总目录

宋人軼事彙編(一)

宋人軼事彙編(二)

宋人軼事彙編（三）

宋人軼事彙編（四）

宋人軼事彙編（五）

目录

前 言

一、 宋代文治格局的形成

（一） 宋太祖趙匡胤開啓了一代新風

（二） 宋學的先驅者與奠基人

（三） 宋代文化的發展與國運的變遷

二、 唐宋人物軼事的不同風貌

（一） 唐宋筆記類著作内容之差異

（二） 唐宋兩代文士對待國史的不同態度

（三） 唐宋軼聞中典型案例之分析

三、 宋人軼事的保存和編纂

（一） 宋人軼事有關文獻的保存情況

（二） 《宋人軼事彙編》丁傳靖本評述

（三） 《宋人軼事彙編》新編的籌劃

凡 例

宋人軼事彙編卷一

宋太祖

宋太宗

宋真宗

劉 后

楊淑妃

李宸妃

宋人軼事彙編卷二

宋仁宗

郭 后

曹 后

張貴妃

宋英宗

高 后

宋神宗

向 后

宋哲宗

孟 后

劉 后

張夫人

宋徽宗

鄭 后

明達劉貴妃

明節劉貴妃

崔貴妃

韋賢妃

劉娘子

宋欽宗

朱 后

王婉容

宋人軼事彙編卷三

宋高宗

吴 后

劉貴妃

張貴妃

劉夫人

宋孝宗

謝 后

宋光宗

李 后

宋寧宗

楊 后

宋理宗

謝 后

閻貴妃

宋度宗

全 后

王昭儀

朱夫人

張瓊英

宋恭帝

宋帝昺

趙德昭

趙元僖

趙元儼

趙德鈞

趙允良

趙允初

趙元安

趙宗晟

趙宗漢

趙克寬

趙 顥

趙 頵

趙仲忽

趙仲湜

趙士

趙令鑠

趙令畤

趙孝參

趙希元 趙令

趙 楷

趙 樞

趙

趙 旉

趙 詢

趙 竑

申國長公主

榮德帝姬

柔福帝姬

趙樞女

趙德昭女孫

周漢國公主

宋人軼事彙編卷四

范 質

范令孫

王 溥

王貽孫

王貽永

趙 普

王審琦

高懷德

張永德

王彦昇

董遵誨

王彦超

曹 彬

曹 璨

曹 瑋

潘 美

曹 翰

崔 翰

楊 信

党 進

米 信

田重進

吴虔裕

周 廣

張 美

李漢超

郭 進

李謙溥

李繼隆

秦再雄

竇 儀

竇 儼

竇 偁

陶 穀

王 著

劉温叟

劉 燁

宋琪 沈義倫

張 澹

張去華

張師德

趙 逢

王 明

雷德驤

雷有終

蘇 曉

王昭素

聶崇義

郭忠恕

王處訥

戚同文

蘇澄隱

陳 摶

白閣道者

麻衣道者

張守真

釋贊寧

艾 穎

王景咸

李 成

王 元

樊知古

龔 穎

徐 鉉

鄭文寶

張 洎

張 佖

宋人軼事彙編卷五

盧多遜

盧 億

李 昉

李宗諤

李昭述

李昭遘

吕蒙正

張齊賢

張宗誨

吕 端

石熙載

李 穆

賈黄中

錢若水

蘇 協

蘇易簡

郭 贄

辛仲甫

李 至

王 沔

温仲舒

陳 恕

劉昌言

趙昌言

李昌齡

王化基

王舉正 黄 鑑

王 顯

楊 業

李重貴

呼延贊

尹繼倫

趙延進

楊繼勳

王延範

王繼恩

李 符

袁 廓

滕中正

陳象輿 董 儼

姚 坦

楊允元

葉 齊

魏咸熙

侯仁寶

周 渭

魏廷式

許 驤 張 鑑

趙文度

劉 吉

戴 恩

王 隱

穆彦璋

田 錫

張 詠

蕭楚才

竇元賓

王小波

李 順

胡 旦

樂 史

宋 白

梁周翰

朱 昂

楊徽之

趙鄰幾 趙延嗣

夏侯嘉正

麻仲英

韓 浦

刁 衎

李慶孫

安鴻漸

錢 熙

柳 開

范 杲

王禹偁

王嘉祐

潘 閬

釋惠崇

王 著

孫知微

郭延卿

麻希夢

傅 霖

丁文果

田 琮

陳從信

喻 浩

嚴 儲

周 琬

張 詡

朱 嚴

歐陽程

趙昌國

劉少逸

丁 慶

劉式妻陳氏

返回总目录

前　　言

周勛初

中國的王權政治前後歷時數千年之久，中間經過了衆多的朝代更迭。有的王朝歷時甚久，如周朝，前後加起來達七八百年，漢朝，前後加起來也有四百年左右；而有的朝代，歷時數十年甚或僅數年即告覆滅。這就不免引起後人的深思。特别是在一些强大的王朝衰亡之後，更會引起新朝人士的悚懼。他們反覆思考，希望從中汲取經驗教訓，以免新建的王朝重蹈覆轍，歷史上留下了很多有關這一方面的記叙與議論。

漢初賈誼撰《過秦論》三篇，已成史論方面的典範之作，因爲秦朝覆滅時的慘烈狀況太可怕了。原先作爲諸侯之一的秦國，僻處西部地區，國力弱於中原地區的一些强國，然而經過幾代君主的努力，終於憑藉强大的兵力横掃東方各國，完成了統一大業。秦皇嬴政躊躇滿志，自稱始皇，以爲一脈相承，可以傳之無窮，然而僅傳一代，即告覆滅，「一夫作難而七廟隳，身死人手，爲天下笑」。劉邦建立新王朝後，雖欲改弦更張，然而找不到方向。文、景繼起，採用黄老之術，休養生息，然仍沿用嚴刑峻法，踵襲前朝。這種局面，一直要到武帝開始採取「獨尊儒術，罷黜百家」的國策之後才有大的改變；其後歷經元帝、成帝，才終止了採用「霸王道雜之」的統治之術，漢代的政治格局才算是完成了轉型。

漢末衰亂，三國紛争，歷時數十年後，又統一於晉。歷史爲什麽一次次地循環往復，又引起了學術界的思考，於是有陸機的《辨亡論》等文字出現。《文心雕龍·論説》篇曰：「陸機《辨亡》，效《過秦》而不及。」然而不管後起的文章是好是壞，這類議論總能得到大家的認可，總結前朝經驗教訓的思考始終不斷縈繞在文士的心頭。

宋代不然。這一問題還没有在文士的頭腦中閃現，開國皇帝趙匡胤就以實際行動扭轉了局面。他採取簡捷有效的辦法，逐一實施，開啓了宋朝的一代新風。

一、 宋代文治格局的形成

（一） 宋太祖趙匡胤開啓了一代新風

前人普遍認爲，唐代之亡，出於三大禍害： 宦官、朋黨、藩鎮。趙匡胤本爲一介武夫，深知擁兵稱王的軍閥之禍害，於是他先從消除藩鎮這一禍根下手，然後一一解決其他難題。

趙匡胤的第一妙着就是所謂「杯酒釋兵權」。司馬光《涑水記聞》卷一記此事曰：

上因晚朝，與故人石守信、王審琦等飲酒，酒酣，上屏左右謂曰：「我非爾曹之力不得至此，念爾之德無有窮已。然爲天子亦大艱難，殊不若爲節度使之樂，吾今終夕未嘗敢安枕而卧也。」守信等皆曰：「何故？」上曰：「是不難知之，居此位者，誰不欲爲之？」守信等皆惶恐起，頓首曰：「陛下何爲出此言？今天命已定，誰敢復有異心？」上曰：「不然。汝曹雖無心，其如汝麾下之人欲富貴者何！一旦以黄袍加汝之身，汝雖欲不爲，不可得也。」皆頓首涕泣曰：「臣等愚不及此，唯陛下哀憐，指示以可生之塗。」上曰：「人生如白駒之過隙。所謂好富貴者，不過欲多積金銀，厚自娱樂，使子孫無貧乏耳。汝曹何不釋去兵權，擇便好田宅市之，爲子孫立永久之業；多置歌兒舞女，日飲酒相歡，以終其天年？君臣之間，兩無猜嫌，上下相安，不亦善乎！」皆再拜謝曰：「陛下念臣及此，所謂生死而肉骨也。」明日，皆稱疾，請解軍權。上許之，皆以散官就第，所以慰撫賜賚之甚厚，與結婚姻，更置易制者，使主親軍。

唐初朝廷崇尚武力，宰臣每用武將充當，出將入相，屢見史籍。其時邊境上與其他民族的衝突不斷，故自玄宗時起，即以節度使擁重兵防禦鎮守。安史之亂後，中央政權削弱，擁兵者乃演變成獨霸一方的藩鎮。這一批人既擁兵割據，一些得到軍士擁護的長官又起而推翻原有的首領，即使有一些首領想擁護朝廷，也無法扭轉局面。如魏博節度使田布意欲歸附朝廷，終因無力扭轉局勢而自盡；陸長源任宣武節度使行軍司馬，欲以峻法繩束驕兵悍將，結果自身被殺，還險些殃及前去任職的韓愈。五代殘唐，每一個王朝差不多都由部下起來推翻舊主子的後裔而自立新朝。趙匡胤深知如不改變這種局面，非但政權無法穩固，國家也無從安寧，因此他利用當時衆望所歸的局勢，既依靠掌兵的故舊奪得政權，又曉以利害，讓他們不必再冒什麽風險便可坐享尊榮。就這樣，趙匡胤輕巧地在餐飲之間清除了威脅權位的潛在敵手，將兵權牢牢控制於中央，從而扭轉了時勢發展的方向。日後宋主雖仍沿襲前朝舊規，將昔日的一些同伙分封外地任節度使，但是這些將領已無可能再鬧割據，於是終趙宋一代，没有再次出現藩鎮之禍。

趙匡胤還一改改朝换代時剷除其他割據地區君臣的常用手段，善待各地降王，約束派去攻城掠地的將領，不再燒殺搶掠。隋文帝楊堅史稱賢君，但他攻下南方陳朝之後，竟將六朝金粉肆意毁壞，以爲藉此可以根除地方勢力的抬頭。宋太祖不然，攻取城市後盡力約束人爲的破壞，各地降王也常得到照顧而免除生命威脅，那些舊朝的臣子，很多仍在新朝任職，甚至那些舊朝的後裔，也可提筆記録前朝舊事。例如吴越王錢鏐的孫子錢易，撰有《南部新書》十卷；荆南高季興的部屬孫光憲，撰有《北夢瑣言》三十卷；南唐舊臣鄭文寶，撰有《南唐近事》一卷、《江表志》二卷。這些書中都爲唐宋之交的政局與文壇提供了不少珍貴的史料。

趙匡胤的目的，就在採用種種措施提倡文治，扭轉唐人崇尚事功的定勢。而他最爲有力的措施之一，就是傳下不許殺戮言事者之祖訓。署稱陸游所撰之《避暑漫鈔》引《秘史》曰：

藝祖受命之三年，密鐫一碑，立於太廟寢殿之夾室，謂之誓碑，用銷金黄幔蔽之，門鑰封閉甚嚴。因敕有司，自後時享及新天子即位，謁廟禮畢，奏請恭讀誓詞。是年秋享，禮官奏請如敕。上詣室前，再拜升階，獨小黄門不識字者一人從，餘皆遠立庭中。黄門驗封啓鑰，先入焚香明燭，揭幔，亟走出階下，不敢仰視。上至碑前再拜，跪瞻默誦訖，復再拜而出。群臣及近侍，皆不知所誓何事。自後列聖相承，皆踵故事，歲時伏謁，恭讀如儀，不敢漏泄。……靖康之變，犬戎入廟，悉取禮樂祭祀諸法物而去。門皆洞開，人得縱觀。碑止高七八尺，闊四尺餘，誓詞三行： 一云「柴氏子孫有罪，不得加刑。縱犯謀逆，止於獄中賜盡，不得市曹刑戮，亦不得連坐支屬」；一云「不得殺士大夫及上書言事人」；一云「子孫有渝此誓者，天必殛之」。後建炎中，曹勛自虜中回，太上寄語云「祖宗誓碑在太廟，恐今天子不及知」云云。注

縱觀有宋諸帝，對於太祖的這項祖訓，還是認真執行了的。宋史上，少見因議政而遭殘殺的事例，這無疑會對臣下議政的勇氣與熱情起激勵作用，於是大家常抒發己見，縱論天下大事。臣子秉持儒家仁政愛民的理論，結合現狀，提出自己的看法，這就大大地減少了彼此之間無謂的紛争，也避免了形成朋黨而滋生的門户之見。唐代官僚集團之間因利益糾結而形成的朋黨，遂不再成形。

宋代臣子的議政言行，一直受到當時和後代的重視。南宋趙汝愚編《名臣奏議》一百五十卷，明代黄淮、楊士奇編《歷代名臣奏議》三百五十卷，其中大部分爲宋人奏議，從中可以看到其時知識界以天下爲己任的抱負，也可發現他們的關注點往往在於政體的基本建設而非一時的事功。

在宋代歷史上，很少見到帝王擺出一副英明天子乾綱獨斷的樣子。太祖爲了防止庸駑的子孫接位後會影響國運，因而提高了相權，同時又設置了參知政事一職，既與冢宰協力治天下，又相互牽制，防止權力的過分集中。此外還有樞密使等一一分享部分權力，且由各部門相互牽制。因爲宋代帝王能把政權移交外廷處理，從而避免了唐代的宦官之禍。歷代帝王常見的那種寵信身邊侍從而道致小人上下其手的情況，少見於宋代歷史。

每一個朝代，都會面臨千變萬化的情勢。如何處理，在不同人群之間，自會産生不同意見。唐人承貴族執政之餘風，又尚事功，因而時見一些領袖人物唯我獨尊，甚至意氣用事，排斥異己；宋代朝臣崇尚儒者作風，争執之時比較理性，更重是非之争，因而没有重蹈唐人之覆轍，再現朋黨之禍。即使是争執最爲激烈的變法之争，儘管内有蔡京之流的敗類從中漁利，但仍有那麽一點政治鬥争的意味，而不能視之爲朋黨傾軋。這樣，宋太祖的一生，雖無多少豐功偉績，但他定下的方針大計，在後代子孫的執行過程中，未逾規矩，終於剷除了唐代政治的積弊，將一個崇尚武功的前朝，轉變成了推行文治的新朝。

唐宗宋祖，國人喜相提並論，而又常是覺得宋祖無法與唐宗相比。唐太宗於魏晉南北朝長達數百年的戰亂之後，又臨隋代再一次的動亂，從而認真總結歷史上的經驗教訓，推行開放政策，使五胡亂華而入居中原的異族共同承擔責任，加快融合，且使境外的不同民族前來歸附，或與之交往，這就形成了璀燦多姿的唐代文明。在他的努力之下，南北不同文化加速調和，游牧民族的亢爽之氣與南方漢族長期積累下來的精巧技藝溝通融合，逐漸形成了後人引以爲榮的唐代詩文。由太宗開創的唐代文明，國人一直引以爲豪，只是大家往往偏於從國力的强弱上去評判帝王的建樹，而不去全面觀察他們在國運方面的其他貢獻。即以宋太祖而言，由他奠定基礎而形成的宋代文化，也足以照耀千秋，讓國人引以爲榮。

明末王夫之評宋太祖曰：

〔宋祖〕起行間，陟大位，儒術尚淺，異學不亂其心。怵於天命之不恒，感於民勞之已極，其所爲厚柴氏、禮降王、行賑貸、禁淫刑、增俸禄、尚儒素者，一監於夷狄盜賊毒民侮士之習，行其心之所不安，漸損漸除，而蘇其喘息。抑未嘗汲汲然求利以興，求病以去，貿愚氓之愉快於一朝，以不恤其久遠。無機也，無襲也，視力之可行者，從容利道，而不尸自堯自舜之名，以矜其美，而刻責於人。故察其言，無唐太宗之喋喋於仁義也；考其事，無文、景之忍人之所不能忍，容人之所不能容也；而天下絲紛之情，優游而就緒；瓦解之勢，漸次以即安。無他，其有善也，皆因心者也。注

這種意見值得重視。趙匡胤在歷史上的貢獻，理應予以高度評價。

（二） 宋學的先驅者與奠基人

縱觀中國政局，貴族執政的年代，差不多佔到全部時間的一半。魏晉南北朝時，北稱崔、盧，南稱王、謝，一直佔有優越的政治地位。唐代帝王李姓也要聲稱出於隴西李氏，且在編寫《氏族志》時明令列爲天下第一著姓。因此，唐代高居相位的人，仍以所謂「皇姓」或「七姓」中的世家大族中人爲多。

前此學者考察中國政治的變遷，有一種意見認爲，唐代爲貴族統治的結束階段，宋代爲平民參政的開始階段。此説有其參考價值，可以由此進行分析。

趙宋王朝用心建立文官政府，吸收不同階層的士人進入官僚隊伍，因而完善科舉制的考覈，擴大吸收新進士人的規模，於是大批出身於中下層的士子進入了仕途，這就進一步根除了前時貴族政治的餘風，社會上的各式人等漸趨平等相處。宋代科舉制度通過其考覈而進入仕途之易、直接吸收士人之多，不但遠超唐代，即使後起的明清兩代，也未達到這樣的規模。

中古時期的貴族政治，起於東漢。一些家族，憑藉文化上的優勢，既通經術，又據高位，他們大都聚族而居，以共通的家學門風爲標識，在社會上佔有優越地位。到了魏晉南北朝時，由於玄學的興起，家族内部人員之間的學術與作風已經出現很多不同。到了隋唐，政治中心移向中原腹地，那些著姓中人由於仕宦等原因，大都向京城周邊集中，他們脱離本土，宗族的紐帶也就不斷鬆懈。特别是在科舉取士的制度推廣之後，大批中下層家庭的子弟進入仕途，原來的貴族階層爲了順應時勢，也不能不應科舉試，這就進一步加快了摧毁貴族執政的基礎。像李德裕這樣家族意識很强的貴族中人，自己堅持不應科舉試，但也要注意進士階層的動向，從中扶植新興力量了。晚唐五代，盤據各地的軍閥攻戰不歇，貴族豪門往往夾在其中成爲犧牲品，那些綿延數代的大姓也遭到致命的打擊，即使顯赫如趙郡李氏，到宋代之後，也消失在歷史長河中了。注

如以唐、宋兩代的最高執政者而言，情況即大異。唐代崔氏十房中，前後就有二十三人任相，佔到唐代宰相總數三百六十九人中的十六分之一。其餘像趙郡李氏、隴西李氏、滎陽鄭氏、太原王氏、范陽盧氏等大族，也是高官輩出，一直延續到唐末。《新唐書·宰相世系表》曰：「唐爲國久，傳世多，而諸臣亦各修家法，務以門族相高。其材子賢孫不殞其世德，或父子相繼居相位，或累數世而屢顯，或終唐之世不絶。嗚呼，其亦盛矣！」宋代就無這種某一家族長期執政的情況出現。任相者多出身下層，更無世族豪門世代爲相的情況。即使是像最爲顯赫的吕氏家族： 吕蒙正相太宗，侄夷簡相仁宗，吕夷簡四子均居高位，其三子公著則相哲宗，這一家族的先世也無上述世家大族的特徵，只是到了宋代之後，競由儒學晉身，故與家世關係甚淺，固難稱爲豪族。而且這在宋代來説，還只能説是個别現象。注

宋初的一些名人，如范仲淹、歐陽修、富弼、宋庠、宋祁等人，均出身貧寒，後由科舉進入仕途。這一些人，由於時代的丕變，個人成長環境的差異，比之前朝士大夫，在思想作風上也已顯現出很多不同面貌。

范仲淹是宋初的一位名人。他在政治、軍事、思想、文學等方面均有建樹。他的著名語録「先天下之憂而憂，後天下之樂而樂」，已是中國人民耳熟能詳的警句，惠溉後人至深。而他之所以有此抱負，則與其兼資文武和鋭意革新的才能與志向有關。他厲行政治改革，慶曆新政雖告失敗，然其革新精神一直影響着宋代政治的發展；他以文士的資質，出守西北邊疆兩年，總結出來「近攻、堅守」等戰略思想，對防禦西夏入侵起到了重要作用。可以説，他的建樹是多方面的，文治武功二者都有所表現，只是武功方面的成績遠遜於其文治之功。這就是宋人的新貌，也可説是宋代社會一個縮影。他在軍幕中作《漁家傲》詞，詞曰：「塞下秋來風景異，衡陽雁去無留意。四面邊聲連角起。千嶂裏，長煙落日孤城閉。　　濁酒一杯家萬里，燕然未勒歸無計。羌管悠悠霜滿地。人不寐，將軍白髮征夫淚。」譚獻《詞辨》評曰：「沉雄似張巡五言。」以爲范詞體現出了唐詩的精神，則是可以從中覘知唐宋文脈的遞邅。

錢穆論宋學，稱范仲淹爲「北宋政治上的模範宰相」，與位列《宋元學案》之首的胡瑗這位「北宋公私學校裏的模範教師」並列，以爲二人體現了時代精神，「北宋的學術和政治，終於在此後起了絶大的波瀾」，由此掀起的新思想與新精神是：

他們開始高唱華夷之防，這是五胡北朝以來，直到唐人，不很看重的一件事。又盛唱擁戴中央，這是唐代安史亂後兩百年來急需矯正的一個態度。宋朝王室，只能在政制上稍稍集權中央，至於理論思想上正式的提倡，使人從内心感到中央統一之必需與其尊嚴，則有待於他們。他們重新抬出古代來矯正現實。他們極崇《春秋》，爲「尊王攘夷論」之擁護與發揮。最著如孫復。他們用明白樸質的古文，所謂文以載道，即文道一貫，以今語譯之，即文學與生活或行事（即道）一致之理論也。來推翻當時的文體。最著如柳開、石介，乃至歐陽修。他們因此闢佛老，如石介、歐陽修。尊儒學，尊六經，他們多推崇《易經》，來演繹他們的哲理思想。他們在政制上，幾乎全體有一種革新的要求。他們更進一步看不起唐代，連帶而及於漢。而大呼三代上古。漢唐是現實，三代上古是他們的理想。他們説唐代亂日多，治日少。他們在私生活方面，亦表現出一種嚴肅的制節謹度，適應於那時的社會經濟，以及他們的身世，與唐代貴族氣分之極度豪華者不同。而又帶有一種宗教狂的意味，非此不足有以天下爲己任之自覺精神。與唐代的士大夫恰恰走上相反的路徑，而互相映照。他們對於唐人，只看得起韓愈，而終於連韓愈也覺得不夠，因此想到隋末唐初的文中子王通。因此他們雖則終於要發揮到政治社會的實現問題上來，而他們的精神，要不失爲含有一種哲理的或純學術的意味。注

若與唐代文士相比，宋代文士思考問題時理論色彩常是顯得更爲濃郁，志趣似乎更爲高遠，但卻顯得有些迂闊；行動的功效，施展的才華，不似唐人那麽多姿多彩。然而宋人在文化上的貢獻，自有其豐富與優勝之處。

歐陽修、司馬光繼起，二人的作用也應予以高度重視。他們體現了宋初帝王在穩定政局之後，意欲樹立正統史觀的努力。歐陽修撰《新唐書》、《五代史記》（《新五代史》），司馬光修《資治通鑑》，宣揚儒家精神，强調《春秋》大義，爲亟欲建立文治政府的宋王朝作思想動員。而他們在修史時廣採稗官野史的做法，所呈現的新史觀，又推動了宋人競相寫作筆記的風氣。

蘇氏父子之出現於宋代歷史，有其特殊的代表意義。蘇軾不但在文學藝術等諸多領域均有其建樹，而且在思想作風上也呈現出新的面貌。他在朝爲官時，持儒家觀點，侃然論政；失意貶官放逐在外時，則以道家與佛家思想自我排解；而他的爲人，又是那麽超越塵俗，不汲汲於功利。我們如將唐人記載李德裕的許多軼聞與宋人記載蘇軾的許多軼聞並讀，就可看出貴族政治下培養出來的人物，與宋代湧現出來的那些傑出的士人之間差别之明顯。

應該説，這是宋代統治者努力擺脱唐人遺風、努力培養新型知識分子的結果。經過幾代人的努力，重文輕武方針貫徹多年，宋代文化終於成型，於是湧現出了像歐陽修這樣多方面努力開拓的人物、蘇軾這樣全面展示文士風貌的人物。由於這些原因，宋代的筆記中，也就少見武人的身影，這就與唐代的情況大不相同了。

宋代文士不但能在唐代文史已趨極盛的情況下，開拓新的局面，在文學創作與史學著述等方面取得新的巨大成就，形成新的風貌，而且在哲學等領域中，也取得纍累成果。

一般説來，唐人追求事功的結果，比較重視性情的展現，而在文化内涵方面有所欠缺，在哲學方面的建樹不多，思辨能力最高的人往往見之於高僧大德，他們在宗教哲學上有很多建樹，并且發展出了融合中國固有哲學而形成的禪宗。到了宋代時，終於産生了在儒家文化的基礎上吸收了老莊和禪家義理而形成的理學。早期儒學關注政治社會與倫理道德，不大顧及性與天道，到了韓愈、李翱等人，才從思孟學派中尋找資源，建設心性之學。禪宗的明心見性之説體系完整，思辨性更强，宋代理學大家「出入於老釋」，受此影響，也就建立起了更爲精緻的學術體系，從而産生了深遠的影響，一直支配着後代士人的思想意識。對於宋代在文化建設上取得的巨大成就，後代的有識之士，常是大加讚賞。陳寅恪云：

吾國近年之學術，如考古曆史文藝及思想史等，以世局激蕩及外緣薰習之故，或有顯著之變遷。將來所止之境，今固未敢斷論。惟可一言蔽之曰，宋代學術之復興，或新宋學之建立是已。華夏民族之文化，曆數千載之演進，造極於趙宋之世，後漸衰微，終必復振，譬諸冬季之樹木，雖已凋落，而本根未死，陽春氣暖，萌芽日長，及至盛夏，枝葉扶疏，亭亭如車蓋，又可庇蔭百十人矣。由是言之，宋代之史事，乃今日所亟應致力者。注

其他學者類似的意見很多，今不一一具引。

（三） 宋代文化的發展與國運的變遷

但事情總有它的兩面性。宋代重視文治的結果，必然重文輕武，國力趨於衰弱，陷於不振。宋代朝廷又嚴格控制將領擅自行動，以免危及中央。在宋代歷史上，很少出現行伍出身的優秀將領。只有狄青、郭逵二人，起於基層，屢立戰功，防衛邊疆，鎮壓叛亂，號稱名將。他們在維護中央政權的過程中作出了很大的貢獻，僅因不是進士出身，雖貴至樞密使，還是受到他人的鄙薄與猜忌。

在此形勢下，宋代的官場，不論文職或武職，都充斥着各種各樣的文士，社會風氣當然也會呈現出特有的面貌。

大批文士湧入官僚隊伍之後，道致冗員繁多，行政效率低下，而朝廷爲了優待官員，薪資優厚，罷職或退休後待遇良好，這就更進一步地增加了底層老百姓的負擔，國力也就進一步地削弱。

爲了不斷補充官僚隊伍中的成員，宋王朝在唐代科舉制度的基礎上加以改進，擴大名額，簡化手續，讓大批士子更易進入官員的候補行列。因此，反映在文學作品中，宋代士子的心態一般都比較平和，看不到唐代那些科場失意的士子低沉或憤激的情緒。晚唐政局動亂中，一些失意士人常投身於反叛的隊伍中，據云黄巢就是由此走上造反行列的。

大家或許會認爲，宋代農民的負擔實在太重。宋代農民生活在社會底層，生活確很困苦，但我們若是深入全面地去考察宋代社會的情況，也就可以發現，這時的社會生産力仍在迅速地發展，這又是什麽原因呢？

宋代農村中，出現了很多重要的推動社會前進的因素，其中之一，則是廣泛地實施了租佃制。農民按租約繳納田租，這就進一步解脱了前此農奴制遺留下來的人身依附，個人的生産主動性也大爲提升，還能不受羈絆，外流到其他地方去闖蕩。由於宋代國力衰弱，疆域日蹙，後且僅存半壁江山，於是農民隨之不斷往南方遷移，向人口稀少的地方發展，將丘陵與山區也加以開發。他們深耕細作，在農業技術上也有了很大的提高。宋代出現了好幾種有關農業技術的專著，也從另一側面反映出其時農業生産已取得很大的發展。

自北宋起，由於党項羌在西北邊疆建立起了西夏王朝，内地人民與中亞相聯繫的絲綢之路完全被切斷，迫於形勢，宋人乃向東南方向發展，開闢了海上的絲綢之路。明州、泉州、廣州等商埠，外商不斷前來，促進了全國各大城市的繁榮。而内地的大批農民湧入城市，商業愈益發達，又引發了娱樂業的開展，市民文化隨之興起，中國文學中出現了很多新的題材與文體，顯示出與前迥然不同的面貌，《東京夢華録》、《夢粱録》等著作，對開封、杭州等地區所作的生動記録，至今仍能激發人們的遐思。

自南宋起，中國固有圖籍中又出現了一種新的著作體例——地志。戰國之後，歷代都有介紹全國人文和物産的著作出現，正史中都有《地理志》一類的著述，但卻少見局限於某一地區的記録。到了宋代，由於各個地區得到了深度的開發，一些學者出於對某一地區的關注，或是出於對家鄉地區的熱愛，開始寫作州、縣或某一地區的方志。例如人文薈萃的吴郡，先後就有朱長文《吴郡圖經續記》、范成大《吴郡志》等著作問世。書中往往沿用前人材料，但也時而可見新的介紹。范氏之書有五十卷之多，内如《牧守》、《官吏》等類，可考歷任地方官的治績，《人物》八卷，内多軼事記叙。考宋代方志之存世者三十多種，元代方志之存世者十多種，内涵豐富，均可供人發掘龢利用。

如上所言，宋代文明仍在不斷取得迅猛的發展，在其内部，已經孕育着現代社會的好多新鮮因素。可以説，唐代殘留下來的貴族政治遺風，宋代已經基本擺脱其影響。例如唐人講求郡望與姻族等社會關係，宋人已不太予以關注；唐代還有人從事譜牒類的著作，宋代已無繼作之人；唐代士子以參加軍幕和依託藩鎮爲重要出路，宋人也不再踏着同樣的腳步前進了。

歷史的發展，曲折多變，人們從不同角度觀察，常是可以得出不同的結論。唐代最爲英明的君主，一般認爲，前有太宗，後有玄宗。玄宗時的國力，比之前代又有提升，或可説是真正達到了盛唐的巔峰。但盛極則衰，安史之亂後，唐王朝即一蹶不振，逐步走向衰敗，因此唐人最爲痛恨的，也就是處在東北邊境的這些藩鎮。安禄山、史思明是道致唐王朝衰敗的罪魁禍首，其後盤踞於此的魏博等藩鎮，也是拖垮唐王朝的禍根。這些當然是事實。然縱觀全局，史實表明，位處東北的這些藩鎮卻是有效地阻攔住了契丹等異族的入侵，這就爲中原地區傳承的華夏文明建起了一道屏障。注宋代重文輕武，東北邊疆顯得脆弱不堪，位處中原腹地的朝廷既没有能力將燕雲十六州收入趙宋版圖，更没有能力抵禦一波波游牧民族的入侵。其後契丹、女真、蒙古等族先後入侵，宋王朝自開封南遷臨安，還是難以抵禦其兵鋒。先是遼人入據北方東部地區，後金人入據整個北部，繼起的元人終於滅掉了趙宋王朝，建立起了横貫歐亞的大帝國。從長遠來看，契丹、女真、蒙古等族定居中原之後，與漢人相處，經過數百年的融合，使中華民族不斷壯大，但在這段漫長的歷史中，廣大人民顛沛流離，家破人亡，長期積累下來的華夏文明幾經殘毁。趙宋王朝重文輕武的後果，也是極爲嚴重的。

西北地區的情況也一樣。安史之亂後，西北地區的主要兵力調入中原，邊境上的實力大爲削弱，絲綢之路中斷。其後党項羌崛起，建立起了西夏王朝，於是終趙宋一代，無法再開通這一要道，西域文明乃至歐洲的文明，無法通過這一紐帶與中原腹地連接，於是唐代那種兼容并包、多姿多彩、呈現開放胸懷的文明，終於劃上了句號，再也不見於中國歷史了。其後成吉思汗摧毁了西夏王朝，大肆殘殺，各民族之間的仇恨與政權更迭，使當地人民爲此付出了沉重的代價。唐代文明中斷，宋代文明消退，西北地區也就難以滋長起與中原文明齊步的地域文化，幾乎留下了一片空白，這也是歷史上的一件憾事。

二、 唐宋人物軼事的不同風貌

（一） 唐宋筆記類著作内容之差異

我在《唐人軼事彙編》的《前言》中曾對編纂目的有所説明，這次編纂《宋人軼事彙編》，用意自然相同。

研究歷史人物，如果僅依正史上的記載進行考察，則往往難以見到人物的個性與諸多側面，也難以瞭解其複雜的社會關係。由於每一個人物的表現總是多方面的，人們從各種不同角度去觀察，得到的印象往往各不相同。正史中的記録，常是舉其有關政事的犖犖大者，對於這一人物的性格特徵和言談舉止，則每不作具體描述。閲讀正史，瞭解其中的人物，也就不夠具體，不夠豐滿；而一些筆記或類似文體的著作中，所作的記叙，常是多樣和生動得多。因此，研究歷史上的人物，如能將正史上的記載與民間的私人撰述參互考察，那麽讀者對此人物的理解，也就會更全面，更具體。

民間的這種私人著述，就個人的耳聞目睹隨筆記録，古已有之。儘管「筆記」之名起於宋代，實則唐代已大量湧現。每一個時代的文士，思路與情趣各不相同，因此，唐宋兩代人的記叙也就各有其特色。

唐人承魏晉南北朝人之遺緒，受《世説新語》一類的著作影響甚大，因此這類著作的名字，每以「話」「語」等詞加以點綴，如《大唐新語》、《劉公嘉話録》等。宋代王讜綜合唐人著作而成《唐語林》，明白告示此書即承劉義慶之遺緒而作，但二者風貌顯然有異。《世説新語》以記言爲主，晉人沐浴玄風，談吐風雅，追求一種瀟灑出塵的風貌。評點人物時，關注對方的才性、品格、儀表和懷抱；唐人重事功，即使是在《唐語林》的《品藻》一目中，雖僅列寥寥數則，也僅關注對方政治上成就之大小得失與詩文水準之高下。可見唐人的關注之點，比之前人已有很大的不同。他們的記叙，也就顯示出特有的時代風貌。

如將唐宋兩代人的記叙相比較，也可以發現一些相異之處。

唐人對小説與雜史的理解常持模糊的態度，甚至可以説，他們把正史之外的著述都稱之爲「小説」。這類著作，自魏晉南北朝時起即分從不同方向發展： 記録人事者後人每稱之爲志人小説，有人則稱之爲軼事小説；記載神異故事者後人每稱之爲志怪小説，有人則稱之爲神異故事。唐人的記叙，繼承前代傳統而又常不作嚴格區分。如劉餗出生於史官世家，繼承父業，也從事國史的撰述，但他寫作《小説》（一名《國史異纂》，亦稱《隋唐嘉話》），記録士大夫的軼事，中間還夾雜進了洛陽畫工解奉先在壁像前妄誓而轉生爲一騎犢之事。宋人軼事中，軼事與志怪的記叙就大致分途了，志怪類的著作大爲減少。宋代士人一般均奉儒家義理爲主道思想，志人小説中很少羼入道聽途説的志怪類奇聞。

所謂志怪小説，自魏晉南北朝時始告出現，唐代當然也有這類著作，其中時有一些關於高僧的神奇事蹟的記叙，《松窗雜録》中就有一行預言玄宗行幸萬里的記載。不過唐代的神異故事中要以道教神仙的事蹟爲多，因爲李唐王朝自認爲係老子李耳的後裔，所以道教的地位常是高踞於佛、儒之上，一些李氏子孫的筆下，均喜宣揚神奇的鬼神故事。例如中唐名相李德裕，不論在其自撰的《次柳氏舊聞》中，還是在他口述而由韋絢筆記的《戎幕閒談》中，都有很多離奇曲折的神異故事。而且唐人關心政治，這類故事之中每雜歷史恩怨，例如前時武曌改國號爲周，幾乎斷送李氏一脈，故而一些有關武后的記載，每每雜有醜詆武家的故事。《太平廣記》卷一四三引《戎幕閒談》，載文水縣武后父士彠之墓忽失龜頭，所立碑上有「武」字者十一處皆鐫去之。不經半年，武元衡遇害。按趙明誠《金石録》卷二五《跋尾十五·周武士彠碑》，則謂此碑尚存，「武」字刻劃完好，無訛缺者。可知此説純屬道聽途説，也不能排除此事出自李德裕本人的編造。

神仙道化的軼事，遍播朝野，即使是在那些嚴肅的筆記中，也常雜有這類奇聞。如趙璘撰《因話録》，因爲其中的材料大都來自姻屬間的親身聞見，故大致可信，從而得到《四庫全書》編者與近代史學大家岑仲勉等人的高度評價。然而内中也記載了不少有關著名道士田良逸等人的神奇事蹟，遂使這類著作與後起的宋人筆記呈現出不同面貌。

總的看來，唐代筆記的内容往往真真假假，比較駁雜。皇甫枚撰《三水小牘》，内有關於晚唐著名女詩人魚玄機虐斃侍女緑翹而爲京兆尹温璋笞殺的記載，後人常根據此書介紹魚玄機的悲慘身世，然因《三水小牘》中的大部分篇章均屬神奇怪異的故事，因而也影響到了内中一些重要文字的可信程度。

唐代爲傳奇這一文體的繁榮時期。唐人軼事中有些歷史性的記叙，往往又夾雜着傳奇色彩。如《幽閒鼓吹》中記白居易赴京應舉，獻詩顧況，有「咸陽原上草，一歲一枯榮。野火燒不盡，春風吹又生」之句，顧況遂前後態度丕變。又如《明皇雜録》卷下記玄宗命高力士以白羽扇賜張九齡，九齡惶恐，以爲將遭冷遇，遂作《白羽扇賦》獻之。據後人考證，上述二説均不合事實，出於編造。因此，有關這類文人軼事的資料，應當是在傳奇之風風靡一時的影響下産生的。

宋代人物的軼事中，就很少見到真真假假駁雜難明的情況，説明其時文人學士即使是在寫作隨筆式的文字時，也已分清不同文字的體類要求，從而善自抉擇了。

歐陽修爲一代文宗，他在各方面的建樹，對宋代文壇産生過十分巨大的影響。他寫作的《歸田録》，則爲筆記體的寫作道夫先路，且爲這種文體的寫作樹立起了範本的作用。歐陽修自云此書乃依李肇《國史補》而作，而李肇之撰《國史補》，則自云乃仿劉餗《傳記》而作。李氏《序》云：「予自開元至長慶撰《國史補》，慮史氏或闕則補之意，續《傳記》而有不爲。言報應，叙鬼神，徵夢卜，近帷箔，悉去之。紀事實，探物理，辨疑惑，示勸戒，採風俗，助談笑，則書之。」明示其寫作宗旨就在排除鬼神夢幻類無法徵實的傳聞，也不載男女猥褻的情事，這就與志怪和傳奇劃出了界線，宋代筆記一般就是沿着這條道路向前發展的。

由此之故，我在研究唐人軼事時，喜用「筆記小説」一名，因爲其時筆記與小説確是不易區分。例如《四庫全書總目》卷一四○子部小説家類録《中朝故事》二卷，提要云：「上卷多君臣事蹟及朝廷制度，下卷則雜録神異怪幻之事。」説明此書即由筆記、小説二者組合而成。到了宋代，則二者分列，少見雜亂之作。吾等今日編纂《宋人軼事彙編》，採録的絶大多數材料，出於筆記而非小説。

在此還可附帶討論一下與筆記性質相近的另一種文體。

唐宋兩代，詩歌成就極爲輝煌。自唐代起，産生了「詩話」這一新的體裁。宋詞興起，於是又有「詞話」一端。這類文字實與筆記爲近，只是内容偏於文學鑑賞與文壇掌故，内容較爲單一與明確。

《四庫全書總目》集部中有「詩文評」一類，内又分爲五小類，且各舉例以明之。中云「孟棨《本事詩》，旁採故實；劉攽《中山詩話》、歐陽修《六一詩話》，又體兼説部」。這就是説，唐代的詩文評與宋代的詩文評内容上有所區别。區别何在，似乎還可以作些説明。

孟棨一作孟啓，當以作「啓」爲是。《本事詩》者，乃言詩之本事，介紹詩篇産生的背景。這是中國文學的特色，在儒家思想的影響下形成。《孟子·萬章下》曰：「頌其詩，讀其書，不知其人，可乎？是以論其世也，是尚友也。」可知知人論世也是我國史官傳統的一種表現。

唐代首先出現詩話這一體裁，然數量不多，最著者也就是范攄的《雲溪友議》、孟啓的《本事詩》，以及已經散佚的盧瓌《抒情詩》等數種。從這些詩話的内容看，大都具有傳奇的性質，故事曲折離奇，配合著名詩篇，確是引人入勝，但卻未必可信。例如《雲溪友議》卷下《題紅怨》中記宫女題詩於一紅葉上，偶爲書生盧渥所得，後盧氏任職范陽，遇宣宗省卻宫人，許從百官司吏，此題詩宫女適得配盧渥。此一傳説，已成膾炙人口的愛情故事，而未必就是事實。又如《本事詩》中記韓翃與柳氏悲歡離合的故事，亦即著名的《章臺柳》詩本事，許堯佐已寫成傳奇《柳氏傳》，孟啓重又載入書中，又云：「開成中，餘罷梧州，有大梁夙將趙唯爲嶺外刺史，年將九十矣，耳目不衰。過梧州，言大梁往事，述之可聽，云此皆目擊之，故録於此也。」則是故事又似可信的了。又如《太平廣記》卷二七九引《抒情詩》，叙韋檢與其鬼妻唱和事，或係盧瓌自編的故事，因爲唐傳奇中常見這類詩人與亡妻唱和的趣聞。這類文字，大都出於作者爲了表現自己的詩才而自擬，自然不能作爲史料看待。

由此可知，唐人詩話内容真真假假，難以判定其可信與否。

歐陽修作《六一詩話》，也與唐人詩話面目大異，排除了鬼神夢幻與男女情愛等内容，已是純粹的評論詩篇之作了。即使言及詩之本事，也以如實抒寫爲重。後出的詩話，大體都是同一類型之作。

（二） 唐宋兩代文士對待國史的不同態度

在唐代的史料筆記中，「國史」起過很大的作用，前後許多知名與不知名的作者都曾大量引用國史中的材料。唐人筆記中呈現的這一情況，似乎很難解釋： 深藏宫廷的國史怎麽會被位處下層的一些作者所利用呢？

這是因爲唐代朝廷對國史的管理並未規定嚴格的保密制度。《唐會要》卷六三《史館上·修國史》曰：

貞觀十七年七月十六日，司空房玄齡、給事中許敬宗、著作郎敬播等上所撰高祖、太宗《實録》各二十卷。……仍遣編之秘閣，並賜皇太子及諸王各一部，京官三品以上，欲寫者亦聽。

這裏對閲讀者的品位雖有所規定，但此門一開，不難想見，與這些大官員有關係的人也就有其可能接觸到國史。況且中唐之後，戰亂不斷，京師殘破，史館中的材料多次外洩，社會上的各式人等也就有其可能接觸到國史。

李翱在《答皇甫湜書》中説：「近寫得《唐書》，史官才薄，言詞鄙淺。」可知他也讀到過國史。《舊唐書·田弘正傳》曰：「頗好儒書，尤通史氏，《左傳》、《國史》，知其大略。」説明社會上的各式人等已把閲讀國史不再視作難事。

這類國史，還曾遠播海外。日本藤原佐世編纂的《日本國見在書目》中，「雜史家」中著録唐實録三種：「《唐實録》九十卷，司空梁國公房玄齡等撰；《唐實録》九十卷，中書令許敬宗撰；《高宗實録》六十卷，武玄之撰。」這些國史顯然是日本的遣唐使通過各種關係輾轉獲得的。只是這些國史在各種書目上的記載篇幅差距很大，可知唐代國史在輾轉傳播的過程中，歷經多人抄寫，面貌往往會有差異。

《舊唐書·經籍志上》中説：「天寶已後，名公各著文章，儒者多有撰述，或記禮法之沿革，或裁國史之繁略，皆張部類，其徒實繁。」説明唐人撰述時，每引《國史》中的材料爲佐證。後人看到唐人引用《國史》時，自不必多所驚怪。注

唐代一些筆記的作者，社會地位不高，但書中卻往往大量引用《國史》中的材料，如《新唐書·藝文志》「小説家類」著録胡璩《譚賓録》十卷，注曰：「字子温，文、武時人。」又「雜史類」著録劉肅《大唐新語》十三卷，注曰：「元和中江都主簿。」而此書前有元和丁亥自序，署衔「登仕郎前守江州潯陽縣主簿」。可知二人社會地位都不高，然而書中卻録入不少出自《國史》的材料。後出之書，如《新唐書·藝文志》「小説家類」著録《芝田録》一卷，不著撰人，《説郛》各本則署丁用晦撰，宋無名氏《新編分門古今類事》卷一八《劉毅齋名》條、《古今合璧事類備要》續集卷三均引，亦作丁用晦撰，其人情況不明，其書則亦引及《國史》，可見唐人不論身處何位，均有可能接觸「國史」，而徑自將之納入己作。

唐代那些勤於著述的文士，有可能會同時看上一些熱門的題材，有的則徑自將前人的同類著作改寫後編入，因此唐人的一些筆記小説中時見有類同的文字出現。如劉肅撰《大唐新語》，很多故事與劉餗的《隋唐嘉話》類同，佚名的《大唐傳載》中的文字則每與《隋唐嘉話》中的文字相混。丁用晦《芝田録》，不但屢引唐代前期産生的文字，而且徵引魏晉南北朝人的文字。李濬的《松窗雜録》，也有不少條目出於前人的著作。至於像孫光憲的《北夢瑣言》、王定保的《唐摭言》等書，徵引前人文字時，則常加以説明，已是比較規範的著作態度了。

相比之下，宋人筆記的體例就要純粹得多，他們一般只録親身聞見之事，不依輾轉傳抄的材料而雜纂成書。因爲宋代筆記的作者均由科舉晉身，社會地位普遍較高，對於筆記的性質偏於史的傳述，比較自覺，因此所用的材料，比之唐人之作，也就可信得多。

宋代筆記作者的身份前後也有差異，由於國勢的强盛與衰微，情況不同，涉筆者的身份隨之有所不同。據張暉統計，「北宋筆記作者大都是官員，佔總數的百分之七十五，其中達官顯宦也較多，僅中央六部以上的官員就有九人。南北宋之間筆記作者是官員的佔總數的百分之五十，南宋筆記作者是官員的約佔總數的百分之五十九點七，都低於北宋的比例。而且這兩個時期的筆記作者的所任官職大多數都較低微。」注這種情況的出現，或許可以認爲是由南宋之時筆記體的撰述更趨普及，文士染指者益衆而造成的。

作爲宋人軼事來源的大宗之一，筆記的寫作還受到宋初修史之風的影響，司馬光寫作《資治通鑑》的影響尤爲深遠。

司馬光在主持《資治通鑑》的修撰時，先命幾名助手將各種材料彙成長編，而在定稿之時，則又將材料去取過程中所思考的一些問題記録下來，另外編成《考異》三十卷。他在《進書表》中説，他曾「遍閲舊史，旁採小説」，又「參考群書，評其同異，俾歸一塗，爲《考異》三十卷」，這就樹立起了一種操作規範。考察史實時，既要注意官方記録，也要注意民間記載，目的則在最大限度地追求事實真相。

中晚唐時，政治局面混亂，朝廷已無能力正常地纂修國史。歐陽修、宋祁編撰《新唐書》的傳記，只能大量採録筆記類的史料。司馬光編《資治通鑑》時情況類同，而他在考覈各種史料時，發現國史的可信程度，有時反而遜於筆記類著作。《資治通鑑》卷一九〇高祖武德五年（六二二）十一月，帝「待世民浸疎，而建成、元吉日親」下引《高祖實録》與《太宗實録》，曆數二人惡行，而後《考異》曰：

按建成、元吉雖爲頑愚，既爲太宗所誅，史臣不能無抑揚誣諱之辭，今不盡取。

又《通鑑》卷二四七武宗會昌三年（八四三）四月，記「李德裕請討澤潞」事，《考異》按曰：

《舊紀》、《傳》及《實録》所載德裕之語，皆出於《伐叛記》，《伐叛記》繫於四月劉從諫始亡之時，至此君相誅討之意已決，百官集議及宰臣再議，皆備禮耳。德裕之言，當在事初，《實録》置此，誤也。

司馬光的這種著作態度，舊史與小説並重，對史料不抱成見惟求其是的見解，具有很高的史識。影響所及，宋人寫作筆記時已把求真放在首要地位，也激發了文士及時記録時事的熱情。

司馬光還撰有《涑水記聞》等筆記多種。寫作的目的，是爲撰寫《資治通鑑後記》積累資料。此書因故未成，但《記聞》一書卻也爲後人樹立了典範。此書影響所及，在江少虞《宋朝事實類苑》、李燾《續資治通鑑長編》、朱熹《資治通鑑綱目》等書中明晰可見，而對後起者寫作的筆記來説，也有先道作用。

宋太宗趙光義猜忌太祖長子德昭會依歷代帝王繼承的常規繼承皇位，迫使其自盡，司馬光在《涑水記聞》卷二中記曰：

時上以北征不利，久不行河東之賞，議者皆以爲不可，王乘間入言之。上大怒，曰：「待汝自爲之，未晚也！」王皇恐還宫，謂左右曰：「帶刀乎？」左右辭以禁中不敢帶。王因入茶果閤門，拒之，取割果刀自剄。

李燾《續資治通鑑長編》卷二○太平興國四年（九七九）八月甲戌記此事，採司馬光説，而在注中介紹《國史》中的趙德昭「本傳云： 德昭好啖肥豬肉，因而遇疾不起」，顯然，這是史官的曲意掩飾之詞，宜乎李燾棄之「不取」了。由此亦可見到司馬光在筆記體的創闢上貢獻之大、影響之深，而宋代帝王對文士實録時事的寬容態度，也是歷史上所少見的。

由上可知，宋代筆記作者的情況前後各異，其特點卻没有多大變化。總的説來，作者已經擺脱前時風行的志怪與傳奇的影響，史學觀念普遍趨於求真，不再仰求國史之類的特殊史料，而是致力於提供親身聞見的事實，因此顯得平實可信。只是唐人那種絢爛而富有朝氣的風貌也消失不少。宋代詩話與筆記的情況相同，也已成了衡文之作和記載故實的材料，唐人的那種配合詩篇而精心構擬的絢爛故事，都已趨於絶跡了。

（三） 唐宋軼聞中典型案例之分析

常言説：「物以類聚，人以群分。」政治紛争中，如有一群人持同一觀點，爲同一圖謀而合力，那在反對者的眼中也就認爲是在結黨營私，而在古人來説，則往往會稱之「朋黨」。西漢時，劉向爲了反對外戚擅權，威脅劉姓皇權，乃上封事，極言「朋黨」之害。東漢桓、靈之世，宦官把持朝政，一群士大夫起而抗争，反而遭到執政者的鎮壓，史稱「黨錮」之禍。可知「朋黨」之説，一直是中國士人關心的話題之一。

唐代李德裕撰《朋黨論》，極言漢代政治的鑑誡作用。他所攻擊的對象，自然是圍遶在牛僧孺周邊的一群人物。對他來説，當然認爲對方是「朋黨」，自己則不存在「朋黨」問題，所以纔能如此義正詞嚴地加以譴責。

但歷史上卻一直把他歸爲牛李黨争中李黨的黨魁。孔平仲《續世説》卷一一《仇隙》曰：

牛李之黨皆挾邪取權，兩相傾軋，紛紜傾陷，垂四十年，文宗繩之不能去，嘗謂侍臣曰：「去河北賊非難，去此朋黨實難。」楊嗣復、李珏、鄭覃作相，屢争論於上前。李珏曰：「比來朋黨亦漸消弭。」覃曰：「近有小朋黨生。」覃又曰：「近日事亦漸好，未免些些不公。」然嗣復、珏，牛黨也；覃，李黨也。德裕爲相，指摭僧孺，欲加之深罪，但以僧孺貞方有素，無以伺其隙。德裕南遷，所著《窮愁志》引里俗「犢子」之讖，以斥僧孺。又目爲「太牢公」。其相憎如此。

孔平仲是宋代人。他對牛李二黨的評價，因爲已經隔了一代，不再含有功利的考量，態度趨於公正，但在介紹牛僧孺與李德裕的爲人時，看來還是受到晚唐時期很多筆記作者的影響。

李德裕醜詆牛僧孺的話，因其所撰的《窮愁志》一書已經殘佚，難得確證，但從李德裕周圍一些人的筆記中，還是可以看到不少含有惡意攻擊的文字。

劉軻撰《牛羊日曆》，内云：

太牢早孤。母周氏，冶蕩無檢。鄉里云云，兄弟羞赧，乃令改醮。既與前夫義絶矣，及貴，請以出母追贈。《禮》云：「庶氏之母死，何爲哭於孔氏之廟乎？」又曰：「不爲伋也妻者，是不爲白也母。」而李清心妻配牛幼簡，是夏侯銘所謂「魂而有知，前夫不納於幽壤；殁而可作，後夫必訴於玄穹」。使其母爲失行無適從之鬼，上罔聖朝，下欺先父，得曰忠孝智識者乎？作《周秦行紀》，呼德宗爲「沈婆兒」，謂睿真皇太后爲「沈婆」，此乃無君甚矣。

這種文字，辱及對方母親，可謂不擇手段。而他提及的《周秦行紀》一文，更是編造故事，羅織罪狀，妄圖置之於死地。有關此事，屢見唐宋人的記載，張洎《賈氏譚録》曰：

牛奇章初與李衛公相善，嘗因飲會，僧孺戲曰：「綺紈子，何預斯坐？」衛公銜之。後衛公再居相位，僧孺卒遭譴逐。世傳《周秦行紀》，非僧孺所作，是德裕門人韋瓘所撰。開成中，曾爲憲司所覈，文宗覽之，笑曰：「此必假名。僧孺是貞元中進士，豈敢呼德宗爲沈婆兒也！」事遂寢。

有關韋瓘其人與李德裕的關係，李德裕本人是否曾作《周秦行紀論》攻擊僧孺，學術界頗多争議，殊難論定。注然此事屢見唐末記載，如孫光憲《北夢瑣言》卷一亦曰牛氏「先是撰《周秦行紀》，李德裕切言短之」，可知牛李黨争中的流言蜚語和是是非非，在中晚唐政壇上仍然風波迭起。

《周秦行紀》純爲虚構，非紀實之作，這是不難看出的，所以今人稱之爲傳奇。有些學者認爲出於唐末人之手，則尚可再議。小説藉牛僧孺之口稱代宗皇后爲「沈婆」，呼德宗爲「沈婆兒」，唐末距此已久，也就没有多少現實意義，而且從賈黄中、孫光憲等人的年代來看，他們看到的東西，應當出於中晚唐纔合適。由此推斷，《周秦行紀》、《周秦行紀論》等文，一定出於李黨或是擁李者之手。

李德裕是否有黨，近人也有争議。牛黨中人也有持平之論。《東觀奏記》卷上曰：

武宗朝任宰相李德裕，德裕雖丞相子，文學過人，性孤峭，疾朋黨如仇讎。

此書作者裴廷裕的外叔祖李珏爲牛黨要人，書中對牛黨中人時多美言，但對李德裕之爲人的理解，可稱正確，用筆也有分寸。他認爲李德裕没有經營過什麽朋黨。《玉泉子》曰：「李相德裕，抑退浮薄，獎拔孤寒。於時朝貴朋黨，德裕破之，由是結怨。而絶於附會，門無賓客。」所述與《北夢瑣言》卷三相契，亦與裴論符合。

過去研究牛李黨争的專家中有一種意見，以爲李德裕代表的是貴族高門，牛僧孺代表的是新進進士，即下層文士，二者之間還有那麽一點階級矛盾的意思。實則此説没有什麽文獻根據。唐人筆記中大量記載着李德裕獎拔孤寒，亦即爲新進進士階層中人打開仕宦大門的事例。《唐摭言》卷七曰：

李太尉德裕頗爲寒畯開路，及謫官南去，或有詩曰：「八百孤寒齊下淚，一時南望李崖州。」

則是李德裕對下層士人甚爲關心，頗得進士階層的擁護，這些在《雲溪友議》等書中均有詳細記叙。范攄又云：

或問贊皇公之秉鈞衡也，毁譽如之何？削禍亂之堦，開孤寒之路；好奇而不奢，好學而不倦；勳業素高，瑕疵乃顧。是以結怨豪門，取尤群彦。

這種評價，可謂中肯。李德裕功勳卓著，但鋒芒畢露，這就威脅到了宣宗的皇權，再加上宣宗與武宗有宿怨，至是遷怒於前朝寵臣，於是採取不正常的手段，將之遠謫海南，牛黨中人乃紛紛落井下石，發泄私憤。《南部新書》卷丁曰：

大中中，李太尉三貶至朱崖，時在兩制者皆爲擬制，用者乃令狐綯之詞。李虞仲集中此制尤高，未知孰是。往往有俗傳之制，云：「蛇用兩頭，狐摇九尾；鼻不正而身豈正，眼既斜而心亦斜。」此仇家謗也。

閲讀唐宋兩代人物的筆記，有一個明顯的不同，唐人筆記中，多是這種造謡污衊的文字，尤其到了中晚唐時，更是層見迭出。例如牛黨要人盧言在《盧氏雜説》中引時人所作的二詩，對李德裕大加貶斥，對他的失敗持幸災樂禍的態度，其中則又顯示出作者對李德裕的遭遇所知甚淺，所叙南遷的路線都不符事實。

《賈氏譚録》曰：

李贊皇平上黨，破回鶻，自矜其功，平泉莊置構思亭、伐叛亭。

李德裕的爲人，體現出唐人重事功的特點，而在他這樣一位貴族文人身上，表現得尤爲突出。然因功高不賞，責罰過當，當時就有人爲他鳴冤叫屈，後世也一直有人爲他抱不平。只因李德裕的爲人太豐富多彩了，功業、文章，全面發展，而又個性鮮明，嗜好多端，思想豐富而複雜，發揚蹈厲，頗有一往無前之勢。這樣的人物，宋代很難再睹。

《類説》卷一一引《芝田録》曰：「李太尉性簡儉，在中書，不飲京城水，悉用惠山泉，時有水遞之號。有僧曰：『水遞有損盛德。』公曰：『末俗安有不嗜不欲者？某不求貨殖，不邇聲色，若止以水誅，其聚斂、廣蓄聲樂如何？』」《獨異志》卷下則説：「武宗朝宰相李德裕奢侈極，每食一杯羹，費錢約三萬，雜寶貝、珠玉、雄黄、朱砂，煎汁爲之。至三煎，即棄其滓於溝中。」二説似乎各趨極端，未必是事實。但如韋絢在《戎幕閒談序》中所言「贊皇公博物好奇，尤善語古今異事」，則徵之《酉陽雜俎》等書的記載，可證並非虚構。《北夢瑣言》卷四曰：「唐朱崖李太尉與同列款曲，或有徵其所好者，掌武曰：『喜見未聞言、新書策。』」凡此均可援引唐宋文獻加以證實。

宋代士人，面目迥異，但「朋黨」之説，仍然沿續。仁宗之時，范仲淹因不滿宰相吕夷簡的許多政治措施，對他的爲人也有看法；和范仲淹一起進諫的，先後有其多位友人，内有餘靖、尹洙等人，吕夷簡對這些指責一一辯駁，反而控告范仲淹「薦引朋黨，離間君臣」，於是范仲淹被撤職，爲之抱不平的餘靖、尹洙等人一起遭貶。

朝廷中出現這麽一件大事，擔任諫官的高若訥卻不主持公道，反而附和上級，於是歐陽修便上書高若訥，駡他「不復知人間有羞恥事爾」，於是歐陽修也一起遭貶。

蔡襄作《四賢一不肖》詩，稱贊范仲淹、餘靖、尹洙、歐陽修的忠貞不屈；一不肖即高若訥，以爲他不能堅持正道。其後蘇舜欽又一次上書爲范仲淹辯白，梅堯臣、石介等人則作詩對歐陽修表示聲援，可見宋代那些身爲士大夫的士人，確是表現出了與前不同的面貌，前仆後繼，風骨凜然。知識分子參預政治活動，宋代可謂盛況空前，後來也難再睹。

歐陽修還作有《朋黨論》一文，提出了一種新的觀點，認爲「朋黨」是一個褒義詞，因而一反過去的成説，以爲小人没有朋黨，只有君子有朋黨。他以儒家的義利之辨爲根據，認爲小人見利忘義，利盡則交疏，故不能形成群體活動；君子「所守者道義，所行者忠信，所惜者名節。以之修身，則同道而相益；以之事國，則同心而共濟。終始如一，此君子之朋也」。於是歐陽修要理直氣壯地組織朋黨，參與政治鬥争。這是貴族政治下不可能出現的現象，只有在大批下層文士踏上政治舞臺後纔能出現。

歐陽修對吕夷簡始終持鄙薄的態度，慶曆三年（一○四三）吕氏罷相致仕，歐陽修上《論吕夷簡劄子》，認爲「十四年間，壞了天下」。但閲讀《宋史·吕夷簡傳》以及宋人筆記中大量有關吕氏的記載，可以看到，時人與後人對他還頗多美言，本書搜集的資料亦有反映。王應麟在《困學紀聞》卷一五中説：「吕文靖爲相，非無一疵可議。」然平心而論，長期擔任政要的人要想做到「無一疵可議」，怕也很難。吕氏爲人，可能比較圓滑，但還説不上狡猾；比較深沉，但還説不上陰毒。因此，《宋史》等傳記中對他均有好評，後世亦然。趙翼《廿二史劄記》卷二六《宋史·繼世爲相》中評曰：「吕氏奕世勳猷，輝映史册，可謂極盛矣。」

哲宗之時，士人中又出現了很多「朋黨」，如以程頤爲首的洛黨，以蘇軾爲首的蜀黨，以劉安世爲首的朔黨。這些宋代著名人物，按照後世的評價，都應稱爲君子，很難稱之爲小人，因而不能純用義利之辨來作區分。即以蘇軾而言，若從政治家的標準來看，難稱卓越，亦難充當黨魁，但從他在文化建設上看，卻是可以作爲宋代文士中湧現出來的一顆明星。

蘇軾在詩文方面的成就，人所共知，毋庸介紹；他在書畫方面的成就，也有劃時代的意義，沾溉後人至深。考索其思想，觀察其爲人，複雜多樣，與前人迥異。如上所言，唐代的李德裕如可作貴族社會文士中的代表人物來看待的話，蘇軾則可作平民社會中士人階層的傑出代表。蘇軾身上，已經看不出舊貴族的那套功架。爲人處世，瀟灑隨意，不汲汲於功利。賈似道《悦生隨鈔》曰：

蘇子瞻泛愛天下士，無賢不肖，歡如也。嘗言：「自上可以陪玉皇大帝，下可以陪卑田院乞兒。」

洛蜀二黨中人的衝突，起因可能就在作風差異太大，彼此看不慣。司馬光死後，如何安葬，在禮制的處理上就發生了矛盾。劉延世《孫公談圃》卷上曰：

司馬温公之薨，當明堂大享，朝臣以致齋不及奠。肆赦畢，蘇子瞻率同輩以往，而程頤固争，引《論語》「子於是日哭則不歌」。子瞻曰：「明堂乃吉禮，不可謂歌則不哭也。」頤又諭司馬諸孤不得受弔，子瞻戲曰：「頤可謂燠糟鄙俚叔孫通。」聞者笑之。

張端義《貴耳集》卷上曰：

元祐初，司馬公薨，東坡欲主喪，遂爲伊川所先，東坡不滿意。伊川以古禮斂，用錦囊囊其尸，東坡見而指之曰：「欠一件物事，當寫作信物一角，送上閻羅大王。」東坡由此與伊川失歡。

神宗之時這種新出現的黨争，並非不可調和的利害衝突，相互之間的攻訐，没有什麽造謡誹謗等卑劣手段。政見雖有不同，但時而還能説些公道話，例如烏臺詩案中，朔黨中人也對蘇軾的身陷文字獄表示同情。

宋代還興起了一種新興的可以歸入筆記類中的文體，即名儒的語録。世稱劉安世爲元城先生，馬永卿《元城語録解》卷下曰：

先生嘗言：「子弟固欲其佳，然不佳者，未必無用處也。元豐二年秋冬之交，東坡下御史獄，天下之士痛之，環視而不敢救。時張安道致仕在南京，乃憤然上書，欲附南京遞，府官不敢受，乃令其子恕持至登聞鼓院投進。恕素愚懦，徘徊不敢投。久之，東坡出獄。其後東坡見其副本，因吐舌色動久之。人問其故，東坡不答。其後子由亦見之，云：『宜吾兄之吐舌也，此時正得張恕力。』或問其故，子由曰：『獨不見鄭崇之救盖寬饒乎？其疏有云：「上無許、史之屬，下無金、張之托。」此語正是激宣帝之怒爾。且寬饒正以犯許、史輩有此禍，今乃再訐之，是益其怒也。且東坡何罪？獨以名太高，與朝廷争勝耳。今安道之疏乃云：「其實天下之奇材也。」獨不激人主之怒？』時急救之，故爲此言矣。」僕曰：「然則是時救東坡者，宜爲何説？」先生曰：「但言本朝未嘗殺士大夫，今乃開端，則是殺士大夫自陛下始，而後世子孫因而殺賢士大夫，必援陛下以爲例。神宗好名而畏義，疑可以此止之。」

劉安世以爲拯救蘇軾的人如果提出「本朝未嘗殺士大夫」的祖訓，就可以保住他的生命，可見宋太祖的這條祖訓確爲士人的議政提供了良好的保障作用。由此可知，吕夷簡和范仲淹的衝突，洛、蜀、朔的黨争，雖然鬧得沸沸揚颺，卻並不造成嚴重災難。因爲他們議政之時，不再與宦官、藩鎮等因素糾結在一起，也不會遭到意想不到的生命威脅，士大夫可以暢所欲言，從容論道，這就爲後世平民政治中的民主作風開啓了一條新路，可惜在後來的一些世代中，這種新風没有得到正常的繼承和發展。

參與政争的人物在品德上可以説是都没有什麽根本的缺點，因此彼此還能保持一定的尊重，例如吕夷簡與范仲淹、王安石與蘇軾，争執時雖很激烈，然事過境遷之後，雙方先後均釋放善意，甚至情意綿綿，表示不涉及私憾。這在其他朝代的政治環境中是很難看到的。

綜觀有宋一代，北宋時有元祐黨禁，南宋時有慶元黨禁，也曾牽涉到許多著名人物的宦海沉浮。不同人物之間往往針對某一現象發生争議，大家對此看法分歧或趨激烈，但還不至於憑空捏造，其後果也不至於造成災難，影響到宋王朝的命運。

蘇軾的爲人和成就豐富多彩，以是筆記中大量出現他的身影，他自己也留下了不少筆記性質的文字。

今傳蘇軾寫作的筆記，有《仇池筆記》與《東坡志林》二種。據後人研究，這些著作並非作者生前手定，原先只是一些隨筆，還未正式成書。因此，這些書籍應當出自後人的編纂，只是其中大部分的材料還是可信的。

由於蘇軾名望特别大，幾乎家喻户曉，後代的書商都想利用他的名聲編成各種類型的書籍牟利。例如宛委山堂本《説郛》卷三四中有托名蘇軾的《調謔編》一種，内有一些文字雜出宋人筆記，其真實性很成問題。明代趙開美刊《東坡雜著五種》，内如《漁樵閒話録》等，雖然書名早就見之於宋元人的著述，但其内容的可靠程度卻大成問題。後人如欲依此研究蘇軾其人，還得廣求異説，輾轉互證方是。

蘇軾軼事的内容五花八門，數量龐大，在宋代人物中佔很大比重，這裏可以將搜集蘇軾軼事的著作作一些比較。丁傳靖《宋人軼事彙編》中，三蘇的軼事共二百五十三則，居全書人物之首。顔中其所編的《蘇東坡軼事彙編》，則共收一千零七十五則。注雖然各家採録時標準不一，上述統計數字難稱確切，然仍可見蘇氏軼聞之豐富。吾等今日重輯蘇軾軼事，比之丁氏，容量要大得多；比之顔氏，則儘可能遴選其中可信而價值高者，容量介於二者之間。讀者如能適量閲讀蘇軾軼事，對於深切瞭解這位曠世文豪，可以起到很大的參考作用。

這裏仍應進一步説明，吾等今日編纂《宋人軼事彙編》，明示乃以人物事蹟爲主，有些名人生平中的大事，常是見於多種記載，宋人筆記又極爲紛繁，勢難一一徵引。如「杯酒釋兵權」事，尚見於丁謂《丁晉公談録》、王曾《王文正公筆録》、王闢之《澠水燕談録》（卷一）、邵伯温《邵氏聞見録》（卷一）等書，本書無法遍引。司馬光《涑水記聞》中的記録，首尾周詳，本書即列此文爲首要材料，其他文獻則有待於專家自行多方徵引。

三、 宋人軼事的保存和編纂

（一） 宋人軼事有關文獻的保存情況

唐人軼事的史料來源，如筆記、雜史、詩話等，時見散亂之病，往往出於後人編纂而非原作。流傳至今者，大都出於明代書賈之手，或自宋元之後的總集或類書中摘引，因而離原貌較遠。這當然與印刷術的發明與使用的情況有關。

自唐代起，中國即已發明印刷術，但要到唐末才逐漸發展起來，因爲刻印技術與經濟條件的限制，首先考慮付印哪些書，只能由具備行政權力、經濟實力的官府、團體或個别文士來決定。他們當然先去刻印正經、正史或宗教典籍，而像筆記類的書籍，一般就很少能顧及了。

而且唐代筆記類書籍的作者，社會地位一般都較爲低下，想來經濟實力有限，更是難以付之刊刻。因此，目下能夠見到的唐人筆記，不見宋版傳世之作，見之清人著述者，只有高彦休的《闕史》一書，清初尚有宋版傳流，御定《全唐詩》的編者還曾從中摘引詩篇，只是其後也已失傳。又如范攄的《雲溪友議》，《天禄琳琅續編》曾有著録，云是宋本，然今已不存。因此絶大部分的唐人筆記類著作，都是到了明清以後才有刻本傳世。

唐人筆記小説中，有幾種著名的著作，如《隋唐嘉話》，顧元慶本書尾注曰：「夷白齋宋版重雕。」則是此書曾在宋代刊刻。《幽閒鼓吹》一書情況類同，詳情不明。而如《劉賓客嘉話録》，顧元慶亦據乾道間海陵卞圜刻於昌化縣學的南宋本刻出，實則内容雜亂，不可信據。注《酉陽雜俎》的情況類同，因無宋代傳世之本，内容難以細究。《劇談録》等情況均如此。又如《朝野僉載》、《刊誤》、《中朝故事》、《開元天寶遺事》等書，據云均有影宋鈔本傳世，然均告亡佚，無法判斷其所據者爲何種本子。因爲年代久遠，傳承不明，這些書的傳世者均已很難確定是否完整地保存着著作原貌。

宋代筆記類的著作就要幸運得多。一些北宋名人的著作，如宋祁的《宋景文公筆記》、歐陽修的《歸田録》、蘇軾的《東坡志林》、蘇轍的《龍川雜志》，都有宋本傳世。南宋文士的著作，如陸游的《老學庵筆記》、岳珂的《桯史》等，也有刻印甚佳的本子流傳至今。一些不太知名的文士的筆記，也有機會付之刊刻。我們只要閲讀當今學者整理過的幾種宋人筆記，就可知道這些本子往往有宋本爲基礎，因此流傳有緒，竄亂較少。

其他宋代文獻材料内，如雜史、詩話、類書等内容的著作，情況類同，大多有較爲可信的版本傳世，這就與唐人軼事著作流傳的情況大不相同了。只是自南宋起，類書的編纂趨於草率，如果僅憑類書考索宋人軼事，得加倍小心。

（二） 《宋人軼事彙編》丁傳靖本評述

大家知道，民國時期曾有一部丁傳靖編纂的《宋人軼事彙編》傳世。該書是「從宋元明清約五百餘種著述中輯録宋代六百餘人的材料編成的」注，幾十年來，曾爲有關宋代文史的學界中人提供過不少助益，可以説是一部學術價值頗高的著作。但外界對丁氏其人與此書的編寫經過，卻知之甚少；有關此書的得失，也未見到過系統的論述。今日吾等新編《宋人軼事彙編》，自應對丁氏之作作些客觀的分析，從而説明吾等何以要重起爐竈，編一本新著起而代之。

丁傳靖(一八七○—一九三○)，字秀甫，一字岱思，號湘舲、闇公，别號滄桑詞客，又有鶴睫、鬼車子、招隱行腳僧等别號。他是清末民初江蘇鎮江的文史學家，出身於書香門第，家富藏書。他本想由科舉晉身，然屢應鄉試，未能中舉。四十一歲時入都應禮部貢，亦報罷。而他早負才名，詩文俱佳，後乃屢就北洋軍閥時期之幕職，任至大總統馮國璋的總統府秘書兼國史館纂修，負責應酬詩文。晚年在北京與天津等地度過，結交者多清廷遺老與一時名流。其時他除熱衷於參加詩社等活動外，仍筆耕不輟，著述繁多。詞曲以《滄桑艷》、《霜天碧》二傳奇負時譽，長詩有《紅樓夢本事詩》一卷爲世所稱，而在學術著作類中，要以這部《宋人軼事彙編》的影響爲大。

丁氏殁後，陳寶琛作《清副貢丁君闇公墓誌銘》，注裔孫丁永選作《丁闇公傳略》。今易見者，有江慰廬作《丁傳靖年表》，南京師範大學古文獻研究所將此《年表》與其他有關資料一起輯入《文教資料》中，可以由此窺知丁氏生平大略。注

《滄桑艷》傳奇以吴三桂、陳圓圓二人爲中心，叙明末覆亡時叛臣迎清軍入關事，中以男女之間哀感頑艷之情節編織，容易引起一些遺老遺少的共鳴，故繆荃孫、樊增祥等人均交口稱譽。其後丁氏將此劇作送與時稱曲學大師的吴梅，請提意見，吴梅覆書云：「就文而論，無可獻疑，弟敢瀆進一言於左右者，則以足下之才大，若範之以韻律而不逸於先正之規，雖玉茗、百子猶將斂手，而惜乎出之之易也。」注這也就是説，丁氏之作文筆雖佳，然就格律而言，可不能稱爲合乎規範。這或許也可以説是一些才子兼學者常見的弊病。創作上雖頗有華彩，而在文體方面卻往往出現不規範的地方。

《宋人軼事彙編》内常見的一種弊病，則是編者隨意改動原文。

此書卷一「太祖」内引《隨手雜録》曰：

太祖皇帝初入宫，見宫嬪抱一小兒，問之，曰：「世宗子也。」時范質與趙普、潘美等侍側，太祖顧問普等，普等曰：「去之。」潘美與一帥在後，獨不語。太祖問之，美不敢答。太祖曰：「即人之位，殺人之子，朕不忍爲。」美曰：「臣與陛下北面事世宗，勸陛下殺之，即負世宗，勸陛下不殺，則陛下必致疑。」上曰：「與爾爲姪。世宗子不可爲爾子也。」美遂持歸。太祖後亦不問，美亦不復言。後終刺史，名惟吉，潘夙之祖也。

覆核原書，知「不語」上無「獨」字，「問之」上有「召」字，「朕不忍爲」下有「也」字。「太祖後亦不問」爲「其後太祖亦不問」。短短一段文字中，就有這麽多字的出入，可見丁氏隨手塗抹的嚴重。

又如卷八「富弼」内引《老學庵筆記》曰：

宣和初，景華苑成，移植於芳林殿前，畫圖進御。

按此文原出該書卷九，文曰：

凌霄花未有不依木而能生者，惟西京富鄭公園中一株，挺然獨立，高四丈，圍三尺餘，花大如杯，旁無所附。宣和初，景華苑成，移植於芳林殿前，畫圖進御。

兩相比較，可知丁氏删削過甚，幾致文義不明，讀者難以領會。如此撰作，也就有損其書的學術價值。

《宋人軼事彙編》中有好多條文不注出處，如卷二「韋后」内有如下一條，曰：

初，太后與喬貴妃同在鄭皇后殿，相叙爲姊妹，約先遭遇者爲援引。既而貴妃先遭遇，遂薦太后，故二人相得。北狩，二人皆從。及金人歸太后，貴妃乃舉酒以勸曰：「姊姊此歸，見兒即爲皇太后矣。宜善自保重。妹妹永無還期，當死於此。」太后慟哭，貴妃亦哭。太后接杯欲飲，貴妃一手執杯而後縮，以一手止之曰：「未可，妹妹更有一語。」太后曰：「如何？」貴妃曰：「姊姊到快活處莫忘了此間不快活。」太后曰：「不敢忘今日。」貴妃方授杯，太后執杯飲釂，大哭不止。天眷之在旁者皆哭。

其下一無出處，實則此文摘自《三朝北盟會編》卷第二百十一。又如卷三「高宗」下引文曰：

上每侍光堯，必力陳恢復大計以取旨。光堯曰：「大哥俟老者百歲後，爾卻議之。」自此不敢言。

其下亦不注出處，實則此文出於《四朝聞見録》乙集。書中如此情況頗多，丁氏何以如此處理，讀者很難理解。

丁傳靖在《宋人軼事彙編》中的一些條文之内，時或加空格，説明本知出處，而又不便言明。如卷四「石熙載」名下加注曰：「子□□字表臣。」查丁氏年表，知其嗣父名中立，故此處乃避諱而不書。上文其下又有文曰：「楊大年方與客棋，石參政自外至，坐於一隅。」查此文原出《歸田録》卷一，文曰「石中立自外至」，此處亦避父諱而擅改。古人云「詩書不諱，臨文不諱」，作者著述之時確應多爲讀者考慮，不必恪遵古禮而尤過之。書中有些加上空框的地方，原文一時難以查到的，也就會增加讀者的困難，甚至對材料的是否有殘佚也難判斷。

《宋人軼事彙編》中還有另一種情況。有些條文，雖注出處，然經覆核，發現情況並非如此。如卷四「陶穀」名下「陶穀使江南，以假書爲名，實使覘之」一條，引《玉壺清話》，下又續引《十國春秋》、龍袞《江南野史》，然遍查各書，均未發現上引文字，不知何故。

又丁書卷五「陳摶」名下引《後蜀紀事》曰：「孟昶時，舍人劉光祚獻蟠桃核酒杯，云得之華山陳摶。」遍查諸家目録，均不見《後蜀紀事》一書，實則此條見於《類説》卷二十七引《外史檮杌》。

《宋人軼事彙編》中引用的有些書，實爲異稱，引用之時應該把原名標出，如卷六「張詠」名下曰：

傅霖嘗與乖崖會於韓城，終夕談話，隣有病瘧者爲之不作。公每有書與傅，傅必先夢，故傅有句云：「劇談驅夜瘧，幽夢得鄉書。」

條文下注出處云《復齋漫録》。案此書即吴曾《能改齋漫録》，部分保存在《詩話總龜》、《苕溪漁隱叢話》等詩文評總集中的文字，則用異稱《復齋漫録》。上面提到的「張詠」一條，即爲《苕溪漁隱叢話》後集卷一九所引。《能改齋漫録》卷一八《神仙鬼怪》中此則原名《談驅夜瘧夢得鄉書》。吴書常見易得，後人自當首先引用，不必由他書轉引。丁書卷十二「黄庭堅」名下第一條文字曰：「無己呼山谷爲金華仙伯。」注出《復齋漫録》，實則此亦自《苕溪漁隱叢話》後集卷三一中引，然今本《能改齋漫録》已佚，或係《苕溪漁隱叢話》誤引，丁氏引用之時應當有所説明。

與此相類，卷九「蔡襄」名下引「《文獻通考》引直齋陳氏語」，有「餘嘗官莆」一條，叙蔡襄之孫佃爲蔡京所抑，實則此文出於《直齋書録解題》卷一七《蔡忠惠集》三十六卷之提要。陳振孫書雖曾亡佚，然經四庫館臣從《永樂大典》中輯出後，已不難獲得，逕可根據原書引入，不必再從《文獻通考》中轉引。又此條文字之前有「蔡襄病革」一條，下注：「續同書，不知引何書。」實則此文出自《泊宅編》卷中。書中時見此類失考之處。

至於有些事件，如太祖「杯酒釋兵權」的軼聞，爲影響宋代政局的特大事件，丁氏僅採記載有誤且嫌後出的王鞏《聞見近録》一種，不能不説是一大缺憾。

又此書承清人餘習，引文不注卷數，如《文獻通考》、《三朝北盟會編》等典籍，篇幅巨大，讀者無法查對與覆覈原文，也是嚴重的缺點。

以上列舉《宋人軼事彙編》中的一些不足之處，目的只在説明這類著作的時代局限。如上所言，丁氏綜才人與學者於一身，而此書産生的年代，仍承前代遺風，從現在的眼光來看，在文獻的處理上很不規範，每有任意删削或改動的地方。又加此書篇幅過大，丁氏以垂老之年一人爲之，難免會有很多疏失之處。書中留下的許多缺憾，均可理解。因此，上述種種指正，目的只在説明時代變遷而呈現的不同要求，而絶非責備前賢。

一部著作，在學術界流行了將近一個世紀，推動了宋代文史研究的發展，這樣的成績，總的來説，還是應該予以足夠的估量。

《宋人軼事彙編》卷五「寇準」名下有文曰：

寇忠愍爲執政尚少，上嘗語人曰：「寇準好宰相，但太少耳。」忠愍乃服何首烏，而食三白，鬚髮遂變，於是拜相。

下注《聞見近録》。丁氏下加案語曰：「靖按： 萊公太平興國間登第，年十九，景德元年始拜相，計其時四十餘矣。此條李心傳《舊聞證誤》已辨之。」可證丁氏學識甚佳，章法亦好。

吴梅晚年在金陵大學講學時，也曾提及丁氏編纂此書的一些情事，云是丁氏仿古時學人處理材料的方法，置罈子數十個，然後將積儲的材料分别投入各人名下。然而其時丁氏已進入晚年，或因老眼昏花，或係精力不濟，時有投錯罈子之事。書中有些張冠李戴的情況，就是由此産生的。關於書中提到的書名時見錯誤的情況，我在《唐人軼事彙編》的《前言》中已經提及，此處不再重複。

（三） 《宋人軼事彙編》新編的籌劃

全國高等院校古籍整理研究工作委員會成立之後，南京大學古典文獻研究所在其支持下，隨即承擔了《唐人軼事彙編》的編纂任務。此書一九九五年正式出版後，得到廣大讀者的歡迎和好評，並於一九九九年獲得了第二届全國古籍整理優秀圖書獎一等獎的榮譽。其時繼唐代文史研究的高峰之後，宋代文史研究也已進入佳境，程千帆先生隨即與我商議，希望我所再接再厲，繼續編寫《宋人軼事彙編》一書，貢獻於宋代文史學界。

程千帆先生是宋代文史學界的權威學者，他在使用丁傳靖《宋人軼事彙編》的過程中，深感此書已經不能滿足學術界的要求，以爲我們可將編纂《唐人軼事彙編》的成功經驗，應用到宋代文史研究中去，爲學術界提供一種嶄新的《宋人軼事彙編》。上海古籍出版社亦頗以《唐人軼事彙編》的成功協作爲可行之舉，立即與我聯繫，希望繼續合作。只是《唐人軼事彙編》的三位編者，均爲我古籍所内教學與科研上的骨幹人員，此時任務日重，勢難再花數年功夫來承擔編纂任務，於是我與各界反覆商議，決定重新組織隊伍，從事這項新的工作。

最後落實，這一著作的具體編纂工作也由三人承擔。其中葛渭君先生的情況較特殊，並不任職於文教單位，但他出身於平湖葛氏，乃一書香世家，因而精熟文史類的典籍，有《詞話叢編》補編、續編、外編共一千萬字行世。周子來先生爲南京師範大學的教授，長期擔任宋代文學的教學，於此自然研究有素。王華寶先生原爲江蘇鳳凰出版社的編審，自二○一二年起，調任東南大學教授，對於古代典籍有廣博的知識，且有埋頭苦幹的精神。三人先行積累資料，分别纂集，後由葛渭君集中纂成長編。自一九九八年起，這項工作持續達十五年之久。在這過程中，葛渭君承擔的部分分量最大，付出的勞力最多，貢獻尤爲突出。周子來對初稿反覆審讀，寫出了詳細的審讀意見，並負責「凡例」與「引用書目」的編纂。爲了防止底本上文字的訛誤和材料上的缺失，我又請南京大學文學院古典文獻專業的博士生馬培潔、趙庶洋、王東、温志拔、孫建峰等人與原書一一核對，發現問題後再行改正。王華寶則在全書的目録與引用書目的增補與考訂上下功夫。我則負責人員分工，制訂體例，規劃工作進程，審讀樣稿，且向古委會申報立項，最後由我定稿。然我因年邁體衰，已不能一一躬親細務，遂又請南京大學古典文獻研究所嚴杰教授磨勘一過，多方加工，而在人物的年代先後與一些重要人物自身事迹的編排上，用力尤多。由此可知，此書之成，實賴衆力。《唐人軼事彙編》、《宋人軼事彙編》二書的編纂，前後達二三十年之久，嚴杰均在其中出了大力。我自上世紀八十年代起籌劃這一系列的編纂，今以耄耋之年看到二書之成，有益於傳統文化的發揚與傳承，不勝欣慰之至。

注　　參看劉浦江《祖宗之法： 再論宋太祖誓約及誓碑》，載《文史》二○一○年第三輯。

注　　載《宋論》卷一「太祖」，舒士彦點校本，中華書局一九六四年版。

注　　參看詹森著、耿立群譯《世家大族的没落——唐末宋初的趙郡李氏》，載《唐史論文選集》，臺灣幼獅文化事業公司一九九○年印行。

注　　參看吕茂東《吕氏一門三相家世考》，載《東岳論壇》第三十一卷第四期，二○一○年四月。吕氏此文多據宗譜與地方志立説，後人尚可多方求證，更求精密，然亦可知吕氏本非一系相承詩禮傳家之世族。

注　　錢穆《國史大綱》第六編《兩宋之部》，第三十二章《士大夫的自覺與政治革新運動》一《學術思想之新曙光》，商務印書館一九四七年上海新一版。

注　　《鄧廣銘宋史職官志考證序》，載《金明館叢稿二編》，上海古籍出版社一九八○年版。

注　　參看黄永年《唐代河北藩鎮與奚契丹》，原載福建人民出版社《中國古代史論叢》一九八二年第二輯，此處據其自選集《文史探微》中的文本，中華書局二○○四年版。

注　　參看李南暉《唐人所見國史考索》，載莫礪鋒編《周勛初先生八十壽辰紀念文集》，中華書局二○○八年版。

注　　張暉《宋代筆記研究》，華中師範大學出版社一九九三年版。

注　　參看王夢鷗《牛羊日曆及其相關的作品與作家辨》，載《唐人小説研究四集》，臺灣藝文印書館一九七八年版。

注　　顔中其編注《蘇東坡軼事彙編》，嶽麓書社一九八四年版。

注　　參看拙著《唐代筆記小説叙録》内該書叙録，鳳凰出版社二○○八年版。

注　　中華書局一九八○年版的《出版説明》中語。

注　　載錢仲聯主編《廣清碑傳集》卷一九，蘇州大學出版社一九九九年版。

注　　載《文教資料》一九九二年第六期（總第二○四期）。

注　　載錢基博《現代中國文學史》上編《古文學》四《曲·吴梅》，世界書局一九三六年版。

凡　　例

一、 本書所收人物，上起自五代十國入宋而主要事迹在宋代者，下至入元而主要事迹在宋亡以前者。酌收極少數元初重要涉宋人物事迹。全書收入二千二百餘人。

二、 本書人物編排參古史體例，首列宋代諸帝及后妃、宗室等，次列宋代各朝人物。各卷所收人物，以身份地位、活動時代先後爲序。末列不易確定具體時代者，則以所出資料之年代爲序。

三、 本書以人爲目，每一條目均加以編號，主要事迹依時間先後爲序排列，年代不詳者則大體按類編排。

四、 本書所收資料，一事而涉及數人者，悉列于主要人物名下，其他人物處則酌情以參見法提示。有事相近而不同史料中歸於不同人物所爲者，亦酌情於相關條目下註明參見某人某條。

五、 本書不録正史，蒐採範圍以宋、元、明人撰雜史、傳記、故事、小説爲主。與正史記載類同之資料，其成書在正史之前者録入，以見正史來源； 其成書在正史之後而顯係採自正史者則不收。清以來資料，除真實可信、未見更早記載者外，一般不再收入。類書從嚴。

六、 本書不録志怪、傳奇或語涉迷信、荒誕不經之記載；其記録名人佳話與反映社會風氣者，則酌情采用。

七、 本書於每條後均註明史料出處。記載相近者，僅録其首出文字或記述較完備者，其他則將書名卷次附後。

八、 本書酌量採録有關宋代制度、掌故、習俗、異聞之記載，目之爲「雜録」，殿於書末。

九、 本書采録書籍，選較好版本一種爲主。一般僅録原文，不作校勘。原文附有小字夾注者，視其與原文關係緊密程度，酌情采録。遇有顯誤或冷僻之異體字、避諱字等則徑改。改正或補足文義之字加六角括號〔〕。偶有考辨則附於後。

十、 書後附引用書目表。凡原書已佚、佚文僅見於他書引録而未單行者，則不列入。

宋人軼事彙編卷一

宋太祖

1　今章奏不當名趙廣漢，按國史、《會要》，本朝廣漢之後也。《邵氏聞見後録》卷七。《茶香室三鈔》卷八。

2　隋開汴河，其勢正衝今南京，至城外，迂其勢以避之，古老相傳爲「留趙灣」。至藝祖以宋州節度使即帝位，乃其讖也。《孫公談圃》卷中。

3　梁沙門寶志銅牌記，多讖未來事，云：「有一真人在冀川，開口張弓在左邊，子子孫孫萬萬年。」江南中主名其子曰弘冀，吴越錢鏐諸子皆連弘字，期以應之，而宣祖諱正當之也。《楊文公談苑》。

4　宣祖初自河朔南來，至杜家莊院，雪甚，避於門下，久之，看莊院人私竊飯之。數日，見其狀貌奇偉兼勤謹，乃白主人，主人出見，而亦愛之，遂留於莊院。累月，家人商議，欲以爲四娘子舍居之婿。四娘子即昭憲皇太后也。《東齋記事》卷一。

5　宣祖微時，道出杜家莊，避雪門外。莊丁見狀貌英偉，延款飲食。久之，主人愛其勤謹，贅爲第四女婿，遂生太祖、太宗。莊前故有窪，名雙龍潭，至是始驗。《燼餘録》甲編。

6　〔太祖〕以後唐天成二年二月十六日生於洛陽夾馬營，母昭憲皇后嘗夢日入懷而娠。生之夕，光照室中，胞衣如菡萏，體被金色，三日不變。《東都事略》卷一。

7　藝祖載誕營中，三日香，人莫不驚異。至今洛中人呼應天禪院爲香孩兒營。《孔氏談苑》卷一。

8　後唐天成二年，明宗每夕於宫中焚香祝天曰：「某胡人，因亂爲衆所推，願天早生聖人，爲生民主。」是歲丁亥，宋藝祖皇帝趙氏生於洛陽夾馬營，是時神光滿室，照耀人影，異香馥郁，經月不散，人因號曰「香孩兒營」。《湖海新聞夷堅續志》前集卷一。

9　初，兵紛時，太祖之母挑太祖、太宗於籃以避亂。陳希夷遇之，即吟曰：「莫道當今無天子，都將天子上擔挑。」《古謡諺》卷七十二引《繡像列仙傳》。

10　見趙普2。

11　藝祖生西京夾馬營。營前陳學究聚生徒爲學，宣祖遣藝祖從之。上微時，尤嫉惡不容人過，陳時時開諭。後得趙學究，即館于汴第。杜后録陳之舊，召至門下，與趙俱爲門客。然藝祖獨與趙計事，陳不與也。其後藝祖踐祚，而陳居陳州村舍，聚生徒如故。逮太宗判南衙，使人召之。居無何，有言開封之政，皆出於陳，藝祖怒，問狀。太宗懼，遂遣之，且以白金贈行。陳歸，半道盡爲盗掠。居陳村舍，生徒日衰，飢寒無與從者。太宗即位，以左司諫召之，官吏大集其門。館于驛舍，一夕醉飽而死。趙學究，即趙普也。《孫公談圃》卷上。《堅瓠餘集》卷三。

12　清河縣西十里，龍王堂右，有古槐一枝似龍形，枝幹拳曲，下垂至地，若龍爪狀，時人謂之龍爪樹。太祖微時，避暑其下，解衣覆其上，性遂下生。有利其材而伐之，斧斤方加，疾作而止。《樵書》初編卷一。

13　太祖皇帝微時，嘗被酒入南京高辛廟，香案有竹桮筊，因取以占己之名位。俗以一俯一仰爲聖筊。自小校而上至節度使，一一擲之，皆不應。忽曰：「過是則爲天子乎？」一擲而得聖筊。天命豈不素定矣哉！晏元獻爲留守，題廟中詩，所謂「庚庚大横兆，謦欬如有聞」，蓋記是也。《石林燕語》卷一。《湖海新聞夷堅續志》前集卷一。

14　太祖皇帝草昧日，客游睢陽，醉卧閼伯廟，夢中覺有異。既醒，焚香殿上，取木珓以卜平生，自裨將至大帥皆不應，遂以九五占之，珓盤旋空中，已而大契。太祖益以自負。後以歸德軍節度使，建國號大宋，升府曰應天。晏元獻爲留守，以詩題廟中。《揮麈後録》卷一。

15　東坡言：普安禪院，初，在五代時，有一僧曰某者，卓庵道左，藝蔬丐錢，以奉佛事。一日於庵中晝寢，夢一金色黄龍來食所藝萵苣數畦，僧寤，驚曰：「是必有異人至此。」已而見一偉丈夫於所夢地取萵苣食之。僧視其貌，神色凛然，遂攝衣迎之，延於庵中，饋食甚勤，復取數鐶餞之，曰：「富貴無相忘。」因以所夢告之，且曰：「公他日得志，願爲老僧只於此地建一大寺，幸甚！」偉丈夫，乃藝祖也。既即位，求其僧，尚存，遂命建寺，賜名曰普安。都人至今稱爲道者院。《師友談記》。《清波雜志》卷一。《蓼花洲閒録》。

16　太祖微時，游渭州潘原縣，過涇州長武鎮。寺僧守嚴者，異其骨相，陰使畫工圖於寺壁，青巾褐裘，天人之相也，今易以冠服矣。自長武至鳳翔，節度使王彦超不留，復入洛。枕長壽寺大佛殿西南角柱礎晝寢，有藏經院主僧見赤蛇出入帝鼻中，異之。帝寤，僧問所向，帝曰：「欲見柴太尉於澶州，無以爲資。」僧曰：「某有一驢子可乘。」又以錢幣爲獻，帝遂行。柴太尉一見奇之，留幕府。未幾，太尉爲天子，是謂周世宗。《邵氏聞見録》卷一。

17　太祖微時多游關中，雖甚窘乏，未嘗干投人。或周之，必擇而後納。有佰錢之餘，必有與人。人頗異之。長武城寺僧嚴者常周之，往來無倦，陰異其骨氣，使工人貌之。今置神御，過者朝謁。其繪事本褐衫青巾，據地六博，後易靴袍矣。《畫墁録》。

18　太祖微時，往鳳翔謁節度使王彦才，得錢數千。遂過原州，卧於田間，而樹陰覆之不移，至今猶存，謂之「龍潛木」。至潘原，與市人博，大勝。邑人欺其客也，毆而奪之。及即位亡幾，欲遷廢此縣。《雞肋編》卷上。《樵書》初編卷二。案：王彦才，爲「王彦超」之誤。

19　〔藝祖皇帝〕方潛隱時，自鳳翔道過原州，嘗息棠木之陰，日已轉而蔭不移。至今其木枝條皆有龍角之狀，其所寢之地，草獨不生。此《實録》之所遺者。余作倅臨涇，嘗親至其下，爲築垣以護。《雞肋編》卷下。

20　藝祖微時《日》詩云：「欲出未出光辣撻，千山萬山如火發。須臾走向天上來，逐却殘星趕却月。」國史潤飾之，乃云：「未離海嶠千山黑，纔到天心萬國明。」文氣卑弱，大不如元作辭意慷慨，規模遠大，凛凛乎已有萬世帝王氣象也。《藏一話腴》甲集卷上。

21　藝祖皇帝嘗有《詠月》詩曰：「未離海底千山暗，纔到天中萬國明。」大哉言乎！撥亂世反之正，見于此詩矣。又竊聞上微時，客有《詠初日》詩者，語雖工而意淺陋，上所不喜，其人請上詠之，即應聲曰：「太陽初出光赫赫，千山萬山如火發。一輪頃刻上天衢，逐退群星與殘月。」蓋本朝以火德王天下，及上登極，僭竊之國以次削平，混一之志，先形於言，規模宏遠矣。《庚溪詩話》卷上。《堯山堂外紀》卷四十二。《宋詩紀事》卷一。

22　見宋徽宗24。

23　見董遵誨1。

24　見張永德4。

25　山陽郡城有金子巷，莫曉其得名之意。予見郡人，言父老相傳，太祖皇帝從周世宗取楚州，州人力抗周師，踰時不下。既克，世宗命屠其城。太祖至此巷，適見一婦人斷首在道卧，而身下兒猶持其乳吮之。太祖惻然爲返，命收其兒，置乳媪鞠養。巷中居人因此獲免，乃號因子巷。歲久語譌，遂以爲金，而少有知者。《曲洧舊聞》卷一。

26　見趙普4。

27　太祖提周師甚寡，當李景十五萬衆，陣於清流山下，士卒恐懼。太祖令曰：「明日午，當破敵。」人心遂安。翌日正午，太祖果臨陣，親斬僞驍將皇甫暉，以覆其衆。是時，環滁僧寺皆鳴鐘而應之。既平，鳴鐘因爲定制。《國老談苑》卷一。案：《默記》卷上：「至今滁人一日五時鳴鐘，以資薦暉云。」

28　周世宗壽春之役，太祖爲將，太宗亦在軍中，是時壽春久不下，世宗決淮水灌其城。一日，藝祖、太宗及節度使武行德共乘小艇，游於城下。艇中惟有一卒司鐐爐，世謂之茶酒司，一矢而斃，太祖、太宗安座以至迴舟，矢石終不能及。《東軒筆録》卷一。

29　五代割據，干戈相尋，不勝其苦。有一僧雖佯狂，而言多奇中，嘗謂人曰：「汝等望太平甚切，若要太平，須待定光佛出世始得。」至太祖一天下，皆以爲定光佛後身者，蓋用此僧之語也。《曲洧舊聞》卷一。

30　周恭帝幼冲，軍政多決於韓通。通愚愎，太祖英武有度量，多智略，屢立戰功，由是將士皆愛服歸心焉。及將北征，京師間諠言：「出軍之日，當立點檢爲天子。」富室或挈家逃匿於外州，獨宫中不之知。太祖聞之懼，密以告家人曰：「外間詾詾如此，將若之何？」太祖姊或云即魏國長公主，面如鐵色，方在厨，引麪杖逐太祖擊之，曰：「大丈夫臨大事，可否當自決胸懷，乃來家間恐怖婦女何爲邪！」太祖默然而出。《涑水記聞》卷一。《邵氏聞見録》卷一。

31　建隆元年正月辛丑朔，鎮、定奏契丹與北漢合勢入寇，太祖時爲歸德軍節度使、殿前都點檢，受周恭帝詔，將宿衛諸軍禦之。癸卯，發師，宿陳橋，將士陰相與謀曰：「主上幼弱，未能親政。今我輩出死力爲國家破賊，誰則知之？不若先立點檢爲天子，然後北征，未晚也。」甲辰將旦，將士皆擐甲執兵仗，集於驛門，讙譟突入驛中。太祖尚未起，太宗時爲内殿祗候供奉官都知，入白太祖，太祖驚起，出視之。諸將露刃羅立於庭，曰：「諸軍無主，願奉太尉爲天子。」太祖未及答，或以黄袍加太祖之身，衆皆拜於庭下，大呼稱萬歲，聲聞數里。太祖固拒之，衆不聽，扶太祖上馬，擁逼南行。太祖度不能免，乃擥轡駐馬謂將士曰：「汝輩自貪富貴，强立我爲天子，能從我命則可，不然，我不能爲若主也。」衆皆下馬聽命。太祖曰：「主上及太后，我平日北面事之，公卿大臣，皆我比肩之人也，汝曹今毋得輒加不逞。近世帝王初舉兵入京城，皆縱兵大掠，謂之『夯市』。汝曹今毋得夯市及犯府庫，事定之日，當厚賚汝；不然，當誅汝。如此可乎？」衆皆曰：「諾。」乃整飭隊伍而行，入自仁和門，市里皆安堵，無所驚擾，不終日而帝業成焉。《涑水記聞》卷一。

32　太祖明聖慈惠，歷代創業之主不可比也。初，陳橋爲三軍擁迫而回，不獲已而徇其衆懇，乃先與三軍約曰：「汝等入城，不得驚動府庫，不得殺害人民，不得取奪財物。能從吾令，則吾不違汝之推戴。」於是三軍皆曰：「不敢違命。」《丁晉公談録》。

33　自唐末五代，每至傳禪，部下分擾剽劫，莫能禁止，謂之靖市。雖至王公，不免剽劫。太祖陳橋之變，即與衆誓約不得驚動都人。入城之日，市不改肆。靈長之祐，良以此乎？《畫墁録》。

34　陳橋驛，在京師陳橋、封丘二門之間。……始，藝祖推戴之初，陳橋守門者距而不納，遂如封丘門，抱關吏望風啓鑰。逮即帝位，斬封丘而官陳橋者，以旌其忠於所事焉。《玉照新志》卷四。

35　太祖自陳橋驛擁兵入覲，長入祗候班，喬、陸二卒長率衆拒于南門。乃入自北，解衣折箭，誓不殺。咸義不臣，自縊。太祖親至直舍，歎曰：「忠義孩兒！」賜廟曰忠義，易班曰孩兒。至今孩兒班於帽子後垂頭二條，粉青者爲世宗持服，紅者賀太祖登極。直舍正門，護以黄羅，傍穿小門出入，旌忠也。《隨隱漫録》卷二。

36　見范質4。

37　太祖皇帝初入宫，見宫嬪抱一小兒，問之，曰：「世宗子也。」時范質與趙普、潘美等侍側，太祖顧問普等，普等曰：「去之。」潘美與一帥在後不語。太祖召問之，美不敢答。太祖曰：「即人之位，殺人之子，朕不忍爲也。」美曰：「臣與陛下北面事世宗，勸陛下殺之，即負世宗，勸陛下不殺，則陛下必致疑。」太祖曰：「與爾爲姪。世宗子不可爲爾子也。」美遂持歸。其後太祖亦不問，美亦不復言。後終刺史，名惟吉，潘夙之祖也。《隨手雜録》。

38　藝祖初自陳橋推戴入城，周恭帝即衣白襴，乘轎子出居天清寺。天清，世宗節名；而寺，其功德院也。藝祖與諸將同入内，六宫迎拜。有二小兒丱角者，宫人抱之亦拜。詢之，乃世宗二子，紀王、蘄王也。顧諸將曰：「此復何待？」左右即提去，惟潘美在後以手掐殿柱，低頭不語。藝祖云：「汝以爲不可耶？」美對曰：「臣豈敢以爲不可，但於理未安。」藝祖即命追還，以其一人賜美。美即收之以爲子，而藝祖後亦不復問。其後名惟正者是也。每供三代，惟以美爲父，而不及其他。故獨此房不與美子孫連名。名夙者，乃其後也。夙爲文官，子孫亦然。夙有才，爲名帥，其英明有自云。《默記》卷上。

39　太祖之自陳橋還也，太夫人杜氏、夫人王氏方設齋於定力院。聞變，王夫人懼，杜太夫人曰：「吾兒平生奇異，人皆言當極貴，何憂也！」言笑自若。《涑水記聞》卷一。《汴京遺蹟志》卷十一引《江行雜録》。

40　太祖皇帝在周朝受命北討，至陳橋，爲三軍推戴。時杜太后眷屬以下盡在定力院，有司將搜捕，主僧悉令登閣，而固其扃鐍。俄而大搜索，主僧紿云：「皆散走不知所之矣。」甲士入寺陞梯，且發鑰，見蛛網絲布滿其上，而塵埃凝積，若累年不曾開者，乃相告曰：「是安得有人？」遂皆返去。有頃，太祖已踐祚矣。《曲洧舊聞》卷一。《行營雜録》。《汴京遺蹟志》卷十一。《宋稗類鈔》卷一。

41　太祖仕周，受命北伐，以杜太后而下寄于封禪寺。抵陳橋，推戴，韓通聞亂，亟走寺中訪尋，欲加害焉。主僧守能者以身蔽之，遂免。太祖德之，即位後，極眷寵之。年八十餘，臨終語其弟子曰：「吾即澤州明馬兒也。」馬兒，五代之巨寇也。《揮麈後録》卷五。

42　太祖陳橋時，杜太后方飯僧於寺，懼不測。寺主僧誓以身蔽，上受禪，賜的乳三神仙。《清異録》卷上。

43　見陳摶6。

44　太祖征李筠，河東遣其宰相衛融將兵助筠，融兵敗，生獲之。上面責其助亂，因謂曰：「朕今赦汝，汝能爲我用乎？」對曰：「臣家四十口，皆受劉氏温衣飽食，何忍負之！陛下雖不殺臣，臣終不爲陛下用，得間則走河東耳。」上怒，命以鐵檛檛其首，曳出。融曰：「人誰不死？得死君事，臣之福也。」上曰：「忠臣也！」召之於御座前，傅以良藥，賜襲衣、金帶及鞍勒，拜太府卿。《涑水記聞》卷一。《宋朝事實類苑》卷一。

45　太祖將親征，軍校有獻手檛者，上問曰：「此何以異於常檛而獻之？」軍校密言曰：「陛下試引檛首視之。檛首，即劍柄也。有刃韜於中，平居可以爲杖，緩急以備不虞。」上笑，投之於地，曰：「使我親用此物，事將何如？且當是時，此物固足恃乎？」《涑水記聞》卷一。《宋朝事實類苑》卷一。

46　太祖皇帝即位後，車駕初出，過大溪橋，飛矢中黄繖，禁衛驚駭。帝披其胸，笑曰：「教射！教射！」既還内，左右密啓捕賊，帝不聽。久之，亦無事。《曲洧舊聞》卷一。

47　宋太祖初即位，駕偶出，忽有飛矢至輦前，幾爲所中。衆皆驚愕，請急索捕。太祖不許，但舉首四望，徐曰：「即使射殺我，亦未見得便是你做。」《堅瓠廣集》卷六。

48　太祖初即位，亟出微行，或諫曰：「陛下新得天下，人心未安，今數輕出，萬一有不虞之變，其可悔乎！」上笑曰：「帝王之興，自有天命，求之亦不能得，拒之亦不能止。萬一有不虞之變，其可免乎！周世宗見諸將方面大耳者皆殺之，然我終日侍側，不能害我。若應爲天下主，誰能圖之？不應爲天下主，雖閉門深居，何益也？」由是微行愈數，曰：「有天命者，任自爲之，我不汝禁也。」於是衆心懼服，中外大安。《涑水記聞》卷一。

49　太祖初即位，頗好畋獵，嘗因獵墜馬，怒，自拔佩刀刺馬殺之。既而嘆曰：「我耽於逸樂，乘危走險，自取顛越，馬何罪焉？」自是遂不復獵。《涑水記聞》卷一。《宋朝事實類苑》卷一。《邵氏聞見録》卷一。《遵堯録》卷一。

50　太祖初臨御，欲知外事，有史珪者，嘗爲隊長，掌衛殿，廉事入白，頗得實。後有德州刺史郭貴知邢州，貴之親吏在德爲姦，知州國子丞梁夢昇以法繩之。貴素與珪善，以事告珪，圖去夢昇。珪記於紙，伺便言之。一日，探懷中所記進曰：「祇如德州梁夢昇欺蔑刺史郭貴幾至死。」上曰：「此必貴所爲不法，夢昇真清强吏。」取記紙，召黄門付中書，以夢昇爲贊善大夫。既行，又曰：「與左贊善。」珪慙怏而退。俄坐漏禁中語，黜官。《宋朝事實類苑》卷一。

51　太祖嘗彈雀於後園，有群臣稱有急事請見，太祖亟見之，其所奏乃常事耳。上怒，詰其故，對曰：「臣以爲尚急於彈雀。」上愈怒，舉柱斧柄撞其口，墮兩齒，其人徐俯拾齒置懷中。上駡曰：「汝懷齒欲訟我邪？」對曰：「臣不能訟陛下，自當有史官書之。」上悦，賜金帛慰勞之。《涑水記聞》卷一。《群書類編故事》卷九。《類説》卷十九引《三朝聖政録》。《識小録》卷一。《昨非庵日纂》一集卷十六。參見雷德驤4。

52　太祖嘗曲宴翰林學士王著，御宴既罷，著乘醉喧譁，太祖以前朝學士，優容之，令扶以出。著不肯退，即趍近屏風，掩袂慟哭，左右拽之而去。明日，或奏曰：「王著逼宫門大慟，思念世宗。」太祖曰：「此酒徒也。在世宗幕府，吾所素諳。况一書生，雖哭世宗，能何爲也？」《國老談苑》卷一。

53　太祖初即位，朝太廟，見其所陳籩豆簠簋，則曰：「此何等物也？」侍臣以禮器爲對。帝曰：「我之祖宗寧曾識此！」命撤去。亟令進常膳，親享畢，顧近臣曰：「却令設向來禮器，俾儒士輩行事。」至今太廟先進牙盤，後行禮。康節先生常曰：「太祖皇帝其於禮也，可謂達古今之宜矣。」《邵氏聞見録》卷一。

54　太祖嘗罷朝，坐便殿，不樂者久之。内侍行首王繼恩請其故，上曰：「爾謂天子爲容易邪？早來吾乘快指揮一事而誤，故不樂耳。」《涑水記聞》卷一。《宋朝事實類苑》卷一。《類説》卷十九引《三朝聖政録》。《昨非庵日纂》一集卷十六。

55　自唐以來，大臣見君，則列坐殿上，然後議所進呈事，蓋坐而論道之義。藝祖即位之一日，宰執范質等猶坐，藝祖曰：「吾目昏，可自持文書來看。」質等起進呈罷，欲復位，已密令中使去其坐矣。《邵氏聞見後録》卷一。

56　藝祖受命元年秋，三佛齊來貢，時尚不知皇宋受禪也。貢物有通天犀，中有形如龍擎一蓋，其龍形騰上而尾少左向，其文，即宋字也。真主受命，豈偶然哉！藝祖即以此犀爲帶，每郊廟則繫之。《楓窗小牘》卷上。《宋稗類鈔》卷一。

57　太祖登寶位日，有司捕得契丹二人。帝曰：「汝等皆何人耶？」曰：「契丹遣來探事耳。」帝曰：「汝探國事，不過甲兵、糧草、百官數目而已。若朕腹中事，汝可探乎？」特赦而遣之，二人叩頭感泣而去。《遵堯録》卷一。

58　前世陋儒，謂秦璽所在爲正統，故契丹自謂得傳國璽，欲以歸太祖，太祖不受，曰：「吾無秦璽，不害爲國。且亡國之餘，又何足貴乎！」契丹畏服。《後山談叢》卷五。

59　東京，唐汴州。梁太祖因宣武府置建昌宫，晉改曰大寧宫，周世宗雖加營繕，猶未如王者之制。太祖皇帝受天命之初，即遣使圖西京大内，按以改作。既成，帝坐萬歲殿，洞開諸門，端直如引繩，則歎曰：「此如吾心，小有邪曲，人皆見矣。」帝一日登明德門，指其榜問趙普曰：「『明德之門』，安用『之』字？」普曰：「語助。」帝曰：「之乎者也，助得甚事？」普無言。《邵氏聞見録》卷一。《涑水記聞》卷一。《遵堯録》卷一。《宋朝事實類苑》卷一。《古今事文類聚》續集卷五。《類説》卷十九引《三朝聖政録》。

60　太祖建隆初，以大内制度草創，乃詔圖洛陽宫殿，展皇城東北隅，以鐵騎都尉李懷義與中貴人董役，按圖營建。初命懷義等，凡諸門與殿須相望，無得輒差。……惟大慶殿與端門少差爾。宫成，太祖坐福寧寢殿，令闢門前後，召近臣入觀。諭曰：「我心端直正如此，有少偏曲處，汝曹必見之矣！」群臣皆再拜。《石林燕語》卷一。

61　太祖皇帝將展外城，幸朱雀門，親自規畫，獨趙韓王普時從幸。上指門額問普曰：「何不祇書『朱雀門』，須著『之』字安用？」普對曰：「語助。」太祖大笑曰：「之乎者也，助得甚事？」《湘山野録》卷中。《宋朝事實類苑》卷一。《蓼花洲閒録》。《堯山堂外紀》卷四十二。《宋稗類鈔》卷六。

62　藝祖時，新丹鳳門，梁周翰獻《丹鳳門賦》。帝問左右：「何也？」對曰：「周翰儒臣，在文字職。國家有所興建，即爲歌頌。」帝曰：「人家蓋一箇門樓，措大家又獻言語。」即擲於地。《東原録》。

63　昌陵初即位，誓不殺大臣，不殺功臣，不殺諫臣，折三矢藏之太廟，俾子孫世守之。《佩韋齋輯聞》卷一。

64　藝祖受命之三年，密鐫一碑，立於太廟寢殿之夾室，謂之誓碑，用銷金黄幔蔽之，門鑰封閉甚嚴。因勅有司，自後時享及新天子即位，謁廟禮畢，奏請恭讀誓詞。是年秋享，禮官奏請如敕。上詣室前，再拜升階，獨小黄門不識字者一人從，餘皆遠立庭中。黄門驗封啓鑰，先入焚香明燭，揭幔，亟走出階下，不敢仰視。上至碑前再拜，跪瞻默誦訖，復再拜而出。群臣及近侍，皆不知所誓何事。自後列聖相承，皆踵故事，歲時伏謁，恭讀如儀，不敢漏泄。……靖康之變，犬戎入廟，悉取禮樂祭祀諸法物而去。門皆洞開，人得縱觀。碑止高七八尺，闊四尺餘，誓詞三行：一云「柴氏子孫有罪，不得加刑。縱犯謀逆，止於獄中賜盡，不得市曹刑戮，亦不得連坐支屬」；一云「不得殺士大夫及上書言事人」；一云「子孫有渝此誓者，天必殛之」。後建炎中，曹勛自虜中回，太上寄語云「祖宗誓碑在太廟，恐今天子不及知」云云。《避暑漫鈔》引《秘史》。《蓬窗日録》卷五。《昨非庵日纂》二集卷五。《宋稗類鈔》卷一。

65　太祖親寫「南人不得坐吾此堂」，刻石政事堂上。或云自王文穆大拜後，吏輩故壞壁，因移石於他處，後寖不知所在。既而王安石、章惇相繼用事，爲人竊去。《道山清話》。《宋稗類鈔》卷一。

66　祖宗開國所用將相皆北人，太祖刻石禁中曰：「後世子孫無用南士作相，内臣主兵。」至真宗朝始用閩人，其刻不存矣。《邵氏聞見録》卷一。

67　藝祖御筆：「用南人爲相、殺諫官，非吾子孫。」其后王荆公首變法，吕惠卿實爲謀主，章子厚、蔡京、蔡卞繼之，卒致大亂，聖言可謂如日矣。《雲麓漫鈔》卷十。《宋稗類鈔》卷一。

68　太祖初登極時，杜太后尚康寧，常與上議軍國事，猶呼趙普爲書記，嘗撫勞之曰：「趙書記且爲盡心，吾兒未更事也。」太祖寵待趙韓王如左右手。御史中丞雷德驤劾奏趙普强市人第宅，聚斂財賄，上怒，叱之曰：「鼎鐺尚有耳，汝不聞趙普吾之社稷臣乎？」命左右曳於庭數匝，徐使復冠，召升殿，曰：「今後不宜爾，且赦汝，勿令外人知也。」《涑水記聞》卷一。《邵氏聞見録》卷一。《宋朝事實類苑》卷六。《宋名臣言行録》前集卷一。

69　藝祖嘗留王仁贍語。趙普奏曰：「仁贍姦邪，陛下昨日召與語。此人傾毁臣。」藝祖於奏劄後親翰，大略言：「我留王仁贍説話，見我教誰去唤來？你莫腸肚兒窄，妬他。我又不見是證見。只教外人笑我君臣不和睦，你莫殛惱官家。」《東原録》。

70　見趙普14。

71　昭憲太后聰明有智度，嘗與太祖參決大政，及疾篤，太祖侍藥餌，不離左右。太后曰：「汝自知所以得天下乎？」太祖曰：「此皆祖考與太后之餘慶也。」太后笑曰：「不然，正由柴氏使幼兒主天下耳。」因敕戒太祖曰：「汝萬歲後，當以次傳之二弟，則并汝之子亦獲安耳。」太祖頓首泣曰：「敢不如母教！」太后因召趙普於榻前，爲約誓書，普於紙尾自署名云：「臣普書。」藏之金匱，命謹密宫人掌之。及太宗即位，趙普爲盧多遜所譖，出守河陽，日夕憂不測。上一旦發金匱，得書，大寤，遂遣使急召之，普惶恐，爲遺書與家人别而後行。既至，復爲相。《涑水記聞》卷一。《宋名臣言行録》前集卷一。

72　太祖登極未久，杜太后上僊。初從宣祖葬國門之南奉先寺，後命宰相范質爲使改卜，未得地。質罷，更命太宗爲使，遷奉於永安陵。又欲遷遠祖於西京之穀水，蓋宣祖微時葬也。相並兩冢，開壙皆白骨，不知辨，遂即墳爲園，歲遣官並祭，洛人謂之一寢二位云。伊川先生程頤曰：「爲並葬擇地者，可以謂之智矣。」《邵氏聞見録》卷一。

73　見范質5。

74　見趙普16。

75　太祖微時，嘗游鳳翔，王彦超遺十千遣之。後即位，悉徵藩侯入覲，宴苑中，縱酒爲樂。諸師競論疇昔功勳，惟彦超獨言：「久忝藩寄，無功能可紀，願納符節，入備宿衛。」上喜曰：「前朝異世事安足論？彦超之言是也。」後從容語彦超曰：「卿當日不留我，何也？」對曰：「蹄涔之水，安可容神龍？萬一留止，又豈有今日之事？帝王受命，非細事也。」上益喜，曰：「當復遣卿還鎮一政以爲報。」《楊文公談苑》。《邵氏聞見録》卷一。案：據《宋史》卷二百五十五，太祖微時曾往復州，欲依王彦超，非鳳翔。

76　太祖即位，方鎮多偃蹇，所謂十兄弟者是也。上一日召諸方鎮，授以弓劍，人馳一騎，與上私出固子門大林中，下馬酌酒。上語方鎮曰：「此處無人，爾輩要作官家者，可煞我而爲之。」方鎮伏地戰恐。上再三喻之，伏地不敢對。上曰：「爾輩是真欲我爲主耶！」方鎮皆再拜稱萬歲。上曰：「爾輩既欲我爲天下主，爾輩當盡臣節，今後無或偃蹇。」方鎮復再拜呼萬歲，與飲盡醉而歸。《聞見近録》。

77　太祖即位，諸藩鎮皆罷歸，多居京師，待遇甚厚。一日從幸金明池，置酒舟中，道舊甚歡。帝指其坐曰：「此位有天命者得之。朕偶爲人推戴至此，汝輩欲爲者，朕當避席。」諸節度皆伏地汗下，不敢起。帝命近臣掖之，歡飲如初。《邵氏聞見録》卷一。

78　見趙普10。

79　見趙普11。

80　見王祐1。

81　太祖既得天下，誅李筠、李重進，召趙普問曰：「天下自唐季以來，數十年間，帝王凡易十姓，兵革不息，蒼生塗地，其故何也？吾欲息天下之兵，爲國家建長久之計，其道何如？」普曰：「陛下之言及此，天地人神之福也。唐季以來，戰鬭不息、國家不安者，其故非他，節鎮太重，君弱臣强而已矣。今所以治之，無他奇巧也，惟稍奪其權，制其錢穀，收其精兵，則天下自安矣。」語未畢，上曰：「卿勿復言，吾已諭矣。」頃之，上因晚朝，與故人石守信、王審琦等飲酒，酒酣，上屏左右謂曰：「我非爾曹之力不得至此，念爾之德無有窮已。然爲天子亦大艱難，殊不若爲節度使之樂，吾今終夕未嘗敢安枕而卧也。」守信等皆曰：「何故？」上曰：「是不難知之，居此位者，誰不欲爲之？」守信等皆惶恐起，頓首曰：「陛下何爲出此言？今天命已定，誰敢復有異心？」上曰：「不然。汝曹雖無心，其如汝麾下之人欲富貴者何！一旦以黄袍加汝之身，汝雖欲不爲，不可得也。」皆頓首涕泣曰：「臣等愚不及此，唯陛下哀憐，指示以可生之塗。」上曰：「人生如白駒之過隙。所謂好富貴者，不過欲多積金銀，厚自娱樂，使子孫無貧乏耳。汝曹何不釋去兵權，擇便好田宅市之，爲子孫立永久之業；多置歌兒舞女，日飲酒相歡，以終其天年？君臣之間，兩無猜嫌，上下相安，不亦善乎！」皆再拜謝曰：「陛下念臣及此，所謂生死而肉骨也。」明日，皆稱疾，請解軍權。上許之，皆以散官就第，所以慰撫賜賚之甚厚，與結婚姻，更置易制者，使主親軍。《涑水記聞》卷一。《邵氏聞見録》卷一。《宋名臣言行録》前集卷一。

82　太祖既納韓王之謀，數遣使者分詣諸道，選擇精兵。凡其才力伎藝有過人者，皆收補禁軍，聚之京師，以備宿衛。厚其糧賜，居常躬自按閲訓練，皆一以當百。諸鎮皆自知兵力精鋭非京師之敵，莫敢有異心者，由我太祖能强幹弱支，致治於未亂故也。《涑水記聞》卷一。《宋朝事實類苑》卷一。《宋名臣言行録》前集卷一。

83　太祖招軍格，不全取長人，要琵琶腿、車軸身，取多力。《畫墁録》。

84　太祖建隆初，邊郡民有出塞外盜馬至者，官給其直。帝曰：「安邊示信，其若此耶？」亟命止之，還所盜馬，自是戎人畏服，不敢犯塞。《遵堯録》卷一。

85　李漢超將勁兵五千，駐高陽關以捍北戎。漢超常患兵少，因遣其子奉章詣闕求益兵。太祖逆謂之曰：「汝父使汝來求益兵耶？」乃賜其子食，已而謂曰：「汝父不能辦吾事，則伺契丹斬汝父頭，吾當别用能辦吾事者耳。兵則吾不益也。」遂解寶帶及以金幣厚賜焉。漢超乃自奮勵，終能北禦彊寇，不内侵軼。《儒林公議》。

86　太祖時，以李漢超爲關南巡檢使捍北虜，與兵三千而已。然其齊州賦税最多，乃以爲齊州防禦使，悉與一州之賦，俾之養士。而漢超武人，所爲多不法。久之，關南百姓詣闕訟漢超貸民錢不還及掠其女以爲妾。太祖召百姓入見便殿，賜以酒食慰勞之，徐問曰：「自漢超在關南，契丹入寇者幾？」百姓曰：「無也。」太祖曰：「往時契丹入寇，邊將不能禦，河北之民，歲遭劫虜，汝於此時能保全其貲財婦女乎？今漢超所取，孰與契丹之多？」又問訟女者曰：「汝家幾女，所嫁何人？」百姓具以對。太祖曰：「然則所嫁皆村夫也。若漢超者，吾之貴臣也，以愛汝女則取之，得之必不使失所，與其嫁村夫，孰若處漢超家富貴？」於是百姓皆感悦而去。太祖使人語漢超曰：「汝須錢何不告我，而取於民乎！」乃賜以銀數百兩，曰：「汝自還之，使其感汝也。」漢超感泣，誓以死報。《歸田録》卷一。《宋朝事實類苑》卷六。

87　張美爲滄州節度使，民有上書告美强取其女爲妾，及受取民財四千緡。太祖召上書者諭之曰：「汝滄州，昔張美未來時，民間安否？」對曰：「不安。」曰：「既來則何如？」對曰：「既來，則無復兵寇。」帝曰：「然則張美全汝滄州百姓之命，其賜大矣，雖取汝女，汝安得怨？今汝欲貶此人，殺此人，吾何愛焉，但愛汝滄州之人耳。吾今戒勅美，美宜不復敢。汝女直錢幾何？」對曰：「直錢伍百緡。」帝即命官給美所取民錢，并其女直，而遣之。乃召美母，告以美所爲，母叩頭謝罪，曰：「妾在闕下，不知也。」乃賜其母錢萬緡，令遺美，使還所略民家，謂之曰：「語汝兒，乏錢欲錢，當從我求，無爲取於民也。善遇民女，歲時贈遺其家，數慰撫之。」美惶恐，折節爲廉謹。頃之，以政績聞。美在滄州十年，故世謂之滄州張氏。《涑水記聞》卷一。

88　見郭進3、4。

89　太祖時，宋白知舉疑爲陶穀，多受金銀，取捨不公，恐牓出，群議沸騰，迺先具姓名以白上，欲託上指以自重。上怒曰：「吾委汝知舉，取捨汝當自決，何爲白我？我安能知其可否？若牓出别致人言，當斫汝頭以謝衆。」白大懼而悉改其牓，使協公議而出之。《涑水記聞》卷一。案：據《宋史》卷四百三十九，太祖時宋白未曾知貢舉。

90　太祖採聽明遠，每邊閫之事，纖悉必知。有間者自蜀還，上問曰：「劍外有何事？」間者曰：「但聞成都滿城誦朱長山《苦熱》詩曰：『煩暑鬱蒸無處避，涼風清冷幾時來？』」上曰：「此蜀民思吾之來伐也。」時雖已下荆楚，孟昶有唇亡齒寒之懼，而討之無名。昶欲朝貢，王昭遠固止之。乾德三年，昶遣諜者孫遇齎蠟丸帛書，間道往太原結劉鈞爲援，爲朝廷所獲。太祖喜曰：「興師有名矣。」執間者，命王全斌率禁旅三萬，分路討之。《玉壺清話》卷六。《宋朝事實類苑》卷一引《涑水記聞》。《古今詩話》。

91　太祖皇帝采聽明遠，每邊事纖悉必皆知之。有間者自蜀還，上問：「劍外有何事？」間者曰：「但聞成都滿城人皆誦朱長山《苦熱》詩，云：『煩暑鬱蒸無處避，涼風清冷幾時來。』」上曰：「此蜀民思吾來也。」由是有弔伐之意。一日夢異僧號須菩提曰：「已令田小哥進玉抱肚，用贖兩川人性命。然此子分不合得官，乞以錢與之。」其後果有田小哥者，以玉抱肚進。上驗夢中之語，果不血刃而蜀平。《新編分門古今類事》卷十三。《宋稗類鈔》卷五。

92　王全斌伐蜀之歲，是時大寒，太祖著帽絮被裘，御講武殿氈帳曰：「此中寒尚不能禦，況伐蜀將士乎？」即脱所服裘帽，遣使持賜全斌。其伐江南也，曹彬、李漢瓊、田欽祚入辭，以匣劍授彬曰：「副將而下，不用命，斬之。」漢瓊等皆股栗畏懾。《楊文公談苑》。《宋朝事實類苑》卷一。

93　王師既平蜀，詔昶赴闕，曹武肅王密奏曰：「孟昶王蜀三十年，而蜀道千餘里，請族孟氏而赦其臣，以防變。」太祖批其後曰：「你好雀兒腸肚。」《後山談叢》卷五。

94　見曹彬3。

95　太祖平蜀，孟昶宫中物有寶裝溺器，遽命碎之，曰：「自奉如此，欲求無亡，得乎？」見諸侯大臣侈靡之物，皆遣焚之。《涑水記聞》卷一。《楊文公談苑》。《宋朝事實類苑》卷一。《類説》卷十九引《三朝聖政録》。《昨非庵日纂》一集卷九。

96　太祖閲蜀宫畫圖，問其所用，曰：「以奉人主爾。」太祖曰：「獨覽孰若使衆觀邪！」於是以賜東華門外茶肆。《後山談叢》卷五。

97　初，李氏隨孟昶至京師，太祖數命肩輿入宫，謂之曰：「母善自愛，無戚戚懷鄉土，異日當送母歸。」李氏曰：「使妾安往？」太祖曰：「歸蜀耳。」李氏曰：「妾家本太原，倘得歸老并土，妾之願也。」時晉陽未平，太祖聞其言大喜，曰：「俟平劉鈞，即如母願。」《悦生隨抄》。

98　太祖平蜀，擇其親兵驍勇者百餘人，補内殿直，别立班院，號川殿直。南郊賞給，比本班減五千，遂相率擊登聞鼓訴其事。上大怒曰：「朝廷給賜，自我而出，安有例哉？」盡捕連狀者四十餘人，斬於市，餘悉配隸下軍，遂廢其班。一日，内酒坊火，悉以監官而下數十人棄市，詰得遺火卒，縛於火中，自是内司諸署，莫不整肅。《楊文公談苑》。《宋朝事實類苑》卷一。

99　太祖欲改元，謂宰相等曰：「今改年號，須古來未有者。」時宰相以乾德爲請，且言前代所無。三年正月平蜀，蜀宫人有入掖庭者，太祖因閲其奩具，得鑑背字云：「乾德四年鑄。」大驚曰：「安得四年所鑄乎？」出鑑以示宰相，皆不能對，乃召學士陶穀、竇儀，奏曰：「蜀少主曾有此號，鑑必蜀中所鑄。」太祖大喜，因歎曰：「作宰相須是讀書人。」自是大重儒臣矣。《宋朝事實類苑》卷六十一引《劉貢父詩話》。《歸田録》卷一。《舊聞证誤》卷一。《西塘集耆舊續聞》卷八。《新編分門古今類事》卷二。《陔餘叢考》卷二十五。

100　見盧多遜5。

101　劉鋹性絶巧，自結真珠鞍勒，爲戲龍之狀，獻太祖，太祖以示尚方工，皆駭伏，償以錢三百索。上謂左右曰：「移此心以勤民政，不亦善乎？」鋹在國中，多置酖以毒臣下。太祖幸講武池，從官未集，鋹先至，詔賜巵酒，鋹心疑之，捧杯泣曰：「臣承父祖基業，違拒朝廷，煩王師致討，罪在不赦。陛下既待臣以不死，願爲大梁布衣，觀太平之盛，未敢飲此酒。」太祖笑謂之曰：「朕推赤心於人腹中，安有此事？」即取鋹酒自飲，别酌以賜鋹，鋹慚謝。《楊文公談苑》。《宋朝事實類苑》卷一。《五總志》。

102　太祖即位之初，數出微行，以偵伺人情，或過功臣之家，不可測。趙普每退朝，不敢脱衣冠。一日大雪，向夜，普謂帝不復出矣。久之，聞叩門聲，普出，帝立風雪中。普惶懼迎拜，帝曰：「已約晉王矣。」已而太宗至，共於普堂中設重裀地坐，熾炭燒肉。普妻行酒，帝以嫂呼之。普從容問曰：「夜久寒甚，陛下何以出？」帝曰：「吾睡不能著，一榻之外皆他人家也，故來見卿。」普曰：「陛下小天下耶？南征北伐，今其時也。願聞成算所向。」帝曰：「吾欲下太原。」普嘿然久之，曰：「非臣所知也。」帝問其故，普曰：「太原當西北二邊，使一舉而下，則二邊之患我獨當之。何不姑留以俟削平諸國，則彈丸黑誌之地，將無所逃。」帝笑曰：「吾意正如此，特試卿耳。」遂定下江南之議。《邵氏聞見録》卷一。《宋名臣言行録》前集卷一。《自警編》卷八。《名賢氏族言行類稿》卷三十八。

103　太祖征河東，圍太原，久之不拔，宿衛之士皆自奮告曰：「蕞爾小城而久不拔者，士不致力故也。臣等請自往力攻，必取之。」上止之曰：「吾蒐簡訓練汝曹，比至於成，心盡力竭矣。汝曹天下精兵之髓，而吾之股肱牙爪也，吾寧不得太原，豈可糜滅汝曹於此城之下哉！」遂引兵而還。軍士聞之，無不感激，往往有出涕者。《涑水記聞》卷一。《宋朝事實類苑》卷一。

104　太祖聖性至仁，雖用兵，亦戒殺戮。親征太原，道經潞州麻衣和尚院，躬禱於佛前曰：「此行止以弔伐爲意，誓不殺一人。」開寶中，遣將平金陵，親召曹彬、潘美戒之曰：「城陷之日，慎無殺戮。設若困鬭，則李煜一門，不可加害。」故彬於江南，得王師弔伐之體，由聖訓丁寧也。《東軒筆録》卷一。《宋朝事實類苑》卷一。

105　太祖天表神偉，紫而豐頤，見者不敢正視。李煜據江南，有寫御容至僞國者，煜見之，日益憂懼，知真人之在御也。《儒林公議》。

106　周世宗已得淮南，李後主令侍中林仁肇出鎮武昌。太祖欲先取上游，兵帥多憚仁肇，未即遣之。於時後主弟齊王逵質於闕下，太祖嘗密令親信行班武昌僧院，竊取仁肇全身真容。既至，掛於便殿，召齊王觀之，曰：「卿識此人否？」對曰：「臣不識，然有類臣江南林仁肇。」上曰：「正是耳。近有表，并進此像，言相次歸朝，將遣使迎之。」齊不省其謀，亟使人間行歸白其事。由是君臣猜惑，仁肇不明而卒。《野説》。

107　開寶中，趙普猶秉政，江南後主以銀五萬兩遺普，普白太祖，太祖曰：「此不可不受，但以書答謝，少賂其來使可也。」普叩頭辭讓， 上曰：「大國之體，不可自爲寢弱，當使之勿測。」既而後主遣其弟從善入貢，常賜外，密賫白金如遺普之數，江南君臣始震駭，服上之偉度。《楊文公談苑》。《宋朝事實類苑》卷一。《類説》卷五十三。《宋名臣言行録》前集卷一。

108　國初三徐，名著江左，皆以博洽聞中朝，而騎省鉉，又其白眉者也。會修述職之貢，騎省寔來，及境，例差官押伴。朝臣皆以辭令不及爲憚，宰相亦囏其選，請於藝祖。玉音曰：「姑退朝，朕自擇之。」有頃，左璫傳宣殿前司，具殿侍中不識字者十人，以名入。宸筆點其中一人，曰：「此人可。」在廷皆驚，中書不敢請，趣使行，殿侍者慌不知所繇，薄弗獲已，竟往渡江。始燕，騎省詞鋒如雲，旁觀駭愕。其人不能答，徒唯唯。騎省叵測，强聒而與之言。居數日，既無與之醻復者，亦勌且默矣。《桯史》卷一。《宋稗類鈔》卷一。

109　王師圍金陵，唐使徐鉉來朝。鉉伐其能，欲以口舌解圍，謂太祖不文，盛稱其主博學多藝，有聖人之能。使誦其詩。曰，《秋月》之篇，天下傳誦之，其句云云。太祖大笑曰：「寒士語爾，我不道也！」鉉内不服，謂大言無實，可窮也。遂以請。殿上驚懼相目。太祖曰：「吾微時自秦中歸，道華山下，醉卧田間，覺而月出，有句曰：『未離海底千山黑，纔到天中萬國明。』」鉉大驚，殿上稱壽。《後山詩話》。《宋詩紀事》卷一。

110　開寶中，王師圍金陵。李後主遣徐鉉入朝，對于便殿，懇述江南事大之禮甚恭，徒以被病未任朝謁，非敢拒詔。太祖曰：「不須多言，江南有何罪？但天下一家，卧榻之側，豈可許他人鼾睡？」鉉復命，未幾城陷。《類説》卷五十三引《談苑》。《桯史》卷一。

111　江南徐鉉奉王命至中朝，便殿見藝祖升殿，端笏緩頰而言曰：「江南李煜無罪，陛下師出無名。」久之，藝祖再令敷奏，乃曰：「李煜如地，陛下如天；李煜如子，陛下如父。天乃能蓋地，父乃能庇子。」藝祖應聲答曰：「既是父子，安得兩處喫飯？」鉉無以對。《談淵》。

112　太祖皇帝龍潛時，雖屢以善兵立奇功，而天性不好殺。故受命之後，其取江南也，戒曹秦王、潘鄭王曰：「江南本無罪，但以朕欲大一統，容他不得。卿等至彼，慎勿殺人。」曹、潘兵臨城，久之不下，乃草奏曰：「兵久無功，不殺無以立威。」太祖覽之，赫然批還其奏曰：「朕寧不得江南，不可輒殺人也。」逮批詔到，而城已破。契勘城破，乃批奏狀之日也。天人相感之理，不亦異哉！其後革輅至太原，亦徇於師曰：「朕今取河東，誓不殺一人。」大哉仁乎。《曲洧舊聞》卷一。《虚谷閒鈔》。《昨非庵日纂》二集卷十一。《宋稗類鈔》卷一。

113　太祖初命曹武惠彬下江南，潘美副之。將行，賜燕於講武殿。酒三行，彬等起跪於榻前，乞面授處分。上懷中出一實封文字，付彬曰：「處分在其間。自潘美以下有罪，但開此，徑斬之，不須奏禀。」二臣股栗而退。訖江南平，無一犯律者。比還，復賜燕講武殿。酒三行，二臣起跪於榻前：「臣等幸無敗事，昨面授文字不敢藏於家。」即納於上前。上徐自發封示之，乃白紙一張也。上神武機權如此。初特以是申命令，使果犯而發封，見爲白紙，則必入禀；及歸而視之，又將以見初無輕斬之意。恩威兩得，故雖彬等無不折服。《石林燕語》卷五。《宋稗類鈔》卷一。

114　上命曹彬、潘美、曹翰收江南，以沈倫爲判官，臨行朝辭，赴小殿燕餞。酒半，出一黄帕文字，顧彬曰：「汝實儒將，潘美、曹翰桀悍，恐不能制。不用命者，望朕所在，焚香啟之，自有處置。」諸人惶恐汗下。沿路或欲攻劫，及江南城破，李主出降，二人皆欲面縛之，曹王以所授勑欲宣讀，事遂解。如此者數四。功成還朝，曹王面奏沿路及至軍前將佐皆用命一心，乞納所降特敕。後有旨宣赴後苑，酒半，諸人起納敕，上令潘美啟封，曹翰執讀，執政環立。展示，乃一張白紙，衆皆失色。上笑，再命飲，極歡而退。《舊聞證誤》卷一引《建隆遺事》。李心傳曰：「按此一事諸雜記多言之，互有不同。然以史考之，有可疑者……意者太祖此旨爲曹翰、田欽祚輩設，而傳者失之，不可不辨。」

115　太祖遣曹彬伐江南，臨行謂之曰：「克之還，必以使相爲賞。」彬平江南而還，上曰：「今方隅未平者尚多，汝爲使相，品位極矣，豈肯復力戰邪！且徐之，更爲我取太原。」因密賜錢五十萬。彬怏怏而退，至家，見布錢滿室，乃歎曰：「好官亦不過多得錢耳，何必使相也。」太祖重惜爵位，不肯妄與人如此。孔子稱：「惟器與名，不可以假人，君之所司也。」《涑水記聞》卷一。《王文正公筆録》。《邵氏聞見録》卷一。

116　太祖一日小宴，顧江南國主李煜曰：「聞卿能詩，可舉一聯。」煜思久之，乃舉《詠扇》詩云：「揖讓月在手，摇動風滿懷。」太祖曰：「滿懷之風何足尚。」從官無不歎服。《談淵》。《養疴漫筆》。《堯山堂外紀》卷四十一。

117　見趙普18。

118　見周廣1。

119　錢俶進寶帶，太祖曰：「朕有三條帶，與此不同。」俶請宣示，上曰：「汴河一條，惠民河一條，五丈河一條。」俶大媿服。《東齋記事》補遺。《孔氏談苑》卷三。《宋朝事實類苑》卷一。《西湖游覽志餘》卷一。

120　吴越后王來朝，太祖爲置宴，出内妓彈琵琶。王獻詞曰：「金鳳欲飛遭掣搦，情脈脈，看取玉樓雲雨隔。」太祖起，拊其背曰：「誓不殺錢王。」《後山詩話》。

121　錢俶入朝，太祖眷禮甚厚，然自宰相以下，皆有章疏，乞留俶而取其地。太祖不從。及賜還本國，復宴餞於便殿，屢勸以巨觥，陛辭之日，感泣再三。太祖命於殿内取一黄複，封識甚密，以賜俶，且戒以途中密觀。暨歸途啓之，凡數十軸，皆群臣所上章疏，俶自是益感懼，江南平，遂乞納土。《東軒筆録》卷一。《宋朝事實類苑》卷一。

122　錢俶初入朝，既而賜歸國，群臣多請留俶，而使之獻地。太祖曰：「吾方征江南，俾俶歸治兵以攻其後，則吾之兵力可減半。江南若下，俶敢不歸乎？」既而皆如所處。《東軒筆録》卷一。《宋朝事實類苑》卷一。

123　吴越錢俶初來朝，將歸，朝臣上疏請留勿遣者數十人。太祖皆不納，曰：「無慮，俶若不欲歸我，必不肯來，放去適可結其心。」及俶辭，力陳願奉藩之意。太祖曰：「盡我一世，盡你一世。」乃出御封一匣付之，曰：「到國開視，道中勿發也。」俶載之而歸，日焚香拜之。既至錢塘，發視，乃群臣請留章疏。《石林燕語》卷四。《蠡勺編》卷十四。

124　見王嗣宗2。

125　見張齊賢5。

126　太祖生洛陽夾馬營，樂其風土，國初營繕宫室，有遷都之志。九年西幸郊祀，而宫殿宿衛多不安處，或見怪異，遂東歸。歎曰：「我生不得居此，死當葬於此。」登闕發鳴鏑，指其所曰：「後當葬此。」永昌陵即其地也。《楊文公談苑》。

127　太祖生于西京夾馬營，至九年西幸，還其廬駐蹕，以鞭指其巷曰：「朕憶昔得一石馬兒爲戲，群兒屢竊之，朕埋於此，不知在否？」斸之，果得。然太祖愛其山川形勝，樂其風土，有遷都之意。李懷忠爲雲騎指揮使，諫曰：「京師正得皇居之中，黄、汴環流，漕運儲廪，可仰億萬，不煩飛輓。況國帑重兵，宗廟禁掖，若泰山之安，根本不可輕動也。」遂寢議。拜安陵，奠哭爲别，曰：「此生不得再朝于此也。」即更衣，取弧矢，登闕臺，望西北鳴弦發矢以定之，矢委處，謂左右曰：「即此乃朕之皇堂也。」以向得石馬埋於中。又曰：「朕自爲陵名曰永昌。」是歲果晏駕。《玉壺清話》卷七。《雲谷雜紀》。

128　祖、宗潛耀日，嘗與一道士游於關河，無定姓名，自曰混沌，或又曰真無。每有乏則探囊金，愈探愈出。三人者每劇飲爛醉。生善歌《步虚》爲戲，能引其喉於杳冥間作清徵之聲，時或一二句，隨天風飄下，惟祖、宗聞之，曰：「金猴虎頭四，真龍得真位。」至醒詰之，則曰：「醉夢語，豈足憑耶？」至膺圖受禪之日，乃庚申正月初四也。自御極，不再見，下詔草澤遍訪之，或見於轘轅道中，或嵩、洛間。後十六載，乃開寶乙亥歲也，上巳祓禊，駕幸西沼，生醉坐於岸木陰下，笑揖太祖曰：「别來喜安。」上大喜，亟遣中人密引至後掖，恐其遁，急回蹕與見之，一如平時，抵掌浩飲。上謂生曰：「我久欲見汝決尅一事，無他，我壽還得幾多在？」生曰：「但今年十月廿日夜，晴，則可延一紀。不爾，則當速措置。」上酷留之，俾泊後苑。苑吏或見宿於木末鳥巢中，止數日不見。帝切切記其語。至所期之夕，上御太清閣四望氣。是夕果晴，星斗明燦，上心方喜。俄而陰霾四起，天氣陡變，雪雹驟降。移仗下閣，急傳宫鑰開端門，召開封王，即太宗也。延入大寢，酌酒對飲。宦官、宫妾悉屏之，但遥見燭影下，太宗時或避席，有不可勝之狀。飲訖，禁漏三鼓，殿雪已數寸，帝引柱斧雪，顧太宗曰：「好做，好做！」遂解帶就寢，鼻息如雷霆。是夕，太宗留宿禁内，將五鼓，周廬者寂無所聞，帝已崩矣。太宗受遺詔於柩前即位。逮曉，登明堂，宣遺詔罷，聲慟，引近臣環玉衣以瞻聖體，玉色温瑩，如出湯沐。《續湘山野録》。《雲谷雜記》。《行營雜録》。

129　太祖初晏駕，時已四鼓，孝章宋后使内侍都知王繼隆召秦王德芳，繼隆以太祖傳位晉王之志素定，乃不詣德芳，而以親事一人徑趨開封府召晉王。見醫官賈德玄先坐於府門，問其故，德玄曰：「去夜二鼓，有呼我門者，曰『晉王召』，出視則無人，如是者三。吾恐晉王有疾，故來。」繼隆異之，乃告以故，叩門，與之俱入見王，且召之。王大驚，猶豫不敢行，曰：「吾當與家人議之。」入久不出，繼隆趣之，曰：「事久將爲他人有矣。」遂與王雪中步行至宫門，呼而入。繼隆使王且止其直廬，曰：「王且待於此，繼隆當先入言之。」德玄曰：「便應直前，何待之有？」遂與俱進。至寢殿，宋后聞繼隆至，問曰：「德芳來邪？」繼隆曰：「晉王至矣。」后見王，愕然，遽呼「官家」，曰：「吾母子之命，皆託官家。」王泣曰：「共保富貴，無憂也。」《涑水記聞》卷一。參見《續資治通鑑長編》卷十七，注云：《記聞》「誤以王繼恩爲繼隆，程德玄爲賈德玄」。

130　藝祖皇帝以開寶九年十月二十日癸丑上僊，其夕有雲物之異。自是每歲忌辰必有雨雪風冽之變。至紹興九年，凡一百六十五年，威靈如在。《雞肋編》卷下。

131　太祖廟諱匡胤，語訛近香印，故今世賣香印者不敢斥呼，鳴鑼而已。《青箱雜記》卷二。

132　藝祖始受命，久之陰計：「釋氏何神靈，而患苦天下？今我抑嘗之，不然廢其教也。」日且暮則微行出，徐入大相國寺。將昏黑，俄至一小院户旁，則望見一髠大醉，吐穢於道左右，方惡駡不可聞。藝祖陰怒，適從旁過，忽不覺爲醉髠攔胸腹抱定，曰：「莫發惡心。且夜矣，懼有人害汝，汝宜歸内。可亟去也。」藝祖動心，默以手加額而禮焉。髠乃捨之去。藝祖得促步還，密召忠謹小璫：「爾行往某所，覘此髠爲在否，且以其所吐物狀來。」及至，則已不見。小璫獨爬取地上遺吐狼籍，至御前視之，悉御香也。釋氏教因不廢。《鐵圍山叢談》卷五。《堅瓠辛集》卷四。

133　見釋贊寧1。

134　太祖晚年，自西洛駐蹕白馬寺而生信心，洎回京闕，寫《金剛經》讀之。趙普因奏事見上，上曰：「不欲洩于甲胄之士。或有見者，止謂朕讀兵書可也。」《見聞録》。

135　太祖嘗與趙中令普議事有所不合，太祖曰：「安得宰相如桑維翰者與之謀乎？」普對曰：「使維翰在，陛下亦不用。」蓋維翰愛錢。太祖曰：「苟用其長，亦當護其短，措大眼孔小，賜與十萬貫，則塞破屋子矣。」《東軒筆録》卷一。《宋朝事實類苑》卷一。《捫蝨新話》卷七。

136　太祖無事時，常召潘美輩禁中議政，或與之縱飲，至令宫女解衣，無復君臣之禮。一日召美入，而太祖冠帶，不樂，久之不語。美皇恐，趨拜殿下，請罪。太祖曰：「非爾也，上來，語爾。前朝民間積欠甚多，早來三司乞因赦蠲放，適問二府，二府請督索。朕謂三司主國財，乃要蠲放；二府主德政，却要督索。近臣如此，天下何緣太平？朕所以不樂。」美贊曰：「陛下用心如此，何緣不太平。」遂解顔如常時。《隨手雜録》。

137　太祖嘗曰：「貴家子弟，唯知飲酒彈琵琶耳，安知民間疾苦！」由是詔：「凡以資蔭出身者，皆先使之監當場務，未得親民。」《涑水記聞》卷一。

138　陶尚書穀爲學士，嘗晚召對。太祖御便殿，陶至，望見上，將前而復却者數四，左右催宣甚急，穀終彷徨不進。太祖笑曰：「此措大索事分！」顧左右取袍帶來。上已束帶，穀遽趨入。《歸田録》卷一。《宋朝事實類苑》卷八。《宋稗類鈔》卷三。《何氏語林》卷十三。

139　太祖嘗暑月納涼於後苑，召翰林學士竇儀草詔，處分邊事。儀至苑門，見太祖岸幘跣足而坐，儀即退立，閤門使督趣，儀曰：「官家方取便，未敢進。」閤門使怒而奏之。太祖自視微笑，遽索御衣，而後召入。未及宣詔意，儀奏曰：「陛下新即大位，四方瞻望，宜以禮示天下。臣即不才，不足動聖顧，臣恐賢傑之徒聞而解體。」太祖歛容謝之。自後對近臣未嘗不冠帶也。《國老談苑》卷一。《類説》卷五十二引《國老閒談》。

140　太祖嘗晚坐崇政殿，召學士竇儼對。上時宴服，儼至屏樹間見之，不進，中使促，不應。上訝其久不出，笑曰：「竪儒以我燕服爾。」遽命袍帶，儼遂趨出。《宋名臣言行録》前集卷一引《沂公筆録》。《王文正公筆録》「太祖」誤作「太宗」。

141　太祖一日御後殿慮囚，内有一囚告：「念臣是官家鄰人。」太祖以爲燕薊鄰人，遣問之。乃云：「臣住東華門外。」太祖笑而宥之。《東齋記事》卷一。

142　太祖時，宫人不滿三百人，猶以爲多，因久雨不止，故又出其數十人。《涑水記聞》卷一。

143　本朝自祖宗以儉德垂世，故藝祖之訓曰：「嘗思在甲馬營時可也。」其所用幃簾，有青布緣者。《邵氏聞見録》卷三。

144　魏咸信言：故魏國長公主在太祖朝，嘗衣貼繡鋪翠襦入宫中，太祖見之，謂主曰：「汝當以此與我，自今勿復爲此飾。」主笑曰：「此所用翠羽幾何？」太祖曰：「不然。主家服此，宫闈戚里皆相効，京城翠羽價高，小民逐利，展轉販易，傷生寖廣，實汝之由。汝生長富貴，當念惜福，豈可造此惡業之端？」主慚謝。主因侍坐，與孝章皇后同言曰：「官家作天子日久，豈不能用黄金裝肩舁，乘以出入？」太祖笑曰：「我以四海之富，宫殿悉以金銀爲飾，力亦可辦，但念我爲天下守財耳，豈可妄用？古稱以一人治天下，不以天下奉一人。苟以自奉養爲意，使天下之人何仰哉？當勿復言。」《楊文公談苑》。《宋朝事實類苑》卷一。《五總志》。

145　太祖一日袒裼幸翰林院，時學士盧多遜獨直，上行與語，引入寢殿，因指所御青縑帳、紫綾褥，謂多遜曰：「爾在外，意朕豐侈耶？朕用此猶常愧之。」《國老談苑》卷一。《昨非庵日纂》二集卷九。

146　太祖性節儉，寢殿設布緣葦簾，嘗出麻屨布衫以示左右，曰：「此吾故時所服也。」《涑水記聞》卷一。《宋朝事實類苑》卷一。《類説》卷十九引《三朝聖政録》。

147　太祖服用儉素，退朝常衣絁袴麻鞵，寢殿門懸青布緣簾，殿中設青布縵。《楊文公談苑》。《宋朝事實類苑》卷一。

148　太祖朝，晉邸内臣奏請木場大木一章造器用。帝怒，批其奏曰：「破大爲小，何若斬汝之頭也！」其木至今在，半枯朽，不敢動。《邵氏聞見録》卷一。

149　禁中殿梁當易，而材無適中者，三司奏有大枋可截用之。太祖皇帝批其狀曰：「截你爺頭，截你娘頭。」其愛物如此。《清虚雜著補闕》。

150　太祖嘗見小黄門損畫殿壁者，怒之，曰：「竪子可斬也。此乃天子廨舍耳，汝豈得敗之邪！」《涑水記聞》卷一。《宋朝事實類苑》卷一。

151　太祖嘗謂左右曰：「朕每因宴會，乘懽至醉，經宿，未嘗不自悔也。」《涑水記聞》卷一。《宋朝事實類苑》卷一。

152　内中酒，蓋用蒲中酒法也。太祖微時，喜飲之。即位後，令蒲中進其方，至今用而不改。《曲洧舊聞》卷一。

153　太祖極好讀書，每夜於寢殿中看歷代史，或至夜分，但人不知，口不言耳。《元城語録》卷上。

154　太祖晚年好讀書，嘗曰：「堯、舜四凶之罪，止從投竄，何近代法網之密哉？」蓋有意措刑矣。《宋朝事實類苑》卷一。

155　太祖嘗謂趙普曰：「卿苦不讀書。今學臣角立，雋軌高駕，卿得無愧乎？」普由是手不釋卷，然太祖亦因是廣閲經史。《玉壺清話》卷二。

156　太祖聞國子監集諸生講書，喜，遣使賜之酒果，曰：「今之武臣，亦當使其讀經書，欲其知爲治之道也。」《涑水記聞》卷一。《宋朝事實類苑》卷一。

157　太祖以柏爲界尺，謂之隔筆簡。《姚氏殘語》。《研北雜志》卷下。參見宋太宗61。

158　太祖書札有類顔字，多帶晚唐氣味，時時作數行經子語。又間有小詩三四章，皆雄偉豪傑，動人耳目，宛見萬乘氣度。往往跋云「鐵衣士書」，似仄微時游戲翰墨也。《鐵圍山叢談》卷一。

159　太祖左右内侍數十人，皆善武藝，伉健，人敵數夫，騎上下山如飛，其慰撫養育，無所不至，然未嘗假其威權。泗州檻生虎來獻，上令以全羊臂與之，虎得全肉，決裂而食，氣甚猛悍，欲觀之也。俄口呿不合，視之，有骨横鯁喉中，上目左右，内侍李承訓即引手探取，無所傷。嘗因御五鳳樓，有風禽罥東南角樓鴟尾上，上顧左右曰：「有能取之否？」一内侍，失其姓名，攝衣攀屋桷以登緣，歷危險，取之以獻。《楊文公談苑》。《宋朝事實類苑》卷一。

160　陳瑩中爲予言： 神宗皇帝一日行後苑，見牧豭豘者，問何所用，牧者對曰：「自祖宗以來，長令畜之，自稚養以至大，則殺之，又養稚者。前朝不敢易，亦不知果安用？」神宗沉思久之，詔付所司，禁中自今不得復畜。數月，衛士忽獲妖人，急欲血澆之，禁中卒不能致。神宗方悟太祖遠略亦及此。《冷齋夜話》卷一。《墨客揮犀》卷四。《後山談叢》卷三。《行營雜録》。《宋稗類鈔》卷一。

161　熙寧中，作坊以門巷委狹，請直而寬廣之，神宗以太祖創始，當有遠慮，不許。既而衆工作苦，持兵奪門，欲出爲亂，一老卒閉而拒之，遂不得出，捕之皆獲。《後山談叢》卷三。《宋稗類鈔》卷一。

162　太祖一日幸後苑觀牡丹，召宫嬪，將置酒，得幸者以疾辭。再召，復不至。上乃親折一枝，過其舍而簪于髻上。上還，輒取花擲于地上，顧之曰：「我艱勤得天下，乃欲以一婦人敗之耶？」即引佩刀截其腕而去。《聞見近録》。

163　見韓琦28。

164　金城夫人得幸太祖，頗恃寵。一日宴射後苑，上酌巨觥以勸太宗。太宗固辭，上復勸之，太宗顧庭下曰：「金城夫人親折此花來，乃飲。」上遂命之。太宗引射而殺之，即再拜而泣，抱太祖足曰：「陛下方得天下，宜爲社稷自重。」而上飲射如故。《聞見近録》。

165　國朝降下西蜀，而花蘂夫人又隨昶歸中國。昶至且十日，則召花蘂夫人入宫中，而昶遂死。昌陵後亦惑之。嘗進毒，屢爲患，不能禁。太宗在晉邸時，數數諫昌陵，而未果去。一日兄弟相與獵苑中，花蘂夫人在側，晉邸方調弓矢引滿，政擬射走獸，忽回射花蘂夫人，一箭而死。《鐵圍山叢談》卷六。

166　太宗屢於上前盛稱花蕊夫人費氏才，未匝月蜀主暴卒。太祖異之，亟召花蕊入宫，留侍掖庭者十載，有盛寵。太祖寢疾，中夜太宗呼之不應，乘間挑費氏。太祖覺，遽以玉斧斫地。皇后、太子至，太祖氣屬縷，太宗惶窘歸邸。翌夕，太祖崩。《燼餘録》甲編。

167　靖康後，本朝諸陵遭金人發掘殆盡，獨索藝祖昌陵不得。金人登隣山高望本朝諸陵，儼然七堆，下即其地而求，只見六堆。累歲求發掘昌陵，竟不可得。又昌陵林木間，至寒食必掛白銀紙，金人聞而疑，亦累歲。數萬軍馬先寒食屯駐昌陵左右，密伺之，至寒食掛白如舊，殆神矣。此屢聞於北人者。《鄭思肖集·心史·因山爲墳説》。《識小録》卷二。

168　趙太祖山陵，金之末年，河南朱漆臉等發掘，取其寶器，又欲取其玉帶，重不可得，乃以繩穿其背，扎於自己，坐而枰起之，帶始可解。爲口中物噴於臉上，洗之不去，人因呼朱漆臉。後貨帶於汴，識者知爲陵寢中物，敗露，皆杖死。《庶齋老學叢談》卷二。

169　斡離不陷汴京，殺太宗子孫幾盡。宋臣有詣其營者，觀其貌絶類藝祖。伯顔下臨安，有識之者。後於帝王廟見周世宗像，分毫不爽。《宋稗類鈔》卷一。《樵書》二編卷十。《堅瓠餘集》卷三。

170　宋太祖以庚申即位，聞陳希夷「只怕五更頭」之言，命宫中於四更末即轉六更，方鼓嚴鳴鐘。太祖之意，恐有不軌之徒，竊發於五更之時，故終宋之世，宫中無五更，而不知「更」之爲「庚」也。歷真宗天禧四年一庚，神宗元豐三年二庚，高宗紹興元年三庚，寧宗慶元六年四庚，至理宗景定元年爲五庚，而元世祖以是年即位，希夷所謂「怕聽五更頭」也。越十七年，遂以亡國。乃從世祖至元元年，歷仁宗延祐七年，又得庚申，則六庚也。而庚申君適以是生。《鮚埼亭集》外編卷四十二。

宋太宗

1　見張永德4。

2　見宋太祖28。

3　太祖征李筠，以太宗爲大内都點檢。汴民驚曰：「點檢作天子矣，更爲一天子地邪！」《楓窗小牘》卷上。《宋稗類鈔》卷一。

4　宋太宗未登極時，嘗與趙普同坐，而己處其下。陳希夷至，執普手起曰：「爾紫微垣小星，豈可壓帝座邪！」先是藝祖嘗召希夷赴闕，一日使往相晉王，即太宗，先封晉王，希夷及門，不見晉王而返。太祖曰：「汝見晉王乎？」對曰：「未也。」上曰：「何爲遽返？」對曰：「臣至晉王之門，見王之厮役皆侯王將相也，以是知王當他日必爲太平天子，又何必見王而後始返耶！」《湖海新聞夷堅續志》前集卷一。

5　見宋太祖164。

6　見宋太祖165。

7　見宋太祖166。

8　見宋太祖128。

9　見宋太祖129。

10　太宗初即位，幸左藏庫，視其儲積，語宰相曰：「此金帛如山，用何能盡？先皇居常焦心勞慮，以經費爲念，何其過也！」薛居正等聞上言，皆喜。其後征晉陽，討幽薊，歲遣戍邊，用度寖廣，鹽鐵榷酤，關市礬茗之禁彌峻。太宗嘗語近臣曰：「俟天下無事，當盡蠲百姓租税。」終以多故，不果。《楊文公談苑》。《宋朝事實類苑》卷二。

11　太宗始嗣位，思有以帖服中外。一日，輦下諸肆有爲丐者不得乞，因倚門大駡爲無賴者。主人遜謝，久不得解。即有數十百衆，方擁門聚觀，中忽一人躍出，以刀刺丐者死，且遺其刀而去。會日已暮，追捕莫獲。翌日奏聞，太宗大怒，謂是猶習五季亂，乃敢中都白晝殺人。即嚴索捕，期在必得。有司懼罪，久之，迹其事，是乃主人不勝其忿而殺之耳。獄將具，太宗喜曰：「卿能用心若是，雖然，第爲朕更一覆，毋枉焉。且其刀來。」不數日，尹再登對，以獄詞并刀上。太宗問：「審乎？」曰：「審矣。」於是太宗顧旁小内侍：「取吾鞘來。」小内侍唯命，即奉刀内鞘中。因拂袖而起入，曰：「如此，寧不妄殺人？」《鐵圍山叢談》卷一。《宋稗類鈔》卷一。

12　太宗將討太原，選軍中驍勇趫捷者數百人，教以舞劍，皆能擲劍高丈餘，袒裼跳躍，以身左右承之，妙絶無比，見者莫不震懼。會北戎使至，宴便殿，因令劍舞者數百人，科頭露股，揮劍而入，跳擲承接，霜鋒雪刃，飛舞滿空。戎使懼形於色，淮海國王錢俶等驚懼不敢仰視。俶言於上曰：「此《尚書》所謂『如熊如羆，如虎如貔』者也。」上甚悦，及親征，每巡城督戰，必令前導逞技，賊乘城望之，破膽。《楊文公談苑》。《宋朝事實類苑》卷二。

13　太宗征太原，行次澶淵，有太僕寺丞宋捷者，掌出納行在軍儲，迎謁道左。太宗見其姓名，喜，以爲我師有必捷之兆。車駕將至，令語攻城諸將曰：「我端午日當置酒高會於太原城中。」至癸未，繼元降，乃五月五日也。《宋朝事實類苑》卷二。

14　太宗親征北虜，師還，途中御製詩有「鑾輿臨紫塞，朔野凍雲飛」。遂令何蒙進《鑾輿臨塞賦》、《朔雲飛》詩，召對嘉賞，授贊善。詩有「塞日穿痕斷，邊雲背影飛。縹緲隨黄屋，陰沈護御衣」。俄一縣尉宋捷者，庸督護輦道，倚其姓名之讖，旋搆一官。因而章疏歌頌，雜進不已，諸科亦扣行在，乞免文解，其表面籤題云：「進上官家趙。」浼凟旒扆，有司亟請隨駕至銀臺。應奏御文字，先經本臺封駮，方進，因而少戢。《玉壺清話》卷八。《宋朝事實類苑》卷三十九。

15　〔神宗〕一日語及北虜事，曰：「太宗自燕京城下軍潰，北虜追之，僅得脱。凡行在服御寶器盡爲所奪，從人宫嬪盡陷没。股上中兩箭，歲歲必發。其棄天下，竟以箭瘡發云。」《默記》卷中。

16　見竇偁1。

17　太宗鋭意文史，太平興國中，詔李昉、扈蒙、徐鉉、張洎等門類群書爲一千卷，賜名《太平御覽》。又詔昉等撰集野史爲《太平廣記》五百卷；類選前代文章爲一千卷，曰《文苑英華》。太宗日閲《御覽》三卷，因事有闕，暇日追補之，嘗曰：「開卷有益，朕不以爲勞也。」《澠水燕談録》卷六。《宋朝事實類苑》卷二。

18　太宗詔諸儒編故事一千卷，曰《太平總類》；文章一千卷，曰《文苑英華》；小説五百卷，曰《太平廣記》；醫方一千卷，曰《神醫普救》。《總類》成，帝日覽三卷，一年而讀周，賜名曰《太平御覽》。《楊文公談苑》。《春明退朝録》卷下。《宋朝事實類苑》卷二。

19　太平興國中，諸降王死。其舊臣或宣怨言，太宗盡收用之，寘之館閣，使修群書，如《册府元龜》、《文苑英華》、《太平廣記》之類，廣其卷帙，厚其廪禄贍給，以役其心，多卒老於文字之間云。《揮麈後録》卷一。《宋稗類鈔》卷一。

20　帝語宰相曰：「史館所修《太平總類》，自今日進三卷，朕當親覽。」宋琪曰：「陛下好古不倦，觀書爲樂，然日閲三卷，恐至罷倦。」帝曰：「朕性喜讀書，開卷有益，每見前代興廢，以爲鑑戒，雖未能盡記其未聞未見之事，固以多矣。此書千卷，朕欲一年讀徧，因思好學之士，讀萬卷書，亦不爲難。大凡讀書，須性所好，若其不好，讀亦不入。昨日讀書從巳至申，有鸛飛上殿砌，至罷方去。」左右曰：「昔楊震講學，有鸛銜鱣墜堂下，亦此類也。」《宋朝事實類苑》卷二引《帝學》。《樵書》二編卷十。

21　見田錫2。

22　見寇準12。

23　見寇準17。

24　兖王宫翊善姚坦，好直諫。王嘗作假山，所費甚廣，既成，召其屬置酒共觀之，衆皆褒歎其美，坦獨俛首不觀。王强使視之，坦曰：「但見血山耳，安得假山？」王驚問其故。坦曰：「在田舍時，見州縣督税，上下相驅峻急，里胥臨門捕人父子兄弟，送縣鞭笞，血流身，愁苦不聊生。此假山皆民租税所爲，非血山而何？」是時太宗亦爲假山，亟命毁之。王每有過失，坦未嘗不盡言規正，宫中自王以下，皆不喜。左右乃教王詐稱疾不朝，太宗日使視之，逾月不瘳，上甚憂之，召王乳母入宫，問王疾增損狀，乳母曰：「王本無疾，徒以翊善姚坦檢束，王居曾不得自便，王不樂，故成疾耳。」上怒曰：「吾選端士爲王僚屬者，固爲輔佐王爲善耳。今王不能用規諫，而又詐疾，欲使朕逐去正人以自便，何可得也！且王年少，未知出此，必爾輩爲之謀耳。」因命捽至後園，杖之數十。召坦，慰諭之曰：「卿居王宫，爲群小所嫉，大爲不易。卿但能如此，毋患讒言，朕必不聽。」田錫好直諫，太宗或時不能堪，錫從容奏曰：「陛下日往月來，養成聖性。」上説，益重之。《宋朝事實類苑》卷二引《三朝聖政録》。《涑水記聞》卷二。參見宋真宗7。

25　見張齊賢7。

26　登州海岸林中，常有鶻，自高麗一夕飛度海岸，未明至者絶俊，號曰「海東青」。淳化中，夏帥趙保忠得獻上，上報曰：「朕久罷畋游，盡放鷹犬，無所事此，今却以賜卿，當領之也。」《楊文公談苑》。《宋朝事實類苑》卷二。

27　見蘇易簡7。

28　孫何榜，太宗皇帝自出試題《巵言日出賦》，顧謂侍臣曰：「比來舉子浮薄，不求義理，務以敏捷相尚，今此題淵奥，故使研窮意義，庶澆薄之風可漸革也。」語未已，錢易進卷子，太宗大怒，叱出之，自是科場不開者十年。《東軒筆録》卷一。

29　淳化三年九月，太宗幸新修秘閣，帝登閣觀群書整齊，喜形于色，謂侍臣曰：「喪亂以來，經籍散失，周孔之教，將墜于地，朕即位之後，多方收拾，抄寫購募，今方及數萬卷，千古治亂之道，並在其中矣。」即召侍臣，賜坐命酒，仍召三館學士預焉。日晚還宫，顧昭宣使王繼恩曰：「亦可召傅潛、戴興，令至閣下恣觀書籍，給御酒，諸將飲宴。」潛等皆典禁兵，帝欲其知文儒之盛故也。《宋朝事實類苑》卷二引《蓬山志》。

30　淳化四年五月，命張洎、錢若水爲學士，赴之日，太宗謂近臣曰：「學士之職，清切貴重，非它官可比，朕嘗重此官。」《宋朝事實類苑》卷二十九。

31　太宗留心政事，淳化五年，自署一幅云：「勤公潔己，奉法除姦，惠愛臨民，始可稱良吏。本官有俸，並給見緡。」凡手札三十餘通。命有司擇京朝官之有課最者賜之。殿中丞李虚己以循良清白預其選，得知遂州。虚己作叙感詩以獻，自陳祖母年八十餘，喜聞其孫中循吏之目。上喜甚，批紙尾云：「吾真得良二千石矣。」賜錢五十萬以遺祖母。翌日對宰相言及之，云：「已與五十緡。」宰相曰：「前日所賜蓋五百緡。」上曰：「此誤也，不可以追改。」虚己父寅，舉進士，年六十餘，以母老，求致仕，得著作佐郎，有詞學，清苦。虚己亦純學篤慎，家極貧，雖至尊之誤筆，乃天之所賜，如郭巨得金、黄尋飛錢之比歟？然自是詔閤門，不得受群臣詩賦雜文之獻，欲自薦者，授文于中書，宰臣第其臧否上之。《楊文公談苑》。《宋朝事實類苑》卷二。

32　太宗淳化五年《日曆》載，上謂侍臣曰：「聽斷天下事，直須耐煩，方盡臣下之情。昔莊宗可謂百戰得中原之地，然而守文之道，可謂懵然矣。終日湛飲，聽鄭衛之聲，與胡家樂合奏，自昏徹旦，謂之聒帳。半酣之後，置畎酒篦，沈醉射弓，至夜不已，招箭者但以物擊其銀器，聲言中的。與俳優輩結十弟兄，每略與近臣商議事，必傳語伶人，叙相見遲晚之由。縱兵出獵，涉旬不返。於優倡猱雜之中，復自矜寫《春秋》，不知當時刑政如何也！」蘇易簡書於《時政》曰：「上自潛躍以來，多詳延故老，問以前代興廢之由，銘之於心，以爲鑑戒。」上來數事，皆史傳不載，秉筆之臣，以記録焉。《楊文公談苑》。《宋朝事實類苑》卷二。

33　見寇準21、22。

34　至道初，李繼遷遣其大校張浦入貢。上御便殿，召衛士數百輩，習射御前，所輓弓皆一石五斗以上。先是，賜繼遷一弓，皆一石六斗，繼遷但以朝廷威示戎虜，謂非人力所能挽，至是，衛士皆引滿平射，有餘力。上問浦：「戎人敢敵否？」浦曰：「藩部弓弱矢短，但見此長大，固已逃遁，豈敢拒敵？」上悦，後以浦爲鄭州防禦使，留京師。《楊文公談苑》。《宋朝事實類苑》卷二。

35　至道二年夏，大旱，遣中使分詣五嶽祈雨，學士草祝，上自書名，隨其方設香，再拜而遣之。王禹偁時在翰林，上言：「五嶽視三公，從前祝版御署，已踰禮典，固無君上親書之理。」上署之紙尾云：「昔成湯剪爪斷髮，禱桑林之社，尚無愛，矧爲百姓請命，豈於筆札而有所惜哉？」《楊文公談苑》。《宋朝事實類苑》卷二。

36　見張洎5。

37　見張洎9。

38　見錢若水11。

39　故錢侯若水言，至道中，嘗知樞密，太宗嘗召至玉華殿議邊事，議既定，向敏中取紙筆將批之，上曰：「卿大臣，不當自作文。李揆在外否？」即召入，授其意，令具草之。揆，副承旨也。《楊文公談苑》。《宋朝事實類苑》卷二。

40　真宗在儲貳時，忽一日，因乘馬出至朱雀門外。方辰時，有大星落于馬前，迸裂有聲。真宗回東宫，驚懼，時召司天監明天之文者詢之，云：「不干皇太子事，不煩憂慮，自是國家災，五年方應。」至第五年，果太宗晏駕。《丁晉公談録》。

41　太宗改元太平興國，識者謂「太平」字，「一人六十」也，太宗壽六十九，中間歲内改元，亦叶其數。《楊文公談苑》。

42　太宗御厩一馬號「碧雲霞」，折德扆獲之於燕澗，因貢焉。口角有紋如碧霞，夾於雙勒。圉人飼秣，稍跛倚失恭，則蹄齧吼噴，怒不可解。從征太原，上下岡阪，其平如砥，下則伸前而屈後，登高則能反之。太宗甚愛，上樽餘瀝，時或令飲，則嘶鳴喜躍。後聞宴駕，悲顇骨立，真宗遣從皇轝於熙陵，數月遂斃。詔令以敝幃埋桃花犬之旁。《玉壺清話》卷八。

43　淳化中，合州貢桃花犬，甚小而性急，常馴擾於御榻之側。每坐朝，犬必掉尾先吠，人乃肅然。太宗不豫，此犬不食。及上仙，號呼涕泗瘦瘠。章聖初即位，左右引令前導，鳴吠徘徊，意若不忍。章聖令諭以奉陵，即摇尾飲食如故。詔造大鐵籠施素裀，置鹵簿中，行路見者流涕。《古今詩話》。《詩話總龜》前集卷一。《宋詩紀事》卷三。

44　太宗一日謂宰輔曰：「朕如何唐太宗？」衆人皆曰：「陛下堯、舜也，何太宗可比？」丞相文正公李昉獨無言，徐誦白樂天詩云：「怨女三千放出宫，死囚八百來歸獄。」太宗俯躬曰：「朕不如也。」《邵氏聞見録》卷六。《東都事略》卷三十二。《宋名臣言行録》前集卷一引《掇遺》。《何氏語林》卷十三。《堯山堂外紀》卷四十二。《宋稗類鈔》卷三。

45　太宗游金明池，令村田老婦數十輩，升殿布席而坐，因問民間疾苦。婦人直盡説田家所苦，民里所患。上采納，皆賜金退。《類説》卷十九引《三朝聖政録》。

46　見謝泌1。

47　太宗志奉釋老，崇飾宫廟。建開寶寺靈感塔以藏佛舍利，臨瘞爲之悲涕。興國寺搆二閣，高與塔侔，以安大像。遠都城數十里已在望，登六七級方見佛腰腹，佛指大皆合抱，觀者無不駭愕。兩閣之間通飛樓爲御道。麗景門内創上清宫，以尊道教，殿閣排空，金碧照耀，皆一時之盛觀。自景祐初至慶曆中，不十年間，相繼災燬，畧無遺焉。有爲之福，如是其效乎？《儒林公議》。

48　太宗詔作上清宫，謂左右曰：「朕在藩時，太祖特鍾友愛，賞賚不可勝紀，今悉貿易以作一宫，爲百姓請福，不令費庫物。」王沔曰：「土木之作，必有勞費，不免取百姓脂膏耳。」上嘿然。既營繕，命中人董役，役夫常不滿三千人，三司率多移撥三五百人給它作。中人言於上，上曰：「有司所須之人，皆要切，汝當自與計議圓融，勿令有妨。」既而數年功不就，言事者多指之，遂令罷役。歲餘，内道場與道流言及之，上即令出南宫舊金銀器數萬兩，鬻於市以給工錢，訖其役。宫成，常服一詣，焚香而已。《楊文公談苑》。《宋朝事實類苑》卷二。

49　太宗皇帝一日幸相國寺，見僧看經，問曰：「是甚麽經？」僧曰：「《仁王經》。」帝曰：「既是寡人經，因甚却在卿手裏？」僧無對。幸開寶塔，問僧：「卿是甚人？」對曰：「塔主。」帝曰：「朕之塔，爲甚麽卿作主？」僧無對。《五燈會元》卷六。

50　江東有僧詣闕，乞修天台國清寺，且言，如寺成，願焚身以報。太宗從之，命中使衛紹欽督役，戒之曰：「了事了來。」紹欽即與俱往，不日告成。紹欽積薪如山，驅使入火，僧哀鳴，乞回闕下面謝皇帝，而後自焚。紹欽怒，以叉叉入烈焰，僧宛轉悲號而絶。歸奏太宗曰：「臣已了事。」太宗頷之。《燕翼詒謀録》卷二。

51　太宗崇尚節儉，退朝，服華陽巾，布褐細修，内服惟絁。嘗取金銀器皿奇巧者悉毁之，主藏吏曰：「製作精妙，留以供御。」上曰：「汝以奇巧爲貴，我以慈儉爲寶。」《類説》卷十九引《三朝聖政録》。

52　宋太宗服麻縷布裳，不用黄金裝肩輿。《古事比》卷四十二。

53　太宗志遵儉謹，每居内，服澣濯之衣，或有穿者，則命紉補以進。《國老談苑》卷一。

54　太宗嘗冬月命徹獸炭，左右或啓曰：「今日苦寒。」上曰：「天下民困，是寒者衆矣，朕何獨温愉哉？」《國老談苑》卷一。《昨非庵日纂》二集卷十一。

55　太宗一日寫書，筆滯，思欲滌硯中宿墨。顧左右咸不在，因自俯銅池滌之。既畢，左右方至，上徐顧曰：「爾輩何處來？」《國老談苑》卷一。《昨非庵日纂》二集卷十。

56　〔太宗〕知人，不但灼見其賢否，其榮悴、壽殀皆莫逃于一目。嘗顧錢若水，謂左右曰：「若水風骨秀邁，神仙姿格，苟用之則才力有餘，朕只疑其算部促隘，若至大用，恐愈迫之。」至道初，爲同知樞密院事，後知并州，薨年方四十四。賈黄中罷參知政事，知襄州，上言母老乞留京師。太宗謂侍臣曰：「朕念黄中憂畏，必先其母老矣。」因曰：「蘇易簡之母亦如之。」暨黄中卒，母果無恙。《雲谷雜紀》卷三。

57　賈黄中，字媧民，滄州人，耽之四代孫。太宗時，以給事中參知政事，召見其母王氏，命坐，與語曰：「教子如此，今之孟母矣。」因賦詩美之。未幾，罷知澶州，太宗戒之曰：「小心翼翼，君臣皆當如此，太過則失大臣之禮。」太宗謂其母有賢德，年七十餘未衰，與之語甚明敏，因謂近臣曰：「黄中多憂畏，必先其母死。」及其卒，母尚無恙。《宋朝事實類苑》卷二引《范蜀公蒙求》。

58　見蘇易簡14。

59　賈黄中爲禮部侍郎兼起居監察，中風眩卒。太宗悼惜之，切責諸醫，大搜京城醫工，凡通《神農本草》、《黄帝難經》、《素問》及善針灸藥餌者，校其能否，以補翰林醫學及醫官院祗候。《宋朝事實類苑》卷四十八。

60　太宗善望氣。一歲春晚，幸金明，回蹕至州北合懽拱聖營，雨大下。時有司供擬無雨仗，因駐蹕轅門以避之，謂左右曰：「此營他日當出節度使二人。」蓋二夏昆仲守恩、守贇在營方丱，後侍真廟於藩邸，當龍飛，二公俱崇高。後守恩爲節度使，守贇知樞密院事，終於宣徽南、北院使。《湘山野録》卷中。

61　太宗退朝，常以經籍自娱，所閲之策，以帕裹，小黄門持之。巡行殿籞，畢以爲從，藥糊之須，率皆副焉。又以柏爲界尺，長數寸，謂之隔筆簡。每御製，或飛宸翰，則用以鎮所臨之紙。《國老談苑》卷一。參見宋太祖157。

62　太宗皇帝既輔藝祖皇帝創業垂統，暨登寶位，尤留意斯文。每進士及第，賜聞喜宴，必製詩賜之，其後累朝遵爲故事。宰相李昉，年老罷政居家，每曲宴，必宣赴坐。昉獻詩曰：「微臣自愧頭如雪，也向鈞天侍玉皇。」上俯和曰：「珍重老臣純不已，我慚寡昧繼三皇。」時皆榮之。蘇易簡在翰林，一日，上召對賜酒，謂之曰：「君臣千載遇。」易簡應聲曰：「忠孝一生心。」吕端參知政事，上日宴後苑釣魚，賜之詩，斷句曰：「欲餌金鈎殊未達，磻溪須問釣魚人。」端賡以進曰：「愚臣鈎直難堪用，宜問濠梁結網人。」既而端遂拜相。君臣會遇，形於賡詠，此與唐虞賡載，事雖異而同也。《庚溪詩話》卷上。《中山詩話》。《古今詩話》。《宋詩紀事》卷一。

63　太宗朝，趙昌國者，自陳乞應百篇舉。帝親出五言四句爲題，云：「秋風雪月天，花竹鶴雲煙。詩酒春池雨，山僧道柳泉。」凡二十字，字爲五篇，篇四韻。至晚，僅能成數篇，辭意無足取，亦賜及第，用勸學者。《澠水燕談録》卷六。

64　太宗朝，有王著學右軍書，深得其法，侍書翰林。帝聽政之餘，留心筆札，數遣内侍持書示著，著每以爲未善，太宗益刻意臨學。又以問著，對如初。或詢其意，著曰：「書固佳矣，若遽稱善，恐帝不復用意。」其後，帝筆法精絶，超越前古，世以爲由著之規益也。《澠水燕談録》卷七。《宋朝事實類苑》卷十七。參見王著1。

65　太宗善飛白，其字大者方數尺，善書者皆伏其妙。又小草特工，語近臣曰：「朕君臨天下，亦何事筆硯？但心好之，不能捨耳。江東人多稱能草書，累召誥之，殊未知向背，但填行塞白，裝成卷帙而已。小草字學難究，飛白筆勢難工，吾亦恐自此廢絶矣。」以數十軸藏於秘府。《楊文公談苑》。《宋朝事實類苑》卷二。

66　太宗訪鍾、王之迹，御筆飛動，乃召書史之有格性者置於便殿，授以筆法，覩其有成，各賜銀章象笏，令入翰林院充待詔書詔。自是，四海之内，咸識禁中之墨妙焉。《錦繡萬花谷》前集卷十一引《澠水燕談録》。

67　太宗每當暑月，御書團扇，賜館閣學士。《宋朝事實類苑》卷二十四引《蓬山志》。

68　見蘇易簡5。

69　太宗留意字書。淳化中，嘗出内府及士大夫家所藏漢、晉以下古帖，集爲十卷，刻石於祕閣，世傳爲「閣帖」是也。中間晉、宋帖多出王貽永家。《石林燕語》卷三。

70　見宋真宗61。

71　太宗當天下無事，留意藝文，而琴棋亦皆造極品。時從臣應製賦詩皆用險韻，往往不能成篇；而賜兩制棋勢，亦多莫究所以，故不得已，則相率上表乞免和，訴不曉而已。王元之嘗有詩云：「分題宣險韻，翻勢得仙棋。」又云：「恨無才應副，空有表虔祈。」蓋當時事也。《石林燕語》卷八。《宋詩紀事》卷一。

72　太宗萬幾之暇，留心弈棋，自製三勢。一曰對面千里勢，二曰天鵝獨飛勢，三曰海底取明珠勢。一時近臣，例以棋圖頒賜。故王元之詩云：「太宗多材復多藝，萬幾餘暇飜棋勢。對面千里爲第一，獨飛天鵝爲第二。第三海底取明珠，三陣堂堂皆御製。中使宣來賜近臣，天機祕密通鬼神。」所以紀其事也。《能改齋漫録》卷十一。《宋稗類鈔》卷七。

73　太宗作弈棋三勢，使内侍裴愈持以示館閣學士，莫能曉者。其一曰獨飛天鵝勢，其二曰對面千里勢，其三曰大海取明珠勢，皆上所製。上親指授，諸學士始能曉之，皆歎伏神妙。前後待詔等衆對弈，多能覆局，爲圖于祕閣。《楊文公談苑》。《宋朝事實類苑》卷二。

74　太宗棋品至第一，待詔有賈玄者，臻于絶格，時人以爲王積薪之比也。楊希紫、蔣元吉、李應昌、朱懷璧亦皆國手，然非玄之敵。玄嗜酒，病死，上痛惜之。末年得洪州人李仲玄，年甚小，而棋格絶勝，可侔於玄，歲餘亦卒。朝臣有潘慎修、蔣居才，亦善棋，至三品。内侍陳好玄至第四品，多得侍棋。自玄而下，皆受三道，慎修受四道，好玄受五道。慎修嘗獻詩云：「如今樂得仙翁術，也怯君王四路饒。」又作《棋説》千餘言以獻，上喜歎之，皆涉治道。《楊文公談苑》。《宋朝事實類苑》卷五十。

75　太宗喜弈棋，諫臣有乞編竄棋待詔賈玄於南州者。且言玄每進新圖妙勢，悦惑明主，而萬機聽斷，大致壅遏，復恐坐馳睿襟，神氣鬱滯。上謂言者曰：「朕非不知，聊避六宫之惑耳。卿等不須上言。」《湘山野録》卷中。《宋朝事實類苑》卷二。《孔氏談苑》卷四。

76　太宗作九絃琴、七絃阮。嘗聞其琴，蓋以宫絃加廿絲，號爲大武，宫絃減廿絲，號爲小武；其大絃下宫徽之一徽定其聲，小絃上宫徽之一徽定其聲。太宗嘗酷愛宫詞中十小調子，乃隋賀若弼所撰，其聲與意及用指取聲之法，古今無能加者。十調者： 一曰《不博金》；二曰《不换玉》；三曰《夾泛》；四曰《越溪吟》；五曰《越江吟》；六曰《孤猿吟》；七曰《清夜吟》；八曰《葉下聞蟬》；九曰《三清》；外一調最優古，忘其名，琴家秪命曰《賀若》。太宗嘗謂《不博金》、《不换玉》二調之名頗俗，御改《不博金》爲《楚澤涵秋》，《不换玉》爲《塞門積雪》。命近臣十人各探一調撰一辭，蘇翰林易簡探得《越江吟》，曰：「神仙神仙瑶池宴。片片。碧桃零落春風晚。翠雲開處，隱隱金轝挽。玉鱗背冷清風遠。」文瑩京師遍尋琴、阮，待詔皆云七絃阮、九絃琴藏秘府，不得見。《續湘山野録》。《宋朝事實類苑》卷二。

77　太宗時得巧匠，因親督視於紫雲樓下，造金帶，得三十條，匠者爲之神耗而死。於是獨以一賜曹武穆彬，其一太宗自御，其後隨入熙陵，而曹氏所賜帶，則莫知何往也。餘二十八條，命貯之庫，號鎮庫帶焉。後人第徒傳其名，而宗戚群璫閒一有服金帶異花精緻者，人往往輒指曰：「此紫雲樓帶。」其實非也。《鐵圍山叢談》卷六。

78　宋人畫《熙陵幸小周后圖》，太宗頭戴幞頭，面黔色而體肥，器具甚偉。周后肢體纖弱，數宫人抱持之，周作蹙額不能勝之狀。……有元人馮海粟學士題云：「江南剩得李花開，也被君王强折來。怪底金風衝地起，御園紅紫滿龍堆。」蓋指靖康之辱，以寓無往不復之旨。《萬曆野獲編》卷二十七。

79　姚叔祥《見只編》云： 餘嘗見吾鹽名手張紀臨元人宋太宗强幸小周后粉本。后戴花冠，兩足穿紅襪，襪僅至半脛耳。裸身憑五侍女，兩人承腋，兩人承股，一人擁臂後，身在空中。太宗以身當后，后閉目轉頭，以手拒太宗頰。有元人題上云：「江南剩得李花開，也被君王强折來。怪底金風衝地起，禁園紅紫滿龍堆。」蓋以靖康爲報也。《樵書》二編卷九。

宋真宗

1　太宗八子，真宗爲第三，已封壽王。詔一異僧忘其名入禁中，遍相諸王，已見七王矣，惟真廟時方寢息，未得見之。僧奏曰：「遍觀諸邸，皆不及壽王者。」上曰：「卿未見，安得知？」僧曰：「見三僕立其門，皆將相材器，其僕既爾，主可知矣。」三僕者，乃張相耆、楊相崇勳、郭太尉承祐。《宋朝事實類苑》卷四十八。《孔氏談苑》卷四。

2　太宗以元良未立，雖意在真宗，尚欲遍知諸子，遂命陳摶歷抵王宫，以相諸王。摶回奏曰：「壽王真他日天下主也。臣始至壽邸，見二人坐於門，問其姓氏，則曰張旻、楊崇勳，皆王左右之使令者。然臣觀二人，他日皆至將相，即其主可知矣。」太宗大喜，是時真宗爲壽王。異日，張旻侍中，楊崇勳使相，皆如摶之相也。《東軒筆録》卷一。參見陳摶7。

3　見寇準21、22。

4　見李至1。

5　真宗居藩邸，升儲宫，命侍講邢昺説《尚書》凡八席，《詩》、《禮》、《論語》、《孝經》皆數四。既即位，咸平辛丑至天禧辛酉二十一年之間，雖車輅巡封，遍舉曠世闊典，其間講席歲未嘗輟。至末年，詔直閣馮公元講《周易》，止終六十四卦，未及《繫辭》，以元使虜，遂罷。及元歸，清軀漸不豫。後仁宗即位半年，侍臣以崇政殿閣所講遺編進呈，方册之上，手澤凝簽，及細筆所記異義，歷歷盡在，兩宫抱泣於靈幄數日，命侍臣撰講席記。《湘山野録》卷中。

6　真宗在東宫，一日，太宗勗令學草書，乃再拜曰：「臣聞王者事業，功侔日月，一照使隱微盡曉。草書之蹟，誠爲祕妙，然達者蓋寡。儻臨事或誤，則罪有歸焉，豈一照之心哉！謹愿罷之。」太宗大喜，顧謂之曰：「他日之英主也。」《國老談苑》卷一。

7　真宗在朱邸，時諸王競營假山。兖王山成，合宴以賞，真宗豫焉。酒方洽，王指謂侍讀姚坦曰：「是山崇麗乎？」坦曰：「聚血爾，何山之謂也？昔年夏侯嶠爲宛丘令，田賦充而遷，督刑之血，日沃于庭。此山之工，實倍彼賦，非聚血而何？」上不懌而輟宴，還第，乃去山爲壁，寫《儒行篇》。他日，對而命宴，坦叩頭謝曰：「非英賢何能及此！」太宗聞之，意有屬焉。《國老談苑》卷一。《紺珠集》卷十二。《類説》卷五十二。參見宋太宗24。

8　真宗判開封府，楊礪爲府寮；及登儲貳，因爲東宫官；即位，爲樞密副使。病甚，真宗幸其第問疾，所居在隘巷中，輦不能進。左右請還，上不許，因降輦，步至其第，存勞甚至。《涑水記聞》卷七。《宋朝事實類苑》卷七。

9　宋真宗方登極，有拆字者多驗，乃書一「朝」字，潛使人問之。其人曰：「十月十日生，恐是主上，便當朝也。」《湖海新聞夷堅續志》補遺。

10　真宗即位，每旦御前殿，中書、樞密院、三司、開封府、審刑院及請對官以次奏事。辰後入宫，上食。少時，出坐後殿，閲武事，至日中罷。夜則召侍讀、侍講學士詢問政事，或至夜分還宫。其後率以爲常。《涑水記聞》卷六。《宋朝事實類苑》卷三。

11　真宗初即位，以工部侍郎郭贄知天雄軍，贄自陳戀闕，泣下不肯去。真宗曰：「全魏重地，委任於卿，亦非輕也，宜亟去。」贄退，召輔臣問之，輔臣對以近例亦有已受命而復留者。曰：「朕初嗣位，命贄知大藩而不行，則何以使人？」卒遣之，群臣皆畏服。《宋朝事實類苑》卷三。《涑水記聞》卷六。

12　咸平初，修《太宗實録》，命錢若水主其事。若水舉給事中柴成務、起居舍人李宗諤、侍御史宗度洎予及職方員外郎吴淑。上指宗諤曰：「自太平興國八年已後，昉皆在中書日事。史策本憑直筆，儻子爲父隱，何以傳信於後代乎？」除宗諤不許，餘悉可之。《楊文公談苑》。《宋朝事實類苑》卷三。

13　見种放12。

14　見种放13。

15　見錢若水14。

16　石熙政知寧州，上言：「昨清遠軍失守，蓋朝廷素不留意。」因請兵三五萬。真宗曰：「西邊事，吾未嘗敢忘之，蓋熙政遠，不知耳。」周瑩等曰：「清遠失守，將帥不才也，而熙政敢如此不遜，必罪之。」上曰：「群臣敢言者亦甚難得。苟其言可用，用之；不可用，置之。若必加罪，後復誰有敢言者？」因賜詔書褒嘉焉。《涑水記聞》卷六。《宋朝事實類苑》卷三。

17　景德初，匈奴寇澶，車駕議幸。時曹武公瑋及秦翰爲澶駐泊，詔許便宜軍馬事，不由中覆。二將議曰：「威輅不過河則已，萬一渡橋，奈北澶州素不設備？」遂督士卒，深闊渠以遶城，遂開，旋以枯蒿雜草覆渠面，使虜不測其深淺。駕至澶，臣僚乞駐蹕澶南，宣靈誅以滅之可也。唯高殿前瓊力挽鑾駕以進，揚其聲曰：「儒人之言多二三，願陛下勿遲疑，不渡河無以安六軍之心。」御駕方渡橋，時士卒不山呼，左右頗異之。瓊曰：「乞急張黄屋，使遠邇認之。」既而果齊聲呼「萬歲」！士氣歡振。是夕，車駕次北澶，匈奴毳帳前一里，星殞如巨石，其聲鳴吼，移刻殆盡，此最爲澶淵之先吉也。《續湘山野録》。《宋朝事實類苑》卷三。

18　見寇準39。

19　樞密直學士劉綜出鎮并門，兩制、館閣皆以詩寵其行，因進呈。真宗深究詩雅，時方競務西崑體，磔裂雕篆，親以御筆選其平淡者，止得八聯。晁迥云：「夙駕都門曉，微涼苑樹秋。」楊億止選斷句：「關榆漸落邊鴻過，誰勸劉郎酒十分。」朱巽云：「塞垣古木含秋色，祖帳行塵起夕陽。」李維云：「秋聲和暮角，膏雨逐行軒。」孫僅云：「汾水冷光摇畫戟，蒙山秋色鏁層樓。」錢惟演云：「置酒軍中樂，聞笳塞上情。」都尉王貽永云：「河朔雪深思愛日，并門春暖詠甘棠。」劉筠云：「極目關山高倚漢，順風雕鶚遠凌秋。」上謂綜曰：「并門在唐世皆將相出鎮，凡抵治，遣從事者以題咏述懷寵行之句多寫於佛宫道院，纂集成編，目《太原事蹟》，後不聞其作也。」綜後寫御選句圖立於晉祠。《玉壺清話》卷一。《宋朝事實類苑》卷三十七。《詩話總龜》前集卷四十三。《宋詩紀事》卷六。

20　真宗景德年間，朝謁山陵，因詔異人，左右以賀蘭歸真聞。乃詔對，問曰：「知卿有點化術，可以言之。」奏曰：「臣請言帝王點化術，願以堯舜之道點化天下，以致太平。惟陛下用之。」《席上腐談》卷下。

21　見王欽若15。

22　見王欽若22。

23　見王欽若23。

24　真宗東封，命樞密使陳公堯叟爲東京留守，馬公知節爲大内都巡檢使。駕未行，宣入後苑亭中賜宴，出宫人爲侍。真宗與二公，皆戴牡丹而行。續有旨，令陳盡去所戴者。召近御座，真宗親取頭上一朵爲陳簪之，陳跪受拜舞謝。宴罷，二公出。風吹陳花一葉墮地，陳急呼從者拾來，此乃官家所賜，不可棄。置懷袖中。馬乃戲陳云：「今日之宴，本爲大内都巡檢使。」陳云：「若爲大内都巡檢使，則上何不親爲太尉戴花也？」二公各大笑。寇萊公爲參政，侍宴，上賜異花。上曰：「寇準年少，正是戴花喫酒時。」衆皆榮之。《能改齋漫録》卷十三。《宋稗類鈔》卷一。

25　大中祥符間，章聖祀汾陰，至泰山下，聚觀者幾數萬人，闐擁道路，警蹕不能進。上以詢左右，或云：「村民所畏者尉曹也，俾彈壓之。」即命亟召之。少焉，一緑衣少年躍馬疾馳而前，群氓大呼：「官人來矣！」奔走辟易而散。上笑云：「我不是官人邪？」《揮麈後録》卷五。

26　真宗皇帝祀汾而還，駕過伊闕，親灑宸翰，爲銘勒石。文不加點，群臣皆呼萬歲。《楓窗小牘》卷下。

27　真宗西祀回，召臣僚赴後苑，宣示御製《太清樓聚書記》、《朝拜諸陵因幸西京記》、《西京内東門彈丸壁記》，皆新製也。笑謂近臣曰：「雖不至精優，却盡是朕親撰，不假手於人。」語蓋旨在楊大年也。《歸田録》述之。《湘山野録》卷上。參見楊億30。

28　祥符中，封禪事竣，宰執對于後殿，真宗曰：「治平無事，久欲與卿等至一二處未能，今日可矣。」遂引群公及内侍數人入一小殿。殿後有假山甚高，而山面有洞，上既先入，復招群公從行。初覺暗甚，行數十步，則天宇豁然，千峰百嶂，雜花流水，盡天下之偉觀。少焉，至一所，重樓複閣，金碧照耀。有二道士，貌亦奇古，來揖上，執禮甚恭。上亦答之良厚。邀上主席，上再三遜讓，然後坐。群臣再拜，居道士之次。所論皆玄妙之旨，而肴醴之屬，又非人間所見也。鸞鵠舞于堂，笙簫振林木，至夕而罷。道士送上出門而别，曰：「萬機之暇，毋惜與諸公頻見過也。」復由舊路以歸。臣下因以請于上，上曰：「此道家所謂蓬萊三山者。」群臣惘然自失者累日，後亦不復再往。《投轄録》。《堅瓠餘集》卷三。

29　真宗皇帝東封西祀，禮成，海内晏然。一日，開太清樓宴親王、宰執，用仙韶女樂數百人。有司以宫嬪不可視外，於樓前起彩山幛之。樂聲若出於雲霄間者。李文定公、丁晉公坐席相對，文定公令行酒黄門密語晉公曰：「如何得倒了假山？」晉公微笑。上見之，問其故，晉公以實對。上亦笑，即令女樂列樓下，臨軒觀之，宣勸益頻，文定至霑醉。《邵氏聞見録》卷一。

30　陳文忠爲樞密，一日，日欲没時，忽有中人宣召，既入右掖，已昏黑，遂引入禁中，屈曲行甚久，時見有簾幃、燈燭，皆莫知何處。已而到一小殿，殿前有兩花檻，已有數人先至，皆立廷中，殿上垂簾，蠟燭十餘炬而已，相繼而至者凡七人。中使乃奏班齊，唯記文忠、丁謂、杜鎬三人，其四人忘之。杜鎬時尚爲館職。良久，乘輿自宫中出，燈燭亦不過數十而已。宴具甚盛，捲簾，令不拜，升殿就坐，御座設於席東，設文忠之坐于席西，如常人賓主之位，堯叟等皆惶恐不敢就位，上宣諭不已，堯叟懇陳自古未有君臣齊列之禮，至于再三。上作色曰：「本爲天下太平，朝廷無事，思與卿等共樂之。若如此，何如就外朝開宴？今日只是宫中供辦，未嘗命有司，亦不召中書輔臣，以卿等機密及文館職任侍臣無嫌，且欲促坐語笑，不須多辭。」堯叟等皆趨下稱謝。上急止之曰：「此等禮數，且皆置之。」堯叟悚慄危坐，上語笑極歡。酒五六行，膳具中各出兩絳囊置群臣之前，皆大珠也。上曰：「時和歲豐，中外康富，恨不得與卿等日夕相會。太平難遇，此物助卿等燕集之費。」群臣欲起謝。上云：「且坐，更有。」如是酒三行，皆有所賜，悉良金重寶。酒罷已四鼓，時人謂之「天子請客」。《夢溪筆談》卷二十五。《宋稗類鈔》卷一。

31　見王旦68。

32　祥符中，真宗卧疾，夢焦隱君而愈，詔封明應公。《樊榭山房集》卷六。

33　真宗晚年不豫，嘗對宰相盛怒曰：「昨夜皇后以下皆云，劉氏獨置朕於宫中。」衆知上眊亂誤言，皆不應。李迪曰：「果如是，何不以法治之？」良久，上寤，曰：「無是事也。」章獻在帷下聞之，由是惡迪。《涑水記聞》卷六。《宋名臣言行録》前集卷五。

34　真宗上仙，王文正公曾當國，建議以「天書本爲先帝而降，不當留在人間」。於是盡以葬於永定陵，無一字留者，文正之識慮微密皆如此。《東軒筆録》卷一。

35　章聖時，煉丹一爐，在翰林司金丹閣，日供炭五秤。至熙寧元年，猶養火不絶，劉袤延仲之父被旨裁減百司，此一項在經費之數，有旨罷之。《墨莊漫録》卷三。

36　真宗嘗謂李宗諤曰：「聞卿能敦睦宗族，不隕家聲，朕今保守祖宗基業，亦猶卿之治家也。」《涑水記聞》卷六。

37　見向敏中6。

38　真宗嘗諭宰臣一外補郎官，稱其才行甚美，俟罷郡還朝，與除監司。及還，帝又語及之。執政擬奏，將以次日上之，晚歸里第，其人來謁。明日，只以名薦奏，上默然不許。察所以，乃知已爲伺察密報矣。終真宗朝，其人不復進用。真宗惡人奔競如此。《澠水燕談録》卷一。《宋朝事實類苑》卷三。

39　秦國長公主嘗爲子六宅使世隆求正刺史，真宗曰：「正刺史繫朝廷公議，不可。」魯國長公主爲翰林醫官使趙自化求尚食使兼醫官院事，上謂王繼英曰：「雍王元份亦嘗爲自化求遥郡，朕以遥郡非醫官所領，此固不可也。」駙馬都尉石保吉自求見上，言僕夫盗財，乞特加重罪。上曰：「有司自有常法，豈肯以卿故亂天下法也？」又請於私第決罰，亦不許。《涑水記聞》卷六。《宋朝事實類苑》卷三。

40　見陳堯咨1。

41　真宗好文，雖以文辭取士，然必視其器識。每御崇政賜進士及第，必召其高第三四人並列於庭，更察其形神磊落者，始賜第一人及第。或取其所試文辭有理趣者。徐奭《鑄鼎象物賦》云：「足惟下正，詎聞公餗之欹傾；鉉乃上居，實取王臣之威重。」遂以爲第一。蔡齊《置器賦》云：「安天下於覆盂，其功可大。」遂以爲第一人。《歸田録》卷一。《宋朝事實類苑》卷三。《宋名臣言行録》前集卷五。《新編分門古今類事》卷七。

42　真宗好文，待遇學士尤重，王欽若召見最頻，其後晁迥、李宗諤、陳彭年、王曾、李維數人，皆被恩遇。惟演再入院，天禧四年間，屢蒙召對，或龍圖閣、滋福殿、承明殿，洎宣和門之北閣子，皆從容賜坐，移刻而出。其言議及奏對，此略而不書。又常令中使密至院門，詢吏云：「今日誰直？」然後召之。《宋朝事實類苑》卷七引《金坡遺事》。

43　真宗一日晚坐承明殿，召學士對，既退，中人就院宣諭曰：「朕適忘御袍帶，卿無訝焉。」學士將降謝，中人止之云：「上深自愧責，有旨放謝。」真宗禮遇詞臣厚矣。《澠水燕談録》卷一。《宋朝事實類苑》卷三。

44　見杜鎬7。

45　李侍讀仲容魁梧善飲，兩禁號爲「李萬回」。真廟飲量近臣無擬者，欲敵飲，則召公。公居常寡談，頗無記論，酒至酣，則應答如流。一夕，真宗命巨觥俾滿飲，欲劇觀其量，引數大醉，起，固辭曰：「告官家撤巨器。」上乘醉問之：「何故謂天子爲官家？」遽對曰：「臣嘗記蔣濟《萬機論》言三皇官天下，五帝家天下，兼三、五之德，故曰『官家』。」上甚喜。從容數杯，上又曰：「正所謂『君臣千載遇』也。」李亟曰：「臣惟有『忠孝一生心』。」縱冥搜不及於此。《湘山野録》卷下。《孔氏談苑》卷四。《青瑣高議》後集卷一。參見蘇易簡6。

46　晉公嘗云：居帝王左右，奏覆公事，慎不可觸機，繫於宸斷。所貴行事歸功恩於主上耳。嘗有一臣僚，判審刑院，因進呈一官員犯贜罪案。真宗方讀案，遲回間欲寬貸次，未有聖語。其判院輒便奏云：「此是魏振男。」因兹，真宗便赫怒云：「是魏振男便得受贜？便得爲不法？」拂下其案云：「依法正行。」遂處死。後來有一知院，因觀前車覆轍，每奏事，兢懼取進止。忽復有詞科臣僚犯贜罪案進呈，真宗問云：「如何？」遂奏云：「此人悉以當辜，聞説涕泣云：『玷陛下之與科名，孤陛下之所任使，更無面得見陛下，更無面得見朝廷。唯俟一死而已。』」真宗聞之，云：「特與貸罪安置。」《丁晉公談録》。

47　真宗禁銷金，自東封回，杜婕妤者，昭憲太后姪女，迎駕服之。真宗見之怒，送太和宫，令出家爲道士。是以天下無敢犯禁者。《説郛》卷二引《江鄰幾雜志》。

48　真宗時，京師民家子有與人鬬者，其母追而呼之，不從，母顛躓而死。會疎决，法官處其罪，當笞。上曰：「母言不從，違犯教令，當徒二年，何謂笞也？」群臣無不驚服。《涑水記聞》卷六。《宋朝事實類苑》卷三。

49　天禧中，有二人犯罪，法當死，真宗皇帝惻然憐之，曰：「此等安知法？殺之則不忍，捨之無以勵衆。」乃使人持去，笞而遣之，以斬訖奏。又祀汾陰日，見一羊自擲道左，怪問之，曰：「今日尚食殺其羔。」真宗慘然不樂，自是不殺羊羔。《東坡志林》卷二。《昨非庵日纂》一集卷十一。

50　真宗朝，嘗有兵士作過，於法合死，特貸命，於横門决脊杖二十改配。其兵士聲高叫唤乞劍，不伏决杖。從人把捉不得，遂奏取進止，傳宣云：「須决杖二十後，别取進止處斬。」尋决訖，取旨，真宗云：「此只是怕見喫杖後如此，既已决了，便送配所，更莫與問。」其寬恤如此。《丁晉公談録》。《昨非庵日纂》二集卷十一。

51　真宗朝，因宴，有一親事官失却金楪子一片。左右奏云：「且與決責。」上云：「不可。且令尋訪。」又奏云：「只與決小杖。」上云：「自有一百日限，若百日内尋得，只小杖亦不可行也。」《丁晉公談録》。

52　真宗深念稼穡，聞占城稻耐旱，西天菉豆子多而粒大，各遣使以珍貨求其種。占城得種二十石，至今在處播之。西天中印土得菉豆種二石，不知今之菉豆是否。始植於後苑，秋成日宣近臣嘗之，仍賜占稻及西天菉豆御詩。《湘山野録》卷下。

53　真宗天縱睿明，博綜文學，尤重儒術，凡侍從之臣每因賜對，未始不從容顧問。真宗善談論，雖造次應答，皆典雅有倫。當時儒學之士，擢爲侍從，則有終身不爲外官者。杜鎬以博學，尤承眷禮，晚年苦肺疾，累乞闲地，真宗不允，至數年加劇，又於便坐懇述。真宗曰：「卿自擇一人學術可以代卿者。」鎬於是薦戚綸以代，又逾年，未及得請而卒。《東軒筆録》卷一。

54　真宗喜談經，一日，命馮元談《易》，非經筵之常講也。謂元曰：「朕不欲煩近侍久立，欲於便齋亭閣選純孝之士數人，上直司人，便裘頂帽，横經并坐，暇則薦茗果，盡笑談，削去進説之儀，遇疲則罷。」元薦查道、李虚己、李行簡三人者預焉。奏曰：「道，歙州人。母病，嘗思鱖羮，方冬無有市者，道泣禱河神，鑿冰脱巾，取得鱖魚果尺餘，以饋母。後舉賢良，入第四等。虚己母喪明，醫者曰：『浮翳泊睛，但舌舐千日，勿藥自瘳。』虚己舐睛三年，遂明。行簡父患癰極痛楚，以口吮其敗膏，不唾於地，父疾遂平。」真宗立召之，日俾陪侍，喜曰：「朕得朋矣。」《玉壺清話》卷二。《宋朝事實類苑》卷三。《仕學規範》卷六引《皇朝名臣四科事實》。

55　真宗聽政之暇，唯務觀書，每觀畢一書，即有篇詠，使近臣賡和，故有御製《看尚書詩》三章、《看春秋》三章、《看周禮》三章、《看毛詩》三章、《看禮記》三章、《看孝經》三章。復有御製《讀史記》三章、《讀前漢書》三首、《讀後漢書》三首、《讀三國志》三首、《讀晉書》三首、《讀宋書》二首、《讀陳書》二首、《讀魏書》三首、《讀北齊書》二首、《讀後周書》三首、《讀隋書》三首、《讀唐書》三首、《讀五代梁史》三首、《讀五代後唐史》三首、《讀五代晉史》二首、《讀五代漢史》二首、《讀五代周史》二首，可謂近代好文之主也。《青箱雜記》卷三。《宋朝事實類苑》卷三。《庚溪詩話》卷上。《宋詩紀事》卷一。

56　真宗忽一日於龍圖閣，諸侍讀、侍講學士、待制、直閣環侍，以問九經書並疏共多少卷數，侍講邢昺尚書而下俱不能對。《丁晉公談録》。

57　章聖講《周禮》，至典瑞有琀玉，問之何義。講官答曰：「人臣卒，給之琀玉，欲使骨不朽耳。」章聖曰：「人臣但要名不朽，何用骨爲？」《貴耳集》卷上。

58　張侍中耆與楊太尉崇勳、夏太尉守贇，俱緣藩邸致位使相。嘗因侍立，真宗謂曰：「知汝等好學，文筆甚善，吾當親爲教授。」張耆等拜于庭下，曰：「實臣等之幸也。」乃命張耆爲學長，張景宗觀察爲副學長，楊崇勳、夏守贇爲學察，安守中團練而下爲學生。帝授以《孝經》、《論語》，又教以虞世南字法，時以爲榮。《能改齋漫録》卷十三。

59　真宗詔諸儒編君臣事迹一千卷，曰《册府元龜》，不欲以后妃婦人等事厠其間，别有纂《彤管懿範》七十卷。又命陳文僖公裒歷代帝王文章爲《宸章集》二十五卷。復集婦人文章爲十五卷，亦世不傳。《春明退朝録》卷下。《宋朝事實類苑》卷三。

60　見丁謂70。

61　太宗善草、隸、行、八分、篆、飛白六體，皆極其妙，而草書尤奇絶。今上悉賂求編次，凡三十餘卷，以于闐玉、水晶、檀香爲軸，青紫綾摽文綿絛，黄綃帕，金漆櫃，作龍圖閣於含元殿之西南隅以藏之。頻召近臣觀覽稱歎，上自作《太宗聖文神筆頌》，親書刻碑，以美其事。碑陰列其部袟名題，以墨本賜近臣焉。《楊文公談苑》。《宋朝事實類苑》卷三。

62　真宗宴近臣禁中，語及《莊子》，忽命呼秋水至，則翠環緑衣小女童也，誦《秋水》之篇，聞者莫不悚異。《江隣幾雜志》。《貴耳集》卷下。《東山談苑》卷六。

63　真廟朝寢殿側有古檜，秀茂不群，名「御愛檜」。然横礙殿簷，真皇意欲去之。一夕風雷轉摺其枝，因以爲瑞。《藏一話腴》甲集卷下。《樵書》初編卷一。

劉　后

1　章獻明肅太后，成都華陽人。少隨父下峽至玉泉寺，有長老者善相人，謂其父曰：「君，貴人也。」及見后，則大驚曰：「君之貴以此女也。」又曰：「遠方不足留，盍游京師乎？」父以貧爲辭，長老者贈以中金百兩。后之家至京師，真宗判南衙，因張耆納后宫中。帝即位，爲才人，進宸妃，至正位宫闈，聲勢動天下。仁宗即位，以太皇太后垂簾聽政。玉泉長老者，已居長蘆矣。后屢召不至，遣使就問所須，則曰：「道人無所須也。玉泉寺無僧堂，長蘆寺無山門，后其念之。」后以本閣服用物下兩寺爲錢，以建長蘆寺臨江門，起水中。……今《玉泉寺僧堂梁記》曰后所建云。《邵氏聞見録》卷一。《群書類編故事》卷四。

2　宋章獻明肅皇后本成都之華陽人，家以播鼗爲業。隨父龔美游汴，過荆門，止玉泉寺，慕容禪師夜夢金剛報云：「明日女中天子過此。」因厚遇之，贈以金。時真宗尚爲壽王，居潛邸，知客張耆引后見王，王悦，遂納之。《湧幢小品》卷二十八。

3　章獻劉后本蜀人，善播鼗。蜀人宫美之入京。美以鍛銀爲業，時真宗爲皇太子，尹開封，美因鍛得見，太子語之曰：「蜀婦人多材慧，汝爲我求一蜀姬。」美因納后於太子，見之，大悦，寵倖專房。太子乳母惡之。太宗嘗問乳母：「太子近日容貌癯瘠，左右有何人？」乳母以后對，上命去之。太子不得已，置於殿侍張耆之家。耆避嫌，爲之不敢下直。未幾，太宗宴駕，太子即帝位，復召入宫。《涑水記聞》卷五。

4　宫美以鍛銀爲業，納鄰倡婦劉氏爲妻，善播鼗。既而家貧，復售之。張耆時爲襄王宫指使，言於王，得召入宫，大有寵。王乳母秦國夫人性嚴整，惡之，固令王斥去。王不得已，置於張耆家，以銀五挺與之，使築館居於外。徐使人請於秦國夫人，乃許復召入宫。美由是得爲開封府通引官，給事王宫。及王即帝位，劉氏爲美人，以其無宗族，更以美爲弟，改姓劉云。樂道父與張耆俱爲襄王宫指使，故得詳耳。《涑水記聞》卷六。

5　錢思公嫁女，令銀匠龔美打造裝奩器皿。既而美拜官，思公即取美爲妹婿，向所打造器皿歸美家。《東軒筆録》卷十五。《野客叢書》卷十一。《宋稗類鈔》卷一。

6　章獻明肅初自蜀中泛江而下，舟過真州之長蘆，有閩僧法燈者，築茅庵岸旁。燈一見，聽其歌聲，許以必貴，倒囊津置入京，繼遂遭際。及位長樂，燈尚在，后捐奩中百萬緡，命淮南、兩浙、江南三路轉運使創建大刹，工巧雄麗，甲于南北。俾燈住持，賜予不絶。李邯鄲爲之碑，至今存焉。《揮麈餘話》卷一。

7　見吕夷簡13。

8　章獻太后智聰過人。其垂簾之時，一日，泣語大臣曰：「國家多難如此，向非宰執同心協力，何以至此？今山陵了畢，皇親外戚各已遷轉推恩，惟宰執臣寮親戚無有恩澤。卿等可盡具子孫内外親族姓名來，當例外一一盡數推恩。」宰執不悟，于是盡具三族親戚姓名以奏聞。明肅得之，遂各畫成圖，粘之寢殿壁間。每有進擬，必先觀圖上，非兩府親戚姓名中所有者方除之。《默記》卷上。

9　明肅太后臨朝，襲真宗故事，留心庶獄，日遣中使至軍巡院、御史臺，體問鞠囚情節。又好問外事，每中使出入，必委曲詢究，故百官細微，無不知者。有孫良孺爲軍巡判官，喜詐僞，能爲朴野之狀。一日，市布數十端，雜染五色，陳於庭下。中使怪而問之，良孺曰：「家有一女，出適在近，與之作少衣物也。」中使大駭，回爲太后言之，太后歎其清苦，即命厚賜金帛。京師人多賃馬出入，馭者先許其直，必問曰：「一去耶？却來耶？」苟乘以往來，則其價倍於一去也。良孺以貧，不養馬，每出，必賃之。一日將押大辟囚棄市，而賃馬以往，其馭者問曰：「官人將何之？」良孺曰：「至法場頭。」馭者曰：「一去耶？却來耶？」聞者駭笑。《東軒筆録》卷九。《宋朝事實類苑》卷六十五。

10　仁宗即位方十歲，章獻明肅太后臨朝。章獻素多智謀，分命儒臣馮章靖元、孫宣公奭、宋宣獻綬等采摭歷代君臣事迹，爲《觀文覽古》一書，祖宗故事爲《三朝寶訓》十卷，每卷十事。又纂郊祀儀仗爲《鹵簿圖》三十卷，詔翰林待詔高克明等繪畫之，極爲精妙，叙事於左，令傅姆輩日夕侍上展玩之，解釋誘進，鏤板於禁中。《揮麈後録》卷一。

11　〔劉〕燁登進士第，爲龍圖閣直學士、權開封府。明肅太后朝獨召對，后曰：「知卿名族十數世，欲一見卿家譜，恐與吾同宗也。」燁曰：「不敢。」后數問之，度不可免，因陛對，爲風眩仆而出。乞出知河南府。《邵氏聞見録》卷十六。

12　某公在章獻明肅后垂箔日，密進《唐武氏七廟圖》，后怒，抵之地曰：「我不作負祖宗事。」仁皇帝解之曰：「某欲但爲忠耳。」后既上賓，仁皇帝每曰：「某心行不佳。」後竟除平章事。《邵氏聞見後録》卷二十二。

13　明肅太后欲謁太廟，詔禮官草儀。時學臣皆以《周官》后服進議，佞者密請曰：「陛下垂簾聽大政，號兩宫，尊稱、山呼及輿御，皆王者制度，入太室豈當以后服見祖宗邪？」遂下詔服衮冕。諫疏交上，復宰臣執議，俱不之聽。不得已將誕告，賴薛簡肅公以關右人語氣明直，不文其談，簾外口奏曰：「陛下大謁之日，還作漢兒拜邪，女兒拜邪？」明肅無答，是夕報罷。《續湘山野録》。

14　見吕夷簡15。

15　章獻既没，或疑章懿之喪。仁皇遣李用和發其葬視之，容貌如生。使者馳入奏，仁皇於章獻神御前，焚香泣告曰：「自今大孃孃平生分明矣。」仁宗謂劉氏大孃孃，謂楊氏小孃孃。《龍川别志》卷上。《宋名臣言行録》前集卷六。

16　章獻屬疾，語于仁宗曰：「願與祖宗同日爲忌。」三月二十九日上仙，乃太宗大忌。後仁宗亦同。前爲翁婦，後爲母子，此亦國朝之異事。《貴耳集》卷中。

楊淑妃

1　上幼冲即位，章獻性嚴，動以禮法禁約之，未嘗假以顔色，章惠以恩撫之。上多苦風痰，章獻禁蝦蟹海物不得進御，章惠常藏弆以食之，曰：「太后何苦虐吾兒如此。」上由是怨章獻而親章惠，謂章獻爲大孃，章惠爲小孃。及章獻崩，尊章惠爲太后，所以奉事曲盡恩意。景祐中，薨，神主祔於奉慈廟。《涑水記聞》卷八。

李宸妃

1　章懿李后初在側微，事章獻明肅。章聖偶過閣中，欲盥手，后捧洗而前，上悦其膚色玉耀，與之言。后奏：「昨夕忽夢一羽衣之士跣足從空而下云：『來爲汝子。』」時上未有嗣，聞之，大喜云：「當爲汝成之。」是夕召幸，有娠。明年誕育昭陵。昭陵幼年，每穿履襪，即亟令脱去，常徒步禁掖，宫中皆呼爲赤脚仙人。赤脚仙人，蓋古之得道李君也。《揮麈後録》卷一。《群書類編故事》卷四。

2　李太后始入掖庭，纔十餘歲，惟有一弟七歲，太后臨别，手結刻絲鞶囊與之，拍其背泣曰：「汝雖淪落顛沛，不可棄此囊，異時我若遭遇，必訪汝，以此爲物色也。」言訖，不勝嗚咽而去。後其弟傭於鑿紙錢家，然常以囊懸於胸臆間，未嘗斯須去身也。一日苦下痢，勢將不救，爲紙家棄於道左。有入内院子者，見而憐之，收養於家。恠其衣服百結，而胸懸鞶囊，因問之，具以告院子。院子惄然驚異，蓋嘗受旨於太后，令物色訪其弟也。復問其姓氏、小字、世系甚悉，遂解其囊。明日，持入示太后，及具道本末。是時太后封宸妃，時真宗已生仁宗皇帝矣，聞之悲喜，遽以其事白真宗，遂官之，爲右班殿直，即所謂李用和也。及仁宗立，太后上仙，謚曰章懿，召用和擢以顯官，後至殿前都指揮使，領節鉞，贈隴西郡王，世所謂李國舅者是也。《東軒筆録》卷二。《宋稗類鈔》卷三。

3　章懿李太后生昭陵，而終章獻之世，不知章懿爲母也。章懿卒，先殯奉先寺。昭陵以章獻之崩，號泣過度。章惠太后勸帝曰：「此非帝母，帝自有母宸妃李氏，已卒，在奉先寺殯之。」仁宗即以犢車亟走奉先寺。撤殯觀之，在一大井，上四鐵索維之。既啓棺，而形容如生，略不壞也。時已遣兵圍章獻之第矣，既啓棺，知非鴆死，乃罷遣之。《默記》卷上。

4　晏元獻公撰《章懿太后神道碑》，破題云：「五嶽峥嶸，崑山出玉；四溟浩渺，麗水生金。」蓋言誕育聖躬，實繫懿后。奈仁宗夙以母儀事明肅劉太后，膺先帝擁祐之託，難爲直致，然才者則愛其善比也。獨仁宗不悦，謂晏曰：「何不直言誕育朕躬，使天下知之？」晏公具以前意奏之。上曰：「此等事卿宜置之，區區不足較，當更别改。」晏曰：「已焚草於神寢。」上終不悦。迨升祔，二后赦文孫承旨抃當筆，協聖意直叙曰：「章懿太后丕擁慶羡，實生眇沖，顧復之恩深，保綏之念重。神馭既往，仙游斯邈。嗟乎！爲天下之母，育天下之君，不逮乎九重之承顔，不及乎四海之致養，念言一至，追慕增結。」上覽之，感泣彌月。明賜之外，悉以東宫舊玩密賚之。歲餘，參大政。《湘山野録》卷上。《西塘集耆舊續聞》卷五。

5　孫文懿公爲翰林學士，撰《進祔李太后赦文》曰：「章懿太后丕擁慶羡，實生眇冲，顧復之恩深，保綏之念重。神馭既往，仙游斯邈。嗟乎！爲天下之母，育天下之君，不逮乎九重之承顔，不及乎四海之致養，念言一至，追慕增結。」仁宗皇帝覽之，感泣彌月。公自此遂參大政。帝問文懿曰：「卿何故能道朕心中事？」公曰：「臣少以庶子不齒於兄弟，不及養母，以此知陛下聖心中事。」上爲之流涕。先是晏元獻公撰《章懿太后神道碑》曰：「五嶽峥嶸，崑山出玉；四溟浩渺，麗水生金。」蓋以明肅太后爲尊也。學士大夫嘉其善比，獨仁宗不悦。《邵氏聞見録》卷二。

宋人軼事彙編卷二

宋仁宗

1　仁皇帝誕降，章懿后榻下生靈芝，一本四十二葉，以應享國四十二年之瑞云。《邵氏聞見後録》卷一。《能改齋漫録》卷十八。《堯山堂外紀》卷四十五。《玉芝堂談薈》卷一。《堅瓠己集》卷四。

2　真宗久無嗣，用方士拜章至上帝所，有赤脚大仙微笑，上帝即遣大仙爲嗣。大仙辭之，帝曰：「當遣个好人去相輔贊。」仁宗在禁中未嘗鞋，惟坐殿方御鞋襪，下扆即去之。《養疴漫筆》。《貴耳集》卷中。

3　宋真宗無子，嘗於宫中祝天求嗣。上帝以問諸真，唯赤脚大仙一笑。既而宫人李氏誕生仁宗，既生，哭不止。真宗揭榜通衢，有能止太子啼哭者厚賞之。有道士至闕，言能止兒啼。真宗召入，以手撫之曰：「莫叫，莫叫，何似當初莫笑。」哭遂止。少時在宫中，所著鞋襪悉去之，禁中皆呼爲「赤脚仙人」。《堅瓠己集》卷四。《堯山堂外紀》卷四十五。

4　見李宸妃1。

5　仁宗在春宫，乘闲時畫馬爲戲，内臣多乞之。張文懿爲太子諭德，亦從乞之。上曰：「師父豈可與馬也？」乃大書「寅亮天地弼予一人」八字以遺之。文懿奏聞，内中交賀。要璫周懷政，上嘗戲爲哥哥，懷政走詣上乞書，上大書曰：「周家哥哥斬斬。」時以爲戲也。其後退傅三入中書爲相，懷政竟處極刑。《清虚雜著補闕》。

6　見楊淑妃1。

7　見程琳3。

8　仁宗嘗賜及第進士王堯臣等聞喜宴於瓊林苑，遣内侍賜以御詩，又各人賜《中庸》書一軸，自後遂以爲常。初，帝將以《中庸》賜進士，命輔臣録本，既上，使宰相張知白讀之，至修身治人之道，必命反復陳之，帝傾聽終篇，始罷。《遵堯録》卷四。

9　天聖七年，曹侍中利用因姪汭聚無賴不軌，獄既具，有司欲盡劾交結利用者。時憸人幸其便，陰以文武四十餘人諷之，俾深治。仁宗察之，急出手詔：「其文武臣僚，内有先曾與曹利用交結往還，曾被薦舉及嘗親暱之人，並不得節外根問。其中雖有涉汭之事者，恐或詿誤，亦不得深行鍛鍊。」其仁卹至此。是年，聖算方二十。《湘山野録》卷上。《宋朝事實類苑》卷五。

10　明道二年二月十一日，仁宗行籍田禮。就耕位，侍中奉耒進御，上圭秉耒三推，禮儀使奏禮成，上曰：「朕既躬耕，不必泥古，願終畝以勸天下。」禮儀使復奏，上遂耕十有二畦。翌日，作《籍田禮畢》詩賜宰臣已下和進，尋詔吕文靖公編爲《籍田記》。時許開封國學舉人陪位，因得免解。《澠水燕談録》卷一。《宋朝事實類苑》卷四。

11　見吕夷簡15。

12　見李宸妃4、5。

13　見晏殊15。

14　仁宗初即位，燕恭肅王以親尊自居，上時遣使傳詔，王坐不拜。使還以聞，上曰：「燕王朕叔父，毋妄言！」久而王聞之，稍自屈，奉藩臣禮。《後山談叢》卷四。

15　燕恭肅王輕施厚費，不計有無，常預借料錢，多至數歲，仁宗常詔有司復給，如是數矣。御史沈邈以謂「不可以國之常入而奉無厭之求，願使諭意」，上曰：「御史誤矣！太宗之子八人，今惟王爾。先帝之弟，朕之叔父也，每恨不能盡天下以爲養，數歲之禄，不足計也。」《後山談叢》卷四。《邵氏聞見後録》卷一。

16　仁宗初選郭氏爲皇后，甚有姿色，然剛妬無子，又嘗與向美人争毆，帝以爲不可母天下，廢爲庶人。右司諫范仲淹諫曰：「后者所以長陰教而母萬國，不宜以過失輕廢之，且人孰無過，陛下當諭后失，置之别館，擇嬪妃老者勸導之，俟其悔而復宫。」書奏不納，明日又率其屬伏閤論列，帝遣中人押送中書商量。宰相以漢唐有廢后故事，仲淹曰：「上天姿堯舜，相公奈何以前世弊法累盛德？」御史中丞孔道輔又極論其不可。明日留班與宰相廷辨是非，仲淹等得罪，后遂廢居瑶華宫。《遵堯録》卷四。

17　見郭后4。

18　郭后既廢，京師富民號陳子城者，因保慶楊太后納女入宫，太后許以爲后也。已至掖庭，將進御，勾當御藥院閻士良聞之，遽見上。上方披《百葉圖》擇日，士良曰：「陛下讀此何爲？」上曰：「汝何問焉？」士良曰：「臣聞陛下欲納陳氏女爲后，信否？」上曰：「然。」士良曰：「陛下知子城使何官？」上曰：「不知也。」士良曰：「子城使，大臣家奴僕之官也。陛下若納奴僕之女爲后，豈不愧見公卿大夫邪？」上遽命出之。《涑水記聞》卷十。

19　尚、楊二美人方有寵，每夕並侍上寢，上體爲之弊，或累日不進食。中外憂懼，皆歸罪二美人。保慶楊太后亟以爲言，上未能去。入内内寺省都知閻文應日夕侍上，言之不已，上不勝煩，乃許。文應即召氈車載之出，二美人涕泣，辭説云云，不肯行，文應搏其頰，駡曰：「宫婢尚復何云！」即載送别宫。明日，下詔以尚氏爲女冠，楊氏爲尼，立曹后。《涑水記聞》卷三。

20　見滕宗諒1。

21　見柳永2。

22　見柳永4。

23　見柳永6。

24　仁宗聖性好學，博通古今，自即位，常開邇英講筵，使侍講、侍讀日進經史，孜孜聽覽，中昃忘倦。有林瑀者，自言於《周易》得聖人秘義，每當人君即位之始，則以日辰支干配成一卦，以其象繇爲人君所行之事，其説支離詭駁，不近人情。及爲侍讀，遽奏仁宗曰：「陛下即位，於卦得《需》，象曰『雲上於天』，是陛下體天而變化也。其下曰『君子以飲食宴樂』，故臣願陛下頻宴游，務娱樂，窮水陸之奉，極玩好之美，則合卦體，當天心，而天下治矣。」仁宗駭其言。翌日，問賈魏公昌朝，魏公對曰：「此乃誣經籍以文姦言，真小人也。」仁宗大以爲然，於是逐瑀，終身不齒録矣。《東軒筆録》卷三。《宋朝事實類苑》卷七十。

25　仁宗初逐林瑀，一日執政奏事罷，因談時政，而共美上以聰明睿智洞察小人之情者。仁宗曰：「卿等謂林瑀去，而朝廷遂無小人耶？」執政曰：「未諭聖旨，不識小人爲誰？」仁宗從容曰：「蘇紳可侍讀學士，知河陽。」《東軒筆録》卷九。《宋朝事實類苑》卷四。

26　先鑑堂《朝野遺事》云：「王文正公曾相真宗，吕許公夷簡爲參知政事。仁宗朝，吕爲首相，王再入，議論多不合，王求去甚力。一日，上留許公，問所以處王公者。吕皇恐不敢當。上再三問之。曰：『王某先朝舊臣，當得使相，或洛或許，惟聖裁！』再問其次。曰：『無已，則大資政，或青或鄆。』上首肯。吕甚喜，出省與宋宣獻綬分路，忘相揖。晚報銷學士院，諸子問，皆不答。夜深，獨語晦叔曰：『次輔均勞矣。』明日，盛服入朝，則兩麻也，吕判許州，王知鄆州。仁宗聖斷如此。」《賓退録》卷四。

27　見石延年7。

28　寶元、康定間，西方用兵，急於邊用，言利者多捃摭細微，頗傷大體。仁宗厭之，乃詔曰：「議者並須究知本末，審可施用，若事已上而驗白無狀、事效不著者，當施重罰。」於是，輕肆者知畏而不敢妄言利害也。《澠水燕談録》卷一。《宋朝事實類苑》卷四。

29　富鄭公弼，慶曆中以知制誥使北虜還，仁宗嘉其有勞，命爲樞密副使，鄭公力辭不拜，乃改資政殿學士。一日，王拱辰言於上曰：「富弼亦何功之有？但能添金帛之數，厚夷狄而弊中國耳。」仁宗曰：「不然。朕所愛者土宇生民耳，財物非所惜也。」拱辰曰：「財物豈不出於生民耶？」仁宗曰：「國家經費，取之非一日之積，歲出以賜夷狄，亦未至困民。若兵興調發，歲出不貲，非若今之緩取也。」拱辰曰：「犬戎無厭，好窺中國之隙。且陛下只有一女，萬一欲請和親，則如之何？」仁宗憫然動色曰：「苟利社稷，朕亦豈愛一女耶？」拱辰言塞，且知譖之不行也，遽曰：「臣不知陛下能屈己愛民如此，真堯舜之主也。」洒泣再拜而出。《東軒筆録》卷九。《宋朝事實類苑》卷四。

30　慶曆壬午歲，王師失律於西河好水川，亡没數巨將劉平、葛懷敏、任福等，石元孫陷虜。急奏入，已旬餘，大臣固緩之。仁宗因御化成殿，一寬衣老卒擁帚掃木陰下，忽厲聲長歎曰：「可惜劉太尉。」上怪問：「何故獨語此？」老卒曰：「官家豈不知劉太尉與五六大將一時殺了？」上驚問：「汝何聞此？」老卒因捨帚，解衣帶書進呈曰：「臣知營州西虎翼一營盡折，臣婿亦物故於西陣，此書乃家中人急報也。」上以書急召執政視之，大臣始具奏：「臣實得報，恐未審，候旦夕得其詳，方議奏聞，乞自寬聖慮。」上厲聲曰：「事至如此，猶言自寬聖慮，卿忍人也！」冢宰因謝病，乞骸骨。《玉壺清話》卷六。

31　慶曆中，滕子京守慶州，屬羌數千人内附，滕厚加勞遺，以結其心。御史梁堅言滕妄費公庫錢，仁宗曰：「邊帥以財利啗蕃部，此李牧故事，安可加罪！」《澠水燕談録》卷一。《宋朝事實類苑》卷四。

32　仁宗聖度深遠，臨事不懼。當寶元、康定之時，西夏元昊始叛，而劉平敗死，京師爲雨血。及報敗聞，上喜曰：「天下平安久，故兵將不知戰。今既衂，必自警。宜少須之，當有人出矣。」後果勝，而元昊請服。上又曰：「國家竭力事西陲，累數年，海内不無勞弊。今幸甫定，然宜防盗發，可詔天下爲預防也。」會山東有王倫者焱起，轉鬭千餘里，至淮南，郡縣既多預備，故即得以殺捕矣。《鐵圍山叢談》卷一。

33　慶曆三年五月旱，丁亥夜雨。戊子，宰相章得象等入賀，上曰：「昨夜朕忽聞微雷，因起，露立於庭，仰天百拜以禱。須臾雨至，朕及嬪御衣皆沾濕，不敢避去，移刻雨霽，再拜而謝，方敢升階。」得象對曰：「非陛下至誠，何以感動天地！」上曰：「比欲下詔罪己，避寢撤膳，又恐近於崇飾虚名，不若夙夜精心密禱爲佳耳。」《涑水記聞》卷八。《宋朝事實類苑》卷四。

34　仁皇帝慶曆年，京師夏旱。諫官王公素乞親行禱雨，帝曰：「太史言月二日當雨，一日欲出禱。」公曰：「臣非太史，是日不雨。」帝問故，公曰：「陛下幸其當雨以禱，不誠也。不誠不可動天，臣故知不雨。」帝曰：「明日禱雨醴泉觀。」公曰：「醴泉之近，猶外朝也，豈憚暑不遠出耶？」帝每意動則耳赤，耳已盡赤，厲聲曰：「當禱西太乙宫。」公曰：「乞傳旨。」帝曰：「車駕出郊不預告，卿不知典故。」公曰：「國初以虞非常，今久太平，預告使百姓瞻望清光者衆耳，無虞也。」諫官故不扈從，明日，特召王公以從。日色甚熾，埃霧漲天，帝玉色不怡。至瓊林苑，回望西太乙宫，上有雲氣如香煙以起，少時，雷電雨甚至，帝卻逍遥輦，御平輦，徹蓋還宫。又明日，召公對，帝喜曰：「朕自卿得雨，幸甚。」又曰：「昨即殿庭雨立百拜，焚生龍腦香十七斤，至中夜，舉體盡濕。」公曰：「陛下事天當恭畏，然陰氣足以致疾，亦當慎。」帝曰：「念不雨，欲自以身爲犧牲，何慎也。」《邵氏聞見後録》卷一。《清虚雜著補闕》。

35　先公爲諫官，論王德用進女口，仁宗初詰之，曰：「此宫禁事，卿何從知？」先公曰：「臣職在風聞，有之則陛下當改，無之則爲妄傳，何至詰其從來也。」仁宗笑曰：「朕真宗子，卿王某子，與他人不同，自有世契。德用所進女口，實有之，在朕左右，亦甚親近，且留之如何？」先公曰：「若在疎遠，雖留可也。臣之所論，正恐親近。」仁宗色動，呼近璫曰：「王德用所進女口，各支錢三百貫，即今令出内東門，了急來奏。」遂涕下。先公曰：「陛下既以臣奏爲然，亦不須如此之遽，且入禁中，徐遣之。」上曰：「朕雖爲帝王，然人情同耳。苟見其泣涕不忍去，則恐朕亦不能出之。卿且留此以待報。」先公曰：「陛下從諫，古之哲王所未有，天下社稷幸甚！」久之，中使奏：「宫女已出東門。」上復動容而起。《聞見近録》。《邵氏聞見後録》卷一。《宋稗類鈔》卷一。案：此「先公」指王素，《道山清話》以爲王文正〔曾〕事，誤。

36　慶曆中，河北大水，仁宗憂形於色。有走馬承受公事使臣到闕，即時召對，問河北水災何如。使臣對曰：「懷山襄陵。」又問百姓如何，對曰：「如喪考妣。」上默然。既退，即詔閤門：「今後武臣上殿奏事，並須直説，不得過爲文飾。」至今閤門有此條，遇有合奏事人，即預先告示。《夢溪筆談》卷二十五。《續墨客揮犀》卷八。

37　王君貺爲三司使，乞更河北鹽法，條約頗精密。仁廟批曰：「朕不忍河北軍民頓食貴鹽。」三司即時寢罷。後刻詔於北京望宸閣。《墨客揮犀》卷二。

38　見陳執中9、10。

39　慶曆中，郎官吕覺者勘公事已回，登對自陳衣緋已久，乞改章服。仁宗曰：「待别差遣，與卿换章服。朕不欲因鞫獄與人恩澤，慮刻薄之徒，望風希進，加人深罪耳。」帝寬厚欽恤之德如此，廟號曰仁，不亦宜乎！《澠水燕談録》卷一。《宋朝事實類苑》卷四。

40　仁宗皇帝時，學士書詔，未嘗有所增損。慶曆七年春，旱，楊億再當制，降詔中書門下，既進草，上以爲罪己之辭未至也，令更撰之。其辭有「乃自去冬，時雪不降，今春大旱，赤地千里，天威震動，以戒朕躬。兹用屈己，以謝愆歸誠而上叩，冀高穹之降監，閔下民之無辜，與其降疾於人，不若移災於朕」。自三月十九日避殿減膳，許中外實封言事。後三日，賈魏相，吴春卿罷樞密副使。又詔罷出獵。明日又詔南郊毋得上尊號。二十七日幸西太一宫祈雨，日色方熾，上命撤蓋，既還，乃雨。又明日，宰相、參知政事降官，是日遂大雨，上作《喜雨》詩，賜二府。《宋朝事實類苑》卷四。案：楊億，當是「楊察」或「楊偉」之誤。

41　慈聖光獻皇后養女范觀音得幸仁宗，温成患之。一歲大旱，仁宗祈雨甚切，至燃臂香以禱，宫人内璫皆右左燃之，祈雨之術備盡。天意弗答，上心憂懼。温成養母賈氏，宫中謂之賈婆婆，威動六宫，時相認之以爲其姑，乃陰謂丞相請出宫人以弭災變，上從之。温成乃白上，非出所親厚者，莫能感天意。首出其養女以率六宫，范氏遂被出而雨未應。上問臺官李柬之，曰：「惟册免議未行耳。」是夕鎖院，賈氏營救不獲，時相從工部侍郎拜武鎮軍節度使同中書門下平章事，判北京，雨遂霔。《聞見近録》。

42　皇祐二年，有狂人冷青言，母王氏本宫人，因禁中火，出外。已嘗得幸有娠，嫁冷緒而後生青，爲藥鋪役人。與高繼安者謀之，詣府自陳，并妄以神宗與其母繡抱肚爲驗。知府錢明逸見其姿狀魁傑，驚愕起立。後明逸以狂人置不問，止送汝州編管。推官韓絳上言：「青留外非便，宜按正其罪，以絶群疑。」翰林學士趙亦言：「青果然，豈宜出外？若其妄言，則匹夫而希天子之位，法所當誅。」遂命并包拯按得姦狀，與繼安皆處死。錢明逸落翰林學士，以大龍圖知蔡州，府推張式、李舜元皆補外。世妄以宰相陳執中希温成旨爲此，故誅青時，京師昏霧四塞。殊不知執中已罷，是時宰相乃文、富二賢相，處大事豈有誤哉？《默記》卷下。

43　皇祐初，名僧谷全號全大道，以道行價重禪林，住廬山圓通寺。忽一男子貨藥入山，自云帝子。全見其狀貌頗異，厚資其行，使往京師自陳。鞫治得其妄，迺都人冷緒之男青也，誅之。全坐黥配郴州，郡中令荷築城之土。經歲，當盛暑，忽弛擔市中，作頌云：「今朝六月六，老全受罪足。若不登天堂，定是入地獄。」言訖，趺坐而化。郡人即其地建塔焉。《揮麈餘話》卷一。

44　仁宗以廣源蠻儂智高寇嶺外，陷數州，乃遣狄武襄出督戰。用延州蕃落騎兵，一鼓而破。捷至，帝愀然無喜色，曰：「殺人多乎？」《能改齋漫録》卷十二。

45　見張貴妃3。

46　見張貴妃4。

47　至和初，京師疫，太醫進方，有用犀者，内出二株解之，其一株乃通天犀。内侍李舜舉謂以爲御所服帶，上謂曰：「豈重於服御而不以療民乎？」命工碎之。《宋朝事實類苑》卷四。《遵堯録》卷四。《昨非庵日纂》一集卷十一。

48　見陳執中15、16。

49　見文彦博28。

50　仁宗皇帝至和間不豫，昏不知人者三日。既愈，自言夢行荆棘中，周章失路，有神人被金甲自天而下，謂帝曰：「天以陛下有仁心，錫一紀之壽。」帝曰：「吾何以歸？」神人曰：「請以臣之車輅相送。」帝登車，問神何人，曰：「臣所謂葛將軍者。」帝寤，令檢案《道藏》，果有葛將軍主天門事，因增其位號於大醮儀中，立廟京師。帝自此御朝，即拱嘿不言。大臣奏事，可即肯首，不即摇首。《邵氏聞見録》卷二。《春明退朝録》卷下。

51　至和中，仁宗不豫，諸公議及嗣事，王德用時爲樞密，輒合兩手掌向額曰：「奈此一尊菩薩何？」《侍講日記》。

52　嘉祐元年正月甲寅朔，上御大慶殿，立仗朝會。……既捲簾，上暴感風眩，冠冕欹側，左右復下簾。或以指抉上口出涎，乃小愈。復捲簾，趣行禮而罷。戊午，宴契丹使者於紫宸殿，平章事文彦博奉觴詣御榻上壽，上顧曰：「不樂邪？」彦博知上有疾，猝愕無以對。然尚能終宴。己未，契丹使者入辭，置酒紫宸殿，使者入至庭中，上疾呼曰：「趣召使者升殿，朕幾不相見。」語言無次。左右知上疾作，遽扶入禁中。……庚申，兩府詣内東門小殿門起居。上自禁中大呼而出曰：「皇后與張茂則謀大逆！」語極紛錯。宫人扶侍者皆隨上而出，謂宰相曰：「相公且爲天子肆赦消災。」兩府退，始議下赦。茂則，内侍也，上素不之喜，聞上語即自縊，左右救解，得不死。文彦博召茂則，責之曰：「天子有疾，譫言耳，汝何遽如是？汝若死，使中宫何所自容邪？」戒令常侍上左右，毋得輒離。曹后以是亦不敢輒近上左右。……戊辰以後，上神思寖清寧，然終不語，群臣奏事，大抵首肯而已。《涑水記聞》卷五。

53　嘉祐初，仁宗寢疾，藥未驗。間召草澤，始用鍼，自腦後刺入，鍼方出，開眼曰：「好惺惺。」翌日，聖體良已。自爾以其穴目爲「惺惺穴」。《鍼經》初無此名，或曰即風府也。《畫墁録》。

54　仁宗嘗患腰疼，李公主薦一黥卒，即召見。用針刺腰，針才出，即奏云：「官家起行。」上如其言，行步如故，遂賜號興龍穴。《孫公談圃》卷上。

55　嘉祐二年秋，北虜求仁皇帝御容。議者慮有厭勝之術，帝曰：「吾待虜厚，必不然。」遣御史中丞張昪遺之，虜主盛儀衛親出迎，一見驚肅，再拜。語其下曰：「真聖主也。我若生中國，不過與之執鞭捧蓋，爲一都虞候耳。」其畏服如此。《邵氏聞見後録》卷一。

56　劉沆爲集賢相，欲以刁約爲三司判官，與首台陳恭公議不合，劉再三言之，恭公始允。一日，劉作奏劄子，懷之，與恭公上殿，未及有言，而仁宗曰：「益州重地，誰可守者？」二相未對，仁宗曰：「知定州宋祁，其人也。」陳恭公曰：「益俗奢侈，宋喜游宴，恐非所宜。」仁宗曰：「至如刁約荒飲無度，猶在館，宋祁有何不可知益州也？」劉公惘然驚懼，於是宋知成都，而不敢以約薦焉。《東軒筆録》卷十三。《宋朝事實類苑》卷四。

57　見蘇轍5。

58　嘉祐六年三月，仁皇帝幸後苑，召宰執、侍從、臺諫、館閣以下賞花釣魚，中觴，上賦詩：「晴旭暉暉花盡開，氤氲花氣好風來。游絲罥絮縈行仗，墮蘂飄香入酒杯。魚躍紋波時潑剌，鸎流深樹久徘徊。青春朝野方無事，故許歡游近侍陪。」宰相韓琦，樞密曾公亮，參政張昪、孫抃，副樞歐陽修、陳旭以下皆和，帝獨稱賞韓琦「輕陰閣雨迎天步，寒色留春送壽杯」之句。時翰林學士承旨宋祁久疾在告，明日和詩來上，帝覽之已悵然。不數日祁薨，益加震悼云。《邵氏聞見後録》卷十七。

59　先朝春月，多召兩府、兩制、三館于後苑賞花、釣魚、賦詩。自趙元昊背誕，西陲用兵，廢缺甚久。嘉祐末，仁宗始復修故事，群臣和御製詩。是日，微陰寒，韓魏公時爲首相，詩卒章云：「輕雲閣雨迎天仗，寒色留春入壽杯。二十年前曾侍宴，台司今日喜重陪。」時内侍都知任守忠，嘗以滑稽侍上，從容言曰：「韓琦詩譏陛下。」上愕然，問其故。守忠曰：「譏陛下游宴太頻。」上爲之笑。《温公續詩話》。《堯山堂外紀》卷四十七。

60　見王安石33。

61　嘉祐末，帝復修賞花釣魚故事，御製詩云：「晴旭輝輝苑蘌開，氤氲花氣好風來。游絲罥絮縈行仗，墮蕊飄香入酒杯。魚躍文波時潑剌，鶯留深樹久徘徊。青春朝野方無事，故許游觀近侍陪。」詩中「徘徊」二字别無他義，而群臣屬和篇篇用之。及詩罷，再就座。教坊中進雜戲，爲數人尋訪税第者，詣一宅觀之，至前堂，徘徊不去。又至後堂東西序，復徘徊不去。其一人笑曰：「可則可矣，但未免徘徊太多耳。」《堯山堂外紀》卷四十五。《宋詩紀事》卷一引《蘇魏公語録》。

62　仁宗嘉祐中，宴近臣于群玉殿，嘗以墨賜之，其文曰「新安香墨」。其後翰林諸君承賜者，皆雙脊龍樣，尤爲佳品。《澠水燕談録》卷八。《宋朝事實類苑》卷五十。

63　王迥遇女仙周瑶英事，……盛傳天下，禁中亦知。是時，皇嗣屢夭。晏元獻爲相，一日，遣人請召迥之父郎官王璐至私第，款密久之。王璐不測其意。忽問曰：「賢郎與神仙游，其人名在帝所，果否？」王璐驚惶，不知所對，徐曰：「此子心疾，爲妖鬼所憑，爲家中之害，所不勝言。」晏曰：「無深諱。不知每與賢郎言未來之事，有驗否？」王璐對曰：「間有後驗，而未嘗問也。」晏曰：「此上旨也。上令殊呼郎中密託令似，以皇子屢夭，深軫上心，試于帝所問早晚之期，與後來皇子還得定否。」王璐曰：「不敢辭。」後數日，來云：「密言謾令小子問之。小子言，其人親到九天，見主典簿籍者，言聖上若以族從爲嗣，即聖祚綿久，未見誕育之期也。雖其言若此，願相公勿以爲信，以保家族。」晏公默然。其後聞所奏者，亦不敢盡言。《默記》卷上。

64　許相文節張公，嘉祐中長憲臺，言事無所避。一日，仁宗慰之曰：「卿孤寒，凡言照管。」公再拜，對曰：「臣非孤寒，陛下乃孤寒。」上曰：「何也？」曰：「臣家有妻孥，外有親戚友。陛下惟中宫二人而已，豈非孤寒？」上罷入内，光獻覺上色不怡，進早膳躊躇。光獻啓問，以公語道之，光獻揮灑，上亦隨睫。自爾立賢之意遂決。《畫墁録》。

65　見張昪6。

66　韓忠獻當國，召王翰林珪至中書，受立英宗爲皇子詔。王曰：「此事須面得旨。」中書以爲得體。及對，乃曰：「事出陛下耶，大臣耶？今宫中有將臨月者，姑俟之可乎？」上曰：「事出朕意，天使朕有子，則豫王不夭矣。立之以慰人心。」又曰：「爲誰之子而立之？」上曰：「天知地聞，濮王子也。」遂退。草詔，詔有「濮安懿王之子，猶朕子也」之句。《聞見近録》。

67　仁廟皇嗣未立，群臣多言，獨韓魏公有力。一日，殿上陳宗廟大計。上不得已，頷之，遂降詔立濮邸。比車駕還宫，不食者再，左右問安否，上垂涕曰：「汝不知，我今日已有交代。」宫人有數某妃將入閣者曰：「何遽使他人爲？」上曰：「是他韓琦，已處置了。」復泣下。晚年每遇真廟諱日，群臣拜慰，必聞上慟哭，其聲哀咽。《孫公談圃》卷中。

68　仁宗時，苑中親作一亭，甚華，仁宗自名之曰迎曙亭。已而寤，乃英宗名也，改之曰迎旭亭。仁宗以「旭」字未安，又改之曰迎煦亭。皆默符英皇之名，神宗嫌名，今上御名也。天命符瑞之驗，預有定哉！《師友談記》。《癸辛雜識》前集。

69　仁廟晚未得嗣，天意頗無聊，稍事燕游。一日於後苑龍翔池南作兩小亭，東一亭曰迎曙。未幾，立皇姪爲皇子，而賜名適與亭名合。不一年即位，是爲英宗。《鐵圍山叢談》卷一。

70　仁宗晚年久不豫，漸復康平，御朝。忽一日，命宫嬪妃主游後苑。乘小輦東向，欲登城堞。遥見一小亭，榜曰「迎曙」。仁宗不悦，即時回輦。翌日上仙，而英宗登極。《能改齋漫録》卷十八。《癸辛雜識》前集。《宋稗類鈔》卷一。

71　昭陵上賓前一月，每夜太廟中有哭聲，不敢奏。一日，太宗神御前香案自壞。《道山清話》。《行營雜録》。

72　仁宗皇帝初升遐，禁中永昌郡夫人翁氏位有私身韓蠱者，自言嘗汲水，仁宗見龍繞其身，因幸之，留其釧。復遺以物爲驗，遂稱有娠。既踰期不産，按驗，皆蠱之詐。得其釧於佛閣土中，乃蠱自埋也。翁氏削一資，杖韓蠱，配尼寺爲童。初，執政請誅之，光獻太后曰：「置蠱於尼寺，欲令外人盡知其詐。若殺之，則必謂蠱實生子也。」《邵氏聞見録》卷二。

73　仁宗皇帝嘉祐八年三月二十九日升遐，遺詔到洛，伯温時年七歲，尚記城中軍民以至婦人孺子，朝夕東向號泣，紙煙蔽空，天日無光。時舅氏王元修自京師過洛，爲先公言京師罷市巷哭，數日不絶，雖乞丐者與小兒皆焚紙錢，哭於大内之前。又有周長孺都官赴劍州普安知縣，行亂山中，見汲水婦人，亦載白紙行哭。《邵氏聞見録》卷二。

74　仁宗在位四十年，邊奏不入御閣。每大事，賜宴二府，合議以聞。仁宗崩，訃於契丹，所過聚哭。既訃，其主號慟執使者手曰：「四十二年不識兵矣！」葬而來祭，以黄白羅爲錢，他亦稱是。仁宗崩，天下喪之如親，余時爲童，與同僚聚哭，不自知其哀也。仁宗既疾，京師小兒會闕下，然首臂以祈福，日數百人，有司不能禁。將葬，無老幼男女，哭哀以過喪。《後山談叢》卷三。

75　仁皇帝崩，遣使訃於契丹，燕境之人無遠近皆聚哭。虜主執使者手號慟曰：「四十二年不識兵革矣。」其後北朝葬仁皇帝所賜御衣，嚴事之，如其祖宗陵墓云。《邵氏聞見後録》卷一。《後山談叢》卷三。

76　虜主爲太子時，雜入國使人中，雄州密以聞。仁宗召入禁中，俾見皇后，待以厚禮。臨歸，撫之曰：「吾與汝一家也，異日惟盟好是念，唯生靈是愛。」故虜主感之。《邵氏聞見録》卷二。

77　仁宗御馬有名玉逍遥者，馬色白，其乘之安如輿輦也。圉人云：「馬行步有尺度，徐疾皆中節。馭者行速，則以足攔之。」一日，燕王借乘，即長鳴不行。王怒，還之。帝以叔父事王甚恭，配南城馬鋪。久之復奉御，其行如初。帝升遐，從葬至陵下，悲鳴不食而斃。《邵氏聞見録》卷二。

78　「農桑不擾歲常登，邊將無功吏不能。四十二年如夢覺，春風吹淚過昭陵。」韓子蒼云：「此詩題于寢宫，不著名氏。宜表而出之。」《能改齋漫録》卷十一。《歸田詩話》卷上。《堯山堂外記》卷四十五。

79　仁宗皇帝暑月不揮扇，鎮侍邇英閣，常見左右以拂子驅蚊蠅而已。冬月不御鑪，御殿則於朵殿設爐以禦寒氣，甚則於殿之兩隅設之。醫者云：體備中和之氣則然。《東齋記事》卷一。《宋朝事實類苑》卷五引《東軒筆録》。《邵氏聞見後録》卷一。《孔氏談苑》卷三。《後山談叢》卷五。

80　宋鄭公庠初爲翰林學士，仁宗嘗對執政稱其文學才望可大任者，候兩府有闕，進名。是時曾魯公公亮爲館職，在京師，傳聞上有此言，遽過鄭公而賀之。鄭公蹙額曰：「審有是言，免禍幸矣。」魯公惘然不測而退。明年，樞副闕，執政進名，仁宗熟視久之，徐曰：「召張觀。」執政曰：「去歲得旨欲用宋庠。」仁宗曰：「觀是先朝狀元，合先用也。」又嘗對執政言三司使楊察、判開封府王拱辰才望履歷，將來兩府有闕，進此二人。既而梁莊肅公適罷相，兩府次遷，執政以二人名聞，仁宗曰：「可召程戩。」執政復以異時上語奏陳，仁宗曰：「若遂用察等，是二人之策得行也。」執政遂不敢言。蓋梁公之出，或云察等所擠，上之英鑒，皆類此也。《東軒筆録》卷十。《宋朝事實類苑》卷四。

81　諫官韓絳面奏仁皇帝曰：「劉獻可遣其子以書抵臣，多斥中外大臣過失，不敢不聞。」帝曰：「朕不欲留人過失於心中，卿持歸焚之。」《邵氏聞見後録》卷一。

82　張伯玉皇祐間爲侍御史，時陳恭公當國。伯玉首言天下未治，未得真相故也，由是忤恭公。仁宗時眷恭公厚，不得已出伯玉知太平州，然亦惜其去，密使小黄門諭旨勞之，曰：「聞卿貧，無慮，朕當爲卿治裝。」翌日，中旨三司賜錢五萬，恭公猶執以爲無例。上曰：「吾業已許之矣。」卒賜之。祖宗愛惜財用如此，又見所以奬勵言官之意也。《石林燕語》卷一。

83　仁宗朝，流内銓引改京官人李師錫，上覽其薦者三十餘人，問其族系，乃知使相王德用甥婿。上曰：「保任之法，欲以盡天下之才，今但薦勢要，使孤寒何以進？」止與師錫循資。後翰林學士胡宿子宗堯磨勘，以保官亦令循資。帝之照見物情、抑權勢、進孤寒，聖矣。《澠水燕談録》卷一。《宋朝事實類苑》卷四。

84　昭陵謹惜名器，而於改官之法尤軫聖慮。胡宗炎以應格引見，上驚其年少，舉官踰三倍。最後閲其家狀，云： 父宿，見任翰林學士。乃歎曰：「寒畯安得不沉滯！」遂降指揮，令更候一任，與改合入官。《曲洧舊聞》卷一。《清波雜志》卷一。案：胡宗炎，《清波雜志》誤作胡宗英。

85　范諷知開封府日，有富民自陳爲子娶婦，已三日矣，禁中有指揮，令入見，今半月無消息。諷曰：「汝不妄乎？如實有兹事，可只在此等候也。」諷即乞對，具以民言聞奏，且曰：「陛下不邇聲色，中外共知，豈宜有此？况民婦既成禮，而强取之，何以示天下！」仁宗曰：「皇后曾言，近有進一女，姿色頗得，朕猶未見也。」諷曰：「果如此，願即付臣，無爲近習所欺，而怨謗歸陛下也。臣乞於榻前交割此女，歸府面授訴者，不然，陛下之謗，難户曉也。且臣適以許之矣。」仁宗乃降旨取其女與諷，諷遂下殿。或言諷在當時，初不以直聲聞，而能如此，蓋遇好時節，人人争做好事，不以爲難也。《曲洧舊聞》卷一。

86　仁宗皇帝至誠納諫，自古帝王無可比者。一日，朝退至寢殿，不脱御袍，去幞頭，曰：「頭痒甚矣。」疾唤梳頭者來。及内夫人至，方理髮次，見御懷中有文字，問曰：「官家，是何文字？」帝曰：「乃臺諫章疏也。」問：「所言何事？」曰：「霖淫久，恐陰盛之罰，嬪御太多，宜少裁減。」掌梳頭者曰：「兩府、兩制，家中各有歌舞，官職稍如意，往往增置不已。官家根底剩有一兩人，則言陰盛須待減去，只教渠輩取快活。」帝不語。久之，又問曰：「所言必行乎？」曰：「臺諫之言，豈敢不行？」又曰：「若果行，請以奴奴爲首。」蓋恃帝寵也。帝起，遂呼老中貴及夫人掌宫籍者，籍過後苑，有旨戒閽者，云：「雖皇后不得過此門來。」良久，降指揮，自某人以下三十人盡放出宫，房卧所有，各隨身，不得隱落，仍取内東門出盡，文字回奏。時迫進膳，慈聖慮帝御匕箸後時，亟遣，莫敢少稽滯。既而奏到，帝方就食，終食慈聖不敢發問。食罷進茶，慈聖云：「掌梳頭者，是官家常所嬖愛，奈何作第一名遣之？」帝曰：「此人勸我拒諫，豈宜置左右。」慈聖由是密戒嬪侍勿妄言，無預外事：「汝見掌梳頭者乎？官家不汝容也。」《曲洧舊聞》卷一。《邵氏聞見録》卷二。

87　宋官制載： 嬪御久不得遷，屢有干請，上答以無典故，朝廷不肯行。或對曰：「聖人出口爲敕，誰敢不從？」上笑曰：「汝不信，試爲降旨政府。」政府奏無法，上收以示嬪御曰：「凡事必與大臣僉議，方爲詔敕。」或有只請御筆進官者，上取彩箋書某宫某氏特轉某官。衆忻謝而退。至給俸時，各出御書請增俸，有司不用，退還。復訴於上前，上笑曰：「果如是。」諸嬪對上毁其御書曰：「元來使不得！」上笑而遣之，時咸服仁宗之聖斷。《庶齋老學叢談》卷二。

88　仁宗皇帝守成，皆遵先朝法度。時久無嫁公主事，晚年止一公主，欲厚遣之，恐踰舊章，乃詢皇姑魏國大長公主當年下嫁體例。公主以帝止有一女，不可以己爲比，言多則實無，言少則恐沮帝意，乃答以歲月之久，皆忘記。帝始加厚其禮以遣焉。《能改齋漫録》卷十二。

89　仁宗朝，程文簡公判大名府時，府兵有肉生於背，蜿蜒若龍伏者，文簡收禁之，以其事聞。仁宗語宰輔曰：「此何罪也？」令釋之。後府兵以病死。《邵氏聞見録》卷二。

90　仁宗時，蜀中一舉子獻詩於成都府某人，忘其姓名，云：「把斷劍門燒棧閣，成都别是一乾坤。」知府械其人付獄。表上其事，仁宗曰：「此乃老秀才急於仕宦而爲之，不足治也。可授以司户參軍，不釐事務，處於遠小郡。」其人到任不一年，慙恧而死。《曲洧舊聞》卷一。《識小録》卷四。《宋稗類鈔》卷一。

91　李良定公幼以國戚侍仁宗硏席，帝尤篤中外之愛。公帥鄆，帝以詩送行曰：「魯館名臣子，皇家外弟親。詩書謀帥舊，金竹剖符新。九郡提封遠，一圻甘澤均。純誠宜報國，撫士愛吾民。」識者以爲真王言。《能改齋漫録》卷十一。

92　仁宗朝，南劍州上言：石碑等銀鑛可發。上謂三司使曰：「但不害民，則爲國利；或於民有害，豈可行也？」上之恤愛元元至矣。《澠水燕談録》卷一。《宋朝事實類苑》卷四。

93　仁宗嘗與宫人博，才出錢千，既輸却，即提其半走，宫人皆笑曰：「官家太窮相。輸又不肯盡與。」仁宗曰：「汝知此錢爲誰錢也？此非我錢，乃百姓者也。我今日已妄用百姓千錢。」又一夜，在宫中聞絲竹歌笑之聲，問曰：「此何處作樂？」宫人曰：「此民間酒樓作樂處。」宫人因曰：「官家且聽外間如此快活，都不似我宫中如此冷冷落落地。」仁宗曰：「汝知否，因我如此冷落，故得渠如此快活。我若爲渠，渠便冷落矣。」《北窗炙輠録》卷下。

94　仁宗一夕既寢，聞樂聲，命燭興坐，使内侍審之，曰：「礬樓百姓飲酒樂聲也。」帝欣然曰：「朕爲天下父母，得百姓長如此，足矣！」聽徹，乃就寢。《遵堯録》卷四。

95　仁宗退朝，常命侍臣講讀於邇英閣。賈侍中昌朝時爲侍講，講《春秋左氏傳》，每至諸侯淫亂事，則略而不説。上問其故，賈以實對。上曰：「《六經》載此，所以爲后王鑒戒，何必諱？」《歸田録》卷一。《遵堯録》卷四。《宋朝事實類苑》卷四。

96　仁宗讀《五代史》至「周高祖幸南莊，臨水亭，見雙鳧戲于池，出没可愛，帝引弓射之，一發疊貫，從臣稱賀」，仁宗掩卷謂左右曰：「逞藝傷生，非朕所喜也。」《玉壺清話》卷五。《宋朝事實類苑》卷四。

97　仁宗嘗春日步苑中，屢回顧，皆莫測聖意。及還宫中，顧嬪御曰：「渴甚，可速進熟水。」嬪御進水，且曰：「大家何不外面取水而致久渴耶？」仁宗曰：「吾屢顧不見鐐子，苟問之，即有抵罪者，故忍渴而歸。」左右皆稽顙動容，呼萬歲者久之。《東軒筆録》卷十一。《宋朝事實類苑》卷四。《讀書鏡》卷一。《昨非庵日纂》一集卷十。《宋稗類鈔》卷一。

98　禁中進膳，飯中有砂石，含以密示嬪御曰：「切勿語人，朕曾食之，此死罪也。」又一日思生荔枝，有司言已供盡。近侍曰：「市有鬻者，請買之。」上曰：「不可，今買之，來歲必增上供之數，流禍百姓無窮。」《二程外書》卷十二引《和靖先生語録》。

99　〔仁宗〕一日晨興，語近臣曰：「昨夕因不寐而甚饑，思食燒羊。」侍臣曰：「何不降旨取索？」仁宗曰：「比聞禁中每有取索，外面遂以爲例。誠恐自此逐夜宰殺，以備非時供應，則歲月之久，害物多矣。豈可不忍一夕之餒，而啓無窮之殺也？」時左右皆呼萬歲，至有感泣者。《東軒筆録》卷三。《宋朝事實類苑》卷四。《昨非庵日纂》一集卷九。《宋稗類鈔》卷一。

100　仁宗一日視朝，色不豫。大臣進曰：「今日天顔若有不豫然，何也？」上曰：「偶不快。」大臣疑之。乃進言宫掖事，以謂陛下當保養聖躬。上笑曰：「寧有此！夜來偶失饑耳。」大臣皆驚曰：「何謂也？」上曰：「夜來微餒，偶思食燒羊，既無之，乃不復食，由此失饑。」大臣曰：「何不令供之？」上曰：「朕思之，於祖宗法中無夜供燒羊例，朕一啓其端，後世子孫或踵之爲故事，不知夜當殺幾羊矣，故不欲也。」《北窗炙輠録》卷下。

101　本朝自祖宗以儉德垂世，故藝祖之訓曰：「嘗思在甲馬營時可也。」其所用幃簾，有青布緣者。仁宗生長太平，尤節儉。京城南愍賢寺，温成張妃墳院也。寺中有温成宫中故物： 素朱漆牀，黄絹緣席，黄隔織褥。帝御飛白書温成影帳牌，纔二尺許，朱漆金字而已。以温成寵冠六宫，服用止於此，故帝寢疾，大臣入問，見所御皆黄紬。《邵氏聞見録》卷三。

102　仁宗儉德，殆本於天性，尤好服浣濯之衣。當未明求衣之時，嬪御私易新衣以進，聞其聲輒推去之。遇浣濯，隨破隨補，將徧猶不肯易。左右指以相告，或以爲笑，不恤也。當時不惟化行六宫，凡命婦入見，皆以盛飾爲恥，風動四方，民日以富。比之崇儉之詔屢挂墻壁而汰侈不少衰，蓋有間也。《曲洧舊聞》卷一。

103　仁宗聖性恭儉。至和二年春，不豫，兩府大臣日至寢閣問聖體，見上器服簡質，用素漆唾壺盂子，素甆進藥，御榻上衾褥皆黄絁，色已故暗，宫人遽取新衾覆其上，亦黄絁也。然外人無知者，惟兩府侍疾，因見之爾。《歸田録》卷一。《宋朝事實類苑》卷四。

104　仁宗嘗服美玉帶，侍臣皆注目。上還宫，〔問〕内侍曰：「侍臣目帶不已，何耶？」對曰：「未嘗見此奇異者。」上曰：「當以遺虜主。」左右皆曰：「此天下至寶，賜外夷可惜。」上曰：「中國以人安爲寶，此何足惜。」臣下皆呼萬歲。《揮麈録》卷一引《李和文遺事》。《誠齋揮麈録》卷上。《樵書》初編卷二。

105　仁宗每私宴，十閣分獻熟食。是歲秋初，蛤蜊初至都，或以爲獻，仁宗問曰：「安得已有此邪！其價幾何？」曰：「每枚千錢，一獻凡二十八枚。」上不樂，曰：「我常戒爾輩勿爲侈靡，今一下箸費二十八千，吾不堪也。」遂不食。《後山談叢》卷六。《邵氏聞見後録》卷一。

106　仁宗皇帝時，一日，天大雷震，帝衣冠焚香再拜，退坐静思所以致變者，不可得。偶後苑作匠進一七寶枕屏，遽取碎之。《邵氏聞見録》卷二。

107　仁宗皇帝恭儉節用，常服練素，不御珍奇。臨天下四十年，未嘗妄用一錢。嘗云： 平生無所好，惟修《唐書》及製雅樂。官吏廪稍增秩、賜金，紙札、雌黄、金石絲竹之費，不過數十萬緡，爲異時一日宴樂之費爾。《魏公譚訓》卷一。

108　老僧海妙者言： 仁宗朝，因赴内道場，夜聞樂聲，久出雲霄間。帝忽來臨觀，久之，顧左右曰：「衆僧各賜紫羅一疋。」僧致謝，帝曰：「來日出東華門，以羅置懷中，勿令人見，恐臺諫有文字論列。」……海妙又言： 嘗觀仁宗二十許歲時，祀南郊回，坐金輦中，日初出，面色與金光相射，真天人也。《邵氏聞見録》卷二。

109　仁宗嘗御便殿，有二近侍争辯，聲聞御前。仁宗召問之，甲言貴賤在命，乙言貴賤由至尊。帝默然，即以二小金合，各書數字藏于中，曰：「先到者，保奏給事有勞推恩。」封祕甚嚴。先命乙一，往内東門司。約及半道，命甲一繼往。無何，内東門司保奏甲推恩。仁宗怪問之，乃是乙至半道，足跌傷甚，莫能行，甲遂先到。《能改齋漫録》卷十二。《賓退録》卷四。《獨醒雜志》卷二。《湖海新聞夷堅續志》前集卷一。《宋稗類鈔》卷一。

110　仁宗萬機之暇，無所翫好，惟親翰墨，而飛白尤爲神妙。凡飛白以點畫象物形，而點最難工。至和中，有書待詔李唐卿撰飛白三百點以進，自謂窮盡物象，上亦頗佳之，乃特爲「清浄」二字以賜之，其六點尤爲奇絶，又出三百點外。《歸田録》卷一。《宋朝事實類苑》卷五。《宋稗類鈔》卷八。

111　李處度藏仁皇帝飛白「四民安樂」四字，旁題「化成殿醉書，賜貴妃」。《邵氏聞見後録》卷一。

112　仁宗摹太宗御書大相國寺額於石，即寺爲殿而藏之，御飛白名曰「寶奎殿」。紹興庚辰宏辭，以《寶奎殿太宗皇帝御書贊》命題，唐説齋中選。《困學紀聞》卷二十。

113　仁宗皇帝慶曆中嘗賜遼使劉六符飛白書八字，曰：「南北兩朝，永通和好。」會六符知貢舉，乃以「兩朝永通和好」爲賦題，而以「南北兩朝永通和好」爲韻，云：「出南朝皇帝御飛白書。」《老學庵筆記》卷七。

114　仁宗天縱多能，尤精書學，凡宫殿門觀，多帝飛白題榜，勳賢神道，率賜篆螭首。王曾之碑曰「旌賢」，寇準曰「旌忠」，李迪曰「遺直」，晏殊曰「舊學」，丁度曰「崇儒」，王旦曰「全德元老」，文彦博父均曰「教忠積慶」，李用和曰「親賢」，范仲淹曰「褒賢」，曹利用曰「旌功」，吕夷簡曰「懷忠」，張士遜曰「舊德」，狄青曰「旌忠元勳」，其餘不可悉紀。或云： 初，王子融守河中，模唐明皇題裴耀卿碑額獻之，仁宗乃賜文正碑曰「旌賢」。大臣碑額賜篆，蓋始於此。《澠水燕談録》卷九。《宋朝事實類苑》卷七。

115　皇祐中，仁宗命待詔高克明輩畫三朝聖迹一百事，人物纔寸餘，宫殿、山川、車駕、儀衛咸具。詔學士李淑譔次序贊，爲十卷，曰《三朝訓鑑圖》，鏤板印貽大臣宗室。《澠水燕談録》卷七。

116　仁宗每著歌詩，間命輔臣、宗室、兩制、館閣官屬繼和。天聖四年四月乙卯，内出《後苑雙頭牡丹芍藥花圖》以示輔臣，仍令館閣官爲詩賦以獻。《麟臺故事》輯本卷五。

117　太宗好文，每進士及第，賜聞喜宴，常作詩賜之，累朝以爲故事。仁宗在位四十二年，賜詩尤多，然不必盡上所自作。景祐初，賜詩落句云：「寒儒逢景運，報德合如何？」論者以謂質厚宏壯，真詔旨也。《中山詩話》。《宋朝事實類苑》卷四。

118　魯人李廷臣頃官瓊管，一日過市，有獠子持錦臂韝鬻于市者，織成詩，取而視之，仁廟景祐五年賜新進士詩也，云：「恩袍草色動，仙籍桂香浮。」仁祖天章掞麗，固足以流播荒服，蓋亦仁德醲厚，有以深浹夷獠之心，故使愛服之如此也。廷臣以千文易得之，帖之小屏，致几席間，以爲朝夕之玩。《澠水燕談録》卷一。《宋朝事實類苑》卷五。《庚溪詩話》卷上。《堯山堂外紀》卷四十五。《宋詩紀事》卷一。

119　仁宗廟諱禎，語訛近蒸，今内庭上下皆呼蒸餅爲炊餅。《青箱雜記》卷二。

120　元豐中，神宗倣漢原廟之制，增築景靈宫。先於寺觀迎諸帝后御容奉安禁中。涓日以次備法駕，羽衛前導赴宫，觀者夾路，鼓吹振作。教坊使丁仙現舞，望仁宗御像引袖障面，若揮淚者，都人父老皆泣下。《邵氏聞見録》卷二。

郭　后

1　康定二年，富文忠爲知制誥。先是昭陵聘后，蜀中有王氏女，姿色冠世，入京備選。章獻一見，以爲妖艷太甚，恐不利於少主，乃以嫁其姪從德，而擇郭后位中宫。上終不樂之。王氏之父蒙正，由劉氏婣黨屢典名藩。未幾，從德卒。至是，中批王氏封遂國夫人，許入禁中。文忠適當草制，封還，抗章甚力，遂併寢其旨。外制繳詞頭，蓋自此始。《揮麈後録》卷二。

2　先朝命郭后觀奉宸庫，后辭曰：「奉宸國之寶庫，非婦人所當入。陛下欲惠賜六宫，願量頒之，妾不敢奉詔。」上爲之止。《涑水記聞》卷六。

3　莊獻初崩，上與吕夷簡謀，以夏竦等皆莊獻太后之黨，悉罷之。退告郭后，郭后曰：「夷簡獨不附太后邪？但多機巧，善應變耳。」由是并夷簡罷之。是日，夷簡押班，聞唱其名，大駭，不知其故。夷簡素與内侍副都知閻文應等相結，使爲中詗，久之，乃知事由郭后。夷簡由是惡郭后。《涑水記聞》卷五。《宋名臣言行録》前集卷九。

4　〔郭〕后之獲罪也，上直以一時之忿，且爲吕夷簡、閻文應所譖，故廢之。既而悔之。后出居瑶華宫，章惠太后亦逐楊、尚二美人，而立曹后。久之，上游後園，見郭后故肩輿，悽然傷之，作《慶金枝》詞，遣小黄門賜之，且曰：「當復召汝。」夷簡、文應聞之，大懼。會后有小疾，文應使醫官故以藥發其疾。疾甚，未絶，文應以不救聞，遽以棺斂之。王伯庸時爲諫官，上言：「郭后未卒，數日先具棺器，請推按其起居狀。」上不從，但以后禮葬於佛舍而已。《涑水記聞》卷五。《宋名臣言行録》前集卷九。

曹　后

1　天聖中，童謡云：「曹門好，有好好；曹門高，有高高。」其後，今太皇太后爲皇后，太皇太后姓曹氏。英宗皇帝即位，而高太后爲皇后。高后，曹氏之所出。《東齋記事》卷一。

2　天聖、明道間，京師盛歌一曲曰《曹門高》。未幾，慈聖太后受册中宫，人以爲驗矣。其後宣仁與慈聖皆垂箔攝政，而宣仁實慈聖之甥，以故選配英廟，則徵兆之意若曰：「曹門之高，當相繼而起也。」《老學庵筆記》卷七。

3　慈聖太后在女家時，嘗因寒食與家人戲擲錢。一錢盤旋久之，遂側立不仆，未幾被選。《石林燕語》卷七。《避暑漫鈔》。

4　京兆李植，字化光，觀察使士衡之孫。自少年好道，不樂婚宦。初，爲侍禁，約婚慈聖。既娶，迎入門，見鬼神千萬在其前。植驚走，踰牆避之。后時即還父母家，俄選爲后焉。《默記》卷中。《甲申雜記》。《玉芝堂談薈》卷一。

5　慶曆中，親事官乘醉入禁中，仁宗皇帝遣諭：「皇后貴妃閉閣勿出。」后謹聽命，貴妃直趨上前。明日，上對輔臣泣下，輔臣亦泣，首相陳恭公毅然無改容。上謂：「貴妃冒不測而來，斯可寵也。」樞相乘間啓廢立之議。張文定得其説，即詣恭公，以爲不可。恭公持議甚堅。久而上復問之，梁相適進曰：「一之已甚，其可再乎？」聲甚厲。既退，上留適曰：「朕止欲稍加妃禮，本無他意，卿可安心。」群論遂止。《聞見近録》。《道山清話》。

6　温成有寵，慈聖光獻嘗以事忤旨。仁宗一日語宰相梁適曰：「廢后之事如何？」適進曰：「閭巷小人尚不忍爲，陛下萬乘之主，豈可再乎？」謂前已廢郭后也。帝意解，因間語光獻曰：「我嘗欲廢汝，賴梁適諫我，汝乃得免。汝之不廢，適之力也。」後適死，光獻常感之。忽一日，出五百萬作醮，帝適見其事，問之，光獻以實告。帝歎息。自後歲率爲之，至光獻上仙乃止。《曲洧舊聞》卷二。

7　慈聖識慮，過人遠甚。仁宗一夕飲酒温成閣中，極懽，而酒告竭。夜漏向晨矣，求酒不已。慈聖云：「此間亦無有。」左右曰：「酒尚有，而云無，何也？」答曰：「上飲懽，必過度。萬一以過度而致疾，歸咎於我，我何以自明？」翼日，果服藥。言者乃歎服。《曲洧舊聞》卷一。

8　子瞻嘗言韓莊敏對客稱： 仁宗時，一夜，三更以來，有中使於慈聖殿傳宣。慈聖起，著揹子不開門，但於門縫中問云：「傳宣有甚事？」中使云：「皇帝起飲酒盡，問皇后殿有酒否？」慈聖云：「此中便有酒，亦不敢將去。夜已深，奏知官家，且歇息去。」更不肯開門納中使。《道山清話》。

9　慈聖曹后，嘉祐中幸相國寺燒香。后有百寶念珠價直千萬，掛領間，登殿之次忽不見。仁宗大怒，命盡繫從衛之人，大索都下。捕吏惶懼，物色不可得。因念寺前常有小兒數人嬉戲自若，而不知其所從來，漫往問之。中一丫髻女子，年十二三，忽笑謂吏曰：「前日偶取之，忘記還去，今見掛寺塔之顛火珠上，當自往取之。」吏知其異人也，再拜以請，女子還，遂入塔中。吏輩仰視，見第十三級窗中出一手，與相輪等，觀者萬人，恐怖毛竪，須臾不見。而女子手提數珠而下，授吏。復請曰：「中旨嚴急，願俱往以取信。」兒亦不辭。行數十步，立化通衢。開封尹上其事，上嗟異久之，凡坐累者皆獲赦云。《投轄録》。

10　見宋仁宗72。

11　臺官論濮王事甚急。……是〔正〕月二十間，天章閣賞小桃，因以勸太后。太后有酒，所卧閣中，内臣高居簡、蘇利涉從上至太后榻前拜，以書一封進太后，求一押字。太后酒未解，不知書所言何事，遂從之。既而書出，乃太后命中書尊濮王爲皇等事。明日遂奉行，太后始知。京師諠然，下至閭巷，亦以爲不可。太后力争不已。二十二日乃下詔罷濮王稱皇等事。《宋名臣言行録》後集卷五引《南豐雜識》。

12　見韓琦66。

13　見韓琦67。

14　見韓琦68。

15　曹后稱制日，韓琦欲還政天子，而御寶在太后閣，皇帝行幸即隨駕，琦因請具素仗祈雨。比乘輿還，御寶更不入太后閣，即於簾前具述皇帝聖德，都人瞻仰，無不歡慰，且言天下事久煩聖慮。太后怒曰：「教做也由相公，不教做也由相公。」琦獨立簾外不去。及得一言，有允意，即再拜。駕起，遂促儀鸞司拆簾。上自此親政。《孫公談圃》卷中。

16　韓魏公薨，其子孫倣郭汾陽著《家傳》十卷，具載魏公功業。至英宗即位之初，乃云光獻信讒，屢有不平之語，魏公以危言感動曰：「若官家失照管，太后亦未得安穩。」又言： 太后曾問漢昌邑王事如何。又云：太后言：「昨夕夢甚異，見這孩兒却在慶寧宫。謂英宗復在舊邸。」魏公曰：「却在慶寧宫，乃是聖躬復舊之兆，此是好夢。」又言： 英宗不豫，魏公奏曰：「大王長立，且與照管。謂神宗。」后怒曰：「尚欲舊窠中求兔耶？」又言： 太后對大臣泣訴英宗語曰：「富弼意主太后。」又云： 太后欲御前殿，魏公論奏云云，乃止。又云： 臺諫有章，乞早還政，太后泣曰：「若放下，更豈見眼道耶！」如此等事尚多，皆誕妄不恭，非所宜言。韓氏子孫，販賣松檟，張大勳業，以希進用，殊不知陷其父祖於不義也。王巖叟者，父子爲魏公之客，亦著《魏公遺事》一編，其記魏公言行甚詳。至論光獻權同聽政事，亦爲欺誕。謂太后還政之後，魏公勸英宗加儀衛，帝曰：「相公休奬縱母后。」又謂魏公對太后曰：「自家無子，不得不認。」察其意，以謂英宗非魏公不得立，既立，非魏公不得安也。《邵氏聞見録》卷三。

17　神廟當宁，慨然興大有爲之志，思欲問西北二境罪。一日被金甲詣慈壽宫，見太皇太后曰：「娘娘，臣著此好否？」曹后迎笑曰：「汝被甲甚好。雖然，使汝至衣此等物，則國家何堪矣。」神廟默然心服，遂卸金甲。《鐵圍山叢談》卷一。

18　神宗初，欲破夏國。……一日，帝衣黄金甲以見光獻太后，后曰：「官家着此，天下人如何？脱去，不祥。」又欲京城安樓櫓，后亦不許，但以庫貯於諸門。《邵氏聞見録》卷三。

19　見宋神宗9。

20　禁中近清明節，神宗侍曹太皇，因語：「自來却無人做珠子鞍轡。雖云太華，然亦好也。」太皇聞此語，已密令人描樣矣。不數日，實促就珠子鞍轡，傳宣索玉鞍轡一副。神宗莫測所欲用，亦莫敢問，依旨進入。太后令送後苑拆修，遂施珠韉焉，其上作小紅羅銷金坐子，劣可容體，甫近上巳，以鞍架載之送神宗。神宗大感悦，取小烏馬于福寧殿親試之。……光獻太皇太后疾病稍間，神宗親製一小輦，極爲輕巧，以珠玉黄金飾之，進于太皇云：「娘娘試乘此輦，往涼殿散心。」太皇曰：「今日意思無事，天氣亦好。」遂載而之涼殿。太后扶其左，神宗扶其右，太皇下輦曰：「官家、太后親自扶輦，當時在曹家作女時，安知有今日之盛！」喜見顔色。王正仲進光獻挽詞云：「珠韉錫御恩猶在，玉輦親扶事已空。」蓋用此兩事也。《孔氏談苑》卷一。《宋詩紀事》卷十七。

21　東坡既就逮下御史府，一日，慈聖曹太皇語上曰：「官家何事數日不懌？」對曰：「更張數事未就緒，有蘇軾者，輒加謗訕，至形於文字。」太皇曰：「得非軾、轍乎？」上驚曰：「娘娘何以聞之？」曰：「吾嘗記仁宗皇帝策試制舉人罷歸，喜而言曰：『朕今日得二文士，謂蘇軾、轍也。然吾老矣，慮不能用，將以遺後人，不亦可乎？』」因泣問二人安在，上對以軾方繫獄，則又泣下，上亦感動，始有貸軾意。《泊宅編》三卷本卷上、又十卷本卷一。《貴耳集》卷上。

22　慈聖光獻大漸，上純孝，欲肆赦。后曰：「不須赦天下凶惡，但放了蘇軾足矣。」時子瞻對吏也。后又言：「昔仁宗策賢良歸，喜甚，曰：『吾今日又爲子孫得太平宰相兩人。』蓋軾、轍也，而殺之，可乎！」上悟，即有黄州之貶。《西塘集耆舊續聞》卷二。

23　光獻太皇太后，元豐四年春感疾，以文字一函封鐍甚嚴，付神宗曰：「俟吾死開之，唯不可因此罪人。」帝泣受。后疾愈，帝復納此函。后曰：「姑收之。」是年七月，后上仙。帝開函，皆仁宗欲立英宗爲皇嗣時，臣僚異議之書也。神宗執書慟哭，以太皇太后遺訓，不敢追咎其人。故帝宫中服三年之喪。《邵氏聞見録》卷三。

24　〔慈聖〕晚歲疾，病急，顧左右，問此爲何日。左右對以十月二十日，實太祖大忌日也。后頷之，迺自語曰：「只此日去，只此日去，免煩他百官。」蓋謂不欲别日立忌，使百官有司有奉慰行香之勞，就是日則免。於是二十日崩。《鐵圍山叢談》卷一。《避暑漫鈔》。

25　慈聖曹太后工飛白，蓋習觀昭陵落筆也。先人舊藏一「美」字，徑二尺許，筆勢飛動，用慈壽宫寶。今不知何在矣。《老學庵筆記》卷二。

張貴妃

1　西京留臺李建中，博雅多藝，其子宗魯善相人。一年春榜之京師，命擇婿。行次任村逆旅，方就食，有丈夫荷布囊，從驅驢，亦就食于逆旅。宗魯一見，前揖寒温，延之共案，詢其所自，曰：「今春不第，將還洛也。」宗魯不復之京師，與之同歸洛中。其父詰之，曰：「今既得貴婿，可復回矣。此人生不出選調，死封真王。」于是婿之，乃張堯封也。實生温成皇后，天聖中登進士第，終亳州軍事推官，後封清河郡王。《畫墁録》。《歸田録》卷二。《新編分門古今類事》卷十。《宋稗類鈔》卷七。

2　吴越王子太師雅之女適張氏，生子名堯封，與堯佐爲宗表兄弟。堯封游學南京，遂娶曹氏女。堯封俊邁，從學山東孫明復，至其舍，執事皆堯封妻女，如事親焉。時文異倅南京，子彦博、彦若竝師明復，明復遂薦堯封于文氏爲門客，張、文之好，始于此矣。堯封就舉，與張文定同保，將引試，語文定曰：「宗表兄自無錫宰歸，當往求舉資。」及還，堯佐但與錢五百文。後堯封舉進士第，任石州推官卒。其女入宫中爲婕妤沈氏養女，是爲温成皇后。久之，得幸仁宗，貴寵日盛。時相乃爲訪其族氏，會堯佐以太常博士知開州還，時相因以白上。……潞公召自蜀，將至闕下，貴妃親視供帳以待，其夫人入謝。衆論諠然。時貝州王則叛，仁宗北顧。妃乃陰喻潞公貝州事，明鎬將有成績，可請行。潞公既行，貝州平，潞公以功拜相，群論漸息。曹氏後封越國夫人。《聞見近録》。

3　慶曆中，廣州有死蕃商没官珍珠，有司賤估其直，十分價中纔及一分，令郡官分買之，爲本路監司按劾，計贜并珍珠赴京師具案。既上，仁宗時於禁中聞之，且命取所估珍珠，上與宫官同閲，愛其珍異。張貴妃在側，意欲得之，上依所估價，出禁中錢易之以賜貴妃。時禁中同列因是有於上乞旨和買，緣此京師珠價騰踴，上頗知之。一日，上於别殿賞牡丹，妃嬪畢集，貴妃最後至，乃以前日珍珠爲首飾，以誇同輩，欲至上前。上望見，以袖掩面曰：「滿頭白紛紛的，都没些忌諱。」貴妃慙赧，起易之。乃大悦，使人各簪牡丹一枝，自是禁中更不戴珍珠，價大減。《元城語録》卷中。《苕溪漁隱叢話》後集卷十九。

4　仁宗一日幸張貴妃閣，見定州紅甆器，帝堅問曰：「安得此物？」妃以王拱辰所獻爲對，帝怒曰：「嘗戒汝勿通臣僚饋遺，不聽何也？」因以所持柱斧碎之。妃愧謝，久之乃已。妃又嘗侍上元宴於端門，服所謂燈籠錦者，上亦怪問。妃曰：「文彦博以陛下眷妾，故有此獻。」上終不樂。後潞公入爲宰相，臺官唐介言其過，及燈籠錦事，介雖以對上失禮遠謫，潞公尋亦出判許州，蓋上兩罷之也。或云燈籠錦者，潞公夫人遺張貴妃，公不知也。唐公之章與梅聖俞書竄之詩，過矣。《邵氏聞見録》卷二。《宋名臣言行録》後集卷五。

5　見文彦博16。

6　見宋祁20。

7　張堯佐除宣徽使，以廷論未諧，遂止。久之，上以温成故，欲申前命。一日，將御朝，温成送至殿門，撫背曰：「官家今日不要忘了宣徽使。」上曰：「得，得！」既降旨，包拯乞對，大陳其不可，反覆數百言，音吐憤激，唾濺帝面，帝卒爲罷之。温成遣小黄門次第探伺，知拯犯顔切直，迎拜謝過。帝舉袖拭面曰：「中丞向前説話，直唾我面。汝只管要宣徽使、宣徽使，汝豈不知包拯是御史中丞乎？」《曲洧舊聞》卷一。

8　金橘産於江西，以遠難致，都人初不識。明道、景祐初，始與竹子俱至京師。竹子味酸，人不甚喜，後遂不至。而金橘香清味美，置之罇俎間，光彩灼爍如金彈丸，誠珍果也。都人初亦不甚貴，其後因温成皇后尤好食之，由是價重京師。《歸田録》卷二。《游宦紀聞》卷二。

宋英宗

1　英宗皇帝未生，濮安懿王夢二龍戲日旁，俄與日俱墜，以衣承之，大纔寸許。將納於佩囊，忽失所在，久乃見於雲中。一龍人言曰：「我非汝所有。」生之夕，又見黄龍數四出入卧内。《東齋記事》卷五。

2　真宗皇帝聖嗣未立，以緑車旄節召濮安懿王養之宫禁中。仁宗皇帝生，以簫韶部樂，送歸邸。仁宗方盛年而嗣未立，以故事請楊太后選濮安懿王諸子以入禁中。英宗皇帝甚幼，初不在進名，楊后見之，抱之以歸。《聞見近録》。《邵氏聞見後録》卷一。

3　英宗皇帝，濮王十三子也，故本宫謂之「十三使」。母曰仙游縣君任氏，或言幼時父兄不以爲子弟數。仁宗晚年無子，遣内夫人至濮宫選擇諸子，欲養之禁中。英宗初不預選，選者無一可。既晚，内夫人將登車矣，英宗匍匐屏間，見之驚曰：「獨此兒可耳。」衆皆笑。内夫人獨異之，抱之登車，遂養於慈聖殿中。《龍川别志》卷下。

4　英宗在藩邸，多隱德。宗婦既寡，不能自存者，密使人賙之，不令兄弟知也。壁書韓退之《師説》及吴仲卿宗英《六箴》以自戒。《能改齋漫録》卷十三。

5　見宋仁宗63—65。

6　仁宗晚年，京師染紫，變其色而加重，先染作青，徐以紫草加染，謂之油紫。後人指爲英宗紹統之讖。《雲麓漫鈔》卷十。

7　英宗即位之初，有著作佐郎甄履獻《繼聖圖》，其序大略曰：「昔景德戊申歲，天書降，後二十四年，陛下降生之日，復是天慶節，是天書於二紀已前，爲陛下降聖之兆也。又邇來市民染帛，以油漬紫色，謂之油紫，油紫者，猶子也，陛下濮安懿王之子，視仁宗爲諸父，此猶子之義也。」又云：「京師自二年來，里巷間多云『着箇羊』。陛下生於辛未，羊爲未神，此又語瑞也。」又以御名拆其點畫，使兩日相並，爲離明繼照之義，其言詭誕不經。英宗聖性高明，尤惡諛諂，書奏，怒其妖妄，御批送中書令，削官停任。天下服其神鑒。《東軒筆録》卷四。《宋朝事實類苑》卷七十。

8　見韓琦62。

9　見韓琦63。

10　見韓琦64。

11　見韓琦65。

12　見韓琦66。

13　見韓琦67。

14　治平元年，詔葬皇后乳母永嘉郡夫人賈氏，而開封府言，徙堀民墓，不便。上曰：「豈宜以此擾民邪？」命勿徙。《宋朝事實類苑》卷五。

15　宋英宗治平元年駕幸太乙宫，道傍耕桑者皆以茶絹賜之。時耕者叱牛聲甚厲，駕前衛士皆以爲笑，韓魏公作詩有云：「蠶女舍籠驚法從，耕夫投耒目天光。」紀其實也。《小草齋詩話》卷四。

16　治平二年八月三日，大雨一夕，都城水深數尺，上降詔責躬求直言，學士草詔，有「大臣惕思天變」之語，上夜批出云：「淫雨爲災，專戒不德。」遽令除去「大臣思變」之言。上之恭己畏天，自勵如此。《歸田録》卷二。

17　見沈遘7。

18　英宗内無嬪御。王廣淵以濮邸舊僚進待制，貧不能辦儀物，韓魏公爲言，帝曰：「無名以賜，不可。」後數日，有旨令廣淵書《無逸》篇於御屏，賜白金百兩。《邵氏聞見録》卷三。

19　見蔡襄13。

20　故事，建儲皆大臣議定，召學士鎖院。英宗皇帝大漸，學士王禹玉當制，上遣御藥院供奉官高居簡就第召張文定至寢幄，文定時在告也。英宗冠白角冠，被黄服，憑几語文定曰：「久不見學士。」意慘然。榻上有紙一幅，上有「明日降詔，立皇太子」八字，而未有主名。張公曰：「必潁王也。」盛言潁王身居嫡長，而無失德，上頷之。文定乃進紙筆，請其名。上力弱，字疑似，不可辨，再請書，乃大書「大大王」三字，遂歸院草制。明日，大臣始知潁王爲皇太子。神宗皇帝每謂文定曰：「國朝以來，卿可謂顧命矣。」《聞見近録》。

21　見李遵勗1。

高　后

1　英宗於仁宗爲姪，宣仁后於光獻爲甥，自幼同養禁中。温成張妃有寵，英宗還本宫，宣仁還本宅。温成薨而竟無子。一日，帝謂光獻曰：「吾夫婦老無子，舊養十三英宗行第、滔滔宣仁小字，各已長立。朕爲十三，后爲滔滔主婚，使相娶嫁。」時宫中謂天子取婦，皇后嫁女云。《邵氏聞見録》卷三。《賓退録》卷三。

2　宣仁聖烈皇后，亦以慈聖光獻皇后甥養之宫閣，宫中號英宗爲官家兒，宣仁爲皇后女。仁宗每戲英宗曰：「皇后女可以爲婦乎？」英宗謝之。由是宫中每以爲戲。《聞見近録》。

3　見曹后1。

4　在治平時，英宗疾既瘉，猶不得近嬪御。慈聖一日使親近密以情鐫諭之：「官家即位已久，今聖躬又痊平，豈得左右無一侍御者耶？」宣仁不樂，曰：「奏知娘娘，新婦嫁十三團練爾，即不曾嫁他官家。」時多傳於外朝。《鐵圍山叢談》卷一。

5　自熙寧後，始貴密雲龍，每歲頭綱修貢，奉宗廟及供玉食外，賚及臣下無幾。戚里貴近，丐賜尤繁。宣仁一日慨歎曰：「令建州今後不得造密雲龍，受他人煎炒不得也。出來道我要密雲龍，不要團茶。揀好茶喫了，生得甚意智？」此語既傳播于紳間，由是密雲龍之名益著。《清波雜志》卷四。

6　熙寧末，神宗有旨，建州製密雲龍，其品又加于小團矣。然密雲之出，則二團少粗，以不能兩好也。……宣仁一日歎曰：「指揮建州，今後更不許造密雲龍，亦不要團茶，揀好茶吃了，生得甚好意智？」《畫墁録》。

7　熙寧中上元，宣仁太后御樓觀燈，召外族悉集樓上。神宗皇帝數遣黄門禀曰：「外家有合推恩，乞疏示姓名，即降處分。」宣仁答曰：「此自有所處，不煩聖慮。」明日上問：「何以處之？」宣仁答曰：「大者各與絹兩疋，小者各與乳餹獅子兩个。」時内外已歎仰后德爲不可及也。《高齋漫録》。

8　裕陵彌留之際，宣仁呼小黄門出紅羅一段，密諭之曰：「汝見郡王身材長短大小乎？持以歸家，製袍一領，見我親分付，勿令人知也。」後數日，哲宗於梓宫前即位，左右進袍，皆長大不可御。近侍以不素備，皆倉皇失色。宣仁遣宫嬪取以授之。或曰： 小黄門即邵成章也。岐邸之謗大喧，成章不平之，嘗明此事於巨璫，巨璫呵之曰：「无妄言，滅爾族矣。」《曲洧舊聞》卷二。

9　神宗疾大漸，太母諭梁惟簡曰：「令你新婦做一領黄褙子，十來歲孫兒着得者，不得令人知。」次日惟簡袖進。哲宗即位柩前，衣此褙子也。《晁氏客語》。

10　明肅太后上徽號，初欲御天安殿，即今大慶殿也。王沂公争之，乃改御文德殿。元祐初，宣仁太后受册，有司援文德故事爲請，宣仁不許，令學士院降詔。蘇子瞻當制，頗斥天聖之制，猶以御文德爲非是。既進本，宣仁批出曰：「如此是彰先姑之失。可别作一意，但言吾德薄，不敢比方前人。」聞者無不畏服。《石林燕語》卷一。

11　哲宗御講筵，誦讀畢，賜坐，例賜扇。潞公見帝手中獨用紙扇，率群臣降堦稱賀。宣仁聞之，喜曰：「老成大臣用心，終是與人不同。」是日晚，問哲宗曰：「官家知大臣稱賀之意乎？用紙扇，是人君儉德。君儉則國豐，國豐則民富而壽。大臣不獨賀官家，又爲百姓賀也。」《曲洧舊聞》卷二。《昨非庵日纂》二集卷九。

12　宣仁同聽政日，以内外臣僚所上章疏，令御藥院繕寫，各爲一大册，用黄綾裝背，標題姓名。置在哲宗御座左右，欲其時時省覽。或曰此事出於簾幃獨斷，外廷初不知也。《曲洧舊聞》卷二。

13　宣仁同聽政日，御厨進羊乳房及羔兒肉，宣仁蹙然動容曰：「羊方羔而無乳，則餒矣。」又曰：「方羔而烹之，傷殀折也。」卻而不食。有旨不得宰羊羔以爲膳。《甲申雜記》。

14　元祐五年季秋二日，忠宣、吕汲公、安厚卿秉政。宣仁聖烈皇后寢疾，中外憂惶。三公詣閤門，乞入問疾，詔許之。至御榻前，障以黄幔，哲廟黄袍幞頭，立榻左，三臣立右。汲公進問曰：「太皇太后聖躬萬福。」后曰：「老婆待死也。累年保佑聖躬，粗究心力，區區之心，只欲不墜先烈，措世平泰，不知官家知之否！相公及天下知之否！」辭氣憤鬱。吕公未及對，哲廟作色叱曰：「大防等出。」三公趨退，相顧曰：「吾曹不知死所矣。」《過庭録》。

15　元祐癸酉九月一日夜，開寶寺塔表裏通明徹旦，禁中夜遣中使賫降御香，寺門已閉。既開，寺僧皆不知也。寺中望之無所見，去寺漸明。後二日，宣仁上仙。《行營雜録》。

16　紹聖改元九月，禁中爲宣仁作小祥道場，宣隆報長老陞座……既而有僧問話云：「太皇今居何處？」答云：「身居佛法龍天上，心在兒孫社稷中。」當時傳播，人莫不稱歎。於戲！太皇之聖，華夷稱爲女堯舜。方其垂簾，每有號令，天下人謂之快活條貫。《道山清話》。《宋稗類鈔》卷二十八。

17　文思院奉上之私，無物不集。宣仁后同聽政九年，不取一物。《邵氏聞見後録》卷一。《後山談叢》卷三。

宋神宗

1　裕陵年十三，居于濮邸。一日正晝憇便寢，英祖忽顧問何在，左右褰帳，方見偃卧，有紫氣自鼻中出，盤旋如香篆，大駭，亟以聞。英祖笑曰：「勿視也。」後三年，亦以在寢寤驚，欽聖請其故，曰：「方熟寐，忽覺身在雲表，有二神人捧足以登天，是以嘑耳！」既而果登大寶。《桯史》卷九。《東南紀聞》卷二。《堯山堂外紀》卷十。《玉芝堂談薈》卷一。

2　神宗皇帝在春宫時，極冲幼。孫思恭爲侍讀，一日，講《孟子》，至「多助之至，天下順之。寡助之至，親戚畔之」。思恭泛引古今助順之事，而不及親戚畔之者。主上顧曰：「微子，紂之諸父也，抱祭器而入周，非親戚畔之耶？」思恭釋然駭服。《東軒筆録》卷四。《宋朝事實類苑》卷五。

3　見宋英宗20。

4　見歐陽修125。

5　見王安石46。

6　見司馬光33。

7　見王安禮1。

8　〔神宗〕方即位初時，深欲相富弼，弼辭以疾，退居洛陽。弼在洛陽多以手疏論天下大利害，皆大臣之所不敢言者。神宗欣然開納，賜以手札曰：「義忠言親，理正文直，苟非意在愛君，志在王室，何以臻此？敢不置之枕蓆，銘諸肺腑，終老是戒！更願公不替今日之志，則天災不難弭，太平可立俟也。」嘗因王安石有所建明，而卻之曰：「若如此，則富弼手疏稱『老臣無處告訴，但仰屋竊嘆』者，即當至矣。」弼之薨，神宗躬製祭文，有曰：「言人所難，議定大策，謀施廊廟，澤被四方，他人莫得而預也。」《邵氏聞見後録》卷二十四。

9　神宗既退司馬温公，一時正人皆引去，獨用王荆公，盡變更祖宗法度，用兵興利，天下始紛然矣。帝一日侍太后，同祁王至太皇太后宫。……太皇太后曰：「吾聞民間甚苦青苗、助役錢，宜因赦罷之。」帝不懌，曰：「以利民，非苦之也。」太皇太后曰：「王安石誠有才學，然怨之者甚衆。帝欲愛惜保全，不若暫出之於外，歲餘復召用可也。」帝曰：「群臣中惟安石能横身爲國家當事耳。」祁王曰：「太皇太后之言，至言也。陛下不可不思。」帝因發怒，曰：「是我敗壞天下耶？汝自爲之。」祁王泣曰：「何至是也。」皆不樂而罷。《邵氏聞見録》卷三。

10　見曹后17。

11　見曹后18。

12　熙寧二年，上曰：「朕每思祖宗百戰得天下，今以一州生靈，付一庸人，嘗痛心疾首。」《宋朝事實類苑》卷五。

13　熙寧四年，王荆公當國，欲以朱柬之監左藏庫，柬之辭曰：「左帑有火禁，而年高，宿直非便。聞欲除某人勾當進奏院忘其人名，實願易之。」荆公許諾。翌日，於上前進某人監左藏庫，上曰：「不用朱柬之監左藏庫，何也？」荆公震駭，莫測其由。上之神機臨下，多知外事，雖纖微，莫可隱也。《東軒筆録》卷五。《宋朝事實類苑》卷五。

14　上以外事問介甫，介甫曰：「陛下從誰得之？」上曰：「卿何必問所從來？」介甫曰：「陛下與他人爲密，而獨隱於臣，豈君臣推心之道乎？」上曰：「得之李評。」介甫由是惡評，竟擠而逐之。他日，介甫復以密事質於上，上問於誰得之，介甫不肯對，上曰：「朕無隱於卿，卿獨有隱於朕乎？」介甫不得已，曰：「朱明之爲臣言之。」上由是惡明之。明之，介甫妹夫也。及介甫出鎮金陵，吉甫欲引介甫親暱置之左右，薦明之爲侍講，上不許，曰：「安石更有妹夫爲誰？」吉甫以直講沈季長對，上即召季長爲侍講。吉甫又引弟升卿爲侍講。升卿素無學術，每進講，多捨經而談財穀利害、營繕等事。上時問以經義，升卿不能對，輒目季長從旁代對。上問難甚苦，季長辭屢屈，上問從誰受此義，對曰：「受之王安石。」上笑曰：「然則且爾。」《涑水記聞》卷十六。《宋名臣言行録》後集卷六。

15　見王安石81。

16　見王安石92。

17　見蔡挺4。

18　見王珪10。

19　見王珪13。

20　熙寧七年旱，神宗遣御藥吴有方詣集禧觀設醮，且諭以「久旱，齋心致禱，庶有感應，汝宜前期檢視醮科」。有方奏曰：「臣固當檢視醮科，陛下亦宜檢視政事。」帝不悦。翌日，帝笑曰：「吾昨夜三復汝言，甚當，足見汝之用心。吾已修政事，答天戒。汝更宜爲吾嚴設。」有方再拜，往庀事焉。《能改齋漫録》卷十三。

21　熙寧末年旱，詔議改元。執政初擬大成，神宗曰：「不可！成字於文，一人負戈。」繼又擬豐亨，復曰：「不可！亨字爲子不成，惟豐字可用。」改元豐。《石林燕語》卷一。

22　高麗自太宗後，久不入貢，至元豐初，始遣使來朝。神宗以張誠一館伴，令問其復朝之意。云： 其國與契丹爲鄰，每因契丹誅求，藉不能堪，國主王徽常誦《華嚴經》，祈生中國。一夕，忽夢至京師，備見城邑宫闕之盛，覺而慕之，乃爲詩以記曰：「惡業因緣近契丹，一年朝貢幾多般。移身忽到京華地，可惜中宵漏滴殘。」《石林詩話》卷中。

23　見蘇軾67。

24　見蘇軾71。

25　神宗皇帝天性儉約，奉慈壽宫尤盡孝道。慈聖太后嘗以乘輿服物未備，因同天節作珠子鞍轡爲壽。神宗一御于禁中，後藏去不復用。一日，與兩宫幸後苑賞花，慈聖輦至，神宗即降步親扶慈聖出輦，屢卻不從，聞者太息。慈聖上仙，李奉世時爲侍郎，進挽詩，有云「珠韉昔御恩猶在，玉輦親扶事已非」，蓋記此二事，神宗覽之泣下。《石林詩話》卷上。

26　神宗天性至孝，事慈聖光獻太后尤謹。升遐之夕，王禹玉爲相入慰，執手號慟，因引至斂所，發視御容，左右皆感絶。將斂，復召侍臣觀入梓宫物，親舉一玉椀及玉絃曰：「此太后常所御也。」又慟幾欲仆。禹玉爲輓辭云：「誰知老臣淚，曾及見珠襦。」又云：「冰絃湘水急，玉椀漢陵深。」皆紀實也。《石林燕語》卷九。

27　慈聖光獻皇后薨，上悲慕之甚。有姜識者，自言神術可使死者復生。上命以其術置壇於外苑，凡數旬，無效。乃曰：「臣見太皇太后與仁宗宴，臨白玉欄干，賞牡丹，無意復來人間也。」上知誕妄，亦不深罪，止斥於郴州。蔡承禧進輓詞曰：「天上玉欄花已折，人間方士術何施。」蓋謂是也。《東軒筆録》卷十一。《孔氏談苑》卷四。

28　神宗遵太祖遺意，聚積金帛成帑，自製四言詩一章云：「五季失圖，玁狁孔熾。藝祖造邦，思有懲艾。爰設内府，基以募士。曾孫保之，敢忘厥志。」每庫以一字目之。又别置詩二十字分揭其上曰：「每虔夕惕心，忘意遵遺業。顧予不武資，何以成戎捷。」後來所謂御前封椿庫者是也。上意用此以爲開拓西北境土之資。始命王韶克青唐，然後欲經理銀、夏，復取燕、雲。元豐五年徐禧永洛衄師之後，帝心弛矣。《揮麈後録》卷一。

29　朝廷問罪西夏，五路舉兵，秦鳳路圖上師行營憩形便之次，至關嶺，有秦時柏一株，雖質榦不枯，而枝葉略無存者。既標圖間，裕陵披圖顧問左右，偶以御筆點其枝，而歎其閲歲之久也。後郡奏秦朝柏忽復，一枝再榮。《春渚紀聞》卷一。《樵書》初編卷一。

30　元豐間，嘗久旱不雨，裕陵禁中齋禱甚力。一日，夢有僧乘馬馳空中，口吐雲霧，既覺而雨大作。翌日，遣中貴人道夢中所見，物色於相國寺三門五百羅漢中，第十三尊略仿彿，即迎入内視之，正所夢也。王丞相禹玉作《喜雨詩》云：「良弼爲霖辜宿望，神僧作霧應精求。」元參政厚之云：「仙驥籋雲穿仗下，佛花吹雨匝天流。」蓋記此。《石林詩話》卷中。《墨莊漫録》卷九。《東軒筆録》卷四。《堯山堂外紀》卷五十一。《宋詩紀事》卷十三。

31　元豐中，屢失皇子，有承議郎吴處厚詣閤門上書云：「昔程嬰、公孫杵臼二人嘗因下宫之難而全趙氏之孤，最有功於社稷，而皆死忠義，逮今千有餘歲，廟食弗顯，魂無所依，疑有祟厲者。願遣使尋訪塚墓，飾祠加封，使血食有歸，庶或變厲爲福。」是時鄆王疾亟，主上即命尋訪，未數月，得土塚於絳州太平縣之趙村。詔封嬰爲成信侯、杵臼爲忠智侯，大建廟貌，以時致祭。《東軒筆録》卷十二。

32　熙寧七年，嘉興僧道親，號通照大師，爲秀州副僧正。因游温州雁蕩山，自大龍湫回，欲至瑞鹿苑，見一人衣布襦行澗邊，身輕若飛，履木葉而過，葉皆不動。心疑其異人，乃下澗中揖之，遂相與坐於石上。問其氏族、閭里、年齒，皆不答，鬚髮皓白，面色如少年，謂道親曰：「今宋朝第六帝也，更後九年當有疾，汝可持吾藥獻天子。此藥人臣不可服，服之有大責，宜善保守。」乃探囊出一丸，指端大，紫色，重如金錫，以授道親，曰：「龍壽丹也。」欲去，又謂道親曰：「明年歲當大疫，吴越尤甚，汝名已在死籍，今食吾藥，勉脩善業，當免此患。」探囊中取一柏葉與之，道親即時食之。老人曰：「定免矣，慎守吾藥，至癸亥歲，自詣闕獻之。」言訖遂去。南方大疫，兩浙無貧富皆病，死者十有五六，道親殊無恙。至元豐六年夏，夢老人趣之曰：「時至矣，何不速詣闕獻藥？」夢中爲雷電驅逐，惶懼而起，徑詣秀州，具述本末，謁假入京，詣尚書省獻之。執政親問，以爲狂人，不受其獻。明日，因對奏知，上急使人追尋，付内侍省問狀，以所遇對。未數日，先帝果不豫，乃使勾當御藥院梁從政持御香，賜裝錢百千，同道親乘驛詣雁蕩山求訪老人，不復見，乃於初遇處焚香而還。先帝尋康復，謂輔臣曰：「此但預示服藥兆耳。」聞其藥至今在彰善閣，當時不曾進御。《夢溪筆談》卷二十。

33　元豐六年冬祀，中書舍人朱服導駕，既進輦，忘設扆褥。遽取未至，上覺之，乃指顧問他事。少選褥至，乃登輦，以故官吏無被罪者。又一日，群臣方奏事垂拱殿，見御衣有蟲自襟沿至御巾，上既拂之至地，視之乃行蟲，其蟲善入人耳。上亟曰：「此飛蟲也。」蓋慮治及執侍者。《清波雜志》卷十二。

34　元豐七年秋宴，神廟舉御觴示丞相王岐公以下，忽暴得風疾，手弱觴側，餘酒霑汙御袍。是時京師方盛歌《側金盞》，皇城司中官以爲不祥，有歌者輒收繫之，由是遂絶。先楚公進裕陵挽詞有云：「輅從元朔朝時破，花是高秋宴後萎。」二句皆當時實事也。《老學庵筆記》卷七。《家世舊聞》卷上。

35　神宗病甚，不能言，宣仁謂曰「我欲爲汝改某事」。凡二十餘條，神宗皆點頭，獨至青苗法，再三問，終不應。《紫薇雜記》。《宋稗類鈔》卷一。

36　神廟博涉多識，聞一該十，每發疑難，迥出衆人意表。故講官每以進講爲難，退而相語曰：「今日又言行過也。」黄履見蘇子由，以手捫其腹曰：「予腹每趨講，未嘗不汗出也。」《畫墁録》。

37　神宗皇帝聖學淵遠，莫窺涯涘。黄安中履任崇政説書，講《詩》至《噫嘻》、《振鷺》、《豐年》。上問曰：「有祈則有報，間之以《振鷺》，何也？」黄曰：「得四海之歡心以奉先王，維其如此，乃獲豐年之應。」一日，又講至《祈父》之篇，其卒章「祈父，亶不聰」，上問曰：「獨言聰而不言明，何也？」黄曰：「臣未之思也。」上曰：「豈非軍事尚謀，聰作謀故耶？」侍臣莫不歎服。《麈史》卷上。《茶香室叢鈔》卷一。

38　神宗御邇英閣，問近臣：「《子衿》之詩，何以在鄭詩之末？」皆莫能對。帝曰：「此無他，虐政虐世，然後知聖人之爲郛郭也。」衆再拜，呼萬歲。《能改齋漫録》卷十三。

39　熙寧中，神宗問鄧綰云：「西漢張良如何？」綰以班、馬所論對，上曰：「體道。」綰以未喻聖訓，請於上，上又曰：「不唱。」綰退，因取《子房傳》考之，自從沛公入秦宫闕，至召四皓侍太子，凡所運籌，未有一事自其唱之。始知天縱之學，非人所及。《揮麈後録》卷一。

40　神宗惡《後漢書》范曄姓名，欲更修之。求《東觀漢記》，久之不得，後高麗以其本附醫官某人來上，神宗已厭代矣。《邵氏聞見後録》卷九。

41　熙寧元年，狀元吕公溱爲京尹，上殿進劄子，時府推官郎中周約隨趨于後。今上忽問吕曰：「卿體中無恙否？」吕對曰：「臣無事。」斯須又問：「卿果覺安否？」吕又對曰：「臣不敢强。」時吕公神采氣焰略無少虧。將退，又問周曰：「卿見吕溱如何？」周對曰：「以臣觀，溱似亦無事。」吕出殿門，深疑之，整巾拂面，索鏡自照，問周曰：「足下果見溱如何？」周曰：「龍圖無自疑，容采安静。」果數日感疾，迤邐不起。《玉壺清話》卷一。《雲谷雜紀》卷三。

42　神宗天資節儉，因得老宫人言： 祖宗時，妃嬪、公主，月俸至微。歎其不可及。《邵氏聞見録》卷四。

43　見陳師錫2。

44　見韓縝5。

45　神廟朝，御馬有曰玉逍遥者，蓋赭白也。嘗幸金明池，歸乘之。《墨莊漫録》卷五。

向　后

1　向文簡公父，爲母求葬地。時開封城外有地，讖曰：「綿綿之岡，勢如奔羊。稍前其穴，后妃之祥。」術者以穴在一小民菜園中，向恐民不肯與，因夜葬其地。民以向横訴于府，府尹令重與之價，仍不廢其菜。次年，向遂生文簡公。欽聖后，文簡孫也。《能改齋漫録》卷十三。《宋稗類鈔》卷七。《宋詩紀事》卷一百。

2　〔孫〕敬之曰：吕相夫人，乃中表親也，爲某言禁中禮數甚詳，曰：御宴，惟五人，上居中，寶慈在東，長樂在西，皆南向，太妃暨中宫皆西向。寶慈暨長樂皆白角團冠，前後惟白玉龍簪而已，衣黄揹子，衣無華彩。太妃暨中宫，皆縷金雲月冠，前後亦白玉龍簪，而飾以北珠，珠甚大，衣紅揹子，皆用珠爲飾。中宫雖預坐，而婦禮甚謹，惟内顧寶慈，坐不敢安，雖廣樂在廷，未嘗一視也。上前後供侍固多女使，皆天下奇色，唯有四人一樣妝梳，衣服之類無少異。俄至上側，未移刻，又忽四人至，凡十有六番。其服飾珠翠之盛，信天下之所未覩。《師友談記》。

3　曾文肅《奏對録》：……布云：「皇太后自正位號，更不曾生子。神宗嬪御非不多，未聞有争競之意。在尊位，豈可與下争寵？」太母云：「自家那裏更惹他煩惱，然是他神宗亦會做得，於夫婦間極周旋，二十年夫婦不曾面赤。」《揮麈後録》卷一。

4　錢忱伯誠妻瀛國夫人唐氏，質肅公介之孫。既歸錢氏，隨其姑長公主入謝欽聖向后于禁中，時紹聖初也。先有戚里婦數人在焉，俱從后步過受釐殿。同行者皆仰視，讀「釐」爲「離」，夫人笑于旁曰：「受禧也。蓋取『宣室受釐』之義耳。」后喜，回顧主曰：「好人家男女終是别。」蓋后亦以自謂也。《揮麈後録》卷七。

宋哲宗

1　神宗當宁，已負疾。一日，後苑池水忽沸，且久不已。神宗爲睥睨而不樂。有抱延安郡王從旁過者，池沸輒止，莫不駭異。未幾，延安郡王即位，是爲哲宗。《鐵圍山叢談》卷一。

2　哲宗初即位，契丹弔哀使入見。蔡持正以虜大使衣服與在廷異，上春秋少，恐升殿驟見或懼，前一日奏事罷，從容言其儀狀，請上勿以爲異，重複數十語皆不答。徐俟語畢，忽正色問：「此亦人否？」確言：「固是人類，但夷狄耳。」上曰：「既是人，怕他則甚？」持正竦然而退。《石林燕語》卷九。

3　周穜言：垂簾時，一日早朝，執政因理會事，太皇太后命一黄門於内中取案上文字來，黄門倉卒取至，悮觸上幞頭墜地，時上未著巾也，但見新鬀頭撮數小角兒。黄門者震懼，幾不能立，旁有黄門，取幞頭以進，上凝然端坐，亦不怒，亦不問。既退，押班具其事取旨，上曰：「只是錯。」太后命押班只是就本班量行遣。《道山清話》。

4　哲宗常使一舊桌子，不好。宣仁令换之，又只如此在。問之，云：「是爹爹用底。」宣仁大慟，知其有紹述意也。《朱子語類》卷一百二十七。

5　見程頤12、13。

6　哲宗元祐初，春秋尚少，淵嘿未嘗語。一日經筵，司馬康講《洪範》，至「乂用三德」。忽問：「只此三德，爲更有德？」群臣聳然。康言：「三德雖少，然推而廣之，天下事無不皆在。」上曰：「然。」《石林燕語》卷三。

7　上好與兩府議論天下事，嘗謂晦叔曰：「民間不知有役矣。」對曰：「然。上户昔以役多破家，今則飽食安居，誠幸矣。下户昔無役，今率錢，則苦矣。」上曰：「然則法亦當更矣。」《涑水記聞》卷十四。

8　見蘇軾240。

9　元祐初，哲宗將納后，得狄諮女，宣仁意向之，而庶出過房，以問宰執。或曰：「勳臣門閥可成。」王彦霖爲簽事樞密院，曰：「在禮問名，女家答曰『臣女夫婦所生』，及列外氏官諱，今以狄氏爲可，將使何辭以對？」宣仁默然，遂罷議。《石林燕語》卷五。

10　哲宗即位甫十歲，於是宣仁高后垂簾而聽斷焉。及寖長，未嘗有一言。宣仁在宫中，每語上曰：「彼大臣奏事，乃胸中且謂何，奈無一語耶？」上但曰：「娘娘已處分，俾臣道何語？」如是益恭默不言者九年。……宣仁登仙，上始親政焉。上所以銜諸大臣者，匪獨坐變更，後數數與臣僚論昔垂簾事，曰：「朕只見臀背。」《鐵圍山叢談》卷一。

11　紹聖元年，咸陽縣民段吉，夏日凌曉雨後，粥菜村落中，立何人門，足陷地，得玉璽一、玉檢。玉璽方四寸，篆文如鳳鳥魚龍之形，曰「受命于天，既受永昌」。……有司來上，庭議以爲瑞，改元元符，命段吉以官。《邵氏聞見後録》卷二十六。

12　宋宗室有滔大使者，善作俳笑詩。哲宗末年，多躁怒不怡，左右無以娱悦，嘗往來大使家求詩。一日雪作，問有何句，大使遂吟云：「誰把鵝毛滿處燖，玉皇大帝販私鹽。歸來緊把門兒閉，一个開封拖麪煎。」急持以奏，哲宗大笑。《堅瓠癸集》卷二。《七修類稿》卷四十九。

13　高宗南渡，有將水晶注碗在榷場交易，高宗得之，泣下，云：「此哲廟陵寢中物也。」《貴耳集》卷中。

孟　后

1　元祐七年，哲廟納后，用五月十六日法駕出宣德門行親迎之禮。初，道家以五月十六日爲天地合日，夫婦當異寢，違犯者必夭死，故世以爲忌。當時太史選定，乃謂人主與后猶天地也，故特用此日。將降詔矣，皇太妃持以爲不可，上亦疑之。宣仁獨以爲此語俗忌耳，非典禮所載，遂用之。其後詔獄既興，宦者復謂：「若廢后可弭此禍。」上意亦不可回矣。《老學庵筆記》卷八。

2　元祐大婚，吕正獻公當國，執議不用樂。宣仁云：「尋常人家，娶箇新婦，尚點幾箇樂人，如何官家却不得用？」欽聖云：「更休與他懣宰執理會，但自安排着！」遂令教坊、鈞容伏宣德門裏。皇后乘翟車甫入，兩部闌門，衆樂具舉。久之，伶官輦出賞物，語人曰：「不可似得這箇科第相公，却不教用。」《清波雜志》卷一。

3　元祐末，哲宗方擇后，京師里巷作打毬獻戲，以一擊入窠者爲勝，謂之「孟入」。於是孟在女應入宫之選。至紹聖間，禁掖造纈，有匠者姓孟，獻樣，兩大蝴蝶相對，以纈帶，曰「孟家蟬」。民間競服之。未幾，后廢處瑶華宫，號華陽教主、玉清妙静仙師。議者皆以爲讖，蟬者禪也，出家之兆也。……今上踐祚，迎后至睢陽，上尊號曰隆祐太后。建炎三年，車駕渡江，至餘杭，有苗、劉二賊之變，后復垂簾以平内難。二十五日復辟，又上尊號曰隆祐皇太后。紹興元年，崩於會稽。……至是，前讖乃驗焉。孟入者，兩復入也；蟬者禪也，兩御簾帷之應也。《三朝北盟會編》卷一百四十六引《秀水閒居録》。《宋詩紀事》卷三十六。

4　孟氏作后，京師衣飾畫作雙蟬，目爲「孟家蟬」，識者謂「蟬」有禪意，久之后竟廢。《萍洲可談》卷一。《南宋雜事詩》卷六。

5　先公在紹聖初識孟在，蓋皇后父也。時泰陵未有嗣，常因景陵宫行香，諸人聚首，孟在忽太息。或詢其故，孟曰：「中宫蓐月，滿望一皇嗣，乃誕公主！」先公歸語所親曰：「孟在非長守富貴者也！」果如言，后竟廢。《萍洲可談》卷三。

6　京師凡賣熟食者，必爲詭異標表語言，然後所售益廣。嘗有貨環餅者，不言何物，但長歎曰：「虧便虧我也！」謂價廉不稱耳。紹聖中，昭慈被廢，居瑶華宫。而其人每至宫前，必置擔太息大言。遂爲開封捕而究之，無他，猶斷杖一百罪。自是改曰：「待我放下歇則箇。」《雞肋編》卷上。

7　曾文肅《奏對録》：……初，議復瑶華，布首白上：「不知處之何地？」上云：「西宫可處。」布云：「如此甚便。緣既復位，則於太母有婦姑之禮，豈可處之於外？」上亦云然，太母仍云：「須令元符先拜，元祐答拜乃順。」又云：「將來須令元祐從靈駕，元符只令迎虞主可也。患無人迎虞主，今得此甚便。」又諭密院云：「先帝既立元符，尋便悔，但云『不直！不直！』」又云：「郝隨嘗取宣仁所衣后服以披元符，先帝見之，甚駭，却笑云：『不知稱否？』」又云：「元祐本出士族，不同。」又稱其母亦曉事，二府皆云：「王廣淵之女也。神宗嘗以爲參知政事，命下而卒。」又云：「初聘納時，常教他婦禮，以至倒行、側行皆親指教。其他舉措，非元符比也。」……太母又對二府云：「元符、元祐俱有性氣，今猶恐其不相下。」布云：「皇太后更當訓敕，使不至於有過，乃爲盡善。皇太后在上，度亦不敢如此。」……太后又云：「他兩人與今上叔嫂亦難數相見。今後除大禮聖節宴會可赴，餘皆不須預。他又與今皇后不同也。」三省亦皆稱善。《揮麈後録》卷一。

8　靖康初，京師失守，徽宗、淵聖皇族、近屬皆詣虜營。虜中議亦取〔孟〕后，淵聖意張邦昌必不能久僭，欲留孟后以爲興複基本，因遣人入城取物，紙尾批廋辭與府尹徐秉哲云：「趙氏註《孟子》相度分付。」會虜人以后廢歲久，無預時事，不復取。《三朝北盟會編》卷一百四十六引《秀水闲居録》。

9　昭慈孟后，紹聖三年以使令爲禳禬之法，九月二十日，詔徙處道宫。……靖康末，金人犯闕，六宫皆北，后獨不預，逃匿於其家。張邦昌知之，遣人迎后垂簾，儀從忽突入第中，后惶恐不知所以，避之不免。及思陵中興，尊爲隆祐太后，蓋后之祖名元，易「元」爲「隆」字。建炎間，皇輿小駐會稽，后微覺風痃，本閣有宫人，自言善用符水咒疾可瘳。或以啓后，后吐舌曰：「又是此語，吾其敢復聞也。此等人豈可留禁中邪？」立命出之。《揮麈後録》卷一。

10　吉州吉水縣江濱有石材廟，隆祐太后避虜，御舟泊廟下。一夕，夢神告曰：「速行，虜至矣！」太后驚寤，即命發舟指章貢。虜果躡其後，追至造口，不及而還。事定，特封廟神剛應侯。《鶴林玉露》甲編卷三。《堯山堂外紀》卷五十七。

11　紹興初，昭慈聖憲皇后升遐，外祖曾公公卷以江東漕兼攝二浙應辦，用元符末京西漕陳向故事也。朝論欲建山陵，外祖議以謂：「帝后陵寢今存伊、洛，不日復中原，即歸祔矣，宜以攢宫爲名。」僉以爲當，遂用之。《揮麈録》卷一。《舊聞證誤》卷四。

12　一村翁於孟后陵得一髻，其髮長六尺餘，其色紺碧，髻根有短金釵，遂取以歸，以其爲帝后之遺物，庋置聖堂中，奉事之，自此家道漸豐。其後凡得金錢之家，非病即死，翁恐甚，遂送之龍洞中。聞此翁今爲富家矣。《癸辛雜識》别集卷上。《南村輟耕録》卷四。

劉　后

1　〔孟〕后朝謁景靈宫，訖事就坐，諸嬪御皆立侍，劉婕妤獨背立簾下，后閣中人陳迎兒喝曰：「綽開。」婕妤背立如故。迎兒退歸，有不平語，由此閣中皆忿。冬至日會朝隆祐宫，俟見於他所。后所御坐朱髹金飾，宫中之制，惟后乃得之。劉婕妤在他坐，意象頗愠，其從行者爲易坐，制與后等。衆皆側目，不能平者，故傳唱曰：「皇太后去所。」婕妤亦起立，尋各復所。或已徹婕妤坐，頓于地，懟不復朝，泣而去，且訴于哲宗。内侍郝隨謂婕妤曰：「毋以此戚戚，願早爲大家生子。此坐正當爲婕妤有耳。」《東都事略》卷十四。

2　泰陵時，蔡元長爲學士。故事，供貼子，皇太后、皇帝、皇后閣各有詞，諸妃閣同用四首而已。時昭懷劉太后充貴妃，元長特撰四首以供之，有「三十六宫人第一，玉樓深處夢熊羆」。《墨莊漫録》卷四。

張夫人

1　曾文肅熙寧初爲海州懷仁令，有監酒使臣張者，小女甫六七歲，甚爲惠黠，文肅之室魏夫人憐之，教以誦詩書，頗通解。其後南北睽隔。紹聖初，文肅柄事樞時，張氏女已入禁中，雖無名位，以善筆札，掌命令之出入，忽與夫人相聞。夫人以夫貴，疏封瀛國，稱壽禁庭，始相見叙舊。自後歲時遣問。夫人没，張作詩以哭云：「香散簾幃寂，塵生翰墨闲。空傳三壼譽，無復内朝班。」從此絶迹矣。後四十年，靖康之變，張從昭慈聖獻南渡，至錢塘。朱忠靖《筆録》所記昭慈遣其傳導反正之議張夫人者，即其人也，年八十餘終。《揮麈三録》卷二。

宋徽宗

1　神祖幸祕書省，閲江南李主像，見其人物儼雅，再三歎訝。而徽宗生時，夢李主來謁，所以文彩風流過李主百倍。及北狩，女真用江南李主見藝祖故事。《養疴漫筆》。《貴耳集》卷中。《玉芝堂談薈》卷十。《宋稗類鈔》卷一。《古事比》卷十一。

2　〔徽宗〕前身是玉堂天子，因不聽玉皇説法，故謫降，今在人間。《宣和遺事》後集。《南宋雜事詩》卷六引《外史》。

3　五月五日生子，俗忌之。……徽宗亦以五月五日生，以俗忌，改作十月十日爲天寧節。《癸辛雜識》後集。《齊東野語》卷十一。

4　徽廟在襁褓時，晝卧，忽卧處屋棟中折，欲墮復續，其聲達前殿。乳媪急抱徽廟起，梁即墮所卧榻上。《北狩見聞録》。

5　國朝諸王弟多嗜富貴，獨祐陵在藩時玩好不凡，所事者惟筆研、丹青、圖史、射御而已。當紹聖、元符間，年始十六七，於是盛名聖譽，布在人間，識者已疑其當璧矣。初與王晉卿侁、宗室大年令穰往來。二人者，皆喜作文詞，妙圖畫，而大年又善黄庭堅。故祐陵作庭堅書體，後自成一法也。時亦就端邸内知客吴元瑜弄丹青。元瑜者，畫學崔白，書學薛稷，而青出於藍者也。後人不知，往往謂祐陵畫本崔白，書學薛稷。凡斯失其源派矣。《鐵圍山叢談》卷一。

6　徽宗居藩邸，已潛心詞藝。即位之初，知南京曾肇上所奉敕撰《東嶽碑》，得旨送京東立石。上稱其文，且云：「兄弟皆有文名，又一人尤著。」左相韓師朴云：「鞏也。」《揮麈後録》卷一。

7　哲宗朝常創一堂，退繹萬幾，學士進名皆不可意，乃自製曰「迎端」，意謂迎事端而治之。未幾，徽宗由端邸即大位。《癸辛雜識》前集。《宋稗類鈔》卷一。

8　哲宗皇帝即位既久，而皇嗣未立。密遣中貴往泰州天慶觀問徐神公，公但書「吉人」二字授之。既還奏呈，左右皆無知其説者。又元符已來，殿庭朝會及常起居，看班舍人必秉笏巡視班列，懼有不盡恭者，連聲云：「端笏立。」繼而哲宗升遐，徽宗即位，自端邸入承大統。而「吉人」二字，合成潛藩之名，無小差。《春渚紀聞》卷一。《鐵圍山叢談》卷一。《宋稗類鈔》卷二。

9　太上自即位以來，尤深考慎，雖九重至密，亦不得預知，獨自語學士以姓名而命之也。及晚歲，雖倦萬幾，然命相每猶自擇日，在宣和殿親札其姓名於小幅紙，緘封垂於玉柱斧子上，俾小璫持之導駕於前，自内中出至小殿子，見學士始啓封焉。《鐵圍山叢談》卷一。

10　徽祖居端邸時，藝文之暇，頗好馴養禽獸以供玩。及即位，貂璫奉承，羅致稍廣。江公望在諫省聞之，亟諫，上大悦，即日詔内籞盡縱勿復留。殿中有一鷴，蓄久而馴，不肯去，上親以麈尾逐之，迄不離左右。乃刻公望姓名于麈柄，曰：「朕以旌直也。」及江去國，享上之論興，浸淫及于艮嶽矣。都城廣莫，秋風夜静，禽獸之聲四徹，宛如郊野，識者以爲不祥，益思江之忠焉。《桯史》卷十。

11　徽宗嘗出玉盞、玉巵，以示輔臣，曰：「欲用此於大宴，恐人以爲太華。」〔蔡〕京曰：「臣昔使虜，見有玉盤盞，皆石晉時物。指以示臣，謂南朝無此。今用之上壽，於理毋嫌。」徽宗曰：「先帝作一小臺，財數尺，上封者甚衆，朕甚嘉之。此器已就久矣，懼人言復興。」京曰：「事苟當於理，人言不足也。陛下當享天下之養，區區玉器，何足道哉！」其不能納忠，大率如此。《清波雜志》卷二。

12　崇寧初，范致虚上言：「十二宫神，狗居戌位，爲陛下本命。今京師有以屠狗爲業者，宜行禁止。」因降指揮禁天下殺狗，賞錢至二萬。太學生初聞之，有宣言於衆曰：「朝廷事事紹述熙、豐。神宗生戊子年，當年未聞禁畜猫也。」其間有善議論者，密相語曰：「狗在五行，其取類自有所在。今以忌器諛言，使之貴重若此，審如《洪範傳》所云，則其憂有不勝言者矣。」《曲洧舊聞》卷七。

13　本朝年號，或者皆曰有讖緯于其間。……徽宗崇寧錢上字，蔡京書「崇」字，自山字一筆下，「寧」字去心，當時有云：「有意破宗，無心寧國。」《貴耳集》卷中。

14　崇觀以來，天下珍異悉歸禁中，四方梯航，殆無虚日，大則寵以爵禄，其次錫賚稱是。宣和五年，平江府朱勔造巨艦，載太湖石一塊至京，以千人舁進。是日，役夫各賜銀椀，并官其四僕，皆承節郎及金帶，勔遂爲威遠軍節度使，而封石爲槃固侯。《泊宅編》十卷本卷三。

15　元符末，掖廷訛言祟出。有茅山道士劉混康者，以法籙符水爲人祈禳，且善捕逐鬼物。上聞，得出入禁中，頗有驗。……祐陵登極之初，皇嗣未廣，混康言京城東北隅地叶堪輿，倘形勢加以少高，當有多男之祥，始命爲數仞崗阜。已而後宫占熊不絶，上甚以爲喜，繇是崇信道教，土木之工興矣。一時佞倖，因而逢迎，遂竭國力而經營之，是爲艮嶽。宣和壬寅歲始告成，御製爲記。《揮麈後録》卷二。

16　見王老志2。

17　見張虚白1。

18　太上皇受命，灼爲天人，蓋多有祥兆，繇是善道家者流事。晚建上清寶籙宫，延接方士。一日簾前有劉棟者，上其所遇韓真人丹，以獻天子。其狀如蠟，以手指揭取而服之，翌日則又生無窮也。上曰：「汝師賜汝長年丹，而朕奪之，非朕志也。」當簾前還之。《鐵圍山叢談》卷一。

19　宋徽宗政和間有事南郊，出南薰門，見雲間人物隊仗，以謂天神所享，蓋方士所爲也。乃詔諭天下建道觀，以「迎真」名之。後淵聖門南門見虜酋，正應「迎真」之讖。自政和之來，崇奉道教，京師宫觀多以「真」字爲名，如通真、會真、集真之類，乃女真犯闕之讖。《湖海新聞夷堅續志》前集卷一。

20　大晟樂……當宋徽廟時，有魏漢津者，以一蜀黔卒爲造此樂，且以帝皇製樂，實自其身得之，請以徽廟中指三節三寸，定黄鐘之律。蔡京亦從更其説，即使範金裁石，用之郊廟，至頒其樂於天下。然徽廟指寸，視人加長，而樂律遂高。雖漢津亦私謂其弟子任宗堯曰：「律高則聲過哀，而國亂無日矣。當今聖人，其身出而身遘之乎？」未幾，遂有靖康之禍。《樂郊私語》。參見魏漢津2。

21　見李師師1。

22　見周邦彦5。

23　政和五年四月，燕輔臣於宣和殿。先御崇政殿，閲子弟五百餘人馳射，挽强精鋭，畢事賜坐，出宫人列于殿下，鳴鼓擊柝，躍馬飛射，翦柳枝，射繡毬，擊丸，據鞍開神臂弓，妙絶無倫。衛士皆有愧色。上曰：「雖非婦事，然女子能之，則天下豈無可教？」臣京等進曰：「士能挽强，女能騎射。安不忘危，天下幸甚。」《清波雜志》卷八。

24　太上以政和六七年間，始講漢武帝期門故事。初，出侍左右宦者必從二物，以備不虞。其一玉拳，一則鐵棒也。玉拳真于闐玉，大倍常人手拳，紅錦爲組以繫之。鐵棒者，乃藝祖仄微時以至受命後，所持鐵桿棒也。棒純鐵爾，生平持握既久，而爪痕宛然。《鐵圍山叢談》卷一。

25　本朝廢后入道，謂之「教主」。郭后曰金庭教主，孟后曰華陽教主，其實乃一師號耳。政和後，群黄冠乃敢上道君尊號曰教主，不祥甚矣。孟后在瑶華宫，遂去教主之稱，以避尊號。吁，可怪也！《老學庵筆記》卷二。

26　政和間，大臣有不能爲詩者，因建言，詩爲元祐學術，不可行。……何丞相伯通適領修勅令，因爲科云：「諸士庶傳習詩賦者杖一百。」是歲冬，初雪，太上皇意喜，吴門下居厚首作詩三篇以獻，謂之口號。上和賜之。自是聖作時出，訖不能禁，詩遂盛行於宣和之末。《石林避暑録話》卷三。《齊東野語》卷十六。《宋詩紀事》卷一。

27　壽山艮嶽，在汴城東北隅，徽宗所築。……宣和五年，朱勔於太湖取石，高廣數丈，載以大舟，挽以千夫，鑿河斷橋，毁堰拆牐，數月乃至。會初得燕山之地，因賜號「敷慶神運石」。石傍植兩檜，一夭矯者名「朝日升龍之檜」，一偃蹇者名「卧雲伏龍之檜」，皆玉牌金字書之。徽宗御題云：「拔翠琪樹林，雙檜植靈囿。上稍蟠木枝，下拂龍髯茂。撑拏天半分，連卷虹南負。爲棟復爲梁，夾輔我皇構。」嗟乎！檜以和議作相，不能恢復中原，已兆於「半分」、「南負」，而一結更是高廟御名，要皆天定也。《楓窗小牘》卷上。《宋稗類鈔》卷二。

28　宣和中，艮嶽初成，令近山多造油絹囊，以水濕之，曉張於絶巘危巒之間，既而雲盡入，遂括囊以獻，名曰「貢雲」。每車駕所臨，則盡縱之，須臾，滃然充塞，如在千巖萬壑間。《齊東野語》卷七。《宋稗類鈔》卷二。

29　艮嶽初建，諸巨璫争出新意事土木。既宏麗矣，獨念四方所貢珍禽之在圃者，不能盡馴。有市人薛翁，素以豢擾爲優場戲，請于童貫，願役其間，許之。乃日集輿衛，鳴蹕張黄屋以游，至則以巨柈貯肉炙粱米，翁傚禽鳴，以致其類，既乃飽飫翔泳，聽其去來。月餘而囿者四集，不假鳴而致，益狎玩，立鞭扇間，不復畏。遂自命局曰「來儀」，所招四方籠畜者，置官司以總之。一日，徽祖幸是山，聞清道聲，望而群翔者數萬焉。翁輒先以牙牌奏道左，曰：「萬歲山瑞禽迎駕。」上顧罔測，大喜，命以官，賚予加厚。靖康圍城之際，有詔許捕，馴籞者皆不去，民徒手得之，以充飱云。《桯史》卷九。《宋稗類鈔》卷二。《識小録》卷一。

30　艮嶽正門曰陽華，亦五戟，制同宸禁也。自陽華門入，則夾道荔枝八十株，當前椰實一株。有太湖石曰「神運昭功」，高四十六尺，立其中，爲亭以覆之。每召儒臣游覽其間，則一璫執荔枝簿立石亭下，中使一人宣旨，人各賜若干，於是主者乃對簿按樹以分賜，朱銷而奏審焉。吾一日偶獲侍從魯公入，時許共賞椰實。一小璫登梯，就摘而剖之，諸璫人荔枝二枚，於是大璫梁師成者盡諤然。吾笑而顧之曰：「諸人久飫矣，且饒吾一路。」蓋是時群璫多尚文字，妄相慕仰，咸以吾未始得嘗故也。語此一夢，令人愴悵。《鐵圍山叢談》卷六。

31　宣和間，鈞天樂部焦德者，以諧謔被遇，時借以諷諫。一日，從幸禁苑，指花竹草木以詢其名，德曰：「皆芭蕉也。」上詰之，乃曰：「禁苑花竹，皆取於四方，在塗之遠，巴至上林，則已焦矣。」上大笑。亦猶「鍬、澆、焦、燒」四字之戲： 掘以鍬，水以澆，既而焦，焦而燒也。其後毁艮岳，任百姓取花木以充薪，亦其讖也。《清波雜志》卷六。《宋稗類鈔》卷六。

32　見司馬光117。

33　道君皇帝改元宣和，人或離合其字曰：「一旦宋亡。」此與蕭巋離合後周「宣政」爲「宇文亡日」同。《楓窗小牘》卷上。

34　宣和元年，道德院方奏金芝生。車駕幸觀，因幸蔡京家鳴鑾堂置酒。時蔡京有詩，徽宗即席賜和曰：「道德方今喜迭興，萬邦從化本天成。定知金帝來爲主，不待春風便發生。」其後女真起海上，滅遼，陷中原，以金爲國號。讖金狄之禍，而金帝之來不待春風，蓋虜以靖康元年冬犯京師，以閏十一月二十五日城陷。時太史預借春，出土牛以迎新歲，竟無補於事。《行營雜録》。《堅瓠補集》卷六。

35　徽宗預賞景龍門，追悼明節，詞曰：「無言哽噎，看燈記得年時節。行行指月行行説。願月常圓，休要暫時缺。今年華市燈羅列，好燈争奈人心别。人前不敢分明説。不忍擡頭，羞見舊時月。」暨北狩，人謂末句有讖。《可書》。

36　徽宗於禁苑植荔支，結實以賜燕帥王安中。御製詩云：「葆和殿下荔支丹，文武衣冠被百蠻。思與近臣同此味，紅塵飛鞚過燕山。」蓋用樊川「一騎紅塵妃子笑，無人知道荔支來」句意，竟成語讖。《歸田詩話》卷中。《老學庵筆記》卷三。《堯山堂外紀》卷五十三。

37　宣和五年，令都城自臘月初一日放鰲山燈，至次年正月十五日夜，謂之預賞元宵。徽宗至日出觀之，時有謔詞，末句云：「奈吾皇、不待元宵景色來到，恐後月、陰晴未保。」《艅艎日疏》。

38　宣和六年春正月甲子，實上元節。故事，天子御樓觀燈，則開封尹設次以彈壓於西觀下。……是日，上偶獨在西觀上，而宦者左右皆不從，其下則萬衆。忽有一人躍出，緇布衣，若僧寺童行狀，以手指簾謂上曰：「汝是耶，有何神？乃敢破壞吾教。吾今語汝，報將至矣。吾猶不畏汝，汝豈能壞諸佛菩薩耶？」時上下聞此，皆失措震恐，捕執於觀之下。上命中使傳呼天府亟治之，且親臨其上。則又曰：「吾豈逃汝乎？吾故示汝以此，使汝知無奈吾教何爾。聽汝苦吾，吾今不語矣。」於是箠掠亂下，又加諸炮烙，逼詢其誰何。略不一言，亦無痛楚狀。上益憤，復召行天法羽士曰宋沖妙，世號宋法師者，亦神奇，至視之，則奏曰：「臣所治者邪鬼，此人者，臣所不能識也。」因又斷其足筋，俄施刀臠，血肉狼籍。上大不怡，爲罷一日之歡。至暮終不得爲何人，付獄盡之。嗚呼，浮屠氏實有人。《鐵圍山叢談》卷五。

39　徽宗遜位前一年，中秋後在苑中，賦晚間景物一聯云：「日射晚霞金世界，月臨天宇玉乾坤。」寫示宰臣，甚謂得意，皆稱贊取對精切，格韻高勝，聖學非從臣可及。然次年戎馬犯順，後國號金，亦先兆「金世界」也。《宣政雜録》。

40　楚州有賣魚人姓孫，頗前知人災福，時呼孫賣魚。宣和間，上皇聞之，召至京師，館於寶籙宫道院。一日，懷蒸餅一枚，坐一小殿中。已而，上皇駕至，徧詣諸殿燒香，末乃至小殿。時日高，拜跪既久，上覺微餒。孫見之，即出懷中蒸餅云：「可以點心。」上皇雖訝其異，然未肯接。孫云：「後來此亦難得食也。」時莫悟其言，明年遂有沙漠之行。《雞肋編》卷下。《宋稗類鈔》卷一。

41　寶籙宫之建……爲諸宫之冠。宣和末，忽有題字數行于瑶仙殿左扉云：「家中木蛀盡，南方火不明。吉人歸塞漠，亘木又摧傾。」始不可辨，後方知金賊之變。「家中木」，宋也；「南方火」，乃火德；「吉人」、「亘木」，乃二帝御名。《宣靖妖化録》。《宋稗類鈔》卷一。《宋詩紀事》卷一百。

42　徽宗崇寧間，曾夢青童自天而下，出玉牌，上有字曰：「丙午昌期，真人當出。」上覺，默疏於簡札，謂丙午年是昌盛之時，真仙當降。乃預製詔書，具陳夢意，令天下尋訪異人，以詔揭於寶籙宫。然四方了無異人。至乙巳冬内禪，欽宗即位，意當丙午之期矣。而次年金人犯順，有北狩之禍……後乃悟曰：「豈丙午是猖獗之期，而女真之人出也！」《宣政雜録》。《宋稗類鈔》卷一。

43　宋宣和間，徽宗齋設一千道人，只闕一名，適有一風癩道人求齋，監門官力拒之。其時，徽宗與道士林靈素在便殿談話，而道人忽在階下，急遣人送去赴齋。道人以布袍袖在殿柱上一抹而往，徽宗見而怪之，起身觀柱上，有粉筆書云：「高談闊論若無人，可惜明君不遇真。陛下問臣來日事，請看午未丙丁春。」果而靖康丙午丁未，二帝有北行之難。《湖海新聞夷堅續志》後集卷一。《堅瓠庚集》卷四。

44　《夷門志》載： 宣和間，禁中有物曰，塊然一物，無頭、眼、手足，有毛如漆。中夜有聲如雷，禁中人皆曰來，諸閣分皆扃户，徽廟亦避之。甚至登亢金坐移時。或往詣嬪妃榻中睡，以手撫之，亦温暖，曉則自榻滚下而去，罔知所在。或宫妃夢中有與朱温同寢者，即此也。或者云朱温之厲所化。《貴耳集》卷中。《養疴漫筆》。《玉芝堂談薈》卷十三。《堅瓠秘集》卷二。

45　宣和末，禁中訛言祟出，深邃之所有水殿一，游幸之所不到。一日，忽報池面蓮花盛開，非常年比。祐陵嬪御閹宦凡數十人往觀之。既至彼，則有婦人俯首憑欄者，若熟寢狀。上云：「必是先在此祗候太早，不得眠，所以然。」喻左右勿恐之。見其縝髮如雲，素頸粲玉，呼之，凝然不顧。上訝之，自以所執玉麈微觸之，愕然而起，回首，乃一男，鬚髯如棘，面長尺餘，兩目如電，極爲可畏。從駕之人悉皆辟易驚仆，上亦爲之失措。逡巡不見，上亟回輦。未幾，京城失守。《玉照新志》卷二。

46　餘嘗見内庫書《金樓子》有李後主手題曰：「梁孝元謂王仲宣昔在荆州著書數十篇，荆州壞，盡焚其書。今在者一篇，知名之士咸重之。見虎一毛，不知其斑。後西魏破江陵，帝亦盡焚其書，曰『文武之道，盡今夜矣』。何荆州壞、焚書二語，先後一轍也！詩以慨之曰：『牙籤萬軸裹紅綃，王粲書同付火燒。不是祖龍留面目，遺篇那得到今朝。』」書卷皆薛濤紙所鈔，惟「今朝」字誤作「金朝」。徽廟惡之，以筆抹去，後書竟如讖入金也。《楓窗小牘》卷上。

47　徽祖將内禪，既下哀痛之詔，以告宇内，改過不吝，發于至誠。前一夕，即玉虚殿常奉真馭之所，百拜密請，祈以身壽社稷。夜漏五徹，焚詞其間，嬪嬙巨璫，但聞謁禱聲，而莫知其所以然。明日，遂御玉華閣，召宰執，書「傳位東宫」四字，以付蔡攸。又一日，欽宗遂即位，寔宣和七年十一月辛酉也。明年正月己巳，赤白囊至，徽祖夜出通津門，以如亳社。斡離不既退師，龍德行宫在京口，纖人乘間有劍南自奉之疑，奉表亟請歸京師。駕至睢陽，李忠定綱奉詔迎謁，見于幄殿。既辭，遂出所焚詞稿，俾宣示宰執百官，忠定家有藏本焉。《桯史》卷八。

48　道君既遜位，乘輕輿，出東水門。自税舟，得一草籠回脚糧船，與舟人約價，登舟，見賣餅者，於篋中取金錢十文，市一枚以食。少頃，童貫、蔡攸等數人者，單騎俱至。道君曰：「卿等尚來相逐，何也？」攸等奏曰：「臣等受陛下重恩，死亦不離陛下。」道君因上岸側一寺，僧披衣以迎，輒居主位，問：「官員是見任，是罷任？」道君曰：「皆罷任。」又問：「莫别有子弟在城中做官否？」道君曰：「有子二十七人，長子乃今上皇帝。」僧慚惶之際，道君遂出，則侍衛等已至，遂東下。《可書》。

49　靖康元年正月戊辰，金賊犯濬州。徽考微服出通津門，御小舟，將次雍丘……是夕阻淺，船不得進。徽宗患之，夜出堤上，御駿騾名鵓鴿青，望睢陽而奔。聞鷄啼，濱河有小市，民皆酣寢，獨一老姥家張燈，竹扉半掩。上排户而入，嫗問上姓氏，曰：「姓趙，居東京，已致仕，舉長子自代。」衛士皆笑。上徐顧衛士亦笑。嫗進酒，上起受嫗酒，復傳爵與衛士。嫗延上至卧内擁爐，又勞薪，與上釋襪烘趾。久之，上語衛士，令記嫗家地名。及龍舟還京，嫗没久矣。迺以白金賜其諸孫。《揮麈後録》卷一。《宋稗類鈔》卷一。

50　金人南牧，上皇遜位，虜將及都城，乃與蔡攸一二近侍，微服乘花綱小舟東下，人皆莫知。至泗上，徒步至市中買魚，酬價未諧，估人呼爲保儀。上皇顧攸笑曰：「這漢毒也。」歸猶賦詩，用「就船魚美」故事，初不以爲戚。《雞肋編》卷中。

51　維揚有石塔院者，特以塔之製作精妙得名。龍德幸維揚時，嘗欲往觀，先遣人排辦供奉。諸璫環視之，歎賞曰：「京師無此製作。」有一僧從旁厲聲曰：「何不取充花石綱！」衆愕然。龍德尋聞之，遂罷幸。《獨醒雜志》卷十。

52　徽宗南幸至潤，郡官迎駕於西津。及御舟抵岸，上御棕頂轎子，一宦者立轎旁呼曰：「道君傳語，衆官不須遠來！」衛士臚傳以告，遂退。《老學庵筆記》卷一。

53　徽廟既内禪，尋幸淮、浙，嘗作小詞，名《月上海棠》，末句云：「孟婆，且與我做些方便。」隆祐保祐之功，蓋讖於此。《雲麓漫鈔》卷四。《南宋雜事詩》卷二。

54　徽宗南幸還京，服栗玉並桃冠、白玉簪、赭紅羽衣，乘七寶輦。蓋吴敏定儀注云。《老學庵筆記》卷一。

55　《靖康遺録》曰：上皇每有手筆付上，自稱老拙，謂上爲陛下。《三朝北盟會編》卷四十五。

56　天寧節，詣龍德宫上壽，上皇滿飲，乃復斟一杯以勸上，而大臣有躡上之足者，上堅辭不敢飲而退，上皇號哭入宫。翌日置黄榜於龍德宫前，捕間諜兩宫語言者，賞錢三千貫，白身補承信郎。自是兩宫之情不通矣。《三朝北盟會編》卷五十七。

57　聞邦昌僭位，上皇曰……因泣下霑襟。明日臣下有進詩以寬聖意者曰：「伊尹定歸商社稷，霍光終作漢臣鄰。」上皇且讀且駡曰：「待其歸商與漢，則吾已在龍荒之北矣。」《三朝北盟會編》卷八十九。

58　道君晚年得茯苓千枚於宫樹下，皆成人形。北狩後，宫親戚貴編管家奴、軍妓外，后妃等千三百人、皇子等二十人，肉袒於廣門外，披羊裘及腹，縶二氊條於手。二聖引入幔殿，行牽羊禮，宣敕肆赦，二聖受爵服出。有頃，出鄭、朱二后歸第，已胡服，出婦女千人賜禁近，猶肉袒，髣髴賜苓群貴情景。《茶香室四鈔》卷九。《燼餘録》乙編。

59　至真定府……舍於府園浄淵莊午門，請徽廟看打球。罷行酒。少頃，侍中劉彦宗具傳太子之意，跪奏云：「聞上皇聖學甚高，欲覓一打球詩。」其請頗恭。徽廟云：「自城破以來，無復好懷。」遂作一詩，寫付彦宗，曰：「錦袍駿馬曉棚分，一點星馳百騎奔。奪得頭籌須正過，無令綽撥入邪門。」《北狩見聞録》。《宋詩紀事》卷一。

60　徽宗北狩，經薊縣梁魚務。務有還鄉橋，石少主命名，人至今呼之。上曰：「此乃亂世之主，後聖必能力伸此冤，令我回此橋。」因不食而去。《宣政雜録》。

61　有人自虜中逃歸云： 過燕山道間僧寺，有上皇書絶句云：「九葉鴻基一旦休，猖狂不聽直臣謀。甘心萬里爲降虜，故國悲涼玉殿秋。」天下聞而傷之。使尚在位，豈止祭曲江而已乎？《雞肋編》卷中。

62　直北某州有道君題壁一詩云：「徹夜西風撼破扉，蕭條孤館一燈微。家山回首三千里，目斷天南無雁飛。」《山房隨筆》。

63　徽廟在路中苦渴，令摘道旁桑椹食之，語臣曰：「我在藩邸時，乳媪曾噉此，因取數枚食，美甚，尋爲媪奪去。今再食而禍難至此，豈非桑實與我終始耶！」《北狩見聞録》。

64　或日行五七十里，或八九十里，辛苦萬狀。二帝及后足痛不能行，時有負而行者。漸入沙漠之地，風霜高下，冷氣襲人，常如深冬。二帝衣袂單薄，又爲時疫所侵，不能行，困卧古屋中七八日，方得少愈。又爲監者催行，帝后病起骨立，不能飲食，有如鬼狀。途中監者作木格附以茅草，肩輿而行，皆垂死而復生。……經行已久，是夕宿於林下。時月微明，有番酋吹笛，其聲淒楚特甚。太上口占一詞曰：「玉京曾憶舊繁華，萬里帝王家。瓊樓玉殿，朝喧絃管，暮列筝琶。花城人去今蕭索，春夢繞胡沙。家鄉何處，忍聽羌笛，吹徹梅花。」謂少帝曰：「汝能賡乎？」帝乃繼韻曰：「家傳三百舊京華，仁孝自名家。一旦奸邪，傾天坼地，忍聽搊琶。如今塞外多蕭索，迤邐遶胡沙。家邦萬里，伶仃父子，向曉霜花。」歌成，三人相執大哭。《南燼紀聞録》。《宣和遺事》後集。

65　〔太上〕雖在蒙塵，不忘教子以義方之訓，每下程後，諸王問安，必留之，坐而賜食，或賦詩屬對。有兩聯今附於左。太上曰：「方當月白風清夜。」故鄆王楷對曰：「正是霜高木落時。」太上曰：「落花滿地春光晚。」莘王植對曰：「芳草連雲暮色深。」餘皆類此。《北狩行録》。《茶香室四鈔》卷十。

66　〔徽宗〕方北狩，在舟中猶作小詞云：「孟婆，孟婆，你做些方便，吹个船兒倒轉。」後在汧州有二絶云：「國破山河在，人非殿宇空。中興何日是，搔首賦車攻。」「國破山河在，宫廷荆棘春。衣冠今左袵，忍作北朝臣。」又云：「投袂汧城北，西風又是秋。中原心耿耿，南國淚悠悠。嘗膽思賢佐，顒情憶舊游。故宫禾黍徧，行役閔宗周。」又云：「杳杳神京路八千，宗祧隔越幾經年。衰殘病渴那能久，茹苦窮荒敢怨天。」又《清明日作》云：「茸母初生認禁煙，無家對景倍淒然。帝城春色誰爲主，遥指鄉關涕淚漣。」……道君喜爲篇章，北狩以來，傷時感事，形於歌詠者凡百餘首。以二逆告變，并棄炎火，所傳於灰燼之餘者，僅此數篇而已。《雪舟脞語》。

67　徽廟尋常只著道服。《北狩見聞録》。

68　徽廟出御衣三襯一領，俗呼背心。拆領，寫字於領中曰「可便即真，來救父母」，并押計九字。復縫如故，付臣勳。又索於懿節皇后，得所戴金日鐶子一隻，雙飛小胡蝶，俗名鬭高飛。云是今上皇帝在藩邸時製，以爲的騐，及皇太后信，令臣勳見上奏之。詔誥丁寧，且泣且囑曰：「無忘吾北行之苦。」又以拭淚白紗手帕子付臣，曰：「見上深致我思念淚下之痛。父子未期相見，惟早清中原，速救父母，此外吾不多致語言，氣已哽吾頸矣。」《北狩見聞録》。《三朝北盟會編》卷九十八。《南宋雜事詩》卷四。

69　徽宗北狩，有諜者持一黄中單來，御書云：「趙岐注《孟子》。」付黄潛善諸人審思之。孟即瑶華太后，趙即康王。高宗由是中興。《貴耳集》卷下。《南宋雜事詩》卷五引《孤臣泣血録》。

70　太上皇既北狩，久不得中原音問，以宗社爲念。久之，一旦命皇族之從行者食，御手親將調羹，呼左右俾出市茴香。左右偶持一黄紙以包茴香來。太上就視之，乃中興赦書也。始知其事，於是天意大喜，又謂：「夫茴香者，回鄉也。豈非天乎？」於是從行者咸拜舞稱慶。《鐵圍山叢談》卷一。

71　徽廟在韓州，會虜傳至書，一小使始至，見上登屋，自正苃舍，急下，顧笑曰：「堯舜茅茨不翦。」方取椷視。又有感懷小詞，末云：「天遥地闊，萬水千山，知它故宫何處。怎不思量，除夢裏、有時曾去。無據，和夢也、有時不作。」直似李主「别時容易見時難」聲調也。後顯仁歸鑾，云此爲絶筆。《朝野遺記》。

72　宋道君北狩至五國城，衣上見虱，呼爲琵琶蟲，以其形似琵琶也。《山堂肆考》卷二百二十八。

73　徽祖聖孝根心，每以裕陵篤睠之故，不忍以荆公爲非。翠華北狩，居五國城，一日燕坐，聞外有貨《日録》者，亟輟衣易之。曹功顯勛親紀其事，羹牆之念，本無一日忘。《桯史》卷十一。《北狩行録》。

74　道君北狩，在五國城，或在韓州，凡有小小凶吉，喪祭節序，北虜必有賜賚。一賜必要一謝表，北虜集成一帙，刊在榷場中博易四五十年，士大夫皆有之。餘曾見一本，更有《李師師小傳》同行于時。《貴耳集》卷下。

75　徽宗、欽宗初葬五國城，後數遣祈請使，欲歸梓宫。六七年而後許以梓宫還行在。高宗親至臨平奉迎，易緦服，寓于龍德别宫，一時朝野以爲大事。諸公論功受賞者幾人，費於官帑者大不貲。先是選人楊煒貽書執政李光，以真僞未辨；左宣義郎王之道亦貽書諫官曾統，乞奏命大臣取神櫬之下者斵而視之。既而禮官請用安陵故事，梓宫入境，即承之以槨，仍納衮冕翬衣於槨中，不改斂。遂從之。近者楊髠盜諸陵，於二陵梓宫内略無所有。或云止有朽木一段，其一則木燈檠一事耳。當時已逆料其真僞不可知，不欲逆詐，亦聊以慰一時之人心耳。蓋二帝遺骸飄流沙漠，初未嘗還也，悲哉！《癸辛雜識》後集。

76　〔虔州〕其人凶悍，喜爲盗賊，犯上冒禁，不畏誅殺。……餘嘗至彼，去州五十里宿於南田，吏卒告以持錢市物不售，問市人何故，則云：「宣政、政和是上皇無道錢，此中不使。」竟不肯用。《雞肋編》卷下。

77　古今書畫名家而得仙者……徽宗爲東華帝君。《清河書畫舫》卷四上。《南宋雜事詩》卷一。

78　徽宗皇帝天縱將聖，藝極於神。即位未幾，因公宰奉清闲之宴，顧謂之曰：「朕萬幾餘暇，别無他好，惟好畫耳。」故秘府之藏，充牣填溢，百倍先朝。《畫繼》卷一。《清河書畫舫》卷六上。

79　宋徽宗畫禽鳥，多以漆點睛，高出紙上。嘗命待詔畫孔雀，獨以左足先上，爲群工所不察。《雪橋詩話》卷三。《畫繼》卷一。

80　〔徽宗〕萬幾之餘，翰墨不倦，行草正書，筆勢勁逸，初學薛稷，變其法度，自號「瘦金書」。《書史會要》卷六。《南宋雜事詩》卷三。

81　徽廟一日幸來夫人閣，就灑翰于小白團扇，書七言十四字，而天思稍倦，顧在側璫云：「汝有能吟之客，可命續之。」因薦鄰里太學生。既宣入内侍省，恭讀宸製，不知指意，乞爲取旨，或續句呈，或就書扇左。上曰：「朝來不喜餐，必惡阻也。當以此爲詞，以續于扇。」續進，上大喜。會將策士，命于未奏名，徑使造庭，賜以第焉。上御詩曰：「選飯朝來不喜餐，御厨空費八珍盤。」生續曰：「人間有味俱嘗徧，只許江梅一點酸。」《藏一話腴》甲集卷下。《堯山堂外紀》卷五十五。《宋稗類鈔》卷五。《宋詩紀事》卷九十六。

82　宣和天駟中，有一馬名烏護欄，艱於啣勒，徽宗每乘以幸金明池，賜名龍驥將軍。《可書》。

83　徽宗微行，遇一貧儒，李其姓，自號落魄子。問其生庚，則與徽宗年、月、日、時悉同。上因憐之，問以當途官况好惡，李對曰：「蜀最好。」上曰：「吾與蜀帥有故，當作書使周汝。」李辭以囊乏，上又資之，以屝屨及書贈之。李固不識其爲徽宗也。於是投書，剥封則敕札令其交代本職，帥遂辦公，用迎人禮上李。交事後越兩日，中風死。上聞之，遂以其命付太史局推算貴賤。史云：「生於重屋者爲帝，生於茅檐者爲庶人。」《東南紀聞》卷二。

鄭　后

1　花石綱百卉臻集，廣中美人蕉，大都不能過霜節，惟鄭皇后宅中鮮茂倍常，盆盎溢坐，不獨過冬，更能作花。此亦后隨北駕，美人憔悴之應也。《楓窗小牘》卷下。

2　粘罕請上皇相見，上皇乘轎子，至寨門下轎，著紫道服，戴逍遥巾，趨而入。至幕次，粘罕出迎入帳中，坐良久，上皇起白粘罕云：「老夫得罪，合當北遷，但帝姬未嫁者，敢乞留，荷大惠也。」粘罕不答。有頃，鄭太后自外至，啓粘罕云：「臣妾得罪，自合從上皇北遷。但臣妾家屬，不預朝事，敢乞留。」粘罕點頭許之。至今日果送太后家屬入城。番使又笑云：「太后善言辭，進退有法，容止雅麗，故元帥許其請。」《三朝北盟會編》卷八十七。

3　紹興五年，寧德皇后訃音從北庭來，知徽州唐煇使休寧尉陳之茂撰疏文，有語云：「十年罹難，終弗返於蒼梧；萬國銜冤，徒盡簪於白柰。」是時正從徽宗蒙塵，其對偶精確如此。《容齋四筆》卷六。《堅瓠庚集》卷一。《南宋雜事詩》卷一。

明達劉貴妃

1　明達皇后嘗植芭蕉於庭，曰：「是物長，吾不見矣。」臨終顧謂侍者曰：「鬼道易耶，仙道易？」因叩齒再三而逝。非了死生者能若是乎？《甕牖閒評》卷八。

2　明達皇后乃紫虚元君，明節皇后乃九華安妃，稱大劉、小劉。《可書》。

明節劉貴妃

1　東都宣政間，禁中有保和殿，殿西南廡有玉真軒，軒内有玉華閣，即安妃妝閣也。妃姓劉氏，入宫進位貴妃。林靈素以左道得幸，謂上爲長生帝君，妃爲九華玉真安妃。每神降，必别置妃位，畫妃像於其中。每祀妃像，妃方寢而覺有酒容。是時群臣惟蔡元長最承恩遇，嘗賦詩題殿壁曰：「瓊瑶錯落密成林，檜竹交加午有陰。恩許塵凡時縱步，不知身在五雲深。」侍宴於保和殿，上令妃見京，先有詩曰：「雅與酒酣添逸興，玉真軒内見安妃。」命京賡補成篇，京即題曰「保和新殿麗秋暉，恩許塵凡到綺闈」云云。須臾，命京入軒，但見妃像。京又有詩云：「玉真軒内暖如春，只見丹青未見人。月裏嫦娥終有恨，鑑中姑射未應真。」已而至閣，妃出見京，勸酬至再，日暮而退。《碧湖雜記》。《堯山堂外紀》卷十五。《宋詩紀事》卷二十五。

2　明節劉后，一時遭遇，寵傾六宫，忽苦痁疾，臨終戒左右云：「我有遺祝，在領巾上。候我氣絶，奏官家親自來解。」語畢而終。左右馳奏，上至，哀慟，悲不自勝。領巾上蠅頭細字，其辭云：「妾出身微賤，而無寸長，一旦遭遇聖恩，得與嬪御之列。命分寒薄，至此殀折，雖埋骨於九泉，魂魄不離左右。切望陛下以宗廟社禝之重、天下生靈之衆、大王帝姬之多，不可以賤妾一人過有思念，深動聖懷。况後宫萬計，勝如妾者不少。妾深欲忍死，面與君父訣别，謫限已盡，不得少留，冤痛之情，言不能盡。」下有數百點悲切之言，不能盡記。自後左右每欲寬解，必提領巾，上癒傷感。聞者謂李夫人不足道也。林靈素謂后是九華安妃。臨終，聞本殿異香音樂。次年有青坡術士見后於巫山，髣髴鈿合金釵云。《錢氏私志》。

3　徽宗明節皇后初入侍昭懷，既而得罪，出居于何訢家，訢遇之無禮。暨貴，凡訢之黨悉陷而殺之。後寢疾，見所陷者爲祟而薨。此《國史後補》所載也。而《春渚紀聞》又云： 明節在徽宗朝，有一小宫嬪微迕上旨，潛求救于明節，既許諾矣，反從而下石，小宫嬪自經死，而明節亦薨。方舉衾，忽其首已斷，旋轉于地，視之則群蛆聚擁，穢氣不可近。《甕牖閒評》卷八。案：《春渚紀聞》卷一所記實爲尚食劉娘子事，見劉娘子1。

4　見宋徽宗35。

崔貴妃

1　王景彝故第在京師太子巷。初，開寶間，江南李後主遣其弟從善入貢，留不遣，建宅以賜，故都人猶以太子目之也。從善死後，歸王氏。宣和初，崔貴妃者得幸祐陵，未育子。有劉康孫者，卜祝之流，以術蒙恩甚厚，爲遥郡觀察使，言之於崔之兄曰：「王氏所居，巷名既佳，而宅中有福氣，宜請於上。」崔遣人告於妃，妃以致懇上，上喻京尹王革，令善圖之。革即呼王氏子弟，導指意。王諸子愚騃，不知時變，遲遲未許。崔欲速得之，會舍旁有造磬者，時都下初行當十錢，崔訹人誣告王諸子與鄰人盗鑄，革即爲掩捕，鍛鍊黥竄，而没其宅，遂以賜崔。崔氏既得之，上幸其居，設酺三日，榮冠一時。未幾，崔命康孫禱於宅中樹下，適有争寵者譖於上及中宫云：「崔氏姊弟夜祠祭，與巫覡祝詛叵測。」會上嘗夢明節劉妃泣愬，以爲人厭勝致死，上因以語妃，妃抗上語，頗不遜。上怒，付有司，捕康孫等窮治。康孫款承，實嘗以上及崔妃所生年月禱神求嗣，且祈固寵，呪詛則無之，猶坐指斥，詔臠康孫於宅前，國醫曹孝忠併坐流竄。孝忠亦倖進，爲廉車，二子濟、涣俱冒館職，至是皆斥之。孝忠嘗侍明節藥故也。仍命懸康孫首於所祝樹上，制云：「貴妃崔氏，乏柔順進賢之志，溺姦淫罔上之私。惑於奇邪，陰行媚道。散資産以掠衆譽，招術者以彰虚聲。祝詛同列，以及於死生；指斥中宫，而刑於切害。談命術以徼後福，挾厭勝以及乘輿。可降充庶人，移居别院。崔兄除名，嫂姊妹並遠外編管。」距王氏之籍，不及一歲云。《揮麈後録》卷三。

韋賢妃

1　顯仁本會稽人。紹聖間，蘇丞相頌致仕，居丹陽，有老婢韋，出家爲尼，嘗給事蘇相，其妹即顯仁也。初登頌榻，通夕遺溺不已，頌曰：「此甚貴，非此能住，宜擕以入京。」會哲宗擇室女二十，分賜諸王，顯仁在選，入端王宫。暨即位，纔一幸而生太上。《南宋雜事詩》卷七引《南宋相眼》。

2　初，皇太后與喬貴妃皆在鄭皇后殿中，相叙爲姊妹，約先遭遇者當援引。既而貴妃先遭遇，遂薦太后，太后亦得幸，故二人相得甚歡。徽宗北狩，二人皆從。及金人欲還太后也，……貴妃乃舉酒以勸太后曰：「姊姊此歸，見兒郎，爲皇太后矣。宜善自保重。妹妹永無還期，當死於此。」太后慟哭，貴妃亦哭。太后舉手接杯欲飲，貴妃一手執杯而復縮，以一手止之曰：「未可，妹妹更有一語。」太后曰：「如何？」貴妃曰：「姊姊到快活處，莫忘了此中不快活。」太后曰：「不敢忘今日。」貴妃方授杯，太后執杯飲釂，大哭不止，天眷之在旁者皆哭。《三朝北盟會編》卷二百十一。《南宋雜事詩》卷一。

3　太后未知主上即位，嘗用象戲局子裹以黄羅，書康王字貼於將上，焚香禱曰：「今三十子俱擲於局，若康王字入九宫者，主上必得天位。」一擲，其將果入九宫，他子皆不近。太后手加額，喜甚。臣下拜，即奏，徽廟大喜，復令謂太后曰：「瑞卜昭應異常，便可放心。卿等可賀我。」《北狩見聞録》。《揮麈後録》卷二。《宋稗類鈔》卷一。

4　和議成，顯仁后將還，欽廟挽其輪而蹛之曰：「第與吾南歸，但得爲太一宫主足矣，他無望於九哥也。」后不能却，爲之誓曰：「吾先歸，苟不迎若，有瞽吾目。」乃升車。既至，則是間所見大異。不久，后失明，募醫療者莫能奏効。有道士應募，中貴導之入宫，金鍼一撥，左翳脱然而復明。后大喜曰：「吾目久盲，得師重朗，更煩終治其右，報當不貲。」道士笑曰：「后以一目視足矣，以一目存誓可也。」后惕然起拜曰：「吾師聖人也，知吾之隱。」設几而留謝之，皆不答，方啜茶，遽索去。后固詢其報德萬一者，謾曰：「太后不相忘，略修靈泉縣朱仙觀足矣。」拂衣即出。……后王剛中帥成都，而得旨東朝，圖朱仙像進入，儼然當日道士也。《朝野遺記》。《西湖游覽志餘》卷二。《宋稗類鈔》卷六。

5　紹興壬戌夏，顯仁皇后自虜中南歸，詔遣參知政事王慶曾次翁與后弟韋淵迓于境上。時虜主亦遣其近臣與内侍凡五輩護后行。既次燕山，虜人憚於暑行。后察其意，虞有他變，稱疾，請于虜，少須秋凉進發，虜許之。因稱貸于虜之副使，得黄金三百星，且約至對境倍息以還。后既得金，營辦佛事之餘，盡以犒從者，悉皆歡然。途中無間言，由此力也。既將抵境上，虜必欲先得所負，然後以后歸我。后遣人喻指于韋淵，淵詞曰：「朝廷遣大臣在焉，可徵索之。」遂詢于王。初，王之行也，事之纖粟悉受頤指于秦丞相，獨此偶出不料。虜人趣金甚急，王雖所賫甚厚，然心懼秦疑其私相結納，歸欲攘其位，必貽秦怒，堅執不肯償。相持界上者凡三日。九重初不知曲折，但與先報后渡淮之日既愆期，張俊爲樞密使，請備邊。憂慮百出，人情洶洶，謂虜已背盟中變矣。秦適以疾在告，朝廷遂爲備邊計，中外大恐。時王以江東轉運副使爲奉迎提舉一行事務，從王，知事急，力爲王言之，不從。乃自裒其隨行所有，僅及其數以與之，虜人喜，后即日南渡。……已而后泣訴于上：「王某大臣，不顧國家利害如此。萬一虜生它計于數日間，則使我母子不相見矣。」上震怒，欲暴其罪而誅之。……至是，秦爲王營救回護。《揮麈後録》卷十一。《宋稗類鈔》卷一。

6　顯仁太后龍輴將渡會稽，上聖孝出於天性，預恐風濤爲孽，遥於宫中默禱忠清廟。及篙御既戒，浪平如席。上命詞臣行制詞以封之。《四朝聞見録》甲集。

7　〔韋太后〕北歸，至臨平，因問：「何不見大小眼將軍？」人曰：「岳飛死獄矣。」遂怒帝，欲出家，故終身于宫道服也。《七修類稿》卷四十七。《南宋雜事詩》卷六。《宋稗類鈔》卷六。

8　宣、政盛時，宫中以河陽花蠟燭無香爲恨，遂用龍涎、沉腦屑灌蠟燭，列兩行，數百枝，燄明而香滃，鈞天之所無也。建炎、紹興久不能進此，惟太后旋鑾沙漠，復值稱壽，上極天下之養，故用宣、政故事，然僅列十數炬。太后陽若不聞。上至，奉卮，白太后以「燭頗愜聖意否」？太后謂上曰：「你爹爹每夜常設數百枝，諸人閣分亦然。」上因太后起更衣，微謂憲聖曰：「如何比得爹爹富貴？」《四朝聞見録》乙集。《西湖游覽志餘》卷二。《宋稗類鈔》卷一。

9　見宋高宗8。

10　韋太后自北歸，有四聖一圖，奉之甚嚴，委中官張去爲建四聖觀。秦相偶見之，問所以然，退以堂帖呼張去爲。張窘甚，泣告太后。思陵因朝退，語及建四聖觀本末。秦相奏云：「先朝政以崇建宫觀，致有靖康之變。内庭有所營造，豈容不令外臣知之？中貴自專，非宗社之福。」即日罷役，改爲都亭驛。後三年，思陵諭秦相，以孤山爲四聖觀。殿宇至今簡陋。《貴耳集》卷上。

11　見吴后2。

劉娘子

1　上皇朝内人有兩劉娘子。其一年近五旬，志性素謹，自入中年，即飯素誦經，日有程課，宫中呼爲看經劉娘子。其一乃上皇藩邸人，敏於給侍，每上食，則就案所治脯脩，多如上意，宫中呼爲尚食劉娘子，樂禍而喜暴人之私。一日有小宫嬪微忤上旨，潛求救於尚食，既諾之，而反從之下石。小嬪知之，乃多取紙筆焚之，云：「我且上訴於天帝也。」即自縊而死。不踰月，兩劉娘子同日而亡，時五月三日也。至輿尸出閣門棺斂，初舉尚食之衾，而其首已斷，旋轉於地，視之，則群蛆叢擁，而穢氣不可近。逮啓看經之衾，則香馥襲人，而面色如生。於是内人知者皆稽首云：「善惡之報，昭示如此，不可不爲之戒也。」《春渚紀聞》卷一。《西湖游覽志餘》卷二。

宋欽宗

1　近觀《國史後補》，見惠恭王皇后初懷姙，夢宣德正門大啓，有兩紅旗，各書一「吉」字以入，是生欽宗。兩「吉」字乃「喆」字也，則知欽宗乃喆和尚後身無疑。……夫喆和尚，徽宗朝人也，既死，米元章爲之書行業碑，余嘗見之，真有道德者。復出爲帝王而有天下，亦可謂福矣，而在位乃不久。《甕牖閒評》卷八。

2　産欽宗時，王皇后夢張仙送子至，云：「與汝天羅星，勿再祀我。」《燼餘録》甲編。

3　淵聖皇帝居東宫日，親灑宸翰，畫唐十八學士，並書姓名序贊，以賜宫僚張公叔夜。《雲麓漫鈔》卷一。

4　宣和末，祐陵欲内禪，稱疾作，令召東宫。先是，欽宗在朱邸，每不平諸倖臣之恣横。至是，内侍數十人擁鄆王楷至殿門，時何瓘以殿帥守禁衛，仗劍拒之。鄆王趍前曰：「太尉豈不識楷耶？」瓘指劍以示曰：「瓘雖識大王，但此物不識耳。」皆皇恐，辟易而退。始亟趍欽宗入立。《揮麈餘話》卷一。

5　上幸京城北壁撫勞將士如前，凡四日巡幸。每巡壁，不進御膳，命取士卒食食之，復以所進膳餉士卒。人皆感泣流涕。《三朝北盟會編》卷六十六。

6　上在軍，金人徵求萬端，竭内帑，至及乘輿嬪御，未嘗動色，惟索及三館書畫，上聽之喟然慨歎。《三朝北盟會編》卷九十六。

7　上自軍中批御劄付王時雍、徐秉哲云：「社稷山河，素爲大臣所誤。今日使我父子離散，追念痛心，悔恨何及。及見以治行，闕少厨中所用什物， 煩於左藏庫支錢三千貫收買，津遣至此。早晚成行，請勉事新君，無念舊主。某上王、徐二公。」《三朝北盟會編》卷八十六。

8　〔靖康元年十二月二日〕駕自虜寨回宫……都人驚喜奔迎。至晚，駕入門，父老夾道山呼，拜於路側，老幼掬土填塞雪淖，不須臾御道坦然……士庶遥認黄蓋，歡呼傳報，一城奔走，山呼之聲，震動天地。皆攔馬首，仰窺天表，莫不惋歎感泣，涕泗横流，不知其數。上亦爲之揮淚，過州橋，淚已溼帕，殆不能言。從駕有金人數輩，見上得人心如此，亦皆驚歎。左右駭愕悽咽。太學生迎駕，上掩面大哭，謂宰相誤我父子，觀者無不流涕。至宣德門始能言，嗚咽不已。宣諭曰：「荷你百姓，朕將不得與萬民相見。」又感泣不已，士庶莫不慟哭。至内前，王爕、鄭建雄、張叔夜扣馬號泣，上按轡大慟，俯身頓首，情至不勝。百姓軍民皆大慟，聲達禁中。《三朝北盟會編》卷七十一。

9　〔靖康二年正月〕二十六日，尚書省榜：右僕射何傳到文字，稱城外聞城内百姓見兩元帥未放駕回，人心憂慮，又凍餒者多。皇帝聞之，出涕不已。降到曉諭詔書……士庶讀詔者莫不墮淚。先自城陷，物價踴貴，迨上出城尤甚。至是城陷已兩月，小民樵蘇不給，餓死道路者以千計。市井所食，至於取貓鼠，甚者雜以人肉，如鼓皮、馬甲、皮筒皆煎爍食用。又取五嶽觀保真宫花葉、樹皮、浮萍、蔓草之類，無不充食，雖士大夫豪右之家皆食之。自後四壁乃增置米場，出糶官米者凡數十處。但官司措置無法，大抵軍人恃强攘剥，而小民受惠者少。攘奪踐蹂，動致死傷，有如萬歲山採樵時。繼而揭榜，不許軍人糴買。又命男子婦人分日赴場。由是小民得賴以濟。《靖康紀聞》。

10　〔靖康二年正月〕二十八日戊午，駕在青城……，百官並赴南薰門接駕，士庶奔填，充塞道路，已而殊不聞。謝克家作《憶君王》詞云：「依依官柳拂宫牆，寶殿無人春晝長。燕子歸巢依舊忙。憶君王，月破黄昏人斷腸。」聞者莫不垂淚。《三朝北盟會編》卷七十八。

11　靖康之亂，有題詩於舊京宫牆云：「依依煙柳拂宫牆，宫殿無人春晝長。燕子歸來依舊忙。憶君王，憶君王，月破黄昏人斷腸。」蓋悼欽宗之不復返也。《錢塘遺事》卷一。

12　宋欽宗至源昌州，宿城外寺中，殿中佛像皆無，惟石刻二胡婦在焉。鬼火縱横，散而複合，忽有人酒物出現，曰：「此寺有神明最靈。隔夕報夢曰：『明晚有天羅王，衣青袍，從者十七人，自南方來此宿頓。』是以到此祗候。」帝飲罷，人復引帝入山阜間，有草舍三間，入其門，聞人喏聲，若三十餘人，衆皆驚訝，視神亦石刻一婦，若將軍狀，手執鐵劍，侍者皆婦人。及帝出門，又聞唱喏聲如前，詢問，則曰「契丹天皇侍女神寺」，帝方悟其前身元是天羅王也。《異聞總録》卷二。

13　宋二帝北狩，到一寺中，有二石鎸金剛，並拱手而立。入其門，有一胡僧出入其中。僧揖坐，問曰：「何來？」帝以「南來」爲對。僧呼童子點茶，茶味甚香美，再欲索之，僧與童子趨堂後而去，移時不出，求之，寂然空舍，惟竹林間有一小室，中有刻胡僧，並二童子侍立。視之，儼然如獻茶者。《異聞總録》卷二。

14　或日，秋風大起，冷氣襲人，阿計替曰：「秋今至矣。」俄聞空中雁聲嘹嚦，自北而南，時護衛者數人皆爲阿計替揮去，壁中有弓一張，阿計替曰：「官人能弓矢乎？射雁以卜，此乃番胡事也。」乃手持弓謂帝曰：「吾代官人卜之可乎？」帝曰：「然。」帝乃執箭仰天祝曰：「臣不幸，上辱祖宗，下禍萬民，若國祚復興，當使一箭中雁。」以其箭付阿計替，一箭中雁，宛轉而下。二帝拱手稽顙曰：「誠如此卜，死且無憾。」《宣和遺事》。《南渡録》。

15　見韋賢妃4。

16　紹興十二年，皇太后韋氏至自金，而靖康帝故未歸也，豈當時不請耶？抑不遣耶？至二十一年，始遣巫伋迎之，而完顔亮云：「不知歸後，何處頓放？」伋遂唯唯而退。《譚輅》。

17　李和父云：「向嘗於貴家觀降仙，扣其姓名，不答。忽作薛稷體大書一詩云：『猩袍玉帶落邊塵，幾見東風作好春。因過江南省宗廟，眼前誰是舊京人。』捧箕者皆悚然驚散，知爲淵聖在天之靈。」真否固未可知，然每讀爲之淒然。《齊東野語》卷十六。《宋詩紀事》卷九。

朱　后

1　皇后親付内府幣帛與宫嬪作綿擁項，分賜將士……兵士得擁項，有以手執之戰語者曰：「雖得此，奈渾身單寒何？」《三朝北盟會編》卷六十六。

王婉容

1　宋子虚《詠宋宫人王婉容》云：「貞烈那堪黠虜求，玉顔甘没塞垣秋。孤墳若是隣青冢，地下昭君見亦羞。」王婉容隨徽、欽北去，粘罕見之，求爲子婦。婉容自刎車中，虜人葬之道旁。《藝林伐山》卷十八。

宋人軼事彙編卷三

宋高宗

1　淳熙十四年冬十一月，丙寅，宰執奏事延和殿，宿直官洪邁同對，因論高宗諡號。孝宗聖諭云：「太上時，有老中官云： 太上臨生，徽宗嘗夢吴越錢王引徽宗御衣云：我好來朝，便留住我，終須還我山河，待教第三子來。」邁又記，其父皓在虜買一妾，東平人，偕其母來。母曾在明節皇后閣中，能言顯仁皇后初生太上時，夢金甲神人自稱錢武肅王，寤而生太上。武肅，即鏐也，年八十一，太上亦八十一。卜都于此，亦不偶然。張淏《雲谷雜記》僅載其略，且不記其語之所自得。獨周必大《思陵録》備載其詳如此。上所諭錢王，指俶；俶第三子，惟渲也。《賓退録》卷五。《錢塘遺事》卷一。

2　徽宗夢錢王再三乞還兩浙。夢覺，與鄭后言：「朕夜來被錢王取兩浙甚急。」鄭后奏云昨夜韋后誕高宗。及建炎渡江，今都錢塘，百有餘年，豈非應乞兩浙之夢乎？《貴耳集》卷中。《養疴漫筆》。

3　徽宗夢錢武肅王乞還兩浙舊疆甚懇，且曰：「以好來朝，何故留我？我當遣第三子居之。」覺而與鄭后言之。鄭后曰：「妾夢亦然，果何祥也？」須臾，韋妃報誕，即高宗也。既三日，徽宗臨視，抱膝間，甚喜，戲妃曰：「酷似浙臉。」蓋妃雖籍貫開封，而原占於浙，豈生固有本？而錢王壽八十一，高宗亦壽八十一，以夢讖參之，良不誣矣。《西湖游覽志餘》卷二。《宋稗類鈔》卷一。

4　宣和中，燕諸王于禁中。高宗以困於酒，倦甚，小愒幄次。徽宗忽詢：「康王何往乎？」左右告以故，徽宗幸其所視之，甫入即返，驚鄂默然。内侍請于上，上曰：「適揭簾之次，但見金龍丈餘，蜿蜒榻上，不欲呼之，所以亟出。」歎息久之，云：「此天命也。」由是異待焉。《揮麈後録》卷二。《宋稗類鈔》卷一。

5　宣和歲乙巳冬十二月，報北方寒盟。二十有三日，上皇有旨内禪。時去歲盡不數日。故事，天子即位踰年即改元，於是中書擬進，取「日靖四方，永康兆民」二句，請號年曰「靖康」焉。靖康之初，今上在康邸，因出使講解而威德暴天下，故識者多疑以爲靖康於字爲「十二月立康」也。《鐵圍山叢談》卷一。

6　太史楊欽時見靖康改元，即密語人曰：「後十二个月，康王立。」蓋「靖」字是從「十二月」、「立」，又有「康」字也。後如其言。《可書》。

7　初，虜人講和，要一親王爲質，朝廷議從其請。上召諸王曰：「誰肯爲朕行？」康王越次而進，請行。康王英明神武，勇而敢爲，有藝祖之風。將行，密奏於上曰：「朝廷若有便宜，無以一親王爲念。」既行，〔張〕邦昌垂涕，康王慨然曰：「此男子事，相公不可如此。」邦昌慙而止。《三朝北盟會編》卷三十。

8　曹功顯勛語明清云：昨從徽宗北狩至燕山逃歸，顯仁令奏高宗曰：上爲康王，再使虜中，欲就鞍時，二后洎宫人送至廳前。有小婢招兒者，見四金甲人，狀貌雄偉，各執弓劍，擁衛上體。婢指示，衆雖不見，然莫不畏肅。后即悟曰：「我事四聖，香火甚謹，必其陰助。今陷虜中，愈當虔事。」自後夜深必四十拜止。更令奏上，宜嚴崇奉，以答景貺。高宗後駐蹕臨安，即詔於西湖建觀像，設以祀，甚爲壯麗。《揮麈後録》卷二。

9　靖康之變，康王常質金人軍中，金國太子與康王同出射，連發三矢皆中，破其筈，纍纍懸於其上。金太子驚以爲神，默計之曰：「宋太子生長深宫，狃於富貴，鞍馬非其所長。今善射如此，意南朝揀選宗室中之長於武藝者冒名爲質，必非真也。留之無益，不如遣還，换真太子來質乃善。」高宗由是得逸。遂易服間道奔竄，足力疲困，乃假寐於崔府君廟階砌間，夢神人報曰：「金人追兵至，必速去之。」康王徬徨四顧，神曰：「已備馬門首伺候矣，大王急行，毋爲所及也。」康王驚夢，則馬已在其側矣。王踴躍上馬，疾馳而南，一日行七百里，渡河而馬不前，下視之，則泥馬也，始悟爲神物之助。暨河渡，至一村莊，飢渴甚，謁飯於一老嫗。

嫗延入莊内坐，復出莊前，則有數騎追至，問：「有一官人，狀貌若是，曾從此過否？」嫗思其言狀貌類謁飯者，乃答之：「已過數日矣。」追騎以鞭敲鞍曰：「可惜！可惜！」遂返而不追。嫗歸，語曰：「吾觀官人非客旅也，得非宫中人乎？適有追騎來問，吾已紿之而還矣。」康王曰：「吾奔逃至南，飢渴至此，既承見問，敢不實對，願密之。」嫗曰：「請大王安心。」少頃，辦飯進，因出銀數百兩以獻曰：「吾兒李若水也，已死於虜矣。國家大事，願大王勉之。」康王由此奔相州，揭榜召兵勤王。《湖海新聞夷堅續志》前集卷一。《南渡録》。《堅瓠秘集》卷二。《南宋雜事詩》卷七。

10　高宗在康邸，避金寇，至磁，馬斃，冒雨夜行，得一白馬道之，至神祠忽不見馬，但廡下泥馬赭汗如雨。因假寐，夢神促其行，白馬複道至斜橋谷，遂免寇難。《湖山便覽》卷七。

11　靖康元年冬，高宗發京師，將至斡喇布軍前議事。及至磁州，州有崔府君祠，府君，或云唐人，其名不傳。或云乃後漢崔子玉也，封嘉應侯，號應王。上至，州人擁神馬謂應王出迎。守臣宗澤啓上謁其廟。上謁廟出，磁人力請上無北去。乃還，泊于相州。明年，遂即大位。《雲谷雜紀》卷三。

12　高宗繇康邸使虜庭，開大元帥府於相州，繼登寶位，再造王室。一時霸府攀附，自汪丞相伯彦而次。建炎初，詔省記事跡，成書來上，付之史館。其間所紀符瑞，如冰泮復凝，紅光如火，雲覆華蓋，其類不一。獨諸路文書申帥府，或曰康王，或曰靖王。有解坼「靖康」二字，乃「立十二月而立康王」，祥契昭灼如此。時識者謂本朝無親王將兵在外故事，忽付大元帥之柄於皇弟，蓋本天意云。《清波雜志》卷一。

13　建炎元年七月，臣同執政官奏事，上出絹背心宣示，泣諭臣等曰：「道君太上皇帝自燕山府密遣使臣曹勛齎來背心，領中有親書八字曰『便可即真，來救父母』。」群臣皆泣，奏曰：「此乃陛下受命於道君太上皇帝者，宜藏之宗廟，以示萬世。」《建炎時政記》卷下。

14　高宗在維揚時，每退朝，即御殿旁一小閣，垂簾獨坐，前設一素木桌子，上置筆硯，蓋閲四方章奏於此閣内。惟二小璫侍側，凡巨璫若内夫人奏事，上悉出閣外視之。御膳惟麵飯、煎肉、炊餅而已。鎮江守錢伯言嘗獻宣和所留器用，其間有螺鈿椅桌。上惡其靡，亟命於通衢毁之。《建炎以來朝野雜記》甲集卷一。

15　高宗踐阼之初，躬行儉德，風動四方。一日，語宰執曰：「朕性不喜與婦人久處，早晚食只麪飯、炊餅、煎肉而已。食罷，多在殿旁小閣垂簾獨坐。設一白木卓，置筆硯，並無長物。」又嘗詔有司毁棄螺填倚卓等物，謂螺填淫巧之物，不可留。仍舉：「向自相州渡大河，荒野中寒甚，燒柴，借半破甆盂，温湯飯，茅簷下與汪伯彦同食。今不敢忘。」紹興間，復紆奎畫以記損齋，「損之又損」，終始如一。《清波雜志》卷一。

16　方伯彦、潛善養安之際，外傳北風極勁，而汪、黄傲然謂無事，故上每不知虞。比江都宫中方有所御幸，而張浚告變者遽至，矍然驚惕，遂病薰腐，故明受殂後，後宫皆不孕。《朝野遺記》。

17　高宗行幸揚州，郡人李易爲狀元。次舉駐蹕臨安，而狀元張九成亦貫臨安，時以爲王氣所在。《老學庵筆記》卷六。

18　高宗未駐蹕杭州之先，有暫都金陵之意，末年因幸建康，此意未釋。召一術者決之，術者云：「建康山雖有餘，水則不足。」獻詩曰：「昔年曾記謁金陵，六代如何得久興。秀氣盡隨流水去，空留煙岫鎖崚嶒。」《錢塘遺事》卷一。

19　高宗建炎二年冬，自建康避狄，幸浙東。初度錢塘，至蕭山，有列拜于道側者，揭其前云：「宗室趙不衰以下起居。」上大喜，顧左右曰：「符兆如是，吾無慮焉。」詔不衰進秩三等。《揮麈餘話》卷一。《茶香室四鈔》卷三。《南宋雜事詩》卷七。

20　高宗南渡，議西溪建立行宫。因幸西溪，相度形勢，遂駐蹕於沈氏。有沈諸者，進食獻茶，帝大悦，曰：「西溪且留下。」後遂相傳爲駐馬沈。《南宋雜事詩》卷一引《武林梵志》。

21　金人南侵，帝奔杭州，而國不可爲矣。有人題詩於吴山子胥祠曰：「和戰無成數戒嚴，中原民苦望熙恬。遷杭不已思閩廣，牛角山河日入尖。」《堯山堂外紀》卷五十七。《堅瓠癸集》卷一。《南宋雜事詩》卷七引《夷堅志》。

22　見趙鼎16。

23　高宗幸杭，有日者姓楊，忘其名，召問之，楊奏曰：「自今可賀矣。『杭』字於文離合之，有『兀』、『術』字。且杭者，降也。兀術其降乎？」《雲麓漫鈔》卷十二。

24　紹興南渡，將駐于杭，書一「杭」字問之相者，云：「兀術將至，當避其鋒。」太師梁王，小字兀術，果擁兵而南。《續夷堅志》卷四。

25　初，陳橋兵變，太祖整軍從仁和門入。建炎南渡，御蹕過杭，聞縣名曰仁和，上甚喜，曰：「此京師門名也。」遂有定都之意。《行營雜録》。《錢塘遺事》卷一。《西湖游覽志餘》卷二。

26　高宗六龍未知所駐，嘗幸楚，幸吴，幸越，俱不契聖慮。暨觀錢唐表裏江湖之勝，則歎曰：「吾舍此何適？」時吕公頤浩提師于外，以書御帝曰：「敵人專以聖躬爲言，今駐蹕錢唐，足以避其鋒，伐其謀。」近名公謂士大夫溺于湖山歌舞之娱，皆秦檜之罪。檜之罪在于誅名將，竄善類，從臾貶號，遣逐北人；若奠都之計，蓋決于帝而贊成于頤浩也。或謂徽宗嘗寤錢王而誕高宗，蓋因定都從而附會云。《四朝聞見録》乙集。

27　見張俊2。

28　台州臨海縣章安祥符寺法堂有高廟御坐，寺僧師顔年八十餘矣，能言東巡事。云：「時年方十四，事悟講主。建炎三年十二月二十六日，民間讙言天子航海東來，泊金鼇山下。二十八日平明，有十六人皆衣戰袍，步自金鼇，入寺，有黄領者坐，頃之，問寺有素食否。時方修歲懺，乃取炊餅五枚以進之，食其三，已又食其半，悟講主復擷園蔬，芼以薑鹽進之。有旨取一内人，乃借民間小竹輿乘之以來。立語良久，復令登舟，晚遂復幸金鼇。凡留十四日，始航海幸永嘉。又留四十五日，復航海幸金鼇。又留八日，忽聞六軍皆呼『萬歲』，捷書至也。於是航海由四明還紹興。」……先是有人題詩云：「牡蠣灘頭一艇横，夕陽多處待潮生。與君不負登臨約，同向金鼇背上行。」高廟覽之，以爲詩讖，求其人，不可得。御坐，一竹椅，寺僧今别造，以黄蒙之，壁間有詩云：「黄帽當年駕舳艫，東浮鯨海出三吴。中興事業風波惡，好作君王坐右圖。」《雲麓漫鈔》卷七。

29　建炎庚戌正月三日，高宗航海，次台州之章安鎮，落帆於鎮之祥符寺前。屏去警蹕，易衣，徒步登岸。時長老者方陞座，道祝聖之祠。帝趾忽前，聞其稱讚之語，甚喜，戒左右勿令驚惶而諦聽之。少焉，千乘萬騎畢集，始知爲六飛臨幸。野僧初不闲禮節，恐怖失措，從行有司始教以起居之儀。《揮麈餘話》卷一。

30　上在章安鎮半月餘，常一日登金鼇峯，見壁間詩，一絶句曰：「牡蠣灘頭一艇横，夕陽高處待潮生。與君不負登臨約，同向金鼇背上行。」上問：「誰題此詩？」僧對曰：「過往游客。」上惡之，方啜茶，以其餘潑於詩上。張俊、郭仲荀既到，上以章安鎮不可居。甲子進發，行五六十里，有一小島嶼，林木茂盛，中有屋數間。上命泊舟，與内侍數人步登岸，入其舍，乃僧寮也，爐香猶未煙斷，而寂不見人。令於林中尋之，得三僧、二僧童，云是台州壽聖院之下院也。上見壁間有小榜云：「爲金人侵犯中原，伏爲今上皇帝消災祈福，祝延聖壽。」上喜之。《三朝北盟會編》卷一百三十六。

31　上在章安鎮，忽有二舟爲風所飄，直犯禁衛船。問之，乃販柑子客也。上聞，盡令買之，分散禁衛軍兵。令食穰，取其皮爲椀。是日元夕放燈之辰也，乃命油於柑皮中，點燈，隨潮退，放入海中。時風息浪静，水波不動，有數萬點火珠，熒熒出没滄溟間。章安鎮居人皆登金鼇峯看之。《三朝北盟會編》卷一百三十六。《宋稗類鈔》卷四。

32　宋高宗在潛邸日，泰州人徐神翁，云能知前來事。群閹言於徽宗，召至，以賓禮接之。一日，獻詩於帝曰：「牡蠣灘頭一艇横，夕陽西去待潮生。與君不負登臨約，同上金鰲背上行。」及兩宫北狩，匹馬南渡。建炎庚戌正月三日，帝航海，次章安鎮，灘淺閣舟，落帆于鎮之福濟寺前以候潮，顧問左右曰：「此何山？」曰：「金鰲山。」又問：「此何所？」曰：「牡蠣灘。」因默思神翁之詩，乃屏去警蹕，易衣步登岸，見此詩在寺壁間，題墨若新，方信其爲異人也。時住持僧方陞坐，道祝聖之詞。帝趾忽前，聞其徒稱讚之語，甚喜，戒左右勿驚怖，而諦聽之。少焉，千乘萬騎畢集，終知爲六飛臨幸。野僧初不闲禮節，恐怖失措，從行有司教以起居之儀。山下曰黄椒村，村之婦女聞天子至，咸來瞻拜龍顔，歡聲如雷，曰：「不圖今日得覩天日。」帝喜，敕：「夫人各自遂便。」故至今村婦皆曰夫人。雖易世，其稱謂尚然不改。《南村輟耕録》卷七。《堯山堂外紀》卷五十七。《堅瓠己集》卷四。《宋稗類鈔》卷七。《宋詩紀事》卷十。

33　建炎航海之役，張俊既戰而棄鄞，兀術入之。即日集賈舟，募瀕海之漁者爲鄉導，將遂犯蹕，而風濤稽天，盤薄不得進。兀術怒，躬命巨艘張颿徑前，風益猛，自度不習舟楫，桅舞舷側，窘懼欲却而未脱諸口也。遥望大洋中，隱隱一山，顧問海師此何所，對曰：「陽山。」兀術慨然歎曰：「昔唐斥境，極于陰山，吾得至此足矣。」遂下令反棹。其日，御舟將如館頭，亦遏于風，不爾幾殆，蓋天禠其魄而開中興云。《桯史》卷五。

34　建炎中，金人追高宗至舟山，登岸，斫道隆觀柱，柱忽流血，金人畏而遁去，高宗得免。《堅瓠乙集》卷二。

35　建炎中，高宗幸四明，嘗執一摺疊扇，中有玉孫兒爲扇墜。金人至，登舟倉卒，失手沉扇於江。及都杭州十餘年，忽一日，循王張俊預内宴，手執一扇墜玉孩兒。上熟視，乃向年四明所沉者，遂問循王得之何所。答曰：「臣於清河坊鋪家買至。」上即遣人往問鋪家所買之由，謂於每日提籃者得之。遂轉問提籃者，乃謂得之候潮門外陳宅厨娘。繼又問之厨娘，答云：「破黄花魚重十斤，腹中有此一物。」奏聞，上大悦，以爲失物復還之兆。鋪家、提籃者各與進議校尉，厨娘仍告封孺人。《湖海新聞夷堅續志》前集卷一。《西湖游覽志餘》卷二。《堅瓠己集》卷一。《香祖筆記》卷三。《宋稗類鈔》卷一。

36　淳熙中，明州士人往臨安赴省試。舟過曹娥江，漁叟持巨鯉重七八斤來售。買以錢五百……既剖腹於中得小玉印，温潤潔白，刻兩篆字，不能識。士人朴野，元不料爲奇物，漫收藏於笥。至都城旅舍，留頗久，資用不繼。值常買小商過門，出以誇示，然但須價五千。商酬五之三，士喜所獲數倍，即付與。此商亦非博雅者，只掛於擔上。經德壽宫門，提舉張去爲下直，車中覘望，取而翫視，命隨詣其宅，問所得處，且扣其價，亦僅求五千。如數與之而佩於腰間。它日，光堯太上見之曰：「汝何處得此？」具以奏。聖情憮然曰：「此我故物，京師玉册官鐫『德基』字甚工。建炎己酉，避狄於海上，誤墜水中，今四五十年矣，不謂復落吾目。」《夷堅支志》癸卷九。

37　見趙鼎4。

38　見趙鼎11。

39　高宗在徽宗服中，用白木御倚子。錢大主入覲，見之，曰：「此檀香倚子耶？」張婕妤掩口笑曰：「禁中用煙脂皂莢多，相公已有語，更敢用檀香作倚子耶？」時趙鼎、張浚作相也。《老學庵筆記》卷一。《何氏語林》卷十三。《南宋雜事詩》卷六。《宋稗類鈔》卷三。

40　見陳脩1。

41　見康與之3、曾覿1。

42　見韓世忠27。

43　紹興初，楊存中在建康，諸軍之旗中有雙勝交環，謂之二聖環，取兩宫北還之義。因得美玉，琢成帽環進高廟，曰尚御裏。偶有一伶者在傍，高宗指環示之：「此環楊太尉進來，名二勝環。」伶人接奏云：「可惜二聖環，且放在腦後。」高宗亦爲之改色。《貴耳集》卷下。《養疴漫筆》。《西湖游覽志餘》卷二。《宋稗類鈔》卷六。參見秦檜59。

44　臺臣有論列〔秦檜、王繼先〕二人者，上曰：「檜，國之司命；繼先，朕之司命。」自此言者遂沮。《四朝聞見録》乙集。

45　德壽建思堂落成。壽皇同宴，問德壽何以曰思堂，德壽答曰：「思秦檜也。」由是秦氏之議少息。《貴耳集》卷上。

46　紹興戊辰，太常少卿方庭碩使金，展陵寢。先是諸陵皆遭發，哲宗至暴骨，庭碩解衣裹之。惟昭陵如故。庭碩歸奏，上涕下沾襟，悲動左右。《澗泉日記》卷上。

47　見張孝祥4。

48　見趙逵1。

49　光堯壽聖太上皇帝，當内修外攘之際，尤以文德服遠，至于宸章睿藻，日星昭垂者非一。至紹興二十八年，將郊祀，有司以太常樂章篇序失次，文義弗協，請遵真宗、仁宗朝故事，親製祭享樂章，詔從之。自《郊丘》、《宗廟》、《原廟》等，共十有四章，肆筆而成，睿思雅正，宸文典贍，所謂「大哉王言」也。《庚溪詩話》卷上。《江行雜録》。《宋詩紀事》卷一。

50　高廟駐蹕臨安，艱難中，每出，猶鋪沙藉路，謂之黄道，以三衙兵爲之。紹興末内禪，駕過新宫，猶設黄道如平時。明日壽皇出，即撤去，遂不復用。《老學庵筆記》卷七。

51　上每侍光堯，必力陳恢復大計以取旨。光堯至曰：「大哥，俟老者百歲後，爾却議之。」上自此不復敢言。《四朝聞見録》乙集。

52　見張浚31。

53　見張浚33。

54　壽皇過南内，德壽問：「近日臺臣有甚章疏？」壽皇奏云：「臺臣論知閤鄭藻。」德壽云：「説甚事，不是説他娶嫂？」壽皇奏云：「正説此事。」德壽云：「不看執柯者面。」壽皇問：「執柯者誰？」德壽云：「朕也。」壽皇驚灼而退，臺臣即時去國。《貴耳集》卷下。

55　高宗既居德壽，時到靈隱冷泉亭閒坐。有一行者奉湯茗甚謹，德壽語之曰：「朕觀汝意度，非行者也，本何等人？」其人拜且泣曰：「臣本某郡守，得罪監司，誣劾贜，廢爲庶人。貧無以糊口，來從師舅覓粥延殘喘。」德壽惻然曰：「當爲皇帝言之。」數日後再往，則其人尚在，問之，則云：「未也。」明日，孝宗恭請太上帝后幸聚景園，德壽不笑不言，孝宗再奏，亦不答。太后曰：「孩兒好意招老夫婦，何爲怒耶？」德壽默然良久，乃曰：「朕老矣，人不聽我言。」孝宗益駭，復從太后請其事。德壽乃曰：「如某人者，朕已言之而不效，使朕愧見其人。」孝宗曰：「昨承聖訓，次日即以諭宰相，宰相謂贜污狼籍，免死已幸，難以復用。然此小事，來日決了，今日且開懷一醉可也。」德壽始笑而言。明日，孝宗再諭宰相，宰相猶執前説，孝宗曰：「昨日太上聖怒，朕幾無地縫可入，縱大逆謀反，也須放他。」遂盡復原官，予大郡。後數日，德壽再往，其人曰：「臣已得恩命，專待陛下之來。」謝恩而去。《西湖游覽志餘》卷二。

56　蕭鷓巴恭奉孝廟擊球，每聖語許除步帥，久不降旨，孝廟亦以北人不欲處三衙。忽鷓巴醉中語侵孝廟云：「官家會亂説，許臣除步帥數次，久不降旨。」孝廟怒，送福州居住。居數月，德壽忽語孝廟云：「蕭鷓巴如何不見？」孝廟舉前説奏知，德壽云：「北人性直，官家不當戲之。」唤取歸來，德壽賜錢五千緡，仰福帥津遣赴闕，仍舊還職。及德壽發引日，鷓巴號哭于路欲絶。《貴耳集》卷中。《南宋雜事詩》卷五。

57　德壽生日，每歲進奉有常數。一日，忽減數項，德壽大怒。孝宗皇懼，召宰相虞允文語之，允文曰：「臣請見而解之。」孝宗曰：「朕立待卿回奏。」允文到宫上謁，德壽盛氣，頃之曰：「朕老而不死，爲人所厭。」允文曰：「皇帝聖孝，本不欲如此，罪在小臣，謂陛下聖壽無疆，生民膏血有限，減生民有限之膏血，益陛下無疆之聖壽。」德壽大喜，酌以御醖一杯，因以金酒器賜之。允文回奏孝宗，孝宗亦大喜，酌酒賜金如德壽云。《西湖游覽志餘》卷二。

58　見吴后4。

59　福建賦税猶易辦，浙中全是白撰，横斂無數，民甚不聊生，丁錢至有三千五百者。人便由此多去計會中使，作宫中名字以免税。向見辛幼安説，糞船，亦插德壽宫旗子。《朱子語類》卷一百十一。《宋稗類鈔》卷八。

60　見史浩8。

61　見宋孝宗26。

62　見宋孝宗27。

63　見宋孝宗28。

64　見宋孝宗29。

65　見宋孝宗30。

66　見宋孝宗31。

67　淳熙間，壽皇以天下養，每奉德壽三殿，游幸湖山，御大龍舟。……一日，御舟經斷橋，橋旁有酒肆，頗雅潔，中飾素屏，書《風入松》一詞於上，光堯駐目稱賞久之，宣問何人所作，乃太學生俞國寶醉筆也。其詞云：「一春長費買花錢，日日醉湖邊。玉驄慣識西泠路，驕嘶過、沽酒樓前。紅杏香中歌舞，緑楊影裏鞦韆。　東風十里麗人天，花壓鬢雲偏。畫船載取春歸去，餘情在、湖水湖煙。明日再殘酒，來尋陌上花鈿。」上笑曰：「此詞甚好，但末句未免儒酸。」因爲改定云：「明日重扶殘醉。」則迥不同矣。即日命解褐云。《武林舊事》卷三。《西湖游覽志餘》卷三。《堯山堂外紀》卷五十九。《宋稗類鈔》卷五。《堅瓠庚集》卷三。

68　高宗倦勤居明宫，拆字曰：「只二千日。」果不滿六年而升遐。《湖海新聞夷堅續志》補遺。

69　高皇毓聖中原，得西北之正氣，夙賦充實，自少至耄，未嘗用温劑。每小不怡，輒進蠲毒圓數百，一以芫花、大黄、大戟爲主，侍醫縮頸，而上服之自如。有王涇者，以伎進，侈言勇往，居之不怍，間奉圭匕，先意持論，自詭無傷。孝宗素危之，屢詰責，要以禍福，弗之顧。淳熙丁未，聖壽踰八齡矣。一日，進餛飩，覺胸膈欬壅，涇猶主前藥，既投而不支，遂以大漸。孝宗震怒，立詔誅之。慈福要上苦諫，薄不獲已，減死黥流，杖脊朝天門。中使涖焉，方覬其速斃，涇貨五伯下其手，卒得活。初，巨醫王繼先幸紹興，始用是，取驗。孝宗在朱邸，扈蹕視師至建康，館秦檜故第。史文惠爲講官，實從行，燕之正堂，而命莊文醴、曾龍于後圃。孝宗樂，飲以碼碯觥，釂者十二，因游于圃，二臣復各獻一巵。後三日，屬疾，高皇賜藥，使内侍視之服。文惠聞之，疑其爲蠲毒，亟袖人參圓入，問而信，遂竊易之，僅瘉。是日微文惠，幾殆。高皇蓋主此，而不知南北之異稟也。涇祖繼先之緒餘，株守不變，是以敗云。《桯史》卷九。

70　宋高宗喜養鸚鵡，能言語。高宗一日問曰：「思鄉否？」應曰：「思鄉。」遣中使送還隴山。後數年，有使臣過，鸚鵡問：「何處來？」使臣曰：「自杭州來。」又問：「上皇安否？」使臣曰：「上皇崩矣。」鸚鵡皆悲鳴不已。使臣賦詩悼之曰：「隴口山深草似荒，行人到此斷肝腸。耳邊不忍聽鸚鵡，猶在枝頭説上皇。」《堅瓠辛集》卷一。《宋稗類鈔》卷八。

71　高宗策進士，有犯御名者，上曰：「朕豈以己妨人進取！」《吹劍録》。《南宋雜事詩》卷一。

72　高宗自能推步星命。或臣下不能始終仰副聖眷，則曰：「吾奴僕宫星陷故也。」《四朝聞見録》乙集。

73　宋高宗時，饔人瀹餛飩不熟，下大理寺。優人扮兩士人相貌，各問其年，一曰甲子生，一曰丙子生，優人告曰：「此二人俱合下大理。」高宗問故，優人曰：「子餅子皆生，與餛飩不熟者同罪耳。」上大笑，赦原饔人。《霏雪録》。《堯山堂外紀》卷五十七。《南宋雜事詩》卷六。

74　高宗在德壽宫，每進膳，必置匙箸兩副，食前多品，擇取欲食者，以别箸取置一器中，食之必盡，飯則以别匙減而後食。吴后嘗問其故，對曰：「不欲以殘食與宫人食也。」《西湖游覽志餘》卷二。《宋稗類鈔》卷一。

75　高宗紹興十三年，行郊禮，進呈宿齋望祭青城幕，上曰：「止是一宿，不必枉費人力，所有宿齋處，望祭殿，只隨宜絞縛，用蘆蓆青布之類，不得侈大。」有司簡舊典，合用珠子坐褥，上曰：「不事此也。爲主若事華麗，恐非事天之意。」《古今合璧事類備要》外集卷三。《昨非庵日纂》二集卷九。

76　高宗除喪，予以禮部郎入讀祝。至几筵殿，蓋帝平日所御處也。殿三間，殊非高大，陳列几席、椸枷之類，亦與常人家不甚相遠。猶想見高廟之儉德也。《老學庵筆記》卷五。

77　〔高宗〕晚年，大劉妃有寵，恃恩驕侈，盛夏以水晶飾足蹋。上偶見之，即命取其一以爲御枕。妃惶懼，撤去。自是六宫無復踰制者矣。《建炎以來朝野雜記》甲集卷一。

78　紹興末，上嘗作損齋，屏去玩好，置經史古書其中，以爲燕坐之所。上早年謂輔臣曰：「朕居宫中，自有日課，早閲章疏，午後讀《春秋》、《史記》，夜讀《尚書》，率以二鼓罷。尤好《左氏春秋》，每二十四日而讀一過。」胡康侯進《春秋解》，上置之坐側，甚愛重之。又悉書六經，刻石寘首善閣下。及作損齋，上亦老矣，因自爲之記，刻石以賜近臣焉。《建炎以來朝野雜記》甲集卷一。

79　古來帝王，不聞别號，惟宋高宗署其室曰「損齋」，想即别號矣。《萬曆野獲編》卷一。

80　德壽與講官言： 讀《資治通鑑》，知司馬光有宰相度量。讀《唐鑑》，知范祖禹有臺諫手段。雖學士大夫，未嘗説到這裏。《貴耳集》卷上。

81　宋孝宗時，張子韶在講筵。上嘗問曰：「何以見教？」張曰：「臣安敢當『見教』之語？抑不知陛下臨朝對群臣時，如何存心？」上曰：「以至誠。」又曰：「入而對宦官、嬪御，如何？」曰：「亦至誠。」又曰：「無所接對静處時，如何？」上遲疑未應。子韶曰：「只這遲疑，已自不可。」上極喜，握其手曰：「卿問得極好！」《湧幢小品》卷二。《拙齋文集》卷一。案：「孝宗」當爲「高宗」。

82　思陵以萬幾之暇，御書六經、《論語》、《史記》列傳，刊石立於太學。《楓窗小牘》卷下。《南宋雜事詩》卷一。

83　高宗御書六經，嘗以賜國子監，及石本于諸州庠。上親御翰墨，稍倦，即命憲聖續書，至今皆莫能辨。《四朝聞見録》乙集。《西湖游覽志餘》卷二。

84　〔高宗〕以御書真草《孝經》賜秦檜。……檜請刻之金石以傳示後世，上曰：「世人以十八章童蒙書，不知聖人精微之學，皆出乎此。朕因學草聖，遂以賜卿，豈足傳後？」《中興紀事本末》卷四十八。《南宋雜事詩》卷三

85　高宗在内殿作書，日有程課。《南宋雜事詩》卷二引《書學纂要》。

86　高宗初作黄字，天下翕然學黄字。後作米字，天下翕然學米字。最後作孫過庭字，故孝宗、太上皆作孫字。《誠齋詩話》。

87　思陵本斆黄庭堅書，後以僞豫遣能黄書者爲間，乃改從右軍焉。《書録》中篇。《書史會要》卷六。《清河書畫舫》卷十上。《南宋雜事詩》卷一。

88　孝皇同恩平在潛邸，高廟乃書《蘭亭序》二篇賜二王，依此樣各進五百本。孝皇書七百本上之，恩平卒無所進。《貴耳集》卷上。《玉堂嘉話》卷四。

89　高廟嘗臨《蘭亭》，賜壽皇於建邸。後有批字云：「可依此臨五百本來看。」蓋兩宫篤學如此。《老學庵筆記》卷十。《宋稗類鈔》卷八。

90　見吴説2、3。

91　秘閣有端硯，上有紹興御書一「頑」字，唐有準敕惡詩，今又有準敕頑硯耶。《老學庵筆記》卷一。《南宋雜事詩》卷四。

92　思陵極愛蘇公文詞，力購全集，刻之禁中。《六硏齋三筆》卷三。

93　明之象山，士子史本有木犀，忽變紅色異香，因接本以獻闕下。高廟雅愛之，曾畫爲扇面，仍製詩以賜從臣榮薿云：「月宫移就日宫栽，引得輕紅入面來。好向烟霄承雨露，丹心一點爲君開。」復古殿又題云：「秋入幽巖桂影團，香深粟粟照林丹。應隨王母瑶池宴，染得朝霞下廣寒。」自是四方争傳其本，歲接數百，史氏由此昌焉。《藏一話腴》乙集卷上。《宋詩紀事》卷一。

94　光堯親祀南郊，時紹興二十五年也。御書於郊壇易安齋之梅巖亭曰「謁款泰壇」。因過易安齋，愛其去城不遠，巖石幽邃，得天成自然之趣，爲賦《梅巖》云：「怪石蒼巖映翠霞，梅梢疎瘦正横斜。得因祀事來尋勝，試探春風第一花。」孝宗時在潛邸，恭和聖作云：「秀色環亭擁霽霞，脩筠冰豔數枝斜。東君欲奉天顔喜，故遣融和放早花。」此真古今所未見，巖石何其幸歟！光堯嘗問主僧曰：「此梅唤作甚梅？」主僧對曰：「青蒂梅。」又問曰：「梅邊有藤唤作甚藤？」對曰：「萬歲藤。」稱旨，賜僧階。上嘗拂石而坐，至今謂之「御坐石」。《四朝聞見録》甲集。《南宋雜事詩》卷四。《宋詩紀事》卷一。

95　高宗七夕内宴，至晚忽大風，雨如傾。命教坊進詞，有應製《鵲橋仙》云：「柳家一句最著題，道『暮雨、芳塵輕灑』。」蓋柳永詞也，天顔爲一笑。《寓簡》卷十。

96　思陵時，百工技藝咸精其能，故挾技術者率多遇，而亦有命焉。吴郡王益嘗以相士薦於上，上以王故召見。見上，則曰：「陛下堯眉舜目，禹背湯肩。」上即駕興曰：「到處臠將來。」王又爲李世英進墨，每一圭墨重十兩。上曰：「恁麽大，將如何把？」王偶致棋客，關西人，精悍短小。王試命與國手敵，俱出其右。王因侍上弈言之，翌日宣唤。國手夜以大白浮之，出處子，極妍靚，曰：「此吾女也，我今用妻爾。但來日於御前饒我第一局，我第二局却又饒爾。我與爾永爲翁婿，都在御前。不信吾説，吾豈以女輕許人？」國手實未嘗有女，女蓋教坊妓也。關西樸而性直。翌日，上詔與國手弈，上與王視第一局，關西陽遜國手。上拂衣起，命王且酌酒曰：「終是外道人，如何敵得國手？」關西纔出，知爲所賣，鬱悶不食而死。《四朝聞見録》乙集。

97　高宗自康邸已屬意絲桐。時有僧曰輝，曰仙，嘗召入，以是被知。上既南巡吴會，二僧亦自京師來，欲見上，未有間。會上幸天竺，二僧遂隨其徒迎駕起居。上感昔，至揮涕記之。還宫，即命黄門召入，黄門對以須令習儀，上曰：「朕舊所識，縱疎野何害？僧徒固宜疎野。」黄門復奏，以爲入夕非宣召僧徒之時。上曰：「此却是。」翌朝，召二僧入，道京師事與渡南崎嶇，上甚悲且喜，由是宣召無時。二僧冀規靈隱蔬地劚菴以老，其徒不能從。上至遣使諭靈隱僧，僧猶豫未奉命。上降黄幟，任二僧所欲爲界。靈隱僧懼而縱二僧自營，今額爲天申圓覺寺。上既倦勤，退處北宫，閒乘小藤團龍肩輿憩其廬。《四朝聞見録》乙集。

98　琴師黄震，後易名振，以琴召入，思陵悦其音，命待詔御前，日給以黄金一兩。後黄教子，乃以他藝入。詔以「爾子不足進于琴耶？」黄喟然歎曰：「幾年幾世，又遇這一个官家！」黄死，遂絶絃云。《四朝聞見録》乙集。《南宋雜事詩》卷四。

99　沈之才者，以棋得幸思陵，爲御前祗應。一日，禁中與其類對弈，上諭曰：「切鬚子細。」之才遽曰：「念兹在兹。」上怒云：「技藝之徒，乃敢對朕引經邪？」因命内侍省打竹箆二十，逐出。《揮麈餘話》卷一。《西湖游覽志餘》卷二。

100　聚遠樓。高宗雅愛湖山之勝，恐數蹕煩民，乃于宫内鑿大池，引水注之以象西湖冷泉。疊石爲山，作飛來峯，因取坡詩「賴有高樓能聚遠，一時收拾與閒人」名之。周益公進端午帖子云：「聚遠樓高面面風，冷泉亭下水溶溶。人間炎熱何由到，真是瑶臺第一重。」孝宗御製冷泉堂詩以進，高宗和韻，真盛事也。《武林舊事》卷四。《夢粱録》卷八。《宋詩紀事》卷一。

101　德壽在北内，頗屬意玩好。孝宗極先意承志之道，時罔羅人間，以共怡顔。會將舉慶典，市有北賈，通犀帶一，因左璫以進於内。帶十三銙，銙皆正透，有一壽星，扶杖立。上得之喜，不復問價，將以爲元日壽巵之侑。賈索十萬緡，既成矣，傍有璫見之，從賈求金。不得，則擿之曰：「凡壽星之扶杖者，杖過於人之首，且詰曲有奇相。今杖直而短，僅至身之半，不祥物也。」亟宣視之，如言，遂却之。此語既聞遍國中，無復售者。《桯史》卷四。

102　紹興初，高宗建行闕於鳳山，山中林木蓊如，鴉以千萬。朝則相呼鼓翼以出，啄粟於近郊諸倉，昬則整陣而入，噪鳴聒天。高宗故在汴邸，汴無山，故未嘗聞此，至則大駭。又以敵人之逼，聖思遂不悦，命内臣張去爲領修内司諸兒聚彈射，而驅之臨平赤岸間，蓋去闕十有五六里。未幾，鴉復如初。彈者技窮，宫中亦習以爲常。《四朝聞見録》丙集。《南宋雜事詩》卷六。

103　高宗紹興間，宫中養飛鴿，每日群飛於外，太學士人作詩以諷：「萬鴿飛翔繞帝都，朝昏收放費工夫。何如養取雲邊雁，沙漠能傳二聖書。」其詩流入大内，高宗惻然。自是宫中不復畜鴿。《古杭雜記詩集》卷二。

104　高宗好養鵓鴿，躬自飛放。有士人題詩云：「鵓鴿飛騰繞帝都，暮收朝放費工夫。何如養个南來雁，沙漠能傳二帝書。」高宗聞之，召見士人，即命補官。《西湖游覽志餘》卷二。《堯山堂外紀》卷五十七。《堅瓠乙集》卷三。《宋稗類鈔》卷一。

105　高廟在建康，有大赤鸚鵡自江北來，集行在承塵上，口呼萬歲。宦者以手承之，鼓翅而下。足有小金牌，有「宣和」二字，因以索架置之，稍不驚怪。比上膳，以行在草草無樂，鸚鵡大呼「卜尚樂起方響」，久之，曰：「卜娘子不敬萬歲。」蓋道君時掌樂宫人以方響引樂者，故猶以舊格相呼，高廟爲罷膳泣下。後此鳥持至臨安，忽死，高宗親爲文祭之。《楓窗小牘》卷下。《堅瓠餘集》卷二。《南宋雜事詩》卷六。《宋稗類鈔》卷八。

吴　后

1　憲聖嘗從上航海，倏敵騎數十輩掩至，欲拏御舟。后徐發一矢，其一應弦而倒，餘悉引去。高宗重於視師之役，后苦諫，必往，至跪奏曰：「若臣妾裹尺五皂紗，必須一往。」《四朝聞見録》乙集。《南宋雜事詩》卷二。《宋詩紀事》卷一。

2　憲聖初不以色幸，自渡南以來，以至爲天下母，率多遇魚貫以進，即以疾辭。思陵念其勤勞之久，每欲正六宫之位，而屬以太后遠在沙漠，不敢舉行。上嘗語憲聖曰：「極知汝相同勞苦，反與後進者齒，朕甚有愧。俟姐姐歸，謂太后。爾其選已。」憲聖再拜，對曰：「大姐姐遠處北方，臣妾缺于定省。每遇天日清美，侍上宴集，纔一思之，肚裏淚下。臣妾誠夢不到此。」上爲泣下數行，愈以后爲賢。暨太后既旋鑾馭，以向嘗與憲聖均爲徽宗左右，徽宗遂以憲聖賜高宗，太后恐憲聖記其微時事，故無援立意。上侍太后，拜而有請曰：「德妃吴氏，服勞滋久。外廷之議，謂其宜主中饋。更合取自姐姐旨。」太后陽語上云「這事由在爾」，而陰實不欲。上遂批付外廷曰「朕奉太母之命」云云，「德妃吴氏」云云，「可立爲后」，后遂開擁祐三朝之功云。《四朝聞見録》乙集。《西湖游覽志餘》卷二。

3　憲聖既贊高宗立普安，遂定大統之寄。高宗登遐，憲聖獨處北宫，春秋浸高，孝宗以不得日侍定省爲歉。及内禪光皇，實憲聖所命，孝宗遂得日奉長樂宫，極天下之養，盡人子之歡。宫去東園最近，旬浹間，即恭請憲聖臨幸。屬芙蓉臨池秀發，遂白憲聖，請登龍舟，撤去欄幕，卧看尤佳。憲聖欣然從之。先是，高宗經始東園，蓋恐頻幸湖山，重爲國費，故園去東門百步而遥，落成之頃，俱憲聖駕幸。有一門逕通小東園，多柏。上與憲聖相視而泣，連稱「相似、相似」。時幸園中，獨不至此。左右疑與故京宫苑有適似者，故重爲之感傷。《四朝聞見録》乙集。

4　德壽在南内，壽皇奉親之孝，極盡其意。德壽好游樂，壽皇一日醉中，許進二十緡。久而不進，德壽問吴后：「北内曾許進二十萬緡，何不進來？」吴后云：「在此久矣。偶醉中奏，不知是銀是錢，未敢遽進。」德壽云：「要錢用耳。」吴后代進二十萬緡。壽皇感吴后之意，調娱父子之歡，倍四十萬緡以獻。本朝女后之賢，皆類此也。《貴耳集》卷上。

5　見宋孝宗35。

6　見楊后1、3。

7　見宋寧宗1。

8　憲聖既御簾政，則戒〔吴雲壑〕公曰：「垂簾非我志也，不比大哥在時。謂孝宗。汝輩自此少出入，庶免干預内廷之謗。」其嚴待家人如此。《四朝聞見録》乙集。

9　憲聖后在慈福，慶元丁巳，朝廷方卜郊，而后不豫，始猶自强起，曰：「上始郊，不可以吾故溷齋思。」敕左右勿奏。十一月乙巳，還御端門，肆眚竣事，趣駕至宫，而大漸矣。先是旬日忽寢疾，侍醫進藥，輒却之。咸請其故，喟然曰：「吾壽八秩，而以醫纍人耶？」意懲王涇之得罪也。《桯史》卷九。

10　見宋高宗83。

11　初，皇后嘗臨《蘭亭》帖，逸在人間。太傅醴泉觀使咸寧郡王韓世忠以錢百萬得之，識者以爲真修禊所書，世忠表而獻之。上徐驗璽文，乃知爲中宫異時臨本。是日以賜保康軍節度使吴益刊之於石。《皇朝中興紀事本末》卷六十六。《南宋雜事詩》卷四引《中興小録》。

12　憲聖在南内，愛神怪幻誕等書。郭彖《暌車志》始出，洪景盧《夷堅志》繼之。《貴耳集》卷上。

13　憲聖太后喜清儉，令後苑進生菜，必採牡丹花片和之。又收楊花爲鞋襪、毡褥之屬。《南宋雜事詩》卷三引《山家清供》。

14　宋憲聖后每治生菜，必於梅花下取落花雜之。《南宋雜事詩》卷四引《群芳譜》。

劉貴妃

1　高宗得劉錡奏，逆亮將戒日渡江，上以爲憂。劉貴妃適侍，進曰：「劉錡妄傳邊事，教官家煩惱。」上正色責妃曰：「爾婦人女子，如何曉得？必有教爾欺我者。」斥妃出，不復召。《四朝聞見録》乙集。

2　見宋高宗77。

3　〔金主〕亮每有圖宋之意……曰：「向者梁説嘗爲朕言，宋有劉貴妃者，天下之絶色也。今一舉而兩得之，所謂因行掉手也。」《金小史》卷六。《南宋雜事詩》卷一。

4　黄筌《牡丹》一軸，後有「奉華」二印，劉貴妃之物也。《雲煙過眼録》卷上。參見劉夫人1、2。

張貴妃

1　光堯幸徑山……爲龍君炷香，有五色蜥蝪出於塑像下，從光堯左肩直下，遂登右肩，旋聖體者數四，又拱而朝亦數四，光堯注視久之。蜥蜴復循憲聖聖體之半，拱而不數。時貴妃張氏亦綴憲聖，覬蜥蜴旋繞。僧至，諷經嗾之，憲聖亦祝曰：「菩薩如何不登貴妃身？」蜥蜴終不肯，竟入塑像下。妃慚沮，不復有私利。《四朝聞見録》甲集。

劉夫人

1　劉夫人，字希，號夫人。建炎間掌内翰文字及寫宸翰字，高宗甚眷之。亦善畫，上用「奉華堂」印記。《書史會要》卷六。《清河書畫舫》卷十上。《南宋雜事詩》卷一。

2　〔王方慶得畫〕前有「奉華」大小印，乃曾收拾劉娘子位者，後有一印云「閉關頌酒之裔」。《雲煙過眼録》卷下。《志雅堂雜鈔》卷上。

宋孝宗

1　孝宗本生母張夫人，一夕嘗夢絳衣人自言崔府君，擁一羊，謂之曰：「以此爲識。」已而有娠。及孝宗誕育之際，赤光照天，室中如晝。時秀王方爲秀州嘉興縣丞，郡人皆以爲丞廨遭火，久之，方知爲張夫人免身。是歲丁未，其屬爲羊，又有前夢之應，故孝宗小字曰羊。《雲谷雜紀》卷三。《南宋雜事詩》卷一引《埤雅廣要》。《玉芝堂談薈》卷一。

2　秀州外醫張浩自云：少隷軍籍，嘗爲杉清閘官虞候。一日晚，出郊過嘉興縣，忽覩丞廳赤光照天，疑爲回禄，亟入視之。云「趙縣丞之室適免身得雄」。是誕育孝宗也。《揮麈餘話》卷一。

3　孝宗潛躍，在幼歲時，偶至秀州郡城外真如寺，登鐘樓游戲。而僧徒先以蘧蒢覆空處，上悮履其上，遂并墜焉。旁觀之人，失色無措，亟往視之，乃屹然立于席上，略無驚怖之狀。此與夫國史所載太祖皇帝少年日人馬俱墮，于汴都城樓者，若合一契焉。《揮麈三録》卷一。

4　紹興壬子，詔知大宗正事安定郡王令畤，訪求宗室伯字號七歲以下者十人，入宫備選。十人中，又擇二人焉，一肥一癯，迺留肥而遣癯，賜銀三百兩以謝之。未及出，思陵忽云：「更子細觀。」迺令二人叉手並立，忽一猫走前，肥者以足蹴之，上曰：「此猫偶爾而過，何爲遽踢之？輕易如此，安能任重耶？」遂留癯而逐肥者。癯者乃阜陵也。肥者名伯浩，後終於温州都監。《揮麈餘話》卷一。《南宋雜事詩》卷一引《合璧事類》。

5　見宋高宗88。

6　孝宗與恩平郡王璩同養於宫中。孝宗英睿夙成，秦檜憚之，憲聖后亦主璩。高宗聖意雖有所向，猶未決。嘗各賜宫女十人。史丞相浩時爲普安府教授，即爲王言：「上以試王，當謹奉之。」王亦以爲然。閲數日，果皆召入。恩平十人皆犯之矣，普安者，完璧也。已而皆竟賜焉。上意遂定。《齊東野語》卷十一。《西湖游覽志餘》卷二。

7　見宋高宗69。

8　高宗初過德壽宫，凡供奉人各撥一半，謂如御服所十人撥五人、絲鞋所八人撥四人之類。既撥住，内侍奏乞人補填，孝廟云：「更不須得，朕無所用此。國家賦財有限，若諸處收補填闕，須頓添數百人請受，國用何以支吾？」竟不復補。《經鉏堂雜志》卷一。

9　見胡銓25。

10　隆興初，孝宗鋭志復古，戒燕安之鴆，躬御鞍馬，以習勞事，倣陶侃運甓之意。時召諸將擊鞠殿中，雖風雨亦張油帟，布沙除地。群臣以宗廟之重，不宜乘危，交章進諫，弗聽。一日，上親按鞠，折旋稍久，馬不勝勩，逸入廡間，簷甚低，觸於楣。俠陛驚嘑失色，亟奔湊，馬已馳而過。上手擁楣，垂立，扶而下，神彩不動，顧指馬所往，使逐之。殿下皆稱萬歲。蓋與藝祖抵城挽鬃事，若合符節，英武天縱，固宜有神助也。《桯史》卷二。《西湖游覽志餘》卷二。

11　宋孝宗喜毬馬，偶傷一目，金人遣使來慶壽，以千手千眼白玉觀音爲壽，蓋寓相謔之意。上命迎入徑山，邀使者同往，及寺門，住持僧説偈云：「一手動時千手動，一眼觀時千眼觀。幸自太平無一事，何須做得許多般。」使者聞之大慚。《湖海新聞夷堅續志》前集卷二。《小草齋詩話》卷四。《堅瓠補集》卷五。

12　壽皇在宫中，常一漆拄杖，宦官宫妾莫得睨視。嘗游後苑，偶忘焉，特命小黄門取之。二人竭力曳以來，蓋精鐵也。上方有意中原，故陰自習勞苦如此。《鶴林玉露》甲編卷一。《西湖游覽志餘》卷二。《昨非庵日纂》二集卷十三。《宋稗類鈔》卷一。

13　〔張〕浚時在盱眙，去宿尚四百里。傳言金且至，遂亟渡淮入泗州，已而復退維揚。窘懼無策，遂解所佩魚，假添差太平州通判張藴古爲朝議大夫，令使金求和。僚吏力止之，以爲不可。乃奏乞致仕，又乞遣使求和。孝宗怒曰：「方敗而求和，是何舉錯！」於是下詔罪己，有云：「朕明不足以見萬里之情，智不足以擇三軍之帥，號令既乖，進退失律。」又云：「素服而哭殽陵之師，敢廢穆公之誓；嘗膽而雪會稽之恥，當懷勾踐之圖。」張浚降特進江淮東西路宣撫使，官屬各奪二官。《齊東野語》卷二。

14　見宋高宗51。

15　孝宗初年，規恢之志甚鋭，而卒不得逞者，非特當時謀臣猛將凋喪略盡，財屈兵弱未可展布，亦以德壽聖志主於安静，不思違也。厥後蓄積稍羡，又嘗有意用兵，祭酒芮國器奏曰：「陛下只是被數文腥錢使作，何不試打算了得幾番犒賞。」上曰：「朕未知計也，待打算報卿。」後打算只了得十三番犒賞，於是用兵之意又寢。《鶴林玉露》丙編卷四。《宋稗類鈔》卷一。

16　孝宗初政，袁孚爲右正言。一日，亟請對，論北内有私酤，言頗切直，光堯聞之震怒。上嚴於養志，御批放罷，中使持璽封至堂。時陳文正當國，史文惠爲參預，未知其倪，啓封相顧罔測。文惠曰：「上新即位而首逐一諫官，未得其名，此決不可，請俟審奏。」翌日，遂朝，方扣榻以請，玉音峻厲，遽曰：「謂已行下矣，尚何留？」文惠奏曰：「陳康伯固欲速行，而臣不欲也。臣有千慮之一，願留身以陳。」班退，文惠問孚何罪也，上諭以疏意曰：「是非所宜言，不逐何待。」曰：「陛下亦知德壽宫中無士人乎？」曰：「何謂也？」曰：「北内給事，無非閹人，是惡知大體？若非幾箇村措大在言路，時以正論折其萌芽，此曹馮依自恣，何所不至？」上竦而悟，天顔少和。文惠進曰：「不特此事，争臣無故賜罷，天下咸以爲疑，而欲知其故。若以此爲罪，則兩宫之間且生，四方聞之，必謂陛下方以天下養，而使北内至於有此，非供億不足而何？必不得已而去，當因其自請而聽之可耳。」上釋然霽威曰：「善。」將退，復前曰：「後之日，復當五日之朝，願陛下試以意白去孚，儻可以上皇意留之，尤盛德事。」上許諾，既歸自北宫，亟召文惠而諭之曰：「太上怒袁孚甚，朕所以亟欲去之。昨日方燕，太上賜酒一壺，親書『德壽私酒』四字於上，使朕局蹐無所。」文惠曰：「此陛下之孝也，雖然，終不可暴其事。」居數日，孚請祠，得守永嘉郡。既而文惠又奏，諫官以直言去，非邦家之美，請以職名華其行。遂除直秘閣，外朝竟不及知。自是纖人知譖之不行，亦無復投隟者。《桯史》卷八。

17　見宋高宗55。

18　見汪應辰9。

19　見趙雄7。

20　淳熙中，張説頗用事，爲都承旨。一日，奏欲置酒延衆侍從。上許之，且曰：「當致酒餚爲汝助。」説拜謝。退而約客，客至期畢集，獨兵部侍郎陳良祐不至，説殊不平。已而，中使以上樽珍膳至，説爲表謝，因附奏：「臣嘗奉旨而後敢集客，陳良祐獨不至，是違聖意也。」既奏，上忽顧小黄門言：「張説會未散否？」對曰：「彼既取旨召客，當必卜夜。」乃命再賜。説大喜，復附奏：「臣再三速良祐，迄不肯來。」夜漏將止，忽報中批陳良祐除諫議大夫。坐客方盡歡，聞之，憮然而罷。《齊東野語》卷一。《西湖游覽志餘》卷二。

21　見莫濟1。

22　石湖范至能成大，以中書舍人爲祈請使，至虜庭，頗立節。葛王臨辭有言曰：「天下是天下之天下，有德者得之。但使宋帝修德而已，不憂天下之不歸。」壽皇所以聖德日新，基于此也。《貴耳集》卷上。

23　光堯既與子孝愛日隆，每問安北宫，間及治道。時孝宗鋭志大功，新進逢意，務爲可喜，效每落落。淳熙中，上益明習國家事，老成鄉用矣。一日，躬朝德壽，從容醼，玉音曰：「天下事不必乘快，要在堅忍，終於有成而已。」上再拜，請書紳，歸而大字揭于選德殿壁。辛丑歲，將廷策多士貢名者，或請時事于朝路間，聞其語而不敢形於大對，且慮於程文不妥帖，僅即其近似爲主意，或曰持守，或曰要終。既而御集英臚唱，宰執進讀，獨有一卷子首曰：「天下未嘗有難成之事，人主不可無堅忍之心。」上覽而是之，遂爲第一，蓋親擢也。《桯史》卷五。《宋稗類鈔》卷一。

24　見陳亮5。

25　淳熙中，孝宗及皇太子朝上皇於德壽宫，置酒賦詩爲樂，從臣皆和。周益公詩云：「一丁扶火德，三合鞏皇基。」蓋高宗生於大觀丁亥，孝宗生於建炎丁未，光宗生於紹興丁卯故也。陰陽家以亥、卯、未爲三合，一時用事，可謂切當。其後楊誠齋爲光宗宫僚，時寧宗已在平陽邸，其《賀壽》詩云：「祖堯父舜真千載，禹子湯孫更一家。」又云：「天意分明昌火德，誕辰三世總丁年。」蓋祖益公語也。《齊東野語》卷四。《西湖游覽志餘》卷二。《宋稗類鈔》卷五。

26　乾道三年三月初十日，南内遣閣長至德壽宫奏知：「連日天氣甚好，欲一二日間恭邀車駕幸聚景園看花，取自聖意選定一日。」太上云：「傳語官家，備見聖孝，但頻頻出去，不惟費用，又且勞動多少人。本宫後園亦有幾株好花，不若來日請官家過來閒看。」遂遣提舉官同到南内，奏過遵依訖。次日進早膳後，車駕與皇后太子過宫起居二殿訖，先到燦錦亭進茶，宣召吴郡王、曾兩府已下六員侍宴，同至後苑看花。……回至清姸亭看荼，就登御舟，繞堤閒游。亦有小舟數十隻，供應雜藝、嘌唱、鼓板、蔬果，與湖中一般。太上倚闌閒看，適有雙燕掠水飛過，得旨令曾覿賦之，遂進《阮郎歸》云：「柳陰庭院占風光。呢喃春晝長。碧波新漲小池塘，雙雙蹴水忙。　萍散漫，絮飛揚。輕盈體態狂。爲憐流水落花香，銜將歸畫梁。」既登舟，知閤張掄進《柳梢青》云：「柳色初濃，餘寒似水，纖雨如塵。一陣東風，縠紋微皺，碧沼鱗鱗。　仙娥花月精神，奏鳳管、鸞弦鬭新。萬歲聲中，九霞杯内，長醉芳春。」曾覿和進云：「桃靨紅匀，梨腮粉薄，鴛徑無塵。鳳閣淩虚，龍池澄碧，芳意鱗鱗。　清時酒聖花神，看内苑、風光又新。一部仙詔，九重鸞仗，天上長春。」各有宣賜。《武林舊事》卷七。《詞林紀事》卷十二。

27　淳熙六年三月十五日，車駕過宫，恭請太上、太后幸聚景園。次日，皇后先到宫起居，入幕次换頭面，候車駕至，供泛索訖，從太上、太后至聚景園。太上、太后至會芳殿降輦，上及皇后至翠光降輦，竝入幄次小歇。上邀兩殿至瑶津少坐，進泛索。太上、太后竝乘步輦，官裏乘馬，遍游園中。再至瑶津西軒，入御筵，至第三盞，都管使臣劉景長供進新制《泛蘭舟》曲破，吴興祐舞，各賜銀絹。上親捧玉酒船上壽酒，酒滿玉船，船中人物多能舉動如活。太上喜見顔色，散兩宫内官酒食，並承應人目子錢。遂至錦壁，賞大花，三面漫坡牡丹約千餘叢，各有牙牌金字，上張大樣碧油絹幕。又别剪好花様一千朵，安頓花架，並是水晶、玻璃、天青汝窑、金瓶，就中間沉香卓兒一隻，安頓白玉碾花商尊，約高二尺，徑二尺三寸，獨插照殿紅十五枝。進酒三杯，供應隨駕官人、内官，並賜兩面翠葉滴金牡丹一枝、翠葉牡丹、沉香柄金絲御書扇各一把。是日知閤張掄進《壺中天慢》云：「洞天深處，賞嬌紅輕玉，高張雲幕。國艷天香相競秀，瓊蕊清光如昨。露洗妖妍，風傳馥郁，雲雨巫山約。春濃如酒，五雲臺榭樓閣。　聖代道洽功成，一塵不動，四境無鳴柝。屢有豐年天助順，基業增隆山岳。兩世明君，千秋萬歲，永享昇平樂。東皇呈瑞，更無一片花落。」賜金杯盤、法錦等物，又進酒兩盞。至清輝少歇。至翠光登御舟，入裏湖，出斷橋，又至真珠園，太上命盡買湖中龜魚放生，並喧唤在湖賣買等人。内侍用小綵旗招引，各有支賜。時有賣魚羮人宋五嫂對御自稱東京人氏，隨駕到此。太上特宣上船起居，念其年老，賜金錢十文、銀錢一百文、絹十匹，仍令後苑供應泛索。……至申時，御舟稍泊花光亭，至會芳少歇。時太上已醉，官裏親扶上船，並乘轎兒還内。都人盡出觀瞻，讚嘆聖孝。《武林舊事》卷七。《西湖游覽志餘》卷三。《詞林紀事》卷十。

28　〔淳熙六年〕九月十五日，明堂大禮。十三日，值雨，未時奏請宿齋。北内送天花藦菇、蜜煎山藥、棗兒乳糖、巧炊火燒角兒等。十四日早，車駕詣景靈宫，回太廟宿齋。雨終日不止，午後太上遣提舉至太廟傳語：「官家連日祀事不易，所有十六日詣宫飲福，以陰雨泥濘勞頓，可免到宫行禮。天氣陰寒，請官家善進御膳，頻添御服。」聖旨遣閤長回奏：「上感聖恩，至日若登樓肆赦時，依舊詣宫行禮。若值雨不登門時，續當奏聞。」至晚，雨不止，宣諭大禮使趙雄：「來早更不乘輅，止用逍遥輦詣文德殿致齋，一應儀仗排立，並行放免，從駕官並常服以從。」併遣御藥奏聞北内：「來日爲值雨，更不乘輅，謹遵聖旨，更不過宫行飲福禮。」太上令傳語：「官家既不乘輅，此間也不出去看也。」大禮使趙雄雖已得旨，猶不許放散。上聞之曰：「來早若不晴時，有何面目？」雄聞之曰：「縱使不晴得罪，不過罷相耳。」堅執不肯放散。至黄昏後，雨止月明，上大喜，遣内侍李思恭宣諭大禮使，仍舊乘輅，再遣御藥奏聞北内，以天晴仍舊乘輅，候登門肆赦訖，詣宫行飲福禮。……十六日，登門肆赦畢，車駕詣宫小次降輦，提舉傳太上皇聖旨，特減八拜，仍免至壽聖處飲福。行禮畢，略至絳華堂進泛索。知閤張掄進《臨江仙》詞云：「聞道彤庭森寶仗，霜風逐雨驅雲。六龍扶輦下青冥。香隨鸞扇遠，日映赭袍明。簾捲天街人頂戴，滿城喜氣氤氲。等閒散作八荒春。欲知天意好，昨夜月華新。」《武林舊事》卷七。《西湖游覽志餘》卷三。《詞林紀事》卷十。

29　淳熙八年正月初二日，進早膳訖，遣皇太子到宫，恭請兩殿並祇用轎兒，禁衛簇擁入内，官家親至殿門恭迎，親扶太上降輦，至損齋進茶。次至清燕殿閒看書畫玩器。約午時初，後苑恭進酥酒，十色熬煮。午正二刻，就淩虚排當三盞，至萼緑華堂看梅。……未初，雪大下，正是臘前，太上甚喜，官家云：「今年正欠些雪，可謂及時。」太上云：「雪却甚好，但恐長安有貧者。」上奏云：「已令有司比去年倍數支散矣。」太上亦命提舉官於本宫支撥官會，照朝廷數目發下臨安府，支散貧民一次。又移至明遠樓，張燈進酒，節使吴琚進喜雪《水龍吟》，詞云：「紫皇高宴蕭臺，雙成戲擊瓊包碎。何人爲把，銀河水翦，甲兵都洗。玉樣乾坤，八荒同色，了無塵翳。喜冰消太液，暖融鳷鵲，端門曉、班初退。聖主憂民深意，轉鴻鈞、滿天和氣。太平有象，三宫二聖，萬年千歲。雙玉杯深，五雲樓迥，不妨頻醉。細看來、不是飛花，片片是、豐年瑞。」上大喜，賜鍍金酒器二百兩，細色段匹，復古殿香羔兒酒等。太后命本宫歌板色歌此曲進酒，太上盡醉。至更後，宣轎兒入便門，上親扶太上上輦還宫。《武林舊事》卷七。《西湖游覽志餘》卷三。《詞林紀事》卷十一。

30　淳熙九年八月十五日，駕過德壽宫起居，太上留坐至樂堂進早膳畢，命小内侍進綵竿垂釣。上皇曰：「今日中秋，天氣甚清，夜間必有好月色，可少留看月了去。」上恭領聖旨。……晚宴香遠堂，堂東有萬歲橋，長六丈餘，竝用吴璘進到玉石甃成，四畔雕鏤闌檻，瑩徹可愛。橋中心作四面亭，用新羅白羅木蓋造，極爲雅潔。大池十餘畝，皆是千葉白蓮。凡御榻、御屏、酒器、香匲、器用，竝用水晶。南岸列女童五十人奏清樂，北岸芙蓉岡一帶，竝是教坊工，近二百人。待月初上，簫韶齊舉，縹緲相應，如在霄漢。既入座，樂少止。太上召小劉貴妃獨吹白玉笙《霓裳中序》，上自起執玉杯，奉兩殿酒，并以壘金嵌寶注椀杯盤等賜貴妃。侍宴官開府曾覿恭上《壺中天慢》一首云：「素飇颺碧，看天衢穩送，一輪明月。翠水瀛壺人不到，比似世間秋别。玉手瑶笙，一時同色，小按霓裳疊。天津橋上，有人偷記新闋。　當日誰幻銀橋，阿瞞兒戲，一笑成癡絶。肯信群仙高宴處，移下水晶宫闕。雲海塵清，山河影滿，桂冷吹香雪。何勞玉斧，金甌千古無缺。」上皇曰：「從來月詞不曾用金甌事，可謂新奇。」賜金束帶、紫番羅水晶注椀一副。上亦賜寶盞古香。至一更五點還内。是夜隔江西興，亦聞天樂之聲。《武林舊事》卷七。《堯山堂外紀》卷五十九。《堅瓠補集》卷三。《詞林紀事》卷十二。

31　淳熙十年八月十八日，上詣德壽宫，恭請兩殿往浙江亭觀潮。進早膳訖，御輦檐兒及内人車馬，竝出候潮門，先命脩内司於浙江亭兩旁抓縛席屋五十間，至是竝用綵纈幕帟。得旨，從駕百官，各賜酒食，竝免侍班，從便觀看。先是澉浦金山都統司水軍五千人抵江下，至是又命殿司新刺防江水軍臨安府水軍竝行閲試軍船，擺布西興、龍山兩岸，近千隻。管軍官於江面分布五陣，乘騎弄旗，標槍舞刀，如履平地，點放五色煙炮滿江，及煙收炮息，則諸船盡藏，不見一隻。奉聖旨，自管軍官以下，竝行支犒一次。自龍山已下，貴邸豪民，綵幕凡二十餘里，車馬駢闐，幾無行路。西興一帶，亦皆抓縛幕次，綵繡照江，有如鋪錦。市井弄水人，有如僧兒、留住等凡百餘人，皆手持十幅綵旗，踏浪争雄，直至海門迎潮。又有踏混木、水傀儡、水百戲、撮弄等，各呈伎藝，竝有支賜。太上喜見顔色，曰：「錢塘形勝，東南所無。」上起奏曰：「錢塘江潮，亦天下所無有也。」太上宣諭侍宴官，令各賦《酹江月》一曲，至晚進呈，太上以吴琚爲第一，其詞云：「玉虹遥挂，望青山隱隱，一眉如抹。忽覺天風吹海立，好似春霆初發。白馬淩空，瓊鼇駕水，日夜朝天闕。飛龍舞鳳，鬱葱環拱吴越。此景天下應無，東南形勝，偉觀真奇絶。好似吴兒飛綵幟，蹴起一江秋雪。黄屋天臨，水犀雲擁，看擊中流楫。晚年波静，海門飛上明月。」兩宫竝有宣賜。至月上還内。《武林舊事》卷七。《西湖游覽志餘》卷三。《詞林紀事》卷十一。

32　思陵神輿就祖道祭，陳設窮極工巧。百官奠哭，紙錢差小，官家不喜。諫官以爲俗用紙錢，乃釋氏使人以過度其親者，恐非聖主所宜以奉賓天也。今上抵於地曰：「邵堯夫何如人？而祭先亦用紙錢。豈生人處世如汝，能日不用一錢否乎？」《楓窗小牘》卷下。

33　〔孝宗〕居高宗喪，百日後，尚食進素饍，毁瘠特甚。吴夫人者，潛邸舊人也，屢以過損爲言，上堅不從。一日，密諭尚食内侍云：「官家食素多時，甚覺清瘦，汝輩可自作商量。」於是密令苑中，以雞汁等雜之素饌中以進。上食之覺爽，詢所以然，内侍恐甚，以實告。上大怒，即欲見之施行。皇太后聞之，亟過宫力解之。乃出吴差户於外，内侍等罷職有差。《齊東野語》卷一。《西湖游覧志餘》卷二。

34　見吴后3。

35　慈福慶壽，壽皇新作一袍，刺繡甚華，慈福見之云：「哥哥尋常不曾着此衣服，今何故如此？」壽皇對云：「政爲媽媽萬壽獻杯之故。」慈福云：「哥哥可謂孝順。」喜形天顔。壽皇親捧壽杯，慈福不舉手，就以口飲，感動之極，至於涕下。翌日，取此御袍匱藏之，云：「此我兒子孝順，爲我獻壽，特爲此服也。」《經鉏堂雜志》卷一。

36　黄洽德潤事阜陵爲臺諫，執政未嘗有大建明，或議其循默。淳熙末，上將内禪。一日，朝退，留二府賜坐，從容諭及倦勤之意，諸公交贊，公獨無語。上顧曰：「卿以爲何如？」對曰：「皇太子聖德，誠克負荷。顧李氏不足母天下，宜留聖慮。」上愕然色變。公徐奏：「陛下問臣，臣不敢自默。然臣既出此語，自今不得復覲清光，陛下異日思臣之言，欲復見臣，亦不可得矣。」退即求去甚力，以大資政知潭州。後壽皇在重華宫，每撫几歎曰：「悔不用黄洽之言。」或至淚下。《齊東野語》卷十一。《宋稗類鈔》卷六。

37　光皇春秋已富，又自東宫尹天府入侍重華，從容啓上曰：「有贈臣以烏髭藥者，臣未敢用。」上語光皇曰：「正欲示老成于天下，何以此爲？」蓋重華方奉德壽，重惜兩宫之費，故至德壽登假而後即授光皇以大位。其脱屣萬乘，蓋有待也。《四朝聞見録》乙集。

38　淳熙己酉，孝宗倦勤，光宗登極，群臣奉表請以誕聖日爲重明節，如故事。時有術者以拆字自名，言世人吉凶事跡，無不奇中。因語人曰：「近得邸報乎？節號重明，非佳名也。其文爲二千日，兆在是矣。」聞者掩耳而走，既而甲寅之事果如其言。《東南紀聞》卷二。《西湖游覽志餘》卷二。

39　近璫奏當修重華宫，舊例須關朝廷出錢，下臨安轉運司應副，壽皇云：「我在南内，豈不知朝廷無錢？臨安轉運司亦窘。向來高宗緣德壽宫闕錢，所以朝廷極力應副，今我與嗣君是一家事，此間並無用錢處，所積甚多，只用宫中錢修，不必關聞南内」。遂以重華庫錢計料翻蓋，更不官差一匠及一夫。《經鉏堂雜志》卷一。

40　孝廟既過重華宫，有一浄齋，終日宴坐其間。止有一卓案，上沓書籍一部、圓硯一隻、笔兩管、墨一錠、紙兩軸，四旁無他物。近璫嘗奏：「高宗留下寶器圖書不可數計，陛下當時取觀玩，略享之。」孝廟云：「不然，高廟渡江，成中興之業，功德盛大，故合享此。朕無功德，豈可享用？」璫云：「留在庫藏，久必朽蠹，取而觀玩，何損也？」孝廟云：「此皆是直錢之物，高廟所寶，萬一將出，或至損壞，便是不能守也。」至後皆鎖閉不啓。《經鉏堂雜志》卷一。《西湖游覽志餘》卷二。《宋稗類鈔》卷一。

41　元夕後三日，宣嗣秀王及其諸子宴集。坐間，壽皇云：「聞得外間鼓吹喧闐，想是民間歡樂。」嗣秀王對云：「此不可强。」壽皇云：「此如何强得？」嗣秀王云：「緣連年豐稔，民間稍康，所以致此。」壽皇云：「是，是。」嗣秀王因問：「元夕，壽皇聖帝對此良辰美景亦領略之否？」壽皇云：「十四日，嗣帝過此排當，十五日不飲。」嗣秀王云：「是夕如何度？」壽皇云：「是夜鼓琴兩曲，人報月色甚佳，遂出，巡檐賞月。已而飲湯一杯，至二鼓就寢。大凡飲酒不可連日，令人神思不清。」又云：「人主没人道得，若不自製禁，任意恣縱，何所不可，非獨酒一事也。」《經鉏堂雜志》卷一。

42　光廟逾年不朝東内，壽皇怏怏。一日登朝堂露臺，聞委巷小兒争鬬呼趙官家者。壽皇曰：「朕呼之尚不至，爾枉自叫。」悽然不樂，自此浸不豫。《朝野遺記》。《西湖游覽志餘》卷二。《宋稗類鈔》卷六。

43　壽皇極簡嚴，不甚發語，雖宴集，拱手終席，對諸璫不呼其名，止呼其官而已。《經鉏堂雜志》卷一。

44　高宗、孝宗在御，每三年大比下詔，先一日，奉詔露天默禱曰：「朝廷用人，别無他路，止有科舉，願天生幾箇好人來輔助國家。」及進殿試策題，臨軒唱名，必三日前精禱于天。《貴耳集》卷下。《西湖游覽志餘》卷二。

45　孝皇朝不許宰相進擬鄉人，王丞相在相位八年，林大中亦鄉人，八年不得除命。《貴耳集》卷下。

46　宋孝宗時，蜀士許志仁在臨安袁家湯店止泊，覓差遣，淹某年餘，囊篋殆盡。每見士大夫則鞠躬相揖，人皆憫其窮困，或予以三券五券，惟藉此自給。一夕，孝宗與曾參政從龍微行，入袁店喫湯，志仁揖之甚恭。孝宗心念此人何敬我如此，故遺下一扇與之，志仁即以扇趕逐奉還，又如法一揖。孝宗問：「公何處人？在此何爲？」志仁言：「某蜀人，在此待差遣，不覺日久，困窮甚矣。」孝宗又問年月日時，又適與上合。孝宗曰：「曾參政欠閬州太守黄金二十兩，明日以書薦汝去彼處受差辟，汝可移此金作果囊歸。」志仁大感。孝宗復以志仁命在瓦子裏與人算，星翁云：「此是主上命。」孝宗曰：「此蜀中一許文命。」星翁曰：「若果然，則目下亦遇大貴超昇。」孝宗歸，明日御筆批令志仁交閬州知州事，前任官改除利州西路提刑，并以金二十兩予之，令曾參政密封與之。志仁不之知，歸見閬州守拆。守拆開，方知是主上御筆而謝恩。《湖海新聞夷堅續志》前集卷一。

47　孝皇聖明，亦爲左右者所惑。有一川官得郡陛辭，有宦者奏知：「來日有川知州上殿，官家莫要笑。」壽皇問：「如何不要笑？」「外面有一語云： 裹上幞頭西字臉，恐官家見了笑，只得先奏。」所謂知州者，面大而横闊，故有此語。來日上殿，壽皇一見，憶得先語，便笑：「卿所奏不必宣讀，容朕宫中自看。」愈笑不已。其人在外曰：「早來天顔甚悦，以某奏劄稱旨。」殊不知西字臉先入之言，所以動壽皇之笑也。《貴耳集》卷下。《宋稗類鈔》卷六。

48　壽皇賜宰執宴，御前雜劇妝秀才三人，首問曰：「第一秀才仙鄉何處？」曰：「上黨人。」次問：「第二秀才仙鄉何處？」曰：「澤州人。」又問：「第三秀才仙鄉何處？」曰：「湖州人。」又問：「上黨秀才，汝鄉出甚生藥？」「某鄉出人參。」次問：「澤州秀才，汝鄉出甚生藥？」「某鄉出甘草。」次問：「湖州出甚生藥？」「出黄蘖。」「如何湖州出黄蘖？最是黄蘖苦人。」當時皇伯秀王在湖州，故有此語。壽皇即日召入，賜第奉朝請。《貴耳集》卷下。

49　何自然中丞上疏，乞朝廷併庫，壽皇從之。方且講究未定。御前有燕，雜劇伶人妝一賣故衣者，持褲一腰，只有一隻褲口。買者得之，問：「如何着？」賣者云：「兩脚併做一褲口。」買者云：「褲却併了，只恐行不得。」壽皇即寢此議。《貴耳集》卷下。

50　德壽中興之後，壽皇嗣服之時，《莊》、《老》二書，未嘗不在几格間。或得一二緇黄之講説，息兵愛民，不事紛華，深得簡淡之道。外庭儒者，多以此箴規，惟吕東萊言之甚切。嘗讀《中庸》、《大學》之書，不當流異端之學。殊不知聖心自與此理圓明，雖曰異端，自有理到處。尊經之意，不得不嚴。《貴耳集》卷上。

51　高宗絲鞋兩日一易，御服三日一易。孝宗絲鞋兩月一易，御服弊則易之，或時浣濯補紉。《經鉏堂雜志》卷一。

52　孝宗聖性簡儉，雖古帝王未有也。周必大時直宿禁林，夜召周以入，謂必大曰：「多時不與卿説話。」賜必大坐。上耳語黄門，黄門出，則奉金缶貯酒，瀉入金屈卮，玉小楪貯棗，用金緑青窑器承以玳瑁托子，中浸羊絃線，清可鑒。酒僅一再行。上曰：「未及款曲。」必大歸語其家，歎上之簡儉。翌日遂拜政地云。《四朝聞見録》乙集。

53　孝宗即位之初，出内府寶玉三品，寘于天竺寺觀音道場。明年，御製贊曰：「猗歟大士，本自圓通。示有言説，爲世之宗。明照無二，等觀以慈。隨感即應，妙不可思。」上之博通内典如此。《四朝聞見録》甲集。

54　孝宗幸天竺及靈隱，有輝僧相隨。見飛來峯，問輝曰：「既是飛來，如何不飛去？」對曰：「一動不如一静。」又有觀音像手持數珠，問曰：「何用？」曰：「要念觀音菩薩。」問：「自念則甚？」曰：「求人不如求己。」因進《圓覺經》二句：「使虚妄心若無，六塵則不能有。」經本四字一句，以三句合而爲二句，孝宗大喜。《貴耳集》卷上。

55　孝宗晚慕達摩學，嘗召問住静慈僧光曰：「佛入山修道六年，所成何事？」光對曰：「臣將謂陛下忘却。」頗稱旨。光意蓋以孝宗即佛。《四朝聞見録》乙集。

56　宋佛照禪師奏對孝宗皇帝云：「欲得徑捷，須離卻語言文字，真實參究。所以古德道： 念得《楞嚴》、《圓覺經》，猶如澗水響泠泠。有人問著西來意，恰似蚊咬鐵釘。」上曰：「直是難入。」師云：「正好著力。」《宗門統要續集》。

57　靈隱瞎堂遠禪師，孝宗皇帝問云：「前日睡夢中，忽聞鐘聲，遂覺，未知夢與覺是如何？」師云：「陛下問夢中底？覺來底？若問覺來底，如今正是寐語。若問夢中底，夢覺無殊，教誰分别，夢即是幻，知幻即離，離幻即覺，覺心不動，所以道若能轉物，即同如來。」帝曰：「覺幻皆非，且鐘聲向甚處起？」師云：「從陛下聞處起。」帝大悦。《宗門統要續集》。

58　孝宗聖性超詣，靡所弗究厥旨，尤精内景，時詔山林修養者入都，寘之高士寮，人因稱之曰「某高士」。……易如剛最後灑掃高士堂，亦稱高士，去其徒無甚異，唯善於趨謁，以故史越王、尤錫山、楊誠齋、陸三山頗與之游。陸公嘗以齋宿竹宫，因叩其廬。有二蒼童對弈，微聞松風間有琴絲棋弈聲。陸公心羡，以爲是何異神仙之居，叩二蒼童，願見高士，童答以高士已出，去某御藥處。中貴人也。陸因歎息曰：「高士亦見御藥耶？」笑而出。《四朝聞見録》丙集。《南宋雜事詩》卷七。

59　孝宗聞有拆字者多驗，書一「問」字，左右皆斜，其人曰：「此非官家而誰，左看也是君，右看也是君。」《湖海新聞夷堅續志》補遺。

60　壽皇未嘗忘中興之圖，有《新秋雨霽》詩云：「平生雄武心，覽鏡朱顔在。豈惜嘗憂勤，規恢須廣大。」曾作《春賦》，有曰：「予將觀登臺之熙熙，包八荒之爲家。穆然若東風之振槁，灑然若膏雨之萌芽。生生之德，無時不佳，又何羡乎炫目之芳華。」示徐本中，命其校訂。曾覿因譖徐云：「上《春賦》，本中在外言曾爲潤色。」壽皇頗不悦。《貴耳集》卷上。

61　見蘇軾367。

62　見蘇軾368。

63　見蘇軾369。

64　見洪邁9。

65　見洪邁10。

66　見張孝祥15。

67　孝宗坐側有牙籤凡二十，半白半緑。酒至，出白簽，斟止半杯；出緑簽，則滿泛。一席之間用緑簽，止二三而已。《姚氏殘語》。《經鉏堂雜志》卷一。《南宋雜事詩》卷六。

68　孝宗嘗患痢，衆醫不效，德壽憂之，過宫偶見小藥局，遣中使詢之曰：「汝能治痢否？」曰：「專對科。」遂宣之至。請問得病之由，語以食湖蟹多，故致此疾，遂令胗脉。醫曰：「此冷痢也，其法用新米、藕節，細研以熱酒調服。」如其法，杵細酒調，數服而愈。德壽乃大喜，就以金杵臼賜之，乃命以官。至今呼爲金杵臼嚴防禦家，可謂不世之遇。《船窗夜話》。《稗史》。《南宋雜事詩》卷一。

69　壽皇使御前畫工寫曾海野喜容，帶牡丹一枝，壽皇命徐本中作贊云：「一枝國艷，兩鬢東風。」壽皇大喜。《貴耳集》卷下。

謝　后

1　舊制，皇帝曰御膳，中宫曰内膳。自壽成皇后初立，懇辭内膳，詔權罷。今中宫因之。《老學庵筆記》卷二。

宋光宗

1　三王得，不知何許人，亦無姓名。帶杭音，額角中有刺字，意揀罷軍員也。頭蓬面垢，或數日不食，莫迹其止宿。……光宗始開王社，位爲第三。孝宗儲副之位未知孰授。一日，三王得於道中前邀王車，衛者拽之。王問爲誰，但連稱：「三王得，三王得。」王悟其兆，縱使去。既即大位，命入中禁賜命，不拜而出。《四朝聞見録》乙集。

2　莊文既薨，孝廟白德壽扶立光宗。宣瑣之夕，德壽故召魏王宴宿宫中，洎次日歸邸，則儲册已行，而魏邸出麻之宣城矣。復見高廟，亦有愠言曰：「翁翁留愷，却使三哥越次做太子。」帝語塞，漫戲撫之曰「兒謂官家好做，做時煩惱」云。《朝野遺記》。《西湖游覽志餘》卷二。

3　紹熙在鶴禁，有意受禪，而終難發言也，數擊鮮於慈福，后詢近侍：「大哥屢排當，何故？」旁側有奏曰：「意欲娘娘爲趣上耳。」后笑。壽皇至東内，從容間，語：「官家也好早取樂，放下與兒曹。」上曰：「臣久欲爾，但孩兒尚小，未經歷，故不能即與之。不爾，則自快活多時矣。後來儲邸，度長樂必已及之矣。」備具狀爲壽者再。后不能已，語之曰：「吾亦嘗諭乃翁，渠所見又爾。」光宗岸幘禀后曰：「臣已髮白，尚以爲童，則罪過翁翁。」后無語，蓋謂高廟遜壽皇於盛年也。《朝野遺記》。《西湖游覽志餘》卷二。

4　皇甫履，紹興中賜隱于江州廬山，高宗名其所居曰清虚庵。光宗在東宫日，嘗問履山中所乏。履曰：「山中無所缺，但去水差遠，汲取頗勞。」光宗因大書「神泉」二字遺之，云：「持歸，隨意鑿一泉。」履歸，乃于庵之側穿一小井，方施畚鍤而泉已湧至，遂畢工。至今深纔二三尺，味甘洌，尤宜瀹茗。《雲谷雜紀》卷三。

5　見陳亮7。

6　光宗萬幾之暇，留意香品，合和奇香，號「東閣雲頭香」，其次則「中興復古香」。《南宋雜事詩》卷一引《香乘》。

7　紹熙二年辛亥，十一月壬申，光宗初祀圜丘。先是，貴妃黄氏有寵，慈懿李后妬之。至是，上宿齋宫，乘間殺之，以暴卒聞，上不勝駭憤。及行禮，值大風雨，黄壇燈燭盡滅，不成禮而罷。上以爲獲罪於天，且憚壽皇譴怒，憂懼不寧，遂得心疾，歸卧青城殿。壽皇知其事，輕輿徑至幄殿，欲慰勉之。直上寐，戒左右使勿言。既寤，小黄門奏壽皇在此，上矍然驚起，下榻叩頭請罪。壽皇再三開諭，終不懌。自是喜怒不常，不復視朝矣。至三年二月，疾稍平，詣重華宫起居。《齊東野語》卷三。

8　見李后1。

9　見李后2。

10　壽皇疾甚，留正請上侍疾，挽裾隨至福寧殿，泣而出。既而宰執以所請不從，乞出。光宗傳旨，令宰執盡出，於是俱至浙江亭待罪。知閤韓侂胄奏請自往宣押入城，於是宰執入，各還第。國史《趙汝愚傳》云：「孝宗令嗣秀王傳意，令宰執復入。」非實。復請過宫，許之。至期，過午，有旨放仗。當是時，諸公引裾慟哭，朝士日相聚於道宫佛寺集議，百司皂隸，造謗譌傳，學舍草茅，争相伏闕。劉過改之一書，至有「生靈塗炭，社稷丘墟」之語。且有詩云：「從教血染長安市，一枕清風卧釣磯。」擾擾紛紛，無所不至。《齊東野語》卷三。

11　〔紹熙五年六月〕十三日，壽皇大殮，車駕不至，無與成服，人情憂懼。留正等遂奏請憲聖代行祭奠之禮，以安人心。往反數四，始得太皇聖旨：「皇帝以疾，聽就内中成服，太皇太后代行祭奠之禮，宰相百官就重華宫成服。」正等遂成服遵行之。然中外人情洶洶，以禍在旦夕。近習巨室，競輦金帛藏匿村落。而朝士中如項安世等，遁去者數日。如李詳等，搬家歸鄉者甚衆。侍從至欲相率出城。於是留正等連疏乞立太子，以重國本。二十四日晚，御批云「甚好」。次日，宰執擬立太子指揮進入。御筆批：「依付學士院降詔。」是晚，又御批云：「歷事歲久，念欲退闲。」留正見之懼。以爲初正請立太子，今乃有退闲之語，何邪？會次日朝臨，仆於殿庭傷足，正疑爲不祥。先是，正嘗從善軌革者問命，有兔伏草、鷄自焚之象。及此，謂所知曰：「上卯生，吾酉生，前語驗矣。」遂力請罷免，出城俟命。《齊東野語》卷三。

12　見宋寧宗1。

13　光宗既退居，每恨既往時成敗，瞑目瞋駡，或慟哭。壽仁后輒奉觴以解陶之，以是爲常。雖宫門外事不欲動其心，然久亦覺知矣。初郊祀成，恭謝回鑾，御樂聲達於内。光宗問其事，后曰：「市井爲樂耳。」帝怒曰：「爾欺我，至是尚爾邪！」揮之以肱，后仆於闑，自是遂得疾。《朝野遺記》。《西湖游覽志餘》卷二。

李　后

1　皇甫真人號爲有道術，善風鑑。高宗閒因大雪中召入，以手提其所衣繒絮至數襲，謂皇甫曰：「先生何怕冷耶？」皇甫從容對曰：「臣聞順天者昌。」時逆亮謀南寇，故皇甫以對，上大悦。後又自出山來見，上叩其所以來，則曰：「做媒來。臣爲陛下尋得个好孫息婦。」上問爲誰，則以慈懿皇后，大將之子，生于營中，生之日有黑鳳儀于營前大黑石上。人謂鳳，實鸑鷟，石則元王。慈懿小字鳳娘，蓋本于此。后既爲太子妃，至訴太子左右于高、孝兩宫，高宗不懌，謂憲聖曰：「終是將種，吾爲皇甫所誤。」孝宗屢訓妃：「宜法大媽媽即憲聖。螽斯之行。汝只管與太子争，吾寧廢汝。」上欲懼之，未嘗真欲廢之也。因驚憤，疑其説出于憲聖。會光宗即位，大惡近習，忽手批付内侍省，取其尤黠者首級。其黨亟奔訴于重華，迨有教曰：「吾兒息怒。」光皇雖即奉旨，而詞色加怒，意欲他日盡誅此曹。由是宦者相懼，而謀所以閒三宫者。光皇適感心疾，久缺定省。重華憂之，得草澤良藥爲一大丸，疾可立愈。欲宣賜，恐爲后所沮，俟光皇問安，即面授之。宦官因閒慈懿云：「太上只等官家過宫，便賜藥。」后使覘北宫，果有藥，后遂持嘉王泣而訴之上，上由此堅不肯詣太上。先是，上之未疾也，嘗獨幸聚景，兩制俱扈從，惟吴琚待制以疾在告。上將進酒于荼花下，言者飛章交至，謂太上每出幸外苑，必恭請光堯。上方怒言者，遂以重華亦有不曾恭請光堯之時以語從臣。適太上命黄門持玉卮暨宜勸以賜，會上怒未怠，以手顫誤觸卮于地。黄門歸奏，遂隱言者之事，但云：「官家纔見太上傳宣，即大怒碎卮矣。」每太上游幸，上必進勸，會太上奉憲聖幸東園閲市而上偶不記，太上左右陰颺雞數十，故使捉之不獲，乃相與大呼曰：「今日捉雞不著。」蓋臨安以俟人飲食爲「捉雞」，故以此激太上怒。太上陽若不聞，而玉色微變。自上以疾不詣北宫，至孝宗大漸，終勿克執喪，與憲聖垂殁而莫有嘗藥，皆后爲宦者所誤云。《四朝聞見録》乙集。

2　重華聞上疾，自臨大内撫視，上噤不知人，但張口囈言耳。壽皇憂且怒，呼李后而數之云：「宗廟社稷之重，汝不謹視上，使之至此，今將奈何？」一時忿極，遽曰：「萬一不復，當族汝家。」既將往東朝，召留正責之曰：「汝以爲相，不强諫，何事？」正曰：「臣非不言，奈不聽何？」帝曰：「爾自後須苦言之，若有不入，待朕留渠細語之。」其言止是爾。光宗既愈，后泣謂曰：「嘗勸哥哥少飲，不相聽，近者不豫，壽皇幾欲族妾家。何負何辜？」既而聞留正所得聖諭，謂若更過宫，決被留不可還矣。光宗已有怔忡之候，此語既入，故終身畏父，玉輦無近於龍樓云。《朝野遺記》。

3　〔光宗〕將朝重華，百官班立以俟。上已出，至御屏，李后挽上回曰：「天色冷，官家且進一杯酒。」百僚、侍衛皆失色。時陳傅良爲中書舍人，遂趨上引裾，請毋再入，隨上至御屏後。李后叱之曰：「這裏甚去處？你秀才們要斫了驢頭。」傅良遂大慟於殿下。李后遣人問曰：「此是何理？」傅良對曰：「子諫父不聽，則號泣隨之。」后益怒，遂傳旨：「已降過宫指揮，更不施行。」於是臣僚士庶紛紛之議競起矣。《齊東野語》卷三。《四朝聞見録》甲集。

4　慈懿李皇后，安陽人，父道本，戚方諸將，故群盗也。后天姿悍妬，既正椒房，稍自恣。始，成肅謝后事高宗及憲懿聖甚謹，至后頗偃蹇，或乘肩輿直至内殿，成肅以爲言，后恚曰：「我是官家結髮夫妻。」蓋謂成肅自嬪御册立也。語聞，成肅及壽皇皆大怒，有意廢之。史太師已老，嘗詔入見北宫，密與之謀，浩以爲不可，遂已。宫省事祕，莫得詳也。其後益無忌憚。貴妃黄氏有寵，后妬，每欲殺之。紹熙二年，光宗初郊，宿青城齋宫，后乘便，遂置之死地。或以聞，上駭且忿怒，於是遂得心疾。及上不豫，兩宫有間言，天下寒心，皆歸過於后。后以慶元庚申上仙，權殯赤山。甫畢，雷震山崩，亟復修治之。《齊東野語》卷十一。

5　〔光廟〕初郊宿青城……而壽仁復至玉津行園，亦犯玉女宓妃之戒。《朝野遺記》。

6　壽仁后惑日者之言有厄於椒殿，别築精室居之，道妝事佛，病革而終，褘翟不得周身。長御欲遷之椒殿，會有怨后者，持鑰不啓，曰：「承誰命舁此？」相與舁歸。儀及半途，訛傳曰：「風皇至矣。」皆委之而走。時光宗見祟恍忽，内中以風皇目之。久之，知訛傳，方有再至者，乃爲烈日所暴，體色黝然變矣。置之大寢，宫人無計，致鮑魚於地，又以蓮香數十餅亂其臭。洎事聞於外，梓人進椑，將有小白之泚。葬赤山邢后之側。不久，雷震毁敗，人共快云。《西湖游覽志餘》卷二。《朝野遺記》。

7　金鳳花如鳳咮飛舞，每種各具一色，聚開則五色成華，自夏至秋尤盛，謂之「金鳳花」。中都習，宫闈娭語謂「鳳兒花」。慈懿之生，有鸑鷟儀于墨民，名曰鳳孃，迨正坤極，六宫避舊稱，曰「好女兒花」。今行在猶然。《四朝聞見録》戊集。

宋寧宗

1　憲聖既擁立光皇，光皇以疾不能喪，憲聖至自爲臨奠。攻媿樓公草立嘉王詔云：「雖喪紀自行于宫中，然禮文難示于天下。」蓋攻媿之詞，憲聖之意也，天下稱之。先是，吴琚奏東朝云：「某人傳道聖語『敢不控竭』。竊觀今日事體，莫如早決大策，以安人心。垂簾之事，止可行之旬浹，久則不可。願聖意察之。」憲聖曰：「是吾心也。」翌日，並召嘉王暨吴興入，憲聖大慟不能聲，先諭吴興曰：「外議皆曰立爾，我思量萬事當從長。嘉王長也，且教他做。他做了你却做，自有祖宗例。」吴興色變，拜而出。嘉王聞命，驚惶欲走，憲聖已令知閤門事韓侂胄掖持，使不得出。嘉王連稱：「告大媽媽憲聖，臣做不得，做不得。」憲聖命侂胄：「取黄袍來，我自與他著。」王遂掣侂胄肘環殿柱。憲聖叱王立侍，因責王以「我見你公公，又見你大爹爹，見你爺，今又却見你。」言訖，泣數行下。侂胄從旁力以天命爲勸。王知憲聖聖意堅且怒，遂衣黄袍，亟拜不知數，口中猶微道「做不得」。侂胄遂掖王出宫，唤百官班，宣諭宿内前諸軍以嘉王嗣皇帝已即位，且草賀。驩聲如雷，人心始安。先是，皇太子即位於内，則市人排舊邸以入，争持所遺，謂之「掃閣」，故必先爲之備。時吴興爲備，獨嘉王已治任判福州，絶不爲備，故市人席捲而去。王既即位，翌日，侂胄侍上詣光皇問起居。光皇疾，有間，問：「是誰？」侂胄對曰：「嗣皇帝。」光宗瞪目視之，曰：「吾兒耶？」又問侂胄曰：「爾爲誰？」侂胄對：「知閤門事臣韓侂胄。」光宗遂轉聖躬面内。時惟傳國璽猶在上側，堅不可取。侂胄以白慈懿，慈懿曰：「既是我兒子做了，我自取付之。」即光宗卧内拏璽。寧皇之立，憲聖之大造也。《四朝聞見録》甲集。

2　〔寧皇〕宫中動卻呵衛，黄衣至不之避。自以補革舄、浣紬衣爲便。左右至以語激上，則應以「毋作聰明亂舊章」，蓋舊學于永嘉陳氏傅良，嘗導上以此，故終身不忘。大臣進擬，不過畫可，謂之「請批依」。龍顔隆準，相者謂「真老龍形」云。《四朝聞見録》乙集。

3　〔寧宗〕始初雖爲「韓」侂胄所誤，然三十一年敬仁勤儉如一日。天文示變，齋心露禱。禁中酒器，以錫代銀。上元夜嘗熒燭清坐，小黄門奏曰：「官家何不開宴？」上愀然曰：「爾何知，外間百姓無飯吃，朕飲酒何安？」嘗幸聚景園，晚歸，都人觀者争入門，蹂踐有死者。上聞之深悔，自是不復出。《鶴林玉露》甲編卷三。《錢塘遺事》卷二。

4　張巨濟，字宏圖，福清人。嘉泰間上書寧宗，以「慈懿欑陵，今在湖曲，若陛下游幸，則未免張樂，此豈履霜露之義？」寧皇感悟其言，旌轉一秩。由此湖山遂無清蹕之聲，非特儉德云。御鷁至沈於波臣。黄洪詩云：「龍舟大半没西湖，便是先皇節儉圖。三十二年安静里，棹歌一曲在康衢。」《四朝聞見録》丙集。《西湖游覽志餘》卷二。

5　寧皇用二小黄門，常背二小屏前道，隨其所至，即面之。屏書戒曰：「少飲酒，怕吐；少食生冷，怕痛。」析二事爲二屏，以白楮糊，緣以青楮。所幸後苑，有苦進上以酒及勸上以生冷者，指二屏以示之，故每飲不過三爵。《四朝聞見録》乙集。《西湖游覽志餘》卷二。

6　或謂寧宗不慧而訥於言，每北使入見，或陰以宦者代答。《癸辛雜識》續集下。《南宋雜事詩》卷七。

7　寧皇每命尚醫止進一藥，戒以不用分作三四帖。蓋醫家初無的見，以衆藥嘗試人之疾，寧皇知其然。《四朝聞見録》丙集。

8　寧皇患痢，召曾醫不記名。入視。曾診御畢，方奏病證，未有所處。慈明立御榻後，有旨呼「曾防禦，官家喫得感應丸否？」曾連稱「喫得，喫得」。慈明又諭：「須是多把與官家喫。」曾承教旨，對以須進二百丸。寧皇進藥如數，瀉旋定，又進二百丸，遂止。曾時坐韓黨被譴，上遂於其元降秩上更增三秩。寧皇不豫滋久，謂左右曰：「惟曾某知我性。」急召入。診訖，嗚咽不勝。上曰：「想是脈兒不好也？」曾出，自診其脈，謂家曰：「我脈亦不好。」先寧皇一夕而逝。《四朝聞見録》丙集。

楊　后

1　慈明楊太后養母張夫人善聲伎。隨夫出蜀，至儀真長蘆寺前僦居。主僧善相，適出見之，知其女當貴。因招其父母飯，語之故，且勉之往行都，當有所遇。以無資告，僧以二千楮假之，遂如杭。或道之入慈福宫，爲樂部頭。后方十歲，以爲則劇孩兒。憲聖尤愛之，舉動無不當后意。有嫉之者，適太皇入浴，儕輩俾服后衣冠爲戲，因譖之后。后笑曰：「汝輩休驚，他將來會到我地位上在。」其後茂陵每至后所必目之，后知其意。一日内宴，因以爲賜，且曰：「看我面，好好看他。」……既貴，恥其家微，陰有所遺，而絶不與通。密遣内璫求同宗，遂得右庠生嚴陵楊次山以爲姪。既而宣召入見，次山言與淚俱，且指他事爲驗，或謂皆后所授也。后初姓某，至是始歸姓楊氏焉。次山隨即補官，循至節鉞郡王云。《齊東野語》卷十。

2　楊皇后，忘其姓氏，或云會稽人。其母張氏，舊隸德壽樂部，以久次出適於外，隨夫至儀真，僦居長蘆寺前。寺僧善相，謂張氏宜有貴女，勸之仍還行都。一日奏樂，孝宗以爲不諧，中貴人奏：「老舊者得旨嫁出，今皆新習，乞使已出者通籍内廷，新故參教。」上可之。自是張氏復還樂部，時后在姙數月矣。及期乞歸外館，憲聖曰：「第令産仙韶院何害？」遂誕后東朝禁中。三日洗兒，憲聖臨視，戲祝云：「長汝福禄及吾。」自是養於宫中。既久，新樂純熟，所生母與儔侣俱還民間，后在楊才人位下，年十歲，爲則劇孩兒。及長，以琵琶隸慈福宫，舉動無不當太后意者。有嫉之者，適太后入浴，儕輩俾服后衣冠爲戲，因而譖之太后。太后笑曰：「汝輩休驚詫，他日自會服此。」寧宗以嘉邸踐祚於東朝，爲重華承嫡，主喪。一日，朝長信，偶酒溢盥手，后奉匜以前，帝悦而洒之，自是得幸，常至帝所。久而憲聖知之，幾欲鞭朴，大璫王去爲力救之，曰：「娘娘當以天下畀孫，一婦人何足惜！且此事不可使外人知也。」長信雖少解，然終不恝然，謂王：「且使楊氏寄汝家，候駕返南内，却復之。」故后暫居去爲家，而去爲之子瑜因得幸。及皇陵事畢，楊后復還長信，上眷念殊厚，然莫能得之。韓后既薨，所幸宦官王德謙將詣於東朝，憲聖語曰：「乃翁欲吾堂前一人，尚不與之。」德謙頗黠，則奏：「臣非不識去就，敢窺數娘娘嬪御？今大内如楊美人者亦不乏，臣所私見，蓋以皇后近上升，後宫雜進無序，苟得一人，自陛下處賜與官家，則衆人方帖伏。甚於保愛上躬，爲宗社大計。」憲聖稍悟，曰：「爾言亦有理。」德謙知有間可乘，又使中貴人儳和，以爲娘娘尚未見玄孫，而楊氏相命宜子，浸潤鼓扇，崇福遂以賜寧宗。《西湖游覽志餘》卷二。《宋稗類鈔》卷四。

3　慈明太后，越人也。善通經史，能小王書。母張夫人，以樂部被憲聖幸，後以病中歸李氏，死葬西湖小麥嶺下，地名放馬場。憲聖常因樂部不協，顧左右曰：「我記得張家，今安在？」左右對曰：「已死矣。有女頗聰慧。」憲聖念張氏，故召后入，時年十一二。嘗寘憲聖側，宫中謂之「則劇孩兒」。及既長，寧皇侍宴長樂，目后有異，而重於自請。憲聖知其意，遂宴寧皇而賜之，曰：「做好看待，他日有福。」憲聖精於五行。由此遂正六宫之位。慈明所以報憲聖者，既無不至，閣子内揭帖圖則吴氏之宗枝也，居則指姓名以問左右曰：「這箇有差遣也未？」每遣景獻諭時相，凡除授必先吴氏而後其家。先是，后葬其母於群宫人塚。……葬張夫人處，蓋天造地設，非人力所及。山自南高峯爲岡阜，至夫人壠忽踊去，若龍昂首爲嶺。春陽發達，夫人墳有物若鍾乳結成甓，淵泉環繞，源出百里。《四朝聞見録》丙集。《南宋雜事詩》卷五。

4　韓成恭上仙後，後宫爲上所眷者，今長秋與婕妤曹氏耳。時欲繼立椒塗，二黨交進。曹有姊妹，通籍禁中，皆爲女冠，賜號虚無自然先生者，左右街都道録者皆厚於韓侂胄，或謂亦與之暱。韓侍禁中，時多在曹位，故鑄金之際意自輕重。然曹罕術，今長秋能挾數以御之，且上意專在楊，韓密間之，未能奪也。……各設席以邀羊車，欲決此舉。二閣皆同日，今長秋故遜曹使朝飲，而己飲於夜，曹不寤也。逮旰，酒甫一再行，曹未及有請，則楊位已奏恭肅帝輦矣。奏趣重疊，上起，洎至楊所，則自從容，且遂留寢，故能舐筆展幅以請奎章。上即書「貴妃楊氏可立爲皇后」，付外施行，而長秋復進筆，乞又書其一，付其兄次山，逮曉雙出之。中貴所齎者未至省，而次山已持御筆自白廟堂矣。蓋后慮韓匿上批，事或中變，故兩行之，使不可遏耳。《朝野遺記》。《宋稗類鈔》卷四。

5　見韓侂胄33。

6　王妙堅者，本興國軍九宫山道嫗也。居常以符水呪棗等術行乞村落，碌碌無他異。既而至杭，多游西湖兩山中。一日，至西陵橋茶肆少憩，適其鄰有陳生隸職御酒庫。其妻適見之，因扣以婦人頭不可疎者，還可禳解否，嫗曰：「此特細事。」命市真麻油半斤，燒竹瀝投之，且爲持呪，俾之沐髮。蓋是時恭聖楊后方誅韓，心有所疑，而髮不解，意有物出示，以此徧求禳治之術。會陳妻以油進，用之良驗，意頗神之，遂召妙堅入宫，賜予甚厚，日被親幸。且爲創道宇，賜名明真，俾主之，累封真人。同時有黄冠易如剛者，嗜酒誇誕，薄知其事，欲以奇動。於是以黄絹方丈帚書大符以進。后大喜，賜予亦渥，後住太乙東宫。《齊東野語》卷十。《西湖游覽志餘》卷二。

7　天寶間，楊貴妃寵盛，安禄山、史思明之作亂，遂有楊安史之謡。嘉定間，楊太后、史丞相、安樞密亦有楊安史之謡。《貴耳集》卷下。

8　穆陵初年，嘗於上元日清燕殿排當，恭請恭聖太后。既而燒烟火於庭，有所謂地老鼠者，徑至大母聖座下，大母爲之驚惶，拂衣徑起，意頗疑怒，爲之罷宴。穆陵恐甚，不自安，遂將排辦巨璫陳詢盡監繫聽命。黎明，穆陵至陳朝謝罪，且言内臣排辦不謹，取自行遣。恭聖笑曰：「終不成他特地來驚我，想是誤耳，可以赦罪。」於是子母如初焉。《齊東野語》卷十一。

9　楊氏，寧宗皇后妹，時稱楊妹子。書法類寧宗，馬遠畫多其所題。往往詩意關涉情思，人或譏之。《書史會要》卷六。《宋詩紀事》卷八十四。

10　楊妹子，乃宋寧宗恭聖皇后妹，其書類寧宗，凡御府馬遠畫多令題詠，余曾見馬遠《松院鳴琴》小幅，楊娃題其左方云：「閒中一弄七絃琴，此曲少知音。多因澹然無味，不比鄭聲淫。　松院静，竹樓深，夜沈沈。清風拂軫，明月當軒，誰會幽心。」詞寄《訴衷情》。波撇秀穎，妍媚之態，映帶縹緗。《韻石齋筆談》卷下。《南宋雜事詩》卷二。

宋理宗

1　慈憲全夫人之生也，其父全翁大節，忽門外有大虵蟠繞一大樹間，細而視之，則其虵有兩小角。方以爲異，將入呼兒姪輩逐之，則報以得女，而虵不復見矣。《癸辛雜識》續集下。

2　理宗生母全夫人諡慈憲，殊不知僞齊劉豫母亦諡慈憲，當時考不及此，何耶？《齊東野語》卷十六。

3　穆陵之誕聖前一夕，全夫人欲歸東浦母家，榮文恭王時待次。閩縣尉遣僕平某者，即平幙使之父也，贖黑神散與之同往。時天尚未曉，啓門則見甲士盈門，意謂過軍，亟驚入報。尉曰：「軍行自應由上塘，何緣至此？」遂出觀之，了無所覩。方艤小舟，欲登，忽有大黑蛇有兩小角，壓船舷而卧，船爲之側，疑其有異，遂不復往。未幾誕男，即理宗也，小字烏孫，以蛇異也。其初被選也，史衛王當國，先命趙宗丞希言與權之，併選宗室子「與」號十歲已下者，各與課算五行，於是就其中選到十人。時侍郎王宗與權善五星，指理宗、福王二命謂衛王曰：「二者皆帝王之命也。」於是理宗改訓與莒，福王改訓與芮，蓋取二國以爲名也。始下大宗正司盡召十人時入，和尚師禹領宗司皆伺于王府土地祠，久之皆餒，遂就市肆呼麪。方及門而拌覆地，衆方餒甚，交責之，獨穆陵凝然略不變色，反以言慰藉之。史相聞其事，遂大異之。既而私引入書院中試，令寫字，即大書「朕聞上古」，衛王慄而起曰：「此天命也。」於是立儲之意已定云。《癸辛雜識》後集。

4　理宗微時，鞠於母黨全氏。一日秋暑，偕弟與芮浴於河。鄞人餘天錫自杭還浙東，舟抵河滸，忽雷雨，帝與與芮趨避舷側，天錫卧舟中，夢見龍負舟，驚起視之，則兩兒也。問之，爲全保正家子，乃登岸詣全氏。主人具雞黍，命二子出侍，因謂天錫曰：「此吾外甥趙與莒、與芮也。日者嘗言，二子後當極貴。」初，天錫爲史彌遠門客，彌遠有更立意，囑訪浙東宗子之賢厚者，天錫適感此異，還白彌遠。彌遠召二子至臨安，立帝爲沂王，後卒代濟王。《西湖游覽志餘》卷二。

5　理宗聖德天縱，問學日新。潛龍越邸日，嘗從多士賓興，較藝文場。及即位，中外稱爲「文章天子」。《湛淵静語》卷一。

6　理宗飲宴過度，史彌遠卧病中。時人譏之曰：「陰陽眠燮理，天地醉經綸。」《宋季三朝政要》卷一。《燼餘録》甲編。《南宋雜事詩》卷七。《宋詩紀事》卷一百。

7　〔端平元年〕鄭清之除左相，喬行簡除右相，收召人才，如真德秀、魏了翁諸賢，時論以端平比之元祐。《宋季三朝政要》卷一。

8　淳祐元年正月，理宗皇帝將視學，首降御筆，陞周頤等五臣從祀，而削王安石……曰：「王安石謂天變不足畏，祖宗不足法，人言不足恤，此三語爲萬世之罪人，豈宜從祀孔子廟庭？合與削去，於正人心，息邪説，關係不小。」令國子監日下施行。《咸淳臨安志》卷十一。《西湖游覽志餘》卷二。

9　姚勉述《勑祭閻妃文》曰：「五雲縹緲，誰叩玉扃？」上怒曰：「朕雖不善，未如明皇之甚也。」《隨隱漫録》卷三。

10　癸丑元夕，上呼妓入禁中。有唐安安者，歌色絶倫，帝愛幸之。侍郎牟子才奏曰：「此皆董宋臣輩引誘，壞陛下三十年自修之操。」上令丁大全諭旨曰：「納忠不妨，但勿散副本可也。」子才又作《高力士脱靴圖》。有與宋臣善者，拓本以遺之，宋臣大怒曰：「口説尚可，乃畫此死模活樣乎？」持入，謂上曰：「牟某在當塗駡官家。」上視其圖，笑曰：「乃駡汝，非駡我也。」宋臣曰：「彼謂陛下爲明皇，閻妃爲太真，臣爲力士，而以太白自居。」自此上不悦。《西湖游覽志餘》卷二。《青泥蓮花記》卷十三。

11　理宗在宫中，嘗被酒上芙蓉閣，見淮上有黑祲，十餘年不散，南逼江。淒然淚下。《南宋雜事詩》卷四引《吴淵穎集》。《淵穎集》卷十一。

12　理宗朝，宫中繫前後掩裙，名曰上馬裙。又故以粉點於眼角，名曰淚妝。四方傚顰，其亦過北之讖乎？《古杭雜記詩集》卷三。《説略》卷二十一。

13　宋理宗一夜夢二胡僧曰：「二十年後，當以此殿還小僧。」夢覺，宣問丞相馬廷鸞，馬回奏云：「胡僧，乃夷狄之類，二十年後必主夷狄於殿下稱藩。」上云：「卿志之。」馬遂立碑，以紀其事。至元年間歸附大元，有僧官楊總攝以宋殿基元係佛寺，因高宗南渡都杭，遂以爲殿，至是復以殿爲寺。屈指理皇之夢恰二十年。《湖海新聞夷堅續志》前集卷一。《七修類稿》卷二十五。《堅瓠餘集》卷三。

14　理宗未祔，議諡，朝堂或擬曰景，曰淳，曰成，曰允，最後曰禮。議既定矣，或謂與亡金僞謚同，且古有婦人號禮宗者，遂擬曰理。蓋以聖性崇尚理學，而天下道理最大，於是無間言。而不知理字析文取義，乃四十一年王者之象，可謂請諡於天矣。《齊東野語》卷十六。

15　理宗資貌龐厚，號爲烏太保。《宋季三朝政要》卷三。《南宋雜事詩》卷三。

16　理宗祀明堂，徐清叟爲執綏官，玉音問曰：「貓兒捕鼠如何？」清叟急機答曰：「愛之欲其生，惡之欲其死。」應對雖捷，然理宗本命屬鼠，一時答問，不覺觸突天聽。理宗度量恢宏，亦不之咎。《三朝野史》。《南宋雜事詩》卷三。

17　龍震翁，泰和人。性孝，母没未葬，山寇焚掠，火其居。震翁倉皇無計，夫妻俱抱柩死。死處有枯梅，明年六月作花。事聞，理宗旌其門曰「孝梅里」，又御製詩云：「南風六月吐梅花，奇絶西昌孝子家。一點落英千古月，夜來嗁殺後棲鴉。」《宋詩紀事補遺》卷一引《江西通志》。

謝　后

1　天台謝丞相深甫，長子渠伯官至倅車，適室女三，妾毛氏女一，此女以母賤，衆稍陵之。當春游，闔府以往，毛氏女殿後。有相士過，語人曰：「向後一位鈞眷，當至大貴，非丞相夫人即狀元夫人。」衆皆笑之。相者云：「更恐以上。」曰：「即皇后耳。」自是，每戲必曰「打皇后」云。渠伯早世，家道陵夷，毛氏女躬刀匕，足不加束，且幼而病疹，白點貫瞳，面多黑靨。理宗登極，未正中宫，楊太后以謝相當年有援己力，取女於謝府以報之。時渠伯諸女先已配士族，惟毛氏女存，渠伯租入稍薄，謀於族以決進退。相之子攑伯與渠伯諸子言：「今兹之行，須鬻産爲費，他時不過一老宫婢耳。不若留遺業以自資，可無往。」客有范糾叔者，獨贊其行曰：「入宫不失作美人，家即蒙澤矣。」於是盡貨其資以祗召命。舟過會稽，忽復病疹，及京旋愈，面靨以蜕，瑩白如玉。首謁史相，史善風鑑，即拜曰：「真天下母。」獨以貫瞳之白爲疑。忽一道人過門，自言善醫目，召之，用新筆染藥，白隨筆落，道人忽不見。涓日與賈妃同入，楊后召見，賜坐，謝遽坐。賈矜持掀衣作避席狀，歷言其父涉相城戰守之功。謝默默。太后顧云：「謝丞相當朝作何好事？」謝答云：「先丞相不曾用兵殺一人。」賈猶云云不已。太后云：「孩兒門不得怎地口多！」已而賜食，謝頓食無餘，賈矜持猶昔，竟不食。太后云：「食者自飽，不食者自飢。」翌日進見，並拜美人。又越數日，册美人謝氏爲皇后。蟬聯富貴，朱紫盈門，繼之垂簾聽政，與國相終始，殆非偶然。《湖海新聞夷堅續志》前集卷二。

2　理宗謝皇后諱道清，天台人，渠伯女，深甫孫也。母毛氏懷之，嫡母使毛氏濯足，毛氏曰：「夜者纍累夢五色霞罩體。」嫡大怒，以足踏其項曰：「産皇后耶？」將産，遣就浴室。后生而黧黑，瞖一目。《西湖游覽志餘》卷二。

3　壽和謝太后方選進時，史衛王夜夢謝魯王深甫衣金紫求見，致禱再三，以孫女爲託，及明，則謝后至。是歲，天台郡元夕，有鵲巢燈山間，衆頗驚異。識者以爲鵲巢乃后妃之祥，是歲謝果正中宫之位。《齊東野語》卷十六。

4　宋理宗朝，謝郡王府春游泛湖，薄晚從湧金門歸。郡王奕昌前行，適太學一士人乘醉衝節，街司呵之，郡王以其士也，戒從者勿校，士怒亦少息。未幾，謝之諸子來，士訕駡語益峻，至以「乳臭」詆之。謝年少氣鋭，左右忿復不可制，加無禮焉，且紐拽以歸，淩辱尤有不堪者。學之士友相率至謝府，抉門奪之去。詰朝，三學伏闕上書，后爲毁服脱簪珥待罪，奏以「先臣奮自儒科，臣妾教訓不嚴，致兄姪淩辱士類，乞押臣妾歸田里，謝某等各與追勒」。理宗大喜，親下殿執其手以登云：「朕自有以處此。」旋以中殿奏諭諸生歸齋，并以事付臨安府區畫。時趙節齋尹京，逮繫謝府街司及太學齋僕責之云：「既是街司，豈不知爲太學上舍！既爲齋僕，豈不知爲少保相公！不能小心，激成此哄。」各行杖責。會謝府學官及三學之前廡爲泛湖之集，以講解之，而修謝府門。郡王戒以勿易，姑葺其舊以識吾過。此事由太后處置得宜，不動聲色而弭莫大之争，非惟可以全國體，且可以保外家。然理宗亦可謂有人君之度也歟！《湖海新聞夷堅續志》前集卷一。

5　謝府有温倅者，未之官而貸商貨，飛語聞上。一日，太后謁景靈宫，歸次其家廟側之便室，兄姪眷聚，列班起居。命郡王坐，賜茶，立温倅於庭，詰責其過，至謂：「汝只道我長在此坐，長惡不悛，一家富貴由汝而壞，我亦並爲汝累矣！」倅戰慄爲流汗及趾，郡王引咎自責以訓導不嚴，良久乃得解。其御外家嚴訓如此。《湖海新聞夷堅續志》前集卷一。

6　四月初八日，謝太后壽崇節。初九日，度宗乾會節。賈似道命司封郎中黄蜕作致語，中有一聯云：「聖母神子，萬壽無疆，亦萬壽無疆；昨日今朝，一佛出世，又一佛出世。」滿朝紳皆喜之。《三朝野史》。《西湖游覽志餘》卷二。

7　丞相伯顔駐軍臯亭山，宋奉表及國壐以降。……范文虎安營浙江沙滸。太皇太后望祝曰：「海若有靈，當使波濤大作，一洗而空之。」潮汐三日不至，軍馬晏然。《南村輟耕録》卷一。

8　宋孟鯉有詩云：「匆匆杯酒又天涯，晴日牆東叫賣花。可惜同生不同死，漫隨春色去誰家。」蓋譏謝太后年已七十，不能死難，被擄北去而作也。《堅瓠戊集》卷一。

閻貴妃

1　淳祐庚戌之春，創新寺於西湖之積慶山，改九里松舊路，輪奂極其靡麗。至壬子之夏始畢工，穆陵宸翰賜名顯慈集慶教寺，命講師思誠爲開山教主。既而給賜貴妃閻氏爲功德院，且賜山園田畝，爲數頗多。建造之初，内司分遣吏卒市木於郡縣，旁緣爲奸，望青採斫，鞭笞追逮，雞犬爲之不寧。雖勳臣舊輔之墓，皆不得而自保。或作詩諷之曰：「合抱長材卧壑深，于今惟恨不空林。誰知廣厦千斤斧，斵盡人間孝子心。」其後恩數加隆，雖御前五山亦所不逮。一日，忽於法堂鼓上有大字一聯，云：「浄慈、靈隱、三天竺，不及閻妃兩片皮。」於是行下天府緝捕，歲餘，終不得其人。《癸辛雜識》别集下。《古杭雜記詩集》卷四。《宋詩紀事》卷一百。

2　淳祐十年，上爲閻貴妃建功德寺於九里松，名顯慶寺，殿宇壯麗，甲於靈隱、天竺。臺臣交章謂：「興土木之工，費國家財用，請節浮費，以備軍儲。」《宋季三朝政要》卷二。

3　閻妃以特旨奪靈隱寺菜園，建功德寺。住持沖凝絶，退院示衆云：「欲去不去被去礙，欲住不住被住礙。渾不礙。十洲三島鶴乾坤，四海五湖龍世界。」《隨隱漫録》卷五。

宋度宗

1　紹陵之在孕也，以其母賤，遂服墜胎之藥，既而生子手足皆軟弱，至七歲始能言。黄氏德清人，乃李夫人從嫁，名定喜，後封隆國育聖夫人。《癸辛雜識》續集下。

2　隆國黄夫人，湖州德清縣人。初入魏峻叔高家，既出，復歸李仁本，媵其女以入榮邸。時嗣王與芮苦無子，一幸而得男，是爲度宗。然自處極謙抑，雖驟貴盛，每遇邸第親戚，至不敢坐。常以嬭子自稱，人亦以此名之。或者有魏嬭子之謗，其實不然也。《齊東野語》卷十五。《宋稗類鈔》卷一。

3　宋度宗乃理考皇兄榮王之子也，方其母之娠度宗也，有飛語，遂密使女醫治藥毒之，而榮王不知也。煮藥者見有金龍於上，知將生貴人也，懼不敢煮，因傾瀉其器，以故得不進，遂産孟啓。度宗舊諱。歷三封爲忠王，後建青宫而登大位。《湖海新聞夷堅續志》前集卷一。《玉芝堂談薈》卷一。

4　慶元府阿育王寺有舍利塔，雍熙中頽圮，非得萬緡不可修。有一行童，發願募緣修造，曰：「今惟八大王榮邸最有力。」持疏勸緣，大王止題一千緡。行童歸不能成，乃斷臂流血不止而死。其事莫有言者。度宗於庚子歲八大王府中降生，日夜啼哭不止。一乳母抱之行廊廡下，入小閣，見黏一塔影，忽然而笑，去而復顧，揭塔影置其手中，遂不復啼哭。乳母以告，大王忽悟所題疏未勾，下本寺訪之。言行童以某年某月某日死，計死之日，正度宗生之日也，大王遂捐貲以成其塔。度宗取入宫時，理宗忽夢有告之者曰：「此十年太平天子也。」遂立爲太子。陸務觀有詩云：「人間八萬四千塔，便合推爲第一仙。」蓋謂此也。《西湖游覽志餘》卷二。《錢塘遺事》卷五。《茶香室四鈔》卷四。

5　魏峻，字叔高，號方泉，娶趙氏，乃穆陵親姊四郡主也。庚午歲得男，小字關孫，自幼育於紹興之甥館，實慈憲全夫人之愛甥也。慈憲每於禁中言其可喜，且爲求官。穆陵以慈憲之故，欲一見而官之，遂俾召至皇城。……時度宗亦與之同入宫，欲其故，遂倡爲魏太子之説。既而外廷傳聞浸廣，於是王伯大、吴毅夫得其事，遂形奏疏，而四方遂有魏紫姚黄之傳。其實則不然也。《癸辛雜識》後集。

6　咸淳戊辰，龍飛省試，考官商議出題，題皆不欲出「天子」、「聖人」。於是别院出「乾爲天」，正院出「帝德廣運」、「皇天眷命」，皆大金年號，而「天眷」又正是徽、欽過北之年。時人爲之語曰：「正院無天子，别院少聖人。廣運與天眷，卻把比咸淳。」《錢塘遺事》卷六。

7　度宗既立，耽於酒色。故事，嬪妾進御，晨詣閤門謝恩，主者書其月日。及帝之初，一日謝恩者三十餘人。《南宋雜事詩》卷六引《通鑑輯略》。

8　見龔孟鍨1。

9　應山在淮閫日，吕少保薦一術士能降仙，豪於飲，號曰李醉，施州人。……其答所問，往往多驗。一日，應山密書以扣襄、樊之事，醉後大書十字云：「山下有朋來，土鼠辭天道。」每字徑尺餘。至甲戌歲，度宗升遐，解者謂度宗庚子生，納音屬土，所謂土鼠者耶。《癸辛雜識》續集上。

10　晉郭璞《錢唐天目山》詩云：「天目山前兩乳長，龍飛鳳舞到錢唐。海門一點巽峯起，五百年間出帝王。」及高宗中興建邦，天目乃主山。至度宗甲戌，山崩，京城騷動，時有建遷蹕之議者。未幾，宋鼎遂移。《古杭雜記》。《堯山堂外紀》卷十一。

11　〔亭名〕「别是一家春」，度宗新創，或謂此非佳讖也。未幾，果驗。《武林舊事》卷四。《南宋雜事詩》卷六。

12　度宗初議諡，或擬純字，則謂有屯之象。或擬實字，則宗實乃英宗舊名。或擬正字，則有一止之嫌。後遂定爲端文明武景孝皇帝。先是皇姊周漢國長公主在先朝已諡端孝，今與廟號上下字暗合，豈偶然哉。《齊東野語》卷十六。

全　后

1　德祐元年乙亥三月，元兵入常州，京師戒嚴，朝臣接踵宵遁。太后命榜朝堂云：「孟軻謂：『君之視臣如草芥，則臣視君如國人。』又謂：『諫于其君而不聽，去則窮其力而後止。』識者猶以爲非君臣之正誼。我朝三百餘年，待士大夫以禮。吾與嗣君，遭家多難，爾大小臣，未嘗有出一言以救國者，吾何負于汝哉？今内而庶僚，畔官離次；外而守令，委印棄城。耳目之司，既不能爲吾糾擊；二三執政，又不能倡率群工。方且表裏合謀，接踵宵遁，平日讀聖賢書，自諉謂何？乃于此時，作此舉措，或媮生田里，何面目對人言語？他日死，亦何面目見先帝？天命未改，國法尚存。可令尚書省具見在朝臣、在京文武特轉二官，其負國棄予者，令御史臺覺察以聞，具榜朝堂，明吾之意。」《西湖游覽志餘》卷六。《錢塘遺事》卷七。

2　度宗全皇后，會稽人，理宗憲聖夫人姪孫女也。……生少帝。宋亡，從少帝入朝於燕京，後爲尼正智寺而終。世祖令詞臣皆作挽詩。……后北去時，手寫其像以遺族人，廣額鳳目，雙眉侵鬢，其衣則縞素道服也。《西湖游覽志餘》卷二。

王昭儀

1　會寧郡夫人昭儀王秋兒、順安俞修容、新興胡美人、永陽朱梅兒、資陽朱春兒、高安朱夏兒、南平朱端兒、東陽周冬兒、順政石潤兒、高平周賽兒、通化聞潤兒、潯陽陳宜兒、胡安化、沈咸寧、黄新平，皆上所幸也。初東宫以春夏秋冬四夫人直書閣爲最親，王能屬文爲尤親，雖鶴骨臞貌，但自上即位後，萬幾之暇，批答畫聞，式克欽承，皆出其手。然則王非以色事主，度皇亦悦德者也。《隨隱漫録》卷二。

2　至元十三年丙子春正月十八日，淮安王伯顔以中書右相統兵入杭，宋謝、全兩后以下皆赴北。有王昭儀者，題《滿江紅》詞于驛云：「太液芙蓉，渾不似、舊時顔色。曾記得，春風雨露，玉樓金闕。名播蘭簪妃后裏，暈潮蓮臉君王側。忽一朝、鼙鼓揭天來，繁華歇。　龍虎散，風雲滅。千古怨，憑誰説。對山河百二，淚霑襟血。驛館夜驚塵土夢，宫車曉碾關山月。願嫦娥相顧肯從容，隨圓缺。」昭儀名清蕙，字沖華，後爲女道士。《南村輟耕録》卷三。《東園友聞》。

3　元丞相伯顔統兵入杭，謝、全兩后以下皆赴北。有王婉儀者，題《滿江紅》於驛云：「太液芙蓉，渾不似、舊時顔色。曾記得，恩承雨露，玉樓金闕。名播蘭簪妃后裏，暈潮蓮臉君王側。忽一朝、鼙鼓揭天來，繁華歇。　　龍虎散，風雲滅。千古恨，憑誰説。對山河百二，淚沾襟血。驛館夜驚塵土夢，寶車曉碾關山月。只嫦娥、相顧肯從容，隨圓缺。」此詞傳播中原，文山讀至末句歎曰：「惜也！夫人於此少商量矣。」因爲代作一篇云：「試問琵琶，胡沙外、怎生風色。最苦是、姚黄一朵，移根仙闕。王母懽闌璚宴罷，仙人淚滿金盤側。聽行宫、半夜雨淋鈴，聲聲歇。　　彩雲散，香塵滅。銅駝恨，那堪説。想男兒慷慨，嚼穿齦血。回首昭陽離落日，傷心銅雀迎新月。算妾身、不願似天家，金甌缺。」又和云：「燕子樓中，又挨過、幾番秋色。相思處、青年如夢，乘鸞仙闕。肌玉暗消衣帶緩，淚珠斜透花鈿側。最無端、焦影上窗紗，青燈歇。　　曲池合，高臺滅。人間事，何堪説。向南陽阡上，滿襟清血。世態便如翻覆雨，妾身元是分明月。笑樂昌、一段好風流，菱花缺。」《堯山堂外紀》卷六十三。《詞苑叢談》卷六。

4　丙子之變，宫娥多北遷，有王昭儀下張瓊英，題《滿江紅》於南京夷山驛云：「太液芙蓉，渾不似、丹青顔色。常記得、春風雨露，玉樓金闕。名播蘭簪妃后裏，暈生蓮臉君王側。忽一聲、鼙鼓拍天來，繁華歇。　龍虎散，風雲滅。千古恨，憑誰説。對山河百二，淚沾巾血。客館夜驚塵土夢，宫車曉轉關山月。問嫦娥、垂顧肯相容，同圓缺。」《佩楚軒客談》。

5　〔李嘉謨〕至元都，夜對月歌曰：「萬里倦行役，秋來瘦幾分。因看河北月，忽憶海東雲。」夜聞隣婦倚樓泣者。明日訪其家，此婦泣曰：「客非昨夜悲歌人乎？此亡宋昭儀黄清惠《贈汪水雲》詩，我亦宫人金德淑也。昭儀舊同供奉，極相親愛，今各流落異鄉，彼且爲泉下人矣。」《南宋雜事詩》卷三引《金姬别傳》。《詞苑叢談》卷六。案：「黄清惠」之「黄」，當爲「王」之音訛。

朱夫人

1　至元十三年丙子春正月十八日，淮安王伯顔以中書右相統兵入杭，宋謝、全兩后以下皆赴北。……五月二日，抵上都，朝見世皇。十二日夜，故宋宫人安定夫人陳氏、安康夫人朱氏與二小姬，沐浴整衣焚香，自縊死。朱夫人遺四言一篇於衣中云：「既不辱國，幸免辱身。世食宋禄，羞爲北臣。妾輩之死，守於一貞。忠臣孝子，期以自新。丙子五月吉日，泣血書。」明日，奏聞，上命斷其首懸全后寓所。《南村輟耕録》卷三。

張瓊英

1　見王昭儀4。

2　見汪元量1。

宋恭帝

1　度宗崩，幼君諒陰，進士榜第一名王龍澤，二名路萬里，三名胡幼黄。京師爲之語曰：「龍在澤，飛不得；萬里路，行不得；幼而黄，醫不得。」《古杭雜記詩集》卷三。《錢塘遺事》卷六。《西湖游覽志餘》卷二十二。《堯山堂外紀》卷六十一。

2　宋以周顯德七年受禪，至十六傳而幼君名，改元德祐，合「顯德」二字。《宋季三朝政要》附録。

3　宋之興，始於後周恭帝顯德七年，恭帝方八歲。及其亡也，終於少帝德祐元年。少帝時四歲，名顯，而「顯德」二字，竟與得國時合。周以主幼而失國，宋亦以主幼而失國。周有太后在上，宋亦有太后在上。《南村輟耕録》卷一。

4　宋太祖生於丁亥，以庚申歲建國，命曹彬平江南，王師係甲戌歲渡江，以乙亥丙子而平江南。丙子歲，是爲開寶九年。今大元太祖聖武皇帝亦生於丁亥，以庚申歲即位，命伯顔平江南，大軍亦係甲戌歲渡江，以乙亥丙子而平江南。丙子歲，是爲至元十三年。宋太祖得國之時，有讖云：「十一卜人小下月，十五團圓十六缺。」至幼君恰十六傳。《宋季三朝政要》附録。

5　宋祖以乙亥命曹翰取江州，後三百年乙亥，吕師夔以江州降元。以丙子受江南李煜降，後三百年丙子，少帝爲元所擄。以己卯滅漢，混一天下，後三百年己卯，宋亡於崖山。宋祖生於丁亥，而建國於庚申，元太祖之降生，與建國之年亦同。宋興於後周顯德七年，時恭帝八歲，亡於德祐元年，少帝四歲，諱。顯德二字，不期而合。又同廟號，亦曰恭帝。周有太后在上，禪位於太祖，宋亦有太后在上，歸命於大元。《宋稗類鈔》卷一。《七修類稿》卷五十一。

6　少帝之寓燕京也，淒涼無賴。時汪水雲以黄冠放還，少帝作詩送之云：「寄語林和靖，梅花幾度開。黄金臺下客，應是不歸來。」《西湖游覽志餘》卷六。《宋稗類鈔》卷一。

7　宋幼主北遷，元降封爲瀛國公。一夕，世祖夢金龍舒爪纏殿柱。明日，瀛國來朝，立所夢柱下。世祖感其事，欲除之，謀諸臣下。瀛國知懼，遂乞從釋，號合尊大師，往西天受佛法，獲免。《水東日記》卷四十。《宋遺民録》卷十五。

8　少帝既封瀛國公，及長，世祖以公主配之。一日，與内宴，酒酣，立傍殿楹間，世祖恍忽見龍爪拏攖狀。時有獻謀除滅者，世祖疑而未許，瀛國公密知之，乃乞爲僧，往吐蕃學佛法，因挈全后、公主、姬御遁居沙漠，易名合尊。《西湖游覽志餘》卷六。《宋稗類鈔》卷一。

9　瀛國公入西域爲僧，號木波講師。《湖山類稾》卷三詩題。《南宋雜事詩》卷二。

10　瀛國爲僧白塔寺，已而奉詔居甘州山寺。有趙王者，因嬉游至其寺，憐國公年老且孤，留一回回女子與之。延祐七年，女子懷娠，四月十六日夜生一男子，明宗適自北方來，早行，見其寺上有龍文五采氣，即物色得之，乃瀛國所居室也。因問：「子之所居，得毋有重寶乎？」曰：「無有。」固問之，則曰：「今早五更後，舍下生一子。」明宗大喜，因求爲子，并其母以歸。長名妥懽帖眭爾，即順帝也。《鮚埼亭集》外編卷四十二引《庚申外史》。

宋帝昺

1　崖山宋亡時，有白鷴在籠，見帝入水，遂躑躅哀鳴，竟與籠同墜水中。《七修類稿》卷四十五。

趙德昭

1　魏王德昭，太祖之長子，從太宗征幽州，軍中夜驚，不知上所在，衆議有謀立王者，會知上處乃止。上微聞，銜之，不言。時上以北征不利，久不行河東之賞，議者皆以爲不可，王乘間入言之。上大怒，曰：「待汝自爲之，未晚也！」王皇恐還宫，謂左右曰：「帶刀乎？」左右辭以禁中不敢帶。王因入茶果閤門，拒之，取割果刀自剄。上聞之，驚悔，往抱其尸，大哭曰：「癡兒，何至此邪！」《涑水記聞》卷二。

趙元僖

1　太宗長子楚王元佐既病廢，次即昭成太子元僖，封許王，最所鍾愛。尹開封府，擇吕端、張去華、陳載一時名臣爲之佐。禮數既隆，諸王莫比，將有青宫之立。王豐肥，舌短寡言，娶功臣李謙溥姪女，而王不喜之。嬖惑侍妾張氏號張梳頭，陰有廢嫡立爲夫人之約。會冬至日，當家會上壽，張預以萬金令人作關捩金注子，同身兩用，一着酒，一着毒酒。來日，早入朝賀，夫婦先上壽。張先斟王酒，次夫人。無何，夫婦獻酬，王互换酒飲，而毒酒乃在王盞中。張立於屏風後，見之，撧耳頓足。王飲罷趨朝，至殿廬中即覺體中昏憒不知人。不俟賀，扶上馬，至東華門外，失馬仆于地，扶策以歸而卒。太宗極哀慟，命王繼恩及御史武元穎鞠治。頃刻獄就，擒張及造酒注子人凡數輩，即以冬至日臠釘於東華門外。贈王爲太子。府僚吕端、陳載俱貶官，而張去華已去官，旋以它事貶云。《默記》卷上。

趙元儼

1　周王元儼，太宗皇帝第八子也，生而穎悟，廣顙豐頤，凛不可犯，名聞外夷。……燕薊小兒，每遇夜啼，其家必驚之曰：「八大王來也。」兒啼即止。每牽馬牛渡河，旅拒以進，必曰：「莫八大王在河裏？」其畏之如此。虜主每見南使，未嘗不問王安否。《諧史》。

2　太宗子元儼，有威聲，號八大王。有人謁張乖崖，投丞相及給事書，皆納之袖中，無言。及八大王書，乃曰：「真捩鼻目也。」《清夜録》。《唾玉集》。

3　見李迪15。

4　見宋仁宗14。

5　見宋仁宗15。

6　〔吴虎臣曾《漫録》云〕康定中，王涣爲荆王元儼翊善，王用度無節，涣以書諫：「方國家有邊患，宜助節用。」王判其後曰：「愁殺你，愁殺你。」他日申言之，又判曰：「仰翊善，依翊善。」《清波别志》卷下。

7　燕王元儼，太宗幼子也。太宗子八人，真宗朝六人已亡殁，至仁宗即位，獨燕王在，以皇叔之親，特見尊禮。契丹亦畏其名。其疾亟時，仁宗幸其宫，親爲調藥。平生未嘗語朝政，遺言一二事，皆切於理。餘時知制誥，所作贈官制，所載皆其實事也。《歸田録》卷二。《宋朝事實類苑》卷八。

8　慶曆中，皇叔燕王元儼薨，仁宗追悼尤深，詔有司擇位號之尤尊美者以追榮之，乃特贈天策上將軍，非常典也。王性嚴毅，威望著於天下，士民識與不識，呼之曰「八大王」，犬戎尤憚之。《澠水燕談録》卷九。

9　故觀察使劉從廣，燕王婿也，嘗語餘：「燕王好坐木馬子，坐則不下，或饑則便就其上飲食，往往乘興奏樂於前，酣飲終日。」《歸田録》卷二。

10　宋皇兄趙八大王判吉州，每日餐啗如虎，飽而午睡，夢在後池蓮葉上乘涼，被院子打覺，即唤院子來問，應云：「偶在荷池内釣魚，被一大青蝦蟆在蓮葉上用口吸鉤絲，未免用釣竿擊之。」趙方悟身是此物。《湖海新聞夷堅續志》前集卷一。案：判吉州，當有誤。

趙德鈞

1　宗室趙子正監永静軍，耽酒嗜書札，而喜人奉己。有過客執觚而前，正遇趙於案間揮翰自得，客自旁視再三，而歎美其妙。趙舉首視之，曰：「汝亦知書耶！」客曰：「小人亦嘗留心字畫，切觀太保之書，雖王右軍復有不及者。」趙詬之曰：「汝玩我耶！」曰：「某嘗觀《法書》云：王書一字入木八分，今太保之書，一落筆則入木十分，豈不爲過於右軍耶！」坐人皆賞其機中，爲之絶倒。趙亦笑而遣之。《春渚紀聞》卷五。

趙允良

1　華原郡王允良，燕王子也。性好晝睡，每自旦酣寢，至暮始興，盥濯櫛漱，衣冠而出，燃燈燭治家事，飲食宴樂，達旦而罷，則復寢以終日。無日不如此。由是一宫之人皆晝睡夕興。允良不甚喜聲色，亦不爲佗驕恣，惟以夜爲晝，亦其性之異，前世所未有也。《歸田録》卷二。

趙允初

1　宗實既堅辭宗正之命，諸中貴人乃薦燕王元儼之子允初。上召入宫，命坐，賜茶。允初顧左右曰：「不用茶，得熟水可也。」左右皆笑。既罷，上曰：「允初癡騃，豈足任大事乎？」《涑水記聞》卷八。

趙元安

1　燕王少子元安，年三十餘，不知人事，每食必置糞少許於食中。世傳党進之事似之。《志雅堂雜鈔》卷上。《茶香室叢鈔》卷二。

2　〔吴虎臣曾《漫録》云〕某王幼子年三十餘，不知人。初除官，受俸三千緡，後增秩，只認此數爲己有。每食必置糞少許於食中。好畫狗及木爲小樓閣。有獻二物者，必厚酬之。死之日，二物滿屋。《清波别志》卷下。《茶香室叢鈔》卷三。

趙宗晟

1　嗣濮王宗晟，伯仲第十二，英廟親兄也。元豐間，神考將詣睦親宅澆奠近親，嗣王欲邀車駕幸舊邸，會日逼不及造朝。故事：戚里近屬，許獻時新，即於東華門投進。時邸中無新果，求得丁香荔枝數百枚函之，附短奏云：「來日乞詣安懿王影堂燒香。」進入，上果喜曰：「十二自來曉事。」即降處分，暨至濮邸，望見祠貌，下輦去繖，灑淚而入。既已，延見近族，慰勞諸父，加恩各遷使相郡王。《萍洲可談》卷一。

2　《文選》載李令伯乞養親表云：「臣密今年四十有四，祖母劉今年九十有六，是臣盡節於陛下之日長，報劉之日短也。」讀者惻然動心。元祐三年，高密郡王宗晟起復判大宗正事，連章力辭，其言亦曰：「念臣執喪報親之日短，致命徇國之日長。」東坡時直禁林，當草答詔，見其疏而哀之，因入劄子，乞聽所守。詔從之。《梁溪漫志》卷三。

趙宗漢

1　承平日，有宗室名宗漢，自惡人犯其名，謂「漢子」曰「兵士」，舉宫皆然。其妻供羅漢，其子授《漢書》，宫中人曰：「今日夫人召僧供十八大阿羅兵士，大保請官教點《兵士書》。」都下哄然傳以爲笑。《老學庵筆記》卷三。《宋稗類鈔》卷六。

趙克寬

1　宗室克寬，素不蓄財，惟喜繩索，人呼爲「索子太尉」。雖暑月裸袒，常腋挾二氈毬，身纏數鐵繩。稍醉，則以鐵繩傷人。家僕郭福，眇小無藝，然克寬常畏之。每在外被酒，擲弄鐵繩，郭福必詬叱使歸，克寬遂拱手還舍，莫測其故也。《能改齋漫録》卷十三。

趙　顥

1　熙寧間，神宗與二王禁中打毬子，上問二王欲賭何物？徐王曰：「臣不别賭物，若贏時，只告罷了新法。」《紫薇雜記》。

2　岐王夫人，馮侍中拯之曾孫也，失愛於王，屏居後閣者數年。元豐二年春，岐王宫遺火，尋撲滅。夫人聞有火，遣二婢往視之。王見之，詰其所以來，二婢曰：「夫人令視大王耳。」王乳母素憎夫人，與王二嬖人共譖之，曰：「火殆夫人所爲也。」王怒，命内知客鞫其事，二婢不勝拷掠，自誣云：「夫人使之縱火。」王杖二婢，且泣訴於太后曰：「新婦所爲如是，臣不可與同處。」太后怒，謂上：「必斬之！」上素知其不睦，必爲左右所陷，徐對曰：「彼公卿家子，豈可遽爾？俟按驗得實，然後議之。」乃召二婢使宫官鄭穆同鞫於皇城司。數日，獄具，無實，又命宫官馮誥録問。上乃以具獄白太后，因召夫人入禁中，夫人大懼，欲自殺，上遣中使慰諭曰：「汝無罪，勿恐。」且命徑詣太皇太后宫，太皇太后亦慰存之。太后與上繼至，詰以火事，夫人泣拜謝罪，乃曰：「縱火則無之，然妾小家女，福薄，誠不足以當岐王伉儷，幸赦其死，乞削髮出外爲尼。」太后曰：「聞汝詛詈岐王，有諸？」對曰：「妾乘忿，或有之。」上乃罪乳母及二嬖人，命中使送夫人於瑶華宫，不披戴，舊俸月錢五十緡，更增倍之，厚加資給，曰：「俟王意解，當復迎之。」《涑水記聞》卷十四。

趙　頵

1　嘉王顥，裕陵親弟也，好讀書。元豐間，數上疏論政事，記室或諫之曰：「大王爲天子弟，無狗馬聲色之好，游心方册，固是盛德，而數干廷議，非所以安太后也。」王矍然亦悟。爾後惟求醫書，與其僚講湯液方論而已。朝廷果賢其好古，降詔褒諭。至今醫家有《嘉王集方》。《萍洲可談》卷一。案：嘉王顥，爲「嘉王頵」之誤。

趙仲忽

1　紹聖初，宗室仲忽得古銅器，有銘曰：「魯公作文王尊彜以獻。」詔送秘閣，而館中劾奏，仲忽所獻，實非古物，請正欺誕之罪。於是仲忽坐罰奉一月。蓋是時猶惡其以怪奇惑人主也。至崇寧後，古器畢集於御府，至不可勝計……而仲忽所獻，巍然冠群器之上矣。《家世舊聞》卷下。

趙仲湜

1　恭孝儀王，諱仲湜。……二帝北狩，六軍欲推王而立之。仗劍以却黄袍，曉其徒曰：「自有真主。」其徒猶未退，則以所仗劍自斷其髮。其徒又未退，則欲自伏劍以死。六軍與王約，以踰月而真主不出，則王當即大位。王陽許而陰實款其期。未幾，高宗即位於應天，王間關渡南，上屢嘉歎。王祭濮園，嘗自贊其容曰：「熙寧六載，歲在癸丑，月當孟夏，二十有九，予乃始生，濮祖之後。性比山麋，貌同野叟。隨圓就方，似無惟有。惟忠惟孝，不污不苟。皓月清風，良朋益友。湛然靈台，確乎不朽。」「不污不苟」，蓋自叙其推戴事也。《四朝聞見録》甲集。《西湖游覽志餘》卷八。

趙士

1　見岳飛24。

趙令鑠

1　英宗在濮邸，與燕王宫族人世雄厚善。兩家各生子，同年月日時，是生神宗，而世雄之子令鑠也。神宗後即帝位。令鑠進士及第，爲本朝宗室登科第一。《揮麈録》卷一。《鐵網珊瑚》卷五。《宋詩紀事》卷八十五。

趙令畤

1　宗室令畤，少有俊名，一時名士多與之游。元祐間，執政薦之簾前，欲用以爲館職，曰：「令畤非特文學可稱，吏能亦自精敏。其爲人材，實未易得。」宣仁后曰：「皇親家惺惺者，直是惺惺，但不知德行如何，不如更少待。」於是遂止。《卻掃編》卷下。

2　見蘇軾246。

3　東坡作《秋陽賦》云：「越王之孫，有賢公子，宅於不土之里，而詠無言之詩。」蓋「畤」字也。坡云：「且教人别處使不得。」《王直方詩話》。《老學庵筆記》卷五。

4　見王鞏4。

5　「雖自九天分派，不與萬李同林。步處雷驚電繞，空餘翰墨窺尋。」此趙德麟跋薳所藏李太白醉草後，其實自謂也。《春渚紀聞》卷七。

6　「白藕作花風已秋，不堪殘睡更回頭。晚雲帶雨歸飛急，去作西窗一夜愁。」此趙德麟細君王氏所作也。德麟既鰥居，因見此篇，遂與之爲親。餘以爲乃二十八字媒也。《王直方詩話》。《詩話總龜》前集卷二十七。《優古堂詩話》。《詩人玉屑》卷二十。《竹莊詩話》卷二十二。《堯山堂外紀》卷五十三。《詞林紀事》卷五。

趙孝參

1　豫章郡王孝參，曹王之次子。曹王甚賢，神廟之季弟也。於太上皇爲從兄弟，且俊爽一時，甚尊寵也，號「三大王」者。政和間始建春宫，既事大體重，乃命近戚奏告諸陵，而三大王遂行。朝廷亦爲妙選行事官與之偕，盡館閣上才，一時之盛舉也。諸名士既與王同塗，而王亦自矜持，朝夕譚對，簡札間獨喜用「其」字。諸公爲怏怏不樂，且以其崇貴，故不敢顯譏焉。往返者多，將及國門，於是争前叙别，始僉約得共報之，曰：「某等其有天幸，獲侍大王其將半月，不勝其榮幸。今違履舄，願大王保其玉體，益其令聞。某等不勝其依戀。」數十「其」而後歸，莫不撫掌。《鐵圍山叢談》卷四。

趙希元　趙令

1　宗人趙舜輔希元，自負詩文，每以東坡爲標準，居處齋室皆取其言以爲名。嘗種芍藥於亭下，以蘇詩有「亭下殿餘春」之句，遂榜曰「殿春亭」，作横牌書之。同列有惡之者，乃謂其家有「亭春殿」，由是出爲衢州兵官。時趙令表之寓居西安，亦好吟詠，每相譏評。後表之除浙西憲，舜輔疏其短，引嫌乞避，遂移嚴州，而憲亦罷焉。《雞肋編》卷下。案：令，似即「令衿」。

趙　楷

1　熙寧間，始命宗室應科舉；大觀間，内臣有赴殿試者；政和八年，帝子亦赴殿試。宗子及第，始於令鑠；内臣及第，始於梁師成；親王及第，始於嘉王楷。故事：有官人應舉謂之鎖廳，例不作廷魁。戊戌榜，嘉王第一人，登仕郎王昴第二人，顔天選第三人，上宣諭：「嘉王楷有司考在第一，不欲以魁天下，以第二人爲牓首。」鎖廳人作廷魁，自王昴始。《萍洲可談》卷一。

2　見宋欽宗4。

趙　樞

1　肅王與沈元用同使虜，館於燕山愍忠寺。暇日無聊，同行寺中，偶有一唐人碑，辭皆偶儷，凡三千餘言。元用素强記，即朗誦一再。肅王不視，且聽且行，若不經意。元用歸，欲矜其敏，取紙追書之。不能記者闕之，凡闕十四字。書畢，肅王視之，即取筆盡補其所闕，無遺者，又改元用謬誤四五處，置筆他語，略無矜色。元用駭服。《老學庵筆記》卷五。《宋稗類鈔》卷五。

趙

1　靖康國破，二帝播遷。有小崔才人與廣平郡王道君幼子名俱匿民間，已近五十日，虜亦不問。有從官以食，遂爲人所發，亦不免，不十日虜去矣。《老學庵筆記》卷一。

趙　旉

1　元懿太子名旉……初，太子得疾未瘳。有金香鼎置於地，宫人誤觸之，仆地有聲，太子應時驚槒不止。上命斬宫人於廡下。少頃，太子薨，年三歲。《建炎以來朝野雜記》甲集卷一。

趙　詢

1　趙節齋之父國公祖墓在括蒼青田，以地本一蜀人所定，約三年復來。已而見者皆言其中有水，當謀改厝，啓之末畢，而前人至，見之曰：「水自有之，無害也。」既啓穴，水緑色，以盞勺飲極甘。撓之數四，一金魚躍出，擊殺之。又撓之，有二魚，復擊其尾縱之，曰：「當出三天子，今只作一半。」遂復掩之，後乃生景獻太子。《癸辛雜識》别集上。

趙　竑

1　濟王夫人吴氏，恭聖太后之姪孫也，性極妬忌。王有寵姬數人，殊不能容，每入禁中，必察之楊后，具言王之短，無所不至。一日内宴後，以水精雙蓮花一枝，命王親爲夫人簪之，且戒其夫婦和睦。未幾，王與吴復有小競，王乘怒誤碎其花。及吴再入禁中，遂譖言碎花之事，於是后意甚怒，已有廢儲之意。會王在邸新飾素屏，書「南恩新」三大字，或扣其説，則曰：「『花兒王』王墉之父號花兒王。與史丞相通同爲奸，待異日當竄之上二州也。」既而語達，王與史密謀之楊后，遂成廢立之禍焉。蓋當時盛傳「花兒王」者穢亂宫闈，市井俚歌所唱「花兒王開」者，蓋指此也。《癸辛雜識》後集。

申國長公主

1　太宗第七女申國大長公主平生不茹葷，端拱初，幸延聖寺抱對佛願捨爲尼。真宗即位，遂乞削髮。上曰：「朕之諸妹皆厚賜湯邑，築外館以尚天姻，酬先帝之愛也。汝獨願出家，可乎？」申國曰：「此先帝之願也。」堅乞之，遂允。進封吴國，賜名清裕，號報慈正覺大師，建寺都城之西，額曰「崇真」。藩國近戚及掖庭嬪御願出家者，若密恭懿王女萬年縣主、曹恭惠王女惠安縣主凡三十餘人，皆隨出家。詔普度天下僧尼。申國俗壽止三十八，尼夏十有六入滅。《湘山野録》卷上。《宋朝事實類苑》卷四十三。

2　初，申國長公主爲尼，掖庭嬪御隨出家三十餘人，詔兩禁送於寺，賜齋饌。傳宣各令作詩送，惟陳文僖公彭年詩尚有記者，云：「盡出花鈿散寶津，雲鬟初翦向殘春。因驚風燭難留世，遂作池蓮不染身。貝葉乍翻疑軸錦，梵聲纔學誤梁塵。從兹艷質歸空後，湘浦應無解佩人。」或云作詩之説恐非。好事者能於《鷓鴣天》曲聲歌之。《湘山野録》卷下。《宋朝事實類苑》卷四十三。《宋詩紀事》卷四。

榮德帝姬

1　見柔福帝姬2。

柔福帝姬

1　韓世清屯蘄州，出兵與〔劉〕忠戰，大破之，其衆死亡者甚多，乃漸入湖南，世清奪得一婦人，自稱是柔福帝姬，小名環環，行第二十一，小王娘子之女也。或報世清，世清疑之，乃請知州甄采同通判鈐轄具官裳立於庭，坐柔福帝姬於堂上，隔簾問之，遂具説被虜及得脱之因，具言被劉忠虜在軍中，初遭劉忠無禮，又被劉忠嫁與一押火。及言昔時閣中官員姓名稍詳，世清等信之，遂改館焉。《三朝北盟會編》卷一百三十四。

2　建炎四年，上在會稽，有自虜中逃歸，稱柔福帝姬者。帝姬，道君女，莘王植同産也。詔宣政使馮益、内人吴心兒驗視，遂取入宫，封福國長公主，下降永州防禦使高世榮。……時又有婦人自稱榮德帝姬，姬在東都，嘗適曹晟。荆南鎮撫使解潛以聞，按驗，則婦人易氏也，亦杖死。於是大理評事山陰石邦彦引唐代宗之言告。上曰：「吾寧受百欺，冀得一真。」三年春，乃詔皇族有脱虜來歸者，令州縣驗實以聞，許推賞。顯仁后來歸之歲，有入内醫官徐中立者，言柔福北遷，適其子還而死。詔福國長公主顯屬詐冒，下大理雜治。大理言：「稱公主者，乃東都乾明寺尼李静善也。法寺當詐假官，流二千里；冒諸俸賜計錢四十七萬九千餘緡，爲詐欺官私以取財物，準盜論，罪止流三千里；節次入内起居，爲闌入至御在所者，斬。以上並該赦外，馮益被旨識認之時，静善與益對坐，謂上爲兄，係對捍制使而無人臣之禮，大不恭，十惡，罪至死，不赦。」詔決重杖處死。益至獄不承，訊問乃伏。法寺言：「益赦後，制勘虚妄，當罰金，情重，奏裁。」詔除名，昭州編管。未行，復釋之。世榮積官常德軍承宣使，奉祠。至是，改正追奪。後以父任，復爲班行。乾道中，特除閤門祗候、江南兵馬都監云。《建炎以來朝野雜記》甲集卷一。

3　靖康之亂，柔福帝姬隨北狩。建炎四年，有女子詣闕，稱爲柔福，自虜中潛歸。詔遣老宫人視之，其貌良是，問以宫禁舊事，略能言彷彿，但以足長大疑之。女子顰蹙曰：「金人驅迫如牛羊，跣足行萬里，寧復故態哉？」上惻然不疑其詐，即詔入宫，授福國長公主，下降高世榮。汪龍溪行制詞云 ：「彭城方急，魯元嘗困於面馳；江左既興，益壽宜充於禁臠。」資妝一萬八千緡。紹興十二年，顯仁太后回鑾，言柔福死于虜中久矣，始知其詐。執付詔獄，乃一女巫也，嘗遇一宫婢，謂之曰：「子貌甚類柔福。」因告以宫禁事，教之爲詐。遂伏誅。前後請給錫賚計四十七萬九千緡。……此女巫若非顯仁之歸，富貴終身矣。《鶴林玉露》乙編卷五。《湖海新聞夷堅續志》前集卷一。《西湖游覽志餘》卷六。《宋稗類鈔》卷四。

4　柔福帝姬，先自金間道奔歸，自言于上，上泣而具記其事，遂命高士尚主。一時寵渥，莫之前比。蓋徽宗僅有一女存，上待之故不忍薄也。及韋太后歸自北方，持高宗袂泣未已，遽曰：「哥被番人笑説，錯買了顔子帝姬。柔福死已久，生與吾共卧起，吾視其斂，且寘骨。」上以太母之命，寘姬于理。獄具，誅之東市。或謂太后與柔福俱處北方，恐其訐己之故，文之以僞，上奉母命，則固不得與之辯也。然柔福自聞太后將還鑾馭，即以病告。嘗以尼師自隨，或謂此尼曾事真帝姬，故備知疇昔帝姬俱上在宫中事。僞帝姬引見之頃，呼上小字，尼師之教也。京師顔家巷髹器物不堅實，故至今謂之「顔子生活」。《四朝聞見録》乙集。《隨園隨筆》卷十九。《南宋雜事詩》卷四。

趙樞女

1　宋姬者，宋肅王樞之女也。幼戲水濱，得玉印一，文曰「金妃之印」。靖康遭掠入金，金主納之爲妃。或云符印之讖。……至後又徙二帝於五國城，姬驟諫而主怒，以匕首殺之。《明詩綜》卷十五袁華《哀宋姬》詩序。

趙德昭女孫

1　《竊憤録》載：金人徙宋欽宗回燕京，一日，行至平順州，止泊驛舍。時以七夕，官中於驛作酒肆，縱人會飲。帝於室中窺見一胡婦數女子，皆俊目艷麗，或歌或舞，或吹笛持酒勸客。所得錢物酒食，率歸胡婦。稍不及者，婦以杖擊之。少頃，官遣皂衣吏賫酒飲帝，胡婦不知爲帝也，亦遣一横笛女子入室中，對帝嗚咽，吹不成曲。帝問女子曰：「吾與汝爲鄉人，汝東京誰氏女耶？」女顧胡婦稍遠，乃曰：「我百王宫魏王女孫也，先嫁欽慈太后姪孫。京城陷，爲賊擄至此，賣與豪門作婢，既又遭主母詬撻，轉鬻與此胡婦，俾在此日夕求酒食錢物，若不及，即箠楚隨之。」言訖，問帝曰：「官人亦是東京人，想亦被擄來此也。」帝但泣下遣之去。按《朝野遺記》：張孝純在雲中府，粘罕席上有所睹，賦《念奴嬌》一闋云：「疎眉秀盻，向春風猶是，宣和粧束。貴氣盈盈姿態巧，舉止况非凡俗。宋室宗姬，秦王幼女，曾嫁欽慈族。干戈横蕩，事隨天地翻覆。　一笑邂逅相逢，勸人飲酒，旋旋吹横竹。流落天涯俱是客，何必平生相熟。舊日榮華，如今憔悴，付與杯中渌。興亡休問，爲伊且盡船玉。」詳味詞旨，則孝純所睹即帝之所遇者也。然孝純之詞，賦之粘罕席上，則是女初屬粘罕審矣，後乃復流落於偏州，豈非粘罕之婦妬而逐之耶？《兩山墨談》卷六。《堅瓠戊集》卷三。

周漢國公主

1　理皇下嫁周漢國公主於駙馬都尉楊鎮，故事：奠雁奏進禮物一百有二十奩。理皇從復古殿取《神龍蘭亭》爲第一奩。《清容居士集》卷四十七。

2　宋理宗女下嫁楊鎮，未幾而薨，鎮至行三年喪，自稱「草土」。《研北雜志》卷下。

宋人軼事彙編卷四

范　質

1　范魯公舉進士，和凝相主文，愛其私試，因以登第。凝舊在第十三人，謂公曰：「君之辭業合在甲選，暫屈爲第十三人，傳老夫衣鉢可乎？」魯公榮謝之。後至作相，亦復相繼。時門生獻詩，有「從此廟堂添故事，登庸衣鉢亦相傳」之句。《玉壺清話》卷六。《古今詩話》。《邵氏聞見録》卷七。《澠水燕談録》卷六。《宋朝事實類苑》卷二十四。《詩話總龜》前集卷三十八。《類説》卷十二引《記異録》。《石林燕語》卷八。《西溪叢語》卷下。《容齋四筆》卷四。《群書類編故事》卷五。《宋詩紀事》卷二。

2　周祖自鄴起師向闕，京國罹亂，魯公遁迹民間。一旦，坐對正巷茶肆中，忽一形貌怪陋者前揖云：「相公相公，無慮無慮。」時暑中，公執一葉素扇，偶寫「大暑去酷吏，清風來故人」一聯在上，陋狀者奪其扇曰：「今之典刑，輕重無準，吏得以侮，何啻大暑耶？公當深究獄弊。」持扇急去。一日，於祅廟後門，一短鬼手中執其扇，乃茶邸中見者。未幾，周祖果以物色聘之，得公於民間，遂用焉。憶昔陋鬼之語，首議刑典，疏曰：「先王所恤，莫重於刑。今繁苛失中，輕重無準，民罹横刑，吏得侮法，願陛下留神刑典，深軫無告。」世宗命公與臺官劇可久、知雜張湜聚都省詳修刊定……目曰《刑統》。《玉壺清話》卷六。《邵氏聞見録》卷七。《詩話總龜》前集卷四十七。《宋名臣言行録》前集卷一。《清波雜志》卷七。《湖海新聞夷堅續志》後集卷二。

3　范質初作相，與馮道同堂，道最舊宿，意輕其新進，潛視所爲。質初知印，當判事，語堂吏曰：「堂判之事，並施簽表，得以視而書之，慮臨文失誤，貽天下笑。」道聞，歎曰：「真識大體，吾不如也。」質後果爲名相。《楊文公談苑》。《宋朝事實類苑》卷九。《宋名臣言行録》前集卷一。

4　周顯德中，以太祖在殿前點檢，功業日隆，而謙下愈甚，老將大校多歸心者，雖宰相王溥亦陰效誠款，今淮南都園，則溥所獻也。惟范質忠於周室，初無所附。及世宗晏駕，北邊奏契丹入寇。太祖以兵出拒之，行至陳橋，軍變，既入城，韓通以親衛戰於闕下，敗死。太祖登正陽門望城中，諸軍未有歸者，乃脱甲詣政事堂。時早朝未退而聞亂。質下殿執溥手曰：「倉猝遣將，吾儕之罪也。」爪入溥手，幾血出。溥無語。既入見太祖，質曰：「先帝養太尉如子，今身未冷，奈何如此？」太祖性仁厚，流涕被面。然質知事不可遏，曰：「事已爾，無太倉卒，自古帝王有禪讓之禮，今可行也。」因具陳之，且曰：「太尉以禮受禪，則事太后當如母，養少主當如子，慎勿負先帝舊恩。」太祖揮涕許諾，然後率百官成禮。由此太祖深敬重質，仍以爲相者累年。終質之世，太后、少主皆無恙。故太祖、太宗每言賢相，必以質爲首。《龍川别志》卷上。

5　建隆初春宴，方就次，雨大作，樂舞失容，上色愠。范質乃言曰：「今歲二麥必倍收。」上喜動色，命滿泛，入夜方罷，莫不霑醉。《畫墁録》。

6　太祖以范質寢疾，數幸其家。其後，慮煩在朝大臣，止令内夫人問訊。質家迎奉，器皿不具，内夫人奏知，太祖即令翰林司送果子牀酒器凡十副以賜之。復幸其第，因謂質曰：「卿爲宰相，何自苦如此？」質奏曰：「臣向在中書，門無私謁，所與飲酌皆貧賤時親戚，安用器皿？因循不置，非力不及也。猥蒙厚賜，有涉近名，望陛下察之。」尋薨。開寶中，因相位乏人，太祖累言：「如范質，真宰相也。」《國老談苑》卷一。

7　質自從仕，未嘗釋卷，人或勉之，質曰：「昔嘗有異人與吾言，它日必當大任。苟如其言，無學術，何以處之？」《宋名臣言行録》前集卷一。《言行龜鑑》卷一。

8　〔范魯公質〕嘗謂同列曰：「人能鼻吸三斗醇醋，即可爲宰相矣。」《宋朝事實類苑》卷九。《沂公筆録》。《宋名臣言行録》前集卷一。《古今事文類聚》别集卷十六。

范令孫

1　范魯公之孫令孫，有學行，登甲科，人以公輔器之，王魏公旦妻以息女。令孫常爲《登覽》詩曰：「孤雲不爲雨，盡日却歸山。」識者以謂不及進用之兆。令孫官止右正言，年末五十卒，士大夫哀而惜之。《澠水燕談録》卷七。《宋朝事實類苑》卷四十六。

王　溥

1　宰相王溥父祚，少爲太原掾屬，累遷宿州防禦使。既老，溥勸其退居洛陽，居常怏怏。及溥爲相，客或候祚，溥常朝服侍立，客不安席，求去，祚曰：「學生勞賢者起避耶？」《澠水燕談録》卷二。《宋朝事實類苑》卷二十四。《古事比》卷二。

2　王宫保溥，乾德初，相太祖，以舊相先朝令德，固優待之。故事，一品班在臺省之後，特製分臺省班於東西，遂爲著式。公父祚，并州郡小吏，後以防禦使致仕於家，眉壽康福。每紳拜於其家，置樽爲壽，公必朝服侍立，客輒不安，引避於席。祚曰：「學生，僕之犬爾，豈煩謙避耶？」溥後纂集蘇冕、崔鉉二《會要》，撰成一百卷，目曰《唐會要》。教其子貽孫，尤負奥學。《玉壺清話》卷二。

3　〔王〕祚居富貴久，奉養奢侈，所不足者未知年壽爾。一日，居洛陽里第，聞有卜者，令人呼之，乃瞽者也。密問老兵云：「何人呼我？」答曰：「王相公父也。貴極富溢，所不知者壽也。今以告汝，俟出，當厚以卦錢相酬也。」既見，祚令布卦，成，又推命，大驚曰：「此命惟有壽也。」祚喜問曰：「能至七十否？」瞽者笑曰：「更向上。」答以至八九十否，又大笑曰：「更向上。」答曰：「能至百歲乎？」又歎息曰：「此命至少亦須一百三四十歲也。」祚大喜曰：「其間莫有疾病否？」曰：「並無。」固問之，其人又細數之曰：「俱無，祇是近一百二十歲之年，春夏間微苦臟腑，尋便安愈矣。」祚喜，回顧子孫在後侍立者曰：「孫兒輩切記之，是年且莫教我喫冷湯水。」《默記》卷上。

4　相國王溥，二十六歲狀元及第，三十二拜相，四十二以一品罷相。每先太傅見客，王公以前宰相侍側，略無惰容。坐客以不安席引去者甚衆。《談録》。

5　王丞相溥作相日在具慶下。安厚卿爲樞密日亦然，蓋繼母也。《麈史》卷下。

6　國朝宰相最少者惟王溥，罷相時父母皆在，人以爲榮。詩云：「一舉登科日，雙親未老時。歷堦趨宰輔，猶掛老萊衣。」《詩律武庫》卷四。《宋朝事實類苑》卷二十四。

7　王溥嘗薦向拱討鳳翔，有功。拱後鎮京兆，思有以報溥，詢其所欲，溥曰：「長安故都，碑篆高文，願悉見之。」拱至，分遣吏督匠摹打，深林邃谷，無不詣之，凡得石本三千餘以獻。溥命善書者分隸爲《琬琰集》一百卷。當拱之訪求石碑，或蹊田害稼，村民深以爲害，鑱鑿其文字，或爲柱礎帛砧略盡，亦金石刻之屯會也。《苕溪漁隱叢話》後集卷二十二。

王貽孫

1　王貽孫，字象賢，溥之子。太祖嘗問趙普：「拜禮何以男子跪，婦人不跪？」徧問禮官，無有知者，貽孫曰：「古詩云：『長跪問故夫。』即婦人古亦跪也。唐天后朝始拜而不跪。」普問其所出，對大和中幽州從事張建章《渤海國記》。以溥藏書萬卷，貽孫遍覽之。《宋朝事實類苑》卷五十九引《范蜀公蒙求》。《玉壺清話》卷二。《宋朝事實類苑》卷十五。

王貽永

1　王貽永久冠樞府，持慎，少所發明。楊懷敏自河朔入奏隄塘事，所欲升黜者數十人。兩府聚聽，敏來白事，相府爲具，呼爲太傅稱説云云，莫敢發言。獨貽永頩怒，云：「押班如此，莫謄倒人甚多，未爲穩便。」敏縮頭而退。時龐相、吴左丞爲樞副，退而言曰：「嘗得此老子惡發，大好事。」政府呼太傅者有慚色矣。《江鄰幾雜志》。

2　見宋太宗69。

趙　普

1　安道侍郎云：趙韓王客長安，購唐太宗骨葬昭陵下。一豪姓蓄腦骨，比求得甚艱。《江隣幾雜志》。《邵氏聞見後録》卷二十二。

2　祖宗居潛日，與趙韓王游長安市。時陳摶乘一衛遇之，下驢大笑，巾簪幾墜。左手握太祖，右手挽太宗：「可相從市飲乎？」祖宗曰：「與趙學究三人並游，可當同之。」陳睥睨韓王甚久，徐曰：「也得，也得，非渠不得預此席。」既入酒舍，韓王足疲，偶坐席左，陳怒曰：「紫微帝垣一小星，輒據上次，不可！」斥之使居席右。《續湘山野録》。《宋朝事實類苑》卷四十八。《新編分門古今類事》卷二。《群書類編故事》卷四。《東山談苑》卷六。《堯山堂外紀》卷四十二。

3　韓王普初罷隴州巡官，到京，至日者王勛卜肆問命，次簾下，看魯公騶殿稍盛，歎曰：「似此大官，修箇甚福，來得到此。」勛曰：「員外即日富貴，更强似此人，何足歎羡？往往便爲交代，亦未可知。」後果如其言。《丁晉公談録》。《宋朝事實類苑》卷四十八。《宋稗類鈔》卷七。

4　藝祖仕周世宗，功業初未大顯。會世宗親征淮南，駐蹕正陽，攻壽陽劉仁贍未下，而藝祖分兵取滁州。距壽州四程皆大山，至清流關而止。關去州三十里則平川，而西澗又在滁城之西也。是時，江南李景據一方，國力全盛。聞世宗親至淮上，而滁州其控扼，且援壽州，命大將皇甫暉、監軍姚鳳提兵十萬扼其地。太祖以周軍數千與暉遇於清流關隘路，周師大敗。暉整全師入憇滁州城下，令翼日再出。太祖兵再聚於關下，且虞暉兵再至，問諸村人，云有鎮州趙學究在村中教學，多智計，邨民有争訟者，多詣以決曲直。太祖微服往訪之。學究者固知爲趙點檢也，迎見加禮。太祖再三叩之，學究曰：「皇甫暉威名冠南北，太尉以爲與己如何？」曰：「非其敵也。」學究曰：「然彼之兵勢與己如何？」曰：「非其比也。」學究曰：「然兩軍之勝負如何？」曰：「彼方勝，我已敗，畏其兵出，所以問計於君也。」學究曰：「然且使彼來日整軍再乘勝而出，我師絶歸路，不復有噍類矣。」太祖曰：「當復奈何？」學究曰：「我有奇計，所謂『因敗爲勝，轉禍爲福』者。今關下有徑路，人無行者，雖暉軍亦不知之，乃山之背也，可以直抵城下。方阻西澗水大漲之時，彼必謂我既敗之後，無敢躡其後者。誠能由山背小路率衆浮西澗水至城下，斬關而入，彼方戰勝而驕，解甲休衆，必不爲備，可以得志，所謂『兵貴神速，出其不意』。若彼來日整軍而出，不可爲矣。」太祖大喜，且命學究指其路。學究亦不辭，而遣人前導。即下令誓師，夜出小路亟行。三軍跨馬浮西澗以迫城，暉果不爲備，奪門以入。既入，暉始聞之，旋率親兵擐甲與太祖巷戰，三縱而三擒之。既主帥被擒，城中咸謂周師大兵且至。城中大亂，自相蹂踐，死亡不計其數，遂下滁州。即《國史》所載，太祖曰「餘人非我敵，必斬皇甫暉頭」者，此時也。滁州既破，中斷壽州爲二，救兵不至，壽州爲孤軍。周人得以擒仁贍，自滁州始也。……其後仁宗時，所以建原廟於滁而殿曰端命者，太祖歷試于周，功業自此而成，王業自此而始，故號「端命」。蓋我宋之咸、鎬、豐、沛也。其趙學究即韓王普也。實與太祖定交於滁州，引爲上介，辟爲歸德軍節度使巡官。《默記》卷上。

5　趙韓王普初爲滁州軍事判官，太祖過滁上與語，奇之。會獲盗百餘人，將就死。普意其有寃，啓太祖，更訊之，所全活者十七八矣。《厚德録》卷三。《宋名臣言行録》前集卷一引《范蜀公蒙求》。

6　見宋太祖68。

7　太祖將親征潞賊李筠，詔留後吕餘慶、趙普於京師。普因私謁太宗於朱邸，且曰：「普託迹諸侯十五年，今偶雲龍，變家爲國，賊勢方盛，萬乘蒙塵，是臣子効命之日，幸望啓奏此誠，願軍前自効。」太宗即以聞上，太祖笑曰：「趙普豈勝甲胄乎？」因謂太宗曰：「是行也，朕勝則不言，萬一不利，則使趙普分兵守河陽，别作一家計度。」及凱旋，第賞宰臣撥官，太祖曰：「普有從朕伐叛之勳，宜當加等。」於是授侍郎、樞密使。《國老談苑》卷一。

8　太祖初即位，命韓王爲相，顧謂趙曰：「汝雖爲相，見舊相班立坐起，也須且讓他。」趙奏曰：「陛下初創業，以爲相，正欲彈壓四方。臣見舊相，臣須在上，不可更讓也。」太祖嘉之。洎因奏忤旨，上怒，就趙手製奏劄子挼而擲之。趙徐徐拾之起，以手展開，近前復奏。上愈怒，拂袖起，趙猶奏曰：「此事合如此，容臣進入取旨。」其膽量也如此。《丁晉公談録》。《國老談苑》卷一。

9　見宋太祖81。

10　〔趙普〕在相府，或一日，奏太祖曰：「石守信、王審琦皆不可令主兵。」上曰：「此二人豈肯作罪過！」趙曰：「然此二人必不肯爲過。臣熟觀其非才，但慮不能制伏於下。既不能制伏於下，其間軍伍忽有作孽者，臨時不自由耳。」太祖又謂曰：「此二人受國家如此擢用，豈負得朕！」趙曰：「只如陛下，豈負得世宗？」太祖方悟而從之。《丁晉公談録》。

11　太祖欲使符彦卿典兵，趙韓王屢諫，以謂彦卿名位已盛，不可復委以兵柄。上不聽。宣已出，韓王復懷之請見。上迎謂之曰：「豈非以符彦卿事邪？」對曰：「非也。」因别以事奏，既罷，乃出彦卿宣進之。上曰：「果然。宣何以復在卿所？」韓王曰：「臣託以處分之語有未備者，復留之，惟陛下深思利害，勿爲後悔。」上曰：「卿苦疑彦卿，何也？朕待彦卿至厚，彦卿能負朕邪？」韓王曰：「陛下何以能負周世宗？」上默然，遂中止。《涑水記聞》卷一。《宋名臣言行録》前集卷一。

12　見宋太祖102。

13　太祖一日召對趙中令，出取幽州圖以示之，趙中令詳觀，稱歎曰：「是必曹翰所爲也！」帝曰：「何以知之？」普對曰：「方今將帥材謀，無出於翰，此圖非翰，他人不可爲也。翰往，必得幽州。然既得幽州，陛下遣何人代翰？」帝默然，持圖歸内。《春明退朝録》卷上。《宋朝事實類苑》卷十五。

14　太祖時，嘗有群臣立功，當遷官。上素嫌其人，不與，趙普堅以爲請。上怒曰：「朕固不爲遷官，將若何？」普曰：「刑以懲惡，賞以酧功，古今之通道也。且刑賞者，天下之刑賞，非陛下之刑賞也，豈得以喜怒專之？」上怒甚，起，普亦隨之。上入宫，普立於宫門，久之不去。上寤，乃可其奏。《涑水記聞》卷一。《宋朝事實類苑》卷十六。《名臣言行録》前集卷一。《言行龜鑑》卷六。

15　趙普嘗欲除某人爲某官，不合太祖意，不用。明日，普復奏之，又不用。明日，又奏之，太祖怒，取其奏壞裂投地，普顔色自若，徐拾奏歸，補綴。明日，復進之，上乃寤，用之。其後果稱職，得其力。《涑水記聞》卷一。《宋朝事實類苑》卷十六。《宋名臣言行録》前集卷一。《言行龜鑑》卷六。

16　忽因大宴，大雨驟至，上不悦。少頃，雨不止，形于言色，以至叱怒左右。趙近前奏曰：「外面百姓正望雨，官家大宴何妨，只是損得些少陳設，濕得些少樂人衣裳。但令樂人雨中做雜劇，此時雨難得，百姓得雨快活之際，正好喫酒娱樂。」上於是大喜，宣樂人就雨中奏樂，入雜劇。是日履勸近臣百官軍員喫酒，盡歡而散。《丁晉公談録》。《宋朝事實類苑》卷十五。《孔氏談苑》卷四。《昨非庵日纂》一集卷十五。

17　見宋太祖69。

18　太祖時，趙韓王普爲相，車駕因出，忽幸其第。時兩浙錢俶方遣使致書及海物十瓶於韓王，置在左廡下。會車駕至，倉卒出迎，不及屏也。上顧見，問何物，韓王以實對。上曰：「此海物必佳。」即命啓之，皆滿貯瓜子金也。韓王皇恐，頓首謝曰：「臣未發書，實不知。若知之，當奏聞而卻之。」上笑曰：「但取之，無慮。彼謂國家事皆由汝書生耳。」因命韓王謝而受之。韓王東京宅，皆用此金所修也。《涑水記聞》卷三。《宋朝事實類苑》卷一、卷六。《宋名臣言行録》前集卷一。

19　趙中令普當國，每臣僚上殿，先於中書供狀，不敢詆斥時政，方許登對。田錫爲諫官，嘗論此事，後方少息。《東軒筆録》卷十四。

20　趙普中令爲相，於廳事坐屏後置二大甕，凡有人投利害文字，皆置甕中，滿即焚於通衢。《邵氏聞見録》卷六。《宋名臣言行録》前集卷一。《容齋隨筆》卷七。《鶴林玉露》乙編卷五。《自警編》卷八。《名賢氏族言行類稿》卷三十八。《何氏語林》卷六。《古事比》卷三十七。

21　見宋太祖155。

22　趙安定王普，佐藝祖以揖讓得天下，平僭亂，大一統。當其爲相時，每朝廷遇一大事，定大議，纔歸第則亟閉户，自啓一篋，取一書而讀之，有終日者，雖其家人莫測也。及翌旦出，則是事必決矣。用是爲常，故世議疑有若子房解后黄石公事，必得異書焉。及后王薨，家人始得開其篋而視之，則《論語》二十卷。《鐵圍山叢談》卷三。《言行龜鑑》卷一。

23　太宗欲相趙普，或譖之，曰：「普山東學究，惟能讀《論語》耳。」太宗疑之，以告普，普曰：「臣實不知書，但能讀《論語》。佐藝祖定天下纔用得半部，尚有一半可以輔陛下。」太宗釋然，卒相之。《自警編》卷一。《言行龜鑑》卷一。《鶴林玉露》乙編卷一。

24　見盧多遜10。

25　〔盧多遜〕與趙韓王睚眦，太宗踐祚，每召對，即傾之。上以膚受，頗惑之，黜普於河陽。普朝辭，抱笏面訴，氣懾心懦，奏曰：「臣以無狀之賤，獲事累聖，況曩日昭憲聖后大漸之際，臣與先帝面受顧命，遣臣親寫二券，令大寶神器傳付陛下，以二書合縱批文，立臣銜爲證。其一書先后納於棺，一書先帝手封收宫中，乞陛下試尋之，孤危之迹，庶乎少雪。臣此行身移則事起，豺狼在途，危若累卵，誰與臣辨？」後果得此書於禁中，帝疑既釋，竄多遜於朱崖。上謂普曰：「朕幾欲誅卿。」故王禹偁《韓王挽詞》有「鴻恩書册府，遺訓在金縢」，乃此事也。《玉壺清話》卷三。《古今詩話》。《詩話總龜》前集卷十九。

26　見宋太祖71。

27　世傳太祖將禪位於太宗，獨趙韓王密有所啟，太祖以重違太母之約，不聽。太宗即位，入盧多遜之言，怒甚，召至闕而詰之。韓王曰：「先帝若聽臣言，則今日不睹聖明。然先帝已錯，陛下不得再錯。」太宗首肯者久之，韓王由是復用。《曲洧舊聞》卷一。

28　見張齊賢6。

29　見馮拯1。

30　趙韓王兩京起第，外門皆柴荆，不設正寢。……後園亭榭製作雄麗，見之使人竦然。廳事有椅子十隻，樣制古樸，保坐分列，自韓王安排，至今不易。太祖幸洛，初見柴荆，既而觀堂筵以及後圃，哂之曰：「此老子終是不純。」堂中猶有雷時酒，如膠漆，以水參之，芳烈倍常，飲之皆醉。初，河南府歲課修内木植，或不前，俾有司督按，乃曰：「爲趙普修宅買木所分。」既而有旨：「修趙普宅了上供。」《畫墁録》。《宋稗類鈔》卷二。

31　韓王將營西宅，遣人於秦、隴市良材以萬數，盧多遜陰以白上，曰：「普身爲元宰，乃與商賈競利。」及宅成，韓王時爲西京留守，已病矣。詔詣闕，將行，乘小車一游第中，遂如京師，至於捐館，不復再來矣。《涑水記聞》卷二。《昨非庵日纂》一集卷八。

32　趙韓王治第，麻搗錢一千二百餘貫，其他可知。蓋屋皆以板爲笪，上以方磚甃之，然後布瓦，至今完壯。《夢溪筆談》卷二十四。

33　趙韓王宅園，國初詔將作營治，故其經畫製作，殆侔禁省。韓王以太師歸是第，百日而薨。《洛陽名園記》。

34　〔趙韓王普〕年七十一，病久，無生意，解所寶雙魚犀帶，遺親吏甄潛者，詣上清太平宫醮星露，懇以謝往咎。上清道録姜道玄爲公叩幽都，乞神語，神曰：「趙某，開國忠臣也，奈何寃累，不可逃？」道玄又叩乞寃者，神以淡墨一巨牌示之，濃煙罩其上，但牌底見「火」字爾。潛歸，公力疾冠帶出寢，涕泣受神語，聞牌底「火」字，公曰：「我知之矣，此必秦王廷美也。然當時事曲不在我，渠自與盧多遜遣堂吏趙白交通，其事暴露，自速其害，豈當咎予？但願早逝，得面辨於幽獄，曲直自正。」是夕普卒。上感悼涕泗，自撰神道碑，八分御書賜之。《玉壺清話》卷六。《宋朝事實類苑》卷六十九。《樂善録》卷二。《昨非庵日纂》二集卷二十。《宋稗類鈔》卷七。

35　趙韓王疾，夜夢甚惡，使道流上章禳謝。道流請章旨，趙難言之，從枕躍起，索筆自草曰「情關母子，弟及自出於人謀；計協臣民，子賢難違乎天意。乃憑幽祟，逞此强陽，瞰臣氣血之衰，肆彼魘呵之厲。儻合帝心，誅既不誣管蔡；幸原臣死，事堪永謝朱均」云云。密封令勿發，向空焚之。火正爇亟，而此章爲大風所掣，吹墮朱雀門，爲人所得，傳誦於時。竟不起。《楓窗小牘》卷上。《宋稗類鈔》卷七。

36　趙韓王從太祖至洛行宫，見架上一篋，取視，皆李氏父子墨也，因盡以賜王。后王之子婦，蓐中血運，危甚，醫求古墨爲藥，因取一枚，投烈火中，研末，酒服即愈。諸子欲各備産乳之用，乃盡取墨煅而分之，自是李氏墨世益少得。《宋詩紀事》卷四十四引王彦若《墨説》。

37　禮部謝侍郎言：昔有一軍校，與趙韓王同甲，月日時亦同。韓王每遷拜，此校亦略有轉補。或大有錫賚，亦須薄有霑賜。然韓王微疾，此校必劇病。或薄謫，必大受笞辱。《文昌雜録》卷二。《五雜組》卷六。《古事比》卷四十六。

38　趙普以佐命功封韓王。車駕在臨安，趙子畫、韓肖胄、王衣同爲貳卿，時人目之爲「趙韓王」。《雞肋編》卷上。

王審琦

1　王審琦微時，與太祖相善，後以佐命功，尤爲親近。性不能飲。太祖每燕，近臣常盡飲，而審琦但持空杯，太祖意不滿。一日酒酣，舉杯祝曰：「審琦布衣之舊，方共享富貴。酒者，天之美禄，可惜不令飲之。」祝畢，顧審琦曰：「天必賜汝酒量，可試飲。」審琦受詔，不得已飲，輒連飲大杯，無苦。自是每侍宴，輒能與衆同飲，退還私第，則如初。《石林燕語》卷七。《東都事略》卷十九。《七修類稿》卷四。《堅瓠廣集》卷二。《宋稗類鈔》卷一。

2　忠正軍節度使王審琦與太祖皇帝有舊，爲殿前都指揮使。禁中火，審琦不待召，領兵入救。臺諫官有言，罷歸壽州本鎮，朝辭，太祖諭之曰：「汝不待召以兵入衛，忠也；臺臣有言，不可不行。第歸鎮，吾當以女嫁汝子承衍者。」召承衍至，則已有婦樂氏，辭。帝曰：「汝爲吾婿，吾將更嫁樂氏。」以御龍直四人控御馬載承衍歸。遂尚秦國大長公主，樂氏厚資嫁之。帝謂承衍曰：「汝父可以安矣。」審琦歸鎮七年，率先諸鎮納節，以使相薨，追封秦王，諡正懿。《邵氏聞見録》卷一。

3　王審琦太師九子，以「九院」呼之。《揮麈録》卷二。

高懷德

1　駙馬都尉高懷德以節制領睢陽，歲久，性頗奢靡，而洞曉音律，故聲伎之妙，冠於當時，法部中精絶者，殆不過之。宋城南抵汴渠五里，有東西二橋，舟車交會，民居繁夥。倡優雜户厥類亦衆，然率多鄙俚，爲高之伶人所輕誚。每宴飲樂作，必效其朴野之態以爲戲玩，謂之河市樂。迄今俳優常有此戲。《王文正公筆録》。《宋朝事實類苑》卷十八。

張永德

1　張永德父頴，先娶馬氏，生永德，爲頴所出。永德知鄧州，於州廨作二堂，左繼母劉氏居之，右馬氏居之，不敢以出母加於繼母。永德事二母如一，人無間言。時大臣母妻皆得入謁，劉氏存日，馬不敢同入禁中，劉氏卒，馬始得入謁。太宗勞問嘉歎，封莒國太夫人。《燕翼詒謀録》卷二。

2　〔張永德〕四歲時，母馬氏被出，嫁安邑人劉祚。祚卒，永德於南陽公宇爲二堂，繼母劉居其左，馬氏居其右，問安視膳皆得其懽。馬氏封莒國夫人。劉先卒，永德爲起大第，買田以聚其族，繼母之弟劉再思亦任以官。《東都事略》卷二十一。

3　周朝駙馬都尉張永德，輕財好施，喜延接方士。嘗遇一異人，言及時事，且曰：「天下將太平，真主已出。」永德曰：「其誰乎？」答曰：「天意所造，安能識諸？然而有一事，庶幾可驗，公或覩紫黑色屬猪人，善戰，果於殺伐者，善待之。」永德嘗陰自求訪。及太祖皇帝勳位漸隆，永德因潛識帝之英表，問其歲在亥。永德歎駭其事，傾身親附，相得甚懽，凡己之所玩好資用、子女玉帛，必先恣帝擇取，有餘乃以自奉。至國初，以舊恩體貌富貴，與佐命勳戚同等。《丁晉公談録》。《王文正公筆録》。《宋朝事實類苑》卷四十八。《堅瓠己集》卷一。

4　張永德事周世宗，爲殿前指揮使，性好道，道士多客其家。嘗有一舉子見之即病，幾年乃愈。永德所以待之既厚，客欲辭去，永德曰：「吾待子不薄，何去之遽也？」曰：「吾有小術，當一試之而去。」試之，其藥能乾水銀爲黄金。永德大驚，欲學之。客曰：「君自有三十年富貴，此術不足學也。」永德留之，不可，曰：「後當見吾於淮上。」及周世宗用兵壽春，永德從之。素善射，間出射於野，觀者如堵，見一僧，則昔之舉子也。與之歸，宿帳中。夜半，屏人問所以保三十年富貴者，曰：「若见二屬猪人，善事之，則富貴可保也。」旦辭去。藝祖方以力戰有功，雖功名日盛，而出於側微，鞍馬服用未有以自給，永德稍以家資奉之。藝祖既天姿英特，問其年，復亥生也。永德大喜，傾身事之，凡用物皆有副，須輙以獻，藝祖深德之，而不知其故也。其後太宗當娶符氏后，謀於藝祖曰：「符氏大家，而吾家方貧，無以爲聘，奈何？」藝祖曰：「張太尉與吾善，弟往以情告之。」太宗持書往，永德延之卧内。太宗姿表尤異，問其年，亦亥生也。永德驚喜，傾家助之。太祖既登極，以鄧州節鉞授永德，許之終身。《龍川别志》卷上。《東都事略》卷二十一。

5　張永德，周祖之婿也。爲鄧州節度使，有軍士告其謀反，太祖械送之，永德笞之十下而已。《涑水記聞》卷一。《北窗炙輠録》卷上。

王彦昇

1　王劍兒，名彦昇，以善擊劍得事太祖，潛躍中隷於帳下。顯德末，爲六軍推戴，還憩府第，召宰相至，諭以擁逼之狀，范質等未及對，彦昇率爾於後，按劍叱之，質等惶懼降階，定君臣之禮。帝以彦昇麄獷倉卒，終抑而弗用。後稍遷，使領爲京城北偏巡檢，因夜抵舊相王溥私第，莫之測。及延見，置酒與語，殆至酣酗，意若恐迫，乃遺以白金千兩而去。帝寖知其事，遂黜罷之。《王正文公筆録》。

2　國初有王彦升者，本市井販繒人。及壯從軍，累立戰功，至防禦使。性極殘忍，俘獲戎人，則置酒宴飲，引戎人，以手捉其耳，對客咀嚼，徐引巵酒。戎人血流被面，彦升笑語自若。前後噉數十百人。《澠水燕談録》卷九。

董遵誨

1　董遵誨父宗本，嘗爲隨州將。太祖微時，往依宗本，令與遵誨游。常共臂鷹逐兔，小不如意，爲遵誨所辱，太祖遂辭去，宗本固留，厚給遺之。即位之初，訪求遵誨，遵誨欲自殺，其妻止之，曰：「等死，亦未晚耳。萬乘之主，豈念舊惡？將因禍致福，豈可測哉？」遵誨感其言，幅巾見於便殿，叩頭請死。上笑曰：「汝昔日豪蕩太過，我方將任汝事。」即命左右掖起，賜冠帶，設食案，賜食上前。語及舊故歡笑，以爲通遠軍使，專委一面之事，市租悉以給軍用，不藉於有司。每歲賜予無數，幕府許自辟署。選精甲數千人，隷麾下，不復更代。隔歲以春夏令歸，營省妻子。遵誨至，申嚴邊候，鎮撫蕃部，號令如一，戎族之强盛者，倚爲腹心，有謀爲寇者，必立以告，發所部襲之，剪滅無噍類。凡再出師，大克捷，党項諸羌，畏威惕息。養馬數千匹，擇其良以入貢，親僕數百人，皆厚給衣食，日夕馳射畋獵，擊鞠呼盧，飲食作鼓吹爲樂。羌中動静，即時知之，朝廷不復西顧。歲時，其親表押馬來獻，上必召問遵誨晨夕所爲，擊節大喜曰：「是能快活也。」多解服御衣物、珠貝珍異以爲賜，遵誨捧之，未嘗不泣下。三數歲一來朝，賜食御前，笑語移晷，賜御膳羊，上樽酒，皆五百數，金帛累萬，復遣去。終太祖朝，不易其任。末年，稍遷羅州刺史，有判官者，因朝廷訪利害，上言通遠軍養兵，每歲轉運使調發内地錢粟，勞費民力，本軍關榷之入，自可市糴給用。上遣録判官所奏，下本軍，及申約外，計凡歲調如故，不得竊議市租，徙判官於佗郡。遵誨感激流涕，左右皆泣。《楊文公談苑》。《宋朝事實類苑》卷七。

2　太祖微時與董遵誨有隙，及即位，召而用之，使守通遠軍。通遠軍者，今環州是也。其母因亂没胡中，上因契丹厚以金帛贖而與之，遵誨涕泣，恨無死所。党項羌掠回鶻貢物，遵誨寄聲誚讓之，羌懼，即遣使謝，歸其所掠。《涑水記聞》卷一。

王彦超

1　見宋太祖75。

2　王彦超曆數鎮節制，罷爲金吾上將軍，與李昉、宋白善。一日，昉、白詣之，時彦超年六十九歲，謂昉、白曰：「人言七十致仕，出何書？」昉曰：「《禮》大夫七十而致仕，若不得謝，賜之几杖，杖於朝，蓋筋力尚可從政，時君所賴也。」彦超曰：「我前朝舊臣，於時無用，豈可食爵位而昧廉恥？」遂託白草求致仕表，來年假開日之上。再表得請，以太子太保致仕，給上將軍俸。居常白衣出入故舊家，僕從簡省，無童騎，惟嗜張進酒、軟骨魚，語親舊曰：「有此二物，吾當不召自往矣。」張進者，建州人，隷内酒坊，善釀，味絶美，品在法酒之亞，善飲者多好之。《楊文公談苑》。

曹　彬

1　曹武惠彬始生，周晬日，父母以百玩之具羅於席，觀其所取。武惠左手捉干戈，右手取俎豆，斯須取一印，餘無所視。後果爲樞密、使相。《玉壺清話》卷一。《宋朝事實類苑》卷五十四。《宋名臣言行録》前集卷一。《名賢氏族言行類稿》卷十九。《愛日齋叢鈔》卷一。

2　太祖事世宗於澶州，曹彬爲世宗親吏，掌茶酒，太祖嘗從之求酒，彬曰：「此官酒，不敢相與。」自沽酒以飲太祖。及即位，常語及世宗舊吏，曰：「不欺其主者，獨曹彬耳。」由是委以腹心，使監征蜀之軍。《涑水記聞》卷一。《宋名臣言行録》前集卷一。《自警編》卷二。《言行龜鑑》卷二。《昨非庵日纂》二集卷六。

3　〔太祖〕洎即位後，遣王全斌等先鋒，王自大散關入，船自夔峽而入，水陸齊攻，曹彬爲都監，沈義倫爲行營判官，收復西蜀。無何，全斌殺降兵三千人。是時曹不從命，但收其文案，不署字。王、曹、沈等回，太祖傳宣，送中書取勘。左右曰：「方克復西蜀回，然殺降兵亦不可便按劾，今後陛下如何用人？」太祖曰：「不然。今河東、江南皆未歸復，若不勘劾，恐今後委任，轉亂殺人。」但令勘成案，宣令後殿見，責問曰：「如何敢亂殺人？」又曰：「曹彬但退，不干汝事。」曹不退，但叩頭伏罪曰：「是臣同商議殺戮降兵，朝廷問罪，臣首合誅戮。」太祖見曹如此，皆與原之。……忽一日，宣曹太尉彬、潘太傅美曰：「命汝收江南。」又顧曹曰：「更不得似西蜀時亂殺人。」曹徐奏曰：「臣若不奏，又恐陛下未知。曩日西川，元不是臣要殺降卒，緣臣商量，固執不下，臣見收得當日文案，臣元不肯着字。」太祖令取進呈。太祖覽之，又謂曰：「卿既商量不下，爲何對朕堅自伏罪？」曰：「臣從初與王全斌等同奉陛下委任，若王全斌等獲罪，獨臣清雪，不爲穩便，臣是以一向伏罪。」太祖曰：「卿既自欲當辜如此，又安用此文字？」曰：「臣從初謂陛下必行誅戮，臣留此文書，令老母進呈陛下，乞全母一身。」太祖尤器遇之。《丁晉公談録》。《宋名臣言行録》前集卷一。

4　曹彬初尅成都，有獲婦女者，彬悉閉於一第，竅度食，且戒左右：「是將進御，當密衛之。」洎事寧，咸訪其親以還之，無親者備禮以嫁之。彬平蜀回，輜重甚多，或言悉奇貨也。太祖令伺之，皆古圖書，無銖金寸錦之附。《國老談苑》卷一。《宋名臣言行録》前集卷一引《掇遺》。《類説》卷四十五。《厚德録》卷二。《自警編》卷四。《東山談苑》卷四。《昨非庵日纂》一集卷三。

5　曹彬代蜀，謁武侯祠，謂：「孔明不得爲武。」欲拆毁之。俄報中殿摧塌，有石碑出，云：「測我心腹事，惟有宋曹彬。」彬爲文祭之而去。《古事比》卷四十八。

6　見宋太祖93。

7　曹彬、潘美伐太原，將下，曹麾兵稍卻，潘力争進兵，曹終不許。既歸至京，潘詢曹何故退兵不進，曹徐語曰：「上嘗親征不能下，下之則我輩速死。」既入對，太祖詰之，曹曰：「陛下神武聖智，尚不能下，臣等安能必取？」帝頷之而已。《隨手雜録》。《舊聞證誤》卷一辨其誤。

8　曹彬事太祖，時將討金陵，責後主稱疾不朝之罪。以彬長者，令爲統帥，將終全其城。彬累遣言城中： 大軍決取十一月二十七日破城，宜早爲之圖。後主將遣其愛子清源郡公仲寓入覲，至仲冬下旬，日日克期仲寓將出，彬屢遣督之，言郎君到寨，即四面罷攻。 終惑左右之言，以爲堅壘如此，天象無變，豈可計日而取？蓋敵人之言，豈足爲信？但報言行李之物未備，宫中之宴餞未畢，將以二十七日出。彬又令懇言，至二十六日亦無及矣。果以是日城陷。整軍成列，至其宫城門，後主方開門奉表納降，彬答拜，爲之盡禮。先是，宫中預積薪，後主誓言，若社稷失守，當血屬以赴火。既見彬，彬諭以歸朝，俸賜有限，費用至廣，當厚自齎裝，既歸有司之籍，則無及矣。遣後主入治裝，裨將梁迥、田欽祚皆力争，以爲苟有不虞，咎將誰執？彬但笑而不答。迥等切諫，彬曰：「非爾所知，觀煜神氣，懦夫女子之不若，豈能自引決哉？」煜果無他。彬遣五百人爲伴，致輜重登舟，有一卒負籠下道旋，彬立命斬之，負擔者罔敢蹉跎。後主既失國，殊無心問家計，既升舟，隨軍官吏入觀宫屏幃几硯什器，皆設不動，所賫持鮮矣。後賈黄中知州，因領賓客歷覽宫内，見一斜門鎖甚固，即召官吏同啓鎖視之。得金寶受用物計直三百萬緡。《楊文公談苑》。《宋朝事實類苑》卷五十四。《涑水記聞》卷三。《宋名臣言行録》前集卷一。

9　曹彬下江南城，李煜面縛就彬請命，彬謂之曰：「國主可歸宫，厚有裝槖，以備歸朝。」煜深德之。諸將争言不可，蓋懼其或自引决爾。彬徐曰：「無畏，彼若能死，則豈復忍恥以見吾輩耶？」畢如其言，衆皆服其識量。《儒林公議》。《昨非庵日纂》二集卷十。

10　建隆中，曹彬、潘美統王師平江南。二將皆知兵善戰，曹之識慮尤遠，潘所不逮。城既破，國主李煜白衫紗帽見二公。先見潘，設拜，潘答之。次見曹，設拜，曹使人明語之曰：「介胄在身，拜不及答。」識者善其答體。二公先登舟，召煜飲茶，船前設一獨木脚道，煜嚮之國主儀衛甚盛，一旦獨登舟，徘徊不能進。曹命左右翼而登焉。既一啜，曹謂李歸辦裝，詰旦會於此，同赴京師。來曉，如期而赴焉。始，潘甚惑之，曰：「詎可放歸？」曹曰：「適獨木板尚不能進，畏死甚也。既許其生赴中國，焉能取死？」衆方服其識量。《談淵》。《養疴漫筆》。《宋稗類鈔》卷一。

11　曹武惠王既下金陵，降後主，復遣還内治行。潘公憂其死，不能生致也，止之。王曰：「吾適受降，見其臨渠猶顧左右，扶而後過，必不然也。且彼有烈心，自當君臣同盡，必不生降，既降，亦必不死也。」《後山談叢》卷三。

12　曹彬攻金陵，垂克，忽稱疾不視事。諸將皆來問疾，彬曰：「余之病非藥石所能愈，惟須諸公共發誠心，自誓以克城之日不妄殺一人，則自愈矣。」諸將許諾，共焚香爲誓。明日，稱愈。及克金陵，城中皆安堵如故。曹翰克江州，忿其久不下，屠戮無遺。彬之子孫貴盛，至今不絶。翰卒未三十年，子孫有乞匄於海上者矣。《涑水記聞》卷三。《宋名臣言行録》前集卷一。《厚德録》卷一。《自警編》卷八。《名賢氏族言行類稿》卷十九。《昨非庵日纂》一集卷三。

13　〔曹彬〕平江南，倉廪府庫，一委轉運使，彬無所問。師還，舟中唯圖籍而已。《仕學規範》卷六引《皇朝名臣四科事實》。

14　見宋太祖115。

15　曹彬爲樞密使，河北每季支散銀鞋錢，一日密吏忘誤過期，因彬檢舉連支兩季。酒坊副使弭德超奉使河朔，還奏其事，言軍情大歸於彬。太皇赫怒，即日罷樞密使，以鎮海節度使歸本鎮。彬不之辨，陛辭赴青州。乃以德超爲諸衛將軍、檢校司徒，充樞密副使。既而小人乘君子之器，不克負荷，舉措乖當，時出醜言，上瀆朝政，下侵同列，自以爲有社稷大功，朝庭酬之未當。太皇聞之大怒，削籍登州沙門島，召彬自青州復拜樞密使。對揚之日，但再拜謝恩，亦不言及前事。《仕學規範》卷十引《談淵》。

16　曹侍中彬爲人仁愛多恕，平數國，未嘗妄斬人。嘗知徐州，有吏犯罪，既立案，逾年然後杖之，人皆不曉其旨，彬曰：「吾聞此人新娶婦，若杖之，彼其舅姑必以婦爲不利而惡之，朝夕笞駡，使不能自存。吾故緩其事，而法亦不赦也。」其用志如此。《涑水記聞》卷二。《宋朝事實類苑》卷十三。《宋名臣言行録》前集卷一。《厚德録》卷一。《仕學規範》卷二十。《自警編》卷四。《日聞録》。《山居新話》。《東山談苑》卷四。《昨非庵日纂》一集卷十七。

17　曹武惠王彬，國朝名將，勳業之盛，無與爲比。嘗曰：「自吾爲將，殺人多矣，然未嘗以私喜怒輒戮一人。」其所居堂室弊壞，子弟請加脩葺，公曰：「時方大冬，墻壁瓦石之間，百蟲所蟄，不可傷其生。」其仁心愛物蓋如此。既平江南回，詣閤門入見，牓子稱「奉勑江南勾當公事回」。其謙恭不伐又如此。《歸田録》卷一。《宋朝事實類苑》卷五十四。《涑水記聞》卷三。《宋名臣言行録》前集卷一。《厚德録》卷二。《仕學規範》卷七。《自警編》卷二。《言行龜鑑》卷二。《善誘文》。《東山談苑》卷三。《昨非庵日纂》二集卷十一。

18　〔曹武惠〕公雖兼將相之領，不以爵禄自大。造門者，皆降廡而揖。不名呼下吏，吏之禀白者，雖劇暑，不冠不與見。伐江南、西蜀二國，諸將皆稇載而歸，惟公但圖史衾簟而已。爲藩帥，中途遇朝紳，必引車爲避。過市戢，其傳呼戒導吏去馬不得越十輪，恐壅遏市井。性仁恕，清慎無撓，强記，善談論。清白如寒儒，宅帑無十日之畜，至坐武帳，止衣弋綈紵袍、素胡牀而已。征幽州，偶失律於涿鹿，素服待罪。趙參政昌言請案誅。朝廷察之，止責右驍衛上將軍，未幾遂起。趙參政自延安還，因事被劾於尚書省，久不許見。時公已復密使，三抗疏，力雪之，方許朝謁。士論歎伏。《玉壺清話》卷一。《宋朝事實類苑》卷五十四。《自警編》卷四。《言行龜鑑》卷三。

19　曹冀王彬遭會興運，勳效寖著。諸將平蜀，競掠財貨，彬獨不犯釐忽，由是太祖益知之。性兢畏不伐，破僞唐迴，入都城，令監門者但報自江南勾當公事回。及勳望日隆，名寵亦峻，愈謙下誡懼，以保禄位。每出鎮藩閫，卑躬待士。遇計臺巡視封部，雖朝籍、省部位至下者，亦屏遠從者，端笏迓於路左。使者見之，無不愧恐。賓僚或有以過禮爲言，彬曰：「上使此人來窺我爾。」其畏惕如此。子孫知義方者，亦能遵其家法。《儒林公議》。

20　曹武惠王彬，以功拜樞密使。王在宥密，常公服，危坐如對君父，接小吏亦以禮，未嘗以名呼。歸私第，唯閉閣宴居，不妄通賓客。五鼓纔動，已待漏於禁門矣。雖雪霜，不易其操，如此者八年。《仕學規範》卷七。

21　曹彬居第卑陋，未嘗修廣，蓋深懼侈滿，安於儉德。臨終誡諸子曰：「慎不得修第。」厥後遵其遺訓，無敢逾者。《儒林公議》。

22　曹冀王彬，前後帥師征討諸國，凡降四國主： 江南、西川、廣南、湖南也，未嘗殺一無辜，功名顯著，爲諸將之首。諸子皆賢令，瑋、琮、璨繼領旄鉞。陶弼觀王畫像有詩曰：「蒐兵四解降王縛，教子三登上將壇。」其後，少子玘追封王爵，實生光獻慈聖太皇太后，輔佐仁宗，母儀天下。《澠水燕談録》卷二。

23　見曹瑋1。

曹　璨

1　曹璨，彬之子也，爲節度使。其母一日閲宅庫，見積錢數千緡，召璨指而示曰：「先侍中履歷中外，未嘗有此積聚，可知汝不及父遠矣。」《國老談苑》卷二。《類説》卷四十五引《聖宋掇遺》。

曹　瑋

1　曹侍中將薨，真宗親臨視之，問以後事，對曰：「臣無事可言。」固問之，對曰：「臣二子璨與瑋，材器有取，臣若内舉，皆堪爲將。」上問其優劣，對曰：「璨不如瑋。」已而果然。瑋知秦州，嘗出巡城，以城上遮箭板太高，召主者令下之。主者對曰：「舊如此久矣。」瑋怒曰：「舊固不可改邪？」命牽出斬之。僚佐以主者老將，諳兵事，罪小，宜可赦，皆諫瑋，瑋不聽，卒誅之。軍中懾伏。西蕃犯塞，候騎報虜將至，瑋方飲啗自若。頃之，報虜去城數里，乃起貫戴，以帛纏身，令數人引之，身停不動。上馬出城，望見虜陣有僧奔馬往來於陣前檢校，瑋問左右曰：「彼布陣乃用僧邪？」對曰：「不然。此虜之貴人也。」瑋問軍中誰善射者，衆言李超，瑋即呼超指示之，曰：「汝能取彼否？」對曰：「憑太保威靈，願得十五騎裹送至虜陣前，可以取之。」瑋以百騎與之，勅曰：「不獲而返，當死。」遂進至虜陣前，騎左右開，超射之，一發而斃。於是，虜鳴笳，嘯而遁。瑋以大軍乘之，虜衆大敗，出塞窮追，俘斬萬計，改邊鑿濠。西蕃由是慴服，至今不敢犯塞，每言及瑋，則加手於額，呼之爲父云。《涑水記聞》卷二。《宋朝事實類苑》卷五十五。《宋名臣言行録》前集卷三。

2　曹南院知渭州，夏人撓邊。有智將鞨與渭對壘，麾下十餘寨，宿兵十餘萬。夏人歲遣數百騎精鋭覘視兩界。曹患鞨智勇，遣游騎伺彼巡邊兵來。適鞨逾月病不能起，曹乃於界首設一大祭，賻贈器物，照曜原野，用祝版云：「大宋具位曹某，昭告于西夏國都護某人： 公累以蠟書約提所部歸我大宋。我待公之來，不期忽喪吉人，事無終始。」令百騎守祭，望其兵近，即舉火燒之。并所用銀器千餘兩，悉皆棄而遁歸。夏兵悉掠祝版、祭器而去。後旬日，夏國殺鞨。其下二十餘帳反側不安，率衆内叛。拓地數百里，獲生口數萬，牛馬橐駝不可勝計。《錢氏私志》。《宋稗類鈔》卷一。

3　曹南院知鎮戎軍日，嘗出戰小捷，虜兵引去。瑋偵虜兵去已遠，乃驅所掠牛羊輜重，緩驅而還，頗失部伍。其下憂之，言於瑋曰：「牛羊無用，徒縻軍，不若棄之，整衆而歸。」瑋不答，使人候。虜兵去數十里，聞瑋利牛羊而師不整，遽還襲之。瑋愈緩，行得地利處，乃止以待之。虜軍將至近，使人謂之曰：「蕃軍遠來必甚疲，我不欲乘人之怠，請休憩士馬，少選決戰。」虜方苦疲甚，皆欣然嚴軍歇。良久，瑋又使人諭之：「歇定可相馳矣。」於是各鼓軍而進，一戰大破虜師，遂棄牛羊而還。徐謂其下曰：「吾知虜已疲，故爲貪利以誘之。比其復來，幾行百里矣，若乘鋭便戰，猶有勝負。遠行之人，若小憩，則足痺不能立，人氣亦闌，吾以此取之。」《夢溪筆談》卷十三。《宋稗類鈔》卷一。

4　見李迪10。

5　寶元中，忠穆王吏部爲樞密使，河西首領趙元昊叛。上問邊備，輔臣皆不能對，明日，樞密四人皆罷，忠穆謫虢州。翰林學士蘇公儀與忠穆善，出城見之。忠穆謂公儀曰：「鬷之此行，前十年已有人言之。」公儀曰：「必術士也。」忠穆曰：「非也。昔時爲三司鹽鐵副使，疏決獄囚，至河北。是時曹南院自陝西謫官初起爲定帥，鬷至定，治事畢，瑋謂鬷曰：『決事已畢，自此當還，明日願少留一日，欲有所言。』鬷既愛其雄材，又聞欲有所言，遂爲之留。明日，具饌甚簡儉，食罷，屏左右曰：『公滿面權骨，不爲樞輔即邊帥。或謂公當作相，則不然也。然不十年必總樞柄。此時西方當有警，公宜預講邊備，蒐閲人材，不然，無以應卒。』鬷曰：『四境之事，唯公知之，幸以見教。』曹曰：『瑋實知之，今當爲公言。瑋在陝西日，河西趙德明嘗使人以馬博易於中國，怒其息微，欲殺之，莫可諫止。德明有一子，方十餘歲，極諫不已，曰：「以戰馬資鄰國，已是失計。今更以貨殺邊人，則誰肯爲我用者？」瑋聞其言，私念之曰： 此子欲用其人矣，是必有異志。聞其常往來牙市中，瑋欲一識之，屢使人誘致之，不可得，乃使善畫者圖形容，既至，觀之，真英物也。此子必爲邊患，計其時節，正在公秉政之日，公其勉之。』鬷是時殊未以爲然，今知其所畫乃元昊也，皆如其言也。」《夢溪筆談》卷九。《東坡志林》卷三。《東軒筆録》卷十四。

6　唃厮囉，唐土蕃贊普之後，據邈川之宗哥城，盡有河隍之地。祥符中，用蕃僧立遵之策，將衆十萬，穿古渭州入寇。時曹瑋以引進使知秦州，領騎卒六千，守伏城。聞賊已過畢利城，瑋率諸將渡渭逆之，遂合戰於三都谷，賊軍雖衆，然器甲殊少，在後者所持皆白搭毛連，以備劫虜而已。瑋知其勢弱不足畏，欲以氣凌之，自引百騎穿賊陣，出其後，升高指揮，軍中皷噪夾擊，賊大潰，斬首三千級。明日，視林薄間，中傷及投崖死者萬計。瑋之威名，由是大震，唃氏自此衰弱矣。《東軒筆録》卷二。《宋朝事實類苑》卷五十五。

7　曹宣徽瑋守秦，有功名，能撫士。一日行兵，將及頓，日已西矣。乃申令更前二十里，宿于某鎮，軍中不樂。繼而令曰：「仰某鎮務酒，不得沽與百姓，只沽與一行軍人。」由是大衆奔赴，不以爲勞。《能改齋漫録》卷十二。

8　〔曹〕瑋在秦州，有士卒十餘人，叛赴虜中。軍吏來告，瑋方與客弈棋，不應。軍吏亟言之，瑋怒，叱之曰：「吾固遣之去，汝再三顯言邪！」虜聞之，亟歸告其將，盡殺之。《涑水記聞》卷二。《宋朝事實類苑》卷五十五。《石林燕語》卷十。《宋名臣言行録》前集卷三。《自警編》卷七。《吹劍録》。《宋稗類鈔》卷一。

9　曹武穆知渭州，號令明肅，西人懾憚，由是邊境無虞。一日，方召諸將飲食，會有叛卒數千亡奔賊境者。候騎報適至，諸將相視失色，公言笑如平時，徐謂騎曰：「吾命也，汝無洩。」西人聞之，以爲襲己，皆殺之。《墨客揮犀》卷九。《何氏語林》卷二十九。《昨非庵日纂》二集卷十五。

10　曹太尉瑋知秦州，西番内寇，是時，公方灼灸纔數壯，猝起應敵，指揮號令。及事定，灸瘡愈，瘢大數寸，蓋用氣力使然也。《東齋記事》補遺。

11　秦州伏羌城三都谷，有曹瑋武穆與羌酋李遵戰勝之地，羌人到今畏懾不敢耕，草木彌望。武穆以六月二十日生，邦人遇其日，大作樂，祭於其廟。《邵氏聞見後録》卷二十六。

潘　美

1　見宋太祖37、38。

2　見宋太祖136。

3　太祖、太宗時，諸節度皆解兵柄，獨潘美不解。美每赴鎮，留妻子，止數妾以往。或有子，即遣其妾與子歸京，仍具奏，乞陛下特照管。《隨手雜録》。

4　太祖遣曹彬取江南，潘美爲副。太祖知美有謀難制，召二人升殿，謂曰「但大使斬得副使，取得江南。」美震怖而出，由是迄無敗事。《舊聞證誤》卷一引《祖宗獨斷》。案： 李心傳曰：「按，《國史》，曹彬以宣徽使行，潘美以山南東道節度使，美不過闕也。太祖所言，蓋翰、彬之副田欽祚等爾。」

5　見曹彬10。

6　潘美爲并帥，代之北鄙，山有天池焉，歲遣通判祭之，其後憚遠而罷。久之，契丹遣祭焉，又易其屋記。至熙寧中，始有其地，凡數歲，兩使往來，卒不能辨而與之。《後山談叢》卷四。

曹　翰

1　曹翰事〔周〕世宗爲樞密承旨，性貪侈，常著錦襪，金綫絲鞵。朝士有託無名子嘲之者，詩曰：「不作錦衣裳，裁爲十指倉。千金包汗脚，慚愧絡絲娘。」《清異録》卷三。《堯山堂外紀》卷四十二。

2　見趙普13。

3　曹翰圍江州三年，城將陷，太宗嘉其盡節於所事，遣使諭翰：「城下日，拒命之人盡赦之。」使人至獨木渡，大風數日，不可濟。及風定而濟，則翰已屠江州無遺類，適一日矣。唐吏部尚書張嘉福奉使河北，逆韋之亂，有勅處斬，尋遣使人赦之，使人馬上昏睡，遲行一驛，比至已斬訖。與此相類，得非有命歟！《夢溪筆談》卷二十五。《續墨客揮犀》卷九。

4　見曹彬12。

5　相國寺羅漢，本江南李氏時物，在廬山東林寺。曹翰下江南日，盡取其城中金帛寶貨，連百餘舟，私盗以歸。無以爲之名，乃取羅漢，每舟載十許尊獻之，詔因賜於相國寺，當時謂之「押綱羅漢」。《石林詩話》卷中。《堯山堂外紀》卷四十二。《古事比》卷四十二。

6　曹翰破山南，獲樂妓而歸。一日，遍詢其氏族，曰：「某即韓侍郎熙載之女也。」翰曰：「韓侍郎江南名士。朝廷嘗以名妓許我，豈宜以士君子女爲妾？」以禮嫁之。《青泥蓮花記》卷七引《青瑣後集》。案：「山南」，當爲「江南」。

7　曹翰以罪謫爲汝州副使，凡數年。一日，有内侍使京西，朝辭日，太宗密諭之曰：「卿至汝州，當一訪曹翰，觀其良苦，然慎勿泄我意也。」内侍如旨，往見翰，因弔其遷謫之久。翰泣曰：「罪犯深重，感聖恩不殺，死無以報，敢愬苦耶？但以口衆食多，貧不能度日，幸内侍哀憐，欲以故衣質十千以繼飰粥，可乎？」内侍曰：「太尉有所須，敢不應命，何煩質也。」翰固不可，於是封裹一複以授，内侍收複，以十千答之。暨回奏翰語及言質衣事，太宗命取其複，開視之，乃一大幅畫幛，題曰「下江南圖」。太宗惻然念其功，即日有旨召赴闕，稍復金吾將軍，蓋江南之役，翰爲先鋒也。《東軒筆録》卷一。《宋朝事實類苑》卷九。《清夜録》。《堯山堂外紀》卷四十二。《宋稗類鈔》卷四。

8　曹武毅翰，魏人也；曹武惠彬，真定人也，二曹皆著名，人多謂之同宗。翰有宏材偉特之度，能詩，有《玉關集》。領金吾日，當直，太宗召與語曰：「朕曾覽卿詩，有『曾因國難披金甲，恥爲家貧賣寶刀。他日燕山磨峭壁，定應先勒大名曹』，頗佳，朕每愛之。」翰因叩謝。征幽州，爲東路濠寨總管，善風角，一夕，角聲隨風至帳，翰從容擐帶曰：「寇至之兆也。」未幾，果然，大敗其寇於城下。從征幽州，率以部分攻城，忽得一蟹，翰曰：「水物向陸，失依據也，而足多有救。又蟹者，解也，其將班師乎？」果然。其精敏率如此。《玉壺清話》卷七。《宋朝事實類苑》卷五十五。

9　曹翰嘗平江南有功，後歸環衛，數年不調。一日内宴，太宗侍臣皆賦詩，翰以武人不預，乃自陳曰：「臣少亦學詩，亦乞應詔。」太宗笑而許之，曰：「卿武人，宜以刀字爲韻。」翰援筆立進，因以寄意，曰：「三十年前學《六韜》，英名常得預時髦。曾因國難披金甲，不爲家貧賣寶刀。臂健尚嫌弓力軟，眼明猶識陣雲高。庭前昨夜秋風起，羞覩盤花舊戰袍。」太宗覽之惻然，即自環衛驟遷數級。《青箱雜記》卷六。《宋朝事實類苑》卷三十六。《堯山堂外紀》卷四十二。《堅瓠補集》卷四。《宋詩紀事》卷二。

10　〔曹〕翰陰險多智數，飲酒至數斗不亂，對上奏事雖數十，皆默記不少差。《名賢氏族言行類稿》卷十九。

崔　翰

1　崔翰風儀偉秀，有勇幹，爲天武左廂主。太宗親征太原，講武於西京，時殿前都將楊義失瘖，不能言，指揮非便，命翰代之。翰執金鼓，周旋進退，軍容甚整。上悦，遣中使密以金帶賜之，曰：「此我藩邸時所服者。」因謂左右曰：「若崔翰者，必不事晉朝矣。」蓋言晉政多門，武經廢紊也。後爲殿前都虞候，從平晉陽，時軍士立功未行賞賚，遽有平燕之議，諸將莫敢言。翰曰：「此一事不可再舉，乘破竹之勢，取之甚易。」上信然之。既而范陽班師，至金臺驛，中黄門閻承翰馳奏，大軍不整，南面而潰。上令翰率衛士十餘人止之，翰請單騎徑往，告諭衆，稍稍乃定，不戮一人，上甚嘉之。後遷領節鎮。《楊文公談苑》。《宋朝事實類苑》卷五十五。

2　太原既平，劉繼元降王隨鑾輿，將凱旋，而三軍希賞，諸將遽有平燕之請，未敢聞上。崔翰者，晉朝之名將也，奏曰：「當峻坂走丸之勢，所至必順，此若不取，後恐噬臍。」上然之，改鑾北伐，功將即而班師，因整旅徐還。無何，至金臺驛，王師失利，間或南潰者數千騎。上遣翰以兵追之，翰奏曰：「但乞陛下不問奔潰之罪，臣願請單騎獨往，當之而歸。」上許之。翰箠馬獨往追之，將及，揚鞭大呼：「諸君不須若爾，何傷乎？料主上天鑒，處置精明，君等久負堅執鋭，衛駕遠征，一旦小忿，豈不念母妻子憶戀之苦耶？上特遣吾邀爾輩同還，宜知幾速反。」衆稍稍聽從，遂收身而還。夜半至營，各分部直，雞犬亦不鳴。上喜，密解金帶賜翰曰：「此朕藩邸時所繫者。」 《玉壺清話》卷七。《宋朝事實類苑》卷五十五。

3　崔翰，京兆人，以鎮安軍節度使充高陽關都部署。召還，以疾留京師。疾間，請見上曰：「臣以身許國，不願死於家。」太宗壯之，復令之任。翰驍勇，有方略，所至立功。《宋朝事實類苑》卷五十三。

楊　信

1　楊信，高楊人，忠朴，善御士卒。開寶二年，爲散指揮，廨舍直大内之北。一夕中夜，忽夢巨龜銜敕叩其寢，信驚起披衣曰：「大庭必有警。」果太祖開玄武門，急召信入禁中，擒叛黨杜廷進三十九人，陰以姓名授之。黎明，盡爲信所捕，擒至便殿，不用吏鞫，面訐得實，悉戮於市。信忽患瘖，太祖惜其善撫轄，以重兵之柄委之。雖不能語，而申明紀律，嚴肅有度。有童曰玉奴者，天賦甚慧，善揣信意。凡奏事及指揮軍律，賓客語論，但回顧玉奴，畫掌爲字，悉能代信語，輕重緩急，便否避就，盡協其意。病將革，忽能語，太宗異駭，親幸其第。信力疾扶於榻，感泣叙留，音詞明徹，至死，猶叩頭乞嚴邊備，毋忽亭障。信泣，太宗亦泣。至翌日卒，賜瑞玉小玦爲含。《玉壺清話》卷七。

党　進

1　党進，北戎人，幼爲杜重威家奴，後隸軍籍，以魁岸壯勇，周祖擢爲軍校。國初至騎帥，領節鎮。……進不識文字，不知所董禁兵之數，上忽問及軍中人數，先其軍校皆以所管兵騎器甲之數細書，著所持之梃，謂之杖記，如笏記焉。進不舉，但引梃以對曰：「盡在是矣。」上笑，謂其忠實，益厚之。徼巡京師市井間，有畜鷹鷂音禽者，進必令左右解縱之，駡曰：「不能買肉供父母，反以飼禽乎？」太宗在藩邸，有名鷹鷂，令圉人調養，進忽見，詰責欲解放，圉人曰：「晉王令養此。」且欲走白晉王，進遽止之，與錢令市肉，謂之曰：「汝當謹視此，無使爲貓狗所傷。」小民傳之爲笑。鎮許日，幕中賓佐有忤意，必命批其頰。嘗病瘡，賓佐入視疾，進方擁錦衾，一從事竊語曰：「爛兮。」進聞之，命左右急捉從事，批其頰，殆於委頓，大駡曰：「吾正契丹，何奚之有？脚患小瘡，那至於爛？」蓋謂奚之種賤也。過市，見縛欄爲戲者，駐馬問：「汝所誦何言？」優者曰：「説韓信。」進大怒，曰：「汝對我説韓信，見韓即當説我，此三面兩頭之人。」即命杖之。進名進，居常但稱暉，或以爲言，曰：「自從其便耳。」啖肉至數斤，飲酒斗餘，宴會對賓客甚温雅嬉笑。忽擐甲胄，即髭髯皆磔竪，目光如電，視之若神人。故爲杜氏奴，後見其子孫，必下拜，常分俸以給之，其所長也。《楊文公談苑》。《宋朝事實類苑》卷六十四。《堯山堂外紀》卷四十二。

2　党進者，朔州人，本出溪戎，不識一字。一歲，朝廷遣進防秋於高陽，朝辭日，須欲致詞叙别天陛，閤門使吏謂進曰：「太尉邊臣，不須如此。」進性强很，堅欲之。知班不免寫其詞於笏，侑進於庭，教令熟誦。進抱笏前跪，移時不能道一字，忽仰面瞻聖容，厲聲曰：「臣聞上古，其風朴略，願官家好將息。」仗衛掩口，幾至失容。後左右問之曰：「太尉何故忽念此二句？」進曰：「我嘗見措大們愛掉書袋，我亦掉一兩句，也要官家知道我讀書來。」《玉壺清話》卷八。《宋朝事實類苑》卷六十六。《群書類編故事》卷十五。《類説》卷五十五引《雜説》。

3　党進當大雪，擁爐酌酒，醉飽汗出，捫腹徐行曰：「天氣不正。」有兵士侍帳外曰：「小人此處頗正。」《宋稗類鈔》卷六。

4　見陶穀26。

5　司馬十二説：党太尉畫真，觀之，大怒，詰畫師云：「我前畫大蟲，猶用金箔貼眼，我便不消得一對金眼精？」《江隣幾雜志》。《堯山堂外紀》卷四十二。

6　〔党太尉〕罷衙，見其子裸跪雪中，問之，知其得罪太夫人被縛，太尉自裸體，命左右縛於兒旁。母夫人問何故，太尉笑曰：「你凍我兒，我凍你兒。」又食飽捫腹歎曰：「我不負汝。」左右曰：「將軍固不負此腹，此腹負將軍。」未嘗少出智慮也。《堯山堂外紀》卷四十二。《宋稗類鈔》卷四。

7　見辛仲甫1。

8　神宗就太原廟取祖宗以來將相功臣像各繪於兩廡，因推恩官其後。予在開封南司，閲牘，見党進家狀云：「私家無祖像，今城南什物庫土地像乃是。」遂取圖之。《麈史》卷下。

米　信

1　故滄州節度使米信，本銀下部落，以軍功累官至加節鉞，纖嗇聚歛，爲時所鄙。京師龍和曲築大第，外營田園，内造邸舍，日入月算，何啻千緡。其長子任供奉官，以信之故，不敢自專，但於富室厚利以取錢自用，謂之老倒還，兼與契券爲約，其詞以「若父死，鐘聲才絶，本利齊到」之語。蓋謂信才瞑目而亟還也。……至信之卒時，已用過十餘萬緡，乃約齊交還。及信葬畢，籍其餘財，比信時十餘五六焉。外無官槖，内無私帑，闔門百口之給不可缺者，加以恣縱費蕩，更踰於前，以至鬻田園，貨邸店，未周歲而日入之緡亦絶。其弟方四歲，乳母與家人竊議：「若此不改，我輩皆爲餒鬼。」乳母乃抱小兒詣府陳訴。是時真宗在壽邸，尹開封府，聞之赫怒，具以上言，舉餘財與所訴之弟，供奉者斥出之，一簪不著身，仍除其班籍。因兹索然無歸，寄跡旅舍，乃歷自來游從之處求衣食，人既數四，亦皆厭矣。遂於京師多假代獄卒，摇夜鈴於軍巡，聊充糊口。素不服勞，又以疎怠被逐。京師貨藥者多假弄獅子猢猻爲戲，聚集市人，供奉者形質么麽，頤頰尖薄，克肖猢猻，復委質於戲場焉。韋繩貫頸，跳躑不已。旁觀爲之掩淚，而彼殊無愧色。《友會談叢》卷上。

田重進

1　田重進，范陽人，不識字，忠樸有守。太宗在藩邸，以酒餌賜之，拒而不受。使者曰：「晉王賜汝。」重進曰：「我只知有官家，誰人能喫他人酒食乎？」人語太宗，極許之。後鄭文寶出漕陝右，上囑付曰：「田某先帝宿將，勇毅宣力，卿爲朕善待之。」《玉壺清話》卷七。《宋朝事實類苑》卷五十五。

吴虔裕

1　吴虔裕性簡率，發言多輕肆。右金吾上將軍王彦超告老休致，虔裕嘗語人曰：「我縱僵仆殿陛下，斷不學王彦超七十便致仕。」人傳以爲笑。《悦生隨抄》。

周　廣

1　周廣者，開寶中爲内外馬步軍都頭，親近，好言外事。一日，白太祖曰：「朝廷遣使吴越，錢俶南面坐，傍設使者位。俶雖貴極人臣，況尊無二上，而奉命者不能正其名，此大辱國。」太祖曰：「汝頗能折之否？」廣曰：「臣請行。」俶生辰，即遣廣爲使，俶猶襲故態，廣曰：「比肩事主，不敢就席。」俶遂移牀西向，正賓主之禮。復命，廣氣甚驕，將希寵賞。太祖曰：「汝蓋倚朝廷威勢，不然者，俶何有於汝哉？」廣大慚。其御下之英略如此。《楊文公談苑》。《宋朝事實類苑》卷一。

張　美

1　見宋太祖87。

李漢超

1　見宋太祖85。

2　見宋太祖86。

郭　進

1　太祖時，郭進爲西山巡檢，有告其陰通河東劉繼元，將有異志者，太祖大怒，以其誣害忠臣，命縛其人予進，使自處置。進得而不殺，謂曰：「爾能爲我取繼元一城一寨，不止贖爾死，當請賞爾一官。」歲餘，其人誘其一城來降。進具其事送之於朝，請賞以官。太祖曰：「爾誣害我忠良，此纔可贖死爾，賞不可得也！」命以其人還進，進復請曰：「使臣失信，則不能用人矣。」太祖於是賞以一官。君臣之間蓋如此。《歸田録》卷一。《宋朝事實類苑》卷六。

2　太祖使郭進守西土，每遣戍卒，上輒戒曰：「有罪，我尚能赦汝，郭進殺汝矣，不可犯也。」有部下軍校告其謀反者，上詰問其故，軍校辭窮，服曰：「進御下嚴，臣不勝忿怨，故誣之耳。」上命執以與進，令自誅之，進釋不問，使禦河東寇，曰：「汝有功則我奏遷汝官，敗則降河東，勿復來也。」軍校往死戰，果立功而還。《涑水記聞》卷一。

3　郭進少以壯勇，依漢祖於太原，開國，歷刺史、團練使。國初，遷洛水防禦使，爲西山巡檢，以扞太原。進御軍嚴而好殺，部下整肅，每帥師入晉境，無不克捷。太祖因遣戍西山，必語之曰：「汝輩當謹奉法，我猶赦汝，郭進殺汝矣。」嘗擇御龍官三十人隷麾下押陣，適與晉人戰，多退卻，進斬十餘人。奏至，上方御便殿閲武，厲聲曰：「御龍官千百人中始選擇得一二，而郭進小違節度，遽殺之，試如此，龍種健兒亦不足供矣。」潛遣中使諭進曰：「恃其宿衛親近，驕倨不禀令，戮之甚得宜矣。」進感泣，由是一軍精勇無敵。上爲治第，令廳堂悉用瓦，有司言，親王公主始得用此。上曰：「進事國盡忠，我待之豈不比吾子，有何不可哉？」《楊文公談苑》。《宋朝事實類苑》卷六、又卷五十五。

4　郭進守雄州，太祖令有司造第於御街之東，欲以賜之，使盡用瓦。有司言，非親王、公主，例不應用。太祖大怒，曰：「進爲我捍契丹十餘年，使我不憂西山，豈不可比我兒女？」卒用之，宅成以賜。進屢辭，乃敢受。《石林燕語》卷三。

5　郭進有材略，累有戰功。嘗刺邢州，今邢州城乃進所築。其厚六丈，至今堅完。鎧仗精巧，以至封貯亦有法度。進於城北治第既成，聚族人賓客落之，下至土木之工皆與，乃設諸工之席於東廡，群子之席於西廡。人或曰：「諸子安可與工徒齒？」進指諸工曰：「此造宅者。」指諸子曰：「此賣宅者，固宜坐造宅者下也。」進死未幾，果爲他人所有。《夢溪筆談》卷九。《萍洲可談》卷三。《昨非庵日纂》一集卷八。《宋稗類鈔》卷三。

李謙溥

1　李謙溥，太祖朝名將也，在汾、晉二十餘年，大小百餘戰，未嘗少衂。每巡邊，老幼望拜，呼以爲父。晚治第於道德坊，中爲小圃，購花木竹石植之，頗與朝士大夫游。久之，以從弟謙昇女適皇子陳王，貧無以資用，遂以所居之第質於宋延偓。後其子允正爲通事舍人，侍太宗。問曰：「爾父力邊三十年，止餘一第，忍屬它姓？」允正具所以對，太宗即遣中使出内府錢付延偓贖還。王禹偁作記美其事，名二亭曰克家、肯構。宰相畢士安而下及諸名公賦詩紀述，自成一編。《澠水燕談録》卷八。《宋朝事實類苑》卷二十四。

李繼隆

1　李繼隆善馳驛，日走四五百里。征江南，常往來覘兵勢，中途遇虎，射殺之。與吴人戰，流矢中額，胄堅不傷。太祖欲拔用，謂曰：「昇州平時獻書來，當厚賞汝。」時軍中内侍數輩，皆伺城陷，争求獻捷，會有機事當入奏，皆不願行，繼隆獨請赴闕，太祖訝其來早，繼隆奏曰：「金陵破在旦夕。」上問：「安知？」對曰：「臣在途中，遇大風，天晦冥，城破之兆也。」翌日，捷至，太祖召謂之曰：「果如汝所料，是夜城陷。」均其賞，在獻捷之上，除莊宅使。《玉壺清話》卷五。《宋朝事實類苑》卷五十五。

2　見錢若水8。

秦再雄

1　武陵、辰陽、灃陽、清湘、邵陽五州，各有蠻徭嘯聚，依山阻江，迨十餘萬。在馬希範、周行逢時，數出寇邊，以至圍逼辰、永二州，殺掠民畜，歲歲不寧。太祖既下荆、湖，思得通蠻慣、習險扼而勇智可任者，以鎮撫之。有辰州徭人秦再雄者，長七尺，武健多謀，在周行逢時，屢以戰鬪立功，蠻黨服之。太祖召至闕下，察知可用，面以一路之事付之。起蠻酋，除辰州刺史，官其一子爲殿直，賜予甚厚，仍使自辟吏屬，盡予一州租賦。再雄感戴異恩，誓死報效，至州日，訓練士兵，得三千人，皆能被甲渡水，歷山飛塹，捷如猿猱。又選親校二十人，分使諸蠻，以傳朝廷懷徠之美意，莫不從風而靡，各得降表以聞。太祖大喜，再召至闕，面加奬激。再雄伏地流涕，嗚咽不勝。改辰州團練使。久之，以其門客王允成爲本州推官。再雄盡瘁邊圉，故終太祖之世，無蠻陌之患，五州延袤千里，不增一兵，不費帑庾，而邊境妥安，由神機駕馭一再雄而已。《東軒筆録》卷一。《宋朝事實類苑》卷五十六。

竇　儀

1　竇儀尚書，本燕人，爲性嚴重，家法整肅。尚書每對客，即二侍郎、三起居、四參政、五補闕皆侍立焉。《丁晉公談録》。《宋朝事實類苑》卷二十四。《宋名臣言行録》前集卷一。《厚德録》卷二。《賢弈編》卷二。

2　〔竇儀尚書〕周世宗時爲翰林學士，每宿直，世宗宫中不敢令奏樂，曰：「恐竇儀聞之。」至宋太祖登極，猶在翰林。忽一日，宣召入禁闈中顧問事。行至屏鄣間，覘見太祖衩衣，潛身卻退。中官謂曰：「官家坐多時，請出見。」儀曰：「聖上衩衣，必是未知儀來。但奏云：『宣到翰林學士竇儀。』」太祖聞之，遂起索衫帶，著後方召見。《丁晉公談録》。《何氏語林》卷十三。《宋稗類鈔》卷三。參見宋太祖138、140。

3　見宋太祖139。

4　王著既貶官，内署闕人，太祖謂范質等曰：「王著昨以酒失，深嚴之地，當選慎重之士以處之。」質等對以前朝學士，惟竇儀清介謹厚，然頃自翰林遷端明，今又官爲尚書，難於復召。太祖曰：「禁中非此人不可，卿當諭朕意，令勉赴所職。」即日再入翰林，爲學士。《宋朝事實類苑》卷十一引《金坡遺事》。

5　陶穀、竇儀在翰林，乾德二年正月，范質、王溥、魏仁溥俱罷相，趙韓王登庸，制既下，而韓王綸誥無宰相署勑。詔問學士，陶穀建議云：「自古輔臣，未嘗有虚位者。惟唐大中甘露事後，數日絶班，當時是僕射令狐楚、鄭覃奉行制書。今南省官亦可署勑。」儀曰：「穀之所陳，非承平之時，不足援據。今皇弟開封尹同平章事，即宰相之任也，可以署勑。」太祖聞之，喜曰：「儀之言是也。」即命太宗署勑以賜之。《宋朝事實類苑》卷十五引《金坡遺事》。

6　竇儀，開寶中爲翰林學士，時趙普專政，帝患之，欲聞其過。一日召儀，語及普所爲多不法，且譽儀早負才望之意。儀盛言普開國勳臣，公忠亮直，社稷之鎮。帝不悦，儀歸，言於諸弟，張酒引滿，語其故曰：「我必不能作宰相，然亦不詣朱崖，吾門可保矣。」既而召學士盧多遜，嘗有憾於普，又喜於進用，遂攻普之短，果罷相，出鎮河陽。普之罷甚危，賴以勳舊脱禍。多遜遂參知政事，作相。太平興國七年，普復入相，多遜有崖州之行，是其言之驗也。《楊文公談苑》。《宋朝事實類苑》卷十一。《遵堯録》卷一。《宋名臣言行録》前集卷一。《仕學規範》卷八。《東都事略》卷三十。

竇　儼

1　〔竇〕儼，乃儀之仲弟也，嘗與儀連翩知貢舉，直内制，時比之二陸焉。《翰苑群書》卷八。

2　見宋太祖140。

3　〔竇家二侍郎儼〕善術數，兄……儀因於堂前雕起花椅子二隻，以祗備右丞洎太夫人同坐。儼忽見之，謂兄曰：「好工夫，奈何其間一隻至甚月日先破。」儀於是以幕覆於屏風後，愛謹不用。果至是日，有内夫人至儀第，其從人不知，急於屏風後取此椅子，就門外下馬，遂爲馬踢而碎之。《丁晉公談録》。《宋朝事實類苑》卷四十八。《玉芝堂談薈》卷五。

4　〔竇〕儼謂其弟偁參政曰：「儼兄弟五人，皆不爲相，兼摠無壽，其間惟四哥稍得。然結裹得自家兄弟姊妹了，亦住不得。」後偁果爲參政，只有姊王家太夫人，即王沔參政之母，儀、儼之妹也，無何亦得疾。偁尋以抱疾而歎曰：「二哥嘗言，結裹姊妹兄弟，亦住不得，必不可矣。」果數日而薨。晉公嘗謂竇二侍郎乃今之師曠也。晉公即參政之東坦也。《丁晉公談録》。《宋朝事實類苑》卷四十八。

5　竇儼，字望之，薊門人，善推步，逆知吉凶。盧多遜、楊徽之俱爲拾遺，儼謂曰：「丁卯歲，五星聚奎，自此天下太平矣。恨儼不得與也，二拾遺則見之。」《宋朝事實類苑》卷四十八引《范蜀公蒙求》。《玉壺清話》卷二。《名賢氏族言行類稿》卷四十八。

6　竇儼嘗病目，幾喪明，得良醫瘉之。勸令頻食羊眼，儼遂終身食之，其家名雙暈羮，世人有呼爲「學士羮」者。《清異録》卷下。

竇　偁

1　竇偁爲晉府賓佐，後至左諫議大夫，參知政事。僖起居郎，儼文甚高，皆有集在秘閣。偁亦有文，爲晉府記室。賈琰爲判官，每諸王宗室宴集，琰必怡聲下氣，動息褒讚，諂辭捷給，偁叱之曰：「賈氏子，何巧言令色之甚？獨不懼於心邪！」太宗甚怒，白太祖，斥出爲涇州節判。後即位，思之，召爲樞密直學士，數月參政，中謝，語之曰：「汝知何以及此？」偁曰：「陛下以臣往年霸府遭逢所至耳。」上曰：「不然，以卿嘗面折賈琰，故任卿左右，思聞直言耳。」《楊文公談苑》。《宋朝事實類苑》卷六，又卷十六引《范蜀公蒙求》。《宋名臣言行録》前集卷一。《仕學規範》卷四。《名賢氏族言行類稿》卷四十八。《古今合璧事類備要》後集卷四十八。

2　見丁謂1。

陶　穀

1　〔陶穀〕明博該敏，尤工曆象。時僞晉虜勢方熾，謂所親曰：「五星數夜連珠於西南，已纍累大明，吾輩無左袵之憂，有真主已在漢地。觀虜帳騰蛇氣纏之，虜主必不歸國。」未幾，德光薨於漢。又孛東起，芒侵於北，穀曰：「胡雛非久，自相吞噬，安能亂華？」後皆盡然。《玉壺清話》卷二。《宋朝事實類苑》卷五十九。

2　〔何承裕〕與翰林陶穀素不叶。世宗之征河東也，書詔填委，陶獨當之。時何以通籍，亦預扈從之數。世宗欲擢用，問陶曰：「何承裕可以知制誥否？」奏曰：「承裕好俳，發揮潤色，恐非所長。」世宗遂已。何知之，及陶之判銓，一旦方偃息，何自外抗聲唱挽歌而入。陶甚驚駭，承裕曰：「尚書豈長生不死者耶？幸甚無恙，聞其一兩曲，又何妨？」陶無以抗。《五代史補》卷四。

3　太祖北征，群公祖道於芳林園，既授綏，承旨陶穀牽衣留戀，堅欲致拜。上再三避，穀曰：「且先受取兩拜，回來難爲揖酌也。」《畫墁録》。

4　太祖將受禪，未有禪文，翰林學士承旨陶穀在旁，出諸懷中而進之，曰：「已成矣。」太祖由是薄其爲人。《涑水記聞》卷一。《昨非庵日纂》一集卷八。

5　見宋太祖89。

6　見宋太祖138。

7　陶穀，自五代至國初，文翰爲一時之冠。……建隆以後，爲宰相者，往往不由文翰，而聞望皆出穀下。穀不能平，仍俾其黨與，因事薦引，以爲久在詞禁，宣力實多，亦以微伺上旨。太祖笑曰：「頗聞翰林草制，皆檢前人舊本，改换詞語，此乃俗所謂依樣畫葫蘆耳，何宣力之有？」穀聞之，乃作詩，書於玉堂之壁，曰：「官職須由生處有，才能不管用時無。堪笑翰林陶學士，年年依樣畫葫蘆。」太祖益薄其怨望，遂決意不用矣。《東軒筆録》卷一。《續湘山野録》。《孔氏談苑》卷四。《群書類編故事》卷十五。《堯山堂外紀》卷四十二。《堅瓠丁集》卷四。《宋詩紀事》卷二。《古謡諺》卷五十九。

8　陶穀來使，忠懿王宴之，因食蝤蛑，詢其族類，王命自蝤蛑至蟚，凡十餘種以進。穀曰：「真所謂一解不如一解。」蓋以譏王也。王因命進葫蘆羮，曰：「此先王時有此品味，庖人依樣造者。」穀在中朝，或作詩嘲之曰：「堪笑翰林陶學士，年年依樣畫葫蘆。」故王以此戲焉。《十國春秋》卷八十二引《順存録》。《國老談苑》卷一。《西湖游覽志餘》卷二十四。《何氏語林》卷二十七。《堯山堂外紀》卷四十二。《宋稗類鈔》卷六。

9　陶穀使越，錢王奉之甚渥。因舉酒行令，曰：「玉白石，碧波亭上迎仙客。」陶應聲曰：「口耳王，聖朝天子要錢塘。」《能改齋漫録》卷十四。

10　〔陶穀〕嘗奉使兩浙，獻詩二十韻于錢俶，其末云：「此生頭已白，無路掃王門。」時穀官是丞郎，職爲學士，奉命小邦，獻詩已是失體，復有「掃門」之句，何辱命之甚也！《國老談苑》卷一。《宋詩紀事》卷二。

11　浙帥開宴，置金鐘以爲罸爵。〔陶〕穀後因卧病，浙帥使人問其所欲，穀以金鐘爲請，浙帥以十副贈之，乃以詩謝云：「乞與金鐘病眼明。」其苟得無恥之如此。及復命，將出其境，即賦詩于郵亭云：「井蛙休恃重溟險，澤馬曾嘶九曲濱。」請令人傳誦，冀掩前詩之失。穀之狡譎，多此類也。《國老談苑》卷一。《堯山堂外紀》卷四十二。

12　朝廷遣陶穀使江南，以假書爲名，實使覘之。李相密遺〔韓〕熙載書曰：「吾之名從五柳公，驕而喜奉，宜善待之。」至，果爾容色凛然，崖岸高峻，燕席談笑，未嘗啓齒。熙載謂所親曰：「吾輩緜歷久矣，豈煩至是耶？觀秀實公，非端介正人，其守可隳，諸君請觀。」因令留宿，俟寫《六朝書》畢，館泊半年。熙載遣歌人秦弱蘭者，詐爲驛卒之女以中之。弊衣竹釵，旦暮擁帚灑掃驛庭，蘭之容止，宫掖殆無。五柳乘隙因詢其迹， 蘭曰：「妾不幸夫亡無歸，託身父母， 即守驛翁嫗是也。」情既瀆，失「慎獨」之戒。將行翌日，又以一闋贈之。後數日，醼于澄心堂，李中主命玻璃巨鍾滿酌之，穀毅然不顧，威不少霽。出蘭於席，歌前闋以侑之，穀慙笑捧腹，簪珥幾委，不敢不釂，釂罷復灌，幾類漏巵，倒載吐茵，尚未許罷。後大爲主禮所薄，還朝日，止遣數小吏攜壺漿薄餞於郊。迨歸京，鸞膠之曲已喧，陶因是竟不大用。其詞《春光好》云：「好因緣，惡因緣，奈何天。只得郵亭一夜眠，别神仙。瑟琶撥盡相思調，知音少。待得鸞膠續斷弦，是何年。」《玉壺清話》卷四。《宋朝事實類苑》卷七十一。《類説》卷五十五。《續墨客揮犀》卷五。《清波雜志》卷八。《緑窗新話》卷上。《青泥蓮花記》卷十三。《堯山堂外紀》卷四十二。《十國春秋》卷十六。《堅瓠丙集》卷一。《宋稗類鈔》卷四。

13　沈遼《任社娘傳》以此事爲穀使吴越事，而女伎則社娘，非蒻蘭也。且云： 穀贈歌之明日，吴越王召使者曲宴於山亭，命倡進，社之班在下，其服之裒博，陶頗不能别也。王既知之，從容謂陶曰：「昔稱吴越之女善歌舞，今殊無之。」陶曰：「在北時，聞有任氏者，今安在？」王乃使社出拜，陶熟視而笑，知其爲王所蠱也。社遂歌其詞，飲酒甚樂。社前謝王，王大悦，賜之千金。《十國春秋》卷十六。

14　周世宗時，陶尚書穀奉使江南，韓熙載遣家妓以奉盥匜，及旦，有書謝，略云：「巫山之麗質初臨，霞侵鳥道；洛浦之妖姿自至，月滿鴻溝。」舉朝不能領會其辭，熙載因召家妓訊之，云：「是夕忽當浣濯焉。」《靖康緗素雜記》補輯。《堯山堂外紀》卷四十二。《宋稗類鈔》卷六。《宋詩紀事》卷二。

15　曹翰使江南，惟事嚴重，累日不談笑，後主無以爲計。韓熙載因使官妓徐翠筠爲民間粧飾，紅絲標杖，引弄花貓以誘之。翰見，果問主郵者此女爲誰，僞對曰：「娼家。」翰因命之，至旦去，與金帛，一無所受，曰：「止願天使一詞，以爲世寶。」不得已，撰《春光好》詞遺之。及翰入謝，因留宴，使妓歌此詞。翰知見欺，乃痛飲月餘而返。《堅瓠壬集》卷三。案：此作曹翰事，顯誤，當屬陶穀事。

16　陶穀姓唐，唐宰相莒公儉之後。祖彦謙，有詩名，號鹿門先生。穀避晉祖名改陶，後歷事累朝，不復還本姓，士大夫譏之。《澠水燕談録》卷九。《茶香室叢鈔》卷二。

17　陶穀本唐彦謙後，石晉時避帝諱，改曰陶。後納唐氏爲婿，亦可怪。《宋景文公筆記》卷上。《宋稗類鈔》卷二。

18　陶穀，小名鐵牛。李濤嘗有書與之曰：「每至河源，即思令德。」唐彦謙之孫也。《南部新書》癸。《何氏語林》卷二十七。《茶香室叢鈔》卷二。

19　陶尚書穀本姓唐，避石晉諱而改焉，小字鐵牛。李相濤出典河中，嘗有書與陶公曰：「每過中流，潛思令德。」陶初不爲意，細思方悟，蓋河中有張燕公鑄繫橋鐵牛也。《宋稗類鈔》卷六。《堯山堂外紀》卷四十二。

20　〔陶穀〕自號「金鑾否人」。《堯山堂外紀》卷四十二。

21　陶穀少時，夢數吏云：「奉符换眼。」吏附耳求錢十萬安第一眼，穀不應。又云：「錢五萬，安第二眼。」復不答。吏曰：「止安第三眼。」即以二彈丸納眼中。既覺，眼色深碧。後有善相道士陳紫陽曰：「好貴人貴氣，奈一雙鬼眼何？必不至大位。」《類説》卷八。《紺珠集》卷十一引《乘異記》。《堯山堂外紀》卷四十二。

22　太祖常謂陶穀一雙鬼眼。《畫墁録》。《堅瓠秘集》卷六。《古事比》卷九。《宋詩紀事》卷二。

23　李後主得青石硯，墨池中有黄石如彈丸，水常滿，終日用之不耗，每以自隨。後歸朝，陶穀見而異之，硯大不可持，乃取石彈丸去。後主拽其手，振臂就馬，後主請以寶玩爲謝，陶不許。後主曰：「惟此硯能生水，他硯皆不可用。」陶試數十硯，皆不生。後主索之良苦，不能奈，曰：「要當碎之。」石破，中有小魚，跳地上即死。自是硯無復澤潤。《類説》卷五十九引《硯譜》。《堯山堂外紀》卷四十二。

24　權某爲翰林待詔，有良馬日馳數百里，陶穀欲取之，累言于權，權曰：「學士要，誠合拜獻。某年老有足疾，非此馬馴良，不能出入。更俟一二年解職，必以爲。」穀心銜之，後因草密詔，召權於閣中書之，穀曰：「吾嘗愛權卿破體王書，寫了進本來。」權即與書之。穀突入閣中取其本，乃謂權曰：「帝王密詔，内有國家機事，未經進御，輒寫一本，欲將何用？洩漏密旨，罪當不赦。」即呼吏作奏牘發其事，權不能自明，但皇恐哀訴而已。穀曰：「亟將馬來，釋爾。」遂并馬券取之。《國老談苑》卷一。

25　穀一子登第，帝曰：「聞穀不善訓子，何能登第？」令覆試之，遂旨而適取薄。《昨非庵日纂》卷八。

26　陶穀學士買得党太尉家故妓，過定陶，取雪水烹團茶，謂妓曰：「党家應不識此。」妓曰：「彼麄人，安有此景？但能於銷金暖帳下，淺斟低唱，喫羊羔兒酒耳。」陶默然，愧其言。《傅幹注坡詞》卷三。《堯山堂外紀》卷四十二。《宋稗類鈔》卷四。

27　陶穀以沉香噴飯。丁謂以沉香煮湯。《古事比》卷四十九。

28　東水門外覺照院，元祐末，予緣干適彼，與寺僧縱步道旁，指一壙曰：「此陶穀墳也。」墓門洞開，其間無一物，因諷寺僧爲掩覆。僧曰：「屢掩屢開，不可曉。十餘年前，有陶姓人作寒食，爾後不復來。」陶爲人輕檢，嘗指其頭曰必帶貂蟬，今則髑髏亦不復見矣。《畫墁録》。《邵氏聞見録》卷一。《樂善録》卷九。

王　著

1　見宋太祖52。

劉温叟

1　〔劉〕温叟父岳，退居河陰，温叟方七歲，嘗謂客曰：「吾老矣，他無所覬，但得世難稍息，與此兒偕爲温、洛之叟，耕釣煙月，爲太平之漁樵，平生足矣。」後記父語，父因名焉。岳，後唐爲學士，温叟，晉少帝時又爲學士，人盡榮之。受命之日，抱敕立堂下，其母未與之見。隔簾聞魚鑰聲，俄而開篋，二青衣舉一箱至庭，則紫袍、兼衣也，母始卷簾見之，曰：「此則汝父在禁林内庫所賜者。」温叟跪泣捧受，開影寢列袍，以文告其先，方拜母慶。以父名岳，終身不聽樂，大朝會有樂，亦以事辭之，客有犯其諱，則慟哭急起，與客遂絶。太宗聞之，嘉歎益久。《玉壺清話》卷二。《宋朝事實類苑》卷十。《澠水燕談録》卷三。《翰苑群書》卷八。

2　劉温叟方正守道，以名教爲己任，幼孤，事母以孝聞。其母甚賢，初爲翰林學士，私庭拜，母即命二婢，箱擎公服金帶，置于階下，謂温叟曰：「此汝父長興中入翰林時所賜也。自先君子薨背以來，常懼家門替墜，今汝能自致青雲，繼父之職，可服之無愧矣。」因欷歔掩泣。温叟伏地號慟，退就别寢，素衣蔬食，追慕數日，然後服之，士大夫以爲得禮。《國老談苑》卷一。

3　太祖一日與數謁者登正陽門之西樓，〔劉〕温叟自臺歸，過其下，或告温叟當避，温叟不顧。明日求對，面謝曰：「陛下御前樓，則六軍必有希賞賜者，臣所以不避者，欲陛下非時不御樓也。」太祖大悦，出内帑三千緡，付有司自罰。《邵氏聞見録》卷十六。

4　〔劉温叟〕爲御史中丞時，嘗道由乾元門，左右奔告聖駕方御樓。温叟如常而行，樓側下馬，入奏曰：「此門按故事，非賜大酺不御，今陛下無故而登，軍庶幾或聞，則有恩給之望，臣所以不卻導從者，不欲警彼耳目也。非禮勿動，臣職當風憲，敢不言之？」上遽還，給内帑三千緡，付縣官以自罰。《國老談苑》卷一。《類説》卷四十五引《聖宋掇遺》。

5　〔劉〕温叟時爲中丞，家貧，太宗致五百緡以贈之，拜貺訖，以一櫃貯於御史府西楹，令來使緘鐍而去。至明年端午，以紈扇角黍贈之，視其封宛然。所親諷之曰：「晉邸贈緡，恤公之貧，盍開扃以濟其乏？」温叟曰：「晉王身爲京兆尹，兄爲天子，吾爲御史長，拒之則鮮敬，受之則何以激流品乎？」後太宗聞之，益加歎重。《玉壺清話》卷二。《宋朝事實類苑》卷十。《澠水燕談録》卷三。《邵氏聞見録》卷十六。《樂善録》卷七。《昨非庵日纂》一集卷二。

6　太宗在晉邸時，嘗以錢五百千遺中丞劉温叟，温叟不敢辭，貯於别室。明年重午，又以角黍遺之，使人至，見前所送錢扃牖如故，還白其事。太宗曰：「我錢尚不用，況他人乎！温叟真廉士也哉！」亟命輦還，密白於太祖，太祖曰：「執廉節，鎮澆風，温叟有之。」《遵堯録》卷一。《邵氏聞見録》卷十六。《樂善録》卷七。

7　〔劉〕温叟累居顯要，清貧尤甚，未嘗受人饋。知貢舉時，有經學門生居畿内者，獻粟草一車，温叟卻之。其人曰：「此物出於躬耕，願以致勤。」温叟不得已而受之，即命家人置衣一襲，以爲答。計其直，即倍於粟草矣。自是無敢獻遺者。《國老談苑》卷一。

8　劉中丞温叟，性端厚方正，動必由禮。然以父名岳，終身不聽絲竹，人以太過。事繼母以孝聞，雖盛暑，非冠帶不敢見。嘗令其子市藥，藥有天靈蓋，問此何從而産，對以人骨，即命致瘞於郊外矣。《厚德録》卷四。《澠水燕談録》卷三。

9　劉温叟，父名岳，終身不聽樂，不游嵩、華，每赴内宴聞鈞奏，回則號泣移時，曰：「若非君命，則不至於是。」《青箱雜記》卷二。《宋朝事實類苑》卷五十四。《燕翼詒謀録》卷四。《齊東野語》卷四。《古事比》卷十四。

10　〔劉温叟〕父名岳，平生不聽絲竹之音。然亦好歡，遇賓朋款狎，輒舉板小謳。時有譏之者，劉答曰：「絲竹金石，陳之於懸，惣歸於一字，吾所不忍聞也。至於謳者，乃詠歌之聲，予何避哉？」《宋朝事實類苑》卷六十二引《李學士家談》。

劉　燁

1　龍圖劉公燁未第前，娶趙尚書晃之長女，早亡，而趙氏猶有二妹，皆未適人。既而劉公登科，晃已捐館，夫人復欲妻之，使媒婦通意。劉公曰：「若是武有之德，則不敢爲姻；如言禹别之州，則庶可從命。」蓋劉公不欲七姨爲匹，意欲九姨議姻故也。夫人詰之曰：「諺曰： 薄餅從上揭，劉郎纔及第，豈得便簡點人家女？」劉公曰：「非敢有擇，但七姨骨相寒薄，非某之對，九姨乃宜匹。」遂娶九姨，後生七子，几、忱皆至大官。七姨後適關生，竟不第，落泊寒餒，暮年，劉氏養之終身。《青箱雜記》卷四。《宋朝事實類苑》卷四十九。《群書類編故事》卷八。《古謡諺》卷五十九。

2　見王曙3。

3　見劉后11。

4　龍圖劉燁，亦滑稽辯捷。嘗與内相劉筠聚會飲茗，問左右曰：「湯滾也未？」左右皆應曰：「已滾。」筠曰：「僉曰鯀哉。」燁應聲曰：「吾與點也。」燁又嘗與筠連騎趨朝，筠馬病足行遲，燁謂曰：「馬何故遲？」筠曰：「其只爲五更三。」言點蹄也。燁應聲曰：「何不與他七上八？」意欲其下馬徒行也。《青箱雜記》卷一。《宋朝事實類苑》卷六十七。《堯山堂外紀》卷四十四。《堅瓠丙集》卷四。

宋琪　沈義倫

1　國初，宋琪、沈義倫俱在黄閣。時久旱，既雨，復不止。廣陌塗淖，琪厭之，謂義倫曰：「可謂『燮成三日雨』。」義倫遽對曰：「調得一城泥。」藝祖知而鄙大臣之不學。楊徽之聞而抵掌曰：「不意中書再生沈、宋。」《西清詩話》卷中。《宋稗類鈔》卷六。

張　澹

1　見張去華1。

張去華

1　張去華登甲科，直館，喜激昂，急進取，越職上言：「知制誥張澹、盧多遜，殿院師頏，詞學荒淺，深玷臺閣，願較優劣。」太祖立召澹輩臨軒重試，委陶穀考之，止選多遜入格，餘竝黜之。時諺謂澹爲「落第紫微」，頏爲「揀停殿院」。賜去華襲衣銀帶，爲右補闕，士論短之。後十六年不遷，反不逮平進者。牓下宋白，昔同直館，白爲學士，去華猶守舊職。《玉壺清話》卷三。

2　見劉吉3。

張師德

1　見梁固1。

2　見王旦50。

趙　逢

1　太祖親征澤、潞，中書舍人趙逢憚涉山險，稱墜馬傷足，止於懷州。及師還，當草制，復稱疾，上怒，謂宰相曰：「逢，人臣，乃敢如此！」遂貶房州司户。《涑水記聞》卷一。《宋朝事實類苑》卷一。

王　明

1　王明爲鄢陵縣令，公廉愛民。是時天下新定，法禁尚寬，吏多受民賂遺，歲時皆有常數，民亦習之，不知其罪。明爲鄢陵令，民以故事有所獻饋，明曰：「令不用錢，可人致數束薪蒭水際，令欲得之。」民不諭其意。數日，積薪蒭至數十萬，明取以築堤道，民無水患。太祖聞之，即擢明知廣州。《涑水記聞》卷一。

2　王明，字如晦，魏郡成安人。王師征嶺南，爲隨軍轉運使，山路險絶，仰給者數萬人，雖丁夫負擔，無有闕者。每下一郡一城，必先保其簿書，固守倉庫。《宋朝事實類苑》卷二十二引《范蜀公蒙求》。

雷德驤

1　見宋太祖68。

2　雷德驤判大理寺，因便殿奏事，太祖方燕服，見之，因問曰：「古者以官奴婢賜臣下，遂與本家姓，其意安在？」德驤曰：「古人制貴賤之分，使不可瀆，恐後世譜牒不明，有以奴主爲婚者。」太祖大喜曰：「卿深得古人立法意。」由是歎重久之。自後，每德驤奏事，雖在燕處，必御袍帶以見。《東軒筆録》卷一。

3　雷德驤性剛直，嘗爲大理寺。值太祖幸瓊林苑放鷂子，敕左右有急事即得通。德驤大理案二道扣苑門求對，左右不敢止之，上曰：「此豈急事耶？」對曰：「豈不急於放鷂子乎？」上大怒，自起擊之，德驤稍退。少頃，上悔，召而謝之曰：「朕若得如卿十數輩，何憂天下乎？」《儒林公議》。

4　雷德驤判大理寺，一日，有疑讞，非次請對。時太祖放鷙禽於後苑，見德驤奏曰：「陛下以放禽爲急，刑獄爲常，臣切未諭。」上怒，舉持玉鍼撞之，二齒墜地。德驤拾而結於帶中。上謂曰：「汝待訴我耶？」德驤曰：「臣安敢訴陛下，自有史官書之。」上從而悔，厚賜以遣之。《國老談苑》卷一。參見宋太祖51。

5　雷德驤，長安人，太祖時，久居諫諍之任，有直名。與趙普有隙，時普以勳舊作相，寵遇方渥，驤間請對，言普專權，容堂吏納賂。由是忤旨，貶商州司户。歲餘，其子有隣撾登聞鼓訴寃，鞫得其實，堂吏李可度除名，餘黨皆杖脊黥配遠州，出普知河陽，召德驤復舊官，擢有隣守校書郎。後普復入相，德驤懇乞致仕。太宗勉之曰：「朕終保卿必不爲普所擠。」有隣性亦剛鯁，有父風，太宗嘗面諭有隣：「朕欲用汝父爲相，何如？」有隣對曰：「臣父有才略而無度量，非宰相器。」乃止。有隣弟有終亦有才，平蜀寇，最有功，爲宣徽使，薨。德驤、有終父子二人常並命爲江南、淮南兩路轉運使，當世榮之。王禹偁贈詩二首，其一曰：「江南江北接王畿，漕運帆檣去似飛。父子有才同富國，君王無事免宵衣。屏除奸吏魂應喪，養活疲民肉漸肥。還有文場受恩客，望塵情抱倍依依。」其二曰：「當時詞氣壓朱雲，老作皇家諫諍臣。章疏罷封無事日，朝廷猶指直言人。題詩野館光泉石，講《易》秋堂動鬼神。棘寺下僚叨末路，齋心唯祝秉鴻鈞。」蓋禹偁常出德驤門下，而德驤深於《易》，酷嗜吟詠故也。《青箱雜記》卷一。《詩話總龜》前集卷二十六。《宋朝事實類苑》卷三十四。

雷有終

1　雷宣徽有終，李順亂，爲峽曹，調發兵食，規畫戎事，大有紀律。至廣安軍，賊勢充斥，公瀕江三面樹栅。一夕陰晦，賊衆掩至，鼓譟舉火。公安坐櫛髮，氣貌自若。賊既合，公引奇兵出其後擊之，賊驚亂，赴水火死者無數。就拜右諫議大夫，知益州。次簡州，寓佛舍，度賊必至，命左右重閉，召土人嚴更警備，初夕，間道而出。賊圍寺數重，及寺壞，惟得擊柝者。公喜施予，豐於宴犒，費不足，則傾私帑給之，奉身止銅器鞍勒而已。《玉壺清話》卷五。

2　〔雷〕有終有將略，自平蜀後，人爲立祠。又嘗以私財犒士，貧不能足，貸錢以給，比捐館時，猶逋三萬緡，真宗特出内帑償之。故魏野哭有終詩曰：「聖代賢臣喪，何人不慘顔。新祠人祭祀，舊債帝填還。鹵簿塵侵暗，銘旌淚洒斑。功名誰復繼，勅葬向家山。」《青箱雜記》卷一。

蘇　曉

1　乾德初，國用未豐，蘇曉爲淮漕，議盡榷舒、廬、蘄、黄、壽五州茶貨，置十四場，一萌一蘗，盡搜其利，歲衍百餘萬緡，淮俗苦之。後曉舟敗溺，淮民比屋相賀。《玉壺清話》卷二。《宋朝事實類苑》卷七十。

王昭素

1　王昭素，酸棗縣人，學古純直，行高於世。市物隨所索償其直，貨者乃曰：「適所索實非本價。」昭素謂之曰：「汝但受之，免陷汝於妄語咎。」自爾人無敢紿者，相戒曰：「王先生市物不可虚索。」一夕，盜者穿窬將入，以横木滿室，不通其穴。昭素覺之，盡室之物潛擲於外，謂偷兒曰：「速去，速去，恐有捕者。」盜慚，委物而遁，鄉盜幾息。李穆昔師之，逮爲學士，薦於朝，温旨召至便殿。年七十，顔如渥丹，目若盪漆。鰥居絶欲四十年，家無女侍。上賜坐，講《乾卦》至「九五，飛龍在天，利見大人」，起整巾，稽顙改容而説，上問曰：「何故？」昭素奏曰：「此爻正當陛下今日之事。」引喻該證，微含箴補，上側聽啓沃。講罷，留茗果讌語，賜國子博士致仕。留禁中月餘，詢治世養身之術，昭素曰：「治世莫若愛民，養身無非寡欲，此外無他。」上愛其語，書於屏几。卒年八十九。《玉壺清話》卷三。

2　王昭素先生，酸棗縣人，博學通《九經》，尤長于《易》，作《易論》二十三篇，學者稱之。李穆薦之太祖，召見，年八十，貌不衰。太祖問：「何不求仕，致相見之晚？」對曰：「草野陋儒，無補聖化。」賜坐，講《易》，帝嘉之，以爲國子博士。逾月，賜茶藥遣還。先生善攝養，年九十方卒。《澠水燕談録》卷四。《宋朝事實類苑》卷四十一。

3　王昭素先生素純直，入市買物，隨所索償其直，不復商較。或曰：「市井徒例高其價以邀利，非實直也。」先生曰：「彼肯欺我邪？」給之不疑。自是，市人相戒，王先生市物，率以實告，無敢紿之者。《澠水燕談録》卷四。

4　見李穆1。

聶崇義

1　國初，聶崇義精《禮》學，著《三禮圖》上之，盛行於世，詔繪于國子監講堂。郭忠恕嘗誚其姓曰：「近貴全爲聵，攀龍即作聾。雖然三个耳，終是未爲聰。」崇義曰：「僕不能詩，聊以一聯奉酬：『勿笑有三耳，猶勝畜二心。』」其敏而善謔，亦可嘉也。《澠水燕談録》卷十。參見郭忠恕3。

郭忠恕

1　郭忠恕，字恕先，以字行。能屬文，善史書。周廣順中，累爲《周易》博士，貶乾州司户。秩滿，遂不復仕。多游岐、雍、宋、洛間，縱酒，逢人無貴賤，常口稱貓。遇山水佳處，絶糧數日不食。盛夏暴於日中，體不沾汗；窮冬大寒，鑿河冰而浴，溶傍冰凘皆釋。太宗召授國子監主簿，縱酒自肆，謗讟時政。太宗怒，決杖配登州。行至齊州臨邑，謂部送吏曰：「我逝矣。」因掊地，窟才容面而卒。遂藁葬於道左。後數日，有取其尸改葬，視之空空，若蟬蜕然。《楊文公談苑》。《宋朝事實類苑》卷四十三。《名賢氏族言行類稿》卷五十一。

2　右張夢得所藏郭忠恕畫山水屋木一幅。忠恕，字恕先，以字行，洛陽人。少善屬文，及史書小學，通九經。七歲舉童子。漢湘陰公辟從事，與記室董裔争事，謝去。周祖召爲《周易》博士。國初與監察御史符昭文争忿朝堂，貶乾州司户，秩滿，遂不仕。……尤善畫，妙於山水屋木。有求者，必怒而去。意欲畫，即自爲之。郭從義鎮岐下，延止山亭，設絹素粉墨於坐。經數月，忽乘醉就圖之一角，作遠山數峯而已，郭氏亦寶之。岐有富人子，喜畫，日給淳酒，待之甚厚。久乃以情言，且致匹素，恕先爲畫小童持線車放風鳶，引線數丈滿之。

富家子大怒，遂絶。時與役夫小民入市肆飲食，曰：「吾所與游，皆子類也。」太宗聞其名，召赴闕，館于内侍省押班竇神興舍。恕先長髯而美，忽盡去之。神興驚問其故。曰：「聊以傚顰。」神興大怒。除國子監主簿，出，館于太學，益縱酒肆言時政，頗有謗讟。語聞，決杖配流登州。至齊州臨清，謂部送吏曰：「我逝矣。」因掊地爲穴，度可容面，俯窺焉而卒，藁葬道左。後數月，故人欲改葬，但衣衾存焉，蓋尸解也。《蘇軾文集》卷二十一《郭忠恕畫贊叙》。《圖畫見聞志》卷三。《何氏語林》卷二十六。《堯山堂外紀》卷四十二。《宋稗類鈔》卷四。《十國春秋》卷一百八。

3　郭忠恕畫殿閣重複之狀，梓人較之，毫釐無差。太宗聞其名，詔授監丞。將建開寶寺塔，浙匠喻皓料一十三層，郭以所造小樣末底一級折而計之，至上層餘一尺五寸，殺收不得，謂皓曰：「宜審之。」皓因數夕不寐，以尺較之，果如其言。黎明，叩其門，長跪以謝。尤工篆籀詩筆，惟縱酒無檢，多突忤於善人。聶崇義建隆初拜學官，河、洛之師儒也，趙韓王嘗拜之。郭使酒詠其姓，玩之曰：「近貴全爲聵，攀龍即是聾，雖然三箇耳，其柰不成聰。」崇義應聲，反以「忠恕」二字解其嘲曰：「勿笑有三耳，全勝畜二心。」忠恕大慚，終亦以此敗檢，坐謗時政，擅貨官物，流登州。中途卒，藳葬於官道之旁。他日親友與斂葬，發土視之，輕若蟬蜕 ，殆非區中之物也。《玉壺清話》卷二。《宋朝事實類苑》卷六十三。《邵氏聞見後録》卷三十。《續墨客揮犀》卷六。《類説》卷四十七引《遯齋閒覽》。《湖海新聞夷堅續志》前集卷一。《太平清話》卷上。《堯山堂外紀》卷四十二。《宋詩紀事》卷一百。

4　郭忠恕……岐有富人主官酒酤，其子喜畫，日給醇酎，設几案絹素，及好紙數軸，屢以情言。忠恕俄取紙一軸，凡數十番，首畫一丱角小童持綫車，紙窮處作風鳶，中引一綫長數丈。富家子不以爲奇，遂謝絶。《圖畫見聞志》卷三。《佩文齋書畫譜》卷五十。

5　〔郭忠恕〕喜畫樓觀臺榭，皆高古，置之康衢，世目未必售也。頃錢塘有沈姓者，收忠恕畫，每以示人，則人輒大笑，曆數年而後，方有知音者，謂忠恕筆也。《宣和畫譜》卷八。

王處訥

1　王處訥，洛陽人，少時有老叟至其家，煮洛河石爲麵以食之。又嘗夢人持巨鑑，衆星燦然滿中，剖其腹納之，後遂通星曆之學，特臻其妙。依漢祖於太原，開國爲尚書博士，判司天監事。周祖素與處訥厚善，舉兵向闕，以物色求之，得之甚喜。因言及劉氏祚短事，處訥曰：「漢氏曆數悠遠，蓋即位之後，專以復讎殺人及夷人之族，結怨天下，所以社稷不得長久。」周祖蹶然嘆息。適以兵團蘇逢吉、劉銖第，待旦加戮，遽命置之。逢吉已自縊死，但誅銖，餘悉全活。國初曆司農少卿，直拜司天監。有子熙元，今爲司天少監。《楊文公談苑》。《宋朝事實類苑》卷四十五。《樂善録》卷九。

2　苗訓仕周爲殿前散員。學星術於王處訥，從太祖北征，處訥諭訓曰：「庚申歲初，太陽躔亢宿，亢怪性剛，其獸乃龍，恐與太陽竝駕，若果然，則聖人利見之期也。」至庚申歲旦，太陽之上復有一日，衆皆謂目眩，以油盆俯窺，果有兩日相磨盪，即太祖陳橋起聖之時也。處訥幼夢持鏡照天，列宿滿中，割腹納之，遂通曉星緯之學。太祖即位，樞密使王朴建隆二年辛酉歲撰《金雞曆》以獻。上嘉納之，即改名曰《應天曆》，御製曆序。處訥謂所知曰：「此曆更二十年方見其差，必有知之者，吾不得預焉。」至太平興國六年辛巳，吴昭素直司天監，果上言《應天曆》大差。太宗詔修之。《玉壺清話》卷一。《宋朝事實類苑》卷四十五。

3　見釋贊寧3。

戚同文

1　戚同文，宋都之真儒，雖古之純德者，殆亦罕得。其徒不遠千里而至，教誨無倦，登科者題名於舍，凡孫何而下，七榜五十六人。不善沽矯，鄉里之飢寒及婚葬失其所者，皆力賑之。好爲詩，有《孟諸集》。楊侍讀徽之守南都，召至郡齋，禮遇益厚，唱和不絶。楊謂君曰：「陶隱居昔號堅白先生，以足下純白可侔，僕輒不揆，已表於朝，奏乞堅素之號，未知報否。」後果從請。及設舊學百餘楹，遇如庠序之盛。州郡惜其廢，奏乞賜額爲本府書院，命奉禮郎戚舜賓主之，即綸子也。《玉壺清話》卷一。

2　〔戚同文〕所居門前有大井，每至上元夜，即坐井傍，恐游人墜井。守之至夜深，則掩井而後歸寢。嘗有人盜其所衣衫者，同文適見之，喻盜：「第將去，然自此慎勿復然，壞汝行止，悔無及也。」盜慚謝而去。《童蒙訓》卷下。

蘇澄隱

1　太祖征太原還，至真定，幸龍興觀。道士蘇澄隱迎鑾駕，霜簡星冠，年九十許，氣貌翹竦。上因延問甚久，自言：「頃與亳州道士丁少微、華山陳摶結游於關、洛，嘗遇孫君房麞皮處士。」上問曰：「得何術？」對曰：「臣得長嘯引和之法。」遂令長嘯，其聲清入杳冥，移時不絶，上嘿久，低迷假寢，殆食頃，方欠伸，其聲略不中斷。上大奇之，因問引導之法，養生之要。隱對曰：「王者養生異於是。老子曰：『我無爲而民自化，我無欲而民自正。』無爲無欲，凝神太和，黄帝、唐堯所以享國永圖，得此道也。」遂賜頤素先生。《玉壺清話》卷一。《宋朝事實類苑》卷四十二。

2　鎮陽道士澄隱，博學多識，道行精潔。太祖北徵召見，時年已九十，而形氣不衰，帝欲留建隆觀，隱曰：「帝都紛華，非野人之所宜處。」上訪以養生之術，隱曰：「養生之法，不過清心練氣耳。帝王之則異于此，老子曰：『我無爲而民自化，我無欲而民自正。』軒轅、帝堯享國延年，率由此道。」帝尤嘉之，賜以茶幣。《澠水燕談録》卷四。

陳　摶

1　陳摶，字圖南，莫知所出。初有漁人舉網得物甚巨，裹以紫衣，如肉毬狀，以還家，溉釜爇薪，將煮而食之。暨水將熟，俄雷電遶室大震，漁人惶駭，取出擲地，衣裂兒生，乃陳摶也，冒漁人姓陳氏。《湖海新聞夷堅續志》前集卷一。《六研齋二筆》卷四。《堅瓠辛集》卷三引《群談采餘》。

2　〔陳摶〕四五歲時，戲渦水側，一青衣媪抱置懷中乳之，曰：「令汝更無嗜慾之性，聰悟過人。」《玉壺清話》卷八。《宋朝事實類苑》卷四十一。《東都事略》卷一百十八。《類説》卷五十五引《雜説》。《群書類編故事》卷十七。《名賢氏族言行類稿》卷十一。

3　邛州天慶觀，有陳希夷詩石刻，云：「因攀奉縣尹尚書水南小酌回，捨轡特叩松扃，謁高公。茶話移時，偶書二十八字。道門弟子圖南上。」其詩云：「我謂浮榮真是幻，醉來捨轡謁高公。因聆玄論冥冥理，轉覺塵寰一夢中。」末書「太歲丁酉」，蓋蜀孟昶時，當石晉天福中也。天慶本唐天師觀，詩後有文與可跋，大略云：「高公者，此觀都威儀何昌也。希夷從之學鎖鼻術。」《老學庵筆記》卷六。《宋詩紀事》卷五。

4　見宋太祖9。

5　見趙普2。

6　陳摶，字圖南，有經世之才，生唐末，厭五代之亂，入武當山，學神仙導養之術，能辟穀，或一睡三年，後隱於華山。自晉、漢已後，每聞一朝革命，則嚬戚數日，人有問者，瞪目不答。一日，方乘驢游華陰，市人相語曰：「趙點檢作官家。」摶驚喜大笑，人問其故，又笑曰：「天下這迴定疊也。」太祖事周爲殿前都點檢，摶嘗見天日之表，知太平自此始耳。《東軒筆録》卷一。《宋名臣言行録》前集卷十引邵伯温《易學辨惑》。《湖海新聞夷堅續志》前集卷一。

7　華山隱士陳摶，字圖南，唐長興中進士，游四方，有大志，隱武當山，詩云：「他年南面去，記得此山名。」本朝張鄧公改「南面」爲「南嶽」，題其後云：「蘚壁題詩志何大，可憐今老華圖南。」蓋唐末時詩也。常乘白騾，從惡少年數百，欲入汴州。中途聞藝祖登極，大笑墜騾曰：「天下於是定矣。」遂入華山爲道士，葺唐雲臺觀居之。藝祖召，不至。太宗召，以羽服見於延英殿，顧問甚久。送中書見宰輔，丞相宋琪問曰：「先生得玄默修養之道，可以教人乎？」曰：「摶不知吐納修養之理。假令白日衝天，亦何益於聖世？上博達今古，深究治亂，真有道仁明之主，正是君臣同德致理之時，勤心修煉，無出於此。」琪等稱歎，以其語奏，帝益重之。帝初問以伐河東之事，不答，後師出果無功。還華山數年，再召見，謂帝曰：「河東之事今可矣。」遂克太原。帝以其善相人也，遣詣南衙見真宗。及門亟還，及問其故，曰：「王門厮役皆將相也，何必見王？」建儲之議遂定。後賜號爲希夷先生。真宗即位，先生已化，因西祀汾陰，幸雲臺觀，謁其祠，加禮焉。帝知建儲之有助也。《邵氏聞見録》卷七。《貴耳集》卷中。

8　太祖深鑒唐末五代藩鎮跋扈，即位盡收諸鎮之兵，列之畿甸，節鎮惟置州事，以時更代，至今百四十年，四方無吠犬之警，可謂不世之功矣。或云陳希夷之策。《畫墁録》。

9　見宋太宗4。

10　陳摶，周世宗常召見，賜號白雲先生。太平興國初，召赴闕，太宗賜御詩云：「曾向前朝出白雲，後來消息杳無聞。如今若肯隨徵召，總把三峯乞與君。」先生服華陽巾，草屨垂絛，以賓禮見，賜坐。上方欲征河東，先生諫止，會軍已興，令寢于御園，兵還，果無功。百餘日方起，恩禮特異，賜號希夷，屢與之屬和。久之，辭歸，進詩以見志云：「草澤吾皇詔，圖南摶姓陳。三峯千載客，四海一閒人。世態從來薄，詩情自得真。乞全麋鹿性，何處不稱臣。」上知不可留，賜宴便殿，宰相兩禁傅坐，爲詩以寵其歸。《澠水燕談録》卷四。《宋朝事實類苑》卷四十一。《宋名臣言行録》前集卷十。

11　〔陳摶〕太平興國初，召至闕，求一静室休息，乃賜館於建隆觀，扃户熟寐，月餘方起。上方欲征河東，摶諫止之。九年，復來朝，始陳河東可取。暨王師再舉，果執劉繼元，平并州。《宋名臣言行録》前集卷十引《辨惑》。

12　太宗問摶曰：「堯舜之爲天下，今可致否？」對曰：「堯舜土階三尺，茅茨不剪，其跡似不可及。然能以清浄爲治，即今之堯舜也。」上善之。《宋名臣言行録》前集卷十引《辨惑》。

13　見宋真宗2。

14　陳摶被詔至闕下，間有士大夫詣其所止，願聞善言以自規誨。陳曰：「優好之處勿久戀，得志之處勿再往。」聞者以爲至言。《倦游雜録》。《宋朝事實類苑》卷四十一。《宋名臣言行録》前集卷十。《續墨客揮犀》卷六。

15　見陳恕8。

16　見郭延卿1。

17　見王旦2。

18　見王世則1。

19　見張詠7。

20　見張詠8。

21　見張詠9。

22　見張詠10。

23　見錢若水1。

24　見王曾4。

25　華山陳真人而隱于睡，小則亘月，大則幾年方一覺。馮翊羽士寇朝一事處士，得睡之大畧，還全神觀，唯睡而已。《貴耳集》卷中。

26　陳希夷先生一睡或半歲，或三數月，近亦不下月餘，留藏真息，飲納玉液。「吾睡，真睡也。」曾與毛女游。《續博物志》卷二。

27　毛女在華山，山客獵師世世見之，體生毛，自言秦始皇宫人。陳摶在華山，或謗以與毛女往來。《續博物志》卷七。

28　〔陳希夷先生〕《與毛女游》曰：「藥苗不滿笥，又更上危顛。回指歸去路，相將入翠烟。」又曰：「曾折松枝爲寶櫛，又編栗葉作羅襦。有時問着秦宫事，笑撚仙花望太虚。」《詩話總龜》前集卷四十六引《翰府名談》。

29　文正祖唐公，有詩贈華山陳希夷。五侍郎帥陝，嘗刻石傳世，逸上一聯：「曾逢毛女話何事，應見巨靈開此山。濃睡過春花滿地，静林中夜月當關。紛紛詔下忽東去，空使蒲輪倦往還。」《過庭録》。

30　大靈豆。華山陳摶有靈豆，服一粒，四十九日不飢，筋力如故，顔色若嬰兒，世罕得服之者。《貴耳集》卷中。

31　陳摶，譙郡真源人，與老聃同鄉里生。嘗舉進士不第，去隱武當山九室岩，辟穀練氣。作詩八十一章，號《指玄篇》，言修養之事。後居華山雲臺觀，多閉門獨卧，經累月至百餘日不起。周世宗召至闕下，令於禁中扃户以試之，月餘始開，摶熟寢如故，甚異之。……太宗即位，再召之。雍熙初，賜號希夷先生。爲修所居觀，留闕下數月，多延入宫中書閣内與語，頗與之聯和詩什。……未幾，放還山。端拱二年夏，令其徒賈德於張超谷鑿石室，室成，手書遺表曰：「臣摶大數有終，聖朝難戀，於七月二十九日化形於蓮花峯下張超谷中。」緘封如法，至期卒于石室中，啓封視之，乃預知也。死七日，支體猶温，有五色雲閉塞洞口，終月不散。《楊文公談苑》。《宋朝事實類苑》卷四十一。《貴耳集》卷中。《東都事略》卷一百十八。

32　陳希夷將終，密封一緘付其弟子，使候其死上之。既死，弟子如其言入獻。真宗發視，無他言，但有「慎火停水」四字而已。或者以爲道家養生之言，而當皆以爲意在國家，無以是解者。已而祥符間禁中諸處數有大火，遂以爲先告之驗。上以軍營人所聚居，尤所當戒，乃命諸校悉書之門。故今軍營皆揭此四字。《石林燕語》卷五。《茶香室叢鈔》卷三。

33　華山張超谷，陳希夷靈骨在焉。山徑險絶，下臨無地，河中李欽叔嘗至其處。陳骨長大，異于今人，堅重腴瑩如青玉，道力所至，具見於此。弟子某遺骸亦在其旁，以陳比之，仙凡爲不侔矣。《續夷堅志》卷二。

34　昨聞姚御史一元葬陳摶之事……今嘉靖三十二年，姚巡按山西，同副使張瀚、參政蘇志皋謁嶽廟。至希夷峽，有陳之石像焉，道士言其前後之事，復出髏骨觀之。明日，姚行文於蘇，命葬髏骨。是夜蘇夢希夷曰：「葬我於戴岳履河之處。」後得地果然也，夢中所見，儼如石像。《七修續稿》卷四。

35　中書舍人劉光祚進蟠桃核酒杯，云得於華山陳摶。《類説》卷二十七引《外史檮杌》。

36　成都妓單氏贈陳希夷詩云：「帝王師不得，日月老應難。」名士多稱之。《詩話總龜》前集卷十二引《唐宋遺史》。

37　見种放3。

38　見种放4。

39　种放見陳圖南，曰：「意謂子有仙風道骨，奈何尚隔一塵？一塵謂五百年也。他日必白衣作諫議。然名者，古今之美器，造物者深忌，于天地間無全名。子名將起，物必敗之。」放晚節果如圖南所言。《貴耳集》卷上。

40　見种放6。

41　見种放7。

42　濮上陳摶以《先天圖》傳种放，放傳穆修，修傳李之才，之才傳邵雍。放以《河圖》、《洛書》傳許堅，堅傳范諤昌，諤昌傳劉牧。修以《太極圖》傳惇頤，惇頤傳二程。濂溪得道于異僧壽涯，晦庵亦未然其事，以異端疑之。《貴耳集》卷下。

白閣道者

1　見錢若水3、王曾4。

2　見陳堯佐1。

麻衣道者

1　麻衣道者，不知其姓名、誰氏之子、鄉里州縣。常以麻辮爲衣，蓬髮，面積垢穢，然顔如童稚，雙瞳凝碧。多在定州、真定、保塞，人識之積久，未嘗啓口，惟緘默而已。見酒即喜抃，亦不至耽濫。人問其甲子修短，及卜前因未來，皆書畫於紙。其言爲接引世俗明瞭本性，大抵戒人歸於爲善杜惡，已而乖睽分錯，不可探索。人有言及邪穢戲之者，即以水灑沃，指目而去。好爲禽鳥形狀，溢滿巾幅，復加毁裂，能自傳其形容鑄如也。常有讚頌，得其一曰：「這見有情忘我，諸佛大恩增長，地獄時時轉多，不忍見，不忍見。三轉浄行，不及愚夫五欲樂，不忍見，不忍見。」亦不知其果何歸哉。《搜神秘覽》卷中。

2　見錢若水1。

張守真

1　開寶中，有神降於終南道士張守真，自言：「我天之尊神，號黑殺將軍，與玄武、天蓬等列爲天之三大將。」言禍福多驗。每守真齋戒請之，神必降室中，風肅肅然，聲如嬰兒，獨守真能曉之。太祖不豫，驛召守真至闕下，館於建隆觀，令下神。神曰：「天上宫闕已成，玉鏁開，晉王有仁心。」言訖，不復降。太祖以其妖，將加誅，會晏駕。太宗即位，築宫於山陰，將塑像，請於神。神曰：「我人形，怒目被髮，騎龍按劍，前指一星。」如其言造之。太平興國六年，宫成，封神爲翊聖將軍。每歲春秋，遣中使祈醮，立碑記其事。《楊文公談苑》。

釋贊寧

1　太祖皇帝初幸相國寺，至佛像前燒香，問當拜與不拜。僧録贊寧奏曰：「不拜。」問其何故，對曰：「見在佛不拜過去佛。」贊寧者，頗知書，有口辯，其語雖類俳優，然適會上意，故微笑而頷之，遂以爲定制。至今行幸焚香，皆不拜也。議者以爲得禮。《歸田録》卷一。《宋朝事實類苑》卷十五。《青瑣高議》後集卷二。《西湖游覽志餘》卷十四。《堯山堂外紀》卷四十三。《宋稗類鈔》卷五。

2　〔江南徐知諤〕得畫牛一軸，晝則嚙草欄外，夜則歸卧欄中。諤獻後主煜，煜持貢闕下。太宗張後苑以示群臣，俱無知者。惟僧録贊寧曰：「南倭海水或減，則灘磧微露，倭人拾方諸蚌，胎中有餘淚數滴者，得之和色著物，則晝隱而夜顯。沃焦山時或風撓飄擊，忽有石落海岸，得之滴水磨色染物，則晝顯而夜晦。」諸學士皆以爲無稽，寧曰：「見張騫《海外異記》。」後杜鎬檢《三館書目》，果見於六朝舊本書中載之。《湘山野録》卷下。《清波雜志》卷五。《何氏語林》卷二十一。《西湖游覽志餘》卷十四。《堯山堂外紀》卷四十二。《宋稗類鈔》卷五。

3　僧録贊寧有大學，洞古博物，著書數百卷。王元之禹偁、徐騎省鉉疑則就而質焉。二公皆拜之。柳仲塗開因曰：「餘頃守維揚，郡堂後菜圃纔陰雨則青燄夕起，觸近則散，何邪？」寧曰：「此燐火也。兵戰血或牛馬血著土，則凝結爲此氣，雖千載不散。」柳遽拜之，曰：「掘之皆斷鎗折鏃，乃古戰地也。」因贈以詩，中有「空門今日見張華」之句。太宗欲知古高僧事，撰《僧史略》十卷進呈，充史館編修。壽八十四。司天監王處訥推其命孤薄不佳，三命星禽晷禄壬遁，俱無壽貴之處。謂寧曰：「師生時所異者，止得天貴星臨門，必有裂土侯王在户否？」寧曰：「母氏長謂某曰，汝生時卧草，錢文穆王元瓘往臨安縣拜塋，至門雨作，避於茆檐甚久，迨浣浴襁籍畢，徘徊方去。」《湘山野録》卷下。《堯山堂外紀》卷四十二。《宋稗類鈔》卷五。

4　吴僧贊寧，國初爲僧録。頗讀儒書，博覽强記，亦自能撰述，而辭辯縱横，人莫能屈。時有安鴻漸者，文詞雋敏，尤好嘲詠。嘗街行遇贊寧與數僧相隨，鴻漸指而嘲曰：「鄭都官不愛之徒，時時作隊。」贊寧應聲答曰：「秦始皇未坑之輩，往往成群。」時皆善其捷對。鴻漸所道，乃鄭谷詩，云「愛僧不愛紫衣僧」也。《六一詩話》。《西湖游覽志餘》卷十四。《昨非庵日纂》二集卷十二。《堯山堂外紀》卷四十二。《宋稗類鈔》卷六。

艾　穎

1　艾侍郎穎，少年赴舉，逆旅中遇一村儒，狀極茸闒，顧謂艾曰：「君此行登第必矣。」艾曰：「賤子家於鄆，無師友，加之汶上少典籍，今學疎寡，聊觀場屋爾，安敢俯拾耶？」儒者曰：「吾有書一卷以授君，宜少俟於此，詰旦奉納。」翌日，果持至，乃《左傳》第十卷也。謂艾曰：「此卷書不獨取富貴，後四十年亦有人因此書登甲科，然齡禄俱不及君，記之。」艾頗爲異，時亦諷誦，果會李愚知舉，試《鑄鼎象物賦》，事在卷中，一揮而就。愚愛之，擢甲科。後四十年，當祥符五年，御前放進士，亦試此題，徐奭爲狀元。《玉壺清話》卷二。《宋朝事實類苑》卷四十六。《澠水燕談録》卷六。

王景咸

1　國初，將軍王景咸嘗守邢州，使臣王班啣命至郡，景咸宴之，坐中厲聲曰：「請王班滿飲。」景咸以爲官也。左右曰：「王班，姓名也。」景咸大慙，責左右：「爾輩何不先教我！」坐中大噱。《澠水燕談録》卷十。

李　成

1　營丘李成，字咸熙，磊落不羈，喜酒善琴，好爲歌詩，尤妙畫山水。周樞密使王朴與之友善，爲召至京，將以處士薦之，會朴卒。乾德中，陳守、大司農衛融，以鄉里之舊延之郡齋，日恣飲，竟死於酒。子覺，仕至國子博士、直史館。贈成爲光禄寺丞，葬於浚儀之魏陵，宋翰長白爲之志。成畫平遠寒林，前人所未嘗爲，氣韻蕭灑，煙林清曠，筆勢穎脱，墨法精絶，高妙入神，古今一人，直畫家百世師也。雖昔王維、李思訓之徒，亦不可同日而語。其後，燕貴、翟院深、許道寧輩，或僅得一體，語全則遠矣。考白所作成志，則成未嘗仕，而歐陽文忠公以爲成仕至尚書郎。按白與成同時人，又與成子覺並列史館，其所紀宜不妄，不知文忠公何以據也，正當以志爲定。《澠水燕談録》卷七。《宋朝事實類苑》卷五十一。

2　名畫李成以山水供奉禁中，然以子姓饒貲，爲宫市珠玉大商，不易爲人落筆，惟性嗜香藥名酒，人亦不知。獨相國寺東宋藥家最與相善，每往，醉必累日，不特楮素揮灑，盈滿箱篋，即鋪門兩壁亦爲淋漓潑染。識者謂壁畫家入神妙。《楓窗小牘》卷下。《東山談苑》卷五。

王　元

1　王元，字文元，桂林人，苦吟風月，終于貧病。妻黄氏，共持雅操，每遇得句，中夜必先起燃燭，供具紙筆，元甚重之。有《聽琴詩》曰：「拂琴開素匣，何事獨顰眉。古調俗不樂，正聲公自知。寒泉出澗澀，老檜倚風悲。縱有來聽者，誰堪繼子期。」好事者畫爲圖。《詩話總龜》前集卷十引《郡閣雅談》。

樊知古

1　〔樊〕知古，江南人，無鄉里之愛，舉於鄉，不獲第，因謀北歸，獻伐於朝。以釣竿漁於采石江凡數年，横長絚量江水之廣深，絚或中沈，陰有物波低助起，心知其國之亡，遂仗策謁太祖，奏曰：「可造舟爲梁，以濟王師，如履坦途。」送學士院，本科及第，遣湖南督匠造黄黑龍船於荆南，破竹爲索，數千艦由荆南而下。舟既集，就采石磯試焉，密若胼脅，不差尺寸。知古舊名若冰，太祖以其聲近「弱兵」之厭，故改之。江南平，爲侍御史，邦人怨之，累世丘木悉斬焉。《玉壺清話》卷八。《吹劍四録》。

2　樊若水，江南人。貧甚游索，鄉人不爲禮。後北游，建策置浮橋采石，以渡天兵。江南平，擢爲本路轉運使。所仇之家，方開酒場。樊乃于歲除日賣酒衆多之次，按其所入以爲額。其家坐是輸納不逮，家遂破焉。《能改齋漫録》卷十二。

龔　穎

1　龔穎，邵武人，先仕江南，歸朝爲侍御史。嘗憤叛臣盧絳殺其叔慎儀，又害其家。後絳來陛見，舞蹈次，穎遽前以笏擊而踣之。太祖驚問其故，穎曰：「臣爲叔父復讎，非有他也。」因俯伏頓首請罪，極言絳狼子野心不可畜。太祖即下令誅絳而赦穎。《青箱雜記》卷二。

2　〔龔〕穎自負文學，少許可，又談論多所折難。太宗朝，知朗州，士罕造其門，獨丁謂贄文求見，穎倒屣延迓，酧對終日，以至忘食。曰：「自唐韓、柳後，今得子矣。」異日，丁獻詩於穎，穎次韻和酧曰：「膽怯何由戴鐵冠，祇緣昭代奬孤寒。曲肱未遂違前志，直指無聞是曠官。三署每傳朝客説，五溪闲凭郡樓看。祝君早得文場雋，况值天堦正舞干。」《青箱雜記》卷二。《宋朝事實類苑》卷三十六。

徐　鉉

1　〔徐騎省鉉〕方成童，於水濱，忽一狂道士醉叱之，曰：「吾戒汝只在金魚廟，何得竊走至此！」以杖將怒擊，父母亟援之，仍回目怒視曰：「金魚將遷廟於邠，他日撻於廟亦未晚。」因不見。後果謫官於邠，遂薨，無子。《湘山野録》卷中。

2　見宋太祖108。

3　見宋太祖109。

4　見宋太祖110。

5　見宋太祖111。

6　王師平江南，徐鉉從李煜入朝，太祖讓之，以其不早勸李煜降也。鉉曰：「臣在江南，備位大臣，國亡不能止，罪當死，尚何所言！」上悦，撫之曰：「卿誠忠臣，事我當如事李氏也。」《涑水記聞》卷一。《宋朝事實類苑》卷一。

7　徐騎省鉉事江南後主爲文館學士，隨煜納圖，太宗苛責以不能諷煜早獻圖貢，鉉對曰：「臣聞四郊多壘，卿大夫之辱也。爲人謀國，當百世不傾，諷主納疆，得爲忠乎？」太宗神威方霽，曰：「今後事我，亦當如是。」鉉不幸，爲學士，坐請求尹京張去華以一親故注重辟，諷去華上言，貫索星見，請曲赦畿獄，坐是削官，爲静難行軍司馬。後端居不出，銘其齋以自箴，曰：「爰有愚叟，棲此陋室。風雨可蔽，庭户不出。知足爲富，娱老以佚。貂冠蟬冕，虎皮羊質。處之恬然，永終爾吉。」竟卒於邠。《玉壺清話》卷八。《燼餘録》甲編。

8　徐鉉歸朝，爲左散騎常侍，遷給事中。太宗一日問：「曾見李煜否？」鉉對以「臣安敢私見之」。上曰：「卿第往，但言朕令卿往相見可矣。」鉉遂徑往其居，望門下馬，但一老卒守門。徐言：「願見太尉。」卒言：「有旨不得與人接，豈可見也！」鉉云：「我乃奉旨來見。」老卒往報，徐入立庭下久之。老卒遂入取舊椅子相對。鉉遥望見，謂卒曰：「但正衙一椅足矣。」頃間，李主紗帽道服而出。鉉方拜，而李主遽下堦引其手以上。鉉告辭賓主之禮，主曰：「今日豈有此禮？」徐引椅少偏，乃敢坐。後主相持大哭，乃坐默不言。忽長吁歎曰：「當時悔殺了潘佑、李平。」鉉既去，乃有旨再對，詢後主何言。鉉不敢隱，遂有秦王賜牽機藥之事。牽機藥者，服之前卻數十回，頭足相就如牽機狀也。《默記》卷上。《宋稗類鈔》卷三。《十國春秋》卷二十八。

9　太平興國中，吴王李煜薨，太宗詔侍臣撰吴王神道碑。時有與徐鉉争名而欲中傷之者，面奏曰：「知吴王事迹，莫若徐鉉爲詳。」太宗未悟，遂詔鉉撰碑，鉉遽請對而泣曰：「臣舊侍李煜，陛下容臣存故主之義，乃敢奉詔。」太宗始悟讓者之意，許之。故鉉之爲碑，但推言曆數有盡，天命有歸而已。其警句云：「東隣遘禍，南箕扇疑。投杼致慈親之惑，乞火無里婦之談。始勞固壘之師，終後塗山之會。」又有偃王仁義之比。太宗覽讀稱嘆。異日復得鉉所撰吴王挽詞三首，尤加歎賞，每對宰臣稱鉉之忠義。《東軒筆録》卷一。《宋朝事實類苑》卷三十六。《籀史》。《宋稗類鈔》卷三。《宋詩紀事》卷三。

10　徐鉉隨後主歸朝，見士大夫寒日多披毛衫，大笑之。語人曰：「中朝自兵亂之後，其風未改，荷氈被毳，實繁有徒，深可駭也。」一日，入朝，遥見其子婿吴淑亦被毛裘，歸，召而責之曰：「吴郎士流，安得效此？」淑對曰：「晨興霜重苦寒，然朝中服之者甚衆。」鉉曰：「士君子之有操執者，亦未嘗服。」蓋自謂也。新平之行，豳土寒冽，門人鄭文寶適掌轉運，迎鉉于途，解所服褐裘以獻鉉，終卻之。遂爲寒氣所傷，下痢卒。楊文公記其事，鉉之志可悲矣。《愛日齋叢抄》卷五。《類説》卷五十三引《談苑》。

11　南唐平，徐鉉入朝，見朝中士大夫寒月衣毛衫，乃歎曰：「自五胡猾夏，乃有此風。」鉉鄙之，不肯服，在邠州中寒疾死。《明道雜志》。《郡齋讀書志》卷十八。

12　江南徐鉉歸朝，後坐事出陝右。柳開時爲州刺史。開性豪横，稍不禮鉉。一日，太宗聞開喜生膾人肝，且多不法，謂尚仍五季亂習，怒甚，命鄭文寶將漕陝部，因以治開罪。開得此大懼，知文寶素師事鉉也，遲文寶垂至，始求於鉉焉。鉉曰：「彼昔爲鉉門弟子，然時異事背，弗能必其心如何，敢力辭也。」於是開再拜，曰：「先生但賜之一言足矣，毋卹其聽不。」鉉始諾之。頃文寶以其徒持獄具來，首不見開，即屏從者，步趨入巷，詣鉉居以覲鉉，立於庭下。鉉徐出座上，文寶拜竟，陞自西階，通温凊，復降拜。鉉乃邀文寶上，立談道舊者久之，且戒文寶以持節之重，而鉉闲慢廢，後勿復來也。文寶方力詢其所欲，鉉但曰：「柳開甚相畏爾。」文寶默然出，則其事立散。《鐵圍山叢談》卷三。《宋稗類鈔》卷三。

13　徐左省鉉職居近列，雖盛寒，入奉朝請，即未嘗披毛衫。或詰之，曰：「豈有雙闕之下，衣戎服歟？」每覩待漏院前燈火人物賣肝夾粉粥，來往喧雜，即皺眉惡之曰：「真同寨下耳。」一生好服寬袴，未嘗窄衣裳。謂諸士夫曰：「軒裳之家，雞豕魚鱉，果實蔬茹，皆可備矣。」蓋沽酒市脯不食爾。《丁晉公談録》。

14　晉公嘗見掌武太原公，言先太師傾背時，朝賢來弔，朱紫盈門，惟徐左省鉉獨一麻袍角帶，於客位内更易後，方入相弔，以此知士大夫朝服臨喪慰問，深不可也。先太師，即兵部侍郎祐也。《丁晉公談録》。《籀史》。

15　〔徐鉉〕市宅以居。歲餘，見故宅主貧甚，鉉召之曰：「得非售宅虧價以致是乎？予近撰碑獲潤筆二百千，可償爾矣。」其主堅辭不獲，亟命左右輦以付之。《事文類聚》續集卷六引《聖宋掇遺》。《昨非庵日纂》二集卷三。《香祖筆記》卷五。《古事比》卷四十九。

16　徐鉉所居，逼五龍堂，宣徽角抵士將内宴，必先肄習於其中，觀者雲集。鉉方蔬食，坐道齋中誦《黄庭》，聞外喧甚，立遣小童視之。還白云：「許、趙二常侍與諸常侍習角抵。」鉉笑曰：「此諸同寮，難可接其歡也。」京師呼宣徽角抵士皆爲常侍故。《楊文公談苑》。《宋朝事實類苑》卷六十六。《庶齋老學叢談》卷四。

17　太宗剋復江南，得文臣徐鉉，博通今古，擢居秘閣。一日，後苑象斃，上令取膽，剖腹不獲。上異之，以問鉉，鉉奏曰：「請於前左足求之。」須臾，果得以進。亟召鉉問，對曰：「象膽隨四時在足，今方二月，故臣知在前左足也。」朝士皆歎其博識也。《續湘山野録》。《國老談苑》卷二。《何氏語林》卷二十一。《宋稗類鈔》卷五。

18　見張洎11。

19　徐鉉工篆隷，好筆硯。歸朝，聞鄴中耕人，時有得銅雀臺古瓦，琢爲硯，甚佳。會所親調補鄴令，囑之，凡經年，尋得古瓦二，絶厚大，命工爲二硯持歸，面以授鉉。鉉得之喜，即注水，將試墨，瓦瘞土中，枯燥甚，得水即滲盡。又注之，隨竭，湆湆有嘖嘖焉。鉉笑曰：「豈銅雀之渴乎？」終不可用，與常瓦礫無異。《楊文公談苑》。《宋朝事實類苑》卷六十六。《硯箋》卷三。《宋詩紀事》卷三十六。

20　徐鉉不信佛，而酷好鬼神之説，……專搜求神怪之事，記於簡牘，以爲《稽神録》。嘗典選，選人無以自通，詭言有神怪之事，鉉初令録之，選人言不闲筆綴，願得口述。亟呼見，問之，因以私禱，罔不遂其請。歸朝，有江東布衣蒯亮，年九十餘，好爲大言夸誕，鉉館於門下，心喜之。《稽神録》中事，多亮所言。亮嘗忤鉉，鉉甚怒，不與話累日。忽一日，鉉將入朝，亮迎呼爲中闑，云：「適有異人，肉翅自廳飛出，升堂而去，亮目送久之，方滅。」鉉即喜笑，命紙筆記之，待亮如故。《楊文公談苑》。《宋朝事實類苑》卷六十五。《郡齋讀書志》卷十三。《宋詩紀事》卷三。

21　太宗命儒臣輯《太平廣記》，時徐鉉實與編纂。《稽神録》，鉉所著也，每欲採擷，不敢自專，輒示宋白，使問李昉，曰：「徐率更以博信天下，乃不自信而取信於宋拾遺乎？詎有率更言無稽者，中採無疑也。」於是此録遂得見收。《楓窗小牘》卷上。

22　徐鉉自銘，親篆其文，刻石寘齋中。《姚氏殘語》。

23　徐鉉、李昉、石熙載、王祐、李穆：李至爲《五君詠》。《小學紺珠》卷六。

24　徐鉉竄邠州遂死，其家挈喪以歸。道出一邑，時索湘爲邑宰，忽一官自稱江南放叟徐鉉來謁，曰：「僕有少懇，僕在江南爲學士時，常爲人以一寶帶投執政變一獄。雖事不枉法，然不免以贜名污身。今旅魂過海，帝廟下恐不爲帝所容。君爲邑宰，廟籍鄉版皆隷于君，君爲吾謝之，帝必難拒言。」既不見。湘感其誠，乃爲禱謝，柩舟果無纎瀾虞。薄暮，鉉復來謝，含喜歘然而去。《樂善録》卷一。

25　鉉無子，其弟鍇有後，居金陵攝山前，開茶肆，號徐十郎。有鉉、鍇告勅，備存甚多。僕嘗至攝山，求所謂徐十郎家觀之。其間有自江南歸朝初授官誥云「歸明人僞銀青光禄大夫、知内史事、上柱國徐鉉，可依前銀青光禄大夫、守太子率更令」云云，知内史乃江南宰相也，銀青存其階官也。《默記》卷中。

鄭文寶

1　〔鄭仲賢〕在江南，師徐騎省鉉小篆，嘗篆千文以示鉉，其字學不出一中指之甲。騎省嘗曰：「篆難於小而易於大，鄭子小篆，李陽冰不及，若大篆可兼爾。」《續湘山野録》。《宋朝事實類苑》卷五十二。

2　朝廷議城古威州，遣訪鄭文寶公，奏曰：「欲城威州，不若先建伯魚、青岡、清遠三城爲頓歸師之重地。俟秦民稍蘇，闢營田，積邊粟，修五原故積之地，党項之酋豪，爲我鷹犬。若爾，則不獨措注安西，亦可綏服河湟，此定邊之勝策也。」朝廷從之。建興三城之役，費緡粟數十萬計，西民苦之，一夕盡爲山水蕩去。又奏減解池鹽價，損課二十萬緡。貶藍山、枝江、長壽三縣令，累年方牽復工部員〔外〕郎、轉運使。《玉壺清話》卷八。《宋朝事實類苑》卷五十六。

3　鄭工部文寶爲陝運時，賊遷欲侵靈武，朝廷患之，詔鄭便宜經度西事。鄭前後自環慶親部芻粟，越瀚海七百里，入靈武者十二次，諸羌之語皆通曉。鄭必知靈武不可守，故參校史傳作河西隴右圖進呈，極言乞棄靈武。朝廷方遣大將王超援之，又力諫太宗，太平之時慎無開邊，疲弊百姓。太宗閲奏極怒，摭以他事，坐擅議鹽禁及違營田、以積石廢壘築爲清遠軍三過，貶郴州藍山令。王超援兵方至環州，靈武果没，遂班師。而李順梗蜀，隴賊趙包聚徒數千附之。鄭知必趨棧以進，分兵夜襲，斬其魁，殲餘黨。嘗又輕車使蜀，至渝、涪，聞廣武卒謀亂，自雲安飛小檝下峽數百里，一夕擒之，所舉如神。然太宗終怒，藍山任滿，更移枝江、京山二縣，牢落五六年方復。《續湘山野録》。《宋朝事實類苑》卷五十六。

4　見徐鉉12。

5　緱氏，王子晉升仙之地，有祠在焉。像設塵昏，奠獻不繼，然宛存山川古色。鄭工部文寶嘗題一絶：「秋陰漠漠秋雲輕，緱氏山頭月正明。帝子西飛仙馭遠，不知何處夜吹笙。」後晏元獻守洛，過見之，取白樂天語書其後云：「此詩在在有神物護持。」《西清詩話》卷中。《宋詩紀事》卷四。

張　洎

1　張洎爲舉人時，張佖在江南已通貴，洎每奉謁求見，稱從表姪孫。既及第，稱姪。稍貴，稱弟。及秉政，不復論中表，以庶僚遇之。佖怨洎入骨髓。國亡，俱仕中國。洎作錢俶諡議云：「亢而無悔。」佖奏駁之，洎廣引經傳自辨，乃得解。《涑水記聞》卷三。

2　張洎與陳喬皆爲江南相，金陵破，二人約効死於李煜之前。喬既死，洎白煜曰：「若俱死，中朝責陛下久不歸命之罪，誰與陛下辨之？臣請從陛下入朝。」遂不死。《涑水記聞》卷三。

3　張洎在圍城中，作蠟丸帛書，間道求北戎之援，爲邊候所得。洎歸朝，太祖召洎詰責，以書示之。洎神色自若，徐曰：「此臣在國所作。」太祖厲聲曰：「汝國稱蕃事大，何乃反覆如此？汝實爲之，誰之過也？」洎曰：「當危難之際，望延歲月之命，亦何計之不爲？臣所作帛書甚多，此特其一耳。」上喜之，曰：「忠臣也。」召坐，慰勞之。《宋朝事類苑》卷十一引《魏王别録》。

4　張洎使高麗，方泛舟海中，因問舟人：「龍可識乎？」對曰：「常因雲起，多見垂尾於波瀾間，動摇舒縮，良久，雨大作，未嘗見其全體及頭角也。」洎因冠帶焚香，祝以見真龍。時天清霽，忽有龍見於水際，少頃漸多，以至彌望矗然無數，洎甚震駭，良久而没。《楊文公談苑》。

5　太宗時，洎爲員外郎判考功，寇萊公判流内銓，年少倨貴，每入省，洎常立於省門，磬折候之。萊公悦，引與語，愛其辨博，遂薦於太宗。太宗欲用之，而聞潘佑因洎而死，薄其爲人。太宗好琴棋，琴棋待詔多江南人，洎皆厚撫之。太宗嘗從容問佑之死於待詔，曰：「人言皆張洎譖之，何如？」待詔對曰：「李煜自忿佑言切直而殺之，非執政之罪也。」萊公又數爲上言洎學術該富，知識宏敏，上亦自愛其才，久之，遂與萊公皆參知政事。洎女嫁楊文公，驕倨不事姑，或效其姑語以爲笑，後終出之。由是兩家不相能，故文公修《國史》，爲洎傳，極言其短。《涑水記聞》卷三。

6　寇萊公給事中，知吏部選，時張洎亦爲給事中，掌考功。官序雖齊，視洎乃爲屬曹。寇少年進用，才鋭氣勇，復爲首曹，慊洎不以本司官長奉己。洎又以老儒宿德聞望自持，不肯委節事寇。……寇視事罷，則整巾對書，終日危坐，洎候於省門，一揖而退，不交一談。寇一日忽作《庭雀》一詩玩洎，略曰：「少年挾彈多狂逸，不用金圓用蠟圓。」蓋譏洎頃在江南重圍中爲李煜草詔於蠟圓中，召上江救兵之事也。洎不免强顔附之。後稍親暱，其辨誦談笑，横飛於席間。寇胸中素藴養畜不發者，盡爲洎藉而取之，因是大伏，遂推挽於朝，力加薦擢。《玉壺清話》卷八。《澠水燕談録》卷十。

7　張洎文章清贍，博學多聞，在江南已要近。曾將命入貢，及還，作詩十篇，多訾詆京師風物，有「一灰堆」之句，以悦其主。蘇易簡得其親書本。後洎入爲學士，與蘇易簡争寵，頗成不協，上前談議，往往異同。蘇忿之，謂同列云：「清河公若更相矛盾，即將灰堆之詩進呈矣。」張聞之甚懼，稍爲之屈伏焉。《宋朝事實類苑》卷七十四引《金坡遺事》。《類説》卷二十二引《金坡遺事》。又《説郛》卷七十七《金坡遺事》。《十國春秋》卷三十。《宋詩紀事》卷三。

8　張洎與錢若水夜值，太宗召二人草制詞，加李昉左僕射班。洎輒前數唐以來十餘名相，皆有德望鎮服天下，故自右加左。今以此待昉，非公議所允。若水欲進解之，洎當帝前，以笏排若水曰：「陛下熟知矣。」明日，洎進制草，有云：「黄樞重地，難委於具臣；蒼昊景靈，懼罹於大譴。」太宗竟從洎意。昉止右僕射歸班。《宋四六話》卷一。

9　至道二年，曹璨自河西馳騎入秦，賊遷萬餘衆寇靈州。上問吕相端、趙樞密鎔平戎之略，吕奏曰：「容臣等共陳利害，爲一狀進呈。」時張洎對上前，斥端曰：「居啓沃之地，君問即對，邊城之急，豈容冥搜抒思，檢閲補綴？深失訏謨之體。」端奏曰：「洎不過揣摩陛下意爾。」上爲之默笑。洎善事内臣，動息先知，蓋上意久欲棄之。果翌日，先於兩府獨抗一疏，盛言「乞棄靈武。深邊餽運，粟碩費，芻車野宿，孤迥難援，泉源高涸，莫屯厚兵」云。上謂向敏中曰：「洎果爲吕端所料，朕嘗不喜劉蟠輩動即迎合，以卜朕意，今洎亦然。」以疏還之，謂洎曰：「卿所陳，朕不會一句。」頃在翰苑，眷遇特厚，凡篇章褒答，止謂之翰長，儒臣由此少解焉。《玉壺清話》卷八。

10　至道二年四月，内丞相暮歸，將至西掖門，參政張洎、李昌齡馬相踶斷轡，二人皆墜地。寇準馬驚躍，幾墜。六月大雨泥濘，洎晚歸，馬渡橋墜前足，洎墜没泥中，折巾一角，塗潦被體。是秋，洎被病，明年罷政事，卒。其年之七月，準罷。來年夏，昌齡坐交通内侍王繼恩下獄，貶許州行軍司馬。《宋朝事實類苑》卷四十七。

11　張洎素與徐鉉厚善，因議事不協，遂絶。然手寫鉉文章，訪求其筆札，藏篋笥，甚於珍玩。《研北雜志》卷上。

12　張洎家居，忽外有一隱士通謁，乃洞賓名姓，洎倒屣見之。……索紙筆，八分書七言四韻詞一章，留與洎，頗言將佐鼎席之意。其末句云「功成當在破瓜年」，俗以破瓜字爲二八，洎年六十四卒，乃其讖也。《楊文公談苑》。《宋朝事實類苑》卷四十三。《西塘集耆舊續聞》卷六。

張　佖

1　見張洎1。

2　予一日道過毗陵，舍於張郎中巷，見張之第宅雄偉，園亭臺榭之勝，古木參天。因愛而訪之，問其世家，則知國初時有張佖者，隨李煜入朝，太宗時佖在史館，家常多食客。一日，上問：「卿何賓客之多，每日聚説何事？」佖曰：「臣之親舊，多客都下，貧乏絶糧，臣累輕而俸有餘，故常過臣，飯止菜羮而已。臣愧菲薄，而彼更以爲羮美，故其來也，不得而拒之。」七日，上遣快行家一人，伺其食時，直入其家，佖方對客飯，於是即其座上取一客之食以進，果止糲飯菜羮，仍皆麄璺陶器。上喜其不隱，時號「菜羮張家」。《道山清話》。《十國春秋》卷三十。《宋詩紀事》卷三。

3　佖爲人長者，後官河南，每寒食，必親拜後主墓，哭之甚哀。《十國春秋》卷三十。《宋詩紀事》卷三。

4　見李昉7。

宋人軼事彙編卷五

盧多遜

1　盧多遜相生曹南，方幼，其父就雲陽道觀小學，時與群兒誦書，廢壇上有古簽一筒，競往抽取爲戲。時多遜尚未識字，得一簽，歸示其父，詞曰：「身出中書堂，須因天水白。登仙五十二，終爲蓬海客。」父見頗喜，以爲吉讖，留簽於家。迨後作相，及其敗也，始因遣堂吏趙白陰與秦王廷美連謀，事暴，遂南竄。年五十二，卒於朱崖。簽中之語，一字不差。《玉壺清話》卷三。《新編分門古今類事》卷十八。

2　盧多遜之父億，仕祕書，與李文公多來往。一日多遜同見李公，因同坐，盧面目塵埃垢污，顔色蒼黑，李詰之，盧曰：「自少如此。」逡巡有兆山供養主來，一龐眉老僧，云善袁許術。見盧面色，笑曰：「此敗土色，及第則變而潤澤，便歷華顯，須是持心正平，事主忠孝，不如是則敗土之色再來，卻望應舉時不及也。」自是盧登上第，歷兩省，以至參大政入相，其面色潤澤，肌體明瑩。而盧之心乃大行憎愛，所爲多不法。太平興國八年，事敗南竄，二十年清潤之色頓去，敗土黑色宛然不異舊時，路人指而驚曰：「非盧相之面也！」《新編分門古今類事》卷十引《洞微志》。《紺珠集》卷十二。

3　盧相多遜在朝行時，將歷代帝王年曆、功臣事迹、天下州郡圖志、理體事務、沿革典故，括成一百二十絶詩，以備應對。由是太祖、太宗每所顧問，無不知者。以至踐清途，登鈞席，皆此力耳。《丁晉公談録》。《宋詩紀事》卷二引《蓉塘詩話》。

4　太祖夜幸後池，對新月置酒，問：「當直學士爲誰？」曰：「盧多遜。」召使賦詩。請韻，曰：「些子兒。」其詩云：「太液池邊看月時，好風吹動萬年枝。誰家玉匣開新鏡，露出清光些子兒。」太祖大喜，盡以坐間飲食器賜之。《後山詩話》。《堯山堂外紀》卷四十二。《宋詩紀事》卷二。

5　太祖皇帝以神武定天下，儒學之士，初未甚進用。及卜郊肆類，備法駕，乘大輅，翰林學士盧多遜攝太僕卿，升輅執綏，且備顧問。上因歎儀物之盛，詢致理之要，多遜占對詳敏，動皆稱旨。他日，上謂左右曰：「作宰相當須用儒者。」盧後果大用，蓋肇於此。《王文正公筆録》。《宋朝事實類苑》卷一引《文正公筆録》，又卷十五引《沂國公筆録》。

6　盧多遜善取媚人主，以希進用。國初爲參知政事，太祖常令館中取書，多遜豫戒主書吏立白之，即通夕覽讀。明日，太祖指問書中事，同列罔措，多遜應答如響。《甕牖閒評》卷八。

7　見柳開9。

8　見李昉8。

9　賈黄中爲相，盧多遜作參。一日，府畿有蝗蟲，盧曰：「某聞所有乃假蝗蟲。」賈曰：「亦聞不傷稼，但蘆多損耳。」《古今合璧事類備要》續集卷三十九引《文酒清話》。《類説》卷五十五引《大酒清話》。

10　盧相多遜，素與趙韓王不協，韓王爲樞密使，盧爲翰林學士。一日，偶同奏事，上初改元乾德，因言此號從古未有，韓王從旁稱贊。盧曰：「此僞蜀時號也。」帝大驚，遂命檢史，視之果然。遂怒，以筆抹韓王面，言曰：「汝争得如他多識！」韓王經宿不敢洗面。翌日奏對，帝方命洗去。自是隙益深。以及於禍，多遜朱崖謝表末云：「班超生入玉門，非敢望也；子牟心存魏闕，何日忘之？」天下聞而哀焉。《石林燕語》卷七。《宋稗類鈔》卷一。

11　侯仁寶即趙韓王普之甥也，世爲洛陽大族，知邕州。久在嶺外，求歸西洛而無其計，詐以取交趾，矯其奏，乞詣闕面陳其策。太宗納之。其舅韓王時已爲盧多遜所譖，罷相出河陽。多遜當國，必知是役之艱，固欲致仁寶於敗績，以沮趙普。而太宗復不寤仁寶求歸之矯，盧因奏曰：「今果許仁寶自邕至闕，復還嶺表率師往取，反覆路遠，恐爲交人先警，豈若就湖南兵數萬乘不備而襲之？」太宗深然之，詔團練使孫全興將湖南兵三萬，與仁寶南取交州。兵至白藤江，爲賊盡滅，仁寶爲交趾所擒，梟首於米鳶縣，宜然也。全興奔北，斬於闕下。《續湘山野録》。《宋朝事實類苑》卷七十。

12　盧多遜亦任智，數與韓王少睚眦，及得志，即極口傾之，既而自取朱崖之行，家籍於官。未敗前數夕，其祖塋松檟，忽爲震霆焚擊殆盡。《樂善録》卷九。

13　盧多遜南遷朱崖，逾嶺，憩一山店。店嫗舉止和淑，頗能談京華事。盧訪之，嫗不知爲盧也，曰：「家故汴都，累代仕族，一子事州縣，盧相公違法治一事，子不能奉，誣竄南方。到方周歲，盡室淪喪，獨殘老軀，流落居此，意有所待。盧相欺上罔下，倚勢害物，天道昭昭，行當南竄，未亡閒庶見於此，以快宿憾爾。」因號呼泣下。盧不待食，促駕而去。《澠水燕談録》卷九。《邵氏聞見後録》卷二十二。《宋稗類鈔》卷六。

14　盧相多遜南行，過瓊州，入萬安州界，宿一山館。時雨霽，月色明徹，盧徘徊月下久之。就枕，忽夢有人扣門曰：「知相國到此，奉謁耳。」問何人，曰：「唐宰相李德裕。」盧拒之曰：「彼此被罪，且異代，何面相見？」須臾，聞月下長謡，聲甚悲惋。其略曰：「萬里孤魂歸未得，春風腸斷洛陽城。」覺而惡之。盧竟終於海南。《能改齋漫録》卷十八。

15　盧多遜罷相流崖州，知州乃牙校，爲子求昏，多遜不許，遂侵辱之，將加害，不得已，卒與爲昏。《容齋三筆》卷一。

16　多遜素與李孟雍穆厚善。多遜竄逐後，萬里相望，聲迹絶。時法禁嚴，邸報不至海外。一日，忽赦書至，後有「參知政事李」。多遜云：「此必孟雍，若登政府，吾必北轅。」戒舍人僦裝，已而果移容州團練副使。未渡巨浸間，忽見江南李後主，衣冠如平生，問云：「相公何以至此？」多遜云：「屈。」後主斥之云：「汝屈何如我屈！」由是感疾而殂。《玉照新志》卷一。

17　盧丞相多遜謫死朱崖，旅殯海上。天慶觀道士練惟，一夜聞窗外有人讀書，審其聲韻，有類多遜。明日，有詩題窗外曰：「南斗微茫北斗明，喜聞窗下讀書聲。孤魂千里不歸去，辜負洛陽花滿城。」筆迹亦類之。明年，歸葬洛。此説得之孫巨源。而楊文公云，其子全扶柩歸葬江陵佛舍，與此不同。《澠水燕談録》卷九。《堅瓠壬集》卷三。《宋詩紀事》卷九十九。

18　盧多遜既卒，許歸葬，其子察護喪權厝襄陽佛寺。將易以巨櫬，乃啓，其屍不壞，儼然如生，遂逐時易衣。至祥符中猶然。《國老談苑》卷二。《茶香室三鈔》卷二十。

盧　億

1　盧朱崖父億，性儉素，恬于榮進，以少府監告老歸洛中，以棋酒自放，不親俗事。及多遜參大政，服玩漸侈，億歎而泣曰：「家本寒素，今富貴驟至，不知税駕地矣！」其後，多遜果敗，士大夫高其先識也。《澠水燕談録》卷四。《宋朝事實類苑》卷十三引《范蜀公蒙求》。《昨非庵日纂》一集卷九。

2　盧多遜父有高識，深惡多遜所爲，聞其與趙中令爲仇，曰：「彼元勳也，而小子毁之，禍必及我。得早死，不及見其敗，幸也。」竟以憂卒。未幾，多遜敗。《涑水記聞》卷二。

李　昉

1　李相昉在周朝知開封府，人望已歸太祖，而昉獨不附。王師入京，昉又獨不朝，貶道州司馬。昉步行日十數里，監者中人問其故，曰：「須後命爾。」上聞之，詔乘馬，乃買驢而去。三歲，徙延州别駕。在延州爲生業以老，三歲當徙，昉不願内徙。後二年，宰相薦其可大用，召判兵部。昉五辭，行至長安，移疾六十日，中使促之行，至洛陽，又移疾三十日而後行。既至，上勞之，昉曰：「臣前日知事周而已，今以事周之心事陛下。」上大喜，曰：「宰相不謬薦人。」《後山談叢》卷五。

2　李昉建隆四年以王師平湖外，除給事中，往南嶽伸祭拜之禮，途次長沙。時通判賈郎中言，自京師與岳州通判武補闕同途至襄陽，遇一妓，本良家子，失身于風塵，才色俱妙。二公迫行，醉别于鳳林闕。妓以詩送武云：「弄珠灘上欲銷魂，獨把離懷寄酒樽。無限烟花不留意，忍教芳草怨王孫。」武得詩，屬意甚切，有復回之意。時太守吕侍講，嘗歎恨不識之，因請李賦一詩以寄云：「峴山亭畔紅妝女，小筆香牋善賦詩。顔色共推傾國貌，篇章皆是斷腸辭。便牽魂夢從今日，得見嬋娟在幾時。千里關河萬重意，夜深無睡暗尋思。」《能改齋漫録》卷十一。

3　李文正公昉，深州饒陽人。太祖在周朝，已知其名，及即位，用以爲相。常語昉曰：「卿在先朝，未嘗傾陷一人，可謂善人君子。」《青箱雜記》卷一。案：李昉於太祖朝未曾爲相。

4　大丞相李公昉，嘗謂子弟曰：「建隆元年元夜，藝祖御宣德門。初夜，燈燭熒煌，簫鼓間作，士女和會，填溢禁陌。上臨軒引望，目顧問余曰：『人物比之五代如何？』余對以：『民物繁盛，比之五代數倍。』帝意甚歡，命移余席切近御座，親分果餌遺余。顧謂兩府曰：『李昉事朕十餘年，最竭忠孝，未嘗見損害一人，此所謂善人君子也。』」《青瑣高議》前集卷一。

5　李文公昉，開寶中爲中書舍人，時盧多遜爲兵部員外郎、知制誥。會學士闕人，太祖並命更直禁林，未幾，昉請疾假，多遜先爲學士。及九月九日宴大明殿，太祖見昉坐於多遜之下，怪而問之，執政言：「多遜已爲學士，昉是更直。」太祖坐間命爲學士，又以昉是舊德，坐於多遜之上，時開寶五年也。《宋朝事實類苑》卷二十九引《金坡遺事》。

6　太宗將蒐漁陽，李文正昉抗疏力諫曰：「臣聞古哲王之制，國方五千里，務安諸夏，不事要荒。豈威德不能加乎？蓋不欲以四夷勞中國。陛下豈不聞秦戍五嶺，漢事三邊，道殣相枕，户籍消減，一人失道，億兆惟毒！然而開遠夷，通絶域，必因魁傑之主，濟以好事之臣。所以張騫鑿空，班超投筆，或以重寶結之，或以彊兵懾之，投軀於萬死之地，快志於一朝之憤。煬帝規模廣遠，欲吞秦、漢，自勞萬乘，親出玉關，關右流沙騷然，民不聊生。觀陛下又欲事煬帝、秦、漢之事云云。」公居常奏論皆雍容和婉，未嘗有逆鱗之節，此疏之上，士論駭伏。後果伐燕無成，太宗方憶前疏忠鯁，始賜手詔，厚諭其家。《玉壺清話》卷一。

7　〔李昉〕與張洎、盧多遜善，而薄張佖。太宗嘗問多遜所爲，昉頗爲辨釋。太宗曰：「多遜嘗毁卿不直一錢。」昉曰：「臣不敢誣。」張洎草昉罷相制，深攻其短。而張佖時時造其第，或以問佖，佖曰：「我爲廷尉，獨李公未嘗以私事見，于今雖退，可見也。」《東都事略》卷三十二。《厚德録》卷四。《昨非庵日纂》二集卷十。

8　盧多遜與昉相善，昉待之不疑。多遜知政，多毁昉，人以告昉，昉不之信。後太宗一日語及多遜事，昉頗爲解釋，太宗曰：「多遜毁卿一錢不直。」昉始信之。《宋名臣言行録》前集卷一。《仕學規範》卷四。

9　見張洎8。

10　李昉爲相，每見客，必問三事： 民間有何疾苦，爲政有何術業，時政有何缺失。有可采者，即日上聞。《紺珠集》卷十二。《類説》卷十五引《先公談録》。

11　李文正爲相，有求差遣，見其人材可取將收用，必正色拒絶之，已而擢用，或不足收用，必和顔温語待之。子弟或問其故，公曰：「用賢，人主之事。我若受其請，是市私恩也，故峻絶之，使恩歸於上。若其不用者，既失所望，又無善辭，此取怨之道也。」《宋名臣言行録》前集卷一引《巵史》。

12　見宋太宗44。

13　公常期王旦爲相，自小官薦進之。公病，召旦，勉以自愛，既退，謂其子弟曰：「此人後日必爲太平宰相。」《宋名臣言行録》前集卷一引《巵史》。

14　李文正公罷相爲僕射，奉朝請，居城東北隅昭慶坊，去禁門遼遠，每五鼓則興，置《白居易集》數册於茶鐐中，至安遠門仗舍，然燭觀之，俟啓鑰，則赴朝。《春明退朝録》卷中。《何氏語林》卷十一。

15　太宗遇〔李〕昉亦厚，年老罷相，每曲宴，必宣赴賜坐。昉嘗獻詩曰：「微臣自愧頭如雪，也向鈞天侍玉皇。」昉詩務淺切，效白樂天體。晚年與參政李公至爲唱和友，而李公詩格亦相類，今世傳《二李唱和集》是也。《青箱雜記》卷一。《楊文公談苑》。《庚溪詩話》。

16　先公致政之明年，正月望夜，上御乾元門樓觀燈，召公預焉。初夕樂作，酒三行，上起凭欄四顧，見燈燭士庶之盛。詔移先公近御座，别賜一榻在丞相上，上自取御尊斟酒，并親授果餌……又目先公語侍臣曰：「李某可謂善人君子矣，侍朕二十年，兩在相位，未嘗有傷人害物之事，餘可知也。」先公但俯伏拜謝。《先公談録》。

17　至道元年燈夕，太宗御樓，時李文正昉以司空致仕於家，上亟以安輿就其宅召至，賜坐於御榻之側，敷對明爽，精力康勁。上親酌御尊飲之，選殽核之精者賜焉，謂近侍曰：「昉可謂善人君子也，事朕兩入中書，未嘗有傷人害物之事，宜其今日所享也。」又從容語及平日藩邸唱和之事，公遽離席，歷歷口誦御詩幾七十餘篇，一句不訛。上謂曰：「何記之精耶？」公奏曰：「臣不敢妄對，臣自得謝無事，每晨起盥櫛，坐於道室，焚香誦詩，每一詩日誦一徧，間或卻誦道佛書。」上喜曰：「朕亦以卿詩别笥貯之，每愛卿翰墨楷秀，老來筆力在否？」公對曰：「臣素不善書，皆犬宗訥所寫爾。」上即令以六品正官與之，遂除國子監丞。《玉壺清話》卷三。《宋朝事實類苑》卷六。《自警編》卷四。

18　先公休致之明年，年七十一，思欲繼白樂天洛中九老之會。時吏部尚書宋公琪年七十九、左諫議大夫楊公徽之年七十五、郢州刺史判左金吾衛事魏公丕年七十六、太常少卿致仕李公運年八十、水部郎中直祕閣朱公昂年七十一、廬州節度副使武公允成年七十九、太子中舍致仕張公好古年八十五、吴僧左講經首座贊寧年七十八，并公九人，欲會於家園，合爲九老之會，已形於歌詠，布在人口。適會蜀寇作亂，朝廷方議出師，繇是不成會而罷。《先公談録》。《容齋四筆》卷十二。《齊東野語》卷二十。

19　李昉再入相，以司空致仕。爲詩慕白居易之淺切。所居有園林，畜五禽，皆以客爲名：白鷴曰闲客，鷺曰雪客，鶴曰仙客，孔雀曰南客，鸚鵡曰隴客。昉各爲詩一章，畫爲客圖，傳於好事者。又慕居易西京九老之會，得宋琪等八人，皆年七十餘，時爲九老會，未果而卒。《宋朝事實類苑》卷三十四。《楊文公談苑》。《圖畫見聞志》卷六。

20　公有第在京城北，家法尤嚴，凡子孫在京守官者，俸錢皆不得私用，與饒陽莊課併輸宅庫，月均給之，故孤遺房分皆獲沾濟，世所難及也。《青箱雜記》卷一。

21　李司空昉，淳化中，家園牡丹一歲中有千葉者五苞，特爲繁艷，李公致酒張樂，召賓客以賞之。自是，再歲内，長幼凡五喪，蓋地反物之驗。《楊文公談苑》。《宋朝事實類苑》卷四十七。

22　見徐鉉23。

23　〔李〕崧於故相昉爲從叔，世居深州饒陽。墳墓夾道，崧在道東，謂之「東李」，昉在道西，謂之「西李」。《涑水記聞》卷十。

李宗諤

1　李翰林宗諤，其父文正公昉秉政時，避嫌遠勢，出入僕馬與寒士無辨。一日，中路逢文正公，前騶不知其爲公子也，遽呵辱之。自後每見斯人，必自隱蔽，恐其知而自愧也。《吕氏雜記》卷下。《厚德録》卷二。

2　賞花釣魚，三館惟直館預坐，校理以下賦詩而退。太宗時，李宗諤爲校理，作詩云：「戴了宫花賦了詩，不容重見赭黄衣。無憀卻出宫門去，還似當年下第時。」上即令赴宴，自是校理而下皆與會也。《孔氏談苑》卷四。《堅瓠戊集》卷一。

3　〔李〕宗諤仕至翰林學士，篇什筆札，兩皆精妙。太宗朝，嘗以京官帶館職赴内宴，閤門拒之，宗諤獻詩曰：「戴了宫花賦了詩，不容重覩赭黄衣。無聊獨出金門去，恰似當年下第歸。」蓋宗諤嘗舉進士，御試下第，故詩因及之。太宗即時宣召赴坐。《青箱雜記》卷一。《國老談苑》卷二。《堯山堂外紀》卷四十二。《宋詩紀事》卷六。

4　咸平中，翰林李昌武宗諤初知制誥，至西掖，追故事，獨無紫薇，自别野移植。聞今庭中者，院老吏相傳猶是昌武手植。晏元獻寫賦於壁曰：「得自莘野，來從召園。有昔日之絳老，無當時之仲文；觀茂悦以懷舊，指蔽以思人。」《湘山野録》卷上。

5　寇準在中書，多召兩制就第飲宴，必閉關苛留之，畏慎者甚懼。李宗諤嘗於門扉下竊出，得馬而走。後爲脩宫使，恩顧漸深。一日召至玉宸殿賜酒，宗諤堅辭以醉，且云日暮，上令中使附耳語云：「此中不須從門扉下出。」《類説》卷二十二引《金坡遺事》。

6　見王欽若27。

7　李宗諤，昉之子，卒年四十九，真宗甚悼之，謂宰相曰：「國朝將相家，能以身自立，不墜閥者，惟昉與曹彬家耳。」又嘗謂曰：「聞卿至孝，家族頗多，長幼雍睦，朕嗣守二聖基業，亦如卿輩之保守門户也。」《宋朝事實類苑》卷二十四引《范蜀公蒙求》。

8　李宗諤爲翰林學士，家雖百口，雍睦有制。真宗嘗語侍臣曰：「臣僚家法，當如宗諤。」《國老談苑》卷二。

9　李昉相致仕後，陪位南郊，病傷寒卒。子宗諤内翰爲玉清昭應宫副使，自齋所得疾卒。宗諤子昭述右丞，祫享奏告景靈，得疾卒。三世皆死於祠祭之所。《江隣幾雜志》。《玉芝堂談薈》卷五。

10　李密學濬與李昌武宗諤同宗同歲月，後一日而生。二人者，平生休慼舒慘，一無不同。及昌武死，濬亦後一日卒。《玉壺清話》卷四。

李昭述

1　禮部尚書李公昭述，字仲祖，宗諤子也。仁宗時，以樞密直學士陝西都轉運使乞近藩，未報。無何，掘地得古銅符，文曰「許昌」。詔下，果得許。《能改齋漫録》卷十二。

2　見李宗諤9。

李昭遘

1　李昌武宗諤之子昭遘，十八歲鎖廳及第。昭遘子杲卿、杲卿子士廉皆不逾是歲登甲科。凡三世俱曾爲探花郎，亦衣冠之盛事也。《揮麈録》卷三。

吕蒙正

1　吕文穆公父龜圖與其母不相能，併文穆逐出之，羈旅于外，衣食殆不給。龍門山利涉院僧識其爲貴人，延致寺中，爲鑿山巖爲龕居之。文穆處其間九年乃出，從秋試，一舉爲廷試第一。……其後諸子即石龕爲祠，名曰「肄業」，富韓公爲作記云。《石林避暑録話》卷三。《書影》卷四。《香祖筆記》卷十。

2　公少時，考妣以口舌偶相戾，遂以異處。然情義内篤，交誓不復嫁娶。考後連佐邊幕，妣居洛中，并留公侍焉。公每感歎，憤懣絶迹于龍門山。《名人碑傳琬琰集》上卷十五。《湧幢小品》卷二十一。

3　吕蒙正未遇時，讀書於利涉寺，隨僧飯。僧乃齋後扣鐘，蒙正亦有「慚媿闍黎飯後鐘」之句。《堅瓠補集》卷三。

4　吕文穆蒙正，少年讀書西京龍門利涉院，壁間題詩云：「怪得池塘春水滿，夜來雷雨起南山。」狀元宰相之兆，已見于此詩矣。《苕溪漁隱叢話》後集卷三十五引《東皋雜録》。

5　〔吕文穆公〕在龍門時，一日行伊水上，見賣瓜者，意欲得之，無錢可買，其人偶遺一枚於地，公悵然取食之。後作相，買園洛城東南，下臨伊水起亭，以「噎瓜」爲名，不忘貧賤之義也。《邵氏聞見録》卷七。《堅瓠乙集》卷三。《宋詩紀事》卷三。

6　有陰聲塚者，陰雨，則塚中有歌樂之聲。吕文穆因過，其塚中云：「相公來，且住歌樂。」《宋朝事實類苑》卷六十八引《趙康靖公聞見録》。

7　洛陽龍門，有吕文穆公讀書龕。云文穆昔嘗棲偃於此，初有友二人，一人則温尚書仲舒，一人忘其姓名，而三人誓不得狀元不仕。及唱第，文穆狀元，温已失意，然猶中甲科，遂釋褐，其一人徑拂袖歸隱。後文穆作相，太宗問昔誰爲友，文穆即以歸隱者對，遽以著作郎召之，不起。故文穆罷相尹洛，作詩曰：「昔作儒生謁貢闈，今提相印出黄扉。九重鵷鷺醉中别，萬里煙霄達了歸。鄰叟盡垂新鶴髮，故人猶著舊麻衣。洛陽謾道多才子，自歎遭逢似我稀。」所謂故人，蓋斥其友歸隱者也。《青箱雜記》卷一。《宋朝事實類苑》卷三十五。《堯山堂外紀》卷四十三。《宋詩紀事》卷三。

8　吕文穆蒙正少時，嘗與張文定齊賢、王章惠隨、錢宣靖若水、劉龍圖燁同學賦于洛人郭延卿。延卿，洛中鄉先生。一日，同渡水謁道士王抱一求相，有僧應門曰：「師出矣。」衆問僧：「何爲師道士？」僧曰：「學術數于道士三十年矣。」衆因泛問之，僧曰：「吾師切戒：術未精切，慎毋爲人言。君等必欲知，明日復來叩師可也。」明日，遂見之。文穆對席，張、王次之，錢又次之，劉居下座。坐定，道士撫掌太息。衆問所以，道士曰：「吾嘗東至於海，西至流沙，南窮嶺嶠，北抵大漠，四走天下，求所謂貴人，以驗吾術，了不可得，豈意今日貴人盡在座中。」衆驚喜。徐曰：「吕君得解及第，無人可奉壓，不過十年作宰相，十二年出判河南府，自是出將入相三十年，富貴壽考終始。張君後三十年作相，亦皆富貴壽考終始。錢君可作執政，然無百日之久。劉君有執政之名，而無執政之實。」語遍及諸弟子，而遺其師。郭君忿然，以爲謬妄，曰：「坐中有許多宰相乎？」道士色不動，徐曰：「初不受饋，必欲聞之，請得徐告：後十二年，吕君出判河南府，是時君可取解。次年，雖登科，然慎不可作京官。」延卿益怒，衆不自安，乃散去。久之，詔下，文穆果魁多士，而延卿不預。明年，文穆廷試第一。是所謂「得解及第，無人可壓」矣。後十年作相，十二年，有留鑰之命，悉如所言。延卿連蹇場屋，至是預鄉薦。鹿鳴燕日，文穆命道士與席。賓散，獨留二人者内閣，盡歡如平生。文穆矜歎，賦詩曰：「昔作儒生謁貢闈，今爲丞相出黄扉。兩朝鴛鷺醉中别，萬里煙霄達了歸。羽客漸垂新鶴髮，故人猶着舊麻衣。洛陽漫説多才子，從昔遭逢似我稀。」道士索紙札似若復章者，乃書偈曰：「重日重月，榮華必别。笙歌前導，偃師着雪。」文穆心知其異，敬收之。其後，錢貳樞府，未百日罷；張、王先後登庸；劉守蒲中，朝廷議除執政，命未及下而卒；延卿以文穆極力推挽登第，未久改秩，後卒。無一差者。獨贈文穆之偈，乃致仕薨於西京，以重陽日喪過偃師。是日，大寒微霰，笙歌乃勅葬鹵簿鼓吹也。《默記》卷中。

9　見郭延卿1。

10　吕文穆公蒙正，爲舉人時，客於建隆觀道士丁君之舍。常往西洛省親，自冬至春方還，至板橋，逢職方劉矇叟，相揖並轡，同入順天門。劉因送吕之道院，至則門户扃鎖如故，既發籥啓户，見卧牀前有物高三四尺，蒙茸合抱，其色白而黄。劉、吕驚訝，逼而視之，乃槐也。遽召道侣觀之，乃槐根至室而生耳，無不歎異。是歲公登科，不十年，位至上公平章事。識者以爲槐瑞焉。《新編分門古今類事》卷十五引《幕府燕閒録》。《孔氏談苑》卷四。《類説》卷十九。《樵書》初編卷一。

11　〔吕蒙正〕舉進士第一，爲將作監丞，通判昇州。初，父龜圖黜其妻劉氏，并棄蒙正。劉氏誓不改適。及蒙正莅官，迎二親，同堂異室，奉養並至，時稱其孝。《名賢氏族言行類稿》卷三十六。《石林避暑録話》卷三。

12　吕蒙正父龜圖好内寵，蒙正與母劉氏俱被出，因淪躓窘乏，或謂其嘗處破窟中，自歎有「撥盡寒爐一夜灰」之句。他日相府退衙，片雪沾衣，欲斬執役人，其妻因反撥灰詩諷之。又嘗有《鴟吻》詩曰：「獸頭元是一團泥，做盡辛勤人不知。如今擡在青雲裏，忘卻當初窘内時。」《堯山堂外紀》卷四十三。《堅瓠乙集》卷二。

13　吕文穆公未第時，薄游一縣，胡大監旦方隨其父宰是邑，遇吕甚薄。客有譽吕曰：「吕君工於詩，宜少加禮。」胡問詩之警句。客舉一篇，其卒章云：「挑盡寒燈夢不成。」胡笑曰：「乃是一渴睡漢耳。」吕聞之，甚恨而去。明年，首中甲科，使人寄聲語胡曰：「渴睡漢狀元及第矣。」胡答曰：「待我明年第二人及第，輸君一籌。」既而次榜亦中首選。《六一詩話》。《宋朝事實類苑》卷六十五。《孔氏談苑》卷三。《群書類編故事》卷五。《堯山堂外紀》卷四十三。《宋稗類鈔》卷四。

14　吕文穆公微時極貧，故有「渴睡漢」之誚。比貴盛，喜食雞舌湯，每朝必用。一夕游花園，遥見墻角一高阜，以爲山也，問左右曰：「誰爲之？」對曰：「此相公所殺雞毛耳。」吕訝曰：「吾食雞幾何，乃有此？」對曰：「雞一舌耳，相公一湯用幾許舌？食湯凡幾時？」吕默然省悔，遂不復用。《堅瓠餘集》卷一。

15　韓王普在中書，忽命吕公蒙正爲參預，趙常潛覘其爲事而多之，曰：「吾嘗觀吕公每奏事，得聖上嘉賞，未嘗有喜，遇聖上抑剉，亦未嘗有懼色，仍俱未嘗形於言。真台輔之器也。」《丁晉公談録》。參見吕端6。

16　吕蒙正相公不喜記人過。初參知政事，入朝堂，有朝士於簾内指之曰：「是小子亦參政邪？」蒙正佯爲不聞而過之。其同列怒之，令詰其官位姓名，蒙正遽止之。罷朝，同列猶不能平，悔不窮問，蒙正曰：「若一知其姓名，則終身不能復忘，固不如毋知也。且不問之，何損？」時皆服其量。《涑水記聞》卷二。《東都事略》卷三十二。《宋朝事實類苑》卷十三。《宋名臣言行録》前集卷一。《厚德録》卷一。《名賢氏族言行類稿》卷三十六。《仕學規範》卷七。《自警編》卷一。《何氏語林》卷十四。

17　蒙正初爲相時，張紳知蔡州，以贜敗。有爲紳營解於太宗，曰：「紳家富，不至此，特蒙正貧時有求不獲，今報之爾。」太宗即復紳官，蒙正終不辨。後得其實，黜爲絳州團練副使，太宗復謂曰：「張紳果有贜。」蒙正亦不辨。《東都事略》卷三十二。

18　吕蒙正居宰弼。一日，諫官張觀忤太宗，旨送臺獄。蒙正翌日不入朝，上遣使問其故，對曰：「臣爲宰臣，致諫官下獄，復何面目見君上耶？」上急出觀焉。《儒林公議》。

19　吕文穆公以寬厚爲宰相，太宗尤所眷遇。有一朝士，家藏古鑑，自言能照二百里，欲因公弟獻以求知。其弟伺間從容言之，公笑曰：「吾面不過楪子大，安用照二百里？」其弟遂不復敢言。聞者歎服，以謂賢於李衛公遠矣。《歸田録》卷二。《孔氏談苑》卷三。《宋朝事實類苑》卷八。《宋名臣言行録》前集卷一。《東都事略》卷三十二。《名賢氏族言行類稿》卷三十六。《言行龜鑑》卷六。

20　公嘗問諸子曰：「我爲相，外議如何？」諸子云：「大人爲相，四方無事，蠻夷賓服，甚善。但人言無能，爲事權多爲同列所争。」公曰：「我誠無能，但有一能，善用人爾。此誠宰相之事也。」公夾袋中有册子，每四方人替罷謁見，必問其有何人才。客去，隨即疏之，悉分門類，或有一人而數人稱之者，必賢也。朝廷求賢，取之囊中。《宋名臣言行録》前集卷一引《巵史》。《言行龜鑑》卷六。《昨非庵日纂》分載一集卷十、二集卷一。

21　吕中令蒙正，國朝三入中書，惟公與趙韓王爾，未嘗以姻戚徼寵澤。子從簡當奏補，時公爲揆門相。舊制，宰相奏子，起家即授水部員外郎，加朝階。公奏曰：「臣昔忝甲科及第，釋褐止授九品京官，況天下才能，老於巖穴、不能霑寸禄者無限。今臣男從簡，始離襁褓，一物不知，膺此寵命，恐罹陰譴，止乞以臣釋褐日所授官補之。」固讓方允，止授九品京官，自爾爲制。《玉壺清話》卷三。《宋朝事實類苑》卷八。

22　吕蒙正自僕射乞出，得判河中府。太宗曰：「卿狀元及第，朕用卿作宰相，今日可謂榮歸鄉里。」因有詩曰：「滿朝鴛鷺醉中别，萬里煙霄達了歸。」太宗聞之曰：「吕蒙正似無意再來。」既而三召，方再入相。《東原録》。

23　文穆有大第在洛中，真宗祠汾時，嘗駕幸止其廳。後人不敢復坐，間以欄楯，設御榻焉。即今張文孝公宅是也。《宋朝事實類苑》卷二十五引《倦游雜録》。《青箱雜記》卷一。

24　吕文穆公既致政，居於洛，今南州坊張觀文宅是也。真宗祀汾陰，過洛，文穆尚能迎謁，至回鑾，已病。帝爲幸其宅，坐堂中，問曰：「卿諸子孰可用？」公對曰：「臣諸子皆豚犬，不足用。有姪夷簡，任潁州推官，宰相才也。」帝記其語，遂至大用，文靖公也。先是富韓公之父貧甚，客文穆公門下，一日白公曰：「某兒子十許歲，欲令入書院，事廷評、太祝。」公許之。其子韓公也，文穆見之，驚曰：「此兒他日名位與吾相似。」亟令諸子同學，供給甚厚。文穆兩入相，以司徒致仕，後韓公亦兩入相，以司徒致仕。文穆知人之術如此。《邵氏聞見録》卷八。《宋名臣言行録》前集卷一引《聞見録》。《名賢氏族言行類稿》卷三十六。

25　見王曾5。

26　太宗時，宋白、賈黄中、李至、吕蒙正、蘇易簡五人同時拜翰林學士，承旨扈蒙贈之以詩云：「五鳳齊飛入翰林。」其後吕蒙正爲宰相，賈黄中、李至、蘇易簡皆至參知政事，宋白官至尚書，老於承旨。皆爲名臣。《歸田録》卷一。《孔氏談苑》卷三。《舊聞證誤》卷一。《宋朝事實類苑》卷九。《邵氏聞見録》卷六。《翰苑群書》卷下《翰苑遺事》。《古事比》卷二十。

27　龍首四人：吕蒙正聖功、李迪復古、王曾孝先、宋庠公序。石揚休詩：「皇朝四十三龍首，身到黄扉止四人。」《小學紺珠》卷六。

28　吕文穆相太宗。猶子文靖參真宗政事，相仁宗。文靖子惠穆爲英宗副樞，爲神宗樞使；次子正獻爲神宗知樞，相哲宗。正獻孫舜徒爲太上皇右丞。相繼執七朝政，真盛事也。《揮麈録》卷二。

張齊賢

1　見郭延卿1。

2　見吕蒙正8。

3　張齊賢爲布衣時，倜儻有大度，孤貧落魄，常舍道上逆旅。有群盗十餘人，飲食於逆旅之間，居人皆惶恐竄匿。齊賢徑前揖之，曰：「賤子貧困，欲就諸大夫求一醉飽，可乎？」盗喜曰：「秀才乃肯自屈，何不可者？顧吾輩麤疎，恐爲秀才笑耳。」即延之坐。齊賢曰：「盗者，非齷齪兒所能爲也，皆世之英雄耳。僕亦慷慨士，諸君又何間焉？」乃取大盌，滿酌飲之，一舉而盡，如是者三。又取肩，以指分爲數段而啗之，勢若狼虎。群盗視之愕眙，皆咨嗟曰：「真宰相器也。不然，何能不拘小節如此也！他日宰制天下，當念吾曹皆不得已而爲盗耳，願早自結納。」競以金帛遺之。齊賢皆受不讓，重負而返。《涑水記聞》卷七。《青瑣高議》後集卷二。《宋朝事實類苑》卷十三。《群書類編故事》卷十六。《昨非庵日纂》一集卷六。《宋稗類鈔》卷四。

4　張文定公齊賢，河南人。少爲舉子，貧甚，客河南尹張全義門下，飲啖兼數人。自言平時未嘗飽，遇村人作願齋方飽。嘗赴齋後時，見其家懸一牛皮，取煮食之無遺。太祖幸西都，文定公獻十策於馬前，召至行宫，賜衛士廊飡。文定就大盤中以手取食，帝用拄斧擊其首，問所言十事。文定且食且對，略無懼色，賜束帛遣之。帝歸，謂太宗曰：「吾幸西都，爲汝得一張齊賢，宰相也。」太宗即位，齊賢方赴廷試，帝欲其居上甲，有司置於丙科，帝不悦，有旨：一榜盡除京官通判。《邵氏聞見録》卷七。《群書類編故事》卷二十二。《宋名臣言行録》前集卷一。

5　太祖幸西都，肆赦。張文定公齊賢時以布衣獻策，太祖召至便座，令面陳其事。文定以手畫地，條陳十策：一下并、汾，二富民，三封建，四敦孝，五舉賢，六大學，七籍田，八選良吏，九懲姦，十恤刑。内四説稱旨，文定堅執其六説皆善，太祖怒，令武士拽出。及車駕還京，語太宗曰：「我幸西都，惟得一張齊賢耳。我不欲爵之以官，異日，汝可收之，使輔汝爲相也。」至太宗初即位，放進士榜，決欲置於高等，而有司偶失掄選，寘第三甲之末，太宗不悦。及注官，有旨一榜盡與京官通判。文定釋褐將作監丞，通判衡州，不十年，累擢遂爲相。《東軒筆録》卷一。《東都事略》卷三十二。《宋名臣言行録》前集卷一。

6　張文定公齊賢，洛陽人，少時家貧，父死，無以葬，有河南縣史某甲爲辦棺斂，公深德之，遂展兄事，雖貴不替。後趙普密薦齊賢於太宗，太宗未用，普具列前事，以爲陛下若擢齊賢，則齊賢他日感恩過於此，太宗大悦，未幾擢齊賢爲相。《青箱雜記》卷二。

7　張僕射齊賢爲相，其母晉國夫人，年八十餘，尚康强。太宗方眷張，時召其母入内，親款如家人。余嘗於張氏家見賜其母詩云：「往日貧儒母，年高壽太平。齊賢行孝侍，神理甚分明。」又一手詔云：「張齊賢拜相，不是今生，宿世遭逢。本性於家孝，事君忠。婆婆老福，見兒榮貴。」祖宗誠意待大臣，簡質不爲飾。《石林燕語》卷三。《石林避暑録話》卷三。

8　張司空齊賢，前後治獄，全活甚衆。在相位，事有涉干請，辭連李沆，而齊賢獨任責。物論甚美。《厚德録》卷四。

9　見張詠50。

10　張齊賢真宗時爲相，戚里有争分財不均者，更相訴訟。又因入宫，自理於上前，更十餘斷，不能服。齊賢曰：「是非臺府所能決也，臣請自治之。」上許之。齊賢坐相府，召訟者曰：「汝非以彼所分財多，汝所分財少乎？」皆曰：「然。」即命各供狀結實，乃召兩吏趣徙其家，令甲家入乙舍，乙家入甲舍，貨財皆按堵如故，分書則交易之，訟者乃止。明日奏狀，上大悦，曰：「朕固知非君莫能定者。」《涑水記聞》卷七。《宋朝事實類苑》卷二十三。《宋名臣言行録》前集卷一。《東都事略》卷三十二。《名賢氏族言行類稿》卷二十五。《仕學規範》卷十八。《自警編》卷八。《言行龜鑑》卷六。《折獄龜鑑》卷八。《昨非庵日纂》一集卷十五。《宋稗類鈔》卷三。

11　張僕射齊賢，以吏部尚書知青州六年，其治安静，民頗安之。好事者或謗其居官弛慢，朝廷召還。公或語人曰：「向作宰相，幸無大過，今典一郡，乃招物議，正如監御厨三十年，臨老反煮粥不了。」士大夫聞之，深罪謗者。《澠水燕談録》卷二。《宋稗類鈔》卷五。

12　齊賢相太宗、真宗，皆以亮直重厚稱，及晚娶薛氏婦，真宗不悦。一旦元會上壽，齊賢已微醺，進止失容，坐是謫安州，其麻曰：「仍復酣醟杯觴，欹傾冠弁。」蓋爲是也。《青箱雜記》卷二。

13　李文靖，賢相也，與張齊賢稍不協。齊賢竟以被酒失儀罷相，時人語曰：「李相太醒，張相太醉。」《楓窗小牘》卷上。《古謡諺》卷六十一。

14　張文定公齊賢以右拾遺爲江南轉運使，一日家宴，一奴竊銀器數事于懷中，文定自簾下熟視不問。爾後文定三爲宰相，門下厮役往往皆得班行，而此奴竟不霑禄。奴乘間再拜而告曰：「某事相公最久，凡後於某者皆得官矣，相公獨遺某何也？」因泣下不止。文定憫然語曰：「我欲不言，爾乃怨我。爾憶江南宴日，盗吾銀器數事乎？我懷之三十年，不以告人，雖爾亦不知也。吾備位宰相，進退百官，志在激濁揚清，安敢以盗賊薦耶？念汝事我久，今予汝錢三百千，汝其去吾門下，自擇所安，蓋吾既發汝平昔之事，汝宜有愧於吾，而不可復留也。」奴震駭，泣拜而去。《東軒筆録》卷二。《厚德録》卷一。《自警編》卷四。《言行龜鑑》卷四。《賢弈編》卷一。《何氏語林》卷三。《昨非庵日纂》二集卷十。

15　齊賢常作詩自警，兼遺子孫，雖詞語質朴，而事理切當，足爲規戒。其詩曰：「慎言渾不畏，忍事又何妨。國法須遵守，人非莫舉揚。無私仍克己，直道更和光。此箇如端的，天應降吉祥。」余嘗廣其意，就每句一篇，命曰《八詠警戒詩》。《青箱雜記》卷二。

16　張司空齊賢致仕歸洛，康寧富壽，先得裴晉公午橋莊，鑿渠周堂，花竹照映，日與故舊乘小車觴游釣，牓於門曰：「老夫已毁裂軒冕，或公綬垂訪，不敢拜見。」造一卧轝，以視田稼。醉則憇於木陰，酒醒則起。嘗以詩戲示故人：「午橋今得晉公盧，花竹煙雲興有餘。師亮白頭心已足，四登兩府九尚書。」《玉壺清話》卷三。《宋朝事實類苑》卷三十六。《詩話總龜》前集卷四十六。《唐宋分門名賢詩話》卷八。《堯山堂外紀》卷四十三。

17　張齊賢形體魁肥，飲食兼數人……然常與王濟不相能。濟，剛峭之士也。其後，齊賢罷相歸洛陽，買得午橋裴晉公緑野堂，營爲别墅。一日，濟自洛至京師，公卿間有問及齊賢午橋别墅者，濟忿然曰：「昔爲緑野堂，今作屠兒墓園矣。」聞者皆笑。《歐陽文忠公試筆》。

18　張僕射齊賢體質豐大，飲食過人，尤嗜肥豬肉，每食數斤。天壽院風藥黑神丸，常人所服不過一彈丸，公常以五七兩爲一大劑，夾以胡餅而頓食之。淳化中罷相知安州，安陸山郡，未嘗識達官，見公飲不類常人，舉郡驚駭。嘗與賓客會食，厨吏置一金漆大桶於廳側，窺視公所食，如其物投桶中，至暮，酒漿浸漬，漲溢滿桶，郡人嗟愕，以謂享富貴者，必有異於人也。《歸田録》卷一。《宋朝事實類苑》卷十。《青瑣高議》後集卷二。《宋稗類鈔》卷四。

19　淳化宰相張公齊賢，布衣時嘗春游嵩嶽，醉卧巨石上。夢人驅群羊於前，曰：「此張相公食料羊也。」既貴，每食數斤，猶未厭飫，健啖世無比者。《清波雜志》卷八。《能改齋漫録》卷十八。

20　見王禹偁20。

張宗誨

1　慶曆中，張宗誨以祕書監致仕，居洛陽。一日，謁留守，其子庚言：「唐賀監知章以道士服歸會稽，明皇賜以鑑湖。今洛中嵩、少佳景雖非朝廷所賜，大人可衣羽服優游其間，何必事請謁？」宗誨曰：「吾作白頭老監枕書而眠，何必學賀老作道士服邪？」時以爲名言。《澠水燕談録》卷三。

吕　端

1　吕丞相端，本自奏蔭而至崇顯，蓋器識遠大，有公輔之才。自爲司户參軍，便置外厨，多延食客。能知典故，凝然不動。年五十六七，猶爲太常丞，充開封府判官。時秦州楊平木場坊木筏沿程免税而至京，吕之親舊競託選買，吕皆從而買之。於是，入官者多揀退材植值。三司使、給事中侯陟急於富貴，於太宗前欲傾其衆人。無何，吕獨當之，認爲己買。太宗赫怒，俾臺司枷項送商於安置。滅耳後，猶簽書府中舊事，怡然曰：「但將來，但將來。著枷判事，自古有之。」洎後發往商州，身體魁梧，太宗傳宣，令不得騎馬，只令步去。尋相座傳語，且請認災。公曰：「不是某災，是長耳災。」談諧大笑如式，略不介撓。時有善算者：「吕公木在土下，宫又是方。主晚年大達，須位極人臣。此何用慮耳！」尋自商州量移汝州。上谷寇準屢奏：「吕某器識非常，人漸老矣。陛下早用之。」太宗曰：「朕知此人是人家子弟，能喫大酒肉，餘何所能？」後近臣皆上言，稱「吕某宜朝廷大用」。尋自太常丞、知蔡州召入，拜户部員外郎，爲樞密直學士。時王二丈禹偁行誥詞，略曰：「多直道以事君，每援經而奏事。」後苑賞花宴，太宗宣臣僚賦詩。吕奏曰：「臣無出身，不敢應詔。」洎爲户部尚書、門下相，上谷猶爲諫議大夫、參政。忽一日，未後三棒鼓，吕上馬至門道裏立馬，候上谷多時。探上谷者曰：「參政方洗面裏。」吕乃徐謂從人曰：「餵得馬飽否？」其微旨如此。《丁晉公談録》。

2　相國吕公端任補闕，與一供奉官被命同往高麗。既達其國，宣朝命畢，以風信未便，在高麗將及半年。未幾，風便回楫，王加等贈遺奇珍異貨，盈載而歸。先是，供奉者以公所得，置之船底，己之所得在公物上，慮水氣見過也。公亦不問措置，委之而行。方至海心，風濤四起，舟欲傾倒，公神色自若，供奉者倉皇失圖。舟子前曰：「風濤之由，以公等所載奇異，海神必惜，不欲令到中國。但少抛水中，風必止矣。」公如其言，令左右擲之。纔半，風息，得達登州岸。遂開其載，則在下者，吕公之物咸在，而供奉之物居上者，略無孑遺矣。《友會談叢》卷上。

3　吕相端奉使高麗，過洋，祝之曰：「回日無虞，當以金書《維摩經》爲謝。」比回，風濤輒作，遂取經沉之，聞絲竹之聲，起于舟下，音韻清越，非人間比。經沉，隱隱而去。《孫公談圃》卷上。《玉芝堂談薈》卷十二。

4　吕正惠公端使高麗，遇風濤恍恍，摧檣折舵，舟人大恐。公恬然讀書，若在齋閣。時首台吕文穆蒙正，告老甚切，上宴後苑，作《釣魚》詩獨賜公，斷章云：「欲餌金鉤深未到，磻溪須問釣魚人。」意以首宰屬公。公和進云：「愚臣鉤直難堪用，宜問濠梁結網人。」文穆得謝，果冠台席。真宗初即位，居諒闇，每見公則肅然起敬，未嘗名呼，或以字呼，上對公但稱「小子」。公體貌魁梧，庭陛頗峻，命梓人别爲納陛。兩使外域，虜主欽重，後使虜者至，則問曰：「吕公作相未？」《玉壺清話》卷五。《宋朝事實類苑》卷七。《唐宋分門名賢詩話》卷五。《東都事略》卷三十一。《宋名臣言行録》前集卷二。《自警編》卷二。《東山談苑》卷四。

5　吕正惠端，太宗朝爲參知政事，多獨對便殿，語必移刻。因宴後苑，上《釣魚詩》斷句云：「欲餌金鈎殊未達，磻溪須問釣魚人。」意已屬公矣。公和詩進曰：「愚臣鈎直難堪用，宜用濠梁結網人。」不數日，拜平章事。《詩史》。《詩話總龜》前集卷一。《庚溪詩話》卷上。《堯山堂外紀》卷四十三。《宋詩紀事》卷一。

6　晉公言，凡士大夫而居大位者，先觀其器度寬厚，則無不中矣。昔趙普在中書，吕端爲參政，趙嘗覘其爲事而多之，曰：「吾嘗觀吕公奏事，得聖上嘉賞，未嘗喜，遇聖上抑挫，未嘗懼，亦不形言，真台輔之器也。」《宋朝事實類苑》卷十三引《晉公談録》。參見吕蒙正15。

7　太宗欲相吕正惠公，左右或曰：「吕端之爲人糊塗。」帝曰：「端小事糊塗，大事不糊塗。」決意相之。《能改齋漫録》卷二。

8　保安軍奏獲李繼遷母，太宗甚喜。是時寇準爲樞密副使，吕端爲宰相，上獨召準與之謀。準退，自宰相幕次前過不入，端使人邀入幕中，曰：「曏者主上召君何爲？」準曰：「議邊事耳。」端曰：「陛下戒君勿分言於端乎？」準曰：「不然。」端曰：「若邊鄙常事，樞密院之職，端不敢與知；若軍國大計，端備位宰相，不可以莫之知也。」準以獲繼遷母告，端曰：「君何以處之？」準曰：「準欲斬於保安軍北門之外，以戒凶逆。」端曰：「陛下以爲何如？」準曰：「陛下以爲然，令準之密院行文書耳。」端曰：「必若此，非計之得者也。願君少緩其事，文書勿亟下，端將覆奏之。」即召閤門吏，使奏「宰臣吕端請對」。上召入之，端見，具道準言，且曰：「昔項羽得太公，欲烹之，漢高祖曰：『願遺我一盃羮。』夫舉大事者，固不顧其親，況繼遷胡夷悖逆之人哉！且陛下今日殺繼遷之母，繼遷可擒乎？若不然，徒樹怨讎而益堅其叛心耳。」上曰：「然則奈何？」端曰：「以臣之愚，謂宜置於延州，使善養視之，以招徠繼遷，雖不能即降，終可以繫其心，而母死生之命在我矣。」上撫髀稱善，曰：「微卿，幾誤我事。」即用端策。其母後疾死於延州，繼遷尋亦死，其子竟納款請命。《涑水記聞》卷二。《宋名臣言行録》前集卷五。《東都事略》卷三十一。《宋稗類鈔》卷三。

9　有司歲調竹索以修河橋，其數至廣。太宗曰：「渭川竹千畝，與千户侯等，自河渠之役，歲調寖廣，民間竹園率皆蕪廢，爲之奈何？」吕端曰：「芟葦亦可爲索，後唐莊宗自揚留口渡河，爲浮梁，用葦索。」上然之，分遣使臣詣河上刈葦爲索，皆脆不可用，遂寢。當莊宗渡河，蓋暫時濟師也。《楊文公談苑》。《宋朝事實類苑》卷二。

10　太宗疾大漸，李太后與宣政使王繼恩忌太子英明，陰與參知政事李昌齡、殿前都指揮使李繼勳、知制誥胡旦謀立潞王元佐。太宗崩，太后使繼恩召宰相吕端，端知有變，鎖繼恩於閣内，使人守之而入。太后謂曰：「宫車已宴駕，立嗣以長，順也，今將何如？」端曰：「先帝立太子，正爲今日。今始棄天下，豈可遽違先帝之命，更有異議？」乃迎太子立之。《涑水記聞》卷六。《宋名臣言行録》前集卷二。

11　真宗既於大行柩前即位，垂簾引見群臣，宰相吕端於殿下平立不拜，請捲簾，升殿審視，然後降堦，率群臣拜呼萬歲。《涑水記聞》卷六。《宋名臣言行録》前集卷二。《名賢氏族言行類稿》卷三十六。

石熙載

1　石元懿熙載，西洛人，家貧游學，事母以孝聞。嵩陽道中遇一叟，熟視之，稽顙曰：「真太平良弼也。吾幼爲唐相房玄齡檢書蒼頭，公酷似之。」囑之曰：「見子事契相投者，即真主也，善事之。」語訖即滅。後國初，太宗建太寧軍節，公謁之，傾意投接，爲掌書記。游從觴詠，情禮深厚。公長於太宗，簡墨尊俎，常以兄呼之。《玉壺清話》卷三。《宋朝事實類苑》卷六。

2　見徐鉉23。

李　穆

1　李穆，字孟雍，陽武人。幼沉謹，温厚好學，聞酸棗王昭素先生善《易》，往師之。昭素喜其開敏，謂人曰：「觀李生材能器度，他日必爲卿相。」昭素先時著《易論》三十三篇，秘不傳人，至是盡以授穆，穆由是知名。……太宗即位，累遷至中書舍人。宰相盧多遜得罪，穆坐與之同年登進士第，降授司封員外郎。上惜其才，尋命之考校貢院。及御試進士，上見其顔色憔悴，憐之，復以爲中書舍人，職任皆如故。尋命知開封府事，有能名，遂擢參知政事。穆性至孝，母病累年，惡暑而畏風，穆身自扶持起居，能適其志，或通夕不寐，未嘗有倦惰之色。母卒，哀毁過人。朝命起復，固辭，不得已，視事，然終不飲酒食肉，未終喪而卒，年五十七。上甚惜之，謂宰相曰：「李穆，國之良臣，奄爾淪没，非穆之不幸，乃國之不幸也。」贈工部尚書。《涑水記聞》卷二。《宋朝事實類苑》卷六。

2　五鳳：李穆、宋白、賈黄中、吕蒙正、李至。同入翰林。扈蒙詩：「五鳳齊飛入禁林。」《小學紺珠》卷六。參見吕蒙正26。

3　見盧多遜16。

4　見徐鉉23。

賈黄中

1　賈黄中乃唐造《華夷圖》丞相耽四世孫，七歲舉童子，開頭及第。李文正昉以詩贈之：「七歲神童古所難，賈家門户有衣冠。七人科第排頭上，五部經書誦舌端。見榜不知名字貴，登筵未識管絃歡。從兹穩上青霄去，萬里誰能測羽翰。」後淳化中，參太宗大政。《玉壺清話》卷七。《宋朝事實類苑》卷十七。《邵氏聞見録》卷六。

2　〔賈黄中〕性極清畏。嘗知金陵，一日案行府寺，覩一隙舍扃鐍其嚴，公怪之，因發鑰，得寶貨數十巨積，乃故國宫闈所遺之物，不隸於籍，數不可計。公亟集僚吏，啓其封，悉籍之，以表上。上歎曰：「貪黷者，籍庫之物尚冒禁盗，況亡國之遺物乎？」賜錢三百萬，以旌其潔。事母孝，不幸年五十六先母而逝，太宗其家。既葬，其母入謝，上面撫之：「勿以諸孫及私門之窘自撓，朕常記之。」《玉壺清話》卷七。《宋朝事實類苑》卷十七。《邵氏聞見録》卷六。《仕學規範》卷六引《皇朝名臣四科事實》。《名賢氏族言行類稿》卷三十九。

3　見吕蒙正26。

4　見盧多遜9。

5　見宋太宗57。

6　見宋太宗59。

錢若水

1　錢文僖公若水少時謁陳摶求相骨法，陳戒曰：「過半月請子卻來。」錢如期而往，至則邀入山齋，地爐中，一老僧擁壞衲瞑目附火於爐旁，錢揖之，其僧開目微應，無遇待之禮，錢頗慊之。三人者嘿坐持久，陳發語問曰：「如何？」僧摆頭曰：「無此等骨。」既而錢公先起，陳戒之曰：「子三兩日卻來。」錢曰：「唯。」後如期謁之。搏曰：「吾始見子神觀清粹，謂子可學神仙，有昇舉之分，然見之未精，不敢奉許，特召此僧決之。渠言子無仙骨，但可作貴公卿爾。」錢問曰：「其僧者何人？」曰：「麻衣道者。」《湘山野録》卷下。《宋朝事實類苑》卷四十八。《新編分門古今類事》卷十。《邵氏聞見録》卷七。《宋名臣言行録》前集卷二。《群書類編故事》卷十四。《清虚雜著補闕》。《貴耳集》卷中。《齊東野語》卷五。

2　〔錢〕若水謁華山陳摶，曰：「目如點漆，黑白分明，當作神仙。」有紫衣老僧曰：「不然。他日但能富貴，急流中勇退人也。」《齊東野語》卷五引《明道雜志》。

3　〔錢〕若水謁陳希夷，曰：「子神清氣一，可致神仙。」遂招白閣道者決之，乃以爲不然。《齊東野語》卷五引《畫墁録》。參見王曾4。

4　鄧州觀察使、太傅錢若水，雍容文雅，近世奇士。堅乞罷樞務，遂拜集賢殿學士。其日錢希白賀之，留坐後廳，因云：「某之此命，蓋亦前定。夜來方思二十年前白閣道者之言，固不虚矣！」詢之，乃曰：「某初應舉，往華陰謁陳摶先生，蒙倒屣相接。坐定，數目某，欲問中輟者數四，賓主情未洽，但啜茶而退，臨别執手，約後十日相訪。至期，延入山齋地爐中，先有一僧擁衲，對座良久，僧熟視某而謂陳曰：『無此骨法。但能得好官，能於急流中勇退耳。』陳又云：『此人在太白山，累歲方一到耳。』某欲再求一見，終不可得。人生萬事，固知不可以力取矣。」《新編分門古今類事》卷十引《洞微志》。

5　見吕蒙正8。

6　參知政事錢若水，少時讀書嵩山佛寺，有一童子，日來撓之，禁之不可。其師曰：「此田家子。此寺，其家所建也。昨爲衙校，家破，死亡略盡，將死，以此子見屬。吾憐其功，不忍禁也。」若水曰：「然則試以經授之。」不數日，誦寺中所有經殆遍，遂去，不知所在。若水既貴，護宗室葬事，轝者若干人，將宿，常失其一，行則復在。怪而閲之，則昔之童子在焉。若水曰：「子乃在是耶！子實何人也？」對曰：「世之如我者多矣，顧公不識耳。姑置我，我將食而復見。」置之，則走入衆中，不復識。《龍川别志》卷下。

7　錢若水爲同州推官……有富民家小女奴逃亡，不知所之，奴父母訟於州，命録事參軍鞫之。録事嘗貸錢於富民，不獲，乃劾富民父子數人共殺女奴，棄屍水中，遂失其屍。或爲元謀，或從而加功，罪皆應死。富民不勝榜楚，自誣服。具上，州官審覆，無反異，皆以爲得實。若水獨疑之，留其獄，數日不決。録事詣若水廳事，詬之曰：「若受富民錢，欲出其死罪邪？」若水笑謝曰：「今數人當死，豈可不少留熟觀其獄詞邪？」留之且旬日，知州屢趣之，不得，上下皆怪之。若水一旦詣州，屏人言曰：「若水所以留其獄者，密使人訪求女奴，今得之矣。」知州驚曰：「安在？」若水因密使人送女奴於知州所。知州乃垂簾引女

奴父母問曰：「汝今見汝女，識之乎？」對曰：「安有不識也？」因從簾中推出示之，父母泣曰：「是也。」乃引富民父子，悉破械縱之。其人號泣不肯去，曰：「微使君之賜，則某滅族矣！」知州曰：「推官之賜也，非我也。」其人趣詣若水廳事，若水閉門拒之，曰：「知州自求得之，我何與焉？」其人不得入，繞垣而哭，傾家貲以飯僧，爲若水祈福。知州以若水雪冤死者數人，欲爲之奏論其功，若水固辭，曰：「若水但求獄事正，人不冤死耳，論功非其本心也。且朝廷若以此爲若水功，當置録事於何地邪？」知州歎服曰：「如此尤不可及矣。」録事詣若水叩頭愧謝，若水曰：「獄情難知，偶有過誤，何謝也？」於是遠近翕然稱之。未幾，太宗聞之，驟加進擢，自幕職半歲中爲知制誥。《涑水記聞》卷二。《東齋記事》輯遺。《宋朝事實類苑》卷二十二。《宋名臣言行録》前集卷二。《東都事略》卷三十五。《厚德録》卷一。《樂善録》卷六。《棠陰比事》。《名賢氏族言行類稿》卷十七。《仕學規範》卷三十。《自警編》卷八。《折獄龜鑑》卷二。《何氏語林》卷六。《昨非庵日纂》一集卷一。《宋稗類鈔》卷一。

8　錢若水爲學士，一日，太宗自作祝辭，久而不成，令左左持詣翰院中，命即草之。若水對使者撰成，其首句云：「上帝之休，雖眇躬是荷；下民之命，乃明神所司。」上喜曰：「朕閣筆思久之矣，不能措辭。」尤激賞其才美。《楊文公談苑》。《宋朝事實類苑》卷四。

9　錢若水爲學士，太宗禮遇殊厚，嚐草賜趙保忠詔云：「不斬繼遷，存狡兔之三穴；潛疑光嗣，持首鼠之兩端。」太宗覽之甚悦，謂若水曰：「此四句正道著我意。」又與趙保忠詔有「既除手足之親，已失輔車之勢」，其辭甚美，太宗御筆批其後云：「依此詔本，極好。」至今其子延年寶藏之。《宋朝事實類苑》卷四十。

10　李繼隆與轉運使盧之翰有隙，欲陷之罪，乃檄轉運司，期八月出塞，令辦芻粟。轉運司調發方集，繼隆復爲檄言：「據陰陽人狀，國家八月不利出師，當更取十月。」轉運司遂散芻粟。既而復爲檄云：「得保塞胡偵候狀，言賊且入塞，當以時進軍，芻粟即日取辦。」是時，民輸輓者適散，倉卒不可復集，繼隆遂奏轉運司乏軍興。太宗大怒，立召中使一人，付三函，令乘驛騎取轉運使盧之翰、竇玭及某人首。丞相吕端、樞密使柴禹錫皆不敢言，惟樞密副使錢若水争之，請先推驗，有狀然後行法。上大怒，拂衣起入禁中。二府皆罷，若水獨留廷中不去。上既食，久之，使人偵視廷中有何人，報云：「有細瘦而長者，尚立焉。」上出詰之，曰：「爾以同州推官再期爲樞密副使，朕所以擢任爾者，以爾爲賢，爾乃不才如是邪？尚留此安俟？」對曰：「陛下不知臣無狀，使得待罪二府，臣當竭其愚慮，不避死亡，補益陛下，以報厚恩。李繼隆外戚，貴重莫比，今陛下據其一幅奏書，誅三轉運使，雖有罪，天下何由知之？鞫騐事狀明白，乃加誅，亦何晚焉？獻可替否，死以守之，臣之常分。臣未獲死，固不敢退。」上意解，乃召吕端等，奏請如若水議，先令責狀，許之，三人皆黜爲行軍副使。既而虜欲入塞事皆虚誕，繼隆坐罷招討，知秦州。《涑水記聞》卷二。《宋朝事實類苑》卷十七。《宋名臣言行録》前集卷二。

11　至道初，吕蒙正罷相，以僕射奉朝請，上謂左右曰：「人臣當思竭節以保富貴。吕蒙正前日布衣，朕擢爲輔相，今退在班列寂寞，想其目穿望復位矣。」劉昌言曰：「蒙正雖驟登顯貴，然其風望不爲忝冒。僕射師長百僚，資望崇重，非寂寞之地，且亦不聞蒙正之鬱悒也。況今巖穴高士，不求榮達者甚多，惟若臣輩，苟且官禄，不足以自重耳。」上默然。又嘗言：「士大夫遭時得位，富貴顯榮，豈得不竭誠以報國乎？」錢若水言：「高尚之人，固不以名位爲光寵，忠正之士，亦不以窮達易志操，其或以爵禄恩遇之故而効忠於上，此中人以下者之所爲也。」上然之。及劉昌言罷，上問趙鎔等曰：「頻見昌言否？」鎔等曰：「屢見之。」上曰：「涕泣否？」曰：「與臣等談，多至流涕。」上曰：「大率如此，當在位之時，不能悉心補職，一旦斥去，即汍瀾涕泗。」若水曰：「昌言實未嘗涕泣，鎔等迎合上意耳。」若水因自念，上待輔臣如此，蓋未嘗有秉節高邁、不貪名勢、能全進退之道，以感動人主，遂貽上之輕鄙。將以滿歲移疾，遂草章求解職，會晏駕，不果上。及今上之初年，再表遜位，乃得請。《楊文公談苑》。《宋名臣言行録》前集卷二。《西園聞見録》卷二十。

12　錢公若水爲樞密副使時，吕相端罷，太宗明日謂輔臣曰：「聞吕端命下哭泣不已。」錢公厲聲曰：「安有此？」退謂諸公曰：「我輩眷戀爵禄，上見薄如此。」遂力請罷。《舊聞證誤》卷一引《聞見近録》。

13　王曾罷相，章聖諭近臣曰：「曾廷辭既退矣，逡巡卻立，戀冀復用。」衆皆唯唯，若水挺身對曰：「王曾以道去國，未見有持禄意，陛下料人何薄耶？顧臣等棄此如土芥耳！」憤而出，即日毁裂冠帶，被道士服，佯狂歸嵩山。上大駭，累召之，不起，以終其身。《澗泉日記》卷上。

14　錢文僖若水嘗率衆過河，號令軍伍，分布行列，悉有規節，深爲武將所伏。上知之，謂左右曰：「朕嘗見儒人談兵，不過講之於樽俎硯席之間，於文字則引孫、吴，述形勢皆閒暇清論可也，責之於用，則臨事罕見有成效者。今若水亦儒人，曉武可嘉也。」時北戎猶擾，上密以手劄訪之，公奏曰：「制邊滅戎之策無他，臣聞唐室三百年，而魏博一鎮屯戍甚少，不及今日之盛，犬戎未嘗侵境。蓋幽、薊爲唐北門，命帥屯兵以鎮之，稍有侵軼，則呼噏應敵。」時言者請城綏州，積兵以禦党項，詔公自魏乘傳疾往按，至則乞罷，時論韙之。上嘗謂左右曰：「朕觀若水風骨秀邁，神仙資格，苟用之，則才力有餘。朕止疑其壽部促隘，果至大用，恐愈迫之。」其後果夭。《玉壺清話》卷七。《宋朝事實類苑》卷十。

15　近世授觀察使者不帶金魚袋。初，名臣錢若水拜觀察使，佩魚自若，人皆疑而問之。若水倦於酬辯，録唐故事一番在袖中，人問者，輒示之。《宋景文公筆記》上。

16　錢若水因撰《昭應宫碑》成，賜之玉帶，上令服之而謝，三日而止。至今被賜者，閤門以爲例。《清虚雜著補闕》。

蘇　協

1　僞蜀子城西南隅，有道士開卜肆，言人之生平休咎，皆如目覩。僞蜀廣政中，進士蘇協、杜希言同往訪之，道士謂蘇曰：「秀才明年必成名。」蘇未甚信之。道士曰：「成固定矣，兼生貴子。」時内饋方孕逼期，因是積以爲驗。……明年春，蘇于制誥賈舍人下及第……過杏園醼，生一子，即易簡也。《茅亭客話》卷二。

2　蘇易簡父協，蜀中舉進士，性滑稽。易簡任翰林學士，協爲京府掾，時親王爲尹。每朔旦，父子冠帶晨起，協詣府，易簡入禁中。協笑謂人曰：「父參其子，子朝其父，斯事亦倒置矣。」初，協爲汝州司户，易簡通判蘇州，書與易簡曰：「吾在汝，汝在吴，吾思汝，汝知之乎？」《楊文公談苑》。《宋朝事實類苑》卷六十三。

蘇易簡

1　畢景儒《幕府燕閒録》載：「蘇易簡初及第時，與母書，自稱岷岷。」亦小名也。《老學庵筆記》卷五。《詞林紀事》卷三。

2　蘇參政易簡取開封府解，時宋尚書白爲試官，是歲狀頭登第。後十年，白爲翰林學士，易簡亦繼召入，故易簡贈白詩云：「天子昔取士，先俾分嗤妍。濟濟俊兼秀，師師麟與鸞。小子最承知，同輩尋改觀。甲第叨薦名，高飛便凌煙。遂使拜扆坐，果得超神仙。迄今才七歲，相接乘華軒。」《蔡寬夫詩話》。《苕溪漁隱叢話》後集卷二十一。《宋詩紀事》卷三。

3　蘇參政易簡登科時，宋尚書白爲南省主文。後七年，宋爲翰林學士承旨，而蘇相繼入院，同爲學士。宋嘗贈詩云：「昔日曾爲尺木階，今朝真是青雲友。」《石林燕語》卷八。《翰苑群書》卷下《翰苑遺事》。

4　蘇易簡爲學士，最被恩遇。初與賈黄中、李沆同時上擢，黄中、沆參知政事，以易簡爲中書舍人，充承旨，並賜白金三千兩，諭旨曰：「朕之待卿，非必執政而爲重矣。」上作五七言詩各一首賜之，爲真、草、行三體，刻於石。又飛白書「玉堂之署」四字以賜本院，今龕於堂南門之上。易簡以御三體書石本，分遺秘書監李至及從祖脩撰江陵公洎梁周翰，知制誥柴成務、吕祐之、錢若水、王旦，直秘閣潘慎脩，翰林侍書王著，侍讀吕文仲等凡十五人。及召至等宴于翰林，以觀神筆之跡，上遣内司供擬坐客，各賦詩。宰相李昉等亦以詩貽易簡，易簡悉以奏御。上謂昉等曰：「易簡以卿等詩來上，有以見儒墨之盛，而學士之光也，可别録一本進入。」以其本賜易簡。《楊文公談苑》。《宋朝事實類苑》卷六。

5　太宗時，蘇易簡爲學士，上嘗語曰：「『玉堂』之設，但虚傳其説，終未有正名。」乃以紅羅，飛白「玉堂之署」四字賜之。易簡即扃鐍置堂上。每學士上事，始得一開視。《石林燕語》卷七、卷五。《香祖筆記》卷一。《堯山堂外紀》卷四十三。

6　蘇易簡在翰林，太宗一日召對，賜酒，甚歡暢，曰：「君臣千載遇。」蘇應聲曰：「忠孝一生心。」太宗大悦，以所御金器盡席賜之。《詩話總龜》前集卷一引《掇遺》。《國老談苑》卷二。《堯山堂外紀》卷四十一。《歷代吟譜》卷三十三。《宋詩紀事》卷三。《詞林紀事》卷三。參見宋真宗45。

7　蘇翰林易簡一日直禁林，得江南徐邈所造欹器，遂以水試於玉堂。一小璫傳宣於公，見之不識其名，因密奏。既曉，太宗召對，問曰：「卿所玩者，得非欹器乎？」公奏曰：「然。」亟取進之於便坐，上親試之以水，或增損一絲許，器則隨欹，合其中，則凝然不摇。上歎曰：「真聖人切誡之器也。」公奏曰：「願陛下執大寶器，持盈守成，皆如此器，則王者之業，可與天地同矣。」上徐笑謂公曰：「若腹之容酒，得此器以節，安有沉湎之過耶？」蓋公嗜飲過中，故託此以規之。易簡泣謝慙佩，上親撰《欹器銘》及草書誡酒詩以賜焉。《玉壺清話》卷一。《宋朝事實類苑》卷六。《名賢氏族言行類稿》卷七。

8　太宗嘗夜幸玉堂。蘇易簡爲學士，已寢，遽起，無燭具衣冠。宫嬪自窗格引燭入照之。《翰苑群書》卷下《翰苑遺事》。《堯山堂外紀》卷四十三。《宋稗類鈔》卷一。

9　太宗命蘇易簡評講《文中子》，中有楊素遺子《食經》「羮黎含糗」之句，上因問曰：「食品稱珍，何物爲最？」易簡對曰：「臣聞物無定味，適口者珍，臣止知虀汁爲美。」太宗笑問其故，曰：「臣憶一夕寒甚，擁爐火乘興痛飲，大醉就寢，四鼓始醒，以重衾所擁，咽吻燥渴。時中庭月明，殘雪中覆一虀盌，不暇呼僮，披衣掬雪以盥手，滿引數缶，連沃渴肺，咀虀數根，燦然金脃。臣此時自謂上界仙厨，鸞脯鳳腊，殆恐不及。屢欲作《冰壺先生傳》紀其事，因循未暇也。」太宗笑而然之。《玉壺清話》卷五。《宋朝事實類苑》卷十五。《娱書堂詩話》卷下。《群書類編故事》卷二十二。

10　蘇易簡爲學士承旨日，太宗親書宋玉《大言賦》賜之。易簡因效玉，亦作《大言賦》以獻，曰：「皇帝書白龍牋，作《大言賦》，賜玉堂易簡。御筆煌煌，雄辭洋洋，瓌瑋博達，不可備詳。詔易簡升殿，躬指其理，歎宋玉之奇怪也。因伏而奏言，恨宋玉不與陛下同時。帝曰：『噫，何代無人焉，卿爲朕言之。』易簡曰：『聖人興兮告成功，登崑崙兮展升中，地爲席兮饗祖宗，天起籟兮調笙鏞。日烏月兔，曜文明也。參旗井鉞，嚴武衛也。執北斗兮，奠玄酒也。削西華兮，爲石也。迅雷三發，出神呼也。流電三激，爟火舉也。禮册獻兮淳風還，君百拜兮天神歡，四時一周兮萬八千年。泰山夷兮溟海乾，圓蓋空兮方輿穿，君王之壽兮無窮焉。』」殿上皆呼萬歲，上覽之大喜，又作《大言賦銘》四句以褒之，易簡刻石于院内之北壁。《楊文公談苑》。《宋朝事實類苑》卷三十九。

11　見張洎7。

12　見王旦6。

13　玉堂北壁舊有董羽畫水二堵，筆力遒勁，勢若摇動，其下一二尺頗有兩壞處。蘇易簡爲學士，尤愛重之，蘇適受詔知舉，將入南宫，囑於同院韓丕，使召名筆完葺之。蘇既去，韓乃呼工之赤白者，圬墁其半，而用朱畫欄檻以承之。蘇出見之，悵恨累日。《圖畫見聞志》卷六。

14　蘇内翰易簡在禁林八年，寵待之優，敻出夷等。李相沆入玉堂後於蘇，一旦先除參政，以公爲承旨，賚與參政等。蘇不甚悦，上謂公曰：「朕欲正舊典，先合用卿，即正台宰，然庶欲令卿延厚壽基，稔育聞望，乃先用沆，卿宜無慊。」蓋知其齡促也。公以母老，急於進用，因乾明聖節，進《内道場醮步虚》十首，中有「玉堂臣老非仙骨，猶在丹臺望泰階。」上悉其意，俾參大政，未幾卒，年三十九。上嗟悼，爲之雪涕，賜挽詞，斷云：「時向玉堂尋舊跡，八花磚上日空長。」《玉壺清話》卷八。《宋朝事實類苑》卷六。《雲谷雜記》卷三。

15　蘇易簡晚年急於進用，因召見，頗攻中書之短，遂參大政。《倦游雜録》。

16　易簡之執政也，太宗召其母薛氏入禁中，賜寶冠霞帔，命坐，問曰：「何以教子？」對曰：「幼則束以禮義，長則訓以《詩》、《書》。」太宗歎曰：「孟母也。」賜白金千兩。《名賢氏族言行類稿》卷七。

17　蘇易簡特受太宗顧遇，在翰林恩禮尤渥，其子作《續翰林志》，叙之詳矣。然性特躁進。罷參政，爲禮部侍郎、知鄧州，纔逾壯歲，而其心鬱悒，有不勝闲冷之歎。鄧州有老僧，獨處郊寺，蘇贈詩曰：「憔悴貳卿三十六，與師氣味不争多。」又移書於舊友曰：「退位菩薩難做。」竟不登强仕而卒。《東軒筆録》卷二。《讀書鏡》卷三。

18　蘇内翰易簡罷參政爲禮部侍郎知鄧州日，年未及强仕，而其心悒鬱，有不勝闲冷之歎。鄧州有一老僧，獨處郊寺，頗通儒典，亦時時爲詩，有可觀者。蘇公贈詩曰：「憔悴二卿三十六，與師氣味不争多。」未幾而卒。《雲齋廣録》卷二。《堯山堂外紀》卷四十三。《宋稗類鈔》卷二。

19　蘇易簡嗜酒，御筆戒之云：「卿若覆杯，朕有何慮？」易簡承詔斷酒，已而復飲，上亦不責。及參大政，見上不復叙待，但嚴顔色、責吏事而已。故易簡詩什之中多思禁林。《類説》卷二十二引《金坡遺事》。

20　易簡性嗜酒，太宗嘗以詩戒之。在翰林入直雖不敢飲，在私第未嘗不醉。及其死，太宗曰：「易簡果以酒敗，可惜也。」《名賢氏族言行類稿》卷七。

郭　贄

1　〔郭〕贄初爲布衣時，肄業京師皇建院。一日方與僧對弈，外傳南衙大王至，以太宗龍潛日，嘗判開封府，故有南衙之稱。忘收棋局，太宗從容問所與棋者，僧以郭對。太宗命召至，郭不敢隱，即前拜謁。太宗見郭進趨詳雅，襟度朴遠，屬意再三。因詢其行卷，適有詩軸在案間，即取以跪呈。首篇有《觀草書》詩云：「高低草木芽争發，多少龍蛇眼未開。」太宗大加稱賞，蓋有合聖意者。即載以後乘歸府第，命章聖出拜之。不閲月而太宗登極，遂以隨龍恩命官。爾後誊遇益隆，不十數年位登公輔。《春渚紀聞》卷七。

2　郭仲儀贄，真宗在藩，爲皇子侍讀。太宗幸東宫，御製《戒子篇》，命贄注解，且令委曲講論。真宗每以純厚長者遇之，在儲宫作詩贈之，略曰：「該明聖典通今古，發啓沖年曉典常。」後參大政，因論事朴直，上意不悦，後坐入對之際，宿酲未解，左遷荆南。因終身戒酒，至卒不飲，早暮餌藥亦斥之，其節剛若是矣。《玉壺清話》卷五。

3　見宋真宗11。

4　〔郭贄〕知荆南府，屬久旱，方盛陳禱雨之具。贄至，悉投之江，不數日，大雨。《名賢氏族言行類稿》卷五十一。

辛仲甫

1　太祖問趙韓王：「儒臣中有武勇兼濟者何人？」趙以辛仲甫爲對，曰：「仲甫才勇有文，頃從事於郭崇，教其射法，後崇反師之。贍辨宏博，縱横可用。」遂召見。時太祖方以武臣戡定寰宇，更不暇他試，便令武庫以烏漆新勁弓令射。仲甫輕挽即圓，破的而中。又取堅鎧令之，若被單衣。太祖大稱愛。仲甫奏曰：「臣不幸本學先王之道，願致陛下於堯、舜之上，臣雖遇昌時，陛下止以武夫之藝試臣，一弧一矢，其誰不能？」上慰之曰：「果有奇節，用卿非晚。」後敭歷險易，雍熙三年參大政。公嘗爲起居舍人，使契丹，虜主曰：「中朝党進者，真驍將也。如進輩有幾？」虜所以固矜者，謂進本虜族，中國無之。公亟對：「若進輩鷹犬駑材爾，行伍中若進者，不可勝數。」虜主少沮，意欲執之，辛曰：「兩國以誠講好，今渝約見留，臣有死而已。嘗笑李陵輩苟生甘恥於羊酪之域，無足取也。」契丹因厚修禮遣送之，度其志必不可奪也。《玉壺清話》卷一。《宋朝事實類苑》卷五十四。

李　至

1　李南陽至嘗作《亢宫賦》，其序略曰：「予少多疾，羸不勝衣。庚寅歲冬夕，忽夢游一道宫，金碧明焕，一巨殿，一寶牀巋然於中。一金龍蟠踞於牀之上，碧髯金鬣，光射天地。旁有緑衣道士，轉眄若嵓電，謂余曰：『此亢宿之宫也。大象無停輪，宜速拜之，汝將事此龍，積疾亦消。』予將拜，龍輒先拜至。」至道初，太宗立真宗爲皇太子，命公與李沆相竝爲賓客。太宗戒真皇曰：「二臣皆宿儒重德，不可輕待，吾選正人輔導於汝，宗基國本，吾無慮矣。」真宗恭禀皇訓，見必先拜，符亢宫之兆也。《玉壺清話》卷一。《宋朝事實類苑》卷四十七。

2　至道二年重陽，皇太子、諸王宴瓊林苑，教坊以夫子爲戲者，賓客李至言於東朝，曰：「唐大和中，樂府以此爲戲，文宗遽令止之，笞伶人以懲其無禮。魯哀公以儒爲戲尚不可，況敢及先聖乎？」東朝驚歎，言於上而禁止之，此戲遂絶。《楊文公談苑》。《宋朝事實類苑》卷十七。

3　太宗將親攻范陽，李南陽至參大政，以二策抗疏爲奏：「願陛下選將帥中威武有謀、敦龐多福、克荷功名者，授宸算，付鋭兵，俾往征之，大駕不出京轂，恭守宗祧，慰撫黔庶，示敵人以閒暇，策之上也。大名，河朔之咽喉，或蹔駐清蹕，揚天威以壯軍聲，策之中也。若其邊霜朔雨，朝塵夕埃，飜龍鳳於旗常，擁貔貅於鑾輅，勞侵黼扆，士失耕農，非愚臣所知也。」疏既入，繼以目疾求退，士論嘉之。《玉壺清話》卷一。《宋朝事實類苑》卷十七。

4　李至爲參知政事，今上初即位，朝士韓見素、彭繪、淳于雍等數人，連乞致仕。上頗訝之，謂宰相曰：「紳中多求退跡，何也？」至對曰：「退跡者幾何人？躁進者蓋甚衆矣。」上默然。後或引疾者，皆遂其請，亦仁者之言也。《楊文公談苑》。《宋朝事實類苑》卷十五。

5　見徐鉉23。

6　見吕蒙正26。

7　見李昉15。

王　沔

1　王沔，字楚望，端拱初參大政，敏於裁斷。時趙韓王罷政出洛，吕文穆公蒙正寬厚，自任中書，多決於沔。舊例，丞相待漏於廬，燃巨燭尺盡始曉，將入朝，尚有留桉遣決未盡。沔當漏舍，止燃數寸，事都訖，猶徘徊笑談方曉。上每試舉人，多令公讀試卷。素善讀書，縱文格下者，能抑揚高下，迎其辭而讀之，聽者無厭，經讀者高選。舉子當納卷，祝之曰：「得王楚望讀之，幸也。」《玉壺清話》卷八。《宋朝事實類苑》卷八。《齊東野語》卷二十。

2　見宋太宗48。

温仲舒

1　見吕蒙正7。

2　見李沆12。

3　見王禹偁25。

陳　恕

1　陳恕長於心計，爲鹽鐵使，釐宿弊，大興利益。太宗深器之，嘗御筆題殿柱曰：「真鹽鐵陳恕。」《國老談苑》卷二。《紺珠集》卷十二。《類説》卷五十二。

2　陳晉公爲三司使，將立茶法，召茶商數十人，俾各條利害，晉公閲之，第爲三等，語副使宋太初曰：「吾觀上等之説，取利太深，此可行於商賈而不可行於朝廷。下等固滅裂無取。惟取中等之説，公私皆濟，吾裁損之，可以經久。」於是爲三説法，行之數年，貨財流通，公用足而民富實。世言三司使之才，以陳公爲稱首。《東軒筆録》卷十二。

3　太宗任陳恕爲三司使，心笇詳給。人有言茗榷遺利欲更法者，上以問恕，恕言：「國家用度無所窘匱，恐此法一摇，則三十年不可再定。」上怒，起入禁中，恕不敢退，久之復坐，方可其議。後馬元方主計，遂前法。迄今三十餘年，是非紛然無所歸準，如其言焉。《儒林公議》。

4　尚書左丞陳公恕峭直自公，性靡阿順，總領計司，多歷年所。每便坐奏事，太宗皇帝或未深察，必形誚讓，公斂裾踧踖，退至殿壁，負墻而立，若無所容。俟上意稍解，復進，慤執前奏，終不改易，或至三四。上察其忠亮，多從其議，當時言稱者，公爲之首。《王文正公筆録》。《宋朝事實類苑》卷十六。

5　陳恕爲三司使，真宗命具中外錢穀大數以聞，恕諾而不進。久之，上屢趣之，恕終不進。上命執政詰之，恕曰：「天子富於春秋，若知府庫之充羡，恐生侈心，是以不敢進。」上聞而善之。《涑水記聞》卷六。《宋名臣言行録》前集卷三。

6　陳晉公恕自升朝入三司爲判官，既而爲鹽鐵使，又爲總計使，洎罷參政，復爲三司使，首尾十八年，精於吏事，朝廷藉其才。晚年多病，乞解利權，真宗諭曰：「卿求一人可代者，聽卿去。」是時寇萊公罷樞密副使歸班，晉公即薦以自代。真宗用萊公爲三司使，而晉公爲集賢殿學士判院事。萊公入省，檢尋晉公前後沿革創立事件，類爲方册，及以所出榜示，别用新板題扁，躬至其第，請晉公判押。晉公亦不讓，一一與押字既，而萊公拜於庭下而去，自是計使無不循其舊貫。《東軒筆録》卷二。

7　陳恕領春官，以王文正爲舉首，歲中，拔劍子儀於常選，自云：「吾得二俊，名世才也。是不媿於知人。」楊文公以爲然，謂王揚休山立，宗廟器也。《後山談叢》卷五。

8　王克正仕江南，歷貴官，歸本朝，直舍人院。及死，無子，其家修佛事爲道場，唯一女十餘歲，縗絰跪捧手爐於像前。會陳摶入弔，出語人曰：「王氏女，吾雖不見其面，但觀其捧爐，手相甚貴。若是男子，當白衣入翰林；女子，嫁即爲國夫人矣。」後數年，陳晉公恕爲參知政事，一日，便殿奏事，太宗從容問曰：「卿娶誰氏？有幾子？」晉公對曰：「臣無妻，今有二子。」太宗曰：「王克正，江南舊族，身後唯一女，頗聞令淑，朕甚念之，卿可作配。」晉公辭以年高，不願娶。太宗敦諭再三，晉公不敢辭，遂納爲室。不數日，封郡夫人，如陳之相也。《東軒筆録》卷二。《宋朝事實類苑》卷四十八。

9　晉公素不喜釋氏，嘗請廢譯經院，辭甚激切。真宗曰：「三教之興，其來已久，前代毁之者多矣，但存而不論可也。」《宋名臣言行録》前集卷三。

10　張忠定閲邸報，忽再言「可惜許」。門人李畋請問之，曰：「參政陳恕亡也！斯人難得！唯公唯正，爲國家斂怨于身。斯人難得！」退爲詩哭之。《宋名臣言行録》前集卷三引《乖崖語録》。

劉昌言

1　劉樞密昌言，泉人。爲起居郎，太宗連賜對三日，幾至日旰。捷給詼詭，善揣摩捭闔，以迎主意。未幾以諫議知密院，然士論所不協。君臣之會，亦隆替有限，一旦聖眷忽解，謂左右曰：「劉某奏對皆操南音，朕理會一句不得。」因遂乞郡，允之。《玉壺清話》卷五。《西塘集耆舊續聞》卷十。《古今事文類聚》前集卷三十九。《茶香室叢鈔》卷三。

2　劉昌言，泉州人。先仕陳洪進爲幕客，歸朝，願補校官。舉進士，三上始中第，後判審官院，未百日，爲樞密副使。時有言其太驟者，太宗不聽。言者不已，乃謂：「昌言，閩人，語頗獠，恐奏對間陛下難會。」太宗怒曰：「我自會得！」其眷如此。《青箱雜記》卷六。《宋朝事實類苑》卷六。

趙昌言

1　見柳開2。

2　〔趙昌言〕擢爲樞密副使。是時陳象輿、董儼俱爲鹽鐵副使，胡旦爲知制誥，盡同年生，俱年少，爲一時名俊。梁顥又嘗與公同幕。五人者旦夕會飲於樞第，棋觴弧矢，未嘗虚日，每每乘醉夜分方歸，金吾吏逐夜候馬首聲諾。象輿醉，鞭揖其吏曰：「金吾不惜夜，玉漏莫相催。」都人諺曰：「陳三更，董半夜。」趙公因是坐貶崇信軍司馬。淳化中，以諫議起知天雄，大河貫府，蓋豪猾輩畜芻茭者利厚價，欲售之，誘姦人穴其堤使潰。公知之，仗劍露刃，盡取豪芻廪積給用，其蠹遂絶。又忽澶河漲，流入御河，陵府城，公籍禁旅，殺牛爲酒，募豪右出資，散卒負土護之，皆樂從。不數日，水退城完，就加給事、參政召還。上渴佇，詔乘疾置赴中書。太宗笑謂公曰：「半夜之會，不復有之。」公叩陛泣謝。《玉壺清話》卷五。《宋朝事實類苑》卷十一。《東都事略》卷三十八。《仕學規範》卷十四引《真宗朝名臣傳》。《堯山堂外紀》卷四十三。《宋詩紀事》卷一百。

3　見曹彬18。

4　李順作亂於蜀，詔以參知政事趙昌言監護諸將討之。至鳳州，是時寇準知州事，密上言：「趙昌言素有重名，又無子息，不可征蜀，授以利柄。」太宗得疏大驚，曰：「朝廷皆無忠臣，言莫及此。賴有寇準憂國家耳。」乃詔昌言行所至即止，專以軍事付王昭宣，罷知政事，以工部侍郎知鳳翔府，召寇準參知政事。《涑水記聞》卷二。《宋朝事實類苑》卷七十四。

5　李順反，太宗命參知政事趙昌言爲元帥。昌言爲人辯智，於上前指畫破賊之策，上悦之，恩遇甚厚。既行，時有峨眉山僧茂貞以術得幸，謂上曰：「昌言折頞，貌有反相，不宜委以蜀事。」上悔之，遽遣使者追止其行，以兵付諸將，留少兵，令昌言駐鳳州爲後援。事平，罷參知政事，知鳳翔府。《涑水記聞》卷二。

李昌齡

1　李參政昌齡家，女多得貴婿。參政范公仲淹、樞副鄭公戩，皆自小官布衣選配，爲連袂。及都官公晉卿，有二女，其長子太廟齋郎逖，與前岳州判官王陶樂道、布衣滕甫元發相善，多會於許之長葛。一旦李死，附家人語云：「吾二女，長者配樂道，次者元發。我家得二婿，足矣。」然時二君，一雖仕，一尚在場屋，皆非常士也。而李陰有所知，家人及二君亦樂從，遂皆連袂。次舉，元發第三人登科，而王尚幕職。不日進擢，相繼爲翰林學士，已而遂爲兩府。故世多傳李氏之門女多貴焉。《能改齋漫録》卷十八。

王化基

1　王參政化基，興國二年及第於吕蒙正牓，釋褐授贊善，知嵐州。趙韓王學術平淺，議以驟進之少年，無益於治，特詔改淮幕。公歎曰：「不幸丞相以元勳自恃，特忌晚進，男兒既逢明時，豈能事幕府，承迎於婉畫之末乎？」抗疏自薦，表稱「真定男子」。公常慕范滂有攬轡澄清天下之志，遂撰《澄清疏略》，皆切於時要。太宗壯之，曰：「化基自結人主，慷慨之俊傑也。」亟用之，由著作郎、三司判官、左拾遺，召試中丞，補闕，知制誥。翹楚有望，尤善爲詩，《感懷》有「美璞未成終是寶，精鋼寧折不爲鉤」之句，可見其志矣。後參大政，趙鎔以宣徽使知密院，上特命參政班在宣徽之上。《玉壺清話》卷八。《宋朝事實類苑》卷九。

2　鞠詠爲進士，以文受知於王公化基。及王公知杭州，詠擢第，釋褐爲大理評事，知杭州仁和縣。將之官，先以書及所作詩寄王公，以謝平昔奬進，今復爲吏，得以文字相樂之意。王公不答，及至任，略不加禮，課其職事甚急。鞠大失望，於是不復冀其相知，而專修吏幹矣。其后王公入爲參知政事，首以詠薦。人或問其故，答曰：「鞠詠之才，不患不達，所憂者氣峻而驕，我故抑之，以成其德耳。」鞠聞之，始以王公爲真相知也。《東軒筆録》卷二。《宋朝事實類苑》卷五十七。《自警編》卷四。《群書類編故事》卷五。《昨非庵日纂》二集卷十四。《宋稗類鈔》卷三。

3　王化基言，任中丞日，鞫祖吉獄。吉知晉州，受賕事敗。詢其土豪王某者云：「吾小民，見州將貧乏，相醵率爲一日之壽，豈知其犯法哉？」悵歎不已。化基詰其前後郡守，王某言，三十年已來，唯梁都官不受一錢，餘無免者。乃梁勗也。勗，漢乾祐中司徒詡下進士及第，有文詞，太祖欲令知制誥，爲時宰所忌，遂止。化基言於太宗，時勗以老病不任吏事，特授華州行軍司馬，給郎中俸料。其子昭璉，亦舉進士，得杭州從事。化基送以詩曰：「文章换柱雙枝秀，清白傳家兩地貧。」人多傳誦。《楊文公談苑》。《宋朝事實類苑》卷三十六。

4　王化基爲人寬厚。嘗知某州，與僚佐同坐，有卒過庭下，爲化基喏，而不及幕職，幕職怒，退召其卒笞之。化基聞之，笑曰：「我不知欲得一喏如此之重也。曏或知之，化基無用此喏，當以與之。」人皆服其雅量。《涑水記聞》卷八。《宋朝事實類苑》卷十四。《自警編》卷一。

王舉正　黄　鑑

1　天聖中修國史，王安簡、謝陽夏、李邯鄲、黄唐卿爲編修官，安簡神情沖澹，唐卿刻意篇什，謝、李嘗戲爲句曰：「王貌闲如鶴，黄吟苦似猿。」《春明退朝録》卷中。《宋詩紀事》卷八引《職官分紀》。

王　顯

1　王顯，太宗在藩，與周瑩爲給侍。赤脚道者相顯曰：「此兒須爲將相，但無陰德爾。」及長，太宗愛之曰：「爾非儒家，奈寡學問，他日富貴，不免面牆。」取《軍誡》三篇，令誦之。咸平三年，使相出帥定州，便宜從事。忽一日，一道士通刺爲謁，破冠敝褐，自稱「酆都觀主」，笑則口角至耳，亂鬢若剛鬣。謂顯曰：「昨日上帝牒番魂二萬至本觀，未敢收於冥籍，死於公之手者，公果殺之，則功冠於世，然減公算十年，二端請裁之。」顯謂風狂，叱起。後日，契丹引數萬騎獵于威虜軍境，即梁門也，會積雨，虜弓皆皮弦，緩弱不可用。顯引兵剿襲，大破之，梟名王貴將十五輩，獲僞羽林印二紐，斬二萬級，築京觀於境上。露布至闕，朝廷以樞相召歸，赴道數程而卒。《玉壺清話》卷五。《宋朝事實類苑》卷五十四。

楊　業

1　楊業，麟州人，少倜儻任俠，以射獵爲事，所獲比同輩嘗倍。謂人曰：「我他日爲將用兵，亦如用鷹犬逐雉兔耳。」仕太原劉氏，至建雄軍節度，頻立戰功，國人號爲無敵。太原平，太宗得之甚喜，釋縛授大將軍，數月擢爲鄭州防禦使。以其知邊事，俾爲三交部署知代州。虜寇雁門北，日南嚮，業從後擊之，虜大敗，以功遷雲州觀察使。雍熙中，副潘美進討，自雲應路，以王侁、劉文裕監其軍，連接雲、應、寰、朔四州，次築乾羽。會歧溝大軍不利，班師，美部遷四州民於内地。虜齊妃及耶律漢寧、北皮室、五押愓隱衆十餘萬，復陷寰州。業謂美等曰：「賊盛，未可戰。朝廷止令取四州民，今但領兵出大石路，先遣告雲朔守將，俟大軍離代州，即雲州之衆先出。我師次應州，虜必悉衆來拒，即令朔州吏民悉入石碣谷，分强弩千人覘谷口，騎士援於中路，三州之衆萬全矣。」侁沮之曰：「今精兵數萬，何畏懦如此？趍雁門北川中，鼓行而往可也。」文裕亦贊成之，業曰：「不可，必敗之勢也。」侁曰：「君侯素號無敵，逗撓不戰，豈有他志乎？」業泣下曰：「業非愛死耳，但時有未利，殺傷士衆，而功不立。今君責業以不死，當爲諸君先死耳。」即部帳下騎兵數百人，自石碣路趍朔州，將行，泣謂美曰：「業本太原降將，當死，上不殺，寵以爵位，委我以兵柄，固願立尺寸功爲報，豈肯縱虜不擊，而懷他志哉？今諸君責以避敵，當先死於虜。」因指陳家谷口曰：「公於此張步兵，分强弩，爲左右翼爲援，業轉戰至此，以步兵擊之，不然無遺類矣。」美如其言，與侁等陳谷口，自寅至巳，侁使人登託邏臺望，以爲虜寇遁走，欲争其功，領兵離谷口，美不能制。乃沿灰河而西南行二十里，聞業敗，麾兵却走。業至暮達谷口，望見無人，撫膺大哭，再率帳下決戰，身被十數鎗。業撫下有恩，時從卒尚百餘人，業謂曰：「汝等各有父母妻子，儻鳥獸散，尚有還報天子者，無與我俱死。」軍士皆泣不肯去。其子延昭死之，業獨手刃數百人後就擒，太息曰：「上遇我厚，爲姦臣所逼致敗，何面目虜中求活哉？」遂不食三日，死。天下寃之，聞者爲流涕。上聞之，侁、文裕並除名，配隸諸州。厚贖業家，録其五子，詔褒贈業太尉、大同軍節度使。業子延朗驍勇，爲邊將有威名，戎人畏之。《楊文公談苑》。《宋朝事實類苑》卷五十五。

李重貴

1　李重貴，孟州人。五路討繼遷，爲麟府州濁輪寨路都部署，得對。因言：「賊居砂磧，逐水草，便於戰鬬，利則進，不利則退，今五路齊入，彼聞兵勢，不來接戰，欲追則人馬乏，將守則地無堅壘，賊若未平，重貴等何顔復見陛下？」太宗喜，出御劍賜之。後果無功，追念其言，命爲并代副都部署。《宋朝事實類苑》卷五十六引《東軒筆録》。

呼延贊

1　呼延贊以武勇爲衛士直長，自言受國恩深，誓不與契丹同生，徧其體，作赤心殺契丹字，湼以黑文，反其唇内，亦之。鞍韉兵仗，戎具什器，皆作其字，或繡刻朱重爲之。召善黥之卒，横劍於膝，呼其妻，責以受重禄，無補報，當黥面爲字，以表感恩之意，苟不然者，立斷其首。舉家皆號泣，以謂婦人黥面非宜，願刺臂，許之。諸子及僕妾亦然。嘗延一舉子，亟走不敢還顧，贊曰：「是家心與我異，卒不留之矣。」贊作破陣刀、降魔杵、鐵鞭，幞頭兩旁有刃，皆重數十斤，乘烏騅馬，緋抹額，慕尉遲鄂公之爲人，自稱小尉遲。母姓李，拜鄭州靈顯王像爲舅，自稱甥以祭。子病，割股肉以爲羮食之。數子亦有勇力，日夕課其擊劍、馳射、槍鬬、蹶張、挽强，持箠梃相擊撻，殆無完膚。幼子纔百晬，服褓，持登城樓，擲於地不死。人問其故，曰：「聊試其命耳。」爲忠佐都軍頭，每至直舍中，内侍近臣多環繞之。贊取佩刀刺胸出血，召從吏濡墨爲書，奏言乞捍邊殺虜。内侍或戲曰：「何不割心以明忠？」贊笑曰：「我非愛死，但契丹未滅，徒虚擲其軀耳。」《楊文公談苑》。《宋朝事實類苑》卷五十五。

尹繼倫

1　端拱中，或言威虜軍糧運不續，虜乘其虚，將欲窺取。朝廷亟遣大將李繼隆發鎮、定卒萬餘，護送芻糧數千輜車，將實其廪。虜諜報之，率精鋭萬餘騎邀於中道。時尹繼倫爲沿邊都巡檢，領所部數千巡徼邊野，忽當虜鋒，虜蔑視而不顧，勁欲前掠。倫謂麾下曰：「虜氣鋭於進，吾當卷甲銜枚，掩其後以擊之。蛇貪前行，必忘其尾，豈虞我之至耶？」遂飽秣飫膳，伺其夕，懷短兵暗逐其後。至唐河，天未明，虜騎去我軍將近，遂釋鞅會食，食罷，將戰，倫舉兵一鏖，如拉枯折朽。胡雛越旦舉匕方食，短兵擊折一臂，乘馬先遁。一皮室擊死之，皮室者，虜相也。分飛潰亂，自蹂踐，北窺之患遂已。繼倫面色黧，胡人相戒曰：「『黑大王』不可當。」後淳化中，著作孫崇諫陷北歸，太宗召見，面詰虜庭事，崇諫備奏唐河之役，上始盡知，歎曰：「奏邊者忌其功，不狀其實以昧朕，非卿安知？」遽加防禦使。《玉壺清話》卷七。《宋朝事實類苑》卷五十五。

趙延進

1　趙延進屯定州，契丹入寇，與崔翰、李繼隆將兵八萬，太宗賜八陣圖，使按圖從事。歸次蒲城，虜大至，翰等按圖布陣，相去各百步，衆懼，無鬬志。延進曰：「不如合而擊之，違令而獲利，不猶愈於辱國乎？」遂改爲二陣，三戰，大破之，獲人馬、牛羊、鎧甲數十萬，遷右監門衛將軍。《宋朝事實類苑》卷五十六引《涑水記聞》。

楊繼勳

1　楊繼勳閤門祗候、知邛州。王均反，繼勳集軍民，置刀於前，使殺己及妻子，衆不可，乃斂民財以賞兵。賊攻州，繼勳伏兵於竹林，殲之，乘勝逼成都，檄諸州皆會，賊由是不能陷它州。幕僚不説繼勳，賂中貴人，因毁之，故功不録。《温公日記》卷三。

王延範

1　廣西轉運使王延範本江陵貴家子，又富於財，嘗以豪傑自許，精於卜者如劉昂則許之曰：「君素有偏方王霸之分。」精於算者如徐肇則許之曰：「君當八少一，當大貴不可言。」精於風鑑者如田辨則許之曰：「君形如坐天王，眼如嚬伽，鼻如仙人，耳如雌龍，望視如虎，當大有威德。」延範皆然之，不知其言之不足據也。於是日益矜負，因寓書左拾遺韋務昇，作隱語諷朝廷事，爲人所告，鞠實抵罪，籍没其家，藁葬南海城外。《楊文公談苑》。《樂善録》卷上。

王繼恩

1　見宋太祖129。

2　内侍王繼恩平李順之亂，中書議欲以爲宣徽使，太宗曰：「宣徽者，執政之階也。朕覽前籍多矣，皆不欲宦者預政，止可授以他職。」宰相等懇言，繼恩有大功，今任昭宣使、河北團練使，非此拜不足以爲貴。上不悦，因召翰林學士張洎、錢若水，議置宣政之名，班在昭宣使之上，以授之，加領順州防禦使。《楊文公談苑》。《事物紀原》卷六。《宋朝事實類苑》卷二。

3　見潘閬3。

4　見趙子崧1。

李　符

1　盧多遜貶朱崖，諫議大夫李符適知開封府，求見趙普，言朱崖雖在海外，而水土無他惡，流竄者多獲全。春州在内地而近，至者必死。望追改前命，亦以外彰寬宥，乃置於必死之地。普頷之。後月餘，符坐事貶宣州行軍司馬，上怒未已，令再貶嶺外，普具述其事，即以符知春州，到郡月餘卒。《楊文公談苑》。《宋朝事實類苑》卷七十四。《清波雜志》卷十。《樂善録》卷一。《自警編》卷九。《癸辛雜識》前集。《宋稗類鈔》卷七。

袁　廓

1　袁廓，梓潼人，敢大言，太祖奇之。太祖即位，遷殿中丞，掌市征，歲中增緡錢數萬，特賜錢百萬。會錢俶納土，詔廓按行府庫倉廪，所至公宴，令别席而坐以寵之。《宋朝事實類苑》卷七引《范蜀公蒙求》。

滕中正

1　泰州推官滕宗諒有知人之鑒。向侍中珙，本路下丁操刀者，最無行檢，滕布衣日偏與親狎，不以刲宰待之。向私一婦人，相得頗厚。其婦人患厥夫窺，伺寘堇毒斃之。洎向之來，具道其實，云：「兹後無礙矣。」向聞之大怒，捽婦人至市，具疏其事而逸。人義之而亦不逐。或謂滕曰：「向凶穢若此，而與之交，豈不累盛德乎？」滕曰：「似向公者，真奇士也，爾輩碌碌，焉能知之？」才十數年，果奮發遭遇，出建旌鉞，首辟滕公入幕。《友會談叢》卷中。案： 據《宋史·滕中正傳》判斷，此爲滕中正事。下條同。

2　户部張侍郎雍，滕之婿也。張本河朔人，世作田業，值犬戎入寇，盡室爲虜，……孑然無依，因游學洛中。滕時退居，見張於門側，召至，而奇之曰：「有前程人也，吾女可以妻之。」歸告夫人，夫人怒曰：「嘗謂此女奇相，當擇佳婿，如何許與丐者，是棄之耳。」滕曰：「非卿所知，況已言約在官，法不可移，違之必貽咎矣。」夫人信而從焉。乃促張定物，張曰：「懷無百錢，何力可至？」滕笑曰：「但酒數升足矣。」依而餉之。答以襲衣束素，延於清浄院，俾勤志焉。……厥後歷踐清顯。《友會談叢》卷中。

陳象輿　董　儼

1　見趙昌言2。

2　見胡旦4。

姚　坦

1　見宋太宗24、宋真宗7。

楊允元

1　楊允元年二十一歲，爲光禄寺丞，太宗極愛之。三日後苑曲宴，未得貼職，不得與，以詩貼寄館中諸公曰：「聞説宫花滿鬢紅，上林絲管侍重瞳。蓬萊咫尺無由到，始信仙凡迥不同。」諸公進呈，太宗訝有司不召，左右以未得貼職爲奏。即日直集賢院，與晚宴。《古今詩話》。《詩話總龜》前集卷四。《宋詩紀事》卷四。

葉　齊

1　見宋白1。

2　淳化中，崇文院西序直廬絶高處，有人題一聯云：「秋風送炎去，庭樹葉齊落。」是年立秋日，史館檢討宋炎罷職。來年立秋日，葉齊黜。《新編分門古今類事》卷四引《國史補遺》。

魏咸熙

1　魏咸熙，仁浦之子，性寬厚，任太僕少卿，累典藩郡。知杭州日，晨朝視事，掌舍卒掛油釭中間簾鈎上，正中其額，翻汙冠綬，咸熙戒左右勿得輒言，使老卒亟還卧内，易衣巾而出。歸朝大治酒具，賓友集饌，陳越中銀扣陶器，僮僕數人，共舉食案而前，相嘲誚，足跌，盡碎之。坐客皆失色，咸熙殊不變容，但令易它器，别具蔬菓，亦不加笞責。人皆服其量，以爲劉寬之比。《宋朝事實類苑》卷九。《仕學規範》卷八引《楊文公談苑》。

侯仁寶

1　見盧多遜11。

周　渭

1　周渭，連州人。湖南與廣南戰，渭爲廣南所虜，其妻莫氏并二子留在家。渭仕廣南有官禄矣。太祖平廣南，得渭，喜，以爲平廣南得一人耳。後以爲侍御史、廣南轉運使。渭久已改娶，使人訪其故妻，先與之别二十七年矣。妻固不嫁，育二子皆長。渭欲復迎之，妻曰：「君既有室，我不可復往。且吾有婦孫，居此久，不可去。」渭爲具奏，詔特爵爲縣君，并其二子，渭皆爲奏官。《涑水記聞》卷一。

2　周渭爲白馬縣主簿，大吏有罪，渭輒斬之，太祖奇其材，擢爲贊善大夫。後通判興州事，有外寨軍校縱其士卒暴犯居民，渭往責而斬之，衆莫敢動。上聞益壯之，詔褒稱焉。《涑水記聞》卷一。

魏廷式

1　魏廷式爲益州路轉運使，入奏事，太宗令以事先詣中書，廷式曰：「臣乘傳來三千七百里之外，所奏事固望陛下宸斷決之，非爲宰相來也，奈何詣中書？」上悦，即非時出見之，賜錢五十萬，遣還官。《涑水記聞》卷二。

許　驤　張　鑑

1　許驤知益州歸，首奏曰：「乞預爲劒外之備。」上怪問之，驤曰：「臣解秩時，實無烽警。蜀民浮窳，易擾難安，以物情料之，但恐狂嘯不測。」既而不久，李順果叛，時皆伏其先見。朝廷遣王繼恩討之，既平，除張乖崖知益州。繼恩等素失督御之略，師旅驕狠。詠密奏，乞命近臣分屯師旅，以殺其勢。朝廷命張鑑往，上召對後苑，鑑雖進士，本出身將家，奏曰：「成都新復，軍旅未和，聞使命遽至，貿易戎伍，慮有猜懼，變生不測。乞假臣一安撫之命，臣至彼自措置。」上嘉納。後果以川峽分爲益、梓、利、夔四路。代還，拜諫議。《玉壺清話》卷八。《宋朝事實類苑》卷五十五。

趙文度

1　河東僞相趙文度，歸向朝廷，便授華州節度使。時同州節度使宋相公移鎮邠州，道由華下。趙張筵宴宋。宋以趙自河東來，氣燄凌之，帶隨使樂官一百人入趙府署庭所，使排立于東廂。將舉盞，趙之樂官立于西廡。時東廂先品數聲，趙謂曰：「於此調吹《採蓮》送盞！」皆吹不得。卻令西廡吹之。送盞畢，東廂之樂由是失次，宋亦覺其挫鋭。洎中筵起，移於便廳再坐。宋自吹笙，送趙一盞。趙遂索笛，復送一盞，聲調清越，衆所驚歎。其笛之竅，宋之隨使樂工，手指按之不滿。洎席闋，宋回驛，趙又於山亭張夜宴，召之不至，宋於是宵遯。《丁晉公談録》。

劉　吉

1　劉吉，江左人，有膂力，尚氣。……太平興國中，河大決，吉護之，與丁夫同甘苦。使者至，訪吉不獲，甚怒，乃著皂帩頭短布褐，獨負二囊土爲先道，戒從吏勿敢言。使者密訪得之，白太宗，太宗厚賜之。内侍石全振者，領護河堤尤苛急，自謂石爆裂，言其性多暴怒也。居常侵侮吉，吉默然不校。一日，與吉乘小艇督役，至中流，吉語之曰：「君恃貴近，見凌已甚，我不畏死，當與君同見河伯耳。」遂盪舟覆之，全振號哭，搏頰求哀乞命，乃止，自是不復敢侵吉。《楊文公談苑》。《詩話總龜》前集卷一。《宋朝事實類苑》卷五十五。

2　〔劉吉〕以其塞决河有方略，人目爲「劉跋江」，名震河上。《楊文公談苑》。《詩話總龜》前集卷五十五。《宋朝事實類苑》卷五十五。案： 《陔餘叢考》卷三十八「劉跋江」作「劉跋河」。

3　劉吉護治京東河決，時張去華任轉運使，巡視河上，方會食，坐客數十人，鱠鯉爲饌。去華顧謂四坐曰：「南人住水鄉，多以魚爲食，殊不厭其腥也。」意若輕鄙南士。吉奮然對曰：「運使舉進士狀元，曾不讀書，何自彰其寡學？《尚書》： 禹決九川，有魚鼈，使民鮮食，『淮夷蠙珠暨魚』。《易》姤之九二『庖有魚』，又下繫『庖犧氏以畋以漁，蓋取諸離』。《周官·人》：『掌以時爲梁，辨魚物，供王膳羞。』《詩》載《嘉魚》、《魚藻》、《九罭》之篇，《小雅》云『庖鼈膾』，『張仲孝友』。《國風》云：『豈其食魚，必河之魴？』又曰：『誰能烹魚？溉之釜鬻。』《戴記》云：『小潦降，不獻魚鼈。不中殺，不鬻於市。居山者，不以魚鼈爲禮。』『三月，天子乘舟，薦鮪于寢廟。孟秋，天子食稻與魚。又食魚者，去乙。』孔子，魯人，云： 魚餒不食。趙盾，晉人，魚飱。田文，齊人，其上客皆食有魚。子産，鄭人，而人獻生魚。子公，亦鄭人，解黿染指於鼎。公父文伯，魯人，羞鼈致客怒而出。大舜漁於雷澤，吕望釣於渭濱，又何必皆南州之人？況今太官之盛饌，宗祊之備物，皆薦是品，而商旅販鬻，閭閻啖食，其濟民食廣矣。何談之容易？」去華色沮，不能酬其言。《楊文公談苑》。《宋朝事實類苑》卷五十九。

戴　恩

1　戴恩爲御龍弓箭直都虞候。一日，西蜀進青龍城道觀《長壽仙人圖》，其本吴道元之迹，太宗閲之，酷肖戴恩，又恐所見有殊，亟召數班軍校近侍内臣徧示之，曰：「汝輩且道此圖似何人？」群口合奏曰：「似戴恩。」上笑而異之，因是進用。後建寧遠軍節，舉朝止呼「戴長壽」。《玉壺清話》卷四。《宋朝事實類苑》卷六。

王　隱

1　王隱，本期門健步，隷皇城司。太平興國中，河大決，調發緣河丁夫數十萬塞之，將下大楗合堤口，日遣健步數輩來往偵報。將合龍門，凡健步兩輩至，上召問，云：「河決已塞，水復故道。」隱續至，其言亦然，且云：「初來時，頗見津流未斷，恐尚煩聖念。」上怒，令拘之。少頃，報至，果水勢猛暴，衝大楗，復潰注數郡。上召隱慰諭，立遷小校。自是或補擬親從列校，必首記其名，多蒙超擢。至道初，東宫建，擇親衛指揮使二人，已得劉謙，尚闕一名，上曰：「王隱忠直不妄語，可以補之。」後至侍衛步軍都指揮使、保順軍節度使。隱無他能，由一言之不誑人主，而克享世福，況積德者乎？《楊文公談苑》。《宋朝事實類苑》卷五十五。

穆彦璋

1　端拱二年，河南府言： 前郢州刺史穆彦璋，以愛子死，不願生，挺身入山林飼餓虎。異哉！《清波雜志》卷十二。

田　錫

1　太宗嘗謂侍臣曰：「朕欲以皇王之道御圖，愧無稽古深學，舊有《御覽》，但記分門事類，繁碎難檢。令諫臣以治亂興亡急要寫置一屏，欲常在目。」時知雜田錫奏曰：「皇王之道，微妙曠闊，今且取軍國要機二事以行之。師平太原，逮兹二載，未賞軍功，願因郊籍，議功酬之；乞罷交州之兵，免驅生靈爲瘴嶺之鬼。此二者雖不繫皇王之治，陛下宜念之。」上嘉納曰：「錫真得鯁直之體，而此尤難爲答。」趙普當國，錫謁於中書，白曰：「公以元勳當國，宜事損斂。有司群臣書奏，盡必先經中書，非尊王之體也。諫官章疏，令閤門填狀，大弱臺諫之風，尤爲不可。」普引咎正容厚謝，皆罷之。錫將卒，自草遺表，猶勸上以慈儉納諫爲意，絶無私請。上厚之。《玉壺清話》卷四。《宋朝事實類苑》卷十七。《澠水燕談録》卷一。

2　田錫訐直好諫，太宗或不能容，錫奏曰：「陛下日往月來，養成聖性。」太宗知其言忠，終不怒，嘗曰：「如此諫官，亦甚難得，朝廷有闕政，方在思慮，錫奏疏已至。不顧身，爲國家事，是誰肯如此！朕每覽其章，必特與語，以奬激之。」《類説》卷十九引《三朝聖政録》。又《宋名臣言行録》前集卷九引《聖政録》。《涑水記聞》卷二。《曲洧舊聞》卷七。

3　田錫知制誥。太宗命三班奉職出使回，上殿，因訪民間利病。錫上言曰：「陛下苟令三班奉職上殿言事，未審設吕蒙正已下何用？」乃罷之。《國老談苑》卷二。

4　田錫，字表聖，嘉州人。……真宗即位，屢召對言事，嘗請抄略《御覽》三百六十卷，日覽一卷。又采經、史要言，爲御屏風十卷，以便觀覽。及卒，真宗謂劉沆曰：「田錫直臣也，何天奪之速？朝廷每有小缺失，方在思慮，錫之章奏已至矣。」特贈工部侍郎。……故事： 諫議大夫卒，無贈典。《宋朝事實類苑》卷十七引《范蜀公蒙求》。

5　真宗見〔田〕錫，色必莊，嘗目之曰：「朕之汲黯也。」《宋名臣言行録》前集卷九引《名臣傳》。

6　田錫爲諫議大夫，疾亟，進遺表。真宗宣御醫賫上藥馳往，已無及矣。俄召宰相對，袖其表而示之，且曰：「朕自臨大寶，閲是表多矣，非祈澤宗族，則希恩子孫，未有如錫生死以國家爲慮，而儆戒於朕。」興歎久之，命優其贈典。《國老談苑》卷一。《昨非庵日纂》二集卷一。

7　太宗嘗幸龍圖閣閲書，指西北架一漆函上親自署鑰者，謂學士陳堯咨曰：「此田錫章疏也。」已而愴然久之。《國老談苑》卷一。《宋名臣言行録》前集卷九引《拾遺》。《類説》卷四十五。《昨非庵日纂》二集卷十三。案： 太宗，爲「真宗」之誤。

張　詠

1　張乖崖布衣時客長安旅次，聞鄰家夜聚哭甚悲，訊之，其家無它故。乖崖詣其主人，力叩之，主人遂以實告曰：「某在官失不自慎，嘗私用官錢，爲家僕所持，欲娶長女。拒之則畏禍，從之則女子失身。約在朝夕，所以舉家悲泣也。」乖崖明日至門首，候其僕出，即曰：「我白汝主人，假汝至一親家。」僕遲遲，强之而去。出城使導馬前，至崖間，即疏其罪，僕倉皇間，以刃揮墜崖中。歸告其鄰曰：「盛僕已不復來矣，速歸汝鄉，後當謹于事也。」《聞見近録》。《宋稗類鈔》卷四。參見柳開7。

2　張乖崖未第時，嘗游湯陰，縣令賜束帛萬錢，張即時負之于驢，與小僮驅而歸。或謂曰：「此去遇夜道店，陂澤深奥，人煙疎闊，可俟徒伴偕行。」張曰：「秋夜矣，親老未授衣，安敢少留邪？」但淬一短劍而去。行三十餘里，日已晏，止一孤店，惟一翁洎二子。見詠來甚喜，密相謂曰：「今夜好箇經紀。」張亦心動，竊聞之，因斷柳枝若合拱者爲一棓，置室中。店翁問曰：「持此何用？」張曰：「明日早行，聊爲之備耳。」夜始分，翁命其子呼曰：「鷄已鳴，秀才可去矣。」張不答，即來推户。張先以坐床拒左扉，以手拒右扉。店夫既呼不應，即再三排闥，張忽退立，其人閃身踉蹡而入，張擿其首，斃之，曳入閫。少時，其次子又至，如前復殺之。及持劍視翁，方燎火爬痒，即斷其首，老幼數人，併命于室。呼僮牽驢出門，乃縱火，行二十餘里，始曉。後來者曰：「前店人失火，舉家被焚。」《倦游雜録》。《宋朝事實類苑》卷九。《青瑣高議》後集卷二。

3　乖崖公張詠家在濮州，少時尚氣節，喜飲酒。每游京師，寄封丘之逆旅，有一道人與之鄰房，初不相識，而意相喜也，日會飲酒。及將去，復大飲至醉，張公曰：「與子傾蓋於此，不知何人，異日何以相識？」客曰：「吾隱者，何用姓名？」固問之，曰：「我，神和子也。異日見子成都矣。」至甲午歲，成都亂，張公爲成都守，始異其言。西行常以物色訪之，然一時入蜀，終無所見。後修天慶觀，以家財建一閣，榜曰望仙閣，每暇日輒出游焉，屏騎從門外，步而登閣，燕坐終日，冀有所遇。如此者二年，代者將至，復一登之，將絶意於此。日暮，出東廡下，得一小逕，入，得一小院。堂中四壁，多古人畫像，掃塵視之，中有一道人，髣髴逆旅所見，題曰神和子。公悵然自失，所見正此也。《龍川别志》卷下。

4　公布衣時常至鄭州，宿於逆旅，遇一人氣貌甚古，與之語皆塵外事，不言姓氏，自稱神和子。質明爲别，語公曰：「他日相公候於益州。」後公典益部，瘍生於首，禱于龍興觀，夜夢昔年神和子告之曰：「頭瘡勿疑，不是死病。」及覺，語道士文正之嘗收得鄭韶處士《贈神和子歌》，因索而閲之，益異其事。公乃建大閣上下十四間，號仙游閣，歌至今刻石存焉。《青箱雜記》卷十。

5　祝舜俞察院言： 其伯祖隱居君與張乖崖公居處相近，交游最密，公集首編《寄祝隱居》二詩是也。隱居東垣有棗合拱矣，挺直可愛。張忽指棗謂隱居曰：「子匄我勿惜也。」隱居許之，徐探手袖間，飛一短劍，約平人肩，斷棗爲二。隱居驚愕問之，曰：「我往受此術於陳希夷而未嘗爲人言也。」又一日，自濮水還家，平野間，遥見一舉子乘驢徑前，意甚輕颺，心忽生怒。未至百步而舉子驢避道。張因就揖，詢其姓氏，蓋王元之也。問其引避之由，曰：「我視君昂然飛步，神韻輕舉，知必非常人，故願加禮焉。」張亦語之曰：「我初視子輕颺之意，忿起于衷，實將不利於君。今當回宿村舍，取酒盡懷。」遂握手俱行，共話通夕，結交而去。《春渚紀聞》卷三。

6　乖崖少喜任俠，學擊劍，尤樂聞神仙事。爲舉子時，常欲從陳希夷，欲分華山一半。希夷以紙筆蜀牋贈之，公笑曰：「吾知先生之旨矣，殆欲驅我入鬧處乎？」然性極清介，居無媵妾，不事服玩，朝衣之外，燕處惟紗帽皂縧、一黄土布裘而已。至今人傳其畫像，皆作此飾。《蔡寬夫詩話》。《苕溪漁隱叢話》後集卷十九。《詩話總龜》後集卷十九。

7　乖崖公太平興國三年科場試《不陣成功賦》，蓋太宗明年將有河東之幸，公賦有「包戈卧鼓，豈煩師旅之威；雷動風行，舉順乾坤之德。」自謂擅場，欲奪大魁。夫何有司以對耦顯失，因黜之，選胡旦爲狀元。公憤然毁裂儒服，欲學道於陳希夷摶，趨豹林谷，以弟子事之，決無仕志。希夷有風鑒，一見之謂曰：「子當爲貴公卿，一生辛苦。譬猶人家張筵，方笙歌鼎沸，忽中庖火起，座客無奈，惟賴子滅之。然禄在後年，此地非棲憩之所。」乖崖堅乞入道。陳曰：「子性度明躁，安可學道？」果後二年，及第於蘇易簡榜中。希夷以詩遺之云：「征吴入蜀是尋常，鼎沸笙歌救火忙。乞得江南佳麗地，卻應多謝腦邊瘡。」初不甚曉。後果兩入蜀定王均、李順之亂，又急移餘杭翦左道僧紹倫妖蠱之叛，至則平定，此征吴入蜀之驗也。累乞闲地，朝廷終不允，因腦瘡乞金陵養疾，方許之。《湘山野録》卷上。《宋朝事實類苑》卷四十五。《新編分門古今類事》卷十。《北軒筆記》。《宋稗類鈔》卷七。

8　張忠定少時謁華山陳圖南，遂欲隱居華山。圖南曰：「他人即不可知。如公者，吾當分半以相奉。然公方有官職，未可議此。其勢如失火家待君救火，豈可不赴也？」乃贈以一詩曰：「自吴入蜀是尋常，歌舞筵中救火忙。乞得金陵養闲散，亦須多謝鬢邊瘡。」始皆不諭其言。後忠定更鎮杭、益。晚年有瘡發於項後，治不瘥，遂自請得金陵，皆如此詩言。《夢溪筆談》卷二十。《古今詩話》。《詩話總龜》前集卷三十三。《苕溪漁隱叢話》前集卷二十五。《唐宋分門名賢詩話》卷九。《南濠詩話》引《乖厓遺事》。《堅瓠己集》卷一。

9　公布衣時素善陳摶，嘗因夜話謂摶曰：「某欲分先生華山一半住得無？」摶曰：「餘人則不可，先輩則可。」及旦取别，摶以宣毫十枝、白雲臺墨一劑、蜀牋一角爲贈。公謂摶曰：「會得先生意，取某入鬧處。」去曰：「珍重。」摶送公回，謂弟子曰：「斯人無情於物，達則爲公卿，不達爲王者師。」公常感之，後尹蜀，乘傳過華陰，寄摶詩曰：「性愚不肯林泉住，强要清流擬致君。今日星馳劍南去，回頭慙愧華山雲。」《青箱雜記》卷十。《澠水燕談録》卷二。《宋朝事實類苑》卷三十六。《堯山堂外紀》卷四十四。《宋詩紀事》卷六。

10　〔公〕嘗訪三峰，陳先生摶一見公，厚遇之，顧謂弟子曰：「此人于名利澹然無情，達必爲公卿，不達則爲帝王師。」《宋名臣言行録》前集卷三。

11　張詠在白士間，意概不群。秋試，求薦於大名，上書府公曰：「昨日公府試罷，群口騰議，以詠名在張覃之右。且覃内寔敏直，外示謙和，樂貧著書十五年，未嘗一日變節，事繼母恭慎，猶初授教時，一家熙熙有若太和之俗。且魏，大都也，萬人同辭謂之君子。」聞者無不佳詠善讓，謂可以勸薄俗。又嘗作《聲賦》，雖未能高致絶俗，然豪邁有理致。朋游有勸詠以《聲賦》贄先達者，詠曰：「取一第乃欲用吾《聲賦》耶？」其自負如此。《儒林公議》。

12　張忠定公言：「吾頃與今丞相寇公、南陽張覃，取大名府解試罷，衆謂吾名居覃之右。吾上府帥書，言覃之德行於鄉里，有古人風。將以某之文近覃之文，則未知覃之行，遠某之萬萬矣。」遂薦覃爲解元。公曰：「士君子當以德義相先，不然未足爲士矣。」《厚德録》卷二。

13　忠定張尚書曾令鄂州崇陽縣。崇陽多曠土，民不務耕織，唯以植茶爲業。忠定令民伐去茶園，誘之使種桑麻。自此茶園漸少，而桑麻特盛於鄂、岳之間。至嘉祐中改茶法，湖、湘之民，苦於茶租，獨崇陽茶租最少，民監他邑，思公之惠，立廟以報之。民有入市買菜者，公召諭之曰：「邑居之民，無地種植，且有他業，買菜可也。汝村民，皆有土田，何不自種而費錢買菜？」笞而遣之。自後人家皆置圃，至今謂蘆菔爲「張知縣菜」。《夢溪補筆談》卷二。《後山談叢》卷五、卷六。《宋名臣言行録》前集卷三。《自警編》卷七。《麈史》卷上。《昨非庵日纂》一集卷一、卷九。

14　張乖崖爲崇陽令，一吏自庫中出，視其鬢傍巾下有一錢，詰之，乃庫中錢也。乖崖命杖之，吏勃然曰：「一錢何足道，乃杖我耶？爾能杖我，不能斬我也！」乖崖援筆判曰：「一日一錢，千日一千，繩鋸木斷，水滴石穿。」自仗劍，下堦斬其首，申臺府自劾。崇陽人至今傳之。《鶴林玉露》乙編卷四。《何氏語林》卷六。《堯山堂外紀》卷四十四。《宋稗類鈔》卷一。

15　張忠定公詠知通進銀臺司，并州有軍校笞他部卒至死，獄具，奏上。法官謂非所部，當如凡人。公執奏之曰：「并接羌、胡，兵數十萬，一旦因一卒法死一校，卒有輕所部之心，且生事，不若杖遣，於權宜爲便。」上如法官議。不數日，并卒怨本校，白晝五六輩提刀趍喧，争前刺校，心胃狼籍尸下，遂竄去。朝廷方以公向所執爲是。《澠水燕談録》卷二。

16　張詠當太宗朝，時望漸高。執政者忌之，恐有大用，言於上，謂詠有威名，欲以武爵處之，詠聞不樂。一日燕見，自請爲武臣，别求三千人貲糧，親募拳勇之士自衛以備出戰。上不許。自是執政無敢議者。《儒林公議》。

17　命公知成都府事。時關中率民負糧以餉川師，道路不絶。公至府，問城中所屯兵尚三萬人，而無半月之食。公訪知鹽價素高，而廪有餘積，乃下其估，聽民得以米易鹽，於是民争趨之。未踰月，得米數十萬斛。軍中喜而呼曰：「前所給米皆雜糠土，不可食，今一一精好。此翁真善幹國事者。」公聞而喜曰：「吾令可行矣。」《宋名臣言行録》前集卷三。《自警編》卷七。《昨非庵日纂》二集卷一。

18　張乖崖守成都，兵火之餘，人懷反側。一日，合軍旅大閲，始出，衆遂嵩呼者三，乖崖亦下馬東北望而三呼，復攬轡行，衆亦不敢讙。趙濟畏之龍圖，乖崖孫婿也，嘗以此事告於韓魏公。公曰：「當是時，某亦不敢措置。」《麈史》卷中。《宋朝事實類苑》卷十四。《宋名臣言行録》前集卷三。《自警編》卷七。《鶴林玉露》乙編卷六。《賢弈編》卷二。《昨非庵日纂》一集卷十五。

19　張詠守益部，時經王小波之亂，遺寇未殄。中貴人宣政使王繼恩總兵柄，驕不急賊，詠因教主者不給兵糧。群校訴於詠，詠曰：「即今出則給，若不出則不給。要反，但聽之。」繼恩翊日遂出捕賊。《儒林公議》。

20　樞密直學士張詠知益州，有巡檢所領龍猛軍人潰爲群盗。龍猛軍者，本皆募群盗不可制者充之，慓悍善鬬，連入數州，俘掠而去。蜀人大恐。詠一日召鈐轄以州牌印付之，鈐轄愕然，請其故，詠曰：「今盗勢如此，而鈐轄晏然安坐，無討賊心，是必欲令詠自行也。鈐轄宜攝州事，詠將出討之。」鈐轄驚曰：「某今行矣。」詠曰：「何時？」曰：「即今。」詠顧左右張酒具於城西門之上，曰：「鈐轄將出，吾今餞之。」鈐轄不得已，勒兵出城，與飲於樓上。酒數行，鈐轄曰：「某願有謁於公。」詠曰：「何也？」曰：「某所求兵糧，願皆應副之。」詠曰：「諾。老夫亦有謁於鈐轄。」曰：「何也？」詠曰：「鈐轄今往，必滅賊；若無功而返，必斷頭於此樓之下矣。」鈐轄震慄而去。既而與賊遇，果敗，士衆皆還走幾十里。鈐轄召其將校告之曰：「觀此翁所爲，真斬我，不爲異也。」遂復進，力戰，大破之，賊遂平。《涑水記聞》卷七。《宋朝事實類宛》卷二十二。《宋名臣言行録》前集卷三。

21　平李順賊明年，有廣武指揮劉旰者，自懷安軍劫巡檢使率衆叛，全帶衣甲，衝破漢州，西往彭州路去。公曰：「可也。」日與上官正及僚屬往大慈寺弈棋偶射，民間憂喜相半，不知其由。公料賊經永康軍，將至蜀州，謂上官曰：「可出兵擊之。公如不行，吾則親往。」上官請行，公約曰：「此去新津，抵方井，必遇賊。彼疲我鋭，擊之必剋。」翌日至方井，果與賊相遇，掩殺殆盡。上官凱旋，公迎之，歡醼盡日。或謂公曰：「賊襲破數郡，不逐之，何也？」公曰：「彼賊勢方盛，三日而四郡不守，五日而兩川震驚，若襲之與鬬，必彼勇而我怯。曷若俟其氣衰擊之，則勢如破竹。」《宋朝事實類苑》卷十四引《忠定公語録》。

22　討劉旰兵士迴，有以帶賊首級而來，欲謀爲戰功者。公曰：「當奔突交戰之際，豈暇獲其首邪？此必戰後翦來，知復是誰？」殿直段倫曰：「如學士之言，果神明矣。當時隨倫爲先鋒，入賊用命者，皆中傷被體，主帥令付營切要將理。」公曰：「豈若是邪？」遂遣令悉擡舁來，既至，公先録中傷兵士功，以其帶首級來者次之。是時軍情仰公賞罰至當，相顧歡躍，公先於廳前分垛錢絹，充卸甲例物。公遂出迎上官，醼于衙署，引甲士坐於東西廂，勞之曰：「喜汝等殺賊勝迴，各各卸下衣甲，領取例物歸營去。」衆皆肩抱錢絹，歡躍盈衢，百姓不限親疎，迎之相賀。《宋朝事實類苑》卷十四引《忠定公語録》。

23　川界既安，兵未凱旋，頗有驕色，食必肥鮮，衣必華焕，而妻子是戀。公慮其抽迴日，有顧望心，遂密奏乞差上前心腹近臣，可以彈壓得主帥者，分其權勢，然後抽兵，即無虞矣。尋詔崇儀副使、入内内侍押班衛紹欽充同西川捉賊招安使。衛風儀峻整，詞氣讜直，折衝行事，帥不能違，幕下軍吏，悉皆畏憚，遂旋抽兵赴闕，一無顧戀者。改元至道春二月，衛入覲，奏劍門部署上官正守關有功，遂詔授峯州團練使，充西川招安使，替主帥歸京。公與上官氣義相得，謀無不臧，由是川界路無拾遺矣。公乃作悼蜀詩四十韻，見本集。《宋朝事實類苑》卷十四引《忠定公語録》。

24　淳化甲午，李順亂蜀，張乖崖鎮之。僞蜀僭侈，其宫室規模皆王建、孟知祥乘其弊而爲之。公至則盡損之，如列郡之式。郡有西樓，樓前有堂，堂之屏乃黄筌畫雙鶴花竹怪石，衆名曰「雙鶴廳」。南壁有黄氏畫湖灘山水雙鷺。二畫妙格冠於兩川。賊鋒既平，公自壞壁盡置其畫爲一堂，因名曰「畫廳」。《湘山野録》卷上。

25　張公鎮成都。一日，見一卒抱小兒在廊下戲，小兒忽怒扯其父。張公見之，集衆，語曰：「此方悖逆，乃自習俗，幼已如此，況其長成，豈不爲亂！」遂殺之。《宋名臣言行録》前集卷三。《餘冬序録》卷一。

26　張忠定知益州，……主帥帳下寵卒恃勢嚇民暴取財物，民有訴者。其人縋城夜遁。張忠定公差衙校往捕之，戒曰：「爾生擒得，則渾衣撲入井中，作逃走投井申來。」是時群黨訩訩，聞自投井，故無他説。又免與主帥有不協名。《自警編》卷七。《宋稗類鈔》卷三。

27　乖崖知益州時，有小吏忤乖崖。乖崖械其頸，吏恚曰：「枷即易，脱即難。」乖崖曰：「脱亦何難？」即就枷斬之。吏俱悚懼。《宋稗類鈔》卷一。

28　乖崖張公詠尹益部日，值李順兵火之後，群政未舉。因決一吏，詞不伏，公曰：「這漢要劍喫？」彼云：「決不得，喫劍則得。」公命斬之以狥。軍吏愕眙相顧，自是始服公威信。李順黨中有殺耕牛避罪亡逸者，公許其首身。拘母十日，不出，釋之。復拘其妻，一宿而來。公斷云：「禁母十夜，留妻一宵。倚門之望何疎？結髮之情何厚？舊爲惡黨，因之逃亡。許令首身，猶尚顧望。」就市斬之。於是首身者繼至，並遣歸業，蜀民由此安居。《青箱雜記》卷十。《宋朝事實類苑》卷二十二。《宋名臣言行録》前集卷三引《語録》。

29　乖崖公鎮蜀時，主帥平賊，如風悸草亂，久不寧息。公謂主帥曰：「有平民無告者，在黨中，亦宜治之。」翌日，帥送賊二十餘人，請公治之。公悉給公憑遣之，曰：「各著業去。」帥怒曰：「何擅縱賊人？」公曰：「昨日李順脅民爲賊，今日僕與足下化賊爲民，用固邦本。」《宋朝事實類苑》卷十四引《忠定公語録》。《言行龜鑑》卷七。

30　民間訛言，有白頭老翁午後食人男女。公召犀浦，謂曰：「近訛言惑衆，汝歸縣去，訪市肆中歸明人尚爲鄉里患者，必大言其事，但立证解來。」明日果得之，公遂戮于市。即日帖然，夜市如故。公曰：「妖訛之興，沴氣乘之。妖則有形，訛則有聲。止訛之術，在乎識斷，不在厭勝。」《宋名臣言行録》前集卷三。《自警編》卷七。《古事比》卷十六。

31　張詠時，有僧行止不明，有司執之以白詠，詠熟視，判其牒曰：「勘殺人賊。」既而案問，果一民也，與僧同行於道中，殺僧，取其祠部戒牒三衣，因自披剃爲僧。寮屬問詠：「何以知之？」詠曰：「吾見其額上猶有繫巾痕也。」《涑水記聞》卷七。《宋名臣言行録》前集卷三。《宋朝事實類苑》卷二十二。《自警編》卷七。《言行龜鑑》卷七。

32　張乖崖知江寧府，僧陳牒出，公據判送司理院，勘殺人賊。翌日，群官聚廳，不曉其故。乖崖召僧至，訊云：「作僧幾年？」對：「七年。」復訊之云：「何故額有繫頭巾痕？」僧惶怖服罪。至今案牘尚在。初知益州，斬一猾吏，前後郡吏所倚任者，吏稱無罪誅。封判，令至〔市〕曹方讀示之。既聞斷辭，告市人曰：「爾輩得好知府矣。」李順嘗有死罪繫獄，此吏故縱之也。《江鄰幾雜志》。《宋名臣言行録》前集卷三。《棠陰比事》。《仕學規範》卷二十八。

33　見范文度1。

34　公寢室中，張燈炷香，通夕宴坐，郡樓上鼓番漏水，歷歷分明，儻一刻差，必詰之。守籖者指名伏辜，謂公爲神明。公曰：「鼓角爲中軍號令，在前尚不分明，其餘外事將如何也！」《宋名臣言行録》前集卷三。

35　初，蜀人雖知向學，而不樂仕宦。張公詠察其有聞於鄉里者，得張及、李畋、張逵，屢召與語民間事，往往延入卧内，從容款曲，故公於民情無不察者，三人佐之也。其後，三人皆薦於朝，俱爲員外郎，而蜀人自此寢多仕宦也。《東齋記事》卷四。《宋朝事實類苑》卷九。

36　李畋苦痁既瘳，請謁，公曰：「子于病中，曾得移心法否？」對曰：「未也。」公曰：「人能于病中移其心，如對君父畏之，慎之，静久自愈。」《宋名臣言行録》前集卷三引《語録》。

37　〔公〕每斷事，有情輕法重、情重法輕者，必爲判語，讀以示之。蜀人鏤版，謂之《戒民集》，大底以敦風俗、篤孝義爲本也。《宋朝事實類苑》卷九。

38　張尚書詠在蜀時，米三十六文，絹疋三百文。公計兵食外，盡令輸絹。米之餘者，許城中貧民買之，歲凡若干，貧民頗不樂。公曰：「他日當知矣。」今米三百，絹疋三貫，富人納貴絹，而貧人食賤米，皆以當時價，於官無所損益，而貧富乃均矣。此張公之惠，於蜀之人懷思之不能已也。《東齋記事》卷四。

39　張詠守蜀，仲春官糶米，仲夏糶鹽以惠民。《後山談叢》卷六。

40　張詠在成都，嘗感異夢，召黄丞事兼濟，問其有何陰德，黄曰：「無他，但每歲禾麥熟時，以三萬緡收糴，至明年民或艱食，即照原價糶之。在己無損，於人頗獲濟。」乖崖嘉歎，遂坐黄而拜焉。《昨非庵日纂》二集卷三。

41　自王均、李順之亂後，凡官於蜀者，多不挈家以行，至今成都猶有此禁。張詠知益州，單騎赴任，是時一府官屬，憚張之嚴峻，莫敢蓄婢使者。張不欲絶人情，遂自買一婢，以侍巾幘，自此官屬稍稍置姬屬矣。張在蜀四年，被召還闕，呼婢父母，出貲以嫁之，仍處女也。張在蜀，一日，有術士上謁，自言能煅汞爲白金。張曰：「若能一火煅百兩乎？」術士曰：「能之。」張即市汞百兩俾煅，一火而成，不耗銖兩。張歎曰：「若之術至矣，然此物不可用於私家。」立命工鍛爲一大香爐，鑿其腹曰：「充大慈寺殿上公用。」尋送寺中。以酒榼遺術者而謝絶之，人伏其不欺也。《東軒筆録》卷十。《宋朝事實類苑》卷九。《宋名臣言行録》前集卷三。《青瑣高議》後集卷二。《厚德録》卷一。《席上腐談》卷下。《言行龜鑑》卷四。《何氏語林》卷三。《昨非庵日纂》一集卷十七。《宋稗類鈔》卷三。

42　張詠帥蜀日，選一小女浣涤紉縫。張悦其人，中夜心動，厲聲自呼曰：「張詠小人，不可！」《堯山堂外紀》卷四十四。《宋稗類鈔》卷三。

43　蔡君謨嘗書小吴牋云： ……張乖崖鎮蜀，當遨游時，士女環左右，終三年未嘗回顧。此君殊重厚，可以爲薄夫之檢押。《夢溪筆談》卷二十五。《東山談苑》卷七。

44　公寢室中無侍婢服玩之物，閴如也。李畋嘗侍坐廡下，因謂公寢禪室不如，公哂曰：「吾不爲輕肥爲官，以至此。吾往年及第後，以詩寄傅霖逸人云：『前來失脚下漁磯，苦戀明時未得歸。寄與巢由莫相笑，此心不是愛輕肥。』豈今日之言也！」《宋名臣言行録》前集卷三引《忠定公語録》。《言行龜鑑》卷四。

45　張忠定知成都府日，有一生，忘其姓名，爲京寺丞，知録事參軍，有司責其庭趨，生堅不可。忠定怒曰：「唯致仕即可免。」生遂投牒乞致仕，自袖牒立庭中，仍獻一詩辭忠定，其間兩句曰：「秋光都似官情簿，山色不如歸意濃。」忠定大稱賞，自降階執生手曰：「部内有詩人如此而不知，詠罪人也。」遂與之升階置酒，歡語終日，還其牒，禮爲上客。《夢溪續筆談》。《霏雪録》卷下。《堯山堂外紀》卷四十四。

46　張尚書鎮蜀時，承旨彭公乘始冠，欲持所業爲贄，求文鑒大師者爲之容。鑒曰：「請君遇旌麾游寺日，具襴鞹與文候之，老僧先爲持文奉呈，果稱愛，始可出拜。蓋八座之性靡測。」一日果來，鑒以彭文呈之。公默覽殆遍，無一語褒貶，都擲於地。彭公大沮。後將赴闕，臨岐託鑒召彭至，語之曰：「向示盛編，心極愛嘆，不欲形言者，子方少年，若老夫以一語奬借，必凌忽自惰，故擲地以奉激。他日子之官亦不減老夫，而益清近。留鐵緡抄二百道爲縑緗之助，勉之。」後果盡然。《湘山野録》卷下。《宋朝事實類苑》卷五十七。《宋稗類鈔》卷三。

47　張忠定公視事退後，有一廳子熟睡。公詰之：「汝家有甚事？」對曰：「母久病，兄爲客未歸。」訪之果然。公翌日差場務一名給之，且曰：「吾廳上有敢睡者耶，此必心極幽懣使之然爾。」故憫之。《厚德録》卷二。《宋朝事實類苑》卷十四。《昨非庵日纂》一集卷十七。《宋稗類鈔》卷一。

48　乖崖公在蜀，設厨刲羊及百口，具毛角，召行人估賣，納錢送一僧院，令與羊子轉經。有一學禪僧得錢來謝，公與之坐，且曰：「微僧自來不轉經，昨日亦爲羊子轉經兩卷。」公厲聲曰：「和尚轉則便轉，和尚如了得，便莫轉，爲甚恰爲羊子轉？」呵起之，公動不容佞，皆若此類。《宋朝事實類苑》卷四十四。

49　張乖崖性剛多躁，蜀中盛暑食餛飩，項巾之帶屢垂於盌，手約之，頗煩急，取巾投器中曰：「但請喫。」因捨匕而起。少年慷慨，學擊劍，喜立奇節，謂友人曰：「張詠賴生明時，讀典墳以自律，不爾則爲何等人耶？」《玉壺清話》卷四。《宋朝事實類苑》卷九。

50　忠定公爲御史中丞，一日於行香所，宰相張齊賢呼參知政事温仲舒爲鄉弟，及它語尤鄙。公以非所宜言，失大臣體，遂彈奏之。齊賢深以爲恨，後於上前短公曰：「張詠本無文，凡有章奏，皆婚家王禹偁代爲之。」禹偁前在翰林，作齊賢罷相麻詞，其辭醜詆。及再入中書，禹偁亦再知制誥，故兩中傷之。公聞，自辯曰：「臣苦心文學，紳莫不知，今齊賢以臣假手於人，是掩上之明，誣臣之非罪也。」上曰：「卿平生著述幾多？可進來。」公遂以所著進。上閲於龍圖閣，未竟，賜坐，曰：「今日暑甚。」顧黄門於御几取常所執紅綃金龍扇賜公，且稱文善。公起，再拜，乃納扇於几，上曰：「便以賜卿，美今日獻文事也。」《澠水燕談録》卷二。《宋朝事實類苑》卷七。

51　乖崖自成都召爲參知政事，既至而腦疽大作，不可巾幞。乖崖自陳求補外，真宗使軟裹赴朝，乖崖曰：「豈可以臣一人而壞朝廷法制耶！」乃知杭，而疾愈，上聞之，使中人往伺之，言且將召也。丁晉公以白金千兩貽使者，還言如故，乃不召。《後山談叢》卷四。《容齋隨筆》卷八有考辨之言。

52　張詠守餘杭，時方歉凶，飢民多犯鹽禁。詠無問多少，皆笞而遣之，由是犯者益衆。邏捕者群入白詠，以爲亂國法。詠怡然納之，遂留夜飲，因自行酒，謂之曰：「錢塘十萬户，饑者八九，苟不以私鹽自活，忽焉螽螘屯熾，以死易生，則諸君將奈何？吾止佇秋成，則繩之以法。」坐者皆服其言，至有泣下者，燭屢跋乃罷。是歲至秋，杭無盜賊，民命以濟。又有民家子與姊之贅婿争家財者，婿訴曰：「妻父遺命，十之七歸婿，三與子。手澤甚明耳。」詠竦然，命酒酹之，謂其子曰：「爾父可謂有智者矣。死之日，爾甫三歲，故託育於婿也。若爾有七分之約，則爾死於婿之手矣。今當七分歸爾，三分歸婿也。」其子與婿皆號泣再拜而去，人稱神明焉。《儒林公議》。

53　〔張詠〕在餘杭，有富民病將死，子方三歲，乃命婿主其貲，而與婿遺書曰：「他日欲分財，即以十之三與子，而以七與婿。」子時長立，果以財爲訟。以其遺書詣府，請如元約。公閲之，以酒酹地曰：「汝之婦翁明智人也，時以子幼，故以此屬汝，不然子死汝手矣。」乃命其財三與婿而子與其七，皆泣謝而去。《名臣碑傳琬琰集》上卷十六。《仕學規範》卷二十三。《自警編》卷八。《西湖游覽志餘》卷七。《餘冬序録》卷二。

54　尚書張公詠知杭州。有沈章訟兄彦約割家財不平，求公治之。公曰：「汝異居三年矣，前政何故不言也？」章曰：「嘗以告前太守，反受罪。」公曰：「若然，汝之過明矣。」復撻而遣之。後半載，公因行香，四顧左右曰：「向訟兄沈章，居於何處？」左右對：「祇在此巷中。與其兄對門居。」公下馬，召章家人並彦家人對立。謂彦曰：「汝弟訟汝。言汝治家掌財久矣，伊幼小，不知貲之多少，汝又分之不等。果均平乎，不平乎？」彦曰：「均平。」詢章，曰：「不均。」公謂彦曰：「終不能滅章之口。兄之族，入於弟室；弟之族，入於兄室。更不得入室，即時對换。」人莫不服公之明斷焉。《青瑣高議》前集卷一。

55　張詠鎮永興，有父老訴牛舌爲人所割，詠詰之：「爾於鄰仵誰氏最隙？」訴者曰：「有甲氏嘗貸粟於某家，不遂，搆怨之深。」詠遽遣去，戒云：「至家徑解其牛貸之。」父老如教。翌日，有百姓訴殺牛者，詠謂之曰：「爾割某氏牛舌，以償貸粟之怨，而反致訟耶。」其人遂伏罪而謂神明焉。《國老談苑》卷二。

56　張乖崖再治蜀。一日，問其客李畋，外間百姓頗相信服否？畋言：「相公初鎮，民已服矣，何待今日！」乖崖曰：「不然。人情難服，前未，今次或恐，然只這『信』字，五年方做得成。」《石林燕語》卷十。《宋名臣言行録》前集卷三引《忠定公語録》。

57　張尚書詠再知益州，轉運使黄觀以治狀條奏，下詔褒美。時賊鋒方斂，紀綱過肅，蜀民尚懷擊柝之惴。而嘉、邛二州新鑄景德大鐵錢，利害未定，横議蜂起，朝廷慮之。遣謝賓客濤爲西川巡撫，上臨軒諭之，曰：「詠之性剛决强勁，卿之性仁明和恕，卿往濟之，必無遺策。宜以朕意諭詠：『賴卿在彼，朕無西顧之憂，每事宜與濤協心精議，副朕倚矚。』」謝公至蜀，明宣寬詔，尚書公抃蹈泣拜。舉率從禀，並轡抗勞，西蜀遂安。《玉壺清話》卷六。《宋朝事實類苑》卷二十二引《筆談》。

58　張乖崖再任成都日，夜分時，城北門申有中貴人到，要請鑰匙開門。公令開，既入見，公謂曰：「朝廷還知張詠在西川否？況川中兩經兵寇，差詠治亂。令中貴人入川，比欲申地主之禮。如何須得中夜入城，使民驚擾，不知有何急公幹當？」中貴曰：「啣命往峨眉山燒香。」公曰：「待要先斬後奏，或先奏後斬耶？」中貴悚懼曰：「念某乍離班行，不知州府事體。」公曰：「若如此道即是。」卻令出北門宿。來早入衙，下牓子云：「奉敕往峨眉山燒香，入内内侍省王某參。」公判牓子：「既銜王命，不敢奉留。請于小南門出去。」其嚴正如此。《能改齋漫録》卷十二。《宋稗類鈔》卷一。

59　張乖崖云：「治蜀如用十張牛皮，縫作一大氣毬，如有踢得起，須用得轉，即是能做。」故兩治蜀民，至今有去思。《類説》卷十九引《駭聞録》。

60　張乖崖常稱：「使寇公治蜀，未必如詠。至於澶淵一擲，詠亦不敢爲也。」深歎服之。《涑水記聞》卷五。《宋名臣言行録前集》卷四。

61　見寇準29。

62　張詠自益州寄書與楊大年，進奏院監官竊計之云：「益州近經寇亂，大臣密書相遺，恐累我。」發視之，無它語，紙尾批云：「近日白超用事否？」乃繳奏之，真宗初亦訝之，以示寇準。準微笑曰：「臣知開封府有伍伯姓白，能用杖。都下但翹楚者，以白超目之，每飲席，浮大觥，遂以爲況。」真宗方悟而笑。《孔氏談苑》卷一。

63　有范延貴者爲殿直，押兵過金陵，張忠定公詠爲守，因問曰：「天使沿路來，還曾見好官員否？」延貴曰：「昨過袁州萍鄉縣邑宰張希顔著作者，雖不識之，知其好官員也。」忠定曰：「何以言之？」延貴曰：「自入萍鄉縣境，驛傳橋道皆完葺，田萊墾闢，野無墮農，及至邑則鄽肆無賭博，市易不敢諠争，夜宿邸中，聞更皷分明，以是知其必善政也。」忠定大笑曰：「希顔固善矣，天使亦好官員也。」即日同薦於朝。《東軒筆録》卷十。《宋朝事實類苑》卷二。《宋名臣言行録》前集卷三。《群書類編故事》卷五。《宋稗類鈔》卷一。

64　見蕭楚才1。

65　忠定公後自金陵入，苦腦疽，未陛見，御史閤門累有奏，上寬其告，俾養疾。公恨不得面陳所懷，乃抗論「近年以來，虚國家帑藏，竭生民膏血，以奉無用之土木，皆丁謂、王欽若啓上侈心之所爲也，不誅死，無以謝天下。」章三上，不報，出知陳州。《澠水燕談録》卷二。

66　真宗造玉清昭應宫，張詠上言：「不審造宫觀，竭天下之財，傷生民之命。此皆賊臣丁謂誑惑陛下，乞斬丁謂頭置於國門，以謝天下。然後斬詠頭置於丁氏之門，以謝丁謂。」上亦不罪焉。《涑水記聞》卷七。《類説》卷十九引《三朝聖政録》。

67　乖崖公張詠，嘗典陳州。漕使檢點米倉，見近納不當支者有新印。疑而詰主吏，吏答以月支官吏俸米。漕移文詰公，公批于後曰：「國家養賢，不與士卒同，付案不行。」即時遣送漕，自出衙門，坐于樓下，俟送漕使。漕使不得已，倉皇而行。《能改齋漫録》卷十二。

68　張尚書詠鎮陳臺，一日，邸報同年王文正公旦登庸，乖崖色不甚悦，奮鬚振臂謂客曰：「朝廷安肯用經綸康濟人乎？賴餘素以直節自誓，束髮登仕無兩府之志。」時幕中杜壽隆者，乘其語而悦之曰：「賤子素知公無兩府意。」遽問曰：「此吾胸中藴畜，子安得預其知乎？」杜曰：「某蓋昔嘗誦公《柳》詩『安得辭榮同范蠡，緑絲和雨繫扁舟』之句，因所以知之。」愠少解。《湘山野録》卷上。

69　乖崖在陳，一日方食，進奏報至，且食且讀，既而抵案慟哭久之，哭止，復彈指久之，彈止，駡詈久之，乃丁晉公逐萊公也。乖崖知禍必及己，乃延三大户於便坐，與之博，袖間出彩骰子，勝其一坐，乃買田宅爲歸計以自汙。晉公聞之，亦不害也。《後山談叢》卷四。《宋名臣言行録》前集卷三。《容齋隨筆》卷八。

70　楊文公由禁林爲汝守，張尚書詠移書云：「張老子今年七十矣，氣血衰劣，湎然沉昬，入静自守，以真排邪。忽覩來緘，不審大年官若是，而守若是。又思大年氣薄多病，應遂移疾之請，盛年辭榮，是名高格。若智不及，氣屑屑罹禍者，自古何限。大年素養道氣，宜終窶埽地，莫致潤屋，得君得時，無害生民。大年知張老子乎？老子心無藴畜，絶情絶思，顧身世若脱屣，豈能念他人乎？大年自持，不宣。詠白。」其語直氣勁，如乖崖之在目。干寶《晉書》稱王獻之嘗云：「吾於文章書札，識人之形貌情性。」真所謂也。《湘山野録》卷中。《宋朝事實類苑》卷四十一。

71　乖崖張公詠，晚年典淮陽郡，游趙氏西園，作詩曰：「方信承平無一事，淮陽闲殺老尚書。」後一年捐館，詩讖也。《青箱雜記》卷七。《宋朝事實類苑》卷四十六。

72　張詠爲兵部尚書，臨終上疏言：「丁謂姦邪，用之亂國，願斬之以謝天下。」《國老談苑》卷一。《類説》卷四十五引《聖宋掇遺》。

73　張乖崖少時，任俠擊劍，心隘六合，將遺世仙去。始與逸人傅霖者同學，霖隱不仕。公中第日光顯，散遣親密，四方求霖同學者，三十年不可得。嘗作憶霖詩：「寄語巢由莫相笑，此生終不羨輕肥。」晚歲罷成都，轉寄守宛丘，詬訟簡稀。一日卧鈴閣，有被褐騎蹇驢，氣貌高勝者，叩門大呼曰：「尚書！青州傅霖來。」閽吏異之，走白，公聞驚且喜，倒屣出迎。召吏責曰：「傅先生，天下賢士，乃守尚不得友，汝何人，敢姓名乎？」霖即從容笑曰：「别子一世，尚爾童心，是豈知世間有我耶？」公道舊，且問何昔隱今出。霖曰：「子將去矣，來報子爾。」曰：「詠亦自知之。」霖曰：「知復何言。」翌日而去。後一月，公薨于鎮云。《宋朝事實類苑》卷四十二。《西清詩話》卷上。《苕溪漁隱叢話》前集卷二十五。《東都事略》卷四十五。《名賢氏族言行類稿》卷二十五。《新編分門古今類事》卷十。《宋詩紀事》卷六。

74　傅霖，乃乖崖之友也，交甚密。開寶中嘗會於幹城，終夕談話，鄰有病痁者，爲之不作。公每有書與傅，傅必先夢之，故傅有詩云：「劇談驅瘧鬼，幽夢得鄉書。」叙實事也。《苕溪漁隱叢話》後集卷十九引《復齋漫録》。《宋詩紀事》卷三。

75　忠定在蜀日，與一僧善。及歸，謂僧曰：「君當送我至鹿頭，有事奉託。」僧依其言，至鹿頭關，忠定出一書封角付僧曰：「謹收此。後至乙卯年七月二十六日，當請於官司，對衆發之，慎不可私發。若不待其日及私發者，必有大禍。」僧得其書，至大中祥符七年歲乙卯，時凌侍郎策帥蜀，僧乃持其書詣府，具陳忠定之言。其僧亦有道者，凌信其言，集從官共開之，乃忠定真容也。其上有手題曰：「詠當血食於此。」後數日，得京師報，忠定以其年七月二十六日捐館。凌乃爲之築廟於成都。蜀人自唐以來，嚴祀韋南康，自此乃改祠忠定至今。《夢溪筆談》卷二十。《茶香室四鈔》卷十。

76　張乖崖成都還日，臨行封一紙軸付僧文鑒大師者，上題云：「請於乙卯歲五月二十一日開。」後至祥符八年，當其歲也。時凌侍郎策知成都，文鑒至是日持見凌公曰：「先尚書向以此囑某，已若干年，不知何物也，乞公開之。」洎開，乃所畫野服筇，黄短褐，一小真也。凌公奇之，於大慈寺閣龕以祠焉。蓋公祥符七年甲寅五月二十一日薨，開真之日，當小祥也。《湘山野録》卷上。《宋朝事實類苑》卷四十五。《宋稗類鈔》卷一。

77　公離蜀日，以一幅書授蜀僧希白，其上題「須十年後開」。其後公薨于陳，凶訃至蜀，果十年。啟封，乃乖崖翁真子一幅，戴隱士帽，褐袍絹帶，其傍題云：「依此樣寫於仙游閣。」兼自撰《乖崖翁真贊》云：「乖則違衆，崖不利物。乖崖之名，聊以表德。徒勞丹青，繪寫凡質。欲明此心，服之無斁。」至今川民皆依樣家家傳寫。《青箱雜記》卷十。《東齋記事》補遺「僧希白」，作「僧正」。

78　初，蜀新亂，張尚書至，公宇襲舊制，周列更鋪凡數百所，公即日命罷之，人心大安。及代去，留一卷實封文字與僧正希白，且云：「候十年觀此。」後十年，公薨于陳州，訃至，希白爲公設大會齋，請知府凌諫議策發開所留文字，乃公畫像，衣兔褐，繫絛草裹，自爲贊曰：「乖則違俗，崖不利物。乖崖之名，聊以表德，因號乖崖。」公遂畫于天慶觀仙游閣。又九曜院皆畫公像，府衙之東南隅，又有祠堂，皆後人思公而爲之也。《宋朝事實類苑》卷九。《宋名臣言行録》前集卷三。《堯山堂外紀》卷四十四。

79　張乖崖浴爲猿。《能改齋漫録》卷十八。

80　洛陽周公濟葬母，躬修塋域。見艮方多磚，公曰：「此必古者不封之墓。」即掩之，因增土數尺。是夜夢一老人，衣冠甚偉，揖謝曰：「感公修吾宅。」問其名，乖崖也。既覺悟，曰：「乖崖乃宋張忠定公詠之號也。」已而考之，實葬其地。周公，正統時人，由監察御史官至安慶府知府。《西園聞見録》卷一百四。

蕭楚才

1　蕭楚才知溧陽縣時，張乖崖作牧。一日召食，見公几案有一絶云：「獨恨太平無一事，江南閒殺老尚書。」蕭改「恨」作「幸」字，公出視稿，曰：「誰改吾詩？」左右以實對。蕭曰：「與公全身。公功高位重，奸人側目之秋。且天下一統，公獨恨太平，何也？」公曰：「蕭弟，一字之師也。」《陳輔之詩話》。《類説》卷五十七。《苕溪漁隱叢話》前集卷二十五。《讀書鏡》卷八。《昨非庵日纂》一集卷十四。

竇元賓

1　王元之謫黄州，實由宰相不悦，交親無敢私見，惟竇元賓握手泣言於閤門曰：「天乎，使公屢出，豈非命耶！」士大夫高之。元之以詩謝之云：「惟有南宫竇員外，爲予垂淚閤門前。」《澠水燕談録》卷七。參見王禹偁24。

2　見盛度12。

王小波

1　本朝王小波、李順、王均輩嘯聚西蜀，蓋朝廷初平孟氏，蜀之帑藏歸京師，其後言利者争述功利，置博易務，禁私市，商賈不行，蜀民不足，故小波得以激怒其人曰：「吾疾貧富不均，今爲汝均之。」貧者附之益衆。《澠水燕談録》卷八。

李　順

1　蜀父老言：王小皤之亂，自言「我土鍋村民也，豈能霸一方？」有李順者，孟大王之遺孤。初，蜀亡，有晨興過摩訶池上者，見錦箱錦衾覆一襁褓嬰兒，有片紙在其中，書曰：「國中義士，爲我養之。」人知其出於宫中，因收養焉，順是也，故蜀人惑而從之。未幾，小皤戰死，衆推順爲主，下令復姓孟。及王師薄城，城且破矣，順忽飯城中僧數千人以祈福。又度其童子亦數千人，皆就府治削髮，衣僧衣。晡後分東西門兩門出。出盡，順亦不知在，蓋自髡而遯矣。明日，王師入城，捕得一髯士，狀頗類順，遂誅之，而實非也。有帶御器械張舜卿者，因奏事，密言：「臣聞順已逸去，所獻首非也。」太宗以爲害諸將之功，叱出將斬之。已而貸之，亦坐免官。及真廟天禧初，順竟獲於嶺南。初欲誅之於市，且令百官賀。吕文靖爲知雜御史，以爲不可，但即獄中殺之。人始知舜卿所奏非妄也。蜀人又謂：順逃至荆渚，入一僧寺，有僧熟視曰：「汝有異相，當爲百日偏霸之主，何自在此？汝宜急去，今年不死，尚有數十年壽。」亦可怪也。又云方順之作，有術士拆順名曰：「是一百八日有西川耳，安能久也。」如期而敗。《老學庵筆記》卷九。《宋稗類鈔》卷一。

2　蜀中劇賊李順陷劍南，兩川、關右震動，朝廷以爲憂。后王師破賊，梟李順收復兩川，書功行賞，了無間言。至景祐中，有人告李順尚在廣州，巡檢使臣陳文璉捕得之，乃真李順也。年已七十餘，推驗明白，囚赴闕，覆按皆實。朝廷以平蜀將士功賞已行，不欲暴其事，但斬順，賞文璉二官，仍閤門祗候。文璉，泉州人。康定中，老歸泉州，予尚識之。文璉家有《李順案欵》，本末甚詳。順本味江王小博之妻弟。始王小博反于蜀中，不能撫其徒衆，乃共推順爲主。順初起，悉召鄉里富人大姓，令具其家所有財粟，據其生齒足用之外，一切調發，大賑貧乏，録用材能，存撫良善，號令嚴明，所至一無所犯。時兩蜀大饑，旬日之間，歸之者數萬人。所向州縣，開門延納，傳檄所至，無復完壘。及敗，人尚懷之，故順得脱去，三十餘年乃始就戮。《夢溪筆談》卷二十五。《揮麈後録》卷五。《志雅堂雜鈔》卷上。

3　淳化四年十二月，蜀寇王小波死，李順繼之。明年正月己巳，即蜀王位。五月丁巳，兩川招安使王繼恩克成都，順就擒。開禧三年正月，大將吴曦叛蜀，歸款於虜，甲午，即蜀王位，丁酉，受虜册。二月乙亥，隨軍轉運安丙奉密詔梟曦於興州。説者析順字，謂居川之傍一百八日；析曦字，謂三十八日，我乃被戈。較其即位、受册之日，不差毫髮，又俱終始於蜀。《桯史》卷二。《宋稗類鈔》卷二。

4　成都江瀆廟北壁外，畫美髯一丈夫，據銀胡床坐，從者甚衆，邦人云蜀賊李順也。《老學庵筆記》卷五。

胡　旦

1　見吕蒙正13。

2　胡旦少有俊才，尚氣凌物，嘗語人曰：「應舉不作狀元，仕宦不作宰相，乃虚生也。」隨計之秋，郡守坐中聞雁，旦賦詩曰：「明年春色裏，領取一行歸。」詩人皆壯其言。明年果魁天下。《澠水燕談録》卷四。《古今事文類聚》前集卷二十六。《堯山堂外紀》卷四十三。《宋詩紀事》卷五。

3　胡旦作《長鯨吞舟賦》，其狀鯨之大曰：「魚不知舟在腹中，其樂也融融；人不知舟在腹内，其樂也洩洩。」又曰：「雙鬚竿直，兩目星溢。」楊孜覽而笑曰：「舟入魚腹，恨何小也。」《東軒筆録》卷十五。

4　胡大監旦知明州，道出維揚。時同年董給事儼知揚州，遇之特歡，截篙投艣以留之。一日，延入後館，出姬侍，列殽餗，其宴豆皆上方貴器。飲酣，胡謂董曰：「吾輩出於諸生，所享若此，麤亦忝矣。弊舟亦有衰鬟二三，容止玩飾，不侔同年之家，人生會合難得，或不棄，來日能枉駕弊舟數杯可乎？」董感其意，大喜，徐又曰：「三品珍器，貧家平生未識，可略假舟中，聊以誇示荆釵得否？」董笑曰：「狀元兄見外之甚也。」亟命滌濯，以巨奩盡貯之，對面封訖，令送舟中。明日五鼓，張帆乘風，瞥然不告而行。不旬至杭州，薛大諫映亦牓下生也，首問胡曰：「過維揚，見董同年否？」胡曰：「見。」又曰：「董望之材器英邁，奇男子也，然止是性貪。」一日尊前，胡謂薛曰：「聊假二千緡，創立鑑湖别墅，鄞麾才罷，便當謝病，一扁舟釣於越溪，豈能隨蝸蠅競吻角乎？」薛公不得已，贈白金三百星，聊爲釣溪一醉。旦頷領之，不爲少謝。《玉壺清話》卷三。《宋朝事實類苑》卷七十。《類説》卷五十五引《雜説》。

5　見李沆13。

6　胡祕監周甫貶坊州團練副使，擅離徙所，至鄜州謁宋太素尚書，被劾，特置不問。《老學庵筆記》卷六。

7　陳洪進請諡于朝，胡旦揚言曰：「宜諡忠靖。」忠靖乃下軍之名，其子慚懼，賂以白金數鎰，乃改之。《能改齋漫録》卷十三。

8　胡祕監旦，學冠一時，而輕躁喜玩人。其在西掖也，嚐草《江仲甫升使額誥詞》云：「歸馬華山之陽，朕雖無愧；放牛桃林之野，汝實有功。」蓋江小字芒兒，俚語以牧童爲「芒兒」。胡又嘗行巨璫誥詞云：「以爾久淹禁署，克慎行藏。」由是諸竪切齒。范應辰爲大理評事，旦畫一布袋，中藏一丐者，以遺范，題云：「袋裏貧士。」《澠水燕談録》卷十。《宋朝事實類苑》卷六十四。

9　胡旦爲兵部郎中、知制誥，將獲罪前數日，禁中忽報云：「召對，賜鞍馬。」偵者悉白有位邸吏，傳報四方，既而詰之，虚也，並不知所得之自。後數日，貶安州行軍司馬。《宋朝事實類苑》卷四十六引《名賢詩話》。

10　胡秘監旦自知制誥落職，通判襄州時，謝學士泌知州事，嘗因過廳飲酒，胡面色發赤，謝戲曰：「舍人面色如衫色。」胡應聲答曰：「學士心頭似幞頭。」胡時衣緋。《倦游雜録》。《宋朝事實類苑》卷六十七。《續墨客揮犀》卷五。

11　夏英公鎮襄陽，遇大赦，賜酺宴，詔中有「致仕高年，各賜束帛」。時胡大監旦瞽廢在襄，英公依詔旨選精縑十疋贈之。胡得縑以手捫之，笑曰：「寄語舍人，何寡聞至此！奉還五匹，請檢《韓詩外傳》及服虔、賈誼諸儒所解『束帛戔戔，賁於丘園』之義，自可見證。」英公檢之，果見三代束帛、束脩之制。若束脩則十挺之脯，其實一束也。若束帛則卷其帛，屈爲二端，五疋遂見十端，表王者屈折於隱淪之道也。夏亦少沮。《湘山野録》卷下。《宋朝事實類苑》卷五十九。《宋稗類鈔》卷五。

12　〔夏英公竦〕鎮襄陽時，胡秘監旦喪明居襄，性多狷躁，譏毁郡政。英公昔嘗師焉，至貴達，尚以青衿待之，而不免時一造焉。一日，謂公曰：「讀書乎？」曰：「郡事鮮暇，但時得意則爲絶句。」胡曰：「試誦之。」公曰：「近有《燕雀》詩，云：『燕雀紛紛出亂麻，漢江西畔使君家。空堂自恨無金彈，任爾啾啾到日斜。』」胡頗覺，因少戢。《湘山野録》卷上。

13　寇萊公南遷，道過襄州，留一絶句於驛亭曰：「沙隄築處迎丞相，驛使催時送逐臣。到了輸他林下客，無榮無辱自由身。」「林下客」，大概言之，初無所主名也。胡秘監旦素不爲公所喜，適居郡下，既聞之，遂以林下客謂公爲己發，且有稱快之語，聞者無不皆笑。《石林詩話》卷中。《堯山堂外紀》卷四十四。

14　胡大監旦喪明歲久，忽襄陽奏入，胡某欲詣闕乞見。真宗許之。既到闕，王沂公曾在中書，謂諸公曰：「此老利吻，若獲對，必妄訐時政。」因先奏曰：「胡某瞽廢日久，廷陛蹈舞失容，恐取笑於仗衛，乞令送中書問求見之因。」真宗令中人閤門傳宣，送旦於中書，或有陳叙，具封章奏上。胡知必廟堂術也。至堂方及席，沂公與諸相具諸生之禮，列拜於前，旦但長揖。方坐，沂公問丈曰：「近目疾增損如何？」胡曰：「近亦稍減，見相公、參政只可三二分來人。」其涼德率此。再問所來之事，堅乞引對。中人再傳聖語，既無計，但言襄陽元書乞賜一見。諸相曰：「此必不可得。」急具劄子奏，批下，奉聖旨依奏，乞見宜不允。《湘山野録》卷中。

15　楊庶幾孜言：胡祕監旦退居襄陽，鑱大硯以著《漢春秋》。書成，瘞其硯。每聞大臣名士薨卒，必作傳以紀其善惡，然世不傳。《春明退朝録》卷上。《宋朝事實類苑》卷五十九。

16　胡旦作大硯，可數尺，鑱其旁曰：「宋胡旦作《漢春秋》硯。」遺命埋塚中。《東齋記事》補遺。《東都事略》卷三十八。《剡溪野語》。《何氏語林》卷十一。

17　胡旦文辭敏麗，見推一時。晚年病目，閉門闲居。一日，史館共議作一貴侯傳，其人少賤，嘗屠豕豬。史官以爲，諱之即非實録，書之即難爲辭，相與見旦，旦曰：「何不曰『某少嘗操刀以割』？示有宰天下之志。」莫不歎服。《澠水燕談録》卷四。

18　見柳開11。

樂　史

1　樂史，字子正，撫州宜春人也。母夢異人，令吞五色珠而生史。《名賢氏族言行類稿》卷五十。

宋　白

1　端拱初，宋白知舉，取二十八人。物論喧然，以爲多遺材。詔復取落下人試於崇政殿，於是再取九十九人。而葉齊猶擊登聞鼓自列。朝廷不得已，又爲覆試，頗惡齊嚚訟，考官賦題，特出「一葉落而天下秋」，凡放三十一人而齊仍第一。《石林燕語》卷八。

2　見李慶孫1。

3　見麻仲英1。

4　見蘇易簡3。

5　見吕蒙正26。

梁周翰

1　見宋太祖62。

2　藝祖嘗以梁周翰補闕管綾錦院，多決工匠，不能處。及駕幸本院，即欲決周翰。周翰急曰：「臣天下名士。」既而宰相救解。藝祖言：「欲決，教知滋味。」遂釋之。《東原録》。

3　梁修撰周翰，一歲後苑讌，凡從臣各探韻賦詩，梁得「春」字，曰：「百花將盡牡丹坼，十雨初晴太液春。」上特稱之。《玉壺清話》卷五。

4　梁周翰，真宗即位，始知誥，《贈柳開詩》曰：「九重城闕新天子，萬卷詩書老舍人。」時楊大年、朱昂同在禁掖，楊未及滿三十，而二公皆老，數見靳侮。梁謂之曰：「公毋侮我老，此老亦將留與公爾。」朱昂聞之，背面摇手掖下，謂梁曰：「莫與，莫與！」大年死不及五十。《中山詩話》。《詩話總龜》前集卷四十一。《宋朝事實類苑》卷六十六。參見楊億15。

5　梁周翰少有文譽，及入禁林，年已七十。景德中，答宰相待罪表不稱旨，上别令趙安仁撰，曰：「不可令周翰知，恐其愧恨。」《類説》卷二十二引《金坡遺事》。

朱　昂

1　朱昂侍郎甫弱冠，辭親游學，其父給錢二千以爲行資。徑入衡山書院服勤學問，孜孜不怠，夜則拾桐油子燃以誦書。三年業成而歸，復以二千納于父，封識宛然。《仕學規範》卷一引《皇朝名臣四科事實》。

2　見陳彭年1。

3　太宗一日幸禁林，謂朱翰林昂曰：「漢宣帝最好勤政，尚五日一視朝，萬務寧無壅積耶？朕則不敢輒怠也。」公因得建言：「臣聞堯、舜優游巖廊之上，亦萬機允正；唐太宗天下太平，房喬請三日一視朝臨政。高宗寰宇寧静，長孫无忌請隔日視事。悉從。自後，雙日不坐，隻日御視，五日一開延英，遂爲通式。今庶政清簡，百執猶寧居於私殿，惟陛下凝旒聽覽，飜無暫暇，宜三五日一臨軒，養洪算，蹈太和，合動直静專之道，扃攝思慮，保御真氣。」後中書知之，與臺諫繼陳奏請：「臣等切見朱昂之請對，深協至治，仍乞徇所陳。」久而纔允。《玉壺清話》卷六。

4　見梁周翰4。

5　開寶塔成，欲撰記，太宗謂近臣曰：「儒人多薄佛典，向西域僧法遇自摩竭陁國來，表述本國有金剛坐，乃釋迦成道時所踞之坐，求立碑坐側。朕令蘇易簡撰文賜之，中有鄙佛爲夷人之語，朕甚不喜。詞臣中獨不見朱昂有譏佛之迹。」因詔公撰之。文既成，敦崇嚴重，太宗深加歎奬。公舉進士之時，趙韓王深所器重，謂人曰：「朱有君子之風，壽德遠到。」時宗人朱遵度有學名，謂之「朱萬卷」，目公爲「小萬卷」。歷清貴三十年，晚以工部侍郎懇求歸江陵，逾年方允。止令謝於殿門外，復詔賜坐。時方劇暑，恩旨寵留，詔秋涼進程。時吴淑贈行詩，有「浴殿夜涼初閣筆，渚宫秋晚得懸車」之句，尤爲中的。錫宴玉津園，中人傳詔，令各賦詩爲送。若李承旨維有「清朝納禄猶彊健，白首還家正太平」，及陳文惠公堯佐「部吏百函通爵里，送兵千騎過荆門」之句。凡四十八篇，皆警絶一時，朝論榮之。《玉壺清話》卷二。

6　荆南朱昂，博學有清德，晚年以工部侍郎乞骸骨，既得謝，真宗賜坐，寵詔留候秋涼還荆南，故吴淑贈行詩曰：「浴殿夜涼初閣筆，渚宫秋晚得懸車。」比行，賜宴玉津園，侍臣皆赴，坐中，内侍傳詔各賦詩餞行。凡四十八篇，獨李翰長維詩最奇絶，云：「清朝納禄猶强健，白首還家正太平。」昂弟協亦退居里中，年皆八十餘，時謂「渚宫二疏」。主帥表其閭曰東、西致政坊。昂薨，門人諡曰正裕先生。《澠水燕談録》卷四。《堯山堂外紀》卷四十四。

7　〔朱昂〕買奇書於所居，爲二亭，曰「知止」、曰「幽棲」，自號曰「退叟」。《東都事略》卷三十八。

楊徽之

1　楊侍讀徽之，以能詩聞於祖宗朝。太宗知其名，索其所著。以百篇獻上，卒章曰：「少年牢落今何幸，叨遇君王問姓名。」太宗和賜，且語近臣曰：「徽之文雅可尚，操履端正。」拜禮部侍郎，選十聯寫於御屏。梁周翰貽之詩曰：「誰似金華楊學士，十聯詩在御屏風。」《江行》云：「犬吠竹籬沽酒客，鶴隨苔岸洗衣僧。」《寒食》云：「天寒酒薄難成醉，地迥樓高易斷魂。」《塞上》云：「戍樓煙自直，戰地雨長腥。」《嘉陽川》云：「青帝已教春不老，素娥何惜月長圓。」又云：「浮花水入瞿塘峽，帶雨雲歸越巂州。」《哭江爲》云：「廢宅寒塘水，荒墳宿草煙。」《元夜》云：「春歸萬年樹，月滿九重城。」《僧舍》云：「偶題巖石雲生筆，闲繞庭松露濕衣。」《湘江舟行》云：「新霜染楓葉，皓月借蘆花。」《宿東林》云：「開盡菊花秋色老，落遲桐葉雨聲寒。」《澠水燕談録》卷七。《玉壺清話》卷五。《宋朝事實類苑》卷三十四。《宋詩紀事》卷二。

趙鄰幾　趙延嗣

1　趙鄰幾好學善著述，太宗擢知制誥，逾月，卒。子東之亦有文才，前以職事死塞下。家極貧，三女皆幼，無田以養，無宅以居。僕有趙延嗣者，久事舍人，義不忍去，竭力營衣食以給之，雖勞苦不避。如是者十餘年，三女皆長，延嗣未嘗見其面，至京師訪舍人之舊，謀嫁三女。見宋翰林白、楊侍郎徽之，發聲大哭，具道所以。二公驚謝曰：「吾被衣冠，且與舍人友，而不能恤舍人之孤，不迨汝遠矣。」即迎三女歸京師，求良士嫁之。三女皆有歸，延嗣乃去。徂徠先生石守道爲之傳以厲天下云。《澠水燕談録》卷三。《宋朝事實類苑》卷五十三。《北軒筆記》。《厚德録》卷二。《仕學規範》卷七。

夏侯嘉正

1　夏侯嘉正，荆南人。劉童子者，幼瞽，善聲骨及命術，謂曰：「將來須及第，亦有清職，惟持聲貴，自餘俱弱。己俸外，别有百金横入，不病則死。」後至正言、直館，充益王生辰使，得金幣，方輦歸私第，欲留之爲潤屋，忽一緡自地起立，久而後仆，遂感疾，月餘而卒。太宗上元御樓觀燈，嘉正進十韻，末句云：「兩制誠堪美，青雲侍玉輿。」不懌，賜和以規之，有「薄德終慚舉，通才例上居」之句。喜丹竈，嘗曰：「使我乾得水銀半兩，知制誥一日，平生足矣。」二願俱不遂而卒。《玉壺清話》卷七。《宋朝事實類苑》卷四十八。《東軒筆録》卷二。《續墨客揮犀》卷四。《席上腐談》卷下。《野客叢書》卷十三。《讀書鏡》卷三。《宋稗類鈔》卷二。

麻仲英

1　麻先生仲英，幼有俊才，七歲能詩，隨侍父官鄜州。時宋翰林白方謫官鄜畤時，聞而召之。坐賦詩十篇，宋大稱賞。翌日，宋以浣溪牋、李廷珪墨、諸葛氏筆遺之，乃贈以詩曰：「宣毫歙墨川箋紙，寄與麻家小秀才。七歲能吟天骨異，前生已折桂枝來。」十七，一試禮部歸。以二親既喪，禄不及養，無復仕宦意，退居臨淄辨士里别墅，久而記覽該洽，行義高潔，鄉黨化服。鄰里有争訟者，不決於有司而聽先生辨之。雖凶年，盜不入其家。富韓公、文潞公守青，皆嘗致書幣。龐莊敏公出鎮，遣其子奉書召至府中，禮之極厚，屢以詩貽之，薦其行義于朝。詔以爲國子四門助教、州學教授，東方學者争師之。《澠水燕談録》卷四。《宋朝事實類苑》卷四十一。《宋詩紀事》卷二。

韓　浦

1　韓浦，長安人，唐相休之裔孫。博學，善持論，詳練臺閣故事，多知唐朝氏族，與人談，亹亹可聽，號爲「近世肉譜」。《宋朝事實類苑》卷五十九。《東都事略》卷一百十五。《古事比》卷十一。《宋詩紀事》卷二。

2　韓浦、韓洎，晉公滉之後，咸有辭學。浦善聲律，洎爲古文，意常輕浦，語人曰：「吾兄爲文，譬如繩樞草舍，聊庇風雨。予之爲文，是造五鳳樓手。」浦性滑稽，竊聞其言，因有親知遺蜀牋，浦題作一篇，以其牋貽洎曰：「十樣蠻牋出益州，寄來新自浣溪頭。老兄得此全無用，助爾添修五鳳樓。」《楊文公談苑》。《宋詩紀事》卷二。

刁　衎

1　太宗皇帝嘗内出古畫三百軸，雜以山川、人物、鳥獸、花木，糊其名氏，詔參政賈黄中、直院舍人張洎、直祕閣刁衎，各領一百軸，不同日而給，謂曰：「卿可分高下等第進來。」刁得之，尋以品藻。一日，參政退朝，召刁衎曰：「聖旨出畫一百軸令觀，某於此藝未嘗經心，學士多能，幸與銓決。」既而盡辨之。它日，舍人亦召刁衎，出畫，如賈所説。盡踰月，相次進納，備言郡國所畫，復以九品第之。上覆視，與舊題不差，大喜曰：「卿何爲各能旌别？」二臣對曰：「臣等不曉繪事，俱是刁衎所定。」祕閣由是擅博識之名焉。《野説》。

李慶孫

1　李慶孫有文名，所謂「洛陽才子安鴻漸，天下文章李慶孫」。時翰林學士宋白亦以文名，慶孫嘗謁白，弗爲禮，曰：「翰長所以得名者，《仙掌賦》耳，以某觀之，殊未爲佳。」白愕然，問其故，曰：「公賦云：『旅雁宵征，訝控弦於碧漢；行人早起，疑指路於雲間。』此乃拳頭賦也。」白曰：「君行欲何？」云：「某一聯云：『賴是孤標，欲摩挲於霄漢；如其對峙，應撫笑於人寰。』」白遂重之。《庶齋老學叢談》卷四。

安鴻漸

1　見李慶孫1。

2　安鴻漸有滑稽清才，而復内懼。婦翁死，哭於柩，其孺人素性嚴，呼入繐幕中詬之曰：「汝哭何因無淚？」漸曰：「以帕拭乾。」妻嚴戒曰：「來日早臨，定須見淚。」漸曰：「唯。」計既窘，來日以寬巾濕紙置於額，大叩其顙而慟。慟罷，其妻又呼入窺之。妻驚曰：「淚出於眼，何故額流？」漸對曰：「僕但聞自古云『水出高原』。」鴻漸《秋賦》警句曰：「陳王閣上，生幾點之青苔；謝客門前，染一溪之寒水。」《湘山野録》卷中。《拊掌録》。《宋稗類鈔》卷六。

3　見釋贊寧4。

4　安鴻漸滑稽輕薄。或傳凌侍郎策世緒本微，其父曾爲鎮所由，公方成童，父拜鴻漸，爲立一名。漸因命名曰「教之」，安言所由生也。鴻漸老爲教坊判官，凌公判宣徽院，樂籍隸焉，亦微憾之。一日，謂之曰：「汝今世之一禰衡爾，才雖不逮，偶免一烹焉。」《玉壺清話》卷八。

錢　熙

1　錢熙，泉南才雅之士。進《四夷來王賦》萬餘言，太宗愛其才，擢館職，有司請試，上笑曰：「試官前進士趙某親自選中。」嘗撰《三釣酸文》，舉世稱精絶，略曰：「渭川凝碧，早抛釣月之流；商嶺排青，不逐眠雲之侣。」又曰：「年年落第，春風徒泣於遷鶯；處處羈游，夜雨空傷於斷雁。」其文千言，率類於此。卒，鄉人李慶孫爲詩哭之曰：「《四夷》妙賦無人誦，《三釣酸文》舉世傳。」《玉壺清話》卷七。

柳　開

1　〔柳開〕幼警悟豪勇。父顯德末爲南縣令，有盗入其家，衆不敢動。開年十三，亟取劍逐之。盗踰垣，開揮劍斷其足二指。及就學，講説能究經旨。《東都事略》卷三十八。《名賢氏族言行類稿》卷四十。

2　柳崇儀開，家雄於財，好交結，樂散施，而季父主家，多靳不與。時趙昌言方在布衣，旅游河朔，因以謁開，開屢請以錢乞趙，季父不與，開乃夜搆火燒舍，季父大駭，即出錢三百緡乞趙，由此恣其所施，不復吝也。《青箱雜記》卷六。

3　河東先生柳仲塗，少時縱飲酒肆，坐側有書生，接語，乃以貧未葬父母，將謁魏守王公祜，求資以給襄事。先生問所費幾何。曰：「得錢二十萬可矣。」先生曰：「姑就舍，吾且爲子營之。」罄其資，得白金百兩，錢數萬，遺之，議者以郭代公之義不能遠過。《澠水燕談録》卷三。《仕學規範》卷二。案：王祜，當爲「王祐」。

4　自五代以來，學者少尚義理。有趙生者，得韓文數十篇，未達，乃以示開。開一見，遂知爲文之趣，自是屬辭必法韓愈。《名賢氏族言行類稿》卷四十。

5　柳開慕韓愈、柳宗元爲文，因名肩愈。《郡齋讀書志》卷十九。

6　〔柳〕開著書，號東郊野夫，又號補亡先生，作二傳以見意。《名賢氏族言行類稿》卷四十。

7　柳仲塗開赴舉時，宿驛中，夜聞婦人私哭，其聲婉而哀，曉起詢之，乃同驛臨淮令之女。令在任恣貪墨，委一僕主獻納，及代還，爲僕所恃，逼其女爲室。令度勢難免，因許之，女故哭。柳素負節義，往見令，詰其實，令不能諱，悉告柳。柳忿怒曰：「願假此僕一見，爲子除害。」僕至柳室，則令往市酒果鹽梅等物，俟夜闌呼僕入，叱問曰：「脇主人女爲婦，是汝邪？」即奮匕首殺而烹之。翌日召令及同舍飲，共食僕肉，飲散亟行。令往追謝，問僕安在，柳曰：「適共食者乃其肉也。」《談撰》。《宋稗類鈔》卷四。參見張詠1。

8　柳開少好任氣，大言淩物。應舉時，以文章投主司於簾前，凡千軸，載以獨輪車。引試日，衣襴自擁車以入，欲以此駭衆取名。時張景能文有名，唯袖一書簾前獻之，主司大稱賞，擢景優等。時人爲之語曰：「柳開千軸，不如張景一書。」《夢溪筆談》卷九。《何氏語林》卷十八。《宋稗類鈔》卷五。

9　國朝取士，猶用唐故事，禮部放牓。柳開少學古文，有盛名，而不工爲詞賦，累舉不第。開寶六年，李文正昉知舉，被黜下第。徐士廉擊鼓自列，詔盧多遜即講武殿覆試，於是再取宋準而下二十六人，自是遂爲故事。再試自此始。然時開復不預，多遜爲言開英雄之士，不工篆刻，故考校不及。太祖即召對，大悦，遂特賜及第。《石林燕語》卷八。

10　〔柳〕開知常州。開至治所，招誘群盗，以俸金給賞之，又解衣與賊首置之。左右或謂不可，開曰：「彼失所則盗，不爾則吾民也。」……半歲，境内輯寧。《名臣碑傳琬琰集》下卷七。

11　柳仲塗開知潤州，胡旦秘監爲淮漕，二人者，俱喜以名騖於時。旦造《漢春秋編年》，立五始先經、後經，發明凡例之類，切侔聖作。書甫畢，邀開於金山觀之，頗以述作自矜。開從其招而赴焉，方拂案開編，未暇展閲，開拔劍叱之曰：「小子亂常，名教之罪人也。生民以來，未有如夫子者，至若丘明而下，公、穀、鄒、郟數子，止取傳述而已，爾何輩，輒敢竊聖經之名冠於編首，今日聊贈一劍，以爲後世狂斐之戒！」語訖，勇逐之。旦闊步攝衣，急投舊艦，鋒幾及身，賴舟人擁入，參差不免，猶斫數劍於舷，聊以快憤。《玉壺清話》卷三。《宋朝事實類苑》卷七十四。

12　柳開知潤州，有監兵錢供奉者，亦忠懿之近屬也。乃父方奉朝請，在京師。開乘間來謁，造其書閣，見壁有繪婦人像甚美，詰以誰氏，監兵對曰：「某之女弟也，既笄矣。」柳喜曰：「開喪偶已踰期，願取爲繼室。」錢曰：「俟白家君，敢議姻事。」柳曰：「以開之材學，不辱于錢氏之門。」遂强委禽焉，不旬日而遂成禮。錢不之敢拒，走介白其父，乞上殿面訴柳開劫取臣女。仁宗問曰：「卿識柳開否？」曰：「不識。」上曰：「真奇傑之士也。卿家可謂得嘉婿矣。吾爲卿媒，可乎？」錢父不敢再言，但拜謝而退。《倦游雜録》。《宋朝事實類苑》卷七。《墨客揮犀》卷四。

13　柳仲塗開以殿中侍御史改崇儀使、知寧邊軍。寧邊，定州博野縣是也，扼虜境之要。柳纔至，間者惑邊州郡，馳告契丹將犯境。獨柳馳書陳五事與軍帥郭宣徽守文，逆料蕃情必無犯邊之事，敢以族保。後果無動。有真定人白萬德者，邊豪也，蕃族七百餘帳，萬德以威愛轄之。慕仲塗才名，願欲親之，凡出入界上，設帳劇飲，間以詩書講摩，信重仰服。一夕，與之飲於邊帳，謂萬德曰：「中原乃君父母之邦，棄以臣胡虜，奈禮義何？觀君氣貌雄特，南朝大侯伯不過此爾。中原失幽、薊六十年，將興師取之。君能順動先自南歸，則裂茅土，封公侯，不絶其世，炳焉書其功於方册，豈不韙歟？」萬德大喜，將定日率豪傑請約於境，各以所授告命交而爲質。議方合，會急召知全州，萬德與仲塗别曰：「君不集其事者，天乎！」《續湘山野録》。

14　如京使柳開與處士潘閬爲莫逆之交，而尚氣自任，潘常嗤之。端拱中，典全州，途出維揚，潘先世卜居於彼，迎謁江涘，因偕往傳舍，止於廳事。見中堂扃鐍甚秘，怒而問吏，吏曰：「凡宿者多不自安，向無人居，已十稔矣。」柳曰：「吾文章可以驚鬼神，膽氣可以讋夷夏，何畏哉！」即啓户埽除，處中而坐。閬潛思曰：「豈有人不畏鬼神乎？」乃託事告歸，請公獨宿。閬出門密謂驛吏曰：「柳公，我之故人，常輕言自衒，今作戲怖渠，無致訝也。」閬薄暮以黛染身，衣豹文犢鼻，吐獸牙，被髮執巨箠，由外垣而入，據廳脊俯視堂廡。是夕，月色倍霽，洞鑒毛髮，柳曳劍循階而行。閬忽變聲呵之，柳悚然舉目。再呵之，似覺惶懼，遽云：「某假道赴任，暫憇此館，非意干忤，幸賜恕之。」閬遂疏柳生平幽隱不法之事，厲聲曰：「陰府以汝積戾如此，俾吾持符追攝，便須急行。」柳忙然設拜，曰：「事誠有之，其如官序未達，家事未了，倘垂恩庇，誠有厚報。」言訖再拜，繼之以泣。閬徐曰：「汝識吾否？」柳曰：「塵土下士，不識聖者。」閬曰：「只我便是潘閬也。」柳乃速呼閬下。閬素知公性躁暴，是夕潛遁。柳以慙恧，詰朝解舟。《續湘山野録》。《友會叢談》卷中。

15　柳開，魏郡人，性凶惡，舉進士，至殿中侍御史。後授崇儀使，知全州道 ，膾人肝。每擒獲溪洞蠻人，必召宴官僚，設鹽，遣從卒自背割取肝，抽佩刀割啖之，坐客悚慄。知荆州，常令伺鄰郡，凡有誅殺戮，遣健步求取肝，以充食。《宋朝事實類苑》卷七十四。

16　見徐鉉12。

17　朝廷授〔柳〕開崇儀使、知寧邊軍，聲壓沙漠。其子涉，及第於咸平三年陳堯咨牓。唱名日，真宗召至軒陛，親謂涉曰：「夜來報至，汝父已卒，今賜汝及第。」給錢三萬，俾戴星而奔，給護旅櫬，特加軫悼。《玉壺清話》卷三。

18　見李迪2。

19　河東柳先生開，以高文苦學爲世宗師，後進經其題品者，翕然名重于世。嘗有詩贈諸進士曰：「今年舉進士，必誰登高第？孫何及孫僅，外復有丁謂。」未幾，何、僅連牓狀元，謂亦中甲科。先生之知人也如此。《澠水燕談録》卷三。

范　杲

1　藝祖收河東，凱旋，范杲叩馬進詩曰：「千里版圖來浙右，一聲金鼓下河東。」上愛歎不已，增秩，賜章服。杲，魯公質之姪，好學有文，時稱「高、梁、柳、范」，謂高弁、梁周翰、柳開與杲也。《澠水燕談録》卷七。《宋朝事實類苑》卷三十四。《玉壺清話》卷二。《宋詩紀事》卷二。

王禹偁

1　王元之，濟州人，年七八歲已能文。畢文簡公爲郡從事，始知之，問其家以磨麵爲生，因令作《磨》詩。元之不思以對：「但存心裏正，無愁眼下遲。若人輕着力，便是轉身時。」文簡大奇之，留於子弟中講學。一日，太守席上出詩句：「鸚鵡能言争似鳳。」坐客皆未有對。文簡寫之屏間，元之書其下：「蜘蛛雖巧不如蠶。」文簡歎息曰：「經綸之才也。」遂加以衣冠，呼爲小友。至文簡入相，元之已掌書命矣。《邵氏聞見後録》卷十七。《宋名臣言行録》前集卷九。《宋朝事實類苑》卷三十四。《名臣碑傳琬琰集》下卷四。《西清詩話》卷下。《堯山堂外紀》卷四十三。《堅瓠庚集》卷一。《宋詩紀事》卷四。參見梁顥1。

2　王元之内翰，五歲已能詩。因太守賞白蓮，倅言元之能與，語於太守。因召而吟一絶云：「昨夜三更後，姮娥墮玉簪。馮夷不敢受，捧出碧波心。」又云：「佳人方素面，對鏡理新粧。」守曰：「天授也。」《古今詩話》。《詩話總龜》前集卷二。《堯山堂外紀》卷四十三。《堅瓠庚集》卷一。

3　見張詠5。

4　姑蘇南園，錢氏廣陵王之舊圃也。老木皆合抱，流水奇石，參錯其間，最爲上。王翰林元之爲長洲縣宰時，無日不擕客醉飲，嘗有詩曰：「他年我若功成後，乞取南園作醉鄉。」今園中大堂，遂以醉鄉名之。大觀末，蔡魯公罷相，欲東還，詔以園賜公，公即戲以詩示親黨云：「八年帷幄竟何爲，更賜南園寵退師。堪笑當時王學士，功名未有便吟詩。」《石林詩話》卷下。

5　王禹偁，濟州人，生十餘歲，能屬文。太平興國八年，進士及第，補成武主簿，改大理評事、知長洲縣。太宗方奬拔文士，聞其名，召拜右拾遺、直史館，賜緋。故事，賜緋者給銀帶，上特命以文犀帶賜之。禹偁獻《端拱箴》以爲誡。尋以左司諫知制誥。上嘗稱之曰：「王禹偁文章，當今天下獨步。」《涑水記聞》卷三。《宋朝事實類苑》卷七。

6　王元之素不喜釋氏，始爲知制誥，名振一時。丁晉公、孫何皆游門下，元之亦極力延譽，由是衆多側目。有僞爲元之《請汰釋氏疏》，及何《無佛論》者，未幾有商洛之貶。歐陽文忠公丁母憂，服除召還。公嘗疾士大夫交通權近，至是亦有僞作公《乞罷斥宦官章》傳播者，遂出知同州。會有辨其誣，遂復留。《石林燕語》卷十。

7　見孫何1。

8　見孫何2。

9　見孫何4。

10　王元之淳化中在禁從，八月晦日夢賦詩上前。既寤，惟記一句云：「九日山中見菊花。」莫喻其然也。翌日，授商州團練副使。孟冬初抵官所，菊紛盈於目。《珍席放談》卷下。

11　太宗欲周知天下之事，雖踈遠小臣，苟欲詢訪，皆得登對。王禹偁大以爲不可，上疏，略曰：「至如三班奉職，其卑賤可知，比因使還，亦得上殿。」云云。當時盛傳此語。未幾，王坐論妖尼道安、救徐鉉事，責爲商州團練副使。一日，從太守赴國忌行香，天未明，彷彿見一人紫袍秉笏，立於佛殿之側，王意恐官高，欲與之敍位，其人歛扳曰：「某即可知也。」王不曉其言而問之，其人曰：「公嘗上疏云『三班奉職，卑賤可知』，某今官爲借職，是即可知也。」王憮然自失，聞者莫不笑。《東軒筆録》卷二。《宋朝事實類苑》卷六十六。《雲齋廣録》卷一。《宋稗類鈔》卷六。

12　王元之在翰林，太宗恩遇極厚，嘗侍燕瓊林，獨召至御榻顧問。帝語宰相曰：「王某文章獨步當代，異日垂名不朽。」元之有詩云：「瓊林侍游宴，金口獨褒揚。」《澠水燕談録》卷七。《宋朝事實類苑》卷七。

13　王元之在翰林，嚐草夏州李繼遷制，繼遷送潤筆物數倍於常，然用啓頭書送，拒而不納。蓋惜事體也。近時舍人院草制，有送潤筆物稍後時者，必遣院子詣門催索，而當送者往往不送。相承既久，今索者、送者皆恬然不以爲怪也。《歸田録》卷一。

14　太宗時，禹偁爲翰林學士，嚐草〔李〕繼遷制，送馬五十疋以備濡潤，禹偁以《狀》不如式，却之。及出守滁州，閩人鄭褒徒步來謁，禹偁愛其儒雅，及别，爲買一馬。或言買馬虧價者，太宗曰：「彼能却繼遷五十馬，顧肯此虧價哉！」禹偁之卒，諫議大夫戚綸誄曰：「事上不回邪，居下不諂佞。見善若己有，疾惡過仇讎。」世以爲知言。《涑水記聞》卷三。《宋朝事實類苑》卷七。《宋名臣言行録》前集卷九。《澠水燕談録》卷二。《自警編》卷二。《東山談苑》卷三。

15　太宗末，王禹偁上言，請明數繼遷罪狀，募諸胡殺之。真宗即位，詔群臣論事，禹偁上疏陳五事。一曰： 謹邊防，通盟好。因嗣統之慶，赦繼遷罪，復興夏臺，彼必感恩内附，且使天下知屈己而爲人也。二曰： 減宂兵，併宂吏，使山澤之饒稍流於下。開寶前，諸國未平，而財賦足，兵威强，由所畜之兵鋭而不衆，所用之將專而不疑，設官至簡而事皆舉。興國後，增員太宂，宜皆經制之。三曰： 難選舉，使入官不濫。先朝登第僅萬人，宜糾以舊制，還舉場於有司。吏部銓擇官，亦非帝王躬親之事，宜依格勅注擬。四曰： 澄汰僧尼，使疲民無耗。恐其驚駭，且罷度人、修寺一二十載，容自銷鑠，亦救弊之一端。五曰： 親大臣，遠小人。使忠良謇諤之士，知進而不疑；姦憸傾巧之徒，知退而有懼。其後，潘羅支射死繼遷，平夏款附，卒如禹偁策；而歲限度僧尼之數，及病囚輕繫，得養治於家，至今行之。《涑水紀聞》卷三。《宋朝事實類苑》卷十六。《宋名臣言行録》前集卷九。

16　王元之嘗請宰相於政事堂、樞密於都堂同時見客，不許本廳私接，議者以爲是疑大臣以私也，遂寢。或以元之所請爲當，但難其率宰相于政事堂共見耳。其後，二府乞以朝退時聚廳見客，以杜請謁，從之，卒如元之之言。《澠水燕談録》卷五。

17　真宗末年，嘗游禁中，見翰林學士王禹偁倚宫木若吟詠，命宫使亟探之，果預作《賞花釣魚》詩。明日百官赴宴，迨題出，乃《千葉石榴花》，百官皆失所擬，禹偁首進一絶云：「王母庭中親見栽，張騫偷得下天來。誰家巧婦殘針綫，一撮生紅熨不開。」上稱賞，謂真才。《詩話總龜》前集卷三。《堯山堂外紀》卷四十三。

18　王元之初自掖垣謫商州團練副使，未幾，入爲學士。至道中，復自學士謫守滁州。真宗即位，以刑部郎中召爲知制誥。凡再貶還朝，不能無怏怏，時張丞相齊賢、李文靖沆當國，乃以詩投之曰：「早有虚名達九重，宦途流落漸龍鍾。散爲郎吏同元稹，羞見都人看李邕。舊日謬吟紅藥樹，新朝曾獻皂囊封。猶祈少報君恩了，歸卧山林作老農。」然亦竟坐張齊賢不悦，繼有黄州之遷，蓋雖困而不屈也。《石林燕語》卷七。《宋詩紀事》卷四。

19　見張詠50。

20　〔王元之〕在朝，與宰相不相能，作《江豚》詩刺之，譏其肥大云：「食啖魚蝦頗肥腯。」又云：「江雲漠漠江雨來，天意爲霖不干汝。」俗云江豚出能致風雨也。《宋朝事實類苑》卷三十四。

21　〔王〕元之初知制誥，上疏雪徐鉉，貶商州。召入爲學士，坐辨孝章皇后不實，謫滁州。復召知制誥，撰太祖尊號册，坐輕誣，謫黄州。作《三黜賦》以自述。時蘇易簡知舉，適放牓，奏曰：「禹偁翰苑名儒，今將全牓諸生送於郊。」上可其奏。諸生别元之。口占一絶，付狀元孫何曰：「爲我謝蘇易簡云：『綴行相送我何榮，老鶴乘軒愧谷鶯。三入承明不知舉，看人門下放諸生。』」《澠水燕談録》卷七。《堅瓠補集》卷五。《宋詩紀事》卷四。

22　王内翰禹偁，字元之，性狷介，數忤權貴，宦官尤惡之。上累召至中書戒諭之，禹偁終不改。咸平初，修《太祖實録》，與宰相論不合，又以謗責落職，出知黄州，作《三黜賦》以見志，其卒章曰：「屈于身而不屈于道兮，雖百謫其何虧；吾當守正直而佩仁義兮，惟終身而行之。」《言行龜鑑》卷五。

23　真宗初即位，召王禹偁於揚州，復知制誥，修《太宗實録》。執政疑禹偁輕重其間，落職出知黄州。州境有二虎鬬，食其一，冬雷，群雞夜鳴。禹偁上疏引《洪範傳》陳戒，且自劾。上以問司天官，對以守臣任其咎，上乃命移知蘄州。尋召還朝，禹偁已卒。《涑水記聞》卷三。《宋朝事實類苑》卷七。《宋名臣言行録》前集卷九。

24　王元之禹偁嘗作《三黜賦》以見志。初爲司諫、知制誥，疏雪徐鉉，貶商州團練副使。方召歸爲學士，坐爲孝章皇后遷梓宫於燕國長公主之第，群臣不成服，元之私語賓友曰：「后嘗母儀天下，當奉舊典。」坐訕謗，出守滁州。方召還，知制誥，撰太祖徽號玉册，語涉輕誣，會時相不悦，密奏黜黄州。泊近郊將行，時蘇易簡内翰榜下放孫何等進士三百五十三人，奏曰：「禹偁禁林宿儒，累爲遷客，漂泊可念，臣欲令榜下諸生罷期集，綴馬送於郊。」奏可之。至日行，送過四短亭，諸生拜别於官橋。元之口占一闋，付狀元曰：「爲我深謝蘇公，偶不暇取筆硯。」其詩云：「綴行相送我何榮，老鶴乘軒愧谷鶯。三入承明不知舉，看人門下放諸生。」時交親縱深密者，循時好惡，不敢私近，惟竇元賓執其手泣於閤門曰：「天乎，得非命歟？」公後以詩謝，略云：「惟有南宫竇員外，爲餘垂淚閤門前。」至郡未幾，忽二虎鬭於郡境，一死之，食殆半；群雞夜鳴；冬雷雨雹。詔内臣乘驛勞之，命設禳謝。司天奏：「守土者當其咎。」即命徙蘄。上表略曰：「宣室鬼神之問，不望生還；茂陵封禪之文，止期生後。」上覽曰：「噫，禹偁其亡乎？」御袖掩涕。至郡，踰月果卒。嘗侍宴瓊林，太宗獨召至御榻，面誡之曰：「卿聰明，文章在有唐不下韓、柳之列，但剛不容物，人多沮卿，使朕難庇。」禹偁泣拜，書紳而謝。《玉壺清話》卷四。《西塘集耆舊續聞》卷九。《小草齋詩話》卷四。案： 《二老堂詩話》有考辨之言。

25　真宗時，并州謀帥，上謂輔臣曰：「如張齊賢、温仲舒皆可任，但以其嘗歷樞近，或有固辭，宜召至中書詢問，願往則授之。」及召二人至，齊賢辭以恐爲人所讒。仲舒曰：「非敢有辭，但在尚書班已十年，若得改官端揆，賜都部署添給，敢不承命！」輔臣以聞。上曰：「是皆不欲往也，勿强之。」王元之自翰林學士以本官刑部郎中知黄州，遣其子嘉祐獻書于中書門下，以爲：「朝廷設官，進退必以禮，一失錯置，咎在廊廟。某一任翰林學士，三任制誥舍人，以國朝舊事言之，或得給事中，或得侍郎，或爲諫議大夫。某獨異於斯，斥去不轉一級，與錢穀俗吏，混然無别，執政不言，人將安仰！」予謂仲舒嘗爲二府，至於自求遷轉及增請給；元之一代剛正名臣，至於公移牋書，引例乞轉。唯其至誠不矯僞故也。《容齋隨筆》卷五。

26　王元之謫齊安郡，民物荒涼，殊無況。營妓有不佳者，公作詩曰：「憶昔西都看牡丹，稍無顔色便心闌。而今寂寞山城裏，鼓子花開也喜歡。」《能改齋漫録》卷十一。《宋詩紀事》卷四。

27　王元之在黄日作《竹樓》與《無愠齋記》，其略云：「後人公退之餘，召高僧道士，烹茶煉藥則可矣。若易吾齋爲廄庫厨傳，則非吾徒也。」〔安〕信可始至，訪其齋則已爲馬矣。求其《記》，則庖人亦取其石壓羊肉。信可歎曰：「元之豈前知耶？抑其言遂爲讖耶？」於是樓、齋皆如舊，而命以其《記》龕之於壁。《曲洧舊聞》卷八。《宋稗類鈔》卷一。

28　真宗聖性好學，尤愛文士，即位之初，王禹偁爲知制誥，坐事謫守黄州，謝上表有「宣室鬼神之問，豈望生還；茂陵封禪之書，惟期身後」之語。真宗覽表，驚其詞之悲，方欲内徙，會黄州境有二虎鬭而食其一，占者以爲咎在守土之臣。遽有旨移守蘄州，以避其變，勑下而禹偁死矣。《東軒筆録》卷一。

29　王元之知黄州日，有兩虎入郡城夜鬬，一虎死，食其半。又群雞夜鳴。司天占之曰：「長吏災。」時元之已病，未幾，移刺蘄州，到任謝上表兩聯曰：「宣室鬼神之問，絶望生還；茂陵封禪之書，付之身後。」上聞之愕然，顧近侍曰：「禹偁安否？何以爲此語？」不踰月，元之果卒，年四十八。《夢溪續筆談》。《澠水燕談録》卷六。《新編分門古今類事》卷十四。《王公四六話》卷下。

30　王禹偁徙蘄州，到任謝上表曰：「宣室鬼神之問，敢望生還；茂陵封禪之文，已期身後。」李淑到河中府，謝上表曰：「長安日遠，戴盆之望徒深；宣室夜闌，前席之期不再。」王陶再來河南府，謝上表曰：「田園僅足，二疏那見其復來；羽翼已成，四皓寧聞於再起。」三公表意一同，到任未幾皆卒。《青箱雜記》卷八。

31　元之自黄移蘄州，臨終作遺表曰：「豈期游岱之魂，遂協生桑之夢。」蓋昔人夢生桑，而占者云：「桑字乃四十八。」果以是歲終。元之亦以四十八而殁也。臨殁用事精當如此，足以見其安於死生之際矣。《王公四六話》卷下。

32　王二丈禹偁，忽一日閣中商較元和、長慶中名賢所行詔誥，有勝於《尚書》者，衆皆驚而請益之，曰：「只如元稹行牛元翼制云：『殺人盈城，汝當深誡；孥戮示衆，朕不忍聞。』且《尚書》云『不用命，戮於社』，又云『予則孥戮汝』，以此方之，《書》不如矣。」其閲覽精詳也如此，衆皆伏之。《丁晉公談録》。

33　朐山有花類海棠而枝長，花尤密，惜其不香無子。既開，繁麗裊嫋，如曳錦帶，故淮南人以錦帶目之。王元之以其名俚，命之曰海仙。有詩曰：「春憎窈窕教無子，天爲妖嬈不與香。」又曰：「錦帶爲名卑且俗，爲君呼作海仙花。」《澠水燕談録》卷八。《宋朝事實類苑》卷六。

34　元之本學白樂天詩，在商州嘗賦《春日雜興》云：「兩株桃杏映籬斜，裝點商州副使家。何事春風容不得，和鶯吹折數枝花。」其子嘉祐云：「老杜嘗有『恰似春風相欺得，夜來吹折數枝花』之句，語頗相近。」因請易之。王元之忻然曰：「吾詩精詣，遂能暗合子美邪？」更爲詩曰：「本與樂天爲後進，敢期杜甫是前身。」卒不復易。《蔡寬夫詩話》。《苕溪漁隱叢話》前集卷二十五。《詩林廣記》卷四。《詩人玉屑》卷八。《宋詩紀事》卷四。

35　王禹偁在太宗末年以事謫守滁州，到任謝表略曰：「諸縣豐登，苦無公事；一家飽暖，全荷君恩。」禹偁有遺愛，滁州懷之，畫其像于堂以祠焉。慶曆中，歐陽修責守滁州，觀禹偁遺像而作詩曰：「偶然來繼前賢迹，信矣皆如昔日言。諸縣豐登少公事，一家飽暖荷君恩。想公風采猶如在，顧我文章不足論。名姓已光青史上，壁間容貌任塵昏。」蓋用其表中語也。《東軒筆録》卷四。

36　王禹偁嘗作《病鶴》詩云：「埋没肯同鸚鵡塚，飛鳴不到鳳凰池。」以公之文學才望，歷顯官，登金門玉堂，不爲難也。竟不至其地，豈非前定歟！而其讖已先見於詩矣。《新編分門古今類事》卷十四。

37　王元之有童，名青猿。《研北雜志》卷下。

38　祥符中，真宗觀書龍圖閣，得〔王〕禹偁章奏，嘆美切直，因訪其後，宰相稱其子嘉言以進士第爲江都尉，即召對，擢大理評事。皇祐中，其曾孫汾第進士甲科，以免解例當降，仁宗閲其世次，曰：「此王禹偁孫也。」令無降等。面問其子孫仕者幾人，汾具以對。及汾改京官，又命優進其秩。《涑水記聞》卷三。《澠水燕談録》卷二。《香祖筆記》卷十。

王嘉祐

1　王元之之子嘉祐爲館職，平時若愚騃，獨寇萊公知之，喜與之語。萊公知開封府，一旦問嘉祐曰：「外人謂劣丈云何？」嘉祐曰：「外人皆云丈人旦夕入相。」萊公曰：「於吾子意何如？」嘉祐曰：「以愚觀之，丈人不若未爲相爲善，相則譽望損矣。」萊公曰：「何故？」嘉祐曰：「自古賢相，所以能建功業、澤生民者，其君臣相得，皆如魚之有水，故言聽計從，而功名俱美。今丈人負天下重望，相則中外有太平之責焉，丈人之於明主，能若魚之有水乎？此嘉祐所以恐譽望之損也。」萊公喜，起執其手曰：「元之雖文章冠天下，至於深識遠慮，殆不能勝吾子也。」《涑水記聞》卷二。《東都事略》卷三十九。《宋名臣言行録》前集卷四。《清波雜志》卷五。

潘　閬

1　潘逍遥閬有詩名，所交游者皆一時豪傑。盧相多遜欲立秦邸，潘預其謀。混迹於講堂巷，開藥肆，劉少逸、鮑少孤二人者爲藥童，唐巾韋帶，氣貌爽秀。後太宗登極，秦邸之謀不集。潘有詩曰「不信先生語，剛來帝里游。清宵唐好夢，白日有闲愁」之句。事敗，已環多遜宅，斯須將捕於閬，閬覺之，止犇其鄰曰：「吾謀逆事彰，吾若就誅，止一身，奈汝並鄰，皆知吾謀，編竄屠戮者不下數十人。今若匿得吾一身，則脱汝輩數家之禍。然萬無搜近之理，所謂弩下逃箭也。吾出門則擒之，汝輩自度宜如何？」其鄰無可奈何，遂藏於壁。少頃，捕者四集，至則失之矣，朝廷下諸路畫影以搜。獄既具，投多遜於崖。已而沸議漸息，閬服僧服髡鬚，五更持磬，出宜秋門至秦亭，挈檐爲箍桶匠，投故人。阮思道爲秦理掾，陰認之，遂呼至庭，俾葺故桶。阮提錢三鍰，明示於閬，大擲於案，乘馬遂出。閬諭其意，提金直入於室，因匿焉。既歸，責閽者曰：「案上三鍰及桶匠安在？」皆曰：「不知。」遂痛杖閽者，令捕之。閽恨之，遍尋於市，數日不得其踪。阮後徐諷秦帥曹武惠彬曰：「朝廷捕潘閬甚急，聞閬亦豪邁之士，竄伏既久，欲逭死地，稍裂網他逸，則何所不至。公，大臣也，可奏朝廷少寬捕典，或聊以一小官召出，亦羈縻之一端也。」帥然之，遂削奏，太宗以四門助教招之，因遂出。《湘山野録》卷下。《宋朝事實類苑》卷七十一。

2　潘閬居錢塘，今太學前有潘閬巷。閬工唐風，歸自富春，有「漁浦風波惡，錢塘燈火微」之句，識者稱之。唯落魄不檢。爲秦王記室參軍，王坐罪下獄，捕閬急甚。閬自髠其髮，易緇衣，持磬出南薰門。上怒既怠，有爲閬説上者曰：「閬不南走粤，則北走胡爾。惟上招安之。」上旋悟。時閬已再入京，敕授四門助教。閬以老嬾不任朝謁爲辭，自封還敕命。時文法疎簡猶若此。未幾，論者謂閬終秦黨，語多怨望，編置信上。至信上，勺道旁聖泉，題詩柱上曰：「炎天□□熱如焚，恰恨都無一點雲。不得此泉□□□，幾乎渴殺老參軍。」猶稱記室舊銜也。先是，盧多遜與潘善，故有四門之命。多遜譖趙普不行，普相，多遜罷，故閬終不免。嘉定間，臨安守建先賢祠於西湖，欲祀閬於列。有風不宜預者，遂黜閬。《四朝聞見録》甲集。

3　潘閬，字逍遥，疎蕩有清才，最善詩。王繼恩都知待之甚厚，往往直造卧内，飲笑于婦女間，未嘗信宿不見也。忽去半歲，不知所詣。俄而王生辰，閬香合來謁，王大喜，延之中堂共宴。席罷，王留之，詢其所適，潘曰：「雖然游歷山水，訪尋親舊，亦爲太尉謀一長守之策耳。」問其策謂何，潘曰：「上顧君侯恩禮之厚，天下莫不知。君侯恃上之遇，於人亦有不足者矣。況復綰時權，席天寵，媢而疾者，不止南北之朝臣，與諸王戚里亦有不善者。一旦宫車晏駕，君侯之富貴，安得如舊邪？」王瞿然曰：「吾亦憂之，先生何以教我？」潘曰：「上春秋高，諸子皆賢。何不乘間建白，乞立儲嗣？異日有天下，知策自君侯出，何懼富貴之替乎？」王曰：「我欲乞立南衙大王，如何？」時章聖以襄陽判開封府。潘曰：「南衙自謂當立，豈有德于君侯邪？立其不當者，善也。」王繇是屢以白神功，乞别擇諸王嗣位，神功竟不聽。其後繼恩得罪，章聖嗣位，即逐出閬，閬遂亡命，詔天下捕之。其後會赦方出。《倦游雜録》。《宋朝事實類苑》卷七十一。

4　潘閬，字逍遥，咸平間有詩名，與錢易、許洞爲友，狂放不羈。嘗爲詩曰：「散拽禪師來蹴踘，亂拖游女上鞦韆。」此其自序之實也。後坐盧多遜黨亡命，捕跡甚急，閬乃變姓名，僧服入中條山。許洞密贈之詩曰：「潘逍遥，平生才氣如天高。仰天大笑無所懼，天公嗔爾口呶呶。罰教臨老投補衲，歸中條。我愿中條山神鎮長在，驅雷叱電依前趕出這老怪。」後會赦，以四門助教召之，閬乃自歸，送信州安置，仍不懲艾，復爲《掃市舞》詞曰：「出砒霜，價錢可，贏得撥灰兼弄火，畼殺我。」以此爲士人不齒，放棄終身。《夢溪筆談》卷二十五。《墨客揮犀》卷一。《古今詩話》。《詩話總龜》前集卷三。《中吴紀聞》卷一。

5　見柳開14。

6　太宗晚年，燒煉丹藥，潘閬嘗獻方書。及帝升遐，懼誅，匿舒州潛山寺爲行者，題詩於鐘樓云：「繞寺千千萬萬峯，忘第二句。頑童趁暖貪春睡，忘卻登樓打曉鐘。」孫僅爲郡官，見詩曰：「此潘逍遥也。」告寺僧呼行者，潘已亡去。《中山詩話》。

7　魏野之門人潘閬欲往京師，其師止之，不聽。既至，而後悔之，作詩曰：「不信先生語，剛來帝里游。清宵無好夢，白日有閒愁。」真宗聞之不悦。他日，自華山東來，倒騎驢以行，曰：「我愛看華山。」其實不喜入京也。故當時有「潘閬倒騎驢」之説。《吕氏雜記》卷下。

8　近世有好事者，以潘閬遨游浙江詠潮著名，則亦以輕綃寫其形容，謂之《潘閬詠潮圖》。閬酷嗜吟詠，自號逍遥子……故宋尚書白贈詩曰：「宋朝歸聖主，潘閬是詩人。」又王禹偁亦贈詩云：「江城賣藥常將鶴，古寺看碑不下驢。」其爲名公賞激如此。《宋朝事實類苑》卷三十六。《澗泉日記》卷下。《玉几山房聽雨録》卷上。

9　〔潘〕閬有清才，嘗作《憶餘杭》一闋，曰：「長憶西湖，盡日凭闌樓上望。三三兩兩釣魚舟。島嶼正清秋。笛聲依約蘆花裏。白鳥幾行忽驚起。别來闲想整漁竿。思入水雲寒。」錢希白愛之，自寫於玉堂後壁。《湘山野録》卷下。《宋朝事實類苑》卷七十一。《堯山堂外紀》卷四十三。案：《詞品》卷三云：「東坡愛之，書於玉堂屏風。」《古今詞話》云：「石曼卿見此詞，使畫工綵繪之，作小景圖。」

10　〔潘〕閬與王元之、孫何、柳開、魏野最厚，暇則放懷湖山，隨意吟詠，人目爲謫仙云。《西湖游覽志餘》卷十二。

11　潘閬，字逍遥，錢塘人。今武學前有潘閬巷，即其所居之里。巷内三將軍廟，有閬祠堂。閬工唐風，歸自富春，有「漁浦風波惡，錢塘燈火微」之句，人多稱之。《梅磵詩話》卷上。

12　潘閬初居錢唐太廟東，後徙前洋街，今所稱潘閬巷是也。潘本大谷人，卒于泗。其友道士馮德之，歸骨葬天柱山，錢唐張達碣其墓。《玉几山房聽雨録》卷上。

釋惠崇

1　惠崇詩有「劍静龍歸匣，旗閒虎繞竿」。其尤自負者，有「河分岡勢斷，春入燒痕青」。時人或有譏其犯古者，嘲之：「河分岡勢司空曙，春入燒痕劉長卿。不是師兄多犯古，古人詩句犯師兄。」進士潘閬嘗謔之曰：「崇師，爾當憂獄事，吾去夜夢爾拜我，爾豈當歸俗邪？」惠崇曰：「此乃秀才憂獄事爾。惠崇，沙門也，惠崇拜，沙門倒也，秀才得毋詣沙門島邪？」《温公續詩話》。

2　僧惠崇詩云：「河分岡勢斷，春入燒痕青。」然唐人舊句。而崇之弟子吟贈其師詩曰：「河分岡勢司空曙，春入燒痕劉長卿。不是師偷古人句，古人詩句似師兄。」《中山詩話》。《江隣幾雜志》。

3　宋九釋詩惟惠崇師絶出，嘗有「河分崗勢斷，春入燒痕青」之句，傳誦都下，籍籍喧著。餘緇遂寂寥無聞，因忌之，乃厚誣其盗。閩僧文兆以詩嘲之，曰：「河分崗勢司空曙，春入燒痕劉長卿。不是師兄偷古句，古人詩句犯師兄。」《湘山野録》卷中。

4　寇萊公一日延詩僧惠崇於池亭，探鬮分題，丞相得「池上柳」，「青」字韻；崇得「池上鷺」，「明」字韻。崇默遶池徑，馳心於杳冥以搜之，自午及晡，忽以二指點空微笑曰：「已得之，已得之。此篇功在『明』字，凡五押之俱不倒，方今得之。」丞相曰：「試請口舉。」崇曰：「照水千尋迴，棲煙一點明。」公笑曰：「吾之柳，功在『青』字，已四押之終未愜，不若且罷。」《湘山野録》卷中。《宋詩紀事》卷九十一。

王　著

1　王著爲僞蜀明經，善正書行草，深得家法。爲翰林侍書與侍讀更直，太宗令中使持御札示著，著曰：「未盡善也。」上臨學益勤，後再示之，著曰：「止如前爾。」中人詰其故，著曰：「帝王始工書，吾或褒稱，則不復留意矣。」後歲餘，復示之，奏曰：「功已至矣，非臣所及。」後真宗聞之，謂宰臣曰：「善規益者也，宜居臺憲。」後終于殿中侍御史。《玉壺清話》卷五。參見宋太宗64。

2　王著，字知微，一字成象，成都人。即模閣帖者。有《研格書奩銘》云：「爰有愚叟，棲此陋室。風雨可蔽，户庭不出。知足爲富，娱老爲逸。貂冠蟬冕，虎皮羊質。處之弗疑，永爾終吉。」《研北雜志》卷上。《宋稗類鈔》卷八。案：「一字成象」爲《研北雜志》誤記。字「成象」者，爲另一自後周入宋之王著。

孫知微

1　見馬知節1。

郭延卿

1　郭延卿，洛陽人。少以文行稱於鄉里，吕公蒙正、張公齊賢未第時，皆以師友事之。太平興國中，陳摶自華州被召，摶素以知人名天下，及道西洛，三人者皆進謁。摶倒履迎之，目吕曰：「先輩當狀元及第，位至宰相。張先輩科名雖在行間，而福禄延永又過於吕。」然殊不言延卿。於是二人相與言曰：「郭君文行鄉里所推，幸與一目。」摶曰：「固知之，然亦甚好。」遂草草别去。摶送之門，顧張、吕曰：「二君今晚更過訪。」及期往，摶曰：「二君前程，某固已言，然所惜延卿禄薄。伺吕君作相，始合得一命；張君作相，當得職官耳。」既而吕果狀元中第。及爲相，薦延卿，得試校書郎。及張作相，益念郭之潦倒，一夕語其子宗誨曰：「爲我作奏札子，薦郭延卿京官。」及翌日造朝，遽索奏札。宗誨草奏，誤書「京」字爲「職」字，及書可降制，乃職官，皆如摶言也。《括異志》卷二。

2　見吕蒙正7。

3　見吕蒙正8。

4　見錢惟演7。

麻希夢

1　端拱初，太宗詔訪天下高年，前青州録事參軍麻希夢，年九十餘，居臨淄，召至闕下，延見便殿，賜坐，語極從容，詢及人間利害，對之尤詳，多蒙聽納。它日，訪以養生之理，對曰：「臣無他術，惟少寡情慾，節聲色，薄滋味，故得至此。」詔以爲尚書工部郎中致仕，賜金紫。《澠水燕談録》卷三。《宋朝事實類苑》卷三。

傅　霖

1　見張詠73。

2　見張詠74。

丁文果

1　丁文果，司天監丞，無他學，惟善射覆，太宗時以爲娱。一日，置一物品器中，令射之，果乃課其經曰：「蘤蘤華華，山中採花，雖無官職，一日兩衙。」啓之，乃數蜂也。又令壽王邸取一物，令射之，果曰：「有頭有足，不石即玉，欲要縮頭，不能入腹。」啓之，乃壓書石龜也。即日賜緋，並錢五萬。《玉壺清話》卷七。

田　琮

1　太常音律官田琮，家庭中嘗有光怪，掘地得古鐸三枚，一黄鐘，一中吕，一土死無聲；又一玉管，校長于古玉管，蓋漢、晉間物也。其年遂遷職。《楓窗小牘》卷上。

陳從信

1　太宗居晉邸，知客押衙陳從信者，心計精敏，掌功官帑，輪指節以代運籌，絲忽無差。開寶初，有司秋奏：「倉儲止盡明年二月。」太宗因詰之。信曰：「但令起程即計往復日數，以糧券併支，可責其必歸之限。運至陳留，即預關主司，戒運徒先候於倉，無淹留之弊，每運可減二十日。楚、泗至京，舊限八十日，一歲止三運，每運出淹留虚程二十日，歲自可增一運。」太宗以白太祖，遂立爲永制。一歲，晉邸歲終籌攢年費，何啻數百萬計，惟失五百金，屢籌不出。一蒼頭偶記之：「晉王一日登府樓，遥觀尋橦者，賞嘆精捷，令某府取庫金與之。時信不在，後失告之。」魏丕爲作坊使，舊制，床子弩止七百步，上令丕增至千步，求規於信。信令懸弩於架，以重墜其兩端，弩勢負，取所墜之物較之，但於二分中增一分以墜新弩，則自可千步矣。如其製造後，果不差。《玉壺清話》卷八。《宋朝事實類苑》卷十四。

喻　浩

1　錢氏據兩浙時，於杭州梵天寺建一木塔，方兩三級，錢帥登之，患其塔動。匠師云：「未布瓦，上輕，故如此。」方以瓦布之，而動如初，無可奈何。密使其妻見喻皓之妻，貽以金釵，問塔動之因，皓笑曰：「此易耳，但逐層布板訖，便實釘之，則不動矣。」匠師如其言，塔遂定。蓋釘板上下彌束，六幕相聯，如胠篋，人履其板，六幕相持，自不能動。人皆伏其精練。《夢溪筆談》卷十八。

2　東都相國寺樓門，唐人所造，國初木工喻浩曰：「他皆可能，惟不解卷檐爾。」每至其下，仰而觀焉，立極則坐，坐極則卧，求其理而不得。門内兩井亭，近代木工亦不解也。寺有十絶，此爲二耳。《後山談叢》卷二。

3　開寶寺塔，在京師諸塔中最高，而制度甚精，都料匠預浩所造也。塔初成，望之不正，而勢傾西北。人怪而問之，浩曰：「京師地平無山，而多西北風，吹之不百年，當正也。」其用心之精蓋如此。國朝以來木工，一人而已。至今木工皆以預都料爲法。有《木經》三卷行於世。世傳浩惟一女，年十餘歲，每卧則交手於胸爲結構狀，如此踰年，撰成《木經》三卷，今行於世者是也。《歸田録》卷一。《宋稗類鈔》卷七。

4　見郭忠恕3。

嚴　儲

1　蜀人嚴儲者，與蘇易簡之父善。儲之始舉進士，而蘇之子易簡生。三日爲飲局，有日者同席，儲以年月詢之，日者曰：「君當俟蘇公之子爲狀元乃成名。」坐客皆笑。後歸朝累亦不捷，太平興國五年，果於易簡榜下登第。《續湘山野録》。

周　琬

1　周琬，湘中人。端拱二年進士及第。歸後將赴闕再調，至澤州，宿次，夢二吏云：「大王請。」遂行，至南岳廟，升殿見王，曰：「知員外將入調，只欲辟在此中，與人間不殊，且無衣食之念，如何？」琬辭，王乃索筆吟詩送之，云：「住此既非樂，捨此去何圖？若問青氊事，惟留一角書。」琬覺，異之。既至京師，乃病於客邸，琬慮不起，遂扶力爲書以寄其家，凡一角，封訖而卒，與詩意無異。《新編分門古今類事》卷七引《名賢雜録》。

張　詡

1　進士張詡，臨淮郡洪儒也。……雍熙初，與二三子同拔本州解，赴京師。是歲十月初，淮水已淺澁，旬日方到符離，宿於關門外舟中。夜夢上岸盤旋間，有人安放交椅一隻在岸次，詡乃就坐之，忽爲推墮於地，曰：「此是全火交椅，爾安得獨坐！」遂覺。至春榜，果全登第，其它同解俱及第焉。《新編分門古今類事》卷七引《脞説》。

朱　嚴

1　國初，官舟數少，非達官不可得。太宗時，朱嚴第三人及第，税舟赴任至。王禹偁送詩曰「賃舟東下歷陽湖，榜眼科名釋褐初」是也。《臨漢隱居詩話》。《東軒筆録》卷十三。

歐陽程

1　歐陽程，初名和，營道人。……赴試，路間逢一青衣童子云：「以今科省榜走報各處城隍。」因問道州歐陽和中否，應曰：「有歐陽程，無和。」和因更名程，是年登王世則榜進士，時太平興國八年也。《湖廣通志》卷一百二十 。《宋詩紀事》卷四引《湖廣通志》。

趙昌國

1　見宋太宗63。

劉少逸

1　劉少逸少有俊才，年十三，端拱二年中禮選，及御試，詩賦外别召升殿，賜御題，賦詩數首，皆有旨意，授校書郎，令於三館讀書。故王元之愛其少俊，而贈之詩曰：「待學韓退之，矜夸李長吉。」《澠水燕談録》卷四。

丁　慶

1　丁慶充禁旅，太宗克幽薊，慶至幕，被甲而見。上曰：「日晚何不解甲？」慶曰：「帝王之甲，不可輒去。」上喜之，遂擢用。《類説》卷十九引《見聞録》。

劉式妻陳氏

1　劉工部妻陳氏，世居袁州新淦。嫁劉式，俸薄家貧，陳氏曰：「但奉清白，吾身執爨，毋爲身累也。」夫死，聚書千餘卷，示諸子曰：「此汝父嘗謂此爲墨莊，今貽汝曹爲植學之具。」不數年，立言、立之、立德、立禮相繼登進士科。《黄氏日抄》卷四十五。

目录

宋人軼事彙編卷六

李 沆

李 維

畢士安

寇 準

王 祐

王 旦

向敏中

王欽若

丁 謂

宋人軼事彙編卷七

李 迪

李肅之

李承之

馮 拯

楊 礪

宋 湜

王嗣宗

趙安仁

馬知節

陳彭年

陳省華

陳堯叟

陳堯佐

陳堯咨

陳博古

高 瓊

曹利用

張 耆

王漢忠

王繼忠

石 普

李允則

馮守信

魏 能 楊延朗

張 藴

周懷政

楊景宗

張茂實

馬 亮

王世則

李士衡

劉 綜

劉 綽

李 及

鄭 向

韓 丕

吕文仲

張茂直

梁 顥

梁 固

梁 景

馮 元

杜 鎬

查 道

李虚己

李行簡

陸 參

崔遵度

戚 綸

李 巽

陸 軫

陸 珪

孫 冕

洪 湛

李仲容

曾致堯

胡 則

胡稷言

王 濟

胡順之

姚仲孫

陳從易

梅 詢

劉 偁

黄宗旦

張 雍

黄 覺

邵 曄 陳世卿

張昭及

劉 滋

張 逸

張希顔

黄 震

江 翺

孫 何

孫 僅

謝 泌

朱台符

張君房

楊 嵎

李 畋

楊 覃

林 特

劉承規

張 存 任 并

賈 詢

宋人軼事彙編卷八

邢 昺

孫 奭

楊 億

楊 瑋

劉 筠

錢惟演

錢 昆

錢 易

晁 迥

晁宗慤

姚 鉉

穆 修

狄遵度

許 洞

張 在

鮑 當

任 玠

郭 震

王 奇

張 維

武宗元

宋 迪

翟院深

种 放

魏 野

李 瀆

楊 朴

邢 惇

韓 退

江直木

王 樵

林 逋

石 砒

孔 旻

孔 旼

孔

柴通元

柴文元

章齊一

趙抱一

賀蘭歸真

張無夢

劉 遁

史延壽 許 我

史 序

釋文鑑

徐 奭

吕 憲

廖 復

孫 籍

翁 肅

陸 起

張唐輔

宋人軼事彙編卷九

王 曾

張知白

張士遜

張友正

吕夷簡

王 隨

章得象

章仲昌

晏 殊

晏 穎

晏幾道

杜 衍

賈昌朝

陳執中

宋人軼事彙編卷十

范仲淹

范純佑

韓國華

韓 琦

富 弼

宋人軼事彙編卷十一

魯宗道

夏 竦

王 曙

王益柔

薛 奎

薛長孺

范 雍

姜 遵

趙 稹

宋 綬

宋敏求

宋敏修

蔡 齊

韓 億

韓 綜

盛 度

李若谷

李 淑

李復圭

李傳正 詹大和

程 琳

石中立

張 觀

王博文

王 疇

鄭 戩

任 布

吴 育

丁 度

丁 諷

高若訥

孔道輔

孔宗翰

鞠 詠

劉 隨

段少連

王 素

王 質

餘 靖

蔡 襄

王拱辰

魚周詢

劉元瑜

李 定

王 平

席 平

李 京 吴鼎臣

沈 邈

宋 禧

宋人軼事彙編卷十二

文彦博

文及甫

宋 庠

宋 祁

龐 籍

龐元直

梁 適

劉 沆

劉 瑾

曾公亮

王堯臣

田 况

孫 沔

程 戡

張 昪

孫 抃

趙 槩

胡 宿

胡宗炎

胡宗愈

吴 奎

包 拯

張方平

宋人軼事彙編卷十三

狄 青

狄 詠

王德用

夏守贇

郭承祐

許懷德

范 恪

劉 平

苗繼宣

王 吉

史 吉

种世衡

种 詁

种 諤

王 嵩

董士廉

姚嗣宗

趙 禹

張 元 吴 昊

王 逵

李 教

馬 遂

楊 遂

郭 逵

陶 弼

王 罕

侍其淵

趙師旦 曹 覲

孔宗旦

石 鑑

儂智高

柴宗慶

李遵勗

李端懿

李端愿

張堯佐

李 璋

閻文應

閻士良

張繼能

王昭明

俞獻卿

郎 簡

燕 肅

彭 乘

彭 几

蔣 堂

程 堂

吴遵路

劉 夔

滕宗諒

謝 濤

謝 絳

謝景初

謝景温

謝景平

胥 偃

蘇 紳

王 繕

李餘慶

王 逵

吕居簡

唐 肅

唐 詢

唐 詔

范 諷

杜 杞

周 湛

張 奎

張 亢

張 燾

葉清臣

孫 甫

周 沆

劉 涣

張 鑄

梅 摯

陳希亮

魏 瓘

許 元

宋 咸

李 參

黄孝先

薛 俅

刁 約

陸 經

祖無擇

苗 振

范 祥

范 育

張侍問 盧士倫

張宗古

楊 察

楊 寘

張伯玉

范師道

楚執中

于 燾

馬 遵

蕭 注

吕夏卿

錢明逸

吕 溱

賈 黯

沈 遘

沈 遼

張去惑

何 郯 張 俞

張才翁

徐仲謀

彭思永

唐 介

唐嘉問

唐之問

李師中

韓 贄

吕 誨

顧 方

林 積

過 昱

侯 可

王景仁

魏 廣 李殿丞

畢 達

返回总目录

宋人軼事彙編卷六

李　沆

1　文靖李公沆布衣時，先正端焕知舒州，屬因事涉江，公實侍行。俄而風濤暴作，幾覆没。有大校王其姓，善鑒人倫，遽白曰：「此有真相，孰敢爲害，何懼之有？」是日果利涉無虞，衆皆神其事。及公之貴，王校尚存焉。《王文正公筆録》。《宋朝事實類苑》卷四十八。

2　李文靖重厚沉默，嘗寓京師，亦少出入。一日，忽有一轎至。下轎，乃一蓋頭婦人，不見其面，然儀度甚美。入文靖房，久而出。衆訝之，以爲文靖如此，却引得這般人來，遂問之。文靖亦只依違應之曰：「亦言某前程之類，何足信！」深詰之，文靖曰：「諸公曾見其面乎？一面都是目。」《朱子語類》卷一百二十九。

3　李文靖公沆初知制誥，太宗知其貧，多負人息錢，曰：「沆爲一制誥，俸入幾何？家食不給，豈暇償逋耶？」特賜錢一百三十萬，令償之。後爲學士，因宴，上目送愛之，曰：「沆風度端粹，真佳士也。」後爲右揆，居輔弼，當太平，無一事。凡封章建議務更張、喜激昂輩，摇鼓捭闔，公悉屏之，謂所親曰：「無以報國，聊用以安黎庶爾。」景德元年薨，上臨哭之慟，大呼曰：「天乎，忠良純厚，合享遐壽！」《玉壺清話》卷五。《宋朝事實類苑》卷六。

4　李沆貧時欠人錢三十萬，登第後，帝爲還之，故宋人詩云：「新祠民祭祀，舊債帝償還。」《隨園隨筆》卷二十七。參見雷有終2。

5　李文靖沆其初相也，真宗密使人覘之曰：「朕首命沆爲相，汝私往觀其忻戚。」中人還，言其門無車馬，蕭然如常。上歎曰：「李沆大耐官職。」《雲谷雜紀》卷四。

6　李文靖公沆爲相，沈正厚重，有大臣體。嘗曰：「吾爲相無他能，唯不改朝廷法制，用此以報國。」士大夫初聞此言，以謂不切於事。及其後，當國者或不思事體，或收恩取譽，屢更祖宗舊制，遂至官兵冗濫，不可勝紀，而用度無節，財用匱乏，公私困弊。推迹其事，皆因執政不能遵守舊規，妄有更改所致。至此始知公言簡而得其要，由是服其識慮之精。《歸田録》卷一。

7　李文靖公作相，嘗讀《論語》。或問之，公曰：「沆爲宰相，如《論語》中『節用而愛人』、『使民以時』兩句，尚未能行。聖人之言，終身佩之可也。」《邵氏聞見録》卷七。《言行龜鑑》卷一。

8　將詔庶官上封直言，有指中書過失，請行罷免者，帝覽之不悦，謂〔李〕沆曰：「此輩皆非良善，止欲自進，當譴責以警之。」沆曰：「朝廷比開言路，苟言之當理，宜加旌賞，不則留中可也。況臣等非才，備員台輔，倘蒙見黜，乃是言事之臣有補朝廷。」帝曰：「卿真長者耳。」《遵堯録》卷五。

9　李文靖公沆爲相時，真廟嘗夜遣使持手詔，問欲以某氏爲貴妃如何。文靖對使者引燭焚詔，口附奏曰：「但道沆以爲不可。」其事遂寢。《書》曰：「成王畏相。」其此之謂乎？《吕氏雜記》卷下。《昨非庵日纂》二集卷一。

10　李沆相秉鈞日，有狂生扣馬獻書，歷詆其短。李遜謝曰：「俟歸家當得詳覽。」狂生遂發訕怒，隨公馬後肆言曰：「居大位，不能康濟天下，又不能引退，久妨賢路，寧不媿於心乎？」但於馬上踧踖再三曰：「屢求退，以主上未賜允。」終無忤色。《厚德録》卷四。《自警編》卷一。《賢弈編》卷一。《讀書鏡》卷二。《何氏語林》卷十四。《昨非庵日纂》一集卷十。《古事比》卷三十七。

11　〔李〕沆在相位，接賓客常寡言。馬亮與沆同年生，又與維善，語維曰：「外議以大兄爲無口匏。」維乘間嘗達亮語，沆曰：「吾非不知也，然今之朝士，得升殿言事，上封論奏，了無壅蔽，多下有司，皆見之矣。若邦國大事，北有强虜，西有戎遷，日旰條議，所以備禦之策，非不詳究。薦紳中如李宗諤、趙安仁皆時之英秀，與之談，猶不能啓發吾意。自餘通籍之子，坐起拜揖，尚周章失措，即席必自論功最，以希寵奬，此有何策而與之接語哉？苟屈意妄言，即世所謂籠罩，籠罩之事，僕病未能也。爲我謝馬君。」《楊文公談苑》。《宋朝事實類苑》卷八。《宋名臣言行録》前集卷二。《續湘山野録》。《遵堯録》卷五。《宋稗類鈔》卷一。

12　真宗初即位，李沆爲相。帝雅敬沆，嘗問治道所宜先，沆曰：「不用浮薄新進喜事之人，此最爲先。」帝問其人。曰：「如梅詢、曾致堯等是矣。」帝深以爲然。故終帝之世，數人者皆不進用。是時梅、曾皆以才名自負，嘗遣致堯副温仲舒安撫陝西，致堯於閤門疏論仲舒，言不足與共事，輕鋭之黨無不稱快。然沆在中書不喜也，因用它人副仲舒，而罷致堯。故自真宗之世，至仁宗初年，多得重厚之士，由沆力也。《龍川别志》卷上。

13　李文靖公沆爲相，專以方嚴厚重，鎮服浮躁，尤不樂人論説短長附己。胡祕監旦謫商州，久未召，嘗與文靖同爲知制誥，聞其拜參政，以啓賀之，歷詆前居職罷去者，云吕參政以無功爲左丞，郭參政以失酒爲少監，辛參政非材謝病優拜尚書，陳參政新任失旨退歸兩省，而譽文靖甚力，意將以附之。文靖愀然不樂，命小吏封置别篋曰：「吾豈真優于是者？亦適遭遇耳。乘人之後而譏其非，吾所不爲，况欲揚一己而短四人乎。」終爲相，旦不復用。《石林避暑録話》卷二。《厚德録》卷三。《自警編》卷四。《何氏語林》卷三。《昨非庵日纂》二集卷三。《宋稗類鈔》卷三。

14　見張齊賢13。

15　寇萊公與丁晉公始甚相善，李文靖公爲相，丁公尚爲兩制，萊公曰：「屢以丁薦，而公不用，何也？」文靖答曰：「今已爲兩禁也，稍進，則當國。如斯人者，果可當國乎？」寇曰：「如丁之才，相公自度終能抑之否？」文靖曰：「唯，行且用之，然他日勿悔也。」既而二公秉政，果傾軋，竟如文靖之言。《倦游雜録》。《宋朝事實類苑》卷五十七。《遵堯録》卷五。《群書類編故事》卷十七。《古今合璧事類備要》續集卷五十。《宋稗類鈔》卷三。

16　寇萊公始與丁晉公善，嘗以丁之才薦於李文靖公沆屢矣，而終未用。一日，萊公語文靖曰：「比屢言丁謂之才，而相公終不用，豈其才不足用耶？抑鄙言不足聽耶？」文靖曰：「如斯人者，才則才矣，顧其爲人，可使之在人上乎？」萊公曰：「如謂者，相公終能抑之使在人下乎？」文靖笑曰：「他日後悔，當思吾言也。」晚年，與寇權寵相軋，交至傾奪，竟有海康之禍，始服文靖之識。《東軒筆録》卷二。《宋朝事實類苑》卷十三。《宋名臣言行録》前集卷二。

17　李文靖端默寡言，堂下花檻頽圮，經歲不問。魚軒一日語之，文靖不答，累以爲言，文靖曰：「豈以此故動吾一念哉！」亦不之問。既薨，盛夏顔色不變，吐香如蓮花七日不滅。先文正在中書，一日拊其案曰：「安得見李同年耶？」……同列叩之，曰：「文靖與某在中書，邊事方紛然，予嘗謂曰：『何日事定？』文靖曰：『陛下天資高明，有爲之君也。今二虜未寧，故不暇。某老矣，它日適當公手。』」是時方東封西祀，建立道宫，皆如文靖之言。《聞見近録》。

18　真宗既與契丹和親，王文正旦問於李文靖沆曰：「和親何如？」文靖曰：「善則善矣，然邊患既息，恐人主漸生侈心耳。」文正亦未以爲然。及真宗晚年，多事巡游，大修宫觀，文正乃潛歎曰：「李公可謂有先知之明矣。」《涑水記聞》卷六。《宋名臣言行録》前集卷二。案：《舊聞证誤》卷一云和親時「李文靖之薨久矣」。

19　咸平、景德中，李文靖公沆在相位，王文正公旦知政事。時西北二方未平，羽書邊報無虚日，上既宵旰，二公寢食不遑。文正公歎曰：「安得及見太平，吾輩當優游矣。」文靖公曰：「國家有强敵外患，足以警懼。異日天下雖平，上意浸滿，未必能高拱無事。某老且死，君作相時當自知之，無深念也。」及北鄙和好，西陲款附，於是朝陵展禮，封山行慶，鉅典盛儀，無所不講。文靖已死，文正既衰，疲於贊導，每歎息曰：「文靖聖矣。」故當時謂文靖爲聖相云。《邵氏聞見録》卷七。《王文正公筆録》。《澠水燕談録》卷二。《宋朝事實類苑》卷八。《遵堯録》卷五。

20　真宗朝，李沆、王旦同執政。四方奏報祥瑞，沆固滅裂之，如有災異，則再三疏陳，以爲失德所招，上意不悦。旦退謂沆曰：「相公何苦違戾如此？似非將順之意。」沆曰：「自古太平天子，志氣侈盛。非事奢侈，則耽酒色，或崇釋老，不過以此數事自敗。今上富於春秋，須常以不如意事裁挫之，使心不驕，則可爲持盈守成之主。沆老矣，公他日當見之。」旦猶不以爲然。至晚年，東封西祀，禮無不講。時沆已薨，旦繪像事之，每胸中鬱鬱，則摩腹環行曰：「文靖，文靖。」蓋服其先識也。《孔氏談苑》卷二。《何氏語林》卷十五。《宋稗類鈔》卷三。

21　見王曾12。

22　見夏竦9。

23　〔李丞相沆〕自奉甚薄，所居陋巷，廳事無重門，其偪下已甚，頽垣壞壁，沆不以屑慮。堂前藥欄壞，妻戒守舍者勿令葺，以試沆。沆朝夕見之，經月，終不言。妻以語沆，沆笑謂其弟維曰：「豈可以此動吾一念哉？」家人勸治居第，未嘗答。維與言，因語次及之，沆曰：「身食厚禄，時有横賜，計囊裝亦可以治第。但念内典以此世界爲缺陷，安得圓滿如意，自求稱足？今市新宅，須一年繕完，人生朝暮不可保，又豈能久居？巢林一枝，聊自足耳，安事豐屋哉？」後遇疾，沐浴右脅而逝，時盛暑，停屍七日，室中無穢氣，亦履行之報也。《楊文公談苑》。《宋朝事實類苑》卷八。《自警編》卷三。《言行龜鑑》卷四。《何氏語林》卷十四。《昨非庵日纂》二集卷十。《宋稗類鈔》卷三。

24　李丞相沆有長者譽。一世僕逋宅金數十千，忽一夕遁去，有女將十歲，美姿格，自寫一劵繫於帶，願賣於宅以償焉。丞相大惻之，祝夫人曰：「願如己子育於室，訓教婦德，俟長成求偶嫁之。止請夫人親結褵，以主其婚，然而務在明潔。」夫人如所誨，及笄，擇一婿亦頗良，具奩幣歸之，女範果堅白。其二親後歸舊京聞之，淪感心骨。丞相病，夫婦刲股爲羹饋之，至薨，衰絰三年。《湘山野録》卷下。《宋朝事實類苑》卷八。《厚德録》卷二。《仕學規範》卷三十。《自警編》卷四。《何氏語林》卷三。《昨非庵日纂》二集卷三。

25　李文靖乞去，題六和塔云：「經從塔下幾春秋，每恨無因到上頭。今日始知高處險，不如歸卧舊林丘。」《後村詩話》前集卷二。《昨非庵日纂》二集卷十四。

李　維

1　見朱昂6。

2　見丁謂40、41。

畢士安

1　見王禹偁1、2。

2　見梁顥1。

3　真宗尹京，畢相士安爲府判，沈毅忠厚。中書將有僉諧，太宗令輔臣歷選，俱不稱旨。而李相沆必欲用寇公，上曰：「準少年進用，才鋭氣浮，爲朕選河朔有重德、稀姓者，處其中而鎮之。」近臣少喻上意，方以畢公進。上果大喜，遂用參大政。時曹利用爲樞相，寇、曹二人者，一時恃酒，往往凌詬於席，公處其間，嘗温容以平之。不踰月，與寇俱平章事，歲餘，果負重望。太宗謂李沆曰：「朕固欲用士安者，頃夢數神人擁一紫綬者，令拜朕曰：『非久當相陛下。』夢中熟視之，乃士安也。」《玉壺清話》卷五。《宋朝事實類苑》卷四十五。

4　咸平二年十月，詔選官校勘《三國志》、《晉書》、《唐書》。或有言兩晉事多鄙惡，不可流行者。真宗以語宰相畢士安，曰：「惡以誡世，善以勸後，善惡之事，《春秋》備載。」帝然之，故命刊刻。《宋朝事實類苑》卷十六。

5　畢文簡公仕至輔相，而四海無田園居第，没未終喪，家用已屈，其妻貸於王文正公家，故天下稱其清。《自警編》卷二。

6　畢文簡公之婿曰皇甫泌，少時不羇，唯事蒱博。時畢公作相，累諭不悛，欲面奏其事，使加貶斥，方啓口云：「臣有女婿皇甫泌。」適值過庭有急報，不暇敷陳，他日又欲面奏，亦如之，若是者三，值上内逼，遽引袖起，遥語畢曰：「卿累言婿皇甫泌，得非欲轉官耶！可與轉一資。」畢公不敢辯，唯而退，泌即轉殿中丞，後累典大郡，以尚書右丞致仕，年八十五卒。《青箱雜記》卷八。參見向敏中9。

寇　準

1　寇萊公少時，不修小節，頗愛飛鷹走狗。太夫人性嚴，嘗不勝怒，舉秤鎚投之，中足流血，由是折節從學。及貴，母已亡，每捫其痕，輒哭。《涑水記聞》卷七。《宋朝事實類苑》卷五十三。《宋名臣言行録》前集卷四。《群書類編故事》卷七。《昨非庵日纂》二集卷十六。《堯山堂外紀》卷四十四。

2　太宗幸魏時，公年十六，以父陷蕃，上書行在，辭色激昂，舉止無畏。上壯之，命有司記姓名。後二年進士及第。《宋名臣言行録》前集卷四。

3　公年十九，舉進士。時太宗取人多問其年，年少者往往罷遣，或教公增其年，公曰：「吾初進取，可欺君耶？」《宋名臣言行録》前集卷四。《自警編》卷二。《言行龜鑑》卷二。《古事比》卷十六。

4　初，寇萊公十九擢進士第，有善相者曰：「君相甚貴，但及第太早，恐不善終。若功成早退，庶免深禍。蓋君骨類盧多遜耳。」後果如其言。《澠水燕談録》卷六。《宋朝事實類苑》卷四十九。《古今事文類聚》前集卷三十九。《宋稗類鈔》卷一。

5　見張士遜4。

6　寇忠愍初登第，授大理評事，知歸州巴東縣。時唐郎中謂方爲郡，夕夢有人告云：「宰相至。」唐思之，不聞朝廷有宰相出鎮者。晨興視事，而疆吏報寇廷評入界，唐公驚喜，出郊迓勞。見其風神秀偉，便以公輔待之，且出諸子羅拜。唐新飾勒韉，置廳之左，寇既歸船，其子拯白其父曰：「適者寇屢目此，宜即送之。」寇果詢牙校：「何人知吾欲此？」對以十四秀才。既而力爲延譽，拯於孫漢公榜甲等成名。《倦游雜録》。《宋朝事實類苑》卷四十八。《括異志》卷八。《墨客揮犀》卷一。

7　〔公〕知歸州巴東縣，每期會賦役，不出符移，唯具鄉里姓名揭縣門，民莫敢後者。嘗賦詩有「野水無人渡，孤舟盡日横」之句，時以爲若得用，必濟大川。手植雙柏于縣庭，至今民以比甘棠，謂之「萊公柏」。《宋名臣言行録》前集卷四。《澠水燕談録》卷八。《宋朝事實類苑》卷六十九。《群書類編故事》卷二十三。《宋稗類鈔》卷一。

8　元祐九年，巴東大火，柏與公祠俱焚。明年，莆陽鄭贛來爲令，悼柏之焚，惜公手植，不忍剪伐，種凌霄於下，使附幹以上，以著公遺迹，且慰邦人之思。《宋名臣言行録》前集卷四。

9　〔寇準〕爲巴東令。巴東有秋風亭，準析韋應物一言爲二句云：「野水無人度，孤舟盡日横。」識者知其必大用。《東都事略》卷四十一。《氏族言行類稿》卷四十八。《林下偶談》卷二。

10　寇萊公詩「野水無人渡，孤舟盡日横」之句，深入唐人風格。初授歸州巴東令，人皆以「寇巴東」呼之，以比前趙渭南、韋蘇州之類。《湘山野録》卷上。《新編分門古今類事》卷十四。《堯山堂外紀》卷四十四。《宋稗類鈔》卷五。

11　太宗時，寇準爲員外郎，奏事忤上旨，上拂衣起，欲入禁中，準手引上衣，令上復坐，決其事然後退。上由是嘉之。《涑水記聞》卷二。《孔氏談苑》卷三。《宋朝事實類苑》卷六。《宋名臣言行録》前集卷四。《自警編》卷六。《仕學規範》卷十七。《類説》卷十九引《三朝聖政録》。

12　太宗器重準，嘗曰：「朕得寇準，猶唐文皇之得魏鄭公也。」準爲虞部員外郎，言事，召對稱旨。太宗謂宰相曰：「朕欲擢用寇準，當授以何官？」宰相請用爲開封府推官，上怒曰：「此官豈可以待準者邪？」宰相請用爲樞密直學士，上沉思良久，曰：「且使爲此官可也！」《涑水記聞》卷二。《宋朝事實類苑》卷六。《曲洧舊聞》卷七。

13　寇準初爲密學，方年少得意，偶撰《江南曲》云：「江南春盡離腸斷，蘋滿汀洲人未歸。」又云：「日暮江南一望時，愁情不斷如春水。」意皆悽慘。末年果南遷。《國老談苑》卷二。

14　見張洎6。

15　太宗嘗因久旱，欲遣使四方詢民疾苦，因謂大臣曰：「天下官吏必有用刑不當者。」時寇準副位樞弼，前對曰：「天下官吏未聞用刑不當者，陛下用刑則實有不當。」上默然久之，問曰：「何也？」準曰：「晉州祖吉受所監臨贜，罪不至死，陛下特命杖殺之。參知政事王沔弟犯監主自盜贜，罪至死，陛下以沔故恕其罪。此陛下用刑不當也。」上爲之感悟，罷沔參知政事。《儒林公議》。《寇萊公遺事》。

16　見吕端8。

17　公守青州，上欲見之，謂左右曰：「寇準豈念我否？」大臣有不悦者，進曰：「臣聞寇準在青州，唯聲色是娱，何暇念君父耶？」會遣中使撫巡山東，上曰：「往問寇準安否。北還，從取朝見表來，以慰朕思。」公再拜，泣而謝使者，曰：「良馬善犬皆知有主，豈有人臣不思君父邪！但以忌者當路，不敢乞歸。陛下若不棄，臣朝召夕行也。要君之章，實未敢上。」既而果召還，領相印。《萊公遺事》。

18　寇準年三十餘，太宗欲大用，尚難其少。準知之，遽服地黄，兼餌蘆菔以反之，未幾髭髮皓白。《國老談苑》卷二。《類説》卷四十五引《聖宋掇遺》。《堯山堂外紀》卷四十四。《宋稗類鈔》卷二。

19　寇忠愍爲執政，尚少，上嘗語人曰：「寇準好宰相，但太少耳。」忠愍乃服何首烏，而食三白，鬚髮遂變，於是拜相。《聞見近録》。《舊聞证誤》卷一辨其誤。

20　見趙昌言4。

21　公在魏時，太宗久不豫，驛召還，問後事。公謝曰：「知子莫若父，臣愚，不敢與也。」上曰：「以卿明智，不阿順，故問。卿不應讓。」公再拜曰：「臣觀諸子皇孫，無不令美，至如壽王，得人心深矣。」上大悦，遂定策以壽王爲太子。躬行告廟還，六宫皆登御樓以觀。時李后聞萬姓皆歌呼曰：「吾帝之子少年可愛。」李后不悦，歸以告上。上即召公責曰：「百姓但知有太子，而不知有朕，卿誤朕也。」公曰：「太子，萬世嗣社稷之主也，若傳之失其人，實爲可憂。今天下歌得賢主，陛下大幸，臣敢以爲賀。」上始解，太子卒以定。《萊公遺事》。《宋名臣言行録》前集卷四。

22　太宗嘗問寇萊公：「孰可備東宫？」公曰：「此社稷大計，當自擇之。知子莫若父，知臣莫若君。此事陛下不可離御坐，臣亦不敢離此，願一言決定之。」即言及真宗，公乃賀曰：「陛下知子矣。」後數日，真宗因出，有民竊語曰：「好箇小官家。」太宗聞之，頗不樂。召公問之，公又賀。太宗曰：「何賀？」公曰：「儲貳之立，惟恐人不歸伏，今人民有是言，誠可賀也。」太宗釋然。《東原録》。

23　見馮拯3。

24　鄧州花蠟燭名著天下，雖京師不能造，相傳云是寇萊公燭法。公嘗知鄧州，而自少年富貴，不點油燈，尤好夜宴劇飲，雖寢室亦燃燭達旦。每罷官去，後人至官舍，見厠溷間燭淚在地，往往成堆。《歸田録》卷一。《後山談叢》卷四。《國老談苑》卷二。《宋朝事實類苑》卷十。《宋名臣言行録》前集卷四。《自警編》卷二。《新編分門古今類事》卷二十。《何氏語林》卷二十一。《疑耀》卷二。《宋稗類鈔》卷四。

25　寇萊公嘗知鄧州，鄧人至今廟祀之。熙寧中，侍讀學士陳和叔知州，下令閉廟，不得修祀。一日，陳方食，夹子忽就楪失之，已而乃見在萊公祠外土偶手中。陳大怖駭，立牓示百姓，依舊祭享。《東齋記事》輯遺。《宋朝事實類苑》卷六十九。《續墨客揮犀》卷八。

26　見陳恕6。

27　見畢士安3。

28　寇忠愍拜相白麻，楊大年之詞，其間四句曰：「能斷大事，不拘小節。有干將之器，不露鋒鋩；懷照物之明，而能包納。」寇得之甚喜，曰：「正得我胸中事。」例外别贈白金百兩。《夢溪續筆談》。

29　張忠定守蜀，聞萊公大拜，曰：「寇準真宰相也。」又曰：「蒼生無福。」幕下怪問之，曰：「人千言而盡，準一言而盡，然仕太早，用太速，未及學爾。」張，寇布衣交也，萊公兄事之，忠定常面折不少恕，雖貴不改也。萊公在岐，忠定任蜀還，不留，既别，顧萊公曰：「曾讀《霍光傳》否？」曰：「未也。」更無他語。蓋以不學爲戒也。《後山談叢》卷四。《東原録》。《言行龜鑑》卷三。

30　契丹犯澶淵，奏至，寇準適在病告，上遣數輩召與計事。準辭疾。復遣衛士舁病而入，亦不至。明日，準入對。上引視二圖，一江南，一蜀中也。準曰：「江南必王欽若，蜀中必陳堯咨也，二人以其鄉里，皆亡國語，不可。」固請鑾輿親征，即出懷中所擬將校姓名，凡數百人，詔勑皆具。天戈即日言邁，遂平大宼，準之力也。《孫公談圃》卷下。

31　契丹犯澶淵，急書日至，一夕凡五至，萊公不發封，談笑自如。明日見同列以聞，真宗大駭，取而發之，皆告急也，又大懼，以問，公曰：「陛下欲了，欲未了耶？」曰：「國危如此，豈欲久耶！」曰：「陛下欲了，不過五日爾。」其説請幸澶淵。真宗不語，同列懼，欲退，公曰：「士安等止，候駕起，從駕而北。」真宗難之，欲還内，公曰：「陛下既入，則臣不得到又不得見，則大事去矣！請無還内而行也。」遂行，六軍百司，追而及之。《後山談叢》卷一。

32　澶淵之役，寇準與真宗論親征。上欲入，準曰：「陛下不可入，入則不出矣。」於是高瓊在殿下大呼「逍遥子」，即擁以行。《鶴林玉露》丙編卷五。

33　真宗皇帝景德元年，契丹入寇，犯澶淵，京師震動。當時大臣有請幸金陵、幸西蜀者。左相畢文簡公病不出，右相寇萊公獨勸帝親征，帝意乃決，遂幸澶淵。帝意不欲過河，寇公力請，高瓊控帝馬渡過浮梁。帝登城，六軍望黄屋呼「萬歲」，聲動原野，士氣大振。帝每使人覘萊公動息，或曰：「寇準晝寢，鼻息如雷。」或曰：「寇準方命庖人斫鱠。」帝乃安。《邵氏聞見録》卷一。

34　景德初，契丹入寇。是時，寇準、畢士安爲相，士安以病留京師，準從車駕幸澶淵。王欽若陰言於上，請幸金陵，以避其鋭。陳堯叟請幸蜀。上以問準，時欽若、堯叟在旁，準心知二人所爲，陽爲不知曰：「誰爲陛下畫此策者？罪可斬也。今虜勢憑陵，陛下當率勵衆心，進前禦敵，以衛社稷，奈何欲委棄宗廟，遠之楚、蜀邪？且以今日之勢，鑾輿回軫一步，則四方瓦解，萬衆雲散，虜乘其勢，楚、蜀可得至邪？」上寤，乃止。二人由是怨準。《涑水記聞》卷六。《東軒筆録》卷一。《宋朝事實類苑》卷十五。《宋名臣言行録》前集卷四。

35　景德中，虜犯澶淵，天子親征，樞密使陳堯叟、王欽若密奏宜幸金陵，以避其鋒。是時乘輿在河上行宫，召寇準入謀其事。准將入，聞内中人謂上曰：「群臣欲將官家何之邪？何不速還京師？」準入見，上以金陵謀問之，準曰：「群臣怯懦無知，不異於向者婦人之言。今胡虜迫近，四方危心，陛下唯可進尺，不可退寸。河北將士旦夕望陛下至，氣勢百倍。今若陛下回輦數步，則四方瓦解，虜乘其勢，金陵可得至邪？」上善其計，乃北渡河。《涑水記聞》卷七。《宋名臣言行録》前集卷四。

36　景德中，河北用兵，事駕欲幸澶淵，中外之論不一，獨寇忠愍贊成上意。乘輿方渡河，寇騎充斥，至於城下，人情恟恟。上使人微覘準所爲，而準方酣寢於中書，鼻息如雷。人以其一時鎮物，比之謝安。《夢溪筆談》卷九。《墨客揮犀》卷四。《何氏語林》卷十四。《樵書》初編卷二。

37　寇準從車駕在澶淵，每夕與楊億飲博謳歌，諧謔諠呼，常達旦。或就寢，則鼾息如雷。上使人覘知之，喜曰：「得渠如此，吾復何憂！」《涑水記聞》卷六。《宋名臣言行録》前集卷四。《古事比》卷十。

38　澶淵之役，真宗使候萊公。曰：「相公飲酒矣！」「唱曲子矣！」「擲骰子矣！」「鼾睡矣！」《後山談叢》卷一。

39　北戎犯河朔，兵寇澶淵，有幸吴蜀之議上之，曰：「俟賊退，而後可圖也。」上惑之。公曰：「此餓莩之言，不足取。今虜涉吾境，莫敢前却。陛下若親征，賊膽震裂，惡在他圖哉？」上至澶淵，賊猶未退。公曰：「六軍心膽在陛下身上，今若登城，擒賊必矣！」上因御樓，將吏果歡呼，萬弩齊發，即時射殺賊將韓統軍者，軍聲大振。賊知勢促，遂乞和。上以問公，公進畫曰：「如用臣此策，可數百年無事。不然，四五十年後，臣恐戎心又生矣。」上曰：「朕不忍生靈受困，不如且聽其和。四五十年後，安知無捍塞之士乎？」戎遂得和。公在軍中，詔令多有所不從。及乎謝日，奏曰：「使臣盡用詔令，安得事成之速哉？」上笑曰：「卿顧爲誰！」其君臣相得如此。《寇萊公遺事》。《宋名臣言行録》前集卷四。

40　上以澶淵之功，待〔寇〕準至厚，群臣無以爲比，數稱其功，王欽若疾之。久之，數承間言於上曰：「澶淵之役，準以陛下爲孤注，與虜博耳。苟非勝虜，則爲虜所勝，非爲陛下畫萬全計也。且城下之盟，古人恥之。今虜衆悖逆，侵逼畿甸，準爲宰相，不能殄滅兇醜，卒爲城下之盟以免，又足稱乎？」上由是寖疎之。頃之，準罷而天書事起。《涑水記聞》卷六。《宋名臣言行録》前集卷四。

41　寇萊公決澶淵之策，真宗待之極厚，王欽若深害之。一日會朝，準先退，欽若進曰：「陛下敬畏寇準，爲其有社稷功邪？」上曰：「然。」欽若曰：「臣不意陛下出此言！澶淵之役，不以爲恥，而謂準有社稷功，何也？」上愕然曰：「何故？」對曰：「城下之盟，雖春秋時小國猶恥之。今以萬乘之貴，而爲此舉，是盟於城下也，其何恥如之！」上愀然不能答。由是顧準稍衰，旋即罷相，終海康之貶。《容齋三筆》卷二。

42　見魏野3。

43　見向敏中6。

44　見丁謂13。

45　見宋真宗24。

46　寇準鎮大名府，北使路由之，謂準曰：「相公望重，何以不在中書？」準曰：「主上以朝廷無事，北門鎖鑰，非準不可。」《國老談苑》卷二。《宋名臣言行録》前集卷四。《孔氏談苑》卷四。《類説》卷五十二。《自警編》卷六。《何氏語林》卷五。《宋稗類鈔》卷五。

47　萊公性自矜，惡南人輕巧。蕭貫當作狀元，萊公進曰：「南方下國，不宜冠多士。」遂用蔡齊。出院顧同列曰：「又與中原奪得一狀元。」時爲樞密使。《江隣幾雜志》。

48　見王旦22。

49　寇忠愍知永興軍，于其誕日排設如聖節儀。晚衣黄道服，簪花。走馬承受且奏寇準有叛心。真宗驚，手出奏示執政曰：「寇準乃反耶？」先文正熟視笑曰：「寇准許大年紀，尚騃耳，可劄與寇準知。」上意亦解。《聞見近録》。《厚德録》卷四。參見王旦23。

50　寇萊公善飲酒，人罕能敵。迨罷相，判永興，官吏賓客之能飲者，不限位貌，常令陪飲席。時處士魏野、僧夢英亦常預坐。有倅連困于酒，已病，而公尚促之不已，其妻乃叩公庭而訟焉，遂免。後有一道人上謁，自言能劇飲，一引可盡瓶。索公以瓶爲對，公喜如其請。既而道人舉瓶，一引而盡，公則不能。道人强之，公笑曰：「量不可加。」遂止。道人因謂公曰：「今後少勸人酒。」公悟，自爾勸酒減矣。《能改齋漫録》卷十八。

51　見向敏中5。

52　寇忠愍罷相，移鎮長安，悰怳牢落，有戀闕之興，無階而入。忽天書降於乾祐縣，指使朱能傳意密諭之，俾公保明入奏，欲取信於天下。公損節遂成其事，物議已譏之。未幾，果自秦川再召入相。將行，有門生者忘其名請獨見，公召之，其生曰：「某愚賤，有三策輒瀆鈞重。」公曰：「試陳之。」生曰：「第一，莫若至河陽稱疾免覲，求外補以遠害。第二，陛覲日，便以乾祐之事露誠奏之，可少救平生公直之名。第三，不過入中書爲宰相爾。」公不悦，揖起之。後詩人魏野以詩送行，中有「好去上天辭將相，歸來平地作神仙」之句，蓋亦警之爲赤松之游。竟不悟，至有海康之往。《湘山野録》卷中。

53　見魏野4。

54　見王旦69。

55　見李沆15、16。

56　公好士，樂善不倦，丁謂、种放之徒皆出其門，嘗語所親曰：「丁生誠奇材，惟不堪重任。」公爲相，謂參政，嘗會食都堂，羹染公鬚，謂起拂之，公正色曰：「身爲執政，而親爲宰相拂鬚耶？」謂慙不勝。公恃正直而不虞巧佞，故卒爲所陷。《宋名臣言行録》前集卷四。

57　寇準拜中書侍郎平章事，丁謂參知政事，嘗會食於中書，有羹污準鬚，謂與拂之，準曰：「君爲參預大臣，而與官長拂鬚耶？」謂顧左右，大愧恨之。章聖既倦政，而丁謂曲意迎合太后之意，有臨朝之謀。準便殿請對，言：「太子叡德天縱，足以任天下之事，陛下胡不協天人係望，講社稷之丕謀，引望大明，敷照重霄？若丁謂恃才而挾姦，曹利用恃權而使氣，皆不可輔幼主，恐亂陛下家事。」因俯伏嗚咽流涕，真宗命中人扶起，慰諭之。明日，謂之黨以急變聞，飛不軌之語以中準，坐是罷相。乾興元年二月，貶雷州司户參軍，皆謂所爲也。《宋朝事實類苑》卷十一。《澠水燕談録》卷四。《自警編》卷四。

58　天禧末，真宗寢疾，章獻明肅太后漸預朝政，真宗意不能平。寇萊公探知此意，遂欲廢章獻，立仁宗，策真宗爲太上皇，而誅丁謂、曹利用等。於是李迪、楊億、曹瑋、盛度、李遵勗等協力，處畫已定，凡誥命，盡使楊億爲之，且將舉事。會萊公因醉漏言，有人馳報晉公，晉公夜乘犢車往利用家謀之。明日，利用入，盡以萊公所謀白太后，遂矯詔罷公政事。及真宗上仙，乃指萊公爲反，而投海上，其事有類上官儀者，天下寃之。楊億臨死，取當時所爲詔誥及始末事迹，付遵勗收之。至章獻上仙，遵勗乃抱億所留書進呈仁宗，及叙陳本末，仁宗盡見當日曲直，感歎再三，遂下詔湔滌其寃，贈萊公中書令，謚曰「忠愍」。又贈楊億禮部尚書，謚曰「文」，凡預萊公黨而被逐者，皆詔雪之。《東軒筆録》卷三。《宋朝事實類苑》卷十一。

59　寇準在相位，以純亮得天下之心。丁謂作相，專邪黷貨，爲天下所憤。民間歌之曰：「欲時之好呼寇老，欲世之寧當去丁。」及相繼貶斥，民間多圖二人形貌，對張於壁，屠酤之肆往往有焉。雖輕眇頑冥少年無賴者，亦皆口陳手指，頌寇而詬丁，若己之恩仇者。《儒林公議》。參見丁謂26。

60　丁謂當國，竄逐李、寇二公，欲殺不可，既南貶而文定復相。相傳忠愍爲閻羅王，世謂「死活不得」。《後山談叢》卷六。

61　見胡旦13。

62　鼎州甘泉寺介官道之側，嘉泉也，便於漱酌，行客未有不舍車而留者。始，寇萊公南遷日，題於東檻，曰：「平仲酌泉經此，回望北闕，黯然而行。」未幾，丁晉公又過之，題於西檻，曰：「謂之酌泉禮佛而去。」後范補之諷安撫湖南，留詩於寺曰：「平仲酌泉回北望，謂之禮佛向南行。煙嵐翠鎖門前路，轉使高僧厭寵榮。」《湘山野録》卷上。《倦游雜録》。《東軒筆録》卷二。《臨漢隱居詩話》。《堅瓠癸集》卷一。《宋稗類鈔》卷四。

63　〔寇準〕南遷，天下莫不冤之。初過零陵，行囊爲溪寇所掠，其酋長聞而趣還之。《東都事略》卷四十一。

64　寇萊公謫居道州，初至不諳風土，欲得樓居以御嵐瘴之氣，而力不能舉。一日，與客言之，客曰：「此易事。」乃以語郡人，於是争爲出力營建，不日落成。及公薨，道之人繪公像祠於樓上，至今奉事唯謹。《獨醒雜志》卷二。

65　寇準謫營道，惟衣裘繫爲相時所得金笏頭帶，當權希時者諷其逾禮。準拒之曰：「君父所賜，服之不忘，未見禮之失也。」諷者慙恧而退。《國老談苑》卷二。《類説》卷四十五引《聖宋掇遺》。

66　湖湘官道，窮日之力，僅能盡兩驛。父老相傳，以爲寇萊公爲丁、曹所誣衊，謫爲道州司馬，欲以憂困殺之，陰令於衡、湘間十里則去一堠，以爲五里，故道里之長如是。公既居道，一日宴客，忽報中人傳勅來，且有持劍前行者。坐客皆失色，公不爲動。中人既至，公謂曰：「願先見勅。」中人出勅示，乃貶雷州司户。因就郡僚假緑綬拜命，終宴而罷。《獨醒雜志》卷二。

67　袁抗大監嘗言，曾守官營道，聞吏官言，寇萊公始謫爲州司馬，素無公宇，百姓聞之，競荷瓦木，不督而會，公宇立成，頗亦宏壯。守土者聞于朝，遂再有海康之行。始戒途，吏民遮道，馬復踖不進，寇以策叩馬曰：「吾尚敢留滯邪？汝何不行？」馬即前去，寇泣，且曰：「語丁謂，我負若何事？致我于極地邪？」其後丁自朱崖移道州，袁嘗接其語論，遂以所聞質之。丁曰：「寇自粗疎。先朝因節日，賜宴于寇相第，寇好以大白飲人，時曹利用爲樞密副使，不領其意，寇曰：『某勸太傅酒，何故不飲？』曹竟不濡唇，寇怒曰：『若一夫耳，敢爾邪？』曹厲聲曰：『上擢某在樞府，而相公謂之一夫，明日當於上前辨之。』自此二公不協，厥後發萊公之事者，曹貂也。預謂何事？」然中外皆知萊公之禍，丁有力焉。《倦游雜録》。《宋朝事實類苑》卷十一。《宋名臣言行録》前集卷四。《自警編》卷六。

68　寇準乾興元年二月，貶雷州司户參軍，道出公安，剪竹插於神祠之前，而祝曰：「準之心若有負朝廷，此竹必不生。若不負國家，此枯竹當再生。」其竹果生。《宋朝事實類苑》卷十一引《東軒筆録》。《宋名臣言行録》前集卷四。《青瑣高議》前集卷三。

69　〔寇準〕及雷陽，吏以圖獻閲，視之，首載郡東南門抵海岸凡十里，準恍然悟曰：「吾少時有『到海祗十里，過山應萬重』之句，迺今日應爾，人生得喪，豈偶然耶！」《名臣碑傳琬琰集》上卷二。《青箱雜記》卷七。《宋朝事實類苑》卷四十六引《名賢詩話》。《東都事略》卷四十一。《苕溪漁隱叢話》後集卷二十。《新編分門古今類事》卷十四。《名賢氏族言行類稿》卷四十八。《堯山堂外紀》卷四十四。《宋稗類鈔》卷五。

70　寇萊公之貶雷州也，丁晉公遣中使賫勑往授之，以錦囊貯劍，揭於馬前。既至，萊公方與郡官宴飲，驛吏言狀，萊公遣郡官出逆之。中使避不見，入傳舍中，久之不出，問其所以來之故，不答。上下皆皇恐，不知所爲，萊公神色自若，使人謂之曰：「朝廷若賜準死，願見勑書。」中使不得已，乃以勑授之。萊公乃從録事參軍借緑衫著之，短纔至膝，拜受勑於庭。升堦復宴飲，至暮而罷。《涑水記聞》卷六。《宋朝事實類苑》卷十四。《宋名臣言行録》前集卷四。《名賢氏族言行類稿》卷四十八。《自警編》卷二。《昨非庵日纂》一集卷十。

71　寇忠愍公之貶也，初以列卿知安州，既而又貶衡州副使，又貶道州别駕，遂貶雷州司户。時丁晉公與馮相拯在中書，丁噹秉筆，初欲貶崖州，而丁忽自疑，語馮曰：「崖州再涉鯨波，如何？」馮唯唯而已。丁乃徐擬雷州。及丁之貶也，馮遂擬崖州，當時好事者相語曰：「若見雷州寇司户，人生何處不相逢？」比丁之南也，寇復移道州，寇聞丁當來，遣人以蒸羊逆於境上，而收其僮僕，杜門不放出，聞者多以爲得體。《歸田録》卷一。《宋名臣言行録》前集卷四。《自警編》卷四。《堯山堂外紀》卷四十四。《宋稗類鈔》卷一。《古謡諺》卷十九。

72　寇準掾雷康，丁謂謫朱崖，將假路於雷康。準聞之：「竄逐誠寃於謂，今謂窮來，而吾僕有剛者，必將致仇，當爲防之。」於是聚令博奕，亦閲之。詰旦，聞夜三更謂往矣，乃令散。《國老談苑》卷二。《類説》卷五十二。

73　寇萊公貶死雷州，喪還，過荆南公安縣，民懷公德，以竹插地掛物，爲祭焚之。後生笋成林，民以爲神，因爲公立祠，目其竹曰「相公竹」。王樂道爲記，刊石，李承之有詩曰：「已枯斷竹鈞私被，既殁賢公帝念深。仆木偃禾如不起，至今誰識大忠心？」《宋朝事實類苑》卷六十九引《筆談》，又卷十一引《本朝名臣傳》。《澠水燕談録》卷八。《倦游雜録》。《青瑣高議》前集卷三。《墨客揮犀》卷一。《宋名臣言行録》前集卷四。《麈史》卷下。《東都事略》卷四十一。《名賢氏族言行類稿》卷四十八。《自警編》卷六。《堯山堂外紀》卷四十四。

74　公推朴忠，喜直言，苟有可言者無所顧避，故當時曰：「寇某上殿，百僚股栗。」《萊公遺事》。《宋名臣言行録》前集卷四。《自警編》卷六。《古謡諺》卷二十。

75　寇萊公既貴，因得月俸，置堂上。有老媪泣曰：「太夫人捐館時，家貧，欲絹一匹作衣衾不可得，恨不及公之今日也。」公聞之大慟，故居家儉素，所卧青帷二十年不易。或以公孫弘事靳之，公笑曰：「彼詐我誠，尚何愧！」故魏野贈公詩曰：「有官居鼎鼐，無宅起樓台。」後虜使在廷，目公曰：「此無宅相公耶？」或曰公頗專奢縱，非也。蓋公多典藩，於公會宴設則甚盛，亦退之所謂「甔石之儲，嘗空於私室；方丈之食，每盛於賓筵」者。餘得於公之甥王公丞相所作公墓銘，公之遺事如此。《邵氏聞見録》卷七。《萊公遺事》。《宋名臣言行録》前集卷四。《溪詩話》卷九。《自警編》卷二。《昨非庵日纂》一集卷九。

76　寇準出入宰相三十年，不營私第，處士魏野贈詩曰：「有官居鼎鼐，無地起樓台。」洎準南遷，時北使至，内宴，宰執預焉。使者歷視諸相，語譯導者曰：「孰是『無地起樓台』相公？」畢坐無答者。《國老談苑》卷二。《青箱雜記》卷六。《何氏語林》卷二十四。《昨非庵日纂》一集卷二。《宋詩紀事》卷四。

77　魏仲先贈萊公詩曰：「有官居鼎鼐，無宅起樓台。」真宗即位，北使至，錫宴，惟兩府預焉。北使歷視坐中，問譯者曰：「孰是『無宅起樓台』相公？」丁晉公令譯者曰：「南方須大臣鎮撫，寇公撫南夏，非久即還。」《古今詩話》。《詩話總龜》前集卷十七。《宋名臣言行録》前集卷四。《自警編》卷三。

78　萊公性質豪侈，自布衣夜常設燭，厠間燭淚成堆，及貴而後房無嬖幸也。《後山談叢》卷四。

79　寇萊公性豪侈，所臨鎮燕會，常至三十醆。必盛張樂，尤喜《柘枝舞》，用二十四人，每舞連數醆方畢。《石林燕語》卷四。

80　寇萊公好《柘枝舞》，會客必舞《柘枝》，每舞必盡日，時謂之「《柘枝》顛」。今鳳翔有一老尼，猶是萊公時柘枝妓……尚能歌其曲。《夢溪筆談》卷五。《宋稗類鈔》卷七。

81　寇公性尚華侈，夏英公亦然。夏嘗語門下客曰：「萊公自奉豪奢，而世弗非者。至某則云云者多，何也？」客對曰：「舊傳寇公在鎮，暇日與僚屬出郊圍，坐席上，聞馱鐸聲，遣介問之，乃一縣令代還行李經由。公即召同席，從容宴賞。侍中今待入京士大夫與出都之人禮數已自加損，況其他歟！宜乎物論之不同矣。」竦默然久之。《珍席放談》卷上。

82　見李宗諤5。

83　寇萊公嘗曰：「母氏言吾初生兩耳垂有肉環，數歲方合。自疑嘗爲異僧，好游佛寺，遇虚窗静院，惟喜與僧談真。」公曆富貴四十年，無田園邸舍，入覲則寄僧舍或僦居。在大名日，自出題試貢士，曰《公儀休拔園葵賦》。《霍將軍辭治第詩》，此其志也。《湘山野録》卷下。

84　寇萊公準，少嘗爲淮漕，有方士爲治丹砂，用竹百二十尺而通其節，以器盛丹置其上而立之，半埋地中。於時才得六十尺竹，接而用之。始於歲之朔旦，盡歲而止，丹已融而墮器矣。《後山談叢》卷二。

85　見釋惠崇4。

86　寇萊公微時，由汴回梁，以銀百星買得邸姥女，曰倩桃，有美色，公尤愛幸。語言多所禆益。公自相府出鎮北門，有善歌者至庭下，公取金鍾獨酌，令歌數闋。公贈之束綵，歌者未滿意。倩桃自内窺之，立爲詩二章呈公，詩云：「一曲清歌一束綾，美人猶自意嫌輕。不知織女螢窗下，幾度抛梭織得成。」其二：「夜冷衣單手屢呵，幽窗軋軋度寒梭。臈天日短不盈尺，何似妖姬一曲歌。」公和云：「將相功名終若何，不堪急景似奔梭。人間萬事君休問，且向罇前聽艷歌。」《唐宋分門名賢詩話》卷二引《翰府名談》。又《詩話總龜》前集卷二十二亦引。《竹莊詩話》卷二十二。《堯山堂外紀》卷四十四。

87　萊公南遷，再移光州，妾茜桃泣曰：「妾前世師事仙人爲俠，今將别去，公當爲地下主者閻浮提王也。」不久亦亡。有王克勤見公曹州境上，擁驢北去。問後騎，曰：「閻浮提王交政也。」果爲閻羅王矣。《説郛》卷十七引《愛日齋叢鈔》。《湧幢小品》卷二十四。

88　陳彦育序，丹陽士子，從後湖蘇養直學詩，造其三昧。向伯恭爲浙漕，訪養直于隱居，彦育適在坐，一見喜之，邀與之共途，益以契合，遂以其愛姬寇氏嫁之歸。逾年，伯恭登從班，迺啓于思陵云：「寇氏，萊公之元孫，其後獨有此一女，乞以一官與其夫陳序。」遂詔特補和州文學。《揮麈餘話》卷二。

王　祐

1　王晉公祐，事太祖爲知制誥。太祖遣使魏州，以便宜付之，告之曰：「使還，與卿王溥官職。」時溥爲相也。蓋魏州節度使符彦卿，太宗之婦翁夫人之父，有飛語聞於上。祐往别太宗於晉邸，太宗却左右，欲與之言。祐徑趨出。祐至魏，得彦卿家僮二人挾勢恣横，以便宜決配而已。及還朝，太祖問曰：「汝能保符彦卿無異意乎？」祐曰：「臣與符彦卿家各百口，願以臣之家保符彦卿家。」又曰：「五代之君，多因猜忌殺無辜，故享國不長。願陛下以爲戒。」帝怒其語直，貶護國軍行軍司馬，華州安置，七年不召。……初，祐赴貶時，親賓送於都門外，謂祐曰：「意公作王溥官職矣。」祐笑曰：「某不做，兒子二郎必做。」二郎者，文正公旦也。祐素知其必貴，手植三槐於庭曰：「吾子孫必有爲三公者。」已而果然。天下謂之三槐王氏。《邵氏聞見録》卷六。《涑水記聞》卷七。《文正王公遺事》。《仕學規範》卷三十。《宋名臣言行録》前集卷二。《能改齋漫録》卷十二。《藏一話腴》乙集卷上。《宋稗類鈔》卷三。

2　太祖與符彦卿有舊，常推其善用兵，知大名十餘年。有告謀叛者，亟徙之鳳翔，而以王晉公祐爲代，且委以密訪其事。戒曰：「得實，吾當以趙普所居命汝。」面授旨，徑使上道。祐到，察知其妄，數月無所聞。驛召面問，因力爲辯曰：「臣請以百口保之。」太祖不樂，徙祐知襄州，彦卿竟亦無他。祐後創居第於曹門外，手植三槐於庭曰：「吾雖不爲趙普，後世子孫必有登三公者。」已而，魏公果爲太保。《石林燕語》卷七。

3　王晉公祜不置田宅，曰：「子孫當各念自立，何必田宅。置之，徒使争財爲不義耳。」嘗以百口保符彦卿無異志，乃植三槐於第中便座，謂其子必有任公台者。《清波雜志》卷十。《宋名臣言行録》前集卷二引《温公日録》。

4　王祐嘗植三槐於庭，曰：「吾身不登三事，子孫必踐其位。」及子旦爲台輔，而三槐並茂，陰覆一庭。《五總志》。

5　見徐鉉23。

王　旦

1　《王文正遺事》稱，有言公幼時，嘗見天門開，中有公姓名二字。弟旭乘間問之，公曰：「要待死後，墓志上寫，吾不知。」此言雖云拒之，亦可見實嘗有是事矣。《曲洧舊聞》卷九。《文正王公遺事》。

2　先晉公之謫華州也，一日召伯祖、叔祖同詣陳希夷。希夷不出户而接之，坐久不語，忽問曰：「更有子乎？」晉公曰：「仲子在舍。」希夷曰：「召之。」及至門，希夷出門迎，顧先文正曰：「二十年太平宰相。」顧伯祖曰：「進士及第。」叔祖曰：「倚兄作官。」或問：「此君鼻偏如何？」希夷曰：「今日拜相，明日鼻正。」又懇文正曰：「他日至此，願放此地租税。」其後卒如其言。及真宗西祀汾陰，文正以前言啓之，上即詔釋雲臺觀租税。《清虚雜著補闕》。

3　王文正公旦釋褐知臨江縣，時獄有合死囚，公一夜不寐，思以計活之。方五鼓，空中人喝：「直更速起，相公將出廳。」果斯須開堂門升廳，急呼死囚出問。公之父中令晉公祐嘗曰：「此兒異日必爲三公。」因手植三槐於庭以待之，有作詩紀其事者甚多。《湘山野録》卷上。

4　公初登第，爲岳州平江宰。趙公昌言時領漕湖外，見公異之，議以女妻公，曰：「一當禀命於親。」時先晉公在京師，方與范魯公質家議親事，見其書曰：「既來禀我，意必欲之。」遂可。以歸，始聞范親之説。公既貴，以女適范魯公之孫全孫，因語全孫曰：「此親成吾先公之意矣。」《文正王公遺事》。

5　初，〔王〕旦與錢若水同直史館、知制誥，有僧善相，謂若水曰：「王舍人他日位極人臣，富貴無與爲比。」若水曰：「王舍人面偏而喉骨高，如何其貴也？」僧曰：「作相之後，面當自正。喉骨高者，主自奉養薄耳。」後果如其言。《涑水記聞》卷七。《宋朝事實類苑》卷十二。《古今事文類聚》後集卷十八。《錦繡萬花谷》前集卷三十八。

6　太宗皇帝一日命蘇公易簡曰：「卿看兩制中誰堪大用？」蘇公曰：「臣見同年王某有器識，遠大不可量也。」太宗曰：「朕志亦先定矣。」公知之，以女適蘇公之子耆。時蘇公已薨，其母太夫人薛氏在堂，每至，則公出拜，叙同年之知也。《文正王公遺事》。《宋朝事實類苑》卷十四。

7　王旦，字子明，爲翰林學士，嘗奏事下殿，真宗目送之曰：「與朕致太平，必斯人也。」後拜平章事，外撫四夷，内和百姓，官吏得職，天下富庶，頌聲洋溢，旦之力也。《孔氏談苑》卷三。

8　見李沆17—20。

9　公久參大政，子婿韓億赴官，公弟餞於家，親賢皆集，有群鵲數十喧噪於門，坐皆驚異，少聞堂吏報公拜相。《文正王公遺事》。

10　見李迪6。

11　祥符以後，凡天書禮文、宫觀典册、祭祀巡幸、祥瑞頌聲之事，王文正公旦實爲參政、宰相，無一不預。官自侍郎至太保，公心知得罪於清議，而固戀患失，不能决去。及其臨終，乃欲削髮僧服以斂，何所補哉！《容齋隨筆》卷四。《甕牖閒評》卷八。

12　東封，二府議增飾車服，以盛法從。諸公令人於公第日詗之，而無所爲。王冀公欽若乃作繡韉送公，曰：「前議恐忘，已令爲之。」公使具直而置之。冀公見公不乘而訝之，公曰：「常所跨者，君上所賜，非不華也。豈可更奢僭，以隳制度？」《文正王公遺事》。《宋朝事實類苑》卷十二。《何氏語林》卷十三。

13　東封，車駕在道，夜有堂吏，被酒忿争，皆愴惶入白，公卧不答。既入對，上出臣寮奏狀：「千乘萬騎在外，可斬首以令衆。」公曰：「此止小人一時醉毆，若斬之，是禁人飲酒，令飲酒者皆懼。車駕在外，人情焉得安？已捕歸京府繫治。」後府申覆，公曰：「若初輕斷，亦恐縱人，今霈大赦，可原之矣。第減一等。」《文正王公遺事》。《宋朝事實類苑》卷十四引《名臣遺事》。

14　見馬知節5。

15　上西祀，車駕至蒲，先晉公守此郡。上幸州署之逍遥樓，見詩牌，命左右讀之。後曰王某之父，勿言其名。因歎曰：王某有後如此。公之先考舊治，辭不從行。上作，遣中使持酒肴賜於行館。翌日，公具以告謝。《文正王公遺事》。

16　見魏野8。

17　公在昭應宫有宿齋。寶符閣役工有墜死者，公得報，繳奏曰：「陛下崇奉上虚，爲民祈福，今反勞民損財，是違天意。乞諭有司，省工惜費。」《文正王公遺事》。《宋名臣言行録》前集卷二。

18　公或歸私第，不去冠帶入静室中默坐。家人惶恐，不敢復前面，而不知其意。後公之弟問趙公安仁曰：「家兄歸時一如此，何也？」趙公曰：「見議事，公不欲行而尚未决。此必憂朝廷矣。」《文正王公遺事》。《宋朝事實類苑》卷十二引《名臣遺事》。《自警編》卷七。

19　上宣諭曰：「聞趙安仁在中書，絶不親事，每奏對，亦未嘗有一言，可罷之。」王文正公對曰：「趙安仁居常有體，凡有進擬，皆同列議定，方敢取旨。臣每見臨時變易於上前者，皆迎合陛下之意。安仁無異議，是有執守。」上曰：「能如此，朕不知也。卿可諭以委任之意，更令宣力。」公乃語趙，趙曰：「上誤有拔擢，以不才罷去，宜矣。使與衆人騁辨以合上意，安仁不敢爲也。」公喜曰：「吾適保安仁於上前，不誤知人矣。」《宋朝事實類苑》卷五十七引《名臣遺事》。《文正王公遺事》。

20　公在中書，寇公在密院。中書偶倒用了印，寇公須勾吏人行遣。他日樞院亦倒用了印，中書吏人呈覆，亦欲行遣，公問吏人：「汝等且道密院當初行遣倒用印者是否？」曰：「不是。」公曰：「既是不是，不可學他不是。」《宋名臣言行録》前集卷二引《龜山語録》。

21　中書有事關送密院，事礙詔格，寇萊公準在樞府，特以聞上，曰：「中書行事如此，施之四方，得非不便？」公見之，拜於上前曰：「此實中書之失。」堂吏皆遭罰責，密吏惶恐，白寇公曰：「中書、密院，日有相干，自來止逐房改易，不期奏白而使宰相謝罪。」不踰月，密院有事送中書，亦違舊詔，堂吏得之，欣然而呈公，公曰：「却送與密院。」吏出白寇公，寇公大慙。翌日見公，曰：「同年甚得許大度量。」公不答。銓司申舉，乞罷選人過堂，公曰：「此唐朝典故，但宰相不舉職，廢爲冗事，旦當存之。仲尼所謂我愛其禮也。」《宋朝事實類苑》卷十四引《名臣遺事》。《文正王公遺事》。《自警編》卷一。

22　寇萊公準在樞府，上欲罷之，萊公已知，迺使人告公曰：「遭逢最久，今出，欲一使相，望同年主之。」公大驚曰：「將相之任，極人臣之貴，苟朝廷有所授，亦當懇辭，豈得以此私有干於人耶？」亟往白之，萊公不樂。後上議：「寇準令出，與一甚官？」公曰：「寇準未三十歲，已登樞府，太宗甚器之。準有才望，與之使相，令當方面，其風采足以爲朝廷之光。」上然之，翌日降制，萊公捧使相告謝於上前，感激流涕曰：「苟非陛下主張，臣安得有此命？」上曰：「王某知卿。」具道公之言。萊公出謂人曰：「王同年器識，非準可測。」公薨之時，萊公不在都下，後入朝，白於上前，來致奠，哀慟久之。《文正王公遺事》。《宋朝事實類苑》卷十三。《東都事略》卷四十。《自警編》卷七。《名臣碑傳琬琰集》上卷二。《言行龜鑑》卷二。《群書類編故事》卷五。《古事比》卷二十七。

23　王旦太尉薦寇萊公爲相。萊公數短太尉於上前，而太尉專稱其長。上一日謂太尉曰：「卿雖稱其美，彼專談卿惡。」太尉曰：「理固當然。臣在相位久，政事闕失必多。準對陛下無所隱，益見其忠直，此臣所以重準也。」上由是益賢太尉。初，萊公在藩鎮，嘗因生日搆山棚大宴，又服用僭侈，爲人所奏。上怒甚，謂太尉曰：「寇準每事欲效朕，可乎？」太尉徐對曰：「準誠賢能，無如騃何！」上意遽解，曰：「然。此止是騃耳。」遂不問。及太尉疾亟，上問以後事，唯對以宜早召寇準爲相云。《涑水記聞》卷五。《宋朝事實類苑》卷十三。《宋名臣言行録》前集卷二。《仕學規範》卷七。《厚德録》卷一。《自警編》卷一。

24　寇萊公準在長安，因生日爲會，有所過當，轉運使以聞。上以其狀示公，曰：「寇準爲大臣，豈得如此僭越？」公覽奏而笑曰：「寇准許大年紀，尚騃耳。」因奏曰：「陛下撫伏臣庶，不欲令大臣間被奢侈之名，此奏願録付準，必自知過。」萊公被命，連削待罪而止。《文正王公遺事》。《宋朝事實類類》卷十三引《名臣遺事》。

25　有卜者上封事，語干宫禁。上怒，令捕之，繫獄，坐以罪，因籍其家，得朝士往還書尺。上曰：「此人狂妄，果臣僚與之游從，盡可付御史獄案。」公得之以歸。翌日，獨對曰：「臣看卜者家藏之文字，皆與之筭命選日草本，即無言及朝廷事。臣記往年亦曾令人推步當生星辰，其狀尚存。」因出以奏曰：「果行此，乞以臣此狀同問。」上曰：「卿意如何？」對曰：「臣不欲以卜祝賤流，累及朝臣。」上乃解。公至政府，即時焚去。繼有大臣力言乞行根治，欲因而擠人，上言令中使再取其狀。公曰：「得旨已寢，尋即焚去矣。」《文正王公遺事》。《宋朝事實類苑》卷十三引《名臣遺事》。《厚德録》卷二。《宋稗類鈔》卷三。

26　張徐公耆任馬軍都帥，被旨選兵，下令太峻，兵懼而謀欲爲變。有密以聞，上召二府議之，公曰：「若罪張耆，今後帥臣何以御衆？捕之，則都邑之下或至驚擾，尤爲不可。」上曰：「朕亦思之。」公曰：「累奉德音，欲任張耆在樞府，臣以未曾歷事，今若擢用，使解兵柄，謀者自安矣。」乃進耆爲樞密副使，諸帥遞遷，謀者果定。上語輔臣曰：「王某善鎮大事，真宰相也。」《文正王公遺事》。《宋朝事實類苑》卷十三。案：《宋稗類鈔》卷三作張旻事。張耆原名旻，見《宋史》卷二百九十。

27　李和文都尉好士，一日召從官，呼左右軍官妓置會。夜午，臺官論之。楊文公以告王文正，文正不答，退以紅牋書小詩，以遺和文，且以不得預會爲恨。明日，真宗出章疏，文正曰：「臣嘗知之，亦遺其詩，恨不得往也。太平無象，此其無象乎！」上意遂釋。《厚德録》卷四。《自警編》卷四。

28　宫禁火災，上驚惶，語公曰：「兩朝所積，朕不敢妄費，一朝殆盡，誠可惜也。」公對曰：「陛下富有天下，財帛不足憂，所慮者，政令賞罰有所不當。臣備位宰府，天災如此，臣當免罷。」繼上表待罪。上乃降詔罪己，許中外封事言朝政得失。後有大臣言非天災，乃王宫失於火禁，請置獄。上出其狀，當斬决者數百人。公持以歸。翌日，乞獨對，言：「初火災，陛下降詔罪己，臣上言待罪。今行此刑，恐不副前詔，有違天意。果欲行刑，願罪臣，以明無狀。」上欣然聽納，免死者幾百輩。《文正王公遺事》。《厚德録》卷二。

29　祥符中，天下大蝗，近臣得死蝗于野以獻，宰臣將率百官稱賀，王魏公旦獨執不可。數日，方朝，飛蝗蔽天，真宗歎曰：「使百官方賀而蝗遽至，豈不爲天下笑耶！」《澠水燕談録》卷二。《文正王公遺事》。

30　王旦在中書，祥符末，内帑災，縑帛幾罄。三司使林特請和市於河外，草三上，旦悉抑之。頃而，特率屬僚訴於宰府。旦徐曰：「瑣微之帛，固應自至，奈何彰國弱於四方？」居數日，外貢併集，受帛四百萬。蓋旦先以密符督之也。《國老談苑》卷二。

31　上出《喜雨》詩示二府，聚看於上前，公袖歸，因諭同列曰：「上詩有一字誤，莫進入却上。」欽若曰：「此亦無害。」欽若沮而有奏陳。翌日，上怒謂公曰：「昨日朕詩有誤寫字，卿等皆見，何不奏來？」公再拜稱謝曰：「昨日得詩，未暇再閲，有失奏陳，不勝惶懼。」諸公皆再拜，獨樞密馬公知節不拜，具言公欲奏白而欽若沮之，又王某略不自辯，真宰相器也。上顧笑而撫諭之。《文正王公遺事》。《宋朝事實類苑》卷十三。《自警編》卷一。《賢弈編》卷一。

32　見王欽若27。

33　王冀公欽若、陳公堯叟、馬公知節同在樞府。一日，上前因事相忿，上召公至，則見冀公喧譁不已，馬則涕泣曰：「願與王欽若同下御史府。」公乃叱冀公曰：「王欽若！對上豈得如此，下去！」上大怒，乃命下獄。公從容曰：「欽若等恃陛下顧遇之厚，上煩陛下，臣冠宰府，當行朝典，然觀陛下天顔不怡，願且還内，來日取旨。」上許之。退，召冀公等切責之。上怒未解，冀公等惶懼，手疏待罪者相繼以聞。翌日，上召公曰：「王欽若等事如何處分？」公曰：「臣曉夕思之，欽若等當黜，然未知使伏何罪？」上曰：「對朕忿争無禮。」公曰：「陛下奄有天下，而使大臣坐忿争無禮之罪，恐夷狄聞之，無以威遠。」上曰：「卿意如何？」公曰：「願至中書，召欽若等宣示陛下含容之意，且戒約之，俟少間，罷之未晚。」上曰：「非卿之言，朕故難忍。」後數月，冀公等皆罷。《文正王公遺事》。《宋朝事實類苑》卷十三。《宋名臣言行録》前集卷二。

34　陳彭年任翰林學士日同求對，歸詣政府，納所言事。公方議事，乃延見之，顧陳曰：「何所啓？」陳起次，以其狀呈之，曰：「條貫科場。」公投之於地曰：「内翰做官幾日，待隔截天下寒士！」陳皇懼而退。時向文簡同在中書，歸令堂吏取之。一日，陳再來，公不見。堂吏言陳以有事啓白，公曰：「令到集賢廳晚見。」向公出陳内翰所留文字，公瞑目取紙封之。向曰：「何不一覽？」公曰：「不過興建符瑞，圖進取耳。」《文正王公遺事》。《宋名臣言行録》前集卷二。《上庠録》。

35　王沂公曾、張文節知白、陳彭年參預政事，因白公曰：「曾等拔擢至此，亦公之力。然願有裨補。」公曰：「願聞其説。」沂公等曰：「每奏事，其間亦有不經上覽，公但批旨奉行，恐人言之以爲不可。」公遜謝而已。一日奏對，公退，諸公留身。上已驚，曰：「有事何不與王某同來？」諸公以前説上，上曰：「所行公否？」諸公曰：「皆公。」上曰：「王某在朕左右多年，朕察之無毫髮之私。自東封後，朕論王某，令小事可一面奉行，卿等當謹奉之。」退而謝於公曰：「上之委遇，非曾等所知也。」公曰：「向蒙諭及，不可自言曾得上旨，今後更賴諸公規益。」《文正王公遺事》。《宋名臣言行録》前集卷二。

36　王文正公以清德事真皇，上特敬重。一日御宴，陳設鮮華，旦顧視，意色不悦。上已覺其如此，至中休，命左右以舊陳設易之矣。《孔氏談苑》卷一。《何氏語林》卷三。

37　上於後苑曲燕，步於檻中，自剪牡丹兩朵，召公親戴。有中貴人白公，言：「此花昨日上選賜相公，已於别叢擇下花，請相公躬進。」公乃取花，因酌一巵同獻。上大喜，引滿，以杯示公，從臣皆榮公。《文正王公遺事》。

38　王魏公當國時，玉清宫初成，丁崖相令大具酒食列幕次，以飲食游者。後游者多，詣丁訴：「玉清飲食官視不謹，多薄惡，不可食。」丁至中書言於魏公，公不答，丁三四言，終無所云。丁色變，問：「相公何以不答？」公曰：「此地不是與人理會饅頭夹子處。」《續明道雜志》。《何氏語林》卷十三。

39　見丁謂18。

40　丁謂參預大政，每議事，强於昔日。公察其難制，一日語丁曰：「參政近來似横，豈非欲作相耶？某多病，懇辭未免，以待漏院，凡有訴理，一一應答，氣羸稍難。」乃告上，乞用丁謂了待漏院事。丁謂悚息再拜。《文正王公遺事》。

41　上欲命王冀公作相，公曰：「欽若遭逢陛下，恩禮已隆，乞且在樞密，兩府任用亦均。臣見祖宗未嘗使南方人當國，雖古稱立賢無方，然須賢士乃可。臣爲宰相，不敢沮抑人，此示公議也。」上遂止。後公罷，冀公作相，出語人曰：「爲王公遲我十年相。」《文正王公遺事》。

42　公爲兖州景陵宫朝修使，内臣周懷政同行。或乘間請見，公必候從者盡至，冠帶以出，見於堂皇，周乃白事而退。後周以事敗，議者方謂公遠慮，不涉嫌忌之間。《文正王公遺事》。《宋名臣言行録》前集卷二。

43　真宗朝，宦者劉承珪以端謹事上，病且死，求爲節度使。上促授之，王魏公旦執不從，曰：「復有求爲樞密使者，何以絶之！」至今宦者官不過留後。《澠水燕談録》卷二。《文正王公遺事》。

44　真宗時，王文正旦爲相，賓客雖滿座，無敢以私干之者。既退，旦察其可與言者及素知名者，使吏問居處。數月之後，召與語，從容久之，詢訪四方利病，或使疏其所言而獻之，觀其才之所長，密籍記其名。他日，其人復來，則謝絶不復見也。每有差除，旦先密疏三四人姓名請於上，上所用者，輒以筆點其首，同列皆莫之知。明日，於堂中議其事，同列争欲有所引用，旦曰：「當用某人。」同列争之莫能得。及奏入，未嘗不獲可。同列雖疾之，莫能間也。丁謂數毁旦於上，上益親厚之。《涑水記聞》卷六。《宋朝事實類苑》卷五十七。《宋名臣言行録》前集卷九。

45　公在兩府三十年，陰薦天下士，有終身不知者。後諸公修先帝實録，翰林劉公筠語素曰：「近日史院編修文字，有自内出者，見丞相薦舉之人，慎重如此。」《文正王公遺事》。

46　〔王文正〕公一日諭諸公曰：「上官泌差知河陽。」乃批署之。諸公後白公，曰泌欲一轉運使，公曰：「河陽重地，豈下一職司也？」其河陽之擬遂不復上。不晚，京東轉運使闕，諸公曰：「可差上官泌也。」公不答。因奏對，言上官泌向日議差河陽，然亦合入一職司，會京東轉運使闕，更禀上閲泌歷任，曰：「與轉運使。」諸公歸而相語曰：「王公無私如此。」《文正王公遺事》。《宋朝事實類苑》卷十二引《名臣遺事》。

47　曹瑋久在秦州，累章求代。上問旦誰可代瑋者，旦薦樞密直學士李及，上即以及知秦州。衆議皆謂及雖謹厚有行檢，非守邊之才，不足以繼瑋。楊億以衆言告旦，旦不答。及至秦州，將吏心亦輕之。會有屯駐禁軍，白晝掣婦人銀釵於市中，吏執以聞。及方坐觀書，召之使前，略加詰問，其人服罪，及不復下吏，亟命斬之，復觀書如故。將吏皆驚服。不日，聲譽達於京師。億聞之，復見旦，具道其事，謂旦曰：「向者相公初用及，外廷之議皆恐及不勝其任。今及材器乃如此，信乎相公知人之明也。」旦笑曰：「外廷之議，何其易得也。夫以禁軍戍邊，白晝爲盗於市，主將斬之，事之常也，烏足以爲異政乎？旦之用及者，其意非爲此也。夫以曹瑋知秦州七年，羌人讋服，邊境之事，瑋處之已盡其宜矣。使他人往，必矜其聰明，多所變置，敗壞瑋之成績。旦所以用及者，但以及重厚，必能謹守瑋之規摹而已矣。」億由是益服旦之識度。《涑水記聞》卷六。《宋朝事實類苑》卷五十七。《宋名臣言行録》前集卷九。

48　王文正公旦病，謁告不入，政府議知制誥盛度改諫議大夫、知開封府，上曰：「更問王某，如允當，入文書來。」中書坐聖語問公，公曰：「度必不樂此任。」政府召問之，度曰：「幸以文進，不願親吏事。」中書以度意聞上，上曰：「王某銓量才品，直是精當，必使人各得其所，向道須問王某。」度此命遂罷。《宋朝事實類苑》卷五十七。《文正王公遺事》。

49　公弟旭判國子監，翰林馮公元爲大理評事直講，弟白公：「元苦學有清節。」公乃召見至私第。公每還朝，與弟同坐，命講《論語》，諸子侍立於席，逾年而畢。公因薦於上：「元有學行。」翌日上召對，令説《書》，除太子中允，直龍圖閣，賜紫，詔班於本官之首。《文正王公遺事》。

50　諫議大夫張師德謁向文簡敏中，曰：「師德兩詣王相公門，皆不得見，恐爲人輕毁，望公從容明之。」一日，方議知制誥，公曰：「可惜張師德。」向公曰：「何謂？」公曰：「累於上前説張師德名家子，有士行，不意兩及吾門。狀元及第，榮進素定，但當静以待之耳。若奔競而得，使無階而進者當如何也？」向公方以師德之意啓之，公曰：「某處安得有人敢輕毁人？但師德後進，待我淺也。」向公自稱：「師德適有闕，望公弗遺。」公曰：「第緩之，使師德知，聊以戒貪進，激薄俗也。」《文正王公遺事》。《宋朝事實類苑》卷十四引《名臣遺事》。《言行龜鑑》卷五。

51　王沂公曾、李觀察維、薛尚書映，一日謁公，公託病。薛有不平之色，公婿韓億時在門下，見之，以此啓白，公曰：「韓郎未之思爾。王、薛皆李之婿，相率而來，恐有所干於朝廷事，果不可，沮之無害。若可行，答以何辭？執政之大忌。」韓乃謝曰：「非億所知。」後果李文靖妻有所請。《文正王公遺事》。《宋朝事實類苑》卷十三。

52　見張士遜14。

53　張文懿公士遜在東宫，一日謁公，言皇太子寫書甚好，公曰：「皇太子不待應舉選，學士去，不爲學書。」由是文懿日以善道規贊太子。《文正王公遺事》。

54　王文正公之爲相也，王沂公爲知制誥，吕許公爲太常博士、知濱州。沂公嘗見文正公，問：「君識太常博士吕夷簡否？」沂公曰：「不識也。」他日復見，復問之，沂公曰：「見朝士多稱其才者。」凡三見三問，乃曰：「此人異日當與公同秉國政。」是時，沂公既有名當世，頗以器業自許，心中不能平，因曰：「公識之耶？」曰：「不識也。」「然則何以知之？」曰：「吾見其奏請爾。」沂公猶不信，强應曰：「諾。」其後，丁晉公既敗，沂公先在中書，而許公自知開封府除參知政事，二人卒同秉政。沂公乃爲許公言之，問其當時奏請，乃不税農器等事也。《東齋記事》卷三。《龍川别志》卷上。《宋名臣言行録》前集卷六。《名賢氏族言行類稿》卷三十八。

55　見梅詢4。

56　趙德明上表，矯以民饑，乞糧數百萬。上以其奏示輔臣，衆皆怒，曰：「德明方納款而敢渝誓約，妄有干請，乞降詔責之。」公從容進曰：「未曾將却物去，何責之有？」上曰：「卿意如何？」對曰：「臣欲降一手詔與德明，言爾土災饑，朝廷撫御遠方，固當賑救。然極邊芻粟，屯戍者衆，自要支持。已勅在京積芻粟百萬，令德明自遣衆飛輓。」上喜曰：「此真廟算也。」諸公皆曰：「王某之言，臣等皆思慮不至。」德明受詔，望闕再拜曰：「朝廷有人，不合如此。」《文正王公遺事》。《宋朝事實類苑》卷十三。《宋名臣言行録》前集卷二。《澠水燕談録》卷二。《吹劍録》。

57　契丹飛奏，於歲給外别假金帛。上以示公，公曰：「東封甚近，車駕將出，以此探朝廷之意爾。何其小哉！」上曰：「何以答之？」公曰：「止當以微物輕之也。」乃於歲給三十萬外各借二萬，仍諭次年額内除之。契丹得之大慚。次年復下有司：「契丹所借金帛六萬，事屬微末，仰依常數與之，今後永不爲例。」《文正王公遺事》。《宋朝事實類苑》卷十三。《宋名臣言行録》前集卷二。

58　公晚年官重，每家人出賀，立令止之。因語弟曰：「遭遇至此，愈增憂懼，何可賀也？」《文正王公遺事》。《宋朝事實類苑》卷十二。《宋名臣言行録》前集卷二。

59　公每有賜予，見家人置於庭下，乃瞑目而歎曰：「生民膏血，安用許多？」《文正王公遺事》。《宋朝事實類苑》卷十二。《宋名臣言行録》前集卷二。

60　公爲朝修使，自禁中乘車輅出都門，百官餞於道，乃憇於傳舍。兩禁請見，叩頭稱贊公榮遇之盛，公曰：「但覺愧仄不自安矣。」《文正王公遺事》。

61　王旦在中書，祥符末，大旱，一日自中書還第，路由潘氏旗亭，有狂生號王行者在其上，指旦大呼曰：「百姓困旱，焦勞極矣，相公端受重禄，心得安邪？」遂以所持經擲旦，正中于首。左右擒之，將送京尹，旦遽曰：「言中吾過，彼何罪哉？」乃命釋之。《國老談苑》卷二。《昨非庵日纂》二集卷十。

62　王魏公無他客，惟楊億至則倒屣。《吹劍四録》。

63　王旦相，罕接見賓客，惟大年來，則對榻卧談。卒時，屬其家事一付大年。丁晉公來求婚，大年令絶之。《孔氏談苑》卷一。《何氏語林》卷十三。

64　楊文公億少以文進，而以方直自守，乃以母病有陽翟之行。公恐人害之，白上，遣使賜醫藥。既而言者日有彈擊，以亞卿分司。上語輔臣曰：「聞楊億好謗時政。」公曰：「楊億遠人，幼荷國恩。若諧謔過當，臣恐有之，訕謗則保其不爲也。」公器重文公至深，頗欲其歸，乃因中書齋宿，覽文公近詩而作詩，趙文定與時賢繼和。上知之，乃諭公召文公還祕書監。久之，有問公者曰：「楊大監何不且與舊職？」公曰：「大年向以輕去，上左右人言可畏，賴上終始保全之。今此職欲出自清衷，以全君臣之契。」公薨後，楊文公方復禁署。《文正王公遺事》。《宋名臣言行録》前集卷二。

65　見楊億34。

66　〔王文正〕公與楊文公億爲空門友，楊公謫汝州，公適當軸，每音問不及他事，唯談論真諦而已。餘嘗見楊公親筆與公云：「山栗一秤，聊表村信。」蓋汝唯産栗，而億與王公忘形，以一秤栗遺之。《青箱雜記》卷一。

67　王文正公性儉約，初無姬侍。其家以二直省官治錢，上使内東門司呼二人者，責限爲相公買妾，仍賜銀三千兩。二人歸以告公，公不樂，然難逆上旨，遂聽之。蓋公自是始衰，數歲而捐館。初，沈倫家破，其子孫鬻銀器，皆錢塘錢氏昔以遺中朝將相者，花籃火筒之類，非家人所有。直省官與沈氏議，止以銀易之，具言於公，公嚬蹙曰：「吾家安用此？」其後姬妾既具，乃呼二人，問昔沈氏什器尚在可求否，二人謝曰：「向私以銀易之，今見在也。」公喜，用之如素有。聲色之移人如此。《龍川别志》卷上。《群書類編故事》卷九。

68　王文正太尉氣羸多病，真宗面賜藥酒一注缾，令空腹飲之，可以和氣血，辟外邪。文正飲之，大覺安健，因對稱謝，上曰：「此蘇合香酒也。每一斗酒，以蘇合香丸一兩同煮。極能調五臟，却腹中諸疾，每冒寒夙興，則飲一杯。」因各出數榼賜近臣。自此臣庶之家，皆倣爲之。《夢溪筆談》卷九。《墨客揮犀》卷八。

69　王旦久疾不愈，上命肩輿入禁中，使其子雍與直省吏扶之，見於延和殿。勞勉數四，因命曰：「卿今疾亟，萬一有不諱，使朕以天下事付之誰乎？」旦謝曰：「知臣莫若君，惟明主擇之。」再三問，不對。是時張詠、馬亮皆爲尚書。上曰：「張詠如何？」不對。又曰：「馬亮如何？」不對。上曰：「試以卿意言之。」旦强起舉笏曰：「以臣之愚，莫若寇準。」上憮然，有間，曰：「準性剛褊，卿更思其次。」旦曰：「他人，臣所不知也。臣病困，不任久侍。」遂辭退。旦薨歲餘，上卒用準爲相。《涑水記聞》卷六。《宋朝事實類苑》卷十二。《宋名臣言行録》前集卷二。《群書類編故事》卷五。

70　王旦在中書二十年，常日罷歸，徑趍書閣，闔扉以自息，雖家人之親密者不復接焉。常以蝗旱憂，愧辭位，俄而疾發不食。真宗命内饔調肉糜，宸翰緘器以賜，日常三四。旦疾亟，聚家人謂曰：「吾無狀，久坐台司，今且死矣，當祝髮緇衣，以塞吾平昔之志。」未幾而絶。家人輩皆欲從其言，惟婿蘇耆力排而止之。《國老談苑》卷二。《類説》卷四十五引《聖宋掇遺》。

71　本朝眷待耆德，於儀物之盛，惟王文正公也。病深，屢乞骸，不允。扶掖求對於便坐，面懇之，真宗遣皇太子出幕拜留，曰：「吾方以卿翼吾兒，卿瘦瘠殆此，朕安敢强？」翊日，册拜太尉，詔禮官草儀，就都堂赴上，五日一起居，起居日，入中書預參決。遇軍國重事，不限時日並入。至病之革，公召楊文公於卧内，囑以後事曰：「吾深厭煩惱，慕釋典，願未來世得爲苾蒭林間宴坐觀心爲樂。將易簀之時，君爲我剃除鬚髮，服壞色衣，勿以金銀之物置棺内。用茶毘火葬之法，藏骨先塋之側，起一茆塔，用酬夙願。吾雖深戒子弟，恐其拘俗，託子叮嚀告之。」又曰：「仗子撰遺表，但罄叙感戀而已，慎毋及姻戚。」大年謂曰：「餘事敢不一一拜教，若剃髮三衣之事，此必難遵。公，三公也，萬一薨奄，鑾輅必有祓祧之臨，自當斂贈公衮，豈可加於僧體乎？」至薨，大年與諸孤協議，但以三衣置柩中，不藏寶貨而已。壽六十一。配享真宗廟廷。《續湘山野録》。《宋朝事實類苑》卷十二。《涑水記聞》卷七。

72　公疾革，上臨視，賜白金五千兩。召楊文公於床前作讓表。公覽，乃自書四句曰：「已懼多藏，況無用處；見謀散施，以息災殃。」是冬公薨。文公歎曰：「精爽不亂如此。」文公因對上前語及，上令内司賓取元草視之。後榮國夫人謁章獻太后，語曰：「上見公表，泣下久之。」《文正王公遺事》。《宋名臣言行録》前集卷二。

73　王魏公旦與楊文公大年友善，疾篤，大年於卧内，託草遺奏，言爲宰相，不可以將盡之言爲宗親求官，止叙平生遭遇之際。表上，真宗歎之，遽遣就第，名數進録。《澠水燕談録》卷二。《宋朝事實類苑》卷十二。《宋名臣言行録》前集卷二。

74　公薨，諸子白衣者尚數人。公病革，命楊文公撰遺表，語文公曰：「但叙述遭逢，望保聖躬，日親庶政，進賢用士。不可以將盡之意，更以宗親爲託。」後推恩延賞，皆出於朝廷。《文正王公遺事》。

75　世傳王公嘗記前世爲僧，與唐房太尉事頗相類。及將捐館，遺命剔髮，以僧服斂。家人不欲，止以褐一襲納諸棺。然公風骨清峭，項微結喉，有僧相。人皆謂其寒薄，獨一善相者目之曰：「公名位俱極，但禄氣不豐耳。」故旦雖位極一品，而飲啗全少，家亦不畜聲伎。晚年移疾在告，真宗嘗密賚白金五十兩，旦表謝曰：「已恨多藏，況無用處。」竟不之受。《東齋記事》輯遺。《青箱雜記》卷一。《宋朝事實類苑》卷十二。

76　王旦疾，上親調藥、臨終，謂子曰：「我别無過，獨不諫天書一事。」命諸子削髮披緇以殮。《昨非庵日纂》二集卷十六。

77　公病，語其諸子曰：「我死後，慎勿以一文錢物入在柩中。漢文帝有言紙衣瓦棺葬我。不從吾言，九泉之下無福蔭汝。汝等切志之。」故公薨之薄葬，始服金帶，蓋棺以紙易之。《文正王公遺事》。

78　州東王文公寢疾，真廟屢訪醫者視之，仍不得輒歸。如是半年。一日，王氏以訃聞，而醫者語人曰：「半年厮繫絆與一服藥，且大家厮離。」《畫墁録》。《山居新語》。

79　王文正公門庭，未嘗接客。公薨，上諭近臣曰：「王某家却不覺静，緣當國日，亦門庭清肅。」吕文靖夷簡、魯肅簡宗道初參預政事，二妻入謝，章憲太后語之曰：「爾各歸語其夫，王某在政府多年，終始一節，先帝以此重之，宜爲師範也。」《宋朝事實類苑》卷十二。《文正王公遺事》。

80　王冀公欽若自江寧府歸，再執魁柄，魯公時參大政，凡聚議，多冀公不堪，語諸公曰：「掌武相公在政府日，參政豈敢如此？」魯公笑曰：「王文正，先朝重德，豈他人可企？苟公執政平允，宗道安敢不伏？」《文正王公遺事》。《宋朝事實類苑》卷十二引《名臣遺事》。《何氏語林》卷十七。

81　上宣諭曰：「朕尹京日，卿弟旭宰屬邑，有廉幹之稱，可委以繁使。」公對曰：「臣待罪宰府，恐公議非便。」上曰：「前代父子兄弟，並處貴位者多，不可以卿故，滯其才。」公曰：「今省府迺士人要職，若於平進遷擢，又得孤寒者一人。臣弟，陛下知名，望它日出於宸衷，且乞一闲局。」遂判吏部南曹。公歸，喜語弟曰：「上知爾之才，必有任使。」而終不言所得之旨，翌日被命乃知。後銓管引人，上見公弟，賜以緋魚，公因對敍感，上曰：「不知尚著緑，朕失照管。」《文正王公遺事》。《宋朝事實類苑》卷七引《名臣遺事》。

82　公以儉約率子弟，使在富貴不爲驕侈。兄子睦欲舉進士，公曰：「吾常以太盛爲懼，其可與寒士争進？」至其薨也，子素猶未官，遺表不求恩澤。《宋名臣言行録》前集卷二。

83　公之婿韓公，例當遠。公私以語其女曰：「爾勿憂，此一小事也。」一日，召女曰：「韓郎知洋州。」女曰：「何往入川？」公曰：「爾歸吾家，且不失所。吾若有所求，他日使人指韓郎婦翁，奏免遠適，累其遠大也。」後韓公聞之曰：「公待我厚也如此。」而韓終踐二府，以東宫二品官終老於家。公之婿蘇耆，應進士舉，唱第之日，格在諸科。故樞相陳文惠堯叟奏上，曰：「蘇耆是故蘇易簡男，王某女婿。」上顧公曰：「卿女婿也？」公不對，乃斂身少却，願且修學。及出，陳公語公曰：「相公何不一言，則耆及第矣。」公笑曰：「上親臨軒試天下士，至公也。某爲冢宰，自薦親屬於冕旒之前，士子盈庭，得不失體？」陳公愧謝之。《文正王公遺事》。《梁溪漫志》卷三。

84　〔王〕素年九歲，公每遇休沐，必呼之膝下。一日，見庭間花盛開，因使賦詩，公觀之，乃依韻和曰：「迥與群芳異，含芳向暮春。不如松柏木，常保歲寒新。」遂出示門人公孫覺，公孫因激勵曰：「以公之意，爾等豈得不勤學也？」《文正王公遺事》。

85　公爲兖州朝修使，辟夏鄭公爲管記。一日，召鄭公語曰：「我病，自度必不起，自遭逢，盡誠以事上，盡公以待士，以私以怨未嘗有毫髮。每念祖父興立門第，心之所存，惟冀有後。幼子小名公奴，恐其可教。他日學士爲吾育之。」鄭公出爲西帥，素别於順天院，曰：「先相有理命在竦，未能少副其意，寔負愧也。」因道此説。素感涕交下，對鄭公曰：「聞公之言，如聞先人之訓矣。敢不樹立？」《文正王公遺事》。

86　公婚姻皆求寒素之家。後公薨，丁公謂令王素錫白諸兄，求見爲昏請。諸兄問於楊文公，曰非先公之意也。遂止之。《文正王公遺事》。

87　公家有盗，乃官之給卒，捕繫府獄，尹狀奏，乞斬於公門之前。公大駭曰：「豈以己故而私國家法也？」遂入奏，乞府中科以常法。上宣示曰：「聞卿居第甚陋，朕密令計之，官爲修營其間，更係卿意增損之。」公頓首曰：「臣所居，乃先父舊廬，當日止庇風雨，臣今完葺，過已甚矣，每思先父，常有愧色，豈更煩朝廷？」上再三諭之，公力辭，乃止。《文正王公遺事》。《宋朝事實類苑》卷七引《名臣遺事》。《東山談苑》卷四。《昨非庵日纂》二集卷二。

88　太尉不置田宅，曰：「子孫當各念自立，何必田宅？置之，徒使争財爲不義耳。」《宋名臣言行録》前集卷二。

89　公陪祠東封，有子侍行。家信至，公發之，見所寄衣帶以紅爲之，公怒曰：「我在，爾已好華如此，欲壞儒風。我死，望汝輩純素，難也。」亟令送還而易之。《文正王公遺事》。

90　公每見家人服飾似過，則瞑目曰：「吾門素風，一至於此。」亟令減損。故家人或有一衣稍華，出於車中遽易之，不敢令公見。《文正王公遺事》。《宋朝事實類苑》卷十二。《宋名臣言行録》前集卷二。

91　公歸，餐必召諸子，使之席地聚食。乃語左右曰：「剩與菜喫，此輩生長公相家，已驕矣，不可使不知淡薄之味。」《文正王公遺事》。

92　有貨玉帶者，持以及門，弟因呈公，公曰：「如何？」弟曰：「甚佳。」公命繫之，曰：「還見佳否？」弟曰：「繫之，安得自見？」公曰：「玉亦石也，得不重乎？自負重而使觀者稱好，無亦勞也？我腰間不稱此物，亟還之。」故平生所服，止於賜帶。《文正王公遺事》。《宋名臣言行録》前集卷二。《自警編》卷二。《言行龜鑑》卷二。《賢弈編》卷一。《昨非庵日纂》一集卷九。

93　公與故觀察使錢公若水治第，嘗假數千緡於公。錢公薨，其家償之，公皆不納。今直集賢院延年方數歲，公令人召之，坐之膝上，日哺以食。《文正王公遺事》。

94　王文正太尉局量寬厚，未嘗見其怒。飲食有不精潔者，但不食而已。家人欲試其量，以少埃墨投羹中，公唯啖飯而已。問其何以不食羹，曰：「我偶不喜肉。」一日，又墨其飯，公視之曰：「吾今日不喜飯，可具粥。」其子弟愬於公曰：「庖肉爲饔人所私，食肉不飽，乞治之。」公曰：「汝輩人料肉幾何？」曰：「一斤。今但得半斤食，其半爲饔人所廋。」公曰：「盡一斤可得飽乎？」曰：「盡一斤固當飽。」曰：「此後人料一斤半可也。」其不發人過皆類此。嘗宅門壞，主者徹屋新之，暫於廊廡下啟一門以出入。公至側門，門低，據鞍俯伏而過，都不問。門畢，復行正門，亦不問。有控馬卒歲滿辭公，公問：「汝控馬幾時？」曰：「五年矣。」公曰：「吾不省有汝。」既去，復呼回曰：「汝乃某人乎？」於是厚贈之，乃是逐日控馬，但見背，未嘗視其面，因去，見其背方省也。《夢溪筆談》卷九。《墨客揮犀》卷一。《宋朝事實類苑》卷十三。《宋名臣言行録》前集卷二。《古今事文類聚》續集卷十。《何氏語林》卷十四。《宋稗類鈔》卷三。

95　王文正公宇量鴻曠絶倫。在相府日，未還第間，上遣中使錫御酒十器，方逾閫内，厥兄亟令人詣國封首取二壺。其婦云：「此上賜也，俟相公歸視即持去。」兄怒，挈梃擊壺皆碎，醖流盈地。夫人怒之，不令却掃。公歸見之，問其故，左右具道所以然。徐語國封曰：「人生光景幾許時，其間何用校計？」餘無他言。兄與國封默愧也。《珍席放談》卷上。

96　韓魏公言：王文正母弟傲不可訓，一日逼冬至，祠家廟，列百壺於堂前，弟皆擊破之。家人惶駭。文正忽自外入，見酒流滿路不可行，俱無一言，但攝衣步入堂。其後弟忽感悟，復爲善，終亦不言。《韓魏公遺事》。《宋朝事實類苑》卷十三。《宋名臣言行録》前集卷二。《言行龜鑑》卷四。《何氏語林》卷三。《昨非庵日纂》一集卷十。

向敏中

1　向敏中，字常之。……父瑀，惟一子，教督甚嚴，嘗謂其妻曰：「大吾門者，此子也。」《名賢氏族言行類稿》卷四十六。

2　向文簡公爲廬陵倅，時人未有知者。安城士人彭仲元能以星曆知人禍福，文簡召問之，仲元曰：「通判不必他問，不出十年，位至公相。」文簡自廬陵罷官，閲數年，即大拜。《獨醒雜志》卷一。

3　向文簡公判大理寺時，没入祖吉贜錢，分賜法吏，公引鍾離意委珠事，獨不受。《自警編》卷二。

4　真宗皇帝時，向文簡拜右僕射，麻下日，李昌武爲翰林學士，當對。上謂之曰：「朕自即位以來，未嘗除僕射，今日以命敏中，此殊命也，敏中應甚喜。」對曰：「臣今自早候對，亦未知宣麻，不知敏中何如。」上曰：「敏中門下今日賀客必多，卿往觀之，明日却對來，勿言朕意也。」昌武候丞相歸，乃往見，丞相謝客，門闌悄然無一人，昌武與向親，徑入見之，徐賀曰：「今日聞降麻，士大夫莫不歡慰，朝野相慶。」公但唯唯。又曰：「自上即位，未嘗除端揆，此非常之命，自非勳德隆重，眷倚殊越，何以至此？」公復唯唯，終未測其意。又歷陳前世爲僕射者勳勞德業之盛，禮命之重，公亦唯唯，卒無一言。既退，復使人至庖厨中，問今日有無親戚賓客飲食宴會，亦寂無一人。明日再對，上問：「昨日見敏中否？」對曰：「見之。」「敏中之意何如？」乃具以所見對。上笑曰：「向敏中大耐官職。」《夢溪筆談》卷九。《雲谷雜紀》卷四。《宋名臣言行録》前集卷三。《仕學規範》卷二十一。《自警編》卷一。《言行龜鑑》卷二。《何氏語林》卷十四。《讀書鏡》卷十。《宋稗類鈔》卷三。《容齋隨筆》卷四考辨其誤。

5　向文簡敏中、寇忠愍準二相，同以太平興國五年登第。後文簡秉鈞，忠愍以使相守長安，作詩寄文簡，曰：「玉殿登科四十年，當時僚友盡英賢。歲寒唯有公兼我，白首猶持將相權。」文簡酬之曰：「九萬鵬霄振翼時，與君同折月中枝。細思淳化持衡者，得到于今更有誰。」《古今事文類聚》前集卷二十九。《青箱雜記》卷五。《宋朝事實類苑》卷三十六。《宋詩紀事》卷三。

6　真宗重於進退大臣，制辭亦加審慎。向敏中爲相，典故薛居正宅，居正子婦柴氏上書，訟敏中典宅虧價，且言敏中欲娶己，己不許。上面問敏中，對曰：「臣自喪妻以來，未嘗謀及再娶。」既而，上聞其欲娶王承衍女弟，責其不實，罷相歸班。其麻辭曰：「翼贊之功未著，廉潔之操蔑聞。喻利居多，敗名無耻。始營故相之第，終興嫠婦之辭。對朕食言，爲臣自昧。」又曰：「朕選用不明，紳興誚。」議者皆以敏中爲終身擯棄不復用矣。是時，舊相出鎮者，多不以吏事爲意。寇萊公雖有重名，所至之處，終日游宴，所愛伶人，或付與富室，輒厚有所得，然人皆樂之，不以爲非也。張齊賢儻盪任情，獲劫盗或時縱遣之，所至尤不治。上聞之，皆不以爲善。唯敏中勤於政事，所至著稱。上曰：「大臣出臨方面，唯向敏中盡心於民事耳。」於是有復用之意。《涑水記聞》卷七。

7　向相在西京，有僧暮過村民家求寄止，主人不許，僧求寢於門外車箱中，許之。夜中有盗入其家，自牆上扶一婦人并囊衣而出。僧適不寐，見之。自念不爲主人所納而强求宿，而主人亡其婦及財，明日必執我詣縣矣，因夜亡去。不敢循故道，走荒草中，忽墮眢井，則婦人已爲人所殺，先在其中矣。明日，主人搜訪亡僧并子婦屍，得之井中，執以詣縣，掠治，僧自誣云：「與子婦姦，誘與俱亡，恐爲人所得，因殺之投井中，暮夜不覺失足，亦墜其中。贜在井傍亡失，不知何人所取。」獄成，詣府，府皆不以爲疑，獨敏中以贜不獲疑之。引僧詰問數四，僧服罪，但言：「某前生當負此人，死無可言者。」敏中固問之，僧乃以實對。敏中因密使吏訪其賊。吏食於村店，店嫗聞其自府中來，不知其吏也，問之曰：「僧某者，其獄如何？」吏紿之曰：「昨日已笞死於市矣。」嫗歎息曰：「今若獲賊，則何如？」吏曰：「府已誤決此獄矣，雖獲賊，亦不敢問也。」嫗曰：「然則言之無傷矣。婦人者，乃此村少年某甲所殺也。」吏曰：「其人安在？」嫗指示其舍，吏就舍中掩捕，獲之。案問具服，并得其贜。一府咸以爲神。《涑水記聞》卷七。《宋朝事實類苑》卷二十三。《宋名臣言行録》前集卷三。《棠陰比事》。《自警編》卷八。《折獄龜鑑》卷二。《昨非庵日纂》一集卷一。

8　太宗飛白書張詠、向敏中二臣名付中書，曰：「二人者皆名臣，爲朕記之。」向公自員外郎爲諫議、知樞密院，止百餘日。咸平四年，除平章事。後坐事出永興軍，駕幸澶淵，手賜密詔：「盡付西鄙事，許便宜從事。」公得詔藏之，視政如常。會邦人命國儺，有告禁卒欲倚儺爲亂者，公密使麾兵被甲衣袍伏於夾廡幕中。明日，盡召賓僚兵官，置酒縱閲，無一人預知者。命儺入，先令馳逞於中門外，後召至階，公振袂一揮，伏卒齊出，盡擒之，果各懷短刃，即席誅之。勦訖，屏屍，亟命灰沙掃庭，張樂以宴，賓從股慄。《玉壺清話》卷五。《宋朝事實類苑》卷八。

9　皇甫泌，向敏中之婿也，少年縱逸，多外寵，往往涉夜不歸。敏中正秉政，每優容之，而其女抱病甚篤，敏中妻深以爲憂，且有恚怒之詞，敏中不得已，具劄子乞與泌離婚。一日奏事畢，方欲開陳，真宗聖體似不和，遽離扆座。敏中迎前奏曰：「臣有女婿皇甫泌。」語方至此，真宗連應曰：「甚好，甚好，會得。」已還内矣。敏中詞不及畢，下殿不覺抆淚，蓋莫知聖意如何。已而，傳詔中書，皇甫泌特轉兩官，敏中茫然自失，欲翌日奏論，是夕，女死，竟不能辨直其事也。《東軒筆録》卷三。《宋稗類鈔》卷八。參見畢士安6。

王欽若

1　王文穆公欽若，臨江軍人。母李氏，父仲華，嘗侍祖郁任官鄂渚，而李氏有娠，就蓐之夕，江水暴溢，將壞廨舍，亟遷于黄鶴樓，始免身，生男，即公也。時隔岸漢陽居人，遥望樓際，若有光景氣象云。又公昔歲行圃田道中，宿于村舍，夜起，視天中，有赤文成「紫微」二大字，光耀奪目。使蜀還褒城路中，有人展謁，熟視刺字，乃唐相裴度，告公以默定之語，及言公他日當貴。兹亦異矣。後公每設壇禮神，必朱篆「紫微」二字，陳之醮所，又輟俸修晉公祠於圃田，作記以述其肹蠁云。《青箱雜記》卷六。《宋朝事實類苑》卷十一。

2　王冀公微時，薄游臨川，寄食蔡爲政門館。天寒，冀公無被，夜中凍甚，竊入僕陳超被中睡定。超方夢，有數人叱曰：「宰相睡，何得同牀耶？即舁致户外。」超甚驚愕，不敢近冀公，乃取他被蓋之。自此謹待冀公，公有所乏，超盡力助之。公後貴顯，所以存問於超者甚至。超子亦舉進士。《能改齋漫録》卷十八。《宋稗類鈔》卷一。

3　王冀公，新喻人，微時往觀社求祭肉，衆問：「爾爲誰？」曰：「我秀才也。」衆曰：「何所能？」曰：「能詩。」時無紙筆，即取炭畫猪皮上曰：「龍帶晚烟歸洞府，雁拖秋色入衡陽。」後之人謂此句有宰相氣象。《獨醒雜志》卷一。

4　王文穆欽若未第時，寒窘，依幕府家。時章聖以壽王尹開封，一日晚，過其舍。左右不虞王至，亟取紙屏障風。王顧屏間一聯「龍帶晚煙離洞府，雁拖秋色入衡陽」，大加賞愛，曰：「此語落落有貴氣，何人詩也？」對曰：「某門客王欽若。」王遽召之，見其風度。其後信任頗專，致位上相。風雲之會，實基於此焉。《西清詩話》卷中。《堯山堂外紀》卷四十四。《堅瓠己集》卷四。《宋詩紀事》卷五。《古事比》卷四十六。

5　冀公王欽若淳化二年自懷州赴舉，與西州武覃偕行，途次圃田，忽失公所在。覃遂止於民家，散僕尋之。俄見僕闊步而至，驚悸言曰：「自此數里有一神祠，見公所乘馬弛韁宇下，某徑至蕭屏，有門吏約云：『令公適與王相歡飲，不可入也。』某竊窺見其中，果有笙歌杯盤之具。」覃亟與僕同往，見公已來，將半酣矣。詢之，笑而不答。覃却到民家，指公會處，乃裴晉公廟。覃心異之，知公非常人矣。公登第後，不數年爲翰林學士，使兩川，回軺至褒城驛，方憇於正寢，將吏忽見導從自外而至，中有一人云：「唐宰相裴令公入謁。」公忻然接之。因密謂公大用之期，乃懷中出書一卷，示公以富貴爵命默定之事，言終而隱。及公登庸，圃田神祠出俸修飾，爲文紀之。《湘山野録》卷上。《新編分門古今類事》卷三。《名賢氏族言行類稿》卷二十四。

6　王文穆公作舉人時，謁南頓喬給事。喬晝寢，夢有人告云：「相公來奉謁。」喬戒閽者云：「有賓客來，悉通報。」相次，有一舉人投刺，乃文穆也。喬引入卧内，見其容貌磊落，以家人禮待之。《宋朝事實類苑》卷四十六引《康靖公聞見録》。

7　王冀公欽若鄉薦赴闕，張僕射齊賢時爲江南漕，以書薦謁錢希白公易，時以才名，方獨步館閣。適會延一術士以考休咎，不容通謁。冀公局促門下，因厲聲詬閽人，術者遥聞之，謂錢曰：「不知何人耶？若聲形相稱，世無此貴者，但恐形不副貌耳。願邀之，使某獲見。」希白召之。冀公單微遠人，神骨疎瘦，復贅於頸，而舉止山野。希白蔑視之，術者悚然，側目瞻視。冀公起，術者稽顙興嘆曰：「人中之貴有此十全者！」錢戲曰：「中堂内便有此等宰相乎？」術人正色曰：「公何言歟！且宰相何時而無，此君不作則已，若作之，則天下康富，而君臣相得，至死有慶而無弔。不完者，但無子爾。」錢戲曰：「他日將陶鑄吾輩乎？」術者曰：「恐不在他日，即日可待，願公毋忽。」後希白方爲翰林學士，冀公已真拜。《湘山野録》卷中。《宋朝事實類苑》卷四十八。《西塘集耆舊續聞》卷八。《群書類編故事》卷十四。《新編分門古今類事》卷十引《朝野雜録》。

8　錢若水暇日在家，延一術士，戒閽者不得進客。既而門外喧争久之，呼問，閽者曰：「有一秀才欲請謁，辭以有客，不肯去。」因命之進，則刺字書云：「臨江軍進士王欽若。」既入，無冠，頭巾、皂衫、黄帶，雀躍嘶聲而結喉，鄙狀可掬。錢意甚輕之。術士一見，不復顧錢，側坐向王，咨嗟不已。少頃，王辭，術士不揖錢，褰衣從之。錢大駭，使人呼術者，詰之，乃曰：「斯人大富貴人也，名位壽考無不極，但無嗣，當以外姓爲嗣。」既卒，真廟俾其婿張環主祀。《畫墁録》。

9　真宗朝，黄震知亳州永城縣。時大旱，王丞相欽若爲郡倅，至邑祈雨。夜祭祠下，王默禱，他日如至台輔，四更當雨。黄密知之，私戒鼓吏，促其更籌，遽擊四鼓，而雲未應。王亦自信之重，莊嚴而待，及期果雨，竟如所望。《能改齋漫録》卷十八。

10　王欽若爲亳州判官，監會亭倉。天久雨，倉司以穀溼不爲受納，民自遠方來輸租者，食穀且盡，不能得輸。欽若悉命輸之倉，奏請不拘年次，先支溼穀，不至朽敗。奏至，太宗大喜，手詔答許之，因識其名。秩滿入見，擢爲朝官。《涑水記聞》卷七。

11　王欽若、毋賓古同倅三司。一日，賓古曰：「天下宿逃之財，自五代迄今，理督未已，亡族破家，疵民大矣，俟啓而蠲之。」欽若即命吏理其數，翌日上奏。真宗大驚曰：「先帝豈不知耶？」欽若曰：「先帝非不審其弊，蓋與陛下收天下心。」真宗霑泣久之，遽詔有司俾盡釋焉。欽若自此宸眷之厚。《國老談苑》卷二。

12　世傳文穆遭遇章聖，本由一言之寤。蓋章聖踐祚之初，天下宿逋數百萬計，時文穆判三司理欠司，一日抗疏，請盡蠲放以惠民。上遽召詰之曰：「此若惠民，曷爲先帝不行？」公對曰：「先帝所以不行者，欲以遺陛下，使結天下人心。」於是上蹙然頷之，未幾命宰府召試《孝爲德本頌》，授右正言、知制誥，不數年，遂大拜。《青箱雜記》卷六。

13　館中同列疾王文穆，使陳越寢如文穆之尸，石中立作文穆之妻哭其傍，餘人歌虞殯于前後。欽若聞之，密奏，將盡逐之。王文正持其奏不下。《孔氏談苑》卷三。

14　真宗時，王欽若善承人主意，上望見輒悦之。每拜一官，中謝日，輒問曰：「除此官且可意否？」其寵遇如此。《涑水記聞》卷七。

15　王欽若爲翰林學士，與比部員外郎、直集賢院、修起居注洪湛同知貢舉，湛後差入貢院，時諸科已試第六場。是時，法禁尚疎，欽若奴祁睿得出入貢院。欽若妻受一舉人賂，書睿掌以姓名語欽若，皆奏名。有濟源經科，因一僧許賂欽若銀十挺，既入六挺，餘負而不歸，僧往索之，因諠鬪。事發，下御史臺鞫案。事方紛紜，真宗擢欽若參知政事。中丞趙昌言以獄辭聞，收欽若下臺對辨，上雖知其情，終不許，曰：「朕待欽若至厚，欽若欲銀，當就朕求之，何苦受舉人賂邪？且欽若纔登兩府，豈可遽令下吏乎？」昌言争不能得。湛乃獨承其罪，詔免死罪，杖背，免刺面，配嶺南牢城。湛家貧，每會客，從同館梁顥借銀器，是時適在其家，因没以爲贜。欽若内亦自愧，其後擢湛子鼎爲官以報之。《涑水記聞》卷七。

16　真宗次澶淵，一日，語萊公曰：「今虜騎未退，而天雄軍截在賊後，萬一陷没，則河朔皆虜境也。何人可爲朕守魏？」萊公曰：「當此之際，無方略可展。古人有言，智將不如福將。臣觀參知政事王欽若，福禄未艾，宜可爲守。」於是即時進札請勑。退召王公於行府，諭以上意，授勑俾行。王公茫然自失，未及有言，萊公遽曰：「主上親征，非臣子辭難之日。參政爲國柄臣，當體此意。驛騎已集，仍放朝辭，便宜即途，身乃安也。」遽酌大白飲之，命曰「上馬盃」。王公驚懼，不敢辭，飲訖拜别。萊公答拜，且曰：「參政勉之，回日即爲同列也。」王公馳騎入天雄，方戎虜滿野，無以爲計，但屯塞四門，終日危坐。越七日，虜騎退，召爲中書門下平章事、集賢殿大學士。《東軒筆録》卷一。《容齋隨筆》卷四考辨其誤。

17　王文穆爲人雖深刻，然其人智略士也。澶淵之役，文穆鎮天雄。契丹既退，王親軍率大兵嚮魏府，魏府鈐轄懼，欲閉城拒之，文穆曰：「不可。若果如此，則猜嫌遂形，是成其叛心也。」乃命於城外十里結綵棚以待之。至則迎勞，歡宴飲酒連日。既罷，其所統軍皆已分散諸道矣，親軍皆不知焉。《涑水記聞》卷七。

18　見寇準40。

19　見寇準41。

20　王冀公欽若罷參知政事，而真宗眷遇之意未衰，特置資政殿學士以寵之。時寇萊公在中書，定其班位依雜學士，在翰林學士下。冀公因訴于上曰：「臣自學士拜參知政事，今無罪而罷，班反在下，是貶也。」真宗爲特加大學士，班在翰林學士上。其寵遇如此。《歸田録》卷一。

21　景德中，上欲優寵王欽若，乃特置資政殿學士以處之。既而有司定議班在翰林學士下。尋又置資政殿大學士，亦以欽若爲之，而班在翰林承旨之上。則資政殿學士與大學士皆自王欽若始也。《青箱雜記》卷三。

22　王冀公罷參政，真宗朝夕欲見，擇便殿清近，惟資政爲優，因以公爲本殿大學士。公奏曰：「臣雖出於寒賤，不能獨宿，欲乞除一臣僚兼之。」遂以陳文僖彭年並直。一夕，公一巨榼入宿，方與陳寒夜闲飲，遽中人持鑰開宫扉獨召公，匆匆而入，謂陳曰：「請同院不須相候，獨酌數杯先寢。」至行在，真宗與公對飲，飲罷持禁燭送歸，繁若列星。陳危坐伺之，已四更，笑曰：「同院尚未寢乎？」陳曰：「恭候司長，豈敢先寢。」喜笑倒載，解襪褫帶幾不能，坦腹自矜曰：「某江南一寒生，遭際真主，適主上以巨觥敵飲，僅至無算，扺掌語笑，如僚友之無間。」已而遂寢。殆曉盥櫛罷，與陳相揖，覺夜歸數談頗疎漏，自言：「夜來沉湎，殊不記歸時之早晚，無乃失容於君子乎？」陳曰：「無之。」但殷勤愧謝。既别，已將趂班，同趨出殿門，執其手以語封之曰：「夜來數事，止是同院一人聞之。」文僖歸謂子弟曰：「大臣慎密，體當如此。」《湘山野録》卷下。《宋朝事實類苑》卷六。《宋稗類鈔》卷一。

23　真宗封岱祠汾，雖則繼述先志，昭答靈貺，中外臣民，協謀同欲，然實由文穆之力贊焉。祠禮畢，章聖登太山頂，偕近臣周覽前代碑刻，内一碑首云：「朕欽若昊天。」真宗顧文穆笑曰：「元來此事前定，只是朕與欽若。」《青箱雜記》卷六。

24　冀公王欽若嘗代真宗郊祀回，上問：「卿家何積累，乃有今日？」對曰：「術者言臣祖墳佳。」上令圖以進，訣曰：「通濟橋下水朝流，世代出公侯。睦宦橋下水來衝，分土作三公。」上乃舉筆引水出墳前曰：「水何不從此去？」明年水决，遂罷相。《樵書》初編卷一。

25　真宗晚年欲策后，時王旦爲宰相，趙安仁參知政事，將問執政，會王旦告病去，遂獨問安仁曰：「朕欲以賢妃劉氏爲后，卿意何如？」趙對曰：「劉氏出於側微，恐不可母儀天下。」真宗不懌。翌日，以趙之語告王冀公欽若，冀公曰：「陛下姑問安仁，意欲以何人爲后？」異時，上果以冀公之言問，趙對曰：「德妃沈氏乃先朝宰相沈義倫之家，宜可以作配聖主。」真宗翌日以語冀公，冀公曰：「臣固知如此，蓋趙安仁嘗爲沈義倫門客。」真宗深以爲然。未幾，罷安仁參知政事，轉欽若一官，爲天書扶持使。劉氏竟立。《東軒筆録》卷二。《涑水記聞》卷五。《東都事略》卷四十九。

26　見馬知節9。

27　〔王〕欽若爲人陰險多詐，善以巧譎中人，人莫之寤。與王旦同爲相，翰林學士李宗諤有時名，旦善視之。旦欲引宗諤參知政事，以告欽若，欽若曰：「善。」旦曰：「當以白上。」宗諤家素貧，禄廩不足以給婚嫁，旦前後資借之，凡千餘緡，欽若知之。故事，參知政事中謝日，所賜物近三千緡。欽若因密奏：「宗諤負王旦私錢，不能償。旦欲引宗諤參知政事，得賜物以償己債，非爲國擇賢也。」明日，旦果以宗諤名薦於上，上作色不許。其權譎皆此類。《涑水記聞》卷七。《樂善録》卷九。《東都事略》卷四十九。

28　見王旦31。

29　見王旦33。

30　見王旦41。

31　王冀公久被真廟異眷。晚居政府，某州妖獄發，盡以中外士大夫與妖人往來歌詩聞，有云「左僕射中書門下平章事王欽若」，真廟面責之，冀公辯數四，終不置，則頓首曰：「臣官工部尚書，安敢擅增至左僕射？此理明甚，而聖意終不解者無他，蓋臣福謝耳。」竟坐策免云。《邵氏聞見後録》卷二十二。

32　見陳從易1。

33　見孫冕5。

34　王文穆欽若以故相來守杭州。錢唐一老尉，蒼頭華髮矣，文穆初甚不樂，詢其履歷，乃同年生，惻然哀之，遂封章于朝。詔特改京秩。尉以詩謝之云：「當年同試大明宫，文字雖同命不同。我作尉曹君作相，東君元没兩般風。」《揮麈餘話》卷一。《西湖游覽志餘》卷二十一。《堯山堂外紀》卷四十四。《宋詩紀事》卷九十六。

35　仁宗既即位，每朝退，多弄翰墨。一日學書，適遇江陵王欽若奏章上達，因飛帛大書「王欽若」三字。既罷，左右取之呈於太后，是時欽若有再命相之議。太后遂令中使合其字，緘爲湯藥，馳馹以賜欽若，即口宣召之。欽若至闕下，故寂無知者。《國老談苑》卷一。《老學庵筆記》卷九。案：「江陵」當爲「江寧」。

36　文穆王冀公，天聖初，再爲相，既拜命謝恩，即請詣景靈宫奉真殿朝謝真宗皇帝。冀公仍以五百千建道場，託先公爲齋文，其略曰：「奉諱之初，謝病於外，臨西宫而莫及，企南狩以方遥。」失其本，餘不盡記。自後二府初拜恩入謝，即詣景靈宫，蓋踵冀公故事也。《春明退朝録》卷下。

37　天聖初，契丹遣使請借塞内地牧馬，朝廷疑惑，不知所答。欽若方病在家，章獻太后命肩輿入殿中問之，欽若曰：「不與則示怯，不如與之。」太后曰：「夷狄豺狼，奈何延之塞内？」欽若曰：「虜以虚言相恐愒耳，未必敢來。宜密詔曹瑋，使奏乞整頓士馬以備非常。」太后從之，契丹果不入塞。瑋時知定州。《涑水記聞》卷七。

38　比部郎洪湛，以王欽若賄賣任懿及第，累謫儋州，竟死海外。忽有相識遇洪大庾嶺，猶儀衛赫然，若有官者。相識謂是赦還，與執手慶慰，洪曰：「我往捕王欽若耳。」言訖不見，其人愕然。已而欽若病甚，口呼：「洪卿寬我，我以千金累卿，然惠秦已橐百兩，不難償卿九百也。」《楓窗小牘》卷下。

39　欽若方用事時，四方饋遺，不可勝紀。其家金帛、圖書、奇玩，富於丁謂。爲天火所焚，一朝殆盡。《涑水記聞》卷七。《樂善録》卷九。

40　〔王〕欽若與〔丁〕謂及劉承規、陳彭年、林特交通，蹤跡詭異，時以五鬼目之。《東都事略》卷四十九。《名臣傳琬琰集》卷三。《堯山堂外紀》卷四十四。《古事比》卷八。

41　王文穆夫人悍妒，貴爲一品，不置姬侍。宅後圃中作堂名三畏。楊文公戲之曰：「可改作四畏。」公問其説，曰：「兼畏夫人。」《類説》卷十六引《見聞雜録》。《堯山堂外紀》卷四十四。

42　僕射相國王公，至道丙申歲，爲譙幕，因按逃田饑而流亡者數千户，力謀安集，疏奏乞貸種粒、牛、糧，懇訴其苦，朝廷悉可之。一夕，次蒙城驛舍，夢中有人召公出拜，空中紫綬象簡者，貌度凝重，如牧守赴上之儀，遣一緑衣丱童遺公曰：「以汝有憂民深心，上帝嘉之，賜此童爲宰相子。」受訖即寤。迨曉，憇食於楚靈王廟，作詩志於壁。是夕，夫人亦有祥兆而因娠焉。後果生一子，即慶之是也。器格清粹，天與文性，未十歲，公已貴，蔭爲奉禮郎。恥門調，止稱進士，或號棲神子，惟談紫府丹臺間事。有《古木詩》「不逢星漢使，誰識是靈槎」。祥符壬子歲，謂所親曰：「上元夫人命我爲玉童，只是吾父未受相印，受，則吾去矣。」不數日，公正拜，慶之已疾，公憶丙申之夢，默不敢言。不踰月，慶之卒，年十七。真宗聞其才，矜特甚，命尚宫就宅加賵襚，詔賜進士及第，焚誥於室。《湘山野録》卷中。《宋朝事實類苑》卷四十五。案：《宋史·王欽若傳》其子名從益。

丁　謂

1　〔竇偁〕嘗與丁顥同幕。顥子謂尚幼，偁見之，曰：「此子後必以文致遠。」即以其子妻之。謂果至宰相。《名賢氏族言行類稿》卷四十八。

2　見胡則1。

3　吕獻可記丁晉公詩有：「天門九重開，終當掉臂入。」王元之讀曰：「入公門，鞠躬如也。天門豈可掉臂入乎？此人必不忠。」《能改齋漫録》卷十一。《觀林詩話》。《優古堂詩話》。《苕溪漁隱叢話》前集卷二十五及《詩人玉屑》卷十二引《高齋詩話》。

4　見孫何1。

5　見孫何2。

6　〔丁謂〕嘗以文謁王禹偁，禹偁稱其文與孫何比之韓、柳，名遂大振。既而何冠多士，而謂占第四，自以與何齊名，恥居其下，臚傳之際，殿下有言。太宗曰：「甲乙丙丁，合居第四，尚何言？」《東都事略》卷四十九。

7　見龔穎2。

8　丁晉公釋褐授饒倅，同年白稹爲判官。稹一日以片幅假緡於公，云：「爲一故人至，欲具飱，舉篋無一物堪質，奉假青蚨五鐶。不宣。稹白謂之同年。」晉公笑曰：「是紿我也。榜下新婚京國富室，豈無半千質具邪？懼餘見撓，固矯之爾。」於簡尾立書一闋，戲答曰：「欺天行當吾何有，立地機關子太乖。五百青蚨兩家闕，白洪崖打赤洪崖。」時已兆朱崖之讖。《湘山野録》卷下。《古今詩話》。《詩話總龜》前集卷三十四。《新編分門古今類事》卷十四。《堯山堂外紀》卷四十四。

9　吕洞賓者，多游人間，頗有見之者。丁謂通判饒州日，洞賓往見之，語謂曰：「君狀貌頗似李德裕，它日富貴皆如之。」謂咸平初，與予言其事。謂今已報政。《楊文公談苑》。《宋朝事實類苑》卷四十三。《西塘集耆舊續聞》卷六。《類説》卷十九引《見聞録》。

10　見穆修1。

11　真宗幸澶淵，丁晉公以鄆、齊、濮安撫使知鄆州。虜既入塞，河北居民驚犇渡河，欲避於京東者，日數千人，舟人邀阻不時濟。丁聞之，亟取獄中死囚數人以爲舟人，悉斬於河上，於是曉夕並渡，不三日皆盡。既渡，復擇民之少壯者，分畫地分，各使執旗幟、鳴金鼓於河上，夜則傳更點、申號令，連數百里。虜人莫測，訖師退，境内晏然。《石林燕語》卷十。《仕學規範》卷二十六。

12　丁謂有才智，然多希合，天下以爲奸邪。及稍進用，即啓導真宗以神仙之事，又作玉清昭應宫，耗費國帑，不可勝計。謂既爲宫使，夏竦以知制誥爲判官。一日，宴宫僚於齋廳，有雜手伎俗謂弄盌注者，獻藝于庭，丁顧語夏曰：「古無詠盌注詩，舍人可作一篇。」夏即席賦詩曰：「舞拂挑珠復吐丸，遮藏巧便百千般。主公端坐無由見，却被傍人冷眼看。」丁覽讀變色。《東軒筆録》卷二。《宋朝事實類苑》卷七十一。《墨客揮犀》卷八。《堯山堂外紀》卷四十六。《宋稗類鈔》卷六。

13　丁晉公爲玉清昭應宫使，每遇醮祭，即奏有仙鶴盤舞于殿廡之上。及記真宗東封事，亦言宿奉高宫之夕，有仙鶴飛於宫上，及升中展事，而仙鶴迎舞前導者，塞望不知其數。又天書每降，必奏有仙鶴前導。是時寇萊公判陝府，一日，坐山亭中，有烏鴉數十，飛鳴而過，萊公笑顧屬僚曰：「使丁謂見之，當目爲玄鶴矣。」又以其令威之裔，而好言仙鶴，故但呼爲「鶴相」。《東軒筆録》卷二。《宋朝事實類苑》卷六十七引《青箱雜記》。《宋稗類鈔》卷六。案：《紺珠集》卷十二引《湘山野録》云：丁晉公自稱「化鶴之裔」，以爲印記，時謂「鶴相」。宛委山堂本《説郛》卷六十引《湘山録》同。

14　晉公從駕東封，與顯官聚話，因話及東獄有奈河、黑水，乃人間陰獄也。晉公感其事，而成詩焉：「黑水溪傍聊駐馬，奈河岸上試回頭。高崖昏處是陰獄，須信人生到此休。」公後得崖州，亦前定也。《宋朝事實類苑》卷四十六。

15　真宗東封回，至兖州回鑾驛覃慶橋，酺賜輔臣、親王、百官宴於延壽寺。有金龜集游童衣袂，大如榆莢。丁謂以獻，上命中使齎示群臣。餘爲兒童時，侍先大夫爲建寧漕屬，官廨後多草莽，其間多有此物，有甲能飛，其色如金，絶類小龜，小兒多取以爲戲，初非難得之物也。鶴相善佞而欺君，乃遽指以爲祥瑞，載之史册，真可發後世一笑也。《癸辛雜識》後集。

16　丁晉公從車駕巡幸，禮成，有詔賜輔臣玉帶。時輔臣八人，行在祗候庫止有七帶。尚衣有帶，謂之比玉，價直數百萬，上欲以賜輔臣，以足其數。晉公心欲之，而位在七人之下，度必不及己，乃諭有司不鬚髮尚衣帶，自有小私帶，且可服之以謝，候還京别賜可也。有司具以此聞。既各受賜，而晉公一帶，僅如指闊。上顧謂近侍曰：「丁謂帶與同列大殊，速求一帶易之。」有司奏「唯有尚衣御帶」。遂以賜之。其帶熙寧中復歸内府。《夢溪筆談》卷二十二。《宋朝事實類苑》卷七十一。《宋稗類鈔》卷四。《容齋隨筆》卷四考辨其誤。

17　丁謂除參政，楊億賀之，公曰：「骰子選耳，何足道哉。」《類説》卷五十二引《國老閒談》。參見楊億27。

18　忽一日，真宗問：「馮拯如何？」晉公奏曰：「馮拯在中書、密院十年，却並無是非。實亦公心於國家。」真宗良久不答又奏，復不答，遂退。尋問掌武曰：「丁某每來朕前保持馮拯，不知馮拯屢來破除伊。」掌武奏曰：「丁某不獨於上前不言人非，於臣處亦未嘗言人之非。」掌武退謂晉公曰：「今後休於上前保持始平。」公亦别無他語。掌武由是愈器重晉公。《丁晉公談録》。

19　見王旦40。

20　祥符中，丁晉公出典金陵，真宗以《袁安卧雪圖》賜之，真古妙手，或言周昉筆，亦莫可辨。至金陵，擇城之西南隅曠絶之地，建賞心亭，中設巨屏，置圖其上，遂爲金陵奇觀。歲久頗失覆護，縑素敗裂，稍爲好事者竊去。嘉祐中，王君玉出守郡，首詣觀之，惜其剽取已盡，嗟之尤久，作詩題其旁云：「昔人已化遼天鶴，往事難尋卧雪圖。」《澠水燕談録》卷七。《圖畫見聞志》卷六。《春明退朝録》卷下。

21　金陵賞心亭，丁晉公出鎮日重建也。秦淮絶致，清在軒檻，取家篋所寶《袁安卧雪圖》張於亭之屏，乃唐周昉絶筆。凡經十四守，雖極愛而不敢輒覬，偶一帥遂竊去，以市畫蘆雁掩之。後君玉王公琪復守是郡，登亭留詩曰：「千里秦淮在玉壺，江山清麗壯吴都。昔人已化遼天鶴，舊畫難尋卧雪圖。冉冉流年去京國，蕭蕭華髮老江湖。殘蟬不會登臨意，又噪西風入座隅。」《湘山野録》卷上。《堯山堂外紀》卷五十一。《堅瓠庚集》卷三。《宋稗類鈔》卷四。《宋詩紀事》卷十一。

22　祥符中，丁晉公自參知政事拜平江軍節度使、知昇州。時建節鉞者，出入必陳其儀度。既還本鎮，鄉人爲之改觀。公在童齠時，嘗從老郁先生學。至是，首入陋巷，詣先生之居，以兩朱衣掖之，拜於其下。先生惶懼，大聲呼之曰：「拜殺老夫矣。」既坐，話舊極款密，且云：「小年狹劣，荷先生教誨，痛加榎楚。使某得成立者，皆先生之賜也。」先生愈不自安，不數月果卒。公遣吏爲辦棺斂葬埋之物甚厚，吴人至今以爲美譚。《中吴紀聞》卷一。《茶香室叢鈔》卷三。

23　丁晉公自保信軍節度使、知江寧府召爲參知政事。中書以丁節度使，召學士草麻。時盛文肅爲學士，以爲參知政事合用舍人草制，遂以制除。丁甚恨之。《歸田録》卷一。《宋朝事實類苑》卷二十六。《翰苑遺事》。《古今合璧事類備要》前集卷十五。《錦繡萬花谷》後集卷九引《倦游雜録》。

24　寇萊公與丁晉公同在政事堂日，閒論及天下語音何處爲正，寇言惟西洛人得天下之中，丁曰：「不然，四方各有方言，唯讀書人然後爲正。」《談撰》。

25　見寇準56、57。

26　〔丁〕謂逐寇準，京師爲之語曰：「欲得天下寧，當拔眼中釘。欲得天下好，莫如召寇老。」及謂得罪，人以爲報云。《東都事略》卷四十九。《宋詩紀事》卷一百引《古今風謡》。參見寇準59。

27　見王曾23。

28　真宗晚年不豫，寇準得罪，丁謂、李迪同爲相，以其事進呈，上命除準小處知州。謂退，署其紙尾曰：「奉聖旨：除遠小處知州。」迪曰：「曏者聖旨無『遠』字。」謂曰：「與君面奉德音，君欲擅改聖旨以庇準邪？」由是二人鬬鬩，更相論奏。上命翰林學士錢惟演草制，罷謂政事，惟演遂出迪而留謂。外人先聞其事，制出，無不愕然，上亦不復省也。《涑水記聞》卷六。

29　吕文靖説：作正字日，值旬休，丁晉公宅會客，忽來招，遂趨往。至則懷中出詞頭，簾外草寇萊公判雷州制。既畢，覽之不懌，曰：「舍人都不解作文字邪？」吕遜謝再三，乞加增損，遂注兩聯云：「當孽竪亂常之日，乃先皇違豫之初。緣此震驚，遂至沈極。」《江隣幾雜志》。案：《續資治通鑑長編》卷九十八辨吕夷簡當時已不任中書舍人，當從《龍川别志》，當直舍人乃宋緩。又《五總志》云楊億當直，亦誤。

30　真宗既疾，甚殆，不復知事。李迪、丁謂同作相。内臣雷允恭者，嬖臣也，自劉后以下，皆畏事之。謂之進用皆允恭之力。嘗傳宣中書，欲以林特爲樞密副使，迪不可，曰：「除兩府須面奉聖旨。」翌日，争之上前，聲色俱厲。謂辭屈，俛首鞠躬而已。謂既退，迪獨留，納劄子。上皆不能省記，而二相皆以郡罷。允恭傳宣謂家，以中書闕人，權留謂發遣。謂由此入直中書，見同列，召堂吏喻之，索文書閲之。來日與諸公同奏事，上亦無語。衆退，獨留。及出，道過學士院，問院吏今日學士誰直。曰：「劉學士筠。」謂呼筠出，口傳聖旨令謂復相，可草麻。筠曰：「命相必面得旨，今日必有宣召，麻乃可爲也。」謂無如之何。它日，再奏事，復少留，退過學士院，復問誰直。曰：「錢學士惟演。」謂復以聖旨語之。惟演即從。謂既復相，乃逐李公及其黨，正人爲之一空。將草李公責詞，時宋宣獻知制誥當直，請其罪名，謂曰：「《春秋》無將，漢法不道，皆其事也。」宋不得已從之。詞既成，謂猶嫌其不切，多所改定，其言上前争議曰「罹此震驚，遂至沉頓」，謂所定也。及謂貶朱崖，宋猶掌詞名，即爲之詞曰：「無將之戒，深著於魯經；不道之誅，難逃於漢法。」天下快之。《龍川别志》卷上。《東都事略》卷四十九。《宋稗類鈔》卷四。

31　寇萊公貶時，楊文公在西掖，既得詞頭，有請于丁晉公。公曰：「《春秋》無將，漢法不道，皆其罪也。」楊深不平之。及晉公去位，楊尚當制，爲責詞曰：「無將之戒，深著乎魯經；不道之誅，難逃於漢法。」一時快之。《五總志》。

32　寇忠愍之貶，所素厚者之人，自盛文肅以下皆坐斥逐，而楊大年與寇公尤善，丁晉公憐其才，曲保全之。議者謂丁所貶朝士甚多，獨於大年能全之，大臣愛才一節可稱也。《歸田録》卷一。

33　〔丁謂〕生平最尚禨祥，每晨占鳴鵲，夜看燈蕊，雖出門歸邸，亦必竊聽人語，用卜吉兆。時有無賴于慶，貧寒不振，計且必死凍餓，謀于一落第老儒，老儒曰：「汝欲自振，必易姓名，當大濟耳，幸無忘我。」慶拜而聽之。老儒遂改于爲丁，易名宜禄，使投身於謂。謂大喜，收之。門下皆怪問之，謂不答，第曰：「吾得此人，大拜必矣。」不旬月，而謂果入相，此人遂以寵冠紀綱，雖大僚節使，無弗倚藉關説，不踰年而宜禄家十萬矣。老儒亦以引見，竟得教授大郡。至今相傳，不解所謂。頃偶讀沈約《宋書》曰宰相蒼頭呼爲宜禄，且復姓丁，愈愜所念。莫謂晉公眼不讀書也。《楓窗小牘》卷上。《堅瓠廣集》卷一。《宋稗類鈔》卷四。

34　丁謂爲宰相，將治第於冰櫃街，患其卑下，既而於集禧觀鑿池，取棄土以實其基，遂高爽，又奏開保康門爲通衢，而宅據要會矣。《東軒筆録》卷十三。

35　丁謂用事，一日，魯肅簡公以公事造其第，魯方拜起，丁曰：「學士拜時鬚撇地。」魯應之曰：「相公坐處幕漫天。」隱「須撇地」、「莫漫天」耳。「須撇地」者，丁欲魯之從己，使勿遲疑也；「莫漫天」者，魯亦譏之之言也。《甕牖閒評》卷八。參見魯宗道6，楊億51、52。

36　見王曾19。

37　仁廟初纂臨，升袞冕，纔十二歲，未能待旦，起日高時，明肅太后垂箔擁佑。一日，遣中人傳旨中書：「爲官家年小起晚，恐稽留百官班次，每日秪來這裏休語斷會。」首台丁晉公適在藥告，惟馮相拯在中書，覆奏曰：「乞候丁謂出廳商議。」殆丁參告，果傳前語。晉公口奏曰：「臣等止聞今上皇帝傳寶受遺，若移大政於他處，則社稷之理不順，難敢遵禀。」晉公由此忤明肅之旨，復回責同列曰：「此一事，諸君即時自當中覆，何必須候某出廳，足見顧藉自厚也。」晉公更衣，馮謂魯參曰：「渠必獨作周公，令吾輩爲莽、卓，乃真宰存心也。」初，寇忠愍南貶日，丁嘗秉筆，謂馮相曰：「欲與竄崖，又再涉鯨波如何？」馮但唯唯，丁乃徐擬雷州。及丁之貶也，適當馮相秉筆，謂魯參曰：「鶴相始欲貶寇於崖，嘗有鯨波之嘆，今暫出周公涉鯨波一巡。」竟竄崖州。《續湘山野録》。

38　丁晉公在中書日，因私第會賓客，忽顧衆而言曰：「某嘗聞江南李國主鍾愛一女，早有封邑，聰慧姿質，特無與比。及年釐降，國主謂執政曰：『吾止一女，才色頗異，今將選尚，卿等爲擇佳婿，須得少年奇表，負殊才而有門地者。』執政遍詢紳，須外府將相之家，莫得全美。或有詣執政言曰：『嘗聞洪州劉生者爲本郡參謀，歲甲未冠，儀形秀美，大門曾列二卿，兼富辭藝，可以塞選。』執政遽以上言，亟令召之。及至，皆如其説。國主大喜，於是成禮。授少列，拜駙馬都尉。鳴珂鏘玉，出入中禁，良田甲第，奇珍異寶，赫奕崇盛，雄視當時。未周歲而公主告卒，國主傷悼悲泣曰：『吾不欲再睹劉生之面。』勑執政削其官籍，一簪不與，却送還洪州。生恍若夢覺，觸類如舊。」丁語罷，因笑曰：「某他日亦不失作劉參謀也。」席上聞之，莫不失色。後半載，果有朱崖之行，資貨田宅在京者，悉皆籍没，孑然南行，匹馬數僕，宛如未第之日。《續湘山野録》。《澠水燕談録》卷六。《宋朝事實類苑》卷四十五。《新編分門古今類事》卷十四引《遺史》。《何氏語林》卷二十九。《宋稗類鈔》卷六。

39　術士王生，金陵人，瞽而善聽聲。時丁相謂先罷參知政事，知金陵。忽一日，車從出自南門，王於稠人中潛聽其馬蹄聲，大言於衆曰：「參政月中必召大拜也。」月餘果急詔歸覲，再拜中書。踰年真宗晏駕，丁充山陵使。時王生來京師，丁聞其來，甚喜，召宿書院，厚待之。俟曉入朝，俾聽馬蹄聲，退語諸子曰：「相公福壽堅固，但蹄響有西行之兆。」諸子責之曰：「爾知相公充山陵使，故有是説耶？」王不對。後有朝僚問之，曰：「蹄雖西去，而無回聲。」丁果罷相，分司西京，繼有南崖之命。《新編分門古今類事》卷十二。《類説》卷十九。《群書類編故事》卷十四引《該聞録》。

40　〔丁謂〕其中書時，總領山陵事。李維在翰林，將授其親職爲挽郎，懇請於謂曰：「更在陶鑄。」謂應聲曰：「陶鑄復陶鑄，齋郎又挽郎。」維對曰：「自然堪淚下，何必更殘陽。」未幾而謂敗。《國老談苑》卷二。《古今詩話》。《唐宋分門名賢詩話》。《詩話總龜》前集卷三十四。《宋朝事實類苑》卷四十六引《名賢詩話》。《新編分門古今類事》卷十四。

41　真宗國，凡蔭補子弟有當齋挽之職者，若齋郎止侍齋祭，若挽郎至有執紼翣導靈仗者，子弟或赧之。王沂公曾在中書翰林，李承旨維視沂公爲姪婿，凡兩日詣中堂求免某子挽鐸之執。沂公曰：「此末事，請叔丈少候，首台聚廳當白之。」丁晉公出廳，沂公白之。丁遂諾，謂李曰：「何必承旨親來？」李遂拜謝。拜起，戲謂丁曰：「昨日并今日，齋郎與挽郎。」蓋言兩日伺之。丁應聲曰：「自然堪下淚，何必更殘陽。」滿座服其敏捷，而事更妥帖。不數日，遂出，未及洛而南遷，下淚之讖也。《湘山野録》卷下。

42　丁晉公執政，不許同列留身，唯王曾一切委順，未嘗忤其意。曾謂丁曰：「欲面求恩澤，又不敢留身。」丁曰：「如公不妨。」一日留身，進文字一卷，具道丁事。丁去數步，大悔之。自是遂有朱崖之行。《孫公談圃》卷中。《何氏語林》卷二十九。《宋稗類鈔》卷一。參見王曾24、25。

43　見吕夷簡12。

44　丁謂前敗之一夕，買竭都市中金。餘産籍没，後官斥賣，人有買其綵薦一，拆之得絹凡三百餘端。《王氏談録》。

45　丁朱崖敗，有司籍其家，有絳紗籠數十，大率如燭籠，而無跋無炧，不知何用。其家曰：「聚螢囊也。」詳其此製，有火之用，無火之熱，亦已巧矣。《演繁露》卷八。《堅瓠壬集》卷四。

46　見寇準62。

47　見寇準68。

48　見寇準71。

49　丞相濟陽公丁謂夢懶瓚師，訓以覺悟之理。及覺，憶夢之象，坐一山庵中，俾畫工圖之。其年丁貶崖州司户，道經潭州，宿雲蓋山海會禪寺。因縱步，見一山庵，歷歷如昔日之夢。訪彼僧，則曰：「南岳懶瓚大明禪師庵。」嗟惋久之。遂舍白金五十兩，建道場，供千僧，以答夢中之訓。《新編分門古今類事》卷八引《該聞録》。《宋四六話》卷十一。

50　丁晉公之南遷也，行過潭州，自作《齋僧疏》云：「補仲山之衮，雖曲盡於巧心；和傅説之羹，實難調於衆口。」其少以文稱，晚年詩筆尤精，在海南篇詠尤多，如「草解忘憂憂底事，花名含笑笑何人」，尤爲人所傳誦。《歸田録》卷一。《宋朝事實類苑》卷四十。《國老談苑》卷二。

51　〔丁謂〕既至貶所，教民陶瓦，先爲公宇，次營所居之第，爲小樓，日游其上，閲書焚香，怡然以自得。《國老談苑》卷二。《類説》卷四十五引《聖宋掇遺》。

52　丁晉公竄朱崖，到海上，遇異人，頗道平生休咎，有驗。又云：「公但無慮，非久，當復北歸，以壽終。」公叩其由，答曰：「公食料中尚有羊數口，食之未既爾。」《珍席放談》卷下。

53　丁晉公在崖州，方弈棋，其子哭而入。詢之，云：「適聞有中使渡海將至矣。」公笑曰：「此王欽若使人來駭我耳。」使至，謝恩畢，乃傳宣撫問也。《江隣幾雜志》。《孔氏談苑》卷三。《宋稗類鈔》卷四。

54　丁晉公自崖州還，與客會飲。一客論及天下地理，謂四坐曰：「海内州郡何處最爲雄盛？」晉公曰：「唯崖州地望最重。」客問其故，答曰：「朝廷宰相祗作彼州司户參軍，它州何可及也！」《遯齋閒覽》。《續墨客揮犀》卷六。《東都事略》卷四十九。《五雜組》卷十六。《堯山堂外紀》卷四十四。《宋稗類鈔》卷六。

55　丁晉公之逐，士大夫遠嫌，莫敢與之通聲問。一日，忽有一書與執政，執政得之不敢發，立具上聞。洎發之，乃表也，深自叙致，詞頗哀切，其間兩句曰：「雖遷陵之罪大，念立主之功多。」遂有北還之命。謂多智變，以流人無因達章奏，遂託爲執政書，度以上聞，因蒙寬宥。《夢溪筆談》卷二十二。《墨客揮犀》卷五。《宋朝事實類苑》卷七十一。

56　丁晉公既投朱崖，幾十年。天聖末，明肅太后上仙，仁宗獨覽萬幾，當時仇敵多不在要地，晉公乃草一表，極言策立之功，辨皇堂誣搆之事，言甚哀切。自以無緣上達，乃外封題云：「啓上昭文相公。」是時王冀公欽若執政，丁自海外遣家奴持此啓入京，戒云：「須候王公見客日，方得當面投納。」其奴如戒，冀公得之，驚不敢啓封，遽以上聞。仁宗拆表，讀而憐之，乃令移道州司馬。晉公有詩數首，略曰：「君心應念前朝老，十載飄流若斷蓬。」又曰：「九萬里鵬容出海，一千年鶴許歸遼。且作瀟湘江上客，敢言瞻望紫宸朝。」天下之人，疑其復用矣。穆修聞丁有道州之徙，作詩曰：「却訝有虞刑政失，四凶何事亦量移？」謂之失人心如此。《東軒筆録》卷三。《宋朝事實類苑》卷七十一引《倦游録》。《宋稗類鈔》卷四。

57　丁謂在朱崖，家于洛陽，爲書叙致真宗恩遇，厚自刻責，且勵家人不可興怨。遂寄洛守，託達於家。洛守不敢私開，遽奏之。上覽而感動，遂有雷州之命。《國老談苑》卷二。

58　元豐二年，予居洛。有老父年八九十，自云少日隨丁晉公至朱崖，頗能道當時事。呼問之，老人曰：「公初自分司西京貶崖州，某從行。至龍門南彭婆鎮，公病瘧，夜遇盜，失物甚多，至今有玉椀在潁陽富家，盜所質也。至崖州，久之，某辭歸，公授以蠟丸，戒曰：『俟西京知府某官與會府官，即投之。』某如所教，知府王欽若也，對府官得之不敢開，遽以奏，乃自陳乞歸表也。其中云：『雖滔天之罪大，奈立主之功高。』繼有旨復祕書監，移光州。」《邵氏聞見録》卷七。

59　〔丁〕謂在朱崖凡五年，嘗以家財與土人商販，蠲其息。其人問所欲，謂曰：「欲煩齎家書至洛陽爾。」仍戒其人曰：「俟有中貴人至與留守宴，即投之。」其人如教。留守得之大驚，不敢拆其書，遂奏之，乃謂作陳情表，假家書以達之也。其表叙其受遺册立之功，有云：「臣有彌天之罪，亦有彌天之功。」章獻與仁宗覽之惻然，遂徙雷州。《東都事略》卷四十九。

60　丁崖州多智數。在海外，有一販夫，輒與數百緡，任其貨易，久不問。商人疑其意，且欲報之，曰：「相公或使之，雖死不避。」丁乃預計南京春宴，必有中使在坐，因作表丐還，封爲書，授府坐，約商人曰：「汝必須於是日到，仍須宴次投之。」商人欣躍而去，至則如其言。府坐得書，懼不敢發，欲匿之，又中書已見。遂因中使回附奏，自是得移光州。《孫公談圃》卷下。

61　僧海妙者謂餘言：昔出入丁晉公門下，公作相時，鑿池養魚，覆以板。每客至，去板釣鮮魚作膾，其餚饌珍異不可勝數。後自朱崖以秘書少監移光州，海妙往見之。公野服杖屨行山中，觀村民採茶，勞其辛苦，人不知爲晉公也。《邵氏聞見録》卷七。

62　丁晉公至朱崖，作詩曰：「且作白衣菩薩觀，海邊孤絶寶陀山。」作《青集》百餘篇，皆爲一字題，寄歸西洛。又作《天香傳》，叙海南諸香。又作州郡名，配古人姓名詩，又集近人詞賦而爲之序，及佗記述題詠，各不下百餘篇，蓋未嘗廢筆硯也。後移道州，旋以秘書監致仕，許於光州居住。流落貶竄十五年，髭鬢無斑白者，人亦伏其量也。在光州，四方親知皆會，至食不足。轉運使表聞，有旨給東京房錢一萬貫，爲其子珙數日呼博而盡。臨終前半月，已不食，但焚香危坐，默誦佛書，以沉香煎湯，時時呷少許。啓手足之際，付囑後事，神識不亂，正衣冠奄然化去。其能榮辱兩忘，而大變不怛，真異人也。《東軒筆録》卷三。《宋朝事實類苑》卷十一。《宋稗類鈔》卷三。

63　丁晉公自海外徙宅光州，臨終，以一巨篋寄郡帑中，上題云：「候五十五年，有姓丁來此作通判，可分付開之。」至是歲，有丁姓者來貳郡政，即晉公之孫。計其所留年月，尚未生。啓視之，但一黑匣貯大端硯一枚，上有一小竅，以一棋子覆之。揭之，有水一泓，流出無有歇時，温潤之甚，不可名狀。丁氏子孫，至今寶之。《揮麈餘話》卷二。《宋稗類鈔》卷八。《硯箋》卷一。

64　王文正公曾在中書，得光州奏秘書監致仕丁謂卒。文正顧謂同列曰：「斯人平生多智數，不可測，其在海外，猶能用智而還，若不死，數年，未必不復用。斯人復用，則天下之不幸可勝言哉？吾非幸其死也。」《東軒筆録》卷四。

65　〔丁〕謂貌睢盱，若常寒餓者，而貴震天下，相者以爲真猴形。《涑水記聞》卷三。《宋朝事實類苑》卷六十四。

66　見盛度12。

67　〔丁公謂〕嘗言，古今所謂忠臣孝子，皆不足信。乃史筆緣飾，欲爲後代美談者也。《王文正公筆録》。

68　丁晉公謂曹、馬爲聖人，夏英公嘗美李林甫之作相。《江鄰幾雜志》。《古事比》卷三十九。《香祖筆記》卷十。

69　丁崖州雖險詐，然亦有長者言。真宗常怒一朝士，再三語之，丁輒稍退不答。上作色曰：「如此叵耐，問輒不應？」謂進曰：「雷霆之下，臣若更加一言，則虀粉矣。」真宗欣然嘉納。《江隣幾雜志》。《孔氏談苑》卷一。《厚德録》卷二。《自警編》卷四。《言行龜鑑》卷六。

70　真宗嘗曲宴羣臣於太清樓，君臣讙浹，談笑無閒，忽問：「廛沽尤佳者何處？」中貴人奏有南仁和者，亟令進之，徧賜宴席。上亦頗愛，問其價，中貴人以實對。上遽問近臣曰：「唐酒價幾何？」無能對者，唯丁晉公奏曰：「唐酒每升三十。」上曰：「安知？」丁曰：「臣嘗讀杜甫詩曰：『蚤來就飲一酒，恰有三百青銅錢。』是知一升三十錢。」上大喜曰：「甫之詩自可爲一時之史。」《玉壺清話》卷一。《中山詩話》。《古今詩話》。《羣書類編故事》卷二十二。《堯山堂外紀》卷四十四。

71　真宗朝歲歲賞花釣魚，群臣應製。嘗一歲，臨池久之，而御釣不食，時丁晉公應製詩云：「鶯驚鳳輦穿花去，魚畏龍顔上釣遲。」真宗稱賞，群臣皆自以爲不及也。《歸田録》卷二。《宋朝事實類苑》卷三十五。《堯山堂外紀》卷四十四。《宋稗類鈔》卷五。

72　丁晉公好釋、老，又酷嗜弈棋，中堂退食對局，以夜繼日。一日問李畋虚心之法，對曰：「請侍中弼諧之外，勿於棋子役心，虚已半矣。」公曰：「如子之言，何止於棋，凡有所著，則不虚矣。」《類説》卷十九引《駭聞録》。

73　丁晉公好蓄瑰異，宰衡之日，除其周旋爲端守，屬求佳硯。其人至郡，前後所獻幾數百枚，皆未滿公意。一日，硯工見有飛鷺翹駐潭心，意非立鷺之所。因令没人視之，見下有圓石大如米斛，塊處潭中，似可挽取。疑其有異，即以白守。集漁户維舟出之，石既登岸，轉仄之間，若有涵水聲。硯工視之，賀曰：「此必有寶石藏中，所謂石子者是也。相傳天産至珍，滋蔭此潭，以孕崖石，散爲文字之祥。今日見之矣。」即叢手攻剖，果得一石於泓水中，大如鵝卵，色紫玉也。中剖之爲二硯，亟送其一，公得之喜甚，報書云：「硯應有二，何爲留一自奉，得無効雷豐城之留莫邪否！此非終合之物也。」守曰：「天下至寶，不可萃于一家，以啓人貪心。」託以解職後面獻，而公以擅移陵寢事，籍其家矣，而硯不知所在。《春渚紀聞》卷九。

宋人軼事彙編卷七

李　迪

1　李文定本甄城人，既徙京師，都人呼爲「濮州李家」。《揮麈録》卷二。

2　李文定公迪爲學子時，從种放明逸先生學。將試京師，從明逸求當塗公卿薦書，明逸曰：「有知滑州柳開仲塗者，奇才善士，當以書通君之姓名。」文定書見仲塗，以文卷爲贄，與謁俱入。久之，仲塗出，曰：「讀君之文，須沐浴乃敢見。」因留之門下。一日，仲塗自出題，令文定與其諸子及門下客同賦。賦成，驚曰：「君必魁天下，爲宰相。」令門下客與諸子拜之曰：「異日無相忘也。」文定以狀元及第，十年致位宰相。仲塗門下客有柳某者，後官至侍御史，文定公命長子柬之娶其女，不忘仲塗之言也。《邵氏聞見録》卷七。《宋名臣言行録》前集卷五。

3　李文定年四十方登第。陳康肅守鄞時，猶在場屋，多與之游。每題壁，則書「布衣李迪捧硯」。其後李相國，而陳方建節。《珍席放談》卷上。

4　李文定公迪與夏侯鱗，各題詩於濮州王驥郎中屋壁。文定曰：「南巷蕭條北巷連，君歸未得伴君闲。郡樓獨上最高處，盡日凭闌不爲山。」夏侯曰：「夜來飛夢到瑶池，借得周王八駿騎。宴罷卻歸蓬島去，五雲狂踏影參差。」明年，文定第一人，夏侯第二人及第。《東原録》。

5　李文定公迪，美鬚髯，未御試，一夕，忽夢被人剃削俱盡，迪亦惡之。有解者曰：「秀才須作狀元，緣今歲省元是劉滋，已替滋矣。非狀元而何？」是歲，果第一人。《青箱雜記》卷三。《宋朝事實類苑》卷四十六。《新編分門古今類事》卷七。

6　景德中，李迪、賈邊皆舉進士，有名當時，及就省試，主文咸欲取之，既而二人皆不與。取其卷視之，迪以賦落韻，邊以《當仁不讓於師論》以「師」爲「衆」，與注疏異説。乃爲奏具道所以，乞特收試。時王文正公爲相，議曰：「迪雖犯不考，然出於不意，其過可恕。如邊特立異説，此漸不可啓，將令後生務爲穿鑿，破壞科場舊格。」遂收迪而黜邊。《東齋記事》卷一。《石林燕語》卷八。

7　李文定公家甚貧，同巷李生，每推財以濟之。公感其意，拜爲兄。尋舉進士第一，李生遣人奉書通殷勤，公口謝之而已，不答。書生慚，謂公挾貴忘舊，遂不復相聞。後十年，公爲左相，因而奏李生昔日賙恤之義，願授一官，以報其德。詔授左班殿直。公製袍笏，致書州將，令送生至公所，公與叙舊好，且謝曰：「昔日周旋，極不敢忘，幸被誤恩，乃獲所願。」《言行龜鑑》卷三。

8　見宋真宗29。

9　上將立章獻后，迪爲翰林學士，屢上疏諫，以章獻起於寒微，不可母天下，由是章獻深銜之。《涑水記聞》卷八。《宋朝事實類苑》卷十。《宋名臣言行録》前集卷五。

10　李文定公迪罷陝西都轉運使，還朝。是時真宗方議東封西祀，修太平事業。知秦州曹瑋奏：「羌人潛謀入寇，請大益兵爲備。」上大怒，以謂瑋虚張虜勢，恐愒朝廷，以求益兵。以迪新自陝西還，召見，示以瑋奏，問其虚實，欲斬瑋以戒妄言者。文定從容奏曰：「瑋武人，遠在邊鄙，不知朝廷事體，輒有奏陳，不足深罪。臣前任陝西，觀邊將才略，無能出瑋之右者，他日必能爲國家建功立事。若以此加罪，臣爲陛下惜之。」上意稍解。迪因奏曰：「瑋良將，必不妄言。所請之兵，亦不可不少副其請。臣觀陛下意，但不欲從鄭門出兵耳。秦之旁郡兵甚多，可發以戍秦。臣在陝西，籍諸州兵數爲小册，常置鞶囊中以自隨，今未敢以進。」上曰：「趣取之。」迪取於鞶囊以進，上指曰：「以某州某州兵若干戍秦州，卿即傳詔於樞密院發之。」既而，虜果大入寇，瑋迎擊，大破之，遂開山外之地。奏到，上喜，謂迪曰：「山外之捷，卿之功也。」《涑水記聞》卷八。

11　周懷政之誅，上怒甚，欲責及太子，群臣莫敢言。迪爲參知政事，俟上怒稍息，從容奏曰：「陛下有幾子，乃欲爲此計？」上大寤，由是獨誅懷政等，而東宫不動摇，迪之力也。《涑水記聞》卷八。《宋朝事實類苑》卷十。《宋名臣言行録》前集卷五。

12　李文定公爲參知政事，時仁宗爲皇太子，文定兼賓客。一日，召對滋福殿，欲相之，固辭。俄而太子出，謝曰：「蒙恩，以賓客爲宰相。」真宗顧謂曰：「尚可辭耶？」乃拜吏部侍郎兼太子少傅、同中書門下平章事。久之，與丁謂争事，罷。天下之人皆以亮直許之。《宋朝事實類苑》卷十引《東齋記事》。

13　李文定公坐與丁晉公不合，中嘗鬱鬱不樂，舊中書省壁間有其手題詩一聯，云：「灰心緣忍事，霜鬢爲論兵。」凡數十處。此裴晉公詩也。《石林避暑録話》卷一。

14　見宋真宗33。

15　真宗不豫，大漸之夕，李文定公與宰執以祈禳宿内殿。時仁宗幼冲，八大王元儼者有威名，以問疾留禁中，累日不肯出。執政患之，無以爲計，偶翰林司以金盂貯熟水，曰：「王所須也。」文定取案上墨筆攪水中，水盡黑，令持去。王見之大驚，意其有毒也，即上馬去。《邵氏聞見録》卷六。《宋名臣言行録》前集卷五。《賢弈編》卷一。《自警編》卷七。《言行龜鑑》卷六。《識小録》卷四。《宋稗類鈔》卷三。案：《舊聞证誤》卷一曰：「此時李文定得罪，黜知鄆州久矣。」

16　〔李迪〕爲相，時真宗已不豫。丁謂與迪同奏事退，既下殿，謂矯書聖語，欲爲林特遷官。迪不勝忿，與謂争辨，引手板欲擊謂，謂走，獲免。因更相論奏，詔二人俱罷相，迪知鄆州，明日，謂復留爲相。迪至鄆且半歲，真宗晏駕，迪貶衡州團練副使。謂使侍禁王仲宣押迪如衡州。仲宣始至鄆州，見通判已下而不見迪。迪皇恐，以刃自刎，人救得免。仲宣凌侮迫脅，無所不至。人往見迪者，輒籍其名，或饋之食，留至臭腐，棄捐不與。迪客鄧餘怒曰：「竪子！欲殺我公以媚丁謂邪？鄧餘不畏死，汝殺我公，我必殺汝！」從迪至衡州，不離左右。仲宣頗憚之，迪由是得全。《涑水記聞》卷八。

17　國初，官舟數少，非達官貴人不可得乘。李丞相迪謫衡州副使，鄭載在淮南，爲假張馳子客舟以行。《東軒筆録》卷十三。《臨漢隱居詩話》。

18　洛陽至京六驛，舊未嘗進花，李文定公留守，始以花進。歲差府校一人，乘驛馬，晝夜馳至京師。所進止姚黄、魏紫三四朵，用菜葉實籠中，藉覆上下，使馬不動摇，亦所以禦日氣。又以蠟封花蔕，可數日不落。至今歲貢不絶。《澠水燕談録》卷八。

19　李文定公以故相守兖州，有嫠婦爲其里人以僞劵誣討田産，訴於官凡十餘年，皆不得直。及文定公未去郡，而傅龍圖初中甲科，以廷尉評事知仙源縣。初至官，嫠婦又訟於縣，求逮所訟與書劵者，驗其書跡不類，因窮治，盡得奸狀，里人既伏辜，而歸其田産與嫠婦焉，一郡驚爲神明。李公聞之，歎曰：「吾爲政於此，不能使枉者直，而又罪其嫠婦，吾甚愧之。」乃以帛謝罪於婦，而盛薦傅公於朝。《南窗紀談》。

20　見孫復2。

李肅之

1　李肅之公明，文定公子也。在三司，論事切直，仁宗嘉納，歐公以簡賀之，甚有稱賞之語。公明喜曰：「歐公平日書疏往來，未嘗呼我字也，此簡遂以字呼我，人之作好事，可不勉哉！」《曲洧舊聞》卷一。

李承之

1　見章惇5。

馮　拯

1　馮拯之父爲中令趙普家内知。内知，蓋勾當本宅事者也。一日，中令下簾獨坐，拯方十餘歲，彈雀於簾前，中令熟視之，召坐與語。其父遽至，惶恐謝過，中令曰：「吾視汝子，乃至貴人也。」因指其所坐榻，曰：「此子他日當至吾位。」馮後相真宗、仁宗，位至侍中。《東軒筆録》卷二。《宋朝事實類苑》卷十一。

2　〔馮拯〕少時，以文謁趙普，普見而奇之，謂曰：「子位與壽，他日我若也。」……判河南日，仁宗遣内人撫問，還奏其寢處皆儉素，無他飾。仁宗因賜以衾裯及錦綺屏。然拯平居自奉極於侈靡也。《名賢氏族言行類稿》卷一。

3　馮拯，河南人，其父爲趙韓王守第舍。拯年少時，韓王見之，問此爲誰，其父對曰：「某男也。」韓王奇其狀貌，曰：「此子何不使之讀書？」其父遂使之就學。數年，舉進士，韓王爲之延譽，遂及第。太宗時，拯上言請立太子，太宗怒，謫之嶺南。久之，以右正言通判廣州事。其同官爲太常博士，署位常在拯下。寇萊公素惡拯，會覃恩，拯遷虞部員外郎，其同官遷屯田員外郎。其同官以拯素剛，讓居其下，萊公見奏狀，怒，下書詰之，曰：「虞部署位乃在屯田之上，於法何據？趣以狀對。」於是，拯密奏言：「寇準以私憾專抑挫臣。吕端畏怯，不敢與争。張洎又準所引用，朝廷之事一決於準。威福自任，縱恣不公，皆如此。」比上省章奏，大怒，萊公由是出知褒州。上又責讓吕端、張洎，二人皆頓首曰：「準在中書，臣等備員而已。」真宗即位，拯遂被用至宰相。今上即位，發丁朱崖罪，竄之南荒，拯之力也。拯無文學，而性伉直，自奉養奢靡，官至侍中。《涑水記聞》卷六。

4　見丁謂37。

5　馮拯在中書，孔道輔初拜正言，造其第謝之。拯謂曰：「天子用君作諫官，豈宜私謝執政耶？」道輔慚伏而退。後嘗謂人曰：「如馮公者，未足爲賢相，然求之於今，亦未易有也。」《儒林公議》。

6　馮拯姬媵頗衆，在中書，密令堂吏市珠絡，自持爲遺。或未允所售，出入懷之，有及三四夕。《國老談苑》卷二。《類説》卷四十五引《聖宋掇遺》。

7　天聖中，侍中馮拯薨。次年，京城南錫慶院側人家生一驢，腹下白毛成「馮拯」二字。馮氏以金贖之，潛育於槽中，四方皆知之。《泊宅編》三卷本卷下。宛委山堂《説郛》本《括異志》。《堅瓠秘集》卷六引《説儲》。

楊　礪

1　真宗爲襄王，以〔楊〕礪爲記室。始，礪應舉時，嘗夜夢見一人，衣冠甚古，謂礪曰：「汝能從吾游乎？」礪隨往。頃之，覩宫衛嚴邃，俄陞大殿，見一南面而坐者，指示礪曰：「此來和天尊，汝異日事之。」礪再拜而退。及爲記室，謁襄王還，謂妻子曰：「今日見襄王，正昔日夢中所見也。」《東都事略》卷三十七。《幕府燕閒録》。《類説》卷十九。《湖海新聞夷堅續志》前集卷一。

2　楊礪，太祖建隆初狀元及第。在開封府，真宗問礪何年及第，礪唯唯不對。真宗退問左右，然後知之，自悔失問，謂礪不以科名自伐，由是重之。《涑水記聞》卷七。《宋朝事實類苑》卷七。

3　見宋真宗8。

宋　湜

1　真宗即位之次年，賜李繼遷姓名，而復進封西平王。時宋湜、宋白、蘇易簡、張洎在翰林，俾草詔册，皆不稱旨。惟宋公湜深賾上意，必欲推先帝欲封之意，因進辭曰：「先皇帝早深西顧，欲議真封，屬軒鼎之俄遷，建漢壇之未逮，故兹遺命，特付眇躬，爾宜望弓劒以拜恩，守疆垣而效節。」上大喜，不數月參大政。《湘山野録》卷上。《宋朝事實類苑》卷四十。

王嗣宗

1　王嗣宗，汾州人，太祖時舉進士，與趙昌言争狀元於殿前，太祖乃命二人手搏，約勝者與之。昌言髮秃，嗣宗毆其幞頭墜地，趍前謝曰：「臣勝之！」上大笑，即以嗣宗爲狀元，昌言次之。初爲秦州司理參軍，路沖知州事，常以公事忤沖意，怒，械繫之。會有獻新果一合者，沖召嗣宗謂曰：「汝爲我對一句詩，當脱汝械。」嗣宗請詩，沖曰：「嘉果更將新合合。」嗣宗應聲曰：「惡人須用大枷枷。」沖悦，即捨之。太宗時，王嗣宗以秘書丞知横州。上遣武德卒之嶺南察民間事，嗣宗執而杖之，械送闕下。因奏曰：「陛下不委任天下賢俊，而猥信此輩，以爲耳目，竊爲陛下不取。」上大怒，命械送嗣宗詣京師。既至，上怒解，喜嗣宗直節，遷太常博士、通判澶州。後知邠州事，州有狐王廟，巫祝假之以惑百姓，歷年甚久，舉州信重。前後長吏皆先謁奠，乃敢視事。嗣宗毁其廟，熏其穴，得狐數十頭，盡殺之。《涑水記聞》卷三。《仕學規範》卷十四。

2　宋咸茂《談録》云：「祖宗以來，殿試用三題，爲以先納卷子、無雜犯者爲魁。開寶八年廷考，王嗣宗與陳識齊納賦卷，藝祖命二人角力以争之，而嗣宗勝焉。嗣宗遂居第一名，而以識爲第二人。其後嗣宗帥長安，种放自從官歸終南山舊隱。一日，嗣宗往訪之，放命諸姪羅拜，而嗣宗倨受之，放以爲非而誚焉。嗣宗怒云：『舍人教牧牛兒時，嗣宗已狀元及第矣。』放曰：『吾豈與「角力兒」較曲直耶？』遂至忿争。事既上聞，詔放徙居洛川以避之。」已上宋録中云，蓋亦略見之《三朝史》矣，而司馬温公《涑水紀聞》乃云：「嗣宗與趙昌言角力而勝。」昌言乃太平興國四年胡旦榜第二人，嗣宗廷試所争乃陳識，温公所紀偶誤焉。嗣宗是歲以《橋梁渡長江》爲賦題，蓋當年下江南一時勝捷故耳。《玉照新志》卷四。

3　見姚仲孫1。

4　景德中，邠州有神祠，凡民祈禱者，神必親享，盃盤悉空。遠近奔赴。蓋狐穴神座下，通寢殿下，複門繡箔，人莫得窺。群狐自穴出，分享肴醴。王公嗣宗雅負剛正，及鎮邠土，乃騎兵挾矢，驅鷹犬，投薪穴中，縱火焚之。群狐奔逸，擒殺悉盡。鞭廟祝背，徙其家，毁其祠，妖狐遂絶。初，公在長安也，極疏种山人放之短。好事者有詩云：「終南隱士聲華歇，邠土妖狐巢穴空。二事俱輸王太守，聖朝方信有英雄。」《澠水燕談録》卷九。《友會談叢》卷上。《群書類編故事》卷十一。《宋詩紀事》卷二。

5　王嗣宗爲御史中丞。真宗一日幸相國寺，回自北門，嗣宗上言曰：「天子行黄道，豈可由後門？臣任當風憲，詎敢廢職？」上悦其直，給内帑三千緡以自罰。北門由是不常開焉。《國老談苑》卷二。《類説》卷四十五。

6　王嗣宗爲中丞，退朝，適見市人奪物而走，嗣宗躍馬追及，斥左右縶之。《東軒筆録》卷十三。

7　种放以處士召見，拜諫官，真宗待以殊禮，名動海内。後謁歸終南山，恃恩驕倨甚。王嗣宗時知長安，放至，通判以下群拜謁，放小俛垂手接之而已，嗣宗内不平。放召其諸姪出拜嗣宗，嗣宗坐受之。放怒，嗣宗曰：「曏者通判以下拜君，君扶之而已。此白丁耳，嗣宗狀元及第，名位不輕，胡爲不得坐受其拜？」放曰：「君以手搏得狀元耳，何足道也！」嗣宗怒，遂上疏言：「放實空疎，才識無以踰人，專飾詐巧，盗虚名。陛下尊禮放，擢爲顯官，臣恐天下竊笑，益長澆僞之風。且陛下召魏野，野閉門避匿，而放陰結權貴以自薦達。」因抉擿言放陰事數條。上雖兩不之問，而待放之意寖衰。齊州進士李冠嘗獻嗣宗詩曰：「終南處士聲名滅，邠土妖狐窟穴空。」《涑水記聞》卷六。《宋朝事實類苑》卷三十六。《宋名臣言行録》前集卷十。《群書類編故事》卷十六。

8　嗣宗後帥長安。處士种放，人主所禮，每帥守至，輒面教之。嗣宗不服，以言拒之，放責數嗣宗，聲色甚厲。嗣宗怒，以手批其頰。先是，真宗有勅書令种放有章奏即付驛，欲詣即乘驛。放乘驛，訴於上前。上特於嵩山陽置書院以處之，而不加罪。嗣宗去郡，有人送詩曰：「終南處士威風減，渭北妖狐窟穴空。」嗣宗大喜，歸告其子孫曰：「吾死，無爲碑志，但刻此詩於石，立於墓傍，其爲榮也多矣。」《吕氏雜記》卷下。《侍講日記》。《行營雜録》。《堯山堂外紀》卷四十三。《宋詩紀事》卷二。

9　王大同太尉嗣宗知西京，年逾耳順。有一郎監當，亦年老，以吏事被責。大同忘己之年，遽云：「年已老，何不休官，作甚？」徐悟，顧洛陽知縣燕肅祕丞云：「我只要料錢養家。」《江隣幾雜志》。

10　王嗣宗，太祖時以魁甲登第，多歷外郡，晚方入朝。真宗時，爲副樞，以老辭位，真宗遽止之。嗣宗曰：「臣力不任矣，但恨天眼遲開二十年。」《西塘集耆舊續聞》卷十。

11　嗣宗性忌刻，多與人相忤。世傳嗣宗家有恩讎簿，已報者則勾之。晚年交游，皆入讎簿。《涑水記聞》卷六。

12　王嗣宗不信鬼神，疾病，家人爲之焚紙錢祈禱，嗣宗聞之，笑曰：「何等鬼神，敢問王嗣宗取枉法贜邪？」《涑水記聞》卷六。《宋朝事實類苑》卷六十七。《類説》卷四十五引《聖宋掇遺》。

趙安仁

1　景德初，北戎請盟，欲撰答書，久亡體制。時趙文定安仁爲學士，獨記太祖朝書札規式，詔撰之。及修明講好之制，深體輕重，朝論美之。時虜使韓者，始修聘好，獷悍無檢，命公接伴，公旋教覲見之儀，方漸馴擾。及將辭，嫌服太長，步武縈足，復欲左衽。公戒之曰：「君將陞殿受還書，去天顔咫尺，可乎？」剛折之，纔不敢。明年，虜選姚柬之，翹翹者也。至闕，復接伴。柬之者，輕縱逞辨，坐則談兵。公徐曰：「君號多聞者，豈不聞兵者不祥之器，聖人不得已而用之？今得已之時也，二國始以禮儀修好，非君所談之事。」方此少戢，酬對得體。遂參祥符二政，拜宗正卿，掌玉牒屬籍。國初，梁周翰創宗籍之制，不便宫邸。公裁酌得宜，又造《仙源積慶圖》，盡列長幼親屬之目，以進於便坐張之，爲盛事。《玉壺清話》卷四。

2　見龐籍1。

3　見王旦19。

4　見王欽若25。

5　梁景不善書，每起草必用蜀牋。趙安仁善書，起草必用舊紙。人號「二背」。《類説》卷十九引《異聞録》。

馬知節

1　〔馬公子元〕早知成都，以抑强扶弱，爲蜀人所喜。然酷嗜圖畫，能第其高下。成都多古畫壁，每至其下，或終日不轉足。蜀中有高士孫知微，以畫得名，然實非畫師也。公欲見之而不可得。知微與壽寧院僧相善，嘗於其閣上畫《惠遠送陸道士》、《藥山見李習之》二壁。僧密以告公，公徑往從之。知微不得已，擲筆而下，不復終畫。公不以爲忤，禮之益厚。知微亦愧其意，作《蜀江出山圖》，伺其罷去，追至劍門贈之。《欒城先生遺言》。《佩文齋書畫譜》卷五十。

2　馬知節樞密知秦州，州嘗質羌酋二十人屬，殆逾二紀。知節曰：「此亦人也，豈不懷土？」悉遣還。蕃落感其惠，乞受代，無以敢怨塞者也。《厚德録》卷三。

3　真宗車駕在澶淵，太將王超擁兵十萬屯真定，逗遛不進。馬太尉知節移書詬讓，復辭以中渡無橋，徒涉爲患。公命工材，一夕而就，始肯出兵。知節，全義之子也。七歲，父卒，太祖軫念曰：「真羽林孤兒也。」召入内，送國子學，列青衿胄子之間，御賜今名。後果有立，纔三十餘爲樞使。咸平初帥秦，號爲善政。《玉壺清話》卷五。

4　真宗朝，簽書樞密院馬公知節，武人，方直任誠。真宗東封，下至從臣，皆齋戒。至嶽下，撫問執政曰：「卿等在路素食不易。」時宰相臣寮有私食驢肉者，馬乃對曰：「亦有打驢子喫底。」及還都，設酺宴。開封府命吏屏出貧子，隔于城外。上御樓，見人物之盛，喜顧宰臣曰：「今都城士女繁富，皆卿等輔佐之力。」馬乃奏曰：「貧底總趕在城外。」左右皆失色，真宗以爲誠而親之。事多類此。馬公一日從駕游幸，群臣皆賦詩。馬素不習文，真宗强之。既奉曰：「臣不善書，乞宣陳堯叟與臣書。」真宗如其言。陳時爲首樞，議者惜之。《能改齋漫録》卷十二。《宋稗類鈔》卷八。

5　真宗時，馬知節、韓崇訓皆以檢校官簽署樞密院事。知節爲人質直。真宗東封泰山，車駕發京師，上及從官皆蔬食。封禪禮畢，上勞宰臣王旦等曰：「卿等久食蔬，不易。」旦等皆再拜。知節獨進言：「蔬食者唯陛下一人而已。王旦等在道中與臣同次舍，無不私食肉者。」又顧旦等曰：「知節言是否？」旦再拜曰：「誠如知節之言。」《涑水記聞》卷七。《宋名臣言行録》前集卷三。《吹劍録》。《自警編》卷二。

6　祥符中，軍士有告其營將誹毁天書者。上怒，欲鞫正其罪。時馬知節在樞府，力言不可，且曰：「天書之降，臣等若非親承德音，亦未之敢信，矧軍校乎？苟正其罪，則軍政不能肅矣。」遂止。《儒林公議》。

7　馬樞密知節，勁直自任，持大笏入朝，上頗怪之，馬曰：「臣見本院長官多欺陛下，臣不怕驚動官家，惱亂宰相，則打煞此厮兒久矣。」上慰勞之。《聞見近録》。

8　樞密馬公知節與同列奏對次，忽厲聲曰：「王欽若讀盡劄子，莫謾官家。」馬公退，見王公，辭色尚怒，因語公曰：「主上仁明有德望，顧諸子上前議論，知節幾欲以笏擊之，但恐驚動君相。」公歎撫久之。《文正王公遺事》。《宋名臣言行録》前集卷三。《自警編》卷六。

9　真宗末，王冀公每奏事，或懷數奏，出其一二，其餘皆匿之，既退，以己意稱聖旨行之。嘗與馬知節俱奏事上前，冀公將退，知節目之曰：「懷中奏何不盡出之？」《涑水記聞》卷五。《宋名臣言行録》前集卷三。《自警編》卷六。

10　見王旦31。

陳彭年

1　真宗詔卿士舉賢良，翰林朱公昂舉陳彭年。陳以家貧，無贄編可投之，備入削奏，乞終任，不願上道。杜龍圖鎬、刁秘閣衎列章奏曰：「朱昂端介厚重，不妄舉人，況彭年實有才譽，幼在江左，已爲名流所重，乞不須召試，止用昂之舉，詔備清問可也。」乃以本官直史館。《玉壺清話》卷八。《宋朝事實類苑》卷五十七。

2　江南陳彭年，博學書史，於禮文尤所詳練。歸朝，列於侍從，朝廷郊廟禮儀，多委彭年裁定，援引故事，頗爲詳洽。嘗攝太常卿，道駕，誤行黄道上，有司止之，彭年正色回顧曰：「自有典故。」禮曹素畏其該洽，不復敢詰問。《夢溪筆談》卷二十二。《宋朝事實類苑》卷七十三。《墨客揮犀》卷五。

3　陳彭年被章聖深遇，每聖文述作，或俾彭年潤色之。彭年竭精盡思，以固恩寵，贊佞符瑞，急希進用。當其役慮時，隨寒暑燥溼不知也。有高信臣者，其中表也，館於其家，見彭年足疾甚，每自朝歸第，則亟就書室，嘿坐端慮。或呼婢僕脱靴，則瘡膿霑漬，亦不自苦，少求休息。一日旬浣，乘閒步於廊廡，忽見紅英墮地，訝曰：「何花也？」左右對曰：「石榴花耳。」彭年曰：「此有榴樹耶？」乃彌年所居之僦地也，其鋭進如此。時人目爲「九尾狐」，言其非國祥而媚惑多歧也。《儒林公議》。《宋稗類鈔》卷二。

4　陳彭年，字永年，生撫州，十三歲著《皇綱論》萬餘言，爲江左名輩所重。除正言，待制於龍圖閣，與晁少保迥、戚密學綸條貢舉事，盡革舊式，防闲主司，嚴設糊名謄録。取《字林》、《韻集》、《韻略》、《字統》及《三倉》、《爾雅》定其字式，爲禮部韻及廟國之避。凡科場儀範，遂爲著格。編《太宗御集》。公書字甚急，日可萬餘，細碎急草，翌日往往不能辨。一旦遽卒，真宗急遣中人詣其家，取平生編著，但破篋中得二十餘軸，人不能辨，惟起居院吏趙亨能辨之。上召亨補三班吏，令重寫之。送楊大年别行改較，無一字之誤者。《玉壺清話》卷五。

5　見申國長公主2。

6　陳彭年，方咸平中更科場體式，結怨士人，時謂之「辣手」。《實賓録》卷七。

7　見楊億20。

8　陳彭年，大中祥符中與晁文莊内翰等四人同知貢舉。省試將出奏試卷，舉人壅衢觀其出省。諸公皆慘赧其容，獨彭年揚鞭肆意，有驕矜之色。榜出，有甥不預選，怒入其第。會彭年未來，於几上得黄敕，乃題其背曰：「彭年頭腦太冬烘，眼似朱砂鬢似蓬。紕繆幸叨三字内，荒唐仍在四人中。取他權勢欺明主，落卻親情賣至公。千百孤寒齊下淚，斯言無路達堯聰。」彭年怒，抱其敕入奏，章聖見而不悦，然釋其罪。《詩話總龜》前集卷三十七引《江南野録》。《堯山堂外紀》卷四十四。《宋詩紀事》卷九十六。

9　見王旦34。

10　陳彭年在翰林所兼十餘職，皆文翰清祕之目，時人謂其署衔爲「一條冰」。《國老談苑》卷二。《紺珠集》卷十二。《類説》卷四十五引《聖宋掇遺》。《何氏語林》卷十七。《宋稗類鈔》卷二。《宋詩紀事》卷四。

11　大參陳彭年以博學强記受知定陵，凡有問，無不知者。其在北門，因便殿賜坐對，甚從容，上因問：「墨智、墨允是何人？」彭年曰：「伯夷、叔齊也。」上問：「見何書？」曰：「《春秋少陽》。」即令祕閣取此書，既至，彭年令於第幾板尋檢，果得之。上極喜，自是注意，未幾執政。《道山清話》。

12　陳彭年姦諂，時有「九尾野狐」之號。晚節役用心神太過，遂成健忘。《江隣幾雜志》。

13　嘉祐末，餘在太學，有傭書陳逵者，一子，方孩，饑凍不可支，書亦不佳。或曰：「此陳彭年嫡孫也。其父彦博守汀州，以贜敗，杖脊流海島，遂至無賴。」時餘方冠，未知彭年之爲人，獨念祖爲執政而孫已若是耶。既而見劉貢父，盡得彭行事，所謂「九尾野狐」者，乃知天之報也不差。後逵困甚，與其弟歸，發彭年冢，取金帶分貨抵罪云。《畫墁録》。

14　陳彭年子彦博知汀州，以贜敗。彦博子達貧困甚，乃與姊弟謀同發彭年冢，取金帶賣分之。事覺，皆抵罪，蓋陳彭年之餘殃耳。《温公日記》卷三。

陳省華

1　諫議大夫陳省華，生三子皆登進士第，而伯仲皆爲天下第一。晚年與燕國夫人馮氏俱康寧，長子堯叟知樞密院，次子堯佐直史館，少子堯咨知制誥。每對客，三子列侍，客不自安，求去，省華曰：「學生輩立侍，常也。」士大夫以陳氏爲榮。《澠水燕談録》卷二。《宋朝事實類苑》卷二十四。《宋名臣言行録》前集卷六。《厚德録》卷二。《賢弈編》卷二。《雲齋廣録》卷一。《東山談苑》卷四。《古事比》卷二。《宋稗類鈔》卷四。

2　陳省華以大卿居家，其子堯叟參樞密，堯咨掌制誥，每朝退，端服夾侍。偶賓至，則導茗酪焉。《國老談苑》卷一。《類説》卷四十五。

3　陳文忠公堯叟，字唐夫，端拱二年狀元及第。文惠公堯佐，字希文，端拱元年舉進士第十六人。康肅公堯咨，字嘉謀，咸平三年狀元及第。三人皆秦國公省華之子也。方仲弟希元登第之明年，賜緋。與父省華同日改祕書丞。故唐夫有啓事云：「蟾桂驪珠，連歲有弟兄之美；魚章象簡，同時聯父子之榮。」《游宦紀聞》卷二。《宋稗類鈔》卷二。

4　〔陳諫議省華〕家法甚嚴，堯叟娶馬尚書亮女，日執饋。馬于朝路語諫議，以女素不習，乞免其責。諫議答云：「未嘗使之執庖，自是隨山妻下厨耳。」馬遂語塞。《能改齋漫録》卷十二。《言行龜鑑》卷四。《宋稗類鈔》卷四。

5　太尉陳堯咨爲翰林學士日，有惡馬，不可馭，蹄囓傷人多矣。一旦，父諫議入，不見是馬，因詰圉人，乃曰：「内翰賣之商人矣。」諫議遽謂翰林曰：「汝爲貴臣，左右尚不能制，旅人安能蓄此？是移禍于人也。」亟命取馬，而償其直，戒終老養焉。《能改齋漫録》卷十二。《吹劍四録》。《宋稗類鈔》卷三。

陳堯叟

1　陳堯叟，字唐夫，爲廣西轉運使，上言：苧布所種，與桑柘不殊，既成宿根，旋拔新榦，枝葉繁茂，則刈之，周歲之間，三收其苧。一固其本，十年不衰。每織布一端，止售百錢，蓋織者多，而市者少，故地有遺利，人無資金。自克復交廣，布帛之數歲萬匹，自勸民廣殖麻苧，以鹽鐵折變收市，未及二年，已得三十七萬餘匹。請以苧蔴充折桑棗之數，令佐書曆爲課。《宋朝事實類苑》卷八引《范蜀公蒙求》。

2　陳侍中堯叟爲廣南西路轉運使。嶺南風俗，病者必禱神，不服藥。堯叟有《集驗方》百本，刻石桂州驛舍，人頗賴之。又以地氣蒸暑，爲植柳鑿井，每三二十里，必置亭舍什器，人免渴死。《仕學規範》卷二十九引《本朝名臣傳》。《東都事略》卷四十四。

3　景德、祥符之間，陳堯叟諸人造作天書符瑞，以爲固寵容悦。《甕牖閒評》卷八。

4　見宋真宗24。

陳堯佐

1　陳文惠初見希夷先生，希夷奇其風骨，謂可以學仙，引之同訪白閤道者。希夷問道者：「如何？」道者掉頭曰：「南庵也，位極人臣耳。」文惠不曉「南庵」之語。後作轉運使，過終南山，遇路人相告曰：「我適自南庵來。」乃遣左右往問南庵所在，因往游焉。行不數里，恍如平生所嘗經歷者。既至庵，即默識其宴坐寢息故處。考南庵修行示寂之日，即文惠垂弧之旦，始悟前身是南庵修行僧也。文惠自有詩八韻紀其事。《曲洧舊聞》卷三。

2　陳文惠公堯佐，端拱元年程宿下及第，同年二十八人，時公兄弟俱未仕，父省華尚爲小官，家極貧。魏野以詩賀之曰：「放人少處先登第，舉族貧時已受官。」《澠水燕談録》卷七。《宋朝事實類苑》卷三十四。《宋詩紀事》卷四。

3　陳文惠赴端州，艤舟廬陵，有胡僧叩舷謂公曰：「虎目、鳳鼻、猿身，平地不能爲也。當有攀附，然後有所食，位極卿相。」僧爲詩一絶曰：「虎目猿身形最貴，須因攀附即升高。知公今向端溪去，助子清風泛怒濤。」公後登庸，乃吕申公所薦引。《詩話總龜》前集卷三十二引《青瑣集》。參見陳執中2。

4　陳文惠公堯佐就遷府推官，以言事切直，降通判潮州。……堯佐至州，修孔子廟，作韓吏部祠堂，於是人率以知學。時張氏子年十六，與其母濯於惡溪，爲鰐魚所噬。堯佐以爲昔韓愈患鰐之害，以文投溪中，而鰐爲遠去，今復害人，不可不除。使捕得，更爲文，鳴鼓於市而戮之。《仕學規範》卷十五引《仁宗朝名臣傳》。

5　咸平中，陳文惠謫官潮州，時州人張氏濯于江邊，爲鰐魚所食。公曰：「昔韓吏部以文投惡溪，鰐魚爲吏部遠徙；今鰐魚既食人，則不可赦矣。」乃命吏督漁者網而得之，鳴鼓告其罪，戮之於市，圖其形爲之贊，至今多傳之。《澠水燕談録》卷八。《宋朝事實類苑》卷六十。《宋名臣言行録》前集卷六引歐陽修撰《神道碑》。《錦繡萬花谷》前集卷三十六。

6　大丞相文惠陳公受潮州通判沿漕檄，權惠州刺史，率秀才許申偕行。中道艤舟古岸，江風頗涼，新月初出。俄有介胄百輩，乘騎數人，指揮甚明，云：「今夜丞相、漕使宿此，或稍疎虞，毫髮不赦。」公與許相對，不知孰爲相，孰爲漕。明早詢其地，有姚娘廟存焉。後公來秉鈞衡，申亦作本路漕使，皆如其言。《新編分門古今類事》卷三。

7　陳文惠公堯佐知壽州，遭歲大饑，公自出米爲糜以食餓者。吏民以公故，皆争出米，其活數萬人。公曰：「吾豈以是私惠耶？蓋以令率人，不若身先，而使其從之樂也。」《自警編》卷八。《仕學規範》卷二十一引《皇朝名臣言行録》。

8　見楊朴3。

9　見張宗永1。

10　吕申公累乞致仕，仁宗眷倚之重，久之不允。他日，復叩於便坐，上度其志不可奪，因詢之曰：「卿果退，當何人可代？」申公曰：「知臣莫若君，陛下當自擇。」仁宗堅之，申公遂引陳文惠堯佐曰：「陛下欲用英俊經綸之臣，則臣所不知。必欲圖任老成，鎮静百度，周知天下之良苦，無如陳某者。」仁宗深然之，遂大拜。後文惠公極懷薦引之德，無以形其意，因撰《燕》詞一闋，觴相館，使人歌之曰：「二社良辰，千秋庭院。翩翩又見新來燕。鳳凰巢穩許爲鄰，瀟湘煙暝來何晚。亂入紅樓，低飛緑岸。畫梁時拂歌塵散。爲誰歸去爲誰來，主人恩重朱簾捲。」申公聽歌，醉笑曰：「自恨捲簾人已老。」文惠應曰：「莫愁調鼎事無功。」老於嵓廊，醖藉不減。《湘山野録》卷中。《宋朝事實類苑》卷五十七。《吹劍三録》。《堯山堂外紀》卷四十五。《堅瓠庚集》卷三。《詞苑叢談》卷七。《詞林紀事》卷三。

11　陳文惠將終前一日，自爲墓志曰：「宋有潁川先生堯佐，字希元，道號知餘子，年八十不爲夭，官一品不爲賤，使相納禄不爲辱，三者粗備，歸息於先秦國大夫、仲兄丞相棲神之域，吾何恨哉。」《澠水燕談録》卷二。《宋朝事實類苑》卷八。

12　陳文惠公善八分書，變古之法，自成一家，雖點畫肥重而筆力勁健。能爲方丈字，謂之「堆墨」，目爲八分。凡天下名山勝處，碑刻題榜，多公親蹟。世或效之，皆莫能及。《澠水燕談録》卷七。

13　陳文惠善八分書，點畫肥重，自是一體，世謂之「堆墨書」，尤宜施之題榜。鎮鄭州日，府宴，伶人戲以一幅大紙濃墨塗之，當中以粉筆點四點。問之：「何字也？」曰：「堆墨書田字。」文惠大哂。《澠水燕談録》卷十。《宋朝事實類苑》卷六十六。《皇宋書録》。《宋詩紀事》卷四。《詞林紀事》卷三。

14　〔陳文惠堯佐〕公喜堆墨書，游長安佛寺題名，從者誤側硯污鞋，公性急，遂窒筆於其鼻，客笑失聲。《中山詩話》。《宋朝事實類苑》卷六十四。《堯山堂外紀》卷四十五。《宋詩紀事》卷四。《詞林紀事》卷三。

15　陳文惠善爲四句詩，在江湖，有詩云：「平波渺渺煙蒼蒼，菰蒲纔熟楊柳黄。扁舟繫岸不忍去，秋風斜日鱸魚鄉。」文惠年六十餘，纔爲知制誥，其後遂至真宰使相致仕。文惠喜堆墨書，深自矜負，號前無古人，後無來者。與石少傅同在政府，石欲戲之，政事堂有黑漆大飯牀，長五六尺許，石取白堊，横畫其中，可尺餘，而謂陳曰：「我頗學公堆墨字。」陳聞之歡甚。石顧小吏二人舁飯牀出，曰：「我已能寫口字。」陳爲悵然。《中山詩話》。《宋朝事實類苑》卷六十四。《堯山堂外紀》卷四十五。

16　陳文惠公堯佐能爲詩，世稱其《吴江》詩云：「平波渺渺煙蒼蒼，菰蒲纔熟楊柳黄。扁舟繫岸不忍去，秋風斜日鱸魚鄉。」今吴江口有鱸鄉亭，蓋取公句。《吴郡志》卷五十。

17　陳文惠公留題松陵詩，其末有「秋風斜日鱸魚鄉」之句。屯田郎林肇爲吴江日，作亭江上，因以「鱸鄉」名之。《中吴紀聞》卷五。

18　陳文惠堯佐以使相致仕，年八十，有詩云：「青雲歧路游將徧，白髮光陰得最多。」構亭號佚老，後歸政者往往多效之。《中山詩話》。《堯山堂外紀》卷四十五。

19　陳文惠公堯佐退居鄭下，尤好篇詠。時宰相張士遜判西京，三月，嘗以洛下姚黄、魏紫及酒遺之。公答詩曰：「有花無酒頭慵舉，有酒無花眼倦開。正向西園念蕭索，洛陽花酒一時來。」當時盛傳之。《雲齋廣録》卷二。《孔氏談苑》卷三。《類説》卷二引《名臣傳》。《何氏語林》卷十一。《宋詩紀事》卷四。《宋稗類鈔》卷四。

20　陳文惠公堯佐見動物，必戒左右勿殺。器服壞，隨輒補之，曰：「無使不全以見棄也。」《言行龜鑑》卷二。

陳堯咨

1　真宗欲擇臣僚中善弓矢、美儀彩，伴虜使射弓，時雙備者惟陳康肅公堯咨可焉，陳方以詞職進用。時以晏元獻爲翰林學士、太子左庶子，事無巨細皆咨訪之。上謂晏曰：「陳某若肯换武，當授與節鉞，卿可諭之。」時康肅母燕國馮太夫人尚在，門範嚴毅。陳曰：「當白老母，不敢自輒。」既白之，燕國命杖撻之，曰：「汝策名第一，父子以文章立朝爲名臣，汝欲叨竊厚禄，貽羞於閥閲，忍乎？」因而無報。真宗遺小璫以方寸小紙細書問晏曰：「主皮之議如何？」小璫悮送中書，大臣慌然不諭。次日禀奏，真宗不免笑而就之：「朕爲不曉此一句經義，因問卿等。」止黜其璫於前省，亦不加罪。《湘山野録》卷中。《宋朝事實類苑》卷十一。

2　陳堯咨善射，百發百中，世以爲神，常自號曰小由基。及守荆南回，其母馮夫人問：「汝典郡有何異政？」堯咨云：「荆南當要衝，日有宴集，堯咨每以弓矢爲樂，坐客罔不歎服。」母曰：「汝父教汝以忠孝輔國家，今汝不務行仁化而專一夫之伎，豈汝先人志邪！」杖之，碎其金魚。《澠水燕談録》卷九。《孔氏談苑》卷四。《宋朝事實類苑》卷五十二。《東都事略》卷四十四。《雲齋廣録》卷一。《宋名臣言行録》前集卷六。《群書類編故事》卷七。《新編醉翁談録》庚集卷一。《賢弈編》卷二。《言行龜鑑》卷四。《東山談苑》卷一。

3　陳康肅公善射，當世無雙，公亦以此自矜。嘗射於家圃，有賣油翁釋擔而立，睨之久而不去。見其發矢十中八、九，但微頷之。康肅問曰：「汝亦知射乎？吾射不亦精乎？」翁曰：「無他，但手熟爾。」康肅忿然曰：「爾安敢輕吾射！」翁曰：「以我酌油知之。」乃取一葫蘆置於地，以錢覆其口，徐以杓酌油瀝之，自錢孔入而錢不濕，因曰：「我亦無他，惟手熟爾。」康肅笑而遣之。《歸田録》卷一。《宋朝事實類苑》卷五十二。《紺珠集》卷十一。《宋稗類鈔》卷七。

4　陳節使堯咨權通判流内銓時，舊制選人皆用制奏舉，乃得京寺官。而士有孤寒不爲人知者，堯咨特爲陳其功狀，升擢之。《厚德録》卷三。

5　長安多仕族子弟，恃廕縱横，二千石鮮能治之者。陳堯咨知府，有李大監者，堯咨舊交，其子尤爲强暴。一旦，以事自致公府，堯咨問其父兄宦游何方，得安信否，語言勤至。既而讓曰：「汝不肖，亡賴如是，汝家不能與汝言，官法又不能及，汝恃贖刑，無復恥耳！我與爾父兄善，義猶骨肉，當代汝父兄訓之。」乃引於便坐，手自杖之數十下。由是子弟亡賴者皆惕息。然其用刑過酷。有博戲者，杖訖，桎梏列於市，置死馬其傍，腐臭氣中瘡皆死，後來者繫於先死者之足。其殘忍如此。《涑水記聞》卷七。《宋朝事實類苑》卷二十三。

6　《陝西通志》：三桂亭，在長安城南，宋諫議大夫陳公之别墅。三子堯叟、堯佐、堯咨皆登科，故亭因以名。大中祥符間，堯咨知永興軍，書詩于碑：「不誇六印滿腰懸，二頃仍尋負郭田。當日弟兄皆刷羽，如今鴻雁盡摩天。扶疎已問新栽竹，清淺猶尋舊漱泉。大尹今來還又去，夕陽旌旆復翩翩。」《宋詩紀事》卷七。

7　陳堯咨以龍圖閣學士换觀察使，自陳：「臣本儒生，少習俎豆，今荷聖恩，易以武弁，願佩金魚，以示優異。」特詔從之。《澠水燕談録》卷五。

陳博古

1　景祐四年，鎖廳人最盛，開封府投牒者至數百人，國子監及諸州者不在焉。是時，陳堯佐爲宰相，韓億爲樞密副使，既而解牓出，堯佐子博古爲解元，億子孫四人皆無落者。衆議喧然，作《河滿子》以嘲之，流聞達於禁中。殿中侍御史蕭定基時掌謄録，因奏事，上問《河滿子》之詞，定基因誦之。先是，天章閣待制范仲淹坐言事，左遷饒州。王宫待制王宗道因奏事，自陳爲王府官二十年不遷，詔改除龍圖閣學士。權三司使王博文言於上曰：「臣老且死，不復得望兩府之門。」因涕下。上憐之，數日遂爲樞密副使。當時輕薄者取張祜詩，益其文以嘲之曰：「天章故國三千里，學士深宫二十年。殿院一聲河滿子，龍圖雙淚落君前。」《涑水記聞》卷三。《宋詩紀事》卷九十六。參見王博文3。

高　瓊

1　〔高瓊〕少時在外寢，一夕父往視之，若見有金甲而侍其側者，父異之。及長，以材勇事太宗于潛邸，即位，以爲御龍直指揮使。《東都事略》卷四十二。

2　太宗親征北狄，直抵幽州，圍其城。俄一夕大風，軍中虚驚，南北兵皆潰散。而諸將多不知車駕所在，唯節度使高公瓊隨駕。上于倉卒中，大怒諸將不赴行在，翌日欲行軍法。高奏曰：「夜來出不意，諸將若有知陛下所在，豈陛下之福耶？臣獲在左右，亦偶然耳。諸將不可罪。」上悟，皆釋之。高之門出太皇太后，爲天下母。議者以爲有陰德之助。《能改齋漫録》卷十二。《宋稗類鈔》卷三。

3　景德初，契丹入寇，大臣有欲避狄江南、西蜀者，寇準不可，諸將中獨瓊與準意同。準既力争之，真宗曰：「卿文臣，豈能盡用兵之利？」準曰：「請召高瓊。」瓊至，乃言避狄爲便。準大驚，以瓊爲悔也。已而徐言：「避狄固爲安全，但恐扈駕之士中路逃亡，無與俱西南者耳。」真宗乃大驚，始決北征之策。《東都事略》卷四十二。

4　上在澶淵南城，殿前都指揮使高瓊固請幸河北，曰：「陛下不幸北城，北城百姓如喪考妣。」馮拯在旁呵之曰：「高瓊何得無禮！」瓊怒曰：「君以文章爲二府大臣，今虜騎充斥如此，猶責瓊無禮，君何不賦一詩詠退虜騎邪？」上乃幸北城。《涑水記聞》卷六。《宋名臣言行録》前集卷四。

5　見宋真宗17。

曹利用

1　曹利用以蔭補殿前承旨，嘗述備邊之策。契丹南侵，六師薄伐，至于澶淵，契丹遣使求和。真宗曰：「須忠義識略之人，可以入敵境觀其誠僞，不必限以位秩高下。」二府薦利用可使，真宗曰：「是常陳邊事者。」召見，首陳和戎息民爲便。上問家所在，利用曰：「臣盡節，得死爲幸，豈顧家爲？」乃假崇儀副使將命，至大名，路梗不通，縋城而下。晝夜兼行，抵虜帳，戎主請割關南地，利用慷慨宣國威靈，稱朝廷歲以繒帛爲遺，可也。遂與韓杞同還，以書詞未遜，復與杞往。虜遣王繼忠與利用言，兩朝懽好，實爲美事，虜王年少，願兄事南朝。又遣姚東之俱來講解，虜遂北歸。《宋朝事實類苑》卷十二引《本朝名臣傳》。

2　景德中，契丹南牧。真宗用寇萊公計，親御六軍渡河，兵始交而斃其貴將。契丹有求和意，朝廷知之，使供奉官曹利用使於兵間。利用見虜母於軍中與蕃將韓德讓偶在駞車上，坐利用車下，饋之食，共議和事。利用許之歲遺銀絹三十萬疋兩。利用之行也，面請所遺虜者，上曰：「必不得已，雖百萬亦可。」及還，上在帷宫，方進食，未之見，使内侍問所遺。利用曰：「此機事，當面奏。」上復使問之，曰：「姑言其略。」利用終不肯言，而以三指加頰。内侍入曰：「三指加頰，豈非三百萬乎？」上失聲曰：「太多！」既而曰：「姑了事亦可耳。」帷宫淺薄，利用具聞其語。既對，上亟問之，利用再三稱罪，曰：「臣許之銀絹過多。」上曰：「幾何？」曰：「三十萬。」上不覺喜甚，由此利用被賞尤厚。《龍川别志》卷上。《東都事略》卷五十。《宋稗類鈔》卷三。

3　曹利用先賜進士出身，而後除僕射，乃知進士之爲貴也如此。《東齋記事》卷一。

4　利用既居大位，遂肆驕縱。章獻臨朝，威震天下，利用奏事簾前，頗不祗肅，或以指爪擊帶鞓，左右指以示章獻曰：「利用在先帝時敢爾耶！」章獻雖銜怒，然亦嚴憚之，稱「侍中」而不名「利用」。《東都事略》卷五十。

5　樞密曹侍中利用，澶淵之役以殿直使於契丹，議定盟好，由是進用。當莊獻明肅太后時，以勳舊自處，權傾中外，雖太后亦嚴憚之，但呼侍中而不名。凡内降恩澤，皆執不行。然以其所執既多，故有三執而又降出者，則不得已而行之。久之爲小人所測，凡有求而三降不行者，必又請之。太后曰：「侍中已不行矣。」請者徐啓曰：「臣已告得侍中宅嬭婆或其親信爲言之，許矣。」於是又降出，曹莫知其然也，但以三執不能已，僶俛行之。於是太后大怒，自此切齒，遂及曹芮之禍。《歸田録》卷一。

6　彭内翰乘往在三館，時嘗與釣魚宴。故事，天子未得魚，侍臣雖先得魚，不敢舉竿。是時上已得魚，左右以紅絲網承之，侍坐者畢賀。已而，乘同列有得魚者，欲舉之，左右止之，曰：「侍中未得魚，學士未可舉也。」侍中者，曹鄆公利用也。乘固已怪之。頃之，宰輔有得魚者，左右以白網承之。及利用得魚，復用紅網，利用亦不止之。乘出，謂人曰：「曹公權位如此，不以逼近自嫌，而安於僭禮，難以久矣。」無幾而敗。《涑水記聞》卷三。

7　曹襄悼公利用，天聖中，退朝歸私第，中衢逢狂人奪其樞密使印，心獨惡之。未幾，姪芮爲不法事敗，治獄者鍛成其事，芮死，公貶隨州，再貶房陵，行至襄陽，監者迫自盡，天下寃之。《澠水燕談録》卷九。

8　曹襄悼利用既忤宦者，明年，會其姪汭在真定因侍婢與中饋争寵，嫁出之，而汭猶過其家不已。其夫不勝憤，因汭衩衣衣淡黄襖子入其家，而其夫山呼，汭倉卒不知避。宦者爲走馬奏之，即倡言汭與其叔利用謀不軌，差王博文勘其事。鍛鍊既成，以大鑊煎油，拉汭烹之。至今都監之廨凶不可入，蓋汭之寃鬼猶在也。歐陽叔弼言：「頃於青州王家見章獻與王沂公親札一紙云：『曹利用與其姪兒謀叛，事理分明也，須早殺卻。若落他手，便悔不及也。』」《默記》卷上。

9　曹侍中在樞府，務革僥幸，而中官尤被裁抑。……〔曹〕芮既被誅，曹初貶隨州，再貶房州，行至襄陽渡北津，監送内臣楊懷敏指江水謂曹曰：「侍中，好一江水。」蓋欲其自投也，再三言之，曹不諭。至襄陽驛，遂逼其自縊。《歸田録》卷一。

10　曹貂利用將赴漢東，入内供奉官楊懷敏盡逐其左右，且將上馬，坐驛廳，無人至。使數輩立屏後，時引首來窺，楊則揮手令去。曹夙懷憂懼，覩此疑將就刑。楊又徐進云：「侍中且宜歇息。」遂閉堂自經。《江隣幾雜志》。

張　耆

1　見王旦26。

2　張耆既貴顯，嘗啓章聖，欲私第置酒，以邀禁從諸公，上許之。既晝集盡歡，曰：「更願畢今夕之樂，幸毋辭也。」於是羅幃翠幕，稠疊圍遶，繼之以燭。列屋蛾眉，極其殷勤，豪侈不可狀。每數杯，則賓主各少愒，如是者凡三數。諸公但訝夜漏如是之永，暨至徹席出户，詢之，則云：「已再晝夜矣。」《揮麈後録》卷五。《宋稗類鈔》卷二。

3　見晏殊50、51。

王漢忠

1　王漢忠，字希傑，徐州人。真宗嘗曰：「漢忠知書好學，帥臣不易得也。」累爲保静軍節度使，每行師，詰旦，必焚香祝曰：「願軍民無犯吾令，違者一毫無貸。」故所部無盜賊。性剛果，不務小節，好爲詩，慕賈島、李洞之體。以故群帥不悦。後爲邠寧環慶部署，坐違詔無功，責爲左屯衛上將軍，知襄州。《宋朝事實類苑》卷五十六。

王繼忠

1　真宗爲開封尹，呼通衢中鐵盤市卜一瞽者，令張耆、夏守贇、楊崇勳左右數輩，揣聽聲骨，因以爲娱，或中或否。獨相王繼忠，瞽者駭之，曰：「此人可訝，半生食漢禄，半身食胡禄。」真宗笑而遣去。繼忠後爲觀察使、高陽總管。咸平六年，虜寇望都，與虜酣戰，至乙夜，戎騎合圍數十重，徐戰徐行，旋傍西山而遁，至白城，陷虜。上聞之，甚嗟悼，皆謂即没。景德初，戎人乞和，繼忠與撰奏章，而勸諷誘掖，大有力焉，朝廷方知其存。後每歲遣使，真宗手封御帶藥茗以賜焉。繼忠服漢章，南望天闕，稱「未死臣」，哭拜不起，問聖體起居，不避虜嫌。以其德儀雄美，虜以女妻之，僞封吴王，改姓耶律，卒於虜，人謂陷蕃王氏也。《玉壺清話》卷四。《宋朝事實類苑》卷四十八。《石林燕語》卷十。

石　普

1　石普好殺人，以殺爲娱，未嘗知暫悔也。醉中縛一奴，使其指使投之汴河，指使哀而縱之。既醒而悔，指使畏其暴，不敢以實告。居久之，普病，見奴爲祟，自以必死。指使呼奴示之，祟不復出，普亦愈。《東坡志林》卷三。

李允則

1　李允則知雄州十八年。初，朝廷與契丹和親，約不修河北城隍，允則欲展雄州城，乃置銀器五百兩於城北神祠中。或曰：「城北孤迥，請多以人守之。」允則不許。數日，契丹數十騎盗取之，允則大怒，移牒涿州捕賊，因且急築其城。契丹内慚，不敢止也。允則爲長吏，於市中下馬往富民家，軍營與婦女笑語無所間，然富民犯罪未嘗少寬假。契丹中機密事，動息皆知之，當時邊臣無有及者。《涑水記聞》卷六。《宋朝事實類苑》卷十四。

2　北人信誓，兩界非時不得葺理城堞。李元則知雄州，欲展城無由，因作銀香爐寘城北土地堂，一旦使人竊取之，遂大喧勃，蹤跡去來，辭連北疆。紛紜久之，因興工起築，今雄州城北是也。又建浮屠九層，躬率十縚，日修供具，不日成之。既而下瞰幽級，如指諸掌。《畫墁録》。

3　李允則守雄州，匈奴不敢南牧，朝廷無北顧之憂。一日，出官庫錢千緡，復斂民間錢起浮圖。即時飛謗至京師，至於監司亦屢有奏削。真宗悉封付允則，然攻者尚喧沸。真宗遣中人密諭之。允則謂使者曰：「某非留心釋氏，實爲邊地起望樓耳！」蓋是時北鄙方議寢兵，罷斥堠，允則不欲顯爲其備。然後謗毁不入，畢其所爲。《國老談苑》卷二。

4　李允則，真廟時知滄州。虜圍城，城中無礮石，乃鑿冰爲礮，虜解去。《老學庵筆記》卷六。

馮守信

1　馮守信仕真宗，爲步軍指揮使，會郊禮，其弟欲以其子爲守信之子冒取高廕，守信曰：「吾自行伍，主上拔擢至此，每愧無以報稱，奈何欺之邪！」是歲己子無所蔭，以明於弟無所愛。《澠水燕談録》卷四。《閒燕常談》。

魏　能　楊延朗

1　虜犯澶淵，傅潛堅壁不戰，河北之郡城守者多爲蕃兵所陷，或守城，或棄城出奔。當是時，魏能守安肅軍，楊延朗守廣信軍，乃世所謂「梁門、遂城」者也。二軍最切虜境，而攻圍百戰不能下，以至賊退出界，而延朗追躡轉戰，未嘗敗。故時人目二軍爲「銅梁門，鐵遂城」，蓋由二將善守也。《東軒筆録》卷一。《古謡諺》卷五十九。

張　藴

1　咸平中，契丹舉國入寇，南至淄、青。淄川小郡，城壘不完，刺史吏民皆欲棄城奔于南山。兵馬監押張藴按劍厲聲曰：「奈何去城隍，委府庫？大衆一潰，更相奪，狄未至而吾已殘矣。刺史若出，吾當斬以徇。」由是無敢動者。後，君爲環州馬嶺鎮監押，雖處窮塞，猶建孔子祠，刻石爲之記。慶曆中，范文正公過其地，書其碑陰以美之。《澠水燕談録》卷四。

周懷政

1　真宗不豫，寇萊公與内侍省都知周懷政密言於上，請傳位皇太子，上自稱太上皇，上許之，自皇后以下皆不與知。既而月餘無所聞。二月二日，上幸後苑，命後宫挑生菜，左右皆散去。懷政伺上獨處，密懷小刀至上所，涕泣言曰：「臣前言社稷大計，陛下已許臣等，而月餘不決，何也？臣請剖心以明忠款。」因以刀劃其胸，僵仆於地，流血淋漓。上大驚，因是疾復作，左右扶輿入禁中。皇后命收懷政下獄，按問其狀。又於宫中索得萊公奏言傳位事，乃命親軍校楊崇勳密告云：「寇準、周懷政等謀廢上、立太子。」遂誅懷政而貶萊公。《涑水記聞》卷六。

楊景宗

1　楊景宗，即章睿太后弟也。太后既入掖庭，景宗無賴，以罪隸軍營務，黥墨其面，至無見膚。真宗幸玉清昭應宫，將還内，而六宫皆乘金車，迎駕於道上。景宗以役卒立御溝之外，太后車中指景宗，令問其姓氏骨肉，景宗具以實對，太后泣於車中。景宗惟知其女兄在掖庭，疑其是也，遽呼太后小字及行第，太后大哭曰：「乃吾弟也。」即日上言，官之以右班殿直，後至觀察留守。景宗既在仕，遂用藥去其黥痕，無芥粟存者，既貴而肥晳如玉。性恣横，好以木撾擊人，世謂之「楊骨槌」云。始丁晉公作相，造宅於保康門外，景宗時以役夫荷土築地，及晉公事敗，籍没入官，晚年以宅賜景宗，其正寢乃向日荷土所築之地也。《東軒筆録》卷二，又卷十五。《涑水記聞》卷八。《宋稗類鈔》卷三。

2　楊景宗，章惠太后弟也，後以太后得官。晉公謫，即以其第賜之。性凶悍，使酒挾太后。晚尤驕肆，好以滑槌毆人，時號「楊滑槌」，故今猶以名其宅云。《石林燕語》卷十。

3　見張奎2。

張茂實

1　張茂實太尉，章聖之子，尚宫朱氏所生。章聖畏懼劉后，凡後宫生皇子、公主俱不留。以與内侍張景宗，令養視，遂冒姓張。既長，景宗奏授三班奉職。入謝日，章聖曰：「孩兒早許大也。」……滕元發言：嘗因其病問之，至卧内，茂實岸幘起坐，其頭角巉然，真龍種也，全類奇表。蓋本朝内臣養子未有大用至節帥者，于此可驗矣。其子詢，字仲謀，賢雅能詩。有子與邸中作婿，此可怪也。《默記》卷上。

馬　亮

1　太子少保馬公亮自言少肄業於廬州城外佛寺。一夕，臨窗燭下閲書，有大手如扇，自窗伸於公前，若有所索。公不爲視，閲書如故。如是比夜而至。……公乃研雄黄漬水，密置案上。是夕大手又至，公遽以筆濡雄黄，大書一草字，書畢，聞窗外大呼：「速爲我滌去，不然，禍及於汝。」公雅不爲聽，停燭而寢。有頃，怒甚，而索滌愈急，公不應。逮曉，更哀鳴而手不能縮，且曰：「公將大貴，我且不爲他怪，徒以相戲而犯公，何忍致我於極地耶？我固得罪，而幽冥之狀，由公以彰暴於世，亦非公之利也。公獨不見温嶠然犀照牛渚之事乎？」公大悟，即以水滌去草字，且戒他日勿復擾人。怪遜謝而去。《括異志》卷三。《異聞總録》卷三。《湖海新聞夷堅續志》後集卷二。《群書類編故事》卷十一。

2　馬亮少保初以殿中丞通判常州，吏有亡失官物者，械繫妻子，干連數十百人。亮一切縱去，許其自償所負，不踰月而盡輸之。《折獄龜鑑》卷四。

3　馬亮善相人，爲夔路監司日，吕文靖父爲州職官，一見文靖，即許以女嫁之。其妻怒曰：「君嘗以此女爲國夫人，何爲與選人子？」亮曰：「此所以爲國夫人也。」《孫公談圃》卷下。《吕氏雜記》卷下。

4　馬尚書亮以尚書員外郎直史館，使淮南時，吕許公夷簡尚爲布衣，方侍其父罷江外縣令，亦至淮甸，上書求見。馬公一閲，知其必貴，遂以女妻之。後許公果爲相。馬公知江寧府，時陳恭公執中以光禄寺丞經過，馬接之極厚，且謂曰：「寺丞他日必至真宰。」令其數子出拜曰：「願以老夫之故，他日少在陶鑄之末。」《東軒筆録》卷三。《宋朝事實類苑》卷四十九。《雲齋廣録》卷二。《西塘集耆舊續聞》卷八。

5　馬亮爲湖南安撫，位八座，有德於荆人。遠地不闲朝儀，舉官之尊者必曰「安撫尚書」。《魏公譚訓》卷九。

6　馬尚書亮知江寧府，秩滿將代，一夕夢舌上生毛，有僧解之曰：「舌上生毛剃不得，尚書當再任。」已而果然。《青箱雜記》卷三。

7　馬尚書亮知廬州，見翰林王公洙爲小官，馬公曰：「子全似宋白，異日官至八座。」由此異待。通判疾之，後羅織王公，遂以罪免，乃曰：「你這回更做宋尚書。」其后王公竟登近侍，及卒，贈尚書。《青箱雜記》卷四。《宋朝事實類苑》卷四十八。

王世則

1　希夷先生陳摶，語人禍福，合若符契。王世則與韓見素、趙諫同詣先生，世則僞爲僕，拜于堂下，先生笑之曰：「侮人者，自侮也。」揖世則坐于諸坐之右：「將來科名，君爲首，冠諸君之次，正如此會。」明年，世則舉進士第一，餘如坐次。《澠水燕談録》卷三。

2　五代之際，天下剖裂，太祖啓運，雖則下西川，平嶺表，收江南，而吴、越、荆、閩納籍歸覲，然猶有河東未殄。其後太宗再駕，乃始克之。海内自此一統，故因御試進士，乃以「六合爲家」爲賦題。時進士王世則遽進賦曰：「搆盡乾坤，作我之龍樓鳳閣；開窮日月，爲君之玉户金關。」帝覽之大悦，遂擢爲第一人。《青箱雜記》卷二。

李士衡

1　李士衡少時，一俠者遺一劍，屬之曰：「君他日發跡在於劍，記之。」後爲秘書丞，知劍州。王均亂成都，陷漢州，進攻綿不下，因趨劍門。士衡預度寇至，城必不能守，徙金帛居民保劍關。……公果因劍發跡，以至貴顯。逮卒，劍亦失之。《玉壺清話》卷五。

2　李士衡之父，以豪恣不法誅死。士衡方進用，王欽若欲言之，而未有路。會真宗論時文之弊，因言：「路振文人也，然不識體法。」上曰：「何也？」曰：「李士衡父誅死，而振爲贈告曰『世有顯人』。」上頷之。士衡以故不大用。《東坡志林》十二卷本之卷四。《宋稗類鈔》卷二。

3　李士衡爲館職，使高麗，一武人爲副。高麗禮幣贈遺之物，士衡皆不關意，一切委於副使，時船底疏漏，副使者以士衡所得縑帛藉船底，然後實己物以避漏溼。至海中，遇大風，船欲傾覆，舟人大恐，請盡棄所載，不爾船重必難免。副使蒼惶，悉取船中之物投之海中，更不暇揀擇。約投及半，風息船定，既而點檢所投，皆副使之物，士衡所得在船底，一無所失。《夢溪筆談》卷九。《自警編》卷九。《新編分門古今類事》卷十八。《宋稗類鈔》卷七。參見吕端2。

4　見劉敞14。

劉　綜

1　〔劉〕綜，名臣也。少孤，依外兄通遠軍使董遵誨以從學，遵誨遣綜貢馬於朝。還日，太祖解真珠盤龍帶，遣綜賫賜遵誨。綜時年十六歲，奏曰：「臣外兄止以方貢修人臣之常節，陛下解寶勒賜之，臣竊恐勳臣别立殊績，陛下當何以爲賜？」敷奏清雅，辭容秀徹，太祖愛之，謂左右曰：「兒非常材。」從容謂之曰：「吾委遵誨以方面，不得以此爲較。」後雍熙二年，擢第於梁顥榜中，同年錢若水深器之，推挽於朝。《玉壺清話》卷一。《宋朝事實類苑》卷十五。

2　見宋真宗19。

3　劉綜知開封府，一日奏事畢，真廟延之，從容曰：「卿與中宫近屬，已擬卿差遣，當知否？」綜變色，作秦音：「啓陛下，臣本是河中府人，出於孤寒，不曾有親戚在宫中。」未幾，出知廬州。《畫墁録》。

劉　綽

1　劉綽，天聖中爲京西漕，分遣屬官盤量諸都在倉之糧，凡收十萬餘石，歸朝上殿，具劄子乞付三司收係。時章獻太后垂簾，問曰：「已盤量者餘貫許，再盤量否？」曰：「向來盤量官多狥顔情，不肯盡收入曆。」又曰：「卿識王曾、張知白、吕夷簡、魯宗道否？此四人者，皆不因盤量收出剩斛斗，致身於此。」劉大慚，謂人曰：「當是時，殿上甓罅可入亦入矣。」《倦游雜録》。《類説》卷十六。

李　及

1　見王旦47。

2　章獻太后臨朝，内侍省都知江德元權傾天下，其弟德明奉使過杭州，時李及知杭州，待之一如常時中人奉使者，無所加益。僚佐皆曰：「江使者之兄居中用事，當今無比，榮枯大臣如反掌耳，而使者精鋭，復不在人下，明公待之，禮無加者。意者，明公雖不求福，獨不畏其爲禍乎？」及曰：「及待江使者不敢慢，亦不敢過，如是足矣，又何加焉？」既而德明謂及僚佐曰：「李公高年，何不求一小郡以自處，而久居餘杭繁劇之地，豈能辦邪？」僚佐走告及曰：「果然，江使者之言甚可懼也。」及笑曰：「及老矣，誠得小郡以自逸，庸何傷？」待之如前，一無所加，既而德明亦不能傷也。時人服其操守。《涑水記聞》卷十。《宋朝事實類苑》卷十一。《宋名臣言行録》前集卷九。《西湖游覽志餘》卷七。

3　憲成李公及爲杭州，不游宴。一旦遇雪，命促飲具，郡僚不無意于歌舞高會也，乃訪林和靖于孤山，清談同賞。又曰飲食外，不市一物。至去官，唯買《白樂天集》一部。《邵氏聞見後録》卷二十。《西湖游覽志餘》卷七。

4　公知杭州，每訪林逋於孤山，望林麓而屏導從，步入其廬。一日冒雪出郊，衆謂當置酒召客，乃獨造逋，清談至暮而返。逋死，公以喪服哭送，拜墓乃歸。吴兒自是恥其風俗之薄也。《宋名臣言行録》前集卷九。

鄭　向

1　鄭向知杭州，王耿爲兩浙轉運使。二人者，屢以公事相失，以至互有論列，朝廷未推鞠，而耿死，鄭往哭之，盡哀。杭州僚屬相駭曰：「龍圖素惡端公，今何哭慟也？」范拯在傍戲曰：「諸君不會，龍圖待哭斯人久矣。」《倦游雜録》。《宋朝事實類苑》卷六十五。

2　濠州州宇含桃閣下，因斸土得一石匣，始疑中藏金玉，開之，得鉅編數帙，乃陳留鄭向所述《五代開皇紀》三十卷。乾興元年，向以尚書屯田員外郎爲郡守，瘞此書於閣下，中有銘曰：「自朱矯命，終紫游位。五十四年，一十三帝。興亡行事，魚貫珠綴。瘞稿於斯，如地之利。」此書亦行於世。《墨莊漫録》卷二。

韓　丕

1　驪山白鹿觀，向有道士王某，通五經。結茅廬數十區，講授生徒幾百人，韓丕亦嘗從之學。王間遣生徒往近村市酒。一日，命韓挈榼以往。王謂諸生曰：「韓秀才風骨粹重，向去進士不可量也。然到山歲餘，未嘗見其所業。」命破扃，索其寢室中，於席下得檞葉厚四五寸，或二三葉，或十數葉，以細梗貫之，乃韓之著述也。王見之驚駭，自此厚加禮待。《倦游雜録》。《宋朝事實類苑》卷十二。《續墨客揮犀》卷九。

2　韓丕有清操，頗能爲詩，及入禁中，不甚長於應用。一夕須詔書甚急，韓停筆既久，問吏索舊草，吏以本典扃户出宿，不可搜檢。丕乃破鎖取之，改易而進。不一月，逐出院。《宋朝事實類苑》卷二十九。《類説》卷二十二引《金坡遺事》。

3　見滕元發13。

吕文仲

1　吕文仲，歙人，爲中丞，有陰德。咸平中，鞠曹南滑民趙諫獄。諫豪於財，結士大夫，根蒂特固。忽御寶封軒裳姓名七十餘輩，自中降出，皆昔委諫營産買妾者，悉令窮治。文仲從容奏曰：「更請察其爲人，密籍姓名，候舉選對敭之日，斥之未晚。」真宗從之。《宋朝事實類苑》卷十三引《涑水記聞》。

張茂直

1　張茂直，兖人，家貧，喜讀書。少游汶上，嘗買瓜於圃，翁倚鋤睥睨曰：「子非久當斷頭，下刃之際，稍速則死，稍緩則生。果獲免，必享富貴。」無何，慕容彦超據兖，例驅守埤。周師破敵，擁城者例坐斬，斬殆盡，至茂直，挾刀者語之曰：「汝髮甚修鬒，惜爲頸血所污，可先斷之。」茂直許焉。將理髮，得釋免。後知制誥、秘書監卒。《玉壺清話》卷五。

梁　顥

1　翰林梁狀元顥，丱角時從其父至官府，畢相士安時爲郡官，見其有異于人，及坐，定目看便廳壁上書字，問其父曰：「此子亦讀書耶？」曰：「亦就學。」又問：「曾學對屬否？」曰：「其師嘗教之，但某俱不識其能否。」乃指壁間字曰：「此有一句詩，無人對得。」曰：「鸚鵡能言争似鳳。」顥應聲曰：「蜘蛛雖巧不如蠶。」畢大驚異，延之家塾，自教養之，卒成大名。《侍講日記》。《吕氏雜記》卷下。參見王禹偁1、2。

2　梁顥子適，適子美，三世爲京兆尹。《玉芝堂談薈》卷二。

梁　固

1　祥符二年，真宗東封岱山，六月，放梁固已下進士三十一人及第。四年，祀后土於汾陰，十一月，放張師德以下三十一人及第。固，雍熙二年狀元顥之子；師德，建隆二年狀元去華之子。兩家父子狀元，當時士大夫榮之。甘棠魏野聞而以詩賀之曰：「封禪汾陰連歲牓，狀元俱是狀元兒。」《澠水燕談録》卷六。《宋朝事實類苑》卷二十四。《東齋記事》卷一。《堯山堂外紀》卷四十三。《黄嬭餘話》卷三。《宋稗類鈔》卷二。

2　東封榜狀元梁固作省判，卒，附一婢言：「已授陰山諫議大夫。」索茶喫卻，封角子、押字如生時。又云欲取寵婢及一小鬟。不久二婢皆卒。《泊宅編》三卷本卷中。

3　梁狀元固，博達俊偉人也。未有室，職於史館，數年而卒。未克斂，凭侍姬玉兒者降靈語云：「吾今棄世才信宿，家事不治乃爾。」又召子弟戒勅曰：「吾家素貧，尚有鉛器數十事，兼朝廷必有贈賜，足辦喪事，不得倚四郎中其叔父也，但托祖舍人可也。」家人問曰：「學士今居何所？」曰：「見作陰山諫議，寄任不輕。」又索毫楮作啓，令子弟取某書還某家，於某家取所借某書，還者收，取者得。復索茶合，飲一杯已，手自封，真梁之迹也。須臾乃去。姬如醉醒，詰之殊不自知。《括異志》卷二。

4　見梁適2。

梁　景

1　見趙安仁5。

馮　元

1　見王旦49。

2　真宗嘗讀《易》，召大理評事馮元講《泰卦》。元曰：「泰者，天氣下降，地氣上騰，然後天地交泰。亦猶君意接於下，下情達於上，無有壅蔽，則君臣道通。嚮若天地不交，則萬物失宜；上下不通，則國家不治矣。」上大悦，賜元緋衣。《涑水記聞》卷六。

3　見宋真宗5。

4　見宋真宗54。

5　馬元儒學精深，名齊孫奭。居喪不爲佛事，但誦《孝經》而已。時人稱其顓篤。《儒林公議》。案：馬元，當爲「馮元」之誤。

6　〔馮元〕性微吝，判國子監，公讌，自以其家所賜酒充事，而取其直以歸，人以此少之。無子，死之日，家貲鉅萬。《涑水記聞》卷四。《宋朝事實類苑》卷七。

杜　鎬

1　杜鎬侍郎兄仕江南，爲法官，嘗有子毁父畫像，爲近親所訟者，疑其法，未能决，形於顔色。鎬尚幼，問知其故，輒曰：「僧道毁天尊佛像，可以比也。」兄甚奇之。《折獄龜鑑》卷四。《名賢氏族言行類稿》卷三十七。

2　杜鎬在江南時，待試於有司。一日，旅邸方晝寢，忽有鼠銜文一卷自門竇而入。鎬寤而逐之，鼠不驚走，以書寘之牀前而去。取其書而觀之，乃《孝經注疏》也。鎬心異其事，遂取讀數過。既入試，問題正出疏中，鎬遂中選。《獨醒雜志》卷三。《東都事略》卷四。《孫公談圃》卷下。《名賢氏族言行類稿》卷三十七。

3　太宗嘗問杜鎬曰：「今人皆呼朕爲官家，其義未諭，何謂也？」鎬對曰：「臣聞三皇官天下，五帝家天下。考諸古誼，深合於此。」上甚悦其對。《儒林公議》。

4　景德初，契丹大寇河朔，章聖將幸澶淵，中外人情震懼。車駕發京師，六軍奏作樂，上疑，問左右，杜鎬前曰：「周武伐紂，前歌後舞。」上悦，遂作樂，人情頗安。《儒林公議》。

5　杜文正鎬，江南集賢校理澄心堂，歸朝直秘閣。上幸太閣，詢經義，敷對稱旨，賜金紫。景德中，爲近侍，扈從澶淵之幸。洎凱旋，鑾駕還闕日，有司空行宫，適當懿德皇后忌辰，上疑回鑾鼓吹鼙筦非便，時公爲儀仗使，已先馳還闕，備迎駕之儀，遂馳騎問公。公即奏曰：「於義無害，武王載木主伐紂，時居喪，尚前歌後舞，況忌者乃追遠存思爾。」《玉壺清話》卷八。

6　見种放15、16。

7　真宗重禮杜鎬。鎬直龍圖閣，上嘗因沐浴罷，飲上尊酒，封其餘，遣使賜鎬於閣下。鎬素不飲，得賜，喜，飲之至盡，因動舊疾，忽僵不知人。上聞之，驚，步行出至閣下，自調藥飲之。仍詔其子津入侍疾。少頃，鎬稍蘇，見至尊在，欲起，上撫令卧。鎬疾平，然後入宫。方鎬疾亟時，上深自咎責，以爲由己賜酒致鎬疾也。《涑水記聞》卷六。《宋朝事實類苑》卷七。《類説》卷十九引《三朝聖政録》。

8　見宋真宗53。

9　杜學士鎬博聞强記，凡有檢閲，先戒小吏某事在某書第幾行，取視無差。士大夫有所著撰，多以古事詢之，無不知者。雖晚學卑品，亦應答不倦，時人號爲杜萬卷。《墨客揮犀》卷七。《玉壺清話》卷八。《宋稗類鈔》卷五。

10　鎬博聞强記，凡所檢閲，必戒書吏云：「某事某書在某卷幾行。」覆之，一無差。每得異書，多召問之，必手疏本末以聞。士大夫有所撰著，多訪以古事，雖晚輩卑品請益，應答無倦。年踰五十，猶日治經史數十卷，或寓直館中，四鼓則起誦《春秋》。所居僻陋，僅庇風雨，處之二十載不遷徙。《名賢氏族言行類稿》卷三十七。

11　翰林侍講學士杜鎬，博學有識。都城外有墳莊，一日若有甘露降布林木，子侄輩驚喜，白于鎬。鎬味之，慘然不懌，子侄啓請，鎬曰：「此非甘露，乃雀餳，大非佳兆。吾門其衰矣。」踰年鎬薨。《談淵》。

查　道

1　查道淳化中初赴舉，貧不能上道，親族裒錢三萬遣之。道出滑州，過父友吕翁家。翁喪，無以葬，母兄將鬻其女以辦喪事。道傾褚中錢悉與之，又與嫁其女。《自警編》卷四。《昨非庵日纂》一集卷三。

2　查道初應舉，自荆州湖游索，獲資十餘萬。至襄陽逆旅，見女子端麗秀出，非塵中之偶，因詰其所來，乃故人之女也。遂以行橐求良謹者嫁之。是歲由此罷舉。又嘗於旅邸床下獲金釵一束，且百隻，意所遺者必復來求之。向晚，果二人至。見道，但嗟惋而已。道詰之，具言其所遺，如道所獲，遂盡以付之。其人驚喜，請留三之一以爲謝，道固拒之而去。《國老談苑》卷二。《仕學規範》卷三十九。《新編分門古今類事》卷十九。

3　查道，江寧人，文徽之後。少貧，太宗時，進士及第。在河北爲主簿，廉介。與妻採野蔬，雜米爲薄粥以療飢。税過期不辦，州召縣吏悉枷之。既出門，他吏皆脱去。道獨荷之，自下鄉督税。鄉之富民，盛具酒饌以待之，道不食，杖其富民，于是餘民大驚，逋税立辦。道不勝貧，與妻謀，欲去官歸賣藥。會樊知古爲河漕，素知道節行，欲薦之。道辭以與本縣令葉齊。知古曰：「令素所不識也。」道曰：「公不薦令，道亦不敢當公薦也。」知古不得已，兩薦之。《能改齋漫録》卷十三。

4　查道罷館陶尉，與程宿寓於逆旅中。夕有盗取其衣，既覺，呼宿曰：「衣有副乎？翌日當奉假。」盗聞之，棄獲而去。《國老談苑》卷二。

5　見宋真宗54。

6　見張士遜10。

7　查道性淳古，早寓常州琅山寺，躬事薪水以給衆。常衣巨衲，不復洗濯，以育蚤虱。晚年待制龍圖閣，朝列伏其重德，咸謂之查長老。《國老談苑》卷二。《類説》卷四十五、卷五十三。

8　查道以謹儉率己，爲龍圖閣待制，每食必盡一器，度不勝，則不復下筯，雖蔬茹亦然。嘗謂諸親曰：「福當如是惜之。」《國老談苑》卷二。《類説》卷四十九引《聖宋掇遺》。《昨非庵日纂》二集卷九。

李虚己

1　見宋太宗31。

2　見宋真宗54。

李行簡

1　李侍制行簡家素貧，能刻志自學，坐石上讀六經，每至夜分，雖寒暑不以少易。又聚木葉學書，其筆法遒勁。聚書至萬餘卷，多手自抄寫，人謂之「李書樓」。《仕學規範》卷一引《皇朝名臣四科事實》。

2　見宋真宗54。

3　李集賢行簡在蜀時，富民陳子美者，繼母詐爲父書，逐出之。累訴不得直，轉運檄行簡劾正其事。及代還，子美乃遺以黄金五百兩，行簡怒，不納。感泣而去。《仕學規範》卷十四引《仁宗朝名臣傳》。

陸　參

1　陸參少好學，淳謹，獨與母居。鄰家失火，母急呼，參不應，蹴之墮牀下。良久，束帶，執燭而至，曰：「大人嚮者呼參，未束帶，故不敢應。」及長，舉進士及第。嘗爲縣令，有劫盗繫甚急，參愍之，呼謂曰：「汝迫於飢寒爲是耳，非性不善也。」命緩其縛。一夕，逸之，吏急以白參，參命捕之，歎曰：「我以仁惻緩汝，汝乃忍負參如此，脱復捕得，胡顔見參？」又有訟田者，判其狀尾而授之，曰：「汝不見虞、芮之事乎？」訟者齎以示所司，皆不能解，復以見參，參又判其後曰：「嗟乎，一縣之人，曾無深於《詩》者！」人皆傳以爲笑。蔡文忠公以爲有淳古之風，薦之朝廷，官員外郎，遷史館檢討，著《蒙書》十卷。《涑水記聞》卷三。

崔遵度

1　崔遵度，清節純德，泊于榮利。事太宗爲右史十餘年，每侍殿陛，側身軒楹，以自屏蔽，不欲當上顧盼，其恬晦如此。琴德尤高，嘗著琴静室，往往通夕，妻、子罕見其面。《澠水燕談録》卷二。《玉壺清話》卷二。《宋朝事實類苑》卷十一。

2　崔堅白侍郎，口不談人之過，澹於勢利。祥符中，掌右史者幾十年。每立殿墀上，常自退匿，慮上見之。精《易》象，善鼓琴。所僦舍有小閣，手植竹數竿，朝退，默坐其上，翛然獨酌以自適。《墨客揮犀》卷七。

3　崔遵度爲太子諭德，性方正清素，尤精於琴。嘗著《琴戔》，以天地自然有十二聲徽，非因數也。范仲淹嘗問琴理於遵度，對曰：「清麗而静，和潤而遠。琴書是也。」《國老談苑》卷一。

戚　綸

1　戚密學綸初筮仕，知太和縣。里俗險悍，喜搆虚訟，公至，以術漸摩。先設巨械，嚴固狴牢，其箠梃絙索，比他邑數倍，民已悚駭。次作《諭民詩》五十絶，不事風雅，皆流俗易曉之語，俾之諷詠，以申規警。立限曰：「諷誦半年，頑心不悛，一以苛法治之。」果因此詩，獄訟大減。其詩有云：「文契多欺歲月深，便將疆界漸相侵。官中驗出虚兼實，枷鎖鞭笞痛不禁。」大率類此，江南往往有本。每當歲時，與囚約曰：「放女暫歸祀其先，櫛沐蟣蝨。」民感其惠，皆及期而還，無敢逭者。《玉壺清話》卷四。《宋朝事實類苑》卷二十二。

2　見王禹偁14。

3　戚綸待制龍圖閣，天書初降，群臣表賀，詞皆溢美。綸獨言曰：「曠古未有此事，不可恃之爲祥，當戒慎修省，以答天意。」真宗覽而嘉之。《國老談苑》卷二。

李　巽

1　賦亦文章，雖號巧麗，苟適其理，則與傳注何異。如李巽《土鼓賦》：「土之静静，乃陰之實；鼓之動動，乃陽之精。陰以質而濁，陽以文而清。將以質勝文而其理永固，遂以土爲鼓而其義有成。」斯迨於無愧於理矣，當時謂之「李土鼓」。後有鮑當者，著《孤鴻詩》，甚精，時亦號「鮑孤鴻」。《東原録》。

2　李巽亦以《六合爲家賦》登第。……巽字仲權，邵武人，以《蜃樓》、《土鼓》、《周處斬蛟》三賦馳名，累舉不第，爲鄉人所侮，曰：「李秀才應舉，空去空回，知席帽甚時得離身？」巽亦不較。至是乃遺鄉人詩曰：「當年蹤跡困泥塵，不意乘時亦化鱗。爲報鄉閭新戚道，如今席帽已離身。」蓋國初猶襲唐風，士子皆曳袍重戴，出則以席帽自隨。巽後仕至度支郎中、兩浙轉運使卒。與王禹偁相友善。《青箱雜記》卷二。《宋朝事實類苑》卷三十。《宋詩紀事》卷三。

陸　軫

1　陸太傅軫，會稽人，神采秀異，好爲方外游。七歲，猶不能語。一日，乳媪往後園，俄而吟詩曰：「昔時家住海三山，日月宫中屢往還。無事引他天女笑，謫來爲吏在人間。」後仕至兵部郎官，力請老，歸稽山。宋元憲公、杜祁公一時名勝，皆有送行詩篇，中多及神仙之事，蓋公之雅志也。公晚年專意爐鼎，丹將成。偶一日，妻夫人因事怒，擊碎其丹，化爲雙鶴飛去。《西塘集耆舊續聞》卷一。《宋詩紀事》卷十二。案：《春渚紀聞》卷七以爲陸珪少時事，《愛日齋叢鈔》卷二辨其誤。

2　天聖中，陸軫同判衢州。一日早起，覺印堂痒，以手揣摸，司空部上有肉突起，如指面許大，兩日漸堅實。又兩月，天庭上亦然。又一月，天中、輔角二部亦然。又兩月，左右龍角骨起，映印堂甚低。是月，印堂連山根與二龍角相應，相次左右眉棱連額角起。每以相書考驗，此諸部骨起，皆主封侯公相之貴，然軫止吏部郎中、直昭文館，典郡而已。《泊宅編》十卷本卷八。

3　太傅性質直，雖在上前，不少改越音。爲館職時，嘗因奏事，極言治亂，舉笏指御榻，曰：「天下奸雄睥睨此座者多矣，陛下須好作，乃可長保。」明日，仁祖以其語告大臣，曰：「陸某淳直如此。」《家世舊聞》卷上。

4　太傅以集賢校理出守鄉郡，朝士多以詩送行。宋景文公詩最爲一時盛傳，云：「亭餘内史流觴水，路入仙人取箭山。」《家世舊聞》卷上。

5　景祐間，猶兼文行取士，不專糊名。太傅守越，解試畢，入院放榜，既盡拆試卷，乃曰：「何爲不見項堂長乎？」即求項程文，得之，拔置榜首，而黜最後一名。項蓋有文行，爲鄉先生。當時多如此，不以爲異也。《家世舊聞》卷上。

6　〔陸〕太傅公嘗守會稽，上元夕，放燈特盛，士女駢闐。有一士人，從貴宦幕外過，見其女樂甚都，注目久之。觀者狎至觸墜其幕，貴宦者執其士以聞於府。公呼而責之，曰：「爲士不克自檢，何耶？」對曰：「觀者皆然，竟自脱去，獨某居後，所以被辱。」公觀其應對不凡，必是佳士，因謂曰：「子能賦此斑竹簾詩，當釋子罪。」蓋用斑竹簾爲幕也。士子索筆，落紙立就，其詩曰：「春風慽慽動簾帷，繡户朱門鎮日垂。爲愛好花成片段，故教直節有參差。」又曰：「昔年珠淚裛虞姬，今日侯門作妓衣。世事乘除每如此，榮華到底是危機。」公覽詩，大奇之，延爲上客。《西塘集耆舊續聞》卷一。

7　太傅辟穀幾二十年，然亦時飲，或食少山果。醉後，插花帽上。《家世舊聞》卷上。

8　太傅軫自號朝隱子，楊公〔大雅〕自號大隱子，其意趣蓋莫逆也。《家世舊聞》卷上。

9　太傅幼孤，伯父中允公諱旰，教養成就甚力。其後，太傅納兩官，乞追贈，朝廷特許之，贈太子中允，事載《國朝會要》，至今爲故事。及得任子恩，推以予中允之後者四人。《家世舊聞》卷上。

陸　珪

1　太尉鎖廳試兩浙漕司。前試數日，夢乘馬，後有鼓吹甚盛，導從悉介胄之士，意但謂多捷之徵。已而入試，賦題乃《大獻奏凱樂》，果以魁送。《家世舊聞》卷上。

2　太尉與孫威敏、龐莊敏皆親故。自二公貴，有書則答之，不先通書也。間至京師，必俟調官畢，始一見而歸。二公遣子弟追餞，或已不及。與歐陽文忠公亦聯姻。嘗過揚州，文忠適爲守。入境，關吏以告，文忠喜謂諸子曰：「陸長官來矣。汝前母早死，吾見楊家諸親，未嘗不加厚也。」已而，公亦不求見而去。《家世舊聞》卷上。

孫　冕

1　咸平中，孫冕乞於江、淮、荆湖通商賣鹽，許商人於邊上入糧草，或京中納錢帛，一年之内，國家預得江、淮、荆湖三路賣鹽課額，而又公私之利有十倍焉。爲陳恕等沮之，遂寢。《澠水燕談録》卷一。《宋朝事實類苑》卷十六。

2　揚州后土廟有花一株，潔白可愛，歲久，木大而花繁，俗目爲瓊花，不知實何木也，世以爲天下無之，惟此一株。孫冕鎮維揚，使訪之山中，甚多，但歲苦樵斧野燒，故木不得大，而花不能盛，不爲人貴。孫傷之，作詩曰：「可憐遐地産，常化燎原灰。」近年京師亦有之，或云乃李文饒所賦玉蕊花也。《澠水燕談録》卷八。《宋朝事實類苑》卷六十。

3　孫伯純史館知海州日，發運司議置洛要、板浦、惠澤三鹽場，孫以爲非便，發運使親行郡，決欲爲之，孫抗論排沮甚堅。百姓遮孫自言置鹽場爲便，孫曉之曰：「汝愚民不知遠計。官買鹽雖有近利；官鹽患在不售，不患鹽不足。鹽多而不售，遺患在三十年後。」至孫罷郡，卒置三場。近歲連、海間刑獄、盜賊、差徭，比舊浸繁多，緣三鹽場所置積鹽如山，運賣不行，虧失欠負，動輒破人産業，民始患之。朝廷調發軍器，有弩樁箭幹之類，海州素無此物，民甚苦之，請以鰾膠充折。孫謂之曰：「弩樁箭幹，共知非海州所産，蓋一時所須耳。若以土産物代之，恐汝歲被科無已時也。」其遠慮多類此。《夢溪補筆談》卷二。

4　孫伯純史館知蘇州，有不逞子弟與人争「狀」字當從「犬」、當從「大」，因而搆訟。孫令褫去巾帶，紗帽下乃是青巾。孫判其牒曰：「偏旁從大，書傳無聞；巾帽用青，屠沽何異？量決小杖八下。」蘇民傳之，以爲口實。《夢溪補筆談》卷二。

5　孫集賢冕，天禧中直館幾三十年，江南端方之士也，節概清直。晚守姑蘇，甫及引年，大寫一詩於廳壁，詩云：「人生七十鬼爲鄰，已覺風光屬别人。莫待朝廷差致仕，早謀泉石養闲身。去年河北曾逢李，今日淮西又見陳。寄語姑蘇孫刺史，也須抖擻老精神。」題畢，拂衣歸九華，以清節高操羞百執事之顔。朝廷嘉之，許再任，詔下已歸，竟召不起。王冀公欽若，里閈交素也。冀公天禧中罷相，以宫保出鎮餘杭，艤舟蘇臺，歡好欵密，醉謂孫曰：「老兄淹遲日久，且寬衷，當别致拜聞。」公正色曰：「二十年出處中書，一素交潦倒江湖，不預一點化筆。迨事權屬他，出廟堂數千里爲方面，始以此語見説，得爲信乎？」冀公愧謝，解舟遂行。《湘山野録》卷上。《堯山堂外紀》卷四十四。《昨非庵日纂》一集卷十九。《宋詩紀事》卷四。

洪　湛

1　見王欽若15。

2　見王欽若38。

李仲容

1　李侍郎仲容，濤相之後，吉德恬退，不與物校，時人目爲「李佛子」。《青箱雜記》卷二。

2　見宋真宗45。

曾致堯

1　見李沆12。

2　見晏殊4。

胡　則

1　工部胡侍郎則爲邑日，丁晉公爲游客，見之，胡待之甚厚，丁因投詩索米。明日，胡延晉公，常日所用樽罍悉屏去，但陶器而已。丁失望，以爲厭己，遂辭去。胡往見之，出銀一篋遺丁曰：「家素貧，唯此飲器，願以贐行。」丁始諭設陶器之因，甚愧德之。後晉公驟達，極力挽，卒至顯位。《夢溪筆談》卷九。《宋稗類鈔》卷一。案：《厚德録》卷二、《何氏語林》卷二十一、《昨非庵日纂》二集卷三誤作胡宿事。

胡稷言

1　胡稷言，字正思，則之姪。學古文，宋景文公以特奏補官，爲山陰丞。致仕，築圃鑿池，追陶靖節之風，種五柳以名堂。清修寡欲，延納後進。日晡後，不飲食，客坐蕭然，具湯一杯而已。《吴郡志》卷二十六。

王　濟

1　太宗朝，王濟主漳州龍溪簿時，福建諸郡輸鸛翎爲箭羽，既非常有之物，而官司督責甚急，民間苦之。濟輒以便宜喻郡民，用鵝翎代之。因附驛以聞，詔可其請，施及旁郡，民咸德之。《閒燕常談》。

2　光禄卿王濟，刑部詳覆官，屢上封事。是時，諸道置提舉茶鹽酒税一官，朝廷因令訪察民間事，吏之能否，甚重其選。會京西道闕官，太宗問左右：「刑部有好言者，爲誰？」左右以濟對，上即以授之。《涑水記聞》卷二。《宋朝事實類苑》卷六。

3　真宗車駕巡師大名，王雜端濟爲鎮倅，調丁夫十五萬修黄、汴河。濟以謂役廣勞民，乞徐圖之，詔往經度，遂減十萬。張齊賢相請令濟立狀保河不決。奏曰：「河之決，繫陰陽災沴，責在調元者。和陰陽，弭災沴，爲國致太平，河豈有決乎？臣乞先令宰臣立一保狀，天下太平，然後臣以族入狀，保河不決。」丞相曰：「今非太平耶？」濟對曰：「北有胡寇，西有賊遷，關右、兩河，歲被侵擾，臣敢謂未也。」上動容，留之問以邊計，敷奏可采。後知河中府，車輅幸澶淵，虜騎旁侵，詔沿河斷橋梁，毁舟舫，緩者以軍律論。濟馳騎飛奏曰：「陝西關防天設，其數十萬斛以河爲載，若用小舟，沈覆必矣，此誠可惜，所□斷梁之議，摇動民心，尤宜寢罷。」真宗悟其議，立弭之。《玉壺清話》卷四。

4　景德初，契丹寇澶州，樞密使陳堯叟奏請沿河皆撤去浮橋，舟船皆收泊南岸。勅下河陽、河中、陝府如其奏，百姓大驚擾。監察御史王濟知河中府，獨不肯撤，封還勅書，且奏以爲不可。陝州通判張稷時以公事在外，州中已撤浮橋，稷還，聞河中府不撤，乃復修之。寇相時在中書，由是知此二人。明年，召濟爲員外郎兼侍御史知雜事，方且進用。濟性鯁直，衆多嫌之，及寇相出，濟遂以郎中知杭州，徙知洪州而卒。稷亦以此爲三司判官、轉運使。《涑水記聞》卷七。《宋朝事實類苑》卷十四。

5　見林逋4。

6　見張齊賢16。

胡順之

1　胡順之爲浮梁縣令，民臧有金者，素豪横，不肯出租，畜犬數十頭，里正近其門輒噬之。繞垣密植橘柚，人不可入。每歲里正常代之輸租，前縣令不肯禁。順之至官，里正白其事，順之怒曰：「汝輩嫉其富，欲使順之與爲仇耳。安有王民不肯輸租者邪？第往督之。」及期，里正白不能督。順之使手力繼之，又白不能。又使押司録事繼之，又白不能。順之悵然曰：「然則此租必使令自督邪？」乃命里正聚藁，自抵其居，以藁塞門而焚之。臧氏人皆逃逸，順之悉令掩捕，驅至縣，其家男子年十六以上盡痛杖之。乃召謂曰：「胡順之無道，既焚爾宅，又杖爾父子兄弟，爾可速詣府自訟矣。」臧氏皆懾服，無敢詣府者。自是臧氏租常爲一縣先。府嘗遣教練使詣縣，順之聞之，曰：「是固欲來煩擾我也。」乃微使人隨之，陰記其入驛舍及受驛吏供給之物。既至，入謁，色甚倨，順之延與坐，徐謂曰：「教練何官邪？」曰：「本州職員耳。」曰：「應入驛乎？」教練使踧踖曰：「道中無邸店，暫止驛中耳。」又曰：「應受驛吏供給乎？」曰：「道中無芻糧，故受之。」又曰：「應與命官坐乎？」教練使趣下謝罪。順之乃收械繫獄，置闇室中，以糞十甕環其側。教練使不勝其苦，因順之過獄，呼曰：「令何不問我罪？」順之笑謝曰：「教練幸勿訝也，今方多事，未暇問也。」繫十日，然後杖之二十，教練使不服，曰：「我職員也，有罪當受杖於州。」順之笑曰：「教練久爲職員，殊不知法，杖罪不送州邪！」卒杖之。自是府吏無敢擾縣者。州雖惡之，然亦不能罪也。後爲青州幕僚，發麻氏罪，破其家，皆順之之力。真宗聞其名，召至京師，除著作佐郎、洪州僉判。順之爲人深刻無恩，至洪州，未幾，病目，惡明，常以物帛包封乃能出，若日光所爍，則慘痛徹骨，由是去官。家於洪州，專以無賴把持長短，憑陵細民，殖産至富。……卒於洪州。《涑水記聞》卷六。《宋朝事實類苑》卷二十三。

姚仲孫

1　〔姚龍圖仲孫〕爲許州司理參軍，時王嗣宗知州事。民有被盗殺者，其妻訴里胥常責賄於其夫，不與而怨，此必盗也。乃捕繫獄，將傅以死。而仲孫疑之，嗣宗怒曰：「若保非盗也邪？」然亦不敢遽决。後數日，果得真盗者，嗣宗方喜曰：「審獄當如是也。」改資州，轉運使檄往富順監按疑獄，全活者數十人。《仕學規範》卷十五。《厚德録》卷三。

陳從易

1　王文穆罷相知杭州。朝士送詩，唯陳從易學士云：「千重浪裏平安過，百尺竿頭穩下來。」冀公重稱之。《江鄰幾雜志》。

2　陳龍學從易，天禧中坐失舉送。宰相寇準素惡之，遂除知吉州。及準貶道州，從易爲湖南轉運使，或謂曰：「可忘廬陵之命耶？」準至，從易以故相禮敬之。言者爲慚。《自警編》卷四。《宋稗類鈔》卷三。

3　見楊億23。

4　陳舍人從易，當時文方盛之際，獨以醇儒古學見稱，其詩多類白樂天。……陳公時偶得杜集舊本，文多脱誤，至《送蔡都尉詩》云「身輕一鳥」，其下脱一字。陳公因與數客各用一字補之。或云「疾」，或云「落」，或云「起」，或云「下」，莫能定。其後得一善本，乃是「身輕一鳥過」。陳公歎服，以爲雖一字，諸君亦不能到也。《六一詩話》。

5　見蘇頌1。

梅　詢

1　梅詢侍讀，嘗從真宗東封，因卜命於岳神，夢三牛鬬于庭，有稱相公通謁者，雖異之，而不曉其兆。既而得濠梁守，州廨有三石牛。後吕許公夷簡以殿中丞來倅，詢見之，疑若所夢謁者，於是委遇至厚。不數年許公大拜，梅爲發運使，按部至濠上，作詩寄許公云：「十五年前忝一麾，公餘嘗得預言詩。玉階步武爲霖早，雲路風波得志遲。浴鳳池深春盪蕩，觀魚臺古草離離。重來故老休相問，請揭紗籠看舊碑。」《侯鯖録》卷七。《宋詩紀事》卷五。

2　侍讀梅公詢，端拱二年第進士。……景德中嘗夢與一士人，年甚少，共射一石牛。梅中脅，少年者中首。至祥符中，真宗東封，詢被選於太平頂行事，宿齋其上。是夕燔香再拜，默祈將來通塞之事。既寢，夢牛馬羊布野，有二牛鬬於前。一人被冠服，前謂牛曰：「伺吕公再入中書，鬬亦未晚。」牛遂解去。其後自尚書郎帶職知濠州，吕申公以太常博士通守郡事，儀狀酷似向夢中所見。又守倅之居花圃中，各有一小石牛。梅因省前夢，厚結於申公。寶元中，吕公入相，擢梅爲天章閣待制。其後申公自北都再持政柄，梅已爲樞密直學士，判審官院，又遷爲侍讀學士、群牧使。是歲十二月得疾，出守許州，以至捐館。《括異志》卷五。

3　見吕夷簡7。

4　梅侍讀詢，以文雅自任，久在侍從，忽求爲濠州。既被命，見先文正，文正曰：「何以求此？」曰：「聊以温故耳。」文正曰：「待差一通判去，伴舍人讀書。」梅其去怏怏，益不平。未幾，差博士吕夷簡通判濠州，梅語人曰：「何處得箇吕夷簡來，也會讀書？」梅辭，文正適與王沂公同坐堂上，王因以梅語白，文正曰：「君善待吕公，吕公它日與王公同作相，舍人方作學士。」梅愈不平，王亦爲過言。其后王沂公、吕文靖同宰席，梅適除學士。《聞見近録》。

5　梅詢爲翰林學士，一日書詔頗多，屬思甚苦，操觚循階而行。忽見一老卒卧於日中，欠伸甚適，梅忽歎曰：「暢哉。」徐問之曰：「汝識字乎？」曰：「不識字。」梅曰：「更快活也。」《夢溪筆談》卷二十三。《宋朝事實類苑》卷六十六。《五雜組》卷十六。《堯山堂外紀》卷四十五。《昨非庵日纂》一集卷八。《宋稗類鈔》卷五。

6　梅侍讀詢，晚年尤躁於禄位。嘗朝退，過閤門，見箱中有錦軸云「胡則侍郎致仕告身」。同列取視之，詢遠避之而過，曰：「幣重而言甘，誘我也，何以視爲？」時人多笑之。《涑水記聞》卷三。《宋朝事實類苑》卷六十四。

7　梅詢年七十餘，又病足，常撫其足而詈之，曰：「是中有鬼，令我不至兩府者，汝也！」有所愛馬，每夜令五人相代牽馬相之，不繫於柱，恐其縈絆傷之故也。又夜中數自出視之。嘗牽馬將乘，撫其鞍曰：「賤畜，我已薄命矣，汝豈無分被繡韉邪？」《涑水記聞》卷三。《宋朝事實類苑》卷六十四。《名賢氏族言行類稿》卷九。《宋稗類鈔》卷二。

8　見石中立7。

9　見盛度12。

10　〔梅〕詢與孫何、盛度、丁謂，真宗時俱在清貴。詢好潔衣服，裒以龍麝，其香數步襲人；何性落拓，衣服垢汗；度體充壯，居馬上，前如仰，後如俯；謂，吴人，面如刻削。時人爲之語曰：「梅香，孫臭，盛肥，丁瘦。」《涑水記聞》卷三。《何氏語林》卷二十八。

劉　偁

1　祥符中，有劉偁者久困銓調，爲陝州司法參軍，廉慎至貧。及罷官，無以爲歸計，賣所乘馬辦裝，跨驢以歸。魏野以詩贈行曰：「誰似甘棠劉法掾，來時乘馬去騎驢。」未幾，真宗祀汾陰，過陝，詔徵野赴行在，野避不奉詔。上遣中使就野家索其所著，得贈偁詩，上歎賞久之。語宰臣曰：「小官中有廉貧如此者。」使召之，偁方爲江南幕吏，至，以爲京官，知青州博陵縣。後有差除，上曰：「得如劉偁者，可矣。」未數年，亟遷主客郎中、三司户部判官。真宗之奬拔廉吏如此，然由野一詩發之也。《澠水燕談録》卷七。《宋朝事實類苑》卷二十三。《仕學規範》卷二十引《皇朝名臣四科事實》。《五雜組》卷十四。《香祖筆記》卷十。

黄宗旦

1　見楊億67。

2　見王質3。

3　黄宗旦晚年病目，每奏事，先具奏目成誦於口，至上前，展奏目誦之，其實不見也。同列害之，密以他書易其奏目，宗旦不知也，至上前，所誦與奏目不同，歸乃覺之，遂乞致仕。《夢溪筆談》卷二十二。《宋朝事實類苑》卷七十一。《墨客揮犀》卷五。

張　雍

1　見滕中正2。

2　蜀州青城民王小波爲亂，小波死，又推其妻弟李順爲賊首，帥餘黨蟻聚萬餘人，兩川大擾。張諫議雍知梓州，雍生於河朔極邊，素諳守禦之法，練士卒三千人，輦綿州金帛實其帑，又募勇卒千餘人守城，設砲竿飛矢石。創械具才備，賊果至，大設衝梯火車，晝夜力攻，在圍八十日，張守設方略，立於矢石，告衆曰：「勉力無自墮，萬一城破，先梟吾首獻賊，以贖汝命。吾已飛檄帥帳求援兵，不久必至。」翌日，果王繼恩分兵來援，賊方潰。詔嘉美。咸平中，拜禮部侍郎、鹽鐵使，不得臺省之體，齪齪無圓機，三司簿領置案前，曰：「急，急中急。」上聞之，笑曰：「雍之俗狀，殆至於此。」命王嗣宗代之。《玉壺清話》卷四。

黄　覺

1　黄覺仕宦不遂，嘗送客都門外，不及寓邸舍，會一道士取所酒炙呼飲之，既而，道士舉杯摭水寫「吕」字，覺始悟其爲洞賓也。又曰：「明年江南見君。」覺果得江南官。及期見之，出懷中大錢七，其次十，又小錢三，曰：「數不可益也。」予藥數寸許，告覺曰：「一以酒磨服之，可保一歲無疾。」覺如其言，至七十餘，藥亦垂盡，作詩曰：「牀頭曆日無多子，屈指明年七十三。」果是歲卒。《中山詩話》。

邵　曄　陳世卿

1　邵曄知廣州，鑿内濠以泊舟楫，不爲颶風所害。相次陳世卿代之，奏乞免本州計口買鹽之害。五年之後，民始有完衣飽食，廣人歌曰：「邵父陳母，除我二苦。」《玉壺清話》卷三。《宋朝事實類苑》卷二十二。

張昭及

1　榮州張昭及，剛毅不畏强禦。故爲櫟楊主簿，陳堯咨莊僕恃勢干縣政，輸賦不以時，昭及捕而杖之。堯咨聞而歎曰：「張子一主簿而能如此，它日當薦爲御史。」使人召之，昭及竟不往也。《澠水燕談録》卷四。

劉　滋

1　劉郎中滋，累舉不第，年餘四十，始遂登科。嘗夢有人提印滿籃，令己吞之，滋有難色，其人曰：「但任意吞，看吞得幾顆。」滋不得已，吞至十四顆，其印皆顆顆見於腹中。後果歷十四任終。《青箱雜記》卷三。《新編分門古今類事》卷七。

張　逸

1　張逸，字天隱，鄭州人。登進士。初嘗以樞密直學士知益州。蜀人諳其民風。華陽縣鄉長殺人，誣道旁者，縣吏受財，獄具，乃令殺人者守囚。逸曰：「囚色冤，守者氣不直，豈守者殺人乎？」囚始敢言，而守者果服，立誅之。蜀人以爲神。歲饑，民多殺耕牛食之，犯者皆配關中。逸奏：「民殺牛以活，將廢穡事。今歲小稔，請一切放還，復其業。」報可。凡四守益州。《揮麈録》卷四。

2　見張唐輔1。

張希顔

1　見張詠63。

2　見宋綬5。

黄　震

1　真宗朝，黄震知亳州。永城縣瀕汴河，例至冬涸，朝廷遣中官促州縣科民開淘。時中官多任喜怒，非理箠撻役民。黄憤然毆之，中官即捨役赴闕自訴。帝問曰：「黄震緣何毆汝？」中官奏云：「言是我百姓，汝安得亂打！」帝嘉其言，即敕中官赴黄門，杖二十。《能改齋漫録》卷十二。

江　翺

1　江翺，建安人，文蔚之兄子也。爲汝州魯山令，邑多曠土，連歲枯旱，艱食。翺自建安取旱稻一種，此稻耐旱，繁實可久蓄，宜高原，至今邑人多種之，歲歲足食。《楊文公談苑》。《宋朝事實類苑》卷二十三。

孫　何

1　孫何、丁謂舉進士第，未有名，翰林學士王禹偁見其文，大賞之，贈詩云：「三百年來文不振，直從韓柳到孫丁。如今便好令修史，二子文章似六經。」二人由是名大振。《涑水記聞》卷二。《堯山堂外紀》卷四十四。《宋詩紀事》卷五。

2　孫何嘗作《兩晉名賢贊》并詩三十篇，王禹偁延譽之曰：「丁謂與孫何，便可白衣修撰。」《宋詩紀事》卷五引《歷代吟譜》。

3　太宗時親試進士，每以先進卷子者賜第一人及第。孫何與李庶幾同在科場，皆有時名，庶幾文思敏速，何尤苦思遲。會言事者上言：「舉子輕薄，爲文不求義理，惟以敏速相誇。」因言：「庶幾與舉子於餅肆中作賦，以一餅熟成一韻者爲勝。」太宗聞之大怒，是歲殿試，庶幾最先進卷子，遽叱出之。由是何爲第一。《歸田録》卷一。《新編分門古今類事》卷十八。《宋稗類鈔》卷二。

4　孫何、孫僅，學行文辭傾動場屋。何既爲狀元，王黄州覽僅文編，書其後曰：「明年再就堯階試，應被人呼小狀元。」後牓僅果爲第一。黄州復以詩寄之云：「病中何幸忽開顔，記得詩稱小狀元。粉壁乍懸龍虎牓，錦標終屬鶺鴒原。」并寄何詩曰：「惟愛君家棣華牓，登科記上並龍頭。」潘逍遥亦有詩曰：「歸來遍檢登科記，未見連年放弟兄。」而陳堯叟、堯咨兄弟亦前後相繼爲狀元，士林皆以爲盛事。《澠水燕談録》卷三。《黄嬭餘話》卷三。《宋詩紀事》卷七。

5　〔孫〕何爲轉運使，令人負礓礫自隨，所至散之地，吏應對小失誤，則於地倒曳之。故從者憑依其威，妄爲寒暑，所至搔擾，人不稱賢。《涑水記聞》卷三。《宋朝事實類苑》卷六十四。

6　〔孫〕何性落拓而酷好古文。爲轉運使，頗尚苛峻，州縣吏患之，乃求古碑字磨滅者紙本數廳，釘於館中。何至則讀其碑，辨識文字，以爪搔髮垢而嗅之，遂往往至暮，不復省録文案云。《涑水記聞》卷三。《宋朝事實類苑》卷六十四。《名賢氏族言行類稿》卷十四。《何氏語林》卷三十。《宋稗類鈔》卷五。

7　孫何漢公自京東遷二浙，實居于此，作三亭。一曰「自公」，於此退處也；二曰「温故」，於此閲書也；三曰「艤舟」，於此繫舟以備巡按也。有《三亭記》見集中。《吴郡圖經續記》卷下。

8　孫漢公何擢甲科，與丁相竝譽於場屋，時號「孫丁」。……素近視，每上殿進劄子，多宿誦精熟，以合奏牘。忽一日，飄牘委地四散，俯拾零亂倒錯，合奏不同，上頗訝之。俄而倉皇失措，墜笏於地。有司以失儀請劾，上釋而不問。因感恙，抱病乞分務西雒。不允，遣太醫診視，令加鍼灸。公性禀素剛，對太醫曰：「禀父母完膚，自失護養，致生疾疹，反以鍼艾破之？況生死有數，苟攻之不愈，吾豈甘爲强死鬼耶？」遂不起。《玉壺清話》卷四。

9　見梅詢10。

孫　僅

1　某爲左司諫，知制誥，有以〔孫〕何之文相售者，見其文有韓、柳風格，因誇於同列……又得〔孫〕僅之文編，時給事中兼右庶子畢公與吾同典誥命，適來吾家，因出僅文以示之，讀未竟，乃大呼曰：「嚇死老夫矣。」《小畜集》卷二十九《孫庸墓志》。

2　見孫何4。

3　景德中，初契丹通好，首命故給事中孫公僅奉使而往。洎至彼國，屬修聘之始，迎勞饔餼頒給之禮，殊未詳備。北人館待優異，務在豐腆無所。然事或過差，僅必抑而罷之，自餘皆爲隨事損益，俾豐腆中度而後已。迄今信使往復，不改其制。故奉使鄰境，由僅爲始，時得禮制。《王文正公筆録》。

4　〔孫〕僅爲陝西轉運使，作《驪山》詩二篇，其後篇有云：「秦帝墓成陳勝起，明皇宫就禄山來。」時方建玉清昭應宫，有惡僅者，欲中傷之，因録其詩以進。真宗讀前篇云「朱衣吏引上驪山」，遽曰：「僅小器也，此何足誇！」遂棄不讀，而陳勝、禄山之語，卒得不聞，人以爲幸也。《歸田録》卷一。《宋朝事實類苑》卷三十六。《東都事略》卷四十七。《宋稗類鈔》卷一。

5　見魏野2。

謝　泌

1　謝史館泌，解國學舉人，黜落甚衆，群言沸摇，懷甓以伺其出。公知，潛由他途投史館避宿數日。太宗聞之，笑謂左右曰：「泌職在考校，豈敢濫收？小人不自揣分，反怨主司，然固須避防。」又問曰：「何官職騶導雄偉，都人斂避？」左右奏曰：「惟臺省知雜，呵擁難近。」遂授知雜，以避擲甓之患。《玉壺清話》卷四。《宋朝事實類苑》卷五十七。《群書類編故事》卷五引《名臣遺事》。

2　謝泌名知人，少許可，平生薦士，不過數人，而後皆至卿相。每發薦牘，必焚香望闕再拜曰：「老臣又爲陛下得一人。」王文正公，即其所薦士也。《倦游雜録》。《宋朝事實類苑》卷五十七。《續墨客揮犀》卷五。

3　謝泌諫議，居官不妄薦士，或薦一人，則焚香捧表，望闕再拜而遣之。其所薦雖少，而無不顯者。泌知襄州日，張密學逸爲鄧城縣令，有善政。鄧城去襄城，渡漢水纔十餘里，泌暇日多乘小車，從數吏，渡漢水入鄧城界，以觀風謡。或載酒邀張野酌，吟嘯終日而去，其高逸樂善如此。張亦其薦也。《東軒筆録》卷十。《宋朝事實類苑》卷五十五。《何氏語林》卷五。《宋稗類鈔》卷一。

朱台符

1　朱台符，眉州人。俊邁敏博，少有賦名，與同輩課試，以尺度其晷，台符八寸而一賦已就。凡有所作文字，其彫篆皆類於賦，章疏、歌曲亦然。河西作梗，因上封事，其略曰：「且夫結之以恩者，彼必懷之；示之以威者，彼必畏之。若爾，則所謂繼遷者，自當革心而束手，款塞而旋庭矣。」又嘗爲數闋，其略曰：「歌遏雲兮慘容色，舞迴風兮腰一搦。」又曰：「顰多而翠黛難成，望極而烏雲易散。當本深心兮牡丹期，到如今兮賜冰頒扇。」鄉人田錫嘗曰：「朱拱正一闋，乃《閨怨賦》一首，只少原夫。」《玉壺清話》卷四。《宋朝事實類苑》卷三十六。

張君房

1　祥符中，日本國忽梯航稱貢，非常貢也，蓋因本國之東有祥光現，其國素傳中原天子聖明，則此光現。真宗喜，勅本國建一佛祠以鎮之，賜額曰「神光」。朝辭日，上親臨遣。夷使回，乞令詞臣撰一寺記。時當直者雖偶中魁選，詞學不甚優贍，居常止以張學士君房代之，蓋假其稽古才雅也。既傳宣，令急撰寺記。時張尚爲小官，醉飲於樊樓，遣人徧京城尋之不得，而夷人在閤門翹足而待，又中人三促之，紫微大窘。後錢、楊二公玉堂暇日改《闲忙令》，大年曰：「世上何人最得闲？司諫拂衣歸華山。」蓋种放得告還山養藥之時也。錢希白曰：「世上何人號最忙？紫微失卻張君房。」時傳此事爲雅笑。《湘山野録》卷上。《宋朝事實類苑》卷六十三。《紺珠集》卷十二。《群書類編故事》卷十五。《堯山堂外紀》卷四十四。《堅瓠己集》卷一。《宋詩紀事》卷一百。

2　〔張君房〕平生喜著書，如《雲笈七簽》、《乘異記》、《麗情集》、《科名分定録》、《潮説》、《脞説》之類甚衆。知杭州錢唐，多刊作大字版攜歸，印行於世。君房同年白稹者，有俊聲，亦以文名世，蚤卒，有文集行于世。常輕君房爲人，君房心銜之。及作《乘異記》，載白稹死，其友行舟，夢稹曰：「我死罰爲黿，汝來日舟過，當見我矣。」如其言，行舟見人聚視，而烏鵲噪于岸，倚舟問之，乃漁人網得大黿。其友買而放之於江中。《乘異記》既行，君房一日朝退，出東華門外，忽有少年拽君房下馬奮擊，冠巾毁裂，流血被體，幾至委頓。乃白稹之子也，問：「吾父安有是事？必死而後已！」觀者爲釋解，且令君房毁其板。君房哀祈如約，乃得去。《默記》卷下。

楊　嵎

1　楊嵎爲光禄寺丞直史館，瘍生於頰，連齒，輔車外腫若覆甌，内潰，出濃血不輟，吐之，甚痛楚，醫爲療之百方，彌年不差。人有語之曰：「天官瘍醫中有名方，何不試用？」嵎乃案瘍人療瘍，必攻以五毒，合黄堥，買石膽、丹砂、雄黄、礬石、磁石其中，燒之三日三夜，煙上著，以雞羽掃取，以注創，惡肉破骨盡出。嵎即依方，注藥創中，少頃，朽骨連兩牙潰出，疾遂愈，至今十五年。嵎見任主客員外郎。《楊文公談苑》。《宋朝事實類苑》卷四十九。

李　畋

1　李畋自八九歲，大父曰：「此措大兒也。」每教讀書，必令畫工圖經中事迹，一一指示，解説其義。畋因此酷好繪畫，公卿皆爲畫有贊。《類説》卷十九引《駭聞録》。

2　見張詠35。

3　見張詠36。

4　天聖中，新羅人來朝貢，因往國子監市書。是時，直講李畋監書庫，遺畋松子髮之類數種，曰：「生芻一束，其人如玉。」畋答以：「某有官守，不敢當。」復還之，曰：「中心藏之，何日忘之。」於是，使者起而折旋，道「不敢」者三。《東齋記事》輯遺。《宋朝事實類苑》卷七十八。

5　李畋嘗爲國子直講，欲求郡而未得。一日，晨登講席，諸生皆見畋巾上有兩焰火起，是日，報得榮州。《新編分門古今類事》卷十五引《談藪》及《名臣傳》。

楊　覃

1　楊蟫爲益倅，奏名上，太宗不識「蟫」字，亟召問立名之因，奏曰：「臣父命之，不知其由，兄蚡、弟蜕，盡從『虫』。臣家漢太尉震之後，今已孤，不敢輒更。」上曰：「『蟫』有何義？」奏曰：「臣聞出《羽陵蠹書》，曰白魚蟲也。」上歎曰：「古人名子，不以日月山川隱疾，尚恐稱呼有妨，今以細碎微類列名其子，未知其謂也。」以御筆抹去「虫」，止賜名「覃」。《玉壺清話》卷三。

2　至道中，國家征夏虜，調發陝西芻粟隨軍至靈武，陝西騷動，民皆逃匿，賦役不肯供給。有詔：「督運者皆得便宜事，不牽常法。」吏治率皆峻急，而京兆府通判水部員外郎楊譚、大理寺丞林特尤甚。長安人歌之曰：「楊譚見手先教鏁，林特逢頭便索枷。」長安多大豪及有蔭户，尤不可號令。有見任知某州妻清河縣君者，不肯運糧，譚録而杖之，於是民莫敢不趨令。譚、特令民每驢負若干，每人擔若干，仍齎糧若干，官爲封之，須出塞乃聽食，怨嗟之聲滿道。既而京兆最爲先辦，民無逃棄者，諸州皆稽留不能辦，比事畢，人畜死者什八九。由是人始復稱之。二人以是得顯官，譚終諫議大夫，特至尚書、三司使。《涑水記聞》卷二。《宋朝事實類苑》卷二十三。案：楊譚，《宋史》卷三百七作「楊覃」。

林　特

1　見楊覃2。

2　林特本廣南攝官，以勤爲吏職，又善以辭色承上接下，官至尚書三司使、修昭應宫副使。是時，丁朱崖爲修宫使，特一日三見，亦三拜之。與吏卒語，皆煦煦撫慰之，由是人皆樂爲盡力，事無不齊集。精力過人，常通夕坐而假寢，未嘗解衣就枕。《涑水記聞》卷六。

劉承規

1　皇城使劉承規，在太祖朝爲黄門小底時，氣性不同，已有心力，宫中呼爲劉七。每令與諸小底數真珠，内夫人潛於看窗覘之，未嘗偷竊一顆，餘皆竊置於衣帶中。洎太宗即位後，有一宫人潛逾垣而出，捕獲。太宗遲疑間，似不欲殺，承規輒承意而奏曰：「此人不可容，官家若放却，宫人總走。臣乞監去處置，須是活取心肝進呈。」太宗甚然之。六宫皆拜而泣告。承規再三奏不可留，於是就太宗前領去，送一尼寺中，潛遠嫁之。却取旋殺猪心肝一具，猶熱，以合子貯來進呈。六宫皆圍合子而哭之。良久略揭視之，便令承規將去，仍傳宣賜承規壓驚銀五鋌。由是宫掖之間，肅然畏法。《丁晉公談録》。《堅瓠壬集》卷二。

張　存　任　并

1　景德中，河朔舉人皆以防城得官，而范昭作狀元，張存、任并雖事業荒疎，亦皆被澤。時有無名子嘲曰：「張存解放旋風砲，任并能燒猛火油。」存後仕尚書，并亦仕至屯田員外郎、知要州卒。《青箱雜記》卷八。《詩話總龜》前集卷三十七。《山居新語》。

賈　詢

1　賈詢，廣都人，倜儻有奇節，輕財尚義，樂濟人之難。王均之叛，縣宰初暐奔山中，無以自匿，恇怯不能行，詢負匿其家，又使親黨護送帥府，暐卒免害。暐感之，作《義士傳》，刻石三聖院。《厚德録》卷二引《澠水燕談録》。

宋人軼事彙編卷八

邢　昺

1　邢尚書昺，曹州農家子，深曉播殖。真宗每雨雪不時，憂形于色，責日官所定雨澤豐凶之兆，多或不中。昺因進《耒耜歲占》三卷，大有稽驗，皆牧童村老歲月於畝間揣占所得。咸平二年，置經筵侍讀，首以公爲之。……真宗晚年，多召于近寢，從容延對，忽一日，見公衰甚，御袖掩目泫然曰：「宫邸舊僚，淪謝殆盡，存者惟卿爾。」遽密賚銀千兩，繒千匹。昺康裕無恙，果非久感疾。將易簀，車駕臨問，公拖紳整巾，歷叙遭際，上爲之泣别。既終，又爲之臨喪，惟將相喪疾，方有此幸。《玉壺清話》卷五。《宋朝事實類苑》卷六。

2　邢昺以九經及第，鬱爲儒者，乃傾意〔王〕欽若，納身垢污，爲士流所薄。嘗奉勑撰《爾雅疏義》，其後太學生郭盛言：「昔人不分老子與韓非同傳，郭注、邢疏無論，周公不享其意，即先人得無稱冤地下？且郭迕逆敦，邢附欽若，《爾雅》近正，今則近邪。」盛舉九經，乞辭此疏。時邢自稱子才之裔，太學中語曰：「景純有孫，子才無後。」《楓窗小牘》卷上。

3　邢昺常被疾，請告，真宗親臨問，賜藥一奩、銀器千兩、綵千匹。國朝故事，非宗戚將相，問疾臨奠，帝不親行，惟昺與郭贄以恩舊，特用此禮，儒者榮之。《楊文公談苑》。《宋朝事實類苑》卷二十八。

4　邢昺疾亟，車駕幸其第，其子干恩澤，並乞不敕葬。《孔氏談苑》卷一。

孫　奭

1　孫奭，字宗古，博平人。幼好學，博通書，善講説。太宗端拱中，九經及第，再調大理評事，充國子監直講。太宗幸國子監，詔奭説《尚書·説命》三篇，奭年少位下，然音讀詳潤，帝稱善，因歎曰：「天以良弼賚商，朕獨不得邪？」因以切勵輔臣，賜奭緋章服，累遷都官員外郎，侍諸王講，賜紫章服。《宋朝事實類苑》卷十一引《金坡遺事》。

2　景德、祥符之間，北戎結好，宇内乂寧，一時邪諛之臣，唱爲瑞應祺祥，以罔明主，王欽若、陳彭年輩實主張之。天書既降，於是東封、西祀、太清之行，以次丕講，滿朝耆老方正之士，鮮有肯啓昌言以遏其姦焰，雖寇萊公亦爲之。而孫宣公奭獨上疏争救，于再于三，《真録》出於欽若提綱，故不能盡載，以故後人罕稱之。……奭之論諫，雖魏鄭公、陸宣公不能過也。《容齋三筆》卷七。

3　真宗將西祀，龍圖閣待制孫奭上疏切諫，以爲西祀有十不可，陛下不過欲效秦皇、漢武刻石頌德、誇耀後世耳。其辭有云：「昔秦多繇役，而劉、項起於徒中；唐不恤民，而黄巢因於飢歲。今陛下好行幸，數賦歛，安知天下無劉、項、黄巢乎？」上乃自製《辨疑論》以解之，仍遣中使慰諭焉。《涑水記聞》卷六。《宋名臣言行録》前集卷九。

4　永興軍上言朱能得天書，真宗自拜迎入宫。孫奭知河陽，上疏切諫，以爲天且無言，安得有書？天下皆知朱能所爲，惟上一人不知耳，乞斬朱能以謝天下。其辭有云：「得來唯自於朱能，崇信只聞於陛下。」其質直如此，上亦不之責。頃之，朱能果敗。《涑水記聞》卷六。《宋名臣言行録》前集卷九。《類説》卷十九引《三朝聖政録》。

5　孫奭起於明經，敦履修潔，端議典正，發於悃愊。章聖崇奉瑞貺，廣構宫殿以夸夷夏。奭累疏切諫，上雖不能納用，而深憚其正。疏語有「國之將興，聽之於人；國之將亡，聽之於神」。其忠樸如此。《儒林公議》。

6　孫奭尚書侍經筵，上或左右瞻矚，或足敲踏床，則拱立不講。以此，奭每讀書，則體貌益莊。《江鄰幾雜志》。《孔氏談苑》卷二。

7　孫奭敦守儒學，務去浮薄。判國子監積年，討論經術必詣精緻。監庫舊有《五臣注文選》鏤板，奭建白内於三館，其崇本抑末，多此類也。《儒林公議》。

8　見賈昌朝3。

9　宋尚書祁爲布衣時，未爲人知。孫宣公奭一見奇之，遂爲知己。後宋舉進士，驟有時名，故世稱宣公知人。公嘗語其門下客曰：「近世謚用兩字，而文臣必謚爲文，皆非古也。吾死得謚曰『宣』若『戴』足矣。」及公之卒，宋方爲禮官，遂謚曰「宣」，成其志也。《歸田録》卷一。

10　故事，直學士以上皆服金帶。孫奭羸老，不勝其重，詔特聽服犀帶而賜以金帶。《涑水記聞》卷四。

11　孫宣公奭以太子少傅致仕，居于鄆。一日，置宴御詩廳，語客曰：「白傅有言：『多少朱門鎖空宅，主人到老不曾歸。』今老夫歸矣。」喜動于色。復顧石守道諷《易·離卦》九三爻辭，且曰：「樂以忘憂，自得小人之志；歌而鼓缶，不興大耋之嗟。」《澠水燕談録》卷四。《宋朝事實類苑》卷四十一。《宋名臣言行録》前集卷九。《仕學規範》卷六引《皇朝名臣四科事實》。《自警編》卷五。《東山談苑》卷四。

楊　億

1　〔楊〕大年祖文逸，僞唐玉山令。大年將生，一道士展刺來謁，自稱懷玉山人，冠褐秀爽，斯須遽失，公遂生。後至三十七，爲學士，晝寐於玉堂，忽自夢一道士來謁，亦稱懷玉山故人，坐定，袖中出一誥牒曰：「内翰加官。」取閲之，其榜上草寫「三十七」字，大年夢中頗驚曰：「得非數乎？」道士微笑。又曰：「許添乎？」道士點頭。夢中命筆，止添一點爲「四十七」。至其數，果卒。《玉壺清話》卷四。《宋朝事實類苑》卷四十五。《堯山堂外紀》卷四十四。

2　楊億祖文逸，爲僞唐玉山令。億將生，文逸夢一道士，自稱「懷玉山人」。未幾，億生，有紫毛被體，七尺餘，經月乃落。《詩林廣記》後集卷九引《三朝正史》。《苕溪漁隱叢話》後集卷三十六。《郡齋讀書志》卷十九。《宋詩紀事》卷六。《古事比》卷二。

3　母張氏，始生億，夢丹衣人，自言武夷君托化，既誕，則一鶴雛，盡室驚駭，貯而棄之江。其叔父曰：「吾聞間世之人，其生必異。」追至江濱開視，則鶴蜕，嬰兒具焉，體猶有紫毳尺餘，既月乃落。《詩林廣記》後集卷九引《名臣傳》。《苕溪漁隱叢話》後集卷三十六。《湧幢小品》卷二十五。《徐氏筆精》卷七。

4　楊文公之生也，其胞蔭始脱，則見兩鶴翅交掩塊物而蠕動，其母急令密棄諸溪流，始出户而祖母迎見，亟啓視之，則兩翅欻開，中有玉嬰轉側而啼，舉家驚異，非常器也。餘宣和間於其五世孫德裕家見其八九歲時《病起謝郡官》一啓，屬對用事，如老書生，而筆蹟則童稚也。《春渚紀聞》卷一。《玉芝堂談薈》卷十一。《宋稗類鈔》卷一。

5　楊文公數歲不能言，一日家人抱登樓，忽觸其首，便能語。家人曰：「既能言，可爲詩乎？」曰：「可。」遂吟《登樓詩》云：「危樓高百尺，手可摘星辰。不敢高聲語，恐驚天上人。」《古今詩話》。《詩話總龜》前集卷二。《宋朝事實類苑》卷三十四。《竹坡詩話》。《堯山堂外紀》卷四十四。《七修類稿》卷二十一。《徐氏筆精》卷五。

6　楊大年生數歲不能言。一日，其父抱至後園，語之曰：「後園梨落籬，神童知不知。」大年忽發聲應曰：「不是風摇樹，便是鵲驚枝。」《堯山堂外紀》卷四十四。

7　楊大年内翰七歲，對客談論有老成風。年十一，太宗聞其名，召對便殿，授祕書省正字，且謂曰：「卿久離鄉里，無念父母乎？」對曰：「臣見陛下，一如臣父母。」上歎賞久之。《遯齋閒覽》。《墨客揮犀》卷七。《何氏語林》卷二十二。《宋稗類鈔》卷五。

8　楊大年年十一，建州送入闕下，太宗親試一賦一詩，頃刻而就。上喜，令中人送中書，俾宰臣再試。時參政李至狀：「臣等今月某日，入内都知王仁睿傳聖旨，押送建州十一歲習進士楊億到中書。其人來自江湖，對敭軒陛，殊無震慴，便有老成，蓋聖祚承平，神童間出也。臣亦令賦《喜朝京闕》詩，五言六韻，亦頃刻而成。其詩謹封進。」詩内有「七閩波渺邈，雙闕氣岧嶤。曉登雲外嶺，夜渡月中潮」，斷句云「願秉清忠節，終身立聖朝」之句。《湘山野録》卷上。《古今詩話》。《詩話總龜》前集卷二。《孔氏談苑》卷四。《堯山堂外紀》卷四十四。

9　占城進獅子，楊文公館閣讀書，進詩賀云：「渡海鯨波息，登山豹霧清。」當時激賞。《江鄰幾雜志》。《詩話總龜》前集卷十三引《雜説》。《堯山堂外紀》卷四十四。

10　楊億作《二京賦》，既成，好事者多爲傳寫。有輕薄子書其門曰：「孟堅再生，平子出世。《文選》中間，恨無隙地。」楊亦書門答之曰：「嘗惜違顔，事等隔世。雖書我門，不争此地。」《楓窗小牘》卷上。

11　楊大年二十一歲爲光禄丞，賜及第。太宗極稱愛。三月，後苑曲宴，未貼職不得預，公以詩貽館中諸公曰：「聞戴宫花滿鬢紅，上林絲管侍重瞳。蓬萊咫尺無因到，始信仙凡迥不同。」諸公不敢匿，即時進呈。上訝有司不即召，左右以未貼職爲對，即日直集賢院，免謝，令預曲宴。後修《册府元龜》，王相欽若總其事，詞臣二十八人，分撰篇序。下詔，須經楊億删定，方許用之。《玉壺清話》卷四。《宋朝事實類苑》卷四十五。《澠水燕談録》卷七。《宋朝事實類苑》卷三十四。《詩話總龜》前集卷四。《唐宋分門名賢詩話》。《堯山堂外紀》卷四十四。《堅瓠戊集》卷一。《宋詩紀事》卷六。

12　楊文公億初入館時年甚少。故事，初授館職，必以啓事謝先達。時公啓事有曰：「朝無絳、灌，不妨賈誼之少年；坐有鄒、枚，未害相如之末至。」一時稱之。《卻掃編》卷上。《何氏語林》卷九。《堯山堂外紀》卷四十四。《宋稗類鈔》卷五。

13　文公楊億居士，字大年，幼舉神嬰，及壯，負才名而未知有佛。一日，過同僚，見讀《金剛經》，笑且罪之，彼讀自若。公疑之曰：「是豈出孔、孟之右乎？何佞甚！」因閲數板，懵然始少敬信。《五燈會元》卷十二。

14　見張洎5。

15　楊大年與梁周翰、朱昂同在禁掖。大年年未三十，而二公皆高年矣，大年但呼朱翁、梁翁，每以言侵侮之。一日，梁戲謂大年曰：「這老亦待留以與君也。」朱於後亟摇手曰：「不要與。」衆皆笑其捷。雖一時戲言，而大年不五十而卒。《道山清話》。《拊掌録》。參見梁周翰4。

16　見种放12。

17　見寇準28。

18　見寇準37。

19　見王曾13。

20　見王曾14。

21　楊大年奉詔修《册府元龜》，每數卷成，輒奏之。比再降出，真宗常有簽貼，有少差誤必見，至有數十簽。大年雖服上之精鑑，而心頗自愧。竊惴上萬幾少暇，不應能如此。稍訪問之，乃每進本到，輒降付陳彭年。彭年博洽，不可欺毫髮，故謬誤處皆簽帖以進。大年乃盛薦彭年文字，請與同修，自是進本降出，不復簽矣。《明道雜志》。《何氏語林》卷九。

22　祥符、天禧中，楊大年、錢文僖、晏元獻、劉子儀以文章立朝，爲詩皆宗尚李義山，號「西崑體」。後進多竊義山語句。賜宴，優人有爲義山者，衣服敗敝，告人曰：「我爲諸館職撏撦至此。」聞者懽笑。大年《漢武詩》云：「力通青海求龍種，死諱文成食馬肝。待詔先生齒編貝，忍令索米向長安。」義山不能過也。元獻《王文通詩》曰：「甘泉柳苑秋風急，卻爲流螢下詔書。」子儀畫義山像，寫其詩句列左右，貴重之如此。《中山詩話》。《古今詩話》。《苕溪漁隱叢話》前集卷二十二。《詩人玉屑》卷十七。《詩林廣記》卷二。《宋詩紀事》卷六。

23　楊億在兩禁，變文章之體，劉筠、錢惟演輩皆從而斆之，時號「楊劉」。三公以新詩更相屬和，極一時之麗，億乃編而叙之，題曰《西崑酬唱集》。當時佻薄者謂之「西崑體」。其它賦頌章奏，雖頗傷於彫摘，然五代以來蕪鄙之氣，由兹盡矣。陳從易者頗好古，深擯億之文章，億亦陋之。天禧中，從易試别頭進士，策問時文之弊，曰：「或下俚如《皇荂》，或叢脞如《急就》。」億黨見者深嫉之。《儒林公議》。《宋詩紀事》卷六。

24　楊文公億，以文章幸于真宗，作内外制。當時辭誥，蓋少其比。朝之近臣，凡有除命，願出其手，俟其當直，即乞降命。故潤筆之入，最多于衆人。蓋故事，爲當筆者專得。楊以傷廉，遂乞與同列均分，時遂著爲令。《能改齋漫録》卷十二。

25　〔楊億〕在翰苑日，有新幸近臣以邪説進者，意欲扳公入其黨中。因間語公曰：「君子知微知章，知柔知剛。」公正色疾聲答曰：「小人不恥不仁，不畏不義。」《寓簡》卷五。《宋名臣言行録》前集卷四引《家塾記》。《何氏語林》卷十三。《堯山堂外紀》卷四十四。《昨非庵日纂》二集卷十三。《東山談苑》卷八。

26　楊文公有重名於世，嘗因草制爲執政者多所點竄，楊甚不平，因以稿上塗抹處，以濃墨傅之，就加爲鞋底樣，題其榜曰「世業楊家鞋底」。或問其故，曰：「是他别人脚迹。」當時傳以爲噱。自後舍人行詞，遇塗抹者，必相謔云「又遭鞋底」。《西塘集耆舊續聞》卷五。《説郛》卷三十五引《能改齋漫録》。《隱窘雜志》。《宋稗類鈔》卷六。

27　楊億在翰林，丁謂初參政事，億例賀焉，語同列曰：「骰子選爾，何多尚哉。」未幾，辭親疾逃陽翟别墅。《國老談苑》卷二。《宋名臣言行録》前集卷四引《掇遺》。《有宋佳話》。《何氏語林》卷十三。參見丁謂17。

28　祥符中，楊文公爲翰林學士，以久疾初愈入直，乞權免十日起居。詔免半月，仍令出宿私第。文公具表謝，真宗以詩批其末，賜之云：「承明近侍究儒玄，苦學勞心疾已痊。善保興居調飲食，副予前席待多賢。」祖宗眷禮儒臣之盛，古未有也。《石林燕語》卷五。

29　楊大年爲學士時，草《答契丹書》云：「隣壤交歡。」進草既入，真宗自注其側云：「朽壤、鼠壤、糞壤。」大年遽改爲「隣境」。明旦，引唐故事：學士作文書有所改，爲不稱職，當罷，因亟求解職。真宗語宰相曰：「楊億不通商量，真有氣性。」《歸田録》卷一。《宋朝事實類苑》卷四十。《宋名臣言行録》前集卷四。《東都事略》卷四十七。《翰苑群書·翰苑遺事》。《西塘集耆舊續聞》卷五。

30　楊文公億以文章擅天下，然性特剛勁寡合。有惡之者，以事譖之。大年在學士院，忽夜召見於一小閣，深在禁中。既見，賜茶，從容顧問，久之，出文藁數篋，以示大年，云：「卿識朕書蹟乎？皆朕自起草，未嘗命臣下代作也。」大年惶恐不知所對，頓首再拜而出，乃知必爲人所譖矣。由是佯狂，奔於陽翟。真宗好文，初待大年眷顧無比，晚年恩禮漸衰，亦由此也。《歸田録》卷一。《宋朝事實類苑》卷十。《宋名臣言行録》前集卷四。《遵堯録》卷三。《東都事略》卷四十七。參見宋真宗27。

31　真宗將立明肅后，令丁謂諭旨於楊大年，令作册文。丁云：「此段不憂不富貴。」大年答曰：「如此富貴，亦不願得。」《孔氏談苑》卷一。《江鄰幾雜志》。《何氏語林》卷十三。《昨非庵日纂》二集卷一。《古事比》卷十六。

32　祥符中，楊文公以母疾，不俟報，歸陽翟。初，真皇欲立莊獻爲皇后，文公不草詔，莊獻既立，不自安，乃託母疾而行。上猶親封藥，加以金帛賜之。《東齋記事》卷一。

33　楊大年性剛，頻忤上旨。母在陽翟有疾，遂留請假榜子與孔目吏，中夕奔去。上憐其才，終優容之，止除少分司，仍許只在陽翟。《類説》卷二十二引《金坡遺事》。

34　楊文公在翰林，母處外被疾。請告，不待報即去。上遣中使賜御封藥洎金帛以賜，謂輔臣曰：「億侍從官，安得如此自便？」王文正對曰：「億本寒士，先帝賞其詞學，置在館殿，陛下矜容，不然顛躓久矣。然近職不當居外地。」遂除太常少卿分司。《珍席放談》卷上。

35　楊文公既佯狂逃歸陽翟，時祥符六年也。中朝士大夫自王魏公而下，書問常不輟，皆自爲文，而用其弟倚士曹名，奏牘則託之母氏。其答王魏公一書末云：「介推母子，絶希綿上之田；伯夷弟兄，甘守西山之餓。」當時服其微而婉云。《石林燕語》卷七。

36　楊文公爲執政所忌，母病，謁告，不俟朝旨，徑歸韓城，與弟倚居，踰年不調。公有啓謝朝中親友曰：「介推母子，願歸綿上之田；伯夷弟兄，甘受首陽之餓。」後除知汝州，而希旨言事者攻擊不已，公又有啓與親友曰：「已擠溝壑，猶下石而弗休；方困蒺藜，尚關弓而相射。」《青箱雜記》卷五。《宋朝事實類苑》卷四。《西塘集耆舊續聞》卷六。

37　見王旦62。

38　見王旦63。

39　見王旦64。

40　見王旦66。

41　見王旦71。

42　楊文公在翰林，以讒佯狂去職，然聖眷之不衰。聞疾愈，即起爲郡，未幾，復以判秘監召。既到闕，以詩賜之曰：「瑣闥往年司制誥，共嘉藻思類相如。蓬山今日詮墳史，還仰多聞過仲舒。報政列城歸覲後，疏恩高閣拜官初。諸生濟濟彌瞻望，鉛槧諮詢辨魯魚。」祖宗愛惜人材，保全忠賢之意如此。《石林詩話》卷中。《苕溪漁隱叢話》前集卷二十五。

43　真宗嘗以御製《釋典文字法音集》三十卷，天禧中詔學僧廿一人於傳法院箋注，楊大年充提舉注釋院事。製中有「六種震動」之語，一僧探而箋之，暗碎繁駁三百字，大年都抹去，自下二句止八字，曰：「地體本静，動必有變。」其簡當若此。《湘山野録》卷中。

44　楊大年爲翰林學士，適禮部試天下士。一日，會鄉里待試者，或云：「學士必持文衡，幸預有以教之。」大年作色拂衣而入，則曰：「於休哉！」大年果知貢舉。凡程文用「於休哉」者，皆中選。而當時坐中之客，半不以爲意，不用也。《邵氏聞見後録》卷二十。《群書類編故事》卷五。《堯山堂外紀》卷四十四。

45　楊文公知舉於都堂，簾下大笑。真宗知之，既開院，上殿怪問：「貢舉中何得多笑？」對曰：「舉人有上請堯、舜是幾時事，臣對以『有疑時不要使』。以故同官俱笑。」真宗亦爲之笑。《東齋記事》輯遺。《宋朝事實類苑》卷六十六。參見歐陽修90。

46　楊大年與王文穆不相得，在館中，文穆或繼至，大年必徑出，他處亦然，如袁盎、晁錯也。文穆去，朝士皆有詩，獨文公不作。文穆辭日，奏真廟，傳宣令作詩，竟不肯送。《孔氏談苑》卷一。《畫墁録》。《江隣幾雜志》。《何氏語林》卷十三。

47　真宗晚年得風疾，自疑不起，嘗枕宦者周懷政股，與之謀，欲命太子監國。懷政，東宫官也，出與寇準謀之。遂議立太子，廢劉氏，黜丁謂等。使楊億草具詔書，億私語其妻弟張演曰：「數日之後，事當一新。」稍洩，丁謂夜乘婦人車與曹利用謀之，誅懷政，黜準，召億至中書。億懼，便液俱下，面無人色。謂素重億，無意害之。徐曰：「謂當改官，煩公爲作一好麻耳。」億乃少安。準初爲此謀，欲遣使四方，宣示風指，誅異己者，使楊億爲詔書，遣其婿王曙出使。曙知其不可，力止之，意其必有禍敗，藏其詔書草，使其妻縫置裌衣中。及劉后既没，朝廷方欲理準舊勳，曙出其書，文字磨滅，殆不可復識，由此贈億禮部尚書，諡曰文。《龍川别志》卷上。

48　見寇準58。

49　見丁謂31。

50　見丁謂32。

51　楊文公大年美鬚髯。一日，早朝罷，至都堂，丁晉公時在政府，戲謂之曰：「内翰拜時鬚掃地。」公應聲曰：「相公坐處幕漫天。」晉公知其譏己，而喜其敏捷，大稱賞之。天禧末，寇公諸人皆貶遠方，文公實預謀，而晉公愛其才，終不忍害也。《獨醒雜志》卷一。《聞見近録》。《宋詩紀事》卷一百。

52　丁晉公與楊文公游處宴集，必有詼諧之語，復皆敏於應答。一日，臺諫攻文公，因晚俟晉公之門。方伏拜，晉公亟謂文公曰：「内翰拜時髭地。」文公隨聲答曰：「相公坐處幕瞞天。」蓋楊美髭髯，而丁第方盛設帷幕，因互相譏也。《詩話總龜》前集卷三十八引《有宋佳話》。《堯山堂外紀》卷四十四。參見丁謂35、魯宗道6。

53　楊文公深達性理，精悟禪觀，捐館時，作偈曰：「漚生復漚滅，二法本來齊。要識真歸處，趙州東院西。」《青箱雜記》卷十。

54　楊大年臨卒，戒家人：「吾頂赤趺坐，汝輩勿哭驚吾。」既而果然。家人驚號，則復寤而寢，遂卒。釋教頂赤生天，腹赤生人，足赤沉滯。《江隣幾雜志》。

55　錢副樞若水嘗遇異人傳相法，其事甚怪。錢公後傳楊大年，故世稱此二人有知人之鑒。仲簡，揚州人也，少習明經，以貧傭書大年門下，大年一見奇之，曰：「子當進士及第，官至清顯。」乃教以詩賦。簡，天禧中舉進士第一甲及第，官至正郎，天章閣待制以卒。謝希深爲奉禮郎，大年尤喜其文，每見，則欣然延接，既去，則歎息不已。鄭天休在公門下，見其如此，怪而問之，大年曰：「此子官亦清要，但年不及中壽爾。」希深官至兵部員外郎、知制誥，卒年四十六，皆如其言。《宋朝事實類苑》卷四十八。

56　楊公大年尤負藻鑒，在翰林日，與章郇公共事，嘗言郇公異日必作相，己所不及。又見著作佐郎張士遜，知其有宰器，即薦之，由此大拜。又鄉人吴待問嘗從公學，公語其徒曰：「汝輩勿輕小吴，小吴異日須登八座，亦有年壽。」後皆如其言。待問即春卿、冲卿父也。《青箱雜記》卷四。《宋朝事實類苑》卷四十八。

57　見張士遜10。

58　見張士遜11。

59　楊大年每欲作文，則與門人賓客飲博、投壺、弈棋，語笑諠譁，而不妨搆思。以小方紙細書，揮翰如飛，文不加點，每盈一幅，則命門人傳録，門人疲於應命，頃刻之際，成數千言，真一代之文豪也。《歸田録》卷一。《宋朝事實類苑》卷四十。《宋名臣言行録》前集卷四。《捫蝨新語》卷五。《玉芝堂談薈》卷八。《宋稗類鈔》卷五。

60　公凡爲文，所用故事常令諸生子弟檢討出處，每段用小片紙録之。既成，則綴粘所録而蓄之。時人謂之「衲被」焉。《宋名臣言行録》前集卷四。《仕學規範》卷三十四。《吹劍三録》。《修辭鑑衡》卷二。

61　楊文公嘗戒其門人，爲文宜避俗語。既而公因作表云：「伏惟陛下德邁九皇。」門人鄭戩遽請於公曰：「未審何時得賣生菜？」於是公爲之大笑而易之。《歸田録》卷一。《宋朝事實類苑》卷六十六。《何氏語林》卷二十七。《堯山堂外紀》卷四十四。《宋稗類鈔》卷六。

62　世傳北狄來祭皇太后文，楊大年捧讀，空紙無一字，即自撰曰：「惟靈巫山一朵雲，閬苑一團雪，桃源一枝花，秋空一輪月。豈期雲散雪消，花殘月缺，伏惟尚享。」時仁皇深喜其敏速。《履齋示兒編》卷九。《螢雪叢説》卷上。《增訂遼詩話》卷下。《堯山堂外紀》卷四十四。《宋稗類鈔》卷五。案：《十駕齋養新録》卷七謂「此委巷無稽之談」。

63　楊大年因奏事論及《比紅兒詩》，大年不能對，甚以爲恨。遍訪《比紅兒詩》，終不可得。忽一日，見鬻故書者有一小編，偶取視之，乃《比紅兒詩》也，自此士大夫始多傳之。《夢溪筆談》卷十四。《詩話總龜》前集卷二。

64　真宗嘗問楊大年：「見《比紅兒詩》否？」大年失對。每語子孫爲恨。後諸孫有得於相國寺庭雜賣故書中者。《邵氏聞見後録》卷十七。

65　楊大年不喜杜工部詩，謂爲村夫子。鄉人有强大年者，續杜句曰「江漢思歸客」，楊亦屬對，鄉人徐舉「乾坤一腐儒」，楊默然若少屈。《中山詩話》。《古今詩話》。《詩話總龜》前集卷五。《唐宋分門名賢詩話》卷一。《類説》卷五十六。《堯山堂外紀》卷四十四。

66　舊學士院壁間有題云：「李陽生，指李樹爲姓，生而知之。」久無對者。楊大年爲學士，乃對云：「馬援死，以馬革裹尸，死而後已。」《侯鯖録》卷四。《堯山堂外紀》卷四十四。

67　楊大年行酒令：「李耳生，指李樹爲姓，生而知之。」黄宗旦應云：「馬援死，以馬革裹尸，死而後已。」《江鄰幾雜志》。

68　寇萊公在中書，與同列戲云：「水底日爲天上日」，未有對。而會楊大年適來白事，因請其對，大年應聲曰：「眼中人是面前人。」一坐稱爲的對。《歸田録》卷二。《宋朝事實類苑》卷三十四。《堅瓠甲集》卷四。

69　相國寺燒朱院，舊日有僧惠明善庖，炙猪肉尤佳，一頓五觔。楊大年與之往還，多率同舍具餐。一日，大年曰：「爾爲僧，遠近皆呼燒猪院，安乎？」惠明曰：「奈何？」大年曰：「不若呼燒朱院也。」都人亦自此改呼。《畫墁録》。

70　唐世士人宴聚，盛行葉子格。……今其格世或有之，而無人知者，惟昔楊大年好之。仲待制簡，大年門下客也，故亦能之。大年又取葉子彩名紅鶴、皂鶴者，别演爲鶴格。鄭宣徽戩、章郇公得象皆大年門下客也，故皆能之。《歸田録》卷二。

71　楊文公與王鼎、王綽號「江東三虎」。《韻語陽秋》卷二。《堯山堂外紀》卷四十四。案：此誤。《東軒筆録》卷十三曰：「王達、楊紈、王鼎皆爲轉運按察，尤苛刻暴虐，時謂之『江東三虎』。」

楊　瑋

1　楊文公晚年居陽翟，素厚楊瑋。瑋嘗辭赴舉，求貲糧而行，公命以千錢予之。瑋本責辦於公，既得此，殊非本意，然亦不動。公熟視之，良久，亦無它。瑋辭去，公命乘驢於階。瑋不肯，公拊其背曰：「子他日不可，今日可矣。子異日必爲吾此官。」既而以錢百千貸之。瑋遂及第，名位率與文公等。《龍川别志》卷上。

劉　筠

1　劉筠，自景德以來，與楊億以文章齊名，號爲「楊劉」，天下宗之。《郡齋讀書志》卷十九。

2　見楊億22、23。

3　祥符中，嘗下詔禁文體浮艷，議者謂是時館中作《宣曲》詩。《宣曲》見《東方朔傳》。其詩盛傳都下。而劉、楊方幸，或謂頗指宫掖。又二妃皆蜀人，詩中有「取酒臨邛遠」之句，賴天子愛才士，皆置而不問，獨下詔諷切而已。不然，亦殆哉。《渭南文集》卷三十一《跋西崑酬唱集》。《宋詩紀事》卷六。

4　劉子儀在南陽以翰林學士召，中途改成都。彌年又召爲學士，至西京復加兩學士、知鄭州。《謝表》云：「仙山已到，屢爲風引而還；長安甚遥，豈覺日邊之近。」《南游記舊》。《翰苑群書·翰苑遺事》。

5　見丁謂30。

6　天禧末，真宗聖躬多不豫，丁謂當國，恣行威福。時劉筠在翰林，守正不爲阿附，謂深嫉之。筠乃求出爲郡，止授諫議大夫，守廬州。筠拜章求兼集賢院學士，謂沮之不與。筠舟至淮上，遇水暴漲，作詩云：「行行極目天無柱，渺渺横流浪有花。客子方思舟下碇，陰虬自喜海爲家。村遥樹列晴川薺，岸濶牛分觸氏蝸。鳶嘯風高誠可畏，此情難諭坎中蛙。」識者美其憂思之深遠焉。《儒林公議》。《宋詩紀事》卷六。

7　劉子儀與夏英公同在翰林，子儀素爲先達。章獻臨朝時，子儀主文，在貢院，聞英公爲樞密副使，意頗不平，作《堠子詩》云：「空呈厚貌臨官道，大有人從捷逕過。」《温公續詩話》。《詩話總龜》前集卷四十四引《閒居詩話》。《堯山堂外紀》卷四十四。《堅瓠戊集》卷二。

8　劉子儀侍郎三入翰林，意望入兩府，頗不懌，詩云：「蟠桃三竊成何事，上盡鰲頭跡轉孤。」稱疾不出，朝士問候者繼至，詢之，云：「虚熱上攻。」石八中立在坐中，云：「只消一服清涼散。」意謂兩府始得用青涼傘也。《江隣幾雜志》。《侯鯖録》卷三。《孔氏談苑》卷二。《詩話總龜》前集卷三十四。《堯山堂外紀》卷四十四。《宋稗類鈔》卷二。《宋詩紀事》卷六。參見石中立7、8。

9　天聖中，劉子儀《賀五王出閣啓》云：「芝函曉列，星飛降天上之書；棣萼晨趨，嶽立受日中之字。」皆隱用「五」字、「王」字也。《王公四六話》卷上。

10　見劉燁4。

11　劉子儀贈人詩云：「惠和官尚小，師達禄須干。」取柳下惠聖之和，師也達，而子張學干禄之事。或有除去「官」字示人曰：「此必番僧也，其名達禄須干。」聞者大笑。《中山詩話》。《宋朝事實類苑》卷六十五。《堯山堂外紀》卷四十四。

錢惟演

1　錢惟演作《樞密直學士題名記》，附麗丁謂，輒去寇準姓氏，云「逆準」。蔡齊嘗言于仁宗曰：「寇準社稷之臣，忠義聞於天下，豈可爲姦黨所誣哉！」遂令磨去。《清波雜志》卷八。

2　見丁謂28。

3　天聖三年，錢思公除中書門下平章事，錢希白爲學士當制。希白於思公，從父兄也。兄草弟麻，當時以爲盛事。建中靖國元年，曾子宣自樞府入相，子開適草制，本朝惟此二人而已。《石林燕語》卷七。

4　錢希白，惟演從兄也。惟演拜相，希白當制，世稱：「弟拜相，兄草麻，自古未有。」惟座主拜相，門生草麻，前代記之矣。《類説》卷二十二引《金坡遺事》。

5　錢僖公惟演自樞密使爲使相，而恨不得爲真宰，居常歎曰：「使我得於黄紙盡處押一箇字，足矣。」亦竟不登此位。《東軒筆録》卷二。《宋稗類鈔》卷二。

6　錢思公官兼將相，階、勳、品皆第一。自云：「平生不足者，不得於黄紙書名。」每以爲恨也。《歸田録》卷二。《宋朝事實類苑》卷十一。

7　錢文僖公惟演生貴家，而文雅樂善出天性。晚年以使相留守西京，時通判謝絳、掌書記尹洙、留府推官歐陽修，皆一時文士，游宴吟詠，未嘗不同。洛下多水竹奇花，凡園囿之勝，無不到者。有郭延卿者，居水南，少與張文定公、吕文穆公游，累舉不第，以文行稱於鄉閭。張、吕相繼作相，更薦之，得職官，然延卿亦未嘗出仕，葺幽亭，藝花卉，足迹不及城市，至是年八十餘矣。一日，文僖率僚屬往游，去其居一里外，即屏騎從，腰輿張蓋而訪之，不告以名氏。洛下士族多，過客衆，延卿未始出，蓋莫知其何人也。但欣然相接，道服對談而已。數公疎爽闓明，天下之選，延卿笑曰：「陋居罕有過從，而平日所接之人，亦無若數君者。老夫甚愜，願少留，對花小酌也。」於是以陶罇菓蔌而進，文僖愛其野逸，爲引滿不辭。既而吏報申牌，府史牙兵列庭中，延卿徐曰：「公等何官而從吏之多也？」尹洙指而告曰：「留守相公也。」延卿笑曰：「不圖相國肯顧野人。」遂相與大笑。又曰：「尚能飲否？」文僖欣然從之，又數盃。延卿之禮數盃盤，無少加於前，而談笑自若。日入辭去，延卿送之門，顧曰：「老病不能造謝，希勿訝也。」文僖登車，茫然自失。翌日，語僚屬曰：「此真隱者也，彼視富貴爲何等物耶？」歎息累日不止。《東軒筆録》卷三。《雲齋廣録》卷一。《宋朝事實類苑》卷四十二。《邵氏聞見録》卷八。《仕學規範》卷六。《何氏語林》卷二十。《昨非庵日纂》二集卷十九。《宋稗類鈔》卷二。

8　錢思公鎮洛，所辟僚屬盡一時俊彦。時河南以陪都之要，驛舍常闕，公大創一館，榜曰臨轅。既成，命謝希深、尹師魯、歐陽公三人者各撰一記，曰：「奉諸君三日期，後日攀請水榭小飲，希示及。」三子相掎角以成其文。文就出之相較，希深之文僅五百字，歐公之文五百餘字，獨師魯止用三百八十餘字而成，語簡事備，復典重有法。歐、謝二公縮袖曰：「止以師魯之作納丞相可也，吾二人者當匿之。」丞相果召，獨師魯獻文，二公辭以他事。思公曰：「何見忽之深，已礱三石奉候。」不得已俱納之。然歐公終未伏在師魯之下，獨載酒往之，通夕講摩。師魯曰：「大抵文字所忌者，格弱字冗。諸君文格誠高，然少未至者，格弱字冗爾。」永叔奮然持此説别作一記，更減師魯文廿字而成之，尤完粹有法。師魯謂人曰：「歐九真一日千里也。」思公兼將相之位，帥洛，止以賓友遇三子，創道服、笻杖各三。每府園文會，丞相則壽巾紫褐，三人者羽氅笻而從之。《湘山野録》卷中。《何氏語林》卷二十六。

9　天聖、明道中，錢文僖公自樞密留守西都，謝希深爲通判，歐陽永叔爲推官，尹師魯爲掌書記，梅聖俞爲主簿，皆天下之士，錢相遇之甚厚。一日，會於普明院，白樂天故宅也，有《唐九老畫像》，錢相與希深而下，亦畫其旁。因府第起雙桂樓，西城建閣臨圜驛，命永叔、師魯作記。永叔文先成，凡千餘言。師魯曰：「某止用五百字可記。」及成，永叔服其簡古。永叔自此始爲古文。錢相謂希深曰：「君輩臺閣禁從之選也，當用意史學，以所聞見擬之。」故有一書，謂之《都廳闲話》者，諸公之所著也。一時幕府之盛，天下稱之。《邵氏聞見録》卷八。

10　謝希深、歐陽永叔官洛陽時，同游嵩山。自潁陽歸，暮抵龍門香山。雪作，登石樓望都城，各有所懷。忽於煙靄中有策馬渡伊水來者，既至，乃錢相遣厨傳歌妓至。吏傳公言曰：「山行良勞，當少留龍門賞雪，府事簡，無遽歸也。」錢相遇諸公之厚類此。後錢相謫漢東，諸公送别至彭婆鎮，錢相置酒作長短句，俾妓歌之，甚悲。錢相泣下，諸公皆泣下。王沂公代爲留守，御吏如束濕，諸公俱不堪其憂。日訝其多出游，責曰：「公等自比寇萊公何如？寇萊公尚坐奢縱取禍貶死，況其下者！」希深而下不敢對，永叔取手板起立曰：「以脩論之，萊公之禍不在杯酒，在老不知退爾。」時沂公年已高，若爲之動。諸公偉之。《邵氏聞見録》卷八。《容齋五筆》卷九。《東山談苑》卷五。《何氏語林》卷二十四。《堯山堂外紀》卷四十八。案：責歐陽修等人乃王曙，見《續資治通鑑長編》卷一百一十四。

11　〔歐陽文忠公〕爲西京留守推官，府尹錢思公、通判謝希深皆當世偉人，待公優異。公與尹師魯、梅聖俞、楊子聰、張太素、張堯夫、王幾道爲七友，以文章道義相切劘。率嘗賦詩飲酒，閒以談戲，相得尤樂。凡洛中山水園庭、塔廟佳處，莫不游覽。思公恐其廢職事，欲因微戒之。一日府會，語及寇萊公，思公曰：「諸君知萊公所以取禍否？由晚節奢縱、宴飲過度耳。」文忠遽曰：「宴飲小過，不足以招禍。萊公之責，由老不知退爾。」坐客爲之聳然，時思公年已七十。《澠水燕談録》卷四。

12　歐陽公爲西京留守推官，事錢思公。一日，群游嵩山，取潁陽路歸。暮抵龍門，雪作。登石樓，望都城次，忽煙靄中有車馬渡伊水者。既至，乃思公遣厨傳歌妓，且致俾從容勝賞毋遽歸之意。思公既貶漢東，王文康公晦叔爲代。一日，訝幕客多游，責曰：「君等自比寇萊公何如？萊公尚坐奢縱取禍！」衆不敢對，歐公取手板起立曰：「以某論之，萊公之禍，不在杯酒，在老不知退爾。」四座偉之。是時文康年已高，爲之動。《清波雜志》卷九。《宋稗類鈔》卷一。

13　天聖中，錢文僖留守西都，而應天院有三聖御像，去府僅十里，朔望集衆官朝拜，未曉而往，朝拜畢，三杯而退。文僖戲爲句曰：「正好睡時行十里，不交談處飲三杯。」又有人送驢肉，復曰：「廳前捉到須依法，合内盛來定付厨。」《春明退朝録》卷中。《宋朝事實類苑》卷六十三。

14　錢文僖公留守西洛，嘗對竹思鶴，寄李和文公詩云：「瘦玉蕭蕭伊水頭，風宜清夜露宜秋。更教仙驥傍邊立，盡是人間第一流。」其風致如此。淮寧府城上莎，猶是公所植。公在鎮，每宴客，命廳籍分行剗襪，步于莎上，傳唱《踏莎行》。一時勝事，至今稱之。《能改齋漫録》卷十一。《宋稗類鈔》卷四。

15　錢思公雖生長富貴，而少所嗜好。在西洛時，嘗語僚屬言：「平生惟好讀書，坐則讀經史，卧則讀小説，上厠則閲小辭，蓋未嘗頃刻釋卷也。」《歸田録》卷二。《宋朝事實類苑》卷十。《宋稗類鈔》卷五。

16　錢惟演作留守，始置驛貢洛花，有識鄙之。《仇池筆記》卷上。

17　見晏殊13。

18　錢思公生長富貴，而性儉約，閨門用度，爲法甚謹。子弟輩非時不能輒取一錢。公有一珊瑚筆格，平生尤所珍惜，常置之几案。子弟有欲錢者，輒竊而藏之，公即悵然自失，乃牓于家庭，以錢十千贖之。居一二日，子弟佯爲求得以獻，公欣然以十千賜之。他日有欲錢者，又竊去。一歲中率五、七如此，公終不悟也。《歸田録》卷一。《宋朝事實類苑》卷十一。《宋稗類鈔》卷八。

19　盛度，錢氏婿，而不喜惟演，蓋邪正不相入也。惟演建言二后並配，御史中丞范諷發其姦，落平章事，以節度使知隨州。時度幾七十，爲知制誥，責詞云：「三星之媾，多戚里之家；百兩所迎，皆權要之子。」蓋惟演之姑嫁劉氏，而其子娶於丁謂也。《東坡志林》卷二。

20　時大臣爲樞相，以非辜降節度使，謫漢東。會禁林主誥者素爲深仇，貶語云：「公侯之家，鮮克禀訓；茅土之後，多或墜宗。具官某亡國之衰緒，孽臣之累姻。」時冢宰謂典誥曰：「萬選公其貶語太酷。」禁林曰：「當留數句，以俟後命。」太宰笑曰：「尚未逞憾乎？」《湘山野録》卷上。

21　見劉后5。

22　錢思公謫居漢東日，撰一曲曰：「城上風光鶯語亂，城下煙波春拍岸。緑楊芳草幾時休，淚眼愁腸先已斷。情懷漸變成衰晚，鸞鑑朱顔驚暗换。昔年多病厭芳樽，今日芳樽惟恐淺。」每歌之，酒闌則垂涕。時後閣尚有故國一白髮姬，乃鄧王俶歌鬟驚鴻者也，曰：「吾憶先王將薨，預戒挽鐸中歌《木蘭花》引紼爲送，今相公其將亡乎？」果薨於隋。鄧王舊曲亦有「帝卿煙雨鎖春愁，故國山川空淚眼」之句，頗相類。《湘山野録》卷上。《宋稗類鈔》卷六。

23　錢文僖惟演嘗纂書，名《逢辰録》，排日盡書其父子承恩榮遇及朝廷盛典，極爲詳盡。《揮麈後録》卷一。《茶香室三鈔》卷十二。

錢　昆

1　國朝自下湖南，始置諸州通判，既非副貳，又非屬官。故嘗與知州争權，每云：「我是監郡，朝廷使我監汝。」舉動爲其所制。太祖聞而患之，下詔書戒勵，使與長吏協和……至此遂稍稍戢。然至今州郡往往與通判不和。往時有錢昆少卿者，家世餘杭人也，杭人嗜蟹，昆嘗求補外郡，人問其所欲何州，昆曰：「但得有螃蟹無通判處，則可矣。」至今士人以爲口實。《歸田録》卷二。

錢　易

1　見宋太宗28。

2　咸平元年，開封發解以高輔堯爲首，錢易次之。易有時名，不得魁薦，頗不平之，上書言試題，語涉譏諷。輔堯亦請以解頭讓易。上命錢若水覆考。既而上以爲士人争進，幾不可長，止令擢文行兼著者一人爲首，乃以孫暨爲第一，輔堯次之，易第三，餘如舊。《澠水燕談録》卷六。《宋朝事實類苑》卷三十。

3　太宗錢易内翰賢良登第，子彦、明逸連捷大用。明逸有奏云：「兩朝之間相繼者父子，十年之内並進者弟兄。」時人榮之。《青瑣高議》後集卷八。案：彦，據史傳當爲「彦遠」。

4　錢易希白，子彦遠字子高，明逸字子飛，俱以賢良登科。族人藻醇老既應説書進士，俱中第，又應中大科。熊伯通以啓賀藻知制誥曰：「七年三第，閲賢良文學之科；一門四人，襲潤色討論之職。」四人謂易、惟演、明逸及藻也。《王公四六話》卷上。

5　見錢惟演3。

晁　迥

1　晁文元公迥，少聞方士之術，凡人耳有靈響，目有神光。其後聽於静中，若鈴聲遠聞。耆年之後，愈覺清徹。公名之曰三妙音：一曰幽泉漱玉，二曰清聲摇空，三曰秋蟬曳緒。《澠水燕談録》卷二。《何氏語林》卷二十三。《宋稗類鈔》卷七。

2　晁文元公天資純至，年過四十登第，始娶，前此未嘗知世事也。初學道於劉海蟾，得煉氣服形之法；後學釋氏，嘗以二教相參，終身力行之。既老，居昭德坊里第。又於前爲道院，名其所居堂曰「凝寂」，燕坐蕭然，雖子弟見有時。《石林燕語》卷十。

3　祥符中，天書降，有旨云：「可示晁迥。」迥云：「臣讀世間書，識字有數，豈能識天上書！」定陵屢欲用爲宰執，用事者忌之而止。迥即文元公也。《曲洧舊聞》卷一。

4　大中祥符元年冬，行升中之禮，駐蹕岱宗。晁迥當草赦書之詞，例先進呈裁定。准舊儀，學士當直日，或遇宣召，即繫鞋以赴，上戴帽子見之。迥自忖度，今皇上以封祀大禮，方在致齋之中，必加嚴肅，不同常時，乃盛服秉笏造行宫門。有中使入奏，俄出報云：「上適問之，聞學士穿執，遽起入内矣，可止此祗伺。」暨中使復入，迥佇立移晷，中使來召，引至幄次，而上已改御巾幘而坐。起居訖，升詣帝所，望之儼然，即之也温，進呈詞藁，省覽稱善，怡顔撫問，有加常等。既而賜坐，令飲茶而退。《宋朝事實類苑》卷七引《金坡遺事》。

5　大中祥符、天禧之間，迥當宿直，方甲夜，奉召赴内東門，上御面東閣子坐。起居訖，升進次，宣索坐物，執事者疊青墩於御坐之東北隅，方命坐，而上語及，遽起側立以聽焉。示諭令草詔，恭受宸旨畢，命復坐，飲茶而退。卻行纔踰閾，上宣言曰：「將蠟燭與學士照路。」俄有中使就御前拔取列置密炬之一，其圍徑甚大，中使執之前引，出内東門，付於本院引接人吏。《宋朝事實類苑》卷七引《金坡遺事》。

6　大中祥符、天禧之間，暮春之月，閤門傳宣布告，令赴池苑游宴之會。法從既集，俄而陰雲興，密雨降，有詔罷後苑之游。上賜宴飲，上御承明殿，面北而坐，預侍坐者翼列如儀。既而執事之臣，捧金盤進名花，有牡丹重沓千房者，并諸奇花，首置御坐前，餘皆散布諸臣彫俎之上。内臣先供奉至尊，戴御花，以及親賢宰執亦如之，以次諸臣，皆自戴焉。上忽乃眷西顧，宣言曰：「與學士戴花。」俄有中使數人遽至，與迥及一二同僚戴之，觀者無不竦動也。《宋朝事實類苑》卷七引《金坡遺事》。

7　晁文元公迥在翰林，以文章德行爲仁宗所優異，帝以君子長者稱之。天禧初，因草詔得對，命坐賜茶，既退，已昏夕，真宗顧左右取燭與學士，中使就御前取燭，執以前導之，出内門，傳付從使。後曲燕宜春殿，出牡丹百餘盤，千葉者纔十餘朶，所賜止親王、宰臣，真宗顧文元及錢文僖，各賜一朶。又常侍宴，賜禁中名花。故事，惟親王、宰臣即中使爲插花，餘皆自戴。上忽顧公，令内侍爲戴花，觀者榮之。《澠水燕談録》卷一。

8　吕申公爲相，有長者忠厚之行，故其福禄子孫，爲本朝冠族。嘗因知制誥有闕，進擬晁宗慤。仁宗曰：「無甚文名。」命别擬人。申公曰：「臣之所見或異於是。今内外之臣，文字在宗慤之上固多，但宗慤父迥年逾八十，受先朝尊禮。若使其生見子爲侍從，且父子世掌絲綸，尤爲盛事。迥必重感戴，足以惇聖朝孝悌之風。」上許之，即降旨召試。是日，亟命至中書。迥方熟睡，不暇白知也。既畢還家，而迥老病卧于床上，注目以待宗慤之歸，問：「今日來何晏也？」宗慤具白：「召試畢方歸，故不暇白大人也。」問：「試得意否？」宗慤曰：「甚得意也。」迥大喜，遽下牀扶行，失病所在。蓋久病卧於牀，因喜其子召試而忘其疾也。宗慤在詞掖久之，父子每同錫燕，紳榮之。宋綬云：「自唐以來，惟楊於陵身見其子嗣復繼掌書命，至是有晁氏焉。」《默記》卷上。

9　晁太傅迥謝事燕居，獨處道院，不治他務，戒家人無輒有請，惟二饍以時而進。既畢即徹，若祭享然。子宗慤擢正字，易章服詣謝，公亦不顧。其夫人嘗密覘之，但見瞑目端坐，鬚髮摇風，凝然若木偶。《晁氏客語》。

10　晁文元迥嘗云：「陸象先有『天下本無事，祇是庸人擾之，始爲煩耳。』吾亦曰：『心間本無事，率由妄念擾之，始爲煩耳。』」《石林燕語》卷十。

11　文靖丈事晁文元，而晁文莊丈事文靖，諸家事契，無如二家之深。後晁丈説之以道事滎陽公，如親子姪。《東萊吕紫微師友雜志》。

12　晁太傅迥前身是静居天主。《樂善録》卷七。《古事比》卷十一。

晁宗慤

1　見晁迥8。

2　見丁度3。

姚　鉉

1　太宗留意藝文，好篇詠。淳化中，春日苑中有賞花釣魚小宴，宰相至三館畢預坐，咸從賦詩，中字爲韻，上覽以第優劣。時姚鉉先成，曰：「上苑煙花迥不同，漢皇何必幸回中。花枝冷濺昭陽雨，釣線斜牽太液風。綺萼惹衣朱檻近，錦鱗隨手玉波空。小臣侍宴驚凡目，知是蓬萊第幾宫。」賜白金百兩。時輩榮之，以比奪袍賜花等故事。《詩話總龜》前集卷四。《宋詩紀事》卷四。

2　姚鉉責居連州，嘗寫所著《文粹》一百卷，好事者於縣樓貯之。官屬多遣吏寫録。吏寫爲苦，以鹽水噀之，冀其速壞。後縱火焚樓。《類説》卷十九引《見聞録》。

3　見夏竦7。

穆　修

1　穆修，字伯長，汶陽人。後居蔡州，師事〔陳〕圖南。少豪放，性褊少合，多游京洛間，人嘗書其句於禁中壁間。真宗見之，深加賞歎，問侍臣曰：「此爲誰詩？」或以穆修對，上曰：「有文如此，公卿何以不薦？」丁晉公在側曰：「此人行不逮文。」由是上不復問。蓋伯長與晉公有布衣舊。晉公赴夔漕，伯長猶未仕，相遇漢上。晉公意欲伯長先致禮，伯長竟不一揖而去。晉公銜之，由是短於上前。後晉公貶朱崖，徙道州，公有詩云：「却謗有虞刑政失，四凶何事不量移。」可見其不相善也。《宋名臣言行録》前集卷十引《易學辨惑》。《何氏語林》卷二十九。《宋稗類鈔》卷二。

2　張文節守亳，亳之士豪者作佛廟。文節使以騎召先生作記。記成，竟不竄士名。士以白金五斤遺之，曰：「枉先生之文，願以此爲壽。」又使周旋者曰：「士所以遺者，乞載名于石，圖不朽耳。」既而亟召士讓之，投金庭下，遂俶裝去。郡士謝之，終不受。常語人曰：「寧區區糊口爲旅人，終不爲匪人辱吾文也。」《蘇學士集》卷十五《哀穆先生文》。《名賢氏族言行類稿》卷四十九。《何氏語林》卷十三。《宋稗類鈔》卷三。

3　〔穆修〕性褊訐少合，初任海州參軍，以氣陵通判，遂爲捃摭削籍，繫池州，其集中有《秋浦會遇》詩，自敍甚詳。後遇赦釋放，流落江外，賦命窮薄，稍得錢帛，即遇盗，或卧病，費竭然後已。是故衣食不能給。晚年得《柳宗元集》，募工鏤板，印數百帙，入京相國寺，設肆鬻之。有儒生數輩至其肆，未評價直，先展揭披閲，修就手奪取，瞑目謂曰：「汝輩能讀一篇，不失句讀，吾當以一部贈汝。」其忤物如此，自是經年不售一部。《東軒筆録》卷三。《楊文公談苑》。《東都事略》卷一百十三。《宋名臣言行録》前集卷十引《易學辨惑》。《宋詩紀事》卷九。

4　穆修伯長在本朝爲初好學古文者，始得韓、柳善本，大喜，自序云：「天既饜我以韓，而又飫我以柳，謂天不予饗，過矣。」欲二家文集行於世，乃自鏤板，鬻於相國寺。性伉直，不容物，有士人來，酬價不相當，輒語之曰：「但讀得成句，便以一部相贈。」或怪之，即正色曰：「誠如此，修豈欺人者？」士人知其伯長也，皆引去。《曲洧舊聞》卷四。

5　往歲士人，多尚對偶爲文。穆修、張景輩始爲平文，當時謂之古文。穆、張嘗同造朝，待旦於東華門外。方論文次，適見有奔馬踐死一犬，二人各記其事，以較工拙。穆修曰：「馬逸，有黄犬遇蹄而斃。」張景曰：「有犬死奔馬之下。」時文體新變，二人之語皆拙澁，當時已謂之工，傳之至今。《夢溪筆談》卷十四。《墨客揮犀》卷二。《宋稗類鈔》卷五。

狄遵度

1　狄遵度，字元規，樞密直學士棐之子，敏慧夙成。當楊文公崑體盛行，乃獨爲古文章，慕杜子美、韓退之之句法。一夕，夢子美自誦其逸詩數十章，既覺，猶記其兩句云：「夜卧北斗寒掛枕，木落霜拱雁連天。」因書其後曰：「子美存耶？果亡耶？其肯爲餘來耶？嘿誦人未知之者，俾予知耶？觀其詞，蓋非他人所能爲，真子美無疑矣。」遵度因足成其詩，號《佳城篇》。不幸年二十，爲襄城簿而卒。詩云：「佳城鬱鬱頽寒煙，孤雛乳兔號荒阡。夜卧北斗寒掛枕，木落霜拱雁連天。浮雲西去伴落日，行客東盡隨長川。乾坤未死吾尚在，肯與蟪蛄論大年。」《侯鯖録》卷二。《夢溪續筆談》。《宋詩紀事》卷十。

2　狄遵度幼而聰慧。弱冠爲文，詞氣豪邁，有韓、柳之風。其爲歌詩，每以子美爲法。既而友人有往湘中者，乃爲文，使之耒陽，弔子美之墳。數日，忽夢子美與之反覆諷誦其平生所爲詩十餘篇，皆世所未聞者。及覺，彷彿可記，纔十餘字。《宋詩紀事》卷十引《遯齋閒覽》。

許　洞

1　有進士許洞者，善爲詞章，俊逸之士也。因會諸詩僧分題，出一紙，約曰：「不得犯此一字。」其字乃山、水、風、雲、竹、石、花、草、雪、霜、星、月、禽、鳥之類，于是諸僧皆閣筆。洞，咸平三年進士及第，時無名子嘲曰「張康渾裹馬，許洞鬧裝妻」者是也。《六一詩話》。《宋朝事實類苑》卷六十三。《堯山堂外紀》卷四十三。《宋詩紀事》卷七。

2　許洞，太子洗馬仲容之子，登咸平三年進士第。平生以文章自負，所著詩篇甚多，當世皆知其名，歐陽文忠公嘗稱其爲俊逸之士。所居惟植一竹，以表特立之操，吴人至今稱之曰：「許洞門前一竿竹。」《中吴紀聞》卷一。

3　〔許洞〕爲雄武軍推官，詣府白事，有倅踞坐不起。即移書責知州馬知節。知節怒，劾之，除名。歸吴，所居常植一竹，以表特操。吴人至今詠之曰：「許洞門前一竿竹。」日以酣飲，嘗從民坊貰酒，大有所負。一日，忽書壁作酒歌數百言，人争往觀，其酤數倍。《吴郡志》卷二十五。《宋詩紀事》卷七。

4　許洞以文詞稱於吴，尤邃《左氏春秋》。嗜酒，嘗從酒家貸飲。一日，大寫壁作歌數百言，鄉人競來觀之，售數倍，乃盡捐其所負。《吴郡圖經續記》卷下。《宋詩紀事》卷七。

張　在

1　青州布衣張在，少能文，尤精於詩，奇蹇不遇，老死場屋。嘗題龍興寺老柏院詩云：「南鄰北舍牡丹開，年少尋芳日幾回。惟有君家老柏樹，春風來似不曾來。」大爲人傳誦。文潞公皇祐中鎮青，詣老柏院，訪在所題，字已漫滅。公惜其不傳，爲大字書於西廊之壁。後三十餘年，當元豐癸亥，東平畢仲甫將叔見公於洛下，公誦其詩，囑畢往觀。畢至青，訪其故處，壁已圮毁，不可得，爲刻于天宫石柱，又刊其故所題之處。《澠水燕談録》卷七。《宋朝事實類苑》卷三十四。《西溪叢語》卷上。《宋詩紀事》卷三。

鮑　當

1　鮑當善爲詩，景德二年進士及第，爲河南府法曹。薛尚書映知府，當失其意，初甚怒之，當獻《孤雁詩》云：「天寒稻粱少，萬里孤難進。不惜充君庖，爲帶邊城信。」薛大嗟賞，自是游宴無不預焉，不復以掾屬待之。時人謂之「鮑孤雁」。薛嘗暑月詣其廨舍，當方露頂，狼狽入，易服，把板而出，忘其幞頭。薛嚴重，左右莫敢言者。坐久之，月上，當顧見髮影，大慚，以公服袖掩頭而走。《温公續詩話》。《堯山堂外紀》卷四十四。《宋詩紀事》卷七。

2　詩人鮑郎中當知睦州日，嘗言桐廬縣一民兼并刻剥，閭里怨之，盡詛曰：「死則必爲牛。」一旦死，果鄰村産一白牛，腹旁分明題其鄉社、名姓。牛主潛報兼并之子，亟往窺之，既果然，亦悲恨無計。又恐其事之暴，欲以價求之。其民須得百千方售，其孤亦如數贈之。既得之，遂豢於家。未幾，一針筆者持金十千首於郡曰：「某民令我刺字於白牛腹下，約得金均分，今實不均，故首之。」吏鞠刺時之事。曰：「以快刀剃去氄毛，以針墨刺字，毛起，則宛如天生。」鮑深嫉之，黥二姦，竄於島。《湘山野録》卷中。

3　鮑當有《清風集》行於世，時號「鮑清風」。嘗以《孤雁》詩上一鉅公，亟稱之，故又號「鮑孤雁」。又有《貧女吟》云：「貧女臨水妝，徘徊波不定。豈敢怨春風，自無臺上鏡。」深有古意。幸不遇賞音，使有所遇，又將爲「鮑貧女」耶？《觀林詩話》。

4　先子既老，迤邐還浙。予偶至杭，創小圃在清波門外，去城十里許，稍加葺治，迎侍來居二年，而先子捐館。後因閲遺稿，見先子未第時，有《贈吴興朱臨詩》，斷章云：「安得斷茅環堵地，漁樵終老繼清風。」初以謂先子慕朱早退，故有是句也。緒與前輩語，方知是圃乃鮑當郎中故居。鮑有詩編名曰《清風集》，時號「鮑清風」。《泊宅編》三卷本卷上。《宋詩紀事》卷七。

任　玠

1　蜀人任玠温如，晚寓寧州府宅，一夕，夢一山叟貽詩曰：「故國路遥歸去來。」玠和之曰：「春風天遠望不盡。」既覺，自笑曰：「吾其死乎！」數日，不病而逝。《澠水燕談録》卷六。

郭　震

1　文潞公説，頃年進士郭震、任介皆西蜀豪逸之士。一日，郭致簡於任曰：「來日請飡皛飯。」任不曉厥旨，但如約以往。將日中，方具糲飯一盂，蘆菔、鹽各一盤，餘更别無物。任曰：「何者爲皛飯？」郭曰：「飯白，蘆菔白，鹽白，豈不是皛飯？」任更不復校，强勉食之而退。任一日復致簡於郭曰：「來日請飡毳飯。」郭亦不曉厥旨，亦如約以往。迨過日中，迄無一物，郭問之，任答曰：「昨日已曾上聞。」郭曰：「何也？」任曰：「飰也毛，蘆菔也毛，鹽也毛，只此便是毳飯。」郭大噱而退。蜀人至今爲口談。《宋朝事實類苑》卷六十七引《魏王語録》。《群書類編故事》卷十六。參見蘇軾201。

2　〔郭震〕才識過人，淳化中嘗出東郊，忽賦詩曰：「今日出東郊，東郊好春色。青青原上草，莫放征馬食。」遂走京師，上書言蜀將亂，不報。已而李順起於邛。《東都事略》卷一百十八。

王　奇

1　王奇少爲縣掾史，令題《雁》詩「隻隻啣蘆背曉霜，晝隨鴛鷺立寒塘」一聯于屏風。奇密續後二句：「晚來漁棹驚飛去，書破遥天字一行。」令奇之，因激使學。後游京師，居李文靖沆客位。真宗臨奠，見屏間《秋興》詩：「澤國來游豈厭重，羈孤懷感自無窮。雁聲不到歌樓上，秋色偏欺客路中。宿寺夢回蓮葉雨，渡江衣冷荻花風。誰憐未得青雲志，琴劍年年西復東。」召對稱旨，特許殿試，賜第。奇作詩云：「不拜春官爲座主，親逢天子作門生。」《宋詩紀事》卷九引《贛州府志》。《堅瓠甲集》卷二。

張　維

1　張維者，蜀人也，爲沙門，後反初。尤善王書，絶得懷素之骨，世鮮能及之。王嗣宗曾薦於今上，召試御書院。維自負其能，少肯降屈，入院内，環視諸人所書，不覺微哂，衆怒，非排之，止得隸秘閣，爲楷書，不就。景德末，扈駕謁陵，還經鄭州，從幸開元寺，觀新塔，僧前揖言：「聞公深信内典，願爲之碑。」因諾之。後爲撰碑，維爲書，真一時之絶也。維貧薄甚，後寄死人家。《楊文公談苑》。《宋朝事實類苑》卷五十。

武宗元

1　武宗元，真廟朝比部員外郎也，畫手妙一時。中嶽告成，召宗元圖羽儀於壁，以名手十餘人從行。既至，武獨占東壁，遣群工居西，幕以幃帳。群工規模未定，武乃畫一長脚幞頭執撾者在前。諸人愕然，且怪笑之，問曰：「比部以上命至，乃畫此一人，何耶？」武曰：「非爾所知。」既而武畫先畢。其間羅列森布，大小臣僚，下至厮役，貴賤行止，各當其分，幾欲飛動。諸人始大服。《過庭録》。《圖畫見聞志》卷三。《宋稗類鈔》卷八。

宋　迪

1　度支員外郎宋迪工畫，尤善爲平遠山水，其得意者，有《平沙雁落》、《遠浦帆歸》、《山市晴嵐》、《江天暮雪》、《洞庭秋月》、《瀟湘夜雨》、《煙寺晚鐘》、《漁村落照》，謂之八景，好事者多傳之。往歲小窰村陳用之善畫。迪見其畫山水，謂用之曰：「汝畫信工，但少天趣。」用之深伏其言，曰：「常患其不及古人者，正在於此。」迪曰：「此不難耳。汝當先求一敗牆，張絹素訖，倚之敗牆之上，朝夕觀之。觀之既久，隔素見敗牆之上，高平曲折，皆成山水之象，心存目想，高者爲山，下者爲水，坎者爲谷，缺者爲澗，顯者爲近，晦者爲遠，神領意造，恍然見其有人禽草木飛動往來之象，了然在目，則隨意命筆，默以神會，自然境皆天就，不類人爲，是謂活筆。」用之自此畫格日進。《夢溪筆談》卷十七。《宋朝事實類苑》卷五十二。《續墨客揮犀》卷一。

翟院深

1　翟院深，營丘伶人，師李成山水，頗得其體。一日，府宴張樂，院深擊鼓爲節，忽停撾仰望，鼓聲不續。左右驚愕，太守召問之，對曰：「適樂作次，有孤雲横飛，淡佇可愛。意欲圖寫，凝思久之，不知鼓聲之失節也。」太守笑而釋之。《澠水燕談録》卷七。《宋朝事實類苑》卷五十一。《圖畫見聞志》卷四。《宣和畫譜》卷十一。《圖繪寶鑑》卷三。《宋稗類鈔》卷八。

种　放

1　明清家昔有盧載《范陽家志》一書，叙其祖多遜行事之詳。……多遜門下士有种英、蘇冠者，平生最器重之。得罪之後，賓客雲散，獨英、冠二人徒步送抵天涯而還。英後易名放，即明逸。冠易名易簡，魁天下，爲參知政事。《玉照新志》卷一。《東山談苑》卷三。案：據史傳，种放、蘇易簡皆無此事，此條顯誤，姑且録之。

2　种放明逸，少舉進士不第，希夷先生謂之曰：「此去逢豹則止，他日當出于衆人。」初莫諭其意，故放隱于南山豹林谷，真宗召見，寵待非常，拜工部侍郎，皆符其言。《澠水燕談録》卷四。《宋朝事實類苑》卷四十二。

3　种隱君少時與弟汶往拜陳希夷摶，陳宿戒厨僕來日有二客，一客膳於廊。纔旦果至，惟邀放升堂，殷勤睨，以一絶贈之，曰：「鑑中有客白髭多，鑑外先生識也麽。只少六年年六十，此中陰德莫蹉跎。」种都不之曉，但屈指以三語授之曰：「子貴爲帝友，而無科名，晚爲權貴所陷。」种又乞素履之術。陳曰：「子若寡欲，可滿其數。」种因而不娶不媵，壽六十一。《湘山野録》卷上。《宋朝事實類苑》卷四十二。《新編分門古今類事》卷十。

4　种先生放，字明逸，隱居終南山豹林谷。聞華山陳希夷先生之風，往見之。希夷先生一日令灑掃庭除，曰：「當有嘉客至。」明逸作樵夫拜庭下，希夷挽之而上曰：「君豈樵者？二十年後當爲顯官，名聲聞於天下。」明逸曰：「某以道義來，官禄非所問也。」希夷笑曰：「人之貴賤莫不有命，貴者不可爲賤，亦猶賤者不可爲貴也。君骨相當爾，雖晦迹山林，恐竟不能安，異日自知之。」後明逸在真廟朝以司諫赴召。帝其手，登龍圖閣，論天下事，蓋眷遇如此。《邵氏聞見録》卷七。《東軒筆録》卷二。《東都事略》卷一百十八。《宋名臣言行録》前集卷十。《名賢氏族言行類稿》卷一。《古今事文類聚》前集卷三十九。《群書類編故事》卷十四。

5　見陳摶39。

6　〔陳摶〕有高識，嘗戒門人种放曰：「子他日遭逢明主，不假進取，迹動天闕，名馳寰海。名者，古今之美器，造物者深忌之。天地間無完名，子名將起，必有物敗之。戒之。」放至晚節，侈飾過度，營産滿雍、鎬間，門人戚屬以怙勢强併，歲入益厚，遂喪清節，時議凌忽。王嗣宗守京兆，乘醉慢罵，條奏於朝，會赦方止。《玉壺清話》卷八。《宋朝事實類苑》卷四十一。《宋名臣言行録》前集卷十。

7　希夷爲明逸卜上世葬地於豹林谷下，不定穴。既葬，希夷見之，言地固佳，安穴稍後，世世當出名將。明逸不娶，無子，自其姪世衡至今，爲將帥有聲。《邵氏聞見録》卷七。《宋名臣言行録》前集卷十。《貴耳集》卷中。

8　种放隱終南山，至老不娶，養母，非力耕之粒不饋，四方從學者幾百人，由此被召。《國老談苑》卷二。《類説》卷四十五引《聖宋掇遺》。

9　〔种放〕太宗時召之不起。母死，水漿不入口者三日，廬於墓側。張齊賢言，放隱居求志孝友之行，可勵風俗。《名賢氏族言行類稿》卷一。

10　〔种放〕與母隱終南山豹林谷，結草茅爲廬，以講習爲業，後生多從之學問，得其束脩以自給。著書十卷，人多傳寫之。工爲歌詩，亦播人口。宋維翰爲陝西轉運使，表薦之，太宗令本州給裝錢三萬，遣赴闕，量其才收用。放詣府受金，治行。素與張賀善，賀適自秦州從事公累免官，居京兆。放詣賀謀其事，賀曰：「君今赴召，不過得一簿尉耳。不如稱疾，俟再召而往，當得好官。」放然之，即託賀爲奏草，稱疾。太宗曰：「此山野之人，亦安用之？」令本府歲時存問，不復召。其母甚賢，聞有朝命，恚曰：「常勸汝勿聚徒講學。身既隱矣，何用文爲？果爲人知，而不得安處，我將棄汝，深入窮山矣。」放既辭疾，母悉取其筆硯焚之，與放轉詣窮僻，人迹罕至。後母卒，無以葬，遣僮奴持書于錢若水、宋湜。若水、湜同上言，以爲先朝嘗加召命，今貧不能葬其母，欲以私覿，是掠朝廷之美。詔京兆府賜錢三萬、帛三十疋、粟三十石。咸平末，張齊賢知京兆府，表薦，召爲左司諫，直昭文館，賜五品服。《楊文公談苑》。《宋朝事實類苑》卷四十二。《澄懷録》卷上。《昨非庵日纂》二集卷十九。

11　太平興國中，李繼遷以西夏叛，朝廷興師剪伐，迨十年餘。至咸平末，猖獗愈盛，寇陷邊境。章聖以西民疲于輸挽，有厭兵之意，而無名以罷師伐。議者益紛紜未决。事固秘密，未聞于外。處士种放山中有詩云：「胡雛負恩信，聖主恥干戈。」章聖聞之歎美，且愜素志，即遣使賫詔召至，授左司諫，直昭文館。會景德初，邊臣奏李繼遷死，其子阿移，即德明也，願納款，遂罷兵。《詩話總龜》前集卷一引《志逸》。

12　真宗初，詔种隱君放至闕，以敷對稱旨。日既高，中人送中書膳，諸相皆盛服俟其來，种隱君韋布，止長揖而已。楊大年聞之頗不平，以詩嘲曰：「不把一言裨萬乘，秪叉雙手揖三公。」上聞之，獨召楊曰：「知卿有詩戲种某。」楊汗浹股慄，不敢匿避。又曰：「卿安知無一言裨朕乎？」出一皂囊，内有十軸，乃放所奏之書也。其書曰《十議》，所謂議道、議德、議仁、議義、議兵、議刑、議政、議賦、議安、議危。俾大年觀之，從容奏曰：「臣當翊日負荆謝之。」《湘山野録》卷上。《宋朝事實類苑》卷四十二。《孔氏談苑》卷四。

13　真宗優禮种放，近世少比。一日，登龍圖閣，放從行，真宗垂手援放以上，顧近臣曰：「昔明皇優李白，御手調羹，今朕以手援放登閣，厚賢之禮，無愧前代矣。」故蔣永叔《薦放姪孫謙》云：「放早以逸民被遇，章聖有握手登樓之睠。」《澠水燕談録》卷四。《宋朝事實類苑》卷七。

14　种放隱終南山，召拜起居舍人，賜告西歸。有一高士，隱居三世，以野蔌一盤、詩一篇贈放云：「接得山人號舍人，朱衣前引到蓬門。莫嫌野菜無多味，我是三追處士孫。」《文昌雜録》卷四。《逸老堂詩話》卷下。

15　种放以諫議大夫還山，真宗命宴餞於龍圖閣，群臣賦詩以贈行。杜鎬學士獨跪上前，誦《北山移文》，音句鏘越。一坐盡傾，上尤善之。《國老談苑》卷二。

16　章聖朝，种明逸抗疏辭歸終南舊隱。上命設宴禁中，令廷臣賦詩以寵其行。獨翰林學士杜鎬辭以素不習詩，誦《北山移文》一遍。明逸不懌，云：「野人焉知大丈夫之出處哉？」《玉照新志》卷一。

17　景德中，种放賜號先生，暫還嵩山，真宗置酒資政殿餞放，侍臣當直者四人預。時所司不宿具，皆相顧不敢坐，上乃親定位次：翰林學士晁迥西向；資政殿學士王欽若東向；知制誥朱巽西向，次迥；待制戚綸東向，次欽若；放北面對上，特示客禮。酒半，上賦七言詩一章賜放和，侍臣皆賦，士大夫榮之。《澠水燕談録》卷四。《宋朝事實類苑》卷四十二。

18　見王嗣宗7、8。

19　真宗祀汾陰還，駐蹕華陰，因登亭望蓮花峯，忽憶种放居是山，亟令中貴人裴愈召之。時放稱疾不應召，上笑而止，因問愈曰：「放在家何爲耶？」愈對曰：「臣到放所居時，會放在草廳中看畫水牛二軸。」上顧謂侍臣曰：「此高尚之士怡性之物也。」遂按行在所見扈從圖軸，得四十餘卷，盡令愈往賜之。《圖畫見聞志》卷六。

20　真宗西祀回蹕，次河中，時長安父老三千人具表詣行在乞臨幸，且稱「漢、唐舊都，關河雄固，神祇人民無不望天光之下臨也」。上意未果，召种司諫放以決之。時种持兄喪於家，既至，真廟之登鸛鵲樓，與決雍都之幸。种懇奏曰：「大駕此幸有不便者三：陛下方以孝治天下，翻事秦、漢，侈心封禪郡嶽，而更臨游别都，久抛宗廟，於孝爲闕，此其不便一。其百司供擬頓仗事繁，晚春蠶麥已登，深費農務，此不便二。精兵重臣扈從車蹕，京國一空，民心無依，況九廟乎？此陛下深宜念之，乃其三也。」上玉色悚然，曰：「臣僚無一語及此者。」放曰：「近臣但願扈清蹕、行曠典、文頌聲，以邀己名，此陛下當自寤於清衷也。」翊日，傳召鑾輿還闕，臨遣，雍人所幸宜不允。真宗便欲邀放從駕至京，放乞還家林，上曰：「非久必當召卿。」《湘山野録》卷上。

21　种司諫既以三不便之奏諫真宗長安之幸，惟大臣深忌之，必知車輅還闕不久須召，先布所陷之基，使其里舊雷有終諷之曰：「非久朝旨必召，明逸慎勿輕起，當自存隱節。徐宜特削一奏請覲，以問鑾駕還闕之良苦，乃君臣之厚誠也。」种深然之。上還京，已渴佇與執政議召种之事，大臣奏曰：「种某必辭免。乞陛下記臣語，久而不召，往往自乞覲。」試召之，詔下果不至，辭曰：「臣父幼亡，伯氏鞠育，誓持三年之喪，以報其德，止有數月，乞終其制。」上已微惑。後半年，知河陽孫奭果奏入，具言种某乞詣闕請覲。上大駭，召執政曰：「率如卿料，何邪？」大臣曰：「臣素知放之所爲，彼視山林若桎梏，蓋强隱節以沽譽，豈嘉遯之人耶？請此一覲，亦妄心狂動，知鼎席將虚，有大用之覬，陛下宜察之。」蓋王文正旦累章求退之時也。由此寵待遂解，劄付河陽賜种買山銀一百兩，所請宜不允。是歲遂亡，祥符八年也。种少時有《瀟湘感事》詩，曰：「離離江草與江花，往事洲邊一歎嗟。漢傅有才終去國，楚臣無罪亦沉沙。淒涼野浦飛寒雁，牢落汀祠聚晚鴉。無限清忠歸浪底，滔滔千頃屬漁家。」誠先兆也。《湘山野録》卷上。

22　〔种放〕祥符八年歲旦，山齋曉起，服道衣，聚諸生列飲，取平生文藳，悉焚之，酒數行而逝。《玉壺清話》卷八。《宋朝事實類苑》卷四十一。

23　〔种放〕其學不喜釋氏，常裂佛書以製幃帳。《名臣碑傳琬琰集》中卷三十八。

魏　野

1　魏野處士，陝人，字仲先，少時未知名。嘗題河上寺柱云：「數聲離岸櫓，幾點别州山。」時有幕僚，本江南文士也，見之大驚，邀與相見，贈詩曰：「怪得名稱野，元來性不群。借冠來謁我，倒屣起迎君。」仍爲延譽，由是人始重之。其詩效白樂天體。真宗西祀，聞其名，遣中使召之，野閉户踰垣而遁。……卒，贈著作郎，仍詔子孫租税外，其餘科役，皆無所預。《温公續詩話》。《詩話總龜》前集卷十二。《堯山堂外紀》四十四。《宋詩紀事》卷九十六。

2　處士魏野，貌寢性敏，志節高尚。鳳閣舍人孫僅與野敦縞素之舊，尹京兆日，寄野詩説府中之事。野和之，其末有「見説添蘇亞蘇小，隨軒應是珮珊珊」之句。添蘇，長安名姬也，孫頗愛之。一日，孫召添蘇謂曰：「魏處士詩中以爾方蘇小，如何？」添蘇曰：「處士詩名藹於天下，著鄙薄在其間，是蘇小之不如矣，又何方之乎？」孫大喜，以野所和詩贈之。添蘇喜如獲寶，一夕之内，長安爲之傳誦。添蘇以未見野，深懷企慕，乃求善筆札者，大署其詩於堂壁，衒鬻於人。未幾，野因事抵長安，孫忻聞其來，邀置府宅，他人未之知也。有好事者密召過添蘇家，不言姓氏。添蘇見野風貌魯質，固不前席。野忽舉頭見壁所題，添蘇曰：「魏處士見譽之作。」野殊不答，乃索筆於其側别紀一絶。添蘇始知是野，大加禮遇。詩曰：「誰人把我狂詩句，寫向添蘇繡户中。闲暇若將紅袖拂，還應勝得碧紗籠。」《續湘山野録》。《宋詩紀事》卷十。《茶香室三鈔》卷七。

3　寇萊公典陝日，與處士魏野同游僧寺，觀覽舊游，有留題處，公詩皆用碧紗籠之，至野詩則塵蒙其上。時從行官妓之慧黠者輒以紅袖拂之。野顧公笑，因題詩云：「世情冷暖由分别，何必區區較異同。但得常將紅袖拂，也應勝似碧紗籠。」《古今詩話》。《青箱雜記》卷六。《傅幹注坡詞》卷七。《堯山堂外紀》卷四十四。《堅瓠戊集》卷二。又《堅瓠補集》卷三。《宋稗類鈔》卷五。

4　章聖幸汾陰回，望林嶺間亭檻幽絶，意非民俗所居。時魏野方教鶴舞，俄報有中使至，抱琴逾垣而走。後寇萊公鎮洛，凡三邀，不至。萊公暇日寫刺訪之，野葛巾布袍，長揖萊公，禮甚平簡。頃之，議論《騷》、《雅》，相得甚歡。將别，謂萊公曰：「盛刺不復還，留爲山家之寶。」萊公再秉鈞軸，野常游門下，顧遇之禮，優異等倫。一日，獻詩曰：「好去上天辭富貴，却來平地作神仙。」萊公得詩不悦。自是，禮日益薄，即辭去。後二年，貶道州，每題前詩于窗，朝夕吟哦之。《詩話總龜》前集卷二引《古今詩話》。《遺史記聞》。《國老談苑》卷一。《宋稗類鈔》卷六。

5　〔寇〕忠愍鎮北都，召魏野置門下。北都有妓女美色，而舉止生梗，士人謂之「生張八」。因府會，忠愍令乞詩於野，野贈之詩曰：「君爲北道生張八，我是西州熟魏三。莫怪尊前無笑語，半生半熟未相諳。」《夢溪筆談》卷十六。《墨客揮犀》卷三。《宋朝事實類苑》卷三十六。《拊掌録》。《堯山堂外紀》卷四十四。《宋稗類鈔》卷五。《宋詩紀事》卷十。

6　見劉偁1。

7　章聖遣使召魏野，仲先聞使至，留詩一聯于壁而遽去。云：「洗硯魚吞墨，烹茶鶴避煙。」使還，以壁間詩對。章聖曰：「野不求仕矣。」遂不召。《古今詩話》。《類説》卷五十六。《詩林廣記》後集卷九。《堯山堂外紀》卷四十四。《昨非庵日纂》二集卷十九。

8　王太尉相旦從車駕過陝，野貽詩曰：「昔時宰相年年替，君在中書十一秋。西祀東封俱已了，如今好逐赤松游。」王袖其詩以呈上，累表請退，上不許。野又嘗上寇萊公準詩云：「好去上天辭將相，却來平地作神仙。」《温公續詩話》。《青箱雜記》卷一。《宋朝事實類苑》卷十二。《國老談苑》卷二。《堯山堂外紀》卷四十四。《讀書鏡》卷六。《昨非庵日纂》一集卷八。《宋稗類鈔》卷六。

9　魏處士隱居陝府，有孔目官姓王者，好爲惡詩，嘗至東郊舉示魏，及言其精於屬對，魏甚苦之而不能却也。一日忽有數客訪魏，而王至，云：「某夜得一聯，似極難對，能對者當輸一飯。」會衆請其句，云：「籠牀不是籠牀，蚊厨乃是籠牀。」方竊自稱奇，而魏即應聲云：「我有對矣，可以『孔目不是孔目，驢紂乃是孔目』。」一座稱快。王即拂袖而出，終身不至草堂也。《春渚紀聞》卷七。

10　祥符中，契丹使至，因言本國喜誦魏野詩，但得上帙，願求全部。真宗始知其名，將召之，死已數年，搜其詩，果得《草堂集》十卷，詔賜之。《玉壺清話》卷七。《茶香室叢鈔》卷八。

11　魏野居於陝郊，其地頗有水竹之勝。客至，必留連飲酒。……野子闲，有父風，皇祐中，天章閣待制李公昭遇守陝，言於朝，賜號清逸處士。《春明退朝録》卷中。《宋朝事實類苑》卷四十一。

12　見李瀆2。

13　魏野，字仲先，陝府人，不喜巾幘，無貴賤，皆紗帽白衣以見之，跨白驢。真宗祠汾陰，召不起。能詩，有唐人風格，卒贈著作郎，蠲其家役。李瀆，野之中表兄也，瀆卒，野哭之慟，謂其子曰：「吾不可往，爾宜去奠之。」才六日，而野亦卒，人以爲異。《宋朝事實類苑》卷四十一。

李　瀆

1　〔蒲中李瀆〕少好學，有高志，長廬中條山下，以泉石吟詠自樂，未嘗造州縣。真宗祀汾陰，詔赴行在，瀆不起，有表稱謝云：「十行温詔，初聞丹鳳銜來；一片闲心，已被白雲留住。」真宗製詩以賜之。《澠水燕談録》卷四。《宋朝事實類苑》卷四十一。

2　陝右魏處士野、蒲中李徵君瀆乃中表也，俱有高節，以吟咏相善。野于東郊鑿土室方丈，蔭以脩竹，泉流其前，曰樂天洞；瀆結茅齋中條之陰，曰浮雲堂，皆有蕭灑之趣。每乘興相過，賦詩飲酒，累日乃去。一日，瀆過野曰：「前夕恍惚若夢中，牀下有人曰：『行到水窮處，未知天盡時。』即正其誤曰：盍云『坐看雲起時』。對曰：『此浮雲安得興起邪？』瀆水命，此必死期，故來訪别。」還家，未幾卒。《澠水燕談録》卷四。《玉壺清話》卷七。《新編分門古今類事》卷十四。

楊　朴

1　〔楊朴〕性癖，嘗騎驢往來鄭圃，每欲作詩，即伏草中冥搜。或得之，則躍而出，適遇之者無不驚。《巖下放言》卷下。《堯山堂外紀》卷四十三。《宋稗類鈔》卷五。《宋詩紀事》卷五。

2　真宗既東封，訪天下隱者，得杞人楊朴，能詩。及召對，自言不能。上問：「臨行有人作詩送卿否？」朴曰：「惟臣妾有一首云：『更休落魄耽盃酒，且莫猖狂愛詠詩。今日捉將官裏去，這回斷送老頭皮。』」上大笑，放還山。《東坡志林》卷二。《孔氏談苑》卷二。《堯山堂外紀》卷四十二。《宋詩紀事》卷八十七。

3　楊朴，字契先一作元，一日秋晴，戲釣於道傍溪澗中，值漕臺陳文惠出巡按，從者訶之，契先竟不顧。文惠怒，命從者攝至前路郵亭中詰之，契先風神村野，宛然一耕夫也。文惠益怒，欲加以刑。契先丐毫楮供析，乃作絶句云：「昨夜西風爛熳秋，今朝東岸獨垂鈎。紫袍不識蓑衣客，曾對君王十二旒。」文惠謝遣之。《桐江詩話》。《苕溪漁隱叢話》前集卷四十二。《宋詩紀事》卷五。

4　劉後村《跋楊通老移居圖》：一帽而跣者，荷藥瓢書卷先行。一髫而牧者，負布囊驅三羊繼之。一女子蓬首挾琴，一童子肩貓，一童子背一小兒，一奴荷薦席筠籃帛槌之屬，又繼之。處士帽帶，執卷騎驢。一奴負琴，又繼之。細君抱一兒騎牛，别一兒坐母前，持箠曳繩殿其後。處士攢眉凝思，若覓句然。雖妻子奴婢、生生服用之具，極天下之酸寒藍縷，然猶畜二琴，手不釋卷，其迂闊野逸之態，每一展玩，使人意消。舊題云：《楊通老移居圖》。本朝處士魏野有亭榭，林逋無妻子，惟楊朴最貧而有累，恐是畫朴。但朴字契元，不字通老。明日翻故紙，得朴集，洛人臧逋爲序，有朴絶句云云。放翁跋云：四婆，即處士之配。蘇嶠季真家有處士夫妻像，野逸如生。凡集所載，與卷内物色皆合，騎牛者四婆，作詩送朴赴召者也。《宋詩紀事》卷五。

邢　惇

1　邢惇，雍丘人，以學術稱於鄉曲，家居不仕。真宗末，以布衣召對，問以治道，惇不對。上問其故，惇曰：「陛下東封西祀，皆已畢矣，臣復何言？」上悦，除試四門助教，遣歸。惇衣服居處，一如平日，鄉人不覺其有官也。既卒，人乃見其勅與廢紙同束置屋梁間。《涑水記聞》卷五。《宋朝事實類苑》卷四十二。

韓　退

1　韓退處士，絳州人，放誕不拘，浪跡秦、晉間，以詩自名。嘗跨一白驢，自有詩云：「山人跨雪精，上便不論程。嗅地打不動，笑天休始行。」爲人所稱。好著寬袖鶴，醉則鶴舞，石曼卿贈詩曰：「醉狂玄鶴舞，閒卧白驢號。」《温公續詩話》。《宋詩紀事》卷十。

江直木

1　江直木，隱居廬山，有至行。一夕，有盜入齋中，直木假寐不動，清貧無它物，唯持藥鼎而去，遺其蓋。直木俟其出户，隨後擲蓋與之。來日謂人曰：「器不全成，得之安用？」報曉雞爲狸所食，直木悵然，將有以報雞之寃者。來日持百錢坐路隅以俟，有持死兔過者，即市之，割以祭雞。人或謂直木：「此非狸。」直木曰：「亦是其類也。」《楊文公談苑》。《宋朝事實類苑》卷四十一。

王　樵

1　王樵，字肩望，淄川人也。性超逸，深于《老》、《易》，善擊劍，有概世之志。廬梓桐山下，稱淄右書生，不交塵務。山東賈同、李冠皆尊仰之。咸平中，契丹内寇，舉族北俘。潛入虜中訪其親，累年不獲，乃歸，持諸喪，刻木爲親，葬奂山東，立祠，奉侍終身。太守劉通詣樵，踰垣遁去。其後，高弁知州事，范諷爲通判，相與就見之。李冠以詩寄之曰：「霜臺御史新爲郡，棘寺廷評繼下車。首謁梓桐王處士，教風從此重詩書。」晚自號「贅世翁」，爲贊，書其門，曰：「書生王樵，薄命寡志。無益於人，道號贅世。」豫卜地爲，名繭室，中壘石榻，刻銘其上，曰：「生前投軀，以虞不備。殁後寄魄，以備不虞。」後感疾，即入繭室中，自掩户，乃卒。命以古劍殉葬。《澠水燕談録》卷四。《宋朝事實類苑》卷四十一。

林　逋

1　林逋隱居杭州孤山，常畜兩鶴，縱之則飛入雲霄，盤旋久之，復入籠中。逋常泛小艇，游西湖諸寺，有客至逋所居，則一童子出應門，延客坐，爲開籠縱鶴，良久，逋必棹小船而歸，蓋嘗以鶴飛爲驗也。逋高逸倨傲，多所學，唯不能棋。常謂人曰：「逋世間事皆能之，唯不能擔糞與著棋。」《夢溪筆談》卷十。《墨客揮犀》卷三。《何氏語林》卷二十。《東山談苑》卷六。《西湖夢尋》卷三。《詞林紀事》卷三。

2　林君復嘗蓄一鶴，字曰「鳴皋」。自泛小艇游西湖諸寺，客至，則一童子應門延坐，開籠放鶴，必棹船而歸。蓋以鶴飛爲度。山多古梅，相傳君復手植，時人因有「子鶴妻梅」之説。《湖山便覽》卷二。

3　錢塘林逋亦著高節，以詩名當世，名公多與之游。天聖中，丞相王公隨以給事中知杭州，日與唱和，親訪其廬，見其頽陋，即爲出俸錢新之。逋乃以啓謝王公，其略曰：「伏蒙府主給事，差人送到留題唱和詩石一片，并創軒榮，以庇風日。衡茅改色，猿鳥交驚。夫何至陋之窮居，獲此不朽之奇事？竊念頃者清賢鉅公，出鎮藩服，亦常顧邱樊之側微，念土木之衰病，不過一枉駕，一式廬而已，未有迂逥玉趾，歷覽環堵。當纓蕤之盛集，攄風雅之祕思，率以賡載，始成編軸。且復搆他山之堅潤，刊群言之鴻麗，珠聯綺錯，雕縟相照，輦植置立，賁于空林，信可以奪山水之清暉，發斗牛之寶氣者矣。」迨景祐初，逋尚無恙，范文正公亦過其廬，贈逋詩曰：「巢由不願仕，堯舜豈遺人？」又曰：「風俗因君厚，文章到老醇。」其激賞如此。《青箱雜記》卷六。

4　林逋處士隱居西湖，朝廷命守臣王濟體訪。逋聞之，投贄一啓，其文皆儷偶聲律之流，乃以文學保薦，詔下，賜帛而已。濟曰：「草澤之士須稽古，不友王侯。文學之士，則修詞立誠，俟時致用。今逋兩失之。」《事文類聚》前集卷三十三。《該聞録》。《類説》卷十九。《群書類編故事》卷十八。《西湖游覽志餘》卷二十一。《疑耀》卷六。

5　林逋傲許洞，洞作詩嘲逋，餘杭人以爲中的：「寺裏掇齋饑老鼠，林間咳嗽病獼猴。豪民遺物鵝伸頸，好客臨門鱉縮頭。」《江隣幾雜志》。《西湖游覽志餘》卷二十一。《堯山堂外紀》卷四十四。《堅瓠己集》卷二。

6　處士林逋居於杭州西湖之孤山。逋工筆畫，善爲詩，如「草泥行郭索，雲木叫鈎輈」，頗爲士大夫所稱。又《梅花詩》云：「疎影横斜水清淺，暗香浮動月黄昏。」評詩者謂：「前世詠梅者多矣，未有此句也。」又其臨終爲句云：「茂陵他日求遺稾，猶喜曾無封禪書。」尤爲人稱誦。自逋之卒，湖山寂寥，未有繼者。《歸田録》卷二。《宋朝事實類苑》卷三十五。《宋名臣言行録》前集卷十。《宋詩紀事》卷十。

7　東人王居卿在揚州，孫巨源、蘇子瞻適相會。居卿置酒曰：「『疎影横斜水清淺，暗香浮動月黄昏。』此和靖《梅花》詩，然而爲詠杏花與桃、李，皆可用也。」東坡曰：「可則可，恐杏花與桃花不敢承當。」一坐爲之大笑。《侯鯖録》卷八。《王直方詩話》。《詩話總龜》前集卷九。《類説》卷五十七。

8　〔林逋〕臨終作一絶曰：「茂陵他日求遺藁，猶喜初無封禪書。」或刻石置之其墓中。《郡齋讀書志》卷十九。

9　見李及4。

10　宋林處士和靖隱居西湖之孤山，後宦游於杭者，或妾或女死，多葬其地，故纍纍於林墓之前後。有士人題詩云：「太乙宫前處士家，於今换作宫人斜。想因孤嶼人清絶，故使桃花照命耶。」《堅瓠丙集》卷一。

11　至元間，釋氏豪横，改宫觀爲寺，削道士爲髠。且各處陵墓，發掘迨盡。孤山林和靖處士墓屍骨皆空，惟遺一玉簪。時有人作詩以悼之曰：「生前不繫黄金帶，身後空餘白玉簪。」《南村輟耕録》卷十三。《堯山堂外紀》卷四十四。《湖山便覽》卷二。

12　和靖先生豈有頷珠者，而楊璉真珈亦發其墓焉。聞棺中一無所有，獨有端硯一枚。《遂昌雜録》。

13　泉南林洪，字龍發，號可山，肄業杭泮，粗有詩名。理宗朝，上書言事，自稱和靖七世孫，冒杭貫，取鄉薦。……時有無名子作詩嘲之曰：「和靖當年不娶妻，只留一鶴一童兒。可山認作孤山種，正是瓜皮搭李皮。」蓋俗云以强認親族者爲「瓜皮搭李樹」云。《梅磵詩話》卷中。《宋詩紀事》卷七十三。《古謡諺》卷八十四。

14　林可山稱和靖七世孫，不知和靖不娶，已見梅埾俞序中矣。姜石帚嘲之曰：「和靖當年不娶妻，因何七世有孫兒？若非鶴種并梅種，定是瓜皮搭李皮。」《隨隱漫録》卷三。《至正直記》卷四。《堅瓠丙集》卷一。《宋稗類鈔》卷六。

石　砒

1　國初，隱士石砒居洛陽之北邙山，馮拯侍中爲留守。砒每騎驢直造侍中，見必拜之，飲酒至醉乃去。砒好作詩，多道家語，有曰：「結網蜘蛛翻仰肚，轉枝啄木倒垂頭。」意謂謀利者如此。又曰：「蝸牛角上争闲事，石火光中寄此身。」意謂好利者若此。洛陽人頗能誦之。一日，自城中飲酒大醉，騎驢夜歸，失所在。《邵氏聞見録》卷十六。

孔　旻

1　淮南孔旻隱居篤行，終身不仕，美節甚高。嘗有竊其園中竹，旻愍其涉水冰寒，爲架一小橋渡之。推此則其愛人可知。《夢溪筆談》卷九。《宋史翼》卷三十六。

孔　旼

1　見韓維17。

孔

1　孔，魯山處士旼之弟也。爲順陽令，有虎來至城南，率吏卒往逐之，最居其前。虎據山大吼，吏卒皆失弓槍偃仆，虎來搏，有小吏執硯，趨當其前，虎銜以去。取獵户毒矢，挺身逐之，左右諫不可，曰：「彼代我死，我何忍不救之？」逐虎入山十餘里，竟射中虎，奪小吏而還，小吏亦不死。《涑水記聞》卷十四。《宋朝事實類苑》卷六十二。

柴通元

1　真宗皇帝時，有道士柴通元者，居陝州承天觀，壽百餘歲。耐寒暑，日縱酒，往往不食。祀汾陰隨輦，自號羅山太一洞主。臨終，召官僚士庶，言死生之要。夜分盥灌，望闕而逝。舉其體，甚輕，若蟬蜕然。《續墨客揮犀》卷一。案：柴通元，《宋史》卷四百六十二作柴通玄。

柴文元

1　柴文元，本綿州彰明縣弓手。沿幹山樊覩一鷹，帶緑縧，胸絆於林間。柴喜其俊異，又疑豪子所蓄，遂取以歸。道遇少年，就索，柴即與之。少年愧謝，傳以符術，授丹筆一枝，曰：「遇人疾厄，當書符以救之。」柴歸縣，不喜執役。遂竄迹西蜀，游荆渚。每書符以治疾，亦時得金，以助行橐。後游太華，見陳希夷，問：「子何處得太乙真君筆乎？」方知所遇乃太乙洞主。柴即求披戴，住閿鄉縣觀中。真宗西祀回，召對賜坐，問以無爲之要，賜茶藥束帛。時已百餘歲，善服氣，能長嘯，精彩如中年人。觀即唐軒游宫，有明皇詩及所書《道德經》二碑。真宗作詩賜之，改賜祥符觀額，邑人至今呼爲柴先生觀。《能改齋漫録》卷十八。

章齊一

1　金陵道士章齊一，善爲詩，好嘲詠，一被題目，即日傳誦，人皆畏之。《楊文公談苑》。

趙抱一

1　秦州趙抱一者，初嘗牧牛田間，一夕，有人叩門召之，以杖引行，杖端有氣如煙，其香可悦。俄至山崖絶頂，見數人會飲，音樂交奏，抱一駭莫能測。會巡檢過其下，聞樂聲，以爲群盜懽集，令呼民梯山而上，至則無所覩，唯抱一獨在，援以下之，自是不食。《楊文公談苑》。

賀蘭歸真

1　見宋真宗20。

張無夢

1　道人張無夢，在真宗朝，以處士見，除校書郎。無夢善攝生。梅昌言知蘇州，無夢求見之，先與詩云：「壺中一粒長生藥，待與蘇州太守分。」好爲大言，處之不疑，自比李少君。然無夢年九十死。無夢語人，少時絶欲，屏居山中十餘歲，自以爲不動。及出，見婦人美色，乃復歉然。又入山十餘年，乃始寂定。勸人飲食毋用鹽醋，煮餅淡食，更自有天然味。無夢老病耳聾，其死亦無他異。《中山詩話》。

劉　遁

1　〔丁〕晉公舊有園在保康門外，園内有仙游亭、仙游洞，景趣瀟洒。有道士劉遁相往來，遁作仙游亭詩贈公云：「屢上游仙亭上醉，游仙洞裏杳無人。他時鶴駕游滄海，同看蓬萊島上春。」公莫曉其詩。公南遷，遁往見公於崖，公方思其詩，乃知遁異人也。與之泛舟海上而飲，公曰：「今日之游，成子之詩意也。」《宋朝事實類苑》卷四十三引《名賢詩話》。

史延壽　許　我

1　史延壽，嘉州人，以善相游京師，貴人争延之。視貴賤如一，坐輒箕踞稱我，人號曰史不拘，又曰史我。吕文靖公嘗邀之，延壽至，怒閽者不開門，叱之，閽者曰：「此相公宅，雖侍臣亦就客次。」延壽曰：「彼來者，皆有求於相公，我無求，相公自欲見我耳。不開門，我竟還矣。」閽者走白公，公開門迎之。延壽挾術以游于世，無心於用舍，故能自重也如此。《澠水燕談録》卷四。《宋朝事實類苑》卷四十一。

2　賈魏公爲相日，有方士姓許，對人未嘗稱名，無貴賤皆稱「我」，時人謂之「許我」。言談頗有可採，然傲誕，視公卿蔑如也。公欲見，使人邀召數四，卒不至。又使門人苦邀致之，許騎驢徑欲造丞相廳事，門吏止之不可，吏曰：「此丞相廳門，雖丞郎亦須下。」許曰：「我無所求於丞相，丞相召我來。若如此，但須我去耳。」不下驢而去。門吏急追之不還，以白丞相。魏公又使人謝而召之，終不至。公歎曰：「許市井人耳，惟其無所求於人，尚不可以勢屈，況其以道義自任者乎！」《夢溪筆談》卷十八。《墨客揮犀》卷四。《宋稗類鈔》卷四。

3　富鄭公初不識許我，聞其名，遽召見之。我乘馬直造廳廡，謁者請就賓次，通姓名，我曰：「既召我來而不迎我，是見輕也。」復乘馬徑去。公聞之，歎息曰：「許我所以能我者，以無所求，而俯仰在我也。」《五總志》。

史　序

1　景德四年，司天判監史序奏：「今年太歲丁未六月二十五日，五星當聚周分。」既而重奏：「臣尋推得五星自閏五月二十五日近太陽行度。按《甘氏星經》曰：『五星近太陽而輒見者，如君臣齊明，下侵上之道也。若伏而不見，即臣讓明於君，此百千載未有也。』但恐今夜五星皆伏。」真宗親御禁臺以候之，果達旦不見。大赦天下，加序一官，群臣表賀。《湘山野録》卷上。

釋文鑑

1　見張詠76。

2　見張唐輔1。

徐　奭

1　見宋真宗41。

2　祥符中，西蜀有二舉人同硯席。既得舉，貧甚，干索旁郡以辦行。將迫歲，始離鄉里，懼引保後時，窮日夜以行。至劍門，張惡子廟號「英顯王」，其靈響震三川，過者必禱焉。二子過廟已昏晚，大風雪苦寒，不可夜行，遂禱於神，各占其得失，且祈夢爲信，草就廟廡下席地而寢。入夜風雪轉甚，忽見廟中燈燭如晝，殽俎甚盛，人物紛然往來。俄傳導自遠而至，聲振四山，皆岳瀆貴神也。既就席，賓主勸酬如世人。二子大懼，已無可奈何，潛起，伏暗處觀焉。酒行，忽一神曰：「帝命吾儕作來歲狀元賦，當議題。」一神曰：「以『鑄鼎象物』爲題。」既而諸神皆一韻，且各删潤彫改，商確又久之，遂畢，朗然誦之曰：「當召作狀元者魂魄，授之。」二子默喜，私相謂曰：「此正爲吾二人發。」迨將曉，見神各起到别，傳呼出廟而去，視廟中寂然如故。二子素聰警，各盡記其賦，亟寫於書帙後，無一字忘，相與拜賜，鼓舞而去。倍道而行，笑語欣然，惟恐富貴之逼身也。至京，適將引保就試，過省益志氣洋洋。半驗矣，至御試，二子坐東西廊。御題出，果《鑄鼎象物賦》，韻脚盡同。東廊者下筆思廟中所書，懵然一字不能上口。間關過西廊問之，西廊者望見東來者，曰：「御題驗矣。我乃不能記，欲起問子，幸無隱也。」東廊者曰：「我正欲問子也。」於是二子交相怒曰：「臨利害之際，乃見平生，且此神賜而獨私以自用，天其福爾邪？」各憤怒不得意，草草信筆而出。及唱名，二子皆被黜，狀元乃徐奭也。既見印賣賦，二子比廟中所記者無一字異也。二子歎息，始悟凡得失皆有假手者，遂皆罷筆入山，不復事筆硯。恨不能記其姓名云。《説郛》卷四十一下引《蓼花洲閒録》。

吕　憲

1　吕防嘗應舉京師，與市易劉神善相遇甚善。同上之市飲。吕曰：「某今歲如何？」劉曰：「且飲，奉爲言之。」久而曰：「將來春榜，只有吕憲而無吕防，君其改之。」蓋南省未試之前也。吕遂改名憲，果於李迪狀元下及第。《新編分門古今類事》卷十一引《青瑣高議》。

廖　復

1　天禧二年，開封解牓出，有廖復者被黜，率衆詣鼓院訴有司不公。朝廷差錢惟演等重考，取已落者七十餘人，復亦預薦，時號「還魂秀才」。《泊宅編》十卷本卷八，又三卷本卷上。

孫　籍

1　真宗東封還，群臣獻歌頌稱贊功德者相繼，惟進士孫籍獻書言：「封禪，帝王之盛事，然願陛下慎於盈成，不可遂自滿假。」上善其言，即召試中書，賜同進士出身。《涑水記聞》卷六。《宋朝事實類苑》卷十六。

翁　肅

1　翁肅，閩人，守江州。昏耄，代者至，既交割，猶居右席，代者不校也。罷起，轉身復將入州宅，代者攬衣止之，曰：「這个使不得。」《畫墁録》。

陸　起

1　陸起，性滑稽，宰吉州廬陵，劇邑，訴訟尤多。起既才短，率五鼓視事，至夜分猶不能辦。自作一絶題廳壁云：「驅雞政府本來無，剛被人呼邑大夫。及至五更侵早起，算來卻是被雞驅。」《臨漢隱居詩話》。

張唐輔

1　張逸密學知成都，善待僧。文鑑大師，蜀中民素所禮重。一日，文鑑謁張公，未及見。時華陽主簿張唐輔同候於客次，唐輔欲搔髮，方脱烏巾，睥睨文鑑，罩於其首，文鑑大怒，諠呶。張公遽召，才就坐，即白曰：「某與此官人素不相熟，適來輒將幞頭罩某面上。」張公問其故，唐輔對曰：「某方頭癢，取下幞頭，無處頓放，見大師頭闲，遂且權頓少時，不意其怒也。」張公大笑而已。《倦游雜録》。《宋朝事實類苑》卷六十七。《五雜組》卷十六。

宋人軼事彙編卷九

王　曾

1　王沂公之父見字紙遺墜，必掇拾以香湯洗燒之。一夕，夢宣聖拍其背曰：「汝何以重吾字紙之勤也？恨汝老矣，無可成就。他日當令曾參來汝家受生，顯大門户。」未幾，果生一男，遂命名曾，後果狀元及第。《吹劍四録》。《七修類稿》卷四十九引《文昌化書》。

2　王沂公曾，青州人。郊居，門直大路，夾以槐陰，兩大槐夾路，交枝連理，是歲公生，作相之祥也。《新編分門古今類事》卷十五引《沂公言行録》。

3　〔王文正公〕嘗適江左，護外喪，度京口，大風起，舟子請急艤焉。公念赴喪事宜不得緩，促遂行。顧前後舟皆欲覆，公所乘獨安然以濟，聞者歎異之。《名臣碑傳琬琰集》中卷四十四引富弼《王文正公曾行狀》。

4　王公曾、張公詠、錢若水微時，謁華山陳希夷求相，欲以學仙者。希夷謂王、張曰：「爾輩非仙才，王當爲宰輔。」顧張，取紙筆遺之，張曰：「悟矣，推吾入鬧中耶。」又謂錢曰：「餘不足以知子，當見白閣道者。」錢遂造之，道者曰：「君急流中勇退人也。」其後，王果拜相，張位至八座，歷試中外，以才顯。錢爲樞臣。《澗泉日記》卷下。

5　予嘗愛王沂公曾布衣時，以所業贄吕文穆公蒙正，卷有《早梅》句云：「雪中未問和羹事，且向百花頭上開。」文穆曰：「此生次第已安排作狀元宰相矣。」後皆盡然。《湘山野録》卷上。《詩話總龜》前集卷三。《古今詩話》。《唐宋分門名賢詩話》卷一。《新編分門古今類事》卷十四。《宋朝事實類苑》卷三十六引《魏王語録》。《孔氏談苑》卷二。《魏公譚訓》卷四。《蓬窗日録》卷七。《堯山堂外紀》卷四十四。《宋稗類鈔》卷二。《宋詩紀事》卷七引《歷代吟譜》。

6　内黄傅珏者，以財雄大名。……珏不力於學，弁鶡碌碌下僚，獨能知人。嘗坐都市，閲公卿車騎之過者，言它日位所至，無毫髮差。初不能相術，每曰：「予自得於心，亦不能解也。」嘗寓北海，王沂公曾始就鄉舉，珏偶俟其姻于棘圍之外，遇之，明日，以雙筆要而遺之，曰：「公必冠多士，位宰相，它日無相忘。」聞者皆笑。珏不爲怍，遂定交，傾貲以助其用，沂公賴之。既而如言，故沂公與其二弟以兄事之，終身不少替。《桯史》卷九。

7　咸平五年，南省試進士《有教無類賦》，王沂公爲第一，賦盛行於世，其警句有云：「神龍異稟，猶嗜慾之可求；纎草何知，尚薰蕕而相假。」時有輕薄子，擬作四句云：「相國寺前，熊翻筋斗；望春門外，驢舞柘枝。」議者以謂言雖鄙俚，亦着題也。《歸田録》卷二。《堯山堂外紀》卷四十四。

8　先君諱宰，字元鈞言：青州王沂公所居坊，有榜曰「三元文正之坊」。又嘗見沂公登科報其父書曰：「曾今日殿前唱名，遂忝第一，皆先世積德、大人教訓所致，然此亦是世間有底事，大人不須過喜。」《家世舊聞》卷下。

9　王沂公曾青州發解，及南省、程試，皆爲首冠。中山劉子儀爲翰林學士，戲語之曰：「狀元試三場，一生喫著不盡。」沂公正色答曰：「曾平生之志不在温飽。」《東軒筆録》卷十四。《舊聞证誤》卷一。《宋名臣言行録》前集卷五。《陔餘叢考》卷十三。

10　王沂公作三元，人皆賀之，衆交贊其三元之盛。公正色曰：「曾當時窗下讀書，意本不爲此二字。」又在太學時，至貧。冬月止單衣，無綿背心，寒甚。則二兄弟乃以背相抵，晝夜讀書。人或遺之以衣服，皆不受。《北窗炙輠録》卷下。

11　王沂公狀元及第，還青州故郡。府帥聞其歸，乃命父老倡樂迎於近郊。公乃易服，乘小衛，由他門入。遽謁守，守驚曰：「聞君來，已遣人奉迎。門司未報，君何爲抵此？」王曰：「不才幸忝科第，豈敢煩郡守父老致迓？是重其過也。故變姓名，誑迎者與門司而上謁。」守歎曰：「君所謂真狀元矣。」遂許之遠大。《能改齋漫録》卷十二。《賢弈編》卷一。《自警編》卷一。《言行龜鑑》卷二。《昨非庵日纂》二集卷十。《宋稗類鈔》卷三。

12　王沂公初就殿試時，固已有盛名。李文靖公沆爲相，適求婿，語其夫人曰：「吾得婿矣。」乃舉公姓名曰：「此人今次不第，後亦當爲公輔。」是時吕文穆公家亦求姻於沂公。公聞文靖言，曰：「李公知我。」遂從李氏，唱名果爲第一。《石林燕語》卷九。《堯山堂外紀》卷四十四。《宋稗類鈔》卷三。

13　寇萊公初入相，王沂公時登第，後爲濟州通判。滿歲當召試館職，萊公猶未識之，以問楊文公曰：「王君何如人？」文公曰：「與之亦無素，但見其兩賦，志業實宏遠。」因爲萊公誦之，不遺一字。萊公大驚曰：「有此人乎？」即召之。《石林燕語》卷七。

14　公在閣下累年，時楊文公已居内制。楊性恢諧，好嘲誚，凡僚友無不狎侮，至公則曰：「第四廳舍人不敢奉戲。」故李翰林昌武尤所歎服，嘗曰：「若王舍人，可謂不可得而親疎也。」《宋名臣言行録》前集卷五。《何氏語林》卷十三。

15　景德中，朝廷始與北虜通好，詔遣使將以北朝呼之，王沂公以爲太重，請但稱契丹本號可也。真宗激賞再三，朝論韙之。《澠水燕談録》卷二。《宋朝事實類苑》卷九。《宋名臣言行録》前集卷五。《儒林公議》。

16　祥符中，王沂公奉使契丹，館伴耶律祥頗肆談辨，深自衒鬻，且矜新賜鐵劵，公曰：「鐵劵，蓋勳臣有功高不賞之懼，賜之以安反側耳，何爲輒及親賢？」祥大沮矣。《澠水燕談録》卷二。《宋朝事實類苑》卷九。《宋名臣言行録》前集卷五。

17　王曾爲參知政事，改葬叔太子中舍宗元、叔母嚴氏，自言幼孤，叔父母育之。詔贈宗元工部員外郎，嚴氏懷仁縣太君。《燕翼詒謀録》卷四。

18　真宗上仙，明肅召兩府諭之，一時號泣。明肅曰：「有日哭在，且聽處分。」議畢，王文正曾作參政，秉筆，至淑妃爲皇太妃，秉筆曰：「適來不聞此語。」丁崖州曰：「遺詔可改邪？」衆亦不敢言。明肅亦知之，始惡丁而嘉王之直。《江鄰幾雜志》。《孔氏談苑》卷三。

19　真宗晏駕，二府受遺制，輔立仁宗及皇太后權聽斷軍國事。宰相丁謂欲去「權」字，王沂公時參大政，獨執之曰：「皇帝冲年，太后臨朝，斯非國家常典，稱『權』猶足示後，況言猶在耳，何可改也！」謂深感其言，「權」字遂不敢去。《澠水燕談録》卷二。《宋朝事實類苑》卷十六引《魏王别録》。

20　乾興初，丁謂欲每議大政則太后後殿朝執政，朔望則皇帝前殿朝群臣，其餘常事，獨令入内押班雷允恭附奏禁中，傳命二府。衆以爲隔絶中外，不便。王沂公時判禮院，引東漢故事，皇帝在左，太后在右，同殿加簾，中書、樞密院以次奏事。人心乃安。《澠水燕談録》卷二。

21　見宋真宗34。

22　真宗初上仙，丁晉公、王沂公同在中書，沂公獨入劄子，乞於山陵已前一切内降文字，中外並不得施行。又乞今後凡兩府行下文字，中書須宰臣參政，密院須樞密使、副、簽書員同在，方許中外承受。兩宫可其奏。晉公聞之，愕然自失，由是深憚沂公矣。《東軒筆録》卷三。

23　真皇上仙，執政因對奏：寇準與南行一郡。丁謂至中書云：「雷州司户。」王曾參政云：「適來不聞有此指揮。」丁云：「停居主人，宜省言語。」王悚息而已。蓋王是時僦寇宅而居。《孔氏談苑》卷二。

24　王文正爲參知政事，嫉丁晉公姦邪，屢欲開陳，以宰執同對，未果。每閒暇與晉公語，色欲言而輒止者數四。晉公詰之，文正曰：「弟某當遠官，而老母鍾愛，兹事頗亂方寸也。」晉公曰：「公可留身面陳其事，得旨，吾曹亟奉行爾。」明日，宰執退而文正獨留。晉公悟，悔之不及。文正具陳謂姦邪，簾幃嘉納，丁自此黜，士論莫不快之。《曲洧舊聞》卷一。

25　丁謂當國，權勢震主，引王沂公爲參知政事，諂事謂甚至。既登政府，每因閒暇與謂款，必涕泣作可憐之色，晉公問之數十次矣。一日，因問，閔然對曰：「曾有一私家不幸事，恥對人言。曾少孤，惟老姊同居，一外生不肖，爲卒，想見受艱辛杖責多矣。老姊在青州鄉里，每以爲言。」言訖又涕下。謂亦惻然，因爲沂公言：「何不入文字，乞除軍籍？」沂公曰：「曾既污輔臣之列，而外生如此，豈不辱朝廷？自亦慙言于上也。」言畢，又涕下。謂再三勉之：「此亦人家常事，不足爲媿，惟早言于上，庶脱其爲卒之苦爾。」自後謂數數勉之留身上前奏知，沂公必涕下曰：「豈不知軍卒一日是一日事？但終自羞赧爾。」晉公每催之，且謂沂公曰：「某日可留身奏陳。」沂公猶不欲，謂又自陳之。一日，且責沂公：「門户事乃爾緩？謂當奉候于閤門。」沂公不得已，遂留身。既留身踰時，至將進膳猶不退，盡言謂之盗權姦私，且言：「丁謂陰謀詭譎多智數，變亂在頃刻。太后、陛下若不亟行，不惟臣身齏粉，恐社稷危矣！」太后大怒，許之，乃退。晉公候于閤門，見其甚久，即頓足捩耳云：「無及矣！」方悟知其令謂自爲己謀，不使之覺，欲適當山陵之事而發故也。沂公既出，遇謂于閤門，含怒不揖而出。晉公始悟見賣，含毒而己不覺也。是日，既至都堂，召兩府入議，而不召謂。謂知得罪，祈哀于馮拯、錢惟演及曾等，曰：「今日謂家族在諸公矣。」太后欲誅謂，拯申理之。沂公奏請召知制誥，就殿廬草制罷之，不復宣麻。太后從之。責太子少保，分司西京，俄竄崖州。向使謂防闲沂公，則豈有此禍？故知權數在謂之上也。《默記》卷上。

26　天聖初，公嘗詮録古先聖賢事跡凡六十事，繪事以獻。上嘉納之，降詔褒美，仍勑鏤板模印，均賜近侍。《宋名臣言行録》前集卷五。

27　王沂公曾當國，屢薦吕許公夷簡。是時明肅太后聽政，沂公奏曰：「臣屢言吕夷簡才望可當政柄，而兩宫終未用，以臣度太后之意，不欲其班在樞密使張旻之上耳。且旻一赤脚健兒，豈容妨賢如此？」太后曰：「固無此意，行且用夷簡矣。」沂公曰：「兩宫既已許臣，臣請即今宣召學士草麻。」太后從之。及許公大拜，漸與沂公不協。晚年睽異，勢同水火，當時士大夫各有附麗，故慶曆中朝廷有黨人之論矣。《東軒筆録》卷七。

28　王曾僕射有台宰之量，每進擢時材，不欲人歸恩在己。初參大政，嘗薦蘇維甫者可當煩使。維甫至京師，屢造其門，不敢輒干以私。一日，久奉朝請，資用已乏，因旬澣詰旦詣公，語餘，遂及身計。公答以他辭。維甫退，所館已有持勅者在門，乃新命江淮都大發運使，寔朝行之極選也，乃王公九日所署勅也。維甫慚歎久之。其它事多類此。范仲淹被遇極深，嘗贊之曰：「久當朝柄，未嘗樹私恩，此人之所難也。」公曰：「恩若自樹，怨使誰當？」識者以爲明理之言。《儒林公議》。

29　王文正公曾爲人方正持重，在中書最爲賢相，嘗謂：「大臣執政，不當收恩避怨。」公嘗語尹師魯曰：「恩欲歸己，怨使誰當？」聞者歎服，以爲名言。《歸田録》卷一。《宋朝事實類苑》卷九。

30　魏公言：公當國，門下未嘗顯拔一人。希文乘間輒諷之曰：「明揚士類，宰相之任也。公之盛德獨少此爾。」公徐應之曰：「司諫不思邪？恩若己出，怨將誰歸？」希文惘然歎曰：「真宰相也。」《韓魏公别録》。《宋名臣言行録》前集卷五。《遵堯録》卷五。

31　王沂公當軸，以厚重鎮天下，尤抑奔競。張師德久次館閣，博學有時望，而不事造請，最爲魯肅簡公所知。一日，中書議除知制誥者，魯盛稱張才德，沂公以未識爲辭。魯密諷張見沂公，張辭不往，魯屢諷之，張重違魯意，始緣職事一往，沂公辭不見，張大悔恨。他日，中書復議，魯無以易張，曰：「向已爲公言之矣。」沂公曰：「張君器識行義，足以爲此，然尚有請謁耳。」逾年，方命掌誥。沂公之取人如此，故當時士大夫務以沖晦自養焉。《澠水燕談録》卷三。《宋朝事實類苑》卷十四。參見王旦50。

32　見尹洙5。

33　有一朝士，與王沂公有舊，欲得齊州。沂公曰：「齊州已差人。」乃與廬州，不就，曰：「齊州地望，卑於廬州，但於私便爾耳。相公不使一物失所，改易前命，當亦不難。」公正色曰：「不使一物失所，唯是均平。若奪一與一，此一物不失所，則彼一物必失所。」其人慚沮而退。《夢溪補筆談》卷二。

34　魏公言：公德器深厚而寡言，當時有得其品題一兩句者，人皆以爲榮。琦爲諫官時，因納劄子，忽云：「近日頻見章疏甚好，只如此可矣。向來如高若訥輩多是擇利，范希文亦未免近名。」《宋名臣言行録》前集卷五引《魏公别録》。

35　王文正公曾、李文定公迪，咸平、景德間相繼狀元及第。其後更踐政府，乃罷相鎮青，又爲交承，故文正送文定移鎮兖海詩有「錦標奪得曾相繼，金鼎調時亦踐更」之句，又云：「并土兒童君再見，會稽章紱我偏榮。」蓋文定再鎮兖，而青社，文正鄉里也。《澠水燕談録》卷七。《宋朝事實類苑》卷二十四。《詩話總龜》前集卷十七。《古今事文類聚》前集卷二十。《宋詩紀事》卷七。

36　公再涖大名，治政益信于俗，民居軍伍，咸畫像以事之。時敵使往來入境，皆云：「此府王公在焉。」必沐浴潔服而入。《宋名臣言行録》前集卷五。《自警編》卷六。

37　公留守洛陽，屬歲歉，里有囷積者，飢民聚黨取鄰郡，以强盗論，報死者甚衆，公但重笞而釋之。遠近聞以爲法，全活者數千計。《宋名臣言行録》前集卷五。《厚德録》卷二。

38　校書郎張子奭居三川間，嘗請見王沂公。延於便坐，屏左右語之曰：「聞伊闕令劉定基貪虐無狀，民將興訟。」又出書一軸，悉數其罪，且曰：「爲吏至此，誠不足念。若舉以成獄，則平民罹其害者不啻千人。今將先事除之如何？」奭對以漢薛宣故事，公頷之。未幾，檄召令至府面詰之，仍示以鄉來書軸，俾自閲之，劉首伏不敢有隱，且求解去。翌日，以疾告自免，由是訟息而民安。《厚德録》卷二引《王沂公言行録》。

39　見盛度15。

40　王沂公每見子姪語話學人鄉音，及效人舉止，必痛抑之，且曰：「不成登對後亦如此！」《道山清話》。

41　公與孫冲同榜。冲子京一日往辭，公相留云：「喫食了去。」飭子弟云：「已留孫京喫食，安排饅頭。」饅頭時爲盛饌也。食後，合中送數軸簡紙。開看皆是他人書簡後截下紙。《宋名臣言行録》前集卷五引《韓莊敏遺事》。《自警編》卷二。《昨非庵日纂》一集卷九。

42　王沂公以簡紙數幅送人，皆他人書簡後截下紙。晏元獻公凡書簡首尾空紙，皆手自剪熨，置几案以備用。王文康公平生不以全幅紙作封皮，嘗戒其子弟。諸公皆身處貴盛，儉德若此。世俗費紙者，何人語以古事！《愛日齋叢鈔》卷二。《堅瓠秘集》卷四。

43　王沂公曾，青州人。宋真宗問曰：「卿鄉里諺云：『井深槐樹粗，街闊人義疏。』何也？」曾對曰：「『井深槐樹粗』，土厚水深也；『街闊人義疏』，家給人足也。」真宗善其對。《齊乘》卷五。《湧幢小品》卷一。《古謡諺》卷六十五。

44　真廟朝，汝州進茯苓一顆，重三十斤。宣示宰臣而下，遂表謝。其表王沂公代爲之，有云：「事將符於難老，效豈止於蠲痾。」又曰：「臣等用愧鹽梅，言慙藥石。」乃知前輩文，必引事相類，雖涉小巧，亦不可不然。《東原録》。

45　王丞相曾前身是青草堂和尚。《樂善録》卷七。《古事比》卷十一。

張知白

1　桑贊以旄節鎮彭城，張文節在幕下。桑月給幕職厨料，人十五千以下，文節家貧，食甚衆，命倍給之，文節亦止取其半。或不得已過有所用，即具所用之因，聞于桑，歸其餘于帑藏。贊雖武人，嘗謂文節曰：「公異日必大用，恨吾老，不得見也。」祥符中，文節爲京東轉運使，奏稱：「昔在桑贊幕下，知臣良厚。今贊死，葬濟州，子弟悉官于外，臣乞每遇寒食，暫至贊墓拜掃。」詔可之。自是歲一往，祭奉之禮如在。洎在相府，凡桑氏子孫來見者，待之有如骨肉。《宋朝事實類苑》卷十引《歸田録》。《墨客揮犀》卷八。

2　張文節公初爲龍圖閣待制，求判國子監。真宗問王魏公：「國子清闲無職事，知白豈不長於治劇，欲自便耶？」魏公對：「知白博學，通曉民政，但其所守素清而廉於進取，故爾。」上曰：「若此，正好爲中執法。」乃命以右諫議大夫除御史中丞。上用人如此，景德、天禧間，所以名臣多也。《石林燕語》卷九。

3　張知白爲參知政事，嘗言：「參政之名，實貳彼相，禮當隆之。」每乘馬直入政事堂下。《國老談苑》卷二。

4　張文節公知白，初參知政事，爲宰相王欽若所排。及知南京，欽若謫分司南京，衆謂必報之，而知白待之加厚。其在相位清約如寒士。慎重名器，人服其公。《厚德録》卷四。

5　天聖中，張文節在政府，國封歲時入見，章獻母儀天下，見其二侍婢老且陋，怪其過自貶約。對以丞相不許市妙年者，因勑國封密市二少婢，或丞相問，但言吾意。國封遂買二女奴，首飾服用，不啻三十餘萬。一日，文節歸第，二婢拜於庭。文節詢其所自，國封具以告。從容指旁侍二姬，謂夫人曰：「此二姬，乃夫人昔之媵也。今出之，亦無所歸，固當終身于此耳。若二姝齒未踰笄，將嫁少年子，向去之事，固不可知，若令守一老翁，甚無謂也。雖然，太后聖慈垂慜，然某之志，豈可渝也？他日入見，宜以此懇敷奏。」遽召宅老，呼二婢之父兄，對之折劵，并衣著首飾與之，俾爲嫁資。謂曰：「若更雇于人，必當送府勘罪。」《宋朝事實類苑》卷十引《澠水燕談》。《自警編》卷三。《昨非庵日纂》二集卷三。

6　張文節知白爲相，自奉養如河陽掌書記時。所親或規之曰：「公受俸不少，而自奉如此，雖自信清約，外人頗有公孫布被之譏，公宜少從衆。」公嘆曰：「吾今日之俸，雖舉家衣錦玉食，何患其不能？顧人之常情，由儉入奢易，由奢入儉難。吾今日之俸，豈能常有，身豈能常存？一旦異於今日，家人習奢已久，不能頓儉，必至失所。豈若吾居位、去位，身存、身亡如一日乎？」《善誘文》。《賢弈編》卷一。《昨非庵日纂》二集卷九。

7　張知白清儉好學，居相位如布素時，其心逸如也。及病革，上幸其家，夫人惡衣以見。及臨知白寢所，見其敝氊縑被，帷帟質素，嗟美久之，亟令輦帳具卧物以賜。後之稱清德者，皆以知白爲師。《儒林公議》。

張士遜

1　太傅張公，光化軍人。生百日，始能啼。襁褓中，喪其父母。少孤貧，讀書武當山，有道士見而異之，曰：「子有道氣，可隨我學仙。」公不欲，道士亦弗强，曰：「不然，亦位極人臣。」《青箱雜記》卷八。《宋朝事實類苑》卷十。

2　張士遜鄧公，生均州鄖鄉深山間，始冠已有純德，稱於鄉里。京西舊有淫祀曰大戒，其設頗雄，立二十四司、三十六門。公幼往觀之，其巫傳神語曰：「張秀才請於中書門下坐。」後果以師儒之重相仁廟。《玉壺清話》卷一。

3　退傅相公，光化軍人，少時薄游武當，村舍主人將殺以祀鬼，安卧室中，誦《六天北地咒》，巫者見星宿覆其上，怖而卻走。《江隣幾雜志》。

4　張鄧公嘗謂予曰：「某舉進士時，寇萊公同游相國寺，前詣一卜肆。卜者曰：『二人皆宰相也。』既出，逢張相齊賢、王相隨，復往詣之。卜者大驚曰：『一日之内，而有四人宰相。』相顧大笑而退。因是卜者聲望日消，亦不復有人問之，卒窮餓以死。」四人其後皆爲宰相，共欲爲之作傳，未能也。《東齋記事》卷三。《宋朝事實類苑》卷四十九。《群書類編故事》卷十四。

5　張文懿生百日不啼，身長七尺二寸，人皆異之。初爲射洪令，有道士崔知微者，謁公，曰：「吾嘗得相法於異人，公正鶴形，不十年相天下。壽考絶人甚遠。」又縣之東十里餘羅漢院僧善慧，夢金甲神人叱令灑掃庭宇，相公且來矣。詰朝誦經以待之，即文懿公也。慧語此，文懿謝之，云：「安有是事！」《曲洧舊聞》卷三。

6　淳化中，張鄧公士遜爲梓州射洪縣令，會歲旱，禱於白崖山陸使君祠，遂雨。公立庭下，若聽命然，須雨足，乃退。蜀人刻石記其事於祠中。《東齋記事》卷四。《宋朝事實類苑》卷十。《仕學規範》卷二十。《名賢氏族言行類稿》卷二十五。

7　張文懿雖爲小官，而憂民出於至誠。在射洪，禱雨於白厓山陸史君之廟。與神約，曰：「神有靈，即賜甘澤。不然，咎在令，當曝死。」乃立於烈日中，意貌端慤。俄頃有雲起西北，靉靆四合，雨大霑足。父老咨異，因爲立生祠焉。《曲洧舊聞》卷三。

8　張文懿爲射洪令時，出城過村寺，寺老僧必迎于道。邂逅過之，亦必出迎。文懿怪而詰之，僧曰：「長官來則山神夜夢告某曰：相公至矣。」一日復往，而僧不出，文懿曰：「不出何也？」僧謝曰：「神不我告也。」文懿以爲誕，使僧問其所以，夜夢告曰：「長官誤斷殺牛事，天符已下，不復相矣。」文懿驚駭，省之，果嘗有殺牛事也，遂復改正。明日再過寺，僧復出曰：「昨夕山神云，長官復爲相，明日當來，但減算耳。」後文懿三入中書。《聞見近録》。

9　張文懿爲射洪令，一道士詣邑，熟視文懿不語。久之，頂間取瓢，出藥十粒，顧文懿曰：「可餌之。」文懿即餌之。道士微笑，復取之，至九十粒即吐。道士浴之，使再餌之，復吐其四，實餌八十六粒。道士曰：「明日可到城外觀也。」明日詣之，謂文懿曰：「欲爲神仙耶？欲爲宰相耶？」文懿曰：「欲爲相耳。」道士咨歎久之，留一書，封緘甚密：「且候作相，老勌時開。」竟不知其何人也。文懿八十六歲，未嘗有疾，至上元偶思道士所留書，啓之，乃彩選一册，因會子弟作選至宰相，視上惟有真人耳，始悟道士意也。明日，道士忽至，顧文懿曰：「打疊了未？」語畢而去。使人訪之，即卧店中卒矣。文懿忽覺腹痛，須臾一囊下，藥八十六粒炳然如新。遂葬藥于三寶堂下，是夕薨。《聞見近録》。

10　查道善鑒人物。知許昌日，張文懿罷射洪令，歸闕過之，一見大悦，以書薦於楊大年。大年令諸子列拜之，文懿辭不敢當。大年曰：「不十年，此輩皆在君陶鑄之末，但恨老朽不見君富貴耳。」其後果如其言。《曲洧舊聞》卷三。

11　〔太傅張公〕以淳化三年孫何榜下及第，久困選調，年幾五十，始轉著作佐郎、知邵武縣。還朝，以文贄楊公大年，比三日，至門下，連值楊公與同輩打葉子，門吏不敢通，公亦弗去。楊公忽自窗隙目之，知非常人，延入款語，又觀所爲文，以爲有宰相器。未幾，薦爲御史，尋充壽春王友，由此附會，遂登台輔。然公寬厚長者，記存故舊，嘗與邵武姓魚一僧相善，及貴，猶不忘，爲魚奏紫方袍，弟子守仙亦沾錫服。晚年致政，猶時時遺守仙物不絶，答書皆親筆，書語皆稠疊勤拳，其敦篤如此。《青箱雜記》卷八。《宋朝事實類苑》卷十。

12　真宗時，試進士初用糊名法，以革容私之弊。張士遜以監察御史爲巡鋪官，因白主司有親戚在進士，明日當引試，願出以避嫌。主司不聽，士遜乃自言引去。真宗是之。《燕翼詒謀録》卷五。

13　張鄧公士遜，以監察御史爲諸科考試官，以舉子有當避親者，求免去，主司不從，真宗嘉之。自後，試官親戚，悉牒送别頭考校，至今著爲令。《澠水燕談録》卷六。

14　張鄧公爲殿中丞，一見王東城，遂厚遇之，語必移時。王公素所厚唯楊大年，公有一茶囊，唯大年至，則取茶囊具茶，他客莫與也。公之子弟，但聞取茶囊，則知大年至。一日，公命取茶囊，群子弟皆出窺大年，及至，乃鄧公。他日，公復取茶囊，又往窺之，亦鄧公也。子弟乃問公：「張殿中者何人，公待之如此？」公曰：「張有貴人法，不十年當據吾座。」後果如其言。《夢溪筆談》卷九。《宋稗類鈔》卷三。

15　真皇時，置天慶觀。張鄧公士遜爲廣南東路轉運使，會詔天下置天慶觀，公因請即舊觀爲之，以紓天下土木之勞。詔如其請。《東齋記事》卷一。

16　見王旦53。

17　張文懿公士遜在相位，陳堯佐罷參知政事，有挾怨上言堯佐欲反，復有誣諫官陰附宗室者。士遜置二奏上前，且言：「憸言動摇朝廷，若一開姦萌，則臣亦不能自保矣。」上悟，置告者於法，誣諫官事亦寢。《言行龜鑑》卷六。《昨非庵日纂》二集卷十七。

18　見吕夷簡28。

19　見孔道輔8。

20　士遜爲人寬厚，亦有過人者。一日，仁宗語士遜曰：「人言范仲淹嘗欲乞廢朕，朕但未見其章疏爾。」士遜曰：「陛下既未見其章疏，不可以空言加罪，望陛下訪之。」積十數請，仁宗曰：「竟未之見也，然爲朕言之者多矣。」士遜力爲辨其不然，仁宗意乃解。其後士遜歸老，啓國於鄧。仲淹適守鄧州。士遜還鄉，仲淹置酒高會。明日，士遜復置會，揮金甚盛，時人榮之。《東都事略》卷五十二。

21　彭舉正，萍鄉人。端莊謹愿，確守禮法，苦志於學，目不妄視，口不妄言。宰相張士遜聞其名，招置館下，甚愛重之。舉正一夕獨坐書室，聞窗中切切有人私語聲。須臾，有物投窗中而去，秉燭取觀，得紅羅髻頭一條。翌早，公朝歸，舉正告辭求去甚力，公曰：「何遽如此，得非有説乎？」舉正具白以夜來事，公笑曰：「老夫知君莊重有守，聊以此相戲耳，毋自反責。」苦留之。數年特與奏補，累官國子博士、衡州刺史。《湖海新聞夷堅續志》前集卷一。

22　張士遜以二女入侍，諫官將言，乃出之。《碧雲騢》。

23　張鄧公在相位，喪閨女，几上書「薄福」字。《珍席放談》卷下。

24　張鄧公士遜三入相，景祐五年，與章郇公並命，已七十五歲。後二年，西賊叛命，即寶元、康定之間，措置乖方，物議罪之。萬引年，除正太傅致仕，以小詩白郇公云：「赭案當衙並命時，蒹葭衰朽倚瓊枝。如今我得休官去，鴻入南溟鳳在池。」近輔咸知焉。當時輕薄少年改鄧公詩云：「赭案當衙並命時，與君兩箇没操持。如今我得休官去，一任夫君鶻露啼。」聞者無不大哂也。《談淵》。《堅瓠己集》卷二。

25　張退傅相公與陳文惠公同秉政，張既以帝傅致政，有詩寄文惠曰：「赭案當年並命時，蒹葭衰颯倚瓊枝。皇恩乞與桑榆老，鴻入高冥鳳在池。」張公既退居，年七十八歲，有《除夜》詩：「八十光陰有二年，煙蘿門户喜開關。近來無奈山中相，頻寄書來許綴班。」退傅以八十二歲薨，正八十有二之讖。《倦游雜録》。《宋朝事實類苑》卷三十五。《古今事文類聚》前集卷三十二。

26　退傅張鄧公士遜晚春乘安轝出南薰，繚繞都城，游金明。抵暮，指宜秋而入，閽兵捧門牌請官位，退傅止書一闋於牌，云：「闲游靈沼送春回，關吏何須苦見猜。八十衰翁無品秩，昔曾三到鳳池來。」《湘山野録》卷中。《宋朝事實類苑》卷三十五。《堯山堂外紀》卷四十五。《宋稗類鈔》卷三。

27　張文懿既致政，而安健如少年。一日，西京看花回，道帽道服，乘馬張蓋，以女樂從入鄭門，監門官不之識也，且禁其張蓋，以門籍請書其職位。文懿以小詩大書其紙末云：「門吏不須相怪問，三曾身到鳳池來。」監門官即以詩進，仁宗遣中使錫以酒餼問勞。《聞見近録》。

28　張丞相士遜，慶曆年懇上封章，乞還政柄，方許還第。一日，暫出游近邑，惟一僕馭馬，一僕持傘。復歸，門吏訝其青蓋，詢問。丞相取門曆書一絶云：「因思山去看山回，軟帽輕紗入御臺。門吏何須問張蓋，兩曾身到鳳池來。」門吏以詩奏御。仁廟喜愛其詩意，特賜銀絹各百，中使傳旨云：「助卿游山之費。」朝野榮之。《青瑣高議》前集卷五。

29　張文懿爲鄧國公，既致政還鄉。時范文正守鄧，置酒高會，軍校皆命坐。文懿既至，即據主席而客文正，席中駭之。文懿徐曰：「公知鄧州，蹔守此土耳。老夫開國於此，所以主席無嫌。」識者是之。明日，文懿復置會，揮金甚盛，以帛三百端爲文正壽。時人榮之。《清虚雜著補闕》。

30　仁宗篤師傅恩，遇公特厚，致政後，每大朝會，常令綴兩府班。公時已八十餘，而拜跪尚輕利，仁宗悦，乃飛白「千歲」二字賜之。公遽進歌以謝。《青箱雜記》卷八。

張友正

1　張友正，鄧公之季子，少喜學書，不出仕。有别業，價三百萬，盡鬻以買紙。筆蹟高簡，有晉宋人風味，尤工于草書。故廬在甜水巷，一日棄去，從水櫃街僦小屋，與染工爲鄰。或問其故，答曰：「吾欲假其縑素學書耳。」于是與約，凡有欲染皂者先假之，一端酬二百金，如是日書數端。《石林避暑録話》卷三。《宋稗類鈔》卷八。

2　張友正，字義祖，退傅鄧公之子。自少學書，常居一小閣上，杜門不治他事。積三十年不輟，遂以善書名。神宗嘗評其草書爲本朝第一。《郤掃編》卷中。

3　〔張〕義祖，名友正，退傅之子，居昭德坊，不下閣二十年，學書窺右軍之妙，尚以蔡君謨爲淺近，米元章爲狂誕非合作，然世無知者。《邵氏聞見後録》卷二十八。

吕夷簡

1　五代時，有姓吕爲侍郎者三人，皆名族，俱有後，仕本朝爲相。吕琦，晉天福爲兵部侍郎，曾孫文惠端相太宗。吕夢奇，後唐長興中爲兵部侍郎，孫文穆蒙正相太宗，曾孫文靖夷簡相仁宗，衣冠最盛。已具《前録》。吕咸休，周顯德中爲户部侍郎，七世孫正愍大防相哲宗。異哉！《揮麈後録》卷二。

2　吕察問云：其叔曾祖文靖公未達時，嘗夜步月下，逢婦人以紅冪首立於側，公了不顧，婦人言：「官人覷我一覷。」亦不答，至於再三，漫揭其冪，則滿面皆眼也，叱之曰：「恁觜臉卻要人看！」婦無語，而立不動。少頃，公復過前，乃謝曰：「官人真有宰相器量。」遂没不見。《異聞總録》卷四。

3　吕文靖少時，伯父司空不以任子薦之。宗親爲言，司空曰：「彼當自致公輔，豈可以門閲卑之？」後中甲科，爲職官，月俸五千八百。乃約家人，日用不過百金，有餘，置竹筒盛之。一千以供太夫人，一千以畀内子，八百以備伏臘。竹筒之積，具飯以待同寮。上下欣然，無不足之色。後果繼世父官。《魏公譚訓》卷十。

4　見馬亮3。

5　見吕蒙正24。

6　吕申公夷簡嘗通判蜀中，忘其郡名。廨宇中素有鬼物，號榆老姑，乃榆木精，其狀一老醜婦。常出厨間，與群婢相爲偶，或時不見。家人見之久，亦不以爲怪。公呼問之，即下階拜之云：「妾在宅日久，雖非人，然不敢爲禍。」公亦置而不問。常謂公他日必大貴。一日忽懷妊，群婢戲之，自言非久當産，遂月餘不見。忽出云：「已産矣，請視之，後園榆木西南生大贅乃是。」視之果然。《詩話總龜》後集卷四十二引《見聞録》。

7　梅侍讀知濠州，嘗夢有人通刺云：「相公來謁。」睡起，通判吕殿丞至，文靖公也。梅見其語話奇特，遂厚待之。梅後坎軻，當吕作相，引爲待制。《宋朝事實類苑》卷四十五引《康靖公聞見録》。

8　含桃閣在〔鳳陽〕府之舊濠州廨。宋祥符中，梅詢爲守，吕夷簡爲倅，相得甚歡，以此爲憩宴之地。《明一統志》卷七。

9　海陵西溪鹽場，初，文靖公嘗官于此，手植牡丹一本，有詩刻石。後范文正公亦嘗臨蒞，復題一絶：「陽和不擇地，海角亦逢春。憶得上林色，相看如故人。」後人以二公詩筆故，題詠極多，而花亦爲人貴重，護以朱欄，不忍採折。歲久茂盛，枝覆數丈，每花開數百朶，爲海濱之奇觀。《澠水燕談録》卷七。《宋朝事實類苑》卷三十四。

10　吕許公夷簡爲郡守，上言乞不税農器。真宗知其可爲宰相，記名殿壁，後果正台席。《東軒筆録》卷三。《宋朝事實類苑》卷九。

11　見王旦54。

12　真宗崩，丁晉公爲山陵大禮使，宦者雷允恭爲山陵都監。及開皇堂，泉脉坌湧，丁私慾庇覆，遂更不聞奏，擅移數十丈。當時以爲移在絶地，於是朝論大諠。是時吕夷簡權知開封府，推鞫此獄，丁既久失天下之心，而衆咸目爲不軌，以至「取彼頭顱，置之郊社」云云。獄既起，丁猶秉政，許公雅知丁多智數，凡行移、推劾文字，及追证左右之人，一切止罪允恭，略無及丁之語。獄具，欲上聞，丁信以爲無疑，遂令許公奏對。公至上前方暴其絶地之事，謂竟以此投海外，許公遂參知政事矣。《東軒筆録》卷三。

13　真宗初上仙，莊獻攀慕號切，凡喪祭之禮，務極崇厚。吕文靖公奏曰：「太后爲先帝喪紀之數，宗廟之儀，不忍裁減，曲盡尊奉，此雖至孝之道，以臣所見，尚未足報先帝恩遇之厚。唯是遠姦邪，奬忠直，惜民財，拔擢時彦，使邊徼寧靖，人物富安，皇帝德業日茂，太后壽樂無憂，此報先帝之大節也。」《澠水燕談録》卷一。《宋朝事實類苑》卷十六。

14　章懿太后之葬也，明肅方聽政，有旨令鑿内城垣以出柩。是時吕文靖公夷簡當國，遽求對，而明肅已揣知其意，止令入内都知羅崇勳問有何事。文靖具奏鑿垣非禮，宜開西華門以出神柩。明肅使崇勳報曰：「向夷簡道，豈意卿亦如此也。」文靖答曰：「臣備位宰相，朝廷大事當廷争，太后不允，臣終不退。」崇勳三返，而太后之意不回。文靖正色謂崇勳曰：「宸妃誕育聖主，而送終之禮如此，異時治今日之事，莫道夷簡不争。太尉日侍太后左右，不能開述諷導，當爲罪魁矣。」崇勳大懼，馳告明肅，於是始允所請。《東軒筆録》卷四。

15　吕文靖公爲相，章獻太后垂簾同聽政。李宸妃薨，章獻祕之，欲以宫人常禮治喪於外。文靖早朝，留身奏曰：「聞禁中貴人暴薨，喪禮宜從厚。」章獻遂挽仁宗入内。少頃，獨坐簾下，召文靖問曰：「一宫人死，相公云云何與？」公曰：「臣待罪宰相，事内外無不當預。」章獻怒曰：「相公欲離間我母子耶？」公從容對曰：「陛下不以劉氏爲念，臣不敢言；尚念劉氏也，喪禮宜從厚。」章獻悟，遽曰：「宫人李宸妃也，且奈何？」文靖乃請治喪皇儀殿，太后與帝舉哀後苑，百官奉靈轝由西華門以出，用一品禮殯洪福寺。公又謂入内都知羅崇勳曰：「宸妃當以后服殮，用水銀實棺，異時莫道夷簡不曾説來。」章獻皆從之。後章獻上仙，燕王謂仁宗言：「陛下李宸妃所生，妃死以非命。」仁宗號慟毁頓，不視朝者累日，下哀痛之詔自責，尊宸妃爲皇太后，諡章懿。甫畢，章獻殿殯，幸洪福寺祭告。易梓宫，帝親哭視之，后玉色如生，冠服如皇太后者，以有水銀沃之，故不壞也。帝歎息曰：「人言其可信哉！」待劉氏加厚。使仁宗孝德、章獻母道兩全，文靖公先見之明也。嗚呼智哉！《邵氏聞見録》卷八。《東都事略》卷五十二。《昨非庵日纂》二集卷一。

16　見晏殊15。

17　仁宗初即位，章獻明肅皇后垂簾。一夕大内火，宫門晨未啟，輔臣請對。上與太后御拱宸門樓，百官拜樓下。申公獨立不肯拜，曰：「昔者禁掖不戒于火，中外震動。願一見上，乃敢拜。」詔爲舉簾見之。廷中聳然稱歎，皆曰：「此真宰相器也。」《寓簡》卷四。《東都事略》卷五十二。《言行龜鑑》卷六。

18　契丹遣使借兵伐高麗，明肅欲與之，文靖公堅執不可。后曰：「適已微許其使矣，不與恐生怨，奈何？」公曰：「但以臣不肯拒之。」既而后語其使曰：「意非不欲應，但吕相公堅不可耳。」使人無語而去。《宋名臣言行録》前集卷六。《東山談苑》卷四。

19　契丹求和親，割關南之地。狄使見吕夷簡，畏伏曰：「觀宰相如此，雖留無益。」《自警編》卷六。

20　吕許公當國，是時太后臨朝，仁宗尚幼，公能以智輯睦二宫，無纖毫之隙。及許公薨，仁宗方視朝，慟哭久之，顧左右大臣曰：「吕夷簡死，誰復能辦大事者！」及舉哀，哭之甚慟。遂以祭奠器皿盡賜其家。張公安道時攝太常卿，親見其事。其後奉勑撰《許公神道碑》，其家欲言和協二宫事，安道於上前質其虚實，上不喜，曰：「吾不能復記此事。」良久乃曰：「明肅章獻嘗自言夢周王祐真宗長子，早殀。來告，將脱生荆王宫中。時允初始生，荆王少子，所謂五相公者。太后欲取入宫養之，吕夷簡争之，乃止。」上所言如此，則許公信有力矣。《龍川别志》卷上。

21　見晁迥8。

22　見晁迥11。

23　見包拯5。

24　劉后上仙，仁宗欲以楊太妃爲太后，以問申公。申公曰：「典故無此事。」上曰：「奈已許之矣。」吕曰：「太后樂乎？」上曰：「樂之。」吕即曰：「唯唯。陛下宫中甚孤立，不便。」吕以此意密語公。時諫官、御史知其非而畏其説，竟不敢争也。公曰：「吕公固多不正以結上，然皆有説以勝人，人亦不能奪也。」劉后服未除，而勸仁宗娶曹后，希文進曰：「又教陛下做一不好事。」他日，吕語某云：「此事外人不知，劉既上仙，官家春秋盛，郭后、尚美人皆以寵廢，以色進者不可勝數，已幾於昏矣。不立后，無以止之。」公曰：「每事自有深意。」《韓魏公别録》。

25　仁宗初蒞政，問輔臣：「四方奏獄來上，不知所以裁之，如之何則可？」吕文靖公夷簡進曰：「凡奏獄，必出於疑。疑則從輕可也。」帝深以爲然，故終仁宗之世，疑獄一從於輕。《厚德録》卷四。

26　范公作諫官，申公不悦王隨，乃面諷希文云：「隨近日多引師巫出入。及某事某事，皆可擊也。」希文云：「某不知其詳，未敢聞命。」吕知希文不納，恐事泄，反以語隨云：「范司諫欲奏言某事，某已勸之，且止矣。」公曰：「吕申公極有機智，雖忌正人，然亦未嘗敢全疏棄之。」《韓魏公别録》。

27　見郭后3。

28　張鄧公、吕許公同作宰相。一日朝退，仁宗獨留吕公，問曰：「張士遜久在政府，欲與一差遣出去。」吕公曰：「士遜出入兩朝，亦頗宣力。」仁宗曰：「恩命如何？」吕公曰：「與除静江軍節度使、檢校太傅，知許州。」仁宗曰：「有虧他否？」吕公曰：「聖恩優厚。」吕公既退，張、吕親姻也，私焉曰：「主上獨留公，必是士遜别有差遣。」因祈以恩命。吕沉吟久之，曰：「使弼，使弼。」張亦欣然慰望。是日，張公打屏閤子内物色過半矣，既夕鎖院，明日早，張公令院子盡搬閤子内物色歸家，更不趨待漏院，只就審官東院待漏。既入朝，張公惟祗候宣麻，吕公惟準擬押麻耳。忽有堂吏報吕公云：「相公知許州。」吕公大驚。于是張公押麻，乃吕公除静江軍節度使、檢校太傅，知許州也。《孔氏談苑》卷一。《賓退録》卷四。參見宋仁宗26。

29　吕許公夷簡爲相日，文潞公彦博爲太常博士，進謁，許公改容禮接，因語之曰：「太博去此十年，當踐某位。」《東軒筆録》卷三。《宋朝事實類苑》卷四十九。《古今事文類聚》前集卷三十九。

30　見文彦博8。

31　見章得象5。

32　見盛度15。

33　見李淑1。

34　景祐末，西鄙用兵，大將劉平死之，議者以朝廷使宦者監軍，主帥節制有不得專者，故平失利。詔誅監軍黄德和。或乞罷諸帥監軍，仁宗以問宰臣，吕文靖公曰：「不必罷，但擇謹厚者爲之。」仁宗委公擇之，對曰：「臣待罪宰相，不當與中貴私交，無由知其賢否。願詔都知、押班保舉，有不職，與同罪。」仁宗從之。翌日，都知叩首乞罷諸監軍。士大夫嘉公有謀。《澠水燕談録》卷二。《宋朝事實類苑》卷九。《宋名臣言行録》前集卷六。《錦繡萬花谷》前集卷十。

35　范文正公於景祐三年言吕相之短，坐落職、知饒州，徙越州。康定元年，復天章閣待制、知永興軍，尋改陝西都轉運使。會許公自大名復入相，言於仁宗曰：「范仲淹賢者，朝廷將用之，豈可但除舊職邪？」即除龍圖閣直學士、陝西經略安撫副使。上以許公爲長者，天下皆以許公爲不念舊惡。文正面謝曰：「曏以公事忤犯相公，不意相公乃爾奬拔。」許公曰：「夷簡豈敢復以舊事爲念耶？」《涑水記聞》卷八。《宋名臣言行録》前集卷六。《厚德録》卷二。《自警編》卷四。《言行龜鑑》卷三。《何氏語林》卷十四。

36　見宋庠20。

37　見宋庠21。

38　見宋祁19。

39　見富弼16。

40　慶曆中，仁宗服藥，久不視朝。一日，聖體康復，思見執政，坐便殿，促召二府。宰相吕許公聞命，移刻方赴召。比至，中使數促公，同列亦贊公速行，公愈緩步。既見，上曰：「久疾方平，喜與公等相見，而遲遲其來何也？」公從容奏曰：「陛下不豫，中外頗憂，一旦聞召近臣，臣等若奔馳以進，慮人驚動耳。」上以爲得輔臣之體。《澠水燕談録》卷二。《宋朝事實類苑》卷九。《宋名臣言行録》前集卷六。《邵氏聞見録》卷八。《仕學規範》卷二十。《自警編》卷七。《何氏語林》卷十四。《錦繡萬花谷》前集卷十。《昨非庵日纂》二集卷十。《宋稗類鈔》卷三。

41　張安壽曰：吕申公夷簡平生朝會出入進止皆有常處，不差尺寸。慶曆中爲上相，首冠百僚起居，誤忘一拜而起，外間讙言吕相失儀。餘時舉制科在京師，聞之，曰：「吕公爲相久，非不詳審者，今大朝會而失儀，是天奪之魄，殆將亡矣。」後十四日，忽感風疾，遂致仕，以至不起。《涑水記聞》卷三。

42　慶曆初，吕許公在相位，以疾甚求罷。仁宗疑其辭疾，欲親視之。乃使乘馬至殿門，坐椅子輿至殿陛，命其子公弼掖以登。既見，信然，乃許之。《石林燕語》卷八。

43　吕許公疾病，仁宗剪髭爲藥以賜之，又手詔以問群臣可任兩府者。其親遇如此。《涑水記聞》卷十。

44　見陳堯佐10。

45　范文正公仲淹爲參知政事，建言乞立學校、勸農桑、責吏課、以年任子等事，頗與執政不合。會有言邊鄙未寧者，文正乞自往經撫，於是以參知政事爲河東、陝西安撫使。時吕許公夷簡謝事居圃田，文正往候之，許公問曰：「何事遽出也？」范答以「暫往經撫兩路，事畢即還矣」。許公曰：「參政此行，正蹈危機，豈復再入？」文正未諭其旨，果使事未還，而以資政殿學士知邠州。《東軒筆録》卷四。

46　吕文靖公致政，居鄭州。范文正公自參知政事出爲河東陝西宣撫使，過鄭，見文靖公。文靖問曰：「參政出使何也？」文正曰：「某在朝無補，自謂此行欲圖報於外。」文靖笑曰：「參政誤矣。既跬步去朝廷，豈能了事？」文正聞其言，始有悔意。未幾，除資政殿學士、知邠州、兼陝西四路安撫使。《邵氏聞見録》卷八。

47　見范仲淹44。

48　文靖夫人因内朝，皇后曰：「上好食糟淮白魚。祖宗舊制，不得取食味於四方，無從可致。相公家壽州，當有之。」夫人歸，欲以十奩爲獻。公見問之，夫人告以故，公曰：「兩奩可耳。」夫人曰：「以備玉食，何惜也？」公悵然曰：「玉食所無之物，人臣之家安得有十奩也？」《邵氏聞見録》卷八。

49　吕文靖教馬子山云：「事不要做到十分。」子山初未諭，其後語人云：「一生只用此一句不盡。」《孔氏談苑》卷三。

50　大丞相吕夷簡，一日，有儒者張球獻詩曰：「近日厨中乏所供，孩兒啼哭飯籮空。母因低語告兒道，爹有新詩上相公。」公見詩甚悦，因以俸錢百緡遺之。又爲引道貴官門館，得依棲之。《青瑣高議》前集卷五。《堅瓠丁集》卷三。

51　吕文靖生四子：公弼、公著、公奭、公孺，皆少時，文靖與其夫人語：「四兒他日皆繫金帶，但未知誰作宰相，吾將驗之。」他日，四子居外，夫人使小鬟擎四寶器，貯茶而往，教令至門故跌而碎之，三子皆失聲，或走歸告夫人者，獨公著凝然不動。文靖謂夫人曰：「此子必作相。」元祐果大拜。《孫公談圃》卷下。《仕學規範》卷十。《群書類編故事》卷十六。《何氏語林》卷十四。《昨非庵日纂》一集卷十。《宋稗類鈔》卷三。

52　〔吕〕文靖長於知人，世能道其事者。王仲儀，故相子，待制年未四十，一日謁公，簪紳騎從華奕。公二子窺之，相與羡慕。公知而語曰：「汝輩何愛王某？」對云：「以其少年榮達耳。」又告之曰：「爾曹皆當遠過斯人。」二子者，晦叔、寶臣，一宰相，一樞密使。《珍席放談》卷下。

53　吕文靖公宅在京師榆林巷，群從數十。遇時節朔望，則昧旦共集於一處，以須尊者之出。《異聞總録》卷四。

王　隨

1　王章惠公隨舉進士時甚貧，游於翼城，逋人飯，執而入縣。石務均之父爲縣吏，爲償錢，又飯之，館之於其家，而其母尤所加禮。一日，務均醉毆之，王遂去。明年登第，久之，爲河東轉運使，務均恐懼逃竄。然隨豈有害之之意乎？至是事敗，文潞公爲縣，捕之急，往投隨，隨已爲御史中丞矣。未幾，封一鋌銀至縣，葬務均之母，事少解。至隨爲參知政事，奏務均教練使，務均亦改行自修。王公長厚，而不忘一飯之恩也如此。《東齋記事》卷三。《宋朝事實類苑》卷二十二。《厚德録》卷二。《自警編》卷四。《言行龜鑑》卷三。

2　王章惠公隨知揚州，許元以舉子上謁，自陳世家，乃唐許遠之後。章惠率同僚上表，薦其忠烈之家，乞朝廷推恩，而通判以下皆不從，章惠遂獨狀薦之，朝廷以爲郊社齋郎。元有材謀，曉錢穀，爲江淮制置發運判官，以至爲使，凡十餘年，號爲能臣，終天章閣待制。《東軒筆録》卷十一。《宋朝事實類苑》卷五十七引《涑水記聞》。

3　見林逋3。

4　王章惠公隨知戎州，戎人多蓄逃卒。或忤意，則執以求賞，故坐法衆。隨至，下令能自歸者免，仍隸舊籍，多所全活。《厚德録》卷四。案：戎州，據《東都事略》卷五十六及《宋史》卷三百一十一，當作「秦州」。

5　明道中，江淮薦饑，始命王隨爲安撫使。隨素無才術，不能拯傷救弊，以活流殍。但令人負緡以散丐者，每出則前後擁塞，趨導者不能呵，隨方姁姁矜問，示爲恩惠，識者無不嗤之。《儒林公議》。

6　王隨作相，病已，甚好釋氏，時有獻嘲者云：「誰謂調元地，番成養病坊。但見僧盈室，寧憂火掩房。」在杭州常對一聾長老誦己所作偈。僧既聵，離席引首，幾入其懷，實無所聞。番歎賞之，以爲知音之妙。《江隣幾雜志》。《孔氏談苑》卷二。《唐宋分門名賢詩話》卷三。《宋詩紀事》卷九十六。

7　丞相王公隨亦悟性理，捐館時，知河陽，作偈曰：「畫堂燈已滅，彈指向誰説。去住本尋常，春風掃殘雪。」是夕薨。凌晨大雪，實正月六日。《青箱雜記》卷十。《江鄰幾雜志》。

8　王丞相隨刻意於詩，以謂詩皆言志，不可容易而作。嘗有應制科人成鋭集詩三篇，國子博士侯君以獻於隨。隨覽之，乃親筆尺牘答侯君，其略曰：「隨拜啓：伏承賢良成秀才見訪不及，裁製三册，文華宏逸，學術該贍。然覽《野菊詩》云：『彩檻應無分，春風不借恩。』又《野花詩》云：『馨香雖有艷，栽植未逢人。』實皆綺靡不辭，未協榮登之兆。復閲《别隨州裴員外》嘉句云：『憑高看漸遠，更上最高樓。』諒惟再舉，合踐高科。」其好品藻如此。《青箱雜記》卷七。

9　王隨相諱德，幕賓謂德爲可已，優人贊祝云：「此相公之可已。」《江隣幾雜志》。

章得象

1　郇公之未生，鄧國太夫人夢陟山巔，禮高廣坐，授玉像一，既喜，寤。郇公之始生，太師密公夢相者拜於前，傍有人曰：「相而拜台輔也。」二尊爲詩以勵之曰：「吾家累世多陰施，今日青雲豈假梯。」已而果然。《搜神秘覽》卷中。

2　〔章得象〕母嘗夢登山，遇神人授以玉象，及生，復夢庭積象笏，因名得象。《東都事略》卷五十六。

3　閩中唯建、劍、汀、邵武四處殺子，士大夫家亦然。章郇公，建州人，生時家嫗將不舉，凡滅燭而復明者三，有呼於梁者曰：「相公。」家人懼甚，遽收養之。《孫公談圃》卷下。

4　世言閩人多短小，而長大者必爲貴人。郇公身既長大，而語聲如鐘，豈出其類者是爲異人乎！其爲相務以厚重，鎮止浮競，時人稱其德量。《歸田録》卷二。《宋朝事實類苑》卷六十四。

5　章郇公雖閩人，然其爲人厚重。少時有相工知人貴賤，公父以兄弟見之，相者曰：「中有一人大貴。」公就位，舍去不復問。公弟從之不已。父曰：「所謂貴者誰也？」相者曰：「舍去者是也。」後以侍郎爲參知政事。吕許公鄙其爲人，宋宣獻時以尚書爲樞密副使，許公即以爲參知政事，欲以逼公。公之親友皆勸公自引去，公不聽。久之，宣獻卒，乃求避位。許公深愧之，言於仁宗，留公不遣。及許公薨，遂秉政。《龍川别志》卷上。

6　章子平言其祖郇公初宰信州玉山縣，以憂去，服除，再知玉山縣。帶京債八百千赴任，既而玉山縣數豪僧爲償其債，郇公作詩謝其僧，僧以石刻之，流布四方，而時無貶議者。玉山有舉子徐生，郇公與之游，嘗過生，生置酒，酒酣，郇公作詩書于壁曰：「村醪山菓簇盃盤，措大家風總一般。今日相逢非俗客，憑君莫作長官看。」《東軒筆録》卷十五。

7　章郇公守洪州，嘗因宴客，擲骰賭酒。乃自默占，如異日登台輔，即成貴采，一擲得佛面浮圖。遂緘祕其骰，至爲相猶在。《能改齋漫録》卷十八。《宋稗類鈔》卷一。《茶香室續鈔》卷二十一。

8　《司馬文正公日録》云：章郇公得象爲職方，知洪州罷歸。丁晉公與楊文公博，召數人皆不至。丁以爲二人博無歡，楊曰：「有章職方者善博，可召之。」既至，丁不勝，輸銀器數百兩。章無喜色，亦不辭。他日又博，章輸銀器數百兩，亦無吝色。丁由是嘉其有度量，援引以至清顯。楊亦嘗稱郇公他日必爲公臺。《苕溪漁隱叢話》後集卷三十六。《宋稗類鈔》卷三。

9　章郇公作正字日，寒食，與丁晉公會博，勝且厚。丁翌日封置所負銀數百兩歸公。明年寒食復博，而郇却負于丁。丁督索甚急，郇即出舊物以償之。而封緘如舊，塵已昏垢。丁大服其量。《能改齋漫録》卷十二。《宋稗類鈔》卷三。

10　章相性簡静，差試舉人，出《人爲天地心賦》。舉子白云：「先朝嘗開封府發解出此題，郭稹爲解元，學士豈不聞乎？」曰：「不知，不知。」匆遽别出一題目《教由寒暑》，既非己豫先杼軸，舉人上請：「題出《樂記》，此教乃樂教也，當用樂否？」應曰：「諾。」又一舉人云：「上在諒陰，而用樂事，恐或非便。」紛紜不定，爲無名子嘲曰：「武成廟裏沽良玉，開封府舉人就武成王廟試《良玉不琢賦》夫子門牆弄簸箕。國學試《良弓之子必學爲箕賦》。惟有太常章得象，往來寒暑不曾知。」《江鄰幾雜志》。《詩話總龜》前集卷三十八。《唐宋分門名賢詩話》卷三。

11　章郇公在翰林十二年。當劉太后時，人多儌倖，以希大用，公乃中立不倚。晚遷承旨，最爲久次。及副樞李公諮卒，公始代之。時有親吏聞命，即徑造齋閣報慶。公厲聲曰：「无妄語。」乃叱出之。《能改齋漫録》卷十二。

12　章相在翰林日，嘗差知權開封府二十七日，請僧在家設七晝夜道場，懼冤濫也。《江隣幾雜志》。

13　章郇公初入樞府，以所賜鞍繡文疏略，命市工别繡之。既就來上，視其花乃宰相所用，不旋踵遂大拜。《能改齋漫録》卷十八。

14　見文彦博9。

15　章郇公在中書。歐陽文忠公初自夷陵縣令貶所回，復館職，通判滑州。以書與公求一郡，公答之，無可意。文忠不悦。俄而擢知諫院，一年中歷三司，直龍圖，爲學士、河朔都轉運。文忠始服公非賣恩者。《能改齋漫録》卷十二。

16　章得象在中書時，方天下多敝事，且有西鄙之患，每與范希文、富彦國以文字至相府，欲發議論，輒閉目數數，殊不應人。彦國憤惋，數欲悖之，希文惜大體，不許也。《韓魏公别録》。

17　慶曆中，韓、范、富執政日，務興作。時章郇公爲相，張文定因往見之，語以近日諸公頗務興作，如何？郇公不答。凡數問之，曰：「得象每見小兒跳躑作戲，禁止不得。到觸著牆，自退耳。方其舉步時，勢難遏也。」未幾，三公悉罷。《聞見近録》。

18　慶曆中，富鄭公、韓魏公俱少年執政，頗務興作。章郇公位丞相，終日默然如不能言。或問郇公：「富、韓勇於事爲何如？」曰：「得象每見小兒跳躑戲劇，不可訶止，俟其抵觸牆壁自退耳。方鋭於跳躑時，勢難遏也。」後富、韓二公閲歷歲月，經涉憂患，始知天下之事不可妄有紛更。而王荆公者，年少氣盛，强項莫敵，盡將祖宗典制變亂之。二公不可救止而去，始歎郇公之言爲賢也。《邵氏聞見後録》卷二十。

19　章郇公，慶曆中罷相知陳州，艤舟蔡河上。張方平、宋子京俱爲學士，同謁公，公曰：「人生貴賤，莫不有命，但生年月日時胎有三處合者，不爲宰相，亦爲樞密副使。」張、宋退召術者，泛以朝士命推之，惟得梁適、吕公弼二命，各有三處合，張、宋歎息而已。是時梁、吕皆爲小朝官，既而皇祐中，梁爲相，熙寧中，吕爲樞密使，皆如郇公之言。《東軒筆録》卷十四。

20　章郇公得象在私第，子弟有夜扣門禀事者，公曰：「若是公事，明早來待漏院理會；若是私事，即於堂前夫人處禀覆。」在中書，一日坐處地陷，徐起，使人填之，不以爲怪。家人聞之甚憂，及公還家，亦不言。至晚，公與弟虞部對飲，虞部問公：「今日聞中書地陷，是否？」曰：「中書地陷，何幹汝事？」竟不言。《言行龜鑑》卷二。《仕學規範》卷十二。

21　初，閩人謡曰：「南臺沙合出宰相。」至得象相時，沙湧可涉。政和六年，沙復湧，已而餘丞相深大拜。《揮麈録》卷四。《林下偶談》卷二。《宋稗類鈔》卷六。

22　〔諫議大夫賈昌衡〕言：有一相知任憲，至一郡，有護戎年高，因料兵曰：「護戎老不任事，何可容也？」太守默然，戎乃抗聲曰：「我本不欲來，爲小兒子所强，今果受辱。」憲問小兒子爲誰，曰：「外甥。」復問爲誰，曰：「章得象也。」蓋郇公是時方爲丞相。憲曰：「雖年高，精神不減，不知何餌？」戎曰：「無恁餌。」憲曰：「好箇健老兒。」惠酒而去。《麈史》卷下。

章仲昌

1　見王博文3。

晏　殊

1　〔晏殊〕父本撫州手力節級，公幼能文，李虚己知滁州，一見奇之，許妻以女，因薦於楊大年，大年以聞，時年十三。真宗面試詩賦，疑其宿成，明日再試，文采愈美。上大奇之，即除祕書省正字，令於龍圖閣讀書，師陳彭年。《宋名臣言行録》前集卷六。

2　晏元獻公爲童子時，張文節薦之於朝廷，召至闕下，適值御試進士，便令公就試。公一見試題，曰：「臣十日前已作此賦，有賦草尚在，乞别命題。」上極愛其不隱。及爲館職，時天下無事，許臣寮擇勝燕飲，當時侍從文館士大夫各爲燕集，以至市樓酒肆，往往皆供帳爲游息之地。公是時貧甚，不能出，獨家居與昆弟講習。一日選東宫官，忽自中批除晏殊。執政莫諭所因，次日進覆，上諭之曰：「近聞館閣臣寮，無不嬉游燕賞，彌日繼夕，唯殊杜門與兄弟讀書，如此謹厚，正可爲東宫官。」公既受命，得對，上面諭除授之意，公語言質野，則曰：「臣非不樂燕游者，直以貧無可爲之。臣若有錢，亦須往，但無錢不能出耳。」上益嘉其誠實，知事君體，眷注日深。仁宗朝，卒至大用。《夢溪筆談》卷九。《宋朝事實類苑》卷七。《宋名臣言行録》前集卷六。《澠水燕談録》卷六。《墨客揮犀》卷十。《自警編》卷二。《言行龜鑑》卷一。《昨非庵日纂》二集卷六。《古事比》卷十六。

3　晏殊相年七歲，自臨川詣都下求舉神童。時寇萊公出鎮金陵，殊以所業求見，萊公一見器之。既辭，命所乘賜馬、韉、轡送還旅邸，復諭之曰：「馬即還之，韉、轡奉資桂玉之費。」知人之鑒，今尠其比。《續湘山野録》。

4　曾諫議致堯性剛介，少許可。一日，在李侍郎虚己坐上，見晏元獻公。晏，李之婿也，初爲奉禮郎。曾熟視之曰：「晏奉禮他日貴甚，但老夫耄矣，不及見子爲相也。」《東軒筆録》卷三。《宋朝事實類苑》卷四十九。《雲齋廣録》卷一。《西塘集耆舊續聞》卷八。《古今事文類聚》前集卷三十九。

5　晏相言：作知制誥，誤宣入禁中，真宗已不豫，出一紙文字，視之，乃除拜數大臣。奏：臣是外制，不敢越職領之。須臾，召到學士錢惟演。晏奏：「臣恐洩漏，乞宿學士院。」翌日，麻出，皆非向所見者，深駭之，不敢言。《江隣幾雜志》。《孔氏談苑》卷二。

6　晏元獻公留守南郡，王君玉時已爲館閣校勘，公特請于朝，以爲府簽判，朝廷不得已，使帶館職從公。外官帶館職，自君玉始。賓主相得，日以賦詩飲酒爲樂，佳時勝日，未嘗輒廢也。嘗遇中秋陰晦，齋厨夙爲備，公適無命，既至夜，君玉密使人伺公，曰：「已寢矣。」君玉亟爲詩以入，曰：「只在浮雲最深處，試憑絃管一吹開。」公枕上得詩，大喜，即索衣起，徑召客治具，大合樂。至夜分，果月出，遂樂飲達旦。前輩風流固不凡，然幕府有佳客，風月亦自如人意也。《石林詩話》卷上。《澄懷録》卷上。《堯山堂外紀》卷四十六。《宋詩紀事》卷十一。

7　晏元獻公以文章名譽，少年居富貴，性豪俊，所至延賓客，一時名士多出其門。罷樞密副使，爲南京留守，時年三十八。幕下王琪、張亢最爲上客。亢體肥大，琪目爲牛；琪瘦骨立，亢目爲猴。二人以此自相譏誚。琪嘗嘲亢曰：「張亢觸牆成八字」，亢應聲曰：「王琪望月叫三聲。」一坐爲之大笑。《歸田録》卷一。《宋朝事實類苑》卷六十四。《五雜組》卷十六。《宋稗類鈔》卷六。

8　晏丞相知南京，王琪、張亢爲幕客，泛舟湖中，只以諸妓自隨。晏公把柁，王、張操篙。琪南方人，知行舟次第，至橋下，故使船觸柱而横，厲聲呼曰：「晏梢使柁不正也。」《孔氏談苑》卷三。《何氏語林》卷二十五。《黄嬭餘話》卷一。

9　晏元獻公赴杭州，道過維揚，憩大明寺，瞑目徐行，使侍史誦壁間詩板，戒其勿言爵里姓名，終篇者無幾。又俾别誦一詩云：「水調隋宫曲，當年亦九成。哀音已亡國，廢沼尚留名。儀鳳終陳跡，鳴蛙只沸羹。淒涼不可問，落日下蕪城。」徐問之，江都尉王琪詩也。召至同飯，又同步游池上。時春晚，已有落花，晏云：「每得句書墻壁間，或彌年未嘗强對。且如『無可奈何花落去』，至今未能也。」王應聲曰：「似曾相識燕歸來。」自此辟置，又薦館職，遂躋侍從矣。《能改齋漫録》卷十一。《苕溪漁隱叢話》後集卷二十引《復齋漫録》。《詩人玉屑》卷十引《遺珠》。《宋稗類鈔》卷五。《宋詩紀事》卷十一。案：《苕溪漁隱叢話》云晏殊不曾知杭州，「復齋乃云元獻赴杭州，道過維揚」，所記誤。

10　晏元獻早入政府，迨出鎮，皆近畿名藩，未嘗遠去王室。自南都移陳，離席，官奴有歌「千里傷行客」之詞。公怒曰：「予生平守官，未嘗去王畿五百里，是何千里傷行客也。」《能改齋漫録》卷十六。《宋稗類鈔》卷二。

11　晏元獻爲藩郡，率十許日乃一出廳，僚吏旅揖而已。有欲論事，率因親校轉白，校復傳可否以出，遂退。《老學庵筆記》卷七。

12　曾祖爲三司判官，夏相爲使，一歲才一開宴，女樂侍姬，管絃器皿，窮極奢僭。後晏公代使，每休沐，約同寮置酒，案上不過數器。久之，漸進盈几，乃草具。歌舞倦，則曰：「此輩伎倆已盡，吾輩亦可呈事藝。」設硯墨紙札，各賦詩述懷以爲樂。《魏公譚訓》卷六。

13　元獻晏公爲丞相時，作新第于城南。時錢思公鎮西洛，晏求牡丹于思公。公以絶句并花寄晏云：「名花封殖在秋期，翠石丹萱幸可依。華館落成和氣動，便隨桃花共芳菲。」《能改齋漫録》卷十一。

14　見李宸妃4。

15　章懿之崩，李淑護葬，晏殊撰志文，只言生女一人，早卒，無子。仁宗恨之，及親政，内出志文，以示宰相曰：「先后誕育朕躬，殊爲侍從，安得不知？乃言生一公主，又不育，此何意也？」吕文靖曰：「殊固有罪，然宫省事祕，臣備位宰相，是時雖略知之而不得其詳，殊之不審，理容有之。然方章獻臨御，若明言先后實生聖躬，事得安否？」上默然良久，命出殊守金陵。明日，以爲遠，改守南都。如許公保全大臣，真宰相也，其有後宜哉！及殊作相，八王疾革，上親往問。王曰：「叔久不見官家，不知今誰作相？」上曰：「晏殊也。」王曰：「此人名在圖讖，胡爲用之？」上歸閲圖讖，得成敗之語，并記志文事，欲重黜之。宋祁爲學士，當草白麻，争之。乃降二官知潁州，詞曰「廣營産以殖貲，多役兵而規利」，以它罪罪之。殊免深譴，祁之力也。《龍川别志》卷上。《宋名臣言行録》前集卷六。

16　見范仲淹69。

17　晏元獻爲參知政事，後仁宗親政，與同列皆罷，知亳州。先有摘其爲章懿太后墓志，不言帝所生以自結者，然亦不免俱去。一日，游渦水，見蛙有躍而登木捕蟬者，既得之，口不能容，乃相與墜地，遂作《蜩蛙賦》，略云：「匿蕞質以潛進，跳輕軀而猛噬。雖多口而連獲，終扼腕而弗制。」《石林避暑録話》卷四。

18　晏元獻初罷政事，守亳社，每歎士風雕落。一日，營妓曰劉蘇哥，有約終身不寒盟者，方春物暄妍，駿馬出郊，登高塚曠望，長慟遂卒。元獻謂士大夫受人眄睞，隨燥濕變渝如反掌手，曾狂女子不若。爲序其事，以詩弔之：「蘇哥風味逼天真，恐是文君向上人。何日九原芳草緑，大家酒哭青春。」《西清詩話》卷下。《苕溪漁隱叢話》前集卷二十六。《青泥蓮花記》卷五。《宋詩紀事》卷七。

19　膳部魯郎中言，昔年陳州有女妖，自云孔大娘，每昏夜，於皷腔中與人語言，尤知未來事。時故相晏元獻公守陳，方製小辭一闋，修改未定，而孔大娘已能歌矣。又何怪也。《文昌雜録》卷一。《詞林紀事》卷三。

20　李宗易郎中，陳州人，詩文、琴棋、游藝皆妙絶過人，前輩中名士也。晏臨淄公爲陳守，屬伏暑中，同諸客集於州之後圃。時炎曦赫然，晏公歎曰：「江南盛冬烘柿，當此時得而食之，應可滌暑也。」宗易忽對曰：「此極易致，願借四大食合。」公大驚，遽令取之。宗易起，入於堂之西房，令取合，復掩關少刻而出，振衣就席，徐曰：「可令開合。」既如言，烘柿四合俱滿。正如盛冬初熟者，霜粉蓬勃，分遺衆客及其家，靡不沾足。晏公曰：「此人能如此，甚事不可做！」自是遂疎之。《默記》卷中。

21　慶曆癸未十二月十九日立春，甲申元日，丞相晏元獻公會兩禁於私第。丞相席上自作《木蘭花》以侑觴曰：「東風昨夜回梁苑。日脚依稀添一綫。旋開楊柳緑蛾眉，暗折海棠紅粉面。　　無情慾去雲間雁。有意飛來梁上燕。無情有意且休論，莫向酒杯容易散。」于時坐客皆和，亦不敢改首句「東風昨夜」四字。《歲時廣記》卷七引《古今詞話》。

22　慶曆中，西師未解，晏元獻公殊爲樞密使，會大雪，歐陽文忠公與陸學士經同往候之，遂置酒於西園。歐陽公即席賦《晏太尉西園賀雪歌》，其斷章曰：「主人與國共休慼，不惟喜悦將豐登。須憐鐵甲冷徹骨，四十餘萬屯邊兵。」晏深不平之，嘗語人曰：「昔日韓愈亦能作詩詞，每赴裴度會，但云『園林窮勝事，鍾皷樂清時』，却不曾如此作鬧。」《東軒筆録》卷十一。《臨漢隱居詩話》。《苕溪漁隱叢話》前集卷二十六。《孔氏談苑》卷四。《侯鯖録》卷四。《堯山堂外紀》卷四十六。《茶餘客話》卷十一。

23　晏公不喜歐陽公，故歐陽公自分鎮叙謝，有曰：「出門館不爲不舊，受恩知不爲不深，然足迹不及於賓階，書問不通於執事。豈非飄流之質，愈遠而彌疎；孤拙之心，易危而多畏！動常得咎，舉輒纍人。故於退藏，非止自便；偶因天幸，得請郡符。問遺老之所思，流風未遠；瞻大邦之爲殿，接壤相交。」晏公得之，對賓客占十數語，授書史作報。客曰：「歐陽公有文聲，似太草草。」晏公曰：「答一知舉時門生，已過矣。」《邵氏聞見後録》卷十五。《潘子真詩話》。《苕溪漁隱叢話》前集卷二十六。

24　見歐陽修33。

25　王荆公於楊寘榜下第四人及第。是時，晏元獻爲樞密使，上令十人往謝。晏公俟衆人退，獨留荆公，再三謂曰：「廷評乃殊鄉里，久聞德行鄉評之美。況殊備位執政，而鄉人之賢者取高科，實預榮焉。」又曰：「休沐日相邀一飯。」荆公唯唯。既出，又使直省官相約飯會，甚慇懃也。比往時，待遇極至。飯罷，又延坐，謂荆公曰：「鄉人他日名位如殊坐處，爲之有餘矣。」且歎慕之又數十百言，最後曰：「然有二語欲奉聞，不知敢言否？」晏公言至此，語欲出而擬議久之。晏公泛謂荆公曰：「能容於物，物亦容矣。」荆公但微應之，遂散。公歸至旅舍，歎曰：「晏公爲大臣，而教人者以此，何其卑也！」心頗不平。荆公後罷相，其弟和甫知金陵，時説此事，且曰：「當時我大不以爲然。我在政府，平生交友，人人與之爲敵，不保其終。今日思之，不知晏公何以知之；復不知『能容於物，物亦容焉』二句有出處，或公自爲之言也。」《默記》卷中。《清波雜志》卷四。《宋稗類鈔》卷三。

26　紅梅清艷兩絶，昔獨盛於姑蘇，晏元獻始移植西崗第中，特珍賞之。一日，貴游賂園吏，得一枝分接，由是都下有二本。公嘗與客飲花下，賦詩曰：「若更遲開三二月，北人應作杏花看。」客曰：「公詩固佳，待北俗何淺耶！」公笑曰：「顧傖父安得不然？」一座絶倒。王君玉聞盜花種事，以詩遺公：「館娃宫北舊精神，粉瘦瓊寒露蘂新。園吏無端偷折去，鳳城從此有雙身。」自爾名園争培接，遍都城矣。《西清詩話》卷下。《苕溪漁隱叢話》前集卷二十六。《梅譜》。《堯山堂外紀》卷四十六。

27　曾布以翰林學士權三司使，坐言市易事落職，知饒州。舍人許將當制，頗多斥詞，制下，將往見曾而告：「始得詞頭，深欲繳納。又思之，釁隙如此，不過同貶耳，於公無所益也，遂黽勉爲之。然其中語言頗經改易，公他日當自知也。」曾曰：「君不聞宋子京之事乎？昔晏元獻公當國，子京爲翰林學士，晏愛宋之才，雅欲旦夕相見，遂税一第於旁近，延居之，其親密如此。遇中秋，晏公啓宴，召宋，出妓，飲酒賦詩，達旦方罷。翌日罷相，宋當草詞，頗極詆斥，至有『廣營産以殖私，多役兵而規利』之語。方子京揮毫之際，昨夕餘酲尚在，左右觀者亦駭歎。蓋此事由來久矣，何足校耶！」許亦憮然而去。《東軒筆録》卷十。《苕溪漁隱叢話》前集卷二十六。《堯山堂外紀》卷四十六。《青泥蓮花記》卷五。《宋稗類鈔》卷六。《宋詩紀事》卷七。案：《舊聞證誤》卷二曰：「蘇子由謂景文救解元獻，曾子宣謂景文詆斥晏公，二者皆誤。」

28　晏元獻罷相守潁州。一日，有歧路人獻雜手藝者，作踏索之伎。已而擲索向空，索植立，遂緣索而上，快若風雨，遂飛空而去，不知所在。公大駭莫測。已而守衙排軍白公曰：「頃嘗出戍，曾記見此等事，但請闔郡譙門大索，必獲。蓋斯等妖術未能遽出府門也。」公如請，戒衆兵曰：「凡遇非衙中舊有之物，即以斧斫之。」既周視無有。最後于馬院旁一卒曰：「舊有繫馬柱五枚，今有六枚，何也？」亟斫之，即大呼，乃人爾。遂獲妖人。《默記》卷下。

29　晏元獻公爲京兆，辟張先爲通判。新納侍兒，公甚屬意。先字子野，能爲詩詞，公雅重之。每張來，即令侍兒出侑觴，往往歌子野所爲之詞。其后王夫人寖不容，公即出之。一日，子野至，公與之飲，子野作《碧牡丹》詞，令營妓歌之，有云「望極藍橋，但暮雲千里。幾重山，幾重水」之句。公聞之憮然，曰：「人生行樂耳，何自苦如此？」亟命於宅庫支錢若干，復取前所出侍兒，既來，夫人亦不復誰何也。《道山清話》。《堯山堂外紀》卷四十六。《詞林紀事》卷四。案：《緑窗新話》卷上引《古今詞話》作晏幾道事，當誤。

30　晏元獻守長安，有村中富民異財，云素事一玉髑髏，因大富。今弟兄異居，欲分爲數段。元獻取而觀之，自額骨左右皆玉也，瓌異非常者可比。見之，公喟然歎曰：「此豈得於華州蒲城縣唐明皇泰陵乎？」民言其祖實於彼得之也。……因潛命瘞於泰陵云。《默記》卷上。

31　紫閣山老僧文聰説，晏相來游山，獼猴萬數，徧滿山川。僧言未嘗如此多也。《江隣幾雜志》。

32　晏元獻公晚年，夢乘白馬渡長橋。中渡橋斷，白馬奔逸，公墮橋上，馬獨登天。俄而公薨。次年，公婿楊侍郎察，夢與公對飲，七行而罷。楊公起，視庭下奏樂人擁從，皆紙人也。寤而告其夫人，因曰：「我必棄世。」未幾果薨。《能改齋漫録》卷十八。

33　晏元獻自西京以久病請歸京師，留寘講筵。病既革，上將臨問之。甥楊文仲謀謂：「凡問疾大臣者，車駕既出，必紙錢。蓋已膏肓，或遂不起，即以弔之，免萬乘再臨也。」遂奏：「臣病稍安，不足仰煩臨問。」仁宗然之。實久病，忌奠禮以行。然後數日即薨。故歐公作神道碑言：「明年正月，疾作，不能朝。飭太毉朝夕視，有司除道，將幸其家。公歎曰：『吾無狀，乃以疾病憂吾君。』即奏：『臣疾少間，行愈矣。』乃止。丁亥，以公薨聞，上以不即視公爲恨。」蓋此意也。《默記》卷上。

34　晏元獻公清瘦如削，其飲食甚微，每析半餅，以筯卷之，抽去其筯，内捻頭一莖而食。此亦異於常人也。《歸田録》卷一。《宋朝事實類苑》卷十。

35　晏元獻公喜推引士類，前世諸公爲第一。……富韓公，其婿也。吕申公薦報聘虜，公時在樞府，亦從而薦之，不以爲嫌。《石林燕語》卷九。

36　晏元獻喜薦士，其得人最多。范蜀公作公挽詞云：「生平欲報國，所得是知人。」《能改齋漫録》卷十一。

37　晏元憲公雖早富貴，而奉養極約，惟喜賓客，未嘗一日不燕飲。而盤饌皆不預辦，客至旋營之。頃見蘇丞相子容嘗在公幕府，見每有嘉客必留，但人設一空案一杯，既命酒，果實蔬茹漸至，亦必以歌樂相佐，談笑雜出。數行之後，案上已粲然矣。稍闌即罷，遣歌樂曰：「汝曹呈藝已徧，吾當呈藝。」乃具筆札相與賦詩，率以爲常。前輩風流，未之有比也。《石林避暑録話》卷二。《澄懷録》卷上。《何氏語林》卷十。《東山談苑》卷七。《堅瓠秘集》卷六。《宋稗類鈔》卷四。

38　晏元憲平居書簡及公家文牒，未嘗棄一紙，皆積以傳書。雖封皮，亦十百爲沓，暇時手自持熨斗，貯火于旁，炙香匙親熨之，以鐵界尺鎮案上。每讀書得一事，則書以一封皮，後批門類，授書吏傳録。蓋今《類要》也。《石林避暑録話》卷二。《剡溪野語》。《茶香室叢鈔》卷九。

39　見王曾42。

40　晏相國，今世之工爲詩者也，末年見編集者，乃過萬篇，唐人以來所未有。然相國不自貴重其文，凡門下客及官屬解聲韻者，悉與酬唱。《宋景文公筆記》卷上。

41　晏元獻公雖起田里，而文章富貴，出於天然。嘗覽李慶孫《富貴曲》云：「軸裝曲譜金書字，樹記花名玉篆牌。」公曰：「此乃乞兒相，未嘗諳富貴者。」故公每吟詠富貴，不言金玉錦綉，而唯説其氣象，若「樓台側畔楊花過，簾幕中間燕子飛」，「梨花院落溶溶月，柳絮池塘淡淡風」之類是也。故公自以此句語人曰：「窮兒家有這景致也無？」《青箱雜記》卷五。

42　晏元獻父名固。在相位，有朝士乃固始人，往謁元獻。問其鄉里，朝士曰：「本貫固縣。」元獻怒曰：「豈有人而諱始字乎？」蓋其始欲避之，生獰誤以應也。《揮麈後録》卷六。

43　晏元獻家有《相笏經》，占吉凶，十可八九。《文昌雜録》卷二。

44　晏元獻夫人王氏，國初勳臣超之女，樞密使德用之妹也。元獻婿富鄭公也，鄭公婿馮文簡，文簡孫婿蔡彦清、朱聖予，聖予女適滕子濟，俱爲執政。元獻有古硯一，奇甚，王氏舊物也，諸女相授，號「傳婿硯」，今藏滕氏。又有古犀帶一，亦元獻舊物，今亦藏滕氏。《揮麈録》卷二。《硯箋》。

45　晏元獻判西京，范希文以大理寺丞丁憂，權掌西監。一日，晏謂范曰：「吾一女及笄，仗君爲我擇婿。」范曰：「監中有二舉子，富臯、張爲善，皆有文行，他日皆至卿輔，並可婿也。」晏曰：「然則孰優？」范曰：「富修謹，張疏俊。」晏曰：「唯。」即取富臯爲婿，臯後改名，即丞相鄭國富公弼。《東軒筆録》卷十四。《宋朝事實類苑》卷四十九。《宋名臣言行録》前集卷七。

46　晏元獻公爲相，求婚於〔范〕文正。文正曰：「公之女若嫁官人，某不敢知。必求國士，無如富某者。」元獻一見〔富韓〕公，大愛重之，遂議婚。公亦繼以賢良方正登第。《邵氏聞見録》卷九。《香祖筆記》卷十一。

47　晏元獻公嘗屬范文正公擇婿。久之，文正言有二人，其一富高，一張爲善。公曰：「二人孰優？」曰：「富君器業尤遠大。」遂納富，即富公也，時猶未改名。……爲善，亦安道舊名。《石林燕語》卷九。《宋稗類鈔》卷三。

48　王青，晏元獻公門下常賣人，自號王實頭。常遇奇士，傳一相術，時時相公之奴婢輒中。夫人一日呼至堂下，青遽相其女曰：「此國夫人也。」夫人笑曰：「爲我擇一佳婿。」青應聲曰：「恰有一秀才，姓富，須做宰相。明年狀元及第，在興國寺下。」元獻退朝，夫人具道其事，使人通好。明年，富黜於春官，晏以青爲妄，大悔之。未幾，富中大科，恩比狀元，即大丞相鄭公也。《孫公談圃》卷上。《香祖筆記》卷十一。

49　富文忠、楊隱甫皆晏元獻公婿也。公在二府日，二人已升貴仕。富每詣謁，則書室中會話竟日，家膳而去。楊或來見，則坐堂上，置酒從容，出姬侍，奏弦管，按歌舞以相娱樂。人以是知公待二婿之重輕也。二婿之功名年位亦自不相倫矣。《珍席放談》卷下。

50　壽州張侍中、撫州晏丞相俱葬陽翟地，相去數里。有發塚盗，先築室于二塚之間，自其家竅穴以通其隧道。始發張墓，得金寶珠玉甚多，遂完其棺櫬，以揜覆其穴。次發晏公墓，若有猛獸嗥吼，盗甚懼，遽出，呼其徒一人同入，又聞兵甲鼓噪之聲，盗亦懼，又呼一人同之，則寂然無響，三盗笑曰：「丞相之神盡於是矣。」及穿襯槨，殊無所有，供設之器，皆陶甓爲之。又破其棺，棺中惟木胎金裹帶一條，金無數兩，餘皆衣服，腐朽如塵矣。盗失望而恚，遂以刀斧劈碎其骨而出。既而貨張墓金盂于市，爲人擒之，遂伏罪，及言其事。世謂均破塚，而張以厚葬完軀，晏以薄葬碎骨，事有不可知如此者。《東軒筆録》卷七。《邵氏聞見後録》卷二十二。《宋稗類鈔》卷一。

51　元豐元年，盜發陽翟，而元獻晏公墓最被其酷。始盜之穴塚也，煙霧不可近，及有黄氣氤氲而出，乃下石，秉松炬而入，見一冠帶者，踞坐呵叱。盜以鋤鍬擊之，應手而滅。乃剖棺，其衣片如蝴蝶飛颺，取金帶，珍玩，焚之而去。盜又云：「於張耆侍中家疑塚得金銀珠玉，不可勝計。」李方叔嘗言，陽翟一老嫗，善聯串骸骨，耆子孫使之改葬，而莫有臨視者。嘗以一骨一鬚示人，此夫子牙、侍郎鬚也。予嘗從晁之道過陽翟，拜於元獻墓下，以耆事質於寺僧及其里人，所言皆同也。《曲洧舊聞》卷七。

52　晏元憲公四世孫女，其父孝廣爲鄧州南陽縣尉。女小字師姑，年十五，從叔孝純官于廣陵。建炎三年，陷于虜，係以北去，每欲侵陵之，輒擲身于地，偃仆氣絶，或自經，或投于井，皆救而獲免。其主母愛之，撫育如己出，虜中争傳誇焉。《梁溪漫志》卷八。

晏　穎

1　臨淄公既顯，其季弟潁自幼亦如臨淄公警悟。章聖聞其名，召入禁中，因令作《宫沼瑞蓮賦》，大見稱賞，賜出身，授奉禮郎。穎聞之，走入書室中，反關不出。其家人輩連呼不應，乃破壁而入，則已蜕去。案上有紙，大書小詩二首。一云：「兄也錯到底，猶誇將相才。世緣何日了，了却早歸來。」一云：「江外三千里，人間十八年。此行誰復見，一鶴上遼天。」其年十八歲也。章聖御篆「神仙晏穎」四字，賜其家。《道山清話》。《宋詩紀事》卷七。案：晏穎，《西清詩話》卷下誤作「李邦穎」。

晏幾道

1　慶曆中，開封府並棘寺同日奏獄空，仁宗於宫中宴集，遣中使宣晏叔原作詞。叔原進《鷓鴣天》一首云：「碧藕花開水殿涼。萬年枝上轉紅陽。昇平歌管隨天仗，祥瑞封章滿御牀。　金掌露，玉爐香。歲華方共聖恩長。皇州又奏圜扉静，十樣宫眉捧壽觴。」詞入，帝大喜。《唐宋諸賢絶妙詞選》卷三。《堯山堂外紀》卷四十六。

2　熙寧中，鄭俠上書，事作下獄，悉治平時所往還厚善者，晏幾道叔原皆在數中。俠家搜得叔原與俠詩云：「小白長紅又滿枝，築毬場外獨支頤。春風自是人間客，主張繁華得幾時。」裕陵稱之，即令釋出。《侯鯖録》卷四。《苕溪漁隱叢話》前集卷二十六。《堯山堂外紀》卷四十六。《宋詩紀事》卷二十五。

3　晏叔原，臨淄公晚子。監潁昌府許田鎮，手寫自作長短句，上府帥韓少師。少師報書：「得新詞盈卷，蓋才有餘而德不足者，願郎君捐有餘之才，補不足之德，不勝門下老吏之望」云。一監鎮官，敢以酒杯間自作長短句示本道大帥；以大帥之嚴，猶盡門生忠於郎君之意；在叔原爲甚豪，在韓公爲甚德也。《邵氏聞見後録》卷十九。

4　元祐中，叔原以長短句行，蘇子瞻因黄魯直欲見之，則謝曰：「今日政事堂中，半吾家舊客，亦未暇見也。」《研北雜志》卷上。

5　叔原年未至乞身，退居京城賜第，不踐諸貴之門。蔡京重九、冬至日，遣客求長短句，欣然兩爲作《鷓鴣天》：「九日悲秋不到心，鳳城歌管有新音。風彫碧柳愁眉淡，露染黄花笑靨深。　初過雁，已聞砧，綺羅叢裏勝登臨。須教月户纖纖玉，細捧霞觴艷艷金。」「曉日迎長歲歲同。太平簫鼓閒歌鐘。雲高未有前村雪，梅小初開昨夜風。　羅幕翠，錦筵紅，釵頭羅勝寫宜冬。從今屈指春期近，莫使金罇對月空。」竟無一語及蔡者。《碧雞漫志》卷二。

6　晏叔原歌詞，初號《樂府補亡》。自序曰：「往與二三忘名之士，浮沈酒中。病世之歌詞，不足以析酲解愠，試續南部諸賢作五七字語，期以自娱。不皆叙所懷，亦兼寫一時杯酒間聞見，及同游者意中事。……始時沈十二廉叔、陳十君龍家，有蓮、鴻、蘋、雲，工以清謳娱客。每得一解，即以草授諸兒，吾三人聽之，爲一笑樂。」《碧雞漫志》卷二。

7　晏叔原見蒲傳正云：「先公平日小詞雖多，未嘗作婦人語也。」傳正云：「『緑楊芳草長亭路，年少抛人容易去』，豈非婦人語乎？」晏曰：「公謂年少爲何語？」傳正曰：「豈不謂其所歡乎？」晏曰：「因公之言，遂曉樂天詩兩句云：『欲留年少待富貴，富貴不來年少去。』」傳正笑而悟。然如此語意自高雅爾。《潛溪詩眼》。《苕溪漁隱叢話》前集卷二十六。《賓退録》卷一。《詩人玉屑》卷二十一。

8　伊川聞誦晏叔原「夢魂慣得無拘檢，又踏楊花過謝橋」長短句，笑曰：「鬼語也。」意亦賞之。《邵氏聞見後録》卷十九。

9　晏叔原聚書甚多，每有遷徙，其妻厭之，謂叔原有類乞兒搬漆椀。叔原戲作詩云：「生計惟兹椀，般檠豈憚勞。造雖從假合，成不自埏陶。阮杓非同調，顔瓢庶共操。朝盛負餘米，暮貯藉殘糟。幸免墦間乞，終甘澤畔逃。挑宜邛竹杖，捧稱葛爲袍。倘受桑間餉，何堪井上螬。綽然真自許，嘑爾未應號。世久輕原憲，人方逐子敖。願君同此器，珍重到霜毛。」《墨莊漫録》卷三。《宋稗類鈔》卷五。《宋詩紀事》卷二十五。

杜　衍

1　杜祁公衍，越州人，父早卒，遺腹生公，其祖愛之。幼時，祖父脱帽，使公執之，會山水暴至，家人散走，其姑投一竿與之，使挾以自泛。公一手挾竿，一手執帽，漂流久之，救得免，而帽竟不濡。前母有二子，不孝悌，其母改適河陽錢氏。祖父卒，公年十五六，其二兄以爲母匿私財以適人，就公索之，不得，引劍斫之，傷腦。走投其姑，姑匿之重橑上，出血數升，僅而得免。乃詣河陽，歸其母。繼父不之容，往來孟、洛間，貧甚，傭書以自資。嘗至濟源，富民相里氏奇之，妻以女，由是資用稍給。舉進士，殿試第四。及貴，其長兄猶存，待遇甚有恩禮。二兄及錢氏、姑氏子孫，受公蔭補官者數人，仍皆爲之婚嫁。《涑水記聞》卷十。《宋名臣言行録》前集卷七。《宋朝事實類苑》卷十。《群書類編故事》卷十七。

2　杜祁公少時客濟源，有縣令者能相人，厚遇之。與縣之大姓相里氏議婚不成，祁公亦别娶。久之，祁公妻死，令曰：「相里女子當作國夫人矣。」相里兄弟二人，前却祁公之議者兄也，令召其弟曰：「秀才杜君，人材足依也，當以女弟妻之。」議遂定。其兄尤之，弟曰：「杜君，令之重客。令之意其可違？」兄悵然曰：「姑從之，俾教諸兒讀書耳。」祁公未成婚，赴試京師，登科。相里之兄厚資往見，公曰：「婚已定議，其敢違？某既出仕，頗憂門下無教兒讀書者爾。」凡遺却之。相里之兄大慚以歸。祁公既娶相里夫人，至從官，以兩郊禮奏異姓恩任，相里之弟後官至員外郎。《邵氏聞見録》卷八。《群書類編故事》卷八。

3　杜衍知乾州，權知鳳翔府。及罷歸，二州民邀留境上曰：「何奪我賢太守也！」《名賢氏族言行類稿》卷三十七。

4　杜祁公向以太常博士、陝西提點刑獄丁太夫人憂，寓華下郡。有進士鞏漢卿者，俊敏有才，公常與之談燕。關中養蠶，率是黄絲，故居民夏服多以黄縑爲之。因問：「何故關右人好着黄絹生衣？」鞏對曰：「似浙中人好喫紫蘇熟水。」及見鴨没池中，公云：「鴨入池中董。」鞏即曰：「蟬鳴樹上。」公嘗撰國初一節將墓碑，其中一句云：「某官以生運推移。」鞏即下堦磬折曰：「日南長至。」公笑爲改之。《倦游雜録》。《宋朝事實類苑》卷六十七。

5　公食于家，惟一麵一飯而已，或美其儉，公曰：「衍本一措大爾，名位服用皆國家者，俸入之餘以給親族之貧者，常恐浮食，焉敢以自奉也。一旦名位爵禄國家奪之，却爲一措大，又將何以自奉養耶？」又嘗戒門生曰：「天下惟浙人褊急易動，柔懦少立。」衍自在幕府，至於監司，人尚不信。及爲三司副使，累於上前執奏不移，人始信之。反曰：「杜衍如是，莫非兩浙生否？」《宋名臣言行録》前集卷七引《語録》。《自警編》卷二。《言行龜鑑》卷二。《東山談苑》卷三。《昨非庵日纂》一集卷九。

6　吏部審官，主天下吏員，而居職者類以不久遷去，故吏得爲奸。公始視銓事，一日，選者三人争其闕。公以問吏，吏受丙賕，對曰：「當與甲，乙不能争。」遂授他闕。居數日，吏教丙訟甲負某事，不當得。公悟，召乙問之，乙謝曰：「僕已得他闕，不願争。」公不得已與丙，而笑曰：「此非吏罪，乃吾未知銓法爾。」因命諸曹各具格式科條以白，問曰：「盡乎？」曰：「盡矣。」明日勑諸吏無得升堂，使坐聽行文書而已。由是吏不與銓事。《宋名臣言行録》前集卷七。《仕學規範》卷二十一。

7　杜祁公衍常言：「父母之名，耳可得聞，口不可得言，則所諱在我而已，他人何預焉。」故公帥并州，視事未三日，孔目吏請公家諱，公曰：「下官無所諱，惟諱取枉法贜。」吏悚而退。《青箱雜記》卷二。

8　杜祁公兩帥長安。其初多任清儉，宴飲簡薄，倡妓不許升廳。服飾麤質，袴至以布爲之。及再至，事體皆變，筵會或至夜分。自索歌舞，或繫紅裹肚勒帛。長安父老見公通變，皆曰：「杜侍郎入兩地去。」旋踵召知天府，入樞密，遂爲相焉。《能改齋漫録》卷十二。《古事比》卷五。

9　杜正獻公、丁文簡公俱爲河東宣撫，河陽節度判官任遜，恭惠公之子，上書言事，歷詆執政，至恭惠，曰：「至今臣父，亦出遭逢。」謂其非德選也。進奏院報至，正獻戲文簡曰：「賢郎亦要牢籠。」文簡深銜之。其後二公同在政府，人言蘇子美進奏院祠神事，正獻避嫌不與，文簡論以深文，子美坐廢爲民，從坐者數十人，皆名士大夫也，正獻亦罷去。一言之謔，貽禍一時，故不可不慎也。《後山談叢》卷四。《容齋隨筆》卷八有辨誤之言。

10　于彭年深於術數。一日，有報杜祁公作相者，彭年曰：「百日宰相。」後如其言。《東齋記事》補遺。

11　滕元發言：杜祁公作相，夜召元發作文字，因觀其狀貌，歎曰：「此骨相窮寒，豈宰相之狀也？」徐命左右秉燭，手展書卷，起而觀之，見眼有黑光徑射紙上。元發默然曰：「杜公之貴者此也。」後與王介甫同作館職，同夜直。忽見介甫展書燭下，黑光亦徑射紙上。因爲荆公説祁公之事，言介甫他日必作相。介甫歎曰：「子勿相戲，安石豈願作宰相哉？」十年之間，果如元發之言。《默記》卷上。

12　杜祁公衍在中書，奏：「武臣帶軍職若四厢都虞候等出領藩郡，不惟遣使額重，而又供給優厚。在祖宗時，蓋邊臣俸給不足用，故以此優之，俾集邊事。今四鄙寧肅，帶此職者皆近戚紈綺，欲乞並罷。」仁宗深然之，許爲著令，條告中外。方三日，一近姻之要者懇圍掖，上不得已，忽批一内降，某人特與防禦使、四厢都虞候、知南京，餘人不得援例。次日，祁公執奏：「臣近奉聖詞，玉音未收，昨日何忽又降此批？」仁宗降玉色諭云：「卿止勉行此一批，蓋事有無可奈何者。」祁公正色奏曰：「但道杜衍不肯。」竟罷之。《續湘山野録》。

13　杜祁公爲人清約，平生非賓客不食羊肉。時朝多恩賜，請求無不從。祁公尤抑倖，所請即封還，其有私謁，上必曰：「朕無不可，但這白鬚老子不肯。」《孫公談圃》卷上。《仕學規範》卷二十四。《庶齋老學叢談》卷二。

14　公享客多用髹器，客有面稱嘆曰：「公爲相清貧乃爾耶？」公命侍人盡取白金燕器，陳於前曰：「衍非乏此，雅不好爾。」《宋名臣言行録》前集卷七引《家塾記》。

15　杜正獻公爲相，蔡君謨、孫之翰爲諫官，屢乞出。仁宗云：「卿等審欲得郡，當具所欲乞奏來。」於是蔡除福州，孫除安州。正獻云：「諫官無故出，終非美事，乞且如舊。」上可之，退書聖語。時陳恭公爲參政，不肯書，曰：「某初不聞。」正獻懼，遂焚之，由此遂罷相。議者謂正獻當俟明日審奏，不當遽焚其書也。正獻言，始在西府時，上每訪以中書事。及爲相，雖中書事，不以訪。公因言，君臣之間，能全終始者，蓋難也。蘇子瞻云。《宋朝事實類苑》卷十引《東軒筆録》。《東坡志林》十二卷本之卷四。《仇池筆記》卷上。

16　杜祁公爲守兖州。石守道卒於郡，惡之者謂介僞死而北走胡，以詔覈實。祁公會僚屬語之，衆不敢當。時龔輔之爲掌書記，抗言曰：「介平生遒諒，有是耶？願以闔族保其必死。」祁公悚然，探懷中奏稿示之曰：「老夫既保介矣。君年少，見義必爲，豈可量哉！」《閒燕常談》。

17　杜祁公罷相知兖州，寓北郊佛寺，以待兖州接人，踰再浹日。會宗衮自汶陽召還，過其寺，造謁，而杜公曰：「處此幾與在中書日同矣，旦莫北去，欲識壁云郭汾陽曾留此。」蓋自戲其居位不久也。《春明退朝録》卷下。《宋朝事實類苑》卷六十四。

18　杜祁公爲人清儉，在官未嘗燃官燭，油燈一炷，熒然欲滅，與客相對清談而已。《歸田録》卷一。《宋名臣言行録》前集卷四。《宋朝事實類苑》卷十。《新編分門古今類事》卷二十。《昨非庵日纂》二集卷九。《宋稗類鈔》卷四。

19　杜祁公居官清介，每請俸必過初五。家人有前期誤請者，公怒，即以付有司劾治。《石林燕語》卷十。

20　賈黯以慶曆丙戌廷試第一，往謝杜公，公無他語，獨以生事有無爲問。賈退謂公門下客曰：「黯以鄙文魁天下，而謝于公，公不問。而獨在于生事，豈以黯爲無取耶？」公聞而言曰：「凡人無生事，雖爲顯官，亦不能不俯仰，由是進退多輕。今賈君名在第一，則其學不問可知，其爲顯官則又不問可知。衍獨懼其生事不足，以致進退之輕，而不得行其志焉，何怪之有？」賈君爲之歎服。《能改齋漫録》卷十二。《雲谷雜記》卷四。《自警編》卷五。《讀書鏡》卷四。《宋稗類鈔》卷三。

21　杜正獻公自少清羸，若不勝衣，年過四十，鬚髮即盡白。雖立朝孤峻，凛然不可屈，而不爲奇節危行。雍容持守，不以有所不爲爲賢，而以得其所爲爲幸。歐陽文忠公素出其門。公謝事居宋，文忠適來爲守，相與歡甚。公不甚飲酒，惟賦詩倡酬，是時年已八十，然憂國之意，猶慷慨不已，每見于色。歐公嘗和公詩，有云：「貌先年老因憂國，事與心違始乞身。」公得之大喜，常自諷誦。當時以爲不惟曲盡公志，雖其形貌亦在摹寫中也。《石林詩話》卷上。《宋詩紀事》卷八。

22　杜祁公乞身得請，旅於洛中，置一宅居之。時歐公爲留守，祁公入宅，即具往賀。歐公見其門巷隘陋，語公曰：「此豈相公所居者？當别尋一第稍寬者遷之。」公曰：「某今日忝備國家宰相，居此屋謂之小，固宜。然異日齋郎、承務居之，大是過當。」竟不許。《北窗炙輠録》卷下。

23　杜正獻公衍一日憂見於色，門生曰：「公今日何以不悦？」公曰：「適覩朝報，行某事。行某事非便，所以憂爾。」又一日，喜見於色，門生未及問，公曰：「今日朝報，某人進用。某人進用，社稷之福也。」公又曰：「孔子稱『不在其位，不謀其政』，第衍荷國恩之深，退居以來，家事百不關心，獨未能忘國爾。」《自警編》卷七。《言行龜鑑》卷二。

24　杜祁公以宫師致仕於南都，時新榜一巍峩者出倅鉅藩，道由應天，太師王資政舉正以其少年高科，方得意於時，盡假以牙兵、寶轡、旌鉞導從，呵擁特盛。祁公遇於通衢，無他路可避，乘欵段，裘帽暗弊。二老卒斂馬側立於傍，舉袖障面。新貴人頗恚其立馬而避，問從者曰：「誰乎？」對曰：「太師相公。」《湘山野録》卷中。《宋朝事實類苑》卷十。《宋稗類鈔》卷三。

25　杜祁公罷相歸鄉里，不事冠帶。一日在河南府客次，道帽深衣坐席末。會府尹出，衙皂不識其故相，有本路運勾至，年少貴游子弟，怪祁公不起揖，厲聲問：「足下前任甚處？」祁公曰：「同中書門下平章事。」《萍洲可談》卷三。

26　杜祁公罷相歸鄉里，書謁稱前鄉貢進士。《北窗炙輠録》卷下。《茶香室三鈔》卷十二。

27　杜祁公休退，居南都，客至無不見，止服衫帽，嘗曰：「七十致政，可用高士服乎？」《春明退朝録》卷下。

28　杜相在南都，尤待遇祖父。每一月不往，必曰：「子容欲爲不可得而親疎耶？何待老夫之薄也？」是時歐公爲尹，每燕會，止是兩客，祁公與祖父也。《魏公譚訓》卷六。

29　見蘇頌4、5。

30　慶曆末，杜祁公告老，退居南京，與太子賓客致仕王涣、光禄卿致仕畢世長、兵部郎中分司朱貫、尚書郎致仕馮平爲「五老會」，吟醉相歡，士大夫高之。祁公以故相耆德，尤爲天下傾慕。兵部詩云：「九老且無元老貴，莫將西洛一般看。」五人年皆八十餘，康寧爽健，相得甚歡，故祁公詩云：「五人四百有餘歲，俱稱分曹與挂冠。」而畢年最高，時已九十餘，故其詩云：「非才最忝預高年。」是時，歐陽文忠公留守睢陽，聞而歎慕，借其詩觀之，因次韻以謝，卒章云：「聞説優游多唱和，新詩何惜借傳看。」《澠水燕談録》卷四。《宋朝事實類苑》卷四十一。《宋詩紀事》卷八。

31　至和五老，則杜衍、丞相、祁國公、八十。王涣、禮部侍郎、九十。畢世長、司農卿、九十四。朱貫、兵部郎中、八十八。馮平。駕部郎中、八十八。時錢明逸留鑰睢陽，爲之圖象而序之。《齊東野語》卷二十。

32　南都五老：杜祁公衍、王涣、畢世長、朱貫、馮平。《小學紺珠》卷六。

33　杜祁公衍、張文定方平，皆致政居睢陽，里巷相往來。有朱承事者，以醫藥游二老之間。祁公勁正，未嘗雜學，每笑安道佞佛，對賓客必以此嘲之，文定但笑而已。朱承事乘間謂文定曰：「杜公天下偉人，惜未知此事。公有力，盍不勸發之？」文定曰：「君與此老緣熟勝我，我止能助之耳。」朱應之而去。一日，祁公呼朱切脈甚急，朱謂使者曰：「汝先往白相公，但云看《首楞嚴》未了。」使者如所告馳白，祁公默然。久之乃至。隱几揖令坐，徐曰：「老夫以君疏通解事，不意近亦例闒茸。如所謂《首楞嚴》者何等語，乃爾耽着。聖人微言無出孔、孟，捨此而取彼，是大惑也。」朱曰：「相公未讀此經，何以知不及孔、孟？以某觀之，似過之也。」袖中出其首卷，曰：「相公試閲之。」祁公熟視朱，不得已，乃取默看，不覺終軸，忽起大驚曰：「世間何從有此書邪？」遣使盡持其餘來，徧讀之，捉朱手曰：「君真我知識。安道知之久，而不以告我，何哉？」即命駕見文定，叙其事，文定曰：「譬如人失物，忽已尋得，但當喜其得之而已，不可追悔得之早晚也。僕非不相告，以公與朱君緣熟，故遣之耳。雖佛祖化人，亦必藉同事也。」祁公大悦。《苕溪漁隱叢話》前集卷二十七引《林間録》。《何氏語林》卷九。《宋稗類鈔》卷七。

34　傅獻簡與杜祁公取未見石刻文字二本，皆踰千言，各記一本。祁公再讀，獻簡一讀，覆誦之，不差一字，祁公時年踰七十矣。《邵氏聞見後録》卷二十。

35　杜岐公既致仕還家，年已七十，始學草書即工。《卻掃編》卷中。《蔡寬夫詩話》。《古事比》卷三十。

36　皇祐中，明堂大享，時世室亞獻無宫僚，惟杜祁公衍以太子太師致仕南京，仁宗詔公歸以侍祠。公已老，手染一疏以求免。但直致數句，更無表章鋪叙之飾，止以奇牒妙墨臨帖行書親寫陳奏：「臣衍向者甫及年期，還上印紱，天慈極深，曲徇私慾。今犬馬之齒七十有三，外雖支持，中實衰弊。且明堂大享千載難逢，臣子豈不以捧璋侍祭爲榮遇？臣但恐顛倒失容，取戾非淺。伏望陛下察臣非矯，免預大禮，無任屏營。」《湘山野録》卷上。《宋朝事實類苑》卷六。

37　杜祁公謝政，不造宅，假官舍回車院居之，積十年，薨於其中。餘守宋時嘗往觀，湫隘與編民不遠，耆老猶指廢屋三間，爲公之書室。公未嘗出，亦不甚飲酒。客至，粟飯一盂，雜以餅餌，他品不過兩種。無客即静坐，不聞人聲，有瞷之者，或賦詩作草書，未嘗不滿紙也。《巖下放言》卷下。

38　杜祁公罷相，居南京，無宅，假驛舍居之數年。訖公薨，卒不遷。亦不營生事，止食其俸而已。然閭里吉凶慶弔，與親識之道南京者，相與燕勞，問遺之禮，未嘗廢。公薨，夫人相里氏以絶俸不能自給，始盡出其篋中所有，易房服錢三千。公本遺腹子，其母後改適河陽人。公爲前母子不容，因逃河陽，依其母傭書於濟源。富人相里氏一見奇之，遂妻以女云。《石林燕語》卷十。

賈昌朝

1　賈文元未及誕彌之月，母夢人遺之一冠。既寤，猶記其形制，繪以示人，乃貂蟬冠也。後公位躋侍中，告薨，王荆公作挽詞云：「天上貂蟬曾夢賜，歸魂應侍紫陽宫。」述其事也。《珍席放談》卷下。

2　賈魏公昌朝先德名注，嘗爲棣州推官。公方在孕，一夕夢一緋衣冠者自空而下，以巨箱捧貂蟬冠以獻。俄而公生。始數歲，先令公爲瀛幕。公時在膝下，契丹數十萬攻圍逾月，城甚危，守陴者聞空中神告曰：「城有中朝輔相，勿憂賊也。」數日，虜遁去，城卒無患。《括異志》卷一。

3　賈文元初以晉陵縣主簿爲國子監説書，孫宣公爲判監，始見，因會學官，各講一經。既退，謁宣公，久之不出。徐令人持《唐書·路隋韋處厚傳》使讀，文元了不喻。已乃見之，曰：「知所以示二傳乎？」曰：「不知。」宣公言：「君講書有師法，他日當以經術進，如二公，勉自愛。」其後，宣公辭講筵請老，即薦文元自代，時官猶未甚顯。未幾，仁宗卒爲創崇政殿説書命之。崇政殿説書，自文元始云。《石林燕語》卷九。《龍川别志》卷下。

4　賈昌朝娶陳堯咨女，女嘗逐母夫人入宫，遂識朱夫人。昌朝既貴，又因朱夫人而識賈夫人，謂之賈婆婆。昌朝在府，政事多内相關應，故主恩甚隆。昌朝與吴育論事不平而出，因賈婆婆獲厚賜，然遭新相於上前言賈婆婆，上稍厭之。《碧雲騢》。

5　温成皇后乳母賈氏，宫中謂之賈婆婆。賈昌朝連結之，謂之姑姑。臺諫論其姦，吴春卿欲得其實而不可。近侍有進對者曰：「近日臺諫言事，虚實相半，如賈姑姑事，豈有是哉！」上默然久之，曰：「賈氏實曾薦昌朝。」《東坡志林》卷三。《宋朝事實類苑》卷四。《五總志》。《東都事略》卷六十五。

6　見宋仁宗95。

7　慶曆中，契丹使劉六符求和親，賈昌朝館伴，未有以拒之。先是，宗真之弟號大弟者用事，横於虜中，因信使嘗通書幣。仁宗使昌朝謂六符，欲因今使答之。六符辭曰：「此於太后甚善，然於本朝不便。」昌朝因曰：「即如此，欲以太子宗真之子求和親，皇帝豈安心乎？」六符不能答，自是和親之議頗息。《龍川别志》卷下。

8　宋仁宗時，賈昌朝留守北都，聖諭至，即刻石於府園倚山樓。《言行龜鑑》卷六。

9　王拱辰榷河北鹽，仁宗手詔罷之。帥臣賈昌朝刻之癭木亭。及提刑薛向乞再榷之，公俟其入奏，邀至亭上，酒五行，無他語。向顧見石刻，知事已露，遂已。《吹劍録》。

10　賈文公昌朝爲中丞，劉平、石元孫陷西虜，或誣以降，議收其族。昌朝言事未可知，乃不果收。及在相位，元孫自西夏歸，議賜死。昌朝獨曰：「自古將帥被執，歸，不死。」元孫得不死。判大名府，河決商胡，中書議歸之六塔。昌朝力争之，不已。其後河果不止塞，振救瀕河水災之民，全活甚衆。《厚德録》卷四。

11　慶曆中，河決北都商胡，久之未塞，三司度支副使郭申錫親往董作。凡塞河決，垂合，中閒一掃，謂之「合龍門」，功全在此。是時屢塞不合，時合龍門埽長六十步。有水工高超者獻議，以謂：「埽身太長，人力不能壓，埽不至水底，故河流不斷，而繩纜多絶。今當以六十步爲三節，每節埽長二十步，中間以索連屬之。先下第一節，待其至底，方壓第二、第三。」舊工争之，以爲不可，……申錫主前議，不聽超説。是時賈魏公帥北門，獨以超之言爲然，陰遣數千人於下流收漉流埽。既定而埽果流，而河決愈甚，申錫坐謫。卒用超計，商胡方定。《夢溪筆談》卷十一。

12　賈文元曲水園在許昌城北，有大竹三十餘畝，潩河貫其中，以入西湖，最爲佳處。初爲本州民所有，文潞公爲守，買得之。潞公自許移鎮北門，而文元爲代。一日，挈家往游，題詩壁間云：「畫船載酒及芳辰，丞相園林潩水濱。虎節麟符抛不得，卻將清景付閒人。」遂走使持詩寄北門。潞公得之大喜，即以地卷歸賈氏。文元亦不辭而受。然文元居京師後，亦不復再至。園今荒廢，竹亦殘毁過半矣。《石林詩話》卷上。《堅瓠戊集》卷二。《宋詩紀事》卷九。

13　賈文元公《戒子孫文》云：「古人重厚樸實，乃能立功立事，享悠久之福。」又：「士人所貴，節行爲大。軒冕失之，有時而復來；節行失之，終身不可得矣。」紳以爲格言。《能改齋漫録》卷十四。

陳執中

1　見馬亮4。

2　丞相陳公執中，改官授端州刺史，泝江而上，至於洪、吉之間，阻風數日。晚岸幽寂，公徐徐闲步。遇胡僧，卷鼻目聳，金環貫耳，揖公，公坐，命之坐於岸。僧謂公曰：「公虎目鳳鼻，骨方氣清，身當極貴。」公知其異，前席詢之。僧云：「……公相甚奇，但公虎目猿身，平地非能爲也。當有攀附，然後有所食，公不日位極卿相。」公曰：「如師言，不敢相忘。」僧求紙爲詩贈公，詩曰：「虎目猿身形最貴，祗因攀附即升高。知君今向端溪去，助子清風泛怒濤。」僧乃指公曰：「請入舟中，順風將至。」僧遂與公相揖而别，乃登舟，張帆去。公回顧，僧猶岸上祝公曰：「保重。」公後顯用，皆仁廟拔擢，至於相，果如僧言。《青瑣高議》後集卷一。參見陳堯佐3。

3　陳恭公執中以衛尉寺丞知梧州，驛遞上疏，以乞立儲貳。真宗嘉其敢言。翌日臨朝，袖其疏以示執政，歎奬久之，召爲右正言，然爲王冀公所忌。一日，真宗賦《御溝柳》詩，宣旨自宰相兩省皆和進。恭公因進詩曰：「一度春來一度新，翠光長得照龍津。君王自愛天然態，恨殺昭陽學舞人。」《東軒筆録》卷三。《宋朝事實類苑》卷三十六。《宋詩紀事》卷九。

4　陳英公執中初以左正言謫爲中允，監永州酒税，郡守常以諫官待之。間日，具肴膳，就其所治以延款之。英公即座，周視居宇，忽於榱桷楣間注目久之，顧謂吏曰：「見一牌否？」左右對以無睹，郡守而下皆曰未嘗有牌。陳笑而雜以他語。及歸，家人怪而詢之。公曰：「宛見一金字牌，書『僕射廳』三字。」公由是益自負。既而兩正臺府，竟踐此位。《括異志》卷一。

5　〔陳〕執中好閲人，而解賓王最受知，初爲登州黄縣令，素不相識，執中一見，即大用，勅舉京官，及後作相，又薦館職。賓王仕至工部侍郎，致政，家雄富，諸子皆京秩，年七十餘卒。賓王爲人方頤大口，敦龐重厚，左足下有黑子，甚明大。《青箱雜記》卷二。

6　見范仲淹34。

7　見陳亞9。

8　見夏竦29。

9　陳恭公在真宗時，自疏遠小臣始建儲嗣之議，仁宗德之。慶曆中，由參知政事拜相，仁宗召翰林學士張方平諭曰：「卿草陳執中麻，當令中外無言，乃善。」故有「納忠先帝，有德朕躬」之語，仁宗稱善，世亦無敢議者。《東軒筆録》卷十一。

10　陳恭公初相，張安道爲學士，仁宗召至幄殿，面諭曰：「善爲草麻辭，無使外人得有言。」蓋恐其物望未孚也。安道載其請建儲之事云：「納忠先帝，有德朕躬。」上覽稱善。及恭公薨，墓碑未立，時論者猶未一，上賜額曰「裦忠之碑」，特命安道爲之。故安道首言「『裦忠碑』者，皇帝神筆；表揚故相岐國公執中之遺烈也。」於是遂無議之者。《石林燕語》卷五。

11　陳恭公執中爲相，事方嚴，少和裕，尤惡士大夫之急進。慶曆末，有郎官范祥上言解鹽利害，朝廷遂除祥陝西提刑兼制置鹽事，祥詣中書建白曰：「提點刑獄而兼利權，殆非典故，乞納勑别候差遣。」恭公曰：「提點刑獄乃足下資序合入，制置鹽事乃國家試才，比已降勑陝西都運司，以解鹽事盡交與提刑司管勾，而足下之意將如何也？苟有補於朝廷，固不惜一轉運使也；若靖言庸違，自有誅責，豈可預欲僥求？」祥以言中其隱，震慴而去。至和初，王荆公力辭召試，而有旨與在京差遣，遂除群牧判官。時沈康爲館職，詣恭公曰：「某久在館下，屢求爲群牧判官而不得，王安石是不帶職朝官，又歷任比某爲淺，必望改易。」恭公曰：「王安石辭讓召試，故朝廷優與差遣，豈復屑屑計資任也。朝廷設館閣以待天下之才，未嘗以爵位相先，而乃争奪如此，學士之顔視王君宜厚矣。」康慚沮而去。《東軒筆録》卷九。

12　陳恭公執中當國時，曾魯公由修起居注除待制、群牧使。恭公弟婦，王冀公孫女，曾出也。歲旦拜恭公，恭公迎謂：「六新婦，曾三除從官，喜否？」王固未嘗歸外家，輒答曰：「三舅甚荷相公收録，但太夫人不樂，責三舅曰：『汝三人及第，必是全廢學，丞相姻家備知之，故除待制也。』」恭公默然。未幾，改知制誥。蓋恭公不由科舉，失於夷考也。《西塘集耆舊續聞》卷三。《容齋四筆》卷二。

13　至和中，陳恭公秉政，會嬖妾張氏笞女奴迎兒殺之。時蔡襄權知開封府，事下開封窮治，而仁宗於恭公寵眷未衰，别差正郎齊廓看詳公案。時王素爲待制，以詩戲廓曰：「李膺破柱擒張朔，董令回車擊主奴。前世清芬宛如在，未知吾可及肩無？」廓知事不可直，以簡報王曰：「不用臨坑推人。」《東軒筆録》卷十。《宋朝事實類苑》卷六十三。

14　趙抃上言，陳相……很愎任情，迎兒方年十三，用嬖人張氏之言，累行笞撻，窮冬躶縛，絶其飲食，幽囚至死；海棠爲張氏所捶，遍身瘡痕，自縊而死；又一女僕，髠髮，自經而死。一月之内，三事繼發。前後所殺，亦聞不少。《涑水記聞》卷四。

15　世傳陳執中作相，有婿求差遣，執中曰：「官職是國家的，非卧房籠篋中物，婿安得有之？」竟不與。故仁宗朝諫官累言執中不學無術，非宰相器，而仁宗注意愈堅。其後，諫官面論其非，曰：「陛下所以眷執中不替者，得非以執中嘗於先朝乞立陛下爲太子耶？且先帝止二子，而周王已薨，立嗣非陛下而誰？執中何足眷？」仁宗曰：「非爲是，但執中不欺朕耳。」《青箱雜記》卷二。《宋朝事實類苑》卷六。

16　陳恭公自爲參政時，仁宗即眷之厚，不但以其嘗請建儲德之也。皇祐初，趙清獻諸人攻恭公二十餘章，意終不解。一日，喟然顧一老中官曰：「汝知我不樂乎？」中官曰：「豈非以陳相公去住未定耶？」上曰：「然。」中官曰：「此亦易耳！既臺諫官有言，何不從之，使去？」上曰：「吾豈不知此？但難得如此老子不謾我爾。」後不得已，欲罷之，猶令自舉代。恭公薦吴正肅公，即召至闕下。會賜宴，正肅疾作，不果相。然世亦以此多恭公也。《石林燕語》卷五。

17　見歐陽修85。

18　陳恭公再罷政，判亳州，年六十九。遇生日，親族往往獻《老人星圖》以爲壽，獨其姪世修獻《范蠡游五湖圖》，且贊曰：「賢哉陶朱，霸越平吴。名遂身退，扁舟五湖。」恭公甚喜，即日上表納節。明年，累表求退，遂以司徒致仕。《東軒筆録》卷八。《宋朝事實類苑》卷十。《孔氏談苑》卷四。《詩律武庫》卷四。《仕學規範》卷七。《自警編》卷五。《湖海新聞夷堅續志》前集卷一。《言行龜鑑》卷五。《何氏語林》卷十九。《堯山堂外紀》卷四十五。《昨非庵日纂》一集卷十九。《宋稗類鈔》卷六。《宋詩紀事》卷九。

19　陳執中死，禮官以前事不正諫，請謚榮靈。《江隣幾雜志》。

20　陳恭公執中事仁宗兩爲相，悉心盡瘁，百度振舉。然性嚴重，語言簡直，與人少周旋，接賓客，以至親戚骨肉，未嘗從容談笑，尤靳恩澤，士大夫多怨之。惟仁宗嘗曰：「不昧我者惟陳執中耳。」及終也，韓維、張洞謚之曰榮靈，仁宗特賜曰恭。薨後月餘，夫人謝氏繼卒，一子纔七歲，諸姪俱之官。葬日，門下之人惟解賓王至墓所，世人嗟悼之。梅堯臣作輓詞兩首，具載其事。《東軒筆録》卷十二。

21　見韓維4。

22　陳執中館伴虜使，問隨行儀鸞司：「緣何有此名？」不能對。或云隋大業中鸞集於供帳庫，遂名此。《江鄰幾雜志》。《高齋漫録》。

23　蔡持正之父黄裳，任陳州録事參軍，年逾七十。陳恭公自元台出爲郡守，見其老不任職，揮之令去。黄裳猶豫間，恭公云：「倘不自列，當具奏牘竄斥。」黄裳即上掛冠之請，以太子右贊善大夫致仕，今之通直郎也。卜居于陳，力教二子持正、與碩，苦貧困，饘粥不繼。久之，持正登第。黄裳臨終，戒以必報陳氏。其後持正登政路，恭公之子世儒，以群婢殺其所生坐獄，而世儒知而不發，持正請并坐。神宗云：「執中止一子，留以存祭祀，如何？」持正云：「五刑之贖三千，其罪莫大於不孝。其可赦邪？」竟極典。世儒子後以娶宗女補武官，或云大將陳思恭即其孫，思恭子龜年，嘗爲東宫春坊。《揮麈後録》卷六。

24　〔陳執中〕子世儒，母即張氏也。執中卒，張氏爲尼。世儒既長，迎歸，與妻李事之不謹。世儒宰相子，庸騃，久居京師。元豐間爲太湖縣，不樂爲外官，與李諷諸婢謀殺張，欲以憂去。諸婢以藥毒之不死，夜持釘陷其腦骨，以喪歸。爲婢所告，送大理寺推治，而李辭屢變，凡三易獄始得實，世儒并妻等十人並處死。《東都事略》卷六十六。

宋人軼事彙編卷十

范仲淹

1　范文正公幼孤，隨其母適朱氏，因從其姓，登第時，姓名乃朱説也。後請于朝，始復舊姓，表中改用鄭準一聯云：「志在投秦，入境遂稱於張禄；名非伯越，乘舟偶效於陶朱。」范蠡、范雎事，在文正用之，尤爲切當。《中吴紀聞》卷二。《青箱雜記》卷五。《孔氏談苑》卷三。《宋朝事實類苑》卷四十。《西塘集耆舊續聞》卷六。《容齋三筆》卷八。《宋稗類鈔》卷五。《宋詩紀事》卷六。

2　范仲淹，字希文，早孤，從其母適朱氏，因冒其姓，與朱氏兄弟俱舉學究。少尩瘠，嘗與衆客同見諫議大夫姜遵，遵素以剛嚴著名，與人不款曲，衆客退，獨留仲淹，引入中堂，謂其夫人曰：「朱學究年雖少，奇士也。他日不唯爲顯官，當立盛名於世。」遂參坐置酒，待之如骨肉，人莫測其何以知之也。年二十餘，始改科舉進士。《涑水記聞》卷十。《宋朝事實類苑》卷五十七。

3　公二歲而孤，母夫人貧無依，再適長山朱氏。既長，知其世家，感泣。去之南都，入學舍，掃一室，晝夜講誦。其起居飲食，人所不堪，而公自刻益苦，居五年，大通六經之旨。《宋名臣言行録》前集卷七。

4　范文正公生三歲而孤，母夫人貧無依，再適長山朱氏，長育有恩，常思厚報之。及貴，用南郊所加恩，贈朱氏父太常博士，暨諸子皆公爲葬之，歲則爲飨祭朱氏，他子弟以公蔭得補官者三人。《言行龜鑑》卷三。

5　范文正公未免乳喪其父，隨母嫁淄州長白山朱氏。既冠，文章過人，一試爲南宫第一人，遂擢第。仕宦四十年，晚鎮青，西望故居，纔百餘里，以詩寄其鄉人曰：「長白一寒儒，登榮三紀餘。百花春滿地，二麥雨隨車。鼓吹前迎道，煙霞指舊廬。鄉人莫相羡，教子苦詩書。」《澠水燕談録》卷七。《宋朝事實類苑》卷三十四。

6　仲淹微時甚貧，常結中吏人范仲尹爲族弟。仲淹及第時，姓朱名説，自朱改范姓，遂與仲尹連名。及爲諫官，攻吕許公而得罪，仲尹亦遭逐。《碧雲騢》。

7　慶曆中，范希文以資政殿學士判邠州。予中途上謁，翌日召食時，李郎中丁同席。范與丁，同年進士也。因道舊日某修學時，最爲貧窶，與劉某同在長白山僧舍，日惟煮粟米二升，作粥一器，經宿遂凝，以刀爲四塊，早晚取二塊，斷虀十數莖，醋汁半盂，入少鹽，暖而之，如此者三年。《墨客揮犀》卷三。《宋朝事實類苑》卷九。《自警編》卷一。《言行龜鑑》卷一。《昨非庵日纂》二集卷九。

8　范希文讀書長白山，日煮粟米二升作粥，畫以四塊，斷薤數莖啖之。嘗作《薤賦》，其警句云：「陶家甕内，淹成碧緑青黄；措大口中，嚼出宫商角徵。」一日，於寺中得窖金，覆之不取，及貴，語僧出金修寺。《堯山堂外紀》卷四十七。

9　公在淄州長白山僧舍讀書，一夕見白鼠入穴中，探之，乃銀一甕，遂密掩覆。後公貴顯，寺僧修造，遣人欲求於公，但以空書復之。初，僧怏然失所望。及開緘，使於某處取此藏。僧如公言，果得白銀一甕，今人往往談此事。《范文正公言行拾遺事録》卷一。

10　公處南都學舍，晝夜苦學五年，未嘗解衣就寢，夜或昏怠，輒以水沃面，往往饘粥不充，日昃始食。同捨生或饋珍饍，皆拒不受。《宋名臣言行録》前集卷七引《遺事》。

11　范文正公爲舉子時，讀書南都。留守有子居學，見公食粥，歸告其父，以公厨食饋公，既而悉已敗矣。留守子曰：「大人聞公清苦，故遺以食物，而不下箸，得非以相浼爲罪乎？」公謝曰：「非不感厚意，但食粥安之已久，今遽享盛饌，後日豈能啖此粥乎？」《吾師録》。《宋稗類鈔》卷三。

12　公與南都朱某相善。朱且病，公視之，謂公曰：「某嘗遇異人，得變水銀爲白金術。吾子幼，不足傳，今以傳君。」遂以其方并藥贈公。公不納，强之乃受，未嘗啓封。後其子寀長，公教之，義均子弟。及寀登第，乃以所封藥並其術還之。《范文正公言行拾遺事録》卷一。《宋名臣言行録》前集卷七。《席上腐談》卷下。

13　范文正少養於外氏朱家，朱，南京人，今留府後朱少卿宅是也。文正學於府庠，同舍有病者，文正親調藥以療。病極，囑文正曰：「吾無以報子，平生有一術，游遠方未嘗窮乏者，術之力也。今以遺子。」因授藥一囊，方書一小册。文正不得已而留之，未嘗取視。後二十年，得其子還之，封識宛然。《孫公談圃》卷中。《厚德録》卷二。

14　范文正公仲淹少貧悴，依睢陽朱氏家，常與一術者游。會術者病篤，使人呼文正而告曰：「吾善煉水銀爲白金，吾兒幼，不足以付，今以付子。」即以其方與所成白金一斤封志，内文正懷中。文正方辭避，而術者氣已絶。後十餘年，文正爲諫官，術者之子長，呼而告之曰：「而父有神術，昔之死也，以汝尚幼，故俾我收之。今汝成立，當以還汝。」出其方并白金授之，封識宛然。《東軒筆録》卷三。《宋朝事實類苑》卷九。《厚德録》卷一。《賢弈編》卷四。《青瑣高議》後集卷二。《雲齋廣録》卷一。《自警編》卷二。《言行龜鑑》卷三。《昨非庵日纂》卷三。《群書類編故事》卷十二。

15　范文正公微時，嘗詣靈祠求禱，曰：「他時得位相乎？」不許。復禱之曰：「不然，願爲良醫。」亦不許。既而嘆曰：「夫不能利澤生民，非大丈夫平生之志。」他日，有人謂公曰：「大丈夫之志于相，理則當然。良醫之技，君何願焉？無乃失于卑耶？」公曰：「嗟乎，豈爲是哉？古人有云：『常善救人，故無棄人；常善救物，故無棄物。』且大丈夫之于學也，固欲遇神聖之君，得行其道。思天下匹夫匹婦有不被其澤者，若己推而内之溝中。能及小大生民者，固惟相爲然。既不可得矣，夫能行救人利物之心者，莫如良醫。果能爲良醫也，上以療君親之疾，下以救貧民之厄，中以保身長年。在下而能及小大生民者，捨夫良醫，則未之有也。」《能改齋漫録》卷十三。

16　范仲淹少貧勤，日食虀粥一角。秀才時，便以天下爲己任。嘗謁相士問云：「能作宰相不？」相士曰：「否！」問：「能作名醫不？」相訝曰：「何前高而今卑也？」仲淹曰：「惟兩者可救人。」相士讚曰：「仁心如此，真宰相也。」《昨非庵日纂》一集卷十一。

17　范文正公作《金在鎔賦》云：「儻令區别妍媸，願爲軒鑑；若使削平禍亂，請就干將。」則公負將相器業、文武全才，亦見於此賦矣。公又爲《水車賦》，其末云：「方今聖人在上，五日一風，十日一雨，則斯車也，吾其不取。」意謂水車唯施於旱歲，歲不旱則無所施，則公之用捨進退亦見於此賦矣。蓋公在寶元、康定間，遇邊鄙震聳，則驟加進擢，及後晏静，則置而不用，斯亦與水車何異？《青箱雜記》卷十。《孔氏談苑》卷三。

18　公以進士解褐爲廣德軍司理日，抱具獄與太守争是非。守盛怒臨之，公不爲屈。歸必記其往復論辯之語于屏上。《宋名臣言行録》前集卷七引汪藻撰《祠堂記》。

19　范仲淹少時，求爲泰州西溪監鹽，其志欲吞西夏，知用兵利病耳。而廨舍多蚊蚋，文正戲題其壁曰：「飽去櫻桃重，饑來柳絮輕。但知離此去，不用問前程。」《冷齋夜話》卷五。《續墨客揮犀》卷五。《捫蝨新話》補遺。

20　見吕夷簡9。

21　通、泰、海州皆濱海，舊日潮水皆至城下，土田斥卤，不可稼穡。范文正公監西溪倉，建白於朝，請築捍海隄於三州之境，長數百里，以衛民田，朝廷從之。以文正爲興化令，專掌役事。又以發運使張綸兼知泰州，發通、泰、楚、海四州民夫治之。既成，民至於今享其利。興化之民往往以范爲姓。《涑水記聞》卷十。

22　晏丞相留守南京，仲淹遭母憂，寓居城下。晏公請掌府學，仲淹常宿學中，訓督學者，皆有法度，勤勞恭謹，以身先之。夜課諸生讀書，寢食皆立時刻，往往潛至齋舍詗之。見有先寢者，詰之，其人紿云：「適疲倦，暫就枕耳。」仲淹問：「未寢之時，觀何書？」其人亦妄對。仲淹即取書問之，其人不能對，乃罰之。出題使諸生作賦，必先自爲之，欲知其難易，及所當用意，亦使學者準以爲法。由是四方從學者輻湊。其後宋人以文學有聲名於場屋朝廷者，多其所教也。服除，至京師，上宰相書，言朝政得失及民間利病，凡萬餘言，王曾見而偉之。時晏殊亦在京師，薦一人爲館職。曾謂殊曰：「公知范仲淹，捨不薦，而薦斯人乎？已爲公置不行，宜更薦仲淹也。」殊從之，遂除館職。頃之，冬至立仗，禮官定議欲媚章獻太后，請天子帥百官獻壽於庭，仲淹奏以爲不可。晏殊大懼，召仲淹，怒責之，以爲狂。仲淹正色抗言曰：「仲淹受明公誤知，常懼不稱，爲知己羞，不意今日更以正論得罪於門下也。」殊慙無以應。《涑水記聞》卷十。《宋朝事實類苑》卷九。《宋名臣言行録》前集卷七。《東都事略》卷五十九上。

23　見孫復1。

24　見晏殊45—47。

25　見宋仁宗16。

26　范文正公守桐廬，始於釣臺建嚴先生祠堂，自爲記，用《屯》之初九、《蠱》之上九，極論漢光武之大、先生之高，財二百字。其歌詞云：「雲山蒼蒼，江水泱泱。先生之德，山高水長。」既成，以示南豐李泰伯。泰伯讀之，三歎味不已，起而言曰：「公之文一出，必將名世，某妄意輒易一字，以成盛美。」公瞿然握手扣之，答曰：「雲山、江水之語，於義甚大，於詞甚溥，而『德』字承之，乃似趢趚，擬换作『風』字，如何？」公凝坐頷首，殆欲下拜。《容齋五筆》卷五。《東園叢説》卷下。《四溟詩話》卷三。

27　〔邵居士餗〕尤工爲釵股篆，世所欽重。范文正公作《釣臺嚴先生祠堂記》，欲求其書而刻之石，專遣錢持書懇之。余嘗傳得范公之書，今録于此書云：「……先生篆高出四海，誠能枉神笔於片石，則子陵之風，後千百年未泯，其高尚之爲教也，亦大矣哉。」《負暄野録》卷上。

28　范文正公謫睦州，過嚴陵祠下，會吴俗歲祀，里巫迎神，但歌《滿江紅》，有「桐江好，煙漠漠。波似染，山如削。遶嚴陵灘畔，鷺飛魚躍」之句。公曰：「吾不善音律，撰一絶送神。」曰：「漢包六合網英豪，一箇冥鴻惜羽毛。世祖功臣三十六，雲臺争似釣臺高。」吴俗至今歌之。《湘山野録》卷中。《宋朝事實類苑》卷三十四。《堯山堂外紀》卷四十七。

29　公尹京日，有内侍怙勢作威，傾動中外，公抗疏列其罪。疏上，家所藏書有言兵者，悉焚之，仍戒其子曰：「我上疏言斥君側小人，必得罪以死。我既死，汝輩勿復仕宦，但於墳側教授爲業。」疏奏，嘉納其言，罷黜内侍。《范文正公言行拾遺事録》卷一。

30　范仲淹，字希文，知開封府事，决事如神，京師謡曰：「朝廷無憂有范君，京師無事有希文。」……寶元中，元昊叛，上知其才兼文武，起師延安，日夕訓練精兵。賊聞之曰：「無以延州爲意，今小范老子腹中有數萬甲兵，不比大范老子可欺也。」戎人呼知州爲「老子」，「大范」謂雍也。《孔氏談苑》卷三。《東都事略》卷五十九。《自警編》卷六。《言行龜鑑》卷八。《愛日齋叢鈔》卷二。《宋詩紀事》卷一百。

31　景祐中，范文正公知開封府，忠亮讜直，言無逥避。左右不便，因言公離間大臣，自結朋黨，乃落天章閣待制，黜知饒州。余靖安道上疏論救，以朋黨坐貶。尹洙師魯言：「靖與仲淹交淺，臣於仲淹義兼師友，當從坐。」貶監郢州税。歐陽修永叔貽書責司諫高若訥不能辨其非辜，若訥大怒，繳其書，降授夷陵縣令。永叔復與師魯書云：「五六十年來，此輩沉默畏慎，布在世間，忽見吾輩作此事，下至竈間老婢，亦爲驚怪。」時蔡襄君謨爲《四賢一不肖》詩，播布在都下，人争傳寫，鬻書者市之，頗獲厚利。虜使至，密市以還。張中庸奉使過幽州，館中有書君謨詩在壁上。四賢：希文、安道、師魯、永叔也。一不肖，謂若訥也。《澠水燕談録》卷二。《宋名臣言行録》後集卷四。《宋朝事實類苑》卷九引《涑水記聞》。

32　范文正公以言事凡三黜。初爲校理，忤章獻太后旨，貶倅河中。僚友餞於都門曰：「此行極光。」後爲司諫，因郭后廢，率諫官、御史伏閣争之不勝，貶睦州。僚友又餞於亭曰：「此行愈光。」後爲天章閣、知開封府，撰《百官圖》進呈。丞相怒，奏曰：「宰相者，所以器百官。今仲淹盡自掄擢，安用彼相？臣等乞罷。」仁宗怒，落職貶饒州。時親賓故人又餞於郊曰：「此行尤光。」范笑謂送者曰：「仲淹前後三光矣，此後諸君更送，只乞一上牢可也。」客大笑而散。惟王子野質力疾獨留數夕，抵掌極論天下利病，留連惜别。范嘗謂人曰：「子野居常病羸不勝衣，及其論忠義，則龍驤虎賁之氣生焉。」明日，子野歸，客有迎大臣之旨惴之者：「君與范仲淹國門會别，一笑語、一樽俎，采之皆得其實，將有黨錮之事，君乃第一人也。」子野對曰：「果得覘者録某與范公數夕郵亭之論，條進於上，未必不爲蒼生之幸，豈獨質之幸哉？」士論壯之。《續湘山野録》。《昨非庵日纂》二集卷十三。

33　仁宗初獨聽政，范文正以進《擬資叙班簿圖》上之，冀曉上心，使執政者不得越次欺罔。執政以事危之，遂謫知饒州。諸公出餞，語文正曰：「前黜已光，今更光矣。」文正謔曰：「今回光，後回光，直待上牢了仲淹，方是了期耶？」衆大噱。《清虚雜著補闕》。

34　范文正公仲淹自知開封落待制，以吏部員外郎知饒州，出都時，惟王待制質餞宿于城外，暨水道之官，歷十餘州，無一人出迎迓者。時陳恭公執中以龍圖閣直學士知揚州，迎送問勞甚至。《東軒筆録》卷十三。

35　景祐中，范文正公以言事觸宰相，黜守饒州，到任，謝表云：「此而爲郡，陳優優布政之方；必也立朝，增蹇蹇匪躬之節。」天下歎公至誠，許國始終不渝，不以進退易其守也。《澠水燕談録》卷二。《宋朝事實類苑》卷五十三。

36　范文正公鎮鄱陽，有書生獻詩甚工，文正禮之。書生自言：「天下之至寒餓者，無在某右。」時盛行歐陽率更書，《薦福寺碑》墨本直千錢。文正爲具紙墨，打千本，使售于京師。紙墨已具，一夕，雷擊碎其碑。故時人爲之語曰：「有客打碑來薦福，無人騎鶴上揚州。」《冷齋夜話》卷二。《續墨客揮犀》卷四。《新編分門古今類事》卷十八。《堯山堂外紀》卷四十七。《昨非庵日纂》二集卷八。《宋稗類鈔》卷一。《古謡諺》卷四十七。

37　范文正守鄱陽，喜樂籍，未幾召還，作詩寄後政云：「慶朔堂前花自栽，爲移官去未曾開。年年憶著成離恨，只託春風管領來。」到京，以綿臙脂寄其人，題詩云：「江南有美人，别後長相憶。何以慰相思，贈汝好顔色。」《西溪叢語》卷下。《雨航雜録》卷上。《堯山堂外紀》卷四十七。《堅瓠甲集》卷四。《居易録》卷十五。《宋詩紀事》卷八。《詞林紀事》卷三。

38　范文正公守番陽郡，創慶朔堂。而妓籍中有小鬟妓，尚幼，公頗屬意。既去，而以詩寄魏介曰：「慶朔堂前花自栽，便移官去未曾開。年年長有别離恨，已託東風幹當來。」介因鬻以惠公。今州治有石刻。《能改齋漫録》卷十一。《青箱雜記》卷八。《吹劍四録》。《群書類編故事》卷九。《青泥蓮花記》卷十。《宋稗類鈔》卷四。

39　范文正公自京尹謫守鄱陽，作堂於後圃，名曰「慶朔」。未幾，易守丹陽，有詩曰：「慶朔堂前花自栽，便移官去未曾開。如今憶着成離恨，祇託春風管句來。」予昔官江東，嘗至其處，龕詩壁間。郡人猶有能道當時事者，云：「春風，天慶觀道士也，其所居之室曰春風軒，因以自名。公在郡時與之游，詩蓋以寄道士云。」《卻掃編》卷下。

40　范文正公守鄱陽，以母忌，預請芝山寺僧誦《金剛經》。夜夢母云：「得古佛經半卷，已超升矣。」明日入山，有暫到僧曰古塔主，扣之，果如夢中語。《夷堅支志》癸卷十。

41　范文正公鎮越，民曹孫居中死於官，其家大窘，遺二子幼妻，長子方三歲。公乃以俸錢百緡賙之，其他郡官從而遺之，若有倍公數。公爲具舟，擇一老吏將轄其舟，且誡其吏曰：「過關防，汝以吾詩示之。」其詩曰：「一葉輕帆泛巨川，來時煖熱去涼天。關防若要知名姓，乃是孤兒寡婦船。」《青瑣高議》前集卷五。《堯山堂外紀》卷四十七。

42　錢尚書遹爲洪州職官録事，過鄱陽，見彭器資。值月朔，有衣冠數十輩來見。彭公設拜，各人進問起居而退。錢在書齋中窺見，甚訝之，因問公：「此輩何人？」公曰：「皆鄉里後進子弟也。」錢曰：「今他處後進必居於位，或與先生並行，何以有此？」彭公曰：「昔范希文自京尹謫守是邦，其爲政，以名教厚風俗、敦尚風義爲先，州人仰慕，咸傾嚮之，遂以孝弟自任，而不敢忽，久之不變也。此大賢臨政之效，可以爲法。」《范文正公言行拾遺事録》卷一。

43　見吕夷簡35。

44　范文正公篤於忠亮，雖喜功名，而不爲朋黨。早歲排吕許公，勇於立事，其徒因之，矯厲過直，公亦不喜也。自越州還朝，出鎮西事，恐許公不爲之地，無以成功，乃爲書自咎，解讎而去。其後以參知政事安撫陝西，許公既老居鄭，相遇於途。文正身歷中書，知事之難，惟有過悔之語，於是許公欣然相與語終日。許公問何爲亟去朝廷，文正言欲經制西事耳。許公曰：「經制西事，莫如在朝廷之便。」文正爲之愕然。故歐陽公爲文正神道碑，言二公晚年歡然相得，由此故也。後生不知，皆咎歐陽公。予見張公〔安道〕言之，乃信。《龍川别志》卷上。

45　范文正公帥鄜、延，答元昊書不請。宋元憲請斬，云：「度必擅以土地金帛許之。」晏元獻、鄭文肅請驗其書，仲淹素直，必不隱。書既上，乃免。《後山談叢》卷四。

46　見宋庠21。

47　仁宗時，西戎方熾，韓魏公琦爲經略招討副使，欲五路進兵，以襲平夏，時范文正公仲淹守慶州，堅持不可。是時尹洙爲秦州通判兼經略判官，一日將魏公命至慶州，約范公以進兵。范公曰：「我師新敗，士卒氣沮，當自謹守，以觀其變，豈可輕兵深入耶？以今觀之，但見敗形，未見勝勢也。」洙歎曰：「公於此乃不及韓公也，韓公嘗云：『大凡用兵，當先置勝負於度外。』今公乃區區過慎，此所以不及韓公也。」范公曰：「大軍一動，萬命所懸，而乃置於度外，仲淹未見其可。」洙議不合，遽還。魏公遂舉兵入界，既而師次好水川，元昊設覆，全師陷没，大將任福死之。魏公遽還，至半途，而亡卒之父兄妻子號於馬首者幾千人，皆持故衣紙錢招魂而哭曰：「汝昔從招討出征，今招討歸而汝死矣，汝之魂不識亦能從招討以歸乎？」既而哀慟聲震天地，魏公不勝悲憤，掩泣駐馬，不能前者數刻。范公聞而歎曰：「當是時，難置勝負於度外也。」《東軒筆録》卷七。《宋名臣言行録》前集卷七。《昨非庵日纂》一集卷十一。

48　范文正公以龍圖閣直學士帥邠、延、涇、慶四郡，威德著聞，夷夏聳服，屬户蕃部率稱曰龍圖老子，至于元昊，亦以是呼之。《澠水燕談録》卷二。《宋名臣言行録》前集卷七。《自警編》卷六。

49　〔范〕仲淹與韓琦叶謀，必欲收復靈夏横山之地，邊上謡曰：「軍中有一韓，西賊聞之心骨寒。軍中有一范，西賊聞之驚破膽。」《宋名臣言行録》前集卷七引《名臣傳》。《類説》卷三引《名臣傳》。《孔氏談苑》卷三。《東都事略》卷五十九。《自警編》卷六。《宋詩紀事》卷一百。

50　見韓琦21。

51　范文正用士多取氣節而闊略細故，如孫威敏、滕達道皆所素厚。其爲帥，辟置幕客，多取見居謫籍未牽復。人或疑之，公曰：「人有才能而無過，朝廷自應用之。若其實有可用之材，不幸陷於吏議深文者，不因事起之，則遂爲廢人矣。」《寓簡》卷五。

52　范公嘗立一軍爲「龍猛軍」，皆是招收前後作過黔配底人，後來甚得其用。時人目范公爲「龍猛指揮使」。《朱子語類》卷一百三十三。

53　范文正公嘗在邊庭，以黄金鑄一箋筒，飾以七寶，每得朝廷詔旨敕命，貯之筒中。後爲一老卒夜間盗去，潛遞於家。公知之勿究，明年以老放歸。袁文清公桷伯長有詩題文正公遺像一絶云：「甲兵十萬在胸中，赫赫英名震犬戎。寬恕可成天下事，從他老卒盗金筒。」《逸老堂詩話》卷下。

54　范希文戍邊，行水邊，甚樂之，從者前云：「此水不好，裏面有蟲。」謂之蟲，乃是魚也，答云：「不妨，我亦食此蟲也。」《江隣幾雜志》。

55　范文正公守邊日，作《漁家傲》樂歌數闋，皆以「塞下秋來」爲首句，頗述邊鎮之勞苦，歐陽公嘗呼爲窮塞主之詞。及王尚書素出守平凉，文忠亦作《漁家傲》一詞以送之，其斷章曰：「戰勝歸來飛捷奏，傾賀酒，玉階遥獻南山壽。」顧謂王曰：「此真元帥之事也。」《東軒筆録》卷十一。《宋朝事實類苑》卷三十九。《堯山堂外紀》卷四十七。《堅瓠庚集》卷三。《詞林紀事》卷三。

56　公與韓魏公召爲樞密副使，天下聞之，士大夫皆酌酒相賀曰：「上用韓某、范某，非惟社稷幸，乃天下生民之幸。」《范文正公言行拾遺事録》卷二。

57　見石介8。

58　祖宗用人，多以兩省爲要，而翰林學士尤號清切。由是登二府者，十常六七。杜正獻公以清節名天下，然一生多歷外職，五爲使者，徧典諸名藩。在内，惟爲三司、户部副使、御史中丞、知開封府，遂至爲樞密副使。范文正公自諫官被謫，召還，以天章閣待制判國子監，遷知開封府，復謫，晚乃自慶州亦入爲樞密副使。二公皆未嘗歷兩省，而文正之文學不更文字之職，世尤以爲歉也。《石林燕語》卷七。

59　慶曆三年，范文正公作參知政事，富文忠公作樞密副使。時盜起京西，掠商、鄧、均、房，光化知軍棄城走。奏至，二公同對上前，富公乞取知軍者行軍法，范公曰：「光化無城郭，無甲兵，知軍所以棄城。乞薄其罪。」仁宗可之。罷朝至政事堂，富公怒甚，謂范公曰：「六丈要作佛耶？」范公笑曰：「人何用作佛，某之所言有理，少定爲君言之。」富公益不樂。范公從容曰：「上春秋鼎盛，豈可教之殺人？至手滑，吾輩首領皆不保矣！」富公聞之汗下，起立以謝曰：「非某所及也。」《邵氏聞見録》卷八。《清虚雜著補闕》。《范文正公言行拾遺事録》卷一。

60　慶曆中，劫盜張海横行數路，將過高郵。知軍晁仲約度不能禦，諭軍中富民出金帛，市牛酒，使人迎勞，且厚遺之。海悦，徑去，不爲暴。事聞，朝廷大怒。時范文正在政府，富鄭公在樞府，鄭公議欲誅仲約以正法，范公欲宥之，争於上前。……仁宗釋然從之，仲約由此免死。既而富公愠曰：「方今患法不舉，方欲舉法，而多方沮之，何以整衆？」范公密告之曰：「祖宗以來，未嘗輕殺臣下，此盛德事，奈何欲輕壞之？且吾與公在此，同僚之間，同心者有幾？雖上意亦未知所定也，而輕導人主以誅戮臣下，它日手滑，雖吾輩亦未敢自保也。」富公終不以爲然。及二公迹不自安，范公出按陝西，富公出按河北，范公因自乞守邊。富公自河北還，及國門，不許入，未測朝廷意，此夜徬徨不能寐，遶牀歎曰：「范六丈，聖人也。」《龍川别志》卷下。《宋名臣言行録》前集卷七。《童蒙訓》卷下。《能改齋漫録》卷八。《厚德録》卷二。《鶴林玉露》甲編卷五。《自警編》卷一。《昨非庵日纂》一集卷十七。

61　慶曆中，有近侍犯法，罪不至死，執政以其情重，請殺之，范希文獨無言，退而謂同列曰：「諸公勸人主法外殺近臣，一時雖快意，不宜教手滑。」諸公默然。《夢溪筆談》卷十。

62　見梅堯臣8。

63　范文正公氣節忠勁，知無不言。仁廟朝，屢獻章疏，數見斥逐。故梅聖俞作《啄木鳥》詩以見意，曰：「啄盡林中蠹，未肯出林飛。不識黄金彈，雙翎墮落暉。」《宋朝事實類苑》卷三十四。

64　〔范仲淹〕至參知政事。上自即位，視群臣多矣，知仲淹無所有，厭之，而密試以策，觀其所藴。策進，果無所有，上笑曰：「老生常談耳。」因喻令求出，遂爲河東陝西宣撫使。《碧雲騢》。

65　范文正公守邠州 ，暇日率僚屬登樓置酒，未舉觴，見縗絰數人營理葬具者。公亟令詢之，乃寓居士人卒于邠，將出殯近郊，賵歛棺槨，皆所未具。公憮然，即徹宴席，厚賙給之，使畢其事。坐客感歎有泣下者。《澠水燕談録》卷二。《宋朝事實類苑》卷九。《厚德録》卷二。《仕學規範》卷二十九。《自警編》卷四。《言行龜鑑》卷三。《隨隱漫録》卷五。《昨非庵日纂》一集卷三。

66　賈内翰黯以狀元及第歸鄧州，范文正公爲守，内翰謝文正曰：「某晚生，偶得科第，願受教。」文正曰：「君不憂不顯，惟『不欺』二字，可終身行之。」内翰拜其言不忘，每語人曰：「吾得於范文正公者，平生用之不盡也。」《邵氏聞見録》卷八。《仕學規範》卷十二。《名賢氏族言行類稿》卷三十九。《言行龜鑑》卷二。

67　見尹洙9。

68　滕子京負大才，爲衆忌嫉，自慶帥謫巴陵，憤鬱頗見辭色。文正與之同年，友善，愛其才，恐後貽禍。然滕豪邁自負，罕受人言。正患無隙以規之，子京忽以書抵文正，求《岳陽樓記》，故記中云：「不以物喜，不以己悲。先天下之憂而憂，後天下之樂而樂。」其意蓋有在矣。《過庭録》。

69　范文正公以晏元獻薦入館，終身以門生事之，後雖名位相亞亦不敢少變。慶曆末，晏公守宛丘，文正起南陽，道過，特留歡飲數日。其書題門狀，猶皆稱門生。將别，以詩叙殷勤，投元獻而去，有「曾入黄扉陪國論，卻來絳帳就師資」之句，聞者無不歎服。《石林燕語》卷九。《范文正公言行拾遺事録》卷一。

70　皇祐二年，吴中大饑，殍殣枕路。是時范文正領浙西，發粟及募民存餉，爲術甚備。吴人喜競渡，好爲佛事，希文乃縱民競渡，太守日出宴于湖上，自春至夏，居民空巷出游。又召諸佛寺主首諭之曰：「饑歲工價至賤，可以大興土木之役。」于是諸寺工作鼎興。又新敖倉吏舍，日役千夫。監司奏劾杭州不恤荒政，嬉游不節，及公私興造，傷耗民力。文正乃自條叙所以宴游及興造，皆欲以發有餘之財，以惠貧者。貿易飲食工技服力之人，仰食於公私者，日無慮數萬人。荒政之施，莫此爲大。是歲兩浙惟杭州晏然，民不流徙，皆文正之惠也。《夢溪筆談》卷十一。《宋名臣言行録》前集卷七。《鶴林玉露》甲編卷三。

71　范文正作守，歲荒且疫作，公興徭役以勞之，曰：「在民得食其力，又使人氣血運動，豈類東山之游？」《晁氏客語》。《蓬窗日録》卷六。

72　范蜀公記：范文正治杭州，二浙阻饑，穀價方湧，斗錢百二十。公遂增至斗百八十，衆不知所爲。公仍命多出牓沿江，具述杭饑及米價所增之數。于是商賈聞之，晨夜争進，唯恐後，且虞後者繼來。米既輻湊，遂減價，還至百二十。《能改齋漫録》卷二。

73　范文正殿餘杭時，有一近臣同路宴公於堂，以其家聲樂相娱，繼出俳優，男女紛揉，褻語交至。怪而問其男女誰何，主人答云：「兒曹爾。」公不懌，避席即去。王荆公具書其事於策。《珍席放談》卷下。

74　公在杭州，子弟以公有退志，乘間請治第洛陽，樹園圃，以爲逸老之地。公曰：「人苟有道義之樂，形骸可外，况居室哉！吾今年踰六十，生且無幾，乃謀樹第治圃，顧何時而居乎？吾之所患，在位高而難退，不患退而無居也。且西都士大夫園林相望，爲主人者莫得常游，而誰獨障吾游者，豈必有諸己而後爲樂耶？」《宋名臣言行録》前集卷七。《昨非庵日纂》一集卷八。《古事比》卷四十九。

75　范文正公鎮錢塘，兵官皆被薦，獨巡檢蘇麟不見録，乃獻詩云：「近水樓臺先得月，向陽花木易爲春。」公即薦之。《清夜録》。《堯山堂外紀》卷四十七。《宋詩紀事》卷十七。

76　韓汝玉令錢唐，眷一妓，嘗宿其家。一日晏起，縣吏挾之立門外，候聲喏，汝玉即升妓家中堂受喏。翼日，下吏杖一百，即解官自劾云：「某無狀，不檢，爲吏所侮，無以莅民，請解印歸。」時范文正公知杭州，大奇之，曰：「公傑士也，願自愛。」即令還職。汝玉既滿，復此妓游西湖，戀戀一月不去。文正公置酒餞之，召妓佐酒，候汝玉極醉時，令舟子解纜去。及醒，則舟離錢唐數十里矣。後汝玉曆膴仕有聲。《西湖游覽志餘》卷十六。

77　文正公自政府出，歸鄉焚黄，未至近邑，先投遠狀。或以爲太過，公曰：「『維桑與梓，必恭敬止』，敢不盡禮乎？」既至，搜外庫，惟有絹三千匹。令掌吏録親戚及閭里知舊，自大及小，散之皆盡，曰：「宗族鄉黨，見我生長、幼學、壯仕，爲我助喜。我何以報之？」又買負郭常稔之田千畝，號曰義田，以濟養群族，擇族之長而賢者一人主之。其計日食人米一升，歲衣人二縑，嫁女者錢五十千，娶婦者二十千，再嫁者三十千，再娶者十五千，葬者如再嫁之數，葬幼者十千。族之聚者九十口，歲入粳稻八百斛，以其所入，給其所聚，仕而家居俟代者預焉，仕而之官者罷其給。公雖没，後世子孫修其業，承其志，如公存也。《中吴紀聞》卷三。《澠水燕談録》卷四。《宋名臣言行録》前集卷七。《仕學規範》卷七。《自警編》卷三。《言行龜鑑》卷四。《清夜録》。《群書類編故事》卷六。《昨非庵日纂》二集卷十一。

78　范文正公幼孤，隨母再適朱氏。公性至孝，以母在時方貧，及顯，非賓客不重肉，妻子僅能自充。然好施與，所得俸禄盡置義莊，以贍宗屬。泛愛樂善，故雖里巷之人，亦知公之姓字。《墨客揮犀》卷八。《厚德録》卷一。

79　范文正公鎮青社，會河朔艱食，青之輿賦移博州置納，青民大患輦置之苦，而河朔斛價不甚翔踴。公止戒民本州納，價每斗三鍰，給抄與之，俾簽幕者輓金往幹，曰：「博守席君夷亮，余嘗薦論，又足下之婦翁也。書就彼，坐倉以倍價招之，事必可集。賫巨榜數十道，介其境則張之。設郡中不肯假廪，寄僧舍可也。」簽禀教行焉，至則皆如公料。村斛時爲厚價所誘，貿者山積，不五日遂足。而博斛亦衍，斛金尚餘數千緡，隨等差給還。青民因立像祠焉。《湘山野録》卷中。《東齋記事》補遺。《宋朝事實類苑》卷二十二。

80　皇祐中，范文正公鎮青，龍興僧舍西南洋溪中有醴泉湧出，公構一亭泉上，刻石記之。其後青人思公之德，目之曰范公泉。《澠水燕談録》卷八。《宋朝事實類苑》卷六十一。

81　淄州淄川縣梓桐山石門澗，有石曰青金，色青黑相雜，其文如銅屑，或云即自然銅也，理細密。范文正公早居長白山，往來于此，嘗見其石。皇祐末，公知青，遣石工取以爲硯，極發墨，頗類歙石。今東方人多用之，或曰「范公石」，然不耐久，久則不免斷裂。《澠水燕談録》卷八。

82　見張士遜20。

83　公遇夜就寢，即自計一日食飲奉養之費及所爲之事。果自奉之費與所爲之事相稱，則鼾鼻熟寐，或不然，則終夕不能安眠，明日必求所以稱之者。《范文正公言行拾遺事録》卷一。《邵氏聞見後録》卷二十二。《隨手雜録》。《自警編》卷二。

84　嘗有欲爲〔范文正〕公買緑野堂者，公不肯：「在唐如晉公者，是可尊也，一旦取其物而有之，如何得安？寧使耕壞，及他人有之，己則不可取也。」《宋名臣言行録》前集卷七引《程氏遺書》。《古事比》卷四十九。

85　范文正公嘗得一宅基，堪輿家相之曰：「此當出卿相。」公曰：「誠有之，不敢以私一家。」即捐基建學，今蘇州府學是也。《賢弈編》卷四。《昨非庵日纂》一集卷十八。

86　吴遵路丁母憂，廬墓側，蔬食終制。既殁，家無長物，公分俸賙其家。《范文正公言行拾遺事録》卷一。

87　公爲人作銘文，未嘗受遺。後作范忠獻銘，其子欲以金帛謝，拒之。乃獻以所蓄書畫，公悉不收，獨留《道德經》而還，戒之曰：「此先君所藏，世之所寶，某竊以爲宗家惜之，毋爲人得也。」《范文正公言行拾遺事録》卷一。

88　范文正公嘗爲人作墓銘，已封，將發，忽曰：「不可不使師魯見。」明日以示尹師魯，曰：「希文名重一時，後世所取信，不可不慎也。今謂轉運使爲部刺史，知州爲太守，誠爲脱俗。然今無其官，後必疑之，此正起俗儒争論也。」希文撫几曰：「賴以示子，不然，吾幾失之。」《幕府燕閒録》。

89　公爲吏部員外郎，出守時有三婢。及官大，歷二府，以至於薨，凡十年不增一人，亦未嘗易也。《宋名臣言行録》前集卷七。《自警編》卷二。

90　公子純仁，娶婦將歸，或傳婦以羅爲帷幔。公聞之，不悦，曰：「羅綺豈帷幔之物耶？吾家素清儉，安得亂吾家法，敢持歸吾家，當火於庭。」《范文正公言行拾遺事録》卷一。《宋名臣言行録》前集卷七。《賢弈編》卷二。《自警編》卷二。《昨非庵日纂》一集卷九。

91　靈隱寺方丈有范文正公木床，樸甚，詩云：「先生守杭日，去去五百年。遺夢了不覺，山僧嘗晝眠。」《棗林詩集》。

92　范堯夫丞相嘗教子弟云：「文正公有言：『常調官好做，家常飯好喫。』」《侯鯖録》卷八。《鶴林玉露》甲編卷一。

93　范文正公清嚴，而喜論兵，嘗好誦韋蘇州詩「兵衛森畫戟，燕寢凝清香」。《冷齋夜話》卷二。《詩話總龜》前集卷五十。

94　范文正公喜彈琴，然平日止彈《履霜》一操，時人謂之范履霜。《老學庵筆記》卷九。《識小録》卷一。《湧幢小品》卷四。《宋稗類鈔》卷七。《宋詩紀事》卷八。《詞林紀事》卷三。《古事比》卷三十九。

95　范文正公所居宅，必先浚井，納青術數斤於其中，以辟瘟氣。《泊宅編》十卷本卷二。

96　范文正公修史，載某隱慝，夜夢某怒云：「不改史，將禍爾子。」公不改，果長子純禮亡。夜又夢某詈云：「再不改，將禍爾次子。」果次子純仁病。全家泣請，公終不改，已而純仁病愈。《隨園隨筆》卷二十八。案：長子爲純佑。

97　文正范公《岳陽樓記》有云：「先天下之憂而憂，後天下之樂而樂。」其後東坡行忠宣公辭免批答，徑用此語云：「吾聞之乃烈考曰：『君子先天下之憂而憂，後天下之樂而樂。』雖聖人復起，不易斯言。卿將書之紳，銘之盤盂，以爲一言而可以終身行之者歟！則今兹爰立之命，乃所以委重投艱而已，又何辭乎？」其後忠宣上遺表，亦用之云：「蓋嘗先天下之憂，期不負聖人之學。此先臣所以教子，而微臣所以事君。」《齊東野語》卷一。

98　世言文正三子各得其父一體，蓋長子忠宣得其德量，中子右丞純禮彝叟得其文學，德孺得其將略也。《卻掃編》卷下。

99　見滕元發3、4。

100　蘇州人喜盗，諱言「賊」。世云范文正乃平江人，警夜者避不敢言賊，乃曰「看參政鄉人」，是可笑也。《雞肋編》卷上。

101　曾王父捐館，至五七日，曾王妣前一夕夢其還家，急令開篋笥，取新公裳而去。因問之曰：「何怱促如此？」答曰：「來日當見范文正公，衣冠不可不早正也。」又問：「范公何爲尚在冥間？」曰：「公本天人也，見司生死之權。」既覺，因思釋氏書，謂人死五七，則見閻羅王。豈文正公聰明正直，故爲此官邪！《中吴紀聞》卷五。

102　歐文忠作《范文正神道碑》，累年未成。范丞相兄弟數趣之，文忠以書報曰：「此文極難作，敵兵尚强，須字字與之對壘。」蓋是時吕申公客尚衆也。余嘗于范氏家見此帖，其後碑載初爲西帥時，與申公釋憾事曰：「二公歡然，相約平賊。」丞相得之曰：「無是，吾翁未嘗與吕公平也。」請文忠易之。文忠怫然曰：「此吾所目擊，公等少年，何從知之？」丞相即自刊去二十餘字乃入石，既以碑獻文忠，文忠卻之曰：「非吾文也。」《石林避暑録話》卷二。

103　歐陽公作《文正神道碑》云：「吕公復相，公亦再起被用，於是二公驩然相約，共力國事。天下之人皆以此多之。」文正之子堯夫以爲不然，從歐陽公辯，不可，則自削去「驩然」、「共力」等語。歐陽公殊不樂，爲蘇明允云：「《范公碑》，爲其子弟擅於石本改動文字，令人恨之。」《邵氏聞見後録》卷二十一。《林下偶談》卷二。《木筆雜鈔》卷上。

104　〔歐陽文忠〕爲范公作《神道碑》，言西事起，吕公擢用希文，盛稱二人之賢，能釋私憾而共力於國家。希文子純仁，大以爲不然，刻石時輒削去此一節，云：「我父至死，未嘗解仇。」公亦歎曰：「我亦得罪於吕丞相者，惟其言公，所以信於後世也。」吾嘗聞范公自言平生無怨惡於一人，兼其與吕公解仇書，見在范集中。豈有父自言無怨惡於一人，而其子不使解仇於地下？父子之性，相遠如此。《墨莊漫録》卷八。《宋稗類鈔》卷三。

105　歐陽公撰《范文正神道碑》，富韓公以差叙官次爲言，公以爲「此碑直叙事繫天下國家之大者耳，後人固不於此求范公官次也」。《水東日記》卷七。

106　文正墓志，則富公之文也。先是，富公自歐陽公平章，其書略曰：「……弼常病今之人，作文字無所發明，但依違模棱而已。人之爲善固不易，有遭讒毁者，有被竄斥者，有窮困寒餓者，甚則誅死族滅。而執筆者但求自便，不與之表顯，誠罪人也。人之爲惡者，必用姦謀巧詐，貨賂朋黨，多方以逃刑戮，況不止刑戮是逃，以至子子孫孫享其餘蔭而不絶，可謂大幸矣。執筆者又憚之，不敢書其惡，則惡者愈惡，而善人常沮塞不振矣。君子爲小人所勝所抑者，不過禄位耳。惟有三四寸竹管子，向口角頭褒善貶惡，使善人貴，惡人賤，善人生，惡人死，須是由我始得，不可更有所畏怯而噤默，受不快活也。向作《希文墓志》，蓋用此法，但恨有其意而無其詞，亦自謂希文之善稍彰，姦人之惡稍暴矣。今永叔亦云：『胸臆有欲道者，誠當無所避，皎然寫之，洩忠義之憤，不亦快哉！』則似以弼之説爲是也。然弼之説，蓋公是公非，非於惡人有所加諸也，如《希文墓志》中，所詆姦人皆指事據實，盡是天下人聞知者，即非創意爲之，彼家數子皆有權位，必大起謗議，斷不也。」初，寶元、慶曆間，范公、富公，歐陽公，天下正論所自出。范公薨，富公、歐陽公相約書其事矣。歐陽公後復不然，何也？《邵氏聞見後録》卷二十一。

107　靖康間，欲追褒司馬温公，輿論以謂惟范忠宣在元祐間尤爲厚德可儷，而有司一時卤莽，乃誤書文正之名，批旨行下，遂俱贈太師，蓋不知文正以忠宣、德孺爲宰執，已追贈至太師中書令兼尚書令魏國公久矣。《揮麈録》卷三。

范純佑

1　文正長子監簿純佑，幼有智略，與富彦國家子有游。富氏引葬，陳設從葬祭用甚盛，觀者如堵，器用蓋錫造者。監簿在側，取一器擘而示衆曰：「此錫器，爾等謂何物耶？」富氏子大怒，以爲笑己，監簿徐謂曰：「爾何所見，吾正恐愚民致疑，害爾先塋耳。」富子歎服，時始十餘歲。《過庭録》。

2　范文正公長子監簿純佑，自幼警悟，明敏過人，公所料事必先知之，善能出神。公在西邊，凡虜情機事皆預遥知，蓋出神至虜廷而得之，故公每制勝料敵如神者，監簿之力也。一日，因出神爲人所驚，自此神觀不足，未幾而亡。《吴中舊事》。《墨莊漫録》卷五。

3　范文正公四子，長曰純祐，材高善知人，如狄青、郭逵，時爲指使，皆禮異之，又教狄以《左傳》，幕府得人，多所薦達。又通兵書，學道家能出神。一日方觀坐，爲妹婿蔡交以杖擊户，神驚不歸，自爾遂失心。然居喪猶如禮，草文正行狀，皆不誤失。至其得疾之歲，即書曰：「自此天下大亂。」遂擲筆於地，蓋其心之亂也。有子早世。只一孫女，喪夫，亦病狂，嘗閉於室中，窗外有大桃樹，花適盛開，一夕斷櫺登木食桃花幾盡。明旦，人見其裸身坐於樹杪，以梯下之，自是遂愈。再嫁洛人奉議郎任諝，以壽終。《雞肋編》卷中。《蓼花洲閒録》。

韓國華

1　韓國華，字光弼，相州人，爲右司諫鹽鐵判官。每歲後苑賞花，三館學士皆預，國華與潘太初封對，自言任兩省清官，兼計司職，不得侍曲宴。即日命直昭文館，後三日苑宴，即命陪預。三司屬官兼直館，自國華等始。《宋朝事實類苑》卷二十七引《范蜀公蒙求》。

韓　琦

1　韓魏公父諫議大夫國華，嘗仕於蜀。蜀中士人胡廣，善相術，見諫議，大奇之，曰：「是必生貴子，請納女焉。」後諫議出守泉州。祥符元年戊申歲七月二日，生魏公於泉州州宅。僕與韓氏交游，嘗見諫議、胡夫人畫像皆奇偉，宜其生貴人也。世言魏公世居河朔，故其狀貌奇偉而有厚重之德。然生於泉州，故爲人亦微任術數，深不可測，有閩之風，皆其土風然也。《嬾真子録》卷五。《舊聞證談》卷二。

2　蜀士胡其姓者，知其女貴，能生子作宰相，入京師，尋一朝士生宰相者，即與之。遇道間見韓光禄國華，拜于馬首云：「三年在京師，閲人多矣。光禄必生宰相子，敢以女爲獻。」後果生魏公。今韓氏家廟有胡夫人，即斯人女也。《貴耳集》卷下。《茶香室四鈔》卷五。

3　韓魏公應舉時，夢打毬一捧盂八。時魏公年僅弱冠，一上登科，則一捧盂八之應也。《青箱雜記》卷三。

4　元絳與堂叔來赴省試，既至都下，叔因疾委頓，厚之已爲營幹凶具矣。經久復蘇，乃云：「冥中曾到一官府，殿閣甚多，金碧相照。俄過一堂，上有榜云『侍中堂』，俯而窺，則字皆黄金。又以青紗覆之，其人姓名有四，曰趙普，曰丁謂，曰馮拯，曰韓某。」厚之即書其事於紙。公時未第，人亦莫知有公姓名，後省榜出，忽見之，人猶戲相謂曰：「元氏之夢，非此人乎？」既而唱名，公亞榜首，聞是事者，固已異之。既授監丞通判，詣朝堂，過正衙時，朝堂中數朝士，見一衣朱少年同坐，未甚爲禮。及相問姓名，乃云：「近有人夢君爲侍中，知否？」公遜謝不敢當。後推考本朝爲真侍中者，惟此四人而已。《宋朝事實類苑》卷四十六引《魏王别録》。

5　見李師中1。

6　見宋祁15。

7　見宋祁16。

8　見王德用4。

9　初爲館職，所與游者皆一時英俊。石曼卿氣豪邁，多戲侮同舍，獨見公不敢少慢，但時呼爲「韓家」。蓋當時市井小民凡所畏尊官，則呼厥姓曰「某家」，故石效此語。自在館閣已有重望於天下，與同館王拱辰、御史蕭定基同發解開封府舉人。二公時有争喧，公安坐幕中閲試卷，如不聞。拱辰忿不助己，詣公室謂公曰：「此中習宰相氣度耶？」公和顔謝之。《宋名臣言行録》後集卷一。《韓魏公家傳》卷十。《自警編》卷一。

10　石曼卿意氣豪俊，同時諸人，無不被凌謔者，獨未嘗侵公也。公曰：「某以誠待之而己。」《韓魏公别録》。《仕學規範》卷十一。

11　仁宗朝，李都尉喜延士大夫，盡聲色之樂，一時館閣清流無不往者。公於其間獨爲年少，獨未嘗造焉。李數召，而數以事辭。人有强之者，公曰：「固欲往，但未有名爾。」公處之而不失和，李既莫得以怨，同時諸公亦不以爲介也。《韓魏公别録》。《宋名臣言行録》後集卷一。《宋朝事實類苑》卷十四。

12　韓忠獻公琦監左藏庫，時方貴高科，多徑去爲顯職，公獨滯于筦庫。衆以爲非宜，公處之自若，不以爲卑冗，職事亦未嘗苟且。《自警編》卷五。《言行龜鑑》卷二。

13　公徙開封府推官，理事不倦，暑月汗流浹背，府尹王博文大器重之，曰：「此人要路在前，而治民如此，真宰相器也。」《宋名臣言行録》後集卷一引《胡氏傳家録》。

14　韓琦爲諫官三年，所存諫草欲斂而焚之，以效古人謹密之義。然恐無以見人主從諫之美，乃集七十餘章爲三卷，曰《諫垣稿》，自序於首，大略曰：「諫主於理勝，而以至誠將之。」《錦繡萬花谷》卷十一。

15　康定間，元昊寇邊，韓魏公領四路招討，駐兵延安。忽夜有人匕首至卧内，遂褰幃，魏公起坐，問誰何，曰：「某來殺諫議。」又問曰：「誰遣汝來？」曰：「張相公遣某來。」蓋夏國相張元正用事也。魏公復就枕曰：「汝予首去。」其人曰：「某不忍，願得諫議金帶足矣。」遂取帶而去。明日，魏公亦不治此事。俄有守陴卒報城櫓上得金帶，乃納之。時范相兄純祐亦在延安，謂魏公曰：「不治此事得體矣，蓋行之則沮國威。今乃受其帶，是墮賊計中耳。」魏公握其手，再三歎服曰：「非某所及。」《麈史》卷中。《宋名臣言行録》後集卷一。《清波雜志》卷二。《自警編》卷七。《賓退録》卷三。《言行龜鑑》卷二。《何氏語林》卷十四。《昨非庵日纂》一集卷十。

16　〔韓魏〕公爲陝西招討時，師魯與英公不相得。師魯於公處即論英公事，英公於公處亦論師魯，公皆納之，不形於言，遂無事。《自警編》卷一。

17　楚執中性滑稽，謔玩無禮。慶曆中，韓魏公琦帥陝西，將四路進兵，入平夏，以取元昊，師行有日矣。尹洙與執中有舊，薦于韓公，執中曰：「虜之族帳無定，萬一遷徙深遠，以致我師，無乃曠日持久乎？」韓公曰：「今大兵入界，則倍道兼程矣。」執中曰：「糧道豈能兼程耶？」韓公曰：「吾已盡括關中之驢運糧，驢行速，可與兵相繼也。萬一深入，而糧食盡，自可殺驢而食矣。」執中曰：「驢子大好酬奬。」韓公怒其無禮，遂不使之入幕。然四路進兵，亦竟無功也。《東軒筆録》卷四。《宋朝事實類苑》卷六十六。

18　見夏竦32。

19　見范仲淹47。

20　見范仲淹49。

21　公與范公在兵間最久，公名重一時，人心歸之，樂爲之用，朝廷倚以爲重，故天下稱爲「韓范」。《宋名臣言行録》後集卷一。《名賢氏族言行類稿》卷十五。

22　韓魏公與范文正公議西事不合，文正徑拂衣起去，魏公自後把住其手云：「希文，事便不容商量？」魏公和氣滿面，文正意亦解。只此一把手間，消融幾同異。《北窗炙輠録》卷上。《昨非庵日纂》二集卷十。

23　見劉易1。

24　見李師中2、3。

25　韓稚珪侍中知秦州日，卧疾數日，冥冥無所知，倏然而蘇，語左右曰：「適夢以手扶天者再，不覺驚寤。」其後援英宗於藩邸，翼今上於春宫。扶天之祥，已兆於慶曆中。《倦游雜録》。《宋朝事實類苑》卷四十五。《續墨客揮犀》卷四。《孔氏談苑》卷四。

26　見范仲淹56。

27　見石介8。

28　石守道編《三朝聖政録》，將上，一日，求質於公。公指數事爲非。其一，太祖時嘗惑一宫鬟，視朝晏，群臣有言，太祖悟，潛伺鬟方酣寢，刺殺之。公曰：「此豈可爲萬世法。己溺之，乃惡其溺而殺之，彼何罪？使其復有嬖，將不勝其殺矣。」遂去此等數事。守道服其清識。《韓魏公遺事》。

29　有士人贋作韓魏公書，謁蔡君謨。蔡雖疑之，然士頗豪，與之三千緡，因回書，遣四兵送之，併致果物於魏公。客至京，謁公曰：「某以貧，故輒贋公書見蔡端明。端明有回書並果物，令某面致。某死罪。」公徐曰：「君謨手段小，此恐未足以了公事。夏太尉在長安，可往見之。」爲之治書。子弟請曰：「士爲贋書，大人容之善矣。長安之書，無亦可已。」公曰：「士能爲我書，又能動君謨，其才器亦不凡矣。」至關中，夏竟官之，蓋書中所囑者如此。《瑞桂堂暇録》。《讀書鏡》卷四。《堅瓠乙集》卷二。

30　見章得象18。

31　蘇子美有逸才，詞氣俊偉，飄然有超世之格。慶曆中，監奏邸，承舊例以拆賣故紙錢祠神，因以其餘享賓客。言事者欲因子美以累一二大臣，彈擊甚急。宦者操文符捕人送獄，皆一時名士。都下爲之紛駭，左右無敢救解者，獨韓魏公從容言于仁宗曰：「舜欽一醉飽之過，止可薄治之，何至如此？」帝悔見于色。《澠水燕談録》卷四。《厚德録》卷二。《宋稗類鈔》卷三。《香祖筆記》卷十。

32　韓魏公慶曆中以資政殿學士帥淮南，一日，後園中有芍藥一榦分四岐，岐各一花，上下紅，中間黄蕊間之。當時揚州芍藥未有此一品，今謂之「金纏腰」者是也。公異之，開一會，欲招四客以賞之，以應四花之瑞。時王岐公爲大理寺評事通判，王荆公爲大理評事僉判，皆召之。尚少一客，以判鈐轄諸司使忘其名官最長，遂取以充數。明日早衙，鈐轄者申狀，暴泄不至。尚少一客，命取過客曆，求一朝官足之。過客中無朝官，唯有陳秀公時爲大理寺丞，遂命同會。至中筵，剪四花，四客各簪一枝，甚爲盛集。後三十年，四人皆爲宰相。《夢溪補筆談》卷三。《魏公譚訓》卷十。《後山談叢》卷二。《墨客揮犀》卷一。《遯齋閒覽》。《清波雜志》卷三。《群書類編故事》卷二十三。《堅瓠丁集》卷三。《宋稗類鈔》卷一。

33　見王安石13。

34　見王安石14。

35　魏公治維揚日，有一異人相訪，云：「公之名位，當如州東相官，至公師，而憂責過之。候某年某月日可見，但一生爲丘八所攖耳。」既而潛去，不復見。嘉祐中，自樞密使拜集賢相，有來賀者，乃當時維揚所見之人也。語公曰：「記當時所道月日否？乃今日也。公此去，方任重責，山野之人，今將永託門下。」公喜，留之，會客至，先起，尋失所在。《宋朝事實類苑》卷四十六。

36　韓魏公自成德移帥中山，前驅至沙河，而馳報曰：「河勢將漲，慮水暴至，願迴轅。」少頃，公曰：「第具舟。」既而徐濟，人望其上流，若有神龍偃止之狀。行李方絶，波濤果如山而下，後騎猶有未得渡者。觀者莫不驚歎，以謂盛德所至，神明常輔相之也。《宋朝事實類苑》卷六十九引《魏王别録。》

37　慶曆八年，王則叛貝州，既誅，始析河北大名、定武、真定、高陽爲四路，置帥，更命儒臣以輯邊備。韓魏公自鄆州徙鎮武定，則大興方略，事無不自親。嘗有《題養真亭》詩云：「所期清策慮，不是愛精神。」又云：「吏民還解否，吾豈苟安人？」其志可見矣。郡圃號衆春，會歲饑，涉春未嘗一游。陳薦在幕府，以詩請公云：「水底魚龍思鼓吹，沙頭鷗鷺望旌旗。」公亟答之云：「細民溝壑方援手，别館鶯花任送春。」在鎮五年，政聲流聞，自是天下遂屬以爲相。《石林詩話》卷中。

38　慶曆八年，大水，歲饑，流民滿道。公大發倉廩，募人入粟，分命官吏設飰粥以食民，公日往案視，遠近歸之者不可勝數。明年，皆給路糧遣歸。優詔褒美，其略曰：「河北都轉運司奏，去年河北艱食，人户流亡，卿多方擘畫，全活人命及七百萬，並歸本業，蓋是卿用心拯救，朕甚嘉之。」《宋朝事實類苑》卷八引《魏王别録》。

39　見狄青10。

40　韓魏公在中山，狄青爲副總管，陳薦爲幕客。今魏公之子師朴出鎮，而青之子詠、薦之子厚，復踐此職，亦異事也。《東坡志林》十二卷本之卷一。

41　〔韓魏〕公帥定武時，嘗夜作書，令一兵持燭於傍，兵他顧，燭燃公鬚，公遽以袖拂之，而作書如故。少頃閒視，則已易其人矣，公恐吏笞之，亟呼視之曰：「勿較，渠已解持燭矣。」軍中咸服其度量。《青瑣高議》後集卷二。《宋朝事實類苑》卷十四。《宋名臣言行録》後集卷一。《厚德録》卷二。《仕學規範》卷十一。《賢弈編》卷一。《自警編》卷一。《古今事文類聚》别集卷十六。《古今合璧事類備要》别集卷五十四。《言行龜鑑》卷二。《何氏語林》卷十四。《昨非庵日纂》一集卷十。

42　韓魏公初鎮定武時，年纔四十五，德望偉然，中外莫不傾屬。公亦自以天下爲己任，御事不憚勤勞。晚作閲古堂，嘗爲八詠，其《疊石》、《藥圃》、《溝泉》三篇，卒章云：「主人未有銘功處，日視崔嵬激壯懷。」「吾心盡欲醫民病，長得憂民病不消。」「誰知到此幽閒地，多少餘波濟物來。」其意氣所懷，固已見於造次賦詠之間，終成大勳，豈徒言之而已哉！《石林詩話》卷下。

43　韓魏公知定州日，作閲古堂，自爲記，書于石後，又畫魏公像於堂上。宋子京知定州，作樂歌十闋，其詞曰：「聽説中山好，韓家閲古堂。畫圖真將相，刻石好文章。」魏公聞之不喜。《東軒筆録》卷十一。《宋朝事實類苑》卷三十六。《宋詩紀事》卷十一。

44　忠獻韓公素擅輕財好施之德。一日帥定州，道逢鄉里一經生作攫。公顧左右，適無所有，乃以所用銀掬水可及百兩與之。經生回，中途又遇一攫客，生曰：「公途次之物，止有一銀掬水，我已得之矣，幸子勿往。」客訴以勢不可已，經生乃斷其銀，與客分而去。《談撰》。

45　韓魏公鎮真定時，有門客彭知方爲酒使，踰垣宿於娼室。門吏報公，公不究。久之，爲《種竹》詩曰：「殷勤洗濯加培擁，莫遣狂枝亂出牆。」客見其詩愧甚，乃和公詩曰：「主人若也憐高節，莫爲狂枝贈一柯。」公特以百緡遣一指使投都下，市一女奴贈之。公之愛士待客，皆類此。《青瑣高議》前集卷五。《詩話總龜》前集卷三。《群書類編故事》卷四。《樵書》初編卷一。《堅瓠丁集》卷三。

46　北嶽祠在州之曲陽縣，歲久不葺，守臣奉祠，與執事者升降於頽簷壞廡間，公以爲慢神，莫斯爲甚，迺完廟宇，焕然一新。每雨雪不時降，公即走僚屬禱于祠下，而神必應之。時北道荐饑，定獨屢豐，故嘗有詩曰：「靈嶽祠官尚未迴，六花隨禱下瓊瑰。」其後公改帥并門，又嘗題于廟云：「每時有水旱，必致禱祠下，無不響答，故枉道，即靈居以謝。」《宋朝事實類苑》卷八引《魏王别録》。

47　皇祐三年，本路八州之民，合數千人，檛登聞皷，願不以三年代韓魏公。上自以中山地重，輟公未可，乃遷觀文殿學士，再任。其制略曰：「顧定武之雄塞，控燕垂之巨防。克宣壯猷，有嚴武服。戎落畏附，師屯肅和。思代爾庸，良難其付。且推進律之寵，宜懋增職之留。」中山之民又嘗相率走闕下，願得生祀公以廟，天子嘉歎焉。故龍圖李公詢序閲古堂，嘗紀其事。後公薨，士民追思不已，相與立祠以成其志。《宋朝事實類苑》卷二十三引《魏王别録》。

48　公昔在定武時爲資政，定武故老至今曰「自家資政」。在并州時爲太尉，則曰「自家太尉」。在相、魏時爲侍中，則曰「自家侍中」。其所至得人心如此。雖去鎮十餘年，相遠千里外，每公誕日，爲壽者常不絶。《韓魏公别録》。

49　韓魏公帥太原，以多病求鄉郡，遂建相州之節。知相州，到郡疾亦未安。一夕，有大星殞寢堂之後，家人大驚，以謂不祥。久之，魏公方行而仆於地，家人尤惡之。而久之疾遂平，了無一事。一日邸報至，王貽永卒，貽永亦建相州節，星殞於相，爲貽永也。貽永庸人……所謂没興王附馬者。《續明道雜志》。

50　北方民家，吉凶輒有相禮者，謂之「白席」，多鄙俚可笑。韓魏公自樞密歸鄴，赴一姻家禮席，偶取盤中一荔枝，欲啗之。白席者遽唱言曰：「資政喫荔枝，請衆客同喫荔枝。」魏公憎其喋喋，因置不復取。白席者又曰：「資政惡發也，卻請衆客放下荔枝。」魏公爲一笑。「惡發」，猶云怒也。《老學庵筆記》卷八。《宋稗類鈔》卷六。

51　嘉祐中，韓魏公當國，遣使出諸道，以寬恤民力爲名。使既行，魏公大悔之，每見外來賓客，必問寬恤使者不擾郡縣否，意恐詔使搔擾，民重不安也。《續明道雜志》。

52　韓魏公在相府。嘉祐中畿邑多蝗，朝廷遣使分行督捕。時一朝士還闕見公，面白：「縣雖有蝗，全不食稼」。公識其言之佞也，遂問：「有遺種否？」佞者不期問此，遽對：「遺種不無。」公曰：「但恐來年令嗣不及尊君。」其人慚而退。《珍席放談》卷下。

53　韓魏公爲丞相，每見文字有攻人隱惡者，即手自封之，未嘗使人見。《厚德録》卷二。《剡溪野語》。《自警編》卷四。《言行龜鑑》卷二。《何氏語林》卷三。《昨非庵日纂》二集卷三。

54　國朝引試率在八月中。韓魏公當國日，二蘇將就試，黄門忽卧病。魏公知而奏曰：「今歲制科之士，惟蘇軾、蘇轍最有聲望，今聞轍偶病未可試。如此人兄弟中一人不得就試，甚非衆望，須展限以待之。」上許之。黄門病中，魏公數使人問訊，既聞安全，方引試，比常例展二十日。自後試科並在九月。《賢弈編》卷二。《何氏語林》卷三。《宋稗類鈔》卷一。

55　見蘇軾17。

56　韓魏公得宰相體。時曾魯公爲亞相，趙閲道、歐陽永叔爲參政。凡事該政令，則曰「問集賢」。該典故，曰「問東廳」。該文學，則曰「問西廳」。大事則自與決之矣。《麈史》卷上。《宋名臣言行録》後集卷一。《自警編》卷六。《言行龜鑑》卷六。

57　韓魏公屢薦歐陽公，而仁宗不用，他日復薦之，曰：「韓愈，唐之名士，天下望以爲相，而竟不用；使愈爲之，未必有補於唐，而談者至今以爲謗。歐陽修，今之韓愈也，而陛下不用，臣恐後人如唐，謗必及國，不特臣輩而已。陛下何惜不一試之，以曉天下後世也。」上從之。《後山談叢》卷五。《宋名臣言行録》後集卷一。

58　歐公平日少許人，惟服韓公，嘗因事發歎曰：「累百歐陽修，不足望韓公！」公謂：歐與曾同在兩府，歐性素褊，曾則齷齪，每議事，至厲聲相攻，不可解。公一切不問，俟其氣定，徐以一言可否之，二公皆服。《韓魏公遺事》。

59　有士人求見韓魏公，説親喪、二女未嫁，願有以周之。公退，顧無所有，爲之戚然。夫人收酒器，得一大合，送之。士人對使者曰：「相公何薄我也？」叱之，不受。公曰：「吾固疑甚薄也。」復裒一合，送至，士人又怒駡不受。使者曰：「相公實無所有，非薄君也。」士人不顧，使者持回。公又裒一合以往，士人笑以書授使者曰：「吾事已辦，不願受也。向來蓋欲觀公度量耳。」《瑞桂堂暇録》。

60　韓琦在政府時，以三十萬錢買女婦張氏，姿色美麗。券成，張忽澘然曰：「妾本修職郎郭守義妻也，部使者挾私，劾以敗官。今秋高歲晚，實恐盡室餓死京師，願没身於人，以活守義兒女。」琦惻然憫之，遣張持錢還舍，令語：「守義敗官果非辜，可訴之朝，事白，汝卻歸我家。」郭後得辯雪，張來如約。琦不使至前曰：「吾位宰相，豈可妾士人妻，向者錢費用應盡。」取前日券，包金二十星，曰：「助汝之官，善視兒女。」張涕泗感激，百拜而去。《昨非庵日纂》二集卷三。

61　魏公夫人嘗蓄婢，而魏公不知也。教以歌舞，至魏公生朝，乃出之，使上壽，公見其疏爽，悦之。其婢既上壽畢，忽泣下。公怪而問之，婢曰：「念妾父在時，每生朝，婢子輩上壽，亦必歌此曲，今忽感其事，不知淚之所從也。」公曰：「汝父爲何人？」曰：「某人，嘗爲某州通判。」公大驚，責夫人曰：「此士大夫女，安得輒取爲婢？」夫人謝不知。魏公即令與諸女列，後擇一有官人，厚嫁之。《北窗炙輠録》卷上。

62　英宗即位之數日，方掛服於福寧東厢，時百官在庭，公爲攝太尉，范鎮内翰攝太常卿，各具衰服立簾前，俟時行禮。忽聞簾内連聲大呼云：「待殺我！」左右莫不駭栗。公乃投杖於地，揭簾而入，直趨至前曰：「誰激惱官家？且入内中服藥。」遂擁帝以授宫人，内侍扶帝而歸。出，則語景仁曰：「此事惟内翰見，謹勿漏露。」俄令百官拜慰而退，外庭無一人知者。歐陽修退，謂所親曰：「始見韓公遇事真不可及也。」《韓魏公家傳》卷五。

63　英宗即位已數月，初掛服於柩前，哀未發而疾暴作，大呼，語言恐人所不可聞。左右皆反走，大臣輩駭愕癡立，莫知所措。公亟投杖於地，直趨至前，抱入簾曰：「誰激惱官家？且當服藥。」内人驚散，公呼之，徐徐方來，遂擁上以授之曰：「皆須用心照管官家。」再三慰安以出，仍戒當時見者曰：「今日事，惟某人見，某人見，外人未有知者。」復就位哭，處之若無事。《宋名臣言行録》後集卷一。《韓魏公遺事》。

64　英宗既感疾，倦於進藥，雖親近勸之莫聽。公常親執丹劑，上必爲飲之。一日，議當進一醉膏……服之，當熟寢一晝夜。藥劑多而難飲，公親執藥杯以進，帝飲幾盡而卻之，淋污公衣，太后亟出御服令公易之，公辭而出。《韓魏公家傳》卷五。

65　英宗初以驚疑得疾，雖平而疑未解，潛晦自居，猶若疾者。面壁卧，不受藥餌。公日率同僚自捧藥以進，公俯而懇告，則或熟視而不言，或取藥覆公之衣而不顧。魏公或跪於榻上者移時，或拜於牀下者數四。太后每勞公曰：「相公亦不易勝矣，大王汝自勸及，大王勸之尤不顧也。然須公强之而後服。」《宋名臣言行録》後集卷一。

66　仁宗彌留，英宗即位之次日，疾作不能視朝，慈壽攝政。疾每甚，即獨召公責曰：「相公自看取！」公謂：「不須如此，但服下涎藥，自無事。」公嘗藥以進。英宗怒，以藥覆公，公徐進藥而退。慈壽一日又獨召公入，英宗疾作甚，直視二王，謂公曰：「何不立長君？此輩做不得，相公錯也！」公曰：「不錯。」慈壽怒曰：「文字滿前後，雖大臣亦有言者。」公力開陳，以爲不然。卒能翼清躬，復大位，皆公力也。《韓魏公遺事》。

67　今上初即位，慈壽一日送密札與公，諭及高后與上不奉事意，有「爲孀婦作主」之語，仍敕中貴俟報。公但曰：「領聖旨。」一日，入札子，以山陵有事取覆，乞晚臨後上殿，意他公莫與。既見，謂：「官家不得驚，有一文字，須進呈説破，只是不可泄。上今日皆慈壽力，恩不可忘。然既非天屬之親，願加意承奉，便自無事。」上曰：「謹奉教。」公又云：「此文字臣不敢留，幸宫中密燒之。若泄，則讒間遂開，卒難以合。」上唯唯。後二宫相歡，人莫能窺其迹。《韓魏公遺事》。《韓魏公家傳》卷五。《宋名臣言行録》後集卷一。

68　英宗既驟自外來，又即被疾，久不預事，禁中人情多傾附慈壽宫，讒言間諜，兩宫遂成隙矣。光獻簾下屢有不平之語。公即深以危言感動曰：「臣等只外面見得官家，裏面保護，全在太后。若官家失照管，太后亦未得安穩。」太后驚曰：「相公是何言語？自家更是用心。」公即曰：「太后照管，則衆人自照管！」同列爲之縮頸。既出，吴奎曰：「語不太過否？」公曰：「不如此不得。」《韓魏公家傳》卷五。《宋名臣言行録》後集卷一。

69　韓魏公爲英宗山陵使。是時，兩宫常爲近侍姦人所間。一日侵夜，忽有中使持簾帷御封至，魏公持之久不發，忽自起赴燭焚之。使者驚懇曰：「有事當别論奏，安可輒焚御筆？」公曰：「此某事，非使人之罪也，歸但以此奏知。」卒焚之。有頃，外傳有中使再至，公亟出迎問故。曰：「得旨追前使人，取御封。」公曰：「不發，焚之矣。」二使歸報，慈聖歎曰：「韓琦終見事遠，有斷。」《石林燕語》卷一。案：英宗，《石林燕語考異》曰「英宗當作仁宗」，是。

70　英宗遇貂璫少恩禮，左右不悦，多道禁中隱密者，雖大臣亦心惑之。公獨屹然不動，昌言於衆曰：「豈有前殿不曾差了一語，而一入宫門得許多錯來？琦深疑此事，簾前亦屢以此爲對。」自爾人情知公意不摇，妄傳語言者遂息。《宋名臣言行録》後集卷一。

71　熙寧二年，韓魏公自永興軍移判北京，過闕上殿。王荆公方用事，神宗問曰：「卿與王安石議論不同，何也？」魏公曰：「仁宗立先帝爲皇嗣時，安石有異議，與臣不同故也。」帝以魏公之語問荆公，公曰：「方仁宗欲立先帝爲皇子時，春秋未高，萬一有子，措先帝於何地？臣之論所以與韓琦異也。」荆公强辯類如此。當魏公請册英宗爲皇嗣時，仁宗曰：「少俟，後宫有就閣者。」公曰：「後宫生子，所立嗣退居舊邸可也。」蓋魏公有所處之矣。然荆公終英宗之世，屢召不至，實自慊也。或云蔡襄亦有異議，英宗知之，襄不自安，出知福州。治平初，英宗即位，有疾，宰執請光獻太后垂簾同聽政。有入内都知任守忠者姦邪反復，間諜兩宫。時司馬温公知諫院，吕諫議爲侍御史，凡十數章，請誅之。英宗雖悟，未施行。宰相韓魏公一日出空頭勑一道，參政歐陽公已簽，參政趙槩難之，問歐陽公曰：「何如？」歐陽公曰：「第書之，韓公必自有説。」魏公坐政事堂，以頭子勾任守忠者立庭下，數之曰：「汝罪當死。」責蘄州團練副使，蘄州安置。取空頭敕填之，差使臣即日押行，其意以謂少緩則中變矣。嗚呼！魏公真宰相也。歐陽公言：「吾爲魏公作《晝錦堂記》云：『垂紳正笏，不動聲色，措天下於太山之安』者，正以此也。」《邵氏聞見録》卷九。

72　見曹后15。

73　見曹后16。

74　見富弼36。

75　見富弼37。

76　見富弼38。

77　見富弼39。

78　見富弼40。

79　英宗即位，韓忠獻公使諭宗室諸王曰：「皇帝已即位，大王宜思保富貴，毋行所悔。」諸王皇恐，詣次求見，公謝卻之。某王還次及階，足廢不舉，扶而後升。《後山談叢》卷四。

80　見蘇洵14。

81　見司馬光17。

82　治平中，夏國泛使至，將以十事聞於天子，未知其何事也。時太常少卿祝諮主館伴，既受命，先見樞府，已而見丞相韓魏公，公曰：「樞密何語？」諮曰：「樞密云：『若使人言及十事，第云受命館伴，不敢輒及邊事。』」公笑曰：「豈有止主飲食，不及他語邪！」公乃徐料十事以授祝曰：「彼及某事則以某辭辯，言某事則以某辭折。」祝唯唯而退。及宴見使者，果及十事，凡八事正中公所料，祝如所教答之，夏人聳服。祝常以謂魏公真賢相，非它人可比也。《澠水燕談録》卷二。《宋朝事實類苑》卷八。《自警編》卷一。

83　慶曆中，孫沔爲御史，以西事詆公甚力。後公爲宰相，沔以罪廢。會陝西用兵，起沔帥慶州。過闕賜對，英宗諭曰：「韓琦稱卿有邊帥才，故復用卿。」沔退而袖長書，俯伏謝罪，皇愧幾無所容。《韓魏公家傳》卷十。

84　公晚與永叔相知，而相親最深。永叔深服公之德量，嘗曰：「累百歐陽修，何敢望韓公。」公曰：「永叔相知無他，琦以誠而已。」公知永叔不以《繫辭》爲孔氏書，又多不以《文中子》爲可取，中書相會累年，未嘗與之言及也。《宋名臣言行録》後集卷一。《厚德録》卷二。《自警編》卷二。《言行龜鑑》卷三。

85　李清臣平日多於公前論釋氏貴定力，謂：「無定則不能主善。」公每然之。後朝廷斥異論者，清臣頗持兩端，公因書問之曰：「比來臺閣，斥逐紛紛，吾親得不少加定力邪！」《宋名臣言行録》後集卷一。《宋稗類鈔》卷六。

86　仁廟靈駕欲到永昭，葬且有日，道路妄傳皇堂棟損，有司驚駭，不知所出。公至鄭始聞。時諸使見公，鈎公指，皆欲不問而掩之。公正色曰：「不可！果損，當易之。若違葬期，侈所費，比責猶可當，亦無可奈何。若苟且掩之，後有壞覆，人主致疑心，臣下何以當責？」一坐爲之歎息，服其不苟，處事必盡，識且及遠。既到，皇堂棟乃不損。《韓魏公遺事》。

87　神宗初即位，中丞王陶言，宰相韓魏公不押常朝班爲跋扈。帝遣近侍以章疏示魏公，公奏曰：「臣非跋扈者，陛下遣一小黄門至，則可縛臣以去矣。」帝爲之動，出王陶知陳州。《邵氏聞見録》卷三。

88　韓魏公罷政，以守司徒兼侍中、鎮安武勝軍節度使。公累章牢辭，至以爲恐開大臣希望僭忒之階。遂改淮南節度使。元豐間，文潞公亦加兩鎮，引魏公事辭，卒亦不拜。《老學庵筆記》卷八。

89　見王安石15。

90　見王安石45。

91　神宗遣貴璫張茂則傳宣撫問韓魏公，公待以舊例常禮。或謂公：「茂則貴密方親信，宜厚遇之。」公曰：「正謂此也。我若過禮之，茂則歸奏，必爲人主所窺，不若且守中而已，乃所以防閑也。」《默記》卷中。

92　熙寧初，公在咸秦，平涼經略使蔡挺建議，欲城白塔，公許之。及本路兵馬夫丁既興，而虜騎亦至塞下，挺恐兵敗而事不濟，且己任其罪，乃走使京師，具事勢如此，及其可憂之狀，請命於朝廷。朝廷惟責公以不當增修保障，致一路溝城懼於奔，而不知始建謀者，挺也。公亦不自辨明，洎城成，無事，公復奏挺之功，而乞加奬諭焉。《宋朝事實類苑》卷八引《魏王别録》。

93　蔡挺在密院日，有廢馬監之議，朝廷遂遣蔡確出相度利害，確以可廢聞。上以謂所得子利，給官吏與兵卒猶不足，則國家所費亦大，不如廢之便。公聞之，曰：「馬監之於國，爲利豈少哉！不惟馬之蕃息足以備緩急之用，又足以爲四夷之聲勢。」《宋朝事實類苑》卷十七引《魏王别録》。

94　魏公在永興，一日，有一幕官來參，公一見熟視，蹙然不樂，凡數月未嘗交一語。儀公乘間問公：「幕官者，公初不識之，胡然一見而不樂？」公曰：「見其額上有塊隱起，必是禮拜，當非佳士。恁地人，緩急怎生倚仗？」《道山清話》。《宋稗類鈔》卷二。

95　公判京兆日，得侄孫書云：「田産多爲鄰近侵占，不欲經官陳理。」魏公止於書尾題詩一絶云：「他人侵我且從伊，子細思量未有時。試上含光殿基看，秋風秋草正離離。」《韓魏公遺事》。

96　韓魏公初罷相，出鎮長安，或獻詩云：「是非莫問門前客，得失須憑塞上翁。引取碧油紅斾去，鄴王臺畔醉春風。」公以爲然，即請守相州。《詩人玉屑》卷九引《幕府燕閒録》。《宋詩紀事》卷九十六。

97　公舊有德於關中，秦人愛之。後子華自丞相出宣撫，秦之父老有遠來觀於道傍者，乃愕然相謂曰：「吾以謂韓侍中，乃非也。」於是相引以去。《韓魏公别録》。《宋朝事實類苑》卷八。《自警編》卷六。

98　熙寧初，朝廷初置條列司，諸路各置提舉常平司，及俵常平錢，收二分之息。時魏公鎮北都，上章論其事，乞罷諸路提舉官，常平法依舊，不收二分之息。魏公精於章表，其説從容詳悉，無所傷忤。有皇城使沈惟恭者輒令其門客孫棐詐作魏公之表云：「欲興晉陽之甲，以除君側之惡。」表成，惟恭以示閤門使李評，評奪其藁以聞。上大駭，下惟恭、孫棐於大理，而御史中丞吕公著因便坐奏事，猶以棐言爲實。上出魏公章送條例司，惟恭流海上，孫棐杖殺於市，罷公著中丞，出知潁州，制曰：「比大臣之抗章，因便坐而與對，乃厚誣方鎮，有條惡之謀，深駭予聞，乖事理之實。」《東軒筆録》卷六。

99　〔韓魏公〕每爲人言：「自少至老，始終所踐履，惟在一部《論語》中，未嘗須臾散離。」文若云：「公晚鎮北門，已六十餘矣。玉汝爲都轉運使，公時多病，不甚視政事，數謁告家居。玉汝每擕文若問候，至則直造卧内，几案間不見他物，惟一唾壺與《論語》耳，乃信傳者不謬。」《巖下放言》卷中。

100　韓魏公、文潞公先後鎮北門。魏公時，朝城令杖一守把兵，方二下，兵輒悖駡不已，令以送府。公問兵：「實悖令否？」曰：「實。」曰：「汝禁兵，既在縣有役，則有階級矣。」即判送狀，領赴市曹處斬，從容平和如常時。衆見其投判筆，方知有異。潞公時，復有外縣送一兵，犯如前者。公震怒，問虚實。兵以實言。亦判送狀處斬，擲其筆。二公之量不同：魏公則彼自犯法，吾無怒焉，潞公異禀雄豪，姦惡不容也。《邵氏聞見後録》卷二十。《宋名臣言行録》後集卷一。

101　公判大名府日，有案吏請假娶妻，繼有訟其不法及參假，送獄勘正。將引斷，乃令封起公案。及半年後，一日，令取前案送簽廳行遣，二倅乃白公曰：「此人自封案後，頗謹愿，不爲非法。乞恕罪，如何？」公乃問二倅曰：「二公知某封案之意乎？」曰：「不知。」公乃云：「此人緣請假娶妻，繼而至訟。當時若便斷遣，必傷三家人情。此人與父母必咎其妻，而妻之父母亦不悦，所以封起案卷。今已半年矣，無可疑者，請一面行之。」公之臨政，雖輕刑亦必致慮。《韓魏公遺事》。

102　韓魏公留守北京，有幕官每夜必出游宴。同官皆欲譖之，慮公不聽。一日，相約至日晚見公議急事，乞召幕官，久之不至。方欲白公所以，公佯驚曰：「某忘記，早來某官嘗白某，早出見一親識矣。」其寬大容人之過如此。又嘗久使一使臣，求去參選，公不遣，如是數年。使臣怨公不遣，則白公：「某參選方是作官，久留公門止是奴僕耳。」公笑，屏人謂曰：「汝亦嘗記某年月日，私竊官銀數十兩置懷袖中否？獨吾知之，他人不知也。吾所以不遣汝者，正恐汝當官不自慎，必敗官爾。」使臣愧謝。公之寬弘大度，服人如此。《童蒙訓》卷中。

103　韓魏公知北都，有中外親獻玉盞一隻，云：「耕者入壞冢而得，表裏無纖瑕可指，真絶寶也。」公以百金答之，尤爲寶玩。乃開醼召漕使顯官，特設一桌，覆以繡衣，致玉盞其上，且將用之酌酒遍勸坐客。俄爲吏將誤觸，臺倒，玉盞俱碎，坐客皆愕然。吏將伏地待罪。公神色不動，笑謂坐客曰：「物破亦自有時。」謂吏將曰：「汝誤也，非故也，何罪之有？」《墨客揮犀》卷七。《厚德録》卷二引《翰府名談》。《青瑣高議》後集卷二。《宋朝事實類苑》卷十四。《宋名臣言行録》後集卷一。《仕學規範》卷十一。《自警編》卷一。《湖海新聞夷堅續志》前集卷一。《何氏語林》卷十四。

104　公判大名府，一日，倅車出按屬縣，其女與簽判子逾牆私通，倅妻親送至府庭。公乃爲之掌判，使成婚對，以掩前過，仍以五百千助嫁。《韓魏公遺事》。

105　公在北門見客，或至午方暇，引公事，必呼閽者諭之曰：「訴事者餒矣。」遍曉之，令飯而後來，人皆慰悦，然公亦未食也。《韓魏公别録》。

106　公在魏時，府僚路拯者，就案呈有司事，而狀尾忘書名，公即以袖覆之，抑首與語，稍稍潛卷，語笑從容以授之。路君退而自愧服，曰：「真天下盛德。」《韓魏公别録》。《宋名臣言行録》後集卷一。《厚德録》卷二。《自警編》卷四。《昨非庵日纂》二集卷十七。

107　尹師魯以貶死，有子朴，方褓。既長，韓魏公聞於朝，命官。魏公判北京，薦爲幕屬，教育之如子弟。朴少年有才，所爲或過舉，魏公掛師魯之像哭之。朴亦早死。《邵氏聞見録》卷九。

108　公在北門，重陽燕諸曹於後園，有一詩，一聯云：「不羞老圃秋容淡，且看寒花晚節香。」公居常謂：「保初節易，保晚節難。」……又作《喜雪》詩，一聯云：「危石蓋深鹽虎陷，老松擎重玉龍寒。」人謂公身雖在外，自任以天下之重如此。《韓魏公遺事》。《宋朝事實類苑》卷三十六。《詞林紀事》卷三。《宋詩紀事》卷十一。

109　熙寧初，韓魏公罷相，鎮北京，新進多陵慢之。魏公鬱鬱不得志，嘗爲詩云：「花去曉叢蜂蝶亂，雨均春圃桔橰閒。」時人稱其微婉也。《職官分紀》卷二十八引《歸田録》。《冷齋夜話》卷二。《詩話總龜》前集卷五十。《宋詩紀事》卷十一引《迂叟詩話》。

110　劉御藥好收古畫，多求諸公跋尾，數册上有金書字，悉上筆。餘三册，公卿多題於後。劉到北門宣公，出畫册，謂獨未得公數字爲恨。公題云：「觀畫之術無他，惟逼真而已。得真之全者，絶也。得真之多者，上也。不得其多，非中即下矣。持吾説以觀劉氏之畫，其可逃乎哉？安陽憃叟病中題。」人謂此術不獨可觀畫，亦可觀人物也。《韓魏公遺事》。

111　韓魏公判北京，有術者上謁，言能視笏文知吉凶。魏公語其人明日至。明日，魏公作飯召通判，而術者得預焉。魏公預與通判易笏，令觀之。術者視魏公笏言：「某日當再召，在相位必當若干年。」視通判笏曰：「某日當進秩，當至某官。」既畢，魏公令人厚謝之。通判曰：「狂生敢欺罔相公如此，罪應誅，乃反厚贈之，何也？」公曰：「琦先欺他。」《北窗炙輠録》卷上。《茶餘客話》卷十八。

112　韓魏公喜營造，所臨之郡，必有改作，皆宏壯雄深，稱其度量。在大名，於正寢之後稍西爲堂五楹尤大，其間洞然，不爲房室，號「善養堂」，蓋其平日宴息之地也。《卻掃編》卷下。《何氏語林》卷二十一。《宋稗類鈔》卷四。

113　韓魏公元勳舊德，夷夏具瞻。熙寧中留守北都，遼使每過境，必先戒其下曰：「韓丞相在此，無得過有呼索。」遼使與京尹書，故事，紙尾止押字，是時悉書名，其爲遼人尊畏如此。每使至于國，必問侍中安否。其後，公子忠彦奉使，遼主問嘗使中國者曰：「國使類丞相否？」或曰：「類。」即命工圖之。《澠水燕談録》卷二。《宋朝事實類苑》卷八。

114　公治大名四年，虜使每南來，涉臨清縣，即戒其下曰：「此韓侍中境内，慎勿亂須索以辱我也。」又嘗有使曰：「我輩在國中，想望韓公名。今幸至此，如何得見？」故事，惟通判攝少尹，與之相見而已，留守不出也。又嘗有諭其下者曰：「獻侍中馬，須擇好者來。」既而不如旨，怒曰：「此豈比他處，而敢爾不加意！」遂撻其人，易其馬。《韓魏公别録》。《宋朝事實類苑》卷八。《自警編》卷六。

115　虜人每見漢使，必起立致恭以問曰：「韓公安否？今在何處？」次問文、富二老，亦以公，餘或以官、以名而已。《韓魏公别録》。《宋朝事實類苑》卷八。

116　自唐以來，守北門者不知幾何人，惟狄梁公有生祠。公之去魏，魏人亦立生祠於熙寧佛寺，儀形宛然。每公誕辰，士女焚香於堂，小民獻技於庭者，終日不絶。公聞而笑曰：「我尚生也，而如此邪！」及公薨，魏人之來赴者甚多，而就哭於祠下者尤衆。《韓魏公别録》。

117　韓魏公所歷諸大鎮，皆有遺愛，人人畫像事之。獨魏人於生祠爲塑像，歲時瞻奠。《自警編》卷六引《行狀》。《言行龜鑑》卷二。

118　見歐陽修146。

119　韓魏公自中書出守相州，於居第作狎鷗亭。永叔以詩寄曰：「豈止忘機鷗鳥信，鈞陶萬物本無心。」魏公喜曰：「余在中書進退升黜，未嘗置心於其間。永叔可謂知我。」《古今詩話》。《詩話總龜》前集卷十五。《唐宋分門名賢詩話》卷四。

120　韓魏公晚號「安陽戇叟」。《石林燕語》卷十。

121　韓魏公以使相出鎮相州，因祀宣尼宿於齋館。夜有偷兒入其室，褰帷挺刃，顧謂公曰：「不能自濟，故來求濟於公。」公曰：「几上器具，可直百千，盡以與汝。」偷兒曰：「非此謂也，願得公首，以獻西人。」公即引頸。偷兒投刃稽顙曰：「以公德量過人，故來試公。然几上之物已荷公賜，願公無洩也。」公曰：「諾，明日於宅庫如其數取償之。」終不以語人。其後爲盜者以他事坐罪當死，乃於市中備言其事，曰：「慮吾死後，惜公之遺德，不傳於世也。」《厚德録》卷一引《遯齋閒覽》。《韓魏公遺事》。《類説》卷四十七。《群書類編故事》卷十六。

122　韓忠獻公判相州日，寒食節出祀，庖人驅數羊欲殺之。内一羊奔出公前跪鳴，良久不去，若有所訴。公問之曰：「汝非乞命呼？吾知矣。」羊鳴地而再跪伏，若拜謝狀。公即親書一牌，曰「長生羊」，繫於頸，令不得殺。公後筵會亦不用羊。《湖海新聞夷堅續志》前集卷二。

123　熙寧中，侍禁孫勉，監澶州堤，見一黿自黄河順流而下，射殺之，繼而暴卒。入冥爲黿訴，當償命。殿上主者乃韓魏公，勉實故吏，乃再三求哀。公教乞檢房簿，既至陰府，如所教，以尚有壽十五年，遂放還。《韓魏公别録》所書，其略如此。《魏公家傳》則云：右侍禁孫勉，監元城埽，埽多墊陷，費工料。勉詢知有巨黿穴其下，乃伺出射殺之。數日，勉方晝卧，爲吏追去：「有黿訴，當往證之。」既至一宫闕，守衛甚嚴，吏云：「紫府真人宫也。」勉仰視，真人乃韓魏公也，亟俯伏訴。公微勞之曰：「汝當往陰府證事乎？」勉述殺黿事，公取黄誥示之，謂曰：「黿不與人同，彼害汝埽，殺之，汝職也。」遣之使去，出門遂寤。事既播揚，神皇謂輔臣曰：「聞説韓琦爲真人事否？」皆曰：「未之聞也。」上具道所以，咨嗟久之。《清波雜志》卷七。《青瑣高議》前集卷一。《賓退録》卷六。

124　老王先生老志，道人前事未來者，凡有幾，罔不中。韓文公粹彦，吾妻父也。嘗得其手字曰：「憑取一真語，天官自相尋。」不月餘，自工部除禮部侍郎。小天一日命吾紹介，往見之。老志喜，即語小天曰：「紫府真人。」小天亦疾應曰：「先公魏國薨後，有家吏孫勔日主灑掃，因射大黿死被追，故有紫府真人事。或書於《青瑣小説》，不謬也。」老志又曰：「紫府真人，實陰官之貴，匪天仙。魏公功德茂盛，近始陞諸天矣。其初玉華真人下侍者也。」小天疾應曰：「乃玉華真人下侍者也。」二人相語，即啐喙同時。吾大爲之駭。小天徐語吾及老志曰：「先公晚在鄉郡，但寢與食外，朝夕惟處道室中静默，有獨坐至夜分者。未薨之前，遂自悟其身乃玉華真人下侍者也。」時吾歎息不已，而老志喜色自布宅。此事獨吾得久矣，恨世猶未知也。《鐵圍山叢談》卷五。

125　公起堂於此第池上，以效樂天，因名曰「醉白堂」。五月堂成，公賦二詩，其一卒章云：「霓裳百指非吾事，只學醺酣石上眠。」自是寢疾，以六月二十四日薨，此詩遂爲絶筆。既而上遣使特爲石藏以葬公，始悟「石上眠」之句若讖云。《韓魏公别録》。《詩話總龜》前集卷三十二。

126　韓魏公以病乞鄉郡，遂以使相侍中判相州，既而疾革，一夕，星隕於園中，櫪馬皆鳴，翌日，公薨。《東軒筆録》卷六。《古事比》卷一。

127　韓忠獻公神道碑，神宗御製也。中云：「薨前一夕，有大星殞于園中，櫪馬皆鳴。」《宋朝事實類苑》卷八。

128　韓侍中薨，差内臣張都知督葬事，玄堂甃以石，一切用度，皆出于官。上自撰墓碑，題其額曰：「兩朝顧命定册元勳之碑。」明年，曾侍中薨，上題其墓碑額曰：「兩朝顧命贊册亞勳之碑。」《倦游雜録》。《宋朝事實類苑》卷八。《墨客揮犀》卷二。

129　熙寧中，華山圮，雨木冰，已而韓魏公薨。王荆公挽詞云：「木稼曾聞達官怕，山頽果見哲人萎。」《賓退録》卷三。《雞肋編》卷下。《宋詩紀事》卷十五。

130　見蕭注2。

131　韓魏公聲雌，文潞公步碎。相者以爲二公若無此二事，皆非人臣之相。《老學庵筆記》卷七。《宋稗類鈔》卷五。

132　公姿貌英特，美鬚髯，骨骼清聳，眉目森秀。圖繪傳天下，人以謂高山大岳，望之氣象雄傑，而包育微細，畜泄雲雨，藏匿寶怪，蓋自然也。《宋名臣言行録》後集卷一。

133　凡人語及其所不平，則氣必動，色必變，辭必厲，唯韓魏公不然。更説到小人忘恩背義，欲傾己處，辭和氣平，如道尋常事。公曰：「某平生仗孤忠以進，每遇大事，則以死自處。幸而不死，事皆偶成，實天扶持，非某能也。」《宋朝事實類苑》卷十四。《韓魏公别録》。

134　韓魏公元勳盛德如此，聞人一小善，則曰：「琦不及也。」《自警編》卷四。

135　禁卒有私逃數日而負其母以至者，軍中執之以見公，按法當死。卒曰：「母老且病，近在數舍間，常恐不復見。誠知擅去當誅，得一見，死無恨。」公惻然，考按得實，即以便宜釋之。軍中感悦，有垂涕者。《宋朝事實類苑》卷十四。

136　韓魏公門人有擊關夜出者，閽吏不得賂，詰旦以鎖損訴于公。公曰：「鎖不堪用，付市買修來。」《清波雜志》卷四。《晁氏客語》。

137　吴長文子璟，素以勁挺有器節稱，公亦稱之。及幕府有闕，門下有以璟爲言者，公曰：「此人氣雖壯，然包畜不深，發必暴，且不中節，當以此敗。」置而不言。不踰年，璟罪敗，皆如其言。《宋朝事實類苑》卷十四。

138　韓魏公客郭注者，才而美，然求室則病。行年五十，未有室家。魏公憐之，百計賙恤，爲求婚，將遂，其人必死。公以侍兒賜之，未及門而注死。《冷齋夜話》卷九。《續墨客揮犀》卷四。《苕溪漁隱叢話》前集卷二十八。《昨非庵日纂》二集卷八。

139　魏公一日至諸子讀書堂，見卧榻枕邊有一劍，公問儀公：「何用？」儀公言：「夜間以備緩急。」公笑曰：「使汝果能手刃賊，賊死于此，汝何以處？萬一奪入賊手，汝不得爲完人矣。古人青氊之説，汝不記乎？」《道山清話》。《宋稗類鈔》卷五。

140　凡將相隨行，公使錢令子弟主之，遂以給私用，無復限量。獨公不然，所至一以屬本郡，月之所給，亦隨衆人，皆著爲例，例所不當得，一毫不取。《韓魏公别録》。

141　公在相府時，家有女樂十二輩。及崔夫人亡，一日盡厚遣之。同列多勸公留以爲暮年之歡，公曰：「所樂能幾何？而常令人勞心，孰與吾閒静之樂也。」識者以謂過人遠矣。《韓魏公别録》。《宋朝事實類苑》卷八。《自警編》卷二。《言行龜鑑》卷二。《昨非庵日纂》一集卷七。

142　韓魏公家不食蔬，以脯醢當蔬盤，度亦始於近時耳。《老學庵筆記》卷七。

143　〔公〕家藏圖籍萬餘卷，卷末皆題曰「傳賢子孫」。《韓魏公家傳》卷十。

144　韓稚圭善飲，後以疾，飲量殊減。《江隣幾雜志》。

145　予在揚州，一日，獨游石塔寺，訪一高僧。坐小室中，僧於骨董袋中取香如芡許，炷之，覺香韻不凡，與諸香異，似道家嬰香，而清烈過之。僧笑曰：「此魏公香也。韓魏公喜焚此香，乃傳其法。」《墨莊漫録》卷二。

146　王正甫、石才翁對韓魏公草書，公言：「二子一似向馬行頭吹笛。」座客皆不曉，公爲解之：「若非妙手，不敢向馬行頭吹也。」《蘇軾文集》卷六十九《題跋》。

147　魏公生儀公兄弟，名連彦字。彦生子，名從口字。口生子，從胄字。胄之子，名連三畫。或謂魏公之命，以其名琦字析焉。《揮麈録》卷二。

148　元豐中，忠彦以墳墓久闕照管，乞弟粹彦監相州酒税。神宗御批云：「韓琦有功于國，非他臣比，特依所乞。」仍令吏部今後常注其見在仕子孫一人，隨本資任，或親民監當相州一差遣。國朝以來，臣僚之家未嘗有此，乃非常之恩也。《韓魏公家傳》卷十。

149　韓魏公名德爲遐邇所重。韓魏公之子忠彦聘遼，國主知其爲公子，問嘗使南朝者：「形貌肖韓相公否？」皆曰：「然。」遂圖忠彦之像。靖康間，金人至河南，所過蕭然，入相州傳孝寺，見公畫像，下馬羅拜，秋毫不犯而去。又覓公墓，拜謁而退。《雲谷雜紀》卷三。

150　方靖康之變，燕人有隨虜過相州，因謁韓魏公祠堂，題詩祠中，一聯云：「有客能吟丞相柏，無人敢伐召公棠。」魏公勳德之重，而外夷亦知景慕如此也。《庚溪詩話》卷下。《堯山堂外紀》卷四十七。

151　粘罕遣兵破潁昌府，指揮兵馬不得入韓琦宅，至是百姓數千人皆入其家，並免殺戮。《三朝北盟會編》卷七十二。

富　弼

1　富鄭公父名言，而不辭右正言。《齊東野語》卷四。

2　見吕蒙正24。

3　富文忠公少日，有詬者，如不聞。或問，曰：「恐駡他人。」曰：「斥公名云富某。」曰：「天下安知無同姓名者乎？」《仕學規範》卷十三。《言行龜鑒》卷二。《群書類編故事》卷十六。《讀書鏡》卷二。《蓬窗日録》卷六。

4　富公未第時，家於水北上陽門外，讀書於水南天宫寺三學院。院有行者名宗顥，嘗給事公左右。及公作相，顥已爲僧，用公奏賜紫方袍，號寶月大師。公致政，築大第於至德坊，與天宫寺相邇。公以病謝客，宗顥來或不得前，則直入道堂，見公曰：「相公頗憶院中讀書時否？」公每爲之笑。時節送遺甚厚。《邵氏聞見録》卷十九。

5　見釋宗顥2。

6　王冀公欽若以使相尹洛，振車騎入城，士民聚觀。富韓公方爲舉子，與士人魏叔平、段希元、一張姓者同觀於上東門裏福先寺三門上。門高，富公魁偉，三人者挽之以登，見其旌節道從之盛。富公歎曰：「王公亦舉子耶！」三人者曰：「君何歎，安知吾輩異日不爾也？」後富公出入將相，以三公就第，年八十乃薨，諡曰文忠，其名位不在冀公之下，而功德則過之。魏叔平、段希元至富公爲宰相，以特奏名命官，張姓者窮老而死云。《邵氏聞見録》卷十七。

7　至和間，富公當國，立一舉三十年推恩之法。蓋公與河南進士段希元、魏昇平同場屋相善，公作相，不欲私之，故立爲天下之制。二人俱該此恩，希元官至太子中舍，致仕轉殿中丞；昇平官至大理寺丞。此法至今行之。嗚呼！爲宰相不私其所親如此，富公可謂賢矣。昇平既卒，公念之不忘，招其子宜與子孫講學。公薨，宜亦老，猶居門下。《邵氏聞見録》卷九。

8　歐陽公爲西京留守推官，富鄭公猶爲舉子，每與公往來。是時，胥夫人乳媪年老不睡，善爲冷淘，鄭公喜嗜之。每晨起，戒中厨具冷淘，則鄭公必來。公怪而問之，乳媪云：「我老不睡，每夜聞遶宅馬聲，則富秀才明日必至，以此驗之。若如常夜，則必不來。」歐公知富公必貴。《默記》卷下。

9　見晏殊45—47。

10　見晏殊48。

11　見晏殊49。

12　制科亦多由進士，故皆試詩賦一篇，唯富鄭公以茂材異等起布衣，未嘗歷進士。既召試，乃以不能爲詩賦懇辭，詔試策論各一。自是遂爲故事。《石林避暑録話》卷二。

13　富鄭公早年嘗夢青州王相公以後事相託。公曰：「相公德被生民，當延遐壽，何遽及此？」後二年，罷相，知鄆州，辟鄭公爲倅。到任月餘，有大星隕于宅園。家人怪之，相告曰：「後月當見。」不至後月薨。鄭公爲治喪事，故鄭公挽詞曰「道德被生民」，與當年夢中符契。《古今詩話》。《詩話總龜》前集卷三十五。《宋朝事實類苑》卷四十六引《名賢詩話》。

14　見郭后1。

15　吕許公初薦富韓公使虜，晏元獻爲樞密使，富公不以嫌辭，晏公不以親避，愛憎議論之際，卒無秋毫窺其間者。其直道自信不疑，誠難能也。及使還，連除資政殿學士，富公始以死辭，不拜，雖義固當然，其志亦有在矣。未幾，晏公爲相，富公同除樞密副使。晏公方力陳求去，不肯並立。仁宗不可，遂同處二府。前蓋未有此比也。《石林避暑録話》卷三。

16　慶曆二年，大遼以重兵壓境，泛使劉六符再至，求關南十縣之地。虜意不測，在廷之臣無敢行者。富韓公往聘，面折虜之君臣，虜辭屈，增幣二十萬而和。方當公再使也，受國書及口傳之辭於政府，既行，謂其副曰：「吾爲使者而不見國書，萬一書辭與口傳者異，則吾事敗矣。」發書視之，果不同。公馳還，見仁宗具論之。公曰：「政府故爲此，欲置臣於死地。臣死不足惜，奈國命何？」仁宗召宰相吕夷簡面問之，夷簡從容袖其書曰：「恐是誤，當令改定。」富公益辯論不平，仁宗問樞密使晏殊曰：「如何？」殊曰：「夷簡決不肯爲此，真恐誤耳。」富公怒曰：「晏殊姦邪，黨吕夷簡以欺陛下。」富公，晏公之婿也，富公忠直如此。《邵氏聞見録》卷九。《宋名臣言行録》後集卷二。

17　或傳富鄭公奉使遼國，虜使者云：「早登雞子之峯，危如累卵。」答云：「夜宿丈人之館，安若泰山。」又曰：「酒如綫，因針乃見。」富答曰：「餅如月，遇食則缺。」《梅磵詩話》卷上。《增訂遼詩話》卷下。《宋四六話》卷十二。《宋詩紀事》卷十二引《玉蓮詩話》。

18　富公晚年，見賓客譽其奉使之功，則面頸俱赤，人皆不喻其意。子弟於暇日以問公，公曰：「當吾使北時，元勳宿將，皆老死久矣。後來將不知兵，兵不習戰，徒見聘問絡繹，恃以無恐。雖曲不在我，若與之較，則彼包藏禍心，多歷年所事，未可知。忍恥增幣，非吾意也。」《曲洧舊聞》卷二。

19　見章得象18。

20　見范仲淹59。

21　見范仲淹60。

22　富鄭公知鄆州，有士人出入倡家久，其後與倡競，乃撾其面，碎之，涅以墨，遂敗其面。其倡號泣訴于府。公大怒，立追士人至，即下之獄。數日當决遣，其士素有才名，府幕皆更進言于鄭公曰：「此人實高才，有聲河朔間，今破除之，深爲可惜。」公曰：「惟其高才，所以當破除也。吾亦知其人非久于布衣者，當未得志，其賊害乃如此，以如斯人而使大得志，是虎生翼者。今不除之，後必爲民害。」意决之。《北窗炙輠録》卷下。

23　富鄭公爲樞密副使，坐石守道詩，自河北宣諭使還，道除知鄆州，徙青州，讒者不已，人皆爲公危懼。會河北大饑，流民轉徙東下者六七十萬人，公皆招納之。勸民出粟，自爲區畫，散處境内，屋廬、飲食、醫藥，纎悉無不備，從者如歸市。有勸公非所以處疑弭謗，禍且不測，公傲然弗顧曰：「吾豈以一身易此六七十萬人之命哉！」卒行之愈力。明年，河北二麥大熟，始皆負而歸，則公所全活也。于是雖讒公者，亦莫不畏服，知不可撓，而疑亦因是浸釋。公在政府不久，而青州適當此變。嘗見其與一所厚書云：「在青州二年，偶能全活得數萬人，勝二十四考中書令遠矣。」張侍郎舜民嘗刻之石。《石林避暑録話》卷三。《厚德録》卷三。《仕學規範》卷二十六。《宋稗類鈔》卷一。

24　富公知青州，歲穰而河朔大飢，民東流。公以爲從來拯飢，多聚之州縣，人既猥多，倉廩不能供，散以粥飯，欺弊百端。由此人多饑死，死者氣薰蒸，疫疾隨起，居人亦致病斃。是時方春，野有青萊，公出榜要路，令飢民散入村落，使富民不得固陂澤之利，而等級出米以待之。民重公令，米穀大積，分遣寄居闲官往主其事，間有健吏，募流民中有曾爲吏胥、走隸者，皆倍給其食，令供簿書、給納、守禦之役。借民倉以貯，擇地爲場，堀溝爲限。與流民約，三日一支，出納之詳，一如官府。公推其法於境内，吏胥所在，手書、酒炙之饋日至，人人忻戴，爲之盡力。比麥熟，人給路糧遣歸。餓死者無幾，作叢冢葬之。其間强壯堪爲禁卒者，募得數千人，面刺「指揮」二字，奏乞撥充諸軍。時中有與公不相能者，持之不報，人爲公憂之。公連上章懇請，且待罪，乃得報。自是天下流民處，多以青州爲法。《龍川别志》卷下。《宋名臣言行録》後集卷二。

25　慶曆末，富文忠公鎮青州，會河決商胡，北方大水，流民坌入京東。公勸所撫八州之民出粟以助賑給，各因坊村擇寺廟及公私空舍，又因山崖爲窟室，以處流離。擇寓居官無職事者，各給以俸，即民所贅聚，籍而受券，以時給之。器物薪芻，無不完具。不幸死者，爲叢塚收瘞，自爲文，遣使祭之。明年夏，大稔，計其道里，資遣還業。八州之閒所活者，無慮五十餘萬人。其募爲兵者，又萬餘人。仁宗嘉之，拜公禮部侍郎，公曰：「恤災賑乏，臣之職也。」卒辭不受。《澠水燕談録》卷二。

26　富鄭公守青，值荒歲艱食，從朝廷乞斛斗濟民，作書與執政云：「伏念人生，好事難得入手，今方遇之，幸樂成此志也。」《侯鯖録》卷八。

27　見范仲淹106。

28　仁皇帝問王懿敏素曰：「大僚中孰可命以相事者？」懿敏曰：「下臣其敢言？」帝曰：「姑言之。」懿敏曰：「唯宧官宫妾不知姓名者，可充其選。」帝憮然，有間，曰：「唯富弼耳。」懿敏下拜曰：「陛下得人矣。」既告大庭相富公，士大夫皆舉笏相賀，或密以聞，帝益喜曰：「吾之舉賢於夢卜矣。」《邵氏聞見後録》卷二十。

29　嘉祐中，富韓公爲宰相，歐陽公在翰林，包孝肅公爲御史中丞，胡翼之侍講在太學，皆極天下之望。一時士大夫相語曰：「富公真宰相，歐陽永叔真翰林學士，包老真中丞，胡公真先生。」遂有「四真」之目。《容齋五筆》卷三。《小學紺珠》卷六。《古謡諺》卷四十五。

30　三得人：富弼宰相，歐陽修翰林學士，張昪御史中丞升卿。至和中。《小學紺珠》卷六。

31　見蘇洵6。

32　見蘇洵7。

33　嘉祐中，仁宗已不豫，久不御殿，雖宰臣亦不得見。富文忠公求入視疾，内侍以公未有詔旨，止之，公叱之曰：「安有宰相一日不見天子！」遂趨入見，因乞監侍祈禱，留宿殿中。自是，事無巨細，皆白執政而後行，上下晏然。《澠水燕談録》卷二。

34　國朝宰相，最少年者惟王溥，罷相時父母皆在，人以爲榮。今富丞相弼入中書，時年五十二，太夫人在堂康强，後三年，太夫人薨，有司議贈卹之典，云：「無見任宰相丁憂例。」是歲三月十七日春宴，百司已具，前一夕有旨：「富某母喪在殯，特罷宴。」此事亦前世未有。《歸田録》卷二。《宋朝事實類苑》卷二十四。

35　富鄭公、韓魏公同在中書，鄭公母老矣，一日語及故事，宰相有起復視事者，魏公曰：「此非朝廷盛事。」已而鄭公居母憂，朝廷屢起之。上章三辭，貼黄言：「臣在中書日，嘗與韓琦言之，決不當起。」魏公曰：「吾但以實言之，不料以爲怨。」自此二人稍稍有隙。《龍川别志》卷下。《宋名臣言行録》後集卷二。

36　至和中，仁宗寢疾，時相富文忠密通意光獻立後，而慈聖意在英宗。傳道中外者，張茂則也。而伺察英宗起居狀者，王廣淵也，蔡抗也。事垂成，語文潞公。潞公爲首相，與富公議協，密諭王文忠爲詔草，常懷之以待非常。久之，仁宗疾有瘳，潞公服喪去位，富文忠乃召韓忠獻爲樞密使，且密告之，欲共圖其事。富文忠尋亦憂去，忠獻乃立英宗爲皇子。富文忠聞之不懌，以謂事固定，待有變而立可也，萬一有疑阻，則豈復得其人也。韓、富由是搆。英宗即位，時富文忠解喪爲樞密使。一日鎖院麻出，乃立潁王制，富文忠初不與聞，遂以語侵忠獻，而引疾力去。韓忠獻之喪，富文忠一不弔問。《聞見近録》。

37　厚陵待近侍甚嚴，其徒讒惎煽熾，慈聖殊不懌。富韓公上書切諫，其略曰：「千官百辟在廷，豈能事不孝之主？伊尹之事，臣能行之。」厚陵時雖病，猶能嘉納。其後聖躬康復，車駕一出，都人懽忭鼓舞，所在相慶。慈聖語其事於宰執，宰執稱賀，魏公進曰：「臣觀太皇、太后陛下所以諭臣等，必是聖心深厭萬幾，欲行復子明辟之事，此盛德也。前代母后，豈能有哉！臣敢不仰承慈訓，以詔天下？臣等謹自此辭。」乃列拜，呼中貴捲簾而退。既下殿，富韓公徐曰：「稚圭，兹事甚好，何不大家先商量。」魏公微笑而已。《曲洧舊聞》卷八。

38　英宗即位之初，感疾不能視朝，大臣請光獻太后垂簾權同聽政，后辭之不獲，乃從。英宗才康復，后已下手書復辟。魏公奏：臺諫有章疏，請太后早還政。后聞之遽起。魏公急令儀鸞司撤簾，后猶未轉御屏，尚見其衣也。時富韓公爲樞密相，怪魏公不關報撤簾事，有「韓魏公欲致弼於族滅之地」之語。歐陽公爲參政，首議追尊濮安懿王，富公曰：「歐陽公讀書知禮法，所以爲此舉者，忘仁宗，累主上，欺韓公耳。」富公因辭執政例遷官，疏言甚危，三日不報，見英宗，面奏曰：「仁宗之立陛下，皇太后之功也。陛下未報皇太后大功，先録臣之小勞，非仁宗之意也。方仁宗之世，宗屬與陛下親相等者尚多，必以陛下爲子者，以陛下孝德彰聞也。今皇太后謂臣與胡宿、吴奎等曰：『無夫婦人無所告訴。』其言至不忍聞，臣實痛之。豈仁宗之所望於陛下者哉！」以笏指御牀曰：「非陛下有孝德，孰可居此？」英宗俯躬曰：「不敢。」富公求去益堅，遂出判河陽，自此與魏公、歐陽公絶。後富公致政居洛，每歲生日，魏公不論遠近，必遣使致書幣甚恭，富公但答以老病，無書。魏公之禮終不替，至薨乃已。豈魏公有愧於富公者乎？然天下兩賢之。魏公、歐陽公之薨也，富公皆有祭弔。國史著富公以不預策立英宗，與魏公不合，至此祭弔不通，非也。《邵氏聞見録》卷三。

39　仁廟登遐，英宗即位，日以悲傷得疾，國步方艱，萬機懼曠，而慈聖光獻曹后因垂簾視事者久之。魏公度上疾瘳矣，時旱甚，迺援故事，請天子以素仗出禱雨。當是時，都人争矚目懽呼，大慰中外望。魏公遂得藉是執奏，丐歸政天子。后許矣，未堅也。一旦，魏公袖詔書簾前曰：「皇太后聖德光大，頃許復辟。今書詔在是，請付外施行。」后未及答，即顧左右曰：「撤簾。」后乃還宫。時鄭公方爲樞密，班繼執政而上。將奏事，則見簾已捲，天子獨當宁殿上矣。既下而怒，魏公曰：「非敢外富公也。懼不合，則歸政未有期。」其後，熙寧中魏公薨於鄉郡，而鄭公不弔祭。識者以爲盛德之歉。《鐵圍山叢談》卷三。

40　英宗初臨御，韓魏公爲相，富鄭公爲樞密相。一日，韓公進擬數官者策立有勞，當遷官。富公曰：「先帝以神器付陛下，此輩何功可書？」韓公有愧色。後韓公帥長安，爲范堯夫言其事，曰：「琦便怕它富相公也。」《邵氏聞見後録》卷二十一。《宋名臣言行録》後集卷二。

41　富鄭公爲樞密使。英宗初即位，賜大臣永昭陵遺留器物，已拜賜，又例外獨賜鄭公如干，鄭公力辭。東朝遣小黄門諭公：「此微物，不足辭。」雖家人亦以爲不害大體，屢辭恐違中旨。公曰：「此固微物，要是例外也。大臣例外受賜不辭，若人主例外作事，何以止之？」竟辭不受。《寓簡》卷五。《何氏語林》卷十三。《宋稗類鈔》卷三。

42　英宗一日因公進除目而震怒，響滿一殿，擲除目榻下。公慨然笏拾除目進之，曰：「天子亦有怒焉，出九師以伐四夷，否則陳斧鉞以誅大臣。今日陛下之怒不爲常事，除目也，必以臣等有大過惡可怒者，何不誅臣以謝天下？」英宗爲之霽色温言，公進説猶久之不已。《宋名臣言行録》後集卷二引晁以道《富公奏議序》。

43　富文忠以累朝舊相出鎮河陽，龍圖韓贄自西京被召孟洛，相去不及百里。雖非入都正驛，而迂行止一舍爾。韓未戒行，馳書於公，欲因而假道三城，以通典謁。公報拒之，意謂侍從被召，不當曲程，先展私覿，慮招物議。《珍席放談》卷下。

44　富韓公爲相，神宗嘗對大臣稱知河南府李中師治狀。公以中師厚結中人，因對曰：「陛下何從知之？」中師銜其沮己，及再尹河南，富公已老，乃籍其户，令出免役錢，與富民等。《容齋續筆》卷四。《樵書》初編卷一。

45　熙寧初，神宗謂王安石曰：「有比丘尼千姓者，爲富弼言：世界漸不好，勿預其事可也。弼信之。」然亦不之罪也。《邵氏聞見後録》卷二十八。

46　見王安石54。

47　見王安石55。

48　富公熙寧中罷相鎮亳，常深居養病，罕出視事。時幕府諸公事須禀命，常以狀白公，公批數字于紙尾，莫不盡其理。或有難決之事，諸公憂疑不能措手者，相與求見公，公以一二言裁處，徐語它事，諸公曉然，率常失其所疑者。退而歎服，以爲世莫可及也。《澠水燕談録》卷二。《宋朝事實類苑》卷八。

49　富文忠公尤達性理。熙寧中，餘守官洛下，公時爲亳守，遺餘書，託爲訪荷澤諸禪師影像。餘因以偈戲之云：「是身如泡幻，盡非真實相。況兹紙上影，妄外更生妄。到岸不須船，無風休起浪。惟當清静觀，妙法了無象。」公答偈曰：「執相誠非，破相亦妄。不執不破，是名實相。」既又以手筆貺餘曰：「承此偈見警，美則美矣，理則未然。所謂無可無不可者，畫亦得，不畫亦得。就其中觀像者爲不得，不觀像者所得如何？禪在甚麽處？似不以有無爲碍者，近乎通也。思之！思之！」《青箱雜記》卷十。《何氏語林》卷九。《宋稗類鈔》卷七。

50　富鄭公少好道，自言吐納長生之術，信之甚篤，亦時爲煉燒丹竈事，而不以示人……熙寧初，再罷相，守亳州，公已無意於世矣。圓照大本者，住蘇州瑞光寺，方以其道震東南。穎州僧正顒，世號華嚴者，從之，得法以歸。鄭公聞而致之於亳，館於書室，親執弟子禮。一日旦起，公方聽事公堂，顒視室中有書櫃數十，其一扃鏁甚嚴，問之左右，曰：「公常手自啓閉，人不得與。」意必道家方術之言，亟使取火焚之，執事者争不得。公適至，問狀，顒即告之曰：「吾先爲公去一大病矣。」公初亦色微變，若不樂者，已而意定，徐曰：「無乃太虐戲乎！」即不問。自是豁然，遂有得。顒曰：「此非我能爲，公當歸之吾師。」乃以書偈通圓照，故世言公得法大本。然公晚年於道亦不盡廢。薨之夕，有大星隕於寢，洛人皆共見。《巖下放言》卷中。《宋稗類鈔》卷七。

51　〔丞相富弼居士〕聞顒禪師主投子，法席冠淮甸，往質所疑。會顒爲衆登座，見其顧視如象王逥旋。公微有得，因執弟子禮，趨函丈，命侍者請爲入室。顒見即曰：「相公已入來，富弼猶在外。」公聞汗流浹背，即大悟，尋以偈寄圓照本曰：「一見顒公悟入深，夤緣傳得老師心。東南謾説江山遠，目對靈光與妙音。」後奏署顒師號。《五燈會元》卷十六。

52　富丞相一日於墳寺鬀度一僧，貢父聞之，笑曰：「彦國壞了幾箇，才度得一箇。」人問之，曰：「彦國每與僧對語，往往奬予過當，其人恃此傲慢，反以致禍者，攽目擊數人矣，豈非壞了乎！」皆大笑。《道山清話》。《讀書鏡》卷三。

53　熙寧二年，富公判亳州，以提舉常平倉趙濟言公沮革新法，落武寧節度及平章事，以左僕射判汝州。過南京，張公安道爲守，列迎謁騎從於庭，張公不出。或問公，公曰：「吾地主也。」已而富公來見，張公門下客私相謂：「二公天下偉人，其議論何如？」立屏後竊聽。張公接富公亦簡，相對屹然如山岳。富公徐曰：「人固難知也。」張公曰：「謂王安石乎？亦豈難知者！仁宗皇祐間，某知貢舉院，或薦安石有文學，宜辟以考校，姑從之。安石者既來，凡一院之事皆欲紛更之。某惡其人，檄以出，自此未嘗與之語也。」富公俛首有愧色。蓋富公素喜王荆公，至得位亂天下，方知其姦云。《邵氏聞見録》卷九。《曲洧舊聞》卷二。《讀書鏡》卷八。

54　王介甫未達，韓子華、富彦國愛其才，皆力薦於朝。王秉政，頗失士望，二公悔惡之。張安道歸南京，富公守陳。安道由陳見富公，尊俎閒談，疾介甫不已。安道略不答，富公曰：「安道是介甫耶？」安道曰：「某何嘗謂是，公自不知人，今將何尤？」富公默然無語。《過庭録》

55　見宋神宗8。

56　富鄭公致政歸西都，嘗著布直裰，跨驢出郊，逢水南巡檢，蓋中官也，威儀呵引甚盛，前卒呵「騎者下」，公舉鞭促驢，卒聲愈厲，又唱言：「不肯下驢，則請官位。」公舉鞭稱名曰：「弼。」卒不曉所謂，白其將曰：「前有一人，騎驢衝節，請官位不得，口稱『弼』。」將方悟曰：「乃相公也！」下馬執鋭，伏謁道左，其候贊曰：「水南巡檢唱喏！」公舉鞭去。《萍洲可談》卷三。《賢弈編》卷一。《何氏語林》卷十四。《昨非庵日纂》一集卷十。《宋稗類鈔》卷三。

57　洛陽園池多因隋唐之舊，獨富鄭公最爲近闢而景物最勝。……鄭公自還政事歸第，一切謝絶賓客，燕息此園幾二十年，亭臺花木皆出其目營心匠，故逶迤衡直，圜爽深密，曲有奥思。《邵氏聞見後録》卷二十四。

58　富韓公居洛，其家圃中淩霄花無所因附而特起，歲久遂成大樹，高數尋，亭亭然可愛。韓秉則云：「淩霄花必依他木，罕見如此者，蓋亦似其主人耳。」《曲洧舊聞》卷二。

59　凌霄花未有不依木而能生者，惟西京富鄭公園中一株，挺然獨立，高四丈，圍三尺餘，花大如杯，旁無所附。宣和初，景華苑成，移植於芳林殿前，畫圖進御。《老學庵筆記》卷九。

60　〔富〕公清心學道，獨居還政堂，每早作，放中門鑰，入瞻禮家廟。對夫人如賓客，子孫不冠帶不見，平時謝客。文潞公爲留守，時節往來。富公素喜潞公，昔同朝，更拜其母，每勸潞公早退，潞公愧謝。既薨，其子朝議名紹廷，字德先，守其家法者也。公兩女與其婿及諸外甥皆同居公之第，家事一如公無恙時，毫髮不敢變，鄉里稱之。《邵氏聞見録》卷九。《宋名臣言行録》後集卷二。

61　康節公先與富韓公有舊，公自汝州得請歸洛養疾，築大第，與康節天津隱居相邇。公曰：「自此可時相招矣。」康節曰：「某冬夏不出，春秋時，間過親舊間。公相招未必來，不召或自至。」公謝客戒子曰：「先生來，不以時見。」康節一日過之，公作詩云：「先生自衛客西畿，樂道安闲絶世機。再命初筵終不起，獨甘窮巷寂無依。貫穿百代嘗探古，吟詠千篇亦造微。珍重相知忽相訪，醉和風雨夜深歸。」康節和曰：「道堂閒話儘多時，塵外盃觴不浪飛。初上小車人已静，醉和風雨夜深歸。」又題康節《擊壤詩集》云：「黎民於變是堯時，便字堯夫德可知。更覽新詩名擊壤，先生全道略無遺。」其知康節如此。《邵氏聞見録》卷十八。《宋詩紀事》卷十八。

62　邵康節與富韓公在洛，每日晴必同行至僧舍。韓公每過佛寺神祠，必躬身致敬。康節笑曰：「無乃爲佞手？」韓公亦笑，自是不爲也。《道山清話》。《何氏語林》卷十九。

63　見邵雍22。

64　見邵雍23。

65　見邵雍24。

66　見邵雍25。

67　彦國富弼之言鋪陳，晦叔吕公著之言簡當，君實司馬光之言優游，伯淳程顥之言條暢。熙寧間，康節邵先生雍作《四賢吟》。《小學紺珠》卷六。《邵氏聞見録》卷十五。

68　有仇生者，少與富鄭公善，後以失歡去，游於韓魏公之門。未幾，韓、富不協，遷怒仇，謂背有所短也。及魏公卒，富公至不往弔，且欲甘心於仇。或謂仇須面詣謝，仇曰：「刺骨之恨，豈送面可消！但富公正人，韓公君子，短正人於君子之前，能不入於妒婦之條乎？」富公聞之，於是釋然。《楓窗小牘》卷下。

69　元豐六年，富公疾病矣，上書言八事，大抵論君子小人爲治亂之本。神宗語宰輔曰：「富弼有章疏來。」章惇曰：「弼所言何事？」帝曰：「言朕左右多小人。」惇曰：「可令分析孰爲小人。」帝曰：「弼三朝老臣，豈可令分析？」右丞王安禮進曰：「弼之言是也。」罷朝，惇責安禮曰：「右丞對上之言失矣。」安禮曰：「吾輩今日曰『誠如聖諭』，明日曰『聖學非臣所及』，安得不謂之小人！」惇無以對。《邵氏聞見録》卷九。

70　富公爲人温良寬厚，泛與人語，若無所異同者。及其臨大節，正色慷慨，莫之能屈。智識深遠，過人遠甚，而事無巨細，皆反復熟慮，必萬全無失然後行之。宰相，自唐以來謂之禮絶百僚，見者無長幼皆拜，宰相平立，少垂手扶之。送客，未嘗下堦。客坐稍久，則吏從傍唱「相公尊重」，客踧踖起退。及公爲相，雖微官及布衣謁見，皆與之抗禮，引坐，語從容，送之及門，視其上馬，乃還。自是群公稍稍效之，自公始也。自致仕歸西都，十餘年，常深居不出。晚年，賓客請見者亦多謝以疾。所親問其故，公曰：「凡待人，無貴賤賢愚，禮貌當如一。吾累世居洛，親舊蓋以千百數。若有見有不見，是非均一之道；若人人見之，吾衰疾，不能堪也。」士大夫亦知其心，無怨也。嘗欲之老子祠，乘小轎過天津橋，會府中徙市於橋側，市人喜公之出，隨而觀之，至於安門，市爲之空，其得民心也如此。及違世，士大夫無遠近、識與不識，相見則以言，不相見則以書，更相弔唁，往往垂泣，其得士大夫心也又如此。《涑水記聞》卷十五。《宋名臣言行録》後集卷二。《宋朝事實類苑》卷八。《錦繡萬花谷》前集卷十。

71　富鄭公初請功德院，得勑額曰「奉親」。已而乃作兩院，共用一名，謂之南奉親院、北奉親院。《老學庵筆記》卷四。

72　富鄭公治家嚴整，有二子舍，凡使女、僕輩戒不得互相往來，閨門肅如也。《麈史》卷中。

73　張子韶云，富鄭公年八十，書座右曰：「守口如瓶，防意如城。」《自警編》卷二。《宋元學案》卷三。案：《宋元學案》謂「劉器之曰」。

74　〔元豐六年〕夏五月，大星殞於公所居還政堂下，空中如甲馬聲，登天光臺，公焚香再拜，知其將終也。異哉！《邵氏聞見録》卷九。《宋名臣言行録》後集卷二。《古事比》卷一。

75　富文忠甲辰年丙寅月丙午日癸巳時生，韓忠獻戊申年庚申月庚申日庚辰時生。昔有善術者云：「富命可及九分，韓不及一二分，功名禄位，弗相上下。」論者莫以爲然。厥後忠獻薨時才年六十，文忠還政優游自適，十年方捐館，壽八十。始信術之精微也。《珍席放談》卷下。

76　洛中耆舊言，伊洛水六十年一泛濫爲祥害。自祥符至熙寧中，自福善坡以北，率被昏墊，公私蕩没。富公晏夫人尚無恙也，倉卒以浴桶濟之而沉。水退，死者衆多。《晝墁録》。

宋人軼事彙編卷十一

魯宗道

1　見王繕1。

2　祥符中，天書降，群臣稱賀。魯宗道上疏，略曰：「天道福善禍淫，不言示化。人君政得其理，則作佑以垂報，治乖於上，則出異以警戒，又何書哉？臣恐姦臣肆其誕妄，妖惑上聽。」真宗雖不開納，然甚奇之。《國老談苑》卷二。

3　魯宗道爲正言，言事違忤，真宗稍忌之。宗道一日自訟於上前曰：「臣在諫列，言事乃臣之職，陛下以數而忌之，豈非有納諫之虚名，俾臣負素飡之辱矣。臣切愧之，謹愿罷去。」上喜其忠，勉而遣之。他日，追念其言，御筆題殿壁曰：「魯直。」《國老談苑》卷二。《宋名臣言行録》前集卷五。《自警編》卷六。《言行龜鑑》卷六。《類説》卷四十五引《聖宋掇遺》。

4　仁宗在儲宫，真宗慎擇官僚，皆難其人。魯宗道時作正言，慷慨敢諫。忽一日便坐召對，真宗曰：「太子，天下之本，當得正人輔之。今以付卿，其志心以導吾子。」宗道退讓，敦奬遣之。翌日，除右諭德。《國老談苑》卷一。

5　仁宗在東宫，魯肅簡公宗道爲諭德。其居在宋門外，俗謂之浴堂巷，有酒肆在其側，號仁和，酒有名於京師，公往往易服微行，飲於其中。一日，真宗急召公，將有所問。使者及門而公不在，移時乃自仁和肆中飲歸。中使遽先入白，乃與公約曰：「上若怪公來遲，當託何事以對？幸先見教，冀不異同。」公曰：「但以實告。」中使曰：「然則當得罪。」公曰：「飲酒人之常情，欺君臣子之大罪也。」中使嗟歎而去。真宗果問，使者具如公對。真宗問曰：「何故私入酒家？」公謝曰：「臣家貧無器皿，酒肆百物具備，賓至如歸，適有鄉里親客自遠來，遂與之飲。然臣既易服，市人亦無識臣者。」真宗笑曰：「卿爲宫臣，恐爲御史所彈。」然自此奇公。《歸田録》卷一。《宋朝事實類苑》卷五十三。《宋名臣言行録》前集卷五。《仕學規範》卷六。《自警編》卷二。《言行龜鑑》卷二。《群書類編故事》卷二十二。《東都事略》卷五十三。

6　魯宗道直龍圖閣，時濟陽公方用事。一日以公事造其第，盤辟之際，丁謂曰：「學士拜時衫窣地。」應聲答曰：「侍中宴處幕漫天。」時丁有異心，聞公此言，神悸膽怯，殆不能支。《類説》卷四十五引《聖宋掇遺》。參見丁謂35、楊億51、52。

7　魯簡肅公宗道，仁宗時，參政事。京師富民陳子城毆殺磨工，初有詔立賞追捕，數日，中旨罷之。魯公争于簾前曰：「陳某家豪，不宜保庇。」章獻怒曰：「卿安知其家豪？」魯公曰：「若不家豪，安得關節至禁中？」章獻默然。真宗素賞魯之剛直，書魯宗道于殿柱。故章獻拔用之。《能改齋漫録》卷十三。

8　魯宗道爲參政，以忠鯁自任。嘗與宰執議事，時有不合者，宗道堅執不回。或議少有異，則遷諍不已，然多從宗道所論。時人謂曰「魚頭公」，蓋以骨鯁目之也。《國老談苑》卷二。《類説》卷四十五引《聖宋掇遺》。《紺珠集》卷十二。《古事比》卷二十。

9　魯肅簡公立朝剛正，嫉惡少容，小人惡之，私目爲「魚頭」。《歸田録》卷一。

10　見王旦80。

11　魯宗道以孤直遇主，公家之事，知無不爲。每中書罷歸私宅，别居一小齋，繪山水，題曰「退思巖」，獨游其間，雖家人罕接焉。《國老談苑》卷二。《圖畫聞見志》卷六。《紺珠集》卷十二。《類説》卷四十五引《聖宋掇遺》。《昨非庵日纂》二集卷十三。

12　魯肅簡公勁正，不徇愛憎，出於天性。素與曹襄悼不協，天聖中因議茶法，曹力擠肅簡，因得罪去。賴上察其情，寢前命，止從罰俸。獨三司使李諮奪職，謫洪州。及肅簡病，有人密報肅簡，但云：「今日有佳事。」魯聞之，顧婿張昷之曰：「此必曹利用去也。」試往偵之，果襄悼謫隨州。肅簡曰：「得上殿乎？」張曰：「已差人押出門矣。」魯大驚曰：「諸公誤也！利用何罪至此？進退大臣，豈宜如此之遽！利用在樞密院，盡忠於朝廷，但素不學問，倔强不識好惡耳。此外無大過也。」嗟惋久之，遽覺氣塞，急召醫視之，曰：「此必有大不如意事動其氣，脈已絶，不可復治。」是夕，肅簡薨。李諮在洪州聞肅簡薨，有詩曰：「空令抱恨歸黄壤，不見崇山謫去時。」蓋未知肅簡臨終之言也。《夢溪續筆談》。《湧幢小品》卷十四。《宋稗類鈔》卷三。

13　魯肅簡貶濮州團練副使，汀州安置。在汀二年，杜門不與人接，日閲書數卷而已。室内僅容一榻，坐卧其中，欲將終身焉。人不堪其憂，而公處之裕如也。《言行龜鑑》卷二。

夏　竦

1　夏英公其父侍禁，名承皓。因五鼓入朝，時冬月盛寒，見道左有嬰兒啼甚急，蓋新生子也。立馬遣人燭下視之，錦綳文葆，插金釵子二隻，且男子也。夏無子，因去育之，竟不知誰氏子焉。稍長，其父没王事，得官潤州丹陽主簿。姚鉉作浙漕，見其人物文章，薦試大科，遂知名。《默記》卷中。

2　夏文莊父爲侍禁時，文莊尚幼，有道士愛之，乞爲養子。父止文莊一子，弗許。道士曰：「是兒有仙骨，不爾，位極人臣，但可惜墮落了。」後文莊爲通判，又見昔日道士，曰：「尚可作地位。」在成都復見道士跨驢於市，摇手曰：「無及矣。」遂不復見。《孫公談圃》卷上。

3　夏文莊公竦，初侍其父監通州狼山鹽場，《渡口》詩曰：「渡口人稀黯翠煙，登臨尤喜夕陽天。殘雲右倚維揚樹，遠水南回建業船。山引亂猿啼古寺，電驅甘雨過闲田。季鷹死後無歸客，江上鱸魚不直錢。」時年十七。後之題詩，無出其右。識者以謂「甘雨過闲田」雖有爲霖之志，而終無濟物之澤。《澠水燕談録》卷七。《宋朝事實類苑》卷三十四。

4　夏文莊公竦幼負才藻，超邁不群。時年十二，有試公以《放宫人賦》者，公援筆立成，文不加點。其略曰：「降鳳詔於丹陛，出蛾眉於六宫。夜雨未回，儼鬢雲於簾户；秋風漸曉，失釵燕於房櫳。」又曰：「莫不喜極如夢，心摇若驚。踟而玉趾無力，眄睞而横波漸傾。鸞鑑重開，已有歸鴻之勢；鳳笙將罷，皆爲别鶴之聲。于時銀箭初殘，瓊宫乍曉。星眸争别於天仗，蓮臉競辭於庭沼。行分而掖路深沉，步緩而回廊繚繞。嫦娥偷藥，幾年而不出蟾宫；遼鶴思家，一旦而卻歸華表。」《青箱雜記》卷五。

5　夏英公少年作詩，語意驚人，有「野花無主傍人行」之句。《江鄰幾雜志》。

6　本朝夏英公亦嘗以文章謁盛文肅，文肅曰：「子文章有館閣氣，異日必顯。」後亦如其言。《青箱雜記》卷五。

7　夏竦，字子喬。父故錢氏臣，歸朝爲侍禁。竦幼學於姚鉉，使爲《水賦》，限以萬字。竦作三千字以示鉉，鉉怒不視，曰：「汝何不於水之前後左右廣言之，則多矣。」竦又益之，凡得六千字，以示鉉，鉉喜曰：「可教矣。」《涑水記聞》卷三。《宋朝事實類苑》卷三十四。《堯山堂外紀》卷四十六。《堅瓠壬集》卷二。《宋稗類鈔》卷五。

8　金鶯池在丹陽縣治内。宋夏竦爲主簿時，一日，侍母燕坐，見黄鸝雙舞，俱没於地。發之，得金鶯二。其母命瘞之，竦因築亭其上。後人發地求金鶯不得，遂鑿爲池。《明一統志》卷十一。

9　夏鄭公竦以父殁王事，得三班差使，然自少好讀書，攻爲詩。一日，所業，伺宰相李文靖公沆退朝，拜於馬首而獻之。文靖讀其句，有「山勢蜂腰斷，溪流燕尾分」之句，深愛之，終卷皆佳句。翌日，袖詩呈真宗，及敍其死事之後，家貧，乞與换一文資，遂改潤州金壇主簿。後數年，舉制科，對策庭下，有老宦者前揖曰：「吾閲人多矣，視賢良，他日必貴，乞一詩，以志今日之事。」因以吴綾手巾展於前，鄭公乘興題曰：「簾内衮衣明黼黻，殿前旌斾雜龍蛇。縱横落筆三千字，獨對丹墀日未斜。」是年制策高等。平生好爲詩，皆有所屬。……晚年流落，仇敵益衆，而抨彈之疏，不輟上聞。因作詩送一臺官曰：「弱羽驚絃勢未安，孤飛殊不礙鵷鸞。黄金自有雙南貴，莫與游人作彈丸。」《東軒筆録》卷二。《宋朝事實類苑》卷三十四。《宋詩紀事》卷九。

10　公舉制科，庭對策罷，方出殿門，遇楊徽之，見其年少，遽邀與語曰：「老夫他則不知，唯喜吟詠，願丐賢良一篇，以卜他日之志，不識可否？」公援筆欣然曰：「殿上袞衣明日月，研中旌影動龍蛇。縱横禮樂三千字，獨對丹墀日未斜。」楊公嘆服數四，曰：「真將相器也。」《青箱雜記》卷五。《宋朝事實類苑》卷三十四。《西塘集耆舊續聞》卷九。《堯山堂外紀》卷四十六。《宋詩紀事》卷九。

11　夏英公竦雖舉進士，本無科名。以父没王事，授潤州丹陽簿，即上書乞應制舉，其略曰：「邊障多故，羽書旁午，而先臣供傳遞之職，立矢石之地，忘家徇國，失身行陣。……若陛下令臣待詔公車，條問急政，對揚紫宸，指陳時事，猶可與漢唐諸儒方轡並驅，而較其先後矣。」真廟再三賞激，召赴中書，試論六首。……是歲遂應中制科。《宋朝事實類苑》卷四十。

12　陳絳與夏英公竦同試，時以二十八將爲題。英公忘其四，就絳問焉。既而絳擢第一，英公第二。《莆陽比事》卷二。

13　大科始進文字，有合則召試祕書省，出六論題於九經，諸子百家十七史及其傳釋中爲目。而六論者，以五通爲過焉。……夏英公就試過，適天大風吹試卷去，不得所在，因令重作，亦得過。《鐵圍山叢談》卷二。

14　夏竦，大中祥符元年爲〔台州〕通判，值山水泛濫，率僚屬禱于山椒，忽見黄衣道士泛舟冒雨而來，衣不沾濕，目竦曰：「若遂修道，可登真籙。」答以欲作顯官，以報罔極，道士曰：「亦須位極人臣。」拂衣登舟而去。《方輿勝覽》卷八。《堯山堂外紀》卷四十六。

15　景德中，夏公初授館職，時方早秋，上夕宴後庭，酒酣，遽命中使詣公索新詞。公問：「上在甚處？」中使曰：「在拱宸殿按舞。」公即抒思，立進《喜遷鶯》詞曰：「霞散綺，月沉鈎，簾捲未央樓。夜涼河漢截天流，宫闕鏁新秋。　　瑶堦曙，金莖露，鳳髓香和雲霧。三千珠翠擁宸游，水殿按梁州。」中使入奏，上大悦。《青箱雜記》卷五。《孔氏談苑》卷三。《宋朝事實類苑》卷三十四。《西塘集耆舊續聞》卷九。《名賢氏族言行類稿》卷三十九。《堯山堂外紀》卷四十六。《詞苑叢談》卷七。《詞林紀事》卷三。

16　見丁謂12。

17　見王旦85。

18　夏英公竦謫守黄州，時龐穎公司理參軍，英公曰：「龐司理他日富貴，遠過於我。」《東軒筆録》卷三。《宋朝事實類苑》卷四十九。《雲齋廣録》卷一。《古今事文類聚》前集卷三十九。

19　見龐籍2。

20　夏文莊公謫守黄州時，龐穎公爲郡掾，文莊識之，異禮優待。而龐嘗有疾，以爲不起，遂屬文莊後事。文莊親臨之，曰：「異日當爲貧宰相，亦有年壽，疾非其所憂。」龐詰之曰：「已爲宰相，豈得貧耶？」文莊曰：「但於一等人中爲貧耳。」故龐公晚年退老，作詩述其事曰：「田園貧宰相，圖史富書生。」爲是故也。《青箱雜記》卷四。《宋朝事實類苑》卷四十五。

21　夏文莊公知蘄州，龐莊敏公爲司法，嘗得時疾在告。方數日，忽吏報莊敏死矣。文莊大駭，曰：「此人當爲宰相，安得便死？」吏其家已發哀。文莊曰：「不然。」即親往見，取燭視其面，曰：「未合死。」召醫語之曰：「此陽證傷寒，汝等不善治，誤爾。」亟取承氣湯灌之。有頃，莊敏果蘇，自此遂無恙。《石林燕語》卷十。《羣書類編故事》卷十八。

22　夏英公竦知襄州，歲飢，發公廪，募富人出粟，嘗全活數萬人。賜詔褒諭。《厚德録》卷四。

23　見胡旦12。

24　〔夏〕文莊守安州，宋莒公兄弟尚皆布衣，文莊亦異待。命作《落花詩》，莒公一聯曰：「漢皋珮解臨江失，金谷樓危到地香。」子京一聯曰：「將飛更作逥風舞，已落猶成半面粧。」是歲詔下，兄弟將應舉，文莊曰：「詠落花而不言落，大宋君當狀元及第。又風骨秀重，異日作宰相。小宋君非所及，然亦須登嚴近。」後皆如其言。故文莊在河陽，聞莒公登庸，以别紙賀曰：「所喜者，昔年安陸已識台光。」蓋爲是也。樞密孫公固亦小官時曾謁文莊，文莊許他日當踐樞幄，今亦驗焉。《青箱雜記》卷四。《宋朝事實類苑》卷四十五。《堯山堂外紀》卷四十六。《堅瓠庚集》卷三。

25　夏英公知安陸日，受大勑舉幕職，令録詣京師。有節度推官王某者，糲食敝衣，過爲廉慎，一馬瘦瘠，僅能移步，席韉繩轡不勝騎，自二車而下，列狀乞以斯人應詔。夏亦自知之，遂改官宰邑，去安陸數百里。洎至任，素履一變，侈衣靡食，恣行貪墨。夏俾親舊喻之，答曰：「某乃妙攫也，必無敗露，請舍人無慮。」夏常謂僚屬曰：「世之矯僞有如此者。」斯人今爲正郎。《倦游雜録》。《宋朝事實類苑》卷七十三。

26　夏英公父官於河北，景德中契丹犯河北，遂殁于陣。後公爲舍人，丁母憂起復，奉使契丹，公辭不行，其表云：「父殁王事，身丁母憂。義不戴天，難下穹廬之拜；禮當枕塊，忍聞夷樂之聲？」《歸田録》卷一。

27　青州城西南皆山，中貫洋水，限爲二城。先時，跨水植柱爲橋，每至六七月間，山水暴漲，水與柱鬬，率常壞橋，州以爲患。明道中，夏英公守青，思有以捍之，會得牢城廢卒，有智思，疊巨石固其岸，取大木數十相貫，架爲飛橋，無柱。至今五十餘年，橋不壞。慶曆中，陳希亮守宿，以汴橋屢壞，率嘗損官舟、害人，乃命法青州所作飛橋。至今沿汴皆飛橋，爲往來之利，俗曰虹橋。《澠水燕談録》卷八。

28　夏英公爲南京留守，杖人好潛加其數。提點刑獄馬洵美，武人也，劾奏之曰：「夏竦大臣，朝廷寄任非輕，罪有難恕者，明施重刑可也，何必欺罔小人、潛加杖數乎？」詔取戒勵。當時文臣皆爲英公恥之。《涑水記聞》卷九。

29　寶元中，夏英公以陳恭公不由儒科，驟躋大用，心不平之。恭公亦傾英公。英公除集賢，有臺章，恭公啓换爲樞密使。英公知之，意愈怏怏。是時西北有警，英公能結内官，又得上心，乃撰一策題如策試制科者，教仁宗以試兩府大臣，欲以窮恭公之不學也。一日，仁宗御資政殿見兩府，出此題，署云付陳執中等。兩府跽受開讀次，已見小黄門設矮桌子具筆硯矣。英公色欲揮翰，其餘皆愕然相視，未知所爲。宋鄭公徐奏曰：「陛下所問，皆臣等夙夕謀謨之事。臣等不職，陛下責之可也。若策試乃朝廷所以待草茅之臣，臣備位執政，不可下同諸生。乞歸中書，令中書、密院各具所見以對。」仁宗俯首面赤，云：「極是！極是！」既退，恭公謂鄭公曰：「適來非公之言，幾至狼狽。」鄭公曰：「某爲國惜體，非爲諸君地也。」中書所對，皆出鄭公之筆，極攻密院之失，是時顯立仇讎矣。人言紛紛，英公不自安，欲晦其迹，又撰一策題，故爲語言參差，或失粘，或不對，欲如禁中親制者，教仁宗以策試兩府、兩制。然間有三兩句絶好處，人亦識其爲英公詞也。仁宗寬容，亦聽之。一日，召兩府、兩制對于迎陽門，又出此題付之。然英公之迹，終不能晦焉。《孔氏談苑》卷二。

30　夏竦嘗統師西伐，揭榜塞上云：「有得趙元昊頭者，賞錢五百萬貫，爵爲西平王。」元昊使人入市賣箔，陝西荻箔甚高，倚之食肆門外，佯爲食訖遺去，至晚，食肆竊喜，以爲有所獲也。徐展之，乃元昊購竦之榜，懸箔之端，云：「有得夏竦頭者，賞錢兩貫文。」比竦聞之，急令藏掩，而已喧播遠近矣，竦大慚沮。《孔氏談苑》卷一。《何氏語林》卷二十八。《宋稗類鈔》卷六。

31　〔夏〕竦集幕職兵官，議五路進討，凡五晝夜，屏人絶吏，所謀秘密，處置軍馬，分擘糧草，皆有文字。已成書，兩人之力不能舉，封鑰于一大櫃中。一夕失之，竦等大駭，陰令訪求甚急，既數日，却在櫃上。竦進兵之議遂格，由此懇乞解罷。《孔氏談苑》卷一。

32　夏英公既失時譽，且以《慶曆聖德頌》之故，不正之名愈彰，然固自有好處。夏羌之叛，英公爲四路經略安撫招討使，韓魏公副之。賊犯山外，韓公令大將任福自懷遠城趨得勝寨，出賊後，如未可戰，即據險置伏，要其歸，戒之至再。又移檄申約，苟違節度，雖有功亦斬。福竟爲賊誘，没于好水川，朝論歸咎於韓。英公使人收散兵，得韓檄於福衣帶間，言罪不在韓，故但奪一官。英公此事賢矣。《容齋四筆》卷十三。

33　〔夏〕鄭公在朝，數爲御史糾劾，疑時宰諷旨，作《青雀》詩：「青雀孤飛毛羽單，卑棲豈敢礙鴛鸞。明珠自有千金價，莫與他人作彈丸。」《中山詩話》。《堯山堂外紀》卷四十六。

34　夏文莊，豪傑之流也，然操行多疵，清論寡與。慶曆中，自前執政拜樞密使，言者排之不已，即罷。時石守道進《聖德頌》。……公怏怏，銜之深。歲設水陸齋，常旁設一位，立牌，書曰「夙世冤家石介」。《珍席放談》卷下。

35　石介作《慶曆聖德詩》以斥夏英公、高文莊公，曰：「惟竦若訥，一妖一孽。」後聞夏英公作相，夜走臺諫官之家，一夕所乘馬爲之斃。所以彈章交上，英公竟貼麻，改除樞密使，緣此與介爲深仇。其後介死，英公每對官吏或公廳，時失聲發歎曰：「有人於界河逢見石介來。」後卒有投蕃將發棺之事，有旨下兖州驗實。杜祁公罷相守兖州，力爲保明乃免。《默記》卷中。

36　石介爲國子監直講，獻《慶曆聖德頌》，褒貶甚峻，而於夏竦尤極詆斥，至目之爲不肖，及有「手鋤姦枿」之句。頌出，泰山孫復謂介曰：「子之禍自此始矣。」未幾，黨議起，介在指名，遂罷監事，通判濮州，歸徂徠山而病卒。會山東舉子孔直温謀反，或言直温嘗從介學，於是夏英公言於仁宗曰：「介實不死，北走胡矣。」尋有旨編管介妻子於江淮，又出中使與京東部刺史發介棺以驗虚實。是時，吕居簡爲京東轉運使，謂中使曰：「若發棺空，而介果北走，則雖孥戮不足以爲酷。萬一介屍在，未嘗叛去，即是朝廷無故剖人塚墓，何以示後世耶？」中使曰：「誠如金部言，然則若之何以應中旨？」居簡曰：「介之死，必有棺歛之人，又内外親族及會葬門生無慮數百，至於舉柩窆棺，必用凶肆之人，今皆檄召至此，劾問之，苟無異説，即皆令具軍令狀，以保任之，亦足以應詔也。」中使大以爲然，遂自介親屬及門人姜潛已下，并凶肆棺斂舁柩之人，合數百狀，皆結罪保證，中使持以入奏，仁宗亦悟竦之譖，尋有旨放介妻子還鄉，而世以居簡爲長者。夏鄭公之死也，仁宗將往澆奠，吴奎言於上曰：「夏竦多詐，今亦死矣。」仁宗憮然，至其家澆奠畢，躊躇久之，命大閹去竦面幕而視之，世謂剖棺之與去面幕，其爲人主疑一也，亦所謂報應者耶！《東軒筆録》卷九。《厚德録》卷一。《東都事略》卷三十二。《名賢氏族言行類稿》卷三。

37　夏竦薨，仁宗賜諡曰文正，劉原父判考功，上疏言：「諡者，有司之事，且竦行不應法，今百司各得守其職，而陛下奈何侵之乎？」疏三上。是時，司馬温公知禮院，上書曰：「諡之美者，極于文正，竦何人，可當？」光書再上，遂改諡文獻。知制誥王原叔曰：「此僖祖皇帝諡也。」封還其目，不爲草詔，於是太常更諡竦文莊。《澠水燕談録》卷一。《宋朝事實類苑》卷十六。

38　夏文莊初諡文正，劉原父持以爲不可，至曰「天下謂竦邪，而陛下諡之『正』。」遂改今諡。宋子京作祭文，乃曰：「惟公温厚粹深，天與其正。」蓋謂夏公之正，天與之，而人不與。《老學庵筆記》卷七。

39　夏英公嘗美李林甫之作相。《江鄰幾雜志》。《香祖筆記》卷十。

40　見宋綬9。

41　見寇準81。

42　夏英公竦，性好古器奇珍寶玩。每燕處，則出所祕者，施青氈列于前，偃卧牙牀，瞻視終日而罷。月常數四如此。《能改齋漫録》卷十二。

43　夏英公伏日供帳温室，戒客具裌衣，客皆笑之。既坐，體寒生粟。乃以漆斛漬龍皮也。酒半，取瓦礫蘸藥水爲黄金以娱客。《後山談叢》卷二。

44　夏文莊性豪侈，禀賦異於人，纔睡即身冷而僵，一如逝者。既覺，須令人温之，良久方能動。人有見其陸行，兩車相連，載一物巍然，問之，乃綿帳也，以數千兩綿爲之。常服仙茅、鍾乳、硫黄，莫知紀極。晨朝每食鍾乳粥，有小吏竊食之，遂發疽，幾不可救。《夢溪筆談》卷九。《宋稗類鈔》卷四。

45　夏英公家中風方，父子屢中輒愈。《後山談叢》卷五。

46　英公夏竦居士，自契機於谷隱，日與老衲游。偶上藍溥禪師至，公問：「百骸潰散時，那箇是長老自家底？」藍曰：「前月二十離蘄陽。」公休去。藍却問：「百骸潰散時，那箇是相公自家底？」公便喝。藍曰：「喝則不無，畢竟那箇是相公自家底？」公對以偈曰：「休認風前第一機，太虚何處著思惟。山僧若要通消息，萬里無雲月上時。」藍曰：「也是弄精魂。」《五燈會元》卷十二。

47　夏英公既卒，其家客鄢陵，鄰之講僧有學解，客嘗問之曰：「英公貪阻喜殺，其報如何？」曰：「以教言之，當爲龍爾。」未以爲然也。他日至京師，遇夏氏故吏，語及其主，曰：「往夢遇公於塗，氣貌枯悴，白衣故暗，問其所在，曰爲廬山東潭龍爾。」客始驚。其後復至京師，過其故人於興國寺，其鄰有相語曰：「廬山東潭龍已去矣。」客又大驚，往問之，曰：「東潭隱密，人所不至，往歲木皆立槁，人始至其上，潭水清徹，有白龍在焉。夏日之中，水沸而龍死，夜則復生，冬結於冰。數歲，有僧十餘，結廬其上，爲之誦經。又數歲而龍去，草木復生。」英公奉釋，故當困厄，復能致僧爲之作福。《後山談叢》卷三。

48　夏竦薨，子安期奔喪至京師。館中同舍謁見，不哭，坐榻茶橐如平時，又不引客入奠，人皆訝之。戊戌年，安期死數日，子伯孫猶着衫帽接客，無毁容，愈肥澤焉。《孔氏談苑》卷一。

49　夏英公好術數，于洛中得善地。迨其葬時，其子龍圖安期已貴顯，當開營域，不自督促，委之幹者。其地乃古一侍中葬穴也，故椁碑刻具在，諱不以白，取棺于旁近埋之。葬未幾，而龍圖死，其婦挈貲財數萬改適，次弟又得罪，廢焉。《湧幢小品》卷六。

50　信州杉溪驛舍中有婦人題壁數百言，自叙世家本士族，父母以嫁三班奉職鹿生之子，娩娠方三日，鹿生利月俸，逼令上道，遂死於杉溪，將死乃書此壁，具逼迫苦楚之狀，恨父母遠，無地赴訴。言極哀切，頗有詞藻，讀者無不感傷。既死，槀葬之驛後山下，行人過此，多爲之憤激，爲詩以弔之者百餘篇。人集之，謂之《鹿奴詩》，其間甚有佳句。鹿生，夏文莊家奴，人惡其貪忍，故斥爲「鹿奴」。《夢溪筆談》卷二十四。

王　曙

1　余爲潞州長子縣尉，西寺中有王文康公祠，其老僧爲余言：文康公之父，邑人也，以教授村童爲業。有兒年七、八歲，不能養，欲施寺之祖師。祖師善相，謂曰：「兒相貴，可令讀書。」因以錢幣資之。是謂文康公。後公貴，祖師已死，命寺僧因祠之。《邵氏聞見録》卷八。

2　文康王公晦叔，諱曙，嘗宰定海縣，賦《回峯院》詩云：「山勢欲壓海，禪扃向此開。魚龍腥不到，日月影先來。樹色秋擎出，鐘聲浪答回。何期隨吏役，暫得拂塵埃。」商逸卿得遺墨刻之。《娱書堂詩話》卷下。《宋詩紀事》卷七。

3　王文康治蜀，頗以法御下，有謗其太苛。會劉燁召還，爲右正言，真宗召問：「凌策、王某治蜀，孰優？」曰：「凌策在蜀，值歲豐，故得以平易治之。王某值歲小歉，慮民爲盜，故以法治之。使之易治，則皆然。」真宗善其言。《宋朝事實類苑》卷十五引《本朝名臣傳》，又卷二十三引。

4　王文康公、薛簡肅公俱嘗鎮蜀，而皆有名。章獻時，同爲執政。一日，奏事已，因語蜀事，文康曰：「臣在蜀時，有告戍卒反，乃執而斬之於營門，遂無事。」簡肅曰：「臣在蜀時，亦有告戍卒反者，叱出之，亦無事。」《宋朝事實類苑》卷九引《湘山野録》。

5　〔王曙〕知益州，爲政嚴平而不可犯，人以比張詠，爲之謡曰：「蜀守之良，前張后王。惠我赤子，而無流亡。何以報之，俾壽而昌。」《東都事略》卷五十三。《名賢氏族言行類稿》卷二十四。

6　見楊億47。

7　王文康公苦淋，百療不瘥，洎爲樞密副使，疾頓除，及罷，而疾復作。或戲之曰：「欲治淋疾，惟用一味樞密副使，仍須常服，始得不發。」《東軒筆録》卷三。《宋朝事實類苑》卷六十四。《五雜組》卷十六。《宋稗類鈔》卷二。《古事比》卷十一。

8　見錢惟演12。

9　見王曾42。

王益柔

1　王益柔勝之爲館職，年少意頡頏。張掞叔文亦新貼職，年長而官已高，每群聚輒居上座。王密于屏風題云：「四十餘年老健兒。」翼日會食，張正坐詩下，衆無不哂。《中山詩話》。

2　王益柔，字勝之，昔懿恪王君貺言：蘇子美進奏院祭神會事時指慢詩，乃益柔作也。《温公日記》卷三。

3　見蘇舜欽3。

薛　奎

1　薛簡肅贄謁馮魏公，首篇有「囊書空自負，早晚達明君」句，馮曰：「不知秀才所負何事。」讀至第三篇《春》詩云：「千林如有喜，一氣自無私。」乃曰：「秀才所負者此也。」《東齋記事》卷三。《宋名臣言行録》前集卷五。《詩人玉屑》卷十。《堯山堂外紀》卷四十五。《歸田詩話》卷上。

2　薛簡肅公奎，爲隰州軍事推官。民嘗聚博僧舍者，一日，盗殺寺奴，取財去，而博者四人至，啓户踐血污衣，遽驚走，邏者因捕送州，考訊引伏。奎獨疑之，使緩其獄，後數日，果得殺人者。《仕學規範》卷十八引《皇朝名臣四科事實》。

3　見劉后13。

4　仁皇初，薛簡肅知開封府，上新即大位，莊獻臨朝，一切以嚴治，人謂之「薛出油」。其後移知成都，歲豐人樂，隨其俗與之語嬉游，作《何處春游好》詩十首，自號「薛春游」，欲换前所稱也。《東齋記事》卷三。《詩話總龜》前集卷三十一。《宋朝事實類苑》卷六十七。《宋詩紀事》卷九。

5　薛簡肅公知開封府，時明參政鎬爲府曹官，簡肅待之甚厚，直以公輔期之。其後公守秦、益，常辟以自隨，優禮特異。有問於公何以知其必貴者，公曰：「其爲人端肅，其言簡而理盡。凡人簡重則尊嚴，此貴臣相也。」其後果至參知政事以卒。時皆服公知人。《歸田録》卷一。

6　王懿恪公、歐陽文忠公同爲薛簡肅公婿，人皆謂簡肅公能擇婿也。以餘觀之，簡肅公蓋能知人耳。嘗聞公知成都日，一見范蜀公，即俾同子弟講學 ，曰：「范君，廊廟人也。」洎自成都還，或問曰：「歸有何奇物？」公曰：「蜀珍不足道，吾得一偉人耳。」謂蜀公也。既而蜀公爲賢從官。簡肅公知人如此。《甕牖閒評》卷三。參見范鎮1。

7　蜀人正月二日、三日上塚，知府亦爲之出城置會。是時薛公奎以是日會於大東門外。有戍卒扣鄭龍腦家，求富貴，鄭即以銀匙、筯一把與之，既出，隨以告人。至第二巷尾客店，升屋放火殺傷人。相次都監至，捕者益多。卒自知不免，即下就擒。都監往白薛公，公指揮只於擒獲處令人斬却。民以爲神斷。不然，妄相攀引，旬月間未能了得，又安其徒黨反側之心也。《東齋記事》卷四。

8　薛簡肅公奎知益州，里父訟其子不孝者。詰之，乃曰：「貧無以爲養。」奎因出俸錢與之。《厚德録》卷三。《折獄龜鑑》卷八。

9　薛簡肅公奎爲蜀，以惠愛得名。民有老嫗告其子不孝者，子訴貧不能養。公取俸錢與之，曰：「用此爲生以養。」母子遂相慈孝。《自警編》卷四。《言行龜鑑》卷七。

10　見王曙4。

11　薛尚書歷典大郡，其治嚴明，每五鼓冠帶，黎明據案决事，雖寒暑無一日異也。其精强如此。《墨客揮犀》卷八。

薛長孺

1　薛長孺爲漢州通判，戍卒閉營門，放火殺人，謀殺知州、兵馬監押。有來告者，知州、監押皆不敢出。長孺挺身叩營，諭之曰：「汝輩皆有父母妻子，何作此事。元不預謀者，各作一邊。」於是不敢動，惟首謀者八人突門而出，散於諸縣村野，捕獲。是時，非長孺則一城之人盡遭塗炭矣。鈐轄司不敢以聞，遂不及賞。長孺乃簡肅公之姪，質厚人也，臨事乃敢決如此。《東齋記事》卷四。

范　雍

1　〔范忠獻公〕爲洛陽主簿，實典廪納，而邑多權要，公必先細民而後形勢。時尚書張公詠道過洛陽，聞其事，乃記公姓名，置之于屏，常指以示人曰：「識斯人否？」至是張公鎮淮陽，致書於寇萊公，道公之才，復奏公爲淮陽倅。成命未行，會萊公出守西洛，辟公貳留守司，朝廷俞之。張公曰：「奪我賢倅耶！」公自兹名重朝廷。《名臣碑傳琬琰集》中卷十。

2　景祐末，詔以鄭州爲奉寧軍，蔡州爲淮康軍。范雍自侍郎領淮康節鉞，鎮延安。時羌人旅拒戍邊之卒，延安爲盛。有内臣盧押班者鈐轄，心嘗輕范。一日軍府開宴，有軍伶人雜劇，稱參軍夢得一黄瓜，長丈餘，是何祥也？一伶賀曰：「黄瓜上有刺，必作黄州刺史。」一伶批其頰曰：「若夢見鎮府蘿蔔，須作蔡州節度使。」范疑盧所教，即取二伶杖背，黥爲城旦。《宋朝事實類苑》卷六十五引《倦游録》。

3　寶元元年，党項圍延安七日，鄰於危者數矣。范侍郎雍爲帥，憂形於色。有老軍校出，自言曰：「某邊人，遭圍城者數次，其勢有近於今日者。虜人不善攻，卒不能拔。今日萬萬無虞，某可以保任。若有不測，某甘斬首。」范嘉其言壯人心，亦爲之小安。事平，此校大蒙賞拔，言知兵善料敵者首稱之。或謂之曰：「汝敢肆妄言，萬一言不驗，須伏法。」校笑曰：「君未之思也。若城果陷，何暇殺我邪！聊欲安衆心耳。」《夢溪補筆談》卷二。《宋稗類鈔》卷一。

4　夏寇既敗官軍，劉平、石元孫陷没，延州幾至不守。范雍日告朝廷益兵，復爲詩以言賊事，凡數十章。其傳播者云：「七百里山界，飛沙與亂雲。虜騎擇虚至，戍兵常忌分。嘯聚類宿鳥，奔散如驚麕。難稽守邊法，應敵若絲棼。」又云：「承平廢邊事，備預久已亡。萬卒不知戰，兩城皆復湟。輕敵謂小醜，視地固大荒。願因狂狡叛，從此葺兵防。」又云：「劇賊稱中寨，驅馳甲鎧精。昔惟驚突騎，今亦教攻城。伏險多邀擊，驅羸每翫兵。拘俘詢虜事，肉盡一無聲。」蓋延州屢得賊中諜者，雖臠其肉且盡，終無一言，故雍詩有云。初，朝廷輕視元昊，邊臣奏請，不甚允從。至是，方罪樞臣而逐之。《儒林公議》。《宋詩紀事》卷九。

5　見范仲淹30。

姜　遵

1　見范仲淹2。

2　姜樞密遵、魯簡肅公亦皆以嚴稱，時目姜爲姜攃子，目魯爲魚頭公。《宋朝事實類苑》卷六十七引《東齋録》。

趙　稹

1　趙稹，字仲微，單父人。登進士第，累爲兵部員外郎，益州路轉運使。真宗謂曰：「遠方之事，朕皆欲聞，一一奏來，朕當爲卿行之。」故稹至蜀，奏利害最詳。及後益州闕守，乃自三司鹽鐵副使授諫議大夫、集賢院學士、知益州。天聖中，以工部侍郎知并州，迴，上殿奏事，上曰：「先帝時，嘗詔益州市錦六千匹，時有姓趙者知州，止市千匹還，是卿否？」稹曰：「是。」上曰：「卿如此恤民，誠是至公。嘗聞先帝言，卿朴厚可任。」未幾，爲刑部侍郎、樞密副使，以先帝所委臣故也。《宋朝事實類苑》卷七引《本朝名臣傳》。

2　見任布1。

宋　綬

1　宋宣獻公綬，楊徽之外孫。徽之無子，盡付以家所藏書。後與父皋同在館閣，每賜書必得二本。子敏求、敏修，並以文學見稱於世，其藏書之盛有以也。《研北雜志》卷下。

2　宋宣獻家藏書過祕府。章獻明肅太后稱制，未有故實，於其家討論，盡得之。《孫公談圃》卷下。

3　文正李公既薨，夫人誕日，宋宣獻公時爲從官，與其僚二十餘人詣第上壽，拜於簾下，宣獻前曰：「太夫人不飲，以茶爲壽。」探懷出之，注湯以獻，復拜而去。《後山談叢》卷三。

4　見丁謂30。

5　吴春卿殿試《聖有謨訓賦》，用「答揚」二字，自謂頗工。考官張希顔不曉，云：「只有『對揚休命』，豈有『答揚』者耶？」傍一人云：「答即對也，乃及時文耳。」遂加一抹。宋宣獻公綬編排卷子，知其誤，不敢移易也。《江鄰幾雜志》。

6　故事，春試進士，皆在南省中東厢。刑部有樓，甚寬壯，旁視宣德，直抵州橋。鎖院每以正月五日，至元夕，例未引試，考官往往竊登樓，以望御路燈火之盛。宋宣獻公在翰林時，上元以修史促成書，特免扈從，嘗賦詩云：「屬書不得陪春豫，結客何妨事夜游。還勝南宫假宗伯，黄扉深鎖暗登樓。」蓋謂此也。至嘉祐中，歐陽文忠公知舉，梅聖俞作《莫登樓》詩，諸公相與唱和。自是遂爲禮闈一盛事。《苕溪漁隱叢話》前集卷二十九。《宋詩紀事》卷九引《蔡寬夫詩話》。

7　見王洙5。

8　宋參政綬，常患仕路人色多冗。其在政府，例得奏奴隸補班行，公獨不奏。議者佳之。《能改齋漫録》卷十二。

9　宋宣獻公、夏英公同試童行誦經。有一行者，誦《法華經》不過，問其「習業幾年矣」，曰：「十年也。」二公笑且閔之，因各取《法華經》一部誦之，宋公十日，夏公七日，不復遺一字。《歸田録》卷一。《宋稗類鈔》卷五。

10　謝希深亦言：宋公垂同在史院，每走厠必挾書以往，諷誦之聲琅然聞於遠近。其篤學如此。《歸田録》卷二。《宋朝事實類苑》卷十。

11　蔡君謨嘗言：宋宣獻公未嘗俗談。在河南時，衆官聚廳慮囚，公問之曰：「汝與某人素有何冤？」囚不能對。坐上官吏以俗語問之，囚始能對。……久視之，無一點塵氣，真神仙中人也。《東齋記事》卷三。

宋敏求

1　宋次道龍圖云：「校書如掃塵，隨掃隨有。」其家藏書皆校三五徧者。世之畜書，以宋爲善本。居春明坊，昭陵時，士大夫喜讀書者多居其側，以便於借置故也。當時春明宅子比他處僦直常高一倍。陳叔易常爲予言此事，歎曰：「此風豈可復見耶！」《曲洧舊聞》卷四。《何氏語林》卷九。《宋稗類鈔》卷四。

2　熙寧中三舍人：宋敏求次道、蘇頌子容、李大臨才元。《小學紺珠》卷六。

宋敏修

1　宋中道有俊才，而身短小，人多戲之。蘇子美與中道年相懸，然甚愛其才調，道亦傾心作詩論交。子美長大魁偉，與中道並立，下視曰「交不着」，此京師市井語也。號中道爲宋錐，爲其穎利而么麽云。贈之詩曰：「譬如利錐末，所到物已破。」後中道通判洺州，洺州本趙地，有毛遂墓。聖俞作詩送行，舉錐處囊事，亦所以戲之也。《古今詩話》。《中山詩話》。《詩話總龜》前集卷四十。

蔡　齊

1　蔡文忠公自爲布衣時，已恢廓有大志，而姿表秀異，見者多聳動。祥符中，擢進士，爲天下第一。真宗臨軒，目其堂堂英偉，進退有法，大悦之，顧寇萊公曰：「得人矣！」特詔給金吾衛士七人清道，時以爲榮。尋詔：「自今第一人及第，給金吾七人當直，許出兩對引喝。」上聞公單貧，傭僦僕隸，故有是命。《澠水燕談録》卷五。《宋朝事實類苑》卷二十五。《東齋記事》卷一。《孔氏談苑》卷四。《吹劍四録》。

2　真宗臨軒策士，夜夢下有菜一苗甚盛，與殿基相高。及拆第一卷，是乃蔡齊，上見其容貌曰：「得人矣。」特詔執金吾七人清道，自齊始。《孔氏談苑》卷三。《類説》卷二引《名臣傳》。《新編分門古今類事》卷七。《堯山堂外紀》卷四十五。《宋詩紀事》卷八。

3　見宋真宗41。

4　祥符八年，真宗皇帝采賈誼置器之説，試禮部所奏士，讀至公賦，有安天下意，歎曰：「此宰相器也。」《歐陽修全集》卷三十八。《蔡公行狀》。《宋名臣言行録》前集卷五。

5　蔡文忠公喜酒，飲量過人。既登第，通判濟州，日飲醇酎，往往至醉。是時太夫人年已高，頗憂之。一日，山東賈存道先生過濟，文忠館之。數日，先生愛文忠之賢，慮其酒廢學生疾，乃爲詩示文忠曰：「聖君恩重龍頭選，慈母年高鶴髮垂。君寵母恩俱未報，酒如成病悔何追？」文忠瞿然起謝之。自是，非親客不對酒，終身未嘗至醉。《宋名臣言行録》前集卷五引《澠水燕談録》。《西清詩話》卷上。《宋朝事實類苑》卷三十六。《麈史》卷中。《賢弈編》卷四。《自警編》卷二。《古今合璧事類備要》外集卷四十四。《言行龜鑑》卷二。《堯山堂外紀》卷四十五。《堅瓠補集》卷二。《宋詩紀事》卷八。

6　通判濰州，民有告某氏刻僞税印爲姦利者，已逾十年，蹤跡連蔓，至數百人。公歎曰：「盡利于民，民無所逃，是爲政者之過也。」爲緩其獄，得減死者十餘人，餘皆釋而不問。濰人皆曰：「公德于我，使我自新爲善人。」由是風化大行。《歐陽修全集》卷三十八《蔡公行狀》。《宋名臣言行録》前集卷五。

7　真宗新棄天下，天子諒陰不言。丁晉公用事專權，欲邀致蔡文忠公，許以知制誥，公拒不往。已而寇萊公、王文康公皆以不附連黜，公歸，歎曰：「吾受先帝之知至於此，豈宜爲權臣所脅？得罪非吾懼也。」既而晉公敗，士嘗爲其用者皆恐懼，獨公終無所屈。《自警編》卷二。《宋名臣言行録》前集卷五。

韓　億

1　忠憲公將生，令公夢人手中書一大「興」字示之，知門户之將起也。《桐陰舊話》。

2　忠憲公少年家貧，學書無紙，莊門前有大石，就上學書，至晚洗去。烈日及小雨，即張敝繖以自蔽。《仕學規範》卷二引《韓莊敏公遺事》。《桐陰舊話》。

3　韓參政億、李參政若谷、王丞相隨未第時，同於嵩山法王寺讀書。有一男子自言善相，曰：「王君，宰相才也。韓、李二君，皆當爲執政。王君官雖高，子孫不及韓、李二君之盛。」後韓參政之子絳、縝皆爲宰相，維爲參知政事；李參政之子淑領三院學士，有文名。兩家子孫宦學，至今不衰；王丞相之後微矣。《邵氏聞見録》卷八。

4　韓參政億、李參政若谷未第時，皆貧，同途赴試京師，共有一席一毡，乃割分之。每出謁，更爲僕。李先登第，授許州長社縣主簿。赴官，自控妻驢，韓爲負一箱。將至長社三十里，李謂韓曰：「恐縣吏來。」箱中止有錢六百，以其半遺韓，相持大哭别去。次舉韓亦登第。後皆至參知政事，世爲婚姻不絶。《邵氏聞見録》卷八。《宋名臣言行録》前集卷六。《自警編》卷四。《言行龜鑑》卷三。《東山談苑》卷五。

5　李康靖公爲汝州守趙公門客，忠憲公亦往見焉。趙公尤敬待忠憲，每聞公至書院，即令設肉食。康靖嘗有簡戲云：「久思肉味，請兄訪及也。」趙公遂以女許嫁忠憲。公既過省，趙公遣人送女至京師，資從甚鮮華，女亦乘馬披繡衫戴帽，泊城外旅邸。一夕病心痛卒，忠憲具素服往哭。後乃爲王文正公婿也。《桐陰舊話》。《宋名臣言行録》前集卷六引《莊敏公遺事》。《自警編》卷四。《言行龜鑑》卷三。

6　見王旦83。

7　公知洋州，有大校李申，以財豪于鄉里，誣其兄之子爲他姓，賂里嫗之貌類者，使認之爲己子。又醉其嫂而嫁之，盡奪其奩橐之富。嫂姪訴于州及提轉，申賂獄吏，嫂姪被笞掠，反自誣服，受杖而去。積十餘年，洎公至，又出訴。公察其冤，因取前後案牘視之，皆未嘗引乳醫爲证。一日，盡召其黨立庭下，出乳醫示之，衆皆伏罪，子母復歸如初。《宋名臣言行録》前集卷六引《辜録》。《棠陰比事》。《仕學規範》卷十五。《折獄龜鑑》卷六。

8　韓忠獻公爲河北轉運使，王太夫人坐太平車，以葦爲棚，覆獻肅公，乘驢隨車。時王文正公已貴，忠獻公作一路使者，其儉如此。《言行龜鑑》卷四。《自警編》卷二。案：忠獻，爲「忠憲」之誤。

9　韓忠憲使虜，其介劉太后之姻，庸而自專，私於虜使云：「太后言兩朝歡好，傳示子孫。」韓了不知。忽置一筵，遣臣來伴，因問：「太后有此語，何故不傳？」忠憲答云：「皇太后每遣使，使人簾前受此語，戒使人令慎重爾。」於是以手頂禮云：「兩朝生靈之福也。」《江隣幾雜志》。《東都事略》卷五十八。

10　韓忠憲公億性方重有守，治家嚴肅，雖燕居，未嘗見其惰容。益州故事，歲首官出米六萬石，或五六倍之以濟貧民。億知州，當歲儉，乃數倍賑之。《厚德録》卷四。

11　韓忠憲教子，嚴肅不可犯。知亳州日，第二子舍人自西京倅謁告省覲，康公與右相及姪柱史宗彦皆中殊科歸。公喜，召僚屬之親厚者，俾諸子坐於一隅。唯持國多深思，知必有義方之訓，託疾不赴。坐中忽云：「二郎，吾聞西京有疑獄奏讞者，其詳云何？」舍人思之未得已，呵之。再問，未能對。遂推案持梃大詬曰：「汝食朝廷厚禄，倅貳一府。事無巨細，皆當究心。大辟奏案，尚不能記，則細務不舉可知矣。吾千里外無所干預，猶能知之。爾叨冒廩禄，何顔報國？」必欲撻之，衆賓力解方已。諸子股慄，累日不能釋。家法之嚴如此。《魏公譚訓》卷十。《宋名臣言行録》前集卷六。《言行龜鑑》卷四。《群書類編故事》卷七。《賢弈編》卷二。《昨非庵日纂》一集卷五。《宋稗類鈔》卷四。

12　韓忠憲公罷政事，嘗語康公兄弟以馬伏波論少游事云：「吾已無及，汝曹他日能如少游言，爲鄉里善人，守墳墓亦足矣。」康公既葬忠憲許昌，仕寖顯。一日，歸省墓下，用王逸少故事期六十即挂冠歸，以終公志，爲文自誓。元豐末，謫守鄧州。明年六十，乃具述前語，求致仕，章十上。是時裕陵眷康公未衰，苦留之，遣中使喻旨曰：「先臣有知，見卿宣力國事，當亦必以爲然。」康公猶請不已，乃就易許昌，曰：「可以守墳墓矣。」公不得已，拜命。未幾，再入爲相。《石林避暑録話》卷四。

13　韓參政億諡忠憲，韓魏公諡忠獻，字雖不同，音則莫辨。《賓退録》卷三。

14　韓億、絳、縝，家諱保樞，皆爲樞密而不避。《齊東野語》卷四。

15　韓忠獻八子：綱、總、繹、緯、縝、維、、絳，時人以此號「韓氏八龍」。《玉芝堂談薈》卷四。

16　王夫人初未有子，夢一僧貌甚異，手持蓮花曰：「汝欲生男乎？」摘五葉餌之。後生舍人及獻肅公、職方、宫師、莊敏公五子，皆貴顯。《桐陰舊話》。

17　慶曆中，一日，丞相將出中書，候午漏未上，因從容聚廳闲話，評及本朝文武之家箕裘嗣續閥閲之盛。諸公屈指，若文臣惟韓大參億之家，武臣惟夏宣徽守贇之家。堂吏馳白韓、夏二宅，以爲美報。《湘山野録》卷中。

韓　綜

1　知制誥韓綜通判天雄軍，會河水漲，金堤民依丘冢者凡數百家。水大至，綜出示：「能活一人者予千錢。」民争操舟栰盡救之，已而丘冢漬。《自警編》卷八。

2　知制誥韓綜，嘗爲契丹館伴使。虜人欲爲書，稱北朝而去契丹號，綜謂曰：「自古未有建國而無號者。」虜使慙不復言。《仕學規範》卷十九引《皇朝名臣四科事實》。

盛　度

1　盛度，字公量……少時父豫嘗令賦秋夜詩，句有「蛩」字而偶不省，夢人以金書「蛩」字於牌示之。既寤以告，父撫其首曰：「異日必以文學大吾門。」端拱初登進士第，奉使陝西，參質漢、唐故地，繪爲西域圖以獻。《咸淳臨安志》卷六十五。《搜神秘覽》卷下。

2　盛度以第二名登第，其父喜甚，頤解而卒。《齊東野語》卷六。

3　盛公度修起居注日，嘗感疾而死，肢體猶温，故家人未敢殮。越宿乃蘇，云：始爲人追攝，若行田間，氣候昏塞，如欲雨狀。良久，入一府，見主者被古諸侯服，起而接公，且諗以同姓名而誤追，亟命公還。既而復行田間，遠望有數人，皆若舊識。及追視之，乃故相國沈公義倫也，喜揖盛曰：「審知學士得還，爲我語家人，頗爲汗脚襪所苦。」草草别去。盛神還，疾亦漸愈。《括異志》卷二。

4　見夏竦6。

5　見宋祁14。

6　盛文肅公正剛蹇絶，無他腸，而性微狷急。時爲内相，孫抃方召試館職，以文投之，文肅大怒曰：「投贄盡皆邪道，非公朝所尚。」呵責再三，孫惶恐失措而退。比試學士院，孫夙夕憂其擯落，文肅乃題所試卷爲三等上，其公正如此。《青箱雜記》卷六。

7　盛文肅在翰苑日，昭陵嘗召入，面諭：「近日亢旱，禱而不應。朕當痛自咎責，詔求民間疾苦。卿只就此草詔，庶幾可以商量，不欲進本往復也。」文肅奏曰：「臣體肥，不能伏地作字，乞賜一平面子。」上從之。逮傳旨下有司，而平面子至，則詔已成矣。上覽之，嘉其如所欲而敏速，更不易一字。或曰文肅屬文思遲，乞平面子，蓋亦善用其短也。《曲洧舊聞》卷一。《茶香室四鈔》卷二十二。

8　見錢惟演19。

9　〔盛〕度雖肥，拜起輕健。爲翰林學士時，嘗自前殿將赴後殿，宰相在其後，度初不知，忽見，趨而避之，行百餘步，乃得直舍，隱於其中。翰林學士石中立見其喘甚，問之，度告其故，中立曰：「相公不問否？」度曰：「不問。」别去十餘步乃悟，駡曰：「奴乃以我爲牛也！」《涑水記聞》卷三。《何氏語林》卷二十七。《堯山堂外紀》卷四十五。《宋稗類鈔》卷六。

10　石參政中立在中書時，盛文肅度禁林當直，撰《張文節公知白神道碑》，進御罷，呈中書。石急問之：「是誰撰？」盛卒對曰：「度撰。」對訖方悟，滿堂大笑。《湘山野録》卷上。《宋稗類鈔》卷六。參見杜默6。

11　〔盛度〕肌體豐大，艱於起拜。有拜之者，俯伏不能興，或至詬駡。《東都事略》卷五十五。

12　盛文肅公豐肌大腹，而眉目清秀。丁晉公疎瘦如削。二公皆兩浙人也，並以文辭知名於時。梅學士詢在真宗時已爲名臣，至慶曆中爲翰林侍讀以卒。性喜焚香，其在官所，每晨起將視事，必焚香兩鑪，以公服罩之，撮其袖以出，坐定撒開兩袖，郁然滿室濃香。有竇元賓者，五代漢宰相正固之孫也，以名家子有文行爲館職，而不喜修飾，經時未嘗沐浴。故時人爲之語曰：「盛肥丁瘦，梅香竇臭」也。《歸田録》卷二。《宋朝事實類苑》卷六十六。《堯山堂外紀》卷四十五。《宋稗類鈔》卷六。《古謡諺》卷五十九。《宋詩紀事》卷一百。參見梅詢10。

13　〔盛度〕天聖間爲翰林學士，宰相丁謂去不附己者十人，盛其一也。落學士，工部郎中知光州，到任未幾，又責和州團練副使。宦者押去，才行一日，使者不少止食，盛苦之，夜問左右曰：「使者何不食耶？」曰：「五更食訖。」盛市胡餅十餘枚，貫以緡，貯水一葫蘆，挂於鞍，行則啖之。餘十里，使者顧見，驚問曰：「何從得此物？」答以早令市之。使者撫掌大笑。蓋盛善飯，常兼數人，欲以困之也。《麈史》卷下。

14　盛度以久任，泣於上前，遂參知政事。王博文倣度泣，遂自龍圖學士爲樞密副使。時蕭定基爲殿中侍御史，有士人匿名以《河滿子》嘲之。一日奏事，上曰：「聞外有《河滿子》。」定基曰：「臣知之。」上令定基自歌於殿上，既而貶之。時有語曰：「殿院一聲河滿子，龍圖雙淚落君前。」《碧雲騢》。《古謡諺》卷九十三。

15　景祐中，王沂公曾、吕許公夷簡爲相，宋綬、盛度、蔡齊爲參知政事。沂公素喜蔡文忠，吕公喜宋公垂，惟盛文肅不得志于二公。晚年王、吕相失，交章乞退。一日，盛文肅致齋于中書，仁宗召問曰：「王曾、吕夷簡乞出甚堅，其意安在？」文肅對曰：「二人腹心之事，臣亦不能知。但陛下各詢以誰可爲代者，即其情可察矣。」仁宗果以此問沂公，公以文忠薦。一日又問許公，公以公垂薦。仁宗察其朋黨，於是四人者俱罷政事，而文肅獨留焉。《宋朝事實類苑》卷十六引《歸田録》。

16　盛文肅爲尚書右丞，知揚州，簡重少所許可。時夏有章自建州司户參軍授鄭州推官，過揚州，文肅驟稱其才雅，明日置酒召之。人有謂有章曰：「盛公未嘗燕過客，甚器重者方召一飯。」有章荷其意，别日爲一詩謝之。至客次，先使人持詩以入。公得詩，不發封即還之，使人謝有章曰：「度已衰老，無用此詩。」不復得見。有章殊不意，往見通判刁繹，具言所以，繹亦不諭其由，曰：「府公性多忤，詩中得無激觸否？」有章曰：「元未曾發封。」又曰：「無乃筆札不嚴？」曰：「有章自書極嚴謹。」曰：「如此必是將命者有所忤耳。」乃往見文肅而問之：「夏有章今日獻詩何如？」公曰：「不曾讀，已還之。」繹曰：「公始待有章甚厚，今乃不讀其詩，何也？」公曰：「始見其氣韻清秀，謂必遠器，今封詩乃自稱『新圃田從事』，得一幕官，遂爾輕脱，君但觀之，必止於此官，志已滿矣。切記之，他日可驗。」賈文元時爲參政，與有章有舊，乃薦爲館職，有詔候到任一年召試。明年，除館閣校勘，御史發其舊事，遂寢奪，改差國子監主簿，仍帶鄭州推官。未幾，卒於京師。《夢溪筆談》卷十。《魏公譚訓》卷下。《何氏語林》卷十五。《宋稗類鈔》卷三。

17　盛文肅鎮廣陵，蘇參政某客游，過之。嘗獻書，文肅一覽大喜，曰：「觀君之才，宜應制科。」對曰：「下走竊亦有此志，顧朝夕之養是急，不得三年讀書工夫耳。」文肅曰：「吾有圭田租八百斛，可以成君此志也。」蘇亦不辭。文肅乃薦之歸朝，又於公卿間爲之延譽。後三年，遂中制科。前輩成就人有如此者。《曲洧舊聞》卷一。

18　盛文肅公度好學，家居惟圖書滿前，每歸休，未嘗釋手。或勸之少休，則曰：「吾自樂此，非以爲勞也。」《仕學規範》卷一引《皇朝名臣四科事實》。

李若谷

1　見韓億3。

2　見韓億4。

3　李康靖爲長社，每日懸百錢于壁上，用盡即已。《宋名臣言行録》前集卷六引《莊敏遺事》。《鶴林玉露》乙編卷五。《自警編》卷四。《言行龜鑑》卷三。《讀書鏡》卷七。《昨非庵日纂》集卷九。《古事比》卷四十二。

4　李侍郎若谷守并州，民有訟叔不認其爲姪者，欲併其財，累政不能直。李令民還家毆其叔，民辭以不敢。李固强之，民如公言。叔果訟其姪，因而正其罪，分其財。《能改齋漫録》卷十二。《自警編》卷七。

5　〔劉器之云：〕安世初登第，與二同年謁李若谷參政，三人同起身請教，李曰：「若谷自守官以來，常持四字，曰勤、謹、和、緩。」其間一後生應聲曰：「勤、謹、和既聞命矣，緩之一字，某所未聞。」李正色作氣曰：「何嘗教賢緩不及事來？」且道：「世間甚事不因忙後錯了！」《宋名臣言行録》後集卷十二引《吕氏雜録》。

6　李若谷教一門生云「清勤和緩」。門人曰：「清廉、勤瘁、和同則聞命矣，緩安可爲也？」李公云：「天下甚事不是忙後壞了！」《孔氏談苑》卷三。《晁氏客語》。

李　淑

1　寶元中，御史府久闕中丞。一日，李淑召對，仁宗偶問以憲長久虚之故。李奏曰：「此乃吕夷簡欲用蘇紳，臣聞夷簡已許紳矣。」仁宗疑之。異時，因問許公曰：「何故久不除中丞？」許公奏曰：「中丞者，風憲之長，自宰相而下，皆得彈擊，其選用，當出聖意，臣等豈敢銓量之？」仁宗頷之，自是知其直矣。《東軒筆録》卷三。

2　故相陳堯佐既終身家居於鄭，翰林學士李淑知鄭州，諸子納其父行實於淑，求神道碑文。淑怨堯佐素不薦引，雖納其潤賂，文有譏薄之意。陳子哀訴，求爲改削，淑終不從。其家恥不立石，因摭淑在鄭時《詠柴陵》詩奏之，云：「弄駟牽車撓鼓催，不知門外倒戈回。荒榛斷隴才三尺，剛道房陵半仗來。」淑自負文藻，急於柄用，衆惡其陰險，每入朝則紳爲之不安，上漸知之，故久留外郡。其詩實由怨懟而作，遂罷禁林，主鑰南都。淑上章自理不已，後因持服，遂留京師。《儒林公議》。

3　李淑在翰林，奉詔撰《陳文惠公神道碑》。李爲人高亢，少許可與，文章尤尚奇澁。碑成，殊不稱文惠之功烈、文章，但云平生能爲二韻小詩而已。文惠之子述古等懇乞改去二韻等字，答以已經進呈，不可刊削，述古極銜之。會其年李出知鄭州，奉時祀於泰陵，而作恭帝詩曰：「弄楯牽車挽皷催，不知門外倒戈迴。荒墳斷隴纔三尺，猶認房陵平伏來。」述古得其詩，遽諷寺僧刻石，打墨百本，傳於都下。俄有以詩上聞者，仁宗以其詩送中書，翰林學士葉清臣等言本朝以揖遜得天下，而淑誣以干戈，且臣子非所宜言。仁宗亦深惡之，遂落李所居職，自是運蹇，爲侍從垂二十年，竟不能用而卒。《東軒筆録》卷三。《臨漢隱居詩話》。《澠水燕談録》卷七。《宋詩紀事》卷十。

4　慶曆中，翰林侍讀學士李淑守鄭州，題周少主陵云：「弄耜牽車晚鼓催，不知門外倒戈回。荒墳斷隴才三尺，剛道房陵半仗來。」時上命淑作《陳文惠公堯佐墓銘》，淑書「堯佐好爲小詩，間有奇句」，及有「尫弗咸」等語。陳氏子弟請易去，淑以文先奏御，不可易。陳氏子弟恨之，刻淑《周陵》詩於石，指「倒戈」爲謗。上亦以藝祖應天順人，非逼伐而取之，落淑學士。淑上章辨《尚書》之義，蓋紂之前徒，自倒戈攻紂，非武王倒戈也。上知淑深於經術，待之如初。《邵氏聞見後録》卷十七。

5　見王禹偁30。

6　李獻臣好爲雅言，曾知鄭州，時孫次公爲陝漕，罷赴闕，先遣一使臣入京，所遣乃獻臣故吏，到鄭庭參，獻臣甚喜，欲令左右延飯，乃問之曰：「餐來未？」使臣誤意餐者謂次公也，遽對曰：「離長安日，都運待制已治裝。」獻臣曰：「不問孫待制，官人餐來未？」其人慚沮而言曰：「不敢仰昧，爲三司軍將日，曾喫却十三。」蓋鄙語謂「遭杖」爲「餐」。獻臣掩口曰：「官人誤也。問曾與未曾餐飯，欲奉留一食耳。」《夢溪筆談》卷二十二。《墨客揮犀》卷五。《何氏語林》卷三十。《堯山堂外紀》卷四十六。

李復圭

1　李復圭三世皆知滑州。天聖中，其祖康靖公若谷知；慶曆中，其父邯鄲公淑又知；及後八年，復圭又知。前此邯鄲公嘗迎侍康靖，題詩於州廨曰：「滑守如今是世官，阿戎出守自金鑾。郡人莫訝留題别，孫息期同住此看。」後復圭刻石記其事，一曰：「仰承詒訓，允契冥兆。」《青箱雜記》卷十。《樵書》二編卷十。《宋詩紀事》卷十。

2　李復圭龍圖臨事有斷。年二十八知滑州，與郡官夜會，有衙兵奪銀匠鐵鎚殺人者，一府皆驚擾，公捕至，立斬之。上章待罪。諸司亦按公擅殺。仁宗曰：「李復圭，帥才也。」除知慶州。後責光化軍。有放停卒自陳乞添租剗佃某人官田者，公曰：「汝揀停之兵，如何能佃官田？」卒曰：「筋力未衰也。」公曰：「汝以衰故揀停，既未衰卻合充軍。」呼刺字人刺元軍分，人皆稱之。《邵氏聞見録》卷十八。

3　見曾公亮13。

李傳正　詹大和

1　詹大和堅老來京師，省試罷，坐微累下大理。時李傳正端初爲少卿，初入之時，堅老哀鳴曰：「某遠方舉人，不幸抵此，祈公憐之。」端初怒，操俚談詬曰：「子嘴尖如此，誠姦人也。」因困辱之。已而牓出奏名，所犯既輕，在法應釋，得以無事。自此各不相聞。後十餘年，端初爲淮南路轉運副使，既及瓜，堅老自郎官出爲代，端初固忘之，而堅老心未能平也。相見各叙昧生平而已。既再見，端初頗省其面目，猶不記前事，因曰：「郎中若有素者，豈嘗邂逅朝路中邪？風采堂堂，非曩日比也。」堅老答曰：「風采堂堂，固非某所自見。但不知比往時嘴不尖否？」端初愧怍而寤。《揮麈餘話》卷二。

程　琳

1　文簡公一夕夢紫衣持箱幞，其中若勅書，受之，曰：「壽州陳氏。」不測所謂，以問伯祖殿直，亦莫能曉。後登科，有媒氏來告：「有陳氏求婿，必欲得高科名。」問其鄉里，乃壽州人。文簡公年少才高，欲婿名家，弗許。伯祖曰：「爾夢如是，蓋默定矣，豈可違也？」强之使就。《程氏家世舊事》。

2　族父文簡公應舉來京師，館于廳旁書室。唯乘一驢，更無餘資，至則賣驢得錢數千。伯祖殿直輕財好義，待族人甚厚，日責文簡公具酒餚，欲觀其器度。文簡公訴曰：「驢兒已喫至尾矣。」《程氏家世舊事》。

3　章獻垂箔，有方仲弓者，上書乞依武氏故事立劉氏廟。章獻覽其疏，曰：「吾不作此負祖宗事。」裂而擲之於地。仁宗在側，曰：「此亦出於忠孝，宜有以旌之。」乃以爲開封司録。及章獻崩，黜爲汀州司馬。程琳亦嘗有此請，而人莫知之也。仁宗一日在邇英謂講官曰：「程琳心行不忠，在章獻朝嘗請立劉氏廟，且獻七廟圖。」時王洙侍讀聞之。《龍川别志》卷上。

4　《聞見後録》又云：「某公在章獻明肅后垂箔日，密進《唐武氏七廟圖》，后怒抵之地曰：『我不作負祖宗事！』仁皇帝解之曰：『某但欲爲忠耳。』后既上賓，仁皇帝每云：『某心行不佳。』後竟除平章事。蓋仁皇帝盛德大度，不念舊惡故也。自某公死，某公爲碑、志，極其稱贊，天下無復知其事者矣，某公受潤筆帛五千端云。」予按潁濱《龍川略志》載，進《七廟圖》乃程文簡也。夫善惡之實，公議不能掩，所謂史官不記，天下亦皆記之矣。然程公墓志、神道碑，皆歐陽公所爲。《梁溪漫志》卷八。《邵氏聞見後録》卷二十二。

5　程琳欲買張遜之宅，使張遜乳母入宫見太后，用御寶許售而後買之，卒以致敗。歐公碑中諱而不言，琳獻《武后臨朝圖》亦不載也。《隨園隨筆》卷五。

6　程琳知益州，治大體，略細務，嚴肅簡重，蜀民畏而愛之。蜀州有不逞者，聚惡少百餘人，作灌口二郎神像，私立官號，作士卒衣裝，鐃鼓簫吹，日椎牛爲會。民有駿馬者，遂遣人取之，曰：「神欲此馬。」民拒之，其馬遂死。又率良民從其群，有不願往者，尋得疾病，蓋亦有妖術爾。有白其事，琳皆捕而戮之，曰：「李順由此而起，今鋤其根本，且使蜀中數十年無恙。」《宋朝事實類苑》卷二十三。

7　程琳知開封府，决事如神。是年冬，司天上明年正旦日蝕，此所謂三陽之始，人君所忌，請移閏月以避之。上亦以爲然。琳曰：「日者，衆陽之長，君上之象。今有所蝕，蓋由乾剛之道忽有所虧而致，惟修德政可以免之。」上曰：「卿言極是，朕亦思之，不如自責，可以答天變。」上畏天之威，不爲日者所惑如此。《宋朝事實類苑》卷十七引《本朝名臣傳》。

8　夏秋沿納之物，如鹽麴之類，名件煩碎。慶曆中，有司建議併合歸一名，以省帳鈔。程文簡爲三司使，獨以謂仍舊爲便；若没其舊名，異日不知，或再取鹽麴，則致重複。此亦善慮事也。《東齋記事》卷三。《宋朝事實類苑》卷二十三。

9　程琳，字天球，張文節獨知之。爲三司使日，議者患民税多名目，恐吏爲姦，欲除其名而合爲一。琳曰：「合爲一而没其名，一時之便，後有興利之臣，必復增之，是重困民也。」議者雖莫能奪，然當時未知其言之爲利也。至蔡京行方田之法，則盡併之，乃始思其言而咨嗟焉。大麥纊絹紬鞋錢食鹽錢。《曲洧舊聞》卷三。

10　程丞相性嚴毅，無所推下。出鎮大名，每晨起，據案決事，左右皆惴恐，無敢喘息。及開宴，召僚佐飲酒，則笑歌歡謔，釋然無間。於是人畏其剛果，而樂其曠達。《墨客揮犀》卷八。《遯齋閒覽》。《宋稗類鈔》卷四。

11　見歐陽修35。

12　見龐籍8。

石中立

1　石參政中立爲館閣時，亦賜緋，仍繫銀帶。石滑稽，服之無怍色，過司天監，馬驚，墜地，銀帶頗傷。衆吏曰：「何星也？」石曰：「吾不善推步，但怪土犯寶瓶爾。」一時士人莫不以爲笑也。《師友談記》。

2　石參政中立事太宗時爲館職，至真宗末年猶爲學士。一夕夢朝太宗，面諭以將有進用之意，石謝訖，將下殿，下覺鏘然有聲，顧視魚袋墜于墀上。及覺，大異之。不數日，有參政之命，謝日，方拜起，亦覺有聲，顧視則魚袋墜地矣。《東軒筆録》卷三。

3　禮部引試舉人，常在正月末，及試經學，已在二月中旬，京師適陶渠矣。舊省前乃大渠，有「三禮」生就試，誤墜渠中，舉體沾濕。仲春尚寒，晨興尤甚，「三禮」者體不勝其苦，遂於簾前白知舉石内翰中立，乞給少火，灸乾衣服。石公素喜謔浪，遽告曰：「不用灸，當自安樂。」同列訝而詰之，石曰：「何不聞世傳『欲得安，「三禮」莫教乾』乎？」《東軒筆録》卷十五。《古謡諺》卷五十九。

4　石中立、丁度在翰林，丁前行，石從後呼之捉瓦攔筒，云：「忘卻帽子頭了去也。」《江鄰幾雜志》。

5　見盛度9。

6　見盛度10。

7　梅金華詢久爲侍從，急於進用，晚年多病，石參政中立戲之曰：「公欲安乎？惟服一清凉散即瘥也。」蓋兩府在京，許張青蓋耳。《東軒筆録》卷三。《宋朝事實類苑》卷六十四。《五雜組》卷十六。《宋稗類鈔》卷二。

8　劉子儀侍郎三入翰林，意望兩府，頗不懌，移疾不出。朝士問候者，但云虚熱上攻。石中立在坐，云：「只消一服清涼散便安矣。」蓋謂兩府始得青涼傘也。張唐公諡錢思公作文墨公，諸子服絰邀執政訴之。石中立指其幼者云：「此東山一寸金也。」《孔氏談苑》卷二。

9　石資政中立好談諧，樂易人也。楊文公一日置酒，作絶句招之，末云：「好把長鞭便一揮。」石立其僕，即和云：「尋常不召猶相造，况是今朝得指揮。」其談諧敏捷，類皆如此。又嘗於文公家會葬，坐客乃執政、貴游子弟，皆服白襕衫，或羅或絹，有差等。中立坐而大慟，人問其故，曰：「憶吾父。」又問之，曰：「父在時，當得羅襕衫也。」蓋見執政子弟服羅，而石止服絹。坐中皆大笑。石之父熙載嘗爲樞密副使。《東齋記事》卷三。《宋朝事實類苑》卷六十三。《拊掌録》。《堯山堂外紀》卷四十五。

10　石資政中立好諧謔，士大夫能道其語者甚多。嘗因入朝，遇荆王迎授，東華門不得入，遂自左掖門入。有一朝士，好事語言，問石云：「何爲自左去聲掖門入？」石方趂班，且走且答曰：「秪爲大王迎授。」聞者無不大笑。楊大年方與客棋，石自外至，坐於一隅。大年因誦賈誼《鵩賦》以戲之云：「止於坐隅，貌甚闲暇。」石遽答曰：「口不能言，請對以臆。」《歸田録》卷一。《宋朝事實類苑》卷六十三。《何氏語林》卷二十七。

11　〔石〕中立性滑稽，嘗與同列觀南御園所畜獅子，主者云：「縣官日破肉五斤以飼之。」同列戲曰：「吾儕反不及此獅子邪？」中立曰：「然。吾輩官皆員外郎，敢望園中獅子乎？」衆大笑。借聲爲「園外狼」也。朝士上官闢嘗諫之，曰：「公名位非輕，奈何談笑如此？」中立曰：「君自爲上官闢，借聲爲「鼻」字。何能知下官口？」及爲參知政事，或謂曰：「公爲兩府，談諧度可止矣。」中立取除書示之曰：「勅命我『可本官參知政事，餘如故』，奈何止也？」嘗墜馬，左右驚扶之，中立起曰：「賴爾『石』參政也，嚮若『瓦』參政，齏粉久矣！」《涑水記聞》卷三。《孔氏談苑》卷二。

12　石參政中立，性滑稽。天禧中，爲員外郎貼職。時西域獻獅子，畜於御苑，日給羊肉十五斤。嘗率同列往觀，或嘆曰：「彼獸也，給肉乃爾。吾輩忝預郎曹，日不過數斤，人翻不及獸乎？」石曰：「君何不知分耶？彼乃苑中獅子，吾曹員外郎耳，安可比耶？」《倦游雜録》。《墨客揮犀》卷九。《孔氏談苑》卷二。《宋朝事實類苑》卷六十七。《五雜組》卷十六。《何氏語林》卷二十七。《堯山堂外紀》卷四十五。《宋稗類鈔》卷六。

13　石中立參政滑稽，有上官佖郎中勸以慎口，對曰：「下官口干上官鼻何事？」一日改授禮部郎中，時相勉之曰：「主上以公清通詳練，故授此職，宜減削談諧。」對曰：「某授語云：『特授禮部郎中，餘如故』。以此不敢減削。」《類説》卷十九引《駭聞録》。《孔氏談苑》卷二。

14　石中立性疏曠，少威儀，好謔諧，雖時面戲人，人不以爲怒，知其無心爲輕重。及參大政，或諫止之，中立曰：「詔書云，餘如故，安可改。」人傳以爲笑。《悦生隨抄》。

15　石參政在中書堂，一相曰：「取宣水來。」石曰：「何也？」曰：「宣徽院水甘冷。」石公曰：「若司農寺水，當呼爲農水也。」《類説》卷五十五引《大酒清話》。《孔氏談苑》卷二。

16　章郇公得象，與石資政中立素相友善，而石喜談諧，嘗戲章云：「昔時名畫有戴松牛、韓幹馬，而今有章得象也。」《歸田録》卷二。《宋朝事實類苑》卷六十四。《五雜組》卷十六。《堯山堂外紀》卷四十五。《宋稗類鈔》卷六。

17　見陸東1。

18　康定中，西賊寇邊，王師失律於好水川，没巨將旌旗者四五。朝廷方擾，時當國一相以老得謝，拂衣晏坐而歸。兩府就宅爲賀，因而陳觴，退相飲酣，自矜於席曰：「某一山民耳，遭時得君，今還衮紼，告老於家。當天下平定無一事之辰，自謂太平幸民。」石參政中立應聲曰：「只有陝西大竊盗未獲。」坐客吞聲，簪珥幾墮。《續湘山野録》。

19　見陳堯佐15。

20　〔石中立〕請老于家，客至其門者必延飲，非醉不得去。《東都事略》卷三十一。

張　觀

1　張文孝公觀，以真宗幸亳歲狀元及第，仕至樞密副使，而其父尚無恙。父名居業，《周易》學究及第，滯選調三十餘年，年六十餘始轉京秩，以主客員外郎致仕，見其子入踐樞府，受大府卿，壽九十餘卒。未逾年，張公亦捐館，故諡文孝，乃知張公貴達皆其父慶福所致。《宋朝事實類苑》卷二十四引《澠水燕談録》。

2　參知政事張觀，嘗知開封府。府有犯夜 ，巡者捕致之。觀據案訊之，曰：「有證見乎？」巡者曰：「若有證見，亦是犯夜。」左右無不大笑。於是京師知其謬。《碧雲騢》。

3　張文孝公觀性端謹，一生未嘗作草字，故其詩有「保心如止水，爲行見真書」之句。世多以謂人之所爲，可於書體見之。《蔡寬夫詩話》。《苕溪漁隱叢話》前集卷二十七。《石林避暑録話》卷三。《東齋記事》補遺。

4　〔張觀〕平生未嘗草書，因自爲詩曰：「保心如止水，爲行見真書。」仁宗嘗飛白「清」字賜之。《東都事略》卷五十五。

5　張文孝右丞買宅，既償其賈，復隨所索與之。迨入宅，掘地得一石匣，刻鏤甚工巧，中有黄金數百兩，正酬售屋之直。《清波雜志》卷六。

王博文

1　王博文，字仲明，曹州濟陰人也。年十六，善屬文，應舉開封府，以逥文詩百篇投試卷，場屋中謂之「王回文」。《東都事略》卷五十五。

2　王樞密博文，天禧四年詔按朱能、王先僞乾祐天書事，連逮者衆，唯治首惡，從者請皆減死論。沿邊軍民逃入蕃部，擒至者有錦袍、銀帶、茶綵之賞。間有自歸，而爲蕃部所得，亦不能免，法皆處斬。博文遣習事者，持信紙密招之，至則驗而貸其罪，減誅死者甚衆。《厚德録》卷四。

3　景祐中，有輕薄子以古人二十字詩益成二十八字，嘲謔云：「仲昌故國三千里，宗道深宫二十年。殿院一聲《河滿子》，龍圖雙淚落君前。」龍圖者，王博文也。嘗更大藩鎮、開封知府、三司使任使。一日對上，因叙敭歷之久，不覺淚下。殿院者，蕭定基也。爲殿中侍御史，與韓魏公、吴春卿、王君貺同發解。開封府舉人作《河滿子》曲嘲之。因奏事，上問之，令誦一過。宗道者，王宗道也。爲諸宫教授及講書凡二十餘年，輒于上前自訴在宗藩二十餘年，求進用。仲昌者，章郇公之從子。論科場不公，郇公奏聞，牒歸建州。《東齋記事》卷三。《宋朝事實類苑》卷六十三。《東軒筆録》卷十五。參見陳博古1、盛度14。

4　見韓琦13。

5　王景彝之父博文爲樞密副使，月餘而卒。景彝亦爲樞密副使，月餘亦卒。人甚異之。《東齋記事》卷三。

王　疇

1　王忠簡公疇，博文之子也。至和初，爲開封府判官。宦者李允良，疑人毒死其叔父，訴請發棺驗視。疇獨曰：「驗而無實，是無故暴人尸。此安知非允良有姦？」既而窮治，果引伏與叔家有怨。《厚德録》卷四。

2　見王安國3。

3　見王博文5。

鄭　戩

1　原武鄭公戩，天聖中，舉進士，嘗與同輩賭彩選，一坐盡負，獨戩贏數百緡，是歲第三人及第。《青箱雜記》卷三。《新編分門古今類事》卷十五。

2　鄭文肅天休，初爲湖北漕。荆南屯禁卒譁，言倉粟腐不堪食。公命掌廩者給爲己俸，因會客日，試取作飯，舉匕而盡，曰：「孰謂不可食邪！」譁者遂息。《能改齋漫録》卷十二。

3　仁宗時，開封府豪吏馮士元，挾狡數通貴要，多爲姦利，睚眦必中以禍。操制一府，畏甚于尹，都人目之爲京兆。鄭文肅天休知開封府，廉知罪惡，窮按姦贜，悉得其受賂撓法之狀。權貴多爲請者，了不以聽。獄具，奏流海島，家没償贜，轂下懔然。《能改齋漫録》卷十二。

4　鄭文肅天休，仁宗時知杭州。郡中西湖，環三十里，溉湖上良田千頃。唐李泌即湖中作陰竇，引水灌城中六井，以資汲者。武肅置撩清軍以疏其惡。自錢氏納土，至公居郡時，凡六十餘年矣。而湖穢不治。豪奪以耕，僧侈其宇，浸淫蠧食，無有已時。公按舊記，復故堤，程工無慮十萬，調境内丁夫闢之，湖利大興。《能改齋漫録》卷十二。

5　鄭戩字天休，居皋橋。天聖初，登進士第。嘗知開封府，發擿奸伏，都下肅然。遷三司使，知樞密院。俄以資政殿學士知杭州，移鎮長安。有表曰：「聽嚴宸之鐘鼓，未卜何晨；植勁柏於雪霜，更觀晚節。」上稱誦者數四，謂左右曰：「戩氣質英豪，朕欲用爲宰相，故屢試於外也。」《中吴紀聞》卷二。

6　鄭戩結中官黄元吉。吉左遷外補，戩同列戲曰：「天休走郤爺矣。」戩笑曰：「君不知我更有一爺在。」《碧雲騢》。

任　布

1　趙稹納賄中官羅崇勳，而引爲樞密副使。任布援稹之迹，又因見宰相，曰：「布昨知魏府，經南郊賞給，軍人平帖無言。前知府狄樂，以南郊賞賜不時，軍人喧噪。樂歸，今爲美職。某不合使軍人平帖，歸守給事中班。」人多哂之。遂亦緣此爲樞密副使。《碧雲騢》。

2　見杜衍9。

3　〔任〕布歸休洛中，作五知堂，以知恩、知道、知命、知足、知幸也。《東都事略》卷五十五。

吴　育

1　見宋綬5。

2　吴正肅試賢良方正科殿試策，因論古今風俗之變，皆隨上好惡，有曰：「城中大袖，外有全帛之奢；雨下墊巾，衆爲一角之效。」是時試策猶間用對偶句也。……仁宗喜此兩句，對輔臣誦之。有意大用正肅者，實肇於此。蓋仁宗聖性節儉，方自家刑之於天下，戒在於變俗，而稱此聯爾。《五公四六話》卷下。

3　陳執中罷相，仁宗問：「誰可代卿者？」執中舉育，上即召赴闕。會乾元節侍宴，偶醉，坐睡，忽驚，顧拊牀呼其從者。上愕然，即除西京留臺。《宋名臣言行録》前集卷八。

丁　度

1　丁度，字公雅，開封祥符人。祖顗，盡其家資聚書至八千卷，爲大室以貯之，曰：「吾聚書多，雖不能讀，必有好學者爲吾子孫矣。」《涑水記聞》卷十。《宋朝事實類苑》卷九。

2　丁文簡公嘗言，舉進士時，以制誥爲贄卷。既而復自笑曰：「是不揆也。」然其後爲知制誥、翰林學士，參知政事，亦見其所存有素矣。初舉人居鄉，必以文卷投贄先進，自糊名後寖衰。賈許公爲御史中丞，又奏罷公卷，而士子之禮都亡矣。《宋朝事實類苑》卷九引《湘山野録》。

3　故參知政事丁公度、晁公宗慤往時同在館中，喜相諧謔。晁因遷職，以啓謝丁，時丁方爲群牧判官，乃戲晁曰：「啓事更不奉答，當以糞一車爲報。」晁答曰：「得勝於得啓。」聞者以爲善對。《歸田録》卷一。《宋朝事實類苑》卷六十七。

4　丁文簡公度爲學士累年，以元昊叛，仁宗因問：「用人，守資格與擢材能孰先？」丁言：「承平無事則守資格，緩急有大事大疑，則先材能。」蓋自視久次，且時方用兵，故不以爲嫌。《石林燕語》卷七。《涑水記聞》卷十。

5　見杜衍9。

6　丁文簡公度罷參知政事，爲紫宸殿學士，即文明殿學士也。文明本有大學士，爲宰相兼職，又有學士，爲諸學士之首。後以「文明」者，真宗諡號也，遂更曰紫宸。近世學士，皆以殿名爲官稱，如端明、資政是也。丁既受命，遂稱曰丁紫宸。議者又謂紫宸之號非人臣之所宜稱，遽更曰觀文。觀文是隋煬帝殿名，理宜避之，蓋當時不知。《歸田録》卷一。

7　〔丁〕度早喪妻，晚年學修養之術，常獨居静室，左右給使唯老卒一二人而已。《涑水記聞》卷十。

8　慶曆中，有朝士將曉赴朝，見美女三十餘人，靚妝麗服，兩兩並馬而行，丁度觀文按轡於其後。朝士驚曰：丁素儉約，何姬之衆耶？有一人最後行，朝士問曰：「觀文將宅眷何往？」曰：「非也。諸女御迎芙蓉館主。」俄聞丁卒。《類説》卷二十四引《括異志》。《能改齋漫録》卷十八。《賓退録》卷六。

丁　諷

1　丁諷知蔡州，及代，蔡人號泣請留，閉城，斷橋，不得行者累日。《古事比》卷二十三。

2　丁諷病廢，常令兩女奴掖侍見客于堂中。諷之病以好色，既廢亡賴，益求妙年殊質，以厭其心。客出不能送，又令一婢子送至中門，曰「謝訪」。以故賓客之至者加多，乃愈于未病時，蓋其來不專爲諷也。《孔氏談苑》卷二。《何氏語林》卷三十。《宋稗類鈔》卷四。

3　丁諷以館職病風，廢于家。一日，有妄傳諷死者，京師諸公競致奠儀，紙酒塞門，諷曰：「酒且留之，紙錢一任别作使用。」諷本乏資，由是獲美醖盈室焉。《孔氏談苑》卷二。

高若訥

1　見范仲淹31。

2　本朝公卿能醫者，高文莊一人而已，尤長于傷寒，其所從得者，不可知矣。而孫兆、杜壬之徒，始聞其緒餘，猶足名一世。文莊，鄆州人，至今鄆多醫，尤工傷寒，皆本高氏。餘崇寧、大觀間在京師，見董汲、劉寅輩，皆精曉張仲景方術，試之數驗，非江淮以來俗工可比也。《石林避暑録話》卷一。

孔道輔

1　孔道輔自以聖人之後，常高自標置，性剛介，急於進用。或有勸其少通者，答曰：「我豈姓張、姓李者耶？」聞者多笑之。《儒林公議》。《昨非庵日纂》二集卷十四。《宋稗類鈔》卷二。

2　孔公道輔，祥符中進士及第，補寧州推官。道士治真武像，有虵數出像前，人以爲神。州將率其屬往拜之，虵果出，公即舉笏擊殺之，衆大驚服。徂徠先生石守道嘗爲公作《擊虵笏銘》。《澠水燕談録》卷四。《儒林公議》卷下。《東都事略》卷六十。《名臣碑傳琬琰集》中卷十四。《名賢氏族言行類稿》卷三十四。

3　孔中丞道輔爲州掾，太守到官三日謁廟。廟有蛇，以爲神，每祀之，則蛇自神像鼻中直出飲酒。孔方讀祝，蛇出飲。孔厲聲曰：「明則有禮樂，幽則有鬼神，蛇何爲哉！」以笏擊蛇死，遂揮像壞其廟而去。《聞見近録》。

4　李公明曰：孔中丞道輔知仙源縣，諸孔犯法，無所容貸。《涑水記聞》卷十。《宋朝事實類苑》卷二十三。

5　見馮拯5。

6　見王德用5。

7　孔公道輔以剛毅直諒名聞天下。知諫院日，請明肅太后歸政天子。爲中丞日，諫廢郭后。其後，知兖州日，近臣有獻詩百篇者，執政請除龍圖閣直學士，仁宗曰：「是詩雖多，不如孔道輔一言。」乃以公爲龍圖閣直學士。《倦游雜録》。《澠水燕談録》卷二。《宋朝事實類苑》卷五。《自警編》卷二。《宋名臣言行録》前集卷九。《名臣碑傳琬琰集》中卷十四。

8　孔道輔爲御史中丞，勘馮士元事，盡法不阿。仁宗稱之，有意大用。時大臣與士元通姦利，最甚者宰相程琳。道輔既得其情矣，而退傅張士遜不喜道輔，欲有以中之。上使道輔送劄子中書，士遜屏人與語久之。時臺官納劄子，猶得於宰相公廳後也。因言公將大用，道輔喜。士遜曰：「公所以至此，誰之力也？非程公，公不至此。」道輔悵然，愧而德之。不數日上殿，遂力救琳。上大怒，既貶琳，亦黜道輔兖州。道輔知爲士遜所賣，感憤得疾，死中路。《東坡志林》十二卷本之卷四。

孔宗翰

1　元祐中上元，駕幸迎祥池宴從臣，教坊伶人以先聖爲戲，刑部侍郎孔宗翰奏：「唐文宗時嘗有爲此戲者，詔斥去之。今聖君宴犒群臣，豈宜尚容有此？」詔付伶官置于理。或曰：「此細事，何足言？」孔曰：「非爾所知。天子春秋鼎盛，方且尊德樂道，而賤伎乃爾褻慢，縱而不治，豈不累聖德乎！」聞者慚羞歎服。《澠水燕談録》卷八。《宋朝事實類苑》卷十三。

2　劉攽31。

鞠　詠

1　見王化基2。

劉　隨

1　劉隨待制爲成都通判，嚴明通達，人謂之「水晶燈籠」。《東齋記事》補遺。《孔氏談苑》卷三。《陔餘叢考》卷三十八。

段少連

1　段少連性夷曠，亦甚滑稽，陳州人。晚年，因休官還里中，與鄉老會飲。段通音律，酒酣，自吹笛，座中有知音者，亦皆以樂器和之。有一老儒獨歎曰：「某命中無金星之助，是以不能樂藝。」段笑曰：「豈惟金星，水星亦不甚得力也。」《東軒筆録》卷十五。《宋朝事實類苑》卷六十六。

王　素

1　見王旦84。

2　慶曆中，仁宗親除先公、歐陽文忠、蔡君謨、餘安道四公爲諫官，先公實居其長。三公曰：「公宰相子，且不貧，朝廷責之，必不至嶺外，縱遠亦可行。我輩疎遠且貧，凡論事，必期先之。」先公以爲然。當時號先公曰「獨打鶻」，三公曰「一棚鶻」。《清虚雜著補闕》。

3　見宋仁宗34。

4　見宋仁宗35。

5　王素待制，大丞相旦之子，自筮仕，所至稱爲能吏。……一日，欲作奏論事，方據几秉筆，則瞑目思睡，乃就枕。夢至一處，若瓊瑶世界，殿上有紺服翠冠，與公對揖，紺服者謂公曰：「公棄去仙局，下謫塵世，未久也。吾即玉京黄闕東門侍郎，公即西門侍郎也。公向以奏牘玉帝，語傷鯁訐，暫謫下世。今公欲作奏論事，事有大利害，更審之而後諍也。」公曰：「諾。」立顧左右送公歸，乃悟。夜已三鼓，乃索筆，書一絶於窗云：「似至華胥國裏來，雲霞深處見樓台。月光冷射雞鳴急，驚覺游仙一夢回。」後出鎮定武，亦以惠政稱。晚歲思玉京之夢，乃爲詩曰：「虚碧中藏白玉京，夢魂飛入黄金城，何時再步煙霞外，皓齒青童已掃廳。」《宋朝事實類苑》卷四十六引《名賢詩話》。《詩話總龜》前集卷三十五。《宋名臣言行録》後集卷四。《仕學規範》卷十七。《宋詩紀事》卷十三。

6　見陳執中13。

7　見張方平13。

8　以翰林學士、户部郎中吴奎爲左司郎中、權知開封府，翰林侍讀學士、權知開封府王素充群牧使。初，素與歐陽修數稱譽富弼於上前，弼入相，素頗有力焉。弼既在相位，素知開封府，冀弼引己以登兩府。既不如志，因詆毁弼，又求外官，遂出知定州，徙知益州，復還知開封府，愈鬱鬱不得志，厭倦煩劇，府事多卤莽不治，數出游宴。素性驕侈，在定州、益州，皆以賄聞。爲人無志操，士大夫多鄙之。開封府先有散從官馬千、馬清，善督察盗賊，累功至班行，府中賴之。或謂素：「二馬在外，威福自恣，大爲姦利。」素奏，悉逐之遠方。於是京師盗賊累發，求捕不獲。臺官言素不才，亦自乞外補，朝廷因而罷之。《涑水記聞》卷十。《宋朝事實類苑》卷七十二。

9　王端明素、盧太尉政。俱以丁未八月二十四日辰時生，而王出於貴胄，盧起於軍伍。王卒於邊藩，盧薨於殿帥，事皆略同，亦可怪也。《青箱雜記》卷四。《宋朝事實類苑》卷四十九。

王　質

1　范文正公貶饒州，朝廷方治朋黨，士大夫莫敢往别。王待制質獨扶病餞於國門，大臣責之曰：「君，長者，何自陷朋黨？」王曰：「范公天下賢者，顧質何敢望之？若得爲范公黨人，公之賜質厚矣。」聞者爲之縮頸。《澠水燕談録》卷二。《能改齋漫録》卷十二。《宋朝事實類苑》卷九。《宋名臣言行録》前集卷九。《自警編》卷二。《何氏語林》卷二十四。

2　見范仲淹32。

3　王待制質通判蘇州，與知州黄宗旦數争事，宗旦曰：「少年乃敢與文人抗邪？」質曰：「受命佐公，事有當争，職也。」嘗以病告居，一日宗旦省視，因言：「獄有盗鑄錢百餘人，吾以術陰鉤得之。」質曰：「弋不射宿惡，陰中於物也。今殺數人，而徒流者又數十百人，公中之也。」宗旦矍然大驚，爲貸其死罪而餘悉輕出之。《仕學規範》卷十五引《仁宗朝名臣傳》。

4　〔王待制質〕出知蔡州，人歲時祠吴元濟廟，質曰：「安有逆醜而廟食於民者？」毁之，爲更立狄仁傑、李愬像而祠之，蔡人號雙廟云。《仕學規範》卷十五。《東齊記事》補遺。

5　王待制質權知荆南府，有媪訴其婦薄於養。婦曰：「舅姑家既窮，而婦且奉事無不謹。」質曰：「姑雖不良，獨不顧若夫耶！」取家人衣衣媪，又給以廪粟，使歸養之。皆感泣而去。《厚德録》卷三。

6　王待制公在相門，弗驕弗華，以貧爲寶。文正作舍人時，家甚虚，嘗貸人金以贍昆弟，過期不入，輟所乘馬以償之。公因閲家藏書而得真券，召家人示之曰：「此前人清風，吾輩當奉而不墜，宜秘藏之。」又得顔魯公爲尚書時乞米於李大夫墨帖，刻石以模之，遍遺親友間。其雅尚如此，故終身不貪。《自警編》卷二。《言行龜鑑》卷四。

7　王子野生平不茹葷腥，居之甚安。《夢溪筆談》卷九。

餘　靖

1　餘靖，本名希古，韶州人。舉進士，未預解薦，曲江主簿王仝善遇之，爲干知韶州者舉制科。知州怒，以爲玩己，捃其罪，無所得，唯得仝與希古接坐，仝坐違敕停任，希古杖臀二十。仝遂闲居虔州，不復仕進。希古更名靖，字安道，取他州解及第。景祐中，爲館職，爲范文正訟冤獲罪，由是知名。范公入參大政，引爲諫官。秘書丞茹孝標喪服未除，入京師私營身計，靖上言：「孝標冒哀求仕，不孝。」孝標由是獲罪，深恨靖。靖遷龍圖閣直學士，王仝數以書干靖求貨，靖不能應其求。孝標聞靖嘗犯刑，詐匿應舉，乃自詣韶州購求其案，得之。時錢子飛爲諫官，方攻范黨，孝標以其事語之，子飛即以聞。詔下虔州問王仝。靖陰使人諷仝令避去，仝辭以貧不能出，靖置銀百兩於茶篚中，託人餉之。所託者怪其重，開視，竊銀而致茶於仝，仝大怒。及詔至，州官勸仝對「當日接坐者餘希古，今不知所在」，仝不從，對稱「希古即靖是也」。靖竟坐以左屯衛將軍分司。《涑水記聞》卷十。《宋名臣言行録》前集卷九。《堯山堂外紀》卷四十七。

2　餘靖初及第，歸韶州，州吏嘗鞫其獄者往見之，靖不爲禮，吏恨之，乃取靖案，裹以緹油，置於梁上。吏病且危，囑其子曰：「此方今達官之案，他日朝廷必來求之。汝謹掌視，慎勿失去。」及茹孝標求其案，人以爲事在十年前，必不存，孝標訪於吏子，竟得之。《涑水記聞》卷十。

3　范文正公言事，忤大臣，貶知饒州，諫官、御史緘口避禍，無敢言者。餘公襄獨上書曰：「陛下親政以來，三逐言事者矣。若習以爲常，不甚重惜，恐鉗天下之口，不可不戒。」書既上，落職監均州酒税。尹公洙、歐陽公修相繼抗疏論列，又以書讓諫官高若訥，亦得罪遠謫。時天下賢士大夫相與惜其去，號爲「四賢」，蔡襄作《四賢一不肖》詩以記其事，其詩播于都下。《自警編》卷六。《言行龜鑑》卷五。參見范仲淹31。

4　慶曆中，餘靖、歐陽修、蔡襄、王素爲諫官，時謂之四諫。《東軒筆録》卷十三。《宋朝事實類苑》卷十四。《自警編》卷六。《宋稗類鈔》卷三。

5　慶曆中，開寶寺塔災，國家遣人鑿塔基，得舊瘞舍利，迎入内庭，送本寺，令士庶瞻仰。傳言在内庭時，頗有光怪。將復建塔，餘襄公靖言：「彼一塔不能自衛，何福逮于民？凡腐草皆有光，水精及珠之圓者夜亦有光，烏足異也。梁武造長干塔，舍利長有光，臺城之敗，何能致福！乞不營造。」仁宗從之。《澠水燕談録》卷一。《宋朝事實類苑》卷十六。

6　餘靖不修飾。作諫官，乞不修開寶塔。時盛暑，上入内云：「被一汗臭漢薰殺，噴唾在吾面上。」《孔氏談苑》卷三。《何氏語林》卷三十。《堯山堂外紀》卷四十七。《宋稗類鈔》卷三。

7　餘靖兩使契丹，虜情益親，能胡語，作胡語詩。虜主曰：「卿能道，吾爲卿飲。」靖舉曰：「夜宴設邏厚盛也。臣拜洗，受賜。兩朝厥荷通好。情感勤。厚重。微臣雅魯拜舞。祝若統，福祐。聖壽鐵擺嵩高。俱可忒。無極。」主大笑，遂爲釂觴。漢史有《槃木白狼》詩，譯出夷語，殆不若靖真胡語也。劉沆亦使虜，使凌壓之，契丹館客曰：「有酒如澠，繫行人而不住。」沆應聲曰：「在北曰狄，吹《出塞》以何妨。」仁宗待虜有禮，不使纖微迕之，二公俱謫官。《中山詩話》。《韻語陽秋》卷二。《堯山堂外紀》卷四十七。

8　餘尚書靖慶曆中知桂州。州境窮僻處，有林木延袤數十里。每至月盈之夕，輒有笛聲發于林中，甚清遠。土人云：「聞之已數十年，終不詳其何怪也。」公遣人尋之，見其聲自一大柏木中出，乃伐取以爲枕，聲如期而發，公甚寶惜。凡數年，公之季弟欲窮其怪，命工解視之，但見木之文理，正如人月下吹笛之像，雖善匠者不能及。重以膠合之，則不復有聲矣。《遯齋閒覽》。《續墨客揮犀》卷四。《古事比》卷五十一。

9　餘左丞靖嘗夢人告己云：「官至八座，死在秦亭。」常自思曰：「然則我不過爲天水郡將耳。」其後靖過江寧，泊舟秦淮亭下，得疾而亡。《能改齋漫録》卷十八。

10　〔餘尚書靖〕始自曲江將求薦於天府，與一同郡進士劉某偕行。劉已四預計。偕行至洲頭驛，有祠頗靈。餘謂劉曰：「與足下萬里圖身計，盍乞靈焉。」遂率劉以楮、香酒禱祠下，乞夢中示以休咎。是夕，餘夢神告，召而謂曰：「公禄甚厚，貯於數廪。官至尚書，死於秦亭。劉某窮薄，止有禄六斗耳。」公謝而退，遂寤。其後出入清華，聲望赫然……竟至工部尚書。常語交親曰：「關中任使，決不敢去。」既罷廣州，至烏江得疾，遂入金陵就醫。艤舟秦淮，扶病登亭，視其扁曰「秦淮亭」。公不懌，數日而薨。《括異志》卷二。

11　餘安道番禺詔赴闕，過韶陽，游龍光山寺，題詩云：「暫離人世界，且到佛家鄉。」議者謂恐非吉兆。至旬日，公果卒於秦淮亭。《新編分門古今類事》卷十四。

蔡　襄

1　見范仲淹31。

2　仁宗慶曆初，急于用賢。當時有聲望者，王兵部素、歐陽校理修、餘校理靖、魚工部周詢。四人並命作諫官，朝野相慶。時惟魚望不及三人。蔡君謨時爲校勘，乃爲詩慶之曰：「御筆新除三諫官，士林相賀復相懽。」魚聞之，乃曰：「予不預士論，何顔復當諫列？」遂乞辭職。朝廷從之，乃過臺爲御史。即除蔡代知諫院。《能改齋漫録》卷十二。

3　慶曆初，歐陽修、王素、餘靖俱除諫官，蔡襄賀詩云：「御筆新除三諫官，喧然朝野競相歡。當年流落丹心在，自古忠良得路難。必有謀猷裨帝右，直須風采動朝端。世間萬事皆塵土，留取功名久遠看。」三人以詩薦於上，亦除諫官，時號爲一棚鶻。《莆陽比事》卷四。《涑水記聞》卷四。《宋朝事實類苑》卷三十九。《宋名臣言行録》後集卷四。《堯山堂外紀》卷四十七。

4　蔡襄漕本路，自大義渡抵臨漳夾道，植松七百里。郭公甫歌曰：「六月行人不知暑，千古萬古摇清風。」閩人刻碑頌德，官禁剪伐。《莆陽比事》卷四。

5　皇祐中，御筆賜蔡襄字君謨。後唱進士第日，有竊以爲名者。仁宗怒曰：「近臣之字，卿何得而名之！」遂令更改。《能改齋漫録》卷十三。

6　東坡評本朝書，以君謨爲第一，仁宗尤愛之。御製《元舅隴西王碑》文，詔君謨書之。其後，命學士撰《温成皇后碑》文，又欲詔君謨書，君謨曰：「此待詔之所職也，吾其可爲哉！」遂力辭之。《曲洧舊聞》卷一。《莆陽比事》卷四。《清波雜志》卷六。《雲谷雜紀》卷三。

7　蔡忠惠公書名重當時，上嘗令寫碑志，則以例有資利，辭曰：「此待詔職也，與待詔争利，可乎？」力辭不從。《佩文齋書畫譜》卷七十六引《匏翁家藏集》卷二。

8　蔡君謨知開封府，事日不下數千，每有日限事，揀三兩件記之，至其日問，人不測如神。《晁氏客語》。

9　陳烈先生幼嘗與蔡君謨同硯席，時君謨出鎮福唐，束吏治民，毫髮不容。一日，烈往見之，維舟庭下，聞其嚴察，不往謁之，但留詩於亭曰：「溪山龍虎蟠，溪水鼓角喧。中宵鄉夢破，六月夜衾寒。風雨生殘樹，蛟螭喜怒瀾。殷勤祝舟子，移棹過前灘。」亭吏不敢隱，録詩呈公。自是公爲之少霽威棱。《唐宋分門名賢詩話》卷二。《詩話總龜》前集卷一引《翰府名談》。《宋朝事實類苑》卷三十六。《莆陽比事》卷六。《宋詩紀事》卷二十三。

10　蔡君謨守福州，上元日，令民間一家點燈七盞。陳烈作大燈，長丈餘，大書云：「富家一盞燈，太倉一粒粟。貧家一盞燈，父子相對哭。風流太守知不知，猶恨笙歌無妙曲。」君謨見之，還輿罷燈。《晁氏客語》。《堯山堂外紀》卷四十九。《蓬窗日録》卷七。《柳亭詩話》卷二十四。參見陳烈6。

11　蔡君謨知福州，以疾不視事者累日，每夜中即夢登鼓角樓憑鼓而睡。通判有怪鼓角將累日不打三更者，因對：「數夜有大蛇盤據鼓上，不敢近。」君謨既愈，與通判言所夢，正與鼓角將所説同，人遂以君謨爲蛇精。《東齋記事》卷五。《徐氏筆精》卷八。《玉芝堂談薈》卷十。參見劉沆14。

12　蔡襄守泉州，創意造石橋，兩岸依山，中託巨石，因搆亭觀。累石條爲橋基八十，所闊二丈，其長倍之，兩頭若圭射勢，石縫中可容一二指釃潮水，每基相去一丈四尺。橋面闊一丈三四尺，爲兩欄以護之。閩中無石灰，燒蠣殻爲灰。蔡公於橋岸造屋數百楹，爲民居，以其僦直入公帑，三歲度一僧，俾掌橋事。故用灰常若新，無纖毫鏬隙。春夏大潮，水及欄際，往來者不絶，如行水上。十八年橋乃成，即多取蠣房，散置石基上，歲久延蔓相黏，基益膠固矣。《泊宅編》三卷本卷中。

13　嘉祐中，近臣執政多表乞立皇嗣，或云蔡襄獨有異議。暨英宗立，襄方爲三司使，仁宗山陵，用度百出，而財用初甚窘迫，蔡夙夜經畫，僅能給足，用是數被詰責。永昭復立，蔡遂乞知杭州，英宗即允所請。韓魏公時爲相，因奏曰：「自來兩制請郡，須三兩章，今一請而允，禮數似太簡也。」英宗曰：「使襄不再乞，則如之何？」卒與杭州，其爲上不喜如此。《東軒筆録》卷十。

14　蔡襄在昭陵朝，與歐陽文忠公齊名一時。英宗即位，韓魏公當國，首薦二公，同登政府。先是，君謨守泉南日，晉江令章拱之在任不法，君謨按以贜罪，坐廢終身。拱之，望之表民同胞也。至是，既訟寃於朝，又撰造君謨乞不立厚陵爲皇子疏，刊板印售於相藍。中人市得之，遂干乙覽，英宗大怒，君謨幾陷不測。魏公力爲營救……君謨終不自安，乞補外，出官杭州。已而憂去，遂終。《玉照新志》卷四。

15　朝奉郎李遘知興化軍，時蔡君謨襄自福帥尋罷歸鄉，病革，以後事屬李守。守夜夢神人紫綬金章，從數百鬼物升廳，與守云：「迓代者。」守問：「何神？代者復何人？」神曰：「予閻羅王，蔡襄當代我。」明日，蔡公薨。李作挽詞有「不向人間爲冢宰，卻歸地下作閻王」之句。《泊宅編》三卷本卷中。

16　蔡端明事母至孝。嘗步行，遇一嫗，貌甚龍鍾，問其年，曰：「百單二矣。」端明再拜曰：「願吾母之壽如嫗。」後果符其言。《獨醒雜志》卷一。

17　蔡襄母有賢行，仁宗特賜冠帔以寵之。《古事比》卷二。

18　蔡襄素重義。嘗飲會靈東園，坐客有射矢誤傷其人。客遽指爲襄矢，京師喧然。事聞上，因問，襄再拜愧謝，終不自辯，退亦未嘗以語人。《莆陽比事》卷六。《宋名臣言行録》後集卷四。《自警編》卷四。

19　〔陳少陽跋蔡君謨《茶録》云〕：「餘聞之先生長者，君謨初爲閩漕時，出意造密雲小團爲貢物，富鄭公聞之，歎曰：『此僕妾愛其主之事耳，不意君謨亦復爲此。』」《梁溪漫志》卷八。

20　錢惟演爲洛帥留守，始置驛貢花，識者鄙之。蔡君謨加法造小團茶，貢之，富彦國歎曰：「君謨士人，乃爲此耶？」《溪詩話》卷五。

21　茶之品，莫貴於龍、鳳，謂之團茶，凡八餅重一斤。慶曆中，蔡君謨爲福建路轉運使，始造小片龍茶以進，其品絶精，謂之小團，凡二十餅重一斤，其價直金二兩。然金可有而茶不可得，每因南郊致齋，中書、樞密院各賜一餅，四人分之。宫人往往縷金花於其上，蓋其貴重如此。《歸田録》卷二。《澠水燕談録》卷八。

22　蔡君謨，議茶者莫敢對公發言。建茶所以名重天下，由公也。後公製小團，其品尤精於大團。一日，福唐蔡葉丞祕教召公啜小團。坐久，復有一客至，公啜而味之，曰：「非獨小團，必有大團雜之。」丞驚呼童，曰：「本碾造二人茶，繼有一客至，造不及，乃以大團兼之。」丞神服公之明審。《墨客揮犀》卷八。

23　蔡君謨善别茶，後人莫及。建安能仁院有茶生石縫間，寺僧採造，得茶八餅，號石岩白。以四餅遺君謨，以四餅密遣人走京師，遺王内翰禹玉。歲餘，君謨被召還闕，訪禹玉。禹玉命子弟於茶笥中選取茶之精品者，碾待君謨。君謨捧甌未嘗，輒曰：「此茶極似能仁石岩白，公何從得之？」禹玉未信，索茶貼驗之，乃服。《墨客揮犀》卷四。《何氏語林》卷二十三。《宋稗類鈔》卷七。

24　宋時杭妓周韶、胡楚、龍靚皆有詩名。韶好蓄奇茗，嘗與蔡君謨鬭勝，題品風味，君謨屈焉。《西湖游覽志餘》卷十六。

25　蔡君謨少年頗耽聲色，既與諸伎鬭茶，如龍倩、周韶輩，特爲書其小詩。又游寓所到，必訪佳麗。過嘉禾郡，留一絶云：「盡道瑶池瓊樹新，仙源尋到不逢人。陳王也作驚鴻賦，未必當時見洛神。」《六研齋二筆》卷三。

26　蔡君謨嗜茶，老病不能飲，但把玩而已。《仇池筆記》。《東坡志林》卷十。《古事比》卷三十九。

27　韓魏公以上相作晝錦堂於相州，時歐陽文忠以參政爲之記，而蔡忠惠以三司使書之，時稱三絶。又謂忠惠每一字必寫數十赫蹏，竢合作而後用之，以故書成特精絶，世所謂「百衲碑」者是也。《弇州山人四部稾》卷一百三十六。

28　蔡君謨既爲餘書《集古録目序》刻石，其字尤精勁，爲世所珍。餘以鼠鬚栗尾筆、銅緑筆格、大小龍茶、惠山泉等物爲潤筆，君謨大笑，以爲太清而不俗。後月餘，有人遺餘以清泉香餅一篋者，君謨聞之歎曰：「香餅來遲，使我潤筆獨無此一種佳物。」兹又可笑也。清泉，地名，香餅，石炭也，用以焚香，一餅之火，可終日不滅。《歸田録》卷二。《宋朝事實類苑》卷五十。《宋稗類鈔》卷八。

29　龍圖馬公遵，字仲塗……今其家藏蔡忠惠公帖，用金花牋十六幅，每幅四字……云：「梅三、馬五、蔡大，皇祐壬辰中春，寒食前一日，會飲於普照院。仲塗和墨，聖俞按紙，君謨揮翰。過南都，試呈杜公、歐陽九評之，當處在何等？馬五諾我，精婢潤筆，皆是奇事。」凡六十四字。《游宦紀聞》卷九。

30　見王英英1。

31　見歐陽修157。

32　見歐陽修158。

33　昭陵晚歲開内宴，蓋數與大臣侍從從容談笑，嘗親御飛白書以分賜，仍命内相王岐公禹玉各題其上，更且以香藥名墨徧賚焉。一大臣得「李超」墨，而君謨伯父所得乃「廷珪」。君謨時覺大臣意歎有不足色，因密語：「能易之乎？」大臣者但知「廷珪」爲貴，而不知有「超」也。既易，轉欣然。及宴罷，騎從出内門去，君謨於馬上始長揖曰：「還知廷珪是李超兒否？」《鐵圍山叢談》卷五。

34　伯父君謨嘗得水精枕，中有桃花一枝，宛如新折，茶甌十、兔毫四，散其中，凝然作雙蛺蝶狀，熟視若舞動，每寶惜之。《鐵圍山叢談》卷六。

35　伯父君謨，號「美髯鬚」。仁宗一日屬清閒之燕，偶顧問曰：「卿髯甚美，長夜覆之於衾下乎？將置之於外乎？」君謨無以對。歸舍，暮就寢，思聖語，以髯置之内外悉不安，遂一夕不能寢。蓋無心與有意，相去適有閒。凡事如此。《鐵圍山叢談》卷三。《堯山堂外紀》卷四十七。《五雜組》卷十六。

36　餘嘗官莆，至〔蔡襄〕其居，去城三里。荔子號「玉堂紅」者，正在其處。矮屋欲壓頭，猶是當時舊物。……京、卞同郡晚出，欲自附於名閥，自稱族弟，本傳云爾。襄孫佃，唱名第一，京時當國，以族孫引嫌，降第二，佃終身恨之。《直齋書録解題》卷十七。

37　仁和鍾化民，字維新，其母夢蔡忠惠襄而生。宰惠安，時洛陽橋壞，渡者苦溺。橋工鉅，且架海難爲力，化民毅然修復之。既刻期，爲文告海神，海不揚波者五日，人稱神明。及更新忠惠祠，於座前土中得碣云：「五百年後爲怪濤所折，繼我者其維新焉。」後化民以太常少卿巡撫河南，卒于官，上特賜祠額，名忠惠，出於宸斷，不由撥撰，而適與蔡端明之祠謚合，亦可異也。《樵書》初編卷五。

王拱辰

1　王懿恪公拱辰與歐陽文忠公同年進士。文忠自監元、省元赴廷試，鋭意魁天下。明日當唱名，夜備新衣一襲，懿恪輒先衣以入，文忠怪焉。懿恪笑曰：「爲狀元者當衣此。」至唱名，果第一。後懿恪、文忠同爲薛簡肅公子婿，文忠先娶懿恪夫人之姊，再娶其妹，故文忠有「舊女婿爲新女婿，大姨夫作小姨夫」之戲。《邵氏聞見録》卷八。《群書類編故事》卷五。案：「文忠先娶懿恪夫人之姊」，「文忠」、「懿恪」當互乙，據歐陽修《薛公墓志銘》。

2　王君貺安撫西蜀，年二十四五，民謡曰：「汙萊岸上征租税，餓莩門前動管絃。」《月河所聞集》。

3　見宋仁宗29。

4　見宋仁宗37。

5　充契丹國信使副王拱辰等昨至靴甸赴筵，狂醉無狀，執手拍肩，或聯嘲謔之詩，或肆市廛之語，沙漠驚怪，道塗沸騰……痛飲深夜，遂致副使宋選、王士全等歌舞失儀。……拱辰赴會至醉，吟詩乃有「西朝信使休辭醉，皆得君王帶笑看」之句，語同俳優，意涉譏刺。《增訂遼詩話》卷下引《趙清獻奏議》。

6　王拱辰以宣徽使尹南都，外郛之外築一道，通中出入，朝廷聞而俾毁之。奏曰：「臣所治，當水陸衝要，往來賓客旁午，或開筵，遇夜，城門已闔，不敢輒啓，恐冒于法。臣開此道，亦設關鍵，以備賓客夜出。然踰城，甚於啓關矣。」《宋朝事實類苑》卷二十三引《倦游雜録》。

7　熙寧間，王拱辰即洛之道德坊營第甚侈，中堂起屋三層，上曰「朝元閣」。時司馬光亦居洛，於私居穿地丈餘作「壤室」。邵堯夫見富鄭公，問新事，堯夫曰：「近有一巢居，一穴處者。」遂以二公對，富大笑。《麈史》卷下。《堯山堂外紀》卷四十七。參見司馬光42。

8　王君貺送牡丹與永叔，答詩云：「最好花常最後開。」蓋君貺同時輩皆入兩府，永叔以最後戲之也。王得詩不喜，對來价擲之。永叔謂人曰：「好花不開也。」君貺聞之愈怒。《詩話總龜》前集卷三十八引《詩史》。

9　王君貺拜三司，二十有七歲矣。自爾居洛起第，至八十歲，位至宣徽二府，盡其財力，終身而宅不成。子舍早世，唯有一孫與其姪居之，不能充一隅，未完亟壞。《畫墁録》。

魚周詢

1　見蔡襄2。

劉元瑜

1　見蘇舜欽5。

李　定

1　見蘇舜欽2。

2　李定，字仲求，洪州人。晏元獻公之甥，文亦奇。欲預賽神會，而蘇子美以其任子拒之，致興大獄。梅聖俞謂「一客不得食，覆鼎傷衆賓」者也。其孫即商老彭，以詩名列江西派中。又李定字資深，元豐御史中丞。其孫方叔正民兄弟，皆顯名一時，揚州人。又李定，嘉祐治平以來，以風采聞，嘗遍歷天下諸路計度轉運使。官制未行，老于正卿。乃敦老如岡之祖，蓋濟南人也。《揮麈録》卷四。

王　平

1　侍御史王平，字保衡，侯官人。章聖時，初爲許州司理參軍。里中女乘驢單行，盜殺諸田間，褫其衣而去。驢逸，田旁家收繫之。覺，吏捕得驢，指爲殺女子者。訊之四旬，田旁家認收繫其驢，實不殺女子。公意疑，具以狀白府。州將老吏，素彊，了不之聽，趣令具獄。公持益堅，彼乃怒曰：「掾懦邪！」公曰：「今觸奏坐懦，不過一免耳。與其阿旨以殺無辜，又陷公于不義，校其輕重，孰爲愈邪？」州將因不能奪。後數日，河南移逃卒至，詳勘之，乃是殺女子者。田旁家得活。後因衆見，州將謝曰：「微司理，嚮幾誤殺人。」《能改齋漫録》卷十二。《揮麈後録》卷六。《宋稗類鈔》卷一。

2　御史臺儀，凡御史上事，一百日不言，罷爲外官。有侍御史王平拜命垂滿百日，而未言事，同寮皆訝之。或曰：「端公有待而發，苟言之，必大事也。」一日，聞入劄子，衆共偵之，乃彈御膳中有髮，其彈詞曰：「是何穆若之容，忽覩鬈如之狀。」《倦游雜録》。《墨客揮犀》卷一。《宋朝事實類苑》卷七十。《類説》卷十六。

席　平

1　御史席平因鞠詔獄畢上殿，仁宗問其事，平曰：「已從車邊斤矣。」時謂之「斤車御史」。《東軒筆録》卷十二。《五雜組》卷十六。《陔餘叢考》卷三十八。

李　京　吴鼎臣

1　慶曆三年，有李京者爲小官，吴鼎臣在侍從，二人相與通家。一日，京薦其友人與鼎臣，求聞達于朝廷，鼎臣即繳書具奏之，京坐貶官。未行，京妻謁鼎臣妻取别，鼎臣妻慙不出。京妻立廳事，召幹僕，語之曰：「我來既爲往還之久，欲求一别。亦爲乃公嘗有數帖與吾夫禱私事，恐汝家終以爲疑。」索火焚之而去。《侍講日記》。《厚德録》卷二引《吕原明語録》。《自警編》卷四。《賢弈編》卷一。《昨非庵日纂》二集卷十。《宋稗類鈔》卷三。

沈　邈

1　宿州營妓張玉姐，字温卿，本蘄澤人。色技冠一時，見者皆屬意。沈子山爲獄掾，最所鍾愛。既罷，途次南京，念之不忘，爲《剔銀燈》二闋。其一云：「一夜隋河風勁。霜濕水天如鏡。古柳堤長，寒烟不起，波上月無流影。那堪頻聽，疎星外、離鴻相應。須信道、情多是病。酒未到、愁腸還醒。數疊蘭衾，餘香未減，甚時枕鴛重並。教伊須省，更將盟誓要言定。」其二云：「江上秋高霜早。雲静月華如掃。候雁初飛，啼螀正苦，又是黄花衰草。等閒臨照，潘郎鬢、星星易老。那堪更、酒醒孤棹。望千里、長安西笑。臂上妝痕，胸前淚粉，暗惹離愁多少。此情難表，除非是、重相見了。」其後明道中，張子野先、黄子思孝先繼爲掾，尤賞之。偶陳師之求古以光禄丞來掌榷酤，温卿遂託其家。僅二年而亡，才十九歲。子思以詩弔之：「人生第一莫多情，眼看仙花結不成。爲報兩京才子道，好將詩句哭温卿。」先是，子思有愛姬宜哥，客死舟中，遺言葬堤下，冀他日過此得一見，以慰孤魂。子思從之，作詩納柩中。其斷章云：「恩同花上露，留得不多時。」二人皆葬于宿州柳市之東。《能改齋漫録》卷十七。《宋詩紀事》卷十一。《詞林紀事》卷七。

2　慶曆中，沈邈、薛紳爲京東轉運按察使，欲盡究吏民之情，乃取部吏之憸猾者四人尚同、李孝先、徐九思、孔宗旦，俾偵伺一路，而四人怙權，頗致搔擾，時謂之「山東四倀」。王達、楊紈、王鼎皆爲轉運按察，尤苛刻暴虐，時謂之「江東三虎」。仁宗知其事，下詔戒勑，削去按察二字，後澆風漸革，而士大夫務崇寬厚，無復暴虐之名矣。《東軒筆録》卷十三。

宋　禧

1　慶曆中，衛士有變，震驚宫掖，尋捕殺之。時臺官宋禧上言：「此蓋平日防闲不至，所以致患。臣聞蜀有羅江狗，赤而尾小者，其儆如神。願養此狗於掖庭，以警倉卒。」時謂之「宋羅江」。《東軒筆録》卷十二。《宋朝事實類苑》卷七十三。《儒林公議》。《五雜組》卷十六。

2　慶曆中，有親事官欄入殿門，御史宋禧乞内庭畜羅江之狗，時號「宋羅江」，亦曰「宋神狗」。《倦游雜録》。《墨客揮犀》卷六。

宋人軼事彙編卷十二

文彦博

1　文潞公本姓敬，其曾大父避石晉高祖諱，更姓文。至漢，復姓敬。入本朝，其大父避翼祖諱，又更姓文。《邵氏聞見後録》卷二十一。

2　文潞公幼時與群兒擊毬，入柱穴中不能取，公以水灌之，毬浮出。《邵氏聞見録》卷九。《宋名臣言行録》後集卷三。《堯山堂外紀》卷四十七。

3　潞公爲子弟讀書於孔目官張望家。望嘗爲舉子，頗知書，後隸軍籍，其諸子皆爲儒學。潞公少年好游，令公怪責之，潞公久不敢歸。張望白令公曰：「郎君在某家，學問益勤苦，不復游矣。」因出潞公文數百篇，令公爲之喜。王司封欲以女嫁公，其妻曰：「文彦博者寒薄，其可託乎？」乃已。後潞公出入將相，張望尚無恙。《邵氏聞見録》卷九。《宋詩紀事》卷十二。

4　文潞公父爲白波輦運，潞公時尚少。一日，嘗以事忤其父，欲撻之，潞公密逃去。張靖父爲輦運司軍曹，司知其所在，迎歸使與靖同處。其父求潞公月餘不得，極悲思之，乃徐出見，因使與靖同學，後因登第。潞公相時，擢靖爲直龍圖閣。《石林燕語》卷十。

5　文潞公少時，從其父赴蜀州幕官。過成都，潞公入江瀆廟觀畫壁，祠官接之甚勤，且言夜夢神令灑掃祠庭，曰：「明日有宰相來，君豈異日之宰相乎？」公笑曰：「宰相非所望，若爲成都，當令廟室一新。」慶曆中，公以樞密直學士知益州，聽事之三日，謁江瀆廟，若有感焉。方經營改造中，忽江水漲，大木數千章蔽流而下，盡取以爲材。廟成，雄壯甲天下。又長老曰：「公爲成都日，多宴會。歲旱，公尚出游，有村民持焦穀苗來訴。公罷會，齋居三日，禱於廟中，即日雨，歲大稔。」《邵氏聞見録》卷九。

6　文潞公嘗言，初及第，授大理評事、知絳州翼城縣，未赴任，有客李本者，三見訪而後得見之，且言：「某有婿爲縣中巡檢，幸公庇之。」又言曰：「某非獨敢奉干，亦有以奉助。某嘗知其邑户口衆，人猾難治。」因出一策，文字皆影跡人姓名，其首姓張。比潞公至，姓張人事已敗，縣未能結正。簿、尉皆云：「某等在此各歲餘，豈無過失爲此人所持？計君之來，必辨之矣。」於是盡得其姦狀，上於州，決配之，邑人皆悚畏。《東齋記事》補遺。《宋朝事實類苑》卷二十二。

7　文潞公始登第，以大理評事知并州榆次縣，吏新鞔衙鼓，面新潔，公戲題詩于上曰：「置向譙樓一任撾，撾多撾少不知它。如今幸有黄紬被，努出頭來道放衙。」《倦游雜録》。《宋朝事實類苑》卷六十七。

8　文潞公爲太常博士，通判兖州回，謁吕許公。公一見器之，問潞公：「太博曾在東魯，必當别墨。」令取一丸墨瀕階磨之，揖潞公就觀：「此墨何如？」乃是欲從後相其背。既而密語潞公曰：「異日必大貴達。」即日擢爲監察御史。《夢溪筆談》卷九。《邵氏聞見録》卷八。《宋稗類鈔》卷三。《宋詩紀事》卷十二。

9　寶元中，河東闕漕使，堂上議，難得可任者。章郇公言：「聞紳間説，文彦博者，磊落有稱時。」吕許公曰：「恨不識也，可召來，試面詢之。」明日，召至堂上，許公都不交一談，但睥睨不已。郇公强問其鄉曲任使次第，因問河東事。曰：「某鄉里無所不知。」郇公喜之，文退，許公歎曰：「此大有福人，何所任用不可？」遂自殿中侍御史差委，明年，就遷待制，不出十年，出將入相。《宋朝事實類苑》卷五十七引《趙康靖公録》。

10　文潞公任成都府日，米價騰貴，因就諸城門相近寺院，凡十八處，減價糶賣，仍不限其數，張榜通衢。翌日，米價遂減。《東齋記事》卷四。《宋名臣言行録》後集卷三。《自警編》卷七。

11　文潞公知成都，偶大雪，意喜之。連夕會客達旦，帳下卒倦于應待，有違言忿起，拆其井亭共燒，以禦寒者。守衙軍將以聞，公曰：「今夜誠寒，更有一亭可拆。」以付餘卒，復飲至常時而罷。翼日，徐問：「先拆亭者何人？」皆杖脊配之。《石林避暑録話》卷二。《涑水記聞》卷十。《宋朝事實類苑》卷十四。《宋名臣言行録》後集卷三。《賢弈編》卷二。《鶴林玉露》乙編卷六。《湖海新聞夷堅續志》補遺。《昨非庵日纂》二集卷十五。《識小録》卷四。《宋稗類鈔》卷三。

12　文潞公慶曆中以樞密直學士知成都府。公年未四十，成都風俗喜行樂，公多燕集，有飛語至京師。御史何郯聖從，蜀人也，因謁告歸，上遣伺察之。聖從將至，潞公亦爲之動。張俞少愚者謂公曰：「聖從之來無足念。」少愚自迎見於漢州。同郡會有營妓善舞，聖從喜之，問其姓，妓曰：「楊。」聖從曰：「所謂楊臺柳者。」少愚即取妓之項上帕羅題詩曰：「蜀國佳人號細腰，東臺御史惜妖嬈。從今唤作楊臺柳，舞盡春風萬萬條。」命其妓作《柳枝》詞歌之，聖從爲之霑醉。後數日，聖從至成都，頗嚴重。一日，潞公大作樂以燕聖從，迎其妓雜府妓中，歌少愚之詩以酌聖從，聖從每爲之醉。聖從還朝，潞公之謗乃息。《邵氏聞見録》卷十。《西溪叢語》卷上。《能改齋漫録》卷五。《清波雜志》卷八。《湖海新聞夷堅續志》補遺。《何氏語林》卷二十九。《青泥蓮花記》卷十三。《堯山堂外紀》卷四十七。《宋稗類鈔》卷四。《宋詩紀事》卷十三、卷十七。

13　慶曆七年，貝州卒王則據城叛，詔明鎬加討，久無功。參知政事文彦博請行，仁宗欣然遣之，且曰：「『貝』字加『文』爲『敗』，卿必擒則矣。」未逾月而捷報聞，詔拜平章事，曲赦河北，改貝州爲恩州。《澠水燕談録》卷八。《西塘集耆舊續聞》卷八。《新編分門古今類事》卷十四。《宋稗類鈔》卷一。

14　樞密直學士明鎬討貝州，久未下，上深以爲憂，問於兩府，參知政事文彦博請自往督戰。八年正月丁丑，以彦博爲河北宣撫使，監諸將討貝州。時樞密使夏竦惡鎬，凡鎬所奏請，多從中沮，唯恐其成功。彦博奏：「今在軍中，請得便宜從事，不中覆。」上許之。閏月庚子朔，克貝州，擒王則。初，彦博至貝州，與明鎬督諸將築距闉以攻城，旬餘不下，有牢城卒董秀、劉炳請穴地以攻城，彦博許之。貝州城南臨御河，秀等夜於岸下潛穿穴，棄土於水，晝匿穴中，城上不之見也。久之，穴成，自教場中出。秀等以褐袍塞之，走白彦博，選敢死士二百，命指使將之，銜枚自穴入。有帳前虞候楊遂請行，許之。遂白：「軍士中有病欬者數人，此不可去，請易之。」從之。既出穴，登城殺守者，垂絙以引城下之人，城中驚擾。賊以火牛突登城者，登城者不能拒，頗引卻。楊遂力戰，身被十餘創，援鎗刺牛，牛卻走踐賊，賊遂潰。王則、張巒、卜吉與其黨突圍走，至村舍，官軍追圍之。則猶着花幞頭，軍士争趣之，部署王信恐則死無以辨，以身覆其上，遂生擒之。巒、吉死於亂兵，不知所在。彦博請斬則於北京，夏竦奏言所獲賊魁恐非真，遂檻車送京師，剮於馬市。董秀、劉炳並除内殿崇班。《涑水記聞》卷九。《宋朝事實類苑》卷五十六。《宋名臣言行後録》卷三。

15　上顧彦博曰：「卿，朕之裴度。」《宋朝事實》卷十六。《古事比》卷二十一。

16　文彦博相，因張貴妃也。貴妃父堯封，嘗爲文彦博父洎門客，貴妃認堯佐爲伯父，又欲士大夫爲助，於是誘進彦博。彦博知成都，貴妃以近上元，令織異色錦。彦博遂令工人織金線燈籠，載蓮花，中爲錦紋，又爲秋遷，以備寒食。貴妃始衣之，上驚曰：「何處有此錦？」妃正色曰：「昨令成都文彦博織來，以嘗與妾父有舊。然妾安能使之？蓋彦博奉陛下耳。」上色怡，自爾屬意彦博。彦博自成都歸，不久參知政事。貝州王則叛，朝廷以明鎬往取之。賊將破，上以近京，甚憂之。一日宫中語曰：「執政大臣，無一人爲國家了事者，日日上殿，無有取賊意，何益？」貴妃密令人語彦博，明日上殿，乞身往破賊。上大喜，以彦博往統軍。至則鎬已破，賊擒矣。捷書至，遂就路拜彦博同平章事。後因監察御史唐介拜疏，召彦博殿上，面條奇錦事數件，質於上，皆實事，彦博守本官出知許州。明年上元，中官有詩曰：「無人更進燈籠錦，紅粉宫中憶佞臣。」上聞此句亦笑。《碧雲騢》。《宋稗類鈔》卷六。

17　見張貴妃2。

18　見張貴妃5。

19　文公爲相，龐公爲樞密使，以國用不足，同議省兵。於是揀放爲民者六萬餘人，減其衣糧之半者二萬餘人，衆議紛然，以爲不可。施昌言、李昭亮尤甚，皆言衣食於官久，不願爲農，又皆習弓刀，一旦散之閭閻，必皆爲盜賊。上亦疑之，以問二公，二公曰：「今公私困竭，上下遑遑，其故非他，正由畜養冗兵太多故也。今不省去，無由蘇息，萬一果有聚爲盜賊者，二臣請以死當之。」既而昭亮又奏：「兵人揀放，所以如是多者，大抵皆縮頸曲膕，詐爲短小，以欺官司耳。」公乃言：「兵人苟不樂歸農，何爲詐欺如此？」上意乃決，邊儲由是稍蘇。《宋朝事實類苑》卷十四引《東軒筆録》。

20　見唐介2。

21　唐介爲御史，論公專權植黨，交結宫禁。仁宗怒，召二府示之疏。唐公語益切，樞副梁公適叱唐公下殿，詔送臺劾之。公獨留再拜，曰：「御史言事，職也，願不加罪。」於是唐公既貶，公亦罷相。其後公再入相，首薦唐公，復召用焉。《宋名臣言行録》後集卷三。

22　唐御史介，上言陳宰臣文彦博之過，貶授英州别駕。介未至英州，彦博奏：「出介至重，是陛下因臣而退敢言之士，願召用之。」尋通判潭州，移知復州，又召爲言事御史。《厚德録》卷三。《自警編》卷六。

23　文潞公爲唐質肅所擊，罷宰相，質肅亦坐貶嶺外。至和間，稍牽復爲江東轉運使。會潞公復入相，因言唐某疏臣事固多中，初貶已重，而久未得顯擢，願得復召還。仁宗不欲，止命遷官，除河東。《石林燕語》卷九。

24　文彦博知永興軍。起居舍人母湜，鄠人也。至和中，湜上言：「陝西鐵錢不便於民，乞一切廢之。」朝廷雖不從，其鄉人多知之，争以鐵錢買物，賣者不肯受，長安爲之亂，民多閉肆。僚屬請禁之，彦博曰：「如此是愈使惑擾也。」乃召絲絹行人，出其家縑帛數百疋，使賣之，曰：「納其直盡以鐵錢，勿以銅錢也。」於是衆曉然知鐵錢不廢，市肆復安。《涑水記聞》卷十。《宋名臣言行録》後集卷三。《古今合璧事類備要》外集卷六。《自警編》卷七。《宋稗類鈔》卷四。

25　石才叔蒼舒，雍人也，與山谷游從，尤妙於筆札，家蓄圖書甚富。文潞公帥長安，從其所借藏禇遂良《聖教序》墨蹟一觀。潞公愛玩不已，因令子弟臨一本。休日宴僚屬，出二本令坐客别之。客盛稱公者爲真，反以才叔所收爲僞。才叔不出一語以辨，但笑啓潞公云：「今日方知蒼舒孤寒。」潞公大哂，坐客赧然。《玉照新志》卷三。《何氏語林》卷五。《宋稗類鈔》卷五。

26　李學士世衡喜藏書，有一晉人墨跡，在其子緒處，長安石從事嘗從李君借去，竊摹一本，以獻文潞公，以爲真跡。一日，潞公會客，出書畫，而李在坐，一見此帖，驚曰：「此帖乃吾家物，何忽至此？」急令人歸，取驗之，乃知潞公所收乃摹本。李方知爲石君所傳，具以白潞公。而坐客牆進皆言潞公所收乃真跡，而以李所收爲摹本。李乃歎曰：「彼衆我寡，豈復可伸！今日方知身孤寒。」《夢溪補筆談》卷二。

27　宋文潞公當國時，有某甲官人者，收得一名畫如李成山水之類，某乙官人借去模一本，送與文潞公。一日出示衆賓，某甲偶在坐，一見而笑曰：「得非某乙獻乎？」潞公驚曰：「何以知之？」某甲曰：「真本乃某家所藏，數日前某乙嘗借去，恐其模一本以獻耳。」潞公驚甚曰：「不知可以借來一觀乎？」某甲曰：「可。」遂命取來，潞公凝視兩本久之，曰：「畢竟某乙者是真。」衆賓亦相與和曰：「某乙者是真。」某甲更不作聲而退。《疑耀》卷七。

28　至和初，陳恭公罷相，而並用文、富二公。正衙宣麻之際，上遣小黄門，密於百官班中聽其論議，而二公久有人望，一旦復用，朝士往往相賀。黄門具奏，上大悦。餘時爲學士，後數日，奏事垂拱殿，上問：「新除彦博等，外議如何？」餘以朝士相賀爲對。上曰：「自古人君用人，或以夢卜，苟不知人，當從人望，夢卜豈足憑耶！」故餘作《文公批答》云：「永惟商、周之所記，至以夢卜而求賢，孰若用紳之公言，從中外之人望」者，具述上語也。《歸田録》卷一。《宋朝事實類苑》卷十。

29　見狄青38。

30　至和三年春，仁宗寢疾，不能言。兩府以設道場爲名，皆宿禁中，專決庶政。有禁卒詣開封府告大校謀爲變者，府中夜封上之。時富公以疾謁告，惟潞公、劉相、王伯庸居中。旦日，潞公召三帥問大校平日所爲如何，三帥言其謹愿。潞公秉筆欲判其狀，斬告變者，伯庸揑其膝，乃請劉相判之。《涑水記聞》卷十。

31　潞公嘉祐中位元台時，上偶違豫，二府同宿於内。一夕，有人款禁闥告變，公即命礱墨於盆，呼其人至前，濃塗面目，驅出，斬東華門外。翌日，都下帖然，雖左右亦莫知其上變者誰何也。《珍席放談》卷下。

32　仁宗寢疾，兩府雖宿禁中，數日不知上起居。潞公召内侍都知等詰之曰：「主上疾有增損，皆不令兩府知，何也？」對曰：「禁中事不敢漏泄。」潞公怒曰：「天子違豫，海内寒心。彦博等備位兩府，與國同安危，豈得不預知也！何謂漏泄？」顧直省官曰：「引都知等至中書，令供狀：今後禁中事如不令兩府知，甘伏軍令。」諸内侍大懼。日暮，皇城諸門白下鎖，都知曰：「汝自白兩府，我當他劍不得！」由是禁中事兩府無不知者。樞密使王德用開便門入中書，潞公執守門親事官送開封府撻之。明日，謂同列曰：「昨日悔不斬守門者。天子違豫，禁中門户豈得妄開邪？」《涑水記聞》卷十。

33　仁宗暴疾，執政欲宿禁中。宦者白無故事。文潞公令設醮于大内，兩府宿殿廡行香。《吹劍録》。

34　仁宗嘗郊，時潞公作宰相，百官已就位。上忽暴中風，左右驚擾，潞公急止之曰：「毋嘩！」因誡左右曰：「事不得聞幄外。」乃扶上就湯藥，遂稱攝行事。至禮畢，百官無知者。當時但是樂減一奏，識者疑之。及出入始知之，皆大驚，且服潞公之能當大事也。《北窗炙輠録》卷上。

35　熙寧二年，潞公爲樞密使，陳升之拜相，以公宗臣，詔升之位公下。公言：「國朝樞密使無位宰相上者，獨曹利用嘗在王曾、張知白上，卒取禍敗，臣忝文臣，粗知義理，不敢紊亂朝著。」上從之。《宋名臣言行録》後集卷三。

36　潞公在西府，人有以魏公進退諷潞公者。潞公曰：「彦博豈可以望韓公？韓公地位别，某則有些粗材，蒙朝廷擢備兩府耳。」人頗與潞公自知之明也。《韓魏公遺事》。

37　見李稷1。

38　文潞公判北京，有汪輔之者新除運判，爲人褊急。初入謁，潞公方坐廳事，閲謁，置按上不問，入宅，久之乃出，輔之已不堪。既見，公禮之甚簡，謂曰：「家人頃令沐髮，忘見，運判勿訝。」輔之沮甚。舊例：監司至之三日，府必作會，公故罷之。輔之移文定日檢按府庫，通判以次白公，公不答。是日公家宴，内外事並不許通。輔之坐都廳，吏白侍中家宴，匙鑰不可請。輔之怒，破架閣，庫鏁亦無從檢按也。密劾潞公不治。神宗批輔之所上奏付潞公，有云「侍中舊德，故煩卧護北門，細務不必勞心。輔之小臣，敢爾無禮，將别有處置」之語，潞公得之不言。一日，會監司曰：「老謬無治狀，幸諸君寬之。」監司皆愧謝，因出御批以示輔之。輔之皇恐逃歸，託按郡以出。未幾，輔之罷。《邵氏聞見録》卷十。

39　見韓琦100。

40　熙寧行新法，諸路使者率用一時新進之士。大理寺丞李察爲河北提舉常平，頗事風采。時文潞公守北門，思欲折之。察年少侏儒，公俟其來，於廳事特設高脚椅子。察進謁盤跚，久不能就坐。公顧左右，徐曰：「抱上寺丞。」察慚沮而退。《高齋漫録》。

41　元豐間，文潞公以太尉留守西京，未交印，先就第廟坐見監司、府官。唐介參政之子義問爲轉運判官，退謂其客尹焕曰：「先君爲臺官，嘗言潞公，今豈挾以爲恨耶？某當避之。」焕曰：「潞公所爲必有理，姑聽之。」明日，公交府事，以次見監司、府官如常儀。或以問公，公曰：「吾未視府事，三公見庶僚也。既交印，河南知府見監司矣。」義問聞之，復謂焕曰：「微君殆有失於潞公也。」一日，潞公謂義問曰：「仁宗朝先參政爲臺諫，以言某謫官，某亦罷相判許州。未幾，某復召還相位，某上言唐某所言切中臣罪，召臣未召唐某，臣不敢行。仁宗用某言起參政通判潭州，尋至大用，與某同執政，相知爲深。」義問聞潞公之言至感泣，自此出入潞公門下。後潞公爲平章重事，薦義問以集賢殿修撰，帥荆南。嗚呼！潞公之德度絶人蓋如此。《邵氏聞見録》卷十。《宋名臣言行録》後集卷三。《自警編》卷四。《仕學規範》卷十三。

42　文潞公以使侍中，留守西洛。時薛适以汾州司户，爲京西漕司帳官。往修謁，典賓請致參。薛怒謂曰：「适是漕屬，有何統攝？」典賓以告。移時公出，據坐，命典賓揖薛庭參，曰：「京西帳幹，與西京留守，即無統攝；然侍中是河東節度使，汾州司户合受節制。」遂贊謁，六拜而退。《能改齋漫録》卷十三。

43　文潞公丞相出鎮西京，奉詔於瓊林苑燕餞，從列皆預，賦詩送行。王禹玉時爲内相，詩云：「都門秋色滿旌旗，祖帳容陪醉御巵。功業迥高嘉祐末，精神如破貝州時。匣中寶劍騰霜鍔，海上仙桃壓露枝。昨日更聞褒詔下，别刊名姓入周彝。」時以爲警絶。《墨莊漫録》卷四。《宋稗類鈔》卷一。

44　嘉祐中，文潞公、富鄭公爲相，劉丞相沆、王文安公堯臣爲參知政事，始議立皇嗣，而事秘不傳，雖英宗亦莫知也。元豐中，文安子同老上書，言「先帝之立，乃先臣在政府始議也，其始終事並藏於家。」及宣取，上驚歎久之。是時鄭公、劉公、王公皆已薨，獨潞公留守西京，遽召至闕，慰藉恩禮，窮極隆厚，册拜太尉。及還西都，上作詩送行，有「報主不言功」之句。兩府並出餞，皆有詩，王丞相禹玉詩有「功業特高嘉祐末，精神如破貝州時」，蓋謂是也。《東軒筆録》卷十。《苕溪漁隱叢話》前集卷二十八。《宋詩紀事》卷十五引《東皋筆録》。

45　潞公以太尉鎮洛師，遇生日，僚吏皆獻詩，多云五福全者，潞公不悦，曰：「遽使我考終命耶？」有一客詩云「綽約肌膚如處子」，蓋用《莊子》姑射仙人事也。洛人笑之曰：「願爾得婦色若此。」潞公色黔也。《明道雜志》。

46　元豐五年，文潞公以太尉留守西都，時富韓公以司徒致仕，潞公慕唐白樂天九老會，乃集洛中公卿大夫年德高者爲耆英會。以洛中風俗尚齒不尚官，就資勝院建大厦曰耆英堂，命閩人鄭奂繪像其中。時富韓公年七十九，文潞公與司封郎中席汝言皆七十七，朝議大夫王尚恭年七十六，太常少卿趙丙、秘書監劉几、衛州防禦使馮行已皆年七十五，天章閣待制楚建中、朝議大夫王慎言皆七十二，太中大夫張問、龍圖閣直學士張燾皆年七十。時宣徽使王拱辰留守北京，貽書潞公，願預其會，年七十一。獨司馬温公年未七十，潞公素重其人，用唐九老狄兼謩故事，請入會。温公辭以晚進，不敢班富、文二公之後。潞公不從，令鄭奂自幕後傳温公像，又至北京傳王公像，於是預其會者凡十三人。潞公以地主妓樂就富公宅作第一會。至富公會，送羊酒，不出。餘皆次爲會。洛陽多名園古刹，有水竹林亭之勝，諸老鬚眉皓白，衣冠甚偉，每宴集，都人隨觀之。潞公又爲同甲會，司馬郎中旦、程太常珦、席司封汝言，皆丙午人也，亦繪像資勝院。其後司馬公與數公又爲真率會，有約：酒不過五行，食不過五味，惟菜無限。楚正議違約增飲食之數，罰一會。皆洛陽太平盛事也。……方潞公作耆英會時，康節先生已下世，有中散大夫吴執中者，少年登科，皇祐初已作祕書丞，不樂仕進，早休致，其年德不在諸公下，居洛多杜門，人不識其面，獨與康節相善。執中未嘗一至公府，其不預會者，非潞公遺之也。《邵氏聞見録》卷十。《宋名臣言行録》後集卷三。《澠水燕談録》卷四。《夢溪筆談》卷九。《宋朝事實類苑》卷二十四。《齊東野語》卷二十。《群書類編故事》卷十八。《識小録》卷六。《宋詩紀事》卷十二。

47　文潞公保洛日，年七十八。同時有中散大夫程珦、朝議大夫司馬旦、司封郎中致仕席汝言，皆年七十八。嘗爲「同甲會」，各賦詩一首。潞公詩曰：「四人三百十二歲，況是同生丙午年。招得梁園爲賦客，合成商嶺采芝仙。清談亹亹風盈席，素髮飄飄雪滿肩。此會從來誠未有，洛中應作畫圖傳。」《夢溪筆談》卷十五。《墨客揮犀》卷二。《宋朝事實類苑》卷二十四。《詩律武庫》卷四。《群書類編故事》卷十八。《堯山堂外紀》卷四十七。《宋詩紀事》卷十二。

48　西京五老：文潞公彦博、范景仁鎮、張仲巽、史中輝、劉伯壽几。《小學紺珠》卷六。

49　見司馬光72。

50　洛之士庶又生祠潞公於資勝院，温公取神宗送潞公判河南詩，隸書於榜曰「竚瞻堂」，塑公像其中，冠劍偉然，都人事之甚肅。《邵氏聞見録》卷十。《宋名臣言行録》後集卷三。

51　元豐末，文潞公致仕歸洛，入對時，年幾八十矣。神宗見其康强，問其「攝生亦有道乎」？潞公對：「無他，臣但能任意自適，不以外物傷和氣，不敢做過當事，酌中恰好即止。」上以爲名言。《石林燕語》卷三。

52　元豐七年春，文太師告老，奏乞赴闕，親辭天陛，庶盡臣子之誠。既見，神宗即日對御賜宴，顧問温渥，上酌御盞親勸。數日，朝辭，上遣中使以手札諭公留過清明，飭有司令與公備二舟，泝汴還洛。清明日，錫宴玉津園，公作詩示同席。翌日，上用公韻屬和，親灑宸翰，就第賜公。將行，特命三省以上赴瓊林苑宴餞，復賜御詩送行。公留京師一月，凡對上者五，錫宴者三，錫詩者再，顧問不名，稱曰太師，寵數優異，近世無比。《澠水燕談録》卷二。《宋朝事實類苑》卷六。

53　見高后11。

54　蘇惠州嘗以作詩下獄，自黄州再起，遂遍歷侍從。而作詩每爲不知者咀味，以爲有譏訕，而實不然也。出守錢塘，來别潞公，公曰：「願君至杭少作詩，恐爲不相喜者誣謗。」再三言之。臨别上馬，笑曰：「若還興也，便有箋云。」時有吴處厚者，取蔡安州詩作注，蔡安州遂遇禍，故有「箋云」之戲。「興也」，蓋取毛、鄭、孫詩分六義者。又云：「願君不忘鄙言。某雖老悖，然所謂者希之歲，不妨也善之言。」《明道雜志》。《堯山堂外紀》卷五十二。

55　文潞公洛陽居第，袁象先舊基，屋雖不甚宏大，晚得其旁羨地數畝爲園，號「東田」，日挾家童數輩，肩輿與賓客姻戚共游無虚時。既罷，遣聲妓取營籍十餘人，月賦以金，每行必命之執事，人以爲適。《巖下放言》卷下。

56　文潞公東田，本藥圃，地薄東城，水渺瀰甚廣，泛舟游者，如在江湖間也。淵映、縹水二堂，宛宛在水中，湘膚、藥圃二堂間之，西去其第里餘。今潞公官太師，年九十，尚時杖屨游之。《邵氏聞見後録》卷二十五。

57　西京一僧院，後有竹林甚盛，僧開軒對之，極瀟灑，士大夫多游集其間。一日，文潞公亦訪焉，大愛之。僧因具榜乞命名，公欣然許之，榜以歸。數月無耗，僧往請，則曰：「吾爲爾思一佳名，未之得也，姑少待。」後半年，方送榜還，題曰「竹軒」。餘觀士大夫立所在亭堂名，當理而無疵者極少。潞公之語雖質，然不可破也。《卻掃編》卷下。

58　洛中士人張起宗以教小童爲生，居於會節園側，年四十餘。一日，行於内，前見有西來行李甚盛，問之曰：「文樞密知成都回也。」侍姬皆騎馬，錦繡蘭麝，溢人眼鼻。起宗自歎曰：「我丙午生，相遠如此。」傍有瞽卜輒曰：「秀才，我與汝算命。」因與藉地，卜者出算子約百餘布地上，幾長丈餘，凡關兩時，曰：「好笑諸事不同，但三十年後，有某星臨某所，兩人皆同，當並案而食者九箇月。」起宗後七十餘歲，時文公亦居於洛，起宗視其所交游飲宴者皆一時貴人，輒自疑曰：「餘安得並案而食乎？」一日，公獨游會節園，問其下曰：「吾適來，聞園側教學者甚人？」對曰：「老張先生。」公曰：「請來。」及見大喜，問其甲子，又與之同，因呼爲會節先生。公每召客，必預，若赴人會，無先生則不往。公爲主人則拐於左，公爲客則拐於右，並案而食者將及九月。公之子及甫知河陽府，公往視之。公所居私第地名東田，有小姬四人，謂之東田小藉，共升大車隨行，祖於城西。有伶人素不平之，因爲口號曰：「東田小藉，已登油壁之車；會節先生，暫别玳筵之宴。」坐客微笑。自此潞公復歸洛，不復召之矣。《嬾真子録》卷五。《宋稗類鈔》卷一。

59　張塤，字叔和，一日到洛中謁潞公，方飯後，坐於一亭，亭邊皆蘭，既見，不交一談，對坐幾時。公方曰：「香來也。」叔和以爲平生所未聞。潞公云：「凡香嗅之則不佳，須待其因風自至。」餘始悟山谷詩云：「披拂不盈懷，時有暗香度。」《王直方詩話》。《詩話總龜》前集卷十四。

60　潁昌府陽翟縣有富民孟三郎，元祐間至洛中，飲水山間，見一婦人甚麗。孟往追之，即失所在，因窮極幽遠，得牡丹一品，紅色，灑金，其葉千疊，遂移至洛陽。文潞公愛之，目曰「澗仙紅」。《可書》。

61　有獻黄花乞名者，潞公名之曰「女真黄」。《古今合璧事類備要》别集卷二十四。《柳亭詩話》卷二十三。

62　宰相遇誕日，必差官具口宣押賜禮物。其中有塗金鐫花銀盆四，此盛禮也。獨文潞公自慶曆八年入拜，厥後至紹聖歲丁丑，凡五十年，所謂閒鍍鈒花銀盆固在。遇其慶誕，必羅列百數於座右，以侈君賜。當時衣冠傳以爲盛事。《鐵圍山叢談》卷二。

63　文序世言：潞公有白玉盆，徑尺餘，三足，破貝州時，仁皇帝賜也，常用以貯酒，後納之壙中云。《邵氏聞見後録》卷二十六。

64　見蔡京25。

65　見張在1。

66　文潞公在貝州時，有黄琠者，爲公筮。用一幅大綾，寫「九十二歲善終」六字，藏於家。……紹聖元年，公九十二歲，坐異意降太子少保，河南府差通判來取節鉞。月餘終。《萍洲可談》卷三。

67　文潞公號「伊叟」。《石林燕語》卷十。

68　見韓琦130、131。

69　文潞公花押佩之止瘧。《柳亭詩話》卷十。

70　大觀之前，吾竹馬歲，與群兒戲。適道文太師、韓侍中，語纔一語吐，則翁姥長者輩必變色以戒曰：「小後生不得亂道。」當是時，去二公薨已數十年，猶凛凛然尊嚴，使人尚敬之若神。《鐵圍山叢談》卷二。

71　粘罕在西京，令人廣求大臣文集、墨迹、書籍等，又尋富鄭公、文潞公、司馬温公等子孫。時唯潞公第九子殿撰維申，老年杖屨，先奔走出城，乃遺一妾、一嬰兒，粘罕既得，撫之良久，贈衣服珠玉爲壓驚，復令歸宅。《三朝北盟會編》卷六十三。

文及甫

1　文及甫，潞公子也，二十八歲，以直龍圖閣知陝州，士論少之。郡僚戲云：「本州公筵，客將司奉台旨喫炒剥。」當時傳以爲笑。《萍洲可談》卷三。

宋　庠

1　鄉人傳元憲母夢朱衣人畀一大珠，受而懷之，既寤猶覺煖，已而生元憲。後又夢前朱衣人《文選》一部與之，遂生景文，故小字「選哥」。二公文學詞藝冠世，天下謂二宋。《麈史》卷中。

2　宋元憲，繼母乃吾里朱氏也。與仲氏景文以未第，因依外門，就學安陸。居貧，冬至召同人飲，元憲謂客曰：「至節無以爲具，獨有先人劍鞘上裹銀得一兩，粗以辦節。」乃笑曰：「冬至吃劍鞘，年節當吃劍耳。」時予先君年未冠，處座下，嘗語予曰：「觀二公居貧，燕笑自若，後享名位如此。」《麈史》卷中。《何氏語林》卷十四。《昨非庵日纂》二集卷十。《黄嬭餘話》卷四。

3　見令狐揆1。

4　宋莒公兄弟，平時分題課賦，莒公多屈於子京，及作《鷙鳥不雙賦》，則子京去兄遠甚，莒公遂壇場。《青箱雜記》卷十。

5　二宋丱角之年，同於黌舍肄業。有胡僧見而謂曰：「小宋他日當魁天下，大宋亦不失甲科。」後十餘年春試罷，復過僧於邸。僧執大宋手而驚曰：「公風神頓異昔時，能活數百萬命者。」大宋笑曰：「貧儒何力及是？」僧曰：「不然，肖翹之物，皆命也。公試思之。」大宋俛思良久，乃笑而言曰：「旬日前，所居堂下有蟻穴，爲暴雨所侵，群蟻繚繞穴傍。吾乃戲編竹爲橋以渡之，由是蟻命獲全。得非此乎？」僧曰：「是也。小宋今歲固當首捷，然公終不出小宋下。」二宋私相語曰：「妄也，一歲固無兩魁。」比唱第，小宋果中首選。章憲太后當朝，謂「不可以弟先兄」，乃以大宋爲第一，小宋爲第十。始信僧言不妄。《厚德録》卷一引《遯齋閒覽》。《善誘文》。《自警編》卷二。《類説》卷四十七。《堯山堂外紀》卷四十六。

6　見夏竦24。

7　天聖初，宋元憲公在場屋日，夢魁天下。故事，四方舉人集京師，當入見，而宋公姓名偶爲衆人之首。禮部奏舉人宋郊等，公大惡之，以爲夢徵止此矣。然其後卒爲大魁。《老學庵筆記》卷九。《宋稗類鈔》卷二。

8　宋莒公兄弟居安州，初未知名。會夏英公謫知安州，二人以文贄見，大稱賞之，遂聞於時。初試禮部，劉子儀知舉，擢景文第一，餘曾叔祖司空第二，莒公第三。時諒闇不廷試，暨奏名，明肅太后曰：「弟何可先兄！」乃易莒公第一，而景文降爲第十。《石林燕語》卷八。《東都事略》卷六十五。

9　宋莒公殿試《德車結旌賦》，第二韻當押結字，偶忘之。考試官奏過，得旨，因得在數，以魁天下。其後謝主文啓云：「掀天波浪之中，舟人忘檝；動地鼓鼙之下，戰士遺弓。」蓋叙此也。《能改齋漫録》卷十四。

10　宋鄭公庠省試《良玉不琢賦》，號爲擅場。時大宗胥内翰偃考之酷愛，必謂非二宋不能作之，奈何重叠押韻，一韻有「瓌奇擅名」及「而無刻畫之名」之句，深惜之，密與自改「擅名」爲「擅聲」。後埒之於第一。殆發試卷，果鄭公也。胥公孳孳於後進，故天聖、明道間得譽於時，若歐陽公等皆是，後雖貴顯，而眷盻亦衰。故學士王平甫撰《胥公神道碑》，略云：「諸孤幼甚，歸於潤州。公平日翦擢相踵，而材勢大顯者無一人所助，獨宋鄭公卹其家甚厚。」蓋兹事也。《湘山野録》卷上。

11　宋元獻自安州赴開封，試《良玉不琢賦》，重疊用「名」字韻。既悟，遷南薰門外，將治歸裝。胥偃内翰爲館職，主文柄，挾卷厠上，改「藴精」二字，以第一處之。及榜將出，宋使其僕人偵誰爲解元者，僕奔告曰：「秀才爲解元。」宋不知所以，久乃知之。胥既改謄録卷，而真卷送武成廟，乃使刁景純往改之。時天大雨，刁著木屐混於群胥中，得卷改之，宋遂無虞。既殿試，景文爲第一，以其弟也，又方州貢士，遂以開封解元爲狀元。景文降十名，元獻不十年位致公輔。《魏公譚訓》卷七。

12　元憲宋公應舉，再上及第，初任通判襄州。景文一上及第，初任復州推官。元憲謂曰：「某多幸，纔入仕不識州縣況味。」景文答曰：「某亦多幸，纔應舉便不知下第況味。」兄弟相與笑謔而罷。《麈史》卷下。

13　景祐元年，張唐卿牓賜恩澤出身、章服等，制誥詞略云：「青衿就學，白首空歸。屢陳鄉老之書，不預賢能之選。靡負激昂而自勵，止期華皓以見收。」仁宗怒曰：「後世得不貽其子孫之羞乎？」御筆抹去。宋鄭公别進云：「久淪巖穴，夙藴經綸。鶯遷未出於喬林，鶚薦屢光於鄉校。縱轡誠虧於遠到，博風勉屈於卑飛。」上頗悦。《玉壺清話》卷八。

14　宋鄭公初名郊，字伯庠，與其弟祁自布衣時名動天下，號爲二宋。其爲知制誥，仁宗驟加奬眷，便欲大用。有忌其先進者譖之，謂其「姓符國號，名應郊天」。又曰「郊者交也，交者，替代之名也，『宋交』，其言不詳。」仁宗遽命改之，公怏怏不獲已，乃改爲庠，字公序。《歸田録》卷一。《靖康緗素雜記》卷九。《宋朝事實類苑》卷十。《宋名臣言行録》前集卷四引《宋史略述》。《新編分門古今類事》卷二十。

15　〔宋庠〕初名郊。李淑在翰林，因對言於仁宗曰：「宋郊，姓符國號，名應祀天，不祥也。」仁宗語之更焉。《名賢氏族言行類稿》卷四十二。《郡齋讀書志》卷十九。《志雅堂雜志》卷上。

16　元憲宋公始名郊，字伯庠，文價振天下。既入翰林，有愬於上者，以姓名於朝廷非便，神文乃間諭元憲，令易之，遂名「庠」字。一日因具奏劄，先書「臣庠」，時李獻臣爲翰長，見奏指宋公名曰：「此何人耶？」吏具以對。已而白宋，宋乃書一絶云：「紙尾何勞問姓名，禁林依舊玷華纓。欲知《七略》稱臣向，便是當年劉更生。」《麈史》卷下。《何氏語林》卷二十六。

17　宋元憲公始拜内相，望重一時，且大用矣。同列譖其姓宋而郊名，非便。公奉詔更名庠，意殊怏怏不滿。會用新名移書葉道卿清臣，仍呼同年。葉戲答公曰：「清臣，宋郊榜第六中選。遍閲小録，無宋庠者，不知何許人。」公因寄一絶自解：「紙尾勤勤問姓名，禁林依舊玷華纓。莫驚書録題臣向，即是當時劉更生。」《西清詩話》卷中。《東原録》。《靖康緗素雜記》卷九。《新編分門古今類事》卷二十。《堯山堂外紀》卷四十六。《堅瓠乙集》卷三。《宋詩紀事》卷十一。

18　見夏竦29。

19　宋庠、葉清臣、鄭戩及庠弟祁同年登第，皆有名稱。康定中，庠爲參知政事，戩爲樞密副使，清臣任三司使，祁爲天章閣待制。趣尚既同，權勢亦盛，時人謂之「四友」。吕夷簡深忌之，指爲朋黨。俄有無名子作，謗庠有「天下文章惟獨我，榜中龍虎更無人」之句，餘韻甚多，深訐庠之私短。語寖上聞，乃盡罷四人爲郡，仍降詔天下，戒朋比焉。《儒林公議》。

20　吕申公作相，宋鄭公參知政事。吕素不悦范希文。一日，希文答元昊書，録本奏呈。吕在中書，自語曰：「豈有邊將與叛臣通書？」又云：「奏本如此，又不知真所與書中何所言也。」以此激宋。宋明日上殿，果入札子論希文交通叛臣。既而中書將上，吕公讀訖，仁宗沈吟久之，遍顧大臣，無有對者，仁宗曰：「范仲淹莫不至如此。」吕公徐應曰：「擅答書不得無罪，然謂之有它心，則非也。」宋公色沮無辭。明日，宋公出知揚州。又二年，希文作參知政事，宋尚在揚，極懷憂撓，以長書謝過，云爲憸人所使。其後宋公作相，薦范純仁試館職。純仁尚以父前故，辭不願舉。《孔氏談苑》卷一。

21　〔范文正〕知延州，移書諭趙元昊以利害，元昊復書，語極悖慢。文正具奏其狀，焚其書不以聞。時宋相庠爲參知政事。先是，許公執政，諸公唯諾書紙尾而已，不敢有所預。宋公多與之論辨，許公不悦。一日，二人獨在中書，許公從容言曰：「人臣無外交，希文乃擅與元昊書，得其書又焚去不奏，他人敢爾邪？」宋公以爲許公誠深罪范也。時朝廷命文正分析，文正奏：「臣始聞虜有悔過之意，故以書誘諭之。會任福敗，虜勢益振，故復書悖慢。臣以爲使朝廷見之而不能討，則辱在朝廷，乃對官屬焚之，使若朝廷初不知者，則辱專在臣矣。故不敢以聞也。」奏上，兩府共進呈，宋公遽曰：「范仲淹可斬！」杜祁公時爲樞密副使，曰：「仲淹之志出於忠果，欲爲朝廷招叛虜耳，何可深罪？」争之甚切。宋公謂許公必有言助己，而許公默然，終無一語。上顧問許公：「如何？」許公曰：「杜衍之言是也，止可薄責而已。」乃降一官，知耀州。於是，論者諠然，而宋公不知爲許公所賣也。宋公亦尋出知揚州。《涑水記聞》卷八。《龍川别志》卷下。

22　見梅堯臣4。

23　有武士方圭好作惡詩，極有可笑者，有《旁見集》行於世，多爲士大夫之口實。慶曆初，宋丞相庠守揚州，會圭經過赴會，至于席上談詩，嘲哳可厭。宋公厭之，因顧望野外有牛繫樹下，牛拽樹將折，宋公謂坐客胡恢曰：「青牛恃力狂挨樹。」恢已曉公意，應聲對曰：「怪鳥啼春不避人。」公大笑，圭亦慚怒。《臨漢隱居詩話》。《續墨客揮犀》卷六。《堯山堂外紀》卷四十六。《宋稗類鈔》卷六。

24　本朝狀頭入相者，吕文穆公蒙正、王文正公曾、李文定公迪、宋元憲公庠。元憲登庸，知制誥石揚休賀以詩曰：「皇朝四十三龍首，身到黄扉止四人。」元憲大喜，持示同列。樞密副使王伯庸堯臣覽之，矍然色動，徐曰：「何不道『已四人』，而特言『止』，惜哉！」蓋伯庸實繼元憲魁天下士，然未幾薨於位。自慶曆距今，迄未有先多士而後大拜者，異哉！《西清詩話》卷上。

25　元憲宋公以言者斥其非才，罷樞相守洛。有一舉人，行橐中有不税之物，公問何緣而發之，吏言因其僕告。公曰：「舉人應舉，人孰無貨，其情未可深罪。若奴告主，此風不可長也。」僚屬曰：「此犯人乃言官之子也。」爲其父嘗有章及元憲，意欲激其報耳。公曰：「弗可。」送税院倍其税，仍治其奴以罪而遣之。衆服之。《麈史》卷中。《宋名臣言行録》前集卷六。《宋稗類鈔》卷一。

26　沈邈嘗爲京東轉運使，數以事侵宋元憲公庠，後任御史，又彈奏庠不可以爲執政。及庠在洛，邈子監麴院，因出借縣人負物，杖之道死。死者實以他疾，而邈之子府屬所惡，痛治之以法。庠獨不肯，曰「此何足以爲罪也」。人以此稱庠長者。《厚德録》卷三。《仕學規範》卷五。

27　許昌西湖與子城密相附，緣城而下，可策杖往來，不涉城市。云是曲環作鎮時，取土築城，因以其地道潩水瀦之。略廣百餘畝，中爲横堤。初但有其東之半耳，其西廣于東增倍，而水不甚深。宋莒公爲守時，因起黄河春夫浚治之，始與西相通，則其詩所謂「鑿開魚鳥忘情地，展盡江湖極目天」者也。其後韓持國作大亭水中，取其詩名之曰「展江」。《石林詩話》卷上。《苕溪漁隱叢話》前集卷二十六。《青箱雜記》卷七。《宋朝事實類苑》卷四十六。

28　宋元憲公鎮河陽，嘗坐麗譙，俯大河，得句云：「舟從底柱過。」咀味口吻間，久不能對。一日再至，望太行諸峯森峙，雲物如湧，遂續云：「雲自太行來。」此皆對景得之，天成混然，爲一篇警策。《西清詩話》卷下。

29　太原土風喜射，故民間有弓箭社。〔韓〕琦在太原不禁，亦不驅，故人情自得，亦可寓兵備於其間。後宋相繼政，頗著心處之，下令籍爲部伍，仍須用角弓。太原人貧，素用木弓，自此有賣牛買弓者。《宋名臣言行録》後集卷一。

30　宋莒公晚年，景文奄謝，諸侄成服，公惡其縗縷太粗，命易去。有一門客自言素辱恩遇，願請以衣，當日都下人多傳笑。《珍席放談》卷下。

31　宋相郊居政府，上元夜在書院内讀《周易》，聞其弟學士祁點華燈，擁歌妓，醉飲達旦。翌日，諭所親令誚讓云：「相公寄語學士：聞昨夜燒燈夜宴，窮極奢侈，不知記得某年上元，同在某州州學内吃虀煮飯時否？」學士笑曰：「却須寄語相公：不知某年同在某處吃虀煮飯，是爲甚底？」《錢氏私志》。《堯山堂外紀》卷四十六。

32　〔蔡君謨〕云：「宋元憲公近之和氣拂拂然襲人，景文公則英采秀發……久視之，無一點塵氣，真神仙中人也。」《東齋記事》卷三。

33　宋元憲嘗奏事而帶寬，誤墜文書數紙於地，不顧而行。仁宗呼内侍臣拾以與之。議者謂仁宗有人君體，宋公得大臣體。《吕氏雜記》卷下。《宋名臣言行録》前集卷六。《東山談苑》卷四。

34　宋丞相庠早以文行負重名於時，晚年尤精字學，嘗手校郭忠恕《佩觿》三篇寶翫之。其在中書，堂吏書牒尾以俗體書宋爲「宋」，公見之不肯下筆，責堂吏曰：「吾雖不才，尚能見姓書名，此不是我姓！」堂吏惶懼改之，乃肯書名。《歸田録》卷二。《宋朝事實類苑》卷十。

35　鍾著作生二女，長嫁宋氏，生庠、祁。其季嫁常州薛秀才，生一女，爲尼，與僧居和大師私焉，亦生一女，嫁潘秀才。潘有子名與稽，今爲朝奉大夫。與稽之視居和，乃外祖父也。居和乃以牛黄丸療風疾者也，飲酒食肉，不守僧戒。然用心吉良，每鄉里疾疫，以藥歷詣諸家，救其所苦，或以錢賙之。薛尼于宋氏，以姊妹親，常至京師。是時庠爲翰林學士。尼還常州，和病革，問尼曰：「京師誰爲名族善人者？」尼曰：「吾所出入多矣，無如宋内翰家也。」和曰：「我死則往托生焉。」尼誚曰：「狂僧，宋家郡君已娠矣，安得托生？」和曰：「吾必往也。」既而和死，人畫一草蟲于其臂。是日，宋家郡君腹痛將娩，祁之妻往視産，見一紫衣僧入室，亟走避之。既而聞兒啼，曰：「急令僧去，吾將視吾姒。」人曰：「未嘗有僧也。」乃知所生子乃和也。既長，形相酷似和，亦好飲酒食肉，隱然有草蟲在其臂。名均國，爲絳州太守卒。《孔氏談苑》卷一。

宋　祁

1　見宋庠1。

2　見宋庠2。

3　見令狐揆1。

4　見宋庠4。

5　見宋庠5。

6　見夏竦24。

7　宋景文與兄元憲，少時嘗謁楊大年。坐中賦《落花詩》，元憲云：「金谷路塵埋國艷，武陵溪水泛天香。」景文云：「將飄更作逥風舞，已落猶成半面妝。」文公以兄爲勝，謂景文小巧，他日富貴亦不迨其兄，且不當更用「落」字也。《雞肋編》卷中。

8　見孫奭9。

9　宋景文應舉安陸，試《仲尼五十而學〈易〉賦》。次日，試《周成漢昭孰優論》，景文質其是非於令狐子先，答以兩可之説。既出，各舉程文，令狐乃以孝昭覺上官桀謀爲優於成王不察四國之流言也。景文由是不懌。是年，景文首薦，令狐被黜。故景文謝啓有云：「言雖執於盈庭，文不同而如面。」蓋謂是也。《麈史》卷中。

10　見范鎮2。

11　自科場用賦取人，進士不復留意於詩，故絶無可稱者。惟天聖二年省試《采侯詩》，宋尚書祁最擅場，其句有「色映堋雲爛，聲迎羽月遲」，尤爲京師傳誦，當時舉子目公爲「宋采侯」。《六一詩話》。《仕學規範》卷三十九。《堯山堂外紀》卷四十五。《歷代詞話》卷四引《古今詞話》。《宋詩紀事》卷十一。

12　見宋庠8。

13　見宋庠12。

14　宋子京明道初召試學士院，試《琬圭賦》，其辭有曰：「爾功既昭，則增圭之重；彼績不建，則貽玉之羞。是以上無虚授，下靡妄求。」又曰：「爾公爾侯，宜念吾王之厚報。」時翰林盛公度奏御日，極褒稱之，曰：「此文有作用，有勸戒，雖名爲賦，實若詔誥詞也。」即授直史館。《東原録》。

15　韓魏公與宋尚書同試中書，賦琬圭。宋公太息曰：「老矣，尚從韓家郎君試邪！」蓋宋公文稱已著，韓公以從官子弟二名登科，然世尚未盡知也。或聞韓公則愧謝曰：「某其敢望宋公？報罷必矣。」已而韓公爲奏篇之首，宋公反出其下。後韓公帥中山，作閲古堂，宋公詞有云：「聽説中山好，韓家閲古堂。畫圖名將相，刻石好文章。」韓公見之不悦。《邵氏聞見後録》卷十九。《西塘集耆舊續聞》卷三。

16　魏公少年巍科，與宋景文同召試祕閣《琬圭賦》。景文賦獨行於世，魏公歎服。景文語客曰：「既賦《琬圭》，又與韓氏少年同場。」意甚少之。魏公聞之不平。景文後修《唐書》，久之，魏公登庸，遂請改命歐陽修分撰《唐紀》與《志》。景文出知成都，聽以書局自隨，既成上之，旌賞都畢，已而景文召還，故有《罷郡將還先寄永興梁丞相》詩云：「留滯魚符素領垂，十年方喜覲彤闈。平臺賦罷鄒陽至，宣室釐殘賈誼歸。疲馬有情依櫪歎，倦禽知困傍林飛。相君門下餘塵在，擁彗應容一叩扉。」至雍，道中被命鄭州，不得朝，卒於外。《麈史》卷中。

17　宋景文公子京，不甚爲韓魏公所知，故公當國，子京多補外。嘉祐末，始再入爲翰林學士。偶朝會，子京因病謁告，以表自陳云：「不獲預率舞之列。」魏公見之，殊不樂。《石林詩話》卷中。

18　見王德用4。

19　宋子京素有士望，而才高爲衆所媢，竟不至兩地。初在翰苑，時兄莒公執政。一日對昭陵，天顔不懌，久乃曰：「豈有爲人兄而不能詔其弟乎？」莒公知譖者，因答云：「臣弟兄才薄非據，冒榮過分，方俟乞外。」昭陵曰：「甚好，將取文字來。」對畢，同時上章告退。已而莒公守維揚，子京守壽春。凡貴臣出守朝辭，例有頒賜。子京告下，遂入朝辭榜子。宰相吕許公於漏舍呼閤門詢之，曰：「宋學士甚日朝辭？」閤門云：「已得班。」許公於是愕然，曰：「敏哉！」蓋欲放謝詞，截其頒賜也。子京辭退，到都堂叙述：「兄弟久叨至庇，今兹外補揚、壽，相去不遠，盡出陶鎔之恩。」許公曰：「更三年後相見。」此語，宋氏子弟云。《西塘集耆舊續聞》卷三。

20　見晏殊27。

21　國朝命妃，未嘗行册禮。然故事須候旨，方以誥授之。凡降誥，皆自學士院待詔書詞送都堂，列三省銜，官誥院用印，然後進入。慶曆間，加封張貴妃時，宋翰林當制。宣麻畢，宋止就寫告，直取官誥院印用之，遽封以進。妃寵方盛，欲行册命之禮，怒擲地，不肯受。宋祁落職知許州。乃令丁度撰文行册禮。宋氏子弟云：元豐末，東坡赴闕，道出南都，見張文定公方平。因談及内庭文字，張云：二宋某文某文甚佳，忘其篇目，惟記一道是《張貴妃制》。坡至都下，就宋氏借本看，宋氏諸子不肯出，謂東坡滑稽，萬一摘數語作諢話，天下傳爲口實矣。《西塘集耆舊續聞》卷三。

22　宋子京在翰林時，同院李獻臣以次，有六學士。一日，張貴妃詞頭下，議行告庭之禮，未決，子京遽以制上，妃怒抵於地曰：「何學士敢輕人？」子京出知安州，以長短句詠燕子，有「因爲啣泥汙錦衣，垂下珠簾不敢歸」之句。或傳入禁中，仁皇帝覽之一歎，尋召還玉堂署。《邵氏聞見後録》卷十九。

23　或有薦宋莒公兄弟可大用，昭陵曰：「大者可，小者每上殿來，則廷臣無一人是者。」已而莒公果作相，而景文竟以翰長卒於位。《曲洧舊聞》卷一。

24　見夏竦38。

25　《蘭亭》舊刻……石晉之亂，契丹自中原輦國貨、圖書至真定。德光死，漢祖起太原，遂棄此石於中山。……慶曆中，宋景文爲定帥，有游子此石走四方，最後死營妓家。伶人孟水清取以獻，子京愛而不受，留之公帑。元豐中，薛師正爲帥，始石去。《蘭亭考》卷六。《蘭亭續考》卷一。

26　宋景文公帥真定，時漕使周浩郎中已罷，李維少卿方到。宋公往見，參狀稱運使郎中。李怒曰「我非郎中」，辭不受。典賓以情懇，宋曰：「沿襲前官之誤，願賜矜貸。」公題一詩于狀後以遺李，末句曰：「若向西清遇榮顯，少卿只合作郎中。」李詰其故，宋曰：「國朝故事，無少卿知制誥者。若當制，即少卿改授前行郎中。」李愧謝之。《能改齋漫録》卷十三。

27　見蔣堂4。

28　宋子京修《唐書》。嘗一日逢大雪，添簾幕，燃椽燭一，秉燭二，左右熾炭兩巨鑪，諸姬環侍。方磨墨濡毫，以澄心堂紙草某人傳，未成，顧諸姬曰：「汝輩俱曾在人家，曾見主人如此否？可謂清矣。」皆曰：「實無有也。」其間一人來自宗子家，子京曰：「汝太尉遇此天氣，亦復何如？」對曰：「只是擁鑪，命歌舞，間以雜劇，引滿大醉而已，如何比得内翰。」子京點頭曰：「也自不惡。」乃閣筆掩卷，起索酒飲之，幾達晨。明日對賓客自言其事。後每燕集，屢舉以爲笑。《曲洧舊聞》卷六。《何氏語林》卷二十一。《堯山堂外紀》卷四十六。《詞林紀事》卷三。《宋稗類鈔》卷四。

29　〔宋子京〕晚年知成都府，帶《唐書》於本任刊修。每宴罷，盥漱畢，開寢門，垂簾，燃二椽燭，媵婢夾侍，和墨伸紙，遠近觀者，皆知尚書修《唐書》矣，望之如神仙焉。多内寵，後庭曳羅綺者甚衆。嘗宴於錦江，偶微寒，命取半臂，諸婢各送一枚，凡十餘枚皆至。子京視之茫然，恐有厚薄之嫌，竟不敢服，忍冷而歸。《東軒筆録》卷十五。《何氏語林》卷三十。《宋稗類鈔》卷四。《堅瓠丁集》卷三。《宋詩紀事》卷十一。《詞林紀事》卷三。

30　宋景文公修《唐史》，好以艱深之辭文淺易之説。歐陽公思有以諷之，一日大書其壁曰：「宵寐匪貞，札闥洪休。」宋見之，曰：「非『夜夢不祥，題門大吉』耶？何必求異如此！」歐公曰：「《李靖傳》云『震雷無暇掩聰』，亦是類也。」宋公慚而退。《事類備要》前集卷四十四。《堯山堂外紀》卷四十六。《宋稗類鈔》卷五。

31　歐公在潁上日，取《新唐書》列傳，令子棐讀而公卧聽之。至《藩鎮傳叙》，嗟賞曰：「若皆如此傳，其筆力亦不可及也。」《曲洧舊聞》卷三。

32　見沈士龍1。

33　工部尚書宋祁，與其兄樞密使郊，以文章齊名。天下稱爲「二宋」，以比「二陸」。祁守蜀日，嘗有詩三百首，名曰《猥藁》。其初有詩云：「碧雲漫有三年信，明月空爲兩地愁。」後竟不入兩地，愁憤而薨。人以爲詩讖。《雲齋廣録》卷二。《類説》卷十八。《優古堂詩話》。《宋詩紀事》卷十一。

34　宋子京罷守成都，故事當爲執政，未至，宰相以兩地見次，盡以他人充之。子京聞報悵然，有「梁園賦罷相如至，宣室釐殘賈誼歸」之句。言者又論蜀人不安其奢侈，遂止爲鄭州，望國門不得入，久之再爲翰林承旨。未幾，不幸訃至成都，士民哭於其祠者數千人，謂「不安其奢侈」者誣矣。宰相，韓魏公也。言者，包孝肅也。然子京先有「碧雲漫有三年信，明月長爲兩地愁」之句，竟不至兩地，悲憤而没，世以爲讖云。《邵氏聞見後録》卷十九。

35　嘉祐中，禁林諸公皆入兩府，是時包孝肅公拯爲三司使，宋景文公祁守鄭州，二公風力名次最著人望，而不見用。京師諺語曰：「撥隊爲參政，成群作副樞。虧他包省主，悶殺宋尚書。」明年，包亦樞密副使，而宋以翰林學士承旨召。景文道長安，以詩寄梁丞相，略曰：「梁園賦罷相如至，宣室釐殘賈誼歸。」蓋謂差除兩府足，方被召也。《東軒筆録》卷十一。《宋朝事實類苑》卷六十三。《宋詩紀事》卷十一。

36　宋景文平生數賦《落花》詩。晚于圃田，又賦此題云：「香歸蜂蜜盡，紅入燕泥乾。」人謂景文與落花俱盡，未幾果卒。《槁簡贅筆》。《老學庵筆記》卷四。

37　見歐陽修102。

38　見宋庠30。

39　見宋庠31。

40　見宋庠32。

41　小宋好客，會賓於廣厦，中外設重幕，内列寶炬，百味具備，歌舞俳優相繼，觀者忘疲。但覺更漏差長，席罷已二宿矣，名曰「不曉天」。《堯山堂外紀》卷四十六。《宋稗類鈔》卷二。

42　子京過繁臺街，逢内家車子，中有褰簾者曰：「小宋也。」子京歸，遂作《鷓鴣天》詞，曰：「畫轂雕鞍狹路逢。一聲腸斷繡簾中。身無彩鳳雙飛翼，心有靈犀一點通。　金作屋，玉爲籠。車如流水馬游龍。劉郎已恨蓬山遠，更隔蓬山一萬重。」都下傳唱，達於禁中。仁宗知之，問：「内人第幾車子、何人呼小宋？」有内人自陳：「頃侍御宴，見宣翰林學士，左右内臣曰：『小宋也。』時在車子中偶見之，呼一聲耳。」上召子京從容語及，子京惶懼無地。上笑曰：「蓬山不遠。」因以内人賜之。《唐宋諸賢絶妙詞選》卷三。《堯山堂外紀》卷四十六。《宋稗類鈔》卷一。《堅瓠丁集》卷三。《詞苑叢談》卷七。《詞林紀事》卷三。

43　張子野郎中以樂章擅名一時，宋子京尚書奇其才，先往見之，遣將命者謂曰：「尚書欲見『雲破月來花弄影』郎中。」子野屏後呼曰：「得非『紅杏枝頭春意鬧』尚書耶？」遂出，置酒盡歡。蓋二人所舉，皆其警策也。《苕溪漁隱叢話》前集卷三十七引《遯齋閒覽》。《堯山堂外紀》卷四十六。《詞林紀事》卷三引《古今詞話》。

44　劉夢得作《九日詩》，欲用餻字，以五經中無之，輟不復爲。宋子京以爲不然。故子京《九日食餻》有詠云：「飇館輕霜拂曙袍，糗餈花飲鬬分曹。劉郎不敢題餻字，虚負詩中一世豪。」遂爲古本絶唱。「糗餌粉餈」，餻類也，出《周禮》。「詩豪」，白樂天目夢得云。《邵氏聞見後録》卷十九。《宋詩紀事》卷十一。

45　二宋俱爲晏元獻門下士，兄弟雖甚貴顯，爲文必手抄寄公，懇求雕潤。嘗見景文寄公書曰：「莒公兄赴鎮圃田，同游西池，作詩『長楊獵罷寒熊吼，太一波闲瑞鵠飛』，語意驚絶。因作一聯云：『白雪久殘梁複道，黄頭闲守漢樓船。』」仍注「空」字於「閑」之旁，批云：「二字未定，更望指示。」晏公書其尾云：「『空』優於『闲』。且見雖有船不御之意，又字好語健。」蓋前輩務求博約，情實純至如此。《西清詩話》卷上。《宋朝事實類苑》卷三十九。《苕溪漁隱叢話》前集卷二十六。《宋詩紀事》卷十一。

46　大儒宋景文公學該九流，於音訓尤邃，故所著書用奇字，人多不識。嘗納子婦三日，子以婦家饋食物書白，一過目即曰：「書錯一字，姑報之！」至白報書，即怒曰：「吾薄他人錯字，汝亦爾邪！」子皇駭，卻立緩扣其錯，以筆塗「煖」字。蓋婦家書「以食物煖女」云，報亦如之。子益駭，又緩扣當用何煖字？久之，怒聲曰：「從食從而從大。」子退檢字書《博雅》，中出「餪」字，注云：「女嫁三日，餉食爲餪女。」《邵氏聞見後録》卷二十七。

47　予幼時，先君日課令誦《文選》，甚苦其詞與字難通也。先君因曰：「我見小宋説：手鈔《文選》三過，方見佳處。汝等安得不誦？」由是知前輩名公爲學，大率如此。《麈史》卷中。《蓬窗日鈔》卷六。

48　餘於爲文似蘧瑗，瑗年五十知四十九年非。餘年六十始知五十九年非……每見舊所作文章，憎之，必欲燒棄。梅堯叟喜曰：「公之文進矣。僕之爲詩亦然。」《宋景文公筆記》卷上。《仕學規範》卷三十二。

龐　籍

1　龐醇之相爲舉人時，趙文定作試官，見其《惟幾成天下務賦》云：「當群形未兆，已爲造物之權。洎大象賦形，遂握生民之柄。」曰：「此必爲宰相。」及爲黄州司理，夏英公見之，亦以公輔稱焉。後果爲首相數年。《宋朝事實類苑》卷三十八引《趙康靖公見聞録》。

2　外大父穎公，初爲黄州參軍，事夏英公。公喜相人，謂穎公曰：「吾使相爾，而君真相也。」視其手曰：「雖貴而貧，不如吾也。」出其手，突如堆阜，曰：「此大富之相也。」《後山談叢》卷二。

3　見夏竦18。

4　見夏竦20。

5　見夏竦21。

6　龐籍爲黄州司理，夏竦時知黄州。龐嘗游洪水山，有詩云：「登臨不覺致身危。」夏頗異之。後龐爲相，而夏爲使相，龐適當軸，曰：「今日向司理筆下作使矣。」《東原録》。

7　丞相龐公初登第，爲郡掾。會郡守性褊急，好責人小禮，常年掾屬羅拜庭下，而己坐受之。衆皆忿恥竊駡，公獨處之自若。公曾以疾在告，月餘方出，例當庭參。偶是日大雨，守乃命張傘布茅於庭下，使公設拜，公拜起唯謹。此亦公遠到之量也。《墨客揮犀》卷七。《自警編》卷一。《何氏語林》卷十四。

8　程文惠公與龐穎公同生於戊子，程已貴而龐尚爲小官，嘗戲龐曰：「君乃小戊子耳。」後穎公大拜，文惠致書賀曰：「今日大戊子卻爲小戊子矣。」穎公笑之。《東軒筆録》卷十五。《宋稗類鈔》卷六。《宋詩紀事》卷九。案：程文惠，當爲程文簡，即程琳。《宋稗類鈔》、《宋詩紀事》誤作陳文惠。

9　景祐中，審刑院斷獄，有使臣何次公具獄，主判官方進呈，上忽問此人名「次公」者何義？主判官不能對。是時龐莊敏爲殿中丞、審刑院詳議官，從官長上殿，乃越次對曰：「臣嘗讀《前漢書》，黄霸字次公，蓋以「霸」次「王」也。此人必慕黄霸之爲人。」上頷之。異日復進讞，上顧知院官問曰：「前時姓龐詳議官何故不來？」知院對任滿已出外官。上遽指揮中書與在京差遣，除三司檢法官，俄擢三司判官。《夢溪筆談》卷十。

10　見种世衡10。

11　龐莊敏公帥延安日，因冬至奉祀家廟齋居，中夜恍惚間，天象成文云：「龐某後十年作相，當以仁佐天下。」凡十有三字，駐視久之，方滅。公因自作詩紀其事云：「冬至子時陽已生，道隨陽長物將萌。星辰賜告銘心骨，願以寬章輔至平。」手緘之。是日，齋誠密記。其詩後藏其曾孫益孺處，余嘗親見之，用小粉牋，字札極草草。《曲洧舊聞》卷九。《南窗紀談》。《玉芝堂談薈》卷十九。《宋詩紀事》卷九。

12　元昊初臣，龐穎公自延州入爲樞密副使，首言關中苦餽餉，請徙沿邊兵就食内地。議者争言不可。以爲虜初伏，情僞難測，未可遽弛備。獨公知元昊已困，必不能遽敗盟，卒徙二十萬人。後爲樞密使，復言天下兵太冗，多不可用，請汰其罷老者。時論紛然，尤以爲必生變，公曰：「有一人不受令，臣請以身坐之。」仁宗用其言，遂汰八萬人。《石林燕語》卷八。

13　皇祐五年，儂智高陷二廣，詔樞密副使狄青督諸將討之。言事者以青武人，不可專用，請以文臣副之。仁宗以問龐莊敏公。曰：「向者王師所以屢敗，由大將不足以統一，裨將人人自用，故遇敵輒北。劉平以來，敗軍覆將，莫不由此。青勇敢有智略，善用兵，必能辦賊，願勿憂。」仁宗乃詔行營諸軍皆受青節制；賊平處置民事，則與孫沔、余靖同議。及捷報至，上喜謂莊敏曰：「嶺表平殄，皆卿之力也。」《澠水燕談録》卷二。

14　狄武襄公既平嶺南，仁宗欲以爲樞密使、平章事，龐莊敏公曰：「太祖遣曹彬平江南，止賜錢二十萬，其重慎名器如此。今青功不及彬遠矣，若用爲平章事，富貴已極，後安肯爲陛下用？萬一後有寇盗，青更立功，陛下以何官賞之？」乃以青爲護國軍節度，諸子皆優官，厚賜金帛。《澠水燕談録》卷一。《宋朝事實類苑》卷十六。

15　龐籍與文彦博爲婚姻，遂得譽。後爲悍妻因貪而敗，遂出守本官知鄆州。《碧雲騢》。

16　始平公自鄆徙并，過京師，謁上。是時，上新用文、富爲相，自以爲得人，謂公曰：「朕新用二相，如何？」公曰：「二臣皆朝廷高選，陛下拔而用之，甚副天下之望。」上曰：「誠如卿言。文彦博猶多私，至於富弼，萬口同詞，皆云賢相也。」始平公曰：「文彦博，臣頃與之同在中書，詳知其所爲，實無所私，但惡之者毁之耳。況前者被謗而出，今當愈畏慎矣。富弼頃爲樞密副使，未執大政，朝士大夫未有與之爲怨者，故交口譽之，冀其進用，而己有所利焉。若富弼以陛下之爵禄樹私恩，則非忠臣，何足賢也；若一以公議槩之，則向之譽者將轉而爲謗矣。此陛下所宜深察也。且陛下既知二臣之賢而用之，則當信之堅，任之久，然後可以責成功；若以一人之言進之，未幾又以一人之言疑之，臣恐太平之功未易可致也。」上曰：「卿言是也。」《涑水記聞》卷五。《宋朝事實類苑》卷十五。《宋名臣言行録》前集卷八。

17　龐丞相籍以使相判太原。時司馬温公適倅并州。一日被檄巡邊，温公因便宜命諸將築堡於窮鄙，而不以聞，遂爲西羌敗我師，破其堡，殺一副將焉。朝廷深訝龐擅興，而詰責不已。龐既素重温公之賢，終略勿自言。久之遂落使相，以觀文殿學士罷歸。然龐公益默不一語，温公用是免。嗚呼，龐公其真宰相，上接古人千載之風矣。《鐵圍山叢談》卷三。《宋稗類鈔》卷三。

18　始平公自定州歸朝，既入見，退詣中書，白執政以求致仕。執政曰：「康寧如是，又主上意方厚，而求去如此之堅，何也？」始平公曰：「若待筋力不支，人主厭棄，然後去，乃不得已也，豈得爲止足哉？」因退歸私第，堅卧不起。自青州至是，三年凡七上表，其劄子不可勝數，朝廷乃許之，以太保致仕。是時論者皆謂公精力充壯，必未肯決去，至是乃服。《涑水記聞》卷五。《宋朝事實類苑》卷八引《廬陵居士集》。

19　龐穎公藉喜爲詩，雖臨邊典藩，文案委積，日不廢三兩篇，以此爲適。及疾亟，余時爲諫官，以十餘篇相示，手批其後曰：「欲令吾弟知老夫病中嘗有此思耳。」字已慘淡難識，後數日而薨。《温公續詩話》。《詩話總龜》前集卷十一。《疑耀》卷三。

龐元直

1　龐丞相子元直，字温叔。性寡嗜好，獨蓄奇石，大小形似，皆有名品，澤以清泉，終日置之坐隅，憂患皆忘。往使江南，訪求巖壑，或有得者，不吝資費也。《研北雜志》卷上。

梁　適

1　梁莊肅公，景祐中監在京倉。南郊赦，録朱全忠之後，莊肅上疏罷之，曰：「全忠，叛臣也，何以爲勸？」仁宗善之，擢審刑院評議官，記其姓名禁中，自是遂見進用。《石林燕語》卷七。

2　梁丞相適始任刑詳，一旦隨判院盧南金上殿進劄子，奏案中偶有臣僚名次公者，仁宗忽問曰：「因何名次公？」判院以明法登仕，不能即對，時梁代對曰：「臣聞漢黄霸字次公，必以霸字而名也。」上遂問曰：「卿是何人？」對曰：「臣秘書丞、審刑詳議官梁適。」又問：「卿是那个梁家？」對曰：「先臣祖顥、先臣父固俱中甲科，獨臣不肖，於張唐卿牓行閒及第。」上曰：「怪卿面貌酷肖梁固。」他日上殿進劄子，進罷，適抱笏俯躬奏曰：「向蒙陛下金口親諭，臣面貌類先臣，伏念先臣祖父頃事太宗、真宗，皆祥符之前，不知陛下以何知之？」上曰：「天章閣有名臣頭子，朕觀之甚熟。」適因下殿泣謝。《玉壺清話》卷三。《類説》卷五十五引《雜説》。《魏公談訓》卷四。

3　梁丞相適頃爲詳議官，審刑議事廳舊在中書之旁、廨舍院之右。朋僚親暱者往往時過笑語，公以政堂逼近，竊不自安，因命筆題廳之東，告來者曰：「紫垣甚近，黄閣非遥，僚友見過，幸低聲笑語。適謹啓。」後紫垣、黄閣不十年登之，語兆之應也若此。《玉壺清話》卷七。

4　見曹后5。

5　見曹后6。

6　梁適始與蘇紳有奸邪之迹，時號「草頭木腳」，隱語其姓也。《碧雲騢》。

劉　沆

1　［劉］沆，吉州永新人。曾祖景洪，事楊行密爲江西牙將。有彭玕者，據州稱太守，脅景洪附湖南，僞許之。復以州歸行密，遂不仕。嘗謂人曰：「我不從彭玕，當活萬餘人。後必有隆者。」因名所居山曰後隆山。山有唐牛僧孺讀書堂故基，即其上築臺曰聰明臺。沆母夢牛相公來而生沆。《能改齋漫録》卷五。《東都事略》卷六十六。《獨醒雜志》卷一。

2　吾州劉沆丞相微時讀書山寺，寺僧請公戲作《偷狗賦》，有云：「摶飯引來，猶掉續貂之尾；索綯牽去，尚回顧兔之頭。」《誠齋詩話》。參見滕元發2。

3　丞相劉公沆，廬陵人，少以氣義自許，嘗詠牡丹詩云：「三月内方有，百花中更無。」又《述懷》詩云：「虎生三日便窺牛，獵食寧能掉尾求。若不去登黄閣貴，便須來伴赤松遊。奴顔婢舌誠堪恥，羊狠狼貪自合羞。三尺太阿星斗焕，何時去取魏齊頭。」皇祐中，公初出領豫章轉運使。潘夙素有詩名，乃以《小孤山》四十字示公，公即席和呈，文不加點，詩曰：「擎天有八柱，一柱此焉存。石聳千尋勢，波留四面痕。江湖中作鎮，風浪裏蟠根。平地安然者，饒他五嶽尊。」覽者皆知公有宰相器矣，未幾參大政，遂正鼎席。《宋朝事實類苑》卷四十六。《青箱雜記》卷七。

4　故相劉沆文忠公，吉州人。鄉薦數上不第，年逾四十，不欲復試，鄉人共爲投納文字，迫期强之使就試，已而又預首選。明年禮部中選，殿試訖，一夕夢遊天宇間，聞殿上唱云：「劉沆南斗下立。」又言：「北斗下立。」覺自占曰：「曆象南斗司生，北斗注死，我其死乎？」唱名，狀元太師王拱壽，賜名拱辰，沆第二。乃悟所夢。《麈史》卷中。

5　相國劉公沆，累舉不第。天聖中，將辦裝赴省試，一夕，夢被人砍落頭，心甚惡之。有鄉人爲解釋曰：「狀元不到十二郎做，劉公第十二，只得第二人。」劉公因詰之，曰：「雖砍却頭，留沆在裏。」蓋南音謂項爲沆，留劉同音，後果第二人及第。《青箱雜記》卷三。《宋朝事實類苑》卷四十六。《堯山堂外紀》卷四十七。《玉芝堂談薈》卷二。

6　劉丞相沆爲士人時，携一僕赴禮部，夜卧忽驚起哭。丞相怪問，僕曰：「不祥殊甚，不敢言。」再三詰之，曰：「夢主君爲人斫去頭。」丞相曰：「此乃吉證，斫去頭留得項，我當爲第二人。」果於王拱辰牓第二人賜第。《獨醒雜志》卷二。

7　天聖庚午歲殿試，賦題《藏珠於淵》。韻腳八字「君子非貴難得之物」。是年，劉丞相沆中第二人，其謝啓云：「對靈光之殿，難舍飛動之詞；賦合浦之珠，莫叙來去之意。」《能改齋漫録》卷十四。

8　劉貢父云：張鄧公當國，有遺其子友直珠冠者，使者不能徑通。劉相沆謂曰：「我識學士，我爲汝通之。」因以歸。破其書，别録一通，用己圖書印之，留其真本。又于珠冠之角，小書己名，乃復封題如舊，以授使者，使自通之。他日，以語友直，友直大驚。劉時權三司判官，尋即真，俄知制誥。《能改齋漫録》卷十三。

9　劉觀文沆出知衡州，大姓尹氏者欲買鄰人田，莫能得。鄰人老而子幼，乃僞爲買券，及鄰人死，逐其子。二十年不得直。沆至，子又出訴，尹氏持積歲所收户抄爲驗，沆曰：「若田千頃，户抄豈特收于此乎？」又問其始爲券時，嘗問他鄰乎？其人固多在。尹氏不能對，遂伏。《仕學規範》卷十五。《折獄龜鑑》卷六。《棠陰比事》。

10　見餘靖7。

11　劉沆與鄉人尹鑑少同場屋，劉已登第大拜，皇祐中，尹以恩牓始登第，還鄉，劉以詩送之曰：「少年相款老相逢，鄉舉雖同遇不同。我已位塵三事後，君方名列五科中。榮登莫計名高下，宦達須由善始終。若到鄉關人見問，爲言歸思滿秋風。」《青箱雜記》卷十。《宋朝事實類苑》卷三十六。《宋詩紀事》卷十二。

12　劉丞相在位時，族人偶有逋負官租數十萬，丞相不知也。前後官吏，望風不敢問。程公珦爲廬陵縣尉，主賦事，追逮囚繫，責令盡償而後已。或以告丞相，丞相曰：「賦入不時，吾家之罪，縣官安可屈法也！」乃致書謝之。後珦罷官至京師，丞相延見，禮貌有加。珦出，謂人曰：「劉公偉量，非他人能及，真宰相也。」《獨醒雜志》卷五。

13　劉相沆爲臺官言後，令裴煜代作章奏，言：「雖三省之無他，奈群犬之已甚。」臺官吴中復上言：「劉相以犬斥言事之官。」《東原録》。

14　劉丞相沆沖之守陳州時，嘗夢登譙樓抱鼓而寢。既覺，家人告曰：「夜漏不聞四鼓，何也？」明日，丞相問故，更吏對曰：「夜將四鼓，有蜈蚣長三尺許旋辟鼓上，惴恐莫敢近，遂不報四更。」丞相因悟昨夢，乃不之責。《獨醒雜志》卷一。參見蔡襄11。

15　劉丞相沆鎮陳州日，鄭獬經由陳，劉公爲啓宴於外庭，使妓樂迎引至通衢。有朱衣樂人悮旨，公性卞急，遽杖於馬前。既即席，酒數行而公得疾，舁還府衙而終。先是，張侍讀環夢公馬前有一朱衣人被血而立，至是果有此變。《東軒筆録》卷十二。《宋詩紀事》卷二十。

16　故相劉沆薨，贈侍中，知制誥張瓌草告詞，頗薄其爲人。其子瑾詣闕，累章訟冤，稱瓌挾私怨，至詆瓌云：「祖奸、父贜、母穢、妻濫。」瓌，洎之孫，父方回，嘗以贜抵罪，母、妻之謗，出於錢晦所訟「一門萃衆醜，一身備百惡」。又帥兄弟婦女，衰絰詣待漏院哭訴。執政亦以褒贈乃朝廷恩典，瓌不當加貶黜之詞。五月戊子，瓌左遷知黄州，然瑾竟亦不敢請諡。《涑水記聞》卷十。

17　蘇子容言：士大夫三世登科者蓋有之，未有一朝者，獨劉沆天聖八年，其子待制瑾皇祐五年，其孫俌治平元年，并及第，皆在仁宗朝。《麈史》卷下。

劉　瑾

1　劉瑾元忠知真定，入寺見僧坐禪，以爲不敬，執赴有司。僧告吏曰：「願少憩供答。」吏可之，僧即跏趺而化，衆甚異之。他日，有僧以事至府，元忠急呼杖之，且曰：「少緩，即又坐化矣。」《清虚雜著補闕》。

2　見陳烈6。

曾公亮

1　曾學士居泉州南安縣，去所居五里，有草堂和尚者，年九十餘，戒行孤絜，未嘗出庵。曾公與夫人時時攜果饌衣物往遺之。老僧謝曰：「吾年齒衰邁，無以爲報，願爲夫人之子以報。」時夫人方孕。一夕，夢老僧披幃而入，夫人驚寤而子生。遽遣人問之，則草堂和尚已坐化矣。所生子名公亮，後爲宰相，封魯公云。《續墨客揮犀》卷一。《類説》卷四十七。

2　慶曆中，河北道士賈衆妙善相，以爲曾魯公脊骨如龍，王荆公目睛如龍，蓋人能得龍之一體者，皆貴窮人爵。《老學庵筆記》卷七。《能改齋漫録》卷十二。《續博物志》卷二。

3　謝逸記：曾魯公布衣游京師，舍于市側。旁舍泣聲甚悲，詰朝過而問之。旁捨生意慘愴，欲言而色愧。公曰：「若第言之。或遇仁人，戚然動心，免若于難。不然，繼以血，無益也。」旁捨生顧視左右，欷歔久之，曰：「僕頃官于某，以某事而用官錢若干。吏督之且急，視其家無以償之。乃謀于妻，以女鬻于商人，得錢四十萬。行與父母訣，此所以泣之悲也。」公曰：「商人轉徙不常，且無義。愛弛色衰，則棄爲溝中瘠矣。吾士人也，孰若與我？」旁捨生跽曰：「不意君之厚貺小人如此。且以女與君，不獲一錢，猶愈于商人之數倍。然僕已書券納直，不可追矣。」公曰：「第償其直，索其券。彼不可，則訟于官。」旁捨生然之。公即與四十萬錢，約曰：「彼三日以其女來。吾且登舟矣，俟若于水門之外。」旁捨生如公教，商人果不敢争。女至期以往，則公之舟無有也。詢旁舟之人，則曰：「其舟去已三日矣。」其女後嫁爲士人妻。《能改齋漫録》卷十二。《仕學規範》卷二十九引《曾魯公軼事》。《夷堅志補》卷三。《自警編》卷四。《昨非庵日纂》一集卷三。《宋稗類鈔》卷三。

4　見鄭獬5。

5　曾魯公以侍讀守鄭州，有廢疾中貴人，在郡寄居，多沽私酒。恃結連内侍，輕州縣，不法。公始善諭之，俾自悛戢，輒出大言。公命吏搜捕，盡得其釀具，依法盡行。遂奏乞中官老廢者，不得家外郡，朝廷嘉之。《能改齋漫録》卷十二。

6　知鄭州，郡多寇攘，公至，悉竄他境。路不拾遺，民外户不閉，至號公爲「曾開門」。《宋名臣言行録》後集卷六引《行狀》。

7　曾魯公以侍讀守鄭州，時文潞公自長安召入中書。過鄭，方在宴席，俄報潞公失去銀盆。曾即曰：「郡人敢爾，必三日可獲。若公之從者自爲，則今日必擒。」公未以爲然。逡巡果捕至，乃從者也。潞公驚，因謂曰：「君知即獲，何也？」曾曰：「所至有捕盜者。從人單露，必須易敗。」潞公以爲神明，遂引復翰林。《能改齋漫録》卷十二。《宋稗類鈔》卷一。

8　曾明仲治郡，善用耳目，於迹盜尤有法。潞公過鄭，失金唾壺，明仲見公於驛中，公言其事。明仲呼孔目官，附耳囑付之。既去，不食，頃已擒偷唾壺人來矣。潞公歸朝，大稱賞之。《曲洧舊聞》卷五。

9　曾魯公尹天府，前政以不辨善惡而去。公至未三日，有倡妓訟官吏宿其家。公得牒，審其意在譁毁。公殊不形聲色，唯命檢閲有無胎孕。既得驗狀無有，始責以故欲穢污衣冠，重刑而械之。都下善良翕然稱頌，小人畏縮。《能改齋漫録》卷十二。

10　曾侍中公亮爲相時，每得四方奏獄，必躬閲之。密州銀沙發民田中，有强盜者，大理論以死。公亮獨曰：「此禁物也，罪不應死。」下有司議。卒比劫盜禁法，盜得不死。先是金銀所發，多以强盜坐死，自是無死者。《原德録》卷三。

11　曾魯公公亮識度精審，練達治體，當其在中書，方天下奏報紛紜，雖日月曠久，未嘗有廢忘之者。其爲文章尤長於四六，雖造次柬牘，亦屬對精切。曾布爲三司使，論市易事被黜，魯公有柬别之，略曰：「塞翁失馬，今未足悲；楚相斷蛇，後必爲福。」曾赴饒州，道過金陵，爲荆公誦之，亦歎愛不已。《東軒筆録》卷六。

12　尚書省文字下六司諸路，例皆言「勘會」。曾魯公爲相，始改作「勘當」，以其父名「會」避之也。《石林燕語》卷四。《齊東野語》卷四。

13　曾魯公公亮自嘉祐秉政，至熙寧中尚在中書，雖年甚高，而精力不衰，故臺諫無非之者。惟李復圭以爲不可，作詩云：「老鳳池邊蹲不去，餓烏臺上噤無聲。」魯公亦致仕而去。《東軒筆録》卷十。《宋名臣言行録》後集卷六。《自警編》卷五。《堯山堂外紀》卷五十。《宋詩紀事》卷二十六。

14　熙寧初，議新法，中外惶駭。韓魏公有文字到朝廷，裕陵之意稍疑。介甫怒，在告不出。曾魯公以魏公文字問執政諸公曰：「此事如何？」清獻趙公曰：「莫須待介甫參告否？」魯公默然，是夜遣其子孝寬報介甫：「且速出，參政若不出，則事未可知，是參政雖在朝，終做一事不得也。」介甫明日入對，辨論不已。魏公之奏不行。其後魯公致政，孝寬遂驟用。《曲洧舊聞》卷八。

15　見章辟光1。

16　曾宣靖公提舉修《英宗實録》成，將上，故事，當遷一品。曾官已左僕射，乃預辭於上曰：「臣官進一等則爲司空，此三公之職也。坐而論道，不可以賞勞。」神宗以爲誠，遂從其請。書上，曾獨不遷官，人以爲得體。《石林燕語》卷四。

17　見劉摯4。

18　曾魯公生日，放生以蛤之類，以爲人所不放，而活物之命多也。一日，夢被甲者數百人前訴。既寤而問其家，乃有惠蛤蜊數者，即遣人放之。是夜，復夢被甲者來謝。《東齋記事》卷五。《古今事文類聚》後集卷三十四。

王堯臣

1　天聖四年夏，海州書表司雋宗遠嘗夢有神告云：「來年狀元，是王堯臣。」乃題司房之北壁。是年秋試，開封府解榜到，雋見王之姓名，謂同列曰：「此是明年狀元也。」洎南省榜出，又見王預奏名，雋愈喜應，再題于壁，未幾果魁多士。《宋朝事實類苑》卷四十五。

2　見宋庠24。

3　見狄青15。

4　乾明寺尼道堅説：王伯庸參政忽病，家人説「猫兒作人語」，云此亦不祥之驗也。未幾，伯庸卒。《宋朝事實類苑》卷六十八。

5　王參政伯庸得疾，既委頓，是夕有靈鶴十餘隻，空中嘹唳。八月二十日夜三更，月甚明，時其弟純臣差知亳州，公人來迎候者，皆以爲怪訝。須臾聞宅中慟哭，群鶴遂散，時人以謂伯庸當作仙官爾。《宋朝事實類苑》卷四十三。

田　况

1　慶曆中，田元均帥秦鳳，喪其父，奏乞解官終喪，仁宗累降手詔，又遣中使勉諭。元均既葬，託邊事求見上，曰：「陛下以孝治天下，方邊隅無事，而區區犬馬之心不得自從。」因泣下。上視其貌瘠，乃許終喪。《澠水燕談録》卷四。《宋朝事實類苑》卷五十四。

2　田况移守成都，其在蜀，治尚和易，法去苛細，奬進儒素，禁戢姦暴，以德化人，人不忍欺。時謂張乖崖之明、王文康之平、程文簡之肅、韓忠獻之愛，公皆兼而有之。《宋朝事實類苑》卷二十三引《本朝名臣傳》。《仕學規範》卷二十。

3　田樞密况知成都府，自李順、王均之亂，守皆得便宜從事，雖或小罪，并其家内徙，流離道路失所者頗衆。况察其非有甚惡，釋之。《厚德録》卷四。

4　田元均密諫况，寬厚明辨，其治成都最爲有聲。有訴訟，其懦弱不能自伸者，必委曲問之，莫不盡得其情，故決遣未嘗少誤。蜀人謂之「照天蠟燭」。《東齋記事》卷四。《孔氏談苑》卷三。《宋朝事實類苑》卷二十三引《本朝名臣傳》。

5　田宣簡公况爲三司使，時人目爲「照天臘燭」，以其明見物情也。楊宣懿公察繼其任，譽不減田公，人目之爲「水晶燈籠」。《吕氏雜記》卷下。

6　京師諸司庫務，皆由三司舉官監當。而權貴之家子弟親戚，因緣請託，不可勝數，爲三司使者常以爲患。田元均爲人寬厚長者，其在三司，深厭干請者，雖不能從，然不欲峻拒之，每温顔强笑以遣之。嘗謂人曰：「作三司使數年，强笑多矣，直笑得面似靴皮。」《歸田録》卷二。《宋朝事實類苑》卷六十五。《昨非庵日纂》二集卷十。

7　田元鈞狹而長。魚軒，富彦國女弟，闊而短。在館中，石曼卿目之爲「龜鶴夫妻」。《江隣幾雜志》。《五雜組》卷十六。

孫　沔

1　侍讀孫公知晉州，近臣過晉，夜半叩城欲入。公曰：「城有法，吾不得獨私。」終不爲開門。《仕學規範》卷二十一引《皇朝名臣言行録》。

2　孫沔緣〔龐〕籍親，又因中官石全彬而進，至樞密副使。沔與妻邊氏俱淫濫，世人言沔已爲穢矣。籍欲與之地，令取南蠻。沔至嶺下，稱疾不敢進，後因狄青破賊有功。初，沔受秦州，而怨諫官彈其穢跡，稱疾泊舟南京，上章求徐州，實以觀朝廷意，陰結中官與龐籍相助。於是上遣尚醫視疾，令中使押往。沔厚賂中使及醫官，曰實病。既聞儂賊擾南方，乃入京，去赴秦州。龐籍上言南方非沔不能成功，乃南征。未行，沔在大佛寺安下，其妻曉夕在籍家，沔曉夕在南省前陳家，通陳之妻。陳氏，沔之外生，既受沔奏爲齋郎。沔又奏陳子掌南行機宜，歸又奏爲職官。南方效力有考第者，不過得縣令，人甚嗟恨之。《碧雲騢》。

3　皇祐末，契丹請觀太廟樂，仁宗以問宰相，對曰：「恐非享祀，不可習也。」樞密副使孫公沔曰：「當以禮折之，請謂使者曰：『廟樂之作，皆本朝所以歌詠祖宗功德也，它國可用邪？使人如能助吾祭，乃觀之。』」仁宗從其言，使者不敢復請。《澠水燕談録》卷二。《宋朝事實類苑》卷八。

4　孫元規知杭州，擿姦發伏，號爲神明。有僧元夕市中然頂求化，以新寺宇。左右施利山積。公出見，立馬不行，瞰其情，久之，入，呼僧前詰其姦狀，僧惶恐頓伏。又，一僧醉卧道上，爲邏者所擒。公問其故，僧答曰：「野性所嗜，不能自禁。」又問：「復能飲酒否？」曰：「公家賜酒，安敢不飲。」遂與酒一壺，一引而盡。公戒邏者曰：「速扶師歸院，勿使爲群小侵侮。」僧明日聲鼓登坐，謂衆曰：「吾西域之人也，溷跡於此，不幸爲此子所識，不可復留矣。」於是結跏趺坐，奄然而逝。其分别淑慝，皆此類也。《墨客揮犀》卷九。《類説》卷四十七引《遯齋閒覽》。

5　孫元規最不喜僧，帥浙東，過潤州甘露寺，令僧盡去詩碑，獨留僧文灝詩云：「本爲向空寬病目，却因多見動闲心。」《侯鯖録》卷六。

6　見韓琦83。

7　孫資政沔出帥環慶，宿管城，值夏州進奉使至，或白當選驛者。公曰：「使夏國主自入朝，亦外臣也，猶當在某下，況陪臣乎？」羌使遂宿白沙。仁廟聞而嘉之。《倦游雜録》。《宋朝事實類苑》卷十一。《墨客揮犀》卷一。《宋稗類鈔》卷三。

8　孫威敏治平中起自謫官，以觀文殿學士知慶州。至鄭州，會西使至，時威敏已授館驛中，州將白威敏徙居，曰：「我大臣，可爲陪臣避耶？」已而使至。威敏大啓其門，設矮榻偃卧堂上，鼓笛自若。西使至門，望而問之。左右曰：「慶州孫經略也。」西人俛首而過。《聞見近録》。

9　孫威敏公夫人邊氏，喜食鱠。鬚目見割鮮者，食之方美。一日親視庖人將生魚已斷成臠，忽有睡思，遂就枕，令覆魚於器，俟覺而切。乃夢器中放大光明，有觀音菩薩坐其内，遽起視魚，諸臠皆動，因棄於水中，自是終身蔬食。《雞肋編》卷下。

程　戡

1　見張昪1。

2　程康穆帥高陽，北使過部，稱疾，遣人白公，欲著帽以見。公拒之，報曰：「疾則可無相見，見當如禮。」使人沮伏，莫能爲辭。《珍席放談》卷下。

3　太尉程公戡、侍郎掌公禹錫，俱以庚寅三月十日生，程子時，掌午時，二公同年及第。程作樞密副使，晚年帥延安，建節。而掌以工部侍郎致仕，位不逮於程。而二公享壽，修短不差，程以治平三年二月薨，掌以其年三月捐館。《青箱雜記》卷四。《宋朝事實類苑》卷四十九。

張　昪

1　張昪杲卿微時，與程戡俱下第。槖盡，步出南薰門，至朱仙鎮。是日立春，就肆買食，共探懷得數十錢，僅能買湯餅，無錢致肉也，相與摘槐茁薦食而去。後俱在政府，遇立春日，程邀杲卿開宴，水陸畢陳，艷妾環侍，程有驕色。杲卿從容話舊，及朱仙槐角事，程愧其左右，面頳舌咋，終無歡而罷。杲卿歸語其内曰：「程三其黜乎？器盈於此矣！」未幾，果罷執政。《萍洲可談》卷三。

2　張杲卿丞相知潤州日，有婦人夫出外數日不歸，忽有人報菜園井中有死人，婦人驚，往視之，號哭曰：「吾夫也。」遂以聞官。公令屬官集隣里就井驗是其夫與非，衆皆以井深不可辨，請出屍，驗之。公曰：「衆皆不能辨，婦人獨何以知其爲夫？」收付所司鞠問，果姦人殺其夫，婦人與聞其謀。《夢溪筆談》卷十二。《宋朝事實類苑》卷二十二。《仕學規範》卷十九。《棠陰比事》。《折獄龜鑑》卷五。《續墨客揮犀》卷六。

3　張昪自知雜左遷知潤州，司諫陳旭數言其梗直，宜在朝廷，上曰：「吾非不知昪賢，然言詞不擇輕重。」旭請其事，上曰：「頃論張堯佐事云：『陛下勤身克己，欲致太平，奈何以一婦人壞之乎！』」旭曰：「此乃忠直之言，人臣所難也。」上曰：「昪又論楊懷敏云：『懷敏苟得志，所爲不減劉季述。』何至於此？」旭曰：「昪志在去惡，言之不激，則聖意不回，亦不可深罪也。」皇祐二年，昪以天章閣待制代杜杞知慶州。《涑水記聞》卷三。

4　張相昪爲御史，數上封章，論及兩府。仁廟顧謂曰：「卿本孤寒，何故屢言近臣？」公奏曰：「臣安得謂之孤寒？臣自布衣，不數年致身清近，曳朱腰金，如陛下乃孤寒也。」帝曰：「何爲孤寒？」曰：「陛下内無賢相，外無名將，官冗而失黜陟，兵多而少教習，孤立朝廷之上，此所以孤寒也。」帝喜而優容之。近侍皆爲之懼，自此名重朝野。《墨客揮犀》卷一。《貴耳集》。

5　張康節爲御史中丞，論宰執不已，上曰：「卿孤寒，殊不自爲地。」康節曰：「臣自布衣，叨冒至此，有陛下爲知己，安得謂之孤寒？陛下今日便是孤寒也。」上驚而問其故，康節曰：「内自左右近習，外至公卿大臣，無一人忠於陛下者。陛下不自謂孤寒，而反謂臣爲孤寒，臣所未喻也。」當時有三真之語，謂富、韓二公爲真宰相，歐公爲真内翰，而康節爲真御史也。《曲洧舊聞》卷一。

6　張杲卿爲御史中丞日，因登對言及家世及履曆本末。仁廟曰：「卿亦出自孤寒。」杲卿曰：「臣本書生，陛下擢任至御史中丞，三子皆服官裳，亦有先臣之田廬，家事有託，自謂非孤寒。陛下可謂孤寒矣。」仁廟徐曰：「亦有説乎？」曰：「陛下春秋高，奉宗廟社稷之重，主鬯尚虚位，天下之心未有所繫，是陛下孤寒也。」仁廟改容，頗嘉其意，後遂參柄用。《倦游雜録》。《宋朝事實類苑》卷十七。

7　張杲卿丞相致政居陽翟，於少室山下造庵，爲養性存神之地。間或乘肩輿而往，從者不過五六人，處庵中，往往踰月方歸。一日，有道人形神瀟灑，野冠山服來謁，公與之語，頗達道要，亦究佛理，待之甚喜。既夕，道人曰：「某新自浙中迴，得茗芽少許，欲請相公一啜。」公欣然可之，道人乃躬自滌器，進火烹茶以進，公頗稱善。良久，又取茶飲從者各一甌，少時，從者皆昏瞑顛仆且睡，道人即白公曰：「某欲往羅浮，煉丹之藥劑鼎竈之資，行從多金器，願賜數事。」公遽呼從者，皆不應，亦無可奈何，任其所取，幾十餘斤，悉持去。迨曉，從者始醒。《倦游雜録》。《宋朝事實類苑》卷七十。《萍洲可談》卷三。

8　〔樞相張公昪〕除侍御史知雜事，不十年作樞相，退歸陽翟。生計不豐，短輕縧，翛然自適。乃結庵於嵩陽紫虚谷，每旦晨起焚香讀《華嚴》，庵中無長物，荻簾、紙帳、布被、革履而已。年八十餘，自撰《滿江紅》一首，聞者莫不慕其曠達，詞曰：「無利無名，無榮無辱，無煩無惱。夜燈前，獨歌獨酌，獨吟獨笑。況值群山初雪滿，又兼明月交光好。便假饒百歲擬如何，從他老。　　知富貴，誰能保。知功業，何時了。算簞瓢金玉，所争多少。一瞬光陰何足道，但思行樂常不早。待春來，酒殢東風，眠芳草。」《青箱雜記》卷八。《宋稗類鈔》卷五。

9　〔張康節〕公晚年鰥居，有侍妾晏康，奉公甚謹，未嘗少違意。公嘗召而謂曰：「吾死，亦當從我爾。」妾亦恭應曰：「唯命是從。」公薨，妾相繼果死，人以爲異。《過庭録》。

孫　抃

1　〔孫抃〕六世祖長孺喜藏書，貯以樓，蜀人號「書樓孫家」。《郡齋讀書志》卷十九。《宋詩紀事》卷十一。

2　樞密孫公抃生數日，患臍風，已不救，家人乃盛以盤合，將棄諸江，道遇老媪曰：「兒可活。」即與俱歸，以艾炷灸臍下，遂活。《青箱雜記》卷八。《獨醒雜志》。

3　孫文懿公，眉州魚蛇人。少時家貧，欲典田赴試京師，自經縣判狀，尉李昭言戲之曰：「似君人物求試京師者有幾人？」文懿以第三人登第，後判審官院。李昭言者赴調，見公恐甚，意公不忘前日之言也。公特差昭言知眉州。又公嘗聚徒榮州，貧甚，得束脩之物持歸，爲一村鎮鎮將悉税之。至公任監左藏庫，鎮將者部州絹綱至，見公愧懼。公慰謝之，以黄金一兩贈其歸。《邵氏聞見録》卷八。《仕學規範》卷十二。

4　孫夢得參政，初名貫，字道卿。嘗語予曰：「某舉進士過長安，夢見持一大文卷者，問之，云：來年春榜。索而視之，不可。問其有孫貫否？曰：無，惟第三人有孫抃。既寤，遂改名抃，因字夢得。又數日，至華陰，與數同人詣金天帝廟乞靈，且求夢。夜中夢明牕下草制詔，諸人相慶曰：他日爲知制誥、翰林學士矣。雖未以爲信，然乃陰自喜。明年，第三人及第。」其後爲集賢院知制誥，如其夢云。《東齋記事》卷五。《青箱雜記》卷三。《新編分門古今類事》卷七。《群書類編故事》卷五。

5　眉之彭山進士有宋籌者，與故參知政事孫抃夢得同赴舉，至華陰，大雪，天未明，過華山下。有牌堠云「毛女峯」者，見一老姥坐堠下，鬢如雪而無寒色。時道上未有行者，不知其所從來，雪中亦無足跡。孫與宋相去數百步，宋先過之，亦怪其異，而莫之顧。孫獨留連與語，有數百錢挂鞍，盡與之。既追及宋，道其事。宋悔，復還求之，已無所見。是歲，孫第三人及第，而宋老死無成。《東坡志林》卷三。

6　見李宸妃4、5。

7　孫參政抃爲御史中丞，薦唐介、吴中復爲御史。人或問曰：「聞君未嘗與二人相識，而遽薦之，何也？」孫答曰：「昔人耻呈身御史，今豈求識面臺官也！」後二人皆以風力稱於天下。孫晚年執政，嘗歎曰：「吾何功以輔政？唯薦二臺官爲無愧耳。」《東軒筆録》卷十二。《能改齋漫録》卷十二。《宋朝事實類苑》卷五十七。《宋名臣言行録》後集卷五。《何氏語林》卷六。

8　吴龍圖中復性謹約，詳於吏治，自潭州通判代還。孫文懿公爲中丞，聞其名，初不之識，即薦爲監察御史裏行。或問文懿：「何以不相識而薦之？」文懿笑曰：「昔人恥爲呈身御史，吾豈薦識面臺官耶？」當時服其公。《石林燕語》卷七。

9　見李參3。

趙　槩

1　趙康靖公初名禋，直史館黄宗旦名知人，一見公，曰：「君他日當以篤厚君子稱于世。」因使改名約。已而忽夢有持文書示之若公牒者，大書「趙槩」二字。初弗悟，既又夢有遺之書者，題云「祕書丞通判汝州趙槩」，始疑其或諭己，乃改後名。後六年登科，果以祕書丞通判海州。但「汝」字不同爾，議者謂「汝」字篆文與「海」字相近，公夢中或不能詳也。《石林避暑録話》卷四。《澠水燕談録》卷六。《能改齋漫録》卷十八。

2　趙叔平客漣水軍，郡守召至門下。數年，叔平以館職守漣水，後守以所居爲「豹隱堂」。石曼卿有詩云：「熊飛清渭逢何暮，龍卧南陽去不還。昔日客爲今郡守，蔚然惟在立談間。」士大夫留詩甚多，莫可偕者。《詩話總龜》前集卷十八引《古今詩話》。《中山詩話》。《古今事文類聚》前集卷二十四。《堯山堂外紀》卷四十七。《茶餘客話》卷二十二。

3　趙槩與歐陽修同在史館，及同修起居注，槩性重厚寡言，修意輕之。及修除知制誥，是時韓、范在中書，以槩爲不文，乃除天章閣待制，槩澹然不以屑意。及韓、范出，乃復除知制誥。會修甥嫁爲修從子晟妻，與人淫亂，事覺，語連及修，修時爲龍圖閣直學士、河北都轉運使，疾韓、范者皆欲文致修罪，云與甥亂。上怒，獄急，群臣無敢言者，槩乃上書言：「修以文學爲近臣，不可以閨房曖昧之事輕加汙蔑。臣與修蹤跡素疎，修之待臣亦薄，所惜者朝廷大體耳。」書奏，上不悦，人皆爲之懼，槩亦澹然如平日。《涑水記聞》卷三。《宋朝事實類苑》卷十三。《宋名臣言行録》後集卷三。《厚德録》卷一。《自警編》卷四。《言行龜鑑》卷三。《讀書鏡》卷六。《何氏語林》卷三。《昨非庵日纂》二集卷十。《宋稗類鈔》卷三。

4　趙康靖公槩，厚德長者，口未嘗言人短。與歐文忠公同爲知制誥，後亦同秉政。及文忠被謗，康靖密申辨理，至欲納平生誥勑以保之，而文忠不知也。中歲常置黄、黑二豆于几案間，自旦數之，每興一善念，爲一善事，則投一黄荳于别器，暮發視之。初黑豆多于黄荳，漸久反之。既謝事歸南京，二念不興，遂徹豆，無可數。《石林避暑録話》卷二。《仕學規範》卷十三。《厚德録》卷三。《自警編》卷二。《言行龜鑑》卷二。《宋稗類鈔》卷三。

5　趙康靖公槩既休致居鄉里，宴居之室必寘三器几上，一貯黄荳，一貯黑豆，一空。又間投數豆空器中，人莫喻其意。所親問之，曰：「吾平日興一善念，則投一黄荳；興一惡念，則投一黑豆用以自警。始則黑多於黄，中則黄多於黑。近者二念俱忘，亦不復投矣。」《卻掃編》卷中。《朱子語類》卷一百二十九。

6　皇祐二年，〔趙槩〕館伴契丹泛使，遂報聘焉。契丹請賦《信誓如山河詩》。詩成，契丹主親酌玉杯以勸槩，且以素扇授其近臣劉六符，寫槩詩置之懷袖。《東都事略》卷七十一。

7　歐文忠與趙康靖公槩同在政府，相得歡甚。康靖先告老歸睢陽，文忠相繼謝事歸汝陰。康靖一日單車特往過之，時年幾八十矣。留劇飲踰月日，於汝陰縱游而後返，前輩掛冠後能從容自適，未有若此者。文忠嘗賦詩云：「古來交道愧難終，此會今時豈易逢？出處三朝皆白首，彫零萬木見青松。公能不遠來千里，我病猶堪嚼一鍾。已勝山陰空興盡，且留歸駕爲從容。」因牓其游從之地爲會老堂。明年，文忠欲往睢陽報之，未果行而薨。兩公名節固師表天下，而風流襟義又如此，誠可以激薄俗也。《蔡寬夫詩話》。《苕溪漁隱叢話》後集卷二十三。《詩話總龜》後集卷三十五。《詩林廣記》後集卷一。《詩人玉屑》卷十七。

8　見歐陽修139。

9　見趙抃25。

10　參政趙侍郎宅，在東京麗景門内，後致政，歸睢陽舊第。宋門之宅，更以爲客邸，而材植雄壯，非邸可比，時謂之無比店。李給事師中保釐西京，時駝馬市有人新造酒樓，李乘馬過其下，悦其壯麗，忽大言曰：「有巴。京師諺語以美好爲有巴。」時人對曰：「梁苑叔平無比店，洛陽君賜有巴樓。」《倦游雜録》。《宋朝事實類苑》卷六十三。

胡　宿

1　胡文恭公肅，字武平，少善一浮屠。其人將死，謂公曰：「我有秘術，能化瓦石爲黄金，子其葬我！」公曰：「爾之後事，吾敢不勉。秘術，非所欲也。」浮屠歎曰：「子之志未可量也。」《席上腐談》卷下。《仕學規範》卷五引《神宗朝名臣傳》。

2　胡文恭公通判宣州，有被誣以殺人者。獄成，議法將抵死。公疑之，呼囚以訊，囚憚箠楚，不敢言。公正衣冠坐堂上思之，俄而假寐，夢有人來告曰：「吴姓也。」公遽引囚辟左右，復訊之，囚曰：「旦將之田，縣吏執以赴官，不知其由也。」公取獄辭窮治，乃被毆之婦與吴姓姦，姦者殺其夫，與婦謀執平人以告也。《仕學規範》卷二十一。《自警編》卷八。

3　胡文恭公宿爲真州楊子尉，縣大水，漂溺居民，令不能救，宿率公私舟活數千人。……知湖州，築石塘百里捍水患，大興學校。學者盛於東南，自湖學始。既去，而人思之，名其塘曰「胡公塘」。《仕學規範》卷十六引《神宗朝名臣傳》。《東都事略》卷七十一。

4　見滕宗諒3。

5　胡武平内翰丁母憂，前一歲，常州宅中海棠開白花。《江鄰幾雜志》。

6　見蔣堂8。

7　胡文恭公宿，平生守道，不以進退爲意。在文館二十餘年，每語後進曰：「富貴貧賤，莫不有命，士人當修身俟時，無爲造物者所嗤。」世以爲名言。《澠水燕談録》卷三。

8　或譖胡宿於上曰：「宿名當爲去聲，乃以入聲稱，名尚不識，豈堪作詞臣？」上以問宿。宿曰：「臣名歸宿之宿，非星宿之宿。」譖者又曰：「果以歸宿取義，何爲字拱辰也？」故後易字武平。《邵氏聞見後録》卷二十。

9　胡武平嘗奉勑撰《温成皇后哀册文》，受旨，以温成嘗因禁卒竊發，捍衛有功，而秉筆者不能文其實，公乃用西漢馬何羅觸瑟、馮媛當熊二事以狀其意，曰：「在昔禁闈，誰何弛衛？觸瑟方警，當熊已厲。」覽者無不歎服。《青箱雜記》卷五。《宋朝事實類苑》卷四十。

10　胡文恭公執政時，詳議官闕，判院者當擇人薦於上，公與同列得二人。此二人才智明法無上下，一人者監税河北，以水災虧課。同列議曰：「虧課小失，不足白上以累才。」公不可，至上前悉白之，且曰：「此人小累，才足惜。」仁宗曰：「果得才，小累何惜？」遂除詳議官。同列退，誚公曰：「詳議欲得人，公固欲白上，緣是不得奈何？」公曰：「彼得與不得，一詳議官耳，是固亦有命也。宿以誠事主，今白首矣，不忍絲髮欺君，以喪生平之節，爲之開陳，聽上自擇耳。」同列驚曰：「某從公久，乃不知公所存如此！」《自警編》卷二。《仕學規範》卷二十一。

11　客有造公者，具公服鞾板而忘記不易帽。公與之對語，盡禮而退，終未嘗色動。《宋名臣言行録》後集卷四。

胡宗炎

1　見宋仁宗84。

胡宗愈

1　常州諸胡，餘外氏，自武平使樞密，宗愈繼執政，宗回、宗師、宗炎、奕修皆兩制，宗質四子同時作監司，家貲又高，東南號「富貴胡家」。相傳祖塋三女山尤美，甚利子婿，餘母氏乃尊行，如渭陽諸婿，錢昂、黄輔國、李詩、柳廷俊、張巨、陳舉、蔣存誠，皆爲顯官，餘無不出常調。《萍洲可談》卷三。

2　尚書右丞胡宗愈夫人丁氏，司封員外郎宗臣之女，自幼穎慧，無所不能，其善相人，蓋出天性。在西府時，嘗於窻遥見蔡丞相確，謂右丞曰：「蔡相全似盧多遜。」或以盧、蔡肥瘠色貌不同詰之，丁氏曰：「吾雖不及見盧，但嘗一觀其畫像，與今丞相神彩相似爾。」後蔡果南竄。又户部尚書李常除老龍，尹成都，途中貽右丞書，丁氏一見其字畫，驚曰：「此人身筆已倒，不久數盡，仍須病咽喉而死。」李公行次鳳翔，中毒而卒。如此之類不一。初，司封有楊妃數美人真挂後堂。丁氏年未笄，每晨興，省問尊親了，必戲道：「諸妃萬福。」一日，潘妃忽答云：「夫人萬福。」家人輩大怪之，欲毁其真，惟其叔寶臣令：「勿毁，此女他日未可量也。」鄉人多能道其事。《泊宅編》三卷本卷下。

吴　奎

1　公少爲吏，晝則治公事，夜輒讀書，不寐者二十餘年。《宋名臣言行録》後集卷三引劉貢父撰《墓志》。

2　吴文肅公奎將舉賢良，一夕，夢入魏文帝廟，召升殿，顧問群臣優劣，公未及對，帝曰：「韓延壽爲最。」是夕，門下抄書吏楊開者，夢公讀《楊阜傳》。翌日，告公。公異之，即取二傳覽之。及祕閣試六論，一題乃《韓延壽楊阜孰優論》，公遂膺首選。《澠水燕談録》卷六。

3　吴參政少以學究登科，復中賢良爲翰林學士。常草制以示歐陽文忠，文忠稱之，因戲曰：「君福至心靈。」《幕府燕閒録》。

4　唐子方始彈張堯佐，與諫官皆上疏。及彈文公，則吴奎畏縮不前，當時謂拽動陣脚。及唐争論於上前，遂并及奎之背約，執政又黜奎，而文公益不安，遂罷政事。時李師中作詩送唐，略曰：「並游英俊顔何厚，未死姦諛骨已寒。」厚顔之句，爲奎發也。《東軒筆録》卷七。《宋詩紀事》卷十三。

5　吴長文有先識。方天下盛推王安石，以爲必可致太平，時長文獨曰：「心强性狠，不可大用。」後卒如其言。《韓魏公别録》。《宋名臣言行録》後集卷三。

6　吴奎爲參知政事，會御史中丞王陶以韓魏公不肯押班事，其言兼及兩府，奎乃上章言：「爾來天文謫見，皆爲王陶召之。」又嘗於上前薦滕甫可爲邊帥，上問其故，奎曰：「滕甫不惟將略可取，至於軀幹膂力，自可被兩重鐵甲。」異時，上語其事於侍臣，且曰：「吴奎論事，大概皆此類也。」《東軒筆録》卷八。《宋朝事實類苑》卷七十。

7　神宗問政府地震之變，魯公曰：「陰盛。」上曰：「誰爲陰？」魯公曰：「臣者，君之陰；婦者，夫之陰；夷狄者，中國之陰，皆宜戒之。」上問公，公曰：「但爲小人黨盛耳。」上不懌。《宋名臣言行録》後集卷三。

8　吴長文，博學通古今，尤不喜釋氏。其父卒，不召僧，不作佛事。居常閭巷細民與其父相往來者，人贈二縑。《宋朝事實類苑》卷四十三引《倦游雜録》。《清波雜志》卷十。

9　參政吴文肅公，初與鄉人王彭年善，稱道其能爲致名宦。彭年客死於京師，公使長子主喪事，周恤其家，嫁其二女焉。……又以錢二千萬買田北海，號曰義莊，以賙親戚朋友貧乏者。終之日，家無餘財，諸子無宅以居。《仕學規範》卷二十九。《東都事略》卷七十三。《名賢氏族言行類稿》卷七。《自警編》卷三。

包　拯

1　先人曾有雜録册子，記李仲和之祖見居三衢，同包孝肅同讀書一僧舍，每出入，必經由一富人門，二公未嘗往見之。一日，富人俟其過門，邀之坐。二公託以他事，不入。他日復招飯，意廑甚。李欲往，包公正色與語曰：「彼富人也，吾徒異日或守鄉郡，今妄與之交，豈不爲他日累乎！」竟不往。後十年，二公果相繼典鄉郡。《朱子語類》卷一百二十九。

2　〔包拯〕進士及第，以親老侍養，不仕宦且十年，人稱其孝。《涑水記聞》卷十。《宋朝事實類苑》卷二十三。《言行龜鑑》卷四。

3　包拯知天長縣，有訴盜割牛舌者，拯曰：「第殺而鬻之。」俄有告私屠牛者，拯曰：「已割其舌矣，非私殺也。」盜色變，遂引服。《名賢氏族言行類稿》卷十八。《名臣碑傳琬琰集》下卷六。《仕學規範》卷十五。《自警編》卷七。《棠陰比事》。《折獄龜鑑》卷七。《言行龜鑑》卷七。

4　包孝肅公拯知端州，州歲貢硯，前守緣貢率數十倍，以遺權貴人。公命製者纔足貢數，歲滿，不持一硯歸。《仕學規範》卷二十一。《宋名臣言行録》前集卷八。

5　吕許公夷簡聞包拯之才，欲見之。一日待漏院，見班次有包拯名，頗喜。及歸又問，知居同里巷，意以拯欲便於求見。無幾，報拯朝辭，乃就部注一知縣而出，尤奇之，遽使人追還，遂薦對，除裏行，自此擢用。《仕學規範》卷七。《宋朝名臣言行録》前集卷八。《自警編》卷五。

6　見姚嗣宗5。

7　包孝肅拯，合肥人。及出守本郡，不肯少屈法以阿鄉曲之好，故流俗稍稍謗議，〔宋景文〕公乃爲詩以見意，其間一聯云：「直幹終爲棟，真鋼不作鈎。」其守正不回如此。《苕溪漁隱叢話》前集卷二十六。

8　王禹玉曰：包希仁知廬州，廬州即鄉里也，親舊多乘勢擾官府。有從舅犯法，希仁撻之，自是親舊皆屏息。《涑水記聞》卷十。《宋朝事實類苑》卷二十三。《宋名臣言行録》前集卷八。

9　包孝肅公守廬州，歲饑，亦不限米價，而商賈載至者遂多，不日米賤。《能改齋漫録》卷二。

10　包樞密知府禮上日，衆吏前請諱。公曰：「何諱也？」吏曰：「公祖先之名，群吏當避之。」公嗔目曰：「吾無所諱，惟諱吏之有贜污者。」吏懼而引去。《墨客揮犀》卷十。

11　包孝肅公之尹京也，初視事，吏抱文書以伺者盈庭。公徐命闔府門，令吏坐階下，枚數之，以次進，取所持案牘遍閲之。既閲，即遣出數十人。後或雜積年舊牘其間，詰間辭窮。蓋公數有嚴明之聲，吏用此以試，且困公。公悉峻治之，無所貸。自是吏莫敢弄以事。《卻掃編》卷中。

12　包孝肅公立朝剛嚴，聞者皆憚之。至于閭里童穉婦女，亦知其名；貴戚宦臣，爲之歛手。舊制，凡訴訟不得徑造庭下，府吏坐門，先收狀牒，謂之「牌司」。公開正門，徑使至前，自言曲直，吏民不敢欺。《宋名臣言行録》前集卷八。

13　包孝肅公尹京，人莫敢犯者。一日，閭巷火作，救焚方急。有無賴子相約乘變調公，亟走聲喏於前曰：「取水於甜水巷耶，於苦水巷耶？」公勿省，亟命斬之。由是人益畏服。《獨醒雜志》卷一。

14　包孝肅尹京，號爲明察。有編民犯法當杖脊，吏受賕，與之約曰：「今見尹，必付我責狀，汝第呼號自辯，我與汝分此罪，汝決杖，我亦決杖。」既而包引囚問畢，果付吏責狀，囚如吏言，分辯不已。吏大聲訶之曰：「但受脊杖出去，何用多言！」包謂其市權，捽吏於庭，杖之七十，特寬囚罪，止從杖坐，以抑吏勢。不知乃爲所賣，卒如素約。小人爲姦，固難防也。孝肅天性峭嚴，未嘗有笑容，人謂「包希仁笑比黄河清」。《夢溪筆談》卷二十二。《宋朝事實類苑》卷七十二。《宋名臣言行録》前集卷八。

15　京師人有以金銀繒錦實二篋，託付於其相知，數年而死。彼人歸詣其子。子曰：「我父平日未嘗一言及此，且無契卷之驗，殆長者之誤也。」其人曰：「我躬受之，爾父豈待卷契與汝，必預聞者。」兩人相推無敢當。其人遂持以白于官。時包孝肅公尹京，驗究其實，斷與其子。世俗之説，皆謂今人無復良心，惟知有利耳。聞是二人之風，可以釋一世之疑。《吕氏雜記》卷上。《厚德録》卷二。

16　〔包拯〕知開封府，爲人剛嚴，不可干以私，京師爲之語曰：「關節不到，有閻羅包老。」吏民畏服，遠近稱之。《涑水記聞》卷十。《宋朝事實類苑》卷二十三。《宋名臣言行録》前集卷八。《仕學規範》卷二十一。

17　公在言路，極言時事，復爲京尹，令行禁止，至今天下皆呼「包待制」，又曰「包家」。市井小民及田野之人，凡狥私者皆指笑之，曰：「你一个包家。」見貪污者曰：「你一个司馬家。」天下稱司馬公曰「司馬家」。《宋名臣言行録》前集卷八引《家塾記》。《仕學規範》卷七。

18　舊開封府有府尹題名，起建隆元年居潤，繼而晉王、荆王而下皆在焉。獨包孝肅公姓名爲人所指，指痕甚深。《癸辛雜識》别集上。《茶香室叢鈔》卷三。

19　見張貴妃7。

20　見富弼29。

21　包孝肅爲中丞，張安道爲三司使，攻罷之。既又自成都召宋子京，孝肅復言其在蜀燕飲過度事，改知鄭州。已而乃除孝肅，遂就命。歐陽文忠時爲翰林學士，因疏孝肅攻二人，以爲不可，而己取之，不無蹊田奪牛之意。孝肅雖嘗引避，而不終辭。元祐間，蘇子由爲中丞，攻罷許冲元，繼除右丞，御史安鼎亦以爲言。二人固非有意者。然歐陽公之言，亦足以厚士風也。《石林燕語》卷十。

22　見宋祁35。

23　「包彈」對「杜撰」爲甚的。包拯爲臺官，嚴毅不恕，朝列有過，必須彈擊，故言事無瑕疵者曰「没包彈」。杜默爲詩，多不合律，故言事不合格者曰「杜撰」。《野客叢書》卷二十。《宋稗類鈔》卷六。

24　包孝肅公家訓云：「後世子孫仕宦，有犯贜濫者，不得放歸本家。亡殁之後，不得葬於大塋之中。不從吾志，非吾子孫。」共三十七字。其下押字又云：「仰珙刊石，竪於堂屋東壁，以詔後世。」又十四字。「珙」者，孝肅之子也。《能改齋漫録》卷十四。《吹劍四録》。《東山談苑》卷三。《宋稗類鈔》卷三。《古事比》卷三。

25　西羌于龍呵既歸朝，至闕下引見，謂押伴使曰：「平生聞包中丞拯，朝廷忠臣，某既歸漢，乞賜姓包。」神宗遂如其請，名順。《甲申雜記》。《茶香室叢鈔》卷三。

26　世俗傳包希文以正直主東岳速報司，山野小民，無不知者。庚子秋，太安界南征兵掠一婦還，云是希文孫女，頗有姿色。倡家欲高價買之，婦守死不行。主家利其財，捶楚備至，婦遂病。鄰里嗟惜而不能救。里中一女巫，私謂人云：「我能脱此婦，令適良人。」即詣主家，閉目吁氣，屈伸良久，作神降之態。少之，瞑目咄咤，呼主人者出，大駡之。主人具香火，俛伏請罪，問何所觸尊神。巫又大駡云：「我速報司也，汝何敢以我孫女爲倡？限汝十日，不嫁之良家，吾滅汝門矣。」主家百拜謝，不數日嫁之。《續夷堅志》卷一。

張方平

1　張文定安道未第時，貧甚，衣食殆不給，然意氣豪舉，未嘗稍貶。與劉潛、李冠、石曼卿往來山東諸郡，任氣使酒，見者皆傾下之。沛縣有漢高祖廟并歌風臺，前後題詩人甚多，無不推頌功德，獨安道《高祖廟詩》曰：「縱酒疏狂不治生，中陽有土不歸耕。偶因亂世成功業，更向翁前與仲争。」又《歌風臺》曰：「落魄劉郎作帝歸，樽前感慨大風詩。淮陰反接英彭族，更欲多求猛士爲？」蓋自少已不凡矣。《石林詩話》卷中。《苕溪漁隱叢話》前集卷二十七。《宋詩紀事》卷十一。

2　張文定公年十六發解入京，從汴岸日者問休咎。日者曰：「子來正及時，吾嗜酒，然術甚高，每醉則不能推測，今日偶不飲，當爲盡言。」良久，曰：「言之勿怒，子更十年，當以三人及第。又二年，當爲狀元。」文定大怒曰：「三人及第，豈再魁乎！」拂衣而去。是歲下第。後十年，始以茂才異等除校書郎，知崑山縣，三人恩例也。又二年，再舉賢良方正，除將作監丞，通判睦州，狀元恩例也。《西塘集耆舊續聞》卷七。

3　張方平少穎悟絶人，凡書一覽，終身不再讀。宋綬、蔡齊見之，以爲天下奇才也，共以茂材異等薦之。《名賢氏族言行類稿》卷二十五。《東都事略》卷七十四。

4　元昊既叛，陝西四路置帥。夏英公竦爲總帥，居長安，不臨邊，精兵勇將留寘麾下，四路戰守出入皆取決焉，既遠不及事，而四路負敗，罰終不及總帥。知制誥張公安道爲諫官，言：「自古元帥無不身對敵，雖齊桓、晉文霸主，亦親履行陣。至於將佐有敗，元帥必任其責。諸葛亮爲大將軍，馬謖之敗，降右將軍，此古今通義也。今夏竦端坐長安，未嘗臨敵，諸路失律，一皆不問，有總帥之名，而無總帥之實。乞據四路敗事，加以責罰，而罷總帥，使四路帥臣，自任戰守之計，有事干它路者，遞相關報，隨宜救應，於事爲便。」朝廷從之。英公降知别州，而四路各任其事，蓋始於此。《龍川别志》卷下。

5　陳恭公拜集賢殿大學士，時賈文元公昌朝當國，張方平草麻，有「萬事不理，繄胡廣之能言；四夷未平，賴陳平之達識。」賈公深惡之。《東軒筆録》卷十一。《宋朝事實類苑》卷三十八。

6　張文定公方平爲滁州日，游琅邪，周行廊廡，神觀清浄。至藏院，俛仰久之，忽呼左右梯梁間，得經一函。開視之，則《楞伽經》四卷，餘其半未寫。公因點筆續之，筆蹟不異。味經首四句曰：「世間相生滅，猶如虚空花。智不得有無，而興大悲心。」遂大悟流涕，見前世事。蓋公生前嘗主藏于此，病革，自以寫經未終，願再來成之故也。《冷齋夜話》卷七。《侯鯖録》卷七。《捫蝨新語》卷十五。《寓簡》卷五。《湖海新聞夷堅續志》後集卷二。《堯山堂外紀》卷四十五。《宋詩紀事》卷十一。

7　張文定守江陵，歲大旱，田稼將敗，民憂艱食。公自府宇率僚佐，炎日中拖紳端笏徹蓋，徒步至承天寺佛舍匄雨。升殿焚香，祀拜才終，甘澤飄零，霈然霑足。邦人舞泳，遂獲有秋。《珍席放談》卷上。

8　儂智高自邕州敗奔南詔，西南夷聞之，聲言智高將借兵南詔以入蜀。時知成都程戡適罷去，轉運使高良夫權知成都，得報大恐，移檄屬郡，勸民遷入城郭，且令逐縣添弓手。蜀人久不見兵革，懼甚，洶洶待亂。文潞公爲長安帥，知兩蜀無武備，即車載關中器甲入蜀，蜀人益懼。朝廷遣張安道出帥成都，於道中見所運關中器甲，即令所至納下，仍罷所添弓手。蜀人聞之皆安，歸田畝。公徐問智高入蜀之報，本雅州蕃牙郎號「任判官」者所爲。遂呼至成都，詰其敢虚聲動摇兩蜀情狀，將斬之以狥。任震恐伏罪，乞以舉家數十口繫雅州獄，身自入蕃，窮問智高詣實，通月不至，請舉家爲戮。公久之乃許。任如期至，得小雲南書，言智高至南詔，復謀爲亂，爲南詔所殺。公乃釋任而奏其事。初，邕州之捷，朝廷未知智高在亡，故未盡賞戰功，至是，乃命加賞將吏。《龍川别志》卷下。

9　見蘇軾18。

10　見歐陽修86。

11　張文定以端明殿學士尹成都日，值藥市。其門醫李生，因市藥遇一老人，相與問訊，老人曰：「張公已再鎮蜀矣。」文定實一至，老人似言其前身事也。又曰：「今有藥二粒，君爲我達於公。或公不信，未肯餌，則以一粒烹水銀，候汞成金，可無疑也。」李生以藥獻公，公素好道，聞之甚喜。乃於府第小亭躬取水銀搆火，投藥一粒烹之。既烹，有聲如粥沸，有紅光自鼎中起。俄頃，光罩一亭，而鼎中聲亦屢變，火滅，視鼎中，爛然餅金矣。公取餘一粒服之。公壽八十五歲，康寧終身，無疾坐而逝。殯後，柩有大聲，豈其尸解矣，不然神丹在腹，豈與常人同腐也？某見公子恕，説藥金一兩許，公令作四指環，其一公以奉其父，其一與夫人，其一長子，其一以自服。……公年八十餘時，某猶見之，視其頤頰，白膩如少年。然公少年喜飲酒，飲量絶人，晚年病目，亦其毒也。《續明道雜志》。《聞見近録》。

12　張安道知成都，日以醫官自隨。重九，請出觀藥市，五更，市方合而雨作，入玉局觀避之。至殿上，見一道人臨階而坐。往就之，相問勞已，道人曰：「張端明入蜀，今已再矣。」醫曰：「始一至蜀耳。」曰：「子不知也。凡人元氣重十六兩，漸老而耗，張公所耗過半矣。吾與之夙相好，今見子，非偶然也。」解衣裾出藥兩圓，曰：「一圓可補一兩氣。」醫曰：「張公雖好道，然性重慎，恐未信也。」道人曰：「所以二圓，正爲爾也。取一圓并水銀一兩，納銚中，以盞蓋之，燒之良久，札札有聲，揭盞，以松脂末投之，當有異。三投而藥成，當知此非凡藥也。」醫徑歸白公，試之如其言。……然服之亦無他異。《龍川别志》卷下。

13　張宣徽安道守成都，眷籍娼陳鳳儀。後數年，王懿敏仲儀出守蜀，安道祝仲儀致書與之。仲儀至郡，呼鳳儀曰：「張尚書頃與汝留情乎？」鳳儀泣下。仲儀曰：「亦嘗遺尺牘，今且存否？」曰：「迨今蓄之。」仲儀云：「尚書有信至，汝可盡索舊帖，吾欲觀之，不可隱也。」遂悉取呈，韜於錦囊甚密。仲儀謂曰：「尚書以剛勁立朝，少與多讎，汝毋以此黷公。」乃取書付鳳儀，併囊盡焚之。後語安道，張甚感之。王、張，姻家也。《墨莊漫録》卷一。《宋稗類鈔》卷三。

14　見宋英宗20。

15　上將召用介甫，訪於大臣，争稱譽之。張安道時爲承旨，獨言：「安石言僞而辨，行僞而堅，用之必亂天下。」由是介甫深怨之。《涑水記聞》卷十六。

16　神宗嘗問文定識王安石否？曰：「安石視臣大父行也。臣見其大父日，安石髮未丱，衣短褐布，身瘡疥，役灑埽事，一蒼頭耳。」故荆公亦畏其大，不敢與之争辯。《日録》中盡詆前輩諸公，獨於文定無譏云。《邵氏聞見後録》卷二十。

17　見富弼53。

18　見富弼54。

19　王荆公當國，欲逐張方平，白上曰：「陛下留張方平於朝，是留寒氣於内也。留寒氣於内，至春必發爲大疾癘，恐非藥石所能攻也。」東坡著《樂全先生集序》，乃以安道比孔文舉、諸葛孔明。二公議論，不侔如此。安道元豐間以宣徽南院使退居睢陽，是時東坡就逮下御史獄，安道獨上書力陳其可貸之狀。劉莘老、蘇子容同輔政，子容曰：「昨得張安道書，不稱名，但著押字而已。」莘老曰：「某亦得書，尚未啓封。」令取視之，亦押字也。《泊宅編》十卷本卷七。

20　三司使章惇嘗登對，上譽張安道之美，問識否，惇退，以告〔吕〕吉甫。明旦，吉甫與安道同行入朝，因告以上語，且曰：「行當大用矣。」安道縮鼻而已。其暮，安道方與客坐，惇呵引及門入謁，安道使謝曰：「素不相識，不敢相見。」惇慙怍而退。故蔡承禧彈惇云：「朝登陛下之門，暮入惠卿之室。」爲此也。由是上惡惇，介甫惡安道，未幾皆出。《涑水記聞》卷十五。《何氏語林》卷十三。《宋稗類鈔》卷三。

21　熙寧八年五月，内批：「張方平樞密使。」介甫即欲行文書，吉甫留之，曰：「當俟晚集更議之。」因私於介甫曰：「安道入，必爲吾屬不利。」明日再進呈，遂格不行。《涑水記聞》卷十五。

22　張文定留守南京，高麗使者至，例當留守迎送，文定曰：「我前執政也，可與陪臣禮乎？」遂不出，而遣少尹。尋以其事聞，神宗以爲得體。《聞見近録》。

23　荆公行新法，鬻坊場河渡，司農又請并祠廟鬻之。官既得錢，聽民爲賈區，廟中穢雜喧踐，無所不至。張安道知南京，上疏言：「宋，王業所基也，而以火德王。閼伯封於商丘，以主大火，微子爲宋始封，此二祠者，獨不可免於鬻乎？」神考覽之震怒，批曰：「慢神辱國，無甚於斯！」於是天下祠廟皆得免鬻。《鶴林玉露》乙編卷五。

24　張諤檢正中書五房公事，判司農寺，上言：天下祠廟，歲時有燒香施利，乞依河渡坊場，召人買撲。王荆公秉政，多主諤言，故凡司農起請，往往中書即自施行，不由中覆。賣廟勑既下，而天下祠廟各以緊慢，價直有差。南京有高辛廟，平日絶無祈祭，縣吏抑勒，祝史僅能酬十千。是時張方平留守南京，因抗疏言：「朝廷生財，當自有理，豈可以古先帝王祠廟賣與百姓，以規十千之利乎？」上覽疏大駭，遂窮問其由，乃知張諤建言，而中書未嘗覆奏。自是有旨，臣僚起請，必須奏禀，方得施行。賣廟事尋罷。《宋朝事實類苑》卷七十四引《倦游録》。《東軒筆録》卷六。

25　見蘇軾69。

26　予治平末泝峽還蜀，泊舟仙都山下，有道士以《陰真君長生金丹訣》石本相示。後十餘歲，官於南京，張公安道家有一道人，陝人也，爲公養金丹。其法用紫金丹砂，費數百千，期年乃成。公喜告予曰：「吾藥成，可服矣。」予謂公何以知其藥成也。公曰：「《抱朴子》言：藥既成，以手握之，如泥出指間者，藥真成也。今吾藥如是，以是知其成無疑矣。」予爲公道仙都所聞，謂公曰：「公自知内丹成，則此藥可服，若猶未也，姑俟之若何？」公笑曰：「我姑俟之耶。」《龍川略志》卷一。

27　張文定公在蜀，一見蘇公父子，即以國士許之。熙寧中，張守陳州南都，辟子由幕府。元豐初，東坡謫齊安，子由貶監筠酒税，與張别，張悽然不樂，酌酒相命，手寫一詩曰：「可憐萍梗飄蓬客，自歎匏瓜老病身。從此空齋掛塵榻，不知重掃待何人。」後七年，子由召還，猶復見之於南都。及元符末，自龍川還許昌，因姪叔黨出坡遺墨，再讀張所贈詩，其薨已十年，泣下不能已，乃追和之曰：「少年便識成都尹，中歲仍爲幕下賓。待我江西徐孺子，一生知己有斯人。」《容齋四筆》卷四。《宋詩紀事》卷二十一。

28　元豐三年，蘇子由謫官筠州，張安道口占一絶送之云：「因嗟萍梗才名客，自歎匏瓜老病身。一榻從兹還倚壁，不知重掃是何人。」已而涕下。東坡云：「安道平生未嘗出涕向人。」《王直方詩話》。《詩話總龜》前集卷四十三。《宋詩紀事》卷十一。

29　張安道晚年病目，家厚資，南京庫帑不迨也。常閉目，使人運籌，一算差必能擿之，庫物精粗，分毫不謬。《畫墁録》。

30　張尚書方平、李給事徽之、王祕監端，俱以丁未九月二十三日生。張酉時，李卯時，王戌時，迄今皆致政康强。《青箱雜記》卷四。《宋朝事實類苑》卷四十九。

31　三蘇自蜀來，張安道、歐陽永叔爲延譽於朝，自是名譽大振。明允一日見安道，問云：「令嗣近日看甚文字？」明允答以軾近日方再看《前漢》。安道曰：「文字尚看兩遍乎？」明允歸以語子瞻曰：「此老特不知世間人果有看三遍者。」安道嘗借人十七史，經月即還，云：「已盡。」其天資强記，數行俱下，前輩宿儒罕能及之。《高齋漫録》。

32　王鞏云：「張安道説，蘇子瞻比予孔北海、諸葛孔明。孔明吾豈敢望？北海或似之，然不至若是之蠢也。」《仇池筆記》卷下。

33　張文定公安道，平生未嘗不衣冠而食。嘗暑月與其婿王鞏同飯，命鞏褫帶，而己衫帽自如。鞏顧見不敢，公曰：「吾自布衣諸生，遭遇至此，一飯皆君賜也。享君之賜，敢不敬乎？子自食某之食，雖衩衣無害也。」《卻掃編》卷中。《何氏語林》卷三。《昨非庵日纂》二集卷十三。《宋稗類鈔》卷三。

34　〔張〕方平嘗託某人買妾。其人爲出數百千買妾，方平受之而不償其直。《朱子語類》卷一百三十。

35　王荆公嘗問張文定公曰：「孔子去世百年生孟子，亞聖後絶無人，何也？」文定公曰：「豈無？又有過孔子上者。」公曰：「誰？」文定曰：「江西馬大師，汾陽無業禪師，雪峯、巖頭、丹霞、雲門是也。」公暫聞意不甚解，乃問曰：「何謂也？」文定曰：「儒門淡薄，收拾不住，皆歸釋氏耳。」荆公欣然歎服。《捫蝨新話》卷十。《何氏語林》卷五。

36　見張耒4。

37　見歐陽修164。

宋人軼事彙編卷十三

狄　青

1　〔狄青〕年十六，時其兄素與里人號鐵羅漢者鬬於水濱，至溺殺之。保伍方縛素，青適餉田，見之，曰：「殺羅漢者我也。」人皆釋素而縛青，青曰：「我不逃死，然待我救羅漢，庶幾復活。若決死者，縛我未晚也。」衆從之。青默祝曰：「我若貴，羅漢當蘇。」乃舉其尸，出水數斗而活，人咸異之。《東都事略》卷六十二。《昨非庵日纂》二集卷四。

2　狄武襄，西河書佐也。逋罪入京，竄名赤籍，以三班差使、殿侍出爲清澗城指使。种世衡知城，范文正帥鄜延，科閲軍書，至夜分，從者皆休，惟狄不懈，呼之即至。每供事，兩手如玉，种以此異之，授以兵法。然又延之于范公，遂成名。《畫墁録》。

3　狄武襄狀貌奇偉，初隸拱聖籍中，爲延州指揮使。范文正一見，知其後必爲名將，授以《左氏春秋》。遂折節讀書，自春秋戰國至秦漢用兵成敗，貫通如出掌中。與尹師魯尤善。師魯與論兵法，終不能屈。連立戰功，驟至涇原經略招討副使。仁宗聞其名，欲召見，會寇入平涼，詔圖形以進，於是天下始聳然畏慕之。神宗初即位，有意二邊。一日，忽内出御製祭文，遣使祭其墓，欲以感動將士。或云，滕元發之詞也。《石林燕語》卷九。

4　狄武襄公青爲指揮使時，尹洙與談兵，善之，薦於經略使韓琦、范仲淹，一見奇之，曰：「此良將才也。」授以《左氏春秋》，曰：「將不知古今，匹夫勇耳！」青遂折節讀書，悉通秦漢以來將帥兵術，由是知名。《言行龜鑑》卷一。

5　狄武襄公青，初以散直爲延州指使，是時西邊用兵，公以才勇知略，頻立戰功。常被髮、面銅具，馳突賊圍，敵人畏懾，無敢當者。公識度宏遠，士大夫翕然稱之，而尤爲韓魏公、范文正公所深知，稱爲國器。文正以《春秋》、《漢書》授之曰：「將不知古今，匹夫之勇，不足尚也。」公於是博覽書史，通究古今，已而立大功，登輔弼，書史策，配享宗廟，爲宋名將，天下稱其賢。公初爲延州指使，後顯貴，天下猶呼公爲狄天使。《澠水燕談録》卷二。《邵氏聞見録》卷八。《宋朝事實類苑》卷五十五。

6　寶元中，党項犯塞。時新募萬勝軍未習戰陣，遇寇多北。狄青爲將，一日，盡取萬勝旗付虎翼軍，使之出戰。虜望其旗，易之，全軍徑趨，爲虎翼所破，殆無遺類。《夢溪筆談》卷十三。參見張亢4。

7　狄武襄公青初爲延州指揮使，與西賊大小二十五戰，每戰帶銅面具，被髮出入行陳間，凡八中箭。累官至涇原路招討副使。上未識其面，欲召見之，會賊寇邊急，止令圖其形以進。《東齋記事》卷三。《宋朝事實類苑》卷五十五。

8　狄青，字漢臣。元昊叛，屢將兵出戰，四年間大小二十五陣，八中流矢，人呼爲狄天使。上觀其儀表曰：「朕之關、張也。」于是有敵萬之稱。《孔氏談苑》卷三。《類説》卷二引《名臣傳》。

9　〔狄〕青在涇原，嘗以寡當衆，度必以奇勝，預戒軍中盡捨弓弩，皆執短兵器，令軍中聞鉦一聲則止，再聲則嚴陣而陽却，鉦聲止則大呼而突之，士卒皆如其教。纔遇敵，未接戰，遽聲鉦，士卒皆止。再聲，皆卻。虜人大笑，相謂曰：「孰謂狄天使勇？」時虜人謂青爲天使。鉦聲止，忽前突之，虜兵大亂，相蹂踐死者，不可勝計也。《夢溪筆談》卷十三。《續墨客揮犀》卷十。

10　韓魏公帥定，狄青爲總管。一日會客，妓有名白牡丹者，因酒酣勸青酒曰：「勸班兒一盞。」譏其面有湼文也。青來日遂笞白牡丹者。後青舊部曲焦用押兵過定州，青留用飲酒，而卒徒因訴請給不整，魏公命擒焦用，欲誅之。青聞而趨就客次救之。魏公不召，青出立于子階之下，懇魏公曰：「焦用有軍功，好兒。」魏公曰：「東華門外以狀元唱出者乃好兒，此豈得爲好兒耶！」立青而面誅之。青甚戰灼，久之，或曰：「總管立久。」青乃敢退，蓋懼并誅也。其後，魏公還朝，青位樞密使，避水搬家於相國寺殿。一日，衩衣衣淺黄襖子，坐殿上指揮士卒，盛傳都下。及其家遺火，魏公謂救火人曰：「爾見狄樞密出來救火時，着黄襖子否？」青每語人曰：「韓樞密功業官職與我一般，我少一進士及第耳。」《默記》卷上。

11　狄青作定副帥，一日宴〔韓魏〕公，惟劉易先生與焉。易性素疏訐，時優人以儒爲戲，易勃然謂：「黥卒敢如此！」構詈武襄不絶口，至擲樽俎以起。公是時觀武襄，氣殊自若，不少動，笑語益温。次日，武襄首造劉易謝之。魏公於是時已知其有量。《韓魏公遺事》。《宋朝事實類苑》卷十五。《宋名臣言行録》前集卷八。《仕學規範》卷十一。《昨非庵日纂》一集卷十。

12　見劉易2。

13　狄武襄公青初以散直爲延州指使，……尤爲范文正、韓忠獻、范正獻諸公所知。文正公授以《春秋》、《漢書》曰：「爲將而不知古今，匹夫之勇耳。」武襄感服，自勉勵無怠，後位樞密。或告以當推狄梁公爲遠祖，武襄愧謝曰：「某出田家，少爲兵，安敢祖唐之忠臣梁公者？」又或勸其去鬢間字，則曰：「某雖貴，不忘本也。」每至韓忠獻家，必拜於廟廷之下，入拜夫人甚恭，以郎君之禮待其子弟。《邵氏聞見録》卷八。《清波雜志》卷五。《宋名臣言行録》前集卷八。《古事比》卷四十。

14　狄青與文彦博同鄉人。青在定州，彦博令門客往游索，青遺之薄。客歸，彦博以書責青，再遣客往謁，青於是厚遺之。明年，青建節知延州，彦博又令客詣青，曰：「延州之行，我有力焉。合奏異姓一人，當以客爲請。」青遂奏客爲試校書郎。《碧雲騢》。

15　都下鄙俗目軍人爲赤老，莫原其意。……狄青自延安入樞府，西府迓者，累日不至。問一路人，不知乃狄子也，既云未至，因謾駡曰：「迎一赤老，累日不來。」士人因呼爲赤樞。伯庸常戲其湼文云：「愈更鮮明。」狄答云：「莫愛否？奉贈一行。」王大慚恧。《江隣幾雜志》。《孔氏談苑》卷二。《國老談苑》卷二。

16　王文安公堯臣登第之日，狄武襄公始隸軍籍。王公唱名自内出，傳呼甚寵，觀者如堵。狄公與儕類數人止於道傍，或歎曰：「彼爲狀元而吾等始爲卒，窮達之不同如此。」狄曰：「不然，顧才能如何爾。」聞者笑之。後狄公爲樞密使，王公爲副，適同時焉。《卻掃編》卷下。《東軒筆録》卷十。《宋朝事實類編》卷九。

17　世多言狄之隸籍，與參政王堯臣作狀元之年同，後亦爲兩府。仁宗以其然，命王諭狄去其黥文。狄謂王曰：「青若無此兩行字，何由致身于此？斷不敢去，要使天下健兒知國家有此名位待之也。」議者韙其言。《能改齋漫録》卷十二。

18　狄武襄公青本拱聖兵士，累戰功致位樞府。既貴，時相或諷其去面文者，但笑不答。仁廟亦宣喻之，對曰：「臣非不能，姑欲留以爲天下士卒之勸。」上由此益愛之。《泊宅編》十卷本卷二。《宋稗類鈔》卷一。

19　狄青，時號「湼使相」。《古事比》卷二十。

20　狄青善用兵，多智數，爲一時所伏。其出師討儂智高也，既行，燕犒士卒於瓊林苑中，將士皆列坐。酒既行，青自起巡而問之曰：「兒郎若肯隨青者，任其願同去。若有父母侍養，及家私幼小，畏怯不願去者，便請于此處自言。若大軍一起之後，敢有退避者，惟有劍耳。」於是三軍之士感泣自勵，至嶺外，無一人敢有怠惰者。《默記》卷上。

21　儂智高犯廣南，破諸郡。官軍屢敗，朝廷震動，遂遣狄青作宣撫招討使。青至洪州，聞陶弼在外邑丁憂，蓋弼久作廣南官也。青至，微服往見弼，問籌策。弼察其誠，爲青言廣南利害曰：「官吏皆成貪墨不法，惟欲溪洞有邊事，乘擾攘中濟其所欲，不問朝廷安危，謂之『做邊事』。涵養以至今日，非智高能至廣州，乃官吏不用命，誘之至此。智高豈能出其巢穴至廣州哉？今誠能誅不用命官吏，使兵權在我，一變舊俗，則賊不足破也。」青大奇之，所以初至廣州，按法誅不遵節制、出兵而敗陳崇儀而下三十餘人。明日一鼓而破賊，二廣晏然者，用弼之策也。《默記》卷上。

22　南俗尚鬼。狄武襄青征儂智高時，大兵始出桂林之南，道旁偶一大廟，人謂其廟甚神靈。武襄遽爲駐節而禱之焉，因祝曰：「勝負無以爲據。」乃取百錢自持之，且與神約：「果大捷，則投此，期盡錢面也。」左右或諫止：「一儻不如意，恐沮師。」武襄不聽，萬衆方聳視，已揮手倏一擲，則百錢盡面矣。於是舉軍歡呼，聲震林野，武襄亦大喜。顧左右取百釘來，即隨錢疎密布地而釘帖之，加諸青紗籠覆，手自封焉，曰：「苟凱歸，當償謝神，始贖取錢。」其後，破崑崙關，敗智高，平邕管。及師還，如言贖取錢，與群幕府士大夫共視之，乃兩字錢也。詔封廟曰靈順。《鐵圍山叢談》卷二。《宋稗類鈔》卷一。

23　儂智高反時，官軍屢敗。孫沔、餘靖軍行不整，所過殘掠。狄青爲帥，有婦人賣蔬于道，一卒倍取，青拽卒馬前斬之。至廣，召諸將，責陳曉犯英廟御名違節制，斥起，大門外已羅酒炙，遂斬之，孫、餘坐上股栗。自是軍聲大振，秋毫無犯，遂破賊焉。《孫公談圃》卷下。

24　見祖無擇1。

25　狄青之征儂智高也，自過桂林，即以辨色時先鋒行。先鋒既行，青乃出帳，受衙罷，命諸將坐，飲酒一巵，小餐，然後中軍行，率以爲常。及頓軍崑崙關下，翌日，將度關，辰起，諸將張立甚久，而青尚未坐。殆至日高，親吏疑之，遽入帳周視，則不知青所在，諸將方相顧驚怛，俄有軍候至曰：「宣徽傳語諸官，請過關喫飯。」方知青已微服同先鋒度關矣。《東軒筆録》卷四。《宋朝事實類苑》卷五十五。《宋名臣言行録》前集卷八。《宋稗類鈔》卷一。

26　狄青爲樞密副使，宣撫廣西。時儂智高守崑崙關，青至賓州，值上元節，令大張燈燭，首夜燕將佐，次夜燕從軍官，三夜饗軍校。首夜樂飲徹曉，次夜二鼓時，青忽稱疾，暫起如内，久之，使人諭孫元規，令暫主席行酒，少服藥乃出。數使人勸勞座客。至曉，各未敢退。忽有馳報者云，是夜三鼓，青已奪崑崙矣。《夢溪筆談》卷十三。《續墨客揮犀》卷六。《宋名臣言行録》前集卷八。《自警編》卷八。《言行龜鑑》卷八。《宋稗類鈔》卷一。

27　儂智高陷邕州，狄青討之，列軍陣城下。智高大宴城頭，鼓吹振作。一人衣道服，駡官軍。有善射者一矢斃之。青隨行倚河東王簡子爲先鋒，勇甚，爲鑣所殺，青見之，汗出如雨。世言青真武神也。至是，曳兩皂旗麾兵而戰，先用蕃落馬貫，賊亂之，大呼，騎步夾進，遂破智高。《孫公談圃》卷上。

28　〔儂智高〕圍廣州，殺將吏張忠等數十人。最後，遣狄公青以蕃落五百騎敗之邕州歸仁鋪，凡得首級五千三百四十一，築爲京觀。初，謡言云：「農家種，糴家收。」至是爲狄公所敗。《東齋記事》卷一。

29　狄青討邕州儂賊，發西邊蕃落馬，用氊裹蹄。《江隣幾雜志》。

30　武襄狄公青平儂智高，以用延州舊府蕃落騎兵之效。及歸，狄欲奬此一軍，乞于講武殿閲武試，冀仁宗親覩其驍勇。俄而奮擊號呼，一如臨敵，飛矢至殿陛。仁宗遽移御座，而中官前蔽，再三申命方止。識者鄙其不知體。《能改齋漫録》卷十二。

31　狄青破儂智高，見孔明《紀功碑》，云：「後有功在吾上，立石于右。」青果立碑其右，後爲震雷所擊。《古事比》卷四十八。

32　向在建康，於鄰人狄似處，見其五世祖武襄公收儂智高時所帶銅面具及所佩牌，上刻真武像。世言武襄乃真武神也。《清波雜志》卷二。

33　見龐籍14。

34　狄青爲樞密使，有狄梁公之後，持梁公畫像及告身十餘通，詣青獻之，以爲青之遠祖。青謝之曰：「一時遭際，安敢自比梁公？」厚有所贈而還之。《夢溪筆談》卷九。《東山談苑》卷三。《宋稗類鈔》卷一。

35　〔狄青〕爲樞密使，是時予爲諫官，人有相侵，夜吟：「漢似胡兒胡似漢，改頭换面總一般，只在汾河川子畔。」以爲青汾河人，面有刺字，不肯滅去；又姓狄，爲漢人：此歌爲是人作也爲不疑矣，欲予言。予應之曰：「此唐太宗殺李君羡事，上安忍爲？適以啓君臣疑心耳。」《宋朝事實類苑》卷五十五引《東齋記事》。《宋名臣言行録》前集卷八。

36　狄武襄起行伍，位近臣，不肯去其黥文，時特以酒濯面，使其文顯，士卒亦多譽之。或云其家數有光怪，且姓合讖書，歐陽文忠、劉原甫皆屢爲之言。獨范景仁爲諫官，人有諷之者，景仁謝曰：「此唐太宗所以殺李君羡，上安忍爲也？」然武襄亦竟出知陳州。《石林燕語》卷七。

37　京師火禁甚嚴，將夜分，即滅燭，故士庶家凡有醮祭者，必先關白廂使，以其焚楮幣在中夕之後也。至和、嘉祐之間，狄武襄爲樞密使，一夕夜醮，而勾當人偶失告報廂使，中夕驟有火光，探子馳白廂主，又報開封知府，比廂主、判府到宅，則火滅久矣。翌日，都下盛傳狄樞密家夜有光怪燭天者，時劉敞爲知制誥，聞之，語權開封府王素曰：「昔朱全忠居午溝，夜有光怪出屋，隣里謂失火而往救，則無之，今日之異，得無類此乎？」此語諠於紳間，狄不自安，遽乞陳州，遂薨於鎮，而夜醮之事，竟無人爲辨之者。《東軒筆録》卷十。《宋名臣言行録》前集卷八。

38　狄青爲樞密使，自恃有功，驕蹇不恭，怙惜士卒，每得衣糧，皆負之曰：「此狄家爺爺所賜。」朝廷患之。時文潞公當國，建言以兩鎮節度使出之。青自陳：「無功而受兩鎮節旄，無辠而出典外藩。」仁宗亦然之，及文公以對，上道此語，且言狄青忠臣。公曰：「太祖豈非周世宗忠臣？但得軍情，所以有陳橋之變。」上默然。青未知，到中書再以前語白文公。文公直視語之曰：「無他，朝廷疑爾。」青驚怖，却行數步。青在鎮，每月兩遣中使撫問。青聞中使來，即驚疑終日，不半年，疾作而卒。皆文公之謀也。《野老記聞》。

39　武襄赴陳州，不懌，語所親曰：「青此行必死。」問其然，曰：「陳州出一梨子，號青沙爛，今去本州，青必爛死。」一時雖笑之，未幾果卒。《清波雜志》卷二。《茶香室叢鈔》卷三。

狄　詠

1　神廟大長公主，哲宗朝重於求配，遍士族中求之，莫中聖意。帶御器械狄詠，頗美丰姿。近臣奏曰：「不知要如何人物？」哲宗曰：「人物要如狄詠者。」天下謂詠爲人樣子。狄詠，狄青子也。《過庭録》。《宋稗類鈔》卷五。

王德用

1　邢、洺盜出入二州間，歷年吏不能捕。公以氈車載勇士，爲婦人服，盛飾誘之邯鄲道中。賊黨争前邀劫，遂皆就擒。由是知名。《宋名臣言行録》前集卷八引《神道碑》。

2　真宗上仙，時雖仲春而大雪苦寒，莊獻太后詔賜坐甲衛士酒，獨王德用令所轄禁旅不得飲。后以問德用，德用曰：「衛士荷先帝恩德厚矣，今率土崩心，安忍縱飲？矧嗣君尚少，未親萬機，不幸一夫酗酒，奮臂狂呼，得不動人心耶。」后大歎賞，自是有意大用。《澠水燕談録》卷二。

3　夏守恩作殿帥，舊例：諸營馬糞錢，分納諸帥。守恩受之，夫人别要一分。王德用作都虞候，獨不受。又章獻上仙，内官請坐甲，王獨以謂不須。興國寺東火，張耆樞相宅近，須兵防衛，王不與。以此數事，作樞密副使。《孔氏談苑》卷三。

4　韓忠獻公、宋景文公同召試中選，王德用帶平章事，例當謝，二公有空疎之謙言。德用曰：「亦曾見程文，誠空疎，少年更宜廣問學。」二公大不堪。景文至曰：「吾屬見一老衙官，是納侮也。」後二公俱成大名，德用已薨，忠獻爲景文曰：「王公雖武人，尚有前輩激勵成就後學之意，不可忘也。」《邵氏聞見後録》卷二十一。《宋名臣言行録》前集卷八。

5　王德用號黑王相，年十九，從父討西賊，威名大震。西人兒啼，即呼「黑大王來」以懼之。德用在朝屢引年，仁宗惜其去，兩爲減年。一日，除樞密使，孔道輔上言：「德用狀類藝祖，宅枕乾綱。」即出知隨州，謝表云：「狀類藝祖，父母所生；宅枕乾綱，先朝所賜。」時人莫不多其言。《孫公談圃》卷上。《墨客揮犀》卷十。《雞肋編》卷中。《東都事略》卷六十二。《名賢氏族言行類稿》卷二十四。《志雅堂雜鈔》卷上。

6　王武恭公善撫士，狀貌雄偉動人，雖里兒巷婦，外至夷狄，皆知其名氏。御史中丞孔道輔等因事以爲言，乃罷樞密出鎮，又貶官至隨州，士皆爲之懼。公舉止言色如平時，惟不接賓客而已。久之，道輔卒，客謂公曰：「此害公者也。」公愀然曰：「孔公以職言事，豈害我者？可惜朝廷亡一直臣。」於是言者終身以爲愧，而士大夫服公爲有量。《自警編》卷一。《石林燕語》卷九。《東都事略》卷六十二。《名賢氏族言行類稿》卷二十四。

7　王武恭公德用，寬厚善撫御，其狀貌魁偉，而面色正黑，雖匹夫下卒、閭巷小兒，外至遠夷君長，皆知其名，識與不識，稱之曰「黑王公」。皇祐末，仁宗以爲樞密使，而以富韓公爲宰相。是冬，契丹使至，公爲伴射。使者曰：「以公爲樞密使、富公爲相，得人矣。」上聞甚喜。《東齋記事》卷三。《宋名臣言行録》前集卷八引《燕談》。《澠水燕談録》卷二。《石林燕語》卷七。《東都事略》卷六十二。《名賢氏族言行類稿》卷二十四。《言行龜鑑》卷二。

8　見宋仁宗35。

9　德用素善射，侍射瑞國園，持二矢未發。帝顧之，使必中。一發中的，再發又中。帝笑曰：「德用欲中即中爾。」《名賢氏族言行類稿》卷二十四。

10　叔禮爲余言：昔通判定州，佐王德用。是時契丹主在燕京，朝廷發兵屯定州者幾六萬人，皆寓居逆旅及民家，闐塞城市，未嘗有一人敢諠譁暴横者。將校相戒曰：「吾輩各當務斂士卒，勿令擾我菩薩。」一旦，倉中給軍糧，軍士以所給米黑，諠譁紛擾，監官懼，逃匿。有四卒以黑米見德用，德用曰：「汝從我，當自入倉視之。」乃往召專副問曰：「昨日我不令汝給二分黑米、八分白米乎？」曰：「然。」「然則汝何不先給白米後給黑米？此輩見所得米腐黑，以爲所給盡如是，故諠譁耳。」專副對曰：「然。某之罪也。」德用叱從者杖專副，人二十。又呼四卒謂曰：「黑米亦公家物，不給與汝曹，當棄之乎？汝何敢乃爾諠譁！」四卒相顧曰：「向者不知有八分白米故耳。某等死罪。」德用又叱從者，亦人杖之二十。召指揮使駡曰：「衙官，汝何敢如此，欲求決配乎？」指揮使百拜流汗，乃捨之。倉中肅然，僚佐皆服其能處事。《涑水記聞》卷四。《宋朝事實類苑》卷十三。

夏守贇

1　見韓億17。

郭承祐

1　〔郭承祐〕好言事，指切人過失，時謂之「武諫官」云。《東都事略》卷六十二。

許懷德

1　康定中，羌人盜邊，陷金明縣，又追延州，取北關，王師敗于五龍川，都總管劉平、石元孫被擒。後數日，賊乃出塞，時許懷德爲鄜延總管，聞賊深入，自東路歸，所統兵纔數千。至延州東有百餘山下，見賊馬幾萬騎，許皇遽妄呼曰：「令河東廣鋭若干指揮往某處，令折家藩兵幾萬騎往某處。」既而，羌亦退。明日入城，見通判計用章，握手竊語曰：「不意賊馬遂至塞外，其儻早來，亦爲擒矣。昨日忽逢賊兵，不覺皇駭，遂詐爲河東救兵，妄語分布。今日幸得相見，初勿與他人説也。」相次諸州擒蕃俘，問元昊遁歸之因，咸云：「聞河東救兵至，遂走出塞。」其鈐轄盧押班訟通判計用章之失，自稱賊圍城時，守捍有功。用章屢進狀，言賊之遁去，由許懷德假言河東救兵使然，完延州者懷德也。既而盧、計皆得罪，朝廷嘉懷德之功，擢爲殿前侍衛馬步軍都指揮使。《倦游雜録》。《宋朝事實類苑》卷七十五。

2　許懷德爲殿帥，嘗有一舉人，因懷德乳姥求爲門客，懷德許之。舉子曳襴拜於庭下，懷德據座受之。人謂懷德武人不知事體，密謂之曰：「舉人無没階之禮，宜少降接也。」懷德應之曰：「我得打乳姥關節秀才，只消如此待之。」《夢溪筆談》卷九。《墨客揮犀》卷八。《宋稗類鈔》卷六。

范　恪

1　范恪在陝西亦爲有功，常挽一石七斗力弓，其箭鏃如鏵，謂之鏵弓。箭羽間勒其官稱、姓名，往往一箭貫二人者，賊甚畏之。《東齋記事》卷二。

劉　平

1　劉莊恪公平初及第，爲常州無錫尉。時有巨盗在境上未獲。會歲旦日，入謁縣宰。是時，循國初故事，多用齊、魯鄙朴經生爲縣令，而無錫令又昏老之經生也。令廳史贊簿、尉廷趨，而端坐於廳事受之。平素尚氣，不能堪。徑趨廳事，捽而奮拳痛毆之，踣于座下，左右挽引以去。一邑喧傳，尉毆死令矣。平亦不顧，歸而酣飲至醉。群盗聞尉毆令死，大喜，乘節日至邑之草市飲酒。會有密報平者，乘大醉亟呼弓手并市人徑捕之。諸盗俱醉，且不虞尉能遽至也。平手殺五人，擒得者二十餘人，全火并獲，凱旋歸邑。會令家嚾藥救之得蘇。功過俱奏上，詔改大理評事，知鄢陵縣，由此知名。《默記》卷中。

苗繼宣

1　慶曆初，趙元昊圍麟州二十七日。城中無井，掘地以貯雨水。至是水竭，知州苗繼宣拍泥以塗藁積，備火箭射。賊有諜者潛入城中，出告元昊：「城中水已竭，不過二日，當破。」元昊望見塗積，曰：「城中無水，何暇塗積？」斬諜者，解圍去。《涑水記聞》卷十二。《宋朝事實苑》卷五十六。

王　吉

1　慶曆初，趙元昊圍麟州……苗繼宣募吏民有能通信求援於外者，通引官王吉應募。繼宣問：「須幾人從行？」吉曰：「今虜騎百重，無所用衆。」請髠髮，衣胡服，挾弓矢，齎糗糧，詐爲胡人。夜縋而出，遇虜問，則爲胡語答之。兩晝夜，然後出虜寨之外，走詣府州告急。府州遣兵救之，吉復間道入城，城中皆呼萬歲。及圍解，詔除吉奉職、本州指使。《涑水記聞》卷十二。《宋朝事實類苑》卷五十六。

2　吉嘗從都監王凱及中貴人將兵數千人，猝遇虜數萬騎。中貴人惶恐，以手帛自經，吉曰：「官何患不得死？何不且令王吉與虜戰？若吉不勝，死未晚也。」因使其左右數人守中貴人，曰：「貴人有不虞，當盡斬若屬。」因將所部先登，射殺虜大將，虜衆大奔，衆軍乘之，虜墜崖死者萬餘人。《涑水記聞》卷十二。《宋朝事實類苑》卷五十六。

3　吉嘗與夏虜戰，其子文宣年十八，從行。戰罷，不見文宣，其麾下請入虜中求之，吉止之曰：「此兒爲王吉之子，而爲虜所獲，尚何以求爲？」頃之，文宣挈二首以至，吉乃喜曰：「如此，真我子也！」吉每與虜戰，所發不過一矢，即捨弓肉袒而入，手殺數人，然後返，曰：「及其張弓挾矢之時，直往抱之，使彼倉卒無以拒我，則成擒矣。吾前後數十戰，未嘗發兩矢也。」《涑水記聞》卷十二。《宋朝事實類苑》卷五十六。

史　吉

1　康定初，夏虜寇延州，永平寨主、監押欲引兵匿深山，俟虜去復歸。指揮使史吉帥所部數百人遮城門，立於馬前，曰：「寨主、監押欲何之？」二人以其謀告，吉曰：「如此，兵則完矣，如城中百姓、芻糧何？此往還之迹何可掩？異日爲有司所劾，吉爲指揮使，不免於斬頭，願先斬吉於馬前，不然，不敢以此兵從行也。」寨主、監押慙懼，引轡而返。虜至，圍城，吉帥衆拒守，數日而虜去。朝廷以寨主、監押完城功，各遷一官，吉曰：「幸不喪城寨，吾豈論功乎？」後官至圑練使。女爲郭逵夫人，亦有明識。逵善治生，家甚富，夫人常規之曰：「我與公俱老，所衣食能幾何？子孫皆有官，公位望不輕，胡爲多藏以敗名也？」《涑水記聞》卷九。《宋朝事實類苑》卷五十三引《范蜀公蒙求》。

种世衡

1　种公世衡，字仲平，少尚氣節。昆弟有欲其家者，君推貲産與之，惟取季父圖書而已。《言行龜鑑》卷四。

2　〔种世衡〕嘗知武功縣，用刑嚴峻，杖人不使執拘之，使自凭欄立塼上受杖，杖垂畢，足或落塼，則更從一數之。人亦服其威信，或有追呼，不使人執帖下鄉村，但以片紙榜縣門，云：「追某人，期某日詣縣庭。」其親識見之，驚懼走告之，皆如期而至。《涑水記聞》卷九。《宋朝事實類苑》卷五十六。《宋名臣言行録》前集卷七。《古今事文類聚》外集卷十四。

3　〔种世衡〕知澠池縣。……縣旁山上有廟，世衡葺之，其梁重大，衆不能舉。世衡乃令縣幹剪髮如手搏者，驅數對於馬前，云「欲詣廟中教手搏」，傾城人隨往觀之。既至，而不教，謂觀者曰：「汝曹先爲我致廟梁，然後觀手搏。」衆欣然，趣下山共舉之，須臾而上。其權數皆此類。《涑水記聞》卷九。《宋朝事實類苑》卷五十六。《宋名臣言行録》前集卷七。《宋稗類鈔》卷四。

4　初，趙元昊既陷安遠、塞門寨，朝廷以延州堡寨多，徒分兵力，其遠不足守者悉棄之，而虜益内侵爲邊患。大理寺丞、簽署保大軍節度判官事种世衡建言：「州東北二百里有故寬州城，修之，東可通河東運路，北可扼虜要衝。」詔從之，命世衡帥兵董其役，且城之。城中無井，鑿地百五十尺始遇石，而不及泉，工人告不可鑿，衆以爲城無井則不可守，世衡曰：「安有地中無水者邪？」即命工鑿石而出之，得石屑一器酬百錢，凡過石數重，水乃大發，既清且甘，城中牛馬皆足。自是邊城之無井者效之，皆得水。詔名其城曰青澗，以世衡爲内殿承制、知城事。《涑水記聞》卷九。《宋朝事實類苑》卷五十六。

5　〔种世衡〕初至青澗城，逼近虜境，守備單弱，芻糧俱乏。 世衡以官錢貸商旅使致之，不問所出入，未幾，倉廩皆實。又教吏民習射，雖僧道婦人亦習之。以銀爲射的，中者輒與之。既而中者益多，其銀重輕如故，而的漸厚且小矣。或争徭役優重，亦使之射，射中者得優處。或有過失，亦使之射，射中則釋之。由是人人皆能射。士卒有病者，常使一子視之，戒以不愈必笞之。撫養羌屬，親入其帳，得其歡心，争爲之用。寇至，屢破之。部落待遇如家人。有功者或解所服金帶，或撤席上銀器遺之。比數年，青澗城遂成富彊，於延州諸寨中，獨不求益兵、運芻糧。《涑水記聞》卷九。《宋朝事實類苑》卷五十六。《宋名臣言行録》前集卷七。

6　初，洛苑副使种世衡在青澗城，欲遣僧王嵩入趙元昊境爲間，召與之飲，謂曰：「虜若得汝，考掠求實，汝不勝痛，當以實告邪？」嵩曰：「誓死不言。」世衡曰：「先試之。」乃縛嵩於庭，而掠之數百，嵩不屈，世衡曰：「汝真可也！」時元昊使其妻之兄弟、寧令之舅野利旺榮及剛浪，分將左右廂兵，最用事。世衡使嵩爲民服，齎書詣旺榮，且遺之棗及畫龜。旺榮鎖嵩囚地牢中，且半歲所。會元昊欲復歸中國，而恥自言，乃釋嵩囚，使旺榮遺邊將書，遣教練使李文貴逆嵩還，曰：「曏者种洛苑書意，欲更求通和邪？」邊將送文貴及嵩詣延州，時龐公爲經略使，已奉朝旨招納元昊，始遣文貴往來議其事，奏嵩除三班借職。《涑水記聞》卷九。《宋朝事實類苑》卷五十六。《東都事略》卷六十一。

7　种世衡初營青澗城，有紫山寺僧法崧，剛果有謀，以義烈自名。世衡延置門下，恣其所欲，供億無算。崧酗酒狎博，無所不爲，世衡遇之愈厚。留歲餘，崧亦深德世衡，自處不疑。一日，世衡忽怒謂崧曰：「我待汝如此，而陰與賊連，何相負也？」拽下械繫，捶掠極其苦楚，凡一月，濱於死者數矣，崧終不伏，曰：「崧丈夫也，公聽姦人言欲見殺，則死矣，終不以不義自誣。」毅然不顧。世衡審其不可屈，爲解縛沐浴，復延入卧内，厚撫謝之曰：「爾無過，聊相試耳。欲使爲間，萬一可脅，將洩吾事。設虜人以此見窮，能不相負否？」崧默然曰：「試爲公爲之。」世衡厚遺遣之，以軍機密事數條與崧曰：「可以此藉手，仍僞報西羌。」臨行，世衡解所服絮袍贈之曰：「胡地苦寒，此以爲别。至彼須萬計求見遇乞，非此人無以得其心腹。」遇乞，虜人之謀臣也。崧如所教，間關求通遇乞，虜人覺而疑之，執於有司，數日，或發袍領中，得世衡與遇乞書，詞甚款密。崧初不知領中書，虜人苦之備至，終不言情。虜人因疑遇乞。舍崧，遷於北境。久之，遇乞終以疑死。崧邂逅得亡歸，盡得虜中事以報。朝廷録其勞，補右侍禁，歸姓爲王。崧後官至諸司使，至今邊人謂之「王和尚」。《夢溪補筆談》卷二。《宋稗類鈔》卷一。

8　元昊分山界戰士爲二廂，命兩將統之，剛浪崚統明堂左廂，野利遇乞統天都右廂，二將能用兵……慶曆中，种世衡守青澗城，謀用間以離之。有悟空寺僧光信者，落魄耽酒，邊人謂之「土和尚」，多往來蕃部中。世衡嘗厚給酒肉，善遇之。一日語信曰：「我有書答野利相公，若爲我賫之。」以書授信。臨發，復召飲之酒而謂曰：「界外苦寒，吾爲若納一襖，可衣之以行，回日當復以歸我。」信始及山界，即爲邏兵所摛，及得賫書以見元昊。元昊發其書，即尋常寒暄之問，元昊疑之，遂縛信拷掠千餘，至脅以兵刃，信終言無他。元昊益疑，顧見信所衣之襖甚新潔，立命棼拆，即中得與遇乞之書，具言：「前承書有歸投之約，尋聞朝廷，及云只候信回得報，當如期舉兵入界，惟盡以一廂人馬爲内應，儻獲元昊，朝廷當以静難軍節度使、西平王奉賞。」元昊大怒，自此奪遇乞之兵，既又殺之。遇乞死，山界無良將統領，不復有侵掠之患，而邊陲亦少安矣。洎西戎入貢，信得歸，改名嵩，仕終左藏庫副使。《東軒筆録》卷八。

9　〔种〕世衡嘗以罪怒一番落將，杖其背，僚屬爲之請，莫能得。其人被杖已，奔趙元昊，甚親信之，得出入樞密院。歲餘，盡詗得其機事以歸，衆乃知世衡用以爲間也。《涑水記聞》卷九。《宋朝事實類苑》卷九。

10　洛苑副使、知青澗城种世衡，爲屬吏所訟以不法事，按驗皆有狀。鄜延路經略使龐公奏：「世衡披荆棘立青澗城，若一一拘以文法，則邊將無所措手足。」詔勿問。頃之，世衡徙知環州，將行，别龐公，拜且泣曰：「世衡心腸鐵石也，今日爲公下淚矣。」《涑水記聞》卷九。《宋朝事實類苑》卷五。《宋名臣言行録》前集卷七。

11　慶曆二年春，范文正公巡邊，至爲環慶經略使，環州屬羌多懷貳心，密與元昊通，以种世衡素得屬羌心，而青澗城已完固，乃奏徙世衡知環州以鎮撫之。有牛奴訛，素屈强，未嘗出見州官，聞世衡至，乃來郊迎。世衡與約，明日當至其帳，慰勞部落。是夕，雪深三尺，左右曰：「奴訛凶詐難信，且道險，不可行。」世衡曰：「吾方以信結諸胡，可失期邪？」遂冒雪而往。既至，奴訛尚寢，世衡蹴起之，奴訛大驚，曰：「吾世居此山，漢官無敢至者，公了不疑我邪？」帥部落羅拜，皆感激心服。《涑水記聞》卷九。《宋朝事實類苑》卷五十六。《宋名臣言行録》前集卷七。《錦繡萬花谷》前集卷二。《名賢氏族言行類稿》卷二。《昨非庵日纂》一集卷六。

12　胡酋蘇慕恩部落最强，世衡皆撫而用之。嘗夜與慕恩飲，出侍姬以佐酒。既而世衡起入内，潛於壁隙窺之。慕恩竊與侍姬戲，世衡遽出掩之。慕恩慙懼請罪，世衡笑曰：「君欲之邪？」即以遺之。由是得其死力，諸部有貳者，使慕恩討之，無不克。《涑水記聞》卷九。《宋朝事實類苑》卷五十六。《宋名臣言行録》前集卷七。《東都事略》卷六十一。《古今事文類聚》後集卷十六。《錦繡萬花谷》前集卷十五。《宋稗類鈔》卷四。

13　環、原之間，屬羌有明珠、滅臧、康奴三種最大，素號横猾，撫之則驕不可制，攻之則險不可入，常爲原州患。其北有二川，通於夏虜。二川之間，有古細腰城。慶曆四年，參知政事范文正公宣撫陜西，命世衡與知原川蔣偕共城之。世衡先遣人説誘夏虜，以故未及出兵争之。世衡以錢募戰士，晝夜板築，旬月而成。乃召三種酋長，諭以官築此城，爲汝禦寇。三種既出其不意，又援路已絶，因而服從。世衡在役所得疾，明年正月甲子卒，屬羌朝夕聚哭其柩者數日。青澗、環州吏民及屬羌皆畫像事之。《涑水記聞》卷九。《宋朝事實類苑》卷五十六。《宋名臣言行録》前集卷七。

14　僕大父諱問，字昌言，初與种世衡有舊。及憂居，世衡遺以汝州田十頃，辭不受。使者在塗而世衡卒，乃更還其子古，用父命不肯當，凡蕪廢者三十年。元豐中，鄰人告官，移文二家，皆不承。郡守劉斐因言於朝，賜名种張莊，給田州學，以旌高誼。《可書》。

15　种世衡倅鳳翔，以贜編置高州。文正知其才，奏授武職，帥陜，提拔爲多。忠宣爲慶帥，种子詁爲環守，執屬羌爲盜，奏流南方。羌過慶聲寃，忠宣爲按驗，果非盜，釋之。時介甫當柄，詁乘時訴忠宣挾請變獄，對獄寧州，事皆無狀。忠宣謫守信陽。……先子承志，調原之曹掾，僦寓長安，於提舉劉客次見緋衣老出廳事後，注視先子曰：「公范忠宣後乎？」先子愕然，不知爲誰，應曰：「是也。」老曰：「見公頤頷，音聲類丞相耳。」先子竊問其姓名，老曰：「吾乃史師也，舊供事忠宣，拜尊丈於公家，契甚厚。」委曲問行藏，先子具以告，相揖而去。先子之任。种忠憲克西夏，帥涇原，辟史爲客。一日，史從种郡圃正己堂習射，种曰：「以先祖才業，只終皇城使。某何人，叨冒乃爾。然子孫繼承，至今不敢忘范文正之德。中間以家叔事頗難見渠子弟，欲訪其後，少報先德，未得其人也。」史具言長安邂逅先子曲折，种即顓使具書，邀至軍前議事。一見甚喜，張宴，酒酣，謂先子曰：「先祖荷文正不報之恩。」先子曰：「蓋未聞也。」种曰：「公爲范氏子，獨不知此乎？」先子曰：「先公以公議舉人，非謂私恩，未嘗語家人也，安得知之？」种益欽歎，曰：「真有家風也。」厚贈先子歸，曰：「此有警，當屈賢者席。」威平之役，召先子從行，奏功，特改秩，旋累勞遷陞，四十一歲已爲員外郎，皆种吹嘘之力也。《過庭録》。

种　詁

1　〔种〕詁字大質，少慕從祖放爲人，不事科舉。父世衡欲乞廕補官，詁辭以推諸弟，杜門讀書，時稱小隱君。《名賢氏族言行類稿》卷一。《東都事略》卷六十一。

2　見范純仁16。

3　見种世衡15。

种　諤

1　建中、貞元間，藩鎮至京師，多于旗亭合樂。郭汾陽纏頭綵率千匹，教坊梨園小兒所勞各以千計。元豐中，劉伯壽謝事後，以議樂召至京城。已事得請，薄有沾賚。與唐沈、丁竦皆期望日閲于樊樓，凡京籍者率造焉。未幾，种諤自鄜延陳邊事到闕。一日，期集于樊，服紫花織成袍，令束帶。劉、沈皆葛巾鶴氅，都人觀者頗塞。是日，諤揮散亦數千人。神宗密令黄門窺之，既而諤辭，上舉貞元故事，勉以渾、郭功名。《畫墁録》。

2　見李稷1。

3　〔种〕諤殘忍好殺，士卒有犯者，立而劈之，敵亦畏其嚴。《名賢氏族言行類稿》卷一。

王　嵩

1　見种世衡6。

2　見种世衡7。

3　見种世衡8。

董士廉

1　見姚嗣宗6。

姚嗣宗

1　姚嗣宗，關中詩豪，忽繩檢，坦然自任。杜祁公帥長安，多裁品人物，謂尹師魯曰：「姚生如何人？」尹曰：「嗣宗者，使白衣入翰林亦不忝，減死一等黜流海島亦不屈。」姚聞之大喜，曰：「所謂善評我者也。」時天下久撤邊警，一旦，忽元昊以河西叛，朝廷方羈籠關豪之際，嗣宗也因寫二詩於驛壁，有「踏碎賀蘭石，埽清西海塵。布衣能效死，可惜作窮麟」。又一絶：「百越干戈未息肩，九原金鼓又轟天。崆峒山叟笑不語，静聽松風春晝眠」之句。韓忠獻公奇之，奏補職官。既而一庸生張忘其名，亦堂堂人，蝟髯黑面，頂青巾緇裘，持一詩代刺，摇袖以謁杜公，曰：「昨夜雲中羽檄來，按兵誰解埽氛埃？長安有客面如鐵，爲報君王早築臺。」祁公亦異之，奏補乾祐一尉，而胸中無一物，未幾，以贜去任。《續湘山野録》。《江隣幾雜志》。《宋朝事實類苑》卷七十四。《宋詩紀事》卷十六。

2　張元、吴昊、姚嗣宗，皆關中人，負氣倜儻，有古俠士志。……張、吴徑之西夏，范文正公追之不及，獨表姚入幕府。朝廷困西兵十餘年，皆二人之力。姚《述懷詩》曰：「大開雙白眼，只見一青天。」《貴耳集》卷中。

3　見張元、吴昊6。

4　姚嗣宗，字因叔，華陰人，豪放能文章，喜談兵。嘗作詩曰：「踏破賀蘭石，掃清西海塵。布衣有此志，可惜作窮鱗。」韓魏公宣撫陝西，薦於朝。命官以大理寺丞，知華陰。有運使李參者，性卞急，因謁岳相，見庭中唐大碑爲火所焚，問嗣宗曰：「誰焚此碑？」嗣宗曰：「草賊耳。」參問曰：「何不捕治？」嗣宗曰：「當時捉之不獲。」參問賊姓名，嗣宗曰：「黄巢耳。」參知其玩己，乃已。《邵氏聞見録》卷十六。

5　華州西嶽廟門裏有唐玄宗封西嶽御書碑，其高數十丈，砌數段爲一碑，其字八分，幾尺餘，其上薄雲霄也。舊有碑樓，黄巢入關，人避于碑樓上，巢怒，并樓焚之。樓既焚盡，而碑字缺剥焚損，十存二三也。京兆姚嗣宗知華陰縣，時包希仁初爲陝西都轉運使，纔入境，至華陰謁廟，而縣官皆從行。希仁初不知焚碑之由，禮神畢，循行廟内，見損碑，顧謂嗣宗曰：「可惜好碑，爲何人燒了？」嗣宗作秦音對曰：「被賊燒了。」希仁曰：「縣官何用？」嗣宗曰：「縣中只有弓手三四十人，奈何賊不得。」希仁大怒曰：「安有此理！若奈何不得，要縣官何用！且賊何人，至於不可捉也？」嗣宗曰：「卻道賊姓黄名巢。」希仁知其戲己，默然而去。《默記》卷中。《湛淵静語》卷二。

6　董士廉，關中豪俠之士，佐劉滬同擅築水洛城，尹師魯大非之。其後，狄青帥渭，希師魯意，以滬擅興，械送獄，將案誅之。時士廉已罷幕府至京師，青請於朝，檻車捕送，欲至渭而誅之。時士廉過華陰縣，姚嗣宗知縣事。姚、董，意氣之交也。縣當發人護送，而監者兵仗嚴密如護叛，送者不得語也。嗣宗交護送者于路，因呼士廉行第，屢引兩手向上示之。士廉應曰：「會得嗣宗意，令作向上一路出此檻車也。」既至渭州，青方坐廳事，列兵仗，盛怒以待之。士廉在檻車中見青，大呼曰：「狄青，你這回做也！你只是董士廉礙着你，你今日殺了我，這回做也！」青聞之大驚，不敢誅。蓋青起于卒伍而貴，嘗有嫌疑之謗，心惡聞此語。因破檻車，械送獄。既在有司，士廉得以爲計矣。其後反訟師魯贜罪，師魯貶死，而士廉從輕比者，用姚嗣宗之計得脱也。《默記》卷上。

7　高副樞若訥一旦召姚嗣宗晨膳，忽一客老郎官者至，遂自舉新詩喋喋不已。日既高，賓主盡餒，無由其去。姚亦關中詩豪，辨謔無羈，潛計之，此老非玩不起。果又舉《甘露寺閣詩》云：「下觀揚子小。」姚應聲曰：「宜對『卑末狗兒肥』。」雖愠不已，又舉《秋日峽中感懷》曰：「猿啼旅思悽。」姚應曰：「好對『犬吠王三嫂』。」老客振色曰：「是何下輩？餘場屋馳聲二十年。」姚對曰：「未曾撥斷一條絃。」因奮然而去。高大喜，因得就匕。《湘山野録》卷中。

趙　禹

1　景祐中，趙元昊尚脩職貢，蔡州進士趙禹庶明言元昊必反，請爲邊備。宰相以爲狂言，流禹建州。明年，元昊果反，禹逃歸京，上書自理。宰相益怒，下禹開封府獄。是時，陳希亮爲司録，言禹可賞不可罪，宰相不從，希亮争不已，卒從希亮言，以禹爲徐州推官。徂徠先生石守道有詩曰「蔡牧男兒忽議兵」，謂禹也。《澠水燕談録》卷一。《宋朝事實類苑》卷十六。

張　元　吴　昊

1　張元，許州人也。客于長、葛間，以俠自任。縣河有蛟長數丈，每飲水轉橋下，則人爲之斷行。一日，蛟方枕大石而飲，元自橋上負大石中蛟，蜿轉而死，血流數里。又嘗與客飲驛中，一客邂逅至，主人者延之。元初不識知也，客乃顧元曰：「彼何人斯？」元厲聲曰：「皮裹骨頭肉人斯！」應聲以鐵鞭擊之而死。主人塗千金之藥，久之能蘇。元每夜游山林，則吹鐵笛而行，聲聞數里，群盜皆避。元累舉進士不第，又爲縣宰笞之，乃逃詣元昊。將行，過項羽廟，乃竭囊沽酒，對羽極飲，酹酒泥像。又歌秦皇草昧，劉、項起吞并之詞，悲歌累日，大慟而遁。及元昊叛，露布有「朕欲親臨渭水，直據長安」之語，元所作也。後鄜延被圍，元實在兵中，于城外寺中題曰：「太師尚書令兼中書令張元從大駕至此。」其跋扈如此。昊雖彊黠，亦元導之也。《聞見近録》。

2　景祐中，華州張源作絶句云：「太公年登八十餘，文王一見便同車。如今若向江邊釣，也被官中配看魚。」吟此詩畢，入夏州。《詩話總龜》前集卷二引《東齋録》。

3　景祐末，有二狂生曰張曰吴，皆華州人。薄游塞上，覘覽山川風俗，慨然有志於經略。恥於自售，放意詩酒，語皆絶豪嶮驚人，而邊帥豢安，皆莫之知。倀無所適，聞夏酋有意窺中國，遂叛而往。二人自念不力出奇，無以動其聽。乃自更其名，即其都門之酒家，劇飲終日，引筆書壁曰：「張元、吴昊，來飲此樓。」邏者見之，知非其國人也，迹其所憇，執之。夏酋詰以入國問諱之義。二人大言曰：「姓尚不理會，乃理會名耶！」時曩霄未更名，且用中國賜姓也。於是竦然異之，日尊寵用事。寶元西事，蓋始此。其事國史不書。《桯史》卷一。《宋稗類鈔》卷三。

4　華山狂子張元，天聖間坐累終身，嘗作《雪》詩云：「七星仗劍攪天池，倒捲銀河落地機。戰退玉龍三百萬，斷鱗殘甲滿天飛。」又《鷹》詩云：「有心待搦月中兔，更向白雲頭上飛。」其詩怪譎多類此。韓魏公在鄜延日，元以策干公，不用。後流落，竄西夏，教元昊爲邊患。《西塘集耆舊續聞》卷六。

5　〔張〕元本華陰布衣，使氣自負。嘗再以詩干〔韓〕魏公，公不納，遂投西夏而用事。迨王師失律於好水川，元題詩於界上僧寺云：「夏竦何曾聳，韓琦未是奇。滿川龍虎轝，猶自説兵機。」其不遜如此。熊子復著《九朝通略》，於康定元年書：「華州進士張源逃入元昊界，詔賜其家錢米以反間之。」卻用此「源」字。《清波雜志》卷二。

6　西夏曩霄之叛，其謀皆出於華州士人張元與吴昊，而其事本末，國史不書。比得田晝承君集，實紀其事云：張元、吴昊、姚嗣宗，皆關中人，負氣倜儻，有縱横才，相與友善。嘗薄游塞上，觀覘山川風俗，有經略西鄙意。姚題詩崆峒山寺壁，在兩界間，云：「南粤干戈未息肩，五原金鼓又轟天。崆峒山叟笑無語，飽聽松聲春晝眠。」范文正公巡邊，見之大驚。又有「踏破賀蘭石，掃清西海塵」之句。張爲《鸚鵡》詩，卒章曰：「好著金籠收拾取，莫教飛去别人家。」吴亦有詩。將謁韓、范二帥，恥自屈，不肯往，乃礱大石，刻詩其上，使壯夫拽之於通衢，三人從後哭之，欲以鼓動二帥。既而果召與相見，躊躇未用間，張、吴徑走西夏。范公以急騎追之，不及，乃表姚入幕府。張、吴既至夏國，夏人倚爲謀主，以抗朝廷，連兵十餘年，西方至爲疲弊，職此二人爲之。時二人家屬羈縻隨州，間使諜者矯中國詔釋之，人未有知者。後乃聞西人臨境，作樂迎此二家而去，自是邊帥始待士矣。姚又有《述懷》詩曰：「大開雙白眼，只見一青天。」張有《雪》詩曰：「五丁仗劍決雲霓，直取銀河下帝畿。戰死玉龍三十萬，敗鱗風卷滿天飛。」吴詩獨不傳。觀此數聯，可想見其人非池中物也。承君所記如此。予謂張、吴在夏國，然後舉事，不應韓、范作帥日尚猶在關中，豈非記其歲時先後不審乎！《容齋三筆》卷十一。《能改齋漫録》卷十一。《清夜録》。

7　張元與吴昊同走夏國，二名凑成「元昊」字。《吹劍四録》。

8　舊制，殿試皆有黜落，臨時取旨，或三人取一，或二人取一，或三人取二，故有累經省試取中，屢擯棄於殿試者。故張元以積忿降元昊，大爲中國之患，朝廷始囚其家屬，未幾復縱之。於是群臣建議，歸咎於殿試黜落。嘉祐二年三月辛巳，詔進士與殿試者皆不黜落，迄今不改。是一叛逆之賊子，爲天下後世士子無窮之利也。《燕翼詒謀録》卷五。

王　逵

1　王逵者，屯田郎中李曇僕夫也。事曇久，親信之。既而去曇應募兵，以選入捧日軍，凡十餘年。會曇以子學妖術妄言事，父子械繫御史臺獄。上怒甚，治獄方急，曇平生親友無一人敢餉問之者，逵旦夕守臺門不離，給飲食、候信問者四十餘日。曇坐貶南恩州别駕，仍即時監防出城，諸子皆流嶺外。逵追哭送之，防者遏之，逵曰：「我主人也，豈得不送之乎？」曇，河朔人，不習嶺南水土，其從者皆辭去，曰：「某不能從君之死鄉也。」數日，曇感恚自死，旁無家人，逵使母守其屍，出爲之治喪事，朝夕哭如親父子，見者皆爲流涕。殯曇於城南佛舍然後去。《涑水記聞》卷四。《宋朝事實類苑》卷五十四。《古今事文類聚》後集卷十七。《古今合璧事類備要》卷五十四。

李　教

1　李教者，都官郎中曇之子。自少不調，學左道變形匿影飛空妖術。既成而精，同黨皆師而信服焉。曇之母以夏月晝寢於堂，而堂堦前井中，忽雷電霹靂大震，續有黄龍自井飛出。曇母驚起，開目見之，怖投牀下徑死。家人徐視之，乃教所變，龍即教也。曇見母死，吼怒杖之垂盡，逐出。教益與惡少薄游不檢。一日，書娼館曰：「吕洞賓、李教同游。」曇知其尚存也，遣人四出捕之，尋獲矣，教皇窘自縊死。久之，王則叛於貝州。其徒皆左道用事，聞教妖術最高，聲言教爲謀主用事。朝廷亦知教妖術最高，果爲則用，不可測也。聞之大駭，捕曇及教妻兒兄弟下獄，冀必得教。雖曇言教逐出既自縊死，終不信也。又於娼館得教所題「教與吕洞賓同游」，又詔天下捕李教及吕洞賓二人。會貝州平，本無李教者，始信其真死矣。乃獨令捕吕洞賓。甚久，乃知其寓託，無其人，乃已。雖知其貝州無李教，所部監司、太守如張昷之、張存十數人前皆重貶，曇責昭州别駕，教妻子皆誅死。《默記》卷中。

馬　遂

1　慶曆末，妖賊王則盜據貝州。賈魏公鎮北門，倉卒遣將，引兵環城，未有破賊之計，公日夜憂思。有指使馬遂者白公曰：「堅城深池，不可力取，願得公一言，入城殺元凶，餘黨可説而下也。」公壯其言，遣行，丁寧祝之曰：「壯士立功，在此行也。」遂至城下，浮渡濠，叫呼，守城者垂匹練，縋身以上。見賊隅坐，爲陳朝廷恩信……辭尤激切，賊不答。遂度終不能聽，遂急擊，賊仆地，扼其喉幾死。左右兵至，遂被殺，聞者莫不義之。是時，翰林鄭毅夫方客魏，爲之作傳。《澠水燕談録》卷四。《宋朝事實類苑》卷五十三。

楊　遂

1　見文彦博14。

2　楊太尉遂，微時爲文潞公虞候吏，每燕會，太尉獨不食餘饌，他人與之，亦不顧。潞公以此奇之。《邵氏聞見録》卷八。

郭　逵

1　郭宣徽逵少時，人物已魁偉，日懷二餅，讀《漢書》於京師州西酒樓上。饑即食其餅，沽酒一升飲，再讀書。抵暮歸，率以爲常。酒家異之，後亦以散直爲延州指使。范文正公爲帥，令主私藏。端坐終日不出門，文正益任之。韓魏公代文正公，宣徽又事之，魏公尤器重。屢立大功，進至副都總管。《邵氏聞見録》卷八。

2　郭逵伐交州，行師無紀律。其所措置，殆可笑也。進兵有日矣，乃付諸將文字各一大軸，謂之「將軍下令」。字畫甚細，節目甚繁，又戒諸將不得漏洩，諸將近燈火竊竊觀之。徐禧嘗見之，云：「如一部《尚書》多。」禧三日夜讀之方竟，則諸將倉猝之際，何暇一一也！内一事云：「一、交人好乘象。象畏猪聲，仰諸軍多養猪。如象到，以錐刺猪。猪既作聲，象自退走。」《孔氏談苑》卷三。

3　見史吉1。

陶　弼

1　見狄青21。

王　罕

1　王罕，儂智高犯廣州，罕爲轉運使，出巡至梅州，聞之而還。仲簡使人間道以蠟丸告急，且召罕，罕從者纔數十人，問曰：「圍城何由得入？」曰：「城東有賊所不到處，可以夜縋而入。」罕曰：「不可。」進至惠州，廣民擁馬求救，曰：「賊圍城，十縣民皆反，相殺掠，死傷蔽野。」罕曰：「吾聞之先父曰：『凡有大事，必先詢識者，而後行之。無人，則詢老者也。』」乃召耆老問之，對曰：「某家客户十餘人，今皆亡爲賊矣。請各集以衛其家。」罕曰：「賊者多於莊客，何以禦之？」乃召每村三大户，與之帖，使人募壯丁二百，又帖每縣尉募弓手二千人以自衛。捕得暴掠者十餘人，皆腰斬之。又牒知州、知縣、縣令皆得擅斬人。一夕，鄉村肅然。罕爲募民驍勇者以自隨，得二千人，船百餘艘，製旌旗鉦鼓，長驅而下，趣廣州。蠻兵數千人來逆戰，擊却之。蠻皆斂兵聚於城西，乃開南門，作樂而入。罕不視家，登城，子死於賊人之手而不哭。樹鹿角於南門之西以拒蠻，自是南門不復閉矣，凡糧用皆自南門而入。東筦主簿黄固取抛村，知新州侍其淵在廣州，罕以其忠勇與之共守。蠻衆數萬，皆所掠二廣之民也，使之晝夜攻城，爲火車，順風以焚西門。時六月，城上人不能立。軍校請罕下城少休，罕欲從之，淵奮劍責軍校曰：「汝曹竭力拒敵，則猶可以生，若欲潰去，縱不爲賊所殺，朝廷亦當族汝。全部亦欲何之？」罕乃止，士氣亦自倍，蠻軍不能克而退。提刑鮑軻率其孥欲過嶺北，至雄州，蕭勃留之，乃日遞一奏。又召罕至雄州計事，罕不來，又奏之。諫官李兑奏罕只在廣州端坐，及奏罕退走。圍解，罕降一官，信州監税，軻受賞。罕不自言。黄固當圍城時最輸力，已而磨勘若有不足者，亦得罪，淵功亦不録。《涑水記聞》卷十一。《宋朝事實類苑》卷五十六。

2　王罕知潭州，州素號多事，知州多以威嚴取辦，罕獨以仁恕爲之，州事亦治。有老嫗病狂，數邀知州訴事，言無倫理，知州却之則悖詈。先後知州以其狂，但命徼者屏逐之。罕至，嫗復出，左右欲逐之，罕命引歸廳事，召使前，徐問。嫗雖言雜亂無次，亦有可曉者，乃本爲人嫡妻，無子，其妾有子，夫死爲妾所逐，家貲爲妾盡據之。嫗屢訴於官，不得直，因憤恚發狂。罕爲直其事，盡以家貲還之，吏民服其能察冤。《涑水記聞》卷十四。《宋朝事實類苑》卷二十三。

侍其淵

1　儂智高圍廣州，轉運使王罕嬰城拒守，都監侍其淵晝夜未嘗眠。久之，將士疲極。有裨將誘士卒下城，欲與之開門降賊，淵適遇之，諭士卒曰：「汝曹降賊，必驅汝爲奴僕，負擔歸其巢穴，朝廷又誅汝曹父母妻子；不若併力完城，豈唯保汝家，亦將有功受賞矣。」士卒乃復還，登城。罕夜寢於城上，淵忽來，徐撼而覺之，曰：「公勿驚，公隨身有弓弩手否？」罕曰：「有。」乃與罕帥弩手二十餘人，銜枚至一處，俯見賊已踰壕，蟻附登城，將及堞矣。城上人皆不覺，淵指示弩手使射之，賊乃走出壕外。及賊退，淵終不言裨將謀叛之事。熙寧中致仕，介甫知其爲人，特除一子官，給全俸。淵年八十餘，氣志安壯。范堯夫以爲陰德之報云。《涑水記聞》卷十三。《宋朝事實類苑》卷五十七。

2　見王罕1。

趙師旦　曹　覲

1　儂賊破邕州，偶江漲，遂乘桴沿流入番禺。時贊善大夫趙師旦知康州，到任始一日，賊既迫境，諭官屬吏民使避賊，謂曰：「吾固知斯城不可守，守城而死，乃監兵洎吾之職也。若曹無預禍。」賊既至，率弱卒不滿百，禦之，半日，城陷，趙與監兵者皆死之，士卒得免者無一二。先是一日，趙方出其妻，藏於山谷，道上生一子，棄草中。賊去凡三日，復歸視之，尚生，人謂忠義之感。有曹覲者，以太子中舍知封州，賊既至，乃易服遁去，未十餘里，爲賊所擒。賊首謂曰：「汝乃好駡我南人作蠻者也，今日猶不拜邪？」曹竟不屈，至晚，積薪燔死于江壖。時本路主漕運者，與曹有舊，仍移師旦事，勒詩于石。朝廷贈覲太常少卿，子孫弟姪洎女子受官賞命服者數人。趙贈衛尉少卿，一子得殿直。趙使君之事，嶺外率知之，康人爲之立祠堂，至今祭祀不絶。《倦游雜録》。《宋朝事實類苑》卷五十三。

2　皇祐四年五月，儂智高寇二廣，諸郡皆棄城避賊，獨贊善大夫知康州趙師旦、太子中舍知封州曹覲城守死。方賊之至康州也，贊善閲兵，得羸兵二百餘人，扼戰，斬賊數十人。明日，兵盡城破，詬賊，賊度不可屈，害之。時方暑，越三日，屍不可視，獨姿色如生。初，夫人王氏避賊，女生始三日，棄之草間，信宿回視，無苦，人以謂忠義之感。賊平，朝廷贈光禄少卿，而康民立祠以祀。丞相王荆公志其葬，博士梅聖俞表其墓。尤悉所棄女，予子寀婦也。《澠水燕談録》卷四。《宋朝事實類苑》卷五十三。

孔宗旦

1　皇祐末，諸司使陳拱知邕州，有旨任内無邊事與除閤門使。是時廣源蠻酋儂智高檄邕州，乞於界首置榷場，以通兩界之貨，拱不報。久之，智高以兵犯横山寨，掠居民畜産而去。拱慮起事而失閤門使也，皆寢不奏，亦不爲備。司户參軍孔宗旦知其必爲患，移書於拱，乞爲備禦，拱不省。宗旦以糧料院印作移文，遍檄隣州及沿江郡縣，俾爲應援。未幾，智高乘水漲以兵犯邕，殺拱而屠其城，執宗旦欲降之。宗旦嗔目大駡。智高命斬於市，陳屍於路，時盛暑，蠅不集而屍亦不壞。智高懼，命埋之而去。《東軒筆録》卷十二。

石　鑑

1　石鑑，邕州人，嘗舉進士，不中第。儂智高陷邕州，鑑親屬多爲賊所殺，鑑逃奔桂州。智高攻廣州不下，還據邕州。秘書監余靖受朝命討賊，鑑以書干靖，言：「邕州三十六洞蠻，素受朝廷官爵恩澤，必不附智高。曏者從智高東下，皆廣源州蠻及中國亡命者，不過數千人，其餘皆驅掠二廣之民也。今智高據邕州，財力富强，必誘脅諸蠻，再圖進取，若使智高盡得三十六洞之兵，其爲中國患未可量也。鑑素知諸洞山川人情，請以朝廷威德説諭諸蠻酋長，使之不附智高，智高孤立，不足破矣。」靖乃假鑑昭州軍事推官，間道説諸洞酋長，皆聽命。《涑水記聞》卷十三。

儂智高

1　儂智高發三解不得志，遂起兵兩廣，遂有兩解試攝官之格。《貴耳集》卷下。

柴宗慶

1　見李遵勗4。

2　李公武既以文詞見稱諸公間，楊大年嘗爲序其詩，爲《閒燕集》二十卷。柴宗慶亦尚太宗魯國公主，貪鄙麤暴，聞公武有集，亦自爲詩，招致舉子無成者，相與酬唱。舉子利其餘食，争言可與公武並馳。真宗東封亦嘗獻詩，强大年使爲之序，大年不得已爲之，遂亦自名其詩爲《平陽》、《登庸》二集，鏤板以遺人，傳者皆以爲笑。《石林避暑録話》卷三。

李遵勗

1　李遵勗本名勗，崇矩之孫，繼昌之子，真宗朝尚長公主，御筆增爲遵勗，升爲崇矩之子，繼昌之弟。自此爲例，實亂人倫。治平四年二月，神宗皇帝手詔，述英宗治命，應公主出降，其夫不得升同父行。蓋英宗久欲釐正，以病未果出命，故神宗以遺命行。《燕翼詒謀録》卷四。

2　李公武尚太宗獻穆公主，初名犯神宗嫌名，加賜上字「遵」。好學，從楊大年作詩，以師禮事之，死爲制服，士大夫以此推重。私第爲間燕、會賢二堂，一時名公卿皆從之游。卒謚和文，外戚未有得「文」謚者，人不以爲過。其後李用和之子瑋，復尚真宗福康公主。故世目公武爲老李駙馬。所居爲諸主第一，其東得隙地百餘畝，悉疏爲池，力求異石名木，參列左右。號静淵莊，俗言李家東莊者也。宣和間，木皆合抱，都城所無有。其家以歸有司，改爲擷芳園。後寧德皇后徙居，號寧德坊。《石林避暑録話》卷三。

3　李文和居永寧坊，有園亭之勝，築高樓臨道邊，呼爲「看樓李家」。《揮麈録》卷二。

4　仁宗朝，駙馬柴公宗慶，與駙馬李公遵勗連袂。柴主賢而李亦賢，柴主欲與李主角富貴。李先詣柴第，柴之夫婦盛飾以爲勝，左右皆草草。次及柴主之過李第，李之夫婦道裝而已，左右皆盛飾。徐出二子示曰：「予所有者，二子耳。」柴頗自愧，士論高之。《能改齋漫録》卷十二。

5　見王旦27。

6　見韓琦11。

7　都尉李文和公雖累世勳忠，尚天姻，而識學優贍，與楊文公爲禪悦深交，其法辨與天下禪伯相角。沁園東北濱於池，曰「静淵莊」，搆茆齋，延高僧。遇蕭國大長主垂帨之日，設高座，鳴法鼓於宅之法堂，命谷隱、石霜、葉縣三大禪者登座演法。時大長主松巒閣設箔觀焉。臨際宗範，每登座，拈拄杖敲擊牀機，以示法用。前二師説法竟，其末葉縣禪師者機用剛猛，始登座，以拄杖就膝拗折，擲於地，無一語便下。文和笑曰：「老作家手段。」終别，師曰：「都尉亦不得無過。」斯須，蕭國召公入箔，怪問曰：「末後長老何故發怒？」公雍容對曰：「宗門作用，施設不定，乞無賜訝。」公將薨，治而不亂，自寫遺頌曰：「拈下幞頭，脱却腰帶。若覓生死，問取皮袋。」時膈胃躁熱，尼道堅就機問曰：「都尉，衆生見劫盡，大火所燒時，切要照管主人翁。」公曰：「大師與我煎一服藥來。」尼無語，公曰：「這師姑藥也不會煎。」投枕未安而没。《湘山野録》卷下。

8　李遵勗、楊億、劉筠，聚二三僧談宗性，各繪其像曰禪會圖。《類説》卷四十五引《聖宋掇遺》。

9　李和文公作詠菊《望漢月》詞，一時稱美。云：「黄菊一叢臨砌，顆顆露珠妝綴。獨教冷落向秋天，恨東君、不曾留意。雕欄新雨霽，緑蘚上、亂鋪金蘂。此花開後更無花，願愛惜、莫同桃李。」時公鎮澶淵，寄劉子儀書云：「澶淵營妓，有一二擅喉轉之技者，唯以『此花開後更無花』爲酒鄉之資耳。」「不是花中唯愛菊，此花開後更無花」，乃元微之詩，和文述之爾。《能改齋漫録》卷十六。《詞林紀事》卷三。

李端懿

1　李端懿、端愿問卜人李易簡曰：「富貴吾不憂，但問壽幾何？」易簡曰：「二君，大長公主之子。生而富貴，窮奢極欲。又求長壽，當如貧者何？造物者如此，無乃大不均乎？」遂不與卜。《能改齋漫録》卷十三。

2　見宋仁宗91。

3　李良定公，魏國大長公主所出，雅好儒學。其帥鄆日，每春大閲戰士，必先詣宣聖廟延講經書，飲諸生，然後始及武士。《能改齋漫録》卷十二。

李端愿

1　見孫洙5。

2　駙馬都尉李端愿，居戚里最號恭慎。既失明，猶戒勵子弟，故終身無過。時京師競傳州西二郎廟出聖水，治病輒愈。李素不事鬼神，一日，其子舍有病稚，家人竊往請水，李聞大怒，即杖其子，且云：「使爾子果死，二郎豈肯受枉法贜故活之耶？若不能活，又何求？」《萍洲可談》卷三。

張堯佐

1　見唐介2。

李　璋

1　見沈遘7。

2　見費孝先5。

閻文應

1　見宋仁宗19。

2　見郭后4。

閻士良

1　見宋仁宗18。

張繼能

1　内侍張繼能，嘗爲鎮戎軍鈐轄。初，古原州自唐已來，陷於党項，徙治平涼縣。繼遷之叛，李繼隆、繼和建議城古原州，以保障内屬藩部，併力禦賊，是爲鎮戎軍。以隆、和知軍事，幾七八年，繼能爲鈐轄，題詩於廳事曰：「夜聞磧外鈴聲苦，曉聽城頭角調哀。不是感恩心似鐵，誰人肯向此中來？」繼能讀書有識略，忠直好談論，知治體，今爲入都内領郡。《楊文公談苑》。《宋朝事實類苑》卷五十五。

王昭明

1　韓魏公嘗稱，内侍王昭明，絶不類内官。往年，執政賈昌朝、陳執中惡歐陽公，欲因張氏事深治之，令蘇安世鞫獄，不成，蘇云：「不如鍛鍊就，仍乞不録問。」昭明時爲監勘官，正色曰：「上令某監勘，正欲盡公道，鍛鍊何等語也？」歐陽公遂清脱。《宋朝事實類苑》卷十六引《魏王别録》。

俞獻卿

1　俞刑部獻卿補壽州安豐縣尉，有僧積施財甚厚，其徒殺而瘞之，已而告縣曰：「師出游矣。」獻卿揣其有姦，曰：「吾與師善，不告而去，何也？」其徒色動，因執之，得其所瘞尸。一縣大驚。《仕學規範》卷十五引《仁宗朝名臣傳》。

郎　簡

1　〔郎簡侍郎〕與杜祁公相厚善。既老，謝事居里中，築别館徑山下，善服食，得養生之術，即徑山澗旁種菖蒲數畝，歲採以自餌，山中人目之菖蒲田。《巖下放言》卷下。《宋詩紀事》卷七。

2　〔徐〕敦立爲貳卿，明清偶訪之。坐間忽發問曰：「度今此居，號侍郎橋，何耶？」明清即應以仁宗朝郎簡，杭州人，以工部侍郎致仕，居此里，人德之，遂以名橋。《揮麈録》卷四。《宋詩紀事》卷七。

燕　肅

1　燕肅爲郡守，上言：「一應天下疑獄，並具事節，奏取勑裁。」仁宗知其有仁心，後至龍圖閣直學士。《東軒筆録》卷三。《宋朝事實類苑》卷九。

2　本朝之制誥、待制，止繫皂鞓犀帶，遷龍圖閣直學士，始賜金帶。燕公爲待制，十年不遷，乃作《陳情詩》上時宰，詩曰：「鬢邊今日白，腰下幾時黄？」於是時宰憐其老，未幾遷直學士。《青箱雜記》卷九。《宋詩紀事》卷八。

3　燕龍圖肅有巧思，初爲永興推官，知府寇萊公好舞《柘枝》，有一鼓甚惜之，其鐶忽脱，公悵然，以問諸匠，皆莫知所爲。燕請以鐶脚爲鏁簧内之，則不脱矣。萊公大喜。燕爲人寬厚長者，博學多聞，其漏刻法最精，今州郡往往有之。《歸田録》卷二。

4　龍圖燕公肅雅多巧思，任梓潼日，嘗作蓮花漏獻於闕下，後作藩青社，出守東穎，悉按其法而爲之。其制爲四分之壺，參差置水器於上，刻木爲四方之箭，箭四觚，面二十五刻，刻六十四面，百刻總六千分，以効日，凡四十八箭，一氣一易，鑄金蓮承箭，銅烏引水，下注金蓮，浮箭而上，有司唯謹視而易之。其行漏之始，又依《周官》水地，置泉法，考二交之景，得午時四刻一十分，午爲正南，北景中以起漏焉；以梓潼在南，其法晝增一刻，夜損一刻；青社稍北，晝增三刻；穎處梓、青之間，晝增二刻，夜損亦如之。仍作宣祕漏，其窺天愈密焉，兹亦張平子之流也。《青箱雜記》卷九。

彭　乘

1　見張詠46。

2　見曹利用6。

3　彭乘爲翰林學士，文章誥命尤爲可笑。有邊帥乞朝覲，仁宗許其候秋凉即途，乘爲批答之詔曰：「當俟蕭蕭之候，爰堪靡靡之行。」田況知成都府，會西蜀荒歉，飢民流離，況始入劍門，即發倉賑濟，既而上表待罪，乘又當批答曰：「纔度巖巖之險，便興惻惻之情。」王琪性滑稽，多所侮誚，及乘死，琪爲輓詞，有「最是蕭蕭句，無人繼後風。」蓋謂是耳。《東軒筆録》卷九。《宋朝事實類苑》卷七。

4　翰林學士彭乘不訓其子文學，參軍范宗翰學士責之曰：「王氏之琪、珪、玘、琰，器盡璠璵；韓氏之綜、絳、縝、維，才皆經緯。非蔭而得，由學而然。」《西塘集耆舊續聞》卷五。

彭　几

1　彭淵材初見范文正公畫像，驚喜再拜，前磬折稱：「新昌布衣彭几，幸獲拜謁。」既罷，熟視曰：「有奇德者必有奇形。」乃引鏡自照，又捋其鬚曰：「大略似之矣，但只無耳毫數莖耳。年大當十相具足也。」又至廬山太平觀，見狄梁公像，眉目入鬢，又前再拜，贊曰：「有宋進士彭几謹拜謁。」又熟視久之，呼刀鑷者使剃其眉尾，令作卓枝入鬢之狀。家人輩望見驚笑。淵材怒曰：「何笑！吾前見范文正公，恨無耳毫。今見狄梁公，不敢不剃眉。何笑之乎？耳毫未至，天也；剃眉，人也。君子修人事以應天，奈何兒女子以爲笑乎！吾每欲行古道，而不見知於人，所謂傷古人之不見，嗟吾道之難行也。」《墨客揮犀》卷二。《五雜組》卷十六。《堅瓠續集》卷三。《宋稗類鈔》卷六。

2　叔淵材好談兵，曉大樂，通知諸國音語。嘗詫曰：「行師頓營，毋患乏水。近聞開井法甚妙。」時館太清宫，於是日相其地而掘之，無水。又遷掘數尺，觀之四旁，遭其掘鑿，孔穴棋布。道士月夜登樓之際，顰額曰：「吾觀爲敗龜殻乎？何四望孔穴之多也！」淵材不懌。又嘗從郭太尉游園，咤曰：「吾比傳禁蛇方甚妙，但咒語耳，而蛇聽約束，如使稚子。」俄有蛇甚猛，太尉呼曰：「淵材可施其術！」蛇舉首來奔，淵材無所施其術，反走，汗流，脱其冠巾，曰：「此太尉宅神，不可禁也。」太尉爲之一笑。嘗獻樂書，得協律郎，使餘跋其書曰：「子落筆當公，不可以叔侄故，溢美也。」餘曰：「淵材在布衣，有經綸志，善談兵，曉大樂，文章蓋其餘事。獨禁蛇、開井，非其所長。」淵材觀之，怒曰：「司馬子長以酈生所爲事事奇，獨説高祖封六國爲失，故於本傳不言者，著人之美爲完傳也。又於子房傳載之者，不欲隱實也。奈何言禁蛇、開井乎！」聞者絶倒。《墨客揮犀》卷六。《宋稗類鈔》卷六。

3　紹聖初，曾子宣在西府，淵材往謁之，論邊事，極言官軍不可用，用士爲良，子宣喜之。既罷，與餘過興國寺河上，食素分茶甚美。將畢，問奴楊照取錢，奴曰：「忘持錢來，奈何？」淵材色窘。予戲曰：「兵計將安出？」淵材以手捋鬚良久，目予，趨自後門出，若將便旋然。予追逐，淵材以手拏帽，褰衣走如飛。予爲奴楊照追逐。二相公廟，淵材乃敢回顧，喘立，面無人色，曰：「鞭虎頭，撩虎鬚，幾不免于虎口哉！」予又戲曰：「在兵法何如？」淵材曰：「三十六計，走爲上計。」《冷齋夜話》卷九。《墨客揮犀》卷二。《宋稗類鈔》卷六。

4　淵材迂闊好怪，嘗畜兩鶴，客至，指以誇曰：「此仙禽也。凡禽卵生，而此胎生。」語未卒，園丁報曰：「此鶴夜産一卵，大如梨。」淵材面發赤，訶曰：「敢謗鶴也！」卒去，鶴輒兩展其脛伏地，淵材訝之，以杖驚使起，忽誕一卵。淵材嗟咨曰：「鶴亦敗道，吾乃爲劉禹錫《佳話》所誤。自今除佛、老子、孔子之語，予皆勘驗。」予曰：「淵材自信之力，然讀《相鶴經》未熟耳。」又嘗曰：「吾平生無所恨，所恨者五事耳。」人問其故。淵材歛目不言，久之曰：「吾論不入時聽，恐汝曹輕易之。」問者力請説，乃答曰：「第一恨鰣魚多骨，第二恨金橘太酸，第三恨蓴菜性冷，第四恨海棠無香，第五恨曾子固不能作詩。」聞者大笑，而淵材瞠目曰：「諸子果輕易吾論也。」《冷齋夜話》卷九。《續墨客揮犀》卷一。《宋稗類鈔》卷六。

5　淵材游京師貴人之門十餘年，貴人皆前席。其家在筠之新昌，其貧至饘粥不給，父以書召其歸，曰：「汝到家，吾倒懸解矣。」淵材于是南歸，跨一驢，以一黥挾以布橐，橐、黥皆斜絆其腋。一邑聚觀，親舊相慶三日，議曰：「布橐中必金珠也。」予雅知其迂闊，疑之，乃問親舊，聞淵材還，相慶曰：「君官爵雖未入手，必使父母妻兒脱凍餒之厄。橐中所有，可早出以觀之。」淵材喜見眉鬚，曰：「吾富可敵國也，汝可拭目以觀。」乃開橐，有李廷珪墨一丸，文與可竹一枝，歐公《五代史》草藁一鉅編，餘無所有。《冷齋夜話》卷八。《何氏語林》卷三十。《五雜組》卷十六。《昨非庵日纂》一集卷二。《宋稗類鈔》卷六。

6　李舟大夫客都下，一年無差遣，乃受昌州。議者以去家遠，乃改受鄂倅。淵材聞之，吐飯大步往謁李，曰：「今日聞大夫欲受鄂倅，有之乎？」李曰：「然。」淵材悵然曰：「誰爲大夫謀？昌，佳郡也，奈何棄之？」李驚曰：「供給豐乎？」曰：「非也。」「民訟簡乎？」曰：「非也。」「然則何以知其佳？」淵材曰：「天下海棠無香，昌州海棠獨香，非佳郡乎？」聞者傳以爲笑。《冷齋夜話》卷九。《拊掌録》。

蔣　堂

1　蔣堂侍郎方六歲，父令作《梔子花詩》曰：「庭前梔子樹，四畔有枒杈。未結黄金子，先開白玉花。」《古今詩話》。《詩話總龜》前集卷二。

2　蔣侍郎堂初知撫州臨川縣。縣有大姓李申，積爲民害。乃復僭擬亡制，動作不法。承前宰無敢摘其罪。公至，緣事捕治之，盡得其姦狀，卒坐棄市。害根鋤去，闔境慰悦。《能改齋漫録》卷十二。

3　蔣堂侍郎爲淮南轉運使日，屬縣例致賀冬至書，皆投書即還，有一縣令使人，獨不肯去，須責回書，左右諭之，皆不聽，以至呵逐，亦不去，曰：「寧得罪，不得書不敢回邑。」時蘇子美在坐，頗駭怪，曰：「皂隸如此野狠，其令可知。」蔣曰：「不然。審必健者，能使人不敢慢其命令如此。」乃爲一簡答之，方去。子美歸吴中月餘，得蔣書曰：「縣令果健者。」遂爲之延譽，後卒爲名臣。或云乃天章閣待制杜杞也。《夢溪筆談》卷十。《墨客揮犀》卷三。《宋稗類鈔》卷一。

4　禮部侍郎蔣堂希魯，宜興人。仁宗時，以樞密直學士知成都。嘗召高才碩生，會試府中，親較才等，勸成學者。于府學之側，别建西學，以廣諸生齋室。迄成，而公移蒲中。其後轉運使毁之，以增廨舍。既而常山宋公尚書至府，聞其事，歎惜久之，且欲成公意，乃即其舊址，建文翁祠。祠之内，圖嚴君平、鄭子真、司馬相如、揚子雲蜀土先賢九人，及公之像而十。常山公爲之贊，至公，略云：「蔣侯挺挺，天與嚴方。健而文明，不迎不將。」《能改齋漫録》卷十二。

5　蜀先主祠，在成都錦官門外，西挾即武侯祠，東挾即後主劉禪祠。蔣公堂帥蜀，以禪不能保有土宇，因去之。大慈寺有蜀後主王衍銅像，程公堂權帥，毁以鑄鐘。蜀語曰：「任是兩王，難當二堂。」《能改齋漫録》卷十二。

6　見釋惟正2。

7　見林希2。

8　胡文恭公守蘇，蔣公希魯將致政歸。文恭公頃爲諸生，嘗受學於蔣，因即其居第表爲「難老坊」。蔣公見之，愀然謂文恭曰：「此俚俗歆艷，内不足而假之人以誇者，非所望於故人也。願即徹去。」文恭公愧謝，欲如其請，即營繕已嚴，乃資其嘗獲芝草之瑞，改爲「靈芝」。文恭退而語人曰：「識必因德而後達。蔣公之德，蓋人所畏，而其識如是，固無足疑，非吾所及也。」《中吴紀聞》卷六。

9　蔣堂，字希魯，嘗兩守此郡。後既謝事，因家焉，自號曰遂翁，所居曰靈芝坊，作園曰隱圃。圃之内，如巖扃、水月庵、煙蘿亭、風篁亭、香巖峯，皆極登臨之勝。公喜賓客，日爲燕會，時以詩篇爲樂。范貫之龍圖嘗賦詩云：「勇退人難事，明公識慮長。波濤濟舟楫，霜雪見松篁。林下開前圃，花間撤亞槍。二疏良宴會，老杜好篇章。道向清來勝，機於静處忘。當除印如斗，試一較閒忙。」《中吴紀聞》卷一。

10　隱圃在靈芝坊，樞密直學士蔣堂之居。堂兩守吴，謝事因家焉。自號遂翁。圃中有巖扃、水月庵、煙蘿亭、風篁亭、香嚴峯、古井、貪山等。堂嘗自賦《隱圃十二詠》。結庵池上，名水月。宅南小溪上，結宇十餘柱，名溪館。又築南湖臺於水中。皆有詩。《吴郡志》卷十四。《宋詩紀事》卷八。

11　蔣公蓋自名其宅前河爲招隱溪，來者亦不復敢輒據。《石林避暑録話》卷三。

12　蔣密學堂居嘗産芝草，名靈芝坊。《石林避暑録話》卷三。

13　蔣侍郎棠，還鎮告老，高比蘇公，吟咏格調清越，士君子頗稱賞之。一日，有僧謁公回，將歸錢塘，時吕濟叔住巨川。願得一書，以光其行。公曰：「吾無書，有詩餞子之行。」詩曰：「告老於君意灑然，年來無事老江邊。吾師莫訝無書去，閒慢緘題必不看。」僧得詩遂行。僧將公詩陳濟叔，濟叔爲之惻然，厚遇其僧，且以詩愧謝公焉。《青瑣高議》前集卷五。

程　堂

1　見蔣堂5。

吴遵路

1　明道末，天下蝗旱，知通州吴遵路乘民未飢，募富者，得錢萬貫，分遣衙校航海糴米於蘇、秀，使物價不增。又使民採薪芻，官爲收買，以其直糴官米。至冬，大雪寒，即以元價易薪芻與民，官不傷財，民且蒙利。又建茅屋百間，以處流民，捐俸錢置辦鹽蔬，日與茶飯參俵，有疾者給藥以理之，其願歸者，具舟續食，還之本土。是歲，諸郡率多轉死，惟通民安堵，不知其凶歲也，故其民愛之若父母。明年，范文正公安撫淮、浙，上公績狀，頒下諸郡。熙寧中，予官于通，距公之治逾四十年，猶詠誦未已。《澠水燕談録》卷四。《厚德録》卷二。

2　見范仲淹86。

劉　夔

1　劉侍郎夔因赴省之時，筇徒步，道經三衢。臨登舟次，以所之竹杖投於江，乃口占詩以祝之曰：「曾伴仙翁出武夷，艱難險阻有扶持。我今去作朝天客，送汝爲龍到葛陂。」識者聞其詩，知此公志量不出人下，是年果登第。《新編醉翁談録》卷一。

滕宗諒

1　景祐初，内寵頗盛，上體多疾。司諫滕宗諒上疏曰：「陛下日居深宫，留連荒宴，臨朝則多羸形倦色，決事如不掛聖懷。」坐是出知信州。《涑水記聞》卷三。

2　滕公宗諒，仁宗朝知湖州，大興學校，學者皆敦行實，傳經義，人各治一事，又兼一事，學徒千數。寶元初，太學下湖州學，取其法行之。《言行龜鑑》卷一。

3　滕宗諒知湖州，興學，費民錢數千萬，役未畢而去。或言錢出入不明者，通判以下不肯簽簿。胡武平宿來繼守，而言曰：「滕侯所爲非是，諸君奚不早言？候其去乃非之，豈分謗之意乎？」于是衆聞其言，皆慙而簽簿，卒成其業。《能改齋漫録》卷十三。

4　滕宗諒知涇州，用公使錢無度，爲臺諫所言，朝廷遣使者鞫之。宗諒聞之，悉焚公使曆。使者至，不能案，朝廷落職徙知岳州。《涑水記聞》卷十。

5　見宋仁宗31。

6　滕宗諒知岳州，修岳陽樓，不用省庫錢，不斂於民，但牓民間有宿債不肯償者，獻以助官，官爲督之。民負債者争獻之，所得近萬緡，置庫於廳側，自掌之，不設主典案籍。樓成，極雄麗，所費甚廣，自入者亦不鮮焉。州人不以爲非，皆稱其能。《涑水記聞》卷十。

7　放臣逐客，一旦棄置遠外，其憂悲憔悴之歎，發於詩什，特爲酸楚，極有不能自遣者。滕子京守巴陵，修岳陽樓，或贊其落成，答以：「落甚成，只待憑欄大慟數場！」《清波雜志》卷四。

8　慶曆中，滕子京謫守巴陵，治最爲天下第一。政成，重修岳陽樓，屬范文正公爲記，詞極清麗。蘇子美書石，邵餗篆額，亦皆一時精筆。世謂之「四絶」云。《澠水燕談録》卷六。《負暄野録》卷上。《茶香室叢鈔》卷二。

9　見范仲淹68。

10　滕宗諒謫守巴陵郡，有華州回道士上謁，風骨聳秀，神臉清邁，滕知其異人，口占一詩贈之曰：「華州回道士，來到岳陽城。别我游何處，秋空一劍横。」回聞之，憮然大笑而别，莫知所之。《東軒筆録》卷十。《西塘集耆舊續聞》卷六。《宋詩紀事》卷八。

11　滕子京待制知蘇州日，感疾在牀，其二子見其從堂前行過，疑之，往省其父，依然在牀上，後數日卒。愚時在蘇丁憂，親聞之。《宋朝事實類苑》卷六十九引《趙康靖公聞見録》。

謝　濤

1　見張詠57。

2　謝濤，字濟之，絳之父也。終於太子賓客。女適梅堯臣。幼爲王黄州所知，世稱雅善品藻文章。江夏黄才叔，喜自負其文，謂濤曰：「公能損益一字，吾服公。」濤爲削去二十字。才叔雖不樂，然無以勝之也。《曲洧舊聞》卷四。

3　太子賓客謝濤，生平清慎，恬于榮利。晚節乞知西臺，尋分務洛中，不接賓客，屏去外事，日覽舊史一編，以代賓話。將終前一日，夢中得詩一章，覺，呼其孫景初録之，曰：「百年奇特幾張紙，千古英雄一窖塵。惟有炳然周孔教，至今仁義浸生民。」足以見篤於仁義，著乎神明，故至死而不亂也。《澠水燕談録》卷二。《宋朝事實類苑》卷四十六。

謝　絳

1　〔謝〕希深初以奉禮郎鎖廳應進士舉，以啓事謁見大年，有云：「曳鈴其空，上念無君子者；解組不顧，公其如蒼生何！」大年自書此四句於扇，曰：「此文中虎也。」由是知名。《歸田録》卷一。《曲洧舊聞》卷三。《隱窟雜志》。《何氏語林》卷九。《宋稗類鈔》卷五。

2　見楊億55。

3　見王舉正、黄鑑1。

4　見錢惟演8。

5　希深居富陽小隱山，别築室曰「讀書堂」，構雙松亭於前，倚山臨江，雜植花果，沼荷稻圩，環流布種，頗稱幽人之居。〔梅〕聖俞慕悦其風，時以詩文問答倡和，一時傳爲雅事云。《宋詩紀事》卷八引《富春遺事》。

6　謝絳，吴人，雅秀有詞藻。景祐中，知制誥。然輕黠利唇吻，人罕測其心，時謂之「十一面觀音」。與范諷同年，素爲諷所薄，及龐籍訟諷，兩被黜。時王堯臣當制，絳求代草其詞，籍誥末云：「季孫行父之功，予不忘矣。」蓋指諷爲四凶也，論者益畏之。未幾出守南陽，遂卒於官。疾亟，自噬舌，噀其血肉，聞者深鑒之。《儒林公議》。《宋詩紀事》卷八。《詞林紀事》卷三。

謝景初

1　元微之貶江陵府士曹，少年氣俊，過襄陽，夜召名妓劇飲，將别，作詩云：「花枝臨水復臨堤，也照清江也照泥。寄語東風好擡舉，夜來曾有鳳凰棲。」謝師厚作襄倅，聞營妓與二胥相好，此妓乞書扇子，遂改下二句云：「寄語東風好擡舉，夜來曾有老鴉棲。」《侯鯖録》卷三。

2　謝師厚廢居於鄧。王左丞存，其妹婿也，奉使荆湖，枉道過之。夜至其家，師厚有詩云：「倒著衣裳迎户外，盡呼兒女拜燈前。」《後山詩話》。《詩話總龜》前集卷九。《苕溪漁隱叢話》前集卷二十八。《宋詩紀事》卷十六。

3　師厚方爲其女擇對，見黄庭堅詩，乃云：「吾得婿如是足矣。」庭堅因往求之。然庭堅之詩竟從謝公得句法。故嘗有詩曰：「自往見謝公，論詩得濠梁。」《王直方詩話》。《類説》卷五十七。《詩話總龜》前集卷八。《苕溪漁隱叢話》前集卷二十八。《宋詩紀事》卷十六。

4　謝景初師厚，知制誥希深之子。詩極高，豫章黄魯直娶其女，自以爲從師厚得句法。而師厚之姑，實歸梅聖俞，其淵源所從來遠矣。《研北雜志》卷上。

5　紙以人得名者，有謝公，有薛濤。所謂謝公者，謝司封景初師厚。師厚創箋樣，以便書尺，俗因以爲名。謝公有十色箋，深紅、粉紅、杏紅、明黄、深青、淺青、深緑、淺緑、銅緑、淺雲，即十色也。《天中記》卷三十八。《宋詩紀事》卷十六。

謝景温

1　見梅堯臣29。

2　謝景武師直與王存正仲友善。謝仕褒陽，王遠至，夜叫門見之。師直屣履出迎，率子姪行家人禮，慷慨道舊，喜而有詩，云：「倒着衣裳迎户外，盡呼兒女拜燈前。」《過庭録》。案：景武，誤。

謝景平

1　謝希深幼子景平，初任爲大理評事，監光化軍税。有兵官者爲本廳軍員持以事，兵官常憂鬱不樂。景平一日問之，兵官泣訴，景平曰：「君當解官去，吾必能報之。」兵官去，景平因權軍事，呼軍員詰之，曰：「老兵何敢把持兵官，使罷任去！」軍員者無賴，大言曰：「景平但可飲酒擊鞠耳，此事不當預。」景平以犯階級送獄，獄成，決配之。《邵氏聞見録》卷十六。《何氏語林》卷六。

胥　偃

1　見宋庠10。

蘇　紳

1　翰林蘇公紳嘗題潤州金山寺一聯云：「僧依玉鑑光中住，人踏金鼇背上行。」時公方舉大科，識者以「人踏金鼇背上行」，乃榮入玉堂之兆，已而果然。公位止於内相。《青箱雜記》卷七。《吟窗雜録》卷三十八。

2　曾祖康定二年使北虜，爲母后生辰使。虜主望見曾祖儀觀，大奇異之。及宴，躬至坐次，持大杯手酌盈升，曾祖釂之。虜人歎息，以謂自通好幾四十年，未有如此禮也。《魏公譚訓》卷二。

3　蘇儀甫使虜，至虜庭，傳宣求紫魚，答云：「雖是某鄉中物，偶不賫來。」又云：「某篋中恐有。」試搜之，得獲，乃家中納褚中，忘告之也。《江隣幾雜志》。

4　見宋仁宗25。

5　蘇紳、梁適，謂之「草頭木脚」，其害在士大夫。《困學紀聞》卷十五。

王　繕

1　司門郎中王繕，濰州人，治《三傳春秋》中第，再調沂州録事參軍。時魯肅簡公宗道方爲司户參軍，家貧，食口衆，禄俸不給，每貸於王，猶不足，則又懇王預貸俸錢。魯御下嚴，庫吏深怨之，訴魯私貸緡錢，州并劾王。王喻魯曰：「第歸罪某，君無承也。」魯曰：「某貧不給，以私干公，過實自某，公何辜焉！」王曰：「某碌碌經生，仕無他志，苟仰俸入以養妻子，得罪無害；矧以官物貸人，過不及免。君年少有志節，明爽方正，實公輔器，無以輕過輒累遠業，併得罪何益！」卒明魯不知而獨受私貸之罪。魯深愧謝，不自容。王處之裕如，無慊恨色，由是沉困銓管二十餘年。晚用薦者引對，吏部狀其功過，奏日有魯姓名。時魯已參大政，立侍殿中，仁廟目魯曰：「豈卿耶？」魯遽稱謝，且具陳其實。仁廟歎曰：「長者也！」先是，有私過者例改次等，由是得不降等，詔改大理寺丞。仕至省郎，累典名郡，晚年田園豐腆，子孫繁衍，壽八十九卒，亦庇賢爲善之報也。《厚德録》卷二引《澠水燕談録》。《自警編》卷四。《宋稗類鈔》卷三。

李餘慶

1　國子博士李餘慶知常州，强於政事，果於去惡，兇人惡吏畏之如神。末年得疾甚困，有州醫博士多過惡，常懼爲餘慶所發，因其困，進利藥以毒之。服之，洞洩不已，勢已危，餘慶察其奸，使人扶舁坐廳事，召醫博士杖殺之，然後歸卧，未及席而死。葬於横山，人至今畏之，過墓者皆下馬。有病瘧者，取墓土着牀席間，輒差。其敬憚之如此。《墨客揮犀》卷三。《宋稗類鈔》卷一。

王　逵

1　見何仙姑1、2。

2　福唐有老嫗當壚，有舉子謂嫗曰：「吾能與爾致數十千。」乃令嫗作酒帘，題曰：「下臨廣陌三條闊，斜倚危樓百尺高。」太守王祠部逵見之，大喜，呼嫗，與錢五千。蓋詩乃王公《詠酒旗》詩，平生最得意者。《詩話總龜》前集卷十七。《宋詩紀事》卷九。

3　王逵工詩。熙寧初，韓忠獻出知大名府，逵因歲節以詩干酒，曰：「故吏寂寥新歲近，願分餘瀝漲蛟盤。」公以百壺答之。《堯山堂外紀》卷五十。

4　王學士逵妻某氏，妾常辱之，愬於逵，不受，亦不校也。或問之，曰：「彼將去矣，不必校也。」已而逵怒，逐之，某盡歸其裝，一家皆諫止之，曰：「此自彼有，吾何與焉？然亦非彼所有也。」妾遇盜，盡亡其資。嘗語家人：「今夕甘露下，使以器取之。」又謂逵曰：「新婦妾某日當死，以後事屬公。」皆然。《後山談叢》卷五。

吕居簡

1　見夏竦36。

唐　肅

1　待制唐公肅，雅有遠識。先與丁晉公同舉進士，劇相善。居水櫃街，與晉公宅相對。一日，朝廷自金陵召晉公，將大用，唐遂徙居州北避之。虞部員外郎李畋往諮其由，唐曰：「謂之入即大拜，權勢日隆。若數與往還，事涉依附；或經旬不見，情必猜疑，故避之。」期歲，晉公黜嶺外，李復謁唐，唐曰：「果然。蓋丁之才術，乃唐李贊皇之流，勳多而德寡，任智而鮮仁，可以佐三事，不可以冢庶僚。若太祖朝，趙中令、吕丞相居其上，則丁之用不私，位不危矣。」朝士莫不服唐之遠識。《能改齋漫録》卷十二。《該聞録》。《類説》卷十九。《何氏語林》卷十五。《宋稗類鈔》卷三。

2　唐待制肅爲泰州司理參軍。有商人夜宿逆旅，而同宿者殺人亡去。旦視之，血汙其衣，爲吏所執，不能明，遂自誣服。肅爲白其寃，而知州事馬知節趣令具獄，肅固持不可，後數日果得真殺人者矣。《厚德録》卷三。

3　唐龍圖肅恬静寡欲，天聖中，以工部郎中知洪州，艤舟南康，徘徊不進。或問其故，答曰：「職由以四月爲限，今遽之任，得無獲趣利之譏乎！」逾月乃上，當時仕宦者無不愧服之。《續墨客揮犀》卷四。

唐　詢

1　唐彦猷侍讀詢、弟彦範詔，俱擅一時才雅之譽。彦猷知書好古。彦範文章氣格高簡不屈，疎秀比六朝人物；尤精翰墨，遣一小劄，亦華牋妙管，詳雅有意。忽一客黄筌《梨花卧鵲圖》求貨，其花畫全株，卧兩鵲於花中，斂羽合目，其態逼真，合用價數百緡。彦猷畜畫最多，開篋以蜀之趙昌、唐之崔彝數品花較之，俱所不及。題曰錦江釣叟黄筌筆。彦猷償其半，因暫留齋中少玩，絹色晦淡，酷類古縑。彦猷視其圖角有巨印，徐少潤揭而窺之，乃和買絹印。彦範博知世故，大笑曰：「和買絹始於祥符初，因王勉知潁州，歲大饑，出府錢十萬緡於民，約曰：『來年蠶熟，每貫輸一縑，謂之和買，自爾爲例。』黄筌唐末人，此後人矯爲也。」遂還之，不受其誣。《玉壺清話》卷八。《宋朝事實類苑》卷五十一。

2　唐彦猷清簡寡欲，不以世務爲意。公退，居一室，蕭然終日默坐，惟吟詩、臨書、烹茶、試墨，以此度日。嘉祐中守青社，得紅絲石於黑山，琢以爲硯。其理紅黄相參，文如林木，或如月暈，或如山峯，或如雲霧花卉。石自有膏潤，浮泛墨色，覆之以匣，數日不乾。彦猷作《硯録》，品爲第一，以爲自得此石，端溪、龍尾，皆置不復視矣。《澠水燕談録》卷八。《宋朝事實類苑》卷六十。

3　唐詢，字彦猷，好蓄硯，客至，輒出而玩之。《研北雜志》卷上。

唐　詔

1　見唐詢1。

范　諷

1　范給事諷通判淄州，是歲春大旱六月。始民乏種食，諷行縣至鄒平，發官廪貸民。縣令争之，諷曰：「令無與也。」即貸以萬斛。比秋，民皆先期而輸。《仕學規範》卷十五。

2　見宋仁宗85。

3　御史有閽吏，隸臺中四十餘年，事二十餘中丞矣，頗能道其事，尤善評其優劣。每聲諾之時，以所執之梃，視中丞之賢否，中丞賢則横其梃，中丞不賢則直其梃。此語諠於紳，凡爲中丞者，唯恐其梃之直也。范諷爲中丞，聞望甚峻，閽吏每聲諾，必横其梃。一日，范視事，次日，閽吏報事，范視之，其梃直矣。范大驚，立召問曰：「爾梃忽直，豈覩我之失耶？」吏初諱之，苦問，乃言曰：「昨日見中丞召客，親諭庖人以造食，中丞指揮者數四。庖人去，又呼之，復丁寧教誡者，又數四。大凡役人者，授以法而覩其成，苟不如法，有常刑矣，何事喋喋之繁？若使中丞宰天下之事，不止一庖人之任，皆欲如此喋喋，不亦勞而可厭乎？某心鄙之，不知其梃之直也。」范大笑，慙謝，明日視之，梃復横矣。《東軒筆録》卷四。《宋朝事實類苑》卷二十三。《賢弈編》卷二。《何氏語林》卷十五。《宋稗類鈔》卷三。

4　范諷性倜儻，好直節，不拘細行。自在場屋，與鞠詠、滕宗諒游，已有軒輊之名。及爲中丞，力擠張士遜，援吕夷簡，意夷簡引己至二府。夷簡忌其剛伉，久之不敢薦引，諷憤激求出。知兖州，將行，謂上曰：「陛下朝無忠臣，一旦紀綱大壞，然始召臣，將無益矣！」夷簡愈惡之，故尋被譴謫。《涑水記聞》卷三。

5　范諷自給事中謫官數年，方歸濟南，城南有張聰寺丞園亭，甲於歷下，張邀公飲于園中，因作詩云：「園林再到身猶健，官職全抛夢乍醒。惟有南山與君眼，相逢不改舊時青。」《倦游雜録》。《詩話總龜》卷二十二。

6　見寇準62。

7　范諷，齊人，性疎誕，不顧小節。嘗忤外計，乃棄官求監舒州靈仙觀。莊獻太后臨朝，聞其俊邁，召拜諫官。好大言捭闔，時亦有補益，當塗者皆畏之。任三司使，闕畧財計，議者以爲任不適其器。好朋飲，高歌噭呼，或不冠幘，禮法之士深疾之。時人顔太初作《東州逸黨詩》以譏，識者亦以諷非廊廟器。未幾，被黜，遂卒。《儒林公議》。《宋詩紀事》卷十。

8　天聖、寶元間，范諷與石曼卿皆喜曠達，酣飲自肆，不復守禮法，謂之「山東逸黨」，一時多慕效之。《石林燕語》卷七。

9　見石延年24。

杜　杞

1　參見蔣堂3。

2　杜杞，字偉長，爲湖南轉運副使。五溪蠻反，杞以金帛官爵誘出之，因爲設燕，飲以漫陀羅酒，昏醉，盡殺之，凡數十人。因立《大宋平蠻碑》，自擬馬伏波，上疏論功。朝廷劾其棄信專殺之狀，既而捨之。《涑水記聞》卷三。

周　湛

1　湖南之人掠良人，踰嶺賣爲奴婢。周湛爲廣東提點刑獄，下令捉搦，及令自陳，得男女二千六百餘人，還其家，而世少知之。蓋亦古之良吏也。《東齋記事》卷三。

2　周諫議湛善射弩，十發十中的，隔屋射亦然。嘗謂予曰：「其法雖由審固，然亦自有神用。今以架服弩，施箭其上，往往不中，至于用神之專，無不向的，非神用而何。」《東齋記事》卷二。

張　奎

1　張密學奎、張客省亢母宋氏，白之族也。其夫好黄白术，宋氏伺其夫出，取其書並燒煉之具悉焚之。夫歸，怒之，宋氏曰：「君有二子，不使就學，日見君燒煉而效之，他日何以興君之門？」夫感其言而止。宋氏不愛金帛，市書至數千卷，親教督二子使讀書。客至，輒於窗聞聽之。客與其子論文學、政事，則爲之設酒殽。或闲話、諧謔，則不設也。僑居常州，胡樞密宿爲舉人，有文行，宋氏以爲必貴。亢少跅弛，宋氏常藏其衣冠，不聽出，唯胡秀才召，乃給衣冠使詣之。既而二子皆登進士第，仕至顯官。《涑水記聞》卷十。

2　張密學奎、張客省亢，兄弟也。奎清素畏慎，亢奢縱跅，世言「張奎作事，笑殺張亢；張亢作事，唬殺張奎。」楊景宗本以軍營卒，由椒房故爲觀察使，暴横無賴，世謂之「楊骨槌」，一日，語奎曰：「公弟客省俊特可愛，只是性麤疏。」奎怏然不悦，歸語亢曰：「汝本士人，服膺名教，不知作何等事，致令楊骨槌惡汝麤疏也。」《東軒筆録》卷十一。《宋朝事實類苑》卷六十五。

3　張密學奎少嗜酒，嘗有酒失，母怒，欲笞之，遂不復飲，至終身。《涑水記聞》卷十。

4　〔張〕奎性甚孝。爲御史時，母病。乃齋戒，刲股肉，和藥進之，遂愈。《厚德録》卷三。

張　亢

1　張亢八九歲時，夢皂衣人遺筆一管，及寤，言與親友間。後因戲於庭樹下，有鳥銜筆，正落亢前，其大小宛如夢中所得，人皆奇之。……天禧三年科場，未嘗以習讀爲意，曾於友人家假得書數册，都不省覽。每醉歸，但用榰頭。南省奏名，來日殿試，猶尚暮回。酒醒初意闌，夜深無寐，因取榰頭書看，乃《尚書》也。燈下披讀，頓忘倦怠，不覺盡其一編。詰旦，御題有《日宣三德論》，亢恍然大悟，乃是夜來詳讀者矣。於是一揮成名，年方二十。《友會談叢》卷下。

2　見晏殊7。

3　見王琪7。

4　慶曆初，萬勝軍皆市井罷軟新應募者，西賊易之，而素畏虎翼。是時，麟府路兵馬鈐轄張亢修建寧寨，更其旗幟。賊見萬勝旗幟，不知其虎翼軍也，而先犯之。萬弩齊發，賊奔潰，斬首二千餘級。遂築建寧、清塞、百勝、中候、鎮川五堡。亢之智謀，大率如此。《東齋記事》卷一。《隆平集》卷十九。參見狄青6。

5　慶曆中，閤門使張亢知高陽關，契丹方遣信使僥求諸事，沿邊皆驚。亢每遣諜者，厚以金帛，無所吝惜。閒處便坐，有弟子行首入曰：「願屏人白事。」亢慢罵久之。其人曰：「所白機事也。」不肯去。亢爲屏人，乃曰：「閣使錢如糞土，何故？」亢曰：「何與汝事？」曰：「閣使所與非其人也，如我乃可與耳。」亢復罵久之。曰：「我非與閣使劇，我一外甥女，予自少教歌舞，甚妙麗，爲虜騎掠去，今幸於虜主，日夜居帳中，將相皆事之。今遣人有所市，閣使善結之，虜中情僞如指掌也。」亢曰：「所市何物？」曰：「某大王納女婿，須紫竹鞭，閣使所執可與也。其餘所市物非一。」亢皆從之。自是虜中動静必告。時邊城多警，每一掛塔，所費甚厚，惟高陽獨否。《龍川别志》卷下。

6　瀛州城本隘狹，景德中，幾爲北虜所破。自講和之後，居民軍營，悉在南關。張客省亢守郡日，召郡中高貲户謂之曰：「聞若等産業多在南關，吾欲城入之，然而計工匠樓櫓之費，非十餘萬緡不可。」咸曰：「苟得圍入大城，願備所用工。」公令富民自均其數，未經旬日，不督而集。乃命官籍其數，募廂庫禁卒以充役，既成，始奏取旨。或曰：「不俟朝命，罪必及焉。」公曰：「苟俟中覆而爲，城必不立矣。今興工而後奏，俟朝旨允與不允，吾城已築過半矣。儻或得罪，不過斥張亢耳，民獲百世之利，又何疑焉？」其後城垂就，而公坐不先上聞，果被左遷漕司。或疑有乾没，俾官窮究，無毫釐之欺。治平中，河朔地震，瀛之中城圮，因而斸去之。今爲大郡，寇戎苟至，亦不可攻圍矣。公昔守鄜州，鄜州有兩城，守居北城，上佐廨宇，器甲軍財之帑，皆在南城，渡一小澗，幾百步，方入北城。北城可容南城三四，公亦先定謀而後聞，遂併南入北，省守陴者十之三，朝廷亦不之罪。近時聞邊建水利，繕城壘，必先計己之恩賞厚薄，然後爲之，校乎張公之心，一何異哉！《倦游雜録》。《宋朝事實類苑》卷二十三。

7　張亢滑稽敏捷，有門客因會話，亢問曰：「近日作賦乎？」門客曰：「近作《坤厚載物賦》。」因自舉其破題曰：「粤有大德，其名曰坤。」亢應聲答曰：「奉爲續兩句，可移贈和尚。續曰：『非講經之坐主，是傳法之沙門』。」《東軒筆録》卷十五。《堯山堂外紀》卷五十一。《宋稗類鈔》卷六。參見陳亞6。

8　見張奎2。

9　見張師雄1。

張　燾

1　龍圖張公燾，樞密直學士奎之子也。樞直爲殿中丞日，奉朝請，在京師税宅于汴河南小巷中。居常閉關。一日，有人叩門頗急，大呼曰：「小師入去，何故便不放出？」張起視之，乃一老道士也，疑其狂且醉，不復與之校量。良久乃去。邑君先妊娠，是夕生燾。……景元神骨清粹，襟懷夷曠，豈非仙曹之被謫者歟？《括異志》卷七。

葉清臣

1　見宋庠17。

2　葉道卿自浙漕罷，以母老求司宫鑰。長子經臨江軍修謁，方入客次，聞衆賓聚首言：「道卿被罪。」葉揖而問：「得報耶？」賓曰：「傳聞耳。」曰：「葉道卿，乃某之家君，以祖母老求便，實無過。」衆賓負赧，幾失所措。《仕學規範》卷十一引《龢氏談選》。《昨非庵日纂》一集卷十二。

3　前廣西漕李朝奉湜，江寧人，言昔日内相葉清臣道卿守金陵，爲《江南好》十闋，有云：「丞相有才裨造化，聖皇寬詔養疎頑。贏取十年閒。」意以爲雖補外郡，不越十年必復任矣。去金陵十年而卒。《麈史》卷下。

孫　甫

1　司馬温公書公〔《唐史》記〕後云：孫公昔著此書，甚自重惜，常别緘其稿於笥，必盥手啓之，謂家人曰：「萬一有水火刀兵之急，他貨財盡棄之，此笥不可失也。」每公私少間，則增損改易，未嘗去手。……其後金陵大火，延及轉運廨舍，弟子察親負其笥，避於沼中島上。公在宣州聞之，亟還，入問曰：「《唐書》在乎？」察對曰：「在。」乃悦，餘無所問。《宋名臣言行録》前集卷九。

2　孫之翰，人嘗與一硯，直三十千。孫曰：「硯有何異而如此之價也？」客曰：「硯以石潤爲賢，此石呵之則水流。」孫曰：「一日呵得一擔水，纔直三錢，買此何用？」竟不受。《夢溪筆談》卷九。《宋名臣言行録》前集卷九。《墨客揮犀》卷九。《自警編》卷二。《賢弈編》卷一。

周　沆

1　周沆侍郎嘗爲河東轉運使。自慶曆以來，河東行鐵錢，民多盗鑄。吏以峻法繩之，抵罪者日繁，終不能禁。沆乃命高估鐵價，盗鑄者無利，不禁自息。《折獄龜鑑》卷八。《仕學規範》卷二十八。

劉　涣

1　康定中，趙元昊既虜劉平，遂約吐蕃毋與中國通，陰相爲援。朝廷患之，擇能使絶域者，將以恩信譙讓唃氏。尚書屯田員外郎劉涣上書請行，間道馳至青唐城，譙唃氏。皆頓首悔謝，請以死扞邊。因盡圖其地形，并誓書還奏。仁宗嘉歎，進直昭文館。俄而元昊臣服，再加刑部郎中，賜金紫。初，涣之奉使也，或數日不得食，於佩囊中得風藥數粒咀潤咽喉。《澠水燕談録》卷二。《宋朝事實類苑》卷五十四。

2　治平間，河北凶荒，繼以地震，民無粒食，往往賤賣耕牛，以苟延歲月。是時，劉涣知澶州，盡發公帑之銀以買牛。明年，震摇息，逃民歸，無牛以耕，而其價騰踴十倍。涣復以所買牛，依元直賣與。是故河北一路，唯澶州不失所，由涣權宜之術也。《東軒筆録》卷四。《宋朝事實類苑》卷二十二。

張　鑄

1　張鑄，河北轉運使，緣貝州事，降通判太平州。是時葛源初得江東西提點銀銅坑冶，欲薦鑄，而移文取其脚色。鑄不與，但以詩答之曰：「銀銅坑冶是新差，職比催綱勝一階。更使下官供脚色，下官縱跡轉沉埋。」《東軒筆録》卷十二。《倦游雜録》。《古今事文類聚》前集卷三十。《宋詩紀事》卷二十引《見聞雜録》。

2　張鑄，健吏也。性亦滑稽，爲河北轉運使，以事謫知信州。是時，以屯田員外郎葛源新得提舉銀銅坑冶，信州在所提舉。源欲爲鑄發舉狀，移牒令鑄供歷任脚色狀。鑄不平，作詩寄之曰：「銀銅坑冶是新差，職任催綱勝一階。更使下官供脚色，下官蹤跡轉沉埋。」源有慚色。《隱漢隱居詩話》。

梅　摯

1　梅諫議摯通判蘇州。初，二浙飢，官貸種食，已而督償之甚急。摯上言：「賑民所以爲惠也，反撓民不便。」因下其奏，他州悉得緩期償之。《厚德録》卷三。

2　梅公儀知滑州，夜中河決，即部官吏兵卒走河上疊埽，埽不足，拆官私屋楗塞。俄有一白鬚翁，載一船稭稈，中流而下，助填疊，遂定。平曉，不知白鬚翁所在，以爲神也。州民請爲公儀立頌功德碑，朝廷止降詔以褒奬。《宋朝事實類苑》卷六十九引《東齋記事》。

3　嘉祐初，龍圖閣直學士、尚書吏部郎中梅摯公儀，出守杭州，上特製詩以寵賜之。其首章曰：「地有吴山美，東南第一州。」梅既到杭，欲侈上之賜，遂建堂山上，名曰「有美」，歐陽修爲記以述之，亦人臣之榮遇也。《庚溪詩話》卷上。《輿地紀勝》卷二。《西湖游覽志餘》卷十。

陳希亮

1　陳公弼知潭州長沙縣。部僧有海印者，多識權貴人，數撓政違法，奪民園池，更數令莫敢治。公弼捕笞之，以園池還民。又知虔州雩都縣，毁淫祠數百區，勒巫覡爲良民七十餘家。《東齋記事》卷三。

2　見趙禹1。

3　陳希亮，字公弼，天資剛正人也。嘉祐中，知鳳翔府。東坡初擢制科，簽書判官事，吏呼「蘇賢良」。公弼怒曰：「府判官何賢良也？」杖其吏不顧，或謁入不得見。故東坡《客次假寐》詩：「雖無性命憂，且復忍斯須。」又《九日獨不預府宴登真興寺閣》詩：「憶弟恨如雲不散，望鄉心似雨難開。」其不堪如此。又《東坡詩案》云：任鳳翔府簽判日，爲中元節不過知府廳，罰銅八斤，亦公弼案也。東坡作《府齋醮禱祈》諸小文，公弼必塗墨改定，數往反。至爲公弼作《凌虚臺記》……公弼覽之，笑曰：「吾視蘇明允猶子也，某猶孫子也。平日故不以辭色假之者，以其年少暴得大名，懼夫滿而不勝也，乃不吾樂邪？」不易一字，亟命刻之石。後公弼受他州饋酒，從贜坐，沮辱抑鬱抵於死。或云歐陽公憾於公弼有曲折東坡，不但望公弼相遇之薄也。公弼子慥季常，居黄州之岐亭，慕朱家、郭解爲人，閭里之俠皆歸之。元豐初，東坡謫黄州者，執政疑公弼廢死自東坡，委於季常甘心焉。然東坡、季常相得驩甚，故東坡特爲公弼作傳，至比之汲黯。《邵氏聞見後録》卷十五。

4　予兄子瞻嘗從事扶風，開元寺多古畫，而子瞻少好畫，往往匹馬入寺，循壁終日。有二老僧出揖之曰：「小院在近，能一相訪否？」子瞻欣然從之。僧曰：「貧道平生好藥術，有一方能以朱砂化淡金爲精金。老僧當傳人而患無可傳者，知公可傳，故欲一見。」子瞻曰：「吾不好此術，雖得之，將不能爲。」僧曰：「此方知而不可爲，公若不爲，正當傳矣。」是時，陳希亮少卿守扶風，平生溺於黄白，嘗於此僧求方，而僧不與。子瞻曰：「陳卿求而不與，吾不求而得，何也？」僧曰：「貧道非不悦陳卿，畏其得方不能不爲耳。貧道昔嘗以方授人矣，有爲之即死者， 有遭喪者，有失官者，故不敢輕以授人。」即出一卷書曰：「此中皆名方，其一則化金方也。公必不肯輕作，但忽輕以授人。如陳卿，慎勿傳也。」子瞻許諾。……後偶見陳卿，語及此僧，遽應之曰：「近得其方矣。」陳卿驚曰：「君何由得之？」子瞻具道僧不欲輕傳人之意，不以方示之。陳固請不已，不得已與之。陳試之良驗，子瞻悔曰：「某不惜此方，惜負此僧耳，公慎爲之。」陳姑應曰：「諾！」未幾坐受鄰郡公使酒，以贜敗去。子瞻疑其以金故，深自悔恨。後謫居黄州，陳公子慥在黄，子瞻問曰：「少卿昔竟嘗爲此法否？」慥曰：「吾父既失官至洛陽，無以買宅，遂大作此。」然竟病指癰而没。乃知僧言誠不妄也。《龍川略志》卷一。《春渚紀聞》卷十。《夷堅志補》卷十三。

魏　瓘

1　魏侍郎瓘初知廣州，忽子城一角頽墊，得一古磚，磚面範四大字云「委於鬼工」，蓋合而成「魏」也。感其事，大築子城，纔罷，詔還，除仲待制簡代之。未幾，儂智高寇廣，其城一擊而摧，獨子城堅完，民逃於中，獲生者甚衆。賊退，帥謫筠州。朝廷以公有前知之備，加諫議，再知廣二年。召還，公以築城之效，自論久不報，有《感懷》詩曰：「羸羸霜髮一衰翁，踪跡年來類斷蓬。萬里遠歸雙闕下，一身闲在衆人中。螭頭賜對恩雖厚，雉堞論功事已空。淮上有山歸未得，獨揮清涕洒春風。」文潞公采詩進呈，加龍圖，尹京。《湘山野録》卷中。《東齋記事》輯遺。《宋朝事實類苑》卷二十二。《新編分門古今類事》卷十八。《宋詩紀事》卷十三。

2　見唐介1。

許　元

1　見王隨2。

2　許景山逖知維揚以卒，子子春既除服，往舊治，將丐府公，理遺表事。時王丞相隨爲郡，子春以封狀見之。謁通判，拒不見，子春大怒，拂衣去。而丞相聞之，曰：「前日一封狀甚謹，况其氣節如此。」因立奏遺表，遂授太廟齋郎。時年已四十。終天章閣待制。《孫公談圃》卷下。

3　許元初爲發運判官，每患官舟多虚破釘鞠之數，蓋陷於木中，不可稱盤，故得以爲姦。一日，元至船場，命拽新造之舟，縱火焚之，火過，取其釘鞠稱之，比所破纔十分之一，自是立爲定額。《宋朝事實類苑》卷二十二。

宋　咸

1　梁少卿吉甫、宋郎中咸，俱乙未八月二日生，梁申時，宋巳時。梁二十八已爲太子中舍、通判饒州，而宋猶未第，客游鄱陽。有日者妙於星術，宋往叩之，日者曰：「秀才命似本州通判，他日官職亦相類，壽則過之。」後皆如其言。《青箱雜記》卷四。《宋朝事實類苑》卷四十九。

李　參

1　李參，鄆州人，爲定州通判。夏守恩爲真定路都部署，貪濫不法，轉運使楊偕、張存欲發其事，使參按之，得其斂戍軍家口錢十萬爲之遣代者；權知定州，取富民金釵四十二枚，爲之移卒於外縣。守恩坐除名、連州編管，弟殿前都指揮使守贇亦解兵權。參由是知名。《涑水記聞》卷八。

2　見姚嗣宗4。

3　李參自荆南召，欲以爲三司使，參政孫夢得抃固執不可，曰：「此人爲主計，外臺承風刻剥，則天下之人益困弊矣。」由是遂改授群牧使。《東齋記事》卷三。

黄孝先

1　黄公孝先有文行，天資孝悌。母有肺疾，綿痼歲久，飲食藥餌，非經公手，則不中度，公乃一一自調。冬日先暖温被，然後請母就枕，迨其得所，然後起而觀書，坐是不能輒去左右。年三十二矣，母病稍安，始就鄉舉，中上第，而母亡。每遇新物，未經祭，則不食。《言行龜鑑》卷四。

2　見沈邈1。

薛　俅

1　薛俅肅之爲梓州路提刑，市有道人賣兔毫筆者，以蜀中所無也，因呼之。見其目光射人，則曰：「有術乎？」曰：「小技，姑爲官人試之。」令熾炭稱許，以一手并衣袂置火中，取斗酒酌之。酒盡火赤灰滅，道人振袖而起如初。肅之異而遣之，問其所答，絶不言而去。明日再招，不復見矣。肅之以爲終身之恨。《邵氏聞見録》卷十六。

刁　約

1　刁景純愷悌敦厚，周人之急，甚於己私，至誠有過人者。在京師，賓客造請，雖至貧下，必往報復，晝日未嘗在家，夜歸常至三更。不知者以爲干謁自爲己，其實不然。宋尚書判館事，督諸館職畢集，而景純或數日不至，宋使人邀而譙讓之。王原叔戲改杜工部《鄭廣文》詩云：「景純過官舍，走馬不曾下。驀地趁朝歸，便遭官長駡。」李獻臣曰：「我能足之。」是時，西戎唃氏有子名摩氊，而景純嘗爲宣政使王某作墓銘，即續其後曰：「多羅四十年，偶未識摩氊。近有王宣政，時時與紙錢。」於是以古文篆隸寫之，加褾軸，密使掛景純廳事。景純旦出夕還，初不覺知，賓客至者見之，往往誦念而去。景純自外頗聞之，亦不能曉。會一日大雨，不可出，始周行廳事間，乃見此圖，問其從者，曰：「掛此已十餘日矣。」《宋朝事實類苑》卷六十三引《貢父詩話》。《中山詩話》。《堯山堂外紀》卷四十六。

2　〔刁〕景純喜交游，多所過從，到局或不下馬而去。一日退朝，與子京相遇，子京謂之曰：「久不辱至寺，但聞走馬過門。」李邯鄲獻臣立談間，戲改杜子美《贈鄭廣文》詩嘲之曰：「景純過官舍，走馬不曾下。忽地退朝逢，便遭官長駡。多羅四十年，偶未識磨氊。賴有王宣慶，時時乞與錢。」葉道卿、王原叔各爲一體詩，寫於一幅紙上，子京於其後題六字曰：「效子美誶景純。」獻臣復注其下曰：「道卿著，原叔古篆，子京題篇，獻臣小書。」歐陽文忠公又以子美詩書於一綾扇上。高文莊在坐曰：「今日我獨無功。」乃取四公所書紙爲一小帖，懸於景純直舍而去。時西羌首領唃廝羅新歸附，磨氊乃其子也。王宣慶大閹求景純爲墓志，送錢三百千，故有磨氊、王宣慶之誚。《夢溪補筆談》卷三。

3　刁景純官於都下，遇節，必令人持馬銜，每至一門首，撼數聲而留刺，以表到。忽有客知其誣，急出視之，僕云適已脱籠矣。《可書》。

4　刁約使契丹，戲爲四句詩曰：「押燕移離畢，看房賀跋支。餞行三匹裂，密賜十貔狸。」皆紀實也。移離畢，官名，如中國執政官。賀跋支，如執衣防閣。匹裂，似小木罌，以色綾木爲之，如黄漆。貔貍，形如鼠而大，穴居食果穀，嗜肉，狄人爲珍膳，味如子而脆。《夢溪筆談》卷二十五。《詩話總龜》前集卷十八。《齊東野語》卷十六。《堯山堂外紀》卷四十六。《宋詩紀事》卷十三。

5　刁學士約喜交結，請謁常至夜半，號「刁半夜」。杜祁公爲相，蘇學士舜欽，其婿也，歲暮，以故事奏用賣故紙錢祠神以會賓客，皆一時知名士也。王宣徽拱辰丞御史，吕申公之黨也，欲舉其事以動丞相，曰：「可一舉網而盡也。」有曰：「刁亦與召，知其謀而不以告。」詰朝，送客城東，於是蘇坐自盜除名，客皆逐，丞相亦去，而刁獨逸。其後坐客皆至從官，而刁獨終於館職。《後山談叢》卷六。

6　見宋仁宗56。

7　〔刁約〕浩然有山林之志，掛冠而歸，一時名流皆宗仰之。作藏春塢，爲州間勝絶之景，日游其中以自樂。東坡先生有《賦藏春塢》詩云：「白首歸來種萬松，待看千尺舞霜風。年抛造物陶甄外，春在先生杖履中。楊柳長齊低户暗，櫻桃爛熟滴階紅。何時卻與徐元直，共訪襄陽龐德公。」《名賢氏族言行類稿》卷十八。《事類備要》續集卷十九。《堯山堂外紀》卷四十六。

8　見王韶5。

陸　經

1　陸經，慶曆中爲館職。一日，飲於相國寺僧秘演房，語笑方洽，有一人箕踞於旁，睥睨經曰：「禍作矣，近在頃刻，能復飲乎？」陸大怒，欲捕之，爲秘演勸而止。薄暮，飲罷上馬，而追牒已俟於門，陸惶懼不知所爲。復見箕踞者行且笑曰：「無苦，終復故物。」既而陸得罪，斥廢累年。嘉祐初，乃復館職。《東軒筆録》卷十。《宋朝事實類苑》卷四十五。

2　陸經學士坐責流落，歐陽文忠公憐其貧，每與人作碑志，必先約令陸子履書，欲以濡潤助之也，自是子履書名亦自此而盛。《皇宋書録》卷中引《續東軒筆録》。《宋詩紀事》卷十三。

3　陸經多與人寫碑銘，頗得濡潤。人有問：「子履近日所寫幾何？」對曰：「近日寫甚少，總在街上喝道行裏。」《孔氏談苑》卷二。《宋詩紀事》卷十三。

4　嘉祐初，王文公、陸子履同在書林。日者王生一日見兩公，言介甫自此十五年出將入相。顧子履曰：「陸學士無背，仕官齟齬多難，且壽不滿六十，官不至侍從。」皆如其言。子履死，家人悉夢云：「帝命同宋次道修官制，凡吾平生所著職官書，可盡焚之。」未幾，朝廷果修官制焉。《西清詩話》卷上。

5　見王觀2。

祖無擇

1　狄青宣撫廣南，平儂智高。未出師，先大陳軍儀，數諸將不俟大軍之到，先出師不利。就坐擒陳崇儀等三十餘人，拽出斬之。次問餘襄公，襄公瞿然下拜，而孫元規頗申理之，得免。次及提刑祖擇之，問諸將兵敗亡之由。擇之知必不免，勃然起對曰：「太尉不得無禮！無擇來時，金口别有宣諭。」其客將在廳下，即呼牽提刑馬，遂就廳事上馬以出于甲胄兵戈之間。既至所舍，便溺俱下，滿于鞍韉。此所謂氣勝也。蓋青武人，非倉猝之間言「金口别有宣諭」，以折其謀，則必不免矣。《默記》卷上。

2　祖無擇晚聚徐氏，有姿色。議親之時，無擇爲館職，徐氏必欲訾相其人，而無擇貌寢，恐不得當也。同舍馮當世丰姿秀美，乃諭媒妁，竢馮出局，揚鞭躍馬經過徐居，曰：「此祖學士也。」徐竊窺甚喜，成婚始寤其非，竟以反目離婚。歐公嘗作詩云：「無擇名聲重當世，早歲多奇晚乃偶。」蓋爲此也。《高齋詩話》。《苕溪漁隱叢話》前集卷二十九。《堯山堂外紀》卷四十八。《宋詩紀事》卷十八。

3　祖無擇，字擇之，蔡州人，少從穆伯長爲古文，後登甲科。嘉祐中，與王介甫同爲知制誥，擇之爲先進。時詞臣許受潤筆物，介甫因辭一人之饋不獲，義不受，以其物置舍人院梁上。介甫以母憂去，擇之取爲本院公用。介甫聞而惡之，以爲不廉。熙寧二年，介甫入爲翰林學士，拜參知政事，權傾天下。時擇之以龍圖閣學士、右諫議大夫知杭州。介甫密諭監司求擇之罪，監司承風旨以贜濫聞於朝廷，遣御史王子韶按治。子韶小人也，攝擇之下獄，鍛鍊無所得，坐送賓客酒三百小瓶，責節度副使安置。《邵氏聞見録》卷十六。《舊聞证誤》卷二。

4　宋時閫帥、郡守等官，雖得以官妓歌舞佐酒，然不得私侍枕蓆。熙寧中，祖無擇知杭州，坐與官妓薛希濤通，爲王安石所執。希濤榜笞至死，不肯承伏。《西湖游覽志餘》卷二十一。

5　祖擇之押字，直作一口字。人問之，云：「口無擇言。」《江鄰幾雜志》。

苗　振

1　苗振以第四人及第，既而召試館職。一日，謁晏丞相，晏語之曰：「君久從吏事，必疏筆硯，今將就試，宜稍温習也。」振率然答曰：「豈有三十年爲老娘，而倒孩兒者乎？」晏公俛而哂之。既而試《澤宫選士賦》，韻押有王字，振押之曰：「率土之濱莫非王。」由是不中選。晏公聞而笑曰：「苗君竟倒孩兒矣。」《東軒筆録》卷七。《倦游雜録》。《何氏語林》卷三十。《堯山堂外紀》卷四十六。《宋稗類鈔》卷六。

2　苗振以列卿知明州，熙寧中致仕，歸鄆州，多置田産，又自明州市材爲堂，舟載歸鄆。時王逵亦致仕，作詩嘲振曰：「田從汶上天生出，堂自明州地架來。」此句傳至京師，王荆公大怒，即出御史王子韶使兩浙廉訪其事，子韶又言知杭州祖無擇亦有姦利之迹，於是明州、秀州各起獄鞠治，振與無擇貶斥。熙寧已後，數以謡言起獄，然自逵詩爲始也。《東軒筆録》卷十二。《臨漢隱居詩話》。《堯山堂外紀》卷五十。

3　苗振，熙寧初知明州，致仕歸鄆，自明州造一堂極華壯，載以歸。或言：「鄆州置田亦多機數而得。」是時，王逵亦居鄆，作詩嘲之曰：「伯起雄豪世莫偕，官高禄重富於財。田從汶上天生出，堂自明州地架來。十隻畫船風破浪，兩行紅粉夜傳杯。自憐憔悴東鄰叟，草舍茅簷真可咍。」伯起，振字。東鄰，逵自謂。是時，王荆公秉政，聞此詩，遽遣王子韶爲浙路察訪，於明州廉得其實，遂起大獄，振竟至削奪。《臨漢隱居詩話》。

范　祥

1　見陳執中11。

范　育

1　范侍郎育作庫務官，隨行箱籠只置廳事上，以防疑謗。《仕學規範》卷二十七。《自警編》卷二。

張侍問　盧士倫

1　張侍問爲淄州長山縣主簿，縣有盧伯達者，與曹侍中利用通姻，復憑世廕，大爲一邑之患。縣令累憚其勢，莫敢與之較。張一日承乏令，適會伯達以訟至庭，即數其累犯，杖之。未幾，伯達之姪士倫來爲本路轉運使，衆皆爲張危之，或勸以自免而去。張曰：「盧公果賢者，安肯銜隙以害公正之吏乎？」了不嬰意。一日，士倫巡按至邑，召張語之曰：「君健吏也，吾叔父賴君懲之，今變節爲善士矣。」爲發薦章而去。《東軒筆録》卷十二。

張宗古

1　張宗古自堂後官守登州，祈雪獲應，一判官以詩爲賀。宗古曰：「玩我。」欲繳進，爲人勸止。《清波雜志》卷九。

楊　察

1　楊宣懿察之母甚賢。能文，而教之以義，小不中程，輒扑之。察省試《房心爲明堂賦》榜，登科第二人。報者至，其母睡未起，聞之大怒，轉面向壁曰：「此兒辱我如此，乃爲人所壓，若二郎及第，待不教人壓卻。」及察歸，亦久不與語。寘果魁天下。《默記》卷下。

2　楊察侍郎謫信州，及召還，有士子十二人送於境上。臨别，察即席賦詩，皆用十二事，而引諭精至，士子無能屬和者。其詩曰：「十二天之數，今宵席上盈。位如星占野，人若月分卿。醉極巫山側，聯吟嶰管清。他年爲舜牧，協力濟蒼生。」《東軒筆録》卷十五。《宋稗類鈔》卷五。《宋詩紀事》卷十三。

3　見田况5。

4　見宋仁宗80。

5　見晏殊49。

6　見晏殊32。

楊　寘

1　楊寘，字審賢，兩爲國子解元，貢院奏名、殿庭唱第皆第一，未除官而卒。《涑水記聞》卷九。

2　見王安石10。

3　本朝楊狀元貞，連魁天下，英俊時彦，皆以「楊三元」呼之。釋褐不久，卧病，乃曰：「吾此疾恐不起矣！」家人驚問，公曰：「吾以夢證之也。吾昨夢至一處，若王公大人之居，有一人持一板云『楊某受龍首山人』。龍首者，以吾今作殿元，山人，無官爵之稱也。此疾愈，吾當道服游林泉下，不復趨仕路矣！」已而果不免。《新編分門古今類事》卷七引《摭遺集》。案：楊貞，爲「楊寘」之誤，參見《宋史》卷四百四十三。

4　前進士黄通與狀元楊公寘相善。嘗夢楊投刺，自稱龍首山人。慶曆初，既登第，丁内艱，未終喪而卒。其後好事者解之曰：龍首，謂狀元登第也；山人，無禄之稱也。《括異志》卷二。

張伯玉

1　張伯玉，字公達，嘗爲郡從事，剛介有守，文藝甚高。范文正公深愛之，嘗舉以應制科舉，詞云：「張某天賦才敏，學窮閫奥，善言皇王之治，博達古今之宜。素藴甚充，清節自處，堪充應賢良方正能直言極諫科。」其應詔也，又作《上都行》送之，果中高選。《中吴紀聞》卷二。

2　見宋仁宗82。

3　予嘗見吕居仁言，曾子固爲太平州司户，時張伯玉作守。歐陽公與荆公諸人咸薦之，伯玉殊不爲禮。一日，就設廳作大排，召子固。惟賓主二人，亦不交一談。既而召子固于書室，謂曰：「人以公爲曾夫子，必無所不學也。」子固辭避而退。一日，請子固作《六經閣記》，子固屢作，終不可其意。乃謂子固曰：「吾試爲之。」即令子固代書曰：「六經閣者，諸子百家皆在焉，不書，尊經也。」乃知伯玉之意，取李畋發明弼傳《易》之意耳。伯玉，字公達，范文正公客。所以揭己，示子固如此者，子固年少恃才名，私以不識字詆之，伯玉有所聞，故耳。《能改齋漫録》卷十。參見曾鞏2。

4　張伯玉守河陽，作《六經閣記》，先託游士及在職者各爲之，凡七八本。既畢，並會於府，伯玉一一閲之，取紙書十四字，徧示客曰：「六經閣，諸子、史、集在焉，不書，尊經也。」時曾子固亦預坐，驚起摘伏。《容齋五筆》卷五。

5　張端公伯玉，大科成名，篇什豪邁，尤爲清脱。過姑熟，見李太白《十詠》，歎美久之。周流泉石間，後見一水清激，詢地人，曰：「此水名明月泉。」公曰：「太白不題此泉，將留以待我也。」公有詩曰：「至今千丈松，猶伴數巖雪。不見纖塵飛，寒泉皜明月。」《墨客揮犀》卷四。《宋詩紀事》卷二十。

6　張端公伯玉，仁廟朝人也。名重當時，號張百杯，又曰張百篇，言一飲酒百杯，一咏詩百篇故也。有士人頗强記自負，飲酒世尠雙。乃求朝士之有聲價者，藉其書牘與先容。一旦持謁張，張得函啓緘，喜曰：「君果多聞耶！又能敵吾飲。吾老矣，久無對，不意君之肯辱吾也。」遂命酒，共酌三十餘杯。士人者雄辨益風生，而張略不爲動。俄辭以醉，張笑之曰：「果可人！然量止此乎？老夫當爲君獨引矣。」遂自數十舉，始以手指其室中四櫃書曰：「吾衰病，不如昔。今所能記憶者獨在是。君試自探一卷袠，吾爲子誦焉。」士人曰：「諾。」即櫃中取視之，偶《儀禮》也，以白張。張又使士人：「君宜自舉其首。」士人如其言，張乃琅然誦之如流。士人於是始駭服，再拜：「端公真奇人也。」《鐵圍山叢談》卷三。《何氏語林》卷九。《堅瓠庚集》卷一。《宋詩紀事》卷二十。

7　張伯玉郎中酒量過人，能飲至數斗不醉，世號張百杯。將飲時，先置清水大盂於其側，每盡一杯即吸水漱滌。人問其故，云：「酒之毒在齒，滌去則不能爲患。」《續墨客揮犀》卷八。

范師道

1　范師道居都水監，忽一日，有野禽飛來室中，如野雉狀，而文彩過之，捕得，甚馴熟。范疑隣家所養，或南人來，將出門外，令人識認，久之，無來認者。忽有閩中客至，見之曰：「此山禽也，福唐有之，能學種種聲。」范令人教之，無不解。未幾，謫官福唐。人云：「鄉人來迎，弗可免其去也。」《宋朝事實類苑》卷六十八引趙康靖公《聞見録》。

2　范侍御師道居名豸冠坊。《石林避暑録話》卷三。

楚執中

1　見韓琦17。

于　燾

1　太子中舍于燾彭年，青州壽光人，博學，能爲文，喜言兵。富文忠公、丁文簡公薦堪將領，以爲武學教授。慶曆中，元昊數寇邊，北虜乘釁，聚兵來求關南地。丞相吕文靖公召彭年計之，彭年云：「夷狄不可校義理，今幸歲德在我，爲主者勝，宜治西北行宫，若將親征者，以壓其謀。」乃以大名府爲北都。未幾，西戎請盟，虜亦通好。吕丞相稱之，彭年謝不復見。慶曆末，仁宗春秋高，皇嗣未立，登州岠嵎山數震，郡以言。彭年上疏曰：「岠嵎極東方，殆東朝未建，人心摇動之象。宜早定儲，以安天下之心。」且言宜以齊爲節度。逮英宗入繼，乃由齊邸，遂爲興德軍，人以先識稱之。《澠水燕談録》卷四。

馬　遵

1　馬遵責守宣州，及其去也，郡僚軍民争欲駐留，至以鐵鎖絶江。遵於餞筵倚醉，令官妓剥榧實而食，眷眷若留連狀。又以所乘驄馬寄梅聖俞家，郡人皆不疑其去也。遵夜使人絶鎖解舟，以水沃櫓牙，使之不鳴。逮曉，舟去遠矣。聖俞寄遵詩云：「三更醉下陵陽峰，扁舟江上去無蹤。叉牙鐵鏁漫横絶，濕櫓不驚潭底龍。斷腸吴姬指如笋，欲剥玉榧將何從？短翎水鴨飛不遠，那經細雨山重重。卻顧舊埒病驄馬，塵沙歷盡空龍鍾。」蓋謂是也。《臨漢隱居詩話》。《宋詩紀事》卷十三、二十。

蕭　注

1　蕭注亦以癸丑年生，乙丑月乙丑日丁丑時，亦是「四丑」。《能改齋漫録》卷十二。

2　蕭注，字巖夫，臨江新喻人。熙寧中，上殿奏對罷，上問：「今臣僚中孰貴？」曰：「文彦博。」又問其次，曰：「韓琦。」又問：「王安石如何？」注曰：「牛形人，任重而道遠。」一説：裕陵問：「文彦博跛履，韓琦嘶聲，何爲皆貴？」注曰：「若不跛履與嘶聲，陛下不得而臣。」又問：「朕如何？」注曰：「龍鳳之姿，天日之表，臣無得而言。」又問：「卿如何？」注曰：「陛下以爲貴則貴矣，以爲賤則賤矣。」注累任邊要，以知人自許。上曰：「聞卿有袁許之學。」因問韓絳、王安石、馮京，注曰：「安石牛耳虎頭，視物如射，意行直前，敢當天下大事。然不如絳得和氣多，惟和氣能養萬物。京得五行之秀，遠之若可愛，近之若廉隅。」見本傳。《清波雜志》卷四。參見王安石67。

吕夏卿

1　吕叔以知制誥知潁州，忽得疾，但縮小，臨終僅如小兒。《夢溪筆談》卷二十一。《宋稗類鈔》卷十八。《東山談苑》卷八。《古事比》卷十一。

錢明逸

1　見錢易3。

2　見宋仁宗42。

3　見釋曇穎1。

4　王斿元龍言，錢子飛有治大風方，極驗，常以施人。一日夢人自云：「天使已以此病人，君違天怒，若施不已，君當得此病，藥不能愈。」子飛懼，遂不施。《東坡志林》卷三。

5　錢明逸每宿戒，必詰其謁者曰：「是吃酒，是筵席？」筵席，客無數，一巡酒、一味食也。吃酒……終日不交一談，恐多酒氣也。不食，恐分酒地也。翌日問其旨否，往往不知，其志不在味也。終日傾注，無涓滴揮灑，始可謂之酒徒，其視揖讓飲酒如牢獄中。《畫墁録》。《宋稗類鈔》卷四。

吕　溱

1　景祐五年春，廷試進士，以「鯤化爲鵬」爲詩題。狀元吕溱詩云：「九霄離海嶠，一宿過天池。」議者曰：「此詩意自當爲第一人也。」《雲齋廣録》卷二。《詩話總龜》前集卷三。

2　治平中，英宗再起吕溱知杭州。時張紀爲御史，因彈吕溱昔知杭州時，以宴游廢政，乞不令再往，其誥詞有曰：「朝朝只在湖上，家家盡發淫風。」尤爲人所笑。《東軒筆録》卷十二。

3　治平中，御史有抨吕狀元溱杭州日事者，其語有：「歡游疊嶂之間，家家失業；樂飲西湖之上，夜夜忘歸。」執政笑謂言者曰：「軍巡所由，不收犯夜，亦宜一抨。」《湘山野録》卷上。

4　見宋神宗41。

5　溱爲人簡倨，每接賓客，不過數言。時人目爲七字舍人。《宋詩紀事》卷十四引米芾《書吕溱事》。

賈　黯

1　見杜衍20。

2　見范仲淹66。

3　賈直孺母少亦爲其父所出，更娶他氏。直孺登第，乃請奉其出母而歸，與其後母並處。既貴，二母猶無恙，并封。《石林避暑録話》卷三。

沈　遘

1　〔翟惟康〕館於姊夫開封府推官沈扶家，會其女兄有娠入月，遣惟康市少備用藥餌之屬，偶自持之過相國寺，有瞽者善揣骨聽聲，惟康試叩之焉。瞽者曰：「子手中所持何物耶？」惟康曰：「吾來卜于子，焉問此爲？」瞽者曰：「此非催生藥乎？此婦必生男子，非常之人也，子之前程實有繫焉。俟此兒高官，子當受其蔭，始入仕。」惟康笑其狂誕一至于此，不問其他而去。是月，惟康之姊免身得雄，惟康自此連蹇。其兒即沈文通也。《投轄録》。

2　見梅堯臣22。

3　沈内翰文通治杭州，人有貧不能葬，及女子孤無以嫁者，公以錢賙濟數百人。倡優養良家女爲己子者，奪歸其父母。《言行龜鑑》卷七。

4　沈文通以龍圖侍講知杭州，州人好食蝦蟆，文通一切禁之。終二年，人不敢食，蝦蟆亦不生。及文通代去，其禁遂弛，而復生如故。《東齋記事》卷五。《墨客揮犀》卷六。《西湖游覽志餘》卷二十四。

5　沈文通未知杭州時，有士人任康敖，即作《薄媚》及《狐狸》者也，粗有才，然輕薄無行，嘗與一倡哄，亦墨其面。後文通知杭州，聞其事，志之。一日，文通出行春燕望湖樓，凡往來乘騎者，至樓前皆步過，惟敖不下馬，乃驟轡揚鞭而過。文通怒，立遣人擒至，即敖也。顧掾吏案罪，即判曰：「今日相逢沈紫微，休吟薄媚與崔徽。蟾宫此去三千里，且作風塵一布衣。」遂于樓下决之。此可爲輕薄者之戒。《北窗炙輠録》卷下。

6　翰林沈公遘爲京尹，敏于政事，號稱嚴明。平時治開封府者，晨時視事，至暮不能已，甚者或廢飲食。及公尹府，旦晝決事，日中則府無留人，出謝賓客，從容談燕。人皆怪其日有餘力，而翕然以稱治。《澠水燕談録》卷四。

7　英宗素憤戚里之奢僣，初即位，殿前馬步軍都指揮使李璋家犯銷金，即日下有司，必欲窮治。知開封府沈遘從容奏曰：「陛下出繼仁宗，李璋乃仁宗舅家也。」英宗惕然曰：「初不思也，學士爲我平之。」遘退坐府，召衆匠出衣示曰：「此銷金乎？銷銅乎？」匠曰：「銅也。」沈即命火焚衣而罷。《東軒筆録》卷十。

8　沈翰林文通喜吏事，每覺有疾，藥餌未驗，亟取難決詞狀，連判數百紙，落筆如風雨，意便欣然。《石林避暑録話》卷二。《宋稗類鈔》卷四。

9　荆公素輕沈文通，以爲寡學，故贈之詩曰：「翛然一榻枕書卧，直到日斜騎馬歸。」及作文通墓志，遂云：「公雖不常讀書。」或規之曰：「渠乃狀元，此語得無過乎？」乃改「讀書」作「視書」。《老學庵筆記》卷一。《何氏語林》卷二十八。《宋稗類鈔》卷六。

10　見馮京13。

沈　遼

1　沈睿達遼，文通之同胞。長於歌詩，尤工翰墨。……登科後，游京師，偶爲人書裙帶，詞頗不典。流轉鬻于相藍，内侍買得之，達于九禁，近幸嬪御服之，遂塵乙覽。時裕陵初嗣位，勵精求治，一見不悦。會遣監察御史王子韶察訪兩浙，臨遣之際，上喻之曰：「近日士大夫全無顧藉。有沈遼者，爲倡優書淫冶之辭于裙帶，遂達朕聽。如此等人，豈可不治？」子韶抵浙中，適睿達爲吴縣令，子韶希旨，以它罪劾奏。時荆公當國，爲申解之，上復伸前説，竟不能釋疑，遂坐深文，削籍爲民。其後卜居池陽之齊山。《揮麈餘話》卷一。《宋稗類鈔》卷一。《宋詩紀事》卷二十四。

2　沈遼睿達以書得名，楷隸皆妙。嘗自湖南泛江北歸，舟過富池，值大風，波濤駭怒，舟師失措，幾溺者屢矣。富池有吴將甘寧廟，往來者必祭焉。睿達望其祠，以誠禱之，風果小息，乃得維岸。乃述寧仕吴之奇謀忠節，作贊以揚靈威，而答神之休。自作楷法大軸，以留廟中而去。其後乃爲過客好事者取之，是夜神夢於郡守，趣使還之。明日，守使人訊其事，果得之，復畀廟令掌之。《墨莊漫録》卷九。

張去惑

1　范希文知鄧州，是時法綱闊疎，監司尚預游宴。張去惑爲提點刑獄，醉中起舞，既而曰：「啓諫議，壞了提刑也。」《孔氏談苑》卷三。

何　郯　張　俞

1　見文彦博12。

張才翁

1　白雲先生之子張才翁，風韻不覊，敏於詞賦。初任臨邛秋官，邛守張公庠不知之，待之不厚。臨邛故事，正月七日有白鶴之游，郡守率屬官同往，而才翁不預焉。才翁密語官妓楊皎曰：「此老子到彼，必有詩詞，可速寄來。」公庠既到白鶴，登信美亭，便留題曰：「初眠官柳未成陰，馬上聊爲擁鼻吟。遠宦情懷銷壯志，好花時節負歸心。别離長恨人南北，會合休辭酒淺深。欲把春愁間抖擻，亂山高處一登臨。」楊皎録此詩以寄，才翁得詩，即時增減作《雨中花》一闋，以遺楊皎，使皎調歌之，曰：「萬縷青青。初眠官柳，向人猶未成陰。據征鞍無語，擁鼻微吟。遠宦情懷誰問，空勞壯心銷沈。好花時節，山城留滯，又負歸心。　　别離萬里，飄蓬無定，誰念會合難憑。相聚裏、莫辭金盞，酒淺還深。欲把春愁抖擻，春愁轉更難禁。亂山高處，憑欄垂袖，聊寄登臨。」公庠再坐晚筵，皎歌於公庠側。公庠怪而問，皎進禀曰：「張司理恰寄來，令楊皎歌之，以獻台座。」公庠遂青顧才翁，尤加禮焉。《歲時廣記》卷九引《古今詞話》。《能改齋漫録》卷十六。《緑窗新話》卷下。《宋詩紀事》卷十六。《詞林紀事》卷四。

徐仲謀

1　徐仲謀在皇祐中，罷廣東提刑，到闕時，京師多雨，遂獻《秋霖賦》。其略曰：「連綿乎七月八月，渰浸乎大田小田。望晴霽而終朝禮佛，放朝參而隔夜傳宣。泥塗半没於街心，不通車馬；波浪將平於橋面，難度舟舡。」時賈文元、陳恭公秉政，共引過於上前，且云：「陰陽失序，自當策免，然臣等己屢乞罷，而聖恩未允，致有疎遠小臣，以猥語侵侮，臣等實無面目師長百辟。」仁宗怒，降仲謀監邵武軍酒税。《倦游雜録》。《宋朝事實類苑》卷七十三。《續墨客揮犀》卷四。

彭思永

1　彭尚書思永清謹長者，尤長於吏事。年八九歲時，晨得闌遺金釵於門外，俄有吏至皇皇然，若有求者。思永以物色訪之，果墜釵者也，即以與之。吏謝以錢，思永笑不受。《仕學規範》卷五。

2　〔彭公〕始就舉時，貧無餘貲，惟持金釧數隻棲於旅舍。同舉者過之，衆請出釧爲翫，客有墜其一於袖間者，公視之不言，衆莫知也，皆驚求之。公曰：「數止此耳，非有失也。」將去，袖釧者揖而舉手，釧墜於地，衆服公之量。《宋名臣言行録》後集卷五。《自警編》卷一、卷四。《昨非庵日纂》一集卷十。

3　彭思永，字季長，歷陽人。微時嘗夢人告曰：「爾生爲兩制，死住秦州。」季長異其事，嘗語於親識間。彭拜御史中丞，未幾，除知秦州。彭母尚無恙，深疑其行，誠告執政者曰：「定數固不可逃，奈老母在。」執政憐其意，且預知其説，乃奏易江寧。季長大喜，奉親之任。至淮，更促裝登舟，一夕感疾而卒。蓋秦淮亭下舟中也。《過庭録》。

唐　介

1　嘉祐中，仁宗自内閣降密勑：「近以女謁縱横，無由禁止。今後應内降批出事，主司未得擅行，次日執奏定可否。」始數日，左承天門一寬衣老兵持竹弊器，上以敗荷覆之。門吏搜之，乃金巨弁一枚，上綴巨蚌，燦然不知其數。禁門舊律盡依外門例，凡有搜攔更不申覆，即送所司。時開封方鞫劾次，一小璫馳騎急傳旨令放，其物即進呈。府尹魏公瓘不用執奏法，遂放之。唐質肅公介方在諫垣，疏曰：「陛下臨御以來，所降勑旨，未有若執奏内批之勑爲今治世之大公也。臣風聞禁門近有搜攔之獄，傳旨令放，主司殊不顧執奏之法，乞再收犯者劾之，使正其典。」疏入不報。公又疏曰：「臣聞王者一語朝出，四海夕聞。今執奏之勑既爲無用，乞下詔收之，免惑天下。」既而又不報。公又疏曰：「臣聞開封乃天下百執事之首司也。魏某爲尹臣，君父語旨輒不遵守，望端門無咫尺之地，尚敢輒爾，況九州之遠乎？欲重貶魏某，以咎不遵君命之惡。臣以言職，不能早寤清衷，亦乞罷黜。」魏由此降越州。時《感事詩》有「鐵冠持白簡，藩聚青蠅」之句。《謝上表》略云：「狂風動地，孤蓬所以易飄；衆斧登山，直木終須先伐。」才者愛之。《續湘山野録》。《宋朝事實類苑》卷十七。

2　張堯佐以進士擢第，累官至屯田員外郎、知開州。會其姪女有寵於仁宗，册爲修媛，堯佐遂驟遷擢，一日中除宣徽、節度、景靈、群牧四使。是時御史唐介上疏，引天寶楊國忠爲戒，不報。又與諫官包拯、吴奎等七人論列殿上，既而御史中丞留百官班，欲以庭争。卒奪堯佐宣徽、景靈兩使，特加介一品，以旌敢言。未幾，堯佐復除宣徽使，知河陽。唐謂同列曰：「是欲與宣徽，而假河陽爲名耳。我曹豈可中已耶？」同列依違不前，唐遂獨争之，不能奪。仁宗諭曰：「差除自是中書。」介遂極言宰相文彦博以燈籠錦媚貴妃，而致位宰相，今又以宣徽使結堯佐，請逐彦博而相富弼。又言諫官觀望挾姦，而言涉宫掖，語甚切直。仁宗怒，趍召兩府，以疏示之。介猶諍不已，樞密副使梁適叱介，使下殿，介諍愈切。仁宗大怒，玉音甚厲，衆恐禍出不測。是時，蔡襄修起居注，立殿陛，即進曰：「介誠狂直，然納諫容言，人主之美德，必望全貸。」遂貶春州别駕。翌日，御史中丞王舉正救解之，改爲英州别駕。始，大怒未已，兩府竊議曰：「必重貶介，則彦博不安。彦博去，則吾屬遞遷矣。」既而果如其料。當是時，梅堯臣作《書竄詩》曰……始堯臣作此詩，不敢示人。及歐陽文忠公爲編其集，時有嫌避，又削去此詩，是以人少知者，故今盡録焉。《東軒筆録》卷七。《宋朝事實類苑》卷十七。

3　嘉祐中，嘗欲除張堯佐節度，陳秀公作中丞，與全臺上殿争之。而仁宗初盛怒，作色待之，既進見，謂之曰：「豈欲論張堯佐不當授節度使耶？節度使本麤官，何用甚争！」時唐質肅公作御史裏行，最在衆人後，越次而前曰：「節度使，太祖、太宗總曾作來，恐非麤官。」上竦然，而堯佐此命竟罷。《續明道雜志》。《宋稗類鈔》卷六。

4　文潞公守成都，獻燈籠錦於温成宫中，都下傳其新異。代還輔政，繼而宰國。唐子方爲言官，舉貢錦事，廷斥其奸，詞甚鯁，忤天子震怒而不懾。左右之人靡不爲之惴惴也，坐是竄逐嶺外。李師中有詩送行云：「孤忠自許時不與，獨立敢言人所難。去國一身輕似葉，高名千載重如山。並游英俊顔何厚，未死奸諛骨已寒。天意若思安社稷，肯教夫子不生還。」人有易「未」字作「尚」者，蓋有所謂爾。當時義夫壯士，非獨欽唐之孤節勁氣，而亦重李之鋭然樂善成美矣。後子方聲問寖揚，禄位益顯，爲御史中丞，俛默以養譽望，而無所建明，不若前時之國爾忘家也。李遂貽書誚其故，索取昔年所送之詩，可謂直諒之友焉。《珍席放談》卷下。《自警編》卷五。

5　昔李師中作送唐介謫官詩曰「去國一身輕似葉，高名千古重於山。並游英俊顔何厚，未死姦諛骨已寒」云云。已而，聞介赴月首上官，李大驚，以書索其詩。唐公笑曰：「吾正不用此無對屬落韻詩。」遂以還之。李大驚，久之乃悟「一身」、「千古」非挾對。《冷齋夜話》卷四。《詩話總龜》前集卷五十。

6　見李師中1。

7　見文彦博21—23。

8　唐質肅公在諫垣日，仁宗密令圖其像，置温成閣中，御題曰：「右正言唐介。」時猶衣緑，外庭不知。逮質肅薨於位，裕陵澆奠，索畫影看曰：「此不見後生日精神。」乃以此畫像賜其家，人始知之。《曲洧舊聞》卷一。

9　晁以道云，〔唐〕介貶嶺南，將行，遣中使賜介金，又畫其像於便殿。《宋名臣言行録》後集卷五。

10　一歲，潭州一巨賈私藏蚌胎，爲關吏所搜，盡籍之，皆南海明胎也。在仕無不垂涎而愛之，太守而下輕其估，悉自售焉。唐質肅公介時以言事謫潭倅，分珠獄發，奏方入，仁宗預料謂近侍曰：「唐介必不肯買。」案具奏覈，上覽之，果然。真所謂「知臣莫若君」也。《湘山野録》卷中。《宋朝事實類苑》卷六。《宋名臣言行録》後集卷五。《自警編》卷二。《言行龜鑑》卷二。《昨非庵日纂》二集卷二。

11　唐質肅公介一日自政府歸，語諸子曰：「吾備位政府，知無不言，桃李固未嘗爲汝輩栽培，而荆棘則甚多矣。然汝等窮達，莫不有命，惟自勉而已。」《湘山野録》卷中。《宋朝事實類苑》卷十。《自警編》卷五。《群書類編故事》卷七。

12　見王安石54。

13　見王安石56。

14　子方一日見介甫誦《華嚴經》，因勸介甫不若早休官去。介甫問之，子方曰：「公之爲官止是作業，更做執政數年，和佛也費力。」介甫不答。一日，子方在朝假，介甫乃以子方之言白于上，將以危之。上大笑而止。《道山清話》。《宋稗類鈔》卷六。

15　唐子方爲人剛直，既參大政，與介甫議事每不協。嘗與介甫議殺人傷者許首服，以律案間免死，争於裕陵之前。介甫强辯，上主其議。子方不勝憤懣，對上前謂介甫曰：「安石行乖學僻，其實不曉事，今與之造化之柄，其悮天下蒼生必矣！」上以其先朝遺直，驟加登用，亦不之罪。既而子方疽背而死。方其病革，車駕幸其第以臨問之，子方已昏不知人，忽聞上至，開目言曰：「願陛下早覺悟，可惜祖宗社稷，教安石壞卻。」上首肯之。問其家事，無一言。及薨，又幸其第，見其畫像不類，命取禁中藏本以賜其家。上有昭陵御題「直哉若人，爲國砥柱」八字，印以御寶，下有昭陵御押字。《道山清話》。《宋稗類鈔》卷一。

16　唐質肅公參禪，得法於浮山遠禪師。嘗作《贈僧》詩云：「今日是重陽，勞師訪野堂。相逢又無語，籬下菊花黄。」《老學庵筆記》卷十。

17　御史唐介，一日絜家渡淮，至中流，忽有大風，波濤泛溢，舟人甚恐，以爲不免飼魚鼈矣。公乃朗吟詩云：「聖宋非狂楚，清淮異汨羅。平生仗忠信，今日任風波。」日暮，舟濟南岸，衆乃欣然以謂復生。公因憩於旅亭，遂繼其詩云：「舟楫顛危甚，黿鼉出没多。斜陽幸無事，沽酒聽漁歌。」《雲齋廣録》卷二。《自警編》卷二。《堯山堂外紀》卷四十七。

18　康熙間，陽城田文端公宰英德，建書院，立三賢祠：唐忠肅公介、洪忠宣公皓、鄭監門俠。每春秋祀，諸生咸來習禮。《雪橋詩話》卷十。

唐嘉問

1　質肅公之第三子大夫公嘉問字顯夫，亦以直名紹聖。初至京師，調官謁時相。相府接客有定數，數溢輒卻之。公一日坐客次，聞門外有喧競聲，頃之，一人朱衣象笏，匍匐自門閫下入，蓋以來暮，在數外，爲典客不納者也。問之，則嘗爲江淮郡守矣。公歎曰：「士大夫汩喪廉恥，乃至是耶！」即拂衣徑去，自此終身不求堂除，不謁執政，每官滿，輒從吏部注合入闕以去。《家世舊聞》卷下。《東山談苑》卷二。

唐之問

1　〔唐之問〕字季實，質肅公季子，博學篤行，所交皆知名士，尤不喜進取，終身常爲筦庫。錢穆父、吕原明皆深知之。宣仁山陵，錢公以京尹爲頓遞使，奏公領氾水。頓中人往來如織，公一以法令共給之，非法，雖束芻不與。錢公亦爲公危之，而公不恤也。黄魯直以史事拘於陳留。或謂大臣且坐以謗訕先烈，置極典，雖親戚不敢與通，公獨自京師馳至陳留，謁之。比魯直謫命下，公又調護其行，至衣襪茵被，皆出公家。陳無己客京師，食常不足，公分米給之者累歲。仕既不偶，又數以觸當路，自免去。最後得監中嶽廟而殁。過江後，士大夫惟吕居仁猶能道公言行，蓋公與原明尤善也。《家世舊聞》卷下。

李師中

1　李承之待制，奇士，蘇子瞻所謂「李六丈人豪」也。爲童子時，論其父緯之功於朝，久不報，自詣漏舍，以狀白丞相韓魏公，公曰：「君果讀書，自當取科名，不用紛紛論賞也。」承之云：「先人功罪未辨，深恐先犬馬溝壑，無以見於地下，故忍痛自言。若欲求官，稍識字，第二人及第固不難。」魏公，王堯臣榜第二人登科，承之故云，公聞其語矍然。或云魏公德量服一世，獨於承之終身不能平。承之既登第，官浸顯，益有直聲。唐介參政爲臺官時，言文潞公燈籠錦獻張貴妃事，上怒甚，謫介春州，承之送以詩，有「去國一身輕似葉，高名千古重如山。並游英俊顔何厚，已死英雄骨尚寒」之句。後介用潞公薦，官於朝廷，無所言，承之以故從介索所送詩，介無以報，取詩還之曰：「我固不用落韻詩也。」以「山」、「寒」二字韻不同，故云。可見承之之剛正也。承之在仁宗朝官州縣，因邸吏報包拯拜參政，或曰：「朝廷自此多事矣。」承之正色曰：「包公無能爲。今知鄞縣王安石者，眼多白，甚似王敦。他日亂天下者，此人也。」後荆公相神宗，以天命不足畏、祖宗不足法、人言不足卹爲術，承之深詆之。至吕獻可中丞死，承之以詩哭之，有「奸進賢須退，忠臣死國憂。吾生竟何益，願卜九泉游」之句。荆公之黨吕惠卿益怨之，未有以發也。會承之上章自敍，神宗留其章禁中，惠卿堅請領之。惠卿因節略文意，以「天生微臣，實爲陛下」等語激上意，遂有愚弄人主之責，終其身不至大用。《邵氏聞見録》卷十三。《何氏語林》卷二十六。《堯山堂外紀》卷四十七。《宋稗類鈔》卷四。案：承之，爲「誠之」之誤。

2　李師中誠之，其父緯，坐鎮戎軍退陣，當斬。誠之赴省試，訟父之寃，且乞斬韓魏公，以其起陝西民兵，乃應賊致敗。是時，誠之叔紘知開封府，誠之方年十八歲。一日，紘坐廳視事，見朝廷押上書人至堦下。視之，乃其家六秀才也。尋得釋，是年遂登科。《默記》卷中。

3　李師中爲布衣，父坐鎮戎退陣當斬。〔韓魏〕公馳至鎮戎，以賊衆我寡，非諸將罪，且欲戮其爲首一人。師中父在貸中。方請於朝，會師中赴南宫試，遂上書論公募民爲兵往應賊，大擾，乞斬公以謝陝西。既不行，後有疑公心。執政有請勿害師中者，公笑曰：「彼是時以子救父，豈可加罪？」人聞之，咸服其公恕，然而師中終未之信。後擢爲兩制，師中方愧服，且深謝之。《韓魏公遺事》。

4　韓魏公爲陝西安撫，開府長安。李待制師中過之。李有詩名，席間使爲官妓賈愛卿賦詩，云：「願得貔貅十萬兵，犬戎巢穴一時平。歸來不用封侯印，只問君王乞愛卿。」《後山詩話》。《苕溪漁隱叢話》前集卷六十。《堯山堂外紀》卷四十七。《宋詩紀事》卷十三。

5　李師中與王介甫同年進士，自幼負材氣。一日，廣坐中稱其少年豪傑。介甫方識之，見衆人稱舉其豪傑，乃云：「唐太宗十八歲起義兵，方是豪傑，渠是何豪傑？」衆不敢以對。《默記》卷中。

6　見唐介4、5。

7　李師中誠之帥桂罷歸，一詞題别云：「子規啼破城樓月，畫船曉載笙歌發。兩岸荔枝紅，萬家煙雨中。　佳人相對泣，淚下羅衣濕。從此信音稀，嶺南無雁飛。」「荔枝」、「煙雨」，蓋桂實景也。《過庭録》。

8　郭祥正嘗從章惇入梅山溪洞中，見洞主蘇甘家有畫像，事之甚嚴，云桂府李大夫也。問其名，曰：「此豈可名哉！」叩頭稱死罪數四，卒不敢名。徐考其年月，則李師中誠之也。嘗爲提刑，權桂府耳。夷獠乃爾畏信之。《仇池筆記》卷上。《東坡志林》十二卷本之卷五。《苕溪漁隱叢話》後集卷三十六。

9　李師中平日議論多與荆公違戾，及荆公權盛，李欲合之，乃於舒州作傅巖亭，蓋以公嘗倅舒，而始封又在舒也。《東軒筆録》卷六。《宋朝事實類苑》卷七十一。《讀書鏡》卷四。

10　李誠之才致高妙，守邊有威信。熙寧初，荆公用事，議論不合，退居汶上。題詩云：「燕子知時節，還從舊宇歸。新人方按曲，不許傍簾飛。」《苕溪漁隱叢話》後集卷三十六引《東皋雜録》。《宋詩紀事》卷十三引《東皋雜録》。

韓　贄

1　韓龍圖贄，山東人，鄉里食味，好以醬漬瓜啗之，謂之瓜虀。韓爲河北都漕，廨宇在大名府中，諸軍營多鬻此物，韓嘗曰：「某營者最佳，某營者次之。」趙閲道笑曰：「歐陽永叔嘗撰《花譜》，蔡君謨亦著《荔枝譜》，今須請韓龍圖撰《瓜虀譜》矣。」《倦游雜録》。《宋朝事實類苑》卷六十五。《紺珠集》卷十二。

吕　誨

1　英宗即位，侍御史吕誨獻可言歐陽修首建邪議，推尊濮安懿王，有累聖德；并劾韓琦、曾公亮、趙槩。積十餘章，不從。乞自貶，又十餘章，率其屬以御史勑告納帝前，曰：「臣言不效，不敢居此位。」出知蘄州，徙晉州。《邵氏聞見録》卷十。

2　治平初，議濮廟者六人：吕獻可爲中丞，吕微仲、范堯夫、趙大觀、傅欽之與龔鼎臣爲御史。既同時相繼被貶，天下號「六御史」。《石林燕語》卷四。《小學紺珠》卷六。

3　熙寧中，王介甫初參大政，神考方厲精圖治。一日，紫宸早朝，二府奏事畢，日刻既晏，例隔言事官於中廡，須上入更衣復出，以次贊引。時吕獻可爲御史中丞，司馬文正公爲翰林學士，侍讀邇英閣，將趨經筵，相遇於庭中。文正公密問曰：「今日請見言何事邪？」獻可舉手曰：「袖中彈文，乃新參政。」文正公愕然曰：「以王介甫之文學行藝，命下之日，衆皆喜於得人，奈何遽言之？」獻可正色曰：「安石雖有時名，上意所向，然好執邪見，不通物情，輕信難回，喜人佞己，聽其言則美，施於用則疎，若在侍從，猶或可容，置之宰輔，天下必受其禍。」文正公曰：「與公素爲心交，苟有所懷，不敢不盡。今日之論，未見有不善之迹，似傷悤遽，或别有章疏，願先進呈，姑留是事，更加籌慮可乎？」獻可曰：「上新嗣位，富於春秋，朝夕所與謀議者，二三執政而已，苟非其人，將敗國事，此乃心腹之疾，治之惟恐不及，顧可緩邪？」語未竟，閤門吏抗聲追班，遂趨而出。文正公退自講筵，默坐玉堂，終日思之，不得其説。……文正公退居洛陽，每論當世人物，必曰：「吕獻可之先見，范景仁之勇決，皆予所不及也。」《邵氏聞見後録》卷二十三。《邵氏聞見録》卷十。《宋名臣言行録》後集卷五。《東都事略》卷七十八。《何氏語林》卷十五。《宋稗類鈔》卷三。

4　吕獻可中丞於熙寧初荆公拜參知政事日，力言其姦，每指荆公曰：「亂天下者，必此人也。」又曰：「天下本無事，但庸人擾之耳。」司馬温公初亦以爲不然，至荆公虐民亂政，温公乃深言於上，不從，不拜樞密副使以去。又貽荆公三書，言甚苦，冀荆公之或從也。荆公不從，乃絶之。温公悵然曰：「吕獻可之先見，余不及也。」《邵氏聞見録》卷十二。

5　〔吕〕獻可言安石不已，出知鄧州。康節先生與獻可善，方獻可初赴召，康節與論天下事，至獻可謫官，無一不如所言者。故獻可之爲鄧州也，康節寄以詩云：「一别星霜二紀中，升沉音問不相通。林間談笑雖歸我，天下安危且係公。萬乘几前當蹇諤，百花洲上略相從。不知月白風清夜，能憶伊川舊釣翁。」獻可和云：「冥冥鴻羽在雲天，邈阻風音已廿年。不謂聖朝求治理，尚容遺逸卧林泉。羡君身散隨時樂，顧我官闲飽晝眠。應笑無成三黜後，病衰方始賦歸田。」獻可尋請宫祠歸洛，温公、康節日相往來。獻可病，自草章乞致仕，曰：「臣無宿疾，偶值醫者用術乖方，殊不知脈候有虚實，陰陽有逆順，診察有標本，治療有先後，妄投湯劑，率任情意，差之指下，禍延四肢，寢成風痺，遂艱行步。非秖憚盭之苦，又將虞心腹之變。勢已及此，爲之奈何？雖然一身之微，固未足恤；其如九族之託，良以爲憂。是思納禄以媮生，不俟引年而還政。」蓋以一身之疾喻朝政之病也。温公、康節日就卧内問疾，獻可所言，皆天下國家之事，憂憤不能忘，未嘗一語及其私也。一日手書託温公以墓銘，温公亟省之，已瞑目矣。温公呼之曰：「更有以見屬乎！」獻可復張目曰：「天下事尚可爲，君實勉之。」……後温公相天下，再致元祐之盛，獻可不及見矣，天下誦其言而悲之。至温公薨，獻可之子由庚作挽詩云：「地下若逢中執法，爲言今日再昇平。」記其先人之言也。《邵氏聞見録》卷十。《邵氏聞見録》卷八。《歸田詩話》卷上。《宋詩紀事》卷三十一。

6　温公志公墓文未成，河南監牧使劉航仲通自請書石。既見其文，遲迴莫敢書，其子安世曰：「成吾父之美可乎？」代書之。仲通又陰囑獻可諸子勿摹本，恐非三家之福。時小人蔡天申厚賂鐫工，得本以獻安石。安石得之，掛壁間，謂其門下士曰：「君實之文，西漢之文也。」《宋名臣言行録》後集卷五。《邵氏聞見録》卷十。

7　吕諫議誨，初，祖端卒，家日益貧，誨既仕，自奉養薄甚，常分俸之半，以給宗族之孤嫠者。《仕學規範》卷五引《神宗朝名臣傳》。

8　吕誨端公，先朝爲御史，直言正色，傾動朝野，以言事出安州。一日獨坐瞑目，忽見一碧衣童云：「非久，玉帝南游炎洲，命子隨行，糾正群仙。炎洲苦熱，上帝賜公清涼丹一粒。」公拜賜而吞之，若冰雪下咽，乃覺。公頗異其事，亦謂所親者言之，不久，公捐館。進士朱明復登第，自湖北渡湘江，道見吏兵數百人前導，次見公跨玉角青鹿，左右皆青衣童。明復雅與公善，乃降騎拜曰：「公何之也？公其已仙乎？」公笑而不答，公曰：「吾侍上帝南游，不得叙款曲。」口占一篇爲别，詩曰：「功行偶然書玉闕，衣冠無限葬塵埃。我今從帝爲司糾，更有何人直柏臺？」乃南去。後數日，方聞公已謝世。《宋朝事實類苑》卷四十六引《名賢詩話》。《類説》卷五十二引《翰府名談》。《賓退録》卷六。案：《古今詩話》、《紺珠集》卷九、《玉芝堂談薈》卷七誤作吕端事。

顧　方

1　丹陽顧方，篤行君子也。皇祐末，登進士第，再調明州象山縣令。視事之初，召邑中父老，詢問民間利害及境内士民之善惡。善者，訪而親勸之，使勿怠；惡者，喻而戒之，使自修。又建學舍，率其子弟之秀者教之。暇日，親爲講説，掖誘使進於善。逾年，民大化服。俄而方病，邑民相率出錢詣塔廟祈禱者數千人，爲臠股者十三人，方竟不起。百里之内，號泣思慕，如失父母，與立祠，以歲時祀方。《澠水燕談録》卷三。

林　積

1　林積，南劍人。少時入京師，至蔡州，息旅邸。覺牀笫間物逆其背，揭席視之，見一布囊，中有錦囊，又其中則綿囊，實以北珠數百顆。明日，詢主人曰：「前夕何人宿此？」主人以告，乃巨商也。林語之曰：「此吾故人，脱復至，幸令來上庠相訪。」又揭其名于室曰：「某年某月日劍浦林積假館。」遂行。商人至京師，取珠欲貨，則無有。急沿故道處處物色之。至蔡邸，見榜即還，訪林於上庠。林具以告曰：「元珠具在，然不可但取，可投牒府中，當悉以歸。」商如教。林詣府，盡以珠授商。府尹使中分之，商曰：「固所願。」林不受，曰：「使積欲之，前日已爲己有矣。」秋毫無所取。商不能强，以數百千就佛寺作大齋，爲林君祈福。林後登科，至中大夫。《夷堅甲志》卷十二。《仕學規範》卷三十一。《自警編》卷四。《宋史翼》卷二。

2　林積，字公濟，慶曆六年登進士乙科，補循州判官。嘗覆訊强盜獄，多平反，忤提刑意。提刑初欲薦積，因是已之。積笑曰：「失一薦而活五十八人，何憾焉！」《宋史翼》卷二引黄裳《演山集》。

3　南劍尤溪林績，仁宗時爲吉州安福令。時有張嗣宗者，挾妖術作符籙，自稱漢師君三十三代孫。率其徒自龍虎山至，謂能卻禍邀福。百姓翕然以從。積視其印文，曰：「嘻，乃賊物耳。昔張道陵再傳至魯，魯以鬼道教民，自號師君，遂據漢川。垂三十年，方敗于曹操，而歸陽平關，此印所以有『陽平治都公』之文。今有道之世，詎容妖賊苗裔公肆誣罔，以害吾治耶！」于是收治之。聞于朝，毁印。而江左妖學遂息。《能改齋漫録》卷十三。

過　昱

1　前剡令過昱，字彦旉，皇祐三年，以祕書郎來知剡事。連值歲祲，出常平錢糴米，以活流民。復割俸麥七十斛爲種，假超化院十餘頃，役飢民耕種之。明年，得麥五百餘斛，民賴以活。熙寧中，昱已亡，〔劉〕彝過故院，與僧追誦欷歔，見民有談及公去，無不泣下。因作《悼賢詩》云：「良田十頃接晴烟，曾假過侯救旱年。俸麥一車開德濟，流民千里荷生全。人嗟逝水今亡已，俗感遺風尚泫然。獨對老僧談舊事，斜陽春色漫盈川。」《宋詩紀事》卷十六引《嵊縣志》。

侯　可

1　侯可寓逆旅，有書生病亟，將爲庸醫所誤。侯與書生無契素，特哀其途窮，輒叱去醫者，自爲調藥餌病。病間，始與之告别。《厚德録》卷二。

王景仁

1　王元規景仁，慶曆末將赴吏部選，一夕，夢一人衣冠高古若術士者，因訪以當受何地、官期早晚。書八字與之云：「時生一陽，體合三水。」既覺，不悟其意也。及注官河南府河清主簿，凡三字皆從水；到官日，正冬至。《澠水燕談録》卷六。

魏　廣　李殿丞

1　嘉祐中，有李殿丞者，知濟源縣，魏廣者主簿，氾水人，二人素相好。一日會府中，李被酒，謂廣曰：「我果宦達，當薦君爲屬。」未幾，倅闕，攝其事；守闕，李又攝之，遂檄廣權幕官，相從益歡。監司以燕會數，俱罷歸故官。廣先去，李餞於東門席上，賦詩有曰：「今日不知明日事，人情反復似車輪。我今自是飄萍客，更向長亭作主人。」蓋當時朝廷文法寬，所用監司皆長者，故能容州縣之吏如此。《邵氏聞見録》卷十六。《宋詩紀事》卷九十六。

畢　達

1　英宗山陵，有輦官畢達慟哭於仁宗永昭陵下，曰：「臣事陛下四十餘年，得服役天上，死不恨。」是夕達暴卒。《邵氏聞見録》卷二。

目录

宋人軼事彙編卷十四

歐陽修

歐陽曄

梅堯臣

尹 洙

蘇舜元

蘇舜欽

石延年

劉 潛

張 景

蕭 貫

杜 默

江休復

陳 亞

張 先

柳三復

柳 永

柳彦輔

釋法明

吴 感

邱 浚

丘 濬

丘 瑃

楊 備

張 球

張宗永

彭舉正

曾 鞏

馬 道

章友直

王英英

李琵琶

宋人軼事彙編卷十五

孫 復

胡 瑗

石 介

賈 同

許 渤

楊安國

趙師民

李之才

劉羲叟

王 洙

王欽臣

林 瑀

阮 逸 辛有儀

李 植 張 續

李 概

黄 晞

李 覯

陳 襄

陳 烈

鄭 穆

劉 敞

劉 攽

謝 曄

楊 忱

幸思順

楊 褒

高 懌

徐 復

何 群

管師復

劉 槩

章 詧

劉 易

蘇 丕

崔唐臣

王伯起

何仙姑

王 青

賈衆妙

郭從周 何中立

費孝先

李 某

釋慈雲

釋海淵

釋秘演

釋文瑩

釋道隆

釋法顒

釋谷全

釋宗顥

釋義琛

釋曇穎

釋奉真

釋宗本

釋惟正

釋契嵩

釋慧辨

高 超

許 希

孫用和

李宗易

蔡伯俙

王 琪

解賓王

陳 貫

令狐揆

連 庶 連 庠

沈士龍

崔公孺

崔子厚

胡 恢

石蒼舒

沈 唐

强 至

丁寶臣

杜 彬

王 向

吴孝宗

李 觀

陳 默

龔宗元

陳之奇

黄 庠

張唐卿

張唐民

危 序

齊 唐

章 衡

劉 煇

王俊民

路 授 饒 瑄

何正臣 毛君卿

趙世長

蕭定基

皮仲容

歐陽景

彭 齊

李 璋

陸 東

李 溥

孫良孺

李 制

吕士隆

楊 孜

張師雄

方 圭

林 洙

甄 履

張師正

李 權

宋人軼事彙編卷十六

王安石

王安國

王安禮

王 雱

王安石妹 王安石女

胡 滋

俞紫芝

俞 澹

蔡 肇

蔡 載

王 介

孫 侔

王 令

韋 驤

方惟深

陳 輔

宋人軼事彙編卷十七

吕惠卿

吕升卿

吕温卿

陳升之

韓 絳

韓 維

韓 縝

韓宗武

韓 皓

吴待問

吴 充

王 珪

王仲薿

蔡 確

蔡 懋

趙 抃

馮 京

元 絳

薛 向

張 璪

蒲宗孟

安 燾

李清臣

蔡 抗

蔡 挺

王 韶

王 厚

王 寀

宋人軼事彙編卷十八

常 秩

鄧 綰

李 定

舒 亶

王廣淵

鄧潤甫

陳 繹

王 陶

王寔 王寧

吴處厚

鞏 申

李大臨

鄭 獬

方勉妻許氏

羅 愷

劉 述

孫 洙

錢公輔

鄭 俠

鮮于侁

孫 覺

唐 坰

楊 繪

王永年

王 汾

高遵裕

徐 禧

姚福進

姚 麟

姚 雄

桑 湜

宋守約

劉舜卿

韓存寶

王中正 李舜舉

劉 几

劉 忱

滕元發

許 幾

沈 括

王 泰

程師孟

盧 秉

劉 庠

王居卿

馬 默

馬 純

李 稷

李 察

杜 常

江公著

喬執中

李南公

汪輔之

藍 丞

章 岵

劉 彝

王延禧

侯叔獻

陳 軒

徐師閔

胡 收

孔嗣宗

毛 亢

畢仲游

方 資

黎 錞

練亨甫

關 澥

黄嗣徽

龔 程

章辟光

廖 恩

宋人軼事彙編卷十九

邵 雍

邵伯温

邵 溥

邵 博

道山公子

周敦頤

張 載

張 戩

程 珦

程 顥

程 頤

姜 愚

周長孺

李 平

劉 絢

謝良佐

游 酢

楊 時

尹 焞

楊國寶

李 潛

陳君行

朱光庭

劉 恕

趙彦若

趙元老

朱壽昌

張 介

姚 勔

張 亶

王 觀

王 覿

陳大雅

徐 積

潘興嗣

李彦高

周 貫

李士寧

曹 焕

釋智緣

釋願成

釋化成

釋重喜

吴有方

鄭叔熊

王麻胡

葉祖洽

上官均

餘 中

徐 鐸

時 彦

焦 蹈

范 鏜

吕 同

張 諤

王獻可

饒 餗

周 韶

胡 楚 龍 靚

娼姥李氏

宋人軼事彙編卷二十

司馬光

司馬池

司馬康

司馬朴 司馬通國

司馬先

吕公弼

吕公著

吕希哲

吕希純

范純仁

范純禮

范純粹

范正平

范 周

吕大忠

吕大防

劉 摯

蘇 頌

蘇 京

王 存

傅堯俞

王巖叟

王齊叟

梁 燾

宋人軼事彙編卷二十一

章 惇

章 俞

章 持

章 援

許 將

林 希

蔣之奇

范文度

范 鎮

范百嘉

范祖禹

范 温

李 常

李元亮

豐 稷

劉安世

鄒 浩

田 晝

樂 韶

陳 瓘

李 偕

陳師錫

關 沼

喻 陟

張舜民

滕 友

彭汝礪

熊 本

許安世

陳次升

孫 升

朱承逸

朱臨 姚闢

朱 服

王子韶

邢 恕

邢居實

劉 定

董敦逸

來之邵

葉 濤

楊 畏

章 楶

章 綖

沈 畸

趙

游師雄

种 和

盛次仲

袁應中

張 頡

黄 穎

陳 縝

吴 儔

吕 直

方 通

姚 許

王元甫

江 緯

蘇 杲

蘇 序

蘇 洵

返回总目录

宋人軼事彙編卷十四

歐陽修

1　歐陽文忠公父名觀，文多避之，如「《碧落碑》在絳州龍興宫」之類。《揮麈録》卷三。

2　龍衮著《江南野録》云，歐陽觀義行頗，先出其婦，有子登科，詣之，待之庶人。觀乃文忠父，文忠自識其父墓，初無出婦之玷。衮與文忠爲鄉曲，豈非平時有宿憾與？夫祈望不至云爾。不可不爲之辯。出王明清《揮麈後録》按歐陽公《瀧岡阡表》，以熙寧二年立，而云既葬之六十年，逆數之，葬時公才四歲耳。《表》中雖不見出婦事，然以《志》考之，觀年五十九卒官，而鄭夫人年方二十九，必非元配。蓋觀已出婦，其子固難言之。歐陽公撰《族譜》云觀二子，昞當是其前婦之子，所謂卒賴以葬者也。文忠後任昞之子嗣立，爲廬陵尉，見《焚黄祭文》中。又文忠《貶滁州謝上表》云：「同母之親，惟有一妹。」足見昞爲前母之子無疑。仲言雖欲爲歐陽公諱之，其意甚美，然非事實。《舊聞證誤》卷二。

3　永叔夢爲鸛鴿飛在樹上，意甚快悦，聞榆莢香特異。永叔嘗自言上有一兄，未晬而卒，母哭之慟，夢神人别以一子授之，白毫滿身。母既娠，白毫無數，永叔生，毛漸退落。《孔氏談苑》卷三。《邵氏聞見後録》卷三十。

4　歐公父爲綿州司户參軍，公生於司户之官舍。後人於官舍蓋六一堂，蜀中文士多賦詩。《曲洧舊聞》卷三。

5　歐陽修少孤，其叔父教之學，既貴，乞以一官回贈，以報其德。詔從之，乃自員外郎贈郎中。後世以爲美談。《燕翼詒謀録》卷四。

6　公少時，從里閭借書讀，或抄之，抄之未畢，而已成誦矣。《宋名臣言行録》後集卷二引《行狀》。

7　歐陽文忠公嘗語：「少時有僧相我：『耳白於面，名滿天下；唇不著齒，無事得謗。』其言頗驗。」耳白於面，則衆所共見，唇不著齒，餘亦不敢問公，不知其何如也。《東坡志林》卷三。《後山談叢》卷二。

8　歐陽文忠公應舉時，常游京師浴室院，有一僧熟視公，公因問之曰：「吾師能相人乎？」僧曰：「然。足下貴人也。然有二事：耳白於面，當名滿天下；唇不掩齒，一生常遭人謗駡。」其後公以文章名世，而屢爲言者中以陰事。《明道雜志》。

9　歐陽文忠公年十七，隨州取解，以落官韻而不收。天聖已後，文章多尚四六，是時隨州試《左氏失之誣論》，文忠論之，條列左氏之誣甚悉，其句有「石言于宋，宋降于莘。外蛇鬭而内蛇傷，新鬼大而故鬼小」。雖被黜落，而奇警之句，大傳于時。《東軒筆録》卷十二。

10　晏元獻以前兩府作御史中丞，知貢舉，出《司空掌輿地之圖賦》。既而舉人上請者，皆不契元獻之意。最後，一目眊瘦弱少年獨至簾前，上請云：「據賦題，出《周禮·司空》，鄭康成注云：『如今之司空，掌輿地圖也。若周司空，不止掌輿地之圖而已。』若如鄭説，『今司空掌輿地之圖也』，漢司空也。不知做周司空與漢司空也？」元獻微應曰：「今一場中，惟賢一人識題，正謂漢司空也。」蓋意欲舉人自理會得寓意于此。少年舉人，乃歐陽公也，是榜爲省元。《默記》卷中。《茶香室叢鈔》卷七。

11　王君辰牓，是時，歐公爲省元。有李郎中，忘其名，是年，赴試南宫。將迫省試，忽患疫，氣昏憒。同試相迫，勉扶疾以入。既而疾作，凭案上睏睡，殆不知人。已過午，忽有人腋下觸之。李驚覺，乃鄰座也。問所以不下筆之由，李具言其病。其人曰：「科場難得，已至此，切勉强。」再三言之。李試下筆，頗能運思。鄰座者乃見李能屬文，甚喜，因盡説賦中所當用事，及將己卷子拽過鋪在李案子上，云：「某乃國學解元歐陽修，請公拆拽回互盡用之，不妨。」李見開懷若此，頓覺成篇，至於詩亦然。是日程試，半是歐卷，半是歐詩。李大感激，遂覺病去。論策二場亦復如此。牓出，歐公作魁，李亦上列，遂俱中第云。後李於家廟之旁畫歐公像，事之等父母，以獲禄位者皆公力也。李嘗與先祖同官，引先祖至影堂觀之。先祖、先公每言此，以爲世之場屋虚誕，以相忌嫉者之戒云。《默記》卷中。《茶香室叢鈔》卷七。

12　見王拱辰1。

13　見錢惟演8。

14　見錢惟演9。

15　見錢惟演10。

16　見錢惟演11。

17　見錢惟演12。

18　歐陽永叔登第，授西洛留守推官，是時梅聖俞爲洛陽簿，二人乃相得之友也。一日，相約游嵩山，永叔遇佳處乃吟咏。遇晚，永叔望西峯巨崖之巔，有丹書四字，云「神清之洞」。永叔乃引手指示聖俞曰：「公見此四字乎？」聖俞從公所指而視之，無所見，永叔乃不言。洎乞身告老，高卧潁水，因思向四字，乃爲詩曰：「四字丹書萬仞崖，神清之洞鎖樓台。煙霞極目無人到，猿鶴今應待我來。」吟詩後數日，公薨。《青瑣高議》前集卷八。《詩話總龜》前集卷四十七。《石林避暑録話》卷一。《紺珠集》卷十一。《堯山堂外紀》卷四十八。

19　歐陽永叔、張堯夫汝士、尹師魯洙、楊子聰、梅聖俞堯臣、張太素、王幾道，爲洛中七交。《小學紺珠》卷六。

20　歐文忠任河南推官，親一妓。時先文僖罷政，爲西京留守，梅聖俞、謝希深、尹師魯同在幕下，惜歐有才無行，共白于公，屢微諷而不之恤。一日宴於後園，客集，而歐與妓俱不至。移時方來，在坐相視以目，公責妓云：「末至何也？」妓云：「中暑往涼堂睡著，覺失金釵，猶未見。」公曰：「若得歐推官一詞，當爲償汝。」歐即席云：「柳外輕雷池上雨，雨聲滴碎荷聲。小樓西角斷虹明。闌干倚遍，待得月華生。　　燕子飛來棲畫棟，玉鈎垂下簾旌。涼波不動簟紋平。水精雙枕，傍有墮釵横。」坐皆稱善，遂命妓滿酌賞歐，而令公庫償釵，戒歐當少戢。不惟不恤，翻以爲怨，後修《五代史·十國世家》，痛毁吴越。又於《歸田録》中説文僖數事，皆非美談。《錢氏私志》。《堯山堂外紀》卷四十七。《堅瓠丙集》卷二。《宋稗類鈔》卷四。

21　選人不得乘馬入宫門。天聖中，選人爲館職，始歐陽永叔、黄鑑輩，皆自左掖門下馬入館，當時謂之「步行學士」。《夢溪筆談》卷一。

22　見范仲淹31。

23　軾嘗聞之于公云：「予昔以西京留守推官爲館閣校勘，時同年丁寶臣元珍適來京師，夢與予同舟，泝江入一廟中，拜謁堂下。予班元珍下，元珍固辭，予不可。方拜時，神像爲起，鞠躬堂上，且使人邀予上，耳語久之。元珍私念，神亦如世俗，待館閣乃爾異禮耶？既出門，見一馬隻耳。覺而語予，固莫識也。不數日，元珍除峽州判官。已而餘亦貶夷陵令，日與元珍處，不復記前夢矣。一日，與元珍泝峽謁黄牛廟，入門惘然，皆夢中所見。予爲縣令，固班元珍下，而門外鐫石爲馬，缺一耳，相視大驚。乃留詩廟中，有『石馬繫祠門』之句，蓋私志其事也。」《蘇軾文集》卷六十八。《苕溪漁隱叢話》後集卷二十三。《孔氏談苑》卷二。《冷齋夜話》卷二。《續墨客揮犀》卷四。

24　寶元元年，朱正基駕部知峽州，即江陵内翰之子。一夕，夢一吏白云：「城隍神遣某督修夷陵縣廨宇，願速葺，不宜後。」時朱不甚爲意，連三夕夢之，方少異焉。因語同僚，亦盡異之，然亦未加葺。明日，報至，歐陽永叔謫授夷陵，報吏云：「己及荆門。」朱感其夢，待之特異。將入境，率僚屬遠郊迓之。歐公臨邑，亦以遷謫自處，益事謙謹，每禀白，皆斂板於庭。州將常伺之，俟入門，先抱笏降於階，至滿任，不改前容。歐公親語其事於其孫集賢初平學士焉。《玉壺清話》卷三。《宋朝事實類苑》卷四十五。

25　〔歐陽文忠〕公曰：「……吾昔貶官夷陵，彼非人境也。方壯年未厭學，欲求《史》、《漢》一觀，公私無有也。無以遣日，因取架閣陳年公案，反覆觀之。見其枉直乖錯，不可勝數。以無爲有，以枉爲直，違法徇情，滅親害義，無所不有。且以夷陵荒遠偏小，尚如此，天下固可知矣。當時仰天誓心，自爾遇事，不敢忽也。」《能改齋漫録》卷十三。《容齋隨筆》卷四。

26　歐陽公《論琴帖》：爲夷陵令時，得琴一張于河南劉，蓋常琴。後作舍人，又得一琴，乃張粤琴也。後作學士，又得一琴，則雷琴也。官愈昌，琴愈貴，而意愈不樂。在夷陵，青山緑水，日在目前，無復俗累，琴雖不佳，意則自釋。及作舍人、學士，日奔走于塵土中，聲利擾擾，無復清思。琴雖佳，意則昏雜，何由有樂？迺知在人不在器也。若有心自釋，無絃可也。《貴耳集》卷下。

27　歐陽文忠公自館下謫夷陵令，移光化軍乾德縣，知軍者虞部員外郎張詢。詢，河北經生也，不能知文忠公，而待以常禮。後二年，詢移知清德軍，而文忠自龍圖學士爲河北都轉運使，詢乃部屬，初迎見文忠於郊外，詢雖負恐惕，猶歛板操北音曰：「龍圖久别安樂，諸事且望掩惡揚善。」文忠知其朴野，亦笑之而已。《東軒筆録》卷十。

28　大臣有少時雖修謹，然亦性通脱，有數小詞傳于世，可見矣。慶曆中，簽書滑州節度判官，行縣至韋城，飲于縣令家，復以邑倡自隨。逮曉，畏人知，以金釵贈倡，期緘口，亦終不能祕也。嘉祐中，大臣爲館職，奉使契丹，歸語同舍吴奎曰：「世言雨逢甲子則連陰，信有之。昨夜，契丹至長垣，往來無不沽濕。」長文戲曰：「『長垣逢甲子』，可對『韋縣贈庚申』也。」大臣終無悔恨。《臨漢隱居詩話》。

29　見章得象15。

30　歐公撰石曼卿墓表，蘇子美書，邵餗篆額。山東詩僧秘演力幹，屢督歐俾速撰，文方成，演以庚二兩置食於相藍南食殿訖，白歐公寫名之日爲具，召館閣諸公觀子美書。書畢，演大喜曰：「吾死足矣。」飲散，歐、蘇囑演曰：「鐫訖，且未得打。」竟以詞翰之妙，演不能卻。歐公忽定力院見之，問寺僧曰：「何得？」僧曰：「半千買得。」歐怒，回詬演曰：「吾之文反與庸人半千鬻之，何無識之甚！」演滑稽特精，徐語公曰：「學士已多他三百八十三矣。」歐愈怒曰：「是何？」演曰：「公豈不記作省元時，庸人競摹新賦，叫於通衢，復更名呼云『兩文來買歐陽省元賦』，今一碑五百，價已多矣。」歐因解頤。徐又語歐曰：「吾友曼卿不幸蚤世，固欲得君之文張其名，與日星相磨，而又窮民售之，頗濟其乏，豈非利乎！」公但笑而無説。《湘山野録》卷下。

31　見晏殊22。

32　見晏殊23。

33　歐陽文忠素與晏公無它，但自即席賦雪詩後，稍稍相失。晏一日指韓愈畫像語坐客曰：「此貌大類歐陽修，安知修非愈之後也。吾重修文章，不重它爲人。」歐陽亦每謂人曰：「晏公小詞最佳，詩次之，文又次於詩，其爲人又次於文也。」豈文人相輕而然耶？《永樂大典》卷一八二二二引《東軒筆録》。

34　見范仲淹55。

35　歐陽公爲河北都運使，時程文簡知大名府。歐公性急自大，而文簡亦狷介不容物。宰相意令二人憤争，因從而罪之。公悟其旨。初至大名，文簡迎于郊，因問歐公所以外補之由。公歎曰：「吾儕要會得，此正唐宰相用李紳、韓愈，令不臺參故例耳。吾二人豈可墮其計中耶？」文簡亦大歎，二人遂益交歡相好。宰相聞之，不久有孤甥之獄。《默記》卷下。

36　歐公下士，近世無比。作河北轉運使，過滑州，訪劉羲叟於陋巷中。羲叟時爲布衣，未有知者。公任翰林學士，嘗有空頭門狀數十紙隨身，或見賢士大夫稱道人物，必問其所居，書填門狀，先往見之。果如所言，則便以延譽，未嘗以位貌驕人也。《曲洧舊聞》卷三。《何氏語林》卷三。《昨非庵日纂》二集卷六。

37　歐陽文忠公修自言，初移滑州，到任，會宋子京曰：「有某大官，頗愛子文，俾我求之。」文忠遂授以近著十篇。又月餘，子京告曰：「某大官得子文讀而不甚愛，曰：『何爲文格之退也？』」文忠笑而不答。既而文忠爲知制誥，人或傳有某大官極稱一丘良孫之文章，文忠使人訪之，乃前日所投十篇，良孫盜爲己文以贄。而稱美之者，即昔日子京所示之某大官也。文忠不欲斥其名，但大笑而已。未幾，文忠出爲河北都轉運使，見邸報，丘良孫以獻文字，召試拜官，心頗疑之，及得所獻，乃令狐挺平日所著之《兵論》也，文忠益歎駭。異時爲侍從，因爲仁宗道其事，仁宗駭怒，欲奪良孫官，文忠曰：「此乃朝廷已行之命，當日失於審詳，若追奪之，則所失又多也。」仁宗以爲然，但發笑者久之。《宋朝事實類苑》卷七十引《倦游録》。

38　見蘇舜欽8。

39　歐陽文忠慶曆中爲諫官……大忤權貴，遂除修起居注、知制誥。韓、富既罷，未幾，以龍圖閣直學士爲河北都運，令計議河事邊事。其實宰相欲以事中之也。二相賈昌朝、陳執中。會令内侍供奉官王昭明同往相度河事，公言：「今命侍從出使，故事無内侍同行之理，而臣實恥之。」朝廷從之。公在河北，職事甚振，無可中傷。會公甥張氏，妹婿龜正之女，非歐生也，幼孤，鞠育于家，嫁姪晟。晟自虔州司户罷，以替名僕陳諫同行，而張與諫通。事發，鞠于開封府右軍巡院。張懼罪，且圖自解免，其語皆引公未嫁時事，詞多醜異。軍巡判官、著作佐郎孫揆止劾張與諫通事，不復支蔓。宰相聞之怒，再命太常博士、三司户部判官蘇安世勘之，遂盡用張前後語成案。俄又差王昭明者監勘，蓋以公前事，欲令釋恨也。昭明至獄，見安世所劾案牘，視之駭曰：「昭明在官家左右，無三日不説歐陽修。今省判所勘，乃迎合宰相意，加以大惡，異日昭明喫劍不得。」安世聞之大懼，竟不敢易揆所勘，但劾歐公用張氏資買田産立户事奏之。宰相大怒。公既降知制誥、知滁州，而安世坐牒三司取録問吏人不聞奏，降殿中丞、泰州監税，昭明降壽春監税。《默記》卷下。參見王昭明1。

40　歐公甥女適夫張氏。夫死，孤女歸父家，嫁公族子晟。晟之官，至宿州，赴郡宴，歸而失其舟，至京師捕得之。開封府勘，乃梢人與晟妾通，妻知而欲笞之，反爲妾所誘，並與梢人通。府尹承當路風旨，令張氏引公以自解。獄奏，仁宗大駭，遣中使王昭明監勘，而張氏反異，公遂得明白。猶坐以張氏奩具買田，作歐陽户名，出知滁州。《行營雜録》。

41　歐後爲人言其盜甥，表云：「喪厥夫而無託，孤女以來歸。張氏此時，年方七歲。」内翰伯見而笑云：「七歲，正是學簸錢時也。」歐詞云：「江南柳，葉小未成陰。人爲絲輕那忍折，鶯憐枝嫩不勝吟。留取待春深。　　十四五，閒抱琵琶尋。堂上簸錢堂下走，恁時相見已留心。何況到如今。」歐知貢舉時，落第舉人作《醉蓬萊》詞以譏之，詞極醜詆。《錢氏私志》。

42　見趙槩3。

43　見王禹偁35。

44　歐陽文忠公謫守滁陽，築醒心、醉翁亭於琅琊幽谷，且命幕客謝某者，雜植花卉其間。謝以狀問名品，公即書紙尾云：「淺深紅白宜相間，先後仍須次第栽。我欲四時酒去，莫教一日不花開。」其清放如此。《西清詩話》卷下。《侯鯖録》卷一。《堯山堂外紀》卷四十八。《堅瓠辛集》卷四。《宋詩紀事》卷十二。

45　歐陽文忠公始自河北都轉運謫守滁州，於琅邪山間作亭，名曰「醉翁」，自爲之記。其后王詔守滁，請東坡大書此記而刻之，流布世間。……政和中，唐少宰恪守滁，亦作亭山間，名曰「同醉」，自作記，且大書之，立石亭上，意以配前人云。《卻掃編》卷下。

46　《醉翁亭記》初成，天下莫不傳誦，家至户到，當時爲之紙貴。宋子京得其本，讀之數過，曰：「只目爲醉翁亭賦，有何不可？」《曲洧舊聞》卷三。

47　〔《醉翁亭記》〕成，刻石，遠近争傳，疲於模打。山僧云：寺庫有氊，打碑用盡，至取僧堂卧氊給用。凡商賈來供施，亦多求其本，所過關征，以贈監官，可以免税。《方輿勝覽》卷四十七引《滁陽郡志》。

48　見蘇軾100。

49　歐文忠在滁州，通判杜彬善彈琵琶。公每飲酒必使彬爲之，往往酒行遂無算，故有詩云：「坐中醉客誰最賢，杜彬琵琶皮作弦。」此詩既出，彬頗病之，祈公改去姓名，而人已傳，卒不得諱。《石林避暑録話》卷二。《宋稗類鈔》卷七。參見杜彬1。

50　歐陽文忠好推挽後學。王向少時爲三班奉職，幹當滁州一鎮，時文忠守滁州。有書生爲學子不行束脩，自往詣之，學子閉門不接，書生訟於向，向判其牒曰：「禮聞來學，不聞往教。先生既已自屈，弟子寧不少高？盍二物以收威，豈兩辭而造獄。」書生不直向判，徑持牒以見歐公。公一閲，大稱其才，遂爲之延譽奬進，成就美名，卒爲聞人。《夢溪筆談》卷十五。《墨客揮犀》卷三。

51　歐陽公頃謫滁州，一同年忘其人將赴閬倅，因訪之，即席爲一曲歌以送，曰：「記得金鑾同唱第，春風上國繁華。而今薄宦老天涯。十年岐路，孤負曲江花。　　聞説閬山通閬苑，樓高不見君家。孤城寒日等闲斜。離愁無盡，紅樹遠連霞。」其飄逸清遠，皆白之品流也。公不幸，晚爲憸人構淫艷數曲射之，以成其毁。予皇祐中，都下已聞此闋歌於人口者二十年矣。嗟哉！不能爲之力辨。公尤不喜浮圖，文瑩頃持蘇子美書薦謁之，迨還吴，蒙詩見送，有「孤闲竺乾格，平淡少陵才」，及有「林間著書就，應寄日邊來」之句，人皆怪之。《湘山野録》卷上。《宋朝事實類苑》卷三十五。

52　歐陽文忠公慶曆末，宿采石。舟人甫睡，潮至月黑，公方就寢，微聞呼聲曰：「去未？」舟尾有答者曰：「有參政船宿此，不可擅去，齋料幸爲至。」五鼓，岸上臘臘馳驟聲，舟尾者呼曰：「齋料幸見還。」有且行且答者曰：「道場不清浄，無所得。」公異之。後游金山，與長老瑞新語，新曰：「某夜建水陸，有施主室至，忽乳一子，俄覺腥風滅燭，大衆恐。」使人問其時，公宿采石之夜。其後蔡州求退之鋭者，亦其前知然耶？時公自參知政事除蔡州。《冷齋夜話》卷一。《閒窗括異志》。《樂善録》卷三。《宋稗類鈔》卷一。

53　歐陽文忠公在揚州，作平山堂，壯麗爲淮南第一。上據蜀岡，下臨江南數百里，真、潤、金陵三州隱隱若可見。公每暑時輒凌晨攜客往游，遣人走邵伯取荷花千餘朵，以畫盆分插百許盆，與客相間。遇酒行，即遣妓取一花傳客，以次摘其葉，盡處則飲酒，往往侵夜載月而歸。餘紹聖初始登第，嘗以六、七月之間館于此堂者幾月。屬歲大暑，環堂左右，老木參天，後有竹千餘竿，大如椽，不復見日色，蘇子瞻詩所謂「稚節可專車」是也。寺有一僧，年八十餘，及見公，猶能道公時事甚詳。《石林避暑録話》卷一。《何氏語林》卷二十五。《宋稗類鈔》卷四。《詞林紀事》卷四。

54　歐陽公在揚州，暑月會客，取荷花千朵插盆中，圍遶坐席。又命坐客傳花，人摘一葉，盡處飲以酒。故《答吕通判》詩云：「千頃芙蕖蓋水平，揚州太守舊多情。畫盆圍處花光合，紅袖傳來酒令行。」《韻語陽秋》卷十六。《堯山堂外紀》卷四十八。

55　歐陽文忠公知滁州日，作亭琅玡山，自號醉翁，因以名亭。後守揚州，於僧寺建平山堂，甚得觀覽之勝。堂下手植柳數株。後數年，公在翰林，金華劉原父守維揚，公出家樂飲餞，親作《朝中措》詞。議者謂非劉之才，不能當公之詞，可謂雙美矣。詞曰：「平山欄檻倚晴空。山色有無中。手種堂前楊柳，别來幾度春風。　　文章太守，揮毫萬字，一飲千鍾。行樂直須年少，樽前看取衰翁。」《傅幹注坡詞》卷一。

56　歐陽永叔送劉貢父守維揚，作長短句云：「平山欄檻倚晴空，山色有無中。」平山堂望江左諸山甚近。或以謂永叔短視，故云「山色有無中」。東坡笑之，因賦《快哉亭》道其事云：「長記平山堂上，欹枕江南煙雨，杳杳没孤鴻，認取醉翁語，山色有無中。」蓋山色有無中，非煙雨不能然也。《藝苑雌黄》。《苕溪漁隱叢話》後集卷二十三。《詩人玉屑》卷二十。《堯山堂外紀》卷四十八。《堅瓠辛集》卷四。

57　揚州蜀岡上大明寺平山堂前，歐陽文忠公手植柳一株，謂之「歐公柳」，公詞所謂「手種堂前楊柳，别來幾度春風」者。薛嗣昌作守，相對亦種一株，自傍曰「薛公柳」，人莫不嗤之。嗣昌既去，爲人伐之。不度德有如此者。《墨莊漫録》卷二。

58　大明寺前有平山堂，歐陽公守揚州時所創。負堂而望，江南諸山歷歷在檐楹間，與堂平，故名。公政暇輒往游，嘯詠竟日而返。及殁後，有右司郎中糜師旦，慶元十一月游堂中，宛如疇昔所經，獨歎惜壁間字畫、堂前楊柳之不存耳。翌日渡江，適其兄倅京口，即移柳數十本，屬揚帥趙子固爲補植，且寄詩云：「壁上龍蛇飛去久，堂前楊柳補來新。一生企慕歐陽子，重到平山省後身。」是夕舟行，兄弟對語，至戊夜方寢。晨起，師旦逝矣。《湧幢小品》卷二十四。

59　歐陽永叔侍郎説，頃年知南譙日，忽夢授潁州。又夢公僕輩具帳，明日與幕中會計什物於廳下，夢中問主者何用，對曰：「此晏相公物，令交割與新知州。」明日與幕中會，因説此夢，必當移潁州。未幾，移揚州，又數年，果差知潁州。《宋朝事實類苑》卷四十六。

60　歐公居潁上，申公吕晦叔作太守，聚星堂燕集，賦詩分韻：公得「松」字，申公得「雪」字，劉原父得「風」字，魏廣得「春」字，焦千之得「石」字，王回得「酒」字，徐無逸得「寒」字。又賦室中物：公得鸚鵡螺杯，申公得癭木壺，劉原父得張越琴，魏廣得澄心堂紙，焦千之得金星研，王回得方竹杖，徐無逸得月硯屏風。又賦席間果：公得橄欖，申公得紅蕉子，劉原父得温柑，魏廣得鳳棲，焦千之得金橘，王回得荔枝，徐無逸得楊梅。又賦壁間畫像：公得杜甫，申公得李文饒，劉原父得韓退之，魏廣得謝安石，焦千之得諸葛孔明，王回得李白，徐無逸得魏鄭公。詩編成一集，流行於世。當時四方能文之士及館閣諸公，皆以不與此會爲恨。《風月堂詩話》卷上。《宋詩紀事》卷十四。

61　見吕公著6。

62　歐公閒居汝陰時，一妓甚穎，公歌詞盡記之。筵上戲約，他年當來作守。後數年，公自維揚果移汝陰，其人已不復見矣。視事之明日，飲同官湖上，種黄楊樹子，有詩留纈芳亭云：「柳絮已將春去遠，海棠應恨我來遲。」後三十年東坡作守，見詩笑曰：「杜牧之緑葉成陰之句耶！」《侯鯖録》卷一。《宋稗類鈔》卷四。

63　歐陽公知應天府三日，謁廟史白有五郎廟甚靈，請致禮，不然且爲祟，公頷之。一日，食夹子，輒失之，明日夹子在土偶手中。遂命扃其廟，以留守印封之，戒曰：「予去此，則可開。」然亦無他異。《泊宅編》十卷本卷六。

64　歐公與尹師魯、蘇子美俱出杜祁公之門。歐公雖貴，猶不替門生之禮，和祁公詩云：「公齋每偷暇，師席屢攻堅。善誨常無倦，餘談亦可編。」又云：「昔日青衫遇知己，今日白首再升堂。」蓋未嘗一日忘祁公也。《韻語陽秋》卷十八。《讀書鏡》卷六。

65　見杜衍21。

66　歐陽公自南京留守奉母喪歸葬於瀧岡，將興役，忽陰雨彌月。公念襄事愆期，日夕憂懼。里之父甲，往告公曰：「鄉有沙山之神，乃吾郡太守也，廟祀于此，里人遇水旱，禱之必應。盍以告焉？」公乃爲文，齋潔而謁于神曰：「修扶護母喪，歸袝先域，大事有日，陰雲屢興。今即事矣，幸神寬之，假三日之不雨，則終始之賜，報德何窮！」翌日，天宇開霽，始克舉事。公後在政府，一夕，忽夢如坐官府，門外列旗幟甚衆，視其名號，皆曰「沙山」。公因感悟前事，遂以神之嘉惠其民者聞於朝。《獨醒雜志》卷五。

67　歐陽公之父崇公與母韓國太夫人，皆葬於沙溪瀧岡。胥、楊兩夫人之喪，亦歸袝葬。公辭政日，屢乞豫章，欲歸省墳墓，竟不得請。里中父老至今相傳云：公葬太夫人時，嘗指其山之中曰：「此處他日當葬老夫。」後葬於新鄭，非公意也。《獨醒雜志》卷三。

68　公葬母鄭夫人於瀧岡，蓋終公之身，未嘗兩至也。後竟薨於潁，子孫遂爲潁人。洪景盧謂歐陽氏以一代貴達，而墳墓乃隔爲他壤，且公無一語及于松楸，爲之太息。瀧岡有西陽宫，宫之道士，歲時展省，如其子孫。《聽雨紀談》。《容齋續筆》卷十六。

69　見范仲淹102。

70　見范仲淹103。

71　見范仲淹104。

72　見范仲淹105。

73　見范仲淹106。

74　王荆公初未識歐文忠公，曾子固力薦之，公願得游其門，而荆公終不肯自通。至和中爲群牧判官，文忠還朝，始見知，遂有「翰林風月三千首，吏部文章二百年」之句。然荆公猶以爲非知己也，故酬之曰：「它日儻能窺孟子，此身安敢望韓公。」自期以孟子，而處公以韓愈，公亦不以爲歉。及在政府，薦可爲宰相者三人同一劄子，吕司空晦叔、司馬温公與荆公也。吕申公本嫉公爲范文正黨，滁州之謫實有力；温公議濮廟，不同，力排公而佐吕獻可；荆公又以經術自任而不從公。然公于晦叔則忘其嫌，于温公則忘其議論，于荆公則忘其學術，不如是，安能真見三公之爲宰相耶？世不高公能薦人，而服其能知人。《石林避暑録話》卷二。

75　中書待制公〔朱〕翌新仲，嘗言：「後學讀書未博，觀人文字不可輕詆。且如歐陽公與王荆公詩云：『翰林風月三千首，吏部文章二百年。』荆公答云：『他日若能窺孟子，終身安敢望韓公。』歐公笑曰：『介甫錯認某意，所用事乃謝朓爲吏部尚書，沈約與之書，云二百年來無此作也。若韓文公迨今何止二百年耶！』前後名公詩話，至今博洽之士莫不以歐公之言爲信，而荆公之詩爲誤。不知荆公所用之事，乃見孫樵《上韓退之吏部書》『二百年來無此文也』，歐公知其一而不知其二。故介甫嘗曰：『歐公坐讀書未博耳。』雖然，荆公亦有强辯處。嘗有詩云：『黄昏風雨滿園林，殘菊飄零滿地金。』歐公見而戲之，曰：『秋英不比春花落，傳語詩人仔細吟。』荆公聞之，曰：『永叔獨不見《楚詞》「夕餐秋菊之落英」耶？』」《西塘集耆舊續聞》卷一。

76　公在翰林，仁宗一日乘閒見御閣春帖子，讀而愛之，問左右，曰：「歐陽修之辭也。」乃悉取宫中諸帖閲之，見其篇篇有意，歎曰：「舉筆不忘規諫，真侍從之臣也。」《宋名臣言行録》後集卷二。

77　歐公與王禹玉、范忠文同在禁林。故事，進春帖子，自皇后、貴妃以下諸閣皆有。是時，温成薨未久，詞臣闕而不進。仁宗語近侍：「詞臣觀望，温成獨無有。」色甚不懌。諸公聞之惶駭，禹玉、忠文倉卒作不成。公徐云：「某有一首，但寫進本時偶忘之耳。」乃取小紅箋自録其詩云：「忽聞海上有仙山，煙鎖樓台日月閒。花下玉容長不老，只應春色勝人間。」既進，上大喜。禹玉拊公背，曰：「君文章真是含香丸子也。」《曲洧舊聞》卷七。參見王珪5。

78　歐陽文忠在翰林日，嘗與同院出游，有奔馬斃犬於前。文忠顧曰：「君試言其事。」同院曰：「有犬卧於通衢，逸馬蹄而殺之。」文忠曰：「使子修史，萬卷未已也。」内翰曰：「以爲何如？」文忠曰：「逸馬殺犬於道。」《幕府燕閒録》。案：此當爲穆修、張景事。參見穆修5。

79　歐陽文忠公在兩禁，因赴李都尉家會，至五鼓，傳呼呵殿而歸。至内前，禁中訝趨朝之早，呼歐公官，使人密覘之，知赴李氏集方歸。明日，出知同州。執政留之甚力，以修《唐書》爲言，方不行。《默記》卷下。

80　見王禹偁6。

81　歐陽文忠公使遼，其主每擇貴臣有學者押宴，非常例也，且曰：「以公名重今代，故爾。」其爲外夷敬服也如此。《澠水燕談録》卷二。《宋朝事實類苑》卷二。

82　文元賈公居守北都，歐陽永叔使北還，公預戒官妓辦詞以勸酒，妓唯唯，復使都廳召而喻之，妓亦唯唯。公怪歎，以爲山野。既燕，妓奉觴歌以爲壽，永叔把琖側聽，每爲引滿。公復怪之，召問，所歌皆其詞也。《後山談叢》卷三。

83　見程琳4。

84　見程琳5。

85　〔文忠〕公知潁州時，吕公著爲通判，爲人有賢行，而深自晦默，時人未甚知。公後還朝，力薦之，由是漸見進用。……陳恭公執中素不喜公，其知陳州時，公自潁移南京，過陳，拒而不見。後，公還朝作學士，陳爲首相，公遂不告其門。已而陳出知亳州，尋罷使相，换觀文，公當草制，自謂必不得好詞，及制出，詞甚美，至云：「杜門卻掃，善避權勢而免嫌；處事執心，不爲毁譽而更守。」陳大驚喜，曰：「使與我相知深者，不能道此，此得我之實也。」手録一本寄門下客李師中曰：「吾恨不早識此人。」《墨莊漫録》卷八。《言行龜鑑》卷二。《讀書鏡》卷三。《宋稗類鈔》卷三。《古事比》卷三十七。

86　張安道與歐文忠素不相能，慶曆初，杜祁公、韓、富、范四人在朝，欲有所爲。文忠爲諫官，協佐之。而前日吕申公所用人多不然，于是諸人皆以朋黨罷去。而安道繼爲中丞，頗彈擊以前事，二人遂交怨，蓋趣操各有主也。嘉祐初，安道守成都，文忠爲翰林，蘇明允父子自眉州走成都，將求知安道。安道曰：「吾何足以爲重？其歐陽永叔乎？」不以其爲嫌也。乃爲作書辦裝，使人送之京師，謁文忠。文忠得明允父子所著書，亦不以安道薦之非其類，大喜曰：「後來文章當在此。」即極力推譽，天下于是高此兩人。子瞻兄弟後出入四十餘年，雖物議于二人各不同，而亦未嘗敢有纖毫輕重于其間也。《石林避暑録話》卷三。《何氏語林》卷三。《宋稗類鈔》卷六。

87　至和、嘉祐間，場屋舉子爲文尚奇澀，讀或不能成句。歐陽文忠公力欲革其弊，既知貢舉，凡文涉雕刻者，皆黜之。時范景仁、王禹玉、梅公儀、韓子華同事，而梅聖俞爲參詳官，未引試前，唱酬詩極多。文忠「無譁戰士銜枚勇，下筆春蠶食葉聲」，最爲警策。聖俞有「萬蟻戰時春晝永，五星明處夜堂深」，亦爲諸公所稱。及放榜，平時有聲如劉輝輩，皆不預選，士論頗洶洶。未幾，詩傳，遂哄哄然，以爲主司耽於唱酬，不暇詳考校，且言以五星自比，而待吾曹爲蠶蟻，因造爲醜語。自是禮闈不復敢作詩，終元豐末幾三十年。元祐初，雖稍稍爲之，要不如前日之盛。然是榜得蘇子瞻爲第二人，子由與曾子固皆在選中，亦不可謂不得人矣。《石林詩話》卷下。《宋詩紀事》卷十二。

88　嘉祐中，士人劉幾，累爲國學第一人，驟爲怪嶮之語，學者翕然效之，遂成風俗，歐陽公深惡之。會公主文，決意痛懲，凡爲新文者，一切弃黜，時體爲之一變，歐陽之功也。有一舉人論曰：「天地軋，萬物茁，聖人發。」公曰：「此必劉幾也。」戲續之曰：「秀才刺，試官刷。」乃以大硃筆横抹之，自首至尾，謂之「紅勒帛」，判大「紕繆」字榜之，既而果幾也。復數年，公爲御試考官，而幾在庭。公曰：「除惡務力，今必痛斥輕薄子，以除文章之害。」有一士人論曰：「主上收精藏明於冕旒之下。」公曰：「吾已得劉幾矣。」既黜，乃吴人蕭稷也。是時試《堯舜性之賦》有曰：「故得静而延年，獨高五帝之壽；動而有勇，形爲四罪之誅。」公大稱賞，擢爲第一人，及唱名，乃劉煇，人有識之者曰：「此劉幾也，易名矣。」公愕然久之。《夢溪筆談》卷九。《堯山堂外紀》卷四十八。《宋稗類鈔》卷二。

89　東坡有曰：「詩賦以一字見工拙。」誠哉是言。嘗記前輩説歐公柄文衡，出《堯舜性仁賦》，取劉煇天下第一。首聯句曰：「世陶極治之風，雖稽於古；内積安行之德，蓋禀於天。」劉來謁謝，頗自矜。公雖喜之，而嫌其「積」字不是性，爲改作「藴」，劉頓駭服。《履齋示兒編》卷八。《夢溪筆談》卷九。

90　歐陽文忠知貢舉，省闈故事，士子有疑，許上請。文忠方以復古道自任，將明告之，以崇雅黜浮，期以丕變文格，蓋至日昃，猶有喋喋弗去者，過晡稍閴矣。方與諸公酌酒賦詩，士又有扣簾，梅聖俞怒曰：「瀆則不告，當勿對。」文忠不可，竟出應，鵠袍環立觀所問。士忽前曰：「諸生欲用堯舜字，而疑其爲一事或二事，惟先生幸教之。」觀者哄然笑。文忠不動色，徐曰：「似此疑事，誠恐其誤，但不必用可也。」内外又一笑。它日每爲學者言，必蹙頞及之，一時傳以爲雅謔。《桯史》卷九。《宋稗類鈔》卷六。參見楊億45。

91　嘉祐二年，歐陽永叔主文，省試《豐年有高廩》詩，云出《大雅》，舉子喧嘩。爲御史吴中復所彈，各罰金四斤。《江鄰幾雜志》。

92　歐知貢舉，題目出「通其變使民不倦」，乃云「通其變而使民不倦」。賢良作唱曰：「試官偏愛外生兒。」於是科場大哄。《錢氏私志》。《萬曆野獲編》卷十五。

93　歐陽永叔主文，試《貴老爲其近於親賦》。有進士散句云：「覩兹黄耇之狀，類我嚴君之容。」時哄堂大笑。《拊掌録》。

94　歐陽公知貢舉日，每遇考試倦坐，後常覺一朱衣人時復點頭，然後其文入格，不爾則無復與考。始疑侍史，及回視之，一無所見。因語其事於同列，爲之三歎。嘗有句云：「唯願朱衣一點頭。」《古今事文類聚》前集卷二十五。《堯山堂外紀》卷四十八。

95　王介甫蘇子瞻皆爲歐陽文忠公所收，公一見二人，便知其他日不在人下。贈介甫詩云：「老去自憐心尚在，後來誰與子争先。」子瞻登乙科，以書謝歐公，歐公語梅聖俞曰：「老夫當避此人放出一頭地。」當是時，二人俱未有聲，而公知之於未遇之時，如此所以爲一世文宗也與！《韻語陽秋》卷十八。

96　見蘇軾12—14。

97　嘉祐二年，餘與端明韓子華、翰長王禹玉、侍讀范景仁、龍圖梅公儀同知禮部貢舉，辟梅聖俞爲小試官。凡鎖院五十日。六人者相與唱和，爲古律歌詩一百七十餘篇，集爲三卷。禹玉，餘爲校理時，武成王廟所解進士也，至此新入翰林，與餘同院，又同知貢舉，故禹玉贈餘云：「十五年前出門下，最榮今日預東堂。」餘答云：「昔時叨入武成宫，曾看揮毫氣吐虹。夢寐闲思十年事，笑談今此一罇同。喜君新賜黄金帶，顧我宜爲白髮翁」也。天聖中，餘舉進士，國學南省皆忝第一人薦名，其後景仁相繼亦然，故景仁贈餘云：「澹墨題名第一人，孤生何幸繼前塵」也。聖俞自天聖中與餘爲詩友，餘嘗贈以《蟠桃》詩，有韓、孟之戲，故至此梅贈餘云：「猶喜共量天下士，亦勝東野亦勝韓。」而子華筆力豪贍，公儀文思温雅而敏捷，皆勍敵也。前此爲南省試官者，多窘束條制，不少放懷。餘六人者，懽然相得，群居終日，長篇險韻，衆製交作，筆吏疲於寫録，僮史奔走往來，間以滑稽嘲謔，形於風刺，更相酬酢，往往烘堂絶倒，自謂一時盛事，前此未之有也。《歸田録》卷二。

98　見富弼29。

99　見張先10。

100　歐陽公知開封府，承包拯政猛之後，一切循理，不事風采。或以拯之政勵修者，答曰：「凡人材性不一，各有長短。用其所長，事無不舉；强其所短，政必不逮。吾亦任吾所長爾。」聞者服其言。《苕溪漁隱叢話》後集卷二十三引《本朝名臣傳》。

101　〔歐陽文忠〕公於修《唐書》，最後至局，專修紀、志而已，列傳則宋尚書祁所修也。朝廷以一書出於兩手，體不能一，遂詔公看詳列傳，令删修爲一體。公雖受命，退而歎曰：「宋公於我爲前輩，且人所見多不同，豈可悉如己意？」於是一無所易。及書成，奏御吏白舊例，修書只列書局中官高者一人姓名，云某等奉敕撰，而公官高，當書。公曰：「宋公於列傳亦功深者，爲日且久，豈可掩其名而奪其功乎？」於是紀、志書公姓名，列傳書宋姓名。此例皆前未有，自公爲始也。宋公聞而喜曰：「自古文人不相讓，而好相陵掩，此事前所未聞也。」《墨莊漫録》卷八。《宋名臣言行録》後集卷二。《宋稗類鈔》卷三。

102　初，仁宗以《唐書》淺陋，命官刊修，在職十年而修至，分撰紀、表、志，七年書成。宰相韓琦素不悦宋祁，以所上列傳文采雕飾太過，又一書出兩手，詔修看詳，改歸一體。修受命，歎曰：「宋公於我前輩，人所見不同，詎能盡如己意？」遂不易一字。又故事：修書進御，惟書官崇者。是時，祁守鄭州，修位在上，修曰：「宋公於此，日久功深，吾可掩其長哉！」遂各列其姓名。宋庠聞而喜曰：「自昔文人相凌掩，斯事古未有也。」《苕溪漁隱叢話》後集卷二十三引《本朝名臣傳》。

103　見宋祁30。

104　見宋祁31。

105　舊傳焦千之學於歐陽公。一日，造劉貢父，劉問：「《五代史》成邪？」焦對：「將脱稿。」劉問：「爲韓瞠眼立傳乎？」焦默然。劉笑曰：「如此，亦是第二等文字耳。」《齊東野語》卷十三。

106　見王安石204。

107　見王安石205。

108　見吴孝宗1。

109　歐公作王文正墓碑，其子仲儀諫議，送金酒盤醆十副、注子二把，作潤筆資。歐公辭不受，戲云：「正欠捧者耳。」仲儀即遣人如京師，用千緡買二侍女并獻。公納器物而卻侍女，答云：「前言戲之耳。」蓋仲儀初不知薛夫人嚴而不容故也。《高齋漫録》。

110　江鄰幾與歐陽公契分不疎，晚著《雜志》，詆公尤力。梅聖俞以爲言，而公終不問。鄰幾既死，公弔之，哭之痛，且告其子曰：「先公埋銘，修當任其責矣。」故公叙銘鄰幾，無一字貶之。前輩云：「非特見公能有所容，又使天下後世讀公之文，知公與鄰幾，始終如一，且將不信其所詆矣。」《能改齋漫録》卷十。《宋稗類鈔》卷三。

111　見韓琦57。

112　見韓琦58。

113　見韓琦71。

114　見韓琦84。

115　嘉祐八年上元夜，賜中書、樞密院御筵于相國寺羅漢院。國朝之制，歲時賜宴多矣，自兩制已上皆與。惟上元一夕，祇賜中書、樞密院，雖前兩府見任使相，皆不得與也。是歲昭文韓相、集賢曾公、樞密張太尉皆在假不赴，惟餘與西廳趙侍郎、副樞胡諫議宿、吴諫議奎四人在席。酒半相顧，四人者皆同時翰林學士，相繼登二府，前此未有也。因相與道玉堂舊事爲笑樂，遂皆引滿劇飲，亦一時之盛事也。《歸田録》卷二。《宋朝事實類苑》卷二十四。

116　見富弼38。

117　〔歐〕公平生不甚留意《禮》經，常與祖父説濮議事……自云：某平生何嘗讀《儀禮》。偶至書院中，見學生有之，遂取而讀，見「爲人後者爲其父齊衰杖期」云云，其言與修意合，由是破諸異議，自謂得之多矣。《蘇魏公譚訓》卷一。《宋名臣言行録》後集卷二。

118　〔歐〕公自著《濮議》兩篇，其間有曰：「一時臺諫謂因言得罪，猶足取美名。是時聖德恭儉，舉動無差；兩府大臣，亦各無大過，未有事可以去者。惟濮議未定，乃曰，此好題目，所謂奇貨不可失也，於是相與力言。」歐公此論，卻欠反思。若如此，則前此己爲諫官侍從時，每事争辯，豈亦是貪美名、求奇貨、尋好題目耶！餘嘗作《濮議》詩云：「濮園議起沸烏臺，傳語歐公莫怨猜。須記上坡持橐日，也曾尋探好題來。」《鶴林玉露》丙編卷二。

119　〔歐陽〕文忠與〔王〕懿恪雖友婿，文忠心少之。文忠爲參政時，吏擬進懿恪僕射，文忠曰：「僕射，宰相官也。王拱辰非曾任宰相者，不可。」改東宫官，以至拜宣徽使，終身不至執政。蓋懿恪主吕文靖，文忠主范文正，其黨不同云。《邵氏聞見録》卷八。

120　見王拱辰8。

121　英宗之喪，歐公於衰絰之下，服紫地皂花緊絲袍以入臨。劉庠奏乞貶責，上遣使語歐陽公，使易之，歐陽公拜伏面謝。《宋名臣言行録》後集卷二。

122　見邵雍41。

123　公長子發娶冲卿之女。郎中薛良孺，歐陽公之妻族也，曩歲坐舉官不當被劾，遷延踰南郊赦赦原。良孺由是怨之，揚言於衆，云公有帷簿之醜。朝士以濮議故，多疾公，由是流布遂廣。蔣之奇遂以此事劾之，仍言：「某月日，彭思永爲臣言。」上以爲無是事，之奇伏地叩頭，固請以其奏付密院。於是公與冲卿皆上章自辨。後數日，復取其奏以入，因謂執政曰：「言事者以閨門曖昧之事中傷大臣，此風不可長。」乃命之奇、思永分析，皆無以對，俱坐謫官，仍敕榜朝堂。先是，之奇盛稱濮議之是以媚修，由是薦爲御史，既而反攻修。修尋亦外遷，故其謝上表曰：「未乾薦禰之墨，已關射羿之弓。」《宋名臣言行録》後集卷二。《涑水記聞》卷十六。

124　熙寧初，歐文忠在政府，言官亦誣其私子婦吴氏，惟冲卿以己女嘗辨於文疏，餘無一言爲明其罔蔑。《珍席放談》卷下。

125　歐陽在政府日，臺官以閨閫誣訕之，公上章力乞辨明。神宗手詔賜公曰：「春寒，安否？前事朕已累次親批出，詰問因依從來，要卿知。」又詔曰：「春暖久不相見，安否？數日來，以言者污卿以大惡，朕曉夕在懷，未嘗舒釋。故累次批出，再三詰問其從來事狀，訖無以報。前日見卿文字，要辨明，遂自引過。今日已令降出，仍出牓朝堂，使中外知其虚妄。事理既明，人疑亦塞，卿直起視事如初，毋恤前言。」又塗去「塞」字，改作「釋」字。宸翰今藏公家。《獨醒雜志》卷八。

126　潁陽石唐山一峰特峙，勢雄秀，獨支徑通絶頂，有石室，邢和璞算心處也。治平中，許昌齡安世諸父早得神仙術，杖策來居，天下傾焉。後游太清宫，時歐陽文忠公守亳社，公生平不肯佛老，聞之，要致州舍。與語，豁然有悟……一日，公問道，許告以公屋宅已壞，難復語此，但明瞭前境，猶庶幾焉。且道公昔游嵩山見神清洞事。公默有所契，語祕不傳。後公歸汝陰，臨薨，以詩寄之云：「石唐仙室紫雲深，潁陽真人此算心。真人已去升寥廓，峨峨嵒花自開落。我昔曾爲洛陽客，偶向嵒前坐磐石。四字丹書萬仞崖，神清之洞銷樓台。雲深路絶無人到，鸞鶴今應待我來。」《西清詩話》卷下。《宋詩紀事》卷十二。

127　歐陽文忠公平生詆佛老。……公既登政路，法當得墳寺，極難之，久不敢請，已乃乞爲道宫。凡執政以道宫守墳墓，惟公一人。韓魏公初見奏牘，戲公曰：「道家以超生不死爲貴，公乃使在丘壠之側，老君無乃卻辭行乎？」公不覺失聲大笑。《石林避暑録話》卷一。

128　兩府例得墳院，歐陽公既參大政，以素惡釋氏，久而不請。韓公爲言之，乃請瀧岡之道觀。又以崇公之諱，因奏改爲西陽宫，今隷吉之永豐。後公罷政出守青社，自爲阡表，刻碑以歸。江行過采石，舟裂碑沈，舟人曰：「神如有知，石將出。」有頃，石果見，遂得以歸立于其宫。紹興乙卯，宫焚，不餘一瓦，碑亭獨無恙。《獨醒雜志》卷二。

129　歐陽公居永豐縣之沙溪，其考崇公葬焉，所謂瀧岡阡是也。厥後奉母鄭夫人之喪歸合葬，載青州石鐫阡表。石緑色，高丈餘，光可鑑。阡近沙山太守廟。襄事禱于廟，祝板猶存。曰：「大事有日，陰雲屢興，假以三日之晴，則拜神之賜，其敢忘報！」執政得立功德寺，公素排佛教，雅不欲立寺。崇公諱觀，又不可立觀，乃立青陽宫。然公自葬鄭夫人之後，不復歸故鄉。《鶴林玉露》甲編卷一。

130　歐陽文忠公爲其考崇公及太夫人撰《瀧岡阡表》成，勒諸石，遣吏齋之歸，并檄郡守董墓事。渡江，風濤大作，有龍蜿蜒夾舟。舟欲覆，篙師呼曰：「客有懷寶者乎？請投之以禳此厄。」客曰：「無之，惟碑在焉。」因共擠之江，龍乃冉冉去，波亦平，遂得竟渡。吏持檄以實告郡守，守訝之，令吏祭墓，且以告，則碑已巋然植於其側矣。守墓者曰：昨之夜震電發土，碑於是出也。薄視之，見表文中獨以朱圈「祭而豐不如養之薄」八字，滴水淋漓，自額及趺不絶。硃迹炳然，閲數百載如新。《金石萃編》卷一百三十七引《江西通志》。

131　歐陽文忠公自歷官至爲兩府，凡有建明於上前，其詞意堅確，持守不變，且勇於敢爲，王荆公嘗歎其可任大事。及荆公輔政，多所更張，而同列少與合者。是時歐陽公罷參知政事，以觀文殿學士知蔡州。荆公乃進之爲宣徽使，判太原府，許朝覲，意在引之執政，以同新天下之政。而歐陽公懲濮邸之事，深畏多言，遂力辭恩命，繼以請老而去。荆公深歎惜之。《東軒筆録》卷九。《宋朝事實類苑》卷九。

132　歐陽文忠公在蔡州，屢乞致仕。門下生蔡承禧因間言曰：「公德望爲朝廷倚重，且未及引年，豈容遽去也？」歐陽答曰：「某平生名節，爲後生描畫盡，惟有早退，以全晚節，豈可更俟驅逐乎？」承禧歎息，無以答。《倦游雜録》。《宋名臣言行録》後集卷二。《清波雜志》卷九。《昨非庵日纂》二集卷十九。

133　居士初謫滁州，自號醉翁，既老而衰且病，將退休於潁水之上，則又更號六一居士。客有問曰：「六一何謂也？」居士曰：「吾家藏書一萬卷，集録三代以來金石遺文一千卷，有琴一張，有棋一局，而常置酒一壺。」客曰：「是爲五一爾，奈何？」居士曰：「以吾一翁老於此五物之間，是豈不爲六一乎？」客曰：「子欲逃名者乎，而屢易其號，此莊生所謂畏影而走乎日中者也。餘將見子疾走大喘渴死，而名不得逃也。」居士曰：「吾固知名之不可逃，然亦知夫不必逃也，吾爲此名，聊以志吾之樂耳。」《苕溪漁隱叢話》後集卷二十三引《六一居士傳》。《詩人玉屑》卷十七。

134　公平生少有所好，獨好收畜古文圖書，集三代以來金石刻爲一千卷，以校正史傳百家訛謬之説爲多。在滁時，自號醉翁。晚年自號六一居士，曰：「吾集古録一千卷，藏書一萬卷，琴一張，棋一局，常置酒一壺，吾老其間，是爲六一。」《宋名臣言行録》後集卷二引《行狀》。《石林燕語》卷十。《東都事略》卷七十二。《何氏語林》卷十一。《堯山堂外紀》卷四十八。

135　見常秩1、2。

136　見常秩3。

137　歐陽文忠公與韓子華、吴長文、王禹玉同直玉堂，嘗約五十八歲即致仕，子華書於柱上。其後過限七年，方踐前志，作詩寄子華曰：「俗諺云：也賣弄得過裏。」其詩曰：「人事從來無處定，世塗多故踐言難。誰知潁水閒居士，十頃西湖一釣竿。」《墨莊漫録》卷三。《宋詩紀事》卷十二。《古謡諺》卷六十。

138　初，歐陽文忠公與趙少師同在中書，嘗約還政後再相會。及告老，趙自南京訪文忠公于潁上。文忠公所居之西堂曰「會老」，仍賦詩以志一時盛事。時翰林吕學士公著方牧潁，職兼侍讀及龍圖，特置酒於堂，宴二公。文忠公親作口號，有「金馬玉堂三學士，清風明月兩閒人」之句，天下傳之。《澠水燕談録》卷四。《青箱雜記》卷八。《宋詩紀事》卷十三。

139　趙叔平罷參政，致政居睢陽；歐陽永叔罷參政，致政居汝陰。叔平一日乘安輿來訪永叔，時吕晦叔以金華學士知潁州，啓宴以召二公。於是歐公自爲優人致語及口號，高誼清才，紳以爲美談。口號曰：「欲知盛集繼荀陳，請看當筵主與賓。金馬玉堂三學士，清風明月兩闲人。紅芳已過鶯猶囀，青杏初嘗酒正醇。好景雖逢良會少，乘歡舉白莫辭頻。」《倦游雜録》。《墨客揮犀》卷十。《詩話總龜》前集卷二。《宋朝事實類苑》卷三十五。《古今事文類聚》前集卷三十二。《堯山堂外紀》卷四。

140　見趙槩7。

141　歐陽文忠公不喜釋氏，士有談佛書者，必正色視之，而公之幼子小字和尚。或問：「公既不喜佛，排浮屠，而以和尚名子何也？」公曰：「所以賤之也，如今人家以牛驢名小兒耳。」問者大笑，且伏公之辨也。《澠水燕談録》卷十。《宋朝事實類苑》卷六十六。

142　一長老在歐陽公座上，見公家小兒有小名僧哥者，戲謂公曰：「公不重佛，安得此名？」公笑曰：「人家小兒要易長育，往往以賤名爲小名，如狗、羊、犬、馬之類是也。」聞者莫不服公之捷對。《道山清話》。《拊掌録》。

143　歐陽公素不信釋氏之説。……既登二府，一日被病亟，夢至一所，見十人端冕環坐。一人云：「參政安得至此，宜速反舍。」公出門數步，復往問之，曰：「公等豈非釋氏所謂十王者乎？」曰：「然。」因問：「世人飯僧造經，爲亡人追福，果有益乎？」答云：「安得無益？」既寤，病良已。自是遂信佛法。《韻語陽秋》卷十二。《詩話總龜》後集卷四十五。

144　歐陽氏子孫奉釋氏甚衆，往往尤嚴于它士大夫家。餘在汝陰，嘗訪公之子棐于其家。入門，聞歌唄鐘磬聲自堂而發。棐移時出，手猶持數珠，諷佛名，具謝今日適齋日，與家人共爲佛事方畢。問之，云公無恙時，薛夫人已自爾，公不禁也。及公薨，遂率其家無良賤悉行之。汝陰有老書生，猶及從公游，爲予言公晚聞富韓公得道于浄慈本老，執禮甚恭。以爲富公非苟下人者，因心動，時法顒師住薦福寺，所謂顒華嚴者，本之高弟，公稍從問其説。顒使觀《華嚴》，讀未終而薨。《石林避暑録話》卷一。

145　見韓琦119。

146　六一先生作事皆寓深意。……韓魏公同在政府，六一長魏公一歲，魏公諸事頗從之。至議推尊濮安懿王，同朝俱攻六一，故六一遺令托魏公作墓志。墓志中盛言初議推尊，時乃政府熟議，共入文字，欲令魏公承當此事，以破後世之惑耳。《嬾真子録》卷二。

147　歐陽文忠公初但謚文，蓋以配韓文公。常夷甫方兼太常，晚與文忠相失，乃獨謂公有定策功，當加忠字，實抑之也。李邦直作議，不能固執，公論非之。當時士大夫相謂曰：「永叔不得謚文公，此謚必留與介甫耳。」其後信然。《老學庵筆記》卷五。

148　韓魏公薨，士大夫以勳德難名，知與不知，皆爲泫然而歎曰：「天何不爲我留歐陽公，爲魏公作志文而後死也！」《詩話總龜》前集卷三十二。

149　歐陽文忠喜士爲天下第一，嘗好誦孔北海「坐上客常滿，樽中酒不空」。《冷齋夜話》卷二。《詩話總龜》前集卷五十。

150　歐公凡遇後進投卷，可采者悉録之爲一册，名曰「文林」。《林下偶談》卷三。《木筆雜鈔》卷下。《茶香室四鈔》卷十二。

151　歐陽文忠公，文章道義，天下宗師，凡世俗所嗜，一無留意，獨好古石刻。自岐陽石鼓，岱山、鄒繹之篆，下及漢、魏已來碑刻，山崖川谷，荒林破塚，莫不皆取，以爲《集古録》。因其石本，軸而藏之。撮其大要，别爲目録，并載可以正史學之闕謬者，以傳後學。跋尾多公自題，復爲之序，請蔡君謨書之，真一代絶筆也。公之守亳也，餘主蒙城簿，嘗得閲之。《澠水燕談録》卷七。《宋朝事實類苑》卷五十一。

152　公言：「歐陽文忠公讀書，五行俱下，吾嘗見之。但近覷耳。若遠視，何可當！」《欒城先生遺言》。

153　歐陽文忠近視，常時讀書甚艱，惟使人讀而聽之。在政府數年，每進文字，亦如常人，不以爲異。《石林燕語》卷十。

154　爲學三多，士皆知其説。孫公莘老請益於歐陽公，公曰：「此無他，唯勤讀書而多，爲之自工。世人患作文字少，又懶讀書，每一書出，必求過人，如此少有至者。疵病不必待人指摘，多作自見之。」孫書于座右。《清波雜志》卷十一。

155　歐陽文忠公不喜《中説》，以爲無所取，而司馬温公酷愛之。《甕牖閒評》卷五。

156　歐陽永叔不好杜詩，蘇子瞻不好司馬《史記》，餘每與黄魯直怪嘆，以爲異事。《後山詩話》。

157　歐公不言文章，而喜談政事。君謨不言政事，而喜論文章。各不矜其所能也。《魏公譚訓》卷四。《宋名臣言行録》後集卷四。《自警編》卷二。《蓬窗目録》卷六。《昨非庵日纂》一集卷十二。

158　歐陽永叔每誇政事，不誇文章，蔡君謨不誇書，吕濟叔不誇棋，何公南不誇飲酒，司馬君實不誇清節，大抵不足則誇也。《東齋記事》補遺。《何氏語林》卷十八。《宋稗類鈔》卷五。

159　餘平生所作文章，多在三上，乃馬上、枕上、厠上也。蓋唯此尤可以屬思爾。《歸田録》卷二。《閒燕常談》。《宋朝事實類苑》卷十。《堯山堂外紀》卷四十八。《黄嬭餘話》卷二。《宋稗類鈔》卷五。

160　歐陽文忠公作文既畢，貼之牆壁，坐卧觀之，改正盡善，方出以示人。《春渚紀聞》卷七。

161　歐陽文忠公每爲文，既成，必屢自竄易，至有不留本初一字者。其爲大文章，則書而傳之屋壁，出入觀省之。至於尺牘單簡，亦必立藁。其精審如此。《吕氏雜記》卷上。

162　歐陽公晚年，嘗自竄定平生所爲文，用思甚苦。其夫人止之曰：「何自苦如此，當畏先生嗔耶？」公笑曰：「不畏先生嗔，卻怕後生笑。」《寓簡》卷八。

163　韓魏公在相，曾乞《晝錦堂記》于歐公，云：「仕宦至將相，富貴歸故鄉。」韓公得之愛賞。後數日，歐復遣介，别以本至，云：「前有未是，可换此本。」韓再三玩之，無異前者，但於「仕宦」、「富貴」下各添一「而」字，文義尤暢。先子云：「前輩爲文，不易如此。」《過庭録》。

164　永叔作韓忠獻《晝錦堂記》，開石了，以碑本寄張安道。安道嗟歎久之，云：「惜乎不先寄老夫，使此記遂有小纇。『以武康之節，來治於相』，兩句中可去一字。不然，『以武康之節來治相』，又不然，『以武康來治于相』。」《桐江詩話》。《苕溪漁隱詩話》後集卷二十三。

165　曾南豐讀歐陽公《晝錦堂記》「來治於相」，《真州東園記》「泛以畫舫之舟」二語，皆以爲病。《邵氏聞見後録》卷十六。《清波雜志》卷五。

166　見章惇11。

167　見王安石206。

168　見蘇洵15。

169　見劉敞23。

170　毘陵正素處士張子厚善書，餘嘗於其家見歐陽文忠子棐以烏絲欄絹一軸，求子厚書文忠《明妃曲》兩篇、《廬山高》一篇。略云：「先公平日，未嘗矜大所爲文，一日被酒，語棐曰：『吾《廬山高》，今人莫能爲，惟李太白能之。《明妃曲》後篇，太白不能爲，惟杜子美能之。至於前篇，則子美亦不能爲，惟我能之也。』因欲别録此三篇也。」《石林詩話》卷中。

171　郭功父少時喜誦文忠公詩。一日過梅聖俞，聖俞曰：「近得永叔書云，作《廬山高》詩送劉同年，自以爲得意。恨未見此詩。」功父誦之，聖俞擊節歎賞曰：「使吾更學作詩三十年，亦不能道其中一句。」功父再誦，不覺心醉，遂置酒，又再誦，酒數行，凡誦十數遍，不交一言而罷。明日，聖俞贈功父詩曰：「一誦《廬山高》，萬景不可藏。設如古畫詩，極意未能忘。」《王直方詩話》。《詩話總龜》前集卷八。《苕溪漁隱叢話》前集卷二十九。《竹莊詩話》卷十六。《詩林廣記》卷三。《宋詩紀事》卷十二。

172　見梅堯臣24。

173　見梅堯臣26。

174　歐公《寄江十學士詩》云：「白髮垂兩鬢，黄金腰七鐶。」又有《當宿直詩》：「萬釘寶帶爛腰鐶。」劉貢父云：「永叔這條腰帶幾次道着也。」《王直方詩話》。《類説》卷五十七。《苕溪漁隱叢話》前集卷三十。

175　見劉敞26、27。

176　歐陽文忠公嘗以詩薦一士人與王渭州仲儀，仲儀待之甚厚。未幾，贜敗。仲儀歸朝，見文忠公論及此士人，文忠公笑曰：「詩不可信也如此。」《侯鯖録》卷三。

177　歐陽公與行令，各作詩兩句，須犯徒以上罪者。一云「持刀哄寡婦，下海劫人船」；一云「月黑殺人夜，風高放火天」。歐云：「酒黏衫袖重，花壓帽簷偏。」或問之，答云：「當此時，徒以上罪亦做了。」《拊掌録》。《宋稗類鈔》卷六。

178　見韓縝1。

179　歐公用尖筆作方濶字，神采秀發，膏潤無窮。後人見之，如見其清粹豐頰，進趣裕如也。《仇池筆記》卷下。

180　交倚謂之繩牀，乃外國所製，歐公不御之。《同話録》。

181　於友人歐陽儁處得其遠祖文忠公自初進擢至贈謚綸告，一無遺者，可謂故物，不愧鄭公之笏。《清波雜志》卷二。

182　安平都尉完顔斜烈嘗鎮商州，偶搜伏於竹林中，得歐陽文忠公子孫甚多，以歐公之故，并其族屬鄉里三千餘人悉縱遣之。《樵書》初編卷一引元遺山《壬辰雜編》。

歐陽曄

1　歐陽曄都官知端州，有桂陽監民争舟相毆死，獄久不决。曄出囚坐廷中，去其桎梏而飲食之，訖，皆還於獄，獨留一人。留者色動，曄曰：「殺人者汝也。」囚不知所以然，曰：「吾視食者皆以右手持匕，汝獨以左，今死者傷右肋，此汝殺之明也。」囚泣曰：「我殺之，不敢以累他人。」《折獄龜鑑》。《仕學規範》卷二十八。《言行龜鑑》卷七。

梅堯臣

1　見錢惟演11。

2　見歐陽修18。

3　景祐末，元昊叛，夏鄭公出鎮長安，梅送詩云：「亞夫金鼓從天落，韓信旌旗背水陳。」是時詩甚多，獨刻此于石。文瑩頃游郢中，二邑僧壁，尚有公之詩。《宋朝事實類苑》卷三十五。

4　宋元獻公庠初罷參知政事，知揚州，嘗以雙鵝贈梅堯臣，堯臣作詩曰：「昔居鳳池上，曾食鳳池萍。乞與江湖走，從教養素翎。不同王逸少，辛苦寫《黄庭》。」宋公得詩，殊不悦。《東軒筆録》卷十一。《宋朝事類苑》卷三十五。《江隣幾雜志》。《困學紀聞》卷十八。

5　晏丞相嘗籠生鵝餉梅聖俞，聖俞以詩謝之曰：「昔居鳳池上，曾食鳳池萍。乞與江湖客，從教養素翎。」丞相得詩，不悦。其後有宣州司理者，以鵝餉梅，蓋蒸而致之，故梅詩曰：「昔年相國籠之贈，今日參軍餉以蒸。一咀肥甘酬短句，定應無復謗言興。」詳其意趣，是先一詩去時，有摘語以間者，故追言興謗也。《演繁露》續集卷四。案：贈鵝爲宋庠事，見上條。

6　晏元獻守汝陰，梅聖俞自都下特往見之，劇談古今作詩體製。聖俞將行，公置酒潁河上，因言古今章句中全用平聲，製字穩帖，若神施鬼設者，如「枯桑知天風」是也，恨未見側字詩。聖俞既引舟，遂作五側體寄公：「月出斷岸口，影照别舸背。且獨與婦飲，頗勝俗客對。月漸上我席，暝色亦稍退。豈必在秉燭，此景已可愛。」此詩家一種事也。《西清詩話》卷上。《詩人玉屑》卷二。

7　宣城守吕士隆，好緣微罪杖營妓。後樂籍中得一客娼，名麗華，善歌，有聲於江南，士隆眷之。一日復欲杖營妓，妓泣訴曰：「某不敢避杖，但恐新到某人者不安此耳。」士隆笑而從之。麗華短肥，故梅聖俞作《莫打鴨》詩以解之曰：「莫打鴨，莫打鴨，打鴨驚鴛鴦。鴛鴦新自南池落，不比孤洲老秃鶬。秃鶬尚欲遠飛去，何況鴛鴦羽翼長。」《侯鯖録》卷八。《臨漢隱居詩話》。《堯山堂外紀》卷四十九。《宋詩紀事》卷二十。

8　范文正公始以獻《百官圖》譏切吕申公，坐貶饒州。梅聖俞時官旁郡，作《靈烏賦》以寄，所謂「事將兆而獻忠，人返謂爾多凶」，蓋爲范公設也。故公亦作賦報之，有言「知我者謂吉之先，不知我者謂凶之類」。及公秉政，聖俞久困，意公必援己，而漠然無意，所薦乃孫明復、李泰伯。聖俞有違言，遂作《靈烏後賦》以責之。略云：「我昔閔汝之忠，作賦弔汝；今主人誤豐爾食，安爾巢，而爾不復啄叛臣之目，伺賊壘之去，反憎鴻鵠之不親，愛燕雀之來附。」意以其西師無成功。世頗以聖俞爲隘。《石林燕語》卷九。《茶香室四鈔》卷十二。

9　世傳《碧雲騢》一卷，爲梅聖俞作，皆歷詆慶曆以來公卿隱過，雖范文正亦不免。議者遂謂聖俞游諸公間，官竟不達，懟而爲此以報之。君子成人之美，正使萬有一不至，猶當爲賢者諱，況未必有實。聖俞賢者，豈至是哉！後聞之，乃襄陽魏泰所爲，嫁之聖俞也。《石林避暑録話》卷二。

10　梅聖俞著《碧雲霞》應昭陵時，名下大臣惟杜祁公、富鄭公、韓魏公、歐陽公無貶外，悉譏詆之，無少避。其序曰：「碧雲霞，厩馬也。莊憲太后臨朝，以賜荆王，王惡其旋毛。太后知之，曰：『旋毛能害人邪？吾不信。』留以備上闲，爲御馬第一，以其吻肉色碧如霞片，故號云。世以旋毛爲醜，此以旋毛爲貴，雖貴矣，病可去乎？噫。」范文正公者，亦在詆中。以文正微時，常結中書吏人范仲尹，因以破家。文正既貴，略不收。王銍性之不服，以爲魏泰僞託聖俞著此書，性之跋《范仲尹墓志》云：「近時襄陽魏泰者，塲屋不得志，喜僞作它人著書，如《志怪集》。《括異志》。《倦游録》，盡假名武人張師正，又不能自抑，出其姓名，作《東軒筆録》，皆用私喜怒誣衊前人，最後作《碧雲霞》，假名梅聖俞，毁及范文正公，而天下駭然不服矣。且文正公與歐陽公、梅公立朝同心，詎有異論？特聖俞子孫不耀，故挾之借重以欺世。今録楊闢所作《范仲尹墓志》，庶幾知泰亂是非之實至此也。則其他泰所厚誣者，皆迎刃而解，可盡信哉！僕猶及識泰，知其從來最詳，張而明之，使百世之下，文正公不蒙其謬焉。潁人王銍性之題。」予以爲不然，亦書其下云：美哉，性之之意也。使范公不蒙其謬，聖俞亦不失爲君子矣。然聖俞蚤接諸公，名聲相上下，獨窮老不振，中不能無躁，其《聞范公訃》詩：「一出屢更郡，人皆望酒壺。俗情難可學，奏記向來無。貧賤常甘分，崇高不解諛。雖然門館隔，泣與衆人俱。」夫爲郡而以酒悦人，樂奏記，納諛佞，豈所以論范公者？聖俞之意，真有所不足邪！如著文公燈籠錦事，則又與《書竄》詩合矣。故予疑此書實出於聖俞也。《邵氏聞見後録》卷十六。

11　碧雲騢者，厩馬也。……以其吻肉色碧如霞片，故云。世以旋毛爲醜，此以旋毛爲貴。雖貴矣，病可去乎？梅聖俞不得志於諸公間，乃借此名著書一卷，詆譏慶曆巨公。後葉石林於《避暑録》嘗辨乃襄陽魏泰所著，嫁之聖俞。……邵公濟，康節孫也，亦引聖俞聞范文正公訃詩云：「一出屢更郡，人皆望酒壺。俗情難可學，奏記向來無。貧賤嘗甘分，崇高不解諛。雖然門館隔，泣與衆人殊。」謂爲郡以酒悦人，樂奏記納諛，豈所以論文正者？以是又疑真出於聖俞也。《清波雜志》卷四。

12　嘉祐中，侍從官列薦國子博士梅堯臣宜在館閣，仁皇帝曰：「能賦『一見天顔萬人喜，卻回宫路樂聲長』者也。」蓋帝幸景靈宫，堯臣有詩，或傳入禁中，帝愛此二語。召試賜等，竟不登館閣以死。《邵氏聞見後録》卷十七。

13　王副樞之夫人，梅鼎臣之女也。景彝初除樞密副使，梅夫人入謝慈壽宫，太后問：「夫人誰家子？」對曰：「梅鼎臣女也。」太后笑曰：「是梅聖俞家乎？」由是始知聖俞名聞於宫禁也。聖俞在時，家甚貧，餘或至其家，飲酒甚醇，非常人家所有，問其所得，云：「皇親有好學者，宛轉致之。」餘又聞皇親有以錢數千購梅詩一篇者。其名重於時如此。《歸田録》卷二。《宋朝事實類苑》卷八。《山居新話》。

14　嘉祐初，歐陽公、王禹玉珪、梅公儀摯、韓子華絳、范景仁鎮，五人名在當世，同掌春闈，有《禮部唱和》傳落華夏。時梅聖俞爲其屬，有《閲進士就試》云：「萬蟻戰酣春晝永，五星明處夜堂深。」舉子戲曰：「主文自目爲星，我輩爲蟻，此試官謙德也。」《西清詩話》卷中。參見歐陽修87。

15　見歐陽修97。

16　梅聖俞送歐陽闢晦夫詩有曰：「我家無梧桐，安可久棲鳳。鳳巢在桂林，烏哺不得共。」晦夫，桂林人，嘗從聖俞學，及其南歸，故以是詩贈之。蘇明允初至京師，時東坡與子由年甚少，人鮮有知者。聖俞獨奇之，故贈明允詩有云：「歲月不知老，家有雛鳳凰。百鳥戢羽翼，不敢呈文章。」後東坡謫海南，過合浦，始識晦夫，談論累日。晦夫因出聖俞贈行之詩，東坡讀畢，執晦夫手，笑曰：「君年六十六，餘雖少一，而白髮蒼顔大略相似，困窮亦不甚相遠，聖俞所謂鳳，例如此。天下皆言聖俞以詩窮，吾二人又窮於聖俞之詩，可不大笑乎！」《獨醒雜志》卷三。

17　梅聖俞以詩知名，三十年終不得一館職。晚年與修《唐書》，書成未奏而卒，士大夫莫不歎惜。其初受勑修《唐書》，語其妻刁氏曰：「吾之修書，可謂猢猻入布袋矣。」刁氏對曰：「君於仕宦，亦何異鮎魚上竹竿耶！」《歸田録》卷二。《宋朝事實類苑》卷六十七。《閒燕常談》。《虚谷閒鈔》。《堯山堂外紀》卷四十九。《宋詩紀事》卷二十。

18　鄭谷詩名盛於唐末，號《雲臺編》，而世俗但稱其官，爲「鄭都官詩」。其詩極有意思，亦多佳句，但其格不甚高。以其易曉，人家多以教小兒。……梅聖俞晚年，官亦至都官，一日會飲餘家，劉原父戲之曰：「聖俞官必止于此。」坐客皆驚。原父曰：「昔有鄭都官，今有梅都官也。」聖俞頗不樂。未幾，聖俞病卒。餘爲序其詩爲《宛陵集》，而今人但謂之「梅都官詩」。一言之謔，後遂果然，斯可歎也！《六一詩話》。《新編分門古今類事》卷十四。《堯山堂外紀》卷四十九。

19　梅聖俞轉都官員外郎，原甫戲之：「詩人有何水部，其後有張水部；鄭都官，復有梅都官。鄭有《鷓鴣》詩，時呼『鄭鷓鴣』。梅有《河豚》詩，可呼『梅河豚』耶？」《江隣幾雜志》。

20　梅聖俞《河豚詩》曰：「春洲生荻芽，春岸飛楊花。河豚於此時，貴不數魚蝦。」劉原甫戲曰：「鄭都官有《鷓鴣詩》，謂之『鄭鷓鴣』。聖俞有《河豚詩》，當呼有『梅河豚』也。」《古今詩話》。《詩話總龜》前集卷三十九。《堯山堂外紀》卷四十九。

21　梅聖俞因劉元甫戲言之讖，竟終於都官，葬在宣城，俗呼爲梅夫子墓。弔之者有句云：「贏得兒童叫夫子，可憐名位只都官。」《娱書堂詩話》卷上。《宋詩紀事》卷九十六。

22　梅聖俞之卒也，餘與宋子才選、韓欽聖宗彦、沈文通遘，俱爲三司僚屬，共痛惜之。子才曰：「比見聖俞面光澤特甚，意爲充盛，不知乃爲不祥也。」時欽聖面亦光澤，文通指之曰：「次及欽聖矣。」衆皆尤其暴謔。不數日，欽聖抱疾而卒。餘謂文通曰：「君雖不爲咒咀，亦戲殺耳。」《温公續詩話》。

23　晏元獻公文章擅天下，尤善爲詩，而多稱引後進，一時名士往往出其門。聖俞平生作詩多矣，然公獨愛其兩聯，云：「寒魚猶著底，白鷺已飛前。」又「絮暖鮆魚繁，露添蒓菜紫。」餘嘗于聖俞家見公自書手簡，再三稱賞此二聯。餘疑而問之，聖俞曰：「此非我之極致，豈公偶自得意於其間乎？」乃知自古文士不獨知己難得，而知人亦難也。《六一詩話》。《宋朝事實類苑》卷三十五。

24　李邯鄲諸孫亨仲云：「吾家有梅聖俞詩善本，世所傳多爲歐陽公去其尤者，忌能名之或壓也。」予謂歐陽公在諫路，頗詆邯鄲公，亨仲之言恐不實。然曾仲成云：「歐陽公有『韓孟於文詞，兩雄力相當。孟窮苦纍纍，韓富浩穰穰。郊死不爲島，聖俞發其藏』等句。聖俞謂蘇子美曰：『永叔自要作韓退之，强差我作孟郊。』雖戲語，亦似不平也。」《邵氏聞見後録》卷十八。

25　梅聖俞詩云：「南隴鳥過北隴叫，高田水入低田流。」歐陽文忠公誦之不去口。《竹坡詩話》。

26　蘇子瞻學士，蜀人也。嘗於淯井監得西南夷人所賣蠻布弓衣，其文織成梅聖俞《春雪詩》。此詩在聖俞集中，未爲絶唱。蓋其名重天下，一篇一詠，傳落夷狄，而異域之人貴重之如此耳。子瞻以餘尤知聖俞者，得之，因以見遺。餘家舊蓄琴一張，乃寶曆三年雷會所斵，距今二百五十年矣。其聲清越如擊金石，遂以此布更爲琴囊，二物真餘家之寶玩也。《六一詩話》。《宋朝事實類苑》卷三十五。《堯山堂外紀》卷四十九。

27　見歐陽修171。

28　梅聖俞早有詩名，故士能詩者，往往寫卷投擲，以質其是非。梅各有報章，未嘗輕許之也。《讀黄萃詩卷》則云：「鳳凰養雛飛未高，雞鶩成群翅終短。」《讀蕭淵詩卷》則云：「野雉五色且非鳳，知時善鳴雞若何。」《讀孫且言詩卷》則云：「汲井欲到深，磨鑑欲盡塵。」《讀張令詩卷》則云：「讀之不敢倦，十未能一曉。」《讀邵不疑詩卷》則曰：「既觀坐長歎，復想李杜韓。」皆因其短而教誨之也。《韻語陽秋》卷一。

29　梅聖俞《幼戲謝師直》詩曰：「古錦裁詩句，斑衣戲坐隅。木奴今正熟，肯效陸郎無。」師直小名錦衣奴，至十歲讀此，方悟之。《中山詩話》。《宋朝事實類苑》卷三十五。《堯山堂外紀》卷四十九。《宋詩紀事》卷十九。

30　〔梅聖俞〕寵嬖曹氏，作《一日曲》，爲曹氏也。《彦周詩話》。

31　見王英英1。

32　孫君孚升云：昔與杜挺之、梅聖俞同舟遡汴，見聖俞吟詩，日成一篇，衆莫能和，因密伺聖俞如何作詩。蓋寢食游觀，未嘗不吟諷思索也。時時於座上忽引去，奮筆書一小紙，内算袋中，同舟竊取而觀，皆詩句也。或半聯，或一字，他日作詩，有可用者入之。或云「作詩無古今，惟造平淡難」，乃算袋中所書也。《娱書堂詩話》卷下。《孫公談圃》卷下。《詩學規範》卷三十六。

33　東坡言：「梅二丈長身秀眉，大耳紅頰，飲酒過百盞，輒正坐高拱，此其醉也。然不可謂之能飲」蓋謂聖俞剛正，不爲酒所動矣。《姑蘇筆記》。《研北雜志》卷下。《何氏語林》卷二十二。

34　梅聖俞每醉，輒叉手温語。坡公謂其非善飲者，習性然也。《逸老堂詩話》卷下。

35　往時南饌未通，京師無有能斫鱠者以爲珍味，梅聖俞家有老婢，獨能爲之。歐陽文忠公、劉原甫諸人，每思食鱠，必提魚往過。聖俞得鱠材，必儲以速諸人，故集中有《買鯽魚八九尾尚鮮活永叔許相過留以給膳》，又《蔡仲謀遺鯽魚十六尾餘憶在襄城時獲此魚留以遲永叔》等數篇。一日，蔡州會客，食雞頭，因論古今嗜好不同，及屈到嗜芰、曾晳嗜羊棗等事。忽有言歐陽文忠嗜鯽魚者，問其故，舉前數題曰：「見《梅聖俞集》。」坐客皆絶倒。《石林避暑録話》卷四。

36　梅聖俞有馬，名鐵獺。《研北雜志》卷下。

尹　洙

1　狀元登第者，不十餘年皆望柄用。人亦以是爲常，謂固得之也。每殿庭臚傳第一，則公卿以下，無不聳觀，雖至尊亦注視焉。自崇政殿出東華門，傳呼甚寵，觀者擁塞通衢，人摩肩不可過。錦韉繡轂，角逐争先，至有登屋而下瞰者。士庶傾羡，讙動都邑。洛陽人尹洙，意氣横躒，好辯人也。嘗曰：「狀元登第，雖將兵數十萬，恢復幽、薊，逐强虜於窮漠，凱歌勞還，獻捷太廟，其榮亦不可及也。」《儒林公議》。

2　尹龍圖洙知河南府伊陽縣，民有女幼孤，而冒賀氏産，鄰人证其非是而籍之。後鄰人死，女訴，復請所籍産，久不能決。洙問：「若年幾何？」曰：「三十二。」乃按咸平籍，二年賀死，而妻劉爲户，詰之曰：「若五年始生，安得賀姓邪？」女遂伏。《仕學規範》卷十五。

3　見錢惟演8、9。

4　尹師魯性高而褊，在洛中與歐、梅諸公同游嵩山，師魯曰：「游山須是帶得胡餅爐來，方是游山。」諸公咸謂：「游山貴真率，豈有此理！」諸公群起而攻之。師魯知前言之謬，而不能勝諸公，遂引手扼吭，諸公争救之乃免。《默記》卷下。《清波雜志》卷九。

5　希文、師魯皆畏沂公。師魯初入館，編校四年，後欲得一差遣，遂自至中書，援錢延年例。沂公徐曰：「學士自待何爲在錢延年等例邪？」師魯終身以爲愧。《韓魏公别録》。

6　見范仲淹31。

7　慶曆中，洙與仲淹等友善。仲淹等既罷朝政，洙亦爲人希時宰意，攻以居渭州時事，遂置獄，遣劉湜按之。一日，謂洙曰：「龍圖以銀爲偏提，給銀有記，而收偏提無籍，龍圖當得罪死矣。」洙曰：「此不足以致洙罪也，以銀爲偏提，用某工校主之，附某籍，可取視之。」湜閲籍，果然。知不能害，歎息而已。其後洙在隨州，而孫甫知安州，過隨，二人皆好辨論，對榻語幾月，無所不道，而洙未嘗有一言及湜者。甫問曰：「劉湜按師魯，欲致師魯於死，而師魯絶口未嘗有一言及湜，何也？」洙曰：「湜與洙，本未嘗有不足之意，其希用事者意，欲害洙，迺湜不能自樹自立耳，洙何恨於湜乎？」甫深伏其識量。《宋名臣言行録》前集卷九引《南豐雜識》。

8　尹師魯爲渭帥，與劉滬、董士廉輩議水邏城事。既矛盾，朝旨召尹至闕，送中書，給紙札供析。昭文吕申公因聚廳啜茶，令堂吏置一甌投尹曰：「傳語龍圖，不欲攀請，只令送茶去。」時集相幸師魯之議將屈，笑謂諸公曰：「尹龍圖莫道建茶磨去磨來，漿水亦嚥不下。」師魯之幄去政堂切近，聞之，擲筆於案，厲聲曰：「是何委巷猥語輒入廟堂，真治世之不幸也！」集相愧而銜之。後致身於禍辱，根於此也。《湘山野録》卷中。《宋朝事實類苑》卷六十四。

9　〔范〕文正公雖極端方，而笑謔有味。師魯時謫筠州監榷，郡守趙可度者，迎時之好惡，酷加凌忽。公爲郡帥，特奏曰：「尹洙多病，可惜死於僻郡，乞令就任所醫理。」可其奏，遂客於鄧。舉不如意，凡樽俎語言皆無悰，侑人不敢侍之，或怒至以雙指扭其臉。侑者泣訴於公，公曰：「爾輩豈知，此是龍圖硬性。」客笑，而師魯不笑。《續湘山野録》。

10　尹師魯自直龍圖閣謫官過梁下，與一佛者談。師魯自言以静退爲樂。其人曰：「此猶有所係，不若進退兩忘。」師魯頓若有所得，自爲文以記其説。後移鄧州，是時范文正公守南陽。少日，師魯忽手書與文正别，仍囑以後事，文正極訝之。時方饌客，掌書記朱炎在坐，炎老人，好佛學，文正以師魯書示炎曰：「師魯遷謫失意，遂至乖理，殊可怪也。宜往見之，爲致意開譬之，無使成疾。」炎即詣尹，而師魯已沐浴衣冠而坐，見炎來道文正意，乃笑曰：「何希文猶以生人見待？洙死矣。」與炎談論頃時，遂隱几而卒。炎急使人馳報文正，文正至，哭之甚哀。師魯忽舉頭曰：「早已與公别，安用復來？」文正驚問所以。師魯笑曰：「死生常理也，希文豈不達此。」又問其後事。尹曰：「此在公耳。」乃揖希文復逝。俄頃，又舉頭顧希文曰：「亦無鬼神，亦無恐怖。」言訖，遂長往。《夢溪筆談》卷二十。《冷齋夜話》卷八。《名賢氏族言行類稿》卷三十八。

11　尹師魯謫崇信軍節度副使，移筠州監酒，得疾。時范文正公知鄧州，聞於朝，乞師魯就醫於鄧，仁宗許之。師魯至，文正日挾醫以往，調護甚備，師魯無甚苦也。一日，文正偶以事未往，師魯遣人招之。文正亟往，師魯隱几端坐，已瞑目矣。文正伏而呼之，師魯復開目，文正問曰：「何所見也？」師魯從容曰：「亦無鬼神，亦無恐怖。」復閉目而絶。《邵氏聞見録》卷八。

12　尹師魯謫官監均州酒，時范希文知鄧州，師魯得疾，即擅去官，詣鄧州，以後事屬希文。希文日往視其疾，師魯曰：「今日疾勢復增幾分，可更得幾日。」一旦，遣人招希文甚遽，既至，師魯曰：「洙今日必死矣。人言將死者必見鬼神，此不可信，洙並無所見，但覺氣息奄奄就盡耳。」隱几坐，與希文語久之，謂希文曰：「公可出，洙將逝矣。」希文出至廳事，已聞其家號哭。希文竭力送其喪及妻孥歸洛陽。《涑水記聞》卷十。《宋名臣言行録》前集卷九。《自警編》卷二。

13　見范仲淹88。

14　見韓琦107。

蘇舜元

1　蘇大舜元爲浙憲，登杭州黄皮塔，索溷床，溷於其顛，群僧惡之。商務印書館本《説郛》卷二引《江鄰幾雜志》。

2　蘇舜元爲京西轉運使，廨宇在許州，舜元好進，不喜爲外官，常怏怏不自足，每語親識曰：「人生稀及七十，而吾乃於許州過了二年矣。」《東軒筆録》卷十二。《宋稗類鈔》卷二。

3　蘇舜元好進，不喜爲外官，洎爲京西轉運使，廨宇在許州。嘗對客歎曰：「人生不知活得幾日，好時好日許州過了，良可惜也。」然竟卒於散郎。《續墨客揮犀》卷八。

4　本朝草聖少得人，知名者蘇舜元。蘇舜元之書不迨舜欽，筆簡而意足。其子澥，元豐中爲江東提舉。上殿，神宗問：「頗收卿父書否？」對曰：「臣私家有之。」上曰：「可進來。」澥元退，迫走親知，裒得數帖。上一閲，命内侍輩取之，乃舜元書也。上鑒之精妙類如此。《畫墁録》。

5　見蘇舜欽13。

6　蘇才翁嘗與蔡君謨鬬茶，蔡茶精，用惠山泉。蘇茶劣，改用竹瀝水煎，遂能取勝。《江隣幾雜志》。《清波雜志》卷四。

蘇舜欽

1　子美豪放，飲酒無算，在婦翁杜正獻家，每夕讀書以一斗爲率。正獻深以爲疑，使子弟密察之。聞讀《漢書·張子房傳》至「良與客狙擊秦皇帝，誤中副車」，遽撫案曰：「惜乎！擊之不中。」遂滿引一大白。又讀至「良曰：『始臣起下邳，與上會於留，此天以臣授陛下。』」，又撫案曰：「君臣相遇，其難如此！」復舉一大白。正獻公知之大笑，曰：「有如此下物，一斗誠不爲多也。」《中吴紀聞》卷二。《硏北雜志》卷下。《何氏語林》卷二十一。《堯山堂外紀》卷四十九。《堅瓠己集》卷一。《宋稗類鈔》卷四。《詞林紀事》卷四。

2　京師百司庫務，每年春秋賽神，各以本司餘物貨易，以具酒饌，至時，吏史列坐，合樂終日。慶曆中，蘇舜欽提舉進奏院，至秋賽，承例貨拆封紙以充。舜欽欲因其舉樂，而召館閣同舍，遂自以十金助席，預會之客，亦醵金有差。酒酣，命去優伶，卻吏史，而更召兩軍女伎。先是，洪州人太子中舍李定願預醵厠會，而舜欽不納。定銜之，遂騰謗於都下。既而御史劉元瑜有所希合，彈奏其事。事下右軍窮治，舜欽以監主自盗論，削籍爲民。坐客皆斥逐，梅堯臣亦被逐者也。堯臣作《客至》詩曰：「客有十人至，共食一鼎珍。一客不得食，覆鼎傷衆賓。」蓋爲定發也。《東軒筆録》卷四。《臨漢隱居詩話》。《宋朝事實類苑》卷七十引《倦游録》。《西塘集耆舊續聞》卷五。《詞林紀事》卷四。《宋詩紀事》卷十四。

3　蘇子美又杜祁公婿。杜是時爲相，蘇爲館職，兼進奏院。每歲院中賽神，例賣故紙錢爲宴飲之費。蘇承例賣故紙，因出己錢添助爲會，請館閣中諸名勝，而分别流品。非其侣者，皆不得與會。李定願與，而蘇不肯。於是盡招兩軍女妓，作樂爛飲，作爲傲歌。王勝之名直柔句云：「欹倒太極遣帝扶，周公孔子驅爲奴。」這一隊專探伺他敗闕，才聞此句，〔王〕拱辰即以白上。仁宗大怒，即令中官捕捉。諸公皆已散走逃匿，而上怒甚，捕捉甚峻，城中喧然。於是韓魏公言於上……仁宗怒少解，而館閣之士罷逐一空，故時有「一網打盡」之語。《朱子語類》卷一百二十九。《宋稗類鈔》卷一。

4　蘇子美在進奏院，會館職，有中舍者欲預席。子美曰：「樂中既無筝、琶、篳、笛，坐上安有國、舍、虞、比？」國謂國子博士，舍謂中舍，虞謂虞部，比謂比部員外、郎中，皆任子官也。《容齋三筆》卷十六。《詩史》。《詩話總龜》前集卷三十七。

5　劉侍制元瑜既彈蘇舜欽，而連坐者甚衆，同時俊彦，爲之一空。劉見宰相曰：「聊爲相公一網打盡。」是時南郊大禮，而舜欽之獄，斷於赦前數日。舜欽有詩曰「不及雞竿下坐人」，蓋謂不得預赦免之囚也。舜欽死，歐陽文忠公序其文集，叙及賽神之事，略曰「一時俊彦，舉網而盡矣」，蓋述御史之言也。《東軒筆録》卷四。《倦游雜録》。《記纂淵海》卷四十八。

6　蘇舜欽奏邸之會，預坐者多館閣同舍，一時被責十餘人。仁宗臨朝，歎以輕薄少年，不足爲臺閣之重。宰相探其旨，自是務引用老成，往往不愜人望。甚者，語言文章，爲世所笑，彭乘之在翰林，楊安國之在經筵是也。《東軒筆録》卷四。

7　見韓琦31。

8　蘇子美奏邸之獄，當時小人借此以傾杜祁公、范文正，同時貶逐者皆名士，姦人至有「一網打盡」之語。獨韓魏公、趙康靖論救之，而不能回也。其得罪在慶曆四年之十一月，時歐陽公按察河北，子美貽書自辨於公，詞極憤激……「舜欽再拜。冬凛，伏惟按部外起居安裕。前月嘗拜書，甚疎略，必已通呈。舜欽不曉世病，蹈此禍機，雖爲知己者羞，而内省實無所愧。恐流言奉惑，不避縷述。自杜丈入相已來，群公日相攻謗，非一端也。九月末，間嘗與子漸、勝之邸中小飲，之翰、君謩見過，勝之言論之間，時有高處，二諫因與之辨折，本皆戲謔，又無過言。此亦吾曹常事。不一二日，朝中諠然以謂謗及時政。吁，可駭也！故臺中奏疏，趙祐怒二諫，嘗論其不才故也。天子辨其誣，不下其削。臺中鬱然不快，無所洩憤，因本院神會，又意君謩預焉，時君謩與赴會諸君同出館，過邸門。於是再削，其削亦留中不出。諸臺益忿，重以穢瀆之語上聞，列章牆進，取必於君，知二相膽薄畏事，必不敢開口以辨。既而起獄，震動都邑，又使刻薄之吏當之，陶翼本憲長所舉中人，追押席客，皆翼之請也。希望沽激，深致其文，枷掠妓人，無所不至。設有自誣者，則席賓皆遭汙辱矣！且進邸神會，比年皆然，亦嘗上聞，蓋是公宴。臺中謂去端闈不遠，以榷貨務較之，孰近？榷務後邸中，兩日作會甚盛。若謂費用過當，以商税院比之，孰多？舜欽或非時爲會，聚集不肖，則是可責也。原叔、濟叔輩，皆當世雅才，朝廷尊用之人，因事燕集，安足爲過？賣故紙錢舊已奏聞，本院自來支使，判署文記前後甚明，況都下他局亦然。不係諸處帳管。比之外郡雜收錢，豈有異也？外郡於官地種物收利之類甚多，下至糞土、柴蒿之物，往往取之，以助筵會。當時本惡於胥吏輩率醵過多，遂與同官各出俸錢外，更於其錢中支與相兼，皆是祠祭燕會，上下飲食共費之。今以監主自盗定罪，減死一等科斷，使除名爲民，與貪吏掊官物入己者一同。始府中敕斷，追兩官，罰銅二十斤；後六日，府中復遣吏來取出身文字，殊不曉。閣下觀其事，察其情，豈當然乎？舜欽雖不足惜，爲國計者，豈不惜法乎？自有他條不用。私貸官物，有文記準盗論，不至除名，判署者五匹、杖九十，其法甚輕。審刑者自爲重輕，不由二府，苟務快意，壞亂典刑。丁度怒京兆不逐之翰也。二相恐栗畏縮，自保其位，心知非是，不肯開言。上有怒意，皆不敢承當。復令坐客因飲食被刑，斥逐奔竄，銜憤瀝血，無人哀矜，名辱身寃，爲讎者所快。輦轂之下尚爾，遠民寃濫，孰肯更爲辨之！近者葛宗古、滕宗諒、張亢所用官錢鉅萬，復有入己，惟范公横身當之，皆得末減。非范公私此三人，於朝廷大體實有所補多矣！國朝本以仁愛撫天下，常用寬典。今一旦臺中蓄私憾，結黨繩小過以陷人，審刑持深文以逞志，傷本朝仁厚之風，當塗者得不疾首而歎息也？舜欽年將四十矣，齒摇髮蒼，才爲大理評事，廪禄所入不足充衣食，性復不能與凶邪之人相就近。今得脱去仕籍，非不幸也。自以所學教後生，作商賈於世，必未至餓死，故當緘口遠遁，不復更云。但以遭此搆陷，累及他人，故憤懣之氣不能自平，時復嶸於胸中，一夕三起。茫然天地間，無所赴愬。天子仁聖，必不容姦吏之如此，但舉朝無一言以辨之，此可悲也！掖垣諸君列章論館中人，此自古未有。惟趙叔平不署，且有削極言辨之，可重，可重！舜欽素爲永叔奬愛，故粗寫大概，幸觀過而見察也。苦寒，伏望保重。不宣。舜欽再拜。」歐陽公書其後云：「子美可哀，吾恨不能爲之言。」又聯書一行云：「子美可哀，吾恨不能言！」蓋公已自諫省出矣。《梁溪漫志》卷八。

9　子美坐自盗律，削籍竄湖州。後朝廷有哀之之意，因郊赦文中特立一節：「應監主自盗情稍輕者，許刑部理雪。」言者又抨云：「郊赦之勑，先無此項，必挾情曲庇蘇舜欽，固以此文舞之。析言破律殺無赦，乞付立法者於理。」竟不遂而死。有《郊禋感事》詩云「不及雞竿下坐人」之句，哀哉！《湘山野録》卷下。

10　蘇舜欽除名居姑蘇，唐詢彦猷守湖州。蘇與唐善，因拏舟自蘇訪之。時湖有報本長老居簡，有異術，善知人，唐因謂居簡使相蘇，簡曰：「試使來院中。」蘇他日往過簡，簡乃設食具榻，留之竟日，遂留宿。中夜，簡乃登蘇卧榻，若聽其息者，蘇覺，乃胗其臂，若切脈然，良久曰：「來得也曷。」吴人謂曷如速。更無他語。他日，唐問簡，簡亦以前四言對之，唐亦不曉。蘇將行，又過簡，因問之曰：「『來得也曷』是何等語耶？」簡從容曰：「若得一州縣官，肯起否？」蘇大不意，因不復言。而舜欽以明年蒙恩牽復爲湖州别駕，遂不赴官，未幾何物故。《明道雜志》。《群書類編故事》卷十四引《百家詩話》。

11　蘇子美謫居吴中，欲游丹陽，潘師旦深不欲其來，宣言於人，欲阻之。子美作《水調歌頭》，有「擬借寒潭垂釣，又恐鷗鳥相猜，不肯傍青綸」之句，蓋謂是也。《東軒筆録》卷十五。《宋朝事實類苑》卷三十五。《詞林紀事》卷四。

12　姑蘇州學之南，積水瀰數頃，旁有一小山，高下曲折相望，蓋錢氏時廣陵王所作。既積土山，因以其地瀦水，今瑞光寺即其宅，而此其别圃也。慶曆間，蘇子美謫廢，以四十千得之爲居。旁水作亭，曰「滄浪」，歐陽文忠公詩所謂「清風明月本無價，可惜祇賣四萬錢」者也。《石林詩話》卷上。《堯山堂外紀》卷四十九。《宋詩紀事》卷十四。《詞林紀事》卷四。

13　松江新作長橋，制度宏麗，前世所未有。蘇子美《新橋對月》詩所謂「雲頭灧灧開金餅，水面沉沉卧彩虹」者是也。時謂此橋非此句雄偉不能稱也。子美兄舜元，字才翁，詩亦遒勁多佳句，而世獨罕傳。其與子美紫閣寺聯句，無媿韓、孟也，恨不得盡見之耳。《六一詩話》。《宋朝事實類苑》卷三十五。

14　蘇子美有《贈秘演師》詩，中有「垂頤孤坐若癡虎，眼吻開合猶光精」之句，人謂與演寫真。演頷頟方厚，顧視徐緩，喉中舍其聲，嘗若鼾睡。然其始云「眼吻開合無光精」，演以濃筆塗去「無」字，自改爲「猶」字，向子美詬之曰：「吾尚活，豈當曰『無光精』耶？」中又有一聯云：「賣藥得錢秪沽酒，一飲數斗猶惺惺。」又都抹去。蘇曰：「吾之作誰敢點竄耶？」演曰：「君之詩出則傳四海，吾不能斷葷酒，爲浮圖罪人，何堪更爲君詩所暴？」子美亦笑而從之。《湘山野録》卷下。《徐氏筆精》卷五。

15　蘇子美，慶曆末謫居姑蘇，以詩自放。一日，觀魚滄浪亭，有詩云：「我嗟不及游魚樂，虚作人間半世人。」識者以爲不祥。未幾，果卒，年四十一，士大夫嗟惜之。《澠水燕談録》卷七。《宋朝事實類苑》卷四十六。

16　子美嘗作《春睡》詩云：「身如蟬蜕一榻上，夢似楊花千里飛。」歐公見之，驚曰：「子美可念。」未幾果卒。《王直方詩話》。《苕溪漁隱叢話》前集卷三十二。《詩林廣記》後集卷七。《宋詩紀事》卷十四。

17　見陳默1。

18　尚書郎周越以書名盛行於天聖、景祐間，然字法軟俗，殊無古氣。梅堯臣作詩，務爲清切闲淡，近代詩人鮮及也。皇祐已後，時人作詩尚豪放，甚者粗俗强惡，遂以成風。蘇舜欽喜爲健句，草書尤俊快，嘗曰：「吾不幸寫字爲人比周越，作詩爲人比梅堯臣，良可歎也。」蓋歐陽公常目爲蘇、梅耳。《東軒筆録》卷十一。《臨漢隱居詩話》。

19　二蘇皆工草，而舜欽先得名。《王氏談録》。

20　見石延年17。

21　見宋敏修1。

石延年

1　石曼卿初登科，有人訟科場，覆考落數人，曼卿是其數。時方期集於興國寺，符至，追所賜勑牒靴服，數人皆啜泣而起，曼卿獨解靴袍還使人，露體戴幞頭，復坐語笑，終席而去。次日，被黜者皆授三班借職。曼卿爲一絶句曰：「無才且作三班借，請俸争如録事參。從此罷稱鄉貢進，且須走馬東西南。」《夢溪筆談》卷二十三。《孔氏談苑》卷二。《詩話總龜》前集卷三十九。《古今詩話》。《宋朝事實類苑》卷六十三。《續墨客揮犀》卷八。《唐宋分門名賢詩話》卷七。《堯山堂外紀》卷四十四。《堅瓠戊集》卷三。

2　見范純仁1。

3　見范諷8。

4　石曼卿任永静軍通判日，眷官妓楊幼芳者甚厚。幼芳恃其勢，自肆無憚。太守亦愛曼卿才，頗優容之。一日，大會賓佐，群妓皆集，獨幼芳不至。屢遣人促之，抵暮方來，揚颺自若。太守由是發怒，呼五伯將笞之。曼卿惶遽下階，折腰請曰：「幼芳姝媚可惜，某願代受。」太守自引曼卿上，笑而釋之。《續墨客揮犀》卷六。

5　見韓琦9。

6　見田況7。

7　秘書省之西，切近大慶殿，故於殿廊闢角門子以相通。……以是諸學士多得繇角門子至大慶殿，納涼於殿東偏。世傳仁祖一日行從大慶殿，望見有醉人卧於殿陛間者，左右亟將呵遣，詢之，曰：「石學士也。」迺石曼卿。仁廟遽止之，避從旁過。《鐵圍山叢談》卷一。

8　石曼卿爲集賢校理，微行倡館，爲不逞者所窘。曼卿醉，與之校，爲街司所録。曼卿詭怪不羈，謂主者曰：「只乞就本廂科決，欲詰旦歸館供職。」廂帥不喻其謔，曰：「此必三館吏人也。」杖而遣之。《夢溪筆談》卷二十三。《拊掌録》。《宋朝事實類苑》卷六十六。《續墨客揮犀》卷七。《昨非庵日纂》二集卷十二。《宋稗類鈔》卷六。

9　石曼卿隱于酒，謫仙之流也，善戲謔。嘗出報慈寺，馭者失控，馬驚，曼卿墮地。從吏驚遽，扶掖據鞍，市人聚觀，意其必大詬怒。曼卿徐着一鞭，謂馭者曰：「賴我石學士也，若瓦學士，顧不破碎乎？」《冷齋夜話》卷八。《拊掌録》。《孔氏談苑》卷二。《五雜組》卷十六。《堯山堂外紀》卷四十四。

10　石曼卿磊落奇才，知名當世，氣貌雄偉，飲酒過人。有劉潛者，亦志義之士也，常與曼卿爲酒敵。聞京師沙行王氏新開酒樓，遂往造焉，對飲終日，不交一言。王氏怪其所飲過多，非常人之量，以爲異人，稍獻肴果，益取好酒，奉之甚謹。二人飲自若，慠然不顧，至夕殊無酒色，相揖而去。明日都下喧傳，王氏酒樓有二酒仙來飲。久之乃知劉、石也。《歸田録》卷二。《東都事略》卷一百十五。《宋朝事實類苑》卷四十二。《宋稗類鈔》卷四。

11　石曼卿、劉潛嘗會飲于京師，酒樓主人知其賢，特爲供設美酒嘉殽，終日不倦。既暮，主人具筆研，請題名，願與其列。劉、石不得已，相顧曰：「捧研可也。」予往過嘉興，造一人家園中坐，池亭上梁間有題名，其末云：「主人乞書。」予顧謂同行者曰：「此『乞書』字，便可對『捧研』也。」聞者亦笑。《捫蝨新話》卷十五。

12　石曼卿一日謂秘演曰：「館俸清薄，不得痛飲，且僚友钁之殆遍，奈何？」演曰：「非久引一酒主人奉謁，不可不見。」不數日，引一納粟牛監簿者，高貲好義，宅在朱家曲，爲薪炭市評，别第在繁臺寺西，房緡日數十千。長謂演曰：「某雖薄有涯産，而身迹塵賤，難近清貴。慕師交游盡館殿名士，或游奉有闕，無怯示及。」演因是之以謁曼卿，便令置宫醪十擔爲贄，列醖於庭，演爲傳刺。曼卿愕然問曰：「何人？」演曰：「前所謂酒主人者。」不得已因延之，乃問甲第何許，生曰：「一别舍介繁臺之側。」其生粗亦翔雅。曼卿闲語演曰：「繁臺寺閣虚爽可愛，久不一登。」其生離席曰：「學士與大師果欲登閣，乞預寵諭，下處正與閣對，容具家蔌在閣迎候。」石因諾之。一日休沐，約演同登。演預戒生，生至期果陳具於閣，器皿精核，冠於都下。石、演高歌褫帶，飲至落景，曼卿醉喜曰：「此游可紀。」以盆漬墨，濡巨筆以題云：「石延年曼卿同空門詩友老演登此。」生拜扣曰：「塵賤之人幸獲陪侍，乞挂一名以光賤迹。」石雖大醉，猶握筆沉慮，無其策以拒之，遂目演，醉舞佯聲諷之曰：「大武生牛也，捧硯用事可也。」竟不免，題云：「牛某捧硯。」永叔後以詩戲曰：「捧硯得全牛。」《湘山野録》卷下。《宋朝事實類苑》卷四十二。《何氏語林》卷二十八。《堯山堂外紀》卷四十四。《宋稗類鈔》卷四。

13　石曼卿獨行京師，一豪士揖之而語曰：「公幸過我家。」石許之，同入委巷，抵大第，藻飾宏麗，錦繡珠翠，殆非人間所擬。歌舞歡醉，丐書，爲揮《籌筆驛詩》數篇。以金帛數百千贈之，復使騶從送還，恍然不知其誰。翼日，殆無復省所居矣。他日，遇諸塗，又遺以白金數兩，謂曰：「詩中『意中流水遠，愁外舊山青』，最爲佳句。」《中山詩話》。《詩話總龜》前集卷十四。《堯山堂外紀》卷四十四。《宋稗類鈔》卷二。《宋詩紀事》卷十。

14　石曼卿居蔡河下曲，隣有一豪家，日聞歌鍾之聲。其家僮僕數十人，常往來曼卿之門。曼卿呼一僕問豪爲何人，對曰：「姓李氏，主人方二十歲，並無昆弟，家妾曳羅綺者數十人。」曼卿求欲見之，其人曰：「郎君素未嘗接士大夫，他人必不可見，然喜飲酒，屢言聞學士能飲酒，意亦似欲相見，待試問之。」一日，果使人延曼卿，曼卿即著帽往見之，坐於堂上，久之，方出。主人著頭巾，繫勒帛，都不具衣冠，見曼卿，全不知拱揖之禮。引曼卿入一别館，供帳赫然。坐良久，有二鬟妾各持一小槃至曼卿前，槃中紅牙牌十餘。其一槃是酒，凡十餘品，令曼卿擇一牌。其一槃肴饌名，令擇五品。既而二鬟去，有群妓十餘人，各執肴果樂器，妝服人品皆豔麗粲然。一妓酌酒以進，酒罷樂作，群妓執果肴者萃立其前，食罷則分列其左右，京師人謂之「軟槃」。酒五行，群妓皆退，主人者亦翩然而入，略不揖客。曼卿獨步而出。曼卿言豪者之狀，懵然愚騃，殆不分菽麥，而奉養如此，極可怪也。他日試使人通鄭重，則閉門不納，亦無應門者。問其近鄰，云：「其人未嘗與人往還，雖鄰家亦不識面。」古人謂之「錢癡」，信有之。《夢溪筆談》卷九。《墨客揮犀》卷八。《宋朝事實類苑》卷四十一。《宋稗類鈔》卷二。

15　石曼卿與劉潛、李冠爲酒友。曼卿赴海州通判，將别，語潛曰：「到官可即來相見，尋約痛飲也。」既半載，往見。到倅廳門，其閽者迎謂曰：「自此入客位，勿高聲也。」既見謁者，問知無官，請衣襴鞹。潛曰：「吾酒友也。」典客者曰：「公忽怒，既至此，無復去之理，我爲借以衣。」不得已衣之。坐幾兩時，胸中不勝憤。典謁者言：「通判歇息，未敢傳。」坐幾三時，餒甚。忽報通判請，贊者請循廊。曼卿道服仙巾以就坐，不交一言，徐曰：「何來？」又久之曰：「何處安下？有闕示及。」一典客從旁贊曰：「通判尊重，不請久坐。」潛大怒索去。云：「獻湯。」湯畢，又唱：「請臨廊。」潛益憤，趨出。曼卿曳其腰帶後曰：「劉十，我做得通判過否？扯了衣裳，喫酒去來！」遂仍舊狂飲，數日而罷。《默記》卷下。

16　石曼卿喜豪飲，與布衣劉潛爲友。嘗通判海州，劉潛來訪之，曼卿迎之於石闥堰，與潛劇飲。中夜酒欲竭，顧船中有醋斗餘，乃傾入酒中併飲之。至明日，酒醋俱盡。每與客痛飲，露髮跣足，著械而坐，謂之「囚飲」；飲於木杪，謂之「巢飲」；以槀束之，引首出飲，復就束，謂之「鼈飲」；其狂縱大率如此。廨後爲一庵，常卧其間，名之曰「捫虱庵」。未嘗一日不醉。仁宗愛其才，嘗對輔臣言，欲其戒酒，延年聞之，因不飲，遂成疾而卒。《夢溪筆談》卷九。《續墨客揮犀》卷一。《紺珠集》卷十二。《群書類編故事》卷二十二。《何氏語林》卷二十五。《堯山堂外紀》卷四十四。《宋稗類鈔》卷四。

17　蘇舜欽、石延年輩，有名曰鬼飲、了飲、囚飲、鼈飲、鶴飲。鬼飲者，夜不以燒燭；了飲者，飲次挽歌哭泣而飲；囚飲者，露頭圍坐；鼈飲者，以毛席自裹其身，伸頭出飲，畢，復縮之；鶴飲者，一杯復登樹，下再飲耳。《畫墁録》。

18　石曼卿謫海州日，使人拾桃核數斛，人迹不到處，以彈弓種之。不數年，桃花遍山谷中。《孫公談圃》卷中。《宋稗類鈔》卷四。

19　石曼卿，王氏婿也，以館職通判海州。官滿，載私鹽兩船至壽春，托知州王子野貨之。時禁網寬賒，曼卿亦不爲人所忌，于是市中公然賣學士鹽。《孔氏談苑》卷二。《何氏語林》卷二十五。《宋稗類鈔》卷四。

20　康定中，河西用兵，石曼卿與〔吴〕安道奉使河東。既行，安道晝訪夕思，所至郡縣，考圖籍，見守令，按視民兵、芻粟、山川、道路，莫不究盡利害，尚慮未足以副朝廷眷使之意。而曼卿飲酒吟詩若不爲意者。一日，安道曰：「朝廷不以遵路不才，得與曼卿並命，今一道兵馬糧餵雖已留意，而切懼愚不能燭事。以曼卿之才，如略加之意，則事無遺舉矣。」曼卿笑曰：「國家大事，安敢忽邪？延年已熟計之矣。」因徐舉將兵之勇怯，芻糧之多寡，山川之險易，道路之通塞，纎悉具備，如宿所經慮者。安道乃大驚服，以爲天下之奇才，且歎其不可及也。《澠水燕談録》卷四。《宋稗類鈔》卷三。

21　近世集句，始於王荆公，然石曼卿已好爲此體。京師有舉子，夜觀人家聚婦，徘徊不去，至排墜門扉。其家大怒，喧争，邏者領赴廂主，廂主以其舉子，慰諭遣之。曼卿適過其傍，駐馬集句贈之曰：「司空愛爾爾須知，月下推門更有誰。尀耐一雙窮相眼，得便宜是落便宜。」《宋朝事實類苑》卷六十三引《李希聲詩話》。

22　石曼卿官册府時，五鼓趨朝，見二舉子繫邏舍，望曼卿號呼請救，因駐馬，召問卒長。曰：「昨夕里閈間有納婦者，二子穴隙以窺，夜分乃被執。」曼卿力爲揮解，卒長勉從之。二子叩頭拜於馬前。曼卿爲按轡口占一絶云：「司空憐汝汝須知，月下敲門更有誰。叵耐一雙窮相眼，得便宜是落便宜。」《西清詩話》卷下。《堯山堂外紀》卷四十四。

23　石曼卿自少以詩酒豪放自得，其氣貌偉然，詩格奇峭，又工於書，筆畫遒勁，體兼顔、柳，爲世所珍。餘家嘗得南唐後主澄心堂紙，曼卿爲餘以此紙書其《籌筆驛詩》，詩，曼卿平生所自愛者，至今藏之，號爲三絶，真餘家寶也。曼卿卒後，其故人有見之者，云恍惚如夢中，言我今爲鬼仙也，所主芙蓉城，欲呼故人往游，不得，忿然騎一素騾去如飛。其後又云，降於亳州一舉子家，又呼舉子去，不得，因留詩一篇與之。餘亦略記其一聯云：「鶯聲不逐春光老，花影長隨日脚流。」神仙事怪不可知，其詩頗類曼卿平生，舉子不能道也。《六一詩話》。《宋朝事實類苑》卷三十四。《堯山堂外紀》卷四十四。《玉芝堂談薈》卷七。《宋詩紀事》卷十。

24　石延年曼卿爲秘閣校理，性磊落，豪於詩酒。明道元年，以疾卒。曼卿平生與友人張生尤善，死後數日，張生夢曼卿騎青驢引數蒼頭過生，謂生曰：「我今已作鬼仙，召汝偕往。」生以母老，固辭久之，曼卿怒，登驢而去，顧生曰：「汝太劣，吾召汝安得不從！今當命補之同行矣。」後數日，補之遂卒。補之乃范諷字。《湘山野録》卷上。《茶香室三鈔》卷二十。案：石延年卒于慶曆元年。

25　石曼卿，天聖、寶元間以歌詩豪於一時，嘗於平陽作《代意寄師魯》一篇，詞意深美，曰：「十年一夢花空委，依舊山河損桃李。雁聲北去燕西飛，高樓日日春風裏。眉黛石州山對起，嬌波淚落妝如洗。汾河不斷水南流，天色無情淡如水。」曼卿死後，故人關詠夢曼卿曰：「延年平生作詩多矣，獨常自以爲《代平陽》一首最爲得意，而世人罕稱之。能令予此詩盛傳於世，在永言爾。」詠覺，增廣其詞爲曲，度以《迷仙引》，於是人争歌之。他日，復夢曼卿謝焉。《澠水燕談録》卷七。《宋朝事實類苑》卷三十四。《宋詩紀事》卷十。

劉　潛

1　見石延年10。

2　見石延年15。

3　見石延年16。

4　劉潛以淄州職官權知鄆州平陰事。一日，與客飲驛亭，左右報太夫人暴疾，潛馳歸，已不救矣。潛抱母一慟而絶。其妻見潛死，復撫潛尸，大號而卒。時人傷之曰：「子死於孝，妻死於義，孝義之美，併集其家。」《倦游雜録》。《宋朝事實類苑》卷五十三。《續墨客揮犀》卷一。

張　景

1　見柳開8。

2　見穆修5。

3　張晦之景以古學尚氣義，走河朔，與冀州一俠少游。後俠者不軌，事敗，景亦連繼，捕之甚急，遂改姓名李田，遁竄四海。所至即題曰：「我非東方兒木子也，不是牛耕土田也，欲識我踪跡，一氣萬物母。」蓋景嘗撰《河東柳先生集序》，破題曰：「一氣，萬物之母也。」世盡知之。景所以遍題者，亦欲導於知己。簡寂觀道士陳履常善奏章，能游神於冥寞。景以李田姓名謁之，求奏一章以決休否，陳許之。一夕，天虚夜清，冠簡精恪，自初夜抱章俯伏於露壇，後夜方起，起忽譴之曰：「陰冥之事爾尚欺之，況人間乎？吾上及三清，下逮九幽，閲籍無李田者。子以欺陰，固無休徵矣。」景終於一散官，壽不五十。陳康肅堯咨知荆南，憐其道窮，爲葬於龍山落帽臺，碑以表其墓焉。廬在荆江之沲陰，枯桑廢田，子孫凋零，盡爲漁樵傭估。《湘山野録》卷下。

4　張景隱居不仕，仁宗召見，問曰：「卿在江陵何處居？」對曰：「兩岸緑楊遮虎渡，一灣芳草護龍洲。」又問：「所食何物？」曰：「新粟米炊魚子飯，嫩冬瓜煮鼈裙羹。」《堯山堂外紀》卷四十九。《堅瓠癸集》卷四。《宋稗類鈔》卷七。

蕭　貫

1　蕭貫少時夢至一宫殿，群女如神仙。一人授紙云：「此衍波牋，煩賦《曉寒歌》。」貫授筆立成，云：「十二嶢關隱空緑，獸猊呀酒椒壁馥。渴烏涓涓不相續，轆轤欲轉霏紅玉。百刻香殘隕蓮燭，五龍吐水漫寒槳。紅綃佩魚無左璫，兩兩懸足瞻扶桑。紅萍半規出波面，回首觚稜九霞絢。鳴鞘遠從天上來，大劍高冠滿前殿。」仙曰：「子詩甚有奇語，異日必貴。」《豫章詩話》卷三。《宋詩紀事》卷八。

2　見寇準47。

杜　默

1　濮人杜默師雄，少有逸才，尤長於歌篇。師事石守道，〔石守道〕作《三豪詩》以遺之，稱默爲「歌豪」，石曼卿「詩豪」，永叔「文豪」。《澠水燕談録》卷七。

2　石守道作《三豪詩》，謂曼卿豪於詩，永叔豪於文，杜默豪於歌，故詩云：「師雄二十二，筆距猛如鷹。玉川月蝕句，意欲相憑陵。」而歐公亦有詩云：「南山有鳴鳳，其音和自清。鳴於有道國，出則天下平。杜默東土秀，能吟鳳凰聲。作詩幾百篇，長歌仍短行。」杜默，濮州人，師雄其字，謂豪於歌者。有《送守道六子詩》云「聖人門前大蟲」及「推倒楊朱墨翟，扶起仲尼周公」之句。默詩謂之豪者，豈近是耶？《王直方詩話》。《詩話總龜》前集卷八。《宋詩紀事》卷二十七。

3　石介作《三豪詩》，云曼卿豪於詩，永叔豪於辭，師雄豪於歌。永叔亦贈杜默師雄詩云：「贈之《三豪》篇，而我濫一名。」默歌少見於世，有云：「學海波中老龍，夫子門前大蟲。」皆此類語。永叔不誚者，此公惡争名，且爲介諱也。默豪氣，正是江東學究飲私酒，食瘴死牛肉，醉飽後所發也。作詩狂怪至盧仝、馬異極矣，若更求奇，便作杜默矣。《仇池筆記》卷上。

4　石守道嘗作《三豪詩》，謂石曼卿豪於詩，歐陽永叔豪於文，杜默豪於歌。默，濮州人，有《送守道赴太學六字歌》，其豪句云：「頭角驚殺蝦蟹，學海波中老龍。爪距逐出狐兔，聖人門前大蟲。推倒楊朱墨翟，扶起仲尼周公。一條路出甕口，幾程身在雲中。水浸山影倒碧，春着花梢半紅。」因此歌，得在三豪之列。《堯山堂外紀》卷四十五。

5　和州士人杜默，累舉不成名，性英儻不覊。因過烏江，入謁項王廟。時正被酒霑醉，才炷香拜訖，徑升偶坐，據神頸拊其首而慟，大聲語曰：「大王，有相虧者！英雄如大王，而不能得天下。文章如杜默，而進取不得官，好虧我。」語畢，又大慟，淚如迸泉。廟祝畏其必獲罪，强扶以下，掖之而出，猶回首長歎，不能自釋。祝秉燭檢視，神像垂淚亦未已。《夷堅三志》辛卷八。《五雜組》卷十六。《堅瓠丁集》卷三。

6　杜默爲詩，多不合律，故言事不合格者爲「杜撰」。《野客叢書》卷二十。《堯山堂外紀》卷四十五。參見盛度10。

江休復

1　江鄰幾善爲詩，清淡有古風。蘇子美坐進奏院事謫官，後死吴中。江作詩云：「郡邸獄冤誰與辯，皋橋客死世同悲。」用事甚精當。嘗有古詩云：「五十踐衰境，加我在明年。」論者謂莫不用事，能令事如己出，天然渾厚，乃可言詩，江得之矣。江天質淳雅，喜飲酒、鼓琴、圍棋。人以酒召之，未嘗不往，飲未嘗不醉，已醉眠，人强起飲之，亦不辭也。或不能歸，即留宿人家，商度風韻，陶靖節之比。江嘗通判廬州，有酒官善琴，以坐局不得出，江日就之，郡中沙門、羽士及里氓能棋者數人，呼與同往。郡人見之習熟，因畫爲圖：前列騶導，有一人騎馬青蓋，其後沙門、羽士、褐衣數人，葛巾芒屩纍累相尋，意思蕭散。惜時無名手，此畫不足傳後，何必減嵇、阮也。《中山詩話》。《杼情録》。《詩話總龜》前集卷四十五。《宋朝事實類苑》卷四十一。

2　江鄰幾學士在館閣，有時名，諸公多欲引之，而鄰幾流落不偶，與故相吴正憲相善。時有一僧能相人，且善醫，游江、吴二家。無幾，江被召修起居注，吴相甚喜。一日謂僧曰：「江舍人修注，殊可賀也。」僧愀然曰：「事未可知。」吴詰其故，僧曰：「江舍人金形人，於法當貴，而留滯至今，久不解其故，近方能了耳。」吴曰：「何也？」僧曰：「非佳金，鉛金耳。修注當日在君側，本朝火德，鉛在火側，安能久也？」吴亦未以爲信，後百餘日，江得肺疾不起。《明道雜志》。

3　見歐陽修110。

陳　亞

1　陳亞，揚州人，仕至太常少卿，年七十卒，蓋近世滑稽之雄也。嘗著藥名詩百餘首，行於世。若「風月前湖近，軒窗半夏涼」，「棋怕臘寒呵子下，衣嫌春暖宿紗裁」及《贈祈雨僧》云「無雨若還過半夏，和師晒作葫蘆羓」之類，極爲膾炙。又嘗知祥符縣，親故多干借車牛，亞亦作藥名詩曰：「地居京界足親知，倩借尋常無歇時。但看車前牛領上，十家皮没五家皮。」覽者無不絶倒。亞常言：「藥名用於詩，無所不可，而斡運曲折，使各中理，在人之智思耳。」或曰：「延胡索可用乎？」亞曰：「可。」沉思久之，因朗吟曰：「布袍袖裏懷漫剌，到處遷延胡索人。此可贈游謁窮措大。」聞者莫不大笑。《青箱雜記》卷一。《宋朝事實類苑》卷六十四。《有宋佳話》。《堯山堂外紀》卷四十五。《宋稗類鈔》卷六。

2　陳亞，維揚人，仕至太常少卿。性好諧謔，嘗著《藥名詩》行於世。幼孤，育於舅家。舅姓李，爲醫工，人呼爲「衙推」。亞登第，人皆賀其舅。亞有詩云：「張公喫酒李公醉，自古人言信有之。陳亞今年新及第，滿城人賀李衙推。」《梅磵詩話》卷上。《類説》卷五十五引《大酒清話》。

3　〔陳亞〕少爲杭州於潛令，好以利口謔浪，人或厭之。太守馬忠肅因其趨附戒之。俄有通刺謁者，稱大詞郎李過庭，公駡曰：「何人家子弟？」亞率爾云：「李趨兒。」公徐悟之，大笑。《詩話總龜》前集卷三十八。《堯山堂外紀》卷四十五。

4　〔陳〕亞與章郇公同年友善，郇公當軸，將用之，而爲言者所抑。亞作藥名《生查子》陳情獻之，曰：「朝廷數擢賢，旋占淩霄路。自是鬱陶人，險難無移處。　　也知没藥療飢寒，食薄何相悮。大幅紙連粘，甘草歸田賦。」……亞又自爲亞字謎曰：「若教有口便啞，且要無心爲惡。中間全没肚腸，外面强生稜角。」《青箱雜記》卷一。《宋朝事實類苑》卷六十四。《堯山堂外紀》卷四十五。

5　陳少常亞以滑稽著稱，蔡君謨嘗以其名戲之曰：「陳亞有心終是惡。」陳即復曰：「蔡襄無口便成衰。」時以爲名對。爲殿中丞日，知嶺南恩州，到任作書與新舊曰：「使君之五馬雙旌，名目而已；螃蟹之一文兩箇，真實不虚。」又嘗曰：「平生之對最親切者，是紅生對白熟者也。」《倦游雜録》。《宋朝事實類苑》卷六十七。《詩話總龜》前集卷三十八。《輿地紀勝》卷九十八。《續墨客揮犀》卷五。《寓簡》卷十。《堯山堂外紀》卷四十五。

6　陳郎中亞有滑稽雄聲，知潤州，治迹無狀，浙憲馬卿等欲按之。至則陳已先覺。廉按訖，憲車將起，因觴於甘露寺閣，至卒爵，憲目曰：「將注子來郎中處滿着。」陳驚起遽拜，憲訝曰：「何謂，何謂！」陳曰：「不敢望滿，但得成資保全而去，舉族大幸也。」馬笑曰：「豈有此事！」既而竟不敢發。有陋儒者，貢所業，舉止凡下，陳玩之曰：「試請口占盛業。」生曰：「某卷中有《方地爲輿賦》。」誦破題曰：「粤有大德，其名曰坤。」陳應聲曰：「吾聞子此賦久矣，得非下句云：『非講經之座主，乃傅法之沙門乎？』」滿座大笑。《湘山野録》卷上。《宋朝事實類苑》卷六十七。參見張亢7。

7　陳亞性滑稽，知潤州，幕中有上官弼，亞所親信，任滿將去，亞曰：「何以見教？」弼曰：「郎中才行無玷，但調謔過差。」亞笑曰：「君乃上官弼也，如下官口何？」弼笑而去。《類説》卷四十七引《遯齋閒覽》。《堯山堂外紀》卷四十五。

8　〔陳〕亞性寬和，累典名藩，皆有遺愛。然頗真率，無威儀，吏不甚懼。行坐常弄瓢子，不離懷袖，尤喜唱清和樂。知越州時，每擁騎自衙庭出，或由鑑湖緩轡而歸，必敲鐙代拍，潛唱徹三十六遍然後已，亦其性也。《硯崗筆志》。《青箱雜記》卷一。

9　陳恭公以待制知揚，性嚴重，少游宴。時陳少常亞罷官居鄉里，一日上謁，公謂曰：「近何著述？」亞曰：「止作得一謎。」因謂之曰：「四箇脚子直上，四箇脚子直下，經年度歲不曾下，若下，不是風起便雨下。」公思之良久，曰：「殊不曉，請言其旨。」亞曰：「兩箇茶牀相合也。」「方欲以此爲對，然不曉風雨之説。」亞笑曰：「乃待制廳上茶牀也。苟或宴會，即慳值風，澀值雨也。」公爲之啓齒，復爲之開樽。《倦游雜録》。《宋朝事實類苑》卷六十五。

10　陳亞郎中性滑稽，嘗爲藥名詩百首。其美者有「風雨前湖夜，軒窗半夏涼」，不失詩家之體。其鄙者有《贈乞雨自曝僧》云：「不雨若令過半夏，定應作胡蘆巴。」又詠《上元夜游人》云：「但看車前牛領上，十家皮没五家皮。」蔡君謨嘗嘲之曰：「陳亞有心終是惡。」亞應聲曰：「蔡襄除口便成衰。」《温公續詩話》。

11　〔陳〕亞自爲《名贊》云：「有口如啞，無心作惡。中心本無一物，外面多許稜角。」有僕黄興，外厨煮料，置猪蹄其中，小婢如僧竊食之。興訟于公，公曰：「正合占詩。」云：「如僧清早厨邊過，偷卻黄興料裏蹄。」《類説》卷五十五引《大酒清話》。

12　有僧歲旱市中求雨，陳亞作藥名詩贈云：「無雨若還經半夏，和師變作葫蘆巴。」壽州有娼魁肥，亞問是何處人？曰：「本是淝上人。」亞笑曰：「我唤作是淝下人。」《類説》卷五十五引《大酒清話》。

13　楊球上陳亞大卿啓云：「伏惟某官，詩禮名家，孔門上哲。」公戲答詩曰：「蒙君遺長牋，語意如何説？請看身上衣，裩中本無蝎。」又嗤人面黑詩曰：「笑似烏梅裂，啼如豉汁流。眉間粘帖子，已上是幞頭。」《類説》卷五十五引《大酒清話》。

14　陳亞少卿，蓄書數千卷，名畫數十軸，平生之所寶者。晚年退居，有華亭雙鶴唳，怪石一株尤奇峭，與異花數十本，列植於所居，爲詩以戒子孫：「滿室圖書雜典墳，華亭仙客岱雲根。他年若不和花賣，便是吾家好子孫。」亞死未幾，皆散落民間矣。《澠水燕談録》卷九。《清波雜志》卷四。《何氏語林》卷十九。《堯山堂外紀》卷四十五。《堅瓠已集》卷二。《宋稗類鈔》卷四。《宋詩紀事》卷七。

張　先

1　先世舊藏吴興張氏《十詠圖》一卷，乃張子野圖其父維平生詩，有十首也。其一《太守馬太卿會六老於南園》。……會直齋陳振孫貳卿方修《吴興志》，……爲之跋云：「慶曆六年，吴興郡守宴六老於南園，酒酣賦詩，安定胡先生瑗教授湖學，爲序其事。六人者，工部侍郎郎簡年七十九，司封員外郎范説年八十六，衛尉寺丞張維年九十一，俱致仕。劉餘慶年九十二，周守中年九十五，吴琰年七十二，皆有子弟列爵於朝。劉，殿中丞述之仲父；周，大理丞頌之父；吴，大理丞知幾之父也。詩及序刻石園中，園廢，石亦不存。其事見圖經及安定《言行録》。餘嘗考之：郎簡，杭人也，或嘗寓於湖。范説，咸平三年進士，同學究出身。周頌，天聖八年進士。劉、吴盛族，述與知幾皆有名蹟可見，獨張維無所考。近周明叔史君得古畫三幅，號《十詠圖》者，乃維所作詩也。首篇即南園宴集所賦，孫覺莘老序之，其略云云，於是始知維爲子野之父也。」《齊東野語》卷十五。

2　本朝有兩張先，皆字子野。一則樞密副使遜之孫，與歐陽文忠同在洛陽幕府，其後文忠爲作墓志銘，稱其「志守端真，臨事敢決」者。一乃與東坡先生游，東坡推爲前輩，詩中所謂「詩人老去鶯鶯在，公子歸來燕燕忙」，能爲樂府，號「張三影」者。《玉照新志》卷一。

3　本朝有兩張先，皆字子野。其一博州人，天聖三年進士，歐陽公爲作墓志。其一天聖八年進士，則吾州人也。二人名姓字偶皆同，而又適同時，不可不知也。《齊東野語》卷十五。

4　〔秀州〕花月亭，有小碑，乃張先子野「雲破月來花弄影」樂章，云得句於此亭也。《入蜀記》卷一。

5　張子野云：往歲吴興守滕子京席上見小妓兜娘，賞其佳色，後十年再見於京口，絶非當時容態。感之，作詩云：「十載芳洲撫白蘋，移舟弄水賞青春。當時自倚青春力，不信東風解誤人。」《侯鯖録》卷二。《堯山堂外紀》卷四十六。

6　丞相領京兆，辟張先都官通判。一日，張議事府中，再三未答。晏公作色，操楚語曰：「本爲辟賢，會賢會道『無物似情濃』，今日卻來此事公事。」《畫墁録》。

7　見晏殊29。

8　張先，字子野，嘗與一尼私約。其老尼性嚴。每卧於池島中一小閣上，俟夜深人静，其尼潛下梯，俾子野登閣相遇。臨别，子野不勝惓惓，作《一叢花》詞以道其懷曰：「傷高傷遠幾時窮。無物似情濃。離愁正引千絲亂，更南北、飛絮濛茸。歸騎漸遥，征塵不斷，何處認郎踪。　　雙鴛池沼水溶溶。南北小橋通。横看畫閣黄昏後，又還是、新月朦朧。沈思細恨，不如桃李，猶解嫁東風。」《古今詞話》。《緑窗新話》卷上。

9　張先子野郎中《一叢花》詞云：「懷高望遠幾時窮，無物似情濃。離魂正引千絲亂，更南陌、香絮濛濛。嘶騎漸遥，征塵不斷，何處認郎蹤。　　雙鴛池沼水溶溶，南北小橈通。梯横畫閣黄昏後，又還是、斜月朦朧。沈思細恨，不如桃杏，猶解嫁東風。」一時盛傳。歐陽永叔尤愛之，恨未識其人。子野家南地，以故至都，謁永叔，閽者以通。永叔倒屣迎之，曰：「此乃『桃杏嫁東風』郎中。」《過庭録》。《黄嬭餘話》卷五。《宋詩紀事》卷十二。《詞林紀事》卷四。

10　歐陽文忠公見張安陸，迎謂曰：「好『雲破月來花弄影』。」《中山詩話》。

11　張子野郎中善歌詞，嘗作《天仙子》云：「雲破月來花弄影。」士大夫皆稱之。子野初謁歐公，迎之坐，語曰：「好『雲破月來花弄影』。」恨相見之晚也。有客謂張子野曰：「人皆謂公爲張三中，即心中事，眼中淚，意中人也。」公曰：「何不目我三影？」客不曉。公曰：「『雲破月來花弄影』，『嬌柔懶起，簾壓卷花影』，『柳徑無人，墜風絮無影』。此予平生所得意也。」《古今詩話》。《詩話總龜》前集卷四十二。《苕溪漁隱叢話》前集卷三十七。《西湖游覽志餘》卷十。《堯山堂外紀》卷四十六。《湖山便覽》卷七。《堅瓠丙集》卷四。

12　見宋祁43。

13　尚書郎張先善著詞，有云「雲破月來花弄影」，「簾幕捲花影」，「墮輕絮無影」，世稱誦之，號張三影。《後山詩話》。《類説》卷五十六。

14　尚書郎張先，字子野，嘗有詩云：「浮萍斷處見山影」，又長短句云：「雲破月來花弄影」，又云：「隔牆送過鞦韆影」，並膾炙人口，世謂「張三影」。《高齋詩話》。《道山清話》。

15　子野晚年，風韻未已，嘗寵一姬，頗艷麗，但姬亦士族，不肯立名，子野以「六娘」呼之。而子野閨中性嚴，堅便名，子野不得已，以「緑楊」呼之，蓋取其聲音與「六娘」相近也。既而不相容，將欲逐去之。子野乃作《蝶戀花》一曲，以寓惓惓之意。云：「移得緑楊栽後院。學舞宫腰，二月青猶短。不比灞陵多送遠。殘絲亂絮東西岸。　　幾葉小眉寒不展。莫唱陽關，真个腸先斷。分付與春休細看。條條自是離人怨。」緑楊將行，子野更作《浪淘沙令》以送别云：「腸斷送韶華。爲惜楊花。雪毬摇曳逐風斜。容易著人容易去，飛過誰家。　　聚散苦咨嗟。無計留他。行人洒淚滴流霞。今日畫堂歌舞地，明日天涯。」《湖録經籍考》卷五引《古今詞話》。

16　尚書郎張先子野，杭州人。善戲謔，有風味。見杭妓有彈琴者，忽撫掌曰：「異哉！此筝不見許時，乃爾黑瘦耶？」《蘇軾文集》卷七十一。《宋詩紀事》卷十二。

17　杭妓胡楚、龍靚，皆有詩名。胡云：「不見當時丁令威，年來處處是相思。若將此恨同芳草，卻恐青青有盡時。」張子野老于杭，多爲官妓作詞，與胡而不及靚。靚獻詩云：「天與群芳十樣葩，獨分顔色不堪誇。牡丹芍藥人題遍，自分身如鼓子花。」子野于是爲作詞也。《後山詩話》。《宋詩紀事》卷九十七。

18　張子野老於杭，多爲官妓作詞，而不及龍靚。靚獻詩曰：「天與群芳十樣葩，獨憐顔色不堪誇。牡丹芍藥人題遍，自分身如鼓子花。」子野於是爲作《望江南》詞云：「青樓宴，靚女薦瑶杯。一曲白雲江月滿，際天拖練夜潮來。人物誤瑶臺。　　醺醺酒，拂拂上雙腮。媚臉已非朱淡粉，香紅全勝雪籠梅。標格外塵埃。」《青泥蓮花記》卷十二。《堯山堂外紀》卷五十三。

19　張子野年八十五，尚聞買妾。陳述古作杭守，東坡作倅，述古令東坡作詩，云：「錦里先生自笑狂，莫欺九尺鬢毛蒼。詩人老去鶯鶯在，公子歸來燕燕忙。柱下相君猶有齒，江南刺史已無腸。平生謬作安昌客，略遣彭宣到後堂。」詩人謂張籍，公子謂張祐，柱下張蒼，安昌張禹，皆使姓張事。《侯鯖録》卷七。

20　張先郎中，字子野，能爲詩及樂府，至老不衰。居錢塘，蘇子瞻作倅時，先年已八十餘，視聽尚精强，家猶畜聲妓，子瞻嘗贈以詩云：「詩人老去鶯鶯在，公子歸來燕燕忙。」蓋全用張氏故事戲之。先和云：「愁似鰥魚知夜永，嬾同蝴蝶爲春忙。」極爲子瞻所賞。然俚俗多喜傳詠先樂府，遂掩其詩聲，識者皆以爲恨云。《石林詩話》卷下。《苕溪漁隱叢話》前集卷三十七。《宋詩紀事》卷十二。

21　張子野年八十五猶聘妾，東坡作詩所謂「詩人老去鶯鶯在，公子歸來燕燕忙」是也。荆公亦有詩云：「篝火尚能書細字，郵筩還肯寄新詩。」其精力如此，宜其未能息心於粉白黛緑之間也。坡復有《贈張刁二老詩》，有「共成一百七十歲」之句，則子野年益高矣。故其末章云：「惟有詩人被磨折，金釵零落不成行。」《韻語陽秋》卷十九。

22　吾昔自杭移高密，與楊元素同舟，而陳令舉、張子野皆從吾過李公擇于湖，遂與劉孝叔俱至松江。夜半月出，置酒垂虹亭上。子野年八十五，以歌詞聞于天下，作《定風波令》，其略云：「見説賢人聚吴分。試問，也應旁有老人星。」坐客歡甚，有醉倒者。此樂未嘗忘也。《東坡志林》卷一。《詞林紀事》卷四。參見蘇軾44。

23　張子野往玉仙觀，中路逢謝媚卿，初未相識，但兩相聞名。子野才韻既高，謝亦秀色出世，一見慕悦，目色相授。張領其意，緩轡久之而去，因作《謝池春慢》，以叙一時之遇。詞云：「繚繞重院，静聞有、啼鶯到。繡被堆餘寒，畫幕明新曉。朱檻連天闊，飛絮知多少。徑莎平，池水渺。日長風静，花影閒相照。　　塵香拂馬，逢謝女，城南道。秀艷過施粉，多媚生輕笑。鬭色鮮衣薄，碾玉雙蟬小。歡難偶，春過了。琵琶流韻，都入相思調。」《古今詞話》。《緑窗新話》卷上。《詞林紀事》卷四。

柳三復

1　鞠，皮爲之，實以毛，蹙蹋而戲。見《霍去病傳》注：「穿城蹋鞠。」晚唐已不同矣。歸氏子弟嘲皮日休云：「八片尖皮砌作毬，火中燂了水中揉。一包閒氣如常在，惹踼招拳卒未休。」今柳三復能之，述曰：「背裝花屈膝，屈，口勿反。白打大廉斯。進前行兩步，蹺後立多時。」柳欲見晉公無由，會公蹴毬後園，偶迸出，柳挾取之，因懷所業，戴毬以見公。出書再拜者三，每拜，毬起復于背膂幞頭間，公乃笑而奇之，遂延于門下。然弟子拜師，常禮也，獨毬多賤人能之，每見勞于富貴子弟，莫不拜謝而去，此師拜弟子也。術不可不慎，此亦可喻大云。《中山詩話》。

柳　永

1　柳永耆卿以歌詞顯名於仁宗朝，官爲屯田員外郎，故世號「柳屯田」。《卻掃編》卷下。

2　仁宗留意儒雅，務本理道，深斥浮豔虚薄之文。初，進士柳三變好爲淫冶謳歌之曲，傳播四方。嘗有《鶴衝天》詞云：「忍把浮名，换了淺斟低唱。」及臨軒放榜，特落之，曰：「且去淺斟低唱，何要浮名！」景祐元年方及第，後改名永，方得磨勘轉官。《能改齋漫録》卷十六。《詞林紀事》卷四。

3　柳三變字景莊，一名永，字耆卿，喜作小詞，然薄於操行。當時有薦其才者，上曰：「得非填詞柳三變乎？」曰：「然。」上曰：「且去填詞。」由是不得志，日與獧子縱游娼館酒樓間，無復檢約，自稱云：「奉聖旨填詞柳三變。」《藝苑雌黄》。《苕溪漁隱叢話》後集卷三十九。《詩話總龜》後集卷三十二。《堯山堂外紀》卷四十五。《宋詩紀事》卷十三。《詞林紀事》卷四。

4　柳三變，景祐末登進士第，少有俊才，尤精樂章。後以疾更名永，字耆卿。皇祐中，久困選調，入内都知史某愛其才而憐其潦倒，會教坊進新曲《醉蓬萊》，時司天臺奏：「老人星見。」史乘仁宗之悦，以耆卿應製。耆卿方冀進用，欣然走筆，甚自得意，詞名《醉蓬萊慢》。比進呈，上見首有「漸」字，色若不悦。讀至「宸游鳳輦何處」，乃與御製真宗挽詞暗合，上慘然。又讀至「太液波翻」，曰：「何不言『波澄』！」乃擲之於地。永自此不復進用。《澠水燕談録》卷八。《唐宋諸賢絶妙詞選》卷五。《堯山堂外紀》卷四十五。《詞林紀事》卷七。

5　柳耆卿祝仁宗皇帝聖壽，作《醉蓬萊》一曲云：「漸亭皋葉下，隴首雲飛，素秋新霽。華闕中天，鎖葱葱佳氣。嫩菊黄深，拒霜紅淺，近寶階香砌。玉宇無塵，金莖有露，碧天如水。　　正值昇平，萬機多暇，夜色澄鮮，漏聲迢遞。南極星中，有老人呈瑞。此際宸游，鳳輦何處，動管絃清脆。太液波翻，披香簾捲，月明風細。」此詞一傳，天下皆稱妙絶。蓋中間誤使「宸游鳳輦」挽章句，耆卿作此詞，惟務鈎摘好語，卻不參考出處。仁宗皇帝覽而惡之。及御注差注至耆卿，抹其名曰：「此人不可仕宦，儘從他花下淺斟低唱。」由是淪落貧窘。終老無子，掩骸僧舍。京西妓者，鳩錢葬於棗陽縣花山。既出郊原，有浪子數人戲曰：「這大伯做鬼也愛打哄。」其後遇清明日，游人多狎飲墳墓之側，謂之「弔柳七」。《古今詞話》。《歲時廣記》卷十七。

6　柳三變游東都南、北二巷，作新樂府，骫骳從俗，天下詠之，遂傳禁中。仁宗頗好其詞，每對酒，必使侍從歌之再三。三變聞之，作宫詞號《醉蓬萊》，因内官達後宫，且求其助。仁宗聞而覺之，自是不復歌其詞矣。會改京官，乃以無行黜之。後改名永，仕至屯田員外郎。《後山詩話》。《詞林紀事》卷四。

7　祖宗時，選人初任薦舉，本不限以成考。景祐中，柳三變爲睦州推官，以歌詞爲人所稱，到官方月餘，吕蔚知州事即薦之。郭勸爲侍御史，因言三變釋褐到官始踰月，善狀安在，而遽薦論？因詔州縣官，初任未成考不得舉，後遂爲法。《石林燕語》卷六。

8　柳三變既以調忤仁廟，吏部不放改官。三變不能堪，詣政府，晏公曰：「賢俊作曲子麽？」三變曰：「祇如相公亦作曲子。」公曰：「殊雖作曲子，不曾道『緑綫慵拈伴伊坐』。」柳遂退。《畫墁録》。

9　柳耆卿與孫相何爲布衣交。孫知杭州，門禁甚嚴。耆卿欲見之不得，作《望海潮》詞，往謁名妓楚楚曰：「欲見孫相，恨無門路，若因府會，願借朱唇歌於孫相公之前。若問誰爲此詞，但説柳七。」中秋府會，楚楚宛轉歌之，孫即日迎耆卿預坐。《古今詞話》。《緑窗新話》卷下。《青泥蓮花記》卷十三。《堯山堂外紀》卷四十五。《詞林紀事》卷四。

10　孫何帥錢塘，柳耆卿作《望海潮》詞贈之，云：「東南形勝，三吴都會，錢塘自古繁華。煙柳畫橋，風簾翠幕，參差十萬人家。雲樹繞隄沙。怒濤卷霜雪，天塹無涯。市列珠璣，户盈羅綺、競豪奢。　　重湖疊巘清佳。有三秋桂子，十里荷花。羌管弄晴，菱歌泛夜，嬉嬉釣叟蓮娃。千騎擁高牙，乘醉聽簫皷，吟賞煙霞。異日圖將好景，歸去鳳池誇。」此詞流播，金主亮聞歌，欣然有慕於「三秋桂子，十里荷花」，遂起投鞭渡江之志。近時謝處厚詩云：「誰把杭州曲子謳，荷花十里桂三秋。那知草木無情物，牽動長江萬里愁。」《鶴林玉露 》丙編卷一。《錢塘遺事》卷一。《西湖游覽志餘》卷十。《堅瓠乙集》卷二。《宋稗類鈔》卷五。《詞林紀事》卷四。

11　范蜀公少與柳耆卿同年，愛其才美，聞作樂章，嘗嗟曰：「謬其用心。」謝事之後，親舊間盛唱柳詞，復歎曰：「仁廟四十二年太平，吾身爲史官二十年，不能讚述，而耆卿能盡形容之。」《古今合璧事類備要》後集卷四十二。《宋詩紀事》卷十四。

12　柳耆卿嘗在江淮惓一官妓，臨别，以杜門爲期。既來京師，日久未還，妓有異圖。耆卿聞之怏怏。會朱儒林往江淮，柳因作《擊梧桐》以寄之曰：「香靨深深，孜孜媚媚，雅格奇容天與。自識伊來，便有憐才心素。臨歧再約同歡，定是都把身心相許。又恐恩情易破難成，未免千般思慮。　近日書來，寒暄而已，苦没忉忉言語。便認得聽人教當，擬把前言輕負。見説蘭臺宋玉，多才多藝善詞賦。試與問、朝朝暮暮，行雲何處去。」妓得此詞，遂負媿竭産，泛舟來輦下，遂終身從耆卿焉。《古今詞話》。《緑窗新話》卷上。《青泥蓮花記》卷七。

13　周月仙，餘杭名妓也。柳耆卿年甫二十五歲，來宰兹郡，造玩江樓於水滸，每召月仙至樓歌唱，調之，不從。柳緝知與隔渡黄員外昵，每夜乘舟往來，乃密令艄人至半渡强嬴勾之，月仙不得已從焉，惆悵作詩一絶云：「自歎身爲妓，遭淫不敢言。羞歸明月渡，懶上載花船。」明日，耆卿召佐酒，酒半，柳歌前詩，月仙大慚，因與耆卿歡洽。耆卿喜，作詩曰：「佳人不自奉耆卿，卻駕孤舟犯夜行。殘月曉風楊柳弄，肯教辜負此時情。」自此，日夕常侍耆卿，耆卿亦因此日損其名。《堯山堂外紀》卷四十五。

14　柳耆卿作《傾杯·秋景》一闋，忽夢一婦人云：「妾非今世人，曾作詩云：『明月斜，秋風冷。今夜故人來不來，教人立盡梧桐影。』數百年無人稱道，公能用之。」夢覺説其事，世傳乃鬼謡也。《古今詞話》。《苕溪漁隱叢話》後集卷三十八。

15　〔耆卿〕流落不偶，卒於襄陽。死之日，家無餘財，群妓合金，葬之于南門外，每春月上冢，謂之「弔柳七」。《方輿勝覽》卷十一。《宋詩紀事》卷十三。《詞林紀事》卷四。

16　柳耆卿風流俊邁，聞于一時。既死，葬于棗陽縣花山。遠近之人，每遇清明日，多載酒肴飲于耆卿墓側，謂之「弔柳會」。《獨醉雜志》卷四。《東南紀聞》卷三。《宋詩紀事》卷十三。

17　餘仕丹徒，嘗見一西夏歸朝官云：「凡有井水飲處，即能歌柳詞。」言其傳之廣也。永終屯田員外郎，死旅殯潤州僧寺。王和甫爲守時，求其後不得，乃爲出錢葬之。《石林避暑録話》卷三。《宋稗類鈔》卷五。

18　見韓維26。

19　坡、谷同游鳳池寺，坡公舉對云：「張丞相之佳篇，昔曾三到。」山谷即答云：「柳屯田之妙句，那更重來。」時稱名對。《獨醒雜志》卷二。

20　邢州開元寺僧法明，落魄不檢，嗜酒好博，每飲至大醉，惟唱柳永詞，由是鄉人莫不侮之。或有召齋者，則不赴，有召飲者，則欣然而從。酒酣，乃謳柳詞數闋而後已。日以爲常，如是者十餘年，里巷小兒，皆目爲風和尚。一日忽謂寺衆曰：「吾明日當逝，汝等無出，觀吾往焉。」衆僧笑曰：「豈有是哉？」翌日晨起，法明乃攝衣就坐，遽呼衆曰：「吾往矣，當留一頌而去。」衆僧驚愕，急起以聽，法明曰：「平生醉裏顛蹶，醉裏卻有分别。今宵酒醒何處？楊柳岸，曉風殘月。」言訖，跏趺而逝。《宋朝事實類苑》卷四十四。《五燈會元》卷十六。

21　見劉岑1。

柳彦輔

1　〔黄〕太史乙酉生，是時有柳彦輔者，乃耆卿之孫，善陰陽，能決人生死，謂太史向後災難，大抵見于六十以下。太史六十一貶宜州以卒，則彦輔之言信矣。《甕牖閒評》卷七。

釋法明

1　見柳永20。

吴　感

1　吴感，字應之，以文章知名。……居小市橋，有侍姬曰紅梅，因以名其閣。嘗作《折紅梅》詞曰：「喜輕澌初泮，微和漸入、芳郊時節。春消息，夜來斗覺，紅梅數枝争發。玉溪仙館，不是箇、尋常標格。化工别與、一種風情，似匀點臙脂，染成香雪。　重吟細閲。比繁杏夭桃，品流真别。只愁共、彩雲易散，冷落謝池風月。憑誰向説，三弄處、龍吟休咽。大家留取，倚闌干，聞有花堪折，勸君須折。」其詞傳播人口，春日郡宴，必使倡人歌之。《中吴紀聞》卷一。《浩然齋雅談》卷上。《詞苑叢談》卷三。《詞林紀事》卷三。

邱　浚

1　殿中丞邱浚，多言人也。嘗在杭謁珊禪師，珊見之殊傲。俄頃有州將子弟來謁，珊降階接，禮甚恭。浚不能平，子弟退，乃問珊曰：「和尚接浚甚傲，而接州將子弟乃爾恭耶？」珊曰：「接是不接，不接是接。」浚勃然起，摑珊數下，乃徐曰：「和尚莫怪，打是不打，不打是打。」《明道雜志》。

丘　濬

1　丘濬寺丞失意，遍游諸郡。至山陽，郡守屢召之夜飲，翌日作詩曰：「醜卻天下美人面，正得世間君子心。」郡將它日再爲文字飲以謝之。……又至五羊，贈太守詩曰：「碧睛蠻婢頭蒙布，黑面胡兒耳帶環。幾處樓台皆枕水，四周城郭半圍山。」又詩曰：「堦上腥臊堆蜆子，口中濃血吐檳榔。」又詩曰：「風腥蠻市合，日上瘴雲紅。」太守見之，不懌。《詩話總龜》前集卷三十七引《翰府名談》。

丘　瑃

1　丘瑃十歲謁陳州太守曰：「前日寺中聞射，因成詩云：『殿宇時聞燕雀喧，虚庭盡日少人行。孤吟獨坐情何限，時喜風傳中鵠聲。』」守喜，令對「弱柳絲絲搓緑線」，曰：「春雲片片揭新綿。」《古今詩話》。《詩話總龜》前集卷二。《新安志》卷十。案：《宋詩紀事》卷十一作丘濬詩。

楊　備

1　楊備郎中，天聖中爲長溪令，夢中忽作詩云：「月俸蚨錢數甚微，不知從宦幾時歸。東吴一片煙波在，欲問何人買釣磯。」及寤，心潛異之。明道初，宰華亭。俄丁内艱，遂家於吴中，樂其風土之美，安而弗遷。因悟夢中所作，幾於前定。嘗效白體作「我愛姑蘇好」十章。居吴中既久，土風人物皆深詳之，又作《姑蘇百題》詩，每題箋釋其事，至今行於世。《中吴紀聞》卷五。《吴郡志》卷五十。《宋詩紀事》卷十七。

張　球

1　見吕夷簡50。

張宗永

1　張宗永，華州人，倜儻不羈，善爲詩。寶元中，以職官知長安縣。時鄭州陳相尹京兆，宗永嘗以事失公意。公有别業，在杜縣間。宗永知公好絶句詩，乘闲詣之，大書二韻云：「喬松翠竹絶纖埃，門對南山盡日開。應是主人貪報國，功成名遂不歸來。」莊督録以聞。公覽而善之，待之如初。《墨客揮犀》卷九。《倦游雜録》。《詩話總龜》前集卷十五。《宋朝事實類苑》卷三十五。《宋詩紀事》卷十五。

彭舉正

1　見張士遜21。

曾　鞏

1　曾密公諱易占，字不疑。……行次南都而卒，時公子南豐先生子固已名重於世，適留京師，而杜祁公以故相居宋，自來逆旅，爲辦後事。公既不偶以卒，再娶朱夫人，年未三十，無以自存，領諸孤歸里中。南豐昆弟六人，久益漻落。與長弟曅應舉，每不利於春官。里人有不相悦者，爲詩以嘲之曰：「三年一度舉場開，落殺曾家兩秀才。有似簷間雙燕子，一雙飛去一雙來。」南豐不以介意，力教諸弟不怠。嘉祐初，與長弟及次弟牟、文肅公、妹婿王補之无咎、王彦深幾，一門六人，俱列鄉薦。既將入都赴省試，子婿拜别朱夫人於堂下，夫人歎曰：「是中得一人登名，吾無憾矣。」榜出唱第，皆在上列，無有遺者。楚俗，遇元夕第三夜，多以更闌時微行聽人語言，以卜一歲之通塞。子固兄弟被薦時，有鄉士黄其姓者亦預同升，黄面有瘢，俚人呼爲「黄痘子」。諸曾俱往赴省試，朱夫人亦以收燈夕往閭巷聽之，聞婦人酬酢造醬法云：「都得都得，黄荳子也得。」已而捷音至。《揮麈後録》卷六。

2　曾子固舍人爲太平州司户時，張伯玉璪作守，歐公、王荆公諸人，皆與伯玉書，以子固屬之，伯玉殊不爲禮。一日，就設廳召子固，作大排，唯賓主二人，亦不交一談也。既而召子固於書室，謂子固曰：「人謂公爲曾夫子，必無所不學也。」子固辭避而退。一日，請子固作《六經閣記》，子固屢作，終不可其意，乃謂子固曰：「吾試爲之。」即令子固書曰：「六經閣者，諸子百家皆在焉，不書，尊經也。」其下文不能具載。又令子固問書傳中隱晦事，其應答如流，子固大服，始有意廣讀異書矣。《紫微詩話》。《邵氏聞見後録》卷十五。《宋名臣言行録》後集卷九。《何氏語林》卷九。《宋稗類鈔》卷五。參見張伯玉3。

3　見歐陽修165。

4　見陳師道1。

5　曾鞏罷齊州，州人絶橋杜門，抵夜，乘間乃得去。《古事比》卷二十三。

6　曾鞏知襄州日，朝廷遣使按水利，振流民者，各辨辟三兩選人充勾當公事。鞏一日宴諸使者，座客有言，昨夕三鼓，大星墜於西南，有聲甚厲，次又有一小星隨之。鞏曰：「小星必天狗下勾當公事也。」《倦游雜録》。《宋朝事實類苑》卷六十五。《何氏語林》卷二十八。

7　曾公鞏，字子固，在官有所市易，取賈必以薄，予賈必以厚；于門生故吏，以幣交者，一無所受。福州無職田，歲鬻園蔬，收其直自入，常三四十萬。公曰：「太守與民争利，可乎？」罷之。後至者亦不復取也。《言行龜鑑》卷二。《自警編》卷二。

8　見王安石109。

9　曾子固性矜汰多於傲忽。元豐中爲中書舍人，因白事都堂。時章子厚爲門下侍郎，謂之曰：「向見舍人《賀明堂禮成表》，真天下奇作也。」曾一無辭讓，但復問曰：「比班固《典引》如何？」章不答，語同列曰：「我道休撩撥。」蓋自悔失言也。徐德占雖與子固俱爲江西人，然生晚不及相接。子固中間流落外郡十餘年，迨復還朝。而德占驟進至御史中丞。中丞在法不許出謁，而子固亦不過之。德占以其先進，欲一識其人。因朝路相值，迎接甚恭。子固卻立曰：「君是何人？」德占因自叙。子固曰：「君便是徐禧耶？」頷之而去。《曲洧舊聞》卷十。《何氏語林》卷二十六。《宋稗類鈔》卷四。

10　曾子固作中書舍人還朝，自恃前輩，輕蔑士大夫。徐德占爲中丞，越次揖子固甚恭謹。子固問：「賢是誰？」德占曰：「禧姓徐。」子固答曰：「賢便是徐禧？」禧大怒而忿然曰：「朝廷用某作御史中丞，公豈有不知之理？」其後，子固除翰林學士，德占密疏罷之，又攻罷修《五朝史》。《默記》卷中。

11　舒王嗜佛書，曾子固欲諷之，未有以發之也。居一日，會于南昌，少頃，潘延之亦至。延之談禪，舒王問其所得，子固熟視之。已而又論人物，曰：「某人可秤。」子固曰：「弇用老而逃佛，亦可一秤。」舒王曰：「子固失言也，善學者讀其書，惟理之求。有合吾心者，則樵牧之言猶不廢。言而無理，周、孔所不敢從。」子固笑曰：「前言第戲之耳。」《冷齋夜話》卷六。《何氏語林》卷十三。

馬　道

1　治平中，有吉州吉水令，忘其姓名，治邑嚴酷。有野人馬道爲《啄木》詩諷之曰：「翠翎迎日動，紅嘴響煙蘿。不顧泥丸及，唯貪得食多。纔離枯朽木，又上最高柯。吴楚園林闊，忙忙争奈何。」令見其詩，稍緩刑。時人目曰「馬啄木」。《詩話總龜》前集卷一引《翰府名談》。《陔餘叢考》卷三十八引《翰苑名談》。

章友直

1　章友直伯益以篆得名，召至京師翰林院篆字。待詔數人聞其名，然心未之服。俟其至，俱來見之，云：「聞先生之藝久矣，願見筆法，以爲模式。」伯益命粘紙各數張，作二圖，即令泚墨濡毫。其一縱横各作十九畫，成一棋局；其一作十圓圈，成一□射帖。其筆之粗細，間架疏密，無毫髮之失。諸人見之，大驚歎服，再拜而去。《墨莊漫録》卷八。《宋稗類鈔》卷七。

2　章氏煎，友直之女，工篆書，傳其家學。友直執筆，自高壁直落至地如引繩，而煎亦能如其父，以篆筆畫棋局，筆筆匀正，縱横如一。《書史會要》卷六。《宋詩紀事》卷二十三。

王英英

1　楚州有官妓王英英，善筆札，學顔魯公體；蔡襄復教以筆法，晚年作大字甚佳。梅聖俞贈之詩云：「山陽女子大字書，不學常流事梳洗。親傳筆法中郎孫，妙作蠶頭魯公體。」英英貌甚陋，固云「不事梳洗」。中郎孫，君謨也。《臨漢隱居詩話》。

李琵琶

1　〔田宣簡〕初登大科，通守金陵日，有李琵琶者，本建康伶人，國除時十餘歲，逮兹近八十。因宴席呼出，猶能飲巨觥。陳叙平昔，歷歷可聽，辭容不甚追愴，若無情人。《珍席放談》卷下。

宋人軼事彙編卷十五

孫　復

1　范文正公在睢陽掌學，有孫秀才者索游上謁，文正贈錢一千。明年，孫生複道睢陽謁文正，又贈一千，因問：「何爲汲汲於道路？」孫秀才戚然動色曰：「老母無以養，若日得百錢，則甘旨足矣。」文正曰：「吾觀子辭氣，非乞客也，二年僕僕，所得幾何，而廢學多矣。吾今補子爲學職，月可得三千以供養，子能安於爲學乎？」孫生再拜大喜。於是授以《春秋》，而孫生篤學不舍畫夜，行復修謹，文正甚愛之。明年，文正去睢陽，孫亦辭歸。後十年，聞泰山下有孫明復先生以《春秋》教授學者，道德高邁，朝廷召至太學，乃昔日索游孫秀才也。《東軒筆録》卷十四。《宋名臣言行録》前集卷十。《仕學規範》卷二。《群書類編故事》卷十七。《讀書鏡》卷四。

2　孫明復先生退居太山之陽，枯槁憔悴，鬢髮皓白，著《春秋尊王發微》十五篇，爲《春秋》學者，未有過之者也。故相李文定公守兖，就見之，歎曰：「先生年五十，一室獨居，誰事左右？不幸風雨飲食生疾奈何！吾弟之女甚賢，可以奉先生箕箒。」先生固辭，文定公曰：「吾女不妻先生，不過爲一官人妻，先生德高天下，幸婿李氏，榮貴莫大於此。」先生曰：「宰相女不以妻公侯貴戚，而固以嫁山谷衰老、藜藿不充之人，相國之賢，古無有也，予不可不成相國之賢。」遂妻之。其女亦甘淡薄，事先生以盡婦道，當時士大夫莫不賢之。《澠水燕談録》卷二。《宋朝事實類苑》卷四十二。《宋名臣言行録》前集卷十。《群書類編故事》卷八。

3　石徂徠師事孫明復，行則從升降，拜則執杖履以侍。孔給事道輔爲人剛直嚴重，不妄與人交，聞先生之風，就見之，介侍左右。魯人素高此二人，由是始識師弟子之禮。《言行龜鑑》卷三。《演繁露》續集卷六。

4　見石介2。

5　張堯封從孫明復先生學於南京，其女子常執事左右。堯封死，入禁中爲貴妃，寵遇第一。數遣使致禮於明復，明復閉門拒之終身。《邵氏聞見後録》卷二十。《聞見近録》。《仕學規範》卷十二。

胡　瑗

1　安定胡先生侍講布衣時，與孫明復、石守道同讀書泰山，攻苦食淡，終夜不寢，一坐十年不歸。得家問，見上有「平安」二字，即投之澗中，不復展讀。《仕學規範》卷一引《胡安定言行録》。《宋名臣言行録》前集卷十。《自警編》卷一。《言行龜鑑》卷一。

2　胡先生翼之嘗謂滕公曰：「學者只守一鄉，則滯于一曲，則隘吝卑陋。必游四方，盡見人情物態，南北風俗，山川氣象，以廣其聞見，則爲有益於學者矣。」一日，嘗自吴興率門弟子數人游關中。至潼關，路峻隘，捨車而步。既上至關門，與滕公諸人坐門塾少憩。回顧黄河抱潼關，委蛇洶湧，而太華、中條環擁其前，一覽數萬里，形勢雄張。慨然謂滕公曰：「此可以言山川矣，學者其可不見之哉！」《默記》卷下。

3　劉執中彝，福州人。安定在湖學時，從學者數百人，彝爲高第。熙寧二年，彝召對，上問從學何人，曰：「臣少從學于安定先生胡瑗。先生始自蘇湖，終于太學，出其門者，無慮數千人。」上曰：「門人今在朝爲誰？」彝曰：「若錢藻之淵篤、孫覺之純明、范純仁之直温、錢公輔之簡諒，皆陛下之所知也。其在外，明體適用，教于民者，殆數十輩。其餘政事文學，粗出于人者，不可勝數。」《言行龜鑑》卷一。《宋名臣言行録》前集卷十。《自警編》卷四。

4　胡安定先生自慶曆中教學於蘇、湖間，二十餘年，束脩弟子前後以數千計……其初，人未甚信服，乃使其徒之已仕及早有世譽者，盛之僑、顧子敦臨、吴元長政輩，分治職事，又孫莘老覺説《孟子》，中都士人稍稍從之。一日升堂講《易》，音韻高朗，意指明白，衆方大服。《吕氏雜記》卷上。

5　楚州徐積，有孝行，東坡諸公特敬禮之。初，積學於胡瑗。瑗門人甚衆，一日獨召積，食於中堂，二女子侍立。積問瑗：「門人或問見侍女否，將何以對？」瑗曰：「莫安排。」積聞此一語，忽大省悟，其學頓進云。《邵氏聞見後録》卷四。《清波雜志》卷九。《宋名臣言行録》後集卷十四。《言行龜鑑》卷一。

6　慶曆中，胡瑗以白衣召對，侍邇英講《易》，讀「《乾》元亨利貞」，不避上御名，上與左右皆失色，瑗曰：「臨文不諱。」後瑗因言《孟子》「民無恒産」，讀爲「常」。上微笑曰：「又卻避此一字。」蓋自唐穆宗已改「常」字，積久而讀熟。……上嘗詔其修國史，瑗乃避其祖諱，不拜。《道山清話》。《宋名臣言行録》前集卷十。《齊東野語》卷四。

7　侍講當召對，例須先就閤門習儀，侍講曰：「吾平生所讀書即事君之禮也，何以習爲閤門？」奏上，令就舟次習之。侍講固辭，上亦不之强人，皆謂「山野之人必失儀」。及登對，乃大稱旨，上謂左右曰：「胡瑗進退周旋、舉合古禮。」《宋名臣言行録》前集卷十。

8　胡翼之爲國子先生日，番禺有大商曰某氏者，遣其子來就學。其子儇蕩，其所齎千金，仍病，甚瘠，客於逆旅，若將救死焉。偶其父至京師，閔而不責。其子謁胡先生，告其故，曰：「是宜先警其心，而後之道者也。」乃取一秩書，曰：「汝讀是，可以先知養生之術。知養生，然後可以進學矣。」其子視其書，乃《黄帝素問》也。讀未竟，惴惴然懼伐性命之過，甚悔痛自責，冀可自新。胡知其已悟，召而誨之曰：「知愛身，則可以修身。自今以始，其洗心向道，取古聖賢之書，次第而讀之。既通其義，然後爲文，則汝可以成名。聖人不貴無過，而貴改過，無懷昔悔，第勉事業。」其人亦穎鋭善學，學之三年，登上第而歸。《師友談記》。《宋名臣言行録》前集卷十。《言行龜鑑》卷一。

9　滕公嘗語人：胡先生有人倫鑒。在太學時，如竇卞、汪輔之一時學者數百人相隨，每於衆中嘗稱譽安燾厚卿曰：「安秀才骨相，他日必貴。」如此數十次。衆有不服者，請其由。先生曰：「此亦易見爾。安君，金玉色也，金玉必須富貴者所用，置之糞壤可乎？人有瓦礫色者至多，若瓦礫者何所用耶？亦不待相書而後知也。」衆人乃服。其後，安公三作執政。初預政，父母俱存，官至觀文殿學士以終。《默記》卷下。

10　胡翼之凶訃至京，錢公輔學士與太學生徒百餘人，詣興國戒壇院舉哀，又自陳師喪，給二日假。《何氏語林》卷二十四。

11　見富弼29。

石　介

1　石守道學士爲舉子時，寓學於南都，其固窮苦學，世無比者。王侍郎瀆聞其勤約，因會客，以盤餐遺之，石謝曰：「甘脆者，亦某之願也。但日享之則可，若止修一餐，則明日何以繼乎？朝享膏梁，暮厭粗糲，人之常情也。某所以不敢當賜。」《倦游雜録》。《墨客揮犀》卷三。《清波雜志》卷九。《宋朝事實類苑》卷十二。《宋名臣言行録》前集卷十。《仕學規範》卷一引《皇朝名臣四科事實》。《自警編》卷二。《言行龜鑑》卷二。《何氏語林》卷三。《昨非庵日纂》一集卷九。《宋稗類鈔》卷三。

2　徂徠石守道常語學者曰：「古之學者，急於求師。孔子，大聖人也，猶學禮於老聃，學官於郯子，學琴於師襄，矧其下者乎！後世恥於求師，學者之大蔽也。」乃爲《師説》以喻學者。是時，孫明復先生居太山之陽，道純德備，深於《春秋》，守道率張洞北面而師之，訪問講解，日夕不怠。明復行，則從；升降拜起，則執杖履以侍。二人者，久爲魯人所高，因二人而明復之道愈尊。於是學者始知有師弟子之禮。《宋名臣言行録》前集卷十。

3　石中允介爲嘉州軍事判官，丁父母憂。躬耕徂徠山下，葬其五世之未葬者七十喪，魯人號爲徂徠先生。《厚德録》卷三。

4　天聖以來，穆伯長、尹師魯、蘇子美、歐陽文忠始創爲古文，以變西崑體，學者翕然從之。其有爲楊、劉體者，守道尤嫉之，以爲孔門之大害，作《怪説》三篇以排佛、老及楊億。于是新進後學，不敢爲楊、劉體，亦不敢談佛、老。《吕氏家塾記》。《宋元學案》卷二。

5　石守道介康定中主盟上庠，酷憤時文之弊，力振古道。時庠序號爲全盛之際，仁宗孟夏鑾輿有玉津鏺麥之幸，道由上庠。守道前數日於首善堂出題曰《諸生請皇帝幸國學賦》，糊名定優劣。中有一賦云：「今國家始建十親之宅，新封八大之王。」蓋是年造十王宫，封八大王元儼爲荆王之事也。守道晨興鳴鼓於堂，集諸生謂之曰：「此輩鼓篋游上庠，提筆場屋，稍或出落，尚騰謗有司。悲哉，吾道之衰也！如此是物宜遽去，不爾，則鼓其姓名，撻以懲其謬。」時引退者數十人。《湘山野録》卷中。

6　李緼，字仲淵，邛州人，龍圖閣學士絢之弟。舉進士，調兖州奉符縣尉。同門姜潛居于奉符之太平鎮，某年六月七日夜，大水至，潛幾不免，先生爲借縣弓手營救之。上官以私役人獲罪。徂徠爲作《朋友解》。《宋元學案》卷二。

7　慶曆二年，仁宗用范文正公參知政事，韓魏公、富韓公爲樞密副使，天下人心莫不懽快。徂徠先生石守道作《聖德詩》曰：「惟仲淹、弼，一夔一卨。」又曰：「琦器魁礧，豈視扂楔，可屬大事，重厚如勃。」其後，富、范爲宋之名臣，而魏公定策兩朝，措天下於太山之安，人始歎先生之知人也。《澠水燕談録》卷三。

8　慶曆三年三月，吕夷簡以司徒歸第，夏竦召至國門而罷，詔以賈昌朝參知政事，杜衍爲樞密使，富弼爲樞密副使。弼固辭，改資政殿學士。乃以范仲淹代弼，又以歐陽修、餘靖、蔡襄、王素充諫官。一時朝野懽欣，至酌酒相慶。太學博士石介因作《慶曆聖德頌》，其詞大激，邪佞切齒。……其最儆心目者，如「衆賢之進，如茅斯拔；大奸之去，如距斯脱。」又曰：「神武不殺，其默如淵 。聖人不測，其動如天。」時韓魏公與范文正公適自陝來朝，竦之密姻有令于閺者，手録此頌，進于二公，且口道竦非，爲諸君子慶。二公去閺，范拊股謂韓曰：「爲此怪鬼輩壞之也。」韓曰：「天下事不可如此，必壞。」孫復聞之，亦曰：「石守道禍始於此矣。」《楓窗小牘》卷上。《宋名臣言行録》前集卷十。

9　徂徠先生石守道，少以進士登甲科。好爲古文章，雖在下位，不忘天下之憂，其言以排斥佛老、誅貶奸邪爲己任。慶曆中，天子罷二相，進用韓魏公、富韓公、范文正公，增置諫官，鋭意求治。先生喜曰：「吾官爲博士，《雅》。《頌》，吾職也。」乃作《慶曆聖德詩》五百言，所以别白邪正甚詳。太山孫明復見之，曰：「子禍起矣！」由是謗論喧然，姦人嫉妬，相與擠之，欲其死而後已。不幸先生病卒。有以媾禍中傷大臣者，指先生之起事曰：「石某詐死，北走胡矣。」請斵棺以驗。朝廷知其誣，不發棺。歐陽文忠公哭先生以詩曰：「當子病方革，謗辭正騰喧。衆人皆欲殺，聖主獨保全。已埋猶不信，僅免斵其棺。」先生没後，妻子流落寒餓，魏公分俸買田以給之。所謂大臣，乃先生嘗薦於朝者；姦人，即先生詩所斥者也。《澠水燕談録》卷三。

10　石介性純古，學行優敏，以誘掖後進、敦奬風教爲己任。慶曆中，在太學，生徒咨問經義，日數十人，皆怡顔和氣，一一爲講解，殊無倦色。嘗請仁廟駕幸太學，欲爲儒者榮觀，因作《慶曆聖德頌》，詆忤當途大臣。既而謗介請駕幸太學，將有他志，介因罷學官，得太子中允、直集賢院、通判濮州，待闕于徂徠故棲，歲餘病死。當途者誣奏云：「介投契丹，死非其實。」遂詔京東提刑司發墳剖棺，驗其事。繼而有孔直温者，狂悖抵罪，直温昔嘗在介書院爲學，以爲黨，遂編置介之子弟于諸郡。嗚呼！讒人之口，真可懼哉！《倦游雜録》。《宋朝事實類苑》卷七十。

11　杜默曰：夏英公因《慶曆詩》之斥己，恨先生刺骨。因先生有奏記富文忠公責以行伊、周之事，欲因是以傾文忠及范文正等，乃使女奴陰習先生成書，改伊、周爲伊、霍，又僞作先生爲富撰廢立詔草，飛語上聞。富、范大懼，適聞契丹伐夏，遂請行邊。……富、范既去朝，攻者益急，帝心不能無疑矣。先生亦不自安，乃請外，得濮州通判。《宋元學案》卷二。

12　見夏竦35。

13　見夏竦36。

14　張文定甚惡石徂徠，詆之甚力，目爲狂生。《老學庵筆記》卷七。

15　徂徠石守道墓在奉符，太和中，墓崩，諸孫具棺葬骸骨，與常人無異，獨其心如合兩手，已化石矣。《續夷堅志》卷一。

賈　同

1　臨淄賈公疎先生，以著書扶道爲己任，著《山東野録》七篇，頗類《孟子》。常奏《諫書》四篇，謂「丁謂造作符瑞，以誣皇天，以欺先帝，今幸謂姦發，請明告天下，正其事。」無幾，又謂「謂既竄逐，寇萊公猶在雷州，宜還萊公，以明忠邪。」先生終以孤直不偶。既晚，得進士出身，不樂爲吏。久之，李文定公竊其誥敕送吏部，先生勉就之，官至殿中丞卒。後門人李冠元伯、劉顔子望相與諡曰存道先生。初，先生得出身，真宗賜名同，改字希得。案公疎元名罔，故賜改同。《澠水燕談録》卷一。《宋朝事實類苑》卷十六。

2　見蔡齊5。

許　渤

1　許渤初起，問人天氣寒温，加減衣服。一加減定，即終日不换。《二程遺書》卷三。

2　許渤與其子隔一窗而寢，乃不聞其子讀書與不讀書。《二程遺書》卷三。

楊安國

1　楊安國，膠東經生也，累官至天章閣侍講。其爲人訐激矯僞，言行鄙朴，動有可笑。每進講則雜以俚下鄽市之語，自扆坐至侍從、中官，見其舉止，已先發笑。一日侍仁宗，講至「一簞食，一瓢飲」，安國操東音曰：「顔回甚窮，但有一籮粟米飯，一葫蘆漿水。」又講「自行束脩以上，吾未嘗無誨焉」，安國遽啓曰：「官家，昔孔子教人也，須要錢。」仁宗哂之。翌日，遍賜講官，皆懇辭不拜，惟安國受之而已。《東軒筆録》卷九。

2　楊安國判監，集學官飲，必誦《詩譜》以侑酒。舉杯屬客，曰：「詩之興也，諒不于上皇之世，且飲酒。」裴如晦亦舉盃曰：「古者伏羲氏之王天下也，不能飲矣。」一座皆笑，而楊不悟。《中山詩話》。《宋朝事實類苑》卷六十六。

趙師民

1　趙侍讀師民，學問淳德，天下所共稱也。仁廟時，講書後殿，説乾卦四德，至「貞」字，不以他音代呼，直言其字。近侍皆掩口，公徐曰：「臨文不諱。」講罷，帝目送之，顧左右曰：「此真古儒也。」《墨客揮犀》卷九。

2　趙師民周翰，博學醇德，爲本朝名儒，尤爲仁宗所眷。自登第即入學館，豫校讎，登經筵，參侍幾三十年。晚以龍圖閣學士出守耀州，仁宗親筆御詩以寵其行，序有「儒林舊德，出守近藩」之語。後宋次道撰公碑，題其額曰「儒林舊德之碑」，世以爲榮。《澠水燕談録》卷六。

3　龍圖趙學士師民，以醇儒碩學，名重當時。爲人沈厚端默，群居終日，似不能言，而於文章之外，詩思尤精。如「麥天晨氣潤，槐夏午陰清」，前世名流，皆所未到也。又如「曉鶯林外千聲囀，芳草堦前一尺長」，殆不類其爲人矣。《六一詩話》。《宋朝事實類苑》卷三十四。

李之才

1　李之才，字挺之，青州人。倜儻不群，師事〔穆〕伯長。伯長性嚴急，稍不如意，或至呵叱，挺之承順如事父兄。登科任孟州司户，挺之性坦率，不事儀矩，時太守范忠獻公以此頗不悦。後忠獻建節移鎮延安，郡僚多送至境外，挺之但别於近郊。衆或讓之，挺之曰：「情文貴稱，公實不我知，而出疆遠送非情，豈敢以不情事范公？」未幾，忠獻謫守安陸，過洛三城，故吏無一人往者，獨挺之沿檄往省之。忠獻始稱嘆，遂受知焉。《宋名臣言行録》前集卷十引《易學辨惑》。

2　李挺之，諱之才。慶曆中，以殿中丞爲澤州從事。時韓中令宣撫河東，委以秦鳳鑄鐵錢事。行次鳳州，爲絶句云：「去年三月洛城游，今日尋春到鳳州。欲托雙魚附歸信，嘉陵江水不東流。」《西溪叢語》卷上。《宋詩紀事》卷十二。

3　見邵雍4、5。

劉羲叟

1　見歐陽修36。

王　洙

1　公始爲進士，居里中，與嵇頴、竇充締交，各爲箴以自警。《王氏談録》。

2　王文公洙始舉進士，與郭稹同保。有告稹冒祖母禫者，法當連坐。主司召問：「果保稹否？」公曰：「保之不可易也。」於是與稹俱罷。《言行龜鑑》卷二。

3　公爲舒城尉，馬亮鎮廬江，始入謁，謂公曰：「君狀貌類宋尚書白，材質正與君等。他日亦不下此人。」後入上庠，暇日謁邢侍讀昺，識公甚喜，歎曰：「君異時之孫、馮也。」孫奭、馮元方貴顯。《王氏談録》。

4　見馬亮7。

5　蔡文忠守南都，公時爲書院説書。且將薦公，而謂公曰：「欲薦而未有人可令草奏，以叙君之美，莫若相煩君自爲之。」公謝曰：「某之才不足當公薦，今石太祝延年，衆愛重，宜置某而廌石。」蔡公曰：「石固欲廌之，亦當自令草奏。」公徐曰：「得之矣。」遂命公草石奏，而石爲公草奏。……蔡公既去，而宋公來，其所以遇之尤加。每公事退，開郡閣邀公，殆日以爲常，相對但持書册論議而已。宋公嗜食乾果，羅列左右，間或相勸食。或以文章示公，句意有所欲易及一字不安者，必曰：「君試思之。」公曰：「以某句易某字如何？」曰：「更試思之。」或至再三，遂用。後宋公還朝，公亦入上庠，又陪佐史局，無一日異於初。宋公薨，公爲之議謚，撰著行狀，象篆勒墓銘。諸宋以服帶緡錢遺於公甚厚，公不發其封，悉還之。李邯鄲公戲簡公曰：「可惜筆端得來，盡被車兒推去。」後老，思宋公平昔之知，嘗歎曰：「相知之厚，不愧古人，今亡矣夫。」去年，公謁告還里中，錢子飛侍讀爲留守。其妻宋公女也，聞錢宴公於郡齋，曰：「是往者日與吾父論書於此齋中，吾家爲肴羞尊酒以待者也。」因泣下。明日錢以其妻語語公，公亦爲悽然。《王氏談録》。

6　宋丞相庠與翰林祁，皆公布衣之舊，同年登科。皆貴達，益篤契好。初宣獻公薦公入史局，時邯鄲李公淑領撰著。李方貴顯，與宋公同列而不相下，頗有間隙。宋既與公舊，勸公毋受，命公辭，以辱宣獻，公知不敢避讓。宋怒，遽折簡謂公曰：「自古爲史者，不免天菑或人禍，子何爲當而不避？今且賀子而弔子也。」《王氏談録》。

7　翰林王公洙、修撰錢公延年俱以丁酉八月丑時生，王十九日，錢二十日。錢以嘉祐二年六月卒，卒時王公已病。或謂王公起於寒素，早歲蹇剥，庶可以免災。侍郎掌公曰：「錢雖少年榮進，晚即滯留；王雖早歲奇蹇，晚即遷擢。長短比折，禍福適均。」王公竟不起。《青箱雜記》卷四。《宋朝事實類苑》卷四十九。

8　國朝雅樂，即用王朴所製周樂。太祖時，和峴以爲聲高，遂下其一律。……景祐中，李照作新樂，又下其聲。……王侍讀洙身尤短小，常戲之曰：「君樂之成，能使我長乎？」聞者以爲笑，而樂成竟不用。《歸田録》卷一。《宋朝事實類苑》卷十九。

9　邇英閣，講諷之所也。閣後有隆儒殿，在叢竹中，制度特小。王原叔久在講筵而身品短，同列戲之曰：「宜爲隆儒殿學士。」《春明退朝録》卷上。

10　林瑀、王洙同作直講，林謂王曰：「何相見之闊也！」王曰：「遭此霖雨。」瑀云：「今後轉更疏闊也。」王問：「何故？」答云：「逢這短晷。」蓋譏王之侏儒。《孔氏談苑》卷二。《宋稗類鈔》卷六。

11　公嘗讀《甘露記》，歎曰：「无妄之禍，乃至於此。以此視之，軒冕非可戀之物，吾日有歸意。」《王氏談録》。

12　公素不習隸書，初但微作八分。皇祐中，受詔書獻穆公主碑，李氏求以古隸寫，於是始作隸書。既出，人競愛。宋丞相曰：「近世人家柏楹之刻所未及也。」君謨亦云：「君之隸字，乃得漢世舊法，僕之所作，但唐謂隸耳。」《王氏談録》。

13　公用筆奇古。慶曆中，士大夫家墓銘蓋多公筆也。今上景祐徽號玉册，宣獻宋公受詔寫。宋公不習篆，公與代書也。又章郇公受詔書相國寶奎殿，太宗、真宗詩額，亦公代之。《王氏談録》。

14　公性尤愛墨，持玩不厭，几案牀枕間往往置之。常以柔軟物磨拭，發其光色，至用衣袖，略無所惜。《王氏談録》。

15　慶曆中，人有持廷珪墨十丸求售，從子參預，託公草文字，恐溷其思，遽令磨去。公後聞之，極爲歎惜。公又自能造墨，在濠梁、彭門，常走人取兖州善煤，手自和揉，妙爲形體，蓋光色與廷珪相上下。既成，分遺好事，悉伏其精。嘗以廷珪墨遺君謨，隴西王之子恂謂公曰：「聞以墨遺君謨，槖中必缺，請以一丸補之。」《王氏談録》

16　公少游蜀，於江濱得靈符石，石理堅潤，其文尤異。《王氏談録》。

王欽臣

1　熙寧中，王欽臣仲至自河北被召用。荆公薦對，神宗問所與游從。公奏宋敏求，帝默然，遣還任。公因留一詩，書長老院中，云：「蜀地相如最好辭，武皇深恨不同時。凌雲奏罷還無事，寂寞文園興可知。」然荆公愛其詩，自題于所執扇。《能改齋漫録》卷十一。《宋詩紀事》卷二十四。

2　王欽臣自西京一縣令召入，議法與介甫不合，令學士院試賦一篇，但賜出身，卻歸本任。以二詩獻公，其一云：「蜀國相如最有詞，武皇深恨不同時。凌雲賦罷還無用，寂寞文園意可知。」其二云：「古木陰森白玉堂，老年來此試文章。宫簷日永揮毫罷，閒拂塵埃看畫牆。」《泊宅編》十卷本卷一，又三卷本卷上。

林　瑀

1　見宋仁宗24。

2　見王洙10。

阮　逸　辛有儀

1　辛諫議子有儀，嘗與阮逸善。一日謂逸曰：「君未娶，我有一相知，無子。家饒財，有女求婿。其家房緡二千，當爲營之，苟成以一千謝我。」逸唯唯。姻既成，逸以前約語其婦翁，婦翁難之。有儀怨甚，乃以逸有「易立太山石，難芳上林柳」之句，告謀不軌。逸下吏，全家流竄。後有儀爲海州都曹，至淮舟没，憑轎子浮水上得脱。既至岸，舟人雖小兒悉免，有儀家人無一存者。《甲申雜記》。

李　植　張　續

1　濮人李植成伯與張續禹功師徂徠石守道，爲門人高弟。歐陽文忠《讀徂徠集》詩云：「常續最高弟，騫游各名科。」成伯少名常。嘉祐中，詔舉天下行義之士，發遣詣闕，成伯首被此舉，詔書方下而卒，士大夫惜之。時禹功居曹南，成伯前卒數日，以詩寄禹功，其末句云：「野堂吹落讀殘書。」禹功怪其語不祥，亟往訪之，未至濮，成伯已卒。野堂，成伯讀書堂也。《澠水燕談録》卷七。《宋朝事實類苑》卷四十六。

李　概

1　濮州李植與弟概赴省試。一夕，夢奏名將出，同榻而寐，概忽驚叫，植問之，曰夢人以刀斫其足，覺猶微痛。明日概預奏名。後數日，因闲行，有人拜於街中，乃濮州軍吏，曰：「喜六郎過省，某今肄名貢院，昨以六郎書榜，某幾遭笞捶。」問之：「何也？」乃曰：「六郎之名乃木旁既，某誤書既下木，主司大怒，然將逼出院，許修改無異，則免罪責。遂以刀子刮其下木，幸而得免。」叩其修字之時，乃概足痛之際。《新編分門古今類事》卷七引《幕府燕閒録》。

黄　晞

1　黄晞，閩人，好讀書，客游京師，數十年不歸。家貧，謁索以爲生，衣不蔽體，得錢輒買書，所費殆數百緡，自號聱隅子。石守道爲直講，聞其名，使諸生如古禮，執羔雁束帛，就里中聘之，以補學職，晞固辭不就。故歐陽永叔《哭徂徠先生》詩云「羔雁聘黄晞，晞驚走鄰家」是也。著書甚多。至和中，或薦於朝，除試太學助教，月餘，未及具緑袍，遇疾，暴卒。有子，甚愚魯，所聚及自著書，皆散失無存者。《涑水記聞》卷十。《澠水燕談録》卷四。《宋朝事實類苑》卷四十一。

2　黄晞，閩人。皇祐初游京師，不踐場屋，多以古學游紳之門。凡著書，自號聱隅子。走京塵幾十年，公卿詞臣無不前席。晞履裂帽破，馳走無倦。後詞臣重晞之道者，列章爲薦，盡力提挽，朝恩甚優，授京官，知巨邑，有旨留國子監，將有司業之命。始拜敕，徧謝知己。才三日，館於景德如意輪院，一日晚歸，解鞍少憩，謂院僧曰：「僕遠人也，勤苦貧寒，客路漂泊，寒暑未嘗温飽，今日方平生事畢，且放懷酣寢一夕，請戒僧童，慎無見喧。」僧諾之，扃扉遂寢。翌日大曉，寂無所聞，寺僧擊牖大呼，已卒於榻矣。《玉壺清話》卷五。

李　覯

1　江南李覯，通經術，有文章，應大科，召試第一。嘗作詩曰：「人言日落是天涯，望極天涯不見家。堪恨碧山相掩映，碧山還被暮雲遮。」識者曰：「觀此詩意，有重重障礙，李君恐時命不偶。」後竟如其言。《青箱雜記》卷七。《賓退録》卷六。

2　見范仲淹26。

3　見陳烈7、8。

4　李泰伯著《常語》非《孟子》，後舉茂材，論題出「經正則庶民興」，不知出處，曰：「吾無書不讀，此必《孟子》中語也。」擲筆而出。晁説之亦著論非孟子。建炎中，宰相進擬除官，高宗曰：「《孟子》發揮王道，説之何人，乃敢非之！」勒令致仕。《鶴林玉露》乙編卷一。《堯山堂外紀》卷四十九。

5　〔李覯〕素不喜佛，不喜《孟子》，好飲酒作文，古文彌佳。一日，有達官送酒數斗，泰伯家釀亦熟，然性介僻，不與人往還。一士人知其富，有酒，然無計得飲，乃作詩數首駡《孟子》，其一云：「完廪捐階未可知，孟軻深信亦還癡。丈人尚自爲天子，女婿如何弟殺之？」李見詩大喜，留連數日，所與談莫非駡孟子也。無何，酒盡，乃辭去。既而又有寄酒者，士人聞之再往，作《仁義正論》三篇，大率皆詆釋氏。李覽之，笑云：「公文采甚奇，但前次被公喫了酒後，極索寞。今次不敢相留，留此酒以自遣懷。」聞者莫不絶倒。《道山清話》。《拊掌録》。案：《宋稗類鈔》卷六、《堅瓠甲集》卷四多一詩：「乞丐何曾有二妻，隣家焉得許多雞。當時尚有周天子，何必紛紛説魏齊。」

6　江南李泰伯，嘗著書非《孟子》，名曰《常語》。時有一士人，頗滑稽而饕餮，聞有饋李以酒者，欲以計求之，因録所業詩數篇投之，其首章乃《非孟》詩也。詩曰：「焚廩捐階事可嗤，孟軻深信不知非。岳翁方且爲天子，女婿如何弟殺之？」言雖鄙俚，然頗合李之意。李喜甚，留飲連日，酒盡方去。他日，士人又聞有饋李以酒者，復著論一篇，名曰《疑孟》，以投之。李讀畢，謂之曰：「前此酒本擬留作數日計，君至一飲遽盡，旬餘殊索寞也。公之論固佳，然此酒不可復得也。」士人遂觖望逡巡而退，傳者以爲笑。《庚溪詩話》卷下。《堯山堂外紀》卷四十九。

陳　襄

1　陳古靈襄與鄉士陳烈、周希孟、鄭穆名「四友」。公與三人者，獨以斯道鳴於海隅，躬行持守益堅。自家而達於州閭，邦人化之，謂之「四先生」。雖有誕突恣傲不可率者，不敢失禮於其門。《言行龜鑑》卷二。《宋名臣言行録》後集卷十四。《東都事略》卷八十五。《名賢氏族言行類稿》卷十一。參見陳烈2。

2　陳襄述古、陳烈季慈、周希孟公闢、鄭穆閎中，閩中號爲四先生。劉執中與四人爲友，鄉人號五先生。《小學紺珠》卷六。

3　陳述古密直知建州浦城縣日，有人失物，捕得莫知的爲盜者。述古乃紿之曰：「某廟有一鍾，能辨盜至靈。」使人迎置後閣祠之，引群囚立鍾前，自陳不爲盜者，摸之則無聲，爲盜者摸之則有聲。述古自率同職禱鍾甚肅，祭訖，以帷圍之，乃陰使人以墨塗鍾，良久，引囚逐一令引手入帷摸之，出乃驗其手，皆有墨，唯有一囚無墨，訊之，遂承爲盜，蓋恐鍾有聲，不敢摸也。《夢溪筆談》卷十三。《宋名臣言行録》後集卷十四。《續墨客揮犀》卷十。《自警編》卷七。

4　荆公之退也，先生在講筵，薦司馬温公以下三十三人，神宗善之而不能盡用也。元祐名臣，皆在其中。南渡後，高宗得其稿，詔示天下，以爲薦士者法。《宋元學案》卷五。

5　公將終，妻子環泣求所以語後者。公索紙筆書「先聖先師」四字，付其子而絶。《宋名臣言行録》後集卷十四引《行狀》。

陳　烈

1　陳烈初年讀書，不理會得，又不記。因讀《孟子》「求放心」一段，遂謝絶人事，静坐室中。數月後，看文字記性加數倍，又聰明。《朱子語類》卷一百二十九。

2　福建有陳烈季甫、周希孟公闢、鄭穆閎中、陳襄述古窮經苦節，以古人相期，故當時有「四先生」之號。章望之表民作《四賢傳》行於世。《吕氏雜記》卷上。《堯山堂外紀》卷四十九。參見陳襄1。

3　陳密學襄、鄭祭酒穆，與陳烈、周希孟皆福州人，以鄉行稱，閩人謂之「四先生」。烈尤爲蔡君謨所知，嘗與歐陽文忠公共薦於朝，由是益知名。然烈行怪多僞。蔡君謨母死，烈往弔，自其家匍匐而進。人問之，曰：「此《詩》所謂『凡民有喪，匍匐救之』者也。」《石林燕語》卷十。

4　陳烈，福州人，博學，不循時態，動遵古禮。蔡君謨居喪于莆田，烈往弔之，將至近境，語門人曰：「《詩》不云乎：『凡民有喪，匍匐救之。』今將與二三子行此禮。」于是烏巾襴鞹，行二十餘里，望門以手據地膝行，號慟而入孝堂，婦女望之皆走，君謨匿笑受弔。即時，李遘畫《匍匐圖》。《倦游雜録》。《宋朝事實類苑》卷七十一。《續墨客揮犀》卷四。《五雜組》卷十三。《堅瓠丙集》卷四。《宋稗類鈔》卷六。

5　見蔡襄9。

6　元豐中，劉待制瑾爲守，元夕，不問貧富，每户科燈十盞。陳先生以詩題鼓門大燈籠云：「富家一椀燈，太倉一粒粟。貧家一椀燈，父子相聚哭。風流太守知不知？唯恨笙歌無妙曲。」瑾聞而謝之。《宋詩紀事》卷二十三引《淳熙三山志》。參見蔡襄10。

7　君謨蔡公出守福唐，時李泰伯遘自建昌文訪之。一日，命遘及陳孝廉烈早膳於後圃望海亭，不設樽酒。饍罷欲起，時方暮春，鬻酒於園，郡人嬉游，籍姬數子時亦尋芳於此，既太守在亭，因斂袖聲喏而過。蔡公遂留之，旋命觥具，就以爲侑酒。方行，舉歌一拍，陳烈者驚懼怖駭，越牆攀木而遁。泰伯即席賦詩云：「七閩山水掌中窺，乘興登臨到落暉。誰在畫簾沽酒處，幾多鳴櫓趁潮歸。晴來海色依稀見，醉後鄉心即漸微。山鳥不知紅粉樂，一聲檀板便驚飛。」蓋譏其矯之過也。《湘山野録》卷下。《宋朝事實類苑》卷七十一。《古今詩話》。《道山清話》。《詩話總龜》前集卷三十九。《宋詩紀事》卷十九。

8　李泰伯一日與處士陳烈赴蔡君謨飲。君謨以營妓佐酒，烈已不樂。酒行，衆妓方歌，烈並酒擲於案上，作皇懼狀，逾牆攀木而遁。時泰伯坐上賦詩云：「七閩山水掌中窺，乘興登臨對落暉。誰在畫樓酤酒處，幾多鳴艣送潮歸。晴來海色依稀見，醉後鄉心積漸微。山鳥不知紅粉樂，一聲檀板便驚飛。」烈聞之，遂投牒云：「李覯本無士行，輒簉賓筵，詆釋氏爲妖胡，指孟軻爲非聖。按吾聖經云：『非聖人者無法。』合依名教，肆諸市朝。」君謨覽牒，笑謂來者云：「傳語先生，今後不使弟子也。」《堯山堂外紀》卷四十九。《堅瓠丙集》卷一。

鄭　穆

1　見陳襄1。

2　鄭待制穆，字閎中，福州人。與劉彝、陳襄皆以德行爲世所尊，號四先生。時鄭歸閩，〔孫〕公亦有詩送之曰：「清曉都門祖帳開，路人相與歎賢哉。流塵幾翳看山眼，落日休亭别酒盃。何待諸生留北闕，自存遺直在東臺。連江四老嗟誰在，白首今朝只獨來。」《孫公談圃》卷中。《宋詩紀事》卷二十三。

劉　敞

1　劉元甫少時，一僧善傳神。見曾祖〔蘇仲昌〕，曾祖召元甫，使僧爲之傳神。劉時未登第，僧問所服。劉曰：「但直裰皂縚可也。」逡巡畫成，逼真。劉即以歌詩謝之，頃刻而成。曾祖大賞之曰：「可謂三絶。」《魏公譚訓》卷六。

2　劉原父就省試，時父立之爲湖北轉運使。按部至鄂州，與郡守王山民宴于黄鶴樓，數日不發，謂守曰：「吾且止此，以候殿榜，兒子決須魁天下。」守心不平，且曰：「四海多士，雖令似才俊，豈可預料？」立之曰：「縱使程試不得意，亦須作第二人。」來日，殿榜到州，原父果第二名。繼得家書云：「初考乃狀元，爲賦中小誤，遂以賈黯爲魁。」立之即以書示郡守而行。所謂「知子莫若父」也。《默記》卷中。

3　劉原甫廷試本爲第一。王文安公，其舅也，爲編排試卷官，既拆號，見其姓名，遂自陳請降下名。仁宗初以高下在初覆，考官、編排官無與，但以號次第之爾。文安猶力辭不已，遂升賈直孺爲魁，以原甫爲第二。《石林避暑録話》卷四。《石林燕語》卷八。

4　見夏竦37。

5　劉原父文章敏贍，嘗直舍人院。一日，追封皇子、公主九人，方下直，爲之立馬卻坐，一揮九制成，文辭典麗，各得其體，真天才也。歐陽文忠公聞而歎曰：「昔王勃一日草五王策，此未足尚也。」《澠水燕談録》卷六。《何氏語林》卷九。《宋稗類鈔》卷六。

6　故事，鎖學士院有四制，則竝命學士分草，謂之雙鎖。劉原父立馬而草九制，人固已服其敏。鄧温伯爲内相，當元豐末建儲親王及内外將相進恩，一夕獨草制二十二道，益敏而工，其有腹藁邪？《清波别志》卷下。

7　見狄青36。

8　見王安石28。

9　嘉祐四年貶吕溱，其誥詞劉敞行之，溱當貶而褒。《東原録》。

10　見梅堯臣19。

11　見梅堯臣20。

12　國朝翰林學士，多以知制誥久次而以稱職聞者爲之。劉原甫居外制最久，既譽望高一時，故士論咸以爲宜充此選，而劉亦雅自負，以爲當得之，然久柅不得進。逮出典兩郡還朝，復居舊職，且十年矣，終不用。久之，復請外補，於是以翰林侍讀學士知永興軍，頗怏怏不自得。一日，顧官屬曰：「諸君聞殿前指揮使郝質乎？已拜翰林學士矣。」或以爲疑者，徐笑曰：「以今日之事準之，固當如此耳。」《卻掃編》卷上。

13　劉公敞前後拜官，未嘗輒讓，惟初拜侍讀及除諫議，辭之，其誠心以謂分所不宜處，則不欲苟受之，非以邀名也。《宋名臣言行録》後集卷四。《自警編》卷二。《言行龜鑑》卷五。

14　長安李士衡觀察家藏一端研，當時以爲寶，下有刻字云：「天寶八年冬，端州東溪石刺史李元書。」劉原甫知長安，取視之，大笑曰：「天寶安得有年？自改元即稱『載』矣，且是時州皆稱郡，刺史皆稱太守，至德後始易，今安得獨爾耶？」亟取《唐書》示之，無不驚歎。李氏研遂不敢復出。……原甫博物多聞，前世實無及者。在長安，有得古鐵刃以獻，製作極巧，下爲大環，以纏龍爲之，而其首類鳥，人莫有識者。原甫曰：「此赫連勃勃所鑄龍雀刀。所謂『大夏龍雀』者也。鳥首蓋雀云。」問之，乃种世衡築青澗城掘地所得，正夏故疆也。又有獲玉印遺之者，其文曰「周惡夫印」。公曰：「此漢條侯印，尚存于今耶！」或疑而問之，曰：「古亞、惡二字通用。《史記》盧綰之孫，他人封亞谷侯，而《漢書》作『惡谷』是矣。」聞者始大服。《石林避暑録話》卷三。《何氏語林》卷二十一。《宋稗類鈔》卷五。

15　劉原父帥長安，得漢宣帝時銅甬一，上有識云：「容十斗，重四十斤。」原父以今權量校之，止容三斗，重十五斤。《泊宅編》十卷本卷六。

16　原父出知永興，惑官妓，得驚眩疾，力求便郡。仁宗謂執政曰：「如敞者，豈易得耶！」賜以新橙五十。《郡齋讀書志》卷十九。《宋詩紀事》卷十六。

17　「涼風響高樹，清露墜明河。誰謂夏夜短，已覺秋意多。艷膚麗華燭，皓齒揚清歌。臨觴不作意，奈此粲者何？」翰林侍讀學士劉敞原父，在永興軍所作詩也。葉少藴《避暑録話》嘗載之，且云：「恨原父此病未除也。」予後讀國史《原父本傳》載：「原父在永興，惑官妓，得驚瞀病。」乃知前詩故不徒作也。《能改齋漫録》卷十一。

18　劉原父晚守長安，眷官妓蔡嬌，所謂添酥者也。其召還，作詩别之，曰：「玳筵銀燭徹宵明，白玉佳人唱渭城。更盡一杯須起舞，關河秋月不勝情。」《侯鯖録》卷八。

19　劉貢父知長安，妓有茶嬌者，以色慧稱，貢父惑之，事傳一時。貢父被召造朝，茶嬌遠送之，貢父爲夜宴痛飲，有别詩曰：「畫堂銀燭徹宵明，白玉佳人唱渭城。唱盡一杯須起舞，關河風月不勝情。」至闕，永叔直出道者院，去城四十五里迓貢父，貢父適病酒未起。永叔曰：「何故未起？」貢父曰：「自長安路中，親識留飲，頗爲酒病。」永叔戲之曰：「貢父非獨酒能病人，茶亦能病人多矣。」《過庭録》。《宋詩紀事》卷十六。《宋稗類鈔》卷四。案：此似應是劉攽兄劉敞（原父）事，今列劉敞名下。中華書局點校本《過庭録》改「貢父」爲「原父」。

20　劉原父學際天人。知永興日，已被病。時所親賈常彝父同在雍，夏月，與常露坐，見一流星甚大，原父驚曰：「當有親王爲九五者。」後數月，乃英宗爲皇子。《默記》卷下。

21　劉原父晚年病，不復識字，日月兒女皆不能認。人言永興中多發冢墓求古物，致此。《暇日記》。《研北雜志》卷上。《宋詩紀事》卷十六。

22　見王安石202。

23　劉中原父望歐陽公稍後出，同爲昭陵侍臣，其學問文章，勢不相下，然相樂也。歐陽公喜韓退之文，皆成誦，中原父戲以爲「韓文究」。每戲曰：永叔於韓文，有公取，有竊取，竊取者無數，公取者粗可數。……歐陽公以退之「讀《墨子》不相用，不足爲孔墨」爲叛道。中原父笑曰：「永叔無傷事主也。」《邵氏聞見後録》卷十八。

24　劉原父文，醇雅有西漢風，與歐公同時，爲歐公盛名所掩……幾與歐、曾、蘇、王并。而水心亦亟稱之，於是方論定。《林下偶談》卷三。

25　蘇子瞻云：昔劉原父酒酣，誦陳季弼告陳元龍語，因仰天太息。此自原父舒其胸中磊塊之氣。吾嘗作詩云：「平生我亦輕餘子，晚歲人誰念此翁。」記原父語也。《何氏語林》卷二十四。《苕溪漁隱叢話》前集卷三十八。

26　劉原父敞再婚某氏，歐陽永叔以二絶戲之：「平生志業有誰先，落筆文章海内傳。明日都城應紙貴，開簾卻扇見新篇。」「仙家千載一何長，浮世空驚日月忙。洞裏新花莫相笑，劉郎今是老劉郎。」原父不悦。《西清詩話》卷下。

27　劉原父晚年再娶，歐公作詩戲之云：「仙家千載一何長，浮世空驚日月忙。洞裏桃花莫相笑，劉郎今是老劉郎。」原父得詩不悦。歐公與王拱辰同爲薛簡肅公婿，歐公先娶王夫人姊，再娶其妹，故拱辰有「舊女婿爲新女婿，大姨夫作小姨夫」之戲。原父思報之，三人會間，原父曰：「昔有一學究訓學子誦《毛詩》，至『委蛇委蛇』，學子念從原字，學究怒而責之曰：『蛇』當讀作『姨』字，毋得再誤。明日，學子觀乞兒弄蛇，飯後方來，問：『何晏也？』曰：『遇有弄姨者，從衆觀之。先弄大姨，後弄小姨。是以來遲。』」歐公亦爲之噱然。《堯山堂外紀》卷四十九。《堅瓠乙集》卷一。參見王拱辰1。

劉　攽

1　劉貢父强記，方幼，衆令誦《霍光傳》諸臣奏事，不遺一名。《魏公譚訓》卷四。

2　劉貢父作國子監直講，英宗即位，久而車駕方出，太學生除直日外并迎駕。時有齋直日，以不得豫也，乃潛出看駕。既而衆退，以潛出之罪申直講，直講難其辭，貢父遽判其狀尾曰：「黄屋初出，莫不咸觀；青衿何爲，乃獨塊處？可特免罰。」衆以爲當。《王公四六話》卷下。

3　劉貢父初入館，乃乘一騍馬而出。或謂之曰：「此豈公所乘也！亦不慮趨朝之際，有從群者，或致奔踶之患耶？」貢父曰：「諾，吾將處之也。」或曰：「公將何以處之？」曰：「吾令市青布作小襜，繫之馬後耳！」或曰：「此更詭異也。」貢父曰：「奈何，我初幸館閣之除，不謂俸入不給桂玉之用，因就廉直，取此馬以代步。不意諸君子督過之深，姑爲此以揜言者之口耳，有何不可？」《春渚紀聞》卷一。《何氏語林》卷二十七。《宋稗類鈔》卷六。

4　劉攽貢甫性滑稽，喜嘲謔。與王汾同在館中，汾病口吃，攽爲之贊曰：「恐是昌家，又疑非類，未聞雄鳴，只有艾氣。」周昌、韓非、揚雄、鄧艾，皆古之口吃者也。《孔氏談苑》卷二。《何氏語林》卷二十七。《堯山堂外紀》卷四十九。《堅瓠戊集》卷三。

5　王汾嘲劉攽云：「常朝多唤子。」蓋常朝知班吏多云「班班」，謂之唤班。攽應聲云：「寒食每尋君。」蓋呼汾爲「墳」耳。《孔氏談苑》卷二。《何氏語林》卷二十七。《堯山堂外紀》卷四十九。

6　王汾口吃，劉攽嘗嘲之曰：「恐是昌家，又疑非類。不見雄名，惟聞艾氣。」蓋以周昌、韓非、揚雄、鄧艾皆吃也。又嘗同趨朝，聞叫班聲，汾謂曰：「紫宸殿下頻呼汝。」攽應聲答曰：「寒食原頭屢見君。」各以其名爲戲也。《東軒筆録》卷十一。《宋朝事實類苑》卷六十五。

7　劉貢父嘗見一士人口吃，戲作謎云：「本是昌徒，又爲非類。雖無雄材，卻有艾氣。」東坡曰：「貢父可謂滑稽之雄也。」《高齋漫録》。《邵氏聞見後録》卷三十。

8　劉攽貢父、王汾彦祖同在館閣，皆好談謔。一日，劉謁王曰：「君改賜章服，故致賀爾。」王曰：「未嘗受命。」「旦早聞閤門傳報，君但詢之。」王密使人詢之閤門，乃是有旨：諸王墳得用紅泥塗之爾。《澠水燕談録》卷十。《宋朝事實類苑》卷六十五。

9　劉攽嘲王覿云：「汝何故見賣？」覿曰：「賣汝直甚分文。」《邵氏聞見後録》卷三十。《齊東野語》卷十七。《堯山堂外紀》卷四十九。《宋稗類鈔》卷六。

10　劉攽、劉恕同在館下，攽一日問恕曰：「前日聞君猛雨中往州西，何耶？」恕曰：「我訪丁君，闲冷無人過從，我故冒雨往見也。」攽曰：「丁方判刑部，子得非有所請求耶？」恕勃然大怒，至於詬駡。攽曰：「我偶與子戲耳，何忿之深也。」然終不解，同列亦惘然莫測。異時，方知是日恕實有請求於丁，攽初不知，悮中其諱耳。《東軒筆録》卷十一。《讀書鏡》卷五。《昨非庵日纂》二集卷十二。

11　劉貢父學士攽辨博才敏，嘗出諸人上。一日在館中，與諸寮友語及時政事，王學士觀遽止之，使勿言。陸經乃戲王學士云：「王三到了，是惜命時。」貢父應聲對曰：「不惟王三惜命，更兼陸四括囊。」人皆服其機警。王三、陸四，皆排行也。《宋朝事實類苑》卷六十七引《魏王語録》。

12　見李常2。

13　劉貢父爲館職，節日同舍有令從者以書筒盛門狀，徧散於人家。貢父知之，乃呼住所遣人坐於别室，犒以酒炙，因取書筒視之。凡與貢父有一面之舊者，盡易貢父門狀。其人既飲食，再三致謝。徧走陌巷，實爲貢父投刺，而主人之刺遂不得達。《軒渠録》。《宋稗類鈔》卷四。

14　館中一日會茶，有一新進曰：「退之詩太孟浪。」時貢父偶在座，厲聲問曰：「『風約半池萍』，誰詩也？」其人無語。《道山清話》。

15　見吕公著33。

16　見歐陽修105。

17　見歐陽修172。

18　劉貢甫舊與王荆公游，甚欵。荆公在從班，貢甫以館職居京師，每相過必終日。其後荆公爲參知政事，一日貢甫訪之，值其方飯，使吏延入書室中，見有藁草一幅在硯下，取視之，則論兵之文也。貢甫性强記，一過目輒不忘，既讀，復寘故處，獨念吾以庶僚謁執政，徑入其便坐，非是，因復趨出，待于廡下。荆公飯畢而出，始復邀入坐，語久之，問：「貢甫近頗爲文乎？」貢甫曰：「近作《兵論》一篇，草創未就。」荆公問所論大概如何，則以所見藁草爲己意以對，荆公不悟其嘗見己之作也。默然良久，徐取硯下藁草裂之。蓋荆公平日論議，必欲出人意之表，苟有能同之者，則以爲流俗之見也。《卻掃編》卷中。《朱子語類》卷一百二十四。《宋稗類鈔》卷五。

19　集賢校理劉攽貢父好滑稽，嘗造介甫，值一客在坐，獻策曰：「梁山泊決而涸之，可得良田萬餘頃，但未擇得便利之地貯其水耳。」介甫傾首沉思，曰：「然。安得處所貯許多水乎？」貢父抗聲曰：「此甚不難。」介甫欣然，以謂有策，遽問之，貢父曰：「别穿一梁山泊，則足以貯此水矣。」介甫大笑，遂止。《涑水記聞》卷十五。《宋朝事實類苑》卷六十七。《邵氏聞見後録》卷三十。《何氏語林》卷二十七。《堯山堂外紀》卷四十九。《宋稗類鈔》卷六。

20　介甫當國，喜言農田水利。有獻議梁山濼可涸之以爲田，介甫欲行之，又念水無所歸，以問劉貢父，曰：「此事楊蟠無齒。」貢父退，介甫思其説而不得。呼其子雱，問以此語何意，且出何書。雱曰：「不知，當召而問之。」貢父既至，雱以父之問問焉。貢父笑曰：「此易曉耳。楊蟠杭人，善作詩，自號浩然居士，相公熟識之。今欲涸湖爲田，此事浩然無涯也。」一時聞者絶倒。《誠齋詩話》。《堅瓠戊集》卷四。

21　往年士大夫好講水利，有言欲涸梁山泊以爲農田者，或詰之曰：「梁山泊，古鉅野澤，廣袤數百里。今若涸之，不幸秋夏之交行潦四集，諸水並入，何以受之？」貢父適在坐，徐曰：「卻于泊之傍鑿一池，大小正同，則可受其水矣。」坐中皆絶倒，言者大慚沮。《澠水燕談録》卷十。

22　王荆公爲相，大講天下水利。時至有願乾太湖，云「可得良田數萬頃」，人皆笑之。荆公因與客話及之，時劉貢父學士在坐，遽對曰：「此易爲也。」荆公曰：「何也？」貢父曰：「但旁别開一太湖納水，則成矣。」公大笑。《明道雜志》。《五雜組》卷十六。

23　熙寧始尚經術，説《詩》者競爲穿鑿，如「伊其相謔，贈之以芍藥。」謂此爲淫佚之會。必求其爲士贈女乎，女贈士乎？劉貢父曰：「芍藥能行血破胎氣，此蓋士贈女也；若『視爾如荍，貽我握椒』，則女之贈士也。《本草》云：『椒，性温，明目，暖水。』故耳。」聞者絶倒。《堯山堂外紀》卷四十九。

24　王介甫多思而喜鑿。時出一新説，已而悟其非，又出一説以解之，是以其學多説。嘗與劉貢父食，曰：「孔子不撤薑食，何也？」貢父曰：「《本草》言：薑食多損智，道非明民，將以愚之。孔子以道教人者，故不撤薑食，所以愚之也。」介甫欣然而笑，久之，乃悟其戲也。《仇池筆記》卷上。《邵氏聞見後録》卷三十。《何氏語林》卷二十七。《堯山堂外紀》卷四十九。

25　劉貢父言，每見介甫道《字説》，便待打諢。《道山清話》。《何氏語林》卷二十八。

26　熙寧中，學士以《字解》相上，或問貢父，曰：「曾得字學新説否？」貢父曰：「字有三牛爲奔字，三鹿爲麄字。竊以牛爲麄而行緩，非善奔者；鹿善奔而體瘦，非麄大者。欲二字相易，庶各會其意。」聞者大笑。《澠水燕談録》卷十。參見王安石149。

27　杜少陵《宿龍門》詩有云「天闕象緯逼」，王介甫改「闕」爲「閲」，黄魯直對衆極言其是。貢父聞之曰：「直是怕他。」《道山清話》。《堯山堂外紀》卷四十九。

28　劉貢父與王介甫最爲故舊。荆公嘗戲拆貢父名曰：「劉頒不值一分文。」謂其名也。貢父復戲拆荆公名曰：「失女便成宕，無宀真是妬，下交亂真如，上交誤當寧。」荆公大歎而心銜之。《默記》卷中。《昨非庵日纂》二集卷十二。《堯山堂外紀》卷四十九。《宋稗類鈔》卷六。

29　王荆公謂劉貢父曰：「三代夏商周，可對乎？」貢父即曰：「四詩風雅頌。」荆公拊髀曰：「天造地設也。」《堯山堂外紀》卷四十九。《堅瓠甲集》卷四。參見蘇軾176。

30　劉貢父平生不曾議人長短，人有不韙，必當面折之，雖介甫用事，諸公承順不及，惟貢父屢當面攻之。然退與人言，未嘗出一語，人皆服其長者，雖介甫亦敬服之。《道山清話》。《池北偶談》卷十五。

31　孫莘老形貌奇古。熙寧中，論事不合，責出，世謂没興孔夫子。孔宗翰，宣聖之後，氣質肥厚，劉貢父目之孔子家小二郎。元祐間二人俱爲侍郎，二部争事於殿門外幄次中，劉貢父過而謂曰：「吾黨之直者異於是。」坐中有悟之者，大笑。《侯鯖録》卷七。《堯山堂外紀》卷四十九。

32　見孫洙3。

33　孫覺、孫洙同在三館，覺肥而長，洙短而小，然二人皆髯，劉攽呼爲「大胡孫」、「小胡孫」。顧臨，字子敦，亦同爲館職，爲人偉儀幹而好談兵，攽目爲「顧將軍」，而又好以反語呼之爲「頓子姑」。攽嘗與王介同爲開封府試官，試《節以制度不傷財賦》，舉子多用「畜積」字，「畜」本音五六反，《廣韻》又呼玉反，聲近御名，介堅欲黜落，攽争之，遂至諠忿。監試陳襄奏聞其事，二人皆贖金，而中丞吕公著又言責之太輕，遂皆奪主判。是時，雍子方爲開封府推官，戲攽曰：「據罪當決臋杖十三。」攽答曰：「然吾已入文字矣，其詞曰：『切見開封府推官雍子方，身材長大，臋腿豐肥，臣實不如，舉以自代。』」合坐大笑。《東軒筆録》卷十一。《宋朝事實類苑》卷六十七。《宋稗類鈔》卷六。

34　劉攽、王介同爲開封府試官，舉人有用「畜」字者，介謂音犯主上嫌名，攽謂禮部先未嘗定此名爲諱，不可用以黜落，因紛争不已，而介以惡語侵攽，攽不校。既而御史張戩、程灝并彈之，遂皆贖金。御史中丞吕公著又以爲議罪太輕，遂奪其主判，其實中丞不樂攽也。謝表略曰：「彍弩射市，薄命難逃。飄瓦在前，忮心不校。」又曰：「在矢人之術，惟恐不傷；而田主之牛，奪之已甚。」蓋謂是也。《東軒筆録》卷九。《宋朝事實類苑》卷四十。

35　王中父介與劉貢父同考試，中父以舉人卷子用「小畜」字，疑「畜」字與御名同音，貢父争以爲非，中父不從，固以爲御名。貢父曰：「此字非御諱，乃中父家之諱也。」因相詬駡。貢父坐罷同判太常禮院，罰銅歸館。有啓謝執政云：「虚船獨舟，忮心不怨。强弩射市，薄命何逃？」時雍子方爲開封推官，戲曰：「據罪名，當決臀杖十三。」貢父曰：「吾已入文字云：『切見雍子方身材長大，臀腿豐肥，臣實不如，舉以自代。』」《堯山堂外紀》卷四十九。《王公四六話》卷下。

36　王介得知常州，劉貢甫以語謔之，介曰：「貢甫非豈弟君子乎？」貢甫曰：「雖非豈弟君子，卻是打爺知州。」常州風俗毆父，有橋名曰「打爺橋」。《孔氏談苑》卷三。《道山清話》。《堅瓠戊集》卷三。

37　劉攽博學有俊才，然滑稽，喜謔玩，亦屢以犯人。熙寧中，爲開封府試官，出《臨以教思無窮論》，舉人上請曰：「此卦大象如何？」劉曰：「要見大象，當詣南御苑。」又有請曰：「至于八月有凶，何也？」答曰：「九月固有凶矣。」蓋南苑豢馴象，而榜帖之出，常在八月、九月之間也。馬嘿爲臺官，彈奏攽輕薄，不當置在文館。攽聞而歎曰：「既爲馬嘿，豈合驢鳴？」吕嘉問提舉市易務，三司使曾布劾其違法，王荆公惑黨人之説，反以罪三司。曾既革，下朝請，而嘉問治事如故。攽聞而歎曰：「豈意曾子避席，望之儼然乎？」望之，嘉問字也。《東軒筆録》卷八。《涑水記聞》卷十四。《孔氏談苑》卷二。《宋朝事實類苑》卷六十四。《五雜組》卷十六。《堯山堂外紀》卷四十九。《宋稗類鈔》卷六。

38　馬默擊劉貢父玩侮無度，或告貢父。貢父曰：「既稱馬默，何用驢鳴？」立占《馬默驢鳴賦》，有「冀北群空，黔南技止」之警策，亦可謂奇才也。《邵氏聞見後録》卷三十。

39　劉貢父出通判泰州，題館中壁云：「壁門金闕倚天開，五見宫花落井槐。明日扁舟滄海去，卻從雲氣望蓬萊。」王介甫見而諷詠之，仍書於扇。《名賢氏族言行類稿》卷三十。《堯山堂外紀》卷四十九。

40　見王安國16。

41　荆公罷相，出鎮金陵，時飛蝗自北而南，江東諸郡皆有之。百官餞荆公於城外，劉貢父後至，追之不及，見其行榻上有一書屏，因書一絶以寄之云：「青苗助役兩妨農，天下嗷嗷怨相公。惟有蝗蟲偏感德，又隨車騎過江東。」《古今合璧事類備要》前集卷二十。《堯山堂外紀》卷四十九。《昨非庵日纂》二集卷一。《堅瓠甲集》卷三。《柳亭詩話》卷四。

42　劉貢父文學過人而又滑稽善謔，知曹州日，于伋書記自京還，貢父問：「嘗見王學士，渠有老態否？」于曰：「顔猶未老，而鬢已斑。」貢父曰：「豈非急進至然也。」《澠水燕談録》卷十。《宋朝事實類苑》卷六十四。

43　見蔡確27。

44　沈括，字存中，爲内翰。劉貢父與從官數人同訪之。下馬，典謁者報云：「内翰方就浴，可少待。」貢父語同行曰：「存中死矣，待之何益？」衆驚而問其故，貢父曰：「《孟子》不云乎：『死矣夫，盆成括。』」衆始悟其爲戲，乃大笑而去。《曲洧舊聞》卷六。《拊掌録》。《西湖游覽志餘》卷十二。《何氏語林》卷二十七。《堯山堂外紀》卷四十九。《宋稗類鈔》卷六。

45　見韓縝5。

46　見蘇軾201。

47　見蘇軾202。

48　劉貢父觴客，子瞻有事先起。劉調曰：「幸早裏，且從容。」子瞻曰：「奈這事，須當歸。」各以三果一藥爲對。《宋稗類鈔》卷六。

49　劉貢父一日問蘇子瞻：「『老身倦馬河堤永，踏盡黄榆緑槐影。』非閣下之詩乎？」子瞻曰：「然。」貢父曰：「是日影耶，月影耶？」子瞻曰：「竹影金鎖碎，又何嘗説日月也。」二公大笑。《道山清話》。

50　元豐中，詩獄興，凡館舍諸人與子瞻和詩，罔不及。其後劉貢父于僧寺閒話子瞻，乃造語：有一舉子，與同里子弟相得甚歡。一日，同里不出，詢其家，云：「近出外縣，久之復歸。」詰其端，乃曰：「某不幸典著賊贜，暫出逥避。」一日，舉子不出，同里者詢其家，乃曰：「昨日爲府中追去，未幾復出。」詰其由，曰：「某不幸和著賊詩。」子瞻亦不能喜愠。《畫墁録》。

51　見富弼52。

52　傅欽之爲御史中丞，嘗有章論劉仲馮。一日，貢父邂逅見之，問曰：「小姪何事，敢煩臺評？」欽之慚云：「三平二滿文字。」貢父笑曰：「七上八下人才。」《高齋漫録》。《堯山堂外紀》卷四十九。

53　客問劉貢父曰：「某人有隱過否？中司將鳴鼓而攻之。」貢父曰：「中司自可鳴鼓兒，老夫難爲暗箭子。」客笑而去。《邵氏聞見後録》卷三十。

54　劉貢父天資滑稽，不能自禁，遇可諧諢，雖公卿不避。與王荆公素厚，荆公後當國，亦屢謔之，雖每爲絶倒，然意終不能平也。元豐末，爲東京轉運使，貶衡州監酒，雖坐他累，議者或謂嘗以時相姓名爲戲，惡之也。元祐初，起知襄州。淳于髠墓在境内，嘗以詩題云：「微言動相國，大笑絶冠纓。流轉有餘智，滑稽全姓名。師儒空稷下，衡蓋盡南荆。贅婿不爲辱，旅墳知客卿。」又有續謝師厚善謔詩云：「善謔知君意，何傷衛武公。」蓋記前事，且以自解云。《石林詩話》卷上。《宋詩紀事》卷十六。

55　貢父劉公作給事中，時鄭穆學士表請致仕，狀過門下省，劉公謂同舍曰：「宏中請致仕，爲年若干也？」答者曰：「鄭年七十三矣。」劉公遽曰：「慎不可遂其請。」問曰：「何故也？」劉曰：「且留取伴八十四底。」時潞公年八十四，再起平章事。或云潞公聞之甚不懌。宏中，穆字也。《明道雜志》。《何氏語林》卷二十八。《宋稗類鈔》卷六。

56　貢父爲中書舍人。一日朝會，幕次與三衙相鄰，時諸帥兩人出軍伍，有一水晶茶盂，傳玩良久，一帥曰：「不知何物所成，瑩潔如此？」貢父隔幕謂之曰：「諸公豈不識，此乃多年老冰。」《東皋雜録》。《行營雜録》。《堯山堂外紀》卷四十九。《宋稗類鈔》卷六。

57　世以癩疾鼻陷爲死證，劉貢父晚有此疾，又嘗坐和蘇子瞻詩罰金。元祐中，同爲從官，貢父曰：「前於曹州，有盜夜入人家，室無物，但有書卷爾。盜忌空還，取一卷而去，乃舉子所著五七言也。就庫家質之，主人喜事，好其詩不捨手。明日盜敗，吏取其書，主人賂吏而私録之，吏督之急，且問其故，曰：『吾愛其語，將和之也。』吏曰：『賊詩不中和他。』」子瞻亦曰：「少壯讀書，頗知故事。孔子嘗出，顔、仲二子行而過市，而卒遇其師，子路趫捷，躍而升木，顔淵懦緩，顧無所之，就市中刑人所經幢避之，所謂『石幢子』者。既去，市人以賢者所至，不可復以故名，遂共謂『避孔塔』。」坐者絶到。《後山談叢》卷五。

58　貢父晚苦風疾，鬢眉皆落，鼻梁且斷。一日，與子瞻數人小酌，各引古人語相戲。子瞻戲貢父云：「大風起兮眉飛颺，安得壯士兮守鼻梁。」座中大噱，貢父恨悵不已。貢父晚年鼻既斷爛，日憂死亡，客戲之云：「顔淵、子路微服同出，市中逢孔子，惶怖求避，忽見一塔，相與匿于塔後。孔子既過，顔子曰：『此何塔也？』由曰：『所謂避孔子塔也。』」《澠水燕談録》卷十。《宋朝事實類苑》卷六十四。《樂善録》卷五。《堯山堂外紀》卷四十九。《五雜組》卷十六。

59　貢父所居在宋門城下，脇有地可方尺餘，去地一丈以上。每登以眺遠，其子戲曰「閶闔臺」。《研北雜志》卷上。《何氏語林》卷十一。

60　劉貢父至一友人家，見群雞啄食，友云：「雞饑喫食，呼童拾石逐饑雞。」劉對云：「鶴渴搶漿，命僕將鎗驚渴鶴。」《堅瓠辛集》卷一。

61　見劉敞19。

謝　曄

1　朝議大夫謝曄好蓄書，率自校正，以二十厨貯之，取杜詩一首二十字，厨刻一字，以别書部。《澠水燕談録》卷六。

楊　忱

1　大理寺丞楊忱監蘄州酒税，仍令御史臺即日押出城。忱，故翰林侍讀學士偕之子，少與弟慥俱有俊聲。忱治《春秋》，慥治《易》，棄先儒舊説，務爲高奇，以欺駭流俗。其父甚奇之，與人書曰：「天使忱、慥，力扶周、孔。」忱爲文尤怪僻，人少有能讀其句者。忱常言《春秋》無褒貶。與人談，流盪無涯岸，要取不可勝而已。性輕易，喜傲忽人，好色嗜利，不修操檢。商販江、淮間，以口舌動摇監司及州縣，得其權力，以侵刻細民，江、淮間甚苦之。至是，除通判河南府事，待闕京師。弟慥掌永興安撫司機宜，卒於長安，忱不往視，日游處於倡家。會有告其販紗漏税者，忱自言與權三司使蔡襄有宿隙，乞下御史臺推鞫，朝廷許之。獄成，以贖論，仍衝替。忱尚留京師，御史中丞王疇劾奏忱曰：「忱口談道義，而身爲沽販；氣凌公卿，而利交市井；畜養污賤，而棄遠妻孥。」故有是命。《涑水記聞》卷十。《宋朝事實類苑》卷七十二。

幸思順

1　幸思順，金陵老儒也。皇祐中，沽酒江州，人無賢愚，皆喜之。時劫江賊方熾，有一官人艤舟酒壚下，偶與思順往來相善，思順以酒十壺餉之。已而被劫於蘄、黄間，群盜飲此酒，驚曰：「此幸秀才酒邪？」官人識其意，即紿曰：「僕與幸秀才親舊。」賊相顧歎曰：「吾儔何爲劫幸老所親哉！」歛所劫還之，且戒曰：「見幸慎勿言。」《東坡志林》卷三。

楊　褒

1　華陽楊褒，好古博物，家雖貧，尤好書畫奇玩，充實中橐。家姬數人，布裙糲食，而歌舞絶妙。故歐陽公贈之詩云：「三脚木牀坐調曲。」蓋言褒之貧也。《澠水燕談録》卷八。《宋稗類鈔》卷四。

高　懌

1　高懌，字文悦……少孤，養於外氏。年十三能屬文，通經史。聞种放隱終南山，懌亦築室豹林谷，放見而奇之。與張嶤、許勃號南山三友。《名賢氏族言行類稿》卷二十。《東都事略》卷一百十八。《小學紺珠》卷六。

2　長安隱士高懌，有古人絶行。慶曆中，召至京師，朝廷欲命以官，固辭歸山，特賜安素處士。家甚貧，妻子寒餒，終不以困故受鄉人財，閉門讀書而已。《文昌雜録》卷四。

徐　復

1　徐復，所謂冲晦處士者，建州人。初舉進士，京房《易》世久無通其術者，復嘗遇隱士得之，而雜以六壬遁甲，自筮終身無禄，遂罷舉。范文正公知蘇州，嘗疑夷狄當有變，使復占之，復爲言西方用師起某年月盛，某年月天下當騷然。故文正益論邊事，及元昊叛，無一不驗者。仁宗聞而召見，問其兵事，曰：「今歲值小過，剛失位而不中，惟强君德乃可濟事。」命爲大理評事，不就，賜號而歸杭州。萬松嶺，其故廬也。時林和靖尚無恙，杭州稱二處士。《石林避暑録話》卷四。

何　群

1　慶曆中，興學。一日，判監諸學官皆會，石守道言於坐曰：「蜀生有何群者，只知有仁義，不知有寒餓。」遂館于家。是時，諫官、御史言，以賦取士，無益於治，而群尤致力助之。下兩制議。兩制以爲賦詩用之久，且祖宗故事，不可廢。群聞之大慟，焚其生平所爲賦百餘篇，不復舉進士，又以戒其子云。其後何聖從薦之，賜號安逸處士。群，果州西充縣人。《東齋記事》卷一。

管師復

1　宋龍泉管師復，自號卧雲先生。仁宗召至，問曰：「卿所得何如？」對曰：「滿塢白雲耕不盡，一潭明月釣無痕。臣所得也。」竟不受爵命。《蓮堂詩話》卷上。《昨非庵日纂》一集卷十九。

劉　槩

1　劉孟節先生槩，青州壽光人，少師种放，篤古好學，酷嗜山水，而天姿絶俗，與世相齟齬，故久不仕。晚得一名，亦不去爲吏。慶曆中，朝廷以海上岠嵎山地震逾年不止，遣使訪遺逸。安撫使以先生名聞，詔命之官，先生亦不受就。青之南有冶原，昔歐冶子鑄劍之地，山奇水清，旁無人煙，叢筠古木，氣象幽絶。富韓公之鎮青也，知先生久欲居其間，爲築室泉上，爲詩并序以餞之曰：「先生已歸隱，山東人物空。」且言先生有志於名，不幸無位，不克施於時，著書以見志，謂先生雖隱，其道與日月雷霆相震耀。其後，范文正公、文潞公皆優禮之，欲薦之朝廷，先生懇祈，亦不敢强，以成其高。先生少時，多寓居龍興僧舍之西軒，往往凭欄静立，懷想世事，吁唏獨語，或以手拍欄干，嘗有詩曰：「讀書誤我四十年，幾回醉把欄干拍。」《澠水燕談録》卷四。《宋朝事實類苑》卷四十一。

2　劉概，字孟節，青州人。喜爲詩，慷慨有氣節。舉進士及第，爲幕僚。一任不得志，棄官隱居冶原山，去人境四十里。好游山，常獨挈飯一甖，窮探幽險，無所不至，夜則宿于巖石之下，或累日乃返，不畏虎豹蛇虺。富丞相甚禮重之。嘗在府舍西軒，有詩云：「昔年曾作瀟湘客，憔悴東秦歸未得。西軒忽見好溪山，如何尚有楚鄉憶。讀書誤人四十年，有時醉把闌干拍。」《温公續詩話》。《宋詩紀事》卷十二。

章　詧

1　章詧，字隱之，本閩人，遷於成都數世矣。善屬文，不仕，晚用太守王素薦，賜號沖退處士。一日，夢有人寄書召之者，云東岳道士書也。明日，與李士寧游青城，濯足水中，詧謂士寧曰：「脚踏西溪流去水。」士寧答曰：「手持東岳寄來書。」詧大驚，不知其所自來也。未幾，詧果死。《東坡志林》卷二。《宋詩紀事》卷一百。

劉　易

1　陝西豪士劉易多游邊，喜談兵，寶元、康定間，韓魏公宣撫五路，薦於朝，賜處士號。易善作詩，魏公爲書石。或不可其意，則發怒洗去，魏公欣然再書不憚。尹師魯帥平涼，延易府第尊禮之。狄武襄代師魯，遇之亦厚。每燕設，易嗜食苦馬菜，不得即叫怒無禮。邊城無之，狄公爲求於内郡。後每燕集，終日唯以此菜啗之，易不能堪，方設常饌。時稱狄公善制也。《邵氏聞見録》卷十六。《宋名臣言行録》前集卷八。

2　見狄青11。

蘇　丕

1　〔蘇〕德祥孫丕，有高行，少時一試禮部不中，拂衣去，居渳水之濱，五十年不踐城中。歐陽文忠公鎮青，言於朝廷，賜號沖退處士。年八十餘卒。《澠水燕談録》卷六。

崔唐臣

1　崔唐臣，閩人也，與蘇子容、吕晉叔同學相好。二公先登第，唐臣遂罷舉，久不相聞。嘉祐中，二公在館下，一日，忽見艤舟汴岸，坐于船窗者，唐臣也。亟就見之，邀與歸，不可。問其别後事，曰：「初倒篋中，有錢百千，以其半買此舟，往來江湖間，意所欲往則從之。初不爲定止，以其半居貨，間取其贏以自給，粗足即已，不求有餘，差愈于應舉覓官時也。」二公相顧太息而去。翌日，自局中還，唐臣有留刺，……詩一絶云：「集賢仙客問生涯，買得漁舟度歲華。案有黄庭尊有酒，少風波處便爲家。」訖不復再見。《石林避暑録話》卷四。《宋詩紀事》卷二十二。

王伯起

1　王伯起，字興公，海陵人。父綸爲太常博士。伯起當以恩得官，遜其弟，舉進士不中，歎曰：「士不自重，與千百人旅進，坐軒廡下，獻小藝規合有司，可恥也。以其冒恥以得禄，寧貧賤而肆志焉。」於是閉門静處踰三十年，鄉人多不識面。善詩歌，獨得深造。部使者薦諸朝，不起。仁宗、英宗兩賜粟帛。如皋王覿志其墓曰：「先生不有其道，而道信於友朋；不尸其名，而名聞於朝廷。與夫懷印曳綬，乘肥衣輕，自以爲得意，而死之日，民無稱焉，異矣。」《宋史翼》卷三十六引《嘉靖揚州府志》。

何仙姑

1　永州有何氏女，幼遇異人，與桃食之，遂不饑，無漏，自是能逆知人禍福。鄉人神之，爲搆樓以居，世謂之何仙姑，士大夫之好奇者多謁之，以問休咎。王達爲湖北運使，巡至永州，召於舟中，留數日。是時魏綰知潭州，與達不協，因奏達在永州，取無夫婦人阿何於舟中止宿。《東軒筆録》卷十四。

2　王逵爲湖南轉運使。永州何仙姑者曾遇異人，得道術，跡甚奇怪，士大夫多訪其居。王行部至永，要詣舟中留宿數夕。魏瓘帥長沙，與之不協，遂聞諸朝，云：「逵取無夫婦人宿於船。」由是罷。《珍席放談》卷下。

3　何仙姑，永州民女子也。因放牧野中，遇人啗以棗，因遂絶粒，而能前知人事。獨居一閣，往來士大夫率致敬焉。狄武襄征南儂，出永州，以兵事問之，對曰：「公必不見賊，賊敗且走。」初亦未之信。武襄至邕境之歸仁鋪，先鋒與賊戰，賊大敗，智高遁走入大理國。其言有证，類如此。閣中有遺像，嘗往觀之。《獨醒雜志》卷四。

王　青

1　王青未遇時，貧甚。有人告曰：「何不賣脂灰，令人家補璺器？」青如其言，家貲遂豐。是時，京師無人賣此，今則多矣。蓋自青始也。公見高士英説：少時見青監倉門時，有一朝士在坐，求青相。青云：「眼昏，看人不中。」朝士曰：「某不遠千里而來，幸無辭也。」青曰：「無所諱則言。官人山林中有冤氣，所以平生坎坷，守官多事，不衝替即差替也。」朝士愕然，曰：「某五歲時，所生母死於江行，父遽焚於水濱，即解舟而去。後求骨，已亡矣。無一日不恨。」青曰：「如此，不須問相也。」《孫公談圃》卷下。

2　見晏殊48。

賈衆妙

1　見曾公亮2。

2　見黄庠3。

郭從周　何中立

1　何龍圖中立，初，西川郭從周精於卜筮，乃以縑素求之。從周詩以贈之云：「三字從來月正圓，一麾從此出秦關。錢塘春色濃如酒，貪醉花間卧不還。」公後八月十五日改知制誥，以言邊事出知秦州，移之杭，乃捐館。《新編分門古今類事》卷十二引《翰苑名談》。《宋詩紀事》卷十七引《翠屏筆談》。

費孝先

1　至和二年，成都人有費孝先者始來眉山，云：近游青城山，訪老人村，壞其一竹牀。孝先謝不敏，且欲償其直。老人笑曰：「子視其下字云：此牀以某年月日某造，至某年月日爲費孝先所壞。成壞自有數，子何以償爲！」孝先知其異，乃留，師事之，老人受以《易》軌革卦影之術，前此未知有此學者。後五六年，孝先以致富。今死矣，然四方治其學者，所在而有，皆自託於孝先，真僞不可知也。《東坡志林》卷三。

2　熙寧間，蜀中日者費老筮易，以丹青寓吉凶。在十二辰，則畫鼠爲子，畫馬爲午，各從其屬。畫牛作二尾則爲失，畫犬作二口爲哭，畫十有一口則爲吉，其類不一，謂之卦影，亦有繇詞，以相發明。其書曰《軌革》，費老筮之無不驗。其後轉相祖述，不知消息盈虚者，往往冒行此術，蓋中否未可知也，求筮者得幅紙畫人物，莫測吉凶，待其相符，然後以爲妙。《萍洲可談》卷三。

3　見王安國14。

4　見唐坰2。

5　見蔡京22。

6　李璋嘗令費孝先作卦影，畫雙鳳立于雙劍上，又畫一鳳據廳所，又畫一鳳于城門，又畫一鳳立重屋上，其末畫一人，紫綬，偃卧，四孝服卧于傍。及璋死，其事皆驗。劍上雙鳳者，璋爲鳳寧軍節度使也。廳所者，嘗知鳳翔府。末年謫官郢州，召還，卒於襄州鳳臺驛，襄州有鳳林闕也。初兩子侍行，璋既病久，復有二子解官省疾，至襄之次日，璋薨，四子縗服之應也。《東軒筆録》卷十一。《倦游雜録》。《宋朝事實類苑》卷四十六。《墨客揮犀》卷六。

7　見米芾47。

李　某

1　術士李某忘其名。者，亦傳管輅軌革法，畫卦影頗有驗。今丞相頃嘗問之，卦影畫水邊一月，中有「十口」。未幾，除知湖州。又盧龍圖秉使占，卦影亦同，乃除知渭州。字雖不同，而其影皆符。《澠水燕談録》卷六。《宋朝事實類苑》卷四十七。

釋慈雲

1　天竺慈雲法師，生前製棺，名爲「遐榻」。《澗泉日記》卷下。

釋海淵

1　僧海淵，蜀人也。工針砭。天禧中，入吴、楚。游京師，寓相國寺。中書令張士遜疾，國醫拱手。淵一針而愈，由是知名。既老歸蜀，范景仁賦詩餞之曰：「舊鄉山水遶禪扃，日日山光與水聲。歸去定貪山水樂，不教魂夢到神京。」治平二年化去，張唐英貽以偈曰：「言生本不生，言滅本不滅。覺路自分明，勿與迷者説。」劉季孫銘其塔曰：「資身以醫，有聞于時。餘幣散之，拯人于危，士君子所難。吁嗟乎師。」《能改齋漫録》卷十一。

釋秘演

1　見石延年12。

2　見歐陽修30。

3　見蘇舜欽14。

釋文瑩

1　見歐陽修51。

釋道隆

1　〔道隆禪師〕至和初游京，客景德寺，日縱觀都市，歸常二皷。一夕不得入，卧於門之下。仁宗皇帝夢至寺門，見龍蟠地，驚覺。中夜遣中使視之，覩師熱睡鼻鼾，撼之驚矍，問名歸奏。帝聞名道隆，乃喜曰：「吉徵也。」明日召至便殿，問宗旨。師奏對詳允，帝大悦。後以偈句相酬唱，絡繹於道，或入對留宿禁中，禮遇特厚，賜號應製明悟禪師。《五燈會元》卷十二。

釋法顒

1　見富弼51。

2　見富弼56。

3　見歐陽修144。

釋谷全

1　見宋仁宗43。

釋宗顥

1　見富弼4。

2　熙寧間，宗顥尚無恙，伯温嘗就其院讀書，宗顥每以富公爲舉子事相勉，曰：「公夜枕圓枕，庶睡不能久。欲有所思，冬以冰雪，夏以冷水沃面。其勤苦如此。」康節先公《懷古賦》初無本，唯宗顥能誦之，年幾九十乃死。《邵氏聞見録》卷十九。

釋義琛

1　皇祐初，洛陽南資福院有僧録義琛者，素出入尹師魯門下。師魯自平涼帥謫崇信軍節度副使、均州監酒，過洛，義琛見之曰：「欲邀龍圖略至院中，可乎？」師魯從之。義琛曰：「鄉里門徒數人欲一望見龍圖。」有頃，諸人出，一喏而去，皆洛中大豪。義琛已密約，貸錢爲師魯買洛城南宫南村負郭美田三十頃。師魯初不知，後義琛復以歲所得地利償諸人。至師魯卒，喪歸洛，義琛哭於柩前，納其券於師魯家。師魯素貧，子孫賴此以生。嗚呼，在仁宗朝一僧尚負義如此，風俗可謂厚矣。康節先生與義琛善，每稱之也。《邵氏聞見録》卷十六。

釋曇穎

1　錢子高明逸始由大科知潤州，值上元，於因勝寺法堂對設戲幄。庭下方以花磚遍甃，嚴雅始新，子高飭役徒掘磚埋柱。時長老達觀師曇穎者，法辨迅敏，度其氣驕難諷，但佯其語曰：「可惜打破八花磚。」錢厭之，謹不敢動。《湘山野録》卷下。

釋奉真

1　四明僧奉真，良醫也。天章閣待制許元爲江淮發運使，奏課於京師，方欲入對，而其子疾亟，瞑而不食，惙惙欲死，逾宿矣。使奉真視之，曰：「脾已絶，不可治，死在明日。」元曰：「觀其疾勢，固知其不可救，今方有事須陛對，能延數日之期否？」奉真曰：「如此似可。諸臟皆已衰，唯肝臟獨過，脾爲肝所勝，其氣先絶，一臟絶則死，若急瀉肝氣，令肝氣衰，則脾少緩，可延三日。過此無術也。」乃投藥，至晚乃能張目，稍稍復啜粥，明日漸蘇而能食。元甚喜，奉真笑曰：「此不足喜，肝氣暫舒耳，無能爲也。」後三日果卒。《夢溪筆談》卷十八。《宋朝事實類苑》卷四十八。

釋宗本

1　宗本圓照禪師，乃福昌一飯頭。懵無所知，每飯熟，必禮數十拜，然後持以供僧。一日忽大悟，恣口所言，皆經中語，自此見道甚明。後住靈巖，近山之人，遇夜則面其寢室拜之。侍僧以告，遂置大士像於前。人有飯僧者，必告之曰：「汝先養父母，次辦官租，如欲供僧，以有餘及之。徒衆在此，豈無望檀那之施？須先爲其大者。」其它率以是勸人。仁宗嘗召至京師，賜金襴衣，加圓照師號。後復歸本山。《中吴紀聞》卷三。

2　圓照在靈巖時，有一藍縷道人，自號「同水客」，往造其室中，守門者莫能遏。既而圓照屏侍者與語，有竊聽之者，聞圓照末後一語云：「汝今幾甲子矣？」答云：「八萬四千恒河沙數甲子。」圓照云：「八萬四千恒河沙數甲子以前，又作麽生？」道人拂袖而出，云：「錢大，錢大，又待瞞人也。」當時疑圓照爲吴越後身，道人爲洞賓。《中吴紀聞》卷四。

3　舊傳宗本至京師，有一貴戚欲試之，因以猾倡薦寢。本登榻，鼻息如雷，其倡爲般若光所爍，通夕不寐。翌旦，炷香拜之曰：「不意今日得見古佛。」《中吴紀聞》卷三。

4　圓照禪師宗本常語人曰：「我不勸你出家學佛，只勸你惜福修行。」《泊宅編》三卷本卷中。

釋惟正

1　葉内翰清臣牧金陵，迎〔惟正禪〕師語道。一日，葉曰：「明日府有燕飲，師固奉律，能爲我少留一日，欵清話否？」師諾之。翌日，遣使邀師，留一偈而返。曰：「昨日曾將今日期，出門倚杖又思惟。爲僧祇合居巖谷，國士筵中甚不宜。」坐客皆仰其標致。《五燈會元》卷十。

2　〔惟正禪師〕雅愛跨黄犢出入，軍持巾鉢，悉掛角上。市人争觀之，師自若也。杭守蔣侍郎堂與師爲方外友，每往謁，至郡庭下犢譚笑，終日而去。蔣有詩曰：「禪客尋常入舊都，黄牛角上掛缾盂。有時帶雪穿雲去，便好和雲畫作圖。」……冬不擁爐，以荻花作毬，納足其中，客至共之。夏秋好翫月，盤膝大盆中浮池上，自旋其盆，吟笑達旦，率以爲常。《五燈會元》卷十。

3　政禪師住功臣山，標致甚高。……出入常跨一黄牛，世稱爲政黄牛。《宋詩紀事》卷九十一引《補續高僧傳》。

釋契嵩

1　嵩明教初自洞山游康山，托跡開先法席。主者以其佳少年，鋭於文學，命掌書記，明教笑曰：「我豈爲汝一杯薑杏湯耶？」因去之。居杭之西湖，三十年閉關不妄交。《林間録》卷下。

2　〔契〕嵩之文僅參韓、柳間，治平中，以所著書曰《輔教編》，詣闕下，大學者若今首揆王相、歐陽諸巨公，皆低簪以禮焉。王仲儀公素爲京尹，特上殿以其編進呈，許附教藏，賜號明教大師。《湘山野録》卷下。

3　吾友契嵩師，熙寧四年没於餘杭靈隱山翠微堂。入葬訖，不壞者五物：睛、舌、鼻及耳毫、數珠。時恐厚誣，以烈火重鍜，鍜之愈堅。……嵩童體完潔，至死無犯，火訖，根器不壞，此節可高天下之士。餘昔怪其累夕講談，音若清磬，未嘗少嗄，及終，方得其驗。《湘山野録》卷下。《宋朝事實類苑》卷四十三。

4　契嵩禪師常嗔，人未嘗見其笑。海月慧辨師常喜，人未嘗見其怒。予在錢塘，親見二人皆趺坐而化。嵩既茶毗，火不能壞，益薪熾火，有終不壞者五。海月比葬，面如生，且微笑。乃知二人以嗔喜作佛事也。《東坡志林》卷三。

釋慧辨

1　見釋契嵩4。

高　超

1　見賈昌朝11。

許　希

1　天聖中，仁宗不豫，國醫進藥，久未効。或有薦許希善用針者，召使治之，三針而疾愈，所謂興龍穴者是也。仁宗大喜，遽命官之，賜予甚厚。希既謝上，復西北再拜，仁宗怪問之，希曰：「臣師扁鵲廟所在也。」仁宗嘉之。是時，孔子之後久失封爵，故顔太初作許希詩以諷之，於是詔訪孔子四十七代孫襲文宣王。《宋朝事實類苑》卷四十八。《東齋記事》卷一。

孫用和

1　仁宗皇帝初納光獻后，后有疾，國醫不效。帝曰：「后在家用何人醫？」后曰：「妾隨叔父官河陽，有疾服孫用和藥輒效。」尋召用和，服其藥果驗。自布衣除尚藥奉御，用和自此進用。用和本衛人，以避事客河陽，善用張仲景法治傷寒，名聞天下。二子奇、兆，皆登進士第，爲朝官，亦善醫。《邵氏聞見録》卷二。

李宗易

1　見晏殊20。

蔡伯俙

1　蔡伯俙，字景蕃，與晏元獻俱五六歲，以神童侍仁宗於東宫。元獻自初梗介，蔡最柔媚，每太子過門闌高者，蔡伏地令太子履其背而登。既踐祚，元獻被知遇，至宰相，蔡竟不大用，以舊恩常領郡，頗不循法令，或被劾取旨。上識其姓名，必曰：「藩邸舊臣，且令轉官。」凡更四朝。元符初致仕，已八十歲矣。監司薦之，乞落致仕，與宫祠。其辭略云：「蔡伯俙年八十歲，食禄七十五年。」《揮麈後録》卷五引《續歸田録》。

2　福唐蔡伯禧，四歲，對真宗誦書，授校書郎春宫伴讀，齒猶未三周，故曰三歲神童。賜之詩曰：「七閩山水多才俊，三歲奇童出盛時。家世應傳清白訓，嬰兒自得老成資。初嘗學步來朝謁，方及能言解誦詩。更勵孜孜圖進益，青雲千里有前期。」《詩話總龜》前集卷一引《續歸田録》。

王　琪

1　王琪字君玉，其先本蜀人，從弟珪、瓘、玘、珫，皆以文章名世。世之言衣冠子弟能力學取富貴，不藉父兄資蔭者，唯韓億諸子及王氏而已。《雞肋編》卷下。

2　王君玉内翰初登第，調揚州江都縣令，題九曲池詩云：「越調隋家曲，當年亦九成。哀音已亡國，廢沼尚留名。儀鳳終沉影，鳴蛙祗沸聲。淒涼不可問，落日背蕪城。」晏元獻閲詩賞歎，薦爲館職。又嘗乞夢于后土祠，夜得報云：「君年二十七，官至四品。」時年正二十七，大惡之，過歲乃稍自安。後以禮部侍郎樞密直學士致仕，未改官制時正四品，年七十二云。《彦周詩話》。

3　見晏殊6。

4　見晏殊7。

5　見晏殊8。

6　見晏殊9。

7　王琪、張亢同在南京晏元獻公幕下。張肥大，王以大牢目之；王瘦小，張以彌猴目之。一日，有米綱至八百里村，水淺當剥載，府檄張往督之，王曰：「所謂八百里駮也。」張曰：「未若三千年精矣。」元獻爲之啓齒。《澠水燕談録》卷十。《宋朝事實類苑》卷六十六。《堯山堂外紀》卷五十一。《堅瓠己集》卷三。《宋詩紀事》卷十一。

8　嘉祐中，王琪以知制誥守郡，始大修設廳……假省庫錢數千緡，廳既成，漕司不肯破除。時方貴杜集，人間苦無全書。琪家藏本讎校素精，即俾公使庫，鏤板印萬本，每部爲直千錢。士人争買之……既償省庫，羡餘以給公厨。《吴郡志》卷六。《居易録》卷七。

9　王君玉密學有《望江南》十首，自謂謫仙。楚老酷愛其「紅綃香潤入梅天」之句。《類説》卷五十七。《苕溪漁隱叢話》前集卷二十六。《詞林紀事》卷三。

解賓王

1　見陳執中5。

2　濰守解賓王，怨登州交代胡俛，訐其伐官樹。法官引盜傍人得捕，或以濰之於登不得爲傍。又條有悮傷傍人，謂在傍則判。審刑錢象先待制云：旁求儒雅。胡竟坐自盜，特勒停，賓王落館職，知建昌軍。《江鄰幾雜志》。

陳　貫

1　陳貫自鹽鐵副使除直昭文館，知相州。先是，三司副使例得待制，而貫獨得直館。或唁貫者，貫曰：「與其居天章作不才待制，何如在昭文爲有道學士！」唁者愧服。貫子安石，今爲吏部侍郎，女嫁文潞公。《澠水燕談録》卷二。《宋朝事實類苑》卷六十四。

令狐揆

1　令狐先生子先，安陸名儒也，與二宋同時。嘗謁郡守，值守出方歸，三人遂立於戟門後，騶騎傳呼而來，二宋相顧歎慕，且曰：「我屬至此亦足矣！」令狐曰：「何其隘耶！吾輩不出入將相，皆不足道。」後元憲爲丞相，景文至八座，令狐止於山南東道節度推官、監本州税而終。《麈史》卷中。

2　見宋祁9。

3　令狐子先，安陸鄉先生也，筮仕齊安理掾，歲滿還里，卜築於溳溪之南，耕釣之外，著書彈琴而已。時入城至集賢張君房之第借書，布衣林希逸善繪事，乃擬摩詰寫浩然故事，以爲《令狐秋掾雪中渡溳溪圖》。其序略曰：「張侯畜書萬卷，掾常就閲，或假輟以歸。每出入跨羸馬，頂戴華陽紗巾，著墨襂布裰，繫縧，小童書簏，負琴以隨。冬中復來假書，時值微雪飄灑，景物蕭索，掾渡溪以歸，常服外加以皂繒煖帽，委轡長吟曰：『借書離近郭，冒雪渡寒溪。』聞者毛骨寒聳。是知至人操履卓越，風韻體裁乃與天地四時之氣相參焉。」《麈史》卷中。

連　庶　連　庠

1　應山二連，伯氏庶，字君錫，仲氏庠，字元禮。少從學於二宋，相繼登科。君錫爲人清脩孤潔，故當官，人號爲「連底清」；元禮加以肅，人號爲「連底凍」。《麈史》卷中。

沈士龍

1　潁人沈士龍字景通，高節獨行，過于古今，尤工於詩。慶曆登科，既改官，以秘書丞爲益州司録。會宋子京爲帥，惟事宴飲，沉湎日夜，衙前陪費多自經。景通上書子京，力言差役之害，請減飲宴。子京不聽。又於本路轉運使趙抃閲道，不行。乞解官尋醫，又不許。遂掛衣冠寘本廳，載其母去官。子京遣人追之，不回。過關無以爲驗，景通言其情於關吏，憐而義之，聽其過關。坐是勒停，關吏亦得罪。久之，御史中丞韓絳言其非辜，復官。王荆公行復官詞，略曰：「況爾之去官，志于善乎！」後居潁，元豐中卒。《默記》卷下。

崔公孺

1　崔公孺，諫議大夫立之子，韓魏公夫人之弟也。性亮直，喜面折人。魏公執政，用監司有非其人者。公孺曰：「公居陶鎔之地，宜法造化爲心。造化以蛇虎者害人之物，故置蛇於藪澤，置虎於山林。公今乃置之通衢，使爲民害，可乎？」魏公甚嚴憚之。《涑水記聞》卷十。

2　韓魏公妻弟崔公孺，持論甚正，公喜與之語。偶泛及差除，公孺忽曰：「豺狼、虎豹、蛇虺，天乃屏置於山林深僻之地者，蓋恐爲人之害也。今監司、郡守，一失選掄，置在要路，其爲民害，得不甚於豺狼、虎豹、蛇虺乎？」公默然。《清波雜志》卷十。

3　崔比部，諱公立，韓魏公妻弟也。爲人古直有操行。居許，與忠宣鄰。忠宣除文正服，託妻子於崔，干禄上都。崔晨夕顧矚，始終不怠。時七伯祖爲單州推官，人來報疾篤，魏國夫人驚憂，欲往視之，崔公力阻，曰：「而爲婦人，夫出獨安往，吾受而夫之託！」因立杖於門，曰：「出者吾杖之。」魏國不敢復言。忠宣歸而謝焉。《過庭録》。案：公立，當是「公孺」之誤，或因其父名「立」而致誤。

4　魏國之姪，歸比部次子子厚。崔以親契數往來忠宣家，常具饌待之。食稍不精，崔必直言，略不自外。忠宣每爲杖爨者。家婢聞崔比部來，皆惡之。比部二子，長保孫爲忠宣婿。《過庭録》。

崔子厚

1　見韓維20。

胡　恢

1　金陵人胡恢，博物强記，善篆隷，臧否人物。坐法失官十餘年，潦倒貧困，赴選集於京師。是時韓魏公當國，恢獻小詩自達，其一聯曰：「建業關山千里遠，長安風雪一家寒。」魏公深憐之，令篆太學石經，因此得復官。任華州推官而卒。《夢溪筆談》卷十五。《宋朝事實類苑》卷三十六。《宋詩紀事》卷十六。

石蒼舒

1　見文彦博25。

2　石蒼舒與韓魏公有舊。韓拜相，石至干禄，留數月無成。石作詩以别歸，云：「□□□□□□□，簾前二聖擁千官。唯有掃門霜鬢客，却隨社燕入長安。」韓覽之惻然，遂注一官而去。《過庭録》。《宋詩紀事》卷十六。

沈　唐

1　沈唐善詞曲。始爲楚州職官，胡知州楷差打蝗蟲。唐方少年，負氣不堪，其後作《蝗蟲三叠》，且曰：「不是這下輩無禮，都緣是我自家遭逢。」楷大怒，科其帶禁軍隨行，坐贜三十年。至熙寧，魏公劄子特旨改官，辟充大名府簽判，作《霜葉飛》，云「願早作歸來計」之語，介甫大怒，矢言曰：「誰教你。」及河大決曹村，凡豫事者皆獲免，其惟唐衝替。久之，王廣淵以鄉閭之素，辟渭州簽判，作《雨中花》云：「有誰念我，如今霜鬢，遠赴邊堠。」廣淵聞之，亦怒責歌者。唐鬱鬱不自安，竟卒於官。先自曲初成，識者曰：「唐不歸矣。」以其有「身在碧雲西畔，情隨隴水東流」之語，已而果然。《畫墁録》。

2　沈公述爲韓魏公之客。魏公在中山，門人多有賜環之望。沈秋日作《霜葉飛》詞云：「謾贏得、相思甚了，東君早作歸來計。便莫惜丹青手，重與芳菲，萬紅千翠。」爲魏公發也。《碧雞漫志》卷二。

强　至

1　祠部郎中强至，字幾聖，少有志節，力學問。年二十，舉開封府進士，黜于禮部，退而歎曰：「非有司之罪，吾術未善耳。」乃益自刻勵讀書屬文，忘晝夜寒暑。吴俗喜游嬉請謁，公閉門一切謝絶，當食不揚匕筯，蚊蟲囋膚，不一舉手撲之，曰：「是皆害吾學之功。」後果中上第。《仕學規範》卷一引《皇朝名臣四科事實》。

2　强至最受知於韓琦。……琦爲詩合賓客屬和，至獨思致逸發，不可追躡。琦上奏及他書記，皆至屬稿。琦乞不散青苗，神宗閲其奏曰：「此必强至之文也。」至有守，一日琦行一事，不關由簽廳。至翌日自言不稱職，力辭去。琦謂小事故，不相關，至曰：「小事尚爾，何況大事。」遜謝，數日乃肯留。《咸淳臨安志》卷六十六。

丁寶臣

1　丁寶臣守端州，儂智高入境，寶臣棄州遁，坐廢累年。嘉祐末，大臣薦，得編校館閣書籍，久之，除集賢校理。是時蘇寀新得御史知雜，首採其端州棄城事劾之，遂出寶臣通判永州。士大夫皆惜其去，王存有詩云：「病鸞方振翼，饑隼乍離韝。」蓋謂是也。《東軒筆録》卷十。

杜　彬

1　歐陽公謫永陽，聞其倅杜彬善琵琶，酒間取之，杜正色盛氣而謝不能，公亦不復强也。後杜置酒數行，遽起還内，微聞絲聲，且作且止而漸近。久之，抱器而出，手不絶彈，盡暮而罷，公喜甚過所望也。故公詩云：「座中醉客誰最賢？杜彬琵琶皮作絃。自從彬死世莫傳。」皮絃，世未有也。《後山詩話》。

2　見歐陽修49。

王　向

1　見歐陽修50。

吴孝宗

1　吴孝宗，字子繼，撫州人。少落魄，不護細行，然文辭俊拔，有大過人者。嘉祐初，始作書謁歐陽文忠公，且贄其所著《法語》十餘篇。文忠讀而駭歎，問之曰：「子之文如此，而我不素知之，且王介甫、曾子固皆子之鄉人，亦未嘗稱子，何也？」孝宗具言少無鄉曲之譽，故不見禮於二公。文忠尤憐之，於其行贈之詩曰：「自我得曾子，於兹二十年。今又得吴生，既得喜且歡。吉士不並出，百年猶比肩。邇以彼江南，其産多材賢。吴生初自疑，所擬豈其倫。我始見曾子，文章初亦然。崑崙傾黄河，渺渺盈百川。疏決以導之，漸歛收横瀾。東溟知所歸，識路到不難。吴生始見我，袖藏新文編。忽從布褐中，百寶薄在前。明珠雜璣貝，磊砢或不圓。問生久懷此，奈何初無聞。吴生不自隱，欲語羞俛顔。少也不自重，不爲鄉人憐。中雖知自悔，學問苦貧賤。自謂久乃信，力行困彌堅。今來決疑惑，幸冀蒙洗湔。我笑謂吴生，爾其聽我言。世所謂君子，何異於衆人。衆人爲不信，積微成滅身。君子能自知，改過不逡巡。於斯二者間，愚智遂以分。顔子不貳過，後世稱其仁。孔子過而改，日月披浮雲。子路初來時，冠雞佩猳豚。斬蛟射白額，後卒爲名臣。子既悔其往，人誰禦其新。醜夫事上帝，孟子豈不云。臨行贈此言，庶可以書紳。」孝宗至熙寧間，始以進士得第一，命爲主簿，而卒。《東軒筆録》卷十二。

2　吴孝宗對策，方詆熙寧新法。既而復爲《巷議》十篇，言閭巷之間，皆議新法之善，寫以投荆公。荆公薄其翻覆，尤不禮之。《東軒筆録》卷六。《宋朝事實類苑》卷七十一。

李　觀

1　〔李〕觀，字夢符，初試南宫，賦偶落韻。有司愛其策，爲取特旨，由是登第。以著作佐郎知臨江軍清江縣。時歐陽文忠公扶護太夫人喪歸廬陵，船過清江，太守請公爲文以祭之。太守以簡率爲訝，觀曰：「無深訝也。」既而文忠擊節稱之。其文曰：「昔孟軻亞聖，母之教也。今有子如軻，雖死何憾！尚饗。」觀初爲太學官，因上言役法不合，出通判處州。題一絶于直廳之壁曰：「十謁朱門九不開，利名淵藪且徘徊。自知不是公侯骨，夜夜江山入夢來。」後終于朝議大夫。《能改齋漫録》卷十一。

2　李觀夢荷，袁州人，與兄覿早皆受知於山谷先生。嘗宰清江，時歐陽文忠公護母喪歸，太守請作祭文曰：「昔孟軻亞聖，母之教也。今有子如軻，雖死何憾！尚饗。」守以簡率爲訝，觀曰：「毋深訝。」既而文忠擊節稱之，乃極力延譽。《清波别志》卷二。《履齋示兒編》卷九。

陳　默

1　承務郎陳默，字子真，妙于詞翰，然疎逸，自號懶散翁。父綋，爲閩漕，默亦隨至。建安有焦生者，以丹青爲業，一日，圖默之形以獻焉。默徧示家人，皆笑云：「此正似廳前尚書。」俗呼軍校爲尚書。默因戲題一贊于上以還之，曰：「大道本無我，吾形安可圖。何須焦處士，畫作李尚書。」默乃蘇子美之甥也。子美曾作《自詠》詩云：「鐵臂蒼髯骨有稜，世間兒女見須驚。」默亦巖稜多髭，類其舅云。《續墨客揮犀》卷六。《中山詩話》。《詩話總龜》前集卷四十五。《宋朝事實類苑》卷四十一。

龔宗元

1　都官員外郎分司南京龔宗元所居，取樂天詩：「大隱住朝市，小隱入丘樊。不如作中隱，隱在留司間。」乃作中隱堂。與屯田員外郎程適、太子中允陳之奇游從，極文酒之樂。皆耆德碩儒，掛冠而歸者，吴人謂之「三老」。《吴郡志》卷十四。《宋詩紀事》卷十一。

陳之奇

1　陳之奇，字虞卿，鄉人以其有賢德，故以君子稱之。初登第，爲鄱陽尉，後爲丹徒泰興令。李瑋尚秦國大長公主，下國子監舉通經術有行義者爲教授，遂以公充選。未幾，乞致仕，遷太子中允，時年未五十。俄除平江軍節度掌書記，復以爲教授，詔裝錢促遣之，力辭不赴。公道德著於鄉，雖閭巷小兒，亦知愛敬。有争訟久不決者，跨蹇驢至其家，以大義感動之，皆爲之革心。自掛冠後，閒居十八年。熙寧初卒，葬花山。王岐公爲作志，題之曰《陳君子墓銘》。始公之謝事也，蔣堂侍郎語人曰：「舉天下皆知有富貴，而虞卿獨以知止易衆人之心，吾喜林下有人矣。」因爲賦詩曰：「寵秩拜春坊，歸休識慮長。掃門卑魏勃，設醴謝元王。一水蓴鱸國，群山橘柚鄉。喜君添老社，煙駕共徜徉。」張伯玉郎中亦贈之詩曰：「東吴王孫歸掛冠，玉絲紅鱠滿雕盤。狂吟但覺日月久，醉舞不知天地寬。小圃移花山客瘦，夜窗搗藥橘童寒。新書近日成多少，且告先生旋借看。」《中吴紀聞》卷一。《宋詩紀事》卷八。

2　見龔宗元1。

黄　庠

1　黄庠，州解元、南省省元。范内翰鎮，國學解元、南省省元。范公文學有重望；黄公省試後卧病月餘，唱第後方愈。二公才學優粹，凡爲時所重，百餘年始得二人，不亦少乎？《青瑣高議》後集卷八。

2　景祐二年，省試《天子外屏賦》，是時國子監元黄庠者，最有文稱，同試問以所比證事，庠曰：「可用疏屏内屏。」聞者以皆有「屏」者，謂庠不誠。及庠程文第一，其辭曰：「清廟之飾用疏，是殊彝制；諸侯之設於内，靡僭常尊。」其人見之始愧服。《東原録》。

3　慶曆中，河北道士賈衆妙善相……見豫章黄庠手曰：「左手得龍爪，雖當魁天下而不仕，若右手得之，則貴矣。」庠果爲南省第一，不及廷對而死。《老學庵筆記》卷七。《宋稗類鈔》卷五。

張唐卿

1　張唐卿進士第一人及第，期集於興國寺，題壁云：「一舉首登龍虎榜，十年身到鳳凰池。」有人續其下云：「君看姚曄并梁固，不得朝官未可知。」後果終於京官。《夢溪筆談》卷二十三。《宋朝事實類苑》卷六十三。《古今詩話》。《新編分門古今類事》卷十四。《宋詩紀事》卷十三。

張唐民

1　熙寧中，張唐民登對，其歸美上德之辭云：「臣尋常只見紙上堯、舜，今日乃見活堯、舜也。」《孔氏談苑》卷一。

危　序

1　鄉人危序，應舉探省牓，出門數步，即逢泥濘，躊蹰未前，有老嫗指示曰：「秀才可低處過。」危即從之。比看榜，最末有名，是歲果及第。《青箱雜記》卷三。

齊　唐

1　〔齊唐〕少貧苦學，凡得書皆自寫，誦過一二則不忘。學識之博，人罕過之。郡從事魏庭堅，聞士也，謂唐曰：「今之士多不讀書。」唐曰：「幸公任意以几上書令唐一誦之如何？」庭堅以一秩開示，乃《文選·頭陁寺碑》，而唐誦不遺一字。魏大驚服。《寶慶會稽續志》卷五。《宋史翼》卷二十六。

章　衡

1　本朝狀元及第，不五年即爲兩制，亦有十年至宰相者。章衡滯於館職甚久。熙寧初冬月，聖駕出，館職例當迎駕，方序立次，衡顧同列而歎曰：「頃年迎駕於此，眼看凍倒掌禹錫，倐忽已十年矣。」執政聞而憐之，遂得同修起居注。《東軒筆録》卷六。

劉　煇

1　有堂吏嘗夢火山軍姓劉人作狀元。閲火山軍解文，無姓劉人。明年，劉煇作狀元。《東齋記事》卷五。

2　見歐陽修88。

3　見歐陽修89。

4　鉛山劉煇，俊美有辭學，嘉祐中，連冠國庠及天府進士。四年，崇政殿試，又爲天下第一，得大理評事，簽書建康軍判官。喪其祖母，乞解官以嫡孫承重服，國朝有諸叔而嫡孫承重服者，自煇始。煇哀族人之不能爲生者，買田數百畝以養之。四方之人從煇學者甚衆，乃擇山溪勝處處之。縣大夫易其里曰「義榮社」，名其館曰「義榮齋」。未終喪而卒，士大夫惜之。初，范文正公、吴文肅公皆有志置義田，及後登二府，禄賜豐厚，方能成其志，而煇於初仕，家無餘資，能力爲之，今士君子尤以爲難。《澠水燕談録》卷四。《宋朝事實類苑》卷五十四。《厚德録》卷二。《直齋書録解題》卷十七。

王俊民

1　嘉祐中，進士奏名訖，未御試，京師妄傳王俊民爲狀元，不知言之所起，人亦莫知俊民爲何人。及御試，王荆公時爲知制誥，與天章閣待制楊樂道二人爲詳定官。……是時王荆公以初覆考所定第一人皆未允當，於行間别取一人爲狀首。楊樂道守法，以爲不可，議論未決。太常少卿朱從道時爲封彌官，聞之，謂同舍曰：「二公何用力争，從道十日前，已聞王俊民爲狀元，事必前定，二公恨自苦耳。」既而二人各以己意進禀，而詔從荆公之請。及發封，乃王俊民也。《夢溪筆談》卷一。《宋朝事實類苑》卷三十。《新編分門古今類事》卷四。《齊東野語》卷六。

2　世俗所謂王魁之事殊不經，且不見於傳記雜説，疑無此事。……後又見初虞世所集《養生必用方》，戒人不可妄服金虎碧霞丹，乃詳載其説云：「狀元王俊民，字康侯，爲應天府發解官，得狂疾，於貢院中嘗對一石碑呼叫不已，碑石中若有應之者，亦若康侯之奮怒也。病甚不省，覺，取書册中交股刀自裁及寸，左右抱持之，遂免。出試院未久，疾勢亦已平復。予與康侯有父祖鄉曲之舊，又自童稚共筆硯，嘉祐中，同試於省場，傳聞可駭，亟自汶拏舟抵彭城。時十月盡矣，康侯亦起居飲食如故，但愔愔不樂，或云：『平生自守如此，乃有此疾。』予亦多方開慰。歲暮，予北歸，康侯有詩送予云：『寒窗一夜雪，紛紛來朔風。之子動歸興，輕袂飄如蓬。問子何所之，家在濟水東。問子何所學，上庠教化宫。行將老母，寓居學其中。』云云。予既去，徐醫以爲有痰，以金虎碧霞丹吐之。或謂心藏有熱，勸服治心經諸冷藥。積久，爲夜中洞泄，氣脱内消，飲食不前而死。康侯父知舒州太湖縣，遣一道士與弟覺民自舒來云：『道士能奏章達上清，及訴問鬼神幽暗中事。』道士作醮書符，傳道冥中語云：『五十年前打殺謝、吴、劉不結案事。』康侯丙子生，死纔二十七歲，五十年前事，豈宿生邪？康侯既死，有妄人託夏噩姓名作王魁傳，實欲市利於少年狎邪輩，其事皆不然。」《齊東野語》卷六。《宋詩紀事》卷二十二。

路　授　饒　瑄

1　慶曆丙戌歲春牓省試，以「民功曰庸」爲賦題，題面生梗，難爲措詞，其時路授、饒瑄各場屋馳名，路則云「此賦須本賞」，饒則云「此賦須本農」。故當時無名子嘲曰：「路授則家住關西，打賞駡賞；饒瑄則生居浙右，你儂我儂。」《青箱雜記》卷八。

何正臣　毛君卿

1　皇祐元年，何正臣與毛君卿俱以七歲應童子科，君卿之慧差不及正臣。時皇嗣後未生，上見二人年甚幼而穎悟過人，特愛之，留居禁中數日。正臣能作大字，宫人有以裙帶求書者，正臣書曰：「《關睢》，后妃之德也。」上嘗以梨一顆令二人分食之，君卿逡巡不應。上怪，問其故，對曰：「父母在上，不敢分離。」上大喜，以爲皆能知其大義。翌日，御便殿，俱賜童子出身。《獨醒雜志》卷一。

趙世長

1　俚諺云：「趙老送燈臺，一去更不來。」不知是何等語，雖士大夫亦往往道之。天聖中，有尚書郎趙世長者，常以滑稽自負，其老也，求爲西京留臺御史，有輕薄子送以詩云：「此回真是送燈臺。」世長深惡之，亦以不能酬酢爲恨。其後竟卒於留臺也。《歸田録》卷二。《古謡諺》卷五十九。

蕭定基

1　見盛度14、王博文3、陳博古1。

皮仲容

1　景祐中，有郎官皮仲容者，偶出街衢，爲一輕浮子所戲，遽前賀云：「聞君有臺憲之命。」仲容立馬媿謝久之，徐問其何以知之。對曰：「今新制臺官，必用稀姓者，故以君姓知之爾。」蓋是時三院御史乃仲簡、論程、掌禹錫也。聞者傳以爲笑。《歸田録》卷一。

歐陽景

1　洗馬歐陽景，素有輕薄名，一旦，金鑾長老來上謁，告曰：「院門闕齋供，今將索米于玉泉長老，敢乞一書，以爲先容。」景笑曰：「諾。」翌日，授一緘，既至，玉泉啓封，乃詩一首曰：「金鑾來覓玉泉書，金玉相逢價倍殊。到了不干藤蔓事，葫蘆自去纏葫蘆。」二僧相視，發笑而已。《倦游雜録》。《宋朝事實類苑》卷六十三。

彭　齊

1　彭齊，吉州人，才辯滑稽，無與爲對。未第時，常謁南豐宰，而宰不喜士，平居未嘗展禮。一夕，虎入縣廨，咥所蓄羊，棄殘而去，宰即以會客，彭亦預召。翌日，彭獻詩謝之曰：「昨夜黄斑入縣來，分明蹤跡印蒼苔。幾多道德驅難去，此子猪羊引便來。令尹聲聲言有過，録公口口道無災。思量也解開東閣，留取頭蹄設秀才。」南方謂押司録事爲「録公」，覽者無不絶倒。齊以大中祥符元年姚曄下及第，仕至太常博士卒。《青箱雜記》卷一。《宋稗類鈔》卷六。

李　璋

1　〔李璋〕素好譏謔。有一故相遠派在吴中，嘗於嬉遊之地書其壁曰：「大丞相再從妷某嘗遊。」公因題其傍曰：「混元皇帝三十七代孫李璋繼至。」嘗赴特奏恩，語同試者云：「廷唱日，必不以名見呼，止稱某排第耳。」衆皆不以爲然，厚與之約。已而進狀云：「因在京師，有遠族相遇，譜系亦有以璋名者，欲以玖易之。」它日殿下，果唱李玖，蓋公排第九也。《中吴紀聞》卷一。《拊掌録》。《吴中舊事》。

2　蘇州李璋舉進士有聲，才氣過絶於人，放誕浮薄，竟止於小官。王荆公常拜之。爲舉子日，因與人踢毬，誤墜良家婦頭上，碎其冠梳，其家訟於官，因至庭下，太守曰：「若真舉子乎？吾將試之。」璋乞賦題，太守曰：「可賦汝踢毬誤碎良家婦冠梳事。」璋應聲曰：「偶與朋游，闲築氣毬，起自卑人之足，忽升娘子之頭。方一丈八尺之時，不妨好看；喫八棒十三之後，着甚來由。」太守大笑，遣之。《李希聲詩話》。《宋朝事實類苑》卷六十七。

3　姑蘇李璋，敏於戲調。偶赴鄰人小集，主人者雖富而素鄙，會次，適李坐其傍。既進食，璋視主人之前，煎鮭魚特大於衆客。璋即請主人曰：「璋與主人，俱蘇人也。每見人書蘇字不同，其魚不知合在右邊是，合在左邊是？」主人曰：「古人作字，不拘一體，移易從便也。」璋即引手取主人之魚，示衆曰：「領主人指揮，今日左邊之魚亦合從便，權移過右邊，如何？」一坐輟飯而笑。《吴中舊事》。

陸　東

1　有朝士陸東，通判蘇州而權州事，因斷流罪，命黥其面，曰：「特刺配某州牢城。」黥畢，幕中相與白曰：「凡言特者，罪不至是，而出於朝廷一時之旨。今此人應配矣，又特者，非有司所得行。」東大恐，即改「特刺」字，爲「準條」字，再黥之，頗爲人所笑。後有薦東之才於兩府者，石參政聞之，曰：「吾知其人矣，得非權蘇州日，於人面上起草者乎？」《東軒筆録》卷十。《五雜組》卷十六。《堯山堂外紀》卷四十五。

李　溥

1　李溥爲江淮發運使，每歲奏計，則以大船載東南美貨，結納當途，莫知紀極。章獻太后垂簾時，溥因奏事，盛稱浙茶之美，云：「自來進御，唯建州餅茶，而浙茶未嘗修貢，本司以羡餘錢買到數千斤，乞進入内。」自國門挽船而入，稱「進奉茶綱」，有司不敢問。所貢餘者，悉入私室。溥晚年以賄敗，竄謫海州。《夢溪筆談》卷二十二。《宋朝事實類苑》卷七十一。《墨客揮犀》卷五。

孫良孺

1　有孫良孺爲軍巡判官，喜詐僞，能爲朴野之狀。一日，市布數十端，雜染五色，陳於庭下。中使怪而問之，良孺曰：「家有一女，出適在近，與之作少衣物也。」中使大駭，回爲明肅太后言之，太后歎其清苦，即命厚賜金帛。京師人多賃馬出入，馭者先許其直，必問曰：「一去耶？卻來耶？」苟乘以往來，則其價倍於一去也。良孺以貧，不養馬，每出，必賃之。一日將押大辟囚棄市，而賃馬以往，其馭者問曰：「官人將何之？」良孺曰：「至法場頭。」馭者曰：「一去耶？卻來耶？」聞者駭笑。《東軒筆録》卷九。

李　制

1　吴中一士人，曾爲轉運司别試解頭，以此自負，好附託顯位。是時侍御史李制知常州，丞相莊敏龐公知湖州。士人游毗陵，挈其徒飲倡家，顧謂一騶卒曰：「汝往白李二，我在此飲，速遣有司持酒肴來。」李二謂李御史也。俄頃，郡厨以飲食至，甚爲豐腆。有一蓐醫適在其家，見其事，後至御史之家，因語及之，李君極怪，使人捕得騶卒，乃兵馬都監所假，受士人教戒，就使庖買飲食以紿坐客耳。李乃杖騶卒，使街司白士人出城。郡僚有相善者，出與之别，唁之曰：「倉卒遽行，當何所詣？」士人應之曰：「且往湖州依龐九耳。」聞者莫不大笑。《夢溪筆談》卷二十三。

吕士隆

1　見梅堯臣7。

楊　孜

1　楊學士孜，襄陽人，始來京師應舉，與一倡婦往還，情甚密，倡盡所有以資之，共處踰歲。既登第，貧無以爲謝，遂紿以爲妻，同歸襄陽。去郡一驛，忽謂倡：「我有室家久矣，明日抵吾廬，若處其下，渠性悍戾，計當相困。我視若，亦何聊賴？數夕思之，欲相與咀椒而死，如何？」倡曰：「君能爲我死，我亦何惜？」即共痛飲。楊素具毒藥于囊，遂取而和酒，倡一舉而盡。楊執爵謂倡曰：「今儻偕死，家人須來藏我之屍，若之遺骸，必投諸溝壑，以飼鴟鴉。曷若我葬若而後死，亦未晚。」倡即呼曰：「爾誑誘我至此，而詭謀殺我。」乃大慟，頃之遂死，即燔瘞而歸。楊後終于祠曹員外郎、集賢校理。《倦游雜録》。《宋朝事實類苑》卷七十。

張師雄

1　邊人傳誦一詩云：「昨夜陰山吼賊風，帳中驚起紫髯翁。平明不待全師出，連把金鞭打鐵驄。」有張師雄者，西京人，好以甘言悦人，晚年尤甚。洛中號曰「蜜翁翁」。出官在邊郡，一夕，賊馬至界上，忽城中失師雄所在，至曉，方見師雄重衣披裘，伏於土窟中，神已痴矣。西人呼土窟爲空，尋爲人改舊詩以嘲曰：「昨夜陰山吼賊風，帳中驚起蜜翁翁。平明不待全師出，連着皮裘入土空。」張亢嘗謂「蜜翁翁」無可爲對者，一日，亢有姪不率教令，將杖之，其姪方醉，大呼曰：「安能撻我？但堂伯伯耳。」亢笑曰：「可對蜜翁翁。」釋而不問。《東軒筆録》卷十五。《臨漢隱居詩話》。《宋稗類鈔》卷六。

方　圭

1　見宋庠23。

林　洙

1　林洙少服苣勝，晚年發熱多煩躁。知壽州日，夏夜露卧於堂下，爲皷角匠以鐵連鑻擊殺之。暨擒皷角匠，問所以殺守之情，曰：「我何情，但中夕睡中及大醉，若有人引導，見故榜上鐵連鑻，遂之以行。自譙樓至使宅堂前，蓋甚遠，而諸門扃鑰如故，莫知何以至也。」朝廷以守臣被殺，起獄窮治，自通判以下咸被黜。時富鄭公爲相，以洙無正室，頗疑姦吏謀殺者。曾魯公爲參政，獨曰：「若是謀殺，必持鋒刃。」鄭公之疑遂解。《東軒筆録》卷十一。

甄　履

1　見宋英宗7。

張師正

1　英宗即位，赦天下，凡内外將校廂軍皆加恩。是時荆南所給縑帛，皆敗惡不堪，既陳於庭下，軍士睨之失色，揚言曰：「朝廷大恩，而乃以此給我！」自旦至午，不肯受賜，而偶語紛紛不已。轉運使劉述大懼，不知所爲，居民往往奔出城外，且言變起矣。是時張師正爲州鈐轄，馳入軍資庫，呼將卒前曰：「朝廷非次之恩，州郡固無預備，今帑中所有止如此，汝輩不肯拜賜，將何爲也？必欲反，則非殺我不可。」遂擲劍於庭下，披胸示之，群校茫然自失，遽聲喏，受賜而去。《東軒筆録》卷十一。《宋朝事實類苑》卷十四。

李　權

1　撫之臨川北郭二十里，有地名曰虎頭洲。郡人死不能葬者，必詣其所焚之，因揚骸灰於水中。治平元年，撫人李權夢親朋張樂送至洲上，甚不悦，告人曰：「吾其死乎？」俄而權被鄉薦，遂登第，調虔州司理。乃悟虎頭爲「虔」字。《能改齋漫録》卷十八。《宋稗類鈔》卷一。

宋人軼事彙編卷十六

王安石

1　王荆公父名益，故其所著《字説》無「益」字。《老學庵筆記》卷六。《湧幢小品》卷十八。

2　傅獻簡云：王荆公之生也，有貛入其室，俄失所在，故小字貛郎。《邵氏聞見後録》卷三十。《巖下放言》卷中。《宋稗類鈔》卷五。《宋詩紀事》卷十五。《詞林紀事》卷四。

3　昔與小王先生者言：「王舒公介甫何至於無後？」小王先生曰：「介甫，上天之野狐也。又安得有後？」吾默然不平，歸白諸魯公。魯公曰：「有是哉！」吾益駭。魯公始迺爲吾言，曰：「頃有李士寧者，異人也。一旦因上七日入醴泉觀，獨倚殿所之楯柱，視卿大夫絡繹登階拜北神者。適睹一衣冠，亟問之曰：『汝非貛兒乎？』衣冠者爲之拜，迺介甫也。士寧謂介甫：『汝從此去，踰二紀爲宰相矣。其勉旃。』蓋士寧出入介甫家，識介甫之初誕生，故竟呼小字曰『貛兒』也。」《鐵圍山叢談》卷四。

4　王荆公之生也，有貛出於市。一道人首常戴花，時人目爲戴花道人，來訪其父，曰：「此文字之祥，是兒當之，他日以文名天下。」因述其出處甚詳，俟至執政，自當見之。荆公父書於册，自後休证不少差，荆公甚神之。洎拜兩地，戒閽者，有戴花道人來，不問早暮即通。一日，道人果來，荆公見之，述父所記、渴見之意。道人曰：「自此益得君，謹無復讐。」荆公扣之，曰：「公前身，李王也，戒之。」遂辭去。《雲麓漫鈔》卷四。《茶香室四鈔》卷四。

5　王荆公初字介卿，見曾子固《懷友》詩。《攤飯續談》。《茶香室叢鈔》卷二。

6　長安西去蜀道有梓橦神祠者，素號異甚。士大夫過之，得風雨送，必至宰相；進士過之，得風雨則必殿魁。自古傳無一失者。有王提刑者過焉，適大風雨，王心因自負，然獨不驗。時介甫丞相年八九歲矣，侍其父行，後乃知風雨送介甫也。《鐵圍山叢談》卷四。

7　王荆公少年，不可一世士，獨懷刺候濂溪，三及門而三辭焉。荆公恚曰：「吾獨不可自求之六經乎！」乃不復見。《鶴林玉露》甲編卷五。

8　荆公在鍾山讀書，有一長老曰：「先輩必做宰相，但不可念舊惡，改壞祖宗格法。」荆公云：「一第未就，奚暇問作宰相，併壞祖宗格法？僧戲言也。」老僧云：「曾坐禪入定，見秦王入寺來，知先輩秦王後身也。」《貴耳集》卷中。《茶香室三鈔》卷八。

9　王介甫乃進賢饒氏之甥，鋭志讀書，舅黨以介甫膚理如蛇皮，目之曰：「行貨亦欲求售耶？」介甫尋舉進士，以詩寄之曰：「世人莫笑老蛇皮，已化龍鱗衣錦歸。傳語進賢饒八舅，如今行貨正當時。」《堅瓠丙集》卷三。

10　慶曆二年，御試進士，時晏元獻爲樞密使。楊察，晏婿也，時自知制誥避親，勾當三班院。察之弟寘時就試畢，負魁天下望。未放牓間，將先宣示兩府，上十人卷子。寘因以賦求察問晏公己之高下焉。晏公明日入對，見寘之賦已考定第四人，出以語察。察密以報寘。而寘試罷與酒徒飲酒肆，聞之，以手擊案歎曰：「不知那个衛子奪吾狀元矣！」不久唱名，再三考定第一人卷子進御。賦中有「孺子其朋」之言，不懌曰：「此語忌，不可魁天下。」即王荆公卷子。第二卷子即王珪，以故事，有官人不爲狀元。令取第三人，即殿中丞韓絳。遂取第四人卷子進呈，上欣然曰：「若楊寘可矣。」復以第一人爲第四人。寘方以鄙語駡時，不知自爲第一人也。然荆公平生未嘗略語曾考中狀元，其氣量高大，視科第爲何等事而增重耶！《默記》卷下。

11　見晏殊25。

12　見韓琦32。

13　韓魏公自樞密副使以資政殿學士知揚州，王荆公初及第爲僉判，每讀書至達旦，略假寐，日已高，急上府，多不及盥漱。魏公見荆公少年，疑夜飲放逸。一日，從容謂荆公曰：「君少年，無廢書，不可自棄。」荆公不答，退而言曰：「韓公非知我者。」魏公後知荆公之賢，欲收之門下，荆公終不屈，如召試館職不就之類是也。故荆公《熙寧日録》中短魏公爲多，每曰：「韓公但形相好爾。」作《畫虎圖詩》詆之。至荆公作相，行新法，魏公言其不便。神宗感悟，欲罷其法。荆公怒甚，取魏公章送條例司疏駮，頒天下。又誣吕申公，有言藩鎮大臣將興晉陽之師，除君側之惡，自草申公謫詞，昭著其事，因以摇魏公。賴神宗之明，眷禮魏公，終始不替。魏公薨，帝震悼，親製墓碑，恩意甚厚。荆公有挽詩云：「幕府少年今白髮，傷心無路送靈輀。」猶不忘魏公少年之語也。《邵氏聞見録》卷九。《宋名臣言行録》後集卷一。《小草齋詩話》卷四。

14　韓魏公知揚州，介甫以新進士簽書判官事，韓公雖重其文學，而不以吏事許之。介甫數引古義争公事，其言迂闊，韓公多不從。介甫秩滿去。會有上韓公書者，多用古字，韓公笑而謂僚屬曰：「惜乎王廷評不在此，其人頗識難字。」介甫聞之，以韓公爲輕己，由是怨之。及介甫知制誥，言事復多爲韓公所沮。會遭母喪，服除，時韓公猶當國，介甫遂留金陵，不朝參。曾魯公知介甫怨忌韓公，乃力薦介甫於上，强起之，其意欲以排韓公耳。《涑水記聞》卷十六。《宋名臣言行録》後集卷六。

15　韓魏公慶曆中以資政殿學士知揚州，時王荆公初及第，爲校書郎、簽書判官廳事，議論多與魏公不合。洎嘉祐末，魏公爲相，荆公知制誥，因論蕭注降官詞頭，遂上疏争舍人院職分，其言頗侵執政，又爲糾察刑獄，駁開封府斷争鵪鶉公事，而魏公以開封爲直，自是往還文字甚多。及荆公秉政，又與常平議不合。然而荆公每評近代宰相，即曰：「韓公德量才智，心期高遠，諸公皆莫及也。」及魏公薨，荆公爲輓詞曰：「心期自與衆人殊，骨相知非淺丈夫。」又曰：「幕府少年今白髮，傷心無路送靈輀。」《東軒筆録》卷六。

16　王介甫令吾浙之鄞。鄞濱海，其民冬夏乘筏采捕爲生。有田率在山麓，取灌泉水，澇則泄以達海，旱則瀦以養田，故民得指田爲質，以貸豪右之金。豪右得乘急，重息之。介甫特出官錢輕息以貸，至秋則田畝之入，安然足償，所謂青苗法也。……鄞人至今德之，立祠陀山下，神亦至靈。《六研齋筆記》卷一。

17　見歐陽修74。

18　見歐陽修75。

19　荆公嘗在歐公坐上賦《虎圖》，衆客未落筆，而荆公草已就。歐公亟取讀之，爲之擊節稱歎，坐客閣筆不敢作。《漫叟詩話》。《苕溪漁隱叢話》前集卷三十四。《詩人玉屑》卷十七。

20　見蘇洵12、13。

21　司馬温公嘗曰：「昔與王介甫同爲群牧司判官，包孝肅公爲使，時號清嚴。一日，群牧司牡丹盛開，包公置酒賞之。公舉酒相勸，某素不喜酒，亦强飲，介甫終席不飲，包公不能强也。某以此知其不屈。」《邵氏聞見録》卷十。《宋名臣言行録》後集卷六。

22　舒王性酷嗜書，雖寢食間，手不釋卷。晝或宴居默坐，研究經旨。知常州，對客語，未嘗有笑容。一日，大會賓佐，倡優在庭，公忽大笑，人頗怪之。乃共呼優人厚遺之，曰：「汝之藝，能使太守開顔，其可賞也。」有一人竊疑公笑不由此，因乘間啓公，公曰：「疇日席上，偶思《咸》、《恒》二卦，豁悟微旨，自喜有得，故不覺發笑耳。」《墨客揮犀》卷四。《類説》卷四十七引《遯齋閒覽》。《何氏語林》卷九。《宋稗類鈔》卷五。

23　王介甫詭詐不通外除，自金陵過揚州，劉原父作守，以州郡禮邀之，遂留。方營妓列庭下，介甫作色，不肯就坐。原父辨論久之，遂去營妓，顧介甫曰：「燒車與船。」延之上坐。《侯鯖録》卷三。

24　東坡中制科，王荆公問吕申公：「見蘇軾制策否？」申公稱之。荆公曰：「全類戰國文章，若安石爲考官，必黜之。」《邵氏聞見後録》卷十四。

25　王介甫在館閣時，僦居春明坊，與宋次道宅相鄰。次道父祖以來藏書最多，介甫借唐人詩集日閲之，過眼有會於心者，必手録之，歲久殆録遍。或取其本鏤行於世，謂之《百家詩選》。既非介甫本意，而作序者曰：「公獨不選杜、李與韓退之，其意甚深。」則又厚誣介甫而欺世人也。《風月堂詩話》卷下。

26　晁以道言：「王荆公與宋次道同爲群牧司判官，次道家多唐人詩集，荆公盡即其本擇善者簽帖其上，令吏抄之。吏厭書字多，輒移荆公所取長詩簽置所不取小詩上。荆公性忽略，不復更視。唐人衆詩集以經荆公去取皆廢。今世所謂《唐百家詩選》曰荆公定者，乃群牧司吏人定也。」《邵氏聞見後録》卷十九。

27　王荆公編《百家詩選》，嘗從宋次道借本，中間有「暝色赴春愁」，次道改「赴」字作「起」字，荆公復定爲「赴」字，以語次道曰：「若是『起』字，人誰不能到？」次道以爲然。《石林詩話》卷中。

28　嘉祐初，李仲昌議開六漯河，王荆公時爲館職，頗祐之。既而功不成，仲昌以贜敗。劉敞侍讀以書戲荆公，曰：「要當如宗人夷甫，不與世事可也。」荆公答曰：「天下之事，所以易壞而難合者，正以諸賢無意如鄙宗夷甫也。但仁聖在上，故公家元海未敢跋扈耳。」《東軒筆録》卷十。《宋朝事實類苑》卷六十七。《何氏語林》卷五。《宋稗類鈔》卷五。

29　嘉祐末，王介甫以知制誥糾察在京刑獄。有少年得鬪鶉，其同儕借觀之，因就乞之。鶉主不許，借者恃與之狎昵，遂去，鶉主追及之，踢其脇下，立死。開封府捕按其人，罪當償死。及糾察司録問，介甫駮之曰：「按律，公取、竊取皆爲盜。此不與而彼强以去，乃盜也。此追而毆之，乃捕盜也。雖死當勿論，府司失入平人爲死罪。」府官不伏，事下審刑、大理詳定，以府斷爲是。有旨，王安石放罪。舊制，放罪者皆詣殿門謝。介甫自言，我無罪，不謝。御史臺及閤門累移牒趣之，終不肯謝。臺司因劾奏之，執政以其名重，遂不問，介甫竟不謝。《温公瑣語》。

30　見杜衍11。

31　見滕元發10。

32　仁廟嘉祐中，開賞花釣魚燕，王介甫以知制誥預末坐。帝出詩示群臣，次第屬和。傳至介甫，日將夕矣，亟欲奏御。得「披香殿」字，未有對。時鄭毅夫獬接席，顧介甫曰：「宜對『太液池』。」故其詩有云：「披香殿上留朱輦，太液池邊送玉杯。」翌日，都下盛傳王舍人竊柳詞「太液波翻，披香簾捲」。介甫頗銜之。《西清詩話》卷下。《堯山堂外紀》卷五十。《宋詩紀事》卷十五。《詞林紀事》卷四。

33　仁宗皇帝朝，王安石爲知制誥。一日，賞花釣魚宴，内侍各以金楪盛釣餌藥置几上，安石食之盡。明日，帝謂宰輔曰：「王安石詐人也。使誤食釣餌，一粒則止矣。食之盡，不情也。」帝不樂之。後安石自著《日録》，厭薄祖宗，於仁宗尤甚，每以漢文帝恭儉爲無足取者，其心薄仁宗也。《邵氏聞見録》卷二。《宋名臣言行録》後集卷六。《群書類編故事》卷二十二。《宋稗類鈔》卷六。

34　王荆公知制誥，吴夫人爲買一妾，荆公見之，曰：「何物也？」女子曰：「夫人令執事左右。」安石曰：「汝誰氏？」曰：「妾之夫爲軍大將，部米運失舟，家資盡没猶不足，又賣妾以償。」公愀然曰：「夫人用錢幾何得汝？」曰：「九十萬。」公呼其夫，令爲夫婦如初，盡以錢賜之。《邵氏聞見録》卷十一。《青瑣高議》後集卷二。《宋名臣言行録》後集卷六。《自警編》卷二。《言行龜鑑》卷二。

35　王荆公爲小學士時，嘗訪〔蔡〕君謨。君謨聞公至，喜甚，自取絶品茶，親滌器烹點以待公，冀公稱賞。公於夾袋中取消風散一撮，投茶甌中並食之。君謨失色，公徐曰：「大好茶味。」君謨大笑，且歎公之真率也。《墨客揮犀》卷四。《類説》卷四十七引《遯齋閒覽》。《何氏語林》卷三十。《宋稗類鈔》卷七。

36　嘉祐中，士大夫之語曰：「王介甫家，小底不如大底；南陽謝師宰家，大底不如小底。」謂安石、安禮、安國、安上，謝景初、景温、景平、景回也。《默記》卷中。

37　王荆公、司馬温公、吕申公、黄門韓公維，仁宗朝同在從班，特相友善。暇日多會於僧坊，往往談燕終日，他人罕得而預，時目爲「嘉祐四友」。《卻掃編》卷中。《何氏語林》卷十七。《老學庵續筆記》。

38　安石在仁宗時，論立英宗爲皇子，與韓魏公不合，故不敢入朝。安石雖高科有文學，本遠人，未爲中朝士大夫所服，乃深交韓、吕二家兄弟。韓、吕，朝廷之世臣也，天下之士，不出於韓，即出於吕。韓氏兄弟絳字子華，與安石同年高科；維字持國，學術尤高，不出仕，用大臣薦入館。吕氏公著字晦叔，最賢，亦與安石爲同年進士。子華、持國、晦叔争揚於朝，安石之名始盛。安石又結一時名德之士如司馬君實輩，皆相善。先是治平間，神宗爲穎王，持國翊善，每講論經義，神宗稱善。持國曰：「非某之説，某之友王安石之説。」至神宗即位，乃召安石，以至大用。《邵氏聞見録》卷三。

39　見韓絳5。

40　先公言：與閻二丈詢仁同赴省試，遇少年風骨竦秀於相國寺。及下馬去毛衫，乃王元澤也。是時盛冬，因相與於一小院中擁火。詢仁問荆公出處，曰：「舍人何久召不赴？」答曰：「大人久病，非有他也。近以朝廷恩數至重，不晚且來。雱不惟赴省試，蓋大人先遣來京尋宅子爾。」詢仁云：「舍人既來，誰不願賃宅，何必預尋？」元澤答曰：「大人之意不然，須與司馬君實相近者。每在家中云：『擇鄰必須司馬十二，此人居家事事可法，欲令兒曹有所觀效焉。』」《默記》卷下。

41　見吕公著8。

42　見吕公著11。

43　王荆公知制誥丁母憂，已五十矣。哀毁過甚，不宿於家，以藁秸爲薦，就廳上寢于地。是時，潘夙公所善，方知荆南，遣人下書金陵。急足至，升廳，見一人席地坐，露頭瘦損，愕以爲老兵也，呼院子令送書入宅。公遽取書，就鋪上拆以讀。急足怒曰：「舍人書而院子自拆可乎！」喧呼怒叫。左右曰：「此即舍人也。」急足皇恐趨出，且曰：「好舍人！好舍人！」《默記》卷下。

44　見韓琦71。

45　荆公與魏公議事不合，曰：「如此，則是俗吏所爲。」魏公曰：「公不相知，某真一俗吏也。使爾多財，吾爲爾宰，共財最是難事。」《晁氏客語》。

46　神宗初即位，猶未見群臣，王樂道、韓持國維等以宫僚先入，慰於殿西廊。既退，獨留維，問王安石今在甚處。維對在金陵。上曰：「朕召之肯來乎？」維言：「安石蓋有志經世，非甘老於山林者。若陛下以禮致之，安得不來？」上曰：「卿可先作書與安石，道朕此意，行即召矣。」維曰：「若是，則安石必不來。」上問何故，曰：「安石平日每欲以道進退，若陛下始欲用之，而先使人以私書道意，安肯遽就？然安石子雱見在京師，數來臣家，臣當自以陛下意語之，彼必能達。」上曰：「善。」於是荆公始知上待遇眷屬之意。《石林燕語》卷七。

47　見張方平15。

48　見張方平16。

49　見王介1。

50　見王介4。

51　王安石爲翰林學士，因萊州阿芸謀殺夫，以爲案問，欲舉免所因之罪，主上決意用爲輔相。《東軒筆録》卷三。《宋朝事實類苑》卷九。

52　見韓維6。

53　熙寧元年，兩府辭郊賜。王荆公以爲兩府郊賚不多，減之未足以富國。今軍人郊賚不能減，而徒減兩府，失大體。兩府果能益國，雖增禄十倍，不足辭；苟爲不能，當辭位，不當辭禄。司馬文正曰：「方今國用窘竭，非痛裁省浮費，不能復振。苟裁省不自貴近始，則在下不服。臣非謂今者得兩府郊賚能富國也，欲陛下以此爲裁省之始耳。且陛下彊裁省之，則傷體。今大臣以河北災傷，憂公體國，自求省郊賚。從其請，所以成其美，何傷體之有？且陪祀無功」云云。荆公曰：「窘乏非今日之急，得善理財者，何患不富？」文正曰：「善理財者，不過浚民之膏血耳。」神宗令且爲不允詔，會荆公當直，遂以其意爲之。《能改齋漫録》卷十三。

54　熙寧初，富鄭公弼、曾魯公公亮爲相，唐質肅公介、趙少師抃、王荆公安石爲參知政事。是時荆公方得君，鋭意新美天下之政，自宰執同列無一人議論稍合，而臺諫章疏攻擊者無虚日，吕誨、范純仁、錢顗、程顥之倫尤極詆訾，天下之人皆目爲生事。是時鄭公以病足，魯公以年老，皆引例去。唐質肅屢争於上前，不能勝，未幾，疽發于背而死。趙少師力不勝，但終日歎息，遇一事更改，即聲苦者數十。故當時謂中書有生老病死苦，言介甫生、明仲老、彦國病、子方死、閲道苦也。《東軒筆録》卷九。《倦游雜録》。《宋朝事實類苑》卷七十三、卷六十五。《續墨客揮犀》卷四。

55　熙寧中，朝廷有「生老病死苦」之語。時王荆公改新法，日爲生事；曾魯公以年老依違其間；富、韓二公稱病不出；唐參政與荆公争，按問欲理直不勝，疽發背死；趙清獻唯聲苦。時范忠宣公爲侍御史，皆劾之，言荆公章云：「志在近功，忘其舊學。」言富公章云：「謀身過於謀國。」言曾公、趙公章云：「依違不斷可否。」《邵氏聞見録》卷十三。

56　王荆公與唐質肅公介同爲參知政事，議論未嘗少合。荆公雅愛馮道，嘗謂其能屈身以安人，如諸佛菩薩之行。一日，於上前語及此事，介曰：「道爲宰相，使天下易四姓，身事十主，此得爲純臣乎？」荆公曰：「伊尹五就湯、五就桀者，正在安人而已，豈可亦謂之非純臣也？」質肅公曰：「有伊尹之志則可。」荆公爲之變色。《東軒筆録》卷九。《宋名臣言行録》後集卷五。《何氏語林》卷十三。

57　見唐介14。

58　王荆公初參政事，下視廟堂如無人。一日，争新法，怒目諸公曰：「君輩坐不讀書耳。」趙清獻同參政事，獨折之曰：「君言失矣。如臯、夔、稷、契之時，有何書可讀？」荆公默然。《邵氏聞見後録》卷二十。《宋名臣言行録》後集卷五。

59　王荆公在臺閣侍從時，每爲人言：「唐太宗令諫官隨宰相入閣，最切於治道，後世所當行也。」及入司政事，而孫莘老、李公擇在諫職，二人者熟公此論，遂列奏請舉行之，公不可曰：「是又益兩參政也。」《吕氏家塾記》。《宋名臣言行録》後集卷六。

60　見劉攽18。

61　王荆公初執政，對客悵然曰：「投老欲依僧耳。」客曰：「急則抱佛脚。」公微笑曰：「投老欲依僧，古人全句。」客曰：「急則抱佛脚，亦全俗語也。然上去投，下去脚，豈不爲的對邪？」公遂大笑。《邵氏聞見後録》卷十九。《中山詩話》。

62　見丁仙現1。

63　司馬文正公日録云：介甫在朝，每有中使宣召，及賜予所贈之物，常倍舊例。陰結内侍都知張若水、押班藍元振，因能固上之寵。上使中使二人潛察府界青苗，還，皆言民便之，故上堅行不疑。《苕溪漁隱叢話》後集卷二十五。《宋名臣言行録》後集卷五。

64　荆公柄國時，有人題相國寺壁云：「終歲荒蕪湖浦焦，貧女戴笠落柘條。阿儂去家京洛遥，驚心寇盜來攻剽。」人皆以爲夫出婦憂荒亂也。及荆公罷相，子瞻召還，諸公飲蘇寺中，以此詩問之，蘇曰：「于『貧女』句，可以得其人矣。『終歲』，十二月也，十二月爲『青』字。『荒蕪』，田有草也，草田爲『苗』字。『湖浦焦』，去水也，水旁去爲『法』字。『女戴笠』爲『安』字。『柘落木條』剩『石』字。『阿儂』是吴言，合吴言爲『誤』字。『去家京洛』爲『國』，『寇盜』爲『賊民』。蓋言青苗法安石誤國賊民也。」《楓窗小牘》卷上。《宋稗類鈔》卷六。《宋詩紀事》卷九十六。

65　李常爲言官，言王安石理財不由仁義，且言安石遂非喜勝，日與其徒吕惠卿等陰籌竊計，思以口舌以文厥過。以公論同乎流俗，以憂國爲震驚朕師，以百姓愁歎爲出自兼并之言，以卿士僉議爲生乎怨嫉之口，而又妄取經據，傅會其説。且言：「理財用而不由仁與義，不上匱則下窮矣。臣自知朝夕蒙戮，不憚開垂閉之口，吐將腐之舌，爲陛下反覆道之。」凡數千言。上覽之，驚歎再三，撫諭曰：「不意班行中乃有卿也。從前無臣僚説得如此分明，待便爲施行。」明日，安石登對。神宗正色視安石：「昨覽李常奏，豈不悮他百姓？」安石垂笏低手，作怠慢之狀，笑而不對。神宗愈怒，遂再問之。安石略陳數語，人不聞安石所言何事，但見上連點頭曰：「極是，極是。」常之奏竟不見降出。常後對人言：「不知安石有甚狐媚厭倒之術？」《道山清話》。

66　〔樓〕宣獻誦荆公《是時嘗因天雪有絶句》曰：「勢合便疑埋地盡，功成直欲放春回。農夫不解豐年意，祗欲青天萬里開。」其志蓋有在。餘應曰：「不然，舊聞京師隆冬，嘗有官檢凍死秀才，腰間繫片紙，啓視之，乃《喜雪》詩四十韻，使來年果豐，已無救溝中之瘠矣。」《桯史》卷十一。

67　元豐間，宋閤使者善人倫，上知而問云：「朕相法如何？」對云：「陛下天日之表，神明之姿，下臣不得而名。」又問：「王安石如何？」對云：「安石牛行虎視。牛行足以任，虎視足以威。」《錢氏私志》。參見蕭注2。

68　見李師中1。

69　熙寧庚戌冬，荆公自參知政事拜同中書門下平章事、史館大學士。是日，百官造門奔賀者無慮數百人，荆公以未謝恩，皆不見之，獨與餘坐西廡之小閣。荆公語次，忽顰蹙久之，取筆書窗曰：「霜筠雪竹鍾山寺，投老歸與寄此生。」放筆揖餘而入。後三年，公罷相知金陵。明年，復拜昭文館大學士。又明年，再出判金陵，遂納節辭平章事，又乞宫觀，久之，得會靈觀使，遂築第於南門外。元豐癸丑春，餘謁公於第，公遽邀餘同游鍾山，憇法雲寺，偶坐於僧房，餘因爲公道平昔之事及誦書窗之詩，公憮然曰：「有是乎！」微笑而已。《東軒筆録》卷十二。《宋朝事實類苑》卷八。《臨漢隱居詩話》。《宋名臣言行録》後集卷六。《苕溪漁隱叢話》前集卷三十四。《詩人玉屑》卷十七。《鶴林玉露》丙編卷五。《堯山堂外紀》卷五。

70　王荆公作相，裁損宗室恩數，於是宗子相率馬首陳狀訴云：「均是宗廟子孫，且告相公看祖宗面。」荆公厲聲曰：「祖宗親盡，亦須祧遷，何況賢輩！」於是皆散去。《老學庵筆記》卷二。《何氏語林》卷五。

71　荆公以詩賦決科，而深不樂詩賦。試院中五絶，其一云：「少年操筆坐中庭，子墨文章頗自輕。聖世選才終用賦，白頭來此試諸生。」後作詳定官，復有詩云：「童子常誇作賦工，暮年羞悔有揚雄。當年賜帛倡優等，今日掄才將相中。細甚客卿因筆墨，卑於《爾雅》注魚蟲。漢家故事真當改，新詠知君勝弱翁。」熙寧四年，既預政，遂罷詩賦，專以經義取士，蓋平日之志也。《韻語陽秋》卷五。《宋詩紀事》卷十五。

72　汴渠舊例，十月關口，則舟檝不行。王荆公當國，欲通冬運，遂不令閉口，水既淺澁，舟不可行，而流冰頗損舟檝。於是以船脚數千，前設巨碓，以搗流冰，而役夫苦寒，死者甚衆。京師有諺語曰：「昔有磨法磨平聲漿水，今見巨碓搗冬凌。」《東軒筆録》卷七。《宋朝事實類苑》卷六十四。

73　前判都水監李立之云：介甫前作相，嘗召立之問曰：「有建議欲決白馬河堤以淤東方之田者，何如？」立之不敢直言其不可，對曰：「此策雖善，但恐河決，所傷至多。昔天聖初，河決白馬東南，泛濫十餘州，與淮水相通，徐州城上垂手可掬水，且横貫韋城，斷北使往還之路，無乃不可。」介甫沉吟良久，曰：「聽使一淤亦何傷，但恐妨北使路耳。」乃止。《涑水記聞》卷十五。

74　見劉攽19、20、22。

75　介甫請并京師行陝西所鑄折二錢，既而宗室及諸軍不樂，有怨言，上聞之，以問介甫，欲罷之，介甫怒曰：「朝廷每舉一事，定爲浮言所移，如此何事可爲？」退，遂移疾，卧不出。上使人諭之，曰：「朕無間於卿，天日可鑑，何遽如此？」乃起。《涑水記聞》卷十六。《宋名臣言行録》後録卷六。

76　見宋神宗14。

77　舊中書南廳壁間，有晏元獻題《詠上竿伎》一詩云：「百尺竿頭裊裊身，足騰跟挂駭旁人。漢陰有叟君知否？抱甕區區亦未貧。」當時固必有謂。文潞公在樞府，嘗一日過中書，與荆公行至題下，特遲留誦詩久之，亦未能無意也。荆公他日復題一篇於詩後云：「賜也能言未識真，誤將心許漢陰人。桔槔俯仰何妨事，抱甕區區老此身。」《石林詩話》卷中。

78　頃有秉政者，深被眷倚，言事無不從。一日御宴，教坊雜劇爲小商，自稱姓趙名氏，負以瓦瓿賣沙糖，道逢故人，喜而拜之。伸足誤踏瓿倒，糖流于地，小商彈指歎息曰：「甜采你即溜也，怎奈何！」左右皆笑。俚語以王姓爲「甜采」。《澠水燕談録》卷十。

79　王舒公介甫被遇神廟，方眷仗至深，忽一旦爲人發其私書者，介甫慚，於是丐罷，累表，不待報，徑出東水門，中使宣押不復還矣。神廟大不樂，遂復聽其去，然重其操節，且約再召期。當是時，既出，挈其家且登舟，而元澤爲從者，誤破其頮面瓦盆，因復命市之，則亦一瓦盆也。其父子無嗜慾，自奉質素如此。《鐵圍山叢談》卷三。

80　熙寧七年四月，王荆公罷相，鎮金陵。是秋，江左大蝗，有無名子題詩賞心亭，曰：「青苗免役兩妨農，天下嗷嗷怨相公。惟有蝗蟲感恩德，又隨鈞斾過江東。」荆公一日餞客至亭上，覽之不悦，命左右物色，竟莫知其爲何人也。《桯史》卷九。《識小録》卷一。《宋稗類鈔》卷六。案：《堯山堂外紀》等謂劉貢父作詩寄之。參見劉攽39。

81　熙寧七年，王荆公初罷相，以吏部尚書、觀文殿學士知金陵，薦吕惠卿爲參政而去。既而吕得君怙權，慮荆公復進，因郊祀，薦荆公爲節度使平章事。方進札，上察見其情，遽問曰：「王安石去不以罪，何故用赦復官？」惠卿無以對。明年，復召荆公秉政，而王、吕益相失矣。《東軒筆録》卷五。《宋朝事實類苑》卷五。

82　王荆公秉政，惠卿自知不安，乃條荆公兄弟之失凡數事面奏，意欲上意有貳。上封惠卿所言以示荆公，故公表云：「忠不足以取信，故事事欲其自明；義不足以勝奸，故人人與之立敵。」蓋謂是也。《言行龜鑑》卷三。《宋名臣言行録》後集卷六。

83　荆公深知吕吉甫，力薦於上，遽位要津。不數年，同在政府，勢燄相軋，遂致嫌隙。吕並不安，謂人曰：「惠卿讀儒書，只知仲尼之可尊。看外典，只知佛之可貴。今之世，只知介甫之可師。不意爲人讒，失平日之歡，且容惠卿善去。」人有達其言於公者，公聞之，語其子元澤曰：「吕六卻如此，使人不忍。」其子答云：「公雖不忍，人將忍公矣。」公默然。《珍席放談》卷下。

84　見吕惠卿11。

85　見吕惠卿13。

86　熙寧中，詔王荆公及子雱同修經義。經成，加荆公左僕射兼門下侍郎，雱龍圖閣直學士，同日授命，故韓參政絳賀詩曰：「陳前輿馬同桓傅，拜後金珠有魯公。」《東軒筆録》卷十。《宋朝事實類苑》卷三十五。

87　〔王荆〕公父子皆以經術進，當時頌美者多以爲周、孔，或曰孔、孟。范鏜爲太學正，獻詩云：「文章雙孔子，術業兩周公。」安石大喜曰：「此人知我父子。」《王荆公詩箋注》卷二十二。《十駕齋養新録》卷七。參見陸佃3。

88　熙寧中，三經義成，介甫拜尚書左僕射，吕吉甫遷給事中。王元澤自天章閣待制進龍圖閣直學士，力辭不受。裕陵欲終命之。吉甫言雱以疾避寵，宜從其志。由是王、吕之怨益深。吉甫未幾以鄧綰等交攻，出知陳州，而發私書之事作矣。《曲洧舊聞》卷二。

89　王元澤奉詔脩三經義，時王丞相介甫爲之提舉，蓋以相臣之重，所以假命於其子也。吾後見魯公與文正公二父，相與談往事，則每云：「《詩》、《書》蓋多出元澤暨諸門弟子手，至若《周禮新義》，實丞相親爲之筆削者。」及政和時，有司上言天府所籍吴氏資居檢校庫，而吴氏者王丞相之婣家也，且多有王丞相文書，於是朝廷悉命藏諸祕閣。用是吾得見之，《周禮新義》筆跡，猶斜風細雨，誠介甫親書，而後知二父之談信。《鐵圍山叢談》卷三。

90　王荆公《詩新經》「八月剥棗」解云：「剥者，剥其皮而進之，所以養老也。」毛公本注云：「剥，擊也。」陸德明音普卜反。公皆不用。後從蔣山郊步至民家，問其翁安在？曰：「去撲棗。」始悟前非。即具奏乞除去十三字，故今本無之。《容齋續筆》卷十五。《鮚埼亭集》外編卷三十四。

91　東坡倅錢塘日，答劉道原書云：「道原要刻印七史固善，方新學經解紛然，日夜摹刻不暇，何力及此？近見京師經義題『國異政，家殊俗』，國何以言異？家何以言殊？又有『其善喪厥善』，其厥不同何也？又説《易·觀》卦本是老鸛，《詩》大、小《雅》本是老鵶，似此類甚衆，大可痛駭。」時熙寧初，王氏之學，務爲穿穴至此。《邵氏聞見後録》卷二十。

92　熙寧六年十一月，吏有不附新法者，介甫欲深罪之，上不可。介甫固争之，曰：「不然，法不行。」上曰：「聞民間亦頗苦新法。」介甫曰：「祁寒暑雨，民猶有怨咨者，豈足顧也！」上曰：「豈若并祁寒暑雨之怨亦無邪？」介甫不悦，退而屬疾家居。數日，上遣使慰勞之，乃出。其黨爲之謀曰：「今不取門下士上所素不喜者暴進用之，則權輕，將有窺人間隙者矣。」介甫從之。既出，即奏擢章惇、趙子幾等，上喜其出，勉强從之，由是權益重。《涑水記聞》卷十六。《宋名臣言行録》後集卷六。案：六年，《續資治通鑑長編》卷二百七十作「八年」。

93　熙寧八年十一月，介甫以疾居家。上遣中使問疾，自朝至暮十七返，醫官脉狀皆使駃行親事齎奏。既愈，復給假十日將治，又給三日，又命兩府就第議事。《涑水記聞》卷十六。

94　王舒公介甫，熙寧末復坐政事堂，每語叔父文正公曰：「天不生才且奈何！是孰可繼吾執國柄者乎？」乃舉手作屈指狀，數之曰：「獨兒子也。」蓋謂元澤。因下一指，又曰：「次賢也。」又下一指，即又曰：「賢兄如何？」謂魯公。則又下一指，沈吟者久之，始再曰：「吉甫如何？且作一人。」遂更下一指，則曰：「無矣。」當是時，元澤未病，吉甫則已隙云。《鐵圍山叢談》卷三。

95　〔王〕介甫使徐禧、王古按秀獄，求惠卿罪不得，又使蹇周輔按之，亦無狀迹。王雱危之，以讓練亨甫、吕嘉問，亨甫等請以鄧綰所言惠卿事雜他書下秀獄，不令丞相知也。惠卿素加恩結堂吏，吏遽報惠卿於陳州。惠卿列言其狀，上以示介甫，介甫對「無之」，歸以問雱，乃知其狀。介甫以咎雱，雱時已寢疾，憤怒，遂絶。介甫以是慙於上，遂堅求退。《涑水記聞》卷十六。

96　熙寧八年，王荆公再秉政，既逐吕惠卿，而門下之人復爲諛媚以自安。而荆公上告求去尤切，有練亨甫者謂中丞鄧綰曰：「公何不言於上，以殊禮待宰相，則庶幾可留也。所謂殊禮者，以丞相之子雱爲樞密使，諸弟皆爲兩制，婿姪皆館職，京師賜第宅田邸，則爲禮備矣。」綰一一如所戒而言，上察知其阿黨，亦頷之而已。一日，荆公復於上前求去，上曰：「卿勉爲朕留，朕當一一如卿所欲，但未有一穩便第宅耳。」荆公駭曰：「臣有何欲，而何爲賜第？」上笑而不答。翌日，荆公懇請其由，上出綰所上章，荆公即乞推劾。先是，綰欲用其黨方揚爲臺官，懼不厭人望，乃并彭汝礪而薦之，其實意在揚也。無何，上黜彭汝礪，綰遽表言：「臣素不知汝礪之爲人，昨所舉鹵莽，乞不行前狀。」即此二事，上察見其姦，遂落綰中丞，以本官知虢州。亨甫奪校書，爲漳州推官。《東軒筆録》卷六。《宋朝事實類苑》卷七十。

97　交趾之圍邕州也，介甫言於上曰：「邕州城堅，必不可破。」上以爲然。既而城陷，上欲召兩府會議於天章閣，介甫曰：「如此則聞愈彰，不若只就東府。」上從之。介甫憂沮，形於言色，王韶曰：「公居此尚爾，況居邊徼者乎？願少安重，以鎮物情。」介甫曰：「使公往，能辦之乎？」韶曰：「若朝廷應副，何爲不能辦？」介甫由是始與韶有隙。《涑水記聞》卷十六。

98　安南不滅，議者歸咎王荆公進郭逵而退李憲，荆公笑曰：「使逵無功，勝憲有功。使宦者得志，吾屬異日受禍矣。」他日，有朝士在中書稱李憲字，荆公厲聲叱之曰：「是何人！」即出爲監當。《孫公談圃》卷下。

99　見王珪15。

100　見王安國11。

101　見王雱7。

102　見王雱13。

103　興化縣尉胡滋，其妻宗室女也，自言夢人衣金紫，自稱王待制來爲夫人兒，妻尋産子。介甫聞之，自京師至金陵，與夫人常坐於船門簾下，見船過輒問：「得非胡尉船乎？」既而得之，舉家悲喜，亟往撫視，涕泣，遺之金帛不可勝數，邀與俱還金陵。滋言有捕盜功，應詣銓求賞，介甫使人爲營致，除京官，留金陵且半年，欲匄其兒，其母不可，乃遣之。《涑水記聞》卷十六。《宋朝事實類苑》卷六十八。《湧幢小品》卷二十一。

104　見程師孟3。

105　見郭祥正7。

106　元豐中，王荆公乞罷機政，寓於劉沆相宅幾兩月，神宗未許其去。沆之子琯嘗謁公坐間，聞公云：「化成住處在近，可令呼來。」化成者，工課命老僧也。少頃，化成至，公作一課，更爲看命，化成曰：「三十年前與相公看命，今仕至宰相，更復何問？」公微作色曰：「安石問命，又不待做官，但力乞去，上未許，只看易便去得否？」化成曰：「相公得意濃時正好休，要去，在相公，不在上，不疑何卜。」公悵然歎服，去意遂決。《退齋筆録》。《疑耀》卷二。

107　李希聲云：舒王罷政事時，居州東劉相宅，於東院小廳，題「當時諸葛成何事，只合終身作卧龍」者數十處。至今尚有三兩處在。《王直方詩話》。《詩話總龜》前集卷十九。《苕溪漁隱叢話》前集卷三十四。

108　孫少述，一字正之，與王荆公交最厚。故荆公《别少述》詩云：「應須一曲千回首，西去論心有幾人。」又云：「子今此去來何時，後有不可誰予規？」其相與如此。及荆公當國，數年不復相聞，人謂二公之交遂睽。故東坡詩云：「蔣濟謂能來阮籍，薛宣真欲吏朱雲。」劉舍人貢父詩云：「不負興公《遂初賦》，更傳中散《絶交書》。」然少述初不以爲意也。及荆公再罷相歸，過高沙，少述適在焉。亟往造之，少述出見，惟相勞苦及弔元澤之喪，兩公皆自忘其窮達。遂留荆公置酒共飯，劇談經學，抵暮乃散。荆公曰：「退即解舟，無由再見。」少述曰：「如此更不去奉謝矣。」然惘惘各有惜别之色。人然後知兩公之未易測也。《老學庵筆記》卷七。《何氏語林》卷十三。

109　王荆公與曾南豐平生以道義相附。神宗問南豐：「卿交王安石最密，安石何如人？」南豐曰：「安石文學行義，不減揚雄，以吝故不及。」神宗遽曰：「安石輕富貴，不吝也。」南豐曰：「臣謂吝者，安石勇於有爲，吝於改過耳。」神宗頷之。《邵氏聞見後録》卷二十。《後山叢談》卷四。

110　介甫爲相，引用一時之人，最爲不次。及再罷相，頗有賣之者。公性不殺物，至金陵，每得生魚，多放池中。有門生作詩曰：「直須自到池邊看，今日誰非鄭校人。」公喜而笑之。《續墨客揮犀》卷七。《倦游雜録》。

111　王荆公再罷政，以使相判金陵，到任，即納節讓同平章事，懇請賜允，改左僕射。未幾，又求宫觀，累表得會靈觀使。築第於南門外七里，去蔣山亦七里，平日乘一驢，從數僮游諸山寺。欲入城，則乘小舫，泛潮溝以行，蓋未嘗乘馬與肩輿也。所居之地，四無人家，其宅僅蔽風雨，又不設垣牆，望之若逆旅之舍，有勸築垣牆，輒不答。元豐末，荆公被疾，奏捨此宅爲寺，有旨賜名報寧。既而荆公疾愈，税城中屋以居，竟不復造宅。《東軒筆録》卷十二。《何氏語林》卷三。

112　元豐末，有以王介甫罷相歸金陵后，資用不足，達裕陵睿聽者，上即遣使以黄金二百兩就賜之。介甫初喜，意召己，既知賜金，不悦，即不受，舉送蔣山修寺，爲朝廷祈福。裕陵聞之，不喜。即有詩云：「穰侯老擅關中事，嘗恐諸侯客子來。我亦暮年專一壑，每聞車馬便驚猜。」此未能忘情在丘壑者也。《侯鯖録》卷三。《宋詩紀事》卷十五。

113　王荆公在金陵，神宗嘗遣内侍凌文炳傳宣撫問，因賜金二百。荆公望闕拜跪受已，語文炳曰：「安石閒居無所用。」即庭下發封，顧使臣曰：「送蔣山常住置田，祝延聖壽。」《石林燕語》卷十。

114　神宗聞安石之貧，命中使甘師顔賜安石金五十兩。安石好爲詭激矯厲之行，即以金施之定林僧舍。師顔因不敢受常例，回，具奏奏之，上諭御藥院牒江寧府，於安石家取甘師顔常例。安石約惠卿，無令上知一帖。惠卿既與安石分黨，乃以其帖上之。上問熙河歲費之説於安石，安石喻王韶，不必盡數以對。韶既叛安石，亦以安石言上之。《邵氏聞見後録》卷二十四。《宋名臣言行録》後集卷六引晁以道《道論配享劄》。

115　王荆公再爲相，承黨人之後，平日肘腋盡去，而在者已不可信，可信者又才不足以任事。平日惟與其子雱謀議，而雱又死，知道之難行也，於是慨然復求罷去，遂以使相再鎮金陵。未幾，納節，求闲地，久之，得會靈觀使，居於金陵。一日，豫國夫人之弟吴生者，來省荆公，寓止於佛寺行香廳。會同天節建道場，府僚當會於行香廳，太守葉均使人白遣吴生，吴生不肯遷。洎行香畢，大會于其廳，而吴生於屏後嫚駡不止。葉均俯首不聽，而轉運毛抗、判官李琮大不平之，牒州令取問。州遣二皂持牒追吴生，吴生奔荆公家以自匿，荆公初不知其事也。頃之，二皂至門下，云「捕人」而諠忿于庭，荆公偶出見之，猶紛紜不已，公叱二皂去。葉均聞之，遂杖二皂，而與毛抗、李琮皆詣荆公，謝以公皂生疎，失於戒束。荆公唯唯不答，而豫國夫人於屏後叱均、抗等曰：「相公罷政，門下之人解體者十七八，然亦無敢捕吾親屬于庭者。汝等乃敢爾耶？」均等趨出。會中使撫問適至，而聞争廳事。中使回日，首以此奏聞。於是葉均、毛抗、李琮皆罷，而以吕嘉問爲守。又除王安上提點江東刑獄，俾建治於所居金陵。《東軒筆録》卷五。《宋朝事實類苑》卷八。

116　王介甫先封舒公，改封荆公。詩曰：「戎狄是膺，荆舒是懲。」識者曰：「宰相不學之過也。」《仇池筆記》卷上。《東坡志林》十二卷本之卷五。

117　荆公熙寧、元豐間既閒居，多騎驢游肆山水間，賓朋至者亦給一驢。蘇子瞻詩所謂「騎驢渺渺入荒陂」是也。後好乘江州車，坐其一箱，其相對一箱不可虚，苟無賓朋，則使村僕坐焉，共載而行。其真率如此。《吕氏雜記》卷下。

118　王荆公辭相位，居鍾山，惟乘驢。或勸其令人肩輿，公正色曰：「自古王公雖不道，未嘗敢以人代畜也。」《邵氏聞見録》卷十一。《湧幢小品》卷十五。《陔餘叢考》卷二十七。

119　王荆公領觀使，歸金陵，居鍾山下，出即乘驢。予嘗謁之，既退，見其乘之而出，一卒牽之而行。問其指使：「相公何之？」指使曰：「若牽卒在前聽牽卒，若牽卒在後即聽驢矣。或相公欲止即止，或坐松石之下，或田野耕鑿之家，或入寺隨行。未嘗無書，或乘而誦之，或憩而誦之。仍以囊盛餅十數枚。相公食罷，即遺牽卒。牽卒之餘，即飼驢矣。或田野間人持飯飲獻者，亦爲食之。」蓋初無定所，或數步復歸，蓋近於無心者也。《清虚雜著補闕》。

120　王荆公不耐静坐，非卧即行。晚卜居鍾山謝公墩，自山距州城邊相半，謂之半山。畜一驢，每食罷必日一至鍾山，縱步山間，倦則即定林而睡，往往至日昃乃歸，率以爲常。有不及終往，亦必跨驢中道而還，未嘗已也。《石林避暑録話》卷一。《何氏語林》卷十一。《宋稗類鈔》卷四。

121　陳秀公罷相，以鎮江軍節度使判揚州。其先塋在潤州，而鎮江即本鎮也。每歲十月旦、寒食，詔許兩往鎮江展省。兩州送迎，旌旗舳艦，官吏錦繡，相屬於道，今古一時之盛也。是時，王荆公居蔣山，騎驢出入。會荆公病愈，秀公請于朝，許帶人從往省荆公，詔許之。舟楫銜尾，蔽江而下，街告而於舟中喝道不絶，人皆歎之。荆公聞其來，以二人肩鼠尾轎，迎于江上。秀公鼓旗艦舳正喝道，荆公忽於蘆葦間駐車以俟。秀公令就岸，大船逥旋久之，乃能泊而相見。秀公大慚，其歸也，令罷舟中喝道。《默記》卷中。

122　元豐末，王荆公在蔣山野次，跨驢出入。時正盛暑，而提刑李茂直往候見，即於道左遇之。荆公捨蹇相就，與茂直坐於路次。荆公以兀子，而茂直坐胡牀也。語甚久，日轉西矣，茂直令張傘，而日光正漏在荆公身上。茂直語左右，令移傘就相公。公曰：「不須。若使後世做牛，須着與他日裏耕田。」《默記》卷中。

123　王和父守金陵。荆公退居半山，每出跨驢，從二村僕。一日入城，忽遇和父之出，公亟入編户家避之。老姥自言病痁求藥，公隨行偶有藥，取以遺之。姥酬以麻綫一縷云：「相公可將歸與相婆也。」公笑而受之。《高齋漫録》。《昨非庵日纂》一集卷十。

124　王荆公介甫退處金陵，一日，幅巾杖屨，獨游山寺，遇數客盛談文史，詞辯紛然。公坐其下，人莫之顧。有一客徐問公曰：「亦知書否？」公唯唯而已，復問公何姓，公拱手答曰：「安石姓王。」衆人惶恐，慚俯而去。《青瑣高議》後集卷二。《遯齋閒覽》。

125　王荆公退居金陵，結茅鍾山下，策杖入村落。有老氓張姓，最稔熟。公每步至其門，即呼「張公」，張應聲呼「相公」。一日，公忽大咍曰：「我作宰相許時，止與汝一字不同耳！」《萍洲可談》卷三。

126　荆公退居金陵，蔣山學佛者俗姓吴，日供灑掃，山下田家子也。一日，風墮掛壁舊烏巾，吴舉之，復置於壁。公適見之，謂曰：「乞汝歸遺父。」數日，公問：「幞頭安在？」吴曰：「父村老無用，貨於市中，嘗賣得錢三百文供父。感相公之賜也。」公歎息之，因呼一僕同吴以原價往贖……公命取小刀，自於巾脚刮磨，粲然黄金也。蓋禁中所賜者，乃復遺吴。吴後潦倒，竟不能祝髮，以竹工居真州。政和丙申年，予嘗令造竹器，親説如此。《墨莊漫録》卷一。

127　曾子先持母喪過金陵，〔王荆〕公往弔之。登舟，顧所服紅帶。適一虞候挾笏在旁，公顧之，即解易其皂帶入弔。既出，復易之而去。《石林燕語》卷十。

128　王荆公居鍾山，特與金華俞秀老過故人家飲。飲罷，少坐水亭，顧水際沙間有饌器數件，皆黄白物，意吏卒竊之，故使人問司之者。乃小兒適聚于此食棗栗，食盡棄之而去。文公謂秀老曰：「士欲任大事，閲富貴，如群兒作息乃可耳。」《冷齋夜話》卷十。《賢弈編》卷一。《何氏語林》卷五。《宋稗類鈔》卷五。

129　見俞紫芝3、4。

130　王荆公築草堂于半山，引八功德水，作小港其上，疊石作橋。爲集句填《菩薩蠻》云：「數間茅屋閒臨水，窄衫短帽垂楊裏。花似去年紅，吹開一夜風。　柳梢新月偃，午醉醒來晚。何物最關情，黄鸝三兩聲。」《能改齋漫録》卷十七。

131　舒王居前有横墟，嘗放魚於其間，而夜多爲盜以手網得之。王與門人闲步，因曰：「可以揭牒。」時葉致遠戲云：「不須爾也，宜以一集句示之。」乃書橋柱曰：「門前秋水碧鱗鱗，赤鯉躍出如有神。君欲釣魚須遠去，慎勿近前丞相嗔。」王爲之啓齒。《宋朝事實類苑》卷六十七引《漢皋詩話》。

132　荆公居鍾山，一日晝寢，夢有服古衣冠相過者，貌偉甚，曰：「我桀也。」與公論治道，反覆百餘語，不相下。公既覺，猶汗流被體，若作氣劇。因笑語客曰：「吾習氣尚若是乎？」乃作小詩識之，有「堯桀是非猶入夢，因知餘習未能忘」之句。《蔡寬夫詩話》。《苕溪漁隱叢話》前集卷三十三。《詩林廣記》後集卷二。

133　半山晚年所至處，書窗屏間云：「當時諸葛成何事，只合終身作卧龍。」蓋痛悔之詞，此乃唐薛能詩句。《觀林詩話》。

134　工部侍郎王公召試學士院，王荆公爲考官，於簾下見其試畢，就壁間題字，荆公使人録之，乃一詩也。詩云：「古木陰森白玉堂，長年來此試文章。日斜奏罷長楊賦，闲拂塵埃看畫牆。」荆公改「奏罷長楊賦」，作「奏賦長楊罷。」元豐末，荆公在金陵，好事者求書，猶多寫此詩。《宋朝事實類苑》卷三十八。

135　田承君云：「頃爲金陵酒官，有王荆公處老兵，時來沽酒，必問公之動止。兵云：『相公每日只在書院讀書，時時以手撫牀而歎。』人莫測其意。」《研北雜志》卷下。

136　王荆公在半山，使一老兵，方汲泉埽地當其意，譽之不容口。忽誤觸燈檠，即大怒，以爲不力，逐去之。參寥在坐，私語他客云：「公以喜怒進退一老兵，如在朝廷，以喜怒進退士大夫也。」《邵氏聞見後録》卷二十。《後山談叢》卷三。

137　元豐中，王荆公居半山，好觀佛書，每以故金漆版書藏經名，遣人就蔣山寺取之。人士因有用金漆版代書帖與朋儕往來者。《老學庵筆記》卷三。

138　王荆公一日訪蔣山元禪師，坐間談論，品藻古今。元曰：「相公口氣逼人，恐著述搜索勞役，心氣不正，何不坐禪，體此大事？」又一日謂元曰：「坐禪實不虧人。餘數年欲作《胡笳十八拍》不成，夜坐間已就。」元大笑。《賓退録》卷五。

139　朱世英言：予昔從文公定林數夕，聞所未聞，嘗曰：「子曾讀《游俠傳》否？移此心學無上菩提，孰能禦哉？」又曰：「成周三代之際，聖人多生儒中，兩漢以下，聖人多生佛中。此不易之論也。」又曰：「吾止以雪峯一句語作宰相。」世英曰：「願聞雪峯之語。」公曰：「這老子嘗爲衆生，自是什麽。」《冷齋夜話》卷十。

140　舒王在鍾山，有道士求謁，因與棋，輒作數語曰：「彼亦不敢先，此亦不敢先。惟其不敢先，是以無所争。惟其無所争，故能入於不死不生。」舒王笑曰：「此特棋隱語也。」《冷齋夜話》卷三。《墨客揮犀》卷四。《苕溪漁隱叢話》前集卷三十三。《高齋漫録》。

141　道者吕翁如金陵，過王荆公，而公知之，伏拜請道。翁曰：「子障重，不可。」公又勤請，曰：「我能去障，則爲子去之矣。」竟去。以語廣陵王某，王曰：「先生何取焉？」曰：「吾愛其目爾。」王以語餘曰：「如金陵者，翁之真身也，翁察之久矣，欲度故自往。」餘語禪者普仁，仁曰：「障必自去，非人能去也。渠如此道而不解乎！」《後山談叢》卷四。

142　王文公歸金陵，四方種學緝文之士多歸之。一經題品，號爲雲霄中人。嘗有徹名自稱詩客者見公，四坐笑曰：「此罌水詫海漢也。」客云：「某學有年，稿山筆塚矣，恨未耦知者耳。願受一題。」公曰：「古今詠物，獨未有沙詩，生能賦此乎？」乃韻曰「星」。客應聲曰：「茫茫黄出塞，漠漠白鋪汀。鳥散風回篆，潮平日射星。」公厚禮之。《西清詩話》卷中。

143　荆公作《字説》時，只在一禪寺中。禪牀前置筆硯，掩一龕燈。人有書翰來者，拆封皮埋放一邊。就倒禪牀睡少時，又忽然起來寫一兩字，看來都不曾眠。《朱子語類》卷一百三十。

144　〔荆公〕作《字説》時，用意良苦，嘗置石蓮百許枚几案上，咀囓以運其思。遇盡未及益，即嚙其指，至流血不覺。《巖下放言》卷中。《宋稗類鈔》卷五。

145　介甫每得新文字，窮日夜閲之。喜食羊頭，家人供至，或值看文字，信手撮入口，不暇用筯，過食亦不覺，至於生患。《朱子語類》卷一百三十。

146　王荆公作《字説》，一日躊躇徘徊，若有所思而不得。子婦適侍見，因請其故。公曰：「解『飛』字未得。」婦曰：「鳥反爪而升也。」公以爲然。《獨醒雜志》卷四。

147　王荆公晚喜説字。客曰：「覊」字何以從西？荆公以西在方域主殺伐，累言數百不休。或曰：霸從雨，不從西也。荆公隨輒曰：「如時雨化之耳。」其學務鑿，無定論類此。如《三經義》頒於學官數年之後，又自列其非是者，奏請易去。《邵氏聞見後録》卷二十。

148　王介甫解佛經三昧之語，用《字説》，示關西僧法秀。秀曰：「相公文章，村和尚不會。」介甫悻然。又問之如何，秀曰：「梵語三昧，此云正定。相公用華言解之，誤也。」《欒城先生遺言》。

149　王荆公喜説字，至於成俗，劉貢父戲之曰：「三鹿爲麤，鹿不如牛。三牛爲犇，牛不如鹿。謂宜三牛爲麤，三鹿爲犇，若難於遽改，欲令各權發遣。」荆公方解縱繩墨，不次用人，往往自小官暴據要地，以資淺，皆號「權發遣」，故并謔之。《邵氏聞見後録》卷三十。《後山談叢》卷四。參見劉攽26。

150　見劉攽24。

151　見劉攽25。

152　荆公解「蔗」字，不得其義。一日行圃，見畦丁蒔蔗横瘞之，曰：「它時節節皆生。」公悟曰：「蔗，草之庶生者也。」……世傳東坡問荆公：「何以謂之波？」曰：「波者，水之皮。」坡曰：「然則滑者水之骨也？」《鶴林玉露》甲編卷三。

153　見蘇軾112。

154　東坡聞荆公《字説》新成，戲曰：「以竹鞭馬爲篤，不知以竹鞭犬，有何可笑？」又問曰：「鳩字從九從鳥，亦有證據乎？」坡云：「《詩》曰：『鳲鳩在桑，其子七兮。』和爺和娘，恰似九个。」公欣然而聽，久之，始悟其謔也。《調謔編》。《高齋漫録》。《堯山堂外紀》卷五十二。

155　元豐七年春，公有疾，兩日不言，少蘇，語吴國夫人曰：「夫婦之情偶合耳，不須他念，强爲善而已。」執葉濤手曰：「君聰明，宜博讀佛書，慎勿徒勞作世間言語。安石生來多枉費力，作閒文字。」深自悔責。吴國勉之曰：「公未宜出此言。」曰：「生死無常，吾恐時至不能發言，故今叙此。時至則行，何用君勸。」公疾瘳，乃自悔曰：「雖識盡天下理，而定力尚淺。或者未死，應尚竭力修爲。」《宋名臣言行録》後集卷六。

156　舒王在鍾山，有客自黄州來。公曰：「東坡近日有何妙語？」客曰：「東坡宿于臨皋亭，醉夢而起，作《成都聖像藏記》千有餘言，點定纔一兩字。有寫本，適留舟中。」公遣人取而至。時月出東南，林影在地，公展讀于風簷，喜見眉鬚，曰：「子瞻，人中龍也，然有一字未穩。」客曰：「願聞之。」公曰：「『日勝日貧』，不若曰『如人善博，日勝日負』耳。」東坡聞之，拊手大笑，亦以公爲知言。《冷齋夜話》卷五。《仕學規範》卷三十四。《何氏語林》卷九。

157　《冷齋夜話》載王荆公居鍾山，一日於客處得東坡《寶相藏記》，展誦於風簷之下，喜見鬚眉，曰：「子瞻，人中龍也，然有一字未穩。」客請願聞之。公曰：「『日勝日貧』，不若『日勝日負』。」東坡聞之，拊掌大笑，以爲知言。又《潘子真詩話》載東坡作《表忠觀碑》，荆公寘坐隅，有客問曰：「相公亦喜斯人之作？」公曰：「斯絶似西漢。」坐客歎譽不已。《野客叢書》卷六。

158　東坡初爲趙清獻公作《表忠觀碑》，或持以示王荆公。公讀之，沈吟曰：「此何語邪？」時有客在傍者，遽指摘而詆訾之，公不答。讀至再三，又之而起，行且讀，忽歎曰：「此《三王世家》也，可謂奇矣。」客大慚。《卻掃編》卷下。《何氏語林》卷十七。《宋稗類鈔》卷六。

159　王介甫與蘇子瞻初無隙，吕惠卿忌子瞻才高，輒間之。神宗欲以子瞻爲同修起居注，介甫難之。又意子瞻文士，不曉吏事，故用爲開封府推官以困之。子瞻益論事無諱，擬廷試策，獻萬言書，論時政甚切，介甫滋不悦子瞻。子瞻外補官。中丞李定，介甫客也。定不服母喪，子瞻以爲不孝，惡之。定以爲恨，劾子瞻作詩謗訕。子瞻自知湖州下御史獄，欲殺之，神宗終不忍，貶散官，黄州安置。移汝州，過金陵，見介甫甚歡。子瞻曰：「某欲有言于公。」介甫色動，意子瞻辨前日事也，子瞻曰：「某所言者，天下事也。」介甫色定，曰：「姑言之。」子瞻曰：「大兵大獄，漢、唐滅亡之兆。祖宗以仁厚治天下，正欲革此。今西方用兵，連年不解，東南數起大獄，公獨無一言以救之乎？」介甫舉手兩指示子瞻曰：「二事皆惠卿啟之，某在外安敢言！」子瞻曰：「固也，然在朝則言，在外則不言，事君之常禮耳。上所以待公者非常禮，公所以事上者，豈可以常禮乎？」介甫厲聲曰：「某須説。」又曰：「出在安石口，入在子瞻耳。」蓋介甫嘗爲惠卿發其「無使上知」私書，尚畏惠卿，恐子瞻泄其言也。介甫又語子瞻曰：「人須是知行一不義，殺一不辜，得天下弗爲，乃可。」子瞻戲曰：「今之君子争減半年磨勘，雖殺人亦爲之。」介甫笑而不言。《邵氏聞見録》卷十二。《宋名臣言行録》後集卷九。《宋稗類鈔》卷五。

160　東坡自黄徙汝，過金陵，荆公野服乘驢，謁於舟次。東坡不冠而迎，揖曰：「軾今日敢以野服見大丞相。」荆公笑曰：「禮豈爲我輩設哉！」東坡曰：「軾亦自知相公門下用軾不著。」荆公無語，乃相招游蔣山。在方丈飲茶次，公指案上大硯曰：「可集古人詩聯句賦此硯。」東坡應聲曰：「軾請先道一句。」因大唱曰：「巧匠斵山骨。」荆公沈思良久，無以續之，乃曰：「且趁此好天色，窮覽蔣山之勝，此非所急也。」田晝承君是日與一二客從後觀之，承君曰：「荆公尋常好以此困人，而門下士往往多辭以不能，不料東坡不可以此懾伏也。」《曲洧舊聞》卷五。《何氏語林》卷九。《堯山堂外紀》卷五十。《硯箋》卷一。

161　東坡自黄移汝，過金陵，見舒王，適陳和叔作守，多同飲會。一日，游蔣山，和叔被召將行，舒王顧江山曰：「子瞻可作歌。」坡醉中書云：「千古龍蟠並虎踞，從公一弔興亡處。渺渺斜風吹細雨，芳草路，江南父老留公住。　　公駕飛軿淩紫霧，紅鸞驂乘青鸞馭。卻訝此洲名白鷺，非吾侣，翩然欲下還飛去。」和叔到任數日而去，舒王笑曰：「白鷺者，得無意乎？」《侯鯖録》卷八。

162　元豐中，王文公在金陵，東坡自黄北遷，日與公游，盡論古昔文字，闲即俱味禪悦。公歎息謂人曰：「不知更幾百年，方有如此人物。」東坡渡江至儀真，和《游蔣山》詩，寄金陵守王勝之益柔，公亟取讀，至「峯多巧障日，江遠欲浮天」，乃撫几曰：「老夫平生作詩，無此二句。」又在蔣山時，以近製示東坡，東坡云：「若『積李兮縞夜，崇桃兮炫晝』，自屈、宋没世，曠千餘年，無復《離騷》句法，乃今見之。」荆公曰：「非子瞻見諛，自負亦如此，然未嘗爲俗子道也。」當是時，想見俗子掃軌矣。《西清詩話》卷上。

163　東坡得請宜興，道過鍾山，見荆公。時公病方愈，令坡誦近作，因爲手寫一通，以爲贈。復自誦詩俾坡書以贈己，仍約坡卜居秦淮。故坡和公詩云：「騎驢渺渺入荒陂，想見先生未病時。勸我試求三畝宅，從公已覺十年遲。」《潘子真詩話》。《苕溪漁隱叢話》前集卷三十五。

164　王介甫論揚子投閣，爲史臣之妄，劇秦美新之作亦後人誣之云。它日與東坡論及此，東坡曰：「軾亦疑一事。」荆公曰：「疑何事？」東坡云：「不知西漢果有子雲否？」聞者皆大笑。《北窗炙輠録》卷上。《堯山堂外紀》卷五十二。

165　王文公見東坡《醉白堂記》，徐云：「此定是韓、白優劣論。」東坡聞之曰：「不若介甫《虔州學記》，乃學校策耳。」二公相誚或如此。然勝處未嘗不相傾慕。元祐間，東坡奉祠西太乙，見公舊題：「楊柳鳴蜩緑暗，荷花落日紅酣。三十六陂春水，白頭想見江南。」注目久之曰：「此老野狐精也。」《西清詩話》卷中。《宋朝事實類苑》卷三十九。

166　王丞相嘗云：「自議新法，始終言可行者，曾布也。言不可行者，司馬光也。餘皆前叛後附，或出或入。」《宋朝事實類苑》卷八引《澠水燕談録》。《倦游雜録》。《宋名臣言行録》後集卷六。

167　王荆公退居金陵，一日，與門人山行，少憩松下。公忽回顧周穜曰：「司馬十二，君子人也。」穜默不對。公復前行，言之再四，人莫知其意。公此時豈深悔爲惠卿輩所誤耶？《獨醒雜志》卷四。

168　王荆公晚年於鍾山書院多寫「福建子」三字，蓋悔恨於吕惠卿者，恨爲惠卿所陷，悔爲惠卿所誤也。每山行多恍惚，獨言若狂者。田畫承君云，荆公嘗謂其姪防曰：「吾昔好交游甚多，皆以國事相絶。今居閒復欲作書相問。」防忻然爲設紙筆案上，公屢欲下筆作書，輒長歎而止，意若有所愧也。公既病，和甫以邸吏狀視公，適報司馬温公拜相，公悵然曰：「司馬十二作相矣。」荆公所謂《日録》者，命防收之。公病甚，令防焚去，防以他書代之。後朝廷用蔡卞請，下江寧府，至防家取《日録》以進。卞方作史，懼禍，乃假《日録》減落事寔，文致姦僞，上則侮薄神宗，下則誣毁舊臣，盡改元祐所修《神宗正史》。蓋荆公初相，以師臣自居，神宗待遇之禮甚厚。再相，帝滋不悦，議論多異同，故以後《日録》，卞欺神宗匿之。今見於世止七十餘卷，陳瑩中所謂尊私史以壓宗廟者也。伯温竊謂，荆公聞温公入相則曰：「司馬十二作相矣。」蓋二公素相善，荆公以行新法作相，温公以不行新法辭樞密使，反復相辯論，三書而後絶。荆公知温公長者，不修怨也。至荆公薨，温公在病告中聞之，簡吕申公曰：「介甫無他，但執拗耳。贈之典宜厚。」大哉，温公之盛德，不可及矣。《邵氏聞見録》卷十二。《宋名臣言行録》後集卷六。

169　予友人相訪，指案間荆公《日録》曰：「僕不喜閲此書。」予問其故，客曰：「凡稱上曰某事如何，則言曰予不然。凡稱某事予則曰如何，則言上曰極是。」此尤可笑也。《墨莊漫録》卷二。

170　元祐初，温公拜相，更易熙、豐政事。荆公在鍾山，親舊恐傷其意，不敢告語。有舉子自京師歸，公問有何新事，對曰：「近有指揮不得看《字説》。」公曰：「法度可改，文字亦不得作乎？」是夜，聞公繞牀行至達旦，於屏上書「司馬光」三字，凡數百。其胸次不平之氣，概可見也。《高齋漫録》。

171　公在金陵，聞朝廷變其法，夷然不以爲意。及聞罷役法，愕然失聲曰：「亦罷至此乎？」良久曰：「此法終不可罷，安石與先帝議之，兩年乃行，無不曲盡。」後果如其言。《宋名臣言行録》後集卷六引《巵史》。

172　荆公在鍾山，嘗恍惚見雱荷鐵枷杻如重囚者，荆公遂施所居半山園宅爲寺，以薦其福。後荆公病瘡良苦，嘗語其姪曰：「亟焚吾所謂《日録》者。」姪紿公，焚他書代之，公乃死。《邵氏聞見録》卷十一。

173　荆公在金陵，未病前一歲，白日見一人上堂，再拜，乃故群牧吏，其死已久矣。荆公驚問：「何故來？」吏曰：「蒙相公恩，以待制故來。」荆公愴然，問：「雱安在？」吏曰：「見今未結絶了，如要見，可於某夕幕廡下，切勿驚呼，唯可令一親信者在側。」荆公如其言。頃之，見一紫袍博帶，據案而坐，乃故吏也。獄卒數人枷一囚，自大門而入，身具桎梏，曳病足立廷下，血汙地，呻吟之聲殆不可聞，乃雱也。雱對吏云：「告早結絶。」良久而滅。荆公幾失聲而哭，爲一指使掩其口。明年，荆公薨。《孫公談圃》卷中。《堅瓠餘集》卷二。

174　舒王一日與葉濤坐蔣山本府，一牙校來參，公問來意，其人乞屏左右，言：「昨夕夢至陰府，見待制帶鐵枷良苦，令某白相公，意望有所薦拔。某恐相公不信，遲疑間，待制云：『但説某時某處所議之事，今坐此備受慘毒。』」公悟其事，不覺大慟。公既薨，有武弁死而復甦，言：「王氏父子皆鐵枷，竊問何罪，曰緣曾議復肉刑致此。」乃與前校之夢略同。今士大夫往往皆知之。《泊宅編》三卷本卷中。

175　荆公薨之前一歲，凌晨，閽者見一蓬頭小青衣送白楊木笏，裹以青布，荆公惡甚，棄之墻下，曰：「明年祖龍死。」《孫公談圃》卷中。《群書類編故事》卷十二。

176　王荆公在鍾山，乘驢薄暮行荒村中。有婦人蒙首執文書一紙遮公曰：「妾有寃訴。」公喻以退居不預公事，當自州縣理之。婦人曰：「妾寃訴關相公，乞留文書一觀。」公不能卻，令執藥囊老兵取狀。至半山園視之，素紙一幅耳。公以是月薨。猶子防爲王性之云爾。《邵氏聞見後録》卷三十。

177　荆公病革甚，吴夫人令蔡元度詣茅山謁劉混康問狀。劉曰：「公之病不可爲已。適見道士數十人往迎公，前二人執旛，旛面有字，若金書然。左曰『中函法性』，右曰『外習塵紛』。」元度自言如此。或者又云，荆公臨薨，頗有陰譴怪異之事。與此不同，未知孰是。《墨莊漫録》卷二。

178　王荆公在金陵。有僧清曉於鍾山道上見有童子數人，持幡幢羽蓋之屬。僧問之，曰：「往迎王相公。」幡上書云：「中含法姓，外習塵氛。」到寺未久，聞荆公薨。《揮麈後録》卷六。《宋稗類鈔》卷八。

179　王介甫居金陵，求書徐神翁，示「勑舒王」三字，而「勑」字不全，且曰：「勑不須用人也。」未幾薨。政和中追封王爵。《海陵三仙傳》。

180　徐君平，金陵人，親見荆公病革時，獨與一醫者對牀而寢，荆公矍然起云：「適夢與王禹玉露髻不巾，同立一壇上。」已而遂薨。《孫公談圃》卷下。

181　王荆公自稱楚老。《陳輔之詩話》。《類説》卷五十七。

182　黄庭堅嘗言：「人心動則目動。」王介甫終日目不停轉。《道山清話》。《何氏語林》卷二十二。《宋稗類鈔》卷五。

183　見曾公亮2。

184　吕惠卿嘗語王荆公曰：「公面有，用園荽洗之當去。」荆公曰：「吾面黑耳，非也。」吕曰：「園荽亦能去黑。」荆公笑曰：「天生黑於予，園荽其如予何！」《東軒筆録》卷十二。《宋朝事實類苑》卷六十七。《何氏語林》卷三十。《堯山堂外紀》卷五十。

185　王荆公病喘，藥用紫團山人蔘，不可得，時薛師政自河東還，適有之，贈公數兩，不受。人有勸公曰：「公之疾，非此藥不可治，疾可憂，藥不足辭。」公曰：「平生無紫團蔘，亦活到今日。」竟不受。公面黧黑，門人憂之，以問醫，醫曰：「此垢汗，非疾也。」進澡豆令公面，公曰：「天生黑於予，澡豆其如予何！」《夢溪筆談》卷九。《墨客揮犀》卷十。

186　王文公安石爲相日，奏事殿中，忽覺偏頭痛不可忍，遽奏上，請歸治疾。裕陵令且在中書偃卧，已而小黄門持一小金杯藥少許，賜之，云：「左痛即灌右鼻，右即反之，左右俱痛，並灌之。」即時痛愈。明日入謝，上曰：「禁中自太祖時，有此數十方，不傳人間，此其一也。」因並賜此方。蘇軾自黄州歸，過金陵，安石傳其方，用之如神。《墨莊漫録》卷五。

187　王荆公性不善緣飾，經歲不洗沐，衣服雖弊，亦不浣濯。與吴冲卿同爲群牧判官，時韓持國在館中，三數人尤厚善，無日不過從。因相約：每一兩月，即相率洗沐定力院，家各更出新衣，爲荆公番，號「拆洗王介甫」云。出浴見新衣輒服之，亦不問所從來也。《石林燕語》卷十。

188　王荆公性簡率，不事修飾奉養，衣服垢污，飲食粗惡，一無所擇。自少時則然……然少喜與吕惠穆、韓獻肅兄弟游，爲館職時，玉汝嘗率與同浴於僧寺，潛備新衣一襲，易其敝衣，俟其浴出，俾其從者舉以衣之，而不以告。荆公服之如固有，初不以爲異也。及爲執政，或言其喜食獐脯者，其夫人聞而疑之，曰：「公平日未嘗有擇於飲食，何忽獨嗜此？」因令問左右執事者曰：「何以知公之嗜獐脯耶？」曰：「每食不顧他物，而獐脯獨盡，是以知之。」復問：「食時置獐脯何所？」曰：「在近匕筋處。」夫人曰：「明日姑易他物近匕筋。」既而果食他物盡，而獐脯固在。而後人知其特以其近故食之，而初非有所嗜也。人見其太甚，或者多疑其僞云。《曲洧舊聞》卷十。《宋稗類鈔》卷四。

189　王荆公介甫在政事堂，只吃魚羹飯。一日，因事乞去，云：「世間何處無魚羹飯！」胡文定公云：「只爲介甫緣累輕，故去住自在。」《言行龜鑑》卷五。《自警編》卷五。《上蔡語録》卷一。

190　王荆公在相位，子婦之親蕭氏子至京師，因謁公，公約之飯。翌日，蕭氏子盛服而往，意謂公必盛饌。日過午，覺饑甚而不敢去。又久之，方命坐，果蔬皆不具，其人已心怪之。酒三行，初供胡餅兩枚，次供彘臠數四，頃即供飯，傍置菜羹而已。蕭氏子頗驕縱，不復下箸，惟啖胡餅中間少許，留其四傍。公顧取自食之，其人愧甚而退。人言公在相位，自奉類不過如此。《獨醒雜志》卷二。

191　王介甫以次女適蔡卞。吴國夫人吴氏驟貴，又愛此女，乃以天下樂暈錦爲帳，未成禮而華侈之聲已聞於外。神宗一日問介甫云：「卿大儒之家，用錦帳嫁女？」介甫諤然無以對，歸問之，果然。乃捨之開寶寺福勝閣下爲佛帳，明日再對，惶懼謝罪而已。《南游記舊》。《蓼花洲閒録》。

192　王荆公嫁女蔡氏，慈壽宫賜珠褥，直數十萬。《後山談叢》卷五。

193　沈起待制諸子，有見荆公者，頗喜之，許以薦擢。一日，沈盛飾出游，過相府，公聞其在門，呼入與共匕箸。先令褫帶，沈辭，不得已，公以手褰沈所衣真珠繡直繫，連稱「好，好」。自後不得復見，坐此沈廢。《萍洲可談》卷三。

194　王荆公妻越國吴夫人，性好潔成疾，公任真率，每不相合。自江寧乞骸歸私第，有官藤牀，吴假用未還，吏來索，左右莫敢言。公一旦跣而登牀，偃仰良久，吴望見，即命送還。《萍洲可談》卷三。《何氏語林》卷三。《堯山堂外紀》卷五十。《宋稗類鈔》卷四。

195　荆公吴夫人有潔疾，其意不獨恐污己，亦恐污人。長女之出，省之於江寧，夫人欣然裂綺縠製衣，將贈其甥，皆珍異也。忽有猫卧衣笥中，夫人即叱婢揭衣置浴室下，終不肯與人，竟腐敗，無敢取者。《萍洲可談》卷三。

196　王荆公于富貴聲色，略不動心，得耿天隲憲竹根冠，愛詠不已。《老學庵筆記》卷五。

197　王荆公平生只用小竹紙一種。《邵氏聞見後録》卷二十八。

198　有獻硯于王荆公云：「呵之得水。」公笑而卻之曰：「縱得一擔，能直幾何？」《五總志》。

199　荆公凡處事，必要經據。託人賣金，零賣了，銖兩不足，甚怒，元澤云：「銖銖而較之，至兩必差。」遂解。《晁氏客語》。

200　〔王安石〕好讀書，能强記，雖後進投贄及程試文有美者，讀一周輒成誦在口，終身不忘。其屬文，動筆如飛，初若不措意，文成，見者皆伏其精妙。友愛諸弟，俸禄入家，數日輒盡爲諸弟所費用，家道屢空，不一問。議論高奇，能以辯博濟其説，人莫能詘。始爲小官，不汲汲於仕進。《温公瑣語》。

201　楚公尤愛《毛詩》，註字皆能暗誦，見門生或輕注疏，歎曰：「吾治平中至金陵，見王介甫有《詩正義》一部在案上，揭處悉已漫壞穿穴，蓋繙閲頻所致。介甫觀書，一過目盡能，然猶如此。」《家世舊聞》卷上。《老學庵筆記》卷一。

202　王介甫喜談經術，雖館閣諸公莫與争鋒，惟劉原父兄弟來，介甫爲之小屈。《何氏語林》卷九。

203　見曾鞏11。

204　神考常問荆公云：「卿曾看歐陽《五代史》否？」公對曰：「臣不曾子細看，但見每篇首必曰『嗚呼』，則事事皆可歎也。」予謂公真不曾子細看也，若使曾子細看，必以「嗚呼」爲是。五代之事，豈非事事可歎者乎？《東皋雜録》。

205　王介甫意輕《五代史》。一日，因平甫案間有之，遂問曰：「此書何如？」平甫曰：「以明白易曉之言，叙擾攘難盡之事，未易議也。」始誠其言，以爲切當。《五總志》。

206　荆公爲許子春作家譜，子春寄歐陽永叔而隱其名。永叔未及觀，後因曝書，讀之稱善。初疑荆公作，既而曰：「介甫安能爲？必子固也。」《孫公談圃》卷上。

207　荆公爲弟作志銘，而絶不露兄字，亦不書其出官之績。《太平清話》卷下。

208　舒王有云：「卻憶金明池上路，紅裙争看緑衣郎。」歐公謂舒王曰：「謹愿者亦復爲之耶？」《詩話總龜》前集卷八。

209　王荆公絶句云：「京口瓜洲一水間，鍾山秖隔數重山。春風又緑江南岸，明月何時照我還。」吴中士人家藏其草，初云「又到江南岸」，圈去「到」字，注曰不好，改爲「過」，復圈去而改爲「入」，旋改爲「滿」，凡如是十許字，始定爲「緑」。《容齋續筆》卷八。《宋詩紀事》卷十五。

210　荆公《題金陵此君亭》詩云：「誰憐直節生來瘦，自許高才老更剛。」賓客每對公稱頌此句，公輒頻蹙不樂。晚年與平甫坐亭上，視詩牌曰：「少時作此題榜，一傳不可追改，大抵少年題詩，可以爲戒。」平甫曰：「楊子雲所以悔其少作也。」《高齋詩話》。《詩話總龜》後集卷五。《詩人玉屑》卷十七。《宋詩紀事》卷十五。

211　荆公詩用法甚嚴，尤精於對偶。嘗云，用漢人語，止可以漢人語對，若參以異代語，便不相類。如「一水護田將緑去，兩山排闥送青來」之類，皆漢人語也。此法惟公用之不覺拘窘卑凡。如「周顒宅在阿蘭若，婁約身隨窣堵波」，皆以梵語對梵語，亦此意。嘗有人面稱公詩「自喜田園安五柳，但嫌尸祝擾庚桑」之句，以爲的對。公笑曰：「伊但知柳對桑爲的，然庚亦自是數。」蓋以十干數之也。《石林詩話》卷中。

212　王荆公暮年喜爲集句，唐人號爲四體，黄魯直謂正堪一笑爾。《後山詩話》。

213　王荆公作集句，得「江州司馬青衫濕」之句，欲以全句作對，久而未得。一日問蔡天啟：「『江州司馬青衫溼』，可對甚句？」天啓應聲曰：「何不對『梨園弟子白髮新。』」公大喜。《竹坡詩話》。《堯山堂外紀》卷五十。

214　昔有刺字至半山之前，自稱「集句詩人」，坐客駭然。公置之坐末，問：「『江州司馬青衫濕』，何以爲對？」應聲曰：「梨園子弟白髮新。」公甚悦。《攻媿集》卷七十五。

215　荆公在鍾山興國寺，見一尼入寺，使蔡天啓集句嘲之云：「不住薰爐换好香，爲他人作嫁衣裳。因過竹院逢僧話，始覺空門氣味長。」《苕溪漁隱叢話》後集卷二十五引《東皐雜録》。

216　荆公元祐改元三月末間，疾已甚，猶折花數枝，置牀前，作詩曰：「老年少歡豫，況復病在牀。汲水置新花，取慰此流光。流光只須臾，我亦豈久長。新花與故吾，已矣兩相忘。」自此至没，不復作詩，此篇蓋絶筆也。《家世舊聞》卷下。

217　金陵懷古，諸公寄詞於《桂枝香》，凡三十餘首，獨介甫最爲絶唱。東坡見之，不覺歎息曰：「此老乃野狐精也。」《古今詞話》。《景定建康志》卷三十七。《詞林紀事》卷四。

218　介甫嘗晝寢，謂葉濤曰：「適夢三十年前所喜一婦人，作長短句贈之，但記其後段：『隔岸桃花紅未半，枝頭已有蜂兒亂。惆悵武陵人不管。清夢斷，亭亭佇立春宵短。』」《泊宅編》十卷本卷一。

219　半山嘗於江上人家壁間見一絶，云：「一江春水碧揉藍，船趁歸潮未上帆。渡口酒家賒不得，問人何處典春衫。」深味其首句，爲躊躇久之而去。已而作小詞，有「平漲小橋千嶂抱，揉藍一水縈花艸」之句，蓋追用其語。《觀林詩話》。

220　荆公戲作四句謎示吉甫云：「畫時圓，寫時方。冬時短，夏時長。」吉甫亦作四句解云：「東海有一魚，無頭亦無尾。更除脊梁骨，便是這箇謎。」《續墨客揮犀》卷六。《類説》卷四十七引《遯齋閒覽》。

221　蜀人黄制參有大，年且九十，作書撫州求《荆公集》云：「人雖誤國，文則傳世。」《黄氏日抄》卷六十四。《太平清話》卷下。

222　王荆公書清勁峭拔，飄飄不凡，世謂之横風疾雨。黄魯直謂學王濛，米元章謂學楊凝式，以餘觀之，乃天然如此。《墨莊漫録》卷一。

223　唐人初未有押字，但草書其名以爲私記，故號「花書」，韋陟「五雲體」是也。餘見唐誥書名，未見一楷字。今人押字，或多押名，猶是此意。王荆公押石字，初横一畫，左引脚，中爲一圈。公性急，作圈多不圓，往往窩匾，而收横畫又多帶過。常有密議公押歹字者，公知之，加意作圈。一日書《楊蟠差遣敕》，作圈復不圓，乃以濃墨塗去，旁别作一圈，蓋欲矯言者。楊氏至今藏此敕。《石林燕語》卷四。

224　熙寧初，荆公用事，一時字多以「甫」，押字多以圈。時詩云：「表德皆連甫，花書盡帶圈。」《王直方詩話》。《類説》卷五十七。

225　荆公碁品殊下，每與人對局，未嘗致思，隨手疾應，覺其勢將敗，便斂之，謂人曰：「本圖適性忘慮，反苦思勞神，不如且已。」與葉致遠敵手，嘗贈致遠詩云：「垂成忽破壞，中斷俄連接。」是知公棋不甚高。又云：「諱輸寧斷頭，悔悮仍搏頰。」是又未能忘情於一時之得喪也。《苕溪漁隱叢話》前集卷三十三引《遯齋閒覽》。《詩人玉屑》卷十七。《堯山堂外紀》卷五十。

226　荆公棋將敗，則隨手歛之，嘗作詩曰：「莫將戲事擾真情，且可隨緣道我贏。戰罷兩奩收黑白，一枰何處有虧成。」《堅瓠丁集》卷三引《遯齋閒覽》。

227　荆公爲江西漕，夢小龍呼「相公」，求夾注《維摩經》十卷，久而忘之。後至友人家，見佛堂中有是經，因録而送廟。及在相府，夢小龍來謝。《孫公談圃》卷上。

228　王荆公墓在建康蔣山東三里，與其子雱分昭穆而葬。紹聖初，復用元豐舊人，起吕吉甫知金陵，時待制孫君孚責知歸州，經從，吕燕待之，禮甚厚。一日，因報謁於清涼寺，問孫：「曾上荆公墳否？」蓋當時士大夫道金陵，未有不上荆公墳者。五十年前，彼之士子，節序亦有往致奠者，時之風俗如此。《清波雜志》卷十二。

229　荆國王文公以多聞博學爲世宗師，當世學者得出其門下者，自以爲榮，一被稱與，往往名重天下。公之治經，尤尚解字，末流務多新奇，浸成穿鑿。朝廷患之，詔學者兼用舊傳註，不專治新經，禁援引《字解》。于是學者皆變所學，至有著書以詆公之學者，且諱稱公門人。故芸叟爲挽詞云：「今日江湖從學者，人人諱道是門生。」傳士林。及後詔公配享神廟，贈官并諡，俾學者復治新經，用《字解》。昔從學者，稍稍復稱公門人，有無名子改芸叟詞云：「人人卻道是門生。」《澠水燕談録》卷十。《宋詩紀事》卷十五。

230　王安石配享文宣王廟庭，坐顔、孟之下，十哲之上。駕幸學，親行奠謁，或謂安石巍然而坐，有所未允。蔡知院元度曰：「便塑底也不得。」《道山清話》。

231　初，崇寧既建辟廱，詔以荆公封舒王，配享宣聖廟，肇創坐像。〔陳〕了翁憤之，併於奏牘寓意。……餘後因讀《夷堅支乙》，見其記優人嘗因對御，戲設孔子正坐。顔、孟與安石侍側，孔子命之坐，安石揖孟子居上，孟辭曰：「天下達尊，爵居其一。軻僅蒙公爵，相公貴爲真王，何必謙光如此。」遂揖顔子，顔曰：「回也陋巷匹夫，平生無分毫事業，公爲名世真儒，位貌有間，辭之過矣。」安石遂處其上。夫子不能安席，亦避位，安石皇懼，拱手云不敢。往復未決，子路在外，憤憤不能堪，徑趨從祀堂，挽公冶長臂而出。公冶爲窘迫之狀，謝曰：「長何罪？」乃責數之曰：「汝全不救護丈人，看取别人家女婿。」其意以譏〔蔡〕卞也。時方議欲升安石於孟子之右，爲此而止。是知當時公議，雖小夫下俚，猶不愜，不特了翁也。其後朝論，亦頗疑於禮文，遇車駕幸學，輒以屏障其面。是時荆公位實居孟子上，與顔子爲對，未嘗爲止，《夷堅》誤矣。國初舊制，兖、鄒二公東西嚮，今郡縣學二公所以并列于左者，蓋靖康撤荆公像之時，徒撤而不復正耳。《桯史》卷十一。《夷堅支志》乙卷四。《宋稗類鈔》卷六。

232　晨至鍾山道林真覺大師塔焚香。……塔後又有定林庵。舊聞先君言，李伯時畫文公像於庵之昭文齋壁，著帽束帶，神彩如生。文公没，齋常扃閉，遇重客至，寺僧開户。客忽見像，皆驚聳，覺生氣逼人，寫照之妙如此。今庵經火，尺椽無復存者。《入蜀記》卷二。《東山談苑》卷六。

233　王荆公所賜玉帶，闊十四掐，號玉抱肚，真廟朝趙德明所貢。至紹興中，王氏猶藏之。曾孫奉議郎璹始復進入禁中。《老學庵筆記》卷七。《宋稗類鈔》卷八。

234　淳祐改元正月十九日，理宗皇帝駕幸太學，御筆云：「王安石謂天命不足畏，祖宗不足法，人言不足信。此三語爲萬世之罪人，豈宜祀孔子廟廷？合與削去，以正人心，息邪説。」……令國子監日下施行。《豹隱記談》。《西湖游覽志餘》卷二。

王安國

1　王平甫年十三，登滕王閣，賦詩云：「滕王平昔好追游，高閣依然枕碧流。勝地幾經興廢事，夕陽偏照古今愁。城中樹密千家市，天際人歸一葉舟。極目煙波吟不盡，西山重疊亂雲浮。」時郡守張侯見而異之，爲啓宴張樂于其上。其後建中靖國元年，其女識之于石云。平甫元豐初，以交鄭俠，遂廢于家。作詩云：「三見齊王不一言，須知自古致君難。紛紛齊虜誇迂闊，口舌從來易得官。」《能改齋漫録》卷十一。

2　蔣希魯守蘇州，時范文正守杭州，極下士。王荆公兄弟時寄居於杭，平甫尚布衣少年也。一日，過蘇見希魯，以道服見之。平甫内不能平，時時目其衣。希魯覺之，因曰：「范希文在杭時，着道服以見客。」平甫對曰：「希文不至如此無禮。」《默記》卷下。

3　王景彝以御史中丞知貢舉，而王平甫被黜。平甫對客云：「就試前，夢御街上騎驢而墜地，今果爲驢子所落。」景彝聞而大銜之。其後，平甫試大科，景彝彈其士檢不修，罷之。《默記》卷中。

4　王安國奉母喪，常在墓側，出血和墨，書佛經甚衆。《太平清話》卷下。《臨川文集》卷九十一《王平甫墓志》。

5　王安國著《序言》五十篇。上初即位，韓絳、邵亢爲樞密副使，同以《序言》進，上御批稱美，令召試學士院，將不次進用，而大臣有不喜者，止得兩使職官，後辟爲西京國子監教授。後中丞吕誨彈奏王荆公，猶以爲推恩太重。平甫博學，工文章，通古今，達治道，勁直寡合，不阿時之好惡，雖與荆公論議亦不苟合，故異時執政得以中傷，而言事者謂非毁其兄，遂因事逐之，天下之人皆以爲寃。《東軒筆録》卷五。《宋名臣言行録》後集卷六。

6　王安國，字平甫，介甫之弟也，常非其兄所爲。爲西京國子監教授，溺於聲色。介甫在相位，以書戒之曰：「宜放鄭聲。」安國復書曰：「安國亦願兄遠佞人也。」官滿，至京師，上以介甫故，召上殿，時人以爲必除侍講。上問以其兄秉政物論如何，對曰：「但恨聚斂太急、知人不明耳。」上默然不悦，由是别無恩命。久之，乃得館職。《涑水記聞》卷十六。《宋朝事實類苑》卷十七。

7　王安國性亮直，嫉惡太甚。王荆公初爲參知政事，閒日因閲讀晏元獻公小詞而笑曰：「爲宰相而作小詞，可乎？」平甫曰：「彼亦偶然自喜而爲爾，顧其事業，豈止如是耶！」時吕惠卿爲館職，亦在坐，遽曰：「爲政必先放鄭聲，況自爲之乎！」平甫正色曰：「放鄭聲，不若遠佞人也。」吕大以爲議己，自是尤與平甫相失也。《東軒筆録》卷五。《宋名臣言行録》後集卷六。《何氏語林》卷十三。《堯山堂外紀》卷五十。《堅瓠戊集》卷四。《宋稗類鈔》卷三。

8　〔王〕安國者，字平甫，尤正直有文。一日，荆公與吕惠卿論新法，平甫吹笛於内，荆公遣人諭曰：「請學士放鄭聲。」平甫即應曰：「願相公遠佞人。」惠卿深銜之。《邵氏聞見録》卷十一。《東都事略》卷七十九。《宋名臣言行録》後集卷六。《堯山堂外紀》卷五十。

9　安國嘗力諫其兄，以天下恟恟，不樂新法，皆歸咎於公，恐爲家禍。介甫不聽，安國哭於影堂，曰：「吾家滅門矣！」又嘗責曾布以誤惑丞相，更變法令，布曰：「足下，人之子弟，朝廷變法，何預足下事？」安國勃然怒曰：「丞相，吾兄也，丞相之父，即吾父也。丞相由汝之故，殺身破家，僇及先人，發掘丘壟，豈得不預我事邪？」《涑水記聞》卷十六。《宋朝事實類苑》卷十七。《宋名臣言行録》後集卷六。

10　王安石引用小人，造作新法，而弟安國力非之。韓絳附會安石制置三司條例，以得宰相，而弟維力争之。曾布當元符靖國之時，陰禍善類，而弟肇移書力勸之。兄弟邪正之不同如此。《容齋三筆》卷三。《搜異聞録》卷四。

11　王平甫該洽善議論，與其兄介甫論新政，多援據，介甫不能聽。姪雱病亟，介甫命道士作醮，大陳楮泉。平甫啟曰：「兄在相位，須要令天下後世人取法。雱雖疾，丘之禱久矣，爲此奚益？且兄嘗以君法繩吏奸，今以楮泉邀福，安知三清門下，獨不行君法邪！」介甫大怒。《曲洧舊聞》卷六。《何氏語林》卷十九。《堯山堂外紀》卷五十。《昨非庵日纂》二集卷十三。《宋稗類鈔》卷六。

12　見鄭俠3。

13　馮樞密京，熙寧初，以端明殿學士帥太原，時王左丞安禮以池州司户參軍掌機宜文字，馮雅與相好，因以書詫于王平甫曰：「并門歌舞妙麗，吾閉目不窺，但日與和甫談禪耳。」平甫答曰：「所謂談禪者，直恐明公未達也，蓋閉目不窺，已是一重公案。」馮深伏其言。《東軒筆録》卷十二。《宋朝事實類苑》卷四十二。《宋稗類鈔》卷七。

14　自至和、嘉祐以來，費孝先以術名天下，士大夫無不作卦影，而應者甚多，獨王平甫不喜之，嘗語人曰：「占卦本欲前知，而卦影驗於事後，何足問耶！」《東軒筆録》卷十一。

15　見陳繹2。

16　王平甫學士軀幹魁碩，而眉宇秀朗。嘗盛夏入館中，方下馬，流汗浹衣。劉攽見而笑曰：「君真所謂汗淋學士也。」《東軒筆録》卷十二。《宋朝事實類苑》卷六十七。《堯山堂外紀》卷五十。

17　〔王〕安國俊邁，而貌陋黑肥。熙寧中，與餘同官于洛下，嘗謂餘曰：「子可作詩贈我。」餘因援筆戲之曰：「飛卿昔號温鍾夔，思道通俛還魁肥。江淹善啖筆五色，庾信能文腰十圍 。只知外貌乏粉澤，誰料滿腹填珠璣。相逢把酒洛陽社，不管淋漓身上衣。」安國由此不悦。《青箱雜記》卷八。《宋朝事實類苑》卷三十五。《堅瓠壬集》卷二。

18　王平甫學士以高才碩學，勁正不附麗。熙寧中，判官告院，忽於秋日作宫辭《點絳唇》一闋，其旨蓋有所刺，以示其游。魏泰歎曰：「公之辭美矣，然斷章乃流離之思，何也？」明年，平甫竟以讒得罪，廢歸金陵。其詞曰：「秋氣微涼，夢回明月穿簾幕。井梧蕭索，正遶南枝鵲。　寶瑟塵生，金雁空零落。情無託，髩雲重掠，不似君恩薄。」《倦游雜録》。《宋朝事實類苑》卷三十五。《苕溪漁隱叢話》前集卷三十六。

19　熙寧中，高麗使人至京，語知開封府元絳曰：「聞内翰與王安國相善，本國欲得其歌詩，願内翰訪求之。」元自往見平甫，求其題詠，方大雪，平甫以詩戲元，其略曰：「豈意詩仙來鳳沼，爲傳賈客過雞林。」即其事也。《東軒筆録》卷八。《墨客揮犀》卷四。《倦游雜録》。《宋朝事實類苑》卷三十五。《詩史》。《詩話總龜》前集卷十七。《類説》卷十六。《西塘集耆舊續聞》卷九。《宋詩紀事》卷二十四。

20　王安國作詩，多使酒樓，嘗語餘曰：「楊文公詩有一酒樓：『江南堤柳拂人頭，李白題詩遍酒樓。』錢昭度詩亦有一酒樓：『長憶錢塘江上望，酒樓人散雨千絲。』今子詩有幾酒樓？」餘答曰：「吾詩有二酒樓。」安國曰：「足矣。」蓋餘有《題九江琵琶亭》小詩云：「夜泊潯陽宿酒樓，琵琶亭畔荻花秋。」又餘昔年嘗送客西陵，亦作小詩曰：「後夜錢塘酒樓上，夢魂應遶浙江東。」《青箱雜記》卷八。《詩話總龜》前集卷十引《青箱雜記》謂此乃王安國語宋次道問答語。

21　楊蟠《金山詩》云：「天末樓台横北固，夜深燈火見揚州。」王平甫云：「莊宅牙人語也，解量四至。」《後山詩話》。

22　陳履常云：……往於秦少游家見李墨，不爲文理，質如金石，亦裕陵所賜，王平甫所藏者。潘谷見之，再拜云：「真廷珪所作也，世惟王四學士有之，與此爲二矣。」《苕溪漁隱叢話》後集卷二十九。

23　京師有僧化成能推人命貴賤，予嘗以王安國之命問之。化成曰：「平甫之命，絶似蘇子美。」及平甫放逐，逾年，復大理寺丞，既卒，年四十七，與舜欽官職、廢斥、年壽無小異者。《東軒筆録》卷六。

24　王安國，熙寧六年冬直宿崇文院，夢有邀之，至海上，見海中宫殿甚盛，其中樂作，笙簫鼓吹之伎甚衆，題其宫曰「靈芝宫」，邀平甫者，欲與之俱往。有人在宫側，隔水止之曰：「時未至，且令去，他日迎之至此。」平甫恍然夢覺，禁中已鳴鐘矣。平甫頗自負其不凡，爲詩以紀之曰：「萬頃波濤木葉飛，笙簫宫殿號靈芝。揮毫不似人間世，長樂鐘來夢覺時。」後四年，平甫病卒，其家哭，訊之曰：「君嘗夢往靈芝宫，其果然乎？當以兆告我。」是夕暮奠，若有音聲接於人者，其家復哭，以錢卜之曰：「往靈芝宫，其果然乎？」卜曰：「然。」又三年，太常寺曾阜夢與平甫會，因語之曰：「平甫不幸早世，今所處良苦如何？」但見平甫笑不止，傍一人曰：「平甫已列仙官矣，其樂非塵世比也。」阜方喜甚而寤。《東軒筆録》卷六。《冷齋夜話》卷二。《墨客揮犀》卷六。《詩話總龜》前集卷三十五引《紀詩》。《王直方詩話》。《侯鯖録》卷四。《雲齋廣録》卷一。《賓退録》卷六。《堯山堂外紀》卷五十。《宋詩紀事》卷二十四。

王安禮

1　見柳永17。

2　荆公諸弟皆有文學，安禮者字和甫，事神宗爲右丞，氣豪玩世，在人主前不屈也。一日宰執同對，上有無人材之歎，左丞蒲宗孟對曰：「人材半爲司馬光以邪説壞之。」上不語，正視宗孟久之。宗孟懼甚，無以爲容。上復曰：「蒲宗孟乃不取司馬光耶？司馬光者未論别事，只辭樞密一節，朕自即位以來，唯見此一人。他人則雖迫之使去，亦不肯矣。」又因泛論古今人物，宗孟盛稱揚雄之賢，上作色而言曰：「揚雄著《劇秦美新》，不佳也。」上不樂。宗孟又因奏書請官屬恩，上曰：「所修書謬甚，無恩。」宗孟又引例書局、儀鸞司等當賜帛，上以小故未答。安禮進曰：「修書謬，儀鸞司者恐不預。」上爲之笑。罷朝，安禮戲宗孟曰：「揚雄爲公坐累矣。」方蘇子瞻下御史獄，小人勸上殺之，安禮言其不可。《邵氏聞見録》卷十一。《自警編》卷六。

3　見徐守信3。

4　熙寧中，王和父尹開封，忽内降付下文字一紙，云武德卒獲之於宫牆上，陳首有欲謀亂者姓名凡數十人。和父令密究其徒，皆無蹤迹，獨有一薛六郎者，居甜水巷，以典庫爲業。和父令以禮呼來，至廷下，問之云：「汝平日與何人爲冤？」薛云：「老矣，未嘗妄出門，初無仇怨。」再三詢之，云：「有族妹之子淪落在外，旬日前忽來見投，貸貣不從，怒駡而去，初亦無他。」和父云：「即此是也。」令釋薛而追其甥，方在瓦市觀傀儡戲，才十八九矣。捕吏以手從後拽其衣帶，回頭失聲曰：「豈非那事疎脱邪？」既至，不訊而服。和父曰：「小鬼頭，没三思至此，何必窮治？」杖而遣之，一府歎伏。《揮麈後録》卷六。《舊聞证誤》卷二辨其誤。

5　王和甫尹京日，市有匿名書，誣告一富家有逆請，都城稍恐。和甫不以爲然，不數日果有旨根治。和甫搜驗富家無跡，因詢其怨耦，答以數日前有鬻狀人馬生，嘗有所貸弗與，頗積怨言。和甫乃密以他事綰馬生至對款，即取謗書字校之，略無少異。因而訊鞫其事，果馬生所作。《仕學規範》卷二十五引《龢氏談選》。

6　神宗以星變祗懼，許人上封事言得失。于是王安禮上書，語頗訐直。上微不悦，以示王珪。珪曰：「觀安禮所言，皆是臣等執政後來事，無一字及安禮所爲者。其意蓋怨望安石在外，專欲譏臣等耳。安禮每對臣言云：『似爾名位，我亦須做。』」上笑曰：「大用豈不在朕？而安禮狂妄自許如此。」後一年，安禮自翰林學士遷尚書右丞。《孔氏談苑》卷二。

7　元豐中，王岐公位宰相，王和父尹京，上眷甚渥，行且大用。岐公乘間奏曰：「京師術者皆言王安禮明年二月作執政。」神宗怒曰：「執政除拜由朕，豈由術者之言？他日縱當次補，特且遲之。」明年春，安禮果拜左丞。珪曰：「陛下乃違前言，何也？」上默然久之，曰：「朕偶忘記。」信知果是命也。《高齋漫録》。《玉芝堂談薈》卷五。《宋稗類鈔》卷一。

8　見富弼69。

9　近世長吏生日，寮佐畫壽星爲獻，例只受文字，其畫卻回，但爲禮數而已。王安禮自執政出知舒州，生日屬吏爲壽，或無壽星畫者，但用他畫軸，紅繡囊緘之，必謂退回。王忽令盡啓封，掛畫於廳事，標所獻人名銜於其下。良久，引客爇香，共相瞻禮。其間無壽星者，或用佛像，或用神鬼，唯一兵官所獻，乃崔白畫二猫，既至前，慚懼失措。或云時有囊緘墓銘者，吏不敢展。《萍洲可談》卷三。

10　王安禮尚氣不下人，紹聖初起廢，帥太原，過闕許見。時樞府虚位，安禮鋭意，士亦屬望。將至京師，答諸公遠迎書，自兩制而下皆摺角一匾封，語傲禮簡。或於上前言其素行，既對，促赴新任，怏怏數月而死。《萍洲可談》卷一。

王　雱

1　王元澤數歲時，客有以一麞一鹿同籠以問雱：「何者是麞，何者爲鹿？」雱實未識，良久，對曰：「麞邊者是鹿，鹿邊者是麞。」客大奇之。《夢溪筆談》卷十三。《墨客揮犀》卷六。《朱子語類》卷一百三十。《堯山堂外紀》卷五十。《何氏語林》卷二十二。《詞林紀事》卷七。

2　〔王〕元澤年十三，得秦州卒言洮、河事，歎曰：「此可撫而有也。使夏人得之，則吾敵强而邊受患博矣。」其后王韶開熙河，蓋取諸此。靖康滄海横流之變，萌於熙寧開邊。書生輕鋭談兵，貽天下後世禍患，可勝既哉！《清波雜志》卷七。

3　治平中，京師醫僧智緣爲王荆公診脈，言當有子登科甲之喜。時王禹玉在坐，深不然之。明年，雱果登第。緣自矜語驗，詣公乞文以爲寵。公爲書曰：「妙應大師智緣，診父之脈，而知其子有成名之喜。翰林王承旨疑古無此，緣曰：『昔秦毉和診晉侯之脈，知其良臣將死。夫良臣之命，尚於晉侯脈息見之，因父知子，又何怪乎？』」所書大略如此。《清波雜志》卷十一。

4　〔王〕雱字元澤，性險惡，凡荆公所爲不近人情者，皆雱所教。吕惠卿輩奴事之。荆公置條例司，初用程顥伯淳爲屬。伯淳賢士，一日盛暑，荆公與伯淳對語，雱者囚首跣足，手婦人冠以出，問荆公曰：「所言何事？」荆公曰：「以新法數爲人沮，與程君議。」雱箕踞以坐，大言曰：「梟韓琦、富弼之頭於市，則新法行矣。」荆公遽曰：「兒誤矣。」伯淳正色曰：「方與參政論國事，子弟不可預，姑退。」雱不樂去。伯淳自此與荆公不合。《邵氏聞見録》卷十一。《宋名臣言行録》後集卷六。《霏雪録》卷上。

5　見王安石83。

6　王雱自崇政殿説書除待制，已在病中，不及告謝，而從其父荆公出金陵。越明年，荆公再秉政，舟至鎮江，雱勉乘馬，先入東府，翌日，疾再作，歲餘遂卒，竟不及告謝，而跨狨坐者止得一日。《東軒筆録》卷十。

7　王荆公之次子名雱，爲太常寺太祝，素有心疾。娶同郡龐氏女爲妻，逾年生一子，雱以貌不類己，百計欲殺之，竟以悸死，又與其妻日相鬪哄。荆公知其子失心，念其婦無罪，欲離異之，則恐其誤被惡聲，遂與擇婿而嫁之。是時有工部員外郎侯叔獻者，荆公之門人也，娶魏氏女爲妻，少悍，叔獻死而幃箔不肅，荆公奏逐魏氏歸本家。京師有諺語曰：「王太祝生前嫁婦，侯工部死後休妻。」《東軒筆録》卷七。《墨客揮犀》卷三。《倦游雜録》。《何氏語林》卷二。《堯山堂外紀》卷五十。《昨非庵日纂》二集卷十七。《宋稗類鈔》卷六。《堅瓠丙集》卷一。《宋詩紀事》卷二十五。

8　丞相王公之夫人鄭氏，奉佛至謹，臨終囑其夫曰：「即死，願得落髮爲尼。」及死，公奏乞賜法名師號，斂以紫方袍。王荆公之子雱，少得心疾，逐其妻，荆公爲備禮嫁之。好事者戲之曰：「王太祝生前嫁婦，鄭夫人死後出家。」人以爲異。又工部郎中侯叔獻妻悍戾，叔獻既殂，兒女不勝其酷，詔離之，故好事者又曰：「侯工部死後休妻。」《澠水燕談録》卷十。《宋朝事實類苑》卷六十四。

9　王雱，丞相舒公之子，不惠，有妻未嘗接，其舅姑憐而嫁之，雱自若也。侯叔獻再娶而悍，一旦而獻卒，朝廷慮其虐前夫之子，有旨出之，不得爲侯氏妻。時京師有語云：「王太祝生前嫁婦，侯兵部死後休妻。」《孔氏談苑》卷一。《古謡諺》卷五十九。

10　王元澤少時作《白苧行》，有云：「君心莫厭頻歡樂，請看雲間日西入。」議者謂美則美矣，然日西光景無多，近乎讖。果不永壽。《詩話總龜》前集卷三十四引《拾遺》。

11　世傳王元澤一生不作小詞，或者笑之，元澤遂作《倦尋芳慢》一首，時服其工。其詞曰：「露晞向曉，簾幕風輕，小院閒晝。翠逕鶯來，驚下亂紅鋪繡。倚危牆，望高榭，海棠經雨胭脂透。算韶華，又因循過了，清明時候。　　倦游宴，風光滿目，好景良辰，誰共手。恨被榆錢，買斷兩眉長皺。憶得高陽人散後，落花流水人依舊。這情懷，對東風，盡成消瘦。」此詞甚佳，今人多能誦之。然元澤自此亦不復作。《捫虱新話》卷九。《詞林紀事》卷七。

12　〔王〕元澤病中，友人魏道輔泰謁於寢，對榻一巨屏，大書曰：「宋故王先生墓志。先生名雱字元澤，登第於治平四年，釋褐授星子尉，起身事熙寧天子，裁六年，拜天章閣待制，以病廢於家」云。後尚有數十言，掛衣於屏角，覆之不能盡見。此亦得謂之達歟？《玉壺清話》卷五。《宋朝事實類苑》卷四十二。

13　王荆公之子雱作荆公畫像讚曰：「列聖垂教，參差不齊。集厥大成，光於仲尼。」是聖其父過於孔子也。雱死，荆公以詩哭之曰：「一日鳳鳥去，千年梁木摧。」是以兒子比孔子也。父子相聖，可謂無忌憚者矣。《邵氏聞見後録》卷二十。

14　見王安石172—174。

王安石妹　王安石女

1　近世婦人多能詩，往往有臻古人者，王荆公家最衆。張奎妻長安縣君，荆公之妹也，佳句最爲多，著者「草草杯盤供語笑，昏昏燈火話平生」。吴安持妻蓬萊縣君，荆公之女也。有句曰：「西風不入小窗紗，秋意應憐我憶家。極目江山千萬恨，依前和淚看黄花。」劉天保妻，平甫女也。句有「不緣燕子穿簾幕，春去春來那得知。」荆公妻吴國夫人，亦能文，嘗有小詞《約諸親游西池》句云：「待得明年重把酒，手，那知無雨又無風。」皆脱灑可喜也。《臨漢隱居詩話》。

2　舒王女，吴安持之妻蓬萊縣君，工詩，多佳句。有詩寄舒王曰：「西風不入小窗紗，秋氣應憐我憶家。極目江山千里恨，依然和淚看黄花。」舒王以《楞嚴經》新釋付之，有和詩曰：「青燈一點映窗紗，好讀《楞嚴》莫憶家。能了諸緣如幻夢，世間惟有妙蓮花。」《冷齋夜話》卷四。《堯山堂外紀》卷五十。

3　王荆公女適吴丞相之子，封長安縣君，能詩。嘗見親族婦女有服者，帶白羅繫頭子者，因戲爲詩云：「香羅如雪縷新裁，惹住烏雲不放回。還似遠山秋水際，夜來吹散一枝梅。」《墨莊漫録》卷五。案：長安縣君，誤，當作「蓬萊縣君」。

胡　滋

1　見王安石103。

俞紫芝

1　俞紫芝，字秀老，喜作詩，人未知之。荆公愛焉，手寫其一聯「有時俗事不稱意，無限好山都上心」於所持扇，衆始異焉。弟清老，亦修潔可喜，俱從山谷游。山谷所書「釣魚舡上謝三郎」一帖石刻，在金山寺。雞林每入貢，輒市模本數百以歸，亦秀老詞也。《潘子真詩話》。《苕溪漁隱叢話》前集卷三十七。《詩人玉屑》卷十八。《竹莊詩話》卷二十四。

2　俞秀老紫芝，物外高人，喜歌謳，醉則浩歌不止。故荆公贈之詩曰：「魯山眉宇人不見，只有歌辭來向東。借問樓前蹋于蔿，何如雲卧唱松風。」又云：「暮年要與君擕手，處處相煩作好歌。」不知者以爲賦詩也。《老學庵筆記》卷七。

3　王文公居鍾山，嘗與薛處士棋，賭梅詩，輸一首，曰：「華髮尋香始見梅，一枝臨路雪培堆。鳳城南陌他年憶，杳杳難隨驛使來。」又嘗與俞秀老至報寧，公方假寐，秀老私跨驢，入法雲謁寶覺禪師，公知之。有頃，秀老至，公佯睡，睡起，遣秀老下階曰：「爲僧子乃敢盜跨吾驢。」秀老叩頭，願有以自贖其罪，寺僧亦爲之解勸。公徐曰：「罸松聲詩一首。」秀老立就，其詞極佳，山中人忘之，予爲補曰：「萬壑摇蒼煙，百灘渡流水。下有跨驢人，蕭蕭吹醉耳。」《冷齋夜話》卷五。

4　荆公食宫使禄，居蔣山，時時往來白下門西庵草堂、法雲，止以一黥挾蹇驢。門人乘間諷筍輿宜老者，公曰：「古之王公至不道，未嘗以人代畜。」一日，與俞秀老至報寧，公方假寐，秀老私跨公驢入法雲，謁寶覺禪師。有頃，秀老至，公睡起，遣秀老下堦，曰：「爲士子乃敢盜跨吾驢？」秀老叩頭，願有以自贖，公徐曰：「罰松聲詩一首。」秀老立就，其詞極佳，山中之人忘之。餘爲補曰：「萬壑摇蒼煙，百灘渡流水。下有跨驢人，蕭蕭吹凍耳。」《苕溪漁隱叢話》前集卷三十七引《冷齋夜話》。

俞　澹

1　山谷云：「清老，金華俞子中也。三十年前，與餘同學於淮南。元豐甲子，相見於廣陵，自云：『荆公欲使脱縫掖，著僧伽黎，奉香火於半山寺，所謂報寧禪院者也。予之僧名曰紫琳，字清老。』清老無妻子之累，去作半山道人，不廢入俗，詼諧優游以卒歲，似不爲難，然生龜脱筒，亦難堪忍。後數年見之，儒冠自若也。」《苕溪漁隱叢話》前集卷三十七。

2　〔俞紫芝弟〕澹，字清老，亦不娶，滑稽善諧謔，洞曉音律，能歌。荆公亦善之，晚年作《漁家傲》等樂府數闋，每山行，即使澹歌之。然澹使酒好駡，不若秀老之恬静。一日見公云：「我欲去爲浮圖，但貧無錢買祠部爾。」公欣然爲置祠部，澹約日祝髮。既過期，寂無耗，公問其然，澹徐曰：「我思僧亦不易爲，公所贈祠部，已送酒家償舊債矣。」公爲之大笑。黄魯直嘗作三詩贈澹，其一云：「有客夢超俗，去髮脱塵冠。平明視清鏡，正爾良獨難。」蓋述荆公事也。《石林詩話》卷中。《名賢氏族言行類稿》卷八。

3　〔俞〕紫芝之弟清老，欲爲僧，荆公名之曰紫琳，因手簡目之爲琳公，然清老卒未嘗祝髮也。《老學庵筆記》卷七。

蔡　肇

1　王荆公在鍾山，有馬甚惡，蹄嚙不可近。一日，兩校牽至庭下告公，請鬻之。蔡天啓時在坐，曰：「世安有不可調之馬，第久不騎，驕耳！」即起捉其騣，一躍而上，不用啣勒，馳數十里而還。荆公大壯之，即作集句詩贈天啓，所謂「蔡子勇成癖，能騎生馬駒」者。後又有「身著青衫騎惡馬，日行三百尚嫌遲。心源落落堪爲將，卻是君王未備知」。士大夫自是盛傳荆公以將帥之材許天啓。紹聖初，章申公當國，首欲進天啓侍從，會執政有不悦者，乃出爲永興軍路提舉常平，因欲稍遷爲帥，會丁内艱，不果，猶是用荆公遺意也。《石林詩話》卷中。《堯山堂外紀》卷五十。《宋詩紀事》卷二十七。

2　蔡天啓肇嘗從王介甫游，一日語及盧仝《月蝕》詩，辭語奇嶮。介甫曰：「人少有誦得者。」天啓立誦之，不遺一字。一日，又與介甫同泛舟，適見群鳧數百掠舟而過，介甫戲曰：「子能數之乎？」天啓一閲即得其數。因遣人詢之放畜者，其數不差，可謂機警也。《庚溪詩話》卷下。《王直方詩話》。《苕溪漁隱叢話》前集卷三十七。《堯山堂外紀》卷五十。《宋詩紀事》卷二十七。

3　見王安石213。

4　見王安石215。

5　蔡天啓召試中書舍人，故事，宰相未上馬前，限三步成。天啓揮毫立就，文不加點，擬授節度使制曰：「嗚戲！千里繆之毫釐，朕不從中御也；萬世垂之竹帛，卿其以身任之。」張天覺讀之，擊節稱美。《雲莊四六餘話》。《堯山堂外紀》卷五十。

蔡　載

1　見錢紳1。

王　介

1　王介，字中甫，衢州人，博學善譏謔。嘗舉制科不中，與王荆公游，甚欵曲，然未嘗降意少相下。熙寧初，荆公以翰林學士被召，前此屢召不起，至是始受命。介以詩寄云：「草廬三顧動幽蟄，蕙帳一空生曉寒。」用蕙帳事，蓋有所諷。荆公得之大笑。他日作詩，有「丈夫出處非無意，猿鶴從來自不知」之句，蓋爲介發也。《石林詩話》卷下。《玉照新志》卷一。《堯山堂外紀》卷五十。《宋詩紀事》卷十六。

2　見劉攽34、35。

3　王介性輕率，語言無倫，時人以爲心風。與王荆公舊交，公作詩曰：「吴興太守美如何？柳惲詩才未足多。遥想郡人臨下擔，白蘋洲上起風波。」其意以水值風即起波也。介諭其意，遂和十篇，盛氣而誦於荆公，其一曰：「吴興太守美如何？太守從來惡祝鮀。正直聰明神鬼畏，死時應合作閻羅。」荆公笑曰：「閻羅見闕，可速赴任也。」《東軒筆録》卷七。《宋朝事實類苑》卷六十六。《倦游雜録》。《續墨客揮犀》卷五。《五雜組》卷十六。《堯山堂外紀》卷五十。《堅瓠丙集》卷二。

4　詩話云：王介素與荆公不相能，荆公曾題《江寧道中驛舍》一聯云：「茅屋滄洲一酒旗，午煙孤起隔林炊。」介鄙之，書其末云：「金陵村裏王夫子，可是能吟富貴詩。」荆公見之，亦不屑意，乃續之云：「江晴日暖蘆花起，恰似春風柳絮時。」末句又譏介之輕狂也。《詩林廣記》後集卷二。《堯山堂外紀》卷五十。《堅瓠庚集》卷三。

5　〔王介〕平生所嗜唯書，不治他事。其談語多用故事，淺聞者未易曉。知湖州日，判司理請覆檢官狀，云：「督郵。」所由得此狀，遍尋督郵，無知者，乃復入白之。介曰：「督郵即録參也。據爾如此，全不讀書。」聞者皆笑。《明道雜志》。

孫　侔

1　見王安石108。

王　令

1　江南進士王令逢原少不羈，好爲狂詭之行，或跨驢入山，每以蒸餅十數掛驢項上。後改節，師事王介甫，介甫雅重之。《吕氏雜記》卷下。

2　王令逢原，廣陵人，既見知於王荆公，聲譽赫然，時附麗之徒，望風伺候，守牧冠蓋，日滿其門，進譽獻諂，初不及文字間也。逢原厭之，大署其門云：「紛紛閭巷士，看我復何爲？來則令我煩，去則我不思。」意有知恥者，而干謁不衰。《王直方詩話》。《詩話總龜》前集卷三十九。《苕溪漁隱叢話》前集卷三十七。

韋　驤

1　韋驤，字子駿，錢塘人。生而警敏，年十有七，以文謁王安石，見其《借箸賦》，大奇之，曰：「吾行江南入吴越，見文士唯子與董顧行耳。」由是籍甚，每一賦成，學者傳誦。《咸淳臨安志》卷六十六。《宋史翼》卷二十六。

方惟深

1　方惟深，字子通，本莆田人。其父屯田公葬長洲縣，因家焉。最長於詩，嘗過黯淡灘，題一絶云：「溪流怪石礙通津，一一操舟若有神。自是世間無妙手，古來何事不由人。」王荆公見之大喜，欲收致門下。蓋荆公欲行新法，沮之者多，子通之詩，適有契於心，故爲其所喜也。……凡有所作，荆公讀之必稱善，謂深得唐人句法。嘗遺以書，曰：「君詩精淳警絶，雖元、白、皮、陸，有不可及。」子通游王氏之門，極蒙愛重，初無一毫迎合意，後以特奏名授興化軍助教。隱城東故廬，與樂圃先生皆爲一時所高。每部使者及守帥下車，必即其廬而見之。前後上章論薦者甚衆，子通竟無禄仕意，其於死生禍福之理，莫不超達。嘗造一園亭，不遇主人，自盤礡終日，因題於壁間云：「何年突兀庭前石，昔日何人種松柏。乘興閒來就榻眠，一枕春風君莫惜。城西今古陽山色，城中誰有千年宅？往來何必見主人，主人自是亭中客。」其灑落類如此。仲殊一日訪子通，有絶句云：「多年不見玉川翁，今日相逢小榭東。依舊清涼無長物，只餘松檜養秋風。」可見其清高矣。年八十三而卒。《中吴紀聞》卷三。《宋詩紀事》卷三十六。

2　「客航收浦月黄昏，野店無燈欲閉門。倒出岸沙楓半死，繫舟猶有去年痕」。此詩荆公愛之，嘗書坐右，後人誤入荆公集中。《宋詩紀事》卷三十六引《莆陽文獻》。

3　方惟深子通隱於吴，吴人宗之。以詩行，其詩格高下似晚唐諸人，絶不喜蘇子瞻詩文，至云：「淫言褻語，使驢兒馬子決驟。」胡文仲連因語及蘇詩云：「清寒入山骨，草木盡堅瘦。」子通曰：「做多，自然有一句半句道得著也。」餘問何至，曰：「子通及識蘇公，蘇公之譏評詩文，殆無逃者。子通必嘗見薄於蘇，故終身銜之。」《野老記聞》。

陳　輔

1　陳輔之自號南郭先生，少從介甫游。介甫授以經旨，輔之曰：「天生相公，輔亦讀書；天不生相公，輔亦讀書，願自見也。」一日，謁公于定林不值，留詩壁間曰：「北山松粉未飄花，白下風高麥脚斜。正是舊時王謝燕，一年一度到君家。」介甫見之，笑謂龔深之曰：「此郎復以我爲尋常百姓矣。」後與丹陽郡守作詩争衡，爲守捃摭撻之，廢棄終身。《五總志》。

2　丹陽陳輔，每歲清明過金陵上冢，事畢，則過蔣山，謁湖陰先生，歲率爲常。元豐辛酉、癸亥兩歲，訪之不遇，因題一絶於門，云：「北山松粉未飄花，白下風輕麥脚斜。身似舊時王謝燕，一年一度到君家。」湖陰歸見其詩，吟賞久之，稱於荆公。荆公笑曰：「此正戲君爲尋常百姓耳。」湖陰亦大笑。蓋古詩云「舊時王謝堂前燕，飛入尋常百姓家」。《王直方詩話》。《苕溪漁隱叢話》前集卷五十四。《類説》卷五十七。《宋詩紀事》卷二十八。

3　陳輔輔之，丹陽人，能詩，荆公深愛之。嘗訪建康楊驥德逢，留詩壁間云：「北山松粉未飄花，白下風輕麥脚斜。身似舊時王謝燕，一年一度到君家。」荆公見之，笑謂德逢曰：「輔之駡君作尋常百姓也。」《墨莊漫録》卷四。

宋人軼事彙編卷十七

吕惠卿

1　吕惠卿未達時，歐陽公以學者罕能及，告之於朋友，以端雅之士薦之於朝廷，且云：「後有不如，甘與同罪。」《水東日記》卷七。

2　見王存1。

3　吴僧文捷，戒律精至。孫莘老知湖州日，問：「吕吉甫如何？」時吉甫在潤州持服。捷曰：「只三年，便在官家左右，更有一人白晳而肥，一人美髯而長。」後三年，吉甫果參大政，同列韓子華、馮當世，皆如捷所言。《孫公談圃》卷中。

4　見曾布6。

5　見司馬光29。

6　見王安國7、8。

7　見王安石81。

8　見王安石82。

9　見王安石83。

10　見王安石88。

11　吕惠卿附王介甫甚固。司馬公言：「利合必離。」後果發介甫手簡云「無使上知」。蘇子瞻改鑄顔淵之語曰：「吾聞覿君子者，問彫人不問彫木。」曰：「人可彫歟？」曰：「吕惠卿彫王安石。」《步里客談》卷上。

12　熙寧八年，吕惠卿爲參知政事，權傾天下。時元參政絳爲翰林學士、判群牧，常問三命僧化成曰：「吕參政早晚爲相？」化成曰：「吕給事爲參政，譬如草屋上置鴟吻耳。」元曰：「然則其不安乎？」成曰：「其黜免可立而待也。」是時春方半，元曰：「事應在何時？」成又消息曰：「在今年五月十七日。」元憮然不測，亦潛記之。既而吕權日盛，臺諫禁口，無敢指議之者。會五月十七日，元退朝，因語府界提舉蔡確曰：「化成言吕參政禍在今日，真漫浪之語也。」二公相視而笑，遂同還群牧，促召成而誚之。成曰：「言必無失，姑且俟之。」二公愈笑其術之非，既而化成告去，蔡亦上馬。是時，曾待制孝寬同判群牧，薄晚來過廳，方即坐，元因訪今日有何事。曾曰：「但聞御史蔡承禧入劄子，不知言何等事也。」語未已，内探報，今日蔡察院言吕參政兄弟。元聞之，大駭，乃以化成之言告曾公，既而吕罷政事，實始此日也。《東軒筆録》卷七。《宋稗類鈔》卷七。

13　王荆公退居鍾山，切切以吕吉甫爲恨。吕除母喪，時公弟和甫執政。吕意切憚之，乃過金陵以啟與公和，其啓曰：「合乃相從，豈有殊於天屬；析雖或使，殆不自於人爲。然以情論形，則已析者，難以複合；以道致命，則自天者，詎知其不人。如惠卿者，叨蒙一臂之援，謬意同心之列，忘懷履坦，失戒同巇。彎弓之泣非疎，輾足之辭亦已。而溢言皆達，茀氣竝生。既莫知其所終，前不疑於有敵。而門牆責善，雖移兩解之書；殿陛對揚，親奉再和之詔。固其願也，方且圖之。重罹苫塊之憂，遂稽竿牘之獻。然以言乎昔，則一朝之過，不足害平生之歡；以言乎今，則八年之間，亦已隨教化之改。内省涼薄，尚無細故之嫌；仰揆高明，夫何舊惡之念！恭惟觀文特進相公，知德之奥，達命之情。親疎冥於所同，憎愛融於不有。冰炭之息，豁然儻示於至慈；桑榆之收，繼此請圖於改事。側躬以俟，惟命之從。」公巽言謝之，其書曰：「與公同心，以至異意，豈有他哉！同朝紛紛，公獨助我，則我何憾於公？人或言公，吾無預焉，則公何尤於我？趨時便事，吾不知其説焉；考實論情，公宜昭其如此。開諭重悉，覽之悵然！昔之在我者，誠無細故之可疑；則今之在公者，尚何舊惡之足念？然公以壯烈，方進爲於聖世；而安石蕞爾衰疾，將待盡於山林。趨捨異路，則相煦以濕，不如相忘之爲愈也。趨召在朝夕，唯良食爲時自愛。」……公得此啟，再三披閲，讀至「殿陛對揚，親奉再和之詔」，顧客曰：「彼不著詔旨，亦何自復相聞，不爾，此亦不必還答。」又云：「終是會做文字。」蓋不以所甚惡而掩其所長，荆公醇德如此。《清波别志》卷中。《東軒筆録》卷十四。《宋稗類鈔》卷六。

14　泰州徐二公者異人也，無家無子孫親屬，亦不知其何許人，日持一箒，以掃神祠佛殿，未嘗與人言，有問則不對而走，忽發一言，則應禍福。吕參政惠卿既除喪，將赴闕，便道訪二公，拜而問之，二公驚走，吕追之，忽回顧曰：「善守。」吕再拜而去，意謂俾其善守富貴也。及還朝，除知建州，徐禧、沈括新敗，懇辭不行，又乞與兩府同上殿，神宗怒，落資政殿學士、知單州，即單守之應也。《東軒筆録》卷十三。

15　吕太尉惠卿赴延安帥，道出西都。時程正叔居里中，謂門人曰：「吾聞吕吉甫之爲人久矣，而未識其面。明旦西去，必經吾門，我且一覘之。」迨旦，了無所聞，詢之行道之人，則曰過已久矣，而道旁多不聞者。正叔歎曰：「夫以從者數百人，馬數十，行道中，而能使悄然無聲，馭衆如此，可謂整肅矣。其立朝雖多可議，其才亦何可掩也。」《郤掃編》卷中。《識小録》卷一。《何氏語林》卷十七。《昨非庵日纂》卷十五。《宋稗類鈔》卷六。

16　子瞻與吉甫同在館中，吉甫既爲介甫腹心進用，而子瞻外補，遂爲仇讎矣。元祐初，子由作右司諫，論吉甫之罪，莫非蠧國殘民，至比之吕布，自資政殿大學士貶節度副使，安置建州。而子瞻作中書舍人，行謫詞又劇口詆之，號爲元凶。吉甫既至建州，謝表末曰：「龍鱗鳳翼，固絶望於攀援；蟲臂鼠肝，一冥心於造化。」以子瞻兄弟與我所争者蟲臂鼠肝而已。子瞻見此表於邸報，笑曰：「福建子難容，終會作文字。」《王公四六話》。

17　吕惠卿遭責，謝表云：「蟲臂鼠肝，悉冥心於造化。」東坡謂：「福建子亦會做文字。」「蟲臂鼠肝」，蓋譏二蘇。見東坡《論列子由行詞》。《密齋筆記》卷三。

18　元祐中，東坡行吕吉甫責詞，叙神考初用而中棄之曰：「先皇帝求賢如不及，從善若轉圜。始以帝堯之聰，姑試伯鯀；終焉孔子之聖，不信宰予。」又曰：「喜則摩足以相歡，怒則反目以相視。」既而語人云：「三十年作劊子，今日方剮得一个有肉漢。」《步里客談》卷上。

19　吕惠卿之謫也，詞頭始下，劉貢父當草制。東坡呼曰：「貢父平生作劊子，今日纔斬人也。」貢父急引疾而出。東坡一揮而就，不日傳都下，紙爲之貴。暨紹聖初，牽復知江寧府，惠卿所作到任謝表，句句論辨，惟至「發其私書」，則云：「自省於己，莫知其端。」當時讀者，莫不失笑。又自叙云：「顧惟妄論，何裨當日之朝廷；徒使煩言，有黷在天之君父。」或曰：「觀此一聯，其用心憸險如此，使其得志，必殺二蘇無疑矣。」蓋當時臺諫論列，多子由章疏，而謫辭東坡當筆故也。《曲洧舊聞》卷七。《何氏語林》卷十三。《宋稗類鈔》卷五。

20　吕吉甫問客：「蘇子瞻文辭似何人？」客揣摩其意，答之曰：「似蘇秦、張儀。」吕笑曰：「秦之文高矣，儀固不能望，子瞻亦不能也。」徐自誦其表語云：「面折馬光於講筵，廷辯韓琦之奏疏。」甚有自得之色，客不敢問而退。《老學庵筆記》卷八。

21　東坡帥揚州，曾旼罷州學教授，經真州，見吕惠卿。惠卿問：「軾何如人？」旼曰：「聰明人也。」惠卿怒曰：「堯聰明、舜聰明邪，大禹之聰明邪？」旼曰：「雖非三者之聰明，是亦聰明也。」惠卿曰：「軾學何人？」旼曰：「學孟子。」惠卿益怒，起立曰：「何言之不倫也？」旼曰：「孟子以『民爲重，社稷次之』，此所以知蘇公學孟子也。」惠卿默然。《邵氏聞見後録》卷二十一。

22　元祐間，東平王景亮與諸仕族無成子結爲一社，紀事嘲誚，士大夫無問賢愚，一經諸人之目，即被不雅之名，當時人號曰「猪嘴關」。吕惠卿察訪京東，吕天資清瘦，語話之際喜以雙手指畫，社人目之曰「説法馬留」。又凑爲七字曰：「説法馬留爲察訪。」社中彌歲不能對。一日，邵篪因上殿氣泄，出知東平，邵高鼻卷髯，社人目之爲「湊氛獅子」。仍對曰：「説法馬留爲察訪，湊氛獅子作知州。」惠卿銜之，諷部使者發以它事，舉社遂爲虀粉。《桐江詩話》。《苕溪漁隱叢話》前集卷五十五。《堯山堂外紀》卷五十。《宋稗類鈔》卷六。《堅瓠丙集》卷三。《宋詩紀事》卷一百。參見蔡京17。

23　吕太尉惠卿，元祐間貶建州，紹聖初復起。語人曰：「吾在謫籍九年，雖冷水亦不敢飲。設有疾病，則好事者必謂吾戚戚所致矣。」《卻掃編》卷下。《宋稗類鈔》卷一。

24　紹聖中，謫元祐大臣過嶺，吕吉甫聞之，嘻笑曰：「捕得黄巢，笞而遣之。」《老學庵筆記》卷四。

25　見宗澤1。

26　吕惠卿吉甫自負高才，久排擯在外，大觀中，始召至京師，爲太一宫使。時年八十歲矣。視宰輔貴臣皆晚進出己下者，意氣頗自得。一日延見衆客，有道士亦在其間，自稱宗人，禮數簡易。吕視之不平，因問其所能，曰：「能詩。」吕顧空中有紙鳶，即使賦之。道士應聲曰：「因風相激在雲端，擾擾兒童仰面看。莫爲絲多便高放，也防風緊卻收難。」吕知其譏己，有慚色，方顧他客，已失所在。其風骨如世之畫吕洞賓。《雞肋編》卷下。

27　吕吉甫自罷參知政事，最爲偃蹇。元祐間，貶爲散官，居于建州凡十年。再見紹聖，固當預政。章子厚、蔡元度先得路，百計逐之，老于爲帥。繼以蔡元長久據大位，以妖人事再貶武昌。至張天覺作相，始薦于上皇，召爲宫使，留京師。吉甫作謝表云：「歷官三十八任，受恩雖出于累朝；去國四十二年，留侍方從于今日。」徽廟大喜，甚有大拜意。一日，書于紙曰：「何執中除太傅平章事，張商英左僕射兼門下侍郎，吕惠卿右僕射兼中書侍郎。」既書之矣，適一士人獻《宫詞》百篇，其一首云：「先帝熙寧有舊臣，曾陪元宰轉洪鈞。嗣皇不減周文美，八十重來起渭濱。」徽宗改「不減」作「不啻」，御書二扇，一以賜吉甫。衆謂必相矣。然何執中、鄭居中方攻天覺，盡用其黨逐天覺門人，起大獄爲奇禍。而吉甫以腹疾乞致仕，卒于京師，其命矣乎！《默記》卷下。

28　見王安石220。

29　先鑑堂《朝野遺事》載：吕吉甫在趙韓王南園，京師匄人曰風乞兒者，持大扇造吕求詩。吕即書扇上：「無人肯作除非乞，没藥堪醫最是風。求乞害風都占斷，算來世上少如公。」《賓退録》卷三。

30　吕吉甫太尉自言其家不利女婿，不唯碌碌無用，如長倩餘中，成婚二十餘年，元祐初觀望朝廷，上疏乞誅吕吉甫謝天下，後竟離婚。亦云祖塋三女山風水相刑也。餘表姪李熙嘏，狂生登第，吉甫以孫女妻之，自延安帥遣人納吉，禮貌甚盛。熙嘏在京師，忽詣開封府投牒，願離婚。蔡元長尹京，驚問所以，並無違律及不争財物，熙嘏但言平生不喜與「福建子」交涉，元長怒叱出，卒成婚。時人謂吕家風水已應。中州人每爲閩人所窘，目爲「福建子」，畏而憎之之辭。吉甫、元長皆閩人，故熙嘏戲之耳。《萍洲可談》卷三。

31　揚州吕吉甫觀文宅，乃晉鎮西將軍謝仁祖宅也。在唐爲法雲寺，有雙檜存焉，猶當時物也。劉禹錫有詩。……吉甫家居時，檜尚依然。李之儀端叔用夢得詩韻云：「故迹悲涼古木奇，勢分庭下蔚相差。霜根半露出林虎，畫影全舒破賊旗。寶界曾回鋪地色，節旄遠映插雲枝。劉郎風韻知誰敵，儒帥端能表異時。」建炎兵火，樹遂亡矣。《墨莊漫録》卷六。

吕升卿

1　見宋神宗14。

2　見蔡京17。

3　吕升卿爲京東察訪使，游泰山，題名于真宗御製《封禪碑》之陰，刊搨本，傳于四方。後二年，升卿判國子監，會蔡承禧爲御史，言其題名事，以爲大不恭，遂罷升卿判監。《東軒筆録》卷五。

吕温卿

1　見釋道潛8。

陳升之

1　陳秀公升之，其所生母，初夢大白蛇入卧内，温柔宛轉。母寤，公乃生。後數日，於公卧席下，有白蛇蜕，甚異之。及公疾篤，家人見寢室中，有大蛇垂於木。既薨，大白蛇在墓側三日而去。《可書》。

2　見韓琦32。

3　見張昪3。

4　熙寧中，高麗入貢，所經州縣，悉要地圖，所至皆造送，山川道路，形勢險易，無不備載。至揚州，牒州取地圖，是時丞相陳秀公守揚，紿使者：「欲盡見兩浙所供圖，倣其規模供造。」及圖至，都聚而焚之，具以事聞。《夢溪筆談》卷十三。《宋稗類鈔》卷三。

5　見王安石121。

6　陳秀公知揚州，墳墓在潤。嘗請於朝，每歲寒食、十月旦，乞至郡展省，如所請。故林希後作公挽詩言：「傷心父老江津路，猶想當年上冢行。」《魏公譚訓》卷十。

7　丞相陳秀公治第於潤州，極爲閎壯，池館綿亘數百步。宅成，公已疾甚，唯肩輿一登西樓而已。人謂之「三不得」，居不得，修不得，賣不得。《夢溪筆談》卷二十五。《續墨客揮犀》卷七。《讀書鏡》卷四。《群書類編故事》卷十九。《昨非庵日纂》一集卷八。《宋稗類鈔》卷二。《宋詩紀事》卷二十二。

韓　絳

1　韓子華以辰年辰月辰日辰時生，亦異事也。陸農師爲作挽章云：「非關庚子曾占鵩，自是辰年併值龍。」《能改齋漫録》卷十一。《玉芝堂談薈》卷五。案：《宋詩紀事》卷十七引《復齋漫録》「生」作「薨」。

2　韓康公行第三，發解、過省、殿試皆第三，以元祐三年三月薨，皆三數。故蘇子容作挽詩云：「三登慶曆三人第，四入熙寧四輔尊。」《梁溪漫志》卷九。《桐陰舊話》。《宋詩紀事》卷十七。

3　韓康公得解、過省、殿試，皆第三人。其後爲執政，自樞密副使、參知政事拜相，及再宰，四遷皆在熙寧中，此前輩所未有也。蘇子容輓辭曰：「三登慶曆三人第，四入熙寧四輔中。」《石林燕語》卷九。

4　吕溱榜試三年大聘，韓康公與其弟黄門及右相、姪柱皆高中。無名子嘲之曰：「府試三年大聘，昌黎四子登科。」以譏主司之有私意。《魏公譚訓》卷四。

5　韓子華爲閤長，一時名公如劉原父、王介甫之徒，皆在館職。介甫最爲子華所服，事多折衷於介甫。一日，館中會話，論及劉更生。介甫以當漢衰靡，王莽擅權，勢不復興，而更生嘵嘵强聒，近不知時。其中是非者相半。子華繼自外至，問曰：「諸公所談何事？」或以更生對。子華問介甫曰：「如何？」介甫具告。子華曰：「不然，更生同姓之卿，安得默默就斃哉！」一坐服子華至論。《過庭録》。

6　熙寧中有一朝士，齊人，知定平縣。韓子華宣撫經由，怪其縣印漫汗，因取觀之。宰公遽前曰：「此即錐，故非是本縣鑄造。」子華曰：「何爲？」宰因陰指其題刻曰：「太平興國二年少府。以此知之。」子華顧幕府曰：「縣故正無有是也。」《畫墁録》。

7　宋韓絳行邊，聞夏人至，作書不知落筆處。《古事比》卷三十四。

8　元豐末，治神宗山陵，韓康公尹洛，凡上供之物皆預辦，雖中貴人不敢妄有所求。蓋公之子宗師從洛之賢士大夫游，有所聞，必白公施行之。……先是，神宗靈駕次永安，公迎於郊。朱太妃護駕於後，公亦迎之。太妃還禁中，偶爲宣仁太后言，宣仁怒曰：「韓某先朝老臣，汝安得當望塵之禮？」太妃泣謝。公之名重如此也。《邵氏聞見録》卷十四。

9　見韓億12。

10　韓康公絳子華謝事後，自潁入京看上元。至十六日，私第會從官九人，皆門生故吏，盡一時名德，如傅欽之、胡完夫、錢穆父、東坡、劉貢父、顧子敦，皆在坐。錢穆父知府至晚，子華不悦。坡云：「今日爲本殿燒香人多留住。」坐客大笑。錢形肖九子母丈夫也。方坐，出家妓十餘人，中燕後，子華新寵魯生舞罷，爲游蜂所螫，子華意不甚懌。久之，呼出，持白團扇從東坡乞詩。坡書云：「窗摇細浪魚吹日，舞罷花枝蜂繞衣。不覺南風吹酒醒，空教明月照人歸。」上句記姓，下句書蜂事。康公大喜。坡云：「惟恐他姬厮賴，故云耳。」客皆大笑。《侯鯖録》卷四。《堅瓠庚集》卷一。《宋詩紀事》卷二十一。

11　京師語曰：「宣醫喪命，勑葬破家。」蓋所遣醫官云：某奉勑來，須奏服藥加減次第。往往必令餌其藥，至死而後已。勑葬之家，使副洗手帨巾，每人白羅三匹，它物可知也。元祐中，韓康公病革，宣醫視之，進金液丹，雖暫能飲食，然公老年真氣衰，不能制客陽，竟以薨背。朝廷遣使問後事，病亂中誤諾勑葬，其後子侄辭焉。《孔氏談苑》卷一。

12　見吕惠卿3。

13　見曾布16、17。

14　韓子華、玉汝兄弟相繼命相。未幾，持國又拜門下侍郎，甚有爰立之望。其家搆堂，欲榜曰三相。俄持國罷政，遂請老。東坡聞之曰：「既不成三相堂，可即名二相公廟耳。」《調謔編》。《東皋雜録》。《苕溪漁隱叢話》後集卷二十二。

15　韓子華兄弟皆爲宰相。門有梧桐，京師人以桐木韓家呼之，以别魏公也。子華下世，陸農師作爲挽章云：「棠棣行中排宰相，梧桐名上識韓家。」皆紀其實也。子華，其家呼爲三相公，持國爲五相公。《能改齋漫録》卷十一。《宋稗類鈔》卷六。《宋詩紀事》卷十七。

16　元祐間，士大夫好事者取達官姓名爲詩謎，如「雪天晴色見虹蜺，千里江山遇帝畿，天子手中朝白玉，秀才不肯著麻衣。」謂韓公絳、馮公京、王公珪、曾公布也。《夷堅甲志》卷二。

韓　維

1　宫師諱維，字持國。忠憲公嘗夢巨碑，中有宫師姓名，而爲金字，莫曉所謂，然亦意公必貴也。故公不出應科舉，忠憲公亦不强之，曰：「是兒當自致遠大。」其後公預元祐黨籍，蔡京請徽廟御書群臣姓名而金填之，或謂爲應。《桐陰舊話》。

2　韓持國維寶元間偕兄弟應進士舉，預南省奏名，而下第士子有韓家四子連名之嘲，蓋以其父忠憲公見在政路也。時殿試尚黜落，有司因故黜之。公後遂不復試，而兄弟皆再登第。《清波雜志》卷四。

3　韓持國既以忠憲任爲將作監主簿，少年清修，不復以軒冕爲意。將四十矣，猶未出仕。宋元憲欲薦孔寧極旼，偶觀其詩卷，迺得持國所和篇，誦之大喜，遂捨寧極而薦持國，繇是賜第入館。嘉祐中，與司馬文正、吕正獻、王荆公號爲四友。元祐初，登政府。後坐棄地，入黨籍，謫居均州。遇赦復官，以朝議大夫致仕。年八十四以卒。嘗語其婿王仲弓寔曰：「以昔日受命覃恩上課，計以歲月寄禄，恰及是官，復何憾邪？」《揮麈後録》卷六。

4　陳晉公恕知貢舉，精選文行之士，黜落極衆，省牓纔放七十二人，而韓忠憲公億預在高等。晉公之子楚國公執中，至和中再爲相，薦忠憲之孫宗彦爲館職，故翊世事契爲重。及楚公薨，忠憲之子維爲禮官，謚楚公爲榮靈，而謚議之中尤多詆毁。吕内翰溱常歎斯事，以爲風義之可惜。《東軒筆録》卷十三。

5　神宗開穎邸，英宗命韓魏公擇宫僚，用王陶、韓維、陳薦、孫固、孫思恭、邵亢，皆名儒厚德之士。王陶、韓維，進止有法。神宗内朝，拜稍急，維曰：「維下拜，王當效之。」諸公一日侍神宗坐，近侍以弓樣靴進。維曰：「王安用舞靴？」神宗有愧色，亟令毁去。其翊贊之功如此，故穎邸賓僚號天下選云。《邵氏聞見録》卷三。《宋名臣言行録》後集卷十。

6　王荆公議阿云按問自首法，舉朝紛紛，惟韓持國與公議同。一日晚，見持國歎曰：「此法至近而易知之事，乃與時議如此大異！」持國因曰：「此事維與介甫同，因夜來枕上不能寐，細思之亦有可議也。」荆公歎曰：「此一事安石理會來三十年矣，持國以一夕聰明勝之，不亦難乎！」《默記》卷中。

7　見王安石38。

8　見王安石46。

9　神宗嘗與公論天下事，語及功名，公曰：「聖人功名，因事始見，不可有功名心。」神宗拱手稱善。《宋名臣言行録》後集卷十。

10　韓持國爲〔許昌〕守，每入春，常日設十客之具于西湖，且以郡事委僚吏，即造湖上。使吏之湖門，有士大夫過即邀之入，滿九客而止，輒與樂飲終日，不問其何人也。曾存之常以問公曰：「無乃有不得已者乎？」公曰：「汝少年，安知此！吾老矣，未知復有幾春，若待可與飲者而飲，則吾之爲樂無幾，而春亦不吾待也。」《石林避暑録話》卷一。《澄懷録》卷上。

11　見時彦3。

12　見晏幾道3。

13　韓公持國閒居潁昌，伊川先生常自洛中往訪之，時范右丞叟純禮亦居潁昌。持國嘗戲作詩示二公云：「閉門讀《易》程夫子，清坐焚香范使君。顧我未能忘世味，緑尊紅芰對西曛。」《童蒙訓》卷上。《能改齋漫録》卷十一。《宋稗類鈔》卷四。

14　韓持國與伊川善。韓在潁昌，欲屈致伊川、明道，預戒諸子姪，使置一室，至於修治窗户，皆使親爲之，其誠敬如此。《二程外書》卷十二。

15　韓持國服義最不可得。一日，頤與持國、范夷叟泛舟於潁昌西湖。須臾，客將云：「有一官員上書謁見大資。」頤將謂有甚急切公事，乃是求知己。頤云：「大資居位却不求人，乃使人倒來求己，是甚道理？」夷叟云：「只爲正叔大執。求薦章，常事也。」頤云：「不然，只爲曾有不求者不與，求者與之，遂致人如此。」持國便服。《宋名臣言行録》後集卷十引《程氏遺書》，出《二程遺書》卷十九。

16　見程頤4。

17　孔旼寧極，有道之士也，視文正爲友婿，與忠宣、持國游。持國守許，孔居郊，常具車馬，邀致郡治之養真庵，同衾促膝，快論人間事，久而復歸。一夕大雨，孔告還，持國獨寢庵中，有詩寄云：「雨滴庵上茅，風亂窗前竹。繁聲互入耳，欲寐不得熟。緬懷田舍翁，石徑滑馬足。連山暗秋燈，一路何處宿。」《過庭録》。《宋詩紀事》卷十七。

18　韓持國許昌私第涼堂深七丈，每盛夏猶以爲不可居。常穎士適自郊居來，因問：「郊外涼乎？」持國詰其故，曰：「野人自知無修簷大厦，旦起不畏車馬衣冠之役，胸中復無他念。露顛挾扇持三尺木床，視木陰東摇則從東，西摇則從西耳。」語未竟，持國亟止之曰：「汝勿言，吾心亦涼矣。」《玉澗雜書》。《澄懷録》卷上。《昨非庵日纂》一集卷十九。

19　韓持國雖剛果特立，風節凛然，而情致風流，絶出流輩。許昌崔象之侍郎舊第，今爲杜君章家所有，廳後小亭僅丈餘，舊有海棠兩株，持國每花開時，輒載酒日飲其下，竟謝而去，歲以爲常，至今故老猶能言之。餘嘗於小亭柱間得公二絶句，其一云：「濯錦江頭千萬枝，當年未解惜芳菲。而今得向君家見，不怕春寒雨溼衣。」尚可想見當時氣味。韓忠憲公嘗帥蜀，持國兄弟皆侍行，尚少，故前兩句云爾。其二云：「長條無風亦自動，柔艷著雨更相宜。」漫其後句，曾存之家。《石林詩話》卷上。

20　韓持國晚年守許，崔子厚爲酒官。值韓生辰，獻歌頌褒諛者甚衆，子厚獨以詩警之云：「衣錦榮名雖烜赫，掛冠高節莫因循。」韓得之，再三歎詠，曰：「非君誰爲我言！」於是以太子少師致仕。《過庭録》。

21　富韓公之薨也，訃聞，神宗對輔臣甚悼惜之，且曰：「富某平生强項，今死矣。志其墓者，亦必一强項之人也。卿等試揣之。」已而自曰：「方今强項者，莫如韓維，必維爲之矣。」時持國方知汝州，而其弟玉汝丞相以同知樞密院預奏事，具聞此語，汗流浹背。於是亟遣介走報持國於汝州，曰：「雖其家以是相囑，慎勿許之。不然，且獲罪。」先是，書未到，富氏果以墓志事囑持國，既諾之矣，乃復書曰：「吾平生受富公厚恩，常恨未有以報。今其家見託，義無以辭，且業已許之，不可食言。雖因此獲罪，所甘心也。」卒爲之。初，持國年幾四十，猶未出仕，會富公鎮并州，以帥幕辟之，遂起，其相知如此。《卻掃編》卷上。《何氏語林》卷十三。

22　韓持國爲人凝嚴方重，每兄弟聚話，玉汝、子華議論風生，持國未嘗有一言。《道山清話》。《昨非庵日纂》二集卷十二。

23　韓持國不服涼衫，不變於今。《愛日齋叢鈔》卷五。

24　韓黄門持國典藩，觴客，早食則凛然談經史節義及政事設施，晚集則命妓勸飲，盡歡而罷。雖簿尉小官，悉令登車上馬而去。《清波雜志》卷十。《宋稗類鈔》卷四。

25　韓持國喜聲樂，遇極暑輒求避，屢徙不如意，則卧一榻，使婢執板緩歌不絶聲，展轉徐聽，或頷首撫掌，與之相應，往往不復揮扇。《石林避暑録話》卷二。《何氏語林》卷十一。《宋稗類鈔》卷四。

26　韓少師持國，每酒後好謳柳三變一曲。其一句云：「多情到了多病。」有老婢每聽之輒云：「大官體中每與人别。我天將風雨，輒體中不佳。而貴人多晴致病耶？」《明道雜志》。

韓　縝

1　莊敏公諱縝，字玉汝。初，求字於歐陽文忠公，公以小合幅紙書「玉女」二字送來，莊敏大不樂。明日相見，猶有愠容。文忠公曰：「出處無點水也，君何怪耶？」取筆添女字三點，相與一笑。蓋《詩》中「王欲玉女」但音發作「汝」也。《桐陰舊話》。《疑耀》卷一。《堯山堂外紀》卷四十九。《宋詩紀事》卷十七。《詞林紀事》卷四。

2　韓莊敏少時，與吴沖卿、王禹玉同詣天禄山人卦鋪。二人推莊敏先看命，云：「己未七月九日生。」禹玉驚云：「怎早知珪命？」莊敏云：「此是某命。」又云：「甚時？」莊敏云：「寅時。」禹玉云：「某是午時。」天禄皆云：「極貴。寅時者不作員外郎。」莊敏便作御史丞、臺，爲司封郎中，不作員外郎。三人皆宰相。《猗覺寮雜記》卷下。

3　韓縝爲秦州，以賊殺不辜去官。秦人語曰：「寧逢乳虎，莫逢韓玉汝。」孫臨最滑稽，或問：「莫逢韓玉汝，當以何對？」臨曰：「可怕李金吾。」天下以爲口實。《仇池筆記》卷上。《東坡志林》卷七。《苕溪漁隱叢話》前集卷二十八。《堯山堂外紀》卷四十九。《宋稗類鈔》卷六。《宋詩紀事》卷十七。《詞林紀事》卷四。

4　〔韓縝〕知秦州。指使傅勍夜被酒，誤隨入州宅，縝令軍校以鐵裹杖箠死。勍妻持血衣，撾登聞鼓院以訴，落職，分司南京。秦人語曰：「寧逢乳虎，莫逢玉汝。」其酷如此。《東都事略》卷五十八。

5　元豐初，虜人來議地界，韓丞相名縝自樞密院都承旨出分畫。玉汝有愛妾劉氏，將行，劇飲通夕，且作樂府詞留别。翼日，神宗已密知，忽中批步軍司遣兵爲搬家追送之。玉汝初莫測所因，久之，方知其自樂府發也。蓋上以恩澤待下，雖閨門之私，亦恤之如此，故中外士大夫無不樂盡其力。劉貢父，玉汝姻黨，即作小詩寄之以戲云：「嫖姚不復顧家爲，誰謂東山久不歸。卷耳幸容婉，皇華何啻有光輝。」玉汝之詞，由此亦遂盛傳於天下。《石林詩話》卷上。《堯山堂外紀》卷四十九。《堅瓠己集》卷三。《宋詩紀事》卷十六。

6　〔韓莊敏〕平生嚴毅，令行禁止。罷相之後，出鎮長安。時藩鎮庭參之儀久廢，唯初到日聊一講，韓令五日一爲之，僚吏厭苦。一旦得小詩於屏上，其詞曰：「五日一庭趨，全如大起居。相公南面坐，只是欠山呼。」韓讀竟，略不動色，徐言：「却是我錯了。」於是改令每遇坐廳日則爲之，謗者亦息。人服其臨事不懼，堅彊有決云。《夷堅支志》丁卷一。

7　元祐中，韓丞相玉汝帥長安，修石橋，督責甚峻。村民急于應期，率皆磨石刻以代之，前人之碑盡矣。説者謂石刻之一厄會也。《能改齋漫録》卷十二。《負暄野録》卷上。

8　元祐中，韓相國玉汝帥長安，築通津大石梁，督責有司急，巨石無所出。忽夜夢一文面人自薦曰：「吾可應命。」詰其所來，曰：「吾青州石氏丈人也。居某所，以齊封人辱吾，文面之垢若干年矣。倘起吾泥塗，磨洗吾垢，與今相國任津梁，以濟世之病涉者，非吾之至幸與？」明日，抵某所，果見一穹碣在泥中，楊光遠碑，五代時事。丈之，應所科。磨其刻，輦至津所，柱於津，而梁落成。《湧幢小品》卷十五。

9　韓玉汝平生喜飾厨傳，一飲啖可兼數人。出帥長安，錢穆四行詞云：「喜廉頗之能飲。」玉汝不悦。《邵氏聞見後録》卷三十。

10　韓玉汝丞相喜事口腹，每食必殫極精侈。性嗜鴿，必白者而後食，或以他色者紿之，輒能辨其非。《曲洧舊聞》卷十。《南窗紀談》。《玉芝堂談薈》卷九。

11　韓莊敏丞相嗜食驢腸，每宴客必用之，或至於再三，欲其脆美，而腸入鼎過熟則靡爛，稍失節則堅韌。庖人畏刑責，但生縛驢於柱，才報酌酒，輒旋刺其腹，抽腸出洗治，略置湯中便取之，調劑五味以進。而持紙錢伺於門隙，俟食畢放箸無語，乃向空焚獻焉。在秦州日，一客中席起更衣，自公厨傍過。正見數驢咆頓柱下，皆已刳腸而未即死，爲之悚然。客生於關中，常食此肉，自此遂不復挂口。《夷堅支志》丁卷一。

韓宗武

1　韓康公子宗武文叔，賢而有才。康公有愛妾曰蟾奴，康公身後，家貲鉅萬，妾盡他適。文叔恬然不較，鄉里服焉。《過庭録》。

韓　皓

1　韓皓見素，持國姪孫也，寬仁有度。政和間，宰唐之桐柏。廣武堤決，勢逼都城，患在朝夕，朝廷檄郡縣收刷稻草，爲壅禦計，甚急。時中夏，舊草已盡，新禾未實，上下危懼失措。 桐柏西城有朝廷椿草數十萬，李彦主其事，輒動者，流，不以蔭論，官吏睥睨，莫敢窺。見素呼耆老而告之曰：「今盛夏，新舊不相及，雖嚴督若曹，理難得草。而上危下迫，設如有所隳誤，吾曹何以生爲也？西城所椿，雖有大禁，吾願往取應急，得上寬主憂，下瘳民病，吾被重責無憾。」一境感泣從命。韓徑入西城倉取納，獨先諸所，水患賴平。李彦怒，欲削竄之。諸司知其心，遷延旬日。至秋，鄉民老弱皆晝夜刈生禾補納，西城倉盡爲新草。上責遂緩。見素解官歸許，邑人立亭城北，名曰思韓，歲時相率拜望焉。《過庭録》。

吴待問

1　吴侍郎待問，建安人。其父曰長者，平生惟訓童稚以自晦，里人以其長厚，目爲吴觀音。所生四子：參政育，樞密充，又京、方，並登進士，爲朝臣。諸孫數十，皆京秩。侍郎于京師，遇鄉人至，必命子孫出見而列侍焉。《能改齋漫録》卷十二。

2　見楊億56。

吴　充

1　吴充病贅，仁宗見之掩鼻。既而諭執政者曰：「充病矣。」其後執政進擬差除，不敢公去充，但于姓名下小書「病」字，以是終仁宗世，充罕至京師。一旦神宗即位，充歷踐二府，日在上左右，其贅比舊加大，冗且腥甚，而上不惡焉。則夫命之至也，雖病也，有物蓋之矣。《孔氏談苑》卷三。《識小録》卷二。

2　慈聖光獻皇后嘗夢神人語云：「太平宰相項安節。」神宗密求諸朝臣，及遍詢吏部，無有是姓名者。久之，吴充爲上相，瘰癤生頸間，百藥不瘥。一日立朝，項上腫如拳，后見之告上曰：「此真項安癤也。」《萍洲可談》卷一。《宋稗類鈔》卷五。

3　神宗嘗夢入大府，有植碑，以金填字，曰「宰相項安節」。寤而求之，乃太學生也。慈聖解之曰：「項安節即吴充也。」於是正憲公爲相，頸有瘤焉，而項生布衣至今。《後山談叢》卷三。

4　宰執每歲有内侍省例賜新火冰之類，將命者曰「快行家」，皆以私錢一千贈之。元豐元年除日，神宗禁中忽得吴道子畫鍾馗像，因使鏤板賜二府。吴冲卿時爲相，欲贈以常例。王禹玉曰：「上前未有特賜，此出異恩，當稍增之。」乃贈五千。其後御藥院遂爲故事。明年除日，復賜冲卿，例復授五千，冲卿因戲同列曰：「一馗足矣。」衆皆大笑。《石林燕語》卷五。

5　神宗朝，詔修仁、英兩朝國史。開局日，詔史院賜筵。時吴冲卿爲首相，提舉二府及修史官就席上成詩賦。冲卿唱首云：「蘭臺開史局，玉斝賜君餘。賓友求三事，規摹本八書。汗青裁倣此，衰白盍歸歟。詔許從容會，何妨醉上車。」……可見一時人物之盛。真迹今藏禹玉孫曉處，嘗出以示明清。曉云：「史院賜燕唱和，國朝故事也。」《揮麈後録》卷一。《宋詩紀事》卷十四。

6　蘇子瞻自湖州以言語譏訕下獄。吴充方爲相，一日問上：「魏武何如人？」上曰：「何足道！」充曰：「陛下以堯、舜爲法，薄魏武固宜。然魏武猜忌如此，猶能容襧衡，階下不能容一蘇軾何也？」上驚曰：「朕無他意，祇欲召他對獄，考覈是非耳！行將放出也。」《吕氏雜記》。

7　王荆公與吴沖卿丞相同年同歲，又修婚姻之好。熙寧中，越兩制舊人三十餘輩，用爲三司使、樞密使副。又薦代己爲相。已爲相，沖卿遂擺其跡，欲與荆公異力，薦與荆公論事貶斥之人如吕晦叔、李公擇、程伯淳還朝。又欲稍變新法，及力言荆公家事、荆公兄弟不和事。荆公去而不復召者，沖卿力也。公在金陵熟聞之。……未幾，沖卿薨於位。公作挽詞云「氣鍾舊國山川秀」者，譏其鄉里本建州也。《王公四六話》卷下。

8　故事：宰相薨，駕幸澆奠，褰帷視户，則所陳尚方金器盡賜其家，不舉帷則收去。宰相吴充，元豐間薨於私第，上幸焉，夫人李氏徒跣下堂，叩頭曰：「吴充貧，二子官六品，乞依兩制例持喪，仍支俸。」詔許之。然倉卒白事，不及褰帷。駕興，諸司斂器皿而去，計其所直，與二子特支俸頗相當。《萍洲可談》卷一。

9　歐陽公嘗得一古畫牡丹叢，其下有一猫，未知其精粗。丞相正肅吴公與歐公姻家，一見曰：「此正午牡丹也。何以明之？其花披哆而色燥，此日中時花也，猫眼黑睛如線，此正午猫眼也。有帶露花，則房斂而色澤。猫眼早暮則睛圓，日漸中狹長，正午則如一線耳。」此亦善求古人筆意也。《夢溪筆談》卷十七。《靖康緗素雜記》卷六。《墨客揮犀》卷一。《何氏語林》卷二十二。《佩文齋書畫譜》卷十五。《宋稗類鈔》卷八。

10　吴正憲夫人知識過人，見元祐初諸公進用人才之盛，歎曰：「先公作相，要進用一个好人，費盡無限氣力。如今日用人，可謂無遺才矣。」吴正憲作相時，蓋元豐間也。《紫微詩話》。

11　孔毅甫平仲學士，建中靖國間作吴正憲夫人輓詩云：「贊夫成相業，聽子得忠言。」其子蓋傳正安詩舍人也。傳正有賢行，紹聖初，以左史權中書舍人，欲論事而懼其親老未敢。夫人聞之，屢促其子論列時事，傳正由此遂貶，夫人不以爲恨也。輓詩乃蘇子由作。《紫微詩話》。

王　珪

1　見韓縝2。

2　岐國公王珪在元豐中爲丞相，父準、祖贄、曾祖景圖，皆登進士第。其子仲修，元豐中登第。公有詩云：「三朝遇主惟文翰，十榜傳家有姓名。」注云：「自太平興國以來，四世凡十榜登科。」後姪仲原子耆、仲孜子昴相繼登科，昴又魁天下。《雞肋編》卷中。

3　王禹玉曆仁宗、英宗、神宗三朝，爲翰林學士，其家自太平興國至元豐十榜，皆有人登科。熙寧初，葉尚書祖洽牓，聞喜燕席上和范景仁詩云：「三朝遇主惟文翰，十榜傳家有姓名。」此事他人所無有也。《石林燕語》卷九。

4　見韓琦32。

5　歐公、王禹玉俱在翰苑，立春日當進詩貼子。會温成皇后薨，閣虚不進，有旨亦令進。歐公經營中，禹玉口占便寫，曰：「昔聞海上有三山，煙鎖樓台日月闲。花似玉容長不老，只應春色勝人間。」歐公喜其敏速。禹玉，歐公門生也，而同局，近世盛事。《冷齋夜話》卷二。《臨漢隱居詩話》。《續墨客揮犀》卷四。《苕溪漁隱叢話》前集卷二十八。《宋詩紀事》卷十五。參見歐陽修77。

6　見歐陽修97。

7　見宋仁宗66。

8　王禹玉爲翰苑，治平三年二月十五日，召對蕊珠殿時，賜紫花墩，令坐踰數刻方罷。明年，英廟上仙，珪作挽詞，有云：「曾陪蕊珠殿，獨賜紫花墩。」蓋謂是也。《墨莊漫録》卷四。

9　神廟時，每夕有赤氣見西北隅，如火，至人定後乃滅。人以爲皇子生之祥。故禹玉作《大燕樂詞》云：「未曉清風生殿閣，經旬赤氣照乾坤。」未幾，皇子生，大燕群臣于集英殿。《宋詩紀事》卷十五引《王文正公日録》。

10　熙寧三年，曾宣靖爲昭文相，以疾乞解機政。久之，除守司空、侍中、河陽三城節度使、集禧觀使。王文恭爲内相，當制，進草。神宗讀至「高旗鉅節，遥臨踐土之邦；間館珍臺，獨揖浮丘之袂」，顧文恭笑云：「此句甚熟，想備下多時。」文恭云：「誠如聖訓。」歸語其子仲修云：「吾自聞魯公丐去，即辦此一聯。」歎服上之精鑒如此。《揮麈餘話》卷一。

11　王岐公在翰苑，凡十七八年，三爲主文。常在試闈，戲書考簿後云：「黄州才藻舊詞臣，幾歎門生未有人。自笑晚游金馬客，曾來三鏁貢闈春。」《墨莊漫録》卷十。

12　京師春秋社祭，多差兩制攝事。王僕射珪爲内外制十五年，祭社者屢矣。熙寧四年，復以翰林承旨攝太尉，因作詩曰：「雞聲初動曉驂催，又向靈壇飲福盃。自笑怡怡不辭醉，明年强健更須來。」是冬，遂參知政事。《東軒筆録》卷六。《倦游雜録》。《宋朝事實類苑》卷三十六。

13　岐公在翰苑時，中秋有月，上問：「當直學士是誰？」左右以姓名對。命小殿對設二位，召來賜酒。公至殿側侍班，俄頃女童小樂引步輦至，宣學士就坐。公奏：「故事，無君臣對坐之禮，乞正其席。」上云：「天下無事，月色清美，與其醉聲色，何如與學士論文。若要正席，則外廷賜宴。正欲略去苛禮，放懷飲酒。」公固請不已，再拜就坐。上引謝莊賦、李白詩，稱美其才。又出御製詩示公，公歎仰聖學高妙。每起謝，必敕内侍扶掖，不令下拜。夜漏下三鼓，上悦甚，令左右宫嬪各取領巾裙帶，或團扇手帕求詩。内侍舉牙牀，以金相水晶硯、珊瑚筆格、玉管筆，皆上所用者於公前。來者應之，略不停綴，都不蹈襲前人，盡出一時新意，仍稱其所長，如美貌者必及其容色，人人得其歡心，悉以進呈。上云：「豈可虚辱，須與學士潤筆。」遂各取頭上珠花一朵裝公幞頭，簪不盡者，置公服袖中。宫人旋取針綫縫聯袖口。宴罷，月將西沉，上命撤金蓮燭，令内侍扶掖歸院。……都下盛傳天子請客。《錢氏私志》。《玉芝堂談薈》卷七。《堯山堂外紀》卷五十一。《宋稗類鈔》卷一。《堅瓠丁集》卷二。

14　韓康公、王荆公之拜相也，王岐公爲翰林學士，被召命詞。既授旨，神宗因出手札示之曰：「已除卿參知政事矣。」國朝以來，因命相而遂用草制學士補其處……世謂之「潤筆執政」。《卻掃編》卷上。

15　荆公、禹玉，熙寧中同在相府。一日，同侍朝，忽有虱自荆公襦領而上，直緣其鬚。上顧之笑，公不自知也。朝退，禹玉指以告公，公命從者去之，禹玉曰：「未可輕去。輒獻一言，以頌虱之功。」公曰：「如何？」禹玉笑而應曰：「屢游相鬚，曾經御覽。」荆公亦爲之解頤。《遯齋閒覽》。《墨客揮犀》卷四。《堯山堂外紀》卷五十一。《疑耀》卷四。《宋稗類鈔》卷六。《堅瓠丙集》卷三。

16　熙寧中年，王禹玉丞相奏亡妻慶國夫人鄭氏臨終遺言，乞度爲女真。勑特許披戴，賜名希真，仍賜紫衣，號沖静大師。《倦游雜録》。《宋朝事實類苑》卷四十三。

17　見王雱8。

18　〔熙寧九年〕修國史，開局日賜李廷珪墨，子承晏「笏挺」、「雙脊龍」，張遇丸墨，澄心堂紙。及對，上曰：「禁中自此少矣，宜寶之。」王岐公爲相，先留數丸，笑曰：「所謂搯尖。」《魏公譚訓》卷二。

19　〔王珪禹玉〕在相位無所建明，人目爲「三旨」：於上前曰取聖旨，曰領聖旨，退謂吏則曰已得旨。《直齋書録解題》卷十七。

20　見蘇軾71。

21　見蘇軾103。

22　元豐初，蔡確排吴充罷相，指王珪爲充黨，欲并逐之。珪畏確，引用爲執政。時珪獨相久，神宗厭薄之，珪不悟。確機警，覺之，一日密問珪曰：「近上意於公厚薄何如？」珪曰：「無他。」確曰：「上厭公矣！」珪曰：「奈何？」確曰：「上久欲收復靈武，患無任責者。公能任責，則相位可保也。」珪喜謝之。適江東漕張琬有違法事，帝語珪欲遣官按治，珪以帝意告都檢正俞充。充與琬善，以書告琬。琬上章自辯，帝問珪曰：「張琬事唯語卿，琬何從知？」珪以漏上語，退朝甚憂，召俞充問之，充對以實。珪曰：「某與君俱得罪矣。然有一策，當除君帥環慶，亟上取靈武之章，上喜之可免。」乃除充待制，帥環慶，充果建取靈武之章。未幾，充暴卒，以高遵裕代之。有旨以遵裕節度五路大兵，爲靈武之役。……夏人大集，決黄河水以灌我師，凍餒沉溺不戰而死者十餘萬人。遵裕狼狽以遁。……推其兵端，由王珪避漏泄上語之罪所致。《邵氏聞見録》卷十三。

23　見蔡確19。

24　元豐既行官制，準唐故事，定宰相上事儀，以御史中丞押百官班，拜於階下，宰相答拜於阼階上。時王禹玉除左僕射，蔡持正右僕射，神宗命即尚書省行之。二人力辭，帝不可，曰：「既以董正治官，不得不正其名分於始，此國體，非爲卿設也。」二人乃受命。時元厚之已致仕居吴，以詩賀王禹玉，有「前殿聽宣中禁制，南宫看集外朝班。星辰影落三階下，桃李陰成四海間」之句，時最爲盛事。自是相繼入相者，皆不復再講此禮，信不可常行也。《石林詩話》卷下。

25　元豐中，裕陵以元夕御樓，宰臣、親王觀燈，有御製，令從臣和進。王禹玉爲左相，蔡持正爲右相。蔡密叩王云：「應製上元詩，如何使事？」禹玉曰：「鼇山鳳輦外，不可使。」章子厚時爲黄門侍郎，面笑之，云：「此誰不知。」十七日登對，裕陵獨賞禹玉詩，云：「妙於使事。」詩云：「雪消華月滿仙臺，萬燭當樓寶扇開。雙鳳雲中扶輦下，六鼇海上駕山來。鎬京春酒霑周燕，汾水秋風陋漢才。一曲昇平人共樂，君王又進紫霞杯。」是夕以高麗進樂，又添一杯。《侯鯖録》卷二。《孔氏談苑》卷四。《苕溪漁隱叢話》前集卷二十八。《貴耳集》卷上。《宋詩紀事》卷十五引《韻語陽秋》。《黄嬭餘話》卷八。

26　王相珪當國，有故人至政事堂，公問勞甚厚。其人宦游不遂，有憔悴可憐之色。時用郊恩改章服，公曰：「吾友蹇連歲久，且喜近錫章服。」故人笑曰：「某舊著緑時，只是清貧，自著緋後，轉更赤窮。」諸公哄堂，爲之絶倒。《高齋漫録》。

27　王禹玉詩，世號至寶丹，以其多使珍寶，如黄金必以白玉爲對。有人云：「詩能窮人，且試强作富貴語看如何？」其人數日搜索，方止得一聯：「脛挺化爲紅玳瑁，眼睛變作碧琉璃。」爲之絶倒。《王直方詩話》。《類説》卷五十七。《苕溪漁隱叢話》前集卷二十六。《宋稗類鈔》卷六。

28　王岐公詩喜用金玉珠璧，以爲富貴，而其兄謂之「至寶丹」。《後山詩話》。《宋詩紀事》卷十五引《瀛奎律髓》。

29　見文彦博43。

30　王禹玉作《龐潁公神道碑》，其家送潤筆金帛外，參以古書名畫三十種，杜荀鶴及第時試卷，亦是一種。《石林燕語》卷十。《宋稗類鈔》卷八。

31　見韓絳13。

32　王禹玉既亡，有無名子作詩嘲之云：「太師因被子孫煎，身後無名只有錢。喏喏咥翻王介甫，奇奇噷動宋昭宣。嘗言井口難爲戲，獨坐中書不計年。東府近來無土地，便應正授不須權。」其家經府指言是張山人作。府中追張山人至，曰：「你怎生作詩嘲他大臣。」張山人曰：「某自來多作十七十六字詩，似恁着題詩某吟不得。」府尹笑而遣之。《王直方詩話》。《類説》卷五十七。《苕溪漁隱叢話》前集卷二十八。《堯山堂外紀》卷五十一。《堅瓠癸集》卷一。《宋詩紀事》卷九十六。

王仲薿

1　王仲薿，字豐父，岐公暮子。有風采，善詞翰，四六尤工，以名字典郡。政和末，爲中大夫，守會稽，頗著績效。如乾湖爲田，導水入海是也。童貫時方用事，貫苦脚氣，或云楊梅仁可療是疾，豐父裒五十石以獻之，纔可知矣。……建炎初，知袁州。虜人寇江西，坐失守削籍，與馬子約皆寓居永嘉。豐父兄仲山同時牧臨川，以城降坐廢。子約酒酣，戲之云：「平原太守，吾兄也。」後秦會之再入相，會之，仲山婿也。豐父以啓懇之云：「黄紙除書，久無心於夢寐；青氊舊物，尚有意於陶鎔。」會之爲開陳，詔復元官。奉祠放行。……年八十餘卒。《揮麈餘話》卷二。

2　〔童〕貫欲自謂韓魏公之出子，數以言動吏部侍郎韓粹彦。粹彦毅然曰：「先公平昔無兹事。」於是王仲薿者久依貫，聞是語而自詣貫識之，以爲珪之子也。貫大喜，故王氏於政和以後恩數乃褒詔，悉貫之力。《三朝北盟會編》卷五十二。

蔡　確

1　蔡持正少於泗州道中山寺讀書，僧厭其久。書舍有竹，書一絶壁間云：「窗前翠竹兩三竿，瀟灑風吹滿院寒。常在眼前君莫厭，化成龍去見應難。」已有宰相氣味。蔡作相，其詩尚存。《遇庭録》。

2　蔡持正居宛邱，一日雪作，與里人黄好謙游一倡家，入門見其肴醴特盛。他時有美少年青巾白裘據席而坐，蔡、黄方引去，少年亟俾倡邀二公，欣然就席。酒酣，少年顧持正曰：「君正如李德裕。」顧黄曰：「君俟此公貴，憑藉亦顯。」語畢，少年亦引去。二公叩倡何人也，倡曰：「朝來齎錢具飲，亦不知誰氏也。」後如其言。持正爲侍御史，薦黄爲御史云。《隨手雜録》。

3　蔡新州確、黄大夫好謙爲陳諸生，聞楊山人之善相人也，過使相之，曰：「蔡君宰相也，似丁晉公，然丁還而君死也。黄君一散郎爾，然家口四十，則蔡貶矣。」元豐末，蔡爲相，黄由尚書郎出爲蔡州，過蔡而别，問其家，曰：「四十口矣。」蔡大駭曰：「楊生之言驗矣！」其後有新州之禍。《後山談叢》卷二。

4　〔蔡〕持正年二十許歲時，家苦貧，衣服稍敝。一日與郡士人張湜師是同行，張亦貧儒也。俄有道人至，注視持正久之，因謾問曰：「先生能相乎？」曰：「然。」又問曰：「何如？」曰：「先輩狀貌極似李德裕。」持正以爲戲己，因戲問曰：「爲相乎？」曰：「然。」「南遷乎？」曰：「然。」復相師是，曰：「當爲卿監，家五十口。」時指持正云：「公當死矣。」道人既去，二人大笑曰：「狂哉！道人以吾二人貧儒，故相戲耳。」後持正謫新州，凡五年。一日，得師是書云：「以爲司農無補，然闔門五十口，居京師食貧，近蒙恩守汝州。」持正讀至此，忽憶道人之言，遂不復讀。數日得疾而卒。《嬾真子録》卷三。《宋稗類鈔》卷一。

5　陳州有顓頊廟。狄青知州日，夢廟中有榜，題曰「宰相蔡確」。確是時方爲舉人，青訪知姓字，召見之，語以所夢，云善自愛。確後果相神宗皇帝。《孔氏談苑》卷二。

6　蔡忠懷確持正，少年嘗夢爲執政。仍有人告之曰：「竢汝父作狀元時，汝爲執政也。」持正覺而笑曰：「鬼物乃相戲乎？吾父老矣，方致仕闲居。乃云作狀元，何也？」後持正果作執政。一日侍殿上，聽唱進士第，狀元乃黄裳也。持正不覺失驚，且歎夢之可信也。持正父名黄裳，乃泉州人。《嬾真子録》卷三。《夷堅支志》癸卷十。《宋稗類鈔》卷一。

7　見陳執中23。

8　蔡丞相持正爲府界提舉日，有人夢至一官居，堂宇高邃，上有具袞冕而坐者四人，傍有指謂之曰：「此宋朝宰相次第所坐也。」及仰視之，末乃持正也。既寤，了不解。至公有新州之命，始悟過嶺宰相盧、寇、丁，至公爲四也。《春渚紀聞》卷一。《甲申雜記》。《宋稗類鈔》卷一。

9　元豐末，中書檢正官王陟臣希叔，一夕輒夢東華門外有天部儀衛一金朱車，訊云：「宋朝第四宰相。」再訊之，云：「丁丑人。」希叔蓋生丁丑，喜而前瞻，見車上一金字牌，乃清源蔡確持正也，同生丁丑。元豐己未入參大政，辛酉登右揆，乙丑爲首台，元祐戊辰以謫官守安陸。嘗吟詩，言者以爲謗訕，貶英州别駕，新州安置，竟不還。識者以本朝宰相南行者，自盧、寇、丁至蔡，乃第四矣。《麈史》卷中。

10　蔡確持正始爲京兆府司理參軍，會韓子華建節出鎮，初到設燕，蔡作口號，有「儒苑昔推唐吏部，將壇今拜漢將軍」之句，公喜薦之，改京秩。元豐中，致位宰相。元祐初，責知安州，後圃有浮雲樓，樓下臨沄河，嘗賦十詩，有「葉底出巢黄口鬧，溪邊逐隊小魚忙」之句。又一絶云：「矯矯名臣郝甑山，忠言直節上元間。釣臺蕪没知何處，歎息斯公撫碧灣。」時宣仁聖烈皇后聽政，知漢陽軍吴處厚皆注釋以進，坐謗訕貶新州而死。其始終盛衰皆以詩句，亦可異也。《雞肋編》卷下。

11　蔡忠懷公持正爲某州司理日，韓康公宣撫陝右河東，道出其境，太守具宴，委蔡撰樂語口號，一聯云：「文價早歸唐吏部，將壇今拜漢淮陰。」康公極喜，請相見。觀其人物高爽，議諭不凡，謂群將曰：「蔡司理非池中物。」因相與薦之改秩，已而薦與弟持國。時持國知開封府，初置八廂，乃辟爲都廂。暇日相見，頗加禮接，後已舉爲府曹。持國既入翰苑，劉彦尹京，趨上幕府階墀，持正獨否。劉大怒，奏聞。得旨取勘，持正不答，乞移棘寺，乃供狀云：「京朝官著令無階墀，蓋太宗、真宗爲牧時講此禮。今輦轂之下，比肩事主，雖故事，不可用，而開封府尚仍舊例，未當。」大理卿求對，特袖蔡所供呈奏。裕陵喜曰：「蔡確知典故，何得作幕府？可除館職。」到館，復進《百官圖》，識者云：「此生看看待作宰相。」久之果然。《西塘集耆舊續聞》卷十。《清波雜志》卷十一。

12　汪輔之登第，熙寧中，爲職方郎中、廣南轉運使。蔡持正爲御史知雜，摭其謝上表有「清時有味，白首無能」，以謂言涉譏訕，坐降知虔州以卒。有文集三十卷，行於世。後數年興東坡之獄，蓋始於此，而持正竟以詩譴死嶺外。《揮麈後録》卷六。

13　王荆公再罷政事，吴丞相充代其任。時沈括爲三司使，密條常平役法之不便者數事，獻于吴公。吴公得之，袖以呈上，上始惡括之爲人。而蔡確爲御史知雜，上疏言：「新法始行，朝廷恐有未便，故諸路各出察訪，以視民之願否。是時沈括實爲兩浙路察訪使，還，盛言新法可行，百姓悦從，朝廷以其言爲信，故推行無疑。今王安石出，吴充爲相，括乃徇時好惡，詆毁良法，考其前後之言，自相背戾如此。況括身爲近侍，日對清光，事有可言，自當面奏，豈可以朝廷公議私於宰相，乃挾邪害正之人，不可置在侍從。」疏奏，落括翰林學士、知制誥，以本官知宣州。《東軒筆録》卷六。

14　蔡確鞫相州獄，朝士被繫者，確令獄卒與之同室而處，同席而寢，飲食旋溷，共在一室。置大盆於前，諸家饋食者，羹飰餅餌，悉投其中，以杓攪匀而分飼之。累旬不問，幸得其問，無罪不承。《温公瑣語》。《邵氏聞見録》卷十三。

15　見王珪22。

16　見司馬光66。

17　元豐四年，官制書成，神宗自禁中帖定圖本出，先謂宰輔曰：「官制將行，欲取新舊人兩用之。」又曰：「御史大夫非司馬光不可。」蔡確進曰：「國是方定，願少遲之。」王珪亦助之。又有旨：范純仁、李常除太常少卿，珪、確奏曰：「純仁已病，止用李常。」後純仁弟純粹自京東提舉常平移陝西轉運判官，上殿，帝問：「純仁無恙？」純粹曰：「臣兄純仁無恙。」帝方悟。時純仁爲西京留臺，尋除直龍圖閣、知河南府，擢慶陽帥。珪、確知帝欲用之，故不令入朝。嗚呼！王珪、蔡確者不能將順神宗美意，取新舊人兼用之，遂起朋黨之禍，蓋其罪大矣。《邵氏聞見録》卷十一。

18　蔡持正罷相知陳州，只帶本官、觀文殿大學士，除張蓋許同使相，餘無恩數。自上章七日而得請，自謂受遺策，立有大勳勞，不甚樂。已，輔臣請其不進官之由，乃曰：「人言甚衆，所以爾也。」《月河所聞集》。

19　蔡持正既孤居陳州，鄭毅夫冠多士，通判州事，從毅夫作賦。吴處厚與毅夫同年，得汀州司理，來謁毅夫，間與持正游。明年，持正登科，寖顯於朝矣。……持正登庸，處厚乞憐頗甚……然持正終無汲引之意。是時王、蔡並相，禹玉薦處厚作大理寺丞。會尚書左丞王和甫與御史中丞舒亶有隙。元豐初改官制，天子勵精政事，初嚴六察。亶彈擊大吏，無復畏避，最後糾和甫尚書省不用例事，以侵和甫。和甫復言亶以中丞兼直學士院，在官制既行之後，祗合一處請給，今亶仍舊用學士院厨錢蠟燭爲贜罪。亶奏事殿中，神宗面喻亶，亶力請付有司推治，詔送大理寺。……處厚在大理 ，適當推治。……當處厚執議也，持正密遣達意救亶，處厚不從。……而持正大怒處厚小官規動朝聽，離間大臣。欲黜之，未果。會皇嗣屢夭，處厚論程嬰、公孫杵臼存趙孤事，乞訪其墳墓。神宗喜，禹玉請擢處厚館職。持正言反覆小人，不可近。禹玉每挽之，憚持正輒止，終神宗之世不用。哲宗即位，禹玉爲山陵使，辟處厚掌牋表。禹玉薨，持正代爲山陵使，首罷處厚。山陵畢事，處厚言嘗到局，乞用衆例遷官，不許，出知通利軍。後以賈種民知漢陽軍，種民言母老不習南方水土，詔與處厚兩易其任。處厚詣政事堂言：「通利軍人使路已借紫矣，改漢陽則奪之，一等作郡，請仍舊。」持正笑曰：「君能作真知州，安用假紫邪！」處厚積怒而去。其後，持正罷相守陳，又移安州。有静江指揮卒當出戍漢陽，持正以無兵，留不遣，處厚移文督之。持正寓書荆南帥唐義問固留之，義問令無出戍。處厚大怒曰：「汝昔居廟堂，固能害我，今貶斥，同作郡耳，尚敢爾耶！」會漢陽僚吏至安州者，持正問處厚近耗，吏誦處厚《秋興亭》近詩云：「雲共去時天杳杳，雁連來處水茫茫。」持正笑曰：「猶亂道如此。」吏歸以告處厚，處厚曰：「我文章，蔡確乃敢譏笑耶！」未幾，安州舉子吴擴自漢江販米至漢陽，而郡遣縣令陳當至漢口和糴。吴袖刺謁當，規欲免糴，且言近離鄉里時，蔡丞相作《車蓋亭》十詩，舟中有本，續以寫呈，既歸舟，以詩送之。當方盤量，不暇讀，姑置懷袖。處厚晚置酒秋興亭，遣介亟召當，當自漢口馳往。既解帶，處厚問：「懷中何書？」當曰：「適一安州舉人遺蔡丞相近詩也。」處厚亟請取讀，篇篇稱善而已，蓋已貯於心矣。明日，於公宇冬青堂箋注上之。後兩日，其子柔嘉登第，授太原司户。至侍下，處厚迎謂曰：「我二十年深仇，今報之矣。」柔嘉問知其詳，泣曰：「此非人所爲。大人平生學業如此，今何爲此？將何以立於世？柔嘉爲大人子，亦無容迹於天地之間矣。」處厚悔悟，遣數健步剩給緡錢追之，馳至進邸，云邸吏方往閤門投文書，適校俄頃時爾。《揮麈三録》卷一。

20　蔡確拜左僕射，其弟碩贜敗，確謫守安州。夏日登車蓋亭十絶句，知漢陽軍吴處厚箋注以聞，其略云：「五篇涉譏諷。『何處機心驚白鳥，誰人怒劍逐青蠅』，以譏讒譖之人。『葉底出巢黄口鬧，波間逐隊小魚忙』，譏新進用事，别無謗訕君上。『睡起莞然成獨笑』，方今朝廷清明，不知確獨笑何事？『矯矯名臣郝甑山，忠言直節上元間』，按郝處俊安陸人，封甑山公，唐高宗欲遜位天后，處俊上疏……諫此事，正在上元三年，即上元間也。皇太后垂簾，遵用章獻、明肅故事，確指武后以比太母。……『沈沈滄海會揚塵』，謂人壽幾何，尤非佳語。」宣仁盛怒，令確分析，終不自明。……持正坐貶新州。《古今事文類聚》前集卷三十一。《堯山堂外紀》卷五十一。《宋詩紀事》卷二十二。

21　初，吴處厚箋蔡持正詩進于朝，邸官已傳本報之，凡進入三日而寂無聞。執政因奏事禀于簾前，宣仁云：「甚詩？未嘗見也。」執政云：「已進入，未降出。」簾中云：「待取看。」至午間，遣中使語執政曰：「已降出矣。」三省皆云不曾承領，上下疑之。明日，乃在章奏房，與通封常程文字共爲一複，蓋初進入亦通封也。明日，進呈，殊不怒色，但云：「執政自商量。」繼而處厚復有疏，執政請送蔡確分析，諫官吴安詩、劉安世論列。而分析未上間，會梁燾自潞州召爲諫議大夫，至京，曰：「比過河陽，邢恕極論蔡確有策立勳，社稷臣也。」同諫官以恕之言論之，日益切直，宣仁始怒焉，泣諭執政曰：「當時誰曾有異議，官家豈不記得？但問他太妃。」遂擬蔡相謫命，執政議太常少卿、分司南京。議未決，會分析至，確盛言有策立之勳。諫官繼登論之益苦。明日，執政對，簾中忽語曰：「蔡確可英州别駕，新州安置。」諸公驚退，悉力開陳，久之，劉莘老曰：「蔡確母老。」引柳宗元乞與劉禹錫换播州事。吕微仲曰：「蔡確，先帝大臣，乞如劉摯所論，移一近裏州郡。」簾中曰：「山可移，此不可移也。」范堯夫揖王正仲，留身論之，意不解。……已而堯夫、正仲與不論確事臺官皆罷去。初，處厚繳詩至京，莘老嘗問予曰：「如何施行？」餘曰：「此難行，前日諸公自罪李定以詩罪人矣。」莘老曰：「豈可已乎？」餘曰：「一則收殺，一則劄與蔡確知。」堯夫亦以見問，餘語如前。堯夫曰：「吾弟更語莘老，曰『次第須謫，重則分司，輕則小州』。」餘曰：「必若謫之，當與處厚竝命，此風不可長也。」後一日，莘老召餘入密室，見其顔色慘怛，曰：「九重之内，安知有英州、新州？此必有博士。」又曰：「今日進呈，此老斥駡，却不入來。」指文潞公也。餘意以莘老賣潞公，遂往見潞公，問餘曰：「近事如何？」餘答曰：「蔡確，外議以謂過當。」潞公聲色皆厲曰：「見無禮於其君者，如鷹鸇之逐鳥雀。」又曰：「曾見司馬康否？」餘曰：「見之。」潞公曰：「前日被旨召梁燾、司馬康，與執政面問邢恕語言。梁燾言與司馬康同坐，聞恕言蔡確社稷臣事。康乃曰：『不聽得。』燾曰：『時第三杯矣。』康曰：『時飢貪食肚羹，不聽得。』康如此不肖耶！」餘曰：「司馬康，温公子也。温公，道德人也。康不證人於罪，真肖矣。」潞公即索湯，餘引去，始知莘老之言不妄。《隨手雜録》。

22　哲宗嗣統，宣仁權同聽斷。蔡持正以故相典安陸，暇日偶作小詩數篇。朝散郎吴處厚守漢陽，鄰封也。平日深嫌蔡秉政時不相推引，購得詩本，輒以己意曲加注釋，以爲意在怨訕，如其私説，飛驛上聞。禍起不測，遂竄嶺外。時上相吕大防等居輔弼之地，皆緘默顧忌，無所論辯，奉行而已。惟右揆范堯夫奏疏理列，又與王正仲簾前再三爲之辯解，不克回已行之制，而二公亦各罷去，天下士論靡不賢其人也。《珍席放談》卷下。

23　蔡確守安州，夏日登車蓋亭，作十絶句，爲吴處厚箋注，得罪調新州，其間一絶云：「公事無多客亦稀，朱衣小吏不須隨。溪潭直上虚亭裏，卧展柴桑處士詩。」殊有闲適自在之意。《苕溪漁隱叢話》前集卷六十。《宋詩紀事》卷二十二。

24　蔡忠愍既以詩得罪，遂以言爲戒。其往新州，止擕一愛妾，號琵琶姐。又蓄一鸚鵡，甚慧。每呼其妾，亦不言，止擊小鐘，鸚鵡聞之，即傳呼琵琶姐。未幾，其妾瘴癘而死，自是不復擊鐘。一日因聖節開啟，遂服冠裳，而帶尾誤擊鐘有聲，鸚鵡遂呼琵琶姐，公大感愴，因賦詩云：「鸚鵡聲猶在，琵琶事已非。堪傷江漢水，同去不同歸。」自是鬱鬱成病，以致不起。《雞肋編》卷下。《侯鯖録》卷二。《堯山堂外紀》卷五十一。《宋稗類鈔》卷八。《宋詩紀事》卷二十二。

25　歐陽大春，湖南人，元祐初爲廣州幕官。嘗夢入一僧舍，稍新潔，有大榜題其西室曰：「宰相蔡確死于此室。」既寤，不曉其旨。時持正尚在相位。未幾，聞外補，而大春以漕檄權知新州。一日，入僧舍，宛然夢中所見。又有西室，亦如夢也。方歎息與同官言之。未幾，持正責新州。州無它僧寺，竟居於此寺，而所卒之地，悉如前夢。又何異也。《默記》卷上。參見劉摯8。

26　見劉摯7。

27　劉貢父呼蔡確爲「倒懸蛤蜊」，蓋蛤蜊一名「殻菜」也。確深銜之。《邵氏聞見後録》卷三十。《古事比》卷二十。

蔡　懋

1　蔡懋爲馮公京之婿。馮薨於位，泰陵車駕臨奠，懋衰絰雜於馮氏子弟間，厲聲呼曰：「陛下，臣父屈死。」上驚愕，問之，乃懋。自是知持正之冤而惜其死。《高齋漫録》。

2　蔡確之子懋，宣和末爲同知樞密院事。因奏事，言及確南遷時事，云：「蘇軾有章救先臣確，臣家嘗傳録。」因袖出章進上。上皇云：「蘇軾無此章。軾在哲宗朝所上章，哲宗以一旋風册子手自録次，今在宫中，無此章也。」懋悵然而退。《退齋筆録》。《蓼花洲閒録》。

趙　抃

1　會稽山爲東南巨鎮，周廻六十里，北出數壠，葬者紛紛，得正壠者趙、陸二祖墳而已。二墳同一山，下瞰鑑湖，湖外有山，横抱如几案，案外尖峯名梅李尖，地里家謂之筆案。陸氏葬後六十年生孫佃，爲尚書左丞。趙氏葬八十年生曾孫抃，爲太子太師。自是陸公贈太保，趙公贈少保。《泊宅編》十卷本卷二，又三卷本卷上。

2　趙清獻公未第時，鄉之户家陳氏，延之教子，其母歲與新履。公鄉薦，陳厚贐其行。……一舉及第，仕寢顯。陳之子後因人命事繫獄，或曰：「爾家昔作館趙秀才，今顯宦於朝，可以爲援。」陳乃謀諸婦，婦曰：「翁當親行，我仍製履送之。」翁至汴，閽人不爲通。翁俟朝回，揖於馬前，公命之入，即送其履。公持而入，良久，乃濯足穿以出。叩其來意，翁言其故，公曰：「且留書院。」經旬餘，不答所言，乃申之，唯唯而已。月餘告歸，公曰：「且寬心。」兩閲月，公以翁家問示之，其子已貸命矣。公但使親僕至衢，日送飯獄中，主者聞之，得從末減。《庶齋老學叢談》卷四。

3　趙清獻初入京赴試，每經場務，同行者皆欲隱税過，清獻不可以，謂爲士人已欺官，况他日在仕路乎？竟税之。《北窗炙輠録》卷上。

4　〔趙抃〕爲武安軍節度推官。 民有僞造印者，吏皆以爲當死，公獨曰：「造在赦前，而用在赦後。赦前不用，赦後不造，法皆不死。」遂以疑讞之，卒免死，一府皆服。《蘇軾文集》卷十七《趙清獻公神道碑》。《名臣碑傳琬琰集》上卷八。《仕學規範》卷十七。《折獄龜鑑》卷四。

5　趙清獻公通判泗州，泗守昏不事事，監司欲罷遣之，公獨左右其政，而諱其所以然，使若權不己出者，守得以善罷。《仕學規範》卷二十二。《言行龜鑑》卷二。

6　〔趙抃〕爲殿中侍御史，彈劾不避權倖，京師號「鐵面御史」。《東都事略》卷七十三。《名臣碑傳琬琰集》上卷八。《仕學規範》卷十七。《自警編》卷四。《言行龜鑑》卷六。《堯山堂外紀》卷四十七。《玉芝堂談薈》卷七。

7　至和中，范景仁爲諫官，趙閲道爲御史，以論陳恭公事有隙。熙寧中，介甫執政，恨景仁，數訐之於上，且曰：「陛下問趙抃，即知其爲人。」他日，上以問閲道，對曰：「忠臣。」上曰：「卿何以知忠？」對曰：「嘉祐初，仁宗違豫，鎮首請立皇嗣以安社稷，豈非忠乎？」既退，介甫謂閲道曰：「公不與景仁有隙乎？」閲道曰：「不敢以私害公。」《涑水記聞》卷十四。《宋朝事實類苑》卷十七。《宋名臣言行録》後集卷五。《自警編》卷四。《厚德録》卷二。《何氏語林》卷十三。《昨非庵日纂》二集卷十。《宋稗類鈔》卷三。

8　趙清獻爲御史，力攻陳恭公，范蜀公知諫院，獨救之。清獻遂併劾蜀公黨宰相，懷其私恩。蜀公復論御史以陰事誣人，是妄加人以死罪，請下詔斬之，以示天下。熙寧初，蜀公以時論不合求致仕，或欲遂謫之，清獻不從。或曰：「彼不嘗欲斬公者耶？」清獻曰：「吾方論國事，何暇恤私怨。」方蜀公辯恭公時，世固不以爲過，至清獻之言，聞者尤歎服云。《石林燕語》卷七。

9　趙閲道爲成都轉運使，出行部内，唯一琴一鸖，坐則看鸖鼓琴。嘗過青城山，遇雪，舍於逆旅。逆旅之人不知其使者也，或慢狎之，公頽然鼓琴不問。《夢溪筆談》卷九。《墨客揮犀》卷十。《何氏語林》卷十四。《古事比》卷三十七。

10　〔趙抃〕知成都府。抃前使蜀時，言蜀人有以妖祀聚衆爲不法者，其首既死，其爲從者宜特黥配。及爲成都，適有此獄，其人皆懼，意抃必盡用法。抃察其無他，曰：「此特坐樽酒至此耳。」刑其爲首者，餘皆釋去，蜀人歡服。《東都事略》卷七十三。

11　趙清獻帥蜀日，有妓戴杏花，清獻喜之，戲謂之曰：「頭上杏花真可幸。」妓應聲曰：「枝間梅子豈無媒？」趙益喜，夜謂直宿老兵曰：「汝識某妓所居乎？」曰：「識之。」曰：「爲我呼來。」去幾二鼓，不至。復令人速之，旋又令止之。老兵忽自幕後出，公怪問之，兵曰：「某度相公不過一个時辰，此念息矣。雖承命，實未往。」《青泥蓮花記》卷十二引鄭景望《紀聞》。《堯山堂外紀》卷四十七。《昨非庵日纂》一集卷十三。《宋稗類鈔》卷三。

12　張忠定帥蜀時，擇良家處子十人，執浣濯紉綴之役。張始不肯用，既而恐不便於後人，遂留之執事。偶悦一姬，中夜心動而起，繞屋而行，但云：「張詠小人，張詠小人。」後趙清獻繼之，慕其風，然己不敢親近，置之他所，有宴集則呼之。一日，偶喜其中一人，酒罷留之外舍。公先入宅，曰：「俟來呼汝則入。」女不勝喜。孔目官以下皆通名謁見，求庇覆矣。公入不出，或覘之，則周行室中，連聲自叱其名曰：「趙抃不得無禮。」如是一時頃，乃呼吏云：「適間女子，可支錢五百千，明日便令嫁人。」毛義夫云：「清獻公既留此女，入而濯足，且將復出。天大寒，熾炭，命老兵持盆水至，忽舉盆澆炭上，煙火飛揚滿室。公悟，乃遣女去。」《宋稗類鈔》卷三。

13　趙參政抃悦道，初好神仙術。在成都，有僧上詩云：「須向維摩頂上行。」悦道遂悟。後有道士獻紫金盂，悦道拒不受，道士求金三兩易之。悦道曰：「吾以三兩凡金换奇金，不可。」在青州，有何郎中，相傳晉時人，公招之至，則鬚髮皓白，肌膚如槁木，龍鍾幾不能步，而飲啖自若。悦道憫其羸，使兩吏扶掖而出，至門外，則行步如飛。吏還報，悦道大駭，使健步追之，已失所在。悦道後歸鄉里，一日，忽遍辭親友，其子怪其形色異常，問後事，悦道厲聲斥之，少頃，趺坐而化。《孫公談圃》卷上。

14　韓魏公自外上章，曆數王荆公新法害天下之狀，神宗感悟，諭執政亟罷之。荆公方在告，乞分司。趙清獻公參政事，曰：「欲俟王安石出，令自罷之。」荆公既出，疏駮魏公之章，持其法益堅，卒至敗亂天下。識者於清獻公有遺恨焉。《邵氏聞見後録》卷二十一。

15　見王安石54。

16　見王安石58。

17　〔趙抃〕以資政殿大學士知杭州。細民聞抃寬大，多駢聚爲盜，抃捕獲其情重者，黥配他州，法禁嚴肅，盜遂遁去，境内以清。《西湖游覽志餘》卷七。

18　趙清獻平生留意釋氏，嘗參圓照，所至以寬慈爲治。晚歲自鄉里宫祠起知杭州。杭人以其鄰邦大老，又素長者，頗喜其來，父老出數百里迓之。既至，治以嚴肅，不可忤犯，鞭扑無所容貸，官吏不少假借。杭人大失望，不知公意如何。或曰：「亦如王肅三返。」《魏公譚訓》卷五。

19　趙清獻公以清德服一世，平生畜雷氏琴一張，鶴與白龜各一，所向與之俱。始除帥成都，蜀風素侈，公單馬就道，以琴、鶴、龜自隨。蜀人安其政，治聲藉甚。元豐間，既罷政事守越，復自越再移蜀，時公將老矣。過泗州渡淮，前己放鶴，至是復以龜投淮中。既入見，先帝問：「卿前以匹馬入蜀，所琴、鶴，廉者固如是乎？」公頓首謝。故其詩有云「馬尋舊路如歸去，龜放長淮不再來」者，自紀其實也。《石林詩話》卷上。《苕溪漁隱叢話》前集卷二十八。《堯山堂外紀》卷四十七。《宋詩紀事》卷十一。

20　趙清獻公初任成都，一龜一鶴以行，其再任也，屏去龜鶴，止一蒼頭執事。張公裕學士送以詩云：「馬諳舊路行來滑，龜放長河不共來。」《宋名臣言行録》後集卷五。《自警編》卷二。《言行龜鑑》卷二。

21　趙閲道爲人清素，好養生，知成都，獨與一道人及大龜偕行。後知成都，并二侍者無矣。《涑水記聞》卷十四。

22　治平初，龍圖閣直學士趙公抃鎮成都。有張山人者，不知所居，數至李道士舍。一日，語李曰：「白龍圖公促治裝，行當入覲，且參大政矣。」趙聞而異之，喻李令與俱來。及再至，李邀欲同見公，張固辭曰：「與公相見自有期，今未可也。」……未幾，果膺召命，乃參政柄。及出鎮青社，熙寧五年，張遺書云：「當來相見。」公大喜，語賓佐曰：「張山人且來矣。」久之，無耗。至秋，公奉詔再領成都，方悟曰：「山人言來，乃吾當往也。」故將行，先寄張詩，有「不同參政初時入，謂吕餘慶。也學尚書兩度來。謂張乖崖。到日先生應笑我，白頭猶自走塵埃。」《澠水燕談録》卷四。《宋朝事實類苑》卷四十六。《新編分門古今類事》卷十二。《宋詩紀事》卷十一。

23　趙閲道抃，熙寧中以資政殿大學士知越州。兩浙旱蝗，米價踊貴，餓死者十五六。諸州皆牓衢路，立賞禁人增米價，閲道獨牓衢路，令有米者任增價糶之。於是，諸州米商輻湊詣越，米價更賤，民無餓死者。閲道治民，所至有聲，在成都、杭、越尤著。《涑水記聞》卷十四。《宋朝事實類苑》卷二十三。《自警編》卷八。《言行龜鑑》卷七。《昨非庵日纂》一集卷一。

24　趙閲道少保，寬厚長者，與物無忤。家於三衢，所居甚隘。弟侄有悦公意者，厚以直易鄰翁之居，以廣公第。公聞不樂，曰：「吾與此翁，三世爲鄰矣，忍棄之乎！」命亟還翁居，而不追其直。常知越州，值歲大歉。公召州之富民畢集，勸誘以賑濟之義，即自解腰間金帶置庭下。於是施者雲集，所全活十數萬人。《厚德録》卷一引《遯齋閒覽》。《自警編》卷三。《言行龜鑑》卷二。《昨非庵日纂》一集卷三。《識小録》卷一。

25　元豐初，趙清獻守杭，趙康靖自南都來，年八十一，共游湖山，爲《二老圖》。清獻時七十一，程給事師孟守越，又減清獻一歲，嘗同唱和。清獻謝事過之，因增程公爲《三老圖》。《愛日齋叢抄》卷二。

26　〔趙清獻〕既治第衢州，臨大溪，其傍不遠數步，亦有山麓屹然而起，即作别館其上，亦名高齋。既歸，唯居此館，不復與家人相接，但子弟晨昏時至。以二净人、一老兵爲役。早不茹葷，以一净人治膳於外……晚乃略取鮓脯於家，蓋不能終日食素。老兵供掃除之役，事已即去，唯一净人執事其傍，暮以一風罏置大鐵湯缾，可貯斗水，及列盥潄之具，亦去。公燕坐至初夜就寢，雞鳴，净人治佛室香火，三擊磬，公乃起，自以缾水頮面，趨佛室。暮年尚能禮佛百拜，誦經至辰時。《石林避暑録話》卷二。《何氏語林》卷三。

27　趙悦道休官歸三衢，作高齋而居之，禪誦精嚴，如老爛頭陀。與鍾山佛慧禪師爲方外友，唱酬妙語，照映叢林。性喜食素，日須延一僧對飯。《冷齋夜話》卷十。

28　〔清獻公〕年四十餘，擯去聲色，繫心宗教，會佛慧來居衢之南禪，公日親之，慧未嘗容措一詞。後典青州，政事之餘，多宴坐，忽大雷震驚，即契悟，作偈曰：「默坐公堂虚隱幾，心源不動湛如水。一聲霹靂頂門開，唤起從前自家底。」……公年七十有二，以太子少保致仕而歸。親舊里民，遇之如故。作高齋以自適，題偈見意曰：「腰佩黄金己退藏，个中消息也尋常。世人欲識高齋老，祗是柯村趙五郎。」復曰：「切忌錯認。」《五燈會元》卷十六。《堯山堂外紀》卷四十七。

29　〔趙清獻〕元豐間以太子少保歸三衢，與里民不間位貌，名所居爲高齋，有詩見意曰：「腰佩黄金己退藏，箇中消息也尋常。時人要識高齋老，只是阿村趙四郎。」《羅湖野録》卷一。

30　趙抃退居於衢，有溪石松竹之勝，與山僧野老游，不復有軒冕志，故詩曰：「軒外長溪溪外山，捲簾空曠水雲間。高齋有問如何答，清夜安眠白晝闲。」《昨非庵日纂》一集卷十九。《堯山堂外紀》卷四十七。

31　闲堂，舊在方圓庵東。趙閲道致政過訪元浄寓此，稱「二闲人」。因以名堂。《湖山便覽》卷九。

32　趙清獻公闲堂在方圓庵東，清獻公既掛冠，而辯才法師亦退居此山，因以名之。《咸淳臨安志》卷七十八。

33　趙清獻公既致政歸，其清修益至。每浣中衣，不敢懸之空室，曰：「恐穢觸神靈。」乃掛於牀，使陰乾。《北窗炙輠録》卷下。《茶香室三鈔》卷二十五。

34　趙悦道罷政閒居，每見僧至，接之甚有禮。一日，一士人以書贄見，公讀之終卷，正色謂士人曰：「朝廷有學校，有科舉，何不勉以卒業，卻與閒退之人，説他朝廷利害？」士人皇恐而退。後再往，門下人不爲通。士人謂閽者曰：「參政便直得如此敬重和尚。」閽者曰：「尋常來相見者，僧亦只是平平人，但相公道只是重他袈裟。」士人者笑曰：「我這領白襴，直是不直錢財？」閽者曰：「也半看佛面。」士人曰：「更那輟不得些少來看孔夫子面。」人傳以爲笑。《道山清話》。《拊掌録》。《何氏語林》卷二十七。《讀書鏡》卷一。

35　趙清獻公家居，其子倅温州，迎以就養，作堂名「戲彩堂」，取老萊子戲彩之義。清獻題詩堂中云：「我想堂中樂可知，優游逾月意忘歸。老萊不及吾兒少，且着朱衣勝彩衣。」《堯山堂外紀》卷四十七。

36　趙清獻年五十九，聞雷而得道，自號「知非子」。《石林避暑録話》卷四。

37　趙悦道止一子，守成都日化去。得訃，寫「寃家」字於書背，制服哀慟。已而無復悲思。《珍席放談》卷下。

38　趙清獻公每夜常燒天香，必擎爐默告，若有所祕祝者然。客有疑而問公，公曰：「無他，吾自少晝日所爲，夜必裒斂，奏知上帝。」已而復曰：「蒼蒼渺冥，吾一夫區區之誠，安知必能盡達？姑亦自防檢，使不可奏者如有所畏，不敢爲耳。」《石林燕語》卷十。《宋稗類鈔》卷四。

39　趙清獻每夜静焚香于庭，具言自晨興至夕，凡與人言及所奏事，與其所爲事，諄諄以告諸天。或問之，則曰：「苟欺其心，則靦于語言，其敢告諸上帝乎？」乃所以自警察也。《甲申雜記》。

40　趙清獻公平生日所爲事，夜必衣冠，露香，九拜手，告於天，應不可告者，則不敢爲也。《邵氏聞見後録》卷二十。《宋名臣言行録》後集卷五。《仕學規範》卷八。《自警編》卷二。《言行龜鑑》卷二。

41　趙清獻好焚香，尤喜薰衣。所居既去，輒數月香不滅。衣未嘗置于籠，爲一大焙，方五六尺，設薰爐其下，常不絶煙，每解衣投其間。《石林避暑録話》卷二。《宋稗類鈔》卷四。

42　趙清獻本朝一名臣，欲絶欲不能，乃掛父母之畫像於卧牀中，且以偃卧其下，而使父母具冠裳監視。《元城語録》卷上。《自警編》卷二。

43　清獻公平時類蔬食，不得已，止一肉。及對賓客，殽核皆豐。《北窗炙輠録》卷下。

44　趙閲道諡清獻，而趙正夫挺之諡清憲，則幾于珷玞亂美玉矣。《賓退録》卷三。

45　宋趙清獻公抃墓在衢州府城東北四十五里。宋景定間，林存爲潭州帥罷歸，道衢，調千夫荷擔，經墓旁，疲甚，因相與語：「趙清獻公抃一琴一鶴，那有許耶？」或聞之，題詩驛舍曰：「千夫荷擔在山阿，膏血如何有許多？不若扁舟徑歸去，休從清獻墓前過。」《蓉塘詩話》卷一。《堯山堂外紀》卷四十七。《宋詩紀事》卷九。

馮　京

1　馮京，字當世，鄂州咸寧人。其父商也，壯歲無子。將如京師，其妻授以白金數笏曰：「君未有子，可以此爲買妾之資。」及至京師，買一妾，立券償錢矣，問妾所自來，涕泣不肯言，固問之，乃言其父有官，因綱運欠折，鬻妾以爲賠償之計。遂惻然不忍犯，遣還其父，不索其錢。及歸，妻問買妾安在，具告以故。妻曰：「君用心如此，何患無子！」居數月，妻有娠，將誕，里中人皆夢鼓吹喧闐迎狀元，京乃生。《鶴林玉露》乙編卷四。案：此下記《偷狗賦》事，實滕元發之事。兹不録。參見滕元發2。

2　馮當世參政之父式，爲左侍禁以終。當世幼時，取其所讀書，題其後曰：「將仕郎、守將作監丞、通判荆南軍府事、借緋馮京。」式既没十一年，當世狀元及第，爲荆南通判。視其所題，無一字差者。《東齋記事》卷五。《宋朝事實類苑》卷四十五。《東都事略》卷八十一。《名賢氏族言行類稿》卷一。《堯山堂外紀》卷四十八。

3　馮當世少孤，寓武昌，縱飲不羈。一夕，醉卧郊外溪邊。有漁者罷漁，艤舟困眠，有人叱之曰：「馮侍中在此，安得不避！」漁者驚起，步月岸上，一人衣冠熟寢草間，詢之，知爲馮也，即拜曰：「秀才他日貴顯，幸勿忘。」具以夢告，因請卧舟中，以避風露。馮睡至曉，與其載入郡。其後馮貴，使訪漁舟，不復見。《澠水燕談録》卷六。《新編分門古今類事》卷三。

4　丞相馮當世，少嘗薄游里巷，爲街卒所縶，鄂守王素見而釋之。及使關中，素方帥渭，與之燕犒，歡甚。貽之以詩曰：「吞炭難酧當日事，積薪深愧後來思。」爲吕獻可所劾，云：「京所至嗜利，西人目爲金毛鼠。」以其外文采而中實貪穢也。《能改齋漫録》卷十一。《清波别志》卷下。《堯山堂外紀》卷四十八。

5　馮當世未第時，客餘杭縣，爲官逋拘窘，計無所出，題小詩於所寓寺壁。一胥魁范生見之，爲白令，丐寬假。令疑胥受賕游説。胥云：「馮秀才甚貧，某但見其所留詩，知他日必顯。」出其詩，令笑釋之。「韓信棲遲項羽窮，手提長劍喝秋風。吁嗟天下蒼生眼，不識男兒未濟中。」《泊宅編》十卷本卷一。《堯山堂外紀》卷四十八。《堅瓠乙集》卷二。

6　馮大參當世公始求薦於武昌，會小宗者庸謬寡鑒，堅欲黜落，又欲置於末綴。時鄂倅南宫誠監試，當拆封定卷，大不平，奮臂力主之，須俾魁送。小宗者理沮，不免以公冠於鄉版，果取大魁，釋褐除荆南倅。南宫遷潭倅，公以詩寄謝曰：「嘗思鵬海隔飛翻，曾得天風送羽翰。恩比丘山何以戴，心同金石欲移難。經年空嘆音題絶，千里長思道義懽。每向江陵訪遺治，邑人猶指縣題看。」《湘山野録》卷中。《詩話總龜》前集卷二十七。《唐宋分門名賢詩話》卷四。《宋詩紀事》卷十八。

7　參知政事馮京，慶曆八年秋鄂州首預鄉薦。即日赴闕，以俟春試。北至大江，風濤汹涌，衆不敢臨岸。公特令整棹，遽然升舟。傾危之甚，殆於沈没。憂懼終日，方濟北岸。舟人曰：「君行之速，幾累我等。異日過此，君宜慎焉。」公至來春，名魁南省。及奏賦宸廷，爲天下第一。公受恩還鄂，復過大江。風微浪穩，舟楫安然，移刻已濟岸矣。公乃題詩於江亭云：「江神也世情，爲我風色好。」《雲齋廣録》卷二。

8　予讀《唐文粹》，見施肩吾及第後《過揚子江》詩云：「憶昔將貢年，抱愁此江邊。魚龍互閃爍，黑浪高于天。今日步春草，復來經此道。江神也世情，爲我風色好。」乃知當世取肩吾末句題于江亭耳，非自作也。《能改齋漫録》卷三。《苕溪漁隱叢話》後集卷三十五。

9　馮京，字當世，鄂州人，府解、貢院、殿庭皆第一。《涑水記聞》卷九。

10　〔馮京〕喜讀書，領舉爲解元，省試爲省元，登第爲狀元，世號爲馮三元。《湖海新聞夷堅續志》前集卷二。

11　馮當世文簡公初登第，張侍中耆倚外戚，欲妻以女。使吏卒擁至其家，頃中人以酒肴至，且示以奩具甚厚，馮固辭曰：「老母已許王氏矣。」嘗過外兄朱适，詢其婢，乃同年進士妻也，亟請於朱爲嫁之。《清波别志》卷下。《仕學規範》卷五引《哲宗朝名臣傳》。案：張侍中耆，《仕學規範》作張堯佐，是。

12　〔馮京〕爲將作監丞、通判荆南，時張堯佐欲妻以女，不肯就，富弼以女妻之。再娶，則晏殊女也。當時有曰：「兩娶相家之女，三魁天下之儒。」《堯山堂外紀》卷四十八。

13　科場中進士程文多可笑者。治平中，國學試策，問體貌大臣，進士對策曰：「若文相公、富相公皆大臣之有體者。馮當世、沈文通皆大臣之有貌者。」意謂文、富豐碩，馮、沈美少也。劉原父遂目沈、馮爲「有貌大臣」。《倦游雜録》。《宋朝事實類苑》卷六十六。《續墨客揮犀》卷七。《拊掌録》。

14　見張舜民2。

15　見王安國13。

16　王定國素爲馮當世所知，而荆公絶不樂之。一日，當世力薦于神祖，荆公即曰：「此孺子耳。」當世忿曰：「王鞏戊子生，安得謂之孺子！」蓋鞏之生與同天節同日也。荆公愕然，不覺退立。《老學庵筆記》卷四。

17　馮公京爲樞密使，嘗薦王鞏可用。王荆公安石曰：「鞏止是一小男女，陪陟馮京，故薦之。」馮公曰：「王鞏與臣陪陟，誠如安石所言。若以爲小男女，則鞏戊子生。」上變色久之。神宗皇帝戊子生故也。《高齋漫録》。

18　馮京與吕惠卿同爲參知政事，吕每有所爲，馮雖不抑，而心不以爲善，至於議事，亦多矛盾。會鄭俠獄起，言事者以俠嘗游京之門，推劾百端，馮竟以本官知亳州。歲餘，加資政殿學士，知渭州。舍人錢藻當制，有「大臣進退，繫時安危」，及「持正莫回，一節不撓」之語。中丞鄧綰懼馮再入，又將希合吕公，遽言：「馮京預政日久，殊無補益，而曰『繫時安危』；京朋邪徇俗，懷利私己，而曰『持正不撓』。乞罷錢藻，以諭中外。」而藻竟罷直院。《東軒筆録》卷五。《温公瑣語》。

19　馮大參京，嘗患傷寒，已死，家中哭之。已而忽甦云：「適往五臺山，見昔爲僧時室中之物皆在，有言我俗緣未盡，故遣歸。」因作文記之，屬其子他日勿載墓志中。《孫公談圃》卷中。《堯山堂外紀》卷四十六。

20　見吕惠卿3。

21　見韓絳13。

元　絳

1　大參元厚之公成童時，侍錢塘府君於荆南，每從學於龍安僧舍。後三十年，公以龍圖、貳卿帥於府，昔之老僧猶有在者，引旌鉞訪舊齋，而門徑窗扉及泉池釣游之迹，歷歷如昨。公感之，因構一巨堂，榜曰「碧落」。手寫詩於堂，詩有「九重侍從三明主，四紀乾坤一老臣」，及「過廬都失眼前人」之句。雖向老，而男子雄贍之氣殊未衰歇。未幾，果以翰林召歸爲學士。俄而又參熙寧天子大政，真所謂乾坤老臣也。《湘山野録》卷上。《宋朝事實類苑》卷十一。

2　元絳與堂叔來赴省試，既至都下，叔因疾委頓，厚之已爲營幹凶具矣。經久復蘇，乃云：「冥中曾到一官府，殿閣甚多，金碧相照。俄過一堂，上有榜云『侍中堂』，俯而窺，則字皆黄金。又以青紗覆之，其人姓名有四，曰趙普，曰丁謂，曰馮拯，曰韓某。」厚之即書其事於紙。公時未第，人亦莫知有公姓名，後省榜出，忽見之，人猶戲相謂曰：「元氏之夢，非此人乎？」既而唱名，公亞榜首，聞時事者，固已異之。既授監丞通判，詣朝堂，過正衙時，朝堂中數朝士，見一衣朱少年同坐，未甚禮焉。及相問姓名，乃云：「近有人夢君爲侍中，知否？」公遜謝不敢當。後推考本朝爲真侍中者，惟此四人而已。《宋朝事實類苑》卷四十八引《魏王别録》。

3　福州閩縣東十五里鳳池山，其上有池，冬夏不涸。……其南鼓山，山之半有涌泉寺，鳳池隸焉。熙寧中，元章簡公絳出守，訪之。鼓山寺僧憚其數至爲擾，嫁其名於北山報慈院。主僧頗黠，逢元公之意，刻木作鳳，立之小沼上，以喙吐水。公至，大喜，爲賦詩。數年間參大政，鳳池之事，遂成先兆。《夷堅甲志》卷六。

4　元厚之熙寧中知福州，有吏白事，公問如何行遣。對曰：「合依元降指揮。」公曰：「元絳未嘗指揮。」吏悚而退，終不罪也。《類説》卷四十七引《遯齋閒覽》。《閒燕常談》。《何氏語林》卷十四。《堯山堂外紀》卷五十一。《昨非庵日纂》二集卷十。

5　元厚之作參知政事日，有下狀陳乞恩例者，啓曰：「爲部中不肯依元降指揮。」厚之亦怒曰：「止爲汝不依元絳指揮耳。」《揮麈後録》卷六。

6　元厚之生平嗜富貴，不喜處外，而轉徙牧守，意多觖望。比再領長樂，親舊祖道都門，勉以東閩盛府，百僚所聚，且壑源之茗，泉南之甘，烏石之荔子，珍絶天下，溪山風物，足以游衍。厚之下車，寄詩謝之：「丹荔黄甘北苑茶，勞君誘我向天涯。争如太液樓邊看，池北池南總是花。」《西清詩話》卷中。《蓬窗日録》卷七。

7　元厚之少以文字自許，屢以贄歐陽文忠，卒不見録。故在嘉祐初、治平間，雖爲從官，但多歷監司帥守。熙寧初，荆公當國，獨知之，始薦以爲知制誥，神宗猶未以爲然。會廣西儂智高後，復傳溪峒有警，選可以經略者，乃自南京遷知廣州。既至，邊事乃誤傳，其《謝上表》云：「横水明光之甲，得自虚傳；雲中赤白之囊，唱爲危事。」蓋用澤潞李文饒及《丙吉傳》中事。神宗覽之，大稱善，後遂自荆南召爲翰林學士。《石林燕語》卷九。

8　王荆公父名益，以都官員外郎通守金陵，而元厚之作金陵幕官，其契分久矣。荆公既相神宗，欲慎選翰林學士，時厚之久在外，老於從官。荆公對曰：「有真翰林學士，但恐陛下不能用耳。」上固問之，因道姓名，上久之曰：「元絳在外久，不以文稱，且令爲知制誥如何？」荆公曰：「陛下果不能用爾，況已作龍圖閣直學士，難下遷知制誥。」遂自外徑除翰林學士，中外大驚。既就列，有稱職之譽，不久，遂參大政。故厚之深德荆公，其後荆公居金陵，厚之以太子少保致仕，歸平江，以啓謝荆公曰：「眷林泉之樂，方遂乞骸；望袞繡之歸，徒深引脰。」《王公四六話》卷上。

9　荆公尤工於四六。……吕吉甫監杭州酒務，時元厚之自侍從出守，每過之，必論文至通夕。他日，吉甫見荆公。問：「錢塘往來之衝，有佳士子乎？」吉甫曰：「才士極難得，如元某，好箇翰林學士。」公曰：「有甚製作？」吉甫乃於書瓮中出其一編，皆元所爲文也。荆公熟味甚喜。已而元爲詞臣，多士猶未深知之。及荆公除昭文相，制麻云：「若礪與舟，世莫先於汝作；惟衮及繡，人久佇於公歸。」於是衆皆歎服。《西塘集耆舊續聞》卷六。

10　元厚之少時，曾夢人告之，異日當爲翰林學士，須兄弟數人同在禁林。厚之自思素無兄弟，疑此夢爲不然。熙寧中，厚之除學士，同時相先後入學士院：一人韓持國維，一陳和叔繹，一鄧文約綰，一楊元素繪，并厚之名絳，五人名皆從「糸」，始悟弟兄之説。《夢溪筆談》卷二十一。《孔氏談苑》卷四。《宋朝事實類苑》卷四十六。《續墨客揮犀》卷五。《愛日齋叢鈔》卷二。《新編分門古今類事》卷七。《宋稗類鈔》卷一。

11　元厚之知荆南，嘗夢至仙府，與三人者聯書名，旁有告之曰：「君三人蓋兄弟也。」覺而思之，莫知所謂。未幾，召入爲學士。時韓持國維、楊元素繪先已在院，一日因書奏列名，三人名皆從絞絲，始悟夢中兄弟之意。豈造物以是爲戲邪！已而持國、元素皆外補，厚之尹京。後三年，復與元素還職，而鄧文約相繼爲直院，則三人之名又皆從絞絲。蓋終始皆同，決非偶然。以此推之，仕宦升沉進退，亦何可以人力計。許大夫選嘗作《四翰林詩》記其事，厚之和云：「聯名適似三株樹，傳玩驚看五朶雲。」此亦一時之異也。《石林詩話》卷下。《中吴紀聞》。《愛日齋叢鈔》卷二。《堯山堂外紀》卷五十一。《宋稗類鈔》卷一。《宋詩紀事》卷十三。

12　宋元憲晚歲有詩云：「老矣師丹多忘事，少之燭武不如人。」其後元厚之作執政，參知政事，一日奏事差誤，神宗顧謂曰：「卿如此忘事耶？」明日乞退，遂用元憲語作乞致仕表云：「少之燭武，尚不如人；老矣師丹，仍多忘事。」神宗讀表至此，憐其意而留之。《王公四六話》卷上。

13　神宗自潁王即位，元豐中陞潁州爲順昌軍節鎮。時元厚之罷參政，作潁守，令郡中老儒士胡士彦作謝表，公覽之，以筆抹去，疾書其紙背，一揮而成。略曰：「燾土立社，是開王者之封； 乘龍御天，厥應聖人之作。按圖雖舊，錫命惟新。」又曰：「興言駿命之慶基，宜建中軍之望府。謂文武之德聖而順，唐虞之道明而昌，合爲嘉名，以侈舊服。」《王公四六話》卷下。

14　陳秀公丞相與元參政厚之同日得疾。陳忽寄聲問元安否，曰：「參政之疾，當即痊矣。某雖小愈，亦非久世者。」續請其説，秀公曰：「某病中夢至一所，金碧焕目，室間羅列甕器甚多，上皆以青帛羃之，且題曰『元參政香飯』也，某問其故，有守者謂某曰，元公自少至老，每食，度不能盡，則分減别器，未嘗殘一食也。此甕所貯，皆其餘也。世人每食不盡，則狼籍委棄，皆爲掠剩，所罰至於減算奪禄，無有免者。今元公由此當更延十年福算也。」後數月，而秀公薨，元果安享耆壽。《春渚紀聞》卷一。

15　〔元絳〕居帶城橋……後以太子少保致仕，還吴中，與程公闢諸公爲九老會。鄉人號其居曰「衮繡坊」。《吴郡志》卷二十五。

薛　向

1　〔吕〕晦叔與〔薛〕師正並命入樞府，師正事晦叔甚恭，久之，晦叔亦稍親之，議事頗相佐佑。閤門副使韓存寶將陝西兵討戎瀘蠻，拔數栅，斬首數百級。上欲優進官秩，以勸立功者，師正曰：「戎瀘本無事，今優賞存寶，後有立功大於此者，何以加之？」晦叔曰：「薛向言是也。」乃除四方館使。《涑水記聞》卷十四。《宋朝事實類苑》卷十七引《澠水燕談録》。

2　元豐三年，開封府界提點陳向建議，令民貲及三千緡者養戰馬一匹，民甚苦之。薛師正時爲樞密副使，初無異議，及事已施行，向詣樞密院白事，師正欲壓衆議，折難甚苦。向怒，以告諫官舒亶，劾奏師正爲大臣，事有不可，不面陳而背誹以盜名。由是罷爲正議大夫、知潁州。諫官又言其罷黜之後，不杜門省愆念咎，而賓客集其門日以百數，對客有怨憤語，改知隨州。《涑水記聞》卷十五。

張　璪

1　元祐末，宇文昌齡命稱聘契丹皇城使，張璪介焉。張頽齡，樞府難其行，璪哀請。故事，死於北，朝廷恩數甚渥，北虜棺銀裝校三百兩。既行，璪飲冷食生無忌，昌齡戒之，不納。既至虜境，益甚，昌齡頗患之，禁從者無供。璪怒駡不足。果病噤，不納粥藥，至十許日。一行人病之，既而三病三愈，竟不復命。登對進前，上面哂之，退語近臣曰：「張璪生還，奈何？」詣政堂，諸公大笑。昌齡直被他害殺，每夜使人防視，若有些好惡，只是自家不了。至其家，婦孫睥睨，阿翁剗地又却來也。《畫墁録》。

蒲宗孟

1　見王安禮2。

2　蒲傳正知杭州，有術士請謁，蓋年踰九十而猶有嬰兒之色。傳正接之甚歡，因訪以長年之術，答曰：「某術甚簡而易行，它無所忌，唯當絶色欲耳。」傳正俯思良久，曰：「若然，則壽雖千歲何益？」《遯齋閒覽》。《類説》卷四十七。《墨客揮犀》卷六。

3　蒲恭敏宗孟知鄆州日，有盗黄麻胡者，劫良民，使自掘地，倒埋之，觀其足動，以爲戲樂。恭敏獲其黨，先剔去足筋，然後置于法。先是，寇依梁山濼，縣官有用長梯窺蒲葦間者，恭敏下令，禁毋得乘小舟出入濼中。賊既絶食，遂散去。公爲憲日一倚恭敏，凡獲盗，即日輦金至市中行賞，以故人人用力，斬捕略盡。《孫公談圃》卷下。

4　蘇過叔黨言，其堂姊嫁蒲澈。澈，資政傳正〔宗孟〕之子也。傳正守長安日，澈之婦閉户不治一事，惟滴酥爲花果等物。每請客，一客二十飣，皆工巧，盡力爲之者。只用一次。復速客，則更之。以此諸婦日夜滴酥不輟。《師友談記》。

5　蒲公有大洗面、小洗面、大濯足、小濯足、大澡浴、小澡浴。蓋一日兩洗面、兩濯足，間日則浴焉。小洗面，一易湯，用二人，惟頮其面而已。大洗面，三易湯，用五人，肩頸及焉。小濯足，一易湯，用二人，惟踵踝而已。大濯足，三易湯，用四人，膝股及焉。小澡浴，則湯用三斛，人用五六。大澡浴，則湯用三斛，人用八九。口脂、面藥、薰爐、妙香次第用之，人以爲勞，公不憚也。蓋公以文章顯用，爲時大臣，志氣磊落，奉養雅潔故也。《師友談記》。《密齋筆記》卷四。《宋稗類鈔》卷四。

安　燾

1　見胡瑗9。

2　胡先生瑗判國子監，其教育諸生皆有法。安厚卿樞密在其席下。厚卿苦癎疾，凡聚立廡下、升堂聽講説，人衆，疾輒作。先生使人掖之以歸，調護甚至。厚卿登科，疾良愈。或以與王文康公少苦淋疾，及爲樞密使，疾自平正同。蓋人之疾病隨血氣之通塞，氣血既快，疾亦自愈也。《邵氏聞見録》卷八。

3　見吕大防10。

4　安厚卿樞密逾二紀無功緦之戚，乃近歲事也。《老學庵筆記》卷四。

李清臣

1　李先生清臣者，北人也。方束髮即才俊，警句驚人，老儒輩莫不心服。一日，薄游定州，時韓魏公知定州，先生刺往謁見其太祝，吏曰：「太祝方寢。」先生求筆爲詩一絶，書於刺，仍授其吏曰：「太祝覺而投之。」詩曰：「公子乘閒卧絳厨，白衣老吏慢寒儒。不知夢見周公否，曾説當時吐哺無？」後魏公見詩云：「吾知此人久矣。」竟有東牀之選。《青瑣高議》前集卷五。《堯山堂外紀》卷四。《蓬窗日録》卷七。《堅瓠乙集》卷三。《宋詩紀事》卷二十。

2　李資政邦直，有與韓魏公書云：「前書戲問玉梳、金篦者，侍白鬚翁，幾欲淡死矣。然常山頗多老伶人，吹彈甚熟。日使教此五六人，近稍便串。異時願侍飲，期一釂觴也。」玉梳、金篦，蓋邦直之侍姬也。人或問命名之意，邦直笑曰：「此俗所謂和尚置梳篦也。」又有與魏公書云：「舊日梳、篦固無恙，亦嘗增添三兩人，更似和尚撮頭帶子爾。」《墨莊漫録》卷七。《宋詩紀事》卷二十。

3　見韓琦85。

4　見程頤29。

5　見韓忠彦2。

6　李邦直作門下侍郎日，忽夢一石室，有石牀，李披髮坐於上，旁有人曰：「此王陵舍也。」夢中因爲一詞，既覺書之，因示韓治循之，其詞曰：「楊花落，燕子穿高閣。長恨春醪如水薄，閒愁無處著。　去年今日王陵舍，鼓角秋風。千歲遼東，回首人間萬事空。」後李出北都，逾年而卒。《麈史》卷中。《侯鯖録》卷七。案：《全宋詞》云：此首詞調名《楊花落》，乃賀鑄作，見《陽春白雪》卷一。

7　李清臣邦直平生罕作詞，唯晚年赴大名道中作一詞云：「去年曾宿黄陵浦，鼓角秋風。海鶴遼東，回首紅塵一夢中。」竟死不返。亦爲詩讖也。《過庭録》。

蔡　抗

1　蔡子直識英宗皇帝於藩邸，爲最舊，既即位，久之，以樞密直學士知秦州，英宗上仙，不及見。一日夢宣召賜對，又賜茶，既而辭出，因留之曰：「只住此，更毋得去。」寤而記憶，乃靈駕發引日，因大慟哭，遂得疾，日中而卒。《職官分紀》卷十五引《東齋記事》。《類説》卷二十二。

蔡　挺

1　蔡挺爲江東提點刑獄，有虔州職官譖本州幕掾姦利事，蔡留職官於坐，呼掾面證之，而初無是事，職官慚懼辭伏，蔡責之曰：「汝小人也，吾雖可欺，奈何譖無過之人乎？」叱去之，自是無復譖毁，而人伏其不可欺也。《東軒筆録》卷十。《苕溪漁隱叢話》前集卷五十八。《自警編》卷四。《宋稗類鈔》卷一。

2　見王韶2。

3　見韓琦92。

4　熙寧中，蔡敏肅挺以樞密直學士帥平涼。初冬，置酒郡齋，偶成《喜遷鶯》一闋：「霜天清曉。望紫塞古壘，寒雲衰草。汗馬嘶風，邊鴻翻月，壟上鐵衣寒早。劍歌騎曲悲壯，盡道君恩難報。塞垣樂，盡雙鞬錦帶，山西年少。　　談笑。刁斗静，烽火一把，常送平安耗。聖主憂邊，威靈遐布，驕虜且寬天討。歲華向晚愁思，誰念玉關人老。太平也，且歡娱，不惜金尊頻倒。」詞成，闲步後園，以示其子朦。朦寘之袖中，偶遺墜，爲應門老卒得之。老卒不識字，持令筆吏辨之。適郡之娼魁素與筆吏洽，因授之。會賜衣襖中使至，敏肅開燕，娼尊前執板歌此。敏肅怒，送獄根治。倡之儕類祈哀于中使，爲援于敏肅。敏肅舍之，復令謳焉。中使得其本以歸，達于禁中，宫女輩但見「太平也」三字，争相傳授，歌聲遍掖庭，遂徹于宸聽。詰其從來，迺知敏肅所製。裕陵即索紙批出云：「『玉關人老』，朕甚念之。樞管有闕，留以待汝。」以賜敏肅。未幾，遂拜樞密副使。御筆見藏其孫稹家。《揮麈餘話》卷一。《倦游雜録》。《東軒筆録》卷六。《宋朝事實類苑》卷三。《堯山堂外紀》卷五十一。《宋稗類鈔》卷一。《詞林紀事》卷四。

5　挺爲人有智，計多詭譎。自以有勞久留邊，作爲歌詞，有「應念玉關人老」之句，因中使以達於禁中。神宗憫之，遂召用云。《名賢氏族言行類稿》卷四十四。

6　熙寧六年，有司言日當食四月朔，上爲徹膳避殿。一夕微雨，明日不見日食。是日有皇子之慶，百官入賀。蔡子正爲樞副，獻詩，前四句云：「昨日薰風入舜韶，君王未御正衙朝。陽輝已得前星助，陰沴潛隨夜雨消。」其叙四月一日避殿，皇子慶誕，雲陰不見日食，四句盡之，當時無能過之者。《西塘集耆舊續聞》卷十。《宋朝事實類苑》卷三十五。《宋詩紀事》卷二十。

王　韶

1　王公韶少日，讀書於廬山東林裕老庵，庵前有老松，因賦詩云：「緑皮皴剥玉嶙峋，高節分明似古人。解與乾坤生氣概，幾因風雨長精神。裝添景物年年别，擺捭窮愁日日新。惟有碧霄雲裏月，共君孤影最相親。」王荆公爲憲江東，過而見之，大加稱賞，遂爲知己。《苕溪漁隱叢話》後集卷三十六。《詩人玉屑》卷二十一引《復齋漫録》。《宋詩紀事》卷三十一。

2　王觀文韶始爲建昌軍司理參軍，時蔡樞密挺提點江西刑獄，一見知其必貴，顧待甚厚。數年，蔡知慶州，王調官關中，遂謁蔡於慶陽，且言將應制科，欲知西事本末。蔡遂以前後士大夫之言，及邊事者皆示之，其間有向寶議洮河一説，王悦之，以爲可行。後掌秦州機宜，遂乞復洮河故地。《東軒筆録》卷五。

3　郭逵爲西帥，王韶初以措置西事至邊。逵知其必生邊患，用備邊財賦連及商賈，移牒取問。韶讀之，怒形顔色，擲牒于地者久之，乃徐取納懷中，入而復出，對使者碎之。逵奏其事，上以問韶，韶以元牒繳進，無一字損壞也。上不悟韶計，不直逵言。自後逵論韶，並不報，而韶遂得志矣。《曲洧舊聞》卷二。《宋稗類鈔》卷四。

4　王韶在熙河多殺伐。晚年乃出知洪州，頗多恨悔，棲心空寂，冀有以洗滌之。嘗請佛印元公升座，元知其意，炷香曰：「此香奉爲殺人不睫眼上將軍，立地成佛大居士。」于時一衆莫不稱善，韶聽之，亦悠然意消。後疑心未歇，又問黄龍心老曰：「昔未聞道，罪障固多。今聞道矣，罪障滅乎？」心老曰：「譬如有人貧時負債，及富而遇債主，其必償乎否也？」韶曰：「必償。」曰：「然則雖聞道矣，奈債主不相放耶？」韶自是怏怏不悦，未幾，疽發背而卒。《捫蝨新話》卷十四。《東軒筆録》卷十五。《萍洲可談》卷三。《高齋漫録》。《可書》。

5　王韶晚年頗悔取熙河時事。嘗游金山寺，以因果問衆長老。皆言以王法殺人，如舟行壓殺螺蜯，自是無心。韶猶疑之。時有刁景純者，比韶爲前輩，亦學佛，多在金山。忽一日與韶邂逅于長老坐間，韶復舉前話以問，衆答如初，刁獨無語。韶曰：「十八丈以爲如何？」刁曰：「但打得過賢心下否？」韶曰：「不知十八丈以爲打得過否？」刁曰：「以某所見，賢打過不得。」曰：「何以知之？」曰：「若打得過，自不問也。」韶益不自安。後數歲，發背，終日闔眼。醫者告之曰：「看病亦當看眼色，樞密試開眼看。」韶曰：「安敢開眼？斬頭截脚人有許多在前。」月餘病劇，遂卒。韶未發背前，涇原知縣王直温，一夕已就寢矣，中夜有人叩衙門甚急，曰：「請知縣斷遣一公事。」直温起，燃燭坐廳，明見一吏抱文案，并見數卒領一罪人至，白直温曰：「奉天勑令知縣斷此王韶公事。」直温熟視罪人，頗殷肥矬矮，其吏宣判將王韶决脊杖配洪州。斷訖，直温復歸寢，忽驚覺，問其妻曰：「我曾起否？」妻曰：「爾睡甚快，不曾出。」直温曰：「豈乃夢耶。」悟不複道。……未幾，果聞王韶罷樞密，謫官洪州，發背而卒。《樂善録》卷四。《昨非庵日纂》一集卷十六。《宋稗類鈔》卷七。

6　王韶罷樞密副使，以禮部侍郎知鄂州。一日宴客，出家妓奏樂。入夜，席客張績沉醉，挽家妓不前，遽將擁之。家妓泣訴於韶，坐客皆失色。韶徐曰：「比出爾曹以娱賓，而乃令坐客失歡。」命取大杯罰家妓，既而容色不動，談笑如故，人亦伏其量也。《東軒筆録》卷七。《何氏語林》卷二十五。《昨非庵日纂》二集卷十。

王　厚

1　王厚，韶之長子，位至節度使，爲邊帥，晚年歸京師。一日家集，菜楪内蘿卜數十莖忽起立，須臾行於案上，衆皆愕然。厚怒形於色，悉撮食之，登時嘔吐，明日死。《夷堅丁志》卷七。

王　寀

1　樞密王公子純攻洮州，坐于城下，議欲屠城。忽牆圮，有二戎卒操刀嚮公。遽執而戮之，屠城之謀遂決。將及半，有小兒飲乳于亡母之側，公惻然傷悼，禁戢其事，僅免屠焉。是年寀生。《能改齋漫録》卷十三。

2　神宗朝，王襄敏韶在京師，會元夕張燈，金吾夜，家人皆步出將帷觀焉。幼子寀第十三，方能言，珠帽襐服，馮肩以從。至宣德門，上方御樓，薌雲綵鼇，簫吹雷動，士女仰視，喧擁闐咽，轉盼已失所在，騶馭皆恇擾不知所爲。家人不復至帷次，狼狽歸，未敢白請捕。襄敏訝其反之亟，問知其爲南陔也，曰：「他子當遂訪，若吾十三，必能自歸。」怡然不復求。咸叵測。居旬日，内出犢車至第，有中大人下宣旨，抱南陔以出諸車，家人驚喜，迎拜天語。既定，問南陔以所之。乃知是夕也，姦人利其服裝，自襄敏第中已竊跡其後。既負而趨，南陔覺負己者之異也，亟納珠帽于懷。適内家車數乘將入東華，南陔過之，攀幰呼焉。中大人悦其韶秀，抱寘之膝。翌早，擁至上閤，以爲宜男之祥。上問以誰氏，竦然對曰：「兒乃韶之幼子也。」具道所以，上顧以占對不凡，且歎其早惠，曰：「是有子矣。」令暫留，欽聖鞠視。密詔開封捕賊以聞，既獲，盡戮之。乃命載以歸，且以具獄示襄敏，賜壓驚金犀錢果，直鉅萬。其機警見於幼年者已如此。南陔，寀自號。《桯史》卷一。

3　崇寧初建三衛府，多大臣與勳戚子弟。一日衆坐共談西漢事有雋不疑者，其人曰：「彼何故不來見大臣？」於是一時大傳爲口實。然不至是，此特王輔道宷輕薄造以爲笑。宷有逸才，時爲三衛中郎，後遭極刑。《鐵圍山叢談》卷三。

4　王寀輔道，樞密韶之子。少豪邁有父風，早中甲科，善議論，工詞翰。曾文肅、蔡元長薦入館爲郎，後以直祕閣知汝州，考滿守陝，年未三十，輕財喜士，賓客多歸之。坐不覺察盗鑄免官。自負其材，受辱不羞。是時羽流林靈素以善役鬼神得幸，而輔道之客冀其復用，乘時所好，昌言輔道有術可致天神，出靈素上，抳不得施。蓋其客亦能請紫姑作詩詞，而已非林之比。輔道固所不解，然實不知客有此語也。輔道嘗對别客謂：「靈素太誕妄，安得爲上言之？」其言適與前客語偶合。工部尚書劉炳子蒙者，輔道母夫人之姪孫也，及其弟焕子宣，俱長從班，歆豔一時。時開封尹盛章新用事，忌炳兄弟進，思有以害其寵，未得也。……前客語既達靈素，靈素忿怒，泣請于上。……上令逮捕輔道與所言客姚坦之、王大年，以其事下開封府。使者至，輔道自謂無它，亦不以介意，語家人曰：「辯數乃置，無以爲念也。」至獄中，刻木皆出紙求書，且謂輔道曰：「昔蘇學士坐繫烏臺時，衛獄吏實某等之父祖。蘇學士既出，後每恨不從其乞翰墨也。」輔道喜，作歌行以贈之，處之甚怡然。而盛章以炳之故，得以甘心矣。因上言詞語有連及炳者，乞併治之。上曰：『炳從臣也，有罪未宜草草。』炳既聞上語，不疑其他。一日，上幸寶籙，駐蹕齋宫，從官皆在焉。炳越班面奏簾外曰：『臣猥以無狀，待罪邇列。適有中傷者，非陛下保全，已虀粉矣。』再拜而退。炳既謝已，舉首始見章在側注目瞪視，惶駭失措，深以爲悔。翌日，章以急速請對，因言：『宷與炳腹心，誹謗事驗明白，今對衆越次，上以欺罔陛下，下以營惑群臣，禍將有不勝言者。幸陛下裁之。』上始怒，是日有旨，内侍省不得收接劉炳文字。炳猶未知之，以謂事平矣，故不復闲防。章既歸，遣開封府司録孟彦弼捕吏竇鑒等數人，即訊炳於家。炳囚服出見，分賓主而坐，詞氣慷慨，無服辭。彦弼既見其不屈，欲歸，而竇鑒者語彦弼曰：「尚書几間得寀一紙字，足以成案矣。」遂亂抽架上書，適有炳著撰藁草，翻之至底，見炳和輔道詩，尚未成，首云：「白水之年大道盛，掃除荆棘奉高真。」詩意謂輔道嘗有嫉惡之意，時尚道，目上爲高真爾。鑒得之，以爲奇貨，歸以授章。章命其子并釋以進，云：「白水謂來年庚子，寀舉事之時。炳指寀爲高真，不知以何人爲荆棘？將寘陛下於何地？豈非所謂大逆不道乎！」但以此坐輔道與客皆極刑。炳以官高得弗誅，削籍竄海外。焕責授團練副使，黄州安置。凡王、劉親屬等第斥謫之。并擢爲祕書省正字，數日而死。出現其父，已爲蛇矣。《揮麈後録》卷三。

5　王寀輔道在徽宗朝，嘗奏天神降其家。徽宗欲出幸，左右奏恐有不測，宜有以審其真僞。既中使至其家，無有也，因坐誣以死。世謂輔道乃曉人，不應爾。蓋輔道，韶之子，韶熙河用兵，其濫殺者多，故冤以致其禍耳。《能改齋漫録》卷十七。《宋稗類鈔》卷五。

宋人軼事彙編卷十八

常　秩

1　常待制秩，居汝陰，與王深父皆有盛名於嘉祐、治平之間，屢召不至，雖歐陽文忠公亦重推禮之，其詩所謂「笑殺潁川常處士，十年騎馬聽朝雞」者是也。熙寧初，荆公當國，力致之，遂起判國子監太常禮院，聲譽稍減於前。嘗一日大雪趨朝，與百官待門於仗舍，時秩已衰，寒甚不可忍，喟然若有所恨者，乃舉文忠詩以自戲曰：「凍殺潁川常處士，也來騎馬聽朝雞。」《石林詩話》卷中。《堯山堂外紀》卷五十。《宋詩紀事》卷二十三。

2　潁上常夷甫處士，以行義爲士大夫所推。近臣屢薦之，朝廷命之官，不起。歐陽公晚年治第于潁，久參政柄，將乞身以去，顧未得謝，而思潁之心日切，嘗自爲詩云：「笑殺汝陰常處士，十年騎馬聽朝雞。」後，公既還政，而處士被召赴闕，爲天章閣待制，日奉朝請。有輕薄子改公詩以戲之，曰：「却笑汝陰歐少保，新來處士聽朝雞。」《澠水燕談録》卷十。《宋朝事實類苑》卷六十三。《東軒筆録》卷十一。

3　少保歐陽公永叔在政府，將求引去，先一詩寄潁陰隱士常秩，其略曰：「笑殺汝陰常處士，十年騎馬聽朝雞。」及公致仕還潁，有詩贈秩曰：「賴有東鄰常處士，披蓑戴笠伴春鋤。」既而王丞相介甫秉政，遂以右正言、直史館召秩，而秩遂起。先是歐公既致政，凡有賓客上謁，率以道服華陽巾便坐延見。至是秩授官來謝，公乃披衣束帶，正寢見之。明年，秩拜侍講，判國子監，尋有無名子改前詩，作秩寄歐公詩曰：「笑殺汝陰歐少保，新來處士聽朝雞。」又曰：「昔日潁陰常處士，却來馬上聽朝雞。」《墨客揮犀》卷七。《倦游雜録》。《邵氏聞見後録》卷二十二。《堅瓠壬集》卷二。

4　常秩舊好治《春秋》，凡著書講解，僅數十卷，自謂聖人之意，皆在是矣。及詔起，而王丞相介甫不好《春秋》，遂盡諱所學。熙寧六年，兩河荒歉，有旨令所在散青苗本錢，權行倚閣。王平甫戲秩曰：「公之《春秋》，亦權倚閣乎？」秩色頗赭。《倦游雜録》。《宋朝事實類苑》卷六十五。《墨客揮犀》卷七。《卲氏聞見後録》卷二十二。《堯山堂外紀》卷五十。《香祖筆記》卷十。

5　常秩以處士起爲左正言，直集賢院，判國子監。不踰年，待制寶文閣，兼判太常寺。中間謁告歸汝陰時，主上特降詔起之，降詔自秩始也。會放進士徐鐸榜，秩密以太學生之薄於行者，籍名於方册，貯懷袖間，每唱名有之，則揭册指名進呈，乞賜黜落，如是者三四。上方披閲試卷，或與執政語，往往不省秩言，秩大以爲阻，遂謁告不朝。一日，翰林學士楊繪方坐禁中，俄有報太常寺吏人到院者，繪昔常判寺，立命至前，乃故吏也。詢其來之故，即云：「常待制以謁告月餘，未有詔起，令探刺消息。」楊曰：「此禁中，汝得妄入乎？我若置汝於法，則連及待制，汝速出，無取禍也。」先是，秩未謁告時，差護向經葬事，至是經葬有日。上親奠祭，護葬官例合迎駕，秩不候朝參而出，迎駕於經門。上祭奠畢，登輦而去，亦不顧秩，秩愈不得意。或告以不朝參而出就職，又嘗私覘禁中，臺官欲有言者，秩大恐，遂以病還汝陰，既而卒。或云：方卒時，狂亂若心疾，將自殺者，然未得其詳。《東軒筆録》卷四。《宋朝事實類苑》卷七十。

鄧　綰

1　見王安石96。

李　定

1　潘子賤《題蔡奴傳神》云：「嘉祐中，風塵中人亦如此。嗚呼盛哉！」然蔡實元豐間人也。仇氏初在民間，生子爲浮屠，曰了元，所謂佛印禪師也。已而爲廣陵人國子博士李問妾，生定，出嫁郜氏，生蔡奴。故京師人謂蔡奴爲郜六。《老學庵筆記》卷一。《宋詩紀事》卷二十二。

2　見劉几3。

3　王安石薦李定，陳襄彈之未得，擢太子中允。宋次道封還詞頭，翌日辭職。又下，次直李大臨、蘇子容相繼封還。更奏復下，至於七八。子容、大臨俱落職，名譽赫然。此乃祖宗德澤，百餘年養成風俗。公論之不屈如是，與齊太史書崔杼弑君，殺三人而執筆如初何異。其後攝官修起居注章衡行之。賢不肖於此可見。《元城語録》。

4　司農少卿朱壽昌，方在褓，而所生母被出。及長，仕於四方，孜孜尋訪不逮。治平中，官至正郎矣。或傳其母嫁於關中民爲妻，壽昌即棄官入關中，得母於陝州。士大夫嘉其孝節，多以歌詩美之。蘇子瞻爲作詩序，且譏激世人之不養母者。李定見其序，大惋恨，會定爲中丞，劾軾嘗作詩謗訕朝廷。事下御史府鞠劾，將致不測，賴上保持之，止黜軾黄州團練副使。《東軒筆録》卷十。《宋詩紀事》卷二十二。

5　朱壽昌者，少不知母所在，棄官走天下求之，刺血書佛經，志甚苦。熙寧初見於同州，迎以歸，朝士多以詩美之。蘇内翰子瞻詩云：「感君離合我醉辛，此事今無古或聞。」王荆公薦李定爲臺官，定嘗不持母服，臺諫、給、舍俱論其不孝，不可用。内翰因壽昌作詩貶定，故曰「此事今無古或聞」也。後定爲御史中丞，言内翰多作詩訕上。内翰自知湖州赴詔獄。《邵氏聞見録》卷十三。

6　李承之奉世知南京，嘗謂餘曰：「昨在侍從班時，李定資深鞫蘇子瞻獄，雖同列不敢輒啓問，一日資深於崇政殿門，忽謂諸人曰：『蘇軾誠奇才也！』衆莫敢對。已而曰：『雖二三十年所作文字、詩句，引证經傳，隨問即答，無一字差舛，誠天下之奇才也。』歎息不已。」《甲申雜記》。《邵氏聞見後録》卷二十一。

7　杜太監植少子灼，爲李定所捃。定曰：「莫要剥了緑衫。」灼從容對曰：「緑衫未剥，恐先剥了紫衫。」定大怒，枷送司理院。求其贜罪不得，以它事坐之，衝替而已。定未幾果以不持所生母仇氏服，貶官而死。《孫公談圃》卷上。

舒　亶

1　舒亶，字信道，慈溪人，生而魁梧，博聞强記，爲文不立稿。……授台州臨海縣尉。縣負山瀕海，其民慓悍，盜奪成俗。有使酒逐其叔之妻者，至亶前，命執之，不服，即斷其首，以令投檄而去，留詩云：「一鋒不斷奸兇首，千古焉知將相材。」丞相王安石聞而異之，欲召用，會丁父憂，服闋乃除。《寶慶四明志》卷八。《名賢氏族言行類稿》卷八。《堯山堂外紀》卷五十一。

2　見張商英4。

3　舒亶爲臨海尉，弓手醉呼於庭，舒笞之，不受，乃加大杖；益厲聲願杖脊，舒叱吏決脊；又大呼「爾不敢斬我」，舒即起刃斷其頭。被劾，案上，朝廷方求人材，頗壯之，令都省審察。舒狀貌甚偉，博學有口辯，王荆公一見大喜，薦對稱旨，驟擢，未幾至御史中丞，彈擊不少恕。宰相王珪自京尹執政，曾攜官浴桶入東府，舒文致以爲之罪。後舒敗坐獄，以用臺中官燭於私室計贜，神考薄其罪，因言：「亶豈盜此？」或對云：「舒亶不愛蠟燭，王珪豈愛木桶！」乃抵罪除名勒停。居鄉里，甚貧，聚徒教授，資束脯以營伏臘，凡十八年。中間元祐政出帷箔，務姑息，置訴理所，湔滌先朝嘗得罪者。群小競自辨，不逞之人，至於指斥熙、豐濫刑，以迎合國政。舒獨無一言辨雪，坐此久廢。紹聖復辟，稍還舒官，又爲群怨所沮。庚辰龍飛，始得軍壘，會荆蠻作過，乃移南郡帥、徐待制，未受而卒。《萍洲可談》卷一。

4　元豐間，御史中丞舒亶以罪除名勒停，及僦客舟東歸，時有詔召僧慈本住慧林，許馳驛，輕薄者以「中丞賃航船出京，和尚乘遞馬赴闕」爲對，以見異事。《萍洲可談》卷一。《續墨客揮犀》卷六。《類説》卷四十七引《遯齋閒覽》。

5　舒信道中丞宅在明州，負城瀕湖，繞屋皆古木茂竹，蕭森如山麓間。其中便坐曰「懶堂」，背有大池，子弟群處講習，外客不得至。《夷堅志補》卷二十二。

6　舒信道謫居四明，幾二十年，獨以詩爲樂。嘗得句云：「春禽得意千般語，澗草無名百種香。」自喜之，既而曰：「此聯可入箋注，不可以示人。」遂改去，不用之。《墨莊漫録》卷二。

王廣淵

1　見宋英宗18。

2　王廣淵識英宗於潛邸，及即位，欲大用之，不果，然中外之事莫不以聞。又論宰執專權，須收主威。英、神二朝俱主其説，時宰患之，無如之何，乃反間諫官司馬君實，力言其姦邪不可近。章至八九上，廣淵竟出外。世徒知君實言廣淵，而不知宰相之反間也。然則陰諷臺諫，以逐人主親臣，古今之所不免。其後神宗時，君實言楊繪不當言曾公亮事。神宗御批與滕元發，令諭繪云：「光醇儒少智，未必不爲人陰使之耳。」蓋廣淵被逐，嘗言君實純直，受人風指之誤而云耳。《默記》卷上。

3　見滕元發11。

鄧潤甫

1　見劉敞6。

2　鄧潤甫聖求，元豐中爲中書舍人兼太子詹事。泰陵嗣位，以甘盤之舊，入翰林爲學士。及以事外補，林子中希爲中丞，上章營救，其略曰：「先帝西垣之詞客，十載于兹；陛下東宫之舊臣，一人而已。」上不聽。後數年，召爲兵部尚書。時范純夫祖禹爲内相，蔚有時望，與鄧公同知貢舉，引試第二場間，忽有中使宣押學士拜尚書左丞。范公方冠帶迎肅，中使曰：「宣押鄧學士，非范學士也。」鄧俄頃上馬，迴鞭揖諸公，頗有得色。數日，以病卒于位。黄道夫嘗爲祭文云：「中臺三月，功名已遂於推揚；東府數宵，魂魄俄歸於寂寞。」道夫自謂精切，戲曰：「此文可書之聖求門右。」章子厚惇笑曰：「聖求生爲執政，死乃作桃符矣！」當時傳以爲笑。《高齋漫録》。

陳　繹

1　陳繹奉親至孝，嘗作慶老堂以娱其母。王介甫贈之詩云：「種竹常疑出冬筍，開池故合涌寒泉。」《韻語陽秋》卷十。《名賢氏族言行類稿》卷十一。

2　陳繹晚爲敦朴之狀，時謂之「熱熟顔回」。熙寧中，台州推官孔文仲舉制科，庭試對策，言時事有可痛哭太息者，執政惡而黜之。繹時爲翰林學士，語於衆曰：「文仲狂躁，乃杜園賈誼也。」王平甫笑曰：「『杜園賈誼』可對『熱熟顔回』。」合座大噱，繹有慙色。杜園、熱熟，皆當時鄙語。《東軒筆記》卷六。《宋朝事實類苑》卷六十六。《倦游雜録》。《古今合璧事類》續集卷三十九。《讀書鏡》卷三。《何氏語林》卷二十七。《堯山堂外紀》卷五十。《宋稗類鈔》卷六。《堅瓠乙集》卷一。《宋詩紀事》卷一百。

3　陳繹爲前知廣州日，將造到公使庫檀木觀音，將松木觀音换檀木觀音入己，并將公使錢糴糧餵飼自己白鷴，并役使土丁槍手修築廨宇内地基，及并將官乳香於神寺獨自焚燒。《熙豐日曆》。

王　陶

1　王觀文樂道未遇時，與〔姜〕子發交游甚善。樂道苦貧，教小學京師，居州西，子發居州東，相去遠。一日大雪，子發念樂道與其母寒饑，自荷一鍤，剗雪以行。至樂道之居，扣門，久之方應。樂道同母凍坐，日已過高，未飯。子發惻然，亟出買酒肉薪炭，往復同樂道母子附火飲食。樂道覺子發衣單，問之，以綿衣質錢買飯食也。子發説《論語》，士人樂聽之，爲一講會，得錢數百千，爲樂道娶妻。樂道登第，調睦州判官。妻卒，子發又爲求范文正公夫人姪汶陽李氏以繼，其負義如此。熙寧初，樂道以翰林侍讀學士爲西京留守，子發老益貧，且喪明，自新鄉駕小車來見樂道，意樂道哀之也。樂道遺酒三十壺而已，子發殊悵然。《邵氏聞見録》卷十八。

2　范文正公鎮餘杭，今侍讀王樂道公在幕。楊内翰隱甫公察謫信州，未幾，召還赴闕，過杭，公厚遇之，特排日遣樂吏往察判廳請樂辭，樂道叱之不作。來日，酒數行，遣吏投書於席，大概言「陶之學先王之道也，未始游心於優笑之藝。始某從事於幕，天下之士識與不識皆以陶爲賀。蓋今巖穴蟠潛修立之士，無不由明公之門翦擢至於華顯者。獨以某不幸吏於左右，公未嘗訓之以道德，摩之以仁義，反以伎戲之事委之，非其素望也。且金華楊公亦吾儒高第之一人爾，苟某始者躐巍等，歷清秩，過執事之境，必不肯以優伶之辭爲託也」云云。公以書示隱甫，隱甫笑曰：「波及當司，尤無謂也。」公頗動。既而移鎮青社，樂道少安。《湘山野録》卷上。

3　韓魏公秉鈞時，王陶游其門，公亦素器之，累歷從官。及爲中丞，未登二府，怏怏有望於公。因撫細故，奏疏詆公，由此出守轉郡。謝上表，尤肆狂訐，詞皆浮實，至舉丁朱崖以況公，悖妄弗顧於理甚矣。《珍席放談》卷下。

4　神宗朝，王文恪公陶爲御史中丞，論宰相韓魏公不押常朝班，至詆爲跋扈。韓公力請去位，王公亦出爲郡。或謂王公之語太過，予以爲尊君重朝廷，固當防微杜漸如此，使爲宰相者，人人皆忠賢如魏公，雖不押常朝班，未爲過也。不幸而有懷奸藏禍之臣，廢法而逼上，則將有御史抨彈之所不能正者矣。抑《春秋》之義，責備於賢者，如魏公名德之重，蓋可以責備矣，王公待之不輕也。予從其家得其《申中書狀》，尚可以想見其風采。《寓簡》卷四。

5　韓子華丞相兄弟將相貴仕，爲潁川甲族，罷相後，得帥鄉郡，文恪《賀啓》曰：「夙推荀氏之龍，重致潁川之鳳。」謂荀氏八龍及黄霸守潁川致鳳凰之瑞也。《王公四六話》。

6　見王禹偁30。

7　王陶樂道，哲廟居東宫時師傅也。哲廟登極時，王退闲，上力欲召用，陶表謝云：「羽翼已成，四皓不聞於再起；田園粗足，兩疏那見於復來。」遂不出。又有《謝賜夏藥表》云：「陛下樂忠良之諫，而臣無入告之嘉猷；陛下錫藥石之良，而臣無盡言之苦口。」一時稱之。陶美姿而長身，時謂之「没興真武」。與文正長子監簿爲友婿，范氏處長。後其室死，而監簿亦亡，復續長姨，忠宣因此疏之。《過庭録》。

王　寔　王　寧

1　王樂道二子，寔字仲弓，寧字幼安，卜居許昌。仲弓與光禄行游，淳厚博學君子也。好客喜酒，先子、叔父常請見之，必委曲留連飲食教誨而歸。……平居未嘗釋卷。先子一日劇暑中，迫昏會歸，皆已大醉，偶遺衣，後往取之，見仲弓披衣執策，就視之，乃《禮記疏》也。其精勤如此。鄉人敬其德。幼安晚以上書關元祐得幸，致身台輔。李彦西城事興，幼安以竹園爲獻。後，彦道許，幼安郊迎至府治，讓彦上坐，彦曰：「某何人，樞密過禮如此。」幼安拱手應曰：「某西城竹園户爾。」時曾存之在許，謝客，獨以聲妓自奉。仲弓嘗曰：「若存之之富，舍弟之貴，寔寔不愛。」蓋仲弓口吃也。《過庭録》。

吴處厚

1　見宋神宗31。

2　見蔡確19。

3　見蔡確20。

4　見蔡確21。

5　蔡忠懷秉政日，吴處厚數干以差遣，得知漢陽，不如意。忠懷俄出守安陸，賦詩十絶。處厚乃箋注，文致其怨望，疏于朝。宣仁大怒，遂竄新州。處厚改知衛州，素餌硫黄，至是疽發于腦，自嚼其舌斷而死。《苕溪漁隱叢話》後集卷三十五引《東皋雜録》。

6　吴處厚嘗作《剪刀賦》，第五聯對：「去爪爲犧，救湯王之旱歲；斷鬚燒藥，活唐帝之功臣。」當時屢竄易，「唐帝」上一字不妥帖，因看游鱗，頓悟「活」字，不覺手舞足蹈。《螢雪叢説》卷上。《宋四六話》卷十。

7　吴處厚善屬辭，知漢陽軍，每謂鸚鵡洲、沔鄂佳處，欲賦詩未就。一日視事，綱吏來告覆舟，吴問所在，吏曰：「在鸕鷀堰。」吴拊案連唱大奇，徐曰：「吾一年爲鸚鵡洲尋一對不得，天庇汝也。」因得末減。《萍洲可談》卷一。《堅瓠戊集》卷三。《宋詩紀事》卷十九。

8　〔樞密邵公亢〕常謂餘詩淺切，有似白樂天。一日，閲相國寺書肆，得馮瀛王詩一帙而歸，以語之，公曰：「子詩格似白樂天，今又愛馮瀛王，將來捻取箇豁達李老。」慶曆中，京師有民自號「豁達李老」，每好吟詩，而詞多鄙俚，故公以戲之。遂皆大笑。《青箱雜記》卷二。

9　見王安國17。

鞏　申

1　光禄卿鞏申，佞而好進，老爲省判，趨附不已。王荆公爲相，每生日，朝士獻詩頌，僧道獻功德疏以爲壽，輿皂走卒皆籠雀鴿，就宅放之，謂之放生。申既不闲詩什，又不能誦經，於是以大籠貯雀，詣客次，笏開籠，且祝曰：「願相公一百二十歲。」時有邊塞之主帥妻病，而虞候割股以獻者，天下駭笑。或對曰：「虞候爲縣君割股，大卿與丞相放生。」《東軒筆録》卷十。《宋朝事實類苑》卷七十三。《倦游雜録》。《墨客揮犀》卷六。《群書類編故事》卷十八。《何氏語林》卷三十。《堯山堂外紀》卷五十。《昨非庵日纂》二集卷八。《宋稗類鈔》卷二。《堅瓠丙集》卷一。

李大臨

1　見宋敏求2。

鄭　獬

1　鄭内翰獬，未貴時，嘗病瘟疫，數日未愈，甚困。俄夢至一處，若宫闕，有吏迎謁甚恭。公謂吏曰：「吾病甚倦，煩熱，思得涼浴，以清其肌。」吏云：「已爲公辦浴久矣。」吏引公至一室中，有小池，方闊數尺，甃以明玉，水光瀲灧，以手測之，清冷可愛。公乃坐甃上以水泛身。俄視兩臂，已生白鱗，視水中影，則頭已角出。公驚，遽出。吏云：「此玉龍池也。惜乎公不入其水中，入則爲輔宰。」乃覺，少選出汗。公後登第爲第一人，爲詩戲友人，云：「文闈數戰奪先鋒，變化須知自古同。霹靂一聲從地起，到頭身是白龍翁。」《古今詩話》。《詩話總龜》前集卷三十六。《新編分門古今類事》卷八引《幕府燕閒録》。《堯山堂外紀》卷四十八。《玉芝堂談薈》卷二。

2　餘少時同伯氏從學於里人鄭毅夫，假館京師景德寺之白土院。皇祐壬辰，是歲秋賦，鄭與予兄弟皆舉國學進士，時已差考試官矣。一日，院僧德珍者言：昨夢院内南忽有池水中一龍躍而起，與空中龍鬭，池龍勝而歸。其時旁院書生有曰：「某當作狀元。」毅夫微笑曰：「狀元當出此院。」於是伯氏書僧夢與日月在於寢室門，時八月也。明年癸巳春殿，鄭公果狀元。《麈史》卷中。

3　鄭毅夫自負時名，國子監以第五人選，意甚不平。謝主司啟詞，有「李廣事業，自謂無雙；杜牧文章，止得第五」之句。又云：「騏驥已老，甘駑馬以先之；巨鼇不靈，因頑石之在上。」主司深銜之。他日廷策，主司復爲考官，必欲黜落，以報其不遜。有試業似獬者，枉遭斥逐，既而發考卷，則獬乃第一人及第。《夢溪筆談》卷九。《堯山堂外紀》卷四十八。《宋稗類鈔》卷二。

4　内翰鄭毅夫久負魁望，而滕甫元發名亦不在其下。暨試禮闈，鄭爲南宫第四場魁，滕爲南廟别頭魁。及入殿試《圓丘象天賦》，未入殿門，已風聞此題，遂同論議，下筆皆得意。時留後李公端夢滕作第三人，服緋牙繫鞋來謝。而鄭亦有白龍之夢。將唱名，二公相遇，各舉程文。滕破題云：「大禮必簡，圓丘自然。」及聞鄭賦「禮大必簡，丘圓自然」，滕即歎服曰：「公在我先矣。」然未忘魁望，預爲笏記云：「朝廷取士，唯求一日之長；畎畝望君，咸務積年之學。」及唱第，鄭果第一，滕果第三，皆如素望。鄭卻無陛謝之備，遂用滕記。《能改齋漫録》卷十四。《直齋書録解題》卷十七。

5　鄭毅夫廷試日，曾明仲爲巡察官。方往來之際，見毅夫筆不停綴，而試卷展其前，不畏人竊窺，意甚自得。明仲從旁見其破題兩句云：「大禮必簡，圜丘自然。」因低語曰：「乙起著！乙起著！」毅夫驚顧，知是明仲，乃徐讀其賦，便悟明仲之意，乙起「大禮」「圜丘」二字，自覺破題更有精神，至唱名，果以此擅場。《曲洧舊聞》卷三。

6　鄭内翰久游場屋，辭藻振時，唱名之日，同試進士皆懽曰：「好狀元。」神文爲之慰悦。《麈史》卷上。

7　鄭翰林獬，郎官紓之子也。獬雖負時名，然累赴殿試、省試，俱不利。紓爲狄青征廣南辟客。是時儂智高鴟張，未知勝負，留家在雍丘舟中。而獬赴殿試罷，在京師候唱名。其母與盡室憂紓從軍未知吉音，又憂獬仍舊黜于殿試。一家屏默惶惑之次，忽舟尾晨炊釜鳴，聲甚厲，震動兩岸，舉家不知所爲。釜鳴未定，忽岸上亟尋鄭郎中船，乃報捷者南來，且附紓書云：「已破儂賊，殺戮殆盡，走入溪洞，且議賞超遷矣。」語次，又有北來報榜者馳至云：「二秀才昨日唱名而出，已狀元及第矣。」釜鳴蓋有爲吉者。《默記》卷中。

8　西方琥，東州人，鄭毅夫榜登第。期集處，告毅夫曰：「榜中琥最少年，乞作探花郎。」毅夫云：「已差二人。」琥曰：「此無定員，添一員何損？」公吏曰：「前日琥第三甲，合出鋪地錢二十緡，若作職事，則不出錢。」琥曰：「願出錢。」毅夫從其請。琥已受符，不出緡錢，毅夫切責之，而倍其罰。琥白毅夫曰：「晚進未嘗工詩，願狀元先爲之，以爲楷式。」毅夫曰：「緑袍不怕露痕濕，直入鬧花深處來。」他日復見毅夫曰：「一見雅詩，不敢下筆，翌日當再進詩，願公代之。」毅夫復云：「朝來已與碧桃約，留住春風不放歸。」聞者歎服。《詩話總龜》前集卷十引《翰府名談》。《唐宋分門名賢詩話》卷七。

9　見王安石32。

10　〔荆公〕嘗見鄭毅夫《夢仙》詩曰：「授我碧簡書，奇篆蟠丹砂。讀之不可識，翻身凌紫霞。」大笑曰：「此人不識字，不勘自承。」毅夫曰：「不然，吾乃用太白詩語也。」公又笑曰：「自首減等。」《老學庵筆記》卷一。《何氏語林》卷二十八。《堯山堂外紀》卷四十八。《宋稗類鈔》卷六。

11　鄭内翰毅夫公知荆南，一日，虎入市齧數人，郡大駭，競修浮圖法禳之。鄭公諭士民曰：「惟城隍廟在子城東北，實閭井係焉，荒頽久不葺，汝曹盍以齋金修之。」獨一豪陳務成者前對曰：「某願獨葺，不須齋金也。」因修之，换一巨梁，背鑿一竅，闞一版於竅中，字在其下，宛若新墨，云「惟大周廣順二年，歲次壬子五月某日建」。其傍大題四字，曰「遇陳則修」。陳氏以緹巾襲之獻於府。鄭公奇之，特爲刊其事於新梁之脅，其末云：「噫！此能以物之極理推而至於斯乎，寧得先知之神乎？可疑者，何古人獨能而今人不能。治平丁未歲十月，安陸鄭獬於荆南畫堂記之。」後，今大參元公鎮荆，文瑩因道其事，願以其文刻於廟，求公一後序，以必信於世，公欣然諾之。未幾，以翰林召歸爲學士，逮參大政，兹事因寢，尚鬱於心。《湘山野録》卷中。

12　鄭毅夫公入翰林爲學士，後數月，今左揆王相國繼入。其玉堂故事，以先入者班列居上。鄭公奏曰：「臣德業學術及天下士論皆在王某之下，今班列翻居其上，臣所不遑，欲乞在下。」主上面諭之，揆相固辭曰：「豈可徇鄭某謙抑而變祖宗典故耶？」又數日，鄭公乞罷禁林以避之，主上特傳聖語：「王某班列在鄭某之上，不得爲永例。」後揆相爲鄭父紓志其墓，語筆優重，至挽詞有「欲知陰德事，看取玉堂人」之句，佳其謙也。《湘山野録》卷中。《宋朝事實類苑》卷十。

13　神宗首用富鄭公作上相，以司空、侍中爲昭文館大學士也。制乃翰林學士鄭毅夫所草，末云：「上理乎天工，則日月星辰以之順；下遂乎物宜，則山川草木以之蕃。近則諸夏仰德以承流，遠則四夷傾心而待命。」毅夫自負此文敏贍，因爲詩曰：「中使傳宣内翰家，君王令草侍中麻。紫泥金印封題了，紅燭才燒一寸花。」《王公四六話》卷下。

14　王荆公素不樂滕元發、鄭毅夫，目爲「滕屠鄭酤」。然二公資豪邁，殊不病其言。毅夫爲内相，一日送客出郊，過朱亥冢，俗謂之屠兒原者，作詩云：「高論唐虞儒者事，賣交負國豈勝言。憑君莫笑金槌陋，卻是屠酤解報恩。」《老學庵筆記》卷七。《堅瓠丁集》卷一。《宋稗類鈔》卷六。

15　〔鄭獬〕與滕達道少相善，並嗜酒，落魄無檢操，人目之爲「滕屠鄭沽」。《郡齋讀書志》卷十九。《宋詩紀事》卷十九。

16　鄭毅夫罷禁林，行次南都，《遇雨》二篇云：「雨聲飄斷忽南去，雲勢旋生從北流。料得涼風消息近，蕭蕭已在柳梢頭。」又云：「老火燒空未擬收，忽驚快雨破新秋。晚雲濃淡落日下，只到楚江南岸頭。」荆僧文瑩頗訝其氣不振。後解杭麾赴青社，舟泊楚岸，卒于舟中。時人謂「只到楚江南岸頭」，乃詩讖也。《新編分門古今類事》卷十三引《澠水燕談録》。

17　鄭毅夫詩格飄放，晚年爲《雨》詩曰：「老火燒空未肯休，忽驚快雨破新秋。晚雲濃淡白日下，只在楚江南岸頭。」未幾，自杭移青，道病，泊舟高郵亭下，乃卒。《澠水燕談録》卷七。《宋朝事實類苑》卷四十六。

18　鄭毅夫内相再黜於有司，已而病傷寒，忽一夕夢化爲龍而無角，浴於池中，鱗甲皆水出，蓋汗也。展轉間，張大夫問曰：「君已安否？」曰：「我不是龍。」張以爲譫言。既覺，猶若曳尾不收。夢中但聞池上人皆曰：「白龍公來也。」士大夫於内相挽詞多用「白龍公」者，蓋本此耳。《麈史》卷下。

19　鄭毅夫未第時，夢浴池中化爲大龍，池邊小兒數十，拍手呼爲龍公來，既覺，猶見其尾曳牀間。卒于安州，十年貧不克葬。滕元發爲郡，一日，夢毅夫來，但見轎中一白龍身，首即毅夫也。元發因出俸營窆。《孫公談圃》卷上。《玉芝堂談薈》卷十一。

方勉妻許氏

1　方勉，字及甫，娶許虞部女，好學能詩。勉嘗同妻夜看《晁錯傳》，許氏有詩云：「匣劍未磨晁錯血，已聞刺客殺袁絲。到頭昧卻人心處，便是欺他天道時。痛矣一言偷害正，戮之萬段始爲宜。鄧公墳墓知何處，空對斯文有淚垂。」勉後與故人飲于市，醉犯夜禁，囚於府庭。時鄭毅夫作尹，許氏獻書援其夫，並投詩云：「時時樂事輸詩酒，帝里風光剩占春。況是白衣重得侣，不堪青斾自招人。早知玉漏催三鼓，不把金貂换百巡。大抵仁人憐氣類，不教孤客作囚身。」遂釋其夫。《詩話總龜》前集卷十九。《堯山堂外紀》卷四十八。《宋詩紀事》卷八十七。

羅　愷

1　羅愷初及第，鄭獬在翰林，以詩賀之。愷以公狀爲謝具位詩一篇：「右伏蒙尊慈，特有寵惠，感荷之至，但切下情。」鄭云：「賴此詩不是公用。」都下莫不傳以爲笑也。《文昌雜録》卷一。

劉　述

1　劉孝叔吏部公述深味道腴，東吴端清之士也。方强仕之際，已恬於進。撰一闋以見志，曰：「掛冠歸去舊煙蘿。閒身健，養天和。功名富貴非由我，莫貪他。這岐路，足風波。　　水晶宫裏家山好，物外勝游多。晴溪短棹，時時醉唱裏稜羅。天公奈我何？」後將引年，方得請爲三茅宫僚，始有養天和之漸，夫何已先朝露，歌此闋幾三十年。信乎！一林泉與軒冕，難爲必期。《湘山野録》卷中。《宋朝事實類苑》卷四十一。

孫　洙

1　孫洙，字巨源，年十四，隨父錫官京東。嘗至登州謁東海廟，密禱于神，欲知它日科第及爵位所至。夜夢有告之者曰：「汝當一舉成名，位在雜學士上。」既覺，頗喜。然年尚幼，未識雜學士何等官，問諸人，人曰：「吉夢也。子必且爲龍圖閣學士。」後擢第入朝。《夷堅甲志》卷四。

2　孫洙巨源，博學長才，初舉賢良方正，奏論五十篇，皆陳祖宗政事，指切治體，推往驗今，著見得失，天下争傳寫之，目曰《經緯集》。韓魏公覽而歎曰：「慟哭太息以論天下事，今賈誼也。」《澠水燕談録》卷六。《東都事略》卷八十五。

3　孫巨源内翰從貢父求墨，而吏送達孫莘老中丞。巨源以其求而未得讓劉，劉曰：「己嘗送君矣。」己而知莘老誤留也，以其皆姓孫而爲館職，故吏輩莫得而别焉。劉曰：「何不取其髯爲别？」吏曰：「皆胡，而莫能分也。」劉曰：「既是皆胡，何不以其身之大小爲别？」吏曰：「諾。」於是館中以莘老爲大胡孫學士，巨源爲小胡孫學士。《師友談記》。《拊掌録》。《何氏語林》卷二十七。《堯山堂外紀》卷四十九。

4　孫〔巨源〕公在時，嘗一日鎖院，宣召者至其家，則已出。數十輩蹤跡之，得於李端愿太尉家。時李新納妾，能琵琶。孫飲不肯去，而迫於宣命，不敢留。遂入院，草三制罷，復作長短句，寄恨恨之意。遲明，遣示李，其詞曰：「樓頭尚有三通鼓，何須抵死催人去。上馬苦匆匆，琵琶曲未終。　回頭凝望處，那更廉纖雨。漫道玉爲堂，玉堂今夜長。」或以爲孫將亡時所作，非也。《夷堅甲志》卷四。《苕溪漁隱叢話》前集卷五十九。《詩話總龜》後集卷三十二。《堯山堂外紀》卷四十九。《詞苑叢談》卷七。《詞林紀事》卷七。

5　李端愿宫保，文和長子，治園池延賓客，不替父風。每休沐，必置酒高會，延侍從館閣，率以爲例。……元豐中會佳客，坐中忽召學士將鎖院，孫巨源適當制，甚怏怏不欲去，李飭侍妾取羅巾求長短句。巨源援筆欲書，從者告以將掩門矣，草草作數語云：「城頭上有三鼕鼓，何須抵死催人去。上馬苦匆匆，琵琶曲未終。　回頭腸斷處，卻更廉纖雨。漫道玉爲堂，玉堂今夜長。」李邦直在坐，頗以卒章非佳語。巨源是夕得疾於玉堂，後六日卒。《南游記舊》。《堅瓠庚集》卷三。

錢公輔

1　錢公輔與王荆公坐，忽語荆公曰：「周武王真聖人也。」荆公曰：「何以言之？」公輔曰：「武王年八十，猶爲太子，非聖人誰能如是？」荆公曰：「是時文王尚在，安得不爲太子也？」《東軒筆録》卷十五。《宋朝事實類苑》卷十五。

2　錢君倚學士服除，知江寧府。常州有無賴男子來謁，曰：「我乃先公故侣也。先公嘗貸我二十萬錢，幸見還。」君倚愀然變色，起謝之，延饌，送保寧館留，且將聚質償之。常有老先生數人，聞之俱至，責無賴子曰：「舍人方起復，貧甚，奈何以其親爲言，欺取無券質之財？」父老俱白君倚，請卻逐之。君倚笑曰：「豈可！彼以吾父有所貸未償爲請，公輔爲之子，何敢不償哉！」於是償之遣去。無賴至常州，人人聚駡，遂自縊而死。《墨客揮犀》卷二。

鄭　俠

1　西塘先生鄭俠，字介夫，福州福清人。父監江寧府税時，先生就清涼寺讀書，不交人事，惟正旦至日一歸省親。時荆公以舍人居憂，聞而奇之。有楊驥者，自鄱陽來學於荆公，公使依先生學。一夕大雪，先生讀書過夜半，寒甚，呼驥起飲。酒酣登樓，觀雪賦詩，氣宇浩然。詩云：「濃雪暴寒齋，寒齋豈怕哉！漏隨書卷盡，春逐酒瓶開。一酌招孔孟，再斟留賜回。醺酣入詩句，同上玉樓台。」他日驥謁荆公，語次誦先生詩，公歎賞曰：「真好學者。」累誦其「漏隨書卷盡，春逐酒瓶開」之句。先生將應舉，因贄所業謁荆公，公益稱奬。既而登進士甲科，年二十四釋褐，授將仕郎，試祕書省校書郎，調光州法曹。熙寧間，監安上門，時天久不雨，河北、陝西飢民皆流入京城，而京城外飢民尤多。公畫而爲圖，且上書曰：「臣謹按安上門逐日所見，繪成一圖，百不及一。但經聖眼，亦可流涕，況於千萬里之外哉！」歷言大旱及青苗、免役等事。上出俠圖及疏示輔臣，問安石曰：「識俠否？」安石曰：「嘗從臣學。」固乞避位。俠未幾下臺獄，竄汀州，又改英州，由是直聲聞天下。《梅磵詩話》卷上。《藏一話腴》甲集卷上。

2　鄭俠，閩人，進士及第。熙寧七年春，上以旱災，下詔聽吏民直言得失，俠以選人監安上門，上言：「新制，使選人監京城門，民所齎物，無細大皆征之，使貧民愁怨。人主居深宫，或不知之，乃畫圖并進之。」朝廷以爲狂，笑而不問。會王介甫請罷相，上未之許，俠上言：「天旱由安石所致。若罷安石，天必雨。」既而介甫出知江寧府，是日雨，俠自以爲所言中，於是屢上疏論事，皆不省。是歲冬，俠上疏幾五千言，極陳時政得失、民間疾苦，且言：「王安石作新法，爲民害；吕惠卿朋黨姦邪，壅蔽聰明； 獨馮京時立異與之校計。請黜惠卿，進用馮京。」吕吉甫大怒，白上，奪俠官，汀州編管。俠貧甚，士大夫及吏民多憐之，或遺之錢米。《涑水記聞》卷十六。

3　〔鄭〕俠素師事王雱，而議論常與雱異，與王安國同非新法，安國親厚之。俠既上疏，安國索其草視之，俠不與，安國曰：「家兄爲政，必使天下共怨怒，然後行之。子今言之甚善，然能言之者子也，能揄揚流布於人者我也，子必以其草示我。」俠曰：「已焚之矣。」《涑水記聞》卷十六。

4　鄭俠辭膴仕，就監門，上書力言新法敝民，安石不報。會亢旱，民物嗷嗷。乃以本門所見，三路流離之民，質妻鬻兒，啼饑號凍，至身被鎖械，而負瓦揭木，賣以償官者，悉畫一圖，發馬遞以進。當事者以是罪之，浩然而歸。歸囊只一拂，因自號一拂居士。嘗語人曰：「無功於國，無德於民，若華衣美食，與盜何異？」公少讀書清涼山，閩人因就其地祠之。葉文忠公向高，榜其聯曰：「諫草數千言，自信丹青能悟主；歸裝惟一拂，可知琴鶴亦妨人。」《昨非庵日纂》二集卷二。

5　鄭介夫喜作詩，多至數千篇。謫英州，遇赦得歸，有句云：「未言路上舟車費，尚欠城中酒藥錢。」絶似王元之也。《老學庵筆記》卷九。

6　鄭介夫俠，福州福清人。熙寧中，以直諫貶英州。元祐初，東坡公薦之復官。紹聖初，再謫英。時坡公貶惠州，始與相遇，一見如故交。政和戊戌，介夫在福清，夢客至，自通「鐵冠道士」，遺詩一章，視之，乃坡公也。坡在海上嘗自稱「鐵冠道人」，時下世十七年矣。其詩曰：「人間真實人，取次不離真。官爲憂君失，家因好禮貧。門闌多杞菊，亭檻盡松筠。我友迂踈者，相從恨不頻。」又曰：「介夫不久須當來。」寤而歎曰：「吾將逝矣。」時年七十八。明年秋被疾，語其孫嘉正曰：「人之一身，四大合成，四者若散，此身何有！」口占一詩曰：「似此平生只藉天，還如過鳥在雲邊。如今身畔渾無物，贏得虚堂一枕眠。」數日而卒。《夷堅丙志》卷十三。

7　見唐介18。

鮮于侁

1　鮮于侁知揚州，蘇軾自湖被譴，親朋皆與絶交。道出廣陵，侁獨往見，或勸其將平日往來文字書問焚之不留，侁曰：「欺君欺友，吾不忍；以忠義分譴，則所願也。」《西園聞見録》卷六。

孫　覺

1　孫覺龍圖未第時，家高郵，與士大夫講學於郊外别墅。一夕晦夜，忽月光入窗隙。孫異之，與同舍望光所在。行二十里餘，見大珠浮游湖面上，其光屬天，旁照遠近。有崔伯易者作《感珠賦》記之。熙寧初，孫登科爲河南縣主簿。《邵氏聞見録》卷十六。

2　秘書少監孫莘老莊居在高郵新開湖邊。嘗一夕陰晦，莊客報湖中珠見。與數同人行小草徑中，至水際，見微有光彩。俄而光明如月，陰霧中人面相覩。忽見蚌蛤如蘆蓆大，一殻浮水上，一殻如張帆狀，其疾如風。舟子飛小艇競逐之，終不可及，既遠乃没。《文昌雜録》卷四。

3　見孫洙3。

4　見劉攽31。

5　孫莘老知福州時，民有欠市易錢，繫獄甚衆。有富人出錢五百萬葺佛殿，請于莘老，莘老徐曰：「汝輩所以施錢者，何也？」衆曰：「願得福耳。」莘老曰：「佛殿未甚壞，佛又無露坐者，孰若以錢爲獄囚償官逋，使數百人釋枷鎖之苦，其得福，豈不多乎？」富人不得已，諾之。即日輸錢，囹圄遂空。《孫公談圃》卷上。《仕學規範》卷二十四。《厚德録》卷二。《自警編》卷八。《言行龜鑑》卷七。《昨非庵日纂》卷十一。

6　見吕同1。

7　孫莘老爲御史中丞，不甚言事，以疾辭位得宫觀。劉貢父作告詞云：「未得聞生之奇論，今乃以疾而固辭。」蓋譏之也。《孔氏談苑》卷二。

8　孫龍圖莘老喜讀書，晚年病目，乃擇卒伍中識字稍解事者二人，使其子端取《西漢》。《左氏》等數書，授以句讀。每瞑目危坐室中，命二人更讀于旁，終一策則易一人，飲之酒一杯，使退。卒亦自喜，不爲難。《石林避暑録話》卷二。《何氏語林》卷十一。

9　見李常7。

唐　坰

1　唐坰對兩府彈介甫云：「吕惠卿、曾布，安石之腹心；王珪、元絳，安石之僕隸。」且曰：「珪奴事安石，尤懼不了。」《温公瑣語》。

2　唐坰知諫院，成都人費孝先爲作卦影，畫一人衣金紫，持弓箭，射落一鷄。坰語人曰：「持弓者我也，王丞相生於辛酉，即鷄也，必因我射而去位，則我亦從而貴矣。」翌日，抗疏以彈荆公，又乞留班，頗諠於殿陛。上怒，降坰爲太常寺太祝、監廣州軍資庫，以是年八月被責，坰歎曰：「射落之鷄乃我也。」《東軒筆録》卷十一。《宋朝事實類苑》卷四十八。

3　唐坰與祖肅、父詢、叔介、兄淑，稱五豸。《小學紺珠》卷七。

楊　繪

1　見劉摯3。

2　有王永年者，娶宗室女，得右班殿直，監汝州税。時竇卞通判汝州，與之接熟，爾後，卞知深州，永年復爲州監押，益相親暱，遂至通家。既而卞在京師，永年求監金曜門書庫，卞爲干提舉監司楊繪，繪遂薦之。永年置酒延卞、繪於私室，出其妻間坐，妻以左右手掬酒以飲卞、繪，謂之「白玉蓮花盃」，其褻狎至是。後永年盗賣庫書，事發下獄，永年引卞、繪受其饋送，及嘗納璣貝於兩家，方窮治未竟，而永年死獄中。朝議以兩制交通匪人，至爲姦利，落繪翰林學士知制誥，降爲荆南副使；落卞待制，降監舒州靈仙觀。明年，卞卒於貶所。繪性少慎，無檢操，居荆南，日事游宴，往往與小人接。一日，出家妓筵客夜飲，有選人胡師文預會，師文本鄂州豪民子，及第爲荆南府學教授，尤少士檢。半醉，狎侮繪之家妓，無所不至。繪妻自屏後窺之，大以爲耻，叱妓入，撻於屏後。師文離席排繪，使呼妓出，繪媿於其妻，遽欲徹席。師文狂怒，奮拳毆繪，賴衆客救之，幾至委頓。近臣不自重，至爲小人凌暴，士論尤鄙之。《東軒筆録》卷七。《宋朝事實類苑》卷七十、卷七十三。《宋稗類鈔》卷二。參見王永年2。

3　見滕元發18。

4　見蘇軾43。

王永年

1　三班使臣王永年者，宗室之婿，自南方罷官，押錢綱數千緡詣京師，私用千餘緡，冀妻家償之，其妻父叔皮不爲償。三司督之急。永年知叔皮嘗於上元夜微步游閭里，乃夜叩東府門告變：「叔皮及弟叔敖私詣卜者，云已有天命，謀作亂，密造乘輿服御物已具。」勅開封府判官吴幾復按驗，皆無狀，永年引虚，病死獄中，方免叔皮。《涑水記聞》卷十六。

2　王永年，宗室叔皮之婿也，監金耀門文書庫。翰林學士楊繪、待制竇卞皆嘗舉之。永年盗賣官文書，得錢，費於娼家，畏其妻知之，僞立簿云：「買金銀若干遺楊内翰，若干遺竇待制。」亦嘗買繒帛及酒遺繪、卞及提舉京百司、集賢修撰張芻；繪受之，卞止受其酒，芻俱不受。又嘗召繪、卞飲於其家，令縣主手掬酒以飲卞、繪。縣主以永年盗官文書事白父叔皮，叔皮白宗正司，牒按其事，永年夜叩八位門告變，詔吴幾復按之。永年告變事今已明白，其盗官文書等事請付三司結絶。既而三司使沈括奏：「事涉兩制，請付御史臺窮治。」皆奉旨依。知雜御史蔡確奏：「幾復不發摘卞、繪等贜汙，避事惜情。」熙寧十年五月，繪責授荆南節度副使，卞落職管勾靈仙觀，吴幾復知唐州。上以芻獨不受其饋遺，未幾，遷諫議大夫、知鄧州。《涑水記聞》卷十六。參見楊繪2。

3　唐來鵬有《觀懺會美人》詩云：「回眸緑水波初起，合掌白蓮花未開。」嘉祐中，有王永年者，取宗女，求舉於竇卞、楊繪，得監金耀門書庫。永年嘗置酒延卞、繪，出其妻間坐，妻以左右手掬酒以飲卞、繪，謂之白玉蓮花盞，可謂善體物者也，然意亦取鵬之詩云。《墨莊漫録》卷二。《宋詩紀事》卷十九。

王　汾

1　見王禹偁38。

2　王彦祖，初名亢宗，慶曆二年，方勝冠，廷試《應天以實不以文賦》罷，寢旅舍，夢一人告之曰：「君今年未當中第。」彦祖尤不平，且責之曰：「子未嘗見予程文，又未始知予生月，何從而知未中第？」其人笑曰：「君若中選，賦題『天』字在下，君當三中選，皆然。今題『天』字在上第二字，是以知其未也。」及唱名，果不預選。次舉春試，不利於禮部。八年，再預廷試，蓋《軫象天地賦》，又復黜。至皇祐五年，免解赴禮部。前以卧疾困眠，夢至一大府，見二人，因懇求生平禄命，二人笑不答。再叩來年得失，其人指面前池水曰：「待此水分流，君即登第也。」覺，以爲池水不能分流，決無中第望矣。久之，乃寤，即更名汾，以符水分之兆。及試禮部《嚴父莫大於配天賦》，廷試《圓丘象天》，皆中高選。其後召試學士院，又賦《明王謹於事天》，得貼館職。皆符夢中之言也。《澠水燕談録》卷六。

3　王彦祖學士自言：初到南省，試《天子金玉賦》，夢中有人告之云：「天字在上不順，天字在下則順矣，須三次如此。」是歲省下第。後過省，乃《嚴父莫大于配天賦》，及第乃《圓丘象天賦》。又二十七年，自嶺南知雷州，召爲館職，試《明王謹于尊天賦》。凡三次題目，皆天字在下。《孔氏談苑》卷一。

4　王汾作館職，忤王荆公意，判鼓院，凡四年，家貧俸薄，累乞外任，不許。一夕，夢神告之曰：「子欲得郡，須求元公。」是時元厚之爲參知政事。汾亟往禱之，厚之云：「荆公意思不婉順，未可議也。然荆公屢争事不合，恐旦夕出矣，姑少俟之。」未幾，荆公果出金陵。吴沖卿當國，汾又禱，即日得兖州。到官數月，尋繹此夢，所謂元公乃兖州也。《孔氏談苑》卷二。《文昌雜録》。

5　見劉攽4。

6　見劉攽5。

7　見劉攽6。

高遵裕

1　熙河之役，高遵裕爲總管。有高學究者，以宗人謁遵裕，因隸名軍中。會王觀文韶以兵攻香子城，學究從行。是日合戰大勝，至晚旋師，寨中官吏及召募人等皆賀，獨不見高學究。遵裕歎曰：「高生且死於敵矣。」已而士卒獻俘馘於庭，以燭視之，則學究之首在焉。遵裕大駭，即推究所斬之人，有軍士遽伏罪曰：「是軍回日暮，見高生獨騎，遂斬以冒賞。」韶大怒，磔軍士于轅門。《東軒筆録》卷七。

2　元豐四年冬，朝廷大舉討夏國。十一月，環慶都總管高遵裕出旱海，皇城使、涇原副都總管劉昌祚出胡盧河，共趣靈州，詔昌祚受遵裕節制。昌祚上言軍事不稱旨，上賜遵裕書云：「昌祚所言迂闊，必若不任事者，宜擇人代之。」遵裕由是輕昌祚。既而昌祚先至靈武城下，或傳昌祚已克靈武城，遵裕在道中聞之，即上表賀曰：「臣遣昌祚進攻，已克其城。」既而所傳皆虚。遵裕至靈武城，以爲城朝夕可下，徙昌祚軍於闲地，自以環慶兵攻之。時軍中皆無攻具，亦無知其法者，遵裕旋令採木造之，皆細小樸拙不可用。又造土囊，欲以填塹。又欲以軍法斬昌祚，衆共救解之。昌祚憂恚成疾，涇原軍士皆憤怒。轉運判官范純粹謂遵裕曰：「兩軍不叶，恐生他變。」力勸遵裕詣昌祚營問疾，以和解之。遵裕又使呼城上人曰：「何不亟降？」其人曰：「我未嘗戰，何謂降也？」《涑水記聞》卷十四。《宋朝事實類苑》卷七十二。

3　高遵裕之爲將取靈州也，范純粹、胡僧孺爲轉運使。既至軍前，大陳軍儀，會將校。二漕同禀：「此行軍糧多少月日？」遵裕撚鬚熟計久之，反覆思索而言曰：「且安排一月。」二漕應諾，對遵裕呼書吏取紙，自書一月軍糧狀，遵裕判押照會訖迺罷。其後靈州城下軍潰乏食，死亡幾半。朝廷罪遵裕，遵裕以乏食自解。置獄華州，二漕使出遵裕所押一月軍令狀自解，故遵裕深責，而二漕止降一官。以此二者觀之，大帥之語默舉措可以見成敗矣。《默記》卷上。

徐　禧

1　李撰、徐禧爲同人時，善景德寺嚴法華，嚴死，又與小法華善。一日，法華引禧、撰往相國寺小巷中，至一茅茨間，見一老人藉薦而坐。老人見撰曰：「華山童子也，得也得。」次見禧，詫曰：「許真君兒，五代時宰相，殺人多，減三品。」後禧敗永樂，以給事中贈金紫光禄大夫，果第四品也。禧，洪州人，家住許真君觀後。《孫公談圃》卷上。

2　進士葉適試補監生第一，介甫愛其所對策；布衣徐禧得洪州進士黄雍所著書，竊其語，上書褒美新法，介甫亦賞其言；皆奏除官，令於中書習學檢正。及介甫出知金陵，吉甫薦二人皆安石素所器重，上召見，適奏對不稱旨，上以介甫故，除光禄寺丞、館閣校勘檢正官，月餘而卒；禧稱旨。禧無學術，而辨口，揚眉奮髯，足以移人意。上或問以故事，禧對此非臣所學云云，其説皆雍語也。而蔡承禧收得雍草封上之。承禧又言：「禧母及妻，皆非良家，禧與其妻先姦後婚，妻恃此淫佚自恣，禧不敢禁。」又言：「禧前居父喪而博，爲吏所捕，因亡命詣闕上書。」《涑水記聞》卷十六。

3　見曾鞏9、10。

4　徐禧自御史中丞以母喪還洪府日，洪有媪，善以三世禄命書言人吉凶，德占俾占之，媪曰：「當與兵死。」徐氏皆怒之。媪曰：「無煩怒也。其書，古人所記，其變具存。」以其書示之，畫一僵尸，身首異處，血污狼籍，而鳥烏啄之。徐氏猶欲以妖言將檄有司笞之，媪以衆解得免。後禧將數萬人守永樂，夏兵圍之數重，軍大渴，開城飲濠，城破被害，正符媪説。《師友談記》。《密齋筆記》卷五。

5　徐龍圖禧，元豐五年自右正言出知渭州。既歸分寧，請黄龍晦堂和尚就雲巖爲衆説法，有疏曰……黄太史爲擘窠大書，鑱于翠琰，高照千古，爲叢林盛事之傳。《羅湖野録》卷二。

6　徐禧在鄜延，乘勢使氣，常言：「用此精兵，破彼羸虜，左縈右拂，直前刺之，一步可取三級。」諸將有獻策者，禧輒大笑曰：「妄語可斬。」虜陣未成，高永能請擊之，禧曰：「王者之師，豈可以狙詐取勝邪？」由是遂敗。《涑水記聞》卷十四。

7　徐禧之妻，黄魯直之堂妹也。故禧死，魯直祭文有「文足以經邦，武足以定難」之語。禧之没，朝廷厚其贈典，至金紫光禄大夫、吏部尚書，謚忠愍。官其子弟八人。禧止有一子，甚幼，曰俯，遂獨受其遺澤，至通直郎，今上即位，覃恩轉奉議郎，今年才十有六歲矣。近娶吕温卿之女，蓋吕吉甫與禧厚善故也。每讀責吕吉甫誥，至於「力引狂生之謀，馴至永樂之禍」，未嘗不泣涕也。《師友談記》。

8　〔徐禧〕文字甚好。二蘇之文未出，學者争傳誦之。《朱子語類》卷一百三十三。《宋稗類鈔》卷八。

姚福進

1　姚福進者，兕、麟之祖也，德順軍人，以挽强名於秦隴間。至今西人謂其族爲「姚硬弓家」。《老學庵筆記》卷五。

姚　麟

1　姚麟爲殿帥，王荆公當軸，一日折簡召麟，麟不即往。荆公因奏事白之裕陵，裕陵詢之。麟對曰：「臣職掌禁旅，宰相非時以片紙召臣，臣不知其意，故不敢擅往。」裕陵是之。又有語麟馭下過嚴者，裕陵亦因事勵之，麟恐，伏而對曰：「誠如聖訓，然臣自行列，蒙陛下拔擢，使掌衛兵於殿庭之間，此豈臣當以私恩結下爲身計耶！」裕陵是之。《春渚紀聞》卷一。《居易録》卷二十五。

姚　雄

1　姚雄初爲將，以女議定一寨主之子。無何，寨主物故，妻及子皆淪落。後雄以邊帥赴闕奏計，呼一嫗浣衣，喜其有士人家風，問所從來。嫗云：「昔良人官守邊寨，有將姚其姓者，許以女歸妾子。今夫既喪，無以自存，子方貨餅餌以自給。」姚曰：「爾向記姚形容否？」嫗曰：「流落困苦，不復省記。」姚曰：「雄是也。女自許歸之後，不與他族，日望婿來，豈以父之存没爲問耶？」嫗泣下，氣咽不語者久之。因留嫗，并呼其子，易以新衣。俱載還鎮，遂畢其禮。《能改齋漫録》卷十三。

桑　湜

1　熙寧中，王韶開熙河，諸將皆以功遷官，皇城使、知原州桑湜獨辭不受，曰：「羌虜畏國威靈，不戰而降，臣何功而遷官？」執政曰：「衆人皆受，獨君不受，何也？」對曰：「衆人皆受，必有功也。湜自知無功，故不受。」竟辭之。時人重其知恥。《涑水記聞》卷十四。《宋朝事實類苑》卷十三。《仕學規範》卷六引《皇朝名臣四科事實》。

宋守約

1　宋守約爲殿帥，自入夏日，輪軍校十數輩捕蟬，不使得聞聲。有鳴於前者，皆重笞之，人頗不堪，故言守約惡聞蟬聲。神宗一日以問守約，曰：「然。」上以爲過。守約曰：「臣豈不知此非理？但軍中以號令爲先。臣承平總兵殿陛，無所信其號令，故寓以捕蟬耳。蟬鳴固難禁，而臣能使必去，若陛下誤令守一障，臣庶幾或可使人。」上以爲然。《石林燕語》卷十。《宋稗類鈔》卷一。

劉舜卿

1　元豐間，劉舜卿知雄州，虜寇夜竊其關鎖去，吏密以聞。舜卿亦不問，但使易其門鍵大之。後數日，虜牒送盗者併以鎖至。舜卿曰：「吾未嘗亡鎖。」命加於門，則大數寸，併盗還之。敵大慚沮，盗者亦得罪。《石林燕語》卷十。《宋稗類鈔》卷一。

韓存寶

1　韓存寶，本西羌熟户，少負才勇，喜功名，累立戰功，年未四十，爲四方館使、涇原總管。一日，郡僚繪其像渭州僧舍，或爲其色不類，令以粉筆塗其面，將别圖貌。未及，促詔赴闕，命經制戎、瀘賊寇。人覩其無首，咸以爲不祥。明年，存寶果以奏功不實伏誅。《澠水燕談録》卷六。

王中正　李舜舉

1　元豐間，有俞充者，諂事中官王中正，中正每極口稱之。一日，充死，中正輒侍神廟言：「充非獨吏事過人遠甚，參禪亦超然悟解。今談笑而終，略無疾恙。」上亦稱歎，以語中官李舜舉。舜舉素敢言，對曰：「以臣觀之，止是猝死耳。」人重其直。《老學庵筆記》卷十。

劉　几

1　劉伯壽少年不覊，其父曄尹京，每旦父趨郡，隨馬而出，簿佐偵伺父還，先入，其日課書史從容無闕。一旦早至白礬樓下，天未明，獨坐茶坊中。有一老人繼入就坐，因相問勞，共茶。老人曰：「少年能飲酒乎？」伯壽曰：「性不能飲酒。」老人曰：「少年不能飲，老夫自飲。可同登此樓乎？」伯壽欣然從之。既上，間無一人，老人一舉已斗餘矣。熟視伯壽曰：「少年人清氣足可以致神僊，然肩骨低一指，猶位躋三品，至耄年，文武雙全，子孫蕃衍。」乃授以丹術。元豐二年冬，予自蒲中之京師，訪伯壽於高陽，是時年七十有四矣。同登峻極，行步如飛。予與登封令龐元常、杜子春明經，奔喘不及。伯壽顧而笑曰：「三年少乃爾耶？」袒露髀股示人，皆無肉，皮裹骨，毛長數寸，扣之有聲，光彩爛然。足未歇，歌所爲大曲略數千言，響振山谷，累夕對榻，竟旦不眠。至元祐初方卒，無疾也。《畫墁録》。

2　劉祕監几，字伯壽，磊落有氣節，善飲酒，洞曉音律。知保州，方春，大集賓客，飲至夜分，忽告外有卒謀爲變者，几不問，益令折花，勸坐客盡戴，益酒行，密令人分捕。有頃，皆捦至。几遂極飲達旦，人皆服之，號「戴花劉使」。几本進士，元豐間换文資，以中大夫致仕，居洛中。平時，劉挾女奴五七輩，載酒持被囊，往來嵩、少間。初不爲定所，遇得意處，即解囊藉地，傾壺引滿，旋度新聲自爲辭，使女奴共歌之。醉則就卧不去，雖暴露不顧也。嘗召至京師議大樂，旦以朝服趨局，暮則易布裘，徒步市廛間，或娼優所集處，率以爲常，神宗亦不之責。《石林燕語》卷十。

3　劉几，在神宗時與范蜀公重定大樂。洛陽花品曰狀元紅，爲一時之冠；樂工花日新，能爲新聲；汴妓郜懿，以色著；祕監致仕劉伯壽，尤精音律。熙寧中，几花日新就郜懿歡飲，填詞以贈之云：「三春向暮，萬卉成陰，有嘉艷方拆。嬌恣嫩質，冠群品，共賞傾城傾國。上苑晴晝暄，千素萬紅猶奇特。綺筵開，會詠歌才子，壓倒元白。别有芳幽苞小，步帳華絲，綺軒油壁。與紫鴛鴦，素蛺蝶，自清旦、往往連夕。巧鶯暄脆管，嬌燕語、雕梁留客。武陵人，念夢役意濃，堪遣情溺。」郜懿第六，即蔡奴之母也。李定之父與郜六游，生定而郜六死，定不之知也。及王荆公爲宰相，擢用李定，言官交攻，以爲母死不持服，爲此。《花艸粹編》卷十一。《詞苑叢談》卷七。《詞林紀事》卷四引《避暑録話》。

4　祕書監劉几好音，與國工花日新游，是時監貴幸，其弟衛卿諫，不用，乃戒門下勿通。監約鳴管以自通，卿又使他工横吹於門以誤之。凡數奏而不出。卿又告之，監曰：「非也。」語次而工至，横管一鳴，監笑曰：「此是也。」乃走出。《後山談叢》卷四。《朱子語類》卷九十二。

5　見种諤1。

6　劉温叟以父名岳，終身不聽樂。至其孫几，乃自度曲，預修《樂書》，可笑。《揮麈録》卷三。

7　劉几秘監食物尤薄，僅飽即止，亦年八十而卒。劉監尤喜飲酒，每飲酒，更不食物，啖少菓實而已。《明道雜志》。

8　〔劉几〕登進士高科，後换武官，數守邊，號知兵。某尉河南壽安時，遇几，時年已七十餘，精神不衰，體幹輕健，猶劇飲，無日不飲酒，聽其論事有過人者。余素聞其善養生，又見其年老不衰，因問諮之。几挈余手曰：「我有術，欲授子以是房中補導之術。」余應之曰：「方困小官，家惟一婦，何地施此？」遂不復授。……几有子婿陳令者，佳士也，頗知其婦翁之術，曰：「暖外腎而已。」其法以兩手下而暖之，默坐調息，至千息，兩腎融液如泥，淪入腰間，此術至妙。《續明道雜志》。

9　劉伯壽，洛陽九老中一老也。築室嵩山下，每登高頂回，則於峻極中院援筆記歲月。捐館之年，題云：予今年若干歲，登頂凡七十四次矣，精力雖疲，而心猶未足也。王輔道學士與其孫宣義郎字元静游嵩，至中院，作一絶句示宣義君，云：「爛紅一點出浮漚，夜坐嵩峯頂上頭。笑對僧窗談祖德，當年七十四回游。」伯壽既結庵玉華峯下，號玉華庵主。有妾名萱草、芳草，皆秀麗而善音律，伯壽出入乘牛，吹鐵笛，二草以蘄笛和之，聲滿山谷。出門不言所之，牛行即行，牛止即止，其止也必命壺觴，盡醉而歸。嵩前人以爲地仙云。《風月堂詩話》卷下。《堅瓠丁集》卷三。《宋詩紀事》卷三十六載前半事，卷十二載後半事。

劉　忱

1　劉忱過鳴犢鎮，見所由張秀，問其年甲，與忱同辛酉八月二十四日生，劉午時，秀巳時。後秀陝西効用有功，累官至團練使卒。卒之年，忱任利路運使，因出巡乘轎，撲落崖，亦幾於死。《青箱雜記》卷四。《宋朝事實類苑》卷四十九。

滕元發

1　滕元發少居鄉里寺中修業，一日，烹寺犬食之。僧笑曰：「能作《滕先生偷狗賦》，即不申理。」其破題云：「僧惟不净，狗也宜偷。餅餌引來，猶掉續貂之尾；索綯牽去，難回顧兔之頭。」又云：「既欲思於實腹，遂乃設於空喉。」即日傳播諸郡。空喉，取狗器也。《侯鯖録》卷七。《堯山堂外紀》卷四十八。

2　舊傳滕達道未遇時，與諸生講學于僧舍。主僧出，諸生夜盜其犬而烹之，事聞，有司欲治其罪，滕公爲丐免。守素聞其能賦，因諭之曰：「如能爲《盜犬賦》，則將釋之。」滕公即口占其詞曰：「僧既無狀，犬誠可偷。輟藍宫之夜吠，充絳帳之晨羞。摶飯引來，猶掉續貂之尾；索綯牽去，難回顧兔之頭。」守大笑，即置不問。今人相傳爲口實。《梁溪漫志》卷十。《宋稗類鈔》卷五。《宋詩紀事》卷十九。參見劉沆2。案：《鶴林玉露》乙編卷四誤作馮京之事。

3　滕甫元發視文正爲皇考舅，自少侍文正側。文正愛其才，待如子。視忠宣爲叔，每恃才好勝，忠宣未嘗與較。皇祐元年，同忠宣貢京師。忠宣篋中物，滕嘗自取之付酒，或濟困乏者，忠宣初不問也。是年，忠宣登第，滕失意歸，文正責怒滕，欲夏楚，其無間如此。愛擊角毬，文正每戒之，不聽。一日，文正尋大郎肄業，乃擊毬于外，文正怒，命取毬，令小吏直面以鐵槌碎之。毬爲鐵所擊起，中小吏之額，小吏護痛間，滕在旁拱手微言曰：「快哉！」文正亦優之。至登第仕宦，始去。後四十年，忠宣自右相出帥太原，與滕爲代。將行，滕設宴津館，會忠宣及魏國夫人，慷慨道昔日事，痛飲達旦。滕手作數語，云：「當年風月，共游王謝之庭。」又云：「道四十年之舊話，曷盡歡情。」其詩云：「負鼎早爲湯右相，有文今作魯夫人。」蓋魏時封魯國，一時傳其精確。《過庭録》。

4　滕達道爲范文正公門客，文正奇其才，謂他日必能爲帥，乃以將略授之，達道亦不辭。然任氣使酒，頡頏公前，無所顧避。久之，猶遨游無度，侵夜歸，必被酒。文正雖意不甚樂，終不禁也。一日，伺其出，先坐書室中，熒然一燈，取《漢書》默讀，意將以媿之。有頃，達道自外至，已大醉，見公長揖曰：「讀何書？」公曰：「《漢書》。」即舉手攘袂曰：「高皇帝何如人也？」公微笑，徐引去。然愛之如故。《石林避暑録話》卷一。《卻掃編》卷中。《何氏語林》卷二十一。《堯山堂外紀》卷四十八。《讀書鏡》卷九。《宋稗類鈔》卷四。

5　滕達道爲范文正公客，公鎮南陽，每宴客，達道必出追妓。文正雖不樂，終不禁也。《清波雜志》卷四。

6　滕章敏公慷慨豪邁，不拘小節。少嗜酒，浮湛里市，與鄭獬毅夫爲忘形友，議論風采，照映一世。嘗與毅夫及楊繪元素同試京師，自謂必魁天下，與二公約，若其言不驗，當厚致其罰。已而鄭居榜首，楊次之，公在第三，二公責所約之金，答曰：「一人解，一人會，吾安得不居第三？」俱一笑而散。公平生不妄交游，嘗作《結客詩》云：「結客結英豪，休同兒女曹。黄金裝箭鏃，猛獸畫旗旄。北閣芒星落，中原王氣高。終令賀蘭賊，不著赭黄袍。」其立志可見矣。《中吴紀聞》卷四。《堯山堂外紀》卷四十八。《宋稗類鈔》卷四。

7　滕元發始至殿前，已取作第三人，以犯諫見黜。後復至殿前，仍居第三。時鄭獬殿頭，楊繪第二人。或問元發曰：「公平生以大魁自負，今止得第三，何其次也？」元發曰：「只爲鄭的獬，楊的繪也。」《北窗炙輠録》卷下。

8　見鄭獬4。

9　滕達道、錢醇老、孫莘老、孫巨源，治平初同在館中。花時，人各曆數京師花最盛處，滕曰：「不足道。」約旬休日率同舍游三人者如其言。達道前行，出封丘門，入一小巷中，行數步，至一門，陋甚。又數步，至大門，特壯麗，造廳下馬。主人戴道帽，衣紫半臂，徐步而出，達道素識之，因曰：「今日風埃。」主人曰：「此中不覺，諸公宜往小廳。」至則雜花盛開，雕欄畫楯，樓觀甚麗，水陸畢陳，皆京師所未嘗見。主人云：「此未足佳。」頤指開後堂門，坐上已聞樂聲矣。時在諒闇中，莘老辭之，衆遂去。莘老嘗語人：「平生看花，只此一處。」《孫公談圃》卷中。

10　王荆公爲館職，與滕甫同爲開封試官，甫屢稱一試卷，荆公重違其言，寘在高等。及拆封，乃王觀也。觀平日與甫親善，其爲人薄於行，荆公素惡之，至是疑爲滕所賣，公見於辭色。滕遽操俚言以自辨，且曰：「苟有意賣公者，令甫老母下世。」荆公怏然答曰：「公何不愷悌？凡事須權輕重，豈可以太夫人爲呪也。」荆公又不喜鄭獬，至是目爲「滕屠鄭沽」。《東軒筆録》卷十一。《宋朝事實類苑》卷六十七。《何氏語林》卷二十八。參見鄭獬14。

11　司馬温公屢言王廣淵，章八九上，留身，乞誅之以謝天下，聲震殿廷。是時，滕元發爲起居注，侍立殿坳。既歸，廣淵來問元發：「早來司馬君實上殿，聞乞斬某以謝天下，元發在螭坳，不知聖語如何？」元發戲云：「只我聽得聖語云：『依卿所奏。』」《默記》卷上。《拊掌録》。《堯山堂外紀》卷四十八。

12　神宗《祭狄青文》，中丞滕達道所作也。《建炎以來朝野雜記》乙集卷十一。

13　滕章敏公知安州。侍郎韓丕旅殯於安五十年矣。學士鄭獬，安人也，既没十年，貧不克葬。甫皆葬之。《仕學規範》卷二十九引《本朝名臣傳》。參見鄭獬19。

14　滕正議甫知安州，苦風眩，久不差。有一道人贈藥方，名筠遇丹。因修合服之，舊恙頓愈。自此遂常服。既罷官，赴闕，至都城，久之未有除授。因旦服筠遇丹，謂其門人云：「久服此藥，豈非得筠州邪？」不數日，遂知筠州。《文昌雜録》卷五。

15　東坡云：「久在江湖，不見偉人。在金山，見滕元發乘小舟、破巨波來相見。出船巍然，使人神聳。好一箇没興底張鎬相公，且爲我致意。别後酒狂，甚長進也。」杜甫詩云：「張公一生江海客，身長九尺鬚眉蒼。」謂張鎬也。《侯鯖録》卷三。《宋稗類鈔》卷五。

16　滕達道帥真定，朝中送詩者數十人，臨行啓之曰：「某以糧裹未辦，凡送詩者願假以十千。如送到錢，其詩候到任日與免上石。」《五總志》。《茶香室四鈔》卷十。

17　滕甫之父名高，官止州縣。甫之弟申狠暴無禮，其母尤篤愛，用是每凌侮其兄，而閫政多紊，人譏笑不一。章門下惇與甫游舊，多戲玩，一日語之曰：「公多類虞舜，然亦有不似者。」滕究其説，章曰：「類者父頑、母嚚、象傲，不似者克諧以孝耳。」《東軒筆録》卷十一。《宋朝事實類苑》卷六。《何氏語林》卷二十七。

18　元豐中，先祖訪滕章敏公元發於池陽。時楊元素過郡，二公同年生，款留甚懽。一日，元素忽問公曰：「令弟賊漢在否？」先祖坐間甚訝其語，伺小間因啓公，公曰：「熙寧初，甫與元素俱受主上柬知非常，並居臺諫，偶同上殿，陳于上曰：『曾公亮久在相位，有妨賢路。』上曰：『然卿等何故都未有文字來？』明日相約再對。草疏已畢，舍弟申見之，夜馳密以告曾。暨至榻前，未出奏牘，上怒曰：『豈非欲言某人耶？其中事悉先來辯析，文字見留此。卿等爲朕耳目之官，不慎密乃爾！』言遂不行，吾二人繇此失眷。元素所以深恨之。」……滕公奮身寒苦，兄弟三人，誓不異居，而有象傲之弟，即申焉。恃其愛，無所不至，公一切置之。元祐中，公自高陽易鎮維揚，道卒。喪次國門，先祖自陳留來會哭，朝士皆集舟次。秦少游時在館中。少游辱公之知最早，吊畢，來見先祖于舟，因爲少游言其弟凌諸孤狀。少游不平，策馬而去。翌日，方欲解維，開封府遣人尋滕光禄舟甚急。乃御史中丞蘇轍劄子，言元發昔事先帝，早蒙知遇，有弟申，從來無行，今元發既死，或恐從此凌暴諸孤，不得安居。緣元發出自孤貧，兄弟别無合分財産，欲乞特降旨揮，在京及沿路至蘇州已來官司，不得申干預家事及奏薦恩澤，仍常覺察。奉聖旨令開封府備坐榜舟次。詢之，乃少游昨日徑往見子由，爲言其事，所以然耳。昔人篤於風誼乃爾。今蘇黄門章疏中，備載其劄子。《揮麈後録》卷六。

19　真松煤遠煙馥然，自有龍麝氣，初不假二物也。世之嗜者，如滕達道、蘇浩然、吕行甫，暇日晴暖，研墨水數合，弄筆之餘乃啜飲之。《東坡志林》卷十。《仇池筆記》卷上。

許　幾

1　世有自諱其名者。……許先之監左藏庫，方請衣，人衆，有武臣親往懇之曰：「某無使令，故躬來請，乞先支給。」許允之，久之未到。再往叩之云：「適蒙許先支，今尚未得。」許諭曰：「公可少待。」遂至暮不及而去。《雞肋編》卷中。

沈　括

1　見王存1。

2　〔沈〕括素與蘇軾同在館閣。軾論事與時異，補外。括察訪兩浙，陛辭，神宗語括曰：「蘇軾通判杭州，卿其善遇之。」括至杭，與軾論舊，求手録近詩一通。歸即簽貼以進，云詞皆訕懟。軾聞之，復寄詩。劉恕戲曰：「不憂進了也？」其後李定、舒亶論軾詩置獄，實本於括云。元祐中，軾知杭州，括閒廢在潤，往來迎謁恭甚。軾益薄其爲人。《續資治通鑑長編》卷三百一引王銍《元祐補録》。

3　熙寧年，邊吏報北虜將入寇。亟遣中貴人取兩河民車，以爲戰備。民大驚擾。自宰執以下言不便者牆進，俱不省。時沈括存中爲記注。一日，侍筆立御座側，上顧曰：「卿知籍車之事乎？」括曰：「未知。車將何用？」上曰：「北虜以多馬取勝，唯車可以當之。」括曰：「胡之來，民父子墳墓田廬皆當棄去，復暇車乎？朝廷姑籍其數而未取，何傷？」上喜曰：「卿言有理。何論者之紛紛也？」括曰：「車戰之利，見於歷史。巫臣教吴子以車戰，遂霸中國；李靖用偏箱鹿角車，以擒頡利。臣但未知一事，古人所謂輕車者，兵車也，五御折旋，利於輕速；今之民間錙車，重大椎樸，以牛挽之，日不能行三十里，少濛雨雪，則跬步不進，故俗謂之太平車，或可施於無事之日，恐兵間不可用耳。」上益喜曰：「無人如此作口者，朕當更思之。」明日，遂罷籍民車。執政問括曰：「君以何術，而立談罷此事，上甚多太平車之説也。」括曰：「聖主可以理奪，不可以言争，若車可用，其敢以爲非。」括未幾遷知制誥。《邵氏聞見後録》卷二十二。

4　沈存中元豐中入翰林爲學士，有《開元樂詞》四首，裕陵賞愛之。詞云：「鸛鵲樓頭日暖，蓬萊殿裏花香。草緑煙迷步輦，天高日近龍牀。」「樓上正臨宫外，人間不見仙家。寒食輕煙薄霧，滿城明月梨花。」「按舞驪山影裏，回鑾渭水光中。玉笛一天明月，翠華滿陌東風。」「殿後春旗簇杖，樓前御隊穿花。一片紅雲鬧處，外人遥認官家。」《侯鯖録》卷七。

5　見蔡確13。

6　三司使宅本印經院，熙寧中，更造三司宅，自薛師政經始。宅成，日官周琮曰：「此宅前河，後直太社，不利居者。」始自元厚之自拜日入居之，不久，厚之謫去。而曾子宣繼之，子宣亦謫去。子厚居之，子厚又逐。而予爲三司使，亦以罪去。李奉世繼爲之，而奉世又謫。皆不緣三司職事，悉以他坐褫削。奉世去，安厚卿主計，而三司官廢，宅毁爲官寺，厚卿亦不終任。《夢溪筆談》卷二十一。

7　〔沈存中〕晚娶張氏，悍虐，存中不能制，時被箠駡，捽鬚墮地，兒女號泣而拾之，鬚上有血肉者，又相與號慟，張終不恕。餘仲姊嫁其子清直，張出也。存中長子博毅，前妻兒，張逐出之。存中時往賙給，張知輒怒，因誣長子凶逆暗昧事，存中責安置秀州。……存中投闲十餘年，紹聖初復官，領宫祠。張忽病死，人皆爲存中賀，而存中恍惚不安。船過揚子江，遂欲投水，左右挽持之，得無患，未幾不禄。《萍洲可談》卷三。

8　沈存中宅，在朱方門外。存中嘗夢至一處小山，花如覆錦，喬木覆其上，山之下有水，夢中樂之，將謀居焉。後守宣城，有道人無外者，爲存中言京口山川之盛，且云郡人有地求售，存中以錢三十萬得之。又六年，因邊議，坐謫官，乃廬于潯陽。元祐初，過京口，登道人所買之地，即夢中所游處。存中歎曰：「吾緣在是矣。」遂築室焉，因名曰「夢溪」。《方輿勝覽》卷三。《六研齋三筆》卷二。《樵書》初編卷一。《宋詩紀事》卷二十二。《詞林紀事》卷五。

9　沈存中帥鄜延，以石燭煙作墨，堅重而黑，在松煙之上。《東坡志林》十二卷本之卷五。

王　泰

1　〔王〕介甫秉政，鳳翔民獻策云：「陝州南有澗水，西流入河，若疏導使深，又鑿硤石山使通榖水，因導大河東流入榖水，自榖入洛，至鞏復會於河，以通漕運，可以免砥柱之險。」介甫以爲然，勅下京西、陝西轉運司差官相度。京西差河南府户曹王泰。王泰欲言不便，則恐忤朝廷獲罪，欲言便，又恐爲人笑，乃申牒言：「今至榖水上流相度，若疎引大河水，得至澠池縣境，導之入榖水，委實利便可行。」蓋出澠池縣境則硤石大山，屬陝西路故也。陝西言不可行，乃止。《涑水記聞》卷十五。

程師孟

1　程光禄自幼穎悟，年五六歲時，戲劇竃下，家奴嫚之曰：「汝能狹劣爾，豈解爲文章邪？」公怒曰：「吾豈不能！」家奴曰：「試爲我吟一燒火詩。」即應聲曰：「吹火鶯唇斂，投柴玉腕斜。回看煙裏面，恰似霧中花。」甫冠登第。《中吴紀聞》卷四。參見趙元老1。

2　熙寧中，閩越地多植榕樹，其木擁腫，不中繩墨。郡守程師孟命閩人多植之，自爲詩曰：「三樓相望枕城隅，臨去重栽木萬枝。試問國人行住處，不知還憶使君無。」至今目爲榕城。《堅瓠戊集》卷四。

3　諫議大夫程師孟嘗請於介甫曰：「公文章命世，師孟多幸，生與公同時，顧得公爲墓志，庶傳不朽，惟公矜許。」介甫問：「先正何官？」師孟曰：「非也，師孟恐不得常侍左右，自欲豫求墓志，俟死而刻之耳。」介甫雖笑不許，而心憐之。及王雱死，有習學檢正張安國者，被髮藉草，哭於柩前，曰：「公不幸，未有子，今郡君妊娠，安國願死，托生爲公嗣。」京師爲之語曰：「程師孟生求速死，張安國死願托生。」《涑水記聞》卷十六。《宋朝事實類苑》卷七十二。《何氏語林》卷三十。《堯山堂外紀》卷五十。《昨非庵日纂》二集卷八。《宋稗類鈔》卷二。

4　有善諛者，熙寧中曾以先光禄卿薦守番禺，嘗啓王介甫丞相曰：「某所恨，微軀日益安健，惟願早就木，冀得丞相一埋銘，庶幾名附雄文，不磨滅于後世也。」《倦游雜録》。《宋朝事實類苑》卷七十二、卷七十三同引《倦游雜録》，指明爲程師孟。

5　程師孟知洪州，於府中作静堂，自愛之，無日不到，作詩題于石曰：「每日更忙須一到，夜深常是點燈來。」李元規見而笑曰：「此無乃是登溷之詩乎！」《東軒筆録》卷十五。《五雜組》卷十六。《堅瓠己集》卷三。《宋稗類鈔》卷一。

6　程光禄師孟，吴下人。樂易純質，喜爲詩，效白樂天而尤簡直，至老不改吴語。與王荆公有場屋之舊，荆公頗喜之，晚相遇，猶如布衣時。自洪州致仕歸吴，過荆公蔣山，留數日。時已年七十餘，荆公戲之曰：「公尚欲仕乎？」曰：「猶可作一郡。」荆公大笑，知其無隱情也。《石林避暑録話》卷三。《吴中舊事》。

7　元豐間，道士陳景元博學多聞，藏書數萬卷，士大夫樂從之游。身短小而傴。師孟嘗從求《相鶴經》，得之，甚喜，作詩親往謝，末云：「收得一般瀟灑物，龜形人送鶴書來。」徐舉首操吴音吟諷之，諸弟子在旁皆忍笑不能禁。時王侍郎仲至在坐，顧景元不覺失聲，幾仆地。《石林避暑録話》卷三。

盧　秉

1　盧龍圖秉少豪逸，熙寧初游京師，久不得調，嘗作詩曰：「青衫白髮病參軍，旋糶黄粱置酒樽。但得有錢留客醉，何須騎馬傍人門？」荆公一見，曰：「此亦非碌碌者。」即薦用之。前此蓋未嘗相識也。《蔡寬夫詩話》。《苕溪漁隱叢話》後集卷三十六。《詩人玉屑》卷十。《墨客揮犀》卷十。《珊瑚鉤詩話》卷二。《何氏語林》卷十一。《宋稗類鈔》卷四。《宋詩紀事》卷十。

2　江淮發運使盧秉，元祐初發解赴闕。至泗州，夜夢肩輿詣郡守而回過漕司，有頂帽執檛，而督視工役丹飾門牆者，問之，云：「修此以俟新官也。」盧曰：「新官爲誰？」執檛者厲聲而對曰「盧秉」。秉意甚怒其以名呼。既覺，以語其室，亦云：「我亦夢君得此官，即入新宇，而二小女在輿前，嘗聞入新舍恐有所犯，小兒不可令前，因呼令後，即夢覺。」繼曉，未及盥濯，而郡將公文一角至，即除盧領大漕事。匆遽交職而趨漕衙，所監視執檛者，與其室呼女之事，皆與夢無差也。《春渚紀聞》卷二。

3　盧龍圖秉居奉其親八十餘，名德慶坊。《石林避暑録話》卷三。

劉　庠

1　熙寧元年，劉司諫庠將使契丹。刑部覆官十餘人謁辭，庠于廣坐揚言曰：「七十致仕，禮之正也，當自大臣爲始。」又言魯公之短，且曰：「俟還日，當併言之。」庠還，未至京師，一日，加集賢殿修撰，充河東轉運使，即無言矣。《能改齋漫録》卷十三。

王居卿

1　市易司法，聽人賒貸縣官貨財，以田宅或金帛爲抵當，無抵當者，三人相保則給之，皆出息十分之二，過期不輸，息外每月更加罰錢百分之二。貪人及無賴子弟，多取官貸，不能償，積息、罰愈滋，囚繫督責，徒存虚數，實不可得。刑部郎中王居卿初提舉市易司，奏以田宅金帛抵當者，減其息；無抵當徒相保者，不復給。自元豐二年正月七日以前，本息之外，所負罰錢悉蠲之，凡數十萬緡；負本息者，延期半年。衆議頗以爲愜。《涑水記聞》卷十四。《宋朝事實類苑》卷二十三。

馬　默

1　見劉攽37、38。

2　舊制：沙門島黥卒溢額，取一人投於海。殊失朝廷寬貸之意。乞後溢額，選年深至配所不作過者，移本州。神宗深然之，著爲定制。乃馬默知登州日建明也。……馬夢有告之者：「爾本無子，且無壽，上帝以爾請貸罪人，賜一子，且益壽云。」《清波雜志》卷二。《甲申雜記》。《揮麈後録》卷十一。《宋稗類鈔》卷七。

馬　純

1　馬子約純負材自任，好面折人，人敬長之。建炎中，吕元直作相，子約求郡，元直拒之，徐云：「有英州見闕，公可往否？」子約曰：「領鈞旨，待先去爲相公蓋一宅子奉候。」《揮麈餘話》卷二。《宋稗類鈔》卷六。

2　馬子約純紹興中爲江西漕，時梁企道揚祖爲帥，每强盜敕下貸命必配潮州，諭部吏至郊外即投之江中，如此者屢矣。子約云：「使其合死，則自正刑典。以其罪止於流，故赦其生，猶或自新。既斷之後，即平人爾。倘如此，與殺無罪之人何以異乎？」二公由此不咸。後以他事交訴於朝，俱罷去。《揮麈後録》卷十一。

3　僧宗昂住會稽能仁寺，有故相寓寺中，已而復相，宗昂被敕住持，郎官馬子約題詩法堂壁上，云：「十年衰病卧林泉，鵷鷺群飛競刺天。黄紙除書猶到汝，固知清世不遺賢。」《嘉泰會稽志》卷二十。《宋詩紀事》卷四十六

李　稷

1　韓魏公留守北京，李稷以國子博士爲漕，頗慢公。公不爲較，待之甚禮。俄潞公代魏公爲留守，未至，揚言云：「李稷之父絢，我門下士也。聞稷敢慢魏公，必以父死失教至此。吾視稷猶子也，果不悛，將庭訓之。」公至北京，李稷謁見，坐客次，久之，公着道服出，語之曰：「而父吾客也，只八拜。」稷不獲已，如數拜之。稷後移陝漕，方五路興兵取靈武，稷隨軍，威勢益盛。一日早作，入鄜延軍營，軍士鳴鼓聲喏。帥种諤卧帳中未興，諤怪之，出，對稷呼鼓角將問曰：「軍有幾帥？」曰：「太尉耳。」曰：「帥未升帳，輒爲轉運糧草官鳴鼓聲喏，何也？借汝之頭以代運使者。」叱出斬之。稷倉皇引去，怖甚，不能上馬，自此不敢入諤軍。《邵氏聞見録》卷十。《宋名臣言行録》後集卷三。《群書類編故事》卷四。《何氏語林》卷十三。《讀書鏡》卷一。

李　察

1　見文彦博40。

杜　常

1　杜常少年時，夢泛河至橋間，有自岸而呼者。其岸高峻，常凡再躍始及岸。一人引至大木間，見偉丈夫衰服而坐，人指之曰：「天帝也。」拜之。常起，帝召常，與錢二百文，曰：「此爾及第人數。」再請之，則曰：「過此，天機不可泄也。」常後應舉，累不第。嘉祐末間歲科舉，放登第者二百人，常遂中甲科。時英宗在諒陰中，木者，廟諱也。《隨手雜録》。

2　杜常，昭憲太后之族子也。神宗聞憲之門有登甲科者，深喜之，有旨上殿。翌日喻執政曰：「杜常第四人及第，卻一雙鬼眼，可提舉農田水利。」《畫墁録》。《宋詩紀事》卷二十九。

江公著

1　江公著初任洛陽尉，久旱微雨，作詩云：「雲葉紛紛雨脚匀，亂花柔草長精神。雷車却碾前山過，不洒原頭陌上塵。」司馬文正公于士人家見之，借紙筆修刺謁江，且爲稱薦，由是知名。《能改齋漫録》卷十一。《苕溪漁隱叢話》後集卷二十二。《宋稗類鈔》卷六。《宋詩紀事》卷二十三。

喬執中

1　喬執中未過省時，父竦素事普照像甚嚴，日夕禱之。夜夢一紫衣僧至堦前，指庭之東，見日初出甚近，而光明不可正視。後英廟登極，遂中第，御名從日也。《孫公談圃》卷中。

李南公

1　李南公知長沙縣，有鬭者，甲强乙弱，各有青赤。南公召使前，自以指揑之，曰：「乙真甲僞也。」詰之，果服。蓋南方有櫸柳，以葉塗膚，則青赤如毆傷者，剥其皮，横置膚上，以火熨之，則如掊傷者，水洗不落。南公曰：「毆傷者血聚而内硬，僞者不然，故知之。」《涑水記聞》卷十四。《宋朝事實類苑》卷二十三。《仕學規範》卷二十。《棠陰比事》。《折獄龜鑑》卷六。

2　有一村多豪户，税不可督，所差户長輒逃去。南公曰：「然則此村無用户長，知縣自督之。」書其村名，帖之於柱。豪右皆懼，是歲初限未滿，此村税最先集。又諸村多詭名，税存户亡，每歲户長代納，亦不可差。南公悉召其村豪右，謂之曰：「此田不過汝曹所典買耳，與汝期一月，爲我推究，不則汝曹均分輸之。」及期，盡得冒佃之人，使各承其税。《涑水記聞》卷十四。《宋朝事實類苑》卷十四。

3　河北提點刑獄有班行犯罪，下獄按之，不服，閉口不食百餘日，獄吏不敢考訊，甚患之。南公曰：「吾立能使之食。」引出，問曰：「吾欲以一物塞君鼻，君能終不食乎？」其人懼，即食，且服罪。人問其故，南公曰：「彼必善服氣者，以物塞鼻則氣結，故懼。」《涑水記聞》卷十四。《宋朝事實類苑》卷二十三。《棠陰比事》。《折獄龜鑑》卷三。

4　李南公寢室中，張燈炷香通夕。宴坐郡樓上，皷番漏水，歷歷分明，儻一刻差誤，公必詰之。守籖者指名伏辜，謂公爲神明，公曰：「皷角爲中軍號令，號令在前，尚不分明，其餘外事，將如何也？」《仕學規範》卷二十。

汪輔之

1　汪輔之，宣州人，少年有俊聲。皇祐中，覓舉開封，以「周以宗强」爲賦題，場中大得意。既出，宣言于衆，必爲解魁。偶與數客飲于都城所謂壽州王氏酒樓，聞隣閤有吴音士人，亦同場試者，誦其所作。輔之方舉酒，失措墜杯，即就約共坐。詢其姓氏，乃云湖州進士沈初也。輔之云：「適聞公程文，必奪我首薦，然我亦須作第二人。」後數日榜出，果然是。《揮麈後録》卷六。

2　見文彦博38。

3　杜牧詩：「清時有味是無能，閒愛孤雲静愛僧。擬把一麾江海去，樂游原上望昭陵。」此蓋不滿於當時，故末有「望昭陵」之句。汪輔之在場屋，能作賦，略與鄭毅夫、滕達道齊名，以意氣自負。既登第，久不得志，常鬱鬱不樂，語多譏刺。元豐初，始爲河北轉運使，未幾，坐累謫官累年，遇赦幸，復知處州，謝表有云：「清時有味，白首無能。」蔡持正爲侍御史，引杜牧詩爲證，以爲怨望，遂復罷。《石林詩話》卷中。

4　汪輔之爲河北監司，坐輕躁得罪，勒令分司，久之，除知虔州。到官日，上表云：「清時有味，白首無成。」又云：「插筆有風，空囹無日。」或解之曰：「杜牧詩云：『清時有味是無能，闲愛孤雲静愛僧。欲把一麾江海去，樂游原上望昭陵。』屬意怨望。」有旨，復令分司。《涑水記聞》卷十四。

5　見蔡確12。

藍　丞

1　藍大卿丞知吉州日，朝廷議行新法，自念年老，乞致仕。忽有相手紋者曰：「大卿正做官，何故要闲？」藍驚曰：「吾雖有意，而未發言，何以知之？」相者曰：「只爲手中一道紋分明。」《孫公談圃》卷下。

章　岵

1　章岵，元豐中以朝議大夫守郡，剛介不可屈，人目之曰「章硬頸」。《吴郡志》卷十一。

2　元豐四年，資政殿學士、太子少保魏公絳，正議大夫、集賢殿修撰程公師孟，相繼請老居吴中，二公交契最密，又同還里第。時太守朝議章公岵，亦平昔僚舊，於是良辰美景，往來置酒，以相娱樂。又嘗盛集諸老，以繼會昌洛中之宴，作新詞以歌焉。《吴郡圖經續記》卷下。

劉　彝

1　見胡瑗3。

2　劉彝所至多善政，其知虔州也，會江西饑歉，民多棄子於道上。彝揭榜通衢，召人收養，日給廣惠倉米二升，每月一次抱至官中看視。又推行於縣鎮，細民利二升之給，皆爲子養，故一境凡棄子無夭閼者。一日，謁曾魯公公亮，魯公曰：「久知都官治狀，屢欲進擢，然議論有所不合，姑少遲之，吾終不忘也。」彝曰：「士之淹速詘伸，亦皆有命。今姓名已蒙記懷，而尚屈於不合之論，亦某之命也。」魯公歎曰：「比來士大夫見執政，未始不有求，求而不得，即多歸怨，而君乃引命自安。吾待罪政府行十年，未見如君之言。」《東軒筆録》卷九。《厚德録》卷一。

王延禧

1　王延禧朝議初爲岳州沅江令，歲饑盜起，親獲十餘人。贜皆應死，法得遷官，延禧歎曰：「是皆良民，窮而爲盜，令既無以業之，又利其死以爲己功，亦何忍哉！」諭被盜者悉裁其贜，盜得不死。《折獄龜鑑》卷八。《仕學規範》卷二十八。

侯叔獻

1　侯叔獻爲汜縣尉，有逃佃及户絶没官田最多，雖累經檢估，或云定價不均。内有一李誠莊，方圓十里，河貫其中，尤爲膏腴，有佃户百家，歲納租課，亦皆奥族矣。前已估及一萬伍千貫，未有人承買者。賈魏公當國，欲添爲二萬貫賣之，遂命陳道古啣命計會本縣令佐，視田美惡而增損其價。道古至汜，閲視諸田，而議增李田之直。叔獻曰：「李田本以價高，故無人承買，今又增五千貫，何也？」堅持不可。道古雅知叔獻不可欺，因以其事語之，叔獻歎曰：「郎中知此田本末乎？李誠者，太祖時爲邑酒務專知官，以汴水溢，不能救護官物，遂估所損物直計五千貫，勒誠償之。是時朝廷出度支使錢，俵民間預買箭桿雕翎弓弩之材。未幾，李重進叛，王師征淮南，而預買翎桿未集，太祖大怒，一應欠負官錢者，田産並令籍没，誠非預買之人，而當時官吏，畏懼不敢開析，故此田亦在籍没。今誠有子孫，見居邑中，相國縱未能恤其無辜而以田給之，莫若損五千貫，俾誠孫買之爲便。」道古大驚曰：「始實不知，但受命而來，審如是，君言爲當，而吾亦有以報相國矣。」即損五千貫而去。叔獻乃召誠孫，俾買其田，誠孫曰：「實荷公惠，奈甚貧何？」叔獻曰：「吾有策矣。」即召見佃田户，諭之曰：「汝輩本皆下户，因佃李莊之利，今皆建大第高廪，更爲豪民。今李孫欲買田，而患無力，若使他人得之，必遣汝輩矣。汝輩必毁宅撤廪，離業而去，不免流離失職。何若醵錢借與誠孫，俾得此田，而汝輩常爲佃户，不失居業，而兩獲所利耶？」皆拜曰：「願如公言。」由是誠孫卒得此田矣。叔獻之爲尉，與管界巡檢者相善。縣多盗賊，巡檢每與叔獻約，聞盗起，當急相報。一旦，有强盗十六人經其邑，叔獻盡擒之，既而歎曰：「巡檢豈以我爲負約耶？機會之速不及報耳，然不可專其功也。」於是盡推捕盗之勞於其下，而竟不受賞。當其獲盗時，叔獻躬押至開封府，府尹李絢謂曰：「子之才能，吾深知之。子可一見本府推官、判官，吾當率以同狀薦子也。」叔獻辭曰：「本以公事至府，事畢歸邑。若投謁以求薦，非我志也。」竟不面推官、判官而去。《東軒筆録》卷八。《宋朝事實類苑》卷二十二。《仕學規範》卷六引《皇朝名臣四科事實》。

2　熙寧九年，太皇生辰，教坊例有獻香雜劇。時判都水監侯叔獻新卒。伶人丁仙見假爲一道士善出神，一僧善入定。或詰其出神何所見，道士云：「近曾至大羅，見玉皇殿上有一人，披金紫，熟視之，乃本朝韓侍中也，手捧一物。竊問傍立者，云：『韓侍中獻國家金枝玉葉萬世不絶圖。』」僧曰：「近入定到地獄，見閻羅殿側有一人，衣緋垂魚，細視之，乃判都水監侯工部也，手中亦擎一物。竊問左右，云：『爲奈何水淺，獻圖，欲别開河道耳。』」時叔獻興水利，以圖恩賞，百姓苦之，故伶人乃有此語。《倦游雜録》。《宋朝事實類苑》卷六十五。

3　見王雱7、8。

陳　軒

1　陳軒，字元輿，建之建陽人。嘉祐中廷試，名冠多士。有司以其賦用韻失次，欲黜之，有中旨降第二。先是進士賜袍笏，例於廷下脱白服，緣軒衣如懸鶉焉，上惻然，解黄衣賜之。至今賜袍笏有淡黄衫自軒始。初調平江軍節度推官，後知汀州，元祐初除祠部郎中。黄庭堅贈之詩，有曰：「平生所聞陳汀州，蝗不入境年屢豐。」《名賢氏族言行類稿》卷十一。

徐師閔

1　徐師閔，字聖徒，仕至朝議大夫。退老于家，日治園亭，以文酒自娱樂。時太子少保元公絳、正議大夫程公師孟、朝議大夫閭丘公孝終，亦以安車歸老，因相與繼會昌洛中故事，作九老會。章岵爲郡守，大置酒合樂，會諸老於廣化寺。又有朝請大夫王珫、承議郎通判蘇湜與焉。公賦詩爲倡，諸公皆屬而和之，以爲吴門盛事。《中吴紀聞》卷四。《宋詩紀事》卷十三。

胡　收

1　職方郎中胡收，判吏部南曹歲滿，除知興元府。先是，由判曹得監司者甚衆，收素有此望，洎得郡，殊自失，歷干執政，皆不允。時陳升之知樞密院，收往謁求薦，陳公辭以備位執政，不當私薦一士。收愀然歎息曰：「興元道遠，收本浙人，家貧無力之任，惟有兩女，當賣人爲婢，庶得貲以行耳。」陳公鄙其言，遽索湯使起，收得湯，三奠於地，而辭去，陳大駭。是時，收將還浙右待闕，已登舟，其日作詩書于船窗云：「西梁萬里何時到？争似懷沙入九泉。」是夕，溺死汴水。《東軒筆録》卷五。

孔嗣宗

1　熙寧新法行，督責監司尤切，兩浙路張靚、王庭老、潘良器等因閲兵赴妓樂筵席侵夜，皆黜責。又有因借同寮般家而坐計傭者，有作絲鞋而坐剩利者，降斥紛紛。是時孔嗣宗爲河北路提點刑獄，求分司而去。嗣宗性滑稽，作啓事，叙其意，略曰：「弊屋數椽，聊避風雨；先疇二頃，粗足衣糧。這回自在赴筵，到席不妨聽樂。借得王郎佯舅，且免計傭；賣了黑黍新絲，不憂剩利。」蓋謂是也。《東軒筆録》卷十一。

毛　亢

1　毛亢，兩浙人，由進士登第，所至稱爲能官。後授江左令。洪州有溪曰長溪，其水深數丈，長五十里，彼人尤重溪魚。溪歲出魚數千緡，爲二李所有，彼人呼爲東李、西李家，皆豪常交競，此溪不爲東李家所有，即爲西李家所奪，凡數十年，互相争訴，官莫能平其事。一旦，東李詣闕匭函陳狀，英廟勅本路定奪，歸著明白，不得别致争訟。漕憲持麾下清幹使，皆曰非毛亢不可。亢受命。既往，召二李謂之曰：「此溪汝争之近百年矣，若不以券契文字爲之據，無所憑也。如有據，多者即與之也。」二李竟取其家所有，致于亢前，堆積莫知其數。命取火爇之，乃于狀後判曰：「獸生于山，魚生于水。蓋自天然，固非人力。宜與衆共，安可獨專？」漕使以亢狀奏聞，英廟爲特改一官。亢由此累歷漕憲。《續墨客揮犀》卷九。

畢仲游

1　見張懷素1。

方　資

1　先子晚官鄧州，一日秋風起，思吴中山水，嘗信筆作長短句，名《黄鶴引》，遂致仕。其序曰：予生浙東，世業農。總角失所天，稍從里閈儒者游。年十八，婺以充貢。凡八至禮部，始得一青衫。閒關二十年，仕不過縣令，擢才南陽教授。紹聖改元，實六十五歲矣。秋風忽起，亟告老於有司，適所願也。謂同志曰：「仕無補於上下，而退號朝士，婚姻既畢，公私無虞。將買舟放浪江湖中，浮家泛宅，誓以此生，非太平之幸民而何？」因閲阮田曹所製《黄鶴引》，愛其詞調清高，寄爲一闋，命稚子歌之，以侑樽焉。詞曰：「生逢垂拱。不識干戈免田隴。士林書圃終年，庸非天寵。才初闒茸。老去支離何用。浩然歸弄。似黄鶴、秋風相送。　塵事塞翁心，浮世莊生夢。漾舟遥指煙波，群山森動。神閒意聳。回首利鞿名鞚。此情誰共。問幾許、淋浪春甕。」《泊宅編》三卷本卷上。

2　見鮑當4。

黎　錞

1　吾故人黎錞，字希聲，治《春秋》有家法，歐陽文忠公喜之。然爲人質木遲緩，劉貢父戲之爲「黎子」，以謂指其德，不知果木中真有是也。一日聯騎出，聞市人有唱是果鬻之者，大笑，幾落馬。今吾謫海南，所居有此，霜實纍纍，然二君皆入鬼録。《東坡志林》卷一。

練亨甫

1　練葆光亨甫年八歲，侍伯父出游。葆光以手搔頭，伯父戲之曰：「猴悲摸索頭。」葆光應聲曰：「虎怒縱横步。」又指道傍松曰：「喬松夭矯龍蛇勢。」葆光曰：「怪石巉巖虎豹形。」年十四，以所業見王安石。王喜之，呼爲小友。《堅瓠己集》卷一。

2　見王安石96。

3　均州奏：爲本州編管前漳州軍事判官練亨甫，逐次與兄練劼、弟練沖甫，往女弟子魯麗華家踰濫，後收養在寶林院郭和尚房下，令求食。因探見魯麗華與百姓王尤在店飲酒，唤歸寺，毆打魯麗華致樂。營將申舉，已送司理院。《熙豐日曆》。

關　澥

1　關澥，子容推官，才俊而容止不揚。時服中過南徐，客次，見一緋魚朝士倨坐，關揖而問之。彼疑關爲攫徒，因謔關曰：「太子洗馬高垂魚。」良久，復詢關。關答以某之官乃是「皇后騎牛低釣鼈」。朝士駭曰：「是何官位？」關笑曰：「且欲與君對偶精切。」《古今事文類聚》别集卷二十。《堯山堂外紀》卷五十六。

黄嗣徽

1　黄嗣徽少年時，讀書有俊聲，不幸爲後母訴於官，隸軍籍。王岐公丞相宣籍得之，聞其識字，使抄書。一日，觀宋復古郎中所畫山水，使子弟賦詩，嗣徽亦請賦，公頷之。頃刻成一絶句曰：「匣有瑶琴篋有書，棲遲猶未卜吾廬。主人況是丹青手，乞取生涯似畫圖。」岐公大嗟賞之，及問知曲折，以故人子奏於朝，乞以門客恩澤承務郎特補之。命下之日，暴卒，窮命如此哉！《彦周詩話》。

龔　程

1　叔祖諱程，字信民，剛正自守，不惑於禍福。嘗憤聖道不明，欲排異端之學，家不置釋、老像，祭祀未嘗焚紙錢，儒家甚宗之。自幼讀書於南峯山先都官墓廬，攻苦食淡，手未嘗釋卷。記問精確，經傳子史，無不通貫，鄉人號爲「有脚書厨」。嘗題一絶於壁間云：「月度疎櫺起更慵，坐聽澄照五更鐘。卻思潮上西興急，風遶山前萬箇松。」登熙寧六年進士第。《中吴紀聞》卷三。《吴郡志》卷二十五。《宋詩紀事》卷二十五。

章辟光

1　〔王〕介甫初參大政，章辟光上言：「岐王、嘉王不宜居禁中，請使出居於外。」太后怒，與上言：「辟光離間兄弟，宜加誅竄。」辟光揚言：「王參政、吕惠卿來教我上此書，今朝廷若深罪我，我終不置此二人者。」惠卿懼，以告介甫。上欲竄辟光於嶺南，介甫力營救，止降監當而已。吕獻可攻介甫，引辟光之言以聞於上，獻可坐罷中丞、知鄧州。蘇子容當制，曾魯公召諭之曰：「辟光治平四年上書，當是時介甫猶在金陵，惠卿監杭州酒，安得而教之？」故其制詞云：「黨小人交搆之言，肆罔上無根之語。」制出，士大夫頗以子容制詞爲非，子容以魯公之言告，乃知治平四年辟光所上言他事，非言岐、嘉者也。子容深悔之，嘗謂人曰：「介甫雖黜逐我，我怨之不若曾公之深也。」《涑水記聞》卷十五。

廖　恩

1　熙寧間，福建賊廖恩攻剽數郡，殺害捕盜官，東南爲之騷然。凡恩所經涉，監司守將皆坐貶徙，其餘相連得罪者不可勝計。既乃招降予官，朝廷以其悍勇，頗任使之。一旦，恩至三班院供家狀云：「自出身歷任以來，並無公私過犯。」有一班行李師益亦同供家狀，乃云：「前任信州巡檢，爲廖恩事勒停。」都下相傳以爲笑焉。《孔氏談苑》卷三。

2　熙寧中，福建賊廖恩聚群黨於山林，招撫久之，方出降。朝廷赦其罪，授右班殿直。既至，有司供脚色一項云：「歷任以來，並無公私過犯。」見者無不笑之。《文昌雜録》卷四。《夢溪筆談》卷二十五。《宋稗類鈔》卷二。

宋人軼事彙編卷十九

邵　雍

1　伯温曾祖母張夫人御祖母李夫人嚴甚，李夫人不能堪。一夕，欲自盡，夢神人令以玉筯食羹一杯，告曰：「無自盡，當生佳兒。」夫人信之。後夫人病瘦，醫者既投藥，又夢寢堂門之左右木瓜二株，左者俱已結，右者已枯，因爲大父言。大父遽取藥令覆之。及期，生康節公，同墮一死胎，女也。《邵氏聞見録》卷十八。

2　伊川丈人與李夫人因山行，於雲霧間見大黑猿有感，夫人遂孕。臨蓐時，慈烏滿庭，人以爲瑞，是生康節公。公初生，髮被面，有齒，能呼母。七歲戲於庭，從蟻穴中豁然别見天日，雲氣往來。久之以告夫人，夫人至無所見，禁勿言。既長，游學，夜行晉州山路，馬突因墜深澗中。從者攀緣下尋公，無所傷，唯壞一帽。《邵氏聞見録》卷十八。《七修類稿》卷四十八。《茶香室三鈔》卷八。

3　康節先公少日游學，先祖母李夫人思之恍惚，至倒誦佛書。康節亟歸，不復出。夫人捐館，康節持喪毁甚，躬自爨以養。祖父置家蘇門山下，康節獨築室於百源之上。時李成之子挺之，東方大儒也，權共城縣令，一見康節心相契，授以《大學》。康節益自克勵，三年不設榻，晝夜危坐以思。寫《周易》一部，貼屋壁間，日誦數十遍。聞汾州任先生者有《易》學，又往質之。挺之去爲河陽司户曹，康節亦從之，寓州學，貧甚，以飲食易油貯燈讀書。一日有將校自京師出代者，見康節曰：「誰苦學如秀才者！」以紙百幅、筆十枝爲獻。康節辭而後受。每舉此語先夫人曰：「吾少日艱難如此，當爲子孫言之。」康節又嘗謂伯温曰：「吾早歲徒步游學，至有所立，艱哉。」《邵氏聞見録》卷十八。

4　康節邵先生之學受于李挺之，而今世少知挺之者。晁以道説之嘗爲作傳曰：……挺之初爲衛州獲嘉縣主簿、權共城令。所謂康節先生邵堯夫者，時居母憂于蘇門山百源之上，布裘菜食，且躬爨以養其父。挺之叩門上謁，勞苦之曰：「好學篤志果何似？」康節曰：「簡策迹外，未有適也。」挺之曰：「君非迹簡策者，其如物理之學何？」他日則又曰：「物理之學，學矣；不有性命之學乎？」康節謹再拜，悉受業。《賓退録》卷二。

5　堯夫初學於李挺之，師禮甚嚴，雖在一野店，飯必襴，坐必拜。《上蔡語録》卷三。

6　先生始學於百原，堅苦刻厲，冬不爐，夏不扇，夜不就席者數年，衛人賢之。《名臣碑傳琬琰集》中卷三十四。

7　〔邵雍〕世謂其能窮作《易》之本原，前知來物。其始學之時，睡不施枕者至三十年。《郡齋讀書志》卷一。

8　邵堯夫精于易數，推往測來，其驗如神。其母自江鄰幾家得此書，出爲民妾而生堯夫。嘗云其學惟先丞相申公與司馬温公二人可傳，先丞相以敏，温公以專。數皆以四，木火土石爲四行，以謂金水皆出於石也。《槁簡贅筆》。

9　邵雍謂今五行之外，復有先天五行，其説皆有條理，而雍用之，可以逆知來事，其言屢驗。……雍此學無所從授，而心自得也。或言雍父得江鄰幾學士家婢而生雍，婢江氏家書數編來邵氏，雍取而讀之，乃得此學。《續明道雜志》。

10　邵康節先天學，自李挺之、穆伯長相授。《墓志》中云：「推其源流，遠有端緒。其實自陳希夷來。」嘗云：「天下聰明過人惟程伯淳、正叔，其次則章惇、邢恕，可傳此學。」程先生問：「幾年可成？」曰：「二十年。」先生曰：「某兄弟無此等閒工夫。」章、邢聞康節語，遂來。康節視之，曰：「章子厚、邢和叔心術不正，挾此將何所不爲？」終不與之。故先天之學不傳。嘗爲章子厚筮一卦，平生不差一字。《步里客談》卷上。

11　邵康節居衛州之共城，後居洛陽。有商州太守趙郎中者，康節與之有舊，常往從之。時章惇子厚作令商州，趙厚遇之。一日，趙請康節與章同會，章豪俊自許，論議縱横，不知敬康節也。語次因及洛中牡丹之盛，趙守因謂章曰：「先生洛人也，知花爲甚詳。」康節因言：「洛人以見根撥而知花高下者，知花之上也；見枝葉而知高下者，知花之次也；見蓓蕾而知高下者，知花之下也。如長官所説，乃知花之下也。」章默然慚服。趙因謂章：「先生學問淵源，世之師表，公不惜從之學，則日有進益矣。」章因從先生游，欲傳數學。先生謂章：「須十年不仕宦，乃可學。」蓋不之許也。《童蒙訓》卷上。《苕溪漁隱叢話》後集卷二十二。

12　康節先公慶曆間過洛，館於水北湯氏，愛其山水風俗之美，始有卜築之意。至皇祐元年，自衛州共城奉大父伊川丈人遷居焉。門生懷州武陟知縣侯紹曾字孝傑助其行。初寓天宫寺三學院。……洛人爲買宅於履道坊西天慶觀東，趙諫議借田於汝州葉縣，后王不疑、周鄉又買田於河南延秋村。康節復還葉縣之田。嘉祐七年，王宣徽尹洛，就天宫寺西天津橋南五代節度使安審琦宅故基，以郭崇韜廢宅餘材爲屋三十間，請康節遷居之。富韓公命其客孟約買對宅一園，皆有水竹花木之勝。熙寧初，行買官田之法。天津之居亦官地，牓三月，人不忍買。諸公曰：「使先生之宅他人居之，吾輩蒙恥矣。」司馬温公而下，集錢買之。……今宅契，司馬温公户名；園契，富韓公户名；莊契，王郎中户名。康節初不改也。《邵氏聞見録》卷十八。《清波雜志》卷十二。

13　太學博士姜愚，字子發，京師人，長康節先公一歲，從康節學，稱門生。先公年四十五未娶。潞州張仲賓太博，字穆之，未第，亦從康節學。二君同白康節曰：「不孝有三，無後爲大。先生年踰四十不娶，親老無子，恐未足以爲高。」康節曰：「貧不能娶，非爲高也。」子發曰：「某同學生王允修頗樂善，有妹甚賢，似足以當先生。」穆之曰：「先生如婚，則某備聘，令子發與王允修言之。」康節遂娶先夫人。《邵氏聞見録》卷十八。

14　康節先公嘉祐中朝廷以遺逸命官，辭之不從。河南尹遣官就第送告勑朝章，康節服以謝，即褐衣如初。至熙寧初，再命官，三辭，又不從。再以朝章謝，且曰：「吾不復仕矣。」始爲隱者之服，烏帽縚褐，見卿相不易也。司馬温公依《禮記》作深衣、冠簪、幅巾、帶。每出，朝服乘馬，用皮匣貯深衣隨其後，入獨樂園則衣之。常謂康節曰：「先生可衣此乎？」康節曰：「某爲今人，當服今時之衣。」温公歎其言合理。《邵氏聞見録》卷十九。《宋名臣言行録》外集卷五。《寓簡》卷五。《古事比》卷五十。

15　洛中邵康節先生術數既高，而心術亦自過人。所居有圭竇、甕牖。圭竇者，牆上鑿門，上鋭下方，如圭之狀。甕牖者，以敗甕口安於室之東西，用赤白紙糊之，象日月也。其所居謂之「安樂窩」。先生以春秋天色温涼之時乘安車，駕黄牛，出游於諸公家。諸公皆欲其來，各置「安樂窩」一所。先生將至其家，無老少婦女良賤咸迓於門，迎入窩，争前問勞，且聽先生之言。凡其家婦姑、妯娌、婢妾有争競，經時不能決者，自陳於前。先生逐一爲分别之，人人皆得其懽心。於是酒殽競進，厭飲數日。徐游一家，月餘乃歸。非獨見其心術之妙，亦可想見洛中士風之美。《嬾真子録》卷三。《宋稗類鈔》卷四。

16　康節先公居洛，凡交游年長者拜之，年等者與之爲朋友，年少者以子弟待之，未嘗少異於人，故得人之歡心。每歲春二月出，四月天漸熱即止；八月出，十一月天漸寒即止。故有詩云：「時有四不出，大風、大雨、大寒、大暑。會有四不赴。公會、葬會、生會、醵會。」每出，人皆倒屣迎致，雖兒童、奴隸皆知尊奉。每到一家，子弟家人争具酒饌，問其所欲，不復呼姓，但名曰：「吾家先生至也。」雖閨門骨肉間事，有未決者，亦求教，康節先公以至誠爲之開論，莫不悦服。十餘家如康節先公所居安樂窩起屋，以待其來，謂之「行窩」。故康節先公没，鄉人挽詩有云：「春風秋月嬉游處，冷落行窩十二家。」《邵氏聞見録》卷二十。《宋名臣言行録》外集卷五。《堯山堂外紀》卷四十七。

17　邵堯夫居洛四十年，安貧樂道，自云未嘗皺眉，故詩云：「平生不作皺眉事，世上應無切齒人。」所居寢息處爲安樂窩，自號爲安樂先生。其西爲甕牖，讀書燕居。旦則焚香獨坐，晡時飲酒三四甌，微醺便止，不使至醉也。嘗有詩云：「斟有淺深存燮理，飲無多少繫經綸。莫道山翁拙於用，也能康濟自家身。」喜吟詩，作大字書，然遇興則爲之，不牽强也。大寒暑則不出，每出則乘小車，爲詩以自詠曰：「花似錦時高閣望，草如茵處小車行。」温公贈以詩曰：「林間高閣望已久，花外小車猶未來。」堯夫每出，隨意所之，遇主人喜客則留三五宿，又之一家，亦如之，或經月忘返。雖性高潔，而對賓客接人，無賢不肖貴賤，皆歡然相親，自言：「若至重疾，自不能支，其有小疾，有客對話，不自覺疾之去體也。」學者從之問經義，精深浩博，應對不窮，思致幽遠，妙極道數。間有相知之深者，開口論天下事，雖久存心世務者不能及也。《苕溪漁隱叢話》後集卷二十二。《詩話總龜》後集卷七。《宋名臣言行録》外集卷五。《伊洛淵源録》卷五。

18　邵康節曾有四不赴，謂官府公會、不相識會、大衆廣會、勸酒醉會。又有四不出，謂大寒、大暑、大雨、大風。有五樂，謂樂生中國、樂爲男子、樂爲士人、樂見太平、樂聞道義。有五喜，謂喜見善人、喜見好事、喜見美物、喜見嘉景、喜見大禮。有四幸，謂幸長年爲壽域、幸豐年爲樂國、幸清閒爲福德、幸安康爲福力。有三惑，謂年老不歇爲一惑，安而不樂爲二惑，閒而不清爲三惑。《堅瓠丙集》卷二。

19　康節先公與富文忠公早相知。文忠初入相，謂門下士田棐大卿曰：「爲我問邵堯夫，可出，當以官職起之；不，即命爲先生處士，以遂隱居之志。」田大卿爲康節言，康節不答，以詩二章謝之曰：「相招多謝不相遺，將爲胸中有所施。若進豈能禁吏意，既闲安用更名爲？願同巢許稱臣日，甘老唐虞比屋時。滿眼清賢在朝列，病夫無以繫安危。」又云：「欲遂終焉老闲計，未知天意果如何。幾重軒冕酬身貴，得此雲山到眼多。好景未嘗無興詠，壯心都已入消磨。鵷鴻自有江湖樂，安用區區設網羅。」文忠公終不相忘。《邵氏聞見録》卷十八。《宋名臣言行録》外集卷五。

20　見富弼61。

21　見富弼62。

22　一日薄暮，司馬温公見康節曰：「明日僧顯修開堂説法，富公、吕晦叔欲偕往聽之。晦叔貪佛已不可勸，富公果往，於理未便。某後進，不敢言，先生曷止之？」康節曰：「恨聞之晚矣。」明日，〔富〕公果往。後康節因見公，謂公曰：「聞上欲用裴晉公禮起公。」公笑曰：「先生以爲某衰病能起否？」康節曰：「固也。或人言上命公，公不起，一僧開堂，公乃出，無乃不可乎？」公驚曰：「我未之思也。」公與康節食筍，康節曰：「筍味甚美。」公曰：「未如中堂骨頭之美也。」康節曰：「野人林下食筍三十年，未嘗爲人所奪。公今日可食以中堂骨頭乎？」公笑而止。《邵氏聞見録》卷十八。

23　富鄭公晚居西都，嘗會客于第中，邵康節與焉。因食羊肉，鄭公顧康節云：「煑羊惟堂中爲勝，堯夫所未知也。」康節曰：「野人豈識堂食之味，但林下蔬筍，則常喫耳。」鄭公赧然曰：「弼失言。」《揮麈後録》卷二。《宋稗類鈔》卷六。

24　〔富韓〕公嘗令二青衣、蒼頭掖之以行。一日，與康節會後園中，因康節論天下事，公喜甚，不覺獨步下堂。康節不爲起，徐指二蒼頭戲公曰：「忘卻拄杖矣。」富公深居，託疾謝客，而嘗苦氣痞。康節曰：「好事到手畏甚？不爲他人做了，鬱鬱何益？」公笑曰：「此事未易言也。」蓋爲嘉祐建儲耳。《邵氏聞見録》卷十八。

25　富韓公謝事居洛，一日，邵康節來謁。公已不通客，但戒門者曰：「邵先生來，無早晚入報。」是日，公適病足，卧小室，延康節至卧牀前，康節笑曰：「他客得至此邪！」公亦笑指康節所坐胡牀，曰：「病中心怦怦，雖兒子來，立語遣去。此一胡牀惟待君耳！」康節顧左右曰：「更取一胡牀來。」公問故，答曰：「日正中，當有一緑衣少年，騎白馬候公，公雖病，强見之。公薨後，此人當秉史筆記公事。」公素敬康節，神其言，因戒閽人曰：「今日客至，無貴賤，立爲通。」既午，果范祖禹夢得來。遂延入，問勞稠疊，且曰：「老病即死，念平生碌碌無足言，然麤懷樸忠，他時筆削必累君，願少留意。」夢得惶恐叵測，避席謝。後十餘年，修《裕陵實録》，夢得竟爲修撰韓公傳。《清尊録》。

26　〔富〕公雖剛勇，遇事詳審，不萬全不發，康節因戲之。公一日有憂色，康節問之，公曰：「先生度某之憂安在？」康節曰：「豈以王安石罷相，吕惠卿參知政事，惠卿凶暴過安石乎？」公曰：「然。」康節曰：「公無憂。安石、惠卿本以勢利合。惠卿、安石勢利相敵，將自爲仇矣，不暇害他人也。」未幾，惠卿果叛安石。《邵氏聞見録》卷十八。

27　見司馬光50。

28　見吕公著11。

29　熙寧初，王宣徽之子名正甫，字茂直，監西京糧料院。一日，約康節先公同吴處厚、王平甫會飯，康節辭以疾。明日，茂直來，康節謂曰：「某之辭會有以，姑聽之。吴處厚者好議論，平甫者介甫之弟。介甫方執政行新法，處厚每議刺之；平甫雖不甚主其兄，若人面駡之則亦不堪矣，此某所以辭會也。」茂直笑曰：「先生料事之審如此。昨處厚席間毁介甫，平甫作色，欲列其事於府，某解之甚苦，乃已。」《邵氏聞見録》卷十九。《言行龜鑑》卷二。《宋稗類鈔》卷三。

30　熙寧三年四月，朝廷初行新法，所遣使者皆新進少年，遇事風生，天下騷然，州縣始不可爲矣。康節先公闲居林下，門生故舊仕宦四方者，皆欲投劾而歸，以書問康節先公。康節先公答曰：「正賢者當盡力之時，新法固嚴，能寬一分則民受一分之賜矣。投劾而去何益？」《邵氏聞見録》卷二十。《言行龜鑑》卷七。《昨非庵日纂》一集卷一。

31　康節先公過士友家晝卧，見其枕屏畫小兒迷藏，以詩題其上云：「遂令高卧人，欹枕看兒戲。」蓋熙寧間也。《邵氏聞見録》卷二十。《宋名臣言行録》外集卷五。

32　温公與堯夫水北閒步，見人家造屋，堯夫指曰：「此三間，某年某月當自倒。」又指曰：「此三間，某年某月爲水所壞。」温公歸，因筆此事於所著文稾之後，久而忘之。因過水北，忽省堯夫所説，視其屋，則爲瓦礫之場矣。問於人，皆如堯夫言。歸考其事，亦同。《曲洧舊聞》卷二。

33　康節與客游嵩山。中途，客指所憩樹問曰：「此何日枯悴？」先生久不對，客疑焉。曰：「非不答，吾有所俟日。」俄一葉墜，先生曰：「比吾二人還，亡矣。」既回，樹已爲人伐去。《玉堂嘉話》卷四。《茶香室四鈔》卷七。

34　富鄭公留守西京日，因府園牡丹盛開，召文潞公、司馬端明、楚建中、劉几、邵先生同會。是時，牡丹一欄凡數百本。座客曰：「此花有數乎？且請先生筮之。」既畢，曰：「凡若干朶。」使人數之，如先生言。又問曰：「此花幾時開盡？請再筮之。」先生再三揲蓍，座客固已疑之。先生沉吟良久，曰：「此花命盡來日午時。」座客皆不答。温公神色尤不佳，但仰視屋。鄭公因曰：「來日食後，可會於此，以驗先生之言。」座客曰：「諾。」次日食罷，花尚無恙。洎烹茶之際，忽然群馬中逸出，與座客馬相蹄嚙，奔出花叢中。既定，花盡毁折矣。於是洛中愈伏先生之言。《嬾真子録》卷三。《群書類編故事》卷二十三。《堯山堂外紀》卷四十七。

35　康節邵先生堯夫在洛中，嘗與司馬温公論《易》數，推園中牡丹云：「某日某時當毁。」是日，温公命數客以觀。日向午，花方穠盛，客頗疑之。斯須兩馬相踶，絶銜斷轡，自外突入，馳驟欄上，花果壞焉。嘗言天下可傳此者，司馬君實、章子厚耳。而君實不肯學，子厚不可學也。臨終，焚其書，不傳。祗以《皇極經世》行於世。《墨莊漫録》卷二。《宋稗類鈔》卷七。

36　邵康節先生至京師，士大夫多謁之，請問休咎。有一人獨問國家運數，先生喜曰：「他人所問皆爲己事，子何獨上念國家？」再三稱歎，謂之曰：「予某日歸，子可於某處相候。」至期，其人往候，先生與叙别，就肩輿取緘封文字一卷，授之曰：「毋即觀，候至家發之，視畢焚之。」其人奉教，歸而發視，則《五代史·晉書》帝紀也。《同話録》。

37　熙寧中，有一道人，無目，以錢置手掌中，即知正背年號，人皆異之。康節先公問曰：「以錢置爾之足，亦能知之乎？」道人答曰：「此吾師之言也。」愧謝而去。《邵氏聞見録》卷二十。

38　〔康節先公〕治平間與客散步天津橋上，聞杜鵑聲，慘然不樂。客問其故，則曰：「洛陽舊無杜鵑，今始至，有所主。」客問：「何也？」康節先公曰：「不三五年，上用南士爲相，多引南人，專務變更，天下自此多事矣！」客曰：「聞杜鵑何以知此？」康節先公曰：「天下將治，地氣自北而南；將亂，自南而北。今南方地氣至矣，禽鳥飛類，得氣之先者也……」至熙寧初，其言乃驗，異哉！《邵氏聞見録》卷十九。《賓退録》卷十。

39　邵先生名雍，字堯夫。傳《易》學，尤精於數。居洛中，昭陵末年，聞鳥聲，驚曰：「此越鳥也，孰爲而來哉？」因以《易》占之，謂人曰：「後二十年，有一南方人作宰相，自此蒼生無寧歲。君等志之。」《曲洧舊聞》卷二。

40　熙寧戊申，邵堯夫聞杜鵑啼，不樂。或問之，曰：「將有人起東南爲相，以文教亂天下，此禍非六十年不已。」未幾，王介甫召自江寧。《步里客談》卷上。

41　歐陽文忠公爲參知政事，遣其子棐叔弼來洛省王宣徽夫人之疾。將行，語叔弼曰：「到洛唯可見邵先生，爲致吾嚮慕之意。」康節先生既見叔弼，從容與語平生出處以及學術大概。臨别猶曰：「其無忘鄙野之人於異日。」後十年，康節先公捐館，又十年，韓康公尹洛，請諡於朝。叔弼偶爲太常博士，次當諡議，叔弼嘗謂晁説之以道云：「棐作邵先生諡議，皆往昔親聞於先生者。當時少年，先生一見忻然延接。語及平生學術出處之大，故得其詳如此。豈非先生學道絶世，前知來物，預以告耶？」蓋驗於二十年之後。《邵氏聞見録》卷二十。《曲洧舊聞》卷二。

42　見張載1。

43　康節病，伊川訪之。先生舉兩手示之曰：「眼前路逕令放寬，窄則自無著身處，如何使人行？」先生垂没，外面人言皆聽得。伊川曰：「此只是心無念、慮不昏爾。」《吹劍四録》。

44　熙寧十年，公年六十七矣。夏六月，屬微疾，一日晝睡，覺且言曰：「吾夢旌旗鶴雁自空而下，下導吾行亂山中，與司馬君實、吕晦叔諸公相分别於一驛亭。回視其壁間，有大書四字曰『千秋萬歲』。吾神往矣，無以醫藥相逼也！」《邵氏聞見録》卷十八。《七修類稿》卷四十八。

45　邵堯夫臨終時，只是諧謔，須臾而去。《二程遺書》卷十八。《伊洛淵源録》卷五。

46　熙寧十年夏，康節先生感微疾，氣日益耗，神日益明，笑謂司馬温公曰：「某欲觀化一巡，如何？」温公曰：「先生未應至此。」康節先生曰：「死生常事耳。」張横渠先生喜論命，來問疾，因曰：「先生論命，來當推之。」康節先公曰：「若天命則知之，世俗所謂命則不知也。」横渠曰：「先生知天命矣，某尚何言？」程伊川曰：「先生至此，它人無以爲力，願自主張。」康節先公曰：「平生學道，豈不知此？然亦無可主張。」時康節正寢，諸公議後事於外，有欲葬近洛城者。康節先公已知，呼伯温入曰：「諸公欲以近城地葬我，不可，當從伊川先塋耳。」七月初四日，大書詩一章曰：「生於太平世，長於太平世，死於太平世。客問年幾何？六十有七歲。俯仰天地間，浩然獨無愧。」以是夜五更捐館。《邵氏聞見録》卷二十。

47　煇嘗過庭，聞祖父奉直得於陸農卿左丞：歐陽文忠公有一記事册子，親題：「丙午年不入蜀則入吴。」後見洪成季文憲公之孫，言文憲嘗問邵澤民：「康節知數，公所聞如何？」曰：「無他語，臨終但云：丁未歲子孫可入蜀。」然建炎初吴地亦不免被兵，獨西蜀全盛，迄今爲東南屏蔽，益信斯言。康節先天之數，世可希萬一耶？《清波雜志》卷六。

48　康節先生嘗誦希夷先生之語曰：「得便宜事不可再作，得便宜處不可再去。」又曰：「落便宜是得便宜。」故康節詩云：「珍重至人嘗有語，落便宜是得便宜。」蓋可終身行之也。《邵氏聞見録》卷七。

49　康節先公出行不擇日，或告之以不利則不行。蓋曰：人未言則不知，既言則有知，知而必行，則與鬼神敵也。春秋祭祀，約古今禮行之，亦焚楮錢。程伊川怪問之，則曰：「明器之義也。脱有一非，豈孝子慈孫之心乎？」又曰：「吾高曾今時人，以籩豆簠簋薦牲不可也。」《邵氏聞見録》卷十九。參見宋孝宗32。

50　堯夫豪傑之士，根本不帖帖地。伯淳嘗戲以「亂世之姦雄中，道學之有所得者」。《二程遺書》卷二上。

51　康節手寫《易》、《書》、《詩》、《春秋》，字端勁，無一誤失。《邵氏聞見後録》卷五。

52　康節先生赴河南尹李君錫會，投壺，君錫末箭中耳。君錫曰：「偶爾中耳。」康節應聲曰：「幾乎敗壺。」坐客以爲的對。《邵氏聞見録》卷十八。《堯山堂外紀》卷四十七。

53　伯温少時，因讀《文中子》，至「使諸葛武侯無死，禮樂其有興乎？」因著論，以謂武侯霸者之佐，恐於禮樂未能興也。康節先公見之，怒曰：「汝如武侯，猶不可妄論，況萬萬相遠乎？以武侯之賢，安知不能興禮樂也？後生輒議先賢，亦不韙矣。」伯温自此於先達不敢妄論。《邵氏聞見録》卷二十。《讀書鏡》卷五。

54　邵堯夫之弟名睦者，無疾而化。前此有《重九》詩云：「擬問東籬事，東籬事渺茫。」後果殯于東籬之下。故堯夫哭之云：「自兹明月清風夜，蕭索東籬看斷腸。」又云：「腸斷東籬何所尋？東籬從此事沉沉。」《王直方詩話》。《詩話總龜》前集卷四十五。

邵伯温

1　見邵雍53。

2　邵伯温子文，康節先生子也，才而有文。爲陝西宣撫司書寫機宜文字，與路鈐李君交往甚熟。李家有數侍婢，每遇歌宴，子文必預。後十餘年，子文與李氏邂逅長安，而李君已死，適值其妻生辰，命子姪宴子文於書舍，遣舊婢出舞。酒酣，子文感愴宿昔，即席作詞，末章云：「翩翻繡袖上紅裀，舞姬猶是舊精神。坐中莫怪無歡意，我與將軍是故人。」諸子得之，入呈其母，皆感泣不自勝，乃令謂子文曰：「宅中得公佳詞，情緒作惡，難復行酒，即容别日款會。」子文不終席而退。《過庭録》。《宋詩紀事》卷三十五。

3　熙寧八年秋，餘與士人十餘輩講學於洛陽建春門廣愛寺端像院，以待試。一夕，夢至殿庭唱第，望殿上，女主也。覺謂同舍言之，皆不曉。至元祐二年秋，以經行薦，明年春唱名集英殿，宣仁太后垂簾聽政也。《邵氏聞見録》卷二十。

4　見章惇7。

邵　溥

1　靖康之變，金人欲盡得宗室。獻計者謂宗正寺玉牒可按名而得。酋長立命取之。吏持籍至，會酋以事暫去，户部邵澤民溥索觀，每三兩板，掣其一投之火，歎曰：「不能遍活也。」《蓉槎蠡説》卷六。

邵　博

1　邵康節之孫博公濟守眉日，〔程〕子山與之不咸，廉得其罪狀，用疋絹大書，櫝盛之，遣介持抵成都帥府治之前逆旅舍，委之而去。逆旅人得之以告，帥蕭振德起得之，以爲奇貨，逮公濟赴成都獄，嚴鞫之。獄吏知其寃，遂教公濟一切承之，不然，死無以自明，公濟悟，如其教，不復辯。獄上，朝論以爲匿名書，法不當受，而制司非得旨，不應擅逮守臣，遂皆罷之。公濟雖得弗問，而憤憤不能堪，訴之於天，許黄籙十壇，至其子始償如訴。《齊東野語》卷十三。

2　邵博，字公濟，康節先生之孫，紹興二十年爲眉州守。郡有貴客，素以持郡縣長短通賕謝爲業，二千石來者多委曲結奉。邵雖外盡禮，而凡以事來請，輒不答，客銜之。會轉運副使吴君從襄陽來，多以襄人自隨，分屬州取俸給，邵獨不與。客知吴已怒，乃誣邵過惡數十條以啗。吴大喜，立劾奏之。未得報，即逮邵繫成都獄。司理參軍韓抃懦不能事，吴擇深刻吏僉判楊均主鞫之。時二十二年，眉州都監鄧安民以謹力得邵意，主倉庾之出入。首録置獄中，數日掠死，其家乞收葬，不許，裸其尸驗之。邵懼，每問即承。如是十月許，凡眉之吏民，連繫者數百，而死者且十輩。提點刑獄雲周彦約綰知其寃，亟自嘉州親詣獄疏決，邵乃得出。閲實其罪無有也，但得其以酒餽游客，使用官紙札過數等事。《夷堅甲志》卷二十。

道山公子

1　成都富春坊，群倡所聚。一夕遺火，黎明有釘一牌，大書絶句詩於其上：「夜來燒了富春坊，可是天公忒四行。只恐夜深花睡去，高燒銀燭照紅粧。」乃伊洛名德之後，號道山公子者所作。又有小詞一編，皆艷語。煇嘗得其一啓，乃代其弟上周彦約侍郎，其略云：「惟曾祖受三天子聘賢之禮數，在先朝爲九老人受道之師承。繼巢、由之高蹤，辭夔、龍之盛舉。惟君子之澤未斬，而聖人之道必傳。」文采典重如此，豈可以一時諧謔之跡而加訾議？《清波雜志》卷八。

周敦頤

1　天聖己巳，年十三，志趣高遠。濂溪舊有小橋亭，先生常釣游其上，吟風弄月，至今父老能言之。《宋名臣言行録》外集卷一。

2　〔先生〕爲南安司理，時郡獄適有囚法不當死，運使王逵欲深治之。先生獨力争，不聽，置手板歸，取告身委之而去，曰：「如此尚可仕乎？殺人以媚人，吾不爲也。」逵感悟，囚得不死。《宋名臣言行録》外集卷一。

3　〔嘉祐〕五年東歸，王荆公江東提刑，與先生相遇，語連日夜。荆公退而精思，至忘寢食。六年，倅虔州，趙清獻爲守，熟視其所爲，乃寤，執其手曰：「幾失君矣，今日乃知周茂叔也。」《宋名臣言行録》外集卷一。

4　濂溪先生，道州人，寓居永州，及先隴爲水所嚙，遂歸守墳墓，不復出仕。《吹劍三録》。

5　〔先生〕嘗得疾，更一晝夜始甦。友人潘興嗣視其家，服御之物止一弊篋，錢不滿數百。《宋名臣言行録》外集卷一。

張　載

1　横渠張先生名載字子厚，弟戩字天祺，爲二程先生之表叔。子厚少豪其才，欲結客取熙河、鄯之地。范文正公帥延安，聞之，館於府第，俾修制科，與天祺皆登進士第。方同二程先生修《中庸》、《大學》之道，尤深於《禮》。熙寧初，子厚爲崇文院校書，天祺與伯淳同爲監察御史。時介甫行新法，伯淳自條例司官爲御史，與臺諫官論其不便，俱罷。上猶主伯淳，介甫亦不深怒之。除京西北路提點，伯淳力辭，乞與同列俱貶，改澶州簽判。天祺尤不屈，一日至政事堂言新法不便，介甫不答，以扇障面而笑。天祺怒曰：「參政笑某，不知天下人笑參政也。」趙清獻公同參大政，從旁解之，天祺曰：「公亦不可謂無罪。」清獻有愧色。謫監鳳翔府司竹監，舉家不食筍，其清如此。未幾，卒於官。子厚亦求去。熙寧十年，吴充丞相當國，復召還館。康節已病，子厚知醫，亦喜談命，診康節脈曰：「先生之疾無慮。」又曰：「頗信命否？」康節曰：「天命某自知之，世俗所謂命，某不知也。」子厚曰：「先生知天命矣，尚何言。」子厚入館數月，以病歸，過洛，康節已捐館，折簡慰撫伯温勤甚。見二程先生曰：「某之病必不起，尚可及長安也。」行至臨潼縣，沐浴更衣而寢，及旦視之，亡矣。門生衰絰挽車，葬鳳翔之横渠，是謂横渠先生。《邵氏聞見録》卷十五。

2　先生少孤自立，志氣不群，喜談兵，因與邠人焦寅游。當康定用兵時，年十八，慨然以功名自許，欲結客取洮西之地，上書謁范文正公。公知其遠器，責之曰：「儒者自有名教可樂，何事于兵！」手《中庸》一編授焉，遂翻然志于道。已求諸釋、老，乃反求之六經。《宋元學案》卷十七。

3　張横渠先生少年，注《尉繚子》一卷。《静修先生文集》卷九。《太平清話》卷下。

4　張戩天祺，與弟載子厚，關中人也，關中謂之二張。篤行不苟，一時師表，二程之表叔也。子厚惟明聖學，亦多資于二程。吕大臨與叔兄弟，後來蘇昞等從之學，學者號子厚爲横渠先生。……二程與横渠，從學者既盛，當時名其學爲張、程。《能改齋漫録》卷十二。

5　横渠昔在京師，坐虎皮，説《周易》，聽從甚衆。一夕，二程先生至，論《易》。次日，横渠撤去虎皮曰：「吾平日爲諸公説者，皆亂道。有二程近到，深明《易》道，吾所弗及，汝輩可師之。」横渠乃歸陝西。《二程外書》卷十二。

6　先生在渭，渭帥蔡公子正特所尊禮，軍府之政，小大咨之。先生夙夜從事，所以贊助之力爲多。並寨之民，常苦乏食而貸于官帑，不能足，又屬歲旱，先生力言于府，取軍儲數十萬以救之。《宋元學案》卷十八。

7　張横渠著《正蒙》時，處處置硯筆，得意即書。伯淳云：「子厚卻如此不熟。」《上蔡語録》卷三。《二程外書》卷十二。《宋元學案》卷十八。

8　先生嘗銘其書室之兩牖，東曰《砭愚》，西曰《訂頑》。伊川曰：「是起争端，不若曰《東銘》、《西銘》。」二銘雖同作于一時，而《西銘》旨意更純粹廣大。程子曰：「《訂頑》之言，極純無雜，秦、漢以來學者所未到。意極完備，乃仁之體也。」又曰：「《訂頑》立心，便可達天德。」朱子曰：「程門專以《西銘》開示學者。」《宋元學案》卷十七。

9　〔朱子〕曰：横渠教人道：「夜間自不合睡。只爲無可應接，他人皆睡了，己不得不睡。」他做《正蒙》時，或夜裏默坐徹曉。他直是恁地勇，方做得。因舉曾子「任重道遠」一段曰：「子思、曾子直恁地，方被他打得透！」《宋元學案》卷十八。

張　戩

1　見張載1。

2　張嘗於政事堂與介甫争辨事，因舉經語引证，介甫乃曰：「安石卻不會讀書，賢卻會讀書。」不能答。先生因云：「卻不向道，只這个便是不會讀書。」《二程遺書》卷十九。

程　珦

1　見劉沆12。

程　顥

1　明道元年始生，神氣秀爽，異於諸兒。未能言，叔母侯氏抱之，不知其釵墜，後數日方求之，先生以手指，隨其所指而往，果得釵，人皆驚異。《宋名臣言行録》外集卷二。

2　先生母夫人有知人之鑒。二先生幼時，勉之讀書，因書牋帖上曰「我惜勤讀書兒。」又並書二行，前曰：「殿前及第程延壽明道幼時名。」次曰：「處士。」後皆驗，夫人已知之於童穉中矣。《宋名臣言行録》外集卷三。

3　明道先生年十六七時，好田獵，後自謂今無此好。周茂叔曰：「何言之易也。但此心潛隱未發，一日萌動，復如前矣。」後十二年，暮歸，在田野間見田獵者，不覺有喜心，乃知果未無也。《言行龜鑑》卷二。

4　〔調鄠縣簿〕鄠令以先生年少，未之知。民有借其兄宅以居者，發地中藏錢，兄之子訴曰：「父所藏也。」令以無证佐難決，先生問其人曰：「藏幾何時矣。」曰：「四十年矣。」曰：「借宅居幾何時？」曰：「二十年矣。」取錢視之，謂借宅者曰：「今官所鑄錢，不五六年即遍天下。此錢皆前數十年所鑄，何也？」其人遂服，令大奇之。《宋名臣言行録》外集卷二。《伊洛淵源録》卷二。《仕學規範》卷二。《昨非庵日纂》一集卷十五。

5　鄠縣有税官，以賄播聞，然怙力文身，自號能殺人，衆皆憚之，雖監司州將未敢發。先生至，其人心不自安，輒爲言曰：「外人謂某自盜官錢，新主簿將發之，某勢窮必殺人。」言未訖，先生笑曰：「人之爲言，一至於此。足下食君之禄，詎肯爲盜？萬一有之，將救死不暇，安能殺人？」。其人嘿不敢言，後亦私償其所盜。《宋名臣言行録》外集卷二。《二程遺書》附録引游酢《書行狀後》。《昨非庵日纂》一集卷十五。

6　程顥鄠縣簿，張少甫武功簿，朱光庭萬年簿，關中號爲「三傑」。《小學紺珠》卷六。《七修類稿》卷二十三。《堅瓠庚集》卷二。《古事比》卷二十。

7　明道主簿上元時，謝師直爲江東轉運判官。師宰來省其兄，嘗從明道假公僕掘桑白皮。明道問之曰：「漕司役卒甚多，何爲不使？」曰：「《本草》説，桑白皮出土見日者殺人，以伯淳所使人不欺，故假之耳。」師宰之相信如此。《家世舊事》。《吹劍四録》。

8　程顥察院知澤州晉城縣時，有富民張氏子，其父死未幾，晨起有老父在門曰：「我汝父也，來就汝居。」具陳其由。張氏子驚疑莫測，相與詣縣請辨之。老父曰：「業毉遠出治疾，妻生子，貧不能養，以與張氏。某年月日某人抱去，某人見之。」顥謂：「歲月久矣，爾何説之詳也？」老父曰：「某歸而知之，書於藥法册後。」因懷中取册以進。其記曰：「某年月日，某人抱兒與張三翁」。顥問張氏子：「爾年幾何？」曰：「三十六。」「爾父在年幾何？」曰：「七十六。」謂老父曰：「是子之生，其父年四十，人已謂之三翁乎？」老父驚駭服罪。《折獄龜鑑》卷六。《仕學規範》卷二十八。

9　明道在邑中，視其民如家人。或有所訴，至有不持牒竟造庭口述者，邑中事无晨夜得以聞。嘗夜半有殺人者，明道驚曰：「吾邑中安得有此事？」已而思之曰：「當是某村某人也。」問之，果然。皆大驚以問明道，明道曰：「曩者，吾嘗行諸鄉，遍閲諸鄉人，惟此人有悖戾氣，是以知之。」其明察如此。《北窗炙輠録》卷下。

10　明道先生作縣，凡坐處皆書「視民如傷」四字，常曰：「顥常愧此四字。」《二程外書》卷十二。《伊洛淵源録》卷三。《童蒙訓》卷中。《自警編》卷八。《仕學規範》卷二十三。《言行龜鑑》卷六。

11　承議郎程顥權監察御史，神宗素知先生名，期以大用。一日論議甚久，日官報午正，先生遽求退。庭中中人相謂曰：「御史不知上未食邪？」《仕學規範》卷十七引《皇朝名臣四科事實》。

12　承議郎程顥被薦爲御史，神宗召對，問所以爲御史，對曰：「使臣拾遺補闕，裨贊朝廷，則可；使臣掇拾臣下短長，以沽直名，則不能。」神宗歎賞，以爲得御史體。《仕學規範》卷十七引《皇朝名臣四科事實》。《東山談苑》卷三。

13　見王雱4。

14　伯淳在澶州日，修橋少一長梁，曾博求之民間。後因出入，見林木之佳者，必起計度之心。因語以戒學者，心不可有一事。《二程遺書》卷三。《仕學規範》卷一。

15　見富弼67。

16　元豐八年三月五日，神宗升遐，遺詔至洛，故相韓康公爲留守。程宗丞伯淳自御史出爲汝州監酒官，會以檄來，舉哀於府第。既罷，謂康公之子宗師兵部曰：「某以言新法不便，忤大臣，同列皆謫官，某獨除監司。某不敢當，辭之。念先帝見知之恩，終無以報。」已而泣。兵部曰：「今日朝廷之事何如？」宗丞曰：「司馬君實、吕晦叔作相矣。」兵部曰：「二公果作相，當何如？」宗丞曰：「當與元豐大臣同，若先分黨與，他日可憂。」兵部曰：「何憂？」宗丞曰：「元豐大臣皆嗜利者，若使自變已甚害民之法則善矣。不然，衣冠之禍未艾也。君實忠直，難與議，晦叔解事，恐力不足耳。」既二公果並相，召宗丞。未行，以疾卒。《邵氏聞見録》卷十三。《二程外書》卷十二。《宋稗類鈔》卷十。

17　見張載4。

18　明道先生于寺廟布席，令勿背佛像。語門人云：「凡具人形者，皆當以人禮待之。」又與伊川同入廟，明道見佛揖而進，伊川則否。門人問之，明道曰：「但論年齒，他也比我多幾歲，一揖何妨。」《茶餘客話》卷十四。

19　明道先生嘗至禪寺，方飯，見趨進揖遜之盛，歎曰：「三代威儀，盡在是矣。」《童蒙訓》卷上。《二程外書》卷十二。《能改齋漫録》卷十二。《讀書鏡》卷三。《何氏語林》卷十七。《宋稗類鈔》卷六。

20　南山有石佛，歲傳其首放光，遠近男女聚觀，晝夜雜處，莫敢禁止。先生戒寺僧曰：「俟復現，必先白吾，不能往，當取其首就觀之。」自是不復有光。《宋名臣言行録》外集卷二。

21　明道先生兄弟，每見人静坐，便歎其善學。謝顯道從明道先生於扶溝，明道一日謂之曰：「爾輩在此相從，只是學某言語，故其學心口不相應，盍若行之？」請問焉，曰：「且静坐。」顯道云：「明道先生坐如泥塑人，接人則渾是一團和氣。」《言行龜鑑》卷一。《宋名臣言行録》外集卷二。

22　朱公掞來見明道于汝，歸謂人曰：「光庭在春風中坐了一个月。」《二程外書》卷十二。《言行龜鑑》卷二。

23　伊川謂明道曰：「吾兄弟近日説話太多。」明道曰：「使見吕晦叔則不得不少，見司馬君實則不得不多。」《二程外書》卷十二。

24　山谷稱周濂溪胸次如光風霽月，又云：「西風壯士淚，多爲程顥滴。」東坡爲濂溪詩云：「夫子豈我輩，造物乃其徒。」蓋蘇氏師友未嘗不起敬於周、程如此，惜乎後因嘻笑而成仇敵也。《林下偶談》卷四。《宋詩紀事》卷二十二。

25　兩程夫子赴宴，有妓侑觴，伊川拂衣起，明道盡歡而罷。次日伊川愠猶未解，明道曰：「昨日座中有妓，吾心中卻無妓。今日齋中無妓，汝心中卻有妓。」伊川自謂不及。《昨非庵日纂》一集卷十。

26　先生平生與人交無隱情，雖僮僕必託以忠信，故人亦不忍欺之。嘗自澶淵遣奴持金詣京師貿用物，計金之數可當二百千，奴無父母妻子。同列聞之，莫不駭且誚。既而奴持物如期而歸，衆始歎服。《二程遺書》附録引游酢《書行狀後》。

27　明道先生嘗憩一僧寺，夜聞察察有聲，命火燭之，乃鼠於佛臍中銜一書欲出。先生取視之，乃丹書也。即手抄，而納舊本佛腹。明日，召塑工補其孔。先生後如其法鍊月餘，人見其屋有光，以爲火，競趨撲之，非火也，遂不復鍊。以將成之丹塗銀器，所塗處即成金。或諷先生服之，先生曰：「吾腹中安可着此？」一道士擬傳之。比至，先生已易簀矣。《霏雪録》卷上。《宋稗類鈔》卷三。參見程頤44。

程　頤

1　二程隨侍太中知漢州，宿一僧寺。明道入門而右，從者皆隨之；伊川入門而左，獨行。至法堂上相會，伊川自謂：「此是某不及家兄處。」蓋明道和易，人皆親近；伊川嚴重，人不敢近也。《宋名臣言行録》外集卷三。

2　見范純仁12。

3　見范純仁13。

4　韓維與二先生善，屈致于穎昌。暇日同游西湖，命諸子侍行次，有言貌不莊敬者，伊川回視，厲聲叱之曰：「汝輩從長者行，敢笑語如此？韓氏孝謹之風衰矣。」韓遂皆逐去之。《宋名臣言行録》外集卷三。《伊洛淵源録》卷四。《二程外書》卷十二。

5　見韓維15。

6　伊川與韓持國善，嘗約候韓年八十一往見之。□□間，正月一日，因弟子賀正，乃曰：「某今年有一債未還，春中須當暫往潁昌見韓持國。」……韓早晚伴食，體貌加敬。一日，韓密謂子彬叔曰：「先生遠來，無以爲意。我有黄金藥楪一，重二十兩，似可爲先生壽，然未敢遽言。我當以他事使子侍食，因從容道吾意。」彬叔侍食如所戒，試啟之。先生曰：「某與乃翁道義交，故不遠而來，奚以是爲？」詰朝遂歸。韓謂彬叔曰：「我不敢面言，正謂此爾。」再三謝過而别。《二程外書》卷十二。《伊洛淵源録》卷四。《仕學規範》卷十。

7　司馬文正公在洛陽修史日，伊川先生程頤正叔爲布衣，年尚少，其見亦有時。今爲伊川學者以《文正齋記》中有曰「正叔」云，以爲字伊川者，非也，楚正議建中字正叔耳。然伊川後用文正薦，勸講禁中，未幾罷去。……孔文仲論曰：「頤在經筵僭横，造請權勢，騰口間亂，以償恩讎，致市井之間，目爲五鬼之魁。……」劉器之論曰：「程頤、歐陽棐、畢仲游、楊國寶、孫朴交結執政子弟，紳之間號五鬼。」《邵氏聞見後録》卷二十二。

8　忠宣守洛。游師雄景叔，忠宣門生也，赴陝漕任，過洛，留數日。啓行，忠宣餞于郊，拉程正叔會，而使妓侑酒，蓋忘正叔之來，旋悔之，無及。景叔以正叔年德高，讓居上坐，正叔亦不辭。酒數行，景叔啓白忠宣曰：「數妓遠出頗勞，某願各酬一杯。」遂執爵遍勸諸妓。正叔不樂，忠宣甚惶怖。勸將畢，正叔厲言曰：「景叔，願公愛陝之百姓亦如此。」景叔執爵，從容操西音，言曰：「覆侍講，只有此一勺裏。」正叔亦爲一嗤，忠宣意遂解。《過庭録》。

9　見游酢2。

10　元祐初，哲宗幼冲，起文潞公以平章軍國重事，召程頤正叔爲崇政殿説書。正叔以師道自居，每侍上講，色其莊，繼以諷諫，上畏之。潞公對上恭甚，進士唱名，侍立終日，上屢曰：「太師少休。」公頓首謝，立不去，時公年九十矣。或謂正叔曰：「君之倨，視潞公之恭，議者爲未盡。」正叔曰：「潞公三朝大臣，事幼主，不得不恭。吾以布衣爲上師傅，其敢不自重？吾與潞公所以不同也。」識者服其言。《邵氏聞見録》卷十四。《宋名臣言行録》外集卷三。《二程外書》卷十二。《仕學規範》卷二十六。《愛日齋叢鈔》卷二。《宋稗類鈔》卷三。

11　伊川講南容三復白圭，内侍告曰：「容字，上舊名也。」不聽。講畢曰：「昔仁宗時，宫嬪謂正月爲初月，餅之蒸者爲炊，天下以爲非。嫌名、舊名，請勿諱。」《齊東野語》卷四。

12　嘗聞上在宫中起行，漱水必避螻蟻，因請之曰：「有是乎？」上曰：「然，誠恐傷之爾。」先生曰：「願陛下推此心以及四海，則天下幸甚。」一日，講罷未退，上忽起，憑檻戲折柳枝。先生進曰：「方春發生，不可無故摧折。」上不悦。《宋名臣言行録》外集卷三。

13　哲宗御講筵所，手折一柏枝玩。程頤爲講官，奏曰：「方春萬物發生之時，不可非時毁折。」哲宗亟擲于地，終講，有不樂之色。太后聞之，歎曰：「怪鬼壞事！」吕晦叔亦不樂其言也，云：「不須得如此。」《道山清話》。《何氏語林》卷二十八。《宋稗類鈔》卷六。

14　一日赴講會，上瘡疹不坐已累日。先生退詣宰臣問：「上不御殿，知否？」曰：「不知。」先生曰：「二聖臨朝，上不御殿，太皇不當獨坐，且人主有疾而大臣不知，可乎？」翌日，宰臣以先生言奏請問疾，由是大臣亦多不悦。而諫議孔文仲因奏先生「汙下憸巧，素無鄉行。經筵陳説，僭横忘分。遍謁貴臣，歷造臺諫，騰口間亂，以償恩讎」。致市井目爲五鬼之魁。《宋名臣言行録》外集卷三。

15　經筵承受張茂則，嘗招講官啜茶觀畫，先生曰：「吾平生不啜茶，亦不識畫。」竟不往。《宋名臣言行録》外集卷三。

16　見范祖禹9。

17　張子厚知太常禮院，定龍女衣冠，以其封善濟夫人，故依夫人品。程正叔以爲不然，曰：「龍既不當被人衣冠。矧大河之塞，本上天降祐，宗社之靈，朝廷之德，吏士之勞，龍何功之有？又聞龍女有五十三廟，皆三娘子。一龍邪？五十三龍邪？一龍則不應有五十三廟，五十三龍則不應盡爲三娘子也。」子厚默然。《雞肋編》卷下。

18　伊川與君實語終日，無一句相合。《伊洛淵源録》卷三。《二程外書》卷十二。

19　司馬温公之薨，當明堂大享，朝臣以致齋不及奠。肆赦畢，蘇子瞻率同輩以往，而程頤固争，引《論語》「子於是日哭則不歌」。子瞻曰：「明堂乃吉禮，不可謂歌則不哭也。」頤又諭司馬諸孤不得受弔，子瞻戲曰：「頤可謂燠糟鄙俚叔孫通。」聞者笑之。《孫公談圃》卷上。《何氏語林》卷二十八。《宋稗類鈔》卷六。

20　温公薨，朝廷命伊川先生主其喪事。是日也，祀明堂，禮成，而二蘇往哭温公，道遇朱公掞，問之，公掞曰：「往哭温公，而程先生以爲慶弔不同日。」二蘇悵然而反，曰：「鏖糟陂裏叔孫通也。」自是時時謔伊川。他日國忌，禱於相國寺，伊川令供素饌，子瞻詰之曰：「正叔不好佛，胡爲食素？」正叔曰：「禮，居喪不飲酒食肉。忌日，喪之餘也。」子瞻令具肉食，曰：「爲劉氏者左袒。」於是范淳夫輩食素，秦、黄輩食肉。《二程外書》卷十一。

21　司馬丞相薨於位，程伊川主喪事，專用古禮。將祀明堂，東坡自使所來弔，伊川止之曰：「公方預吉禮，非『哭則不歌』之義，不可入。」東坡不顧以入，曰：「聞『哭則不歌』，不聞『歌則不哭』也。」伊川不能敵其辯也。《邵氏聞見後録》卷二十。

22　温公之薨也，上方祀明堂，禮成，肆赦，百官稱賀。而兩省官欲往奠温公，「伊川」先生止之曰：「子於是日哭則不歌，豈有賀赦甫畢乃往弔喪。」坐客有曰：「聞哭則不歌，不聞歌則不哭。」蘇公遂以鄙語戲先生。《道命録》卷一。

23　元祐初，司馬公薨，東坡欲主喪，遂爲伊川所先，東坡不滿意。伊川以古禮斂，用錦囊囊其尸，東坡見而指之曰：「欠一件物事，當寫作信物一角，送上閻羅大王。」東坡由是與伊川失歡。《貴耳集》卷上。

24　温公薨時，程頤以臆説斂，如封角狀。蘇東坡嫉其怪妄，因怒詆曰：「此豈信物一角附上閻羅大王者耶？」《寓簡》卷十。《堯山堂外紀》卷四十七。《何氏語林》卷二十八。《宋稗類鈔》卷六。

25　程、蘇當致齋，禀造食葷素。蘇令辦葷，程令辦素，蘇謂致齋在心，豈拘葷素，爲劉者左袒。時館中附蘇者令辦葷，附程者令辦素。《鼠璞》卷下。

26　吕汲公以百縑遺伊川，伊川辭之。時族兄子公孫在旁，謂伊川曰：「勿爲已甚，姑受之。」伊川曰：「公之所以遺頤者，以頤貧也。公爲宰相，能進天下之賢，隨材而任之，則天下受其賜也。何獨頤貧也，天下貧者亦衆矣。公帛固多，恐公不能周也。」《宋名臣言行録》外集卷三。

27　道學黨禁，始於元祐間。伊川出入吕申公之門，東坡導諫議孔文仲奏頤爲「吕門五鬼」之魁，編管涪州。《吹劍四録》。

28　李先之、周恭叔皆從伊川學問，而學東坡文辭以文之，世固多譏之者矣。《東萊吕紫微師友雜志》。

29　先生被謫時，李邦直尹洛，令都監來見伊川。才出見之，便請上轎，先生欲略見叔母，亦不許，莫知朝命云何。是夜宿於都監廳，明日差人管押成行。至龍門，邦直遣人贐金百星，先生不受。既歸，門人問先生：「臨行時諸公贐行皆受，邦直亦是親戚，何爲不受？」先生曰：「與頤相知即可受，渠是時已與頤不相知，豈可受耶？」《伊洛淵源録》卷四。《宋名臣言行録》外集卷三。

30　先生離京，曾面言，令光庭説與淳夫，爲資善堂見畜小魚，恐近冬難畜，託淳夫取來，投之河中。《二程外書》卷十二。

31　程伊川先生言：昔貶涪州，過漢江。中流，船幾覆，舉舟之人皆號泣。伊川但正襟安坐，心存誠敬。已而船及岸，於同舟衆人中有老父問伊川曰：「當船危時，君正坐色甚莊，何以？」伊川曰：「心守誠敬耳。」老父曰：「心守誠敬固善，不若無心。」伊川尚欲與之言，因忽不見。《邵氏聞見録》卷十九。《二程外書》卷十二。《伊洛淵源録》卷四。《宋名臣言行録》外集卷三。《群書類編故事》卷三。《鶴林玉露》甲編卷五。《東山談苑》卷二。

32　伊川先生自涪州順流而歸，峽江崚急，風作浪湧。舟人皆失色，而先生端坐不動。岸旁有問者云：「達後如此？舍後如此？」伊川先生意其非凡人也，欲起揖之，而舟去遠矣。《二程外書》卷十二。

33　伊川先生自涪州歸，過襄州，楊畏爲守，待之甚厚。先生曰：「某罪戾之餘，安敢當此？」畏曰：「今時事已變。」先生曰：「時事雖變，某安敢變？」《二程外書》卷十二。

34　程伯淳、正叔兄弟，嘗事周敦頤。後與關中諸張爲友，大勝敦頤，人以爲青出于藍。《侍講日記》。

35　見張載4。

36　〔邵堯夫先生〕欲傳其學於伊川，伊川不肯。一日，與伊川同坐，聞雷聲，問伊川曰：「雷從何方起？」伊川云：「從起處起。」蓋不領其意。《童蒙訓》卷上。

37　伊川生日，致齋恭肅，不事飲燕歌樂，蓋念劬勞之力。《螢雪叢説》卷下。

38　門弟子請問《易傳》事，雖有一字之疑，伊川必再三喻之，蓋其潛心甚久，未嘗容易下一字也。《二程外書》卷十二。

39　見范祖禹21。

40　見秦觀38。

41　伊川常服蠒袍，高帽簷劣半寸，繫絛，曰：「此野人之服也。」《伊洛淵源録》卷四。

42　伊川常愛衣皂，或博褐紬襖，其袖如常人。所戴紗巾，背後望之如鐘形，其製乃似今道士，謂之「仙桃巾」者。《伊洛淵源録》卷四。

43　見司馬光111。

44　伊川因遠行，晚憩一古寺，設卧具於佛座前。未寢，聞若鼠嚙聲，熟視之，果有鼠在佛腹小竅中，銜一文字，欲出復入。伊川起視之，則見佛腹竅中有文字一卷，取而讀之，乃丹方，而其首曰「不换世間術」。伊川過目，悉能了其意，遂録一本，仍以原紙納竅中。後因郊居，嘗煆此丹，其法火養四十九日乃成煆，近三十日，遇夜，則四野來問之：「宅中不遺火，某等皆見火發。」如此數四。恐驚衆，遂取出焚，試以粟粒，置銀盂中，凡丹到處，皆成黄金。《席上腐談》卷下。參見程顥27。

45　程源爲伊川嫡孫，無聊殊甚，嘗鬻米于臨安新門之草橋。後有教之以干當路者，著爲《道學正統圖》，自考亭之後勦入當路姓名，遂特授初品，因除二令，又以輪對改合入官，遷寺監丞。《四朝聞見録》乙集。

46　伊川先生六代孫淮，咸淳間爲安慶倅。……淮之族尚蕃居池陽，婦人不纏足，不貫耳，至今守之。《湛淵静語》卷一。

姜　愚

1　見王陶1。

2　見邵雍13。

周長孺

1　周長孺，字士彦，澶淵人，楊寘牓登第，爲渭州共城縣令。得師曰邵康節先生。士彦事先生以古弟子禮，先生告以先天之學。士彦性剛，遇事輒發，既從先生，即淡然若無意於世者。其季直孺怪問之，士彦慨然曰：「此吾得於先生者。」士彦在共城獵近郊，有兔起草間，自射中之，即其處不復見兔，得石刻，其文曰「士彦當都而卒」。後士彦每至京師必遽歸，不敢留。治平末，以都官員外郎知劍州普城縣，卒。《邵氏聞見録》卷十六。

李　平

1　李平，字初平，爲郴州守。時濂溪先生爲桂陽令，初平知先生之賢，與之語，歎曰：「吾欲讀書何如？」先生曰：「公老無及矣，某請得爲公言之。」於是初平日聽先生語，二年果有悟。《言行龜鑑》卷一。

劉　絢

1　劉質夫絢，自髫齔即事明道先生，天性孝悌，樂善而不爲異端所惑，氣和而體莊，持論不苟合，跬步不離學。每瞀悶時，正氣端襟，意氣即下。既卒，明道以文哭之曰：「游吾門者衆矣，而信之篤，得之多，行之果，守之固，若子者幾希。」侯師聖稱之曰：「明道平和簡易，惟劉絢近之。」《言行龜鑑》卷二。

謝良佐

1　上蔡先生初造程子，程子以客肅之，辭曰：「爲求師而來，願執弟子禮。」程子受之，館於門側。上漏旁穿，天大風雪，宵無燭，晝無炭，市飯不得温。程子弗問，謝處安焉。如是逾月，豁然有省，然後程子與之語。《困學紀聞》卷十五。

2　見楊時1。

3　四先生：謝良佐顯道、游酢定夫、吕大臨與叔、楊時中立。二程先生門人。《小學紺珠》卷五。

游　酢

1　游、楊來見伊川。一日，先生坐而瞑目，二子立侍，不敢去。久之，先生乃顧曰：「二子猶在此乎？日暮矣，姑就舍。」二子者退，則門外雪深尺餘矣。《宋名臣言行録》外集卷三。《二程外書》卷十二引《侯子雅言》。《言行龜鑑》卷一。

2　游定夫忽自太學歸蔡，過扶溝伊川，伊川問：「試有期，何以歸也？」定夫曰：「某讀《禮》，太學以是應試者多，而鄉舉者實少。」伊川笑之。定夫請問，伊川曰：「是未知學也，豈無義無命乎？」定夫即復歸太學，是歲登第。《二程外書》卷十二。

3　游公定夫，其子性剛，名之以損，且曰：「損，君子以懲忿窒欲。」《步里客談》卷上。

4　見謝良佐3。

楊　時

1　楊中立時調官京師，往潁昌，從學于明道。南方高弟，惟游定夫、謝顯道與公三人。伊川自涪歸，見學者凋落，多從異學，獨楊、謝不變。因歎曰：「學者皆流于異端，惟楊、謝二君長進。」中立歸，明道送之出門，因謂坐客曰：「吾道南矣。」《言行龜鑑》卷一。《宋名臣言行録》外集卷八。

2　見游酢1。

3　崇寧初，始聞楊時中立之賢於關沼止叔，久方見之，而獲從游焉。止叔嘗稱楊丈之語，以爲「世人畏死，特以衆人共畏之耳。如使人皆不畏死，則死爲不足畏矣。」止叔以楊丈實能不畏死也。《東萊吕紫微師友雜志》。

4　〔龜山〕年七十，以宰相王黼薦，除祕書郎。召至闕，遷著作郎，累遷給事中。紹興初，爲工部侍郎。卒，志銘及言行録，皆爲魯諱，不敢言所薦。《吹劍四録》。

5　楊龜山見李伯紀責降中造宅，謂人曰：「李三好闲不得。」《野老記聞》。

6　胡文定云：「楊先生卻是聰明過人，伊川纔舉起新説，有害道處，楊節節推出來。」伊川云：「楊某煞聰明。」《宋名臣言行録》外集卷八。

7　胡澹庵見楊龜山，龜山舉兩肘示之曰：「吾此肘不離案三十年，然後於道有進。」《鶴林玉露》甲編卷一。《東山談苑》卷三。《宋稗類鈔》卷五。《古事比》卷三十。

8　見趙鼎8。

9　楊龜山廟祀在常州，有豪家欲奪其地者，郡守知之，行香日，題詩壁間，豪家媿而寢焉。詩曰：「瓣香覓路拜龜山，獨立斜陽未忍還。廟貌儼如生氣在，斷碑惟見蘚痕斑。道傳伊洛名千古，跡寄毘陵屋半間。黄鳥不知誰是主，隔林猶自語閒關。」《堅瓠己集》卷二。

尹　焞

1　尹焞年二十始登先生之門，嘗得朱公掞所論《雜説》呈先生，問先生：「此書可觀否？」先生留半月。一日，請曰：「前日所呈《雜説》如何？」先生曰：「某在，何必觀此？若不得頤心，只是記得他意。」焞自此不敢復讀。《宋名臣言行録》外集卷三。

2　待制尹德充焞，幼事伊川先生。初業進士應舉，策問議欲誅元祐名公卿得罪于朝者。尹歎息曰：「尚可以干禄乎哉！」不終對而出，且告于程氏曰：「焞不復應進士舉矣。」《能改齋漫録》卷十三。《言行龜鑑》卷二。

3　大觀中，新學日興，有言者曰：「程頤倡爲異端，尹焞、張繹爲之左右。」先生遂不欲仕，而聲聞益盛，德益成。同門之士皆尊畏之，伊川曰：「我死而不失其正者，尹氏子也。」《宋名臣言行録》外集卷九。

4　伊川自涪陵歸，《易傳》已成，未嘗示人。門弟子請益，有及《易》書者，方命小奴取書篋以出，身自發之，以示門弟子，非所請，不敢多閲。一日出《易傳》序示門弟子，先生受之歸，伏讀數日。後見伊川，伊川問所見，先生曰：「某固欲有所問，然不敢發。」伊川曰：「何事也？」先生曰：「至微者，理也。至著者，象也。『體用一源，顯微無間』，似太露天機也。」伊川歎美曰：「近日學者，何嘗及此？某亦不得已而言焉耳。」《二程外書》卷十二。

5　和靖在瀘州一室名曰遂志齋，取《易》「致命遂志」之義。在涪陵縣所居名曰習堂，取「學而時習之」之義。在千福院一室名曰六有齋，取横渠先生所謂「言有教，動有法，晝有爲，宵有得，息有養，瞬有存」之意。一室名曰三畏齋，取「畏天命，畏大人，畏聖人之言」之意。《伊洛淵源録》卷十一引《涪陵記善録》。《宋名臣言行録》外集卷九。

6　紹興五年，侍講范公冲舉先生自代，高宗謂侍臣曰：「昔召程頤，自布衣除崇政殿説書。焞可依例，令宣撫司津遣赴行在所。」先生累辭不得，設祭于伊川，乃上道。《宋元學案》卷五十七。

7　先是，伊川先生謫居于涪，涪人立祠于北巖，先生避地，偶亦居焉。至是以文告辭曰：「焞甲寅孟秋，始居涪陵。己卯孟冬，誤辱召命。繼下除書，實嗣講事。人微望輕，敢紹前躅？辭不獲命，勉赴行在。有補于世，則未有也；不辱其門，則有之。今兹啓行，惟先生有以鑒之。」《伊洛淵源録》卷十一。

8　尹和靖在平江累年，凡百嚴整有常，遇飲酒聽樂，但拱手安足處，終日未嘗動。平江有僧見之，曰：「吾不知儒家所謂周孔爲如何，恐亦只如此也。」《讀書鏡》卷三。

9　先是，靖康元年秋，种師道同知樞密院事，薦先生學行可備勸講。召至京師，先生不欲留，賜號「和静處士」。户部尚書孫傅伯野、御史中丞吕好問舜徒、户部侍郎邵溥澤民、中書舍人胡安國康侯以爲未副求賢之意，乞特加識擢。會圍城，不果召。金陷河南，先生妻子皆死于賊。先生死而復蘇，竄朝安山谷中。劉豫潛立，命僞帥趙彬厚禮聘之。先生逃去，夜涉渭川，間道奔蜀。張忠獻爲宣撫處置使，招與相見。已而自閬之涪，依其子婿以居。紹興四年春，趙公、張公並相。五月，范元長除徽猷閣待制兼侍講。元長奏先生「誠明之學，實有淵源，直方之行，動合規矩，舉以代臣，允愜公議」。有旨召赴行在。宣撫司劄下涪州，知州事李贍申宣撫司云：「尹處士雖寓本州，獨處一室，邦人莫見其面，恐非有司文移可致。乞自使司專差官一員，以禮津遣。」權宣撫副史邵溥從之。先生再辭，有旨授右宣教郎充崇政殿説書，令宣撫司加禮敦遣赴行在。范侍講又奏：「乞令夔路漕臣一員往涪州敦遣，仍差撥舟船及兵士二十人，給中金五百兩

爲行費。俟至荆南，令本路帥漕司敦遣。」皆從之。六年九月，先生離涪。十二月，趙公免相，元長繼罷。諫官陳公輔乞禁伊川學，張公從之。七年二月，先生至江州，以病少留。先已七上章辭説書之命，至是復引程學爲言，乞自便。張公恥之，乃顯薦先生避僞之節，且言其所學所養有大過人者，乞令江州守臣疾速以禮敦遣。有旨依奏。九月，先生至國門，力辭新命，詔不允。會張公罷，趙公復相。先生猶以疾丐免。上賜金帛，命趙公存問慰勞，須病愈入見。先生又辭，凡二十狀，不允，乃受命。既對，又辭于上前，上曰：「朕渴卿久矣。……」先生不得辭，遂就職，時年六十有七矣。《道命録》卷三。

10　先是，陳公輔請禁伊川之學，事雖行，趙忠簡再入，公輔旋亦罷。八年，趙公免，秦檜獨相，以趙公之門多善士，已深忌之，及決屈己和戎之議，而一時仁賢争之尤力。檜大怒，遂盡斥之。蓋檜初非知道學者，始特竊其名以傾吕元直，終則没其實以害趙忠簡，是以若是其紛紛也。和静先生聞和議成，病中上疏，極諫以爲不可墮虜計，陛下此膝一屈，不可復伸。又以書切責檜，檜大怒。先生因力辭禮部侍郎恩命，章十上，迄不就職，乃得在外宫觀，尋得請致仕。時先生子婿程暐爲桐廬縣令，因往依之。暐則伊川先生之孫也。又有婿邢純爲浙東安撫司準備差遣，先生復往視之。遂以十二年十一月五日卒于紹興。《道命録》卷四。

楊國寶

1　楊應之兄弟皆安貧樂道，未嘗少屈於人。元豐間親喪，服除，至京師，寓於予家榆林舊第。日以粗飯置一盆，又以一盆盛菜蔬，兄弟分食之，甘如飴蜜。《伊洛淵源録》卷七引《吕氏雜志》。

2　楊十七學士〔應之〕嘗題所居壁云：「有竹百竿，有香一爐，有書千卷，有酒一壺，如是足矣。」伊川先生常以爲交游中惟楊應之有英氣。《伊洛淵源録》卷七。

3　楊十七學士應之國賓力行苦節，學問贍博，而弘致遠識，特異流俗。嘗題所居壁云：「有竹百竿，有香一爐，有書千卷，有酒一壺，如是足矣。」伊川正叔先生嘗以爲交游中惟楊應之有些英氣。《紫微詩話》。案：國賓，爲「國寶」之誤。

李　潛

1　李君行自虔州入京師，至泗上，其子弟請先行，君行問其故，曰：「科場近，先欲至京師，貫開封户籍取應。」君行不許，曰：「汝虔州人而貫開封，欲求事君而先欺君，可乎？寧遲數年，不可行也。」《童蒙詩訓》。《苕溪漁隱叢話》後集卷二十二。《言行龜鑑》卷四。

陳君行

1　〔陳君行〕嘗自處州入京師，至泗州，其子弟請先行。君行問其故，曰：「科場近，欲先至京師，貫開封府户取應。」君行不許，曰：「汝處州人，而户貫開封，欲求事君，而先欺君乎？寧遲數年，不可行也。」《能改齋漫録》卷十二。

朱光庭

1　〔公掞〕簿萬年，數假邑事，邑人謂之明鏡。時程伯淳簿鄠縣，張山甫簿武功，皆以才名稱，關中謂之三傑。 《宋名臣言行録》外集卷六。

2　見程顥22。

劉　恕

1　道原少頴悟俊拔，讀書過目即成誦。年四歲，坐客有言「孔子無兄弟」者，道原應聲曰：「以其兄之子妻之。」一坐驚異。十二三謁丞相晏公，問以事，道原反覆詰難，公不能對。《名臣碑傳琬琰集》中卷三十八。《名賢氏族言行類稿》卷三十。

2　見劉攽10。

3　〔劉道原〕在洛陽，與〔司馬〕光偕如萬安山，道旁有碑，讀之，乃五代列將，人所不稱道者。道原即能言其行事終始。歸驗於舊史，信然。宋次道知亳州，家多書，道原枉道就借觀之。次道日具酒饌爲主人禮，道原曰：「此非吾所爲來也，殊廢吾事，願悉撤去。」獨閉閣晝夜讀且鈔，留旬日，盡其書而去。目爲之翳。《宋名臣言行録》後集卷十四引《十國紀年序》。《何氏語林》卷九。

4　劉道原恕，家貧不能自給，一毫不妄取於人。其自洛陽南歸也，時已十月，無寒具，司馬温公以衣襪二事及舊貂褥贐之，固辭，强與之。行之潁州，悉封而還之。司馬温公曰：「於光不受，他人可知。」《言行龜鑑》卷二。《宋名臣言行録》後集卷十四引《十國紀年序》。《何氏語林》卷三。

5　方介甫用事，呼吸成禍福，凡有施置舉，天下莫能奪。高論之士始異而終附之，面譽而背毁之，口是而心非之者，比肩是也。道原獨奮厲不顧，直指其事，是曰是，非曰非。或面刺介甫，至變色如鐵。或稠人廣坐，介甫之人滿側，道原公議其得失，無所隱。惡之者側目，愛之者寒心，至掩耳起避之，而道原曾不以爲意。《宋名臣言行録》後集卷十四引《十國紀年序》。《言行龜鑑》卷三。

6　劉道原恕嘗面折王介甫，故子瞻送之詩云：「孔融不肯讓曹操，汲黯本自輕張湯。」此語蓋詆介甫也。《步里客談》卷上。

7　荆公笑道原耽史而不窮經，相見必戲之曰：「道原讀到漢八年未？」而道原歷詆荆公之學，士子有談新經者，道原怒形於色，曰：「此人口出妖言，面帶妖氣。」《宋名臣言行録》後集卷十四引《范太史遺事》。

8　見晁説之14。

9　劉道原爲人强記，紀傳之外，閭里所録私記雜説無所不覽。坐聽其談，袞衮無窮，上下數千載間，細大之事如指掌。《宋名臣言行録》後集卷十四引《十國紀年序》。

趙彦若

1　趙元考彦若，周翰之子也，無書不記，世謂「著脚書樓」。然性不伐，而尤恭謹。館中諸公方論藥方，有一藥不知所出，雖掌禹錫大卿曾經修《本草》，亦不能省。或云：「元考安在？但問之，渠必能記也。」時元考在下坐，對曰：在幾卷，附某藥下，在第幾葉第幾行，其説云云。檢之果驗。然衆怪之，曰：「諸公紛紛，而子獨不言，何也？」元考曰：「諸公不見問，某所以不敢言耳。」元豐間，三韓人使在四明唱和詩，奏到御前，其詩序有「慚非《白雪》之詞，輒效青唇之唱」之句。神宗問「青唇」事，近臣皆不知，因薦元考。元考對：「在某小説中。然君臣間難言也，容臣寫本上進。」本入，上覽之，止是夫婦相酬答言語。因問大臣：「趙彦若何以不肯面對？」或對曰：「彦若素純謹，僚友不曾見其惰容，在君父前，宜其恭謹如此也。」上嘉歎焉。《曲洧舊聞》卷二。參見趙元老1。

趙元老

1　元豐中，高麗使朴寅亮至明州，象山尉張中以詩送之，寅亮答詩序有「花面艷吹，愧鄰婦青唇之斂；桑閒陋曲，續郢人白雪之音」之語。有司劾：中小官，不當外交夷使。奏上，神宗顧左右「青唇」何事，皆不能對，乃以問趙元老，元老奏：「不經之語，不敢以聞。」神宗再諭之，元老誦《太平廣記》云：「有覩鄰夫見其婦吹火，贈詩云：『吹火朱唇動，添薪玉腕斜。遥看煙裏面，恰似霧中花。』其婦告其夫曰：『君豈不能學也？』夫曰：『汝當吹火，吾亦效之。』夫乃爲詩云：『吹火青唇動，添薪墨腕斜。遥看煙裏面，恰似鳩槃茶。』」元老之强記如此，雖怪僻小説，無不該覽。《澠水燕談録》卷九。《宋朝事實類苑》卷十六。參見程師孟1。案：元老，似「元考」之誤，即趙彦若。

朱壽昌

1　朱壽昌，刑部朱侍郎巽之子。其母微，壽昌流落貧家，十餘歲方得歸，遂失母所在，壽昌哀慕不已。及長，乃解官訪母，遍走四方，備歷艱難，見者莫不憐之。聞佛書有水懺者，其説謂欲見父母者，誦之當獲所願，壽昌乃晝夜誦持，仍刺血晝懺，摹板印施於人，唯願見母，歷年甚多。忽一日至河中府，遂得其母，相持慟絶，感動行路。乃迎以歸，事母至孝。復出從仕，今爲司農少卿。士人爲之傳者數人，丞相荆公而下，皆有《朱孝子詩》數百篇。《夢溪筆談》卷九。

2　朱壽昌，字康叔，揚州天長人也。生七歲，父守長安，出其母劉氏嫁民間，母子不相知者五十年。壽昌既仕，而念母之不見也。行四方求之，不置飲食，罕御酒肉，與人言輒流涕，以浮屠法灼臂燒頂，刺血寫佛書，冀遂其志。熙寧初，棄官入秦，與家人訣誓，不見母，不復還。行次同州，得焉，劉氏時年七十餘矣。由是天下皆知其孝。壽昌始以母故，通判河中府，迎其同母弟妹以歸。居數歲，母卒，泣涕幾喪明，有白烏集其墓上。《名賢氏族言行類稿》卷五。《東軒筆録》卷十。《仕學規範》卷五引《哲宗朝名臣傳》。《湖海新聞夷堅續志》前集卷一。

張　介

1　番陽張吉父介，方娠時，父去客東西川不還。張君自爲兒時，已愴然有感。其言語食息，未嘗不在蜀也。與尚書彭公器資同學，作詩云：「應是子規啼不到，致令我父未歸家。」聞者皆憐之。既長，走蜀，父初無還意。乃歸省母，復至涪閬，往返者三。其父遂以熙寧十年三月至自蜀，鄉人迎謁歎息，或爲感泣。一時名士，咸賦詩以紀其事。……張君自其父歸，又作軒以安之，而名之曰怡軒，器資爲之記云。《能改齋漫録》卷十一。《宋詩紀事》卷二十七。

姚　勔

1　鄉人姚待制輝中勔，嘉祐四年進士及第。年三十爲縣令，以母老疾，遂求致仕，冀亟得朝官封其母。母卒，輝中哀毁瀕死，屏居窮巷者十五年。歲時上冢，終身常徒步往返，且行且泣，路人見者，皆爲感動。《家世舊聞》卷下。

張　亶

1　張亶誠甫，洛陽人，仕熙寧中，超詣不群。一日，病得愈，夢行太空中，聞天風海濤，聲震林木。徐見海中樓闕金碧，半雲霞中，覺髩髮皆爽氣。頃列瓊裾琅珮者數百人，相與間坐，揖亶，出軸紙請賦。視筆硯，皆碧玉色。且誡曰：「此間文章，要似隱起鸞鳳，當與織女機杼分巧，過是乃人間語耳。」亶成一絶：「天風吹散赤城霞，染出連雲萬樹花。誤入醉鄉迷去路，傍人應笑亦忘家。」群仙駢首伸紙争玩味。一人曰：「子詩佳絶，未免近凡。」酌酒一杯，極甘寒，忽　覺身墮千仞之山，恍然而寤。《西清詩話》卷中。《苕溪漁隱叢話》前集卷五十八。案：後出文獻或記作舒亶事，誤。

王　觀

1　見滕元發10。

2　王觀恃才放誕，陸子履慎默於事，無所可否。觀嘗以方直少之，然二人極相善也。觀寢疾，子履往候之。觀惡寒，以方帽包裹坐複帳中。子履笑曰：「體中少不佳，何至是？所謂王三惜命也。」觀應聲，復曰：「王三惜命，何如六四括囊？」當時聞者莫不大笑。《曲洧舊聞》卷六。《何氏語林》卷二十七。《堯山堂外紀》卷五十一。《宋稗類鈔》卷六。

3　王觀與章子厚友善，俱以疎散稱，時號「觀三惇七」，各言其第也。子厚執政，觀蹭蹬不達，至堂見子厚，邀至閣中話舊。欲去，子厚令引馬就登，觀上馬，對衆，顧謂子厚曰：「相公莫要忘了觀三。」子厚頗有慚色。《過庭録》。

4　王觀學士嘗應製撰《清平樂》詞云：「黄金殿裏，燭影雙龍戲。勸得官家真箇醉，進酒猶呼萬歲。　折旋舞徹伊州，君恩與整搔頭。一夜御前宣住，六宫多少人愁。」高太后以爲媟瀆神宗，翌日罷職，世遂有逐客之號。《能改齋漫録》卷十七。《詞林紀事》卷五。

5　〔王觀通叟〕號王逐客。世傳「霜瓦鴛鴦」，其作也。詞格不高，以「冠柳」自名，則可見矣。《直齋書録解題》卷二十一。

6　王通叟名觀，有《冠柳集》，序者稱其高於柳詞，故曰《冠柳》。《唐宋諸賢絶妙詞選》卷五。

王　覿

1　見劉攽9。

陳大雅

1　外祖陳公大雅，爲人剛果，文章似之。再舉不第，裂冠文身，示不復踐場屋。能詩，爲清獻趙公所知。逾八十乃死。死翌日，復蘇，索筆題詩曰：「胡柳陂中過，令人念戰功。兵交千騎没，血染一川紅。朱氏皆豚犬，唐家盡虎龍。壯圖成慷慨，擲劍向西風。」題畢乃逝。味其言，豈葛從周、王彦章之徒與？英雄之氣，毅然猶在也。《珊瑚鈎詩話》卷二。《宋詩紀事》卷二十三。

徐　積

1　徐績父名石，平生不用石器，遇石不踐，遇橋則令人負之而過。《齊東野語》卷四。《吹劍四録》。《五雜組》卷十三。《古事比》卷十四。案：徐績，爲「徐積」之誤。

2　山陽徐積仲車，博學志行。父石少亡，積終身不登山，行遇石，必避之。嘗冒暑，道遇奔喪者，輟馬以遺之，徒行還家。憩户外，風乘之，得聾疾，年僅四十。勉從母命作詩賦，一舉登進士第。久之，喪母，哀毁過人，鄉里化之。葬母，助葬者數千人。《澠水燕談録》卷三。《宋朝事實類苑》卷五十三。

3　徐仲車貧甚，事母至孝。父早棄家，不知所終，乃盡力于母。既死，圖其像日祭之，飲食皆持匕箸舉進于像上，若食之者。像率淋漓霑污。父名石，每行山間，或庭宇遇有石，輒躍以過，偶誤踐，必嗚咽流涕。好作詩，頗豪怪，日未嘗輟，有六千餘篇。每客至，不暇見，必辭以作詩忙。終于家。蘇子瞻往來淮甸，亦致禮，以爲獨行君子也。《石林避暑録話》卷四。

4　徐仲車先生少年時爲母置膳，先過一賣肉家，中心欲買他肉，遂先於市中買他物，而别路於歸途爲順，且亦有賣肉者，因自念言：心中已許買他家肉，若捨而之他，能不欺心乎？遂迂道買肉而歸。且云己之行信自此始也。又言：少年時逐日以衫帽揖母。一日，當見貴官，乃用幞頭襴衫，因自念言：天下之尊，無逾父母，今反不若見貴官。自明日以幞頭襕衫往揖母焉。家人之見者，莫不笑之。既久，亦不笑也。且云己之行敬自此始也。《童蒙訓》卷下。《鶴林玉露》乙編卷一。

5　先生事母謹嚴，非有大故未嘗去其側。日具太夫人所嗜，或不獲，即奔走闤市，人或慕其純孝，損值以售之。太夫人飲食時，率家人在左右爲兒戲，或謳歌以説之。故太夫人雖在窮巷，而奉養與富貴家等，無須臾不快也。《宋名臣言行録》後集卷十四。《自警編》卷三。

6　見胡瑗5。

7　徐積仲車先生，山陽人，小許榜登科。初從安定胡先生學，潛心力行，不復仕進。……先生自言：初見安定先生，退，頭容少偏。安定忽厲聲云：「頭容直。」某因自思：不獨頭容直，心亦要直也。自此不敢有邪心。後因具公裳以見貴官，又自思云：「見貴官尚必用公裳，豈有朝夕見母而不具公裳者乎？」遂晨夕具公裳揖母。先生事母至孝，山陽人化之。《童蒙訓》卷上。《宋名臣言行録》後集卷十四。《言行龜鑑》卷一。

8　徐積仲車居山陽，以疾不仕，而士大夫稱其高風籍甚。其家節序享祀，動遵禮法，然唯祀母，而不祀父。《泊宅編》十卷本卷九。

9　徐積，字仲車，古之獨行也。耳聵甚，畫地爲字乃始通語。終日面壁坐，不與人接，而四方事無不周知其詳，雖新且密，無不先知。《東坡志林》十二卷本之卷二。《仇池筆記》卷下。

10　徐仲車先生畜犬，孳生至數十，不肯與人。或問之，云：「不忍使其母子相離。」《童蒙訓》卷中。

潘興嗣

1　清逸居士潘興嗣，字延之，初調德化縣尉。同郡許瑊，始拜江州，潘往見之，瑊不爲禮，遂懷刺歸。歸竟不之官，問道於黄龍南禪師，獲其印可。嘗曰「我清世之逸民」，故自號焉。嘉祐以來，公卿交薦，章數十上，既以筠州軍事推官起之，辭不就。隱居豫章東湖上，琴書自娱。一日，南公高弟潛庵源禪師訪之，見其拂琴次，源曰：「老老大大，猶弄箇綫索在。」對曰：「也要彈教響。」源曰：「也不少。」對曰：「知心能幾人？」寂音題其畫像曰：「毗廬無生之藏，震旦有道之器。談妙義借身爲舌，擎大千以手爲地。機鋒不減龐藴，而解文字禪；行藏大類孺子，而值休明世。舒王强之而不可，神考致之而不起。此天下士大夫所共聞。然公豈止于是而已哉。嗚呼！」《羅湖野録》卷二。

2　見郭祥正2。

李彦高

1　熙寧辛亥、壬子聞武侯李，忘其名，以供奉官爲衡州管界巡檢。一日，捕盜入九疑山，深歷巖洞，人跡罕到，忽瞻絶嶺，路窮不可上。徘徊民舍，遥見嶺中間有青煙一點，了然可辨。指以示村民，云：「居常見之，但不知爲何人所燎，樵夫牧子皆不能到也。」李侯識其處，歸以告同姓李君彦高者。李君業文，志未就，嘗以養生不死爲意，每聞有方士異人，必訪之。與游處者，皆此類，恨未有得也。聞侯言，頗喜。即裹糧，假侯所與同行從者一人，往詣之。至其所，則獨尋路望青煙處，攀緣藤而上，嶮危備歷。忽得平地，有草堂三數間。叩門而入，見一老人燕坐其中。忽覩李君，驚相謂曰：「何爲至此？此非人迹可到也。」李揖前，叙以久慕仙道，聞所聞而來。老人笑揖，與之坐。李問老人姓名，曰：「吾唐末人，因離亂避世，隱歷名山，來此亦三五十春秋矣。姓邢氏，名字不必問，吾亦不欲聞於世。」……又指面前二小池，仍有竹筒作刻漏狀，曰：「從來甲子日辰，吾盡知之今日乃何日。所不知者國姓、年號耳。」李因盡告以熙寧天子姓號，傳序年月。仙老頷之而已。李又問：「仙翁居此既久，曾略下山乎？」曰：「從來此，凡三因取水到半山下，他時未嘗出也。」因叩以仙經道術要訣，則曰：「此當修養自到，難以口耳傳授。」但以修心治性，凡爲人倫、慈愛、忠孝事告之。李不得問，糧盡乃歸。又數日，即爲五日糧裹之而去，復至其所。其人笑喜問勞，李遂留五日。復叩之，則告以吐納鍊養之事。每坐語倦，則援瑟鼓之，其聲韻非世間之音。李絶不能辨其曲操，但覺草堂中逡巡如驚雷怒濤之聲，既罷，而餘韻不絶也。左右凡四窗，皆長。几上文史如世間書，李竊視之，皆墨字天篆古文，間以朱字，如刊正校讎者，李皆不能曉。五日糧盡，又歸。歸數日，又五日糧以往，仙翁復笑延之如故，漸無間矣。李復叩之，遂以内丹真訣語之。……因贈李十二詩，臨行又書一絶，皆天篆古文，李初莫能識。其後竟不復往，莫知所之也。李得詩，凡與同志或吾徒中善隸篆者討尋十八年，方盡識十三篇，遂以傳世。李今在衡、汾、湘間，頗有所得，但人無知者耳。《玉照新志》卷五。

周　貫

1　周貫者，不知何許人，雅自號木鴈子。治平、熙寧間，往來西山，時時至高安，與予大父善，日酣飲，畜一大瓢，行旅夜以爲溺器。工作詩，詩成癖，嘗宿奉新龍泉觀，半夜搥門，道士驚，科髮披衣，啓問其故。貫笑曰：「偶得句當奉。」道士殊不意，已問之，因使口誦。貫以手指畫，吟曰：「彈琴傷指甲，蓋席損髭鬚。」是夜貫寒甚，以席自覆故爾。又至袁州，見市井李生者有秀韻，欲攜以同歸林下。而李嗜酒色，意欲無行，貫指畫藥鐺作偈示之，曰：「頑鈍天教合作鐺，縱生三脚豈能行。雖然有耳不聽法，只愛人間戀火坑。」尋死于西山，方將化，人問其幾何歲，貫曰：「八十西山作酒仙，麻鞋軋斷布衣穿。相逢甲子君休問，太極光陰不計年。」後有人見于京師橋，付書與袁州李生，云：「我明年中秋夕時，當上謁也。」至時，果造李生，生時以事出，乃以白土大書其門而去，曰：「今年中秋夕，來赴去年約。不見破鐵鐺，彈指空剥剥。」李生後竟墮馬，折一足。《冷齋夜話》卷八。《宋詩紀事》卷九十。

2　周貫，自言膠東人，常稱木雁子。善屬文，游於洪州西山，嗜酒不羈。布褐粗全。人或贈之，則詣酒家取一醉，餘皆散墜不顧。西山人見貫往來者五十餘年，而顔色如故。有以道術訪之，則必報以惡聲，使人親近不得也。熙寧元年，至豫章石頭市，遇故人張生，因託宿焉。生爲具酒食而卧。中夜，逆旅之主人，聞户外有車馬合沓聲，起而視之，無有也。惟貫所卧室户正開，猶奄奄然喘息。就而察之，貫已死矣。明日，告新建縣，尉吴杲卿往案之，柔潔如生。扶而轉之，腹中如浪鳴焉。縣主簿劉純臣使人棺殮，埋於其地云。張生還家，其弟迎門曰：「周公凌晨見過，今往雙嶺矣。」衆乃知貫非實死者也。貫所著《華陽三篇》，坐卧不離懷袖，人莫得見者。死之日，純臣得而有之，稱其文險絶而有條理。純臣以詩紀之曰：「八十西山作酒仙，麻鞋孔斷布衣穿。形骸一脱塵緣盡，太極光陰不計年。」洪覺範《冷齋夜話》嘗言其略，然亦有不同也。《能改齋漫録》卷十八。

李士寧

1　李士寧者，蓬州人，自言學道，多詭數，善爲巧發奇中。目不識書，而能口占作詩，頗有才思，而詞理迂誕，有類讖語，專以妖妄惑人。周游四方及京師，公卿貴人多重之。人未嘗見其經營及有囊橐，而貲用常饒，猝有賓客十數，珍饌立具，皆以爲有歸錢術。王介甫尤信重之，熙寧中，介甫爲相，館士寧於東府且半歲，日與其子弟游。及介甫將出金陵，乃歸蓬州。宗室世居者，太祖之孫，頗好文學，結交士大夫，有名稱，士寧先亦私入睦親宅，與之游。士寧以爲太祖肇造，宗室子孫當享其祚。會仁宗有賜英宗母仙游縣君挽歌，微有傳後之意，士寧竊其中間四句，易其首尾四句，密言世居當受天命以贈之。世居喜，賂遺甚厚。《涑水記聞》卷十六。

2　李士寧者，蜀人，得導氣養生之術，又能言人休咎。王荆公與之有舊，每延於東府，迹甚熟。荆公鎮金陵，吕惠卿參大政，會山東告李逢、劉育之變，事連宗子世居，御史府、沂州各起獄推治之。劾者言士寧嘗預此謀，勑天下捕之，獄具，世居賜死，李逢、劉育磔于市，士寧決杖，流永州，連坐者甚衆。始興此獄，引士寧者，意欲有所誣衊，會荆公再入秉政，謀遂不行。《東軒筆録》卷五。

3　見王安石3。

4　李士寧緣以金鈒龍刀遺世居坐罪，許安世亦連坐焉。初，許既魁多士，其父許珫爲越州知録，往省覲。道出杭州，見沈文通。召食罷，延之書齋，玩好盡在，見此寶刀以金塗雙龍纏之，製作精巧，光芒射人。安世見而歎愛，且屢目之。文通曰：「少張喜此耶？通自得此刀，家間禍患相繼，每欲與人。今公方魁天下，福氣必能勝之，敢以爲贈。」安世得之，寶惜特甚。而士寧素爲安世所仰，一日以示，士寧見，遂拜曰：「此物乃在公所耶！此徐温所佩，有二刀焉，其雌者士寧已得之，此其雄也。士寧爲此刀親渡海，往外國求之而不得，今乃近在公處。」歎息驚駭久之。安世問其意，士寧密曰：「我大丹未成，不得仙去者，此刀未獲也。若得此二刀以鍊丹，不惟我受其功，藥成亦可分遺公矣。」安世素神信士寧，遂舉以與之。爾後寂然久之。至世居事作，此刀在焉，乃士寧私以遺世居也。士寧既坐私入宫贈詩與世居，又有龍刀，故坐罪配永州。而詢其所由，乃安世處得之，故亦坐貶。《默記》卷下。

5　李士寧道人，蓬州人，先得塗氏所藏軒轅山鏡，洞見遠近。蔡君謨學士以道自任，聞先生之名，望風惡之。君謨一夕夢爲虎所逼，有一人救之。虎既去，與之坐曰：「公貴人也，但頭骨不正。」乃以手爲按之曰：「頭骨已正矣。」夢覺，頭尚痛。翌日，先生謁君謨，謂曰：「夜夢頗驚惶否？」君謨愕然，視其狀，乃夢中逐虎正骨者，遂異之。後出守閩中，先生經由謁君謨，因告先生久患目疾不愈，昨夜夢龍樹菩薩。先生即於袖中出畫本，視之，一如夢中所見。先生乃瞠目視君謨，須臾，兩目豁然明快。《群書類編故事》卷十四。

6　蜀人李士寧，好言鬼神詭異事。爲予言，嘗泛海值風，廣利王使存問己。又嘗一夜，有人傳相公命己，及往，燕設甚盛，飲食醉飽。既寤，乃在梁門外。疑所謂相公者，二相神也。人皆言士寧能佗心通。士寧過餘，餘故默作念，侮戲之竟日，士寧不知，烏在其通也！士大夫多遺其金帛錢物，士寧以是財用常饒足。人又以爲有術能歸錢，與李少君類矣。《中山詩話》。

曹　焕

1　曹焕游嵩山，中途遇道士盤礴石上，揖曰：「汝非蘇轍之婿曹焕乎！」顧其侣曰：「何人？」曰：「老劉道士寓此，未嘗與人語。」道士曰：「蘇轍，歐永叔門人。汝以永叔爲何等人？」焕曰：「文章、忠義爲天下第一。」道士曰：「所知者如是而已。我永叔同年也，此袍得之永叔。蓋嘗破而不補，未嘗垢而洗也。近得書甚安，汝豈不知神清洞事乎？汝與我以某年某月某日同集某處，我當以某月日化於石上。」復坐，不復語。焕亦行入山，果如期化於石上。《仇池筆記》卷下。

釋智緣

1　隨州僧智緣，嘗以醫術供奉仁宗、英宗。熙寧中，朝廷取青唐、武勝，緣遂因執政上言：「乞往鄯、廓，見董氈，説令納地。」上召見後苑，賜白金以遣行，遂自稱經略大師，深爲王韶所惡，罷歸。朝廷憐其意，猶得左街首座。《東軒筆録》卷七。

釋願成

1　越州僧願成客京師，能爲符籙禁呪，時王雱幼子夜啼，用神呪而止，雱雖德之，然性靳嗇。會章惇察訪荆湖南、北二路，朝廷有意經略溪洞，或云蠻人多行南法，畏符籙，雱即薦成於章。章至辰州，先遣張裕、李資、明夷中及成等，入南江受降。裕等至洞而穢亂蠻婦，酋田元猛不勝其憤，盡縛來使，刳斬于柱。次至成，成搏頰求哀，元猛素事佛，乃不殺，押而遣之。願成不以爲恥，乃更乘大馬擁撾斧以自從，稱察訪大師，猶以入洞之勞，得紫衣師號。《東軒筆録》卷七。

釋化成

1　見王安石106。

2　見王安國23。

3　見吕惠卿12。

4　見蔡京8。

5　見劉安世1。

釋重喜

1　會稽法雲長老重喜，爲童子時，初不識字，因埽寺廊，忽若有省，遂能詩。其警句云：「地爐無火客囊空，雪似楊花落歲窮。拾得斷麻縫壞衲，不知身在寂寥中。」程公闢修撰守會稽，聞喜名，一日召之與游蕺山上方院，索詩，喜即吟云：「行到寺中寺，坐觀山外山。」蓋戲用公闢體也。《老學庵筆記》卷四。

吴有方

1　見宋神宗20。

鄭叔熊

1　〔蘇頌〕爲館職時，嘗病寒，不知人。坐幃帳中，覆以衾，衣重裘，而戰慄不已，六七日幾絶。家人號泣，不知所爲。有鄭叔熊監簿者，泉州人，鄉里號神醫，適來京師，召使診視。鄭曰：「此中熱耳。」乃盡脱衣去衾，復使當軒設浴斛，坐於中，沃以冷水，寒慄不可奈，氣欲絶，懇求止水，不可，增之不已。久乃覺氣蒸鬱上騰，如發甑釜，乃使扶置卧榻，須臾大汗。數日良已。鄭豪邁如義俠，在中都果以醫顯。《魏公譚訓》卷九。

2　餘一族子舊服芎藭，醫鄭叔熊見之云：「芎藭不可久服，多令人暴死。」後族子果無疾而卒。《夢溪筆談》卷十八。

王麻胡

1　〔元豐元年〕冬，太皇太后得水疾，御醫不能愈。會新知邠州薛昌期久病水疾，得老兵王麻胡療之，數日而愈。上聞之，遣中使召麻胡入禁中療太皇太后疾，亦愈。上喜，即除麻胡翰林醫官，賜金紫，仍賜金帛，直數千緡。《涑水記聞》卷十四。

葉祖洽

1　邵武俞翁者，善相人。……葉祖洽兒童時，好騎羊爲戲，翁見之曰：「郎君當魁天下士，勉之，無戲。」祖洽遂折節讀書。會黄右丞履丁内艱，鄉居，祖洽與邑子上官均執弟子禮，師事之。嘗過小山寺，遇翁，翁逆謂曰：「狀元、榜眼，何自來此？」二人相視而笑曰：「寧有是？」翁曰：「不特爾，又同年焉。吾爲子選一題，可預爲之備。」二人未之信，戲曰：「題目謂何？」翁指庭下竹一束曰：「當作此。」二人笑而去。熙寧三年，廷試進士，罷詩賦論三題，易以策問。祖洽遂首選，均次之。方悟竹一束，蓋策字也。《夷堅甲志》卷九。

2　熙寧二年，葉祖洽得國子學解。其兄著作佐郎誼知建昌軍南城縣，寄書與祖洽，託邑人免解進士傅翼持之。翼夜夢人頭在篋中，夕夕如此。乃徙誼書於别篋，則又夢人頭在其中。到京納書於祖洽，然後無復此夢。明年，祖洽狀元及第。《能改齋漫録》卷十八。

3　邵武郡庭，有石榴一株，士人視結實之多少，以爲登科之信。熙寧庚戌歲，有雙實於本末者，又有附枝而雙實者。是歲，葉祖洽、上官均名在一二，何與均兄弟同榜。祖洽有句云：「已分桂葉争雲路，不負榴花結露枝。」《宋詩紀事》卷二十四引《海録碎事》。

4　熙寧三年三月春放榜，韓秉國、吕惠卿初考，阿時者皆在高等，訐直者皆在下等；宋次道、劉貢父覆考，皆反之。吴冲卿、陳述古多從初考。葉祖洽策言：「祖宗多因循苟簡之政，陛下即位，革而新之。」冲卿等奏從初考，李才元、蘇子瞻編排上官均第一，祖洽第二，陸佃第三。上令陳相面讀均、祖洽策，擢祖洽第一。又問卷所在，者，佃卷號也，擢第三。子瞻退擬進士對策而獻之，且言：「祖洽詆祖宗以媚時君而魁多士，何以正風化？」《苕溪漁隱叢話》後集卷三十引《司馬文正公日録》。

上官均

1　見葉祖洽1。

餘　中

1　見朱服2。

2　進士及第後，例期集二月，其醵罸錢，奏宴局什物皆請同年分掌，又選最年少者二人爲探花，使賦詩，世謂之探花郎，自唐以來榜榜有之。熙寧中，吴人餘中爲狀元，首乞罷期集，廢宴席探花，以厚風俗，執政從之，既而擢中爲國子監直講，以爲斯人真可以厚風俗矣。未幾，坐受舉人賄賂而升名第，事下御史府，至荷校參對，獄具，停廢。《東軒筆録》卷六。

徐　鐸

1　興化楓亭，徐鐸狀元故居，手植荔枝，名延壽紅，至今尚存。《閩小記》卷下。

時　彦

1　時邦美，陽武人。父爲鄭州牙校，補軍將吏，部差押綱至成都，時年六十四，婦方四十餘，未有子，謂其夫曰：「我有白金百星，可擕行至蜀，求一妾歸，冀得子爲身後計。」父至成都輸納畢，訪牙儈，見一女甚端麗，詰其家世，不對，窺見以布總髮，怪問之，悲泣曰：「父本都下人，爲雅州掾官卒，扶護至此，不能歸，鬻妾欲辦裝耳。」父惻然，擕金往見其母，以助其行，又爲幹行計，同上道，路中謹事掾妻如部曲，至都下，僦居菆殯畢，方辭歸。妻迎問買妾狀，具以實告。未幾，妻有孕，一夕，夢有數人披衲襖，輿一金紫人留堂中。及旦，邦美生，後堂犬亦生九子，故小字十狗。後登進士第一，官至吏部尚書。《苕溪漁隱叢話》後集卷三十六引《東皋雜録》。

2　狀頭時彦，母懷之彌月，夢數人皂衣，肩輿一金紫人徑入房中。明日，犬生九子皆黑，晚遂生彦，故小名十狗。《同年録》見之。《泊宅編》十卷本卷四。

3　韓持國知潁川府，時彦以狀元及第，每稱狀元，持國怒曰：「狀元無官耶！」自此呼爲簽判。彦終身銜之。《東齋記事》卷三。《邵氏聞見録》卷十四。

4　時彦舉進士第一人，後爲江東小漕。因按部，舟行于大江，阻風繫舟僻左港一山下。因與同載二三舉人盡卻從者，上山閒步。山甚峻，披荒以行。及轉山背，忽一小寺出於山頂，已有一老僧下山迎問曰：「豈非時狀元乎？」彦既訝：了無從者，且非當路，何以知其至也？僧曰：「此寺佛殿後有人題壁曰：『某年月日，時狀元到寺。』某志之有年，今日乃其所記之日時也。某及時晨起，相望久矣。」彦始吐實，而未之信也。相與至佛殿後，旋掃去積塵，始見其字，皆如僧言。而别有題年月，則彦尚未生之前也。觀其旁又曰：「此去十三年，官終四品。」彦録之以歸，嘗以語於人。至大觀初，彦以吏部尚書卒，正四品。距見題字時，適十三年矣。《默記》卷中。

焦　蹈

1　元豐八年，尚書户部侍郎李定權知貢舉。給事中兼侍講蔡卞、起居舍人朱服，同權知貢舉。其夜四鼓，開寶寺寓禮部貢院火。承議郎韓玉、冀王宫大小學教授兼穆親宅講書翟曼、奉議郎陳之方、宣德郎太學博士馬希孟，皆焚死。其後别更，得焦蹈爲魁。諺曰：「不因開寶火，安得狀元焦。」《能改齋漫録》卷十二。《宋詩紀事》卷一百。

2　見蔡卞4。

3　元豐八年，禮部貢院火，試官馬希孟燔死，蔡卞亦幾死。京方知開封，募力士踰牆入，挾卞以出，遂再引試。楚公知舉，取焦蹈爲第一。故當時諺云：「不因試官火，安得狀元焦。」《家世舊聞》卷上。《堯山堂外紀》卷四十八。

4　元豐中，姑蘇有一瞽者，號「草腰帶」，善揣骨聽聲。一日，王父呼至家……適有捷夫過門報省榜者，王父亟出問榜首姓名，云：「無爲人焦蹈。」既入告之，嗟惋不已。王父怪之，因問曰：「知此人聲骨否？」曰：「熟知之。」王父曰：「官職如何？」曰：「不能食禄，安問官職也！」衆皆以爲焦已爲大魁，術者之言必謬。經旬，有自京師來者云：「揭榜後六日，焦已死矣。」《中吴紀聞》卷五。

范　鏜

1　范竑父鏜，少年漂泊，嘗徒步過豫章村落中，日高未得食，至一山寺。有僧夢黑龍繞其居，既覺，闲步出户，見有窮士凄然坐于山門。僧邀入，解榻推食以待之，且問其所向。竑父曰：「某赴開封試，途窮不能前，奈何！」僧乃傾囊以濟其行，其徒且笑且排之。是歲首荐，明年登科，後以龍圖閣學士帥江西。其僧尚在，竑父厚報之。《投轄録》。

2　見王安石87。

吕　同

1　孫莘老初爲太平令，有吕同者學於孫，一夕，夢試南宫，中高選，主人，孫也，衣緋魚。覺以告孫，孫曰：「子學已充，料不日取高第，而某方仕州縣，何事文衡？況朱衣豈主文服耶！」熙寧初，吕赴禮部試，孫以記注、知諫院同知貢舉，尚衣緋。吕大喜，必在高等。俄又被黜，大悵恨，自放江湖，無復仕宦意。元豐初，吕以五舉免解，再赴禮部。孫以祕書少監知舉，尚衣五品服。牓出，吕預高薦。及贄謝，孫廳宇侍執，宛如平昔之夢。《澠水燕談録》卷六。

張　諤

1　見張方平24。

王獻可

1　馮翊士人王獻可，字君和。元豐中，試京師，待榜次，一日晨起，市人新魚至，擲骰錢賭之。君和祝骰錢以卜前程，一擲得魚，市人拊膺曰：「我家數口，絶食已二日，就一熟分人賒此魚，望獲數錢，以爲舉家之食，子乃一擲勝之，我家食禄盡矣。」君和惻然哀之，不取魚，又以數錢遺之，市人謝而去。及下第西歸，路經澠池，早發山谷間，猝爲群盗所執，下路十數里，天明，閲客行囊，一少年忽直前問君和：「非京師邸中乞我魚不取者乎？今日乃相見於此。」再三慰謝，並同行皆免。《續夷堅志》卷四。

饒　餗

1　撫人饒餗者，馳辨逞才，素捭闔於都下。熙寧初，免解到闕，因又失意。當朝廷始立青苗，方沮議交上，大丞相閉門不視事之際，生將出關，以詩投相閣，曰：「又還垂翅下煙霄，歸指臨川去路遥。二畝荒田須賣却，要錢準備納青苗。」丞相亦以十金贐之。生少與劉史館相公冲之有素，時劉相館職知衡州，生假道封下，因謁之。公覩名紙，已顣額不悦，生趨前亟曰：「某此行有少急幹，不可暫緩，行李已出南關，又不敢望旌麾潛過，須一拜見，但乞一飯而去。」公既聞不肯少留，遂開懷待之。問曰：「塗中無闕否？」生曰：「並無，惟乏好酒爾。」遂贈佳醖一擔。拜别，鞭馬遂行，公頗幸其去。至耒陽，密覘其令譽不甚謹，遽謁之曰：「知郡學士甚託致意，有雙壺，乃兵厨精醖，仗某至奉贈，請具書謝之。」其令聞以書爲謝，必非誑詐。又幸其以酒令故人送至，其勢可持，大喜之。急戒刻木，數刻間，醵金半鍰贐之，瞥然遂去。後數日，劉公得謝醖書方寤，寤已噬臍矣。又一歲，下第出京，庇巨商厚貨以免征算，自撰除目一紙，盡宰府兩禁及三路巨鎮除拜遷移，皆近擬議。凡過關，首謁局吏，坐定遽曰：「還聞近日差除否？」仕人無不願聞者。曰：「某前數日聞鎮院，臨出京在某官宅恰見内探，録至遂行。其間寧不少關親舊者？」聞之無不願見。讀訖即曰：「下第窮生，弊舟無一物，致煩公吏略賜一檢。」其官皆曰：「豈煩如是。」言訖拜辭，飄然遂行。凡藉此術下汴、淮，歷江海，其關賦僅免二三千緡。《湘山野録》卷下。

周　韶

1　濠守侯德裕侍郎藏東坡一帖云：杭州營籍周韶，多蓄奇茗，嘗與君謨鬬，勝之。韶又知作詩。子容過杭，述古飲之，韶泣求落籍。子容曰：「可作一絶。」韶援筆立成，曰：「隴上巢空歲月驚，忍看回首自梳翎。開籠若放雪衣女，長念觀音般若經。」韶時有服，衣白。一座嗟歎，遂落籍。同輩皆有詩送之，二人者最善。胡楚云：「淡妝輕素鶴翎紅，移入朱欄便不同。應笑西園桃與李，强匀顔色待秋風。」龍靚云：「桃花流水本無塵，一落人間幾度春。解佩暫酬交甫意，濯纓還作武陵人。」固知杭人多慧也。《侯鯖録》卷七。《雲煙過眼録》卷上。《堯山堂外紀》卷五十三。《宋詩紀事》卷九十七。

胡　楚　龍　靚

1　見周韶1。

2　見張先17、18。

娼姥李氏

1　元豐中，夏戎之母梁氏遣將引兵卒至保安軍順寧寨，圍之數重。時寨兵至少，人心危懼。有娼姥李氏，得梁氏陰事甚詳，乃掀衣登陴，抗聲駡之，盡發其私，虜人皆掩耳，併力射之莫能中。李氏言愈醜，虜人度李終不可得，恐且得罪，遂託以他事，中夜解去。《夢溪筆談》卷二十五。

宋人軼事彙編卷二十

司馬光

1　諫議大夫司馬君池以某年作尉郫邑，越明年某月，生〔温〕公於官廨，字之曰岷，以山稱也。是歲，諫議君手植松、柟各一本於庭。《成都文類》卷三十五引《司馬温公祠堂記》。

2　予見司馬文正公親書一帖：「光年五六歲，弄青胡桃，女兄欲爲脱其皮，不得。女兄去，一婢子以湯脱之。女兄復來，問脱胡桃皮者。光曰：『自脱也。』先公適見，訶之曰：『小子何得謾語。』光自是不敢謾語。」後，公以誠學授劉器之曰：「自不謾語入。」東坡書公神道之石亦曰：「論公之德，至於感人心，動天地，巍魏如此。而蔽以二言：曰誠，曰一云。」《邵氏聞見後録》卷二十一。《宋名臣言行録》後集卷七。

3　司馬温公童稚時，與群兒戲于庭。庭有大甕，一兒登之，偶墮甕水中，群兒皆棄去，公則以石擊甕，水因穴而迸，兒得不死。蓋其活人手段已見于齠齔中，至今京洛間多爲《小兒擊甕圖》。《冷齋夜話》卷三。《北窗炙輠録》卷下。《宋名臣言行録》後集卷七。《厚德録》卷二。《自警編》卷八。《言行龜鑑》卷二。

4　司馬温公光，自成童凛然如成人，七歲聞講《左氏春秋》，大愛之。退爲家人講，即了其大義，自是手不釋卷，至不知飢渴、寒暑。年十五，書無所不通。《仕學規範》卷一引《皇朝名臣四科事實》。《宋名臣言行録》後集卷七。《名賢氏族言行類稿》卷五十四。《言行龜鑑》卷一。

5　〔川北〕路運使司馬池，丞相光父也。天聖九年游台星巖，君實侍題於崖上，末云：「司馬光捧硯。」《輿地碑記目》卷四。

6　山谷言：頃與范内翰純甫同局，純甫多能言温公事。方公初官時，年尚少，家人每每見其卧齋中，忽蹶起，着公服，執手版，危坐久，率以爲常，竟莫識其意。純甫嘗從容問之，答曰：「吾時忽念天下安危事。」《宋名臣言行録》後集卷七引《冷齋夜話》。《北窗炙輠録》卷上。《東山談苑》卷五。

7　司馬温公爲定武從事，同幕私幸營妓，而公諱之。嘗會僧廬，公往迫之，使妓踰牆而去，度不可隱，乃具道。公戲之曰：「年去年來來去忙，暫偷閒卧老僧牀。驚回一覺游仙夢，又逐流鶯過短牆。」《後山詩話》。《堯山堂外紀》卷四十七。《堅瓠丙集》卷一。

8　見夏竦37。

9　司馬温公與龐元魯俱爲張存龍圖婿。張夫人賢惠。龐穎公帥太原，温公從辟，是年三十餘，未有子，龐公與劉夫人欲有所置。劉發之，張欣然莫逆，未幾得之。凡歲幾朝，温公未嘗盼睞。龐、劉知之，必以主母在嫌。一日，召張夫人賞花，温公不出。食已具，是婢靚妝，就書院供茶，温公怫然曰：「這下人，今日院君不在宅，爾出來此作甚麽？」明日，潁公幕府白司馬院丞却有祖風，謂相如卓氏也。縣君孫兆曰：「司馬院丞可惜不會彈琴，却會鼈厮趯。」聞者大笑。《畫墁録》。《邵氏聞見録》卷十一。《青瑣高議》後集卷二。《宋名臣言行録》後集卷六。《自警編》卷二。《群書類編故事》卷九。《言行龜鑑》卷二。《何氏語林》卷三。

10　劉蒙賢良書于司馬温公，乞以鬻下一婢之貲五十萬，以濟其貧。……公復書，其略曰：「某家居，食不敢常有肉，衣不敢純衣帛，何敢以五十萬市一婢乎？」……舊傳公未有子，清河郡君爲置一妾，一日乘間，俾盛飾入書室，覬一顧，而公略不領。妾思所以嘗之，取一帙問曰：「中丞此是何書？」公拱手莊色而對曰：「此是《尚書》。」妾乃逡巡而退。《清波别志》卷下。《昨非庵日纂》二集卷十三。

11　文潞公守太原，辟司馬温公爲通判，夫人生日，温公獻小詞，爲都漕唐子方峻責。《容齋隨筆》卷十五引孔毅夫《野史》。《十駕齋養新録》卷十九。案：《容齋隨筆》曰：「温公自用龐潁公辟，不與潞公、子方同時。」

12　見龐籍17。

13　見王安石37。

14　仁宗朝，司天奏：「月朔，日當食而陰雲不見，事同不食，故事當賀。」司馬光曰：「日食，四方皆見而京師獨不見，天意若曰人君爲陰邪所蔽，天下皆知而朝廷獨不知，其爲災尤甚，不當賀。」詔嘉其言，後以爲例。《澠水燕談録》卷一。《宋朝事實類苑》卷十六。

15　嘉祐中，内臣麥允言死，以其嘗有軍功，特給鹵簿。司馬光言：「古不以名器假人。允言近習之人，非有大功大勳而贈以一品，給以鹵簿，不可以爲法。」仁宗嘉納之。《澠水燕談録》卷一。《宋朝事實類苑》卷十六。

16　司馬温公與吕申公素相友善，在朝有所爲，率多以取則。温公自修起居注，召試知制誥，申公亦自外同召。温公既就試，而申公力辭不至，改除天章閣待制。温公大悔，自以爲不及。命下凡九章，辭不拜，引申公自比，云：「臣與公著同被召，公著固辭得請，而臣獨就職，是公著廉遜，而臣無愧恥也。」朝廷察其誠，因亦除天章閣待制。《石林燕語》卷九。

17　治平中，韓魏公建議於陝西刺義勇。……司馬君實時爲諫官，極言不便，持劄子至中書堂。魏公曰：「兵貴先聲後實，今諒祚勢方桀驁，使聞陝西驟益二十萬兵，豈不震慴？」君實曰：「兵之用先聲，爲無其實也，獨可以欺之於一日之間耳，少緩，則敵知其情，不可復用矣。今吾雖益二十萬兵，然實不可用，不過十日，西人知其詳，不復懼矣。」魏公不能答，復曰：「君但見慶曆間，陝西鄉兵初刺手背，後皆刺面充正兵，憂今復爾耳。今已降勑牓與民約，永不充軍戍邊矣。」君實曰：「朝廷屢失信，民間皆憂此事，未敢以勑牓爲信，雖光亦未免疑也。」魏公曰：「吾在此，君無憂此言之不信。」君實曰：「光終不敢奉信，但恐相公亦不能自信耳。」魏公怒曰：「君何相輕甚耶！」君實曰：「相公長在此坐可也，萬一均逸偃藩，它人在此，因相公見成之兵，遣之運糧戍邊，反掌閒事耳。」魏公默然，竟不爲止。其後不十年，義勇運糧戍邊，率以爲常，一如君實之言。《龍川别志》卷下。《宋名臣言行録》後集卷七。

18　司馬温公爲諫官，與韓魏公不合。其後作《祠堂記》，極稱其爲人。《朱子語類》卷一百三十。

19　見范祖禹2。

20　司馬温公修《通鑑》，伊川一日問修至何代，温公曰：「唐初也。」伊川曰：「太宗、肅宗，端的如何？」温公曰：「皆篡也。」伊川曰：「此復何疑？」伊川曰：「魏徵如何？」温公曰：「管仲，孔子與之，某於魏徵亦然。」伊川曰：「管仲知非而反正，忍死以成功業，此聖人所取其反正也。魏徵只是事讐，何所取耶？」温公竟如舊説。《二程外書》卷十二。《古事比》卷十六。

21　司馬温公生平不作草書，《資治通鑑》草本雖數百卷，顛倒塗抹，訖無一字潦草。其行己之真如此。《東山談苑》卷二。

22　司馬温公編《通鑑》時，手稿績嘗見數幅。如人名字，各分代類寫。書久未成，或言温公利餐錢，故遲遲耳。温公聞之，遂急結末了，故五代多繁冗。小人害事，往往如此。《霏雪録》卷上。

23　元豐末，司馬文正《資治通鑑》成，進御。丞相王珪、蔡確見上，問何如？上曰：「當略降出，不可久留。」又咨歎曰：「賢於荀悦《漢紀》遠矣。」罷朝，中使以其書至政事，每葉縫合以睿思殿寶章。睿思殿，上禁中觀書之地也。舍人王震等在省中，從丞相來觀，丞相笑曰：「君無近禁臠。」以言上所愛重者。《邵氏聞見後録》卷二十一。

24　司馬温公閒居西洛，著書之餘，記本朝事爲多，曰《齋記》、曰《日記》、曰《記聞》者不一也，今亡矣。時與王介甫已絶，其記介甫則直書善惡不隱。……伯温惜其不傳於代，故表出之。《邵氏聞見録》卷十一。

25　見蘇頌38。

26　見王安石53。

27　見吕誨3。

28　見吕誨4。

29　司馬君實與吕吉甫在講筵，因論變法事，至於上前紛拏。上曰：「相與講是非，何至乃爾！」既罷講，君實氣貌愈温粹，而吉甫怒氣拂膺，移時尚不能言。人言：「一箇陝西人，一箇福建子，怎生厮合得著？」《道山清話》。

30　熙寧間，荆公創行新法，任用吕惠卿等，温公争之不得，賦《春游》詩云：「人物競芬華，驪駒逐鈿車。此時松與柏，不及道傍花。」《堯山堂外紀》卷四十七。

31　安石爲相，行新法，置條例司，拜司馬公樞密院副使，公力辭至六七，卒不受命，則以書喻安石：「忠信之士於公當路時雖齟齬可憎，後必徐得其力；諂諛之人於今誠有順適之快，一旦失勢，必有賣公以自售者。」意謂吕惠卿。對賓客輒指言之曰：「覆王氏者，惠卿也。小人本以勢利合，勢傾利移，何所不至？」其後六年而惠卿叛安石，上書告其罪，苟可以覆王氏者，靡不爲也。由是天下服公先知。《言行龜鑑》卷六。《自警編》卷一。

32　傅獻簡公云：司馬文正公力辭樞近，嘗勉以主上眷意異等，得位庶可行道。道不行，去之可也。公正色曰：「古今爲此名位所誘，虧喪名節者不少矣。」卒辭不就。《邵氏聞見後録》卷二十。

33　神宗皇帝初召王荆公於金陵，一見奇之，自知制誥進翰林學士。荆公欲變更祖宗法度，行新法，退故老大臣，用新進少年，温公以爲不然，力争之。神宗用荆公爲參知政事，用温公爲樞密副使，温公以言不從，辭不拜。樞密吕公弼因奏事殿上，謂帝曰：「陛下用司馬光爲樞密，光以與王安石議論不同力辭，今日必來決去就。」時温公待對，立庭下，帝指之曰：「已來矣。」帝又歎曰：「汲黯在庭，淮南寢謀。」温公堅求去，帝不得已，乃除端明殿學士，知永興軍。到官踰月，上章曰……帝必欲用公，召知許州，令過闕上殿。方下詔，帝謂監察御史裏行程顥曰：「朕召司馬光，卿度光來否？」顥對曰：「陛下能用其言，光必來；不能用其言，光必不來。」帝曰：「未論用其言，如光者嘗在左右，人主自可無過。」公果辭召命，乞西京留司御史臺，以修《資治通鑑》。後乞提舉嵩山崇福宫。凡四任，歷十五年。帝取所修《資治通鑑》命經筵讀之，所讀將盡，而進未至，則詔促之。帝因與左丞蒲宗孟論人才，及温公，帝曰：「如司馬光未論别事，只辭樞密一節，朕自即位以來，惟見此一人。」帝之眷禮於公不衰如此。特公以新法不罷，義不可起。元豐官制成，帝曰：「御史大夫非用司馬光不可。」蔡確進曰：「國是方定，願少俟之。」至元豐七年秋，《資治通鑑》書成進御，特拜公資政殿學士，賜帶如二府品數者，修書官皆遷秩，召范祖禹及公子康爲館職。時帝初感微疾，既安，語宰輔曰：「來春建儲，以司馬光、吕公著爲師保。」帝意以謂非二公不可託聖子也。至來春三月，未及建儲而帝升遐。神宗知公之深如此。當熙寧初荆公建新法之議，帝惑之。至元豐初，聖心感悟，退荆公不用者七年，欲用公爲御史大夫、爲東宫師保，蓋將倚以爲相也。《邵氏聞見録》卷十一。

34　見王安禮1。

35　神宗嘗謂吕正獻公晦叔曰：「司馬光方直，其如迂闊何？」吕曰：「孔子上聖，子路猶謂之迂。孟軻大賢，時人亦謂之迂。況光豈免此名？大扺慮事深遠，則近于迂矣。願陛下更察之。」《能改齋漫録》卷十三。

36　温公在永興，一日行國忌香，幕次中客將有事欲白公，悮觸燭臺，倒在公身上。公不動，亦不問。《道山清話》。

37　熙寧初，朝廷遣大理寺丞蔡天申爲京西察訪，樞密挺之子也。至西京，以南資福院爲行臺，挾其父勢，妄作威福，震動一路。河南尹李中師待制、轉運使李南公等日蚤晚衙待之甚恭。時司馬温公判留司御史臺，因朝謁應天院神御殿，天申者獨立一班，蓋尹以下不敢相壓也。既報班齊，温公呼知班曰：「引蔡寺丞歸本班。」知班引天申立監竹木務官富贊善之下。蓋朝儀位著以官爲高下，朝謁應天院，留臺職也。天申即日行。《邵氏聞見録》卷十一。《何氏語林》卷十三。

38　司馬温公爲西京留臺，每出，前驅不過三節。後官宫祠，乘馬或不張蓋，自持扇障日。程伊川謂曰：「公出無從騎，市人或不識，有未便者。」公曰：「某惟求人不識爾。」《邵氏聞見録》卷十一。《讀書鏡》卷八。《昨非庵日纂》一集卷十四。《樵書》初編卷一。

39　司馬公在洛陽自號迂叟，謂其園曰獨樂園。《邵氏聞見後録》卷二十五。

40　司馬温公自少稱「迂叟」，著《迂書》四十一篇。《石林燕語》卷十。

41　司馬君實洛中新第，初遷入，一日步行，見墻外暗埋竹簽數十，問之，則曰：「此非人行之地，將以防盜也。」公曰：「吾篋中所有幾何，且盜亦人也，豈可以此爲防？」命亟去之。《道山清話》。《昨非庵日纂》一集卷三。

42　北京留守王宣徽，洛中園宅尤勝。中堂七間，上起高樓，更爲華侈。司馬公在陋巷，所居才能芘風雨，又作地室，常讀書於其中。洛人戲云：「王家鑽天，司馬家入地。」《文昌雜録》卷四。參見王拱辰7。

43　司門范郎中云，叔父蜀郡公鎮，近居許昌，作高庵以待司馬公，累招未至。庵極高，在一臺基上。司馬公居洛，作地室，隧而入，以避暑熱。故蜀郡作高庵以爲戲也。《文昌雜録》卷四。

44　司馬温公獨樂園之讀書堂，文史萬餘卷，而公晨夕所常閲者，雖累數十年，皆新若手未觸者。嘗謂其子公休曰：「賈竪藏貨貝，儒家惟此耳。然當知寶惜。吾每歲以上伏及重陽間，視天氣晴明日，即設几案於當日所，側群書其上，以曝其腦，所以年月雖深，終不損動。至於啓卷，必先視几案潔淨，藉以茵褥，然後端坐看之。或欲行看，即承以方版，未嘗敢空手捧之，非惟手汗漬及，亦慮觸動其腦。每至看竟一版，即側右手大指面襯其沿，而覆以次指面撚而挾過，故得不至揉熟其紙。每見汝輩多以指爪撮起，甚非吾意。今浮屠老氏猶知尊敬其書，豈以吾儒反不如乎？當宜志之。」《梁溪漫志》卷三。《昨非庵日纂》二集卷五。

45　司馬温公作獨樂園，朝夕燕息其間。已而游嵩山疊石溪而樂之，復買地于旁，以爲别館。然每至不過數日，復歸，不能常有，故其詩有「暫來還似客，歸去不成家」之句。《石林避暑録話》卷二。

46　參寥如洛，游獨樂園，有地高亢，不因枯枿生芝二十餘本。寥謂老圃：「盍潤澤之使長茂？」圃曰：「天生靈物，不假人力。」寥歎曰：「真温公之役也。」《後山談叢》卷六。

47　温公無子，又無姬侍。裴夫人既亡，公常忽忽不樂，時至獨樂園，於讀書堂危坐終日。常作小詩，隸書梁間云：「暫來還似客，歸去不成家。」其回人簡有云：「草妨步則薙之，木礙冠則芟之，其他任其自然，相與同生天地間，亦各欲遂其生耳。」可見公存心也。《道山清話》。

48　司馬温公昔在西都，每複被獨樂園，動輙經月。諸老時過之，間亦投壺，負者必爲冷淘，然亦未嘗置庖，特呼於市耳。會文潞公守洛，妓行春，日邀致公。一日自至獨樂園，吏視公歎息，公怪而詰之，答曰：「方花木盛時，公一出數十日，不惟老却春色，亦不曾看一行書，可惜瀾浪却相公也。」公深愧之，於是遣馬還第，誓不復出。諸老争來邀公，必以園吏語謝之。《五總志》。《茶香室四鈔》卷六。

49　司馬温公既居洛，每對客賦詩談文，或投壺以娱賓。公以舊格不合禮意，更定新格。以爲傾邪險詖，不足爲善，而舊圖反爲奇箭，多與之算，如倚竿帶劍之類，今皆廢其算以罰之。顛倒反覆，惡之大者，奈何以爲上，如倒中之類。今當盡廢壺中算，以明逆順。大底以精密者爲上，偶中者爲下，使夫用機徼幸者無所措手。此足以見公之志，雖嬉戲之間，亦不忘於正也。《澠水燕談録》卷八。

50　〔司馬温公〕乞判西京留司御史臺，遂居洛，買園於尊賢坊，以獨樂名之，始與伯温先君子康節游。嘗曰：「某陝人，先生衛人，今同居洛，即鄉人也。有如先生道學之尊，當以年德爲貴，官職不足道也。」公一日著深衣，自崇德寺書局散步洛水堤上，因過康節天津之居，謁曰程秀才云。既見，温公也，問其故，公笑曰：「司馬出程伯休父，故曰程。」留詩云：「拜罷歸來抵寺居，解鞍縱馬罷傳呼。紫衣金帶盡脱去，便是林間一野夫。」「草軟波清沙路微，手笻杖著深衣。白鷗不信忘機久，見我猶穿岸柳飛。」康節和曰：「冠蓋紛華塞九衢，聲名相軋在前呼。獨君都不將爲事，始信人間有丈夫。」「風背河聲近亦微，斜陽淡泊隔雲衣。一雙白鷺來煙外，將下沙頭卻背飛。」《邵氏聞見録》卷十八。《佩韋齋輯聞》卷一。《言行龜鑑》卷三。《堯山堂外紀》卷四十七。《宋詩紀事》卷十四。

51　〔司馬温公〕嘗問康節曰：「某何如人？」曰：「君實脚踏實地人也。」公深以爲知言。……康節又曰：「君實九分人也。」其重之如此。《邵氏聞見録》卷十八。《宋名臣言行録》後集卷七。《言行龜鑑》卷三。

52　見邵雍14。

53　司馬温公初居洛，問士於康節，對曰：「有尹材字處初、張雲卿字伯純、田述古字明之，三人皆賢俊。」處初、明之得進於温公門下，獨伯純未見。康節以問公，公曰：「處初、明之之賢如先生言。張君者或聞旅殯其父於和州，久不省，未敢與見。」康節曰：「張雲卿可謂孝矣。雲卿之父謫官死和州，貧不能歸，因寓其喪。雲卿奉其母歸洛，貧甚。府尹哀之，俾爲國子監説書，得月俸七千以養。若爲和州一行，則罷俸數月，將饑其母矣。其故如此。」温公悵然曰：「某之聽誤矣。」伯純自此亦從温公游。未幾，伯純之母死，徒步至和州迎父柩合葬。三君子既受知温公，公入相元祐，處初、明之以遺逸命，伯純以累舉特恩，同除學官。温公好賢下士，尊用康節之言如此。《邵氏聞見録》卷十九。

54　温公之任崇福，春夏多在洛，秋冬在夏縣。每日與本縣從學者十許人講書，用一大竹筒，筒中貯竹簽，上書學生姓名。講後一日，即抽籤令講，講不通則公微數責之。公每五日作一暖講，一盃、一飯、一麵、一肉、一菜而已。温公先隴在鳴條山，墳所有餘慶寺。公一日省墳，止寺中。有父老五六輩上謁云：「欲獻薄禮。」乃用瓦盆盛粟米飯，瓦罐盛菜羹，真飯土簋啜土鉶也。公享之如太牢。既畢，復前啓曰：「某等聞端明在縣，日爲諸生講書，村人不及往聽，今幸略説。」公即取紙筆，書《庶人》章講之。既已，復前白曰：「自《天子》章以下各有《毛詩》兩句，此獨無有，何也？」公默然少許，謝曰：「某平生慮不及此，當思其所以奉答。」村父笑而去，每見人曰：「我講書，曾難倒司馬端明。」公聞之不介意。《嬾真子録》卷一。《卻掃編》卷下。《吹劍録》。《東南紀聞》卷一。《何氏語林》卷三。

55　温公夏縣私第在縣宇之西北數十里，質朴而嚴潔。去市不遠，如在山林中。廳事前有棣華齋，乃諸子弟肄業之所也。轉齋而東有柳塢，水四環之，待月亭及竹閣西東水亭也。咸榭乃附縣城爲之，正對巫咸山。後有賜書閣，貯三朝所賜之書籍。諸處牓額，皆公染指書，其法以第二指尖抵第一指頭，指頭上節微屈，染墨書之，字亦尺許大。……園圃在宅之東，温公嘗宿於閣下東畔小閣。侍吏惟一老僕，一更二點即令老僕先睡，看書至夜分，乃自掩火滅燭而睡。至五更初，公即自起，發燭點燈著述，夜夜如此。天明即入宅起居其兄，且或坐於床前，問勞説畢，即回閣下。《嬾真子録》卷五。

56　温公熙寧、元豐間嘗往來于陝洛之間，從者財三兩人，跨驢道上，人不知其温公也。每過州縣，不使人知。一日，自洛趨陝，時陝守劉仲通，諱航，元城先生之父也，知公之來，使人迓之，公已從城外過天陽津矣。劉遽使以酒四樽遺之，公不受。來使告云：「若不受，必重得罪。」公不得已，受兩壺。行三十里，至張店鎮，乃古傅巖故地，於鎮官處借人復還之。後因於陝之使宅建四公堂，謂召公、傅公、姚公、温公。《嬾真子録》卷二。

57　司馬温公居洛時，往夏縣展墓，省其兄朗中公，爲其群從鄉人説書講學。或乘興游荆、華諸山以歸。多游壽安山，買屋甆窑畔，爲休息之地。嘗同范景仁過韓城，抵登封，憩峻極下院，登嵩頂，入崇福宫會善寺，由轘轅道至龍門，游廣愛、奉先諸寺，上華嚴閣、千佛嵓，尋高公堂，渡潛溪，入廣化寺，觀唐郭汾陽鐵像，涉伊水至香山皇龕，憩石樓，臨八節灘，過白公影堂。凡所經從多有詩什，自作序曰《游山録》，士大夫争傳之。公不喜肩輿，山中亦乘馬，路險策杖以行，故嵩山題字曰：「登山有道：徐行則不困，措足於平穩之地則不跌，慎之哉！」其旨遠矣。《邵氏聞見録》卷十一。《宋名臣言行録》後集卷七。《澄懷録》卷上。

58　司馬温公優游洛中，不屑世務，棄物我，一窮通，自稱曰齊物子。元豐中，秋與樂全子訪親洛汭，並轡過韓城，扺登封，憩峻極下院，趨嵩陽，造崇福宫、紫極觀，至紫虚谷，尋會善寺，過轘轅，遽達西洛。少留廣度寺，歷龍門，至伊陽，以訪奉先寺，登華嚴閣，觀千佛巖，躡山徑，瞻高公真堂，步潛溪，還寶應，觀文、富二公庵，之廣化寺，拜汾陽祠。下涉伊水，登香山到白公影堂，詣黄龕院，倚石樓，臨八節灘，還伊口。凡所經游，發爲詠歌，歸敍之以爲《洛游録》，士大夫争傳之。《澠水燕談録》卷四。《宋朝事實類苑》卷四十一。《何氏語林》卷二十。《宋稗類鈔》卷四。

59　宣和癸卯年，僕游嵩山峻極中院，法堂後檐壁間有詩四句云：「一團茅草亂蓬蓬，驀地燒天驀地空。争似滿爐煨榾柮，慢騰騰地熱烘烘。」字畫極草草，其旁隸書四字云：「勿毁此詩。」寺僧指示僕曰：「此四字司馬相公親書也。」又於柱間大字隸書曰：「旦、光、頤來。」其上一字，公兄也；第三字，程正叔也。《彦周詩話》。《堯山堂外紀》卷四十七。

60　温公《嵩山題字》云：「登山有道，徐行則不困，措足於平穩之地則不跌，慎之哉。」又書曰：「光視地然後敢行，頓足然後敢立。」即題嵩山語而愈誠慤。蓋公一舉動，無時不存此意。《愛日齋叢鈔》卷二。

61　司馬温公閒居西京，一日令老兵賣所乘馬，囑云：「此馬夏月有肺病，若售者，先語之。」老兵竊笑其拙，不知其用心也。《萍洲可談》卷三。

62　蜀公與温公同游嵩山，各茶以行。温公以紙爲貼，蜀公用小黑木合子盛之。温公見之，驚曰：「景仁乃有茶器也。」蜀公聞其言，留合與寺僧而去。後來士大夫茶器精麗，極世閒之工巧，而心猶未厭。《曲洧舊聞》卷三。《清波雜志》卷四。《賢弈編》卷一。《癸辛雜識》前集。《何氏語林》卷十九。《昨非庵日纂》二集卷九。《宋稗類鈔》卷七。

63　范丞相、司馬太師俱以閒官居洛中。餘時待次洛下，一日，春寒中謁之。先見温公，時寒甚，天欲雪，温公命至一小書室中坐，對談久之，爐不設火。語移時，主人設粟湯一杯而退。後至留司御史臺見范公，纔見主人，便言天寒遠來不易，趣命温酒，大杯滿釂三杯而去。《明道雜志》。《何氏語林》卷十一。《宋稗類鈔》卷四。

64　見富弼67。

65　司馬温公在洛陽閒居時，上元節，夫人欲出看燈，公曰：「家中點燈，何必出看？」夫人曰：「兼欲看游人。」公曰：「某是鬼耶！」《軒渠録》。《柳亭詩話》卷二十。

66　元豐初，官制將行。裕陵以圖子示宰執，於御史中丞、執政位牌上貼司馬温公姓名，又於中書舍人、翰林學士位牌上貼東坡姓名，其餘與新政不合者亦各有攸處。仍宣諭曰：「此諸人雖前此立朝議論不同，然各行其所學，皆是忠於朝廷也。安可盡廢！」王禹玉曰：「領德音。」蔡持正既下殿，謂同列曰：「此事烏可？須作死馬醫始得。」其後上每問及，但云：「臣等方商量進擬。」未幾宫車晏駕，而裕陵之美意卒不能行。《曲洧舊聞》卷二。

67　元豐間，神廟嘗稱温公於輔臣云：「司馬光只是待做嚴子陵，他那裏肯做事。」《東萊吕紫微師友雜志》。

68　司馬文正公在洛下，與諸故老時游集，相約酒行、果實、食品皆不得過五，謂之真率會。《石林避暑録話》卷二。《剡溪野語》。

69　洛中尚齒會，起於唐白樂天，至本朝君實亦居洛中，遂繼爲之，謂之真率會。好事者寫成圖，傳於世，所謂「九老圖」者也。……《温公集》云：「三月二十六日作真率會，伯康與君從七十八歲，安之七十七歲，正叔七十四歲，不疑七十三歲，叔達七十歲，光六十五歲，合五百一十五歲，用安之韻，招諸子西園爲會，云：『榆錢零亂柳花飛，枝上紅英漸漸稀。莫厭啣杯不虚日，須知共力惜春暉。真率春來頻宴集，不過東里只西家。小園容易邀佳客，饌具雖無已有花。』」《會約》云：「一，序齒不序官；一，爲具務簡素；一，朝夕食不過五味；一，菜果脯醢之類各不過三十器；一，酒巡無算，深淺自斟，主人不勸，客亦不辭，逐巡無下酒時，作菜羹不禁；一，召客共作一簡，客注可否于字下，不别作簡，或因事分簡者聽；一，會中早赴不待促；一，違約者每事罰一巨觥。」而七人合五百一十五歲，再成詩，用前韻云：「七人五百有餘歲，同醉花前今古稀。走馬鬬雞非我事，紵衣絲髮且相暉。」「經春無事連翩醉，彼此往來能幾家。切莫辭斟十分酒，儘教人笑滿頭花。」真率會中止有七人，而《九老圖像》有九人，不知彼二人者果何人。《苕溪漁隱叢話》後集卷二十二。

70　〔温公〕請西京留臺閒局，許之。優游多暇，訪求河南境内佳山水處，凡目之所觀，足之所歷，窮盡幽勝之趣。十數年間，倦于登覽，于是乃與楚政叔通議、王安之朝議耆老六七人，時相與會于城中之名園古寺，且爲之約，果實不過三品，肴膳不過五品，酒則無算，以爲儉則易供，簡則易繼也。命之曰真率會。文潞公時以太尉守洛，求欲附名于其間，温公不許，爲其貴顯勿納也。一日，潞公伺其爲會，戒中厨具盛饌，直往造焉。温公笑而延之，戲曰：「俗却此會矣。」相與歡飲，夜分而散，亦一時之盛事也。後温公語人曰：「吾知不合放此人入來。」《侍講日記》。《吕氏雜記》卷下。

71　見文彦博46。

72　文潞公守洛，富鄭公致仕，司馬温公宫祠，范蜀公自許下來，同過郡會。出四玉杯勸酒，官妓不謹，碎其一。潞公將治之，温公請書牘尾云：「玉爵弗揮，典禮雖聞於往記；彩雲易散，過差可恕於斯人。」潞公乃笑而釋之。《詩話總龜》後集卷四十八引《東皋雜録》。《堯山堂外記》卷四十七。《何氏語林》卷十九。

73　人傳温公家舊有琉璃盞，爲官奴所碎，洛尹怒，令糾録聽温公區處。公判云：「玉爵弗揮，典禮雖聞于往記；彩雲易散，過差宜恕于斯人。」《彦周詩話》。

74　熙寧、元豐間，士大夫論天下賢者，必曰君實、景仁。其道德風流，足以師表當世；其議論可否，足以榮辱天下。二公蓋相得歡甚，皆自以爲莫及，曰「吾與子生同志，死當同傳」。而天下之人亦無敢優劣之者。二公既約更相爲傳，而後死者則志其墓。……君實嘗謂人曰：「吾與景仁，兄弟也，但姓不同耳。」《自警編》卷四。《言行龜鑑》卷三。

75　司馬文正公以高才全德，大得中外之望，士大夫識與不識，稱之曰君實，下至閭閻匹夫匹婦，莫不能道司馬。故公之退十有餘年，而天下之人日冀其復用於朝。熙寧末，餘夜宿青州北淄河馬鋪，晨起行，見村民百餘人，歡呼踴躍，自北而南。餘驚問之，皆曰：「傳司馬爲宰相矣。」餘以爲雖出于野人妄傳，亦其情之所素欲也。故子瞻爲公《獨樂園》詩曰：「先生獨何事，四海望陶冶。兒童誦君實，走卒知司馬。」《澠水燕談録》卷二。《宋朝事實類苑》卷八。《宋詩紀事》卷十四。

76　司馬温公忠厚正直，出於天性，終始一節，故得天下之望。居洛十五年，天下之人，日望以爲相。神宗上仙，公赴闕哭臨，衛士見公，皆以手加額曰「司馬相公」也。民遮道曰：「無歸洛，留相天子，活百姓。」所在數千人觀之。公懼，徑歸。詔除知陳州，過闕，留拜門下侍郎，遂爲左僕射。及薨，京師民刻畫其像，家置一本，四方争購之，畫工有致富者。《澠水燕談録》卷二。《名賢氏族言行類稿》卷五十四。《自警編》卷六。

77　司馬温公元豐末來京師，都人疊足聚觀，即以相公目之，馬至於不能行。謁時相於私第，市人登樹騎屋窺瞰。人或止之，曰：「吾非望而君，所願識者司馬相公之風采耳！」呵叱不退，屋瓦爲之碎，樹枝爲之折。一時得人之心如此。《揮麈後録》卷六。《雲谷雜紀》卷三。《疑耀》卷二。

78　元豐之末，盗賊蜂起，聞司馬温公入相，衆皆盡散。《風月堂詩話》卷下。

79　遼人、夏人遣使入朝與吾使至敵中者，敵必問司馬公起居。及爲相，遼人敕其邊吏曰：「中國相司馬矣。」《自警編》卷六。

80　司馬温公自與王荆公論不合，不拜樞密副使，退居西洛，負天下重望十五年矣。故哲宗即位，宣仁太后同聽政，首起公爲宰相，其於政事不容有回忌也，故公取其害民之尤甚者罷之。王荆公嘗有恙，歎曰：「終始謂新法爲不便者，獨司馬君實耳。」蓋知其賢而不敢怨也。或謂公曰：「元豐舊臣如章惇、吕惠卿輩皆小人，它日有以父子之義聞上，則朋黨之禍作矣，不可不懼。」公正色曰：「天若祚宋，當無此事。」遂改之不疑。《邵氏聞見録》卷十一。

81　温公大更法令，欽之、子瞻密言宜慮後患，温公起立拱手，厲聲曰：「天若祚宋，必無此事。」二人語塞而去。方其病也，猶肩輿見吕申公，議改都省。臨終，牀簀蕭然，惟枕間有役書一卷。故公爲挽詞云：「漏殘餘一榻，曾不爲黄金。」《孫公談圃》卷上。

82　司馬温公作相，以李公擇爲户部。公擇文士，少吏才，人多訝之。公曰：「方天下意朝廷急於利。舉此人爲户部，使天下知朝廷之意，且息貪吏望風掊刻之心也。」《晁氏客語》。《能改齋漫録》卷十三。

83　元祐初，司馬温公輔政，是歲天下斷死罪凡十人。其後二吕繼之，歲常數倍。此豈人力所能勝邪！《後山談叢》卷四。

84　一老堂吏言，司馬文正在朝堂處置常程事宜，有尋常處忽發一事，便令人心服。《步里客談》卷上。

85　司馬光爲相，每詢士大夫私計足否。人怪而問之，光曰：「儻衣食不足，安肯爲朝廷而輕去就耶！」《自警編》卷五。《吹劍三録》。《讀書鏡》卷四。

86　司馬温公在政府，每過潞公第，時潞公有門僧乞换道流，因緩頰言之。温公愕然，曰：「吾輩國之大臣，一言一行，四方風俗所繫。此僧既不能終於釋，豈能終於道，來即誅之。」僧聞即遁。《可書》。《愛日齋叢鈔》卷一。

87　温公在相位，韓持國爲門下侍郎。二公舊交相厚，温公避父之諱，每呼持國爲秉國。有武人陳狀省中，詞色頗厲。持國叱之曰：「大臣在此，不得無禮。」温公作皇恐狀曰：「吾曹叨居重位，覆餗是虞，詎可以大臣自居邪！秉國此言失矣，非所望也。」持國愧歎久之。《揮麈後録》卷六。

88　東都曹生言：「范右相既貴，接親舊情禮如故，他亦不改，世未有也。然體面肥白潔澤，豈其胸中亦以爲樂邪？惟司馬温公枯瘦自如，豈非不以富貴動其心邪！」《後山談叢》卷一。

89　見蘇軾161。

90　見蘇軾162。

91　見王安石168。

92　司馬温公疾作二十八日，執政往問，囑之曰：「某有數劄子，切爲留意，若不蒙施行，光死不瞑目。」至死，神爽不亂，氣羸不食累日。因如厠努氣，少頃而逝。《月河所聞集》。

93　〔司馬温公〕薨，京師之民罷市而往弔，鬻衣以致奠。巷哭以過車者，蓋以千萬數。上命户部侍郎趙瞻、内侍省押班馮宗道護其喪歸葬。瞻等還言：「民哭公哀甚，如哭其私親。」四方來會葬者蓋數萬人，而嶺南封州父老相率致祭，且作佛事以薦公者，其詞尤哀。炷香于首頂以送公葬者，九百餘人。京師民畫其像，刻印鬻之，家置一本，飲食必祀焉。四方皆遣人購之京師，時畫工有致富者。《雲谷雜紀》卷三。《名賢氏族言行類稿》卷五十四。《疑耀》卷二。

94　紹聖間，朝廷貶責元祐大臣及禁毁元祐學術文字。有言司馬温公《神道碑》乃蘇軾撰述，合行除毁。於是州牒巡尉，毁拆碑樓及碎碑。張山人聞之曰：「不須如此行遣，只消令山人帶一箇玉册官，去碑額上添鐫兩箇不合字，便了也。」碑額本云「忠清粹德之碑」云。《春渚紀聞》卷五。

95　司馬温公隧牌，賜名清忠粹德。紹聖初，毁磨之際，大風走石。群吏莫敢近，獨一匠氏揮斤而擊，未盡碎，忽仆于碑下而死。《孫公談圃》卷上。《行營雜録》。《堯山堂外紀》卷四十七。《宋稗類鈔》卷六。

96　司馬温公之葬也，敕蘇子瞻爲文，御筆題曰「清忠粹德之碑」。至黨禍作，仆其碑。有杏生於斷碑之罅，盤屈偃蓋，擁其龜趺。金皇統間，夏邑令建祠。入元凡二百餘年，白雲先生家與之隣，益加封殖，繪圖傳之。《湧幢小品》卷十五。

97　司馬温公曾字公實，見瞿耆年《籀史》注。《茶香室叢鈔》卷二引《攤飯續談》。

98　〔夏縣〕有涑水，故温公號涑水先生。《嬾真子録》卷四。

99　涑水先生一私印，曰「程伯休甫之後」，蓋出於《司馬遷傳》。《嬾真子録》卷四。

100　温公每至夜，輒焚香告天地曰：「司馬光今日不作欺心事。」《北窗炙輠録》卷下。

101　君實嘗患思慮紛亂，有時中夜而作，達旦不寐，可謂良自苦。《二程遺書》卷二上。

102　司馬温公平生用心甚苦，每患無著心處，明道、伊川歎其未止。一日，温公謂明道：「某近日有箇著心處，甚安。」明道曰：「何謂也？」温公曰：「只有一箇中字，著心於中，甚覺安樂。」明道舉似伊川，伊川曰：「司馬端明却只是揀得一箇好字，却不如只教他常把一串念珠，却似省力。」《二程外書》卷十二。

103　見歐陽修155。

104　南屏山興教寺磨崖《家人卦》、《中庸》、《大學》篇，司馬公書，《新圖經》不載。錢唐自五季以來，無干戈之禍，其民富麗，多淫靡之尚，其于齋家之道或缺焉，故司馬書此以助風教，非偶然爲之也。《四朝聞見録》甲集。

105　司馬温公，當世大儒，博學無所不通。雖已貴顯，而刻苦記覽，甚於韋布。嘗爲某言：「學者讀書，少能自第一卷讀至卷末，往往或從中，或從末，隨意讀起，又多不能終篇。光性最專，猶嘗患如此。」《明道雜志》。

106　公與其兄伯康友愛尤篤。伯康年將八十，公奉之如嚴父，保之如嬰兒。每食少頃，則問曰：「得無饑乎？」天少冷，則拊其背曰：「衣得無薄乎？」《宋名臣言行録》後集卷七。《自警編》卷三。

107　司馬温公有一僕，每呼君實「秀才」，蘇子瞻教之稱君實「相公」。公聞，訊之，曰：「蘇學士教我。」公歎曰：「我有一僕，被蘇子瞻教壞了。」《東山談苑》卷二。《南村輟耕録》卷七。

108　司馬公自在臺閣時，不送門狀，曰：「不誠之事，不可爲之。」《癸辛雜識》前集。《何氏語林》卷十三。

109　司馬温公嘗手書其所薦朝士爲一册，隸其卷端曰「舉賢才」。此紙百年前尚在人間，夷考其人，失之者十不一二。《水東日記》卷七。

110　司馬文正對賓客，無問賢愚長幼，悉以疑事問之。有草簿數枚，常致坐間，苟有可取，隨手記録，或對客即書，率以爲常。其書事皆真謹，公見時，已有三十餘簿。《仕學規範》卷二引《元城譚録》。《言行龜鑑》卷一。

111　國朝帽而不巾，燕居雖披襖，亦帽，否則小冠。宣政間，人君始巾。在元祐間，獨司馬温公、伊川先生以孱弱惡風，始裁皂紬包首，當時祇謂之「温公帽」、「伊川帽」，亦未有巾之名。《雲麓漫鈔》卷四。

112　温公退休之暇，筇爲招提之游。其寺之下有峻嶺焉，公登是嶺，見二人坐於石上，揚然自得，公亦憩於其旁。忽聞二人聯句，公不覺微笑，二人尤輕視之。乃言曰：「公亦能詩乎？可聯兩句。」温公曰：「一上一上又一上，看看行到嶺頭上。」二人大笑。少頃，公曰：「詩猶未就。」再吟兩句曰：「乾坤只在掌拏中，四海五湖歸一望。」二人相視大驚，知其爲大賢，乃長揖而退。《新編醉翁談録》卷一。

113　洪覺範云：司馬温公無所嗜好，獨蓄墨數百斤。或以爲言，公曰：「吾欲子孫知吾所用此物何爲也。」《研北雜志》卷下。《昨非庵日纂》二集卷五。

114　司馬温公與蘇子瞻論茶、墨俱香云：「茶與墨者正相反。茶欲白，墨欲黑；茶欲重，墨欲輕；茶欲新，墨欲陳。」蘇曰：「奇茶妙墨俱香，是其德同也；皆堅，是其操同也。譬如賢人君子，黔晳美惡之不同，其德操一也。」公笑以爲然。《高齋漫録》。

115　劉元城《語録》凡引司馬温公，則不著姓名，必曰老先生。劉過《上周益公》詩云：「昌黎前進士，司馬老先生。」《陔餘叢考》卷三十七。

116　紹聖、元符之間，有馬從一者，監南京排岸司。適漕使至，隨衆迎謁。漕一見怒甚，即叱之曰：「聞汝不職，未欲按汝，何以不亟去？尚敢來見我耶！」從一皇恐，自陳湖湘人，迎親竊禄，求哀不已。漕察其語南音也，乃稍霽威云：「湖南亦有司馬氏乎？」從一答曰：「某姓馬，監排岸司耳。」漕乃微笑曰：「然則勉力職事可也。」初蓋誤認爲温公族人，故欲害之。自是從一刺謁，但稱監南京排岸而已。傳者皆以爲笑。《老學庵筆記》卷十。《何氏語林》卷三十。

117　坡公《獨樂園》詩云：「兒童誦君實，走卒知司馬。」京師之貪汙不才者，人皆指笑之曰：「你好箇司馬家。」文潞公留守北京日，嘗遣人入遼偵事。回見遼主大宴群臣，伶人劇戲作衣冠者，見物必攫取懷之。有從其後以物仆之，云：「汝司馬端明邪？」是雖夷狄亦知之，豈止兒童走卒哉！宣和間，徽宗與蔡攸輩在禁中自爲優戲，上作參軍趨出。攸戲上曰：「陛下好箇神宗皇帝。」上以杖鞭之云：「你也好箇司馬丞相。」是知公論在人心，有不容泯者如此。《齊東野語》卷二十。

118　金人入洛，禁勿犯司馬光宅。張商英輩乃欲發其棺。《蓉塘詩話》卷十二。《古事比》卷五十二。

119　金人入汴，駐青城，索監書藏經，如《資治通鑑》，蘇、黄文集之屬，皆指名取索。當時朝廷行下諸路，盡毁坡、谷著作，姦黨傅會，至欲焚《資治通鑑》。賴有神宗御製序文，不敢毁，而敵國之敬重顧如此。《宋詩紀事》卷十四引《孤臣泣血録》。

司馬池

1　温公之父天章公，生于秋浦，故名池。從子校理公，生于鄉中，名里。天章長子以三月一日生，名旦。後守宛陵，生仲子，名宣。晚守浮光，得温公，名光。《揮麈録》卷四。《茶香室三鈔》卷八。

2　〔司馬池〕將入試殿廷，一日心動不能寐，曰：「吾母素多疾，能無恙否？」及至内門，徘徊不能入，蓋母亡，爲友人所匿也。因語其友，而友止告以聞有疾。池遂號慟而歸。《東都事略》卷六十。《名賢氏族言行類稿》卷五十四。

3　司馬待制池，歷睦州建德、益州郫縣尉。蜀人妄言戍兵叛，又傳蠻人將入寇，富室急瘞金玉逃山谷間。縣令閭丘夢松假他事上府，主簿稱疾不出。池攝縣事，會上元，乃張燈作樂，縱民游觀，凡三夕，民心遂安。《仕學規範》卷十五引《仁宗朝名臣傳》。

4　古之石刻存於今者，惟《石鼓》也。本露出於野，司馬池待制知鳳翔府日，輦置於府學之門廡下，外以木櫺護之。《墨客揮犀》卷八。

5　司馬待制池，温公父也，知杭州。轉運使江鈞、張從革惡池，摭其所決事十餘條奏，降知虢州。初轉運使既以奏池，而會吏有盜官銀器，繫州獄，且自陳爲鈞嘗私厨，出所費過半。又越州通判，私載物犯税，而實從革使之。因遣人私請曰：「幸憐赦之。」或謂池獨能忍也。池卒不較，人以長厚稱之。《厚德録》卷三。《清波别志》卷中。

司馬康

1　〔温〕公無子，以族人之子康爲嗣。康字公休，其賢似公，識者謂天故生之也。公休與伯温交游益厚。公薨，公休免喪。元祐間方欲大用，亦不幸，特贈諫議大夫。公休有子植，方數歲，公休素以屬伯温。至范純夫内翰輩皆曰：「將以成温公之後者，非伯温不可。」朝廷知之，伯温自長子縣尉移西京國子監教授，俾植得以卒業，因經紀司馬氏之家。植字子立，既長，其賢如公休，天下謂真温公門户中人也。亦蚤死，無子，温公之世遂絶。《邵氏聞見録》卷十八。

2　見蔡確21。

司馬朴　司馬通國

1　崇寧中，方嚴黨禁，凡係籍人子孫，不聽仕宦及身至京畿。時司馬朴文季，温公之姪孫，外祖乃范忠宣，又娶張芸叟之女。元祐年中受外家恩澤，世謂對佛殺了無罪也。《雞肋編》卷中。

2　見張舜民18。

3　金人……及立異姓，金人遂欲立司馬朴。初，朴至金，賊問其姓名，朴云：「司馬氏。」賊云：「得非司馬相公之後乎？」朴曰：「乃朴之祖。」賊曰：「使司馬相公在朝，我亦不敢至城下。」及欲立朴，曰：「吾祖有大功德於前朝，朴不才，誤蒙朝廷任使，安可作此以累吾祖之德？朴有死而已。」遂立張邦昌。《三朝北盟會編》卷九十六。

4　司馬侍郎朴陷虜後，妾生一子於燕，名之曰通國，實取蘇武胡婦所生子之名名之，而國史不書，其家亦諱之。《老學庵筆記》卷十。

5　司馬池之後朴，字文秀，借兵部侍郎使金。金丞相、燕國王完顔宗幹見而異之，因授以尚書右丞。朴不屈，然猶縱其出入敵中，生子名通國，字武子，蓋本蘇武之義。通國有大志，嘗結北方之豪韓玉舉事，皆未得要領。紹興初，玉挈家以南，授京秩江淮都督府計議軍事，其兄璘猶在敵中，以弟故與通國善。癸未九月，都督魏公遣張虬、侯澤往大梁伺璘。璘因以扇贈玉詩云：「雝雝鳴雁落江濱，夢裏年來相見頻。吟盡楚詞招不得，夕陽愁殺倚樓人。」魏公見此詩，於甲申歲春，復遣侯澤往大梁諷通國、璘等。行至亳州，爲邏者所獲。通國、璘與嘗所與交聶山三百餘口，同日遇害，是歲三月十六日也。《四朝聞見録》丙集。

司馬先

1　蜀人司馬先，元祐中爲榮州曹官。自云以温公之故，每監司到，彼獨後去而不得湯飲。蓋衆客旅進退，必特留問其家世。知非丞相昆弟，則不復延坐，遂趨而出也。《雞肋編》卷下。

吕公弼

1　吕樞密公弼，丞相申公之次子。始秦國妊娠而疾，將去之，命醫工陳遜煮藥。時方初夜，逮藥將熟已二鼓，坐而假寐。忽然鼎覆，取諸藥品差銼末再煮之。俄以嚴鼓，不覺再覆。既而又煮，而加火焉。困甚，就榻，夢一神人，披黄金甲，持劍叱陳曰：「在胞者，本朝宰相也。汝何等人，敢以毒藥加害？」陳恐栗而寤，遂以所夢洎覆鼎事白於秦國，曰：「在孕者貴人也，雖疾，當無所損。」其後生寶臣。《括異志》卷一。《孔氏談苑》卷四。參見吕公著1。

2　國朝舊制，父子兄弟及親近之在兩府者，與侍從執政之官，必相迴避。熙寧初，吕公弼爲樞密，其弟公著除御史中丞，制曰：「久欲登於近用，尚有避於當途。」公弼聞之，義不能安，遂乞罷樞府，久之，以觀文殿學士知并州。《東軒筆録》卷五。《宋朝事實類苑》卷二十八。

吕公著

1　吕夷簡娶馬尚書女，居父喪起復，又有國喪。夫人妊身，吕公患之，令飲藥去之，躬煮藥，三次觸飜。見夢云：「所孕貴人也，不可去。」遂止，即今左丞晦叔也。《月河所聞集》。參見吕公弼1。

2　正獻公幼時，未嘗博戲。人或問其故，公曰：「取之傷廉，與之傷義。」《童蒙訓》卷上。

3　見吕夷簡51。

4　吕申公公著當文靖秉政時，自書鋪中投應舉家狀，敝衣蹇驢，謙退如寒素，見者雖愛其容止，亦不異也。既去，問書鋪家，知是吕廷評，乃始驚歎。《曲洧舊聞》卷四。《何氏語林》卷三。《昨非庵日纂》二集卷九。

5　吕正獻公公著，年三十餘，通判潁州，已有重名。范文正知青州，過潁，來汶謁公，呼公謂曰：「太博，近朱者赤，近墨者黑。歐陽永叔在此，太博宜近筆硯。」申國夫人在廳後，聞其語，以教滎陽公。《言行龜鑑》卷四。

6　吕申公爲潁州通判。歐公爲守，素不以文靖爲然，及與其子爲僚，見其學識，已改觀矣。時劉原甫、王深甫皆寓居都下，四人日相從，講學爲事，情好款密。一日，分題賦詩，申公得癭木壺，其辭曰：「天地産衆材，匠者謂之智。梁桷與楹杙，小大無有棄……」云云。歐公稱賞，以爲有宰相器。《南窗紀談》。《竹莊詩話》卷十七。

7　見王安石37。

8　吕晦叔、王介甫同爲館職，當時閣下皆知名士，每評論古今人物治亂，衆人之論必止於介甫，介甫之論又爲晦叔止也。一日論劉向當漢末言天下事反復不休，或以爲知忠義，或以爲不達時變，議未決。介甫來，衆問之，介甫卒對曰：「劉向强聒人耳。」衆意未滿。晦叔來，又問之，則曰：「同姓之卿歟！」衆乃服。《邵氏聞見録》卷十二。

9　見司馬光16。

10　吕正獻公以翰林學士館伴北使，虜頗桀黠，語屢及朝廷政事。公摘契丹隱密詢之曰：「北朝嘗試進士，出《聖心獨悟賦》，賦無出處，何也？」虜使愕然語塞。《清波雜志》卷四。

11　王荆公與吕申公素相厚，荆公嘗曰：「吕十六不作相，天下不太平。」又曰：「晦叔作相，吾輩可以言仕矣。」其重之如此。議按舉時，其論尚同。荆公薦申公爲中丞，欲其爲助，故申公初多舉條例司人作臺官。既而天下苦條例司之爲民害，申公乃言新法不便。荆公怒其叛己，始有逐申公意矣。方其薦申公爲中丞，其辭以謂有八元、八凱之賢，未半年，所論不同，復謂有驩兜、共工之姦，荆公之喜怒如此。初亦未有以罪申公也，會神宗語執政，吕公著嘗言：「韓琦乞罷青苗錢，數爲執事者所沮，將興晉陽之甲以除君側之惡。」荆公因用此爲申公罪，除侍讀學士，知潁州。宋次道當制辭，荆公使之明著其語，陳相暘叔以爲不可，次道但云：「敷奏失實，援據非宜。」荆公怒，自改之曰：「比大臣之抗章，因便殿之與對。輒誣方鎮，有除惡之謀；深駭予聞，無事理之實。」申公素謹密，實無此言。或云孫覺莘老嘗爲上言：「今藩鎮大臣如此論列而遭挫折，若當唐末、五代之際，必有興晉陽之甲以除君側之惡者矣。」上已忘其人，但記美鬚，誤以爲申公也。熙寧四年，申公以提舉嵩山崇福宫居洛，寓興教僧舍。欲買宅，謀於康節先生。康節曰：「擇地乎？」曰：「不。」「擇材乎？」曰：「不。」康節曰：「公有宅矣。」未幾，得地于白師子巷張文節相宅西，隨高下爲園宅，不甚宏壯。康節、温公、申公時相往來，申公寡言，見康節必從容終日，亦不過數言而已。一日，對康節長歎曰：「民不堪命矣。」時荆公用事，推行新法者皆新進險薄之士，天下騷然，申公所歎也。康節曰：「王介甫者遠人，公與君實引薦至此，尚何言？」公作曰：「公著之罪也。」十年春，公起知河陽，河南尹賈公昌衡率温公、程伯淳餞于福先寺上東院，康節以疾不赴。明日，伯淳語康節曰：「君實與晦叔席上各辯論出處不已，某以詩解之曰：『二龍閒卧洛波清，幾歲優游在洛城。願得二公齊出處，一時同起爲蒼生。』」申公鎮河陽歲除，召拜樞密副使。後以資政殿學士知定州，又以大學士知揚州。哲宗即位，拜左丞，遷門下侍郎，與温公並相元祐，如伯淳之詩云。《邵氏聞見録》卷十二。《宋名臣言行録》後集卷八。

12　吕正獻初喜邢恕，聞恕到京，訪之旅邸中。《步里客談》卷上。

13　見韓琦98。

14　見司馬光35。

15　見富弼67。

16　初，公自河陽入覲，都人環觀，相謂曰：「此公還朝，百姓之幸也。」至是士民相慶。既受命，出殿門，武夫衛卒皆歡抃咨歎。慈聖光獻太后聞公進，尤喜曰：「積德之門也」。温公在洛，聞公登樞，以書遺都下友人曰：「晦叔進用，天下皆喜，以爲治。」《宋名臣言行録》後集卷八引《家傳》。

17　馮當世、孫和甫、吕晦叔、薛師正同在樞府，三人屢於上前争論，晦叔獨默不言。既而上顧問之，晦叔方爲之開析可否，語簡而當，上常納之，三人亦不能違也。出則未嘗語人。外皆譏晦叔循默，不副衆望，晦叔亦不辨也，而同僚或爲辨之。《涑水記聞》卷十四。《宋朝事實類苑》卷十七。《何氏語林》卷三。《昨非庵日纂》二集卷十二。

18　正獻吕公著，哲宗以邇英講《論語》，終秩，賜燕。上手書唐人詩賜輔臣、講讀官人一篇。翌日，公入謝，因摘取《尚書》、《論語》、《孝經》要語以進曰：「此皆明白，切於治道，可以備翰墨揮染，亦日就月將之一助。」太皇太后謂執政曰：「吕相進《三經要語》，皇帝每書以省覽，甚有益學問，與書唐人詩不類也。」《可書》。

19　公在相位數年，常恐一善不進而未及用，即歉然見於色。神宗嘗曰：「吕公著，人物權衡也。」《可書》。

20　正獻公廣用當世賢士，人之有一善，無不用也。嘗以數幅紙，書當世名士姓名，既而失之。後復見此紙，則所書人悉用之矣。《宋名臣言行録》後集卷八引《家傳》，又《外集》卷六。

21　吕正獻作相及平章軍國事時，於便坐接客，初惟一揖，即端坐自若，雖從官亦以次起白，及退，復起一揖，未嘗離席。《老學庵筆記》卷七。

22　曾肇子開修史，書吕文靖事，不少假借。元祐間，申公當國，或以爲言，公不答，待子開如初。客以密問公者，公曰：「肇所職，萬世之公也；人所言，吾家之私也。使肇所書非耶，天下自有公議。所書是耶，吾行其私，豈能使後世必信哉！」《曲洧舊聞》卷三。

23　吕司空公著生重牙，亦異常人也。當元祐平章軍國重事時，魯公以待制從外鎮罷，召過闕。吕司空邀魯公詣東府，列諸子侍其右，而謂魯公曰：「蔡君，公著閲人多矣，無如蔡君者，吾且謂人之不知也。」則以手自撫其座曰：「君他日必據此座，願以子孫託也。」魯公後每謂吾言，惜以黨錮事愧不能力副其意者。及在博白，一日，吕公之孫切問來，因爲道是，而切問曰：「頃魯公居從班時，《祭司空公文》蓋備之矣。」於是相與得申其契好。《鐵圍山叢談》卷三。

24　吕正獻平章軍國時，門下客因語次，或曰：「嘉問敗壞家法可惜。」公不答，客愧而退。一客少留，曰：「司空尚能容吕惠卿，何況族黨？此人妄意迎合，可惡也。」公又不答。既歸，子弟請問二客之言如何，公亦不答。《老學庵筆記》卷二。《何氏語林》卷十四。《宋稗類鈔》卷三。

25　慶曆二年十二月，詔拜吕文靖公司空、平章軍國重事。元祐三年四月，正獻公又以司空平章軍國事，父子繼以三公平章軍國，古所未有也。《澠水燕談録》卷二。《宋朝事實類苑》卷二十四。

26　見蘇軾148。

27　今年上元，吕丞相夫人禁中侍宴，獨以上相之夫人，得奉觴進於二聖。餘執政命婦，則並立副階上，北嚮羅拜。宴罷辭謝，皆登露臺望拜，奉觴以進，頗戰慄。寶慈曰：「夫人與吾年相若。」特命二女史扶擁，以示恩意。《師友談記》。

28　吕正獻公平生未嘗較曲直，聞謗未嘗辨也。自少書座右曰：「不善加己，直爲受之。」《自警編》卷一。《蓬窗日録》卷六。

29　吕正獻公至和中手書東漢延篤《與李文德書》於座右，又書古人詩「好衣不近節士體，粱穀似怕腹中書」兩句於子舍屏風。《自警編》卷三。

30　正獻公每時節必問諸生有何進益。《童蒙訓》卷上。

31　張芸叟云：吕申公名知人，故多得於下僚。家有茶羅子，一金飾，一銀，一棕櫚。方接客，索銀羅子，常客也；金羅子，禁近也；棕櫚，則公輔必矣。家人常挨排於屏間以候之。申公，温公同時人，而待客茗飲之器顧飾以金銀分等差，益知温公儉德，世無其比。《清波雜志》卷四。《何氏語林》卷十五。《宋稗類鈔》卷三。

32　公退寓陳、洛，僦舍不庇風雨。公默然一室，凝塵滿席。及爲三公居大府，亦然。《可書》。

33　吕晦叔爲中丞，一日，報在假，館中諸公因問何事在假，時劉貢父在坐，忽大言：「今日必是一箇十齋日。」蓋指晦叔好佛也。《道山清話》。

34　吕申公素喜釋氏之學，及爲相，務簡静，罕與士大夫接，惟能談禪者，多得從客。於是好進之徒往往幅巾道袍，日游禪寺，隨僧齋粥，談説理情，覬以自售，時人謂之「禪鑽」云。《郤掃編》卷上。《何氏語林》卷三十。《書影》卷六。《香祖筆記》卷六。《宋稗類鈔》卷六。

35　公晚多讀釋氏書，益究禪理。温公博學有志行，而獨不喜佛，公每勸其留意，且曰：「所謂佛，學者直貴其心術簡要爾，非必事事服習，爲方外人也。」《宋名臣言行録》後集卷八引《家傳》。

36　公居家，夏不排窗，不揮扇，冬不附火。一日盛夏，楊大夫瓌寶，字器之，將赴鎮戎軍倅，來辭。器之乃吕氏甥，公於西窗下烈日中，公裳對飲二杯，器之汗流浹背，公凝然不動。《宋名臣言行録》後集卷八引《雜志》。

37　正獻公簡重清静，出於天性，冬月不附火，夏月不用扇，聲色華耀，視之漠然也。范公内翰淳夫祖禹，實公之婿，性酷似公。《童蒙訓》卷上。

吕希哲

1　〔正獻公〕教公事事循規矩。甫十歲，祁寒暑雨，侍立終日，不命之坐，不敢坐也。日必冠帶以見長者。平居，雖天甚熱，在父母長者之側，不得去巾襪、縛袴、衣服。唯謹行步出入，無得入茶肆、酒肆。市井里巷之語，鄭、衛之音，未嘗一經於耳。不正之書，非禮之色，未嘗一接於目。……公嘗言：「人生内無賢父兄，外無嚴師友，而能有成者，少矣。」《宋名臣言行録》後集卷八引《家傳》。《宋稗類鈔》卷四。

2　吕滎陽公希哲，字原明，從胡先生于太學，與伊川俱事先生，居并舍。公少伊川一二歲，察其學問淵源，非他人比，首以師禮事之。又與同舍黄公履、邢公恕相友善，一時之士，不遠萬里，皆來師之。學者相與，必稱先生，不問可知爲胡公弟子也。《言行龜鑑》卷一。

3　熙寧初，滎陽公監陳留税務。時汪輔之居陳留，恃才傲物，獨敬重公。横渠先生聞之，語人云：「於蠻貊之邦，行矣。」《童蒙訓》卷上。

4　滎陽公之監陳留税也，章樞密質夫楶知縣事，雅敬愛公。一日，因語次暴陵折公，公不爲動，質夫笑曰：「公誠厚德可服，某適來相試耳。」《童蒙訓》卷上。

5　吕原明元祐間侍講，大雪不罷講。講《孟子》，有感哲廟一笑，喜爲二絶。云：「水晶宫殿玉花零，點綴宫槐卧素屏。特勑下簾延墨客，不因風雪廢談經。」其二曰：「强記師承道古先，無窮新意出陳編。一言有補天顔動，全勝三軍賀凱還。」《晁氏客語》。《堅瓠丁集》卷二。《宋詩紀事》卷三十五。

6　公既除諫官，累辭未獲。蘇子瞻在邇英，戲謂公曰：「法筵龍象，當觀第一義。」公笑而不答，退謂范淳甫曰：「若辭不獲命，必以楊畏爲首。」時畏方在言路，以險詐自任，頗爲子瞻所厚，公故及之。《宋名臣言行録》後集卷八。

7　滎陽公紹聖中謫居歷陽，閉户卻掃，不交人物。嘗有詩云：「老讀文書興易闌，須知養病不如閒。竹牀瓦枕虚堂上，卧看江南雨外山。」《紫微詩話》。《宋詩紀事》卷三十五。

8　滎陽公晚年習静，雖驚恐顛沛，未嘗少動。自歷陽赴單守，過山陽渡橋，橋壞，轎人俱墜浮于水。而滎陽公安坐轎上，神色不動，從者有溺水者。時徐仲車先生年幾七十矣，作《我敬》詩贈公曰：「我敬吕公，以其德齒。敬之愛之，何時已已。美哉吕公，文在其中。見乎外者，古人之風。惟賢有德，神相其祉。何以祝公，勿藥有喜。」《伊洛淵源録》卷七。《童蒙訓》卷上。《宋名臣言行録》後集卷八。《自警編》卷二。

9　崇寧初，滎陽公守曹州，陳無己以詩寄公云：「往時三吕共修途，擬上青雲近玉除。中道勒同奔電足，今年還值邇英廬。縱談尚記華嚴夜，枉道難隨刺史車。遣興寬爲七字句，逢人聊代一行書。」紹聖初，滎陽公罷經筵，出舍城東華嚴寺，無己與晁伯禹載之、唐季實之問皆來訪公。每晨興，公未起，三人者皆揖於門外。及寢，公就枕，三人者皆揖于門外，如親弟子云。《紫微詩話》。

10　崇寧初，滎陽公自曹州與相州太守劉壽臣唐老學士兩易，會於滑州。滑守陳伯修師錫，殿院也，坐中有詩云：「金馬舊游三學士，玉麟交政兩諸侯。」蓋記當時事也。《紫微詩話》。

11　吕侍講希哲雖性至樂易，然未嘗假人辭色，悦人以私。在邢州日，劉公安世適守潞州，邢、潞鄰州也。公之子疑問，嘗勸公與劉公書通勤懇，公曰：「吾素與劉往還不熟，今豈可先意相結，私相附託耶！」卒不與書。《伊洛淵源録》卷七。《言行龜鑑》卷三。

12　滎陽公爲郡處，令公帑多畜鰒魚諸乾物，及筍乾、蕈乾以待賓客，以減雞、鴨等生命也。《宋名臣言行録》後集卷八引《雜録》。《宋名臣言行録》外集卷六。《童蒙訓》卷中。

13　公晚居宿州、真、揚間十餘年，衣食不給，有至絶糧數日者。公處之宴然，静坐一室，家事一切不問，不以毫髮事託州縣。其在和州，嘗作詩云：「除卻借書沽酒外，更無一事擾公私。」閒居日讀《易》一爻，徧考古今諸儒之説，默坐沈思，隨事解釋。夜則與子孫評論古今，商榷得失，久之方罷。《伊洛淵源録》卷七。《宋名臣言行録》後集卷八引《家傳》。又《宋名臣言行録》外集卷六。《自警編》卷二。《言行龜鑑》卷二。《宋詩紀事》卷三十五。

14　滎陽公在淮陽時，東萊公爲曹官，所居廨舍無几案，以竹縛架，上置書册，器皿之屬悉不能具，處之甚安。《伊洛淵源録》卷七。

15　見汪革3。

16　滎陽吕公教學者讀書：須要字字分明；仍每句最下一字，要令聲重，聲重則記牢。《能改齋漫録》卷十二。

17　仙源嘗言，與侍講爲夫婦，相處六十年，未嘗一日有面赤。自少至老，雖衽席之上，未嘗戲笑。《宋名臣言行録》後集卷八。

吕希純

1　本朝吕希純，以父名公著，而辭著作郎。《齊東野語》卷四。

2　元祐中書舍人吕希純，字子進，作長短句，上章言人之避禍，曰：「莫交閒慮到心頭。有來憂不得，無後不須憂。」下章言人之求福，曰：「萬般希望不如休。無來求不得，有後不須求。」可謂善處禍福之間者矣。《項氏家説》卷八。

3　崇寧間，談命術者多言叔祖待制子進與曾内翰子開，皆宰相命也。或有以吉凶占於紫姑神者，代書村童即書于紙云：「待曾吕相方發。」人皆以二公可必相也，然皆不驗。豈鬼神亦但聞人所説，而遂以爲然乎？叔祖有詩云：「夢寐西山結草廬，逝將臨水詠游魚。何人見卵求時夜，更著閒言問紫姑。」《紫微詩話》。《宋詩紀事》卷二十七。

范純仁

1　范文正公在睢陽，遣堯夫于姑蘇取麥五百斛。堯夫時尚少，既還，舟次丹陽，見石曼卿，問：「寄此久近？」曼卿曰：「兩月矣。三喪在淺土，欲喪之西北歸，無可與謀者。」堯夫以所載舟付之，單騎自長蘆捷徑而去。到家拜起，侍立良久。文正曰：「東吴見故舊乎？」曰：「曼卿爲三喪未舉，留滯丹陽，時無郭元振，莫可告者。」文正曰：「何不以麥舟付之？」堯夫曰：「已付之矣。」《冷齋夜話》卷十。《宋名臣言行録》前集卷七。《清波雜志》卷八。《中吴紀聞》卷四。《厚德録》卷二。《自警編》卷四。《群書類編故事》卷十二。《湖海新聞夷堅續志》補遺。《何氏語林》卷三。《陔餘叢考》卷十三。

2　文正公門下多延賢士，如胡瑗、孫復、石介、李覯之徒，與公從游，晝夜肄業，置燈帳中，夜分不寢。後公貴，夫人猶收其帳，頂如墨色，時以示子孫曰：「爾父少時勤學，燈煙迹也。」《宋名臣言行録》後集卷十一。《仕學規範》卷一引《皇朝名臣四科事實》。《自警編》卷一。《言行龜鑑》卷一。

3　見滕元發3。

4　再調官，皆不赴，文正公遣之，公曰：「純仁豈可重於禄食，而輕去父母邪！雖近，亦不能朝夕在側。」遂終養焉。《宋名臣言行録》後集卷十一。《仕學規範》卷六。《言行龜鑑》卷一。

5　見范仲淹102—104。

6　襄城民素不事蠶織，鮮有植桑者。公患之，因民有罪而情輕者，使植桑於家，多寡隨其罪之輕重，後按其所植榮茂與除罪，自此人得其利。公去，民懷不忘，至今號爲著作林。著作，公宰縣時官也。《宋名臣言行録》後集卷十一。

7　知襄城縣，伯兄久病心疾，公承事照管，湯藥飲食、居處衣服，必躬必親，如孝子之事嚴父。《宋名臣言行録》後集卷十一。《自警編》卷五。《言行龜鑑》卷四。

8　堯夫作襄城宰，汝州太守席上作《秋風吹汝水賦》立成。《賦話》卷十。

9　范堯夫帥陝府。有屬縣知縣因入村至一僧寺少憇，既飯，步行廊廡間，見一僧房頗雅潔，闃無人聲，案上有酒一瓢。知縣者戲書一絶於窗紙云：「爾非慧遠我非陶，何事窗間酒一瓢？僧野避人聊自醉，卧看風竹影蕭蕭。」不知其僧俗家先有事在縣理屈坐罪。明日，其僧乃截取窗字黏於狀前，訴于府，且曰：「某有施主某人，昨日攜酒至房中，值某不在房。知縣既至，施主走避，酒爲知縣所飲，不辭。但有數銀盃，知縣既醉，不知下落。銀盃各有鐫識，今施主迫某取之。乞追施主某人與廳吏某人鞫之。」堯夫曰：「爾爲僧，法當飲乎？」杖而逐之，且曰：「果有失物，令主者自來理會。」持其狀以示子姪輩曰：「爾觀此，安得守官處不自重？」即命火焚之，對僚屬中未嘗言及。後知縣者聞之，乃修書致謝。堯夫曰：「不記有此事，自無可謝。」還其書。《道山清話》。《堯山堂外紀》卷四十七。《宋詩紀事》卷九十六。

10　神宗皇帝喜談經術，臣下進見或有承聖問者，多皇遽失對。范忠宣謂立法本人情，怨讟可慮，造膝之際，累數百言，且曰：「願陛下不見是圖。」帝曰：「如何是不見是圖？」忠宣對曰：「唐杜牧所謂『天下不敢言而敢怒』者是也。」帝爲改容，味其言者久之。《曲洧舊聞》卷二。

11　見王安石55。

12　公攝帥成都，程子將告歸。既見，曰：「先生何以告我？」子曰：「公嘗言，爲將帥，當使士卒視己如父母，然後可用，然乎？」公曰：「如何？」子曰：「公言是也。然公爲政不若是，何也？」公曰：「可得聞與？」子曰：「舊帥新亡，而公張樂，大享將校於府門，是教之視帥如父母乎？」曰：「亦疑其不可，故使屬官攝主之也。」子曰：「是尤不可也，公與舊帥同僚也。失同僚之義，其過小，屬官於主帥，其義重。」曰：「廢享而頒之酒食，如何？」曰：「無頒也，武夫視酒食爲重事，弗頒則必思其所以而知事。帥之義，乃因事而教也。」公曰：「若從先生言，而不來則不聞此矣。」《宋名臣言行録》後集卷十一引《遺書》。

13　范堯夫罷相，與伊川相見，責堯夫曰：「曩者某事，相公合言，何爲不言？」堯夫謝罪。又曰：「某事相公亦合言，何爲又不言？」堯夫又謝罪。如此連責數事，堯夫皆謝罪。及他日，伊川偶見堯夫劄子一篋，凡伊川責堯夫所不言者，皆已先言之矣，但不與伊川辨一詞，惟謝罪。《北窗炙輠録》卷上。

14　范忠宣公知齊，獄多屠販盗竊，遂盡呼出，立於庭下，戒飭之曰：「爾輩爲惡不悛，在位者不欲釋汝，懼爲良民害，復紊官司。汝等若能悔過自新，我欲釋汝。」皆叩頭曰：「敢不佩服教令。」遂釋之，歡呼而出，轉相告語。是歲犯者減舊歲之半。《言行龜鑑》卷七。《宋名臣言行録》後集卷十一。《自警編》卷八。

15　見司馬光63。

16　〔忠宣〕公帥慶陽時，爲總管种詁無故訟於朝。上遣御史按治，詁停任，公亦罷帥。至公再兼樞密副使，詁尚停任，復薦爲永興軍路鈐轄，又薦知隰州。公每自咎曰：「先人與种氏上世有契義，某不肖，爲其子孫所訟，寧論事之曲直哉！」《邵氏聞見録》卷十五。《仕學規範》卷十二。《言行龜鑑》卷三。

17　元祐丁卯十一月雪中，予過范堯夫于西府，先有五客在坐。予既見，因衆人論説民間利害，公甚喜。書室中無火，坐久寒甚，公命温酒來，與坐客各舉兩大白，公曰：「説得通透後，令人心神融暢。」《道山清話》。《何氏語林》卷五。

18　先人嘗言：熙寧、元豐間，司馬文正、范忠宣先後爲西都留臺，吾皆從之游。至元祐初，文正起爲宰相，忠宣起爲樞密使，吾見之，其話言服用，一如在西都時，但忠宣顔色甚澤，文正清苦無少異。吾以此窺忠宣，其中豈尚以名位爲樂邪？《邵氏聞見後録》卷二十一。

19　見司馬光88。

20　見丁仙現4。

21　前宰相蔡確坐詩語譏訕簾中，臺諫章疏交上，必欲朝廷誅殛，宰執侍從皆謂當然。公獨以爲不可，遂於簾前開陳：「方今聖朝，宜務寬厚，不可以語言文字之間，曖昧不明之過，誅竄大臣。今日舉動，宜與將來爲法式，此事甚不可開端也。」《宋名臣言行録》後集卷十一。《厚德録》卷二。參見蔡確22。

22　范忠宣公帥太原，河東地狹，民惜地不葬其親，公俾僚屬收無主燼骨，别男女，異穴以葬。又檄諸郡傚此，不可以數萬計。仍自作記，凡數百言，曲折致意，規變薄俗，時元祐六年也。《清波雜志》卷十二。

23　忠宣尹洛，謝克家叔往自河陽來，至中路曰白司馬坡，秣馬歇店中。欲行，以馬未盡蒭，少待。見老翁負暄牆下，有人告曰：「黄犢爲人所竊矣。」翁因坐負暄，略不向問。須臾，再以失犢告，翁容色自若，徐曰：「爾無求，必鄰家戲藏爾。」謝以爲有道者，異而就問曰：「翁家失犢，再告而不顧，何也？」翁笑曰：「范公居此，孰肯爲盜？必無此理。」已而犢果還。《過庭録》。《宋稗類鈔》卷一。

24見范純粹3。

25　先子自許展省河南，及境，駐馬少憩村店。頃有翁從家出，注視先子，問曰：「明公頤容，上類丞相，非其家子乎？」曰：「然。」翁不語，入所居，具冠帶出拜，先子愕然不受。……拜訖，謂先子曰：「昔丞相尹洛，某年四十二矣，平生粗知守分畏法，偶以意外争鬬事至官，得杖罪。丞相晚坐，吏引某褰裳行刑，丞相見某容貌循謹，膚體素完，命至廡前，問曰：『吾察爾非惡人，膚體無傷，而何爲至此？』某以情告，且致欲自新之意。丞相曰：『爾果能自悔乎？』某感泣應命，即命罰放出。非特某得爲完人，此鄉化之，至今無鬬争者。」《過庭録》。

26　李清臣首建紹述之議，多害正人。一日，哲宗震怒，謂門下侍郎蘇轍曰：「卿安得以秦皇、漢武上比先帝？」蘇門下下殿待罪。吕汲公等不敢仰視，忠宣從容言曰：「史稱武帝雄材大略，爲漢七制之主，蓋近世之賢君，蘇轍果以比先帝，非謗也。陛下親政之初，進退大臣不當如訶叱奴僕。」哲宗怒少霽。罷朝，蘇門下舉笏以謝忠宣曰：「公佛地位中人也。」蘇公與忠宣同執政，忠宣寡言，蘇公平昔若有所疑，至此方知其賢。《邵氏聞見録》卷十四。

27　見蘇轍13。

28　忠宣自入仕，門下多食客，至貴益盛。守陳，以己俸作布衣衾數十幅待寒士，時人爲之語曰：「孟嘗有三千珠履客，范公有三千布被客。」譏其儉也。忠宣聞之，乃作一幅享用，作銘辨正。於是范蜀公、司馬温公皆效之。《過庭録》。《古謡諺》卷六十一。

29　忠宣在陳，先光禄侍行後圃，忠宣問曰：「八郎，爾今幾歲？」光禄應曰：「某四十六矣。」忠宣歎曰：「爾好福人，吾所不若爾。」光禄愕然，曰：「大人身爲宰相，勳業如此，而不若某，何也？」忠宣曰：「豈謂是哉！吾七歲丁楚國憂，廿六丁文正憂，爾今年四十六歲，而父兄弟無故，未嘗一日離侍側，則吾豈如爾也！」《過庭録》。

30　忠宣守陳州，黨錮禍起，盡竄善類，忠宣以救蔡新州爲論，持正獨免。時年已七十，親識皆勸止之，曰：「公年七十，中外亦不責，望得幸免，何自苦如是？」公答曰：「我受國厚恩，備位宰輔，合瀝血懇陳，萬一感回上意，所濟非細，若忤旨竄謫，蓋亦分也。」遂自草奏章，命諸子緘封，外人無知者。章上即爲行計。未久，謫隨州，分子舍寄食許、蘇二郡，骨肉離别，哭聲衆不忍聞，忠宣蓋怡然自若也。《過庭録》。

31　章惇用事，元祐黨禍起，忠宣獨不預。至吕汲公南遷，忠宣齋戒上書救汲公，惇怒，亦謫節度副使，永州安置。忠宣欣然而往，每諸子怨章惇，忠宣必怒止之。江行赴貶所，舟覆，扶忠宣出，衣盡濕，顧諸子曰：「此豈章惇爲之哉？」至永州，公之諸子聞韓維少師謫均州，其子告章惇以少師執政日與司馬公議論多不合，得免行，欲以忠宣與司馬公議役法不同爲言求歸，白公，公曰：「吾用君實薦以至宰相，同朝論事，不合即可，汝輩以爲今日之言，不可也。有愧而生者，不若無愧而死。」諸子遂止。《邵氏聞見録》卷十四。《宋名臣言行録》後集卷十一。《自警編》卷五。《言行龜鑑》卷五。《宋稗類鈔》卷三。

32　范忠宣公自隨守責永州安置誥詞，有「謗誣先烈」之語，公讀之泣下曰：「神考於某有保全家族之大恩，恨無以報，何敢更加誣詆？」蓋李逢乃公外弟，嘗假貸不滿，憾公。後逢與宗室世居狂謀，事露繫獄，吏問其發意之端，乃云因於公家見《推背圖》，故有謀。時王介甫方怒公排議新法，遽請追逮。神考不許，曰：「此書人皆有之，不足坐也。」全族之恩，乃謂此耳。《雞肋編》卷中。

33　汪彦章謫居永州，州有士人年八十餘，自言曾見范忠宣遷謫過郡時，蒙引爲門下客。公夫人在患難中，每遇不如意事，則駡章子厚曰：「枉陷正人，使我至此。」公每爲一笑，且以語寬之，未嘗有幾微見於色詞也。舟行過橘洲，大風雨中船破，僅得及岸。公乘急令正平持蓋，負夫人以登，燎衣民舍。稍蘇，公顧曰：「船破，豈章惇所爲耶？」《寓簡》卷六。《何氏語林》卷十四。《昨非庵日纂》一集卷十。《宋稗類鈔》卷三。

34　〔忠宣〕繼安置永州，魏國夫人嘗曰：「吾非有仇于章相公，何使我至此！」忠宣每答之以命。至道中，夜失舟，骨肉狼狽野宿。忠宣笑謂魏國曰：「此亦章相公耶？」《過庭録》。

35　范堯夫謫居永州，閉門，人稀識面。客若欲見者，或出，則問寒暄而已。僮掃榻奠枕，于是揖客，解帶對卧，良久，鼻息如雷霆。客自度未可起，亦熟睡，睡覺常及暮，而去。《冷齋夜話》卷八。《卻掃編》卷中。《何氏語林》卷十四。《樵書》初編卷三。《宋稗類鈔》卷三。

36　范忠宣公堯夫謫居永州，以書寄人云：「此中羊麵，無異北方，每日閉門餐餺飥，不知身之在遠也。」《墨莊漫録》卷四。《何氏語林》卷十四。《宋稗類鈔》卷七。

37　范忠宣公謫永州，年七十餘矣。每朔望日，必陳列其家所藏四朝宸翰及宣賜器皿於堂上，率其子孫羅拜其下。拜畢，緘藏如初。然後長幼相拜，啜茶而退。自始至及北歸，未嘗或輟。《獨醒雜志》卷二。

38　范忠宣公寓居永州東山寺，時諸孫尚幼。一日戲狎，言語少拂寺僧之意，僧大怒，叱駡不已。公坐于堂上，僧誦言過之，語頗侵公，公不之顧。家人聞之，或以告公，亦不應。翌日，僧悔悟，大慚，遂詣公致謝。公慰藉之，待之如初，若未嘗聞也。《獨醒雜志》卷二。

39　〔范忠宣〕公安置永州，課兒孫誦書，躬親教督，常至夜分。在永三年，怡然自得。或加以横逆，人莫能堪，而公不爲動，亦未嘗含怒於後也。每對賓客，惟論聖賢，修身行己，餘及醫藥方書，他事一語不出口，而氣貌益康寧，如在中州時。《言行龜鑑》卷五。《宋名臣言行録》後集卷十一。

40　范忠宣公紹聖謫居零陵，寓一寺中，杜門不接賓客，惟僧及道人來，則見之。所寓寺長老義霞者，頗朴茂，公亦間招與語。霞深感公，屢欲爲公築生祠，公每戒之。元符末，公既召還，霞即日築祠偶像，奉事甚謹。未幾，傳聞公以觀文殿大學士、中太一宫使還朝，中使問勞係路，且虚左揆以待。於是，零陵官吏競來焚香，增飾祠宇，張設供物。已而公殁，時事一變。又聞追奪碑額，鐫削恩數，遂無一人復至者。《家世舊聞》卷下。

41　忠宣捐館許下，服中，先光禄卒子弟閉户未嘗出。十七叔祖年幼，一日，先子同至所居宅後門，見賣豆者，買食之。劉晦升顯子民則偶見，歸告晦升，即以柬抵先祖曰：「某昨暮聞公家子弟，有在門首嬉游者，丞相墳土未乾，未應爾爾。顯門下生，有所知，不敢不告。」先祖慚，謝晦升，諸子皆被責辱。《過庭録》。

42　范堯夫上章言事，未報，有見之者曰：「聞相公上章後，已備遠行，非他人所能及。」堯夫曰：「不然。純仁所言，幸主上聽而行之，豈敢爲難行之説以要譽焉？」人臣用心，要當以堯夫爲法。《能改齋漫録》卷十。

43　見范仲淹97。

44　崔豫，忠宣長外孫也，爲長安縣尉。爲人自負，厚於責物。忠宣守洛，崔以書求教，忠宣答之，其略曰：「我平生所學，唯忠、恕二字，一生用不盡。至立朝事君，接待僚友，未嘗頃刻離此。」又云：「人雖至愚，責人則明。雖有聰明，恕己則昏。爾曹但以責人之心責己，恕己之心恕人，不患不到聖賢地位也。」《過庭録》。

45　范堯夫每仕京師，早晚二膳，自己之婢妾皆治于家，往往鐫削過爲簡儉，有不飽者，雖晚登政府亦然。補外則付之外厨，加料幾倍，無不厭飫。或問其故，曰：「人進退雖在己，然亦未有不累于妻孥者。吾欲使居中則勞且不足，在外則逸而有餘。故處吾左右者，朝夕所言必以外爲樂，而無顧戀京師之意，于吾亦一佐也。」《石林避暑録話》卷三。《自警編》卷五。《何氏語林》卷十一。《昨非庵日纂》二集卷十四。《宋稗類鈔》卷四。

46　范氏自文正公貴，以清苦儉約著於世，子孫皆守其家法也。忠宣正拜後，嘗留晁美叔同匕筯，美叔退謂人曰：「丞相變家風矣。」問之，對曰：「鹽鼓棋子而上有肉兩簇，豈非變家風乎？」人莫不大笑。《曲洧舊聞》卷三。《賢弈編》卷一。《何氏語林》卷三。《東山談苑》卷一。

47　范忠宣公親族間，有子弟請教於公，公曰：「惟儉可以助廉，惟恕可以成德。」其人書於坐隅，終生佩服。公平生自奉養無重肉，不擇滋味麄糲。每退自公，易衣裋褐，率以爲常。自少至老，自小官至達官，始終如一。《自警編》卷二。《言行龜鑑》卷二。《清波雜志》卷六。《昨非庵日纂》一集卷九。

48　忠宣公范堯夫居常正坐，未嘗背靠著物。見客處有數胡牀，每暑月蒸濕時，其餘客所坐者，背所著處皆有汗漬痕迹，惟公所坐處常乾也。《道山清話》。《宋詩紀事》卷九十六。

49　崧山隱者敏交時，閉户著書，不接世事。忠宣造其居，自名其刺曰探道學古，持所業謁見。《過庭録》。

范純禮

1　祭服之冕，……俗呼爲平天冠，蓋指言至尊乃得用。范純禮知開封府，中旨鞠淳澤村民謀逆事。審其故，乃嘗入戲場觀優，歸塗見匠者作桶，取而戴於首，曰：「與劉先主如何？」遂爲匠擒。明日入對，徽宗問：「何以處？」對曰：「愚人村野無所知，若以叛逆蔽罪，恐辜好生之德，以不應爲，杖之足矣。」《容齋三筆》卷二。

2　右丞在政府，宦者閻守忠恃寵專恣。一日，至堂宣諭，辭意甚傲，諸公拱應而已。右丞作色，叱曰：「老奴何敢爾。」守忠退步連應曰：「守忠不敢。」在堂諸公皆爲寒心，曰：「范公必不久居矣。」右丞蓋自如也。未久，虜使至，選右丞館伴虜使，忽自中批出：范某言犯御諱，落職知許。尋乞宫祠去。《過庭録》。

范純粹

1　范侍郎純粹，元豐末爲陝西轉運判官。當五路大舉後，財用匱乏，屢請於朝。吴樞密居厚時爲京東都轉運使，方以冶鐵鼓鑄有寵，即上羡餘三百萬緡，以佐關輔。神宗遂以賜范。范得報，愀然謂其屬曰：「吾部雖窘，豈忍取此膏血之餘耶！」力辭訖弗納。《石林燕語》卷七。

2　范德孺帥慶州日，忽夏人入寇，圍城甚急。郡人惶駭，未知爲計，疇諸將士，無有以應敵其鋒者。麾下有老指揮使獨來前曰：「願勒軍令狀，保無它。」范信之。已而師果退去。德孺大喜，厚賜以賞之，且詢其逆料之策。老卒曰：「寔無它術，吾但大言以安衆耳。儻城破，各自逃竄，何暇更尋一老兵行軍法邪？」《揮麈後録》卷六。

3　忠宣尹洛，其佛牙院主不自檢束，穢行甚彰。然不犯有司，忠宣初不問也。時五侍郎從居，嫉惡之，力勸忠宣抵其罪，忠宣曰：「彼有犯，固在不宥，豈可無犯而求之乎？吾則未能，俟爾守此未晚。」後數年，侍郎果守洛，久患其事。有茶肆婦人，文及甫之舊妾也，與佛牙院主通，被盜，訟至府，事連佛牙。侍郎忽省前過，知其文氏妾，恐有所請，就庭下直面鞠，勘案成，僧罪應徒，而背有大瘤，吏以聞，侍郎判曰：「非瘡非病，特决。」戒閽者扃門即行，及甫繼至，囑聞無及，復回。僧二杖而瘤落，三杖而至斃。一境莫不驚伏。《過庭録》。

4　范德孺崇寧之貶，與山谷唱和甚多。德孺有一聯云：「慣處賤貧知世態，飽闇遷謫見家風。」議者謂此語可以識范氏之名節矣，當國者能無愧乎！《風月堂詩話》卷下。《宋詩紀事》卷三十二。

5　范德孺喜琵琶，暮年苦夜不得睡，家有琵琶、筝二婢，每就枕，即使雜奏于前，至熟寐，乃得去。《石林避暑録話》卷二。《何氏語林》卷二十一。《宋稗類鈔》卷四。

范正平

1　范正平子夷，忠宣公子也。勤苦學問，操履甚於貧儒。與外氏子弟結課於覺林寺，去城二十里。忠宣當國時，以敗扇障日，徒步往來，人往往不知爲忠宣公之子。外氏乃城東王文正家，覺林寺蓋文正公松楸功德寺也。《曲洧舊聞》卷三。《何氏語林》卷三。《昨非庵日纂》二集卷九。

2　范正平子夷，丞相忠宣公長子，少有高節，專務静退。紹聖中，欽聖向后爲其家作功德寺，爲屋數百間。百姓訴其地民間地也，朝廷下其事開封府，府尹王震、户部尚書蔡京皆定以爲官地。民訴不已，再委開封尉覈實。時子夷爲開封尉，驗治實民間地。哲宗問正平何人家，執政對曰：「純仁子也。」上曰：「名家。」有手詔改寺城外。王震、蔡京各贖金，用事者怒之。開封縣有兩尉，一尉治内，一尉治外。子夷，治外尉也，治内尉失囚被譴，遂并子夷衝替，子夷不恤也。常以爲好事到手難得，豈可不做，做而被罪，其庸多矣。後益連蹇不進，恬如也。常乘一馬卑小，謝公定贈詩云：「一官如馬小，衆眼似衫青。」《紫微詩話》。

范　周

1　范周，字無外，文正公之姪孫，贊善大夫純古之子。少負不羈之才，工於詩詞，不求聞達，士林甚推之。所居號范家園，安貧樂道，未嘗屈折於人。石監簿存中有園亭在盤門内，嘗往謁之，不遇，題於壁間云：「范周來謁石存中，未必存中似石崇。可惜南山焦尾虎，低頭拜狗作烏龍。」方賊起，郡中令總甲巡護，雖士流亦不免。無外率府庠諸生，冠帶夜行，首用大燈籠，晝一絶於其上云：「自古輕儒孰若秦，山河社稷付他人。而今重士如周室，忍使書生作夜巡。」郡將聞之，亟爲罷去。盛季文作守時，頗嫚士，嘗於元宵作《寶鼎現》詞設之，極蒙嘉奬，因遺酒五百壺。其詞播於天下，每遇燈夕，諸郡皆歌之。《中吴紀聞》卷五。《吴中舊事》。《堯山堂外紀》卷五十六。《堅瓠甲集》卷二。《宋詩紀事》卷四十一。

吕大忠

1　吕晉伯，……丞相汲公之兄，性剛直，謹禮法。爲從官，歸鄉見縣令必致桑梓之恭，待部吏如子弟，多面折其短，而樂於成人。雖丞相亦未嘗少假顔色也。一日，至府第坐堂上，丞相夫人拜庭下，命二婢子掖之。公怒曰：「人以爲丞相夫人，吾但知吕二郎新婦耳。不疾病，輒用人扶何也？」丞相爲之愧謝乃已。《邵氏聞見録》卷十五。

2　吕汲公家法至嚴。進伯，汲公兄也。汲公夫人每見進伯，必拜於庭下。汲公既相，進伯往見之，夫人令兩獲扶，下階而拜。進伯不樂，曰：「宰相夫人尊重，不必拜。」汲公甚懼，遽令兩獲勿扶夫人。《東萊吕紫微師友雜志》。《閒燕常談》。《言行龜鑑》卷四。《何氏語林》卷三。《昨非庵日纂》二集卷五。《宋稗類鈔》卷四。

3　見馬涓。

吕大防

1　華陰吕君舉進士，聘里中女，未行。既中第，婦家言曰：「吾女故無疾，既聘而後盲，敢辭。」吕君曰：「既聘而後盲，君不爲欺，又何辭！」遂娶之。生五男子，皆中進士第，其一人丞相汲公是也。《後山談叢》卷六。《言行龜鑑》卷四。

2　歐陽永叔以讒罷政事，吕微仲時爲館職，與公書曰：「巧言萋斐，徒成貝錦之文；雅行委蛇，奚玷素絲之節。」其謹嚴精確如此，文忠深歎服之。《寓簡》卷八。

3　吕汲公當遷祕書丞，乞用其官易母封邑，朝廷從之。中外以爲美事，獨劉敞原父曰：「禮，父爲士，子爲大夫，葬以士，祭以大夫。蓋不敢以己貴而加諸親也。今君之舉孝矣，於禮若戾奈何？又法未當封，亦非所以尊之也。」公聞之歎服，自以爲不及，終身重原父之學。《邵氏聞見後録》卷四。

4　吕汲公帥長安，醴泉民析居，争唐明皇腦骨，訟於府，曰：「得者富盛。」汲公取葬泰陵下。《邵氏聞見後録》卷二十二。

5　吕丞相微仲，性沈厚剛果，遇事無所回屈；身幹長大而方，望之偉然。初相，蘇子瞻草麻云：「果毅而達，兼孔門三子之風；直大以方，得《坤》爻六二之動。」蓋以戲之。微仲終身以爲恨。言固不可不慎也。《石林燕語》卷十。

6　見蘇軾198。

7　丞相吕大防性凝重寡言，逮秉政，客多干祈，但危坐相對，終不發一談，時人謂之「鐵蛤蜊」。《麈史》卷下。《茶香室叢鈔》卷三。

8　〔吕〕大防既拜相，常分其俸之半以録書，故所藏甚富。《郡齋讀書志》卷十九。

9　吕相微仲當國，豐相之爲諸曹侍郎，凡數月不至相府。公寄聲云：「相之久不相過，頗有欲面言者。」後半月，相之纔往見，語不及他，但叙寒暄而已。至欲上馬，徐云：「寡欲可以近道。」相之唯唯而去。《高齋漫録》。

10　元祐中，吕微仲當軸，其兄大忠自陝漕入朝。微仲虚正寢以待之，大忠辭以相第非便。微仲云：「界以中霤，即私家也。」卒從微仲之請。時安厚卿亦在政府，父日華尚康寧，且具慶焉，厚卿夫婦偃然居東序。時人以此别二公之賢否。《揮麈録》卷四。《宋稗類鈔》卷四。

11　〔吕〕微仲爲人剛而有守，正而不他，輔相泰陵八年，朝野安静。宣仁聖烈上仙，因爲山陵使。既回，乃以大觀文知潁昌，時元祐甲戌三月也。公既行，而左正言上官均言其以張耒、秦觀浮薄之徒撰次國史，以李之純爲中司，來之邵、楊畏、虞策爲諫官，范祖禹、俞執中、吕希純、吴安詩或主誥命，或主封駮，皆附會風旨，以濟其欲。時監察御史周秩及右正言張商英連上疏交攻之，微仲遂落職，猶知隨州。秩等攻之不已。至循州安置，未踰嶺而卒。人頗冤之。《道山清話》。

12　朝請大夫潘适爲渭州通判。時涇原帥吕大忠被召問邊事，既對，哲宗語吕曰：「久要見卿，曾得大防信否？」對曰：「近得之。」上曰：「安否？」又曰：「大臣要其過海，朕獨處之安州，知之否？」對曰：「舉族荷陛下厚恩。」上曰：「有書再三説與，且將息忍耐，大防朴，爲人所賣，候二三年，可再相見。」吕再拜謝。退而喜甚，因章睦州召飯，詰其對上語，吕盡告之。既至渭語潘，潘曰：「失言矣，必爲深悔。」後半月，言者論其同罪異罰，遂有循州之行。既死，上猶問執政曰：「大防因何至虔州？」後請歸葬，獨得旨歸，蓋哲宗簡在深矣。《甲申雜記》。

13　吕微仲貶嶺外，至虔州瑞金縣，語其子曰：「吾不復南矣。吾死爾歸，吕氏尚有餘種。苟在瘴鄉，無俱全之理。」後數日卒。先是十年前，有富人治壽材，夢偉丈夫冠冕而來曰：「且輟賢宅。」富人驚悟，汗浹體。微仲過縣，富人望之，乃夢中偉丈夫也。及卒，乃輟其材而斂焉。《隨手雜録》。《夷堅志補》卷十。

14　見蘇軾343。

劉　摯

1　劉丞相莘老殿試時，蘇丞相子容爲詳定官。子容後尹南京，莘老復僉判在幕中，相與歡甚。元祐初，莘老自中司入爲左丞，子容猶爲翰林學士承旨，及莘老遷黄門，子容始爲左丞。莘老宿東省，嘗以詩寄子容云：「膺門早歲預登龍，僉幕中間託下風。敢謂彈冠煩貢禹，每思移疾避胡公。」蓋記前事。而子容答之，有「末路自驚黄髮老，平時曾識黑頭公」之句，當時以爲盛事。又三年，莘老既相而罷，子容始踐其位云。《石林詩話》卷中。《卻掃編》卷中。《宋詩紀事》卷二十二。

2　見黄庭堅12。

3　楊元素爲中丞，與劉摯言助役有十害。王荆公使張琥作十難以詰之，琥辭不爲。曾布曰：「請爲之。」仍詰二人向背好惡之情果何所在。元素惶恐，請曰：「臣愚不知助役之利乃爾，當伏妄言之罪。」摯奮曰：「爲人臣豈可壓於權勢，使人主不知利害之實？」即復條對布所難者，以伸明前議，且曰：「臣所向者陛下，所背者權臣，所好者忠直，所惡者邪姦。臣今獲罪譴逐，固自其分，但助役終爲天下之患害，願陛下勿忘臣言。」於是元素出知鄭州，摯責江陵。琥亦由此忤荆公意，坐事落修注。《邵氏聞見録》卷十三。

4　元豐中，尚書省百官諡曾魯公，始曰忠獻，禮官劉摯駮曰：「丞相位居三事，不聞薦一士，安得謂之『忠』？家累千金，未嘗濟一物，安得謂之『獻』？」衆不能奪其議，改諡曰宣靖。《澠水燕談録》卷二。

5　劉忠肅公既被遇，知無不言。姦佞刻薄之吏，事狀顯著，公皆正色彈劾，多所貶黜，中外肅然，時人以比包希仁、吕獻可。《自警編》卷六。

6　紹聖中，餘見劉莘老蘄州。因詰莘老：「公自中丞執政，平生交游皆拒絶，獨聽一王巖叟語，今悔乎？」莘老默然久之，曰：「惟蔡持正事實過當，離青州時，固悔矣。」《甲申雜記》。

7　新州城中甚隘，居人多茅竹之屋。有士子於附郭治花圃，創爲一堂，前後兩廡，頗極爽麗。每延過客游宴，屢乞堂名而未得。一日夢一貴人坐其堂上，士子從之游，亦若平日懇以堂名，顧視久之，曰：「可以二相名之。」即寤而覺，殊不曉命名之旨。未幾，蔡持正坐譏訕貶新州，既至，無宅可居，遂求堂以處，士子欣然納之，意其再入，而竟死於彼。蔡之貶，人謂劉莘老爲有力。至紹聖初，劉既坐責，當路者故以新處之。其至方暑，尤急於問舍，又欲假堂爲館，士子以「二相」爲不祥，不許。而劉請甚堅，不得已，以夢告之。劉以蒸溼不堪，又以其言爲未信，竟借以居，亦終於堂中。則「二相」之名，蓋預定於數矣。《雞肋編》卷下。

8　歐陽大椿爲新州職官，一日與守過寺中，壁間見大字題曰「蔡確善終之室」。與守異之。方問其所以，字滅不見。後蔡果謫新，終於屋下。方蔡去也，主僧掃治其室。寺僧夜夢人告之曰：「善治之，更當有宰相至矣。」數年，劉莘老至，亦終於此室。方劉拜右僕射之日，家人具飯，一小僕忽仆於堂下，少選大呼曰：「相公指揮頭往新州去！」已而家人詰之，僕寤曰：「不知其言之出也。」《甲申雜記》。

9　劉摯貶新州，死于蔡確死之室。《邵氏聞見後録》卷八。

10　劉丞相摯，家法儉素，閨門雍睦。凡冠巾衣服制度，自其先世以來，常守一法，不隨時增損。故承平時，其子弟雜處士大夫間，望而知其爲劉氏也。數十年來，衣冠詭異，雖故老達官，亦不免從俗，與市井諠浮略同，而不以爲非。《石林燕語》卷十。

11　劉莘老丞相工詩，送安厚卿二人使高麗云：「杳杳三韓國，煌煌二使星。海神無暴横，天子有威靈。」時以爲絶唱，後四句不傳。《清波雜志》卷七。

蘇　頌

1　宋晉江魏國夫人陳氏，龍圖從易女，内翰蘇紳妻，丞相頌之母。三公皆嘗爲杭守。陳題杭郡舍柱云：「吾少從父至此邦，次與夫偕來，今同吾兒，凡三到，盡閲江山之勝。」《樵書》二編卷十。

2　祖父宰江寧，有一僧，善三命。嘗閲祖父命，曰：「一府不如推官，當至宰輔，但不及近日過客王簽判。」乃荆公也。或曰：「王簽判如何？」曰：「有土諸侯。」《魏公譚訓》卷九。

3　見杜衍28。

4　蘇子容丞相始爲南都從事，時杜正獻公方致仕居南都，見蘇公，大器之，爲道其平生出處本末甚詳，曰：「子異時所至，亦如老夫，願勉旃自愛。」蘇公唯唯，謝之。先是，正獻公既罷政，出知兖州，未幾請老，遂以太子少師致仕，復三遷爲太師而薨，享年八十。其後蘇公更踐中外，其先後早晚，多與杜公相似。至免相也，亦出知揚州，未幾請老，復召爲中太一宫使。請不已，乃以太子少師致仕，遷太保而薨，享年八十有二。年壽、官品又略同焉。《卻掃編》卷上。《容齋四筆》卷四。

5　蘇相子容爲南京察推，時杜祁公尚無恙，極器愛之，每曰：「子他日名位，當與老夫略同。」不知以何知之也。杜公以六十八歲入相，八十歲薨，蘇公以七十二歲入相，八十二歲薨。不惟爵齒略相似，杜公在位百餘日後，以太子少師致仕，末乃爲太子太師；而蘇公在位甫一年後，亦以太子少師致仕，太上皇即位，方進太子太保。初，杜公告老，執政有不悦者，故特以東宫三少抑之，當時以爲非故事；而蘇公告老在紹聖初，亦坐章申公不悦，令具杜公例進呈，蘇公聞之，喜曰：「乃吾志也。」《石林燕語》卷七。

6　〔蘇〕子容在南京幕時，婺州一衙前葛好問者，精于星度，嘗謂子容之命，全似杜祁公。今以行事觀之，則好問之言信不誣也。《甕牖閒評》卷七。

7　祖父在館閣九年，家貧俸薄，不暇募傭書傳寫秘閣書籍。每日記二千言，歸即書於方册。家中藏書數萬卷，秘閣所傳者居多。公自維揚拜中太一宫使歸鄉里，是時葉公夢得爲丹徒縣尉，頗許其假借傳寫。葉公每對士大夫言親炙之幸，其所傳寫，遂爲葉氏藏書之祖云。《魏公譚訓》卷三。

8　〔蘇丞相頌〕在潁州日，通判趙至忠本歸明人，所至輒與守競。公待之以禮，具盡誠意。他日至忠泣曰：「至忠北人也，然見義則服。平生誠服者，唯今韓魏公與公耳。」《言行龜鑑》卷二。

9　見章辟光1。

10　見宋敏求2。

11　熙寧中，蘇子容丞相爲知制誥，坐繳李定中丞御史詞頭罷職，以本官歸班。凡歲餘，雖大寒暑風雨，未嘗一日移告。執政有憐之者，諭使請外官闲局。蘇公曰：「方以罪謫，敢求自便乎！」一時士大夫以此益推重之。《曲洧舊聞》卷九。

12　蘇少保頌，爲人深沉有度量。不悦於荆公，罷知制誥，歸班二年，赴常朝未嘗一日在告，與人終日無一言及之。《孫公談圃》卷中。

13　蘇頌知婺州日，其母魏國夫人方乘舟而來任所，公往迎迓。偶泝湘江，水暴迅，舟横欲覆，公哀號，不懼水漲，赴水救之。未及，舟忽自正，及夫人甫出抵岸，舟乃覆。信知孝誠所感，神物護持，方能至此。《湖海新聞夷堅續志》前集卷一。《自警編》卷三。《言行龜鑑》卷四。

14　吕吉甫參政事，使其親友謂蘇公丞相曰：「子容吾鄉里丈人行，若從吾言，執政可得也。」公笑而不答。《自警編》卷二。

15　蘇頌在杭州日，有要人以私事囑公，公不聽。其人後當言路，乃懷忿極口詆公，或勸公上其曩日請託書札。公笑曰：「訐人之私，吾豈爲之？」《樵書》初編卷二。《古事比》卷三十八。

16　熙寧間，蘇公〔頌〕以集賢院學士守杭州，時梁况之左丞方以朝官通判明州，之官，道出錢唐。蘇公一見異之，留連數日，待遇甚厚。既别，復遣介至津亭，手簡問勞，且以一硯遺之，曰：「石硯一枚，留爲異日玉堂之用。」梁公莫喻其意，亦姑謝而留之。自爾南北不復相見，亦忘前事矣。元祐六年，梁公在翰苑，一夕宣召甚急，將行，而常所用硯誤墜地碎，倉卒取他硯以行。既至，則面授旨，尚書左丞蘇某拜右仆射。梁公受命，退歸玉堂，方抒思命詞，涉筆之際，視所硯，則頃年錢塘蘇公所贈也，因恍然大驚。是夕梁公亦有左丞之命。他日會政事堂，語及之，蘇公一笑而已。《卻掃編》卷上。

17　熙寧間，蘇丞相奉使契丹，道過北京。時文潞公爲留守，燕會欵洽，公因問魏收有「逋峭難爲」之語，人多不知「逋峭」何謂。蘇公曰：「聞之宋元憲公云，事見《木經》，蓋梁上小柱名，取有折勢之義耳。」蘇公以文人多用近語而未及此，乃用是語爲一詩，紀席上之事獻文公，曰：「高燕初陪聽拊鼙，清譚仍許奉揮犀。自知伯起難逋峭，不及淳于善滑稽。舞奏未終花十八，酒行先困玉東西。荷公德度容狂簡，故敢忘懷去町畦。」《卻掃編》卷中。《宋詩紀事》卷十五。

18　文潞公爲相日，赴秘書省曝書宴，令堂吏視閣下芸草，乃公往守蜀日，以此草寄植館中也。因問：「芸辟蠹，出何書？」一坐默然。蘇子容對以魚豢《典略》，公喜甚，即借以歸。《墨莊漫録》卷六。《宋稗類鈔》卷五。

19　契丹曆法與本朝素差一日。熙寧中，蘇子容奉使賀生辰，適遇冬至，本朝先契丹一日。使副欲爲慶，而契丹館伴官不受。子容徐曰：「曆家遲速不同，不能無小異，既不能一，各以其日爲節，致慶可也。」契丹不能奪，遂從之。歸奏，神宗喜曰：「此事難處，無踰於此。」其後奉使者或不知此，遇朔日有不同，至更相推謁而不受，非國禮也。《石林燕語》卷三。

20　蘇頌子容丞相，博學無所不通。熙寧十年，爲大遼生辰國信使。在虜中，適遇冬至，時本朝曆先北朝一日，北朝曆後一日。北人問公孰是，公曰：「曆家算術小異，遲速不同，謂如亥時節氣相交，則猶是今夕，若逾數刻，即屬子時，爲明日矣。曆家布算容有遲速，或先或後，故有一日之異。皆各從本朝之曆可也。」虜人深以爲然，遂各以其日爲節。慶賀使還奏之，上喜曰：「朕思之，此最難處，卿之所對，極中事理。」《墨莊漫録》卷二。

21　蘇子容過省，賦「曆者天地之大紀」，爲本場魁。既登第，遂留意曆學。元豐中，使虜適會冬至，虜曆先一日，趨使者入賀。虜人不禁天文術數之學，往往皆精。其實虜曆爲正也，然勢不可從。子容乃爲泛論曆學，援據詳博，虜人莫能測，無不聳聽。即徐曰：「此亦無足深較，但積刻差一刻爾。以半夜子論之，多一刻即爲今日，少一刻即爲明日，此蓋失之多爾。」虜不能遽折。及後歸奏，神宗大喜，即問：「二曆竟孰是？」因以實言，太史皆坐罰。至元祐初，遂命子容重修渾儀，製作之精，皆出前古。其學略授冬官正袁惟幾，而創爲規模者，吏部史張士廉。士廉有巧思，子容時爲侍郎，以意語之，士廉輒能爲，故特爲精密。虜陷京師，毁合臺，取渾儀去。今其法，蘇氏子孫亦不傳云。《石林燕語》卷九。

22　祖父知杭州，高麗貢使崔思訓過郡相見，謂接伴曰：「蘇公誰之後？」高以實對。崔歎曰：「府公厚德重望，大儒之後。昨奉使北朝，常見其風采，令人仰歎不已也。」《魏公譚訓》卷二。

23　蘇子容丞相元豐戊午歲尹開封，治陳世儒獄，言者誣以寬縱請求。是秋亦自濠州攝赴臺獄，嘗賦詩十四篇，今在集中，序云：「子瞻先已被繫，予晝居三院東閣，而子瞻在知雜南廡，才隔一垣。」其詩云：「遥憐北户吴興守，詬辱通宵不忍聞。」《二老堂詩話》。

24　元豐改官制，新作尚書省。車駕臨幸，自令僕、尚書、侍郎以降，各分省户，皆命翰林待詔書《周官》一篇於廳壁。蘇子容爲謝表云：「三朝漢省，已叨過輦之恩；六典周官，愿謹書屏之戒。」當時稱之。《寓簡》卷五。

25　元豐五年，黄冕仲榜唱名，有暨陶者，主司初以「洎」音呼之，三呼不應。蘇子容時爲試官，神宗顧蘇，蘇曰：「當以入聲呼之。」果出應。上曰：「卿何以知爲入音？」蘇言：「《三國志》吴有暨豔，陶恐其後。」遂問陶鄉貫，曰：「崇安人。」上喜曰：「果吴人也。」時暨自闕下一畫，蘇復言字下當從旦。《石林燕語》卷八。

26　元祐四年三月己卯，銅渾儀新成，蓋蘇子容所造也。古謂之渾天儀，歷代相傳以爲羲和之舊器。……子容因其家所藏小樣而悟於心。常恨未究算法，欲造其器而不果。晚年爲大宗伯，於令史中得一人，深通算法，乃授其數令布算，參考古人，尤得其妙，凡數年而器成焉。大如人體，人居其中，有如篝象。因星鑿竅，依竅加星，以備激輪旋轉之勢。中星昏曉應時，皆見於竅。中星官曆翁聚觀駭歎，蓋古未嘗有也。子容又圖其形制，著爲成書上之，詔藏於秘閣。至紹聖初，蔡卞以其出於元祐，議欲毁之。時晁美叔爲秘書少監，惜其精密，力争之，不聽，乃求林子中爲助，子中爲言於章惇，得不廢。及蔡京兄弟用事，無一人敢與此器爲地矣。《曲洧舊聞》卷八。

27　元祐七年四月二日，詔左丞蘇頌撰《渾天儀象銘》、《頌》，又圖其形製，著爲成書上之，詔藏祕閣。《玉海》卷四。

28　見劉摯1。

29　蘇魏公爲宰相，因争賈易復官事，持之未決。御史楊畏論蘇故稽詔令，蘇即上馬乞退，請致仕。吕微仲語蘇：「可見上辯之，何遽去？」蘇曰：「宰相一有人言，便爲不當物望，豈可更辯曲直？」宣仁力留之，不從，乃罷以爲集禧觀使。自熙寧以來，宰相未有去位而留京師者，蓋異恩也。紹聖初，治元祐黨人，凡嘗爲宰執者無不坐貶，惟子容一人獨免。《石林燕語》卷十。

30　〔蘇頌〕天性仁厚，宇量恢廓，喜怒不形於色。雖燕居，必正衣冠，危坐無惰容。《東都事略》卷八十九。

31　蘇丞相平生未嘗問家人有無，晚年際會所得俸賜，隨即散用。其自奉養至儉薄，每食不過一肉。始薨之日，弔哭者至其寢堂，見其居處服用，無不歎愕咨嗟，以爲寒素不若也。《自警編》卷二。《言行龜鑑》卷二。

32　祖父平生節儉，尤愛惜楮墨，未嘗妄費寸紙。每剪碎紙爲簽頭，稍大者鈔故事，令子孫輩寫録。常云：「此陶侃竹頭木屑之意也。」《魏公譚訓》卷三。

33　祖父喜食禄粟，以爲有五穀真味。卜葬曾祖母，日走山間，或時羹臛未具，先啖乾飯，曰「所謂稼穡作甘」也。《魏公譚訓》卷八。

34　祖父生平喜飲茶而不喜飲酒，家庭燕集不過三杯至五杯，燕客不過七杯至十杯。豐儉得中，士人以爲法。《魏公譚訓》卷八。

35　蘇魏公嘗云：「平生薦舉不知幾何人，唯孟安序朝奉，分寧人，歲以雙井一斤爲餉。」蓋公不納苞苴，顧獨受此，其亦珍之耶？《清波雜志》卷四。

36　祖父平生無玩好，惟蓄陳侍御雷琴、顔魯公《韻海》、商鼎、周尊、李成山水、徐浩左丞告，時一展玩耳。《魏公譚訓》卷八。

37　王禹玉、元厚之諸公嘗問祖父曰：「公記問之博，以至國朝典故，本末無遺，日月不差，用何術也？某輩亦嘗留心於此，記得年，忘却月；記得月，忘却年。前後差互，本末舛午，終不如公。願聞其説。」祖父曰：「某有一説。某每以一歲中大事爲目，欲究當年事，則不忘矣。如某年改元，其年有某事；某年上即位，其年有某事；某年立后若太子，其年有某事；某年命相，其年有某事。則記事之一法也。」《魏公譚訓》卷三。

38　陸務觀云：蘇子容聞人引故事，必就令檢出處；司馬温公聞新事即録于册，且記所言之人。故當時諺曰：「古事莫語子容，今事勿告君實。」《二老堂雜志》卷四。《古謡諺》卷五十三。

39　蘇子容愛元、白、劉賓客輩詩，如汝洛唱和，皆往往成誦。苦不愛太白輩詩。曾誦汝洛集《九日送人》，云「清秋方落帽，子夏正離群」，以爲假對工夫無及此聯。又舉劉夢得《送李文饒再鎮浙西》詩，以爲最着題。《詩話總龜》前集卷六引《詩史》。

40　〔祖父〕喜晏元獻、歐文忠小詞，以爲有騷雅之風而不古不俗，尤愛聲韻諧偶，然未嘗自作一篇。《魏公譚訓》卷四。

蘇　京

1　有兩蘇世美：一東坡作哀詞者，一蘇丞相子名京，二人皆知名士也。《玉照新志》卷一。

王　存

1　沈括存中、吕惠卿吉甫、王存正仲、李常公擇，治平中，同在館下談詩，存中曰：「韓退之詩，乃押韻之文耳，雖健美富贍，而終不近古。」吉甫曰：「詩正當如是，我謂詩人以來，未有如退之也。」正仲是存中，公擇是吉甫，四人者交相詰難，久而不決。公擇忽正色而謂正仲曰：「君子群而不黨，君何黨存中也？」正仲勃然曰：「我所見如是耳，顧豈黨耶？以我偶同存中，遂謂之黨，然則君非吉甫之黨乎？」一坐皆大笑。《東軒筆録》卷十二。

2　見蔡確22。

3　王右丞正仲口吃，遇奏對則如流。《石林燕語》卷十。

4　王公存自奉甚約，而喜厚賓客。揚、潤相去一水，公守揚時，援故相例，得歲時過家上冢，乃出賜錢五十萬賙給閭里。又具牛酒會父老數百人，親與酬酢，皆歡醉而去，鄉黨以爲美談。《言行龜鑑》卷四。

傅堯俞

1　公在英宗時最被眷遇。一日奏事殿中，上曰：「多士盈廷，孰忠孰邪？」公曰：「大忠大佞，固不可移，中人之性，繫上所化。」上敬納其言。《宋名臣言行録》後集卷十。

2　傅堯俞，字欽之，素善安石。時方變新法，公以母服除，至京師。安石謂公曰：「朝議紛紛，今幸公來，議以待制諫院奉還矣。」公謝曰：「恩甚厚。但恐與公新法相妨耳。」因爲言新法之不善，安石怒，乃以爲權同判内銓。温公嘗歎曰：「清直勇，吾于欽之畏焉。」洛之君子邵雍曰：「欽之至清而不耀，至直而不激，至勇而能温，此爲難耳。」《能改齋漫録》卷十二。

3　見杜衍34。

王巖叟

1　鄉試、省試、殿試皆中第一，稱之曰三元。宋自仁宗慶曆復明經科，稱三元者，王巖叟一人而已。《山居新語》。

2　見宋哲宗9。

王齊叟

1　王齊叟彦齡，元祐副樞巖叟之弟，任俊得聲。初官太原，作《望江南》數十曲，嘲府縣同僚，遂併及帥。帥怒甚，因衆入謁，面責彦齡：「何敢爾？豈恃兄貴，謂吾不能劾治耶！」彦齡執手板頓首帥前，曰：「居下位，只恐被人讒。昨日只吟《青玉案》，幾時曾做《望江南》。試問馬都監。」帥不覺失笑，衆亦匿笑去。今《别素質》曲「此事憑誰知证，有樓前明月，窗外花影」者，彦齡作也。娶舒氏，亦有詞翰。婦翁武選，彦齡事之素不謹，因醉酒嫚駡。翁不能堪，取女歸，竟至離絶。舒在父家，一日行池上，懷其夫，作《點絳唇》曲云：「獨自臨流，興來時把欄干凭。舊愁新恨，耗卻來時興。鷺散魚潛，煙斂風初定。波心静，照人如鏡，少个年時影。」《碧雞漫志》卷二。《夷堅三志》壬卷七。《堅瓠補集》卷二。

2　〔王彦齡〕高才不羈，爲太原掾官，嘗作《青玉案》、《望江南》小詞以嘲帥與監司。監司聞之，大怒，責之。彦齡斂板向前應聲答曰：「某居下位，常恐被人讒。只是曾填《青玉案》，何曾敢做《望江南》。請問馬都監。」時馬都監者適與彦齡并坐，馬惶恐亟自辨訴。既退，詰彦齡曰：「某舊不知子，乃以某爲证，何也？」彦齡笑曰：「且借公趁韻，幸勿多怪。」《軒渠録》。《詞林紀事》卷九。

3　王齊叟彦齡，霖弟也。有絶才，九流無所不能。宣和間，上愛琵琶，博選工妙處樂府。彦齡往視工者彈撥，因默問一二，工失措，再拜就學焉。能袒裼舞長曲，左右周旋如神，睹者失色。又以蹴踘馳天下名。嘗畫《梅影圖》，形影毫釐不差。《萬荷圖》，狀極纖細，生意各殊，識者奇寶之。以五行自推，年止三十九，果如其言。臨終，有禪頌曰：「醉魂今夜不須尋，請看武陵溪上月。」《過庭録》。

梁　燾

1　見蘇頌16。

2　元祐六年，立皇后孟氏，而梁況之爲翰林學士，其制略曰：「太母以萬世爲心，命虔宗事之重；大臣以兩極陳義，請建坤儀之尊。謂王道之大所由興，故人倫之始不可緩。」末云：「垂光紫庭，襲譽彤管。」一時諸公皆歎其不可及，前後立后制靡能過焉。《王公四六話》卷下。

3　〔梁燾〕貶化州，分其子孫一半在鄆，梁有幼子八歲，孫三歲。至潭州，爲知州喻陟所逼，家人數日環聚泣别。至是，梁奮然擲其子于地，其孫方挽衣不肯去，梁掣其手而行，雨中徒步而出，道路爲之泣下。《孫公談圃》卷中。

宋人軼事彙編卷二十一

章　惇

1　南北章，本建安人，郇公得象之裔，後徙居吴，兩族。申公子厚家州南，莊敏公質夫家州北。兩第屹然相望，甲於郡城，人號爲南北章。今其兩族子孫仕者不絶。《吴郡志》卷五十。

2　見章俞1。

3　章子厚，人言初生時，父母欲不舉，已納水盆中，爲人救止。其後朝士頗聞其事，蘇子瞻嘗與子厚詩有「方丈仙人出渺茫，高情猶愛水雲鄉」之語。子厚謂其譏己也，頗不樂。《道山清話》。《堯山堂外紀》卷五十一。

4　章丞相初來京師，年少美丰姿。當日晚獨步禁街，覩車子數乘，輿衛甚都，最後者，轅後一婦人，美而豔，揭簾目逆。丞相因信步隨之，不覺至夕。婦人以手招丞相，丞相遂登車與之共載，至一甲第，甚雄壯。婦人遮蔽丞相，雜衆人以入一院，深邃若久無人居者。少頃，前婦人始至，備酒饌之屬亦甚珍。丞相因問其所，婦人笑而不答。自是婦人引儕類輩迭相往來，俱媚甚，詢之皆不顧而言它，每去則必以巨鎖扃之。如是累日夕，丞相體爲之弊，意甚彷徨。一姬年差長，忽發問曰：「此豈郎君所游之地，何爲而至此耶？我之主翁行迹多不循道理，寵婢多而無嗣，每鈎致少年之徒與群妾合，久則斃之，此地凡數人矣。」丞相惶駭曰：「果爾，爲之奈何？」姬曰：「觀子之容，非碌碌者，似必能免。主翁翌日入朝甚早，今夕解我之衣以衣子，且不復鎖子門，俟至五鼓，則吾當來呼子，子亟隨我登廳事，我當以廝役之服披子，隨前騶以出，可以無患矣。爾後慎勿以語人，亦不可復由此街。不然，吾與若彼此皆禍不旋踵矣。」詰旦，某姬果來扣户，而丞相乃用其術，得免于其難。後丞相既貴，猶以此事語族中所厚善者，云後得其主翁之姓名，但不欲曉之于人耳。《投轄録》。《虚谷閒鈔》。《宋稗類鈔》卷四。

5　章惇者，郇公之疎族。舉進士，在京師館於郇公之第。私族父之妾，爲人所掩，踰垣而出，誤踐街中一嫗，爲嫗所訟。時包公知開封府，不復深究，贖銅而已。惇後及第在五六人間，大不如意，誚讓考試官人。或求觀其敕，擲地以示之，士論忿其不恭。熙寧初，試館職，御史言其無行，罷之。及介甫用事，張郇、李承之薦惇可用，介甫曰：「聞惇大無行。」承之曰：「某所薦者才也，顧惇纔可用於今日耳，素行何累焉！公試召與語，自當愛之。」介甫召見之，惇素辯，又善迎合，介甫大喜，恨得之晚。擢用數年，至兩制、三司使。《邵氏聞見録》卷十三。《温公瑣語》。

6　見邵雍11。

7　章子厚在丞相府，顧坐客曰：「延安帥章質夫，因板築發地，得大竹根，半已變石。西邊自昔無竹，亦一異也。」客皆無語，先人獨曰：「天地回南作北有幾矣，公以今日之延安，爲自天地以來西邊乎？」子厚太息曰：「先生觀物之學也。」蓋子厚蚤出康節門下云。《邵氏聞見後録》卷四。

8　蘇子瞻任鳳翔府節度判官，章子厚爲商州令，同試永興軍進士。……二人相得歡甚，同游南山諸寺，寺有山魈爲祟，客不敢宿。子厚宿，山魈不敢出。抵仙游潭，下臨絶壁萬仞，岸甚狹，横木架橋，子厚推子瞻過潭書壁，子瞻不敢過。子厚平步以過，用索繫樹，躡之上下，神色不動，以漆墨濡筆大書石壁上曰：「章惇、蘇軾來游。」子瞻拊其背曰：「子厚必能殺人。」子厚曰：「何也？」子瞻曰：「能自拚命者，能殺人也。」子厚大笑。《高齋漫録》。《東都事略》卷九十五。《名賢氏族言行類稿》卷二十六。《何氏語林》卷十四。《堯山堂外紀》卷五十一。

9　子厚爲商州推官，時子瞻爲鳳翔幕僉，因差試官開院，同途小飲山寺。聞報有虎者，二人酒狂，因勒馬同往觀之。去虎數十步外，馬驚不敢前。子瞻云：「馬猶如此，著甚來由？」乃轉去。子厚獨鞭馬向前去，曰：「我自有道理。」既近，取銅沙鑼於石上攧響，虎即驚竄。歸謂子瞻曰：「子定不如我。」異時姦計，已見於此矣。《西塘集耆舊續聞》卷四。《池北偶談》卷八。

10　章子厚與蘇子瞻少爲莫逆交。一日，子厚坦腹而卧，適子瞻自外來，摩其腹以問子瞻曰：「公道此中何所有？」子瞻曰：「都是謀反底家事。」子厚大笑。《道山清話》。《拊掌録》。《何氏語林》卷二十八。《宋稗類鈔》卷六。

11　章子厚少年未改官，蒙歐陽公薦館職。熙寧初，歐公作《史照峴山亭記》以示子厚。子厚讀至「元凱銘功于二石，一置兹山，一投漢水」。子厚曰：「今飲酒者，令編劄斟酒亦可，穿衫着帶斟酒亦可飲酒，令婦環侍斟酒亦可飲酒，終不若美人斟酒之中節也。『一置兹山，一投漢水』亦可，然終是突兀，此壯士編劄斟酒之禮也。惇欲改曰『一置兹山之上，一投漢水之淵』，此美人斟酒之體，合宜中節故也。」文忠公喜而用之。《默記》卷下。

12　汴渠第五鋪有異僧，衆名之聖和尚，時語人禍福，扣之則不複道也。熙寧初，餘伯父朝奉君與先博士君同章申公詣闕，時申公改官未久，先博士未第也。申公所在喜訪異人，至鋪具飯，遇僧過門，即延之。入座，熟視先君曰：「福人福人，宰相是你手裏出。」已而回視申公曰：「承天一柱，判斷山河。」視伯父獨無言。既去，先君戲申公曰：「承天一柱，判斷山河，則當是正拜之徵，然一柱爲何？」申公曰：「我作宰相，更容兩人也。」後果如其言。《春渚紀聞》卷三。

13　翰林故事，學士每白事於中書，皆公服靸鞋坐玉堂，使院吏入白，學士至，丞相出迎，然此禮不行久矣。章惇爲知制誥直學士院，力欲行之。會一日，兩制俱白事於中書，其中學士皆鞹足秉笏，而惇獨散手靸鞋。翰林故事，十廢七八，忽行此禮，大諠物議，而中丞鄧綰尤肆詆毁。既而罷惇直院，而靸鞋之禮，後亦無肯行之者。《東軒筆録》卷五。

14　熙寧七年，元絳爲三司使，宋迪爲判官。迪一日遣使煑藥，而遺火延燒計府，自午至申，焚傷殆盡。方火熾，神宗御西角樓以觀，是時章惇以知制誥判軍器監，遽部本監役兵往救火，經由閣樓以過。上顧問左右，以惇爲對。翌日，迪奪官勒停，絳罷使，以章惇代之。《東軒筆録》卷五。《宋朝事實類苑》卷二十二。

15　見張方平20。

16　章子厚爲侍從時，遇其生朝會客。其門人林特者亦鄉人也，以詩爲壽。子厚晚於座上取詩以示客，且指其頌德處云：「只是海行言語，道人須道著乃爲工。」門人者頗不平之，忽曰：「昔人有令畫工傳神，以其不似，命别爲之。既而又以不似，凡三四易。畫工怒曰：『若畫得似後，是甚模樣？』」滿坐哄然。《道山清話》。《何氏語林》卷二十八。《宋稗類鈔》卷六。

17　見蘇軾85。

18　見蘇軾103。

19　見王觀3。

20　神宗時以陝西用兵失利，内地出令斬一漕臣。明日，宰相蔡確奏知，上曰：「昨日批出斬某人，已行否？」確曰：「方欲奏知。」上曰：「此事何疑？」確曰：「祖宗以未嘗殺士人，臣事不意自陛下始。」上沉吟久之，曰：「可與刺面，配遠惡處。」門下侍郎章惇曰：「如此，即不若殺之。」上曰：「何故？」曰：「士可殺，不可辱。」上聲色俱厲曰：「快意事，便做不得一件！」惇曰：「如此快意事，不做得也好。」《退齋筆録》。《蓼花洲閒録》。《宋稗類鈔》卷三。

21　見錢勰3。

22　見錢勰4。

23　章公惇罷相，俄落職。林公希爲舍人當制，制詞云：「悻悻無大臣之節，怏怏非少主之臣。」章相寄聲曰：「此一聯無乃大甚。」林答曰：「長官發惡，雜職棒毒，無足怪也。」《高齋漫録》。《宋稗類鈔》卷六。

24　見陳瓘7。

25　見陳瓘8。

26　見劉安世10。

27　見晁端彦1。

28　章子厚嘗與劉子先有塲屋之舊，又頗相厚善。子厚居京口，子先守姑蘇，以新醖洞庭春寄之。子厚答詩云：「洞霄宫裏一閒人，東府西樞老舊臣。多謝姑蘇賢太守，殷勤分送洞庭春。」其後隔闊十年，子厚拜相，亦不通問，寄書誚其相忘遠引之意。子先以詩謝曰：「故人天上有書來，責我踈愚唤不回。兩處共瞻千里月，十年不寄一枝梅。塵泥自與雲霄隔，駑馬難追德驥才。莫謂無心向門下，也曾終夕望三台。」公得詩大喜，即召爲宰屬，遂遷户部侍郎。《高齋詩話》。《苕溪漁隱叢話》前集卷五十五。《詩人玉屑》卷十。《群書類編故事》卷四。《宋詩紀事》卷三十五。

29　章子厚在政府，有「惇賊邦曲」之號。一日，邦直欲復唐巾裹，子厚曰：「未消争競，只煩公令嗣戴來略看。」子由語張文潛曰：「廟堂之上，謔語肆行，在下者安得不風靡？」《貴耳集》卷下。《何氏語林》卷十三。

30　章子厚爲相，靳侮朝士。常差一從官使高麗，其人陳情，力辭再三，不允，遂往都堂懇之。章云：「以公所陳不誠，故未相允。」其人云：「某之所陳，莫非情實。」章笑云：「公何不道自揣臣心，誠難過海？」《雞肋編》卷下。

31　章子厚作宰相日，齊州奏孫耿鎮監鎮武臣私官奴，乃本鎮富民所畜也。一夕，詣官奴，爲富民結客毆之，傷重垂盡而逸，且陰遣人訴于州。州奏監罪，請置于法。子厚爲請，富民誅于鎮市中，監官放罪還任。《默記》卷中。

32　章子厚在政府之日久，而親族無一人歷清要者。一宗室曰：「何足道者，前輩往往如是。」《晁氏客語》。

33　章子厚在相位，一日，國子長、貳堂白：「《三經義》已鏤板攽行，王荆公《字説》亦合攽行，合取相公鈞旨。」子厚曰：「某所不曉，此事請白右丞。」右丞，蔡元度也。《清波雜志》卷十。

34　王荆公《日録》……盡出其婿蔡卞誣罔。……章子厚爲息女擇配，久而未諧。蔡因曰：「相公擇婿如此其艱，豈不男女失時乎？」子厚曰：「待尋一箇似蔡郎者。」蔡甚慙。《清波雜志》卷二。

35　林自爲太學博士，上章相子厚啓云：「伏惟門下相公，有猷有爲，無相無作。」子厚在漏舍，因與執政語及，大駡云：「遮漢敢亂道如此！」蔡元度曰：「無相無作，雖出佛書，然荆公《字説》嘗引之，恐亦可用。」子厚復大駡曰：「荆公亦不曾奉敕許亂道，況林自乎！」坐皆默然。《老學庵筆記》卷一。

36　曾子宣、林子中在密院，爲哲廟言：「章子厚以隱士帽、紫直掇，繫絛見從官，從官皆朝服。其强肆如此。」上曰：「彼見蔡京，亦敢爾乎？」京時爲翰林學士，不知何以得人主待之如此，真奸人之雄也。《老學庵筆記》卷五。

37　章丞相惇性豪邁，頗傲物，在相位數以道服接賓客，自八座而下，多不平之。然獨見魯公則否。而魯公時在翰院爲承旨，亦自負章之不能以氣凌公也。一日，詣丞相府。故事，宰執出政事堂歸第，有賓吏白侍從官在客次，而大臣者既捨轡即不還家，徑從斷事所而下以延客。及是章丞相返，不揖客，行入舍，褫其公裳，特易以道服而後出。魯公方趨上，適見之，則亟索去。於是章丞相作慚灼然而語公曰：「是必以衣服故得罪矣，然願少留。」公曰：「某待罪禁林，實天子私人，非公僚佐，藉人微，顧不辱公乎？」遂起，欲行去。章以手掠公，目使留，致懇到。會薦湯而從者以騎至，故公得而拂褏，因卧家，具章白其事，且以辱朝廷而待罪焉。哲廟覽公奏，深多公之得體，亟詔釋之。因有旨：「宰臣章惇贖銅七斤。」仍命立法，以戒後來。自是，魯公終章丞相之在相位而不以私見也。《鐵圍山叢談》卷二。《萍洲可談》卷一。

38　〔章〕惇性忮毒，忍於爲惡，於是百姓歌之曰：「大惇小惇，入地無門。」小惇，則安惇也。《東都事略》卷九十五。

39　童謡云：「大惇、小惇，入地無門。大蔡、小蔡，還他命債。」《宣和遺事》元集。

40　元符間，宗室有以妾爲妻者，因罷開府儀同三司及大宗正職事。蔡元長行詞曰：「既上大宗之印，復捐開府之儀。」章申公謂曾子宣曰：「此語與『手持金骨之朵，身坐銀交之椅』何異？」曾復顧申公曰：「頃時記得有行侍御史詞頭，云『爰遷侍御之史』，不記得是誰？」申公顧許冲元曰：「此是侍郎向日亂道。」曾時爲樞密，許爲黄門也。《春渚紀聞》卷一。

41　鄱陽胡詠之朝散，生平好道。元符初，嘗於信州弋陽縣見一道人，青巾葛衣，神氣特異，因揖而延之對飲。道人……索紙書詩曰：「濟世應須不世才，調羹重見用鹽梅。種成白璧人何處，熟了黄粱夢未回。相府舊開延士閣，武夷新築望仙臺。青雞唱徹函關曉，好卷游幃歸去來。」授詠曰：「爲我以此寄章相公。」且曰：「章相公好箇人，又錯了路徑也。」……詠至京師，見王副車詵，具告以此，欲持詩謁子厚。詵曰：「不可。上方以邊事倚辦相公。丞相得此，必堅請去，上必疑怪，詰其所以然，君且得罪。」詠以爲然。……他日子厚北歸，聞有此詩，就詠求之。其真本已爲駙車奄有之，乃録寄。子厚見詩，歎曰：「使吾早得此詩，去位久矣，豈復有今日之事乎？」《墨莊漫録》卷一。

42　元符末，章子厚爲永泰山陵使。子厚專權之久，人情鬱陶，有曾誕敷文者作詞，略云：「草草山陵職事，厭厭罷相情懷。」謂故事也。《揮麈後録》卷二。《齊東野語》卷六。

43　元符末，章相罷政，出東水門，至淮門道旁堠上，盡署大字云：「我是里堠，奉白子厚。山陵歸後，專此奉候。」沿路無一遺者。《家世舊聞》卷下。

44　見釋奉忠1。

45　蘇子由謫雷州，不許占官舍，遂僦民屋。章子厚又以爲强奪民居，下本州追民究治，以僦券甚明乃已。不一二年，子厚謫雷州，亦問舍於民。民曰：「前蘇公來，爲章丞相幾破我家，今不可也。」《邵氏聞見後録》卷二十二。《自警編》卷九。

46　章子厚自嶺表還，爲餘言神仙升舉事云：「形滯難脱，臨行亦須假名香百餘斤焚之，佐以此行，幸能辦。」意自言必升舉也。坐客或疑而未和，公舉近歲廬山有崔道人者，積香數斛，一日盡發，命弟子至五老峯下徐焚之，默坐其旁，煙盛不相辨，忽躍起已在峯頂。《石林避暑録話》卷二。

47　章申公在睦州，暮年有妾曰茜英，有殊色，公寵嬖之。一日，其子援至所居烏龍寺僧房，有玉界尺在案上，乃公所愛。因究其所從，群婢共言與僧通已久。公怒，令爲爨婢，布衣執爨而已，未嘗箠也。而罪群婢不能防闲，縛而盡箠之。茜英既執爨，請令十二縣君供過，乃援妻也。縛其僧，箠而送郡，其供出事目如牛腰，即枷送獄。郡守方通親鞠而亟斷之，杖其背，廳事震動，而僧不動如山。茜英執爨四十日，衣敝，申公思之，令援曰：「十二縣君不須出，令茜英依舊伏侍。茜英即着舊衣。」茜英堅不肯着，呼至前，曰：「相公送至州縣則送之，茜英不着好衣，不伏侍相公。茜英寧死爾！」言訖，吞氣立死。《默記》卷下。

48　世言章申公在睦州遇猴事，時方通爲守，實然也。云有大猿數十，遂使人擒而縛之。忽於烏龍山後突出數千大青猿，解縛奪而去之，人皆莫敢近。《默記》卷下。

49　章丞相申公子厚，以能書自負。性喜揮翰，雖在政府，暇時日書數幅。予嘗見雜書一卷，凡九事，乃抄之，因載於此。「……元祐六年十一月五日，京西齋東廳，大滌翁書。」《墨莊漫録》卷十。

50　客有謂東坡曰：「章子厚日臨《蘭亭》一本。」坡笑云：「工摹臨者，非自得，章七終不高爾。」予嘗見子厚在三司北軒所寫《蘭亭》兩本，誠如坡公之言。《獨醒雜志》卷五。《侯鯖録》卷八。

51　見蘇軾349。

52　章樞密惇少喜養生，性尤真率，嘗云：「若遇饑則雖不相識處，亦須索飯；若食飽時，見父亦不拜。」在門下省及樞密，益喜丹竈、餌茯苓以卻粒，骨氣清粹，真神仙中人。蘇子瞻贈之詩云：「鼎中龍虎黄金賤，松下龜蛇緑骨輕。」《東軒筆録》卷十三。

53　秀州外科張生。……吴人章縣丞祖母，章子厚侍妾也，年七十，疽發於背，邀治之。張先潰其瘡，而以盞貯所泄膿穢澄滓而視之，其凝處紅如丹砂，出謂丞曰：「此服丹藥毒發所致，勢難療也。」丞怒曰：「老人平生尚不喫一服暖藥，況於丹乎！何妄言如是。」母在房聞之，亟呼曰：「其説是已。我少在汝家時，每相公餌伏大丹，必使我輩伴服一粒，積久數多，故儲蓄毒根，今不可悔矣。」張謝去。章母旋以此終。《夷堅支志》乙卷五。

54　見滕元發17。

55　有婦人虞，號「仙姑」，年八十餘，有少女色，能行大洞法。徽宗一日詔虞詣蔡京，京飯之。虞見一大猫，拊其背，語京曰：「識此否？乃章惇也。」京即詆其怪而無理。翌日，京對，上曰：「已見虞姑邪？猫兒事極可駭。」《清波雜志》卷十二。

56　宋欽宗北狩，至檀州北斯縣鄉中，時盛暑，帝與隨從之人已皆疲困，稍息於木下。須臾大風忽起，濃雲自東南而升，大雨如注，雷電交作，帝與從人急移民舍避之。少頃，雷電大震，俄有數丈大火流於帝前，帝大驚。而所居民家一男一婦及小兒震死，其男、婦背上皆有朱篆而不可識，獨小兒有朱篆四字可認，云「章惇後身」。帝曰：「章惇爲相誤國，京城之陷皆因此賊爲之，今果報如是。」《湖海新聞夷堅續志》前集卷二。

章　俞

1　章俞者，郇公之族子，早歲不自拘檢。妻之母楊氏，年少而寡，俞與之通。已而有娠，生子。初産之時，楊氏欲不舉，楊氏母勉令留之，以一合貯水，緘置其内，遣人持以還俞。俞得之云：「此兒五行甚佳，將大吾門。」雇乳者謹視之。既長登第，始與東坡先生締交，後送其出守湖州詩，首云：「方丈仙人出渺茫，高情猶愛水雲鄉。」以爲譏己，由是怨之。其子入政府，俞尚無恙。嘗犯法，以年八十勿論。事見《神宗實録》。紹聖相天下，坡渡海，蓋修報也。所謂燕國夫人墓，獨處而無袝者，即楊氏也。《揮麈餘話》卷一。《宋詩紀事》卷二十二。

2　章申公父銀青公俞，年七十集賓親爲慶會。有餉柑者，味甘而實極瑰大，既食之，即令收核種之後圃，坐人竊笑蓋七八也。後公食柑十年而終。《春渚紀聞》卷一。

章　持

1　紹聖丁丑，章持魁南省，時有詩：「何處難忘酒？南宫放牓時。有才如杜牧，無勢似章持。不取通經士，先收執政兒。此時無一盞，何以展愁眉？」《清波雜志》卷四。

章　援

1　東坡先生既得自便，以建中靖國元年六月還次京口，時章子厚丞相有海康之行，其子援尚留京口，以書抵先生……先生得書大喜，顧謂其子叔黨曰：「斯文，司馬子長之流也。」……元祐三年，先生知舉時，致平爲舉子。初，致平之文法荆公，既見先生知舉，爲文皆法坡，遂爲第一，逮揭榜，方知子厚子。《雲麓漫鈔》卷九。

許　將

1　嘉祐間，京師殿試，有一南商控細鞍驄馬於右掖門，俟狀元獻之。日未曛，唱名第一人，乃許將也。姿狀奇秀，觀者若堵。自綴《臨江仙》曰：「聖主臨軒親策試，集英佳氣葱葱。鳴鞘聲震未央宫。卷簾龍影動，揮翰御煙濃。　上第歸來何事好，迎人花面争紅。藍袍香散六街風。一鞭春色裏，驕損玉花驄。」後帥成都，值中秋府會，官妓獻詞送酒，仍别歌《臨江仙》曰：「不比尋常三五夜，萬家齊望清輝。爛銀盤透碧琉璃。莫辭終夕看，動是隔年期。　試問嫦娥還記否，玉人曾折高枝。明年此夜再圓時。閤開東府宴，身在鳳凰池。」許問誰作詞，妓白以西州士人鄭無黨詞。後召相見，欲薦其才於廊廟。無黨辭以無意進取，惟投牒理逋欠數千緡。無黨爲人不羈，長於詞，蓋知許公《臨江仙》，最喜歌者投其所好也。《古今詞話》。《歲時廣記》卷三十一。

2　熙寧中，許沖元將以磨勘當遷。王荆公爲相，卻抑甲科三名前恩例，擬令轉太常博士。太常博士與右正言同爲一等，然祖宗分别流品，以太常博士爲有出身人遷轉，非以待第一人也。荆公方下筆作「太」字時，堂吏以手約筆，具陳祖宗之制，荆公乃改「太」字右筆作「口」字，沖元遂遷右正言。《獨醒雜志》卷一。

3　見蘇軾205。

4　見晏殊27。

5　許將坐太學獄，下御史臺禁勘，僅一月日暨伏罪，臺吏告曰：「内翰今晚當出矣。」許曰：「審如是，當爲白中丞，俾告我家取馬也。」至晚欲放，中丞蔡確曰：「案中尚有一節未完，須再供答。」及對畢，開門，已及二更以後，而從人謂許未出，人馬卻還矣。許坐於臺門，不能進退，適有邏卒過前，遂呼告之曰：「我臺中放出官員也，病不能行，可煩爲於市橋賃一馬。」邏卒憐之，與呼一馬至，遂跨而行。是時許初罷判開封府，税居于甜水巷，馭者懼逼夜禁，急鞭馬，馬躍，許失綏墜地，腰膝盡傷，馭者扶之于鞍，又疾驅而去，比至巷，則宅門已閉。許下馬坐于砌上，俾馭者扣門，久之無應者，馭者曰：「願得主名以呼之。」許曰：「但云内翰已歸可矣。」馭者方知其爲判府許内翰，且懼獲墜馬之罪，遽策馬而走。許以墜傷，氣息不屬，不能起以扣門，又無力呼叫，是時十月，京師已寒，地坐至曉，迨宅門開，始得入。《東軒筆録》卷九。

6　蔡卞、章惇同肆羅織，遷謫元祐諸公。卞率惇以奏，乞發司馬光墓。門下侍郎許將獨無言，卞等退，哲宗留將問曰：「卿不言何也？」將曰：「發人之墓，非盛德事。」哲宗曰：「朕與卿同。」乃不從。《厚德録》卷四。《自警編》卷四。《昨非庵日纂》二集卷三。

7　〔許〕冲元察御僚屬甚嚴。一日，賓佐過廳，一都監曳皮鞋而前，許問曰：「公何得此鞋？」都監以爲美意，云：「某衙一卒能造，樞密或須之否？」許作色曰：「某非無此，但不敢對同官着耳。」都監皇恐失措。坐間數十客，莫不各視其足。《過庭録》。

8　許沖元將知西京，有一屬禀事云：「某預錢若干，已有指揮許將來春充預買錢。」沖元厲聲叱之曰：「許將如何作得預買錢？」其人始悟觸諱，踧踖謝過而退。《閒燕常談》。《陔餘叢考》卷三十一。

9　許將冲元，以前執政知大名府，以剛略稱。時同官曹蒙啣命察訪，蔑視郡縣，威令甚嚴，至大名見冲元，當廳下轎。冲元出，見其倨甚，復入呼法司曰：「不知前執政作守，監司得當廳下轎否？」法司具條白之：「不許。」竚立曹甚久。復令白曹曰：「請就賓次，以全國體。」曹失措而退。許接武迎之，謂曰：「在將無稱，此乃朝廷禮耳。公不可以人而輕國也。」曹氣懾無語，更不問一毫事，屏縮數日而去。《過庭録》。

林　希

1　林仲平概，仁宗朝耆儒也。二子希旦、邵顔，早擅克家之業。仲平没，有二幼子尚在褓，未名。既長，兩兄迺析其名，示不忘父訓，曰希、曰旦、曰邵、曰顔，後皆爲聞人，衣冠指爲名族。《揮麈後録》卷六。

2　林高，閩人，擢第，終屯田郎中。子概，亦擢第，爲集賢校理，入《儒學傳》，終於京師。妻黄氏，攜其孤扶護將歸葬閩，道出姑蘇。時蔣公侍郎堂知姑蘇。二子，長子希，次子旦，方年十二三，贄文上謁，蔣大奇之，留姑蘇，給以戴城橋官屋，後號孺學坊，爲葬二櫬於寶華山。蔣公遣其子與二林讀書。希字子中，後爲樞密，旦亦爲從官。蔣之子，即之奇，字穎叔，亦爲樞密。《雲麓漫鈔》卷十。

3　見章惇23。

4　林文節子中，以啓賀東坡入翰苑曰：「父子以文章名世，蓋淵、雲、司馬之才；兄弟以方正决科，邁晁、董、公孫之學。」其褒美如此。後草坡責惠州告詞云：「勅具位軾：元豐間，有司奏軾罪惡甚衆，論法當死。先皇帝赦而不誅，於軾恩德厚矣。朕初即位，政出權臣，引軾兄弟以爲己助。自謂得計，罔有悛心。忘國大恩，敢肆怨誹。若譏朕過失，何所不容？乃代予言，誣詆聖考。乖父子之恩，害君臣之義。在於行路，猶不戴天。顧視士民，復何面目？以至交通閹寺，矜詫倖恩，市井不爲，紳共恥。尚屈彝典，止從降黜。今言者謂某指斥宗廟，罪大罰輕。國有常刑，朕非可赦。宥爾萬死，竄之遠方。雖軾辯足以飾非，言足以惑衆，自絶君親，又將奚憝？保爾餘息，毋重後愆。可責授寧遠軍節度副使，惠州安置。」極於醜詆如此。《清波雜志》卷六。《讀書鏡》卷三。

5　林文節作啓謝諸公，於蘇子由有一聯云：「父子以文章冠世，邁淵、雲、司馬之才；兄弟以方正決科，冠晁、董、公孫之對。」言淵、雲、司馬皆蜀人。及紹聖中，行子由謫詞云：「父子兄弟，挾機權變詐，驚愚惑衆。」子由捧之，泣曰：「某兄弟固無足言，先人何罪邪？」紹聖初，在外制行元祐諸公謫詞，是非去取，固時相風旨。然而命詞似西漢詔令，有王言體。於蘇子瞻一詞，尤不草草，蘇見之曰：「林大亦能作文章邪！」其詞有云：「若譏朕過失，亦何所不容。乃代予言，詆誣聖考。乖父子之恩，害君臣之義。在於行路，猶不戴天，顧視士民，復何面目。」又曰：「雖汝軾文足以惑衆，辯足以飾非，然而自絶君親，又將誰懟。」《野老記聞》。

6　紹聖初，陸農師、曾子開俱以曾預修《神宗實録》被謫。中書舍人林希子中草辭云：「謂爾同爲謗訕，則于今具稾不存；謂爾有所建明，則未嘗争論而去。」人以爲得實。《能改齋漫録》卷十四。

7　紹聖初，黜逐元祐之臣，時舍人林公希作敕榜云：「人材淆混，莫難於品流；黨與縱横，無分於勝負。」章申公惇視之不悦。《苕溪漁隱叢話》後集卷二十二。

8　宣和間，尚書新省成，車駕臨幸。時宰命一時朝士能文者各擬謝表，獨林子中者擅場，其一聯云：「北辰居極，外環象斗之宫；黄道初經，旁及積星之位。」《浩然齋雅談》卷上。

9　林子忠有《野史》一編，世多傳之。其間議論與平日所爲，極以背馳，殊不可曉。豈非知公論不可揜，欲蓋其迹於天下後世耶！《揮麈餘話》卷一。

蔣之奇

1　蔣穎叔父爲江寧簿，祖父〔魏公〕爲宰。蔣方幼……其父每呼令誦書史，不差一字。故穎叔爲曾祖母〔魏公母〕祭文云：「在昔先人佐夫人之子，之奇於夫人，義猶祖母。」《魏公譚訓》卷四。

2　見歐陽修123。

3　臺官蔣之奇以浮語彈奏歐陽公，英宗不聽，之奇因拜伏地不起。上顧左右，問何故久不起。之奇仰曰：「此所謂伏蒲矣。」上明日以語大臣，京師傳以爲笑。《龍川别志》卷下。《宋名臣言行録》後集卷二。

4　蘇仲豫言，蔣穎叔之爲江淮發運也，其才智有餘，人莫能欺。漕運絡繹，蔣，吴人，暗知風水。嘗於所居公署前立一旗，曰占風旗，使人日候之，置籍焉。令諸漕綱日程，亦各記風之便逆，蓋雷、雨、雪、雹、霧、露等有或不均，風則天下皆一，每有運至，取其日程曆以合之，責其稽緩者，綱吏畏服。蔣之去，占風旗廢矣。《師友談記》。

5　王荆公步月中山，蔣穎叔爲發運使，過之，傳呼甚寵，荆公意不悦。穎叔喜談禪，荆公有詩云：「怪見傳呼殺風景，不知禪客夜相投。」《邵氏聞見後録》卷十七。

6　樞密蔣公穎叔，與圓通秀禪師爲方外友。公平日雖究心宗，亦泥于教乘，因撰《華嚴經解》三十篇，頗負其知見。元豐間，漕淮上，至長蘆訪秀，而題方丈壁曰：「餘凡三日遂成《華嚴解》，我于佛法有大因緣，異日常觀此地，比覺城東際，惟具佛眼者當知之。」於時秀辨之曰：「公何言之易耶？夫《華嚴》者，圓頓上乘，乃現量所证。今言『比覺城東際』，則是比量，非圓頓宗。文云『異日』，且一真法界無有古今，故云十世古今，始終不離於常念，若言『異日』、『今日』，豈可非是乎？又云『具佛眼者方知』，然《經》云：『平等真法界，無佛無衆生。』凡聖情盡，彼我皆忘，豈有愚智之異？若待佛眼，則天眼、人眼豈可不知哉？」公於是悔謝。《羅湖野録》卷四。

7　蔣穎叔爲發運使，至泰州謁徐神公，坐定了無言説。將起，忽自言曰：「天上也不静，人世更不定疊。」蔣因扣之，曰：「天上已遣五百魔王來世間作官，不定疊，不定疊。」蔣復扣其身之休咎，徐謂之曰：「只發運亦是一赤天魔王也。」《春渚紀聞》卷二。《宋稗類鈔》卷六。

8　元豐中，徐州獲妖人，辭連淮上，發運使蔣穎叔疑於〔徐神翁〕公，就見曰：「爾徐二翁邪？」曰：「然！知道乎？」「不知解何事？」「解喫飯。」「日可幾米？」「飽便住。」「茹葷乎？」「茹葷。」由此不疑。……穎叔問：「我何如人也？」對曰：「宜省刑。」〔穎叔〕艴然而怒，公自捫其背曰：「瘤痛不能語。」穎叔再拜曰：「經云神公受命，普掃不祥，其公之謂矣。」因呼神公。……穎叔背有瘤，盛怒則裂而内楚至不能言，他人莫知也。《海陵三仙傳》。

9　蔣之奇既貴，項上大贅，每忌人視之。爲六路大漕，至金山寺。僧了元，滑稽人也，與蔣相善。一日見蔣，手捫其贅，蔣心惡之，了元徐曰：「沖卿在前，穎叔在後。」蔣即大喜。《萍洲可談》卷一。《何氏語林》卷五。《宋稗類鈔》卷五。

10　劉逵公達奉使三韓，道過餘杭。時蔣穎叔爲太守，以其新進，頗厚其禮，供張百色，比故例特異。又取金色鰍一條，與龜獻於逵，以致今秋歸之意。或曰：「穎叔老老大大，不能以前輩自居，尚何求哉！」《曲洧舊聞》卷八。

范文度

1　范景仁父名文度，爲蜀孔目官，事張乖崖。時見發郡人陰事而誅之，而不知其何以知之。但默觀一小册，每鈎距得人陰事，必記之册上，書訖入箱，封題甚密。文度日侍其旁而莫測也。然每觀小册，則行事多殺人或行法。一日，乖崖方觀小册，忽内迫，遽起，不及封箱。文度遽取其小册觀之，盡記人細故，有已行者，即朱勾之，未行者尚衆也。文度閲畢，始悟平日所行乃多布耳目所得，遂毁而焚之。乖崖還，見几上箱開，已色變。及啟觀小册已失之，大怒之次，文度遽前請命曰：「乃某毁而焚之，今願以一命代衆人死，乞賜誅戮。」乖崖問其故，答曰：「公爲政過猛，而又陰採人短長，不皆究實而誅，若不毁焚，恐自是殺人無窮也。」乖崖徐曰：「貸汝一死，然汝子孫必興。」自是益用之。《默記》卷中。

范　鎮

1　薛簡肅公知成都，范蜀公方爲舉子，一見愛之，館於府第，俾與子弟講學。每曰：「范君，廊廟人也。」公益自謙退。乘小駟至銅壺閣下，即步行趨府門。踰年，人不知爲帥客也。簡肅還朝，載蜀公以去。或問簡肅曰：「自成都歸，得何奇物？」曰：「蜀珍産不足道。吾歸，得一偉人耳。」時二宋公有大名，一見，與公爲布衣交。《邵氏聞見録》卷八。《何氏語林》卷十五。《東山談苑》卷五。

2　范忠文公在蜀，始爲薛簡肅公所知。及來中州，人未有知者。初與二宋相見，二宋亦莫之異也。一日，相約結課，以「長嘯卻胡騎」爲題，公賦成，二宋讀之，不敢出所作，既而謂公曰：「君賦極佳！但破題兩句無頓挫之功，每句之中各添一『者』字如何？」公欣然從之。二宋自此遂大加稱賞，乃定交焉。《曲洧舊聞》卷二。

3　范蜀公少時，與宋子京同賦《長嘯却邊騎》。蜀公先成，破題云：「制動以静，善勝不争。」景文見之，於是不復出其所作，潛于袖中毁之。因謂蜀公曰：「公賦甚善，更當添以二『者』字。」蜀公從其説，故謂之「制動者以静，善勝者不争」。然景文賦雖不逮于蜀公，他人亦不能到。破題云：「月滿邊塞，人登戍樓。」真奇語也。《能改齋漫録》卷十四。《宋稗類鈔》卷五。

4　故事，南省奏名第一，殿試唱過三名不及，則必越衆抗聲自陳，雖考校在下列，必得升等。吴春卿、歐陽文忠皆由是得升第一甲。獨范景仁避不肯言，等輩屢趣之，皆不應，至第十九人方及，徐出拜命而退，時已服其静退。自是廷試當自陳者，多慕效之。《石林燕語》卷九。

5　召試學士院，詩用「采霓」字。學士以沈約《郊居賦》「雌霓連婘」，讀「霓」爲入聲，謂景仁爲失韻，由是除館閣校勘。殊不知約賦但取聲律便美，非「霓」不可讀爲平聲也。當時有學者皆爲憤鬱，而公處之晏然，不辨。《宋名臣言行録》後集卷五。《名臣碑傳琬琰集》下卷九。

6　范蜀公皇祐中知諫院。陳恭公爲相，嬖妾笞殺一婢，御史奏論排斥，不知所謂，遂誣公私其女。景仁上言：「朝廷設臺諫官，使除讒慝，非使爲讒。果如其言，執中可斬。不然，則言者亦可斬。」御史怒，共劾其阿宰相。范弗顧，力論其不然。《珍席放談》卷下。

7　見狄青35、36。

8　熙寧初，王荆公始用事，范蜀公以直言正論折之不能勝，上章乞致仕，曰：「陛下有納諫之資，大臣進拒諫之計；陛下有愛民之性，大臣用殘民之術。」荆公見之怒甚，持其疏至手戰。馮當世解之曰：「參政何必爾。」遂落翰林學士，以本官户部侍郎致仕。舍人蔡延慶行詞，荆公不快之，自草制，極於醜詆。明日，蔡延慶因賀公，具以制詞出於荆公爲解，公笑誦其詞曰：「外無任職之能，某披襟當之；内有懷利之實，則夫子自道也。」公上表謝，其略曰：「雖曰乞身而去，敢忘憂國之心。」又曰：「望陛下集群議爲耳目，以除壅蔽之姦；任老成爲腹心，以養和平之福。」天下聞而壯之。公既退居，專以讀書賦詩自娱，客至輒置酒盡歡。或勸公稱疾杜門，公曰：「死生禍福，天也，吾其如天何？」久之，以二人肩輿歸蜀，極江山登臨之勝，賑其宗族之貧者，朞年而後還。元祐初，哲宗登位，宣仁后垂簾同聽政，首以詔特起公，詔曰：「西伯善養，二老來歸；漢室卑詞，四臣入侍。爲我强起，無或憚勤，天下望公與温公同升矣。」公辭曰：「六十三而求去，蓋以引年；七十九而復來，豈云中禮？」卒不起。先是神宗山陵，公會葬陵下，蔡京見公曰：「上將起公矣。」公正色曰：「某以論新法不合，得罪先帝。一旦先帝棄天下，其可因以爲利？」故公卒不爲元祐二聖一起。紹聖初，章惇、蔡卞欲并斥公爲元祐黨，將加追貶，蔡京曰：「京親聞蜀公之言如此，非黨也。」惇、卞乃已。《邵氏聞見録》卷十二。

9　熙寧末，范景仁以薦蘇子瞻、孔經甫不從，曰：「臣無顔可見班列。」乃乞致仕。章四上不報。最後第五章併論青苗法，於是始以本官致仕。神宗初未嘗怒也。景仁既得謝，猶居京師者三年。時王禹玉爲執政，與景仁久同翰林，景仁每從容過之道舊，樂飲終日，自不以爲嫌，當權者亦不之責。元祐初，熙寧、元豐所廢舊臣，自司馬温公以下皆畢集於朝，獨景仁屢召不至，世尤以爲高云。《石林燕語》卷五。

10　范蜀公乞致仕，章四上未允。第五章極言臣所懷有可去者二，謂言青苗不見聽，一可去；薦蘇軾、孔文仲不見用，二可去。章既上，遂得請。《墨莊漫録》卷一。

11　内翰范公鎮景仁三疏，力詆王安石青苗之法，不能，即請致仕。疏凡三上，聞者皆爲公懼。安石怒，公落翰林學士致仕。……公既得謝，蘇軾往賀之，曰：「公雖退，而名益重矣。」公愀然不樂，曰：「君子言聽計從，消患於未萌，使天下陰受其賜。無智名，無勇功，吾獨不得爲此命也。夫使天下受其害，而吾享其名，吾何心哉！」軾慚而退。《自警編》卷七。《宋名臣言行録》後集卷五。《言行龜鑑》卷五。

12　范景仁鎮喜爲詩，年六十三致仕。一朝思鄉里，遂徑行入蜀。故人李才元大臨知梓州，景仁枉道過之。歸至成都，日與鄉人樂飲，散財于親舊之貧者，遂游峨眉、青城山，下巫峽，出荆門，凡暮歲乃還京師。在道作詩凡二百五篇，其一聯云：「不學鄉人誇駟馬，未饒吾祖泛扁舟。」《温公續詩話》。《苕溪漁隱叢話》前集卷二十八。《宋詩紀事》卷十四。

13　范公景仁既退居，有園第在京師，專以讀書賦詩自娱。客至無貴賤，皆野服見之。……故人或爲具召之，雖權貴不拒也。《自警編》卷五。

14　蜀公居許下，於所居造大堂，以長嘯名之。前有荼醿架，高廣可容數十客，每春季花繁盛時，燕客於其下。約曰：「有飛花墮酒中者，爲餘釂一大白。」或語笑喧譁之際，微風過之，則滿座無遺者。當時號爲「飛英會」，傳之四遠，無不以爲美談也。《曲洧舊聞》卷三。《誠齋雜志》卷下。《何氏語林》卷二十。《昨非庵日纂》卷十九。《堯山堂外紀》卷四十七。《宋稗類鈔》卷四。

15　見司馬光43。

16　見司馬光62。

17　范蜀公素不飲酒，又詆佛教。在許下與韓持國兄弟往還，而諸韓皆崇此二事，每燕集蜀公未嘗不與，極飲盡歡，少間則以談禪相勉。蜀公頗病之。蘇子瞻時在黄州，乃以書問：救之當以何術？曰：「麴糵有毒，平地生出醉鄉，土偶作祟，眼前妄見佛國。」子瞻報之，曰：「請公試觀，能惑之性何自而生，欲救之心作何形相，此猶不立，彼復何依？正恐黄面瞿曇，亦須斂衽，况學之者耶。」意亦欲將有以曉公，而公終不領。亦可見其篤信自守，不奪于外物也。《石林避暑録話》卷四。《何氏語林》卷十九。《宋稗類鈔》卷七。

18　或問范景仁何以不信佛，景仁曰：「爾必待我合掌膜拜，然後爲信耶？」《道山清話》。

19　范忠文公與司馬文正公平生智識、談論趣向，除議樂一事不同外，其餘靡所不同。元祐初，温公起爲相，忠文獨高卧許下，凡累詔，皆力辭不已。其最後表云：「六十三而求去，蓋不待年；七十五而復來，誰云中理。」朝廷從之。當是時，中外士大夫莫不高公此舉，而人至今以爲美談也。《曲洧舊聞》卷三。

20　元祐初，起范蜀公于家，固辭。其表云：「六十三而致仕，固不待年；七十九而造朝，豈云知禮！」是時文潞公八十餘，一召而來，人各有所志也。《後山詩話》。《苕溪漁隱叢話》前集卷二十八。《過庭録》。

21　見范祖禹5。

22　見司馬光74。

23　見蘇軾167。

24　李方叔言：范蜀公將薨數日，鬚髮皆變蒼，郁然如畫也。公平生虚心養氣，數盡神往而血氣不衰，故發於外耶？然范氏多四乳，固與人異，公又立德如此，其化也必不與萬物同盡，蓋有不可知者也。《東坡志林》卷三。《曲洧舊聞》卷三。

25　范内翰景仁以宏才碩學，時所推仰。始立朝，或不以鯁直許之。仁廟春秋高，少陽虚位，首拜疏乞擇宗室親賢爲皇嗣。熙寧初，將推行新法，獨不肯阿比附議，知不可争，即告老歸第。天下士大夫始知仁者必有勇也。《宋朝事實類苑》卷十六引《倦游雜録》。

26　范蜀公有子弟赴官乞書，不許，曰：「仕宦不可廣求人知，受恩多，則難爲立朝。今小官赴任，率以求書爲能事，不知上官或反惡其挾勢。」《吹劍録》。《何氏語林》卷十三。《昨非庵日纂》二集卷五。《宋稗類鈔》卷三。

27　〔范蜀〕公曰：「家中子弟，連名百字，幾乎尋盡矣。至於百發百中，亦取以爲名。」……〔李〕廌曰：「百靈百利，百巧百窮，必不取以爲名也。」蜀公爲之掀髯大笑。《悦生隨抄》。

28　范蜀公鎮每對客，尊嚴静重，言有條理，客亦不敢慢易。惟蘇子瞻則掀髯鼓掌，旁若無人，然蜀公甚敬之。一日，有客問公：「何爲不重黄庭堅？」公曰：「魯直一代偉人，鎮之畏友也，安敢不加重？」又問：「庭堅學佛有得否？」公曰：「這箇則如何知得？但佛亦如何恁地學得？」《道山清話》。《何氏語林》卷二十四。《宋稗類鈔》卷一。

29　〔黄〕庭堅一日過范景仁，終日相對，正身端坐，未嘗回顧，亦無倦色。景仁言：「吾二十年來胸中未嘗起一思慮，二三年來不甚觀書，若無賓客，則終日獨坐，夜分方睡。雖兒曹讙呼，只尺皆不聞。」庭堅曰：「公却是學佛作家。」公不悦。《道山清話》。《何氏語林》卷二十二。

30　見柳永11。

31　范祖封，忠文公之孫也。嘗夢忠文言：「我墓前石人、石羊、石虎，長短大小皆踰制，如我官，未應得也。汝可亟易之。」祖封既久，遂忘其夢，而墳寺僧忽報：一夕大雷，石人一折其手，一斷其身爲二。乃始驚懼，徧與親舊言其事。《曲洧舊聞》卷三。

32　范蜀公之孫祖平，敵不以爲官，傭奴之。先君使以東坡所爲蜀公銘白，曰：「我官人也。」敵曰：「東坡書之不疑矣。」即釋之。先君資以歸裝。《盤洲文集》卷七十四《先君述》。

范百嘉

1　范百嘉，字子豐，忠文蜀公之子也。識量頗類忠文。嘗宴客，客散熟寢，偷兒入其室，酒器滿前。子豐覺之，起坐，呼偷兒曰：「汝迫於貧，至此，勿怖也。」以白金盂子二與之，偷兒拜而去。其後事敗，有司盡得其情，子豐猶不肯言。聞者美之。《曲洧舊聞》卷八。

范祖禹

1　范淳父内翰之母，夢鄧禹來而生淳父，故名祖禹，字夢得。《梁溪漫志》卷三。

2　范祖禹淳父，極爲司馬文正奬識。嘗爲《進論》，求教于公。公每見，則未始有可否。淳父疑而質于公，公久而言曰：「子之《進論》，非不美也。顧念世人獲甲科者絶少，而子既已在前列，而復習《進論》，求應賢良。以光觀之，但有貪心耳。光之不喜者，非爲《進論》也，不喜子有貪心也。」淳父于是焚去《進論》，不應賢良。《能改齋漫録》卷十二。《言行龜鑑》卷五。

3　熙寧三年，司馬文正公修歷代君臣事跡，辟公同編修，供職秘省。時王荆公當國，人皆奔競，公未嘗往謁。王安國與公友善，嘗諭荆公意，以公獨不親附，故未進用，公竟不往見。《宋名臣言行録》後集卷十三。《自警編》卷五。《言行龜鑑》卷五。

4　温公在洛，應用文字皆出公手。一日，謂公休曰：「此子弟職，豈可不習。」公休辭不能。純夫曰：「請試爲之。當爲改竄。」一再撰呈，已可用。公喜曰：「未有如此子好學也。」温公事無大小，必與公議，至於家事，公休亦不自專，問於公而後行。公休之卒，公哭之慟。挽詩云：「鮑叔深知我，顔淵實喪予。」《晁氏客語》。

5　朝廷既相温公、申公，詔起蜀公。蜀公以書問於公，公謂不當起。蜀公得書大喜曰：「是吾心也。吾所欲爲者，君實已爲之矣，何用復出？」又與親舊書云：「比亦欲出，而二郎勸止遂已。」《宋名臣言行録》後集卷十三。

6　公除正言，客有言於温公，以公在言路必能協濟。温公正色曰：「子謂淳甫見光有過不言乎？殆不然也。」《宋名臣言行録》後集卷十三。

7　范忠宣之罷，公嘗論列。客有謂忠宣曰：「淳夫亦有言，何也？」忠宣曰：「使純仁在言路，見宰相政事如此，亦豈可默也？」《宋名臣言行録》後集卷十三。

8　元祐初，范公以著作佐郎兼侍講，每造邇英，過押班御藥閤子，都知已下列行致恭，即退。顧子敦嘗與都知梁惟簡一言，公大以爲失體。陳衍初管當御藥院，來謝，宅門數步外下馬，留榜子與閽者，云：「煩呈覆，欲知曾到門下。」其後公爲諫議大夫，僦居城西白家巷，東鄰陳衍園也。衍每至園中，不敢高聲。謂同列曰：「范諫議一言到上前，吾輩不知死所矣。」其畏憚如此。《晁氏客語》。《宋名臣言行録》後集卷十三。《鶴林玉露》乙編卷一。《讀書鏡》卷三。

9　元祐初，伊川除崇政殿説書，時范公爲著作佐郎、實録院檢討，伊川嘗謂温公曰：「經筵若得范淳夫來尤好。」温公曰：「他已修史，朝廷自擢用矣。」伊川曰：「不謂如此，但經筵須要他。」温公問何故，伊川曰：「頤自度乏温潤之氣，淳夫色温而氣和，尤可以開陳是非，導人主之意。」其後除侍講。《宋名臣言行録》後集卷十三。《自警編》卷六。《言行龜鑑》卷二。

10　范純夫每次日當進講，是夜講於家，群從子弟畢集聽焉。講終，點湯而退。《晁氏客語》。

11　范純夫久在經筵，進職青瑣，引疾乞歸蜀。章十上，得請，以待制知梓州。翌日，丞相奏事簾前。太母宣諭曰：「范侍講求去甚力，故勉徇其請。昨日孩兒再三留他，謂哲宗。可諭與且爲孩兒留，未可求出。前降指揮不行。」於是公不復有請。《晁氏客語》。

12　元祐末，純夫數上疏論時事，其言尤激切，無所顧避。文潛、少游懇勸，以謂不可，公意竟不回。其子沖亦因間言之，公曰：「吾出劒門關，稱范秀才。今復爲一布衣，何爲不可！」其後遠謫，多緣此數章也。《晁氏客語》。

13　純夫自賓移化，朝旨嚴峻，郡官不敢相聞。既至城外，父老居民皆出送，或持金幣來獻。純夫謝遣之，一無所受，皆感泣而去。化州城外寺僧，一夕見大星殞門外，中夜聞傳呼開門，果然是夜公薨。後三日，殯於寺中。賓州人李寶善地理，謂純夫子沖曰：「寺當風水之衝。」指寺北山一穴曰：「此可殯，不唯安穩，歲餘必得歸。」遂卜之，改殯。是年，颶風作，屋瓦皆飛，大木盡拔，獨北山殯所不動。次年歸葬，如其言。後有自嶺外來者云：「土人至今廟祀公於北山。」《晁氏客語》。

14　純夫諫疏多自毁去。平生爲文，深不欲人知。京師刊行《唐鑑》，公欲爲文移開封毁板，後其子沖陳不可，乃已。純夫薦士，後多貴顯，人無知之者。《晁氏客語》。

15　純夫寡言語，不問即不言。其後，純夫子沖自嶺表扶護歸。過荆州，見山谷，道純夫數事，皆所不知。純夫在史院，報丞相上馬後，爲諸人講《左傳》，一授乃出。魯直蓋受左氏學於純夫也。《晁氏客語》。

16　元祐中，承議郎游冠卿知咸平縣回，純夫同年。一日來謁，曰：「畿邑任滿，例除監司，欲乞一言於鳳池。」是時，純夫叔在中書也。純夫答曰：「公望實審，當爲監司，朝廷必須除授。家叔雖在政府，某未嘗與人告差遣。」冠卿慚沮而退。其子沖實聞此語，因間白公曰：「説與不説皆可也。何必面斥之。」公曰：「如此，是欺此人。吾故以誠告之。」《晁氏客語》。

17　元祐中，舉子吴中應大科，以進卷遍投從官。一日，與李方叔諸人同觀，文理乖謬，撫掌絶倒。純夫偶出，見之，問所以然，皆以實對。純夫覽其文數篇，不笑亦不言，掩卷他語，侍坐者亦不敢問。他日，吴中請見。純夫諭之曰：「觀足下之文，應進士舉且不可，況大科乎，此必有人相誤。請歸讀書學文，且習進士。」吴辭謝而去。《晁氏客語》。《厚德録》卷二。

18　范純夫燕居，正色危坐，未嘗不冠，出入步履皆有常處。几案無長物，研墨刀筆，終歲不易。其生平所觀書，如手未觸。衣稍華者不服，十餘年不易衣，亦無垢汙。履雖穿如新。皆出於自然，未嘗有意如此也。《晁氏客語》。《蓬窗日録》卷六。

19　見吕公著37。

20　東坡好戲謔，語言或稍過，純夫必戒之。東坡每與人戲，必祝曰：「勿令范十三知。」純夫舊行第十三也。《晁氏客語》。《甕牖閒評》卷三。《宋名臣言行録》後集卷十三。《宋稗類鈔》卷一。

21　元祐中，客有見伊川先生者，几案無他書，唯印行《唐鑑》一部。先生謂客曰：「近方見此書，自三代以後，無此議論。」崇寧中，冲見欒城先生於穎昌，先生曰：「老來不欲泛觀他書，近日且看《唐鑑》。」《宋名臣言行録》後集卷十三引《遺事》。《伊洛淵源録》卷七。

22　〔范〕淳甫元祐間爲東平府直講。每日供膳所食，湯餅異常。因造外厨，訊諸庖者，見几上有金錢數十，審其安用。對曰：「凡麪入湯之後，每遇一沸，必一下錢，錢盡而後已。」《能改齋漫録》卷十五。

范　温

1　范内翰祖禹作《唐鑑》，名重天下。坐黨錮事。久之，其幼子温，字元實……實奇士也。一日，游大相國寺，而諸貴璫蓋不辨有祖禹，獨知有《唐鑑》而已。見温，輒指目，方自相謂曰：「此《唐鑑》兒也。」又，温嘗預貴人家會，貴人有侍兒，善歌秦少游長短句，坐間略不顧，温亦謹，不敢吐一語。及酒酣懽洽，侍兒者始問：「此郎何人耶？」温遽起，叉手而對曰：「某乃『山抹微雲』女婿也。」聞者多絶倒。《鐵圍山叢談》卷四。《堯山堂外紀》卷五十三。《宋詩紀事》卷四十一。

2　見蘇過2。

3　〔范元實〕嘗與吾論時勢，及開元、天寶之末流。元實曰：「天寶之勢，土崩瓦解，異乎今日魚爛也。」時魯公亦痛悔，一日喟然而歎，數謂吾曰：「今復得陳瓘、劉器之來，意若可救藥乎？」吾語元實。元實大喜，語吾曰：「公之大人有此心，豈獨海内，乃公之福。第恐難得好湯，使多嚥不下爾。」元實亟持其書報二公，而二公是歲皆下世。元實亦爲其寵妾紅鸞所困，俄得傷寒，不數日殂，可傷哉。《鐵圍山叢談》卷三。

4　范温譏張思叔曰：「買取錦屏三畝地，蒲輪未至且躬耕。」先生聞之曰：「於張繹有何加損也？」《二程外書》卷十一。

5　〔范〕元實説汪信民神氣不盛，非壽相。信民亦説元實太快不能永。兩人所説皆驗。《東萊吕紫微師友雜志》。

李　常

1　李尚書公擇，少讀書於廬山五老峯白石庵之僧舍，書幾萬卷。公擇既去，思以遺後之學者，不欲獨有其書，乃藏於僧舍。其後，山中之人思之，目其居云李氏藏書山房，而子瞻爲之記。《澠水燕談録》卷九。《宋朝事實類苑》卷九。《楊公筆録》。《東都事略》卷九十二。

2　李公擇於秘書省種竹，云：「使後人見之，曰此李文正手植之竹也。」蓋自許他日諡文正也。劉貢父適聞之，曰：「李文政不特能繫筆，又善種竹邪。」是時，京師有李文政善繫筆，士大夫多用之。《孔氏談苑》卷二。《王直方詩話》。《詩話總龜》前集卷二十一。《類説》卷五十七。

3　李公擇遇事强毅，不爲苟合。初善王荆公，荆公嘗遣雱諭意曰：「所争者國事，盍少存朋友之義。」公曰：「大義滅親，况朋友乎？」自守益確。《言行龜鑑》卷三。

4　見王安石65。

5　齊素多盗，〔李〕公擇痛治之，殊不止。它日得黠盗，察其可用，刺爲兵，使直事鈴下。間問以盗發輒得而不衰止之故。曰：「此繇富家爲之囊。使盗自相推爲甲乙，官吏巡捕及門，擒一人以首，則免矣。」公擇曰：「吾得之矣。」乃令凡得藏盗之家，皆髮屋破柱，盗賊遂清。《容齋隨筆》卷十六。

6　見司馬光82。

7　李公擇、孫莘老平時至相親厚，皆終於御史中丞。元祐五年二月二日，公擇卒，三日，莘老卒，先後纔一日。《老學庵筆記》卷四。

8　李公公擇每令子婦諸女侍側，爲説《孟子》大義。《童蒙訓》卷中。

9　見王安石59。

10　東坡云：……李公擇見墨輒奪，相知間抄取殆遍。近有人從梁許來云：懸墨滿堂。此亦通人之一蔽也。《苕溪漁隱叢話》後集卷二十九。《何氏語林》卷三十。

11　李公擇每飲酒，至百杯即止。詰旦，見賓客或回書問，亦不病酒，亦無倦色。《道山清話》。

12　見蘇軾195。

李元亮

1　建昌縣士人李元亮，山房公擇尚書族子也，抱材尚氣，不以辭色假人。崇寧中，在太學，蔡嶷爲學録，元亮惡其人，不以所事前廊之禮事之。蔡擢第魁多士，元亮失意歸鄉。大觀二年冬，復詣學，道過和州。蔡解褐即超用，纔二年，至給事中，出補外，正臨此邦。元亮不肯入謁。蔡自到官，即戒津吏門卒，凡士大夫往來，無問官高卑，必飛報，雖布衣亦然。既知其來，便命駕先造所館。元亮驚喜出迎，謝曰：「所以來，顓爲門下之故。方脩贄見之禮，須明旦扣典客，不意給事先生卑躬下賤如此，前贄不可復用，當别撰一通，然後敬謁。」蔡退，元亮旋營一啟，旦而往焉，其警策曰：「定館而見長者，古所不然；輕身以先匹夫，今無此事。」蔡摘讀嗟激，留宴連夕，贈以五十萬錢，且致書延譽於諸公間，遂登三年貢士科。《容齋三筆》卷三。

2　李光禄元亮，兄弟數人皆雋才。元亮作《弔項羽賦》，追古作者。世稱其詩有「可憐三萬六千日，長作東西南北人」之句，特中鼎之一臠耳。《觀林詩話》。

豐　稷

1　見曾布18。

2　見陸佃14。

劉安世

1　劉安世器之在都下，僧化成見之，曰：「公在胞胎中，當有不測驚危，幼年復有惡疾，幾爲廢人，然卒無恙。」蓋器之父航，赴官蜀中，時母方娠，遇棧道，天雨新霽，磴滑危甚，忽石隕馬蹶，夫人已墜崖下矣。衆皆驚泣，無復生望，試使下瞰，厓腹有巨木葛藟，縈結蟠屈如蓋，落葉委籍，夫人安坐於上。呼之即應，乃以衾懸縋而上，了無所傷。至官未幾而育器之。後十餘歲，居京師，苦赤目甚惡，睛溢於外，百醫莫差。一日，有客云：「某有一相識來調官，畜惡目藥甚效，昨日來别，云已陛辭，早晚即行。試遣人往求之。」時行李已出房，云藥誠有之，匆匆忘記在某篋中，初發一篋，藥已在焉，遂得之。令以藥傅睛上，軟綿纏護，戒七日方開。一傅痛即止，及開，睛以内，眸子瞭然矣。《墨莊漫録》卷四。

2　〔劉器之〕 任磁州司法。吴守禮爲河北轉運使，嚴明守法，官吏畏之。吴與器之尊人有舊，相待頗異衆，器之不以爲喜。一日，有人告磁州司户贜污於轉運使者，吴親至磁州，欲按其事。召器之至驛舍堂中，器之心不喜，曰：「常時相待少異，我已自不喜，況今召我至堂中，人得無疑我乎？」吴因問司户贜污如何，器之對曰：「不知。」吴因不悦，曰：「與公有契，所以相問，何不以誠告？」明日，吴閲視倉庫，召司户者謂曰：「人訴爾有贜，本欲來案爾。今劉司法言爾無之，姑去，且謹視倉庫，俟北京回，倉庫不如法，必案無疑也。」於是衆方知器之長者。然器之心常不自快，曰：「司户實有贜，而我不以誠告，吾其違司馬公教乎！」《童蒙訓》卷上。

3　劉元城於司馬温公閒居時，問訊不絶，及位政府，元城獨無書牘。公由此薦之。《東山談苑》卷三。

4　劉仲通慕司馬温公、吕獻可之賢，方温公欲志獻可墓，時仲通自請書石。温公之文出，直書王介甫之罪不隱，仲通始有懼意。其子安世字器之，出入温公門下，代其父書，自此益知名。至温公入相元祐，薦器之爲館職，謂器之曰：「足下知所以相薦否？」器之曰：「某獲從公游舊矣。」公曰：「非也。某閒居，足下時節問訊不絶，某位政府，足下獨無書，此某之所以相薦也。」至温公薨，器之官浸顯，爲温公之學益篤，故在臺諫以忠直敢言聞於時。紹聖初，黨禍起，器之尤爲章惇、蔡卞所忌，遠謫嶺外。盛夏奉老母以行，途人皆憐之，器之不屈也。抵一郡，聞有使者自京師來，人爲器之危之。郡將遣其客來勸器之治後事，客泣涕以言。器之色不動，留客飯，談笑自若。對客取筆書數紙，徐呼其紀綱之僕，從容對曰：「聞朝廷賜我死即死，依此數紙行之。」笑謂客曰：「死不難矣。」客從其僕取其所書紙閲之，則皆經紀其家與經紀其同貶當死者之家事甚悉，客驚歎以爲不可及也。器之留數日，使者入海島，杖死内臣陳衍，蓋章惇、蔡卞固令迂往諸郡，逼諸流人自盡耳。器之一日行山中，扶其母籃輿憇樹下，有大蛇冉冉而至，草木皆披靡，擔夫驚走，器之不動也。蛇若相向者，久之乃去。村民羅拜器之曰：「官異人也。蛇，吾山之神也，見官喜相迎耳。官遠行無恙乎！」《邵氏聞見録》卷十三。《仕學規範》卷十二。《元城語録》附録。《宋名臣言行録》後集卷十二。《自警編》卷六。《群書類編故事》卷五。

5　公曰：安世初除諫官，未敢拜命，入與娘子謀曰：「朝廷不以安世不肖，誤除諫官。這个官職不比閒慢差遣，須與他朝廷理會，事有所觸犯，禍出不測。朝廷方以孝治天下，如以老母懇辭，必無不可。」娘子曰：「不然。諫官是天子争臣，我見你爺要做不能得，你是何人，蒙他朝廷有此除授。你果能補報朝廷，假使得罪，我不選甚處，隨你去。但做。」安世遂備禮辭免，尋便供職。三日，朝廷有大除拜，安世便入文字凡二十四章，又論章惇十九章。及得罪，惇必欲見殺。人言：「春、循、梅、新，與死爲鄰；高、竇、雷、化，説着也怕。」八州惡地，安世歷遍七州，於其中間又遭先妣喪禍，與兒子輩扶獲靈柩，盛夏跣足，日行數十里，脚底都穿破。一日下程，大底兒子悶絶於地，後來究竟不起。今只有老夫與兒子兩人在耳。《宋名臣言行録》後集卷十二。《言行龜鑑》卷五。

6　諫議劉公安世，徧立言路，正色立朝，知無不言，言無不盡。每以辨是非邪正爲先，進君子退小人爲急，其面折廷争，至雷霆之怒赫然，則執簡却立，伺天威少霽，復前極論。一時奏對，且前且却者，或四五。殿庭觀者皆汗縮竦聽，公退，則咨嗟歎服，至以俚語目之曰「殿上虎」。《仕學規範》卷二十二。《自警編》卷六。《古事比》卷十九。

7　見蘇軾305。

8　紹聖初，逐元祐黨人，禁中疏出當責人姓名及廣南州郡，以水土美惡繫罪之輕重而貶竄焉。執政聚議至劉安世器之，時蔣之奇穎叔云：「劉某平昔人推命極好。」章惇子厚以筆於昭州上點之云：「劉某命好，且去昭州試命一巡。」《墨莊漫録》卷一。《何氏語林》卷二十九。

9　劉元城南遷日，嘗求教於涑水翁曰：「聞南地多瘴，設有疾以貽親憂，奈何？」翁以絶欲少疾之語告之。元城時盛年，乃毅然持戒惟謹。《癸辛雜識》前集。案：是時司馬光已亡多年。

10　劉器之謫英州，宰相章子厚必欲置諸死地。福唐人林某，以書生晚得官，用縣尉捕盗賞格改秩，入京，往謁章曰：「嶺外小郡，於銓法注知縣資叙，今英州見闕，計資可擬，願得從堂除，冀爲相公了公事。」章悟其意，答曰：「君能舉職，當遂以轉運判官奉處。」林生甚喜，兼程南去，不兩月，及境，郡僚出迎。劉公不妻孥，但從一道人寓近郊五里山寺。道人與孔目吏善，是日，垂泣告劉曰：「適孔目密報，新使君舉措殊不佳，未交印，已諭都監使引軍圍寺，約三更鳴鐘，將加害。命我速引避，我不忍也。公必不免，乞自爲計，不可坐待迫辱。」執手大慟。劉咄之曰：「人之生死前定，何用懼？汝出家學道，見識乃爾！」劉好食雞粥，率以二更食，然後睡，至是謂之曰：「吾當即就寢，安神定志以俟之，汝爲吾作粥。」俄頃，鼻息栩栩然。道人泣不止，淚落粥中，忽聞鐘聲，急撼劉覺。雞猶未熟，强盡一器。明燭作家書，已而寂無所聞，遣僕視外間，不見一人。危坐待旦，始知林生纔到，徑詣郡齋，自謂得策，趨上堂，不覺蹴户限仆地，立死。鐘聲者，乃無常所擊云。《夷堅志補》卷二。

11　〔劉安世〕在貶所，有土豪緣進納以入仕者，因持厚貲入京，以求見〔章〕惇，犀珠磊落，賄及僕隷，久之不得見。其人直以能殺公意達之，惇乃見之。不數日，薦上殿，自選人改秩，除本路轉運判官，其人飛馭徑驅至公貶所。郡將遣其客來勸公治後事，涕泣以言。公色不動，留客飲酒，談笑自若，對客取筆書數紙，徐呼其僕曰：「聞朝廷賜我死，即死，依此行之。」謂客曰：「死不難矣。」客從其僕取紙閲之，則皆經紀其家與同貶當死者之家事甚悉。客驚歎，以爲不可及也。俄報運使距城二十餘里而止，翌日當至。家人聞之，益號泣不食，亦不能寐，且治公身後事。而公起居飲食如平常，曾無少異，至夜半伺公，則酣寢鼻息如雷。忽聞鐘動，上下驚曰：「鐘聲何太早也？」黎明問之鳴鐘者，乃運判一夕嘔血而斃矣。《元城語録》附録。《宋名臣言行録》後集卷十二。《自警編》卷二。《言行龜鑑》卷五。《鶴林玉露》乙編卷二。《賢弈編》卷二。《宋稗類鈔》卷七。

12　惇、卞用事，必欲致公於死，故方竄廣東，則移廣西，既抵廣西，則復徙廣東。凡二廣間遠惡州軍，無所不至，人皆謂公必死。然七年之間，未嘗一日病，年幾八十，堅悍不衰。此非人力所及，殆天相也。或問：「何以至此？」曰：「誠而已。」《宋名臣言行録》後集卷十二。《元城語録》附録。

13　元城在貶所，嘗晝寢，夢一道士來謁。頃之，得家書，報其内子生男，而誕辰即夢道士日也。先生異之，俄還自貶所，視所生男，狀貌宛然夢中所見也。故名之曰景道，鍾愛之異於他子。暨元城再貶嶺外，景道生九年矣，忽得疾，卒於家。元城聞之，悲悼不能自勝。南海道士有異術，元城命醮以致其魂，景道果見形於位，謂元城曰：「我昔爲道士，公爲淄青節度，因射誤中吾臂，出血四合而死。今以撫育之恩，猶當償其半。」元城於是爲刺臂血，書《般若心經》以薦之。《睽車志》卷三。

14　見蘇軾306。

15　劉器之謫潞州時，小人有爲部使者，郡中事無巨細皆詳考，竟不得其纖毫。至過往驛券，亦無法外者。部使者亦歎服之。《讀書鏡》卷五。

16　劉待制安世晚居南京，客或問曰：「待制闲居，何以遣日？」正色對曰：「君子進德修業，唯日不足，而可遣乎！」《卻掃編》卷中。

17　劉器之安世，元祐臣也。晚在睢陽，以二十萬鬻一舊宅。或謂此地素凶，不可止，器之不信。始入即有蛇虺三四出屋室間，呼僕厮屏去，則率拱立，謂有鬼神，不敢措其手。器之怒，改命家人輩，自納諸筐篚，而棄諸汴流。翌日則蛇出益多，再棄輒復又倍。曾不浹旬日，乃至日得五七篚不已也。器之不樂，因自焚香於土神祠前，曰：「此舍某用己錢易之者，即是某所居矣。蛇安得據以爲怪乎？始猶覬鬼神之有職，而後悛革。今不數日則怪益出，是土神之不職爾。且當受罰，雖願仍其舊貫不可得矣。」回顧從者，盡掊土偶五六擲之河中，召匠手爲之改塑其神，繇是怪不復作。《鐵圍山叢談》卷四。

18　見馬涓4。

19　政和中，劉器之既復舊官領祠，然纔得承議郎。所至與人叙位，必謹班著，不肯妄居人上。一日，謁鄉人趙畯朝奉，坐未久，有張基大夫者繼來。劉與之叙官，張雖辭讓，既不獲，又不知避去，因據上坐。劉歸之明日，偶微病，人有候之者，曰：「比謁趙德進，坐於堂中，適張基大夫繼至，吾官小，宜居下，遂坐德進傍，正當房門之衝，風吹吾項，遂得疾。」客至必以此告，是亦不能不介意之辭也。《曲洧舊聞》卷九。

20　〔趙畯〕不喜仕，築室南都城北，杜門不交人事。有園數畝，雜植花木，日居其間，鄉人目之爲獨樂園。然晚復再娶，年頗相懸，劉待制器之戲曰：「豈謂獨樂園中乃有少室山人乎？」《卻掃編》卷中。

21　元祐姦黨置籍，用蔡京之請也。始刻石禁中，而尚書省、國子監亦皆有之。禁中石刻，崇寧四年冬，因星變，上命碎之。時國子監無名子以朱大題其碑上，曰千佛名經。其後歲月滋久，逮宣和中，所籍人往往多在鬼録，獨劉器之、范德孺二公在耳。未幾，器之之訃至，東里晁以道對賓客誦「南嶽新摧天柱峯」之句，至哽咽不得語，而客皆抆睫。《曲洧舊聞》卷二。《何氏語林》卷二十四。《宋稗類鈔》卷六。

22　蒼梧先生胡德輝珵，嘗對劉元城歎息張天覺之亡，元城無語，蒼梧疑而問之，元城云：「元祐黨人只是七十八人，後來附益者不是。」又云：「今七十七人都不存，惟某在耳。」元城爲此言時，實宣和六年十月六日也。《梁溪漫志》卷三。

23　公自宣和元日以後謝絶賓客，四方書問皆不啓封，家事無巨細悉不問。夏六月丙午，忽大風飛瓦，驟雨如注，雷電晝晦於公正寢，人皆駭懼而走。及雨止辨色，公已終矣，聞者咸異焉。及葬，楊中立以文弔之曰：「劫火洞然，不燼惟玉。」紳往往傳誦，以爲切當。公在宋，杜門屏跡，不妄交游，人罕見其面。然田夫野叟、市井細民，以謂若過南京不見劉待制，如過泗州不見大聖。及公殁，耆老士庶、婦人女子，持薰劑誦佛經而哭公者，日數千人。後二年，虜人驅墳户發棺，見公顔貌如生，咸驚曰：「必異人也。」一無所動，蓋棺而去。《宋名臣言行録》後集卷十二。《元城語録》附録。《言行龜鑑》卷二。

24　劉器之待制對客多默坐，往往不交一談，至於終日。客意甚倦，或請去，輒不聽，至留之再三。有問之者，曰：「人能終日矜莊危坐而不欠伸欹側者，蓋百無一二焉。其能之者，必貴人也。」蓋嘗以其言騐之，誠然。《卻掃編》卷上。《何氏語林》卷二十二。《書影》卷三。

25　劉元城對賓客或晏居，雖暗室，常端坐，略無欹仄，至于終日。《寓簡》卷六。《何氏語林》卷二十二。《宋稗類鈔》卷五。《古事比》卷十六。

26　劉元城見賓客，談論逾時，體無欹側，肩背竦直，身不妄動。《言行龜鑑》卷二。

27　劉器之自言常作書簡，多起藁草及不作草字，以戒苟且。《東萊吕紫微師友雜志》。

鄒　浩

1　道鄉鄒公志完《論立劉后疏》有曰：「若曰有子可以立爲后，則永平中，貴人馬氏未嘗有子，所以立爲后者，以冠德後宫故也。祥符中，德后劉氏亦未嘗有子，所以立爲后者，以鍾英甲族故也。今若賢妃德冠後宫，亦如貴人，鍾英甲族，亦如德后，則何不於孟氏罪廢之初，用立慈聖光獻故事便立之，必遷延四年以待今日，果何意耶？必欲以示信天下，天下之人果信之耶？」上怒甚，内批：「貶志完新州。」疏留中不降出，時人亦不知有何説也。元符末，崇慶眷方盛，時相欲媒孽志完以固位，乃僞爲志完之疏，傳之中外。其間有云：「殺卓氏而奪之子，欺人可也，詎可欺天耶！卓氏何辜哉！廢孟后而立劉后，快陛下之意，可也，奈天下耳目何！劉氏何德哉！」因指摘此語，謂不可不明白，下新州取索元本。志完不知索之之由，復申元藁不存。諸人遂誣志完，以爲實有此説。詔令應天尹孫槖以檻車往新州收赴京師。至泗上，哲宗升遐，其事遂寢。崇寧初，將再貶志完，乃先下詔曰：「朕仰惟哲宗皇帝嚴恭寅畏，克勤祗德。元符之末，是生越王，姦人造言，謂非后出。比閲臣僚舊疏，適見椒房訴章，載加考詳，咸有顯證。其時兩宫親臨撫視，嬪御執事在旁，何緣外人得入宫禁，殺母取子？實爲不根。爲人之弟，繼體承祧，豈使沽名之賊臣，重害友恭之大義？詆誣欺罔，罪莫大焉！其鄒浩可重行黜責，以戒爲臣之不忠者，庶稱朕昭顯前人之意。如更有言及者，亦依此施行。」志完遂以衡州别駕，永州安置。《獨醒雜志》卷五。

2　見田晝1。

3　〔張〕繹曰：「鄒浩以極諫得罪，世疑其賣直也。」先生曰：「君子之於人也，當於有過中求無過，不當於無過中求有過。」《二程遺書》卷二十一上。《宋名臣言行録》後集卷十三。

4　鄒道鄉浩初謫新州，有楚州布衣樂韶，素爲浩交游，不憚萬里煙瘴，誓與同行。至荆南，浩或聞官司捕韶，恐于韶不便，急遣韶還，韶確然不回。浩以病留荆南數日，堅意遣韶。韶不得已，改易姓名，隱居桐柏山。久之，浩復官。江淮發運使胡宗師感韶之義，奏韶節義。至崇寧初，宗師方以寶文閣待制知瀛州。言者指前事，遂落職，提舉宫觀。《能改齋漫録》卷十二。

5　見陳瓘18。

6　鄒志完南遷，自號道鄉居士。在昭州江上爲居室，近崇寧寺。因閲《華嚴經》于觀音像前，有修竹三根生像之後，志完揭茅出之，不可，乃垂枝覆像，有如今世畫寶陀山巖竹，今猶在。昭人扃鎖之，以俟過客游觀。比還，過永州澹山岩，岩有馴狐，凡貴客至則鳴。志完將至，而狐輒鳴。寺僧出迎，志完怪之，僧以狐鳴爲對。志完作詩曰：「我入幽岩亦偶然，初無消息與人傳。馴狐戲學仙伽客，一夜飛鳴報老禪。」《冷齋夜話》卷二。《宋詩紀事》卷二十八。

7　鄒浩謫居昭州，以江水不可飲，汲於數里外。後所居嶺下忽有泉，浚之，極清冽，名曰「感應泉」。亂石之下，得蟹一枚，自放於江曰：「餘至五嶺，不睹此物數年矣，亂石之下，又非所宜穴處也，何從而出耶？《易》不云乎，『物不可以終難，故受之以解』。蟹者，解也，天實告之矣。蒙恩歸侍，立可待矣。」未幾，泉忽涸，疑之。有人至門，厲聲呼曰：「侍郎歸矣。」求之，不可見。次日，果拜赦命。楊龜山挽詩有「泉甘不出户，客至豈無神」之句。《湧幢小品》卷二十三。

8　鄒志完，元符三年自右正言上疏論中宫事，除名竄新州。鍾正甫將漕廣東，次年上元，廣帥朱行中約正甫觀燈，已就坐矣，忽得密旨，令往新州制勘公事。正甫不待桮行，連夜星馳以往。抵新興，追逮志完，赴司理院，荷校囚之。正甫即院中治事，極其暴虐，志完甘爲机上肉矣。詰旦，忽令推吏去其杻械，請至簾下，勞問甚勤，云：「初無其它，正言可安心置慮，歸休愒處，某亦便還司矣。」志完出，正甫果去，且遣騎致饋極腆。志完惘然不知所以。又明日，郡中宣徽宗登極赦書，蓋正甫先已知矣。未幾，志完被召，遂登禁路。《揮麈後録》卷七。

9　鄒忠公浩……零陵有市户吕絢者，嘗以錢二百萬造大舟以俟先生。後北歸，吕以舟送至江南，先生謝以五絶句云：「平生親友漫紛紛，有幾書來寂寞濱。二十萬錢捐不惜，可憐湖外有斯人。」「瀟湘起柁出江湖，日日乾坤展畫圖。白酒紅魚對妻子，鴟夷還似此行無。」《居易録》卷十二。

10　鄒忠公夢徽廟賜以筆，作詩記之。未幾，疾不起。説者謂「筆」與「畢」同音，蓋杜牧夢改名畢之類。《老學庵筆記》卷十。

田　晝

1　田晝者，字承君，陽翟人，故樞密宣簡公姪也。其人物雄偉，議論慷慨，俱有前輩之風。鄒浩志完者，教授潁昌，與承君游相樂也。浩性懦，因得承君，故遇事輒自激勵。元符間，承君監京城門。一日，報上召志完，承君爲之喜。又一日，報志完賜對，承君益喜。監門法不許出，志完亦不來。久之，志完除言官，承君始望志完矣。志完遣客見承君，以測其意。客問承君：「近讀何書？」承君曰：「吾觀《墨子》，作詩有『知君既得雲梯後，應悔當年泣染絲』之句，爲鄒志完發也。」客言於志完，志完折簡謝承君，辭甚苦，因約相見。承君曰：「斯人尚有所畏，未可絶也。」趣往見之，問志完曰：「平生與君相許者何如？今君爲何官？」志完愧謝曰：「上遇群臣，未嘗假以聲色，獨於某若相喜者。今天下事，固不勝言。意欲使上益相信而後言，貴其有益也。」承君許之。既而朋黨之禍大起，時事日變更，承君謝病歸陽翟田舍。一日，報廢皇后孟氏，立劉氏爲皇后。承君告諸子曰：「志完不言，可以絶交矣。」又一日，志完以書約承君會潁昌中塗，自云得罪。承君喜甚，亟往，志完具言：「諫廢立皇后時，某之言戇矣。上初不怒也，某因奏曰：『臣即死，不復望清光矣。』下殿拜辭以去，至殿門，望上猶未興，凝然若有所思也。明日某得罪。」志完、承君相留三日。臨别，志完出涕，承君正色責曰：「使志完隱默，官京師，遇寒疾不汗，五日死矣，豈獨嶺海之外能死人哉！願君無以此舉自滿，士所當爲者，未止此也。」志完茫然自失，歎息曰：「君之贈我厚矣！」乃别去。《邵氏聞見録》卷十五。

2　見崔鶠1。

樂　韶

1　見鄒浩4。

陳　瓘

1　陳了翁之父尚書，與潘良貴義榮之父，情好甚密。潘一日謂陳曰：「吾二人官職、年齒，種種相似，獨有一事不如公，甚以爲恨。」陳問之，潘曰：「公有三子，我乃無之。」陳曰：「吾有一婢，已生子矣，當以奉借。它日生子即見還。」即而遣至，即了翁之母也。未幾，生良貴。後其母遂往來兩家焉。一母生二名儒，亦前所未有。《齊東野語》卷十六。《宋稗類鈔》卷一。

2　閒樂先生陳公伯修師錫在太學，與了翁友善。一日，同集宗室淄王圃中，有鴈陣過，相與戲曰：「明年魁天下者，當中首鴈。」伯修引弓射之，一矢中其三，了翁不中。須臾，又有鴈陣過焉，了翁射之，亦中其三，伯修笑曰：「公其後牓耶！」了翁曰：「果然，當爲公代。」其明年，徐鐸牓伯修果以第三人登第。後三年，了翁登第，亦第三人，皆爲昭慶軍節度掌書記，果相與爲代。因名便廳爲「射鴈堂」。先是，了翁將唱第，問投子山道者云：「我作狀元否？」應曰：「無時一，有時三。」了翁惘然莫測。是歲，時彦魁天下，了翁居其三，始悟前語。《梁溪漫志》卷三。《堯山堂外紀》卷五十八。

3　金陵有僧，嗜酒佯狂，時言人禍福，人謂之風和尚。陳瑩中未第時，問之云：「我作狀元否？」即應之曰：「無時可得。」瑩中復謂之曰：「我決不可得耶！」又應如初。明年時彦御試第一人，而瑩中第二，方悟其言「無時可得」之説。《春渚紀聞》卷二。《宋稗類鈔》卷二。

4　陳瑩中初任穎昌教官，時韓持國爲守，開宴用樂語，左右以舊例必教授爲之。公因命陳，陳曰：「朝廷師儒之官，不當撰俳優之文。」公聞之，遂薦諸朝，不以爲忤。《能改齋漫録》卷十三。《雲莊四六餘話》。《宋稗類鈔》卷三。案：據《宋史·鄒浩傳》，不撰樂語乃鄒浩事。

5　陳瑩中云：元豐乙丑爲禮闈檢點官時，范淳夫同在院。與淳夫同舍，因語及顔子不遷怒，不貳過。范公言惟伯淳先生能之。餘問曰：「伯淳謂誰？」范公默然。久之曰：「君乃不知有程伯淳乎？」餘謝曰：「生長東南，實未知之。」餘時年二十九，自是常以寡陋自愧。《野老記聞》。《言行龜鑑》卷一。

6　陳忠肅公爲越州僉判，蔡卞爲帥，待公甚厚，每以公學識卓異，待遇加禮。而公已得其心術，常欲疎遠之，屢引疾尋醫，章不得上。會明倅闕，蔡俾公權攝，以時當得職田，意公方貧，必喜於少紓。公到明，遂伸尋醫之請，將所得圭租遜前官。明州以法，當公得。公以義不當受，卒不取而歸之官廪。《自警編》卷二。《言行龜鑑》卷二。

7　紹聖初，章申公以宰相召，道過山陽，公隨衆謁之。章素聞公名，獨請登舟，共載而行，訪以當世之務。公曰：「請以所乘舟爲喻，乘舟偏重，其可行乎？移左置右，其偏一也，明此則可行矣。」章默然未答。公復曰：「上方虚心以待公，公必有以副上意者，敢問將欲施行之叙，以何事爲先，何事爲後？何事當緩，何事當急？誰爲君子，誰爲小人？諒有素定之論。」章竚思良久，曰：「司馬光姦邪，所當先辨，無急於此。」公曰：「相公誤矣，此猶欲平舟勢，而移左以置右也。果然，將失天下之望矣。」章厲色視公曰：「光輔母后，獨宰政柄，不纂紹先烈，肆意大改成緒，悮國如此，非姦邪而何！」公曰：「不察其心而疑其迹，則不爲無罪，若遂以爲姦邪，而欲大改其已行，則悮國益甚矣。」乃爲之極論熙、豐、元祐之事，以爲「元豐之政多異熙寧，則先志固已變而行之。温公不明先志，而用母改子之説，行之太遽，所以紛紛至於今日。爲今之計，唯當絶臣下之私情，融祖宗之善意，消朋黨，持中道，庶乎可以救弊。若又以熙、豐、元祐爲説，無以厭服公論，恐紛紛未艾也。」辭辯淵源，議論勁正，章雖忤意，亦頗驚異，遂有兼取元祐之語。留公共飯而别。章到闕，召公爲太學博士。公聞其與蔡卞方合，知必害於正論，遂以婚嫁爲辭，久乃赴官，於是三年不遷。《宋名臣言行録》後集卷十三。

8　陳瓘字瑩中，閩人。有學問，年十八登進士甲科。紹聖初用章惇薦，爲太學博士。先是惇之妻嘗勸惇無修怨，惇作相，專務報復，首起朋黨之禍。惇妻死，惇悼念不堪。瑩中見惇容甚哀，謂惇曰：「公與其無益悲傷，曷若念夫人平生之言？」蓋譏惇之報怨也。惇以爲忤，不復用。《邵氏聞見録》卷十五。《宋稗類鈔》卷六。

9　了齋陳瑩中爲太學博士。薛昂、林自之徒爲正、録，皆蔡卞之黨也，競尊王荆公而擠排元祐，禁戒士人不得習元祐學術。卞方議毁《資治通鑑》板，陳聞之，因策士題特引序文，以明神宗有訓。於是林自駭異，而謂陳曰：「此豈神宗親製耶？」陳曰：「誰言其非也？」自又曰：「亦神宗少年之文耳。」陳曰：「聖人之學，得於天性，有始有卒。豈有少長之異乎？」自辭屈愧歎，遽以告卞。卞乃密令學中敞高閣，不復敢議毁矣。《清波雜志》卷九。《宋名臣言行録》後集卷十三。

10　章惇于崑山縣强市民田、人口，經州縣監司次第陳訴，皆不敢受理，又經户部論訟，復不敢治，御史臺亦不彈劾。〔忠肅〕公累上疏，不報，乃極論之曰：「按惇抱死黨之志而濟以陰謀，藴大姦之才而輔之殘忍，因緣王安石、吕惠卿之黨，遂得進用，而造起邊隙，徼倖富貴。在先帝時已坐買田不法嘗罷，執政蔡確引用，再叨大任。陛下嗣位，擢置上樞，而内懷姦謀，沮毁聖政，以至悖慢帷幄之前，殊無臣子之禮。及以家難退歸里閭，而敢憑恃凶豪，劫持州縣，使無辜之民流離失業。乞特賜竄殛，仍委臺臣置院推劾，其崑山、蘇州及本路監司亦乞並行黜責。」章四上，朝廷令發運司體究，詔贖銅十斤。公復争之，以謂「所責太輕，末厭公議。况惇與確、黄履、邢恕素相交結，自謂社稷之臣，貪天之功，徼倖異日，天下之人指爲四凶。若不因其自致人言，遂正典刑，異日却欲竄逐，深恐無名。且干繫官吏，因惇致罪，皆處從坐，惇係首惡之人，乃止贖銅，事理顛錯，亦已太甚。况下狀之日，惇父尚在，而别籍異財，事狀顯著，考按律文，罪入十惡。愚民冒犯，猶有常刑，惇爲大臣，天下所望，而虧損名教，絶滅義理，止從薄罰，何以示懲？聖人制法，惟務至公，若行于匹夫而廢于公卿，伸于愚民而屈于貴近，此乃姑息之弊，非清朝之所宜行也。」《自警編》卷六。《言行龜鑑》卷五。

11　徽宗即位，〔陳瓘〕除右正言，論〔蔡〕卞修《實録》，增加王安石《日録》，紊亂神宗大典，請改修。遷右司諫。又極論蔡卞「假託經義，倡爲紹述，重誣我神考，輕欺先帝，倡爲國是，以行其私。卞之所是，謂之國是；卞之所非，論之流俗。尊安石而薄我神考，不可爲國是」。罷監揚州糧料院，改知無爲軍事。徽宗密遣人賜瓘黄金百兩。《名賢氏族言行類稿》卷十一。

12　陳了翁在徽祖朝，名重一時，爲右司員外郎。曾文肅敬之，欲引以附己，屢薦於上，使人諭意，以將大用之。了翁謂其子正彙曰：「吾與丞相議多不合，今乃欲以官相餌。吾有一書將遺之，汝爲我書。」且曰：「郊恩不遠，恐失汝官，奈何？」正彙再拜，願得書。了翁喜，明日持以見文肅於都堂，適與左司朱彦周會，待於賓次，朱借讀其書，動色。既見，文肅果大怒，嘻笑謂曰：「此書它人得之必怒，布則不然，雖十書不較也。」了翁退，即録所上文肅書及《日録辨》、《國用須知》，以狀申三省，曰：「昨詣尚書省投書，蒙中書相公面諭其詳，謂瓘所論爲元祐淺見單聞之説，兼言天下未嘗乏才，雖有十書，布亦不動。瓘不達大體，觸忤大臣，除具申御史臺乞賜彈劾外，伏乞敷奏，早行竄黜。」遂出知泰州。鄒道鄉在西掖，救之不從。上臨朝謂文肅曰：「瓘如此報恩地耶！」又曰：「卿一向引瓘，又欲除左右史，朕道不中，議論偏，今日如何？」文肅愧謝。初議竄徙，韓文定爲首臺，陸農師在政地，救之曰：「瓘言誠過當，若責之，則更以此得名，曾布必能容之也。」謫乃薄。《桯史》卷十四。

13　了翁以書達曾子宣，子宣怒，蹺足而讀。陳曰：「此國家大事，相公且平心，無失待士之禮。」曾下足，陳因此出。《朱子語類》卷一百三十。

14　陳瑩中爲横海軍通守，先君與之爲代，嘗與言蔡元長兄弟。了翁言蔡京若秉鈞軸，必亂天下。後爲都司，力排蔡氏之黨。一日朝會與蔡觀同語云：「公大阮真福人。」觀問何以知之，了翁曰：「適見於殿庭，目視太陽，久之而不瞬。」觀以語京，京謂觀曰：「汝爲我語瑩中，既能知我，何不容之甚也？」觀致京語於陳，了翁徐應之曰：「射人當射馬，擒賊當擒王。」觀默然。後竟有郴州之命。《春渚紀聞》卷一。

15　蔡京與了翁有筆硯之舊，了翁深疾之。嘗入朝，已立班，上御殿差晚，杲日照耀，衆莫敢仰視，京注目久而不瞬。謂同省曰：「此公真大貴人也。」或曰：「公明知其貴，胡不少貶，而議論之間有不恕，何邪？」了翁誦老杜詩曰：「射人先射馬，擒賊先擒王。」《野老記聞》。《堯山堂外紀》卷五十五。

16　公因朝會，見蔡京視日久而不瞬，嘗以語人曰：「京之精神如此，他日必貴，然矜其禀賦，敢敵太陽，吾恐此人得志，必擅私逞欲，無君自肆矣。」尋居諫省，遂攻其惡。京聞公言，因所親以自解，且致情懇而以甘言啖公。公曰：「杜詩所謂『射人先射馬，擒賊須擒王』，不得已也。」於是攻之愈力。《宋名臣言行録》後集卷十三。《言行龜鑑》卷二。《萬曆野獲編》卷六。

17　蔡京爲翰林承旨，陳瑩中已言「治亂之分，在京用否。」蔡元康濟問之，曰：「京小人也，尤好交諸宦者。京得志，則宦者用；京與宦者得志，天下何以不亂！」靖康初貶京分司，與瑩中贈諫議大夫命齊下。《野老記聞》。

18　鄒志完徙昭，陳瑩中貶廉，間以長短句相諧樂。「有个胡兒模樣别。滿頷髭鬚，生得渾如漆。見説近來頭也白。髭鬚那得長長黑。逸忘一句籋子鑷來，須有千堆雪。莫向細君容易説。恐他嫌你將伊摘。」此瑩中語，謂志完之長髭也。「有个頭陀修苦行，頭上頭髮。身披一副裙衫。緊纏雙脚，苦若要游南。　　聞説度牒朝夕到，并除頷下髭髯。鉢中無粥住無庵，摩登伽處，只恐却重參。」此志完語，謂瑩中之多欲也。廣陵馬推官往來二公間，亦嘗以詩詞贈之。「有才何事老青衫，十載低徊北斗南。肯伴雪髯千日醉，此心真與古人參。」「不見故人今幾年，年來風物尚依然。遥知闲望登臨處，極目江山萬里天。」志完語也。「一樽薄酒，滿酌勸君君舉手。不是親朋，誰肯相從寂寞濱。　　人生如夢，夢裏惺惺何處用。盞到休辭，醉後全勝未醉時。」瑩中語也。《苕溪漁隱叢話》後集卷三十九。案：志完，原作「志全」，今徑改。

19　了齋陳忠肅公瓘，謫合浦，貧困乏絶。一日晝寢，夢神人來問：「何以度日？」了齋曰：「正有朝夕之憂。」神人曰：「天帝以汝忠直，故遣來授汝針法，以救合浦之人，且可自給。」陳了齋甫拜受教，神就其身指示曰：「某病針此，某病針此。」既覺，紅斑滿體，急起録之。在合浦累年，賴此以給衣食。《湖海新聞夷堅續志》後集卷二。

20　陳瑩中遷謫後，爲人作石刻，自稱「除名勒停送廉州編管陳某撰」。《老學庵筆記》卷一。

21　陳瑩中云：「嶺南之人見逐客，不問官高卑，皆呼爲相公，想是見相公常來也。」《道山清話》。

22　見釋惠洪1。

23　〔陳〕瑩中爲諫官時，爲上皇極言蔡京、蔡卞不可用，用之決亂天下。蔡京深恨之，屢竄謫。例用赦放歸，猶隸通州。一日，瑩中之子走京師，言蔡京事。詔獄下，明州捕瑩中甚急，士民哭送之，瑩中不爲動。既入獄，見其子被繫，笑曰：「不肖子煩吾一行。」蔡京用酷吏李孝壽治其事，孝壽坐廳事簾中，列五木於庭，引瑩中問之。瑩中從容曰：「蔡京之罪，某實知之，不肖子不知也。」多求紙自書。孝壽懼，以瑩中爲不知情，即日放歸，再隸通州。其子配海上。《邵氏聞見録》卷十五。

24　陳正彙，忠肅之子也。忠肅在四明，遣之往浙西，過杭州，遽告變。蔡京既得其情，必欲置之死地，又欲併以此殺忠肅。既就逮，忠肅以勁言得免，猶謫通州，故其放還謝表云：「狐突教子，素存不二之風；曾參殺人，寧免致三之惑？」云云。徽宗察之，僅得貸先生之死。《宋元學案》卷三十五。

25　陳瑩中著《尊堯集》，累遭貶逐。蔡京再相，瑩中之子正彙告京言語不順，父子追逮對獄。正彙以心疾竄海島，公移置通州，遇赦自便。謝表略曰：「狐突教子，素有不貳之風；曾參殺人，寧免三至之惑？事既匿而難曉，時浸久而益疑。制所深嚴，就逮於重江之外；獄辭平允，閲實於片言之中。尋沐寬恩，移置近地。海島萬里，不如無子之無憂；淮渚一身，彌覺有生之有患。擢髮不足以數臣之罪，瀝血不足以寫臣之心。」《雲莊四六餘話》。

26　《日録》一書，本熙寧間荆公奏對之辭，私所録記。紹聖以後，稍尊其説，以竄定元祐史諜。蔡元度卞又其婿，方烜赫用事，書始益章。建中靖國初，曾文肅布主紹述，垂意《實録》，大以據依。陳了翁瓘爲右司員外郎，以書抵文肅，謂薄神考而厚安石，尊私史而厭宗廟，不可。文肅大怒，罷爲外郡，尋責合浦，了翁始著《合浦尊堯集》，爲十論，亶辨其所紀載，猶未敢以荆公爲非。及北歸，又著《四明尊堯集》。……政和元年，徽祖聞有此章，下政典局宣取，時了翁坐其子正彙獄，徙通州，移文索之，了翁遂以表進，乞於御前開折。……書奏，有旨：「陳瓘自撰《尊堯集》，語言無緒，并係詆誣，不行毁棄，送與張商英，意要行用。特勒停，送台州覊管。令本州當職官，常切覺察，不得放出州城，月具存在，申尚書省。」於是廟堂意叵測，識者爲了翁危之。《桯史》卷十一。

27　陳忠肅謫台州，所過州郡，皆令甲兵防送，不得稽留。至台久之，人莫敢以居室借賃者，暫館僧舍，十日必遷一寺，公處之澹然。《言行龜鑑》卷二。

28　公謫台州，朝廷起遷人石悈知州事。……視事次日，即遣兵官突來所居，搜檢行李，攝公至郡庭，大陳獄具，蓋朝旨取索《尊堯》副本，而悈爲此以相迫脅耳。公知其意，遂問曰：「今日之事，豈被旨耶？」悈失措而應曰：「有尚書省劄子。」出示公，劄子所行，蓋取《尊堯集》副本，以爲係詆誣之書，合繳申毁棄也。公曰：「然則朝廷指揮取《尊堯集》耳。追瓘至此，復欲何爲？」因問之曰：「君知《尊堯》所以立名乎？蓋以神考爲堯，而以主上爲舜也。助舜尊堯，何謂詆誣？時相學術淺短，名分之義，未甚講求，故爲人所法使，請治《尊堯》之罪，將以結黨固寵也。君所得於彼者幾何？乃亦不畏公議，干犯名分乎！請具申瓘此語，瓘將顯就誅戮，不必以刑獄相恐。」悈不待公言畢，屢揖公退。尋語人曰：「不敢引其説，尚自如此，良可畏也。」繼又幽公於僧舍，窘辱百端，公安之不以爲撓，悈亦終不能爲害。《宋名臣言行録》後集卷十三。《言行龜鑑》卷二。

29　見釋惠洪6。

30　陳忠肅公居南康日，一夕忽夢中得六言絶句云：「静坐一川煙雨，未辨雷音起處。夜深風作輕寒，清曉月明歸去。」既覺，語其子弟，且令記之。次年徙居山陽，見曆日於壁間，忽點頭曰：「此其時矣。」以筆點清明日曰：「是日佳也。」人莫知何謂，乃以其年清明日卒。《獨醒雜志》卷九。

31　宣和壬寅，陳瑩中自南康謫所徙楚州，李景淵爲天台守，遣信致書，慰問安否。未至前一夕，夢作六言頌云：「静坐一川微雨，未辨雷音起處。夜深風作輕寒，清曉月明歸去。」及答李書，因以寄之。是年寒食，陳下世。秋八月，李亦捐館。《夷堅三志》己卷九。

32　宣和庚子，蔡元長當軸，外祖曾空青守山陽。時方臘據二浙，甚熾。初，元長怨陳瑩中，以陳嘗上書詆文肅，編置郡中，欲外祖甘心焉。既至，外祖極力照矚之。適瑩中告病，外祖即令毉者朝夕診視，具疾之進退與夫所俱藥餌申官，已而不起，亦令作佛事僧衆，下至凶肆之徒，悉入狀用印係案。僚吏以爲何至是，外祖曰：「數日之後，當知之。」已而朝廷遣淮南轉運使陸長民體究，云：「盗賊方作，未審陳瓘之死虚實。」外祖即以案牘繳奏以聞，人始服先見之明。《揮麈後録》卷八。

33　〔陳忠肅公〕于兄弟友愛。伯氏早世，公撫恤其孤，教養嫁娶，使皆成立。初奏補恩澤，舍己子而先伯父之子。及後貶責，以致終身，諸子皆白衣，未嘗有不滿之意。《言行龜鑑》卷四。

34　陳了翁日與家人會食，男女各爲一席，食已，必舉一話頭，令家人答。一日問曰：「并坐不横肱，何也？」其孫女方七歲，答曰：「恐妨同坐者。」《鶴林玉露》甲編卷二。《獨醒雜志》。《賢弈編》卷二。《昨非庵日纂》一集卷五。

35　陳忠肅公尊敬前輩，皆可爲後生法。晚年過揚州，見滎陽公，請公坐，受六拜，又拜祖母河南夫人，請必無答拜，然後拜。其與他人語，必曰吕公，或曰吕侍講。其對前輩説後進，必斥姓名，未嘗少改。《言行龜鑑》卷三。

36　陳忠肅公瑩中，好讀書，至老不倦。每觀百家之文，及醫卜等書，開卷有得，則片紙記録，粘于壁間，環座既遍，即合爲一編，前後凡數十册。《吹劍三録》。

37　〔陳忠肅〕公有斗餘酒量，每飲不過五爵，雖會親戚，間有歡適，不過大白滿引，恐以長飲廢事。每日有定課，自雞鳴而起，終日寫閲，不離小齋，倦則就枕，既寤即興，不肯偃仰枕上。每夜必置行燈於牀側，自提就案。人或問：「公何不呼唤使令者？」公曰：「起止不時，若涉寒暑，則必動其念，此非可常之道。偶吾性安之，故不欲以勞人也。」《宋名臣言行録》後集卷十三。《自警編》卷二。《言行龜鑑》卷二。

李　偕

1　李偕晉祖，陳瑩中之甥也。嘗言其初被薦赴試南宫。試罷，夢訪其同舍陳元仲，既相揖，而陳手執一黄背書，若書肆所市時文者，顧視不輟，略不與客言。晉祖心怒其不見待，即前奪其書曰：「我意相念，故來訪子，子豈不能輟書相語也？」元仲置書似略轉首，已而復視書如初。晉祖復前奪書而語曰：「子竟不我談，我去矣。」元仲徐授其書於晉祖曰：「子無怒我乎，視此，乃今歲南省魁選之文也。」晉祖視之，即其程文，三場皆在，而前書云：「别試所第一人李偕。」方欲更視其後，夢覺。聞扣户之聲，報者至焉。後刊新進士程文，其帙與夢中所見，無纖毫異者。《春渚紀聞》卷一。

陳師錫

1　見陳瓘2。

2　神宗理會得文字，極喜陳殿院師錫建人文。嘗於太學中取其程文閲之，每得則貯之錦囊中。及殿試，編排卷子奏御，神宗疑非師錫之文，從頭閲之。至中間見一卷子，曰：「此必陳某之文也。」置之第三。已而果然。《朱子語録》卷一百二十七。《宋稗類鈔》卷五。

3　陳伯修爲宣城守，臨政之暇，多在頤白堂講《易》，賓客來聽者常十數。一日，講罷客退，獨坐禪榻，忽見朱衣人前揖曰：「請殿院看雪。」時方七月末，暑風猶盛，伯修異焉。疑此際不應有雪，又吾爲庶僚，安得朱衣吏報事。勉起之，方離席數步，大聲如雷，堂樑已折，禪榻壓碎無餘。《異聞總録》卷二。

關　沼

1　關沼止叔，知見高遠，議論諦當。崇寧間，諸賢比之陳瓘瑩中，而學問加精深焉。《東萊吕紫微師友雜志》。

2　〔陳〕瑩中嘗言，關止叔崇寧中召至京師，一日與數人見蔡京，留坐甚久。及出，同見者猶相候，止叔見之，面微發赤。瑩中以爲止叔見蔡元長，必無傾附之意。《東萊吕紫微師友雜志》。

喻　陟

1　見張舜民16。

張舜民

1　張芸叟父名蓋，故表中云：「此乃伏遇皇帝陛下。」《老學庵筆記》卷六。

2　張芸叟治平初以英宗諒闇榜赴春試，時馮當世主文柄，以「公生明」爲賦題。芸叟誤疊壓「明」字，試罷，自分黜矣。及榜出，乃居第四。芸叟每竊自念省場中鹵莽迺爾，然未嘗輒以語人也。當世後不相聞。至元祐中，芸叟以秘書監使契丹，當世留守北門，經由，始修門生之敬，置酒甚驩。酒半，當世謂芸叟曰：「京頃作知舉時，秘監賦中重疊用韻，以論策甚佳，因自爲改去，擢置優等。尚記憶否？」芸叟方飲，不覺杯覆懷中，於是再三愧謝而去。《揮麈後録》卷六。《齊東野語》卷五。《宋稗類鈔》卷二。

3　張舜民通練西事，稍能詩，從高遵裕西征回，途中作詩曰：「靈州城下千株柳，總被官軍砍作薪。他日玉關歸去後，將何攀折贈行人。」「青岡峽裏韋州路，十去從軍九不回。白骨似山山似雪，將軍莫上望鄉臺。」爲李察所奏，貶郴州鹽税。舜民云：「官軍圍靈州不下，糧盡而返。西人城上問官軍：『漢人兀捺否？』答曰：『兀捺。』城上皆笑。」「兀捺」者，慚愧也。《仇池筆記》卷下。《東坡志林》十二卷本之卷四。《東原録》。

4　張芸叟元豐間從高遵裕辟，環慶出師失律，且爲轉運使李察訐其詩語，謫監郴州酒。舟行，以二小詞題岳陽樓：「木葉下君山，空水漫漫。十分斟酒斂芳顔。不是渭城西去客，休唱《陽關》。　醉袖撫危欄，天淡雲闲。何人此路得生還？回首夕陽紅盡處，應是長安。」「樓上久踟蹰，地遠身孤。擬將憔悴弔三閭。自是長安日下影，流落江湖。　爛醉且消除，不醉何如？又看暝色滿平蕪。試問寒沙新到雁，應有來書。」《清波雜志》卷四。

5　張舜民芸叟從軍高遵裕，有詩曰：「白骨似沙沙似雪，勸君莫上望鄉臺。」神廟見詩，責郴州税。郴多碧蓮，根大如盌。張嘗以墨印於詩藁上，以詫北人也。《孫公談圃》卷下。《宋詩紀事》卷二十四。

6　〔張芸叟〕初謫時，言五路事者，其賓客各自爲主不同，芸叟每折中之，以故人皆不樂。會道中聞蛙聲，乃有詩曰：「一夜蛙聲不暫停，近如相和遠如争。信知不爲官私事，應恨流螢徹夜明。」荆公見而笑曰：「舜民此語不爲過。」《巖下放言》卷下。

7　芸叟遷流遠謫歷時三，涉水六，過州十有五。自汴抵郴，所至留連。……未離江寧日，因送人入京，及同士子數輩飲餞，游清涼寺。抵暮回，屬營妓數人同舟，宛轉趣賞心亭。未至，聞亭上有散樂聲。逼而詢之，乃府公訝妓籍踈索，俾申劾之。既見共載，野服披猖，但一笑而止。《清波雜志》卷四。

8　見汪革（信民）2。

9　張芸叟作《漁父》詩曰：「家住耒江邊，門前碧水連。小舟勝養馬，大罟當耕田。保甲元無籍，青苗不著錢。桃源在何處，此地有神仙。」蓋元豐中謫官湖湘時所作，東坡取其意爲《魚蠻子》云。《老學庵筆記》卷一。

10　楚公爲吏部尚書，使契丹。張芸叟爲吏部侍郎，每出省，輒至吾家，坐廳事西階，呼入宅老卒，歷問家人安否，又呼卒長，令約束守宿人，乃去。非齋祠、疾病，不廢也。《家世舊聞》卷上。

11　〔張舜民〕崇寧初坐謝表言紹聖逐臣，有曰「脱禁錮者何止一千人，計水陸者不啻一萬里」，又曰「古先未之或聞，畢竟不知其罪」，以爲譏謗坐貶。《直齋書録解題》卷十七。

12　建中靖國初，有前與紹聖共政者，欲反其類，首建議盡召元祐諸流人還朝，以爲身謀。未幾，元祐諸人並集，不肯爲之用，則復逐之。而更召所反者，既至，亦思其翻覆，排之尤力，其人卒不得安位而去。張芸叟時以元祐人先罷居長安里中，聞之，壁間適有扇架，戲題其下曰：「扇子解招風，本要熱時用。秋來掛壁間，卻被風吹動。」時餘季父仕關中，偶至長安見芸叟，道其事，指壁間詩以爲笑樂。《石林避暑録話》卷三。《宋稗類鈔》卷六。

13　崇寧間，張公芸叟既貶復歸，閉門自守，不交人物，時時獨游山寺，芒鞵道服，跨一羸馬，所至從容，飲食一甌淡麪，更無他物。人皆服其清德。《童蒙訓》卷下。

14　唐張鷟自號浮休子，張芸叟蓋襲其名。《賓退録》卷五。

15　張公芸叟作《鳳翔吴生畫記》，秦少游作《五百羅漢圖記》，皆法韓退之《畫記》，俱無愧也。《墨莊漫録》卷四。

16　喻陟明仲，睦州人，持節數郡，政績藹著。雅善散隸，尤妙長笛。每按行至山水佳處，馬上臨風，快作數弄，殊風流蕭散也。嘗有《馬上吹笛》詩云云寄張芸叟。和寄云：「越客思歸黯不平，闲持長笛寫秦聲。羡君氣海如斯壯，博我詞鋒孰敢争。江上梅花開又落，隴頭流水咽還驚。豈知不寐鰥魚眼，獨坐山堂對月明。」又手帖云：「舜民已三請外，若得西道一局，再託舊德，便冀掃榻，更需洗水晶杯也。」水晶杯，明仲珍惜物，非佳客不出，故芸叟戲云。《墨莊漫録》卷二。《宋詩紀事》卷二十四。

17　張芸叟臨江而居，其妻遺一素綾鯉魚，首尾宛然，腹藏短牘，但未畫鱗甲耳。芸叟試爲點染，便躍入江中，不知所之。後魚人網得白魚破腹無腸者賣之，買者命内人烹之，及熟啓視，不復存矣。自後網得者即放去，謂神魚云。《瑯嬛記》卷下。

18　浮休居士張芸叟久經遷責，既還，怏怏不平。嘗内集分題賦詩，其女得蠟燭，有云：「莫訝淚頻滴，都緣心未灰。」浮休有慚色，自是無復躁進意。司馬朴之室，浮休之女也。有詩在鄜延路上一寺中，一聯云：「滿目煙含芳草緑，倚欄露泣海棠紅。」或云便是詠燭者。《墨莊漫録》卷一。《堯山堂外紀》卷五十四。

滕　友

1　滕友作監司廣東，患傷寒不省。久之，夢泗州大聖灑楊枝水，且語之曰：「宋祚無窮，爲臣者，惟忠與正，無動汝志，無易汝守。汝亦有無窮之用。」聽畢遂愈。《甲申雜記》。

彭汝礪

1　〔楚公〕嘗記熙寧中，與舒信道、彭器資同在景德考試。信道一夕中夜叩器資門，欲有所問。器資已寢，亟起束帶。信道隔門呼曰：「不必起，止有一語，欲求教耳。」器資不答，束帶竟，開門延坐，然後共語。信道頗不樂。《家世舊聞》卷上。

2　彭器資尚書汝礪、熊伯通舍人本，皆鄱陽人也，其父竝爲郡吏，而二公少相從爲學。彭公既魁天下，聞報之日，太守即諭其父罷役，且以所乘馬及導從，并命郡吏送之還家，鄉閭以爲榮。其徒相與言曰：「彭孔目之子既已爲狀元，熊孔目之子當何如？」次舉伯通亦擢上第。時前守已替去，後守悉用前例，送熊之父還家。自是一郡欣豔，爲學者益深，每科舉嘗至數十人。《曲洧舊聞》卷十。《南窗紀談》。

3　彭公汝礪少師事桐廬倪天隱，天隱没，無子，爲葬其母及妻，又割俸錢嫁其女。《言行龜鑑》卷三。

4　見范仲淹42。

5　彭汝礪，饒州人，治平狀元。熙寧中，爲江西運判，妻寧氏卒。適有曾氏子，監洪州鹽米倉，卒于官，其妻養明宋氏，有色。彭意欲納之，而方服未暇也。後十二年，竟如初志。宋氏有姿色，彭委順不暇。或曰宋氏中間曾歸一朝官，而彭不知。紹聖中，彭典九江，病革將逝，命索筆，人以爲必有偈頌，乃曰：「宿世寃家，五年夫婦。從今而往，不打這鼓。」投筆而逝。《畫墁録》。《道山清話》。《泊宅編》十卷本卷四，又三卷本卷中。《楊公筆談》。《何氏語林》卷二十四。《堅瓠丁集》卷二。

6　彭器資，元祐之末爲吏部尚書。章子厚拜相，召至國門，從官並出郊迎。器資爲人剛直，不少貶，議者以謂總領從官，出迓宰相，既非私謁，亦未爲過也。在九江數月，楊樂道待制經過，云：「某與公皆非久於人世者，他日當同職事。然某先往，公亦繼來。」器資愕然。一日在廳事，忽睹黄衣人若今之健步者，持公牒立庭下。公命左右皂隸承接，皆曰不見。公叱之，乃謬爲承接之狀，鞠躬以進。公披牒，卷而懷之，云：「來日食後便行。」即入内區處家事，作書别新舊，又作頌與宋夫人訣别。次日午後，無疾而逝。《高齋漫録》。

熊　本

1　見彭汝礪2。

許安世

1　楊康國爲先子言，治平中，彭汝礪諒陰榜赴省試。時以汴河上舊省爲試院，既聞榜出，與同試數人自往探榜。既出門，則報榜者紛然天漢橋。忽有一肥舉人跨蹇自河路東來者，問報榜者曰：「狀元何人？」對曰：「彭汝礪也。」跨蹇者聞之即時回，更不至省前。康國追問隨行小童，曰：「此雍丘許秀才名安世也。」康國駭之。次舉聞安世第一人及第也。《默記》卷中。

2　見李士寧4。

陳次升

1　見蔡卞12。

孫　升

1　見蘇軾160。

2　范峒善風鑒，公爲中書舍人時，峒曰：「凡坐狨毛，要如羊睡者。公在馬上，精神太衒，恐不久居此。」未幾，果出知南京。《孫公談圃》卷下。

朱承逸

1　朱承逸居霅之城東門，爲本州孔目官，樂善好施。嘗五鼓趨郡，過駱駝橋，聞橋下哭聲甚哀，使僕視之，有男子妻及小兒在焉。扣所以，云：「負勢家錢三百千，計息以數倍。督索無以償，將併命於此。」朱惻然，遣僕護其歸，且自往其家，正見債家悍僕，群坐於門。朱因好言諭之曰：「汝至以三百千故，將使四人死於水，於汝安乎？幸吾見之耳。汝亟歸告若主，彼今既無所償，逼之何益！當爲代還本錢，可亟以元劵來。」債家聞之，慚懼聽命，即如數取付之。其人感泣，願終身爲奴婢，不聽，復以二百千資給之而去。是歲，生孫名服。熙寧中，金榜第二人，仕至中書舍人。次孫肱，亦登第，著名節，即著《南陽活人書》者。服子彧，即著《萍洲可談》者，遂爲吾鄉名族焉。《齊東野語》卷七。

朱臨　姚闢

1　朱曉容者，嘗爲浮屠，以善相游公卿間。後因事返初，惟工相貴人。初，朱臨、姚闢久同學校，每試，姚多在朱上。馮京榜中，二人俱赴廷對，未唱名前數日，京師忽傳一小賦，乃朱殿試之作也。姚謂人曰：「果爾，縱不作魁，亦須在甲科。」自歎平時濫居其先，及至魚龍變化之地，便爾懸絶，因遍詣術士質之，亦訪容師未見。殿唱日，禁門未開，或云曉容在茶肆中。姚走見之，容方與一白袍偶坐，指示姚曰：「狀元已在此。」偶坐者，馮當世也。姚力挽就鄰邸燈下視之，曰：「公第幾甲，朱第幾甲。」相次辨色入聽臚傳，皆如師言。《泊宅編》十卷本卷四，又三卷本卷下。

朱　服

1　先公以慶曆戊子八月十日生，十八歲，請解於廣文館。嘗至汴河上，聞瞽者張聽聲知禍福，公叩焉。纔謦欬，張即曰：「吾故人也！二十年不相遇。」公竊笑其誕。再詢，知鄉里，便曰：「豈朱秘丞郎君乎？」公愕然，張曰：「慶曆八年重陽日，蒙秘丞置酒，次日詣謝，聞公誕彌月，又得預慶宴。秘丞令視公，彼時愛此聲，每不忘，屈指已十七年矣。」因道：「公此舉未及第，後六年當魁天下。」皆如其言。至今汴河岸常有「張聽聲」，蓋襲其名也。《萍洲可談》卷三。

2　朱臨年四十以大理寺丞致仕，居吴興城西，取《訓詞》中「仰而高風」之語，作仰高亭於城上，杜門謝客。一日，〔朱〕曉容來謁，公欣然接之。是時，二子行中、久中秋賦不利，皆在侍下，公强使冠帶而出。容一見行中，驚起賀曰：「後舉狀元也。……」公初未之信。後三年……二朱至京，舍開寶寺，容寓智海。相次行中預薦，明年省闈優等，唯殿試病作，不能執筆。是時，王氏之學士人未多得，行中獨記其《詩義》最詳，因信筆寫以答所問，極不如意。卷上，日方午，遂經御覽，神宗愛之。行中日與同舍圍棋，每拈子欲下，必罵曰：「賊秃！」蓋恨容許之誤也。未唱名前數日，有士人通謁，行中方棋，遽使人卻之。須臾，謁者又至，且曰：「願見朱先輩。」行中叱其僕曰：「此必省下欲出關者耳！」同舍曰：「事不可知，何惜一見？」行中乃出，延之坐，不暇寒温，揖行中起，附耳而語曰：「某乃梁御藥門客，御藥令奉報足下，卷子上已寘在魁等，他日幸相記。」行中唯唯而入，再執棋子，手顫不能自持。同舍覺而叩之，具述士人之言。行中念容，獨往智海。容聞其來，迎門握手曰：「非晚唱名，何爲來見老僧？必是得甚消息來。」行中曰：「久不相見，略來問訊爾。」師曰：「胡不實告我？馮當世未唱第時，氣象亦如此。」行中因道梁氏之事。師喜甚，爲命酒留款，且曰：「吾奉許固有素，只一人未見爾，當邀來同飲。」仍戒曰：「此人藍縷，不可倨見，亦不得發問，問即彼行矣。」燭至，師引寺廊一丐者入，見行中不甚爲禮，便據上坐，相與飲酒斗餘，不交一談。師徐曰：「此子當唱第，先生能一留目否？」丐者曰：「爾云何？」師曰：「可冠多士否？」丐者擺頭曰：「第二人。」師躡行中足，使先起，密徵其説，但曰：「偶數多。」更無他語而散。明日，飯罷，率行中寺庭閒步，出門遥見餘行老亦入寺，師不覺拊髀驚歎，謂行中曰：「始吾見子，以謂天下之美盡此矣，不知乃有此人。」行中曰：「此常州小餘也，某識之。」師曰：「子正怕此人。昨夕聞偶多之説，今又睹此人，兹事可知也。」行中發解過省，皆占二數。及聽臚傳，行老果第一，行中次之。行中釋褐了，往謝師，師勞之曰：「子誠福人，今日日辰，以法推之，魁天下者官不至侍從。」其後，行老止帶貼職領郡而已。行中名服，行老名中。《泊宅編》十卷本卷四，又三卷本卷下。

3　見莫儔1。

4　餘大父至貧，掛冠月俸折支，得壓酒囊，諸子幼時，用爲脛衣。先公痛念兹事，既顯，盡以月俸頒昆弟宗族，終身不自吝一錢。《萍洲可談》卷三。

5　先公素貧，元豐間，久於右史，奉親甘旨不足，求外補。神考知之，將册貴妃，故事，兩制奉册，執政讀册，乃躐用先公爲奉册官，門下侍郎章惇爲讀册官。中貴馮宗道密謂公言：「上知公貧，此盛禮也，必有厚賜。」既事，檢會無册妃支賜例，止賜酒食則已。《萍洲可談》卷一。

6　朱行中自右史帶假龍出典數郡，是時年尚少，風采才藻皆秀整。守東陽日，嘗作春詞云：「小雨纖纖風細細，萬家楊柳青煙裏。戀樹溼花飛不起。愁無比，和春付與東流水。　九十光陰能有幾，金龜解盡留無計。寄語東城沽酒市，一醉，而今樂事他年淚。」予以門下士每或從容，公往往乘醉大言：「你曾見我『而今樂事他年淚』否？」蓋公自爲得意，故誇之也。予嘗心惡之而不敢言。行中後歷中書舍人，帥番禺，遂得罪，安置興國軍以死，流落之兆，已見於此詞。《泊宅編》三卷本卷上。

7　見孟后5。

8　先公守東萊，派買上供綿十萬兩，諸邑請重禁私市，公曰：「如是將擾而不能辦。」問：「市價幾錢？」曰：「每兩百錢。」公命增二十，委掖令田望莅之如私市，貯錢邑門，不問多少，隨手交易。十餘日，四鄉趨利而來，遂足所售數。或謂價外增直，恐虧有司，公曰：「朝廷平價和市之意正如此。」《萍洲可談》卷二。

9　先公帥廣，崇寧元年正月游蒲澗，因越俗也。見游人簪鳳尾花，作口號，中一聯云：「孤臣正泣龍鬚草，游子空簪鳳尾花。」蓋以被遇先朝，自傷流落。後監司互論，乃指此句以爲罪，其誣注云：「契勘正月十二日，哲宗皇帝已大祥，豈是孤臣正泣之時！」鞫獄竟無他意，讒口可畏如此。《萍洲可談》卷一。《宋詩紀事》卷二十五。

10　先公在元祐背馳，與蘇轍尤不相好。公知廬州，轍門人吴儔爲州學教授，論公延鄉人方素於學舍，講《三經義》，轍爲内應，公坐降知壽州。後在廣州，與東坡邂逅，各出詩文相示。既得罪，范致虚行責詞云：「諂交軾、轍，密與唱和；媚附安、李，陰求進遷。」或以轍事語范，范曰：「吾固知之，但不欲偏枯却屬對。」范學於先公，或疑其背師，蓋國事也，范操行非希指下石者。《萍洲可談》卷一。

11　先公與蔡元度嘗以寒月至待漏院，卒前白有羊肉酒，探腰間布囊，取一紙角，視之，臡也。問其故，云「恐寒凍難解，故懷之」。自是止令供清酒。《萍洲可談》卷一。

王子韶

1　王聖美爲縣令時，尚未知名，謁一達官，值其方與客談《孟子》，殊不顧聖美，聖美竊哂其所論。久之，忽顧聖美曰：「嘗讀《孟子》否？」聖美對曰：「生平愛之，但都不曉其義。」主人問：「不曉何義？」聖美曰：「從頭不曉。」主人曰：「如何從頭不曉？試言之。」聖美曰：「『孟子見梁惠王』，已不曉此語。」達官深訝之，曰：「此有何奥義？」聖美曰：「既云孟子不見諸侯，因何見梁惠王？」其人愕然無對。《夢溪筆談》卷十四。《宣和書譜》卷六。

2　王聖美子韶，元祐末以大蓬送北客至瀛。賜宴罷，有振武都頭卒，不堪一行人須索，忽操白刃入斫聖美。其子冒死直前護救，中三刀，左臂幾斷。虞候卒繼至，傷者六人，死者一人，聖美腦及耳皆傷甚。明日，不能與虜使相見，告以冒風得疾。虜使戲之曰：「曾服花蘂石散否？」《老學庵筆記》卷二。

邢　恕

1　邢恕有文學辯論，然多不請而教人，士大夫謂之「邢訓」，竟坐教朝士上書，奪中書舍人，出知隨州。後自襄州移領河陽，彭器資作告詞云：「勉蹈所聞，無煩多訓。」蓋譏之也。《孔氏談苑》卷二。

2　邢和叔遇人即訓誨，時人目曰「邢訓」。《步里客談》卷上。

3　邢和叔起居舍人，召試中書舍人，誥命一更降出，三更卻取入抹毁之，謫受漢東。謫辭云：「早登儒館，聚陟臺郎，而游歷貴權，全非檢慎。」《月河所聞集》。

4　紹聖初，孟后廢，處道宫。偶遼國遣使來，詔命邢和叔館之。邢白時宰章子厚曰：「北使萬一問及瑶華事，何以爲詞？」子厚曰：「當云罪如詔書。」已而北人不及之，忽問曰：「南朝近日行遣元祐人，何邪？」邢即以子厚語答之。歸奏，泰陵大喜，以謂善於專對。《揮麈後録》卷二。

5　邢恕既爲〔章〕惇、〔蔡〕卞起獄不成，每上殿，移時不下，惇果疑之，出其元祐初謫隨州時上宣仁后自辨書，稱宣仁功德，有「宗廟大計，旬日之前固已先定」之語，遂入元祐黨，責知安南軍。《舊聞證誤》卷三。

6　邢恕初從温公、伊川游，號爲善士，後入紹聖黨，爲凶人。《經鉏堂雜志》卷一。《古事比》卷二十。

7　〔邢〕恕與蔡確、章惇、黄履交結，人以四凶目之。《東都事略》卷九十九。

邢居實

1　邢恕，字和叔，吕申公、司馬温公皆薦其纔可用。子居實，字惇夫，年未二十，文學早就，議論如老成人，黄魯直諸公皆與之爲忘年友，所謂元城小邢是也。《曲洧舊聞》卷六。

劉　定

1　見章惇28。

董敦逸

1　董敦逸，吉之永豐縣村落人。哲廟時，爲吏部侍郎。招鄉人之寓太學者，以訓童稚。童稚業不精進，董責之，自言：「幼入上庠，甘虀鹽者凡幾年，今汝若此，何以有成邪？」其鄉人答曰：「公言過矣。侍郎乃董十郎兒，賢郎乃董侍郎兒。以此校之，固相什伯矣。」……董起白屋，父行第十。《能改齋漫録》卷十。

2　董公敦逸，永豐人。元祐中立朝爲侍御史，彈擊不避貴近，人畏憚之，京師呼爲「白鬚御史」。元符厭詛事起，皇城司具獄，哲宗御批令公録問，中書不預知也。公入獄引問，見宫官奴婢十數人，肢體皆毁折，至有無眼、耳、鼻者，氣息僅屬，言語亦不可曉。問之，只點頭，不復能對。公大驚，閣筆不敢下。内侍郝隨傳旨促之，且以言語脅公。公不得已，以其案上。翌日，上疏言：「中宫之廢，事有所因，情有可察。詔下之日，天爲之陰翳，是天不欲廢之也。人亦爲之流涕，是人不欲廢之也。臣嘗録問，知其非辜，倘或不言，誠恐得罪于天下後世。」上大怒，將議貶斥，廷臣皆不敢言。曾子宣徐奏曰：「陛下以皇城之獄出于近侍，故特命敦逸録問。今又貶敦逸，臣恐天下疑惑矣。」上意始解，未幾，竟出之。《獨醒雜志》卷五。

來之邵

1　元祐末，已有紹述之論，時來之邵爲御史，議事率多首鼠，世目之爲「兩來子」。《雞肋編》卷中。

葉　濤

1　見吴居厚2。

楊　畏

1　見薛昂6。

2　楊畏在熙寧則從熙寧，在元祐則從元祐，在紹聖、元符則從紹聖、元符，時人目之曰「楊三變」。《經鉏堂雜志》卷一。《陔餘叢考》卷三十八。

3　見程頤33。

4　楊子安侍郎坐黨籍謫官洛陽，其《謝再任宫祠表》云：「地載海涵，莫測包荒之度；春生秋殺，皆成造化之功。」邸報至丹陽，蔡元度在郡，見報驚嘆，諷味之。《王公四六話》卷上。

章　楶

1　樞密章公楶謂餘曰：「某初官入川，妻子乘驢，某自控，兒女尚幼，共以一驢馱之。近時初爲官者，非車馬僕從數十不能行，可歎也。」《邵氏聞見録》卷十七。

章　綖

1　崇寧中，蔡太師行當十錢，章綖坐私鑄，文面編置，人多言其枉。政和間，上皇命改右列爲閤門官。或勸綖用藥除字，綖曰：「面已文矣，終不齒於紳，止欲注其下曰『太師錯』。」或調之曰：「若注，且須聞官，慎勿私注也。」《高齋漫録》。

2　蔡京用事後，傾陷章氏申公次子綖，被誣盗鑄御史案。獄時里巷震驚，至有遷避鄉僻者。獄成，文面編管，罪及同懷。政和間昭雪，赦爲閤門官，或勸用藥除之。綖戲曰：「行且疏注云：太師誤筆焉。」《燼餘録》乙編。

沈　畸

1　崇寧更錢法，以一當十。小民嗜利，亡命犯法者紛紛。或捕得數大缶，誣以樞密章楶之子綖之所鑄也。初遣監察御史沈畸，既至，繫者已數百人，盡釋之。閲實以聞，時宰大怒，别選煆鍊。綖竟坐刺配，籍没其家。沈既得罪，歸鄉以死。《厚德録》卷一。

趙

1　趙密學諱，字公才。元祐初，出帥延安。後歲餘，公忽染疾，數月方愈，復起視事。一日至辰巳間，乃謂一廳吏曰：「汝俟午時，速當來報。」頃之，吏報曰：「時已午矣。」遂命左右取公裳服之，乃秉笏正身，端坐於府，若有所待。復謂其吏曰：「汝出望北方，有紫雲至，亦當來報。」吏出望數四，未有所覩。公令再望之，果有紫雲自北而來，將臨公署，吏乃急報曰：「雲已至矣。」公乃離坐，即薨於室。《雲齋廣録》卷一。

游師雄

1　見程頤8。

种　和

1　种和師服，名將也，出陝右。元祐時，朝廷付之以邊事。吕丞相大防始召之飯，舉筯，沙魚線甚俊，吕丞相喜問：「君解識此物耶？」种操其西音曰：「不托便不識。」至今傳以爲笑。《鐵圍山叢談》卷六。

盛次仲

1　見孔平仲2。

袁應中

1　餘表伯父袁應中，博學有時名，以貌寢，諸公莫敢薦。紹聖間，蔡元度引之，乃得對。袁鳶肩，上短下陋，又廣顙尖頷，面多黑子，望之如灑墨，聲嗄而吴音。哲宗一見，連稱大陋，袁錯愕不得陳述而退，紳目爲「奉敕陋」。《萍洲可談》卷一。

張　頡

1　元祐初，張頡仲舉知廣州，有大舶船爲風吹泊近岸，人有告其有寶犀者，其主遂賫至府庭求進，云：「此船有此犀四，爲海風吹至，是必爲中國所有。」張頡令斷之，其中透盤龍立鳳，上下相承，紋理如畫。乃遣賫至京進奏，院官以法不許聞，輒卻之。其人不得已，擊登聞鼓，遂得獻。《楊公筆録》。

黄　穎

1　黄穎，字仲實。元祐舉經明行修，天下勿就者二人，穎其一也。……詔畀以官，就其家賜袍笏，主劍浦簿。嗣太守方全道以京削薦，穎請以畀同列。後令長泰，卒於官。將死，囑子公坦曰：「吾寧殣道側，不願受人賻，汝其遵吾命乎。」及士民争賻金帛，公坦一無所受。有哭以詩曰：「誰能抱清節，死亦照人寒。白髮古君子，青衿舊長官。俸錢還藥盡，旅櫬到家難。若葬路旁上，自然神物安。」坦後擢第，官至承議郎。《莆陽比事》卷三。

陳　縝

1　陳公密縝未達時，嘗知端州，聞部内有富民蓄一研，奇甚，至破其家得之。研面世所謂熨斗焦者，成一黑龍，奮迅之狀可畏，二鸜鵒眼以爲目。每遇陰晦則雲霧輒興。《揮麈餘話》卷二。《硯箋》卷一。《志雅堂雜鈔》卷一。

吴　儔

1　未改科已前，有吴儔賢良爲廬州教授，嘗誨諸生，作文須用倒語，如「名重燕然之勒」之類，則文勢自然有力。廬州士子遂作賦嘲之云：「教授于廬，名儔姓吴。大段意頭之没，全然巴鼻之無。」《紫微詩話》。

吕　直

1　〔温公〕既居洛，……於國子監之側得營地，創獨樂園。……獨樂園子吕直者，性愚鯁，故公以直名之。有草屋兩間，在園門側。然獨樂園在洛中諸園最爲簡素，人以公之故，春時必游。洛中例，看園子所得茶湯錢，閉園日與主人平分之。一日，園子吕直得錢十千，省來納公，問其故，以衆例對，曰：「此自汝錢，可持去。」再三欲留，公怒，遂持去，回顧曰：「只端明不愛錢者。」後十許日，公見園中新創一井亭，問之，乃前日不受十千所創也。公頗多之。《元城語録》卷中。《北軒筆記》。《堅瓠己集》卷一。

2　獨樂園，司馬公居洛時建。東坡詩曰：「青山在屋上，流水在屋下。中有五畝園，花竹秀而野。」有園丁吕直，性愚而鯁，公以直名之。夏月游人入園，微有所得，持十千白公，公麾之使去。後幾日，自建一井亭。公問之，直以十千爲對，復曰：「端明要作好人，在直如何不作好人！」《貴耳集》卷上。《茶香室叢鈔》卷六。

3　温公一日過獨樂園，見創一厠屋，問守園者：「何從得錢？」對曰：「積游賞者所得。」公曰：「何不留以自用？」對曰：「只相公不要錢。」《清夜録》。《昨非庵日纂》二集卷二。

方　通

1　朝散郎方通罷官還鄉，夢至政事堂，尚書左丞黄履素知通，獨起迎語曰：「蕭灑，蕭灑。」遂去。通前，諸公語如黄。既寤，莫測也。既而得官校理，滿任得知睦州，是歲建中元年，黄以疾去久矣。往謝執政，范右丞純禮曰：「先公嘗守睦，有《蕭灑桐廬郡》十詩，桐廬真蕭灑也。」《後山談叢》卷三。

姚　許

1　湖州城南居人姚許，元祐初，爲軍資庫吏，盗宫錢儲其家。一日，錢飛空中，散而之他，事浸聞，府廷追究，決配廣西。《泊宅編》十卷本卷六。

王元甫

1　廬山王元甫有詩名，隱居山中，不與士大夫相接。東坡自嶺南歸，過九江，因道士胡洞微欲求見之。元甫辭曰：「吾不見士大夫五十年矣，不用復從賓贊，幸爲我謝之。」東坡歎賞而退。《獨醒雜志》卷八。《宋詩紀事》卷三十五。

江　緯

1　江緯彦文，少年美風儀，嘗得瘵疾，醫莫能療。有道人教之休糧、不語、不衣，令入中岳觀，但以木葉蔽體。如是者三載。觀中道士以爲奇貨，每有游客，必引令觀之，號爲仙人焉。疾既瘉，還家温舊業。元符初，上書陳大中至正之道于朝廷，上召見，賜進士出身，爲太學録，陸農師以女妻之。自此晉用。既有妻妾，因與同舍郎通家，一日，坐間各言微異事，郎之妻曰：「頃在室日，父母游嵩山，嘗得睹神仙於觀中，今畫像似之。」彦文令取視，即己像也，因言其事，坐間之人莫不大笑。《投轄録》。

蘇　杲

1　眉州蘇先生杲，老泉之祖，輕財好施，急人之急，孜孜若不及。歲兇，賣田賑濟其鄉里。逮秋熟，人將償之，終憐其窶，辭不受。久致破業，厄於飢寒，然未嘗以爲悔，而好施益甚。《湛淵静語》。

蘇　序

1　蘇東坡祖名序，故爲人作序皆用「叙」字。又以爲未安，遂改作「引」，而謂「字序」曰「字説」。《老學庵筆記》卷六。《揮麈録》卷三。《齊東野語》卷四。《湧幢小品》卷十八。

2　東坡新遷東闕之第，廌同李端叔、秦少游往見之。東坡曰：「今日乃先祖太傅之忌。祖父名序，甚英偉，才氣過人，雖不讀書，而氣量甚偉。頃年在鄉里郊居，陸田不多，惟種粟，及以稻易粟，大倉儲之，人莫曉其故。儲之累年，凡至三四千石，會眉州大饑，太傅公即出所儲，自族人，次外姻，次佃户鄉曲之貧者，次第與之，皆無凶歲之患。或曰：『公何必粟也？』『惟粟性堅，能久，故可廣儲以待匱爾。』又繞宅皆種芋魁，所收極多，即及時多蓋薪蒭。野民乏食時，即用大甑蒸之，羅置門外，恣人取食之，賴以無饑焉。」又曰：「祖父嗜酒，甘與村父箕踞高歌大飲。忽伯父封告至。……一日，方大醉中，封官至，並外纓、公服、笏、交椅、水罐子、衣版等物。太傅時露頂，戴一小冠子如指許大，醉中取告，箕踞讀之畢，並諸物置一布囊中。取告時，有餘牛肉，多亦置一布囊中，令村童荷而歸。跨驢入城，城中人聞受告，或就郊外觀之，遇諸途，見荷擔二囊，莫不大笑。……眉州或有神降，曰茅將軍。巫覡皆狂，禍福紛錯，州皆畏而禱之，共作大廟，像宇皆雄，祈驗如響。太傅忽乘醉呼村僕二十許人入廟，以斧钁碎其像，投溪中，而毁拆其廟屋，竟無所靈。後三年，伯父初登第，太傅甚喜，親至劍門迎之。至七家嶺，忽見一廟甚大，視其榜曰茅將軍。太傅曰：『是妖神却在此爲幻邪！』方欲率衆復毁，忽一廟吏前迎拜，曰：『君非蘇七君乎？某昨夜夢神泣告曰：明日蘇七君至，吾甚畏之。哀告蘇七君，且爲容恕，幸存此廟，俾竊食此土也。』衆人怪之，共勸焉，乃捨。」《師友談記》。

3　蘇軾祖端正道人，樂善好施。有一異人頻受施捨，因謂曰：「吾有二穴，一富一貴，惟君所擇。」道人曰：「吾欲子孫讀書不願富。」於是偕往眉山，指示其處，命取一燈燃之於地，有風不滅。道人遂以葬母。道人生老泉，泉生軾、轍，文章震天下。《昨非庵日纂》一集卷十八。

蘇　洵

1　蘇洵年二十七歲始大發憤，謝其素所往來少年，閉户讀書爲文辭。歲餘舉進士再不中，又舉茂材異等不中，退而歎曰：「此不足爲吾學也。」悉取所爲文數百篇焚之，益閉户讀書，絶筆不爲文辭者五六年，乃大究六經、百家之説，以考質古今治亂成敗，聖賢窮達出處之際，得其精粹，涵畜充溢，抑而不發。久之，慨然曰：「可矣。」由是下筆頃刻數千言，其縱横上下馳驟，必造於深微而後止。《仕學規範》卷一引《皇朝名臣四科事實》。《澠水燕談録》卷四。

2　眉山老蘇先生里居未爲世所知時，雷簡夫太簡爲雅州，獨知之，以書薦之韓忠獻、張文定、歐陽文忠三公，皆有味其言也。三公自太簡始知先生。後東坡、穎濱但言忠獻、文定、文忠，而不言太簡何也？予官雅州，得太簡薦先生書，嘗以問先生曾孫子符、仲虎，亦不能言也。《邵氏聞見後録》卷十五。

3　蘇明允至和間來京師，既爲歐陽文忠公所知，其名翕然。韓忠獻諸公皆待以上客。嘗遇重陽，忠獻置酒私第，惟文忠與一二執政，而明允乃以布衣參其間，都人以爲異禮。席間賦詩，明允有「佳節屢從愁裏過，壯心時傍醉中來」之句，其意氣尤不少衰。《石林詩話》卷下。《堯山堂外紀》卷五十二。

4　蘇洵明允作《權書》，永叔大奇之，爲改書中所用「崩」、「亂」十餘字，奏於朝。明允因得官。《孫公談圃》卷上。《清波雜志》卷二。

5　老蘇三十始讀書，爲歐公所許。功深力到，無早晚也。《鶴林玉露》甲編卷二。

6　歐陽文忠公初薦蘇明允，便欲朝廷不次用之。時富公、韓公當國，雖韓公亦以爲當然，獨富公持之不可，曰：「姑少待之。」故止得試銜初等官。明允不甚滿意，再除，方得編修《因革禮》。前輩慎重名器如此。元祐間，富紹庭欲從子瞻求爲《富公神道碑》，久之不敢發。其後不得已而言，一請而諾，人亦以此多子瞻也。《石林燕語》卷五。

7　老蘇初出蜀，以兵書徧見諸公貴人，皆不甚領略。後有人言其姓名於富韓公，公曰：「此君專勸人行殺戮以立威，豈得直如此要官職做！」《道山清話》。

8　眉山蘇洵……嘉祐初，與二子軾、轍至京師，歐陽文忠公獻其書於朝，士大夫争持其文，二子舉進士亦皆在高等，於是，父子名動京師，而蘇氏文章擅天下，目其文曰「三蘇」，蓋洵爲老蘇，軾爲大蘇，轍爲小蘇也。《澠水燕談録》卷四。

9　蘇洵，子軾，次轍。唐時，蘇味道爲眉州刺史，留一子居眉，故眉有蘇氏。時人語曰：「眉山生三蘇，草木盡皆枯。」《堯山堂外紀》卷五十二。《古謡諺》卷五十五。

10　蘇明允本好言兵，見元昊叛西方，用事久無功，天下事有當改作，因挾其所著書，嘉祐初來京師，一時推其文章。王荆公爲知制誥，方談經術，獨不嘉之，屢詆於衆，以故明允惡荆公甚於仇讎。會張安道亦爲荆公所排，二人素相善，明允作《辨姦》一篇，密獻安道，以荆公比王衍、盧杞，而不以示歐文忠。荆公後微聞之，因不樂子瞻兄弟，兩家之隙遂不可解。《辨姦》久不出，元豐間，子由從安道辟南京，請爲明允墓表，特全載之，蘇氏亦不入石。比年稍傳於世，荆公性固簡率不緣飾，然而謂之食狗彘之食，囚首喪面者，亦不至是也。韓魏公至和中還朝爲樞密使，時軍政久弛，士卒驕惰，欲稍裁制，恐其忤怨而生變。方陰圖以計爲之，會明允自蜀來，乃探公意，遽爲書顯載其説，且聲言教公先誅斬。公覽之大駭，謝不敢再見，微以咎歐文忠。而富鄭公當國，亦不樂之。故明允久之無成而歸。累年始得召，辭不至，而爲書上之，乃除試祕書省校書郎。時魏公已爲相，復移書魏公，訴貧且老，不能從州縣待改官，譬豫章橘柚非老人所種，且言天下官豈以某故冗耶？歐文忠亦爲言，遂以霸州文安縣主簿同姚闢編修《太常因革禮》云。《石林避暑録話》卷一。

11　荆公在歐公坐，分韻送裴如晦知吴江，以「黯然消魂唯别而已」分韻，時客與公八人，荆公、子美、聖俞、平甫、老蘇、姚子張、焦伯强也。時老蘇得「而」字，押「談詩究乎而」。荆公乃又作「而」字二詩，「采鯨抗波濤，風作鱗之而」。……又云：「春風垂虹亭，一杯湖上持。傲兀何賓客，兩忘我與而。」最爲工。君子不欲多上人，王、蘇之憾，未必不稔於此也。《芥隱筆記》。

12　温公在翰苑時，嘗飯客，客去，獨老蘇少留，謂公曰：「適坐有囚首喪面者何人？」公曰：「王介甫也，文行之士。子不聞之乎？」介甫不修飾，故目之「囚首喪面」。洵曰：「以某觀之，此人異時必亂天下，使其得志立朝，雖聰明之主，亦將爲其誑惑。内翰何爲與之游乎？」洵退，於是作《辯姦論》行於世。是時介甫方作館職，而明允猶布衣也。《泊宅編》三卷本卷上。

13　眉山蘇明允先生，嘉祐初游京師，時王荆公名始盛，黨與傾一時，歐陽文忠公亦善之。先生，文忠客也，文忠勸先生見荆公，荆公亦願交於先生，先生曰：「吾知其人矣，是不近人情者，鮮不爲天下患。」作《辯姦論》一篇，爲荆公發也。其文曰……斯文出，一時論者多以爲不然。雖其二子，亦有嘻其甚矣之歎。後十餘年，荆公始得位爲姦，無一不如先生言者。《邵氏聞見録》卷十二。《宋名臣言行録》前集卷十。

14　仁宗山陵，韓魏公爲使。時國用窘匱，而一用乾興故事，或以爲過。蘇明允爲編禮官，以書責公，至引宋華元厚葬事，以爲不臣。魏公得之矍然，已乃斂容起謝曰：「某無狀，敢不奉教。然華元事，莫未至是否？」聞者無不服公大度，能受意外之言也。《石林燕語》卷十。

15　歐陽公《乞致仕表》云：「俾其解組官庭，還車故里。披裘散髮，逍遥垂盡之年；鑿井耕田，歌詠太平之樂。」客有面歎其工緻平淡者。公曰：「也不如老蘇秀才『有田一廛，足以爲養；行年五十，復將何求？』」蓋蘇明允《謝官牋》中語，公愛之尚不忘耳。《邵氏聞見後録》卷十六。

16　昔吾先君夫人僦宅於眉，爲紗縠行。一日，二婢子熨帛，足陷於地。視之，深數尺，有大甕覆以烏木板，先夫人急命以土塞之。甕有物如人咳聲，凡一年乃已，人以爲此有宿藏物慾出也。夫人之姪之問者，聞之欲發焉。會吾遷居，之問遂僦此宅，掘丈餘，不見甕所在。其後某官於岐下，所居大柳下，雪方尺不積。雪晴，地墳起數寸。軾疑是古人藏丹藥處，欲發之。亡妻崇德君曰：「使吾先姑在，必不發也。」軾愧而止。《東坡志林》卷三。

目录

宋人軼事彙編卷二十二

蘇 軾

王朝雲

宋人軼事彙編卷二十三

蘇 轍

蘇 邁

蘇 過

文 同

劉季孫

王 鞏

王 詵

馬正卿

陳 慥

黄 寔

廖正一

龐安常

龐安時

王 翊

徐 璹

袁 轂

慎東美

王 迥

顧 臨

孫 賁

錢 勰

錢伯言

賈 收

沈 偕

謝 懋

謝舉廉

琴 操

馬 盼

苗仲先

李 頎

釋清順

釋思聰

釋道潛

釋法穎

釋照僧

釋佛印

釋辯才

釋仲殊

釋可遵

釋維琳

釋楚明

何宗一

晁端彦

晁端禮

晁端仁

晁端禀

晁端友

晁補之

晁説之

晁詠之

晁沖之

晁公武

宋人軼事彙編卷二十四

黄庭堅

黄大臨

黄叔達

秦 觀

秦 覿

秦 湛

張 耒

陳 洎

陳師道

李 廌

郭祥正

龍太初

釋義了

楊 蟠

孔延之

孔文仲

孔平仲

劉 弇

李之儀

胡文柔

賀 鑄

楊 傑

朱長文

李元膺

張景修

鄭無黨

司馬槱

毛 滂

毛國英

郭 詎

潘大臨

謝 逸

洪 芻

洪 炎

釋如璧

釋祖可

釋善權

徐 俯

徐 璧

汪 革

韓 駒

李 彭

江端友

夏 倪

朱象先

李公麟

李公寅 李沖元

丁仙現

丁 石

劉仲甫

晉士明

祝不疑

張 衍

釋法秀

釋 安

釋浄端

釋承皓

釋奉忠

釋惟白

潘 谷

蒲大韶

李仲寧

石用之

初虞世

謝 悰

馬 涓

劉 燾

李知剛

劉 棠

顔 幾

李大有

畢 漸

趙 諗

趙 某

宋人軼事彙編卷二十五

韓忠彦

韓粹彦

韓 浩

曾 布

曾 肇

曾 紆

陸 佃

陸 傅

蔡 京

蔡 卞

蔡 攸

蔡 絛

趙挺之

張商英

張唐英

何執中

鄭居中

餘 深

吴居厚

安 惇

劉 逵 詹丕遠

梁子美

朱 諤

林 攄

薛 昂

侯 蒙

王 襄

范致虚

王安中

王 秬

宋人軼事彙編卷二十六

王 黼

王閎孚

朱 勔

童 貫

梁師成

楊 戩

高 俅

楊 震

趙良嗣

陳堯臣

許景衡 劉 珏

任伯雨

張庭堅

龔 夬

江公望

劉安節

黄葆光

蔡 薿

錢 遹

劉 賡

李孝壽

王 革

盛 章

黄 裳

姚 祐

崔 鶠

梅執禮

張 閣

毛 友

强淵明

宋喬年

孫宗鑑

潘 兑

李伯宗

張 觷

錢 昂

桑景詢

陳 戩

張 澂

葛勝仲

葛 郯

趙子櫟

徐 常

田 登

陳 珦

鍾 傳

陶節夫

錢 紳

鄭景平

錢 即

劉 法

和 詵

宋 江

方 臘

胡奕修

許安仁

徐師仁

黄 琮

胡宗伋

王俊明

魏 泰

田 衍

王 昇

朱 巽

王俊乂

宋人軼事彙編卷二十七

周邦彦

趙 企

曹 組

徐 伸

江 漢

田 爲

蔡 伸

趙明誠 李清照

李 質

唐 庚

唐文若

邢俊臣

楊 适

陸元光

梁宗範

江致和

周子雍

米 芾

米友仁

王道亨

朱 維

焦 德

劉卞功

蕭 楚

孫 薪

陳 恬

田端彦 歐陽元老

虞 燮 李 迥

蘇 庠

王 份

張懷素

范 寥

劉野夫

劉快活

徐守信

何得一

劉混康

魏漢津

王老志

王仔昔

林靈素

張虚白

雍孝聞

葛道人

李少雲

謝 石

陳 彦

程公衡

釋法遠

釋 靚

釋道楷

釋惠洪

釋慧持

釋妙應

釋仁老

釋清逸

常安民

潘 景

宋道方

朱 肱

張 清

吴用中

霍端友 李端行

徐 遹

吴 倜

餘應求

師 驥 楊師錫

陳公輔

陳 杲

黄 詠

李師師

蘇 瓊

尹温儀

王 鼎

鄭可簡

黎 珣 陳 詢

家安國

任忠厚

楊 何

鄭深道

關 注

王 磐

宋人軼事彙編卷二十八

李 綱

宗 澤

李邦彦

吴 敏

吴 叙

徐處仁

唐 恪

何

耿南仲

王孝迪

陳過庭

聶 昌

李 回

种師道

姚平仲

吴 革

翁彦國

吕好問

吕本中

陳 東

馬 伸 何 兑

喻汝礪

上官悟

李若水

王 履

劉 韐

傅 察

傅自得

歐陽珣

滕茂實

趙 立

郭 永

石 竧

程昌

何宏中

賈公望

解 習

張 榮

李 鄴

王 寓

吴 幵

莫 儔

熊彦時

郭 京

許志仁

黄中輔

宋齊愈

顔博文

趙子崧

蔣興祖女

張邦昌

廉 布

王時雍

劉 豫

劉 麟

孔彦舟

李 成

宋人軼事彙編卷二十九

汪伯彦

吕頤浩

范宗尹

朱勝非

趙 鼎

趙 汾

趙 謐

張 浚

張 慤

李 邴

鄭 瑴

王 綯

富直柔

翟汝文

翟耆年

權邦彦

席 旦

席 益

王 庶

李 光

李孟博

秦 檜

秦 熺

秦 塤

万俟卨

王次翁

范 同

楊 愿

汪 勃

宋 朴

董德元

沈 該

湯思退

陳康伯

朱 倬

魏良臣

張 綱

湯鵬舉

葉義問

周麟之

宋人軼事彙編卷三十

岳 飛

岳 雲

岳 震

岳 霆

岳 珂

韓世忠

韓彦古

韓大倫

張 俊

劉光世

吴 玠

吴 璘

劉 錡

劉 汜

楊存中

王 淵

范 瓊

曲 端

王

張 淵

王 權

呼延通

趙 密

王 德

楊 政

王 俊

吴 進

左 鄯

沈 喜

馬 擴

楊 進

葛 進

郭仲威

劉 位

薛 慶

劉文舜

王惟忠

張 用

戚 方

曹 端

史康民

王 林

張中孚 張中彦

辛永宗

解 潛

鄭 廣

姚 興

李 寶

魏 勝

鍾 相

楊邦乂

吴 益

吴 琚

趙子晝

吴知古

秦同老 蕭守道

返回总目录

宋人軼事彙編卷二十二

蘇　軾

1　蜀有彭老山，東坡生則童，東坡死復青。《貴耳集》卷上。《古事比》卷一。

2　蘇子由初謫高安時，雲菴居洞山，時時相過。聰禪師者，蜀人，居聖壽寺。一夕，雲菴夢同子由、聰出城迓五祖戒禪師，既覺，私怪之，以語子由，未卒，聰至。子由迎呼曰：「方與洞山老師説夢，子來亦欲同説夢乎？」聰曰：「夜來輒夢見吾三人者，同迎五戒和尚。」子由拊手大笑曰：「世間果有同夢者，異哉！」良久，東坡書至，曰：「已次奉新，旦夕可相見。」二人大喜，追筍輿而出城，至二十里建山寺，而東坡至。坐定無可言，則各追繹向所夢以語坡。坡曰：「軾年八九歲時，嘗夢其身是僧，往來陝右。又先妣方孕時，夢一僧來託宿，記其欣然而眇一目。」雲菴驚曰：「戒，陝右人，而失一目，暮年棄五祖來游高安，終於大愚。」逆數蓋五十年，而東坡時年四十九矣。後東坡復以書抵雲菴，其略曰：「戒和尚不識人嫌，强顔復出，真可笑矣。既法契，可痛加磨礪，使還舊規，不勝幸甚。」自是常衣衲衣。《冷齋夜話》卷七。《寓簡》卷五。

3　馬夢得與僕同歲月生，少僕八日。是歲生者，無富貴人，而僕與夢得爲窮之冠。即吾二人而觀之，當推夢得爲首。《東坡志林》卷一。

4　東坡，一字仲和。《洗玉池銘》末云：「仲和甫銘之，維以識德。仲和甫，僕也。僕，蘇子瞻軾也。」《佩韋齋輯聞》卷一。

5　蘇子瞻，一字子平。文與可《月嵒齋》詩云：「子平一見初動心，輦致東齋自摩洗。」又云：「子平謂我同所嗜，萬里書之特相寄。」注云：「子平即子瞻也。」《黄嬭餘話》卷七。《茶香室叢鈔》卷二。

6　蘇子瞻謫黄州，號「東坡居士」，東坡其所居地也。晚又號「老泉山人」，以眉山先塋有老翁泉，故云。《石林燕語》卷十。

7　眉山劉微之巨教授郡城之西壽昌院，從游至百人。蘇明允命東坡兄弟師之，時尚幼。微之賦《鷺鷥》詩，末云：「漁人忽驚起，雪片逐風斜。」坡從旁曰：「先生詩佳矣，竊疑斷章無歸宿，曷若『雪片落蒹葭』乎！」微之曰：「吾非若師也。」……其卒也，范蜀公弔以詩曰：「案前曾立二賢良。」今《潁濱集》中《送家安國》詩：「城西社下老劉君，春服舞雩今幾人。」自注：「微之先生門人，惟僕與子瞻兄、復禮與退翁兄皆仕耳。」正謂此。《愛日齋叢鈔》卷四。

8　吾八歲入小學，以道士張易簡爲師。童子幾百人，師獨稱吾與陳太初者。太初，眉山市井人子也。餘稍長，學日益，遂第進士制策，而太初乃爲郡小吏。其後，餘謫居黄州，有眉山道士陸惟忠自蜀來，云：「太初已尸解矣。蜀人吴師道爲漢州太守，太初往客焉。正歲日，見師道，求衣食錢物，且告别。持所得盡與市人貧者，反，坐於戟門下，遂卒。師道使卒舁往野外焚之，卒駡曰：『何物道士，使吾正旦舁死人！』太初微笑開目曰：『不復煩汝。』步自戟門，至金雁橋下，趺坐而逝。焚之，舉城人見煙焰上眇眇焉有一陳道人也。」《東坡志林》卷二。

9　東坡十歲時，老蘇令作《夏侯太初論》，其間有「人能碎千金之璧，不能無失聲於破釜；能搏猛虎，不能無變色於蜂蠆」之語。老蘇愛之，以少時所作，故不傳。然東坡作《顔樂亭記》與《黠鼠賦》，凡兩次用之。《王直方詩話》。《優古堂詩話》。《能改齋漫録》卷八。

10　東坡年十餘歲，在鄉里，見老蘇誦歐公《謝宣召赴學士院仍謝賜對衣金帶並馬表》，老蘇令坡擬之，其間有云：「匪伊垂之帶有餘，非敢後也馬不進。」老蘇喜曰：「此子他日當自用之。」至元祐中，再召入院作承旨，仍益之云：「枯羸之質，匪伊垂之帶有餘；斂退之心，非敢後也馬不進。」《侯鯖録》卷一。

11　蘇公少時，手抄經史，皆一通。每一書成，輒變一體，卒之學成而已。《春渚紀聞》卷六。《蘇長公外紀》。《珊瑚網》卷四。《清河書畫舫》卷八下。

12　蘇子瞻自在場屋，筆力豪騁，不能屈折於作賦。省試時，歐陽文忠公鋭意欲革文弊，初未之識。梅聖俞作考官，得其《刑賞忠厚之至論》，以爲似《孟子》。然中引皋陶曰「殺之三」，堯曰「宥之三」，事不見所據，亟以示文忠，大喜。往取其賦，則已爲他考官所落矣，即擢第二。及放榜，聖俞終以前所引爲疑，遂以問之。子瞻徐曰：「想當然耳，何必須要有出處？」聖俞大駭，然人已無不服其雄俊。《石林燕語》卷八。

13　東坡先生省試《刑賞忠厚之至論》有云：「皋陶爲士，將殺人，皋陶曰殺之三，堯曰宥之三。」梅聖俞爲小試官，得之以示歐陽公。公曰：「此出何書？」聖俞曰：「何須出處？」公以爲皆偶忘之，然亦大稱歎。初欲以爲魁，終以此不果。及揭牓，見東坡姓名，始謂聖俞曰：「此郎必有所據，更恨吾輩不能記耳。」及謁謝，首問之，東坡亦對曰：「何須出處？」乃與聖俞語合。公賞其豪邁，太息不已。《老學庵筆記》卷八。《捫蝨新話》卷五。

14　歐陽公作省試知舉，得東坡之文驚喜，欲取爲第一人，又疑其是門人曾子固之文，恐招物議，抑爲第二。坡來謝，歐陽問坡所作《刑賞忠厚之至論》，有「皋陶曰殺之三，堯曰宥之三」，此見何書？坡曰：「事在《三國志·孔融傳注》。」歐退而閲之，無有。他日再問坡，坡云：「曹操滅袁紹，以袁熙妻賜其子丕。孔融曰：『昔武王伐紂，以妲己賜周公。』操驚問何經見，融曰：『以今日之事觀之，意其如此。』堯、皋陶之事，某亦意其如此。」歐退而大驚曰：「此人可謂善讀書，善用書，他日文章，必獨步天下。」《誠齋詩話》。

15　王仲薿承事，字豐甫，相國郇公之子也。昔爲廌言，東坡公頃應進士舉，到省時，郇公以翰林學士知舉，得其論與策二卷藁本。論即《刑賞忠厚之至》也，凡三次起草，雖藁亦記塗注，其慎如此。論卷竊爲道人梁冲所得，今所存惟策藁爾。冲以吐納醫藥爲術，東坡貶時識之，今在京師，豐甫欲訴於官取之爾。《師友談記》。《茶香室三鈔》卷十三。

16　東坡云：頃同黄門公初赴制舉之召，到都下，是時同召試者甚多。一日，相國韓公與客言曰：「二蘇在此，而諸人亦敢與之較試，何也！」此語既傳，於是不試而竟去者十蓋八九矣。《師友談記》。《何氏語林》卷十七。

17　東坡云：國朝試科目，亦在八月中旬。頃與黄門公既將試，黄門公忽感疾卧病，自料不能及矣。相國韓魏公知之，輒奏上曰：「今歲召制科之士，惟蘇軾、蘇轍最有聲望。今聞蘇轍偶病未可試，如此人兄弟中一人不得就試，甚非衆望，欲展限以俟。」上許之。黄門病中，魏公數使人問安否，既聞全安，方引試，凡比常例展二十日。自後試科目並在九月，蓋始於此。比者相國吕微仲語及科目何故延及秋末之説，東坡爲吕相國言之。相國曰：「韓忠獻其賢如此，深可慕爾。」《師友談記》。《茶香室三鈔》卷十三。

18　老泉東坡、潁濱謁張文定公。時方習制科，業將應詔，文定公與語，奇之，館於齋舍。翌日，文定公忽出六題，令人持與坡、潁云：「請學士擬試。」文定密於壁間窺之。兩公得題，各坐致思。潁濱於題有疑，指以示坡，坡不言，第舉筆倒敲几上云：「《管子注》。」潁濱疑而未決也。又指其次，東坡以筆勾去，即擬撰出以納。文定閲其文，益喜。勾去一題，乃無出處，文定欲試之也。次日，文定見老泉云：「皆天才，長者明敏尤可愛，然少者謹重，成就或過之。」所以二公皆愛文定，而潁濱感之尤深。《瑞桂堂暇録》。

19　東坡公同其季子由入省草試，而坡不得一，方對案長歎，且目子由。子由解意，把筆管一卓，而以口吹之。坡遂寤乃《管子注》也。又二公將就御試，共白厥父明允，慮一有黜落奈何。明允曰：「我能使汝皆得之，一和題一駡題可也。」繇是二人果皆中。《鐵圍山叢談》卷二。

20　東坡試《形勢不如德論》，不知出處，《禮義信足以成德論》，知子由記不得，乃厲聲索硯水曰：「小人哉！」子由始悟出「樊遲學稼」注。《吹劍四録》。

21　蘇子瞻學士少時夢謁於公府，主人紫衣面赤而多髭，謂軾曰：「君是大吴。」覺以告父、弟，皆不悟也。是時子瞻年十四歲。後十四年，舉賢良中選，詣御臺謝知雜王綽，既入門，儼如夢中，視綽乃夢中人也。既坐，謂子瞻曰：「君是大吴。」兄弟相顧而笑，因請其故。綽曰：「前日賢良就試，綽與彌封，以大吴爲卷號，是時意君爲第一，今則果然。」《新編分門古今類事》卷七引《幕府燕閒録》。

22　先君與叔父試制策，各擕一端硯。外孫文驥得其一，過藏其一，名「賢良硯」。《硯箋》卷一。

23　見陳希亮3。

24　見陳希亮4。

25　見章惇8。

26　見章惇10。

27　坡翁一日還自山中，見雲氣如群馬奔突自山中來，遂以手掇開籠，收於其中。及歸，白雲盈籠，開而放之，遂作《攓雲篇》云：「道逢南山雲，歘吸如電過。竟誰使令之，衮衮從空下。」又云：「或飛入吾車，偪仄人肘胯。搏取置笥中，提反茅舍。開緘仍放之，掣去仍變化。」《齊東野語》卷七。

28　東坡愛玉女洞中水，既致兩瓶，恐後復取而爲使者見紿。因破竹爲契，使寺僧藏其一，以爲往來之信，戲謂爲調水符，作詩云：「欺謾久成俗，關市有契繻。誰知南山下，取水亦置符。古人辨淄澠，皎若鶴與鳧。吾今既謝此，但視符有無。常恐汲水人，智出符之餘。多防竟無及，棄置爲長吁。」《觀林詩話》。《堅瓠廣集》卷五。

29　〔東坡先生〕曰：頃在鳳翔，罷官來京師，道由華岳，忽隨行一兵遇祟甚狂，自褫其衣巾不已。公使人束縛之，而其巾自墜。人皆曰：「此岳神之怒，故也。」公因謁祠，且曰：「某昔之去無祈，今之回無禱，特以道出祠下，不敢不謁而已。隨行一兵狂發遇祟，而居人曰：『神之怒也。』未知其果然否？此一小人如蟣虱爾，何足以煩神之威靈哉！縱此人有隱惡，則不可知，不然，以其懈怠失禮，或盗服御飲食等，小罪爾，何足責也，當置之度外。竊謂岳鎮之重，所隸甚廣，其間强有力富貴者，蓋有公爲奸慝，神不敢於彼示其威靈，而乃加怒於一卒，無乃不可乎！某小官，一人病，則一事闕，願恕之，可乎？非某愚直，諒神不聞此言。」出廟，馬前一旋風突而出，忽作大風，震鼓天地，沙石驚飛。公曰：「神愈怒乎？吾弗畏也。」冒風即行，風愈大，惟趁公行李，而人馬皆辟易，不可移足。或勸之曰：「禱謝之。」公曰：「禍福，天也。神怒即怒，吾行不止，其如予何！」已而風止，竟無别事。《師友談記》。

30　熙寧初，有士子上書迎合時宰，遂得堂除。蘇長公以俚語戲之曰：「有甚意頭求富貴，没些巴鼻便姦邪。」《雞肋編》卷下。

31　熙寧初，議行新法，蘇子瞻力言不便，乃乞外通判杭州，每以公事臨西湖。理訖，則與黄太史輩縱酒賦詩，笑談間，各以姓氏名諱相諢謔。蘇公首倡以所載舟中櫓賦云：「木蘭舟上篙，聲自咿啞未曲腰。」黄曰：「何謂？」公笑曰：「此櫓直也。」太史即以蘇公平日所作詩檃括之云：「北山始與南屏接，西湖十里浦東橋。此非蘇低乎？」《堯山堂外紀》卷五十二。

32　杭州繁華，部使者多在州置司，各有公帑。州倅二員，都廳公事分委諸曹，倅號無事，日陪使府外臺宴飲。東坡倅杭，不勝杯酌，諸公欽其才望，朝夕聚首，疲於應接，乃號杭倅爲「酒食地獄」。後袁轂倅杭，適與郡將不協，諸司緣此亦相疏，袁語所親曰：「酒食地獄，正值獄空。」傳以爲笑。《萍洲可談》卷三。《西湖游覽志餘》卷二十三。

33　軾倅武林日，夢神宗召入禁中，宫女圍侍，一紅衣女童捧紅靴一雙，命軾銘之。覺而記其一聯云：「寒女之絲，銖積寸累。天步所臨，雲蒸雷起。」既畢進御，上極歎其敏，使宫女送出。睇眎裙帶閒有六言詩一首，云：「百疊漪漪風皺，六銖縰縰雲輕。植立含風廣殿，微聞環佩摇聲。」《東坡志林》卷一。《冷齋夜話》卷一。《侯鯖録》卷四。《堯山堂外紀》卷五十二。

34　〔東坡云〕餘自蜀中應舉京師，道過華清宫，夢明皇令賦《太真裙帶詞》，覺而記之，今書贈柯山潘大臨邠老云：「百疊猗猗水縐，六銖縰縰雲輕。植立含風廣殿，微聞環珮摇聲。」《詩話總龜》前集卷三十三。《苕溪漁隱叢話》前集卷四十一。

35　錢塘西湖壽星寺老僧則廉言，先生作郡倅日，始與參寥子同登方丈，即顧謂參寥曰：「某生平未嘗至此，而眼界所視，皆若素所經歷者。自此上至懺堂，當有九十二級。」遣人數之，果如其言。即謂參寥子曰：「某前身山中僧也，今日寺僧皆吾法屬耳。」後每至寺，即解衣盤礴，久而始去。則廉時爲僧雛侍仄，每暑月袒露竹陰間，細視公背，有黑子若星斗狀，世人不得見也，即北山君謂顔魯公曰「志金骨，記名仙籍」是也。 《春渚紀聞》卷六。《捫蝨新話》卷十五。

36　吾昔在錢塘，一日晝寢寶山僧舍，起題其壁云：「七尺頑軀走世塵，十圍便腹貯天真。此中空洞渾無物，何止容君數百人。」其後有數小子亦題名壁上，見者乃謂予誚之也。周伯仁所謂君者乃王茂弘之流，豈此等輩哉！……吾嘗作《李太白真贊》云：「生平不識高將軍，手污吾足乃敢嗔。」吾今復書此者，欲使後之小人少知自揆也。《東坡志林》卷七。

37　陳直方之妾稽，本錢塘妓人也，丐新詞於蘇子瞻。子瞻因直方新喪正室，而錢塘人好唱《陌上花》、《緩緩曲》，乃引其事以戲之，其詞則《江神子》也。詞云：「玉人家在鳳凰山。水雲間，掩門關。門外行人，立馬看弓彎。十里春風誰指似，斜日映，繡簾斑。　多情好事與君還。憫新鰥，拭餘潸。明月空江，香霧着雲鬟。陌上花開看盡也，聞舊曲，破朱顔。」《東坡詩話録》卷中。《西湖游覽志餘》卷十六。《青泥蓮花記》卷七。《堯山堂外紀》卷五十二。《詞林紀事》卷五。

38　東坡倅錢塘日，忽劉貢父相訪，因拉與同游西湖。時二劉方在服制中。至湖心，有小舟翩然至前，一婦人甚佳，見東坡，自叙：「少年景慕高名，以在室無由得見，今已嫁爲民妻，聞公游湖，不避罪而來，善彈筝，願獻一曲，輒求一小詞以爲終身之榮，可乎？」東坡不能卻，援筆而成，與之。其詞云：「鳳凰山下雨初晴。水風清，晚霞明。一朵芙蓉、開過尚盈盈。何處飛來雙白鷺，如有意，慕娉婷。　　忽聞筵上弄哀筝。苦含情，遣誰聽。煙斂雲收，依約是湘靈。擬待曲終尋問取，人不見，數峯青。」《甕牖閒評》卷五。

39　子瞻通判錢塘，嘗權領州事，新太守將至，營妓陳狀，以年老乞出籍從良，公即判曰：「五日京兆，判狀不難；九尾野狐，從良任便。」有周生者，色藝爲一州之最，聞之，亦陳狀乞嫁。惜其去，判云：「慕周南之化，此意雖可嘉；空冀北之群，所請宜不允。」其敏捷善謔如此。《澠水燕談録》卷十。《宋朝事實類苑》卷六十四。《湖海新聞夷堅續志》後集卷二。《西湖游覽志餘》卷十六。《堯山堂外紀》卷五十二。《青泥蓮花記》卷七。《堅瓠丙集》卷一。

40　錢唐一官妓，性善媚惑，人號曰九尾野狐。東坡先生適是邦，闕守權攝。九尾野狐者一日下狀解籍，遂判云：「五日京兆，判斷自由。九尾野狐，從良任便。」復有一名娼，亦援此例，遂判云：「敦召南之化，此意誠可佳；空冀北之群，所請宜不允。」《侯鯖録》卷八。

41　見王安石91。

42　任杭州通判日，轉運司差往湖州相度堤岸利害，因與知湖州孫覺相見，作詩與孫覺云：「嗟餘與子久離群，耳冷心灰百不聞。若對青山談世事，當須舉白便浮君。」某是時約孫覺并坐客，如有言及時事者，罰一大盞。《苕溪漁隱叢話》前集卷四十四引《烏臺詩案》。

43　東坡在湖州，甲寅年，與楊元素、張子野、陳令舉，由苕霅泛舟至吴興。東坡家尚出琵琶，并沈沖宅犀玉共三面胡琴。又州妓一姓周，一姓邵，呼爲「二南」。子野賦《六客辭》，後子野、令舉、孝叔化去，唯東坡與元素、公擇在爾。元素因作詩寄坡云：「仙舟游漾霅溪風，三奏琵琶一艦紅。門望喜傳新政異，夢魂猶憶舊歡同。二南籍裏知誰在，六客堂中已半空。細問人間爲宰相，争如願住水晶宫。」《觀林詩話》。

44　蘇子瞻與劉孝叔、李公擇、陳令舉、楊公素會於吴興，時張子野在坐，作《定風波》詞以詠六客，卒章云：「盡道賢人聚吴分，試問，也應旁有老人星。」後十五年，蘇公再至吴興，則五人者皆已亡矣。時張仲謀、張秉道、蘇伯固、曹子方、劉景文爲坐客，仲謀請作《後六客詞》，云：「月滿苕溪照夜堂。五星一老鬬光芒。十五年前真夢裏，何事？長庚對月獨淒涼。　緑髮蒼顔同一醉，還是。六人吟笑水雲鄉。賓主談鋒誰得似？看取，曹劉今對兩蘇張。」《雞肋編》卷下。

45　見張先19。

46　潤州甘露寺多景樓，天下之殊景。甲寅仲冬，蘇子瞻、孫巨源、王正仲參會於此。有胡琴者，姿色尤好。三公皆一時英秀，景之秀，妓之妙，真爲希遇。飲闌，巨源請於子瞻曰：「殘霞晚照，非奇才不盡。」子瞻作《采桑子》曰：「多情多感仍多病，多景樓中。樽酒相逢。樂事回頭一笑空。　停杯且聽琵琶語，細撚輕攏。醉臉春融。斜照江天一抹紅。」《傅幹注坡詞》卷十二。宋刊《王狀元集百家注分類東坡先生詩》卷十二。

47　朝士趙昶有兩婢，善吹笛，知藤州日，以丹砂遺子瞻。子瞻以蘄笛報之，並有二曲，其詞甚美，云：「木落淮南，雨晴雲夢，日斜風嫋。」又云：「自桓伊不見，中郎去後，孤負秋多少。」斷章云：「爲使君、洗盡蠻風瘴雨，作清霜曉。」昶曰：「子瞻駡我矣。」昶，南雄州人，意謂子瞻以蠻風諷之。《孔氏談苑》卷二。

48　嶺南太守閭丘公顯居姑蘇，東坡每過必留連，嘗言：「過姑蘇不游虎丘、不謁閭丘，乃二歉事。」一日出其後房佐酒，有懿卿者善吹笛，坡作《水龍吟》贈云：「楚山修竹如雲，異材秀出千林表。龍鬚半翦，鳳膺微漲，玉肌匀繞。木落淮南，雨晴雲夢，月明風嫋。自中郎不見，桓伊去後，知辜負，秋多少。　聞道嶺南太守，後堂深、緑珠嬌小。綺窗學弄，梁州初徧，霓裳未了。嚼徵含宫，泛商流羽，一聲雲杪。爲使君洗盡，作霜天曉。」《堯山堂外紀》卷五十二。

49　東坡自禁城出守東武，適值霖潦經月，黄河決流，漂溺鉅野，及於彭城。東坡命力士持畚鍤，具薪芻，萬人紛紛，增塞城之敗壞者。至暮，水勢益洶。東坡登城野宿，愈加督責，人意乃定，城不没者一板。不然，則東武之人盡爲魚龞矣。坡復用僧應言之策，鑿清冷口積水，入於古廢河，又東北入於海。水既退，坡具利害屢請於朝，築長堤十餘里，以拒水勢，復建黄樓以厭之。堤成，水循故道分流，城中上巳日，命從事樂成之。有一妓前曰：「自古上巳舊詞多矣，未有樂新堤而奏雅曲者，願得一闋歌公之前。」坡寫《滿江紅》曰：「東武城南，新堤就、漣漪初溢。遍長林翠阜，卧紅堆碧。枝上殘花吹盡也，與君試向江頭覓。問向前、猶有幾多春，三之一。　官裏事，何時畢。風雨外，無多日。相將泛曲水，滿城争出。君不見蘭亭修褉事，當時座上皆豪逸。到如今、修竹滿山陰，空陳迹。」俾妓歌之，坐席歡甚。《古今詞話》。《歲時廣記》卷十八。

50　東坡熙寧十年知徐州，李邦直因沂山龍祠祈雨有應，作詩寄東坡，東坡和之，末云：「半年不雨坐龍慵，但怨天公不怨龍。今來一雨何足道，龍神社鬼各無功。無功日盜太倉粟，嗟我與龍同此責。勸農使者不汝容，因君作詩先自劾。」李邦直來謁東坡，因戲笑言：「承見示詩，只是勸農使者不管恁地事。」元豐二年，東坡下御史臺獄，嘗供此詩云：「本因龍神慵惰不行雨，却使人心怨天公。以譏諷大臣不任職，不能燮理陰陽，却使人心怨天子。以天公比天子，以神龍社鬼比執政大臣及百執事也。」《能改齋漫録》卷十一。

51　東坡守徐州，作《燕子樓》樂章，方具藁，人未知之。一日，忽哄傳於城中，東坡訝焉。詰其所從來，乃謂發端於邏卒。東坡召而問之，對曰：「某稍知音律，嘗夜宿張建封廟，聞有歌聲，細聽乃此詞也。記而傳之，初不知何謂。」東坡笑而遣之。《獨醒雜志》卷三。

52　或問東坡：「雲龍山人張天驥者，一無知村夫耳。公爲作《放鶴亭記》，以比古隱者，又遺以詩，有『脱身聲利中，道德自濯澡』，過矣。」東坡笑曰：「裝鋪席耳。」東坡之門，稍上者不敢言，如琴聰、蜜殊之流，皆鋪席中物也。《邵氏聞見後録》卷十五。

53　東坡在徐，戲參寮曰：「吾師比復飲酒食肉，何耶？」參寮初不悟，嘖曰：「道潛久從公游，未嘗一日渝齋禁。」坡云：「曷固隱？師飲饌精豐仍甚。」問何從知，曰：「以近詩知之，如『隔林仿佛聞機杼，知有人家住翠微。』大無蔬筍氣也。」《西清詩話》卷下。

54　東坡知徐州，李定之子某過焉。坡以過客故事宴之，其人大喜，以爲坡敬愛之也。因起而請求薦墨。坡佯應曰「諾」。久之閒談，坡忽問李：「相法謂面上人中長一寸者壽百年，有是説否？」李曰：「未聞也。」坡曰：「果若人言，彭祖好一个獃長漢。」李大慚而遁。《誠齋詩話》。

55　元豐初，東坡自徐移知湖州，嘗與賓客游道場山，屏退從者而入，有僧憑門閫熟睡。東坡戲云：「髠閫上 困。」有客即答曰：「不用釘頂上釘？」又爲一僧題扁曰「層通軒」，後有人以入聲調之，曰「賊秃歇」。《堯山堂外紀》卷五十二。《軒渠録》。

56　見沈括2。

57　見李定（資深）5。

58　見李定（資深）6。

59　蘇軾以吟詩有譏訕，言事官章疏狎上，朝廷下御史臺差官追取。是時，李定爲中書丞，對人太息，以爲人才難得，求一可使逮軾者，少有如意。於是太常博士皇甫僎被遣以往。僎一子二臺卒，倍道疾馳。駙馬都尉王詵與子瞻游厚，密遣人報蘇轍。轍時爲南京幕官，乃亟走介往湖州報軾。而僎行如飛不可及，至潤州，適以子病求醫留半日，故所遣人得先之。僎至之日，軾在告，祖無頗權州事。僎徑入州廟，具鞾袍秉笏立庭下，二臺卒夾侍，白衣青巾，顧盼儜惡，人心洶洶不可測。軾恐，不敢出，乃謀之無頗。無頗云：「事至於此，無可奈何，須出見之。」軾議所以服，自以爲得罪，不可以朝服，無頗云：「未知罪名，當以朝服見也。」軾亦具鞾袍秉笏立庭下，無頗與職官皆小幘列軾後。二卒懷臺牒挂其衣若匕首然。僎又久之不語，人心益疑懼。軾曰：「軾自來極惱朝廷多，今日必是賜死。死固不辭，乞歸與家人訣别。」僎始肯言曰：「不至如此。」無頗乃前曰：「太博必有被受文字。」僎問誰何，無頗曰：「無頗是權州。」僎乃以臺牒授之。及開視之，祇是尋常追攝行遣耳。僎促軾行，二獄卒就直之，即時出城登舟，郡人送者雨泣。頃刻之間，拉一太守如驅犬雞。此事無頗目擊也。《孔氏談苑》卷一。

60　東坡元豐間知湖州，言者以其誹謗時政，必致死地，御史臺遣就任攝之，吏部差朝士皇甫朝光管押。東坡方視事，數吏直入上廳事，捽其袂曰：「御史中丞召。」東坡錯愕而起，即步出郡署門，家人號泣出隨之。弟轍適在郡，相逐行及西門，不得與訣，東坡但呼：「子由，以妻子累爾！」郡人爲之泣涕。下獄即問五代有無誓書鐵券，蓋死囚則如此，他罪止問三代。《萍洲可談》卷二。

61　皇甫僎追取蘇軾也，乞逐夜所至，送所司案禁。上不許，以爲只是根究吟詩事，不消如此。其始，彈劾之峻，追取之暴，人皆爲軾憂之，至是乃知軾必不死也。《孔氏談苑》卷一。

62　昔年過洛，見李公簡言：「真宗既東封，訪天下隱者，得杞人楊朴，能詩。及召對，自言不能。上問：『臨行有人作詩送卿否？』朴曰：『惟臣妾有一首云：更休落魄耽盃酒，且莫猖狂愛詠詩。今日捉將官裏去，這回斷送老頭皮。』上大笑，放還山。」餘在湖州，坐作詩追赴詔獄，妻子送餘出門，皆哭。無以語之，顧語妻曰：「獨不能如楊朴處士妻作詩送我乎？」妻子不覺失笑，餘乃出。《東坡志林》卷二。《堯山堂外紀》卷四十三。

63　蘇子瞻隨皇甫僎追攝至太湖蘆香亭下，以柁損，脩牢。是夕，風濤傾倒，月色如晝。子瞻自惟倉卒被拉去，事不可測，必是下吏，所連逮者多，如閉目身入水，頃刻間耳。既爲此計，又復思曰：「不欲辜負老弟。」弟謂子由也，言己有不幸，則子由必不獨生也。由是至京師，下御史獄。李定、舒亶、何正臣雜治之，侵之甚急，欲加以指斥之罪。子瞻憂在必死，常服青金丹，即收其餘，窖之土中，以備一旦當死，則併服以自殺。有一獄卒，仁而有禮，事子瞻甚謹，每夕必然湯爲子瞻濯足。子瞻以誠謁之曰：「軾必死，有老弟在外，他日托以二詩爲訣。」獄卒曰：「學士必不至如此。」子瞻曰：「使軾萬一獲免，則無所恨，如其不免，而此詩不達，則目不瞑矣。」獄卒受其詩，藏之枕中。其一詩曰：「聖主寬容德似春，小臣孤直自危身。百年未了先償債，十口無依更纍人。是處青山可藏骨，他年夜雨獨傷神。與君世世爲兄弟，更結人間未了因。」其後，子瞻謫黄州，獄卒曰：「還學士此詩。」子由以面伏案，不忍讀也。子瞻好與子由夜話，對榻卧聽雨聲，故詩載其事。子瞻既出，又戲自和云：「却對酒杯渾似夢，試拈詩筆已如神。」子瞻以詩自被劾，既作此詩，私自駡曰：「猶不改也。」《孔氏談苑》卷一。

64　蘇子瞻元豐間赴詔獄，與其長子邁俱行，與之期，送食惟菜與肉，有不測，則徹二物而送以魚，使伺外間以爲候。邁謹守。踰月忽糧盡，出謀於陳留，委其一親戚代送，而忘語。其親戚偶得魚鮓送之，不兼他物。子瞻大駭，知不免，將以祈哀於上而無以自達，乃作二詩寄子由，祝獄吏致之。蓋以獄吏不敢隱，則必以聞。已而果然，神宗初固無殺意，見詩益動。自是遂益欲從寬釋，凡以深文詆者皆拒之。《石林避暑録話》卷四。《宋稗類鈔》卷一。

65　東坡爲舒亶、李定等所論，自湖州逮繫御史臺獄，時宰欲致之死。於獄中作詩寄子由曰：「聖主如天萬物春，小臣愚暗自亡身。百年未滿先償債，十口無歸更纍人。是處青山可埋骨，他年夜雨獨傷神。與君世世爲兄弟，更結來生未了因。」「柏臺霜氣夜淒淒，風動琅月向低。夢遶雲山心似鹿，魂飛湯火命如鷄。眼中犀角真吾子，身後牛衣愧老妻。百歲神游定何處，桐鄉知葬浙江西。」神宗見而憐之，遂得出獄，謫授黄州團練副使。後作《中秋月》詞云：「惟恐瓊樓玉宇，高處不勝寒。」神宗覽之曰：「蘇軾終是愛君。」得改汝州聽便。《歸田詩話》卷上。

66　見曹后21、22。

67　先生臨錢塘郡日，先君以武學博士出爲徐州學官，待次姑蘇。公遣舟邀取至郡，留款數日，約同劉景文泛舟西湖。酒酣，顧視湖山，意頗懽適，且語及先君，被遇裕陵之初，而歎今日之除，似是左遷。久之，復謂景文曰：「如某今日餘生，亦皆裕陵之賜也。」景文請其説。云：某初逮繫御史獄，獄具奏上。是夕昏鼓既畢，某方就寢，忽見一人排闥而入，投篋於地，即枕卧之。至四鼓，某睡中覺有撼體而連語云學士賀喜者。某徐轉仄問之，即曰：「安心熟寢。」乃挈篋而出。蓋初奏上，舒亶之徒，力詆上前，必欲置之死地。而裕陵初無深罪之意，密遣小黄門至獄中視某起居狀。適某晝寢鼻息如雷，即馳以聞。裕陵顧謂左右曰：「朕知蘇軾胸中無事者。」於是即有黄州之命，則裕陵之恕，念臣子之心，何以補報萬一。後先君嘗以前事語張嘉父，嘉父云：公自黄移汝州，謝表既上，裕陵覽之，顧謂侍臣曰：「蘇軾真奇才。」時有憾公者，復前奏曰：「觀軾表中，猶有怨望之語。」裕陵愕然曰：「何謂也？」對曰：「其言兄弟並列於賢科，與『驚魂未定，夢游縲絏之中』之語。蓋言軾、轍皆前應直言極諫之詔，今乃以詩詞被譴，誠非其罪也。」裕陵徐謂之曰：「朕已灼知蘇軾衷心，實無他腸也。」於是語塞云。《春渚紀聞》卷六。《何氏語林》卷十四。

68　見吴充6。

69　東坡下御史獄，天下之士痛之，環視而不敢救。時張安道致仕在南京，乃憤然上書，欲附南京遞，府官不敢受，乃令其子恕持至登聞鼓院投進。恕素愚懦，徘徊不敢投。久之，東坡出獄。其後東坡見其副本，因吐舌色動久之。人問其故，東坡不答。其後子由亦見之云：「宜吾兄之吐舌也，此時正得張恕力。」或問其故，子由曰：「獨不見鄭崇之救蓋寬饒乎，其疏有云：『上無許史之屬，下無金張之託。』此語正是激宣帝之怒爾，且寬饒正以犯許史輩有此禍，今乃再訐之，是益其怒也。且東坡何罪？獨以名太高，與朝廷争勝耳。今安道之疏乃云：『其實天下之奇材也。』獨不激人主之怒？時急救之，故爲此言矣。」僕曰：「然則是時救東坡者宜爲何説？」先生曰：「但言本朝未嘗殺士大夫，今乃開端，則是殺士大夫自陛下始。而後世子孫因而殺賢士大夫，必援陛下以爲例。神宗好名而畏義，疑可以此止之。」《元城語録》卷下。《宋名臣言行録》後集卷九。《讀書鏡》卷五。《宋詩紀事》卷二十一。

70　僕頃以詩得罪，有司移杭取境内所留詩。杭州供數百首，謂之「詩帳」。《蘇軾詩集》卷二十一自注。

71　元豐間，蘇子瞻繫大理獄。神宗本無意深罪子瞻，時相進呈，忽言蘇軾於陛下有不臣意。神宗改容曰：「軾固有罪，然於朕不應至是，卿何以知之？」時相因舉軾《檜詩》「根到九泉無曲處，世間惟有蟄龍知」之句，對曰：「陛下飛龍在天，軾以爲不知己，而求之地下之蟄龍，非不臣而何？」神宗曰：「詩人之詞，安可如此論？彼自詠檜，何預朕事？」時相語塞。章子厚亦從旁解之，遂薄其罪。子厚嘗以語餘，且以醜言詆時相，曰：「人之害物，無所忌憚，有如是也！」時相，王珪也。《石林詩話》卷上。《宋詩紀事》卷二十。

72　子瞻得罪時，有朝士賣一詩策，内有使墨君事者，遂下獄。李定、何正臣劾其事，以指斥論，謂蘇曰：「學士素有名節，何不與他招了。」蘇曰：「軾爲人臣，不敢萌此心，却未知何人造此意？」一日，禁中遣馮宗道按獄，止貶黄州團練副使。《孫公談圃》卷上。

73　秦少章言：公嘗言觀書之樂，夜常以三鼓爲率，雖大醉歸，亦必披展至倦而寢。然自出詔獄之後，不復觀一字矣。《春渚紀聞》卷六。

74　萬松亭在關山。始，麻城縣令張毅植萬松於道，用以庇行者，且以名其亭。去未十年，而松之存者，十不及三四。東坡元豐二年謫居黄州，過而賦詩云：「十年栽種百年規，好德無人助我儀。縣令若同倉庾氏，亭松應長子孫枝。天公不赦斧斤厄，野火解憐冰雪姿。爲問幾株能合抱，慇懃記取角弓詩。」崇寧以還，坡文既禁，故詩碑不復見。而過往題詠者，多不勝紀。番陽倪左司濤傷之以詩云：「舊韻無儀字，蒼髯有恨聲。」此之謂也。《能改齋漫録》卷十一。《宋詩紀事》卷二十一。

75　東坡謫齊安，日用不過百五十。每月朔，取錢四千五百，斷爲三十塊，掛屋梁上，平旦用畫叉挑取一塊，即藏去。又以竹筒貯用不盡者，以待賓容。云：「此賈耘老法也。」又與李公擇書云：「口腹之欲，何窮之有！每加節儉，亦是惜福延壽之道。」《鶴林玉露》乙編卷五。《蘇軾文集》卷五十二。《賢弈編》卷一。《湖海新聞夷堅續志》前集卷一。《讀書鏡》卷七。

76　司馬文正公在洛下，與諸故老時游集，相約酒行果實食品皆不得過五，謂之真率會。嘗見于詩。子瞻在黄州，與鄰里往還。子瞻既絶俸，而往還者亦多貧，復殺而爲三，自言有三養，曰：「安分以養福，寬胃以養氣，省費以養財。」《石林避暑録話》卷二。

77　蘇東坡在黄州，飲食不過一爵、一肉。有尊客盛饌，則三之，可損不可增。有召者，預以此告之，其言曰：「一安分以養福，二寬胃以養氣，三省費以養財。」《東山談苑》卷三。

78　蘇子瞻責黄州，居州之東坡，作雪堂，自號「東坡居士」，後人遂目子瞻爲「東坡」。《萍洲可談》卷一。

79　蘇公責居黄州，始自稱東坡居士。詳考其意，蓋專慕白樂天而然。白公有《東坡種花》二詩云：「持錢買花樹，城東坡上栽。」又云：「東坡春向暮，樹木今何如？」又有《步東坡》詩云：「朝上東坡步，夕上東坡步。東坡何所愛，愛此新成樹。」又有《别東坡花樹》詩云：「何處殷勤重回首，東坡桃李種新成。」皆爲忠州刺史時所作也。蘇公在黄，正與白公忠州相似。《容齋三筆》卷五。《二老堂詩話》。

80　蘇東坡在黄州，自號「狂副使」，其詞云：「更問罇前狂副使。」又自號「老農夫」，其詞云：「看取雪堂坡下老農夫。」《甕牖閒評》卷五。

81　子由作子瞻墓志云：公謫黄州，幅巾芒屨，與田夫野老相從溪谷之間，築室於東坡，自號「東坡居士」。《苕溪漁隱叢話》後集卷二十六。

82　〔蘇子瞻〕初謫黄州，布衣芒履，出入阡陌。多挾彈擊江水，與客爲娱樂。每數日，必一泛舟江上，聽其所往，乘興或入旁郡界，經宿不返。爲守者極病之。《巖下放言》卷中。《太平清話》卷上。《宋稗類鈔》卷四。

83　子瞻在黄州及嶺表，每旦起，不招客相與語，則必出而訪客。所與游者，亦不盡擇，各隨其人高下，談諧放蕩，不復爲畛畦。有不能談者，則强之使説鬼。或辭無有，則曰「姑妄言之」。於是聞者無不絶倒，皆盡歡而去。設一日無客者，則歉然若有疾。《石林避暑録話》卷一。《何氏語林》卷十一。《宋稗類鈔》卷四。

84　今年東坡收大麥二十餘石，賣之，價甚賤。而粳米適盡，故日夜課奴婢舂以爲飯，嚼之嘖嘖有聲，小兒女相調，云是嚼蝨子。然日中腹饑，用漿水淘之，自然甘酸浮滑，有西北村落氣味。今日復令庖人雜小荳作飯，尤有味。老妻大笑曰：「此新樣二紅飯也。」《仇池筆記》卷上。

85　東坡在黄，即坡之下，種稻爲田五十畝。自牧一牛，一日，牛忽病幾死，呼牛醫療之，云不識證狀。王夫人多智多經涉，語坡曰：「此牛發豆斑，療法當以青蒿作粥啖之。」如言而效。嘗舉以告章子厚，謂「君毋云我自謫居後便作老農，更無樂事，豈知老妻猶能接黑牡丹也。」俗呼牛爲黑牡丹。子厚〔曰〕：「我更欲留君與語，恐人又謂從牛醫兒來，姑且去。」遂大笑而别。《坦齋筆衡》。《堯山堂外紀》卷五十一。

86　東坡在黄州，陳慥季常在岐亭，時相往來。季常喜談養生，自謂吐納有所得。後季常因病，公以書戲之云：「公養生之效有成績，今又示病彌月。雖使皋陶聽之，未易平反。公之養生，正如小子之圓覺，可謂害脚法師鸚鵡禪，五通氣毬黄門妾也。」《墨莊漫録》卷七。《宋稗類鈔》卷六。

87　東坡在黄州，而王文甫家車湖，公每乘興必訪之。一日，逼歲除，至其家，見方治桃符，公戲書一聯於其上，云：「門大要容千騎入，堂深不覺少年歡。」《墨莊漫録》卷八。

88　東坡在黄岡，與張從惠吉老同一州。吉老妻，予從姑也。遇生日，請坡夫婦飲。適有新桃，食之見雙仁。坡戲作《獻壽》詩云：「終須跨箇玉麒麟，方丈蓬萊走一巡。敢獻些兒長壽物，蟠桃核裏有雙仁。」《侯鯖録》卷八。

89　東坡在黄州時，嘗赴何秀才會，食油果甚酥。因問主人，此名爲何？主人對以無名。東坡又問爲甚酥，坐客皆曰：「是可以爲名矣。」又潘長官以東坡不能飲，每爲設醴，坡笑曰：「此必錯著水也。」他日忽思油果，作小詩求之云：「野飲花前百事無，腰間惟繫一葫蘆。已傾潘子錯著水，更覓君家爲甚酥。」李端叔嘗爲餘言，東坡云：「街談市語，皆可入詩，但要人鎔化耳。」此詩雖一時戲言，觀此亦可以知其鎔化之功也。《竹坡詩話》。《調謔編》。《堯山堂外紀》卷五十二。

90　徐得之君猷，陽翟人，韓康公婿也。知黄州日，東坡先生遷謫於郡，君猷周旋之，不遺餘力。其後君猷死於黄，東坡作祭文、挽詞甚哀，又與其弟書云：「軾始謫黄州，舉眼無親，君猷一見，相待如骨肉，此意豈可忘哉！」君猷後房甚盛，東坡常聞堂上絲竹，詞中謂「表德元來字勝之」者，所最寵也。東坡北歸，過南都，則其人已歸張樂全之子厚之恕矣。厚之開燕，東坡復見之，不覺掩面號慟，妾迺顧其徒而大笑。東坡每以語人，爲蓄婢之戒。《揮麈後録》卷七。

91　徐黄州之子叔廣，十四秀才，先生與其舅張仲謨書，所謂「十三十四皆有俊性者」是也。嘗出先生醉墨一軸，字畫欹傾，龍蛇飛動，乃是張無盡過黄州，而黄州有四侍人，適張夫人其一往婿家，爲浴兒之會。無盡因戲語云：「厥有美妾，良由令妻。」公即續之爲小賦云：「道得徵章鄭趙，姓稱孫姜閻齊。浴兒於玉潤之家，一夔足矣；侍坐於冰清之仄，三英粲兮。」既暮，而張夫人復還其一，還乃閻姬也，最爲徐所寵。公復書絶句云：「玉筍纖纖揭繡簾，一心偷看緑羅尖。使君三尺毬頭帽，須信從來只有簷。」《春渚紀聞》卷六。《宋詩紀事》卷二十一。

92　張懷民與張昌言圍棋，賭僕書字一紙，勝者得此，負者出錢五百足，作飯會以飯僕。《東坡志林》卷九。

93　子瞻在黄州，術士多從之游。有僧相見，數日不交一言。將去，懷中取藥兩貼，如蓮蘂而黑色，曰：「此燒煉藥也，有緩急服之。」子瞻在京師爲公言：「至今收之。」後謫海島無恙，疑得此藥之力。《孫公談圃》卷中。

94　紫姑者，厠神也。金陵有致其神者，沈遘嘗就問之，則畫粉爲字曰：「文通萬福。」遘問三姑姓，答云：「姓竺。《南史》竺法明，乃吾祖也。」亦有詩贈遘。近黄州郭殿直家有此神，頗黠捷，每歲率以正月一日來，二月二日去。蘇軾與之甚狎，常問軾乞詩。軾曰：「軾不善作詩。」姑書灰云：「猶裏猶裏。」軾云：「軾非不善，但不欲作爾。」姑云：「但不要及它新法便得也。」《孔氏談苑》卷二。

95　黄州東南三十里爲沙湖，亦曰「螺師店」，予買田其間，因往相田得疾，聞麻橋人龐安常善醫而聾，遂往求療。安常雖聾，而穎悟絶人，以紙畫字，書不數字，輒深了人意。餘戲之曰：「餘以手爲口，君以眼爲耳，皆一時異人也。」疾愈，與之同游清泉寺。寺在蘄水郭門外二里許，有王逸少洗筆泉，水極甘，下臨蘭溪，溪水西流。餘作歌云：「山下蘭芽短浸溪，松閒沙路浄無泥。蕭蕭暮雨子規啼。　誰道人生無再少，君看流水尚能西。休將白髮唱黄鷄。」是日劇飲而歸。《東坡志林》卷一。

96　龐安常爲醫，不志於利，得善書古畫，喜輒不自勝。九江胡道士頗得其術，與予用藥，無以酬之，爲作行草數紙而已，且告之曰：「此安常故事，不可廢也。」參寥子病，求醫於胡，自度無錢，且不善書畫，求予甚急。予戲之曰：「子粲、可、皎、徹之徒，何不下轉語作兩首詩乎？」龐、胡二君與吾輩游，不曰「索我於枯魚之肆」矣。《東坡志林》卷三。

97　東坡云：元豐五年十二月十九日，東坡生日也，置酒赤壁磯，下踞高峯，俯鶻巢。酒酣，笛聲起於江上，客有郭、石二生，頗知音，謂坡曰：「笛聲有新意，非俗工也。」使人問之，則進士李委，聞坡生日，作新曲曰《鶴南飛》以獻。呼之使前，則青巾紫裘，腰篴而已。既奏新曲，又快作數弄，嘹然有穿雲裂石之聲，坐客皆引滿醉倒。委袖出嘉紙一幅，曰：「吾無求於公，得一絶句足矣。」坡笑而從之，詩曰：「山頭孤鶴向南飛，載我南游到九嶷。下界何人也吹笛，可憐時復犯龜兹。」《苕溪漁隱叢話》後集卷二十六。《詩話總龜》前集卷十九。

98　東坡謫黄州，元豐五年，因誕日置酒赤壁高峯，與客飲，有進士李委懷笛以進，因獻新曲曰《鶴南飛》，仍求詩。坡醉，信筆贈詩，有「山頭孤鶴向南飛，載我南游到九疑」之句。蓋南遷之兆，已見於此。《泊宅編》十卷本卷六。

99　東坡謫居於黄五年。赤壁有巨鶻，棲於喬木之上，《後賦》所謂「攀棲鶻之危巢，俯馮夷之幽宫」是也。韓子蒼靖康初守黄州，三月而罷。因游赤壁，而鶻巢已亡，作詩示何次仲迂叟。《能改齋漫録》卷六。

100　慶曆中，歐陽文忠公謫守滁州，有琅琊幽谷，山川奇麗，鳴泉飛瀑，聲若環佩，公臨聽忘歸。僧智仙作亭其上，公刻石爲記，以遺州人。既去十年，太常博士沈遵，好奇之士，聞而往游，愛其山水秀絶，以琴寫其聲，爲《醉翁吟》，蓋宫聲三疊。後會公河朔，遵援琴作之，公歌以遣遵，并爲《醉翁引》以叙其事。然詞不主聲，爲知琴者所惜。後三十餘年，公薨，遵亦殁。其後，廬山道人崔闲，遵客也，妙於琴理，常恨此曲無詞，乃譜其聲，請於東坡居士子瞻，以補其闕。然後聲詞皆備，遂爲琴中絶妙，好事者争傳。其詞曰：「琅然。清圓。誰彈。響空山。無言。惟有醉翁知其天。月明風露娟娟。人未眠。荷簣過山前。曰有心也哉此弦。　醉翁嘯詠，聲和流泉。醉翁去後，空有朝吟夜怨。山有時而童巔。水有時而回淵。思翁無歲年。翁今爲飛仙。此意在人間。試聽徽外兩三弦。」方其補詞，闲爲弦其聲，居士倚爲詞，頃刻而就，無所點竄。遵之子爲比丘，號本覺法真禪師，居士書以與之，云：「二水同器，有不相入；二琴同手，有不相應。沈君信手彈琴而與泉合，居士縱筆作詞而與琴會，此必有真同者矣。」《澠水燕談録》卷七。《宋朝事實類苑》卷三十四。

101　〔子瞻〕謫居黄州。有陳處士者，紙筆求書於子瞻，會客方鼓琴，遂書曰：「或對一貴人彈琴者，天陰聲不發，貴人怪之，曰：『豈弦慢邪？』對曰：『弦也不慢。』」《澠水燕談録》卷四。《何氏語林》卷二十七。

102　東坡既謫黄州，復以先知徐州日，不覺察妖賊事取勘，已而有旨放罪。乃上表謝，神宗讀至「無官可削，撫己知危」，笑曰：「畏喫棒邪！」《卻掃編》卷下。

103　王和甫嘗言蘇子瞻在黄州，上數欲用之，王禹玉輒曰：「軾嘗有『此心惟有蟄龍知』之句，陛下龍飛在天而不敬，乃反欲求蟄龍乎！」章子厚曰：「龍者，非獨人君，人臣皆可以言龍也。」上曰：「自古稱龍者多矣，如荀氏八龍、孔明卧龍，豈人君也？」及退，子厚詰之曰：「相公乃欲覆人之家族耶？」禹玉曰：「它舒亶言爾。」厚曰：「亶之唾亦可食乎？」《聞見近録》。

104　熙寧丙辰中秋，東坡居士歡飲達旦，大醉，作《水調歌頭》兼懷子由。元豐間，都下傳唱此詞。神宗問内侍，因得上塵乙覽，讀至「又恐瓊樓玉宇，高處不勝寒」之句，上曰：「蘇軾終是愛君。」乃命量移汝州。《古今事文類聚》卷二十四。《堯山堂外紀》卷五十二。《詞林紀事》卷五引《坡仙集外紀》。

105　子瞻在黄州，病赤眼，踰月不出。或疑有他疾，過客遂傳以爲死矣。有語范景仁於許昌者，景仁絶不置疑，即舉袂大慟，召子弟具金帛遣人賙其家。子弟徐言：「此傳聞未審。當先書以問其安否，得實，弔恤之未晚。」乃走僕以往。子瞻發書大笑。故後量移汝州，謝表有云：「疾病連年，人皆相傳爲已死。」未幾，復與數客飲江上。夜歸，江面際天，風露浩然，有當其意，乃作歌辭，所謂「夜闌風静縠紋平。小舟從此逝，江海寄餘生」者，與客大歌數過而散。翼日，喧傳子瞻夜作此詞，挂冠服江邊，拏舟長嘯去矣。郡守徐君猷聞之，驚且懼，以爲州失罪人，急命駕往謁，則子瞻鼻鼾如雷，猶未興也。然此語卒傳至京師，雖裕陵亦聞而疑之。《石林避暑録話》卷二。《樵書》初編卷二。

106　〔東坡〕在黄州，都下忽盛傳公病殁。裕陵以問蒲宗孟，宗孟奏曰：「日來外間似有此語，然亦未知的實。」裕陵將進食，因歎息再三，曰：「才難。」遂輟飯而起，意甚不懌。《春渚紀聞》卷六。

107　東坡既遷黄崗，京師盛傳白日仙去。神廟聞之，對左丞蒲宗孟歎惜久之。故東坡謝表有云：「疾病連年，人皆相傳爲已死；飢寒併日，臣亦自厭其餘生。」《邵氏聞見後録》卷十六。

108　吾昔謫黄州，曾子固居憂臨川，死焉。人有妄傳吾與子固同日化去，且云：「如李長吉時事，以上帝召他。」時先帝亦聞其語，以問蜀人蒲宗孟，且有歎息語。今謫海南，又有傳吾得道，乘小舟入海不復返者，京師皆云，兒子書來言之。今日有從黄州來者，云太守何述言吾在儋耳一日忽失所在，獨道服在耳，蓋上賓也。《東坡志林》卷二。

109　范蜀公呼我卜鄰許下。許下多公卿，而我蓑衣篛笠，放蕩於東坡之上，豈復能事公卿哉？《東坡志林》卷四。

110　朱司農載上嘗分教黄岡，時東坡謫居黄，未識司農公。客有誦公之詩云：「官閒無一事，蝴蝶飛上階。」東坡愕然曰：「何人所作？」客以公對。東坡稱賞再三，以爲深得幽雅之趣。異日，公往見，遂爲知己。自此，時獲登門。偶一日謁至，典謁已通名，而東坡移時不出。欲留則伺候頗倦，欲去則業已達姓名。如是者久之，東坡始出，愧謝久候之意，且云：「適了些日課，失於探知。」坐定，他語畢，公請曰：「適來先生所謂日課者何？」對云：「鈔《漢書》。」公曰：「以先生天才，開卷一覽，可終身不忘，何用手鈔邪？」東坡曰：「不然，某讀《漢書》，至此凡三經手鈔矣。初則一段事鈔三字爲題，次則兩字，今則一字。」公離席復請曰：「不知先生所鈔之書肯幸教否？」東坡乃命老兵就書几上取一册至，公視之，皆不解其義。東坡云：「足下試舉題一字。」公如其言。東坡應聲輒誦數百言，無一字差缺，凡數挑皆然。公降歎良久，曰：「先生真謫仙才也！」《西塘集耆舊續聞》卷一。

111　東坡先生居黄州時，手抄《金剛經》，筆力最爲得意，然止第十五分，遂移臨汝。已而入玉堂，不能終卷，旋亦散逸。其後謫惠州，思前經不可復尋，即取十六分以後續書之，置於李氏潛珍閣。李少愚參政得其前經，惜不能全，所在輒訪之，冀複合。紹興初，避地羅浮，見李氏子輝，輝以家所有坡書悉示之，而祕《金剛》殘帙，少愚不知也。異日，偶及之，遂兩出相視，其字畫大小高下，黑色深淺，不差毫髮，如成於一旦，相顧驚異。輝以歸少愚，遂爲全經云。《夷堅甲志》卷十一。

112　王荆公在熙寧中，作《字説》，行之天下。東坡在館，一日因見而及之，曰：「丞相賾微窅窮製作，某不敢知，獨恐每每牽附，學者承風，有不勝其鑿者。姑以犇、麤二字言之，牛之體壯於鹿，鹿之行速於牛，今積三爲字而其義皆反之，何也？」荆公無以答，迄不爲變。黨伐之論，於是浸闓，黄岡之貶，蓋不特坐詩禍也。《桯史》卷二。《堯山堂外紀》卷五十二。

113　見王安石154。

114　濟南監鎮宋保國，出其所集王荆公《華嚴解》，餘曰：「《華嚴》有八十一卷，今獨解其一，何也？」曰：「公謂我此佛語，至深妙，他皆菩薩語耳。」曰：「予於藏經中，取佛語數句雜菩薩語中，復取菩薩語數句雜佛語中，子能識其是非乎？」曰：「不能也。」曰：「非獨子不能，荆公亦不能也。予昔在岐下，聞河陽猪肉甚美，使人往致之，使者醉，猪夜逸，貿他猪以償。吾不知也。客皆大詫，以爲非他産所及。已而事敗，客皆大慚。今荆公之猪未敗耳。……子若一念清浄，牆壁瓦礫皆説無上法，而云佛語深妙，菩薩語不及，豈非夢中語乎？」《仇池筆記》卷上。《賢弈編》卷三。《何氏語林》卷五。《宋稗類鈔》卷七。

115　東坡先生嘗偶遇坐客，行一令，以兩卦名证一故事。一人云：「孟嘗門下三千客，《大有》、《同人》。」一人云：「光武兵渡滹沱河，《既濟》、《未濟》。」一人云：「劉寬婢羹污朝衣，《家人》、《小過》。」先生云：「牛僧孺父子犯罪，先斬《小畜》，後斬《大畜》。」蓋爲荆公父子發也。《清夜録》。《唾玉集》。《蓼花洲閒録》。《何氏語林》卷二十八。《堯山堂外紀》卷五十二。《宋稗類鈔》卷六。

116　見王安石156。

117　見王安石157。

118　見王安石158。

119　餘少年不殺，未能斷也，近年始能不殺豬羊。惜嗜蟹，每見餉者，皆放之江中。雖在江無活理，庶幾求一活。即使不活，亦愈於烹煎也。親遭患難，不異雞鴨之在庖厨，不忍以口腹之故，使有生之類，受無量怖苦耳。猶恨未能忘食味，食自死物可也。《仇池筆記》卷下。

120　東坡在黄州，手作菜羹，號爲「東坡羹」。自叙其制度，好事者珍奇之。《萍洲可談》卷二。

121　東坡性喜飲，而飲亦不多。在黄州，嘗以蜜爲釀，又作《蜜酒歌》，人罕傳其法。每蜜用四斤煉熟，入熟湯，相攪成一斗，入好麵麯二兩，南方白酒餅子米麯一兩半，搗細，生絹袋盛，都置一器中，密封之。大暑中，冷下。稍凉，温下。天冷，即熱下。一二日即沸，又數日沸定，酒即清可飲。初全帶蜜味，澄之半月，渾是佳酎。方沸時，又煉蜜半斤，冷投之，尤妙。予嘗試爲之，味甜如醇醪。善飲之人，恐非其好也。《墨莊漫録》卷五。

122　蘇子瞻在黄州，作蜜酒，不甚佳，飲者輒暴下，蜜水腐敗者爾。嘗一試之，後不復作。在惠州作桂酒，嘗問其二子邁、過，云亦一試之而止，大抵氣味似屠蘇酒。《石林避暑録話》卷一。

123　元祐中，駙馬都尉王詵晉卿置墨數十品，雜研之，作數十字，以觀色之淺深，若果佳，當搗爲一品。昔在黄州，鄰近四五州送酒，合置一器，謂之「雪堂義尊」。今又爲「雪堂義墨」邪。《仇池筆記》卷下。

124　東坡嘗有「文尊」、「義尊」之目，蓋公在蜀時，以鉅竹尺許裁爲雙筒，謂之「文尊」；在黄州聚諸家酒於一罌，謂之「雪堂義尊」。《霏雪録》卷上。

125　東坡在雪堂，一日讀杜牧之《阿房宫賦》凡數遍，每讀徹一遍，即再三咨嗟歎息，至夜分，猶不寐。有二老兵，皆陝人，給事左右，坐久，甚苦之。一人長歎，操西音曰：「知他有甚好處，夜久寒甚不肯睡，連作寃苦聲。」其一曰：「也有兩句好。」其人大怒曰：「你又理會得甚底？」對曰：「我愛他道『天下人不敢言而敢怒』。」叔黨卧而聞之，明日以告東坡，大笑曰：「這漢子也有鑒識。」《道山清話》。《拊掌録》。《五雜組》卷十六。

126　蘇東坡謫黄州，鄰家一女子甚賢，每夕只在窗下聽東坡讀書，後其家欲議親，女子云：「須得讀書如東坡者乃可。」竟無所諧而死。故東坡作《卜算子》以記之。《甕牖閒評》卷五。

127　東坡先生謫居黄州，作《卜算子》云：「闕月掛疎桐，夢斷人初静。時見幽人獨往來，縹緲孤鴻影。驚起却回頭，有恨無人省。揀盡寒枝不肯棲，寂寞沙洲冷。」其屬意蓋爲王氏女子也，讀者不能解。張右史文潛繼貶黄州，訪潘邠老，嘗得其詳。題詩以志之：「空江月明魚龍眠，月中孤鴻影翩翩。有人清吟立江邊，葛巾藜杖眼窺天。夜冷月墮幽蟲泣，鴻影翹沙衣露濕。仙人采詩作步虚，玉皇飲之碧琳腴。」《能改齋漫録》卷十六。

128　〔東坡〕在黄日，每有燕集，醉墨淋漓，不惜與人。至於營妓供侍，扇書帶畫，亦時有之。有李琪者，小慧而頗知書札，坡亦每顧之喜，終未嘗獲公之賜。至公移汝郡，將祖行，酒酣奉觴再拜，取領巾乞書。公顧視久之，令琪磨硯墨濃，取筆大書云：「東坡七歲黄州住，何事無言及李琪。」即擲筆袖手，與客笑談。坐客相謂：「語似凡易，又不終篇，何也？」至將徹具，琪復拜請。坡大笑曰：「幾忘出場。」繼書云：「恰似西川杜工部，海棠雖好不留詩。」一座擊節，盡醉而散。《春渚紀聞》卷六。《調謔編》。《清波雜志》卷五。《宋稗類鈔》卷五。

129　東坡謫居齊安時，以文筆游戲三昧。齊安樂籍中李宜者，色藝不下他妓。他妓因燕席中有得詩曲者，宜以語訥，不能有所請，人皆咎之。坡將移臨汝，於飲餞處，宜哀鳴力請。坡半酣，笑謂之曰：「東坡居士文名久，何事無言及李宜。恰似西川杜工部，海棠雖好不吟詩。」《庚溪詩話》卷下。《宋詩紀事》卷二十一。《堯山堂外紀》卷五十二。

130　蘇東坡在黄州，有詞云：「我欲乘風歸去，又恐瓊樓玉宇，高處不勝寒。」惟高處曠闊，則易於生寒耳，故黄州城上築一堂，以「高寒」名之，其名極佳。《甕牖閒評》卷五。

131　蘇子瞻泛愛天下士，無賢不肖，歡如也。嘗自言：「上可以陪玉皇大帝，下可以陪卑田院乞兒。」子由晦默少許可，嘗戒子瞻擇交。子瞻曰：「吾眼前見天下無一箇不好人，此乃一病。」子由監筠州酒税，子瞻嘗就見之，子由戒以口舌之禍。及餞之郊外，不交一談，唯指口以示之。《悦生隨抄》。《蓼花洲閒録》。《南村輟耕録》卷二十。

132　東坡自黄移汝，别子由於高安，過瑞昌亭子山，題字崖石，點墨竹葉上，至今環山之竹，葉葉有墨點。景定中，王景琰主瑞昌簿，移植廳事，扁其堂曰「景蘇」，蓋簿廳東坡夜宿處也。《吴禮部詩話》。

133　脩水深山間有小溪，其渡曰「來蘇」。蓋子由貶高安監酒時，東坡來訪之，經過此渡。鄉人以爲榮，故名以「來蘇」。《鶴林玉露》乙編卷四。

134　僧可遵者，詩本凡惡，偶以「直待衆生總無垢」之句爲東坡所賞，書一絶於壁間。繼之山中道俗隨東坡者甚衆，即日傳至圓通，遵適在焉，大自矜詡，追東坡至前塗。而塗中又傳東坡《三峽橋》詩，遵即對東坡自言：「有一絶，却欲題《三峽》之後，旅次不及書。」遂朗吟曰：「君能識我湯泉句，我却愛君《三峽》詩。道得可嚥不可漱，幾多詩將竪降旗。」東坡既悔賞拔之誤，且惡其無禮，因促駕去。觀者稱快。遵方大言曰：「子瞻護短，見我詩好甚，故妒而去。」徑至栖賢，欲題所舉絶句。寺僧方礱石刻東坡詩，大詬而逐之。山中傳以爲笑。《老學庵筆記》卷四。

135　見郭祥正10。

136　見郭祥正11。

137　有以詩投東坡者，朗誦之而請曰：「此詩有分數否？」坡曰：「十分。」其人大喜。坡徐曰：「三分詩，七分讀耳。」《齊東野語》卷二十。

138　蘇公自黄移汝，過金陵見王荆公，公曰：「好个翰林學士，某久以此奉待。」公曰：「撫州出杖鼓鞚，淮南豪子以厚價購之，而撫人有之保之已數世矣，不遠千里，登門求售。豪子擊之曰：『無聲！』遂不售。撫人恨怒，至河上，投之水中，吞吐有聲，熟視而歎曰：『你早作聲，我不至此！』」《後山談叢》卷六。

139　東坡自黄崗移汝墳，舟過金陵，見王荆公於鍾山，留連燕語，荆公曰：「子瞻當重作《三國書》。」東坡辭曰：「某老矣，願舉劉道原自代云。」《邵氏聞見後録》卷二十一。

140　見王安石159。

141　見王安石160。

142　見王安石161。

143　見王安石162。

144　見王安石163。

145　見王安石164。

146　見王安石165。

147　見釋佛印2。

148　吕申公帥維揚，東坡自黄崗移汝海，經從見之。申公置酒，終日不交一語。東坡昏睡，歌者唱「夜寒斗覺羅衣薄」，東坡驚覺，小語云「夜來走卻羅醫博」也，歌者皆匿笑。酒罷行後圃中，至更坐，東坡即几案間筆墨，書歌者團扇云：「雨葉風枝曉自匀，緑陰青子静無塵。闲吟繞屋扶疎句，須信淵明是可人。」申公見之亦無語。《邵氏聞見後録》卷十九。

149　東坡先生自黄州移汝州，中道起守文登。舟次泗上，偶作詞云：「何人無事，燕坐空山。望長橋上燈火鬧，使君還。」太守劉士彦，本出法家，山東木强人也，聞之，亟謁東坡云：「知有新詞，學士名滿天下，京師便傳。在法，泗州夜過長橋者，徒二年，况知州邪！切告收起，勿以示人。」東坡笑曰：「軾一生罪過，開口常是，不在徒二年以下。」《揮麈後録》卷七。

150　宿州靈璧縣張氏蘭皋園，一石甚奇，所謂小蓬萊也。蘇子瞻愛之，題其上云：「東坡居士醉中觀此，灑然而醒。」子瞻之意，蓋取李德裕平泉莊有醒醉石，醉則踞之，乃醒也。蔣穎叔過，見之復題，云：「荆溪居士暑中觀此，爽然而涼。」吴右司師禮安中爲宿守，題其後云：「紫溪翁大暑醉中讀二題，一笑而去。」張氏皆刻之石，後歸禁中。《墨莊漫録》卷一。

151　公之自汝移常也，受命於宋。會神宗晏駕，哭於宋。而南至揚州，常人爲公買田，書至，公喜，作詩有「聞好語」之句。言者妄謂公聞諱而喜，乞加深譴。然詩刻石有時日，朝廷知言者之妄，皆逐之。《名臣碑傳琬琰集》中卷二十六引蘇轍撰《墓志銘》。《石林避暑録話》卷二。

152　歌者袁綯，乃天寶之李龜年也。宣和間供奉九重，嘗爲吾言：東坡公昔與客游金山，適中秋夕，天宇四垂，一碧無際，加江流湧，俄月色如晝。遂共登金山山頂之妙高臺，命綯歌其《水調歌頭》曰：「明月幾時有？把酒問青天。」歌罷，坡爲起舞，而顧問曰：「此便是神仙矣。」吾謂文章人物，誠千載一時，後世安所得乎？《鐵圍山叢談》卷三。《何氏語林》卷二十一。《堯山堂外紀》卷五十二。《宋稗類鈔》卷四。《詞林紀事》卷五。

153　東坡喜食燒猪，佛印住金山時，每燒猪以待其來。一日，爲人竊食，東坡戲作小詩云：「遠公沽酒飲陶潛，佛印燒猪待子瞻。采得百花成蜜後，不知辛苦爲誰甜。」《竹坡詩話》。《調謔編》。《堯山堂外紀》卷五十三。《堅瓠己集》卷一。

154　東坡問佛印曰：「《鑊湯獄》圖，如何不畫和尚？」佛印曰：「人間怕閻羅，閻羅怕和尚。」翁曰：「怕你什麽？」對曰：「若是閻羅有犯，亦要和尚懺除。」坡大笑曰：「好説，好説。」《畫品》卷一。

155　蘇子瞻戲謂佛印曰：「向嘗讀古人詩云：『時聞啄木鳥，疑是打門僧。』又云：『鳥宿池邊樹，僧敲月下門。』未嘗不歎息古人必以鳥對僧，自有深意。」佛印曰：「所以老僧今日常得對學士。」坡無以應。《五雜組》卷十六。

156　見釋佛印4。

157　東坡先生知登州，問徐神翁學道之要，答曰：「勿作官即好。」及南遷過海，潁濱曰：「吾兄知信其言而不能用也。」《香祖筆記》卷七。

158　東坡元豐間繫御史獄，謫黄州。元祐初，起知登州。未幾，以禮部員外郎召還。道中遇當時獄官，甚有愧色。東坡戲之曰：「有蛇螫殺人，爲冥官所追，議法當死。蛇前訴曰：『誠有罪，然亦有功，可以自贖。』冥官曰：『何功也？』蛇曰：『某有黄可治病，所活已數人矣。』吏考驗可不誣，遂免。良久，索一牛至，獄吏曰：『此牛觸殺人，亦當死。』牛曰：『我亦有黄可治病，亦活數人矣。』良久，亦得免。久之，獄吏引一人至曰：『此人生常殺人，幸免死，今當還命。』其人倉皇妄言亦有黄，冥官大怒，詰之曰：『蛇黄、牛黄皆入藥，天下所共知。汝爲人，何黄之有？』左右交訊，其人窘甚曰：『某别無黄，但有些慚惶。』」《東皋雜録》。

159　元祐元年，餘爲中書舍人，時執政患本省事多漏洩，欲於舍人廳後作露籬，禁同省往來。餘曰：「諸公應須簡要清通，何必栽籬插棘！」諸公笑而止。明年，竟作之。《東坡志林》卷二。

160　子瞻以温公論薦，簾眷甚厚，議者且爲執政矣。公力言：「蘇軾爲翰林學士，其任已極，不可以加。如用文章爲執政，則國朝趙普、王旦、韓琦未嘗以文稱。」又言：「王安石在翰苑爲稱職，及居相位，天下多事，以安石止可以爲翰林，則軾不過如此而已。若欲以軾爲輔佐，願以安石爲戒。」《孫公談圃》卷上。

161　東坡與温公論事，公之論，坡偶不合，坡曰：「相公此論，故爲鱉廝踢。」温公不解其意，曰：「鱉安能廝踢？」坡曰：「是之謂鱉廝踢。」《調謔編》。《五雜組》卷十六。

162　東坡公元祐時既登禁林，以高才狎侮諸公卿，率有標目殆徧也，獨於司馬温公不敢有所重輕。一日相與共論免役差役利害，偶不合同。及歸舍，方卸巾弛帶，乃連呼曰：「司馬牛！司馬牛！」《鐵圍山叢談》卷三。《調謔編》。《堯山堂外紀》卷五十二。《五雜組》卷十六。《宋稗類鈔》卷六。

163　見司馬光114。

164　見程頤19。

165　見程頤20。

166　見程頤23。

167　范景仁嘗爲司馬文正作墓志。其中有曰：「在昔熙寧，陽九數終。謂天不足畏，謂民不足從，謂祖宗不足法，乃裒頑鞠凶。」託東坡先生書之。公曰：「二丈之文，軾不當辭。但恐一寫之後，三家俱受禍耳！」卒不爲之書。東坡可謂先見明矣，當時刊之，紹聖之間，治黨求疵，其罪可勝道哉！《揮麈後録》卷六。

168　見張商英5。

169　見吕惠卿18。

170　見吕惠卿19。

171　東坡在翰苑，薄暮中使宣召，已半醉，遽汲泉以漱，意少快，入對内東門小殿。簾中出除目，吕公著司空、平章軍國重事，吕大防、范純仁左右僕射。既承旨，宣仁后曰：「學士前年爲何官？」曰：「臣前年爲汝州團練副使。」「今爲何官？」曰：「臣今待罪翰林學士。」曰：「何以遽至此？」曰：「遭遇太皇太后陛下。」曰：「不關老身事。」曰：「遭遇皇帝陛下。」曰：「亦不關官家事。」曰：「豈出大臣論薦？」曰：「亦不關大臣事。」東坡驚曰：「臣雖無狀，不敢自他途以進。」宣仁后曰：「久欲令學士知，此是神宗皇帝之意。帝飲食停匕箸，看文字，宫人私相語：必蘇軾之作。帝每曰：『奇才，奇才！』但未及進用學士，上僊耳。」東坡不覺哭失聲，后與上亦泣，左右皆泣，已而命坐賜茶。宣仁后又曰：「學士直須盡心事官家，以報先帝。」東坡下拜，撤御前金蓮燭送歸院。《邵氏聞見後録》卷二十。《隨手雜録》。《宋稗類鈔》卷一。

172　東坡先生近令門人輩作《人不易物賦》。或戲作一聯曰：「伏其几而襲其裳，豈爲孔子？學其書而戴其帽，未是蘇公。」士大夫近年俲東坡桶高簷短，名帽曰子瞻樣。廌因言之。公笑曰：近扈從燕醴泉觀，優人以相與自誇文章爲戲者，一優丁仙現者曰：「吾之文章，汝輩不可及也。」衆優曰：「何也？」曰：「汝不見吾頭上子瞻乎？」上爲解顔，顧公久之。《師友談記》。《調謔編》。

173　魯直戲東坡曰：「昔王右軍字爲换鵝書，韓宗儒性饕餮，每得公一帖，於殿帥姚麟許换羊肉十數斤，可名二丈書爲换羊書矣。」坡大笑。一日，公在翰苑，以聖節製撰紛冗，宗儒日作數簡，以圖報書。使人立庭下，督索甚急。公笑謂曰：「傳語本官，今日斷屠。」《侯鯖録》卷一。《宋名臣言行録》續集卷一。《類説》卷十五。《調謔編》。《何氏語林》卷三十五。《五雜組》卷十六。《堯山堂外紀》卷五十二。《佩文齋書畫譜》卷三十二。《宋稗類鈔》卷八。

174　蘇子瞻一日在學士院闲坐，忽命左右取紙筆，寫「平疇交遠風，良苗亦懷新」兩句，大書、小楷、行、草書，凡寫七八紙，擲筆太息曰：「好！好！」散其紙於左右給事者。《道山清話》。《東山談苑》卷八。《佩文齋書畫譜》卷三十三。

175　元豐中，契丹使人俱能誦蘇子瞻文。《玉芝堂談薈》卷七。《古事比》卷十九。

176　承平時，國家與遼歡盟，文禁甚寬，輅客者往來，率以談謔詩文相娱樂。元祐間，東坡寔膺是選。遼使素聞其名，思以奇困之。其國舊有一對曰「三光日月星」，凡以數言者，必犯其上一字，於是徧國中無能屬者。首以請於坡。坡唯唯，謂其介曰：「我能而君不能，亦非所以全大國之體。『四詩風雅頌』，天生對也，盍先以此復之。」介如言，方共歎愕，坡徐曰：「某亦有一對，曰『四德元亨利』。」使睢盱，欲起辨，坡曰：「而謂我忘其一耶？謹閟而舌，兩朝兄弟邦，卿爲外臣，此固仁祖之廟諱也。」使出不意，大駭服。既又有所談，輒爲坡逆敚，使自愧弗及，迄白溝，往反齚舌，不敢復言他。《桯史》卷二。《堯山堂外紀》卷五十二。《堅瓠戊集》卷二。《宋稗類鈔》卷一。參見劉攽29。

177　元祐三年，北國賀正使劉霄等入賀，公與狄詠館伴錫燕回，始行馬而公馬小蹶，劉即前訊曰：「馬驚無苦否？」公應之曰：「啣勒在御，雖小失無傷也。」《春渚紀聞》卷六。

178　李章奉使北庭，時館伴發一語云：「東坡作文多用佛書中語。」李答云：「曾記《赤壁詞》云：『談笑間，狂虜灰飛煙滅。』所謂『灰飛煙滅』四字，乃《圓覺經》語，云：『火出木燼，灰飛煙滅。』」北使默無語。宛委山堂本《説郛》引《東皋雜録》。

179　張芸叟奉使大遼，宿幽州館中，有題子瞻《老人行》於壁者。聞范陽書肆亦刻子瞻詩數十篇，謂《大蘇小集》。子瞻才名重當代，外至夷虜，亦愛服如此。芸叟題其後曰：「誰題佳句到幽都，逢著胡兒問大蘇。」《澠水燕談録》卷七。《宋朝事實類苑》卷三十四。

180　元祐四年八月，蘇子由爲賀遼生辰國信使，子瞻有詩送之。既至遼，遼人每問大蘇學士安否。子由經涿州寄詩曰：「誰將家譜到燕都，識底人人問大蘇。莫把聲名動蠻貊，恐妨他日卧江湖。」子瞻得詩，次韻云：「氊毳年來亦甚都，時聞鴃舌問三蘇。那知老病渾無用，欲向君王乞鏡湖。」《堅瓠補集》卷三。

181　見韓絳9。

182　元祐二年，東坡先生入翰林，暇日會張、秦、晁、陳、李六君子於私第，忽有旨令撰《賜奉安神宗御容禮儀使吕大防口宣茶藥詔》，東坡就牘書云：「於赫神考，如日在天。」顧群公曰：「能代下一轉語否？」各辭之，坡隨筆後書云：「雖光明無所不臨，而躔次必有所舍。」群公大以聳服。《揮麈餘話》卷一。

183　神宗徽猷閣成，告廟祝文，東坡當筆。時黄魯直、張文潛、晁无咎、陳無己畢集觀坡落筆云：「惟我神考，如日在天。」忽外有白事者，坡放筆而出。諸人擬續下句，皆莫測其意所向。頃之坡入，再落筆云：「雖光輝無所不充，而躔次必有所舍。」諸人大服。《誠齋詩話》。

184　〔東坡〕先生一日與魯直、文潛諸人會飯。既食骨塠兒血羹，客有須薄茶者，因就取所碾龍團，遍啜坐人。或曰，使龍茶能言，當須稱屈。先生撫掌久之曰：「是亦可爲一題。」因援筆戲作律賦一首，以「俾薦血羹龍團稱屈」爲韵。山谷擊節稱詠，不能已。《春渚紀聞》卷六。

185　見黄庭堅9。

186　見黄庭堅60。

187　見黄庭堅56。

188　東坡初欲爲富韓公神道碑，久之未有意思。一日晝寢，夢偉丈夫，稱是寇萊公來訪己，共語久之。既寤，下筆首叙景德澶淵之功，以及慶曆議和，頃刻而就。以示張文潛，文潛曰：「有一字未甚安，請試言之。蓋碑之末初曰：『公之勳在史官，德在生民。天子虚己聽公，西戎、北狄視公進退以爲輕重，然一趙濟能摇之。』竊謂『能』不若『敢』也。」東坡大以爲然，即更定焉。《卻掃編》卷下。

189　〔張文潛〕戲謂子瞻：「公詩有『獨看紅蕖傾白墮』，不知白墮是何物？」子瞻云：「劉白墮善釀酒，出《洛陽伽藍記》。」文潛曰：「白墮既是一人，莫難爲傾否？」子瞻笑曰：「魏武《短歌行》云：『何以解憂，惟有杜康。』杜康，亦是釀酒人名也。」文潛曰：「畢竟用得不當。」子瞻又笑曰：「公且先去共曹家那漢理會，却來此間厮磨。」蓋文潛時有僕曹某者，在家作過，亦失去酒器之類，既送天府推治，其人未招承，方文移取會也。滿座大囅。《拊掌録》。

190　見李廌2、3。

191　羅壽可丙申再游汴梁，書所見梗概。……〔相國寺佛殿〕外有石刻，東坡題名云：「蘇子瞻、子由、孫子發、秦少游同來觀晉卿墨竹，申先生亦來。元祐三年八月五日，老申一百一歲。」又片石刻坡翁草書《哨遍》，石色皆如元玉。《癸辛雜識》别集上。

192　東坡與孫巨源同會於王晉卿花園中。晉卿言都教餵飼了官員輩馬着。巨源云：「『都尉指揮都餵馬』，好一對。」適長主送茶來，東坡即云：「大家齊喫大家茶。」蓋長公主呼大家也。山谷嘗以「賣菜賣生菜」，對「磨刀磨翦刀」。東坡以洞庭春色爲掃愁帚，山谷以水晶膾爲醒酒冰。餘爲正好作一對。《王直方詩話》。

193　見李公麟9。

194　坡偶與客飲，孔常父見訪。方設席延請，忽上馬馳去，已而有詩。坡戲用其韻答之，略云：「主人有酒君獨辭，蟹螯何不左手持。豈復見吾横氣機，遣君追君君絶馳。」《霏雪録》卷下。

195　東坡云：「劉十五孟父論李十八公擇草書，謂之鸚哥嬌。意謂鸚鵡能言，不過數句，大率雜以鳥語。十八其後以書問僕：『近日書如何？』僕答之『可作秦吉了矣』。然僕此書，自有公在乾侯之態也。」《侯鯖録》卷三。《仇池筆記》卷下。

196　東坡在玉堂，有幕士善謳，因問：「我詞比柳詞何如？」對曰：「柳郎中詞，只好十七八女孩兒，執紅牙拍板，唱『楊柳外、曉風殘月』；學士詞，須關西大漢，執鐵板，唱『大江東去』。」公爲之絶倒。《吹劍續録》。《堯山堂外紀》卷四十五。《宋稗類鈔》卷五。《詞林紀事》卷五。

197　元祐四友：蘇子瞻、錢穆公、王仲至、蔣穎叔。《老學庵續筆記》。

198　東坡喜嘲謔，以吕微仲豐碩，每戲之曰：「公真有大臣體，此《坤》六二所謂直方大也。」微仲拜相，東坡當制，其詞曰：「果藝以達，有孔門三子之風；直大而方，約《坤》爻六二之動。」一日，東坡謁微仲。微仲方晝寢，久而不出，東坡不能堪，良久見，於便坐有一菖蒲盆，畜緑毛龜，東坡曰：「此龜易得，若六眼龜則難得。」微仲問六眼龜出何處，東坡曰：「昔唐莊宗同光中，林邑國常進六眼龜兒，號曰『六隻眼兒分明睡，一覺抵别人三覺』。」《東皋雜録》。《苕溪漁隱叢話》後集卷二十六。《游宦紀聞》卷二。《貴耳集》卷上。《調謔編》。《堯山堂外紀》卷五十二。《五雜組》卷十六。《宋稗類鈔》卷六。

199　經筵官會食資善堂，東坡盛稱河豚之美。吕元明問其味，曰：「直那一死。」再會又稱豬肉之美。范淳甫曰：「奈發風何？」東坡笑呼曰：「淳甫誣告豬肉。」《邵氏聞見後録》卷三十。

200　東坡在資善堂中，盛稱河豚之美。李原明問其味如何，答曰：「直那一死。」李公擇尚書，江左人，而不食河豚，嘗云：「河豚非忠臣孝子所宜食。」《能改齋漫録》卷十。

201　東坡嘗與劉貢父言：「某與舍弟習制科時，日享三白，食之甚美，不復信世間有八珍也。」貢父問三白，答曰：「一撮鹽、一楪生蘿蔔、一盌飯，乃三白也。」貢父大笑。久之，以簡招坡，過其家喫皛飯。坡不省憶嘗對貢父三白之説也。謂人云：「貢父讀書多，必有出處。」比至赴食，見案上所設，惟鹽、蘿蔔、飯而已，乃始悟貢父以三白相戲。笑投匕筯，食之幾盡，將上馬，云：「明日可見過，當具毳飯奉待。」貢父雖恐其爲戲，但不知毳飯所設何物，如期而往。談論過食時，貢父飢甚索食。坡云：「少待。」如此者再三，坡答如初。貢父曰：「飢不可忍矣。」坡徐曰：「鹽也毛，蘿蔔也毛，飯也毛，非毳而何？」貢父捧腹曰：「固知君必報東門之役，然慮不及此也。」坡乃命進食，抵暮而去。世俗呼無爲模，又語譌模爲毛，嘗同音。故坡以此報之。《曲洧舊聞》卷六。《高齋漫録》。《何氏語林》卷二十七。《堯山堂外紀》卷四十九。《堅瓠丁集》卷一。參見郭震1。

202　劉貢父舍人，滑稽辨捷，爲近世之冠。晚年雖得大風惡疾，而乘機決發，亦不能忍也。一日與先生擁爐於慧林僧寮，謂坡曰：「吾之隣人，有一子稍長，因使之代掌小解。不逾歲，偶誤質盗物，資本耗折殆盡，其子媿之，乃引罪而請其父曰：『某拙於運財，以敗成業，今請從師讀書，勉赴科舉，庶幾可成，以雪前恥也。』其父大喜，即擇日具酒肴以遣之。既别且囑之曰：『吾老矣，所恃以爲窮年之養者子也。今子去我而游學，儻或僥倖改門换户，吾之大幸也。然切有一事，不可不記，或有交友與汝唱和，鬚子細看，莫更和却賊詩，狼狽而歸也。』」蓋譏先生，前逮詔獄，如王晉卿、周開祖之徒，皆以和詩爲累也。貢父語始絶口，先生即謂之曰：「某聞昔夫子自衛反魯，會有召夫子食者，既出，而群弟子相與語曰：『魯，吾父母之邦也。我曹久從夫子轍環四方，今幸俱還鄉里，能乘夫子之出，相從尋訪親舊，因之閲市否？』衆忻然許之，始過闤闠，未及縱觀，而稠人中望見夫子，巍然而來，於是惶懼相告，由、夏之徒奔踔越逸，無一留者。獨顔子拘謹，不能遽爲闊步，顧市中石塔似可隱蔽，即屏伏其旁，以俟夫子之過。已而群弟子因目之爲避夫子塔。」蓋譏貢父風疾之劇，以報之也。《春渚紀聞》卷六。

203　見劉攽57。

204　見劉攽58。

205　東坡多雅謔。嘗與許沖元、顧子敦、錢穆父同舍。一日，沖元自窗外往來，東坡問：「何爲？」沖元曰：「綏來。」東坡曰：「可謂奉大福以來綏。」蓋沖元登科時賦句也。沖元曰：「敲門瓦礫，公尚記憶耶？」子敦肥碩，當暑，袒裼據案而寐。東坡書四大字於其側曰：「顧屠肉案。」穆父眉目秀雅，而時有九子，東坡曰：「穆父可謂之九子母丈人。」同舍皆大笑。《獨醒雜志》卷五。

206　顧子敦有「顧屠」之號，以其肥偉也。故東坡《送子敦奉使河朔》詩云：「我友顧子敦，軀膽多雄偉。便便十圍腹，不但貯書史。」又云：「磨刀向猪羊，釃酒會鄰里。」至於云「平生批勅手」，亦皆用屠家語也。子敦讀之頗不樂。東坡遂和前篇，末句云：「善保千金軀，前言戲之耳。」《王直方詩話》。《苕溪漁隱叢話》前集卷三十九。《類説》卷五十七。

207　顧子敦肥偉，號「顧屠」，故東坡《送行詩》有「磨刀向猪羊」之句以戲之。又尹京時，與從官同集慈孝寺，子敦凭几假寐，東坡大書案上曰：「顧屠肉案。」同會皆大笑。又以三十錢擲案上，子敦驚覺，東坡曰：「且快片批四兩來。」《苕溪漁隱叢話》後集卷二十六引《東皋雜録》。

208　顧臨子敦爲翰苑，每言趙廣漢尹京，有治聲，使我爲之，不難，當出其上。子瞻戲曰：「君作尹須改姓。」顧曰：「何姓？」曰：「姓茅，唤作茅廣漢。」《墨莊漫録》卷二。參見錢勰7。

209　蘇子瞻與姜潛同坐，潛字至之，先舉令云：「坐中各要一物是藥名。」乃指子瞻曰：「君藥名也。」問其故，對曰：「子蘇。」子瞻應聲曰：「君亦藥名也。君若非半夏，便是厚朴。」問其故，曰：「非半夏、厚朴，何故謂之薑制之！」《孔氏談苑》卷二。《調謔編》。《何氏語林》卷二十七。《堯山堂外紀》卷五十二。

210　見秦觀20。

211　見孫賁2。

212　見孫賁3。

213　晁端彦美叔，一日會賈易及東坡。賈時臺諫，蓋嘗劾坡於朝。晁亦忘其事，遂同會。酒酣，坡言曰：「某昨日造朝，有一人乘酒卧東衢，略不相避。某頗怒之，因命左右曰：『擒而綳之。』酒者曰：『爾又不是臺諫，只有胡綳亂綳。』」易應聲曰：「誰教爾辨！」坡公終席不樂。美叔終身自悔拙於會客。《過庭録》。

214　東坡嘗宴客，俳優者作伎萬方，坡終不笑。一優突出，用棒痛打作伎者曰：「内翰不笑，汝猶稱良優乎？」對曰：「非不笑也，不笑所以深笑之也。」坡遂大笑。蓋優人用東坡《王者不治夷狄論》云：「非不治也，不治乃所以深治之也。」見子由五世孫奉新縣尉懋説。《誠齋詩話》。

215　見范祖禹20。

216　蘇子由在政府，子瞻爲翰苑。有一故人與子由兄弟有舊者，來干子由，求差遣，久而未遂。一日來見子瞻，且云：「某有望内翰以一言爲助。」公徐曰：「舊聞有人貧甚，無以爲生，乃謀伐冢。遂破一墓，見一人裸而坐，曰：『爾不聞漢世楊王孫乎！裸葬以矯世，無物以濟汝也。』復鑿一冢，用力彌艱。既入，見一王者，曰：『我漢文帝也。遺制壙中無納金玉，器皆陶瓦，何以濟汝？』復見有二冢相連，乃穿其在左者，久之方透。見一人曰：『我伯夷也。瘠羸面有饑色，餓於首陽之下，無以應汝之求。』其人歎曰：『用力之勤無所獲，不若更穿西冢，或冀有得也。』瘠羸者謂曰：『勸汝别謀於他所，汝視我形骸如此，舍弟叔齊，豈能爲人也？』」故人大笑而去。《墨莊漫録》卷五。《宋稗類鈔》卷六。

217　蘇子瞻亦喜言神仙。元祐初，有東人喬仝自言與晉賀水部游，且言賀嘗見公密州道上，意若欲相聞，子瞻大喜。仝時客京師，貧甚，子瞻索囊中得四十縑，即以贈之，作五詩使仝寄賀，子由亦同作。仝去，訖不復見。《石林避暑録話》卷一。

218　東坡先生居閶闔門外白家巷中。一夕，次子迨之婦歐陽氏，文忠公孫，棐之女。産後因病爲祟所憑，曰：「吾姓王氏，名静奴，滯魄在此居，久矣。」公曰：「吾非畏鬼人也。且京師善符劍遣厲者甚多，決能逐汝。汝以愚而死，死亦妄爲祟。」爲言佛氏破妄解脱之理，喻之曰：「汝善去，明日昏時，當用佛氏功德之法與汝。」婦輒合爪，曰：「感尚書，去也。」婦良愈。明日昏時，爲自書功德疏一通，仍爲置酒香火遣送之。公曰：「某平生屢與鬼神辯論矣。」頃，迨之幼忽云：「有賊貌瘦而黑，衣以青。」公使數人索之，無有也。乳媪俄發狂，聲色俱怒，如卒伍輩唱喏甚大。公往視之，輒厲聲曰：「某即瘦黑而衣青者也，非賊也，鬼也。欲此媪出，爲我作巫。」公曰：「寧使其死，出不可得。」曰：「學士不令渠出，不奈何，只求少功德，可乎？」公曰：「不可！」又曰：「求少酒食，可乎？」公曰：「不可！」又曰：「求少紙，可乎？」公曰：「不可！」又曰：「只求一盃水，可乎？」公曰：「與之。」媪飲畢，仆地而甦。《師友談記》。

219　昔元祐間，文彦博之子守河陽，作堂以迎彦博之來。蘇軾名其堂曰「德威」，蓋取書「德威惟畏」之意。言者以謂「德威惟畏」乃堯事，不當以此名其堂。《能改齋漫録》卷十三。

220　見文彦博54。

221　晁以道嘗爲餘言，頃爲宿州教授，會〔蘇子瞻〕公出守錢塘，夜過之，入其書室，見壁間多張古名畫。愛其鍾隱《雪雁》，欲爲題字，而挂適高不能及，因重二桌以上，忽失足墜地，大笑。《巖下放言》卷中。《宋稗類鈔》卷二。

222　嘉祐、治平間，有中官杜浙者，好與舉子同游，學文談，不悉是非。然居揚州，凡答親舊書，若此事甚大，必曰「兹務孔洪」。如此甚多。蘇子瞻過維揚，蘇子容爲守，杜在座。子容少怠，杜遽曰：「相公何故溘然？」其後子瞻與同會，問典客曰：「爲誰？」對曰：「杜供奉。」子瞻曰：「今日直不敢睡，直是怕那溘然。」《畫墁録》。《五雜組》卷十六。

223　見釋佛印4。

224　東坡鎮餘杭，遇游西湖，多令旌旗導從出錢塘門，坡則自湧金門從一二老兵，泛舟絶湖而來。飯於普安院，徜徉靈隱、天竺間。以吏牘自隨，至冷泉亭則據案剖決，落筆如風雨，分争辯訟，談笑而辦。已，乃與僚吏劇飲，薄晚則乘馬以歸。夾道燈火，縱觀太守。有老僧，紹興末年九十餘，幼在院爲蒼頭，能言之。《梁溪漫志》卷四。

225　姚舜明庭輝知杭州，有老姥自言故娼也，及事東坡先生，云公春時每遇休暇，必約客湖上，早食於山水佳處，飯畢，每客一舟，令隊長一人，各領數妓，任其所適。晡後，鳴鑼以集之，復會望湖樓或竹閤之類，極歡而罷。至一二皷，夜市猶未散，列燭以歸。城中士女雲集，夾道以觀千騎之還，寔一時之勝事也。《揮麈後録》卷六。《澄懷録》卷上。《西湖游覽志餘》卷十。《堅瓠廣集》卷一。《宋稗類鈔》卷四。

226　有美堂，在鳳山之頂，左江右湖，舉陳目下。子瞻九日泛湖，而魯少卿會客堂上，妓樂殷作，子瞻從湖中望之，戲以詩云：「指點雲間數點紅，笙歌正擁紫髯翁。誰知愛酒龍山客，却在漁舟一葉中。」又云：「西閣珠簾捲落暉，水沈煙斷珮聲微。遥知通德淒涼甚，擁髻無言怨未歸。」通德乃趙飛燕女史，後爲伶玄妾。魯公使事已完，不回朝，家有美妾，故子瞻譏之。《西湖游覽志餘》卷十。

227　臨安六和寺有金鯽池。蘇子美《六和寺》詩云：「松橋待金鯽，竟日獨遲留。」亦以其出有時，故竟日待之云爾。自子美之後四十年，東坡始游兹寺，嘗投餅餌待之，迺略出，不食復入。坡以爲此魚難進易退，而不妄食，宜其壽若此。其語深有味也。《韻語陽秋》卷十六。

228　蘇東坡昔守臨安，餘曾祖作倅。一日，同往一山寺祈雨，東坡云：「吾二人賦詩，以雨速來者爲勝，不然，罰一飯會。」於是東坡云：「一爐香對紫宫起，萬點雨隨青蓋歸。」餘曾祖則曰：「白日青天然下，皂蓋青旗猶未歸。」東坡視之云：「我不如爾速。」於是罰一飯會。《甕牖閒評》卷五。

229　見毛滂1。

230　蘇子瞻守錢塘，有官妓秀蘭，天性黠慧，善於應對。湖中有宴會，群妓畢至，惟秀蘭不來。遣人督之，須臾方至。子瞻問其故，具以髮結沐浴，不覺睏睡，忽有人叩門聲，急起而問之，乃樂營將催督之。非敢怠忽，謹以實告。子瞻亦恕之。坐中倅車屬意於蘭，見其晚來，恚恨未已，責之曰：「必有他事，以此晚至。」秀蘭力辯，不能止倅之怒。是時榴花盛開，秀蘭以一枝藉手告倅，其怒愈甚。秀蘭收淚無言，子瞻作《賀新涼》以解之，其怒始息。其詞曰：「乳燕飛華屋，悄無人、桐陰轉午，晚涼新浴。手弄生綃白團扇，扇手一時似玉。漸困倚、孤眠清熟。門外誰來推繡户，枉教人、夢斷瑶臺曲。又却是，風敲竹。　石榴半吐紅巾蹙。待浮花浪蕊都盡，伴君幽獨。濃艷一枝細看取，芳心千重似束。又恐被、西風驚緑。若待得君來向此，花前對酒不忍觸。共粉淚，兩。」《苕溪漁隱叢話》後集卷三十九引《古今詞話》。《詩話總龜》後集卷三十三。《稗史彙編》卷一百四十四。《西湖游覽志餘》卷十六。《堯山堂外紀》卷五十二。《詞林紀事》卷五。

231　東坡性簡率，平生衣服飲食皆草草。至杭州時，常喜至祥符寺琴僧惟賢房間憩。至則脱巾褫衣，露兩股榻上，令一虞候搔。及起，視其岸巾，止用一麻繩約髮爾。又，築新堤時，坡日往視之。一日饑，令具食，食未至，遂於堤上取築堤人飯器，滿貯其陳倉米一器，盡之。《北窗炙輠録》。

232　子瞻元祐中知杭州，築大堤西湖上，人呼爲蘇公堤，屬吏刻石榜名。世俗以富貴相高，以堤音「低」，頗爲語忌。未幾，子瞻遷責。《萍洲可談》卷一。

233　靈景寺有僧名了然，不遵戒行，常宿娼妓李秀奴，往來日久，衣鉢爲之一空。秀奴屢絶之，僧迷戀不已。一夕，僧乘醉往，秀奴不納，因擊秀奴，隨手而斃。縣官得其實，具申府司。時内翰蘇子瞻治郡，一見，大駡曰：「秃奴有此横行！」送獄院推勘，則見僧臂上刺字云「但願同生極樂國，免教今世苦相思」之句。及見款狀招伏，即行結斷，舉筆判成一詞，名《踏莎行》云：「這个秃奴，修行忒煞，雲山頂上持齋戒。一從迷戀玉樓人，鶉衣百結渾無奈。　毒手傷人，花容粉碎，空空色色今何在，臂間刺道苦相思，這回還了相思債。」判訖，押赴市曹處死。《緑窗新話》卷上。《新編醉翁談録》庚集卷二。《北窗瑣語》。《西湖游覽志餘》卷二十五。《堯山堂外紀》卷五十二。《堅瓠乙集》卷三。

234　〔東坡〕先生臨錢塘日，有陳訴負綾絹錢二萬不償者。公呼至詢之，云：「某家以製扇爲業，適父死，而又自今春已來，連雨天寒，所製不售，非故負之也。」公熟視久之，曰：「姑取汝所製扇來，吾當爲汝發市也。」須臾扇至，公取白團夾絹二十扇，就判筆作行書草聖及枯木竹石，頃刻而盡。即以付之曰：「出外速償所負也。」其人抱扇泣謝而出。始踰府門，而好事者争以千錢取一扇，所持立盡，後至而不得者，至懊恨不勝而去。遂盡償所逋，一郡稱嗟，至有泣下者。《春渚紀聞》卷六。《清河書畫舫》卷八下引《方秋厓雜録》。

235　〔東坡〕先生元祐間出帥錢塘。視事之初，都商税務押到匿税人南劍州鄉貢進士吴味道，以二巨捲作公名銜，封至京師蘇侍郎宅。顯見僞妄。公即呼味道前，訊問其捲中果何物也。味道恐蹙而前曰：「味道今秋忝冒鄉薦，鄉人集錢，爲赴都之贐。以百千就置建陽小紗，得二百端。因計道路所經，場務盡行抽税，則至都下不存其半。心竊計之，當今負天下重名而愛奬士類，唯内翰與侍郎耳。縱有敗露，必能情貸。味道遂僞假先生台銜，緘封而來。不探知先生已臨鎮此邦，罪實難逃，幸先生恕之。」公熟視，笑呼掌牋奏書史，令去舊封，换題細銜「附至東京竹竿巷蘇侍郎宅」。并手書子由書一紙，付示謂味道曰：「先輩這回將上天去也，無妨來年高選，當却惠顧也。」味道悚謝再三。次年果登高第，還具牋啓謝殷勤，其語亦多警策 ，公甚喜，爲延款數日而去。《春渚紀聞》卷六。《清波别志》卷上。《宋稗類鈔》卷三。

236　吴、越多名僧，與予善者常十九。《東坡志林》卷二，又十二卷本卷十一。

237　東坡鎮錢塘，無日不在西湖。嘗妓謁大通禪師，愠形於色，東坡作長短句，令妓歌之，曰：「師唱誰家曲，宗風有阿誰。借君拍板與門槌，我也逢場作戲莫相疑。　　溪女方偷眼，山僧莫皺眉。却嫌彌勒下生遲，不見阿婆三五少年時。」時有僧仲殊在蘇州，聞而和之，曰：「解舞清平樂，如今説向誰。紅爐片雪上鉗鎚，打就金毛獅子也堪疑。　木女明開眼，泥人暗皺眉。蟠桃已是着花遲，不向春風一笑待何時。」《苕溪漁隱叢話》前集卷五十七引《冷齋夜話》。《詩話總龜》前集卷四十二。《調謔編》。《緑窗新話》卷下。《西湖游覽志餘》卷十四。《堯山堂外紀》卷五十三。《堅瓠甲集》卷四。《詞林紀事》卷五。

238　見釋道潛5。

239　東坡守錢塘日，每作文有所援引，雖熳熟事，亦令檢視。《吹劍三録》。

240　子瞻自杭召歸，過宋，語餘曰：在杭時，一日，中使至。既行，送之望湖樓上，遲遲不去。時與監司同席，已而曰：「某未行，監司莫可先歸。」諸人既去，密語子瞻曰：「某出京師，辭官家，官家曰：『辭了娘娘了來。』某辭太后殿，復到官家處，引某至一櫃子旁，出此一角，密語曰：『賜與蘇軾，不得令人知。』」遂出所賜，乃茶一斤，封題皆御筆。子瞻具劄子附進稱謝。至宋語餘曰：「且教子由伏事娘娘，我小使頭出來自家門打一解。」哲宗眷遇如此，復爲大臣讒逐，至貶海島，命矣。《隨手雜録》。

241　東坡自錢塘被召，過京口，林子中作守。郡有會，坐中營妓出牒，鄭容求落藉，高瑩求從良。子中命呈東坡，坡索筆爲《減字木蘭花》，書牒後云：「鄭莊好客，容我樓前先墮幘。落筆生風，籍籍聲名不負公。　　高山白早，瑩骨球肌那解老。從此南徐，良夜清風月滿湖。」暗用此八字于句端也。《苕溪漁隱叢話》後集卷四十引《東皋雜録》。《堯山堂外紀》卷五十二。《青泥蓮花記》卷七。《堅瓠庚集》卷三。《詞林紀事》卷五。《陔餘叢考》卷二十四。

242　東坡集中有《減字木蘭花》詞云：「鄭莊好客，容我樽前時墮幘。落筆生風，籍甚聲名獨我公。　高山白早，瑩雪肌膚那解老。從此南徐，良夜清風月滿湖。」人多不曉其意，或云：坡昔寓京口，官妓鄭容、高瑩二人嘗侍宴，坡喜之。二妓間請於坡，欲爲脱籍，坡許之，而終不爲言。及臨别，二妓復之船所懇之。坡曰：「爾但持我此詞以往，太守一見，便知其意。」蓋是「鄭容落籍，高瑩從良」八字也。此老真爾狡獪耶！《捫蝨新話》卷九。

243　東坡談笑善謔。過潤州，太守高會以饗之。飲散，諸妓歌魯直《茶》詞云：「惟有一杯春草，解留連佳客。」坡正色曰：「却留我喫草。」諸妓立東坡後，憑東坡胡牀者，大笑絶倒，胡牀遂折，東坡墮地。賓客一笑而散。《誠齋詩話》。

244　杭州有西湖，而潁亦有西湖，皆爲游賞之勝，而東坡連守二州。其初得潁也，有潁人在坐云：「内翰只消游湖中，便可以了郡事。」蓋言其訟簡也。秦覯少章因作一絶以獻云：「十里荷花菡萏初，我公初置有西湖。欲將公事湖中了，見説官閒事已無。」後東坡到潁，有《謝執政啓》亦云：「入參兩禁，每玷北扉之榮；出典二邦，輒爲西湖之長。」《王直方詩話》。《詩話總龜》前集卷二十九。《苕溪漁隱叢話》前集卷四十一。

245　東坡云：在潁時，陳無己、趙德麟輩適亦守官於彼，而歐陽叔弼與季默亦又居閒，日相唱和。而二歐頗不作詩，東坡以句挑之云：「君家文律冠西京，旋築詩壇按酒兵。袖手莫欺真將種，致師須得老門生。明朝鄭伯降誰受，昨夜條侯壁已驚。從此醉公天下樂，還須一舉百觴傾。」蓋爲文忠公昔有詩贈梅聖俞、蘇子美云「我亦願助勇，鼓旗噪其旁。快哉天下樂，一釂宜百觴」也。《王直方詩話》。《詩話總龜》前集卷一。

246　元祐六年，汝陰久雪。一日，天未明，東坡來召議事曰：「某一夕不寐，念潁人之饑，欲出百餘千造餅救之。老妻謂某曰：『子昨過陳，見傅欽之言，簽判在陳賑濟有功，何不問其賑濟之法。』某遂相召。」餘笑謝曰：「已備之矣。今細民之困，不過食與火耳。義倉之積穀數千碩，可以支散，以救下民。作院有炭數萬秤，酒務有餘柴數十萬秤，依原價賣之，可濟下民。」坡曰：「吾事濟矣。」遂草《放積欠賑濟奏》，檄上臺寺。《侯鯖録》卷四。《宋詩紀事》卷三十四。

247　元祐七年正月，東坡先生在汝陰，州堂前梅花大開，月色鮮霽。先生王夫人曰：「春月色勝如秋月色，秋月色令人悽慘，春月色令人和悦。何如召趙德麟輩來飲此花下？」先生大喜曰：「吾不知子能詩耶！此真詩家語耳。」遂相召，與二歐飲。用是語作《減字木蘭花》，詞云：「春庭月午，影落春醪光欲舞。步轉回廊，半落梅花婉娩香。　輕風薄霧，都是少年行樂處。不似秋光，只共離人照斷腸。」《侯鯖録》卷四。《苕溪漁隱叢話》前集卷四十一。《傅幹注坡詞》卷九。《堅瓠庚集》卷三。《詞林紀事》卷五。

248　樂全先生張安道薨，東坡時守潁州，於僧寺舉掛，參酌古今，用唐人服座主緦麻三月，又别爲文往祭其柩，蓋感其知遇也。《墨莊漫録》卷五。《邵氏聞見後録》卷八。《茶香室三鈔》卷十一。

249　西京牡丹聞於天下。花盛時，太守作萬花會。宴集之所，以花爲屏帳，至於梁棟柱栱，悉以竹筒貯水，簪花釘挂，舉目皆花也。揚州産芍藥，其妙者不減於姚黄、魏紫。蔡元長知淮揚日，亦效洛陽，亦作萬花會。其後歲歲循習而爲，人頗病之。元祐七年，東坡來知揚州，正遇花時，吏白舊例，公判罷之，人皆鼓舞欣悦。作書報王定國云：「花會，檢舊案，用花千萬朶，吏緣爲姦，乃揚州大害，已罷之矣。雖殺風景，免造業也。」《墨莊漫録》卷九。《仇池筆記》卷上。

250　東坡公知揚州，夢行山林間，一虎來噬，方驚怖，有紫衣道士揮袖障公，叱虎使去。明日，一道士投謁，曰：「夜出不至驚畏否？」公咄曰：「鼠子乃敢爾！本欲杖汝脊，汝謂吾不知汝子夜術耶？」道士惶駭而退。《賓退録》卷二。《墨莊漫録》卷二。

251　見米芾10。

252　唐子西云：先生赴定武時，過京師，館於城外一園子中。餘時年十八，謁之。問近觀甚書，予對以方讀《晉書》。猝問其中有甚亭子名，予茫然失對。始悟前輩觀書，用意如此。《春渚紀聞》卷六。

253　元祐末，東坡老人自禮部尚書以端明殿學士加翰林院侍讀學士，爲定州安撫使，開府延辟，多取其氣類。故之儀以門生從辟，而蜀人孫子發實相與俱。於是海陵滕興公、温陵曾仲錫爲定倅。五人者，每辨色會於公廳，領所事竟，按前所約之地，窮日力盡歡而罷，或夜則以晚角動爲期。方從容醉笑間，多令官妓隨意歌於坐側，各因其譜即席賦詠。一日，歌者輒於老人之側作《戚氏》，意將索老人之才於倉卒，以騐天下之所向慕者。老人笑而頷之，邂逅方論穆天子事，頗謫其虚誕，遂實以應之。隨聲隨寫，歌竟篇就，纔點定五、六字爾。坐中隨聲擊節，終席不間他辭，亦不容别進一語。臨分曰：「足以爲中山一時盛事。」前固莫與比，而後來者未必能繼也。方圖刻石以表之，而謫去，賓客皆分散。政和壬辰八月二十日夜，葛大川出此詩於寧國莊。《姑溪題跋》卷一。

254　東坡帥定武，有武臣狀極樸陋，以啓事來獻，坡讀之甚喜，曰：「奇文也。」客退，以示幕客李端叔，問何者最爲佳句，端叔曰：「『獨開一府，收徐、庾於幕中；並用五材，走孫、吴於堂下』，此佳句也。」坡曰：「非君，誰識之者！」端叔笑謂坡曰：「視此郎眉宇間，決無是語，得無假諸人乎？」坡曰：「使其果然，固亦具眼矣。」即爲具召之，與語甚歡，一府皆驚。《梁溪漫志》卷四。

255　紹聖初元，東坡帥中山，得黑石，白脉如孫知微所畫石間奔流，盡水之變。又作白石大盆以盛之，激水其上，名其室曰「雪浪齋」。公自銘有云：「玉井芙蓉丈八盆，伏流飛空潄其根。」時四月二十日也。閏四月三日，乃有英州之命。其後謫惠州，又徙海外，故中山後政，以公遷謫，「雪浪」之名，廢而不問。元符庚辰五月，公始被北歸之命。明年夏，方至吴中。時張芸叟守中山，方葺治雪浪齋，重安盆石，方欲作詩寄公，九月，聞公之薨，乃作哀詞，有云：「……石與人俱貶，人亡石尚存。却憐堅重質，不減浪花痕。滿酌中山酒，重添丈八盆。公兮不歸些，萬里一招魂。」《墨莊漫録》卷八。《宋詩紀事》卷二十四。

256　東坡先生在資善堂，與吴博正爲世外之友，嘗作《洞庭春色賦》，博正頗愛重之，求親書其本。後又作《中山松醪賦》，自謂不減前作，乃取澄心堂紙，杭州程弈鼠須筆，易水供堂墨，録本以寄博正。其賦云：「望西山之咫尺，欲褰裳以游遨。跨超峯之奔鹿，接掛壁之飛獟。遂從此而入海，渺翻天之雲濤。」不久，果有海南之竄。議者謂入海之讖也。《新編分門古今類事》卷十四。

257　東坡知徐州，作黄樓，未幾黄州安置。爲定帥，作《松醪賦》，有云：「遂從此而入海，渺翻天之雲濤。」俄貶惠州，移儋耳，竟入海矣。在京師，送人入蜀云：「莫欺老病未歸身，玉局他年第幾人。」北歸果得提舉成都玉局觀。三事皆讖也。《墨莊漫録》卷四。

258　東坡《游金山寺》詩云：「我家江水初發源，宦游直送江入海。」《松醪賦》亦云：「遂從此而入海，渺翻天之雲濤。」人以坡此語爲晚年南遷之讖。坡又嘗贈潘谷詩云：「一朝入海尋李白，空看人間畫墨仙。」潘後數年果因醉赴於井中，趺坐而死。人皆異之。《捫蝨新話》卷九。

259　東坡在翰林，被旨作《上清儲祥宫碑》，哲宗親書其額。紹聖黨禍起，磨去坡文，命蔡元長别撰。玉局遺文中有詩云：「淮西功德冠吾唐，吏部文章日月光。千載斷碑人膾炙，不知世有段文昌。」其題云：「紹聖中，得此詩於沿流館中，不知何人作也，戲録之，以益篋笥之藏。」此詩乃東坡自作，蓋寓意儲祥之事，特避禍，故託以得之。《梁溪漫志》卷四。

260　紹聖中，有人過臨江軍驛舍，題二詩，不書姓名。時貶東坡，毁上清宫碑，令蔡京别撰。詩云：「李白當年謫夜郎，中原不復漢文章。納官贖罪何人在，壯士悲歌淚兩行。」又云：「晉公功業冠吾唐，吏部文章日月光。千載斷碑人膾炙，不知世有段文昌。」《侯鯖録》卷二。

261　哲宗問左右，蘇軾襯朝章者何服。對曰：「道衣。」南行時，帶一軸彌陀，曰：「此軾生西方公據也。」《唾玉集》。

262　哲宗問右璫陳衍：「蘇軾襯朝章者，何衣？」衍對曰：「是道衣。」哲宗笑之。及謫英州，雲居佛印遣書追至南昌，東坡不復答書，引紙大書曰：「戒和尚又錯脱也。」後七年，復官，歸自海南，監玉局觀，作偈戲答僧曰：「惡業相纏卌八年，常行八棒十三禪。却着衲衣歸玉局，自疑身是五通仙。」《冷齋夜話》卷七。

263　東坡昔自定武謫英州，夜宿分風浦。三鼓矣，發運司知有後命，遣五百人來奪舟。東坡曰：「乞夜櫓及星江，就聚落買舟可乎？」使者許諾。即默禱順濟王曰：「軾往來江湖之上三十年，王于軾爲故人，故人之失所，當哀憐之。達旦至星江，出陸至豫章，則吾事濟矣。不然，復見使至，則當露宿浦溆。」言未卒，風掠耳，篙師升颿，颿飽。炊未及熟，已渡楊瀾，泊豫章，日亭午耳。《石門文字禪》卷二十七。

264　劉偉明弇少以才學自負，擢高第，中詞科，意氣自得，下視同輩。紹聖初，因游一禪刹，時東坡謫嶺南，道廬陵，亦來游，因相遇。互問爵里姓氏，偉明遽對曰：「廬陵劉弇。」蓋偉明初不知其爲東坡，自謂名不下人，欲以折服之也。乃復問東坡所從來，公徐應曰：「罪人蘇軾。」偉明始大驚，逡巡，致敬曰：「不意乃見所畏！」東坡亦嘉其才氣，相與劇談而去。《獨醒雜志》卷一。

265　東坡南遷，度嶺次，於林麓間遇二道人，見坡即深入不出。坡謂押送使臣：「此中有異人，可同訪之。」既入，見茅屋數間，二道人在焉，意象甚瀟洒。顧使臣：「此何人？」對以蘇學士。道人曰：「得非子瞻乎？」使臣曰：「學士始以文章得，終以文章失。」道人相視而笑，曰：「文章豈解能榮辱，富貴從來有盛衰。」坡曰：「何處山林間無有道之士乎！」《清波雜志》卷五。

266　東坡夜宿曹溪，讀《傳燈録》，燈花墮卷上，燒一「僧」字，即以筆記於窗間曰：「山堂夜岑寂，燈下讀《傳燈》。不覺燈花落，荼毗一个僧。」《冷齋夜話》卷十。《墨客揮犀》卷十。《堯山堂外紀》卷五十二。《宋稗類鈔》卷七。

267　東坡先謫黄州，熙寧執政妄以陳季常鄉人任俠，家黄之岐亭，有世讎。後謫惠州，紹聖執政妄以程之才姊之夫有宿怨，假以憲節，皆使之甘心焉。然季常、之才從東坡甚驩也。《邵氏聞見後録》卷二十。

268　山谷曰：東坡在黄州所作《卜算子》云云，詞意高妙，非喫煙火食人語。……然嘗見臨江人王説夢得，謂此詞東坡在惠州白鶴觀所作，非黄州也。惠有温都監女，頗有色，年十六，不肯嫁人。聞東坡至，喜謂人曰：「此吾婿也。」每夜聞坡諷詠，則徘徊窗外。坡覺而推窗，則其女踰牆而去。坡從而物色之，温具言其然。坡曰：「吾當呼王郎與子爲婣。」未幾，坡過海，此議不諧，其女遂卒，葬於沙灘之側。坡回惠日，女已死矣，悵然爲賦此詞。《野客叢書》卷二十四。《誠齋雜記》卷下。《歷代詩餘》卷五引《女紅餘志》。

269　東坡再謫惠州日，一老舉人年六十九爲隣。其妻三十歲誕子，爲具邀公，公欣然而往。酒酣乞詩，公戲一聯云：「令閤方當而立歲，賢夫已近古希年。」《侯鯖録》卷三。

270　東坡居士在豐城，有老人生子，爲具召東坡，且求一詩。東坡問：「翁年壽幾何？」曰：「七十。」「翁之妻幾何？」曰：「三十。」東坡即席戲作八句，其警聊云：「聖善方當而立歲，乃翁已及古稀年。」《續墨客揮犀》卷六。《類説》卷十六引《遯齋閒覽》。

271　東坡謫惠州日，與一村校書爲鄰，年已七十，其妾生子，爲具邀公。公欣然往，酒酣，乞詩，公問：「妾年幾何？」曰：「三十。」乃戲贈一聯云：「聖善方當而立歲，頑尊已及古稀年。」一時大噱。《堯山堂外紀》卷五十二。

272　蘇東坡嘗夜夢登合江樓，月色如水，韓魏公跨鶴來曰：「被命同領劇曹，故來相報。他日北歸中原，當不久也。」此事見《仇池筆記》中。東坡以建中靖國元年遇赦北歸，七月到常州，而竟殂於錢公輔家。《甕牖閒評》卷八。《仇池筆記》卷下。

273　霅川莫蒙養正，崇寧間過餘言：夜夢行西湖上，見一人野服髽髻，頎然而長，參從數人，軒軒然常在人前。路人或指之而言曰：「此蘇翰林也。」養正少識之，亟趍前拜，且致恭曰：「蒙自爲兒時誦先生之文，願執巾侍不可得也。不知先生厭世仙去，今何所領，而參從如是也。」先生顧視久之曰：「是太學生莫蒙否？」養正對之曰：「然。」先生頷之曰：「某今爲紫府押衙。」語訖而覺。後偶得先生嶺外手書一紙云：夜登合江樓，夢韓魏公騎鶴相過。云受命與公同，北歸中原當不久也，已而果然。小説載魏公爲紫府真人，則養正之夢不誣矣。《春渚紀聞》卷六。

274　東坡海外《上梁文口號》云：「爲報先生春睡美，道人輕打五更鐘。」章子厚見之，遂再貶儋耳，以爲安穩，故再遷也。《艇齋詩話》。

275　鄒志完言：在嶺外，見惠州太守方君，謂其家人素奉佛，一旦夢泗州大聖來别，云將送蘇子瞻過海。遂詰之曰：「幾時當去？」答曰：「八日去。」果如所言。故參寥以詩志之曰：「臨淮大士本無私，應物長於險處施。親護舟航渡南海，知公盛德未全衰。」《能改齋漫録》卷十八。

276　蕭士京大夫爲廣東轉運使，其妻事僧伽甚謹。一夕，夢僧伽别去，其妻問：「欲何往？」曰：「後十二日，蘇子瞻當渡海，我送過之。」驚起，語其夫。後十二日，子瞻果有儋州之命。《隨手雜録》。

277　蘇子瞻謫儋州，以「儋」與「瞻」字相近也。子由謫雷州，以「雷」字下有「田」字也。黄魯直謫宜州，以「宜」字類「直」字也。此章子厚騃謔之意。當時有術士曰：「儋」字從立人，子瞻其尚能北歸乎！「雷」字「雨」在「田」上，承天之澤也，子由其未艾乎！「宜」字乃「直」字，有蓋棺之義也，魯直其不返乎！後子瞻北歸，至毘陵而卒。子由退老于潁，十餘年乃終。魯直竟卒於宜。《鶴林玉露》丙集卷五。《湖海新聞夷堅續志》補遺。《堯山堂外紀》卷五十一。《宋稗類鈔》卷六。

278　紹聖中，貶元祐人蘇子瞻儋州，子由雷州，劉莘老新州，皆戲取其字之偏旁也。時相之忍忮如此。《老學庵筆記》卷四。

279　吕周輔言：東坡先生與黄門公南遷，相遇於梧、藤間。道旁有鬻湯餅者，共買食之，粗惡不可食。黄門置箸而歎，東坡已盡之矣。徐謂黄門曰：「九三郎，爾尚欲咀嚼耶？」大笑而起。秦少游聞之曰：「此先生飲酒但飲溼法已。」《老學庵筆記》卷一。《東山談苑》卷六。《黄嬭餘話》卷三。

280　東坡偕子由齊安道中就市，食胡餅糲甚。東坡連盡數餅，顧子由曰：「尚須口耶。」《清暑筆談》。

281　東坡謫儋耳，道經南安，於一寺壁間作叢竹醜石，甚奇。韓平原當國，劄下本軍取之，守臣親監臨，以紙糊壁，全堵脱而龕之以獻。平原大喜，置之閲古堂中。平原敗，籍其家，壁入秘書省著作庭。辛卯之火，焚右文殿道山堂，而著作庭幸無恙，壁至今猶存。《鶴林玉露》乙編卷三。

282　潭州彭子民，隨董必察訪廣西時，蘇子瞻在儋州，董至雷，議遣人過儋。彭顧董泣涕下，曰：「人人家各有子孫。」董遂感悟，止遣一小使臣過儋，但有逐出官舍之事。《甲申雜記》。

283　蘇子瞻在海外，自號鐵冠道人。《徐氏筆精》卷七。

284　東坡在嶺海間，最喜讀陶淵明、柳子厚二集，謂之「南遷二友」。《老學庵筆記》卷九。《隱居通議》卷六。《何氏語林》卷十一。《堯山堂外紀》卷五十二。

285　東坡公在嶺外特喜子厚文，朝夕不去手，與陶淵明並稱二友。《老學庵筆記》卷十。

286　見梅堯臣16。

287　蘇東坡自謂：竄逐海上，去死地稍近，心頗憂之，願學壽禪師放生，以证善果，敬以亡母蜀郡太君程氏遺留簪珥，盡買放生，以薦父母冥福。其子邁在東坡之側，見所買放生盈軒蔽地，或掉尾乞命，或悚翅哀鳴。邁憐悲其意，亟請放之。旁有侍妾名朝雲，見邁衣衿有蝡動，視之，乃蝨也。妾遽以指爪隕其命，東坡訓之曰：「聖人言：近取諸身，遠取諸物。我今遠取諸物以放之，汝今近取諸身以殺之耶！」妾曰：「奈齧我何？」東坡曰：「是汝氣體感召而生者，不可罪彼，要當拾而放之可也。今人殺害禽魚之命，是豈禽魚齧人耶？」妾大悟。《善誘文》。

288　東坡居士遷於海南，憂患之餘，戊寅九月晦，游天慶觀，謁北極真聖，探靈簽，以決餘生之禍福吉凶。其辭曰：「道以信爲合，法以智爲先。二者不離析，壽命不得延。」覽之竦然，若有所得，書而藏之，以無忘信道、法智二者不相離之意。軾恭書：古之真人未有不以信人者，子思則曰：「自誠明謂之性。」此之謂也。《東坡志林》卷三。

289　東坡在海南，以十一月望日，與客泛菊，作重九。《古事比》卷一。

290　予游儋耳……謁姜唐佐，唐佐不在，見其母。母迎笑，食予檳榔。予問母：「識蘇公否？」母曰：「識之，然無奈其好吟詩。公嘗杖而至，指西木櫈，自坐其上。問曰：『秀才何往？』我言入村落未還。有包燈心紙，公以手拭開，書滿紙，祝曰：『秀才歸，當示之。』今尚在。」予索讀之，醉墨欹傾，曰：「張睢陽生猶駡賊，嚼齒空齦；顔平原死不忘君，握拳透爪。」《冷齋夜話》卷五。《何氏語林》卷二十一。《宋稗類鈔》卷一。

291　見蘇轍20。

292　東坡在儋耳，無書可讀，黎子家有柳文數册，盡日玩誦。一日，遇雨，借笠屐而歸，人畫作圖，東坡自贊「人所笑也，犬所吠也，笑亦怪也。」用子厚語。《貴耳集》卷上。

293　東坡在儋耳，一日過黎子雲，遇雨，乃從農家借篛笠戴之，著屐而歸，婦人小兒相隨争笑，邑犬群吠。竹坡周少隱有詩云：「持節休誇海上蘇，前身便是牧羊奴。應嫌朱紱當年夢，故作黄冠一笑娱。遺迹與公歸物外，清風爲我襲庭隅。憑誰唤起王摩詰，畫作東坡戴笠圖。」今時亦有畫此者，然多俗筆也。《梁溪漫志》卷四。《堯山堂外紀》卷五十六。《堅瓠己集》卷一。

294　東坡老人在昌化，嘗負大瓢行歌於田間。有老婦年七十，謂坡云：「内翰昔日富貴，一場春夢。」坡然之。里人呼此媪爲「春夢婆」。坡被酒獨行遍至子雲諸黎之舍，作詩云：「符老風情老奈何，朱顔減盡鬢絲多。投梭每困東鄰女，换扇唯逢春夢婆。」是日，老符秀才言换扇事。《侯鯖録》卷七。《東山談苑》卷六。《詞林紀事》卷五。

295　宣和初，有潘衡者，賣油江西，自言嘗爲子瞻造墨海上，得其祕法，故人争趨之。餘在許昌見子瞻諸子，因問其季子過，求其法。過大笑曰：「先人安有法，在儋耳無聊，衡適來見，因使之别室爲煤，中夜遺火，幾焚廬，翼日煨燼中得煤數兩，而無膠，法取牛皮膠以意自和之，不能爲挺磊塊，僅如指者數十。公亦絶倒，衡因謝去。」蓋後别自得法，借子瞻以行也。《石林避暑録話》卷二。

296　東坡《松醪賦》。李仁甫侍郎舉賦中語，謂東坡蓋知之矣。又云：東坡既再責，親舊或勸益自儆戒，坡笑曰：「得非賜自盡乎？何至是。」顧謂叔黨曰：「吾甚喜《松醪賦》，盍秉燭，吾爲汝書此，倘一字誤，吾將死海上，不然，吾必生還。」叔黨苦諫，恐偏傍點畫，偶有差訛，或兆憂耳。坡不聽，徑伸紙落筆，終篇無秋毫脱謬，父子相與粲然。《松醪賦》之讖渡海，人知之，而未知其以驗生還也。《愛日齋叢鈔》卷二。

297　東坡在儋耳，謂子過曰：「吾嘗告汝，我決不爲海外人，近日頗覺有還中州氣象。」乃滌硯索紙筆，焚香曰：「果如吾言，寫吾平生所作八賦，當不脱誤一字。」既寫畢，讀之大喜曰：「吾歸無疑矣。」後數日，而廉州之命至。八賦墨迹始在梁師成家，或云入禁中矣。《曲洧舊聞》卷五。《清波雜志》卷二。《清河書畫舫》卷八下。《宋稗類鈔》卷一。

298　東坡自儋耳北歸，臨行以詩留别黎子雲秀才云：「我本儋州民，寄生西蜀州。忽然跨海上，譬如事遠游。平生生死夢，三者無劣優。知見不再見，欲去且少留。」後批云：「新釀佳甚，求一具理。臨行寫此，以折菜錢。」宣和中，予在京師相藍，見南州一士人此帖來，粗厚楮紙，行書，塗抹一二字，類顔魯公《祭姪文》，甚奇偉也。「具理」，南荒人缾名也。《墨莊漫録》卷四。

299　見秦觀27。

300　英州小市，江水貫其中，舊架木作橋，每不過數年，輒爲湍潦所壞。郡守建安何智甫，始疊石爲之，方成，而東坡還自海外，何求文以紀。坡作四言詩一首，凡五十六句。……予侍親居英，與僧希賜游南山，步過橋上，讀詩碑。希賜云：「真本藏於何氏，此有石刻，經黨禁亦不存。」今以板刻之，乃希賜所書也。賜因言，何公初請記，坡爲賦此詩，既大書矣，而未遣送，郡候兵執役者見之，以告何，何又來謁，坡曰：「軾未到橋所，難以想像落筆。」何即命具食，拉坡偕往。坡曰：「使君是地主，宜先升車。」何謝不敢，乃並轎而行。既至，坡曰：「至堪作詩，晚當奉戒。」抵暮送與之。蓋詩中云：「我來與公，同載而出。讙呼填道，抱其馬足。」故欲同行，以印此語耳。《容齋三筆》卷十一。《宋詩紀事》卷二十一。

301　東坡自儋耳歸，至廣州舟敗，亡墨四篋，平生所寶皆盡，僅於諸子處得李墨一丸、潘谷墨兩丸。自是至毘陵捐館舍，所用皆此三墨也。《老學庵筆記》卷五。

302　東坡還至庾嶺上，少憩村店，有一老翁出，問從者曰：「官爲誰？」曰：「蘇尚書。」翁曰：「是蘇子瞻歟？」曰：「是也。」乃前揖坡曰：「我聞人害公者百端，今日北歸，是天祐善人也。」東坡笑而謝之，因題一詩於壁間云：「鶴骨霜髯心已灰，青松夾道手親栽。問翁大庾嶺頭住，曾見南遷幾个迴？」《獨醒雜志》卷二。《宋詩紀事》卷二十一引《娱書堂詩話》。

303　東坡北歸至嶺下，偶肩輿折杠，求竹於龍光寺。僧惠兩大竿，且延東坡飯。時寺無主僧，州郡方令往南華招請，未至。公遂留詩以寄之，詩云：「斫得龍光竹兩竿，持歸嶺北萬人看。竹中一滴曹溪水，漲起江西十八灘。」謂贛石也。東坡至贛，留數日，將發舟，一夕江水大漲，贛石無一見，越日而至廬陵。舟中見謝民師，因謂曰：「舟行江漲，遂不知有贛石，此吾龍光詩讖也。」《獨醒雜志》卷三。

304　先生自海外還至贛上，寓居水南日，過郡城一藥囊，遇有疾者，必爲發藥，并疏方示之。每至寺觀，好事者及僧道之流，有欲得公墨妙者，必預探公行游之所，多設佳紙，於紙尾書記名氏，堆積案間，拱立以俟。公見即笑視，略無所問，縱筆揮染，隨紙付人。至日暮筆倦，或案紙尚多，即笑語之曰：「日暮矣，恐小書不能竟紙，或欲齋名及佛偈者，幸見語也。」及歸，人人厭滿，忻躍而散。《春渚紀聞》卷六。

305　劉器之與東坡元祐初同朝，東坡勇於爲義，或失之過，則器之必約以典故。東坡至發怒曰：「何處把上原注：把，去聲。農人乘以事田之具。曳得一『劉正言』來，知得許多典故。」或以告器之，則曰：「子瞻固所畏也，若恃其才，欲變亂典常，則不可。」又朝中有語云：「閩、蜀同風，腹中有蟲。」以二字各從蟲也。東坡在廣坐，作色曰：「書稱『立賢無方』。何得乃爾！」器之曰：「某初不聞其語，然『立賢無方』，須是賢者乃可，若中人以下，多繫土地風俗，安得不爲土習風移？」東坡默然。至元符末，東坡、器之各歸自嶺海，相遇於道，始交驩。器之語人云：「浮華豪習盡去，非昔日子瞻也。」東坡則云：「器之鐵石人也。」《邵氏聞見後録》卷二十。《古謡諺》卷六十。

306　東坡自海南至虔上，以水涸不可舟，逗留月餘，時過慈雲寺浴。長老明鑑，魁梧如所畫慈恩，然叢林以道學與之。東坡作偈戲之曰：「居士無塵堪洗沐，老師有句借宣揚。窗間但見蠅鑽紙，門外時聞佛放光。遍界難藏真薄相，一絲不掛且逢場。却須重説圓通偈，千眼重籠是法王。」又嘗要劉器之同參玉版和尚，器之每倦山行，聞見玉版，欣然從之。至廉泉寺，燒笋而食，器之覺笋味勝，問：「此笋何名？」東坡曰：「即玉版也。此老師善説法，要能令人得禪悦之味。」於是器之乃悟其戲，爲大笑。東坡亦悦，作偈曰：「叢林真百丈，嗣法有横枝。不怕石頭路，來參玉版師。聊憑柏樹子，與問籜龍兒。瓦礫猶能説，此君那不知。」《冷齋夜話》卷七。《苕溪漁隱叢話》前集卷三十九。《調謔編》。《堯山堂外紀》卷五十二。《宋稗類鈔》卷七。

307　東坡謫嶺南，元符末始北還。舟次新淦時，人方礎石爲橋，聞東坡之至，父老兒童二三千人聚立舟側，請名其橋。東坡將登舟謁縣宰，衆人填擁不容出，遂就舟中書「惠政橋」字與之，邑人始退。《獨醒雜志》卷六。

308　〔東坡〕遷儋耳，久之，天下盛傳子瞻已仙去矣。後七年，北歸時，章丞相方貶雷州。東坡至南昌，太守云：「世傳端明已歸道山，今尚爾游戲人間耶。」東坡曰：「途中見章子厚，乃迴反耳。」《冷齋夜話》卷七。《墨客揮犀》卷七。《何氏語林》卷二十七。《宋稗類鈔》卷六。

309　東坡自謫海南歸，人有問其遷謫艱苦者，坡答曰：「此乃骨相所招，少時入京師，有相者云：『一雙學士眼，半箇配軍頭。異日文章雖當知名，然有遷徙不測之禍。』今日悉符其語。」《瑞桂堂暇録》。

310　東坡自海南還，過潤州。州牧，故人也，出郊迓之，因問海南風土人情如何。東坡云：「風土極善，人情不惡。某初離昌化時，有十數父老皆酒饌，直至舟次相送，執手泣涕而去，且曰：『此回與内翰相别後，不知甚時再得相見？』」《遯齋閒覽》。

311　〔東坡居士〕抵荆南，聞玉泉皓禪師機鋒不可觸，公擬抑之，即微服求見。泉問：「尊官高姓？」公曰：「姓秤，乃秤天下長老底秤。」泉喝曰：「且道這一喝重多少？」公無對，於是尊禮之。後過金山，有寫公照容者，公戲題曰：「心似已灰之木，身如不繫之舟。問汝平生功業，黄州惠州瓊州。」《五燈會元》卷十七。《宋稗類鈔》卷七。

312　李敒言：東坡自海外歸毗陵，病暑，着小冠，披半臂，坐船中。夾運河岸千萬人隨觀之。東坡顧坐客曰：「莫看殺軾否？」其爲人愛慕如此。《邵氏聞見後録》卷二十。《清波雜志》卷三。《何氏語林》卷二十四。

313　建中靖國元年，東坡自儋北歸，卜居陽羡。陽羡士大夫猶畏而不敢與之游，獨士人邵民瞻從學於坡，坡亦喜其人，時時相與杖策過長橋，訪山水爲樂。邵爲坡買一宅，爲錢五百緡。坡傾囊僅能償之。卜吉入新第既得日矣，夜與邵步月，偶至一村落，聞婦人哭聲極哀，坡徙倚聽之，曰：「異哉！何其悲也？豈有大難割之愛，觸於其心歟？吾將問之。」遂與邵推扉而入，則一老嫗，見坡泣自若。坡問嫗何爲哀傷至是，嫗曰：「吾家有一居，相傳百年，保守不敢動，以至於我。而吾子不肖，遂舉以售諸人。吾今日遷徙來此，百年舊居，一旦訣别，寧不痛心？此吾之所以泣也。」坡亦爲之愴然，問其故居所在，則坡以五百緡所得者也。坡因再三慰撫，徐謂之曰：「嫗之舊居，乃吾所售也。不必深悲，今當以是屋還嫗。」即命取屋券，對嫗焚之。呼其子，命翌日迎母還舊第，竟不索其直。坡自是遂還毗陵，不復買宅，而借顧塘橋孫氏居暫憇焉。是歲七月，坡竟殁於借居。《梁溪漫志》卷四。《深雪偶談》。《何氏語林》卷三。《昨非庵日纂》一集卷三。《雨航雜録》卷上。《七修類稿》卷二十二。

314　東坡居常州，頗嗜河豚。而里中士大夫家有妙於烹是魚者，招東坡享之。婦子傾室闖於屏間，冀一語品題。東坡下箸大嚼，寂如喑者，闖者失望相顧。東坡忽下箸云：「也直一死。」於是合舍大悦。《履齋示兒編》卷十七。

315　常州宜興縣黄土村，東坡南遷北歸，嘗與單秀才步田至其地。地主酒來餉曰：「此紅友也。」坡曰：「此人知有紅友，而不知有黄封，可謂快活。」《鶴林玉露》乙編卷二。

316　冰華居士錢濟明丈，嘗跋施純叟藏先生帖後云：建中靖國元年，先生以玉局還自嶺海，四月自當塗寄十一詩，且約同程德孺至金山相候，既往迓之，遂决議爲毘陵之居。六月自儀真避疾渡江，再見於奔牛埭，先生獨卧榻上，徐起謂某曰：「萬里生還，乃以後事相託也。惟吾子由，自再貶及歸，不復一見而决，此痛難堪。」餘無言者，久之復曰：「某前在海外，了得《易》、《書》、《論語》三書，今盡以付子，願勿以示人。三十年後，會有知者因取藏篋，欲開而鑰失匙。」某曰：「某獲侍言，方自此始，何遽及是也。」既遷寓孫氏館，日往造見，見必移時，慨然追論往事，且及人間，出嶺海詩文相示，時發一笑，覺眉宇間秀爽之氣照映坐人。七月十二日，疾少間，曰：「今日有意喜近筆研，試爲濟明戲書數紙。」遂書《惠州江月》五詩。明日又得《跋桂酒頌》。自爾疾稍增，至十五日而終。《春渚紀聞》卷六。

317　東坡北歸至儀真得暑疾，止於毗陵顧塘橋孫氏之館，氣寖上逆，不能卧。時晉陵邑大夫陸元光獲侍疾卧内，輟所御懶版以獻，縱横三尺，偃植以受背，公殊以爲便，竟據是版而終。後陸君之子以屬蒼梧胡德輝爲之銘曰：「參没易簀，由殪結纓。斃而得正，匪死實生。堂堂東坡，斯文棟梁。以正就木，猶不忍僵。昔我邑長，君先大夫。侍聞夢奠，啓手舉扶。木君戚施，匪屏匪几。詒萬子孫，無曰不祥之器。」《梁溪漫志》卷四。

318　東坡將亡前數日，夢中作一詩寄朱行中云：「舜不作六器，誰知貴璵璠。哀哉楚狂士，抱璞號空山。相如起睨柱，投璧相與還。何如鄭子産，有禮國自闲。雖微韓宣子，鄙夫亦辭環。至今不貪寶，凛然照塵寰。」覺而記之，自不曉所謂。東坡絶筆也。《王直方詩話》。《詩話總龜》前集卷三十四。《東坡詩話録》卷下。

319　東坡初入荆溪，有「樂死」之語，蓋喜其風土也。繼抱疾稍革，徑山老惟琳來問候，坡曰：「萬里嶺海不死，而歸宿田里，有不起之憂，非命也邪？然死生亦細故爾。」後二日，將屬纊，聞根先離。琳叩耳大聲曰：「端明勿忘西方！」曰：「西方不無，但箇裏着力不得。」語畢而終。《清波雜志》卷三。

320　薳一日謁冰華丈於其所居烟雨堂，語次偶誦人祭先生文，至「降鄒陽於十三世，天豈偶然；繼孟軻於五百年，吾無間也」之句。冰華笑曰：「此老夫所爲者。」因請降鄒陽事。冰華云：元祐初，劉貢甫夢至一官府，案間文軸甚多，偶取一軸展視云：在宋爲蘇某，逆數而上十三世，云在西漢爲鄒陽。蓋如黄帝時爲火師，周朝爲柱下史，只一老聃也。《春渚紀聞》卷六。

321　眉山公卒，太學生侯泰、武學生楊選素不識公，率衆舉哀，從者二百餘人，欲飯僧於法雲，主者惟白下聽，慧林佛陀禪師聞而招致之。《後山談叢》卷六。

322　〔政和間〕求軾墨跡甚鋭，人莫知其由。或傳：徽宗皇帝寶籙宫醮筵，常親臨之。一日啓醮，其主醮道流拜章伏地，久之方起，上詰其故，答曰：「適至上帝所，值奎宿奏事，良久方畢，始能達其章故也。」上歎訝之，間曰：「奎宿何神爲之，所奏何事？」對曰：「所奏不可得知，然爲此宿者，乃本朝之臣蘇軾也。」上大驚，不惟弛其禁，且欲翫其文辭墨跡。一時士大夫從風而靡。《庚溪詩話》卷上。《貴耳集》卷上。《獨醒雜志》卷一。《行營雜録》。《清河書畫舫》卷八下引《蘇公遺事》。《堅瓠庚集》卷一。《宋稗類鈔》卷一。《佩文齋書畫録》卷三十三。

323　袁伯修云：「蘇子瞻前身爲五祖戒，後身爲徑山杲。」董遐周云：「按子瞻辛巳歲殁延陵，而妙喜實以己巳生。豈先十餘年，子瞻已託識他所耶！總是一箇大蘇，沙門扯他做妙喜老人，道家又道渠是奎宿。及閲《長公外紀》云：『在宋爲蘇軾，逆數前十三世，在漢爲鄒陽。』子瞻入壽星寺，語客曰：『某前是此寺僧，山下至懺堂，有九十二級。』其薨也，吾郡莫君濛復有紫府押衙之夢。餘戲爲語曰：『大蘇死去忙不徹，三教九流都扯拽。』縱好事者爲之，亦詞場好話柄也。」《堅瓠壬集》卷一。

324　山谷初與東坡先生同見清老者，清語坡前身爲五祖戒和尚。《春渚紀聞》卷一。《愛日齋叢鈔》卷二。《堅瓠續集》卷四。

325　東坡葬汝州，其墓甓皆印「東坡」二字，洛人王壽卿所篆。《雞肋編》卷下。

326　東坡性不忍事，嘗云：「如食中有蠅，吐之乃已。」晁美叔每見，以此爲言。坡云：「某被昭陵擢在賢科，一時魁舊，往往爲知己。上賜對便殿，有所開陳，悉蒙嘉納。已而章疏屢上，雖甚剴切，亦終不怒。使某不言，誰當言者？子之所慮，不過恐朝廷殺我耳。」美叔默然。坡浩歎久之曰：「朝廷若果見殺我，微命亦何足惜！只是有一事，殺了我後，好了你。」遂相與大笑而起。《曲洧舊聞》卷五。《調謔編》。

327　東坡云：「予飲少輒醉，卧則鼻鼾如雷，傍舍爲厭，而己不知也。一日，因醉卧，有魚頭鬼身者，自海中來告，云：『廣利王來請端明。』予被褐草屨黄冠而去，亦不知身步在水中，但聞風雷聲，暴如觸石，意亦知在深水處。有頃，豁然明白，真所謂水晶宫殿相照耀也。其下則有驪目夜光，文犀尺璧，南金火齊，眩目不可仰視，而琥珀、珊瑚，又不知多少也。廣利少閒佩劍冠服而出，從以二青衣。予對以海上逐客，重煩邀命。廣利且歡且笑。有頃，南溟夫人亦造焉，東華真人亦造焉，自知不在人世。少間，出素鮫綃丈餘，命予題詩。予乃賦之曰：『天地雖虚廓，惟海爲最大。聖王時祀事，位尊河伯拜。祝融爲異號，恍惚聚百怪。三氣變流光，萬里風雨快。靈旗摇紅纛，赤虬噴滂湃。家近玉皇樓，彤光照無界。若得明月珠，可償逐客債。』寫竟，進廣利。諸仙遞看咸稱妙，獨廣利傍一冠篸水族，謂之鼈相公，進言：『蘇軾不避忌諱，祝融字犯王諱。』王大怒。予退而歎曰：『到處被相公厮壞。』」《侯鯖録》卷八。《何氏語林》卷二十八。《宋稗類鈔》卷六。

328　東坡友愛子由，而性嗜清境，每誦「何時風雨夜，復此對牀眠」。《冷齋夜話》卷二。

329　東坡與子由夜雨對牀，子由曰：「嘗見鬻術者云：『課賣六爻，内卦三爻，外卦三爻。』思之未易對。」一日同出，坡見戲場有以棒呈戲者云：「棒長八尺，隨身四尺，離身四尺。」坡曰：「此語正可還前日枕上之對。」子由曰：「觸機而發，誠佳對也。」《堅瓠庚集》卷一。

330　東坡待過客，非其人，則盛列妓女，奏絲竹之聲聒兩耳，自終宴有不接一談者，其人往返，更謂待己之厚也。至有佳客至，則屏去妓樂，杯酒之間，惟終日談笑耳。《北窗炙輠録》卷下。

331　東坡有歌舞妓數人，每留賓客飲酒，必云：「有數箇搽粉虞候欲出來祗應也。」《軒渠録》。《堯山堂外紀》卷五十二。

332　東坡嘗飲一豪士家，出侍姬十餘人，皆有姿伎。其間有一善舞者名媚兒，容質雖麗，而軀幹甚偉，豪士特所寵愛，命乞詩於公，公戲爲四句云：「舞袖蹁躚，影摇千尺龍蛇動。歌喉宛轉，聲撼半天風雨寒。」妓頳然不悦而去。《苕溪漁隱叢話》前集卷六十引《遯齋閒覽》。《續墨客揮犀》卷六。《堯山堂外紀》卷五十二。

333　蘇子瞻好謔。一日與客集……子瞻曰：「吾近得一對，但未有用處。」或問之，曰：「韓玉汝，正可對李金吾。」聞者皆大笑。《巖下放言》卷上。

334　蘇子瞻嘗自言，平生有三不如人，謂著棋、飲酒、唱曲也。《苕溪漁隱叢話》前集卷四十二引《遯齋閒覽》。《墨客揮犀》卷四。

335　東坡云：「吾兄子朗飲酒三蕉葉，吾少時望見酒杯而醉，今亦能飲三蕉葉矣。」《古今合璧事類備要》外集卷四十四引《志林》。

336　東坡謂晨飲爲澆書。李黄門謂午睡爲攤飲。《剡溪野語》。

337　東坡有酒名「羅浮春」。《説略》卷二十五。

338　蘇東坡喜《漢書》，而獨不喜《史記》。《甕牖閒評》卷五。

339　李方叔云：東坡每出，必取聲韻音訓文字複置行篋中。《邵氏聞見後録》卷二十七。

340　有客在張欽夫坐上，舉介甫《賀册后妃表》「關睢」、「雞鳴」之聯，以爲四六之妙者。欽夫因舉東坡《賀册后表》云：「上符天造，日月爲之光明；下逮海隅，夫婦無有愁歎。」笑曰：「此全不用古人一字，而氣象塞乎天地矣。」《誠齋詩話》。

341　東坡先生嘗謂劉景文與先子曰：「某平生無快意事，惟作文章，意之所到，則筆力曲折，無不盡意。自謂世間樂事無踰此者。」《春渚紀聞》卷六。

342　東坡教諸子作文，或辭多而意寡，或虚字多，實字少，皆批諭之。又有問作文之法，坡云：「譬如城市間種種物有之，欲致而爲我用，有一物焉，曰錢。得錢，則物皆爲我用。作文先有意，則經史皆爲我用。」《清波雜志》卷七。

343　東坡於古人，但寫陶淵明、杜子美、李太白、韓退之、柳子厚之詩。爲南華寫柳子厚《六祖大鑒禪師碑》，南華又欲寫劉夢得碑，則辭之。吕微仲丞相作《法雲秀和尚碑》，丞相意欲得東坡書石，不敢自言，委甥王讜言之。東坡先索其藁諦觀之，則曰：「軾當書。」蓋微仲之文自佳也。《邵氏聞見後録》卷十五。

344　予嘗夢杜子美云：「世人誤會《八陣圖》詩：『江流石不轉，遺恨失吞吴。』以爲先主、武侯欲與關羽復仇，故恨不滅吴，非也。我意本意爲吴、蜀唇齒之國，不當相圖。晉能取蜀者，以蜀有吞吴之意，此爲恨耳。」《仇池筆記》卷上。

345　見林逋7。

346　蘇仲虎言：有以澄心紙求東坡書者，令仲虎取京師印本《東坡集》誦其中詩，即書之，至「邊城歲暮多風雪，强壓香醪與君别」，東坡閣筆怒目仲虎，云：「汝便道香醪。」仲虎驚懼，久之，方覺印本誤以「春醪」爲「香醪」也。《邵氏聞見後録》卷十九。

347　東坡云：「世間事勿笑爲易，惟讀王祈大夫詩，不笑爲難。」祈嘗謂東坡云：「有《竹詩》兩句，最爲得意。」因誦曰：「葉垂千古劍，幹聳萬條鎗。」坡云：「好則極好，則是十條竹竿，一个葉兒也。」《王直方詩話》。《類説》卷五十七。《苕溪漁隱叢話》前集卷五十五。

348　王禹錫行第十六，與東坡有姻連，嘗作《賀知縣喜雨》詩云：「打葉雨拳隨手去，吹涼風口逐人來。」自以爲得意。東坡見之曰：「十六郎作詩怎得如此不入規矩。」禹錫云：「蓋是醉中所作。」異日又持一大軸呈坡。坡讀之云：「爾復醉邪？」《王直方詩話》。《類説》卷五十七。《苕溪漁隱叢話》前集卷五十五。《宋詩紀事》卷三十。

349　吾有詩云「日日出東門，步尋東城游。城門抱關卒，怪我此何求。我亦無所求，駕言寫我優」。章子厚謂參寥曰：「前步而后駕，何其上下紛紛也？」僕聞之曰：「吾以尻爲輪，以神爲馬，何曾上下乎？」參寥曰：「子瞻文過有理似孫荆，子荆曰：所以枕流，欲洗其耳。《東坡志林》卷八。《苕溪漁隱叢話》前集卷三十八。

350　〔晁〕以道云：「初見東坡詞云：『素面常嫌粉涴，洗粧不退唇紅。』便知此老須過海。」餘問何邪？以道曰：「只爲古今人不曾道到此，須罰教遠去。」《王直方詩話》。《詩話總龜》前集卷四十一。

351　見黄庭堅72。

352　蘇東坡一日得麤紙一幅，題云：「此紙甚惡，止可纔錢餉鬼而已。餘作字其上，後世當有錦囊玉軸什襲之寵，物之遇不遇蓋如此。」諸集中皆無書此一段者，聞識之以補東坡遺事。《甕牖閒評》卷六。

353　東坡響簧鐵杖長七尺，重三十兩，四十五節，嵇康造。《庶齋老學叢談》卷下。

354　蘇子瞻有却鼠刀，云得之於野老。嘗匣藏之。用時但焚香置净几上，即一室之内無鼠。《續墨客揮犀》卷五。

355　蘇端明平生寢卧時，已就枕，則安然不復翻動，至于終夕。《寓簡》卷六。《何氏語林》卷二十二。《宋稗類鈔》卷五。

356　東坡詩文，落筆輒爲人所傳誦，每一篇到歐公處，公爲終日喜，前後類如此。一日，與棐論文及坡，公歎曰：「汝記吾言，三十年後，世上人更不道着我也。」崇寧、大觀間，海外詩盛行，後生不復有言歐公者。是時朝廷雖嘗禁止，賞錢增至八十萬，禁愈嚴而其傳愈多，往往以多相誇。士大夫不能誦坡詩者，便自覺氣索，而人或謂之不韻。《風月堂詩話》卷上。《曲洧舊聞》卷八。《何氏語林》卷十七。《宋稗類鈔》卷六。

357　王豐甫言：章元弼頃娶中表陳氏，甚端麗，元弼貌寢陋，嗜學。初，《眉山集》有雕本，元弼得之，夜觀忘寐。陳氏有言，遂求去，元弼出之。元弼每以此説爲朋友言之，且曰：「緣吾讀《眉山集》而致也。」《師友談記》。

358　宣和間，申禁東坡文字甚嚴，有士人竊坡集出城，爲閽者所獲，執送有司，見集後有一詩云：「文星落處天地泣，此老已亡吾道窮。才力謾超生仲達，功名猶忌死姚崇。人間便覺無清氣，海内何曾識古風。平日萬篇誰愛惜，六丁收拾上瑶宫。」京尹義其人，且畏累己，因陰縱之。《梁溪漫志》卷七。《堯山堂外紀》卷五十二。《堅瓠己集》卷四。

359　崇寧初，衣服皆尚窄袖狹緣，有不如是者，皆取怒於時。故當時章疏有言：「褒衣博帶，尚存元祐之風；矮帽幅巾，猶襲姦臣之體。」蓋東坡喜戴矮帽，當時謂之東坡帽；黄魯直喜戴幅巾，故言猶襲姦臣之體也。《東萊吕紫微師友雜志》。

360　東坡翰墨，在崇寧、大觀間盡令焚毁，及宣和間，上自内府搜訪一紙，至直萬錢。《居易録》卷十四引《長水日鈔》。

361　東坡既南竄，議者復請悉除其所爲之文，詔從之。於是士大夫家所藏既莫敢出，而吏畏禍，所在石刻多見毁。徐州黄樓，東坡所作，而子由爲之賦，坡自書。時爲守者獨不忍毁，但投其石城濠中，而易樓名「觀風」。宣和末年，禁稍弛，而一時貴游以蓄東坡之文相尚，鬻者大見售，故工人稍稍就濠中摹此刻。有苗仲先者，適爲守，因命出之，日夜摹印，既得數千本，忽語僚屬曰：「蘇氏之學，法禁尚在，此石奈何獨存？」立碎之。人聞石毁，墨本之價益增。仲先秩滿，至京師，盡鬻之，所獲不貲。《卻掃編》卷下。參見苗仲先1。

362　宣和間，有旨蘇軾追復職名。時衛仲達達可當行詞，同列戲之云：「達可宜刻意爲此詞。」蓋須焚黄耳。《墨莊漫録》卷三。

363　元豐己未，東坡坐作詩謗訕，追赴御史獄。當時所供詩案，今已印行，所謂《烏臺詩案》是也。靖康丁未歲，臺吏隨駕挈真案至維揚。張全真參政時爲中丞，南渡取而藏之。後張丞相德遠爲全真作墓志，諸子以其半遺德遠充潤筆，其半猶存全真家。餘嘗借觀，皆坡親筆，凡有塗改，即押字於下，而用臺印。《二老堂詩話》。

364　建炎以來，尚蘇氏文章，學者翕然從之，而蜀士尤盛。亦有語曰：「蘇文熟，喫羊肉。蘇文生，喫菜羹。」《老學庵筆記》卷八。《古謡諺》卷六十。《宋詩紀事》卷一百。

365　〔東坡〕歸至常州報恩寺，僧堂新成，以板爲壁，坡暇日題寫幾遍。後黨禍作，凡坡之遺墨，所在搜毁。寺僧亟以厚紙糊壁，塗之以漆，字賴以全。至紹興中，詔求蘇、黄墨跡。時僧死久矣，一老頭陀知之，以告郡守。除去漆紙，字畫宛然。臨本以進，高宗大喜，老頭陀得祠曹牒爲僧。《鶴林玉露》乙編卷三。

366　紹興二年，虔寇謝達陷惠州，民居官舍，焚蕩無遺。獨留東坡白鶴故居，并率其徒，葺治六如亭，烹羊致奠而去。次年，海寇黎盛犯潮州，悉毁城堞，且縱火。至吴子野近居，盛登開元寺塔見之，問左右曰：「是非蘇内翰藏圖書處否？」麾兵救之，復料理吴氏歲寒堂，民屋附近者賴以不爇甚衆。《夷堅甲志》卷十。《苕溪漁隱叢話》前集卷四十六。

367　光堯太上皇帝朝，盡復軾官職，擢其孫符，自小官至尚書。今上皇帝尤愛其文。梁丞相叔子，乾道初任掖垣兼講席，一日，内中宿直召對，上因論文，問曰：「近有趙夔等註軾詩甚詳，卿見之否？」梁奏曰：「臣未之見。」上曰：「朕有之。」命内侍取以示之。至乾道末，上遂爲軾御製文集叙贊，命有司與集同刊之，因贈太師，諡文忠，又賜其曾孫嶠出身，擢爲臺諫侍從。《庚溪詩話》卷上。《宋詩紀事》卷二十一。

368　乾道末，蘇文忠特贈太師，世或不知其所以。蓋仁宗時，蘇儀甫嘗爲翰林學士，元祐中，以其子子容貴，贈太師。始儀甫嘗游金山，題詩曰：「僧依玉鑑光中住，人在金鼇背上行。」至是，蜀僧寶印在金山，摘其詩，名軒爲「玉鑑」，又屬張安國大書而刻之。張跋云：「此詩翰林學士贈太師蘇公所賦也。」碑成，僧摹以遺大璫甘昇。一日，上過其直廬外望見，索觀之，意以爲文忠也。時文忠曾孫季真爲給事中，它日，上更書文忠詩以賜，又識其末曰：「故贈太師蘇軾詩。」季真拜賜，疑之。前白曰：「先臣紹興初，嘗贈資政殿學士，未嘗贈太師，今蒙聖恩，乞自朝廷行下。」上愕曰：「朕記贈太師久矣。」季真不敢白，間爲執政言之。執政因奏以爲言，上始喻《金山寺詩》乃蘇紳也。因即曰：「如軾名德昭著，亦當贈太師。」於是降旨施行。然上實雅敬文忠，居常但稱子瞻，或稱東坡。舍人草制有曰：「人傳元祐之學，家有眉山之書。」蓋詞頭無所憑，故但爲好語耳。《建炎以來朝野雜記》甲集卷八。《朱子語類》卷一百三十。

369　淳熙中，上作翠寒堂於禁中……清風徐來。上曰：「松聲甚清，遠勝絲竹。子瞻以風月爲無盡藏，信哉！」上雅敬蘇文忠，居常止稱子瞻，或稱東坡。《建炎以來朝野雜記》甲集卷一。《南宋雜事詩》卷五。

370　乾道末，晁强伯子健至毗陵，祠蘇東坡於學宫。其叔少尹子止爲之記，其間言坡之葬也，少公銘其墓，皆非實録。其甚者，以賞罰不明罪元祐，以改法免役懷元豐，指温公才智不足，而謂公斥逐出其遺意。稱蔡確謗讟可赦，而謂公進用由其選擢。章惇之賊害忠良，而云公與之友善。林希之誣詆善類，而云公嘗汲引之。子止所書如此。少公之語，志文在，可考也。其然，不其然乎？祠宇成，中置坡塑像，又徧求從壯至老及自海外歸儀刑，繪于兩廡。《清波雜志》卷三。

371　煇在建康，於老尼處得東坡元祐間綾帕子，上所書《薄命佳人》詩，末兩句全用草聖，筆勢尤超逸。尼時年八十餘矣。《清波雜志》卷二。

372　高麗有金富軾、金富轍。《游宦紀聞》卷六。

373　蔡一槐，字景明，晉江人，僉楚臬。黄州有蘇子瞻祠，鄉貴人請以爲居室，不許，貴人他請得之。一槐過黄，則貴人室已成，必復之，毁而重建，乃已。《湧幢小品》卷二十二。

374　茅鹿門稱韓信、蘇東坡爲「兵仙」、「文仙」。《湧幢小品》卷十八。

375　蘇墳之大，不過三十畝，繚以土垣，古柏三百本，歲甲申，郟賊盡翦之。其中爲老泉，老泉葬蜀，元郟令具衣冠爲之成三蘇耳。左子瞻，右子由，相去六七武。或云邁、迨、過俱葬此，而無其冢。子由西有四冢，無題名，前竪一碑，列四氏六公子名，爲簟、爲符、爲箕、爲籥、爲筌、爲籌，亦無墓。墳之外有二冢，數百年來未有知爲蘇氏者。南一冢爲盗發矣，俯其穴，得志銘，始知爲夫人，傷哉！鼎革之事，何代無之，乃中州之慘，至令子瞻不保其丘墓，不亦甚乎！爾時暴骨在野，於草蓬磧磈中得頂骨二，脛骨三，零骨三十六屑。丙戌清明，具衣冠而重葬焉。夫人姓梁氏，爲宋狀元顥之曾孫，適蘇遲，爲子由之長子，二子曰簡、曰策，與前六公子爲昆季，皆人所未聞也。《書影》卷三。《茶香室四鈔》卷二。

376　郟縣蛾眉山，乃兩小山，東西對峙，粲若列眉。蘇文忠、文定窆其東山之麓，中奉明允衣冠爲虚冢。迨、過六子咸東西袝。甲申，闖賊憑陵，破穴伐木。章邱張篤行於順治丙戌重爲修築。墓西南百步爲廣慶寺。前殿供佛，後爲祠堂，祀三先生。嘉慶癸酉，豫大饑，僧不能守，近村飢民樵林髮屋，遂益破壞。墓有田七頃，給僧，僧無牛具不能耕，亦蕪穢不治。道光癸未，吴巢松按試臨汝，聞其事，歸以告之程梓庭中丞、楊海梁方伯，即捐俸千五百金，復募金數千，屬邑宰庀而新之。工畢之日，郟、寶兩邑令俱會於新祠，展祀以妥神。士女和會，羅拜庭下者蓋萬人。巢松有長歌記其事。《雪橋詩話》三集卷十一。《棗林雜俎》中集引《郟縣志》。

377　江右都昌縣有坡翁詩石刻云：「鄱陽湖上都昌縣，燈火樓台一萬家。水隔南山人不渡，東風吹老碧桃花。」款署眉山蘇軾書。……嘉慶中，杭人王文誥撰《蘇集編注總案》論此云：其友衡山王泉之作令江西，嘗以事至都昌，見《都昌志》稱坡翁南遷時遣妾碧桃於縣，因爲此詩。《鷗陂漁話》卷一。

378　耶律楚材夫人蘇氏，東坡先生四世孫、威州刺史弼之女。《樵書》初編卷二。《太平清話》卷下。

王朝雲

1　東坡一日退朝，食罷，捫腹徐行，顧謂侍兒曰：「汝輩且道，是中有何物？」一婢遽曰：「都是文章。」坡不以爲然。又一人曰：「滿腹都是識見。」坡亦未以爲當。至朝雲，乃曰：「學士一肚皮不入時宜。」坡捧腹大笑。《梁溪漫志》卷四。《調謔編》。《疑耀》卷七。《堯山堂外紀》卷五十二。《青泥蓮花記》卷一。

2　黄師是赴浙憲，東坡與之姻家，置酒餞其行，使朝雲侍飲。坐間賦詩，有「緑衣有公言」之句。後人乃謂緑衣小官，猶惜其不留，是有公言也。時朝雲語師是曰：「他人皆進用，而君數補外，何也？」是謂公言。而「緑衣」，則東坡指朝雲也。《竹坡詩話》。

3　東坡在惠州，有梅詞《西江月》，末云：「高情已逐曉雲空，不與梨花同夢。」蓋悼朝雲而作。《野客叢書》卷六。

4　〔陸辰州子逸〕嘗謂餘曰：「曾看東坡《賀新郎》詞否？」餘對以世所共歌者。公云：「東坡此詞，人皆知其爲佳，但後攧用榴花事，人少知其意。某嘗於晁以道家見東坡真蹟，晁氏云：東坡有妾名朝雲、榴花。朝雲死於嶺外，東坡嘗作《西江月》一闕，寓意於梅，所謂『高情已逐曉雲空』是也。惟榴花獨存，故其詞多及之。觀『浮花浪蘂都盡，伴君幽獨』，可見其意矣。又《南歌子》詞云：『紫陌尋春去，紅塵拂面來。無人不道看花回。惟見石榴新蘂一枝開。　冰簟堆雲髻，金罇灔玉醅。緑陰青子莫相催。留取紅巾千點照池臺。』意有所屬也。」《西塘集耆舊續聞》卷二。

5　子瞻在惠州與朝雲閒坐，時青女初至，落木蕭蕭，淒然有悲秋之意，命朝雲把大白唱「花褪殘紅」。朝雲歌喉將囀，淚滿衣襟，子瞻詰其故，答曰：「奴所不能歌，是『枝上柳綿吹又少，天涯何處無芳草』也。」子瞻翻然大笑，曰：「是吾正悲秋，而汝又傷春矣。」遂罷。朝雲不久抱疾而亡，子瞻終身不復聽此詞。《瑯嬛記》卷中。《林下詩談》。《青泥蓮花記》卷一。

宋人軼事彙編卷二十三

蘇　轍

1　先曾祖母蜀國太夫人，夢蛟龍伸臂而生公。《欒城先生遺言》。

2　東坡幼年作《卻鼠刀銘》，公作《缸硯賦》，曾祖稱之，命佳紙脩寫裝飾，釘於所居壁上。《欒城先生遺言》。

3　子由之達，蓋自幼而然。方先君與某篤好書畫，每有所獲，真以爲樂。唯子由觀之漠然，不甚經意。《東坡志林》十二卷本之卷一。

4　見韓琦54。

5　嘉祐中，蘇轍舉賢良對策，極言闕失，其略云：「聞之道路，陛下宫中貴姬，至以千數，歌舞飲酒，歡樂失節。坐朝不聞咨謨，便殿無所顧問。」考官以上初無此事，轍妄言，欲黜之，仁宗曰：「朕設制舉，本待敢言之士。轍小官如此直言，特與科名。」仍令史官編録。《澠水燕談録》卷六。

6　公讀《新經義》曰：「乾纏了濕纏，做殺也不好。」《欒城先生遺言》。

7　見張方平27。

8　見蘇軾131。

9　公中歲歸自江南，過宋，聞鐵龜山人善術數，邀至舟中問休咎。云：「此去十年，如飛騰升進，前十年流落已過，然尚有十年流落也。」後皆如其言。《欒城先生遺言》。

10　公在諫垣，論蜀茶……纖悉曲折，利害昭炳。時小吕申公當軸，歎曰：「只謂蘇子由儒學，不知吏事精詳至於如此。」《欒城先生遺言》。

11　元祐六年三月，《神宗實録》成。著作郎黄庭堅除起居舍人，蘇子由不悦曰：「庭堅除日，某爲尚書右丞，不預聞也。」已而後省封還詞頭，命格不行。子由之不悦，不平吕丞相之專乎，抑不樂庭堅也？庭堅字魯直，蚤出東坡門下，或云後自欲名家，類相失云。《邵氏聞見後録》卷二十一。

12　見范純仁26。

13　某平生見人多矣，惟見蘇循州不曾忙，范丞相不曾疑。蘇公雖事變紛紜至前，而舉止安徐，若素有處置。范公見事，便洞達情實，各有部分，未嘗疑惑。此皆過人者。《續明道雜志》。

14　見章惇29。

15　見章惇45。

16　子由有嶺外歸許下，號「潁濱遺老」，亦自爲傳。家有「遺老齋」，蓋元祐人至子由，存者無幾矣。《石林燕語》卷十。

17　黄魯直以元祐黨貶，得放還，因爲荆南甚寺作塔記。人以此媒孽他，故再貶。所以蘇子由們皆閉門絶賓客。有人自蜀來，累日不得見。詢其鄰人，云：「他十數日必一出門外小亭上坐。」其人遂日候其出，才得一揖。子由讓其坐，且云：「待某入著衣服。」即入去，一向不出。《朱子語類》卷一百三十。

18　蘇黄門子由南遷既還，居許下，多杜門不通賓客。有鄉人自蜀川來見之，伺候於門，彌旬不得通。宅南有叢竹，竹中爲小亭，遇風日清美，或徜徉亭中。鄉人既不得見，則謀之閽人。閽人使待於亭旁，如其言，後旬日果出。鄉人因趨進，黄門見之大驚，慰勞久之，曰：「子姑待我於此。」翩然而入，迨夜竟不復出。《卻掃編》卷中。《群書類編故事》卷五。《何氏語林》卷十一。《宋稗類鈔》卷四。

19　東坡病殁於晉陵，伯達、叔仲歸許昌，生事蕭然。公篤愛天倫，曩歲别業在浚都，鬻之九千數百緡，悉以助焉，囑勿輕用。時公方降三官，謫籍奪俸。《欒城先生遺言》。

20　東坡在海外，瓊州士人姜公弼來從學。坡題其扇云：「滄海何曾斷地脉，白袍端合破天荒。」公弼求足之，坡云：「候汝登科，當爲汝足。」後入廣被貢至京師，時坡已薨，乃謁黄門於許下，子由乃爲足之，云：「生長茅間已異芳，風流稷下古諸姜。適從瓊管魚龍窟，秀出羊城翰墨場。滄海何曾斷地脉，白袍端合破天荒。錦衣他日千人看，始信東坡眼目長。」《墨莊漫録》卷一。《宋詩紀事》卷二十一。

21　崇寧丙戌十一月八日四鼓，夢中及《古菖蒲》詩云「一人得飽滿，餘人皆不悦」之句，王介甫在側，借觀，示之，赧然有愧恨之色。《欒城先生遺言》。

22　子由可畏，謫居全不見人。一日，蔡京黨中有一人來見子由，遂先尋得京舊常賀生日一詩，與諸小孫先去見人處嬉看。及請其人相見，諸孫曳之滿地。子由急自取之，曰：「某罪廢，莫帶累他元長去！」京自此甚畏之。《朱子語類》卷一百三十。

23　元祐初，蔡京首變神宗役法，蘇子由任諫官，得其奏議，因論列其事。至崇寧末，京罷相，黨人竝放還。尋有旨，黨人不得居四輔。京再相，子由獨免外徙。政和間，子由訃聞，贈宣奉大夫，仍與三子恩澤。王輔道爲予言，京以子由長厚，必不肯發其變役法事，而疑其諸郎，故恤典獨厚也。《曲洧舊聞》卷六。

24　蘇黄門子由薨於許下，王鞏定國作挽詩三首。……其三云：「静者宜膺壽，胡爲忽夢楹。傷嗟見行路，優典識皇情。徒記巴山路，空悲蜀道程。弟兄仁達意，千古各垂名。」注云：「公與子瞻嘗泊巴江，夜雨，相約伴還蜀，竟不果歸。今子瞻葬汝，公歸眉。王祥有言：『歸葬仁也，留葬達也。』」《墨莊漫録》卷三。

25　佛氏論持律，以隔牆聞釵釧聲爲破戒，人疑之久矣。蘇子由爲之説曰：「聞而心不動，非破戒，心動爲破戒。」子由蓋自謂深於佛者，而言之陋如此，何也？夫淫坊酒肆，皆是道場，内外牆壁，初誰限隔，此耳本何所在。今見有牆爲隔，是一重公案。知聲爲釵釧，是一重公案，尚問心動不動乎？《石林避暑録話》卷三。

26　子由嘗爲黄白术，先治一室甚密，中置大爐，將舉火，見一大貓據爐而溺，須臾不見。子由以謂神仙之術，天使濟貧乏，待其人然後傳，予非其人。遂不復講。《孫公談圃》卷下。

27　東坡先生年二十有六，初仕岐下，有異僧强授之以化金方。既得其術，自是緘封之。後以授潁濱先生，潁濱亦藏之。逮居武昌，有親故知之，因扣其術。潁濱曰：「自先兄見授，秘之有年矣。暇日當求之巾笥間。」久之呼求者至，出書示之。東坡岐下緘之宛然，潁濱乃啓封，披其書曰：「此其是乎？」求者欣然曰：「是矣。」潁濱即焚於爐中，語求者曰：「貧可忍也，此寧可爲乎？」求者愧赧，若無所容，倉皇狼狽而去。《席上腐談》卷下。

28　公曰：「吾讀《楚辭》，以爲除書。」《欒城先生遺言》。

29　蘇潁濱先生子遲守婺州，愛其山水，因家焉，葬潁濱衣冠於蘭溪之靈洞山。遲子簡，侍郎，簡子林。今其家藏潁濱遺墨及四代告身。《棗林雜俎》中集。

30　黄是師是，章惇之甥也，以二女妻潁濱子适、遜。《香祖筆記》卷八。

蘇　邁

1　蘇伯達，東坡長子。豪邁雖不及其父，而學問語言，亦勝他人子也。少年作詩云：「葉隨流水知何處，牛帶寒鴉過别村。」先生見之，笑曰：「此村長官詩。」後東坡貶惠州，伯達求潮之安化令，以便饋親，果卒於官。《宋詩紀事》卷三十四引《江鄰幾雜志》。《堯山堂外紀》卷五十二。《柳亭詩話》卷二十一。

蘇　過

1　餘昔在晉，與蘇叔黨自太原之河外，避暴水於中道，時行李隔絶，而腹中枵然。詢諸驛吏，唯有波稜與米爾，即取以爲糜。餘有詩戲叔黨曰：「誰知吾子波稜粥，壓倒東坡玉糝羹。」叔黨和云：「肉食紛紛故多鄙，吾寧且食小人羹。」《五總志》。

2　蘇東坡子過、范淳夫子温，皆出入梁師成之門，以父事之。然以其父名在籍中，亦不得官職。師成自謂東坡遺腹子，待叔黨如親兄弟，諭宅庫云：「蘇學士使一萬貫以下，不須覆。」叔黨緣是多散金，卒喪其身。又有某人亦以父事師成。師成妻死，温與過當以母禮喪之，方疑忌某人。不得已衰絰而往，則某人先衰絰在帷下矣。《朱子語類》卷一百三十。《自警編》卷二。《宋稗類鈔》卷二。

3　蘇叔黨政和中至東都，見妓稱「録事」，太息語廉宣仲曰：「今世一切變古，唐以來舊語盡廢，此猶存唐舊，爲可喜。」前輩謂妓曰「酒糾」，蓋謂録事也。相藍之東有録事巷，傳以爲朱梁時名妓崔小紅所居。《老學庵筆記》卷六。

4　宣和中，蘇叔黨游京師，寓居景德寺僧房，忽見快行家者同一小轎至，傳旨宣召，亟令登車。叔黨不知所以，然不敢拒。才入則以物障其前，惟不設頂，上以小涼傘蔽之。二人肩之，其疾如飛。約行十餘里，抵一修廊。内侍一人，自上而下引之，升一小殿中。上已先坐，披黄揹子，頂青玉冠。宫女環侍，莫知其數。弗敢仰窺，始知爲崇高莫大之居。時當六月，積冰如山，噴香若煙霧，寒不可忍。俯仰之間，不可名狀。起居畢，上喻云：「聞卿是蘇軾之子，善畫窠石。適有素壁，欲煩一掃，非有它也。」叔黨再拜承命，然後落筆，須臾而成。上起身縱觀，賞歎再三。命宫人捧賜釂酒一鍾，錫賚極渥。拜謝而下，復循廊間登小輿而出。《揮麈三録》卷二。《宋稗類鈔》卷一。

5　蘇叔黨宣和辛丑歲得隙地於許昌之西湖，葺爲園亭。是年叔黨甫五十，嘗曰：「陶淵明以辛丑歲游斜川，而詩云『開歲忽五十』，是吾與淵明同甲子也。今吾得園之歲，與淵明游斜川之歲適同。」因以「小斜川」名之。《老學庵續筆記》佚文（見《永樂大典》卷二四〇一）。《老學庵筆記》卷七。

6　蘇過，字叔黨，東坡先生季子也。翰墨文章能世其家，士大夫以「小坡」目之。靖康中得倅真定，赴官，次河北，道遇緑林，脅使相從。叔黨曰：「若曹知世有蘇内翰乎？吾即其子。肯隨爾輩求活草間邪！」通夕痛飲，翌日視之，卒矣。《揮麈後録》卷八。《宋稗類鈔》卷三。

7　蘇過叔黨，東坡幼子也。文章翰墨，克繼家聲，墨戲尤爲精妙，時號「小坡」。《可書》。

文　同

1　文同，字與可，梓潼永泰人，稱石室先生，又自號笑笑先生、錦江道人。《圖繪寶鑑》卷三。《書史會要》卷六。《堯山堂外紀》卷五十三。

2　文同，字與可，蜀人，與蘇子瞻爲中表兄弟，相厚。爲人靖深，超然不攖世故。善畫墨竹，作詩騷亦過人。熙寧初，時論既不一，士大夫好惡紛然，同在館閣，未嘗有所向背。時子瞻數上書論天下事，退而與賓客言，亦多以時事爲譏誚，同極以爲不然，每苦口力戒之，子瞻不能聽也。出爲杭州通判，同送行詩有「北客若來休問事，西湖雖好莫吟詩」之句。及黄州之謫，正坐杭州詩語，人以爲知言。《石林詩話》卷中。《堯山堂外紀》卷五十三。

3　熙寧中，文與可因至天彭，館於徐公園。盃酒談笑中，肆筆成夫子像於亭之壁，曲盡寒酸態度。元豐壬戌，郡守聶子固懼其歲久隱晦漫滅，遂徙其壁於郡圃凝翠亭。《游宦紀聞》卷二。

4　文與可赴陝，孫洙贈玉堂大硯，東坡銘：「陂陀瀰漫，天闊海淺。巨源之硯，淋漓蕩潏。神没鬼出，與可之筆。」《硯箋》卷一。

5　篔簹谷在洋州，文與可嘗令蘇子瞻作《洋州園池三十詠》，篔簹谷其一也。子瞻詩曰：「漢川修竹賤如蓬，斤斧何曾赦籜龍。料得清貧饞太守，渭濱千畝在胸中。」是日，與可與妻游谷中，燒筍晚食，發函得詩，失笑，噴飯滿案。《堯山堂外紀》卷五十三。

6　東坡云：與可畫竹，初不自貴重，四方之人持縑素而請者，足相躡於其門。與可厭之，投諸地而駡曰：「吾將以爲襪材。」士大夫傳之，以爲口實。及與可自洋州還，而餘爲徐州，與可以書遺餘曰：「近語士大夫，吾墨竹一派，近在彭城，可往求之。襪材當萃於子矣。」《苕溪漁隱叢話》前集卷三十九。《堯山堂外紀》卷五十三。

7　〔文同〕操韻高潔，畫筆尤妙。嘗與崔公度同爲館職。元豐三年，京師傳同一夕沐浴冠帶，正坐而逝。公度聞之，遽起驚曰：「公度昨别與可州南，殊無言，將别，意翛然，云：『明日復來乎？與公畫。』而公度意不在畫也。明日再往，與可復曰：『與公畫。』則左右顧，恐有聽者。公度方悟，與可將有言而公度謬以話爲畫也。與可因曰：『吾聞人不妄語者，舌可過鼻。』即吐其舌，三疊之，如餅狀，引之至眉間。公度大驚，今傳其死，不妄矣。」《東都事略》卷一百十五。

8　温公謂文與可襟韻瀟灑，如晴雪秋月，塵埃不到。《澄懷録》卷上。

9　文與可見竹輒笑，自畫竹亦笑。《古事比》卷五十一。

10　文與可每爲人寫竹竟，輒囑曰：「無令着語，俟蘇翰林來。」《東山談苑》卷六。

11　文湖州寫竹，嘗爲女奩具，後致二家成訟，則筆墨在當時亦無多也。《柳亭詩話》卷二十五。

12　文與可云，餘學草書凡十年，終未得古人用筆相傳之法，後因道上見鬬蛇，遂得其妙。《清河書畫舫》卷七下。

13　世徒知與可掃墨竹，不知其詩。東坡嘗對歐公誦與可詩曰：「美人却扇坐，羞落庭下花。」歐公笑曰：「與可無此句。與可拾得耳。」《堯山堂外紀》卷五十三。

劉季孫

1　劉季孫初以左班殿直監饒州酒，王荆公爲江東提刑，巡歷至饒，按酒務。始至廳事，見屏間有題小詩曰：「呢喃燕子語梁間，底事來驚夢裏閒？説與旁人應不解，杖藜擕酒看芝山。」大稱賞之。問專知官誰所作，以季孫言。即召與之語，嘉歎升車而去，不復問務事。既至傳舍，適郡學生持狀立庭下，請差官攝州學事，公判監酒殿直，一郡大驚，遂知名云。《石林詩話》卷下。《清波雜志》卷八。《貴耳集》卷上。《宋稗類鈔》卷四。《宋詩紀事》卷三十。

2　劉季孫，平之子，能作七字，家藏書數千卷，善用事。……爲杭州鈐轄，子瞻作守，深知之。後嘗以詩寄子瞻云：「四海共知霜滿鬢，重陽曾插菊花無？」子瞻大喜。在潁州和季孫詩，所謂「一篇向人寫肝肺，四海知吾霜鬢斑」，蓋記此也。《石林詩話》卷中。《宋詩紀事》卷三十。

3　景文，即劉季孫也。平之子。東坡嘗薦之，後知隰州而殁。……死之日，家無一錢，但有書三萬軸，畫數百幅耳。其家藏王子敬「黄柑三百顆」帖，坡嘗有詩與景文云：「君家子敬十六字，氣壓鄴侯三萬簽。」坡一日語景文曰：「一則仲父，二則仲父，以何爲對？」劉云：「可對千不如人，萬不如人。」坡爲絶倒。《游宦紀聞》卷九。

王　鞏

1　見馮京16。

2　王鞏定國爲太常博士，常從術士作軌革，畫一堂廡，庭中有明珠一枚，旁置棋局。未幾爲御史朱光庭所抨，得補外。《墨莊漫録》卷一。

3　王定國訪東坡公於彭城，一日，棹小舟與顔長道盼、英、卿三子游泗水，南下百步洪，吹笛飲酒，乘月而來。坡時以事不得往，夜著羽衣，佇立黄樓上，相視而笑，以爲李太白死，世間無此樂三百餘年矣。《容齋五筆》卷九。

4　東坡於世家中得王定國，於宗室中得趙德麟，奬許不容口。定國坐坡累，謫賓州。瘴煙窟裏五年，面如紅玉，尤爲坡敬服。然其後乃階梁師成以進，而德麟亦諂事譚稹。紹興初，德麟主管大宗正司，有旨令易環衛官，宰相吕頤浩奏曰：「令畤讀書能文，蘇軾嘗薦之，似不須易。」高宗曰：「令畤昔事譚稹，爲清議所薄。」竟易之。士大夫晚節持身之難如此。《鶴林玉露》乙編卷一。

5　東坡初謫黄州，獨王定國以大臣之子不能謹交游，遷置嶺表。後數年，召還京師。是時東坡掌翰苑。一日，王定國置酒與東坡會飲，出寵人點酥侑尊。而點酥善談笑，東坡問曰：「嶺南風物，可不佳？」點酥應聲曰：「此身安處是家鄉。」坡以其善應對，賦《定風波》一闋以贈之，其句全引點酥之語，曰：「堪羡人間琢玉郎，故教天賦點酥娘。自作清歌傳皓齒，風起。雪花炎海起清涼。　萬里歸來年愈少，微笑。笑中猶帶雪梅香。試問嶺南應不好，却道，此身安處是家鄉。」點酥因是詞，譽藉甚。《古今詞話》。《苕溪漁隱叢話》後集卷四十引《東皋雜録》。《緑窗新話》卷下。《堅瓠甲集》卷四。《宋稗類鈔》卷四。

6　王定國寄詩於東坡，坡答書云：「新詩篇篇皆奇，老拙此回真不及矣。窮人之具，輒欲交割與公。」魏道輔見而笑曰：「定國亦難作交代，秪是且權攝耳。」《墨莊漫録》卷二。《宋詩紀事》卷二十八。

7　王鞏得其外祖張鄧公硯，求銘於東坡，東坡曰：「鄧公之硯，魏公之孫，允也其物，展也其人。」《硯箋》卷一。

8　都尉王詵爲王定國畫《煙江疊嶂圖》，東坡作詩所謂「江上愁心千疊山」者。定國死，其子由以畫貨與高郵富人茅生，以獻章獻，或云禁中。《墨莊漫録》卷二。

9　見蔡確21。

王　詵

1　王詵爲侍禁，三班院差監修主第，語同事曰：「吾輩辛苦造成，不知誰居此？」不踰時，詵尚主，竟居焉。《玉芝堂談薈》卷五。

2　闕下前上元數月，有司礱治端樓，增丹雘之飾，至正月初十日，簾幕帷幄綬及諸什物皆備。十四日登樓，近臣侍坐，酒行五，上有所令，下有所稟之事，皆以仙人執書乘鶴以綵繩升降出納。王都尉作《换遍歌頭》云：「雪霽輕塵斂，好風初報柳。春寒淺，當三五。是處鰲山聳，金覊寶乘，游賞遍蓬壺。向黄昏時候。對雙龍闕門前，皓月華燈射，變清晝。　　綵鳳低銜天語，承宣詔傳呼。飛上層霄，共陪霞觴頻舉。更漸闌，正回路。遥擁車珮珊珊，籠紗滿香衢。指鳳樓、相將醉歸去。」《歲時廣記》卷十。

3　王都尉有《憶故人》詞云：「燭影摇紅向夜闌，乍酒醒、心情懶。尊前誰爲唱陽關，離恨天涯遠。　　無奈雲沉雨散。凭闌干、東風淚眼。海棠開後，燕子來時，黄昏庭院。」徽宗喜其詞意，猶以不丰容宛轉爲恨。遂令大晟府别撰腔，周美成增損其詞，而以首句爲名，謂之《燭影摇紅》，云：「芳臉匀紅，黛眉巧畫宫妝淺。風流天付與精神，全在嬌波眼。早是縈心可慣。向尊前、頻頻顧眄。幾回相見，見了還休，争如不見。　　燭影摇紅，夜闌飲散春宵短。當時誰會唱陽關，離恨天涯遠。争奈雲收雨散。凭闌干、東風淚滿。海棠開後，燕子來時，黄昏深院。」《能改齋漫録》卷十七。《詞林紀事》卷五。

4　王晉卿詵都尉既喪蜀國，貶均州，姬侍盡逐。有歌者號囀春鶯，色藝兩絶。平居屬念，不知流落何許。後二年，内徙汝陰，道過許昌市傍小樓，聞泣聲甚怨，晉卿異之，問乃囀春鶯也。恨不可復得，因賦一聯：「佳人已屬沙吒利，義士今無古押衙。」晉卿每話此事，客有足其章者，晉卿覽之，尤愴然。其詞云：「幾年流落在天涯，萬里歸來兩髩華。翠袖香殘空挹淚，青樓雲渺定誰家。佳人已屬沙吒利，義士今無古押衙。回首音塵兩沈絶，春鶯休囀沁園花。」《西清詩話》卷下。《彦周詩話》。《宋稗類鈔》卷四。《宋詩紀事》卷九十六。

5　魯直嘗言：髯多人疎秀者必貴，密而泛短者必神氣不足。駙馬都尉王晉卿與殿帥曹貫道皆無鬚，每指鬚多者爲中相法。晉卿尚貴主，嘗過鞏、洛間，道傍有後唐莊宗廟，默唸始治終亂，意斯人必胡，及觀神像，兩眼外皆髭也。晉卿作詩寄貫道云：「代梁繼李號良圖，却惑歌兒便喪軀。試拂塵埃覘遺像，元來滿面是髭鬚。」《侯鯖録》卷四。

6　東坡云：王晉卿嘗暴得耳疾，意不能堪，求方於僕。僕答之曰：「君是將種，斷頭穴胸，當無所惜，兩耳堪作底用，割捨不得！限三日疾去，不去，割取我耳。」晉卿灑然而悟，三日病良已，以詩示僕云：「老婆心急頻相勸，令嚴只得三日限。我耳已聰君不割，且喜兩家皆平善。」今定國所藏《挑耳圖》，得之晉卿。《侯鯖録》卷三。

7　王詵晉卿建寶繪堂，以前後所得法書名畫盡貯其中。東坡爲作記云：「桓靈寶之走舸，王涯之複壁，皆留意之禍也。」《敬齋古今黈》卷八。

8　山谷有《光山道中雪》詩云：「山銜斗柄三星没，雪共月明千里寒。」都尉王晉卿足成《鷓鴣天》云：「才子陰風度遠關。清愁曾向畫圖看。山斗柄三星没，雪共月明千里寒。　　新路陌，舊江干。崎嶇誰歎客程難。臨風更聽昭華笛，簌簌梅花滿地殘。」《王直方詩話》。《詩話總龜》前集卷十四。

馬正卿

1　杞人馬正卿作太學正，有氣節，學生不喜，博士亦忌之。予偶至齋，書杜子美《秋雨歎》一篇壁上，初無意也。正卿即日辭歸，至今白首固窮守節。《仇池筆記》卷上。

陳　慥

1　陳慥，字季常，公弼之子，居於黄州之岐亭，自稱「龍丘先生」，又曰「方山子」。好賓客，喜畜聲妓，然其妻柳氏絶凶妒，故東坡有詩云：「龍丘居士亦可憐，談空説有夜不眠。忽聞河東師子吼 ，拄杖落手心茫然。」河東師子，指柳氏也。《容齋三筆》卷三。《調謔編》。

2　東坡謫黄岡，與陳季常慥游，樂甚。季常自以爲飽禪學，而妻柳氏頗悍忌，季常畏之。客至，或詬駡不已，聲達於外，客不安席，數引去。東坡因詩戲之云：「誰似龍丘居士賢，談空説有夜不眠。忽聞河東獅子吼，拄杖落地心茫然。」《西清詩話》卷下。《堯山堂外紀》卷五十三。

3　陳季常嘗自洛之蜀，載二女侍以從，戎裝駿馬，至溪山佳處，輒住終日。《何氏語林》卷二十五。

黄　寔

1　黄寔自言平生有二事：元豐甲子爲淮東提舉常平，除夜泊汴口，見蘇子瞻執杖立對岸，若有所俟，歸舟中以揚州厨釀二尊，雍酥一奩，遺之。後十五年，爲發運使，暑泊秦淮樓，見米芾衣犢鼻，自滌研於淮口，索篋中一無所有，獨得小龍團二餅，乃遣人送之。《南游記舊》。

廖正一

1　見晁補之4。

2　廖正一，字明略，元祐中召試館職。蘇子瞻在翰林，見其所對策，大奇之。俄除正字。時黄、秦、晁、張皆子瞻門下士，號「四學士」，子瞻待之厚，每來必命侍妾朝雲取密雲龍，家人以此知之。一日，又命取密雲龍，家人謂是四學士，窺之，乃明略來謝也。《郡齋讀書志》卷十九。《宋稗類鈔》卷三。《宋詩紀事》卷二十七。

3　廖正一明略、李格非文叔、李禧膺仲、董榮武子，時號「後四學士」。《澗泉日記》卷上。

4　重和戊戌冬，予道由潁昌之汝墳，驛壁間得廖正一明略手題三詩。……頃年，明略與郡之二營妓往來，情好甚篤，其一小字憐憐，其一名梅。時憐憐將爲大賈所納，明略既去，道過汝墳作詩，蓋有所感也。憐憐竟隨賈去，「方尋海畔夫」，用海上有逐臭之夫事，譏之也。《墨莊漫録》卷五。《宋詩紀事》卷二十七。

龐安常

1　見蘇軾95。

龐安時

1　蘄水縣有高醫龐安時者，治疾無不愈。其處方用意幾似古人，自言心解，初不從人授也。蘄有富家子竊出游倡，鄰人有鬥者排動屋壁，富人子方驚懼，疾走出，惶惑突入市。市方陳刑尸，富人子走仆尸上，因大驚。到家發狂，性理遂錯，醫巫百方不能已。龐爲劑藥，求得絞囚繩，燒爲灰以調藥，一劑而愈。龐得他人藥嘗之，入口即知其何物及其多少，不差也。《明道雜志》。

王　翊

1　黄州岐亭有王翊者，家富而好善。夢於水邊見一人爲人所毆傷，幾死，見翊而號，翊救之得免。明日偶至水邊，見一鹿爲獵人所得，已中幾鎗。翊發悟，以數千贖之。鹿隨翊，起居未嘗一步捨翊。又翊所居後有茂林果木，一日，有村婦林中見一桃，過熟而絶大，獨在木杪，乃取而食之。翊適見，大驚。婦人食已棄其核，翊取而剖之，得雄黄一塊如桃仁，及嚼而吞之，甚甘美。自是斷葷肉，齋居一食，不復殺生。《東坡志林》卷三。

徐　璹

1　東坡帥杭，一日，與徐璹坐雙檜堂，指二檜吟曰：「二疏辭漢去。」時以兄弟皆補外喻也。璹應聲曰：「大老入周來。」對偶既親切，又善迎合，公大喜。《泊宅編》三卷本卷上。

2　徐璹，字全夫，疎俊不事事，少年登科，晚益流落，終於武義縣主簿。嘗寓婺州清漣寺，醉中走筆，題詩寺壁曰：「驚雷殷殷南山曲，一夜山前春雨足。美人睡起怯餘寒，衣褪香消紅減玉。朝雲靄靄弄晴態，野柳狂花無管束。東風也自足春情，吹破兩溪煙水緑。」《泊宅編》三卷本卷上。案：以上二條亦見十卷本卷一，合爲一條。

袁　轂

1　見蘇軾32。

2　見蘇軾228。

慎東美

1　慎東美字伯筠，秋夜待潮於錢塘江，沙上露坐，設大酒樽及一杯，對月獨飲，意象傲逸，吟嘯自若。顧子敦適遇之，亦懷一杯，就其樽對酌。伯筠不問，子敦亦不與之語。酒盡各散去。伯筠工書，王逢原贈之詩，極稱其筆法，有曰：「鐵索急纏蛟龍僵。」蓋言其老勁也。東坡見其題壁，亦曰：「此有何好，但似篾束枯骨耳。」伯筠聞之，笑曰：「此意逢原已道了。」《老學庵筆記》卷四。《何氏語林》卷二十五。《宋稗類鈔》卷四。

王　迥

1　王子高遇芙蓉仙人事，舉世皆知之。子高初名迥，後以傳其詞徧國中，於是改名蘧，易字子開。與蘇、黄游甚稔，見於尺牘。東坡先生又作《芙蓉城》詩云：「決别之時，芙蓉授神丹一粒，告曰：『無戚戚，後當偕老於澄江之上。』」初所未喻。子開時方十八九，已而結婚向氏，十年而鰥居。年四十，再娶江陰巨室之女，方二十矣。合卺之後，視其妻則倩盻冶容，修短合度，與前所遇無纖毫之異。詢以前語，則惘然莫曉。而澄江，江陰之里名也。子開由是遂爲澄江人焉。服其丹，年八十餘，康强無疾。《玉照新志》卷一。

2　王迥，字子高，族弟子立，爲蘇黄門婿，故兄弟皆從二蘇游。子高後受學於荆公。舊有周瓊姬事，胡徽之爲作傳，或用其傳作《六么》，東坡復作芙蓉城詩，以實其事。迥後改名蘧，字子開，宅在江陰。予曩居江陰，嘗見其行狀，著受學荆公甚詳。紹興間，其家盡裒東坡兄弟往來簡帖示人，然散失亦多矣。《雲麓漫鈔》卷十。

3　見宋仁宗63。

4　朝士王迥，美姿容，有才思。少年時不甚持重，間爲狎邪輩所誣，播入樂府，今《六幺》所歌「奇俊王家郎」者，乃迥也。元豐中，蔡持正舉之可任監司，神宗忽云：「此乃『奇俊王家郎』乎？」持正叩頭謝罪。《萍洲可談》卷一。

5　或薦王迥於荆公，介甫「唯唯」，既而曰：「奈奇俊何？」客不喻，或哂曰：「此介甫諧也。王迥，字子高，有遇仙事，《六么》云『奇俊王家郎』也。」《畫墁録》。

顧　臨

1　顧臨子敦内翰，姿狀雄偉，少未顯時，人以「顧屠」嘲之。元祐中，自給事中爲河北都運使，蘇子瞻作詩送之云：「我友顧子敦，軀膽兩雄偉。便便十圍腹，不但貯書史。容君數百人，一笑萬事已。十年卧江海，了不見愠喜。磨刀向豬羊，釃酒會鄰里。歸來如一夢，豐頰愈茂美。平生批敕手，濃墨寫黄紙。會當勒燕然，廊廟登劍履。翻然向河朔，坐念東都水。河來屹不去，如尊乃勇耳。」顧得之不樂。既行，群公祖道郊外，子瞻辭疾不往，和前韻以送，因以自解焉：「君爲江南英，面作河朔偉。人間一好漢，誰似張長史。上書苦留君，言拙輒報已。置之勿複道，出處俱可喜。攀輿共六尺，食肉飛萬里。誰言遠近殊，等是朝廷美。遥知别送處，醉墨争淋紙。我以病杜門，《商頌》空振履。後會知何日，一歡如覆水。善保千金軀，前言戲之耳。」《雞肋編》卷中。《宋詩紀事》卷十九。

2　顧臨學士，魁偉好談兵，館中戲謂之「顧將軍」。一日，同館諸公游景德寺，至寺前柏林，雨暴作，顧戲同舍林希曰：「雨中林學士。」遽答曰：「柏下顧將軍。」諸公大噱，以爲精對。《澠水燕談録》卷十。《宋朝事實類苑》卷六十六。

3　元祐二年，辛雍自光禄寺丞移太常博士，顧子敦自給事中除河朔漕，付以治河。京師語曰：「治禮已差辛博士，修河仍用顧將軍。」子敦好談兵，人謂之「顧將軍」也。《孔氏談苑》卷二。《古謡諺》卷五十九。

4　見劉攽33。

5　見蘇軾205。

6　見蘇軾206。

7　見蘇軾207。

8　見蘇軾208。

9　見黄庭堅11。

10　見慎東美1。

孫　賁

1　孫賁公素居京師，大病，予數往存撫之。又數日，見東坡，云：「聞曾見孫公素，病如何？」予曰：「大病方安。」坡云：「這漢病中瘦則瘦，儼然風雅。」後見公素，道此語，公素應曰：「那娘意下恨則恨，無奈思量。」坡大奇之。《侯鯖録》卷一。《堯山堂外紀》卷五十三。

2　蘇公嘗會孫賁公素，孫畏内殊甚，有官妓善商謎，蘇即云：「蒯通勸韓信反，韓信不肯反。」其人思久之，曰：「未知中否？然不敢道。」孫迫之使言，乃曰：「此怕負漢也。」蘇大喜，厚賞之。《雞肋編》卷下。

3　孫公素畏内，衆所共知。嘗求坡公書扇，坡題云：「披扇當年笑温嶠，握刀晚歲戰劉郎。不須戚戚如馮衍，但與時時説李陽。」公素昔爲程宣徽門賓，後娶程公之女，性極妬悍，故云。《侯鯖録》卷一。《堯山堂外紀》卷五十三。

錢　勰

1　錢穆父試賢良對策日，東坡曉往迓其歸，置酒相勞，各舉令爲文。穆父得傀儡除鎮南軍節度使制，首句云：「具官勤勞王家，出入幕府。」東坡見此兩句，大加歎賞。蓋世以傀儡起於王家也。《能改齋漫録》卷十四。《宋稗類鈔》卷五。

2　錢穆甫爲如皋令，會歲旱蝗發，而泰興令獨紿郡將云：「縣界無蝗。」已而蝗大起，郡將詰之。令辭窮，乃言縣本無蝗，蓋自如皋飛來。仍檄如皋，請嚴捕蝗，無使侵鄰境。穆甫得檄，輒書其紙尾報之曰：「蝗蟲本是天災，即非縣令不才。既自敝邑飛去，卻請貴縣押來。」未幾，傳至郡下，無不絶倒。《石林避暑録話》卷四。《宋稗類鈔》卷六。參見米芾11。

3　元豐末，章子厚爲門下侍郎，以本官知汝州。時錢穆父爲中書舍人，行告詞云：「鞅鞅非少主之臣，悻悻無大臣之操。」子厚固怨之矣。元祐間，穆父在翰苑，詔書中有「不容群枉，規欲動摇」，以指子厚，尤以切齒。紹聖初，子厚入相，例遭斥逐。穆父既出國門，蔡元度餞别，因誦其前聯，云：「公知子厚不可撩撥，何故詆之如是？」穆父愀然曰：「鬼劈口矣。」元度曰：「後來代言之際，何故又及之？」穆父笑曰：「那鬼又來劈一劈了去。」《揮麈餘話》卷一。

4　章惇元祐初簾前争事無禮，責出知汝州。錢穆父行詞云：「怏怏非少主之臣，悻悻無大臣之節。」子厚後見穆父，責其語太甚，穆父笑曰：「官人怒，雜職安敢輕行杖。」《侯鯖録》卷六。《貴耳集》卷中。《雲莊四六餘話》。《堯山堂外紀》卷五十一。

5　章惇被謫，錢勰草詞云：「硜硜無大臣之體，鞅鞅非少主之臣。」章甚銜之。紹聖初，召拜首台翰林承旨。曾布子宣草麻，有「赤舄几几」對「南山巖巖」之語。在庭士大夫相語云：「今則『几几』、『巖巖』，奈何『硜硜』、『鞅鞅』乎？」未幾，錢自吏部尚書貶知池州。《曲洧舊聞》卷五。

6　錢穆内相本以文翰風流著稱，而尹京爲近時第一。餘嘗見其剖決甚閒暇，雜以談笑諢語。而胥吏每一顧問，皆股慄不能對。一日，因決一大滯獄，内外稱之。會朝處，蘇長公譽之曰：「所謂霹靂手也。」錢曰：「安能霹靂手？僅免葫蘆提也。」《明道雜志》。《演繁露》卷二。《逸老堂詩話》卷下。

7　錢勰尹開封，有治聲。一日，語東坡曰：「勰尹天府，可方古人中誰？」東坡云：「若京兆趙廣漢。」勰叩：「如何似之？」東坡笑曰：「但公不姓趙，却姓茆耳。」勰爲之絶倒。《可書》。參見蘇軾208。

8　錢勰字穆，范祖禹字淳，皆一字。交友以其難呼，故增「父」字，非其本也。《老學庵筆記》卷十。

9　錢穆父風姿甚美，有九子。都下九子母祠作一巾紵美丈夫，坐於西偏，俗以爲九子母之夫。故都下謂穆父爲九子母夫。東坡贈詩云：「九子羡君門户壯。」蓋戲之也。《老學庵筆記》卷十。《宋詩紀事》卷二十四。

10　錢穆父眉宇秀整。東坡云：「穆四莫亂呼它名字。」是時穆父已有九子，東坡遂以九子母丈夫呼之。有詩云：「九子羡君門户壯，八州憐我往來頻。」《王直方詩話》。《苕溪漁隱叢話》前集卷三十九。

11　見韓絳10。

錢伯言

1　錢遜叔侍郎，少時泝汴，舟敗溺水，流二十里，遇救得不死，旬日猶苦腰痛，不悟其故。視之，有手迹大如扇，色正青，五指及掌宛然可識，若擎其腰間者。此其所以不死也耶？《老學庵筆記》卷四。

2　錢遜叔伯言，穆父之子，臨政有風采。知宿州日，有虹縣士民陳詞舉留邑宰。宰貪酷之聲，遜叔先已聞之，至是，衆趨廷下，遜叔令吏卒舉梃擊出。左右言：「似不須如此。」遜叔笑云：「彼中打將來，此間打迴去。」《揮麈三録》卷二。

賈　收

1　吴興東林沈偕君與，即東老之子也，家饒於財。少游京師入上庠，好狎游。時蔡奴聲價甲於都下，沈欲訪之，乃呼一賣珠人於其門首茶肆中，議價再三不售，撒其珠於屋上，賣珠者窘甚。君與笑曰：「第隨我來，依汝所索還錢。」蔡於簾中窺見，令取視之，珠也。大驚，惟恐其不來。後數日乃詣之，其家喜相報曰：「前日撒珠郎至矣。」接之甚至，自是常往來。一日，上樊樓，樓乃京師酒肆之甲，飲徒常千餘人。沈遍語在坐，皆令極量儘歡，至夜，盡爲還所直而去，於是豪侈之聲滿三輔。既而擢第，盡買國子監書以歸。時賈收耘老隱居苕城南横塘上，沈嘗以詩遺之蟹曰：「黄秔稻熟墜西風，肥入江南十月雄。横跪蹣跚鉗齒白，圓臍吸脇斗膏紅。虀須園老香研柚，羹藉庖丁細擘葱。分寄横塘溪上客，持螯莫放酒杯空。」耘老得之不樂曰：「吾未之識，後進輕我。」且聞其不羈，因和韻詆之云：「彭越孫多伏下風，蝤蛑奴視敢稱雄。江湖縱養膏腴紫，鼎鑊終烹爪眼紅。嗍稱吴兒牙似鍍，劈慚湖女手如葱。獨憐盤内秋臍實，不比溪邊夏殻空。」君與怒曰：「吾聞賈多與郡將往還預政，言人短長，曾爲人所訟。吾以長上推之，乃鄙我若此。」復用韻報之云：「蟲腹無端苦動風，團雌還却勝尖雄。水寒且弄雙鉗利，湯老難逃一背紅。液入幾家煩海滷，醢成何處污園葱。好收心躁潛蛇穴，毋使雷驚族類空。」賈晚娶真氏，人謂賈秀才娶真縣君以爲笑，沈所指團雌爲此。賈尋悔之，而戲語已傳播矣。《齊東野語》卷十一。《宋詩紀事》卷二十七。

2　錢塘吴山有美堂，乃仁宗朝梅摯公儀出守杭，上賜之詩，有曰：「地有吴山美，東南第一州。」梅以上詩語名堂，士大夫留題甚衆。東坡倅杭，因令筆吏盡録之，而未著其姓名，默定詩之高下，遂以賈收耘老詩爲冠。其詩曰：「自刊宸畫入雲端，神物應須護翠巒。吴越不藏千里色，斗牛常占一天寒。四簷望盡回頭懶，萬象搜來下筆難。誰信静中疎拙意，略無蹤跡到波瀾。」坡因此與耘老游從。《庚溪詩話》卷下。《宋詩紀事》卷三十。

3　賈收，字耘老，霅之隱君子也，居城南。東坡作守時，屢過之，題詩畫竹於壁間。耘老有詩集行於世。其家臨流扃水，閣爲浮暉，沈蔚會宗賦《天仙子》詞詠其景，首句云「景物因人成勝概」是也。其後屋屢易主。南渡後，胡仔仲任卜居城南，與其故址相近，賦一絶載其事云：「三間小閣賈耘老，一首佳詞沈蔚宗。無限當時好風月，如今盡屬績溪翁。」仲任乃待制，號三山老人，貫本歙之績溪，後家居於苕。仲任著《叢話》，行於世，自號苕溪漁隱。又繪《漁隱圖》，賦詩其上。其居今亦不存。餘景定壬戌冬，得數椽於城南慈感渡側，詢之故老，云距賈公舊址不遠，因作五言八句云：「卜居求静處，喜傍碧溪灣。隔岸高低柳，當軒遠近山。天開圖畫久，人共水雲闲。聞説賈耘老，舊曾居此間。」鄉人多有和者。《梅磵詩話》卷上。

沈　偕

1　見賈收1。

謝　懋

1　臨江謝氏，世以儒鳴。元豐八年，有名懋者，及其弟岐，其子舉廉、世充，同登進士第，連標之盛，侈於一時，時人謂之「臨江四謝」。舉廉，字民師，東坡嘗以書與論文，今載集中。《桯史》卷十一。

謝舉廉

1　謝民師，名舉廉，新淦人。博學工詞章，遠近從之者嘗數百人。民師於其家置講席，每日登座講書，一通既畢，諸生各以所疑來問，民師隨問應答，未嘗少倦。日辦時果兩盤，講罷，諸生啜茶食果而退。東坡自嶺南歸，民師袖書及舊作遮謁，東坡覽之，大見稱賞，謂民師曰：「子之文，正如上等紫磨黄金，須還子十七貫五百。」遂留語終日。民師著述極多，今其族摘坡語名曰《上金集》者，蓋其一也。嘗有藳本數册，在其婿陳良器處，予少從良器學，屢獲觀焉。《獨醒雜志》卷一。

琴　操

1　杭之西湖，有一倅閒唱少游《滿庭芳》，偶然誤舉一韻云：「畫角聲斷斜陽。」妓琴操在側云：「『畫角聲斷譙門』，非斜陽也。」倅因戲之曰：「爾可改韻否？」琴即改作「陽」字韻云：「山抹微雲，天連衰草，畫角聲斷斜陽。暫停征轡，聊共飲離觴。多少蓬萊舊侣，頻回首、煙靄茫茫。孤村裏，寒鴉萬點，流水遶低牆。　魂傷。當此際，輕分羅帶，暗解香囊。漫贏得，青樓薄倖名狂。此去何時見也，襟袖上、空有餘香。傷心處，長城望斷，燈火已昏黄。」東坡聞而稱賞之。後因東坡在西湖，戲琴曰：「我作長老，爾試來問。」琴云：「何謂湖中景？」東坡答云：「秋水共長天一色，落霞與孤鶩齊飛。」琴又云：「何謂景中人？」東坡云：「裙拖六幅瀟湘水，鬢嚲巫山一段雲。」又云：「何謂人中意？」東坡云：「惜他楊學士，憋殺鮑參軍。」琴又云：「如此究竟如何？」東坡云：「門前冷落車馬稀，老大嫁作商人婦。」琴大悟，即削髮爲尼。《能改齋漫録》卷十六。《青泥蓮花記》卷一下。《西湖游覽志餘》卷十六。《堯山堂外紀》卷五十二。《詞林紀事》卷十九。

2　見釋佛印10。

馬　盼

1　徐州有營妓馬盼者，甚慧麗。東坡守徐日，甚喜之。盼能學公書，得其彷彿。公嘗書《黄樓賦》未畢，盼竊効公書「山川開合」四字，公見之大笑，略爲潤色，不復易之。今碑中四字，盼之書也。《墨莊漫録》卷三。《書史會要》卷六。《宋稗類鈔》卷八。

苗仲先

1　苗仲先者，字子野，通州人，爲徐州守。徐舊有東坡黄樓碑，方崇寧黨禁時，當毁，徐人惜之，置諸泗淺水中。政和末，禁稍弛，乃鉤出，復立之舊處。打碑者紛然，敲杵之聲不絶。樓與郡治相連，仲先惡其煩聒，令拽之深淵，遂不可復出。《夷堅甲志》卷二。參見蘇軾361。

李　頎

1　李頎，字粹老，不知何許人。少舉進士，當得官，棄去，烏巾布裘爲道人，遍歷湖湘間。晚樂吴中山水之勝，遂隱於臨安大滌洞天，往來苕溪之上，遇名人勝士，必與周旋。素善丹青，而間作小詩。東坡倅錢塘日，粹老以幅絹作春山横軸，且書一詩其後，不通姓名，付樵者，令俟坡之出投之。坡展視詩畫，蓋已奇之矣。及問樵者：「誰遣汝也？」曰：「我負薪出市，始經公門，有一道人，與我百錢，令我呈此，實不知何人也。」坡益驚異之，即散問西湖名僧輩，云是粹老。久之，偶會於湖山僧居，相得甚喜。坡因和其詩，云「詩句對君難出手，雲泉勸我早抽身」是也。《春渚紀聞》卷五。

釋清順

1　熙寧間，有清順字怡然，可久字逸老，所居皆湖山勝處。而清順尤約介，不忘交人，無大故不入城市，士夫有以米粟饋者，受不過數斗，盎貯几上，日取二三合啖之，蔬筍之供，恒缺乏也。東坡一日游西湖僧舍，壁間見小詩云：「竹暗不通日，泉聲落如雨。春風自有期，桃李亂深塢。」問誰所作，或以清順對，即日求得之，聲名頓起。《西湖游覽志餘》卷十四。《竹坡詩話》。

釋思聰

1　聰聞復，錢塘人，以詩見稱於東坡先生。……東坡倅錢塘時，聰方爲行童試經，坡謂坐客言：「此子雖少，善作詩。近參寥子作『昏』字韻詩，可令和之。」聰和篇立成。詩云：「千點亂山横紫翠，一鉤新月掛黄昏。」坡大稱賞，言不減唐人，因笑曰：「不須唸經也做得一个和尚。」是年聰始爲僧。《竹坡詩話》。《西湖游覽志餘》卷十四。《堯山堂外紀》卷五十三。

2　杭僧思聰，東坡爲作《字説》者，大觀、政和間，挾琴游梁，日登中貴人之門。久之，遂還俗，爲御前使臣。方其將冠巾也，蘇叔黨因浙僧入都送之詩曰：「試誦北山移，爲我招琴聰。」詩至已無及矣。《老學庵筆記》卷七。《西湖游覽志餘》卷十四。

釋道潛

1　〔參寥〕在臨平道中作詩云：「風蒲獵獵弄輕柔，欲立蜻蜓不自由。五月臨平山下路，藕花無數亂汀洲。」東坡一見，爲寫而刻諸石。宗婦曹夫人善丹青，作《臨平藕花圖》，人争影寫，蓋不獨寶其畫也。東坡守彭城，參寥常往見之。在坡座，賦詩援筆立成，一坐嗟服。坡遣官妓馬盼盼索詩，參寥笑作絶句，有「禪心已作沾泥絮」之語，坡曰：「予嘗見柳絮落泥中，私謂可以入詩，偶未收拾，乃爲此老所先，可惜也。」坡南遷，素不快者捃摭詩語，謂有譏刺，得罪，反初服。建中靖國元年，曾子開爲翰林學士，言其非辜，詔復祝髮。《續骫骳説》。《堯山堂外紀》卷五十三。《西湖游覽志餘》卷十六。

2　東吴僧道潛，有標致。嘗自姑蘇歸湖上，經臨平，作詩云：「風蒲獵獵弄輕柔，欲立蜻蜓不自由。五月臨平山下路，藕花無數滿汀洲。」坡一見如舊。及坡移東徐，潛往訪之，館于逍遥堂，士大夫争欲識面。東坡饌客罷，與俱來，而紅妝擁隨之。東坡遣一妓前乞詩，潛援筆而成曰：「寄語巫山窈窕娘，好將魂夢惱襄王。禪心已作沾泥絮，不逐春風上下狂。」一座大驚，自是名聞海内。《冷齋夜話》卷六。《侯鯖録》卷三。

3　見蘇軾53。

4　道潛作詩，追法淵明，其語逼真處，「數聲柔櫓蒼茫外，何處江村人夜歸」；又曰：「隔林彷彿聞機杼，知有人家住翠微。」時從東坡在黄州，京師士大夫以書抵坡曰：「聞公與詩僧相從，真東山勝游也。」坡以書示潛，誦前句，笑曰：「此吾師十四字師號耳。」《冷齋夜話》卷四。

5　〔道潛詩曰：〕「隔林仿佛聞機杼，知有人家住翠微。」時從東坡在黄州，士大夫以書抵坡曰：「聞日與詩僧相從，豈非『隔林仿佛聞機杼』者乎？真東山勝游也。」坡以書示潛，誦前句，笑曰：「此吾師七字師號。」《苕溪漁隱叢話》前集卷五十六。《宋詩紀事》卷九十一。《陔餘叢考》卷二十四。

6　僕在黄州，參寥自武陵來訪，館之東坡。一日，夢參寥誦新詩，覺而記兩句云：「寒食清明都過了，石泉槐火一時新。」後七年，出守錢塘，而參寥始卜居湖上智果院，院有泉，出石縫間，甘冷宜作茶。寒食之明日，僕與客泛舟，自孤山來謁參寥，汲泉鑽火，烹黄檗茶，忽悟所夢詩兆于七年之前。衆客驚歎。《詩話總龜》前集卷三十三引《東坡詩話》。《宋詩紀事》卷九十一。

7　東坡謫齊安，寥不遠二千里相從。期年後謫南海，寥復欲泛海，坡以書止之。《堯山堂外紀》卷五十三。《西湖游覽志餘》卷十四。

8　吕温卿爲浙漕，既起錢濟明獄，又發廖明略事，二人皆廢斥。復欲網羅參寥，未有以中之。會有僧與參寥有隙，言參寥度牒冒名。蓋參寥本名曇潛，因子瞻改曰道潛。温卿索牒驗之，信然，竟坐刑之，歸俗，編管兖州。未幾，温卿亦爲孫傑鼎臣發其贜濫，繫獄。《墨莊漫録》卷一。《宋詩紀事》卷九十一。

9　參寥徙兖，布衣李南式，家甚貧，供蔬菽洗補，恩意甚篤。他日爲曾子開言之，子開曰：「吾輩當爲公報之，使知爲善之效。」《後山談叢》卷六。

10　參寥政和中老矣，亦還俗而死，然不知其故。《老學庵筆記》卷七。

釋法穎

1　法穎沙彌，參寥子之法孫也，七八歲事師如成人。上元夜予作樂滅慧，穎坐一夫肩上顧之。予謂曰：「出家兒亦看燈耶？」穎愀然變色，若無所容，啼呼求去。自爾不復出嬉游。《東坡志林》卷二。

釋照僧

1　朱氏子出家，小名照僧，少喪父，與其母尹皆願出家。照僧師守素，乃參寥子弟子也。照僧九歲，舉止如成人，誦《赤壁賦》，鏗然鸞鶴聲也，不出十年，名聞四方。此參寥子之法孫，東坡之門僧也。《東坡志林》卷二。

釋佛印

1　賈進士晚年削髮爲僧，名佛印，住持虎丘山寺，貫穿六經，旁通奥義。東坡新任蘇州，極惡僧，釋佛印竟至府門求見。卒入報，坡曰：「好生與他説府尊火正紅。」卒傳命，印曰：「門外一塊鐵。」卒再入報，坡命之進。印立丹墀下，放杖作揖。坡曰：「山僧如何揖公侯？」印曰：「大海終當納細流。昨夜虎丘山上望，一輪明月照蘇州。」坡大喜，以府堂正對吴山，以吴山爲題，命印作詩。印曰：「和尚説，老爺請提筆。」坡許之。印立成曰：「吴山突兀勢峥嶸，險阻崎嶇徑路横。猛虎出林風激聒，老龍入洞雨汀泙。槎牙古樹離斜倒，拉撻高巖屈竅生。對景顛纖吟不就，静聽流水響嚶。」中有難字，遽未能寫，閣筆久思，又恐失體。詢知是佛印，遂與之定交。《堅瓠辛集》卷一。案：蘇軾未曾任官於蘇州。

2　東坡閒居日，與秦少游夜宴。坡因捫得虱，乃曰：「此是垢膩所生。」秦少游曰：「不然，綿絮成耳。」相辯久而不决，相謂曰：「明日質疑佛印，理曲者當設一席以表勝負。」及酒散，少游即往叩門，謂佛印曰：「適與坡會，辯虱之所由生。坡曰『生於垢膩』，愚謂『成於綿絮』，兩疑不釋，將决吾師。師，明日若問，可答生自綿絮，容勝後，當作飥會。」既去，頃之，坡復至，乃以前事言之，祝令答以虱本生於垢膩，許作冷淘。明日果會，具道詰難之意。佛印曰：「此易曉耳。乃垢膩爲身，綿絮爲脚。先吃冷淘，後吃飥。」二公大笑，具宴爲樂。《五雜組》卷十六。

3　佛印建方丈室成，乞東坡顔額，東坡未暇，佛印自題曰「參禪謁」。東坡一日見之，戲續云：「硬如鐵。」佛印接云：「誰知得？」東坡笑曰：「徒弟説。」魯直在坐絶倒。《堅瓠丙集》卷三。

4　佛印禪師，法名了元，饒州人，〔東坡〕公久與之游，時住持潤州金山寺。公赴杭過潤，爲留數月。一日，值師掛牌與弟子入室，公便服入方丈見之，師云：「内翰何來？此間無坐處。」公戲云：「暫借和尚四大，用作禪牀。」師曰：「山僧有一轉語，内翰言下即答，當從所請。如稍涉擬議，所繫玉帶願留以鎮山門。」公許之，便解玉帶置几上。師云：「山僧四大本無，五藴非有，内翰欲於何處坐？」公擬議未即答，師急呼侍者云：「收此玉帶，永鎮山門。」公笑而與之。師遂取衲裙相報，因有二絶，公次韻答之。《詩林廣記》後集卷三。《堯山堂外紀》卷五十三。《宋稗類鈔》卷七。

5　東坡挾妓登金山，以酒醉佛印，戲命妓同卧。佛印醒，書壁云：「夜來酒醉上牀眠，不覺琵琶在枕邊。傳語翰林蘇學士，不曾彈動一條絃。」《蓬窗日録》卷七。《堅瓠己集》卷一。

6　見蘇軾154。

7　見蘇軾155。

8　東坡元豐末年得請歸耕陽羡，舟次瓜步，以書抵金山了元禪師，曰：「不必出山，當學趙州上等接人。」元得書徑來，東坡迎，笑問之，元以偈爲獻曰：「趙州當日少謙光，不出山門見趙王。争似金山無量相，大千都是一禪牀。」東坡拊掌稱善。《苕溪漁隱叢話》前集卷五十六。《堯山堂外紀》卷五十三。

9　東坡一日訪佛印於竹林寺，印款之，坡因誦李涉詩云：「因過竹院逢僧話，又得浮生半日閒。」印曰：「學士閒得半日，老僧忙了半日。」相與發一大笑。《詩林廣記》前集卷十。《堯山堂外紀》卷五十三。

10　蘇東坡與僧佛印、妓琴操每相往來，飲酒賡和。一日，佛印往蘇家，見琴操卧於紗厨，因戲曰：「碧紗帳裏睡佳人，煙籠芍藥。」琴操即對曰：「青草池邊洗和尚，水浸葫蘆。」佛印大笑曰：「和尚得對娘子，實出望外。」《堅瓠乙集》卷四。

11　東坡在惠州，佛印居江浙，以地遠無人致書爲憂。有道人卓契順者，慨然歎曰：「惠州不在天上，行即到矣。」因請書以行。印即致書云：「嘗讀退之《送李愿歸盤谷序》，愿不遇知於主上者，猶能坐茂樹以終日。子瞻中大科，登金門，上玉堂，遠於寂寞之濱。權臣忌子瞻爲宰相耳。人生一世間，如白駒之過隙，二三十年功名富貴，轉盼成空，何不一筆勾斷，尋取自家本來面目。萬劫常住，永無墮落，縱未得到如來地，亦可以驂駕鸞鶴，翱翔三島，爲不死人，何乃膠柱守株，待入惡趣？昔有問師，佛法在甚麽處？師云：『在行住坐卧處，著衣喫飯處，痾屎剌撒處，没理没會處，死活不得處。』子瞻胸中有萬卷書，筆下無一點塵，到這地位，不知性命所在，一生聰明，要做甚麽？三世諸佛，則是一个有血性的漢子。子瞻若能脚下承當，把一二十年富貴功名，賤如泥土。努力向前，珍重珍重！」《錢氏私志》。《宋稗類鈔》卷七。

12　楊次公，道號無爲子，一日見金山佛印禪師。佛印問其説，次公曰：「我生無爲軍，故自稱無爲子。」佛印曰：「公若生廬州，則自稱廬子乎？」廬、驢同音。佛印滑稽如此。《捫蝨新話》卷十一。

13　佛印禪師爲王觀文升坐云：「此一瓣香，奉爲掃煙塵博士，護世界天王，殺人不眨眼上將軍，立地成佛大居士。」王公大喜，以其久帥，多專誅也。《高齋漫録》。《堯山堂外紀》卷五十三。《西湖游覽志餘》卷十四。

14　見蔣之奇9。

15　南還海岱，逢佛印禪師元公出山，重荷者百夫，擁輿者十許夫，巷陌聚觀，喧吠雞犬。《冷齋夜話》卷十。

釋辯才

1　杭州辯才長老師退居龍井，不復出入。子瞻往見之，嘗出至風篁嶺。左右驚曰：「公復過虎溪矣。」辯才笑曰：「杜子美不云乎：『與子成二老，來往亦風流。』」因作亭嶺上，名「過溪」，亦名「二老」。《詩話總龜》前集卷二十二。《堯山堂外紀》卷五十三。

釋仲殊

1　仲殊初游吴中，自負一蓋，見賣餳者，從乞一錢，餳與之，即就買餳食之而去。嘗客館古寺中，道俗造之，輒就覓錢，皆相顧羞縮，曰：「初不多辦來，奈何？」殊曰：「錢如蜜，一滴也甜。」《冷齋夜話》卷八。

2　族伯父彦遠言：少時識仲殊長老，東坡爲作《安州老人食蜜歌》者。一日，與數客過之，所食皆蜜也。豆腐、麪觔、牛乳之類，皆漬蜜食之，客多不能下箸。惟東坡性亦酷嗜蜜，能與之共飽。崇寧中，忽上堂辭衆。是夕，閉方丈門自縊死。及火化，舍利五色不可勝計。鄒忠公爲作詩云：「逆行天莫測，雉作瀆中經。漚滅風前質，蓮開火後形。鉢盂殘蜜白，爐篆冷煙青。空有誰家曲，人間得細聽。」彦遠又云：殊少爲士人，游蕩不羈。爲妻投毒羹胾中，幾死，啖蜜而解。醫言復食肉則毒發，不可復療，遂棄家爲浮屠。鄒公所謂「誰家曲」者，謂其雅工於樂府詞，猶有不羈之餘習也。《老學庵筆記》卷七。

3　仲殊，字師利，承天寺僧也。初爲士人，嘗與鄉薦，其妻以藥毒之，遂棄家爲僧。工於長短句，東坡先生與之往來甚厚。時時食蜜解其藥，人號曰「蜜殊」。……一日造郡中，接坐之間，見庭下有一婦人投牒立於雨中。守命殊詠之，口就一詞云：「濃潤侵衣，暗香飄砌，雨中花色添憔悴。鳳鞋溼透立多時，不言不語厭厭地。　眉上新愁，手中文字，因何不倩鱗鴻寄。想伊只訴薄情人，官中誰管闲公事。」後殊自經於枇杷樹下，輕薄子更之曰：「枇杷樹下立多時，不言不語厭厭地。」《中吴紀聞》卷四。《堯山堂外紀》卷五十三。《宋詩紀事》卷九十一。

4　蘇州仲殊師利和尚，能文，善詩及歌詞，皆操筆立成，不點竄一字。予曰：「此僧胸中無一毫髮事。」故與之游。《東坡志林》卷二。

5　見蘇軾237。

6　元豐末，張詵樞言龍圖之守杭也，一日，宴客湖上，劉涇巨濟、僧仲殊在焉，樞言命即席賦詩曲，巨濟先唱云：「憑誰妙筆，横掃素縑三百尺。天下應無。此是錢塘湖上圖。」仲殊遽云：「一般奇絶，雲淡天高秋夜月。費盡丹青，只這些兒畫不成。」樞言又出梅花，邀二人同賦，仲殊即作前章云：「江南二月，猶有枝頭千點雪。邀上芳樽，卻占東君一半春。」巨濟不復繼也。後陳襲善云：「我爲續之。」曰：「尊前眼底，南國風光都在此。移過江來，從此江南不復開。」《苕溪漁隱叢話》後集卷三十七引《復齋漫録》。

7　潤州有北顧樓，一日太守宴賓其上，而仲殊預焉。酒行，太守命坐客各賦詩一篇，以發揚雅趣。頃之，仲殊詩成，以上太守。詩云：「北顧樓前一笛風，碧雲飛盡建康宫。江南三月多芳草，盡在濛濛煙雨中。」太守歎賞久之。轉觀僚屬，滿坐爲之閣筆。《雲齋廣録》卷三。《詩話總龜》前集卷十二。

8　「瑞麟香煖玉芙蓉，畫蠟凝輝到曉紅。數點漏移衙仗北，一番雨滴甲樓東。夢游黄闕鸞巢外，身卧彤幃虎帳中。報導譙門日初上，起來簷幕杏花風。」此僧仲殊詩也。王左丞安中守平江日，會客，仲殊亦與焉。繼以疲倦先起，熟寐于黄堂中，不知客散。及覺，日已曈曨矣。左丞罰作此詩，始放去。《能改齋漫録》卷十一。

9　〔僧仲殊〕每於禁煙時置酒待賓客，謂之看花局。《歷代詞話》卷六。《續釋常談》。

釋可遵

1　福州僧可遵，好作詩，暴所長以蓋人，叢林貌禮之，而心不然。嘗題詩湯泉壁間，東坡游廬山，偶見，爲和之。遵曰：「禪庭誰立石龍頭，龍口湯泉沸不休。直待衆生塵垢盡，我方清冷混常流。」東坡曰：「石龍有口口無根，龍口湯泉自吐吞。若信衆生本無垢，此泉何處覓寒温。」遵自是愈自矜伐。客金陵，佛印元公自京師還，過焉，遵作詩贈之曰：「上國歸來路幾千，渾身猶帶御爐煙。鳳凰山下敲蓬咏，驚起山翁白晝眠。」元戲答曰：「打睡禪和萬萬千，夢中趨利走如煙。勸君打快修禪定，老境如蠶已再眠。」元詩雖少藴藉，然一時快之。《冷齋夜話》卷六。

2　見蘇軾134。

釋維琳

1　徑山長老維琳，行峻而通，文麗而清。始，徑山祖師有約，後世止以甲乙住持。予謂以適事之宜而廢祖師之約，當於山門選用有德，乃以琳嗣事。《東坡志林》卷二。

2　師居銅山院，有松合抱，縣大夫將取以治廨。師知之，命削皮，題詩其上：「大夫去作棟梁材，無復清陰護緑苔。只恐夜深明月下，誤他千里鶴飛來。」尉至，讀其詩乃止。《宋詩紀事》卷九十一引《補續高僧傳》。

釋楚明

1　浄慈楚明長老自越州來。始，有旨召小本禪師住法雲寺。杭人憂之，曰：「本去，則浄慈衆散矣。」餘乃以明嗣事，衆不散，加多，益千餘人。《東坡志林》卷二。

何宗一

1　羅浮道士何宗一，以其猶子爲童子，狀貌肥黑矮小。予嘗戲之曰：「此羅浮茯苓精也。」俗諺曰：「下有茯苓，上生兔絲。」因名之曰苓之，字表絲。且祝老何善待之，壯長非庸物也。《東坡志林》卷十二。

晁端彦

1　章子厚與晁祕監美叔同生乙亥年，同榜及第，又同爲館職，常以三同相呼。元祐間，子厚有詩云：「寄語三同晁祕監。」乃謂此也。然紹聖初，子厚作相，美叔見其施設，大與在金山時所言背違，因進謁，力諫之。子厚怒，黜爲陝守，美叔謂所親曰：「三同，今百不同矣。」《曲洧舊聞》卷五。《茶香室叢鈔》卷七。

2　蔡新州將貶，晁美叔謂人曰：「計較平生事，殺卻理亦宜。但不以言語罪人，況嘗爲大臣乎？今日長此風者，他日雖欲悔之，無及也。」《曲洧舊聞》卷八。

3　見蘇軾213。

4　王某公薨，祕書晁少監端彦以外姻爲懺罪，而戒僧「和我」，乃大唱曰：「妬賢嫉能罪消滅。」聞者莫不笑也。《後山談叢》卷四。

晁端禮

1　有晁次膺者，先在韓師朴丞相中秋坐上作聽琵琶詞，爲世所重。又有一曲曰：「深院鎖春風，悄無人、桃李自笑。」亦歌之，遂入大晟，亦爲製撰。時燕樂初成，八音告備，因作《徵招》、《角招》，有曲名《黄河清》、《壽香明》，二者音調極韶美。次膺作一詞曰：「晴景初升風細細，雲疎天淡如洗。檻外鳳凰雙闕，怱怱佳氣。朝罷香煙滿袖，近臣報、天顔有喜。夜來連得封章，奏大河、徹底清泚。君王壽與天齊，聲香動上穹，頻降嘉瑞。大晟奏功，六樂初調角徵。合殿春風乍轉，萬花覆、千官盡醉。内家别敕，重開宴、未央宫裏。」時天下無問邇遐小大，雖偉男髫女，皆争氣唱之。《鐵圍山叢談》卷二。

2　政和癸巳，大晟樂成。嘉瑞既至，蔡元長以晁端禮次膺薦于徽宗，詔乘驛赴闕。次膺至都，會禁中嘉蓮生，分苞合趺，敻出天造，人意有不能形容者。次膺效樂府體屬詞以進，名《並蒂芙蓉》。上覽之稱善，除大晟府協律郎，不克受而卒。《能改齋漫録》卷十六。《宋詩紀事》卷二十五。

晁端仁

1　晁堯民端仁嘗得冷疾，無藥可治，惟日中炙背，遂愈。《孫公談圃》卷下。《齊東野語》卷四。

晁端禀

1　晁端禀大受，少以《知人則百僚任職》爲開封府解頭。大受爲文敏而工，於王禹玉爲表姪。禹玉内集，酒數行而歐公《謝致仕啓事》至。禹玉發緘看，稱美不已，謂大受曰：「須以一啓答之，此題目甚好，非九哥不能作也。」大受略不辭讓。酒罷，方啜茶，啓已成矣。禹玉驚其速，雖誇於坐人，而意終不樂。《曲洧舊聞》卷五。

晁端友

1　濟州晁端友，文元公之孫也，沈静清介，君子人也。工文辭，尤長於詩，常自晦匿，不求人知，而人亦無知者。以進士從仕二十餘年，爲著作佐郎以卒。其子補之録詩三百六十篇，求子瞻序之。方子瞻通守杭也，端友爲新城令，與游三年，知其君子，而不知其能爲詩。《澠水燕談録》卷六。

晁補之

1　公覽觀錢塘人物之盛麗，山川之秀異，爲之作文以志之，名曰《七述》。今端明蘇公軾判杭州，蘇公蜀人，悦杭之美而思有賦焉。公謁見蘇公，出《七述》，公讀之歎曰：「吾可以閣筆矣。」《名臣碑傳琬琰集》中卷三十四。《古事比》卷二十八。

2　晁補之與東坡唱和，東坡稱之爲「風流别駕」。《異號類編》。

3　元豐中，晁无咎時文有聲，〔陳〕無己以詩戲之曰：「聞道新文能入樣，相州紅纈鄂州花。」蓋是時方尚相州纈、鄂州花也。《王直方詩話》。《類説》卷五十七。《詩話總龜》前集卷四十一。

4　元豐己未，〔廖〕明略、〔晁〕无咎同登科。明略所游田氏，姝麗也。一日，明略邀无咎晨過田氏。田氏遽起，對鑑理髮，且盼且語，草草粧掠，以與客對。无咎以明略故，有意而莫傳也，因爲《下水船》一闋：「上客驪駒至，鸚唤銀屏睡起。困倚粧臺，盈盈正解螺髻。鳳釵墜，繚繞金盤玉指。巫山一段雲委。半窺鑑，向我横秋水。斜領花交鏡裏，淡拂鉛華，怱怱自整羅綺。斂眉翠，雖有愔愔密意，空作江邊解珮。」頃在上饒，得此説於晁族。《清波雜志》卷九。《能改齋漫録》卷十六。《苕溪漁隱叢話》後集卷三十三。《詞苑叢談》卷六。《詞林紀事》卷六。

5　元祐初，用治平故事，命大臣薦士試館職，多一時名士……張文潛、晁无咎俱在其間。一日，二人閲朝報，見蘇子由自中書舍人除户部侍郎，无咎意以爲平緩，曰：「子由此除不離核。」謂如果之黏核者。文潛遽曰：「豈不勝汝枝頭乾乎？」聞者皆大笑。東北有果如李，每熟不得摘，輒便槁，土人因取藏之，謂之「枝頭乾」，故云。《石林燕語》卷五。《堯山堂外紀》卷五十三。《宋稗類鈔》卷六。

6　〔公〕知齊州，境有群盜，白晝掠塗人。公默得其姓名，囊槖皆審。一日因宴客，召捕吏以方路授之。酒行未終，悉擒而還，一府大驚，郡爲無警。《名臣碑傳琬琰集》中卷三十四。

7　曾子固熙寧間守濟州，作北渚亭，蓋取杜陵《宴歷下亭》詩「東藩駐皂蓋，北渚陵清河」之句。至元祐間，晁无咎補之繼來爲守，則亭已頽毁久矣。補之因重作亭，且爲之記。記成，疑其步驟開闔類子固擬《峴臺記》，於是易而爲賦，且自序云：「或請爲記，答曰：『賦，可也。』」蓋寓述作之初意云。《齊東野語》卷五。

8　〔公〕除知河中府，郡當大河，扼三門，有浮梁，久且壞。公視事，亟欲營繕，有司難之。公乃預爲鳩材，既集，則爲規畫，一日而成。城中歡呼，民爲畫像立祠。《名臣碑傳琬琰集》中集卷三十四。

9　晁无咎闲居濟州金鄉，葺東皋歸去來園，樓觀堂亭，位置極蕭灑，盡用陶語名之，自畫爲大圖，書記其上，書尤妙。始，无咎請開封解，蔡儋州以魁送，又葉夢得舅也，故比諸人獨獲安便。嘗以長短句曰《摸魚兒》者寄蔡，蔡賞歎，每自歌。其群從之道語餘：「夢无咎監泗州税，何祥也？」已而吏部調知達州，張無盡改泗洲，言者論罷，令赴通州。无咎不樂，艤舟收税亭下，以疾不起，而蔡夢果有數乎？《西塘集耆舊續聞》卷三。

10　〔晁補之〕起知泗州，不累月，下世。有自畫山水留春堂大屏，上題云：「胸中正可吞雲夢，琖底何妨對聖賢。有意清秋入衡霍，爲君無盡寫江天。」《畫繼》卷三。

11　王直方立之父名棫，家多侍兒，而小鬟素兒尤妍麗。王嘗以臘梅花送晁无咎，无咎以詩五絶謝之，有云：「芳菲意淺姿容淡，憶得素兒如此梅。」《墨莊漫録》卷九。《宋詩紀事》卷二十八。

12　晁无咎移樹法：其大根不可斷，雖旁出遠引，亦當盡取，如其横出遠近，掘地而埋之，切鬚帶土，雖大木亦可活也，大木仍去其枝。《後山談叢》卷六。

晁説之

1　晁説之慕温公爲人，自號景迂生。《澗泉日記》卷上。

2　晁丈以道言：「劉斯立跂初登科，以賢稱。就亳州見劉貢父，所稱引皆劉所未知，於是始有意讀書。」以道又言：「少年讀書時，嘗鄙薄蔭補得官，以蔭補得官不是作官。後從李德操游，德操更輕賤科名，議論高遠，方有意於爲學矣。」《紫微詩話》。

3　見蘇軾221。

4　崇寧間，凡元祐子弟仕宦者，並不得之都城。晁以道自洛中罷官回，遣妻兒歸省廬，獨留中牟驛累日，以詩寄京師姻舊。其落句云：「一時雞犬皆霄漢，只有劉安不得仙。」此語傳於時，議者美之。《風月堂詩話》卷下。參見晁詠之7。

5　陳叔易居陽翟澗上村，號澗上丈人，無仕宦意。崇觀間，朝廷召之，郡守勸駕，不得已而起。晁以道時致仕居嵩山，有詩云：「處士誰人爲作牙？盡擕猨鶴到京華。從今林壑堪惆悵，六六峯前只一家。」而叔愈《過澗上丈人陳恬故居》詩云：「北山去已遠，南山去已近。驅車兩山間，舉策聊一問。昔有隱君子，出處頗矛盾。平生勇且剛，垂老畏而慎。」皆譏之也。後靖康間，以道亦起，而女第四娘適唐氏者，頗復誚其出焉。《珊瑚鉤詩話》卷一。

6　見陳恬2。

7　晁以道後來亦附梁師成，有人以詩嘲之曰：「早赴朱張飯，隨賡蔡子詩。此回休倔强，凡事且從宜。」《朱子語類》卷一百三十。《堅瓠庚集》卷一。

8　晁以道爲明州船場，日日平旦，具衣冠焚香占一卦。一日，有士人訪之，坐間小雨，以道語之曰：「某今日占卦有折足之象，然非某也，客至者當之，必驗無疑，君宜戒之。」士人辭去，至港口，踐滑而仆，脛幾折，療治累月乃愈。《老學庵筆記》卷一。

9　承平日，甚重宫觀。宣和中，晁以道知成州，有請，吏部報云：「照會本官，歷任已曾住宫觀，不合再有陳乞。」遂致仕而歸。《老學庵筆記》卷五。

10　渡江南來，晁詹事以道、吕舍人居仁議論文章，字字皆是中原諸老一二百年醖釀相傳而得者，不可不諷味。《澗泉日記》卷下。

11　見李覯4。

12　晁以道參禪不就，後專爲天台教，自號老法華。《東萊吕紫微師友雜志》。

13　〔晁〕以道，盛文肅家外甥，洪炎玉父祖母文城君亦盛氏甥，以道於玉父爲尊行。一日，同會京師，玉父未及見以道，邂逅僧寺中，玉父謂以道曰：「公丈行也，前此未得一見。」以道遽折之曰：「某自是公表叔，何丈行之有？」玉父再三謝之曰：「是表叔，是表叔，但某未曾敢叙致爾。」《東萊吕紫微師友雜志》。

14　劉道原日記萬言，終身不忘。壯輿亦能記五六千字，壯輿之子所記才三千字。晁以道戲壯輿曰：「更兩世，當與我相似。」《曲洧舊聞》卷五。《何氏語林》卷二十七。《東山談苑》卷八。

15　晁以道藏硯必取玉斗樣，喜其受墨瀋多也。每曰：「硯若無池受墨，則墨亦不必磨，筆亦不必點，惟可作枕耳。」《老學庵筆記》卷八。

晁詠之

1　晁之道，名詠之，黄魯直字之叔予。資敏强記，覽《漢書》五行俱下。對黄卷答客，笑語終日，若不經意，及掩卷論古人行事，本末始終，如與之同時者。東坡作温公神道碑，來訪其從兄補之无咎於昭德第。坐未定，自言：「吾今日了此文，副本人未見也。」啜茶罷，東坡琅然舉其文一徧，其間有蜀音不分明者，无咎略審其字，時之道從照壁後已聽得矣。東坡去，无咎方欲舉示族人，而之道已高聲誦，無一字遺者。无咎初似不樂，久之，曰：「十二郎真吾家千里駒也。」《曲洧舊聞》卷三。

2　晁之道與其弟季比同應舉，之道獨拔解。時考試官葛某眇一目，之道戲作詩云：「没興主司逢葛八，賢弟被黜兄薦發。細思堪羡又堪嫌，一壁有眼一壁瞎。」《老學庵筆記》卷四。

3　晁十二以道，自爲優人過階，語曰：「但僕元祐間詩賦登科，靖國中宏詞入等，尚之唤作哥哥，補之呼爲弟弟，甚人上書耶？甚人晁詠之。」聞者莫不絶倒。《雞肋編》卷中。

4　吕吉甫在北都，甚愛晁之道。之道方以元符上書謫官，吉甫不敢薦，謂曰：「君才如此，乃自陷罪籍，可惜也。」之道對曰：「詠之無他，但没著文章處耳。」其恃氣不撓如此。《老學庵筆記》卷四。

5　晁詠之之道，美叔子，奇士也。宏詞第一人，負其才，可凌厲要途。以元符封事廢，有詩曰：「元年四月朔，日食國有赦。」又有「已失青雲空老去」之語。後爲西京筦庫。蔡元度留守稍禮之，以繫籍不能薦，忽謂晁曰：「如子之才，何必上書？」之道罔措，徐曰：「只是没處頓文章。」蔡亦大笑。《西塘集耆舊續聞》卷三。

6　晁詠之之道，美叔子也。爲宏詞魁，志大才豪，意欲俯拾青紫。元符間，言事坐黨廢，頗鬱鬱不平。爲京兆幕屬，有《送高懷恩赴闕》詩云：「當時雞犬皆霄漢，自是劉郎不得仙。」家本東都，以禁不可歸，有詩云：「自歎百年家鳳闕，一生腸斷國西門。」後骨肉淪喪，獨至都城外，和陸公遜《游西池》詩云：「傷心有恨關存殁，袖手無人問姓名。」蓋自傷之至也。《過庭録》。

7　崇寧初，凡元祐子弟仕宦者，竝不得至都城。晁之道自洛中罷官回，遣妻兒歸省故廬，獨留中牟驛累日，以詩寄京師婣舊，其結句云：「一時雞犬皆霄漢，獨有劉安不得仙。」語傳於時，議者美之。《曲洧舊聞》卷九。《宋詩紀事》卷三十二。參見晁説之4。

8　晁氏世居都下昭德坊，其家以元祐黨人及元符上書籍記，不許入國門者數人，之道其一也。嘗於鄭、洛道中，遇降羌，作詩云：「沙場尺箠致羌渾，玉陛俱承雨露恩。自笑百年家鳳闕，一生腸斷國西門。」方是時，士大夫失職如此，安得不兆亂乎？《老學庵筆記》卷九。《宋詩紀事》卷二十八。

9　石藏用，名用之，高醫也。嘗言今人禀賦怯薄，故按古方用藥多不能愈病；非獨人也，金石草木之藥亦皆比古力弱，非倍用之不能取效。故藏用以喜用熱藥得謗，群醫至爲謡言曰：「藏用檐頭三斗火。」人或畏之。惟晁之道大喜其説，每見親友蓄丹，無多寡，盡取食之，或不待告主人。主人驚駭，急告以不宜多服。之道大笑不顧，然亦不爲害。此蓋禀賦之偏，他人不可效也。晚乃以盛冬伏石上書丹，爲石冷所逼，得陰毒傷寒而死。《老學庵筆記》卷三。

晁沖之

1　晁沖之，字叔用，初字用道。舉進士，與陵陽喻汝礪爲同門生。少年豪華自放，挾輕肥，游帝京，狎官妓李師師，纏頭以千萬，酒船歌板，賓從雜遝，聲艷一時。紹聖初，黨禍起，群從多在黨中，被謫逐，遂飄然棲遁于具茨之下，號具茨先生。十餘年後，重過京師，憶舊游，作《無題》詩二首，爲時所傳。《宋詩鈔·具茨集鈔》。

2　見李師師2。

3　都下元宵，歡游之盛，前人或於歌詞中道之。而故族大家，宗藩戚里，宴賞往來，車馬駢闐，五晝夜不止。每出，必窮日，盡夜漏乃始還家，往往不及小憩，雖含酲溢疲思亦不暇寐，皆相呼理殘粧，而速客者已在門矣。又婦女首飾，至此一新，髻鬢篸插，如蛾、蟬、蜂、蝶、雪柳、玉梅、燈毬，裊裊滿頭。其名件甚多，不知起於何時，而詞客未能及之者。晁叔用作《上林春慢》云：「帽落宫花，衣惹御香，鳳輦晚來初過。鶴過詔飛，龍銜燭戲，端門萬枝燈火。滿城車馬，對明月、有誰閒坐。任狂游，更許傍禁街，不扃金鎖。玉樓人、暗中擲果。珠簾下、笑著春衫裊娜。素蛾遶釵，輕蟬撲鬢，垂垂柳絲梅朵。夜闌飲散，但贏得、翠翹雙嚲。醉歸來，又重向、曉窗梳裹。」此詞雖非絶唱，然句句皆是實事。《續骫骳説》。

4　政和間，置大晟樂府，建立長屬。時晁沖之叔用作《梅》詞以見蔡攸，攸持以白其父曰：「今日於樂府中得一人。」元長覽之，即除大晟丞。詞中云：「無情燕子，怕春寒，常失佳期。惟有南來塞雁，年年長占開時。」以爲燕、雁與梅不相關而挽入，故見筆力。《獨醒雜志》卷四。

5　宣和末，蔡京病篤，人皆謂必死矣，獨晁叔用冲之謂先君曰：「未死也。此老敗壞天下至此，若使晏然死牖下，備極哀榮，豈復有天道哉！」已而果然。《家世舊聞》卷下。《昨非庵日纂》二集卷八。

6　宣和中，有御史，晁氏婿也，舊有喘疾。一日，與叔用言：「自入臺後，喘乃已。」叔用之妻顔夫人正色答曰：「某郎莫是不敢否？」蓋其家習爲正論，雖婦人亦漸漬如此。《家世舊聞》卷下。

晁公武

1　今蜀人謂中原人爲「虜子」，東坡詩「久客厭虜饌」是也，因目北人仕蜀者爲「虜官」。晁子止爲三榮守，民有訟資官縣尉者，曰：「縣尉虜官，不通民情。」子止爲窮治之，果負冤。民既得直，拜謝而去。子止笑諭之曰：「我亦虜官也，汝勿謂虜官不通民情。」聞者皆笑。《老學庵筆記》卷九。

2　見蘇軾370。

宋人軼事彙編卷二十四

黄庭堅

1　黄庭堅年五歲，已誦五經。一日，問其師曰：「人言六經，何獨讀其五？」師曰：「《春秋》不足讀。」庭堅曰：「於是何言也？既曰經矣，何得不讀？」十日成誦，無一字或遺。其父庶喜其警悟，欲令習神童科舉。庭堅竊聞之，乃笑曰：「是甚做處？」庶尤愛重之。八歲時，有鄉人欲赴南宫試，庶率同舍餞飲，皆作詩送行。或令庭堅亦賦詩，頃刻而成。有云：「君到玉皇香案前，若問舊時黄庭堅，謫在人間今八年。」《道山清話》。《玉芝堂談薈》卷四。《堯山堂外紀》卷五十三。

2　黄太史庭堅年十七八時，自稱清風客。俞清老澹見而目之曰：「奇逸通脱，真驥子墮地也。」《芥隱筆記》。《石林避暑録話》卷二。《何氏語林》卷十七。《宋稗類鈔》卷六。《詞林紀事》卷六。

3　黄魯直得洪州解頭，赴省試。〔孫〕公與喬希聖數人待榜。相傳魯直爲省元，同舍置酒，有僕自門被髮大呼而入，舉三指。問之，乃公與同舍三人，魯直不與。坐上數人皆散去，至有流涕者。魯直飲酒自若，飲酒罷，與公同看榜，不少見於顔色。公嘗爲其婦翁孫莘老言，甚重之。後妻死，作發願文，絶嗜慾，不御酒肉。至黔州命下，亦不少動。公在歸州日，見其容貌愈光澤。留貶所累年，有見者，無異仕官時。《孫公談圃》卷下。《仕學規範》卷十。

4　黄魯直於相國寺得宋子京《唐史》稾一册，歸而熟觀之，自是文章日進。此無他也，見其竄易句字，與初造意不同，而識其用意所起故也。《曲洧舊聞》卷四。《仕學規範》卷三十三。

5　七歲能作牧童詩，八歲作詩送人赴舉云：「送君歸去玉帝前，若問舊時黄庭堅，謫在人間今八年。」治平丙午，先生再赴鄉舉，詩題出「野無遺賢」。主文衡者廬陵李詢，讀先生詩中兩句云：「渭水空藏月，傅巖深鎖煙。」擊節稱賞，批云：「此人不惟文理冠場，異日當以詩名擅四海。」先生遂膺首選。《宋名臣言行録》續集卷一引《年譜》。《堯山堂外紀》卷五十三。

6　〔懷寧縣山谷寺〕西北有石牛洞，其洞如牛，唐李翱諸賢題詠甚多。李伯時畫黄魯直坐石牛上，魯直因自號山谷道人，仍題詩石上云：「鬱鬱窈窈天官宅，諸峯排霄帝不隔。六時謁帝開關鑰，我身金華牧羊客。羊眠野草我世間，高真衆靈思我還。石盆之中有甘露，青牛駕我山谷路。」《方輿勝覽》卷四十九。《六研齋二筆》卷四。《宋詩紀事》卷三十三。

7　黄太史過泗州，禮僧伽之塔，作《發願文》，痛戒酒色肉食，可謂有高見者也。……而或者乃病其不能堅守，暮年猶有所犯。《甕牖閒評》卷七。

8　黄庭堅、秦觀、張耒、晁補之，四學士，皆游蘇軾之門，陳無己云：「蘇公之門，有客四人：黄魯直、秦少游、晁无咎，則長公之客也，張文潛則少公之客也。」張文潛詩云：「長公波濤萬頃陂，少公巉秀千尋麓。黄郎蕭蕭日下鶴，陳子峭峭霜中竹。秦文倩麗舒桃李，晁論峥嶸走珠玉。」 《小學紺珠》卷六。《東都事略》卷一百十六。《能改齋漫録》卷十一。《郡齋讀書志》卷十九。《名賢氏族言行類稿》卷二十七。《佩文齋書畫譜》卷六十七。

9　元祐文章，世稱蘇、黄。然二公當時争名，互相譏誚，東坡嘗云：「黄魯直詩文，如蝤蛑江珧柱，格韻高絶，盤餐盡廢，然不可多食，多食則發風動氣。」山谷亦云：「蓋有文章妙一世，而詩句不逮古人者。」此指東坡而言也。《詩話總龜》後集卷三十七。《苕溪漁隱叢話》前集卷四十九。

10　有學者問〔張〕文潛模範，曰：「看《退聽藁》。」蓋山谷在館中時，自號所居曰「退聽堂」。《王直方詩話》。《苕溪漁隱叢話》前集卷四十九。《詩人玉屑》卷十八。《詩林廣記》卷四。《宋詩紀事》卷三十三。

11　内翰顧子敦身體魁偉，與山谷同在館中，夏多晝寢，山谷俟其耳熱熟寐，即於子敦胸腹間寫字，子敦苦之。一日，據案而寢，既覺曰：「爾亦無如我何。」及還舍，夫人詰其背字，脱衣觀之，乃山谷所題詩云：「緑暗紅稀出鳳城，暮雲樓閣古今情。行人莫聽宫前水，流盡年光是此聲。」此乃市廛多用此語以文背，故山谷因以爲戲。《苕溪漁隱叢話》後集卷二十六引《復齋漫録》。

12　黄魯直、劉莘老丞相同在館中。每遇庖人請食次，魯直頗治珍味，劉，北人，性樸厚，多云「來日喫蒸餅」，鄉音頗質。黄不樂其簡儉，一日聚飲行令，以三字離合成字。或云「戊丁成皿盛」，或云「玉白珀石碧」，或云「里予野土墅」，黄云「禾女委鬼魏」，劉未答。黄遽云：「僕當奉代，以『來力勅正整』如何？」蓋其聲大似「蒸餅」之語也。坐皆笑，劉不樂。《寓簡》卷十。《何氏語林》卷二十七。《堯山堂外紀》卷五。

13　趙正夫丞相，元祐中與黄太史魯直俱在館閣。魯直以其魯人，意常輕之。每庖吏來問食次，正夫必曰：「來日喫蒸餅。」一日聚飯行令，魯直云：「欲五字從首至尾各一字，複合成一字。」正夫沈吟久之曰：「禾女委鬼魏。」魯直應聲曰：「來力勑正整。」叶正夫之音，闔坐大笑。正夫又嘗曰：「鄉中最重潤筆，每一志文成，則太平車中載以贈之。」魯直曰：「想俱是蘿蔔與瓜虀爾。」正夫銜之切骨，其後排擠不遺餘力，卒致宜州之貶。一時戲劇，貽禍如此。《揮麈後録》卷六。《宋名臣言行録》續集卷一。《讀書鏡》卷五。

14　黄魯直少輕物，與趙挺之同校舉子。一文卷使「蟒蛇」，挺之欲黜之，諸公盡然，魯公獨相持。挺之誠其言，問曰：「公主此文，不識二字出何家？」魯直良久曰：「出《梁武懺》。」趙以其侮己，大銜之。後，挺之作相，魯直責鄂州。召還諸流人，挺之令有司舉魯直作《承天寺碑》云：「方今善人少，而不善人多。」疑爲謗訕朝廷。善人蓋謂奉佛者。復責宜州。時五侍郎德孺自遷所還，會黄於武昌，志甚不平，且貧甚。侍郎厚贈，令諸子送至漢陽。魯直有謝詩，見《豫章集》。《過庭録》。

15　魯直爲禮部試官，或以柳枝來，有法官曰：「漏泄春光有柳條。」魯直曰：「榆條准此。」蓋律語有「餘條准此」也。一坐大哄，而文吏共深恨之。《後山談叢》卷五。

16　申公薨，范純夫託山谷草遺表，表成，不用。又嘗託山谷草司馬公休《謝起碑樓表》，竄改止餘數字，以示山谷，略無忤色，但遜謝而已。《晁氏客語》。

17　見蘇轍11。

18　太史黄公魯直，元祐間丁家艱，館黄龍山，從晦堂和尚游，而與死心新老、靈源清老尤篤方外契。晦堂因語次，舉孔子謂：「弟子以我爲隱乎？吾無隱乎爾，吾無行而不與二三子者，是丘也。」於是請公詮釋，而至於再。晦堂不然其説，公怒形於色，沉默久之。時當暑退涼生，秋香滿院。晦堂乃曰：「聞木犀香乎？」公曰：「聞。」晦堂曰：「吾無隱乎耳。」公欣然領解。《羅湖野録》卷一。《鶴林玉露》丙編卷三。

19　黄山谷初有所入，問晦堂：「此中誰可與語？」堂曰：「漳州權。」師方督役開田，山谷同晦堂往，致問曰：「直歲還知露柱生兒麽？」師曰：「是男是女？」黄擬議，師揮之。堂謂曰：「不得無禮！」師曰：「這木頭，不打更待何時？」黄大笑。《五燈會元》卷十七。

20　紹聖二年，〔章〕惇、〔蔡〕卞與群姦論實録詆誣，俾前史官分居畿甸以待，摘千餘條示之，謂：「爲無驗证，繼而院吏考閲悉有據，依所餘纔三十二事，殊細瑣。」先生書「鐵爪治河，有同兒戲」，至是首問焉，對曰：「某時官北都親見之，真兒戲耳。」凡有問，皆直辭以對，聞者壯之。《宋名臣言行録》續集卷一。

21　黄魯直再謫黔中，泊舟武昌，初和甫追餞之。相與處舟中，岸巾危坐，魯直側席，意甚恭。猶子无咎與黄士潘觀來，不知其爲初和甫，忽略之。潘、黄正論《本草》，反覆良久。魯直曰：「吾姪前！識初和甫否？」二人縮舌汗背。《萍洲可談》卷二。

22　世傳婦人有産鬼形者，不能執而殺之，則飛去，夜復歸就乳，多瘁其母，俗呼爲旱魃。亦分男女，女魃竊其家物以出，兒魃竊外物以歸。初虞世和甫，名士善醫，公卿争邀致，而性不可馴狎，往往尤急於權貴。每貴人求治病，則重誅求之，至於不可堪，所得賂旋以施貧者。最愛山谷黄庭堅，嘗言：「山谷孝於親，吾愛重之。」每得佳墨精楮奇玩，必歸山谷。山谷嘗語朝士：「初和甫於餘，正是一兒旱魃。」時坐中有素厭苦和甫者，率爾對曰：「到吾家便是女旱魃。」《萍洲可談》卷三。

23　山谷謫涪州别駕，因自號涪翁。《苕溪漁隱叢話》後集卷三十一引《復齋漫録》。《愛日齋叢鈔》卷二。

24　魯直貶涪州别駕，自號涪皤，或從其俗云。《吴船録》卷上。《愛日齋叢鈔》卷五。

25　黄魯直居涪州，有廣人林師仲者往謁之，勉以教子，曰：「人家有賓客，動費數千，乃不能捐百千奉其師友，非善計也。」師仲感其言，創義齋以教子弟，遂有登科第者。《東山談苑》卷三。《湧幢小品》卷三。

26　黨禍既起，山谷居黔。有以屏圖遺之者，繪雙蝶翾舞，罥於蛛絲而隊，蟻憧憧其間，題六言於上曰：「胡蝶雙飛得意，偶然畢命網羅。群蟻争收墜翼，策勛歸去南柯。」崇寧間，又遷於宜，圖偶爲人擕入京，鬻於相國寺肆。蔡客得之，以示元長。元長大怒，將指爲怨望，重其貶，會以訃奏僅免。其在黔，嘗摘香山句爲十詩，卒章曰：「病人多夢醫，囚人多夢赦。如何春來夢，合眼在鄉社。」一時網羅之味，蓋可想見。《桯史》卷十一。《堯山堂外紀》卷五十三。《堅瓠戊集》卷二。

27　涪翁過瀘南，瀘帥留府。會有官妓盼盼性聰慧，帥嘗寵之。涪翁贈《浣溪沙》曰：「脚上鞋兒四寸羅。唇邊朱麝一櫻多。見人無語但回波。　料得有心憐宋玉，祇應無奈楚襄何。今生有分向伊麽。」盼盼拜謝，涪翁令唱詞侑觴。盼盼唱《惜花容》曰：「少年看花雙鬢緑。走馬章臺管絃逐。而今老更惜花深，終日看花看不足。　座中美女顔如玉。爲我一歌金縷曲。歸時壓得帽簷欹，頭上春風紅簌簌。」涪翁大喜。翌日出城游山寺，盼盼乞詞。涪翁作《驀山溪》以見意曰：「朝來春日，陡覺春衫便。官柳艷明眉，戲鞦韆、誰家倩盻。煙滋露洒，草色媚横塘，平沙軟。雕輪轉，行樂聞絃管。　追思年少，曾約尋芳伴。一醉幾纏頭，過揚州、朱簾盡捲。而今老矣，花似霧中看，歡喜淺。天涯遠，信馬歸來晚。」《古今詞話》。《堯山堂外紀》卷五十三。

28　戎州有蔡次律者，家於近郊，山谷嘗過之。延以飲，有小軒極華潔，檻外植餘甘子數株，因乞名焉，題之曰「味諫」。后王子予以橄欖遺山谷，有詩曰：「方懷味諫軒中果，忽見金盤橄欖來。想共餘甘有瓜葛，苦中真味晚方回。」時蓋徽祖始登極，國論稍還，是以有此句云。《桯史》卷十二。《齊東野語》卷十四。

29　黄魯直在荆州，聞東坡下世，士人往弔之，魯直兩手把一膝起云：「獨步，獨步！」《拊掌録》。

30　山谷在南康落星寺，一日凭欄，忽傳坡亡，痛惜久之。已而顧寺僧，拈几上香合在手，曰：「此香匾子，自此却屬老夫矣。」《清波雜志》卷七。

31　魯直自黔安出峽，登荆州江亭，柱間有詞曰：「簾卷曲闌獨倚，江展暮天無際，淚眼不曾晴，家在吴頭楚尾。數點雪花亂委，撲摝沙鷗驚起，詩句恰成時，没入蒼煙叢裏。」魯直讀之，悽然曰：「似爲餘發也。不知何人所作，所題筆勢妍軟欹斜類女子，而有淚痕不曾晴之句，不然，則是鬼詩也。」是夕，有女子絶艷，夢於魯直曰：「我家豫章吴城山，附客舟至此，墮水死，不得歸，登江亭有感而作，不意公能識之。」魯直驚寤，謂所親曰：「此必吴城小龍女也。」《苕溪漁隱叢話》前集卷五十八引《冷齋夜話》。

32　山谷在荆州時，鄰居一女子，嫻静妍美，綽有態度，年方笄也。山谷殊歎惜之，其家蓋閭閻小民也。未幾嫁同里，而夫亦庸俗貧下，非其偶也。山谷因和荆南太守馬瑊中玉《水仙花》詩，有云：「淤泥解作白蓮藕，糞壤能開黄玉花。可惜國香天不管，隨緣流落小民家。」蓋有感而作。後數年，此女生二子，其夫鬻於郡人田氏家，惟悴頓挫，無復故態。然猶有餘妍，乃以國香名之。《墨莊漫録》卷十。《宋詩紀事》卷三十三。

33　國香，荆渚田氏侍兒名也。山谷自南溪召爲吏部員外郎，留荆州，乞守當塗，待報。所居與此女子爲鄰，山谷偶見之，以謂幽閒姝美，目所未覩。後其家以嫁下俚貧民，因賦《水仙花》詩寓意云：「淤泥解出白蓮藕，糞壤能開黄玉花。可惜國香天不管，隨緣流落小民家。」俾高子勉和之。後數年，山谷卒於嶺表，當時賓客雲散。此女既生二子矣，會荆南歲荒，其夫鬻之田氏家。田氏一日邀子勉，置酒出之。掩袂困瘁，無復故態。坐間話當時事，相與感歎。子勉請田氏名曰國香，以成太史之志。政和三年春，子勉客京師。會王性之問山谷詩中本意，因道其詳，且爲賦詩。《能改齋漫録》卷十一。《娱書堂詩話》卷上。《夷堅丙志》卷十八。《宋稗類鈔》卷四。《堅瓠癸集》卷三。《宋詩紀事》卷三十三。

34　崇寧三年初，自蜀出峽，留荆州，待辭免乞郡之命，與府帥馬珹甚歡。閩人陳舉自臺出漕，先生未嘗與交也。承天寺僧爲先生乞塔記，文成，珹飯，諸部使者於塔下環觀。先生書碑，碑尾但書作記者黄某，立石者馬某而已。舉與李植、林虞相顧前請曰：「某等願託名不朽可乎？」先生不答，舉由此憾之。知先生昔在河北與挺之有怨，挺之執政，遂以墨本上之，謂幸災謗國。先生遂除名，羈管宜州。《宋名臣言行録》續集卷一。

35　山谷守當塗日，郭功父嘗寓焉。一日，過山谷論文，山谷傳少游《千秋歲》詞，歎其句意之善，欲和之而海字難押。功父連舉數海字，若孔北海之類，山谷頗厭，而未有以卻之者。次日，又過山谷問焉，山谷答曰：「昨晚偶得一海字韻。」功父問其所以，山谷云：「羞殺人也爺娘海。」自是功父不復論文於山谷矣。《能改齋漫録》卷十六。《宋稗類鈔》卷八。

36　魯直在鄂州，太守以其才望信重之。士人以詩文投贄，守必取質於魯直而報之。一同人投詩頗紕繆，守見魯直，意其一言，少助其乏。魯直閲詩，良久無語。太守曰：「此詩不知酬以幾何？」魯直笑曰：「不必他物，但公庫送與四兩乾艾，於尻骨上做一火炷炙之。且問曰：爾後敢復凑放野？」同人竟無所濟。《過庭録》。《拊掌録》。

37　黄魯直熙寧初宿石塘寺，寺有鬼靈異，僧敬信之。一夕夢云：「分寧黄刑部至。」僧曰：「侍郎乎，尚書乎？」曰：「侍郎也。」魯直南遷已六十，親故憂其禍大，又南方瘴霧，非菜肚老所宜。魯直笑曰：「宜州者，所以宜人也。且石塘鬼侍郎之言，豈欺我哉！」魯直竟殁於宜州。《冷齋夜話》卷一。《宋稗類鈔》卷一。

38　秦少游之子湛自古藤護喪北歸，其婿范温候於零陵，同至長沙，適與山谷相遇。温，淳夫之子也。淳夫既没，山谷亦未弔其子，至是與二子者執手大哭，遂以銀二十兩爲賻。湛曰：「公方爲遠役，安能有力相及？且某歸計亦粗辦，願復歸之。」山谷曰：「爾父，吾同門友也，相與之義，幾猶骨肉，今死不得預斂，葬不得往送，負爾父多矣。是姑見吾不忘之意，非以賄也。」湛不敢辭。既别，以詩寄二子，有曰：「昔在秦少游，許我同門友。」又曰：「范公太史僚，山立乃先達。」又曰：「秦郎水江漢，范郎器鼎鼐。逝者不可尋，猶喜二子在。」又曰：「往時高交友，宰木已樅樅。今我二三子，事業在燈窗。」《獨醒雜志》卷三。

39家南貶，泊於零陵，獨赴貶所。時曾紆坐鈎黨，先徙是郡。先生留連逾月，極歡洽，相與酬唱，如《江樾書事》之類也，率游浯溪，觀《中興碑》。先生賦詩書姓名於詩左，曾急止之云：「公詩文一出，即日傳播，某方爲流人，豈可出郊？公又遠徙，蔡元長當國，豈可不過爲之防邪？」從之而止。《宋名臣言行録》續集卷一。

40　予聞山谷之始至宜州也，有甿某氏館之，太守抵之罪。有浮屠某氏館之，又抵之罪。有逆旅某氏館之，又抵之罪。館於戍樓，蓋圄之也。《誠齋集》卷三十九《宜州新豫章先生祠堂記》。《宋名臣言行録》續集卷一。

41　餘謫處宜州半載，官司謂餘不當居關城中，乃抱被入宿子城南。予所僦舍喧寂齋，雖上雨旁風，無有蓋障，市聲喧聵，人以爲不堪其憂，餘以爲家本農桑，使不從進士，則田中廬舍如是，又可不堪其憂邪！既設卧榻，焚香而坐，與西隣屠牛之机相直。用三文買雞毛筆書此。《宋名臣言行録》續集卷一引《跋李資深書卷》。

42　范寥言：魯直至宜州，州無亭驛，又無民居可僦，止一僧舍可寓，而適爲崇寧萬壽寺，法所不許，乃居一城樓上，亦極湫隘，秋暑方熾，幾不可過。一日忽小雨，魯直飲薄醉，坐胡牀，自欄楯間伸足出外以受雨，顧謂寥曰：「信中，吾平生無此快也。」未幾而卒。《老學庵筆記》卷三。《何氏語林》卷十四。

43　太府丞餘伯山禹績之六世祖若著倅宜州日，因山谷謫居是邦，慨然爲之經理舍館，遂遣二子滋、滸從之游。時黨禁甚嚴，士大夫例削札掃迹，惟若著敬遇不怠，率以夜遣二子奉几杖，執諸生禮。一日紙求書，山谷問以所欲，拱而對曰：「先生今日舉動，無愧東都黨錮諸賢，願寫范孟博一傳。」許之，遂默誦大書，盡卷僅有二三字疑誤。二子相顧愕服。山谷顧曰：「《漢書》固非能盡記也，如此等傳，豈可不熟？」《桯史》卷十三。

44　山谷在宜州，嘗大書《後漢書·范滂傳》，字徑數寸，筆勢飄動，超出翰墨逕庭，意蓋以悼黨錮之爲漢禍也。後百年，真蹟逸人間，趙忠定得之，寶寘巾篋，紳題跋，如牛腰焉。既迺躬蹈其禍，可謂奇讖。嘉定壬申，忠定之子崇憲守九江，刻石郡治四説堂。《桯史》卷十。

45　山谷在宜州，服紫霞丹，自云得力。曾紆嘗以書勸其勿服。山谷答云：「公卷疽根在傍，乃不可服。如僕服之，殆是晴雲之在川谷，安得霹靂火也？」《道山清話》。

46　山谷之在宜也，其年乙酉，即崇寧四年也。重九日登郡城之樓，聽邊人相語：「今歲當鏖戰取封侯。」因作小詞云：「諸將説封侯。短笛長吹獨倚樓。萬事總成風雨去，休休。戲馬臺南金絡頭。　催酒莫遲留。酒似今秋勝去秋。花向老人頭上笑，羞羞。人不羞花花自羞。」倚欄高歌，若不能堪者。是月三十日，果不起。《道山清話》。

47　黄太史晚謫宜州，自崇寧四年歲旦，凡風雨寒暑、親舊往復以至日用飲食之類，皆繫日書之，名曰《乙酉家乘》。《清河書畫舫》卷九上引《山谷遺事》。

48　見范寥4。

49　世傳山谷道人前身爲女子，所説不一。近見陳安國省幹云：山谷自有刻石記此事於涪陵江石間。石至春夏，爲江水所浸，故世未有模傳者。刻石其略言，山谷初與東坡先生同見清老者，清語坡前身爲五祖戒和尚，而謂山谷云：「學士前身一女子，我不能詳語，後日學士至涪陵，當自有告者。」山谷意謂涪陵非遷謫不至，聞之亦似憒憒。既坐黨人，再遷涪陵。未幾，夢一女子語之云：「某生誦《法華經》，而志願復身爲男子，得大智慧，爲一時名人。今學士某前身也。學士近年來所患腋氣者，緣某所葬棺朽，爲蟻穴居於兩腋之下，故有此苦。今此居後山有某墓，學士能啓之，除去蟻聚，則腋氣可除也。」既覺，果訪得之，已無主矣。因如其言，且爲再易棺，修掩既畢，而腋氣不藥而除。《春渚紀聞》卷一。《宋稗類鈔》卷一。

50　〔陳〕無己呼山谷爲金華仙伯。故《題李白真詩》：「金華仙伯哦七字，好事不復千金模。」《苕溪漁隱叢話》後集卷三十一引《復齋漫録》。《詞林紀事》卷六。

51　富鄭公初甚欲見山谷，及一見，便不喜，語人曰：「將謂黄某如何，元來只是分寧一茶客！」富厚重，故不喜黄。《朱子語類》卷一百三十。《宋稗類鈔》卷六。

52　見范鎮28。

53　見范鎮29。

54　趙肯堂親見魯直晚年懸東坡像於室中，每蚤作，衣冠薦香，肅揖甚敬。或以同時聲實相上下爲問，則離席驚避曰：「庭堅望東坡，門弟子耳，安敢失其序哉？」今江西君子曰「蘇黄」者，非魯直本意。《邵氏聞見後録》卷二十一。《何氏語林》卷二十四。《宋稗類鈔》卷六。

55　山谷嘗私東坡爲二丈。《黄嬭餘話》卷三。

56　黄魯直謂子瞻曰：「鳥之將死，其鳴也哀。某適到市橋，見生鵝繫足，在地鳴叫不已，得非哀祈於我耶？」子瞻曰：「某昨日買十鳩，中有四活即放之，餘者幸作一杯羹。今日吾家常膳買魚數斤，以水養之，活者放而救渠命，殪者烹而悦我口。雖腥羶之欲，未能盡斷，且一時從權爾。」魯直曰：「吾兄從權之説，善哉！」魯直因作頌曰：「我肉衆生肉，名殊體不殊。元同一種性，只是别形軀。苦惱從他受，肥甘爲我須。莫教閻老到，自揣看何如。」子瞻聞斯語，愀然嘆曰：「我猶未免食肉，安知不逃閻老之責乎？」《善誘文》。

57　見蘇軾31。

58　魯直舊有詩千餘篇，中歲焚三之二，存者無幾，故自名《焦尾集》。其後稍自喜，以爲可傳，故復名《敝帚集》。《石林避暑録話》卷二。

59　山谷寄傲士林，而意趣不忘江湖，其作詩曰：「九陌黄塵烏帽底，五湖春水白鷗前。」又曰：「九衢塵土烏靴底，想見滄洲白鳥雙。」又曰：「夢作白鷗去，江湖水貼天。」又作《演雅》詩曰：「江南野水碧於天，中有白鷗似我闲。」《冷齋夜話》卷二。

60　世傳涪翁喜苦筍，嘗從斌老乞苦筍詩云：「南園苦筍味勝肉，籠籜稱寃莫采録。煩君更致蒼玉束，明日風雨吹成竹。」又《和坡翁春菜》詩云：「公如端爲苦筍歸，明日春衫誠可脱。」坡得詩，戲語坐客云：「吾固不愛做官，魯直遂欲以苦筍硬差致仕。」聞者絶倒。《齊東野語》卷十四。《有宋佳話》。《調謔編》。《堯山堂外紀》卷五十三。《宋稗類鈔》卷七。

61　山谷有《茶》詩押「腸」字韻，和者已數四，而山谷最後有「曲几團蒲聽煮湯，煎成車聲入羊腸」之句。東坡云：「黄九怎得不窮？」故晁无咎復和云：「車聲出鼎細九盤，如此佳句誰能識？」《王直方詩話》。《詩話總龜》前集卷九。《苕溪漁隱叢話》前集卷四十七。

62　見秦觀36。

63　山谷謂龜父云：「甥最愛老舅詩中何等篇？」龜父舉「蜂房各自開户牖，螘穴或夢封侯王」，及「黄塵不解涴明月，碧樹爲我生涼秋」，以爲絶類工部。山谷云：「得之矣。」《王直方詩話》。《詩話總龜》前集卷九。《苕溪漁隱叢話》前集卷四十七。《詩人玉屑》卷十八。《竹莊詩話》卷十九。

64　杜少陵《宿龍門》詩云：「天闕象緯逼。」王介甫改「闕」爲「閲」，黄山谷對衆極言其是。劉貢父聞之曰：「直是怕他。」《何氏語林》卷二十八。

65　紹聖間，山谷見東坡《和淵明飲酒詩》，讀至「前山正可數，後騎且勿驅」，云：「此老未死在。」《王直方詩話》。《詩話總龜》前集卷八。

66　山谷南還，至南華竹軒，令侍史誦詩板，亦戒勿言爵里姓名。久之，誦一絶云：「不用山僧供張迎，世間無此竹風清。獨拳一手支頤卧，偷眼看雲生未生。」稱歎不已，徐視姓名，曰：「果吾學子葛敏修也。」《能改齋漫録》卷十一。

67　〔山谷〕自取張、顧二〔《漁父》〕詞合爲《浣溪沙》云：「新婦磯邊眉黛愁，女兒浦口眼波秋。驚魚錯認月沈鉤。　　青篛笠前無限事，緑蓑衣底一時休。斜風細雨轉船頭。」東坡云：「魯直此詞，清新婉麗，問其最得意處，以山光水色替却玉肌花貌，真得漁父家風也。然才出新婦磯，便入女兒浦，此漁父無乃太瀾浪乎？」《能改齋漫録》卷十六。《巖下放言》卷上。《苕溪漁隱叢話》前集卷四十八。《五總志》。

68　法雲秀關西，鐵面嚴冷，能以理折人。魯直名重天下，詩詞一出，人争傳之。師嘗謂魯直曰：「詩多作無害，艷歌小詞可罷之。」魯直笑曰：「空中語耳，非殺非偷，終不至坐此墮惡道。」師曰：「若以邪言蕩人淫心，使彼逾禮越禁，爲罪惡之由，吾恐非止墮惡道而已。」魯直頷之，自是不復作詞曲。《冷齋夜話》卷十。《何氏語林》卷十九。《昨非庵日纂》二集卷十二。《宋稗類鈔》卷六。

69　黄魯直好作艷語，詩詞一出，人争傳之。時法雲秀老訶之曰：「公文詞之富，翰墨之妙，甘施於此乎？」公曰：「某但空語，初非實踐，終不以此墮惡道也。豈亦欲置於馬腹中乎？」秀曰：「李伯時但以念想，在馬腹墮落，不過止其一身。今公艷語實蕩天下心，使其信以爲然，蕩而不反，則踰越禮法，冒犯廉恥，無不至矣，罪報何止入馬腹，定當入泥犂也。」公爲之動容。《樂善録》卷下。《五燈會元》卷十七。

70　山谷草書「釣魚船上謝三郎」之詞，後有云：「上藍寺燕堂，夜半鬼出，助吾作字，故尤奇崛。」《攻媿集》卷七十七。

71　東坡先生、山谷道人、秦太虚七丈每爲人乞書，酒酣筆倦，坡則多作枯木拳石，以塞人意，山谷則書禪句，秦七丈則書鬼詩。《春渚紀聞》卷七。《東山談苑》卷六。

72　東坡嘗與山谷論書，東坡曰：「魯直近字雖清勁，而筆勢有時太瘦，幾如樹梢挂蛇。」山谷曰：「公之字固不敢輕議，然間覺褊淺，亦甚似石壓蝦蟇。」二公大笑，以爲深中其病。《獨醒雜志》卷三。

73　王榮老嘗官於觀州，欲渡觀江，七日風作不得濟。父老曰：「公篋中必蓄寶物。此江神極靈，當獻之得濟。」榮老顧無所有，惟玉麈尾，即以獻之，風如故。又以端硯獻之，風愈作。又以宣包虎帳獻之，皆不驗。夜卧念曰：「有黄魯直草書扇頭，題韋應物詩曰：『獨憐幽草澗邊生，上有黄鸝深樹鳴。春潮帶雨晚來急，野渡無人舟自横。』」即取視之，儻恍之際，曰：「我猶不識，鬼寧識之乎？」持以獻之，香火未收，天水相照，如兩鏡展對，南風徐來，帆一餉而濟。予觀江神，必元祐遷客之鬼，不然何嗜之深邪。《冷齋夜話》卷一。《宋名臣言行録》續集卷一。《續墨客揮犀》卷二。《拊掌録》。《讀書鏡》卷五。《佩文齋書畫譜》卷三十三。《宋稗類鈔》卷八。

74　明清兄弟兒時，先妣製道服。先人云：「須異於俗人者乃佳，舊見黄太史魯直所服絶勝。」時在臨安，呼匠者教令染之，久之始就，名之曰「山谷褐」。數十年來，則人人斅之，幾遍國中矣。《揮麈後録》卷十一。

75　山谷信佛甚篤，而晚年酷好食蟹，所謂「寒蒲束縛十六輩，已覺酒興生江山」。《韻語陽秋》卷十九。《逸老堂詩話》卷下。

76　黄魯直元祐中晝卧蒲池寺。時新秋雨過，涼甚，夢與一道士褰衣升空而去，望見雲濤際天。夢中問道士：「無舟不可濟，且公安之？」道士曰：「與公游蓬萊。」即襪而履水。魯直意欲無行，道士强要之，俄覺大風吹鬢，毛骨爲戰慄。道士曰：「且斂目。」唯聞足底聲如萬壑松風，有狗吠，開目不見道士，唯見宫殿，張開千門萬户。魯直徐入，有兩玉人導升殿，主者降接之。見仙官執玉麈尾，仙女擁侍之，中有一女，方整琵琶。魯直極愛其風韻，顧之，忘揖主者，主者色莊，故其詩曰：「試問琵琶可聞否，靈君色莊伎摇手。」頃與予同宿湘江舟中，親爲言之，與今《山谷集》語不同，蓋後更易之耳。《冷齋夜話》卷八。

77　一相士黄生，見魯直，懇求數字取信，爲游謁之資。魯直大書遺曰：「黄生相予，官爲兩制，壽至八十，是所謂大葫蘆種也。一笑！」黄生得之欣然。士夫間莫解其意。先祖見魯直，因問之。黄笑曰：「一時戲謔耳！某頃年見京師相國寺中賣大葫蘆種，仍背一葫蘆甚大，一粒數百金，人競買，至春種結，仍乃瓠爾。」蓋譏黄術之難信也。《過庭録》。《堅瓠癸集》卷二。《宋稗類鈔》卷六。

黄大臨

1　豫章先生兄黄元明，宰盧陵縣，赴郡會，坐上巾帶偶脱，太守喻妓令綴之。既畢，且俾元明撰詞，云：「銀燭畫堂明如晝，見林宗巾墊羞蓬首。針借花枝，線賒羅袖，須臾兩帶還依舊。　勸君倒載休今後，也不須更漉淵明酒。寶篋深藏，濃香熏透，爲經十指如葱手。」蓋《七娘子》也。《能改齋漫録》卷十七。《堅瓠癸集》卷一。《宋稗類鈔》卷四。《詞林紀事》卷六。

2　魯直有癡弟，畜漆琴而不御，蟲蝨入焉。魯直嘲之曰「龍池生壁蝨」，而未有對。魯直之兄大臨，旦見牀下以溺器畜生魚，問知其弟也，大呼曰：「我有對矣。」乃「虎子養溪魚」也。《後山詩話》。《堯山堂外紀》卷五十三。《宋詩紀事》卷三十五。《詞林紀事》卷六。

黄叔達

1　見陳師道23。

秦　觀

1　東坡初未識秦少游，少游知其將復過維揚，作坡筆語題壁於一山中寺。東坡果不能辨，大驚。及見孫莘老，出少游詩詞數百篇，讀之，乃歎曰：「向書壁者豈此郎邪？」《冷齋夜話》卷一。《苕溪漁隱叢話》前集卷五十。《清河書畫舫》卷九上引《坡公遺事》。《詞林紀事》卷五。

2　吕申公在揚州日，因中秋，令秦少游作口號。少游有「照海旌幢秋色裏，激天鼓吹月明中」之句。然是夜却微陰。公云：「使不着也。」少游乃别作一篇，末云：「自是我公多惠愛，却回秋色作春陰。」真所謂翻手作雲也。《王直方詩話》。《詩話總龜》前集卷十九。《類説》卷五十七。《苕溪漁隱叢話》前集卷二十六。

3　秦少游在揚州，劉太尉家出姬侑觴。中有一姝，善擘箜篌，此樂既古，近時罕有此傳，以爲絶藝。姝又傾慕少游之才名，頗屬意，少游借箜篌觀之。既而主人入宅更衣，適值狂風滅燭，姝來相親，有倉卒之歡。且云：「今日爲學士瘦了一半。」少游因作《御街行》以道一時之景，曰：「銀燭生花如紅豆。這好事，而今有。夜闌人静曲屏深，借寶瑟、輕輕招手。可憐一陣白蘋風，故滅燭，教相就。　花帶雨、冰肌香透。恨啼鳥，轆轤聲，曉岸柳。微風吹殘酒。斷腸時，至今依舊。鏡中消瘦，那人知後，怕你來僝僽。」《緑窗新話》卷上引《古今詞話》。

4　程公闢守會稽，少游客焉，館之蓬萊閣。一日席上有所悦，自爾眷眷不能忘情，因賦長短句，所謂「多少蓬萊舊事，空回首、煙靄紛紛」也。其詞極爲東坡所稱道，取其首句，呼之爲「山抹微雲君」。《藝苑雌黄》。《苕溪漁隱叢話》後集卷三十三。《堯山堂外紀》卷五十三。《詞林紀事》卷六。

5　秦少游始作蔡州教授，意謂朝夕便當入館，步青雲之上，故作《東風解凍》詩云：「更無舟楫礙，從此百川通。」已而久不召用，作《送張和叔》云：「大梁豪英海，故人滿青雲。爲謝黄叔度，鬢毛今白紛。」謂山谷也。説者以爲，意氣之盛衰，一何容易。《王直方詩話》。《詩話總龜》前集卷八。

6　少游在蔡州，與營妓婁婉字東玉者甚密，贈之詞云「小樓連苑横空」，又云「玉佩丁東别後」者是也。又《贈陶心兒詞》云：「天外一鈎横月帶三星」，謂「心」字也。《高齋詩話》。《苕溪漁隱叢話》前集卷五十。

7　少游自會稽入都見東坡，東坡曰：「不意别後，公却學柳七作詞。」少游曰：「某雖無學，亦不如是。」東坡曰：「鎖魂當此際，非柳七語乎？」坡又問别作何詞，少游舉「小樓連苑横空，下窺繡轂雕鞍驟」。東坡曰：「十三个字，只説得一个人騎馬樓前過。」《高齋詩話》。《堯山堂外紀》卷五十二。

8　秦少游爲黄本校勘，甚貧，錢穆父爲户書，皆居於東華門之堆垛場。少游春日嘗以詩遺穆父云：「三年京國鬢如絲，又見新花發故枝。日典春衣非爲酒，家貧食粥已多時。」穆父以米二石送之，復爲二十八字云：「儒館優賢蓋取頤，校讐尤自困朝饑。西隣爲禄無多少，希薄才堪作淖縻。」時人以少游有如此人而亦食粥，似不相稱耳。《王直方詩話》。《詩話總龜》前集卷二十七。《苕溪漁隱叢話》前集卷五十。《堯山堂外紀》卷五十三。《宋詩紀事》卷二十四。

9　秦少游晚出左掖門，有詩云：「金雀觚稜轉夕暉，飄飄宫葉墮秋衣。出門塵漲如黄霧，始覺身從天上歸。」識者以爲少游作一黄本校勘，而衒耀如此，必不遠到。《王直方詩話》。《詩話總龜》前集卷八。《苕溪漁隱叢話》前集卷五十。《詩林廣記》後集卷八。

10　見張耒8。

11　王左丞二月十一日生日，程文通諸人前期袖壽詩草謁少游，問曰：「左丞生日必有佳作。」少游以詩草示之，乃壓九青字韻俱盡。首云：「元氣鍾英偉，東皇賦炳靈。蓂敷十一莢，椿茂八千齡。汗血來西極，摶風出北溟。」諸人愕然相視，讀畢俱不敢出袖中之草，唯唯而退。《桐江詩話》。《苕溪漁隱叢話》前集卷五十。《詩人玉屑》卷十八。

12　元祐初，駕幸太學，吕丞相微仲有詩，中間押「行」字韻，館閣諸人皆和。秦學士觀一聯云：「涵天璧水遥迎仗，映月深衣不亂行。」諸生聞之，亦哄然。觀爲人喜傲謔，然此句實迫於趁韻，未必有意也。《石林詩話》卷中。

13　見滕元發18。

14　秦少游寓京師，有貴官延飲，出寵姬碧桃侑觴，勸酒惓惓，少游領其意，復舉觴勸碧桃。貴官云：「碧桃素不善飲。」意不欲少游强之。碧桃曰：「今日爲學士拚了一醉。」引巨觴長飲。少游即席贈《虞美人》詞曰：「碧桃天上栽和露，不是凡花數。亂山深處水縈迴，借問一枝如玉爲誰開。　輕寒細雨情何恨，不道春難管。爲君沉醉一何妨，只怕酒醒時候逝水腸。」闔座悉恨。貴官云：「今後永不令此姬出來。」滿座大笑。《緑窗新話》卷上。

15　秦少游侍兒朝華，姓邊氏，京師人也。元祐癸酉歲納之。嘗爲詩云：「天風吹月入欄杆，烏鵲無聲子夜闌。織女星明來枕上，了知身不在人間。」時朝華年十九也。後三年，少游欲修真斷世緣，遂遣朝華歸父母，家貧，以金帛而嫁之。朝華臨别泣不已，少游作詩云：「月霧茫茫曉柝悲，玉人揮手斷腸時。不須重向燈前泣，百歲終當一别離。」朝華既去二十餘日，使其父來云：「不願嫁，却乞歸。」少游憐而復取歸。明年，少游出倅錢塘。至淮上，因與道友議論，歎光景之遄，歸謂朝華曰：「汝不去，吾不得修真矣。」亟使人走京師，呼其父來，遣朝華隨去。復作詩云：「玉人前去却重來，此度分更不回。腸斷龜山離别處，夕陽孤塔自崔嵬。」時紹聖元年五月十一日。少游嘗手書記此事。未幾，遂竄南荒云。《墨莊漫録》卷三。《逸老堂詩話》卷五。《宋稗類鈔》卷四。《宋詩紀事》卷二十六。

16　秦少游以校勘出爲杭倅，方至楚、泗間，有詩云：「平生逋欠僧房睡，準擬如今處處還。」詩成之明日，報責監處州酒，好事者以爲詩讖。《王直方詩話》。《詩話總龜》前集卷三十四。《類説》卷五十七。《苕溪漁隱叢話》前集卷四十。

17　秦太虚罷職，將自青田以歸，因往山寺中修懺，日書絶句於住僧房壁。《太平清話》卷上。

18　秦少游嘗謫處州，後人摘「柳邊沙外」詞中語，爲鶯花亭，題詠甚多。惟芮處士一絶云：「人言多技亦多窮，隨意文章要底工。淮海秦郎天下士，一生懷抱百憂中。」《後村詩話》續集卷一。《宋詩紀事》卷四十七。

19　秦少游南遷，宿〔廬山亭湖〕廟下，登岸縱望，久之，歸卧舟中，聞風聲，側枕視，微波月影縱横，追繹昔常宿雲老惜竹軒，見西湖月色如此，遂夢美人，自言維摩詰散花天女也，以維摩詰像來求贊。少游愛其畫，默唸曰：「非道子不能作此。」天女以詩戲少游曰：「不知水宿分風浦，何似秋眠惜竹軒。聞道詩詞妙天下，廬山對眼可無言。」少游夢中題其像曰：「竺儀華夢，瘴面囚首。口雖不言，十分似九。天笑覆大千作獅子吼 ，不如博取妙喜如陶家手。」予過雷州天寧，與戒禪夜話，問少游字畫。戒出此傳爲示，少游筆蹟也。《冷齋夜話》卷二。《苕溪漁隱叢話》前集卷五十。《宋稗類鈔》卷八。《宋詩紀事》卷九十九。

20　瞿塘之下，地名人鮓甕，少游嘗謂未有以對。南遷度鬼門關，乃用爲絶句云：「身在鬼門關外天，命輕人鮓甕頭船。北人慟哭南人笑，日落荒村聞杜鵑。」《侯鯖録》卷三。《堯山堂外紀》卷五十三。

21　義倡者，長沙人也，不知其姓氏。家世倡籍，善謳，尤喜秦少游樂府，得一篇，輒手筆口詠不置。久之，少游坐鉤黨南遷，道長沙，訪潭土風俗妓籍中可與言者，或言倡，遂往焉。少游初以潭去京數千里，其俗山獠夷陋，雖聞倡名，意甚易之。及見，觀其姿容既美，而所居復瀟灑可人意，以爲非唯自湖外來所未有，雖京洛間亦不易得。坐語間，顧見几上文一編，就視之，目曰《秦學士詞》，因取竟閲，皆己平日所作者，環視無他文。少游竊怪之，故問曰：「秦學士何人也？若何自得其詞之多？」倡不知其少游也，即具道所以，少游曰：「能歌乎？」曰：「素所習也。」少游愈益怪，曰：「樂府名家，毋慮數百，若何獨愛此乎？不惟愛之，而又習之歌之，若素愛秦學士者，彼秦學士亦嘗遇若乎？」曰：「妾僻陋在此，彼秦學士，京師貴人也，焉得至此！藉令至此，豈顧妾哉！」少游乃戲曰：「若愛秦學士，徒悦其詞爾，若使親見容貌，未必然也。」倡歎曰：「嗟乎！使得見秦學士，雖爲之妾御，死復何恨！」少游察其語誠，因謂曰：「若欲見秦學士，即我是也，以朝命貶黜，因道而來此爾。」倡大驚，色若不懌者，稍稍引退，入謂母媪。有頃媪出，設位，坐少游於堂，倡冠帔立階下，北面拜。少游起且避，媪掖之坐以受。拜已，張具筵飲，虚左席，示不敢抗。母子左右侍觴，酒一行，率歌少游一闋以侑之，卒飲甚懽，比夜乃罷。止少游宿，衾枕蓆褥，必躬設，夜分寢定，倡乃寢。先平明起，飾冠帔，奉沃匜，立帳外以待。少游感其意，爲留數日，倡不敢以燕惰見，愈加敬禮。將别，囑曰：「妾不肖之身，幸得侍左右，今學士以王命不可久留，妾又不敢從行，恐重以爲累，唯誓潔身以報，他日北歸，幸一過妾，妾願畢矣！」少游許之。一别數年，少游竟死於藤。倡雖處風塵中，爲人婉娩有氣節，既與少游約，因閉門謝客，獨與媪處。官府有召，辭不獲，然後往。誓不以此身負少游也。一日，晝寢寤，驚泣曰：「自吾與秦學士别，未嘗見夢，今夢來别，非吉兆也，秦其死乎！」亟遣僕順途覘之。數日得報，秦果死矣。乃謂媪曰：「吾昔以此身許秦學士，今不可以死故背之。」遂衰服以赴，行數百里，遇於旅館，將入，門者禦焉，告之故而後入。臨其喪，拊棺繞之三週，舉聲一慟而絶。左右驚救，已死矣。《夷堅志補》卷二。《宋稗類鈔》卷四。《陔餘叢考》卷四十一。

22　《夷堅己志》載潭州義倡事，謂秦少游南遷過潭與之往來，後倡竟爲秦死。常州教授鍾將之得其説於李結次山，爲作傳。予反復思之，定無此事，當時失於審訂，然悔之不及矣。秦將赴杭倅時，有妾邊朝華，既而以妨其學道，割愛去之，未幾罹黨禍，豈復眷戀一倡女哉！予記國史所書温益知潭州，當紹聖中，逐臣在其巡内，若范忠宣、劉仲馮、韓川原伯、吕希純子進、吕陶元鈞皆爲所侵困。鄒公南遷過潭，暮投宿村寺，益即時遣州都監將數卒夜出城，逼使登舟，竟凌風絶江去，幾於覆舟。以是觀之，豈肯容少游款昵累日！此不待辨而明，《己志》之失著矣。《容齋四筆》卷九。

23　秦少游謫古藤，意忽忽不樂。過衡陽，孔毅甫爲守，與之厚，延留待遇有加。一日，飲於郡齋，少游作《千秋歲》詞，毅甫覽至「鏡裏朱顔改」之句，遽驚曰：「少游盛年，何爲言語悲愴如此！」遂賡其韻以解之。居數日别去，毅甫送之於郊，復相語終日。歸謂所親曰：「秦少游氣貌大不類平時，殆不久於世矣。」未幾果卒。《獨醒雜志》卷五。

24　秦觀南遷，行次郴道遇雨。有老僕滕貴者，久在少游家，隨以南行，管押行李在後，泥濘不能進。少游留道傍人家以俟，久之，方媻珊策杖而至，視少游歎曰：「學士，學士，他們取了富貴，做了好官，不枉了。恁地自家做甚來陪奉他們？波波地打閒官，方落得其聲名？」怒而不飯。少游再三勉之，曰：「没奈何！」其人怒猶未已，曰：「可知是没奈何！」《道山清話》。

25　秦少游自郴州再編管横州，道過桂州秦城鋪。有一舉子，紹聖某年省試下第，歸至此，見少游南行事，遂題一詩於壁，曰：「我爲無名抵死求，有名爲累子還憂。南來處處佳山水，隨分歸休得自由。」至是，少游讀之，淚涕雨集。《曲洧舊聞》卷五。《昨非庵日纂》二集卷十九。

26　少游在横州，飲於海棠橋，橋南北多海棠，有老書生家海棠叢間，少游醉卧宿於此。明日題其柱曰：「唤起一聲人俏。衾枕夢寒窗曉。瘴雨過，海棠晴，春色又添多少。　社甕釀成微笑。半破癭瓢共舀。覺健到，急投牀，醉鄉廣大人間小。」東坡愛之，恨不得其腔。《詩話總龜》前集卷十五引《冷齋夜話》。《苕溪漁隱叢話》前集卷五十。《堯山堂外紀》卷五十三。《詞苑叢談》卷七。《詞林紀事》卷六。案：横州，原作「黄州」，據《山堂肆考》宫集卷二十七《君子堂日詢手鏡》改。

27　〔東坡〕先生自惠移儋耳，秦七丈少游亦自郴陽移海康，渡海相遇。二公共語，恐下石者更啓後命。少游因出自作挽詞呈公，公撫其背曰：「某常憂少游未盡此理，今復何言。某亦嘗自爲志墓文，封付從者，不使過子知也。」遂相與嘯詠而别。初，少游謁公彭門，和詩有「更約後期游汗漫」，蓋讖於此云。《春渚紀聞》卷六。

28　秦少游在處州，夢中作長短句曰：「山路雨添花，花動一山春色。行到小溪深處，有黄鸝千百。　飛雲當面化龍蛇，夭矯挂空碧。醉卧古藤陰下，杳不知南北。」後南遷，久之北歸，逗留於藤州，遂終於瘴江之上光華亭。時方醉起，以玉盂汲泉欲飲，笑視之而化。《苕溪漁隱叢話》前集卷五十引《冷齋夜話》。《詩話總龜》前集卷四十二。《獨醒雜志》卷三。《侯鯖録》卷七。《新編分門古今類事》卷十四。《堯山堂外紀》卷五十三。《詞林紀事》卷六。

29　少游與子瞻同席，自矜髭髯之美，曰：「君子多乎哉！」子瞻戲曰：「小人樊須也。」《履齋示兒編》卷九。《邵氏聞見後録》卷三十。《堯山堂外紀》卷五十三。

30　見釋佛印2。

31　暢姓，惟汝南有之。其族尤奉道，男女爲黄冠者，十之八九。時有女冠暢道姑，姿色妍麗，神仙中人也。少游挑之不得，乃作詩云：「瞳人剪水腰如束，一幅烏紗裹寒玉。超然自有姑射姿，回看粉黛皆塵俗。霧閤雲窻人莫窺，門前車馬任東西。禮罷曉壇春日浄，落紅滿地乳鴉啼。」《桐江詩話》。《苕溪漁隱叢話》前集卷五十。《詩林廣記》卷四。

32　秦少游嘗惓一姝，臨别，誓闔户相待。後有毁之者，少游作詞寄曰：「風起雲間，雁横天末，嚴城畫角，梅花三奏。塞草西風，凍雲籠月，窗外曉寒輕透。人去香猶在，孤衾長閒餘繡。恨與宵長，一夜薰爐，添盡香獸。　前事空勞回首。雖夢斷春歸，相思依舊。湘瑟聲沈，庾梅信斷，誰念畫眉人瘦。一句難忘處，怎忍辜、耳邊輕咒。任人攀折，可憐又學，章臺楊柳。」姝見「任攀折」之句，遂削髮爲尼。《緑窗新話》卷上。《青泥蓮花記》卷一。

33　秦觀少游一日寫李太白《古風》詩三十四首於所居壺隱壁間。予因問：「『燕昭延郭隗，遂築黄金臺』之詩，史但言築宫而師事，不聞黄金之名，太白不知何據？」少游曰：「《上谷圖經》言，昭王築臺，置千金於其上。遂因以爲名。」閲之信然。《道山清話》。

34　見陳師道19。

35　太虚又云：「僕有《梅花》一詩，東坡爲和。王荆公嘗書之於扇。」有見荆公扇上所書者，乃「月落參横畫角哀，暗香消盡令人老」兩句。涪翁又愛其四句云：「清淚斑斑知有恨，恨春相從苦不早。甘心結子待君來，洗雨梳風爲誰好。」曰：「《玉臺》詩中，氣格高者乃能及此耳。」《觀林詩話》。

36　秦少游嘗以真字題「月團新碾瀹花甆，飲罷呼兒課楚詞。風定小軒無落葉，青蟲相對吐秋絲」於邢敦夫扇上。山谷見之，乃於扇背復作小草，題「黄葉委庭觀九州，小蟲催女獻公裘。金錢滿地無人費，百斛明珠薏苡秋」。皆所自作也。少游後見之，云：「逼我太甚。」《王直方詩話》。《詩話總龜》前集卷九。《苕溪漁隱叢話》前集卷五十。《宋詩紀事》卷三十三。

37　秦觀少游亦善爲樂府語，工而入律，知樂者謂之作家歌，元豐間盛行于淮楚。「寒鵶萬點，流水繞孤村」，本隋煬帝詩也，少游取以爲《滿庭芳》辭。而首言「山抹微雲，天黏衰草」，尤爲當時所傳。蘇子瞻于四學士中最善少游，故他文未嘗不極口稱善，豈特樂府！然猶以氣格爲病，故常戲云：「山抹微雲秦學士，露花倒影柳屯田。」露花倒影，柳永《破陣子》語也。《石林避暑録話》卷三。《宋稗類鈔》卷六。

38　程伊川一日見秦少游，問：「『天若有情，天也爲人煩惱。』是公之詞否？」少游意伊川稱賞之，拱手遜謝。伊川云：「上穹尊嚴，安得易而侮之！」少游慚而退。《甕牖閒評》卷五。《二程外書》卷十二引《震澤語録》。《書影》卷二。

39　廌謂少游曰：「比見東坡，言少游文章如美玉無瑕，又琢磨之功，殆未有出其右者。」少游曰：「某少時用意作賦，習貫已成。誠如所諭，點檢不破，不畏磨難。然自以華弱爲愧。」邢和叔嘗曰：「子之文銖兩不差，非秤上秤來，乃等子上等來也。」《師友談記》。

40　見張舜民15。

41　秦少游有《逆旅集》，閒居有聞輒記之。《太平清話》卷下。

42　見黄庭堅71。

43　秦太虚云：「予卧病，高符仲摩詰《輞川圖》示予，恍然若入輞川，數日，疾愈。」《古事比》卷十一。

44　潭守宴客合江亭，時張才叔在座，令官妓悉歌《臨江仙》，有一妓獨唱兩句云：「微波渾不動，冷浸一天星。」才叔稱歎，索其全篇。妓以實語告之曰：「賤妾夜居商人船中，隣舟一男子，遇月色明朗，即倚檣而歌，聲極淒怨。但以苦乏性靈，不能盡記。願助以一二同列，共往記之。」太守許焉。至夕，乃與同列飲酒以待。果一男子，三歎而歌。有趙瓊者，傾耳墮淚曰：「此秦七聲度也。」趙善謳，少游南遷，經從一見而悦之。商人乃遣人問訊，即少游靈舟也。《五總志》。《茶香室四鈔》卷二十一。

45　靖康間，有女子爲金人所掠，自稱秦學士女，在道中題詩云：「眼前雖有還鄉路，馬上曾無放我情。」讀之者淒然。餘少時嘗欲紀其事，因循數十年，不克爲之。壬辰歲九月，因讀蔡琰《胡笳十八拍》，慨然有感於心，乃爲之追賦其事，號《秦女行》。《梅磵詩話》卷上引曾裘父《秦女行序》。《堯山堂外紀》卷五十三。《七修類稿》卷三十一。

秦　覿

1　秦覿，字少儀，好爲詩。初亦不甚工，既而以所業獻山谷，山谷作詩贈之曰：「乃能持一鏃，與我箭鋒直。」又云：「自我得此詩，三日卧向壁。……才難不其然，有亦未易識。」當時交游間，多以此言爲過，然少儀緣此詩思大發。《王直方詩話》。《苕溪漁隱叢話》前集卷五十。《古事比》卷十九。

秦　湛

1　秦觀之子湛，大鼻類蕃人，而柔媚舌短，世目之爲「嬌波斯」。《雞肋編》卷上。

張　耒

1　張文潛生而有文在其手，曰「耒」，故以爲名，而字文潛。《老學庵筆記》卷四。《玉芝堂談薈》卷十二。《詞林紀事》卷六。

2　張文潛初官通許，喜營妓劉淑女，爲作詩曰：「可是相逢意便深，爲郎巧笑不須金。門前一尺春風髻，窗外三更夜雨衾。别燕從教燈見淚，夜船惟有月知心。東西芳草皆相似，欲望高樓何處尋。」又云：「未説蝤蠐如素領，固應新月學蛾眉。引成密約因言笑，認得真情是别離。尊酒且傾濃琥珀，淚痕更著薄胭脂。北城月落烏啼後，便是孤舟腸斷時。」《侯鯖録》卷一。《堯山堂外紀》卷五十三。《宋稗類鈔》卷四。

3　右史張文潛，初官許州，喜官妓劉淑奴。張作《少年游令》云：「含羞倚醉不成歌，縴手掩香羅。偎花映燭，偷傳深意，酒思入横波。　看朱成碧心迷亂，翻脉脉，斂雙蛾。相見時稀隔别多，又春盡，奈愁何。」其後去任，又爲《秋蕊香》寓意云：「簾幕疎疎風透，一線香飄金獸。朱欄倚遍黄昏後，廊上月華如晝。　别離滋味濃如酒，著人瘦。此情不及牆東柳，春色年年如舊。」《能改齋漫録》卷十七。

4　張文潛言，嘗問張安道云：「司馬君實直言王介甫不曉事，是如何？」安道云：「賢只消去看《字説》。」文潛云：「《字説》也只是二三分不合人意思處。」安道云：「若然，則足下亦有七八分不解事矣！」文潛大笑。《道山清話》。《拊掌録》。《何氏語林》卷二十八。

5　見黄庭堅8。

6　見蘇軾188。

7　見蘇軾189。

8　吕與叔，長安人，話長安有安氏者，家藏唐明皇髑髏，光作紫金色。其家事之甚謹，因爾家富達，有數子得官，遂爲盛族。後其家析居，争髑髏，遂斧爲數片，人分一片而去。餘因謂之曰：「明皇生死爲姓安人極惱。」合坐大笑。時秦學士觀方爲賈御史彈不當授館職。餘戲秦曰：「千餘年前賈生過秦，今復爾也。」聞者以爲佳謔，而秦不歡。《明道雜志》。《何氏語林》卷二十七。《堯山堂外紀》卷五十三。《宋稗類鈔》卷六。

9　見晁補之5。

10　張文潛崇寧元年復直龍圖閣，知潁州。謝表云：「我來自東，每兢兢而就列；炊未及熟，又挈挈以告行。」臣僚上言云：「我來自東，是爲不欽。豈有君父之前，輒自稱我？雖至親不嫌於無欽，有時而爾汝，然非謝表所可稱之辭。雖數更赦宥，不可追咎，亦不可不禁。如今後有犯者，仰御史臺即時彈劾。」《能改齋漫録》卷十四。

11　東坡訃至京師……門人張耒時知潁州，聞坡卒，出己俸於薦福禪寺修供，以致師尊之哀。乃遭論列，責授房州别駕，黄州安置。《清波雜志》卷七。

12　東坡薨，張文潛坐舉哀行服得罪。《邵氏聞見後録》卷八。《茶香室三鈔》卷十一。

13　「溪迴松風長，蒼鼠竄古瓦。不知何王殿，遺締絶壁下。陰房鬼火青，壞道哀湍瀉。萬籟真笙竽，秋色正蕭灑。美人爲黄土，況乃粉黛假。當時侍金輿，故物獨石馬。憂來藉草坐，浩歌淚盈把。冉冉征途間，誰是長年者？」此老杜《玉華宫》詩也。張文潛暮年在宛丘，何大圭方弱冠，往謁之，凡三日，見其吟哦此詩不絶口。大圭請其故。曰：「此章乃風，雅鼓吹，未易爲子言。」大圭曰：「先生所賦，何必減此？」曰：「平生極力模寫，僅有一篇稍似之，然未可同日語。」遂誦其《離黄州》詩，偶同此韻。曰：「扁舟發孤城，揮手謝送者。山回地勢卷，天豁江面瀉。中流望赤壁，石脚插水下。昏昏煙霧嶺，歷歷漁樵舍。居夷實三載，鄰里通假借。别之豈無情，老淚爲一洒。篙工起鳴鼓，輕櫓健於馬。聊爲過江宿，寂寂樊山夜。」此其音響節奏，固似之矣，讀之可默諭也。又好誦東坡《梨花絶句》，所謂「梨花淡白柳深青，柳絮飛時花滿城，惆悵東欄一株雪，人生看得幾清明」者，每吟一過，必擊節賞難不能已，文潛蓋有省於此云。《容齋隨筆》卷十五。

14　張文潛在一時中，人物最爲魁偉。故陳無己有詩云：「張侯魁然腹如鼓，雷爲飢聲酒爲雨。」山谷云：「六月火雲蒸肉山。」又云：「雖肥如瓠壺。」而文潛卧病，秦少游又和其詩云：「平時帶十圍，頗復減臂環。」皆戲語也。《王直方詩話》。《苕溪漁隱叢話》前集卷五十一。

15　昔四明有異僧，身矮而皤腹，負一布囊，中置百物，於稠人中時傾寫於地，曰「看，看」。人皆目爲布袋和尚，然莫能測。臨終作偈曰：「彌勒真彌勒，分身百千億。時時識世人，時人總不識。」於是隱囊而化。今世遂塑畫其像爲彌勒菩薩以事之。張耒文潛學士，人謂其狀貌與僧相肖。陳無己詩止云：「張侯便便腹如鼓。」至魯直遂云：「形模彌勒一布袋，文字江河萬古流。」《雞肋編》卷中。

16　張文潛每見親友書後無月日，便擲於地，更不復觀。《侯鯖録》卷八。《古事比》卷二十七。

17　張文潛有二石龜，晁无咎名其大者爲九江，小者爲千歲。文潛因作《九江千歲龜歌》一首贈无咎，略云：「老龍洞庭怒，蕩覆堯九州。」謂半山老人也。又云：「禹咄嗟，水平流。」謂司馬君實也。《能改齋漫録》卷六。

18　張文潛好食蟹，晚苦風痺，然嗜蟹如故，至剔其肉，滿貯巨杯而食之。《梁溪漫志》卷九。《茶香室四鈔》卷二十九。

19　張文潛三子：秬、秸、和，皆中進士第。秬、秸在陳死於兵，和爲陝府教官，歸葬二兄，復遇盗見殺，文潛遂亡後，可哀也。《老學庵筆記》卷四。

陳　洎

1　陳公洎爲開封功曹時，章憲太后臨朝，族人杖殺一卒，公當驗屍。太后遣中使十數輩諭旨，吏惶懼，欲以病死聞。洎獨正色曰：「彼實冤死，待我而伸，奈何懼罪而不驗，不以實乎？爾曹但勿預，吾當任咎。」乃手自爲牘，以白府尹程琳。琳大喜曰：「官人用心如此，前程非琳所及。」亟索馬入奏，雖大忤旨，而公論歸之。既而太后原其族人，公亦不及罪。《樂善録》卷六。《仕學規範》卷三十。《宋稗類鈔》卷七。

陳師道

1　南豐過荆襄，後山所作以謁之，南豐一見愛之，因留款語。適欲作一文字，事多，因託後山爲之，且授以意。後山文思亦澁，窮日之力方成，僅數百言，明日以呈南豐。南豐云：「大略也好，只是冗字多。不知可爲略删動否？」後山因請改竄，但見南豐就坐，取筆抹數處，每抹處，連一兩行，便以授後山。凡削去一二百字，後山讀之，則其意尤完。因歎服，遂以爲法。《朱子語類》卷一百三十九。《讀書鏡》卷三。

2　陳無己少有譽，曾子固過徐，徐守孫莘老薦無己往見，投贄甚富，子固無一語。無己甚慚，訴於莘老。子固云：「且讀《史記》。」數年，子固自明守亳，無己走泗州，間文謁之，甚歡，曰：「讀《史記》有味乎？」故無己於文以子固爲師。元祐初，東坡率莘老、李公擇薦之，得徐州教授。徙潁州，東坡出守，無己但呼二丈，而謂子固南豐先生也。《過六一堂》詩略云：「向來一瓣香，敬爲曾南豐。世雖嫡孫行，名在惡子中。斯人日已遠，千歲幸一逢。吾老不可待，露草濕寒蛬。」蓋不以東坡比歐陽公也。至論詩，即以魯直爲師，謂豫章先生。無己晚得正字，貧且病，魯直《荆州南十詩》曰：「閉門覓句陳無己，對客揮毫秦少游。正字不知温飽未？春風吹淚古藤州。」無己殊不樂，以「閉門覓句」爲歉，又與死者相對爲惡，未幾果卒也。《西塘集耆舊續聞》卷二。

3　謝疊山云，元豐間，曾鞏修史，薦後山有道德，有史才，乞自布衣召入史館。命未下而曾去，後山感其知己，不願出他人門下，故作《妾薄命》。《詩林廣記》後集卷六。《宋詩紀事》卷三十三。

4　陳後山在京師逾年，不登貴人之門，章子厚欲一見而不可得，傅堯俞則托張文潛爲介紹而見之。所養如此，則形之於詩安得而不高於一世！《懷古録》卷中。《讀書鏡》卷七。《樵書》初編卷一。

5　傅公欽之初爲吏部侍郎，聞師道游京師，欲與相見。先以問秦觀，觀曰：「師道非持刺字、俛理色、伺候乎公卿之門者，殆難致也。」公曰：「非所望也，吾將見之，懼其不吾見也，子能介於陳君乎？」公知其貧甚，因懷金饋之。及睹其貌，聽其論議，竟不敢以出口。《宋名臣言行録》後集卷十四。《賢弈編》卷一。《昨非庵日纂》二集卷二。

6　陳後山爲徐州教授。東坡知杭州，道由南京，陳告守孫覺：「願往見。」而覺不許。乃託病謁告來南京送别，同舟東下，至宿而歸，賦「平生羊荆州，追送不作遠」詩。《鶴山筆録》。

7　〔陳〕無己官於彭城，坡公由翰林出守杭，無己越境見之於宋都，坐是免歸，故其詩云：「一代不數人，百年能幾見？昔爲馬首銜，今爲禁門鍵。一雨五月涼，中宵大江滿。風帆目力短，江空歲年晚。」其尊敬之盡矣。《容齋三筆》卷六。

8　見吕希哲9。

9　陳無己嘗以熙寧、元豐間事爲編年，書既成，藏之龐莊敏家。無己之母，龐氏也。紹聖中，龐氏子有懼或爲己累者，竊其書焚之。世無别本，無己終身以爲恨焉。《卻掃編》卷下。

10　師道家素貧，自罷歸彭城，或累日不炊，妻子愠見，不恤也。《名賢氏族言行類稿》卷十一。

11　晁无咎謫玉山，過徐州，時陳無己廢居里中。无咎置酒，出小姬娉娉舞《梁州》。無己作《減字木蘭花》長短句云：「娉娉裊裊，芍藥梢頭紅樣小。舞袖低逥，心到郎邊客已知。　金尊玉酒，勸我花前千萬壽。莫莫休休，白髮簪花我自羞。」无咎歎曰：「人疑宋開府鐵石心腸，及爲《梅花賦》，清豔殆不類其爲人。無己清通，雖鐵石心腸，不至於開府。而此詞已過於《梅花賦》矣。」《墨莊漫録》卷三。《清波雜志》卷九。《堅瓠補集》卷四。《宋稗類鈔》卷四。

12　陳無己賦《高軒過圖》詩云：「因知書畫真有益，却怪歲月來無多。」不數月遂卒。或以爲詩讖。《王直方詩話》。《詩話總龜》前集卷三十二。《苕溪漁隱叢話》前集卷四十。

13　陳后山爲館職，當侍祠郊丘，非重裘不能禦寒，后山止有其一。其内子與趙挺之之内，親姊妹也，乃爲趙假一裘以衣之。后山問所從來，内以實告。后山曰：「汝豈不知我不著他衣裳耶！」却去之，止衣一裘，竟感寒疾而死。《鶴林玉露》丙編卷四。《經鉏堂雜志》卷一。《言行龜鑑》卷二。《何氏語林》卷三。

14　建中靖國元年，陳無己以正字入館，未幾得疾。樓異世可時爲登封令，夜夢無己見别，行李遽甚。樓問是行何之，曰：「暫往杏園，東坡、少游諸人在彼已久。」樓起視事，而得參寥子報云：無己逝矣。《春渚紀聞》卷六。

15　謝景魚家有陳無己手簡一編，有十餘帖，皆與酒務官託買浮炭者，其貧可知。《老學庵筆記》卷六。

16　魏昌世言，無己平生惡人節書，以爲苟能盡記不忘固善，不然，徒廢日力而已。夜與諸生會宿，忽思一事，必明燭翻閲，得之乃已。或以爲可待旦者，無己曰：「不然，人情樂因循，一放過則不復省矣。」故其學甚博而精。《卻掃編》卷中。《宋稗類鈔》卷五。

17　石林葉氏曰：世言陳無己每登覽得句，即急歸卧一榻，以被蒙首，惡聞人聲，謂之吟榻。家人知之，即貓犬皆逐去，嬰兒稚子亦抱寄鄰家，徐待其起，就筆硯，即詩已成，乃敢復常。《文獻通考》卷二百三十七。《宋詩紀事》卷三十三。

18　黄山谷詩云：「閉門覓句陳無己，對客揮毫秦少游。」陳無己平時出行，覺有詩思，便急歸，擁被卧而思之，呻吟如病者，或累日而後起，真是閉門覓句者也。《詩林廣記》後集卷六。《宋詩紀事》卷三十三。

19　山谷云：「閉門覓句陳無己，對客揮毫秦少游。」世傳無己每有詩興，擁被卧牀，呻吟累日，乃能成章。少游則盃觴流行，篇詠錯出，略不經意。《鶴林玉露》甲編卷六。

20　後山云：少好詩，老而不厭。及一見黄豫章，盡焚其稿而學焉。《困學紀聞》卷十八。

21　予問山谷：「今之詩人，誰爲冠？」曰：「無出陳師道無己。」問：「其佳句如何？」曰：「吾見其作温公挽詞一聯，便知其才不可敵。曰：『政雖隨日化，身已要人扶。』」《冷齋夜話》卷二。

22　見晁補之3。

23　雙井黄叔達，字知命，初自江南來，與陳履常俱謁法雲禪師於城南。夜歸，過龍眠居士李伯時。知命衣白衫，騎驢，緣道摇頭而歌，履常負杖挾囊於後。一市皆驚，以爲異人。伯時因畫爲圖，而邢敦夫爲作歌。《王直方詩話》。《詩話總龜》前集卷二十二。《苕溪漁隱叢話》前集卷五十二。《詩人玉屑》卷十八。《竹莊詩話》卷十八。《宋詩紀事》卷三十四。

24　陳無己子豐，詩亦可喜。晁以道集中有《謝陳十二郎詩卷》是也。建炎中，以無己故，特命官。李鄴守會稽，來從鄴作攝局。鄴降虜，豐亦被繫纍而去，無己之後遂無在江左者。《老學庵筆記》卷九。

李　廌

1　李方叔初名豸，從東坡游。東坡曰：「五經中，無公名，獨左氏曰『庶有豸乎』，乃音直氏切，故後人以爲蟲豸之豸。又《周禮》『置其絼』，亦音雉，乃牛鼻繩也。獨《玉篇》有此豸字，非五經不可用。今宜易名曰廌。」方叔遂用之。秦少游見而嘲之曰：「昔爲有脚之狐乎？今作無頭之箭乎？」豸以况狐，廌以况箭。方叔倉卒無以答之，終身以爲恨。《嬾真子録》卷二。

2　元祐中，東坡知貢舉，李方叔就試。將鎖院，坡緘封一簡，令叔黨持與方叔，值方叔出，其僕受簡置几上。有頃，章子厚二子曰持曰援者來，取簡竊觀，乃「揚雄優於劉向論」一篇。二章驚喜，之以去。方叔歸，求簡不得，知爲二章所竊，悵惋不敢言。已而果出此題，二章皆模倣坡作，方叔幾於閣筆。及折號，坡意魁必方叔也，乃章援。第十名文意與魁相似，乃章持。坡失色。二十名間，一卷頗奇，坡謂同列曰：「此必李方叔。」視之，乃葛敏修。時山谷亦預校文，曰：「可賀内翰得人，此乃僕宰太和時，一學子相從者也。」而方叔竟下第。坡出院，聞其故，大歎恨，作詩送其歸，所謂「平生漫説古戰場，過眼空迷日五色」者是也。其母歎曰：「蘇學士知貢舉，而汝不成名，復何望哉！」抑鬱而卒。《鶴林玉露》甲編卷五。《養疴漫筆》。《宋稗類鈔》卷二。

3　李廌，陽翟人，少以文字見蘇子瞻，子瞻喜之。元祐初知舉，廌適就試，意在必得廌以魁多士。及考，章援程文，大喜，以爲廌無疑，遂以爲魁。既拆號，悵然出院。以詩送廌歸，其曰：「平時謾識古戰場，過眼終迷日五色。」蓋道其本意。廌自是學亦不進，家貧，不甚自愛，嘗以書責子瞻不薦己，子瞻後稍薄之，竟不第而死。《石林詩話》卷中。

4　東坡素知李廌方叔。方叔赴省試，東坡知舉，得一卷子，大喜，手批數十字，且語黄魯直曰：「是必吾李廌也。」及拆號，則章持致平，而廌乃見黜。故東坡、山谷皆有詩在集中。初，廌試罷歸，語人曰：「蘇公知舉，吾之文必不在三名後。」及後黜，廌有乳母年七十，大哭曰：「吾兒遇蘇内翰知舉不及第，它日尚奚望？」遂閉門睡，至夕不出。發壁視之，自縊死矣。廌果終身不第以死。《老學庵筆記》卷十。

5　李方叔爲坡公客。坡公知貢舉，而方叔下第，有詩云：「平生謾説古戰場，過目還迷日五色。」山谷和之云：「今年持橐佐春官，遂失此人難塞責。」蓋是時山谷亦在貢院中也。《王直方詩話》。《詩話總龜》前集卷二十九。

6　東坡帥定武，諸館職餞於惠濟。坡舉白浮歐陽叔弼、陳伯修二校理、常希古少尹，曰：「三君但飲此酒。酒釂，當言所罰。」三君飲竟，東坡曰：「三君爲主司而失李方叔，兹可罰也。」三君者無以爲言，慚謝而已。張文潛舍人在坐，輒舉白浮東坡先生曰：「先生亦當飲此。」東坡曰：「何也？」文潛曰：「先生昔知舉而遺之，與三君之罰均也。」舉坐大笑。《師友談記》。《宋稗類鈔》卷二。

7　見崔鶠1。

8　田衍、魏泰居襄陽，郡人畏其吻，謡云：「襄陽二害，田衍、魏泰。」未幾，李豸方叔亦來郡居，襄陽人憎之曰：「近日多磨，又添一豸。」《墨莊漫録》卷一。《宋詩紀事》卷一百。

9　李豸方叔嘗飲襄陽沈氏家，醉中題侍兒小瑩裙帶云：「旋剪香羅列地垂，嬌紅嫩緑寫珠璣。花前欲作重重結，繫定春光不放歸。」後小瑩歸郭汲使君家，更名艷瓊。《墨莊漫録》卷九。

10　政和間，李方叔在陽翟，有善謳老翁過之者，方叔戲作《品令》云：「唱歌須是玉人，檀口皓齒冰膚。意傳心事，語嬌聲顫，字如貫珠。老翁雖是解歌，無奈雪鬢霜鬚。大家且道，是伊模樣，怎如念奴？」《碧雞漫志》卷一。

11　李方叔之孫大方，字允蹈，少時嘗作《思故山賦》，諸公間稱之，以爲似邢居實。晚得一鶡冠，今爲雜買場，寄予詩一篇，多有警句。《詩人玉屑》卷三引楊誠齋語。

郭祥正

1　郭祥正，字功父，當塗人也。其母夢李太白而生。祥正少有詩名，梅堯臣曰：「天才如此，真太白後身也。」《名賢氏族言行類稿》卷五十一。《東都事略》卷一百十六。《能改齋漫録》卷十。《堯山堂外紀》卷五十。《古事比》卷十一。

2　袁世弼，南昌人，宦游當塗，時功甫尚未冠也，世弼愛其才，薦於梅聖俞，自爾有聲。功甫嘗謂吾大父清逸云：「教載汲引，袁二丈力也。蒿埋三尺，不敢忘其賜。」功甫既壯，頗恃其才力，下筆曾不經意，論者或惜其造語無刻勵之功。清逸云：「如功甫豈易得，但置作者中，便覺有優劣耳。正如晉、楚之輕剽，不當威、文之節制也。」清逸嘗有詩戲之云：「休恨古人不見我，尤喜江東獨有君。盡怪我戎從幼異，人疑太白是前生。雲間鸞鳳人間現，天上麒麟地上行。詩律暮年誰可敵，筆頭談笑掃千兵。」《苕溪漁隱叢話》前集卷三十七引《潘子真詩話》。《詩人玉屑》卷十八。《詩林廣記》後集卷八。《宋詩紀事》卷二十三。

3　郭祥正，字功父，自梅聖俞贈詩有「采石月下聞謫仙」，以爲李白後身，緣此有名。又有《金山行》云：「鳥飛不盡暮天碧，漁歌忽斷蘆花風。」大爲王荆公所賞。《王直方詩話》。《詩話總龜》前集卷四。《類説》卷五十。《苕溪漁隱叢話》前集卷三十七。《詩人玉屑》卷十八。

4　梅聖俞贈郭功甫《采石月》一首，言功甫是李白後身，生爲郭氏子，以報子儀納官死之恩。《林泉隨筆》。

5　見歐陽修171。

6　端和尚於皇祐四年寓歸宗書堂。郭功甫任星子主簿，時相過從，扣以心法。逮端住承天，遷圓通，郭復尉於江州德化，往來尤密。端移舒州白雲海會，郭乃自當塗往謁。端問曰：「牛醇乎？」對曰：「醇矣。」端遽厲聲叱之，郭不覺拱而立。端曰：「醇乎醇乎。」於是爲郭陞堂而發揮之曰：「牛來山中，水足草足。牛出山去，東觸西觸。」又不免送之以偈曰：「上大人，丘乙己。化三千，可知禮。」未幾示寂。郭爲銘其塔，略曰：「師之道，超佛越祖；師之言，通今徹古。收則絶纖毫，縱則若猛虎。」可謂知言矣。《羅湖野録》卷四。

7　王荆公當國，郭祥正知邵州武岡縣，實封附遞奏書，乞以天下之計專聽王安石區畫，凡議論有異於安石者，雖大吏亦當屏黜。表辭亦甚辨暢，上覽而異之。一日問荆公曰：「卿識郭祥正否？其才似可用。」荆公曰：「臣頃在江東嘗識之，其爲人才近縱横，言近捭闔，而薄於行，不知何人引薦，而聖聰聞知也。」上出其章以示荆公，荆公耻爲小人所薦，因極口陳其不可用而止。是時祥正方從章惇辟，以軍功遷殿中丞，及聞荆公上前之語，遂以本官致仕。《東軒筆録》卷六。《讀書鏡》卷四。《宋稗類鈔》卷二。

8　〔郭〕功甫曾題人山居一聯云：「謝家莊上無多景，只有黄鸝三兩聲。」荆公命工繪爲圖，自題其上云：「此是功甫《題山居詩》處。」即遣人以金酒鍾並圖遺之。《苕溪漁隱叢話》前集卷三十七引《遯齋閒覽》。《宋稗類鈔》卷五。《宋詩紀事》卷二十七。

9　見龍太初1、釋義了1。

10　《李太白集》有《姑熟十詠》，予族伯父彦遠嘗言東坡自黄州還，過當塗，讀之撫手大笑曰：「贋物敗矣，豈有李白作此語者！」郭功父争以爲不然。東坡又笑曰：「但恐是太白後身所作耳。」功父甚愠。蓋功父少時，詩句俊逸，前輩或許之，以爲太白後身，功父亦遂以自負，故東坡因是戲之。《入蜀記》卷一。

11　秦少章嘗云：郭功父過杭州，出詩一軸示東坡，先自吟誦，聲振左右。既罷，謂坡云：「祥正此詩幾分？」坡曰：「十分詩也。」祥正驚喜問之。坡曰：「七分來是讀，三分來是詩，豈不是十分也？」《王直方詩話》。《詩話總龜》前集卷四。《類説》卷五十七。《苕溪漁隱叢話》前集卷三十七。《詩人玉屑》卷十八。《調謔編》。《五雜組》卷十六。《堯山堂外紀》卷五十。

12　乾道六年六月四日，晚泊本覺寺前。寺，故神霄宫也。廢於兵火。建炎後再修，今猶甚草創。寺西廡有蓮池十餘畝。飛橋小亭，頗華潔。池中龜無數，聞人聲皆集，駢首仰視，兒曹驚之不去。亭中有小碑，乃郭功甫元祐中所作《醉翁操》，後自跋云：「見子瞻所作未工，故賦之。」亦可異也。《入蜀記》卷一。

13　見賀鑄5。

14　郭祥正稱「醉吟先生」，自爲傳。《古事比》卷三十七。

15　見黄庭堅35。

16　黄魯直愛與郭功父戲謔嘲調，雖不當盡信，至如曰：「公做詩費許多力氣做甚？」此語切當，有益於學詩者，不可不知也。《彦周詩話》。

17　見李之儀1。

18　郭功父晚年，不廢作詩。一日，夢中作《游采石》二詩，明日書以示人，曰：「餘決非久於世者。」人問其故，功父曰：「餘近詩有『欲尋鐵索排橋處，只有楊花慘客愁』之句，豈特非餘平日所能到，雖前人亦未嘗有也。忽得之不祥。」不踰月，果死。李端叔聞而笑曰：「不知杜少陵如何活得許多時？」《竹坡詩話》。《堯山堂外紀》卷五十。

19　朱新中《鄞川志》載：郭功父老人十拗，謂：「不記近事記得遠事，不能近視能遠視，哭無淚笑有淚，夜不睡日睡，不肯坐多好行，不肯食軟要食硬，兒子不惜惜孫子，大事不問碎事絮，少飲酒多飲茶，暖不出寒即出。」《二老堂詩話》。

龍太初

1　郭功父方與荆公坐，有一人展刺云：「詩人龍太初。」功父勃然曰：「相公前敢稱詩人，其不識去就如此！」荆公曰：「且請來相見。」既坐，功父曰：「賢道能作詩，能爲我賦乎？」太初曰：「甚好。」功父曰：「只從相公請个詩題。」時方有一老兵以沙擦銅器，荆公曰：「可作沙詩。」太初不頃刻間，誦曰：「茫茫黄出塞，漠漠白鋪汀。鳥過風平篆，潮回日射星。」功父閣筆，太初緣此名聞東南。餘後於喬希聖家，見太初詩一軸，皆不及前所作。《王直方詩話》。《詩話總龜》前集卷十一。《類説》卷五十七。《苕溪漁隱叢話》前集卷三十六。《詩人玉屑》卷十。《堯山堂外紀》卷五十。《堅瓠庚集》卷二。《宋詩紀事》卷二十九。參見釋義了1。

釋義了

1　王荆公一日與郭功甫飯于半山宅。食已，忽有一僧名義了者，自稱詩僧，投謁于公。功甫大不平之，曰：「於丞相前自稱詩僧，定狂夫也，不必見之。」公曰：「姑見之何害。」因詢以爲詩，且令即席而作。僧云：「願乞題并韻。」公欲試以尋常題目，復疑其宿成。偶一老卒取沙入宅，公令以是爲題，且以汀字爲韻。功甫云：「亦願得紙數十幅爲百韻詩。」蓋以氣壓之也。須臾筆札至，功甫揮毫如風雨，將及二十幅。僧徐取紙一幅，以指甲染墨，對功甫不敢仰視，僅書一絶云：「茫茫黄出塞，漠漠白連汀。鳥去風平篆，潮回日射星。」公賞味之，因目功甫。功甫乃袖所作，亦復稱歎。僧始厲聲謂功甫：「山僧不學，殊無思致，但未覺『鳥飛不盡暮天碧，漁歌忽斷蘆花風』爲工耳。」功甫殊病之，竟無以報也。《五總志》。參見龍太初1。

2　僧義了，字廓然，本士族鍾離氏，事佛慈璣禪師爲侍者。僕頃年迨見佛慈老人，廓然與僕在嵩山游甚久，頗能詩。僕愛其兩句云：「百年休問幾時好，萬事不勞明日看。」不獨喜其語，蓋取其學道休歇灑落自在如此。《彦周詩話》。

楊　蟠

1　楊蟠宅在錢塘湖上，晚罷永嘉郡而歸，浩然有挂冠之興。每從親賓，乘月泛舟，使二笛婢侑樽，悠然忘返。沈注贈一闋，有曰：「竹閣雲深，巢虚人閴，幾年湖上音塵寂。風流今有使君家，月明夜夜聞雙笛。」《泊宅編》十卷本卷七。《堯山堂外紀》卷四十九。

2　見王安國21。

孔延之

1　司封郎中孔延之幼孤，自感厲，晝耕讀書壟上，夜燃松明繼之。學藝大成，鄉舉進士第一，遂中其科。《仕學規範》卷一引《皇朝名臣四科事實》。

孔文仲

1　孔經甫文仲爲台州司户日，范蜀公舉應制科。經甫對策，極言青苗、免役之害，語大忤直。宋次道爲初考，以入三等。王禹玉覆考，降一等。韓持國詳定，從初考。王荆公見而惡之，密啓於上，以御批點之，遂下詔發還本任。孫給事固封還制書，極言其不可。經甫將歸，往見蜀公，公歎息其不遇。經甫曰：「苟不負科目及公知人之鑒，足矣！不敢以窮達爲念也。」公甚壯之，謂曰：「君氣節如此，無替古人。惟不替今日之志，則某之所願也。」經甫元祐中爲諫議大夫，果以抗直爲時所推重云。《獨醒雜志》卷四。

孔平仲

1　孔毅甫爲舉子時，嘗夢有以五色線繫角黍來餽者，毅甫食之既。其年，試於南宫，遂中選。《獨醒雜志》卷三。

2　盛學士次仲、孔舍人平仲同在館中，雪夜論詩。平仲曰：「當作不經人道語。」曰：「斜拖闕角龍千丈，潛抹牆腰月半稜。」坐客皆稱絶。次仲曰：「句甚佳，惜其未大。」乃曰：「看來天地不知夜，飛入園林總是春。」平仲乃服其工。《冷齋夜話》卷十。《續墨客揮犀》卷二。《逸老堂詩話》卷下。《堯山堂外紀》卷五十六。

3　院中有雙鵲，栖於玉堂之後海棠樹。每學士會食，必徘徊翔集，或鳴噪，必有大詔令或宣召之事，因謂之靈鵲。故晁翰林詩云「卻聞靈鵲心應喜」，并予詩云「靈鵲先依玉樹栖」，蓋爲此也。《孔氏談苑》卷四。《宋詩紀事》卷二十三。《詞林紀事》卷五。

4　孔毅父喜集句，東坡嘗以「指呼市人如使兒」戲之。《竹坡詩話》。

5　見秦觀23。

6　世傳孔毅甫《野史》一卷，凡四十事，予得其書於清江劉靖之所，載趙清獻爲青城宰，挈散樂妓以歸，爲邑尉追還，大慟且怒，又因與妻忿争，由此惑志。文潞公守太原，辟司馬温公爲通判，夫人生日，温公獻小詞，爲都漕唐子方峻責。歐陽永叔、謝希深、田元均、尹師魯在河南，官妓游龍門，半月不返，留守錢思公作簡招之，亦不答。范文正與京東人石曼卿、劉潛之類相結以取名，服中上萬言書，甚非言不文之義。蘇子瞻被命作《儲祥宫記》，大貂陳衍幹當宫事，得旨置酒與蘇高會，蘇陰使人發，御史董敦逸即有章疏，遂墮計中。又云子瞻四六表章不成文字。其它如潞公、范忠宣、吕汲公、吴沖卿、傅獻簡諸公，皆不免譏議。予謂決非毅甫所作，蓋魏泰《碧雲騢》之流耳。温公自用龐潁公辟，不與潞公、子方同時，其謬妄不待攻也。靖之乃原甫曾孫，佳士也，而跋是書云：「孔氏兄弟，曾大父行也。思其人欲聞其言久矣，故録而藏之。」《容齋隨筆》卷十五。

劉　弇

1　見蘇軾264。

李之儀

1　李端叔之儀，趙郡人，以才學聞於世。……值范忠宣公疾篤，口授其指令，作遺表。上讀之，悲愴之餘，稱賞不已，欲召用之，而蔡元長入相，時事大變。祐陵裂去御書「世濟忠直」之碑，及降旨御書院，書碑指揮更不施行。且興獄，治遺表中語，端叔坐除名，編管太平州。會赦復官，因卜居當塗，奉祠著書，不復出仕。適郭功父祥正亦寓郡下，文人相輕，遂成仇敵。郡娼楊姝者，色藝見稱于黄山谷詩詞中。端叔喪偶無嗣，老益無憀，因遂蓄楊于家，已而生子。遇郊禋，受延賞。會蔡元長再相，功父知元長之惡端叔也，乃訹豪民吉生者訟于朝，謂冒以其子受蔭，置鞫受誣，又坐削籍。亦略見《徽宗實録》。楊姝者，亦被决。功父作俚語以快之云：「七十餘歲老朝郎，曾向元祐説文章。如今白首歸田後，卻與楊姝洗杖瘡。」其不樂可知也。初，端叔嘗爲郡人羅朝議作墓志，首云：「姑熟之溪，其流有二，一清而一濯。」清者謂羅公也，蓋指濯者爲功父。功父益以怨深刺骨焉。久之，其甥林彦振攄執政，門人吴可思道用事，于時相予訟其冤，方獲昭雪，盡還其官與子。端叔終朝議大夫，年八十而卒。……端叔自號姑溪老農。……楊生之子名堯光，墜其家風，止于選調。家今猶在宛陵、姑熟之間村落中。明清前年在宣幕，亦嘗令訪問，則狼狽之甚，至有不可言者。蓋繇端叔正始之失，使人惋歎。《揮麈後録》卷六。

2　和州褒禪山相近，地名平痾鎮，湯泉温温可探而不作臭氣，云是朱砂湯也。人傳昔有兩美人來浴，既去，異香郁郁，累日不散。李端叔過浴池上，作詩云：「華清賜浴記當年，偶託荒山結勝緣。未必興衰異今昔，曾經美女卸金鈿。」《墨莊漫録》卷十。《宋詩紀事》卷二十八。

3　東南之有臘梅，蓋自近時始。餘爲兒童時，猶未之見。元祐間，魯直諸公方有詩，前此未嘗有賦此詩者。政和間，李端叔在姑溪，元夕見之僧舍中，嘗作兩絶，其後篇云：「程氏園當尺五天，千金争賞凭朱欄。莫因今日家家有，便作尋常兩等看。」觀端叔此詩，可以知前日之未嘗有也。《竹坡詩話》。

胡文柔

1　文柔者，李之儀端叔配，胡武平宿孫女也。爲東坡所知，呼爲「法喜上人」。東坡南遷，手自製衣以贐曰：「我一女子，受此等人知，復何憾耶。」見端叔自撰墓志。《池北偶談》卷六。

賀　鑄

1　賀方回本山陰人，徙姑蘇之醋坊橋。方回嘗游定力寺，訪僧不遇，因題一絶云：「破冰泉脈潄籬根，壞衲猶疑掛樹猿。蠟屐舊痕渾不見，東風先爲我開門。」王荆公極愛之，自此聲價愈重。有小築在盤門之南十餘里，地名横塘，方回往來其間。嘗作《青玉案》詞云：「凌波不過横塘路。但目送、芳塵去。錦瑟華年誰與度。月臺花榭，綺窗朱户，唯有春知處。　碧雲冉冉蘅臯暮。綵筆新題斷腸句。試問閒愁都幾許。一川煙草，滿城風絮，梅子黄時雨。」後山谷有詩云：「解道江南腸斷句，只今唯有賀方回。」其爲前輩推重如此。《中吴紀聞》卷三。《吴郡志》卷五十。《堯山堂外紀》卷五十四。《詞林紀事》卷六。

2　賀方回題一絶于定林云：「破冰泉脈漱籬根，壞衲遥疑掛樹猿。蠟屐舊痕尋不見，東風先爲我開門。」舒王見之大稱賞，緣此知名。《王直方詩話》。《詩話總龜》前集卷十一。《苕溪漁隱叢話》前集卷三十七。《詩人玉屑》卷十、卷十八。

3　山谷嘗手寫〔賀方回〕所作《青玉案》者，置之几研間，時自玩味。……山谷云：「此詞少游能道之。」作小詩曰：「少游醉卧古藤下，無復愁眉唱一杯。解道江南斷腸句，而今惟有賀方回。」《詩人玉屑》卷二十引《冷齋夜話》。

4　見蔡京36。

5　賀方回嘗作《青玉案》詞，有「梅子黄時雨」之句，人皆服其工，士大夫謂之「賀梅子」。郭功父有《示耿天騭》一詩，王荆公嘗爲之書其尾云：「廟前古木藏訓狐，豪氣英風亦何有。」方回晚倅姑孰，與功父游甚歡。方回寡髮，功父指其髻謂曰：「此真賀梅子」也。方回乃捋其鬚曰：「君可謂郭訓狐。」功父髯而胡，故有是語。《竹坡詩話》。《堯山堂外紀》卷五十四。《宋詩紀事》卷二十七。《詞林紀事》卷六。

6　毛友達可内翰守鎮江時，賀方回以過客留寓。一日，陳克繼至，同會于郡樓。即席，克賦詩，所謂「徘徊臨北顧，慷慨俯東流」是也。毛稱賞曰：「雖杜子美不是過矣。」翌日，賀求去，毛留之，且訝去亟。賀曰：「一郡豈容有兩箇杜子美。」二公相與大笑。《能改齋漫録》卷十一。

7　〔賀〕方回亦有詞云：「當年曾到王陵鋪，鼓角悲風。千歲遼東，回首人間萬事空。」後卒於北門，門外有王陵鋪。人皆以爲詞讖云。《獨醒雜志》卷三。《侯鯖録》卷七。

8　賀方回狀貌奇醜，色青黑而有英氣，俗謂之賀鬼頭。喜校書，朱黄未嘗去手。詩文皆高，不獨攻長短句也。潘邠老贈方回詩云：「詩束牛腰藏舊稿，書訛馬尾辨新讎。」有二子，曰房、曰廪。於文，「房」從方，「廪」從回，蓋寓父字於二子名也。《老學庵筆記》卷八。《宋詩紀事》卷二十五。

9　賀方回眷一妓，别久，妓寄詩云：「獨倚危欄淚滿襟，小園春色懶追尋。深恩縱似丁香結，難展芭蕉一寸心。」賀得詩，初叙分别之景色，後用所寄詩，成《石州引》云：「薄雨初寒，斜照弄晴，春意空闊。長亭柳色纔黄，遠客一枝先折。烟横水際，映帶幾點歸鴻，東風銷盡龍沙雪。還記出關來，恰而今時節。　將發。畫樓芳酒，紅淚清歌，頓成輕别。已是經年，杳杳音塵都絶。欲知方寸，共有幾許清愁，芭蕉不展丁香結。望斷一天涯，兩厭厭風月。」《能改齋漫録》卷十六。《宋詩紀事》卷八十七。《詞林紀事》卷六。

10　盧鴻《草堂圖》，舊藏中貴人劉有方家。餘往有慶曆中摹本，亦名手精妙，猶記後載唐人題跋。……宣和庚子餘在楚州，爲賀方回取去不歸。《石林避暑録話》卷一。

楊　傑

1　元豐中，高麗遣一僧入貢，頗辯慧，赴筵，設葷酒自如，命楊次公接伴。一日出令曰：「要兩古人姓名争一物。」沙門曰：「古人有張良，有鄧禹，争一傘，良曰『涼傘』，禹曰『雨傘』。」次公曰：「古人有許由，有晁錯，争一葫蘆，由曰『油葫蘆』，錯曰『醋葫蘆』。」《苕溪漁隱叢話》後集卷三十七引《東臯雜録》。《堯山堂外紀》卷五十四。

2　龍圖閣待制錢勰尹府日，嘗遇誕辰，其僚屬盡以烏龜、白鶴爲獻，用表祝壽之意。獨楊傑次公止以《老子出關圖》，并作小詩以贈之，詩云：「祕藏函谷關中子，將獻蓬萊閣上仙。願得鬚眉如此老，却教龜鶴羡長年。」錢公大悦。《雲齋廣録》卷三。《堯山堂外紀》卷五十四。《堅瓠庚集》卷四。

3　見米芾7。

4　見米芾12。

5　見釋佛印12。

朱長文

1　朱長文，字伯原，光禄卿公綽之子。公綽居鳳凰鄉集祥里，園亭甚古。長文擢第，號其居曰「樂圃」。時俊咸師仰之，號「樂圃先生」。《吴郡志》卷二十六。

李元膺

1　《玉臺新咏》，梁沈約休文有《六憶》詩，蓋艷詞也。其後少有效其體者。王全玉乃作《宫體十憶詩》，李元膺重見之，愛其詞意宛轉，且曰：「讀之動人，老狂不能已，聊復傚尤。」亦作十絶，謂憶行、憶坐、憶飲、憶歌、憶書、憶博、憶顰、憶笑、憶眠、憶粧也。……其情致殊妍麗，自非風流才思者不能作也。《墨莊漫録》卷五。《宋詩紀事》卷三十五。

2　見蔡京31。

3　李元膺作南京教官，喪妻，作長短句曰：「去年相逢深院宇，海棠下、曾歌《金縷》。歌罷花如雨。翠羅衫上，點點紅無數。　今歲重尋手處，物是人非春暮。回首青門路。亂紅飛絮，相逐東風去。」李元膺尋亦卒。《冷齋夜話》卷三。《詞林紀事》卷七。

張景修

1　張景修，字敏叔，常州人。……少刻苦作詩，至老不衰，典雅平易，時多佳句。元豐末，爲饒州浮梁令，邑子朱天錫以神童應詔，景修作詩送之。天錫到闕，會忘取本州公據，爲禮部所卻，因擊登聞鼓，院繳景修所送詩爲证，神宗一見，大稱賞之。翌日，以語宰相王禹玉，恨四方有遺材，即令召對。禹玉言不欲以一詩召人，恐長浮競，不若俟其秩滿赴部命之。遂止，令中書籍記姓名。比景修罷官任，神宗已升遐，亦云命矣。《石林詩話》卷中。

2　張景修，字敏叔，人物蕭灑，文章雅正，登治平四年進士第。雖兩爲憲漕，五領郡符，其家極貧寠，僦市屋以居。……舊嘗作古風《送朱天錫童子》云：「黄金滿籯富有餘，一經教子金不如。君家有兒不肯娱，口誦七經隨卷舒。渥洼從來産龍駒，鸑鷟乃是真鳳雛。一朝過我父子俱，自稱窮苦世爲儒。雪窗夜映孫康書，春隴晝荷兒寬鋤。翻然西入天子都，出門慷慨曳長裾。神童之科今有無，談經射策皆壯夫。古來取士凡數塗，但願一一令吹竽。甘羅相秦理不誣，世人看取掌中珠。折腰未便賦歸歟，待君釋褐還鄉閭。」初，景修爲汝州梁令，作此詩。天錫既到闕下，忘取本州公據，爲禮部所卻，因擊登聞鼓，繳景修詩爲证。神宗一見，大稱賞之。翌日，以語宰相王珪，而恨四方有遺材，即令召對。珪言不欲以一詩召人，恐長浮競，不若俟其秩滿，然後擢用之。遂止，令中書籍記姓名。比罷官，而神宗已升遐矣。景修歷仕三朝，每登對，上必問：「聞卿作《朱童子》詩，試爲舉似。」由此詩名益著。《中吴紀聞》卷三。

鄭無黨

1　見許將1。

司馬槱

1　司馬才仲初在洛下，晝寢，夢一美姝牽帷而歌曰：「妾本錢塘江上住。花落花開，不管流年度。燕子銜將春色去，紗牕幾陣黄梅雨。」才仲愛其詞，因詢曲名，云是《黄金縷》，且曰後日相見於錢塘江上。及才仲以東坡先生薦，應制舉中等，遂爲錢塘幕官，其廨舍後，唐蘇小墓在焉。時秦少章爲錢塘尉，爲續其詞後云：「斜插犀梳雲半吐。檀板輕籠，唱徹《黄金縷》。夢斷彩雲無覓處，夜涼明月生春渚。」不踰年而才仲得疾，所乘畫水輿艤泊河塘，柁工遽見才仲一麗人登舟，即前聲喏，繼而火起舟尾，狼忙走報，家已慟哭矣。《春渚紀聞》卷七。《南村輟耕録》卷十七。《西湖游覽志餘》卷十六。《堯山堂外紀》卷五十四。《宋稗類鈔》卷四。

毛　滂

1　蘇子瞻守杭，時毛澤民者，爲法曹，公以衆人遇之，而澤民與妓瓊芳者善，及秩滿辭去，作《惜分飛》詞以贈妓云：「淚濕欄杆花著露，愁到眉峯碧聚。此恨平分取，更無言語空相覷。　細雨殘雲無意緒，寂寞朝朝暮暮。今夜山深處，斷魂分付潮回去。」子瞻一日宴客，聞妓歌此詞，問誰所作，妓以澤民對。子瞻歎曰：「郡僚有詞人而不及知，某之罪也。」翌日，折簡追回，款洽數月。《西湖游覽志餘》卷十六。《唐宋諸賢絶妙詞選》卷六。《堯山堂外紀》卷五十二。

2　毛澤民受知曾文肅，擢置館閣。文肅南遷，坐黨與得罪，流落久之。蔡元度鎮潤州，與澤民俱臨川王氏婿，澤民傾心事之惟謹。一日家集，觀池中鴛鴦。元度席上賦詩，末句云：「莫學饑鷹飽便飛。」澤民即席和以呈元度曰：「貪戀恩波未肯飛。」元度夫人笑曰：「豈非適從曾相公池中飛過來者耶！」澤民慚，不能舉首。《揮麈後録》卷七。《宋稗類鈔》卷六。《堅瓠己集》卷三。《宋詩紀事》卷二十九。

3　毛滂澤民者有時名，上一詞，甚偉麗，而驟得進用。《鐵圍山叢談》卷二。

4　三衢毛澤民以薦者面對徽宗，上問以所居江郎山高可幾許，澤民姑大言曰「五千尺」。上質何以驗之也，毛對曰：「臣目斜視景。」上喜其捷。《四朝聞見録》乙集。

毛國英

1　毛國英，澤民之從子也，以詩自鳴。嘗經岳侯駐兵之地，江禁方嚴，國英投詩云：「鐵鎖沉沉截碧江，風旗獵獵駐危檣。禹門縱使高千尺，放過蛟龍也不妨。」侯曰：「詩人也。」委舟以渡之。《娱書堂詩話》卷上。《詩人玉屑》卷十。《蓬窗日録》卷七。

郭　詎

1　郭詎性善謔，攻詞曲，以選人入市易務，不數年，至中行。元祐初，釐校市易，復以爲承議郎。親知每見之，必詰問所因。郭詞喫不能答，作《河傳》咏甘草以見意，云：「大官無悶，剛被傍人，競來相問。又難爲、捷便敷陳，且只將，甘草論。　朴消大戟并銀粉，疏風緊，甘草間相混。及至下來，轉殺他人，爾甘草，有一分。」《畫墁録》。《宋稗類鈔》卷六。

潘大臨

1　黄州潘大臨工詩，多佳句，然甚貧，東坡、山谷尤喜之。臨川謝無逸以書問：「有新作否？」潘答書曰：「秋來景物，件件是佳句，恨爲俗氛所蔽翳。昨日闲卧，聞攪林風雨聲，欣然起，題其壁曰：『滿城風雨近重陽』，忽催租人至，遂敗意。止此一句奉寄。」聞者笑其迂闊。《冷齋夜話》卷四。《梁溪漫志》卷七。《墨客揮犀》卷十。《名賢氏族言行類稿》卷十六。《堯山堂外紀》卷五十四。《宋稗類鈔》卷六。《宋詩紀事》卷三十三。

謝　逸

1　見釋如璧1。

2　見汪革（信民）1。

3　謝無逸閒居多從衲子游，不喜對書生。一日，有一貢士來謁，坐定曰：「每欲問無逸一事，輒忘之。嘗聞人言歐陽修者，果何如人？」無逸熟視久之，曰：「舊亦一書生，後甚顯達，嘗參大政。」又問：「能文章否？」無逸曰：「也得。」無逸之子宗野方七歲，立于傍，聞之匿笑而去。《冷齋夜話》卷十。《墨客揮犀》卷九。《何氏語林》卷三十。《堯山堂外紀》卷五十四。《茶香室四鈔》卷四。

4　謝學士《吟蝴蝶》詩三百首，人呼爲「謝蝴蝶」。其間絶有佳句，如「狂隨柳絮有時見，舞入梨花何處尋」，又曰「江天春晚煖風細，相逐賣花人過橋」。古詩有「陌上斜飛去，花間倒翅回」，又云「身似何郎貪傅粉，心如韓壽愛偷香」。終不若謝句意深遠。《詩話總龜》前集卷六。《詩人玉屑》卷十。《堯山堂外紀》卷五十四。

5　無逸嘗於黄州關山杏花村館驛題《江城子》詞云：「杏花村裏酒旗風。煙重重，水溶溶。野渡舟横，楊柳緑陰濃。望斷江南山色遠，人不見，草連空。　夕陽樓外晚燈籠。粉香融，淡眉峰。記得年年，相見畫屏中。只有關山今夜月，千里外，素光同。」過者必索筆於館卒，卒頗以爲苦，因以泥塗之。《苕溪漁隱叢話》後集卷三十三引《復齋漫録》。《堯山堂外紀》卷五十四。

洪　芻

1　洪駒父才而傲，每讀時輩篇什，大叫云：「使人齒頰皆甘。」其人喜而問之曰：「似何物？」駒父曰：「不減樹頭霜柿。」人每頳面而去。比汴京失守，粘没喝勾括金銀，駒父以奉命行事，日惟觴酌，幸醉中不見此時情狀。竟爲綱紀自利，峻於搜索，坐貶沙門，亦大冤也。《楓窗小牘》卷上。

2　洪駒父竄海島，有詩云：「關山不隔還鄉夢，風月猶隨過海身。」《老學庵筆記》卷二。

洪　炎

1　〔洪炎〕自直史局編修官擢著作郎、秘書少監。……宰相薦之，復爲外監。封上曰：「臣中年頗病於聽，老而益增。然世人皆聾於心，臣獨聾於耳，心則了了，惟上所使。」上笑而禮之，拜中書舍人。《名賢氏族 言行類稿》卷二。《江西詩社宗派圖録》。《宋詩紀事》卷三十三。

2　見劉光世2。

3　〔洪炎〕除在京宫祠，請給人從班著並依舊。而同列趙思誠繳駮，以謂士指爲不釐務中書舍人，其任代言之職，自有國以來，未有如此之謬者。遂罷爲在外宫觀。《雞肋編》卷中。

4　洪玉父舍人有侍兒曰小九，知書，能爲洪檢閲，洪甚愛之。嘗月夜登滕王閣，洪賦詩云：「桃花浪打散花樓，南浦西山送客愁。爲理伊州十二疊，緩歌聲裏看洪州。」後因兵亂失之，洪悵恨不已。又和前詩云：「西江東畔見江樓，江月江風萬斛愁。試問海潮應念我，爲將雙淚到南州。」已而洪復尋得其人。《艇齋詩話》。《菊坡叢話》卷十。《宋詩紀事》卷三十三。

5　〔洪〕玉父戲〔汪〕信民云：「某是范淳夫知舉時過省，可以無愧。信民乃林希知舉時作省魁，不得不慚於某也。」《東萊吕紫微師友雜志》。

釋如璧

1　饒節，字德操；謝逸，字無逸。俱臨川人，少皆有志節，相與友善。德操才高，而無逸學博，二人所爲詩文，一時稱重，不能優劣也。德操早去鄉里，至黄州從潘大臨邠老游，後游京師。元符間，客知樞密院曾布子宣家，子宣遇之極厚。上皇既踐阼，稍收用舊人，德操上子宣書，請引用蘇子瞻、黄魯直諸公，不能，即辭去。崇寧初，客宿州，從予父祖游，後往鄧州。滎陽公使之見香嚴智月師，遂悟道祝髮，更名如璧。後游江淮間，與予家數相遇，相親如骨肉也。無逸浮湛里閭，雖甚困，然未嘗少屈。江革信民，少饒、謝數歲，平生敬事二人如親父兄。《東萊吕紫微師友雜志》。

2　饒德操詩爲近時僧中之冠。早有大志，既不遇，縱酒自晦，或數日不醒。醉時往往登屋危坐，浩歌慟哭，達旦乃下。又嘗醉赴汴水，適遇客舟，救之獲免。《老學庵筆記》卷二。

3　僧如璧，乃江西進士饒節次守也。少年嘗投書於曾子宣，論新法非是，不合。乃祝髮更名。尤長於詩。嘗住數刹，士大夫多與之游。後改字德操。《墨莊漫録》卷五。《宋詩紀事》卷九十三。

4　饒節，字德操，臨川人。以文章著名，曾子宣丞相禮爲上客，陳了翁諸公皆與之游，往來襄、鄧間。始亦有婚宦意，遇白崖長老與之語，欣然有得。嘗令其僕守舍，歸，見其占對異常，怪而問之，僕曰：「守舍無所用心，聞隣寺長老有道價，往請一轉語，忽爾覺悟，身心泰然無他也。」德操慨然曰：「汝能是，我乃不能，何哉？」徑往白崖問道，八日而悟，盡發囊槖，與其僕祝髮爲浮屠，德操名如璧，僕名如琳。遍參諸方，陳了翁、關子開兄弟皆以詩稱美之。至江浙，樂靈隱山川，因掛錫焉。琳抱疾，德操躬進藥餌，既卒，盡送終之義。後主襄陽天寧，夏均父倪爲請疏，其略云：「無復挾書，更逐康成之後；何憂成佛，不居靈運之先。」又云：「豈惟江左公卿，盡傾支遁；獨有襄陽耆舊，未識道安。」時稱其精當。德操自號倚松道人，所爲詩文皆高邁，號《倚松集》云。《梁溪漫志》卷九。

5　政和間，林靈素主張道教，建議以僧爲德士，使加冠巾，其意以釋氏爲出其下耳。臨川饒德操，時棄儒爲僧，作《德士頌》四首。其一云：「德士舊來稱進士，黄冠初不異儒冠。種種是名名是假，世人誰不被名謾。」德操自號倚松道人，意取閒禪師詩曰：「閒攜經卷倚松立，笑問客從何處來。」故以名庵，又以自號。陳瑩中有詩寄之曰：「舊時饒措大，今日壁頭陀。爲問安心法，禪儒較幾何？」《能改齋漫録》卷十一。

6　見汪革6。

釋祖可

1　祖可，字正平，丹陽人，蘇伯固之子，養直之弟。住廬山。被惡疾，人號癩可。詩入江西派。《宋詩紀事》卷九十二。

2　詩僧有祖可者，馳譽江南，被惡疾，人號「癩可」。善權者，亦能詩，人物清癯，人目爲「瘦權」。《西清詩話》卷下。

釋善權

1　善權，字巽中，靖安高氏子。人物清癯，人目爲「瘦權」。落魄嗜酒，詩入江西派。《宋詩紀事》卷九十二。參見釋祖可2。

徐　俯

1　豫章徐俯字師川，禧之子，魯直之甥也。七歲能詩，山谷嘗曰：「洪龜父師川《上藍莊》詩來，詞氣甚壯，筆力絶不類年少書生。」《豫章詩話》卷四。《宋詩紀事》卷三十三。

2　見徐禧7。

3　徐師川微時，嘗游廬山，遇一宦者鄭諶，與之詩曰：「平生不善劉蕡策，色色門中看有人。」後入樞府，鄭時適用事，模樣似有力焉。《朱子語類》卷一百三十二。《宋稗類鈔》卷八。

4　昭州山水佳絶，郡圃有亭名天繪。建炎中，吕丕爲守，以「天繪」近金國年號，思有以易之。時徐師川避地於昭，吕乞名於徐，久而未獲。復乞於范滋，乃以「清輝」易之。一日徐策杖過亭，仰視新榜，復得亭記於積壤中，亟使滌石，視之乃丘濬寺丞所作也。其略云：「餘擇勝得此亭，名曰天繪，取其景物自然也。後某年某日，當有俗子易名『清輝』，可爲一笑。」考范易名之日，無毫髮差也。《春渚紀聞》卷二。《夷堅甲志》卷十七。

5　見蘇庠7。

6　明清嘗於吕元直丞相家，覩高宗御札一幅云：「朕比觀黄庭堅集，見稱道其甥徐俯師川者，聞其人在靖康中立節可嘉。今致仕已久，想不復存。可贈左諫議大夫。或尚在，即以此官召之。」其後乃知師川避地廣中，即落致仕，以右奉直大夫試左諫議大夫赴行在所。門蔭者以爲榮觀。師川既至闕，入對，益契上意。賜出身，入禁林，不旋踵遂登政府。初，師川仕欽宗爲郎。二聖北去，張邦昌僭位，師川獨不拜庭下，持其用事之臣，大呼號慟，卒不自汙，掛冠以去，故上有「立節可嘉」之語。圍城中，嘗置一婢子，名之曰昌奴。遇朝士來，即呼至前驅使之。既登宥密，頗驕傲自滿。朱藏一、趙元鎮並居中書，師川蔑視之。每除一登第者，則曰：「又一經義之士。」嘗與元鎮論兵，視元鎮曰：「公何足以知此！」元鎮曰：「鼎固不足以知之，豈若師川之讀父書邪！」師川大不堪，而無以酬之，卒不安位而去。後終於知信州。《揮麈後録》卷八。

7　隆祐哀册，徐師川撰，云：「作合泰陵，賢而不見答；制政房闥，聖而不可知。」席大光偶目眚，辭其書，遂以命趙叔問簡書之。《四六談麈》。

8　徐俯師川，少豪逸出衆，江西諸人皆從服焉。崇寧初，見予所作詩，大相稱賞，以爲盡出江西諸人右也。其樂善過實如此。《東萊吕紫微師友雜志》。

9　徐師川視山谷爲外家，晚年欲自立名世，客有贄見，盛稱淵源所自，公讀之不樂，答以小啓曰：「涪翁之妙天下，君其問諸水濱；斯道之大域中，我獨知之濠上。」《清波雜志》卷五。《何氏語林》卷九。《宋稗類鈔》卷五。《南宋雜事詩》卷一。

10　見汪藻5。

11　徐師川族兄少赴舉場，試《圓壇八陛賦》，援毫終日不能下筆，乃大書試卷云：「圓壇八陛，八陛圓壇，既圓壇而八陛，又八陛以圓壇。八陛圓壇，既圓壇而八陛，圓壇八陛；又八陛以圓壇。」榜出，陽爲失意之狀。或調之曰：「有司不明固可罪，然吾兄所以被黜，正由小賦中不見題故也。」至今人傳以爲笑。《高齋漫録》。

徐　璧

1　徐師川長子璧，字待價，豪邁能文辭。嘗作書萬言，欲投匭，極言時政，無所諱避。師川偶見之，大驚，奪而焚之。早死。《老學庵筆記》卷二。《東山談苑》卷二。

汪　革

1　汪信民試南省第一，頗收畜時文。〔謝〕無逸同試被黜，問信民用此何爲，曰：「恐登科須作學官，要此用爾。」無逸曰：「前日不免爲此，爲覓官計爾。今尚復爾，是無時而已也。」信民痛自咎責，盡取所畜時文焚之。《東萊吕紫微師友雜志》。

2　汪信民初任潭州教授，張舜民芸叟作帥，厚遇信民，且勉之學。時畢漸通判州事，芸叟深薄其人。後信民教授宿州，又師事滎陽公。信民嘗言：「吾平生有意於善，張、吕二公之力也。又因張六丈薄畢魁，有激發焉。」《東萊吕紫微師友雜志》。

3　吕滎陽居符離，信民爲教官，從滎陽學，故紫微公尤推尊信民。其詩云：「富貴空中華，文章木上癭。要知真實地，唯有華嚴境。」蓋吕氏家世本喜談禪，而紫微與信民皆尚禪學。劉克莊《江西詩派小序》。《宋詩紀事》卷三十三。

4　見范温5。

5　汪信民嘗言：「人常咬得菜根，則百事可做。」胡安國康侯聞之，擊節歎賞。《東萊吕紫微師友雜志》。《言行龜鑑》卷二。

6　汪信民革嘗作詩寄謝無逸云：「問訊江南謝康樂，溪堂春水想扶疏。高談何日看揮麈，安步從來可當車。但得丹霞訪龐老，何須狗監薦相如。新年更勵於陵節，妻子同鋤五畝蔬。」饒德操節見此詩，謂信民曰：「公詩日進，而道日遠矣。」蓋用功在彼，而不在此也。《紫微詩話》。

韓　駒

1　韓子蒼駒，本蜀人。父爲峽州夷陵令，老矣，有一妾，子蒼不能奉之，父怒，逐出。内侍賈祥者，先坐罪，竄是郡，駒父事祥甚謹，祥不能忘。子蒼於父逐之後，走京師，祥已收召大用事。子蒼困甚倦游，漫往投之，祥不知得罪於其父也，獻其所業。偶祐陵忽問遷謫中有何人材，祥即出子蒼詩文以進。首篇「太乙真人蓮葉」之句，上一覽奇之，即批出賜進士及第，除祕書省正字。不數年，遂掌外制。《玉照新志》卷四。

2　見薛昂1。

3　見王黼4。

4　汪内相將赴臨川，曾吉父以詩送之，有「白玉堂中曾草詔，水晶宫裏近題詩」之句。韓子蒼改云：「白玉堂深曾草詔，水晶宫冷近題詩。」吉父聞之，以子蒼爲一字師。《竹坡詩話》。《堯山堂外紀》卷五十四。

李　彭

1　李公彭，字商老，性友愛，撫恤二弟，保惠教誨，雖陽城兄弟不是過也。先生每製一衣，必俱有而後肯服，食飲亦然，未嘗獨行。四遠饋餉，不問豐寡，一皆付之二弟。《言行龜鑑》卷四。

江端友

1　見梁師成8。

夏　倪

1　夏倪均父，先名侔。少能文樂善，其妻又賢，使均父多從賢士大夫游。饒德操每依均父，如家也。後德操作僧，所度弟子，皆令與均父諸子聯名。《東萊吕紫微師友雜志》。

2　夏倪均父，宣和庚子自府曹左遷祁陽酒官。過浯溪，登浯臺，愛其山水奇秀，自謂非中州所有，不減淵明斜川之游。且作長短句，以《減字木蘭花》歌之云：「江涵曉日，盪漾波光摇槳入。笑指浯溪，聱叟雄文鎖翠微。　　休嗟不偶，歸到中州何處有。獨立風煙，湘水浯臺總接天。」《能改齋漫録》卷十七。《詞林紀事》卷八。

朱象先

1　朱象先少時畫筆，常恨無前人深遠潤澤之趣。一日於鵝溪絹上，戲作小山，覺不如意，急湔去之，故墨再三揮染，即有悟見。自後作畫，多再滌去，或以細石磨絹，要令墨色著入絹縷者。《春渚紀聞》卷五。

李公麟

1　今世所藏韓幹畫馬，多分其騣爲三，莫曉何意。惟白樂天《春深學士家》詩云：「鳳書裁五色，馬鬣翦三花。」唐學士例借飛龍厩馬，則應是時國馬皆如此也。李伯時喜學韓幹畫，每不知三騣之意，常難於下筆。有得樂天詩者，先爲誦之，而不言所出。伯時力請之，乃使爲盡工作數馬，始以集示之云。《苕溪漁隱叢話》前集卷五十七引《蔡寬夫詩話》。

2　韓幹畫馬，妙絶一時，杜子美嘗贊之。……其後李伯時得之，則馬四足已敗爛，伯時題之云：「此馬雖無追風奔電之足，然甚有生氣。」因自作四足以補之，遂爲伯時家畫譜中第一。一日，出以示王公明之祖，祖甚愛之。時祖有商鼎，亦甚珍惜，王曰：「如能以韓畫相易，不敢靳也。」于是贈商鼎而得其畫。《韻語陽秋》卷十四。

3　忠宣舊藏一江都王《馬》，往年自慶赴闕，李伯時自京前路延見求觀。忠宣云：「某非吝，但道路難爲檢尋，俟至闕未晚。」李日夕懇之甚力。尋出，李見之稱歎失措，借歸累日，用意模寫，竟不能下手，復還之，但以粉牌榜其上，云：「神妙上上品江都王《馬》云。某看之累日，不能下筆，聊留數字，以見歸向之意。」時米元章作郎，每到相府求觀，不與言，唯繞屋狂叫而已，不盡珍賞之意。然絹地朽爛爲數十片，無能修之者。李因薦一匠者，酬傭直四十千，就書室背之。……遂爲完物。崇寧初，歸上方矣。《過庭録》。《清河書畫舫》卷五上。《宋稗類鈔》卷八。

4　李伯時至騏驥院，見外國所進六馬，乃畫圖之。未幾，六馬繼死，人以爲李畫入神，奪其精魄。《類説》卷四十七引《遯齋閒覽》。

5　龍眠畫《五馬圖》，空青老人曾紆公卷跋之曰：「元祐庚午歲，以方聞科應詔來京師，見魯直九丈于酺池寺。魯直時爲張仲達箋題李伯時畫《天馬圖》。魯直謂餘曰：『異哉！伯時貌天滿川花，放筆而馬殂矣。蓋神駿精魄，皆爲伯時筆端取之而去，實古今異事，當作數語記之。』」《浩然齋雅談》卷上。

6　李伯時初喜畫馬，曹、韓以來未有比也。曹輔爲太僕少卿，太僕視他卿寺有廨舍，國馬皆在其中。伯時每過之，必終日縱觀，有不暇與客語者。法雲圜通秀禪師爲言：「衆生流浪轉徙，皆自積劫習氣中來。今君胸中無非馬者，得無與之俱化乎？」伯時懼，乃教之，使爲佛像以變其意。于是深得吴道子用筆意。《石林避暑録話》卷三。《佩文齋書畫譜》卷八十三。

7　李伯時善畫馬，東坡第其筆，當不減韓幹。都城黄金易得，而伯時馬不可得。〔法秀〕師讓之曰：「伯時爲士大夫，而以畫行，已可恥也。又作馬，忍爲之耶？」伯時恚曰：「作馬無乃例能蕩人心，墮惡道乎！」師曰：「公業已習此，則日夕以思其情狀，求爲神駿，繫念不忘，一日眼光落地，必入馬胎無疑，非惡道而何？」伯時大驚，不覺身去坐榻曰：「今當何以洗其過？」師曰：「但畫觀音菩薩。」自是畫此像妙天下。《冷齋夜話》卷八。《何氏語林》卷十九。《宋稗類鈔》卷六。

8　李龍眠既棄畫馬之嗜，亶作補陁大士相，以施緇徒。垂老，得疋楮，戲筆五百應真像，幾年廼成。平生繪寫，具大三昧，僅此軸耳。先君在蜀得之，母氏雅敬浮屠，常櫝致香火室中。《桯史》卷六。

9　元祐間，黄、秦諸君子在館。暇日觀畫，山谷出李龍眠所作《賢已圖》，博弈、樗蒲之儔咸列焉。博者六七人，方據一局，投迸盆中，五皆玈，而一猶旋轉不已，一人俯盆疾呼，旁觀皆變色起立。纖穠態度，曲盡其妙，相與歎賞，以爲卓絶。適東坡從外來，睨之曰：「李龍眠天下士，顧乃效閩人語耶！」衆咸怪，請其故。東坡曰：「四海語音言六皆合口，惟閩音則張口，今盆中皆六，一猶未定，法當呼六，而疾呼者乃張口，何也？」龍眠聞之，亦笑而服。《桯史》卷二。《佩文齋書畫譜》卷八十三。

10　李伯時公麟，雅好鐘鼎古文奇字。自夏商以來，以先後次第之。聞一器，則捐千金，不少靳。所蓄日富，具爲圖記。蔡天啓嘗得商祖丁彝，李尤寶愛。因作詩以贈云：「上泝虞姒亦易爾，下者始置周秦間。造端宏大町畦絶，往往世俗遭譏訕。」《能改齋漫録》卷十一。

11　〔李公麟〕從仕三十年，未嘗一日忘山林，故所畫皆其胸中所藴。晚得痺疾，呻吟之餘，猶仰手畫被，作落筆形勢。家人戒之，笑曰：「餘習未除，不覺至此。」其篤好如此。《宣和畫譜》卷七。

12　晁以道言，當東坡盛時，李公麟至，爲畫家廟像。後東坡南遷，公麟在京師遇蘇氏兩院子弟於途，以扇障面不一揖，其薄如此。故以道鄙之，盡棄平日所有公麟之畫於人。《邵氏聞見後録》卷二十七。《居易録》卷七。

13　李伯時公麟、德素楶、元中沖元，爲龍眠三隱。《小學紺珠》卷六。參見李公寅、李沖元1。

李公寅　李沖元

1　元祐中，舒州有李亮工者，以文鳴薦紳間，與蘇、黄游，兩集中有與其唱和。而李伯時以善丹青，妙絶冠世，且好古博雅，多收三代以來鼎彝之類爲《考古圖》。又有李元中，字畫之工，追蹤鍾、王。時號「龍眠三李」，同年登進士第。《揮麈三録》卷二。參見李公麟13。

丁仙現

1　熙寧初，王丞相介甫既當軸處中，而神廟方赫然，一切委聽，號令驟出，但於人情適有所離合。於是故臣名士往往力陳其不可，且多被黜降，後來者乃寖結其舌矣。當是時，以君相之威權而不能有所帖服者，獨一教坊使丁仙現爾。丁仙現，時俗但呼之曰「丁使」。丁使遇介甫法制適一行，必因燕設，於戲場中迺便作爲嘲諢，肆其誚難，輒有爲人笑傳。介甫不堪，然無如之何也，因遂發怒，必欲斬之。神廟乃密詔二王，取丁仙現匿諸王邸。二王者，神廟之兩愛弟也。故一時諺語，有「臺官不如伶官」。《鐵圍山叢談》卷三。《古謡諺》卷六十一。《茶香室叢鈔》卷三。

2　見侯叔獻2。

3　見蘇軾172。

4　元祐間，伶人丁線見教坊長，以諧俳稱。宰相新拜，教坊長副庭參，即事打一俳戲之語，賜絹五匹，蓋故事也。元祐年，吕汲公、忠宣拜相日，以任重爲憂，容色愁厲，未嘗少解。丁生及副丁石參謝忠宣。丁線見言曰：「餓殺樂人也，相公！」丁石曰：「今時和歲豐，朝野歡樂，爾何餓爲？」線見指忠宣而言曰：「是他着這幾个好打哄趁浪，我輩衣食何患！」忠宣亦爲一嗤。《過庭録》。

5　〔丁仙現〕非爲優戲，則容貌儼然如士大夫。紹聖初，修天津橋，以右司員外郎賈種民董役，種民時以朝服坐道旁，持撾親指揮工役，見者多非笑。一日橋成，尚未通行，仙現適至，素識種民，即訶止之，曰：「吾橋成，未有敢過者，能打一善諢，當使先衆人。」仙現應聲云：「好橋好橋。」即上馬急趨過，種民以爲非諢，使人亟追之，已不及。久方悟其譏己也。《石林避暑録話》卷四。

丁　石

1　丁石，舉人也。與劉莘老同里，發貢，莘老第一，丁第四。丁亦才子也，後失途在教坊中。莘老拜相，與丁線見同賀莘老。莘老以故不欲廷辱之，乃引見於書室中，再三慰勞丁石。丁石曰：「某憶昔與相公同貢，今貴賤相去如此，本無面見相公。又朝廷故事，不敢廢，誠負慚汗。」線見因自啓相公曰：「石被相公南巷口頭擲下，至今趕逐不上。」劉爲大笑。《過庭録》。

劉仲甫

1　碁待詔劉仲甫，初自江西入都，行次錢塘，舍于逆旅。逆旅主人陳餘慶言，仲甫舍館既定，即出市游，每至夜分方扣户而歸，初不知爲何等人也。一日晨起，忽於邸前懸一幟云：「江南碁客劉仲甫，奉饒天下碁先。」并出銀盆酒器等三百星，云以此償博負也。須臾，觀者如堵，即傳諸好事。翌日，數土豪集善碁者會城北紫霄宫，且出銀如其數，推一碁品最高者與之對手。始下至五十餘子，衆視白勢似北。更行百餘碁，對手者亦韜手自得，責其誇言，曰：「今局勢已判，黑當贏矣。」仲甫曰：「未也。」更行二十餘子，仲甫忽盡斂局子，觀者合噪曰：「是欲將抵負耶。」仲甫袖手徐謂觀者曰：「仲甫江南人，少好此伎，忽似有解，因人推譽，致達國手，年來數爲人相迫，欲薦補翰林祗應，而心念錢塘一都會，高人勝士精此者衆，碁人謂之一關。仲甫之藝，若幸有一著之勝，則可前進。凡駐此旬日矣，日就碁會觀諸名手對弈，盡見品次矣。故敢出此標示，非狂僭也。如某日某人某，白本大勝而失應碁著，某日某局，黑本有籌，而誤於應劫，卻致敗局。」凡如此覆十餘局。觀者皆已愕然，心奇之矣。即覆前局，既無差誤，指謂衆曰：「此局以諸人視之，黑勢贏籌固自灼然。以仲甫觀之，則有一要著，白復勝不下十數路也。然仲甫不敢遽下，在席高品，幸精思之。若見此者，即仲甫當孥累還鄉里，不敢復名碁也。」於是衆碁極竭心思，務有致勝者，久之不得，已而請仲甫盡著。仲甫即於不當敵處下子，衆愈不解，仲甫曰：「此著二十著後方用也。」即就邊角合局，果下二十餘著，正遇此子，局勢大變，及斂子排局，果勝十三路。衆觀於是始伏其精至，盡以所對酒器與之，延款十數日，復厚歛以贐其行。至都試補翰林祗應，擅名二十餘年無與敵者。《春渚紀聞》卷二。

2　見祝不疑1。

3　劉仲甫棋，士大夫特以較唐開元國手王積薪，而仲甫尤出積薪上兩道，但仲甫亦自挾數術，能彌縫，士君子故喜其爲人。繇是，名譽益表襮，著《棋經》，傚《孫子十三篇》，又作《造微》、《精理》諸集，咸見棋之布置用意，成一家説，世遂謂無以過之矣。及政和初，晉士明者自河東來輦下，方年二十八九，獨直出仲甫右。一時又較之，乃高仲甫兩道猶有餘。其藝左右縱横，神出鬼没，於是名聲一旦赫然，即日富貴，然終不棄其故妻，紳閒尤多之。先哲廟時，有棋手號王憨子者，以其能追仲甫，未幾而病心死，故世以謂仲甫陰害之也。及士明出，仲甫聞而呼之，與角，遂爲士明再四連敗之。於是仲甫乃欲以女妻之，則又辭曰：「我有室矣。」仲甫悵不悦，居月餘偶以疾殂，蓋往往爲士明所挫死。故好事者益爲浮言，計憨子死之歲，實士明生之年也。則士明果憨子之後身，造物者俾之復其讎云。《鐵圍山叢談》卷六。

晉士明

1　見劉仲甫3。

祝不疑

1　近世士大夫碁，無出三衢祝不疑之右者。紹聖初，不疑以計偕赴禮部試，至都爲里人拉至寺庭，觀國手碁集，〔劉〕仲甫在焉。衆請不疑與仲甫就局，祝請受子。仲甫曰：「士大夫非高品不復能至此，對手且當争先。」不得已受先，逮至終局，而不疑敗三路。不疑曰：「此可受子矣。」仲甫曰：「吾觀官人之碁，若初分布，仲甫不能加也，但未盡著耳。若如前局，雖五子可饒，況先手乎。」不疑俛笑，因與分先，始下三十餘子，仲甫拱手曰：「敢率請官人姓氏與鄉里否。」衆以信州李子明長官爲對。劉仲甫曰：「仲甫賤藝，備乏翰林。雖不出國門，而天下名碁，無不知其名氏者。數年來，獨聞衢州祝不疑先輩，名品高著，人傳今秋被州薦來試南省，若審其人，則仲甫今日適有客集，不獲終局，當俟朝夕，親詣行館，盡藝祗應也。」衆以實對。仲甫再三嘆服曰：「名下無虚士也。」後雖數相訪，竟不復以碁爲言，蓋知不敵，恐貽國手之羞也。《春渚紀聞》卷二。

張　衍

1　長安張衍，年八十，以術游士大夫間。其爲人有忠信，識道理。章子厚、蔡持正官州縣時，許其爲宰相。蒲傳正、薛師正未顯，皆以執政許之。紹聖初，余官長安，因論范忠宣公命，衍曰：「范丞相命甚似其父文正公，文正艱難中，僅作參知政事耳。」余曰：「忠宣爲相何也？」衍曰：「今朝廷貴人之命皆不及，所以作相。」又曰：「古有命格，今不可用。古者貴人少，福人多；今貴人多，福人少。」余問其説，衍曰：「昔之命出格者作宰執，次作兩制。又次官卿監，爲監司大郡，享安逸壽考之樂，任子孫厚田宅，雖非兩制，福不在其下。故曰福人多，貴人少。今之士大夫，自朝官便作兩制，忽罷去，但朝官耳，不能任子孫，貧約如初。蓋其命發於刑殺，未久即災至。故曰貴人多，福人少也。」……章子厚作相，意氣方盛，因其姪縡問衍，衍曰：「以某之言白，公命也發及八分，早退爲上，不然災至矣。」子厚不用其言，亦不怒也。後遂有崖州之禍。蔡持正以門客假承務郎，奏衍，賞其術。衍與總領市易官田舜卿善。衍有錢數千緡，舜卿爲買田，以官户名占之。後舜卿贜敗，官籍其産，衍之田在焉。或勸衍自陳，衍曰：「衍故與田君善，田君占衍之地，美意也。田君不幸至此，衍論於有司，非義也。」卒不請其田，士大夫多稱之。《邵氏聞見録》卷十六。

釋法秀

1　法秀，字圓通，秦州隴城人，辛氏子，受法無爲懷禪師，道風峻潔，時目爲「秀鐵面」。《宋詩紀事》卷九十二。

2　見釋安1。

3　見王安石148。

4　《冷齋夜話》云：法雲秀老，關西人，面目嚴冷，能以禮折人。李伯時畫馬，東坡第其筆，當不減韓幹。都城黄金易致，而伯時畫不可得。師讓之，曰：「伯時士大夫，而以畫馬之名行，已可恥，矧又畫馬，人誇以爲得妙，入馬腹中，亦足可懼。」伯時大驚，不自知身去坐榻曰：「今當何以洗其過？」師勸畫觀音像以贖其罪。黄魯直作艷語，人争傳之，秀呵曰：「翰墨之妙，甘施於此乎？」魯直笑曰：「又當置我於馬腹中邪？」秀曰：「公艷語蕩天下淫心，不止於馬腹中，正恐生泥犁耳。」魯直頷應之。故一時公卿伏師之善巧也。苕溪漁隱曰：余讀魯直所作晏叔原《小山集序》云：「余少時間作樂府，以使酒玩世，道人法秀獨罪余以筆墨勸淫，於我法中當下犁舌之獄；特未見叔原之作邪？」觀魯直此語，似有憾於法秀，不若伯時之能伏善也。《苕溪漁隱叢話》前集卷五十七。《冷齋夜話》卷八。《宋詩紀事》卷九十二引《僧寶傳》。

5　見黄庭堅68。

6　見黄庭堅69。

7　見蔣之奇6。

釋　安

1　洪州武寧安和尚者，天衣懷禪師之嗣也，與秀關西爲同行。秀已應詔住法雲寺，其威光可以挾其友登雲天而翔也。而安止荒村破院，單丁五十年，秀時以書致安，安未嘗視，棄之。侍者不解其意，因間問之。安曰：「吾始以秀有精彩，乃今知其癡。夫出家兒塚間樹下辦那事，如救頭然。無故于八達衢頭架大屋，養數百闲漢，此真開眼尿牀也，何足復對語哉。吾宗自此蓋亦微矣，子曹猶當見之。」《冷齋夜話》卷十。

釋浄端

1　浄端，字明表，歸安丘氏子。肆業吴山解空講院。參龍華齊岳禪師，得悟，翻身作狻猊狀，叢林號爲端師子。章申公極愛之。《宋詩紀事》卷九十二。

2　吴山僧浄端，道解深妙，所謂端師子者，章申公極愛之。乞食四方，登舟，旋問何風，風所向即從之，所至人皆樂施。《齊東野語》卷十七。《癸辛雜識》前集。

3　吴僧浄端者，行解通脱，人以爲散聖。章丞相子厚嘗召之飯。而子厚自食葷，執事者誤以饅頭爲餕餡，置端前，端得之食自如。子厚得餕餡，知其誤，斥執事者，而顧端曰：「公何爲食饅頭？」端徐取視曰：「乃饅頭耶，怪餕餡乃許甜。」吾謂此僧真持戒者也。《石林避暑録話》卷三。

釋承皓

1　見蘇軾311。

釋奉忠

1　章子厚謫海康，過貴州南山寺。寺有老僧，名奉忠，蜀人也，自眉山來，欲渡海見東坡，不及，因病於此寺。子厚宿山中，邀與飲，忠欣然從之。又以蒸蛇勸食之，忠舉筯啖之無所疑。子厚曰：「子奉佛戒，乃食蒸蛇，何哉？」忠曰：「相公愛人以德，何必見誚！」已而倚檻看層雲，子厚曰：「夏雲多奇峯，真善比類。」忠曰：「曾記《夏雲詩》甚奇。」子厚使誦之，忠曰：「如峯如火復如綿，飛過微陰落檻前，天地生靈乾欲死，不成霖雨謾遮天。」《苕溪漁隱叢話》前集卷五十七引《冷齋夜話》。《詩話總龜》前集卷一。《宋詩紀事》卷九十二。

釋惟白

1　法雲佛國禪師惟白，傳康節《易》學甚精熟，未嘗語人。元符辛巳，鄭達夫以大宗丞召，佛國即招達夫飲，併約妙應大師伯華同席。顧妙應曰：「如何？」妙應曰：「決作，決作。」佛國乃語達夫曰：「君異日必爲相，直待蔡元長、張天覺顛沛之後，即爰立矣。」已而果然。《齊東野語》卷五。

潘　谷

1　黄魯直就几閣間，取小錦囊，中有墨半丸，以示潘谷。谷隔錦囊手之，即置几上，頓首曰：「天下之寶也。」出之，乃李廷珪作耳。又别取小錦囊，中有墨一丸，谷手之如前，則歎曰：「今老矣，不能爲也。」出之，乃谷少作耳。《邵氏聞見後録》卷二十八。

2　潘谷墨既精妙，而價不二。一日，忽取欠墨錢券焚之，飲酒三日，發狂赴井死。人下視之，趺坐井中，尚持數珠也。《仇池筆記》卷下。

蒲大韶

1　閬中人蒲大韶，得墨法於山谷，所製精甚，東南士大夫喜用之。嘗有中貴人持以進御，上方留意翰墨，視題字曰「錦屏蒲舜美」，問何人，中貴人答曰：「蜀墨工蒲大韶之字也。」即擲於地曰：「一墨工而敢妄作名字，可罪也。」遂不復用。《夷堅甲志》卷十六。

李仲寧

1　九江有碑工李仲寧，刻字甚工，黄太史題其居曰「琢玉坊」。崇寧初，詔郡國刊元祐黨籍姓名，太守呼仲寧使劖之，仲寧曰：「小人家舊貧窶，止因開蘇内翰、黄學士詞翰，遂至飽暖。今日以姦人爲名，誠不忍下手。」守義之曰：「賢哉！士大夫之所不及也。」饋以酒而從其請。《揮麈三録》卷二。《雲谷雜記》卷三。《蠡勺編》卷十四。

石用之

1　見晁詠之9。

初虞世

1　見黄庭堅21。

2　見黄庭堅22。

3　見王俊民2。

謝　悰

1　哲宗朝，謝悰試賢良方正，賜進士出身。悰辭免云：「勑命未敢祗受。」乃以抵爲祗，以授爲受。劉安世奏曰：「唐有伏獵侍郎，今有抵授賢良。」《清夜録》。

馬　涓

1　馬魁巨濟之父，既入中年，未得子。母爲置妾媵，偶獲一處子，質色亦稍姝麗，父忻然納之，但每對鏡理髮，即避匿，如有沮喪之容。父密詢其故，乃垂泣曰：「某父守官某所，既解官，不幸物故，不獲歸葬鄉里，母乃見鬻得直，將畢葬事。今父死未經卒哭，尚約髮以白繒，而以絳綵蒙之，懼君之見耳，無他故也。」涓父惻然，乃訪其母，以女歸之，且爲具舟，載其資裝遣之。是夕涓母夢羽人告之云：「天賜爾子，慶流涓涓。」後生巨濟，即以涓名之。涓既赴御試畢，夢人告之曰：「子欲及第，須作十三魁。」涓曆數其在太學，及預薦送，止作十二魁，心甚憂之。殆至賜第，則魁冠天下，果十三數也。《春渚紀聞》卷一。《宋稗類鈔》卷七。

2　見劉燾1。

3　馬涓巨濟亦以狀元及第，爲秦州簽判，初呼「狀元」，吕晉伯爲帥，謂之曰：「狀元云者，及第未除官也。既爲判官，不可曰『狀元』也。」巨濟愧謝。晉伯又謂巨濟曰：「科舉之學既無用，修身爲己之學其勉之。」《邵氏聞見録》卷十四。《東齋記事》卷三。

4　劉器之晚居南京，馬巨濟涓作少尹。巨濟廷試日，器之作詳定官所取也，而巨濟每見器之，未嘗修門生之敬，器之不平，因以語客。客以諷巨濟，巨濟曰：「不然，凡省闈解送，則有主文，故所取士得以稱門生。殿試蓋天子自爲座主，豈可復稱門生於他人？幸此以謝劉公也。」客以告器之，器之歎服其説，自是甚懽。《揮麈録》卷三。《茶香室三鈔》卷十三。《宋稗類鈔》卷二。

5　〔劉〕器之以爲巨濟多預南京貴人飲會，甚不喜。《東萊吕紫微師友雜志》。

劉　燾

1　元祐間，馬涓、張庭堅等四人，擅名太學，時號「四俊」。劉燾，湖州人，年少，亦自負，初補太學生，聞而慕之，以刺謁曰：「不識可當一俊否？」涓等哂之。燾復曰：「何得是名？」涓等設詭計以困之，曰：「每試當預約一字，限於程試中用之，善者乃預。」既而私試之，燾請字，涓曰：「第一句用將字。」其時策問《神宗實録》，燾對曰：「秉史筆者，權猶將也，雖君命有所不受，而況其它乎？」後果爲第一，聞者服之，因目壽曰「挨屍俊」。《苕溪漁隱叢話》後集卷三十六。《宋詩紀事》卷三十二引《上庠録》。

李知剛

1　李作乂知剛，楚公之婿，才極高，公愛之。作乂與馬巨濟善。巨濟在太學有聲，及赴省試，作乂擬杜子美《杜鵑》詩體，作詩戲之，曰：「太學有馬涓，南省無馬涓。秋榜有馬涓，春榜無馬涓。」公聞之不樂。作乂曰：「某與巨濟忘形，故有此戲。」《家世舊聞》卷上。

劉　棠

1　元祐中，省試《舜不窮其民論》，劉棠召美首選。其警句云：「桀紂以淫虐窮，幽以貪殘窮，厲以監謗窮，戰國以侵伐窮，秦皇以督責窮，漢武以奢侈窮，晉以夷狄窮，隋以巡幸窮，明皇以隱户剩田窮，德宗以間架税屋窮。」東坡見之，大加歎賞，以其不類時文，因以「劉窮」呼之。然予以劉召美此意本孫樵耳。《能改齋漫録》卷八。《優古堂詩話》。

顔　幾

1　錢塘顔幾，字幾聖，俊偉不覊，性復嗜酒，無日不飲。東坡先生臨郡日，適當秋試，幾於場中潛代一豪子劉生者，遂魁送。舉子致訟，下幾吏，久不得飲，密以一詩付獄吏送外間酒友云：「龜不靈兮禍有胎，刀從林甫笑中來。憂惶囚繫二十日，辜負醺酣三百杯。病鶴雖甘低羽翼，罪龍尤欲望風雷。諸豪俱是知心友，誰遣尊罍向北開。」吏以呈坡，坡因緩其獄，至會赦得免。後數年，一日醉卧西湖寺中，起題壁間云：「白日尊中短，青山枕上高。」不數日而終。《春渚紀聞》卷七。《宋詩紀事》卷三十。

李大有

1　江西人遇元夕，多以人静時微行，聽人言語以占一歲之所爲通塞。新喻李仲謙爲舉子時，是夕行于溪上，見漁者炬火捕魚，其一連呼曰：「裏大有！裏大有！」仲謙聞而異之。其年秋試，更名「大有」，遂中選。《獨醒雜志》卷九。

畢　漸

1　見趙諗3、4、5。

2　畢狀元漸使福建日，嘗按部過羅源。時南華翁林子山致仕居南華洞，年已八十餘，以詩迓之。有「當年春榜首聞名，對御如君有幾人」之句，畢公和贈之，多所奬借。其詩曰：「兒童聞説子山名，將謂先生是古人。海上偶經仙洞府，岩前猶見玉精神。南華久徹逍遥夢，兜率重來自在身。得新詩天上去，不教辜負到全閩。」人言畢狀元眉目如畫，詩詞亦自清拔。《捫虱新話》卷八。《宋詩紀事》卷三十四。

趙　諗

1　趙諗者，其先本出西南夷獠，戕其族黨來降，賜以國姓。至諗，不量其力，乃與其黨李造、賈時成等宣言，欲除君側之姦，詞語頗肆狂悖，然初無弄兵之謀。建中靖國時事既變，諗亦幡然息心，來京師注官。時曾文肅當國，一見，奇其才而薦之，擢國子博士。諗謁告，省其父母於蜀中。其徒句群以前事告變，獄就，遂以反逆伏誅，父母妻子悉皆流竄，改其鄉里渝州爲恭州。文肅亦坐責。告詞略云「逮求可用之才，輒薦逆謀之首」是也。《玉照新志》卷一。

2　〔趙〕諗以甲科爲太常博士，謁告省其父庭臣于蜀，道中夢神人授以詩云：「天錫雄材孰與戡，征西纔罷又征南。冕旒端拱披龍衮，天子今年二十三。」繇此有猖狂之志，伏誅時適及歲。……詔改渝州爲恭州。諗初登第時，太常少卿李積中女有國色，即以妻之，成婚未久而敗。或云馮時可者，諗遺腹子也。《揮麈後録》卷七。

3　畢漸爲狀元，趙諗第二。初唱第，而都人急於傳報，以蠟板刻印漸字所模點水不著墨，傳者厲聲呼云：「狀元畢斬，第二人趙諗。」識者皆云不祥。而後諗以謀逆被誅，則是畢斬趙諗也。《春渚紀聞》卷二。《宋稗類鈔》卷二。

4　趙諗，元祐九年擢進士第二名。時第一名畢漸，當時榜帖偶然脱去「漸」字旁點水，天下遂傳名云「畢斬趙諗」。諗後謀不軌伏誅，果符其讖。《獨醒雜志》卷四。

5　狀元畢漸，有惡之者，於登科記碑上刻去水旁。未幾，趙諗伏誅，方悟畢斬趙諗之讖。《能改齋漫録》卷十八。

趙　某

1　哲宗朝，有宗子好爲詩而鄙俚可笑者，嘗作即事詩云：「日暖看三織，風高鬬兩廂。蛙翻白出闊，蚓死紫之長。潑聽琵梧鳳，饅抛接建章。歸來屋裏坐，打殺又何妨。」或問詩意，答曰：「始見三蜘蛛織網於簷間，又見二雀鬬於兩廂廊。有死蛙翻腹似出字，死蚓如之字。方吃潑飯，聞鄰家琵琶作《鳳棲梧》，食饅頭未畢，閽人報建安章秀才上謁。迎客既歸，見内門上畫鍾馗擊小鬼。故云『打死又何妨』。」哲宗嘗灼艾，諸内侍欲娱上，或舉其詩，上笑不已，竟不灼艾而罷。《拊掌録》。

宋人軼事彙編卷二十五

韓忠彦

1　建中靖國初，韓忠彦、曾布同爲宰相，曾短瘦而韓偉岸，每並立廷下，時謂「龜鶴宰相」。《雞肋編》卷上。

2　建中靖國初，韓文定忠彦當國，黨禍稍解，天下吐氣。鄧洵武爲起居郎，乘間以紹述熙、豐政事爲言，上意雖不能無動，而未始堅決也。鄧氏有位中丞者曰綰，成都人，在熙寧初，倅寧州。嘗上言，陛下得聖臣，行青苗良法，臣以寧州民心歡悦者占之，天下可從知矣，惟陛下堅守勿變，毋惑流俗。王荆公喜，薦於上，遂階召擢。是時蜀士在朝者，咸唾駡之，綰有「唾駡從汝，好官須我爲之」之語。洵武，蓋其子也。自度清議必弗貸，且有駟不及舌之慮，懼文定知之，未知所以回天者，憂形於色。有館客者聞之，獻計曰：「新法者，神考所行之法也，韓琦實嘗沮之，爲條例司所駮，先帝以其勳勞弗之罪。今忠彦得政而廢新法，是忠彦能紹述琦之志也，忠彦爲人臣，尚不忘其父，上爲天子，乃忘其父兄耶！誠能以此爲上别白，上必感動。」洵武喜謝不及，造膝，如其言，玉色愀然，亟俞之。於是崇寧改元，天下曉然知其意矣。洵武復進一圖，曰「愛莫助之圖」，以豐、祐人才分而爲二，能紹述者居左，惟温益而下一二人，而列於右者，皆指爲害政，蓋舉朝無遺焉。於左列之上，密覆一名曰蔡京，謂非相京不可。上覽而是之。洵武亦馴致政地，卒之成蔡氏二十年擅國之禍，胎靖康裔夷之酷者，此圖也。《桯史》卷十五。

3　《江干初雪圖》真蹟，藏李邦直家，唐蠟本，世傳爲摩詰所作。末有元豐間王禹玉、蔡持正、韓玉汝、章子厚、王和甫、張邃明、安厚卿七人題詩。建中靖國元年，韓師朴相，邦直、厚卿同在二府，時前七人者，所存惟厚卿而已。持正貶死嶺外，禹玉追貶，子厚方貶，玉汝、和甫、邃明則死久矣。故師朴繼題其後曰：「諸公當日聚巖廊，半謫南荒半已亡。惟有紫樞黄閣老，再開圖畫看瀟湘。」是時邦直在門下，厚卿在西府，紫樞黄閣，謂二人也。厚卿復題云：「曾游滄海困驚瀾，晚涉風波路更難。從此江湖無限興，不如祇向畫圖看。」而邦直亦自題云：「此身何補一豪芒，三辱清時政事堂。病骨未爲山下土，尚尋遺墨話存亡。」《石林詩話》卷上。《宋詩紀事》卷二十四。

韓粹彦

1　韓忠獻公之子粹彦帥定武，或勸取幽燕者，粹彦折之曰：「國家奄有四海，寧少此一彈之土耶？」唐庚作傳贊曰：「仁人之言，其利博哉！始之者寇萊公，成之者公也。」《泊宅編》十卷本卷一。

韓　浩

1　韓魏公之孫浩，知濰州，金人來寇，力戰死之。此史所未載。《湧幢小品》卷二十。

曾　布

1　藝祖從世宗征淮南，有徐氏世以酒坊爲業，上每訪其家，必進美酒，無小大，奉事甚謹。徐氏知人望已歸，即從容屬異日計。上曰：「汝輩來，吾何以驗之？」徐氏曰：「某全家人手指節不全，不過存中節，世謂徐雞爪。」迨上登極，諸徐來，皆願得酒坊，許之。今西樞曾布，其母朱氏即徐氏外生，亦無中指節，故西樞亦然。世以其異故貴，不知其氣所傳自外氏諸徐也。《孫公談圃》卷上。

2　曾子宣丞相家，男女手指皆少指端一節，外甥亦或然。或云襄陽魏道輔家世指少一節。道輔之姊嫁子宣，故子孫肖其外氏。《老學庵筆記》卷七。

3　章子厚乙亥年生，與曾子宣同年。曾子宣以丁亥月辛亥日己亥時，子厚遂呼子宣作「四亥公」。《能改齋漫録》卷十二，又卷十一。《宋詩紀事》卷二十。

4　吕惠卿丁父憂去，王荆公未知心腹所託可與謀事者。曾布時以著作佐郎編敕，巧黠善迎合荆公意，公悦之。數日間相繼除中允、館職，判司農寺。告謝之日，抱勑告五六通。布爲都檢正，故事，白荆公即行，時馮當世、王禹玉並參政，或曰：「當更白二公。」布曰：「丞相已定，何問彼爲？俟勑出令押字耳。」故唐詗對兩府彈荆公云：「吕惠卿、曾布，安石之心腹；王珪、元絳，安石之僕隸。」又曰「珪奴事安石，猶懼不了」云。《邵氏聞見録》卷十三。《温公瑣語》。

5　曾布改助役爲免役，吕惠卿大恨之。《涑水記聞》卷十六。

6　曾子宣、吕吉甫同爲内相，與客啜茶，注湯者頗數。客云：「爾爲翰林司，何故不解點茶？」吉甫即云：「翰林司若盡會點茶，則翰林學士須盡工文章也。」意譏子宣，緣此遂相失矣。《珍席放談》卷下。

7　見晏殊27。

8　曾子宣丞相，元豐間帥慶州。未至，召還，至陝府，復還慶州，往來潼關。夫人魏氏作詩戲丞相曰：「使君自爲君恩厚，不是區區愛華山。」《老學庵筆記》卷七。

9　見王安石166。

10　曾文肅帥定，一日晨起，忽語諸子曰：「吾必爲宰相，然須南遷。」啓其所以，公曰：「吾昨夕夢衣十郎緑袍，北向謝恩。豈非它日貶司户之徵乎！」後十年，果登庸。既爲蔡元長所擠，徙居衡陽。已而就降廉州司户參軍，勑到，取幼子朝服以拜命，果符前夢。十郎，即排行也。《揮録》卷三。

11　劉快活者，名信，本兵也。……曾文肅館于家者凡十餘年。每酣飲，必大呼連唱「快活」二字，故人以此目焉。文肅事之如神。文肅守河陽，忽感便血，氣絶不復甦，夫人泣請于劉，劉曰：「若將酒一與蘇合香丸二兩與我。」信既得之，酒與藥一引而盡，與文肅公入密室經夕，天欲曉，亟叫「快活」數聲，家人競起視之，則文肅起居已如常矣。問之，但云「過此更壽紀，位登台衮」。詢之他，皆不言。《投轄録》。

12　明清《投轄録》所叙劉快活事，後來思索所未盡者，今列於編。外祖曾空青，文肅之第三子也，快活每以「三運使」呼之。後果終漕輓。……文肅當國，先祖爲起曹郎中。一日，忽見過，曰：「我今日見曾三女兒，他日當爲公之子婦。」時先妣方五六歲。又謂先人曰：「曾三女，汝之夫人也。」歸見文肅，呼先祖字云：「王樂道之子，三運使之婿，此兒他日名滿天下，然位壽俱嗇，奈何！」已而文肅罷相，遷宅衡陽。北歸後，先祖守九江，遣先人訪文肅於京口，一見奇之，遂以先妣歸焉。後所言一一皆合，不差毫釐。其他類此尚多，不能悉記，異哉！《玉照新志》卷二。

13　見龔夬1。

14　見陳瓘12。

15　見陳瓘13。

16　元符末，曾文肅自知樞拜相，公弟文昭爲翰林，鎖宿禁中，面對喻旨草麻，文昭力辭。上云：「弟草兄麻，太平美事。禁中已檢見韓絳故事矣，不須辭。」文昭始拜命。蓋熙寧初韓康公入相，實持國當制。國朝以來，兩家而已。《金坡遺事》載錢希白爲文僖草麻，雖云儀同鈞衡，實未嘗秉政也。是時母氏年九歲，偶至東府門外觀閲，歸告文肅云：「翁翁明日相矣。適見快行家宣叔翁入内甚急，以是逆料。」已而果然。《揮麈録》卷二。

17　熙寧中，韓子華自鄧州再入相，韓持國方在翰苑，遂當制，紳榮之。元豐中，官制行，曲阜公除天官，南豐先生爲西掖行詞。元符末，曾公拜相，曲阜以學士草制。曲阜對便殿，以親嫌辭，上曰：「禁中已檢見韓維故事。」乃批旨：「兄弟迭居詞禁，兄行弟詞，弟草兄制。」是日，以天寧前一日，樞密院罷齋筵，公押筵，曲阜居席。面會徹，宣名鎖院，公拜相，榮耀一時，又非韓氏之比。《南游記舊》。

18　豐相之作獨座日，曾子宣拜相，疑相之不附己，密遣其客倪直侯探其意。直侯見豐，曰：「曾公真拜，如何？」相之曰：「也且看其設施始得。」子宣聞其言，怒甚，翼日罷爲工部尚書。故相之謝表云：「内侍已成於怨府，何不思危；佞人未剡於封章，俄聞報罷。」蓋相之屢言郝隨不聽，而欲論子宣，又不果也。《曲洧舊聞》卷六。

19　見韓忠彦1。

20　見徐常1。

21　曾子宣丞相嘗排蔡京于欽聖太后簾前。太后不以爲然，曾公論不已，太后曰：「且耐辛苦。」蓋禁中語，欲遣之使退，則曰「耐辛苦」也。京已出太原，復留。《老學庵筆記》卷四。

22　曾文肅，元符末以定策功爰立作相，壹意信任，建言改元建中靖國，收召元祐諸賢而用之，首逐二蔡。而元長先已交結中禁，膠固久矣，雖云去國，而眷柬方濃。自是屢欲召用，而文肅輒尼之。一日，徽宗忽顧首相韓文定云：「北方帥藩有闕人處否？」文定對以大名府未除人。少刻，批出蔡京除端明殿學士，知大名府，仍過闕朝見。文肅在朝堂，一覽愕然，忽字呼文定云：「師朴可謂鬼劈口矣。」翌日白上，以爲不可。上乾笑曰：「朕嘗夢見蔡京作宰相，卿焉能遏邪？」數日後，臺諫王能甫、吴材希旨攻文肅，上爲罷二人。文肅自恃以安。然元長來意甚鋭，如蔡澤之欲代范雎也。甫次國門，除尚書右丞。踰月之後，文肅擬陳祐甫守南都，元長以謂祐甫、文肅婣家，訐之于上前，因遂忿争。次日，入都堂，方下馬，則一頂帽之卒喏于庭云：「錢殿院有狀申。」啓視之，乃殿中侍御史錢遹論文肅章疏副本。文肅即上馬，徑出城外觀音院，蓋承平時執政丐外待罪之地也。是晚鎖院，宣翰林學士郭知章草免文肅相制。知章啓上，未審詞意褒貶如何。上云：「當用美詞，以全體貌。」詰旦告廷，以觀文殿學士知潤州，尋即元長爲相，時崇寧元年六月也。陛辭之際，尉藉甚渥，云：「秋晚相見。」抵潤未久，而詔獄興矣。《揮麈後録》卷六。

23　見蔡卞14。

24　曾文肅公昔帥長沙，既復召，殊以不得游南嶽爲恨。元符末，大拜之日，退朝假寐，忽夢筆吏持紙請回先狀語。公自書云：「獲游名山，殊愜素願。」崇寧初罷政，累貶衡州。《五總志》。

25　曾子宣以大觀元年八月二日卒，其弟子開以三日卒，先後纔一日。《老學庵筆記》卷四。

26　曾丞相布，以卯年卯月卯日卯時卒。《玉芝堂談薈》卷五。

27　見韓絳16。

28　曾文肅十子，最鍾愛外祖空青公，有壽詞云：「江南客，家有寧馨兒。三世文章稱大手，一門兄弟獨良眉。籍甚衆多推。　千里足，來自渥洼池。莫倚善題鸚鵡賦，青山須待健時歸。不似傲當時。」其後外祖果以詞翰名世，可謂父子爲知己也。《揮麈餘話》卷一。《詞林紀事》卷四。

曾　肇

1　曾肇爲集賢校理兼國子監直講，修將作監勑，會其兄布論市易事被謫，執政怨未已，遂罷肇主判，滯於館下，最爲闲冷，又多希旨窺伺之者，衆皆危之，曾處之恬然無悶。餘嘗贈之以詩，有「直躬忘坎陷，祥履任巑岏」。蓋謂是也。既而曾魯公公亮薨，肇撰次其行狀，上覽而善之，即日有旨除史院編修官，復得主判局務。《東軒筆録》卷六。

2　元祐間，東坡與曾子開肇同居兩省，扈從車駕，赴宣光殿。子開有詩，其略曰：「鼎湖弓劍仙游遠，渭水衣冠輦路新。」又云：「階除翠色迷宫草，殿閣清陰老禁槐。」詩語亦佳。《庚溪詩話》卷下。《宋詩紀事》卷二十三。

3　曾子開知滁州，覽訟牒，誤呼「厙」爲「庫」。其人云：「某姓厙。」子開遽於「厙」字上增一點云：「厙豈有點乎。」《能改齋漫録》卷十二。

4　見曾布16、17。

5　見吕希純3。

曾　紆

1　見曾布28。

2　紹聖中，章子厚在相位，曾文肅居西府。文肅忽苦腹疾，子厚來視病。坐間，文肅忽思幐沙粥，時外祖空青先生曾公卷在侍側，咄嗟而辦。文肅食之甚美。子厚猶未去也，詢其速致之術，空青云：「適令於市中貨幐沙饀擔中買來，取其穰入粥中故耳。」子厚賞歎云：「它日轉運使才也。」其後空青仕宦，果數歷輸輓。《揮麈後録》卷七。

3　見黄庭堅39。

4　見陳瓘32。

5　劉平叔爲浙西安撫大使，乞與石惲改秩添差鎮江倅。未有成命間，石投曾公衮書，題云「南徐貳石惲」，公衮戲以「北固三曾紆」答之，皆謂名對。公衮行第三，故也。《可書》。

6　徽宗靖康初南幸，次京口，駐蹕郡治，外祖曾空青以江南轉運使來攝府事應辦，忽宣至行宫，上引至深邃之所，問勞勤渥，命喬貴妃者出焉。上回顧語喬曰：「汝在京師每問曾三，此即是也，特令汝一識耳。」蓋外祖少年日喜作長短句，多流入中禁，故爾。取七寶杯，令喬手擎滿酌，并以杯賜之，外祖拜貺而出。明清少依外氏，寶杯猶及見之，今不知流落何所。《揮麈三録》卷二。

陸　佃

1　見趙抃1。

2　楚公少時，病羸瘠，骨立。忽夢一老翁，曰：「吾爲老聃，與子有緣，當愈子疾。」遂探取腸胃，於流泉中洗滌之，復納腹中。既覺，猶痛甚。自此所苦頓平。晚自政府出守亳社，謁太清宫，始悟夢中之言。《家世舊聞》卷上。

3　王荆公父子俱侍經筵，陸農師以詩賀云：「潤色聖猷雙孔子，調燮元化兩周公。」議者爲太過。然不知取杜子美送薛明府詩：「侍臣雙宋玉，戰策兩穰苴。」《能改齋漫録》卷八。參見王安石87。

4　楚公爲太學直講累年。既去，而太學獄起，學官多坐廢。……滿中行爲太學官。獄成，獨以不絓吏議被賞。楚公歎曰：「此賞豈可受也。」由是薄中行爲人。《家世舊聞》卷上。

5　王禹玉作《上永裕陵名表》，云：「垂精七閏之餘。」表猶未出，楚公與衆從官見韓玉汝。玉汝曰：「今日左揆上陵名表，用『七閏』，字何所出？」坐客莫能對。玉汝乃特以問公，公不得已，徐曰：「『五歲再閏』注似云十九年七閏爲一章。」聞者駭服。《家世舊聞》卷上。

6　見王安石201。

7　楚公在史院，一日，吕汲公來，過局，偶問：「皇甫湜何字持正？」坐客莫能對。楚公曰：「此『湜』字，《詩》中有『湜湜其沚』。」汲公歸府，纔下馬，即呼子弟檢《毛詩》，曰：「陸侍郎畏争名，不肯衆中明言，必是出□在此。」既檢，果出此句注中。《家世舊聞》卷上。

8　楚公紹聖中，坐元祐中修史，奪職守泰州。方在史院時，與諸公不合者實多，至或勸公自辯。公笑不答。到郡，以啓謝執政曰：「論涓塵之小補，或有可矜；責天地之大恩，誠云不報。」議者謂非獨得近臣之體，亦可見儒者氣象也。《家世舊聞》卷上。

9　楚公爲金陵守，有句容縣民三人同殺一人，皆論死録囚，已引服矣。而囚父詣府稱冤。公受其訴，通判狄咸争以爲既經録問，不當聽。公曰：「姑緩十日，當得之。」即設方略購捕，果以八日得真賊。蓋死人之弟與嫂通，畏事露，因害其兄，一問即服。而三人者，皆平人也，即日破械縱之。《家世舊聞》卷上。

10　楚公諱佃，字農師元祐中自金陵守丁内艱，歸鄉里。凡墓客來，皆束帶與之坐，每曰：「先墓所託，其敢忽也！」《家世舊聞》卷上。

11　楚公自元祐中出守汝陰，歷紹聖、元符十餘年，常補外，嘗賦《梅花》詩云：「與春不入都因淡，教雪難如只爲香。」蓋以自況也。《家世舊聞》卷上。

12　楚公守蔡，一日，有赦書，蓋哲宗服藥，赦言夙興御朝、數冒寒氣者。公即日躬往遍禱神祇，仍於廳事建道場祈福，設次於道場之側，晝夜不入私室。數日間，徽宗即位，赦與哲宗遺詔俱至。公啓緘，即慟哭。公婿龍圖楊公彦章趨出，叩之，見遺詔，亦掩面哭而入，家人始知其爲國卹也。《家世舊聞》卷上。

13　楚公使虜時……虜人負載隨行物，不用兵夫，但遇道上行者，即驅役之耳。一日將就馬，一擔夫訴曰：「某是燕京進士，不能負擔。」公笑，爲言而遣之。《家世舊聞》卷上。

14　徽宗初郊，内侍請以黄金爲大裘匣，度所用止數百兩。然議者皆以爲郊費大，不應復於故事外妄費。一日，上謂執政曰：「大裘匣是不可邪？」楚公對曰：「大裘尚質，誠不當加飾。」上忽變色，曰：「如此，可便罷之，受不得豐稷煎炒矣。」楚公退謂韓、曾二公曰：「使如相之者，常在經筵，人主豈復有過舉邪！」豐公是時蓋爲工部尚書，以本職争論云。《家世舊聞》卷上。

15　楚公在亳，屬疾，嘗晝卧，忽見右□數十人列侍，皆古衣冠。初謂平生篤意《禮》學，且病中恍惚，不以爲意異也。已而數見之，始以語門生子弟。未幾，公殁。《家世舊聞》卷上。

16　楚公仕宦四十年，意無屋廬。元祐中，以憂歸，寓妙明僧舍而已。晚得地卧龍山下，欲築一區，竟亦不果。《家世舊聞》卷上。

17　楚公性儉約，尤不喜飲酒。每與弟子諸生語至夜分，不過啜菉豆粉山藥湯一杯，或進桃奴丸一服而已。《家世舊聞》卷上。

18　楚公於應對間，逡巡退讓，不肯以所長蓋衆，此吾家法也。《家世舊聞》卷上。

19　蔡元度解《易》「相見乎離」云：「刑相出見也。萬物皆相見，亦然。」又解《論語》云：「四體不勤，墮支體也。五穀不分，黜聰明也。孰爲天子，無我無人也。」龔深甫給事嘗與楚公言及此，大怒，曰：「小子敢爾！蓋聞法吏舞文矣，未聞書生舞經也。」《家世舊聞》卷上。

陸　傅

1　東坡先生守錢塘，六叔祖祠部公諱傅，字岩老爲轉運司屬官，頗不合。紹聖中，章子厚作相，力薦以爲可任諫官、御史。遂召對。哲廟語訖。公至殿上，立未定，上即疾言，曰：「蘇軾！」公度章相必爲上爲錢塘不合事，乃對曰：「臣任浙西轉運司勾當公事日，軾知杭州，葺公廨及築堤西湖，工役甚大，臣謂其費財動衆，以營不急，勸止。軾遂怒，語郡官曰：『比舉一二事，與諸監司議，皆以爲然，而小匃輒呶呶不已！』『小匃』蓋指臣也。然是時歲凶民飢，得食其力以免於死、徙者頗衆。臣所争亦未得爲盡是。」上默然。章相聞之，亦不悦。以故仕卒不進。《家世舊聞》卷上。

蔡　京

1　京師舊有平準務，自漢以來有是名。蔡魯公爲相，以其父名準，亦改爲「平貨務」。《石林燕語》卷四。《愛日齋叢鈔》卷一。《齊東野語》卷四。

2　晁之道嘗言：蔡侍郎準少年時，出入常有二人見於馬首，或肩輿之前，若先驅，或前或卻。問之從者，皆無所覩。準甚懼，謂有冤魂，百方禳禬，皆不能遣。既久，亦不以爲事。慶曆四年生京，而一人不見，又二年生卞，乃遂俱滅。元符末，都城童謡有「家中兩箇蘿蔔精」之語，語多不能悉記，而其末章云：「撞著潭州海藏神。」至崇寧中，賣餕饀者又有「一包菜」之語。其事皆驗。而京於靖康初貶死於長沙，豈潭州海藏亦應於此耶！《曲洧舊聞》卷八。《宋稗類鈔》卷一。《宋詩紀事》卷一百。《古謡諺》卷六十。

3　蔡元度言，其父死，委術者王壽昌於餘杭尋視葬地。數日不至，蔡因夢至一官府，有紫衣人據案而坐，望蔡之入，遥語謂曰：「汝尋葬地已得之否，野駝飲水形是也。」覺而異之。適壽昌至，問其所得，云：「有一地在臨平，山勢聳遠，於某術中佳城也。但恐觀者未誠吾言耳。」元度云：「姑言山形可也。」王云：「一大山巍然下臨浙江，即野駝飲水形也。」元度曰：「無復他求，神先告我矣。」即用之。《春渚紀聞》卷五。

4　蔡太師父準，葬臨平山，爲駞形。術家謂駞負重則行，故作塔於駞峰。而其墓以錢塘江爲水，越之秦望山爲案，可謂雄矣。然富貴既極，一旦喪敗，幾於覆族，至今不能振。《老學庵筆記》卷十。《西湖游覽志餘》卷四。《茶香室叢鈔》卷十六。

5　宣和中，蔡京嘗葬其父於臨平，及京敗，或謂此爲駱駝飲海勢，遂行下本路，遣匠者鑿破之。有金雞自石中飛出，竟渡浙江，其地至今有開鑿之徑。知地理者謂猶出帶血天子，而後濟王實生其地。《癸辛雜識》續集下。《茶香室叢鈔》卷十六。

6　〔方臘〕入錢唐，觀燈飲犒連日。因遣人發掘蔡氏父祖墳墓，露其骸骨，加以唾駡。《獨醒雜志》卷七。

7　先魯公生慶曆之丁亥，月當壬寅，日當壬辰，時爲辛亥。在昔幼時，言命者或不多取之，能道位極人臣則不過三數。及逢時遇主，君臣相魚水，而後操術者人人争談格局之高，推富貴之繇，徒足發賢者之一笑耳。大觀初改元，歲復丁亥，東都順天門内有鄭氏者，貨粉於市，家頗贍給，俗號「鄭粉家」。偶以正月五日亥時生一子焉，歲月日時，適與魯公合，於是其家大喜，極意撫愛，謂且必貴。時人亦爲之傾聳。長則恣聽其所欲爲，鬭雞走犬，一切不禁也。始年十七八，當春末，妓多從浮浪人，躍大馬游金明，自苑中歸，上下悉大醉矣。馬忽駭，入波水中，浸而死。《鐵圍山叢談》卷三。《宋稗類鈔》卷一。

8　熙寧、元豐間，有僧化成者，以命術聞於京師。蔡元長兄弟始赴省試，同往訪焉。時問命者盈門，彌日方得前。既語以年月，率爾語元長曰：「此武官大使臣命也，他時衣食不闕而已，餘不可望也。」語元度曰：「此命甚佳，今歲便當登第，十餘年間可爲侍從，又十年爲執政，然决不爲真相，晚年當以使相終。」既退，元長大病不言。元度曰：「觀其推步鹵莽如此，何足信哉。更俟旬日，再往訪之，則可騐矣。」旬日復往，僧已不復記識。再以年月語之，率爾而言，悉如前説，兄弟相顧大驚。然是年遂同登科，自是相繼貴顯。於元長則大謬如此，而元度終身無一語之差。以此知世所謂命術者，類不可信，其有合者，皆偶中也。《卻掃編》卷下。《群書類編故事》卷十四。《宋稗類鈔》卷一。《茶香室四鈔》卷七。

9　姑蘇官妓姓蘇名瓊，行第九。蔡元長道過蘇州，太守召飲。元長聞瓊之能詞，因命即席爲之。乞韻，以九字。詞云：「韓愈文章蓋世，謝安情性風流。良辰美景在西樓，敢勸一巵芳酒。　記得南宫高選，弟兄争占鰲頭。金爐玉殿瑞煙浮，高占甲科第九。」蓋元長奏名第九也。《能改齋漫録》卷十六。《苕溪漁隱叢話》後集卷四十。《青泥蓮花記》卷十二。

10　成都妓尹温儀，本良家女，後以零替，失身妓籍。蔡相帥成都，酷愛之。尹告蔡乞除樂籍，蔡戲曰：「若樽前成一小闋，便可除免。」尹曰：「乞腔調。」蔡答以《西江月》。尹又乞嚴韻，蔡曰：「汝排行十九，用九字。」即便應聲云：「韓愈文章蓋世，謝安才貌風流。良辰開宴在西樓。敢勸一杯芳酒。　記得南宫高過，弟兄争占鰲頭。一門玉殿御香浮，名在甲科第九。」《花艸粹編》卷六。《青泥蓮花記》卷十二。案：尹温儀，《歲時廣記》卷三十五作「尹詞客」。

11　蔡元長初登第，爲錢塘尉，巡捕至湯村，薄晚休舍，有道人狀貌甚偉，求見。蔡平日喜接方士，亟延與語，飲之酒而去。明日，宿它所，復見之。又明日，泊近村，道人復至，飲酒盡數斗，懇曰：「夜不能歸，願託宿可乎？」蔡始猶不可，其請至再，不得已許之。且同榻，命蔡居外，己處其内，戒曰：「中夜有相尋覓者，告勿言。」蔡意其姦盜亡命，將有捕者。身爲尉，顧匿之不便也。然無可奈何，展轉至三更，目不交睫。聞舍外人聲，俄頃漸衆，遂排户入，曰：「車四元在此，何由可耐！」欲就牀擒之。或曰：「恐并損牀外人，帝必怒，吾屬且獲罪。」蔡大恐，起坐，呼從吏，無一應者。道人安寢自如，撼之不動。外人云：「又被渠嚲了六十年，可怪！可怪！」咨嗟良久，聞室内如揭竹紙數萬番之聲，雞鳴乃寂。呼從者，始應。問所見，皆不知。道人矍然興謝曰：「某乃車四也，賴公脱此大厄，又可活一甲子，已度世第三次矣，自此無所患。公當貴窮人爵，吾是以得免。如其不然，與公皆死矣。念無以爲報，吾有藥，能化紙爲鐵，鐵爲銅，銅爲銀，銀又爲金。公欲之乎？」蔡拒不受。强語乾汞之術，曰：「它日有急，當用之。」天且明，别去，後不復見。蔡唯以其説傳中子翛。《夷堅甲志》卷十六。《西湖游覽志餘》卷二十六。

12　南豐先生病中，介甫日造卧内，因邸報蔡京召試，介甫云：「他如何做得知制誥？一屠沽耳。」《南游記舊》。

13　見吕公著23。

14　魯公盛德，蓋自小官時，紳間一辭謂之有手段。元祐時守維揚，多過客，日夕盈府寺。一日，本是早膳，召客爲涼餅會者八人。俄報客繼至者，公必留，偶紛紛來又不已。坐間私語「蔡四素號有手段，今卒迫留客，且若是他食，輒咄嗟爲尚可，如涼餅者，奈何便辦耶！請共嘗之」。及食時，計留客則已四十人，而冷淘皆至，仍精腆。時以爲談柄。《鐵圍山叢談》卷六。《何氏語林》卷二十一。

15　維揚芍藥甲天下，其間一花若紫袍而中有黄緣者，名「金腰帶」。金腰帶不偶得之。維揚傳一開則爲世瑞，且簪是花者位必至宰相，蓋數數驗。昔韓魏公以樞密副使出維揚，一日，金腰帶忽出四蘂，魏公異之，乃燕平生所期望者三人，與共賞焉。時王丞相禹玉爲監郡，王丞相介甫同一人俱在幕下，及將燕，而一客以病方謝不敏。及旦日，吕司空晦叔爲過客來，魏公尤喜，因留吕司空。合四人者，咸簪金腰帶。其後，四人果皆輔相矣。……是後魯公守維揚，金腰帶一枝又出，則魯公簪之，而魯公亦位極。未幾，叔父文正公亦嘗守維揚，一旦金腰帶又出。而維揚人大喜，賀文正公之重望，亟折以獻。然花適開未全也，文正公爲之悵然，亦簪而賞之焉。久之，文正公獨爲樞密使，後加使相、檢校少保，視宰相恩數。《鐵圍山叢談》卷六。

16　揚州芍藥爲天下冠。蔡京爲守，始作萬花會，用花十餘萬枝。既困諸邑，吏緣爲奸。予首罷之。《仇池筆記》卷上。《東坡志林》十二卷本之卷五。參見蘇軾249。

17　熙寧間，東平有名士王景亮者，喜名貌人，後反爲人號作「豬觜關」。世謂鄆有「豬觜關」，繇此始。……吕升卿者，形貌短劣，談論好舉臂指畫，奉使過東平，遂被目爲「説法馬留」。厥後，相去將三十餘年，王大粹靚以給事中出守東平，乃被目爲「香棖圓」者，蓋謂不能害人，且不治病也。凡輕薄類此。昔魯公以元祐時亦帥鄆，到郡大會賓客，把酒當廣坐，謂之曰：「聞公號豬觜關，凡人物皆有所雌黄。某下車來未幾，然敢問其目。」其人曰：「已得之矣。」衆皆爲悚。公喜，且笑而逼之，則曰：「相公璞也。」《鐵圍山叢談》卷三。參見吕惠卿22。

18　元祐間，蔡太師以待制守永興，值上元，陰雨連三日，不得出游。十七日雨止，欲再張燈兩夕，而吏謂：長安大府常歲張燈，所用膏油至多，皆預爲備，今盡，臨時營之，决不能辦。蔡固欲之，或曰：「唯備城庫貯油甚多。」然法不可妄動，亟命取用之。已而爲轉運使所劾。時吕汲公爲相，見之曰：「帥臣妄用油數千斤，何足加罪乎！」寢其奏，不下。《卻掃編》卷下。

19　强淵明帥長安，來辭蔡京，京曰：「公至彼且喫冷茶。」蓋謂長安籍妓步武小，行遲，所度茶必冷也。初不曉所以，後叩習彼風物者方知之。《清波雜志》卷六。《軒渠録》。《宋稗類鈔》卷六。

20　蔡元長自長安易鎮西川，道出華山，舊聞毛女之異，默祈一見。向晚，從者見嶽廟燒紙錢爐中有物甚異，以告元長，亟往視之，乃一婦人也。遍身皆毛，色如紺碧，而髮如漆，目光射人，顧元長曰：「萬不爲有餘，一不爲不足。」言訖而去，其疾如飛。既至成都，命追寫其像以祀之。元長親語先太史如此，并模其像而見遺。《投轄録》。

21　元祐歲壬申，魯公時帥長安，因旱，用故事上請禱雨於紫閣。紫閣者，終南之勝地。及報可，迺以軍府事付諸次官，而自帥幕兵甲行，纔一夕矣，翌旦飯竟，與僚屬共愒大樹下。樹旁有神祠焉，兵將則多入其間，坐未定，忽群走奔出。長安素號多虎，在外者睹人自祠廟中出奔，疑有虎伏於廟，於是衆争鳴鑼伐鼓，露白刃圍守魯公。公曰：「徐之。」召出奔者，即究其所以。迺曰：「祠殿上有土偶人，旁積楮錢，中若有物動摇者，故疑其爲虎。」公謂不然，迺命二指使：「汝入往瞰。」則竊笑而出，報曰：「迺一倮婦人坐楮錢中，以楮錢自障其身爾。」公心動，拉賓從往共視焉。纔見公，則長揖曰：「奉候於此三日矣。」公曰：「某何人，辱仙姑惠也。」復曰：「本欲蜀中相見，休止於此，相見可也。」公曰：「某帥長安。」則又曰：「本待於蜀中相見爾。」因自舉手撫土偶人，而謂公曰：「此亦有佛性。」公因嬲云：「此迺泥土瓦礫合成，安得有佛性耶？」則亦嘻笑曰：「不然。一則非一，二則非二，當如是解。」遂起揖引去，公亟展兩手横障之，曰：「願以仙姑下山，使萬人共瞻仰，豈不美哉！」因顧公曰：「好事不如無。」倮其體略不畏恥，委蛇而去矣。望之，行甚緩，倏已在廟背山之上焉。公悔，亟遣人追其蹤，則已不見，竟罔測爲何人。公疑其爲觀世音大士，然世多謂之「毛女」。魯公自紫閣禱雨還，纔踰月，果遷龍圖閣學士，帥成都。《鐵圍山叢談》卷五。

22　蔡元長帥成都，嘗令費孝先畫卦影，歷歷悉見後來，無差毫之失。末後畫小池，龍躍其中，又畫兩日兩月，一屋有鴟吻，一人掩面而哭。不曉其理。後元長南竄，死於潭州昌明寺，始悟焉。《揮麈餘話》卷二。《舊聞证誤》卷四。

23　魯公以元祐末帥蜀，道行過一小館，有物倒懸於梁間。初疑爲怪，後見《古今注》，乃知爲蝙蝠也。《鐵圍山叢談》卷六。

24　見何2。

25　蔡元長自成都召還，過洛。時陳和叔爲留守，文潞公以太師就第，餞行於白馬寺。酒酣，文語蔡曰：「觀子風骨當大貴，如老夫官職必作，子孫爵禄過之。但恐無老夫安閒之適，宜深思慎處也。」《五總志》。

26　紹聖中，蔡京館遼使李儼，蓋泛使者，留館頗久。一日，儼方飲，忽持盤中杏曰：「來未花開，如今多幸。」京即舉梨謂之曰：「去雖葉落，未可輕離。」《老學庵筆記》卷四。《宋稗類鈔》卷六。

27　魯公在從班時，以趙安定王甲第傍近宫闕，便謁見，因僦止焉。其地甚古，號多凶怪。既入居之，是夕，有異人劉快活者，謂魯公未宜寢也。公曰：「諾。」乃命酒，與痛飲。厪三鼓矣，中堂黑暗處輒格格有聲甚厲，忽覩一猴，猴類人長大，緩緩而出於外，因忽不見。時夜中倉卒，故不大驚，然劉但顧曰：「汝又勝他不過。」公亦大笑，謂劉：「此豈非所謂『山魈』者耶？」遂偕就枕而睡。《鐵圍山叢談》卷四。

28　泰陵時，蔡元長爲學士。故事，供貼子，皇太后、皇帝、皇后閣各有詞，諸妃閣同，用四首而已。時昭懷劉太后充貴妃，元長特撰四首以供之，有「三十六宫人第一，玉樓深處夢熊羆」。《墨莊漫録》卷四。

29　紹聖間，天下號能書，無出魯公之右者。……公在北門，有執役親事官二人，事公甚恪，因各置白圍扇爲公扇涼者。公心喜之，皆爲書少陵詩一聯，而二卒大愠。見不數日，忽衣戴新楚，喜氣充宅，以親王持二萬錢取之矣，願益書此。公笑而不答。親王，時迺太上皇也。後宣和初，曲燕在保和殿，上語及是，顧謂公：「昔二扇者，朕今尚藏諸御府也。」《鐵圍山叢談》卷四。《佩文齋書畫譜》卷三十四。

30　元符初上巳，錫輔臣侍從宴。故事，公裳簪御花。早集竟，時有旨宣侍臣以新龍舟。而龍舟既就岸，於是侍臣以次登舟。至魯公適前，而龍舟忽遠開去，勢大且不可回，魯公遂墮於金明池，萬衆諠駭，倉卒召善泅水者。未及用，而魯公自出水，得浮木而憑之矣，宛若神助。既得濟岸，入次舍，方一身淋漓，蔣公穎叔之奇唁公曰：「元長幸免瀟湘之役。」魯公顔色不變，猶拍手大笑，答曰：「幾同洛浦之游。」一時服公之偉度也。公時爲翰林學士承旨，蔣時爲翰林學士云。《鐵圍山叢談》卷三。《何氏語林》卷二十七。

31　李元膺早負才名，詩句精巧，蔡太師京深知之。蔡在翰苑，嘗因賜宴西池，失脚落水幾至没溺。元膺聞之，笑曰：「蔡元長都濕了肚裏文章也。」蔡聞之大怒，卒不得召用而卒。《高齋漫録》。

32　見章惇36。

33　見章惇37。

34　魯公爲北門承旨，時翰苑偶獨員，當元符末，命召入内東門草哲廟遺制，既未發喪，事在祕密，獨學士與宰執而已。於是知樞密使曾布捧研以度魯公，左丞叔父文正公爲磨墨，宰臣章惇手自供筆而授公焉。魯公後每曰：「始覺儒臣之貴也。」《鐵圍山叢談》卷一。

35　蔡京嘗入朝，已立班上。御殿差晚，杲日照耀，衆莫敢仰視，京注目久而不瞬。陳瑩中私謂同列曰：「此公真大貴人也。」或曰：「公明知其貴相，胡不少貶，而議論之間大不相恕，何耶？」瑩中誦老杜詩曰：「射人先射馬，擒賊先擒王。」且云：「此人得志，乃國家之大賊。」遂以急速公事請對，疏京悖逆十事。《事文類聚》後集卷十九。《群書類編故事》卷九。

36　元符末，魯公自翰苑謫香火祠，因東下無所歸止，擬將卜儀真以居焉，徘徊久之，因艤舟於亭下。米元章、賀方回來見，俄一惡客亦至，且曰：「承旨書大字，世舉無兩。然某私意，若不過賴燈燭光影以成其大，不然，安得運筆如椽者哉？」公哂曰：「當對子作之也。」二君亦喜，俱曰：「願與觀。」公因命具飯磨墨。時適有張兩幅素者。食竟，左右傳呼舟中取公大筆來，即睹一笥道簾下出。笥有筆六七枝，多大如椽臂，三人已愕然相視。公乃徐徐調筆而操之，顧謂客：「子欲何字耶？」惡客即拱而答：「某願作『龜山』字爾。」公迺大笑，因一揮而成，莫不太息。墨甫乾，方將共取視，方回獨先以兩手作勢，如欲張圖狀，忽長揖卷之而急趨出矣。於是元章大怒。坐此，二人相告絶者數歲，而始講解。迺刻石於龜山寺中，米老自書其側曰：「山陰賀鑄刻石也。」《鐵圍山叢談》卷四、《佩文齋書畫録》卷三十四。

37　見釋妙應1。

38　餘杭沈野，字醇仲……嘗於錢塘與一道士楊希孟醇叟相遇，喜其開爽善談，即延與同邸而居。沈善談人倫，而不知醇叟妙於此術也。時蔡元長自翰長黜居西湖，日遣人邀致醇叟。一日晚歸，沈語楊曰：「餘嘗觀翰林風骨氣宇，皆足以貴而定不入相。」楊徐曰：「子目力未至，此人面如美玉琢成，百體完就，無一不佳者。是人當作二十年太平宰相位，但其終未可盡談也。」《春渚紀聞》卷三。

39　蔡元長元符末閒居錢塘。無憀中，春時往霅川，游郊外慈感寺。寺僧新建一堂，頗偉勝。元長即拈筆題云：「超覽堂。」適有一客在坐，自云能相字，起賀云：「以字占之，走召入見，而臣字旁觀如月，四字居中，當在初夏。」已而果然。《揮麈餘話》卷二。《泊宅編》十卷本卷九。《玉芝堂談薈》卷八。

40　元符、建中之間，蔡京以宫觀居浙，中宫遣〔童〕貫詣天竺禱觀音求嗣。京素與内臣交通，然不識貫也，因候，見之於天竺山中，邀與歸，置酒甚歡。因問：「禱聖嗣以何爲佛事？」貫以實告。京陽驚，曰：「富人家求子，亦不至如是之薄。」貫乃曰：「宫中何從得錢？」京又歎曰：「朝廷乃如此不應付耶！國家府庫，如山如海，皆上物也。」貫既歸，大播此語，於是宫人近習，人人恨不得蔡内翰即日爲相矣。京既大用，因言舊嘗聞李憲言，憲輩已老，西事當得信臣，有童貫者，雖年少，奇才也。於是遣貫使陝西，措置邊事矣。《家世舊聞》卷下。

41　蔡京在相位日，權勢甚盛，内外官司公移皆避其名，如京東、京西並改爲畿左、畿右之類。蔡門下昂避之尤謹，併禁其家人，犯者有笞責。昂嘗自誤及之，家人以爲言，乃舉手自擊其口。蔡經國聞京閩音，稱京爲經，乃奏乞改名純臣。《齊東野語》卷四。

42　宰相堂食，必一吏味味呼其名，聽索而後供。此禮舊矣。獨「菜羹」以其音頗類魯公姓諱，故迴避而曰「羹菜」，至今爲故事。《鐵圍山叢談》卷二。

43　自唐至本朝，中書門下出勑，其勑字皆平正渾厚。元豐後，勑出尚書省，亦然。崇寧間，蔡京臨平寺額作險勁體，「來」長而「力」短，省吏始效之相誇尚，謂之「司空勑」，亦曰「蔡家勑」，蓋妖言也。京敗，言者數其朝京退送及公主改帝姬之類，偶不及蔡家勑。故至今勑字蔡體尚在。《老學庵筆記》卷八。

44　〔蔡〕京爲相……詣學自嘗饅頭。其中没見識士人，以手加額曰：「太師留意學校。」《朱子語類》卷一百三十。《宋稗類鈔》卷二。

45　蔡元長當國時，士大夫問軌革，往往畫一人戴草而祭，輒指之曰：「此蔡字也，必由其門而進。」及童貫用事，又有畫地上奏樂者，曰：「土上有音，童字也。」其言亦往往有驗。及二人者廢，則亦無復占得此卦。《老學庵筆記》卷十。

46　吴伯舉守姑蘇，蔡京自杭被召，一見大喜之。京入相，首薦其才，三遷爲中書舍人。時新除四郎官，皆知縣資序。伯舉援舊例，言不應格。京怒，落其職，知揚州。未幾，京客有稱伯舉之才者，且言此人相公素所喜，不當久棄外。京曰：「既作好官，又要作好人，兩者豈可得兼耶！」《曲洧舊聞》卷六。

47　崇寧二年鑄大錢，蔡元長建議俾爲折十，民間不便之。優人因内宴爲賣漿者，或投一大錢飲一杯，而索償其餘，賣漿者對以「方出市，未有錢，可更飲漿」，乃連飲至于五六。其人鼓腹曰：「使相公改作折百錢，奈何！」上爲之動，法由是改。又大農告乏，時有獻廪俸減半之議。優人乃爲衣冠之士，自冠帶衣裙被身之物輒除其半，衆怪而問之，則曰「減半」。已而兩足共穿半袴，而來前，復問之，則又曰「減半」。問者乃長歎曰：「但知減半，豈料難行。」語傳禁中，亦遂罷議。《獨醒雜志》卷九。

48　崇寧錢文，徽宗嘗令蔡京書之。筆畫從省，「崇」字中以一筆上下相貫，「寧」字中不從心。當時識者謂京「有意破宗，無心寧國」。後乃更之。《獨醒雜志》卷三。

49　〔蔡〕京在相位，偶在告未出。有某氏，先在兩家各生一子。後二子入從，争欲迎母歸養，未知適從。事至朝廷，執政無所處，持以白京。京曰：「此亦何難，第問其母願歸何處。」一言遂決。又一歲，户部欠郊費若干，長、貳堂白，京唯唯。期逼，申言之，答以「徐之」。旋聞下文思院鑄錢樣，亦叵測。時富商大賈在京識事者，懲屢變鹽法之害，亟以所蓄筭請鈔旁。不數日，府庫沛然。《清波雜志》卷二。

50　承平時，宰相入省，必先以秤秤印匣而後開。蔡元長秉政，一日秤匣頗輕，疑之，摇撼無聲。吏以白元長，元長曰：「不須啓封，今日不用印。」復以歸私第。翌日入省，秤之如常日，開匣，則印在焉。或以詢元長，元長曰：「是必省吏有私用者，偶倉猝不能入。倘失措急索，則不可復得，徒張皇耳。」《揮麈後録》卷三。《雲谷雜紀》卷三。《宋稗類鈔》卷三。

51　蔡相當國日，有二人求堂除。適有美闕，二人競欲得之，且皆有薦拔也。蔡莫適所與，即謂曰：「能誦盧仝《月蝕》詩乎？」内一耆年者應聲朗念，如注瓶水，音吐鴻暢，一坐盡傾。蔡喜，遂與美除。《捫蝨新話》卷四。

52　見張懷素3。

53　見徐守信7。

54　徐神翁自海陵到京師，蔡〔魯公〕謂徐云：「且喜天下太平。」是時河北盜賊方定，徐云：「太平？天上方遣許多魔君，下生人間，作壞世界。」蔡云：「如何得識其人？」徐笑云：「太師亦是。」《錢氏私志》。《宋稗類鈔》卷六。

55　徽宗幸端門觀燈，御西樓，下視蔡魯公幕次，以金橘戲彈，至數百丸。《可書》。

56　蔡元長嘗闢便坐曰南軒。有獻詩者曰：「此軒端的向南開，上下東西總不該。更有一般堪愛處，北風偏向後門來。」《浩然齋雅談》卷中。《茶香室續鈔》卷二十三。

57　崇寧中，蔡魯公當國。士人有陳獻利害者，末云：「伏望閒燕，特賜省覽。」有得之欲讒公者，密摘以白上，曰：「清閒之燕，非人臣所得稱，而魯公受之不以聞。」魯公引《禮》「孔子閒居」、「仲尼燕居」自辨，乃得釋。《石林燕語》卷十。

58　見宋徽宗11。

59　蔡京當國，倡爲豐享豫大之説，以肆蠱惑。其生日，天下郡國皆有饋獻，號「太師生辰綱」，富侈可知也。文士錦囊玉軸，競進詩詞。獨喜周邦彦詩云：「化行禹貢山川外，人在周公禮樂中。」《歸田詩話》卷中。

60　蔡京崇寧中以星文罷相，般出觀音院待罪。客有過之者，京泣曰：「京若負國，即教三子都没前程。」好事者戲云：「兩行珠淚下，三箇鳳毛災。」《高齋漫録》。

61　蔡京爲左僕射日，官守司空，坐慧星竟天去位。太學諸生用坡公《滿庭芳》詞嘲之。今記其數語云：「光芒長萬丈，司空見慣，應謂尋常。」末句云：「仍傳儋崖父老，祗候蔡元長。」蔡命字正取元者善之長也。長音丁丈反，而其解《易》以爲長短之長，故因以爲戲。及再當國，密諭學官訪首唱者斥逐之。《夷堅三志》己卷六。

62　魯公拜維垣，親客來賀。公略無德色，且笑語猶常時，因語客曰：「某仕宦已久，皆悉之矣。今位極人臣，則亦可人，所謂骰子選爾。人間榮辱，顧何足算！」骰子選者，蓋自公始爲太廟齋郎，登上第，調錢塘縣尉，綿歷内外，而後至太師也。《鐵圍山叢談》卷三。

63　大觀末，魯公責宫祠，歸浙右。吾侍公舟行，一日過新開湖，睹漁艇往還上下。魯公命吾呼得一艇來，戲售魚可二十鬣，小大又勿齊。問其直，曰：「三十金也。」吾使左右如數以金畀之焉。去來未幾，忽遥見槳艇甚急，飛趁大舟矣。吾與公咸愕然，謂：「此必得大魚乎？將喜而復來耶？」頃已及，則曰：「始貨其魚，約三十金也。今乃多其一，用是來歸爾。」魯公笑而卻之，再三不可，竟還一錢而後去。吾時年十四矣，白魯公：「此豈非隱者耶？」公曰：「江湖閒人不近市廛者，類如此。」《鐵圍山叢談》卷三。

64　政和中，蔡太師在錢塘，一日中使賜茶藥，亦於合中得大玉環徑七寸，色如截肪。京拜賜，即治行。後二日，詔至，即日起發。《老學庵筆記》卷九。

65　崇寧五年，長星見。蔡京斥居浙西，時事小變，士大夫觀望，或於秉筆之際有向背語。蔡既再相，門人蘇棫者，自漳州教授召赴都堂，審察獻議，乞索天下學官五年所撰策題，下三省委官考校，以定優劣。坐是停替者三十餘人。棫爲太學博士，遷司業卒。《泊宅編》十卷本卷二，又見三卷本卷上。

66　魯公召自錢塘而再相也，與何傅適有皆召之美。而何傅每歎近時錫賚薄少者，魯公頓報之曰：「公所謂自作自受故也。」當是時，方粉飾太平，務復古禮制。一日殿庭講事罷，共歸都堂。魯公復向何傅歎行禮久，頗厭疲勞。何傅於是忽起而報曰：「此亦吾公師所謂自作自受矣。」公爲之笑。《鐵圍山叢談》卷四。

67　蔡京改官制，遂奏云：「昔太宗皇帝嘗爲尚書令。今後更不除尚書令。」殊不知爲尚書令者乃唐太宗也。……舉朝莫不笑之，而不敢指其非。《朱子語類》卷一百十二。《宋稗類鈔》卷六。

68　蔡京爲太師，賜印文曰「公相之印」，因自稱「公相」。童貫亦官至太師，都下人謂之「媪相」。《老學庵筆記》卷四。《宋稗類鈔》卷一。

69　蔡京首以太師爲公相，其子攸自淮康軍節度使除開府儀同三司，遂父呼公相，子呼相公。時傳京父子入侍曲宴，上云：「相公公相子。」京對云：「人主主人翁。」《萍洲可談》卷一。參見蔡攸3。

70　政和中，〔蔡京〕以太師領三省事，得治事於家。弟卞以開府在經筵，嘗挾所親將仕郎吴説往見，坐於便室，設一卓，陳筆硯，置玉版紙闊三寸者數十片於上。卞言常州教授某人之淹滯，曰：「自初登科作教官，今已朝奉郎，尚未脱故職。」京問：「何以處之？」卞曰：「須與一提學。」京取一紙，書其姓名及提舉學事字而缺其路分，顧曰：「要何處？」卞曰：「其家極貧，非得俸入優厚處不可。」於是書「河北西路」字，付老兵持出。俄别有一兵齎一雙緘及紫匣來，乃福建轉運判官直龍圖閣鄭可簡，以新茶獻，即就可漏上書「祕撰運副」四字授之。卞方語及吴説曰：「是安中司諫之子，頗能自立。且王逢原外孫，與舒王夫人姻眷，其母老，欲求一見闕省局。」京問：「吴曾踏逐得未？」對曰：「打套局適缺。」又書一紙付出。少頃，卞目吴使先退。吴之從姊嫁門下侍郎薛昂，因館其家，纔還舍，具以告昂，嘆所見除目之迅速。昂曰：「此三者已節次書黄矣。」《容齋三筆》卷十五。

71　見明節劉貴妃1。

72　聶山、胡直孺同爲都司，一日過堂，從容爲蔡京言道流之横。京慨然曰：「君等不知耳，淫侈之風日，姑以齋少間之，不暇計此曹也。」京之善文過如此。《老學庵筆記》卷八。

73　蔡京書神霄玉清萬壽宫及玉皇殿之類，玉字旁一點，筆勢險急。有道士觀之曰：「此點乃金筆，而鋒芒侵王，豈吾教之福哉？」《老學庵筆記》卷九。

74　見王老志2。

75　見王老志3。

76　劉跛子者，洛陽人，知人死生禍福，歲一至京師。前輩雜説中多記之。至宣和猶在，蔡元長正炎盛，聞其入都，……即令其子絛屏騎從往訪之。跛子以手揮之勿令前，且取一瓦礫，用土書一「退」字，更無它語。絛歸以告于元長，元長悟其言而不能用，遂至于敗。《揮麈餘話》卷二。

77　見張觷1。

78　〔蔡〕元長始以「紹述」兩字劫持上下，擅權久之。知公議不可以久鬱也，宣和間，始令其子約之，招致習爲元祐學者。是以楊中立、洪玉父諸人皆官于中都。又使其門下客著《西清詩話》以載蘇、黄語，亦欲爲他日張本耳。《能改齋漫録》卷十。《宋稗類鈔》卷二。

79　政和末，或於洛水得石，大如拳也。青黳，有草字兩行，作黄白文，上之。俄一士人又得洛石，政相同，亦上。皆曰魯公天與之道，急急欲公之奉行，此必有兆。《鐵圍山叢談》卷四。

80　政和末，老蔡以太師魯國公總治三省，年已過七十，與少宰王黼争權相傾。朱藏一在館閣，和同舍《秋夜省宿》詩云：「老火未甘退，稚金方力征。炎涼分勝負，頃刻變陰晴。」兩人門下士互興譖言，以爲嘲謗。……是時士論指三館爲鬧藍。《容齋四筆》卷十五。

81　見王黼11。

82　見王黼23。

83　見王安中6。

84　吴倜，字公度，吴興人，試補太學爲第一。崇寧五年，群禮部七千之士而魁之。……初自删定勑令所出爲寧海推官。時蔡京罷相居城中，意其生計從容，委買霅川土物無虚月，倜意不平。念吾以文學起身，而不以儒者見遇，報以實直。京覺之而怒。重和二年，召爲九域圖志所編修官。時京以太師魯公賜第京師，朝朔望。一日，上問京：「卿曩居杭，識推官吴倜乎？今以大臣薦，欲除官。」對曰：「識之，其人傲狠無上。」上驚曰：「何以知之？」曰：「吴知陛下御諱而不肯改，乃以一圈圍之。」蓋言「倜」字也，上默然不懌。未幾，言者承風旨論罷，自是不復出。及京敗，知鄆州孫鼛言巴人有草祭之謡，上其事。甚者論其即倉爲宅，拆倉字爲人君二字，謂京有不臣之心。雖若附會，然亦平日好以字畫中傷善類之報也。《齊東野語》卷十一。

85　范致虚謙叔與蔡元長相迕，久處闲散。宣和初，自唐州方城召還，提舉寶籙宫。未幾，執政。時元長以五日一造朝，居西第，乃與謙叔釋憾。一日，觴於西園，主禮勤渥，元長作詩見意云：「一日趨朝四日闲，荒園薄酒願交歡。三峯崛起無平地，二派争流有激湍。極目榛蕪惟野蔓，忘情魚鳥自波瀾。滿船載得圭璋重，更掬珠璣洗眼看。」「三峯」、「二派」雖皆園中景，蓋有激而云。《墨莊漫録》卷二。

86　宣和中，蔡魯公闲居京師，有方士持陰陽丹一兩許，如彈子大，色正紅，以獻之。置之水中，隨十二時上下，六陽時則浮上，六陰時則沈，仍各準其方位，不差晷刻。云：「用水摶爲丸，每餌一粒，可延百歲。」蔡受之而不敢輒服。《夷堅支志》癸卷三。

87　宣和五年，向元伯爲開封令。蔡魯公已致仕，嘗設醮于城外凝祥宫。向往謁之，蔡留宿。明旦，見其子攸、孫衡等十餘人來問安，皆腰金施狨，且多張蓋者。向退省其舅何志同尚書，歎詫其盛。坐客有京畿轉運使曾徽言，與蔡不合，以言鄙薄，既而悔之。何曰：「毋多談。齊先生適在此，太師所敬也，可見之。」乃邀與同席。齊生曰：「吾素受蔡公異顧，今館于後圃，待我甚至，不當談其短。偶聞運使之語，是將然矣。」徽言諱前説，齊生曰：「無傷也。蔡公與我語，不問其身，但詢其子孫。吾應之曰：『好。』然常以妄言自愧也。諸公見其高門華屋，上干霄漢，三年之後，無一瓦蓋頭矣。金勒狨鞍，赫弈照市，三年之後，雖蹇驢亦無有矣。人言秋風落葉，此真是也。哀哉！」時諸蔡方盛，皆不敢出聲。三歲而蔡氏敗。《夷堅乙志》卷六。

88　宣和末，黄安時曰：「亂作不過一二年矣。天使蔡京八十不死，病亟復蘇，是將使之身受禍也。天下其能久無事乎！」《老學庵筆記》卷四。《家世舊聞》卷下。

89　蔡攸既與王甫、童貫興燕山之役，攸父京以詩寄攸曰：「老懶身心不自由，封書寄與淚横流。百年信誓當深念，三伏正塗合少休。目送旌旗如昨夢，心存關塞起深愁。緇衣堂下清風滿，早早歸來醉一甌。」徽廟聞之，命鄧珙索之，京即録以進呈。上讀之，徐曰：「好改作『六月王師好少休』也。」蓋時白溝報不捷，故有是語。《庚溪詩話》卷下。參見蔡攸8。

90　見蔡攸6。

91　蔡京持禄固位，能忍辱，古今大臣中少有比者。自丙戌罷相，則密求游從，不肯去都城。未踰年，果再入。至庚寅，又因星變去位，臺諫論不已，僅能使在外任便居住。京又欲留連南京，聞張天覺除中書侍郎，乃皇遽東下，於姑蘇因朱沖内連貴璫，人人與爲地，撫問絡繹。至壬辰春召還第，聲艷光寵，邁於平昔遠矣。宣和間，王黼當軸，京勢少衰。黼之徒恐不爲己利，百方欲去之，然京終不肯去。於是始遣童貫并令蔡攸同往取表。京以攸被旨俱來，乃置酒留貫飲，攸亦預焉。京以事出不意，莫知所爲。酒方行，自陳曰：「某衰老宜去，而不忍遽乞身，以上恩未報，此心二公所知也。」時左右聞京并呼攸爲公，無不竊笑者。其後，大臣有當去而不去者，往往遣使取表，自京始。《曲洧舊聞》卷七。《清波雜志》卷二。《清波别志》卷中。《宋稗類鈔》卷一。

92　民謡有云：「二蔡一惇，心定沙門。籍没家財，禁錮子孫。」《宣和遺事》元集。

93　見童貫5。

94　見何執中8。

95　蔡元長少年鼎貴，建第錢塘，極爲雄麗，全占山林江湖之絶勝。今行在殿前司是也。宣和末，金寇豕突，盡以平日之所積，用巨艦泛汴而下，置其宅中。靖康初，下籍没之詔。適毛達可友守杭州，達可，元長門下士也，緩其施行，密喻其家，藏隱逾半，所以蔡氏之後皆不貧。又嘗以金銀寶貨四十擔，寄其族人家海鹽者，已而蔡父子兄弟誅竄，不暇往索，盡掩爲己有。至今海鹽蔡氏富冠浙右。《揮麈餘話》卷二。《西湖游覽志餘》卷四。

96　蔡元長嘗論薦毛友龍，召對，上問曰：「龍者君之象，卿何得而友之？」友龍不能對，遂不稱旨。退語元長，元長曰「是不難對，何不曰『堯舜在上，臣願與夔、龍爲友』？」他日再薦之，復召對，上問大晟樂，友龍曰：「訛。」上不諭其何謂也。已而元長入見，上以問答語之，對曰：「江南人唤『和』爲『訛』，友龍謂大晟樂主和爾。」上頷之，友龍乃得美除。《獨醒雜志》卷一。

97　見李光3。

98　江湖間小龍號靈異。……及靖康之初家破，魯公貶嶺外。吾從行至江陵，將遵陸出鼎、灃間。公畏暑，因改卜舟，行下江陵，憩渚宫之沙頭一倉官廨舍，纔弛擔，則小龍復出見。魯公爲之涕下，且感念神龍，乃不忘恩舊一如此。吾戲公曰：「固知小龍之必來爾。」公愕詢其故，吾始曰：「此亦出公之門也。苟每加意於是，無世情者則今日必來，使此龍一出，世間有世情當又不來。是烏足辱人懷抱耶？」公乃收淚而笑。《鐵圍山叢談》卷六。

99　吕辨者，蔡〔魯公〕門人。蔡罷，珠履盡散，獨吕送至長沙。吕乘間問蔡云：「公高明遠識，洞鑒古今，知國家之事必至於斯乎？」答云：「非不知也，將謂老身可以幸免。」《錢氏私志》。《昨非庵日纂》二集卷八。《宋稗類鈔》卷六。

100　蔡元長既南遷，中路有旨，取所寵姬慕容、邢、武者三人，以金人指名來索也。元長作詩以别云：「爲愛桃花三樹紅，年年歲歲惹東風。如今去逐它人手，誰復尊前念老翁。」初，元長之竄也，道中市食飲之類，問知蔡氏，皆不肯售，至於詬駡，無所不道。州縣吏爲驅逐之，稍息。元長轎中獨歎曰：「京失人心，一至於此。」至潭州，作詞曰：「八十一年住世，四千里外無家。如今流落向天涯，夢到瑶池闕下。　玉殿五回命相，彤庭幾度宣麻。止因貪此戀榮華，便有如今事也。」後數日卒。門人吕川卞老醵錢葬之，爲作墓志，迺曰「天寶之末，姚、宋何罪」云。《揮麈後録》卷八。《雲谷雜紀》卷三。《西湖游覽志餘》卷四。《堯山堂外紀》卷五十五。《詞苑叢談》卷七。《宋稗類鈔》卷六。《堅瓠丁集》卷四。《詞林紀事》卷六。《宋詩紀事》卷二十五。

101　蔡元長後房曰武恭人，亦妙麗不凡。元長謫嶺表，武在京師爲一使臣姓孫人所蓄，乃孫竄至南京，亦爲郡所拘。七月，開封差人擒之，送入京師。《墨莊漫録》卷四。

102　蔡魯公帥成都，一日於藥市中，遇一婦人多髮如畫者毛女，語蔡云：「三十年後相見。」言訖不知所在。蔡後以太師魯國公致仕居京師，一日在相國寺資聖閣下納涼，一村人自外入，直至蔡前云：「毛女有書。」蔡接書，其人忽不見。啓封，大書「東明」二字，蔡不曉其意。後貶長沙，死於東明寺，因就葬焉。《錢氏私志》。

103　徽宗召天下道術之士，海陵徐神翁亦至。神翁好寫字與人，多驗。蔡京得「東明」二字，皆謂東明乃向日之方，可卜富貴未艾。後京貶死潭州城南五里外東明寺，比之六賊，獨免誅戮。《清波雜志》卷二。《宋稗類鈔》卷六。

104　蔡京祖某、父準及京，皆以七月二十一日卒，三世同忌日。《老學庵筆記》卷四。《玉芝堂談薈》卷五。

105　〔蔡〕京之卒，適潭守乃其仇，數日不得殮，隨行使臣輩藳葬於漏澤園，人謂得其報。……宣和間，京師染色，有名「太師青」者，迨京之殮，無棺木，乃以青布條裹屍，兹其讖也。《清波雜志》卷二。《宋詩紀事》卷二十五。

106　蔡太師作相時，衣青道衣，謂之「太師青」；出入乘椶頂轎子，謂之「太師轎子」。《老學庵筆記》卷十。

107　蔡元長南遷，道出長沙，卒於城南五里東明寺，遂草殯于寺之觀音殿後。有蜀僧游方過之，慨然因題詩于壁曰：「三十年前鎮益州，紫泥丹詔鳳池游。大鈞播物心難一，六印懸腰老未休。佐主不能如傅説，知幾那得似留侯。功名富貴今何在，寂寂招提一土丘。」《梁溪漫志》卷十。

108　予於《夷堅丁志》中載蔡京胸字，言京死後四十二年遷葬，皮肉消化已盡，獨心胸上隱起一卍字，高二分許，如鐫刻所就。《容齋三筆》卷十六。《茶香室續鈔》卷四。

109　蔡京賜第在都城之東，周圍數十里。籍没後，賜种師中，未及遷入，一夕煨燼無遺。時有上官悟作《城東甲第曲》，備書盛衰之變，士皆傳誦，其末四句云：「皇天去人不盈尺，怙勢驕淫神所厄。君不見喬木參天獨樂園，至今人道温公宅。」上官，邵武人。《清波别志》卷下。

110　靖康元年丙午十一月二十五日，金兵至京城下。……〔閏十一月〕初八夜，遺火焚蔡京宅，火光亘天，鄰屋無所犯。明旦，士庶觀之，咸謂國家召禍，造端乃蔡京爲首，宅焚無片木，而不及鄰，實本天意。人皆欣悦。《朝野僉言》。

111　餘頃見史院《神宗國史》稿富韓公傳稱，少時，范仲淹一見，以王佐期之。蔡太師大書其旁曰：「仲淹之言，何足道哉！」《卻掃編》卷中。

112　魯公號知人，每語其人脩短，大略多驗。大觀初，有詣都省投牒訴改官者，魯公召上聽事所，曰：「改官匪難，當别有驟進用，徑入侍從行綴矣。然反覆不常，惟畏慎作摸稜態過當，卒致身輔相。」吾笑之，而魯公不以爲憾。迺僞楚也。《鐵圍山叢談》卷三。

113　蔡魯公喜接賓客，終日酬酢不倦。遇家居賓客少間，則必至子弟學舍，與其門客從容燕笑。蔡元度禀氣弱，畏見賓客。每不得已一再見，則以啜茶多，退必嘔吐。嘗云：「家兄一日無客則病，某一日接客則病。」《石林燕語》卷十。《蓼花洲閒録》。《讀書鏡》卷九。《宋稗類鈔》卷四。

114　「和尚置梳篦」，亦俚語，言必無所用也。崇寧中間改僧爲德士，皆加冠巾。蔡魯公不以爲然，嘗争之不勝。翌日有冠者數十人詣公謝，髮既未有，皆爲贋髻以簪其冠。公戲之曰：「今當遂置梳篦乎？」不覺哄堂大笑，冠有墜地者。《石林避暑録話》卷三。《古謡諺》卷六十。

115　有士大夫於京師買一妾，自言是蔡太師府包子厨中人。一日，令其作包子，辭以不能。詰之曰：「既是包子厨中人，何爲不能作包子？」對曰：「妾乃包子厨中縷葱絲者也。」曾無疑乃周益公門下士，有委之作志銘者，無疑援此事以辭曰：「某於益公之門，乃包子厨中縷葱絲者也，焉能作包子哉！」《鶴林玉露》丙編卷六。《宋稗類鈔》卷六。

116　蔡太師京，厨婢數百人，庖子亦十五人。《説略》卷二十五。

117　蔡太師京，厨婢數百人，每殺鷯子輒千餘。《玉芝堂談薈》卷四。

118　蔡元長京既貴，享用侈靡，喜食鶉，每預蓄養之，烹殺過當。一夕夢鶉數千百訴於前，其一鶉居前致辭曰：「食君中粟，作君羹中肉。一羹數百命，下箸猶未足。羹肉何足論，生死猶轉轂。勸君宜勿食，禍福相倚伏。」《庚溪詩話》卷下。《虚谷閒鈔》。《堯山堂外紀》卷五十五。《宋詩紀事》卷九十九。

119　蔡元長當國，每喜食鶉。一夕，夢黄衣老人曰：「來日當自被害，願公貸命。」蔡問：「汝何人？」乃誦詩云：「食君數粒粟，充君羹中肉。一羹斷數命，下筯猶未足。口腹須臾間，福禍相倚伏。願公戒勿殺，死生如轉轂。」覺而異之，詢於掌饍，得黄鶉數十，放之。《湖海新聞夷堅續志》前集卷二。

120　蔡元長爲相日，置講議司，官吏數百人，俸給優異，費用不貲。一日，集僚屬會議，因留飲，命作蟹黄饅頭。飲罷，吏略計其費，饅頭一味爲錢一千三百餘緡。又嘗有客集其家，酒酣，京顧庫吏曰：「取江西官員所送鹹豉來！」吏以十缾進，客分食之，乃黄雀肫也。元長問：「尚有幾何？」吏對以「猶餘八十有奇」。《獨醒雜志》卷九。

121　蔡京庫中，點檢蜂兒見在數目，得三十七秤；黄雀鮓自地積至棟者滿三楹，他物稱是。《清波雜志》卷五。《齊東野語》卷十六。《宋稗類鈔》卷二。

122　吴正仲云，渠爲從官，與數同列往見蔡京，坐於後閤。京諭女童使焚香，久之不至，坐客皆竊怪之。已而，報云香滿，蔡使卷簾，則見香氣自他室而出，靄若雲霧，濛濛滿坐，幾不相睹，而無煙火之烈。既歸，衣冠芳馥，數日不歇。計非數十兩，不能如是之濃也。《雞肋編》卷下。

123　譚振言，蔡京當國，一日感寒，振與數親客問疾，見之後堂東閤中。京顧小鬟令焚香，移頃鬟不至，振頗疑其忘之耶。久之，鬟復至白京云：「香已滿。」京云：「放。」鬟即去。聞近北有若人捲簾聲者，方至坐北一簾，其熢滿室如霧。京謂客曰：「香須如此燒，乃無烟氣。」《悦生隨抄》。《宋稗類鈔》卷二。

124　見范致虚3。

125　蔡京賜第，宏敞過甚。老疾畏寒，幕帟不能禦，遂至無設牀處，惟撲水少低，間架亦狹，乃即撲水下作卧室。《老學庵筆記》卷八。

126　蔡京罷政，賜鄰地以爲西園，毁民屋數百間。一日，京在園中，顧焦德曰：「西園與東園景致如何？」德曰：「大師公相，東園嘉木繁陰，望之如雲；西園人民起離，淚下如雨。可謂東園如雲，西園如雨也。」語聞，抵罪。《清波雜志》卷六。

127　京師士人出游，迫暮過人家，缺牆似可越。被酒試踰以入，則一大園，花木繁茂，徑路交互，不覺深入。天漸暝，望紅紗籠燭而來，驚惶尋歸路，迷不能識，亟入道左小亭。小亭中氈下有一穴，試窺之，先有壯士伏其中，見人驚奔而去，士人就隱焉。已而燭漸近，乃婦人十餘，靚妝麗服，俄趨亭上，競舉氈，見生驚曰：「又不是那一个。」又一婦熟視曰：「也得，也得。」執其手以行，生不敢問。引入洞房曲室，群飲交戲，五鼓乃散。士人憊倦不能行，婦貯以巨篋，舁而縋之牆外。天將曉，懼爲人所見，强起扶持而歸。他日跡其所遇，乃蔡太師花圃也。《談藪》。《西湖游覽志餘》卷四。

128　宋人書例稱蘇、黄、米、蔡者，謂京也，後世惡其爲人，乃斥去之，而進君謨書焉。《清河書畫舫》卷七上。

129　蔡京諸孫，生長膏粱，不知稼穡。一日，京戲問之曰：「汝曹日啗飯，試爲我言米從何處出？」其一人遽對曰：「從臼子裏出。」京大笑。其一從旁應曰：「不是，我見在席子裏出。」蓋京師運米以席囊盛之，故云。《獨醒雜志》卷十。

130　蔡京三子，長曰攸，次曰翛，次曰鯈。當時語云：「蔡京之後尤蕭條。」不爲無讖兆也。《甕牖閒評》卷八。《古謡諺》卷四十五。

蔡　卞

1　見蔡京8。

2　見陸佃19。

3　祕書省歲曝書，則有會號曰曝書會，侍從皆集，以爵爲位叙。元豐中魯公爲中書舍人，叔父文正公爲給事中。時青瑣班在紫微上，文正公謂：「館閣曝書會非朝廷燕設也，願以兄弟爲次。」遂坐魯公下。是後成故事，世以爲榮。《鐵圍山叢談》卷一。

4　元豐末，叔父文正知貢舉。時以開寶寺爲試場。方考，一夕寺火大發。魯公以待制爲天府尹，夜率有司趨拯焉。寺屋皆雄壯，而人力有不能施，穴寺廡大牆，而後文正公始得出，試官與執事者多焚而死。於是都人上下唱言：「燒得狀元焦。」及再命試，其殿魁果焦蹈也。《鐵圍山叢談》卷三。

5　元祐初，揚康功使高麗，别禁從諸公，問以所委，皆不答。獨蔡元度曰：「高麗磬甚佳，歸日煩爲置一口。」不久，康功言還，遂以磬及外國奇巧之物，遺元度甚豐，他人不及也。或有問之者，康功笑曰：「當僕之度海也，諸公悉以謂没於巨浸，不復以見屬，獨元度之心猶冀我之生還，吾聊以報其意耳。」《揮麈後録》卷七。

6　見蔡京15。

7　錢穆父與蔡元度俱在禁林，二公雅相好。元祐末，穆父先坐命詞，以本官知池州。元度送之郊外，促膝劇談，戀戀不忍捨。忽群吏來謁元度，云：「已降旨，内翰除右丞，中使將來宣押矣。」穆父起慶之。元度喜甚，卒然而應曰：「卞也何人，不謂禮絶之敬生於坐上。」雖穆父亦爲色動。《揮麈後録》卷六。

8　見章惇34。

9　蔡卞之妻七夫人，頗知書，能詩詞。蔡每有國事，先謀之於牀笫，然後宣之於廟堂。時執政相語曰：「吾輩每日奉行者，皆其咳唾之餘也。」蔡拜右相，家宴張樂，伶人揚言曰：「右丞今日大拜，都是夫人裙帶。」譏其官職自妻而致，中外傳以爲笑。……荆公嘗謂：「元度爲千載人物，卓有宰輔之器，不因某歸以女憑藉而然。」《清波雜志》卷三。《何氏語林》卷二十八。《宋稗類鈔》卷六。《宋詩紀事》卷一百。

10　七夫人者，一日於看樓見一僧頂笠自樓下過，問左右：「笠甚重，内有何物？」告以行脚僧生生之具皆在焉。因歎曰：「都是北珠、金箔，能有多少！」亟使人追之，意欲厚施。其僧不顧而去。《清波雜志》卷三。

11　見陳瓘11。

12　建中靖國元年，侍御史陳次升言章，以蔡元度爲笑面夜叉。其略云：「卞與章子厚在前朝，更迭唱和，相倚爲重。造作事端，結成冤獄。看詳訴理，編類章疏。中傷士人，或輕或重，皆出其意。主行雖在于章，卞實啓之，時人目爲『笑面夜叉』，天下之所共知也。」《能改齋漫録》卷十二。

13　蔡元慶對客喜笑，溢於顔面，雖見所甚憎者，亦親厚無間，人莫能測，謂之「笑面夜叉」。《老學庵續筆記》。案：元慶，爲「元度」之誤。

14　曾文肅初與蔡元長兄弟皆臨川王氏之親黨，後來位勢既隆，遂爲仇敵。崇寧初，文肅爲元長攘其相位。文肅以觀文守南徐。時元度帥維揚，赴鎮過郡。元度開燕甚勤，自爲《口號》云：「並居二府，同事三朝。悵契闊于當年，喜逢迎于斯地。」又云：「對掌紫樞參大政，同扶赫日上中天。」謬爲恭敬如是，而中實不然。已而興獄，文肅遂遷衡陽。《揮麈餘話》卷二。

15　建中初，曾文肅秉軸，與蔡元長兄弟爲敵。有當時文士與文肅啓，略云：「扁舟去國，頌聲惟在於曾門；策杖還朝，足迹不登於蔡氏。」明年，文肅南遷，元度當國，即更其語以獻曰：「幅巾還朝，輿頌咸歸於蔡氏；扁舟去國，片言不及於曾門。」士大夫不足養如此。《揮麈後録》卷七。

16　見毛滂2。

17　蔡元度爲樞密，與其兄内相搏，力祈解政，遷出于郊外觀音院，去留未定也。平時門下士悉集焉，是時所厚客已有叛元度者。元度心不能平，飯已，與諸君步廊廡，觀壁間所畫熾盛光佛降九曜變相，方群神逞威之際，而其下趨走有稽首默敬者。元度笑以指示群公曰：「此小鬼最叵耐，上面勝負未分，他底下早已合掌矣。」客有慚者。《揮麈後録》卷七。

18　蔡元度焚黄餘杭，舟次泗州，病亟。僧伽塔吐光射其舟，萬人瞻仰，中有棺呈露。士大夫知元度不起矣，至高郵而殁。元度生于高郵，而殁于此，亦異耳。世言元度蓋僧伽侍者木叉之後身，初以爲誕，今乃信然。《冷齋夜話》卷十。《閒窗括異志》。

19　蔡元長語元度曰：「弟骨相固佳，但背差薄，腰差細爾。」元度笑曰：「太師豈可有兩人？」《能改齋漫録》卷十三。

20　見蔡京113。

21　蔡元度娶荆公之女，封福國夫人，止一子，子因仍是也。談天者多言其壽命不永，元度夫婦憂之。一日，盡呼術者之有名如林開之徒集于家，相與決其疑，云：「當止三十五歲。」元度顧其室云：「吾夫婦老矣，可以放心，豈復見此逆境邪？」其後子因至乾道中壽八十而終。然其初以恩倖爲徽猷閣學士，靖康初，既蔡氏敗，例遭削奪，恰年三十五，蓋其禄盡之歲。《揮麈餘話》卷二。《宋稗類鈔》卷一。

22　樞密蔡公卞帥五羊，道無錫，挈家游惠山。是日，邑人楊生與數僧閒步殿上，聞公來，戲言曰：「蔡侍郎無子，吾與之爲子矣。」公至廣之明年，生仍。後三歲還朝，次無錫，仍忽悟前身爲楊生，能言其居舍親戚，與平時所嗜玩，毫釐不差。因召楊生二子曰陟曰昇者，問其父死之日，仍生之時也。然三日後復問，則懵不能言矣。二家至今往來如姻眷，後奏補陟將仕郎。《泊宅編》十卷本卷四。

蔡　攸

1　蔡攸幼慧。其叔父卞，荆公婿也。卞攸見公，一日，公與客論及《字説》，攸立其膝下，回首問曰：「不知相公所解之字，爲復是解蒼頡字，爲復是解李斯字？」公不能答，拊其項曰：「你無良，你無良。」《誠齋詩話》。

2　宣和中，蔡居安提舉祕書省，夏日會館職于道山，食瓜。居安令坐上徵瓜事，各疏所憶，每一條食一片。坐客不敢盡言，居安所徵爲優。欲畢，校書郎董彦遠連徵數事，皆所未聞，悉有據依，咸歎服之。識者謂彦遠必不能安，後數日果補外。《揮麈録》卷三。《昨非庵日纂》二集卷十四。《宋稗類鈔》卷五。

3　蔡攸初以淮康節領相印，徽宗賜曲宴，因語之曰：「相公公相子。」蓋是時京爲太師，號「公相」。攸即對曰「人主主人翁」。其善爲諧給如此。《老學庵筆記》卷十。《宋稗類鈔》卷一。參見蔡京69。

4　蔡攸嘗侍徽宗曲宴禁中，上命連沃數巨觥，屢至顛仆，賜之未已。攸再拜以懇曰：「臣鼠量已窮，逮將委頓，願陛下憐之。」上笑曰：「使卿若死，又灌殺一司馬光矣。」始知温公雖遭貶斥于一時，而九重固自敬服如此。《揮麈餘話》卷二。《鶴林玉露》丙編卷四。《硯崗筆志》。《何氏語林》卷二十八。《昨非庵日纂》二集卷八。《宋稗類鈔》卷六。

5　觀文、資政殿皆有大學士，觀文稱大觀文，而資政稱大資，此何理耶？宣和間，蔡居安除宣和殿大學士，從資政故事，稱大宣。是時方重道術，騶鳴聲于路，聽者訛爲大仙，人以爲笑。《石林避暑録話》卷二。

6　蔡京、蔡攸，父子俱貴，權勢日相軋。輕薄者互煽摇以立門户，由是父子遂爲仇敵。攸别賜第，嘗詣京，京方與客語，使避之，而呼攸入。甫就席，遂起握父手爲切脈狀，曰：「大人脈勢舒緩，體中得無有疾乎？」京曰：「無之。」攸曰：「禁中適有公事，不得留。」遂去。客竊窺得其事，以問京。京曰：「君不解此，此輩欲以吾疾罷我也。」居數日，京果致仕。又以季弟絛鍾愛于京，數白徽宗請殺之。徽宗曰：「太師老矣。」不許，但削絛官而已。《賓退録》卷五。《讀書鏡》卷六。

7　蔡攸副童貫出師北伐，有「少保節度使」與「宣撫副使」二認旗從于後。次日，執旗兵逃去，二旗亦失之。識者知爲不祥。既行，徽宗語其父京曰：「攸辭日，奏功成後，要問朕覓念四、五都知，其英氣如此。」京但謝以「小子無狀」。二人乃上寵嬪，念四者，閻婕妤也。《清波雜志》卷二。《齊東野語》卷七。《宋稗類鈔》卷一。

8　燕山招納之舉，多出于蔡攸。攸父子晚年争權相忌，至以茶湯相見，不交他語。王師敗于白溝河，元長嘗以詩寄攸曰：「老懶身心不自由，封書寄與淚横流。百年信誓當深念，三伏征涂盍少休。目送旌旗如昨夢，心存關塞起新愁。緇衣堂下清風滿，早早歸來醉一甌。」詩稍傳入禁中，徽宗命京以進呈。上閲畢曰：「『三伏征涂』，不若改作『六月王師』。」詩復以還。《獨醒雜志》卷五。參見蔡京89。

9　見宋徽宗49。

蔡　絛

1　蔡絛約之，好學知趨向。爲徽猷閣待制時，作《西清詩話》一編，多載元祐諸公詩詞。未幾，臣寮論列，以爲絛所撰私文專以蘇軾、黄庭堅爲本，有誤天下學術，遂落職勒停。《獨醒雜志》卷二。《能改齋漫録》卷十二。

2　國朝之制，待制、中書舍人以上皆坐狨。雜學士以上，遇禁煙節至清明日，則賜新火。……吾家隆盛時，出則聯騎，列十三狨座，遇清明得新火者九枝，門户被天遇殊絶。政和初，至尊始踵唐德宗呼陸贄爲「陸九」故事，目伯氏曰「蔡六」。是後，兄弟盡蒙用家人禮，而以行次呼之。至於嬪嬙宦寺，亦從天子稱之，以爲常也。目仲兄則曰「十哥」，季兄則曰「十一」，吾亦荷上聖呼之爲「十三」。而内人又皆見謂「蔡家讀書底」。《鐵圍山叢談》卷二。

3　見宋徽宗30。

趙挺之

1　趙清憲丞相挺之侍父官北京時，病利，踰月而死。沐浴更衣，將就木，忽有京師遞角至，發之，無文書，但得侯家利藥一帖，以爲神助，即扶口灌之，少頃復蘇。遽遣人入京，扣奏邸吏，蓋其家一子苦泄利，買藥欲服，誤以入郵筒中也。又嘗病黄疸，勢已殆，有嫗負小盝至門，家人問：「所貨何物？」曰：「善烙黄。」呼使視之，發盝，取鐵匕燒熱，上下熨烙數處，黄色應手退，翌日脱然。後爲徐州通判，罷官將行，又以利疾委頓。素與梁道人相善，其日忽至，問所苦，曰：「無傷也。」命取水一杯置桉上，端坐呪之。須臾，水躍起如沸湯，持以飲趙公，即時痛止。公心念無以報，但嘗接高麗使者，得銀盂一，欲以贈之，未及言，道人笑曰：「高麗銀與銅何異？不須得。」長揖而出，追之不復見。《夷堅乙志》卷十四。

2　見黄庭堅13。

3　見黄庭堅14。

4　趙相挺之使虜，方盛寒，在殿上。虜主忽顧挺之耳，愕然急呼小胡指示之，蓋閹也。俄持一小玉合子至，合中有藥，色正黄，塗挺之兩耳周匝而去，其熱如火。既出殿門，主客者揖賀曰：「大使耳若用藥遲，且拆裂缺落，甚則全耳皆墮而無血。」扣其玉合中藥爲何物，乃不肯言，但云：「此藥市中亦有之，價甚貴，方匕直錢數千。某輩早朝遇極寒，即塗少許。吏卒輩則别有藥，以狐溺調塗之，亦效。」《老學庵筆記》卷七。

5　趙挺之爲中丞，〔任伯雨〕公言挺之始因章惇進，既諂事蔡卞，及卞黜責，又諂事曾布，出入門下，殆無虚日，故士論以其觀望險詐，號爲「移鄉福建子」，乞加察焉。《宋名臣言行録》續集卷一。

6　趙正夫丞相薨，車駕臨幸。夫人郭氏哭拜，請恩澤者三事，其一乃乞于謚中帶一「正」字。餘二事皆即許可，惟賜謚事獨曰：「待理會。」平時徽廟凡言「待理會」者，皆不許之詞也。正夫遂謚清憲。《老學庵筆記》卷四。

7　見趙抃44。

張商英

1　丞相張商英居士，字天覺，號無盡。年十九，應舉入京，道由向氏家，向預夢神人報曰：「明日接相公。」凌晨公至，向異之，勞問勤腆。乃曰：「秀才未娶，當以女奉灑掃。」公謙辭再三，向曰：「此行若不了當，吾亦不爽前約。」後果及第，乃娶之。初任主簿，因入僧寺，見藏經梵夾，金字齊整，乃怫然曰：「吾孔聖之書，不如胡人之教人所仰重。」夜坐書院中，研墨吮筆，憑紙長吟，中夜不眠。向氏呼曰：「官人，夜深何不睡去？」公以前意白之：「正此著《無佛論》。」向應聲曰：「既是無佛，何論之有？當須著《有佛論》始得。」公疑其言，遂已之。後訪一同列，見佛龕前經卷，乃問曰：「此何書也？」同列曰：「《維摩詰所説經》。」公信手開卷，閲到「此病非地大，亦不離地大」處，歎曰：「胡人之語，亦能爾耶？」問：「此經幾卷？」曰：「三卷。」乃借歸，閲次，向氏問：「看何書？」公曰：「《維摩詰所説經》。」向曰：「可熟讀此經，然後著《無佛論》。」公悚然異其言。由是深信佛乘，留心祖道。《五燈會元》卷十八。《唾玉集》。

2　張天覺熙寧中爲渝州南川宰。章子厚經制夔夷，狎侮州縣吏，無人敢與共語。部使者念獨張可亢之，檄至夔。子厚詢人才，使者以告，即呼入同食。張著道士服，長揖就坐。子厚肆意大言，張隨機折之，落落出其上，子厚大喜，延爲上客。歸而薦諸王介甫，遂得召用。政和六年，張在荆南，與子厚之子致平一帖云：「老夫行年七十有四，日閲佛書四五卷，早晚食米一升，麵五兩，肉八兩，魚、酒佐之，以此爲常，亦不服煖藥，唯以呼吸氣晝夜合天度而已。數數夢見先相公語論如平生，豈其人在天仙間，而老夫定中神游或遇之乎？嗟乎，安得奇男子如先相公者，一快吾胸中哉！」此帖藏致平家，其曾孫簡刻諸石。《容齋四筆》卷二。

3　熙寧中，周師厚爲湖北提舉常平，張商英監荆南鹽院，師厚移官，有供給酒數十瓶，陰俾張賣之。張言於察訪蒲宗孟，宗孟劾其事，師厚坐是降官。後數年，商英爲館職，囑舉子判監於舒亶，亶繳奏其簡，商英坐是奪官。始舒亶爲縣尉，斬弓手節級，廢斥累年矣。熙寧中，張商英爲御史，力薦引之，遂復進用甚峻，至是反攻商英，然亦世所謂報應者也。《東軒筆録》卷十一。《宋朝事實類苑》卷七十二。《樂善録》卷二。

4　舒亶知諫院，言：「中書檢正張商英與臣手簡，并以其壻王潙之所業示臣。商英官居宰屬，而臣職在言路，事涉干請，不敢隱默。其商英手簡二紙并潙之所業一册，今繳進。」詔商英落館閣校勘，監江寧酒。初，舒爲縣尉，坐手殺人停廢。無盡爲御史，言其纔可用，乃得改官。至是乃爾，士論惡之。《清波雜志》卷十一。

5　元祐間，東坡在禁林，無盡以書自言曰：「覺老近來見解與往時不同，若得一把茅蓋頭，必能爲公呵佛駡祖。」蓋欲坡薦爲臺諫也。温公頗有意用之，嘗以問坡，坡云：「犢子雖俊可喜，終敗人事。不如求負重有力而馴良服轅者，使安行於八達之衢爲不誤人也。」温公遂止。《曲洧舊聞》卷八。《何氏語林》卷十五。《宋稗類鈔》卷三。

6　張無盡丞相爲河東大漕日，於上黨訪得李長者故墳，爲加修治，且發土以驗之。掘地數尺，得一大盤石，石面平瑩無它銘款，獨鐫「天覺」二字。故人傳無盡爲長者後身。《春渚紀聞》卷一。《宋稗類鈔》卷一。

7　張丞相天覺喜談禪，自言得其至。初爲江西運判至撫州，見兜率從悦，與其意合，遂授法。悦，黄龍老南之子，初非其高弟，而江西老宿爲南所深許道行一時者數十人，天覺皆歷試之。其後天覺浸顯，諸老宿略已盡。後來庸流傳南學者，乃復犇走推天覺，稱「相公禪」，天覺亦當之不辭。近歲遂有爲長老開堂承嗣天覺者。前此蓋未有勢利之移人，雖此曹亦然也。初與老南同得道于慈明者，有文悦，住雲峯。其行解堅高，略與南等。從悦既因天覺而重，故其徒謂「雲峯悦」爲「文悦」以别之。《石林避暑録話》卷二。《宋稗類鈔》卷七。

8　無盡居士張公天覺，蚤負禪學，尤欲尋訪宗師，與之决擇。因朱給事世英語及江西兜率悦禪師禪學高妙，聰敏出於流類。元祐六年，公漕江西……乃游兜率，相與夜談，及宗門事，公曰：「比看《傳燈録》，一千七百尊宿機緣，唯疑德山托鉢話。」悦曰：「若疑托鉢話，其餘則是心思意解，何曾至大安樂境界。」公憤然就榻，屢寢屢起，夜將五鼓，不覺躍翻溺器，忽大省發，喜甚，即叩悦丈室門，謂悦曰：「已捉得賊了也。」悦曰：「贜物在甚麽處？」公擬議，悦曰：「都運且寢。」《羅湖野録》卷二。

9　〔張商英〕爲江西漕……乃至兜率。……公與悦語至更深，論及宗門事。悦曰：「東林既印可運使，運使於佛祖言教有少疑否？」公曰：「有。」悦曰：「疑何等語？」公曰：「疑香嚴《獨脚頌》、德山《拓鉢話》。」悦曰：「既於此有疑，其餘安得無邪？祇如巖頭言末後句，是有邪是無邪？」公曰：「有。」悦大笑，便歸方丈，閉卻門。公一夜睡不穩，至五更下牀，觸飜溺器，乃大徹，猛省前話。遂有頌曰：「鼓寂鐘沈拓鉢回，巖頭一拶語如雷。果然祇得三年活，莫是遭他授記來。」遂扣方丈門，曰：「某已捉得賊了。」悦曰：「贜在甚處？」公無語。悦曰：「都運且去，來日相見。」《五燈會元》卷十八。

10　商英之爲人，雄辨詭譎，自謂得兜率悦之傳，天下號「相公禪」。《桐江集》卷七。《宋詩紀事》卷二十八。

11　張天覺好佛，而不許諸子誦經，云：「彼讀書未多，心源未明，纔拈着經卷，便燒香禮拜，不能得了。」《道山清話》。

12　〔張天覺〕爲舒信道發其私書，貶斥流落於外。紹聖初，〔章〕子厚秉鈞，再薦登言路，攻擊元祐諸賢，不遺餘力，至欲發温公、吕正獻公之墓，賴曾文肅公力啓於泰陵，始免。其爲慘酷甚矣。晚既免相，末年以校讎《道藏》復職，又有「二蘇狂率、三孔闊疏」之表，詩有「每聞同列進，不覺寸心忙」之句。《揮麈録》卷三。《宋詩紀事》卷二十八。

13　杲老爲張無盡所知。一日，語及元祐人才，問相公以爲如何，張曰：「皆好如温公，大賢也。」果曰：「如此則相公在言路時，論他則甚？」張笑曰：「公便理會不得，只是後生死急要官做，後如此。」《朱子語類》卷一百三十。《池北偶談》卷六。

14　周重實爲察官，以民間多壞錢爲器物，乞行禁止，且欲毁棄民間，近所鑄者銅器。時張天覺爲正言，極論其不可，恐官司臨迫，因而壞及前代古器。重實之言既不降出，憤懣不平，謂同列曰：「天覺只怕壞了鈸兒磬兒。」《道山清話》。

15　許下士夫云：章子厚當軸，喜駡士人，常對衆云：「今時士人如人家婢子，纔出外求食，个个要作行首。」張天覺在旁云：「如商英者，莫做得一个角妓否？」章笑。久之，遂遷職。子厚之孫章大方云：「不然。天覺好詼諧，先祖丞相曰：『豈有禁從作是俳語，好撻！』天覺應聲云：『某權某職且三年，切告相公撻下「權」字。』丞相笑，未幾，乃落『權』字。」《西塘集耆舊續聞》卷四。《何氏語林》卷二十七。

16　張丞相商英媚事紹聖，共倡紹述，崇寧二年，遂爲尚書左丞。會與蔡元長異論，中執法石豫、殿中御史朱紱、餘深以風旨將劾奏之，而無以爲説。或言其在元祐中嘗著《嘉禾篇》，擬司馬文正於周公；且爲開封府推，當其薨時，代府尹爲酹祭文，有褒頌功德語，因請正其罰。有詔：「張商英秉國政機，論議反覆，加之自取榮進，貪冒希求。元祐之初，詆訾先烈，臺憲交章，豈容在列？可特落職，依前通議大夫知亳州。」餘家舊有石刻，正有所謂《嘉禾篇》者，文既爾雅，論亦醇正，惜乎其好德之不終也。因録之，以表其初終焉。《桯史》卷七。

17　見釋惠洪3。

18　張天覺既相，謝表有云：「十年去國，門前之雀可羅；一日歸朝，屋上之烏亦好。」徽宗親題於所御扇。《能改齋漫録》卷八。《優古堂詩話》。《堯山堂外紀》卷五十五。

19　見唐庚2。

20　政和間，西夏國書誤用本朝廟諱。中書舍人潘兑作詔曰：「乃於邊鄙之文，犯我祖宗之諱。」張公商英時爲宰相，令兑修改。兑又曰：「乃於爲文，犯我國諱。」張公乃自爲改云：「至於爲文，有失恭慎。」時皆服其得體。《高齋漫録》。

21　張公天覺，政和初召還，俄拜右相。薦引所知，布列要路，未幾，爲讒譖所擠，斥逐殆盡。公尋亦罷相，再貶峽州。中途至於僧寺，有千手眼大悲觀音塑像，公題長韻於壁。其略曰：「靈山會上别世尊，各以願力濟群生。子勿誚我徒經營，手眼太少難支撑。」蓋言立朝寡助故也。《高齋漫録》。

22　張丞相好草書而不工，當時流輩皆譏笑之，丞相自若也。一日得句，索筆疾書，滿紙龍蛇飛動，使姪録之。當波險處，姪罔然而止，執所書問曰：「此何字也？」丞相熟視久之，亦自不識，詬其姪曰：「胡不早問，致予忘之。」《冷齋夜話》卷九。《續墨客揮犀》卷一。《五雜組》卷十六。《佩文齋書畫録》卷三十四。

張唐英

1　張唐英者，天覺丞相兄也，丞相少受學於唐英。唐英有史才，嘗作《宋名臣傳》、《蜀檮杌》，行於代。熙寧元年春，以前御史服除還京朝過洛，府尹同僚屬出賞花，皆不見。唐英題詩傳舍云：「先帝昭陵土未乾，又聞永厚葬衣冠。小臣有淚皆成血，忍向東風看牡丹。」尹聞之，遽遺書爲禮，卻而不受。蓋仁宗山陵初成，英宗厭代，賴唐英還朝不得歸臺，不然，河南尹者不免矣。《邵氏聞見録》卷十六。《宋詩紀事》卷十九。

何執中

1　何清源第五，微時從人筮窮達，其人云：「公不第五？」何曰：「然。」其人拊掌大笑，連稱奇絶，因曰：「公凡遇五，即有喜慶。」何以熙寧五年鄉薦；餘中榜第五人及第；五十五歲隨龍；崇寧五年拜相。每遷官或生子，非五年即五月或五日。其驗如此。《梁溪漫志》卷九。

2云何丞相執中在布衣時貧甚，預鄉貢，將入京師，無以爲資，往謁大姓假貸，閽人不爲通，捧刺危坐俟命。主人晝寢，夢黑龍蟠户外，驚寤出視，則何公在焉。問之曰：「五秀何爲至此？」以所欲告，主人舉萬錢贈之，且曰：「君異日言歸，無問得失，必過我。」何試竟，復造其家，館于外廡。迨日暮，執卷徙倚楹間，主人髣髴又見黑龍蜿蜒而下，攀繞庭柱。就視之，則又何公也。心異之，密告何曰：「君且大貴，毋相忘。」已而何擢第，調台州判官。《夷堅甲志》卷十一。

3　何清源丞相因改秩入都，暑月憩汴河，買瓜欲食，失手墜於水。方獨立徘徊，適術士過前，共坐旅舍，詢其技，曰：「能論三命。」乃書年月日時示之。驚起揖曰：「自此便得路，至宰相封王。」何深以爲過許，付之一笑。……何貴達悉如其言。《夷堅志補》卷十八。

4　元符末，巨公爲太學博士，輪對，建言：「比因行事太廟，冠冕皆前俯後仰，不合古制。」詔行下太常寺。寺中奏云：「自來前仰後俯，必是本官行禮之時倒戴之誤。」哲宗顧宰臣，笑云：「如此豈可作學官，可與一闲散去處。」改端王府記室參軍。未幾，端邸龍飛，風雲感會，至登宰席，寵禄光大，震耀一時。《玉照新志》卷三。

5　見蔡京66。

6　政和末，李彦章爲御史，言士大夫多作詩，有害經術，自陶淵明至李、杜，皆遭詆斥，詔送敕局立法。何丞相執中爲提舉官，遂定命官傳習詩賦，杖一百。是歲，莫儔牓，上不賜詩而賜箴。未幾，知樞密院吴居厚喜雪，御筵進詩，稱「口號」。自是上聖作屢出，士大夫亦不復守禁。或問何立法之意，何無以對，乃曰：「非爲今詩，乃舊科場詩耳。」《石林燕語》卷九。《石林避暑録話》卷三。

7　見王黼6。

8　何執中居相位，時京師童謡曰：「殺了穜蒿割了菜，喫了羔兒荷葉在。」説者謂指童貫、蔡京、高俅三人及執中也。《獨醒雜志》卷九。《東南紀聞》卷一。

鄭居中

1　見釋惟白1。

2　大觀三年，賈安宅榜，林彦振爲中書侍郎，有甄好古者，彦振初以「真」呼。鄭達夫時爲同知樞密，在旁曰：「此乃堅音。」欲以沮林。即以「堅」呼，三呼不出，始以「真」呼，即出。彦振意不平，有忿語。達夫摘以爲不恭，林坐貶。《石林燕語》卷八。

3　見葉夢得7。

4　見王安中7。

5　見王黼27。

餘　深

1　見張懷素5。

2　見章得象21。

3　見王黼10。

4　餘深罷相，居福州，第中有荔枝，初實絶大而美，名曰「亮功紅」。「亮功」者，深家御書閣名也。靖康中，深謫建昌軍。既行，荔枝不復實。明年，深歸，荔枝復如故。乃知世間富貴人皆有陰相之者。《老學庵筆記》卷四。《東山談苑》卷六。

吴居厚

1　吴居厚在京西，括民買鑊，官司鑄許多鑊，令民四口買一，五口則買二。其後民怨，幾欲殺之，吴覺而免。《朱子語類》卷一百二十七。

2　吴門下喜論杜子美詩，每對客未嘗不言。紹聖間，爲户部尚書，葉濤致遠爲中書舍人。待漏院每從官晨集，多未厭于睡，往往即坐倚壁假寐，不復交談。惟吴至則强之與論杜詩不已，人以爲苦，致遠輒遷坐于門外檐次。一日，忽大雨飄灑，同列呼之不至，問其故，曰：「怕老杜詩。」《石林避暑録話》卷三。

3　樞密吴居厚居士，擁節歸鍾陵，謁圓通旻禪師，曰：「某頃赴省試，過此，過趙州關，因問前住訥老：『透關底事如何？』訥曰：『且去做官。』今不覺五十餘年。」旻曰：「曾明得透關底事麽？」公曰：「八次經過，常存此念，然未甚脱灑在。」旻度扇與之，曰：「請使扇。」公即揮扇。旻曰：「有甚不脱灑處？」公忽有省，曰：「便請末後句。」旻乃揮扇兩下。公曰：「親切，親切。」旻曰：「吉獠舌頭三千里。」《五燈會元》卷十八。

安　惇

1　樞密安公惇處厚，元祐末爲江東漕使。因游廬山太虚觀，未至數里間，有道士紫衣皂巾，領徒七人迎謁。既而不知所在，問左右皆無見者。至觀謁陸修静仙師遺像，則宛然其人也。元符庚辰，公再到，賦詩曰：「昔年游歷訪霓旌，多謝仙師數里迎。今日重來知有意，此身應不爲公卿。」《能改齋漫録》卷十八。《宋詩紀事》卷三十五。

2　紹聖間，安惇爲從官，章惇爲相，安見之，但稱「享」而已。《齊東野語》卷四。

3　見韓忠彦2。

4　試院官舊不爲小録。崇寧初，霍端友牓，安樞密惇知舉，始創爲之。餘時爲檢點試卷官，自後遂爲故事。進士小録具生月日時者，叙齒也。安喜考命，時考官有善談命者數人，安日使論之，故亦具生月日時，則過矣。《石林燕語》卷五。

劉　逵　詹丕遠

1　徽宗語左正言詹丕遠曰：「比聞中外有三不可之説：法度不可變，劉逵不可用，蔡京不可罷。朕得之，怵惕不寐者累夕。」丕遠因問：「劉逵何故不可用？」上曰：「如碎黨人石刻，寬上書繫籍人禁，皆逵首陳。力爲朕論時政闕失，有何不可用？」丕遠對：「此必有媒孽逵者。」上曰：「今國是當如何？」丕遠曰：「國是，陛下當與〔趙〕挺之議，法度宜隨時損益。逵用否在陛下，若京不可不去。」上默然。《澗泉日記》卷上。

梁子美

1　梁中書子美亦喜言杜詩。餘爲中書舍人，時梁正在本省，每同列相與白事，坐未定，即首誦杜詩，評議鋒出，語不得間，往往迫上馬不及白而退。每令書史取其詩稿示客，有不解意，以録本至者，必嗔目怒叱，曰：「何不將我真本來！」《石林避暑録話》卷三。

朱　諤

1　元祐名卿朱紱者，君子人也。嘗登禁從，紹聖初不幸坐黨錮。崇寧間，亦有朱紱者，蘇州人。初登第，欲希晉用，上疏自陳，與姦人同姓名，恐天下後世以爲疑，遂易名諤，字曰聖予。蔡元長果大喜，不次峻擢，位至右丞，未及正謝而卒，年方四十。《揮麈録》卷三。《宋稗類鈔》卷二。

林　攄

1　甄徹，字見獨，本中山人，後居宛丘，大觀中登進士第。時林攄爲同知樞密院，當唱名，讀甄爲「堅」音，上皇以爲「真」音，攄辨不遜，呼徹問之，則從帝所呼，攄遂以不識字坐黜。《雞肋編》卷中。

2　見鄭居中2。

3　林中書彦振攄，氣宇軒昂，有王陵之少戇。罷政事去，不得意，寓揚州，喪其偶。久之，忽於几筵坐上，時時見形，飲食言語如平生狀，仍決責奴婢甚苦。彦振徐察非是，乃微伺其蹤，則掘地得大穴，破之，羅捕六七老狐。中一狐尤耄而白，且解人語言，嚮彦振求哀曰：「幸毋見殺，必厚報。」彦振勿顧，悉命殺之，迄無他。及宣和歲庚子，魯公以弗合罷，而北征將興，上積聞攄殺狐并使北二事，乃召之守北門，將付以北伐事，爲〔王〕黼沮罷，遂落節鉞而歸。使北者，始聖旨與遼人聘問往來，北使至我，則閤門吏必詣都亭驛，俾使習其儀，翌日乃引見，懼使鄙不能乎朝故也。及我使至彼，則亦有閤門吏來，但説儀而已，不必習而見。攄時奉使至北，而北主已驕縱，則必欲令我亦習其儀也，攄不從。因力强，不可，於是大怒，絶不與飲食。我雖汲，亦爲北以不潔污其井。一旦，又出兵刃擁攄出，從者泣，攄亦不爲動。既出即郊野，乃視攄以虎圈，命觀虎而已，且謂：「何如？」攄嗔目視之，曰：「此特吾南朝之狗爾。何足畏？」北素諱狗呼，聞之氣阻。攄竟不屈還。《鐵圍山叢談》卷三。

4　陶穀使越，錢王因舉酒令曰：「白玉石，碧波亭上迎仙客。」陶對曰：「口耳王，聖明天子要錢塘。」宣政間，林攄奉使契丹，國中新爲碧室，云如中國之明堂。伴使舉令曰：「白玉石，天子建碧室。」林對曰：「口耳王，聖人坐明堂。」伴使云：「奉使不識字，只有口耳壬，卻無口耳王。」林詞窘，駡之，幾辱命。彼之大臣云：「所争非國事，豈可以細故成隙？」遂備牒奏上，朝廷一時爲之降黜。後以其駡虜進用，至中書侍郎。《雲麓漫鈔》卷十。

5　士大夫服丹砂死者，前此固不一。餘所目擊：林彦振平日充實，飲噉兼人。居吴下，每以强壯自誇。有醫周公輔，言得宋道方煉丹砂祕術，可延年而後無害。道方，拱州良醫也，彦振信之。服三年，疽發於腦。始見髮際如粟，越兩日，項頷與胸背略平。十日死。方疾亟時，醫使人以帛漬所潰膿血，濯之水中，澄其下，略有丹砂。蓋積於中，與毒俱出也。《石林避暑録話》卷二。

薛　昂

1　王荆公居金陵半山，又建書堂於蔣山道上，多寢處其間。客至必留宿，寒士則假以衾裯，其去也，舉以遺之。臨安薛昂秀才來謁，公與之夜坐，遣取被於家。吴夫人厭其不時之須，應曰：「被盡矣。」公不懌，俄而曰：「吾自有計。」先有狨坐挂梁間，自持叉取之以授薛。明日，又留飯，與弈棋，約負者作梅花詩一章。公先輸一絶句，已而薛敗，不能如約，公口占代之云：「野水荒山寂寞濱，芳條弄色最關春。欲將明豔淩霜雪，未怕青腰玉女嗔。」薛後登第貴顯，爲門下侍郎，至祀公於家，言話動作率以爲法，每著和御製詩，亦用《字説》。其子入太學，誇語同舍曰：「家君對御作詩，固不偶然。頃在學時，舉學以暇日出游，獨閉門晝卧，夢金甲神人破屋而降，呼曰：『君可學吟詩，它日與聖人唱和去。』今而果驗。」客李驥者，素滑稽，應聲蹙頞連言曰：「果不偶然，果不偶然。」薛子詰之再三，驥曰：「天使是時已爲尊公煩惱了。」蓋以薛不能詩，故戲之也。韓子蒼爲著作郎，人或譖之薛云：「韓改王智興詩譏侮公，其詞曰：『三十年前一乞兒，荆公曾爲替梅詩。如今輸了無人替，莫向金陵更下棋。』」薛泣訴於榻前，韓坐罷知分寧縣。其實非韓作。《夷堅丙志》卷十九。

2　荆公在鍾山下棋，時薛門下與焉。賭梅花詩一首。薛敗而不善詩，荆公爲代作，今集中所謂「薛秀才」者是也。薛既宦達，出知金陵。或者嘲以詩曰：「好笑當年薛乞兒，荆公坐上賭梅詩。而今又向江東去，奉勸先生莫下棋。」薛書名似「丐」字，故人有乞兒之論。向來多謂此詩韓子蒼作，非也。《王荆公詩箋注》卷四十二引《能改齋漫録》。《堯山堂外紀》卷五十五。《十駕齋養新録》卷七。《宋詩紀事》卷二十九。

3　薛肇明謹事蔡元長，至戒家人避其名。宣和末，有朝士新買一婢，頗熟事，因會客，命出侑尊。一客語及「京」字，婢遽請罰酒，問其故，曰：「犯太師諱。」一座駭愕。婢具述先在薛太尉家，每見與賓客會飲，有犯「京」字者，必舉罰，平日家人輩誤犯必加叱詈。太尉脱或自犯，則自批其頰以示戒。《閒燕常談》。《堯山堂外紀》卷五十五。

4　崇寧初，薛門下昂爲司成。士人程文有用《史記》、《西漢》語者，薛輒黜落。元符中，嘗上殿乞罷史學。建炎初，言章謂薛爲蔡元長私諱其名。薛嘗對客語，誤及蔡京，即自批箠其口。《能改齋漫録》卷十二。

5　舊制，監司雖官甚卑，遇前執政宰藩，亦肩輿升廳事。宣和初，薛肇明自兩地出守淮南，有轉運判官，年少新進，輕脱之甚，肇明每不堪之。到官未幾，肇明還舊廳，因與首台蔡元長語及之，且云：「乘轎直抵脚踏子始下，呵輿之聲驚耳，至今爲之重聽，其他可知也。」元長大不平。翊日降旨：諸路監司，遇前宰執帥守處，即入客位通謁。自是爲例。《揮麈録》卷三。

6　楊畏，字子安，元豐、元祐、紹聖更張，獨能以巧免，世號「楊三變」。薛昂肇明在政府，和駕幸蔡京第詩，有「拜賜應須更萬回」，太學呼爲「薛萬回」。昂守洛師日，楊閒居洛下。一日府宴，别無客，惟子安一人而已。或問一幕官曰：「今日府會，他客不與耶？」幕官曰：「客甚易得，但恐難得如此好屬對耳。」《曲洧舊聞》卷六。《姑蘇筆記》。《堅瓠己集》卷三。《宋稗類鈔》卷三。《宋詩紀事》卷二十九。

7　世罕識龍、象、師。薛八丈黄門昂，錢塘人也。始位左轄，其小君因出游還，適過宣德端門。時郊禋祀近，有司日按象自外旗鼓迎至闕下而馴習之。夫人偶過焉，適見而大駭，歸告其夫曰：「異哉左丞，我儂今日過大内前，安得有此大鼻驢耶！」人傳以爲笑。《鐵圍山叢談》卷六。

侯　蒙

1　侯中書元功蒙，密州人。自少游場屋，年三十有一，始得鄉貢。人以其年長貌侻，不加敬。有輕薄子畫其形於紙鳶上，引線放之。蒙見而大笑，作《臨江仙》詞題其上曰：「未遇行藏誰肯信，如今方表名蹤。無端良匠畫形容。當風輕借力，一舉入高空。　纔得吹嘘身漸穩，只疑遠赴蟾宫。雨餘時候夕陽紅。幾人平地上，看我碧霄中。」蒙一舉登第。《夷堅甲志》卷四。《堯山堂外紀》卷五十六。《堅瓠甲集》卷三。《詞林紀事》卷七。

2　侯元功自密州與三鄉人偕赴元豐八年省試，止道旁驛舍室中。四隅各有榻，四人行路甚疲，分憩其上，皆熟寢。二僕附火坐，聞西北角悉窣有聲，燈忽暗。一物毛而四足，如豬狀，直登榻嗅士人之面至足，其人驚魘。頃之，方定。物既下，别登一榻，如前，其人亦驚呼。最後至元功卧榻，未暇嗅，如有逐之者，蒼黄而下，急竄去，復由西北角而滅。元功亦覺，呼三人者起食，皆言夢中有怪獸壓吾體，不知何物也。僕始道所見，元功心獨喜自負。既入京，元功擢第，而三人者遭黜，俱客死京師云。《夷堅甲志》卷四。

王　襄

1　王襄自同知密院落職知亳州，限三日到任，倉皇東下，夜至酇陽鎮，已屬亳境，使人語鎮官，假一介就州呼迓人。時宣義郎王偉爲監官，初未聞報，且訝行李蕭條，疑以爲僞，叱去不與。王懼於逾期，遂以敕呈之。時謂「郡守呈敕於監鎮」，世未嘗有也。或云堂劄誤書「赴」字爲「到」。《雞肋編》卷中。

范致虚

1　見朱服10。

2　見宋徽宗12。

3　見蔡京85。

4　薛昂言：白督耨初行於都下，每兩值錢二十萬。蔡京一日宴執政，以盒盛二三兩許，令侍姬捧爐巡執政坐，取焚之。至尚書右丞范致虚，取盒盡傾入懷中，姬持空盒還，白京，欲勸右丞一杯，京許之。姬取玉斗注酒飲致虚，致虚辭之。姬以手開衣領，傾納懷中，其香俱敗。《高齋漫録》。

5　范致虚帥北京，值靖康之變，飛檄邊帥，出關勤王。時謡曰：「草青青，水渌渌，屈曲蛇兒破敵國。」蓋謂「范」字也。《可書》。《古謡諺》卷六十一。

6　范丞相致虚家居東田，朝山有石尖甚聳，夜每發光，名曰「照天燭」。時范族仕達滿朝，後爲堪輿所賣，鑿去其頂，曾不逾時，悉褫職以歸。《湧幢小品》卷二十五。

王安中

1　王安中履道，中山無極人也。元符間，晁以道爲無極令，時安中已登進士第，修邑子禮，用長牋見以道，自言：「平生頗有意學古，以新學竊一第，固爲親榮，而非其志也，願先生明以教我。」以道曰：「子之志美矣，然爲學之道，當慎其初。能慎其初，何患不遠到。」安中乃築室，屏絶人事，榜之曰初寮，又自號初寮居士。其議論淵源與所聞見，多得於以道。而作詩句法，頗似山谷。以道弟之道，後在北門，與之同官，尤喜稱譽之。然負才自標置，爲梁才甫所阻，不得志。乃游京師，密結梁師成，遂年餘兩遷爲正字。自是與晁氏兄弟絶矣。……相見，只呼成州使君四丈，無復曩時先生之號矣。平日交游以此莫有稱初寮者，但目爲有初居士而已。《曲洧舊聞》卷七。

2　王安中履道初任大名府元城縣簿，〔吕〕吉甫一見奇之，未知其有文也。會熙河奏捷，履道代爲賀表云：「方叔壯猷，顧自嗟于老矣；皋陶賡載，尚希贊于康哉。」蓋能發其微也。《西塘集耆舊續聞》卷六。

3　王安中從梁子美辟置大名幕中，時有妓籍一小鬟，名冠河朔。子美因令安中作小詞以贈，末句有云：「笑裏眼迷青意貼，行時鞋露繡旁相。」安中曰：「此乃『杯深不覺琉璃滑，貪看《六幺》花十八』無異也。」時人稱之。《可書》。

4　王履道初自大名府監倉任滿，至京師，茫然無所向。會梁師成賜第初成，極天下之華麗，許士庶入觀。履道髽兩角，以小籃貯筆墨徑入，就其新堂大書歌行以美之，末云「初寮道人」，擲筆而出。主隸輩見其人物偉勝，詞翰妙絶，衆目叵側。時方崇尚道教，直以爲神仙降臨，不敢呵止，亟以報師成。師成讀之大喜，即令物色延見，索其它文，益以擊節。薦之于上，不數年，登禁林，入政府，基於此也。《揮麈餘話》卷二。

5　〔王安中〕交結蔡攸，攸善之，引入禁中。太上賜燕，飲半酣。是時鄭妃有寵，猶未正中宫，上出示鄭氏簪玉花，上有雙飛玉燕。攸謂安中曰：「豈可無詩。」安中即作詩進曰：「玉燕雙雙撲鬢雲，碧紗衫子鬱金裙。神仙宫裏驂鸞女，來侍長生大帝君。」太上大喜。《三朝北盟會編》卷五十四引《幼老春秋》。《宋詩紀事》卷三十七。

6　王履道，政和初爲相州司録，秩滿入京，相守韓純彦深知之。會其弟粹彦乃赴闕，乃蔡絛婦翁。時絛父京當國，純彦以王囑弟曰：「兄差遣不須遽，且以王司録爲先。」王正以文聲動河朔，滿意平步三館，有善相者語之曰：「君侯真貴人，然自此只得冷官。二年外始意涉歷清華，直上兩地，當建節鉞，典兵權，但晚節落莫爾。」王未以其言爲信。既到京師，除宗子博士，最爲闲慢，大不愜。所居在封丘門内一寺，寂寂不聊，欲丐外任。或曰：「寺外某秀才乃梁太傅客，梁令渠延納士大夫之賢者，勿惜一訪之。」王即與偕往。秀才邀入小齋，見列書畫數十卷軸，悉爲跋識其尾而退。王素習坡公翰墨，而梁自言爲公出子，秀才如獲至寶，捲置諸篋，立馳馬造梁第示之。次日有旨，除佐著作，蓋梁已因上直薦之矣，蔡不預知。一日在局，蔡使人招至府，不相見，而命一老兵引趨長廊後小書院，出黄袋文書付之，乃試外制三題也。凡合用筆墨紙硯，糊匣翦尺，壓刀硯滴，一一畢備。旋又具饌甚腆，舉所餘送其家。文既就而無由可達，覺窗外有窺者，謂爲老兵。呼之，急隱避，蓋蔡也。少焉老兵來取，然後導以出。明日，御筆除中書舍人。蔡持之不下，而奏言，自來未有小著遷侍從者，於是改秘書少監。才四旬，竟申前命，是多有卿監或修撰視待制者。王封還除書，徽宗嘉其敢言，擢御史中丞。宣和初年，蔡失眷，上諭王使抨擊。蔡内交于近昵，密知之。王方候班殿廬，蔡叩頭泣拜於榻前曰：「告陛下，莫令王安中言臣。」重復懇祈，更無他語。上笑曰：「不須慮。」王將升殿，宣旨除翰林學士，其事遂寢。《夷堅支志》丁卷十。

7　政和末，王安中驟遷中書舍人，往謝鄭丞相居中。謂曰：「君作紫微舍人，首草者何人詞耶？」安中答：「適一番官誥命爾。」鄭丞相曰：「若爾，君必入政府。居中聞前輩言，入紫微爲舍人，首草番官誥詞者號利市，必預政柄。居中當時亦是。蓋數已驗，君其入二府乎？」後果然。《鐵圍山叢談》卷三。

8　王安中爲翰林，每草梁師成制，必爲好辭褒頌功德，時人謂之「王内相」。《東都事略》卷一百二十一。參見王黼8。

9　王初寮安中自翰林學士承旨遷右丞。值元宵，從宴宣德門。徽宗命以「五門端闕」爲題令賦詩，安中即席應製曰：「斗城雲接始青天，汴水浮春泛洛川。繒獻千峯連璧月，珠簾十里晃燈蓮。五門端闕初元夕，萬曆宣和第二年。盛世親逢叨四近，頌觴連日綴群賢。」上嘉之，移宴景龍門，上自調黄芽羹以賜。《可書》。

10　王履道《大燕樂語》曰：「五百里采，五百里衛，外包有截之區；八千歲春，八千歲秋，上祝無疆之壽。」《除少宰餘深制》曰：「蓋四方其訓，以無競維人；必三后協心，而同底於道。」時並蔡京爲三相也。《容齋三筆》卷八。

11　宣和中，取燕山，群臣稱賀。蔡太師京令一館職代作表，仍語以「燕人悦則取之」一句不得不使，其人歸搜經句，欲對未得。王安中曰：「何不曰『昆夷維其喙矣』？」遂用之。《泊宅編》十卷本卷九。《堯山堂外紀》卷五十五。

12　見宋徽宗36。

13　王履道左丞安中在京師，見何人家亭上題字，筆勢灑落，不著姓，而其名則安中也，王驚問何人所書，守者曰：「此何安中，亦河朔人也。」王以與己名同，恐人莫之辨，戲書一詩於其後云：「蜀客更名緣好尚，漢臣書姓爲同官。孟公自合名驚座，子夏尤宜便小冠。益號文章緣兩李，翃書制誥有諸韓。二元各自分南北，付與時人子細看。」終篇皆用同名事云。《梁溪漫志》卷七。《堯山堂外紀》卷五十五。

王　秬

1　王嘉叟自洪倅召爲光禄丞，李德遠亦召爲太常丞。一日相遇於景靈幕次，李謂王曰：「見公告詞云：『其鐫月廩，仍褫身章。』」謂通判借牙緋，入朝則服緑，又俸薄也。王答之曰：「亦見君告詞矣。」李曰：「云何？」曰：「具官李浩，但知健羡，不揆孤寒。既名右相之名，又字元樞之字。」蓋謂史丞相、張魏公也，滿座皆笑。《老學庵筆記》卷一。

2　孝宗乾道中，用王秬爲起居舍人，又兼權中書舍人。秬字嘉叟，初寮孫也。辭以「臣無科第」，上曰：「眼前中科第者，皆不及卿。然科第者假此入仕耳。」《庶齋老學叢談》卷四。

宋人軼事彙編卷二十六

王　黼

1　王黼美風姿，極便辟，面如傅粉，然鬚髮與目中精色盡金黄，張口能自納其拳。《鐵圍山叢談》卷三。《東都事略》卷一百六。

2　見汪藻3。

3　李處邁，邯鄲之孫，政和初，以直祕閣知相州。外甥張澄如瑩，繇宗女夫爲承節郎，侍行，掌札牘之寄。時聶賁遠山爲郡博士，王將明甫爲決曹椽。如瑩處甥館，既與二公往還，且周旋甚至，悉皆懷感。王、聶同年生也，始甚歡。而聶於樂籍中有所屬意，王亦昵之，每戒不令前，聶恨之，因而遂成仇怨。其後，甫改名黼，爲相，薦如瑩易文階，除樞密院編修，已而更秩爲郎。聶後以蔡元長稱其剛方有立，薦之，改名昌，擢侍從。黼大用事，貶聶散官，安置衡州，益銜黼矣。靖康時事大變，召登政府，黼之誅死，聶有力焉。而聶亦以是歲出使至絳州，被害。《揮麈餘話》卷二。

4　韓子蒼《獻王將明生日》二十絶句，内一絶句云：「萬里青霄發軔時，驊騮絶足看奔馳。太平宰相何人識，唯有巫咸得預知。」蓋王父行可初知臨泉時，將明爲編修官，行可問異人王老志，他日官所至，書「太平宰相」四字遺之，即以墨塗滅其字。前詩叙此耳。《能改齋漫録》卷十一。《蘆浦筆記》卷七。《宋稗類鈔》卷一。

5　故相王甫將明爲館職時，夜夢至一山間，古松流水，杳然幽深，境色甚異，四無人跡。忽遇一道人，引至一處，過松下，有廢丹竈，又入，有茅屋數間，道人開之，云：「公之所居也。」塵埃蓬勃，似久無人居者。壁間見題字，云：「白髮高僧酷愛闲，一缾一鉢老山間。只因窺井生一念，從此松根丹竈閒。」恍然悟其前世所居。已失道人，遂回。天大雷雨，龍起雲中，意甚恐懼，遂寤。其婢亦魘於室中，呼之覺，問之，云：「適爲雷雨所驚。」頗異之。來日，館中曝書，偶觀架上小説，内載婦人窺井生男事云。孫仲益有《王太傅生日》詩云：「了了三生夢，松根冷煅爐。」用此事也。窺井事，見《博物志》。《西溪叢語》卷上。《堯山堂外紀》卷五十五。

6　〔王黼〕登第後，一任爲相州司理，蹤跡已詭譎。入輦轂，爲何丞相執中所喜，遂曆書局館職。政和初，爲司諫，蔡京薦之遷諫議大夫。黼既驟遷，遂背執中，疏其惡二十事與京，而執中不知也，每稱道黼不已。一日，省中俟其來見，則又及黼，而京曰：「少師何主黼若是，黼定何如人可保乎？」執中方談其美，京即於座後出一卷書使讀之，乃黼擊執中疏也。執中大愕，始變色曰：「畜生乃爾若是！」繇是執中乃謝絶黼。《三朝北盟會編》卷三十一。

7　王黼在翰苑，嘗病疫危甚，國醫皆束手。二妾曰豔娥、素娥，侍疾坐於足。素娥泣曰：「若内翰不諱，我輩豈忍獨生！惟當俱死爾。」豔娥亦泣，徐曰：「人生死有命，固無可奈何。姊宜自寬。」黼雖昏卧，實具聞之。既愈，素娥專房燕，封至淑人，豔娥遂辭去。及黼誅，素娥者驚悖，不三日亦死，曩日俱死之言遂驗。《老學庵筆記》卷六。

8　政和以還，侍從大臣多奴事諸璫而取富貴。其倡始者，首有王丞相黼事梁師成，後又有王右轄安中亦事師成。此最彰著者。宣和以降，則士大夫悉歸之内寺之門矣。黼則呼師成爲「恩府先生」，每父事之。安中在翰苑，凡草師成麻制，必極力作爲好辭美句，褒頌功德，時人謂之「王内相」。《鐵圍山叢談》卷六。

9　梁師成與黼連牆，穿便門往來，黼以父事之，每折簡，必稱爲恩府先生。《東都事略》卷一百六。

10　宣和中，餘深爲太宰，王黼爲少宰。是時上皇多微行，而司諫曹輔言之。一日上皇獨留黼，問輔何自而知，對曰：「輔南劍人，而餘深門客乃輔兄弟，恐深與客言，而達於輔也。」上皇然之。即下開封府捕深客，錮身押歸本貫。内外驚駭，莫知其由。而深患失，何敢與客語。又曹只同姓同郡，實非親也。未幾，王獨賜玉帶，餘遂求罷，即得請。黼遽攘其位焉。《雞肋編》卷下。

11　王黼作宰日，蔡京入對便殿，上從容及裁减用度事，京言：「天下奉一人，恐不宜如此。」梁師成密以告黼。翌日，遂置應奉司，黼專提舉，其擾又甚於花石。《曲洧舊聞》卷八。

12　〔王黼〕每入禁中，爲柔曼之容，效俳優諢話，以悦上意。置應奉司于其家，四方珍貢皆由黼以進奉，而多半隱盜於家，公然賣官，取贜無厭。京師爲之語曰：「三百貫，且通判。五百索，直秘閣。」其無廉恥如此。《三朝北盟會編》卷三十一引《中興姓氏姦邪録》。《宋詩紀事》卷一百。

13　〔王〕黼又同蔡攸每罷朝出省，時時乘宫中小輿，召入禁中爲談笑，或塗抹粉墨作優戲，多道市井淫言媟語，以媚惑上聽。時因謔浪中以譖人，輒無不中。《三朝北盟會編》卷三十一。

14　王黼雖爲相，然事徽考極褻，宫中使内人爲市，黼爲市令，若東昏之戲。一日，上故責市令，撻之取樂，黼窘，故曰：「告堯、舜，免一次。」上笑曰：「吾非唐、虞，汝非稷、契也。」一日，又與逾垣微行，黼以肩承帝趾，牆峻，微有不相接處，上曰：「聳上來！司馬光。」黼應曰：「伸下來！神宗皇帝。」君臣相謔乃爾。《朝野遺記》。《堯山堂外紀》卷五十五。《宋稗類鈔》卷六。

15　徽宗嘗問近臣：「七夕何以無假？」時王黼爲相，對云「古今無假」。徽宗喜甚，還語近侍，以黼奏對有格制。蓋柳永《七夕》詞云：「須知此景，古今無價。」而俗謂事之得體者，爲有格致也。《雞肋編》卷下。

16　王將明當國時，公然受賄賂，賣官鬻爵，至有定價。故當時爲之語曰：「三千索，直祕閣。五百貫，擢通判。」《曲洧舊聞》卷十。

17　見李邴1。

18　王黼將明，盛時搜求四方瓌奇之物，以充玩好。有人以桃核半枚來獻，中容米三四斗。其間題詠之字滿矣。李之儀端叔題云：「觀此桃，則退之所謂『華山十丈蓮』，信有之矣。」《墨莊漫録》卷一。

19　王黼盛時，庫中黄雀鮓自地積至棟，凡滿二楹。《齊東野語》卷十六。《堅瓠秘集》卷四。《宋稗類鈔》卷二。《古事比》卷四十二。

20　王黼宅與一寺爲鄰，有一僧，每日在黼宅溝中流出雪色飯顆，漉出，洗浄，晒乾，不知幾年，積成一囤。靖康城破，黼宅骨肉絶糧，此僧即用所收之飯，復用水淘蒸熟，送入黼宅，老幼賴之無饑。《貴耳集》卷下。《養疴漫筆》。《昨非庵日纂》二集卷九。《宋稗類鈔》卷二。

21　黼侍妾甚衆，有官封者十八人，八夫人，十宜人。《三朝北盟會編》卷三十一引《秀水閒居録》。

22　王黼作相，請朝假歸咸平焚黄，畫舫數十，沿路作樂，固已駭物論。《老學庵筆記》卷五。

23　宣和辛丑，罷郊學及貢法，竝依熙、豐故事。翁養源爲國子祭酒，頗患文敝，欲革之而未能。蔣存誠代之白堂，具學官異論者衆，請從罷黜。太宰王黼問：「異論者誰？」對曰：「固非一輩，而宋齊愈爲之首。」黼曰：「百家諸子，自前古不廢。」忽悟言失，遽曰：「但元祐學術不可不痛懲耳！」蔡太師聞之，因對，力詆黼「崇奬異學，將害陛下紹述之政。」又稱黼引用非人。黼曰：「洪炎，京所用，黄庭堅甥也。」因取蔡絛所撰《西清詩話》奏之，上令御史臺彈劾，即逐炎。而蔡、王之黨，自此始矣。《泊宅編》十卷本卷七。

24　王黼一日在相國寺行香，見蔡京以太師、魯國公揭牓，小立其下，深有羡慕之色。親厚者乘間叩之，黼曰：「無他，不謂元長有許大官職！」其人因言：「太宰若能承當一大事，元長官職不難致。」黼識其意，乃身任伐燕之責，後亦致位太傅、楚國公。且許服紫花袍，增益騶導，并張青羅蓋，塗金從物，略與親王等，寵遇埒於京。及夫事變，適開封尹聶山有宿怨，遣武吏追躡，戕於雍丘輔固村，民家取其首以獻，以遇盜聞。《清波雜志》卷二。《宋稗類鈔》卷一。

25　蔡京經營北虜不就，去位。王黼作相，欲功高於京，遂結女真以伐大遼。燕、冀遺民，殺虜殆盡，復用金帛從女真買空城，以爲弔伐之功。又陰約舊大遼臣張覺，圖營平、灤州等。事泄，女真以招納叛亡爲名，由河東來者，陷忻、代，越太原，陷隆德，以至澤州之高平；由河北來者，直抵京城。上皇禪位，幸丹陽。淵聖割三鎮以爲城下之盟。女真退，復詔三鎮堅守。《邵氏聞見録》卷五。

26　童貫、蔡攸收復燕山，奏至，宰相王黼率百官稱賀，表中多得意語，云：「陛峻明堂，既揭平朔之號；軒藏石鼓，仍題復古之名。承九清之命，而整神霄陰相之族；建三辰之旗，而向太一下臨之方。」《三朝北盟會編》卷十六引《秀水閒居録》。

27　王將明作《賀復燕雲表》，以「昆夷維其喙矣」，對「燕民悦則取之」。鄭達夫特爲領樞密院事，亦用上句，而以「周公方且膺之」爲對，語王曰：「相公屬對甚的。」因舉己對曰：「此是當家者。」《閒燕常談》。

28　宣和五年十二月，徽宗賜太傅王黼私第。御書載賡堂、膏露堂、寵光亭、十峰亭、老山高、榮光齋、隱菴七牌。《能改齋漫録》卷十二。

29　籍王黼第，得金寶以億萬計。初，黼賜第於閶闔門外，周圍數里。其正廳事以青銅瓦蓋覆，宏麗壯偉，其後堂起高樓大閣，輝耀相對。又於後園聚花石爲山，中爲列肆巷陌，與民間倡家相類，與李邦彦輩游宴其中，朋邪狎眤，無所不至。及至籍没，百姓争入剽掠，官不能禁，斬數人而後已。黼出城數十里，至負固村追斬者，百姓謂之「負國村」。《三朝北盟會編》卷三十一。

30　壬寅春，太傅王黼賜第有白芝，生於正寢，附卧榻後屏風而出，又一本在廳事照壁上。隔六年，有戮身之禍。《宣政雜録》。

31　宣和七年，駕幸龍德宫，太宰王黼獻詩，有「巧將千嶂遮晴日，借得三眠作翠帷」之句。識者曰：「黼將不復見君矣。」《泊宅編》十卷本卷六。

32　王黼爲宰相，與宦者梁師成鄰居，密開後户往來。徽宗幸黼第，徘徊觀覽，偶見之，大不樂。《鶴林玉露》乙編卷一。《讀書鏡》卷三。

33　王黼自入仕登庸，無他異，唯合眼時，覺有物隱隱如玉筯，頭長不盈寸，開眼則無之，他人不知也。每有慶事，則微痒而動摇，率以爲常。靖康初，金人犯闕，黼正憂遽，忽痒甚，喜不自勝，微以手按之，其物忽落掌中，狀如筯，不久及禍。《泊宅編》十卷本卷一。

34　王黼居相位，當全盛時，又寵倖一時，故窮極富貴，於寢室置一榻，用金玉爲屏，翠綺爲帳，圍以小榻數十，擇美姬處之，名曰「擁帳」。後事變，行至輔固村，於道旁店少憩，食油餅次，有一舊親近使臣，自京城來參，因説時事，語未竟，開封府吏踵至，出御筆，即戕之，身首異處。《清波别志》卷下。《可書》。

35　王將明後房曰田令人者，顔貌殊倫，真國色也。靖康改元正月，將明死。田自都一婢竄至亳州，居逆旅中。郡知之，爲拘管數月，其家遣人迎歸。《墨莊漫録》卷四。

王閎孚

1　王黼作相，其子閎孚作待制，造朝財十四歲，都人目爲「胡孫待制」。《老學庵筆記》卷十。

朱　勔

1　朱勔之父朱冲者，吴中常賣人。方言以微細物博易於鄉市中自唱，曰常賣。一日至虎丘，主僧聽其聲，甚驚，出觀之，但見憩於廡下，延之，設茶，語以它日必貴。自是，主僧頗周給之。其子勔有幹材，蔡太師憩平江，冲以見蔡，因得出入門下，被使令。再入相，京屬童貫以軍功補官，遂取吴中水窠以進，並以工巧之物輸上方，就平江爲應奉局，百工技藝皆役之。間以金珠爲器，分遺後宫，宫人皆德之，譽言日聞。遂取太湖巧石，大者尋丈，皆運至闕下，又令發運司津置，謂之「花石綱」。《雲麓漫鈔》卷七。

2　見宋徽宗14。

3　宣和癸卯，平江朱勔採石太湖黿山，得一石，長四丈有奇，廣得其半，玲瓏嵌空，竅穴百千，非雕刻所能成也。并郡宅後池光亭臺上白公檜，世傳白樂天手植也，創造二大舟，費八千緡以獻。時常、潤間河渠淺淤，重載不前。乃先繪圖以聞。宸翰賜石名「神運昭功敷慶萬年之峰」，時人莫不目擊。……是秋方至京師，詔置於艮嶽。《墨莊漫録》卷一。

4　宣和五年，朱勔於太湖取石，高廣數丈，載以大舟，挽以千夫，鑿河斷橋，毁堰拆閘，數月乃至。會初得燕山之地，因賜號「敷慶神運石」。《楓窗小牘》卷上。

5　艮嶽一石，高四十尺，名「神運昭功」。宣和五年，朱勔自平江府造巨艦載太湖大石一塊至京，以千人舁進。勔被賞建節，石封盤囤侯。《清波雜志》卷八。《湧幢小品》卷十五。

6　蘇州白樂天手植檜，在州宅後池光亭前池中。餘政和初嘗見之，已槁瘁，高不滿二丈，意非四百年物，真僞未可知也。後爲朱冲取獻，聞槁死道中，乃以他檜易之。禁中初不知。又有言華亭悟空禪師塔前檜亦唐物，詔冲取之，檜大，不可越橋梁，乃以大舟即華亭泛海出楚州以入汴。既行，一日張帆風猛，檜枝與帆低昂不可制，舟與人皆没。長興大雄寺陳霸先宅庭，亦有大檜，中空裂爲四枝，蔭半庭，質如金石。相傳以爲霸先所植，又欲取以獻，會聞悟空檜沉海乃已。《石林避暑録話》卷一。

7　〔朱〕勔所衣錦袍，云徽宗嘗以手撫之，繡御手於袍上。《雲麓漫鈔》卷七。《宋稗類鈔》卷一。

8　朱勔嘗豫内宴，徽宗親握其臂與語，勔遂以黄帛纏之，與人揖，不舉此臂。《吴中舊事》。《宋稗類鈔》卷一。

9　朱勔横於吴中，時有士人《詠蟹》譏之，中聯云：「水清詎免雙螯黑，秋老難逃一背紅。」蓋勔少曾犯法，鞭背黥面。《萬曆野獲編》卷二十六。《墨莊漫録》卷一。

10　方臘破錢塘時，朔日，太守客次有服金帶者數十人，皆朱勔家奴也。時諺曰：「金腰帶，銀腰帶，趙家世界朱家壞。」《老學庵筆記》卷一。《宋詩紀事》卷一百。

11　金人入寇，〔朱〕勔父子以小舟東下，不敢見人，人亦不往見。《雲麓漫鈔》卷七。

12　見潘兑2。

13　朱勔之葬其父，盛飾一女奴、一僮以殉之。僮、奴不知其死也，忻忻然從柩而入壙。靖康末大饑，郡人怨毒入骨，劫其壙而碎其骨。《吴中舊事》。

14　朱勔喪父，作黄籙醮，請茅山道士陳赤夷字彦真拜章。回，得報應。但見金甲神人，杖劍叱云：「朱勔父子罪惡貫盈，上天不赦，汝焉得爲拜章。」彦真不敢言於勔，私爲親密者道。不踰三年，勔果敗。《墨莊漫録》卷三。

童　貫

1　童貫自謂韓魏公出子，與梁師成自謂蘇文忠出子正同。《香祖筆記》卷八。

2　見蔡京40。

3　見蔡京45。

4　見蔡京68。

5　童貫自崇寧二年，始以入内内侍省東頭供奉官奉旨，……于是紳無恥者，皆出其門。而士論始沸騰矣，至以蔡京爲比。當時天下諺曰：「打破筒，潑了菜，便是人間好世界。」而朝廷曾不悟也。二人卒亂天下。《能改齋漫録》卷十二。《清波别志》卷上。《宋稗類鈔》卷二。《宋詩紀事》卷十。

6　見何執中8。

7　見葉夢得7。

8　政和中，將作監賈讜明仲奉詔爲童貫治賜第於都城。既落成，賈往謝之，貫云：「久勞神觀，而怱怱竟未能小款，翌早朝退無它，幸見過點心而已。」明仲領其意。詰朝往見，賓主不交一談。頃之，一卒持二物，若寶蓋瓔珞狀，張於貫及己之上。視之，皆真珠也。各命二雙鬟，捧桌子一隻至所座前。又令庖人持銀鐐竈，即廳之側燎火造包子。以酒食行，凡三，每一行，易一桌，凡果碟酒杯之屬，初以銀，次金，又次以玉。其製作奇絶，目所未睹。三杯即徹，賈亦辭出，暫至局中，然後歸舍，見數人立於門云：「太傅致意，適來大監坐間受用一分器皿及雙鬟，悉令持納。」計其值，逾數萬緡。賈由此雄豪，至今以富聞湘中。《揮麈後録》卷八。《宋稗類鈔》卷二。

9　宣和之初暨中閒，宦人有至太保、少保，節度使、正使承宣觀察者比比焉。朝廷貴臣，又皆繇其門，遂不復有廟堂。士大夫始盡向之，朝班禁近咸更相指目，「此立里客也」，「此木腳客也」。反以爲榮而争趨羡之，能自飭勵者無幾矣。《鐵圍山叢談》卷六。

10　童貫之討方臘也，盡檄東南諸路兵，凡數十萬，貫獨總之。既累月無功，朝廷頗加督責，貫懼，無以爲計，乃出令：「與賊戰而不能生獲者，許斬首以獻，亦議推賞。輒欺者，抵罪。」諸軍自後每出戰或夜劫賊寨，凡力所能加者，皆殺之，以其首來，貫即授賞，不問其是賊與否也。軍士因大爲欺罔，偶出遇往來人，亦皆殺之，因告其主將曰：「道逢賊衆，因與鬭敵，遂斬其首。」主將縱知其非，亦不敢言。陳公亨伯嘗見貫，謂曰：「聞諸軍每戰多殺平民，要須禁止。且治盜與治夷狄不同，彼夷狄狀貌與中國大異，故可以級論功。今平民與盜初無别，軍士利于得賞，何憚而不殺平民乎？」貫不聽，既而臘招降，餘黨潰散，軍士追奔或入民居，全家殺之，以其首獻。貫欲張大其功，亦不問也。《獨醒雜志》卷七。

11　童貫平方寇時，受富民獻遺。文臣曰「上書可采」，武臣曰「軍前有勞」，並補官，仍許磨勘，封贈爲官户。比事平，有司計之，凡四千七百人有奇。《老學庵筆記》卷四。

12　童貫爲太師，用廣南龔澄樞故事。林靈素爲金門羽客，用閩王時譚紫霄故事。嗚呼異哉！《老學庵筆記》卷五。

13　童貫以燕山功，遂封同安郡王。有改晉公《平淮西》詩以譏曰：「長樂坡頭十萬戈，碧油幢下一婆婆。今朝始覺爲奴貴，夜聽元戎報五更也囉。」《可書》。

14　宣和中，童貫用兵燕薊，敗而竄。一日内宴，教坊進伎爲三四婢，首飾皆不同。其一當額爲髻，曰蔡太師家人也；其二髻偏墜，曰鄭太宰家人也；又一人滿頭爲髻如小兒，曰童大王家人也。問其故，蔡氏者曰：「太師覲清光，此名朝天髻。」鄭氏者曰：「吾太宰奉祠就第，此嬾梳髻。」至童氏者曰：「大王方用兵，此三十六髻也。」《齊東野語》卷十三。

15　童貫既敗，籍没家貲，得劑成理中圓幾千斤。《清波雜志》卷五。《卻掃編》卷上。《齊東野語》卷十六。《堅瓠秘集》卷四。《宋稗類鈔》卷二。

16　童貫竄嶺南，言者謂：貫姦凶，不宜置之遠地，且其誤國之罪，當正典刑。淵聖以爲然，乃命監察御史張澂乘驛斬之。既出國門，復得御札三字：「速密全。」即晝夜兼行，追至南安驛舍斬之，函首京師，梟于東市。《獨醒雜志》卷九.

17　靖康初，童貫既以誤國竄海外，已而下詔誅之。欽宗喻宰執云：「貫素姦狡，須得熟識其面目者，啣命追路，即所在行刑，遮免差誤。」唐欽叟時爲首相，云：「朝臣中有張澂字達明者，與貫往還，宜令其往。」詔除澂監察御史以行。澂字達明，有一小女十餘歲，玉雪可憐，素所愛。時天寒，欲卯飲，忽聞有此役，駭愕戰掉，袖拂湯酒椀，沃其女立死。達明號慟引道，怨欽叟切骨。至南雄州而貫就戮。明年，欽叟免相留京，二聖北遷。虜人立張邦昌爲主，且驅廷臣連銜列狀，欽叟僉名畢，仰藥而殂。建炎中，達明爲中司，適欽叟家陳乞典，達明言：「欽叟不能抗虜之命，雖死不足褒贈。」繇是恩數盡寢。《揮麈後録》卷三。《宋稗類鈔》卷一。

18　童貫既有詔誅之命，御史張達明持詔行。將至南雄州，貫在焉。達明恐其聞而引決，則不及正典刑，乃先遣親事官一人，馳往見貫，至則通謁拜賀于庭。貫問故，曰：「有詔遣中使賜茶藥，宣詔大王赴闕，且聞已有河北宣撫之命。」貫問：「果否？」對曰：「今將帥皆晚進，不可委寄，故主上與大臣熟議，以有威望習邊事，無如大王者，故有此命。」貫乃大喜，顧左右曰：「又卻是少我不得。」明日達明乃至，誅之。貫既伏誅，其死所忽有物在地，如水銀鏡，徑三四尺，俄而斂縮不見。達明復命函貫首自隨，以生油、水銀浸之，而以生牛皮固函。行一二日，或言勝捷兵有死士欲奪貫首，達明恐亡之，乃置首函於竹轎中，坐其上。然所傳蓋妄也。《老學庵筆記》卷三。《宋稗類鈔》卷一。

19　童貫彪形燕頷，亦略有髭，瞻視炯炯，不類宦人，項下一片皮，骨如鐵。《鐵圍山叢談》卷三。

20　〔内臣童貫〕號爲「著脚赦書」，蓋言其所至推恕有恩惠以及物也。《宣和畫譜》卷十二。

梁師成

1　〔梁〕師成自幼警敏知書，敢爲大言。始自言母本文潞公侍兒，生己子外□者，或告以師成貌美類韓魏公，因又稱韓公子。久之，有老女醫言蘇内翰有妾出外舍，生子，爲中書梁氏所乞。師成於是又盡變其説，自謂真蘇氏子。每侍上言及公，輒曰「先臣」，聞者莫不笑之。《家世舊聞》卷下。

2　〔梁師成〕嘗自冒爲蘇軾之出子，與軾諸子叙拜爲兄弟行。數丐上曰：「先臣何罪？」《三朝北盟會編》卷三十二。

3　見蘇過2。

4　梁師成自稱東坡外子，欲夤緣潁濱子元老，請見通款，元老拒之。師成怒，擠之不令在中朝。《六研齋筆記》卷一。

5　紹聖中，蔡卞重修《神宗實録》，用朱黄删改。每一卷成，輒納之禁中。蓋將盡泯其迹，而使新録獨行。所謂朱墨本者，世不可得而復見矣。及梁師成用事，自謂蘇氏遺體，頗招延元祐諸家子孫若范温、秦湛之徒。師成在禁中見其書，爲諸人道之。諸人幸其書之出，因曰：「此亦不可不録也。」師成如其言。及敗没入，有得其書，以渡江，遂傳於世。《齊東野語》卷八。

6　見王安中6。

7　見王黼8。

8　宣和初，有鄧姓者，留守西京，以牛酥百斤遺梁師成。江子我端友作《牛酥行》云：「有客有客官長安，牛酥百斤親自煎。倍道奔馳少師府，望塵且欲迎歸軒。守閽呼語不必出，已有人居第一先。其多乃復倍于此，台顔顧視初怡然。昨朝所獻雖第二，桶以純漆麗且堅。今君來遲數又少，青紙題封難勝前。持歸空慙遼東豕，努力明年趁頭市。」《能改齋漫録》卷十一。《宋稗類鈔》卷二。

9　内侍梁師成以文章自任。宣和間，作休休館於私第，日與儒士相從，自號「隱相」。《可書》。

10　宣和間，衣着曰「韻纈」，果實曰「韻梅」，詞曲曰「韻令」，乃梁師成爲鄆邸倡爲此讖。《清波雜志》卷六。

楊　戩

1　中貴楊戩，於堂後作一大池，環以廊廡，扃鐍周密。每浴時，設浴具及澡豆之屬於池上，乃盡屏人，躍入池中游泳，率移時而出，人莫得窺，然但謂其性喜浴於池耳。一日，戩獨寢堂中，有盜入其室，忽見牀上乃一蝦蟆，大可一牀，兩目如金，光彩射人。盜爲之驚仆，而蝦蟆已復變爲人，乃戩也。起坐握劍，問曰：「汝爲何人？」盜以實對。戩擲一銀香毬與之曰：「念汝迫貧，以此賜汝，切勿爲人言所見也。」盜不敢受，拜而出。《老學庵筆記》卷十。《宋稗類鈔》卷四。

2　徽宗幸迎祥池，見欄檻間醜石，顧問内侍楊戩曰：「何處得之？」戩云：「價錢三百萬，是戩買來。」伶人焦德進曰：「猶自戩裏。」上大笑。《可書》。

高　俅

1　高俅者，本東坡先生小史，筆札頗工。東坡自翰苑出帥中山，留以予曾文肅。文肅以史令已多辭之，東坡以屬王晉卿。元符末，晉卿爲樞密都承旨，時祐陵爲端王，在潛邸日，已自好文，故與晉卿善，在殿廬待班，邂逅，王云：「今日偶忘記帶篦刀子來，欲假以掠鬢，可乎？」晉卿從腰間取之。王云：「此樣甚新可愛。」晉卿言：「近創二副，一猶未用，少刻當以馳内。」至晚，遣俅賷往。值王在園中蹴鞠，俅候報之際，睥睨不已。王呼來前，詢曰：「汝亦解此技邪？」俅曰：「能之。」漫令對蹴，遂愜王之意，大喜，呼隸輩云：「可往傳語都尉，既謝篦刀之貺，并所送人皆輟留矣。」由是日見親信。踰月，王登寶位。上優寵之，眷渥甚厚，不次遷拜。其儕類援以祈恩，上云：「汝曹争如彼好脚迹邪！」數年間建節，循至使相，遍歷三衙者二十年，領殿前司職事，自俅始也。……恩倖無比，極其富貴。然不忘蘇氏，每其子弟入都，則給養問甚勤。靖康初，祐陵南下，俅從駕至臨淮，以疾爲解，辭歸京師。當時侍行如童貫、梁師成輩皆坐誅，而俅獨死於牖下。《揮麈後録》卷七。《宋稗類鈔》卷一。

2　見何執中8。

3　冬至前三日，駕宿大慶殿。……兵士十餘人作一隊，聚首而立，凡數十隊。各一名喝曰：「是與不是？」衆曰：「是。」又曰：「是甚人？」衆曰：「殿前都指揮使高俅。」更互喝叫不停。《東京夢華録》卷十。

4　宋高俅墓在横塘。明萬曆中土人趙應奎葬親黄山北，掘地得古碣云。其宅即今高師巷。《茶香室三鈔》卷三引《吴門表隱》。

楊　震

1　徽宗在藩邸，楊震給侍左右，最爲周慎。嘗有雙鶴降於中庭，左右皆賀，震急逐去，云：「是鸛，非鶴也。」又一日，芝生寢閣，左右復稱慶，震急刈除，曰：「是菌，非芝。」由此信任彌篤。《能改齋漫録》卷十三。《宋稗類鈔》卷八。

趙良嗣

1　趙良嗣既來降，頗自言能文，間以詩篇進，益簡眷遇，至命兼官史局令，《續通鑑長編》重和元年十二月丁未，推修《國朝會要》帝系、后妃、吉禮三類賞，良嗣實竄名參詳，與轉一秩焉。……餘讀《北遼遺事》，見良嗣與王瓌使女真，隨軍攻遼，上京城破，有詩曰：「建國舊碑胡月暗，興王故地野風乾。回頭笑向王公子，騎馬隨軍上五鑾。」上京蓋今虜會寧，乃契丹所謂西樓者實耶律氏之咸、鎬、豐、沛。犬羊固不足卹，而良嗣世仕其國，身踐其朝，貴爲九卿，一旦決去，視宗國顛覆殊無禾黍之悲，反吟詠以志喜，其爲人從可知也。《桯史》卷五。《貴耳集》卷上。《宋詩紀事》卷四十一。

陳堯臣

1　宣和初，徽宗有意征遼，蔡元長、鄭達夫不以爲然，童貫初亦不敢領略，惟王黼、蔡攸將順贊成之。有諜者云：「天祚貌有亡國之相。」班列中或言陳堯臣者，婺州人，善丹青，精人倫，登科爲畫學正。黼聞之甚喜，薦其人于上，令衔命以視之，擢水部員外郎，假尚書以將使事。堯臣即挾畫學生二員俱行，盡以道中所歷形勢向背，同繪天祚像以歸。入對即云：「虜主望之不似人君，臣謹寫其容以進。若以相法言之，亡在旦夕。幸速進兵，兼弱攻昧，此其時也。」并圖其山川嶮易以上。上大喜，即擢堯臣右司諫，賜予鉅萬。燕雲之役遂决。《揮麈後録》卷四。

許景衡　劉　珏

1　許少伊右丞，宣和間初除監察御史，夜夢緑衣而持雙玉者隨其後。未幾，劉希范資政珏繼有是除。靖康初，爲太常少卿，復夢緋衣而持雙玉者隨其後。未幾，劉亦繼爲奉常。《卻掃編》卷上。

任伯雨

1　見趙挺之5。

張庭堅

1　張才叔庭堅貶象州，所居屋才一間，上漏下濕，屋中間以箔隔之。家人處箔内，才叔躡屐端坐於箔外，日看佛書，了無厭色。《童蒙訓》卷下。

龔　夬

1　龔殿院彦和夬，清介自立，少有重名。元祐間，僉判瀛州，與弟大壯同行，大壯尤特立不群。曾子宣帥瀛，欲見不可得。一日徑過彦和，邀其弟出，不可辭也，遂出相見。即爲置酒，從容終日乃去。因題詩壁間，其兩句云：「自慚太守非何武，得向河間見兩龔。」近日貴人如曾子宣之能下士，亦難及也。紹聖中，彦和爲監察御史，未能去，大壯力勸其兄早求罷，彦和遂去。大壯不幸早卒，雖彦和之弟，實畏友也。《童蒙訓》卷上。《能改齋漫録》卷十一。《宋稗類鈔》卷六。

2　龔彦和夬貶化州，徒步徑往，以扇乞錢，不以爲難也。《童蒙訓》卷下。

3　龔彦和謫化州，持不殺戒。日夜禮佛，對客蟣虱滿衣領，不卹也。鄒至完作偈嘲之，曰：「衣領從教虱子緣，夜深拜得席兒穿。道鄉活計君知否？飢即須餐困是眠。」《詩話總龜》前集卷三十九引《冷齋夜話》。《續墨客揮犀》卷五。

4　龔彦和正言自貶所歸衛城縣，寓居一禪林，日持鉢隨堂供。暇日偶過庫司，見僧雛具湯餅，問其故，云具殿院晚間藥食，龔自此不復晚飡云。《春渚紀聞》卷四。

江公望

1　范忠宣公言，江民表作小官時，便作取宰相時事。《步里客談》卷上。

2　徽宗嘗夢有題亭樹壁間數語者，覺，不曉所謂。及公對，所論列，多與夢合。上歎賞之，閲之甚久，且曰：「聞卿德望儒雅，置之諫列，簡在朕心，不出大臣也。」退朝，上甚喜，以公與我夢合，可以大任也。《宋名臣言行録》續集卷一。

3　建中初，江公望爲左司諫，上言：「神考與元祐諸臣，非有斬袪射鈎之也，先帝信仇人黜之。陛下若立元祐以爲名，必有元豐、紹聖爲之對。有對則争興，争興則黨復立矣。」徽宗初欲革紹聖之弊以靖國，于是大開言路。衆議以瑶華復位，司馬光等叙官爲所當先。陳瓘時在諫省，獨以爲「幽廢母后，追貶故相，彼皆立名以行，非細故也。今欲正復，當先辨明誣罔，昭雪非辜，誅責造意之人，然後發詔以禮行之，庶無後患。不宜欲速貽悔」。朝議以公論久鬱，速欲取快人情，遽施行之。至崇寧間，蔡京用事，悉改建中之政。人皆服公遠識。《宋稗類鈔》卷三。

4　見宋徽宗10。

劉安節

1　永嘉劉安節元承，與從弟安上皆嘗事二程，同游太學，號二劉。《直齋書録解題》卷十七。

2　〔劉安節〕移知宣州，去饒州二日，民遮留之，涕泣不忍别，耆老以爲：「吾州自范文正後，惟吾劉公而已。」至宣十日而水大至，公分遣其屬具舟振溺，而躬督之，晝夜不少休，所活幾數千人。而遠近流民至者以萬數，公發廪活之，一無失所者。《宋名臣言行録》外集卷八。

3　鄒公浩以右正言得罪，公與其所厚者數輩追路勞勉之。朝廷震怒，追逮甚力，人皆惴恐，公獨泰然。既而哲宗察其無他，有詔釋之，而公亦自若也。《宋名臣言行録》外集卷八。

黄葆光

1　黄元暉爲左司諫，論事忤蔡氏，謫昭潭，後復管勾江州太平觀。謝表曰：「言之未盡，悔也奚追。」《老學庵筆記》卷一。

蔡　薿

1　見李元亮1。

2　政和元年，尚書蔡薿爲知舉，尤嚴挾書。是時有街市詞曰《侍香金童》，方盛行，舉人因以其詞，只改十五字，作《懷挾詞》云：「喜葉葉地，手把懷兒摸。甚恰限、出題厮撞着。内臣過得不住脚。忙裏只是，看來斑駁。　　這一身冷汗，都如雲霧薄。比似年時頭勢惡。待檢又還猛相度。只恐根底，有人撏着。」《上庠録》。《苕溪漁隱叢話》後集卷三十九。

3　蔡内相文饒薿，以殿魁驟進。晚知杭州，稍失志。時宣和間，錢塘經方寇破殘後，其用意將效張乖崖公領成都故事。花判府，有寡婦詣訟庭投牒，而衣緋袴。即大書曰：「紅袴白襠，禮法相妨。臀杖十七，且守孤孀。」《鐵圍山叢談》卷四。案：花判府，「花」，一作「蔡」。

4　蔡薿文饒，與許光凝嘉謨，俱爲尚書。因會茶，嘉謨歎簿書之煩曰：「吾儕外望雖重，然日困刀筆，反與村縣長官無異。思典外藩，擊大鼓，享厚味，豈易得也？」文饒曰：「擊大鼓，享厚味，在公優爲，薿安得而有之？」嘉謨歸，怪其語謬。未幾，嘉謨出知成都，文饒落職宫祠。《能改齋漫録》卷十八。

錢　遹

1　錢遹，婺州浦江農家子。少力學，舉省殿榜，皆占上等，雖歷華要，不妨治生。浦江宅在深村，衆山環繞，一水縈帶，陰陽家云：「法當富貴兩得。」後又侈大其宅，買田至數萬畝。只有一子名楚老，極少俊，遹所鍾愛。作中丞時，楚老病且革，遹是日適欲攻時相，與後來者爲地，亟趨對，不顧病者。遹上馬時，楚老死。其後謫辭有「呱呱」之語，蓋譏其忍。政和初，以八座出帥越，因臺章領宫祠，遂不復起。所至郡，廳前一鴉鳴，必責守兵掩捕，盡其種類乃已。常自云好殺乃天性。推捕鴉之事，可以知其他。青溪賊作，遹徑走越州，越守劉韐閉城不納，卻歸村居，爲亂兵所害，而焚其宅也。《泊宅編》三卷本卷下。

2　錢遹德循爲侍御史，元符末，攻曾布。章數上，正急，會其子病。明日將對，夜艾子死，德循即跨馬入朝，不復内顧。既歸，然後舉哀。朝廷頗知之。布敗，德循遂除中丞，訓詞有云：「方蹇蹇以匪躬，子呱呱而弗恤。」未幾，德循轉工部尚書，失言路，其僚頗攻擊，竟論匿哀之事，德循由是得罪，責詞數其躁進，至云：「匿哀請對，褻瀆軒墀。」德循投闲久之，領宫祠而終。《萍洲可談》卷一。《揮麈後録》卷十一。

3　臘寇犯浦江境上，〔錢〕遹具衣冠迎拜道左，對渠魁痛毁時政，以倖苟免。寇謂遹受朝廷爵秩之厚如此，乃敢首爲訕上之言，亟命其徒殺之。《揮麈後録》卷十一。

4　錢遹，田家子，高科膴仕，性甚魯。每遇失汗，則負重走齋中，汗出乃蘇。既爲禁從，猶如此，或取十餘千錢，就帳内荷之以作力。諸方不載此法……輕薄子以爲此出汗方，編入御藥院。《萍洲可談》卷三。

劉　賡

1　劉尚書賡，法家也。崇寧間爲大司寇，一日來詣東府見魯公。公時在便坐，與魏先生漢津對，因延劉尚書弛公裳，即燕坐焉。劉公立，不肯就位，責魯公曰：「司空僕射，實百僚之儀表也。奈何與黥卒坐對？賡竊不取，願退。」魯公大笑，亟揖漢津曰：「先生可歸矣。」自是，劉公不敢與漢津竝見。《鐵圍山叢談》卷三。

李孝壽

1　李孝壽知開封府，有舉子爲僕所陵，忿甚，亟縛之，作狀欲送府。會爲同舍勸解，久之，氣亦平，因釋去，自取其狀，戲學孝壽押字，判曰：「不勘案，決臀杖二十。」其僕怨之。翌日，即竊狀走府，曰：「秀才日學知府判狀，私決之。」孝壽即令追之。既至，具陳所以，孝壽翻然謂僕曰：「如此，秀才所判，正與我同，真不用勘案。」命吏就讀其狀，如數決之。《石林燕語》卷十。

2　見康倬1。

3　見徐伸1。

王　革

1　王保和革爲開封尹，專尚威猛，凡盗一錢，皆杖脊配流。一日，杖於市，稠人中有擲書一册其旁者，亟取視之，則其卧中物也。因大驚，捕逐竟不得。《卻掃編》卷下。

盛　章

1　見王寀4。

2　盛章尹京典藩，以慘毒聞，殺人如刈草菅。然婦態雌聲，欲語先笑，未嘗正視人。或置人死地時，亦柔懦不異平日。《老學庵續筆記》。

黄　裳

1　黄冕仲未第時，嘗有魁天下之意。元豐四年，南劍州譙門一柱，忽爲迅雷所擊，冕仲聞之，口占絶句云：「風雷昨夜破枯株，借問天公有意無。莫是卧龍蹤迹困，放開頭角入亨衢。」次年，冕仲遂膺首薦。又次年，對策爲天下第一。《能改齋漫録》卷十一。

2　黄裳酷嗜燒煉，晚年疾篤，喻諸子曰：「我死，以大鋼一枚坐之，復以大鋼覆。用鐵線上下管定，赤石脂固縫，置之穴中，足矣。」《可書》。《拊掌録》。《堯山堂外紀》卷四十八。

姚　祐

1　姚祐，元符初爲杭州學教授，堂試諸生，《易》題出《乾爲金坤亦爲金何也》。先是，福建書籍刊板舛錯，「坤爲釜」遺二點，故姚誤讀作「金」。諸生疑之，因上請，姚復爲臆説，而諸生或以誠告，姚取官本視之，果「釜」也，大慚，曰：「祐買著福建本！」升堂自罰一直。其不護短如此。《萍洲可談》卷一。

2　姚祐自殿監遷八座，不數進見。母夫人久病痢，諸藥不效，憂悶不知所出，令李昂筮軌革，有「真人指靈草」之語。一日登對，上訝其悴，具以實奏。詔賜一散子，數服而愈，仍喻只炒椿子熟末之飲下。《泊宅編》十卷本卷一。

崔　鶠

1　許、洛兩都軒裳之盛，士大夫之淵藪也。黨論之興，指爲許、洛兩黨。崔鶠德符、陳恬叔易，皆戊戌生。田晝承君、李豸方叔，皆己亥生。並居潁昌陽翟，時號「戊己四先生」，以爲許黨之魁也。故諸公坐廢之久。《墨莊漫録》卷四。《宋詩紀事》卷三十五。

2　崔鶠德符，潁昌陽翟人。元祐中，畢漸榜登科，不汲汲於仕宦。宣和中，監西京洛南稻田務。時中官容佐掌宫鑰於洛，郡僚事之，惟恐不及，惟德符不肯見之。容極銜之。德符一日送客於會節園，時梅花已殘，與客飲梅下。已而容奏陳以會節園爲景華御苑，德符初不知也。明年暮春，復騎瘠馬，從老兵，徑入園中梅下，哦詩曰：「去年白玉花，結子深林間。小憩藉清影，低顰啄微酸。故人不復見，春事今已闌。繞樹尋履迹，空餘土花斑。」徘徊而去。次日，容見地有馬跡，問園吏，吏以崔對。容怒其輕己，遂劾奏鶠徑入御苑，以此罪廢累年。《墨莊漫録》卷三。《嬾真子録》卷五。《容齋四筆》卷十二。《吴禮部詩話》。《宋詩紀事》卷三十二。

梅執禮

1　〔梅〕和勝，浦江人。方未冠時，家極貧，而親老無以爲養，大雪中，以詩謁邑宰云：「有令可干難閉户，無人堪訪懶移舟。」邑令延之，令訓其子弟。方應舉未捷，有詩自遣云：「天之未喪斯文也，吾亦何爲不豫哉。」後蔡薿榜登科。《庚溪詩話》卷下。《西塘集耆舊續聞》卷五。《堯山堂外紀》卷五十六。《堅瓠辛集》卷四。《宋詩紀事》卷三十六。

2　梅和勝執禮，宣和初爲給事中，與時相王甫論事不合，改禮部侍郎，遂黜守蘄，復落職，責守滁。王甫罷相，復職知鎮江。靖康初，以翰林學士召，其謝表有曰：「喜照壁間而見蝎，乍離楓下而聞鐘。」《庚溪詩話》卷下。《西塘集耆舊續聞》卷五。

張　閣

1　國朝故事，翰林學士草宰相制，或次補執政，謂之「帶入」。大觀三年六月八日，何清源執中登庸，四年六月八日，張無盡商英登庸，皆張臺卿閣草麻，竟無遷寵。時蔡京責太子少保，張當制，詆之甚切，爲紳所傳誦。京銜之，會復相，即出張知杭州。明年六月八日，宴客中和堂，忽思前兩歲宿直命相，正與是日同，乃作長短句紀其事云：「長天霞散，遠浦潮平，危欄駐目江皋。長記年年榮遇，同是今朝。金鑾兩回命相，對清光、頻許揮毫。雍容久、正茶杯初賜，香袖時飄。　歸去玉堂深夜，泥封罷，金蓮一寸才燒。帝語丁寧，曾被華衮親褒。如今漫勞夢想，歎塵蹤、杳隔仙鼇。無聊意，强當歌對酒怎消。」觀者美其詞，而訝其卒章失意。未幾，以故物召還，遽卒于官。《夷堅丁志》卷十。《西湖游覽志餘》卷二十一。

2　停官人崔穆復朝奉郎。穆，張閣子婿也。大觀間，蔡京責太子少保，閣爲翰林學士，草制詞，明著其罪，京憾之。開封尹盛章阿京意，劾穆不能事母，文致其罪。至是，穆母沈氏訴于朝，中書侍郎張慤因白其事，上曰：「抱冤者獲伸，則人心悦而天意格矣。如此等事，卿能助朕行之，豈不賢于周公彦築壇望拜之禱乎？」《建炎以來繫年要録》卷十二。

毛　友

1　見蔡京95。

2　見蔡京96。

3　見賀鑄6。

强淵明

1　見蔡京19。

宋喬年

1　國朝上元節燒燈盛於前代，爲綵山峻極而對峙於端門。……大觀元年，宋喬年尹開封，迺於綵山中閒高揭大牓金字書，曰：「大觀與民，同樂萬壽。」綵山自是爲故事。隨年號而揭之，蓋自宋尹始。《鐵圍山叢談》卷一。

孫宗鑑

1　政和間，東宫頗不安，其後日益甚。魯公朝夕危懼，保持甚至。宣和庚子，有孫宗鑑者，時爲紫微舍人，密語魯公曰：「公毋慮。昔哲廟惡百官班聯不肅，而後臺吏號知班者必贊言端笏立定，又頃有八寶矣。今復增而九之，且名之曰『定命寶』。春宫蓋始封定王，世次則九，則立定之語，九寶之兆，天其命之矣。」魯公頷之。後宗鑑之言果應。《鐵圍山叢談》卷一。

潘　兑

1　見張商英2。

2　潘兑，字説之，吴門人，仕祐陵爲侍從。宣和初，奉祠居里中。時郡民朱勔以倖進，寵眷無比。父冲殂，勔護喪歸葬，鄉間傾城出迓，而潘獨不往。潘之先塋，適有山林，形勢近冲新阡。勔欲得之，迺脩敬于潘，杜門弗納。勔恃恩自恣，遣人諷之，且席以薰天之勢，潘一切拒之。勔歸京師，果愬于上，降御筆奪之。已而又訹御史誣之以罪，而褫潘之職。《揮麈餘話》卷二。

李伯宗

1　李伯宗爲司農卿，居第之側，有豐濟、廣盈二倉，每出按則止此二處，即起近也。又詞狀申陳之類，必判司呈。時爲之歌曰：「大卿做事輕，文字送司呈。每日去巡倉，豐濟與廣盈。」後坐此罷。《可書》。《古謡諺》卷六十一。

張　觷

1　蔡元長晚年語其猶子耕道曰：「吾欲得一好士人，以教諸孫，汝爲我訪之。」耕道云：「有新進士張觷者，其人游太學，有聲，學問正當，有立作，可備其選。」元長頷之，涓辰延致入館。數日之後，忽語蔡諸孫云：「可且學走，其它不必。」諸生請其故，云：「君家父祖姦憍以敗天下，指日喪亂，惟有奔竄，或可脱死。它何必解耶！」諸孫泣以愬于元長。元長愀然不樂，命置酒以謝之，且詢以救弊之策。觷曰：「事勢到此，無可言者。目下姑且收拾人材，改往修來，以補萬一，然無及矣。」元長爲之垂涕。所以叙劉元城之官，召張才叔、楊中立之徒用之，蓋繇此也。耕道名佃，君謨之孫。觷字柔直，南劍人，後亦顯名於時。《揮麈後録》卷三。《茶香室三鈔》卷三。

錢　昂

1　錢昂治郡有聲，以材能稱於崇、觀間。嘗帥秦州，時童貫初得幸，爲熙、河措置邊事，恃寵驕倨，將迎不暇，獨昂未嘗加禮。昂短小精悍，老而矍鑠。一日，赴天寧開啓，待貫之來，久之方至，昂問之曰：「太尉何來暮邪？」貫曰：「偶以所乘騾小而難騎，動必跳躍。適方欲據鞍，忽盤旋庭中甚久，以此遲遲。」昂曰：「太尉之騾雄也，雌耶？」貫對曰：「雄者也。」昂曰：「既爾難奈何，不若閹之。」貫雖一時愧怒，而莫能報。其後貫大用事，卒致遷責。《揮麈後録》卷七。《宋稗類鈔》卷六。

桑景詢

1　童貫用事時，州縣官皆迎肩輿，望塵而拜，唯桑景詢不拜，議者多之。以其發摘奸吏，不受干請，時人號爲「喪門神」，喪字借姓桑氏言之也。《三朝北盟會編》卷一百十五。

陳　戩

1　童貫宣撫五路，氣赫然，方借寵賢德以取名，然小迕則禍辱隨之。部使者薦公於貫，公移病不出。或勉公以一見遠禍，公曰：「内侍怙寵市權，吾所切齒，忍復見其面耶？」朝庭聞而嘉之。《宋名臣言行録》别集上卷五。

張　澂

1　見童貫17。

2　見童貫18。

3　張達明雖早歷清顯，致位綱轄，然未嘗更外任。奉祠居臨川，郡守月旦謁之，達明見其騶導，歎曰：「人生五馬貴。」《老學庵筆記》卷三。

葛勝仲

1　先文康公知汝州日，段寶臣爲教官，富季申爲魯山主簿，而陳去非以太學録持服來寓。先公語人曰：「是三子者，非凡偶近器也。」是時，富在外邑，則以職事處之於城中，列三人者薦於朝，以爲可用，仍以去非《墨梅詩》繳進。於是去非除太學博士，季申除京西漕屬，寶臣亦相繼褒擢。初，寶臣字去塵，先公一日謂之曰：「君，廊廟具也，宜改字寶臣，取荀卿『輔拂之人爲國寶』之義。」且作序而衍其意。及三人者俱貴，先公喜曰：「吾未嘗讀玉管之書，亦未嘗究命書之義，而能逆知其必大者，獨以其所爲知之耳。汝輩勉其在我者，在人者不問可也。」先公晚年寓居湖州之寶溪，季申既罷樞筦，亦挈家來寓，一觴一詠，必與之俱。季申嘗有十絶，其一云：「青衫短簿汝陽天，鶚牘當時誤薦賢。承乏西樞了無補，還依丈席聽韋編。」其二云：「洛陳花骨巧裁詩，曾把梅篇薦玉墀。未説他年調鼎事，只今身已鳳凰池。」其三云：「陳君談論席生風，段子文詞氣吐虹。參术膎胰皆入篋，知人誰過葛仙翁。」餘七篇不録。陳君名恬，字叔易，有高節，貧甚。先公命公庫以酒肉薪米日給之。嘗謝以詩云：「不是故人供禄米，初非縣令給猪肝。養賢禮厚隆三簋，拜賜恩深艷一簞。」建炎初，召赴行在，直秘閣。《韻語陽秋》卷十八。

2　政和間，葛文康勝仲爲大司成，又發策私試，有曰：「聖上懋建大中，克施有政，忠恕崇厚，同符昭陵，綜覈勵精，遹追寧考，殆將收二柄而總攬之也。今欲嚴督責，肅逋慢，而無刻核之迹；隆牧養，流豈弟，而無姑息之過，諸生謂當如何？」其問今見《丹陽集》中。是時語忌最嚴，而無一人指疵之者，文康迄位法從，哀榮始終。《桯史》卷四。

葛　郯

1　〔葛公謙問〕守臨川，一日，屬微疾，忽索筆書偈曰：「大洋海里打鼓，須彌山上聞鐘。業鏡忽然撲破，飜身透出虚空。」召僚吏示之曰：「生之有死，如晝之有夜，無足怪者。若以道論，安得生死？若作生死會，則去道遠矣。」語畢，端坐而逝。《清波雜志》卷七。《五燈會元》卷二十。

趙子櫟

1　宗室子櫟字夢援，宣和中以進韓文、杜詩二譜，爲本朝除從官之始。……喜吟詩，每對客使其甥諷誦，源源不已。嘗作《杜鵑》詩，誇於人，謂雖李、杜思索所不至。其首句云：「杜鵑不是蜀天子，前身定是陶淵明。」聞者笑不能忍。《雞肋編》卷中。

徐　常

1　建中靖國初，有宿儒曰徐常，持節河朔，風采隱然，重於時，然持論與時大異。曾文肅布惡之，嘗具詆先烈人姓名，陳之乙覽，常列其間，然未有以罪也。會市肆有刊《武夷先生集》者，迺常所爲文，文肅之子紆適相國寺，偶售得之。首篇乃熙寧間《上王荆公書》，詆常平法者，紆以置几案間，不爲意。文肅偶入舍，見之，袖以入，明日遂奏榻前，且謂常元未嘗上此書，特沽流俗之名耳。言者從之，遂免所居官，竟以蹭蹬。徐嘗有教子詩曰：「詞賦切宜師二宋，文章須是學三蘇。」其措意如此，宜其與文肅異也。《桯史》卷十三。

田　登

1　有田殿撰升之登者，名家，亦賢者也，綿歷中外。一日，爲留守南都，時群下每以其名「登」，故避爲「火」。忽遇上元，於是牓於通衢：「奉台旨，民間依例放火三日。」遂皆被白簡。《鐵圍山叢談》卷四。《雞肋編》卷中。《五雜組》卷十六。《宋稗類鈔》卷六。《古謡諺》卷七十引《譚概》。

2　田登作郡，自諱其名，觸者必怒，吏卒多被榜笞。於是舉州皆謂燈爲火。上元放燈，許人入州治游觀，吏人遂書榜揭于市曰：「本州依例放火三日。」《老學庵筆記》卷五。

3　宋道方毅叔以毉名天下，居南京，然不肯赴請，病者扶以就求脈。政和初，田登守郡，母病危甚，呼之不至。登怒云：「使吾母死，亦以憂去。殺此人，不過斥責。」即遣人擒至廷下，荷之云：「三日之内不痊，則吾當誅汝以徇衆。」毅叔曰：「容爲診之。」既而曰：「尚可活。」處以丹劑，遂瘉。田喜甚，云：「吾一時相困辱，然豈可不刷前恥乎。」用太守之車，從妓樂，酬以千緡，俾群卒負于前，增以綵釀，導引還其家。旬日後，田母病復作，呼之，則全家遁去。田母遂殂。蓋其疾先已在膏肓，宋姑以良藥緩其死耳。《揮麈餘話》卷二。

4　田登知南都，一日詞狀，忽二人扶一癃老之人至庭下，自云平日善爲盗，某年日、某處火燒若干家，即某爲之。假此爲姦，至於殺人。或有獲者，皆冤也。前後皆百餘所，未嘗敗露。後來所積既多，因而成家，遂不復出。所扶之人，即其孫也。今年逾八十，自陳於垂死之際，欲得後人知之而已。登大驚鄂，命左右縛之，則已殂矣。《揮麈餘話》卷二。

陳　珦

1　陳珦，字中玉，鄭州人，文惠公諸孫也。政和中，爲蔡州守。始視事，謁裴晉公廟，讀《平淮西碑》，乃段文昌所製者，怪而問。邦人曰：「自韓文公碑刻石後，爲李愬卒所訴，以爲不述愬功而專美晉公，憲宗詔文昌别撰，事已久矣。」珦忿然不平，即日磨去舊碑，别諉能書者寫韓文刻之。《夷堅甲志》卷二。

鍾　傳

1　鍾弱翁所至，好貶剥榜額字畫，必除去之，出新意，自立名，令具牌，當爲重書之，鏤刻工匠十數輩。然書畫不工，人皆苦之。嘗經過廬陵一山寺，有高閣壯麗。弱翁與僚屬部曲擁立，望其榜曰「定慧之閣」，字徑八寸，旁題姓名漫滅。弱翁放意稱謬，使僧呼梯取之，拭拂視之，乃魯國顔真卿書。弱翁顧謂客曰：「似此字畫，何不刻石！」即令刻石。傳者以爲笑。《墨客揮犀》卷三。《佩文齋書畫譜》卷三十四。《宋稗類鈔》卷六。

陶節夫

1　陶節夫爲定帥，而本州駐泊都監馬武，官期踰年始至，既交割參府，公退衙至屏後，而侍人高姐者，就收袍帶涕泗交頤，公訝而訊之，云：「適參府都監，某之本夫也。」公愕然，問其故，乃言馬歷官，并相失之詳。公頷之。明日具酒肴，獨約馬將會飲閣中。三爵之後，徐謂馬曰：「公之官之期，何爲稽緩爾耶！」馬離席隕涕曰：「某去春家京師，因與家人輩至大内前觀燈，稠人中忽與老妻相失，求訪不獲，因循幾年，迫於貧乏，不免孥就禄，無它故也。」公即呼取大金巵，注酒滿中，揖馬而笑謂之曰：「能盡此巵，當有好事相聞。」飲訖，語馬曰：「天下事有出於非意，而適然相遇如此，賢閣縣君於暌索中，適某過澶州，得之逆旅間，了不言其所自也。昨日窺屏見公，且語其詳。某適已令具兜乘，護歸將司矣。」馬始驚喜。次而軍校聲喏云：「已送駐泊宅眷歸衙訖。」一郡驚嗟，共嘆其異也。《春渚紀聞》卷四。

錢　紳

1　錢伸仲大夫於錫山所居漆塘村作四亭。自其先人，已有卜築之意而不克就，故名曰「遂初」；先壟在其上，名曰「望雲」；種桃數百千株，名曰「芳美」；鑿地涌泉，或以爲與惠山泉同味，名曰「通惠」。求詩於一時名流，自葛魯卿、汪彦章、孫仲益既各極其妙，而母舅蔡載天任四絶獨擅場。《遂初亭》曰：「結廬傍林泉，偶與初心期。佳處時自領，未應魚鳥知。」《望雲亭》曰：「白雲來何時，英英冠山椒。西風莫吹去，使我心摇摇。」《芳美亭》曰：「高人不惜地，自種無邊春。莫隨流水去，恐污世間塵。」《通惠亭》曰：「水行天地間，萬派同一指。胡爲穿石來，要洗巢由耳。」四篇既出，諸公皆自以爲弗及也。《容齋三筆》卷二。《宋詩紀事》卷二十九。

鄭景平

1　鄭景平，字希尹，居帶城橋。爲人剛正不詭隨，蒞官有廉聲。嘗爲大理，每有疑獄，中夜焚香露拜，蘄得其情，以故人無寃死者。既而請老家居，朝廷以其精力有餘，落職致仕，守鄱陽。到官未半歲，拂袖而歸。先君與公厚善，因問其故，答曰：「天子命景平爲郡守，當以撫字爲職，乃不得行其志，今日須金幾百兩，明日須銀幾千兩，枯骨頭上打不出也。景平後世要人身在。」其志竟不可奪也。時朱勔用事，勢可炙手，士大夫俛節從之者甚多，惟公終始無阿附意。《中吴紀聞》卷四。

錢　即

1　錢中道帥太原，一日，武官謁見叙舊，累數百言而退。錢語坐客曰：「適來官人口不稱名，但稱賤迹不已，欲面折之，便是要人避己名也。」客問：「似乎門下有舊？」錢曰：「舊識其公。」客曰：「某亦識之，佳士也。」錢曰：「只那老賤迹。」一坐皆笑。《閒燕常談》。

劉　法

1　劉法欲生，其母幃帳忽若墜壓而下，視之，上有大蛇，蜿蜒若被痛楚狀，母怖甚，避之他所。法生，再視之，但蛇蜕耳。後法爲將，有賢稱。《邵氏聞見後録》卷三十。

和　詵

1　鄭華原居中在宥府，和子美詵知雄州，嘗以事詣京師，召與語而悦之，遂薦於徽祖。敷奏明鬯，大契宸旨，進横階一等，俾還任。詵因上制勝彊遠弓式，詔施行之。弓製實弩，極輕利，能破堅於三百步外，即邊人所謂「鳳凰弓」者。紹興中，韓蘄王世忠因之稍加損益，而爲之新名曰「剋敵」，亦詔起部通製，至今便焉。洪文敏《容齋三筆》謂祖熙寧神臂之規，實不然也。詵知兵，嘗沮伐燕之議，以及於責。北事之作，未及用以死，蓋兩河名將云。《桯史》卷五。

宋　江

1　龔聖與作《宋江三十六贊并序》曰：「宋江事見於街談巷語，不足采著，雖有高如李嵩輩傳寫，士大夫亦不見黜。余年少時壯其人，欲存之畫贊，以未見信書載事實，不敢輕爲。及異時見《東都事略》中載侍郎《侯蒙傳》有書一篇，陳制賊之計云：『宋江以三十六人横行河、朔、京東，官軍數萬，無敢抗者，其材必有過人，不若赦過招降，使討方臘，以此自贖，或可平東南之亂。』余然後知江輩真有聞於時者。於是即三十六人，人爲一贊，而箴體在焉。蓋其本撥矣，將使一歸於正，義勇不相戾，此詩人忠厚之心也。余嘗以江之所爲，雖不得自齒，然其識性超卓有過人者，立號既不僭侈，名稱儼然，猶循軌轍，雖託之記載可也。古稱柳盜跖爲盗賊之聖，以其守壹至於極處。能出類而拔萃若江者，其殆庶幾乎！雖然，彼跖與江，與之盜名而不辭，躬履盗迹而無諱者也，豈若世之亂臣賊子，畏影而自走，所爲近在一身，而其禍未嘗不流四海。嗚呼！與其逢聖公之徒，孰若跖與江也？」《癸辛雜識》續集上。

方　臘

1　方臘家有漆林之饒，時蘇、杭置造作局，歲下州縣徵漆千萬斤，官吏科率無藝。臘又爲里胥，縣令不許其僱募，臘數被困辱，因不勝其憤，聚衆作亂。先誘殺縣令，兵吏無與抗者，遂陷睦州。江浙亡命相率從之，衆至數十萬。是時，天下晏安久，州縣士卒皆不習于兵，望風奔潰。臘聲勢益張，復陷婺、等州，乃入錢唐，觀燈飲犒連日。因遣人發掘蔡氏父祖墳墓，露其骸骨，加以唾駡。王師既至，相拒累月，不能少挫其鋒。後臘以食少人衆，勢稍窘促，遂獨從千餘人入剡溪洞死拒不出。童貫不能誰何，乃命部將僞爲朝廷招降者，誘之以官。既出，則縶之。父子皆檻送京師，戮死于市，餘黨遂平。初，臘之入杭也，有太學生吕將者爲之畫策，以爲不如直據金陵，因傳檄盡下東南郡縣，收其税賦，先立根本，徐議攻取之計，可以爲百世之業；若止於屠畧城邑，是乃盗爾。臘不以爲然，曰：「吾家本中産，無他意，第州縣徵斂無度，故起兵，願得賊臣而甘心耳。」先君嘗謂：天下無叛民，其或至于此者，必有所不得已也。《獨醒雜志》卷七。

2　宣和二年十月，睦州青溪縣堨村居人方臘，託左道以惑衆，知縣事、承議郎陳光不即鉏治。臘自號聖公，改元永樂，置偏裨將，以巾飾爲别，自紅巾而上凡六等，無甲胄，惟以鬼神詭祕事相扇摇。數日，聚惡少千餘，焚民居，掠金帛子女。提點刑獄張苑、通判州事葉居中不能招致，欲盡殺之。以故賊得脅虜良民爲兵，旬日有衆數萬。……四年三月討平之。是役也，用兵十五萬，斬賊十五萬，自出師至凱旋，凡四百五十日，收杭、睦、、處、衢、婺六州與五十二縣。賊所殺平民不下二百萬。始，唐永徽四年，睦州女子陳碩真反，自稱文佳皇帝，婺州刺史崔義玄平之。故梓桐相傳有天子基、萬年樓，方臘因得憑藉以起。《泊宅編》三卷本卷下。

3　方臘之亂，愚民望風響應。其間聚黨劫掠者，皆假竊臘之名字，人人曰：「方臘來矣。」所至瓦解。臘之婦，紅妝盛飾，如后妃之象，以鏡置胸懷間，就日中行，則光彩爛然，競傳以爲祥瑞。《朱子語類》卷一百三十三。《宋稗類鈔》卷二。

4　方臘舊名朕，此童貫改曰臘。後亦不知所終，就擒者非臘也。《貴耳集》卷中。《茶香室三鈔》卷三。

胡奕修

1　大觀中，胡奕修爲提舉鹽事，會計已毁抹鹽鈔，得其姦，奏之，黥竄化州，籍没貲産，一方稱快。《老學庵筆記》卷四。

許安仁

1　季父仲山，病中夢至一處泛舟，環水皆奇峯可愛，賦詩云：「山色濃如滴，湖光平如席。風月不相識，相逢便相得。」既寤而言之，後數日卒。《彦周詩話》。《宋詩紀事》卷四十一。

徐師仁

1　徐師仁幼敏悟，甫七歲，過外祖家。外祖坐之膝上讀《霍光傳》，疑光何以爲不學無術，師仁曰：「伊尹放太甲而光不知，非無學耶！」外祖大驚。後登第，官至著作佐郎。《莆陽比事》卷六。

黄　琮

1　黄琮，字子方，莆田人。宣和初，爲福州閩清令。平日多蔬食，但日市肉四兩供母。爲人方嚴，不畏强禦。時方興道藏，郡守黄冕仲尚書裳使十二縣持疏歛之民，琮獨不應命。既聞他縣皆數百萬，乃自詣郡，以己俸四月輸之。冕仲雖不平，然以直在彼，莫敢詰。内臣爲廉訪使者，數干以私，皆拒不答，常切齒思報。會奏事京師，每見朝士，必以溢惡之言詆琮。嘗入侍，徽廟問：「汝在閩時知屬縣有賢令否？」其人出不意，錯愕失對，唯憶琮一人姓名，極口稱贊之。即日有旨，改京官通判漳州。使者既出，始大愧悔。《夷堅甲志》卷六。

胡宗伋

1　鄉中前輩胡浚明尤酷好《字説》，嘗因浴出，大喜曰：「吾適在浴室中有所悟，《字説》直字云：在隱可使十目視者直。吾力學三十年，今乃能造此地。」《老學庵筆記》卷二。

王俊明

1　蜀人王俊明，洞知未來之數，雖瞽兩目，而能説天星災祥。宣和初在京師，謂人曰：「汴都王氣盡矣。君夜以盆水直氐房下望之，皆無一星照臨汴分野者。更於宣德門外密掘地二尺，試取一塊土嗅之，躁枯索寞，非復有生氣。天星不照，地脈又絶，而爲萬乘所都，可乎？」即投匭上書，乞移都洛陽。時中國無事，大臣交言其狂妄，有旨逐出府界。《夷堅乙志》卷十四。

魏　泰

1　魏泰數舉進士不利。荆公戲云：「眼下有臣卧蠶者貴，如文潞公有之而爲相。公亦有而未遇也，豈非白僵者乎！」《可書》。

2　魏道輔泰，襄陽人，元祐名士也。與王介甫兄弟最相厚。僕初以謂有隱德，不仕，及試院中，因上請主文，道輔恃才豪縱，不能忍一時之忿，歐主文幾死，坐是不許取應。《苕溪漁隱叢話》前集卷十二引《桐江詩話》。《宋詩紀事》卷二十八。

3　見李廌8。

4　見曾布2。

5　〔魏〕道輔少與徐忠愍及山谷老人友善，博極群書，尤能談朝野可喜事，亹亹終日。作詩自成一家，有集二十卷，號漢上丈人。《苕溪漁隱叢話》前集卷十二引《潘子真詩話》。

6　魏泰道輔，自號臨漢隱居，著《東軒雜録》、《續録》、《訂誤》、《詩話》等書。又有一書，譏評巨公偉人闕失，目曰《碧雲騢》，取莊獻明肅太后垂簾時，西域貢名馬，頸有旋毛，文如碧雲，以是不得入御闲之意。嫁其名曰都官員外郎梅堯臣撰，實非聖俞所著，乃泰作也。《墨莊漫録》卷二。《宋稗類鈔》卷六。參見梅堯臣9、10、11。

7　魏泰托梅聖俞之名作書，號《碧雲騢》，以詆當世巨公，如范文正亦不免。《步里客談》卷上。

田　衍

1　見李廌8。

王　昇

1　明州有僧倬狂，頗言人災福，時號癲僧。王君儀年弱冠，寓陸農師佃門下，力學工文，至忘寢食。一日，癲僧來託宿，陸公曰：「王秀才雖設榻，不曾睡，可就歇息。」明日，僧夙興，見君儀猶挾策牕下，一燈熒然，睥而言曰：「若要官，須四十九歲。」君儀聞之，頗不懌。其後累應書不偶，直至年四十八，又夢癲僧笑而謂曰：「明年做官矣。」……明年，陸公入預大政，首薦君儀，遂除湖州教授。《泊宅編》十卷本卷三，又三卷本卷中。

2　紹聖初，王君儀昇來省楚公。公問君儀：「近讀何書？」君儀對。曰：「讀諸史一遍否？渠便是一遍也。」蓋君儀諸書一字有疑，亦不放過。《家世舊聞》卷上。

朱　巽

1　朱巽子權，荆門人，崇寧初嘗客余家，未有聞也。其後赴舉，滎陽公送之以詩。子權後見胡康侯給事，康侯問：「朱子久從吕公，亦嘗聞吕公議論乎？」朱曰：「未也，獨記公有送行詩卒章云：『他日稍成毛義志，再求師友究淵源。』」康侯曰：「是乃吕公深教子，以子學問爲未至，故勉子再求師友爾。」子權由是發憤爲學，與兄震子發俱從師請問焉。《紫微詩話》。

王俊乂

1　當〔林〕靈素盛時，一日，有詔兩學之士問道於其座下，且遣親近中貴監莅。靈素既陞座，首召太學博士王俊乂，久而不出。既出，乃昌言：「昔吾先聖與老聃同德比義，相爲師友，豈有摳衣禮黄冠者哉！」聞者駭然，各逡巡而罷。《清波雜志》卷三。

宋人軼事彙編卷二十七

周邦彦

1　周美成邦彦，元豐初以太學生進《汴都賦》，神宗命之以官，除太學録。其後流落不偶，浮沈州縣三十餘年。蔡元長用事，美成獻《生日詩》，略云：「化行《禹貢》山川内，人在周公禮樂中。」元長大喜，即以祕書少監召，又復薦之，上殿契合，詔再取其本以進。表云……表入，乙覽稱善，除次對内祠。《揮麈餘話》卷一。

2　周美成爲江寧府溧水令，主簿之室有色而慧，美成每款洽于尊席之間，世所傳《風流子》詞蓋所寓意焉。「新緑小池塘，風簾動、碎影舞斜陽。羡金屋去來，舊時巢燕，土花繚繞，前度莓墻。繡閣鳳帷深幾許，聽得理絲簧。欲説又休，慮乖芳信，未歌先噎，愁轉清商。　暗想新粧了，開朱户，應自待月西厢。最苦夢魂，今宵不到伊行。問甚時卻與，佳音密耗，擬將秦鏡，偷换韓香。天便教人，霎時厮見何妨。」「新緑」、「待月」，皆簿廳亭軒之名也。《揮麈餘話》卷二。

3　見王詵3。

4　自宣政間，周美成、柳耆卿輩出，自製樂章，有曰《側犯》、《尾犯》、《花犯》、《玲瓏四犯》。……犯者，侵犯之義。二帝北狩，曲中之讖，深可畏哉。《貴耳集》卷上。

5　道君幸李師師家，偶周邦彦先在焉，知道君至，遂匿于牀下。道君自新橙一顆，云：「江南初進來。」遂與師師謔語，邦彦悉聞之，檃括成《少年游》云：「并刀如水，吴鹽勝雪，縴手破新橙。」後云：「嚴城上，已三更。馬滑霜濃，不如休去，直是少人行。」李師師因歌此詞，道君問誰作，李師師奏云「周邦彦詞」。道君大怒，坐朝宣諭蔡京云：「開封府有監税周邦彦者，聞課額不登，如何京尹不按發來？」蔡京罔知所以，奏云：「容臣退朝，呼京尹叩問，續得復奏。」京尹至，蔡以御前聖旨諭之。京尹云：「惟周邦彦課額增羡。」蔡云：「上意如此，只得遷就將上。」得旨，周邦彦職事廢弛，可日下押出國門。隔一二日，道君復幸李師師家，不見李師師，問其家，知送周監税。道君方以邦彦出國門爲喜，既至不遇，坐久至更初，李始歸，愁眉淚睫，憔悴可掬。道君大怒云：「爾去那裏？」李奏：「臣妾萬死，知周邦彦得罪，押出國門，略致一杯相别，不知官家來。」道君問曾有詞否？李奏云：「有《蘭陵王》詞，今『柳陰直』者是也。」道君云：「唱一遍看！」李奏云：「容臣妾奉一杯，歌此詞爲官家壽。」曲終，道君大喜，復召爲大晟樂正。後官至大晟樂樂府待制。……當時李師師家有二邦彦，一周美成，一李士美，皆爲道君狎客。士美因而爲宰相。《貴耳集》卷下。《青泥蓮花記》卷十三。《詞苑叢談》卷六。《本事詞》卷上。《詞林紀事》卷七。《宋稗類鈔》卷四。

6　宣和中，李師師以能歌舞稱。時周邦彦爲太學生，每游其家。一夕，值祐陵臨幸，倉卒隱去。既而賦小詞，所謂「并刀如水，吴鹽勝雪」者，蓋紀此夕事也。未幾，李被宣唤，遂歌於上前，問誰所寫，則以邦彦對。於是遂與解褐，自此通顯。既而朝廷賜酺，師師又歌《大酺》、《六醜》二解，上顧教坊使袁綯，問綯，曰：「此起居舍人新知潞州周邦彦作也。」問《六醜》之義，莫能對，急召邦彦問之。對曰：「此犯六調，皆聲之美者，然絶難歌。昔高陽氏有子六人，才而醜，故以比之。」上喜，意將留行。且以近者祥瑞沓至，將使播之樂府，命蔡元長微叩之。邦彦云：「某老矣，頗悔少作。」會起居郎張果與之不咸，廉知邦彦嘗於親王席上作小詞贈舞鬟云：「歌席上，無賴是横波。寶髻玲瓏欹玉燕，繡巾柔膩掩香羅。何況會婆娑。無箇事，因甚斂雙蛾。淺淡梳妝疑是畫，惺鬆言語勝聞歌。好處是情多。」爲蔡道其事。上知之，由是得罪。師師後入中，封瀛國夫人。朱希真有詩云：「解唱《陽關》别調聲，前朝惟有李夫人。」即其人也。《浩然齋雅談》卷下。

7　周邦彦待制嘗爲劉昺之祖作埋銘，以白金數十斤爲潤筆，不受。劉無以報之，因除户部尚書，薦以自代。後劉緣坐王寀訞言事得罪，美成亦落職，罷知順昌府宫祠。周笑謂人曰：「世有門生累舉主者多矣，獨邦彦乃爲舉主所累，亦異事也。」《雞肋編》卷中。

8　周美成晚歸錢塘鄉里，夢中得《瑞鶴仙》一闋：「悄郊原帶郭，行路永，客去車塵漠漠。斜陽映山落，歛餘紅、猶戀孤城闌角。凌波步弱，過短亭、何用素約。有流鶯勸我，重解繡鞍，緩引春酌。　不記歸時早暮，上馬誰扶，醒眠朱閣。驚飈動幕，猶殘醉，遶紅藥。歎西園、已是花深無地，東風何事又惡。任流光過卻，歸來洞天自樂。」未幾，方臘盜起自桐廬，擁兵入杭。時美成方會客，聞之倉黄出奔，趍西湖之墳庵，次郊外，適際殘臘，落日在山，忽見故人之妾，徒步亦爲逃避計，約下馬，小飲于道旁旗亭，聞鶯聲于木杪分背。少焉，抵庵中，尚有餘醺，困卧小閣之上，恍如詞中。逾月賊平，入城，則故居皆遭蹂踐，旋營緝而處，繼而得請提舉杭州洞霄宫，遂老焉。悉符前作。《揮麈餘話》卷二。《西湖游覽志餘》卷十二。《堯山堂外紀》卷五十五。《宋稗類鈔》卷五。

9　明清《揮麈餘話》記周美成《瑞鶴仙》事，近於故篋中得先人所叙特爲詳備，今具載之。美成以待制提舉南京鴻慶宫，自杭徙居睦州，夢中作長短句《瑞鶴仙》一闋，既覺，猶能全記，了不詳其所謂也。未幾，青溪賊方臘起，逮其鴟張，方還杭州舊居，而道路兵戈已滿，僅得脱死。始入錢塘門，但見杭人倉皇奔避，如蜂屯蟻沸。視落日半在鼓角樓檐間，即詞中所謂「斜陽映山落，斂餘暉，猶戀孤城欄角」者應矣。當是時，天下承平日久，吴越享安闲之樂，而狂寇嘯聚，徑自睦州直擣蘇杭，聲言遂踞二浙。浙人傳聞，内外響應，求死不暇。美成舊居既不往，是日無處得食，饑甚。忽於稠人中有呼「待制何往」者，視之，鄉人之侍兒，素所識者也。且曰：「日昃，未必食，能捨車過酒家乎？」美成從之。驚遽間，連引數杯散去，腹枵頓解。乃詞中所謂「凌波步弱，過短亭、何用素約。有流鶯勸我，重解繡鞍，緩引春酌」之句驗矣。飲罷，覺微醉，便耳目惶惑，不敢少留，徑出城北，江漲橋，諸寺士女已盈滿，不能駐足。獨一小寺經閣，偶無人，遂宿其上。即詞中所謂「上馬誰扶，醉眠朱閣」又應矣。既見兩浙處處奔避，遂絶江居揚州。未及息肩，而傳聞方賊已盡據二浙，將涉江之淮、泗。因自計方領南京鴻慶宫，有齋廳可居，乃挈家往焉。則詞中所謂「念西園已是，花深無路，東風又惡」之語應矣。至鴻慶未幾，以疾卒。則「任流光過了，歸來洞天自樂」，又應於身後矣。美成平生好作樂府，將死之際，夢中得句，而字字俱應，卒章又驗於身後，豈偶然哉！《玉照新志》卷二。《本事詞》卷上。《詞林紀事》卷七。

10　〔周邦彦〕能自度曲，製樂府長短句，詞韻清蔚，名其居曰「顧曲堂」。《西湖游覽志餘》卷十二。《宋稗類鈔》卷五。

11　周美成頃在姑蘇，其營妓岳七楚雲者，追游甚久。後從京師歸，過蘇省訪之，則已從人數年矣。明日，飲於太守蔡巒子高坐上，因見其妹，作《點絳唇》詞寄之云：「遼鶴西歸，故人多少傷心事。短書不寄，魚浪空千里。　憑仗桃根，説與相思意。愁何際，舊時衣袂，猶有東風淚。」楚雲覽之，爲之累日感泣。《夷堅三志》壬卷七。《碧雞漫志》卷二。《青泥蓮花記》卷七。《堯山堂外紀》卷五十五。《本事詞》卷上。《詞苑叢談》卷七。

12　嘉定更化，收召故老，一名公拜參與，雖好士而力不能援，謂客曰：「執贄而來者，吾皆倒屣，未嘗敢失一士。外議如何？」客素滑稽，答曰：「自公大用，外間盛唱《燭影摇紅》之詞。」參與問何故，客舉卒章曰：「幾回見了，見了還休，争如不見。」賓主相視一笑。《後村詩話》後集卷二。

趙　企

1　大觀中，有趙企企道者，以長短句顯，如曰：「滿懷離恨，付與落花啼鳥。」人多稱道之，遂用爲顯官，俾以應製。會南丹納土，企道之詞曰：「聞道南丹風土美，流出濺濺五溪水。威儀盡識漢君臣，衣冠已變□番子。　凱歌還、懽聲載路，一曲春風裏。不日萬年觴，瑶人北面朝天子。」而魯公深嘉之，然趙雅不樂以詞曲進，公後不取焉。《鐵圍山叢談》卷二。

曹　組

1　〔曹組〕家有五世喪，貧未能葬，創起松楸，盡舉諸櫬。鄉里送喪車，徒以千衆，綿亘數里。後行相國寺，中有人謂曰：「君顔間有墳墓陰德氣，當延十年壽。」因忽不見。《名賢氏族言行類稿》卷十九。

2　〔曹組〕常著方袍，頂大帽，從小奚奴負一酒壺，遇貴介必盡醉，又索酒滿壺而歸。壺上刻銘云：「北牕清風，西山爽氣。醉鄉日月，壺中天地。」《名賢氏族言行類稿》卷十九。

3　〔曹〕組潦倒無成，作《紅窗迥》，及雜曲數百解，聞者絶倒，滑稽無賴之魁也。寅緣遭遇，官至防禦使。《碧雞漫志》卷二。

4　曹元寵善爲謔詞，所著《紅窗迥》者百餘篇，雅爲時人傳頌。宣和初，召入宫，見於玉華閣，徽宗顧曰：「汝是曹組耶？」即以《逥波詞》對曰：「只臣便是曹組，會道閒言長語。寫字不及楊球，愛錢過於張補。」帝大笑。球、補，皆當時供奉者，因以譏之。《名賢氏族言行類稿》卷十九。

5　〔曹彦章〕多依棲中貴人門下。一日，徽廟苑中射弓，左右薦至對御，作射弓詞《點絳唇》一闋云：「風勁秋高，頓知斗力生弓面。弝分筠簳，月到天心滿。　白羽流星，飛上黄金椀。胡沙雁，雲邊驚散，壓盡天山箭。」今人但知彦章善謔，不知其才，良可惜也。彦章後字元寵。兄弟幼孤，母王氏教養成就。王氏亦能詩。《桐江詩話》。《苕溪漁隱叢話》前集卷五十四。

6　元寵六舉不第，著《鐵硯篇》自勵，宣和中，成進士。有寵于徽宗。曾賞其「風弄一枝花影」，「暮山無數，歸雁愁邊度」之句。又手書《眉峰碧》詞問其出處，真蹟藏其家。《詞林紀事》卷九引《松窗録》。

7　曹元寵《題村學堂圖》云：「此老方捫蝨，衆雛争附火。想當訓誨間，都都平丈我。」語雖調笑，而曲盡社師之狀。杭諺言：社師讀《論語》，郁郁乎文哉，訛爲「都都平丈我」。委巷之童，習而不悟。一日，宿儒到社中，爲正其訛，學童皆駭散。時人爲之語云：「都都平丈我，學生滿堂坐。郁郁乎文哉，學生都不來。」《西湖游覽志餘》卷二十五。

8　大相國寺舊有六十餘院。或止有屋數間，簷廡相接，各具庖爨，每虞火災，乃分東西，各爲兩禪兩律。自經淪覆，未知今存幾院。……紹興初，故老閒坐，必談京師風物，且喜歌曹元寵「甚時得歸京裏去」一小闋，聽之感慨，有流涕者。《清波别志》卷中。

徐　伸

1　徐幹臣伸，三衢人。政和初，以知音律爲太常典樂，出知常州。嘗自製《轉調二郎神》之詞，云：「悶來彈鵲，又攪碎、一簾花影。謾試着春衫，還思縴手，薰徹金虬燼冷。動是愁端如何向，但怪得、新來多病。嗟舊日沈腰，如今潘鬢，怎堪臨鏡。　重省，别時淚滴，羅襟猶凝。爲我厭厭，日高慵起，長託春酲未醒。雁足不來，馬蹄難駐，門掩一亭芳景。空佇立，盡日欄干倚遍，晝長人静。」既成，會開封尹李孝壽來牧吴門。李以嚴治京兆，號李閻羅。道出郡下，幹臣大合樂燕勞之。喻群娼令謳此詞，必待其問乃止。娼如戒，歌至三四，李果詢之。幹臣蹙額云：「某頃有一侍婢，色藝冠絶，前歲以亡室不容逐去。今聞在蘇州一兵官處，屢遣信，欲復來，而今之主公靳之，感慨賦此。詞中所叙，多其書中語。今焉適有天幸，公擁麾于彼，不審能爲我之地否？」李云：「此甚不難，可無慮也。」既次無錫，賓贊者請受謁次第。李云：「郡官當至楓橋。」橋距城十里而遠。翌日，艤舟其所，官吏上下望風股栗，李一閲刺字，忽大怒云：「都監在法，不許出城，迺亦至此。使郡中萬一有火盗之虞，豈不殆哉！」斥都監下堦，荷校送獄。又數日，取其供牘判「奏」字，其家震懼求援，宛轉哀鳴致懇。李笑云：「且還徐典樂之妾了來理會。」兵官者解其指，即日承命，然後舍之。《揮麈餘話》卷二。

2　典樂徐申，知常州，押綱使臣被盗，具狀申乞收捕，不爲施行。此人不知，至於再三，竟寢不報。始悟以犯名之故，遂往見之，云：「某累申被賊，而不依申行遣，當申提刑，申轉運，申廉訪，申帥司，申省部，申御史臺，申朝廷，身死即休也！」坐客笑不能忍。《雞肋編》卷中。

3　宣和中，徐申幹臣，自諱其名，知常州，一邑宰白事，言「已三狀申府，未施行」。徐怒形於色，責之曰：「君爲縣宰，豈不知長吏名，乃作意相侮。」宰亦好犯上者，即大聲曰：「今此事申府不報，便當申監司，否則申户部，申臺，申省，申來申去，直待身死即休。」語罷，長揖而退。徐雖怒，然無以罪之。《齊東野語》卷四。《宋稗類鈔》卷六。

江　漢

1　政和初，有江漢朝宗者，亦有聲，獻魯公詞曰：「昇平無際。慶八載相業，君臣魚水。鎮撫風稜，調燮精神，合是聖朝房魏。鳳山政好，還被畫轂朱輪催起。按錦轡，映玉帶金魚，都人争指。　丹陛，常注意。追念裕陵，元佐今無幾。繡衮香濃，鼎槐風細，榮耀滿門朱紫。四方具瞻師表，盡道一夔足矣。運化筆，又管領年年，烘春桃李。」時兩學盛謳，播諸海内。魯公喜，爲將上進呈，命之以官，爲大晟府製撰使，遇祥瑞時時作爲歌曲焉。《鐵圍山叢談》卷二。

田　爲

1　馬氏南平王時，有王姓者，善琵琶。忽夢異人傳之數曲，仙家《紫雲》之亞也。及云：此譜請元昆製叙，刊石於甲寅之方。與世異者，有《獨指泛清商》、《醉吟商》、《鳳鳴羽》、《應聖羽》之類。餘先友田爲不伐，得音律三昧，能度《醉吟商》、《應聖羽》二曲。其聲清越，不可名狀。不伐死矣，恨此曲不傳。《五總志》。

2　己亥冬，祀南郊，方登壇，樂作，使人推數小車，載火出于遠林。左右争獻言爲異，指點哄然。大司樂田爲押登壇歌，壇上大呼曰：「田爲先見！」而上亦不責也。《清波雜志》卷十一。

蔡　伸

1　〔蔡〕伸生三歲而孤。稍長，與兄佃、伷入太學，俱有聲，時號三蔡。族祖京方當軸，伸兄弟未嘗一踵其門。《宋史翼》卷九。

2　莆田蔡伸，宣和甲辰自彭城檄燕山，取道莫關，見所謂陳懿者於治之籌邊閣，誠不負所聞。明年歸，則陳已入道。因崔守呼至，即席贈《小重山》詞云：「流水桃花小洞天。壺中春不老，勝塵寰。霞衣鶴氅並桃冠。新裝好，風韻愈飄然。　功行滿三千。嬰兒並姹女，煉成丹。劉郎曾約共升仙。十个月，養个小金壇。」《友古居士詞》。《青泥蓮花記》卷二。

趙明誠　李清照

1　趙明誠幼時，其父將爲擇婦。明誠晝寢，夢誦一書，覺來惟憶三句，云：「言與司合，安上已脱，芝芙草拔。」以告其父。其父爲解曰：「汝待得能文詞婦也。『言與司合』是『詞』字，『安上已脱』是『女』字，『芝芙草拔』是『之夫』二字，非謂汝爲『詞女之夫』乎？」後李翁以女妻之，即易安也，果有文章。易安結褵未久，明誠即負笈遠游，易安殊不忍别，覓錦帕書《一剪梅》詞以送之。詞曰：「紅藕香殘玉簟秋。輕解羅裳，獨上蘭舟。雲中誰寄錦書來，雁字回時，月滿西樓。　花自飄零水自流。一種相思，兩處閒愁。此情無計可消除，才下眉頭，卻上心頭。」《瑯嬛記》卷中。《本事詞》卷上。《癸巳類稿》卷十五。《詞林紀事》卷十九。

2　正夫一幼子明誠，好文義，每遇蘇、黄文，雖半簡數字，必録藏。以此失好於父，幾如小邢矣。《後山集》卷十《與魯直書》。

3　予以建中辛巳歸趙氏，時丞相作吏部侍郎，家素貧儉，德甫在太學，每朔望謁告出，質衣取半千錢，步入相國寺，市碑文果實歸，相對展玩咀嚼。後二年，從宦，便有窮盡天下古文奇字之志，傳寫未見書，買名人書畫、古奇器。有持徐熙《牡丹圖》求錢二十萬，留信宿，計無所得，捲還之，夫婦相向惋悵者數日。……每飯罷，坐歸來堂，烹茶，指堆積書史，言某事在某書某卷第幾葉第幾行，以中否勝負，爲飲茶先後，中則舉杯大笑，或至茶覆懷中，不得飲而起。《容齋四筆》卷五引李清照《金石録後序》。

4　易安以重陽《醉花陰》詞函致明誠。明誠歎賞，自愧弗逮，務欲勝之。一切謝客，忘食忘寢者三日夜，得五十闋，雜易安作以示友人陸德夫。德夫玩之再三，曰「只三句絶佳」，明誠詰之，答曰：「莫道不消魂，簾捲西風，人似黄花瘦。」正易安作也。《瑯嬛記》卷中。《本事詞》卷上。《詞苑叢談》卷三。《詞林紀事》卷十九。

5　李氏，格非之女，先嫁趙誠之，有才藻名。其舅正夫，相徽宗朝，李氏嘗獻詩曰：「炙手可熱心可寒。」然無檢操，晚節流落江湖間以卒。《郡齋讀書志》卷四下。

6　易安族人言：明誠在建康日，易安每值天大雪，即頂笠披蓑，循城遠覽以尋詩，得句必邀其夫賡和，明誠每苦之也。《清波雜志》卷八。《宋稗類鈔》卷五。

7　張子韶對策，有「桂子飄香」之語。趙明誠妻李氏嘲之，曰：「露花倒影柳三變，桂子飄香張九成。」《老學庵筆記》卷二。《宋稗類鈔》卷六。

8　易安再適張汝舟，未幾反目，有啓事與綦處厚云：「猥以桑榆之晚景，配兹駔儈之下材。」傳者無不笑之。《苕溪漁隱叢話》前集卷六十。《宋稗類鈔》卷四。《宋詩紀事》卷八十七。

9　〔李清照〕有《投内翰綦公崈禮啓》：「清照啟：素習義方，粗明詩禮。近因疾病，欲至膏肓，牛蟻不分，灰丁已具。嘗藥雖存弱弟，譍門惟有老兵。既爾蒼皇，因成造次。信彼如簧之説，惑兹似錦之言。弟既可欺，持官文書來輒信；身幾欲死，非玉鏡架亦安知？僶俛難言，優柔莫決；呻吟未定，强以同歸。視聽才分，實難共處。忍以桑榆之晚節，配兹駔儈之下才？身既懷臭之可嫌，惟求脱去；彼素抱璧之將往，決欲殺之。遂肆侵凌，日加毆擊。可念劉伶之肋，難勝石勒之拳。局地扣天，敢效談娘之善訴；升堂入室，素非李赤之甘心。外援難求，自陳何害？豈期末事，乃得上聞。取自宸衷，付之廷尉。被桎梏而置對，同凶醜以陳詞。豈惟賈生羞絳灌爲儕，何啻老子與韓非同傳？但祈脱死，莫望償金。友凶横者十旬，蓋非天降；居囹圄者九日，豈是人爲？抵雀捐金，利當安往？將頭碎璧，失固可知。實自謬愚，分知獄市。此蓋伏遇内翰承旨，紳望族，冠蓋清流，日下無雙，人間第一。奉天克復，本緣陸贄之詞；淮蔡厎平，實以會昌之詔。哀憐無告，雖未解驂，感戴鴻恩，如真出己。故兹白首，得免丹書。清照敢不省過知慚，捫心識媿？責全責智，已難逃萬世之譏；敗德敗名，何以見中朝之士？雖南山之竹，豈能窮多口之談；惟智者之言，可以止無根之謗。高鵬尺鷃，本異升沉；火鼠冰蠶，難同嗜好。達人共悉，童子皆知。願賜品題，與加湔洗。誓當布衣蔬食，温故知新。再見江山，依舊一瓶一鉢；重歸畎畝，更須三沐三薰。忝在葭莩，敢兹塵凟。」《雲麓漫鈔》卷十四。

10　閨秀韓玉父，秦人，家於杭，李易安教以詩。《南宋雜事詩》引《四朝詩集》。

李　質

1　〔艮嶽告成，〕命睿思殿應製李質、曹組各爲賦以進。……質字文伯，熙陵時參知政事昌齡之曾孫……少不檢，文其身，賜號「錦體謫仙」。後隨從北狩。《揮麈後録》卷二。

2　班行李質人才魁岸，磊落甚偉。徽廟朝欲求一人相稱者爲對，竟無可儷。當時同列目爲「察隻子」。京師俚語謂無對者爲「察隻」。《墨莊漫録》卷三。

唐　庚

1　唐庚子西嘗見桃李盛開，而梅尚存數枝，因作詩。時張無盡天覺被召，乃以詩投之，云：「桃花能紅李能白，春來無處無春色。不應尚有數枝梅，可是東君苦留客。向來開處當嚴冬，李桃未在交游中。只今已是丈人行，勿與年少争春風。」無盡大加稱賞。《墨莊漫録》卷一。

2　唐子西《内前行》爲張天覺作也。天覺自中書侍郎除右僕射，蔡京以少保致仕，四海歡呼，善類增氣。時彗星見而遽没，旱甚而雨，人皆以爲天覺拜相，感召所致。上大喜，書「商霖」二字以賜之，且謂之曰：「高宗得傅説，以爲用汝作霖雨。今朕相卿，非是之謂耶！」故子西之詩具言之，其詩云：「内前車馬撥不開，文德殿下聽麻回。紫微侍郎拜右相，中使押赴文昌臺。旄頭昨夜光照牖，是夕收芒如秃帚。明日化爲甘雨來，官家唤作調元手。周公禮樂未要作，致身姚宋也不惡。鄉來兩公當國年，民間斗米三四錢。」《獨醒雜志》卷二。《宋詩紀事》卷三十六。

3　張商英拜相，庚作《内前行》。後坐貶惠州。《直齋書録解題》卷十七。《宋詩紀事》卷三十六。

4　唐庚子西謫惠州時，自釀酒二種，其醇和者名「養生主」，其稍勁烈者名「齊物論」。《墨莊漫録》卷九。《鶴林玉露》丙編卷四。《何氏語林》卷十八。《宋稗類鈔》卷五。《宋詩紀事》卷三十六。

5　唐子西嘗爲關注子東言，羅浮山道士觀，忽有老虎來廊廡間，子西矍然。道士曰：「此郭文先生守丹竃虎也，年深爪牙落盡，亦復無聲，可狎而玩，然其視耽耽，光彩射人，若不馴擾也。」子東因賦《啞虎》詩。《研北雜志》卷上。

6　雁湖李氏曰：「唐子西文采風流，人謂爲小東坡。」《文獻通考》卷二百三十七。《宋詩紀事》卷三十六。

唐文若

1　唐立夫爲郡太守，諸邑大夫入城府，獨舍趙德莊於郡治，凡事必與之咨謀。諸邑大夫或不咨於德莊，則太守亦不爾從。一日，鄱陽宰私有獻於太守，羡餘僅二千緡。太守咈然曰：「所以與諸公相處者，爲其問民疾苦也。若以錢而來獻，非文若本心也。曾謀之德莊乎？」曰：「未也。」既而退見德莊，德莊果抵掌大笑。《澗泉日記》卷上。

邢俊臣

1　汴京時，有戚里子邢俊臣者，涉獵文史，誦唐律五言數千首，多俚俗語。性滑稽，喜嘲詠，嘗出入禁中，善作《臨江仙》詞，末章必用唐律兩句爲謔，以調時人之一笑。徽皇朝，置花石綱，取江淮奇卉石竹，雖遠必致。石之大者曰「神運石」，大舟排聯數十尾，僅能勝載。既至，上皇大喜，置之艮嶽萬歲山下，命俊臣爲《臨江仙》詞，以「高」字爲韻。再拜，詞已成，末句云：「巍峨萬丈與天高。物輕人意重，千里送鵝毛。」又令賦陳朝檜，以「陳」字爲韻。檜亦高五六丈，圍九尺餘，枝柯覆地幾百步。詞末云：「遠來猶自憶梁陳。江南無好物，聊贈一枝春。」其規諷亦可喜，上皇容之不怒也。内侍梁師成，位兩府，甚尊顯用事，以文學自命，尤自矜爲詩，因進詩，上皇稱善，顧謂俊臣曰：「汝可爲好詞，以詠師成詩句之美。」且命押「詩」字。俊臣口占，末云：「用心勤苦是新詩。吟安一个字，撚斷數莖髭。」上皇大笑，師成愠見，譖俊臣漏泄禁中語，責爲越州鈐轄。太守王薿聞其名，置酒待之。醉歸，燈火蕭疎。明日，詞見帥，叙其寥落之狀，末云：「捫窗摸户入房來。笙歌歸院落，燈火下樓台。」席間有妓秀美，而肌白如玉雪，頗有腋氣難近。豐甫令乞詞，末云：「酥胸露出白皚皚。遥知不是雪，爲有暗香來。」又有善歌舞而體肥者，詞云：「只愁歌舞罷，化作彩雲飛。」俊臣亦頗有才者，惜其用工止如此耳。《寓簡》卷十。《宋稗類鈔》卷六。

楊　适

1　錢次公以墨四丸、筆五枚賜楊時可，楊戲曰：「安得硯乎？」次權曰：「不難，須一詩。」楊乃作一絶云：「尖頭奴有五兄弟，十八公生四客卿。過我書齋無一事，似應終日待陶泓。」《古今合璧事類備要》前集卷四十六。《宋詩紀事》卷二十六。

陸元光

1　吴興陸蒙老元光，嘗爲常之晉陵宰，頗喜作詩。時州幕官有好讒謗同列者，一日同會，忽聞蟬聲，幕官謂陸曰：「君既能詩，可詠此也。」陸辭之，不可，因即席爲之，曰：「緑陰深處汝行藏，風露從來是稻粱。莫倚高枝縱繁響，也宜回首顧螳螂。」因以是譏之，其人愧而少戢。《庚溪詩話》卷下。《堯山堂外紀》卷五十六。《宋詩紀事》卷四十一。

梁宗範

1　永福梁宗範，字世則。年十三時，母以謁縣宰，見其丰神秀整，遂問所能。宗範拱手對曰：「某初學詩。」宰以畫竹絹扇命題，宗範援筆立就，云：「團團紈扇阿誰綳，露出琅玕三兩莖。密葉旋從人意長，纖枝全藉筆毛生。翠筠不動風常在，直節無根色自榮。只恐半天雷雨夜，化龍應向手中成。」宰大奇之。後登重和進士。乾隆《福州府志》卷七十五。《全閩詩話》卷四。

江致和

1　崇寧間，上元極盛。太學生江致和，在宣德門觀燈。會車輿上遇一婦人，姿質極美，恍然似有所失。歸運毫楮，遂得小詞一首。明日妄意復游故地，至晚車又來，致和以詞投之。自後屢有所遇，其婦笑謂致和曰：「今日喜得到蓬宫矣。」詞名《五福降中天》：「喜元宵三五，縱馬御柳溝東。斜日映朱簾，瞥見芳容。秋水嬌横俊眼，膩雪輕鋪素胸。愛把菱花，笑匀粉面露春葱。　　徘徊步懶，奈一點靈犀未通。悵望七香車去，慢輾春風。雲情雨態，願暫入、陽臺夢中。路隔煙霞甚時遇，許到蓬宫。」《古今詞話》。《緑窗新話》卷上。

周子雍

1　大觀初年，京師以元夕張燈開宴。時再復湟、鄯，徽宗賦詩賜群臣，其頷聯云：「午夜笙歌連海嶠，春風燈火過湟中。」席上和者皆莫及。開封尹宋喬年不能詩，密走介求援於其客周子雍，得句云：「風生閶闔春來早，月到蓬萊夜未中。」爲時輩所稱。子雍，汝陰人，曾受學於陳無己，故有句法。《容齋四筆》卷二。《宋詩紀事》卷三十七。案：周子雍，《耆舊續聞》卷二作趙雍。

米　芾

1　米芾元章，或云其母本産媪，出入禁中，以勞補其子爲殿侍，後登進士第。善書，尤工臨模，人有古帖，假去，率多爲其模易真本。至於紙素破汙，皆能爲之，卒莫辨也。有好潔之癖，任太常博士，奉祠太廟，乃洗去祭服藻火，而坐是被黜。然亦半出不情。……宗室華源郡王仲御家多聲妓，嘗欲驗之。大會賓客，獨設一榻待之，使數卒鮮衣袒臂，奉其酒饌，姬侍環於他客，杯盤狼藉，久之，亦自遷坐於衆賓之間。乃知潔疾非天性也。然人物標致可愛，故一時名士俱與之游。其作文亦狂怪。嘗作詩云：「飯白雲留子，茶甘露有兄。」人不省「露兄」故實，叩之，乃曰：「祇是甘露哥哥耳。」《雞肋編》卷上。

2　長沙之湘西，有道林、岳麓二寺，名刹也。唐沈傳師有《道林》詩，大字猶掌，書於牌，藏其寺中，常以一小閤貯之。米老元章爲微官時，游宦過其下，艤舟湘江，就寺主僧借觀，一夕張帆之遁。寺僧亟訟於官，官爲遣健步追取還。《鐵圍山叢談》卷四。

3　米元章嘗寫其詩一卷投許冲元，云：「芾自會道言語，不襲古人。年三十，爲長沙掾，盡焚毁已前所作。平生不録一篇投王公貴人，遇知己索，一二篇則以往。元豐中，至金陵，識王介甫；過黄州，識蘇子瞻，皆不執弟子禮，特敬前輩而已。」其高自譽道如此。《獨醒雜志》卷五。

4　米元章治第潤州，有小軒面西山，用王徽之「朝來致有爽氣」語，名「致爽」。《敬齋古今黈》逸文卷二。

5　潤州火，爇盡室廬，惟存李衛公塔、米元章庵。元章喜題塔云：「神護衛公塔，天留米老庵。」有輕薄子於「塔」「庵」二字上，添注「爺」「娘」二字。元章見之大駡，輕薄子再於「塔」「庵」二字下添注「颯」「糟」二字。蓋元章母嘗乳哺宫中，故云。《誠齋詩話》。《軒渠録》。《宋詩紀事》卷三十四。

6　潤州鶴林寺有馬素塔，唐人詩「因過竹院逢僧話」，即此地也。米元章愛其松石沉秀，誓以來生爲寺伽藍，擁護名勝。公没時，鶴林伽藍無故塌下，里人知公欲還宿願於此。《太平清話》卷上。

7　楊次翁守丹陽，米元章過郡，留數日而去。元章好易他人書畫，次翁作羹以飯之，曰：「今日爲君作河豚。」其實他魚。元章疑而不食，次翁笑曰：「公可無疑，此贋本耳。」其行，送之以詩，有「淮海聲名二十秋」之句。林子中見之，謂次翁曰：「公言無乃過與？」次翁笑曰：「二十年來，何處不知有米顛子邪？」《竹坡詩話》。《西塘集耆舊續聞》卷九。《堯山堂外紀》卷五十四。

8　吾嘗疑米元章用筆妙一時，而所藏書真僞相半。元祐四年六月十二日，與章致平同過元章。致平謂吾曰：「公嘗見親發鎖，兩手捉書，去人丈餘，近輒掣去者乎？」元章笑，遂出二王、長史、懷素輩十許帖子，然後知平時所出，皆苟以適衆目而已。《東坡志林》卷八。

9　東坡在維揚設客，十餘人皆一時名士，米元章在焉。酒半，元章忽起立，云：「少事白吾丈，世人皆以芾爲顛，願質之。」坡云：「吾從衆。」坐客皆笑。《侯鯖録》卷七。《調謔編》。《何氏語林》卷二十七。《五雜組》卷十六。《堯山堂外紀》卷五十四。《宋稗類鈔》卷六。《詞林紀事》卷八。

10　〔米元章〕元祐末知雍丘縣，蘇子瞻自揚州召還，乃具飯邀之。既至，則對設長案，各以精筆、佳墨、妙紙三百列其上，而置饌其旁。子瞻見之，大笑就坐。每酒一行，即申紙共作字。一二小史磨墨，幾不能供。薄暮，酒行既終，紙亦盡，乃更相易去，俱自以爲平日書莫及也。《石林避暑録話》卷三。《東山談苑》卷八。《宋稗類鈔》卷八。《堅瓠秘集》卷六。

11　米元章爲雍丘令。適旱蝗大起，而鄰尉司焚瘞後遂致滋蔓，即責里正併力捕除，或言盡緣雍邱驅逐過此，尉亦輕脱，即移文載里正之語致牒雍邱，請各務打撲收埋本處地分，勿以鄰國爲壑者。時元章方與客飯，視牒大笑，取筆大批其後付之云：「蝗蟲元是空飛物，天遣來爲百姓災。本縣若還驅得去，貴司卻請打回來。」傳者無不絶倒。《春渚紀聞》卷二。《竹坡詩話》。《湖海新聞夷堅續志》後集卷二。《堯山堂外紀》卷五十四。《堅瓠癸集》卷三。參見錢勰2。

12　米元章守漣水，地接靈壁。蓄石甚富，一一品目，加以美名。入書室則終日不出。時楊次公爲察使，知米好石廢事，因往廉焉。至郡，正色言曰：「朝廷以千里郡邑付公，汲汲公務，猶懼有闕，那得終日弄石？都不省録，爾後當録郡事，不然，按牘一上，悔亦何及！」米徑前，以手於左袖中取一石，其狀嵌空玲瓏，峯巒洞穴皆具，色極清潤。米舉石宛轉翻覆以示楊曰：「如此石安得不愛？」楊殊不顧，乃納之左袖。又出一石，疊嶂層巒，奇巧又勝。又納之左袖。最後出一石，盡天劃神鏤之巧。又顧楊曰：「如此石安得不愛？」楊忽曰：「非獨公愛，我亦愛也。」即就米手攫得之，徑登車去。《何氏語林》卷二十六。《宋稗類鈔》卷四。

13　米元章攻於臨寫。在漣水時，客鬻戴松《牛圖》，元章借留數日，以模本易之而不能辨。後數日，客持圖乞還真本。米訝而問曰：「爾何以知之？」客曰：「牛目中有牧童影，此則無也。」《可書》。案：《清波雜志》卷五以此爲米芾子友仁〔元暉〕事。

14　米元章，崇寧初爲江淮制置發運司勾當直達綱運，置司真州。大漕張勵深道，見其滑稽玩世，不能俯仰順時，深不樂之，每加形迹，元章甚不能堪。會蔡元長拜相，元章知己也，走私僕愬于元長，乞於銜位中削去所帶「制置發運司」五字，仍降旨請給序位人從，並同監司。元長悉從之，遣僕持人勑命以來。元章既得之，閉户自書新刺。凌晨拜命畢，呵殿徑入謁，直抵張之廳事。張驚愕莫測，及展刺，即講鈞敵之禮，始知所以。既退，憤然語坐客云：「米元章一生证候，今日乃使着矣。」後元章以能書得幸祐陵，擢列星曹。國朝以任子爲南宫舍人者，惟龐懋賢元英與元章二人。元章晚益豪放，不拘繩檢。故蔡天啓作其墓碑云：「君與西蜀劉涇巨濟、長安薛紹彭道祖友善。三公風神蕭散，蓋一流人也。」又云：「冠服用唐規制，所至人聚觀之。視其眉宇軒然，進趍襜如，音吐鴻暢，雖不識者，知其爲米元章也。」《揮麈後録》卷七。

15　建中初，曾文肅秉軸，與蔡元長兄弟爲敵。有當時文士與文肅啓，略云：「扁舟去國，頌聲惟在於曾門；策杖還朝，足迹不登於蔡氏。」明年，文肅南遷，元度當國，即更其語以獻曰：「幅巾還朝，輿頌咸歸於蔡氏；扁舟去國，片言不及於曾門。」士大夫不足養如此。老親云：「米元章。」《揮麈後録》卷七。

16　米元章以書名，而詞章亦豪放不群。東坡嘗言，自海南歸，舟中聞諸子誦其所作古賦，始恨知之之晚。徽宗朝，以廷臣論薦除太常博士。時内史吴拭行詞多所褒奬，元章喜，作詩以謝之。其末章有云：「中間有一蕭閒伯，學道登仙初應格。朝元明日拜五光，玉皇應怪髮眉白。」蓋自謂也。未入謝，言者謂其傾邪險怪，詭詐不近人情，人謂之顛，不可以登朝籍，命遂寢。元章大不平，即上章政府訴其事，以爲在官十五任，薦者四五十人，此豈顛者之所能？竟不報。後四年，始得召，復歸班。《獨醒雜志》卷六。

17　米元章風度飄逸，自處晉宋人物，然所爲不羈，得顛之名。嘗以書歷訴於廟堂，自謂久任中外，被大臣知遇，舉主累數百，皆用吏能爲稱首，一無以顛薦者。世遂傳米老《辨顛帖》。又嘗以書抵西府蔣穎叔云：「芾老矣，先生勿恤浮議。」自薦之曰：「襄陽米芾，在蘇軾、黄庭堅之間，自負其才，不入黨與。今老矣，困於資格，不幸一旦死，不得潤色帝猷，黼黻王度，臣某實惜之。願明天子去常格料理之。先生以爲何如？芾皇恐。」世又傳米老《自薦帖》。以是二帖，餘考其人，顛之名不虚得也。《清波别志》卷上。《宋稗類鈔》卷四。

18　崇寧中，初興書畫學，米芾元章方爲太常博士，奉詔以《黄庭》小楷作千文以獻，繼以所藏法書、名畫來上，賜白金十八笏。是時，禁中萃前代筆迹，號《宣和御覽》，宸翰序之，詔丞相蔡京跋尾，芾亦被旨預觀。已而出知無爲軍，復召爲書學博士，便殿賜對，詢逮移晷。因上其子友仁《楚山清曉圖》。既退，賜御書畫扇各二，遂除春官外郎，人以爲榮。十八笏蓋戲之耳。《墨莊漫録》卷一。

19　米元章作吏部郎中，徽宗召至便殿，令書屏風四扇。後數日，遣中使押賜銀十八笏。元章對中使言曰：「且去奏知，知臣莫若君，臣自知甚明。」如此者再四。中使歸奏，上大笑。蓋十八笏，九百兩也。《可書》。案：此稱「吏部郎中」，誤，米芾官至禮部員外郎。

20　米元章知無爲軍，喜神怪，每雨暘致禱，則設宴席於城隍祠，東向坐神像之側，舉酒若相獻酬，往往獲應。每得時新茶果之屬，輒分以饋神，令典客聲喏傳言以致之。間有得緡錢於香案之側，若神以勞送者。嘗晨興，呼譙門鼓吏問：「夜來三更不聞鼓聲？」吏惶恐，言中夜有巨白蛇纏繞其鼓，故不敢近。米頷之，叱吏去，不復問。故郡人皆疑其蟒精。《睽車志》卷三。《徐氏筆精》卷八。《宋稗類鈔》卷四。

21　米元章爲無爲守，秋日與寮佐登樓燕集，遥望田間青色如剪，元章曰：「秋已晚矣，刈穫告功，而田中復青，何也？」亟呼老農問之。農曰：「稻孫也。稻已刈，得雨復抽餘穗，故稚色如此。」元章曰：「是可喜也。」而門樓無榜，即大書榜曰「稻孫」。今大安門是也。詩人歌穗穉，即稻孫也。以「穗穉」對「稻孫」，甚的。《坦齋筆衡》。

22　米元章守濡須，聞有怪石在河堧，莫知其所自來，人以爲異而不敢取。公命移至州治，爲燕游之玩。石至，而驚遽命設席，拜於庭下，曰：「吾欲見石兄二十年矣。」言者以爲罪，坐是罷去。其後竹坡周少隱過是郡，見石而感之，爲賦詩，其略曰：「唤錢作兄真可憐，唤石作兄無乃賢。望塵雅拜良可笑，米公拜石不同調。」《梁溪漫志》卷六。《堯山堂外紀》卷五十四。《堅瓠庚集》卷四。

23　米元章守無爲州，州治東北，建寶晉齋，有法書碑刻立壁間，因名。《徐氏筆精》卷六。

24　〔米芾〕家藏古帖，由晉以來者甚富，乃名其所居爲「寶晉齋」。《宋稗類鈔》卷八。

25　徽皇聞米元章有字學，一日，於瑶林殿張絹圖方廣二丈許，設瑪瑙硯、李廷珪墨、牙管筆、金硯匣、玉鎮紙、水滴，召米書之。上垂簾觀看，令梁守道相伴賜酒果。乃反繫袍袖，跳躍便捷，落筆如雲，龍蛇飛動。聞上在簾下，回顧抗聲曰：「奇絶，陛下！」上大喜，盡以硯、匣、鎮紙之屬賜之。尋除書學博士。一日，崇政殿對事畢，手執劄子。上顧視，令留椅子上。米乃顧朵殿云：「皇帝叫内侍要唾盂。」閤門彈奏，上云：「俊人不可以禮法拘。」《錢氏私志》。《玉芝堂談薈》卷七。《宋稗類鈔》卷八。

26　米黻，字元章，爲文時出險怪，而書特奇逸，世以米顛名之。仕宦久，不偶晚節。大臣薦對，嘗有詩曰：「笏引上天梯，鞘鳴奮地雷。誰云天尺五，親見玉皇來。」或問其意，答曰：「初叩軒陛，閤門臣僚以笏引之升殿，此上天梯也。」《泊宅編》十卷本卷六。

27　米元章爲書學博士，一日上幸後苑，春物韶美，儀衛嚴整，遽召芾至，出烏絲欄一軸，宣語曰：「知卿能大書，爲朕竟此軸。」芾拜舞訖，即綰袖筆，伸卷，神韻可觀，大書二十言以進曰：「目眩九光開，雲蒸步起雷。不知天近遠，親見玉皇來。」上大喜，錫賚甚渥。又一日，上與蔡京論書艮岳，復召芾至，令書一大屏，顧左右宣取筆研，而上指御案間端研，使就用之。芾書成，即捧研跪請曰：「此研經賜臣芾濡染，不堪復以進御，取進止。」上大笑，因以賜之。芾蹈舞以謝，即抱負趨出，餘墨霑漬袍袖，而喜見顔色。上顧蔡京曰：「顛名不虚得也。」京奏曰：「芾人品誠高，所謂不可無一，不可有二者也。」《春渚紀聞》卷七。《何氏語林》卷二十五。《堯山堂外紀》卷五十四。《宋稗類鈔》卷八。

28　〔米元章〕初見徽宗，進所畫《楚山清曉圖》，大稱旨，復命書《周官》篇于御屏。書畢，擲筆于地，大言曰：「一洗二王惡札，照耀皇宋萬古。」徽宗潛立于屏風後聞之，不覺步出，縱觀稱賞。元章再拜求索所用端硯，因就賜。元章喜拜，置之懷中，墨汁淋漓朝服。帝大笑而罷。《古今畫鑑》。

29　徽宗嘗命米芾以兩韻詩草書御屏，次韻乃押「中」字，行筆自上至下，其直如綫。上稱賞曰：「名下無虚士。」芾即取所用硯入懷，墨汁淋漓，奏曰：「硯經臣下用，不敢復進御，臣敢拜賜。」又一日，米回人書，親舊有密於窗窺其寫至「芾再拜」，即放筆於案，整襟端下兩拜。《清波雜志》卷十一。《宋稗類鈔》卷四。《香祖筆記》卷十。

30　海嶽以書學士召對，上問本朝以書名世者凡數人，海嶽各以其人對曰：「蔡京不得筆，蔡卞得筆而乏逸韻，蔡襄勒字，沈遼排字，黄庭堅描字，蘇軾畫字。」上復問：「卿書如何？」曰：「臣書刷字。」《墨莊漫録》卷六。

31　魯公一日問〔米〕芾：「今能書者有幾？」芾對曰：「自晚唐柳，近時公家兄弟是也。」蓋指魯公與叔父文正公爾。公更詢其次，則曰：「芾也。」《鐵圍山叢談》卷四。

32　崇寧四年，米元章爲禮部員外郎，言章云：「傾邪險怪，詭詐不情。敢爲奇言異行，以欺惑愚衆。怪誕之事，天下傳以爲笑，人皆目之以顛。儀曹春官之屬，士人觀望則效之地。今芾出身冗濁，冒玷兹選，無以訓示四方。」有旨罷，差知淮陽軍。其曰「出身冗濁」者，以其親故也。《能改齋漫録》卷十二。

33　米芾元章好古博雅，世以其不羈，士大夫目之曰「米顛」。魯公深喜之。嘗爲書學博士，後遷禮部員外郎，數遭白簡逐去。一日以書抵公，訴其流落。且言舉室百指，行至陳留，獨得一舟如許大。遂畫一艇子行閒。魯公笑焉。吾得是帖而藏之。時彈文正謂其顛，而芾又歷告魯公洎諸執政，自謂久任中外，竝被大臣知遇，舉主累數十百，皆用吏能爲稱首，一無有以顛薦者。世遂傳米老《辨顛帖》。《鐵圍山叢談》卷四。《宋稗類鈔》卷四。

34　先君言，米元章「瓜洲閘」三大字，神彩飛動，妙絶古今，非惟他人所不能髣髴，元章自書亦無及此者。嘗於膝上，以指畫此三字，歎息不已。因言元章晚病瘍，前知死日，買棺，舁至便齋，倦則卧其中。客至，邀至棺側，卧與語，如期死。且死，索筆大書，曰：「吾自衆香國來，今復歸矣。」《家世舊聞》卷下。

35　米元章晚年學禪有得，卒於淮陽軍。先一月區處家事，作親友别書，盡焚其所好書畫奇物，預置一棺，坐卧飲食其中。前七日不茹葷，更衣沐浴、焚香清坐而已。及期，徧請郡僚，舉拂示衆曰：「衆香國中來，衆香國中去。」擲拂合掌而逝。《何氏語林》卷十四。《堯山堂外紀》卷五十四。《詞林紀事》卷八。

36　米元章少名黼，其印文曰「火正後身之印」，生于皇祐之辛卯，卒于大觀之庚寅。出守淮陽軍，將殁，預告郡吏以期日，即具棺櫬。時坐卧其間，閲案牘文檄，洋洋自若也。至期留偈句，自謂「來從衆香國，其去亦然」。《湧幢小品》卷二十二。

37　米元章自書其姓名，及所用圖記「米」或爲「芊」，「芾」或爲「黻」。《日損齋筆記》。

38　元豐間，米元章自號鹿門居士，其印文曰「火正後人芾印」，其後並不用之。《志雅堂雜鈔》卷上。《雲煙過眼録》卷下。

39　予家舊蓄米帖……一幅前有圖書印章十餘枚，皆古文或玉箸篆，有曰「天水米芾」者，有曰「米芾元章」者，有曰「火宋米芾」者……後有數十語云：「正人端士名字皆正，至於所紀歲時亦莫不正。前有水宋，故有火宋别之。」《敬齋古今黈》逸文卷二。

40　米南宫號「中嶽外史」，故張伯雨亦自謂「句曲外史」。《硯北雜志》卷下。

41　世傳米芾有潔病，初未詳其然。後得芾一帖：朝靴偶爲他人所持，心甚惡之，因屢洗，遂損不可穿。……又芾方擇婿，會建康段拂，字去塵，芾擇之，曰：「既拂矣，又去塵，真吾婿也。」以女妻之。《西塘集耆舊續聞》卷三。《軒渠録》。《堯山堂外紀》卷五十四。

42　米元章有潔癖，屋宇器具，時一滌之。以銀爲斗，置長柄，俾奴僕執以盥手，呼爲水斗。居常巾帽，少有塵，則浣之，復加於頂。客去，必滌其坐榻。《可書》。《何氏語林》卷三十。《堯山堂外紀》卷五十四。

43　吕居仁云，米元章盥手，用銀方斛，瀉水於手，已而兩手相拍，至乾都不用巾拭。《何氏語林》卷二十二。《堯山堂外紀》卷五十四。《詞林記事》卷八。

44　曾祖殿撰，與元章交契無間，凡有書畫，隨其好即與之。一日，元章言：「得一硯，非世間物，殆天地祕藏，待我而識之。」答曰：「公雖名博識，所得之物真贋居半，特善誇耳。得見乎？」元章起，取於笥。曾祖亦隨起，索巾滌手者再，若欲敬觀狀，元章顧而喜。硯出，曾祖稱賞不已，且云：「誠爲尤物，未知發墨如何？」命取水，水未至，亟以唾點磨研。元章變色而言曰：「公何先恭而後倨？硯汙矣，不可用，爲公贈。」初但以其好潔，欲資戲笑，繼歸之，竟不納。《清波雜志》卷五。《宋稗類鈔》卷八。

45　米元章《洗手帖》有云：「每得一書，背訖入奩，印以『米氏秘玩』書印。閲書之法，二案相比。某濯手親取，展以示客。客拱而憑几案，從容細閲。某趨走於其前，客曰展，某展；客曰捲，某捲。客據案甚尊，某執事甚卑。舍佚執卑者，止不欲以手衣振拂之耳。」《宋稗類鈔》卷四。

46　元祐中，米元章居京師，被服怪異，戴高簷帽，不欲置從者之手，恐爲所涴。既坐轎，爲頂蓋所礙，遂徹去，露帽而坐。一日出保康門，遇晁以道。以道大笑，下轎握手，問曰：「晁四，你道似甚底？」晁云：「我道你似鬼章。」二人撫掌絶倒。時西邊獲賊寨首領鬼章，檻車入京，故晁以爲戲。《何氏語林》卷二十七。

47　熙寧間，蜀中日者費孝先筮《易》，以丹青寓吉凶，謂之卦影。其後轉相祖述，畫人物不常，鳥或四足，獸或兩翼，人或儒冠而僧衣，故爲怪以見象。米芾好怪，常戴俗帽，衣深衣，而攝朝鞾紺緣。朋從目爲「活卦影」。《拊掌録》。

48　〔米〕元章喜服唐衣冠，寬袖博帶，人多怪之。又有潔疾，器用不肯令人執持。嘗衣冠出謁，帽簷高，不可以乘肩輿，乃徹其蓋，見者莫不驚笑。所爲類多如此。《獨醒雜志》卷六。

49　老米酷嗜書畫，嘗從人借古畫自臨搨，搨竟，併與真贋本歸之，俾其自擇而莫辨也。巧偷豪奪，故所得爲多。東坡《二王帖跋》云：「錦囊玉軸來無趾，粲然奪真疑聖智。」因借以譏之。《清波雜志》卷五。《宋稗類鈔》卷八。

50　米芾詼譎好奇。在真州，嘗謁蔡太保攸於舟中，攸出所藏右軍《王略帖》示之。芾驚歎，求以他畫换易，攸意以爲難。芾曰：「公若不見從，某不復生，即投此江死矣。」因大呼，據船舷欲墜。攸遽與之。知無爲軍，初入州廨，見立石頗奇，喜曰：「此足以當吾拜。」遂命左右取袍笏拜之，每呼曰「石丈」。言事者聞而論之，朝廷亦傳以爲笑。《石林燕語》卷十。《清波雜志》卷五。《群書類編故事》卷十八。《何氏語林》卷三十。《趙氏鐵網珊瑚》卷四。《清河書畫舫》卷二上。《堯山堂外紀》卷五十四。《宋稗類鈔》卷八。

51　米元章有嗜古書畫之癖，每見他人所藏，臨寫逼真。嘗與蔡攸在舟中共觀王衍字，元章即捲軸入懷，起欲赴水。攸驚問何爲，元章曰：「生平所蓄，未嘗有此，故寧死耳。」攸不得已，遂以贈之。《獨醒雜志》卷二。

52　關子東云：叔父廬州使君蔚宗，平生好事，多蓄書畫。嘗有褚河南所摹虞永興《枕卧帖》，落筆精微，僅如絲髮，既存骨氣，復有精神。米元章愛之重之。叔父游宦交廣二十餘年，先兄長源，叔父長子也，至崇寧間，解后元章於京口，是時叔父已捐館，從長源求此書。長源靳之，曰：「惟得公陸探微《師子》乃可。」從之。長源復靳曰：「此畫不足以當此帖，更得公案上盈尺硃砂乃可。」又從之。長源又靳之曰：「細思二物皆有愧虞帖，非得公頭，不可有此帖。」《研北雜志》卷上。

53　米元章與富鄭公婿范大珪同游相國寺，以七百金買得王維《雪圖》，因無僕從，借范人持之。行游良久，范主僕俱不見。翌日，遣人往取，云：「已送西京裱背矣。」米無如之何，因以贈之。《五雜組》卷七。

54　東坡跋米元章所收書畫云：「畫地爲餅未必似，要令癡兒出饞水。」又云：「錦囊玉軸來無趾。」山谷和之云：「百家傳本略相似，如月行天見諸水。」又云：「拙者竊鉤輒折趾。」皆謂元章患浄病，及好奪取人書畫也。《王直方詩話》。《詩話總龜》前集卷九。《類説》卷五十七。《苕溪漁隱叢話》前集卷三十九。

55　米元章《華陀帖》二十八字，靖康之變，流落民間，歷三四傳，乃入越王府。王懼爲内府所收，祕之二十年無知者。太和末，都城閻貫道與文士輩請仙，元章降筆，貫道因問先生：「《華陀帖》神蹟超軼，輝映今古，汴京破，失所在。先生於平生得意書，定知爲何人所祕，願以見告。」即批云：「當就越邸求之。」龐都運才卿，王妃之弟，貫道以爲言。才卿請於妃，果獲一見。《續夷堅志》卷四。

56　晉陵富人承氏子，家有奇石，舊刻米老書六字云：「第一山，米芾識。」承氏子謂「芾」與「費」同音，爲不祥語，因擊碎之，止存其半。《研北雜志》卷下。

57　婢之婢，世謂之重臺。評書者謂羊欣書似婢學夫人。米芾學欣書，故高宗謂米字爲重臺。《雪舟脞語》。

58　米南宫多游江湖間，每卜居，必擇山水明秀處。其初本不能作畫，後以目所見，日漸模放之，遂得天趣。其作墨戲，不專用筆，或以紙筋，或以蔗滓，或以蓮房，皆可爲。畫紙不用膠礬，不肯於絹上作一筆。今所見米畫或用絹者，皆後人僞作，米父子不如此。《洞天清録》。

59　米芾元章豪放，戲謔有味，士大夫多能言其作止。有書名，嘗大字書曰：「吾有《瀑布》詩，古今賽不得。最好是『一條界破青山色』。」人固以怪之，其後題云：「蘇子瞻曰：『此是白樂天奴子詩。』」見者莫不大笑。《冷齋夜話》卷四。

60　米元章嘗得古印，刻「元暉」二字，寶藏日久，不輕授人。最後，字其季子曰元暉，以印授之。黄山谷贈之詩云：「拾得元暉古印章，印刓不忍與諸郎。虎兒筆力能扛鼎，教字元暉繼阿章。」《小草齋詩話》卷四。《徐氏筆精》卷五。

米友仁

1　見米芾13。

2　見米芾60。

3　米芾嘗謁見宋帝於宣和殿，帝乃從容顧芾，問曰：「聞卿復工畫，然乎，否乎？」芾適置米友仁所筆《楚山清曉圖》在懷袖間，因即出以獻，御覽則稱羡。《珊瑚網》卷二十八。《佩文齋書畫譜》卷八十三引《續書畫題跋記》。

4　米元暉能傳家學，所作山水清潤有致，然亦稍變父法，自成一家，頗自貴重，不輕與人作。翟耆年作詩云：「善寫無根樹，能描蒙懵山。如今身貴也，不肯與人間。」蓋元暉所作《楚山清晚圖》，父元章以進御，蒙賞遂授敷文閣待制。《六研齋二筆》卷四。

5　〔米友仁〕被遇光堯，官至工部侍郎、敷文閣直學士，日奉清閒之宴。方其未遇時，士大夫往往可得其筆，既貴，甚自祕重，雖親舊間亦無緣得之，衆嘲曰：「解作無根樹，能描濛鴻雲。如今供御也，不肯與閒人。」《畫繼》卷三。《南宋雜事詩》卷三。《宋詩紀事》卷四十五。

6　紹興間，復古殿供御墨，蓋新安墨工戴彦衡所造。自禁中降出雙角龍文，或云米友仁侍郎所畫也。《老學庵筆記》卷五。

7　沙隨先生寓居鄱陽，一日，買得米元暉小端硯，後刻銘曰：「惟端有溪，孕石惟黟。兹乃下巖，舉無有比。色奪芝英，温堅玉理。以貽安中，是亦成美。」後書「紹興己未」，蓋元暉親筆，以遺建昌守喻安中者。《游宦紀聞》卷六。

王道亨

1　成都郫縣人王道亨，七歲知丹青，用筆命意已有過人處。政和中，肇置畫學，用太學法補試四方畫工。道亨首入試，試唐人詩兩句爲題曰：「胡蝶夢中家萬里，子規枝上月三更。」餘人大率淺下，獨道亨作蘇屬國牧羊北海上，被氊杖節而卧，雙蝶飛舞其上，沙漠風雪，羇棲愁苦之容，種種相稱。别畫林木扶疎，上有子規，月正當午，木影在地，亭榭樓觀，皆隱隱可辨，曲盡一聯之景。遂中魁選。明日進呈，徽宗奇之，擢爲畫學録。《夷堅乙志》卷五。

朱　維

1　政和間，郎官有朱維者，亦善音律，而尤工吹笛，雖教坊亦推之，流傳入禁中。蔡魯公嘗同執政奏事，及燕樂將退，上皇曰：「亦聞朱維吹笛乎？」皆曰：「不聞。」乃喻旨召維試之，使教坊善工在旁按其聲。魯公與執政會尚書省大廳遣人呼維，甚急。維不知所以，既至，命坐于執政之末，尤皇恐，不敢就位。乃喻上語，維再三辭不能。鄭樞密達夫正色曰：「公不吹當違制。」維不得已，以朝服勉爲一曲，教坊樂工皆稱善，遂除維爲典樂。《石林避暑録話》卷二。

焦　德

1　見宋徽宗31。

2　見蔡京126。

3　見楊戩2。

劉卞功

1　劉卞功，字子民，濱州安定人。弱不好弄，六歲誤觸甕碎，家人更譙之，神色自若，曰：「俟釘校者來，當全之。」復譙其妄，曰：「人破尚可修，矧甕邪！」語未絶，釘校者至，相與料理，頃之如新。自是築環堵于家之後圃，不語不出者三十餘年，或食或不食。徽廟聞其名，數敕郡縣津致。間馳近侍召之。對曰：「吾有嚴願，不出此門。」上知不可奪，賜號高尚先生。王子裳侍郎衣其外兄也，嘗問以修行之術。書云：「非道亦非律，又非虚空禪。獨守一畝宅，惟耕己心田。」又云：「以手捫胸，欲心清浄；以手上下，欲氣升降。」每云：「常人以嗜慾殺身，以貨財殺子孫，以政事殺民，以學術殺天下後世。吾無是四者，豈不快哉！」靖康之變，不知所終。《賓退録》卷一。《宋稗類鈔》卷二。

2　劉卞加，字子民，濱州安定人。弱不好弄，六歲誤觸甕碎，家人更譙之，神色自若曰：「俟釘鉸者來，當全之。」復譙其妄，曰：「人破尚可修，矧甕耶！」釘鉸者至，料理如新。自是築環堵於家之後圃，不出不語者三十餘年，或食或不食。徽宗聞其名，數敕郡縣津致，間馳近侍召之，對曰：「吾有嚴願，不出此門。」上知不可奪，賜號高尚先生。後村《七十四吟》云：「生慚族老封高尚，死慕先賢諡醉吟。」上句用卞加事，下句自注云：「有司議樂天諡，宣宗曰：『醉吟先生足矣。』」《梅磵詩話》卷中。

3　劉高尚者，濱州安定人，家世爲農。生九歲不茹葷，後稍稍不語，問以事，則書而對，其語初若不可曉，已而輒驗。家人爲築别室以居，久之，言皆響應，遠近以爲神。聲聞京師，徽宗三使往聘之，辭疾不奉詔。宣和間，賜號高尚處士，而建觀以居，其徒因以其號名之。靖康之擾，棣人白其守，使迎高尚。守具安車邀之，不至。一日，棄濱而來，濱人大恐，後二日，濱州兵叛，屠其城。高尚至棣，棣人喜。守爲掃郵傳，供帳以舍之。高尚見之，笑去，乃即城隅治舍水傍。濱人或持金帛家室以就其廬者，人往往笑之。既而敵騎大至，城且陷，人之死於兵者以萬數，而火不及其居，就之者果賴以免。敵人見高尚，皆下馬羅拜，不敢入其里。高尚嘗有言曰：「世之人以嗜慾殺身，以貨財殺子孫，以政事殺人，以學問文章殺天下後世。」識者尊爲名言，鏤板以傳。《梁溪漫志》卷九。案：《能改齋漫録》卷十八記有高尚處士劉皋，當爲同一人。

蕭　楚

1　廬陵蕭楚子荆，紹聖中，貢禮部不第。蔡京用事，與其徒馮澥書，言蔡將爲宋王莽，誓不復仕。死建炎中。自號「三顧隱客」，門人諡爲清節先生。胡邦衡師事之，以《春秋》登甲科，歸拜牀下，楚告之曰：「學者非但拾一第，身可殺，學不可辱，毋禍吾《春秋》乃佳。」邦衡志其墓。《直齋書録解題》卷三。

孫　薪

1　〔孫薪〕質性清介，絶意仕進，與黄葆光爲太學舊游。宣和六年，黄以侍御史出守處州，薪不肯詣郡謁見，黄約以勸農日會於洞溪僧舍。至期，薪以扁舟來會，黄贈以詩云：「勸農因到好溪頭，把酒相看憶舊游。三十年來如一夢，可憐空負釣魚舟。」時有里胥欲賂黄而無由，將因薪納之，俾薪家僮導意於薪，薪叱曰：「謹無語。使吾聞此，是入耳贜。」其介如此。年八十卒。《蓉塘詩話》卷十八。《堯山堂外紀》卷五十六。《宋詩紀事》卷三十二。

陳　恬

1　潁川陳恬叔易，以才名稱鄉里，家貧，與弟同居。一日，弟忤其意，遂捶之，親鄉中唿者目曰「愷悌君子」。自號澗上丈人。里人之子，從叔易學文，而好刷飾頭面，舉止妖嬈，目爲澗上丈母。《過庭録》。《宋詩紀事》卷三十七。

2　陳恬叔易，隱居潁川陽翟澗上，號「澗上丈人」。大觀間，宋喬年諷監司薦於朝，起爲館閣，書疏間猶不去「丈人」之號。晁以道作詩譏之曰：「東海一生垂釣客，石渠萬卷校書郎。丈人風味今如此，鶴到揚州興更長。」其後以道謁叔易於京師，有婢應門，嚴妝麗服，熟視之，乃故時澗上赤脚也。以道又作一絶云：「處士何人爲作牙，盡猿鶴到京華。可憐巖壑空惆悵，六六峯前少一家。」《風月堂詩話》卷下。

3　陳恬，字叔易，堯叟裔孫也。博學有高志，不從選舉，躬耕於陽翟，與鮮于綽、崔鶠齊名，號「陽城三士」。又與晁以道同卜隱居於嵩山，大觀中召赴闕，除校書郎。以道寄詩戲之曰：「處士何人爲作牙，暫猿鶴到京華。故山巖壑應惆悵，六六峯前只一家。」未幾，致仕還山。《郡齋讀書志》卷十九。《宋詩紀事》卷三十七。《郡齋讀書志》卷十九。

4　見晁説之5。

5　見崔鶠1。

6　見葛勝仲1。

田端彦　歐陽元老

1　元祐中，李邦直帥真定，先子與田端彦、歐陽元老爲幕府。端彦春秋高，故以丈事之。端彦後爲官荆南，與郡將不合，棄去冠冕，從元老游。元老時方卜築渚宫，爲終焉計。既聞蔡元長拜相，乃欲謁之，説以勿興朋黨。元老以詩贈行云：「守節固窮匪易事，鐵中誰許鬭錚錚。聞道新除右僕射，難留高卧老先生。能令餘黨留殘息，必有昌言佐盛明。我欲傚顰嗟老矣，西風回首涕縱横。」既至京師，果以禍福利害喻元長，且出元老詩示之。雖若不樂，然堅欲召見。端彦以書抵元老，元老以詩答云：「莫嗟騏驥老，不識雲臺仗。此驥天所曉，未易論得喪。」……端彦既與元長不合，乃遯嵩少間，今猶無恙。年將九十，顔如渥丹，行步可逐奔馬。時時多乞錢於洛陽城中，得即以施貧者，蓋　得道静長官之流也。《五總志》。

2　田端彦子卿，剛介尚氣，亦能詩，不雕琢。任荆渚獄官，與太守争公事，不屈。守怒曰：「小官敢爾，乃不爲青衫地耶？」端彦遽脱巾裳抵地，拂袖去，誓不復出仕矣。魯公同年，嘗投詩云：「昔年尊酒每逡巡，此日遥瞻百辟尊。零落羽毛迷鳳穴，退藏鱗甲謝龍門。來非東閣天上客，歸愛武陵花下源。肯學袁絲事游説，區區來往謾高軒。」《書邢氏湖園》：「春花黄鳥不多情，玉節猶霜瘦萬莖。唯有清風伴明月，滿園吹作鳳凰聲。」《題龍門》：「身世兩闲山共老，塵埃一夢水俱東。」《題歸仁園》：「山翠藏疏牖，泉聲上白雲。」皆清新可愛。《西清詩話》卷下。

虞　燮　李　迥

1　宣和間，廣川董弅爲鎮江府教官。有李迥者，高尚不出入，亦頗宗仰之。董時往見，與之欵語，出所著書及所嘗獻朝廷者，又知其通於治道，皆切時用，非尋常事文采取人娱悦者。董回白知府虞燮曰：「治下有隱君子，盍訪之。」虞問爲誰，董以李迥字叔友對。虞曰：「斯人則願見久矣。」一日，具邀董而入。叔友預辭未嘗製衫帽，虞許野服相見，至門下車，與董步而入。叔友降階迎客，神清蕭散，虞守甚高之。既飲，叔友起懇虞，曰：「迥有母，年八十矣，願得薦迥名于朝，丐處士號，庶遇恩可記。」虞唯而去。明日，董誚之曰：「胡不見請而遽啓此齒？」叔友色愧悔，曰：「恐其不再來耳。」董具以語，諸生，共嗟惜之。予謂：虞守不失爲有錢文僖之遺風，而李叔友有愧於郭延卿多矣。《姑蘇筆記》。

蘇　庠

1　〔蘇養直〕隱居學道，往來句曲。東坡曾與通譜，呼爲「吾宗養直」，贊其像云：「松風颼颼，瘦藤在手。唯此白叟，德全於酒。」蓋直風素節，士大夫仰之久矣。《六研齋三筆》卷三。

2　蘇養直詩有「屬玉雙飛水滿塘」之句，見賞於坡，稱爲「吾家養直」。《堯山堂外紀》卷五十四。

3　蘇庠養直居句、金日，與僕游常，内子不容爲撓。有小鬟，亦田舍兒也。僕戲云：「既云閤中不容，安得有此！」養直曰：「初未嘗使令，况手脚如落湯螃蟹，又何足取，此亦見長者之不純。」滿座爲之大笑，目其小鬟爲落湯螃蟹。《可書》。

4　〔蘇養直〕以病目自號眚翁。後徙居丹陽之後湖，更號「後湖病民」。《趙氏鐵網珊瑚》卷四引曾慥《跋蘇養直詞翰》。《宋詩紀事》卷四十一。

5　後湖居士蘇養直以世賞官其子，而自相羊三江五湖間。遇林泉勝處，輒引杯嘯詠，發見於詩者千餘篇。紹興間名達九重，累詔不起。《藏一話腴》甲集卷上。

6　蘇庠隱居後湖，紹興中，累詔不出，僮僕見使者沓至，輒相語曰：「官中來勾我秀才，須要正身。」《可書》。《清波雜志》卷六。

7　〔蘇養直〕紹興間與徐師川同召，師川赴，養直辭。師川造朝，便道過養直，留飲甚歡。二公平日對奕，徐高於蘇，是日養直拈一子，笑視師川曰：「今日須還老夫下此一着。」師川有愧色。《鶴林玉露》甲編卷五。《何氏語林》卷二十。《堯山堂外紀》卷五十四。《昨非庵日纂》二集卷十九。《宋稗類鈔》卷六。《宋詩紀事》卷四十一。《詞林紀事》卷九。

8　蘇庠養直嘗盛夏追涼，方與客對棋，有衣褐者持謁云：「羅浮山道人江觀潮。」未及起迎，道人直造就坐，旁若無人。養直驚愕，問所從來，答曰：「羅浮黄真人以公不好世人之所好，氣母已成，令某持丹度公，可服之。」袖中出一小合藥，黄色而膏融。養直遲疑間，道人曰：「此丹非金非石，乃真氣煉成，疑即且止。俟有急服之。」出門徑去，俄頃不見。養直以丹置佛室。後與客飲，醉後食蜜雪，和以龍腦，一夕暴下而卒。所親記道人之言，亟取丹視之，其堅如石，磨以飲之，即甦。自是康强異常，齒落者復生，髮白者再黑，眼枯者更明。《苕溪漁隱叢話》後集卷三十六引曾慥《詩選》。

9　信安孟王仁仲，酷嗜法書名畫，且能别真贋。帥建康日，知先人素從後湖蘇養直徵君游，託移書求仇池故硯。蘇答云：「抄掠之餘，所存百骸九竅耳。平生長物，豈復一毫，况仇池之尤物乎？公殆索我於昔之隱几者也。」孟見之，笑曰：「只是不肯見畀爾。」《清波雜志》卷二。

10　向見蘇後湖之子扶，擕古畫羅漢十有六入關，出以相示，且云：「家世珍藏，殆百餘年。大父昔在廬山下，一日，聞山谷先生在山中，亟擕畫謁之，求題尊者名號。時死心禪師住歸宗，一見笑曰：『夜來夢十六僧求掛搭。』命灑掃新浴室陳焉。死心偈之，山谷書之。」扶又言：家有瑪瑙盂，用以日飯一尊者，一失具飯，太夫人夜必夢求齋。《清波雜志》卷五。

11　蘇養直家孫女曰蘇，其嚴毅不可當。三五十年朝報奏疏，琅琅口誦，不脱一字。《貴耳集》卷下。

王　份

1　吴江王份文孺，自號臞庵，嘗築圃於松江之側。方經始時，文孺下榻待餘，延留數月，見買葑作址，計三百萬錢。圃成，極東南之勝。後湖蘇養直嘗賦詩云：「王郎臞庵摩詰詩，煙花遶舍江遶籬。石渠東觀了無夢，筆牀茶竈行相期。古人已往不可作，甫里顧有今天隨。灣頭蟹舍豈著我，請具蓑笠懸牛衣。」《中吴紀聞》卷五。《宋詩紀事》卷四十一。

2　臞庵在松江之濱，邑人王份有超俗趣，營此以居。圍江湖以入圃，故多柳塘花嶼，景物秀野，名聞四方。一時名勝喜游之，皆爲題詩。圃中有與闲、平遠、種德及山堂四堂，煙雨觀、横秋閣、凌風臺、鬱峩城、釣雪灘、琉璃沼、臞翁澗、竹、龜巢、雲關、纈林、楓林等處，而浮天閣爲第一，總謂之臞庵。份字文孺，以特恩補官，嘗爲大冶令，歸休老焉。題詩甚多。《吴郡志》卷十四。《宋詩紀事》卷四十一。

張懷素

1　張懷素本舒州僧也。元豐末，客畿邑之陳留。常插花滿頭，佯狂縣中，自稱戴花和尚。言人休咎頗驗，群小從之如市。知縣事畢仲游怒其惑衆，擒至廷下，索其度牒，江南李氏所給也。仲游不問，抹之，從杖一百，斷治還俗，遞逐出境。自是長髮，從衣冠游，號落托野人。初以占風水爲生，又以淫巧之術走士大夫門，因遂猖獗。既敗，捕獲于真州城西儀真觀，室中有美婦人十餘。獄中供出蹤跡本末。時仲游死已久，詔特贈太中大夫，官其二孫。《揮麈後録》卷八。

2　張懷素，舒州人，自號落魄野人。崇寧元年入京師，至大觀元年事敗，牽引士類，一時以輕重定罪者甚衆。吕吉甫、蔡元度亦因是責降。蔡嘗語陳瑩中：「懷素道術通神，雖蜚禽走獸能呼遣之。」至言：「孔子誅少正卯，彼嘗諫以爲太早。漢、楚成臯相持，彼屢登高觀戰。不知其幾歲，殆非世間人也。」自古方士，怪誕固多有之，未有如此大言者。士大夫何信之篤、惑之深耶？《清波雜志》卷十二。

3　舒州人張懷素，本百姓。自稱落拓野人，以幻術游公卿間。於元祐六年，説朝散郎吴儲云：「公福似姚興，可爲關中一國主。」儲云：「儲福弱，豈能及姚興？」懷素云：「但説有志不説福。」紹聖四年，懷素入京，又與儲結約，儲以語侔。崇寧四年，事敗，獄成，懷素、吴儲、吴侔、邵禀並淩遲處斬，楊公輔、魏當、郭秉德並特處死。吴儲父安持貸命，免真決，追毁出身以來文字，除名勒停，送潭州編管。吴侔母王氏，係王安石女，特免遠竄，送太平州羈管。侔弟僎道州羈管。……吕惠卿子淵，坐曾聞妖言不以告，削籍竄沙門島。惠卿散官，安置宣州。蔡卞降職，奉外祠。鄧洵武妻吴侔之兄，出知隨州。安惇追貶散官。初蔡京實與懷素往來，書疏猥多，餘深、林攄鞠獄，曲爲京地，故京獨免。懷素之敗，本潤州州學内捨生湯東野將錢十千與進士范寥入京告發。獄竟，東野除宣義郎、寺監主簿，賜袍帶，並現錢一千貫，盤纏錢一百貫。范寥特除供備庫副使，賜現錢一千貫，金二十兩，銀腰帶並公服鞾笏，與在京監當。然東野用是積累至從官，晚年嘗見卧床有人頭無數，豈懷素之獄不能無濫耶？《王荆公詩箋注》卷四十三。

4　見范寥1。

5　張懷素、吴儲、吴侔等謀反事覺。中外縉紳多與交結，而蔡元度與儲、侔之父安詩爲僚婿，故元長父子與懷素書問往來尤密。懼其根株牽連，罪且相及，遂諷中丞餘深、知開封府林攄曰：「若能使不見累，他日當有以報。」深等會其意。翌日，索中外所與懷素、儲、侔往來書札置案上，問獄吏曰：「此何文也？」對曰：「與懷素等交通之書也。」深詬曰：「懷素等罪狀明白，人與往來書問不過通寒暄耳，豈盡從之反耶？存之徒增案牘！」令悉焚之。事遂不及蔡氏，因之而幸免者甚衆。《獨醒雜志》卷九。

范　寥

1　范寥，字信中，蜀人。其名字見《山谷集》。負才豪縱不羈。家始饒給，從其叔分財，一月輒盡之。落莫無聊賴，欲應科舉，人曰：「若素不習此，奈何？」范曰：「我第往。」即以成都第二名薦送。益縱酒，遂毆殺人，因亡命，改姓名曰「花但石」，蓋增損其姓字爲廋語。遂匿傍郡爲園丁，久之，技癢不能忍，書一詩於亭壁，主人見之愕然，曰：「若非園丁也。」贈以白金半笏遣去。乃往稱進士，謁一鉅公，忘其人。鉅公與語，奇之，延致書室教其子。范暮出，歸輒大醉，復毆其子，其家不得已，遣之。遂椎髻野服詣某州，持狀投太守翟公思，求爲書吏。翟公視其所書絶精妙，即留之。時公巽參政立屏後，翟公視事退，公巽前問曰：「適道人何爲者？」翟公告以故，公巽曰：「某觀其眸子，非常人，宜詰之。」乃召問所以來，范悉對以實。問習何經，曰治《易》、《書》。翟公出五題試之，不移時而畢，文理高妙，翟公父子大驚，敬待之。已而歸南徐，寘之郡庠，以錢百千畀州教授，俾時賙其急闕，且囑之曰：「無盡予之，彼一日費之矣！」頃之，翟公得教授者書云：「自范之留，一學之士爲之不寧。已付百千與之去，不知所之矣。」未幾，翟公捐館於南徐，忽有人以袖掩面大哭，排闥徑詣繐帷，閽者不能禁，翟之人皆驚。公巽默唸此必范寥，哭而出，果范也，相勞苦，留之宿。天明，則翟公几筵所陳白金器皿，蕩無孑遺，訪范亦不見。時靈幃婢僕、門内外人亦甚多，皆莫測其何以能去而人不之見也。遂徑往廣西見山谷，相從久之。山谷下世，范乃出其所翟氏器皿盡貨之，爲山谷辦後事。已而往依一尊宿，師素知其人，問曰：「汝來何爲？」曰：「欲出家耳！」「能斷功名之念乎？」曰：「能。」「能斷色欲之念乎？」曰：「能。」如是問答者十餘反，遂名之曰恪能。居亡何，尊宿死。又往茅山，投落托道人，即張懷素也，有妖術，吕吉甫、蔡元長皆與之往來。懷素每約見吉甫，則於香合或茗具中見一圓藥，跳擲久之，旋轉於卓上，漸成小人，已而跳躍于地，駸駸長大與人等，視之則懷素也。相與笑語而去，率以爲常。時懷素方與吴儲、侔謀不軌，儲、侔見范愕然，私謂懷素曰：「此怪人，胡不殺之？」范已密知之矣。一夕，儲、侔又與懷素謀，懷素出觀星象曰：「未可。」范微聞之，明日乃告之曰：「某有祕藏遁甲文字在金陵，此去無多地，願往取之。」懷素許諾。范既脱，欲詣闕，而無裹糧。湯侍郎東野時爲諸生，范走謁之，值湯不在，其母與之萬錢。范得錢，徑走京師上變。時蔡元長、趙正夫當國，其狀止稱右僕射，而不及司空、左僕射，蓋范本欲併告蔡也。是日，趙相偶謁告，蔡當筆，據案問曰：「何故忘了司空邪？」范抗聲對曰：「草茅書生，不識朝廷儀。」蔡怒目嘻笑曰：「汝不識朝廷儀！」即下吏捕儲、侔等。獄具，懷素將就刑，范往觀之，懷素謂曰：「殺我者乃汝耶？」范笑曰：「此朝廷之福爾！」又謂刑者曰：「汝能碎我腦蓋，乃可殺我。」刑者以刃斫其腦不入，以鐵椎擊之，又不碎，然竟不能神，卒與儲、侔等坐死。洎第賞，范曰：「吾不能知，此湯東野教我也。」遂急逮湯，湯惶駭不測其由，既至，白身爲宣德郎、御史臺主簿。范但得供備庫副使、勾當在京延祥觀，後爲福州兵鈐。《梁溪漫志》卷十。

2　大觀中，有妖人張懷素，以左道游公卿家。其説以謂金陵有王氣，欲謀非常，分遣其徒游説士大夫之負名望者。有范寥信中，成都人，蜀公之族孫。始名祖石，能詩，避事出川，以從懷素。懷素令寥入廣，以訹黄太史魯直。時魯直在宜州，危疑中聞其説，亟掩耳而走。已而魯直死，寥益困，遂詣闕陳其事。朝廷興大獄，坐死者十數人。寥以無學籍，授左藏庫副使，賜予甚厚。寥又言潤州進士湯東野德廣實資助其垂橐，而趣其行。德廣自布衣授宣義郎、司農寺簿，賜緋衣。寥每對客言其告變，實魯直縱臾之。《揮麈後録》卷八。

3　范信中，名寥，爲士人時慷慨好俠，故山谷詩《寄校理范寥》有「黄犬蒼鷹伐狐兔」之句。舒州張懷素以幻術游公卿間，號落魄野人，與朝士吴安詩子姪吴侔、吴儲等結連。信中以其謀爲不靖也，欲入京告變，而無其資，湯東野實資送之。朝廷逮捕懷素等窮竟其事，大觀元年獄成，坐累者餘百數，而侔、儲十數人皆處極刑，雖其父母亦皆竄貶。信中獲賞賚甚厚，乃推以與東野。故東野由監簿積累至從官，寥亦以供備庫副使累遷諸路戎鈐，晚年終於閩中。《獨醒雜志》卷三。

4　黄魯直有日記，謂之《家乘》，至宜州猶不輟書。其間數言信中者，蓋范寥也。高宗得此書真本，大愛之，日置御案。徐師川以魯直甥召用，至翰林學士。上從容問信中謂誰。師川對曰：「嶺外荒陋無士人，不知何人。或恐是僧耳。」寥時爲福建兵鈐，終不能自達而死。《老學庵筆記》卷三。《六研齋二筆》卷二。《東山談苑》卷二。

劉野夫

1　劉跛子，青州人，拄一拐，每歲必一至洛中看花，館范家園，春盡即還京師。爲人談噱有味，范家子弟多狎戲之。有范老見之，即與之二十四金，曰：「跛子喫碗羹。」于是以詩謝伯仲曰：「大范見時二十四，小范見時喫碗羹。人生四海皆兄弟，酒肉林中過一生。」《冷齋夜話》卷八。《詩話總龜》前集卷四十七。《苕溪漁隱叢話》前集卷五十八。《宋稗類鈔》卷四。《詞林紀事》卷七。

2　劉野夫留南京未久，入都，淵材以書督之，野夫答書曰：「跛子一生别無路，展手教化，三飢兩飽，回視雲漢，聊以自誑。元神新來，被劉法師、徐神翁形迹得不成模樣。深欲上京相覷，又恐撞着文人泥沱佛，驀地被乾拳濕踢，着甚來由。」其不覊如此。嘗自作長短句曰：「跛子年年，形容何似，儼然一部髭鬚。世上詩大，拐上有工夫。達南州北縣，逢着處、酒滿葫蘆。醺醺醉，不知來日，何處度朝晡。　洛陽花看了，歸來帝里，一事全無。若還與匏羹不託，依舊再作門徒。驀地思量，下水輕船上，蘆蓆横鋪。呵呵笑，睢陽門外，有箇好西湖。」《冷齋夜話》卷八。《詩話總龜》前集卷四十七。

3　初，張丞相召自荆湖。跛子與客飲市橋，客聞車馬過甚都，起觀之，跛子挽其衣，使且飲，作詩曰：「遷客湖湘召赴京，車蹄迎迓一何榮。争如與子市橋飲，且免人間寵辱驚。」陳瑩中甚愛之，作長短句贈之，其略曰「槁木形骸，浮雲身世，一年兩到京華。又還乘興，闲看洛陽花。説甚姚黄魏紫，春歸後，終委泥沙。忘言處，花開花謝，都不似我生涯」云云。予政和改元見于興國寺，以詩戲之曰：「相逢一柺大梁間，妙語時時見一斑。我欲從公蓬島去，爛銀堆裏見青山。」予姻家許中復大夫宜人，趙參政槩之孫女，云：「我十許歲時，見劉跛子來覓酒喫，笑語終日而去。」計其壽百四十五許。嘗館于京師新門張婆店三十年，日坐相國寺東廊，邸中人無有識之者。《冷齋夜話》卷八。《詩話總龜》前集卷四十七。《苕溪漁隱叢話》前集卷五十八。

4　見蔡京76。

5　洛陽朱敦復，字無悔，并弟希真，以才豪稱。有學老子者曰劉跛子，頗有異行。時至洛看花，一日，告人曰：「吾某日當死。」至期果然。與之善者，遂葬於故長壽宫南，託無悔銘其墓者：「跛子劉姓，河東鄉山老，其名野夫，字某。豐髯大腹，右扶拐，不知年壽及平生。王侯士庶有敬問，怒駡掣走或僵死。洛陽十年爲花至，政和辛卯以酒終。南宫道旁三尺，無孔鐵鎚今已矣。」劉公有一僕曰尚志，隨劉四十年。劉常以「畜生」呼之。及劉死，人恐其有所得，士夫競叩之。尚志告曰：「何所得，但喫畜生四十年矣。」無悔因作一詞曰：「尚志服事跛神仙，辛勤了、萬千般。一朝身世入黄泉，至誠地，哭皇天。　旁人苦苦叩玄言，不免得，告諸賢。法禁偈兒不曾傳，喫畜生、四十年。」《過庭録》。

劉快活

1　劉快活，信之黥卒也，不知何地人。始以倡狂避罪入山中，適有所遇，遂能出神，多作變怪。與人言，率道人吉凶，雅有驗。每自稱「快活」，故時人呼之爲劉快活。喜出入將相貴人門，又能爲容成術。所與游從老媪，皆度爲弟子，容色光異，或多至八九十歲。快活上至百歲，然世常見獨作五十歲顔狀爾。嘗從丞相曾布在東府。一夕，厪三鼓不得寐，呼侍婢執燭視，室中有聲。侍婢曰：「此鼠囓爾。那得在帽籠中耶！」試舉手啟帽籠，則有一劉快活尺許大，因忽不見。時劉快活在外，方與門客對寢，呼門客曰：「適誤入公内，幾不得出也。」始知其爲戲。魯公每飲之酒，無不大醉。夜乃吐出魚肉，穢惡狼籍。旦，人爲屏除去，悉御香也。後之雍丘，云雍丘其鄉井。一日，尸解去。時都邑又有一人，號風僧哥，亦佯狂，時時言事多中。然風僧哥遇見劉快活，輒戰慄逡巡退拱作畏避狀，世莫曉其故。《鐵圍山叢談》卷五。

2　見曾布11。

3　見曾布12。

4　見蔡京27。

徐守信

1　徐守信，海陵人。少孤，役于天慶觀。嘉祐四年，天台道士餘元吉來游，示惡疾，守信事之無倦。忽于溺器得丹砂餌之，自是常放言笑歌，日誦《度人經》，絶粒至數日，爲人言禍福如影響。發運使蔣之奇以經中有「神公受命，普掃不祥」之語，呼曰「神公」。自是人以神翁目之。徽宗召入，言事多驗，賜號虚静沖和先生。《宋詩紀事》卷九十。

2　泰州天慶觀布衣徐三翁，不知所從來，日掃觀中地，非衆道士殘食不食，時言人災福，必應。予兄子瞻自黄州起知登州，見而問之，曰：「君無作官即善。」子瞻信之而不能用，其後果有嶺南、海南之行。時予亦自績溪被召爲校書郎，至高郵遇秦觀。觀適欲見翁，予因託問之。翁書《靈寶度人經》二句授之，曰：「運當滅度，身經太陰。」道家言道士尸假，謂之「身經太陰」。後七年，予自門下侍郎謫知汝州，自汝復來袁州，未至，徙筠，自筠徙雷，自雷徙循，自執政爲散官，居嶺南，豈非身經太陰耶？然方赴袁州，過淮南，復遣人往問翁。翁復書二句授之，曰：「十遍轉經，福德立至。」謂所遣人曰：「十，數也。過去十，見在十。」觀中人言，翁每有所書，未嘗自解釋，宜謹識之。予見之，驚曰：「術者言予已過戌運，十年多福，見行酉運，十年多厄，豈翁所謂也。按經文，『身經太陰』與『十遍轉經』，一章前後語也。今予流竄患難，已六年矣。豈十年之間，當有再生之理？即異日北歸，當謁公謝之。」《龍川略志》卷十。

3　海陵徐神翁居天慶觀。公爲僉判，任滿，别之。神翁無他語，但言：「做官時著緋。」後公入京，授烏墩鎮。至潤，尋醫六年，授常山撫勾。未至，覃恩賜五品服，遂入臺。自海陵至此，五年方蒞事。應神翁之説。又，王和甫乞字，書一「諱」，乃授益州。益，其父名也。開寶，試院火。泰州舉人赴試，求字，皆從火傍。徐王病，遣中使設齋求字。中使去，得一「蝕」字。蓋王以久不食。至明年三月一日，日蝕。是日，忽索粥，自是病愈。莊公岳爲湖北漕，得「冥」字，未幾卒。和甫又嘗得三「山」字，後提舉嵩山崇福宫。公未貴時，遣人求字，得「乙」、「未」、「上」、「地」四字。後乙亥年，責歸州，郡之公宇向未也。昔有監觀道士，每歲見有一人至觀，引神翁於三清像後，閉門終日而去。疑受道之異人也。《孫公談圃》卷下。

4　見蔣之奇7。

5　見蔣之奇8。

6　見吕惠卿14。

7　先君言：蔡京自少好方士之説，自言在錢塘常遇異人，以故所至輒延道人輩。崇寧初作相，即爲徽廟言：「泰州徐神翁，能知前來物。元祐中，蘇軾知揚州，遣人往來求神翁字，神翁大書曰：『泄慢墮地獄，禍及七祖翁。』神翁雖方外之士，而能嫉元祐人，所宜禳顯。」其言可笑如此，然上頗喜之。群閹又言：元符中，哲宗嘗遣人密問嗣。徐神翁曰：「吉人君子。」「吉人」者，上名也，於是召至都下。上用太宗見陳摶故事，御縧褐，即便殿，以賓禮接之。《家世舊聞》卷下。《堅瓠廣集》卷六。《宋詩紀事》卷九十。

8　見宋徽宗8。

9　見蔡京54。

10　見蔡京103。

11　見宋高宗32。

12　〔徐〕神翁役天慶觀時，常持一帚供掃除。後響林、方洲、仙源、霜節亭諸處，多生帚竹，宛然叢彗。《宋詩紀事》卷九十引《泰州志》。

何得一

1　新淦祥符觀道士何得一，宣和間游京師，遇方士陶光國，愛其人物秀整，語之曰：「當爲辦一事，姑亟歸！」無幾何，徽宗夢人曰：「天上神仙鄭化基，地下神仙何得一。」明日，命閲祠部帳，得諸新淦籍中，化基其師也。遽命召。時得一方次郢州，守貳禮請以往。既對，上大悦，賜號沖妙大師，主龍德太一宫。旋授丹林郎，制曰：「惟上帝休命，誕集朕躬，故宏天飛之舊宫，奉真棋之列御。非得端靖修潔之士，孰與致朕嚴恭寅畏之意哉！爾植心靡懈，飭履有聞。嘉其積勤，超進仙秩。尚敦而素，毋終墮哉！」時六年六月二十五日也。未幾中原亂，得一亦歸里，坎以死。《賓退録》卷二。

2　新淦縣道士何得一者，常人也。徽宗嘗夢有道士曰何得一者來見，遂以姓名及狀貌圖像求之。守令以其姓名之同，遂以聞。上大喜，即令送至闕下。既召見，山野齷齪，不能應對，甚不稱上意。時方集道流於寶籙宫作醮，因命得一預焉。建醮畢，授丹林郎，遣歸。初，得一之有是命也，守令意其形于帝夢，必有所得，因問其有何技能。得一以爲昔浴于江中，得杖子狀如龍，又嘗噀水於壁間，成罨畫山水。守亦信之，具以表聞。後人詰其故，杖乃木根，初無他異；而噀水成畫者因醉後嘔吐成瀝耳。至今人傳以爲笑。《獨醒雜志》卷一。

劉混康

1　見王安石177。

2　見宋徽宗15。

3　有劉混康者，茅山道士，其師祖朱自英，以傳籙著名。章獻明肅太后臨朝時，嘗召至京師，從受法籙，故混康亦得召。混康頗有識，善劾鬼神，然未嘗行。每曰：「安能敲枷擊鎖作老獄吏耶？」二人者既至，皆物故。上疑其變化仙去，益求其類。《家世舊聞》卷下。

魏漢津

1　魏漢津，黥卒也，不知何許人。自云遇李艮仙人，以其八百歲，世號「李八百」者。得尸解法已六世，尸解復投他尸而再生。漢津嘗過三山龍門，聞水聲，謂人曰：「下必有玉。」因解衣投水，抱石而出，果玉也。崇寧中召見，製《大晟樂》，鑄九鼎，皆其所獻議。初樂制，一日與宦者楊戩在内後苑，會上朝獻景靈宫還，見漢津立道左觀車駕。上望之喜，遣小閹傳旨撫問。漢津因鞠躬以謝。及還内，戩至，上曰：「漢津能出觀我耶？」戩曰：「不然。早自車駕出，漢津同臣視鑄工。方共飲，適聞蹕還，臣捨匕箸，遽至於此，然漢津不出也。」上曰：「我適見之，豈妄乎？」因呼小閹，具證其故，戩愕然。知漢津能分身，上雅重之。漢津明樂律，曉陰陽數術，多奇中，嘗私語所親曰：「不三十年，天下亂矣。」鼎樂成，亦封先生號。然漢津每歎息，謂猶不如初議。未久死，幾年，忽有人自陝右附漢津書歸其家者，仍遣封以示魯公，始驗爲尸解云。《鐵圍山叢談》卷五。

2　先君言：蔡京既爲相，以爲異時大臣皆碌碌，乃建白置講議司及大樂。然京實懵不曉樂，官屬亦無能知者。或言有魏漢津知鑄鼎作樂之法。漢津，蜀中黥卒也。自言年九十五，得法於仙人李艮，艮蓋年八百歲，謂之李八百者是也。數往來京師，京師少年戲之，曰：「汝師八百，汝九百耶？」蓋俗狂癡者爲九百。惟京見悦其孟浪敢言。漢津謂：「以秬黍定律，乃常談不足用，今當以天子指定之。」京益喜。顧以其師李艮，特方士，恐不爲天下所信，則鑿空爲言漢津所傳，乃黄帝、后、夔法，皇祐中，嘗與房庶同召至京師，陳指尺之法，會阮逸作黍律已成，遂見排擯。時好事者言京爲漢津撰脚色樂，局官又從而爲之説曰：「昔禹以身爲度，即指尺也。」其誣僞牽合如此。漢津乃請上君指三節爲三寸三，三爲九而成黄鍾之律。君指者，中指也。久之，或獻疑，曰：「上春秋富，手指後或不同，則奈何。」漢津亦語塞。然樂已垂成，所費鉅萬，因遷就爲説，曰：「請指之歲，上適年二十四，得三八之數，是爲大簇人統，過是，則寸餘□不可用矣。」其敢爲欺誕，蓋無所不至。然初謂漢津皇祐中嘗陳指尺，是時仁廟已近四十，則三八之説，不攻自破矣。樂成，實崇寧丙戌秋也。賜名大晟，府置大司樂、典樂、樂令主簿、協律郎。漢津積官至太中大夫，老病卒。《家世舊聞》卷下。

3　見宋徽宗20。

王老志

1　王老志，濮之臨泉人，嘗遇鍾離真人，授内丹要訣。沂州有公吏欲求事左右，寄所親致意，先生答之詩曰：「多年退罷老公人，手種桑麻數百根。盡是筆頭挼撚得，一枝枝上有寃魂。」《樵書》初編卷一。

2　初，〔蔡〕京爲真定帥，道人王老志自言鍾離權弟子，嘗言京必貴極人臣。至是，物色得之。京館之後圃，引與見上。老志敢大言，熟視上，曰：「頗記老臣否？」上亦自記，嘗夢游帝所，有仙官贊拜者，其面目真老志也。恩禮尤渥。車駕游幸，老志輒羽衣導駕，言：「有非常，輒能知之。」未幾，老志夜叩京門，告以鍾離公大怒我語涉欺誕，行當謫墮，公福亦不終矣。明日，得疾，力辭歸河朔而死。《家世舊聞》卷下。《堅瓠廣集》卷六。

3　有王資息者，淮甸間人，最狂妄，言師許旌陽。王老志者，濮州人，本出胥吏，言師鍾離先生。劉棟者，棣州人，嘗爲舉子，言師韓君文。三人皆小有術動人。資息後有罪誅死。棟爲直龍圖閣，宣和末，林靈素敗，乞歸。唯老志狡獪有智數，不肯爲已甚，館于蔡魯公家，自言鍾離先生日相與往來，自始至即日求去。每戒魯公速避位，若將禍及者。魯公頗信之，或言此反而求奇中者也。一日，苦口爲魯公言其故。翼日，魯公見之，輒瘖不能言，索紙書云：其師怒，泄天機，故瘖之。魯公爲是力請，乃能于盛時遽自引退。魯公有妾爲尼，嘗語餘親見老志事。魯公每聞其言亦懼，常密語所親妾喟然云：「吾未知他日竟如何？」惜其聽之不果也。《石林避暑録話》卷一。

4　老王先生老志者，濮人也。事親以孝聞，幼曾爲伯母吮疽。初去爲漕計吏，持心公平，能自守一，毫釐不受人賄，閲二十年。其後每往來市間，遇一丐人，見輒乞之錢。一旦，丐人自言：「我鍾離生也。」因授之丹。老志服其丹，始大發狂，遂能逆知未來事。……太僕卿王亶薦之，召老志館於魯公賜第。上遣使詢明達事，老志曰：「明達后乃上真紫虚元君。」且能傳道元君語以白上，而上語亦遣白元君。事甚夥，然頗迂怪。一日，喬貴妃使祝老志曰：「元君昔日與吾善，今念之乎？」明旦，老志密封一書進，上開讀，乃前歲中秋二妃侍上燕好之語。喬貴妃得之大慟。此亦異也，詔封洞微先生。……老志日一食，獨湯餅四兩，冬夏衣一襲。後云：「見師責以受羅縠之服，且處富貴，不知厭足。」凡有衣六七襲，悉封還魯公。及病，乃力匄歸，久之病甚，上乃許其去。及步行出就車，不病也，歸濮而死。葬日，又云若有笙簫雲鶴焉。老志又獻乾坤鑑法，上命鑄之。鑑成，老志密奏謂：「他日上與鄭后皆有難，深可儆懼，願各以五色流蘇垂鑑，寘於所處之殿，且臣死之後，時時坐鑑下，記憶臣語，切謹慎，必思所以消變者。」《鐵圍山叢談》卷五。

5　政和初，濮有異人曰王老志，以方術幸，賜號洞微先生。蔡絛《國史後補》已詳其事，不復複紀。所履既奇崛，道幽顯事，益涉於誕，惟掉頭禄豢，時出危言，與靈素等異趣爲可稱。其在京師，每心非時事，亦屢以意風蔡元長，使遷於善而弗聽也。徽祖嘗召之入禁禦，顯肅后在坐，老志率然出幅紙于袖曰：「陛下它日與中宫皆有難，臣行死，不及見矣。臣有乾坤鑑法，可以厭禳，然尤當修德，始可回天意。請如臣法鑄鑑，各以五色流蘇垂之，寘於寢殿，臣死後當時坐鑑下。記憶臣語，日儆一日，思所以消變於未形者。」上竦然受其説，左右皆大驚。既有詔尚方庀工，鑑成進御，而老志歸于濮，遂病以死。靖康陟方之禍，二宫每寶持之，且歎其先識。《桯史》卷十二。《樵書》初編卷一。

6　見韓琦124。

7　見王黼4。

王仔昔

1　小王先生仔昔者，豫章人也。始自言遇許遜真君，授以《大洞隱書》，豁落七元之法，能知人禍福。老志死後，仔昔來都下。上知之，召令踵老志事，寓於魯公賜第。……詔封通妙先生。然魯公寖不樂，從容奏曰：「臣位軸臣輔政，而家養方士，且甚迂怪，非宜。」上甚然之，乃徙之於上清寶籙宫。仔昔建議，九鼎神器，不可藏於外，於是詔内鼎於大内。其後，宫人有爲道士亦居寶籙宫者，以奸事疑似發，因逐仔昔。仔昔性傲，又少戇。上常以客禮待仔昔，故其視巨閹若奴僕，又欲使群道士皆師己。及林靈素出，衆乃使道士孫密覺發其語不遜，下開封獄殺之。陷仔昔者，中官馮浩爲力。《鐵圍山叢談》卷五。

2　有王仔昔者，初館于蔡京第。屬大旱，徽宗焦心禱雨，每遣中使持一幅素紙，求仔昔書，皆爲禱雨也。一日，中使再持紙至，仔昔忽書一小符，仍札其左云：「焚符，湯沃而洗之。」中使大懼，不肯受，曰：「上禱雨，今得此，大謬矣。」仔昔怒曰：「第持去！」上得之駭異，蓋上默禱爲寵嬪赤目者，因一沃而愈。詔封通妙先生。後以語言不遜，殺之。《清波雜志》卷三。《宋稗類鈔》卷七。

林靈素

1　林靈素未遭遇時，落魄不檢。嘗從旗亭貰酒，久不歸直。其人督之，靈素計窘，即舉手自捫其面，則左頰已成枯骨髑髏，而餘半面如故。謂其人曰：「汝迫我不已，我且更捫右頰矣。」其人驚怖，竟爲折券。《睽車志》卷一。《宋稗類鈔》卷七。

2　會稽天寧觀老何道士，喜栽花釀酒以延客，居于觀之東廊。一日，有道人狀貌甚偉，款門求見，善談論，喜作大字，何欣然接之，留數日乃去。未幾，有妖人張懷素號落托者謀亂，乃前日道人也。何亦坐繫獄，以不知謀得釋。自是畏客如虎，杜門絶往還。忽有一道人，亦美風表，多技術，觀之西廊。道士曰：「張若水介之來謁。」何大怒曰：「我坐接無賴道人，幾死于囹圄，豈敢復見汝耶！」因大駡，闔扉拒之，而此道人蓋永嘉人林靈噩也。旋得幸，貴震一時，賜名靈素，平日一飯之恩必厚報之。若水乘驛赴闕，命以道官，至蕊珠殿校籍，視殿脩撰，父贈朝奉大夫，母封宜人。而老何以嘗駡之，朝夕憂懼。若水爲揮解，且以書慰解之，始少安。觀中人至今傳笑。《老學庵筆記》卷三。《宋稗類鈔》卷七。

3　林靈素，初名靈噩，字歲昌。家世寒微，慕遠游。至蜀，從趙昇道人數載。趙卒，得其書，秘藏之，由是善妖術，輔以五雷法。往來宿、亳、淮、泗間，乞食諸寺。政和三年，至京師，寓東太一宫。徽宗夢赴東華帝君召，游神霄宫。覺而異之，敕道録徐知常訪神霄事跡。知常素不曉，告假。或告曰：「道堂有温州林道士，累言神霄，亦作《神霄詩》題壁間。」知常得之，大驚，以聞。召見，上問有何術。對曰：「臣上知天宫，中識人間，下知地府。」上視靈噩風貌如舊識，賜名靈素，號金門羽客、通真達靈元妙先生。賜金牌，無時入内。五年，築通真宫以居之。時宫禁多怪，命靈素治之，埋鐵簡長九尺于地，其怪遂絶。《賓退録》卷一。

4　崇寧五年中秋夜，徽宗夢游神霄府，赴玉帝所召。見畢而出，自天門而下約百餘步，見一道人青服青巾，跨青牛而上，至御駕前，揚鞭呼萬歲。帝亟駐車按問，道人奏曰：「今日伏覩天顔，臣之萬幸。」言訖，駕青牛而上。政和六年，徐知常引林靈噩入見，帝視其丰範如舊識，曰：「卿昔仕乎？舊曾面朕乎？」噩曰：「臣往年上朝玉帝，瞻視階下天顔，曾起居聖駕。」帝曰：「朕方省之，記得卿乘青牛，今青牛何在？」噩曰：「青牛寄牧外國，非久進來。」帝甚奇之。御書改名靈素，賜號通真達靈先生。政和七年七月，高麗國果進青牛，帝即賜先生乘騎入朝。《樵書》初編卷一。

5　〔林〕靈素，字通叟，本名靈噩，温州人。少嘗事僧爲童子，嗜酒不檢，僧笞辱之，發憤棄去，爲道人。頗知小術，亦時時自寫所爲歌詩遺人，然筆札詞句皆鄙惡，了無可觀。既得幸，其徒黠者稍潤色之。然靈素本庸夫，每陞高座説法，肆爲市井俚談，聞者絶倒。或擇日施符水，爲人治病。車駕間幸其所居，設次臨觀，則陰募京師無賴數十人，曲背爲傴，扶杖爲盲，噤口爲喑，曳足爲跛。既噀水投符，則傴者伸背，盲者捨杖，喑者大呼，跛者疾走，或拜或泣，各言得疾二十年或三十年，一旦都除，歡聲動地，上爲大悦。靈素以爲未足，則又倡言神霄事。謂天有九霄，神霄最尊，上爲神霄帝君，實玉帝長子，下降世間。……又自謂己乃神霄計吏褚慧，有兄曰褚嘉卿，位至右極仙卿。嘉卿今亦生世間，是爲王黼，黼和御製詩，有曰「君王猶記褚嘉卿」是也。其他如蔡京則左元仙伯，范致虚則東臺典籍，王孝迪則西臺詳閲真文吏。靈素與王革有隙，則曰革吏也，嘗與帝君馭馬。其他有名者甚衆。是時，明節劉后方幸，又曰后在神霄爲九華玉真安妃。……靈素賜號蕊珠殿侍晨金門羽客通真達靈先生。上刻玉爲「降真召靈之寶」，自用之。而賜靈素塗金印，文曰「通真達靈之印」，班視執政，錫賚至不可計。有弟子姓丁，自言謂之四世孫。上爲下詔，賜爲少保。士大夫無恥者，日萃其門，所薦進即拔擢。又著令，道士居僧上，而道士入僧寺，輒據主府，已而遂冠笄僧尼矣。先是宫中數有物怪，或見一老媪，黄衫黄帽，抱十餘歲兒，紅袍玉帶，乘輿鳴蹕而出，媪、兒皆有悲泣容。其將見，必先有聲如雷，宫中爲之雷。上嘗手札賜靈素，略曰：「元符三年冬，内人自永泰陵還，摘皂莢一籠閃宫門，籠輒自躍，皂莢皆跳出。自是祟物顯行，宜善治之，勿爲髠徒所笑。」靈素竭其術，不效。既久，上益厭，遂放靈素歸故郡。宣和末，病死。《家世舊聞》卷下。

6　南唐保大中，賜道士譚紫霄號「金門羽客」，事見《廬山記》。祐陵賜林靈素號，用此故事。《賓退録》卷五。

7　見李師師5。

8　林靈素在徽考朝，既以術動主聽，大見信用，威震京師。所居宫在城之外，嘗奏上：「願與諸朝士少舂容，免拘門禁之文，幸甚。」上可其請。于是先召館閣之士十餘人飲，至夕，曰：「諸公清夜何以爲娱？僕願爲少致殷勤之歡，幸無形迹。」因曰：「街市倡優悉可呼，然不足以陪君子，但諸公平日屬意或嘗奉周旋者，千里之内皆能致，第各言其姓氏與夫所居之地，今夕將畢集焉。」諸人以爲荒唐繆悠之詞，醉中故以所志應之。遂自燕集之所至一竹林中，有堂高極浄潔，後有小齋閣十餘所，户牖茵屏之屬悉備，各令謁其一。更闌之後，凡所言者婦人，皆啓户而入，或與之有故者，叙問契闊，及道平時昵語它人不得而聞者皆説焉。安寢至曉，靈素扣户呼曰：「吾非忘矣，可起也。」諸公推枕，惘然恍如夢覺，各不知所以，但相視駭歎而已，因扣之。靈素曰：「此亦末事，諸君幸有識者它日詢之可也。」其間有密往之者，則曰：「是夜夢有人召去奉一笑之適。」問其處所言語，無少異也。《投轄録》。

9　道士林靈素以方術顯于時，有附之而得美官者，頗自矜驕。或有作靈素畫像，詩云：「當日先生在市廛，世人那識是神仙。只因學得飛升後，雞犬相隨也上天。」《藏一話腴》乙集卷下。《竹坡詩話》。《小草齋詩話》卷四。《堅瓠補集》卷二。

10　林靈素一日同帝夜静禮鬭，至太清樓下，見有碑題曰《元祐奸黨之碑》，靈素稽首。上怪問之，對曰：「碑上姓名皆天上列宿，臣敢不稽首。」因作詩獻云：「蘇黄不作文章客，童蔡翻爲社稷臣。三十年來無定論，不知奸黨是何人。」帝明日以示蔡京，京惶恐乞去，仍免留之。《堯山堂外紀》卷五十五。《堅瓠庚集》卷一。

11　林靈素開講於寶籙宫，一道民怒目立於前。靈素問：「爾何能？」道民曰：「無所能。」靈素曰：「爾無所能，何以在此？」道民曰：「先生無所不能，何以在此？」徽宗異之，宣問：「實有何能？」道民對曰：「臣能生養萬物。」遂下道院，取可以佈種者，得茴香一掬，命道民種於艮嶽之趾，仍遣禁衛監宿於道院中。是夜三鼓，失所在。翌日，視嶽趾，茴香已成林矣。《能改齋漫録》卷十八。《夷堅丙志》卷十五。《宋稗類鈔》卷七。

12　林靈素以方士得幸徽廟，跨一青牛出入禁衛，號曰金門羽客。一日，有客來謁，門者難之，客曰：「予温人，第入報。」靈素與鄉人厚，則延見焉。客入，靈素問曰：「見我何爲？」客曰：「有小術，願試之。」即撚土炷鑪中，且求杯水噀案上，覆之以杯，忽報車駕來幸道院，靈素倉皇出迎，不及辭别，而其人去。上至院中，聞香郁然，異之。問靈素何香，對曰：「素所焚香。」上命取香再焚，殊不類，屢易之而益非。上疑之，究詰頗力，靈素不能隱，遂以實對，且言噀水覆杯事。上命取杯來，牢不可舉。靈素自往取，愈牢。上親往取之，應手而舉，仍得片紙，紙間有詩云：「捻土爲香事有因，如今宜假不宜真。三朝宰相張天覺，四海閒人吕洞賓。」靈素自是眷衰。《獨醒雜志》卷五。

13　先君言，高麗之俗，亦不喜道教。宣和中，林靈素得幸，乃白遣道士數人，隨奉使往，謂之行教，留數月而歸。所遣皆庸夫，靈素特假此爲丐恩澤爾。《家世舊聞》卷上。

14　靈素之逞憾釋氏也，每謂之「金狄亂華」，又創圖宫殿爲仙女騎麟鳳之狀，名之曰「女真」。皆妖言也。《家世舊聞》卷下。

15　林靈素詆釋教，謂之「金狄亂華」。當時「金狄」之語，雖詔令及士大夫章奏碑版亦多用之，或以爲靈素前知金賊之禍，故欲廢釋氏以厭之。其實亦妖言耳。《老學庵筆記》卷九。

16　宣和崇尚道教，黄冠出入禁闥，號「金門羽客」，氣燄赫然，林靈素爲之宗主。道官自金壇郎至太虚大夫，班秩與庭臣同。靈素初除金門羽客、通真達靈元妙先生，視中大夫。後馴擢至太中大夫、冲和殿侍晨，視兩府。道官同文官，編入雜壓，仍每遇郊恩，封贈父母。一日盛暑，亭午，上在水殿，熱甚，詔靈素作法祈雨。久之，奏云：「四瀆，上帝皆命封閉，唯黄河一路可通，但不能及外。」詔亟致之。俄震雷大霔，霔皆濁流，俄頃即止。中使自外入，言内門外赫日自若。徽宗益神之。宣和末，死於温州。未死間，先自籍平日錫賚物，寄之郡帑，且爲治命，殮以容身之棺，棺中止寘所賜萬歲藤拄杖，封窆甚固。建炎初，唯下温州籍其貲而已。後數年，有内侍洗手劉太尉之姪，避地至長沙，於酒肆見一駞裘丈夫，負壁而坐，熟視，乃靈素也。劉叩：「先生何爲至此？」靈素曰：「吾亡命爾。向不早爲此，身首異處矣。」倏失所在。靈素狡獪，幸震一時。及勢衰事變，復以譎詐遁去，異哉！後葬永嘉黄土山，先命見石龜方下棺，開穴深數丈，果得之。《清波雜志》卷三。《宋稗類鈔》卷七。

張虚白

1　政和以後，黄冠寖盛，眷待隆渥，出入禁掖，無敢誰何，號金門羽客，恩數視兩府者凡數人。而張侍晨虚白，在其流輩中獨不一沾，上每以張胡呼之，而不名焉。性喜多學，而於術數靡不通悟，尤善以太一言休咎，然多發於酒，曰某事後當然，已而果然。嘗醉，枕上膝而卧。每酒後，盡言無所諱，上亦優容之，曰：「張胡，汝醉也。」宣和間，大金始得天祚，遣使來告。上喜，宴其使。既罷，召虚白入，語其事。虚白曰：「天祚在海上，築宫室以待陛下久矣。」左右皆驚，上亦不怒，徐曰：「張胡，汝又醉也。」至靖康中，都城失守，上出青城，見虚白，撫其背曰：「汝平日所言，皆應於今日。吾恨不聽汝言也。」虚白流涕曰：「事已至此，無可奈何。願陛下愛護聖躬，既往不足咎也。」《曲洧舊聞》卷六。

雍孝聞

1　雍孝聞，蜀士之秀也。元符末，有聲太學，學者推重之。崇寧初，省試奏名第一。前此屢上封事剴切，九重固已默識其名，至是，殿策中力詆二蔡及時政未便者，徽宗大怒，減死竄海外。宣和末，上思其忠，親批云：「雍孝聞昨上書致罹刑辟，忠誠可嘉，特開落過犯，授修武郎、閤門宣贊舍人。」命頒而孝聞死矣，於是録其子純爲右選。紹興初，從張魏公入蜀，魏公令屬趙喆軍中，喆誅，子純坐編管。既死，魏公憐之，復致其子安行一官，紹興間，以告訐流領外，不知所終。《揮麈録》卷二。

2　雍孝聞，蜀人，崇寧間廷試對策，力詆時政闕失，駁放後雖授以右列，然卒不仕，浪迹山林，遂遇異人得道。政和末，變姓名爲道士，入内説法，徽宗謂其得林靈素之半，因賜姓木，更名廣莫，竟不知其爲孝聞也。孝聞嘗自詠云：「百萬人中隱一身，深如勺水在滄溟。獨醒自負賢人酒，天闊難尋處士星。照影自憐湖水碧，高吟贏得蜀山青。城南老樹如相問，不枉飜空過洞庭。」《梁溪漫志》卷七。《堯山堂外紀》卷五十五。

3　汪致道叔詹，徽州人，紹興十八年，以司農少卿總領湖北財賦。嘗赴大將田師中宴集，最後至，漕使鄂守先在，與田弈棋。道人木先生者，亦坐于旁，見汪揖曰：「久别，健否？」汪愕曰：「相與昧平生，何言久别？」道人曰：「公已爲貴人，忘之耶！獨不記宣州道店談牛奇章事乎？」汪矍然起謝。道人去，汪謂諸客曰：「崇寧五年，初登第，得宣州教授，以冬月單車之官。投宿小村邸，唯有一室，一秀才已先居之。日甚暮，大雨，不可前，不得已推户徑入，曰：『值暮至此，與公同此室，可乎？』秀才方踞火坐，顧曰：『唯唯。』良久，忽言曰：『公曾讀《唐書》否？』某愠曰：『某雖寡學，寧鄙陋至是！』又笑曰：『記得牛僧孺傳否？』某不答。秀才曰：『吾言無他，公乃僧孺後身，前生爲武昌節度使，緣未盡，今生當再往。異時官禄多在彼土矣。』某異其語，疑爲相師，問其姓字，徐對曰：『公知有雍孝聞者乎？吾是也。自崇寧之初，殿廷駮放，浪迹山林，偶有所遇爾。』扣之不肯言。終夕相對論文而已。至曉而去，不復再見。適覩道人之貌，蓋雍君也，風采與四十年前不少異，真得道者也。」坐客莫不驚歎。汪再漕湖北，又守鄂州，爲總領，累年皆在武昌。木生名廣莫，往來漢沔間，見人唯談文墨，殊不及他事，無有知其爲異人者。沈道原濬亦識之，云政和中以道士入説法，徽宗謂其得林靈素之半，故以木爲姓。《夷堅甲志》卷二十。

4　〔雍〕孝聞没後，有和州道士，亡其姓名，冒爲孝聞，走江淮間，其才亦不下孝聞。有《弔項羽廟文》云：「無守陵之蕙帳，有照夜之寒釭。」過東坡墓題詩云：「文星落處天地泣，此老已亡吾道窮。才力漫超生仲達，功名猶忌死姚崇。人間便覺無清氣，海外何人識古風。平日萬篇誰愛惜，六丁收拾在瑶宫。」宣和初，至京師，遂得幸祐陵，謂其人可及林靈素之半，賜姓名朱廣漢。至紹興中猶在。《玉照新志》卷二。

葛道人

1　羅叔共言：頃歲錢塘有葛道人者，無他技能，以業屨爲生，得金即沽酒自飲，往來湖山間數歲矣，人無知之者。一日，爲寺僧修屨，口中微有聲，狀若哦詩者。僧怪而問之，葛生笑曰：「今日偶得句耳。」問之，乃云：「百囀已休鶯哺子，三眠初罷柳飛花。」自是始知其爲詩人。世之露才揚己，急於人知者，聞斯人之風，亦可稍愧矣。《竹坡詩話》。

李少雲

1　有李氏女者，字少雲，本士族。嘗適人，夫死無子，棄家著道士服，往來江淮間。僕頃年見之金陵。其詩有云：「幾多柳絮風翻雪，無數桃花水浸霞。」殊無脂澤氣。又喜煉丹砂，僕亦得其方，大抵類魏伯陽法，而有銖兩加精詳者也。嘗語僕曰：「我命薄，政恐不能成此藥耳。」後二年再見之，其瘦骨立，蓋丹未成而少雲已病。僕問曰：「子丹成欲仙乎？惟甚瘦則鶴背能勝也。」笑曰：「忍相戲耶！」病中作《梅花詩》云：「素艷明寒雪，清香任曉風。可憐渾似我，零落此山中！」尋卒。《彦周詩話》。

謝　石

1　謝石潤夫，成都人。宣和間至京師，以相字言人禍福。求相者但隨意書一字，即就其字離析而言，無不奇中者，名聞九重。上皇因書一「朝」字，令中貴人持往試之。石見字即端視中貴人曰：「此非觀察所書也，然謝石賤術，據字而言，今日遭遇即因此字，黥配遠行亦此字也，但未敢遽言之耳。」中貴人愕然，且謂之曰：「但有所據，盡言無懼也。」石以手加額曰：「朝字離之爲十月十日，字非此月此日所生之天人當誰書也。」一坐盡驚，中貴馳奏。翌日，召至後苑，令左右及宫嬪書字示之，皆據字論説禍福，俱有精理，錫賚甚厚，并與補承信郎。緣此四方來求相者，其門如市。有朝士其室懷姙過月，手書一「也」字，令其夫持問石。是日座客甚衆，石詳視字謂朝士曰：「此閤中所書否？」曰：「何以言之？」石曰：「謂語助者焉哉乎也，固知是公内助所書。尊閤盛年三十一否？」曰：「是也。」「以也字上爲三十，下爲一字也。然吾官人寄此，當力謀遷動而不可得否？」曰：「正以此爲撓耳。」「蓋也字著水則爲池，有馬則爲馳。今池運則無水，陸馳則無馬，是安可動也。又尊閤父母兄弟近身親人當皆無一存者，以也字著人則是他字，今獨見也字而不見人故也。又尊閤其家物産亦當蕩盡否，以也字著土則爲地字，今又不見土也，二者俱是否？」曰：「誠如所言也。」朝士即謂之曰：「此皆非所問者，但賤室以懷姙過月，方切憂之，所以問耳。」石曰：「是必十三箇月也。以也字中有十字，并兩傍二竪下一畫爲十三也。」石熟視朝士，有曰：「有一事似涉奇怪，因欲不言，則吾官人所問，正決此事，可盡言否？」朝士因請其説，石曰：「也字著虫爲虵字，今尊閤所姙，殆蛇妖也，然不見蟲蠱，則不能爲害，謝石亦有薄術，可爲吾官人以藥下驗之，無苦也。」朝士大異其説，因請至家，以藥投之，果下數小蛇而體平。都人益共神之，而不知其竟挾何術也。《春渚紀聞》卷二。《夷堅志再補》。

2　蜀人謝石，宣和歲壬寅到輦下，以術得名。善相字，使人書一字，即知人之用意，以卜吉凶，其應如響，遂得榮顯。……始，石居市邸，人有失金帶者，書一「庚」字以問石，石曰：「汝有所失乎？必金帶也。然我知其人三日内始出。」果如期出。魯公知而召之焉，書一「公」字。石曰：「公師位極人臣，福壽若此，不必問所問吉凶。但表某微術者，公師當少年時嘗更名爾。」魯公笑而頷之。……太上皇聞而密俾之，嘗爲書一「朝」字，命示之。石曰：「此非人臣也。我見其人則言事。」詢何自知，石曰：「大家天寧節以十月十日生，此『朝』字十月十日也，豈非至尊乎？」上喜，乃召見。石有問輒中，且令中官索東宫書一字來，乃以「太」字進。又問石，石曰：「此天子也。」左右爲大懼。上詢謂何，石曰：「『太』字點微横，此必太子也。他日移置諸上，豈非『天』字耶？」上以金帶賜之。《鐵圍山叢談》卷三。

3　〔謝〕石在徽宗時，嘗特補承信郎，後因范覺民作相，討論追奪。一日謂石：「我能拆字。」石詰之，則曰：「爾姓謝，所謂身在討論之中。名石，則終身右選不能出頭。」聞者大笑。《二老堂雜志》卷四。《南宋雜事詩》卷六。

4　謝石善拆字，徽宗嘗書「朝」字密遣人試之，石即呼萬歲。其人曰：「不得亂道。」石曰：「十月十日生，非今上而誰？」高宗幸浙，書「杭」字，石曰：「兀术且至矣。」《二老堂雜志》卷四。《群書類編故事》卷十五。

5　謝石既以相著名，嘗游丹陽，見道姑行市中，執巨扇，其上大書「拆字如神」。石笑曰：「此術豈有勝我者？何物老媪敢爾！」呼之入室，書「石」字示之。姑曰：「爲名不成，得召卻退，逢皮則破，遇卒則碎。」石視之不樂，然心服其言。明日，訪所在，無識之者，蓋異人也。建炎中，石爲利路一尉，武將王進邀之飲，使拆其名，石曰：「家欲走，若圖事必敗。」時進以謀叛結黨欲發，不以其語爲然。將起亂之夕，乳媪踰垣告官，逮捕下獄，始歎息曰：「悔不用謝石之言。」郡守疑石同謀，而知反不告，亦逮治，坐削籍黥配蓬州。後詢王進鄉里，乃滄州南皮，且起於卒伍，悉如道姑言。洎至蓬，因過天慶觀，逢樵夫負薪憩門左，石兼能相術，熟視之曰：「神清、骨清、氣清，得非神仙乎？」樵徑前，挽髮駡曰：「汝正緣口多壞了，今日尚敢妄説？」批其頰至再，乃去。旁人相驚，争拂石面，石問何爲，則黥文已滅矣。郡即給據俾自便。《夷堅志補》卷十九。

陳　彦

1　徽宗在潛邸，密使人持誕生年月，俾術人陳彦論之。彦一見，問：「誰使若來？」再三詰之，乃告以實。彦曰：「覆大王：彦只今閉鋪，六十日内望富貴。」後以隨龍官至節鉞，其驗如此。都人目曰「賣卦陳」。《清波雜志》卷六。

2　端邸聞相國寺陳彦明數學，談禄命如神，令人持生年密問之，彦乃屏人告以「大横」之兆，且云事應在兩月後，至期果驗。初欲官以京秩，繼乃補西班，積官至節鉞。《清波雜志》卷六。

程公衡

1　程公衡，字子平，沙隨先生之父也。知音律。宣和間，市井競唱韻令，程曰：「五聲皆往而不返，不祥也。」後二帝播遷。建炎初，唱《柳葉曲》，程又曰：「當有姓劉人作亂。」後數年，僞齊竊據中原。《游宦紀聞》卷三。

釋法遠

1　傳禪者以雲門、臨濟、潙仰、洞山、法眼爲五家宗派。自潙仰而下，其取人甚嚴，得之者亦甚少，故潙仰、法眼先絶，洞山至大陽警延，所存一人而已。延僅得法遠一人，其徒號遠録公者，將終，以其教付之，而遠言：「吾自有師。」蓋葉縣省也。延聞，拊膺大慟。遠止之，曰：「公無憂，凡公之道，吾盡得之，顧吾初所從入者不在是，不敢自昧爾，將求一可與傳公道者受之，使追以嗣公可乎？」許之。果得清華嚴。清傳道楷，楷行解超絶。近歲四方談禪，唯雲門、臨濟二氏。及楷出，爲雲門、臨濟而不至者，皆翻然舍而從之，故今爲洞山者幾十之三。《石林避暑録話》卷二。

釋　靚

1　　三峰靚禪師，初住寶雲。邑有巨商，尚氣不受僧化，曰：「施由我耳，豈容人勸。」靚宣言：「唯吾獨能化之。」其人聞靚至，果不出。靚題其壁而去，曰：「去年巢穴畫梁邊，春暖雙雙遶檻前。莫訝主人簾不捲，恐啣泥土汙花磚。」其人喜不怒，特自追還，厚施之。靚笑謂人曰：「吾果能化之。」《冷齋夜話》卷六。

2　　靚禪師，有道老宿也，主筠之三峰。嘗赴供民家，渡溪漲，靚重遲，爲溪流所陷。童子掖至岸，坐沙石間，垂頭如雨中鶴。童子意必怒，且遭斥逐，不敢仰視。靚忽指溪作詩曰：「春天一夜雨霶沱，添得溪流意氣多。剛把山僧推倒卻，不知到海後如何。」靚後往汝州香山，無疾而化。《冷齋夜話》卷六。

釋道楷

1　　芙蓉禪師道楷，始住洛中招提寺，倦於應接，乃入五度山，卓庵於虎穴之南。晝夜苦足冷，時虎方乳，楷取其兩子以暖足。虎歸不見其子，咆哮跳擲，聲振林谷。有頃至庵中，見其子在焉，瞪視楷良久。楷曰：「吾不害爾子，以暖足耳。」虎乃銜其子，曳尾而去。《曲洧舊聞》卷四。

2　　長老道楷者，崇寧中以朝廷命住京師法雲寺。上一日賜紫方袍及禪師號，楷曰：「非吾法也。」卻不受。中使譖於上，以爲道楷擲敕於地。上怒，下大理寺杖之。理官知楷爲有道者，欲出之，問曰：「師年七十乎？」曰：「六十九矣。」「有疾乎？」楷正色曰：「某平生無病。上賜杖，官不可輒輕之。」遂受杖，無一言。自此隱沂州芙蓉溪，從之者益盛。朝廷數有旨，復命爲僧，不從。《邵氏聞見録》卷十五。

3　　見釋法遠1。

釋惠洪

1　　崇寧元年元日，粥罷昏睡，夢中忽作一詩，既覺輒能記之，曰：「無賴東風試怒號，共乘一葉傲驚濤。不知兩岸人皆愕，但覺中流笑語高。」三月七日，偶與瑩中濟湘江。是日大風，當斷渡，而瑩中必欲宿道林，小舟掀舞向浪中，兩岸聚觀膽落，而瑩中笑聲愈高。予紬繹夢中詩以語瑩中，瑩中云：「此段公案，三十年後大行叢林也。」《冷齋夜話》卷四。

2　　山谷南遷，與餘會于長沙，留碧湘門一月。李子光以官舟借之，爲憎疾者腹誹，因十六口買小舟，餘以舟迫窄爲言，山谷笑曰：「煙波萬頃，水宿小舟，與大廈千楹，醉眠一榻，何所異，道人繆矣。」即解縴去。聞留衡陽作詩寫字，因作長短句寄之，曰：「大廈吞風吐月，小舟坐水眠空。霧窗春曉翠如葱，睡起雲濤正湧。　往事回頭笑處，此生彈指聲中。玉箋佳句敏驚鴻，聞道衡陽價重。」時餘方還江南，山谷和其詞，曰：「月仄金盆墮水，雁回醉墨書空。君詩秀絶雨園葱，想見衲衣寒擁。　蟻穴夢魂人世，楊花蹤跡風中。莫將社燕笑秋鴻，處處春山翠重。」《苕溪漁隱叢話》前集卷四十八引《冷齋夜話》。

3　　崇寧二年，〔慧洪覺範禪師〕會無盡居士張公於峽之善溪。張嘗自謂得龍安悦禪師末後句，叢林畏與語，因夜話及之，曰：「可惜雲庵不知此事。」師問所以，張曰：「商英頃自金陵酒官移知豫章，過歸宗見之，欲爲點破。方叙悦末句未卒，此老大怒，駡曰：『此吐血秃丁，脱空妄語，不得信。』既見其盛怒，更不欲叙之。」師笑曰：「相公但識龍安口傳末後句，而真藥現前不能辨也。」張大驚，起執師手曰：「老師真有此意邪？」曰：「疑則别參。」乃取家藏雲庵頂相，展拜贊之，書以授師。其詞曰：「雲庵綱宗，能用能照。天鼓希聲，不落凡調。冷面嚴眸，神光獨耀。孰傳其真，覿面爲肖。前悦後洪，如融如肇。」《五燈會元》卷十七。

4　　洪覺範本名德洪，俗姓彭，筠州人。始在峽州，以醫劉養娘識張天覺。大觀四年八月，覺範入京，而天覺已爲右揆，因乞得祠部一道爲僧。又因叔彭几在郭天信家作門客，遂識天信，因往來于張、郭二公之門。政和元年，張、郭得罪，而覺範決脊杖二十，刺配朱崖軍牢。後改名惠洪。《能改齋漫録》卷十二。

5　　洪覺範渡海，即號甘露滅。《維摩經》曰：「得甘露滅，覺道成。」故以爲號。《太平清話》卷下。

6　　陳瑩中謫通州，夜讀《洛浦録》，乃大有所悟，歛目長息曰：「此句唯覺範可解，然渠在海外，吾無定光佛手，何能招之？」……明年，予還自朱崖，館于高安大愚。瑩中自台州載其家來漳浦，過九江廬山，因家焉。督予兼程來，予以三日至湓城。瑩中曰：「自此公可禁作詩，無益于事。」予曰：「敬奉教。然予兒時好食肉，母使持齋，予叩頭乞先飫食肉一日，母許之。今亦當准食肉例，先吟兩詩，喜吾兩人死而復生，如何？」瑩中許之，予詩曰：「雁蕩天台看得足，盡搬兒女寄蓬窗。徑來漳水謀二頃，偶愛廬山家九江。名節逼真如醉白，生涯領略似襄龐。向來萬事都休理，且聽樓鐘一夜撞。」「與公靈鷲曾聽法，游戲人間知幾生。夏口甕中藏畫像，孤山月下認歌聲。翳消已覺華無蒂，礦盡方知珠自明。數抹夕陽殘雨外，一番飛絮滿江城。」瑩中喜而謂曰：「此詩如岐下猪肉也，雖美，無多食。」後三年，予客漳水，見瑩中姪勝柔自九江來，出詩示予曰：「仁者雖逢思有常，平居慎勿示何妨。争先世路機關惡，近後語言滋味長。可口物多終作疾，快心事過必爲傷。與其病後求良藥，不若病前能自防。」予謂勝柔曰：「公癡叔詩如食鰣魚，唯恐遭骨刺耳。與岐下猪肉，不可同日而語也。」《冷齋夜話》卷十。《宋詩紀事》卷九十二。

7　　洪覺範有《上元宿嶽麓寺》詩。蔡元度夫人王氏，荆公女也。讀至「十分春瘦緣何事，一掬鄉心未到家」，曰：「浪子和尚耳。」《能改齋漫録》卷十一。《宋詩紀事》卷九十二。

8　　鄒元佐奇於命，彭淵材奇於樂，覺范奇於詩，號「新昌三奇」。《堯山堂外紀》卷五十四。

9　　予與李德修、游公義過一新貴人，貴人留食。予三人者皆以左手舉箸，貴人曰：「公等皆左轉也。」予遂應聲曰：「我輩自應須左轉，知君豈是背匙人。」一座大笑，噴飯滿案。《冷齋夜話》卷二。

釋慧持

1　　徽宗皇帝政和三年，嘉州巡捕官奏：本部路旁有大古樹因風摧折。中有禪定僧，鬚髮被體，指爪繞身。帝降旨，令肩輿入京，命西天總持三藏以金磬出其定。遂問：「何代僧？」曰：「我乃東林遠法師之弟，名慧持，因游峨嵋，入定於樹。遠法師無恙否？」藏曰：「遠法師，晉人也。化去七百年矣。」持不復語。藏問：「師既至此，欲歸何所？」曰：「陳留縣。」復入定。《五燈會元》卷六。

釋妙應

1　　祐陵時有僧妙應者，江南人，往來京洛間，能知人休咎。其説初不言五行形神，且不在人之求而告之。佯狂奔走，初無定止，飲酒食肉，不拘戒行，人呼之爲風和尚。蔡元長褫職居錢唐，一日忽直造其堂，書詩一絶云：「相得端明似虎形，摇頭擺腦得人憎。看取明年作宰相，張牙劈口吃衆生。」又書其下云：「衆生受苦，兩紀都休。」已而悉如其言。《揮麈餘話》卷二。《西湖游覽志餘》卷十四。

釋仁老

1　花光仁老作墨花，陳去非與義題五絶句，其一云：「含章簷下春風面，造化功成秋兔毫。意足不求顔色似，前身相馬九方臯。」徽廟見而喜之，召對擢用。畫因詩重，人遂爲此畫。紹興初，花光寺僧來居清江慧力寺，士人楊補之、譚逢原與之往來，遂得其傳。《獨醒雜志》卷四。

2　衡州花光仁老以墨爲梅花，魯直觀之，歎曰：「如嫩寒春曉，行孤山籬落間，但欠香耳。」《苕溪漁隱叢話》前集卷五十六引《冷齋夜話》。

釋清逸

1　宣和庚子，睦州盗群起不逞，率其徒以寇鄉落，所遇遭劫火。仙石石門院有老僧清逸者，獨不忍棄去，賊至，爲設茶飯，出軟語以開化之。群兇革心，院得不壞。《岐海瑣談》卷十五。

常安民

1　長安百姓常安民，以鐫字爲業，多收隋、唐銘志墨本，亦能篆。教其子以儒學。崇寧初，蔡京、蔡卞爲元祐姦黨籍，上皇親書，刻石立於文德殿門，又立於天下州治廳事。長安當立，召安民刻字，民辭曰：「民愚人，不知朝廷立碑之意。但元祐大臣如司馬温公者，天下稱其正直，今謂之姦邪，民不忍鐫也。」府官怒，欲罪之。民曰：「被役不敢辭，乞不刻安民鐫字於碑，恐後世并以爲罪也。」《邵氏聞見録》卷十六。

潘　景

1　潘景，字温叟，崇寧間以醫稱，視古無愧。虞部員外郎張咸，其妾孕五歲而不育；南陵尉富昌齡妻，孕二歲而不育；團練使劉彝孫，其妾孕十有四月而不育。温叟視之，曰：「疾也。凡醫曰孕者，非也。」于是作大劑飲之，咸妻墮肉塊百餘，有眉目狀；昌齡妻夢三童子，色漆黑，倉卒怖悸，疾走而去；彝孫妾墮大蛇，猶蜿蜒不斃。又屯田郎中張諲妻，年四十而天癸不至，温叟察其脈曰：「明年血潰乃死。」既而果死。貴江令王霽，夜夢與婦人歌謳飲酒，晝不能食者，已三歲。温叟治之，疾益平，則婦人色益沮，飲酒益怠，而歌謳不樂，久之遂無所見。温叟曰：「若疾雖衰，而未愈也。倘夢男子青巾而白衣者，則愈矣。」後果夢，輒能食。其他所治，若此甚衆。《能改齋漫録》卷十三。

宋道方

1　見朱肱1。

2　見田登3。

朱　肱

1　朱肱，吴興人，進士登科，喜論醫，尤深於傷寒。在南陽時，太守盛次仲疾作，召肱視之，曰：「小柴胡湯证也。」請併進三服，至晚乃覺滿。又視之，問所服藥安在，取以視之，乃小柴胡散也。肱曰：「古人製咀，謂剉如麻豆大，煮清汁飲之，名曰湯，所以入經絡，攻病取快。今乃爲散，滯在鬲上，所以胃滿而疾自如也。」因依法旋製，自煮以進二服，是夕遂安。因論經絡之要，盛君力贊成書，蓋潛心二十年，而《活人書》成。道君朝，詣闕投進，得醫學博士。肱之爲此書，固精贍矣。嘗過洪州，聞名醫宋道方在焉，因以就見。宋留肱款語，坐中指駮數十條，皆有考據，肱惘然自失，即日解舟去。《泊宅編》十卷本卷七。

張　清

1　大觀二年，鄧州南陽東海村有張三婆，患雙眼疼痛，昏闇不覩光明。其子張清，用左手提出眼睛，將銅針穿過，用小刀子割下眼睛，與母喫了。自後所患眼目，不曾再發疼痛。朝廷有旨，特補太醫助教，不理選限。《能改齋漫録》卷十二。

吴用中

1　吴用中，字誠甫，少好學。因浴溪次，得定光佛像，日夕瞻禮拜請。開封府鄉薦南宫，不利。一夕夢佛現身，贈詩曰：「翔翔融和天，如春吐虹玉。巍巍萬丈厓，捧出一叢緑。」用中得此詩，常以自負。宋徽宗崇寧三年，赴待奏試，名在第五等首，不當補官。用中殿下大聲呼曰：「飛龍之榜，千載一遇，臣等久負燈燭，願臣等一例出官。」上聞之以問，侍臣有敷奏其言者。須臾，有二衛士掖用中至殿陛，詢記姓名，御筆判云：「自吴用中以下一例出官。」凡二百人。《湖海新聞夷堅續志》前集卷一。

霍端友　李端行

1　毗陵李端行與鄉人霍端友同在太學，時霍四十餘矣，一日倦卧，忽起坐微笑。端行詢之，霍云：「我適睡，聞窗外有人云：『霍端友，子明年作狀頭。』故自笑也。」端行素輕之，因謂之曰：「爾遲暮至此，得一第幸甚，若果爲大魁，則何天下乏才之如此也。」既而二人俱中禮部選，御試唱第之次，端行志鋭意望魁甲，即前立以俟臚傳，忽聞唱「霍端友」，而色若死灰矣。《春渚紀聞》卷二。

徐　遹

1　宋徐遹，秋闈中式，買舟抵都下，時同舟已集六人，乃陳、李、張、黄、周、蘇姓也。徐遹亦登舟共濟，陳姓者曰：「舟中之人凡七，請以七人同舟聯一律。」周姓者起曰：「陳李張黄蘇與周。」張姓者云：「更添徐子分相投。」陳姓者云：「竹林風月連三郡。」李姓者云：「北宿光芒聚一舟。」蘇姓者云：「作者應知同議論。」黄姓者云：「諍臣頓是合謀猷。」徐遹云：「胸中各有平津策，此去知誰作狀頭。」及次年春榜，徐遂狀元及第。《堅瓠戊集》卷三。

2　徐遹子，閩人。博學尚氣，累舉不捷，久困場屋。崇寧二年，爲特奏名魁，時已老矣。赴聞喜賜宴於瓊林苑，歸騎過平康狹邪之所。同年所簪花，多爲群倡所求，惟遹至所寓，花乃獨存，因戲題一絶云：「白馬青衫老得官，瓊林宴罷酒腸寬。平康過盡無人問，留得宫花醒後看。」《墨莊漫録》卷九。《宋稗類鈔》卷二。《宋詩紀事》卷三十七。

吴　倜

1　見蔡京84。

餘應求

1　餘國器應求崇寧五年赴省試，其父石月老人往廟中焚香，作文禱之。夜夢一童子，年可十三四，走馬至所館門外，告曰：「送省牓來。」覺而牓出，果中選。《夷堅乙志》卷十九。

師　驥　楊師錫

1　眉州彭山縣師驥，宣和年間與楊師錫赴省試於開封府。蜀至開封府幾萬里，蜀士下省者貧不能歸，多投汴河而死。楊與師同館、同經、同里巷，且同升裼中省行間。時放榜已竟，只省元一名封而未開，師見榜内無名，喟然太息，欲投汴河。楊力挽之，曰：「省元未知屬誰，萬一是君，則枉死矣！且候姓名昭揭，死未晚。」未幾，中使持省元之名貼於榜首，則是師驥。師大喜，與楊曰：「感君一言，幸得不死，當世世與君家爲婚姻也。」《湖海新聞夷堅續志》前集卷一。

陳公輔

1　陳公輔國佐，台州人。父正，爲郡大吏，歸老，居于城中慧日巷。時國佐在上庠，有僧謁正，指對門普濟院曰：「俟此寺爲池，貢元當上第。」正曰：「一刹壯麗如此，使其不幸爲火焚則可，何由爲池？君知吾兒終無成，以是相戲耳。」僧曰：「不過一年，吾言必驗。」普濟地卑下，每春雨及梅溽所至，水流不可行，寺中積苦之。偶得曠土于郡倉後，即徙焉，而故基卒爲池，與僧言合。政和癸巳，國佐遂魁辟雍，釋褐第一。《夷堅甲志》卷五。

陳　杲

1　陳杲，字亨明，福州人。貢至京師，往二相公廟祈夢。夜夢神曰：「子父死不葬，科名未可期也。」杲猶疑未信。明年，果黜於禮闈，遂遣書告其家，亟庀襄事。后再試登第。《夷堅甲志》卷七。

黄　詠

1　黄詠三歲，書一過目輒成誦。大觀三年應童子科，引見徽宗，摘《毛詩》「如南山之壽」之句以發誦。詠應聲曰：「不騫不墜。」上以「墜」字爲問，對曰：「詩人之言，不識忌諱，臣安敢複道。」上大悦。《輿地紀勝》卷一百三十五。《玉芝堂談薈》卷四引《興化志》。

李師師

1　東京角妓李師師，住金綫巷，色藝冠絶。徽宗自政和後多微行，乘小轎子，數内臣導從。置行幸局，局中以帝出日謂之「有排當」，次日未還，則傳旨稱瘡痍，不坐朝。嘗往來師師家，甚被寵昵。……靖康之亂，師師南徙，有人遇之于湖湘間，衰老憔悴，無復向時風態。劉屏山詩云：「輦轂繁華事可傷，師師垂老過湖湘。縷金檀板今無色，一曲當年動帝王。」《青泥蓮花記》卷十三。

2　政和間，汴都平康之盛，而李師師、崔念月二妓名著一時。晁冲之叔用每會飲，多召侑席。其後十許年再來京師，二人尚在，而聲名溢於京國，李生者，門第尤峻。叔用追感往昔，成二詩，以示江子之，其一云：「少年使酒來京華，縱步曾游小小家。看舞霓裳羽衣曲，聽歌玉樹後庭花。門侵楊柳垂珠箔，窗對櫻桃捲碧紗。坐客半驚隨逝水，吾人星散落天涯。」其二云：「春風踏月過章華，青鳥雙邀阿母家。繫馬柳低當户葉，迎人桃出隔牆花。鬢深釵暖雲侵臉，臂薄衫寒玉照紗。莫作一生惆悵事，鄰州不在海西涯。」靖康中，李生與同輦趙元奴，及築毬吹笛袁陶、武震輩，例籍其家。李生流落來浙中，士大夫猶邀之以聽其歌，然憔悴無復向來之態矣。《墨莊漫録》卷八。《宋詩紀事》卷三十三。

3　見周邦彦5。

4　見周邦彦6。

5　宣和間，林靈素希世寵倖，數召入禁中，賜坐便殿。一日，靈素倏起，趨階下曰：「九華安妃且至，玉清上真也。」有頃，果中宫至。靈素再拜殿下，繼又曰：「神霄某夫人來。」已而果有貴嬪繼至者。靈素曰：「在仙班中與臣等列，禮不當拜。」長揖而坐。俄忽視，唶曰：「是間何乃有妖魅氣耶？」時露臺妓李師師者出入宫禁。言訖，而師師至。靈素怒目攘袂，亟起取御爐火箸，逐而擊之，内侍救護得免。靈素曰：「若殺此人，其屍無狐尾者，臣甘罔上之誅。」上笑而不從。《睽車志》卷一。《宋稗類鈔》卷七。

6　〔靖康元年正月〕御筆：將趙元奴、李師師、王仲端及曾祗應倡優之家，并袁陶、武震、史彦、蔣翊、郭老娘逐人家財籍没。《靖康要録》卷一。《三朝北盟會編》卷三十。

7　汴都角妓郜六、李師師，多見前輩雜記。郜即蔡奴也。元豐中，命待詔崔白圖其貌入禁中。師師著名宣和間，入掖廷。頃見鄭左司子敬云，汪端明家有《李師師傳》，欲借鈔不果。劉屏山詩云：「輦轂繁華事可傷，師師垂老過湖湘。縷衣檀板無顔色，一曲當年動帝王。」亦前人感慨杜秋娘梨園弟子之類。《後村詩話》前集卷二。

蘇　瓊

1　見蔡京9。

尹温儀

1　見蔡京10。

王　鼎

1　宣和中，王鼎爲刑部尚書，年甫三十。時盧樞密益、盧尚書法原俱爲吏部侍郎，而並多髯，王嘲之曰：「可憐吏部兩胡盧，容貌威儀總不都。」盧尚書應聲曰：「若要少年并美貌，須還下部小尚書。」聞者以爲快。《卻掃編》卷中。

鄭可簡

1　鄭可簡以貢茶進用，累官職至右文殿修撰、福建路轉運使。其姪千里，於山谷間得朱草，可簡令其子待問進之，因此得官。好事者作詩云：「父貴因茶白，兒榮爲草朱。」而千里以從父奪朱草以予子，譊譊不已。待問得官而歸，盛集爲慶，親姻畢集，衆皆贊喜。可簡云：「一門僥倖」，其姪遽云：「千里埋冤。」衆皆以爲的對。是時貢茶，一方騷動故也。《高齋詩話》。《苕溪漁隱叢話》前集卷四十六。《詩話總龜》後集卷三十。

黎　珣　陳　詢

1　揚州人黎珣，字東美，崇寧中作郎官監司，又有京師開書舖人陳詢，字嘉言，皆以貌像呼爲「蝦」。而瓊林苑西南一亭，地界近水，俗號蝦亭，天清寺前多積潦，亦名蝦窩。都中輕薄子戲詠蝦詩曰：「佳名標上苑，窩窟近天清。道士行爲氣，梢公打作更。嘉言呼舍弟，東美是家兄。莫向南方去，將君煮作羹。」《雞肋編》卷上。

家安國

1　崇寧末，安國同爲郎，成都人詹丕爲諫官，以安國嘗建言移寺省，上章擊之，其辭略云：「謹按某官人材闒冗，臨事冬烘。」蓋以其蜀人，聞者無不笑之。安國性隱而口吃，每戟手躍于衆曰：「吾不辭譴逐，但『冬烘』爲何等語？」于是傳之益廣，遂目爲「冬烘公」。《石林避暑録話》卷二。

任忠厚

1　任忠厚，蜀人，有文，馳譽上庠。一目患翳，而身甚長，服賜第時緑袍，幾不及踝。然喜嘲謔，常翫一友人，其人恚曰：「公狀貌如此，曾自爲其目否？」任見其怒，即曰：「吾亦自有詩也。」問之云：「有个官人靡恃己，著領藍袍罔談彼。面上帶些天地玄，眼中更有陳根委。」其人乃笑而已。《雞肋編》卷中。

楊　何

1　楊何，字漢臣，莆田人也。登進士第，爲南陽士掾，狂率喜功。……始在鄉校，以薄德取怨於衆。人嘲之曰：「牝驢牡馬生騾子，道士師姑養秀才。」蓋謂其父本黄冠，母嘗爲尼也。《雞肋編》卷上。

鄭深道

1　汪丞相廷俊，宣和中爲將作少監。鄭深道資之爲同寮。一日，坐局，汪得六鮮鯉，將鱠之，鄭不知也，方假寐，夢六人立階下，自贊云：「李秀才乞公一言，干少監乞命。」鄭曰：「不知君等何罪？」俱曰：「只在公一言。」鄭許諾。既寤，達之汪公。汪曰：「適得六鯉，將設鱠，豈爲是邪？」遂放之，鄭自是不食魚。《夷堅甲志》卷十一。

關　注

1　宣和二年，睦寇方臘起幫源，浙西震恐，士大夫相與奔竄。關注子東在錢塘，避地擕家於無錫之梁溪。明年，臘就擒，離散之家，悉還桑梓。子東以貧甚，未能歸，乃僑寓於毗陵郡崇安寺古柏院中。一日，忽夢臨水有軒，主人延客，可年五十，儀觀甚偉，玄衣而美鬚髯。揖坐，使兩女子以銅杯酌酒，謂子東曰：「自來歌曲新聲，先奏天曹，然後散落人間。他日東南休兵，有樂府曰《太平樂》，汝先聽其聲。」遂使兩女子舞，主人抵掌而爲之節。已而恍然而覺，猶能記其五拍，子東因作詩記云：「玄衣仙子從雙鬟，緩節長歌一解顔。滿引銅杯效鯨吸，低逥紅袖作方彎。舞留月殿春風冷，樂奏鈞天曉夢還。行聽新聲《太平樂》，先傳五拍到人間。」後四年，子東始歸杭州，而先廬已焚於兵火，因寄家菩提寺。復夢前美鬚者腰一長笛，手披書册，舉以示子東。紙白如玉，小朱欄界，間行以譜，有其聲而無其詞。笑謂子東曰：「將有待也。往時在梁溪，曾按《太平樂》，尚能記其聲否乎？」子東因爲之歌。美髯者援腰間笛，復作一弄，亦私記其聲，蓋是重頭小令。已而遂覺。其後又夢至一處，榜曰廣寒宫。……或有告之者，曰：「但曳鈴索，呼月姊，則門開矣。」子東從其言。試曳鈴索，果有應者。乃引至堂宇，見二仙子皆眉目疏秀，端莊靚麗。冠青瑶冠，衣彩霞衣，似錦非錦，似繡非繡。因問引者曰：「此謂誰？」曰：「月姊也。」乃引子東升堂，皆再拜。月姊因問：「往時梁溪，曾令雙鬟歌舞，傳《太平樂》，尚能記否？又遣紫髯翁吹新聲，亦能記否？」子東曰：「悉記之。」因爲歌之。月姊喜見顔面，復出一紙，書以示子東，曰：「亦新詞也。」姊歌之，其聲宛轉，似樂府《昆明池》。子東因欲强記之，姊有難色，顧視手中紙，化爲碧字，皆滅迹矣。因揖而退，乃覺，時已夜闌矣。獨記其一句云：「深誠杳隔無疑。」亦不知爲何等語也。《墨莊漫録》卷四。《宋詩紀事》卷四。

王　磐

1　王磐安國，合肥人。政和中，爲郎京師，其子婦免身，訪乳婢，女儈云：「有一人夫死未久，自求售身。」安國以三萬得之。又三年，安國自國子司業丐外，得守宛陵。挈家之官，舟次泗州，一男子喏於轎前，云乳婢之夫也，求索其妻。安國驚駭，欲究其詳，忽不見。歸語乳婢，亦愕然無説。至夜，乳婢忽竄去，遍索不可得。詰旦，舟尾乃見尸浮於水面。《玉照新志》卷三。

宋人軼事彙編卷二十八

李　綱

1　鄒狀元應龍嘗謂：予里中有瑞光巖，去縣十餘里，中有丞相李綱讀書臺。昔巖中有僧丹霞者，能前知。一日訪僧，扣之，乃書云：「青箬笠，米去皮，此時節，正光輝。」後公於靖康年作相。因知此言之驗，「青箬笠」，靖也；「米去皮」，康也。《湖海新聞夷堅續志》前集卷一。

2　李伯紀初赴舉輦下，一夕，酒渴，夢雪下，以雙袖承接，欲快啗之，細視雪片上各有女真字，殊不曉。試罷，往二相祠下求夢，夢立殿陛，少頃，簾中出三紙示之：一曰上舍登第，二曰監察御史孫宗鑑，三曰宋十相公。雖喜有成名之兆，而後二幅語叵測。宣和己亥夏，京師水溢，朝廷方以有司失隄防，劾官吏。公時爲右史在侍下，抗疏指明災異，而未敢以告。忽庭闈晝寢驚寤，呼諸子語曰：「適夢一快行家來報云，舍人被大水飄出，修撰已授崇德使。此何祥也？」公因皇恐，自叙所奏。慈顔聞之喜，但趣家人治任待命而已。明日，謫沙縣監當，踰年得自便，而修撰感疾卒，葬惠山。服闋，爲太常少卿，歲在丙午。金人犯闕，淵聖欲親征，公建議力駐乘輿，遂預大政。初，公嘗除察官，乃與宗鑑同制。今上登極，進拜上宰，以御營使撫軍，實宋十葉後。即惠山寺賜額曰崇親報德禪院云。《泊宅編》十卷本卷六。

3　林靈素作《神霄籙》，自公卿以下，群造其廬拜受，獨李綱、傅崧卿、曾幾移疾不行。《困學紀聞》卷二十。

4　淵聖召公對延和殿，迎謂曰：「卿頃論水章疏，朕在東宫見之，至今猶能誦憶。嘗爲賦詩，有『秋來一鳳向南飛』之句。」公叙謝。《宋名臣言行録》别集下卷一。

5　楊龜山見李伯紀責降中造宅，謂人曰：「李三好閒不得。」《野老記聞》。

6　靖康元年，金人初犯京師，种師道爲宣撫使，李伯紀以右丞爲親征行營使。伯紀命大將姚平仲謀劫賊寨，數日前，行路皆知之，敵先爲備。初出師，以爲功在頃刻，令屬官方允迪爲露布。忽報失利，上震驚，於是免伯紀，師道亦罷，復建和議。《玉照新志》卷五。

7　李伯紀爲行營使，時王仲時、張仲宗俱爲屬。王頎長，張短小，白事相隨。一館職同在幕下，戲曰：「啓行營，大雞昂然來，小雞竦而待。」《苕溪漁隱叢話》後集卷三十六引《説詩雋永》。

8　李綱、种師道既罷，李邦彦堅主割地之議，遣割地使及遣使議和。陳東發憤伏闕上書，太學生具襴鞹，會於宣德門下者數百人，同日，軍民數萬會于宣德門，同太學生伏闕，乞用李綱。是日，會虜復攻城，軍民……擊登聞鼓，遇内侍朱拱之，撕擘死，骨血無餘。又邦彦適過，軍民駡曰：「李邦彦，汝是浪子，豈能做宰相。」拾瓦礫擊之。邦彦躍馬奔入朝堂乃免。由是内侍官撕擘殺之，張道濟而下死者二十餘人。淵聖登宣德門，傳旨撫諭。開封尹王時雍以兵士數十人簇定東，又命劊子數人不離左右，主管殿前司王宗濋亦以殿前兵來往巡視。東挺身於斧鑕之間。時雍宣言曰：「太學生以布衣敢劫天子，當行誅戮。」淵聖命中使宣諭，故東得免死。百姓皆言：「金人攻城急，乞召李綱捍賊。」淵聖從之，召綱復用爲尚書右丞，盡兼舊職，仍兼提舉城壁守禦使，促登西壁。百姓見綱，皆呼曰：「右丞且與百姓爲主。」綱亦言曰：「綱已在此，即登城矣，百姓不足憂。」促歸照管老小，是日斬首亂者十餘人，移時方定。《三朝北盟會編》卷三十四。

9　虜既退，上遣兵十萬援太原，以〔李〕綱爲宣撫使，固辭不行，至以告身納榻前。上怒甚，事叵測。簽書樞密院許翰與綱皆，蔡京交黨也，翰執政，綱頗有力，密書「杜郵」二字以寄綱，綱即日承命。《三朝北盟會編》卷四十。

10　見陳東4。

11　紹興初，盛傳《蘇武令》詞：「塞上風高，漁陽秋早，惆悵翠華音杳。驛使空馳，征鴻歸盡，不寄雙龍消耗。唸白衣金殿，除恩黄閣，未成圖報。　誰信我，致主丹衷，傷時多故，未作救民方召。調鼎爲霖，登壇作將，燕然即須平掃。擁精兵十萬，横行沙漠，奉迎天表。」云李丞相綱作。《雲麓漫鈔》卷十四。《南宋雜事詩》卷一。

12　李綱，字伯紀，閩人，蔡京之子攸黨也。……張浚，〔黄〕潛善所引用，力攻綱，至貶海南軍。……至今言敗績之大者，必曰富平之役也，追還〔浚〕，薄譴，俾居福州。而綱自南遷回，亦寓是州焉。先是，綱百計求復用，富於財，交結中外而未效。及浚至，綱謂此奇貨可居，頃心結納。浚亦自云深悔前日之言，相與驩甚。紹興四年冬，劉齊、金虜合兵犯淮泗，朝廷震恐，宰相趙鼎嘗失身於僞楚，初無敢薦者，而浚獨薦於言官，鼎德之，至是乘急變召浚，復秉樞機。召命下，綱贐行百餘奩，皆珍異之物，又以論時事疏託之。浚至，即日進綱疏，起綱帥豫章，許其入覲。綱見上，盡以前朝所得書詔、犀玉帶、及家藏寶玩次第進獻，上皆不納，延留浹旬，賜厩馬金帶飲膳而已。綱既去，殊怏怏。……七年，鼎、浚争權。浚自爲有卻敵之功，興復之策，當獨任國事，諷侍從臺諫及其黨與攻鼎，出會稽。……合肥兵亂……綱意浚必敗，即條十五事，奏浚措畫之失，又貽書於浚痛詆其過，以副本傳示遠近，欲擠浚而釣奇，且示於浚不厚也。浚既貶永州，綱亦坐貶。薄及暴横貪墨而罷。鼎復相，窮治浚事，至今未已。嗚呼，勢利之交，古人羞之，其三相之謂歟！《三朝北盟會編》卷一百九十九引《秀水閒居録》。

13　李綱私藏過於國帑，厚自奉養，侍妾、歌僮、衣服、飲食，極於美麗。每饗客，殽饌必至百品。遇出，厨傳數十擔。其居福州也，張浚被召，綱贐行一百二十合，合以朱漆鏤銀裝飾，樣制如一，皆其宅庫所有者。《舊聞证誤》卷三引《秀水閒居録》。《宋名臣言行録》别集下卷一。《樵書》二編卷十。

14　建盜范汝爲，竄回源洞自殺，餘黨走邵武。韓世忠遣將擊之。初，世忠疑城中人皆附賊，欲盡殺之。至福州，見公，公謂曰：「建城百姓多無辜。」世忠受教，故民得全活。及師還，父老送之，請爲建生祠，世忠曰：「活爾曹者，李相公也。」《宋名臣言行録》别集下卷一。

宗　澤

1　《泊宅編》載宗澤初爲館陶尉，每獲逃軍即殺之，邑境爲之無盜。吕吉甫嘗戒之曰：「此雖除盜之策，恨子未曾觀佛書，人命難得，不可妄殺，況國有常刑乎！」其後澤子五人，三人既已顯官，皆死于澤前。《甕牖閒評》卷八。《泊宅編》十卷本卷二，又三卷本卷上。《何氏語林》卷十九。

2　宗汝霖澤，政和初，知萊州掖縣，時户部下提舉司科買牛黄，以供在京惠民和濟局合藥用。督責急如星火，州縣百姓競屠牛以取黄。既不登所科之數，則相與斂錢以賂上下胥吏丐免。汝霖獨以狀申提舉司，言牛遇歲疫則多病有黄，今太平已久，和氣充塞，縣境牛皆充腯，無黄可取。使者不能詰，一縣獲免。《閒燕常談》。《宋稗類鈔》卷一。

3　太上出使，時至磁州，磁人不欲其往，諫不從。宗忠簡欲假神以拒之，曰：「此有崔府君廟甚靈，可以卜珓。仍其廟有焉，能如何。」遂入燒香。其馬銜車輦等物，塞了去路，宗曰：「此可以見神之意矣。」遂止不往。後太上感其事，以爲車輦是即位之兆，不曾關白中書，只令内官就玉津園路口造崔府君廟，令曹泳作記。一日，北使來，秦〔檜〕出接，過玉津園，見之，歸奏「所見太廟，不知是何神」，太上因語之。秦曰：「虜以爲功，今卻歸功於神，恐虜使見之不便。」即日拆之。《朱子語類》卷一百二十七。《南宋雜事詩》卷七。《宋稗類鈔》卷二。

4　宗尹汝霖，其遇事雖用權智，而濟難於談笑之間，士大夫多能道之。建中靖國間，爲文登令。同年青州教授黄策上書，自姑蘇編置文登，州遣牙校押赴貶所，過縣而黄適感寒疾，不能前進。牙校督行，雖加厚賂，祈爲一日之留，堅不可得。不得已，使人致殷勤於公。公即具供帳於行館，及命醫診候，至調理安完，而了不知牙校所在。密訊其從行者，云：「自至縣，即爲縣之胥魁約飲於營妓，而以次胥史，日更主席，此校嗜酒而貪色，至今不肯出户。」屢迫促之，乃始同進。金寇犯闕，鑾輿南幸，賊退，以公尹開封。初至而物價騰貴，至有十倍於前者，郡人病之。公謂參佐曰：「此易事耳，都人率以食飲爲先，當治其所先，則所緩者不憂不平也。」密使人問米麪之直，且市之，計其直，與前此太平時初無甚增。乃呼庖人取麪，令准市肆籠餅大小爲之，及取糯米一斛，令監庫使臣如市酤醖酒，各估其值。而籠餅枚六錢，酒每角七十足。出勘市價，則餅二十，酒二百也。公先呼作坊餅師至，訊之曰：「自我爲舉子時，來往京師今三十年矣。籠餅枚七錢，而今二十，何也，豈麥價高倍乎？」餅師曰：「自都城離亂以來，米麥起落初無定價，因襲至此，某不能違衆獨減，使賤市也。」公即出兵厨所作餅示之，且語之曰：「此餅與汝所市重輕一等，而我以日下市直，會計新麪工直之費，枚止六錢，若市八錢，則已有兩錢之息。今爲將出令，止作八錢。敢擅增此價而市者，罪應處斬，且借汝頭以行吾令也。」即斬以狥。明日餅價仍舊，亦無敢閉肆者。次日呼賈撲正店任修武至，訊之曰：「今都城糯價不增，而酒值三倍何也？」任恐悚以對曰：「某等開張承業，欲罷不能，而都城自賊馬已來，外居宗室及權貴親屬私釀至多，不如是無以輸納官麯之直與工役油燭之費也。」公曰：「我爲汝盡禁私釀，汝減直百錢，亦有利入乎？」任扣額曰：「若爾則飲者俱集，多中取息，足辦輸役之費。」公熟視久之曰：「且寄汝頭頸上，出率汝曹。」即换招榜，一角止作百錢足，不患乎私醖之攙奪也。明日出令：「敢有私造酒麯者，捕至不問多寡，並行處斬。」於是傾糟破觚者不勝其數。數日之間，酒與餅直既並復舊，其它物價不令而次第自減。既不傷市人，而商旅四集，兵民懽呼，稱爲神明之政。時杜充守北京，號南宗北杜云。《春渚紀聞》卷四。《宋稗類鈔》卷三。

5　〔丁未〕詔兵部郎官、太常寺官各一員，内侍二員詣京師，奉迎所藏太廟神主赴行在。先是，上命京城留守宗澤移所拘金使于别館，優加待遇。澤謂：「二聖在金，必欲便行誅戮，恐貽君父憂；若縱之使還，又有傷國體。莫若拘縻於此，俟車駕還闕，登樓肆赦，然後特從寬貸。」及是詔下，澤上奏曰：「臣不意陛下復聽奸臣之語，浸漸望和，爲退奔計，營繕金陵，奉元祐太后，仍遣官奉迎太廟木主，棄河東、河西、河北、京東、京西、淮南、陝右七路生靈，如糞壤草芥，略不顧惜，又令遷金使别館，優加待遇。不知二三大臣，于金人情款，何如是之厚？而于國家訏謨，何如是之薄也？臣之樸愚，必不敢奉詔，以彰國弱。此我大宋興衰治亂之機，願陛下察之。陛下果以臣言爲狂，請投之遠惡，以快奸賊。」詔答曰：「卿彈壓强梗，保護都城，深所倚仗。但拘留金使，未達朕心。」澤猶不奉詔。又請上回鑾。《建炎以來繫年要録》卷七。

6　建炎初，宗汝霖留守東京，群盜降附者百餘萬，皆謂汝霖曰「宗爺爺」。《老學庵筆記》卷一。

7　統制官楊進屯城南。王善者，有衆二千餘，皆山東游手之人，先進來降，屯城北。二人氣不相下。一日，各率所部千餘相拒于天津橋，都人頗恐。〔宗〕澤以片紙諭之曰：「爲國之心，固如是耶？當戰陣立功時，勝負自見。」二人相視慚沮而退。《建炎以來繫年要録》卷十五。《昨非庵日纂》一集卷十五。

8　時有降寇趙海者，屯板橋，輒塹路以阻行者。芻者八人過其壘，海怒而臠之。覘事者以告〔宗〕澤。召之，海以甲士五百自衛而入。澤方對客，海具伏，即械之繫獄。客曰：「彼甲士甚衆，姑徐之。」澤笑謂其次將曰：「領衆還營，明日誅海於市。」聞者股慄。《建炎以來繫年要録》卷十五。《昨非庵日纂》一集卷十五。

9　見岳飛8。

10　宗忠簡公留守汴京，當金人蹂躪之餘，百務拮据，豈有意營不急者。一日，於艮岳遺址得定武禊帖石刻，即遣力輦至行在，中途爲斡離不邀截以去。後金昌宗以爲秘玩。《堅瓠秘集》卷三。

11　〔宗〕澤將没，無一語及家事，但連呼「過河」者三。《遺表》猶贊上還京，先言已涓日渡河而得疾，其末曰：「囑臣之子，記臣之言，力請鑾輿亟還京闕，大震雷霆之怒，出民水火之中。夙荷君恩，敢忘尸諫！」《建炎以來繫年要録》卷十六。

12　宗忠簡公薨，其家人方入棺，未斂。軍兵舉出大廳，三日祭弔，來哭不絶，祭物滿廳無數，其得軍情人心如此。《朱子語類》卷一百三十二。

13　〔宗〕澤自奉甚薄，方謫居時，饘粥不繼，吟嘯自如。晚年俸入稍厚，亦不異疇昔，食不兼味，衣敝不易。常曰：「君父方卧薪嘗膽，臣子乃安居美食耶？」《昨非庵日纂》二集卷九。《建炎以來繫年要録》卷十六。

李邦彦

1　李邦彦，字士美，懷州人。父爲銀匠，唯喜與進士游。河東舉人入京師者，至懷州必投其父。其父罷工，爲買賣幹置，仍量資給以津送其行，時人謂之結秀才緣。……邦彦性俊爽，同學者服其敏而工，然習下喜閭閻鄙猥事，自號爲李浪子。……喜謳善謔，尤能市井鄙俚之語，每以鄙俚之語綴成小詞，無賴子得之，喧傳里巷。邦彦嘗自言：「賞盡天下花，踢盡天下毬，做盡天下官。」而都人亦呼邦彦爲「浪子宰相」。《三朝北盟會編》卷二十八。《宋詩紀事》卷三十八。

2　李端行，字聖達，毗陵人，崇寧間太學屢中魁選，聲名籍甚。大觀丁亥歲，與諸路貢士群試，李士美作魁，聖達第二，意不平之。嘗曰：「天下清氣無南北之異，但吴中清氣，十分鍾於人，河朔清氣，爲鵝梨占了八分。」以士美河内人故也。士美銜之，其後士美拜相，聖達方爲太博，坐小累罷，坎失志而死。《閒燕常談》。案：「士美」原誤作「士英」，據《宋史》改正。

3　宣和中，艮嶽之觀游極其偉麗，既有絳霄樓、華胥殿諸離宫矣，其東偏接景龍門，巨竹千箇，蔽虧翠密，京師他苑囿亦罕比。宫嬪出入其間，如仙宸帝所。徽宗命建樓以臨之，既成而未有名，夢金紫人言曰：「艮岳新樓，宜名爲『倚翠』，取唐杜甫詩所謂『天寒翠袖薄，日暮倚修竹』之句也。」夢中問：「汝何人？」對曰：「臣乃太平宰相。」寤而異之。明旦，翰林學士李邦彦入對，奏事畢，偶問曰：「近於苑中立小樓，下有修竹，當以何爲名？」邦彦了不經思，即以「倚翠」對。上驚喜，謂與夢協。時邦彦眷注已深，有意大用，自是數日間拜尚書右丞，遂爲次相。《夷堅丙志》卷十三。

4　李邦彦以次相阿附，每燕飲，則自爲倡優之事，雜以市井詼諧，以爲笑樂。人呼李邦彦做「浪子宰相」。一日，侍宴，先將生綃畫成龍文貼體。將呈伎藝，則裸其衣，宣示文身，時出狎語。上舉杖欲笞之，則緣木而避。中宫自内望見，諭旨云：「可以下來了。」邦彦答道：「黄鶯偷眼覻，不敢下枝來。」中宫乃歎曰：「宰相如此，怎能治天下耶！」《宣和遺事》前集。

5　李邦彦罷宰相……爲都人所憤怨，纔出門，争呼毆擊，將殺之，馬逸偶脱，百姓獨得其履。因乘婦人小輿，垂黄裙轎簾上，密匿於啓聖院，以丐罷待命得去，始敢出。《三朝北盟會編》卷三十五。

6　道君遜位東幸，梁師成以扁舟出淮。李邦彦爲相，都人欲擊之，馳入西府，已失一履。時人語曰：「太傅扁舟東下，丞相隻履西歸。」《可書》。《古謡諺》卷六十一。

吴　敏

1　吴敏，儀真人，妙齡秀發。政和初，上庠試書義有聲。蔡京見其程文，復愛其丰韻粹美，欲以女妻之，元中辭焉。釋褐授浙東學事司幹官。除館職，擢記注西掖。時年二十七，玉立鴛鷺行中，一時歆豔。……敏有侍兒曰遠山，美姿色，通文理。敏每爲文，使供筆硯之役。一日，有訪敏者，敏方據案運筆，遠山者方磨墨拂紙。時服其風流如此。《三朝北盟會編》卷五十四。《宋詩紀事》卷三十八。

2　吴元中丞相在辟雍，試經義五篇，蓋用《字説》，援據精博。蔡京爲進呈，特免省赴廷試，以爲學《字説》之勸。及作相，上章乞復《春秋》科，反攻王氏。徐擇之時爲左相，語人曰：「吴相此舉，雖湯、武不能過。」客不解。擇之曰：「逆取而順守。」元中甚不能平。《老學庵筆記》卷四。《何氏語林》卷二十七。《宋稗類鈔》卷六。

3　吴元中丞相敏，宣和間著《中橋見聞録》，記當時事，不敢斥言，大抵多爲廋語。其稱「安」者，謂蔡攸，蓋攸字居安；「實」者，謂童貫；「木」者，謂林靈素或朱勔也。《梁溪漫志》卷六。

4　徐處仁爲太宰兼門下侍郎……與吴敏不協，每朝罷議事互相詆訾。未幾，吴敏於東府見處仁，處仁方秉筆據案，敏既坐，有所咨啓，語漸相侵，處仁忿然以筆擲之，正中敏面額，唇鼻皆黑，同坐者引去。明日，吴敏奏其事，而御史亦相繼彈劾，不踰月罷。敏以年少，多不習事，胥吏將文牒至，有所呈覆，吴敏不能裁遣，但云「依舊例可也」。是時軍期緊急，遽如星火，敏不留意，方具劄子乞令學者添治《春秋》，又因司業楊時上言……謂安石不當繼「十哲」，宜依鄭康成畫壁從祀，上從其言，下太學如敏所請。時人有「十不管」之語云：「不管太原，卻管太學；不管防秋，卻管《春秋》；不管礮石，卻管安石；不管肅王，卻管舒王；不管燕山，卻管聶山；不管東京，卻管蔡京；不管河北地界，卻管舉人免解；不管河東，卻管陳東；不管二太子，卻管立太子。」蓋譏其不切事務故也。《三朝北盟會編》卷五十一。《宋稗類鈔》卷八。

5　見宋徽宗54。

吴　叙

1　吴元中丞相之弟名叙，字元常，亦能詩，有「水竹清瘦霜松孤」之句。除南京敦宗院教授，未赴，忽棄官爲僧，法名正光，歷住萬年、國清諸刹，晚主衢之烏巨寺。一子亦早殀，其婦守志不嫁，光年益老，感疾，婦必躬造飲饌以進，積久不懈。後元中丞相薨，當家無人，其祖母韓夫人奏乞元常歸故官，詔許之，元常迄不就。凡住名刹四十年而終。《梁溪漫志》卷九。

徐處仁

1　見吴敏2。

2　見吴敏4。

唐　恪

1　見歐陽修45。

2　見童貫17。

3　唐恪夜出，百姓抛瓦打破燭籠。上知之，以爲失人心，遂罷恪。《三朝北盟會編》卷六十五。

何

1　梓潼當西蜀之衝，有廟極靈，凡蜀之舉子以貢入京師者，必禱于祠下，以問得失，無一不驗者。文縝嘗語餘：頃欲謁而忘之，翼旦，行十餘里始悟。亟下馬還望，默禱而拜。是夕，夢入廟庭，神在簾中，以誥投簾外授文縝。發視之，略如今之誥，亦有詞，文縝猶能成誦。略記有云「朕臨軒策士」云云，「得十人者，今汝褎然爲舉首」云云。後結銜具所授官。文縝覺而思曰：「今廷試，無慮五百人，而言十人，殆以是戲我耶？」既唱名，果爲魁，而第一甲。《石林避暑録話》卷二。《夷堅丁志》卷八。《新編分門古今類事》卷八。

2　長安西去蜀道有梓橦神祠者，素號異甚。士大夫過之，得風雨送，必至宰相。進士過之，得風雨則必殿魁。自古傳無一失者。……魯公帥成都，一日召還，遇大風雨，平地水幾二十寸，遂位極人臣。何文縝丞相，政和初與計偕，亦得風雨送，仍見夢曰：「汝實殿魁，聖策所問道也。」文縝抵闕下，適得太上《注道德經》，因日夜窮治。及試策目，果問道，而何爲殿魁。《鐵圍山叢談》卷四。

3　何文縝丞相在太學，與同捨生黄君詣日者孫黯問命。黯袒衣踞坐，丞相先占，既布算，黯正襟揖曰：「命極貴，不惟魁天下，且位極人臣。」二人相視笑曰：「何相侮邪？」黯愠曰：「黯老矣，粗有生計，今諂一秀才，其獲幾何？奈何命實中格。」丞相曰：「然則何時作狀元？」曰：「乙未歲。」「何年爲相？」曰：「不出一紀。但有一事絶異，君拜相後，當死於異國。尋常奉使絶域者不過侍從官，何由有宰相入國者？此爲不可曉耳。」……乙未歲廷試，果問道，悉以經語對，遂爲第一人。後十二年，至靖康丙午，拜少宰，從二帝北狩，死於虜，皆如黯言。《夷堅乙志》卷七。

4　政和丙申殿試，何爲狀元，潘良貴次之，皆年少有丰貌，而第三人郭孝友頗古怪。唱名日，呵出御街，觀者皆曰：「狀元真何郎，牓眼真潘郎，第三人真郭郎也。」《苕溪漁隱叢話》後集卷三十六引《上庠録》。《堯山堂外紀》卷五十四。《堅瓠癸集》卷二。《宋詩紀事》卷三十九。

5　何文縝在館閣時，飲一貴人家，侍兒惠柔者，解帕子爲贈，約牡丹開再集。何甚屬意，歸作《虞美人》曲，曲中隱其名云：「分香帕子揉藍膩，欲去殷勤惠。重來直待牡丹時，只恐花知知後故開遲。　别來看盡閒桃李，日日欄干倚。催花無計問東風，夢作一雙蝴蝶遶芳叢。」何書此曲與趙詠道，自言其張本云。《碧雞漫志》卷二。《夷堅三志》壬卷七。《詞林紀事》卷八引《樂府紀聞》。

6　靖康中，何文縝將拜相，夜夢人持弓矢射中其僕，乃先乞復太少宰爲僕射。《建炎以來朝野雜記》卷十。

7　虜邀親王、宰臣議和，何留之不遣。，書生，好誇大，暗機會，唯取謀於兄棠。棠亦碌碌，無過人之謀。日於都堂飲醇酒，談笑自若，時一復謳柳詞。聞虜所要浩瀚，方大酣，摇首曰：「便饒你漫天索價，待我略地酬伊。」聞者大驚。《三朝北盟會編》卷六十八。

8　何當京城已陷虜人，入視帑藏倉庾。時有胡思者爲司農卿，其諸倉米麥數白。既復，送至廳事傍，遽屬言曰：「大卿切勿令亂量。」思應曰：「諾。」至客次，方悟其戲，蓋語有「胡思亂量」也。時謂作宰相如此，何以服百僚。《閒燕常談》。

9　上命何出使軍前，惶懼失色，辭不敢行。上固遣之，遲回良久，不決。〔李〕若水謾駡云：「致國家如此，皆爾輩誤事！今社稷傾危，爾輩萬死何足塞責。」不得已，乃上馬，而足戰不能跨。左右扶上，北出朱雀門，所執馬鞭三墜地。《三朝北盟會編》卷七十。

10　車駕出幸軍前，時何自謂折衝有術，對虜使歌曰：「細雨共斜風，日日作輕寒。」左右及虜使皆笑。《三朝北盟會編》卷七十四。

11　何初主議不割地。既而守城事敗，自謂宗社將危。後聞金人講和，反傾意信之，從車駕見二酋，割兩河地申降於虜。可謂主辱臣死之時也。歸都堂，曾無愧色，見執政但喜講和而已。與作宴會，飲酒食肉，談笑終日。《三朝北盟會編》卷七十一。

12　〔何〕在虜營題絶句云：「念念通前劫，依依返舊魂。人生會有死，遺恨滿乾坤。」……後秦檜自虜中來，言死矣。《三朝北盟會編》卷八十七。

13　靖康中，何文縝初相，虜再犯京師，康王在河北，文縝請以帛書拜王爲大元帥，淵聖可之。文縝既北去，御筆藏於其家。紹興中，文縝之弟榘持詣秦丞相，乞進於朝。秦方主和，惡聞其事，抑不奏。秦死，榘知萬州，乃申建康，乞會申王府御筆所在，秦氏取而還之。淳熙十二年，洪端明領史院，請下隆州索其書，編於《中興日曆》。榘子通判邛州事令修以聞，詔付史館，遷令修一秩，知邛州云。《建炎以來朝野雜記》甲集卷八。

耿南仲

1　元祐初，滕章敏帥定武，時耿晞道南仲爲教授。偶燕集郡僚，章敏席間作詩，坐客皆和，獨晞道辭云：「某以經義過省，不習爲詩。」章敏之婿何洵直，滑稽名世，忽云：「熙寧中，裕陵後苑射弓，而殿帥林廣云不能。上詢其故，云臣本出弩手。」闔坐大笑。《揮麈餘話》卷二。

王孝迪

1　王孝迪領簇合犒設大金國金銀所，出榜，籍士庶所有之物。謂如此則免吾民肝腦塗地，不然則男子殺盡，女人虜盡，宫室焚盡，金取盡。其辭乖謬，不可具言，人謂之「四盡中書」，以比李鄴「六如給事」。《三朝北盟會編》卷三十。

陳過庭

1　〔陳過庭〕嘗爲右司使遼國，在朝無所附倚。徽宗嘗曰：「陳過庭中立不倚者也。」《名賢氏族言行類稿》卷十一。

2　金人再犯京師，議割兩河，須大臣偕行。聶昌、耿南仲皆以事辭，〔陳忠肅〕公曰：「主憂臣辱，臣願效死。」欽宗揮涕歎息，留不遣。及城陷始行，二駕北狩，公已在河北，因留，不得歸，死于燕山。《宋名臣言行録》續集卷二。《讀書鏡》卷九。

3　靖康以來迄於建炎，使於金人而不返者至數人……陳過庭病且死，其卒自割其脅取肝爲羹以獻，冀愈過庭之疾。既死，以北俗焚之，其卒又自剔股肉投之於火，曰：「此肉與公同焚。」其感人如此。《三朝北盟會編》卷二百二十二。

聶　昌

1　見王黼3。

2　〔聶〕昌，舊名山，上嘗夢爲兩日所逼，乃改「山」爲「昌」以厭之，人皆莫曉其意。或謂：欲用山奉使金國，乃改賜名。又曰：上一日謂聶山曰：「山大物也，何以爲名？」山曰：「臣素慕周昌爲人，乞改名『昌』。」於是奉御筆改名「昌」。《三朝北盟會編》卷五十一。

3　靖康遣聶山割三鎮與金人請和，三鎮之民不肯左袵，群起敺山至死，而朝廷或傳其生。詞臣行加恩詞云：「風寒易水，知士去之不還；日遠長安，怪人來而未至。」《誠齋詩話》。

李　回

1　李少愚回參政，建康人，所居在秦淮畔。年二歲，因家人拜掃登舟，乳母懷抱間，失手墜水中。水急不可尋，舉舟號慟。至明日，有漁舟聞哭聲，問知其故，即舟中取一兒還之，乃少愚也。曰：「夜來遥望灘上，數人附火，就視之，但見一嬰兒卧地上，四面火環繞。意謂魍魎竊取，故抱得之。」《夷堅甲志》卷七。

种師道

1　見种世衡15。

2　种彝叔，靖康初以保静節鉞致仕，居長安村墅。一夕，旌節有聲，甚異，旦而中使至，遂起。五代時，安重誨、王峻皆嘗有此異，見《周太祖實録》，二人者皆得禍。彝叔雖自是登樞府，然功名不成，亦非吉兆也。方彝叔赴召時，有華山道人獻詩曰：「北蕃群犬窺籬落，驚起南朝老大蟲。」《老學庵筆記》卷三。

3　師道承召命……入京師……上乃令師道與〔李〕邦彦於政事堂共議其事。師道見邦彦……曰：「聞城外居民悉爲賊殺掠，畜産多亦爲賊所有。當時聞賊來，何不悉令城外百姓撤去屋舍，搬畜産入城，遽閉門？以爲賊資，何也？」邦彦曰：「倉卒之際，不暇及此。」師道又笑曰：「好慌，好慌。」左右皆笑。又曰：「公等文臣，腰下金帶，不能自守，以與虜人。若虜要公等首級，如何？」邦彦不能對。《三朝北盟會編》卷三十。

4　師道受命出巡城……令驍勇數輩出城，得金虜三人至，則令言軍中事。其一不肯言，師道令斬之。又問其次，遂恐懼，明言軍中事。其一破其腹以驗所食之物，腹中無他，唯豆耳。師道語其衆曰：「賊糧已匱，可以殄滅。」乃遣一人還軍中，使道其事，賊軍大驚，於是決意求和。《三朝北盟會編》卷三十。

5　金使王汭素頡頏，方入對，望見公，拜跪稍如禮。上顧笑曰：「彼爲卿故也。」《宋名臣言行録》續集卷二。

6　姚平仲謀劫虜寨，欽廟以詢种彝叔，彝叔持不可甚堅。及平仲敗，彝叔乃請速再擊之，曰：「今必勝矣。」或問：「平仲之舉爲虜所笑，奈何再出？」彝叔曰：「此所以必勝也。」然朝廷方上下震懼，無能用者。《老學庵筆記》卷四。

7　老种太尉師道，預知金賊反覆，上進二詩，多爲張大太尉者收藏，不達。已備言大、金連結情狀，後果叛盟。詩曰：「外塞胡兒裏黨臣，勾連數衆赴京城。團團闊闊孤平寨，不識皇家王氣星。」又云：「飛蛾視火殘生滅，燕逐群鷹命不存。從今一掃胡兵盡，萬年不敢正南行。」後金人奔突犯闕，皆如其言。《侯鯖録》卷七。

姚平仲

1　姚太尉平仲，字希晏，靖康初在圍城中，夜將死士攻敵營，不利，騎駿騾逸去，竟不出。後有見之於丈人觀道院，亦年近九十，紫髯長委地，喜作草書。《東南紀聞》卷二。

2　姚將軍，靖康初以戰敗亡命，建炎中下詔求之不可得。後五十年，乃從吕洞賓、劉高尚往來名山，有見之者。放翁感其事，作詩《題青城山上清宫壁間》，云：「造物困豪傑，意將使有爲。功名未足言，或作出世資。姚公勇冠軍，百戰起西陲。天方覆中原，殆非一木支。脱身五十年，世人識公誰。但驚山澤間，有此熊豹姿。」《庶齋老學叢談》卷二。

吴　革

1　〔吴〕革自車駕出城，飲食坐卧未嘗少忘，每食屢廢匕箸。有泛埽者，革止之曰：「主上蒙塵，而臣子欲潔其居耶！」《三朝北盟會編》卷八十四。

2　初，駕出不得還，户書梅執禮置二十七所，皆託以彈壓賑濟爲名，其實招集材勇之人，欲以救駕。有陝西統制官吴革，實一所之數，在京監糶官米。……欲爲奪駕之計。初，五日内親事官數百人聞立張邦昌，以不忍屈節異姓，先殺妻孥血屬，焚其居以應，爲徒中所告，左言、范瓊領兵追革至朱雀門，詐呼與之謀曰：「吴統制，你隻手偃黄河，此事得自家門共議。」革聞，以謂二人率兵助己，乃下馬欲與之語，瓊乃執革，並其子皆斬之。《三朝北盟會編》卷八十四。

翁彦國

1　〔翁〕中丞名彦國，建之崇安人。二帝北狩，僞楚張邦昌僭帝號。邦昌欲迎康王，計猶豫未決。公自鄉郡爰提兵勤王，道中得邦昌書。其外書書示翁，其書中有「忍死權就大事」之詞。翁密視，遂答邦昌書，大稱邦昌以「太宰閣下」。其略曰：「愕視封題，不敢拆視，幸先爲道路所發。今相公謂有其迹而無其事，不可也；謂有其事而無其志，不可也。且謂迎延福宫之文，雖微示人以意，安知不爲新都之漸，力請貶去僭號，早迎康王。不然，勒兵十萬見公于端闈，不得施東閣之恭矣。」邦昌懼外兵浸入，遂決迎康王策，府庫皆稱「臣邦昌謹封」。公爲李丞相綱姻亞，李之用公，本以才選。李既罷政，浮溪汪氏行制詞，醜詆李公，目爲「群小之宗」。至行翁制，亦謂「汝本茶山駔儈之徒」。先是，翁已六世收科，非駔儈也。茶山，翁所居百里而遥。浮溪汪氏本爲秦檜所知，李公得政，不甚薦用汪，汪疑爲翁所譖，故極力誚之。《四朝聞見録》乙集。

吕好問

1　見吕希哲14。

2　上再幸虜營，命吕公等入城撫諭。……上請者，或於尚書省中謂上爲廢帝，公怒形於色曰：「聖人全德，天下歸往，何嘗廢乎？」其人曰：「盍稱乾龍皇帝乎？」公曰：「亦非也，君父位號，豈可擅改？」一坐聳服。……有請改年號者，公力争之。有移文必去年號，公不能止，但自行文字必稱靖康二年。《三朝北盟會編》卷一百三。

3　見張邦昌12。

4　見張邦昌13。

5　見吕本中1、2。

6　吕好問爲右丞，特賜金帶。高宗面諭曰：「此帶朕自視上方工爲之。」蓋特恩也。《老學庵筆記》卷一。

吕本中

1　「金虜焉知鼎重輕，指蹤原是漢公卿。襄陽只有龐居士，受禪碑中無姓名。」人云吕本中居仁詩也。而其父好問，在圍城中預請立張邦昌之人，遂爲僞楚門下侍郎。有無名子大書此絶於常山縣驛，云吕本中駡厥頑之作云。《雞肋編》卷上。

2　吕居仁嘗有一絶，云：「胡虜那知鼎重輕，禍胎元自誤公卿。襄陽耆舊推龐老，受禪碑中無姓名。」後有人題於館驛壁上，仍注其下云：「此吕本中嘲厥祖之作。」見者無不大笑，蓋吕之父嘗聯名立僞楚故也。《捫蝨新話》卷八。

3　見劉子翬1。

4　阮裕云：「非但能言人不可得，正索解人亦不可得。」吕居仁用此意作詩云：「好詩正似佳風月，解賞能知已不凡。」《老學庵筆記》卷三。

5　見晁説之10。

陳　東

1　陳東，靖康間嘗飲於京師酒樓，有倡打坐而歌者，東不顧。乃去倚欄獨立，歌《望江南》詞，音調清越，東不覺傾聽。視其衣服皆故弊，時以手揭衣爬搔，肌膚綽約如雪。乃復呼使前，再歌之。其詞曰：「闌干曲，紅颺繡簾旌。花嫩不禁縴手捻，被風吹去意還驚。眉黛蹙山青。　鏗鐵板，闲引步虚聲。塵世無人知此曲，卻騎黄鶴上瑶京。風冷月華清。」東問何人製，曰：「上清蔡真人詞也。」歌罷，得數錢下樓。亟遣僕追之，已失矣。《夷堅甲志》卷七。《苕溪漁隱叢話》前集卷五十八。《詩話總龜》後集卷四十。《青泥蓮花記》卷二。《堯山堂外紀》卷五十六。《堅瓠壬集》卷三。《詞苑叢談》卷十二。案：《苕溪漁隱叢話》後集卷三十八引《復齋漫録》記爲宣和中太學士人聞女仙歌。

2　陳東少陽，京口人。宣和、靖康間爲太學生，上書攻詆六賊，天子嘉其忠，命之以官，弗受。建炎中興，以直言召至行在所，未得見。又三上書，首排柄國之臣，謂不足共大事。汪伯彦、黄潛善怒之，力請誅殛，遂身膏東市。後天子感悟，追贈京秩。紹興四年，再贈朝奉郎祕閣修撰，仍官其子弟，錫之土田，以恤其家。東少負氣節，有憤世嫉邪之志。在太學時，嘗因大雪與同捨生飲初筮齋，酒酣約聯句爲樂，公獨爲古詩一篇曰：「飛廉强攪朔風起，朔雪隨風灑中土。雪花著地不肯消，萬億蒼生受寒苦。天公剛被陰雲遮，世人凍死如亂麻。人間愁歎之聲不忍聽，誰肯採掇傳説聞達太上家！地上賤臣無言責，私憂過去如杞國。遏雲直欲上天門，首爲蒼生訟風伯。天公儻信臣言憐世間，開陽闔陰不作難，便驅飛廉囚下酆都獄，急使飛雪作水流潺潺，東方出日還照燿，坐令和氣生人寰。」又爲律詩三十韻，有「山岳遭埋没，乾坤著蔽蒙。已成堆積勢，還費掃除功」之句，皆有深意。被收之日，視死如歸，則東之志操，在此詩見之矣。《梅磵詩話》卷中。

3　予嘗得〔陳〕東將臨刑家書手蹟，時猶在神霄宫，墨行整整，區處家事，皆有條理，自知頃即受戮，略無慘戚戰慄之狀，蓋東漢人物也。《四朝聞見録》乙集。

4　陳東，字少暘，太學生。所上封事主李伯紀丞相，力詆汪、黄。建炎元年，死於應天府。被逮之際，作遺書寄其家，區處後事甚悉。……少暘初不識李丞相，李念「伯仁因我而死」，祀之家廟。《清波雜志》卷五。

5　李猷，字嘉仲，一字獻夫，鄞人。……少陽已死於市，猷哭於館所，爲位祭且祈曰：「少陽以忠諌死，勁節英氣，當不與草木同腐。吾欲收少陽歸葬先塋，恨無由知之，少陽有靈，其啟我心。」越一日，得之具棺衾焉。又一日，得其元，面如生，合而斂之，欲買舟東下，會其鄉人胡中行從太學來，欲求護柩。猷服其義，併以行李付之。《延祐四明志》卷四。《湧幢小品》卷二十。

6　今登聞鼓院，初供職吏，具須知單狀，稱：「本院元管鼓一面，在東京宣德門外，被太學生陳東等擊碎，不曾搬取前來。」《齊東野語》卷八。

7　丹陽有陳少陽先生祠，祀太學陳東也，鐵鑄汪伯彦、黄潛善，赤體跪庭下，長可三四尺，泥苔滅膝，推不可動。嘉靖戊戌，南安鄭普以無錫令入爲南户部，舟泊祠下，登堂瞻拜，守祠者出紙筆求聯名，普題云：「一片忠肝，千古綱常可託；荒庭屈膝，平生富貴何爲。」二像應筆而仆，頭抵階石，石爲斷。《樵書》二編卷九。《堅瓠餘集》卷二。

馬　伸　何　兑

1　明清《揮麈餘話》載馬伸首陳乞立趙氏事，後詢之游誠之，凡言與前説各有異同者。今重録其所記於後。靖康初，秦檜爲中丞，馬伸爲殿中侍御史。一日，有人持文字至臺，云：「金軍前令推立異姓。」秦未及應語之間，馬遽云：「此天位也，逆金安得而易！今舍趙氏其誰立？」秦始入議狀，連名書之。已而，二帝北狩，秦亦陷金，獨馬公主臺事，排日以狀申張邦昌云：「伏覩大金以太宰相公權主國事，未審何日復辟？謹具申太宰相公，伏乞指揮施行。」至康王即位日乃止。有門弟子何兑者，邵武人，字太和，嘉王榜登第，少師事馬公。其後，秦檜南歸，擅立趙氏之功歸己，盡掠其美名，取富貴，位極公槐，勢冠今古。何公常太息其師之事湮没，欲辯明其忠。每引紙將書，輒爲其子所諫，以謂秦方勢燄震主，豈可自蹈危機，掇家族之禍。然何公私自爲《馬公行狀》一通，常在也。紹興甲戌，以左朝奉郎任辰州通判將滿，一夕，忽夢馬公衣冠相見，與語如平生親。既寤，喻其子曰：「馬先生英靈不没，齎恨九京，如此有意屬我乎？」掛其遺像，哭之。其子鎬哀勸不從，因告其父曰：「俟斯人死，上之未晚。」太和曰：「不然，萬一我先死，瞑目有餘恨。後日當受代。」即手書一狀聞於朝，其詞尤委曲回互，但云「自太師公相陷金之後，獨殿中侍御史馬伸，排日以復辟事申邦昌」云云。且以所作行狀繳納，乞付史館立傳，以旌其忠。入馬遞馳達，然後解組以歸。秦得之，怒，凡一路鋪兵悉遭痛治，仍下廷尉，追捕何公甚急。獄吏持文移至邵武，而太守張姓者，驚愕罔措，就坐得疾，越翌日始甦，扶掖至廳事，才啓封視牒，則所追者左朝奉郎何兑也。方遣吏往村落追赴以行。既對吏，而柏臺老吏已先在棘寺，但謂「靖康雖有馬伸爲殿院，未嘗聞有此狀也」。令臺吏勒軍令狀，棘寺以上書不實，擬降一官，罷前任。思陵重違檜意，聖語曰：「所擬太輕，特追兩官，羈置英州。」蓋紹興甲戌歲也。後一年乙亥，檜死日，御批何兑所犯，委是寃枉，令有司别定，遂復元官，放逐便，仍理元來磨勘，爲左朝散郎。何在貶所皆無恙，歸至里門，遇親戚相見，喜馬公之事明白，一笑病發。朝廷雖欲用之，弗果；僅能食祠官之禄一年而已。《玉照新志》卷三。參見秦檜14。

喻汝礪

1　喻汝礪，三嵎人，靖康初爲祠部外郎。僞楚之僭，集議祕省，簪弁恇慴，喻獨捫其膝曰：「此豈易屈者哉！」即日掛冠去。於是以「捫膝」自號。《桯史》卷十四。《困學紀聞》卷十三。《宋詩紀事》卷三十九。

上官悟

1　見蔡京109。

李若水

1　李忠愍公若水爲大名府元城縣尉日，有村民持書一封，公得書讀竟，即火之。詰其人何所從來，對曰：「夜夢金甲將軍告某曰：『汝來日往縣西逢著鐵冠道士，索取關大王書，下與李縣尉。』既而如夢中所見，故不敢隱。」公以其事涉詭怪，遂縱其人弗治。因作絶句記之曰：「金甲將軍傳好夢，鐵冠道士寄新書。我與雲長隔異代，翻疑此事太空虚。」公初以書付火之時，母妻子弟驚訝求觀弗獲，獨見其末曰「靖康禍有端，公卒踐之」之語。其後二聖北狩，公抗節金營，將死而口不絶駡。《獨醒雜志》卷八。《三朝北盟會編》卷八十二。

2　初，朝廷欲遣使金國，以租賦贖三鎮，令侍從、臺諫各舉三人。有舉太常博士李若冰者，上召見，惡其名若冰，上曰：「若猶弱也，冰猶兵也，兵不可弱。」遂賜名若水。《三朝北盟會編》卷五十二。《宋名臣言行録》續集卷三。

3　李若水見粘罕於榆次縣。……國相〔粘罕〕曰：「使、副們何處人氏？在鄉里時以何爲生？」若水曰：「某乃洺州人。」〔王〕履曰：「某乃汴都人。」若水曰：「某等在鄉井時，皆以讀書爲活。」國相謂履曰：「副使既知書，何故作右官？」履曰：「讀書無成，乃因武弁。」國相舉詩一聯：「近來漸覺家風好，兒讀書聲女織聲。」若水曰：「敢問國相元師仙里，台眷安在。」國相顰眉曰：「祖鄉在瀋州，骨肉昨因契丹征遼東時皆被害，近方得一小女子。」履曰：「以此見兵革豈是好事。」履又曰：「陶淵明所謂『弱女雖非男，慰情良勝無』。」國相目屬履久之。《三朝北盟會編》卷五十五。

4　吏部侍郎李若水之出使也，修武郎王履副之。若水至軍前，駡聲不絶，粘罕擊之，面目爲傷，若水氣悶仆地，良久乃甦。粘罕使人監視，日三飯之，若水絶不食。粘罕怒，囚之。若水母張氏聞變，哭且言曰：「吾子死難必矣。」至是，粘罕再召若水，若水曆數失信五事，肆駡不已。粘罕大怒，即圜丘下敲殺之。若水將死，奮駡愈切，軍中相謂曰：「大遼之破，死義者十數。今南朝惟李侍郎一人而已。」《大金國志》卷五。

5　李侍郎若水，靖康二年金人攻陷太原，屢以講和割地爲説，耿南仲之徒力主和議。正月，上如青城，金人請上相見。二月，上皇、帝后如青城，俱留金營，尼嗎哈逼上易服，若水叩頭流血，固争不可，若水死之。金人曰：「我破大遼，死義者十數；南朝惟見李侍郎一人而已。」《言行龜鑑》卷八。

6　公臨死，爲歌詩一首，其卒章曰：「矯首問天兮，天卒不言。忠臣效死兮，死亦何愆。」人聞而悲之。《宋名臣言行録》續集卷三。參見王履3。

王　履

1　見李若水3。

2　王履，字坦翁，開封縣人。……靖康元年八月，内宣召上殿，準敕武翼大夫充大金山西軍前和議副使，秘書少監李若水奉使大金山西軍前。……閏十一月三日到京城外，粘罕召公與若水飲曰：「且得到使、副們鄉中了。」遂舉觴以勸公等。粘罕曰：「奉使有勞，宜勸以酒。」若水歎曰：「某等才薄識淺，奉命議和，不能爲國家定大事，罪固宜死，酒不敢飲。」粘罕笑曰：「前言戲之耳！」公曰：「軍國大事，曷可爲戲。」遂以酒盃擲於地。粘罕大怒曰：「事至如此，尚敢如是。」公曰：「殺人以梃與刃，亦無異也。」粘罕曰：「一齊推去囚了。」公曰：「平生讀書忠孝事，死尚不惜，何懼囚也。」因被囚於沖虚觀。……公在郊臺邊被害時，神色不動，仰天長歎，念歌一首，只記臨後兩句道：「矯首向天兮，天卒無言。忠臣效死兮，死亦何愆。」聞之者莫不墮淚。……公與李若水被害時，斡離不見之歎曰：「南朝若人人得如此二子，豈有今日之事。」《三朝北盟會編》卷八十二。

3　〔王〕履臨被害，略無懼色，且歌詩，末章云：「矯首問天兮，天卒無言。忠臣効死兮，死亦何愆。」人聞而悲之。《大金國志》卷五。參見李若水6。

劉　韐

1　劉韐始爲尉於洪之豐城，性不飲酒，飲則面色爲之烘然。時郡推官沿檄抵邑，能飲啖，與公同會，以諺語戲公曰：「小器易盈真縣尉。」答曰：「窮坑難滿是推官。」《苕溪漁隱叢話》後集卷三十六引《復齋漫録》。《宋詩紀事》卷一百。

2　公曆事二朝，軍旅事未嘗不在其間，意甚厭之。……宣和間鎮長樂，公以書生起白屋，一旦持帥節過家上冢，與親舊揮金把酒，勞問平生，留連旬日不忍去，閩人榮之。《宋名臣言行録》續集卷三。

3　靖康三年，北壁守禦官劉大資韐，金虜欲用爲樞密，不肯受。是夕，自書片紙家信曰：「貞女不事二夫，忠臣不事兩君。况主憂臣辱，主辱臣死，此予所以死也。」付指揮使陳瓘、劉玠，乘間入城，歸報諸子。闔户，以衣絛自縊而死。《詩林廣記》後集卷八。

傅　察

1　公生而秀穎，異於他兒。十歲，不戲弄，誦書問學，晨夕不懈。《宋名臣言行録》續集卷三。

2　公忠孝得于天資，刻意好學，自少至壯，未嘗一日廢。初游場屋，同舍或出入飲博。客至，公獨在。初未爲異，後至，每如此，人方歎其修謹。《宋名臣言行録》續集卷三。

3　傅忠肅公察未廷試，蔡京輔政，賣弄威權，脅制中外。且陽示含容，誘以附己，堅欲以女妻公。遣其子與術士數輩踵視公，又託其姻與公相見，不從。識者謂公年少有氣識，未易量也。京銜之。《賢弈編》卷一。

4　公與蔣噩同爲接伴，遇敵人，噩等拜，獨公不屈，曰：「主上明若日月，何欲敗盟？南北敵國，安知非送死哉！我有死而已，膝不可屈也。」《宋名臣言行録》續集卷三。

傅自得

1　傅自得，字安道……建炎間隨母趙氏避亂南奔。參政李邴見所賦《玉界尺》詩，大異之，歸以女妻。《宋史翼》卷十二。

2　自得以母老，故仕宦未嘗出閩中。在漳判任，官舍有池亭，日奉母飲焉。忽珍禽彩羽數十，容與水上，母甚愛之。一旦飛去，母鬱鬱不飲數日。自得懼，與妻共禱於神，禽復來集……人以爲孝誠所感。《宋史翼》卷十二。

歐陽珣

1　初，公詣闕欲論事，時蓋靖康元年之冬，金勢方張甚。公道出豫章，會故人爲帥，惎公姑勿行，行且及禍。公歎曰：「吾平生患不得死所。國蹙如此，而謀國者日益鄙。吾將有所開説，説不合而死，是吾得死所矣，庸可避。」既被命赴金軍，即取告身文書，畀同年生戴特立曰：「持此歸報吾家，吾不生還矣。」遂行。《宋名臣言行録》續集卷四。

滕茂實

1　滕茂實，字秀穎，吴人。初名祼，登政和第，徽宗改賜今名。靖康初，以太學正兼明堂司令，與路允迪、宋彦通奉使金國，割三鎮。太原尋奉密詔，據城不下，金人怒之，囚於雲中。淵聖北遷，茂實冠裳迎謁，拜伏號泣，請侍舊主俱行。不從，且誘之曰：「國破主遷，所以留公者，蓋將大用。」遂留之雁門。先是，自分必死，遂囑友人董詵以奉使黄旛裹屍而葬，且大書九篆字云：「宋使者東陽滕茂實墓。」復作詩，自敍云，……後竟以憂憤成疾，殂。北人哀其忠，爲之起墓雁門山，歲時致祭焉。《齊東野語》卷十一。《宋詩紀事》卷三十九。

趙　立

1　〔趙〕立知賊兵乘勝貪得，〔徐州〕城中弛備，鼓率殘兵，邀擊於外，斷其歸路，盡焚營壘，奪舟船金帛數千計。擾擊紛散四出，軍聲復振，盡團鄉民爲兵，歃血相誓，戮力平賊，退者必斬。立之叔扆，後期而至。立謂曰：「叔以我故亂法，何以臨衆？」促命斬之，威震諸軍，一鼓破賊。遁去，追躡，殺獲甚多。遂推立爲長。《揮麈後録》卷九。《宋名臣言行録》别集上卷十三。

2　杜充守建康軍兼淮南、京東宣撫使，命會兵楚州，〔趙〕立提忠義山寨鄉兵數萬人赴。……遂抵城下。楚人被圍久，聞立來，懽迎鼓舞。是時立中箭鏃，入舌下，堅不可取，命醫以鐵箝破齒鑿骨鈕去，移時乃出，流血盈襟。左右毛髮皆聳，而立顔色屹然不變。《揮麈後録》卷九。《宋名臣言行録》别集上卷十三。

3　〔趙立〕兼知楚州。初，劉豫竊據鄆州，聞立在徐州，遣立故人葛進等三人賚書，誘令供賦税。立大怒，不撤封，斬之。至是，又遣沂州進士劉偲自鄆挾兩黥兵持旗牓誘立降，且言金人大兵將臨，必屠一城生聚。立令拽出就戮，偲呼曰：「我非公故人乎？願公聞一言而就死。」立曰：「吾知忠義爲國，豈恤故人耶！」速令纏以油布，焚死市中，且表其旗牓于朝廷。於是立忠義之聲傾天下。《揮麈後録》卷九。《宋名臣言行録》别集上卷十三。

郭　永

1　公天資雄爽，氣剛直，身長七尺，美鬚髯，望之如神人焉。杜充守大名，名甚盛，公畫數策遺之。一日見公，公問其目，曰：「未暇讀也。」公數充曰：「人有志而無才，好名而遺實，驕蹇自用，而有虚聲，以此當大任，鮮不顛沛，公等足與治乎？」充大慙。《宋名臣言行録》續集卷七。

石　竧

1　粘罕初圍太原，有保正石竧起寨於西山，保聚村民，人甚衆且强悍。……由是粘罕遣大軍破而擒之……命釘之於車，剚刃於股，將欲支解之。竧頗節義，自持皇恩，素感忠赤，昂藏之概，傲慢之態，磊磊落落，絶無顧慮之念，生死鼎鑊之懼，鐵石忠貞不是過也。粘罕雖腥羶部落，不覺驚異，徐謂竧曰：「爾若降我，當命爾以官。」竧嫚駡曰：「爺是漢人，甘死不降番狗，你識爺麽？爺姓石，石上釘橛，更無移改。」竟爲賊所害。《三朝北盟會編》卷一百四十三。

程昌

1　〔程昌〕知蔡州。有進士陳味道，順昌人，與昌在學舍同筆研，有契。是時順昌府郭允迪已投拜金人，故遣味道詣蔡州説昌。味道至蔡州，以刺謁昌，昌同州官見之。味道叙拜禮，昌因留早飲，置酒五杯。而昌使人物色得味道隨行唯一紙被，内有檄文。昌大驚，即招州官聚廳，使擁味道至庭下，以不忠責之。味道祈哀，昌曰：「昌與公雖有舊，然事君之義固不當徇私。」以木驢釘之，即日凌遲於市。至是除京城留守。《三朝北盟會編》卷一百三十二。

何宏中

1　何宏中，字廷遠，先世居雁門。……宣和元年武舉，廷對第二名，調滑州韋城尉。汴京被圍，獨韋城不下。後爲河東、河北兩路統制。接應副使武漢英守銀冶路，立山寨七十四所。武漢英戰死，宏中堅守，以糧盡被擒。金人憐其忠，授以官，廷遠投牒於地曰：「我嘗以此物誘人出死力，若輩乃欲以此嚇我邪？」囚西京獄。久之，免爲黄冠，自號通理先生。起紫微殿，遷徽宗、東華君御容以事之。《齊東野語》卷十一。《宋詩紀事》卷四十。

賈公望

1　賈公望，字表之，丞相昌朝之孫，青之子。頃倅平江，時朱勔父子方出禁中，竊弄權柄，一時奔競之流，争持苞苴，唯恐無門而入。賈獨疾之甚，嘗有詩云……之子爲浙西路分司，有賜帶之寵，賈亦同時衣金紫服。旦日適相會於天慶，朱之虞兵因見賈所佩魚，熟視之。賈厲聲叱之曰：「此是年及得來，非緣花石之故。」左右皆錯愕。朱甚銜之，爲其所擠，賈竟停任。《中吴紀聞》卷五。

2　賈表之，名公望，文元公之孫也。資稟甚豪，嘗謂仕宦當作御史，排擊姦邪，否則爲將帥攻討羌戎，餘不足爲也。故平居惟好獵，常自飼犬。有妾焦氏者，爲之飼鷹鷂。寢食之外，但治獵事，曰：「此所以寓吾意也。」晚守泗州。翁彦國勤王不進，久留泗上。表之面叱責之，且約不復餉其軍。彦國媿而去。及張邦昌僞赦至，率郡官哭於天慶觀聖祖殿，而焚其赦書僞命，卒不能越泗而南。所試纔一郡，而所立如此。許、潁之間獵徒謂之賈大夫云。《老學庵筆記》卷二。《宋稗類鈔》卷三。

解　習

1　靖康中，有解習者，東州人。爲郎于朝，未嘗與人接談。虜騎南寇，擇西北帥守，時相以其謹厚不泄，謂沈鷙有謀，遂除直龍圖知河中府。習别時相云：「某實以訥於言，故尋常不敢妄措辭於朝列。今一旦付委也如此，習之一死固不足惜，切恐朝廷以此擇人，廟謀誤矣。」解竟没於難。世人以饒舌掇禍者多，而習迺以箝口喪軀，昔所未聞也。《揮塵後録》卷三。

張　榮

1　張榮，梁山泊魚人也，聚梁山泊，有舟師三二百人，常劫掠金人。杜充爲留守時，借補榮官至武功大夫，遥郡刺史。軍中號爲「張敵萬」。《三朝北盟會編》卷一百四十三。

李　鄴

1　李鄴歸自賊壘，盛談賊强我弱，以濟和議，謂：「賊人如虎，馬如龍，上山如猿，入水如獺。其勢如泰山，中國如累卵。」時人號爲「六如給事」。《三朝北盟會編》卷二十八。《宣和遺事》後集。

2　〔李鄴〕奉使還，云：「金人上馬如龍，步行如虎，渡水如獺，登城如猿。」時人目爲「四如給事」。《朱子語類》卷一百一。《宋稗類鈔》卷六。

王　寓

1　王寓新除尚書左丞，詔寓使於金國軍前，奉五輅而行。寓有懼色，門下客李允文假設八難以問，寓不能對。入見上，辭其行，不許，寓固請，且曰：「臣夢祖宗怒，以五輅奉金國。」上大驚，詰其故曰：「祖宗何故不賜夢與朕而與卿耶？」寓言：「臣受命而行，職在臣也，故祖宗賜之夢而驚焉。」上曰：「何以驗之？」寓辭窮。何叱之曰：「王寓狂妄可退。」寓惶恐戰慄。異日，寓見上辨其事曰：「非臣之詐也，乃李允文教臣爲此語，且謂臣曰，不託以夢，不能免此行。」上怒之。其父易簡亦上章祈懇免行，乃降旨。《三朝北盟會編》卷五十二。

吴　幵

1　京師中太一宫道士房，有楮結子如楊梅。徽宗車駕臨觀之，曰「擬梅軒」。李似矩、吴正仲皆有詩。正仲詩云：「陰陰緑葉不勝垂，著子全多欲壓枝。自得君王一留顧，故應雨露亦饒滋。」其二云：「五月霏霏雨不開，若耶溪畔摘楞梅。朱丸忽向雲窗見，疑是靈根越嶺來。」其三云：「誰將蜜漬借微酸，小摘曾聞飣玉盤。争似江南風致在，瓶紅初向緑陰看。」越州楊梅最佳，士人謂之「楞梅」。又北人以梅汁漬楮實，益以蜜，作假楊梅。故正仲後二篇皆及之。《能改齋漫録》卷十五。《宋詩紀事》卷三十四。

2　方金人欲廢趙氏，立張邦昌，令吴、莫儔傳道意旨，往返數四，京師人謂之「捷疾鬼」。《建炎時政記》卷上。《三朝北盟會編》卷一百五。《陔餘叢考》卷三十八引《建炎進退録》。《宋詩紀事》卷三十四引《靖康傳信録》。

3　靖康之末，二聖北狩，四海震動。士大夫救死不暇，往來賊中洋洋自得者，吴幵、莫儔二人，路人所知也。事定皆竄逐嶺外。秦會之爲小官時，在禁林，嘗封章薦之，疏見其文集中，稱道再三。秦繇此進用，後爲相，遂放二人逐便。幵，滁人也，内自愧怍，不敢還里，卜居于贛上。秦迺以其婿曾端伯慥知虔州。《揮麈餘話》卷二。

4　吴正仲家蓄唐以來墨，諸李所製，皆有之。云無出廷珪之右者，其堅利可以削木。《雞肋編》卷下。

莫　儔

1　熙寧癸丑，先公登第，天子擢居第一，爲權臣所軋，故居第二，大父頗不平。湖州道場山有老僧，爲大父言：「此非人事。道場山在州南離方，文筆山也，低於他州，故未有魁天下者。」僧乃丐緣，即山背建浮屠，望之如卓一筆。既成，語州人曰：「後三十年出狀元。」大觀賈安宅，政和莫儔，相繼爲廷試魁。此吾家事，非誕也。《萍洲可談》卷三。

2　見吴3。

3　時諸公皆欲作真兩府，坐繡鞍重蓋，喝門下、中書、樞密者盈道，莫儔喝道者凡數百人。……事體一變，自知不可僥倖，乃入劄子乞免正官法，帶舊職兼權。於是撤繖去鞍，呵從稍減，人皆笑之。《三朝北盟會編》卷九十一。

熊彦時

1　汪伯彦、黄潛善爲相時，太學之士陳東以上書誅，既而高宗深悔之，贈東諫議大夫，而罷汪、黄二相。後趙鼎爲相，汪、黄有啓謝廟堂。鄱陽熊彦時叔雅爲趙客，代趙答之云：「一男子之上書，彼將焉罪；諸大夫曰可殺，公亦何心！」《誠齋詩話》。

郭　京

1　郭京領六甲正兵七千七百七十七人，屯於天靖寺，時何募奇兵五千，併屬於京。有士人上書孫傅，其畧以謂自古未嘗有以此成功者。……王宗濋信其術，薦之。令於殿前驗之，其法用一貓一鼠，畫地作圍，開兩角爲生死道。先以貓入生道，鼠入死道，其鼠即爲貓所殺。又將鼠入生道，貓入死道，貓即不見鼠云。……賊兵攻圍甚急，或告之，京頷笑而已，云：「擇日出師，便可致太平，直抵陰山而止。」其所招軍，但欲斫首，不必戰也。嘗上言，請檻車數十乘，欲出城檻致粘罕。其誕妄自信如此。小人以邱濬《感事》詩有「郭京揚適劉無忌，盡在東南卧白雲」之句，附會之以爲讖，人争從之。識者危之，爲之寒心，知其必誤國也。《三朝北盟會編》卷六十九。

許志仁

1　許志仁，龍舒之秀士，能詩善謔，早爲李伯紀之門賓。伯紀捐館，諸子延緇徒爲佛事，群僧請懺悔之詞于許，迺取汪彦章昔所行謫詞中數語以授之。僧徒高唱云：「朋邪罔上罪消滅，欺世盜名罪消滅。」如此者不一。諸子憤怒，詢其所繇，知出于志仁，詬責而逐之。《揮麈三録》卷三。

黄中輔

1　有稱中興野人，和東坡《念奴嬌》詞，題吴江橋上。車駕巡師江表，過而覩之，詔物色其人，不復見矣。「炎精中否，歎人材委靡，都無英物。胡虜長驅三犯闕，誰作長城堅壁？萬國奔騰，兩宫幽陷，此恨何時雪。草廬三顧，豈無高卧賢傑？　天意眷我中興，吾皇神武，踵曾孫周發。河海封疆俱効順，狂膚何勞灰滅。翠羽南巡，扣閽無路，徒有衝冠髮。孤忠耿耿，劍鋩冷浸秋月。」《泊宅編》十卷本卷九。《堯山堂外紀》卷五十七。案：《全宋詞》考「中興野人」爲黄中輔。

宋齊愈

1　徽宗一日召宋齊愈，謂曰：「卿文章新奇，可作梅詞進呈，須是不經人道語。」齊愈立進《眼兒媚》詞，曰：「霏霏疎影轉征鴻。人語暗香中。小橋斜渡，曲屏深院，水月濛濛。　人間不是藏春處，玉笛曉霜空。江南處處，黄垂密雨，緑漲熏風。」帝稱善。次日，諭近臣曰：「宋齊愈梅詞，非唯不經人道，又且自開花説至結子黄熟，並天色言之，可謂盡之矣。」《堯山堂外紀》卷五十五。《唐宋諸賢絶妙詞選》卷八。《堅瓠庚集》卷三。《詞林紀事》卷九引《宣和遺事》。

2　〔宋齊愈〕同王時雍等在皇城司聚議，乞立〔張〕邦昌，拜大金賜詔畢，書立狀，時雖時雍等恐懼，不敢填寫張邦昌姓名，而齊愈執筆，奮然大書「張邦昌」三字，乃自封其狀以示四坐，無不驚駭。《玉照新志》卷五。《三朝北盟會編》卷一百十一。

顔博文

1　張邦昌既僭竊竄謫，謝高宗表云：「孔子從佛肸之召，蓋欲興周；紀信乘漢王之車，固將誑楚。」其黨顔博文之詞也。邦昌初立時，博文首上賀表云：「非湯、武之干戈，同堯、舜之禪讓。」其反覆如此。《誠齋詩話》。

2　靖康末，虜人立張邦昌。顔博文作赦書云「無德者亡，知謳歌之已去；當仁不讓，信曆數之有歸」等語，無非吠堯之辭，聞者駭。及以大寶歸，上表云：「孔子從佛肸之召，意在尊周；紀信乘漢王之車，誓將誑楚。」《野老記聞》。《宋稗類鈔》卷二。

3　顔博文，字持約，建炎中謫居賀州。平生好延方士，雖窮約不少倦。有客敝衣大冠，善飲酒，數過顔，輒出酒飲之。他日，邀顔出，行城外十里許，入深山，同坐石上，謂顔曰：「偶獲名酒，幸公同一醉。」袖出一瓢，取兩杯共酌。顔亦嗜酒，度各飲十四五杯，顧其瓢纔堪受升餘，而終日傾不竭，始異之，起再拜。道人曰：「子真可教，然子方居遷謫中，當有以給朝夕之費。」即取書一編，授顔閲之，乃唐圭峰長老宗密所注《周易參同契》也。中有化汞爲銀之法，暇日試之而信。後居廣州，每月旦望二七日，必詣海山樓，視漁舟所過，悉買魚蝦放諸海，或至費數千。朱丞相漢章時爲監司幹官，謂顔曰：「公未脱散地，俸入殊不多，何以繼此？」曰：「吾嘗得一鍛汞法，今數爲之。道流有過者，我館之，或經年，須其自去乃已。餘悉爲放生之具，此外一錢不敢妄用。」丞相求觀。顔令宿齋戒，逮旦而往。顔索水銀十兩，置釜中，取夾袋内紅粉末刀圭糝其上，以炭五斤燃之。少焉汞汁躍出，高數寸，乃復下，如是再三，則四面施炭，鼓韛扇之。俄青焰上騰。曰：「可矣。」鉗出，擲下地，俟冷而稱之，得銀十兩，無少耗焉。《夷堅乙志》卷三。

4　顔持約流落嶺外，舟次五羊，作《品令》云：「夜蕭索。側耳聽，清海樓頭吹角。停歸棹、不覺重門閉，恨只恨、暮潮落。偷想紅啼緑怨，道我真箇情薄。紗窗外、厭厭新月上，應也則、睡不着。」《能改齋漫録》卷十七。

趙子崧

1　永昌陵卜吉，命司天監苗昌裔往相地西洛。既覆土，昌裔引董役内侍王繼恩登山巔，周覽形勢，謂繼恩云：「太祖之後，當再有天下。」繼恩默識之。太宗大漸，繼恩乃與參知政事李昌齡、樞密趙鎔、知制誥胡旦、布衣潘閬，謀立太祖之孫惟吉，適洩其機。吕正惠時爲上宰，鎖繼恩而迎真宗于南衙即帝位。繼恩等尋悉誅竄。前人已嘗記之。熙寧中，昌齡之孫逢登進士第，以能賦擅名一時。……逢素聞其家語，與方士李士寧、毉官劉育，熒惑宗室世居，共謀不軌，旋皆敗死。詳見國史。靖康末，趙子崧守陳州。子崧先在邸中剽竊此説，至是適天下大亂，二聖北狩，與門人傅亮等歃血爲盟，以倖非常，傳檄有云：「藝祖造邦，千齡而符景運；皇天佑宋，六葉而生眇躬。」繼知高宗已濟大河，皇懼歸命，遣其妻弟陳良翰奉表勸進。高宗羅致元帥幕，中興後亟欲大用，會與大將辛道宗争功，道宗得其文繳進之，詔置獄京口，究治得情，高宗震怒，然不欲暴其事，以它罪竄子崧于嶺外。《揮麈餘話》卷一。

蔣興祖女

1　靖康間，金人犯闕，陽武蔣令興祖死之。其女爲賊虜去，題字於雄州驛中，叙其本末，仍作《減字木蘭花》詞云：「朝雲横度，轆轆車聲如水去。白草黄沙，月照孤村三兩家。　天天去也，萬結愁腸無晝夜。漸近燕山，回首鄉關歸路難。」蔣令，浙西人。其女方笄，美顔色，能詩詞，鄉人皆能道之。《梅磵詩話》卷下。

張邦昌

1　崇寧間，望氣者上言，景州阜城縣有天子氣甚明，徽祖弗之信。既而方士之幸者頗言之，有詔斷支隴以泄其所鍾。居一年，猶云氣故在，特稍晦，將爲偏閏之象，而不克有終。至靖康，僞楚之立，踰月而釋位。逆豫既僭，遂改元阜昌，且祈于金酋，調丁繕治其故嘗夷鏟者，力役彌年，民不堪命，亦不免於廢也。二僭皆阜城人。《桯史》卷八。

2　見蔡京112。

3　張邦昌爲中書舍人使高麗，至明州謁東海廟，夜夢神告曰：「他日至中書侍郎，但不可爲秉國大夫。」後數年，當宣和末，果有鳳池之拜。《夷堅丁志》卷七。

4　僞楚張邦昌始爲中書舍人，夢乘太上輦，擁儀從出兩山閒，居輦上回視，見二馬逐其後，能記其毛色也。後自燕山來，受僞封册，乃籍乘輿服御，回顧二馬則如夢。《鐵圍山叢談》卷三。

5　張子能夫人鄭氏，美而豔。張爲太常博士，鄭以疾殂，臨終與張訣曰：「君必别娶，不復念我矣。」張泣曰：「何忍爲此！」鄭曰：「人言那可憑？盍指天爲誓。」曰：「吾苟負約，當化爲閹，仍不得善終。」……後三年，張爲大司成，鄧洵仁右丞欲嫁以女，張力辭。鄧公方有寵，取中旨令合昏。成禮之夕，賜真珠複帳，其直五十萬緡。然自是多鬱鬱不樂。嘗晝寢，見鄭氏自窗而下，駡曰：「舊約如何，而忍負之？我幸有二女，縱無子，胡不買妾，必欲娶，何也？禍將作矣。」遽登榻，以手拊其陰。張覺痛，疾呼家人，至無所睹。自是若閹然，卒蹈奇變。《夷堅甲志》卷二。

6　張子龍妙齡甲科中第。鄉里宗氏，衣冠望族也，有女始笄，色冠一時，臠以爲婿。成禮之後，張雖少年文采，馳譽當世，而宗常有不足之色，坐是琴瑟不甚洽浹。張任太學博士，宗忽告曰：「吾某處之神也，嘗以過，罰爲人之室。歲滿合歸，幸毋以爲念，子行亦光顯矣。然有三事囑子：吾平時與子不甚叶，吾没之後，父母必來問吾既死之狀，慎勿揭吾面帛。其次，毋再娶。又其次，吾有二婢，人物不至陋，他日足以區處子之家事，勿令去。苟背吾言，吾將禍子不得其死。」言畢而逝。已而宗父母果來，張告以此，翁媪益疑焉，竟啓視之，乃如所畫夜叉，若將起攖人狀，衆懼而急覆之。未幾，擢侍從，益貴幸。一日登對，徽考語之曰：「卿婦死數年，爲何尚未娶？樞密鄧洵仁女甚美且賢，知經術，嘗隨其母入禁中，宫女呼爲鄧五經，朕當爲卿娶之。」張力辭以他，不可，已而言定鄧氏。鄧氏欲逐其二婢，張亦不得已又去之。合卺之夜，夫婦方結髮，忽火起牀下，幃幔俱燼。翌日，張奏厠，見故妻如死後狀，前搏子龍，遂殘其勢，自是張遂不能爲人。靖康末，竟以失節竄湘中，已而賜死于家。《投轄録》。

7　張邦昌以靖康元年爲少宰，奉使虜營。留頗久，夢一術士爲作卦影，而書十六字於後曰：「六六三十六，陽數自然足。二二二，不墜地。」明年南歸京師，受虜命爲楚帝，僭居宫闕者三十六日。及謫長沙，賜自盡，正建炎二年，而月日又有兩二字。縊於梁間，所謂不墜地也。《夷堅志補》卷十八。

8　金人策立張邦昌，策云：「無德而王，故天命假於我手。當仁不讓，知曆數在於爾躬。」餘皆不記。初金人建立張邦昌，遣人諭意。張邦昌陽爲涕泣，跪伏不受。《三朝北盟會編》卷九十六。

9　〔金人〕列拜於堦下，邦昌辭避，則曰：「陛下不受，臣拜見元帥必死。今日陛下乃昔日南朝天子也。」邦昌悚慄。邦昌僭立，呼拜迎引，皆金人爲之。初拜，邦昌回禮，一金人提其領，謂京城人曰：「看此一官家，一似前來底看。」邦昌入内，金人皆辭出。有衛士曰：「平日見伶官作雜劇，每裝假官人。今日張太宰卻裝假官家。」《三朝北盟會編》卷八十四。

10　邦昌既入尚書省，時〔王時〕雍等朝夕在側，應對之際便以陛下稱之。邦昌曰：「且休，恐人聞之皆笑我爾。」《三朝北盟會編》卷八十四。

11　〔張〕邦昌僭位之日，風霾日色薄而有暈，百官皆慘怛，邦昌亦變色。《大金國志》卷五。

12　或勸邦昌赦，吕好問曰：「赦書日行五百里，今四壁之外，並是番人，欲赦誰也？況公權攝，當候復辟。」邦昌曰：「俚語錢大王肆赦，恐入李大王世界。」吕公曰：「錢氏猶有數州之地，五代之時非素有君臣之分，今日豈可比錢氏耶？」邦昌以爲然。《三朝北盟會編》卷八十九。

13　吕公入省中再見邦昌曰：「相公今日權宜濟難，須從初便做个痕跡，使人曉了。」邦昌曰：「當如何？」吕公曰：「虜中送來衣服，若遇虜使方可著。他時只與士大夫常服相見可也，今又不可用衛士排立，不可山呼。又有一事，相公不若只在會通門外閤子中安下，不要入禁中。先朝宫人，不可相見。如闕人使唤，親戚處借一兩婦人使唤可也。」邦昌曰：「外人豈敢帶他入去？」吕公曰：「勸相公不要入到裏面，恐衛士聞之憤怒也。」……虜人立邦昌，或勸坐紫宸殿、垂拱殿。吕公謂邦昌曰：「豈真个做乎！」邦昌矍然。《三朝北盟會編》卷九十二。

14　邦昌僭位三十三日，不御正殿，不受常朝，不山呼，不稱聖旨，不稱御。禁中諸門用鎖，題曰「邦昌謹封」。凡曉示文字不稱詔命。番使入朝則正坐，常朝則偏坐。百官入朝以平交禮相見，稱名稱諸公。《三朝北盟會編》卷九十三。《大金國志》卷五。

15　祐陵在端邸，有妾彭者稍惠黠，上憐之。小故，出嫁爲都人聶氏婦。上即位，頗思焉，復召入禁中。以其嘗爲民妻無所稱，但以彭婆目之，或呼爲聶婆婆，其實未有年也。恩倖一時，舉無與比。父黨夫族頗招權，顧金錢。士大夫亦有登其門而進者。逮二聖北狩，彭以無名位，獨得留内庭。虜人强立邦昌僭位之後，雖竊處宸居，多不敢當至尊之儀。服御之屬，未始易也。寢殿之邃，不敢履也。一夕，偶置酒，彭生乘邦昌之醉，擁之曰：「官家，事已至此，它復何言？」即衣之赭色半臂。邦昌醉中猶能卻，彭呼二三宫人力挽而穿之，益之以酒，掖邦昌入福寧殿，使宫人之有色者侍邦昌寢。邦昌既醒，皇恐而趍就它室，急解其衣，固已無及矣。邦昌卒坐此以死。《揮麈後録》卷四。

16　東京留守司鞫治華國靖恭夫人李氏公事。初，張邦昌既僭竊居福寧殿，李氏奉之，時以果實爲獻。邦昌亦厚答之，遂以養女陳氏竊侍邦昌。其後邦昌欲退歸府第，因其姊入禁中，乃留親隨人，易陳氏以出。邦昌出禁，李氏送至内東門，有語指斥乘輿。上聞之，命留守司同御藥院於内東門推治，李氏款服，且言邦昌用乘輿服御，及取陳氏奉。上宣諭曰：「邦昌敢居宫禁寢殿，姦私宫人，可以見其情狀有據。」李氏決脊降配軍營務名下爲妻。《三朝北盟會編》卷一百五。

17　張邦昌僭位，國號大楚。其坐罪，始責昭化軍節度副使，潭州安置。既抵貶所，寓居于郡中天寧寺。寺有平楚樓，取唐沈傳師「目傷平楚虞帝魂」之句也。朝廷遣殿中侍御史馬伸賜死。讀詔畢，張徘徊退避，不忍自盡。執事者趣迫登樓，張仰首，急覩三字，長歎就縊。《揮麈餘話》卷二。《宋稗類鈔》卷二。

廉　布

1　廉宣仲高才，幼年及第，宰相張邦昌納爲婿，當徽宗時，自謂平步青雲。及邦昌得罪，而宣仲官竟不顯，病廢累年以死。其作《畫松》詩云：「獨倚寒巖生意絶，任他桃李自成蹊。」《甕牖閒評》卷三。

2　廉宣仲布，建炎初自其鄉里山陽避寇南來，所鉅萬。至臨安，寓居吴山之下。舍館甫定，而郡兵陳通等亂，囊橐悉爲劫掠，一簪不遺，夫婦徬徨。宣仲昔在京師爲學官日，與侍晨道士時若愚游，至是聞若愚用事賊間，姑往訪之。一見，甚篤綈袍之義。且云：「吾從盗所得寶貨盈屋。敗露指日，悉録於官矣。縱盡以與君，無憾，然度必不能保。今有兩篋，以授子。可亟去，此庶有生理。」又令二校防護出關而返。宣仲夫婦既倖脱厄，買舟趨霅川，來依外祖空青公。空青館置於所泊僧舍。宣仲，張子能婿也。外祖戲曰：「君真是没興徐德言矣。」按堵之後，啓篋視之，皆黄金也，計其所失，無毫釐之差。宣仲後坐婣黨擯不用，藉此得以自存焉。《揮麈餘話》卷二。

王時雍

1　舉〔張〕邦昌者，〔王〕時雍，乃蜀人也。其在蜀，爲市牙圖利。又王黼當國，時雍專爲鄉人納賭求差遣，時人謂之「三川牙郎」。其鄉人曰：「今又作賣國牙郎也。」《三朝北盟會編》卷九十七。

2　金人入寇，京城不守。〔王〕時雍盡搜取婦女予虜人，人號時雍爲「虜人外公」。《朱子語類》卷一百三十二。

劉　豫

1　劉豫未貴時，一日，顧見一白龍現婦翁家大鏡中，但無鱗與角耳。後翁亦見此，乃以女妻之，資藉甚厚。及生二子，以「鱗」、「角」名之。或謂二子長，豫當大貴。《蠡勺編》卷十四。《秋澗集》卷二十一。

2　僞齊劉豫者爲小官時，夢至闕里拜仲尼，仲尼輒答其拜。又嘗夢拜釋氏，爲之起。因獨自負，遂果於僭。《鐵圍山叢談》卷三。

3　見張邦昌1。

4　〔劉豫〕少時，嘗盜同捨生白金盂子、紫紗衣，至是言者方發其夙醜。豫因上疏自明，上皇赦而不問。未幾，累章言禮制局事。上皇批云：「劉豫河北村叟，不識禮制。」遂黜爲兩浙廉訪。其謝表云：「孰云河朔村俗之人，來領浙右廉問之事。」議者謂豫怨望之迹已見於此。《三朝北盟會編》卷一百八十一。《大金國志》卷三十一。

5　天會八年，册劉豫爲大齊皇帝，都大名。諸門舊有巽齊、安流、順預之號，以門名色瑞，因取三市門名阜昌者建元。雖出於傅會，亦有數焉。《續夷堅志》卷二。

6　〔劉豫僭立〕册前妻翟氏爲皇太后，妾錢氏爲皇后。僞后錢氏，宣和間爲御侍，淵聖時出宫配使臣張保義，張爲賊虜，錢從賊，幾爲賊人所殺。賣身與豫爲針線婢，故舊在宫廷中，豫皆取法於錢。《三朝北盟會編》卷一百八十一。

7　有百姓失其姓名，酒醉，扣門嫚駡豫云：「劉豫，你是何人，要做官家，大宋何負於你。」豫又斬之。《三朝北盟會編》卷一百八十一。

8　劉豫建歸受館於宿州，招延南方士大夫。《三朝北盟會編》卷一百四十三。

9　僞齊劉豫既僭位，大饗群臣，教坊進雜劇，有處士問星翁曰：「自古帝王之興，必有受命之符。今新主有天下，抑有嘉祥美瑞以應之乎？」星翁曰：「固有之，新主即位之前一日，有一星聚東井，真所謂符命也。」處士以杖擊之曰：「五星非一也，乃云聚耳。一星又何聚焉？」星翁曰：「汝固不知也，新主聖德比漢高祖只少四星兒裏。」《寓簡》卷十。

10　劉豫僭號中原，不喜浮屠，僧徒莫不惶恐。忽西天三藏來，豫異待之，僧徒私自喜曰：「必能與我輩主張教門。」既引見，三藏拜於庭，贊者止曰：「僧不拜。」三藏答曰：「既見真佛，豈可不拜？」豫大喜，賜與甚厚。自後僧見並令拜，僧徒莫不憾之。《可書》。

11　兵士李英賣玉注椀與三路都統，豫疑非民間物，勘鞠之，知得之山陵中，遂以劉從善爲河南淘沙官，發掘古今山陵、民庶墳墓。求金虜、賊寇發棺，不盡者，及棺中水銀等物，以谷俊爲汴京淘沙官，發民間埋窖及無主墳墓中物。《三朝北盟會編》卷一百八十一。

12　〔劉豫〕在僞位八年，四民凡含齒戴髮，上自耆老，下至齠齔，微至倡優，無不日納官錢。以内廷種菜出賣，京師池塘，計荷葉數目，猥屑不可盡言。士民凡出語言稍涉時忌者，並許人告得其情，告者受賞，或遭誣，執告者免罪，由是小人得志，父子不敢隱語。如負擔相遇，或相問曰：「那裏去？」若應云：「南頭去。」便以亂道言語斬之。衣著稍或鮮麗，又以爲宋之頑民尚仍舊態，斬之。……豫初僭立，奔附者衆。識者譏之云：「濃磨一鋌兩鋌墨，畫出千年萬年樹。誤得百鳥盡飛來，踏枝不著空飛去。」《三朝北盟會編》卷一百八十一。

13　有梟數千，鳴於内庭，皆作「休也」之聲。〔劉〕豫惡之，命能捕獲一梟者，賞千錢。《三朝北盟會編》卷一百八十一。

14　〔劉〕豫拘於瓊林苑，常蹙額告撻懶云：「父子盡心竭力，無負上國，唯元師哀憐之。」撻懶曰：「劉蜀王，劉蜀王，爾猶自不知罪過，獨不見趙氏少主出京日，萬姓燃頂煉臂，香煙如雲霧，號泣之聲聞十餘里。今廢了爾後，京城内無一人爲爾煩惱，做人猶自不知罪過。朝廷還爾奴婢骨肉，各與爾父子錢物一庫，煞好？」豫默然語塞。《三朝北盟會編》卷一百八十一。

劉　麟

1　〔劉豫〕軍之始行也，知臨汝軍宋著部夫到京，子麟以後期斬之，納其女於豫，繼斬使臣趙倚，語人曰：「已斬趙宋矣。」《三朝北盟會編》卷一百八十一。

孔彦舟

1　孔彦舟在鄂州授蘄黄州鎮撫使。中秋日，彦舟作筵會，東邊坐統制將官，西邊坐州縣官。早筵十二盞，每盞出四美人，穠纖長短大抵一般，又一般裝束，執板謳詞，凡四十八人。晚筵十二盞，每盞出四女童，如早筵，亦四十八人。器皿盡用黄金。議者謂臣庶之家在當時所未有。初，彦舟在潭州，與通判張贍通家往還。贍妻趙氏，宗女也，有姿色，彦舟悦之，離潭之日奪取趙氏而行。爲蘄黄州鎮撫使，每出獵，與趙氏聯韉而往，趙氏著銷金袍，束玉帶，載尖風笠子，宛然如畫。彦舟專寵之。《三朝北盟會編》卷一百四十八。

李　成

1　〔李成受招安〕，令泗州進士許道作謝表，有曰：「恨非李廣之無雙，願效顔回之不貳。」有旨，爲文人婉順，先發赴行在。行至滁州白塔寺，成回，遂復反。《三朝北盟會編》卷一百三十二。

2　〔李〕成在滁州，軍容甚整肅，官員、秀才許陳利害者，雖一句可採，必誦之於心而不忘，每發一言必中理。或問成：「天下何時可定？」成吟哦而言曰：「憑君莫問封侯事，一將功成萬骨枯。」問者心伏而退。《三朝北盟會編》卷一百三十二。

3　馬進陷臨江軍，閲視軍資庫，有撚金小盤龍紅袍段一，乃四川進御之物，以路不通寄留於庫中。進以爲李成受命之祥，遣人送成。成視之，長歎曰：「馬防禦不察成心耶！」即命焚之。《三朝北盟會編》卷一百四十四。

宋人軼事彙編卷二十九

汪伯彦

1　汪廷俊從梁才甫辟爲大名機幕，專委以修北京宫闕，凡五年乃成。歲一再奏功，輒躐遷數官。五年間，自宣教郎轉至中奉大夫，其濫賞如此。《老學庵筆記》卷一。

2　汪伯彦作西樞，有副承旨當唤狀，而陳牒姓張校尉，名與汪同，遂止呼張校尉。其人不知爲誰，久不敢出。再三喻令勿避，竟不敢言。既又迫之，忽大呼曰：「汪伯彦。」左右笑恐。汪駡之曰：「畜生。」遂累月不敢復出。《雞肋編》卷中。

3　汪伯彦初拜相於維揚，正謝上殿，而笏墜中斷，上以它笏賜之，非吉徵也。未幾，果有南渡之擾。《二老堂雜志》卷二。《齊東野語》卷十二。

吕頤浩

1　建炎末，吕丞相頤浩以勤王復辟之切，進登相位。嘗在中書怒一堂吏，命去其巾幘。吏對：「祖宗以來，宰相無去堂吏巾幘法。」公曰：「去堂吏巾幘當自我始。」吏不能對。《獨醒雜志》卷九。

2　公爲政喜用材吏，以其多出京、黼之門，恐爲言者所持，乃白於上，下詔戒朋黨，蔡京、王黼門人有材者聽舉用。《宋名臣言行録》别集卷二。

3　鄧璋德甫，永州人，鄉舉八行。忠宣謫永，館門下，教授諸孫。後過長沙，與故人蔣擴充之遇，蔣有送詩云：「高談耳冷幾經秋，邂逅長沙得少留。莫畏洞庭風浪險，主翁元是濟川舟。」蔣由是詩名播湖湘間。後零陵簿李良輔媚附蔡京，以蔣詩聞於上。蔣被貶竄，守倅舉鄧八行者皆譴詘，李借此進。靖康間，吕元直執政，良輔至堂干禄。吕偶記昔事，云：「爾非陷范忠宣者耶！」命左右毁其朝服。紳莫不快意。《過庭録》。

4　見馬純1。

5　建炎三年春，車駕倉卒南渡，駐蹕於杭。有侍臣召對者，既對，所陳劄子首曰：「恭惟陛下歲二月東巡狩，至於錢塘。」吕相頤浩見之，笑曰：「秀才家，識甚好惡。」《老學庵筆記》卷八。

6　見宋高宗26。

7　高宗南幸，舟方在海中，每泊近岸，執政必登舟朝謁。行於沮洳，則躡芒鞵。吕元直時爲宰相，顧同列戲曰：「草屨便將爲赤舄。」既而傍舟水深，乃積稻桿以進，參政范覺民曰：「稻稭聊以當沙隄。」《雞肋編》卷上。《西湖游覽志餘》卷二。《堯山堂外紀》卷五十七。《宋詩紀事》卷一百。

8　吕頤浩、范宗尹、王綯從車駕在海道，常鬱鬱不樂，游宴六鼇峯，以消憂感。《三朝北盟會編》卷一百三十六。

9　吕元直作相，治堂吏絶嚴，一日有忤意者，遂批其頰。吏官品已高，慚於同列，乃叩頭曰：「故事，堂吏有罪，當送大理寺準法行遣，今乃如蒼頭受辱。某不足言，望相公存朝廷事體。」吕大怒曰：「今天子巡幸海道，大臣皆著草屨行泥濘中，此何等時，汝乃要存事體？待朝廷歸東京了，還汝事體未遲在。」吏相顧稱善而退。《老學庵筆記》卷二。《宋稗類鈔》卷三。

10　吕頤浩喜酒色，侍妾十數，夜必縱飲。前户部侍郎韓梠，家畜三妾，俱有殊色，名聞一時。梠死，諸大將以厚賂取。吕用數千緡得一人，號「三孺人」，大寵嬖之。初則專預外事，公然交通韓氏，中外因以媒進。時吕已六十七歲矣。《宋名臣言行録》别集下卷一。《樵書》二編卷十。

11　見席益1。

12　吕丞相元直以使相領宫祠，卜居天台，作堂名「退老」，每誦少陵「窮老真無事，江山已定居」之句以自況。《雞肋編》卷下。

13　紹興九年，吕忠穆公薨於天台。陳國佐侍郎爲經營棺具，得於海上一富家，木極堅致，有朱漆三字曰「吕安浩」，題於蓋上，蓋其主人姓名，與公名纔差一字。《夷堅志補》卷十。

范宗尹

1　范丞相覺民拜參知政事時，歷任未嘗滿一考。《老學庵筆記》卷三。

2　見吕頤浩7。

3　范覺民作相，方三十二歲，肥白如冠玉。旦起與裹頭、帶巾，必皆覽鏡，時謂「三照相公」。《雞肋編》卷中。《南宋雜事詩》卷三。《宋詩紀事》卷四十。

4　國朝宰相文潞公丙午生，元祐元年平章事，未有踵其後者。范丞相己卯生，建炎四年平章事，未有處其先者。《清波雜志》卷七。

5　范僕射宗尹爲參知政事時年三十一，拜相時三十二，卒時三十九。然有五子，皆已娶婦，兼有孫數人。論者謂其享年雖不永，而人間之事略備。豈物理亦有乘除也歟！《卻掃編》卷中。

6　范覺民爲相，事皆委之都司。而郎中王、萬格刻薄苛細，士夫多被其害，時爲之語曰：「逢多齟齬，遇格必阻隔。」《雞肋編》卷中。

7　紹興初，范覺民爲相，以自崇寧以來，創立法度例有泛賞……種種濫賞，不可勝述。其曰應奉有勞、獻頌可採、職事修舉、特授特轉者，又皆無名直與，及白身補官，選人改官，職名礙格，非隨龍而依隨龍人，非戰功而依戰功人等，每事各爲一項，建議討論。又行下吏部，若該載未盡名色，并合取朝廷旨揮，臨時參酌。追奪事件，遂爲畫一規式，有至奪十五官者。雖公論當然，而失職者胥動造謗，浮議蜂起。無名子因改〔東〕坡語云：「清要無因，舉選艱辛。繫書錢、須要十分。浮名浮利，虚苦勞神。歎旅中愁，心中悶，部中身。　雖抱文書，苦苦推尋。更休説、誰假誰真。不如歸去，作个齊民。免一回來，一回討，一回論。」至大字書寫貼於内前牆上，邏者得之以聞。是時，僞齊劉豫方盜據河南，朝論慮或摇人心，亟罷討論之舉。范公用是爲臺諫所攻，今章且叟奏稿中正載彈疏，竟去相位云。《容齋四筆》卷十五。《堅瓠癸集》卷一。《南宋雜事詩》卷六。

8　秦會之、范覺民同在廟堂，二公不相咸。虜騎初退，欲定江西二守臣之罪。康倬知臨江軍，棄城而走；撫州守王仲山以城降。仲山，會之婦翁也，覺民欲寬之，會之云：「不可，既已投拜，委質於賊，甚麽話不曾説，豈可貸邪！」蓋詆覺民嘗仕僞楚耳。《揮麈餘話》卷二。

9　見謝石3。

朱勝非

1　〔朱勝非〕爲鄧氏婿，後十許年，而夫人之堂妹歸張邦昌。既爲僚婿，公察其人，弗與交，邦昌雖執政亦未嘗造門也。邦昌憾焉，每當遷輒沮格。《三朝北盟會編》卷二百十三。

2　政和末，老蔡以太師魯國公總治三省，年已過七十，與少宰王黼争權相傾。朱藏一在館閣，和同舍《秋夜省宿》詩云：「老火未甘退，稚金方力征。炎涼分勝負，頃刻變陰晴。」兩人門下士互興譖言，以爲嘲謗。其後黼獨相，館職多遷擢，朱居官如故，而和人《菊花》詩云：「紛紛桃李春，過眼成枯萎。晚榮方耐久，造物豈吾欺。」或又譖於黼以爲怨憤。是時，士論指三館爲鬧藍。《容齋四筆》卷十五。《宋詩紀事》卷三十六。

3　靖康元年二月，朝廷遣張邦昌奉使斡離不軍前，邦昌請朱勝非同行。邦昌妻鄧氏，朱勝非妻之堂妹也。邦昌請勝非行，上俾勝非使於軍前計議。勝非疾趨之道中，即日上疏，論和議不可恃，劫質不足信，請大爲將來之防。《三朝北盟會編》卷二百十三。

4　靖康元年，予守宋城。閏十一月初，虜騎既破拱州，初七日遂抵郡城。前一夕，予夢有執盜於庭下者，形質魁岸，左目插矢，流血被體。既覺，頗異之。未曉，報虜寇至，即登城督戰。……賊首被金甲，仗劍往來指呼。予於要地伏弩俟之，果爲效用，邵曇者射中酋目，墜馬死，正如所夢。……又雷萬春廟有大赤蛇，盤於香鑪中，累日不動。時或舉首，人莫敢近。予作文遣吏祭之，切責其賊犯城不爲陰助，更出異物以怖人，何也？即日蛇出。與賊對壘踰半年，城竟獲全，實神之助也。《三朝北盟會編》卷二百十三引《秀水閒居録》。

5　朱丞相留守南京，虜寇來攻，方修守備。夜巡城至南門，見壕外光照地，冏然如燭。遣人視之，無物也，謹識其處。旦而掘之，得一銅方印，大徑寸，古篆四字，曰「朱勝私印」，銅色深緑，製作甚精。《夷堅丁志》卷七。

6　苗、劉之亂，勤王兵向闕，朱忠靖勝非從中調護，六龍反正，有詔以二凶爲淮南西路制置使，令將部曲之任。時正彦有挾乘輿南走之謀，傅不從，朝廷微聞而憂之，幸其速去。其屬張逵爲畫計，使請鐵券，既朝辭，遂造堂袖劄以，忠靖曰：「上多二君忠義，此必不吝。」顧吏取筆，判奏行給賜，令所屬檢詳故事，如法製造，不得住滯。二凶大喜，是夕遂引遁，無復譁者，時建炎三年四月己酉也。明日將朝，郎官傅宿扣漏院，白急速事，命延之入，傅曰：「昨得堂帖，給賜二將鐵券，此非常之典，今可行乎！」忠靖取所持帖，顧執政秉燭同閲，忽顧問曰：「檢詳故事，曾檢得否？」曰：「無可檢。」又問：「如法製造，其法如何？」曰：「不知。」又曰：「如此可給乎！」執政皆笑，傅亦笑曰：「已得之矣。」遂退，後傅論功遷一官。忠靖自書其事云。《桯史》卷六。《三朝北盟會編》卷一百二十六引《秀水閒居録》。

趙　鼎

1　趙忠簡公鼎初生時，其母夫人夢金紫偉人入其室，前有贊引者，喝曰「贊皇公至」。夫人驚寤，仿佛若有所見。未幾而忠簡公生焉。其後位宦功名多與〔李〕德裕合。最是德裕自東都分司貶潮陽，忠簡公亦自四明以散官安置于潮；德裕明年貶朱崖而薨，忠簡亦從朱崖而捐館，俱壽六十二。《坦齋筆衡》。《七修類稿》卷五十。

2　趙元鎮丞相未第時，嘗投牒索逋二百緡。其縣令曰：「秀才不親至，乃令僕來耶？」回判其牒曰：「某人同趙秀才出頭理對。」元鎮視其牒曰：「必欲趙秀才出頭乎？奉贈二百千。」遂置其牒。《北窗炙輠録》卷上。

3　金明縣道士自稱白雲片鶴，宋宣和初，游汴，見趙鼎，大呼曰：「中興名相。」人驚異之。他日，又遇鼎，曰：「吉陽相逢。」後鼎紹興五年爲相，有重名，晚竄吉陽，忽與白雲相見，白雲曰：「憶疇昔之言乎？公將歸矣。」未幾鼎果卒。《山堂肆考》卷一百四十八。《南宋雜事詩》卷一。

4　除御史范宗尹，言非故事。上曰：「朕除言官，即置一簿，攷其所言多寡。鼎所言四十事，已行三十六矣。」《宋名臣言行録》别集下卷四。

5　丙寅，賜劉光世銀帛二萬兩匹，爲渡江賞軍之費。先是，光世麾下有言光世將提兵過江，而幕客沮之，其意遂緩。簽書樞密院事趙鼎聞之，以書抵光世曰：「參謀諸公，久在幕府，必能禆贊聰明，共享富貴。固不可輕舉妄動，重貽朝廷之憂；亦安忍坐視不救，滋長賊勢，留無窮之患？」上聞之曰：「諭諸將當如此。」《建炎以來繫年要録》卷三十七。

6　金僞兵犯襄陽，京西招撫使李横，以食盡棄城遁，欲奔荆南以俟朝命，其屬趙棄疾、閻大鈞等，勸使歸朝待罪，横曰：「我以烏合之衆，所至自謀衣食，人皆指爲賊，萬一諸郡不見納，奈何？」二人曰：「我亦官軍也，何至是。」既而鄂帥劉洪道果拒之。横大怒，欲殺二人，皆呼曰：「江西帥趙樞密可歸也！」横未入，而公已遣米舟至，其衆遂安。公復以銀犒横之衆，且檄黄州守鮑貽遜迎勞於境，横大喜。《宋名臣言行録》别集下卷四。

7　紹興四年，趙鼎除知樞密院事，充川陝宣撫處置使。……申請數十條，皆不可行。如隨軍錢物須七百萬緡，勝非參告進呈，指此一項言：「臣昔聞玉音，趙鼎出使如張浚故事。浚自建康赴蜀，朝廷給錢一百五十萬緡，今鼎所須三倍以上，今歲郊恩所費不貲。」上曰：「奈何？」勝非曰：「可支三百萬緡，半出朝廷，已如浚數，半令所部諸路漕司應付。」上可之。既退，鼎詬怒云：「令我作乞兒入蜀耶？」《舊聞证誤》卷四引《秀水閒居録》。《三朝北盟會編》卷二百十六引《秀水閒居録》。

8　趙元鎮初相，喜用程伊川門下士，當時輕薄者遂有伊川三魂之目：謂元鎮爲尊魂；王侍郎居正爲强魂，以其多忿也；謂楊龜山爲還魂，以其身死而道猶行也。時龜山初亡，朱内翰震言於朝，恩數甚厚，故有還魂之目焉。《建炎以來朝野雜記》甲集卷八。

9　趙忠簡爲相，尹和靖以布衣入講，士大夫多稱託伊川門人進用，桐廬喻樗自選人除正字，中書王居正行誥詞。時號「伊川三魂」：鼎爲尊魂，居正爲强魂，楊時爲還魂。言時死而道猶行也。《吹劍録》。

10　趙元鎮好伊川程氏之學。元鎮不識伊川士資以進，反用妖妄眩惑一世，每拱手危坐，竟日無一言。或就之，則曰：「吾方思誠敬。」《邵氏聞見後録》卷十。

11　紹興中，趙元鎮爲左相。一日入朝，見自外移竹栽入内，奏事畢，亟往視之，方興工於隙地。元鎮詢誰主其事，曰内侍黄彦節也。元鎮即呼彦節，詬責之曰：「頃歲艮嶽花石之擾，皆出汝曹。今將復蹈前轍邪！」命勒軍令狀，日下罷役。彦節以聞于上。翌日元鎮奏事，上喻曰：「前日偶見禁中有空地，因令植竹數十竿，非欲以爲苑囿。然卿能防微杜漸如此，可謂盡忠。爾後儻有似此等事，勿憚，以警朕之不逮也。」《揮麈餘話》卷一。

12　趙相鼎，蒲解間人，起於白屋，有樸野之狀。一日拜相，驟爲驕侈，以臨安相府爲不足居，别起大堂，奇花嘉木，環植周圍。堂之四隅，各設大鑪，爲異香奇種。每坐堂中，則四鑪焚香，煙氣氤氲，合於坐上，謂之香雲。《三朝北盟會編》卷二百十六引《秀水閒居録》。《舊聞证誤》卷四。《宋名臣言行録》别集下卷一。《六研齋二筆》卷四。《南宋雜事詩》卷一。《茶香室三鈔》卷九。

13　趙忠簡公秉政日，使臣關永堅亦西人，趨承云久，乃丐官淮上。貧不辦行，欲貨息女。公憐之，隨給所須。永堅乞納女，公卻之。請力，不得已姑留之。後永堅解秩還，公一見，語之：「爾女無恙。」永堅謂宿逋未償，公笑不答，且助資送費，囑求良配，遂歸監平江梅里鎮宗室汝霖。女言：「雖累年日侍丞相巾櫛，及嫁尚處子也。」《清波雜志》卷九。《宋稗類鈔》卷三。

14　見李綱12。

15　會稽士人有錢唐休者，頗有聲於時。趙丞相當國，人薦之者，方議除擢，會有邊報小警，視奏，目中適見其姓名，趙不悦曰：「錢唐遂休乎？」因置不用。後趙引折彦質爲樞密，其院中奏牘書名相次，人有譖之者，謂「趙鼎折」爲不祥，乃與錢事相類。《雞肋編》卷下。《南宋雜事詩》卷一。

16　建炎間，術者周生，觀人書字，分配筆畫，以知休咎。車駕自明駐杭，時虜騎驚擾之餘，人心危疑。執政戲呼周生，偶書「杭」字示之，周曰：「懼有警報，虜騎將逼。」乃拆其字，以右邊一點配木爲「术」，下既爲「兀」。不旬日，果傳兀术南侵。趙相、秦樞廟謨不協，各欲引退，二公各書「退」字示之，周曰：「趙公即去，秦必留。日者君象，趙書『退』字，人去日遠。秦書『人』字密附日下，『日』字左筆下連，而『人』字左筆斜貫之，蹤跡固矣，欲退得乎？」既而皆驗。《睽車志》卷四。

17　趙元鎮、秦會之同作左右相，客言有術者善相字，甚奇，二公令呼來姑試之，各書一「退」字視之。術者熟視久之，曰：「左相行須引去，右相且在中書。」二公問其故，曰：「左所書日下人遠，右書人向日邊。」已而果然。《投轄録》。

18　《夷堅庚志》書謝誠甫祖信任南牀日，論趙忠簡公不遺餘力，而謝爲趙之上客。《清波雜志》卷十一。

19　金人有許和之議，上與宰相議之，趙鼎堅執不可講和之説，秦檜意欲講和。……鼎議不協，遂罷宰相，出知紹興府。首途之日，檜奏乞備禮餞鼎之行。乃就津亭排列别筵，率執政俟於津亭。鼎相揖罷，即登舟。檜曰：「已得旨餞送，相公何不少留？」鼎曰：「議論已不協，何留之有？」遂登舟叱篙師離岸。檜亦叱從人收筵。檜將歸，且顧鼎言曰：「檜是好意。」然舟已開矣。自是檜有憾鼎之意。《三朝北盟會編》卷一百八十四。《南宋雜事詩》卷一引《趙丞相行狀》。

20　趙吉陽元鎮鼎者，中興名宰相也。一日於行在所，因過三館食竟，語坐上：「頃一夕忽夢以罪貶海上，何耶？將無是乎？」於是諸館職學士争道其德而談休美，曰：「公爲國柱石，安得有此？」其間一二，輒又毅然更起，白吉陽：「某門下士也。藉第使如夢，則某等誓將乘桴而從公行決矣。」一時以爲金石美談，人故多之，而傳達於四方焉。未幾，吉陽去相位，俄廢黜於潮陽，後果徙海上。四年而趙吉陽死。是時獨有一王海康趯者，頗能爲流人調護，海上所無薪粲百物，海康輒津致之。又致諸家問，勤懇不少寘。厥後果爲人告訐，坐是免所居官，而海康勿怨也。當趙吉陽已死，王海康始受代罷歸。時過吾，吾亟訪海康：「曩聞三館之語甚美，今日有踐言者乎？君居雷州，雷州獨一路通海上，傍無他道。君又喜與流人道地，宜悉知之，願有所聞也。」王海康即笑謂吾曰：「寧有踐言者耶？雖吉陽親舊，曾弗睹一字之往來矣。」吾得此中心惄焉，爲之短氣。《鐵圍山叢談》卷四。

21　李衛公在朱崖，表弟某侍郎遣人餉以衣物，公有書答謝之，曰……紹興中，趙忠簡公亦謫朱崖，士大夫畏秦氏如虎，無一人敢輒寄聲，張淵道爲廣西帥，屢遣兵校持書及藥石、酒麪爲餽。公嘗答書云：「鼎之爲己爲人，一至於此。」其述酸寒苦厄之狀，略與衛公同。既而亦終於彼。手札今尚存於張氏。《容齋續筆》卷一。

22　趙元鎮丞相謫朱崖，病亟，自書銘旌云：「身騎箕尾歸天上，氣作山河壯本朝。」《老學庵筆記》卷一。《宋詩紀事》卷三十六。

23　公在吉陽三年，門人故吏皆不敢通問。廣帥張宗元，時遣使渡海，以醪米遺之。〔秦〕檜令本軍月具存亡申省。公知之，遣人呼其子至，謂之曰：「檜必欲殺我。我不死，一家當誅，惟我死，爾曹無患。」乃不食而卒。四方人聞之，有泣下者。汾護喪歸，葬於衢州。守臣章傑，知中外士大夫平時與公有簡牘往來，至是又酒會葬，意可爲奇貨，乃遣兵官下縣，同縣尉翁蒙之以搜私釀爲名，馳往掩取。復疑蒙之漏言，潛戒左右伺察之。蒙之書片紙，走僕自後垣出，密以告汾，趣令盡焚篋中書及弓刀之屬。比官兵至，一無所得。公之家賴以紓禍。《宋名臣言行録》别集下卷四。《宋稗類鈔》卷三。

24　紹興中，趙忠簡還葬台州，常山郡將章傑，紹聖丞相章惇諸孫，雅怨趙公當國時奉詔治惇罪，又希〔秦〕檜旨，陽以善意檄常山尉翁君護其喪。一日下書君曰：「趙氏私爲酒，以飲役夫，亟捕寘之法。」而陰使人喻意，使併搜取趙公平日知舊往來書疏，欲以敗趙氏，快私憤，且媚檜取美官。翁君不可，則啗以利，又不可，則脅以威，往返再三。君度傑意壯，不但已，或更屬他吏，則事有不可爲者，即密告趙氏，夜取諸文書悉燒之，無片紙在。翌旦乃往搜捕者，而以無所得告。傑怒，又廉知君女弟適故胡寅，實當時草詔罪狀惇者，益怒，乃誣君他罪劾之。會胡公弟寧爲尚書郎，即具以其事白檜，檜乃悟爲傑所賣，下其事安撫使問狀，徙君旁郡。趙氏亦竟得無他，而傑遂廢不用。《宋名臣言行録》别集上卷十。

25　南渡之初，中原士大夫之落南者衆，高宗愍之，昉有西北士夫許占寺宇之命。今時趙忠簡居越之能仁，趙忠定居福之報國，曾文清居越之禹跡，汪玉山居衢之超化。《癸辛雜識》後集。

趙　汾

1　秦檜擅權久，大誅殺以脅善類。末年因趙忠簡之子汾以起獄謀盡覆張忠獻、胡文定諸族。……初，汾就逮，自分必死，然竟不知加以何罪，囑其家曰：「此行無全理。脱幸有恩言，當於饋食中寘肉笑靨一，以爲信，毋忘！」既入獄，月餘無所問，亶日施慘酷，求死不可得。一日正晝，寘之闇屋，仰絣之，使視椽榱，偶見屋上一竅如錢，微有日影，須臾稍轉射壁上有一反字。汾解意，亟承異謀，遂得小梃，惟數晷以待盡。忽外致食于橐，滿其中皆笑靨，汾泣曰：「吾約以一，而今乃多如是，殆紿我。」既而獄吏皆來賀，即日脱械出，則檜聲鍾給賻矣。《桯史》卷十二。《西湖游覽志餘》卷四。《堅瓠辛集》卷一。《宋稗類鈔》卷二。

趙　謐

1　楊東山言：某初筮爲永州零陵主簿，太守趙謐，字安卿，丞相元鎮子也。初參之時，客將傳言，待衆官退卻請主簿。客退，趙具冠裳，端坐堂上，凡再請，某不動，三請，某解其意，遂庭趨一揖，上階禀叙，逐一還他禮數。既畢，立問何日交割，禀以欲就某日。答云：「可一面交割。」一揖徑入，更不與言延坐。某退，而抑鬱幾成疾。以書白誠齋，欲棄官而歸。誠齋報曰：「此乃教誨吾子也，他日得力處當在此。」某意猶未平，後涉歷稍深，方知此公善教人，尚有前輩典刑。《鶴林玉露》乙編卷五。

張　浚

1　張賢良君悦咸，家蜀綿竹，世以積德聞。紹聖初再試制科，宰相章惇覽其策，以所對不以元祐爲非，大怒，雖得簽書劍西判官以去，而科目自是廢矣。仕既不甚達，益篤意植媺貤慶，以遺後人。嘗一日晝寢，夢神人自天降，告之曰：「天命爾子名德作宰相。」驚而寤，未幾而魏公生。時魏公之兄已名滉，君悦不欲更所從，乃字魏公曰德遠。《桯史》卷十二。

2　張賢良咸，漢陽人。應制舉，初出蜀，過夔州，郡將知名士也，一見遇之甚厚，因問曰：「四科優劣之差，見於何書？」張無以對。守曰：「載《孟子注》中。」因檢示之，且曰：「不可不牢攏之也。」張道中漫思索，著論成篇。至都，閣試六論，以此爲首題，張更不注思而就。主文錢穆父覽之大喜，過閣第一。……張即魏公迺翁也。《揮麈録》卷三。

3　政和末，張魏公自漢州與鄉人吴鼎同入京省試。徒步出大散關，遇暴雨，而傘爲僕先持去，無以障，共趨入粉壁屋内避之，敗宇穿漏，殆不容立。望道左新屋數間，急往造焉。老父出迎客，意色甚謹，縱觀客容貌舉止，目不暫置。二人同辭而問曰：「老父豈能相乎？」應曰：「唯唯。」魏公先指吴生扣之，笑曰：「大好大好。」而不肯明言。吴生指魏公曰：「張秀才前程如何？」起而答曰：「此公骨法，貴無與比。異日中原有變，是其奮發之秋，出將入相，爲國柱石，非吾子可擬也。」二人皆不以爲然，會雨止，即捨之去。明年，魏公登科，吴下第。《夷堅乙志》卷十二。

4　張魏公浚在京師，獨與趙鼎、宋齊愈、胡寅爲至交，寢食行止，未嘗相舍，所講論皆問學之力，與所以濟時之策。欽宗召涪陵處士譙定至京師，將處以諫職，定以言不用，力辭，杜門不出。公往見，至再三，開關延入。公問所得於前輩者，定告公但當熟讀《論語》，公自是益潛心於聖人之微言。《言行龜鑑》卷三。《自警編》卷一。

5　張魏公宣和中爲成都士曹，母卜冀夫人奉道，每日齋道人一員，不問所從來，或親出焚香加禮。嘗有一客至，歎曰：「夫人當有貴子，今安在？」曰：「見爲曹官，方在州倉納粟。」客徑往就謁，既相見，熟視不語。公呼小吏有所言，乃揖公起行數十步，即呼爲相公，拱白曰：「公之貴相在語聲與行步間。從此不十年，海内將亂，公當出入將相，掌握兵柄，爲國家立事建功。願自愛。」公竦然謝不敢當，客亟趨出，不暇扣其何處人、何姓氏也。所言既驗，每託蜀士陰訪求之，莫能得。後謫居和州，爲秦丞相所忌，必欲置諸死地，公絶憂之，未知所以自脱。此客忽排闥而入，望其儀貌，儼與三十年前無少異，迎語之曰：「吾昔求先生不可致，正爾牢落，肯惠然相顧，何耶？」客曰：「知公以時相爲憂，故來奉告，彼乃死人耳，何足慮？異時公當復舊物，福未艾也。」公長子欽夫栻出揖，客熟睨良久曰：「兩眼視物慾裂，好處正在阿堵中。他日爲西南帥臣，名滿天下。」時次子定夫杓方數歲，在寢未起，公曰：「尚有稚兒，欲丐題品，但正睡熟，不可唤覺。」客秉燭就視之，笑曰：「大有福，勝如哥哥，未易量也。」少頃告去，訖不復再見。《夷堅支志》景卷二。

6　靖康孫覿論太學生陳東誘衆伏闕爲亂，建炎黄潛善輩置東極刑。覿、潛善不足道也。張魏公亦奏胡珵筆削東書，欲使布衣挾進退大臣之權，幾至召亂。遂以諷諭狂生，規摇國是，將珵追勒編置。或謂魏公乃潛善客，珵則李綱客也，因借此去之。《鼠璞》。

7　苗、劉作亂時，矯隆祐詔，貶竄魏公。高宗在昇暘宫方啜羹，左右來告，驚懼，羹覆於手，手爲之傷。暨復辟，見魏公，泣數行下。舉手示公，痕跡猶存。《鶴林玉露》乙編卷一。《宋稗類鈔》卷一。

8　苗、劉之亂，張魏公在秀州，議舉勤王之師。一夕獨坐，從者皆寢，忽一人持刃立燭後。公知爲刺客，徐問曰：「豈非苗傅、劉正彦遣汝來殺我乎？」曰：「然。」公曰：「若是，則取吾首以去可也。」曰：「我亦知書，寧肯爲賊用？況公忠義如此，豈忍加害！恐公防闲不嚴，有繼至者，故來相告爾。」公問：「欲金帛乎？」笑曰：「殺公何患無財！」「然則留事我乎？」曰：「我有老母在河北，未可留也。」問其姓名，俛而不答，攝衣躍而登屋，屋瓦無聲。時方月明，去如飛。明日，公命取死囚斬之，曰「夜來獲奸細」。公後嘗於河北物色之，不可得。《鶴林玉露》甲編卷三。《賓退録》卷三。《朱子語類》卷一百三十一。《何氏語林》卷二十一。《昨非庵日纂》二集卷三。

9　苗傅、劉正彦之亂，張魏公在秀州，謀舉勤王之師。苗、劉僞詔至，大赦，厚犒諸軍。公潛於府庫中尋舊詔書，令人馳往十數里外，易其詔。既至，令僚屬宣詔，但爲撫諭之詞，略張於譙樓，旋即斂之。大犒諸軍，群情賴以不摇。時張俊亦在秀州，公深結之。會韓世忠舟師亦至，公與世忠對哭。因饗俊、世忠將士，呼諸將校至前，抗聲問曰：「今日之事，孰逆孰順？」皆對曰：「賊逆我順。」又曰：「若浚此舉違天悖人，可取浚頭歸苗傅，不然，一有退縮，悉以軍法從事！」衆皆感憤。遂勒兵行次臨平，逆黨屯拒不得前。世忠等搏戰，大破之。傅、正彦遁入閩，追獲斬首。拜公知樞密院事，時年纔三十三。《鶴林玉露》乙編卷二。

10　建炎初，駕幸錢塘，而留張忠獻浚於平江爲後鎮。時湯東野適爲守將，一日聞有赦令當至，心疑之，走白張公。公曰：「亟遣吏屬解事者往視，緩驛騎而先取以歸。」湯遣官發視，乃僞詔也。度不可宣，而事已彰灼。卒徒急於望賜，懼有變，復謀之張公。公曰：「今便發庫錢示行賞之意。」乃屏僞詔，而陰取故府所藏登極赦書置輿中，迎登譙門，讀而張之，即去其階。禁無敢輒登者，而散給金帛如郊賚時。於是人情略定，乃决大計。《宋稗類鈔》卷三。《晦庵集》卷八十二。

11　見薛慶1。

12　〔張〕浚駐於秦州……常會諸幕客，中有言，兵馬一集，可一埽金人盡浄者，浚大喜之。幹辦公事郭弈應聲曰：「不知是怎麽地一埽，用苕帚埽，爲復用埽帚埽？」一坐皆驚愕，浚亦默然。是時大舉之議已定。……浚見兵馬俱集，大喜，謂當自此便可以徑入幽燕，問曲端如何，端曰：「必敗。」浚曰：「若不敗如何？」端曰：「若宣撫之兵不敗，端伏劍而死。」浚曰：「可責狀否？」端即索紙筆責令狀曰：「如不敗，甘伏軍法。」浚曰：「浚若不勝，復當以頭與將軍。」遂大不協。金人屯於大封縣，相去八十里，而婁室孛堇方在綏德軍，衆請擊之，浚曰：「不可，夫戰者當投戰書，約日會戰。」乃遣使投書，金人不報書。凡數往，浚大書於榜曰：「有能生致婁室孛堇者，雖白衣亦授節度使，賞銀絹皆萬計。」婁室孛堇自綏德軍來，移軍與官軍對壘，榜其軍曰：「有能生致張浚者，賞驢一頭，布一匹。」婁室孛堇率數十騎登山以望浚軍曰：「人雖多，營壁不固，千瘡萬孔，極易破耳！」浚猶遣使約戰，金人許之，至期輒不出兵以爲常。浚以婁室爲怯，且曰：「吾破虜必矣。」幕客有請以婦人巾幗之服遺婁室者。……金人得勝不追，所獲珍寶錢帛如山嶽，不可計。郭弈爲詩曰：「婁室大王傳語張老，謝得送到糧草。斗秤不留一件，怎生見得多少。」浚自愧輕舉無功，乃歸罪趙哲矣。或有以諸葛孔明比浚者，幕客或以爲譏而怒之。彼曰：「非敢譏也，孔明應變將略，非其所長，是以似之。」《三朝北盟會編》卷一百四十二。

13　張浚爲川陝宣撫處置使，每曰：「虜人猖獗，當一掃之。」有坐客叩曰：「不知用苕箒，惟復用掃箒？」浚默然。《可書》。

14　張浚自富平大敗歸，有郭奕者改韓昌黎《贈裴令公》詩贈之云：「荆山行盡華山來，日照關門兩扇開。刺史莫嫌迎候遠，相公親送陝西回。」《萬曆野獲編》卷二十三。

15　見郭奕2。

16　見曲端1。

17　見曲端3、4。

18　紹興初，張浚以宣撫處置，按行川、陝。至富川之敗，蜀諺曰：「一事無成，二帥枉死，曲端、趙哲。三軍怨恨，四川空虚，五路輕失，六親招擢，七書旋學，八位自除，九重怎知，十誠不會。」《可書》。

19　見李綱12。

20　初，公自淮西歸，與趙鼎同在相位，以招徠賢才爲急務，從列要津，多一時之望，人號爲「小元祐」。《宋名臣言行録》别集下卷三。《讀書鏡》卷七。《南宋雜事詩》卷一引《歷代臣鑒》。

21　張魏公之出督也，陛辭之日，與高宗約曰：「臣當先驅清道，望陛下六龍夙駕，約至汴京，作上元帥。」〔岳〕飛聞之，曰：「相公得非睡語乎？」於是魏公憾之終身。《齊東野語》卷十三。《南宋雜事詩》卷一。

22　張魏公開建業幕府，有一術者來謁，取辟客命推算，術者云皆非貴人。公不樂曰：「要作國家大事，幕下如何無三五人宰執侍從，此亦智將不如福將也。」魏公之客虞雍公，雍公之客王謙仲，范宗尹之客賀宗禮，皆宰執也。開禧畢再遇帥揚，起身行伍，驟爲名將，亦非偶然，麾下有二十餘人，都統制、殿帥四人，則知魏公推命之不誣也。《貴耳集》卷上。

23　高宗視師金陵，張魏公爲守，楊和王領殿前司。有卒夜出，與兵馬都監喧競，卒訴之，公判云：「都監夜巡，職也，禁兵酉點後不許出營，法也，牒宿衛司照條行。」楊不得已斬之。又嘗詣學，士有投牒者，視之，則争博也。即判云：「士子争財於學校，教化不明，太守罪也。當職先罰俸半月，牒學照規行。」教官大窘，引去。《齊東野語》卷八。《何氏語林》卷六。

24　紹興七年三月，〔張〕浚奏劉光世在淮西，軍無紀律，罷爲少師、萬壽觀使，以其兵隸都督府。命參謀、兵部尚書吕祉往廬州節制，且以王德爲都統制，酈瓊副之。瓊與靳賽，皆故群盜，與王德素不相能。德，威聲素著，軍中號爲王夜叉。都承旨張宗元，深以爲不可，謂浚曰：「瓊等畏德如虎，今乃使臨其上，是速其叛也。」浚不以爲然，復謀之岳飛曰：「王德，淮西軍所服，浚欲以爲都統制，而命吕祉爲督府參謀領之，如何？」飛曰：「德與瓊素不相下，一旦使揠之在上，勢所必争。吕尚書雖通才，然書生不習軍旅，恐不足以服之。」浚曰：「張宣撫何如？」飛曰：「暴而寡謀，且瓊輩素不服。」浚曰：「然則楊沂中耳。」飛曰：「沂中視德等耳，豈能馭之？」浚艴然曰：「浚固知非太尉不可。」飛曰：「都督以正問飛，飛不敢不盡其愚，豈以得兵爲念哉！」即日乞解兵柄，持餘服。浚訖行之，瓊輩懼不敢喘。及德視事教場，諸將執撾用軍禮謁拜。瓊登而言曰：「尋常伏事太尉不周，今日乞做一牀錦被遮蓋。」德素獷勇自任，竟不解出一語慰撫之，遂索馬去。於是瓊輩愈懼，相與連銜上章，乞逥避之。張宗元知其事，復語浚曰：「業已爾，今獨有終任德，或可以鎮，不然，變且生矣。」浚不以爲然，遂奏召德還。以張俊爲淮西宣撫使，駐盱眙，楊沂中爲淮西制置使，劉錡副之，並駐廬州。且命酈瓊以所部兵赴行在，意將以奪其軍而誅之。宗元聽制於文德殿下，語人曰：「是速瓊等叛耳。」會祉復密奏罷瓊兵柄，書吏朱照漏語於瓊，於是叛謀始決。及金字牌飛報，吕方坐廳事，聞有大聲如箭辟歷，自戟門隨牌而至，及啓視之，乃三使除書也。吕拍案歎曰：「龐涓死此樹下。」即時亂作。《齊東野語》卷二。《鄂國金佗稡編》卷十九。《古事比》卷十六。

25　紹興中，劉光世在淮西，軍無紀律。張魏公爲都督，奏罷之，命參謀吕祉住廬州節制。光世頗得軍心，祉儒者，不知變，繩束頓嚴，諸軍忿怨。統制酈瓊率衆縛祉，渡淮歸劉豫。魏公方宴僚佐，報忽至，滿座失色。公色不變，徐曰：「此有説，第恐虜覺耳。」因樂飲至夜分，乃爲蠟書，遣死士持遺瓊，言「事可成，成之，不可，速全軍以歸」。虜得書，疑瓊，分隸其衆，困苦之，邊賴以安。南軒言：「符離之役，諸軍皆潰，唯存帳下千人。某終夕徬徨，而先公方熟寢，鼻息如雷。先公心法，如何可學！」《鶴林玉露》甲編卷二。

26　公念〔秦〕檜欺君誤國，使災異數見，欲力論時事，以悟上意。又念太夫人計氏年高，言之必被禍，恐不能堪。太夫人覺公形瘠，問故，公具言所以。太夫人誦先雍公咸紹聖初舉科制策曰：「臣寧言而死于斧鉞，不忍不言而負陛下。」至再三，公意遂決。乃言曰：「當今時勢，譬若養大疽於頭目心腹之間，不決不止，決遲則禍大而難測，決速則禍輕而易治。惟陛下斷之於心，謹察情僞，豫備倉卒，庶幾社稷有全安之理。不然，異時以國與敵者反歸罪正議。此臣所以食不下咽，而一夕不能安也。」檜見之大怒，命臺諫論公，章四五上。以特進提舉江州太平興國宫，連州居住。《宋名臣言行録》别集下卷三。《名臣碑傳琬琰集》卷五十五。《自警編》卷五。《言行龜鑑》卷四。

27　宋子飛言：張公謫永州時，居僧舍，每夜與諸子弟、賓客盤膝環坐，至更定而寢，率以爲常。《宋名臣言行録》别集下卷三。

28　張魏公貶零陵，有書數笈自隨，讒者謂其中皆與蜀士往來謀據西蜀之書。高宗命遣人盡録以來。臨軒發視，乃皆書册，雖有尺牘，率皆憂國愛君之語。此外唯葛裘布衾，類多垢敝。上惻然曰：「張浚一貧如此哉！」乃遣使馳賜金三百兩。《鶴林玉露》甲編卷一。

29　〔秦檜卒〕，忠獻是時居永，亦微聞當路意，〔趙〕汾既繫，昕夕不自安，且念爲大夫人憂，不敢明言。忽外間報中都有人至，亟出視，一男子喘卧簷下，殆不能言。方吉凶叵測，衆環睨縮頸，忠獻素堅定，於是亦色動。有頃，掖之坐，稍灌以湯餌而甦，猶未出語，亶數指腰間，索之，得片紙。蓋故吏聞檜訃，走介星馳，至近郊，益奔程欲速，是以顛。頃刻之間，堂序懽聲如雷。《桯史》卷十二。

30　張紫巖謫居十五年，憂國耿耿，不替昕夕。適權姦新斃，時宰恃虜好而不固圉，紫巖方居母喪，上疏論事，朝廷以爲狂，復詔居零陵。一日，慨然作几間丸墨並常支筇竹杖二銘，以寓意。墨之銘曰：「存身于昬昬，而天下之理因以昭昭，斯爲瀟湘之寶，予將與之歸老。」而逍遥杖之銘曰：「用則行，舍則藏，惟我與爾。危不持，顛不扶，則焉用彼。」或録以示當路，大怒，以爲諷己，將奏之，會病卒，不果。它日，陳正獻俊卿爲孝皇誦之，摘其一銘，書于御杖焉。《桯史》卷十。《貴耳集》卷上。《堯山堂外紀》卷五十七。《堅瓠戊集》卷二。

31　光堯每以張浚誤大計爲辭，謂上「毋信其虚名。浚專把國家名器錢物做人情。浚有一册子，纔遇士大夫來見，必問其爵里書之，若心許其他日薦用者。又鎔金盌飲兵將官，即以予之。不知官職是誰底，金盌是誰底。」或者謂必有近習譖浚于太上云。《四朝聞見録》乙集。

32　〔德壽〕謂壽皇曰：「毋信張浚虚名，將來必誤大計。他專把國家名器財物做人情耳。」《齊東野語》卷二。

33　高宗嘗問張魏公：「卿兒想甚長成？」魏公對曰：「臣子栻，年十四，脱然可與語聖人之道。」及隆興初，張魏公督師，南軒以内機入奏，引見于德壽宫。首問魏公起居飲食狀，又問卿幾歲，對曰：「臣年三十一。」又問卿母安否，對曰：「久失所恃。」上愀然久之，曰：「朕記卿父再娶時，以無繼嗣，曾來商量。卿父曾奏，欲令卿來見，今次方得見卿。朕與卿父，義則君臣，情同骨肉，卿行奏來，有香茶與卿父爲信。」嗚呼！君臣相與，其恩意乃至是哉！或者乃謂高宗晚年追悼明受，不滿於魏公，至有「寧失天下，不用張浚」之言，殆不然也。《鶴林玉露》丙編卷一。

34　隆興初，張忠獻公再入爲右相，上注意甚厚，使公條奏人才可用者。公奏虞雍公允文、陳魏公俊卿、汪端明應辰、王詹事十朋、張尚書闡，可備執政；劉觀文珙、王閣學大寶、杜殿院起莘，宜即召還；胡資政銓，可備風憲；張舍人孝祥，可付事任；馮提刑時行、馮少卿方，可備近臣。朝士中，林侍郎栗、王侍郎秬、莫少卿沖，可任臺諫。皆一時選也。時劉、王、杜三人，皆以論事去國，故公請召之，其後悉爲名臣。終孝宗朝，不顯用者數人而已。《建炎以來朝野雜記》甲集卷八。

35　見宋孝宗13。

36　《何氏備史》云：「張魏公素輕鋭好名，士之稍有虚名者，無不牢籠。揮金如土，視官爵如等闲。士之好功名富貴者，無不趨其門。且其子南軒，以道學倡名，父子爲當時宗主。在朝顯官，皆其門人，悉自詭爲君子。稍有指其非者，則目之爲小人。紹興元年，合關、陝五路兵三十餘萬，一旦盡覆，朝廷無一人敢言其罪。直至四年，辛炳始言之，亦不過落職，福州居住而已。淮西酈瓊之叛，是時公論沸騰，言路不得已，遂疏其罪，既而併逐言者於外。及符離之敗，國家平日所積兵財，掃地無餘，乃以殺傷相等爲辭，行賞轉官無虚日。隆興初年，大政事莫如符離之事，而實録、時政紀，並無一字及之，公論安在哉？使魏公未死，和議必不成，其禍將有不可勝言者矣。」《齊東野語》卷二。

37　張魏公有重望，建炎以來置左右相多矣，而天下獨目魏公爲張右相。丞相帶都督亦數人，而天下獨目魏公爲張都督，雖夷狄亦然。《老學庵筆記》卷十。

38　見楊萬里6。

39　〔福州〕眉壽堂，在使宅，張丞相浚爲其母秦國名。《輿地紀勝》卷一百二十八。

40　張魏公浚名其堂曰「眉壽」，二子年俱九十餘。《徐氏筆精》卷七。

41　張魏公居京師，赴客飯，以韭黄雞子爲饌。公不欲食，主人强之，不得已爲食三顆，而意亦作惡，不終席而歸。夜中，忽足痛不可忍，秉燭照之，乃三雞啄其足，一牡二牝。金甲大神立於旁，扣公曰：「發願否？」公曰：「願盡此生不食雞子。」神曰：「願輕。」公又曰：「某此生不犯戒，則母氏延無量之壽。犯此者爲不孝。」神人頷之，倏忽間與雞皆不見。迨曉，視啄處，赤腫猶寸餘。自是不復食雞卵。《夷堅丙志》卷四。

張　慤

1　黄潛善、汪伯彦當政，〔張〕慤以忠梗自任，不附會黄潛善、汪伯彦。潛善、伯彦屢笑宗澤顛狂，慤曰：「如宗澤顛狂之士，多得數人，則天下定矣。」二人語塞。《三朝北盟會編》卷一百十七。

李　邴

1　李漢老邴少年日，作《漢宫春》詞，膾炙人口，所謂「問玉堂何似，茅舍疎籬」者是也。政和間，自書省丁憂歸山東，服終造朝，舉國無與立談者。方悵悵無計，時王黼爲首相，忽遣人招至東閣，開宴延之上坐。出其家姬數十人，皆絶色也，漢老惘然莫曉。酒半，群唱是詞以侑觴，漢老私竊自欣，除目可無慮矣。喜甚，大醉而歸。又數日，有館閣之命。不數年，遂入翰苑。《玉照新志》卷三。《詞苑叢談》卷八。《南宋雜事詩》卷七。《宋詩紀事》卷三十六。

2　李漢老，建炎末自簽樞遷右轄，未幾遷知院，前後二三月而罷。因爲《梅》詩以託意云：「綿霜歷雪忿開遲，風笛無情抵死吹。鼎實未成心尚苦，不甘桃李傍疎籬。」《能改齋漫録》卷十一。

3　李漢老坐其兄會稽失守落職，謝表云：「包胥不食而哭秦，素心猶在；李陵得當而報漢，後效難期。」《苕溪漁隱叢話》後集卷三十六。

4　秦益公子伯陽，以狀元登第，李漢老啓賀云：「一經教子，益欽丞相之賢；累月笞兒，更起鄰翁之羡。」秦喜，諭其子。《能改齋漫録》卷十四。《西塘集耆舊續聞》卷十。《雲莊四六餘話》。

5　〔李〕文肅《賀除太師啓》云：「推赤心於腹中，君既同於光武；有大勳於天下，相自比於姬公。」秦以爲譏己，答啓云：「君既同於光武，仰歸美報上之誠；相自比於姬公，其敢犯貪天之戒。」文肅得之，不能不恐，然亦終不加害也。《西塘集耆舊續聞》卷十。

6　泉州教忠光禪師，與李參政漢老在小溪雲門庵妙喜會中有同參契分，李因致光住教忠功德院，其疏有「三拜頓忘師弟子，一口吞盡佛衆生」之句，爲叢林傳誦。既而李病將革，以偈寄光：「曩歲曾經度厄津，深將法力荷雲門。如今稍覺神明復，擬欲酬師不報恩。」光即和之：「胡牀穩坐已通津，何處更尋不二門。八苦起時全體現，不知誰解報深恩。」李得其報，閲罷而逝。《羅湖野録》卷四。

7　李邴漢老，汪藻彦章，樓鑰大防，西山真文忠公云：「南渡以來詞人三人。」《小學紺珠》卷六。《南宋雜事詩》卷七。《宋詩紀事》卷三十六。《詞林紀事》卷八。

鄭　瑴

1　建炎己酉，苗、劉之變，端明殿學士、同簽書樞密事鄭瑴奏：苗傅、劉正彦等悖逆肆虐，擅行殺戮，朝廷近日差除，多出二人之意。兼聞以簽書樞密院召吕頤浩，以禮部尚書召張浚，又分張俊之兵，以五百人歸俠。及浚不受命，俊不肯分所部兵，遂謫浚以散官居郴州，擢俊以節度知鳳翔，皆出傅等姦謀。使外無强兵謀臣，内生變亂，事不可緩，遂一章乞留吕頤浩知金陵，一章言張浚不當謫。而求有膽氣謹密可共事之人，得奉議郎謝嚮，令爲客旅，徒步如平江，見張浚等，具言城中之事，令嚴兵備，大張聲勢，持重緩進，使其自遁，無致城中之變，驚動三宫。撰《杜鵑詩》四句，親寫令去，執呈諸人，以爲信驗。《建炎復辟記》。《宋詩紀事》卷三十九。

2　〔鄭瑴〕遣所親謝嚮變服爲賈人，徒步如平江見〔張〕浚等，具言城中事，令嚴設兵備，張聲勢，持重緩進，使其自遁，毋致城中之變，驚動三宫，此爲上策。撰《杜鵑》詩四句，親寫令去執呈諸人，以爲驗。詩云：「杜鵑飛飛無定棲，寄巢生子百鳥依。園林花老晝夜啼，安得百鳥挾以歸。」取杜甫言蜀天子化作杜鵑，生子百鳥巢之意，以杜鵑喻天子，以百鳥喻百官，言内外百官當同心共謀，挾天子反帝位以歸宫也。嚮至平江，以詩徧呈浚等，莫不嗟嘆，感激奮勵爲赴難計。《宋名臣言行録》别集上卷三。

3　建炎間，苗傅、劉正彦作亂，是時中丞鄭瑴密遣謝嚮如平江，仍作詩寄吕元直、張德遠二公云：「杜鵑飛飛無定棲，寄巢生子百鳥依。園林花老晝夜啼，安得猛士挾以歸。」吕、張得詩即起兵，成復辟功，詩不徒作也。《梅磵詩話》卷上。

王　綯

1　王綯，建炎初爲御史中丞，時四方多事，而緘默不言。又以老病艱於乘騎，每跨一款段，坐退毛舊狨出入，臺中號「退毛中丞」。《可書》。

2　尚書右僕射兼中書侍郎兼御營使朱勝非罷爲觀文殿大學士，知洪州，從所請也。制略曰：「亟持詔節，趣秉國鈞，夫何信宿之間， 乃爾震驚之遽。深惟菲德，退避别宫，甫再踰旬，即復大位。雖援兵之交至，亦秘策之允臧。」工部尚書兼直學士王綯所草也。《建炎以來繫年要録》卷二十二。

富直柔

1　見葛勝仲1。

2　富季申樞密院奉祠居婺州，忽夢行道上，憩大木下，有人止岐路云：「此入閩中路也。」未幾，除守泉南，行至江山道中，時方秋暑，從者疲苶，果憇於大木之下，有過之者曰：「此入閩中路也。」宛如夢中所見。乃太息曰：「雖欲不來，其可得也？」《雞肋編》卷下。

翟汝文

1　見范寥1。

2　翟資政公巽喜嘲謔，初爲祕書郎，同列多見侮誚。時俞尚書亦同在省中，嘗會飲，明旦翟自外至，抗聲問曰：「俞安在？」衆愕然，俞亦自失。翟徐曰：「吾問昨夕餘瀝，欲復飲耳。」衆始大笑。它日或諫止之，翟曰：「同列相嘲戲，三館之舊也，吾欲修故事耳，豈得已哉？」平日談論，喜作文語，雖對使令亦然。《卻掃編》卷下。《茶香室四鈔》卷十。

3　〔翟資政公巽〕爲中書舍人時，後省有庖者藝頗精，翟亟稱之。後更懈怠，衆以尤翟，曰：「此小人也，而公數稱奬之，故令如此，公自治之。」翟不得已，呼使前責曰：「汝以刀匕微能，數見稱賞，而敢疏慢如此，使衆人以驕灌夫之罪歸汝文，于汝安乎？」左右皆匿笑，而庖竟不解爲何等語也。《卻掃編》卷下。

4　翟公巽雖爲蔡京所汲引，然抗直不爲屈。初，代宰相作《賀日有戴承表》，末云：「衆非后何戴，率傾就望之心；無不爾或承，永懷畏愛之德。」京讀終篇曰：「奇文也，然『無不爾或承』對『衆非后何載』，似乎偏枯，欲以『臣不命其承』易之，亦不失『承』字，而稍加親切，如何？」公巽曰：「勝矣，然業已供本。」竟不易。京亦不能奪也。未幾，又代作《天神示現表》，有云：「聖神受命穆清，告成禹錫；祖宗在帝左右，顧予湯孫。」末云：「在天對越，乏清廟肅雍之儀；前席具言，愧宣室鬼神之問。」京曰：「國有盛事如此，公巽之文，真爲時而出也。」公巽徐曰：「疇昔不命其承，抑云過矣；今日爲時而出，厥有旨哉。」京雖惡其不遜，然尚能容之。石林嘗喜道之。《寓簡》卷八。

5　童汪錡能執干戈以衛社稷，本謂幼而能赴國難耳，非姓童也。翟公巽作童貫告詞云「爾祖汪錡」，誤也。或云故以戲之。《老學庵筆記》卷四。《宋稗類鈔》卷五。

6　翟參政公巽汝文，有文名。對人辭語華暢，雖談笑，歷歷皆可聽，然不妄吐也。政和間爲給事中，每見殿庭宣贊稱「不要拜，上殿祗候」，必咄咄曰：「不要拜，此何等語。」旁問之：「君俾爲何言乎？」公巽曰：「宣贊有旨勿拜。」時蔡安世靖、陳應賢邦光，同在門下外省，安世位公巽之上，而應賢坐其下。每相與談論，二人必交闢之。一日辭屈，於是歎曰：「嗟乎，遂厄於陳、蔡之間。」《鐵圍山叢談》卷三。《何氏語林》卷二十七。

7　翟三丈公巽，宣和末，蔡絛約之用事，外召從官七人，公巽再以瑣闥召，力辭之。未至闕，有指揮落職宫祠，繼而復還待制。公作謝表，有云：「彈貢禹之冠，誠非本志；奪伯氏之邑，其又何言。」又云：「惟一與一奪之命，無有二三；而三仕三已之心，敢懷愠喜。」人多稱之。《墨莊漫録》卷七。

8　翟公巽參政，靖康初召爲翰林學士。過泗州，謁僧伽像，見鬚忽涌出長寸許，問他人，皆不見，怪之。一僧在旁曰：「公雖召還，恐不久復出。」公扣之，曰：「鬚出者，須出也。」果驗。《老學庵筆記》卷八。《東南紀聞》卷三。

9　翟公巽參政守會稽日，命工塑真武像。既成，熟視曰：「不似，不似。」即日毁之别塑，今告成觀西廡小殿立像是也。道士賀仲清在旁親見之，而不敢問。《老學庵筆記》卷八。

10　翟公巽參政汝文守越，以擅免民間和買縑帛四十餘萬，爲部使者所劾，貶秩。公謝表云：「欲安劉氏，無嫌晁氏之危；豈若秦人，坐視越人之瘠。」迨去郡，郡人安其政，將相率投牒借留。公知之，命取其牘以來，即書其上云：「固知京兆，姑爲五日之留；無使稽山，復用一錢之送。」其用事精當若此。《梁溪漫志》卷六。

11　翟汝文公巽知越州，坐拒旨不敷買絹事削官，謝表云：「忍效秦人，坐視越人之瘠；既安劉氏，定知晁氏之危。」後拜參政，温人宋之方作啓賀之曰：「昔鎮藩維，已念越人之瘠；今居廊廟，永圖劉氏之安。」蓋用其語也。《雞肋編》卷下。

12　翟公巽，紹興初爲參政。自奉過薄，謂客曰：「德大於天子可以食牛，德大於諸侯可以食羊。」所進皆草具。《南宋雜事詩》卷三引《墨憨齋笑纂》。

13　秦丞相與翟參政汝文同在政府。一日，于都堂議事不合，秦據案叱翟曰：「狂生！」翟亦應聲駡曰：「濁氣！」二公大不相能。翟怒一堂吏，面奏乞究治其不法。秦欲以此逐之，遂前奏曰：「翟某擅以私意治吏事，傷國體，不可施行。」翟因力陳其故，且乞罷政。退復上疏，以爲「秦檜私植黨與，讒害善良，臣若不早乞迴避，必爲睚眦中傷。」疏猶留中，而臺章遽言翟與宰相不協，因防秋託事求去。汝文遂罷政，依舊致仕。《獨醒雜志》卷十。

14　初，翟汝文知密州，秦檜爲州學教授，汝文薦其才。及檜爲相，亦薦汝文，汝文除參政，意不少降，與檜不和。嘗交争於殿庭，至言檜乃金人之姦細，必誤國。汝文遂罷去。自後檜專權柄，執政者皆箝口卑躬，趨走奉承之不暇，四方之士乃思汝文之正直。《宋宰輔編年録》卷十五。《南宋雜事詩》卷一引《宋元通鑒》。

翟耆年

1　翟耆年，字伯壽，父公巽，參政之子也。能清言，工篆及八分。巾服一如唐人，自名唐裝。一日往見許顗彦周。彦周髽髻，着犢鼻褌，躡高屐出迎，伯壽愕然。彦周徐曰：「吾晉裝也，公何怪！」《老學庵筆記》卷八。《何氏語林》卷二十七。

權邦彦

1　權樞密邦彦，父在鄆卧病，公雖從戎，然沃盥必親執，藥物必親嘗，未嘗解衣而寢。後歸汶上，道梗不通，公在九江，每北望，必長號不能自已。《言行龜鑑》卷四。

席　旦

1　席中丞晉仲旦，政和中爲長安帥，因公使庫頽圮，命工改築，於地中得石函一，其狀類玉，蓋上刻「韓信首級」四字，乃篆文也，其中空無一物。即徙于高原，祭而掩之。《夷堅乙志》卷十二。

席　益

1　紹興中，吕元直爲相，驟引席益爲參政，故席感恩，悉力爲助。已而徐師川在西樞得君，與吕不協，席乃陰與徐結，於時又號爲「二形人」。謂陽與吕合而陰與徐交也。吕既出，而欲爲刺虎之術，竟不能就，而反被逐，士大夫莫不快之。2　見吴説4。

《雞肋編》卷中。

王　庶

1　見曲端1。

2　〔秦〕檜怒公異己不附和議，諷言者論其居江州强奪民田，責授節副道州安置。後卒于貶所。其子之荀、之奇撫棺而哭曰：「秦檜，秦檜，此讐必報！」親舊皆掩其口曰：「禍未已也。」《宋名臣言行録》别集上卷三。

3　王庶安置在道州，以疾卒。諸子扶護歸江州，親舊迎見之。其子之荀、之奇撫柩而哭曰：「秦檜，秦檜，此讐必報。」親舊皆掩其口，仍高聲大叫以混其語。有學院子寧偉在側，聞之而喜謂：「可以持王氏矣。」庶嘗自號「當叟」。又或問「當叟」之意如何？庶曰：「吾之所以皆合其宜，不敢失當，故號『當叟』。」《三朝北盟會編》卷二百九。

4　見秦檜73。

李　光

1　〔李光〕知平江府常熟縣。朱勔方以花石得幸，勢焰熏灼，光不爲屈，械繫其奴。勔怒，諷轉運使，移光知吴江，光即日以狀上於郡，將致仕以歸。會有直其事者，而光挺挺自若。勔終不能害也。《寶慶會稽續志》卷五。

2　巨盜戚方破寧國抵城下，光即日下令戒嚴，民六十以下、十五以上悉登城，違者論以軍法。光設牙帳於南壁，躬撫士卒。賊圍益急，或請光盡室從西門遁去。光曰：「我一家獲全，其奈一城生靈何？」詰朝誦言於衆曰：「昨暮有教光家潛出者，當以軍法從事，姑且置之。城脱或不保，引劍之計已決，義不污賊手。」兵民感泣，其氣益倍。賊兵百道來攻，光隨宜應之。《寶慶會稽續志》卷五。

3　靖康中，蔡元長父子既敗，言者攻之，發其姦惡，不遺餘力。蓋其門下士如楊中立、孫仲益之類是也。李泰發光，時爲侍御史，獨不露章，且勸勿爲太甚，坐是責監汀州酒税，謝表云：「當垂涕止彎弓之射，人以爲狂；然臨危多下石之徒，臣則不敢。」士大夫多稱之。《揮麈餘話》卷二。《宋稗類鈔》卷一。

4　見吕廣問1。

5　李莊簡公泰發奉祠還里，居于新河。先君築小亭曰千巖亭，盡見南山。公來必終日，嘗賦詩曰：「家山好處尋難遍，日日當門只卧龍。欲盡南山巖壑勝，須來亭上少從容。」每言及時事，往往憤切興歎，謂秦相曰咸陽。一日來坐亭上，舉酒屬先君曰：「某行且遠謫矣，咸陽尤忌者，某與趙元鎮耳。趙既過嶠，某何可免？然聞趙之聞命也，涕泣别子弟。某則不然，青鞵布襪，即日行矣。」後十餘日，果有藤州之命。先君送至諸暨，歸而言曰：「泰發談笑慷慨，一如平日。問其得罪之由，曰不足問，但咸陽終誤國家耳。」《老學庵筆記》卷一。《宋詩紀事》卷三十六。

6　李丈參政罷歸鄉里……時時來訪先君，劇談終日，每言秦氏，必曰咸陽，憤切慨慷，形於色辭。一日平旦來，共飯，謂先君曰：「聞趙相過嶺，悲憂出涕。僕不然，謫命下，青鞵布襪行矣，豈能作兒女態耶！」方言此時，目如炬，聲如鐘，其英偉剛毅之氣，使人興起。後四十年，偶讀公家書，雖徙海表，氣不少衰。丁寧訓戒之語，皆足垂範百世，猶想見其道「青鞵布襪」時也。《渭南文集》卷二十七。《寶慶會稽續志》卷七。

7　〔李莊簡公〕在政府，與秦檜議論不合，爲中司所擊，送藤州安置，差密院使臣伴送，公戲贈之云：「日日孤村對落暉，蠻煙深處忍分離。追攀重見蔡明遠，贖罪難逢郭子儀。南渡每憂鳶共墮，北轅應許雁相隨。馬蹄慣踏關山路，他日看來又送誰。」《詩人玉屑》卷一。《宋詩紀事》卷三十六。

8　紹興十六七年，李莊簡公在藤州，以書寄先君，有曰：「某人汲汲求少艾，求而得之，自謂得計。今成一聚枯骨，世尊出來，也救他不得。」「一聚枯骨」，出《神仙傳·老子篇》。「某人」者，前執政，留守金陵，暴得疾卒，故云。《老學庵筆記》卷八。

李孟博

1　李莊簡南遷，其子孟博卒于瓊州。先是數月，孟博夢至一所，海山空闊，樓觀特起。雲霄間有軒，榜曰空明，先世諸父，環坐其中，指一席曰：「留以待汝。」遂寤。臨終，雲氣起于寢，冠服宛然，自雲中冉冉升舉，瓊人悉見之。孟博苦學有文，紹興五年進士第三人及第。莊簡有詩悼之云：「脱屣塵寰委蜕蟬，真形渺渺駕非煙。丹臺路杳無歸日，白玉樓成不待年。宴坐我方依古佛，空行汝去作飛仙。思深父子情難割，淚滴千行到九泉。」《賓退録》卷六。《宋詩紀事》卷三十六。

秦　檜

1　〔艮嶽敷慶神運石〕旁植兩檜，一夭矯者名朝日升龍之檜，一偃蹇者名卧雲伏龍之檜，皆玉牌金字書之，徽宗御題云：「拔翠琪樹林，雙檜植靈囿。上梢蟠木枝，下拂龍髯茂。撑拏天半分，連卷虹南負。爲棟復爲梁，夾輔我皇構。」嗟乎，檜以和議作相，不能恢復中原，已兆於「半分」、「南負」，而一結更是高廟御名，要皆天定也。《楓窗小牘》卷上。《宋稗類鈔》卷二。

2　見胡舜陟1。

3　〔黄州棲霞樓〕之規製甚工。問其人，則曰：「故相秦申王生於臨皋舟中，黄人作慶瑞堂於其處。近年撤而作棲霞云。」《吴船録》卷下。《茶香室叢鈔》卷三。

4　秦檜微時，爲童子師，仰束修自給，嘗慨歎，有「若得水田三百畝，這番不做猢猻王」。後以申王致仕。申屬猴。《堯山堂外紀》卷五十八。《堅瓠辛集》卷四。

5　秦丞相檜未仕時，宿學，夜見白兔入地，使人掘之一丈許，得泉。檜既入仕，設井欄，鐫石篆書「玉兔泉」三字。《景定建康志》卷十九。《書史會要》卷六。《南宋雜事詩》卷一。

6　秦檜少游太學，博記工文，善幹鄙事，同舍號爲「秦長脚」。每出游飲，必委之辦集。《鶴林玉露》甲編卷五。《堅瓠辛集》卷四。

7　〔秦〕檜爲人强力忍垢，初爲太學生，每同舍有醵飲，檜輒爲之幹濟，敏而不厭勞屑，人目爲「秦長脚」云。《六研齋二筆》卷四。

8　秦檜爲京太學生時，號「秦長脚」。一日睡於窗下，有異人來，指檜語其同舍郎曰：「他日此人誤國害民，天下同受其禍，諸君亦有死其手者。」《湖海新聞夷堅續志》前集卷二。《山堂肆考》卷一百六。《南宋雜事詩》卷一。

9　南渡太學諸生，素輕秦檜，目爲「秦長脚」。及爲相，范同云：「這長脚漢，也會做兩府。」而檜妻王氏，時目爲「長舌婦」。二長濟惡凶德。《堅瓠秘集》卷六。

10　政和末，秦會之自金陵往參成均，行次當塗境上。值大雨，水衝橋斷，不能前進。塗中居民開短窗，延一士子教其子弟。士子於書室窗中，窺見秦徒步執蓋，立風雨中，淋漓悽然，甚憐之，呼入，令小愒。至晚，雨不止，白其主人，推食挽留而共榻。翌日晴霽，送之登途，秦大以感激。秦既自叙其詳，復詢士之姓名，云曹筠庭堅也。秦登第即宦顯，絶不相聞。久之，曹建炎初以太學生隨大駕南幸，至維揚，免省策名。後爲台州知録，老不任事。太守張偁對移爲黄巖主簿，無憀之甚。時秦專權久矣，曹一夕偶省悟其前此一飯之恩，因謀諸婦。婦吴越錢族，晚事曹，頗解事，謂曰：「審爾，何不漫愬之。」筠因便介，姑作詩以致祈懇，末句云：「浩浩秦淮千萬頃，好將餘浪到灘頭。」其淺陋不工如此。秦一覽，慨然興念，以删定官召之。尋改官入臺，遂進南牀。高宗惡之，親批逐出。秦猶以爲集英殿修撰，知衢州。未幾，坤維闕師，即擢次對，制閫全蜀。到官之後，弛廢不治，遂致王孝忠之變，秦竟庇護之，奉祠而歸。秦没，始奪其職云。《揮麈三録》卷三。

11　見曹泳1。

12　翟公巽知密州，秦檜作教授。一日，有一隱者至，會相，曰：「此教授大貴。」翟問：「與某如何？」曰：「翰林如何及之！如何及之！」時游定夫在坐，退因勉秦云：「隱者甚驗，幸自重。」《朱子語類》卷一百三十一。

13　靖康初，秦會之自御史丐祠歸建康，僦舍以居。適當炎暑，上元宰張師言昌訪之，會之語師言：「此屋觕可居，但爲西日所苦，奈何！得一凉棚備矣。」翌日未曉，但聞斤斧之聲，會之起視之，則松棚已就。詢之，匠者云：「縣宇中方創一棚，昨日聞侍御之言，即輟以成此。」會之大喜。次年，會之入爲中司，北去。又數年還朝，已而拜相。時師言年逾七十，會之於是就官簿中減去十歲，擢知楚州，把麾持節者又踰十年，然後掛冠。老於潛、皖，近九十而終。《揮麈餘話》卷二。

14　初，〔秦〕會之爲御史中丞，虜人議立張邦昌以主中國。〔馬伸〕先覺爲監察御史，抗言於稠人廣坐中曰：「吾曹職爲争臣，豈可坐視緘默，不吐一詞？當共入議狀，乞存趙氏。」會之不答。少焉屬藁，遂就呼臺史連名書之。會之既爲臺長，則當列於首。以呈會之，會之猶豫。先覺帥同僚合辭力請，會之不得已，始肯書名。先覺遣人疾馳，以達虜酋。所以秦氏所藏本猶云「檜等」也。先覺中興初任殿中侍御史，以亮直稱於一時，爲汪、黄所擠，責監濮州酒税。後高宗思之，以九列召，示以大用，而先覺已死。會之還自虜中，揚言己功，盡掠其美名，遂取富貴，位極人臣，勢冠今古。先覺子孫，漂泊閩中。先覺有甥何珫者，慷慨自任，得其元藁，累欲上之，而馬氏子止之云：「秦會之凶焰方熾，其可犯邪？」紹興乙亥春，珫忽夢先覺衣冠如平生，云秦氏將敗，趣使往陳之。珫即持其藁以叫閽。會之大怒，誣以他罪，下珫大理，竄嶺外。抵流所未幾，而會之果殂。其家訟冤，詔復珫故官，後至員郎。先覺忠績，遂别白於時。《揮麈餘話》卷二。《玉照新志》卷三。《宋稗類鈔》卷二。參見馬伸、何兑1。

15　見姚宏1。

16　靖康初，〔秦檜〕爲御史中丞。金人陷京師，議立張邦昌。檜陳議狀，大略謂：「趙氏傳緒百七十年，號令一統，綿地萬里，子孫蕃衍，布在四海，德澤深長，百姓歸心。只緣姦臣誤國，遂至喪師失守，豈可以一城而決廢立哉！若必欲舍趙氏而立邦昌，則京師之民可服，而天下之民不可服；京師之宗子可滅，而天下之宗子不可滅。望稽古揆今，復君之位，以安天下。」虜雖不從，心嘉其忠，與之俱歸。檜天資狡險，始陳此議，特激於一朝之諒。既至虜廷，情態遂變，諂事撻辣，傾心爲之用。兀術用事，侵擾江淮，韓世忠邀之於黄天蕩，幾爲我擒。一夕鑿河，始得遁去。再寇西蜀，又爲吴玠敗之於和尚原，至自髠其鬚髮而遁。知南軍日强，懼不能當，乃陰與檜約，縱之南歸，使主和議。檜至行都，紿言殺虜之監己者，奔舟得脱。見高宗，首進「南自南，北自北」之説，時上頗厭兵，入其言。會諸將稍恣肆，各以其姓爲軍號，曰「張家軍」、「韓家軍」。檜乘間密奏，以爲諸軍但知有將軍，不知有天子，跋扈有萌，不可不慮。上爲之動，遂決意和戎，而檜專執國命矣。方虜之以七事邀我也，有毋易首相之説，正爲檜設。《鶴林玉露》甲編卷五。

17　御史中丞秦檜，初以不願立張邦昌，遭粘罕拘執北去，并其妻王氏同行。隨行有小奴硯童與婢興兒、御史街司翁順而已。至金國，見虜主……以賜其弟撻懶爲任用……撻懶提兵而南也，命檜以任用偕行。檜密與妻王氏爲計，至燕山府留王氏，而己獨行。王氏故爲喧争曰：「我家翁父使我嫁汝時，有貲貨二十萬貫，欲使我與汝同甘苦，盡此平生。今大金國以汝爲任用，而棄我於途中耶！」喧争不息。撻懶與檜之居比鄰，聲相聞。撻懶妻一車婆聞之，請王氏問其故，王氏具以告。一車婆曰：「不須慮也，大金國法令，許以家屬同行，今皇弟爲監軍，亦帶家屬在軍中。秦任用何故留家屬在此，而不同行也。」白之撻懶，遂令王氏同行。由是硯童、興兒、翁順亦偕行。檜爲任用又隨行作參謀軍事，又爲隨軍轉運使。在孫村浦寨中，楚州陷，孫村浦寨金人紛紛争趨入楚州。檜常以梢工孫静爲可與語，遂密約静於淮岸乘紛紛不定，作催淮陽軍海州錢糧爲名，同妻王氏、硯童、興兒、翁順及親信高益恭等數人登小舟，令静掛席而去。至漣水軍界，爲丁禩水寨邏者所得，將執縛而殺之。檜知水寨尚爲國家守，乃告之曰：「我禦史中丞秦檜也。」寨兵皆村民，不曉其説，且謂執到姦細，陵辱之。檜曰：「此中有秀才否？當知我姓名。」或謂有賣酒王秀才當令一看之。王秀才名安道，字伯路，素不識檜，乃佯爲識檜……一見而長揖之曰：「中丞安樂，勞苦不易。」衆皆以爲王秀才既識之，即不可殺，遂以禮待之。硯童、興兒、翁順、高益恭等一行皆得生全。《三朝北盟會編》卷一百四十二。《六研齋二筆》卷四。《茶香室三鈔》卷八。

18　秦檜既脱虜……〔丁〕禩發遣檜還行在，令秀才王安道、馮由義伴行。……既至行在，士論疑之。范宗尹、李回奏其忠而薦其才，張守嘗爲密州州學教授，檜亦嘗爲之，故首稱檜爲可用。上甚喜，即除禮部尚書。……檜請以本身合得恩澤，授安道、由義官，由是補迪功郎。舟人孫静亦授承信郎。檜陷虜信息不相通時，妻兄王，取王氏冒姓秦以爲檜嗣，立名曰熺，俾承恩授官。至是王氏諸親以熺見檜，檜甚喜，以己子視之。《三朝北盟會編》卷一百四十三。

19　秦會之在山東欲逃歸，舟楫已具，獨懼虜有告者，未敢決。適遇有相識稍厚者，以情告之。虜曰：「何不告監軍？」會之對以不敢。虜曰：「不然，吾國人若一諾公，則身任其責，雖死不憾。若逃而獲，雖欲貸，不敢矣。」遂用其言，告監軍，監軍曰：「中丞果欲歸耶？吾契丹亦有逃歸者，多更被疑，安知公歸而南人以爲忠也。公若果去，固不必顧我。」會之謝曰：「公若見諾，亦不必問某歸後禍福也。」監軍遂許之。《老學庵筆記》卷一。

20　天會八年之冬，諸大臣會于黑龍江之柳林相議，謂：「宋臣如張浚、趙鼎，則志在復讐；韓世忠、吴玠則習知兵事，既不可以威取，復搆怨之良深，勢難先屈。」魯王曰：「惟遣彼臣先歸，因示恐脅，而使之順我。佯不從，而勉强聽之。」忠獻王曰：「汝言是矣，誰可使者？」忠烈王曰：「張孝純可。」忠獻曰：「此人在河東失節，人誰不怨，便去如何得位得志。只有檜可用。初言趙氏得人心，必將有所推立。説張邦昌不爲人悦服，不及半年，其言皆驗。我喜其人，置之軍中，間語以利害。檜謂南自南，北自北，且許説某，著手時只依這規模。今只用兵，南亦未必終弱。若縱其歸國，必是得志，可濟吾事。」是時南人羈困，檜獨温足，果至彼得權位而謀。始行，廢劉錡、韓世忠、張浚、趙鼎，殺岳飛，而南北之勢定。忠烈王德之，誓書之中，必令「不妄易首相」。而檜亦陰發宇文虚中之逆以報。《脚氣集》。《南遷録》。

21　見孫覿9。

22　見范宗尹8。

23　檜嘗語：「臣中國之人，惟當着衣噉飯，共圖中興。」……又自謂：「使檜爲相數月，必聳動天下。」《宋名臣言行録》别集上卷八。

24　紹興二年，秦會之罷右僕射，制略云：「自詭得權而舉事，當聳動於四方；逮兹居位以陳謀，首建明於二策。罔燭厥理，殊乖素期。」又云：「予奪在我，豈云去朋黨之難；終始待卿，斯無負君臣之義。」此綦叔厚之文。褫職告詞云：「聳動四方之聽，朕志爲移；建明二策之謀，爾材可見。」謝任伯之文。綦、謝，婣家也。秦大憾之。先是，高宗有親批云：「秦檜不知治體，信任非人。人心大摇，怨讟載路。」丁卯歲，啓上詔《毁宰執拜罷録》，謂載訓詞也。至乙亥歲，秦復知御札在任伯之子伋景思處，作劄子自陳大概云：「陛下是時尚未深知臣，所以有此。乞行抽取。」得旨，下台州從伋所追索得之。是秋，又令其婣黨曹泳爲擇酷吏劉景者，擢守天台，專欲鞫勘。景思寓居外邑黄巖山間，景視事之次日，遣捕吏追逮景思，直以姓名傳檄縣令，差人防護甚峻，景思自分必死。將抵郡城外，渡舟中望見景備郊迎之儀，一見執禮甚恭。至館舍，則美其帷帳，厚其飲食。景思叵測，是晚置酒延佇，座間笑語，極歡而罷，始聞早已得會之訃音矣。《揮麈後録》卷七。

25　秦檜初罷相，出在某處，與客握手，夜語庭中。客偶説及富公事，秦忽掉手入内。客莫知其故。久之方出，再三謝客云：「荷見教。」客亦莫知所謂，扣問，乃答云：「處相位，元來是不當起去。」是渠悔出，偶投其機，故發露如此。《朱子語類》卷一百三十一。

26　殺岳飛，范同謀也。胡銓上書言秦檜，檜怒甚，問范如何行遣，范曰：「只莫採，半年便冷了。若重行遣，適成孺子之名。」秦甚畏范，後出之。《朱子語類》一百三十一。《宋稗類鈔》卷二。

27　紹興己未，金人歸我侵疆，曲赦新復州縣，赦文曰：「上穹開悔禍之期，大金報許和之約。割河南之境土，歸我輿圖；戢宇内之干戈，用全民命。」大酋兀術讀之，以謂不歸德其國，明年，遂指爲釁，以起兵復陷而有其地。後二年，和議成，秦檜懼當制者之不能説虜也，以孽子熺及其黨程克俊補鼇。故其文曰：「上穹悔禍，副生靈願治之心；大國行仁，遂子道事親之孝，可謂非常之盛事，敢忘莫報之深恩。……」於是郵傳至四方，遺黎讀之有泣者。《桯史》卷五。《堅瓠戊集》卷二。

28　秦檜妻王氏，素陰險，出其夫上。方岳飛獄具，一日檜獨居書室，食柑玩皮，以爪劃之，若有思者。王氏窺見笑曰：「老漢何一無決耶！捉虎易，放虎難。」檜掣然當心，致片紙入獄。是日岳王薨於棘寺。《朝野遺記》。《宋稗類鈔》卷二。

29　〔秦〕檜之欲殺岳飛，於東窗下謀其妻王氏夫人，曰：「擒虎易，縱虎難。」其意遂決。後檜游西湖，舟中得疾，見一人披髮厲聲曰：「汝誤國害民，吾已訴天得請矣。」檜遂死。未幾，子熺亦死。方士伏章，見熺荷鐵枷，問：「太師所在？」熺曰：「在酆都。」方士如其言而往，果見檜與万俟卨俱荷鐵枷，備受諸苦。檜曰：「可煩傳語夫人，東窗事發矣。」《錢塘遺事》卷二。《西湖游覽志餘》卷四。《堯山堂外紀》卷十七。《堅瓠甲集》卷四。《南宋雜事詩》卷七引《雲薖淡墨》。

30　見李邴5。

31　洪皓居燕十五年，會金大赦得還，見秦檜，語連日不止。因述金人言景靈宫大廟土木，以爲無意中原，檜不懌。《南宋雜事詩》卷一引《弘簡録》。

32　見洪皓10、11。

33　高宗朝，有人書一「春」字，拆字人曰：「二十四日内有改除。」後果然。蓋三八數也。丞相秦檜亦書一「春」字，拆字曰：「三月八日加官。」亦然。高宗亦書一「春」字，拆字曰：「秦頭太重，遮日無光。」蓋所書春大日小，指秦檜也。《湖海新聞夷堅續志》補遺。

34　紹興中，張九萬以拆字説吉凶。秦檜一日獨坐書閣，召九萬至，以扇柄就地畫一字，問曰：「如何？」九萬賀曰：「相公當加官爵。」檜曰：「我位爲丞相，爵爲國公，復何所加？」九萬曰：「土上一畫非王而何？當享真王之貴。」其後竟封郡王，又封申王。《瑞桂堂暇録》。《陔餘叢考》卷三十四。

35　蔡元長當國時，士大夫問軌革，往往畫一人戴草而祭。……紹興中，秦會之專國柄，又多畫三人，各持禾一束，則又指之曰：「秦字也。」其言亦頗驗。及秦氏既廢，亦無復占得此卦矣。《老學庵筆記》卷十。《南宋雜事詩》卷一。

36　秦會之當國，偶虔州賊發，秦相得報，夜呼堂吏行札，數日以賊聞。一日，德壽問：「虔州有賊，何不奏聞？」秦云：「小竊，不敢上勞聖聽，陛下何以知之？」上曰：「普安説。」秦既退，呼堂吏云：「普安一宫給使，請俸不齊，取榜來。」遂閣兩月。壽皇聖度高遠，亦不以此爲意。議者疏秦擅專之罪。德壽建思堂落成，壽皇同宴，問德壽何以曰「思堂」，德壽答曰：「思秦會也。」由是秦氏之議少息。《貴耳集》卷上。

37　渡江初，吕元直爲相，堂厨每廳日食四千，至秦會之當國，每食折四十餘千。執政有差，於是始不會食。胡明仲侍郎曰：「雖欲伴食，不可得矣。」《鶴林玉露》丙編卷一。《宋稗類鈔》卷六。

38　秦會之當軸時，幾務之微瑣者，皆欲預聞，此相權之常態。然士夫投獻，必躬自披閲，間有去取。吾郡德興士人姚敦臨，字公儀，能篆書，秦喜之，令作二十家篆《孝經》，上表以進，時紹興十一年二月十九日也。許授以文資，未降旨間，會之招飲，姚喜，忘其敬，不覺振股，以此惡之。尋得旨，令充樞密院効士，辨驗篆文而已。又有蜀士，投啓干闕。其間一聯云：「乾坤二百州，未有託身之所；水陸八千里，來歸造命之司。」秦尤稱道之，遂得陞擢。《游宦紀聞》卷六。《茶香室四鈔》卷七。

39　秦檜爲相，久擅威福。士大夫一言合意，立取顯美，至以選階一二年爲執政，人懷速化之望，故仕於朝者，多不肯求外遷，重内輕外之弊，頗見於時。有王仲荀者，以滑稽游公卿間。一日，坐于秦府賓次，朝士雲集，待見稍久。仲荀在隅席，輒前白曰：「今日公相未出堂，衆官久俟，某有一小話願資醒困。」衆知其善謔，争竦聽之。乃抗聲曰：「昔有一朝士，出謁未歸，有客投刺于門，閽者告之以某官不在，留門狀，俟歸呈禀。客忽勃然發怒，叱閽曰：『汝何敢爾，凡人之死者，乃稱不在，我與某官厚，故來相見，某官獨無諱忌乎！而敢以此言目之耶！我必竢其來，面白以治汝罪。』閽拱謝曰：『小人誠不曉諱忌，願官人寬之。但今朝士留謁者，例告以如此，若以爲不可，當復作何語以謝客。』客曰：『汝官既出謁未回，第云某官出去可也。』閽愀然蹙頞曰：『我官人寧死，卻是諱出去二字。』」滿坐皆大笑。《桯史》卷七。《西湖游覽志餘》卷四。《宋稗類鈔》卷六。

40　秦檜當國時，有士人假其書謁揚州守，守覺其僞，以白金五百兩繳原書管押其回。秦接見之即補以官資。問其故，曰：「有膽敢假檜書，若不以一官束縛之，則北奔胡，南走越矣。」《清夜録》。《宋稗類鈔》卷三。《堅瓠乙集》卷二。《古事比》卷三十七。

41　秦丞相晚歲權尤重，常有數卒，皂衣持挺立府門外，行路過者稍顧視謦欬，皆呵止之。嘗病告一二日，執政獨對，既不敢他語，惟盛推秦公勳業而已。明日入堂，忽問曰：「聞昨日奏事甚久。」執政惶恐，曰：「某惟誦太師先生勳德，曠世所無。語終即退，實無他言。」秦公嘻笑曰：「甚荷。」蓋已嗾言事官上章。執政甫歸，閣子彈章副本已至矣。其忮刻如此。《老學庵筆記》卷八。《宋稗類鈔》卷二。

42　秦丞相、董參政同執政，二府之夫人俱入見。參政戒其夫人无妄奏對，惟丞相夫人是從。退歸，丞相果問參政夫人有何言，夫人曰：「無所言。」丞相喜，於是待參政益親。《獨醒雜志》卷五。

43　秦會之問宋朴參政曰：「某可比古何人？」朴遽對曰：「太師過郭子儀，不及張子房。」秦頗駭，曰：「何故？」對曰：「郭子儀爲宦者發其先墓，無如之何。今太師能使此輩屏息畏憚，過之遠矣。然終不及子房者，子房是去得底勳業，太師是去不得底勳業。」秦拊髀太息曰：「好。」遂驟薦用至執政。秦之叵測如此。《老學庵筆記》卷二。《識小録》卷一。《宋稗類鈔》卷二。

44　内庫偶闕腦子。上一日要腦子，求之於檜。檜取一匣進之，至上前開緘，而匣内有書題名銜，乃廣西經略方滋送檜者，誤不揭去。上謂御前未嘗有如此大片白腦子。《三朝北盟會編》卷二百二十。

45　鄭德象滋晚守京口，怠於爲政，湯致遠鵬舉爲兩浙漕，宣言俟應辦虜使，至郡按治之。時秦會之當國，德象求援于秦。蓋宣和初，秦赴試南宫，鄭爲參詳官，其所取也。至是湯别秦以行，秦曰：「鄭德象久不通問，有少書信，煩爲提達。」因面授之，湯視緘題云：「禀目申呈判府顯學侍郎先生門下，具位秦檜謹封。」湯得之，幡然而改，迺奏其治狀，遂移帥江東。《揮麈餘話》卷二。

46　括蒼管銓平仲，監奏邸，坐事免官，秦丞相手封銀一笏以助其歸，恃此方敢留一二日。蓋秦早授館於其家，故特致此禮。《清波雜志》卷三。

47　京下忽闕見錢，市間頗皇皇。忽一日秦會之呼一鑷工櫛髮，以五千當二錢犒之，諭云：「此錢數日間有旨不使，早用了。」鑷工親得鈞旨，遂與外人言之。不三日間，京下見錢頓出。《貴耳集》卷中。《宋稗類鈔》卷四。

48　曹泳尹天府，民間以乏見告，貨壅莫售，日嚚而争，因白之檜。檜笑曰：「易耳！」即席命召文思院官，未至，趣者絡繹，奔而來，亟諭之曰：「適得旨，欲變錢法，煩公依舊夾錫樣鑄一緡，將以進入，盡廢見不用。」約以翌午畢事。院官不敢違，唯而退，夜呼工鞴液，將以及期。富家聞之大窘，盡輦宿藏，争取金粟，物賈大昂，泉溢于市。既而樣上省，寂無所聞矣。《桯史》卷三。《何氏語林》卷六。《西湖游覽志餘》卷四。《玉芝堂談薈》卷七。《宋稗類鈔》卷四。

49　都堂左揆閣前有榴，每著實，檜嘿數焉。忽亡其二，不之問。一日，將排馬，忽顧謂左右取斧伐樹。有親吏在旁，倉卒對曰：「實甚佳，去之可惜。」檜反顧曰：「汝盗吾榴。」吏叩頭服。《桯史》卷三。《東南紀聞》卷一。《西湖游覽志餘》卷四。《何氏語林》卷二十九。《宋稗類鈔》卷四。

50　秦檜之夫人，常入禁中。顯仁太后言近日子魚大者絶少。夫人對曰：「妾家有之，當以百尾進。」歸告檜，檜咎其失言，與其館客謀，進青魚百尾。顯仁拊掌笑曰：「我道這婆子村，果然！」蓋青魚似子魚而非，特差大耳。觀此，賊檜之奸可見。《鶴林玉露》甲編卷二。《識小録》卷四。《何氏語林》卷二十九。《宋稗類鈔》卷四。

51　憲聖召〔秦〕檜夫人入禁中賜宴，進淮青魚。憲聖顧問夫人：「曾食此否？」夫人對以「食此已久。又魚視此更大且多，容臣妾翌日供進」。夫人歸，亟以語檜。檜恚之曰：「夫人不曉事。」翌日，遂易糟鯶魚大者數十枚以進。憲聖笑曰：「我便道是無許多青魚，夫人誤耳。」《四朝聞見録》乙集。《西湖游覽志餘》卷四。

52　秦檜權傾天下，然頗謹小嫌，故思陵眷之，雖檜死，猶不釋。小相熺嘗衣黄葛衫侍檜側，檜目之曰：「换了來。」熺未諭，復易黄葛。檜瞪目視之曰：「可换白葛。」熺因請以爲「葛黄乃貴賤所通用」。檜曰：「我與爾卻不可用。」蓋以色之逼上。《四朝聞見録》乙集。《西湖游覽志餘》卷四。

53　有王某者，江西詩客，見秦檜，未見，先以幅子書「打起黄鶯兒，莫教枝上啼。啼時驚妾夢，不得到遼西」。云：「解此即可見。」王以幅子書云：「到處尋春春不見，枝頭劈破幾重雲。歸來檢點梅花樹，春色梢頭已十分。」秦大喜，王時已在仕途，因拔引之。《懷古録》卷中。

54　詩僧上秦師垣壽曰：「不祝公兮椿與松，椿松老人空無用。不祝公兮鶴與龜，鶴龜汩没徒泥中。祝公願作天上月，歲歲年年常皎潔。錦城初動五更鐘，引領衆星朝北闕。」秦大悦。《螢雪叢説》卷下。《南宋雜事詩》卷一。

55　見陸士規1。

56　鄭昌齡，字夢錫，寧德人，弱冠舉進士，有才名。秦檜欲羅致門下，令客諭意，啖以美官。昌齡謝以詩云：「先生傲睨醉官傍，不免蹉跎入醉鄉。來書恐是夢中語，使我大笑譏荒唐。」檜雖恚而不能害也。《長溪瑣語》。

57　〔秦會之〕孫女封崇國夫人者，謂之童夫人，蓋小名也。愛一獅猫，忽亡之，立限令臨安府訪求。及期，猫不獲，府爲捕繫鄰居民家，且欲劾兵官。兵官惶恐，步行求猫。凡獅猫悉捕致，而皆非也。乃賂入宅老卒，詢其狀，圖百本，於茶肆張之。府尹因嬖人祈懇乃已。《老學庵筆記》卷三。《山居新語》。《西湖游覽志餘》卷四。《宋稗類鈔》卷二。

58　秦太師娶王禹玉孫女，故諸王皆用事。有王子溶者，爲浙東倉司官屬，郡宴必與提舉者同席，陵忽玩戲，無不至。提舉者事之反若官屬。已而又知吴縣，尤放肆。郡守宴客，初就席，子溶遣縣吏呼伎樂伶人，即皆馳往，無敢留者。上元吴縣放燈，召太守爲客，郡治乃寂無一人。又嘗夜半遣廳吏叩府門，言知縣傳語，必面見。守醉中狼狽，攬衣秉燭出問之。乃曰：「知縣酒渴，聞有鹹虀，欲覓一甌。」其陵侮如此。守亟取，遣人遺之，不敢較也。《老學庵筆記》卷五。

59　秦檜以紹興十五年四月丙子朔，賜第望僊橋。丁丑，賜銀絹萬疋兩，錢千萬，綵千縑，有詔就第賜燕，假以教坊優伶，宰執咸與。中席，優長誦致語，退，有參軍者前，褒檜功德。一伶以荷葉交倚從之，恢語雜至，賓歡既洽，參軍方拱揖謝，將就倚，忽墮其幞頭，乃總髮爲髻，如行伍之巾，後有大巾鐶，爲雙疊勝。伶指而問曰：「此何鐶？」曰：「二勝鐶。」遽以朴擊其首曰：「爾但坐太師交倚，請取銀絹例物，此鐶掉腦後可也。」一坐失色。檜怒，明日下伶於獄，有死者。於是語禁始益繁。《桯史》卷七。《西湖游覽志餘》卷四。《宋稗類鈔》卷六。參見宋高宗43。

60　秦會之初賜居第時，兩浙轉運司置一局曰箔場，官吏甚衆，專應副賜第事。自是訖其死，十九年不罷，所費不可勝計。……其子熺，十九年間無一日不鍛酒器，無一日不背書畫碑刻之類。《老學庵筆記》卷三。《六研齋筆記》卷二。

61　檜之建第於望僊橋也，備極宏麗。其死也，值天府開浚運河，取土堆府門，有人題詩曰：「格天閣在人何在，偃月堂深恨亦深。不向洛陽圖白髮，卻於郿貯黄金。笑談便解興羅織，咫尺那知有照臨。寂寞九原今已矣，空餘泥濘積牆陰。」《西湖游覽志餘》卷四。《堯山堂外紀》卷五十八。《堅瓠甲集》卷四。

62　秦檜……方其在相位也，建一德格天之閣，有朝士賀以啓云：「我聞在昔，惟伊尹格于皇天；民到于今，微管仲吾其左衽。」檜大喜，超擢之。又有選人投詩云：「多少儒生新及第，高燒銀燭照娥眉。格天閣上三更雨，猶誦車攻復古詩。」檜益喜，即與改秩。《鶴林玉露》甲編卷五。《錢塘遺事》卷一。《西湖游覽志餘》卷四。《堯山堂外紀》卷五十八。《堅瓠己集》卷一。《宋稗類鈔》卷二。

63　鄭仲爲蜀宣撫，格天閣畢工，鄭書適至，遺錦地衣一鋪。秦〔檜〕命鋪閣上，廣袤無尺寸差，秦默然不樂。鄭竟失志，至於得罪。《齊東野語》卷八。《昨非庵日纂》二集卷八。案：鄭仲，當爲「鄭亨仲」之誤。

64　見康與之2。

65　秦會之當國，有殿前司軍人施全者，伺其入朝，持斬馬刀，邀于望僊橋下斫之，斷轎子一柱而不能傷，誅死。其後秦每出，輒以親兵五十人持挺衛之。初，斬全於市，觀者甚衆，中有一人朗言曰：「此不了事漢，不斬何爲！」聞者皆笑。《老學庵筆記》卷二。

66　秦相檜自遭施全見刺之後，常獨處一閣，雖奴僕，非命不敢輒入。季年違豫，三衙楊存中、成閔、趙密往問疾，召入室中，款語久之，言及近日表勳酒頗佳。表勳，賜酒名也。各贈兩器，皆降階謝。復坐，顧無僕從，自出室。亦見駕馭之術。《野老記聞》。《南宋雜事詩》卷三。《宋稗類鈔》卷四。

67　秦會之有十客：曹冠以教其孫爲門客，王會以婦弟爲親客，郭知運以離婚爲逐客，吴益以愛婿爲嬌客，施全以剚刃爲刺客，李季以設醮奏章爲羽客，某人以治産爲莊客，丁禩以出入其家爲狎客，曹泳以獻計取林一飛還作子爲説客。初止有此九客耳。秦既死，葬于建康，有蜀人史叔夜者，懷雞絮，號慟墓前，其家大喜，因厚遺之，遂爲弔客，足十客之數。《老學庵筆記》卷三。《避暑漫鈔》引《中興筆記》。《西湖游覽志餘》卷四。《識小録》卷一、卷五。《古事比》卷八。《宋稗類鈔》卷二。

68　秦太師十客：施全刺客，郭知運逐客，吴益驕客，朱希真上客，曹詠食客，曹冠門客，康伯可狎客，□□莊客，□□詞客，湯鵬舉惡客。施，殿前司軍校，不憤議和，以斬馬刀鬻於街傍，俟秦輿過害之，賴直傘兵執住，伏誅。郭，臨安人，登科，以少俊選爲孫婿，秦每夕必留三杯；郭多出久，至中夜或它宿，留門以俟；秦嘗以佩刀分遺子婿，一日宴集，皆佩之，而郭已遺人矣，秦大怒，適會其夜出，令門者無納，遂罷親。吴，常之宜興人，門蔭，爲人純謹，遂令繼郭，改秩爲臨安倅，驟得次對；秦薨，以無實歷，不得親民，蔭補不行，後得一子承官，晚還其致仕遺表恩。朱希真，洛人，以遺逸召，既致仕，復出，多記中原事，秦喜之；秦薨，復歸嘉禾。曹詠，戚里，與其子熹爲姻家，頗有才，用事爲户部侍郎，後安置新州。曹，婺之東陽人，登甲科，爲秦門客，不一歲躐進奉常簿中書檢正；秦既敗，追其科甲，復還上舍，後再登第，難於入差遣，有爲之地者，得僉幕荆門軍。康伯可，捷於歌詩及應用文，爲教坊應製，秦每燕集，必使爲樂語詞曲。湯，金壇人，本亦出秦門，既薨，攻之不遺餘力。餘二人則忘之矣。《雲麓漫鈔》卷十。

69　秦會之以孫女嫁郭知運，自答聘書曰：「某人東第華宗，南宫妙選，乃肯不卑於作贅，何辭可拒于盟言。」其夫人欲去「作贅」字，曰：「太惡模樣。」秦公曰：「必如此乃束縛得定。」聞者笑之。《老學庵筆記》卷二。

70　吴元美，三山文士，作《夏二子賦》，譏切秦檜。其家立潛光亭、商隱堂，其怨家摘以告檜曰：「亭號潛光，蓋有心於黨李；堂名商隱，本無意於事秦。」李，謂泰發也。亦削籍流容州，死焉。《鶴林玉露》甲編卷六。

71　宣和中，進士永福吴元美，三山文士，作《夏二子傳》，略云：「天命商以伐夏，是以伊尹相湯伐桀，而聲其刻剥之罪。當是時，清商飆起，義氣播揚，勁風四掃，宇宙清廓。夏告終於鳴條。二子之族無大小長少，皆望風隕滅，殆無遺類。天下之民，始得安食酣飲，而鼓舞於清世矣。」夏二子，謂蚊蠅也。其鄉人鄭瑋得之，往訴秦檜，謂其譏毁大臣。其家立潛光亭、商隱堂，怨家亦摘以告云：「亭號潛光，實有心於黨李；堂名商隱，本無意於事秦。」李，謂泰發也。檜怒，編管容州，尋謫死於南雄。《宋稗類鈔》卷二。

72　李泰發忤秦檜，貶海上，雷州守王彦恭存問周餽甚至。檜聞之，貶彦恭。……檜死，彦恭復官。《鶴林玉露》乙編卷二。

73　王樞密庶，本出張魏公之門，後忤秦檜，貶死。其子又以誹謗時政，褫官編置，在貶所無聊，有方士口辯多技能，因與之往還。方士能以藥和水作字，白與紙等，人不知其有字也，投之水上乃見。庶之子因戲書「秦檜可斬」四字，投諸水，以試其術。方士持紙竟去，欲白之官，厚賄之乃已。每至家，升堂呵叱如嚴父，少拂其意，即欲白發其事。庶子飲恨，事之惟謹。獨一僕不平，一日與方士游屋後廢圃，中有眢井。僕謂方士曰：「井有巨蟒。」方士俯視，僕從後推墜方士入井中，下石瘞之。已而爲人所告，秦遂起大獄，加以叛逆，獄遂成。其家夢庶乘馬語其家人曰：「吾今往，辯明兹事矣。」未幾，秦死，其獄遂解。其子之奇，淳熙間入兩府。《東南紀聞》卷一。

74　程敦厚子山，東坡表兄士元之孫也，秦檜善之。爲中舍時，一日呼至府第，請入内閣以坐。候之終日，一室蕭然，獨案上有紫綾褾一册，書《聖人以日星爲紀賦》，末後有「學生類貢進士秦壎呈」，文采豔麗。子山兀坐静觀，反覆幾成誦。雖酒殽問勞沓至，及晚竟不出，乃退，子山叵測也。後數日，差知貢舉，宣押入院，始大悟，即以是命題。此賦果精，衆考官皆稱善。洎揭曉，乃孫果首選。《朝野遺記》。《宋稗類鈔》卷二。《南宋雜事詩》卷六。《宋詩紀事》卷四十八。

75　秦檜語〔王〕葆曰：「檜待告老如何？」葆曰：「此事不當問於葆。」檜曰：「他人不敢言，以公有直氣故問。」……葆曰：「果欲告老，不問親與仇，擇可任國家之事者使居相位，誠天下生民之福。」檜默然。《淳祐玉峰志》卷中。《讀書鏡》卷二。

76　檜每遇生朝，錫賚踵道，賜教坊樂佐酒。一日，有伶人作雜劇之戲，其子熺笑聲微高，檜目之不語。少頃，檜起更衣，久而不出。妻王氏使人探之，乃在一室中默坐。智者謂：「檜歎其子，不足以相副也。」《三朝北盟會編》卷二百二十。

77　秦申王晚年昏耄，倦於爲政，軍國大細事，悉委其子少傅熺處决，號爲小相。由是賄賂大行，申王頗亦自知，而危疑焉。後因會楊和王曰：「外廷議論如何？」和王曰：「但只聞人言公相不師伊周，乃效唐令狐之作。」申王似有慚色，徐曰：「然則古既不之，老夫何愧乎王。」退而言於子弟曰：「秦公出語謬亂不常，不死則禍將作矣。」未幾果殂。《白獺髓》。

78　上幸秦檜第問疾。檜朝服拖紳，無一語，惟流涕淋浪。而上亦爲之墮淚，就手解紅帕賜檜拭淚。既退，其子熺奏請代居宰相者爲誰，上曰：「此事卿不當與。」《三朝北盟會編》卷二百十九。

79　秦檜擅權久，大誅殺以脅善類。末年，因趙忠簡之子汾以起獄，謀盡覆張忠獻、胡文定諸族，棘寺奏牘上矣。檜時已病，坐格天閣下，吏以牘進，欲落筆，手顫而汙，亟命易之，至再，竟不能字。其妻王在屏後摇手曰：「勿勞太師。」檜猶自力，竟仆于几，遂伏枕數日而卒。獄事大解，諸公僅得全。《桯史》卷十二。《西湖游覽志餘》卷四。《堅瓠辛集》卷一。《宋稗類鈔》卷二。

80　秦檜晚年，嘗一夕秉燭獨入小閣，治文書至夜半。蓋欲盡殺張德遠、胡邦衡諸君子凡十一人。區處既定，只俟明早奏行之。四更忽得疾，數日而卒。《鶴林玉露》乙編卷二。《賢弈編》卷二。《古事比》卷四十六。

81　見趙逵1。

82　秦會之初得疾，遣前宣州通判李季設醮于天台桐柏觀。季以善奏章自名。行至天姥嶺下，憩小店中，邂逅一士人，頗有俊氣，問季曰：「公爲太師奏章乎？」曰：「然。」士人摇首曰：「徒勞耳。數年間，張德遠當自樞府再相，劉信叔當總大兵捍邊。若太師不死，安有是事耶！」季不復敢與語，即上車去，醮之。明日而聞秦公卒。《老學庵筆記》卷二。《宋稗類鈔》卷一。《南宋雜事詩》卷四。

83　秦檜之疾，禱于天台桐柏觀，而士人以爲徒勞。所謂「獲罪于天，無所禱也。」《古事比》卷十一。

84　秦太師死，高宗告楊郡王云：「朕免得膝褲中帶匕首。」《南宋雜事詩》卷三。

85　秦檜爲相，怙權恃援，沮復仇之議，誅殺勛舊，誣陷忠良。死之日，詔撰神道碑，士大夫無肯執筆者。《南宋雜事詩》卷七。《佩韋齋集》卷十八。

86　秦檜眼有夜光。《偃曝餘談》卷下。《天中記》卷二十二。

87　〔秦〕檜性陰密，乘轎馬或默坐，常嚼齒動腮，謂之馬啗。相家謂得此相者可以殺人。《三朝北盟會編》卷二百二十。

88　〔海鹽〕著姓常氏，自忠毅公與秦檜不合，退居海上，遂家焉。其後有號蒲溪者……嘗言有厥祖遺像一幅，以兵亂失之，後復得之民間，因出以示餘。其像瘦惡而髯帶貂蟬冠，上有贊曰：「佑時生甫，同德暨湯。治格一隆，力成再造。……」其後題曰：「紹興龍集壬申仲春穀旦，門下士武原魯瑮拜贊。」餘甚疑之，此贊似宰相，兩常公皆不得柄國，奈何有此？後檢宋《范茂明集》，有《代賀秦太師畫像啓》，乃知此贊是摘《啓》中數語爲贊耳。此蓋檜像，而子孫愛重此《啓》，摘去和戎等語，而借以爲贊耳。年代既久，淪落民間，爲常氏所得，復以魯瑮爲本州人，益信而不疑耳。不知魯中紹興甲午趙逵榜，檜方柄國，故稱門下。《樂郊私語》。

89　紹興間，禁中呼秦太師爲「太平翁翁」。見陸放翁詩注。《賓退録》卷七。《橋西雜記》。《宋詩紀事》卷三十九。

90　《東甌遺事》載：秦檜嘗夢至一洞，群僧環坐。後經雁山羅漢洞，詭云：「我前夢抵此石室，群僧環坐曰：『尚憶此否？』吾瞿然悟身爲諾詎羅，僧謂吾世緣未了，姑去。今覩此，始知所夢。」因築了堂，爲詩以記，有「欲了世緣那得了」句。《雁蕩詩話》卷上。《茶香室續鈔》卷四。

91　秦太師作相時，裹頭巾，當面偶作一摺，謂之「太師錯」摺樣。第中窗上下及中一二眼作方眼，餘作疎櫺，謂之「太師窗」。《老學庵筆記》卷十。《南宋雜事詩》卷一。

92　秦檜造酒，名表勳。《説略》卷二十五。

93　秦檜妻妒悍。嘗嬖一妾有娠，妻不容，逐投莆田林氏，及長，曰林一飛。既取王氏之兄曰王之子而子之，曰秦熺者是也。檜客曹泳，獻計于檜，欲取一飛歸爲己子。故泳稱爲説客，在十客之數。然其事未果，而檜卒，其黨又欲爲料理，王氏自陳云：「妾有幾子，林非是。」林遂貶。《樵書》二編卷九。

94　秦檜妻王氏陳乞舊所得恩數未領者，自稱「冲正先生」。王佐爲祕書省校書郎，駁之曰：「妾婦安得有此稱？向者誤恩，今得追正。」《兩浙名賢録》。《南宋雜事詩》卷一。

95　金陵牧牛亭，秦氏之丘隴在焉。有移忠、旌忠寺，相去五里，金碧相照。楊誠齋嘗乘軺過之，題詩壁間曰：「函關只有一穰侯，瀛館寧無再帝丘。天極八重心未死，台星三點拆方休。只看壁後新亭築，恐作栘中屬國羞。今日牛羊上丘隴，不知丞相更嗔不。」復自註其下曰：「秦暮年起大獄，必殺張德遠、胡邦衡等五十餘人，不知諸公殺盡，將欲何爲？奏垂上而卒，故有『新亭』之句。然初節似蘇子卿，而晚謬。」餘嘗過其地，二刹正爲其家不檢子孫所撓，主僧相繼而逃去。有一支位者主之，以寺歸之官，刻大碑於門，不許其家人之與其事，始稍復振。檜墓前隊碑，宸奎在焉，有其額而無其辭。卧一石草間，曰：「當時將以求文，而莫之肯爲，今已矣。」《桯史》卷二。《堅瓠戊集》卷二。

96　秦檜江寧人，故其墓在建康。墓上豐碑屹立，不鎸一字，蓋當時士大夫鄙其爲人，兼畏物議，故不敢作神道碑。及孟珙滅金回，屯軍於檜墓所，令軍士糞溺墓上，人謂之「穢冢」。《堯山堂外紀》卷五十八。《識小録》卷一。《南宋雜事詩》卷七引《山堂肆考》。

97　〔秦〕檜墓在金陵城南牧羊亭，至今呼爲狗葬。《香祖筆記》卷十。

98　秦檜墓在建康，歲久榛蕪。成化乙巳秋，被盜發，獲金銀器具鉅萬。盜被執赴部鞠，末減其罪，惡檜也。《堅瓠壬集》卷一。

99　徐鵬舉治圃於白門郊外，見一丘隆起，立命夷爲平地。左右以形家言力止之，不聽。比發之，乃大塚。或諫弗啓，又大怒。剗之，則宋相秦忠獻墓也。閲之大喜，剖其棺，棄骸水中，人謂真武穆報冤云。然成化乙巳，盜發秦墓於江寧鎮，已有人記之矣。《萬曆野獲編》卷五。

100　宋季有永嘉處士胡褒者，憤秦檜之奸，題其堂曰「六檜」。蓋以「六」隱「戮」字也。《南宋雜事詩》卷五。《篁墩文集》卷六十三。

101　秦檜曾孫鉅通判蘄州，金人犯境，與郡守李誠之竭力捍戰，城破，鉅率兵巷戰，復歸署自焚死。子浚、瀈皆死。奸臣之後，一門死忠孝，豈復繫其世類乎？然檜無子，以妻兄王子爲後，則秦氏世絶於檜久矣。《南宋雜事詩》卷三引《金罍子》。

秦　熺

1　秦熺，本王之孽子。妻鄭氏，達夫之女，繇婦家而早達，鄭氏怙勢而妬。熺既誕，即逐其所生，以熺爲會之乞子。會之任中司，虜拘北去，夫婦偕行，獨留熺于會之夫人伯父王仲薿豐父家。豐父子時憍而傲，每凌侮之。其後會之用其親黨遍躋要途，獨時每以參議官處之。《揮麈餘話》卷二。

2　見曹泳1。

3　壬戌省試，秦檜之子熺、姪昌時、昌齡皆奏名，公議籍籍而無敢輒語。至乙丑春首，優者即戲場設爲士子赴南宫，相與推論知舉官爲誰，或指侍從某尚書某侍郎當主文柄，優長曰：「非也，今年必差彭越。」問者曰：「朝廷之上，不聞有此官員。」曰：「漢梁王也。」曰：「彼是古人，死已千年，如何來得？」曰：「前舉是楚王韓信，信、越一等人，所以知今爲彭王。」問者蚩其妄，且扣厥指，笑曰：「若不是韓信，如何取得他三秦？」四座不敢領略，一哄而出。《夷堅支志》乙卷四。

4　秦熺狀元及第，汪彦章以啓賀會之，有云：「三年而奉詔策，固南宫進士之所同；一舉而首儒科，蓋東閣郎君之未有。」本意求屬對之工，非有意薄之也。而熺父子怒以爲輕己。彦章自此得罪，羈置湖湘，至終身不得還。《寓簡》卷八。《西塘集耆舊續聞》卷十。《南宋雜事詩》卷六。《宋詩紀事》卷三十六。

5　見李邴4。

6　紹興十三年，勅令所進書删定官五員，皆自選人改秩。潘良能季成，游操存誠，沈介德和伯、兄景伯，皆拜祕書省正字。……四正字同日赴館供職。少監秦伯陽於會食之次，謂坐客言：「一旦增四同舍，而姓皆從水傍，熺有一句，願諸君爲對之，以成三館異日佳話。」即云：「潘游洪沈泛瀛洲。」坐客合詞賞歎，竟無有能對者。《容齋四筆》卷十四。

7　紹興中，秦熺亦歸金陵焚黄，臨安及轉運司舟舫盡選以行，不足，擇取於浙西一路，凡數百艘，皆窮極丹雘之飾。郡縣監司迎餞，數百里不絶。平江當運河，結綵樓數丈，大合樂官妓舞于其上，縹緲若在雲間，熺處之自若。《老學庵筆記》卷五。

8　紹興二十五年春，秦丞相在位。其子熺謁告來建康焚黄，因游茅山華陽觀，題詩曰：「家山福地古云魁，一日三峯秀氣回。會散寶珠何處去，碧嵒南洞白雲堆。」時宋□爲建康守，即日鐫諸板，揭於梁間。到晚，秦往觀之，見牌側隱約有白字，命舉梯就視，則和章也。曰：「富貴而驕是罪魁，朱顔緑鬢幾時回。榮華富貴三春夢，顔色馨香一土堆。」讀之大不懌。方秦氏權震天下，是行也，郡縣迎候趨走唯恐不至，無由有人敢譏切之如此者。窮詰其所自，了不可得，宋與道流皆懼，不知爲。是歲冬，秦亡。《夷堅丙志》卷十六。

9　見秦檜60。

秦　塤

1　頃歲駁放秦塤等科名，方集議時，中司誤以「駁」爲「剥」，衆雖知其非，畏中司者護前，遂皆書曰「剥」。《老學庵筆記》卷四。《南宋雜事詩》卷一。

万俟卨

1　見岳飛28。

2　「一色樓台三十里，不知何處覓孤山。」近人詩也。或云爲此詩者黄姓，失其名，亦嘗作《万俟丞相挽詩》，有「地下若逢秦相國，也應不説到沅湘」之句。《清波雜志》卷三。

王次翁

1　曾國老弼，崇寧中爲湖北提舉學事。時王慶曾作學事司幹當公事，按行諸郡，與之偕行。次漢陽，欲絶江之鄂渚，國老約慶曾晨炊，相與同渡，慶曾辭以茹素，自於客館飯畢而後追路。國老怏怏，亟登舟。慶曾食未竟，忽聞國老中流不濟，船内無一人免者。慶曾後四十年爲參知政事。《揮麈後録》卷七。

2　王慶曾言：「蚤日羈窮，嘗從一頭陀占卦象。其詞云：『須逢庚午方亨快，半是春來半是秋。』頭陀云：『豈君運行庚午，春秋之間少快邪。』久之無驗。晚用秦相君薦，至參知政事。相君庚午生，半春半秋『秦』字也。」《邵氏聞見後録》卷二十九。

3　見韋賢妃5。

范　同

1　見秦檜26。

楊　愿

1　見張擴1。

2　楊愿未爲執政時，時士大夫號其爲「肉簡牌」。言愿傅檜旨意也。《宋宰輔編年録》卷十六。

3　楊愿最善佞，至飲食動作悉效之。秦〔檜〕嘗因食，噴嚏失笑，愿於倉卒間，亦陽噴飯而笑，左右侍者哂焉。秦察其奉己，愈喜。既歷歲，亦厭之，諷御史排擊而預告之，愿涕淚交頤。秦曰：「士大夫出處常事耳，何至是？」愿對曰：「愿起賤微，致身此地，已不啻足，但受太師生成恩，過於父母，一旦别去，何時復望車塵馬足邪？是所以悲也。」秦益憐之，使以本職奉祠，僅三月起知宣州。李若谷罷參政，或曰：「胡不效楊原仲之泣？」李河北人，有直氣。笑曰：「便打殺我，亦撰眼淚不出。」秦聞而大怒，遂有江州居住之命。《容齋續筆》卷十五。《南宋雜事詩》卷四。

4　楊原仲愿，秦會之腹心，爲之鷹犬，凡與會之異論者，驅除殆盡，以此致位二府，出守宣城。王公明與原仲爲中表，原仲爲之經營舉削改官，得知蘄水縣，往謝原仲，款集，醉中戲語原仲云：「昔嘗於吕丞相處，得公頃歲所與渠書，其閒頗及秦之短，尚記憶否？」公明初出無心也，原仲聞之色如死灰，即索之，云：「偶已焚之。」原仲自此疑公明，慮其以告秦，出入起居，跬步略不蹔捨，夜則多以人陰加防守。公明屢求歸而不從，深以爲苦，如此者幾歲。原仲移帥建業，途中亦如是焉。既抵金陵，館于玉麟堂後宇。諸司大合樂開燕，守卒輩往觀優戲，稍怠。公明忽覩客船纜于隔岸，亟與其親僕絜囊，唤而登之，遁去。會散，原仲呼之，則已遠矣。即遣人四散往訪之，邈不可得。原仲憂撓成疾而斃。《揮麈後録》卷十一。

汪　勃

1　汪勃，歙人也。仕州縣，年逾六十猶未調。官滿，趨朝試，干秦檜，求一近闕。秦問其：「已改官乎？」曰：「未也。」「有舉者幾人？」曰：「三人耳。」於是遣人導之往謁張、韓。時二公皆以前執政奉朝請，聞有秦命，倒屣出迎，執禮甚至。勃得改秩。《東南紀聞》卷一。

宋　朴

1　見秦檜43。

董德元

1　見秦檜42。

2　見湯思退4。

沈　該

1　見虞允文1。

湯思退

1　湯舉者，處州縉雲人，與先人太學同舍生，有才名於宣、政間。登第之後，累任州縣，積官至承議郎。居鄉邑，以疾不起。舉適上課，當遷員外郎，而綸軸未頒。有王令洙者，南都人，文安堯臣之後，爲縉雲令。告其家云：「未鬚發喪，少俟命下。」舉妻懼不敢，令洙力勉之，且爲亟遣价疾馳入都，趣取告身，越旬日始到，然後舉哀。令洙爲保任申郡，遺澤遂沾其子，即進之思退也。後中詞科，賜出身，盡歷華要，位登元台，震耀一時。《玉照新志》卷二。

2　紹興初，日者韓操、曹谷，皆奇術也。湯丞相進之、史丞相，二公微時嘗往叩之。一日，調官中都，復同往。韓偶修屋，無延坐處，其家紿云出去。韓，瞽者，聞其聲而詫之，亟呼曰：「二相公來，豈可不留坐。」後皆如其言。……曹谷，與韓齊名，晚年術多差。曹，丹陽人。有士人初薦，問省試得失。曹不許，云：「須至免舉年方登第。」果下省。至免舉，復扣之，曹又不許。士子曰：「公向年許我免舉登第，何相反耶？」曹曰：「若果是曹谷相許，但以往日之言爲據。是時命運通利，所言無不中。今時運不如昔，故亦有時而差爾。」後果第。《西塘集耆舊續聞》卷七。

3　湯岐公初秉政，偶刑寺奏牘有云「生人婦」者，高廟問：「此有法否？」秦益公云：「法中有夫婦人與無夫者不同。」上素喜岐公，顧問曰：「古亦有之否？」岐公曰：「古法有無，臣所不能記。然『生人婦』之語，蓋出《三國志·杜畿傳》。」上大驚，乃笑曰：「卿可謂博記矣。」益公陰刻，獨謂岐公純篤，不忌也。《老學庵筆記》卷八。

4　高宗紹興二十六年，秦檜病篤，召參政董德元、僉樞密院事湯思退至卧室，屬以後事，各贈黄金千兩。德元慮檜以爲自外，不敢辭。思退以爲期其死，不敢受。帝聞思退不受，以爲非檜黨，遂信任之，至左僕射侍御史。故《古樂府》云：「相門深深夜不扃，百年恩重千金輕。二人辭受本同情，君王但賞辭金名。嗚呼一檜死，一檜生，君王孤立臣爲朋，誰人更問胡邦衡。」《堅瓠己集》卷三。

5　宋高宗一日坐寢殿，湯丞相思退侍立，上曰：「卿家處州有何異蹟？」思退曰：「臣鄉有石僧題詠，其詩曰：『雲作袈裟石作身，巖前獨立幾經春。有人若問西來意，默默無言總是真。』」大稱旨。本無此詩，徹夜遣人歸，刻石聖僧之旁。《湖海新聞夷堅續志》後集卷二。《宋詩紀事》卷四十七。

6　湯岐公思退相高宗，紹興三十一年，以煩言罷。洪文安遵在翰苑當直，例作平語，諫官隨而擊之，以祠去。孝宗朝再相，隆興二年復罷。文安之兄文惠适適視草焉，又作平語，侍御史晁公武亦擊之，文惠請外，上曰：「公武言卿黨思退，朕謂平詞出朕意。」固卻其章，仍徙户侍矣。蓋其相兩朝，再罷相，乃累洪氏二兄弟，先後若出一轍，可笑如此。岐公中詞科時，與文敏邁實同年云。《桯史》卷一。

7　湯岐公自行宫留守出守會稽，朝士以詩送行甚衆。周子充在館中，亦有詩而亡之。岐公以書再求曰：「頃蒙贈言，乃爲或者藏去。」子充極愛其遣辭之婉。《老學庵筆記》卷三。

陳康伯

1　紹興末，金海陵煬王臨江，中外懼，朝士多遣家爲避狄計。時陳魯公爲左相，獨鎮之以静，人心少安。一日，邊郡羽書來，上趣召輔臣，公獨後至。中使屢趣之，陳行愈益緩。上嘗夜出手札，欲散百官，浮海避虜。公對中使取御札焚之。當是時，都人將遁去，賴陳不爲摇，都人乃止。北虜退，獨公與黄通老家屬在城中。《建炎以來朝野雜記》甲集卷八。

2　紹興末，巨公丁丑生者數人。或戲以衰健放牓，陳福公作魁，凌尚書景夏末名，張魏公黜落。《老學庵筆記》卷一。

3　陳福公長卿重厚粹美，有天人之相，然議者擬其少英偉之氣。予爲編修官時，一日，與沈持要、尹少稷見公于都堂閣。公忽盛怒曰：「張德遠以元樞輒受三省樞密院訴牒，雖是勳德重望，亦豈當如此！」方言此時，精神赫然，目光射人。退以告朝士，皆云平生未嘗見此公怒也。古人有貴在于怒者，此豈是耶！《老學庵筆記》卷一。

4　〔隆興初〕公判信州，用魏郡王韓琦領鄉郡故事寵之。公入謝，上慰勞之曰：「丞相之歸，所謂歇馬，他日宣召切勿辭。」詔宰執餞别，百官郊餞，恩禮殊絶，未有前比。公力辭鄉郡，改醴泉觀使。金兵再犯……上親札遣中使即家召公，復拜尚書左僕射，進封魯國公。制出，中外鼓舞，然議者疑公久厭於富貴，得去如釋重負，又養疴卧家，必不肯强起，雖子弟親戚亦謂公：「宜以病爲辭，不爲過也。」公曰：「不然，今王室艱難，我大臣體國，輿疾上路幸一見，上或憐而歸之耳。」中道聞邊遽甚，乃兼程以進，閏月至闕下。上御便殿詔其子安節、婿文好謙扶掖入見，仍減拜賜坐，勞問優渥。公謝病不任宰相職，上不許詔……賜衣帶寢處之具。都人見公，夾道歡呼，皆以手加額。《宋名臣言行録》别集上卷二。

5　陳福公在相位，欲營居第，視其圖，以爲高，悉裁損之，制度甚庳。董役者云：「公門户不高大，無以容車馬。」公曰：「吾今日有閽者，一兩世後，吾門扉要使小姨輩可開闔爾。」《愛日齋叢鈔》卷二。參見陳俊卿5。

6　祖宗盛時，故相或居輦下，時召入問事，閒遇朝會則立舊班之下，國有大議亦得可否，郊禋則陪，無所嫌也。阜陵慶上皇八袠，參用故典，召故相陳福國、史越王陪位。陳力以疾辭，史聞命，絶江祠。既竣事，以史舊學，曲爲勉留。時相疑其迫己，風言者去之。陳聞史入，謂客曰：「史直翁只好莫去。」陳之多智，此其一也。史聞，于燕居太息語子弟曰：「吾與陳福公並相，朝廷施行稍合公論，則人皆相與曰：『此陳丞相所爲。』稍咈公論，則人又曰：『此史某所爲。』吾命招謗，昔爲布衣，術者云爾。」《四朝聞見録》乙集。

朱　倬

1　紹興三十二年六月十一日内禪，前一日宰相朱倬罷。倬字漢章，三山人，登宣和第。或謂張浚、明槖薦之，非也，其實因劉貴妃以進。妃，北人，流寓閩中，有殊色。中貴人掌神御者圖上其貌，久之不省，始歸西外之宗家。它日，上見圖悦之，命召入，遂有寵。其父懋，後至節度使。倬居鄉里識之，夤緣締交。後爲學官，請外，得舒州。將陛辭，刺知上燕闲所觀史傳，於奏疏中道之，大稱旨，留爲郎。不數年，爲中司，遂至宰相。最惡王十朋，其在臺，嘗風陳丞相康伯去之。陳以告汪聖錫，汪曰：「彼爲中司，胡不自擊之？」陳曰：「畏公議也。」汪曰：「彼則畏公議，相公獨不畏公議乎？」既而十朋不自安，請外，將予郡，倬又曰：「顛人如何作郡？」乃得外大宗丞。公論大喧，然上眷殊厚。辛巳，視師回至平江，洪遵景嚴爲守。時倬與康伯並相，遵以求入爲禱，倬唯唯，康伯曰：「進退近臣，當由上意，非某所敢知也。」及將内禪，康伯奏：「書詔方冗，翰苑獨員洪遵在近。」欲召之，倬惡其非出己，即曰：「不可。其弟邁新爲右史，今復召遵，此蘇軾與轍所以變亂元祐也。」上卒召遵副端。張震真父爲同列言：「上方行堯舜之事，此人豈可輔初政？不去之，必爲天下患。」遂力攻之。上初不聽。時競傳覃霈在學生員皆免解，倬子端厚嘗肄業，既蔭補矣，頗欲並緣在學人例，竄名其間。真父廉得其事，疏中言之，上始怒，遂罷相。景嚴適當制，有云：「爲君子邦家之基，曾未聞於成效；有元良天下之本，乃欲異於疇庸。」時真父疏不付出，内外迄莫知所坐，雖倬亦自疑懼，惴惴累年。汪公帥閩，至郡，方欲謁之，一夕暴下卒。國史本傳乃謂高宗有内禪意，倬請徐之，及孝宗即位，諫臣以爲言，以憂懼卒。或以爲服藥而殂，皆不然也。《齊東野語》卷十一。

魏良臣

1　魏道弼參政使金人軍中，抗辭不撓，虜酋大怒，欲于馬前斬之，揮劍垂及頸而止，故道弼頭微偏。《老學庵筆記》卷一。

2　魏道弼良臣與秦會之有鄉曲共學之舊，秦既得志，引登禁路。道弼恃其久要，一日啓于秦曰：「某昨夕不寐，偶思量得一事，非晚郊祀，如遷客之久在遐方者，可因赦内徙，以召和氣。」秦曰：「足下今作何官？」道弼云：「備員吏部侍郎。」秦復曰：「且管了銓曹職事，不須胡思亂量。」翌日降旨，魏良臣與郡，出守池州，已而罷去。《揮麈後録》卷十一。

3　自昔人士皆著帽，後取便於戎服。紹興丙子，魏敏肅道弼貳大政。一日造朝，預備衫帽，朝退，服以入堂，蓋已得請矣。一時驟更衣制，力或未辦，乃權宜以凉衫爲禮，習衣爲常。《清波雜志》卷二。

4　秦會之丞相卒，魏道弼作參政，委任頗專，且大拜矣，翰苑欲先作白麻，又不能辦，假手於士人陳豐。豐以其姓魏，遂以「晉絳和戎」對「鄭公論諫」。久之，道弼出典藩，而沈守約、万俟元忠並拜左右揆。翰苑者倉猝取豐所作制以與沈公，而忘易晉絳、鄭公之語。《老學庵筆記》卷一。

張　綱

1　張伯紀自本州升貢，次公試，次内舍校定，次上舍合格，次升補上等上舍，皆第一。釋褐之日，徽宗歎曰：「自來止説三元，今張五元矣。」遂除太學博士。《西湖游覽志餘》卷二十五。

湯鵬舉

1　見秦檜45。

2　見秦檜68。

3　見沈樞1。

葉義問

1　葉義問以知樞密院事來江上督視，乘大座船，以使臣二人，執器械立爲門，左右見者無不笑。義問以儒將自許，有姪貞卿者常語人曰：「方今儒將，家叔知院一人而已。」義問至鎮江，聞瓜洲官軍與金人相持，已惶遽失措。……時冬月江水低，沙洲皆露，義問役民夫掘沙爲溝，可深尺許，沿溝栽木枝爲鹿角數重，乃曰：「金人若渡江來，且以此欄障之。」聞者無不大笑。民夫且執役且笑且言曰：「樞密喫羊肉，其識見何故不及我喫糟糠村人？」一夜潮生，沙溝悉平，木枝皆流去矣。《三朝北盟會編》卷二百三十八。《建炎以來繫年要録》卷一百九十四。

2　諸處以報捷旗趨行在者，終繹於道路，市人爲之語曰：「雖日聞報捷可喜，但一報近於一報，亦可憂。」督視葉義問見報捷有金人又添生兵，顧侍吏曰：「生兵是何物？」遠近聞之，謂：「督樞密尚不識生兵，而司三軍之政可乎？」當時謂之「去源樞密」。《三朝北盟會編》卷二百三十八。

3　見虞允文6。

周麟之

1　紹興辛巳，予爲祕書省正字，正月癸未，迎駕。同館王十朋望見周麟之樞密，目爲魚頭公。問其故，云：「前歲爲大金哀謝使，虜主喜之，享以所釣牛魚，非舊例也。樞公糟其首歸獻於朝，故有此號。虜中甚貴此魚，一尾直與牛同。」《二老堂雜志》卷四。《南宋雜事詩》卷三。《宋詩紀事》卷四十七。

2　詔撰張浚碑，文成奏御，天筆批其後十八字曰：「志銘叙事詳盡，造語簡要，披覽再四，但有歎嘉。」士林傳翫以爲寵。公姿儀洒落，進止凝重，班冠玉筍，望之者意神仙中人。《宋名臣言行録》别集上卷三。

宋人軼事彙編卷三十

岳　飛

1　飛之在母懷也，有老父過，聞其母聲，曰：「必生男也，當以功名顯，致位三孤。」及生，有大禽若鵠，飛鳴於室之上，因名焉。未彌月，河決内黄西，水暴至。母姚氏寘之巨甕中，衝濤乘流而下，及岸，得不死。《鄂國金佗續編》卷十七。

2　飛天資敏悟，强記書傳，尤好《左氏春秋傳》及《孫吴兵法》。家貧，拾薪爲燭，達旦不寐。《鄂國金佗續編》卷十七。

3　〔先臣〕生而有神力，未冠，能引弓三百斤，腰弩八石。嘗學射于鄉豪周同。一日，同集衆射，自眩其能，連中的者三矢，指以示先臣，曰：「如此而後可以言射矣。」先臣謝曰：「請試之。」引弓一發，破其筈，再發又中。同大驚，遂以其所愛弓二贈先臣。後先臣益自練習，能左右射，隨發輒中。及爲將，亦以教士卒，由是軍中皆善左右射，屢以是破賊鋒。《鄂國金佗稡編》卷四。

4　岳〔飛〕之門僧惠清言：岳微時居相臺，爲市游徼，有舒翁者善相人，見岳必烹茶設饌，嘗密謂之曰：「君乃猪精也。精靈在人間，必有異事，它日當爲朝廷握十萬之師，建功立業，位至三公。然猪之爲物，未有善終，必爲人屠宰。君如得志，宜早退步也。」岳笑，不以爲然。《夷堅甲志》卷十五。《堅瓠餘集》卷一。

5　岳公飛微時，嘗于長安道中遇一相者曰舒翁。飛時貧甚，翁熟視之曰：「子異日當貴顯，總重兵，然死非其命。」飛曰：「何謂也？」翁曰：「第識之，子，猪精也，猪碩大而必受害。子貴顯，則睥睨者衆矣。」《獨醒雜志》卷十。

6　岳太尉飛，本是韓魏公家佃客，每見韓家子弟必拜。《朱子語類》卷一百三十二。《南宋雜事詩》卷一。《宋稗類鈔》卷八。

7　宣和六年，賊張超率衆數百，圍魏忠獻王韓琦故墅。飛適在焉，怒曰：「賊敢犯吾堡耶！」超恃勇直前，飛乘垣，引弓一發，貫其吭，而一墅賴以全。《鄂國金佗續編》卷十七。

8　靖康元年，宗忠簡公留守京城。岳忠武王飛時隸麾下，犯法當斬，忠簡見而奇之，曰：「此將材也。」遂釋不斬，而留之軍前。會金人犯氾水，乃授以五百騎，俾爲踏白使，已而凱旋，補爲統領，尋遷統制，飛由是知名。《日損齋筆記》。

9　杜充之駐建康也，岳飛軍立硬寨於宜興，命親將守之。飛兵出不利，夫人密諭親將選精鋭、具餱糧，潛爲策應之備。未幾，飛兵還，即入教場呼問之曰：「汝欲何爲？」曰：「聞太尉軍小不利，故擇敢戰之士以備策應，此男女孝順耳。」飛曰：「吾命汝堅守根本，天不能移，地不能動。汝今不待吾令，擅自動摇，是無師律也。」立命責短狀，將大懼，祈哀吐實，謂此非某所爲，蓋夫人亦曾有命耳。飛愈怒，竟斬之。《齊東野語》卷十三。

10　〔岳飛〕駐於鎮江府，知泗州劉綱詣行府禀議。綱曰：「泗州在淮河之北，城郭不固，無兵無食，如有緩急，守乎？棄乎？」飛徐徐言曰：「此是潤州，更有何名？」綱曰：「京口。」飛再問之，綱曰：「丹徒。」飛三問之，綱曰：「南徐。」飛曰：「只此是矣。」綱退，大歎服曰：「岳鵬舉果有過人。」《三朝北盟會編》卷二百六。

11　〔岳〕飛駐軍於洪州也。趙秉淵爲江南西路兵馬鈐轄，洪州駐劄。飛因飲酒大醉，毆擊秉淵幾死，安撫使李回奏劾之。至是，上戒飛飲酒，飛自此不飲。《三朝北盟會編》卷一百五十五。《大金國志》卷十一。

12　〔岳飛〕到徽州，有百姓訴其舅姚某搔擾，飛白其母責之，曰：「舅所爲如此，有累於飛，飛能容，恐軍情與軍法不能容。」母亦苦勸而止。他日，飛與兵押馬，舅亦同行，舅出飛馬前而馳約數十步，引弓滿回身射飛，中其鞍鞽，飛馳馬逐舅，擒下馬，令王貴、張憲捉其手，自取佩刀破其心，然後碎割之。歸白其母，母曰：「我鍾愛此弟，何遽如此！」飛曰：「若一箭或上或下，則飛死矣。爲舅所殺，母雖欲一日安不可得也。所以中鞍鞽者，乃天相飛也。今日不殺舅，他日必爲舅所害，故不如殺之。」母意亦解。《三朝北盟會編》卷一百四十四。

13　岳武穆領兵過茶陵，鄉人尹彦德以牛酒謁軍門，犒軍三日，武穆曰：「汝當以詩書教其子孫。」乃親書「一經堂」三大字遺之。彦德如其言。子伯正、仲正後果登第。《嘉靖長沙府志》卷六。《柳亭詩話》卷二。

14　紹興癸丑，岳武穆提兵平虔、吉群盗，道出新淦，題詩青泥市蕭寺壁間云：「雄氣堂堂貫斗牛，誓將直節報君讎。斬除頑惡還車駕，不問登壇萬户侯。」淳熙間，林令梓欲摹刻于石，會罷去，不果。今寺廢壁亡矣。《賓退録》卷一。

15　岳鵬舉征群盜，過廬陵，託宿廛市。質明，爲主人汛埽門宇，洗滌盆盎而去。郡守供帳，餞别于郊。師行將絶，謁未得通。問大將軍何在，殿者曰：「已雜偏裨去矣。」其嚴肅如此，真可謂中興諸將第一。周洪道爲追復製詞有云：「事上以忠，至不嫌於辰告；行師有律，幾不犯於秋毫。」蓋實録也。辰告者，謂岳嘗上疏請建儲云。《齊東野語》卷二十。《宋稗類鈔》卷一。

16　岳飛討楊么，時么據洞庭，出没不可測。偶獲一諜者，問其巢穴，對曰：「險阻安可入？惟飛乃能入耳。」飛大笑曰：「天遣汝爲此言，吾必破其巢穴。」三軍大喜，迄平之。《鶴林玉露》丙編卷六。

17　鼎澧群盗，惟夏誠、劉衡二砦據險不可破。二人每自咤曰：「除是飛過洞庭湖。」其後卒爲岳飛所破。《老學庵筆記》卷一。《宋詩紀事》卷一百引《古今風謡》。

18　先臣天性至孝，自北境紛擾，母命以從戎報國，輒不忍，屢趣之，不得已，乃留妻養母，獨從高宗皇帝渡河。河北陷，淪失外區，音問絶隔。先臣日夕求訪，數年不獲。俄有自母所來者，謂之曰：「而母寄餘言：『爲我語五郎，勉事聖天子，無以老媪爲念也。』」乃竊遣人迎之，阻於寇攘，往返者十有八，然後歸。……及母薨，水漿不入口者三日，每慟如初，毁瘠幾滅性。自與臣雲跣足扶櫬歸葬，不避塗潦蒸暑。諸將佐有願代其役者，先臣謝之，路人無不涕泣。既葬，廬於墓，朝夕號慟。《鄂國金佗稡編》卷九。《南宋雜事詩》卷一引《學圃萱蘇》。

19　見張浚21。

20　見張浚24。

21　辛企李次膺，紹興八年，自右正言出爲湖南提刑。舟到武昌，大將岳飛來江亭通謁，辛以道上不見賓爲解，岳不肯去。良久，不獲已，見之。即欲以明日具食，意殊懇切，不得辭。既宴，酒三行，延辛入小閣，盡出平生所被宸翰，凡數百紙，具言眷遇之渥。執辛手曰：「前夕夢爲棘寺逮對獄，獄吏曰：『辛中丞被旨推勘。』驚寤，遍體流汗。方疑懼不敢以告人，而津吏報公至。公自諫官補外，他日必爲獨坐，飛或不幸下獄，願公救護之。」辛悚然不知所對。纔罷酒，即解維。後數年，飛罷副樞奉朝請，故部將王貴迎時相意，告其謀叛，繫大理獄，命新除御史中丞何伯壽鑄治其事。方悟昨夢，乃新中丞也。何公後辭避不就，乃以付万俟丞相云。《夷堅甲志》卷十五。

22　先是張憲之獄未成，万俟卨爲御史中丞，何鑄以除執政奉使，乃改命卨推勘，而飛與子雲皆係獄矣。初，公之在湖北也，辛次膺舟行過鄂，公燕待之。既而延入小閣，盡出所被宸翰具言上眷之渥，且執次膺手曰：「前夕夢爲棘寺逮對，獄吏曰：『辛中丞被旨推勘。』飛方懼不敢告人，而公適至。公自諫官補外，他日必爲獨坐。飛或不幸下獄，願公救之。」次膺悚然，不知所對。至是公悟昨夢，乃新中丞也。《宋名臣言行録》别集下卷八。

23　上詔公入覲，參謀官薛弼亦移書促公行。至是飛偕弼入奏事，公以手疏言儲貳事，衝風吹紙動摇，飛聲戰讀不能句。公退弼進，上視之色動。弼曰：「臣在道常怪飛習寫細字，乃作此奏，雖其子弟無知者。」《宋名臣言行録》别集下卷八。

24　紹興和議初成，金以河南歸我。判宗正事士，啣命道荆、襄、宛、洛，祇謁鞏襄原。道過南鄧，岳飛止之曰：「金虜無信，君宜少駐。」以上命有程，辭去。不數舍，煙塵四起，軍聲囂然，於是失色南奔。忽遇大軍，望之，岳幟也，遂馳就之。飛笑曰：「固謂君勿行，正恐此耳。然已遣董御帶、牛觀察在前與之交鋒矣。兵勝敗無常，君王人，且近屬，吾當以自己兵衛送君。」行數里，兩將捷書至，蓋未行前一日出師也。其後飛得罪下獄，極辯其無辜，且以百口保之。非惟感恩，蓋親見其用兵神速故耳。朝臣併論身爲宗室，不應交結將帥，因指爲飛黨，遂罷宗司與祠云。《齊東野語》卷十三。

25　岳鄂王飛《謝收復河南赦及罷兵表》略曰：「夷狄不情，犬羊無信，莫守金石之約，難充溪壑之求。暫圖安而解倒垂，猶云可也；欲長慮而尊中國，豈其然乎？」又曰：「身居將門，功無補於涓埃；口誦詔書，面有慚於軍旅。」又曰：「尚作聰明而過慮，徒懷猶豫以致疑。與無事而請和者謀，恐卑辭而厚幣者進……」未幾，金渝盟，河南復陷。後六十年，得金之《南遷録》，見當時金人議論，鋭意爲取江南之計，歸三京以誘吾歸兵於平地，吾保河南則江防必虚，若吾不守河南則是彼嘗見歸，吾自委棄，在遺民當自歸曲於吾矣。金謀若此，岳武穆之料敵信不妄云。《藏一話腴》甲集卷下。《詞林紀事》卷九。

26　岳飛在郾城，衆請回軍。飛亦以不可留，乃傳令回軍，而軍士應時皆南嚮，旗靡轍亂不整。飛望之，口呿而不能合，良久曰：「豈非天乎！」《三朝北盟會編》卷二百四。

27　初，〔岳〕飛與張俊承詔視〔韓〕世忠軍，往辭〔秦〕檜，檜謂之曰：「且備反側。」世忠軍初無反側意，檜爲此語，欲激其軍，使爲變，因得以罪世忠耳。飛答之曰：「世忠歸朝，則楚州之軍，即朝廷之軍也。」檜色變，惡飛語直。獨張俊承檜意，欲分其軍，賴飛一言而止，而檜益怨飛矣。《鄂國金佗續編》卷二十一。《南宋雜事詩》卷七。

28　秦檜奏乞將張憲與飛同證明其事，是時侯尚不知。良久，秦檜密遣左右傳宣，請相公略到朝廷，别聽聖旨。侯宣詔即時前去，卻引到大理寺，侯駭然曰：「吾何到此？」纔入門到廳下轎，不見一人，止見四面垂簾。纔坐少時，忽見官吏數人向前云：「這裏不是相公坐處，後面有中丞請相公略來照對數事。」侯點頭云：「吾與國家宣力，今日到此何也？」言罷，隨獄吏前行至一處，見張憲、岳雲露頭赤體，各人杻械，渾身盡皆血染，痛苦呻吟。又見羅振等將王俊、王貴首張憲、岳雲并侯反叛罪狀前來，云：「國家有何虧負你三人，都要反背？」侯向万俟卨、羅振曰：「對天明誓，吾無負於國家。汝等既掌正法，且不可損陷忠臣。吾到冥府，與汝等面對不休。」衆人聞其説，羅振并御史中丞万俟卨等曰：「相公既不反，記得游天竺日，壁上留題曰『寒門何日得載富貴』乎？」衆人曰：「既書此題，豈不是要反也。」侯知衆人皆是秦檜門下，既見不容理訴，長吁一聲云：「吾方知已落秦檜國賊之手，使吾爲國忠心，一旦都休。」道罷，合眼任其拷掠。《三朝北盟會編》卷二百七。引《岳侯傳》。

29　〔岳〕飛初對吏，立身不正，而撒其手，旁有卒執杖子，擊杖子作聲而叱曰：「叉手正立。」飛悚然聲喏而叉手矣。《三朝北盟會編》卷二百六。《萬曆野獲編》卷十七。

30　初，〔岳〕飛在大理寺獄，未肯招狀。先是飛自郾陵回軍也，在一村寺中，與王貴、張憲、董先、王俊夜坐，移時不語，忽作聲曰：「天下事竟如何？」衆皆不敢應，唯憲徐言曰：「在相公處置耳。」既退，俊握先及貴手曰：「太尉，太尉，聞適來相公之言及張太尉之對否？」先與貴曰：「然。」及俊告飛使子雲通書軍中事，因言郾陵路中之語，追先赴行在，時雲與憲已伏誅矣。秦檜與先曰：「止是有一句言語，要爾爲证，证了只今日便可出。」仍差大理官二人送先赴大理寺……對吏即伏。吏問飛，飛猶不伏。有獄子事飛甚謹，至是獄子倚門斜立，無恭謹之狀。飛異之，獄子忽然而言曰：「我平生以岳飛爲忠臣，故伏侍甚謹，不敢少慢。今乃逆臣耳。」飛聞之，請問其故，獄子曰：「君臣不可疑，疑則爲亂。故君疑臣則誅，臣疑君則反。若臣疑於君不反，復爲君疑而誅之。若君疑於臣不誅，則復疑於君而必反。君今疑臣矣，故送下棘寺，豈有復出之理，死固無疑矣。少保若不死，出獄則復疑於君，安得不反。反既明甚，此所以爲逆臣也。」飛感動，仰天移時，索筆著押。獄子復事之恭謹如初。《三朝北盟會編》卷二百七。

31　先是，獄之成也，太傅韓世忠嘗以問〔秦〕檜，檜曰：「飛子雲與張憲書不明，其事體必須有。」世忠曰：「相公言『必須有』，此三字何以使人甘心？」固争之。《宋宰輔編年録》卷十六。《皇朝中興紀事本末》卷五十八。

32　有進士知浹者，好直言，〔岳〕以賓客待之。飛初下吏，浹上書訟其冤，秦檜怒，併送大理。獄成，浹坐決杖，送袁州編管。《皇宋中興兩朝聖政》卷二十八。《西湖志》。《茶香室續鈔》卷四。

33　岳武穆獄案，今在莆陽陳魯公家。世本無獄辭，但大書「天日昭昭，天日昭昭」八字，是罪案乃是細書，與前筆跡不同，不知後來如何粘成卷也。《同話録》。《南宋雜事詩》卷一。

34　岳武穆班師過金山寺，禪師道月勸之勿赴闕，武穆不聽。道月遺以詩云：「風波亭下水滔滔，千萬堅心把柁牢。只恐同行人意歹，將身推落在深濤。」武穆至臨安，被賊檜誣陷，繫大理獄，有亭扁曰風波，始悟詩意，悔不從其言。武穆卒，檜聞前言，遣卒何立捕道月。道月方集衆説法，何立伺之，道月忽説偈曰：「吾年四十九，是非日日有。不爲自家身，只爲多開口。何立從南來，我往西方走。不是佛力大，幾乎落人手。」言訖，端坐而化。《堅瓠戊集》卷一引《金山志》。《蓬窗日録》卷七。

35　岳少保既死獄，籍其家，僅金玉犀帶數條，及鎖鎧、兜鍪、南蠻銅弩、鑌刀、弓、劍、鞍轡，布絹三千餘匹，粟麥五千餘斛，錢十餘萬，書籍數千卷而已。《楓窗小牘》卷下。《宋稗類鈔》卷三。

36　自二聖北狩，夷狄猾夏，先臣每懷誓不與虜俱生之志。刺繡爲袍，有「誓作中興臣，必殄金賊主」之文。其後援筆爲歌詩，經行紀歲月，無不以取中原、滅逆虜爲念。《鄂國金佗稡編》卷九。

37　樂施疏財，不殖資産，不計生事有無，所得錫賚，率以激犒將士。兵食不給，則資糧於私廪。……上知其屢空，欲擇第於行都，欲以出師日自任其家事，先臣辭曰：「北虜未滅，臣何以家爲？」《鄂國金佗稡編》卷九。

38　傅慶，衛州窯户也，有勇力，善戰，屢立功。岳飛寵惜之，以爲前軍統制。慶恃其才，視飛爲平交，嘗曰：「岳丈所主張此一軍者，皆我出戰有功之力。」每有需索於飛，則曰：「岳丈，傅慶没錢使，可覓金若干，或錢若干。」飛亦屢與之，無忤色。《三朝北盟會編》卷一百四十三。

39　常州宜興縣張渚鎮，臨溪，有山水之勝，乃過廣德大路。鎮有張氏，名大年，臨澗爲圃，號桃溪。嘗倅黄，藏書教子，一子登科，一恩科。岳侯嘗館於其家，題其廳事之屏云：「近中原版蕩，金賊長驅，如入無人之境，將帥無能，不及長城之壯。餘發憤河朔，起自相臺，總髮從軍，大小歷二百餘戰，雖未及遠涉夷荒，討蕩巢穴，亦且快國讐之萬一。今又提一壘孤軍，振起宜興，建康之城，一舉而復。賊擁入江，倉皇宵遁，所恨不能匹馬不回耳。今且休兵養卒，蓄鋭待敵，如或朝廷見念，賜予器甲，使之完備，頒降功賞，使人蒙恩，即當深入虜庭，縛賊主，蹀血馬前，盡屠夷種，迎二聖復還京師，取故地再上版籍，他時過此，勒功金石，豈不快哉！此心一發，天地知之，知我者知之。建炎四年六月望日，河朔岳飛書。」後陷入罪，其家洗去之，今尚有遺蹟隱然。《雲麓漫鈔》卷一。

40　岳武穆墨跡，嘗見閩人持岳武穆詩一軸，蓋《從駕游西内應製》詩也，其云……字體徑可五尺，題名岳飛，印章「鵬舉」。模雙鈎者，亦高手爲之也。其真跡在閩中陳氏，惜不獲睹。《蓬窗日録》卷七。

41　紹興庚申歲，明清侍親居山陰，方總角，有學者張堯叟唐老自九江來從先人。適聞岳侯父子伏誅，堯叟云：「僕去歲在羗廬，正覩岳侯葬母，儀衛甚盛，觀者填塞，山間如市。邂逅一僧，爲僕言：『岳葬地雖佳，似與王樞密之先塋坐向既同，龍虎無異，掩壙之後，子孫須有非命者。然經數十年再當昌盛。子其識之。』今迺果然，未知它日如何耳？」王樞密迺襄敏。《揮麈三録》卷三。《南宋雜事詩》卷一。《茶香室三鈔》卷九。

42　紹興十三年，詔改岳飛第爲國子太學，堂曰崇化，在前洋街。《南宋雜事詩》卷五引《玉海》。《玉海》卷一百十二。

43　秦檜既殺岳氏父子，其子若孫皆徙重湖閩嶺，日賑錢米以活其命。紹興間，有知名士知漳州者，建言：「叛逆之後不應存留，乞絶其所急，使盡殘年。」秦得其牘，令札付岳氏知而已。士大夫爲官爵所釣，用心至是，可謂「狗彘不食其餘」矣。《玉照新志》卷五。

44　紹興中，金人遣其秘書監劉祹來聘，因問岳飛以何罪而死，館伴者無以對，但曰：「意欲謀叛，爲部將所告，以此抵誅。」祹曰：「江南忠臣善用兵者，止有岳飛。所至紀律甚嚴，秋毫無犯。所謂項羽有一范增而不能用，所以爲我擒。如飛者，其亦江南之范增乎？」館伴者不敢發一語而止。秦檜約束，勿以奏，即以不職貶其人。《坦齋筆衡》。《行營雜録》。《宋稗類鈔》卷三。

45　岳侯死後，臨安西溪寨軍將子弟，因請紫姑神而岳侯降之，大書其名，衆皆驚愕，謂其花押，則宛然平日真迹也。復書一絶云：「經略中原二十秋，功多過少未全酬。丹心似石今誰愬，空有游魂遍九州。」丞相秦公聞而惡之，擒治其徒，流竄者數人，有死者。《睽車志》卷一。《堯山堂外紀》卷五十七。《西湖游覽志餘》卷二十三。《堅瓠辛集》卷四。

46　胡天放能降仙。……又常請仙箕，忽踴躍可畏。經時，書一詩云：「百戰間關鐵馬雄，尚餘壯氣凜秋風。有時醉倚吴山望，腸斷中原一夢中。」後大書一「鄂」字，人始知爲武穆也。《志雅堂雜鈔》卷下。《南宋雜事詩》卷三引《揮麈新譚》。

47　岳武穆家《謝昭雪表》云：「青編塵乙夜之觀，白簡悟壬人之譖。」甚工。《鶴林玉露》乙編卷三。《宋稗類鈔》卷三。

48　孝廟追復岳飛官爵，收召其子孫，使給還元貲。主者具當時所得止九千緡物耳。其斃於獄也，實請具浴，拉脅而殂。獄卒隗順負其屍出，逾城至九曲叢祠中。……順葬之北山之漘。身素有一玉環，順亦殉之腰下，樹雙橘於上識焉。及其死也，謂其子曰：「異時朝廷求而不獲，必懸官賞，汝告言曰：棺上一鉛筩有棘寺勒字，吾埋殯之符也。」後果購其瘞不得，以一班職爲賞，其子始上告官。悉如所言，而屍色如生，尚可更殮禮服也。《朝野遺記》。《堅瓠廣集》卷六。《宋稗類鈔》卷三。《南宋雜事詩》卷四。

49　詔臨安府訪求岳將軍尸，其墳在錢唐門外，當時私號賈宜人墳。《南宋雜事詩》卷二引《南宋相眼》。

50　岳與秦爲世讐，每得秦氏一物，必曰「賊秦」。《貴耳集》卷中。

51　辛元龍尉京邑時，万俟卨之孫與岳武穆家争田，歲久不决。府委元龍斷，積案如山，元龍並不省視，即判云：「岳武穆一代忠臣，万俟卨助檜逆賊，雖籍其家，不足以謝天下，尚敢與岳氏争田乎！田歸於岳，券畀於火。」合邑稱快。《堅瓠廣集》卷二。《樵書》二編卷九。

52　〔皋亭山〕其山故元伯顔取宋屯兵之處也。……方伯顔兵至下屯，其夕月明，忽大風雷震電，伯顔知有異，起立帳外，勒兵防變。見四山旌旗閃爍，皆作「精忠」字面。伯顔曰：「是矣！此岳公護本國，現靈異也。」亟宰牲爲文致祭。……祭訖，風雷皆止。《湧幢小品》卷二十。《南宋雜事詩》卷四引《雲薖淡墨》。

53　餘未成童時，從臧湖隱先生讀書。先生宋京學生也，有屋六七間，與岳墳相對。時岳墳漸圮，江州岳氏諱士迪者，宋迪功郎，於王爲六世孫，與宜興唐門岳氏通譜，合力以起廢，墳與寺復完整。久之，王孫有爲僧者，居墳西，大壞廟與寺，至靡有孑遺。台僧可觀者，堅忍人也，以其事訴之上司官府，時何怡真爲湖州推官，柯敬仲以書白其事，寺田典與人者復歸，而寺與廟寸椽片瓦不留。會江西李全初爲總杭府經歷，慨然以興廢爲己任，勸勉王華甫者捐資興建。於是寺與廟稍稍復完。《遂昌雜録》。《南村輟耕録》卷三。

54　忠烈廟，在棲霞嶺下，祀宋少保岳武穆王飛。……嘉靖間，巡按御史張景刻「盡忠報國」四大字於石，樹於墓南。墓上木皆南向。有檜樹爲雷火所劈，天順間，郡丞馬偉以屬秦檜分尸之像，謂之分尸檜，圍以石欄，其樹至今猶活。正德間，指揮李隆鑄銅爲秦檜、王氏、万俟卨三像，反接跪露臺下。萬曆間，范淶復增以張俊。《湖山便覽》卷五。

55　岳王墓在西陵橋之右，墓上松柏枝皆南向，墓前有分屍檜，自根以上劈分爲兩，至稍，全其生，中格以木，以示支解奸檜也。正統間，郡倅馬偉爲之。指揮李隆冶鐵爲檜及妻王氏、万俟卨三形，皆赤身反接跪墓前。萬曆中，巡道范淶又益鑄張俊像其四焉。游人拜墓後，必以瓦礫敲擲之，或溺其頭，而撫摩王氏兩乳，至精光可鑒。李卓吾曰：「宜鑄施全在旁，作持刀殺檜狀更快。」《堅瓠丁集》卷三。《七修類稿》卷四十五。

56　岳王墓木皆南向，同知馬偉取檜柏幹爲二植墓前，名「分尸檜」。正德八年，都指揮李隆范銅爲檜、檜妻王氏、万俟卨三像，反接跪墓前。萬曆中，兵使者范淶增張俊像，撫臣王汝訓沉張俊、王氏兩像于湖，移秦、万二像跪祠前。《湧幢小品》卷二十。

57　今岳墳鐵像，明正德八年，浙江都指揮使李隆始鑄銅爲之，僅秦檜、王氏、万俟卨三人，反接跪墓前。久之被游人擊碎。萬曆中，按察副使范洙更鑄以鐵，而又添張俊一像。本朝乾隆中，熊公學鵬爲浙江巡撫，四鐵像又已擊壞，縣官禀聞，擬請重鑄。熊未批准，竊念岳王靈爽在天，逆檜沉淪地獄久矣，頑鐵無知，何煩重鑄耶！是夜熊夢四鐵像來，叩謝階下，醒而異之，仍飭縣官重鑄。《履園叢話》卷二十二。

58　村民棍擊王氏，鐵頭斷折。雍正時李衛督浙，奏請重鑄，言凡鐵不應爲所污，請用收貯叛逆盗兵穢鐵，鑄四奸像。從之。《醒心集》。

59　太學忠文廟，相傳爲岳武穆王并祠所謂銀瓶娘子者。《癸辛雜識》續集卷下。《茶香室三鈔》卷十九。

60　〔岳飛〕祠後有銀瓶娘子井。銀瓶娘子者，王季女也。聞王下獄，哀憤骨立，欲叩闕上書，而邏卒嬰門，不能自達，遂抱銀瓶投井而死。《西湖游覽志》卷二十一。《湖壖雜記》。《堅瓠秘集》卷二。案：後二書稱曰「銀瓶小姊」。

61　浙江按察司址，武穆王故宅也。東南有井，王之女聞王被收，抱銀瓶投其中死。按察使梁大用亭覆之，榜曰「孝娥井」。《堯山堂外紀》卷五十七。

岳　雲

1　王子雲年十二，從戰，大捷。軍中號曰「贏官人」。京西之役，手握兩鐵鎚，重八十斤，先諸軍登城，攻下隨、鄧。《鄂國金佗續編》卷二十二。

岳　震

1　岳震被檜禍，變姓名匿大河民間，子孫遂家焉。至今遺有故宋勅命。《萬姓統譜》卷一百十四。

岳　霆

1　岳霆。飛第五子。……震、霆潛住黄梅。……孝宗登極，録與恩者，祇原徙嶺南雲、雷支裔，而此派不及。至追贈忠武鄂王，震、霆子孫在梅地者，悉宗鄂姓。入今析爲十三户鄂家云。《萬姓統譜》卷一百十四。

岳　珂

1　見辛棄疾17。

2　見劉過6。

3　開禧兵隙將開，憂國者慮其不終。乙丑之元，吴畏齋自鄂召，過京口，以先君湖湘之契，先來訪餘，亟送出南水門，謝不敏。既而留中爲大蓬，未幾，遂以秘撰帥荆，復出閘西泝。時北事已章灼，餘唸數路出師，具有殷鑒，雖上流運奇，先王有遺規，而今未必能。且是時招僞官，遣妄諜，亹亹多費，實無益於事，天下寒心，而謀國者不之知也。因草一啓代贄及之曰……畏齋在丹陽館，一覽輒喜，親作數語謝曰……於是一得之謀，頗徹於諸公間矣。又一年，稍稍如言，宇文顧齋聞之，從章以初録本去，會除次對，謬以充自代薦，且有「志識不群」之褒，初未相識也。故餘投謝駢儷有曰：「初不求於識面，亶自得於知心。」蓋指此。它日，又特剡亟稱之于廟堂，餘迄不知所蒙。《桯史》卷七。

韓世忠

1　韓蘄王世忠微時，貧困無聊，疥癩滿體，臭腐不可近，其妻孥亦惡之。夏日浴於溪澗中，忽一巨蟒直前，將嚙之。韓窘急，以兩手握其首頷間，蟒以尾繞其身。韓不得已，握持以歸其家，欲呼妻孥刺殺之。皆駭遁不敢前，韓愈窘，入厨中，見有切菜刀偶仰置几上，遂持蟒首就上極力按之，來去如引鋸，卒斷蟒首。既免，不勝忿，置之鑊，煮而啖之。明日，所病疥癩即脱去，肌體瑩白如玉。《東南紀聞》卷一。

2　〔韓世忠〕年十八，始隸延安府兵籍，慓悍絶人，不用鞭轡能騎生馬駒。挽强馳射，勇冠軍中。家貧無生業，嗜酒豪縱，不能繩檢，人呼爲「潑韓五」。有席三者，嘗算世忠當作三公，世忠以爲侮己，痛毆之。後亦到江南依世忠，世忠以錢三萬緡贈之。《三朝北盟會編》卷二百十八。《宋名臣言行録》别集下卷六。

3　韓氏世爲延安人，名聞關陝。嘗過米脂寨姻家會飲，日已夕而關閉。王怒，以臂拉門關鍵，應手而斷，旦視之，其木蓋兩拱餘。《三朝北盟會編》卷二百十七。

4　韓世忠作小官時，一城被圍，郡將無計。世忠令募敢死士，得二百人。世忠云：「不消多。」只擇得精者八十人，令人持一斧。世忠問云：「其間豈無能爲盗者？」遂令往偷了鼓搥，卻略將石頭去驚他們。他必往報中軍，便隨入，見有紅帳者便斫。俟彼人集，便出來，恐有馬軍來趕，便與相殺，城上皆喊云：「馬軍進！」如是果退圍。《朱子語類》卷一百三十二。

5　〔韓〕世忠既貴，與將吏騎馬出郊，喜坐於淺草中。世忠語急而聲厲，每言則吐舌，或以爲是蛇精。《三朝北盟會編》卷二百十八。

6　上幸維揚，王以所部從。時賊有張遇者號「一窩蜂」，來降，抵城下，不解甲，人心危懼，王獨入其壘曉之，悉聽命。《宋名臣言行録》别集下卷六。

7　唐牛奇章《玄怪録》載：「蕭至忠欲出獵，群獸求哀于山神，云：『當令巽二起風，滕六致雨。』翌日風雨，蕭不復出郊。」建炎中，金寇駐楚、泗間，時張、韓擁兵于高郵。虜誓于衆，整師大入。二將自料非其敵，深以爲怯。將欲交鋒之際，風雨大作，虜衆辟易散走，損折甚多，因遂奏凱。范師厚直方，滑稽之雄也，爲參贊軍事，笑云：「焉知張七、韓五，乃得巽二、滕六力邪！」聞者爲之哄堂。《揮麈餘話》卷二。

8　〔苗、劉之亂，〕楊國夫人及二子質傅軍，防守甚嚴，王略無顧念。會隆祐太皇宣見楊國，楊國詣傅，紿曰：「太尉作如許事，公來矣，於太尉何如？」傅乃屈膝拜曰：「願奉兄嫂禮，謹具鞍馬，煩夫人好爲言。」是日入見，隆祐宣問周悉，執楊國手垂泣曰：「國家艱危至此，太尉首來救駕，可令速清巖陛。」楊國奉詔，馳出都城。……一日夜會王於嘉禾，王見之驚曰：「汝輩在耶！」《名臣碑傳琬琰集》上卷十三。

9　〔韓忠武王與兀術〕相持黄天蕩四十有八日。兀術窘甚，求打話，王酬答如響，時於所佩金鳳瓶傳酒縱飲示之。虜見王整暇，色益沮。《三朝北盟會編》卷二百十七。

10　韓蘄王之夫人，京口娼也。嘗五更入府，伺候賀朔。忽於廟柱下見一虎蹲卧，鼻息齁齁然，驚駭亟走出，不敢言。已而人至者衆，往復視之，乃一卒也。因蹴之起，問其姓名，爲韓世忠。心異之，密告其母，謂此卒定非凡人。乃邀至其家，具酒食，至夜盡懽，深相結納，資以金帛，約爲夫婦。蘄王后立殊功，爲中興名將，遂封兩國夫人。蘄王嘗邀兀術於黄天蕩，幾成擒矣。一夕鑿河遁去。夫人奏疏言世忠失機縱敵，乞加罪責。舉朝爲之動色，其明智英偉如此。《鶴林玉露》丙編卷二。《湖海新聞夷堅續志》前集卷一。《賢弈編》卷二。《青泥蓮花記》卷三。《宋稗類鈔》卷三。《詞林紀事》卷九。

11　見張俊1。

12　韓蘄王宣撫淮東，獲凶盜數十輩，引至金山，陳刀劍于廷下，以次斬之，皆股戰就誅。獨一盜躍而出揖，指一刀最大者曰：「願從相公乞此刀喫。」韓笑曰：「甚好。」時有中使來宣旨者在坐，爲言此人臨死不怯，似亦可用。韓曰：「彼用計欲脱耳。」竟殺之。《夷堅乙志》卷三。

13　韓世忠欲進趨淮陽軍城下，令呼延通攔前，而世忠獨馳一騎，使一把雪執「信」字旗隨之。一把雪者，其兵之曹號，蓋趫捷善走之人也。《三朝北盟會編》卷一百六十九。

14　建炎中興，張、韓、劉、岳爲將，人自爲法，當時有「張家軍」、「韓家軍」之語。四帥之中，韓、岳兵尤精，常時於軍中角其勇健者，令爲之籍。每旗頭、押隊闕，於所籍中又角其勇力出衆者爲之。將、副有闕，則於諸隊旗頭、押隊内取之。别置親隨軍，謂之「背峞」，悉於四等人内角其優者補之。一入背峞，諸軍統制而下，與之亢禮，犒賞異常，勇健無比，凡有堅敵，遣背峞軍，無有不破者。見范參政致能説：「燕北人呼酒瓶爲峞，大將之酒瓶，必令親信人負之。」范嘗使燕，見道中人有負罍者，則指云：「此背峞也。」故韓軍用以名軍。《雲麓漫鈔》卷七。《南宋雜事詩》卷五。

15　詔：「韓世忠紀律嚴明，岳飛治軍有法。」並令學士院降詔奬諭。時世忠移屯淮甸，軍行整肅，秋毫無犯。飛移軍潭州，所過不擾，鄉民私遺士卒酒食，即時償直。上聞之，故有是詔。《宋名臣言行録》别集下卷六。

16　世忠每出軍，必戒以秋毫無犯，軍之所過，耕夫皆荷鋤而觀。《宋名臣言行録》别集下卷六。

17　〔韓〕世忠之受兩鎮節鉞也，高宗手書《郭子儀傳》以賜之。《事文類聚》前集卷二十九。《南宋雜事詩》卷一。

18　蘄王每與軍官飲，用巨觥無筭，不設果肴。王權一日竊懷一蘿蔔，蘄王見之，大怒曰：「小子如此口饞！」俾趨前，以手按其額，痛不可忍，隨成痕腫，既乃復與之飲。《清波雜志》卷五。《宋稗類鈔》卷一。

19　韓世忠晚年好游宴，常赴諸統制之請，莫不以妻女勸酒，世忠必酣醉而後歸，唯呼延通忿忿有不平之意。雖備禮邀世忠至私宅，然未嘗輒離左右。一日，世忠與水軍統制郭宗儀會於通家，世忠略寢，通以手捉世忠之佩刀，宗儀適見之，搦通之手而呼曰：「統制不可！」世忠覺而大驚，急馳馬奔歸，而令擒呼延通。既至，世忠數其罪，責爲崔德明軍中自效。德明在淮陰，故通在淮陰。世忠以十二月二十三日誕生，是日，諸軍獻壽者甚盛，世忠臨廳事坐而受之。及通獻壽香，世忠見通即走入府第不出，通伏於地，滴淚成泓。衆勸促通，通乃起身而去，出門上馬，奔還淮陰。德明獻壽回，數通不合擅離軍之罪，決數十下。通怏怏，投運河……而死。人皆惜之。世忠後亦深自悔恨。《三朝北盟會編》卷二百四。

20　韓世忠輕薄儒士，常目之爲「子曰」。主上聞之，因登對問曰：「聞卿呼文士爲子曰，是否？」世忠應曰：「臣今已改。」上喜，以爲其能崇儒。乃曰：「今呼爲萌兒矣。」上爲之一笑。後鎮江帥沈晦因虜退錫宴，自爲致詞，其末云：「飲罷三軍應擊楫，渡江金鼓響如雷。」韓聞之，即悟其旨云：「給事！世忠非不敢過淮。」已而，自起以大觥勸之，繼而使諸將競獻。沈不勝杯酌，屢致嘔吐。後至參佐僚屬，斟既不滿，又容其傾瀉。韓怒曰：「萌兒輩終是相護！」又戲沈云：「向道教給事休引惹邊事。」蓋指其詞爲引惹也。《雞肋編》卷下。

21　見張俊6。

22　〔韓〕世忠、〔張〕俊皆除樞密使，賜俊玉帶，〔岳〕飛樞密副使。世忠既拜，乃製一字巾，入都堂則裹之，出則以親兵自衛，〔秦〕檜頗不喜。飛披襟作雍容之狀，檜亦忌之。惟俊任其自然，故檜不致深疑。《三朝北盟會編》卷二百六。

23　紹興壬戌，罷三大帥兵柄，時韓王世忠爲樞密使，語馬帥解潛曰：「雖云講和，虜性難測。不若姑留大軍之半於江之北觀其釁。公其爲我草奏，以陳此事。」解用其指爲劄子，韓上之，已而付出。秦會之語韓云：「何不素告我而遽爲是耶？」韓覺秦詞色稍異，倉卒皇恐，即云：「世忠不識字，此乃解潛爲之，使某上耳。」秦大怒。翌日，貶潛單州團練副使，南安軍安置，竟死嶺外。《揮麈後録》卷十一。案：《舊聞证誤》卷四辨誤云「韓非倉卒退避而諉之他人者」。

24　〔王〕再上章力陳秦檜誤國，辭意剴切，檜由是深怨之，言者因奏世忠罪，上留章不出。王乃力丐闲，除大傅、醴泉觀使，自此杜門謝客，絶口不論兵。時跨驢酒，從一二童奴，游西湖以自樂。平時將佐罕得見其面云。《宋名臣言行録》别集卷六。

25　見岳飛31。

26　皇太后回鑾，以北方聞韓世忠名，召至簾前曰：「此爲韓相公耶！」慰問良久。《宋名臣言行録》别集下卷六。《三朝北盟會編》卷二百十一。

27　上謂宰執曰：「世忠欲獻一駿馬，高五尺一寸，云『非人臣所敢乘』。朕辭無用，卿可自留，以備出入。世忠曰：『今已和，豈復有戰？』朕曰：『不然，金雖講和，備何可弛。和議豈足恃乎！』」《宋名臣言行録》别集下卷六。

28　韓世忠嘗議買新淦縣官田，高宗聞之，御札特以賜世忠。其詞云：「卿遇敵必克，克且無擾。聞卿買新淦田爲子孫計，今舉以賜卿，聊旌卿之忠。」故其莊號旌忠。蓋當時諸將，各以姓爲軍號，如張家軍、岳家軍之類，朝廷頗疑其跋扈。聞其買田，蓋以爲喜，故特賜之。《鶴林玉露》乙編卷二。《南宋雜事詩》卷五。《宋稗類鈔》卷四。

29　〔王〕嘗中毒，矢洞骨，則以强弩拔之，十指僅全四，不能動，身被金瘡如刻畫。晚以王公奉朝請，絶口不言功名。自罷政居都城，高卧十年，若未嘗有權位者，而偏裨部曲往往致身通顯，節鉞相望，歲時造門，類皆遣謝。於是舉朝憚秦檜權力，皆附離爲自全計。王於班列一揖之外，不復與親。《宋名臣言行録》别集下卷六。

30　紹興中，韓郡王既解樞柄，逍遥家居，常頂一字巾，跨駿騾，周游湖山之間，纔以私童史四五人自隨。時李如晦晦叔自楚州幕官來改秩，而失一舉將，憂撓無計。當春日，同邸諸人相率往天竺，李辭以意緒無聊賴，皆曰：「正宜適野散悶可也。」强挽之行，各假僦鞍馬。過九里松，值暴雨，衆悉迸避。李奔至冷泉亭，衣袽沾濕，愁坐良歎。遇韓王亦來，相顧揖，矜其憔悴可憐之狀，作秦音發問曰：「官人有何事縈心，而悒怏若此？」李雖不識韓，但見姿貌魁異，頗起敬，乃告以實。韓曰：「所欠文字，不是職司否？」答曰：「常員也。」「韓世忠卻有得一紙，明日當相贈。」命小史詳問姓名、階位，仍詢居止處。李巽謝感泣。明日，一吏持舉牘授之曰：「郡王送來，仍助以錢三百千。」李遂陞京秩，修牋詣韓府，欲展門生之禮，不復見。《夷堅甲志》卷一。《夷堅三志》己卷一。《宋稗類鈔》卷一。

31　紹興中，秦檜當國，〔韓〕世忠以和議不合，懇疏解樞柄。逍遥家居，常頂一字巾，跨驢周游湖山，才以童史四五人自隨，混跡漁樵，號清凉居士，好事者遂繪爲《韓王湖上騎驢圖》。元吴萊題詩云：「秋風泗水沈周鼎，淚濕吴人荆棘冷。黄河北岸旌節回，信誓如城打不開。沿邊撤備無人守，蟣虱塵埃生甲胄。散盡千兵只童騎，餐來斗米空壺酒。西湖楊柳煙波寒，照見從前刀劍瘢。宫中孰與論頗牧，塞上寧知無范韓。事去英雄甘老死，此手猶能爲公起。勸人莫問故將軍，自是清涼一居士。」《西湖游覽志餘》卷七。《堯山堂外紀》卷五十七。

32　紹興間，韓蘄王自樞密使就第，放浪湖山，匹馬數童，飄然意行。一日至湖上，遥望蘇仲虎尚書宴客，蘄王徑造其席，喜甚，醉歸。翼日，折簡謝，餉以羊羔，且作二詞，手書以贈。蘇公緘藏之，親題其上云：「二闋三紙，勿亂動。」淳熙丁未，蘇公之子壽父山丞太府，以示蘄王長子莊敏公，莊敏以示予。字畫殊傾欹，然其詞乃林下道人語。莊敏云：「先人生長兵間，不解書，晚年乃稍稍能之耳。」其一詞《臨江仙》云：「冬看山林蕭疎浄，春來地潤花濃。少年衰老與山同。世間争名利，富貴與貧窮。　　榮貴非干長生藥，清閒是不死門風。勸君識取主人公。單方只一味，盡在不言中。」其一《南鄉子》云：「人有幾何般，富貴榮華總是閒。自古英雄都如夢，爲官，寶玉妻男宿業纏。　　年邁惜衰殘，鬢髮蒼浪骨髓乾。不道山林有好處，貪歡，只恐癡迷誤了賢。」《梁溪漫志》卷八。《齊東野語》卷十九。《西湖游覽志餘》卷七。《宋稗類鈔》卷四。

33　〔韓〕世忠謝兵柄，自號清涼居士。清涼，延安山名，蓋傷故鄉之淪于異域也。《雪橋詩話》卷八。

34　紹興二十五年，韓蘄王病篤，詔王繼先往診視，至則已亡，迨暮復甦，言：「爲四卒追去，定知死矣。中塗忽有所思，吾心中三事未了，不料死期遽至，銜恨無窮。行抵大官曹，金釘朱户，監門者冠裳嚴潔，類星官容狀，邀坐飲湯，二卒不得入。别有兩陰吏導立庭下，聞其中贊引之聲，如世間呵殿下者。指揮卷簾，主者盛服據案，威貌肅然，揖吾升廳相見，叙寒温禮，坐定，始認爲晏景初尚書。晏云：『適遣人相迎，時在道有所思，何也？』吾起拱白曰：『正謂三事未了而之死地，是以不能忘。一者，世忠久叨將帥，殺人至多，雖王事當然，顧安得無枉濫，擬欲建黄籙大齋醮拔濟之，且解冤釋結。二者，侍妾頗多，未辦分付，欲令有父母歸之，無者嫁之。三者，外間舉債負錢，非慮身没之後，子孫追索，不無擾人，欲悉焚契券，免爲後害。今皆不復可爲矣。』晏公云：『若郡王不起此念，冥間亦不以客禮奉待也。當令郡王且還，不知幾日可了？』吾曰：『一月足矣。』晏云：『容爲奏請，如期卻來。』乃得活。」亟命營所願，一月皆畢，遂斃矣。《夷堅志補》卷二十五。

35　趙叔近者，宗室子。登進士第，有材略。……守秀州，治績甚著。或有言其貪污者，免所居官，拘係于郡，遣朱芾代其任。芾到官未久，頗肆殘酷，軍民怨憤。有茶酒小卒徐明者，帥其衆囚芾，迎叔近復領州事。……朝廷已聞，遣大軍往討之矣。先是，王淵在京爲小官，時狎露臺娼周者，稔甚，亂後爲叔近所得，歸家。淵每對人切齒。是時適淵爲御營司都統制，張、韓俱爲淵部曲，淵命張提師以往。張素以父事淵，拜辭于廷，淵云：「趙叔近在彼。」張默解其指。將次秀境，叔近乘凉輿，以太守之儀郊迎于郡北沈氏園。張即叱令供析，方下筆而群刀悉前，斷其右臂。叔近號呼曰：「我宗室也。」衆云：「汝既從逆，何云宗室？」已折首于地。……張於亂兵中獲周娼以獻于淵，淵勞之曰：「處置甚當，但此婦人吾豈宜納，君當自取之。」張云：「父既不取，某焉敢耶！」時韓在旁，淵顧曰：「汝留之，無嫌也。」韓再拜而受之。既歸韓，甚以寵嬖，爲韓生子。韓既貴盛，周遂享國封之榮。《揮麈三録》卷二。

36　〔韓〕世忠所攜杭妓吕小小……初，小小以有罪繫於獄，其家欲脱之，投世忠。世忠偶赴〔胡舜陟〕待制飯，因勸酒，啓曰：「某有小事告待制，若從所請，當飲巨觥。」待制請言之，即以此妓爲懇。待制爲破械，世忠欣躍，連飲數觥。會散，攜妓以歸。妓後易姓茅。《玉照新志》卷三。《茶香室續鈔》卷五。

37　淳熙七年，杭人俞紳來爲〔隆興〕府鈐轄，其妻徐氏夢一異僧引詣廢寺，有故塔遺址，群烏聚焉。徐氏素崇禮西方甚謹，覺以語紳，使訪測厥祥。或以天王院告，因過之，儼然夢境也。徐少時爲韓蘄王妾，後乃嫁紳，饒於財，盡捐橐中所藏以造寺。《夷堅支志》景卷七。

韓彦古

1　韓子師，名彦古，有同名者，通刺曰「石琢皮綳」。《吹劍四録》。

2　淳熙中，虜人有舉進士第一者，奉使來賀正旦，自負其辯，頗淩慢王人。時以韓子師彦古館伴，一日，虜使自誦其廷試賦「雲屯一百萬騎，日射三十六熊」之句，以爲警策。子師遽曰：「一百萬騎僅能得三十六熊，何其尠也。」虜使惘然。熊，射侯也。韓不學，妄以爲熊羆之熊，故虜使猝無以應，然自是辭色頗恭，時人亦多韓之敏捷。《建炎以來朝野雜記》甲集卷八。《貴耳集》卷下。

3　韓彦古，字子師，詭譎任數，處性不常。尹京日，范仲西叔爲諫議大夫，阜陵眷之厚，大用有日矣。范素惡韓，將奏黜之，語頗泄，韓窘甚，思所以中之。范門清峻，無間可入，乃以白玉小合滿貯大北珠，緘封於大合中，厚賂鈐下老兵，使因間通之。范大怒，叱使持去。所愛亦在傍，怪其奩大而輕，曰：「此何物也？」試啓觀之，則見玉合，益怪之，方復取視，玉滑而珠圓，分迸四出，失手墮地。合既破碎，益不可收拾。范見而益怒，自起捽妾之冠，而氣中仆地竟不起。其無狀至此。李仁甫亦惡其爲人，弗與交，請謁嘗瞰其亡。一日知其出，往見之，則實未嘗出也。既見，韓延入書屋而請曰：「平日欲一攀屈而不能，今幸見臨，姑解衣盤礴可也。」仁甫辭再三，不獲，遂爲强留。室有二厨，貯書，牙籤黄袱，扃護甚嚴。仁甫問：「此爲何書？」答曰：「先人在軍中日，得於北方。蓋本朝野史，編年成書者。」是時仁甫方修《長編》，既成，有詔臨安給筆札，就其家繕録以進。而卷帙浩博，未見端緒，彦古常欲略觀不可得。仁甫聞其言窘甚，亟欲得見之。則曰：「家所秘藏，將即進呈，不可他示也。」李益窘，再四致禱。乃曰：「且爲某飲酒，續當以呈。」李於是爲盡量，每杯行輒請。至酒罷，笑謂仁甫曰：「前言戲之耳，此即公所著《長編》也。已爲用佳紙作副本裝治，就以奉納，便可進御矣。」李視之，信然。蓋陰戒書吏傳録，每一板酬千錢。吏畏其威，利其賞，輒先録送韓所，故李未成帙而韓已得全書矣。仁甫雖憤媿不平，而亦幸蒙其成，竟用以進。其怙富玩世，狡獪每若此。《癸辛雜識》前集。《何氏語林》卷二十九。《宋稗類鈔》卷四。

4　韓彦古時爲户曹尚書，孝宗皇帝問曰：「十石米有多寡？」彦古對曰：「萬合千升百斗廿斛。」遂稱旨。《葦航紀談》。《堅瓠餘集》卷四。

韓大倫

1　韓大倫，蘄王曾孫也。本刀鑷家兒，隨父出入府第，韓翁奇之。翁無子，媪啓翁曰：「刀鑷兒尚在，今不收拾，得無後患？」翁慨然呼以入，時十七八矣。翁立之於前，作色曰：「我有四箇字，汝能不犯戒則留，不然去耳。」請問之，曰：「酒、色、財、氣也。」大倫曰：「幸受教，敢不敬承。不飲酒、不耽色、不愛財，皆當服行終身，惟氣之一字，卻欠商量，不可少屈。」翁聞其言大喜，出布衣一襲俾服。自是折節讀書，力行其言。惟居官着紫袍，每下廳，小虞兵即擎青布揹子在屏後。自幼及老，不易其操。《東南紀聞》卷一。

張　俊

1　車駕渡江，韓、劉諸軍皆征戍在外，獨張俊一軍常從行在。擇卒之少壯長大者，自臀而下文刺至足，謂之「花腿」。京師舊日浮浪輩以此爲誇。今既效之，又不使之逃於他軍，用爲驗也。然既苦楚，又有費用，人皆怨之。加之營第宅房廊，作酒肆名太平樓，般運花石，皆役軍兵。衆卒謡曰：「張家寨裏没來由，使他花腿擡石頭。二聖猶自救不得，行在蓋起太平樓。」紹興四年夏，韓世忠自鎮江來朝，所領兵皆具裝，以銅爲面具。軍中戲曰「韓太尉銅顩，張太尉鐵顩」。世謂無廉恥不畏人者爲鐵顩也。《雞肋編》卷下。《南宋雜事詩》卷五。《宋詩紀事》卷一百。

2　上召王至宫中，諭之曰：「朕來日東去，卿在此無與民争利，勿興土木之工。」王悚息承命。王見地無磚面，再三歎息。上曰：「此事非難，但艱難之際，一切從儉，庶幾少紓民力。朕爲人主，雖以金玉爲飾，亦無不可。若如此，非特一時士大夫之論不以爲然，後世以朕爲何如主也？」《宋名臣言行録》别集下卷七。

3　〔張俊〕其軍八萬，皆少壯精練之士，器甲光明鋒鋭，爲諸軍第一，世謂之「鐵山軍」。《三朝北盟會編》卷二百十九。

4　王復筠州。臨江軍馬進走江州，王追殺之，〔李〕成遂遁。於是王軍有「鐵山」之號。《宋名臣言行録》别集下卷七。

5　王引兵還建康，入對，因言：「劉光世解軍政，閒居自適，有登仙之歎。」上不樂，因諭之曰：「卿初見朕時何官？」曰：「修武郎。」「是時家貲如何？」曰：「貧甚，嘗從陛下求戰袍以禦寒。」上曰：「今日貴極富溢，何所自耶？」曰：「皆陛下所賜。」上曰：「卿既知此，宜思自效，而有羡於光世何耶？」王惶懼，頓首至流涕，誓以死報。《宋名臣言行録》别集下卷七。

6　紹興中，張俊、韓世忠乃以捍虜有功，拜兩鎮，俄又加三鎮。二人皆武臣，不知辭。當時士大夫爲之語曰：「若加一鎮，即爲四鎮，如朱全忠矣，奈何！」《老學庵筆記》卷八。

7　張循王罷兵柄就第，一日，秦丞相召相見，言：「有少事煩郡王，建康、鎮江軍皆闕主帥，請薦其人。」唯唯而退。越旬申言之，張辭以居闲之久，舊部曲不相聞，未有可薦者。秦曰：「教郡王薦翰林學士則難，薦將帥，職也。」張逼不得已，以劉寶、王權名上。二人皆舊隸韓王軍。《清波雜志》卷五。《宋稗類鈔》卷三。

8　紹興駕幸循王第，過午尚從容，循王再三趣巨璫輩乞駕早歸内，皆莫測所以。他日，有叩之者，答曰：「臣下豈不願萬乘款留私第爲榮，但幸秦太師府時，未晡即登輦。」聞者嘆服識慮高遠。《清波雜志》卷五。

9　南渡諸將，韓世忠封蘄王，楊沂中封和王，張俊封循王，俱享富貴之極。而俊復善治生，其罷兵而歸，歲收租米六十萬斛，今浙中豈能著此富家也。紹興間，内宴，有優人作善天文者曰：「世間貴官人，必應星象，我悉能窺之。法當用渾儀，設玉衡，若對其人窺之，見星而不見其人。玉衡不能卒辦，用銅錢一文亦可。」乃令窺光堯，云：「帝星也。」秦師垣，曰：「相星也。」韓蘄王，曰：「將星也。」張循王，曰：「不見其星。」衆皆駭，復令窺之，曰：「中不見星，只見張郡王在錢眼内坐。」殿上大笑。俊最多貲，故譏之。《西湖游覽志餘》卷二十一。《堅瓠乙集》卷四。《宋稗類鈔》卷六。

10　張循王之兄保，嘗怨循王不相援引，循王曰：「今以錢十萬緡、卒五千付兄，要使錢與人流轉不息，兄能之乎？」保默然久之，曰：「不能。」循王曰：「宜弟之不敢輕相援引也。」王嘗春日游後圃，見一老卒卧日中，王蹴之曰：「何慵眠如是！」卒起聲喏，對曰：「無事可做，只得慵眠。」王曰：「汝會做甚事？」對曰：「諸事薄曉，如逥易之類，亦粗能之。」王曰：「汝能逥易，吾以萬緡付汝，何如？」對曰：「不足爲也。」王曰：「付汝五萬。」對曰：「亦不足爲也。」王曰：「汝需幾何？」對曰：「不能百萬，亦五十萬乃可耳。」王壯之，予五十萬，恣其所爲。其人乃造巨艦，極其華麗。市美女能歌舞音樂者百餘人，廣收綾錦奇玩、珍羞佳果及黄白之器，募紫衣吏軒昂閒雅若書司、客將者十數輩，卒徒百人。樂飲逾月，忽飄然浮海去，逾歲而歸。珠犀香藥之外，且得駿馬，獲利幾十倍。時諸將皆缺馬，惟循王得此馬，軍容獨壯。大喜，問其何以致此，曰：「到海外諸國，稱大宋逥易使，謁戎王，餽以綾錦奇玩。爲具招其貴近，珍羞畢陳，女樂迭奏。其君臣大悦，以名馬易美女，且爲治舟載馬，以殊犀香藥易綾錦等物，餽遺甚厚，是以獲利如此。」王咨嗟褒賞，賜予優渥。問能再往乎，對曰：「此戲幻也，再往則敗矣，願仍爲退卒老園中。」《鶴林玉露》丙編卷二。《宋稗類鈔》卷三。

11　張循王在日，家多銀，每以千兩鎔一球，目爲「没奈何」。《夷堅支志》戊卷四。《堅瓠乙集》卷四。

12　〔張〕俊有愛妾，錢塘妓張穠也，知書。俊文字，穠皆與之。柘皋之役，俊發家書，囑穠照管家事。穠有書報俊，引霍去病、趙雲不問家事，以堅俊之意，且言「今日之事，唯在於宣撫，不當以家事爲念，勉圖報國。」俊得書釋然而喜，遂以其書繳奏，上大喜，親書奬諭以賜穠，仍加封雍國夫人。《三朝北盟會編》卷二百五。《雪履齋筆記》。《六研齋二筆》卷四。

13　〔張俊〕以其愛妾榮國夫人張氏繼室，嫌其同姓，遂改爲章氏。《三朝北盟會編》卷二百十九。

14　嘗得一告詞云：「朕眷禮勳臣，既極異姓王之貴；疏恩私室，併侈如夫人之榮。以爾脩態横生，芳性和適，會膺無之貴，終隆絡秀之家。爰錫命書，靡拘常典。用肈封於大郡，俾正位於小君。往服寵光，益循柔履。」紹興間，權外制某人行。「如夫人」及「脩態横生」，或者於王言有疑。時勳臣嫡室尚在，「正位小君」之語亦有疑。《清波雜志》卷七。《南宋雜事詩》卷六。

15　見左譽1。

16　上幸張俊第，臨奠，爲之慟哭。《三朝北盟會編》卷二百十九。

17　姜堯章云，無錫之有青山，張循王俊所葬，下爲石屋九。《研北雜志》卷下。

18　張循王俊賜第，以紹興壬戌六月六日蓋造，至嘉泰壬戌六月六日焚蕩，惟餘一樓。甲子正周，亦異事也。《二老堂雜志》卷四。

劉光世

1　劉光世父延慶，靖康間在京城受圍閉，城陷，延慶斬關奪萬勝門出奔，死於亂兵中。光世以不知父存亡，多以金寶遣人詣僞境尋訪。五月有客人自僞境來，得其父之骸骨，具言死狀，皆不可參考，乃云以其骨雜在甘草把中，故僞境官司不能盡譏察。或勸光世割皮滴血以試驗其骨，若滲血入骨中，即真父骨也。光世不從，以禮安葬，發哀成服。《三朝北盟會編》卷一百五十一。

2　劉光世爲浙西安撫大使，父延慶本夏人也。參議官范正輿除直龍圖閣告詞云：「入幕之賓，以折衝尊俎爲任；從軍之樂，以決勝笑談爲功。高適受哥舒之知，石洪應重祚之辟。」蓋翰與烏皆夷人，且譏其尊俎笑談以爲功任也。……此皆洪炎之詞。《雞肋編》卷中。

3　達蘭居祁州，而其衆尚留承、楚。公守鎮江，乃以金銀銅爲三色錢，其文曰「招納信寶」。獲虜人，則燕餞而遺之。未幾，踵至得數千人，皆給良馬利器，用之如華人，因創赤心、奇兵兩軍，頗得其用。《宋名臣言行録》别集下卷七。

4　〔劉〕平叔提數萬兵，控禦江上。金人出没淮甸間，朝廷命移屯維揚，三詔不行。江左豪子輸金積玉以求入幕，不可勝數，至有一闕而三四攝者，時語曰：「北渡將軍少，南來幹辦多。」《可書》。

5　劉平叔在京口，幕客獻趙昌《牡丹圖》，乃孟蜀宫中物也。平叔怒曰：「速持去，我平生不愛牡丹，況是單葉。」時人無不爲笑。《可書》。

6　劉武僖自柯山赴召，亦記歲月於仰高亭上，末云：「侍兒意真代書。」後有人題云：「一入侯門海樣深，謾留名字惱行人。夜來髣髴高唐夢，猶恐行雲意未真。」《清波雜志》卷十。

7　嚴州烏石寺在高山之上，有岳武穆飛、張循王俊、劉太尉光世題名。劉不能書，令侍兒意真代書。姜堯章題詩云：「諸老凋零極可哀，尚留名姓壓崔嵬。劉郎可是疎文墨，幾點胭脂涴緑苔。」《鶴林玉露》乙編卷六。

8　劉光世之裔曰濠者，世居青田。濠曾孫，即誠意伯文成公基也。《樵書》二編卷九。

吴　玠

1　《吴武安功績記》：〔撒離喝〕自商於出漢陰，擣梁洋，金州失守。侯亟率麾下騎兵，倍道疾馳，晝夜數百里，急調兵利徑趨金、洋。先以黄柑數百枚犒賊帥曰：「大軍遠來，聊奉止渴。今日決戰，各忠所事。」撒離喝以杖擊地大驚曰：「吴侯，爾來何速耶！」不敢進。《三朝北盟會編》卷一百九十六。

2　陝西都統制吴玠與敵遇於真符縣之饒風關。先是，知興元府劉子羽聞金州陷，即遣統制官田晟守饒風關，拒敵來路，且馳檄召玠。時宣撫司未有行下，玠曰：「事迫矣，諸將不能辦，我當自行。」直祕閣主管機宜文字陳遠猷請曰：「敵舉國而來，其鋒不可當，宣撫既命分守，各有守地，何苦遠赴？萬一不勝，悔之無及。」玠不聽，自河池一日夜馳三百里，中道少止，子羽移書曰：「敵旦夕至饒風嶺下，不守此，是無蜀也。公不前，子羽當往。」玠即復馳，與敵遇。玠軍纔數千人，益以洋川義士萬三千人。玠先以黄柑遺薩里干曰：「大軍遠來，聊奉止渴。今日決戰，各忠所事。」薩里干大驚，以杖擊地曰：「吴玠，爾來何速也！」《建炎以來繫年要録》卷六十三。

3　王素不爲威儀，除宣撫副使，簡易如故。常負手步出，與軍士立語，幕客請曰：「今大敵不遠，安知無刺客，萬一或有意外，豈不上負朝廷委注之意，下孤軍民之望哉！」王謝曰：「誠如君言，玠意不在此，國家不知玠之不肖。使爲宣撫，玠欲不出，恐軍民之冤，抑而無告者。爲門吏所隔，無由自達，玠所以屢出者，爲此也。」幕客乃服。《宋名臣言行録》别集上卷九。

4　見曲端3。

5　見曲端5。

6　吴玠守蜀，如和尚原、殺金平、仙人原、潭毒闕之類，皆創爲控扼之地，古人所未嘗知，可謂名將矣。《老學庵筆記》卷三。

7　吴武安玠葬德順軍隴干縣，今雖隔在虜境，松楸甚盛，歲時祀享不輟，虜不敢問也。玠謚武安，而梁益間有廟，賜額曰「忠烈」。故西人至今但謂之吴忠烈云。《老學庵筆記》卷五。

吴　璘

1　王移漢中，開府未幾得疾，遂請老。先旬日有大星殞，至是王薨，軍民號哭失聲，至於罷市。訃聞，上震悼，輟視朝兩日。王之未病也，呼其幕客曰：「爲我草遺表。」客曰：「郡王安寧如此，何遽出此不祥語？」王曰：「死生之機，默存吾胸中，人安得知？君第爲之。」止直書其事，且曰：「願陛下毋棄四州，毋輕出兵。」又先數日封，遺事付其家，令毋啓之。薨之數日啓封，則家廟等數事，語不及他。《宋名臣言行録》别集上卷九。

劉　錡

1　〔兀術〕即下令曰：「順昌城壁如此，可以靴尖踢倒。來日府衙會食，所得婦女玉帛悉聽自留，男子三歲以上皆殺之。」……雖金賊亦謂「自過南朝來，十五年間，無如此戰，必是外國起鬼兵來，我輩莫敢當也」。《三朝北盟會編》卷二百一。

2　劉信叔守順昌，以數千人摧兀術數十萬衆，是劫寨之力也。守城不劫寨，是守死爾。《鶴林玉露》甲編卷一。

3　劉信叔順昌之勝……戒甲士，人帶一竹筒，其中實以煮豆，入陣則割棄竹筒，狼藉其豆於下。虜馬饑，聞豆香，争低頭食，又多爲竹筒所滚，脚下不得地，以故士馬俱斃。《朱子語類》卷一百三十六。《昨非庵日纂》一集卷一。

4　公自順昌之勝，金人畏之，下令有敢言其姓名者，罪不赦。《宋名臣言行録》别集下卷十。

5　有金使館都亭驛，與其副飲酒，其副不肯飲，訶之曰：「酒中安得有劉四厢，何不飲？」有使金者，見其厩卒怒詈馬之不食草者亦云，蓋其威名素著於南北云。《宋名臣言行録》别集下卷十。

6　劉錡以制置往揚州，錡曰：「軍禮久不講，人皆不知軍禮。」乃建大將軍旗鼓而行，軍容整肅，旗幟鮮明。……觀者悚然惴恐，時錡方病不能乘馬，遂用皮穿竹爲輿，雇游手人肩之。鎮江城中香煙如雲霧，觀者擁溢。錡嘗謂諸將佐曰：「此舉皆令汝輩建節，取重陽日到京師犒設。」州官於江皋送之，錡舉袖揖之曰：「不暇茶湯，且欲速行。諸公有墳墓在西北者，宜備行計，具拜掃之禮，相繼而來。」小人傳其語爲實然。遂軍於揚州。《三朝北盟會編》卷二百三十一。

7　逆亮入寇時，劉信叔在揚州。亮欲至，劉盡焚城外居屋，盡用石灰白了城，多寫「完顔亮死於此」字。亮多忌，見而惡之，遂居龜山。人多不可容，必致變，果死滅。《朱子語類》卷一百三十三。

8　皋亭山下有劉墳，宋鄜王劉錡之墳也。先是，其地爲顯寧寺，王以爲佳，移寺建於塢之外，而築墳於其中，僧無如王何也，其地爲鄜王墳矣。越五百年，有僧具德者，履王墳，而亦以爲佳，發墳棄於塢之外，而復建寺於其中。……伐其塚者，且託言非韓、劉之「劉」，而苗、劉之「劉」。《湖壖雜記》。

9　南宋劉錡之墓，在皋亭山北小嶺下，東向，石獸、石橋，偉壯俱存。土稱劉太師墳。旁有庵，當是守墓者。土人云：「掘下二尺，皆磚，甚堅，可用。」墓已穿掘，前後皆穴，巨石露角。餘言於縣令，塞之。《湧幢小品》卷六。

劉　汜

1　劉汜，錡之姪也，錫之子也。性驕傲，不曉兵事，唯習膏粱氣味，如癡騃小兒。每洗面，用澡豆、面藥、玉女粉之類，不下六七品，凡奉其身者皆稱是。錡狃於順昌之勝，謂金人爲易殺，欲傚謝安之舉幼度，使功名萃於一門，遂以爲中軍統制。殊不知任重致遠，儻非才則反誤大事，此劉汜所以望敵而遁走也。《三朝北盟會編》卷二百三十八。

楊存中

1　見宋高宗43。

2　沂中遣士卒運怪石，置之太平樓酒肆。侍御張絢遇諸途，奏言：「今邊境多虞，百姓艱食。陛下方且卑宫菲食，焦勞於上，一花一石屏去不顧。奈何中軍不能上體聖意，乃敢公然運石，以爲酒肆游觀之美。衆目所視，傳播四方，亦非美事，欲望體問因依。」詔沂中坐罰金。《宋名臣言行録》别集下卷六。

3　楊和王居殿巖日，建第清湖洪福橋，規製甚廣。自居其中，旁列諸子舍四，皆極宏麗。落成之日，縱外人游觀。一僧善相宅，云：「此龜形也，得水則吉，失水則凶。」時和王方被殊眷，從容聞奏，欲引湖水以環其居。思陵首肯曰：「朕無不可，第恐外庭有語，宜密速爲之。」退即督濠寨兵數百，且多募民夫，夜以繼晝。入自五房院，出自惠利井，蜿蜒縈繞，凡數百丈，三晝夜即竣事。未幾，臺臣果有疏言擅灌湖水入私第，以擬宫禁者。上曉之曰：「朕南渡之初，虜人退而群盗起。遂用議者羈縻之策，刻印盡封之。所有者，止淮、浙數郡耳。會諸將盡平群盗，朕因自誓，除土地外，凡府庫金帛，俱置不問。故諸將有餘力以給泉池園圃之費。若以平盗之功言之，雖盡以西湖賜之，曾不爲過。況此役已成，惟卿容之。」言者遂止。既而復建傑閣，藏思陵御劄，且揭上賜「風雲慶會」四大字於上。蓋取大龜昂首下視西湖之象，以成僧説。自此百餘年間，無復火災，人皆神之。至辛巳歲，其家捨閣於佑聖觀，識者謂龜失其首，疑爲不祥。次年五月，竟燬延燎，潭潭數百楹，不數刻而盡，益驗燬閣之禍云。《齊東野語》卷四。《四朝聞見録》乙集。《宋稗類鈔》卷二。

4　楊王沂中閒居，郊外遇相字者。相者以筆與札進，楊王拒之，但以所執拄杖大書地作一畫。相者作而再拜曰：「閣下何爲微行至此？宜自愛重。」楊愕而詰其所以。則又拜曰：「土上作一畫，乃王字也。公爲王者無疑。」楊笑，遽用先所進紙，批緡錢五百萬，仍用嘗所押字，命相者翌日詣司帑者徵取。相者翌日持王批自言于司帑云：「王授吾券，徵錢五百萬。」司帑老于事王者，持券熟視久之，曰：「爾何人？乃敢作我王贋押來脱吾錢！吾當執汝詣有司。」相者初謂司帑者調弄之，至久色不變，相者始具言本末，且以爲「真王所書，吾安敢僞？」司帑堅謂：「我主押字，我豈不認得？」相者至聲屈，冀動王聽。王居渠渠然，聲不達。王之司謁與司帑同列者，醵金五十緡與相者。相者持金大慟，痛罵司帑者而去。王閒因簽押支用歷，既簽押，司帑者乘閒白王曰：「恩王前日曾批押予相字者錢五百萬，有之乎？」王曰：「是，是。這人是神相，汝已支與他了？」司帑進曰：「某以非恩王押字拒之，衆人打合五十千與之去矣。」王驚曰：「汝何故？」司帑曰：「不可。他今日説是王者，來日又胡説增添，則王之謗厚矣。且恩王已開社矣，何所復用相？」王起而撫其背，曰：「爾説得是，爾説得是。」就以予相者錢五百萬旌之。《四朝聞見録》甲集。《西湖游覽志餘》卷十九。《堅瓠廣集》卷五。《宋稗類鈔》卷三。

5　殿帥楊存中有所親愛吏，平居賜予無算。一旦，無故怒而逐之，吏莫知得罪之由，泣拜辭去。存中曰：「無事莫來見我。」吏悟其意，歸以厚貲俾其子入臺中爲吏。居無何，御史欲論存中乾没軍中糞錢十餘萬。其子聞知，告其父。其父奔告存中。存中即具劄奏，言軍中糞錢若干樁管某處，唯朝廷所用。不數日，果以爲言，高宗出存中劄子示之，御史坐妄言被黜，而存中之眷日隆。存中之逐吏，亦兵法之餘智也。《鶴林玉露》丙編卷五。《湖海新聞夷堅續志》前集卷二。《何氏語林》卷二十九。《宋稗類鈔》卷四。

6　紹興庚午辛未之間……有代班人衛校尉者，從襄漢來。時楊和王爲殿前帥，曩在行伍中，與結義爲兄弟。首往投謁，楊一見，歡如平生，仍事以兄禮，隨令夫人出拜，常招飲於堂。款曲殷勤，而不問其所向。兩月後，忽浸疏之，來則見於外室，不復話舊，僅得錢數百千。衛雅意以爲楊方得路，志在一官，故百舍間關赴之，至是大失望。棲泊過半年，疑爲人所嫉譖，乃告辭。又不得通，或教使伺其入朝回，遮道陳狀。楊亦略不與語，判狀尾云：「執就常州，於本府某莊内支錢一百貫。」衛愈不樂。念已無可奈何，儻得錢，尚可治歸裝，而一身從北來，何由訪識楊莊所在？正徬徨旅邸，遇一客，自云是程副將，謂之曰：「無庸憂，吾將往常、潤，當陪君往，奉爲取之。」既得錢，相從累日，情好無間，遂密語之曰：「吾實欲游中原，君能扶我偕往否？」衛欣然許之。迤邐抵長安，入河東，以至代郡。倩衛買田，曰：「我欲作一窟於此。」衛使牙儈爲尋置，無何，得膏腴千畝。衛治具待程，程亦報席，久之乃言曰：「吾本無意於斯，此行盡出楊相公處分。初慮公貪小利，輕舍鄉里。當今兵革不用，非展奮功名之秋，故遣我相追隨，爲辦生計。所買良田，已悉作衛氏名，敬以相付。」於是悉取契券與之，厥值萬緡。黯然而别。《夷堅三志》壬卷六。《宋稗類編》卷四。

7　紹興末，予見陳魯公，留飯，未食，而楊郡王存中來白事，魯公留予便坐而見之。存中方不爲朝論所與，予年少，意亦輕之。趨幕後聽其言，會魯公與之言及邊事，存中曰：「士大夫多謂當列兵淮北，爲守淮計，即可守，因圖進取中原，萬一不能支，即守大江未晚。此説非也。士惟氣全乃能堅守，若俟其敗北，則士氣已喪。非特不可守淮，亦不能守江矣。今據大江之險，以老彼師，則有可勝之理。若我師克捷，士氣已倍，彼奔潰不暇，然後徐進而北，則中原有可取之理，然曲折尚多，兵豈易言哉！」予不覺太息曰：「老將要有所長。」然退以語朝士，多不解也。《老學庵筆記》卷九。《宋稗類鈔》卷一。

8　《周益公日記》云：「楊存中人號爲髯閹，以其多髯而善逢迎也。」《王梅溪集》載劉共甫云：「范伯達嘗目存中爲髯閹，謂形則髯，其所爲則閹也。」《癸辛雜識》别集上。《宋稗類鈔》卷二。《陔餘叢考》卷三十八。

9　楊和王最所鍾愛者第六女，極賢淑。初事趙汝勑，繼事向子豐，居於霅，未有所育，王甚念之。一日，向妾得男，楊氏使祕之，以爲己出，且亟報王。王喜甚，即請誥命，輕舟往視之。向氏家知王來，良窘，無策以泥其行。時王以保寧、昭慶兩鎮節鉞領殿巖，於湖爲本鎮。子豐因使人諷郡官往迓之。自郡將以次，皆屬櫜鞬，謹伺於界首。王初以人不知其來，及是聞官吏郊迎，深恐勞動多事，遂中道而返。因厚以金繒花果以遺其女，且撥吴門良田千畝以爲粥米，逮今向氏家有崑山粥米莊云。《齊東野語》卷六。《宋稗類鈔》卷四。《南宋雜事詩》卷一。

王　淵

1　見韓世忠35。

2　見王倫4。

范　瓊

1　見吴革2。

2　在京士庶雖見上皇以下六宫后妃、親王、駙馬出郊，留守司及開封府猶密其事，市井間皆未知端的。然其事漸彰，人情方憂懼。是日也，宣德門前揭示黄榜，備坐金人節次移文，及孫傅等應報文狀，民間始知欲立異姓，相顧號慟隕越，皆悔不令上皇東巡上遷都也。留守司慮恐軍民作亂，乃令京城四壁都彈壓范瓊撫諭軍民，軍民咸泣不已。瓊大呼曰：「自家懣只是少箇主人，東也是喫飯，西也是喫飯。譬如營里長行健兒，姓張底來管着是張司空，姓李底來管着是李司空，汝軍民百姓各各歸業，老小照管。」軍民聞之，皆氣銷而去，然駡瓊不絶聲。《三朝北盟會編》卷七十九。

3　張德遠誅范瓊於建康獄中，都人皆鼓舞。秦會之殺岳飛於臨安獄中，都人皆涕泣。《老學庵筆記》卷一。

曲　端

1　曲端，字平甫，鎮戎軍人，知書善屬文，作字奇偉，長於兵略，屢戰有聲。……會張浚宣撫川、陝，以端有威聲，承制拜端威武大將軍、宣州觀察使、宣撫司都統制、知渭州，軍士歡聲如雷。是時端與吴玠皆有重名，陝西人爲之語曰：「有文有武是曲大，有謀有勇是吴大。」婁室寇邠州日，端屢戰皆捷，至白店原，撒離喝乘高望之，懼而號泣，虜人目之爲「啼哭郎君」，其爲敵所畏如此。既而浚欲大舉，未測其意，先使張彬往覘之曰：「公常患諸路兵不合，財不足。今宣撫司兵已合，財已足，婁室以孤軍深入，我合諸路攻之不難，萬一粘罕併兵而來，何以待之？」端曰：「不然，兵法先較彼己，今敵可勝，止婁室孤軍。然將士輕鋭，不減前日，我不過止合五路兵耳，然將士無以大異於前。兼敵之入寇，因糧於我，我常爲客，彼常爲主。今當反之，按兵據險，時出偏師以擾其耕。彼不得耕，必將取糧於河東，是我爲主彼爲客。不一二年間，必自困斃，可一舉而滅也。萬一輕舉，後憂方大。」彬以其言復命，浚不悦。金犯環慶，端遣吴玠拒之彭店原，戰少卻，乃劾玠違節制。其秋，兀術窺江淮，浚議出師，會諸將議所從，端力以爲不然，須十年乃可。端既與浚異趣，時王庶爲宣撫司參謀，與端有宿怨，因譖於浚曰：「端有反心久矣，盍早圖之。」浚積前疑，復聞庶言，大怒，竟以彭原事罷其兵柄，與祠，再謫海州團練副使，萬州安置。是時，陝西軍民皆恃端爲命，及爲庶譖，無罪而貶，軍情大不悦。是年，浚大舉，軍至富平縣。將戰，乃僞立前軍都統制曲端旗以懼之。婁室曰：「聞曲將軍已得罪，必紿我也。」遂擁軍驟至，軍遂大潰。浚心愧其言，而欲慰人望，乃下令以富平之役，涇原軍出力最多，既卻退之後，先自聚集，皆前帥曲端訓練有方，遂叙復左武大夫，興州居住。紹興初，又敍營州刺史，與祠，徙閬州。浚亦自興州移司閬州，欲復用端。玠既憾之，且懼端復起，乃言曰：「曲端再起，必不利於張公。」王庶又從而譖之，以端嘗作詩云：「不向關中圖事業，卻來江上泛扁舟。」舉此以爲指斥。浚入其説，且以張中孚、李彦琪、趙彬降虜，疑端知其謀，於是徙端恭州，置獄，命武臣康隨爲夔路提刑鞫治。康隨者，先知懷德軍，盜用庫金，爲端所劾。時武臣提刑廢已久，浚特以命隨。端既赴逮，知必死，仰天長吁，指其所乘戰馬鐵象云：「天不欲復中原乎？惜哉！」泣數行下，左右皆泣。初至，獄官不知何人，日盛服候之，如事上官之禮，端甚訝之。一日，其人忽前云：「將軍功臣，朝廷所知，決無他慮。若欲早出，第手書一病狀，獄司即以申主，便可憑藉出矣。」端欣然引筆書之，甫就，獄官遽卷懷而去。是晚，即進械，坐之鐵籠，熾火逼之，殊極慘惡。端渴甚求飲，與之酒，九竅流血而死，年四十一，時紹興四年八月三日丁卯申時也。陝西軍士，皆流涕悵恨，多叛去者。浚尋得罪，詔追復端宣州觀察使。制曰：「頃失意於權臣，卒下獄而遣死，恩莫追於三宥，人將贖以百身。」其後金歸河南之日，又詔謚端壯閔。制曰：「屬委任之非人，致刑誅之横被，興言及此，流涕何追。」端爲涇原都統日，有叔爲偏將，戰敗誅之。既乃發喪，祭之以文曰：「嗚呼！斬副將者，涇原統制也，祭叔者，姪曲端也，尚享！」一軍畏服。其紀律極嚴，魏公嘗按視端軍，端執撾以軍禮見，闃無一人。公異之，謂欲點視，端以所部五軍籍進。公命點其一部，於廷間開籠縱一鴿以往，而所點之軍隨至，張爲愕然。既而欲盡觀，於是悉縱五鴿，則五軍頃刻而集，戈甲焕燦，旗幟精明，魏公雖奬，而心實忌之。在蜀日，嘗有詩云：「破碎江山不足論，何時重到滑南村。一聲長嘯東風裏，多少人歸未斷魂。」亦可見其志也。至今西北故老，尚能言其冤。《齊東野語》卷十五。《何氏語林》卷六。《昨非庵日纂》卷一。《宋稗類鈔》卷一。

2　曲端在陝西，甚有威望。張魏公宣撫，首擢用之。金人萬户婁室與撒離曷等寇邠州，端擊敗之。至白店原，又大敗之。撒離曷乘高望師，懼而號哭，金人因目之爲「啼哭郎君」。後以端恃功驕恣，廢不用。又懼其得士心，竟殺之。自端之死，衆心稍離。金再入，戰于富平。我師詐張端旂以懼敵。婁室知端已死，拊掌笑曰：「何紿我也。」於是盡鋭力攻，我師敗績，自是陝西非我有矣。淳熙間，議高廟配享，洪景盧舉此爲魏公罪，迄不得侑食。昔孔明斬馬謖，已爲失計。魏公襲其事，幾於自壞萬里長城。至於詐張端旂，尤爲拙謀，徒足以召敵人之笑，沮我師之氣耳。端亦知書，嘗作詩云：「破碎山河不足論，幾時重到渭南村。」昔人詩「欲掛衣冠神武門，先尋水竹渭南村」。此事也。《鶴林玉露》丙編卷一。《宋詩紀事》卷四十三。

3　〔張〕浚既失全陝，退保蜀中，復欲用端。〔王〕庶曰：「不可。富平之戰，宣撫與曲端有勝負之約，今日宣撫以何面見曲端。若曲端得志，雖宣撫亦敢斬之，不可用也。」吴玠亦懼端之嚴明，恐其復用，乃書「曲端謀反」四字於手心。玠侍浚，立舉手以示，浚然不言也。浚雖有殺端之意，而未有罪。庶等曰：「曲端嘗作詩題柱，有指斥乘輿之意，曰：『不向關中興事業，卻來江上泛漁舟。』此其罪也。」浚乃送端萬州羈管。復令恭州取勘。康隨先在鳳翔府，曾遭端決背一百，有切骨恨。浚以康隨爲提點刑獄公事。端聞之，曰：「吾其死也。」呼天者數聲。端有馬名鐵象，嘗日馳四百里，惜之過於子息，至是連呼「鐵象可惜」者，又數聲乃赴逮。既至，隨命獄吏縶之，維之糊其口，熁之以火，端乾渴而死。遠近士民聞端之死，無不悵怏，有數日食不能下者。不旬日，鐵象亦斃。《三朝北盟會編》卷一百四十七。《宋詩紀事》卷四十三。

4　初，〔張〕浚以曲端在陝西屢嘗挫敵，欲仗其威聲，乃辟充本部統制。端登壇，將士歡聲如雷。先是朝廷以曲端欲殺王庶，疑其有反心，遂以御營使司提舉官召之。端疑不行，議者喧言端反，浚入辭，獨以百口保之。及端有白店原之敗，庶乘此譖之，吴玠亦以彭衙之敗憾端，乃書「曲端謀反」四字於手心，因侍浚，立舉以示浚。浚素知端、庶不可並立，且方倚玠爲用，恐玠不自安，庶等知之，即言端嘗作詩題柱，有指斥乘輿之意，曰：「不向關中興事業，卻來江上泛魚舟。」此其罪也。浚乃送端恭州獄。有武臣康隨者，在鳳翔嘗以事忤端，端鞭其背，有切骨恨，浚以隨提點夔州路刑獄。端聞之曰：「吾其死矣！」呼天者數聲。端有馬名鐵象，日馳四百里，至是連呼「鐵象，可惜者」數聲，乃赴逮。既至，隨命獄吏縶之維之，糊其口熁之以火，端乾渴而死。士大夫莫不惜之，軍民亦皆悵恨。西人以是益非浚焉。《宋名臣言行録》别集下卷三。

5　曲端、吴玠，建炎間有重名于陝西，西人爲之語曰：「有文有武是曲大，有謀有勇是吴大。」端能書，今閬中錦屏山壁間有其書，奇偉可愛。《老學庵筆記》卷五。《齊東野語》卷十五。《古謡諺》卷六十。

王

1　世以浙人孱懦，每指錢氏爲戲。云：俶時有宰相姓沈者，倚爲謀臣，號沈念二相公。方中朝加兵江湖，俶大恐，盡集群臣問計，云：「若移兵此來，誰可爲禦？」三問無敢應者。久之，沈相出班奏事。皆傾耳以爲必有奇謀。乃云：「臣是第一个不敢去底！」朝廷渡江，時人呼諸將皆以第行加於官稱：劉三、張七、韓五、王三十，皆神武五軍大將。王三十者名，官承宣帶四厢都使，人以太尉呼之。然所至輒負敗，未嘗成功。時謂「沈念二相公」二百年後，始得「王三十太尉」，遂爲名對也。《雞肋編》卷下。

張　淵

1　觀察使張淵，紹興中爲江東副總管，居建康。每以高價往都城買佳妾，列屋二十人，而御之甚嚴，小過必撻。嘗盛具延客，皆環侍執樂，歌舞精妙，一坐盡傾。妾兢兢自持，不敢游目窺視，無論言談也。中席，淵起更衣，坐客葉晦叔之側一姝最麗，乘間語之曰：「恭人在太尉左右，想大有樂處。」姝慘容不答，但舉手指筵上燭云：「絳燭分明會得。」《夷堅三志》辛卷一。《南宋雜事詩》卷六。

王　權

1　韓蘄王在鎮江，一日抵晚，令帳前提轄王權至金山，仍戒不得用船渡。懇給浮環，偕一卒至西津，遂浮以渡。登岸，寺僧叵測，疑爲鬼物。詰得其詳，以手加額，因指適所歷處，皆黿鼉窟穴。曰：「官既不死，他日必貴。」權後果建節。《清波雜志》卷五。《宋稗類鈔》卷一。

2　見韓世忠18。

呼延通

1　韓蘄王督兵淮楚，領背嵬軍獵於郊，道逢群虎下山，下令打圍。甲士環合，各以神臂克敵弓射之，凡斃三十餘。其一最雄鷙，目光如鏡，毛茸皆紫色，鋭頭豐下，爪距異常，羽鏃不能入。跳勃咆哮，萬衆辟易。大將呼延通奮怒馳馬與相當，誓必取之。伺其張口，發大羽箭，正中舌上。虎雷吼山立，宛轉而死。命從騎四輩舁歸，剥皮爲鞍韉。一軍壯其勇。《夷堅三志》己卷八。

2　見韓世忠19。

趙　密

1　公生四歲，知學，所居茂林芾翳，異人不知所從來，憇其下而咤曰：「是宜有貴人。」宗黨子弟争出，揖了弗視，最後目公曰：「兒是已！壯當以疆場之事傑立。」語罷索酒，一引空其罍去，不復見。《宋名臣言行録》别集上卷十二。

2　金陷揚州，士民争從乘輿渡江，衆數萬，畏不得免。公露立水濱，麾舟訖濟，悉拱手加額，稱爲「佛子」，至以標其軍。《宋名臣言行録》别集上卷十二。

王　德

1　開府劉光世，延安人，其先以酋豪歸朝。及建炎之後，以功臣檢校太傅、兩鎮節使開府。部曲皆西人，有鬬將王德，勇悍而醜，軍中目爲「王夜叉」，最爲有名。《雞肋編》卷中。

楊　政

1　楊政，字直夫，懷德軍人，起身寒微。貌甚陋，時人號爲「楊尅毯」。初爲統制官下虞候，每統制飲宴，政不喫其餘食。衆虞候勸之曰：「此物極好，何不食之？」政曰：「我所請者，倉米方爲極好，食之可常而有味，安用此爲此非當食之物？」《三朝北盟會編》卷一百六十七。

王　俊

1　王俊，行軍紀律嚴明，退者必誅，軍中號爲「王開山」，所向無前也。《三朝北盟會編》卷二百十二。

吴　進

1　〔吴〕進勇於戰，常對御騎射，上曰：「一好漢。」吴進聞之，刺「好漢吴進」作褙心，每閲兵，則披以示衆。《宋名臣言行録》别集下卷六。

左　鄯

1　天台士人左君……頗有才，最善謔。〔紹興〕二十八年，楊和王之子偰除權工部侍郎，時張循王之子子顔、子正，皆帶集英修撰，且進待制矣。會葉審言自侍御史、楊元老自給事中，徙爲吏、兵侍郎，蓋以繳論之故。左用歇後語作絶句曰：「木易已爲工部侍，弓長肯作集英修。如今臺省無楊葉，豚犬超升卒未休。」左居西湖上，好事請謁，人或畏其口，後竟終於布衣。《容齋三筆》卷十五。

沈　喜

1　楊府九位有掠屋錢人沈喜者，居長生橋，楊和王忌辰或愍忌，必設位，書「恩主楊和王」，供奉香燭惟謹。人問其故，則云：「某家再世，皆出楊府衣食，其家今雖衰微，然不敢忘。」《志雅堂雜鈔》卷上。《癸辛雜識》續集下。《南宋雜事詩》卷五。案：沈喜，《癸辛雜識》作「沈垚」。

馬　擴

1　〔馬擴被執〕……初，馬在山寨倡義也，河北金人即報斡離不，就京城根刷馬家屬，發至軍前。斡離不以馬第三子亨祖及文榜送真定府，使括馬家屬。……馬見斡離不。斡離不曰：「爾非南朝宰相，又非大將，何自苦若此！我久知爾忠義，我家國内除兩府未可做，此外爾自擇好官職爲之。」馬曰：「某世受國家爵禄，今國家患難，某寧死，不受好官。」經數日，復來説馬，馬曰：「必不得已，願求田數百畝，耕而食之，以終老母之壽。」斡離不許之，於是馬遂得全家團聚。《三朝北盟會編》卷九十。

2　斡離不給田與馬〔擴〕，令耕種贍養也。久之，馬曰：「耕田不即得食，願爲酒肆以自活。」斡離不從之，馬欲因此親結往來之人，復與山寨通耗問。因寒食日，僞隨大姓送喪，親的十三人復奔詣五馬山寨。諸寨聞之喜躍，復推馬爲首。《三朝北盟會編》卷一百十五。《建炎以來繫年要録》卷十三。

3　曹成執湖南安撫使向子諲，據道州。朝廷有詔撫諭。……宣撫司都總制兼參議官馬擴……遣使臣張布齎劄子欲招成，成受招安，乃放出子諲。又乞差人知道州。參謀范直方曰：「曹成不可招，促之使赴行在。」馬曰：「彼既不願遠出，萬一促之，是使散而爲亂也。不若招之，藉以爲用。」宣撫使吴敏惑直方之議……馬以詩獻敏云：「未敢此時非趙括，已愁他日類田豐。」遂辭職，拂袖歸卧仙溪，敏遣騎追之，不復還。《三朝北盟會編》卷一百五十。《建炎以來繫年要録》卷五十一。《宋詩紀事》卷四十。

楊　進

1　楊進嘗隸王淵軍於應天府。金人已陷京師，屢分兵犯應天府，淵命進及韓世忠與賊戰，破之，前後多所殺傷。上即位，淵爲御營使司副都統制。淵妬忌才能，深忌進，欲殺之，故進復反。有衆數萬，自號「没角牛」。《三朝北盟會編》卷一百十七。

葛　進

1　〔葛進〕屯於濱州，與其衆皆面刺十字曰：「永不負趙王，誓不捨金賊。」《三朝北盟會編》卷一百二十。

郭仲威

1　〔郭仲威〕入平江詣降，有衆萬人，〔周〕望以爲統制，時號爲「郭大刀」。《三朝北盟會編》卷一百三十二。

劉　位

1　〔劉〕位，泗州招信人。居於碑鎮，素豪强，爲鄰里所推，且宗族稍盛。擾擾之際，聚鄉民保守横山，分鄉民爲軍，使諸弟姪各統之。是時西北衣冠與百姓奔赴東南者，絡繹道路，至有數十里或百餘里無煙舍者，州縣無官司，比比皆是盜賊，艱辛之狀萬緒千般。及入泗州境，則聞招信劉家聚兵甚衆，故流移之人，渡江入招信、投横山爲樂國。而士大夫往往具刺敬謁於位，賓客既多，位見客亦有時，每頤指其館穀之所，於是狼狽而來者得以暫安，而位亦漸漸尊崇矣。所以招信劉家之名播於遠邇者，蓋自流移士民唱之也。杜充在建康，以位爲節制軍馬。至是，令位知濠州軍州事。《三朝北盟會編》卷一百三十四。

薛　慶

1　張浚以樞密之職往淮南撫諭諸賊。至高郵軍，薛慶郊迎入城，見浚之貌，慶曰：「豈有如此樞密耶！」遂執之。朝廷聞之，乃罷浚知樞密院事，爲提舉杭州洞霄宫。浚隨行有陝西兵多遭殺者，慶逼浚之齎官告三千道而館之。初，薛慶之執浚也，屢欲殺之，其黨王存勸止之曰：「真僞未可知，恐殺真樞密，則異日欲歸朝廷，其可得耶！」慶然之。浚遂得歸，復爲樞密院事。《三朝北盟會編》卷一百二十九。

2　〔薛慶〕至揚州與金人遇，遂進戰，不勝。慶引還，金人追至東門外，慶墮馬被殺。馬尋舊路走還高郵。軍中見之曰：「馬空還矣，薛太尉其死乎？」《三朝北盟會編》卷一百四十一。

劉文舜

1　劉文舜，濟南府僧也。先是，靖康間京城受圍，濟南府有劉和尚者聚兵勤王，有衆數千。上即位，劉和尚率衆至南京納兵，乞身歸濟南，依舊爲僧。未幾，其衆皆去，圍濟南府，乞劉和尚依舊爲首官司令。劉和尚出城説諭其衆，令退去。遂退於數十里之外，然後問其所欲，其衆曰：「我輩無頭領，得和尚依舊爲頭領。」劉和尚曰：「我非馭衆之才，豈可爲數千人之首，今城中有劉和尚名文舜者，有膽勇，善射，可爲汝頭領，汝願之乎？」衆曰：「諾。」遂招文舜，令還俗歸其本姓，以統其軍。《三朝北盟會編》卷一百二十八。

王惟忠

1　王惟忠，濠州鍾離縣農家也，字移孝，總角有立志。兄弟三人，惟忠最幼，每經行於市中，人皆不語以俟其過，故人號爲「静街三郎」。《三朝北盟會編》卷一百三十八。

張　用

1　〔張〕用駐於京西，連亘數州，上自京西，下徹光、壽，據千里之地，兵馬接迹不斷。以其衆多，故號爲「張莽蕩」。《三朝北盟會編》卷一百二十三。

2　〔閭〕勍迎奉神御趣離西京也……至濠州遇張用。勍説用歸朝廷，以馬皋之妻一丈青嫁用爲妻。初，皋爲郭仲荀所誅，勍周之，以爲義女。既嫁用，遂爲中軍統領，有二認旗在馬前，題曰「關西貞烈女」、「護國馬夫人」。《三朝北盟會編》卷一百三十八。

戚　方

1　〔戚〕方自到行在日，與中貴人蒲博，不勝，取黑漆如馬蹄者，用炭火熁去漆，乃黄金也，以償博負。每一博，不下數枚。於是方已受正使矣。時人爲之語曰：「要高官，受招安。欲待富，須胡做。」《三朝北盟會編》卷一百四十。

曹　端

1　京西制置使曹端，自京城陷，聚衆擾於京西，號爲「曹火星」。《三朝北盟會編》卷一百四十一。

史康民

1　史康民，濮州人也。初起於京東，因迎神社會，有繖扇撾劍之類儀物，藉以爲資，遂擁衆亂。聚衆漸盛，乏糧食，殺人食之，號爲「餓蝨子」。《三朝北盟會編》卷一百三十八。

王　林

1　王林者，謂之「王斬鐵」，相州人。初曾被擒，入布袋，倚船板上用刀斫其頸八刀，以爲死矣。於入黄河中，無何布袋繫頭脱，遂爬而出，漸復活，又謂「王八刀」。《三朝北盟會編》卷一百四十。

張中孚　張中彦

1　己未歲，虜人入我河南故地，大將張中孚、中彦兄弟自陝右來朝行在所。道出雒陽建昌宫故基之側，與二三將士張燭夜飲于郵亭。忽有婦人，衣服奇古，而姿色絶妙，執役來歌于尊前，曰：「曉星明滅，白露點，秋風落葉。故址頽垣，荒煙衰草，溪前宫闕。長安道上行客，念依舊、名深利切。改變容顔，銷磨古今，隴頭殘月。」中孚兄弟大驚異，詰其所自，不應而去。《投轄録》。

2　張中孚、中彦自陝西來赴行，郭奕爲之詩曰：「張中孚，張中彦，江南塞北都行徧，教我如何做列傳。」人皆傳道之。《三朝北盟會編》卷二百。

3　完顔亮敗盟寇蜀，主將合喜孛堇，張仲孚副之。先是，吴氏守蜀時，專用神臂弓保險。孛堇曰：「昔我軍皆漠北人，故短於弩射。今軍士多河南北人，何不習閲以分南人之長。」遂擇五千人，晝夜習之。一日，設射，於石岩下張宴，以第其中否，岩皆如粉飛墜。酒酣，問仲孚曰：「果何如？」仲孚實秦相陰遣，雖吴氏兄弟，亦不知其謀，每欲勦其族，故金人信之不疑。仲孚欲散其謀，於是繆謂孛堇曰：「用中國人集長兵固善，第虞一旦反噬，則恐無以制之耳。且我每僉中原兵，常制以女真，正慮此也。」孛堇聞其説甚恐，乃漸散之。自後，和好既成，蜀備久，有以吴璘無備告堇，請勁騎數千，先事長驅而入者。仲孚爲蜀危之，又謂孛堇曰：「自四太子時，猶不得蜀，設不如意，出危道也。」堇又爲之止。其後，璘下泰州，取德勝，所至降附，其力爲多。《齊東野語》卷二十。

辛永宗

1　張俊、楊沂中、劉錡自廬州退軍也，士卒人負十日糧米，既至黄連埠，軍皆乏糧。……又遣提舉一行事務辛永宗親往催督。永宗至宣化不渡，坐於民舍，呼巡檢兵士，令採藤花，曰：「我偏愛食此。」兵士爲採藤花歸，已移時矣。坐間失其被氊，行人皆掩鼻駡之曰：「大軍燒火待炊，提舉催糧不留心如此。」《三朝北盟會編》卷二百五。

解　潛

1　見韓世忠23。

2　見張九成23。

鄭　廣

1　海寇鄭廣，陸梁莆、福間，颿駛兵犀，雲合亡命，無不一當百，官軍莫能制。自號滚海蛟。有詔勿捕，命以官，使主福之延祥兵，以徼南溟。延祥帥閫，廣旦望趨府。群寮以其故所爲，徧賓次，無與立譚者。廣鬱鬱弗言。一日，晨入未衙，群僚偶語風簷，或及詩句，廣矍然起于坐曰：「鄭廣麤人，欲有拙詩白之諸官，可乎？」衆屬耳，乃長吟曰：「鄭廣有詩上衆官，文武看來總一般。衆官做官卻做賊，鄭廣做賊卻做官。」滿坐慚噱。《桯史》卷四。《五雜組》卷十六。《宋稗類鈔》卷二。《陔餘叢考》卷三十八。

姚　興

1　紹興辛巳之冬，金主亮傾國入寇，如林之族，充塞淮甸。尉子橋之戰，大將王權先遁，統領姚興獨以所部四百騎當虜六十萬，自辰至午，凡十戰，斃數百人。虜相謂曰：「使更數人如此，吾曹何可當？」權不遣一卒援，部將戴皋亦玩視不救，興竟没於陣。朝廷憫其忠，厚加恤典，謚以忠毅，立廟淮甸，迄今血食。橘園林宋偉力叟題四絶於廟，其一云：「赤心許國自平時，見敵捐軀更不疑。權忌皋庸皆遁走，同時死難只青獅。」注云：青獅乃姚馬名，每親飼之，若通其語言。時取斗酒，投大盆中，與馬同飲，曰：「吾與汝同力報國。」竟與馬同死。《梅磵詩話》卷中。《宋詩紀事》卷五十一。

李　寶

1　公少無賴，尚氣節，鄉人號爲「潑李三」。岳飛入朝，公願歸軍中，飛未之奇也。公怏怏，與其徒謀北歸，事露，飛盡斬之。公抗言：「欲歸者寶也，衆皆不預。」飛奇而釋之。公願歸山東，會合忠義人立功，飛許之，募得八百人赴飛軍。《宋名臣言行録》别集上卷十二。《三朝北盟會編》卷二百。

2　李寶海道與虜人戰，見其舟皆以油纈爲帆，舒張如錦繡，未須臾，噴濤怒浪，捲聚一隅。此以火箭環射之，箭之所及，煙焰隨發。既敗，走捷以聞。遣使錫賚甚渥，賞功建節，御書「忠勇李寶」四字於金纏榦旗上以寵之。《清波雜志》卷五。《湖山便覽》卷八。

魏　勝

1　公在海州，屢挫虜鋒。虜方以重賞募獲公者，以一兩金易公肉一兩。《宋名臣言行録》别集上卷十三。

鍾　相

1　鍾相，鼎州武陵縣人，無他技能，善爲誕謾。自號「老爺」，亦稱「彌天大聖」。言有神通，與天通，能救人疾患。陰語其徒則曰：「法分貴賤貧富，非善法也。我行法，當等貴賤，均貧富。」持此説以動小民。故環數百里間小民無知者，翕然從之，備糈謁相，旁午於道，謂之「拜爺」。如是者凡二十餘年。《三朝北盟會編》卷一百三十七。

楊邦乂

1　楊忠襄公少處郡庠，足不涉茶坊酒肆。同舍欲壞其守，拉之出飲，託言朋友家，實娼館也。公初不疑，酒數行，娼豔粧而出。公愕然，疾趨而歸，解其衣冠焚之，流涕自責。《鶴林玉露》甲編卷三。《賢弈編》卷一。

2　建炎三年，僞四太子入金陵，府官相率迎降，獨通判廬陵楊公邦乂毅然不屈。先自書其衣裾曰：「寧爲趙氏鬼，不作他邦臣。」以授其僕曰：「吾即死矣。」敵居數日，其猷帥有張太師者，置酒召公立庭下，以紙書「死」「活」二字使示公，曰：「無多言，欲不降，書『死』字下；若歸于我，書『活』字下。」公視吏有傍簪筆者，即奪筆書「死」字下。敵知其不可屈，命引去。又數日，囚公以見四太子。公大駡不絶口，敵怒甚，殺之，剖其腹，取其心。明年，敵去，州白其事于朝，褒録死節，初贈直秘閣，繼又贈次對，諡「忠襄」。賜官田，官其諸子，令立廟于金陵。《獨醒雜志》卷八。

吴　益

1　〔憲聖父〕宣靖王，即今以爲京師珠子吴員外是也。以蠙珠爲業，累貲數百萬。王，長者也。間行閭巷，周知貧乏者，每實金與交鈔于橐，挾蒼頭奴，遇夜以出，雖家人莫知也。王從槖探金鈔，則率家人羅拜，謂「天所賜」。王行之且三十年，迨蒼頭奴長，亦號「小員外」，爲王置白金器於肆，以氣與售金者争，至呼以「乞兒」。售者不能平，遂持而問之曰：「我如何是乞兒？」蒼頭曰：「爾某年某月某日不得吴員外金與鈔？你如何不做乞兒？」其人亟釋蒼頭，翌日率家人置禮拜謝王。王陽爲「未嘗有此」以謝之。王知陰德已泄，久則以他故逐奴去。王嘗有興造，有神立於百步外，王遥問曰：「爾何神也？」曰：「吾太歲也。君興造實犯我，故避於百步之外，由君有陰德也。」王篤生憲聖。《四朝聞見録》丙集。

2　莊簡吴秦王益，以元舅之尊，德壽特親愛之，入宫，每用家人禮。憲聖常持盈滿之戒，每告之曰：「凡有宴召，非得吾旨，不可擅入。」一日，王竹冠練衣，芒鞵筇杖，獨一童，縱行三竺、靈隱山中，濯足冷泉磐石之上，游人望之，儼如神仙，遂爲邏者聞奏。次日，德壽以小詩召之曰：「趁此一軒風月好，橘香酒熟待君來。」今小璫持賜，王遂亟往。光堯迎見，笑謂曰：「夜來冷泉之游，樂乎？」王恍然頓首謝。光堯曰：「朕宫中亦有此景，卿欲見之否？」蓋壘石覓泉，像飛來香林之勝。架堂其上曰冷泉。中揭一畫，乃圖莊簡野服濯足於石上，且御製一贊云：「富貴不驕，戚畹稱賢。掃除膏梁，放曠林泉。滄浪濯足，風度蕭然。國之元舅，人中神仙。」於是盡醉而罷，因以賜之，亦可謂戚畹之至榮矣。畫今藏其曾孫潔家，餘嘗見之。《齊東野語》卷十。《四朝聞見録》丙集。《西湖游覽志餘》卷十。《玉芝堂談薈》卷七。

吴　琚

1　孝宗篤眷公，情均兄弟，自論詩、作字、擊毬之外，未嘗訪以外事，咨以國政，問以人才，公亦未嘗對上及之也。君臣之間兩得之。《四朝聞見録》乙集。

2　見宋孝宗29。

3　見宋孝宗31。

4　孝宗崇憲聖母弟之恩，故稱琚兄弟皆以位曰「哥」。至光宗體孝宗之意，故稱琚兄弟曰「舅」。琚尤聖眷，後苑安榴盛開，光皇以廣團扇自題聖作二句曰：「細疊輕綃色倍醲，晚霞猶在緑陰中。」命琚足之。公再拜，援筆即書曰：「春歸百卉今無幾，獨立清微殿閣風。」上稱歎者久之。憲聖于二王中，獨導孝宗以光皇爲儲位，故公落句有獨立之詠，寄意深矣。團扇猶藏其家，又有石刻，火後俱不存云。《四朝聞見録》乙集。《宋詩紀事》卷五十六。

5　見宋寧宗1。

6　憲聖既御簾政，趙公汝愚爲相，欲公出入通宫禁廟堂之意。公冀重體貌，求慈福宫使，又求提舉中祕書，趙公俱難之。趙旋物色韓侂胄，憲聖表孫也。侂胄奉趙命惟謹，雖一秩不以請。趙公喜其奔走小忠，不知墮其計，反浸疎公。……趙偕猶子崇和赴貶，自辭家，在途垂殁，悔不用吴。《四朝聞見録》乙集。

7　韓〔侂胄〕已漸疑〔吴〕琚陰援道學，至語其兄有「二哥吴與韓爲中表，其位爲兄。只管引許多秀才上門」。《四朝聞見録》丁集。

8　〔韓〕侂胄陰忌〔吴〕琚，以憲聖故，故不敢行〔趙〕忠定、〔王〕德謙事。賞花命酒，每極歡劇，閒語吴曰：「肯爲成都行乎？」吴對以更萬里遠亦不辭。韓笑謂曰：「只恐太母不肯放兄遠去。」然猶偏帥，判荆、襄、鄂，再判金陵，終于外云。《四朝聞見録》甲集、丁集。

9　四明高氏似孫，號疎寮，由校中秘書授徽倅。道出金陵，投留守吴公琚以詩，曰：「四朝渥遇鬢微絲，多少恩榮世少知。長樂花深春侍宴，重華香暖夕論詩。黄金籯滿無心愛，古錦囊歸有字奇。一笑難陪珠履客，看臨古帖對梅枝。」……公無他嗜好，居近城，與東樓平。光皇爲書扁以賜，不名其名而名其官。樓下設維摩榻。尤愛古梅，日臨鍾、王帖以爲課，非其所心交者，跡不至此。高氏獨知其詳，故落句及之，亦精于所聞矣。……公爲憲聖猶子，以詞翰被遇孝宗。憲聖殿洛花盛開，必召諸子侄入侍。孝宗萬幾之暇，即命中使召公，論詩作字而罷，故疎寮頷聯及之。《四朝聞見録》乙集。《佩文齋書畫譜》卷三十五。

10　〔吴居父〕世稱吴七郡王，性寡嗜好，日臨古帖以自娱。字畫類米芾。以詞翰被遇孝宗。大字極工。《書史會要》卷六。《宋詩紀事》卷五十六。《詞林紀事》卷十一。

11　吴琚節使蓄雷氏琴，號九霄環珮。《佩楚軒客談》。《宋詩紀事》卷五十六。《詞林紀事》卷十一。

12　趙元父祖母齊安郡夫人徐氏，幼隨其母入吴郡王家，又及入平原郡王家，嘗談兩家侈盛之事，歷歷可聽。其後翠堂七楹，全以石青爲飾，故得名。專爲諸姬教習聲伎之所，一時伶官樂師，皆梨園國工也。吹彈舞拍，各有總之者，號爲部頭。每遇節序生辰，則旬日外依月律按試，名曰小排當，雖中禁教坊所無也。只笙一部，已是二十餘人。自十月旦至二月終，日給焙笙炭五十斤，用綿熏籠藉笙於上，復以四和香熏之。蓋笙簧必用高麗銅爲之，靘以緑臘，簧暖，則字正而聲清越，故必用焙而后可。《齊東野語》卷十七。《西湖游覽志餘》卷十

趙子晝

1　錢諗以郎2　趙叔問爲天官侍郎，肥而喜睡，又厭賓客。在省、還家常挂歇息牌於門首，呼爲「三覺侍郎」，謂朝回、飯後、歸第故也。《雞肋編》卷中。《南宋雜事詩》卷三。《古事比》卷二十。

官作張浚隨軍轉運，自請乞超借服色，既得之，遂誇於衆云：「方患簡佩未有，而富樞以笏相贈，范相亦惠以金魚。」趙叔問在坐，戲之曰：「可以一聯爲慶，所謂：『手持樞府之圭，臀打相公之袋。』」坐客莫不絶倒。《雞肋編》卷下。

吴知古

1　女官吴知古用事，人皆側目。内宴日，參軍四筵張樂，胥輩請僉文書，參軍怒曰：「我方聽觱栗，可少緩。」請至三四，其答如前。胥擊其首曰：「甚事不被觱栗壞了。」蓋是俗呼黄冠爲觱栗也。《齊東野語》卷十三。

秦同老　蕭守道

1　建炎苗、劉之變，内侍遇害至多。有秦同老者，自揚州被命至荆楚，前一日還行在，尚未得對，亦死焉。又有蕭守道者，日侍左右，忽得罪，絀爲外郡監當，前一日出城，遂免。《老學庵筆記》卷一。

目录

宋人軼事彙編卷三十一

朱 弁

張 邵

張 祁

張孝祥

王 阮

曹 勛

王 毅

王 倫

宇文虚中

張 鈞

褚承亮

蔡 靖

吴 激

張孝純

施宜生

郭 奕

喻 樗

張九成

胡 銓

方 疇

王庭珪

陳剛中

廖 剛

晏敦復

劉才邵

鄧 肅

潘良貴

向子諲

綦崇禮

沈 晦

劉一止

黄龜年

程 瑀

李彌遜

張 根

張 燾

章 誼

仇 悆

洪 擬 黄叔敖

孟 庾 高 衛 黎 確

劉 岑

汪應辰

沈 樞

杜莘老

宋 煇

胡世將

鄭剛中

胡舜陟

胡 仔

葉宗諤

王 佐

王公袞

康執權

傅崧卿

何 掄

朱 翌

張 擴

方 滋

王 趯

周三畏

姚 岳

王

曹 泳

曹 筠

鄭億年

程敦厚

毛 文

陸士規

郭知運

施 全

張 聿

黄公度

姚 宏

王 蘋

陳鵬飛

吕廣問

韓 紃

王

高 登

趙 逵

葉謙亨

錢 諗

任盡言

翁蒙之

陳 桷

餘 童

黄仁榮

徐康國

韓 璜

王 鈇

范直方

林 復

周 曼

張 登

趙 錫

龔明之

莊 綽

鄭昌齡

吴元美

强 黻 張 澄

晏安恭

王孝嚴 施士衡

鄭伯熊

莫 濟

莫 汲

劉洵直

黄 芻

陳用中

李南金

趙九齡

陸 棠

江 暐 俞處俊

劉 旦

林 外

任 淵

宋人軼事彙編卷三十二

胡安國

胡 寅

胡 宏

高 閌

劉子羽

劉子翬

洪 皓

洪 适

洪 遵

洪 邁

洪 楀

姚 寬

吴 曾

鄭 樵

王 銍

王明清

聞人滋

陳與義

葉夢得

汪 藻

孫 覿

張元幹

左 譽

董 穎

張 嵲

曾 幾

朱敦儒

康 倬

康與之

陸升之

李天才

許 顗

張表臣

陳之茂

謝 伋

謝 直

吴 説

蔣 璨

楊无咎

李 唐

趙 廣

蕭 照

畢良史

黄 振

菊夫人

沈之才

劉居中

蘇雲卿

劉勉之

姚孝錫

蔣 璯

王茂剛

周日章

顧主簿

陸凝之

張風子

耿聽聲

釋宗回

釋慧蘭

釋浄師

釋法一

釋宗杲

釋宗昂

釋晞顔

陳吉老

王繼先

王 涇

詹 成

宋五嫂

許叔微

楊 邁

黄 豐 馮 諤

陳 脩

方 翥

楊汝南

胡克己

徐 履

魯

王 益

鍾炤之

辛 炳 常 同 魏 矼 明 縞 周 綱

張 紘

向宗厚 王 佾

張常先

趙 霈

韓之純 王 訓

張 扶

王獻臣

宋人軼事彙編卷三十三

史 浩

葉 顒

魏 杞

陳俊卿

虞 祺

虞允文

梁克家

曾 懷

葉 衡

趙 雄

王 淮

周必大

辛次膺

王之望

錢端禮

林安宅

沈 夏

黄 洽

曾 覿

張 説

李顯忠

張 詔

劉儀鳳

胡元質

韓元吉

韓 淲

王十朋

尹 穡

木待問

張 震

王希吕

范端臣

范端杲

宋之瑞

王 過

袁 孚

芮 燁

單 夔

崔敦詩

程宏圖

甄龍友

彭仲舉

趙彦端

蘇 諤

胡 昉

丁常任

王 質

沈 瀛

李 石

姚述堯

梁 介

彭 演

鮮于廣

唐堯封

唐仲友

嚴 蘂

劉 朔

張 甫

唐仲俊

史 千

來 梓

鹿 何

賴文政

汪 革

宋人軼事彙編卷三十四

朱 熹

朱 松

朱 浚

張 栻

吕祖謙

吕延年

陸九韶

陸九淵

袁 燮

楊 簡

蔡元定

李 燔

朱 震

廖德明

劉清之

劉光祖

徐 逸

石斗文

石宗昭

陳孔碩

李 燾

程大昌

程 覃

陸 淞

陸 游

陸子遹

尤 輝

尤 著

尤 袤

范成大

楊萬里

楊長孺

辛棄疾

陳 亮

劉 過

張 掄

彭 止

胡時可

劉 儗

張 抑

俞國寶

李獻可

何簑衣 獃道僧

袁宗善

孫守榮

許翁翁

葉道人

釋浄輝

蕭國梁

鄭 僑

蕭 軫 張任國

吴淑姬

陶師兒

王 羽

宋人軼事彙編卷三十五

留 正

趙汝愚

趙崇模

京 鏜

謝深甫

韓侂胄

陳自强

錢象祖

何 澹

程 松

許及之

傅伯壽

李 壁

衛 涇

樓 鑰

樓 鏞

雷孝友

章良能

宇文紹節

史彌遠

鄭昭先

曾從龍

羅 點

倪 思

陳 晦

黄 由

黄由妻胡氏

沈 詵

徐似道

詹體仁

曾 撙

周端朝

余 嶸

胡 衛

盧祖臯

趙 鞏

柴中行

謝岳甫

喻南强

尹直卿

胡 紘

劉德秀

高文虎

高似孫

蘇師旦

鄧友龍

趙師

劉三傑

郭 倪

陳 讜

易 祓

龔頤正

鄭 棫

葉 洪

劉 淮

敖陶孫

華 岳

楊次山

張 鎡

夏 震

王 介

方信孺

畢再遇

周 虎

吴 曦

柳虚心

李 全

安 丙

趙善湘

王居安

趙 方

向 滈

張巨濟

施 宿

周文謨

陳傅良

蔡幼學

葉 適

姜 夔

史達祖

戴復古

戴復古妻

趙師秀

余 儔

梁 楷

馬 遠

王公瑾

章 康

葛天民

葛長庚

王克明

徐邦憲

蘇大璋

羅 相 張次賢

張日新

餘天錫

薛 極 胡 榘 聶子述 趙汝述

梁成大

宋人軼事彙編卷三十六

鄭清之

喬行簡

崔與之

李宗勉

史嵩之

史宅之

史守之

杜 範

趙 范

趙 葵

謝方叔

董 槐

丁大全

吴柔勝

吴 潛

陳貴誼

金 淵

蔡 杭 余 晦

馬天驥

林 存

董宋臣

孟 珙

崔 福

吕文德

彭大雅

曹 豳

洪咨夔

徐 瑄

胡夢昱

牟子才

趙 涯

洪天錫

洪天驥

趙汝騰

徐元杰

章 鑑

尹 焕

鄭雄飛

焦炳炎

李 劉

陳耆卿

劉震孫

陳 郁

袁 樵

馬光祖

留元剛

林興宗

楊叔昉

胡 穎

陳 詵 陸 叡

姚 鏞 趙東野

黄 炳

王克謙

蕭 崱

徐 霖

趙以夫

秦九韶

趙孟奎

真德秀

魏了翁

林希逸

柴 望

柴蒙亨

劉克莊

王 邁

曾 極

陳 起

潘 牥

嚴 粲

李 演

李彭老 李萊老

方 岳

楊 纘

黄 蜕

釋法辨

張防禦

邵 澤

方逢辰

周震炎

繆萬年

方大猷

彭晉叟

李霜涯

趙師恕

徐 信

詹 玉

毛惜惜

徐 蘭

陳彦章妻

宋人軼事彙編卷三十七

賈似道

葉夢鼎

江萬里

馬廷鸞

包 恢

陳宜中

留夢炎

文及翁

尤 焴

廖瑩中

翁孟寅

羅 椅

王 橚

鄭虎臣

龔孟鍨

楊安宇 李 珏

丁野堂

陳 容

李 瓘

范天順 朱 富

劉 整

吕文焕

夏 貴

范文虎

洪起畏

蹇材望

劉裒然 陸威中

潛説友

宋人軼事彙編卷三十八

文天祥

文天禎

陸秀夫

張世傑

汪立信

陳文龍

李 芾

趙昴發

周彦榮

謝公緒

家鉉翁

謝枋得

鄧 剡

謝 翺

劉辰翁

趙孟僴

王炎午

滕 塛

孟文龍

周 泰

許月卿

唐 珏

林景曦

鄧 牧

鄭思肖

汪元量

吕徽之

石餘亨

龔 開

梁 棟

莫 崙

韓希孟

徐君寶妻

王 氏

趙孟桂

静順道人

葉 李

胡長孺

鄭陶孫

陳 諤

王應麟

周 密

張 炎

仇 遠

陳觀國

方 回

趙孟堅

趙孟頫

管道昇

釋子温

蔡起莘 陳 壁

楊璉真珈

宋人軼事彙編卷三十九

李退夫

楊 異

耿仙芝

張 湍

蔡 繩

陳有方

郭 朏

李居仁

崔 球

章 珉

寇昌齡

包 鼎

張 鍔

周 約

侯 穆

曹 琰

曹 奎

劉 稹

張退夫

楊 孺

楊獻民

史 沆

于令儀

張文寶

張獻圖

李 譯

李 演

楊大均

郎忠厚

任 昉

楊端臣

楊師純

石藏用 劉 寅

劉 皓

方 偕

朱希亮

李廷彦

羅 可

楊 勔

危拱辰

張孝基

潘 勺

翟 超

釋智儼

張 鼎

程 昶

鄧知剛

胡卓明

孔仁謙

李 某

杜大中

丘舜元

韓南老

張 珙

釋行持

常 瓌

但中庸

蔣寧祖

趙公衡

江永之 劉文伯

徐觀國

游子西

南嶽僧

時 億

王 德

謝 耘

王萬年

許左之

釋寶鑑

釋思業

徐子勉

樊 紀

陳 愷

王 叔

張 乂 林叔躬

陳無損

楊 昊

楊大芳

陳仲潛

鄭文妻

劉鼎臣妻

陳襲善

趙不敏 盼 奴 小 娟

陳 蒙

吕洞賓

毛 女

宋人軼事彙編卷四十

雜 録

引用書目

二畫

三畫

四畫

五畫

六畫

七畫

八畫

九畫

十畫

十一畫

十二畫

十三畫

十四畫

十五畫

十六畫

十七畫

十八畫

十九畫

二十畫以上

人名索引

返回总目录

宋人軼事彙編卷三十一

朱　弁

1　朱弁，字少張，徽州人，學文頗工。早歲漂泊，游京洛間。晁以道爲學官於朝，一見喜之，歸以從女。弁以啓謝之云：「事大夫之賢者，以其兄子妻之。」又以李虚中之術，較量休咎，游公卿間。六飛在維揚，有薦之者，授修武郎、閤門宣贊舍人，副王正道倫出疆，被拘在朔庭。因正道之歸，賷表於上……上覽之感愴，厚卹其家。《揮麈三録》卷三。

2　建炎二年正月，請使問安，補官借右武大夫、吉州團練使，充大金通問副使，寓北庭不屈。……后王倫復歸，獻公奉送徽考大行之文，有曰：「臣等猥以凡庸，誤蒙采擇。茂林豐草，被雨露於當年；絶黨殊鄰，犯風霜於將老，節上之旄盡洛，口中之舌徒存。歎馬角之未生，魂消雪窖；攀龍髯而莫逮，淚洒冰天。」上讀之感涕。《宋名臣言行録》續集卷五。《揮麈三録》卷三。《宋稗類鈔》卷三。

3　李任道編《雲館二星集》，以新安朱弁與宇文虚中同載。虚中仕金，而朱以死自守，朱見之不樂，自爲詩題其後曰：「絶域山川飽所經，客篷歲晚任飄零。詞源未得窺三峽，使節何容比二星。蘿蔦施松慚弱質，蒹葭倚玉怪殊形。齊名李杜吾安敢，千載公言有汗青。」《湧幢小品》卷十八。

張　邵

1　歷陽張邵才彦，乃總得居士祁晉彦之兄也。建炎三年，自承奉郎上書賜對，假大宗伯奉使撻覽軍前，拘留幽燕者凡十五年。及和議成，紹興十三年，始與洪皓、朱弁俱還。……先是太母歸自北方，將發，得與天族别。淵聖偃卧車前，泣曰：「幸語丞相歸我，處我一郡足矣。」才彦時亦聞之，痛憤。至是，服中遺相書，謂彼雖欲留淵聖以堅和好，然所貪者金帛，實不難於還，宜亟遣使。因大忤之，悔已莫及，更爲好詞，上疏頌其靖康乞立趙氏，冀贖失言之罪。上方褒秦和戎之功，才彦遂自秘選躐進敷文待制，秦愈疑之。才彦居四明，杜門絶交不出，懼禍佯狂。初，出使未還，妻李卒於家已累年。至是妄言：「吾妻死非命。」且指總得爲辭。蓋是時，實由已病言，或出於狂易。抑亦安國得罪，冀以自免。語轉上聞，於是逮總得赴大理獄，鞫殺嫂事，囚繫甚苦。其年十月，秦死，逼歲，安國叫閽……始得釋去。然因是總得亦病狂惑。《齊東野語》卷十三。

2　〔張邵使金〕至濰州，接伴天使至。有妓樂出迎，公曰：「二聖見在北方，某爲臣子所不忍聽。」遂止樂。凡三請，方赴宴。宴罷，遣妓四人來侍，公明燭竟夕危坐。《三朝北盟會編》卷二百二十二。

張　祁

1　見張邵1。

2　張安國守撫州時，年未五十，其父總得老人在官。一日，老人在齋中索紅筆發書，有兩吏人來，聲哄拱立，總得問爲誰。對云：「書表司，適聞運使發書來祗應。」總得遣而去，卻呼安國來曰：「撫州書表司是伏事汝，我如何使，汝當伏侍我發書。」安國侍立，候總得修書，封題遣發乃退。《同話録》。《宋稗類鈔》卷四。

3　張晉彦才氣過人，然急於進取。子孝祥在西掖時，晉彦未老，每見湯岐公自薦。岐公戲之曰：「太師、尚書令兼中書令，是公合作底官職。餘何足道！」所稱之官，蓋輔臣贈父官也，意謂安國且大用耳。晉彦終身以爲憾。《老學庵筆記》卷一。《宋稗類鈔》卷六。

張孝祥

1　〔總得居士張祁晉彦〕爲小官時，嘗爲常子正同、胡明仲寅論薦。其後子正死，明仲斥久矣。紹興二十四年，總得之子安國由鄉薦得捷集英，考官置第七，秦塤爲冠。塤試浙漕、南宫，皆第一。先臚傳一夕，進御安國卷，紙既厚，筆墨復精妙，上覽之喜甚，擢爲首選，實以抑秦。秦不能堪，唶曰：「胡寅雖遠斥，力猶能使故人子爲狀元邪！」已而廷唱，上又稱其詩。安國詣謝，秦問學何書，曰：「顔書。」又曰：「上愛狀元詩，常觀誰詩？」曰：「杜詩。」秦色莊，笑曰：「好底盡爲君占卻。」《齊東野語》卷十三。《堯山堂外紀》卷五十八。

2　高宗酷嗜翰墨。于湖張氏孝祥廷對之頃，宿酲猶未解，濡毫答聖問，立就萬言，未嘗加點。上訝一卷紙高軸大，試取閲之。讀其卷首，大加稱奬，而又字畫遒勁，卓然顔魯。上疑其爲謫仙，親擢首選。臚唱賦詩上尤雋永。張正謝畢，遂謁秦檜。檜語之曰：「上不惟喜狀元策，又且喜狀元詩與字，可謂三絶。」又叩以詩何所本，字何所法。張正色以對：「本杜詩，法顔字。」檜笑曰：「天下好事，君家都占斷。」蓋嫉之也。……天性倜儻，輕財好施，勇于爲義。爲政平易，民咸思之。唯嗜酒好色，不修細行。高宗嘗問以「人言卿贜濫」，孝祥拱笏再拜以對曰：「臣誠不敢欺君，臣濫誠有之，贜之一字，不敢奉詔。」上笑而寘之。人以爲誠非欺君者。《四朝聞見録》乙集。《佩文齋書畫譜》卷三十四引《江寧府志》。

3　〔張〕于湖，紹興甲戌狀，高宗謂爲謫仙人。《香祖筆記》卷五。

4　高宗覽婁陟明寅亮之議，垂意祖烈，詔擇秦支，並建二王邸，恩禮未有隆殺也。會連歲芝生太宫，百執事多進頌詩，張紫微孝祥時在館，獨獻文曰《原芝》：紹興二十四年，芝生於太廟楹，當仁宗、英宗之室，詔群臣觀瞻，奉表文德殿賀。既二年，芝復生其處，校書郎臣張孝祥作《原芝》曰……上得之喜，即擢爲南宫郎。於是内廷始漸有所别，迄于建儲云。《桯史》卷一。

5　紹興乙卯，張安國爲右史，明清與仲信兄在左，鄭舉善、郭世模從范、李大正正之、李泳子永多館於安國家。春日，諸友同游西湖，至普安寺。於窗户間得玉釵半股、青蚨半文，想是游人歡洽所分授偶遺之者。各賦詩以記其事，歸以録示安國。安國云：「我當爲諸公攷校之。」明清云：「淒涼寶鈿初分際，愁絶清光欲破時。」安國云：「仲言宜在第一。」俯仰今四十餘年矣，主賓六人俱爲泉下之塵，明清獨苟存於世，追懷如夢，黯而記之。《玉照新志》卷四。《南宋雜事詩》卷七。

6　張安國守臨川，王宣子解廬陵郡印歸次撫。安國置酒郡齋，招郡士陳漢卿會。適散樂一妓，言學作詩，漢卿語之曰：「太守呼爲『五馬』，今日兩州使君對席，遂成十馬。汝體此意，作八句。」妓凝立良久，即高吟曰：「同是天邊侍從臣，江頭相遇轉情親。瑩如臨汝無瑕玉，暖作廬陵有脚春。五馬今朝成十馬，兩人前日壓千人。便看飛詔催歸去，共坐中書秉化鈞。」安國爲之嗟賞竟日，賞以萬錢。《夷堅支志》乙卷六。《青泥蓮花記》卷十二。《宋稗類鈔》卷四。

7　見劉岑6。

8　張于湖知京口，王宣子代之。多景樓落成，于湖爲大書樓扁，公庫送銀二百兩爲潤筆。于湖卻之，但需紅羅百匹。於是大宴合樂，酒酣，于湖賦詞，命妓合唱甚懽，遂以紅羅百匹犒之。《癸辛雜識》續集下。《何氏語林》卷二十一。《佩文齋書畫譜》卷三。《宋稗類鈔》卷四。

9　舍人張孝祥知潭州，因宴客，妓有歌此〔陳濟翁《驀山溪》詞〕。至「金盃酒，君王勸，頭上宫花顫」，其首自爲之摇動者數四。坐客忍笑，指目者甚多，而張竟不覺也。《能改齋漫録》卷十七。

10　〔張于湖〕嘗舟過洞庭，月照龍堆，金沙盪射，公得意命酒，唱歌所自製詞，呼群吏而酌之，曰：「亦人子也。」其坦率皆類此。嘗慕東坡，每作爲詩文，必問門人曰：「比東坡何如？」門人以「過東坡」稱之。《四朝聞見録》乙集。

11　見王阮1。

12　〔張于湖〕烏江人，寓居蕪湖。捐己田百畝，匯而爲池，圜種芙蕖、楊柳，鷺鷗出没，煙雨變態。扁堂曰「歸去來」。《四朝聞見録》乙集。

13　〔張〕安國更八郡，有德愛，以當暑送虞雍公飲蕪湖舟中，中暑卒，年纔三十餘，士論惜之。《齊東野語》卷十三。

14　今世好神怪者，以公爲「紫府仙」。《四朝聞見録》乙集。《南宋雜事詩》卷二。

15　今南山慈雲嶺下，地名方家峪，有劉婕妤寺。泉自鳳山而下，注爲方池，味甚甘美。上揭鳳凰泉三字，乃于湖張紫微孝祥所書。夏執中爲后兄，俗呼爲「夏國舅」，偶至寺中，謂于湖所書未工，遂以己俸刊所自書三字易之。孝宗已嘗幸寺中，識孝祥所書矣，心實敬之，及駕再幸，見于湖之扁已去，所易者乃執中所書，上不復他語，但詔左右以斧劈爲薪。幸寺僧藏于湖字故在，詔仍用孝祥書。《四朝聞見録》甲集。《南宋雜事詩》卷七。

16　宋女貞觀陳妙常尼，年二十餘，姿色出群，詩文俊雅，工音律。張于湖授臨江令，宿女貞觀，見妙常，以詞調之。妙常亦以詞拒。詞載《名媛璣囊》。後與于湖故人潘法成私通情洽，潘密告于湖，以計斷爲夫婦。即俗傳《玉簪記》是也。《南宋雜事詩》卷一引《古今女史》。《詞林紀事》卷十九。

王　阮

1　王阮者，德安人，仕至撫州守，嘗從張紫微學詩。紫微罷荆州，侍總得翁以歸，偕之游廬山。暇日，出詩卷相與商榷，自謂有得。山南有萬杉寺，本仁皇所建，奎章在焉。紫微大書二章，其一曰：「老榦參天一萬株，廬山佳處著浮圖。祇因買斷山中景，破費神龍百斛珠。」其二曰：「莊田本是昭陵賜，更著官船載御書。今日山僧無飯吃，卻催官欠意何如？」阮得此詩，獨憮然不滿意，曰：「先生氣吞虹蜺，今獨少卑之，何也？」紫微不復言，送之江津。别去纔兩旬，而得湖陰之訃矣。紫微蓋於此絶筆。阮是時亦自有二十八字，曰：「昭陵龍去奎文在，萬歲靈杉守百神。四十二年真雨露，山川草木至今春。」紫微大擊節，自以爲不及。既而復過是寺，又題其碑陰曰：「碧紗籠底墨纔乾，白玉樓中骨已寒。淚盡當時聯騎客，黄花時節獨來看。」亦紆徐有味云。《桯史》卷一。《堅瓠戊集》卷二。《宋詩紀事》卷五十二。

曹　勛

1　紹興中，曹勛功顯使金國，好事者戲作小詞，其後闋曰：「單于若問君家世，説與教知，便是紅窗迥底兒。」謂功顯之父元寵，昔以此曲著名也。後大璫張去爲之子安世，以閤門宣贊爲副使，或改其語曰：「説與教知，便是中朝一漢兒。」蓋京師人謂内侍養子不閹者謂「漢兒」也。最後知閤門事孟思恭亦使北，或又改曰：「便是鹽商孟客兒。」謂思恭之父爲販鹺巨賈也。《夷堅支志》乙卷六。《宋詩紀事》卷四十。

王　毅

1　紹聖中，有王毅者，文貞之孫，以滑稽得名。除知澤州，不稱其意，往别時宰章子厚，子厚曰：「澤州油衣甚佳。」良久，又曰：「出餳極妙。」毅曰：「啓相公，待到後，當終日坐地，披著油衣食餳也。」子厚亦爲之啓齒。毅之子倫也。《玉照新志》卷三。

王　倫

1　王倫，字正道，三槐王氏之裔。……家貧無行，不能治生，爲商賈，好椎牛酤酒，往來京、洛，放意自恣，浮沉俗間，亦以俠自任，賙人之急，數犯法，幸免。聞士大夫之賢者，傾心事之。先人在京師，正道間亦款門。先人以其倜儻，待頗加禮。一日，從先人乞詩送行，云天下將亂，欲入廬山爲道士。宣和末，先人去國，不復相聞。正道少與孫仲益有布衣舊，仲益官中都，每周旋之。靖康末，李士美罷相就第，正道忽直造拜於堂下，士美問其所以，自言：「願隨相公一至禁中，有欲白於上。」士美曰：「方退闲，薦士非所預也。」正道自此日掃其門。會有旨，令前宰執赴殿廷議事，正道又拜而懇曰：「此倫效鳴之時也。」士美不得已，因之而入，倫自陳於殿下曰：「臣真宗故相王旦之孫也。有致君澤民之術，無路而不得進。宣和中嘗上書，言大遼不可滅，女真不可盟。果如臣言。今圍城既急，它無計策。臣謹當募死士數萬，願陛下侍上皇，挾諸王，奪萬勝門，決圍南幸。」欽宗忠之，慰勞甚厚，解所佩夏國寶劍以賜，且以片紙批曰：「王倫事成日，可除尚書兵部侍郎。」倫既拜賜，翌日再對，自言：「已得豪俠萬餘，悉願效死，幸陛下勿疑即行。」時宰相何文縝已主和議，正道怒髮上衝冠，文縝斥曰：「若何人，敢至此耶！」正道曰：「爾何人，乃至此耶！」又曰：「萬一天子蒙塵，雖誅相公數百輩何益！」文縝怒，以謂狂生，言既不用，恐爲亂，請上誅之，且乞就令衛士執之，上意未決。正道懼無以自脱，時仲益在禁中，因求計仲益，仲益曰：「昨日所拜小戎文字在否？」正道腰間取御批以示之，仲益曰：「得此足矣。子但立於從班中，誰敢呵子？豈有無故就殿上擒一侍郎之理乎？」倫從其言，入厠侍臣之列，人果不敢前。翌日，文縝始畫旨送御史府，倫已得間出都矣。二聖北去，高宗即位於宋，倫走行在所，上書自伸前志，乞使沙漠，問二聖起居。自布衣拜五品，借侍從以往，制詞略云：「胄出公侯，資兼智勇。朕方俯同晉國，命魏絳以和戎；汝其遠慕侯生，御太公而歸漢。」經年始還，不用。久之，徽宗凶問至，起拜龍圖閣學士，爲梓宫奉迎使，浸登二府。凡三四往返，竟留虜中。倫雖無大過人，然膽大敢爲。既貴之後，凡往日故舊與夫屠販之友，悉以自隨而任以官。既拘於虜，虜人欲用爲留守，不從而殺之，褒卹甚厚。《揮麈後録》卷八。

2　見胡銓6。

3　王樞密倫初使金歸，一行官吏恩數甚厚。暨再使，争願隨往。倫至金，留不得還，欲發一官屬歸報，紛然請歸，倫於是皆不遣。方再使時，請云：「到金，有表歸，書倫名引筆出鉤外，則可歸；不出，則不歸矣。」惟秦丞相知之，其家人皆不知也。倫時以僉書出使，其家人仍在府第。倫死于金，朝廷祕其事，所以禮遇其家者如初。後其子弟因游觀作樂，秦相適聞之，呼樞密使府目謂曰：「樞密死矣，本欲更遷延以厚恩數，今已不可，須即日發哀云。」《獨醒雜志》卷五。

4　王淵以建炎三年僉書樞密院，死於苗、劉之難，骸骨不存。及事寧，詔令招魂以葬，官給其費，而子弟懦弱，久未得集。王倫以僉書樞密留守東京，死於虜。在其後十二年，尸柩不歸，亦俾招魂葬。其子居宜興，至紹興三十年，始克作墓。將以詰旦掩壙，姻戚畢會，天未明，乃已有置棺於中者。驚問之，則爲淵家所據矣。兩下争鬭，幾於兵刃相格。事聞於州縣，皆知曲在淵家，而其言曰：「彼此俱是勑葬，資於國力，用之何妨？」官司莫能決。淵故部將多顯貴，爲之道地，遂云：「淵既就窆，豈宜復徙？」但命倫子别卜地，而轉運司爲主辦，乃已。《夷堅三志》辛卷三。

宇文虚中

1　宣和將伐燕，用其降人馬植之謀，由登、萊航海以使于女真，約盡取遼地而分之，子女玉帛歸女真，土地歸我。議既定矣，宇文肅愍虚中在西掖，昌言開邊之非策，論事亹亹，王黼惡之。及童貫、蔡攸以宣威建臺，遂使之參謀，意欲溷以同浴，且窒其口。時有旨，兵興避事，皆從軍法。肅愍不得免，乃上書極諫曰……書下三省，黼讀之，大怒，捃以他事，除集英殿修撰，督戰益急，而北事始不可收拾矣。遼又有降將曰郭藥師，統其卒曰「常勝軍」，怙寵負衆，漸桀驁不可馴。肅愍憂之，力言于朝，請以恩禮，留之京師，盡使挈致家屬，居于賜第，緩急有用，只以單騎遣行，事畢即歸，以杜後患。亦弗聽。既而金人寒盟，藥師首叛，粘罕遂犯太原。肅愍以宣諭使事歸奏，徽祖見之，歎曰：「王黼不用卿封殖契丹以爲藩籬之議，是以有此。」是日，遂詔於榻前草詔罪己，大革弊政，其略曰：「百姓怨懟而朕不知，上天震怒而朕不悟。」令下，人心大悦。識者以比陸贄感泣山東之詔云。《桯史》卷九。

2　宇文虚中以中書舍人爲童貫參謀官，盧溝河之敗，虚中走焉。及燕山奏功，歸爲翰林學士。宣和八年秋，復從貫以行。金人犯順，虚中同貫奔還，道君以爲資政大學士、京畿宣諭使。虜騎既逼都城，虚中走宿、亳間，至是聞虜和乃歸。上以爲簽書樞密院事。故京城爲之語曰：「一走而爲内翰，再走而爲大資，三走而爲樞密。」《三朝北盟會編》卷二百十五。

3　公嘗謂今上在兄弟中，英偉絶人，慮久留金人寨中，特建議親往奉迎，遂爲今日社稷大功。又慮兵久不退生變，二月七日又取旨説金酋趣其歸師。金酋許以四月十日爲期，公再三陳論，自辰至申，促至二月十日。二太子曰：「樞密不梢空，我亦不梢空，請公初十日早親來，看我退師。」……李綱之門人皆曰：「前日保京城之功，只説隴西公，今日卻歸宇文，須與掃了。」「掃了」之説，當時忌功語也。《三朝北盟會編》卷二百十五。

4　宇文虚中建炎二年爲祈請使使於金國，不得如所請，遂不肯還朝。……在沙漠聞劉豫任用張孝純，嘗寄詩與孝純，其斷句曰：「有人若問南冠客，爲道西山賦蕨薇。」《三朝北盟會編》卷一百四十九。

5　宇文虚中爲太上祈請使，遂留金。寄張孝純詩曰：「有人若問南冠客，爲道西山採蕨薇。」又詩云：「定鼎未應周命改，登牀合許宋人平。」又曰：「南冠終日囚軍府，北雁何時到上林。」久之，金人重其才藝，官以翰林學士，掌詞命。雖仕金，乃心不忘王室，以蠟丸密奏不一事。《南宋書》卷一。

6　宇文叔通久留金國不得歸，立春日，作《迎春樂》曲云：「寶幡綵勝堆金縷。雙燕釵頭舞。人間要識春來處。天際雁、江邊樹。　故國鶯花又誰主。念憔悴、幾年羈旅。把酒祝東風，吹取人歸去。」《碧雞漫志》卷二。

7　見吴激1。

8　資政殿大學士宇文虚中在雲中，聞將寇蜀，遣使臣相偁間行以造宣撫處置使張浚。且齎上所賜御封親筆押字爲信，兩旁細字，作道家符録隱語云：「善持正教，有進無退，魔力已衰，堅忍可對，虚受忠言，寧殞無悔。」「虚受忠言」者，蓋隱虚中之名也。《建炎以來繫年要録》卷五十八。

9　宇文虚中在虜作三詩，曰：「……人生一死渾閒事，裂眥穿胸不汝忘。」……所謂「人生一死渾閒事」云云，豈李陵所謂「欲一效范蠡、曹沬」之事？後虚中仕金爲國師，遂得其柄。令南北講和，太母獲歸，往往皆其力也。近傳明年八月間，果欲行范蠡、曹沬事，欲挾淵聖以歸。前五日爲人造變，虚中覺有警，急發兵直至虜主帳下，虜主幾不得脱，遂爲所擒。《北窗炙輠録》卷上。《宋詩紀事》卷三十八。

10　《金史》、《宋史》以宇文虚中之死爲自取，毫無褒詞，然施德〔操〕《北窗炙輠》云：「虚中作三詩有云：『人生一死渾閒事，裂眥穿胸不汝忘。』紹興十五年謀挾淵聖南歸，爲人告變。虚中急發兵，直至金主帳下，金主幾不能脱，事不成而誅。」按兩史皆不載此事，而但云以謗訕得罪，然百口全死，似必有他故，不止謗訕也。況淳熙初贈開府儀同三司，謚肅愍，開禧中又賜姓趙氏。觀宋之尊崇如此，則《北窗炙輠》之言必非虚妄。《隨園隨筆》卷二十三。

11　〔王繪《紹興甲寅通和録》曰：接伴官李少監聿興〕云：「自古享國之盛，無如唐室。本朝目今制度，並依唐制，衣服官制之類，皆是宇文相公共蔡太學並本朝十數人相與評議。某等問蔡太學現任，答曰敷文閣待制，他兒子蔡松年現在三太子處作令史。近來本朝又爲於燕山府用一萬貫錢買一所宅子，蔡太學云：『猶勝於他汴京宅子。』」又云：「丞相得宇文相公直是喜歡，嘗説道得汴京時歡喜，尤不如得相公時歡喜，如今直是通家往來，時復支賜，宅庫裏都滿也。」《三朝北盟會編》卷一百六十三。

張　鈞

1　金國熙宗亶，皇統十年夏，龍見御寨宫中，雷雨大至，破柱而去。亶大懼，以爲不祥，欲厭禳之。左右或以爲當肆赦，遂召當制學士張鈞視草。其中有「顧兹寡昧」及「眇予小子」之言，文成奏御，譯者不曉其退託謙冲之義，乃曰：「漢兒彊知識，託文字以詈我主上耳。」亶驚問故，譯釋其義曰：「寡者，孤獨無親。昧者，不曉人事。眇爲瞎眼。小子爲小孩兒。」亶大怒，亟召鈞至，詰其説，未及對，以手劍剺其口，棘而醢之，竟不知譯之爲愚爲姦也。《桯史》卷十二。

褚承亮

1　金人天會中，皇子郎君破真定，拘境内進士，立試場。褚承亮，字茂先，宣和中已擢第，至此匿不出。軍中知其才，遂押赴安國寺對策，大抵以徽宗無道、欽宗失信爲問。舉人承風旨，極行詆毁，茂先詣主文劉侍中，云：「君父之過，豈臣子所宜言邪？」即揖而出。劉爲變色。後數日，復召茂先，問：「願附榜乎？」茂先堅不從。是時所考者七十二人，遂自號「七十二賢」。狀元許必仕至郎中官，一日出左掖門，墮馬適與石硱遇，碎首而死，餘無顯者。茂先後年七十餘，諡爲元真先生。《癸辛雜識》别集下。

蔡　靖

1　先是斡離不陷燕山，進兵南寇，留蔡靖在燕。……謂蔡公曰：「太學有事可以説及。」蔡公曰：「念靖南歸好。」斡離不大怒，頭面發赤，曰：「待與你商量些事都不肯商量，卻只要歸，好與蒙霜特姑。」蒙霜特姑者，棍子敲殺也。明日獨遷蔡公一家於皇城，衆皆爲公危之。……又兩日，復遷蔡公於高團練宅，巡邏呵衛之，乃謂蔡公曰：「太學，忠臣也。但安心將來和議了，便可隨肅王過去。」因自酌酒三盞與蔡公飲之，名曰「過琖」，厚禮也。《三朝北盟會編》卷四十五。

吴　激

1　宇文太學叔通主文盟時，吴深州彦高視宇文爲後進，宇文止呼爲小吴。因會飲酒間，有一婦人，宋宗室子，流落，諸公感歎，皆作樂章一闋。宇文作《念奴嬌》，有「宗室家姬，陳王幼女，曾嫁欽慈族。干戈浩盪，事隨天地翻覆」之語。次及彦高，作《人月圓》詞云：「南朝千古傷心事，猶唱《後庭花》。舊時王謝，堂前燕子，飛向誰家。　偶然相見，仙肌勝雪，雲鬢堆鴉。江州司馬，青衫淚濕，同是天涯。」宇文覽之，大驚，自是人乞詞，輒曰：「當詣彦高也。」《歸潛志》卷八。《堯山堂外紀》卷六十四。《詞苑叢談》卷八。《詞林紀事》卷二十。

2　先公在燕山，赴北人張總侍御家集。出侍兒佐酒，中有一人，意狀摧抑可憐，扣其故，乃宣和殿小宫姬也。坐客翰林直學士吴激賦長短句紀之，聞者揮涕。其詞曰：「南朝千古傷心地，還唱後庭花。舊時王謝，堂前燕子，飛向誰家。　恍然相遇，仙姿勝雪，宫髻堆鴉。江州司馬，青衫濕淚，同是天涯。」激字彦高，米元章婿也。《容齋隨筆》卷十三。《貴耳集》卷上。

張孝純

1　張孝純守太原，幾年而破，爲虜執至粘罕前，逼命拜之。孝純曰：「未審帳上是何人也。」賊曰：「元帥也。」孝純曰：「元帥乃金國大臣，某乃大宋國大臣，豈有一國大臣拜一國大臣之禮？今事至此，惟有死爾，何相窘拜耶！」竟不拜，粘罕不能强之。因囚歸雲中……粘罕將避暑於白水泊，謂孝純曰：「公於此無治生事，俟某秋歸，當還公於鄉里。」又顧雲中留守高慶裔曰：「如有人欠孝純錢物，可督還之，以旦晚孝純歸鄉矣。」孝純初聞是語，不知其所以，蓋時粘罕與劉豫之議密定，外人莫知之也。至是粘罕遣人送孝純南歸，止云歸鄉而已。故奉使宇文虚中送孝純詩，有「閭里共驚新素髮，兒童重整舊斑衣」之句。……孝純既至河朔，欲由濟南歸徐，主者曰：「當與公共至東平節制使寨，某得回繳，公方可歸徐矣。」既行，則孝純之兄弟孝忠、孝立及諸姪鄉人竟遠迓之，孝純方喜慰之際，無何至汶上，豫已僭位，遽有拜相之命。《三朝北盟會編》卷一百九十三。《大金國志》卷六。《湖海新聞夷堅續志》前集卷一。

2　見趙德昭女孫1。

施宜生

1　施逵，字必達，建陽人。少負其才，有詩名。建炎間，早擢上第，爲潁州教官，秩滿而歸。時范汝爲爲寇，據建城，執逵而脅之，令書旗幟，遂陷賊黨。朝廷命韓世忠討之，城破，乃捕逵付軍帳，至臨安，送府獄，編隸湖外。離家之日，度此去必無生還，乃囑其妻令改適。其妻悲泣，鬻奩具所有以給行囊。及出獄，賂防送卒使緩其行。買一婢自隨，所至宿舍，縱其通淫。行至中途村舍，一夕，多市酒肉，令恣飲，中夜酣卧，手刃二卒及婢，乃變衣易姓名，竄於淮甸滁、黄間。後朝廷圖影重賞捕之甚急，逵乃爲僧，行入邊界山寺中。主僧見其執役惟謹，亦異顧之，疑其必非凡夫。一日，以事役其徒衆使出，獨留逵在，呼而問曰：「朝廷嚴賞捕亡命之人，若是汝，可以實告我，卻爲汝尋一生路脱去。不然，不獨汝身被戮，亦累及山門。」逵力諱拒。僧曰：「我觀汝面目，不是庸人，愛汝，故爾。」逵乃感泣下拜，悉露情悃。僧又恐其疑己，謂曰：「我即坐此，汝自往吾卧内，取一箱袱來。」預作一書，并白金數兩取出贈之，云：「可速入彼界，尋某寺僧某投之。」逵拜謝而去，遂至某寺。歲餘，主寺見其能書翰，甚喜之。逵於暇日，買虜庭舉業習之，易名宜生，舉進士，廷試《天子日射三十六熊》賦，云：「聖天子内敷文德，外揚武功，雲屯一百萬騎，日射三十六熊。」遂冠榜首，仕於金國。後爲中書舍人，入翰苑。紹興庚辰，逆亮謀犯淮，先遣逵爲賀正使，憑狐據慢。朝廷以尚書張燾爲館伴使，每以「首丘」「桑梓」之語動之，意氣自若。臨岐顧張曰：「北風甚勁。」張因奏早爲備。……逵嘗卜葬地，卜者曰：「若近裏葬，三紀後可出侍從，子孫綿遠。近前，一紀年窮困，後方顯達，但不歸家鄉。」逵曰：「子孫富貴何預於我邪？」即從前葬。《西塘集耆舊續聞》卷六。《堅瓠庚集》卷一。

2　施宜生，福人也。少游鄉校，有僧過焉，與之言，引之鱣堂下，風簷杲日，援手周視曰：「餘善風鑒，子有奇相，故欲驗予術耳。歸，它日當語子。」又數年，過諸塗，宜生方躓場屋，不勝困，欲投筆，漫徵前説，以所向扣之。僧出酒一壺，與之藉草飲，復援其手曰：「面有權骨，可公可卿，而視子身之毛，皆逆上，且覆腕，然則必有以合乎此，而後可貴也。」時范汝爲訌建劍，宜生心欲以嚴莊、尚讓自期，而未脱諸口，聞其言大喜，杖策徑謁。干以祕策，汝爲恨得之晚，亟尊用之。亡何而汝爲敗，變服爲傭，渡江至泰。有大姓吴翁者，家僮數千指，擅魚鹽之饒。宜生傭其間，三年，人莫之覺也。翁獨心識之。一日，屏人問曰：「天下方亂，英雄鏟跡，亦理之常。我視汝非傭，必以實告，不然，且捕汝於官。」宜生不服，曰：「我服傭事惟恭，主人乃爾寘疑，請辭而已。」翁固詰之，則請其故。翁曰：「汝動作皆傭，而微有未盡同者。餘日者燕客，執事咸餕，而汝獨孫諸儕，撤器有噫聲，若欿然不怡，此魚服而角也。我固將全汝，而何以文爲？」宜生驚汗，亟拜曰：「主寔生我，不敢匿。」遂告之繇。翁曰：「官購方急，圖形遍城野，汝安所逃？龜山有僧，可託以心，餘交之舊矣。介以入北，策之良也。」從之，翁贐之金，隱之衲，至寺，服緇童之服以求納。主僧者出，儼然鄉校之所見也，啓緘而留之。餘數旬，持橈夜濟宜生于淮，曰：「大丈夫富貴命耳！予無求報心，天實命汝，知復如何！必得志，毋忘中國，逆而順，天所祐也。」虜法無驗不可行，遂殺一人於道，而奪其符，以至於燕。上書自言道國虚實，不見用，縻而致之黄龍。會赦得釋，因以教授自業。虜有附試畔歸之士，謂之歸義，試連捷。逆亮時有意南牧，校獵國中，一日而獲熊三十六，廷試多士，遂以命題，蓋用唐體。宜生奏賦曰：「聖天子講武功，雲屯八百萬騎，日射三十六熊。」亮覽而喜，擢爲第一。不數年，仕至禮部尚書。紹興三十年，虜來賀正旦，宜生以翰林侍講學士爲之使。朝廷聞之，命張忠定燾以吏部尚書侍讀，館之都亭。時戎盟方堅，國備大弛，而諜者傳造舟調兵之事無虚日，上意不深信。館者因以首丘風之，至天竺，微問其的。宜生顧其介不在旁，忽廋語曰：「今日北風甚勁。」又取几間筆扣之，曰：「筆來！筆來！」於是始大警。及高景山告釁，而我粗有備矣，宜生實先漏師焉。歸爲介所告，烹而死。宜生方顯時，龜山僧至其國，言于亮而尊顯之，俾乘驛至京，東視海舟，號「天使國師」，不知所終。僧蹤跡有異，淮人能言之。出入兩境如跳河，輕財結客，又有至術，髠而俠者也。《桯史》卷一。《宋稗類鈔》卷二。

3　建賊范汝爲……勢乃猖獗，建之士如歐陽穎士、施逵、吴琮者，善文章，多材藝，或已登科，皆望風往從之。……初，建人陸棠、謝尚有鄉曲之譽，賊聲言：「使二人來招我，吾降矣。」朝廷遣之。既而賊有二心，乃拘繫久之，歐陽輩又説之日益切，因循遂爲賊用。賊敗，歐陽穎士、吴琮先誅死，陸、謝、施逵以檻車送行在。至中途，逵謂二人曰：「吾輩至，必死。與其戮於市朝，且極痛楚，曷若早自裁？」二人曰：「何可得自死？」逵曰：「易爾。」乃密令人爲藥三元，小大形色俱相似，一乃無毒者。逵取無毒者服之，餘二人服即死。逵既至行在，歸罪於二人。理官無所考證，迄從末減，但編置湖南某州。中途又逃去，或爲道人，或爲行者，或爲人典庫藏，後迤邐望淮去。有喜其才者，以女妻之。住數月，復北走降虜，改名宜生。《朱子語類》卷一百三十三。《宋稗類鈔》卷二。

4　施宜生，邵武人，宋潁州教授。以罪北走，仕金，試《一日獲三十六熊賦》，擢第一。宜生改姓名「方人也」。《增訂全遼詩話》卷上。

5　施宜生北走降金，試《日射三十六熊賦》，擢高科，入翰林。庚辰年，來本朝奉使，舊與張燾子公同舍，因問張子公云：「記得崇化堂前步月時否？」子公答以「翰林想未忘情本朝耶」？《密齋筆記》卷四。

6　見韓彦古2。

郭　奕

1　見張浚12。

2　張浚置司閬州，五路陷没。……浚入散關，過漫天坡。郭奕爲詩曰：「大漫天是小漫天，小漫天是大漫天。只因大小漫天後，遂使生靈入四川。」又有詩曰：「秦山未盡蜀山來，日照關門兩扇開。刺史莫嫌迎候遠，相公新送陝西回。」後奕罷宣司幹官，與通判不協，不赴任，寓普州賣蒸餅爲生，晏如也。《三朝北盟會編》卷一百四十五。

喻　樗

2　趙、張二公相得，人固知，且並相。樗獨以謂：「且作樞使，同心同德，亦何不可，他日趙退則張繼之。説一般話，行一般事，用一般人，如此則氣道長。若同相，議論有不合，或當去位。則一番更政，必有參商，是賢者自相戾也。」已而其事亦稍如此。《宋名臣言行録》别集下卷四引《喻樗語録》。《宋稗類鈔》卷三。

1　見汪應辰2。

張九成

1　張子韶、凌季文俱武林人，少長同肄業鄉里。宣和末，居清湖中，時東西兩岸居民稀少，白地居多。二人夜同步河之西，見一婦人在前，衣粧楚楚。因縱步覘之，常不及焉。至空迥處，忽回顧二人而笑，真絶色也。方欲詢之，乃緩步自水面而東。二公驚駭而退。《玉照新志》卷三。

2　宋張九成初年貧寒，衣衾不備，有送襲衣者，卻不受，曰：「士處貧苦，正是做工夫時節。若不痛自砥礪，則貪心生，廉恥喪矣，工夫何在？」《昨非庵日纂》一集卷九。

3　紹興初，張子韶亦夢魁天下，比省試，類榜坐位圖出，其第一人則張九成也。公殊怏怏，及廷試唱名，亦冠多士。《老學庵筆記》卷九。《宋稗類鈔》卷二。

4　張子韶廷對時，欲寫至「竪刁聞於齊而齊亂，伊戾聞於宋而宋危」等語，諸璫在殿下者來竊窺之。子韶捲卷正色謂曰：「方欲言諸君，幸勿觀也。」皆慚恚而退。《獨醒雜志》卷六。

5　張子韶對策，至晡未畢，貂璫促之。子韶曰：「未也，方談及公等。」故其策曰：「閹寺聞名，國之不祥也。堯舜閹寺不聞於典謨，三王閹寺不聞於誓誥。竪刁聞於齊而齊亂，伊戾聞於宋而宋危。」《鶴林玉露》甲編卷五。

6　公射策集英殿，略曰：「……澄江瀉練，夜桂飄香。陛下享此樂時必曰：『西風淒動，兩宫得無憂乎？』」《宋名臣言行録》别集下卷九。

7　見李清照7。

8　張子韶僉書鎮軍判官，在僉廳究心吏事，胥曹建白不能有所欺。嘗大書於壁曰：「此身苟一日之閒，百姓罹無涯之苦。」《昨非庵日纂》一集卷一。

9　見晏安恭1。

10　張無垢九成爲狀元，次舉省元樊光遠，狀元汪應辰。上語九成曰：「二魁皆卿門人，深用嘉歎。」對曰：「夏侯勝以明經取青紫語門人，臣嘗鄙之，何敢復以此聳誘其徒！」《吹劍四録》。

11　〔張〕子韶又論劉豫事云：「彼劉豫者何爲者耶？素無勳德，殊乏聲稱，天下徒見其背叛君親，委身夷狄耳！黠雛經營，有同兒戲，何足慮哉！」間牒得之，傳以示豫。豫大不平。會其左右出其文，令牓於汴京通衢，召刺客欲刺子韶。或人以告，子韶未嘗爲之動。其事達上聽，他日子韶陛對，上語之曰：「劉豫牓卿廷策，謀以致害，非卿有守，豈能獨立不懼乎！」褒嘉久之。《獨醒雜志》卷六。

12　明清頃有沈必先日記，言奏事殿中，高宗云：「近有人自東京逃歸，聞張九成見爲劉豫用事，可怪！」必先奏云：「張九成在其鄉里臨安府鹽官縣寄居，去行闕無百里之遠，兩日前方有文字來，乞將磨勘一官回授父改緋章服。幸陛下裁之。」上云：「如此則所傳妄矣，可笑。不若便與一差遣召來。」蓋子韶廷試策流播僞齊，人悉諷誦，故傳疑焉。翌日，降旨除秘書郎。《揮麈三録》卷三。

13　張無垢在越上作幕官，不請供給錢；在館中進書，不肯轉官，人皆以爲好名之過。無垢曰：「既請月俸，又受供給，偶然進書，又便受賞，於我心實有不安，此亦本分事，何名之好！貪者往往不曾尋思，此心病也。心有病，人安得知？我知之，當自醫。别人既不自知病，反惡人醫病，猶婦人妬者，非特妬其夫，又且妬人之夫，其惑甚矣。」無垢此喻甚切。《鶴林玉露》乙編卷一。

14　見宋高宗81。

15　見釋宗杲3。

16　張無垢謫横浦，寓城西寶界寺。其寢室有短牕，每日昧爽，輒執書立窗下，就明而讀，如是者十四年。洎北歸，窗下石上，雙趺之跡隱然，至今猶存。《鶴林玉露》甲編卷一。《東山談苑》卷三。《宋稗類鈔》卷五。

17　張無垢貶南安，凡十有四年，寓處僧舍，未嘗出門户。其一話一言，舉足爲法，警悟後學宏矣。其甥于恕裒集《語録》十二卷，既已刊行，其間《論語絶句》，讀者疑焉。《清波雜志》卷九。

18　無垢先生謫居凡十四年，結門掃軌，動止有則，談經自樂，手不停披，歲久，庭磚足蹟依然。公題於柱曰：「予平生嗜書，老來目病，執書就明於此者十四年矣。倚立積久，雙趺隱然，可一笑也。」因自號「横浦居士」。《自警編》卷五。《宋名臣言行録》别集下卷九。

19　張子韶謫居南安，至則閉門謝客，以經史自娱，緼袍糲食，家人輩幾無以自存。親知聞之，争饋遺以奉，公皆謝遣之。《言行龜鑑》卷二。

20　張子韶謫居南安，多蔬食，間遇一肉，必薦家廟。《夷堅志補》卷十五。

21　張子韶曰：「予謫嶺下，居無與游，憂過之不聞，學之不進也。乃於書室中置夫子、顔子像，適有淵明、曲江、萊公、富鄭公、韓魏公、歐公、温公、餘襄公、邵堯夫、二蘇、梁況之、王彦霖、范淳夫、鄒志全、劉器之、龔彦和、陳瑩中、黄魯直、秦少游、晁无咎、張文潛諸畫像，乃環列於夫子左右，晨朝瞻敬，心志肅然，其所得多矣。有一毫愧心，其見諸人也，若市朝之撻矣。」《自警編》卷二。

22　嚴陵王大卞赴曲江守，過南安，謁張先生子韶，從容言：「大卞頃在檢院，以羅彦濟中丞章去國，其後彦濟自吏書出守嚴，遂遷避於蘭溪。彦濟到郡，遺書相邀曰：『與君有同年之契，何爲爾？』不得已，復還。既見，密語云：『前此臺評，乃朱新仲所作，託造物之意以相授，一時失於審思，至今爲悔。』此事既往，今適守韶，而朱在彼，邂逅有弗愜，爲之奈何？」張揣其必將修怨，即云：「國光爲君子爲小人，皆在此舉。」王悚然曰：「謹受教。」至則降意彌縫，終二年，不見分毫形迹，蓋本自相善也。《容齋四筆》卷八。

23　公謫居南安，前步帥解潛亦謫居焉，病劇。公往省之，謂曰：「太尉平日所懷，亦有不足者否？」潛泣曰：「一生惟仗忠義，誓與敵死，以雪國恥而不肯議和，遂爲秦檜所斥。此心惟天知之。」公曰：「無愧此心足矣，何必天知。然人亦無不知者，但有遲速耳。」潛曰：「聞此言，心中豁然矣。」即逝，公壯之，因歎曰：「武人一念正氣，猶待人之決，況吾儕讀聖賢書，平日安可不正此心乎！」《宋名臣言行録》别集下卷九。

24　崑山周焕卿，與張子韶侍郎爲布衣交，相與之意極厚。焕卿有母喪，貧不能舉，及有妹未嫁。子韶自貶所專价賚錢銀供其費，書詞懇惻，讀之令人竦然生敬。……今録其書于後，以警薄俗云：「九成頓首：日俟車馬之來，乃杳然無耗，不勝瞻仰，即辰孝履多福。九成此間學生，例不受其束脯。有信州劉益秀才，在此多時，告以公未葬母及未嫁妹，許以二百千足助公。今付去半，則銀三挺、錢二十五千足，掩子内角子有九成親批『字紹祖』三字，及兩頭有『如此』二字，及封印全。遣去親隨兩人，便令歸也。發去此物時，已焚香對諸聖，願公無障難，幸見悉也。他節哀自重，不宣。九成再拜。」《中吴紀聞》卷五。

25　洪忠宣光弼北歸，没於中塗，輿櫬度嶺至南安，張子韶無垢往致奠，時尚未聞秦丞相死，祭文第云：「某年月日，具位某，謹以清酌之奠，昭告於某官之靈，嗚呼哀哉！」格固新奇，情亦傷愴。或謂無垢亦嘗占辭，凡竄易數四，終以積畏，亦恐反爲洪氏累，而不敢出，頗類竟達空函。《清波别志》卷中。《容齋隨筆》卷十五。

26　張子韶南安所居堂東廡短簷下，二燕各營巢，其一群雛皆長，已飛去。一巢數子待哺，終日而母不來，蓋爲物所搏也。張公憐其悲鳴，爲徙置空巢，意其同類認爲己子而飼之。已而一燕至，徘徊不入，去之。須臾，復銜一物如乳哺者，孤雛争接食，張望見頗喜。後二日至其所，則巢中寂然，視地上，皆折翅挺足，張口閉目，偃仆不動，細視之，皆有棘刺梗其喉舌，張歎息久之。《夷堅志補》卷四。

27　張子韶侍郎謫居大庾，得目疾。後爲永嘉守，中風，手足不能舉，目遂内翳。丐祠禄，還鹽官舊隱。紹興二十九年三月望夜，夢青衣人引至大寺，門金書牌八字，但記其二曰「開福」。一僧如禪刹知客，見張甚喜，延入坐。張問主僧爲誰，曰：「沈元用給事也。」張曰：「吾與沈先生久不相見，亟欲謁之。」命取公服，隨語即至。見沈再拜，沈答其半禮，勞苦如平生。且曰：「尊公在此。」命青衣導往方丈東小堂。其父母方對坐長嘯，張趨拜號泣。旁人叱曰：「此不是哭處。」復至法堂前，問曰：「何故無佛殿？」青衣曰：「此以十方法界爲佛殿。」張曰：「吾病廢，又失明，未知他日有眼可見佛，有口可誦經否？」曰：「侍郎何嘗不見佛，何嘗不誦經？」又行及門側，有小池清泠，外設欄楯，青衣曰：「八功德水也。」酌一杯飲之，涼徹肌骨。西廡一室極潔，中掛畫像，視之，乃張寫真。大駭曰：「何以得此？」青衣曰：「異日當主此地，然待公見玉帶了即來。」遂寤。遽召門人郎曄，使書其事，皆謂玉帶爲吉证。若疾愈，且大拜。至六月二日，兩疾頓除，即日出謁先墓，繼往所親家燕集，如是五日。偶與諸生讀江少虞所集《事實類苑》，至章聖東封丁晉公取玉帶事，怒曰：「丁謂真姦邪！雖人主物，亦以術取。」因不懌，廢卷而入。疾復作，不能言，翼日卒。《夷堅甲志》卷十九。

28　張公九成自爲士時，常遇至人，許以官爵，見玉帶則止。後張爲掄魁，又天下相望所屬，人謂至人之説且驗。會公與客共觀王欽若以計取上方解賜玉帶事，則撫掌大恚曰：「姦臣！姦臣！」聲漸微而公逝矣。《四朝聞見録》丙集。

29　張無垢請丁晉公玉帶事，忽悟而語其子曰：「昔夢人告我，見玉帶時來，吾其死矣。」是夕，得疾竟卒。《吹劍録》。

30　張無垢云：「餘平生貧困，處之亦自有法。每日用度不過數十錢，亦自足，至今不易也。」《鶴林玉露》乙編卷五。

31　張子韶手執一扇過數夏，破即補之。一皮履，汗幣闕裂亦不易。頭上烏巾以疏布爲之，漬以墨汁，夏間汗出，或致墨汁流面亦不問。筆用秃筆，紙用故紙，以至衣服飲食皆不揀擇。或問子韶：「此是性耶？抑愛惜不肯妄用耶？」子韶曰：「汝且道我用心，每日在甚處？若一一自頭至足，理會此形骸，卻費許多工夫。我不被他使，且要我使他。世人往往以我爲鄙吝，以我爲迂僻，我見世人役役然爲此身所擾，自早至夜，應付他不暇，特可發笑。」《昨非庵日纂》一集卷九。

32　張九成以紹興壬子狀元及第，癸丑再娶浦江馬氏爲繼妻。馬先嫁義烏吴察，察早殀，生一子七歲，而姑龔氏撫之。馬再適二年而死。九成往謁龔氏，相見參拜。龔氏既殁，爲作墓志，備述馬氏再適之由，絶無隱諱。《書影》卷十。

33　宋狀元張九成告歸泉石，一日訪參喜禪師，曰：「汝來何故？」九成曰：「打死心頭火，特來參喜禪。」師以言探之曰：「緣何起得早，妻被别人眠。」九成怒曰：「無明真秃子，焉敢發此言。」師慰之曰：「輕輕撲一扇，爐中便起煙。」九成慚愧不已，遂去髮爲僧，號無垢子，大開禪宗。《堅瓠己集》卷一。

胡　銓

1　羅欽若、李東尹與胡邦衡同在學舍，甚相得。他日同就試，欽若見邦衡試卷，問曰：「此欲何爲？」邦衡曰：「覓官也。」欽若因撫邦衡背，指示卷中一諱字，謂曰：「與汝一官。」邦衡改之，是牓遂中選。故邦衡有啓謝欽若，具述與一官之語。胡公既爲侍從，東尹亦仕至中大夫，欽若止正郎。嘗謂餘曰：「頃在學舍，偶乏僕供庖，同舍不免自執烹飪。邦衡能操刀，東尹能和麪，某無能，但然火而已。今之官職小大，已定於此。」《獨醒雜志》卷六。

2　胡忠簡公爲舉子時，值建炎之亂，團結丁壯，以保鄉井。隆祐太后幸章貢，虜兵追至，廬陵太守楊淵棄城走。公所居曰薌城，距城四十里，乃自領民兵入城固守。市井惡少乘間欲攘亂，斬數人乃定。張牓責楊淵棄城之罪，募人收捕。淵懼，自歸隆祐，隆祐赦之，降勅書諭胡銓。事定，新太守來，疑公有他志，不敢入城。公笑曰：「吾保鄉井耳，豈有他哉！」即散遣民兵，徒步歸薌城。《鶴林玉露》甲編卷三。

3　胡忠簡乞斬秦檜之書，既具藳矣，遲疑未上。以示所親厚，其人畏懦，力止之曰：「公有老母，詎可爲此？」以其藳寸裂之。忠簡愈疑。有書吏楊其姓者，請間曰：「編修此書，外間已籍籍傳誦，廟堂計亦知之矣。今書上亦得罪，不上亦得罪。書上而得罪，其去光華。不上而得罪，其去曖昧，且其禍恐甚於不上也。」忠簡大悟，亟繕寫投進，乘夜潛詣逆旅，託其所親厚以老親妻子。其後□詞，猶以謄藳四傳爲其罪。《鶴林玉露》丙編卷五。

4　〔胡澹庵〕上高宗封事，是范左司璿作。范擬上，澹庵慮其親老，禍且不測，取以爲己意上之。《南宋雜事詩》卷一引《甘露園短書》。

5　公之上書也，都人喧騰，數日不定。上語檜曰：「朕本無黄屋心，今横議若此，據朕本心，惟應養母耳。」於是檜等乃擬昭州編管。時公妾孕臨月，遂寓湖上僧舍，欲少遲行，而臨安已遣人械送貶所。范如圭、方疇同見晏敦復爲公求援，敦復即往見守臣張澄曰：「銓論宰相，天下共知。祖宗朝言事官被謫，開封府必不如是。」澄愧謝曰：「即追還矣。」《宋名臣言行録》别集下卷十三。

6　胡忠簡公銓以樞掾「請誅秦檜以謝天下，請竿王倫之首以謝檜，斬臣以謝陛下」，高宗震怒，以爲訐特，欲正典刑。諫者以陳東啓上，上怒爲霽，遂貶胡儋耳。胡之州里，競傳公以誅死，獨有一卜者謂公命當階政府，必不死。又揭牓通衢，以驗他日，人皆目爲狂生。先是，敵入中原，朝廷議割四鎮，不決，敵騎奄至，欽宗亟引從臣入内問計，倫遂竄名綴從臣入直前，乞上早戒嚴。上驚問曰：「爾爲誰？」倫對上以「臣乃咸平宰相王旦孫」。上知爲旦孫，故寘不問。忠肅劉公珙以其才薦之高宗，故用以奉使。銓疾其從敵人貶號之議，故請斬之，非疾和議也。胡公南歸，孝宗嘉歎，置之經筵，欲大用之，惜其已老。以下諸本皆缺二十一字。公封事未達金廷，間者募以千金。及金得副本，爲之動色，益知本朝之有人，由是和議堅矣。《四朝聞見録》甲集。

7　胡澹庵上書乞斬秦檜，金虜聞之，以千金求其書。三日得之，君臣失色曰：「南朝有人。」蓋足以破其陰遣檜歸之謀也。乾道初，虜使來，猶問胡銓今安在。張魏公曰：「秦太師專柄二十年，只成就得一胡邦衡。」《鶴林玉露》甲編卷六。《東山談苑》卷八。《宋稗類鈔》卷三。《南宋雜事詩》卷一。

8　胡忠簡之貶，李似之侍郎彌遜書十事以贈：一曰有天命，有君命，不擇地而安之。二曰唯君子困而不失其所亨。三曰名節之士猶未及道，更宜進步。四曰境界違順，當以初心對治。五曰子厚居柳築愚溪，東坡居惠築鶴觀，若將終身焉。六曰無我方能作爲大事。七曰天將任之，必大有摧抑。八曰建立功名，非知道者不能。九曰太剛恐易折，須養以渾厚。十曰學必明心，記問辨説皆餘事。《賓退録》卷一。

9　胡澹庵既觸秦檜，竄海上，從三衢城外遵陸以兩夫肩籃輿而行。太守劉共父戲謂胡曰：「兩夫肩輿，甚似微服過宋也。」胡因題詩云：「别離如許每引領，邂逅幾時還著鞭。微服過宋我何敢，大國賜秦公不然。衰鬢凋零已子後，高名崒嵂方丁年。即看手握天下柄，山中宰相從雲眠。」《小草齋詩話》卷四。

10　澹庵胡先生于福州僉廳分扇，得一扇，畫古木間一人騎驢向西南行。初見似無思致，及有新興之命，方知畫爲先兆也。先生書一絶於陰云：「誰向生綃白團扇，畫將羈客據征鞍。南遷萬里知前定，壁上崖州莫怕看。」《藏一話腴》甲集卷下。《宋詩紀事》卷四十三。

11　澹庵胡先生謫新州，築室城南，名小桃源而圖之，且題詩其上云：「閒愛鶴立木，静嫌僧叩門。是非花莫笑，白黑手能言。心遠闊塵境，路幽迷水村。逢人不須説，自唤小桃源。」或者謂寓避秦之意。《藏一話腴》甲集卷上。

12　〔胡〕澹庵在謫所，因讀《離騷》，浩然有江湖之思，作《瀟湘夜雨圖》以寄興，自題一絶云：「一片瀟湘落筆端，騷人千古帶愁看。不堪秋著楓林港，雨闊煙深夜釣寒。」時紹興丁卯七夕也。後一百三十五年辛巳，此畫歸之苕溪趙子昂，餘得一觀，詩與畫俱清麗可愛，結字亦端勁。世但見其詩文，而不知其尤長於墨戲，可謂「澹庵三絶」。《梅磵詩話》卷上。

13　見方滋5。

14　邦衡在新州，偶有「萬古嗟無盡，千生笑有窮」之句，新守亦訐其詩，云「無盡」指宰相，蓋張天覺自號「無盡居士」；「有窮」則古所謂「有窮后羿」也。於是再遷儋耳。《獨醒雜志》卷八。

15　澹菴胡公以攻和議謫新州，守臣張棣黨附秦檜，告公嘗賦詞云「欲駕巾車歸去，有豺狼當轍」，語言不遜，再謫吉陽軍。餘觀公集中《次羅長卿韻懷親》詩云：「天乎自是非我孝，世間豈有人無親。索居誰念卜子夏，不死日飲抛青春。少年忽作老翁老，故鄉何似新州新。安得君來同夜話，寒爐自撥紅麒麟。」味詩起句，亦含諷意，不但賦詞也。《梅磵詩話》卷上。

16　秦檜嘗於一德格天閣下書趙鼎、李光、胡銓三人姓名。時鼎、光皆在海南，廣東經略使王鈇問右承議郎、知新州張棣曰：「胡銓何故未過海？」銓嘗賦詞云：「欲駕巾車歸去，有豺狼當轍。」棣即奏銓不自省循，與見任寄居官往來唱和……怨望朝廷，鼓唱前説，猶要惑衆殊無忌憚，於是送海南編管。《建炎以來繫年要録》卷一百五十八。

17　公徙吉陽軍。先是檜於一德格天閣下書趙鼎、李光、胡銓三人姓名，公時猶在新州。廣帥王鈇問知新州張棣曰：「胡銓何故未過海？」銓賦詞云：「欲駕巾車歸去，有豺狼當轍。」棣即奏公不自省循，語言不遜，公然怨望朝廷，於是送海南編管。命下，棣選使臣游崇部送，封小項筒。過海，公徒步赴貶所，人皆憐之。至雷州，守臣王趯廉得崇以私茗自隨，械送獄，且厚餉公。是時諸道望風捃摭流人，以爲奇貨，惟趯能與流人調護，海上無薪粲百物，趯輒津置之，其後卒以此得罪。《宋名臣言行録》别集下卷十三。

18　〔胡〕邦衡在新興，嘗賦詞云：「富貴本無心，何事故鄉輕别。空使猿驚鶴怨，誤薜羅風月。　囊錐剛要出頭來，不道甚時節。卻駕巾車歸去，有豺狼當轍。」郡守張棣繳上之，以謂譏訕。秦愈怒，移送吉陽軍編管。棣乃擇使臣之刻核者名游崇管押，封小項筒過海。邦衡與其骨肉，徒步涉以瘴癘，路人莫不憐之。至雷州，太守王彦恭趯，雖不學而有識，適使臣者行囊中有私茶，彦恭遣人捕獲，送獄奏治，别差使臣護送，仍厚饟以濟其渡海之費，邦衡賴以少甦。彦恭繇此，賢士大夫推重之。《揮麈後録》卷十。《詞林紀事》卷九。《宋詩紀事》卷四十三。

19　〔胡澹庵〕在新州夢一媪立床前，曰：「吾黎母也。」覺而記之，不知所謂。後以忤秦檜謫朱崖，而黎姑山在瓊崖、儋萬之間，謁其廟，塑像宛然夢中人也。故李泰發送之詩云：「夢裏分明得黎母，生前定合到朱崖。」澹庵和詩云：「落網端從一念差，崖州前定復何嗟。萬山竹盡逢黎母，雙井渾疑到若耶。」《小草齋詩話》卷四。

20　紹興中，胡邦衡竄新州，再徙吉陽，吉陽即朱崖也。軍守張生，亦一右列指使，遇之亡狀，每旬呈，必令囚首詣廷下。邦衡盡禮事之，至作五十韻詩，爲其生日壽，性命之憂，朝不謀夕。是時，黎酋聞邦衡名，遣子就學，其居去城三十里，嘗邀至入山，見軍守者，荷枷絣西廡下，酋指而語曰：「此人貪虐已甚，吾將殺之，先生以爲何如？」邦衡曰：「其死有餘罪，果若此，足以洗一邦怨心。然既蒙垂問，切有獻焉。賢郎所以相從者，爲何事哉？當先知君臣上下之名分。此人固亡狀，要之爲一州主，所謂邦君也。欲訴其過，合以告海南安撫司，次至廣西經略司，俟其不行，然後訟於樞密院，今不應擅殺人也。」酋悟，遽釋之，令自書一紙引咎，乃再拜而出。明日，邦衡歸，張詣門悔謝，殊感再生之恩，自此待爲上客。邦衡以隆興初在侍從，録所作《生日》詩示仲兄文安公，且備言昔日事。《容齋三筆》卷一。

21　見方疇1。

22　胡澹庵十年貶海外，北歸之日，飲于湘潭胡氏園，題詩云：「君恩許歸此一醉，傍有梨頰生微渦。」謂侍妓黎倩也。厥後朱文公見之，題絶句云：「十年浮海一身輕，歸對黎渦卻有情。世上無如人欲險，幾人到此誤平生。」《鶴林玉露》乙編卷六。《堯山堂外紀》卷五十七。《昨非庵日纂》二集卷十三。《堅瓠丙集》卷四。《宋詩紀事》卷四十三。《詞林紀事》卷九。

23　紹興末，胡邦衡還朝，每與客飲，至勸酒，必冠帶再拜。朝士皆笑其異衆，然邦衡名重，行之自若。《老學庵筆記》卷七。

24　往年胡邦衡多髯，初除吏部郎官，或以「胡銓髯吏部」爲戲，莫能對者。《二老堂詩話》。《南宋雜事詩》卷七。參見周必大8。

25　隆興元年癸未歲五月三日晚，侍上於後殿之内閣……蒙賜金鳳箋、就所御玉管筆，并龍腦墨，鳳咮硯……旨唤内侍厨司滿頭花辦酒……上御玉荷杯，予用金鴨杯。初盞，上自取酒。令潘妃唱《賀新郎》，旨令蘭香執上所飲玉荷杯，上注酒顧予曰：「《賀新郎》者，朕自賀得卿也。酌以玉荷杯者，示朕飲食與卿同器也，此酒當滿飲。」予乃拜謝。上自以手扶謂予曰：「朕與卿，老君臣，一家人也，切不必事虚禮。」《賀新郎》有所謂「相見了、又重午」。旨謂予曰：「不數日矣。」又有所謂「荆江舊俗今如故」之説。上親手拍予背曰：「卿流落海島二十餘年，得不爲屈原之葬魚腹者，實祖宗天地留卿，以輔朕也。」予忽流涕，答曰：「小臣三遷嶺海，命出虎口，豈期今日再見天日！」上亦抆淚。……潘妃執玉荷杯，唱《萬年歡》，此詞乃仁宗親製。上飲訖……乃親唱一曲，名《喜遷鶯》，以酌酒。……上謂予曰：「朕昨苦嗽，聲音稍澁。朕每在宫，不妄作此，只是侍太上宴間，被上旨令唱。今夕與卿相會，朕意甚歡，故作此樂，卿幸勿嫌。」予答曰：「方今太上退閒，陛下御宇，政當勉志恢復，然此樂亦當有時。」上答曰：「卿頃霎不忘君，真忠臣也。雖漢之董、汲，唐之房、魏，不過是也。」食兩味鼎煮羊羔，胡椒醋子魚。上謂予曰：「子魚甚佳，朕每日調和一尾，可以喫兩日飯。蓋此味若以佳料和之，可以數日無餒腐之患。」予答曰：「陛下貴極天子，而節儉如此，真堯舜再生。」上謂予曰：「朕所爲非强，乃天性然。」因舉所服澹黄鋪茸繡鳳汗衫謂予曰：「朕此領汗衫，已著兩年，今計尚可得數年。」又舉所著皁羅鞋謂予曰：「朕此鞋，原是皇后做與太上皇著者，覺稍短，朕著得，及則今已三箇月矣。向侍太上時，見太上喫飯，不過喫得一二百錢物。朕於此時固已有節儉之志矣。此時秦檜方專權，其家人一二百錢物，方過得一日。太上每次排會内宴，止用得一二十千。檜家一次，乃反用數百千。太上與朕一領汗衫，著一兩年。檜家人一領汗衫，止著得數日即棄去。朕所以日夜切齒嘆息也。」又謂予曰：「太上近日賜朕真紅羅銷金團龍汗衫一領，太上親書一批與朕曰：『此領汗衫，乃吾著者，已十八年矣。但色佳，今賜吾兒，汝當念之。』朕藏此領汗衫甚謹。朕不輕著，只往德壽宫，及朔望臨朝，與大祭祀，則用此襯袞衣，乃太上生平所愛著者，是太上所賜朕者。」遂令貴妃取此領汗衫以示予。……上謂予曰：「卿向在海南時爲詩必多。」予答曰：「臣向居嶺海時，日率作詩十數首。初任福州僉判，以詩詞唱和得罪，故遷新州，居及新州，又以此獲譴，復徙吉陽軍。甚矣，詩詞能禍人也如此。今既蒙録用，静思二十年前，爲之墮淚。」……予又奏曰：「夜已四鼓，玉體疲倦。」……上曰：「朕若與宦官女子酣飲徹旦，則不可；朕與胡侍讀相聚，雖夜以繼日，何害焉。」又與予同凭欄杆曰：「月白風清，河明雲淡，這樣樂處，惟朕與卿同享之。」頃聞天竺鐘聲，池畔柳中鵶噪矣。《經筵玉音問答》。

26　忠簡公翰墨甚佳，阜陵嘗問公曰：「卿寫字宛如卿爲人。」公答曰：「臣幼習顔真卿字，今自成一家。」上又曰：「朕前日侍太上於德壽宫，閣上治疊書畫，因得卿紹興戊午所上封書真本。太上與朕玩味久之，喜卿詞意精切，筆法老成，英風義氣，凛然飛動。太上自藏之，曰：『留爲後代式。』但其後爲秦檜之所批抺污者。朕啓太上，令工逐行裁去裝揩。」《珊瑚網》。《經筵玉音問答》。《宋稗類鈔》卷一。《南宋雜事詩》卷七。

27　邦衡置酒出小鬟，予以官柳名之，聞邦衡近買婢名野梅，以爲對。周必大《省齋集鈔》詩題。

方　疇

1　戈陽方君耕道，謫居零陵。其友廬陵胡君邦衡自海外以書抵之曰：「公取《易·困卦》詳玩而深索之，則得所以處困之道矣。」耕道於是榜其齋曰「困齋」，自號曰「困叟」，其居閒而讀《易》則謂之「困交」。《南軒集》卷十二。《宋元學案》卷三十六。

王庭珪

1　〔王庭珪〕調衡茶陵丞……丞舊兼造船場。憲臺初與薦牘，久之，欲役船工造傢具。庭珪卻其薦，憲怒甚，遂拂衣歸，年未五十。葺草堂於盧溪之上執經。來者屨滿户外，人不稱其官，曰盧溪先生。《宋史翼》卷七。

2　胡忠簡銓既以乞斬秦檜，掇新州之禍，直聲振天壤。一時士大夫畏罪箝舌，莫敢與立談，獨王盧溪廷珪詩而送之，今二篇刊集中，曰：「囊封初上九重關，是日清都虎豹闲。百辟動容觀奏牘，幾人回首愧朝班。名高北斗星辰上，身墮南州瘴海間。豈待它年公議出，漢庭行召賈生還。」「大厦元非一木支，欲將獨力拄傾危。癡兒不了官中事，男子要爲天下奇。當日姦諛皆膽落，平生忠義只心知。端能飽喫新州飯，在處江山足護持。」於是有以聞于朝者，檜益怒，坐以謗訕，流夜郎，時年七十。既而檜死，盧溪因讀韓文公《猛虎行》，復作詩寓意曰：「夜讀文公《猛虎詩》，云何虎死忽悲啼。人生未省向來事，虎死方羞前所爲。昨日猶能食熊豹，今朝無計奈狐狸。我曾道汝不了事，唤作癡兒果是癡。」蓋復前説也。尋許自便。《桯史》卷十二。《娱書堂詩話》卷上。《宋名臣言行録》别集上卷十。《宋稗類鈔》卷二。《堅瓠戊集》卷二。《宋詩紀事》卷三十九。

3　〔胡邦衡〕爲福州判官，諫議羅汝楫論其文過飾非，用惑群聽，除名編置新州。公往新州，其鄉人王廷珪者，棄官養志幾二十年，至是以詩送公，有云：「癡兒不了官中事，男子要爲天下奇。」又云：「百辟動容觀奏牘，幾人回首愧朝班。」邑大夫歐陽識使人訐之，除名編隸辰州。《宋名臣言行録》别集下卷十三。

4　詩獄興，郡守議收公，理掾汪公涓奮曰：「王公剛介勇於義，一紙書招之必來。」他掾變色云云。自請提禁卒挾巡尉捕公，守唯唯。他掾遂行，至則突入公家，公談笑就逮。家四壁立，惟《易解》鐍篋中。卒疑其貨也，挈以去。他日，公歎曰：「天厄吾書。」或謂今藏掾家云。《宋名臣言行録》别集上卷十。

5　〔秦檜卒。〕王盧溪在夜郎，郡守承風旨，待以囚隸，至不免旬呈。適郵筒至，張燕公堂以召之，盧溪怪前此未之有，不敢赴。邀者係踵，不得已，趨詣，罷燕之明日，始聞其事，守蓋先得之矣。故盧溪既得自便之命，題詩壁間曰：「辰州更在武陵西，每望長安信息希。二十年興紳禍，一終朝失相公威。外人初説哥奴病，遠道俄聞逐客歸。當日弄權誰敢指，如今憶得姓依稀。」蓋志喜也。《桯史》卷十二。《西湖游覽志餘》卷四。《宋稗類鈔》卷二。《宋詩紀事》卷三十九。

6　王盧溪先生知時事阽危，無宦游意，學道著書，若將終身焉。胡忠簡嘗答以詩曰：「萬卷不移顔氏樂，一生無愧伯夷班。」可想見其人矣。壽皇之代，與朱晦庵同以詩人薦，敦召再三，踰年始至。壽皇一見契合，優詔奬之曰：「粹然純儒，凛有直節。」命直敷文閣，年九十有三。……其詩詞格力雄健，寄興高遠，不知其齒之宿也。嘗作《上元鼓子詞》。《宋名臣言行録》别集上卷十。《詞林紀事》卷八。

陳剛中

1　胡澹庵乞斬秦檜得貶，盧溪先生王廷珪，字民瞻，以詩送之曰：「癡兒不了公家事，男子要爲天下奇。」亦貶辰陽。太府寺丞陳剛中，字彦柔，以啓賀之云：「屈膝請和，知廟堂禦侮之無策；張膽論事，喜樞庭經遠之有人。身爲南海之行，名若泰山之重。」又云：「誰能屈大丈夫之志，寧忍爲小朝廷之謀。知無不言，願請尚方之劍；不遇故去，聊乘下澤之車。」亦貶安遠宰。盧溪晚年，孝宗召赴闕，除直秘閣，一子扶掖上殿，亦予官，壽踰九十。寺丞竟死安遠，無子，其妻削髮爲尼。幸不幸之不同如此。吉州吉水縣江濱有石材廟，隆祐太后避虜，御舟泊廟下。一夕，夢神告曰：「速行，虜至矣！」太后驚寤，即命發舟指章貢。虜果躡其後，追至造口，不及而還。事定，特封廟神剛應侯。寺丞南行，題詩廟柱云：「疏爵新剛應，論功舊石材。能形文母夢，還訝佞人來。海市爲誰出，衡雲豈自開。乞靈如見告，逐客幾時回。」卒不如其願，悲夫！《鶴林玉露》甲編卷三。《堯山堂外紀》卷五十七。《宋詩紀事》卷四十三。

廖　剛

1　廖尚書用中剛，崇寧初，以士人爲辟雍録，已而擢第。宣和中，復以命士爲録於太學。時蔡魯公方盛，用中嘗戲作詩寄所善者曰：「二十年前録辟雍，而今官職儼然同。何當三萬六千歲，趕上齊陽魯國公。」好事者傳以爲口實。《夷堅甲志》卷十。

2　見劉岑3。

3　廖尚書剛用中，嘗夢中作詩，其末句云：「家住五湖明月樓。」其後公薨，葬於沙縣二十五里交溪鳳山之下。其子遂建樓，以明月目之。張給事致遠賦詩云：「明月樓前可萬家，鳳山菴下日初斜。風流耆舊消沈盡，空睇寒江耿暮霞。」《能改齋漫録》卷十一。

晏敦復

1　晏公敦復平居静默，似不能言者，立朝論事，則明目張膽，不畏强御。《言行龜鑑》卷二。

2　晏景初尚書請僧住院，僧辭以窮陋不可爲。景初曰：「高才固易耳。」僧曰：「巧婦安能作無麪湯餅乎？」景初曰：「有麪則拙婦亦辦矣。」僧慙而退。《老學庵筆記》卷三。《何氏語林》卷五。《宋稗類鈔》卷七。

3　見朱敦儒9。

4　見韓世忠34。

劉才邵

1　劉尚書美中，兄弟終鮮，父大中極憐之。大觀初，貢于鄉，將赴南宫試，大中令一老僕從行。至中塗，尚書一夕忽暴病而死。僕驚救甚至，越半日未蘇。逆旅主人皆勸之具棺斂，僕曰：「我主翁子五六人，死亡殆盡，今惟此爾。若又死，則是無天地也。且我何面歸見主翁！」於是以席藉地，置尚書於上，坐於其旁曰：「若是三日而不活，則誠死矣。」越再夕，尚書手足復動，醫救數日，疾平。遂入京師，次年中進士第。《獨醒雜志》卷七。《宋詩紀事》卷三十八。

2　劉尚書美中，嘗夜夢與一方士談禪，往復辨論宗乘中事甚詳。美中因問之曰：「仙家亦談佛耶？」方士曰：「仙佛雖二，理豈有二哉？」美中既寤，頗異其事，遂紀之以詩云：「北風吹雲肅天宇，蕙帳寒生月當户。頽然就枕睡思濃，夢魂悠悠迷處所。仙君勝士肯見臨，促席從容款陪語。自言本事清靈君，學佛求仙兩無阻。雲軿白日降瑶空，天衣飄飄就輕舉。方諸宫深雲海闊，金碧禪房隔煙雨。與君粗有香火緣，聊復東來相勞苦。方游崑閬還無期，君住世間須善爲。塵勞足厭何足厭，等是實相夫何疑。前身似是塵外人，端爲世緣縻此身。重聞妙語發深省，若更離塵佛亦塵。方平羽節何時來，道宫佛殿隨塵埃。未須苦説揚塵事，東海波聲政似雷。」美中以爲詩中皆紀其問答之語，故盡録之。《獨醒雜志》卷八。

鄧　肅

1　鄧志宏有文行，與朱韋齋交好。一日，韋齋觴客，栟櫚以冠帶寓之，醉起，韋齋戲留以質紙筆。明日如約，韋齋受其筆還冠，而以紙少留帶，曰：「儻無千幅，竟不還也。」栟櫚爲寄一詩曰：「歸帽納毫真得策，索筆留帶計還疏。公如買菜苦求益，我已忘腰何用渠。閉户羽衣聊自適，推窗柿葉對人書。帝都聲價君知否，寄付新傳折檻朱。」其風流調笑，藹藹若此。《堯山堂外紀》卷五十六。《溪山餘話》。

潘良貴

1　見何4。

2　潘良貴，字子賤，自少有氣節，崇觀間爲館職，不肯游蔡京父子間。使淮南，不肯與中官同燕席。靖康召對，力論時宰何、唐恪誤國。未幾，言皆驗。建炎初，召爲右司諫，首論亂臣逆黨，當用重法以正邦典、壯國威，且及當時用事者奸邪之狀，大爲汪、黄所忌。書奏三日，左遷而去。復召爲右史。從臣向子諲奏事，高宗因與論筆法，言久不輟。子賤舉笏近前，厲聲曰：「向子諲以無益之言，久瀆聖聽！」叱之使下。左右皆膽落，由是又去國。晚年力量尤凝定，秦檜勢正炎炎，冷處一角，笑傲泉石。作《三戒説》，深以在得之規，痛自警勵。秦雖令人致語，亦不答。自少至老，出入三朝，而前後在官不過八百六十餘日。所居僅蔽風雨，郭外無尺寸之田。經界法行，獨以丘墓之寄，輸帛數尺而已。有《磨鏡帖》行於世，言讀書者，將以治心養性，如用藥以磨鏡也。若積藥鏡上，而不加磨治，未必不反爲鏡累，張禹、孔光是已。其大意如此，世以爲名言。子賤自號默成居士。《鶴林玉露》乙編卷五。《東山談苑》卷三。

3　向子諲陛對，日昃未退。公越班厲聲曰：「向子諲以無益之言，久勞聖聽！」叱之退者再焉。上驚而怒，欲抵公於法。中執法常同援公而排子諲，上怒欲併逐同。翌日，禮侍張九成侍講金華，因論其事曰：「臣聞良貴廷叱，向子諲甚懼，因就問之，良貴曰：『時暑甚，子諲久對，朝膳未進，而流汗津津，良貴恐勞聖躬，情迫於中，不覺聲之厲也。』」上曰：「良貴用心，又卻如此。」繼云：「二人莫平日不相能否？」九成曰：「臣舊不聞子諲名，曩任館職時，良貴爲少監，嘗指元帥府日録，問良貴以向子諲何如人，曰：『好士人。』今臣所居，與子諲相近，一日子諲過臣，云：『且得子賤在朝。』子賤，良貴字也。以此知二人初無不相得者。」上意稍解，二人卒俱罷。《宋名臣言行録》别集上卷八。

4　潘子賤待制良貴，以清德直節退居鄉閭，近二十年，所居弊屋數間，略無生事，然自得其樂。平昔無所好，談禪之外，亦喜爲詩。巖肖之先君光禄，靖康間爲京城守禦司屬官，嘗以守禦策獻之朝，而議者沮之。京城失守，督將士與虜戰，遂以身徇國。及歸葬日，公爲挽詩曰：「醜虜登城日，中華將士奔。人皆趨北闕，君獨死南門。秘計無人用，英聲有史存。秋原悲淚落，桂酒與招魂。」巖肖每一讀之，痛貫心膂。時爲挽詩者數十人，唯公詩事核而言簡也。又一日，從容侍公坐，公出所作詩文一帙相示，今唯記其《詠梅》詩一聯云：「九畹蕙蘭爲上客，千山桃李盡庸人。」句意清高多類此，其他不能盡記也。《庚溪詩話》卷下。《宋詩紀事》卷三十九。

向子諲

1　馬友犯長沙，向薌林捍之。不敵而潰，道遇友别將方舟而來。家人輩惶懼，知弗脱矣。賊指求薌林愛妾，妾聞命，無懼色，自語賊曰：「必欲我，當以車馬來。」賊許之，妾即盛飾以待。家人駭之，然猶謂其往可以紓難。頃刻，肩輿至，即奮而登。既過河，望賊舟不甚相遠，妾忽語輿卒，欲少止。群卒乃弛轎，妾一躍入水，急援之，已絶矣。賊相顧不發，薌林亦悠然而去云。《藏一話腴》甲集卷上。

2　見汪藻13。

3　見潘良貴3。

4　〔向伯恭〕立朝忠節，胡安國、張九成輩極嘉與之。晚忤秦檜意，乃致仕，卜築清江楊遵道故第。竹木池館，占一都之勝，又繞屋手植巖桂，顔其堂曰「薌林」。自詠云：「須知道、天教尤物，相伴老江鄉。」《汲古閣書跋》。《詞林紀事》卷八。

綦崇禮

1　駕幸平江，有旨：故鄒浩追復龍圖閣侍制。公當行詞推上所，以褒遺直之意。……同省舍人李正民見之曰：「此吏房詞頭，皆常常除目，不足騁辭。今君爲鄒草制，良可喜也。」及録黄具，公告假，李獨直，以己名行下。公戲之曰：「君固欲掛名道鄉公制，但恐潤色非工，反爲名累耳。」李笑曰：「人當知出君手，不知吾併得掠美，幸矣。」《宋名臣言行録》别集上卷七。

2　綦叔厚草《蜀將制》曰：「已失秦川之險，敢云蜀道之難。」辛炳爲中司，遽作彈文曰：「川猶未失也。」綦自辨其語，上曰：「朕知之矣，卿所言者，我能往，寇亦能往。」《苕溪漁隱叢話》後集卷三十六引《四六塵談》。

沈　晦

1　沈元用，文通孫也，初名杰，家於秀之崇德縣。坐爲人假手，奏案至祐陵榻前，上閲之云：「名見《梁四公子傳》，此人必不凡，可從闊略。」時方崇道教故也。遂降旨，止令今後不得入科場而已。彷徨無所往。時外祖〔曾空青〕守秀城，舅氏宏父爲湖州司録，來省侍。妓長楊麗者，才色冠一時，舅氏悦之。席間忽云：「有士人沈念六者，其人文藝絶倫，不幸坐累，遂無試所，奈何！」宏父云：「審如若言，吾合牒門客一人，尚未有人。」翌日，訪舅氏，一見契合，易其名曰晦。是歲，漕司首送，明年，爲大魁，才數月即入館爲郎，奉使二浙，經由嘉禾。麗詫其徒曰：「我今日迺往庭參門生耶！」《玉照新志》卷三。

2　〔沈元用〕博覽强記，善綴文。宣和元年第一人及第，時將赴京師，過天長，夢身騎大鵬，摶風而上，因作《大鵬賦》以紀其事。及廷試策問象數，人艱於對，惟晦該通贍洽。天子覽而異之，遂擢居首選焉。《咸淳臨安志》卷六十六。《春渚紀聞》卷二。

3　沈元用未赴殿試時，忽觀賣故物擔上有舊書一小帙，問取視之，乃曆書也。沈以十餘錢買之以歸，且試觀之終篇。未幾，廷對策問曆數，元用素未始經意，殊惘然。因追思小書所記以對，不復遺忘。策成，與大問悉契，自謂神助，喜不自勝。已而唱名，果擢第一。《投轄録》。

4　沈晦元用，宣和間以代筆獲罪，既脱籍，遂中首選。時主司問《易》數，元用素留意，遂中第一人。有啓謝主文孫仲益。……劉方明昉謂予云：「宣和辛丑歲，當廷試，是時已備《易》數爲問。偶方臘爲亂，議者謂當求直言，徽宗因封祕問題，以待後舉。梁師成得之，以授沈，故沈有素備。」《能改齋漫録》卷十四。

5　潤帥沈晦嘗語人曰：「自古及今，天下秀才只有三个。孔大頭一个，王安石、蘇軾合一个，和晦乃三个也。」《可書》。

6　王繪《紹興甲寅通和録》曰：接伴官李少監名聿興云：「沈元用今在耶，不在？」元用謂沈晦字。某等云：「在。」又云：「見在甚處？」某等云：「在浙中，見任待制。」聿興云：「是同年。聿興曾在宋朝沈晦第三甲及第，後來卻再與本朝取應。」《三朝北盟會編》卷一百六十二。

劉一止

1　劉一止嘗爲《曉行》詞，盛傳於京師，號「劉曉行」。《直齋書録解題》卷二十一。《歷代詞話》卷六。《詞林紀事》卷九。

黄龜年

1　〔黄公龜年〕未第時，最貧素，自處澹如。應鄉貢。引保日，有考官某縣尉居簾内，見公丰姿秀發，驚喜曰：「有如此奇男子，安得出我門下。」既而預薦，尉喜甚，約妻以女。及中第日，尉已捐館。其妻挈累扶襯，相遇於中途，黄哭之慟。命逆旅主人達情，請遂初約。夫人曰：「往事尚忍言之哉！無禄，縣尉清貧，死無餘資。吾攜百指，扶護而歸，衣衾斥賣殆盡。方以不達鄉井爲慮，那可復議臠先輩事？況黄甲少年，當結好鼎族。吾且行矣，善爲我辭。」黄垂涕曰：「嗚呼！吾許人以諾，死而負之，吾行將何歸？夫人不念死者言，乃作世俗夷虜語。苟遂吾志，秋毫自齎，不敢聞命也。」遂定婚於邂逅間，分攜慟哭而别。某氏從公歸，能執婦道，琴瑟在御，没齒無間言。公登從橐，夫人尚無恙。若公者，可謂有德有言者也。《游宦紀聞》卷四。

2　永福邑東有嶽宫，乃吴太博經創。大門内，建三清殿。上梁日，邑中諸寓公咸在。吴以書梁儷語，首遜給事黄公龜年。公即領略，立解手帕，濡墨作字云：「風馬雲車，儷百順鈎陳之衛；金枝玉葉，拱萬齡宸極之尊。」詞語鏗潤，筆法高古。太博初見公略不經思，復疑帛書非法，既而雙美，吴始大喜心服。歸語家人子姪輩曰：「吾邦山川之秀，有如此公者，操行過人數等，不獨詞翰可敬。」《游宦紀聞》卷四。《宋名臣言行録》别集上卷六。

程　瑀

1　饒之浮梁縣有讖語云：「青山圓，出狀元。」邑人程瑀尚書在上庠，累爲優等，而尚未登第。嘗寄詩與鄉人云：「試問青山圓也未，不應久負壯圖心。」明年，公試上舍，爲第一人。《能改齋漫録》卷十一。

李彌遜

1　李子約撰生六子，長彌性，次彌倫、彌大，皆預鄉貢未第。子約議更其名，以須申禮部乃得易，先改第四子彌遠曰正路。正路年十六，入太學，夢人告曰：「李秀才，君已及第。」出片紙，闊二寸許，上有「彌遜」二字以示之。李曰：「我舊名彌遠，今爲正路，是非我。」其人曰：「此真郎君也，何疑之有？」辯論久之，方寤，頗喜。憚其父嚴毅，未敢白。以告母柳夫人，夫人爲言之，遂令名彌遜，而以似之爲字。後數年，兄似矩尚書主曹州冤句簿，子約罷兖簽就養。似之試上舍畢，亦歸侍旁。報牓者一人先至曰：「已魁多士。」索其牓，無有。但探懷出片紙，上書「李彌遜」三字，方疑未信，似之云：「五年前所夢豈非今日事乎？紙上廣狹，字之大小，無不同，但夢中不著姓耳。必可信。」已而果然。《夷堅甲志》卷六。

2　見胡銓8。

3　侍郎李彌遜，號普現居士。……至二十八歲，爲中書舍人。常入圓悟室。一日早朝回，至天津橋馬躍，忽有省，通身汗流。直造天寧，適悟出門，遥見便唤曰：「居士且喜大事了畢。」公厲聲曰：「和尚眼花作甚麽？」悟便喝，公亦喝。於是機鋒迅捷，凡與悟問答，當機不讓。公後遷吏部，乞祠禄歸閩連江，築庵自娱。忽一日示微恙，遽索湯，沐浴畢，遂趺坐，作偈曰：「謾説從來牧護，今日分明呈露。虚空拶倒須彌，説甚向上一路。」擲筆而逝。《五燈會元》卷十九。

張　根

1　張知常在上庠日，家以金十兩，附致于公。同捨生因公之出，發篋而取之。學官集同舍檢索，因得其金。公不認曰：「非吾金也。」同捨生至夜，袖以還公。公知其貧，以半遺之。《能改齋漫録》卷十二。《自警録》卷四。《宋稗類鈔》卷三。

張　燾

1　元符中，饒州舉子張生游太學，與東曲妓楊六者好甚密。會張生南宫不利，歸，妓欲與之俱，而張不可，約半歲必再至，若渝盟一日，則任其從人。張偶以親之命，後約幾月，始至京師。首訪舊游，其鄰僦舍者迎謂曰：「君非饒州張君乎？六娘每恨君失約，日託我訪來期於學舍，其母痛折之而念益切。前三日，母以歸洛陽富人張氏，遂偕去矣。臨發涕泣，多與我金錢，令候君來，引觀故居畢，乃僦後人。」生入觀，則小樓奥室，驩館宛然，几榻猶設不動，知其初去，如所言也。生大感愴，不能自持，跡其所向，百計不能知矣。作《雨中花》詞，盛傳於都下云。或云即知常之子子功燾也。其詞云：「事往人離，還似暮峽歸雲，隴上流泉。强分圓鏡，枉斷哀絃。曾記酒闌歌罷，難忘月底花前。舊手處，層樓朱户，觸目依然。從來嬾向，繡緯羅帳，鎮交比翼文鴛。誰念我，而今清夜，常是孤眠。入户不如飛絮，傍懷争及爐煙。這回休也，一生心事，爲爾縈牽。」《玉照新志》卷一。

2　公往朝拜陵寢，民夾道歡迎，遂入柏城，披荆履蘖，隨宜葺之而去。及還，奏言：「諸陵下澗水自兵興以來久涸，二使到日，水即大至。父老驚異，以爲中興之祥。」上問諸陵寢如何，公不對，惟言「萬世不可忘此賊」。上黯然。《宋名臣言行録》别集上卷三。

3　監察御史施廷臣擢侍御史，府丞莫將賜出身、超拜起居郎。皆上書，迎合者翻黄下吏部。公執奏曰：「故事，遷除未有如此之驟。」力詆兩人，引疾卧家。秦〔檜〕素厚公，命樓炤問疾，許直翰苑，公曰：「今日進退在我，遷官則在他人，某惟有去耳。」秦語人曰：「張子公守正，官職不能動也。」《宋名臣言行録》别集上卷三。

4　公外和内剛，臨時有仁者之勇。在蜀四年，尤著惠愛，百姓皆繪像以事。後帥李璆贊云：「公昔在蜀，千載一人。公今去蜀，千百其身。願公再來，以慰斯民。」《宋名臣言行録》别集上卷三。

5　見陸游7。

章　誼

1　章誼宜叟侍郎有田在明州。紹興二年出租，預買絹三匹，三年增九匹，歎其賦重。從兄彦武在傍曰：「此作法自弊之過也。」初，宜叟爲大理卿，户部侍郎柳庭俊乃其妻兄，寓居章舍。一日會飲，酣醉晝寢，遂至暮不醒。柳弟來白：「明當進對。未有劄子。」柳驚起，即問章有何事可論，章戲曰：「方今財用窘匱，將天下官户賦役，同於編氓，此急務也。」柳大喜爲然。明日陛對，具陳此事，遂即施行。《雞肋編》卷中。

2　章誼宜叟爲户部尚書，閉門謝客，雖交舊亦莫之接。有輕薄子一日留刺閽者，多與之錢，屬其必達。章視其銜，乃崖州司户參軍薛柳也，遂解門者至臨安府，人益以爲笑。《雞肋編》卷下。

仇　悆

1　仇泰然守四明，與一幕官極相得。一日問及：「公家日用多少？」對以「十口之家，日用一千」。泰然曰：「何用許多錢？」曰：「早具少肉，晚菜羹。」泰然驚曰：「某爲太守，居家不敢食肉，只是喫菜，公爲小官，乃敢食肉，定非廉士。」自爾見疎。《鶴林玉露》乙編卷五。《古事比》卷四十一。

洪　擬　黄叔敖

1　紹興中，在錢唐，八座止兩人，洪擬、黄叔敖也。每傳呼尚書，則市人相戲問：「是何顔色者？」《雞肋編》卷中。

孟　庾　高　衛　黎　確

1　高衛、黎確爲吏部侍郎，孟庾爲户部侍郎，髭髮皆白，而趨朝立班常相隨，時呼爲「三清」。孟年未老而早白，給事中洪擬戲之曰：「公乃借補老君也。」蓋是時文武官多借補者。高大忠在待漏舍，忽語黎、孟曰：「吾三人趨朝，當獨早於他官。」二公問其故，曰：「三老五更，自有故事，尚何疑乎？」《鷄肋編》卷上。

劉　岑

1　劉季高侍郎，宣和間嘗飯于相國寺之智海院，因談歌詞，力詆柳氏，旁若無人者。有老宦者聞之，默然而起，徐取紙筆，跪於季高之前，請曰：「子以柳詞爲不佳者，盍自爲一篇示我乎？」劉默然無以應。而後知稠人廣衆中，慎不可有所臧否也。《卻掃編》卷下。《書影》卷三。《詞林紀事》卷四。

2　劉季高岑未達時，詹安世度帥中山，以貧甚，王履道書往謁之。既至彼館，勞甚至，酒食游戲，徵逐無虚日，而略無一語及他。時河北盜賊已充斥，留連逾月，季高興懷歸之念，因漫扣之，詹云：「足下之來何幹，度豈不能曉，其敢苦相挽留耶！」少刻，便令差將兵二百，防護行李，以濟大河，迺回。三日之間，餽饟稠疊，所得凡萬緡云。《揮麈三録》卷二。

3　劉岑季高閒居湖州，夢廖用中云：「剛與鄭顧道卻是同年。」時廖爲中丞，鄭望之侍郎領宫祠居上饒。後數月，劉得信州。到未久，廖以宫觀罷歸南劍，道由信上，鄭往謁之。初未相識，問之，乃同榜登第。是日用中赴州會，方坐，即云：「鄭顧道在此，某與之卻是同年。」與夢中所聞，略無少異。《雞肋編》卷下。

4　紹興以來，文散階皆帶左右字，以别有無出身。惟嘗犯贜者則去之。劉岑季高得罪秦氏，坐贜廢。後復官，去其左字，季高署衔，不以爲愧也。孫覿仲益亦以贜罪去左字，但自稱晉陵孫某而已。至紹興末，復朝奉郎，乃始署衔。《齊東野語》卷二十。《老學庵筆記》卷一。《宋詩紀事》卷四十六。

5　劉岑，字季高，官至侍郎，高宗時爲從臣。未達時貧甚，用《選官圖》爲下飯，饑時以水沃飯，一擲舉一匙。如此苦淡。常云：「不曾爲小人事，下棋時未能不爲小人也。」能知人緩急，在朝凡受人所託事了，無書，但與來介云：「傳語官人，説事已了，不及作書。若得書，則事未了。」諸朋友多以不得書爲喜。帥維揚日，有一舊同官之子，以父未葬爲請。季高戚然興念，扣之買山幾何，礱甃幾何，緇黄不須問。其子歷歷具陳。曰：「此某之責，吾友且留相伴。」密使一親信人，賫數百緡往其家，買山辦具。終事兩月，親信人回，始與之説，喪已舉矣，子無慮。方遣其歸。季高與人説：「觀此子之氣太爽，得錢必不以親爲重，此一事不了，終爲吾輩累，不若留此而畢其事，先友之志酬矣。」吁！季高真急義人也。《貴耳集》卷中。

6　劉侍郎岑，字季高，居建康，中書舍人張孝祥，字安國，時爲帥，還往甚密。一日，安國忽具衣冠造季高，季高驚異未出，先令人問盛服而來何故。安國曰：「欲北面書法。」季高不辭讓，著道服而出。安國則令人扶季高，納拜者再。季高亦不辭讓，安國請曰云云，季高答曰云云，大意令安國學李邕書。《誠齋詩話》。

7　紹興末，謝景思守括蒼，司馬季思佐之，皆名伋。劉季高以書與景思曰：「公作守，司馬九作倅，想郡事皆如律令也。」聞者絶倒。《老學庵筆記》卷八。《五雜組》卷十六。《宋稗類鈔》卷六。

汪應辰

1　汪聖錫幼年與群兒聚學，有謁其師，因問能屬對者，師指聖錫。客因舉對云：「馬蹄踏破青青草。」聖錫應對曰：「龍爪拏開淡淡雲。」客大驚曰：「此子有魁天下之志。」聖錫年未冠，果廷試第一。《獨醒雜志》卷一。

2　汪聖錫應辰端明，本玉山縣弓手子。喻樗子材爲尉，嘗授諸子學。有兵在側，言某兒頗知讀書，可使侍筆硯。呼視之，狀貌偉然，不類常兒。問能屬對否？曰：「能。」曰：「馬蹄踏破青青草。」應聲曰：「龍爪拏開白白雲。」喻大驚異曰：「他日必爲偉器。」留授之學，且許妻以子。後從張横浦游，學益進。年十八，魁天下。《齊東野語》卷一。《堯山堂外紀》卷六十。《堅瓠戊集》卷四。《南宋雜事詩》卷三。

3　汪聖錫本名洋，集英臚唱賜第，御筆更名應辰。或謂取王拱辰十八歲作大魁之義。《獨醒雜志》卷十。《堯山堂外紀》卷六十。

4　汪洋未唱第十日前，餘於廣坐中見中貴石企及甫云：「外間皆傳汪洋作狀元，何也？」至考卷進御，洋在第二，魁乃黄中，以有官人，奏取旨，聖語云，科第本以待布衣之士。即以洋爲魁。《春渚紀聞》卷二。

5　明州趙敦臨爲太學生，政和戊戌年，詣二相公廟乞夢。夢云：「狀元今歲方生。」紹興乙卯，敦臨始登第。狀元乃汪聖錫，生於戊戌，時年十八矣。《夷堅甲志》卷十一。

6　汪聖錫爲祕書少監，每食罷會茶，一同舍輒就枕不至。及起，亦戲之曰：「宰予晝寢，於予與何誅。」衆未有言，汪曰：「有一對，雖於今事不切，然卻是一箇出處。」云：「子貢方人，夫我則不暇。」同舍皆合辭稱美。《容齋四筆》卷十五。《堯山堂外紀》卷六十。《堅瓠戊集》卷四。

7　見朱倬1。

8　淳熙中，王季海爲相，奏起汪玉山爲大宗伯知貢舉，且以書速其來。玉山將就道，有一布衣之友，平生極相得，屢黜於禮部，心甚念之。乃以書約其胥會于富陽一蕭寺。與之對榻，夜分密語之曰：「某此行，或者典貢舉，當特相牢籠。省試程文《易》義冒子中，可用三古字，以此爲驗。」其人感喜。玉山既知舉，搜《易》卷中，果有冒子内用三古字者，遂竟批上，置之前列。及折號，乃非其友人也，私竊怪之。數日，友人來見，玉山怒責之曰：「此必足下輕名重利，售之他人，何相負乃如此！」友人指天誓日曰：「某以暴疾幾死，不能就試，何敢漏泄於他人？」玉山終不釋然。未幾，以古字得者來謁，玉山因問之曰：「老兄頭場冒子中用三古字，何也？」其人泯默久之，對曰：「兹事甚怪，先生既問，不敢不以實對。某之來就試也，假宿于富陽某寺中，與寺僧閒步廡下，見室中一棺，塵埃漫漶，僧曰：『此一官員女也，殯于此十年矣，杳無骨肉來問，又不敢自葬之。』因相與默然。是夕，夢一女子行廡下，謂某曰：『官人赴省試，妾有一語相告，此去頭場冒子中可用三古字，必登高科，但幸勿相忘，使妾朽骨，早得入土。』既覺，甚怪之。遂用前言，果叨前列，近已往寺中葬其女矣。」玉山驚歎。《鶴林玉露》丙編卷二。《宋稗類鈔》卷二。

9　〔汪端明〕公以忠言直道，受知壽皇。自蜀還，爲天官兼學士，嚮柄用矣。近習多不悦之，朝夕伺間。一日，内宿召對，天顔甚喜，曰：「欲與卿欵語。」方命坐賜茶，汪奏：「臣適有白事。」上欣然問何事？時德壽宫建房廊於市廛，董役者不識事體，凡門闔輒題德壽宫字，下至委巷厠溷皆然。汪以爲非所以示四方，袖出劄子極言之。且謂：「陛下方以天下養，有司無狀，褻慢如此。天下後世，將以陛下爲薄於奉親，而使之規規然營間架之利，爲聖孝之累不小。」上事德壽謹，汪言頗過激。聞之，變色曰：「朕雖不孝，殆未至是。」汪曰：「臣愛陛下切至，不欲使陛下負此名，故及此。」上終不懌。奏畢，請退，上頷之，不復賜坐，自是眷頗衰。會德壽宫市蜀燈籠錦，詔求之，不獲。他日，上詣宫言其故，太上曰：「比已得之。」上問所從來，曰：「汪應辰家物也。」上還，即詔應辰與郡。蓋近習揣上意，因事中之，君臣之際，難哉！《齊東野語》卷一。

沈　樞

1　壽皇議遣湯鵬舉使虜，沈詹事樞在同列，間發一語，操吴音曰：「官家好獃。」此語遂達于上，大怒，差四從官審責沈：「曾與不曾有此語？」對云：「臣有此語。」即日謫筠州。湯侍御史使虜，壽皇專差中貴等人，使回程先取國書，星夜以聞。壽皇得之，啓匣，元封不開，國書復回。湯以專對失職得謫，沈以先言有驗得歸。《貴耳集》卷上。

2　沈詹事持正以坐葉丞相論恢復，貶筠州。沈方售一妾，年十七八，與俱行，處筠凡七年。既歸，呼妾父母，以女歸之，猶處子。時人以比張忠定公詠。會稽潘方仲矩爲安吉尉，獻詩云：「昔年單騎向筠州，覓得歌姬共遠游。去日正宜供夜直，歸來渾未識春愁。禪人尚有香囊愧，道士猶懷炭婦羞。鐵石心腸延壽藥，不風流處也風流。」《談藪》。《梅磵詩話》卷中。《堯山堂外紀》卷五十九。《宋詩紀事》卷五十二。

3　沈持正名樞，紹興中參政。和議成，語同列云：「官家好呆。」上聞之，謫筠州。二鬟去，數年歸嫁，皆處子。《南宋雜事詩》卷三引《啽囈集》。

杜莘老

1　杜起莘自蜀入朝，不以家行。高廟聞其清脩獨處，甚愛之。一日因得對，褒諭曰：「聞卿出局，即蒲團、紙帳，如一行脚僧，真難及也。」起莘頓首謝。未幾，遂擢爲諫官。張真父戲之曰：「吾蜀人如劉韶美、馮圜仲及僕，蓋皆無妻妾，塊然獨處，與君等耳。君乃獨以此見知得拔擢，何也？當撾登聞鼓訴之。」因相與大笑而罷。《老學庵筆記》卷三。

宋　煇

1　宋煇字元實，春明坊宣獻公之族子也，腯偉而黑色，無他才能。在揚州嘗掖高宗登舟渡江，故被記録，歷登運使，以殿撰知臨安府。士民皆詆惡之，目爲「油澆石佛」，甚者呼爲「烏賊魚」，謂其色黑，其政殘，其性愚也。又作賦云：「身衣紫袍，則容服之相稱；坐乘烏馬，因人畜以無殊。」仍謎以詈之曰：「臨安府城裏，兩个活畜生。一个上面坐，一个下面行。」以其常乘烏馬故也。……其在臨安，凡兩經遺火，焚一城幾盡。人謂府中有「送火軍」，故致回禄。《鷄肋編》卷中。

胡世將

1　蜀老言：紹興初，漕粟嘉陵，以餉邊。每一斛至軍中，計其費爲七十五斛。席大光、胡承公爲帥，始議轉船摺運，於是費十減六七。向非二公，蜀已大困矣。故至今蜀人謂承公爲「湖州鏡」。《老學庵筆記》卷六。

鄭剛中

1　紹興中，鄭亨仲爲川、陝宣撫副使，大會諸將於閬州。時吴武順璘、楊襄毅政、郭恭毅浩皆以節度使來會。亨仲坐堂上，吏贊客，亨仲遽興，日高猶不出。既而，政先執梃謁，亨仲乃受之。尋與璘、浩循階以客禮見。蓋璘時以右護軍都統制駐武興，浩以樞密院都統制駐漢陰，而政在漢中，實宣撫司都統制故也。十八年，始有旨並稱某州駐劄御前諸軍都統制，然詣宣威府悉趨庭焉。論者以鄭爲得體。《建炎以來朝野雜記》甲集卷八。

2　鄭亨仲剛中爲川陝宣撫，節制諸將，極爲尊嚴。吴璘而下，每入謁，必先堦墀，然後升廳就坐。忽璘除少保，來謝，語主閽吏，乞講鈞敵之禮。吏以爲白亨仲，亨仲云：「少保官雖高，猶都統制耳，倘變常禮，是廢軍容。少保若欲反，則取吾頭可矣，堦墀之儀不可易也。」璘皇恐聽命，人皆韙之。《揮麈三録》卷三。

3　鄭剛中之鎮蜀地，眷妓閻玉。忽民間遺火，延燒所居富春坊。鄭於火中獲一旗，上有改東坡《海棠》詩云：「火星飛上富春坊，天恣風流此夜狂。只恐夜深花睡去，高燒銀燭照紅妝。」鄭一見曰：「必道山公子也。」《堅瓠戊集》卷四。《清波雜志》卷八。

4　見秦檜63。

5　蜀人任子淵好謔。鄭宣撫剛中自蜀召歸，其實秦會之欲害之也。鄭公治蜀有惠政，人猶覬其復來，數日，乃聞秦氏之指，人人太息。衆中或曰：「鄭不來矣」子淵對曰：「秦少恩哉！」人稱其敢言。《老學庵筆記》卷二。《東南紀聞》卷一。《宋稗類鈔》卷六。《宋詩紀事》卷四十四。

6　有客自耒陽來，言鄭亨仲日以數十錢懸壁間，椒桂葱薑皆約以一二錢。曰：「吾平生貧苦，晚年登第，稍覺快意，便成奇禍。今學張子韶法，要見舊時虀鹽風味甚長久也。」《鶴林玉露》乙編卷五。

胡舜陟

1　秦相當國，桂帥胡舜陟謂古縣乃秦父舊治，諷縣立祠。令高登彦先也，爲太學生時屢上書，與陳東齊名。既登第，考試潮州，以論題策問忤秦相者，至是以爲不可祠。舜陟怒，借他事劾上，興獄逮捕。彦先母死舟中，而彦先航海投匭上書，乞納官葬母。秦素蓄憾，下彦先静江獄。比至，舜陟爲漕吕源發買馬事先下吏死。時人皆哀舜陟之非辜，而不知有天道焉。舜陟諂秦而死，彦先忤秦而生，亦可爲士大夫謬用其心者之戒。《後村詩話》後集卷一。《鶴林玉露》乙編卷二。《東山談苑》卷三。《宋稗類鈔》卷七。

胡　仔

1　見賈收3。

葉宗諤

1　建炎初，高宗駐蹕維揚，虜騎忽至，六飛即日南渡，百僚竄身揚子江津。舟人乘時射利，停橈水中，每渡一人，必須金一兩，然後登船。是時葉宗諤爲將作監，逃難至江滸，而實不一錢，彷徨無措，忽覩婦人於其側，美而艷，語葉云：「事有適可者，妾亦欲凌江。有金釵二隻，各重一兩，宜濟二人。而涉水非女子所習，公幸負我以趍。」葉從之。且舉二釵以示篙師，肯首令前，婦人伏于葉之背而行。甫扣船舷，失手，婦人墜水而没。葉獨得逃生，悵然以登南岸。葉後以直龍圖閣帥建康。其家影堂中設位云：「揚子江頭無姓名婦人。」《揮麈後録》卷八。

王　佐

1　見王公袞3。

2　吉之老宿嘗言：太守王佐任内，一夕譙樓第五更鼓聲不鳴，唤到鼓角子，供云：「是夜五更，見大蜈蚣蟲於鼓上，委不敢近前。」此時，王守正夢睡於此鼓。《湖海新聞夷堅續志》前集卷一。

3　王佐宣子雖以文魁天下，而吏才極高，壽皇深喜之。尹臨安日，禁戢群盜甚嚴，都城肅然。既而以治辦受賞增秩，告命甫下，置卧内，旦起忽失之。宣子知爲所侮，略不見之辭色。他日奏事畢，從容以白上曰：「鼠輩惡臣窮其姦，故爲是以沮臣爾。」上曰：「何以處之？」對曰：「臣若張皇物色，正墮其計中，惟有置之不問。異時從吏部求一公據足矣，今未敢請也。」上稱善。《齊東野語》卷九。

4　豐有俊，字宅之，四明人。登青樓，偶見小娼，疑故人女，累目之，女亦悟。酒罷，留宿，女羞澀，良久乃入曰：「豐官人識妾否？」詰之，果故人女。豐曰：「某所以留者，以坐間不敢問也。且各寢，必有以處汝。」娼遂退。豐與京尹有契，明日以白尹，且云：「某僅有錢百千，從公更貸二百千嫁之。」尹嘉其誼，即取入府，厚奩，具擇良士嫁焉。尹即王宣子佐也。《行營雜録》。

5　王佐宣子帥長沙日，茶賊陳豐嘯聚數千人，出没旁郡，朝廷命宣子討之。時馮太尉湛謫居在焉，宣子乃權宜用之。諜知賊巢所在，乘日晡放飯少休時，遣亡命卒三十人，持短兵以前，湛自率百人繼其後，徑入山寨。豐方抱孫獨坐，其徒皆無在者。卒覩官軍，錯愕不知所爲，亟鳴金嘯集，已無及矣，於是成擒，餘黨亦多就捕。宣子乃以湛功聞於朝，於是湛以勞復元官，宣子增秩。辛幼安以詞賀之，有云：「三萬卷，龍頭客，渾未得，文章力。把詩書馬上，笑驅鋒鏑。金印明年如斗大，貂蟬元自鍪出。」宣子得之，疑爲諷己，意頗銜之。殊不知陳後山亦嘗用此語送蘇尚書知定州云：「枉讀平生三萬卷，貂蟬當復坐鍪。」幼安正用此。《齊東野語》卷七。

6　見韓侂胄1。

王公袞

1　王公衮，字吉老，宣子尚書之弟。先墓在會稽西山，爲掌墓人奚泗所發。公衮訢之郡，杖之而已，公衮憤甚。奚泗受杖，詣公衮謝罪，公衮呼前，勞以酒，拔劍斬之，持其首詣郡。宣子時爲部郎，奏乞以己官贖罪。詔給舍集議。中書舍人張孝祥等議上，詔赦之，猶鐫一秩。當時公衮孝名聞天下，永嘉王十朋以詩美之。公衮性甚和，平居常若嬉笑，人謂之「笑面虎」。《談藪》。

2　王宣子尚書母，葬山陰獅子塢，爲盜所發。時宣子爲吏部員外郎，其弟公衮待次烏江尉，居鄉物色得之，乃本村無賴嵇泗德者所爲。遂聞於官，具服其罪，止從徒斷，黥隸他州，公衮不勝悲憤。時猶拘留鈐轄司，公衮遂誘守卒飲之以酒，皆大醉，因手斷賊首，朝復提之自歸有司。宣子亟以狀白堂，納官以贖弟罪。事下給舍議，時楊椿元老爲給事，張孝祥安國兼舍人，書議狀曰……詔：「給舍議是。」其後，公衮於乾道間爲勑令所删定官。一日，登對。孝宗顧問左右曰：「是非手斬發冢盜者乎？」意頗喜之。未幾，除左司。公衮爲人癯甚。王龜齡嘗贈詩有云「貌若尫羸中甚武」者，蓋紀實也。《齊東野語》卷九。

3　王公袞吉老，會稽山陰人。紹興甲戌登進士第。仕至左司郎中。盜劫其母墓，獄成，盜不死，吉老手殺之，詣州自言。兄宣子請納所居官，以贖其罪。時梅溪王公十朋爲簽幕，賦詩以美之云：「臣子大節孝與忠，父母仇讎天下同。賢哉會稽王孝子，感慨有古烈士風。松楸一夕盜破冢，親獲鼠輩聞之公。有司守法貸其命，孝子銜恨無終窮。誰謂書生膽如許，貌若尫羸中甚武。手斬凶人提髑髏，請死伸冤詣公府。君不見齊襄内行世所羞，《春秋》賢之緣復讎。又不見子胥鞭屍報父怨，太史爲之作佳傳。君今枕戈志已伸，更須移孝爲忠臣。他年當作傅介子，誓斬樓蘭雪國恥。」詩紀其實也。宣子名佐，以南省高選奉廷對魁天下。紹興間，因不附秦檜而斥。淳熙中，平潭寇有功，天子嘉之，官至八座。吉老風節亦如是。其王氏之二難歟！《梅磵詩話》卷上。

康執權

1　康待制執權，奉祠寓居永嘉。籍妓中有姓山者，頗慧麗，康時命之侑樽俎。一日，妓之父以事繫縣中，當坐罪，倡泣涕，歷求救於士大夫。康憫之，戲爲一絶云：「昔日緹縈亦如許，盡道生男不如女。河陽滿縣皆春風，忍使梨花偏帶雨。」明日，倡詣縣投狀，乞代父罪，且連此詩於狀前，邑宰一見，遂笑而釋之。《庚溪詩話》卷下。《堯山堂外紀》卷五十六。《宋詩紀事》卷四十八。

傅崧卿

1　見李綱3。

2　傅崧卿子駿，以都司奉使二浙，回行在所，時王唐翁、張全真爲參政。子駿既至堂中，諸公問以部使者郡太守治狀。子駿曰：「浙東提點刑獄王翿殊不職。」次欲啓知明州張汝舟，始悟適犯唐公諱矣，思所以避之。卒然曰：「明州張守尤無狀！」頃刻之間，二執政姓名俱及之。《揮麈後録》卷十一。

3　傅丈子駿奏事，誤稱名，退而移文閤門，請彈奏。閤門以殿上語非有司所得聞，不受，子駿乃自劾。詔放罪。《老學庵筆記》卷四。

4　歐陽文忠公雖作一二十字小柬，亦必屬藁，其不輕如此。今集中所見乃明白平易，若未嘗經意者，而自然爾雅，非常所及。東坡大抵相類，初不過爲文采爾。至黄魯直始專集取古人才語以叙事，雖造次間必期於工，遂以名家。士大夫翕然效之。《宋景文公刀筆集》，雖平文亦務奇險，至或作三字韻語。近傅崧卿給事以冰餽同舍，其柬辭云：「蓬萊道山，群仙所游。清異人境，不風自涼。火雲騰空，莫之能炎。餉以冰雪，是謂附益。」讀者莫解，或曰：「此靈棋也。」一坐大笑，而知其淵源亦自有自矣。《南窗紀談》。

何　掄

1　何掄除祕書少監，未幾，以口語出守邛，謝啓曰：「雲外三山，風引舟而莫近；海濱八月，槎犯斗以空還。」《容齋三筆》卷八。

朱　翌

1　待制公十八歲時，嘗作樂府云：「流水泠泠，斷橋斜路横枝亞。雪花飛下，全勝江南畫。　白璧青錢，欲買應無價。歸來也，風吹平野，一點香隨馬。」朱希真訪司農公不值，於几案間見此詞，驚賞不已，遂書於扇而去，初不知何人作也。一日，洪覺範見之，扣其所從得，朱具以告。二人因同往謁司農公問之，公亦愕然。客退，從容詢及待制公，公始不敢對，既而以實告。《西塘集耆舊續聞》卷一。

2　朱新仲少仕江寧，在王彦昭幕中，有《代作春日留客》致語云：「寒食止數日閒，才晴又雨；牡丹蓋數十種，欲拆又芳。」皆《魯公帖》與《牡丹譜》中全語也。彦昭好令人歌柳三變樂府新聲，又嘗作樂語云：「正好歡娱，歌葉樹數聲啼鳥；不妨沈醉，拚畫堂一枕春酲。」又皆柳詞中語。《揮麈後録》卷八。《雲莊四六餘話》。《詞林紀事》卷九。

3　朱新仲待制翌，紹興二十八年守嚴州，夢至大山下，左右指云：「崑山也。」未幾，徙宣州。宣城獻地圖，有鄉名「崑山」者，謂前夢已應。又一歲，徙平江，崑山正其屬縣。在平江日，夢典謁報洪内翰來，亟出迎，則予仲兄也，時自翰林學士奉祠居鄉里。既坐，乃居東道，覺而異之。不兩月，新仲罷去，仲兄實踵其後。《夷堅丙志》卷十。

張　擴

1　張彦實擴，番昜人，子公參政大父行。有《東窗集》行於世。自知廣德軍秩滿造朝，除著作郎。秦會之當軸，其兄楚材爲祕書少監，約彦實觀梅於西湖。楚材有詩，彦實次其韻云：「天上新驂寶輅回，看花仍趁雪英開。折歸忍負金蕉葉，笑插新臨玉鏡臺。女堞未須飜角調，錦囊先喜助詩材。少蓬自是調羹手，葉底應尋好句來。」時楚材再婚，故及玉鏡臺事。會之見之，大稱賞，曰：「旦夕當以文字官相處。」遷擢左史，再遷而掌外制。楊原仲並居西掖，代言多彦實與之潤色。初亦無他，彦實偶戲成《二毫筆》絶句云：「包羞曾借虎皮蒙，筆陣仍推兔作鋒。未用吹毛强分别，即今同受管城封。」原仲以爲誚己，大怒，愬於會之，訹言路彈之。彦實以本官罷爲宫祠，謝表云：「雖造化之有生有殺，本亦何心；然臣下之或賞或刑，咸其自取。」屏居數年，求休致。《揮麈餘話》卷二。《咸淳臨安志》卷九十一。《西湖游覽志餘》卷十。《堯山堂外紀》卷五十八。《宋詩紀事》卷三十七。

方　滋

1　方務德侍郎，受知於張全真參政。後每經毗陵，必至報恩院張之祠堂祭奠，修門生之敬，祝文具在。《清波雜志》卷五。

2　秦會之當國，四方餽遺日至。方德帥廣東，爲蠟炬以衆香實其中，遣駛卒持詣相府，厚遺主藏吏，期必達，吏使俟命。一日，宴客，吏曰：「燭盡。適廣東方經略送燭一掩，未敢啟。」乃取而用之。俄而異香滿坐，察之，則自燭中出也。亟命藏其餘枚，數之，適得四十九。呼駛問故，則曰：「經略專造此燭供獻，僅五十條，既成，恐不嘉，試爇其一，不敢以他燭充數。」秦大喜，以爲奉己之專也，待方益厚。《齊東野語》卷八。《西湖游覽志餘》卷四。《何氏語林》卷二十九。《宋稗類鈔》卷四。

3　秦氏當國時，先忠宣公、鄭亨仲資政、胡明仲侍郎、朱新仲舍人，皆在謫籍，分置廣東。方務德爲經略帥，待之盡禮。秦對一客言曰：「方滋在廣部，凡得罪於朝廷者，必加意護結，得非欲爲異日地乎？」客曰：「非公相有云，不敢輒言。方滋之爲人，天性長者，凡於人唯以周旋爲志，非獨於遷客然也。」秦悟曰：「方務德卻是个周旋底人。」其疑遂釋。《容齋四筆》卷八。

4　〔方少師〕所交皆當世名士，在二廣八年，自趙忠簡公鼎、張忠獻公浚、洪忠宣公皓、李莊簡公光諸巨公，皆爲秦氏所擯斥，流散湖、廣，或在海外。秦方興羅織之獄，急進者睥睨遷客以爲奇貨。少師獨一一以時存省，饋遺濟其乏絶。不幸殁于煙瘴者，又爲津致北歸，旁觀者危之，曾弗之卹，竟亦不能害，此其最爲世所稱。《攻媿集》卷一百六。

5　胡澹庵謫嶺南，士大夫多淩蔑之，否則畏避之。方滋，字務德，本亦〔秦〕檜黨，待之獨有加禮，澹庵深德之。檜死，其黨皆逐。務德入京謀一差遣不可得，棲棲旅館。澹庵偶與王梅溪語及其事，梅溪曰：「此君子也。」率館中諸公訪之，且揄揚其美。務德由此遂晉用。《鶴林玉露》乙編卷二。《賢弈編》卷二。《堅瓠辛集》卷四。《宋稗類鈔》卷七。

6　方務德侍郎帥紹興，赴召，士人姚某以書投誠，其略曰：「某流落江湖二十年，兄弟異立，未能成家。重以場屋蹉跌，遂失身於倡館馬慧。歲月滋久，根深蒂結，生育男女，於義有不可負者。兼渠孑然一身，無所依倚，處性不能自立。萬一有叛此盟，終身廢棄，存亡或未可保。不於侍郎還朝之日得遂脱身從良，他日必困此門户中，不唯無以釋兒女之恨，而某亦從此銷縮。區區欲望矜憐，使魚鳶之屬，川泳雲飛，侍郎之德大矣。敢不下拜！」方書其後云：「姚某解元，文詞英麗，早以俊稱。杯酒留連，遂致於忘返。露由衷之懇，不愧多言；遂成家之名，何愛一妓。韓公之於戎昱，既徇所求；奇章之望牧之，更宜自愛。」能從其請，可見寬厚之德，且引事切當。《清波雜志》卷八。《宋稗類鈔》卷四。

王　趯

1　見趙鼎20。

2　見胡銓17、18。

3　見秦檜72。

周三畏

1　大理寺卿周三畏，不肯勘問岳武穆，掛冠而去，不知所之。《南宋雜事詩》卷一引《樵書》。《樵書》二編卷九。

姚　岳

1　姚岳，字崧卿，京兆人。陝西陷没，岳避地入蜀。……紹興初解試，令陝右流寓進士盡作合格，及類省試亦如此，唯雜犯黜落一二人而已。岳爲榜首，由是陝右流寓進士二十餘人皆過省。岳飛爲湖北京西宣撫使，以身姓岳，母姓姚，一見姚岳大喜，遂辟爲屬官。及飛被罪，自謂非飛之客，且乞改岳州州名，士論鄙之。《三朝北盟會編》卷二百三十四。

王

1　見秦熺1。

2　見韋賢妃5。

曹　泳

1　紹興乙亥十月二十二日，秦檜亡。翌日，曹泳勒停，安置新州。先是，二十一日車駕幸檜第視疾，時已不能言，懷中出一劄，乞以熺代輔政，上視之無語。既出，呼幹辦府問何人爲此，則答以曹泳，遂有是命。泳初竄名軍中，並緣功賞列得班行。嘗監黄巖酒税，秩滿到部，注某闕鈔上省。檜押勑，顧見泳姓名，問何處人？省吏對：「此吏部擬注，不知也。」命於侍右書鋪物色召見之，熟視曰：「公，檜恩家也，」泳恍然不知所答。則又曰：「忘之邪？」泳曰：「昏忘，實不省於何處遭遇太師？」檜入室，有頃，取小册示泳使觀之。首尾不記他事，但有字一行曰：「某年月日，某人錢五千，曹泳秀才絹二疋。」蓋微時，索游富人家得五千，求益不可。泳時爲館客，探囊中得二縑曰：「此吾束脩之餘也，今舉以遺子。」既别，不相聞。雖知檜貴震天下，不謂其即秦秀才也。泳曰：「不意太師乃能記憶微賤如此。」檜曰：「公真長者。」命其子孫出拜之。俾以上書易文資，驟用之至户部侍郎，知臨安府。與謝伋嘗有隙，台州之獄，泳有力焉。檜暮年頗有異志，泳實預其密謀。熺本檜妻黨王氏子，蠢騃。嘗燕親賓，優者進妓，熺於座中大笑絶倒，檜殊不懌。檜素畏内，妾嘗孕，逐之，生子爲仙游林氏子，曰一飛，以檜故，仕至侍郎兼給事中。其兄一鳴，弟一鶚，皆位朝列。泳嘗勸檜還一飛以補熺處，未果而檜死云。此事聞之謝伋之孫直。《中興遺史》所載則曹筠也，與此頗有異同，故詳載之。《齊東野語》卷十一。《西湖游覽志餘》卷四。

2　曹詠爲浙漕，一日坐客言徽州汪王靈異者。詠問「汪王」若爲對。有唐永夫者在坐，遽曰：「可對曹漕。」詠以爲工，遂愛之。《老學庵筆記》卷五。《宋稗類鈔》卷六。

3　曹武惠彬下江南，副帥欲屠城，曹力止之，曰：「此已降，不可殺。」曹後夢一神人告之曰：「汝能全江南一城人，帝命賜汝城中人爲汝子孫。」故其後繁盛，今雖湮微，猶應出兩府。曹泳景游嘗語此，兩府其自期耶？《清波雜志》卷七。

4　曹泳、湯思退輩，皆〔秦檜〕其晚年所信用者。曹凶狡之甚，秦之妻兒親黨，皆爲其所離間。秦信愛之如子，然皆在其籠絡中矣。……秦死，其妻兒銜之，泣訴於太上，謂秦時多事皆曹爲之，遂編直海外而死。曹妻亦自狡，要令一人軍將等去取曹喪，恐其不從，先教一婢子云：「你待我使其人不從，你便倒地作侍郎語云：『平日受我多少恩，你若不從，我即有禍及汝。』」及使其人，果有不肯從意。婢遂倒地如其言，其人拜告即請行。蓋曹平日詭怪，家習之也。《朱子語類》卷一百三十。《宋稗類鈔》卷二。

5　曹泳侍郎妻碩人厲氏，餘姚大族女，始嫁四明曹秀才，與夫不相得，仳離而歸，乃適泳。時尚武弁。不數年，以秦檜之姻黨易文階，驟擢至徽猷閣，守鄞。元夕張燈，州治大合樂宴飲，曹秀才衆來觀，見碩人服用精麗，左右供侍備極尊嚴，謂其母曰：「渠乃合在此中居，享如此富貴，吾家豈能留？」歎息久之。泳日益顯，爲户部侍郎，尹京。檜之殂，泳貶新州而亡。碩人領二子取喪歸葬，二子復不肖，家貧蕩析，至不能給朝餔。趙德老觀文，亦厲氏婿，碩人從父妹也，憐其老且無聊，招置四明里第養之終身。碩人閒出訪親舊，過故夫曹秀才家，門庭整潔，花竹蓊茂，顧侍婢曰：「我當時能自安于此，豈有今日？」因泣下數行。二十年間，夫妻更相悔羡，世態翻覆不可料如此。方泳盛時，鄉里奔走承迎惟恐後，獨碩人之兄厲德斯不然。泳帥越時，德斯爲里正，泳風邑官脅治百端，冀其祈己，竟不屈。檜之甫殂，乃遣介致書于泳，啓封乃《樹倒猢猻散賦》一篇。洎新州之行，又以十詩贈行，其一云：「斷尾雄鷄不畏犧，憑依掇禍復何疑。八千里路新州瘴，歸骨中原是幾時？」泳得詩憤極，然無如之何。《談藪》。《宋稗類鈔》卷六。《南宋雜事詩》卷四。《宋詩紀事》卷五十二。

曹　筠

1　見秦檜10。

鄭億年

1　鄭相居中，京師人，族叔紳者，開酒肆，負官錢，禁錮開封府，其家窘甚，妻離去，改適張藴，女入端王府。元符末，徽宗即祚，鄭氏立爲妃，紳驟貴，居中亦進焉。……自崇寧、大觀以來，宰執子弟例作從官。居中長子曰修年，次子曰億年。億年思所以自别，假手於門館孫謙亨，獲與薦名。既赴大比試，居中在相位，差試官多其所親知。……引試日，億年、謙亨並案而坐，以便傳授。……既考校，〔莫〕儔、〔黄〕潁等日詣諸位，搜訪億年程文，既得之，即送知舉三公，拆號，億年名在第九。……建炎四年，虜騎渡江，億年被執北去。逆豫僭立，即臣事之，爲户部、吏部侍郎，户部尚書，遷除執政，尚書右丞、資政殿學士。紹興七年，虜既廢豫，以河南地來歸，億年召還。時宰秦檜者，王仲山之婿也，億年母即仲山親姊，檜子熺復聚修年之女，至是頗佑之。初至，除雜學士，繼欲復僞齊所授職名，參政李光榻前面折之，以爲不可，乃止。後數月，光罷政，億年竟復資政殿學士。《三朝北盟會編》卷二百二十引《秀水閒居録》。

程敦厚

1　程子山，紹興初爲史官，以狂躁得罪歸蜀。遷靖州，表謝曰：「爲其自作弗靖，故使謫居此邦。」人以能自狀也。《寓簡》卷八。

2　循王張俊妾封夫人，中書舍人程子山行詞，以「異姓王」對「如夫人」，朝士稱之。《誠齋詩話》。

3　見秦檜74。

4　〔程〕子山之居極壯麗，一夕大火，不遺寸椽。《齊東野語》卷十三。

毛　文

1　毛德昭名文，江山人。苦學，至忘寢食，經史多成誦。喜大駡劇談。紹興初，招徠直諫無所忌諱，德昭對客議時事，率不遜語，人莫敢與酬對，而德昭愈自若。晚來臨安赴省試，時秦會之當國，數以言罪人，勢焰可畏。有唐錫永夫者，遇德昭于朝天門茶肆中，素惡其狂，乃與坐，附耳語曰：「君素號敢言，不知秦太師如何？」德昭大駭，亟起掩耳，曰：「放氣！放氣！」遂疾走而去，追之不及。《老學庵筆記》卷一。

陸士規

1　陸士規，布衣工詩，秦檜喜之。嘗挾秦書干臨川守，餽遺不滿意，升堂嫚駡。守懼，以書白秦自解。秦怒陸甚，陸請見，不出。然猶令其子小相者見之，問其近作，陸誦其《黄陵廟》一絶云：「東風吹草緑離離，路入黄陵古廟西，帝子不知春又去，亂山無主鷓鴣啼。」小相入誦之。秦吟賞再四，即命請見，待之如初。《鶴林玉露》乙編卷一。《堯山堂外紀》卷五十八。《宋稗類鈔》卷五。《宋詩紀事》卷五十。

郭知運

1　見秦檜68。

2　見秦檜69。

施　全

1　見秦檜65。

2　施全刺秦檜，或謂岳侯舊卒，非是。蓋舉世無忠義，這些正義忽然自他身上發出來。秦檜引問之曰：「你莫是心風否？」曰：「我不是心風。舉天下都要去殺番人，你獨不肯殺番人，我便要殺你！」《朱子語類》卷一百三十一。

張　聿

1　張津，字子問，紹興戊辰，自常州録事參軍歲滿赴吏部磨勘。同鋪有張聿從政者，建康人，罷夔路屬官來，亦有舉將五員，當改秩，而其一人嘗坐累，銓曹以薦章爲疑，方上省待報，未決可否也。聿憂之，幾廢寢食。忽見津至，審其姓名，大喜。鋪吏問所以然，曰：「昔年至蔣山謁寶公丐夢，夢神告曰：『汝身畔有水則改官。』寤而訊諸占夢，皆莫能測。今與宗人遇，而其名曰津，聿字加水，津字也。神告之矣，此吾所以喜也。」時秦丞相當國，以聿鄉里之故，爲下其事，適以是日得報，二人遂同班引見。津次當第三，聿班在四，而軍頭司誤易之。乃詣殿下，聿立於津上，正符身畔水之兆云。《夷堅乙志》卷四。

黄公度

1　黄公度，興化人。既爲大魁，郡人同登第者幾三十人。餘一日於江路茶肆小憇，繼一士人坐側，因揖之，且詢其鄉里，云「興化落第人也」。餘因謂之曰：「仙里既今歲出大魁，且登科之數，復甲天下，是可慶也。」其人歎息曰：「昔黄涅槃有讖語云：『拆了屋，换了椽，朝京門外出狀元。』初徐鐸振文作魁時，改建此門。近軍爲變，城門焚毁，太守復新四門，而此門尤增崇麗。黄居門外區市中，而左右六人同遇，雖一時盛事，亦皆前定，非人力所能較也。」《春渚紀聞》卷二。

2　知稼翁世居莆田，代多文人。先是，莆中有識云：「拆卻屋，换卻椽，望京門外出狀元。」紹興八年，孫守益改創譙門，規橅雄偉，甫成，公果以文章魁天下。年四十有八，宅邊有大木，可蔽畝，忽仆。又自夢雷電震閃，旗幟殷赫，擁櫬而去。金書化字以示。迨屬纊之夕，果雷雨大作，人甚異之。《汲古閣書跋》。《詞林紀事》卷九。

3　紹興丁巳秋試揭榜，譙樓有紫氣光焰亘天，人異之。明年擢第十有六人，狀元黄公度，亞魁陳俊卿，參政龔茂良，果符前兆。《莆陽比事》卷二。

4　紹興戊午，黄師憲自莆田赴省試。初與里中陳應求約同行，以事未辦集，後數日乃登途，過建安，詣梨山李侯廟求夢。夢神告曰：「不必吾有言，只見陳俊卿，他所説者是已。」黄至臨安，方與陳會，即詢其得失。陳蓋未嘗至彼廟也，辭以不能辭。黄逼之不已，陳怒，大聲咄之曰：「師憲做第一人，俊卿居其次，足矣。」黄喜其與夢合，乃以告之。暨揭榜，如其説。《夷堅支志》戊卷六。

5　見陳俊卿1。

6　黄師憲魁省闈時，胡邦衡以樞密院編修官點檢試卷，得其程文，黄袖啓謝之，有「欲治之主不世出，大名之下難久居」之語。胡雖賞其駢儷精切，而訝「難久居」之句爲不祥。後胡獲罪來福州，黄致子魚紅酒爲餉。胡報以詩曰：「盈尺子魚來丙穴，一瓶女酒敵新州。」自言以子對女、丙對新爲工。蓋新興酒絶佳，閩人重之，故形於詩句。未幾，胡再謫新州，黄亦不至達官。《夷堅支志》戊卷九。

7　黄公度爲祕書省正字，貽書臺官，言者謂其譏訕時政，罷爲主管台州崇道觀，過分水嶺，有詩云：「嗚咽流泉萬仞峯，斷腸從此各西東。誰知不作多時别，依舊相逢滄海中。」及公歸莆，趙丞相鼎謫居潮陽，讒者傅會其説，謂公此詩指趙而言，將不久復偕還中都也。秦檜怒，令通判肇慶府。《宋詩紀事》卷四十五引《肇慶府志》。

姚　宏

1　姚宏，字令聲，越人也。父舜明廷暉，嘗任户侍。令聲少有才名，吕元直爲相，薦爲删定官，以憂去。秦會之當國，屢求官，不報。張如瑩澄與令聲爲中表，令聲托爲扣之。秦云：「廷暉與某靖康末俱位柏臺，上書粘罕，乞存趙氏。拉其連銜，持牘去，經夕復見歸，竟不僉名。此老純直，非狡獪者，聞皆宏之謀也。繇是薄其爲人。」如瑩以告令聲，令聲曰：「不然，先人當日固書名矣。今世所傳秦所上書，與當來者大不同，更易其語以掠美名，用此誑人。以僕嘗見之，所以見忌。」已而言達于秦。秦大怒，思有以害之。會令聲更秩，調知衢州江山縣。適當亢旱，有巡檢者自言能以法致雷雨，試之，果然。而邑民訟其以妖術惑衆，追赴大理，竟死獄中。初，令聲宣和中在上庠，有僧妙應者，能知人休咎，語令聲云：「君不得以令終，候端午日，伍子胥廟中見石榴花開，則奇禍至矣。」令聲初任監杭州税，任三載，足迹不敢登吴山。將赴江山，自其諸暨所居，趍越來訪師憲。既歸，出城數里，值大風雨，亟愒路旁一小廟中，見庭下榴花盛開，妍甚可愛，詢祝史，云：「此伍子胥廟。」其日乃五月五日，令聲慘然登車，未幾遂罹其酷。《揮麈後録》卷十一。《西湖游覽志餘》卷十四。

王　蘋

1　震澤王蘋，少師事龜山。高宗宿聞其名，又以諸郎官力薦，駕幸吴門，起召賜對，以布衣賜進士出身，正字中祕。……王既入館，猶子誼年方十四歲，於書塾拈紙作御批曰：「可斬秦檜以謝天下。」爲僕所持，索千金。王之父不能從。族子謂之曰：「予金則返批，批返而後别議僕罪，千金可返也。」其父亦不能從，僕遂持以告有司。有司懼檜耳目，不敢隱，驛聞于朝。詔赴廷尉，獄具，伏罪當誅。檜閲其牘，審知年十四，翌日言之上。上赦其幼，編置象臺。能詩文，聚徒貶所。檜死得歸，治生産有緒。蘋本將階大用，以猶子故，旋以他事爲言者所列，坐廢于家云。《四朝聞見録》甲集。

陳鵬飛

1　禮部郎中永嘉陳鵬飛，秦檜子熺嘗從之游。在禮部時，熺爲侍郎，文書不應令，鵬飛輒批還之。熺浸不平。鵬飛説書崇政殿，因論《春秋》母以子貴，言《公羊》説非是。檜怒，謫惠州以殁。《直齋書録解題》卷二。《宋詩紀事》卷四十六。

吕廣問

1　廖剛爲中丞，建議令兩制舉士拔擢超用。時李光自江西帥作參政，有機宜吕廣問，欲加引用，廖與給事中劉一止、中書舍人周葵遂通薦之。李又求於秦相，欲置之文館，雖已許之，久而未上。乃以吕賀其執政啓以示秦，其中有云：「屈己以講和，而和未決；傾國以養兵，而兵愈驕。」丞相固已不樂；至「四方屬意，固異於前後碌碌無聞之人；百辟承風，尤在於朝夕赫赫有爲之際。」秦意愈怒，訖不與之，至争辯於上前。李由是罷，廖與周、劉亦被逐，及其門人，又成一黨。《雞肋編》卷下。

韓　紃

1　韓紃，字子禮。……紹興八年任潭州判官，上書論和議之非。知州李昭祖得其副本申朝廷，得上旨：「韓紃小官，動摇國是，降官，編管循州。」告詞云：「守臣坐汝之罪，來上。」及到貶所，又爲將官韓京所招，舉家死。《雲麓漫鈔》卷八。

王

1　有故從官歸自金國，蓋嘗任僞庭，據吾京邑而爲之守者。過郡，公惡之，不爲禮。力求見，公面詰，愧之。而宰相秦檜與之親厚，歸而泣訴。檜怒，以公主管崇道觀。《宋名臣言行録》别集上卷六。

高　登

1　高登，字彦先，漳浦名儒，志節高亮。少游太學，值靖康之亂，與陳東上書陳六賊之罪，且言金虜不可和狀。紹興間，對策鯁直，有司擬降文學，高宗不可，調静江府古縣令。時秦檜當國，檜父嘗宰是邑，帥胡舜陟欲立祠逢迎，彦先毅然不從。舜陟欲以危法中之，逮繫訊掠，迄無罪狀可指。校文潮陽，出「則將焉用彼相賦」，「直言不聞深可畏論」，策問水災。檜聞之大怒，謂其陰附趙鼎，削籍流容州，死焉。檜没，諸賢遭誣陷者皆昭雪，彦先以遠人下士，無爲言者。乾道間，梁克家始爲之請。傅伯壽、朱文公守漳，又連爲之請，皆格不下。《鶴林玉露》甲編卷六。

2　〔秦〕檜父嘗爲静江府古縣令，守帥胡舜陟欲爲檜父立祠於縣，以爲逢迎計。縣令高登，剛正士也，堅不奉命。舜陟大怒，文致其罪，送獄鍛鍊，備極慘毒，登幾不能堪。未數日，舜陟忽殂，登乃獲免。《鶴林玉露》乙編卷二。

3　見胡舜陟1。

趙　逵

1　盤石趙逵，以紹興辛未魁集英之唱。後三年，以故事召歸爲校書郎。時秦檜老矣，怙權殺天下善類以立威，紳脅息。趙至，一見光範，檜適喜，欲收拾之。問知其家尚留蜀，曰：「何不俱來？」趙對以貧未能致，檜顧吏囁嚅語，有頃，奉黄金百星以出，曰：「以是助舟楫費。」趙出不意，力辭之。吏從以出。同舍郎或勸以毋怫檜意者，趙正色曰：「士有一介不取，予獨何人哉！君謂冰山足恃乎！」勸者縮頸反走。吏不得已歸，猶不敢以其言白。檜已不樂，居久之，語浸聞，檜大怒曰：「我殺趙逵，如獼狐兔耳，何物小子，乃敢爾耶。」風知臨安府曹泳，羅致其隸輩，而先張本于上曰：「近三館士不檢，頗多與宫邸通，臣將廉之，其醖禍不淺矣。」會得疾，十月而有絳巾之招。高宗更化，微聞其事。十一月，亟詔兼官朱邸，繼復召對，擢著作佐郎，謂之曰：「卿乃朕自擢，秦檜日薦士，曾無一言及卿，以此知卿不附權貴，真天子門生也。」又曰：「兩王方學詩，冀有以切磋之。」上意蓋欲以此破前謗。《桯史》卷三。

葉謙亨

1　秦檜既死，凶黨盡逐。館職葉謙亨因對，論程學一切擯棄非是。上曰：「趙鼎尚程頤，秦檜尚安石，誠爲偏曲，卿所言極當。」於是降旨行下。自檜專國柄，程學爲世大禁者凡十有二年，至是始解。《道命録》卷四。

錢　諗

1　見趙子晝1。

任盡言

1　任元受事母盡孝，母老多疾病，未嘗離左右。元受自言：「老母有疾，其得疾之由，或以飲食，或以燥濕，或以語話稍多，或以憂喜稍過。盡言皆朝暮候之，無毫髮不盡，五臟六腑中事皆洞見曲折，不待切脈而後知，故用藥必效，雖名醫不迨也。」張魏公作都督，欲辟之入幕。元受力辭曰：「盡言方養親，使得一神丹可以長年，必持以遺老母，不以獻公。況能捨母而與公軍事耶？」魏公太息而許之。《老學庵筆記》卷三。《宋稗類鈔》卷三。

2　秦檜秉權寖久，植黨締交，牢不可破。高皇淵嘿雷聲，首更大化，懲言路壅蔽之弊，召湯元樞鵬舉於外，執法殿中，繼遷侍御史。時有選人任盡言者，居下僚，好慷慨論事，聞其除，亟以啓賀之，曰……湯得之喜，袖以白上，天顔爲回，故一時公議大明，姦諛膽落，盡言其助也。任字元受，有集名《小醜》，楊誠齋爲之序，仕亦不大顯。《桯史》卷十三。

翁蒙之

1　見趙鼎23、24。

陳　桷

1　陳桷待制，紹興中嘗從諸大將爲謀議官，頗好修養之方，且自以爲得道，嘗題其所居曰：「神仙多是大羅客，我比大羅超一格。」有輕薄續其後曰：「行滿三千我四千，功成八百我九百。」《庚溪詩話》卷下。《堯山堂外紀》卷五十八。《宋詩紀事》卷九十六。

餘　童

1　餘童字端蒙，鄱之樂平人，由學省登紹興戊辰第。幼學已能文，同里項氏極愛重之，欲納爲婿，其意未決。餘一日來訪，項謂曰：「偶得寫景句法云：『杜宇一聲春晝永，午夢驚殘。』子能對否？」餘應聲云：「黄鸝百囀曉風清，宿酲消盡。」項大喜，即以女妻之。《游宦紀聞》卷一。

黄仁榮

1　先人任饒幕，與邵武黄堅叟爲代。一日，郡宴鄱江樓，黄作《木蘭花》詞上别乘，有「監郡風流懽洽」之語，亦貽怒繳申，郡牒問「風流懽洽」實跡，黄曆攷古今風流懽洽出處，辯答甚苦。《清波雜志》卷九。

徐康國

1　韓璜叔夏爲司諫，奉使江外回，赴堂白事。徐康國爲兩浙漕，亦以職事入謁中書。康國自謂踐揚之久，率多傲忽。既詣省，候于廊廡，以待朝退。一緑衣少年已先在焉，天尚未辨明，康國初不知爲叔夏也，貌慢之，偃然坐胡牀，雙展兩足于火踏子之上，目視雲霄，久之始問曰：「足下前任何處？」緑衣曰：「乍脱州縣。」時方事之殷，外方多以獻利害，得審察之命，因以求任使者。康國疑爲此等，易之，曰：「朝廷多事之際，隨材授官，乍脱州縣者，未易遽干要除。」有堂吏過，與之揖，康國且詫于緑衣曰：「此某中奉也，某在此，儻非諸公調護，亦焉能久安耶？」語未終，丞相下馬，遣直省吏致意康國曰：「適以韓司諫奉使回，得旨有所問，未及接見。」吏引緑衣以登，回首揖康國而趍。康國始知爲諫官，驚悵恐怖，脚蹙踏子翻空，灰火滿地，皇灼而退。是時有流言劉剛據金陵叛，剛知之，束身星馳，詣闕自明。適康國翌日再造，有黮袍後生武士復在焉。康國反前日之轍，先揖而問之曰：「適從何來？」武士曰：「來自建康。」康國遽問曰：「聞劉剛已反，公來時如何？」武士作色曰：「吾即劉剛，吾豈反者！想公欲反耳。」康國又慚而去。越數日，竟爲叔夏彈其「交結堂吏，臣所目覩」而罷。《揮麈後録》卷十一。

2　紹興初，韓叔夏璜以監察御史宣諭湖南歸，有旨令詣都堂白宰相。時朝廷草創，官府儀範尚疎略。兩浙副漕徐大夫者，素以簡倨稱，先在客次，視韓緑袍居下坐，殊不顧省，久之，乃問曰：「君從甚處至此？」韓曰：「湖外來。」徐曰：「今日差遣不易得，縱見得廟堂，亦何所濟？」少焉朝退，省吏從廡下過，徐見之，拱而揖曰：「前日指揮某事，已即奉所戒。」吏方愧謝，望見韓，驚而去。徐固不悟，繼復一人至，其語如前，俄亦趨避。而丞相下馬，直省官抗聲言「請察院」，徐大駭，急起欲謝過。燎爐在前，袖拂湯缾仆，衝灰蔽室，而不暇致一語。是日韓除右司諫，即具所見奏劾之，以爲身任使者，媚事胥徒，遂放罷。後數年，起知婺州。時劉立道大中爲禮部尚書，旦夕且秉政，其父不樂在臨安，來攝法曹於婺，因白事遲緩，徐責之曰：「老耄如此，胡不歸？」劉曰：「兒子不見容，所以在此。」徐瞠曰：「賢郎爲誰？」曰：「大中也。」遽易嗔爲笑曰：「君精采逼人，雖老而健，法掾非所處，教官虚席，勉爲諸生一臨之。」即以權州學教授。《夷堅丙志》卷十八。

韓　璜

1　見徐康國1。

2　紹興中，王鈇帥番禺，有狼藉聲。朝廷除司諫韓璜爲廣東提刑，令往廉按。憲治在韶陽，韓纔建臺，即行部詣番禺。王憂甚，寢食幾廢。有妾故錢塘娼也，問主公何憂，王告之故。妾曰：「不足憂也，璜即韓九，字叔夏，舊游妾家，最好歡。須其來，强邀之飲，妾當有以敗其守。」已而韓至，王郊迎，不見，入城乃見，岸然不交一談。次日報謁，王宿治具於别館，茶罷，邀游郡圃，不許，固請，乃可。至别館，水陸畢陳，伎樂大作，韓踧踖不安。王麾去伎樂，陰命諸娼淡妝，詐作姬侍，迎入後堂劇飲。酒半，妾於簾内歌韓昔日所贈之詞，韓聞之心動，狂不自製，曰：「汝乃在此耶！」即欲見之，妾隔簾故邀其滿引，至再至三，終不肯出，韓心益急。妾曰：「司諫曩在妾家，最善舞，今日能爲妾舞一曲，即當出也。」韓醉甚，不知所以，即索舞衫，塗抹粉墨，踉蹡而起。忽跌于地，王亟命索轎，諸娼扶掖而登，歸船昏然酣寢。五更酒醒，覺衣衫拘絆，索燭覽鏡，羞愧無以自容。即解舟還臺，不敢復有所問。此聲流播，旋遭彈劾，王迄善罷。《鶴林玉露》乙編卷六。《西湖游覽志餘》卷十六。《識小録》卷四。《青泥蓮花記》卷十三。

王　鈇

1　見韓璜2。

范直方

1　范直方師厚，性極滑稽，嘗赴平江，會太守鄭滋德象問營妓之妍醜於師厚，師厚以王蕙、趙芷對。德象云：「趙芷非不佳，但面上顴骨高耳。」師厚云：「南方婦人，豈有無顴骨者？便是錢大王皇后，也少他那兩塊不得！」《軒渠録》。

林　復

1　林復，字端陽，括蒼人。學問材具，皆有過人者，特險隘忍酷，略不容物。紹熙中，爲臨安推官。有告監文思院常良孫贜墨事，朝廷下之臨安獄，久不得其情。上意謂京尹左右之，尹不自安。復乃挺身白尹，乞任其事。訖就煅煉成罪，當流海外，因寓客舶以往。中途遇盗，無以應其求。盗取常手足釘著兩船舷，船開，分其屍爲二焉。林竟以勞改官，不數年爲郎，出知惠州。時，常有姻家當得郡，憤其冤，欲報之，遂力請繼其後，林弗知也。既知惠，適有訴林在郡日，以酖殺人，具有其實。庾使徐安國亦按其家，有僭擬等物。於是有旨令大理丞陳樸追逮，隨所至致獄鞫問。及至潮陽，遇諸道間。搜其行李，得朱椅、黄帷等物，蓋林好祠醮所用者，乃就鞫於僧寺中。林知必不免，願一見家人訣别。既入室，亟探橐中藥，投酒中飲之。有頃，流血滿地，家人號泣，使者入視，則仰藥死矣，因具以復命。然其所服，乃草烏末及他一草藥耳。至三日，乃甦，即亡命入廣，其家以空柩歸葬。始就逮時，僮僕鳥散，行囊旁午道中。大姓潘氏者，爲收歛歸之，了無所失。其家與之音問相望者累年，至嘉定末始絶，竟佚其罰云。《齊東野語》卷一。

周　曼

1　周曼，衢州開化縣孔家步人，紹興二年以特奏名補右迪功郎，授潭州善化縣尉，待闕。有人以柬與之，往尋周官人家。曼怒曰：「我是宣教，甚唤作官人？看汝主人面，不欲送汝縣中喫棒。」又嘗夜至邑中靈山寺，以知事不出參，呼而捶之，曰：「我是國家命官，怎敢恁地無去就？」欲作狀解官，群僧禱之，且令其僕取賂，而已。曾乾曜有《醜奴兒》詞十三首，皆咏外州風物，其一云：「驀地厮看時。赤帕那、迪功郎兒。氣岸昂昂因權縣，廳子叫道，宣教請後，有無限威儀。　先自不相知。取奉著、剗地胡揮。甚時得歸京裏去，兩省八座，横行正任，卻會嫌卑。」今觀周所爲，則曾詞摹寫已大奈富貴矣。《雞肋編》卷上。

張　登

1　紹興間，張登爲尤溪宰。視事之日，請邑之耆老人士相見，首問「天」字以何字對，皆曰「地」。又問「日」字以何字對，皆曰「月」。又問「利」字以何字對，皆曰「害」。張曰：「誤矣，人只知以利對害，便只管要尋利去，人人尋利，其間多少事！『利』字，只當以『義』字對。」因詳言義利之辯，一揖而退。《鶴林玉露》甲編卷三。

趙　錫

1　趙君貺爲吉水宰，清澹醇古，有古循吏風，百姓呼爲「趙佛子」。……其母卒于官，貧無以殮，囊中之綿不能具一衣。郡守遺金十兩以爲歸資，君貺謀之婦，婦曰：「君所受金才十兩，他日郡帑之籍數寧止是，君奈何冒其名？」遂却不受。後得舊俸百餘千，乃歸。道茶陵，爲盗所邀，君貺曰：「我無他物，僅有銀數兩以獻，幸容我護喪歸葬。」盗熟視之，驚曰：「乃趙軍使耶！」羅拜謝罪，且曰：「我輩知軍使名，前有他盗，恐終不免。」送之出其境。君貺往嘗宰茶陵，其所至能感人如此。君貺名錫。《獨醒雜志》卷六。

龔明之

1　龔明之，字熙仲，崑山人。幼孤，鞠於祖母李氏。李嘗語之曰：「吾年三十歲時，得寒疾，困卧三日，夢緑袍判官告曰：『與汝七十七。』豈吾壽數至此邪！」崇寧中，李行年適滿所夢之數，遂病。病已革，龔愁窘不聊生，中夕，炷香於頂者七日，泣禱上帝，願減己壽五年以延李命。香未盡，聞腦中有爆烈聲，不爲動，哀懇益切。明日，李病尋愈，壽至八十三而終。龔游舉場蹭蹬，僅領鄉舉，晚以特恩殿試，策名前列。時已八十二歲，法不應任官。吴人在朝者列其行義，合詞薦之，得監南岳廟。淳熙五年，丐致仕，鄉人自趙再思左史以下二十人，又爲請於朝，覬增秩。參知政事錢師魏謂其無例，以爲難，吴仁傑曰：「公試與丞相敷陳，必能動上聽。」錢問其故，仁傑曰：「龔君頃以至行動上帝，是以知今日必能動人主。」因言其故，錢悚然敬聽。果得旨，遷宣教，即賜服緋。又四年乃卒。《夷堅志補》卷一。《宋詩紀事》卷五十。

莊　綽

1　莊綽，字裕年，未甚老，而體極癯瘠，江析仲本呼爲「細腰宫院子」。《軒渠録》。《宋詩紀事》卷十四。

鄭昌齡

1　見秦檜56。

吴元美

1　見黄龜年2。

2　見秦檜70、71。

强　黻　張　澄

1　紹興初，予妻之祖强公叔章通守黻爲臨安録事參軍，時予祖母之弟陳公宗卿侍郎之淵爲府學教授，適學帑被盜，邏者夜搜溝中，而所盜金在焉。府學生黄其姓者立於傍，遂録送府，繫之獄。生自辨數，然蹤跡頗疑似。强公與府司户毛季中謀曰：「行之則汙辱士類，爲學校羞矣。」因引滕公作賦故事，言與府，乞俾之試。府主張公如瑩尚書澄許之，俾詣都廳試，以「取傷廉」爲題，生倉皇不成文，强公潛代爲之。其一聯云：「門人竊履，何傷孟子之賢；同舍誣金，始見直生之量。」張見之喜，即於賦後判云：「黄某盜金，情狀頗著；曹官試賦，文理稍佳。免送所司，押歸本學，聊從五等，薄示諸生。」遂以付學。陳公亦陰縱之。《梁溪漫志》卷十。

晏安恭

1　晏安恭爲越州教授，張子韶爲僉判。晏美髯，人目之爲晏胡。一日，同赴郡集，晏最末至，張戲之曰：「來何晏乎？」滿座皆笑。《老學庵筆記》卷三。

王孝嚴　施士衡

1　吴興有王孝嚴行先居城西，俗稱王團練宅，蓋將種也。以鶡冠登壬辰科，沾沾自喜，以帶左字爲榮。時施士衡得求因忤魏道弼，坐贜失官。素負氣，殊以不帶左字爲恥，而有詔盡去之。鄉人嘲之曰：「快殺施得求，愁殺王行先。」《齊東野語》卷二十。

鄭伯熊

1　鄭伯熊爲黄巖尉，人呼爲「石蓮縣尉」，以其年少而堅不可磷也。《宋詩紀事》卷四十七引《赤城志》。

莫　濟

1　莫濟宰錢塘，春暮，有一老兵醉入縣，咆哮無禮，不問其從來，杖而去之，即德壽宫幕士也。大璫奏知高廟，大怒，宣諭孝宗，莫濟即日罷。一年後，偶常州闕守，宰執奏：欲得有風力之人，可以整頓凋弊。孝宗云：「朕有一人，向曾打德壽宫幕士者，莫濟也。」即知常州。莫才作邑及年而得郡。孝宗不次用人如此。《貴耳集》卷上。

莫　汲

1　吴興莫汲子及，始受世澤爲銓試魁，既而解試、省試、廷對，皆居前列，一時名聲籍甚。後爲學官，以語言獲罪，南遷石龍。地並海，子及素負邁往之氣，暇日，具大舟，招一時賓友之豪，泛海以自快。將至北洋，海之尤大處也，舟人畏不敢進。子及大怒，脅之以劍，不得已從之。及至其處，四顧無際。須臾，風起浪涌，舟掀簸如桔橰。見三魚，皆長十餘丈，浮弄日光。其一若大鮎狀，其二狀類尤異，衆皆戰慄不能出語。子及命大白連酌，賦詩數絶，略無懼意，興盡乃返。其一絶云：「一點破碧落界，八面展盡虚無天。柂樓長嘯海波闊，今夕何夕吾其仙。」《齊東野語》卷十八。《宋詩紀事》卷四十七。

劉洵直

1　劉洵直，字子浩，年十二喪父，十六喪母，已知苦學，篝燈几筵之旁，號慟輟即讀書，率至夜分。一夕，族父聞其哭聲甚哀，問之，答曰：「讀《馬周傳》，至其言少失父母，犬馬之養無所施，悲感不能自止。」諸父奇之。後登第，至平江倅。《莆陽比事》卷六。

黄　芻

1　黄芻季野，名士也。既登第，夢婦人素服，扇上題云：「恨君青袖短，誤妾白羅妝。」季野遂不肯婚。餘大父著作與之友善，責以嗣續大義。陳魏公素重其人，以聶夫人女弟歸之。既娶，宛然夢中所見者。季野果夭，無子。大父葬之於吾家祖塋。《後村詩話》前集卷二。

陳用中

1　紹興初，有退相寓永嘉，獨陳用中彦才雖鄰不謁。及再相，有薦之者，止就部，注邑連江，戲作小詩云：「命賤安能比鉅公，偶然年月與時同。只因日上争些子，笑向連江作釣翁。」蓋其所生年、月、時適與時宰同，但日差異耳。《竹坡詩話》。《堯山堂外紀》卷五十八。《宋詩紀事》卷四十四。

李南金

1　李南金客於宣州，與一倡善。紹興十八年，秦棣爲郡守，合樂會客。李微服窺之，以手招所善倡與語，秦適望見，大怒，械送于獄，將案致其罪。同獄有重囚四人，坐劫富民財拘繫，吏受民賄，欲納諸大辟，鍛鍊彌月，求其所以死而未能得。南金素善訟，爲吏畫策，命取具案及條令，反覆尋索，且代吏作問目，以次推訊，四囚不得有所言。獄具，皆杖死，吏果得厚賂，即爲南金作道地引贖出。《夷堅乙志》卷十五。

2　有良家女流落可嘆者，餘同年李南金贈以詞曰：「流落今如許。我亦三生杜牧，爲秋娘著句。先自多愁多感慨，更值江南春暮。君看取、落花飛絮。也有吹來穿繡幌，有因風飄墮隨塵土。人世事，總無據。　佳人命薄君休訴。若説與、英雄心事，一生更苦。且盡尊前今日意，休記緑窗眉嫵。但春到、兒家庭户。幽恨一簾煙月曉，恐明年、雁亦無尋處。渾欲倩，鶯留住。」此詞淒婉頓挫，不減古作者。……南金自號三溪冰雪翁，尤工於詩。《鶴林玉露》丙編卷一。《詞苑叢談》卷三。《詞林紀事》卷十。

3　餘同年李南金登第後，畫師以冠裳寫其真。南金題詩云：「落魄江湖十二年，布衫闊袖裹風煙。如今各樣新裝束，典卻清狂賣卻顛。」雖一時戲語，然知紳裳之束縛，非韋布比，而加意檢束，亦自有味。《鶴林玉露》乙編卷二。《宋稗類鈔》卷五。

4　樂平士人李南金，紹興二十七年登科，纔唱名罷，歸旅舍，夢二女子執版歌詞以侑酒，曰：「君是園中楊柳，能得幾時青。趁金明春光尚好，尊酒賞閒情。它年歸去，强山陰處，一枕曉霞清。」覺而記其語，不曉强山爲何處。既調官，得光化軍教授，未赴，來謁提點坑冶李稙，獻新發鐵山，自督工烹鍊。……數日卒。《夷堅乙志》卷五。

趙九齡

1　紹興甲寅、乙卯間，劉麟導虜南侵，時車駕駐平江。有趙九齡者，策士也，請決淮西水以灌虜營，朝廷不能用。已而韓世忠得虜酋約戰書曰：「聞江南欲決淮西水以浸吾軍。」書到之明日，虜實退師。當時但以爲卻敵之功，殊不知九齡之力爲多。《雲麓漫鈔》卷七。

陸　棠

1　一士人見龜山，容貌甚端莊，坐不動，每來必如是，以此喜之。一日，引入書院，久坐。忽報有客，龜山出接，士人獨坐，凝然不動如故。宅眷壁外窺之，大段驚異。士人别去，家人以實告，皆稱其如此好人，愈爲所取。後以女妻之，乃陸棠也。及范汝爲作亂，棠入其黨，見矯情飾貌之難信也。《朱子語類》卷一百三十三。

江　暐　俞處俊

1　江彦明，吉之永新人。喜作詩，事母極孝。母嘗有疾，彦明攜筆硯坐牀下，進藥之餘，吟詩自遣，遂以詩名。嘗記其《晚春》詩云：「鬬草事空猶昨日，惜花心在又明年。」詞意婉美如此。新淦人俞師郝與彦明相友善，俱有詩聲，酬倡甚多。師郝有詩云：「叫月子規喉舌冷，宿花蝴蝶夢魂香。」尤爲彦明所稱賞。彦明名暐，崇、觀間，吉守嘗以八行薦于朝，不報。自號「轑陽居士」。師郝名處俊，登建炎龍飛乙科，不及禄而卒，人甚惜之。二人詩今多傳于江西。《獨醒雜志》卷六。

2　俞師郝嘗因重九日賦長短句云：「殘蟬斷鴈，政西風蕭索，夕陽流水。落木無邊幽眺處，雲擁登山屐齒。歲月如馳，古今同夢，惟有悲歡異。緑尊空對，故人相望千里。　　追念淮海當年，五雲行殿，咫尺天顔喜。清曉臚傳仙仗裏，衣染玉龍香細。今日天涯，黄花零亂，滿眼重陽淚。艱難多病，少陵無奈秋思。」詞既出，邑人争歌之。或曰：「詞固佳，然其言太酸辛，何故？」師郝明年竟卒。其登科時在維揚，以重九日唱名，故詞中及之。《獨醒雜志》卷六。

劉　旦

1　劉仲馮樞密之子旦，能詩，傅康伯嘗薦之。旦後過公墓，賦詩：「膺門昔忝登龍客，董墓今悲下馬人。」時多稱傳。《能改齋漫録》卷十一。《宋詩紀事》卷四十二。

林　外

1　林外，字豈塵，泉南人。詞翰瀟爽，詼譎不羈，飲酒無算。在上庠，暇日獨游西湖，幽寂處得小旗亭，飲焉。外美風姿，角巾羽氅，飄飄然神仙中人也。豫市虎皮錢篋數枚藏腰間，每出其一，命酒家保傾倒，使視其數，酬酒直即藏去。酒且盡，復出一篋，傾倒如初。逮暮，所飲幾斗餘，不醉，而篋中錢若循環無窮者，肆人皆驚異之。將去，索筆題壁間曰：「藥爐丹竈舊生涯，白雲深處是吾家。江城戀酒不歸去，老卻碧桃無限花。」明日都下盛傳某家酒肆有神仙至云。又嘗爲《垂虹亭》詞，所謂「飛梁遏水」者，倒題橋下，人亦傳爲吕翁作。惟高廟識之曰：「是必閩人也，不然，何得以鎖字協埽字韻。」已而知其果外也。《齊東野語》卷十三。《西湖游覽志餘》卷十。《堯山堂外紀》卷五十八。《宋詩紀事》卷五十一。

2　紹興間，有題《洞仙歌》於垂虹者，不系其姓名，龍蛇飛動，真若不煙火食者。時皆喧傳，以爲洞賓所爲書。浸達於高宗，天顔辴然而笑曰：「是福州秀才云爾。」左右請聖諭所以然，上曰：「以其用韻，蓋閩音云。」其詞曰：「飛梁壓水，虹影澄清曉。橘里漁邨半煙草。歎今來古往，物是人非，天地裏，惟有江山不老。　　雨巾風帽，四海誰知我？一劍横空幾番過。按玉龍、嘶未斷，月冷波寒，歸去也、林屋洞天無鎖。認雲屏煙障是吾廬，任滿地蒼苔，年年不掃。」久而知爲閩士林外所爲，聖見異矣。蓋林以巨舟仰而書於橋梁，水天渺然，旁無來跡，故世人益神之。《四朝聞見録》丙集。《詞林紀事》卷十。

任　淵

1　見鄭剛中5。

宋人軼事彙編卷三十二

胡安國

1　〔胡〕文定少時性最急，嘗怒一兵士，至親毆之，兵輒抗拒。無可如何，遂回入書室，作小册，盡寫經傳中文有寬字者於册上以觀玩。從此遂不性急矣。《朱子語類》卷一百一。《宋稗類鈔》卷八。

2　〔胡安國〕家世至貧，轉徙流寓，遂至空乏，然「貧」之一字，於親故間非惟口所不道，故亦手所不書。嘗戒子弟曰：「對人言貧者，其意將何求？汝曹志之。」《宋名臣言行録》外集卷十。《昨非庵日纂》一集卷十二。

3　文定作〔楊時〕先生墓志，載先生奏安石爲邪説之事。五峯問文定：「此章直似迂闊，何以載之？」文定曰：「此是取王氏心肝底劊子手段，何可不書？書之則王氏心肝懸在肉案上，人人見得，而詖淫邪遁之辭皆破矣。」《宋元學案》卷二十五。

4　〔胡安國〕子弟或近出宴集，雖夜已深猶不寢，必俟其歸，驗其醉否，且問所集何客，所論何事，有益無益。以是爲常。《宋名臣言行録》外集卷十。《賢弈編》卷二。

胡　寅

1　胡致堂寅，字明仲，文定公安國之庶子也。將生，欲不舉。文定夫人夢大魚躍盆水中，急往救之，則已溺將死矣，遂抱以爲己子。少桀黠難制，父閉之空閣中，其上有雜木，過數旬，寅盡刻爲人形。安國曰：「當思所以移其心。」遂引置書數千卷於其上，年餘，悉能成誦，不遺一卷，遂爲名儒。及貴顯，不復爲本生母持服，爲右正言章夏所劾，會秦丞相亦惡之，遂謫新州安置。嘗於謫所著《讀史管見》數千萬言，極意譏貶秦氏。《齊東野語》卷六。《堯山堂外紀》卷五十七。案：數千萬言，「千」《宋史·胡寅傳》作「十」。

2　紹興乙卯夏大旱，車駕在臨安府，詔禁屠宰以禱雨。諫議大夫趙霈上言：「自來斷屠，止禁猪羊而不及鵝鴨，請并禁止。」中書舍人胡寅曰：「一疏無二百言，而用字以十數，況諫議乃及此乎？聞虜中統兵者號龍虎大王，脱或入寇，宜以鵝鴨諫議拒之。」時人以爲名對。《閒燕常談》。《鶴林玉露》乙編卷六。《西湖游覽志餘》卷二十一。

3　秦檜知公致仕之貧，因其往建州省覲世母，遺以白金。公報書曰：「願公修政任賢，勿替初志尊王，攘狄以開後功。」檜以爲譏己，始怒之。公嘗游嶽麓寺，大書壁間云：「是何南海之鰐魚，來作長沙之鵬鳥。」於是，帥臣劉正方欲捃撫張浚諸人之罪。劉旦知潭州，潮陽人也，亦大怒，復訟公於檜。侍御史曹筠即奏公兄弟阿附趙鼎，私相朋比。公尋以李光通書，特落職名。《宋名臣言行録》别集上卷八。

4　《讀史管見》乃嶺表所作，當時並無一册文字隨行，只是記憶，所以其間有牴牾處。有好誦佛書者，致堂因集史傳中虜人姓名揭之一處，其人果收去唸誦。此真戲也。《宋名臣言行録》别集上卷八。

5　朱文公云：頃年過七里灘，見壁間有胡明仲題詞刻石，拈出嚴公懷仁輔義之語，以勵往來士大夫，未嘗不爲之摩挲太息。然已不能盡記其語。後數十年，再過，因覓其石，則已不復存，意或者惡聞而毁之也。獨一老僧年八十餘，能誦其詞甚習，爲予道之，俾書之册。比予未久而還，則亦爲好事者裂去矣。因覽兩峰趙傁《醉筆釣臺樂府》偶記向所嘗見一詞，正與同調，并感胡公舊語，聊爲書此。〔詞曰〕「不見嚴夫子，寂寞富春山。空留千丈危石，高出暮雲端。想像羊裘披了，一笑兩忘身世，來插釣魚竿。肯似林間翩，飛倦始知還。　中興主，功業就，鬢毛斑。馳驅一世人物，相與濟世艱。獨委狂奴心事　，未羡癡兒鼎足，放去任疎頑。爽氣動星斗，終古照林巒。」《晦庵集》卷八十四。《堅瓠六集》卷三。

胡　宏

1　見朱熹5。

高　閌

1　見蔣璯1。

2　高抑崇閲，紹興中爲禮部侍郎，忤秦檜，以本官奉祠四明里中。疾篤丐休致，且以書愬於秦，顗復職名，庶幾禄及後人。蓋是時有制，雖侍從未復元職，格其賞延故也。述其窮困之狀，言極激切。秦覽書，初亦憐之，呼持書之僕來，詢其生計如何。而僕者强解事，迺爲夸大之語，妄增其産業以白於秦。秦怒云：「高抑崇死猶誑人如此。」竟寢其請。至秦亡，始追賁次對而獲卹典。《玉照新志》卷四。

劉子羽

1　薩里干入興元府，經略司劉子羽焚其城而遁。初，饒風關陷，子羽與吴玠謀守定軍山，玠憚之，遂西。子羽亦退屯三泉縣，從兵不及三百，與士卒同粗糲，至取草牙蘖食之，遺介書曰：「子羽誓死於此，與公訣矣！」時玠在興州之僊人關爲守備，得書而泣，其愛將楊政大呼軍門曰：「節使不可負劉待制，不然，政輩亦舍節使去。」玠乃從麾下，由間道與劉子羽會於三泉。《建炎以來繫年要録》卷六十三。

2　公在鎮江，會金復渝盟。公建議清野，盡徙淮東之人，於京口撫以威信，兵民雜居，無敢相侵擾者。既而敵騎久不至，樞使張浚視師江上以問公，公曰：「金人異時入寇，飄忽如風雨，今更遲回，是必有他意。」居頃之，金果復以和爲請，而使者乃植大旗舟，上書曰「江南撫諭」。公見之怒，夜以他旗易之。翌日，接伴使者見其有異，大懼，請之不得，至以語脅公。公曰：「吾爲守臣，朝論無所與，然欲揭此於吾州之境，則吾有死而已。」請不已，竟出境，乃還之。《宋名臣言行録》别集下卷十二。

3　見朱熹2。

劉子翬

1　中書舍人吕公居仁知公之深，嘗以小詩問訊，有「老大多材，十年堅坐」之句，世傳以爲實録。時國家南渡幾十年，謀復中原以攄宿憤，而未有一定之計，方且寤寐俊傑，與圖事功。吕公乃與同列曾公天游、李公似之、張公子猷三數人者，共列其行誼志業，以聞于朝，特詔誥闕。將行，屏山先生爲作《招劍》之文以祝之，其卒之亂曰：「寶劍來，奉君王。撫四夷，定八荒。時乎時，毋深藏！」其所望于先生者如此。《宋名臣言行録》外集卷十一。

2　〔劉〕子翬以蔭入仕，年甫四十六而卒。朱文公，其門人也。嘗謂朱曰：「吾少聞佛、老之説，歸讀吾書，然後知吾道之大，體用之全如此。於《易》得入德之門焉。作《復齋銘》、《聖傳論》，可以見吾志矣。」《直齋書録解題》卷十八。

3　〔先生〕學尤深于《易》。家有東西二齋，東以「復」名，西以「蒙」名。蒙齋之記有曰：「三代而下，《易》學廢矣！六國之士爲談説所蒙，兩漢之士爲章句所蒙，晉魏之士爲虚無所蒙，隋唐之士爲辭藻所蒙，皆處偏滯而不反。如波滚沙，反以自渾；如谷騰霧，反以自暝，初不知其豁然者常存也。今吾與二三子既知之矣，可不兢兢肅肅，以養其聖邪！」《宋名臣言行録》外集卷十一。

4　先生有復齋、蒙齋二琴，嗣子玶葆藏之。門人朱熹敬爲作銘。《宋名臣言行録》外集卷十一。

5　見朱熹4。

6　武夷有一狂者，爛醉詈及屏山先生劉彦冲，次日修書謝罪。先生不責其過，但於紙尾復之云：「蛇本無影，弓誤摇之。影既無之，公又何疑。」《螢雪叢説》卷上。

7　劉屏山葬其嫂熊氏，與其妻陸氏共刻一石，表諸隧道。《無用閒談》。

洪　皓

1　洪皓熙寧中游太學，十年不歸，其父作詩寄皓，曰：「太學何蕃且一歸，十年甘旨誤庭闈。休辭客路三千遠，須念人生七十稀。腰下雖無蘇子印，篋中幸有老萊衣。歸時定約春前後，免使高堂賦式微。」皓得詩即歸養。《讀書鏡》卷四。《西湖游覽志餘》卷二十一。《堅瓠丙集》卷二。 《宋詩紀事》卷九十六引《蓉塘詩話》。

2　先君假禮部尚書爲奉使大金軍前……一日歸别，先君持太碩人，拜且泣。時長子适甫十三歲，逖以下皆襁褓呱呱。省别，行路不能仰視，先君弗予也。《盤洲集》卷七十四。《三朝北盟會編》卷二百二十一。

3　雲中至冷山行二日程，距虜都二百餘里……皆陳王悟室聚落，悟室使誨其子。……悟室嘗得獻取蜀策，持以問先君，先君歷陳古事梗之。悟室鋭欲吞中國，曰：「孰謂海大，我力可乾，但不能使天地相接爾。」先君曰：「兵猶火也，弗戢，將自焚。自古豈有四十年用兵不止者。」又數數爲言……悟室或應或不應，既大怒曰：「汝作和事官，卻口硬，謂我不能殺汝耶。」先君曰：「自分當死，願大國無受殺行人之名，此去蓮花濼三十里，使之乘舟，一人蕩諸水，以墜淵爲言可也。」悟室義而止。《盤洲集》卷七十四。《三朝北盟會編》卷二百二十一。

4　徽宗以紹興乙卯歲升遐，時忠宣公奉使未反命，滯留冷山，遣使臣沈珍往燕山，建道場於開泰寺，作《功德疏》曰：「千歲厭世，莫遂乘雲之僊；四海遏音，同深喪考之戚。況故宫爲禾黍，改館徒饋於秦牢；新廟游衣冠，招魂漫歌於楚些。雖置河東之賦，莫止江南之哀。遺民失望而痛心，孤臣久縶惟歐血。伏願盛德之祀，傳百世以彌昌；在天之靈，繼三后而不朽。」北人讀之亦墮淚，争相傳誦。其後梓宫南還，公已徙燕，率故臣之不忘國恩者，出迎於城北，搏膺大慟。虜俗最重忠義，不以爲罪也。《容齋三筆》卷八。

5　紹興丁巳，所在始歌《江梅引》詞，不知爲誰人所作，己未、庚申年，北庭亦傳之。至於壬戌，公在燕，赴張總侍御家宴，侍妾歌之，感其「念此情，家萬里」之句，愴然曰：「此詞殆爲我作！」既歸不寐，遂用韻賦四闋。時在囚拘中，無書可檢，但有《初學記》、韓、杜、蘇、白樂天集，所引用句語，一一有來處。北方不識梅花，士人罕有知梅事者，故皆注所出。……每首有一「笑」字，北人謂之「四笑《江梅引》」，争傳寫焉。《容齋五筆》卷三。《詞林紀事》卷八。

6　〔洪〕皓留金時，以教授自給。因無紙，則取樺葉寫《論語》、《大學》、《中庸》、《孟子》傳之，時謂樺葉《四書》。《嘉慶一統志》卷六十九。

7　〔公〕在冷山，摘〔《春秋》〕褒貶微旨，作詩千篇。北人抄傳誦習，欲刻板於燕，公弗許。《宋名臣言行録》續集卷五。

8　适、遵濫登博學鴻詞科，宰臣以所試製詞進讀，上顧姓名，問曰：「是洪某子耶？父在遠能自立，此忠義報也。可與陞擢差遣。」故遵除秘書正字，适爲删定勑令官。《盤洲集》卷七十四《先君述》。

9　皇太后之歸也，過燕，先君冒禁朝焉。至陛對乞賜見，明日即詔入。慈寧殿已設簾，皇太后顧帟人曰：「我故識尚書矣。」命徹之。問勞優渥，語必稱尚書，賚予係道。東朝對外庭臣，唯先君一人。《盤洲集》卷七十四。《三朝北盟會編》卷二百二十一。

10　時秦檜留粘罕所，虜使之草檄諭降，有室撚者在軍知狀。先君與秦語及虜事曰：「憶室撚否？别時託寄聲。」秦色變。《盤洲集》卷七十四《先君述》。

11　洪忠宣自虜回，戲謂檜曰：「撻辣郎君致意。」檜大恨之。《鶴林玉露》甲編卷五。

12　秦〔檜〕謂适曰：「尊公信有忠節得上眷，但官職如讀書，速則易終而無味，要當如黄鐘大吕乃可。」《盤洲集》卷七十四。《三朝北盟會編》卷二百二十一。

13　高宗賜洪皓御銘盾制琴一，十三年十二月己巳上謂大臣曰：「古人琴制不同，名有所屬朕近出意作盾樣，以示不忘武備之意。」《玉海》卷一百十。《南宋雜事詩》卷一。

14　公責置英州。閩人倪詧爲守，老矣，内無奥主。聞知新州張棣以巧中胡銓遷客取使節，欲效之。即使兵馬都監俟其隙，捕公家奴置獄中，釀成其罪，未及發而詧死。事乃解。《宋名臣言行録》續集卷五。

15　 西瓜本出塞外，自洪忠宣奉使歸，得其種，蒔之禁圃鄉囿。《南宋雜事詩》卷一。

16　吾鄉三洪，皆忠宣公皓之子也。兄弟連中詞科。紹興十三年，忠宣以徽猷學士直翰苑。紹興二十九年，其仲子文安公遵，始入西省。隆興二年，文惠公适繼之。乾道二年，文敏公邁又繼之。相距首尾二十二年。故景盧有謝表云：「父子相承，四上鑾坡之直；弟兄在望，三陪鳳閣之游。」二事實爲本朝儒林榮觀之盛。《游宦紀聞》卷二。《宋稗類鈔》卷二。

17　見唐介18。

洪　适

1　三瑞堂，洪公弼爲寧海主簿時建。適以荷花、桃實、竹榦有連理之瑞，已而生适。故适以貳車行縣，題詩云：「久矣馳魂夢，今登三瑞堂。故山有喬木，近事話甘棠。展驥慚充位，占熊憶問祥。白雲留不住，極目是吾鄉。」《方輿勝覽》卷八。《宋詩紀事》卷四十五。

2　洪景伯兄弟應博學宏詞，以「克敵弓銘」爲題，洪惘然不知所出。有巡鋪老卒覩于案間，以問洪云：「官人欲知之否？」洪笑曰：「非而所知。」卒曰：「不然，我本韓世忠太尉之部曲，從軍日，目見有人以神臂弓舊樣，獻于太尉，太尉令如其制度製以進御，賜名『克敵』。」并以歲月告之。洪盡用其語，首云「紹興戊午五月大將」云云。主文大以驚喜，是歲遂中科目，若有神助焉。《揮麈三録》卷三。《群書類編故事》卷五。《南宋雜事詩》卷三。

3　洪氏遵試《克敵弓銘》，未知所出。有老兵持硯水密謂洪曰：「即神臂弓也。」凡制度、輕重、長短，無不語洪。有司以爲神。洪獨不記太祖即位之三年作神臂弓以威天下，何耶？《四朝聞見録》甲集。

4　文惠公頃游廣府，府帥方務德滋，因留攝幕屬，與其弟稚川同官。稚川名洪，胥吏倡優避其名，呼公爲「共通判」。《夷堅支志》甲卷四。

5　見湯思退6。

6　頃者先公太師以使事爲北方所留。紹興癸亥年，政地王次翁使至燕中，先公鬲垣墻與驛中人語，爲覘者所得，賴副留守高吉祥之力，脱縲紲而歸。予之出疆也，高之子嗣先相廷勞以先世之故，並轡殊從容，嘗諉其訪尋中原古刻。云：「北人所不好，市無粥碑者。」及道過真定，顧瞻名山，三歎而已。《隸釋》卷三。

7　乾道初年，張魏公以右相都督江淮，議者謂兩淮保障不可恃，公親往視之。會詔歸朝，未至而免相，文惠公當制，其詞曰：「棘門如兒戲耳，庸謹秋防；袞衣以公歸兮，庶聞辰告。」所謂兒戲者，指邊將也，而讀者乃以爲詆魏公。其尾句云：「春秋責備賢者，慨功業之惟艱；天子加禮大臣，固始終之不替。」所以悵惜之意至矣。《容齋三筆》卷八。

8　淳熙四年七月廿四夜，文惠公在鄉里，夢至一野寺，不見僧，而數羽人環坐。其一高吟曰：「六十方買妾，七十猶生兒。旁人掩口笑，老子知不知。」公生於丁酉，是歲本命年正六十有一矣，此客若有所諷也。而公清居累歲，未嘗蓄姬妾，即應聲答以五十六言云：「桑榆景迫髩毛蒼，已過耆年去路忙。不把精神陪綺席，從他歌舞競新粧。掃除萬事身如夢，斷送一生性弗狂。賴有清風與明月，肯來相伴一爐香。」衆皆大笑，而高吟者有慙色。《夷堅支志》戊卷五。

9　洪文惠、文敏兄弟皆畏内，雖少年貴達，家有聲妓之奉，往往不能快意。王宣子知饒州，景伯家居喪偶，宣子弔焉。主人受弔已，延客至内齋，唤酒小酌。甫舉杯，群妾坌出，素妝靚態，黛色粉光，不異平日。謔浪笑語，酒行至無算。景伯半酣，握王手曰：「不圖今日有此樂。」賓主相顧一笑。後二十年，宣子謝事歸越，景盧來爲守，時已鰥居。暇日，宣子造郡齋，景盧留款，亦出家姬侑席，笑謂王曰：「家兄有言，不圖今日有此樂。」王爲絶倒。《談藪》。《堯山堂外紀》卷五十九。

洪　遵

1　見洪适2、3。

2　〔朱倬〕視師回至平江，洪遵景嚴爲守。時倬與〔陳〕康伯並相，遵以求入爲禱，倬唯唯，康伯曰：「進退近臣，當由上意，非某所敢知也。」及將内禪，康伯奏：「書詔方冗，翰苑獨員洪遵在近。」欲召之，倬惡其非出己，即曰：「不可。其弟邁新爲右史，今復召遵，此蘇軾與轍所以變亂元祐也。」上卒召遵副端。《齊東野語》卷十一。

3　見湯思退6。

洪　邁

1　紹興十五年三月十五日，予在臨安試詞科第三場畢出院，時尚早，同試者何作善伯明、徐搏升甫相率游市。時族叔邦直應賢、鄉人許良佐舜舉省試罷，相與同行。因至抱劍街，伯明素與名娼孫小九來往，遂拉訪其家，置酒於小樓。夜月如晝，臨欄凡焫兩燭，結花燦然若連珠，孫娼固黠慧解事，乃白坐中曰：「今夕桂魄皎潔，燭花呈祥，五君皆較藝蘭省，其爲登名高第，可证不疑。願各賦一詞紀實，且爲他日一段佳話。」遂取吴牋五幅置於桌上。升甫、應賢、舜舉皆謝不能，伯明俊爽敏捷，即操筆作《浣溪沙》一闋曰：「草草杯盤訪玉人，燈花呈喜坐添春，邀郎覓句要奇新。　黛淺波嬌情脈脈，雲輕柳弱意真真，從今風月屬闲人。」衆傳觀歎賞，獨恨其末句失意。予續成《臨江仙》曰：「綺席留歡歡正洽，高樓佳氣重重。釵頭小篆燭花紅。直須將喜事，來報主人公。　桂月十分春正半，廣寒宫殿葱葱。姮娥相對曲欄東。雲梯知不遠，平步揖東風。」孫滿酌一觥相勸曰：「學士必高中，此瑞殆爲君設也。」已而予果奏名賜第，餘四人皆不偶。《夷堅支志》景卷八。《堯山堂外紀》卷五十九。《堅瓠庚集》卷三。《詞苑叢談》卷六。《南宋雜事詩》卷七。《詞林紀事》卷九。

2　紹興辛巳，〔完顔〕亮既授首，葛王篡位，使來修好，洪景盧往報之。入境，與其接伴約用敵國禮，伴許諾。故沿路表章，皆用在京舊式。未幾，乃盡卻回，使依近例易之。景盧不可。於是扃驛門，絶供饋，使人不得食者一日。又令館伴者來言，頃嘗從忠宣公學，陽吐情實，令勿固執，恐無好事，須通一線路乃佳。景盧等懼留，不得已，易表章授之，供饋乃如禮。景盧素有風疾，頭常微掉，時人爲之語曰：「一日之饑禁不得，蘇武當時十九秋。傳與天朝洪奉使，好掉頭時不掉頭。」《鶴林玉露》丙編卷三。《堯山堂外紀》卷五十九。《識小録》卷四。《堅瓠癸集》卷三。《古謡諺》卷四十八。

3　洪景盧奉使，其父忠宣嘗薦之。景盧爲金困辱而歸，太學諸生作詞云：「洪邁被拘留，垂哀告彼酋。七日忍譏猶不耐，堪羞。蘇武曾禁十九秋。　厥父既無謀，厥子安能解國憂。萬里歸來誇舌辨，村牛。好擺頭時不擺頭。」蓋洪好摇頭也。商務印書館本《説郛》卷三十一引《談藪》。《堅瓠癸集》卷三。《宋稗類鈔》卷六。

4　洪忠宣公以蘇武節爲秦檜所忌，孝宗憐之。其子邁以宏博中選，歷官清顯。孝宗有意大用，廉知其子弟不能遵父兄之教，恐居政府則非所以示天下，故特遲之。洪公每勸上早諭莊文，上爲首肯。間因左右物色洪公子政飲娼樓，上亟命快行宣諭洪公云：「也請學士時洪爲知制誥。教子。」快行言訖，無他詔。洪驚愕莫知其端，但對使唯唯奉詔，退而研其子所如往，方悟上旨，遂抗章謝罪求去。歸番陽，與兄丞相适酬唱觴詠于林壑甚適。偶得史氏瓊花，種之别墅，名曰「瓊墅」，樓曰「瓊樓」，圃曰「瓊圃」。史氏欲祈公異姓恩澤，不從。史氏遂訐公以「瓊瑶者，天子之所居，非臣子所宜稱」。公不爲動，則伏闕進詞，詣臺訴事，因爲言者所列。《四朝聞見録》甲集。

5　中書舍人洪景盧知婺州，召至都下，而從臣未有虚位，孝宗除爲在京宫觀兼侍讀太府少卿。張抑字子儀，以啓賀之云：「珍臺閒館，冠皋伊之倫魁；廣厦細旃，論唐虞之聖道。」前兩句用揚雄賦全語，後兩句用王吉疏全語，皆西漢文章也。子儀舉示予，予驚歎擊節，以爲不減前輩。未幾，景盧入翰林爲學士，適梁叔子丞相以病辭位，孝宗愛重之，不欲聽其去。累辭，不得已，拜大觀文醴泉觀使秉侍讀，景盧當筆，麻制中全用此一聯。是日，朝士聽麻，皆稱之，不知其爲子儀語也。《誠齋詩話》。

6　洪景盧居翰苑日，嘗入直，值制詔沓至，自早至晡，凡視二十餘草。事竟，小步庭間，見老叟負暄花陰。誰何之，云：「京師人也，累世爲院吏，今八十餘，幼時及識元祐間諸學士，今予孫復爲吏，故養老於此。」因言：「聞今日文書甚多，學士必大勞神也。」洪喜其言，曰：「今日草二十餘制，皆已畢事矣。」老者復頌云：「學士才思敏捷，真不多見。」洪矜之云：「蘇學士想亦不過如此速耳。」老者復首肯咨嗟曰：「蘇學士敏捷亦不過如此，但不曾檢閲書册耳。」洪爲赧然，自知失言。嘗對客自言如此，且云：「人不可自矜，是時使有地縫，亦當入矣。」《齊東野語》卷十。《何氏語林》卷三十。《堯山堂外紀》卷五十九。《宋稗類鈔》卷六。

7　聞洪景盧學士嘗賜對於翠寒堂，當三伏中，體粟戰慄，不可久立。上問故，笑遣中貴人以北綾半臂賜之。《武林舊事》卷三。《西湖游覽志餘》卷三。《古事比》卷五十。

8　見周必大13。

9　淳熙十四年八月，在禁林日入侍至尊壽皇聖帝清間之燕，聖語忽云：「近見甚齋隨筆？」邁竦而對曰：「是臣所著《容齋隨筆》，無足采者。」上曰：「有好議論。」邁起謝。退而詢之，乃婺女所刻，賈人販鬻于書坊中，貴人買以入，遂塵乙覽。《容齋續筆》自序。

10　孝宗從容清燕，洪公邁侍。上語以「宫中無事，則編唐人絶句以自娱，今已得六百餘首」。公對曰：「以臣記憶，恐不止此。」上問以有幾，公以五千首對。上大驚曰：「若是多耶？煩卿爲朕編集。」洪歸，搜閲凡踰年，僅得十之一二。至于稗官小説，神仙怪鬼，婦人女子之詩，皆括而湊之，迺以進御。上固知不迨所對數，然頗嘉其敏贍，亦轉秩賜金帛。《四朝聞見録》乙集。《南宋雜事詩》卷四。

11　見楊萬里6。

12　見曲端2。

13　見洪适9。

洪　楀

1　夏巨源者，亦精於卜筮，居臨安中瓦。每來卜者，一卦率五百錢。紹熙三年冬，禹之自贛倅受代造朝，其子价侍行。既至，點檢勅誥文書，遺其一。雖遣僕還家訪尋，終不能自釋。乃同詣夏肆。夏書紙上曰：「事在千里外。」繼書一「食」字，一「堯」字，合而讀之，則「饒」字也。問曰：「是乎？」答之曰：「然。」曰：「文書見在，係一多口人收得，而鴛鴦爲看守。無足憂也。」其説茫洋無準的，固以爲妄。既而僕從饒州來，持所遺至。蓋向者打併行李時忘在外，小妾福安見之，价房中十篋，用「泥融飛燕子，沙暖睡鴛鴦」爲標貼，遂以置鴦篋内。既悟鴛鴦看守之語，而福字有口，田字又四口，所謂多口人者如是，亦神矣哉。《夷堅支志》丁卷五。

姚　寬

1　予監台州杜瀆鹽場日，以蓮子試鹵。擇蓮子重者用之，鹵浮三蓮、四蓮，味重；五蓮，尤重。蓮子取其浮而直，若二蓮直，或一直一横，即味差薄。若鹵更薄，即蓮沉于底，而煎鹽不成。《西溪叢語》卷上。《能改齋漫録》卷十五。《湧幢小品》卷二。

吴　曾

1　吴虎臣曾博聞强識，知名江西。爲舉子日，謁夢於仰山，欲知科第遲速。其夜，夢紅袖女子執板而歌，覺而不能省憶，但記一句曰：「尋春不是探花郎。」是後竟不第，而以獻書得官。《夷堅支志》乙卷二。

鄭　樵

1　鄭樵，字漁仲，與族兄厚齊名，號「二鄭」。《莆陽比事》卷三。

2　興化夾漈溪，一夕白氣屬天，久而不滅，未浹旬，夾漈鄭樵以遺逸召。《莆陽比事》卷二。

王　銍

1　紹興戊午，徽宗梓宫南歸有日，秦丞相當國，請以永固爲陵名，先人建言：「北齊叱奴皇后寔名矣，不可犯。且叱奴，夷狄也，尤當避。」秦大怒，幾蹈不測。後數年，卒易曰永祐。《揮麈録》卷一。

2　王性之記問該洽，尤長於國朝故事，莫不能記。對客指畫誦説，動數百千言，退而質之，無一語繆。予自少至老，惟見一人。方大駕南渡，典章一切掃盪無遺，甚至祖宗諡號亦皆忘失，祠祭但稱廟號而已。又因討論御名，禮部申省言：「未尋得《廣韻》。」方是時，性之近在二百里内，非獨博記可詢，其藏書數百篋，無所不備，盡護致剡山，當路藐然不問也。《老學庵筆記》卷六。

3　王性之讀書，真能五行俱下，往往他人纔三四行，性之已盡一紙。後生有投贄者，且觀且捲，俄頃即置之。以此人疑其輕薄，遂多謗毁，其實工拙皆能記也。既卒，秦熺方恃其父氣燄熏灼，手書移郡，將欲取其所藏書，且許以官其子。長子仲信，名廉清，苦學有守，號泣拒之曰：「願守此書以死，不願官也。」郡將以禍福誘脅之，皆不聽。熺亦不能奪而止。《老學庵筆記》卷二。

4　近時傳一書，曰《龍城録》，云柳子厚所作，非也。乃王銍性之僞爲之。其梅花鬼事，蓋遷就東坡詩「月黑林間逢縞袂」及「月落參横」之句也。又作《雲仙散録》，尤爲怪誕，殊誤後之學者。又有李歜注杜甫詩及注東坡詩事。皆王性之一手，殊可駭笑，有識者當自知之。《墨莊漫録》卷二。

王明清

1　見張孝祥5。

2　紹熙癸丑歲，明清任簽書寧國軍節度判官，時括蒼蔣世修繼周，以獨座前資來爲郡守。宣城舊例，每發軍食，則幕職兵官俱集倉中。是歲十二月散糧，明清以私務入倉小緩，逮至其門，見諸君聯車而出，悉有倉黄之狀。詢之，曰：「通判周世修建議，欲以去歲舊粟支其半，群卒惡其陳腐，横梃於庭，出不遜語，欲入白黄堂矣。」且衆兵隨其後。明清亟止之云：「可復歸舊次。」一面令車前二卒長傳呼喻之云：「僉判適自府中來，已得中丞台旨，令盡支新米。」亟令專知吏往白史君，告以從權便宜之故。於是卒徒歡呼帖服，無敢譁者。不然亦幾殆焉。蔣守由此遂相論薦，然露章中不欲及也。《玉照新志》卷四。

聞人滋

1　嘉興人聞人茂德，名滋，老儒也。喜留客食，然不過蔬豆而已。郡人求館客者，多就謀之。又多蓄書，喜借人。自言作門客牙，充書籍行，開豆腐羹店。予少時與之同在勑局，爲删定官。談經義滚滚不倦，發明極多，尤邃於小學云。《老學庵筆記》卷一。《宋詩紀事》卷五十七。

陳與義

1　陳與義，字去非，西洛人。河目海口，大耳聳峙，識者知其爲貴人也。《名賢氏族言行類稿》卷十一。

2　見葛勝仲1。

3　紹興三年七月，朱勝非以右僕射丁母憂，未卒哭，降起復製詞，吏部侍郎、權直學士院陳與義之文也。以「兹宅大憂」四字，令翰林學士綦崇禮帖改爲「方服私艱」，陳待罪而放。議者謂麻制中有「於戲，邦勢若此，念積薪之已然；民力幾何，懼奔駟之將敗。朕之論相，何可以不備；卿之圖功，亦在於攸終」。同列惡其言，故以「宅憂」疵之。《雞肋編》卷中。

4　陳與義赴湖州，乘馬朝拜，輒驚逸退走出門，未幾得宫祠以薨。《泊宅編》十卷本卷六。

葉夢得

1　贈太師葉助天祐，雲人，爲睦州建德尉。年壯無子，問命於日者黄某。黄云：「公嗣息甚貴，位至節度使，然當在三十歲以後。若速得之，亦非令器也。」天祐不樂。後官拱州，黄又至，令以《周易》筮之，得《賁卦》。黄曰：「今日辰居土，土加賁爲墳字，君當生子，但必有悼亡之戚。」果生男。數歲而晁夫人卒。其子即少藴也，既擢第，爲淮東提刑周穜婿。……紹興十六年，年七十，上章告老，自觀文殿學士除崇慶軍節度使。《夷堅甲志》卷八。

2　餘少時苦上氣，每作輒不能卧，藥餌、起居須人乃能辦侍。先君官上饒，一日秋晚游鵝湖中，夕疾作，使令既非素所役，篋中適不以藥行。喘滿頃刻不可度，起吹燈，據案偶見一《易》册，取讀數十板，不覺遂平。自是每疾作，輒用此術，多愈于服藥。《石林避暑録話》卷二。

3　葉少藴左丞初登第，調潤州丹徒尉。郡守器重之，俾檢察征税之出入。務亭在西津上，葉嘗以休日往，與監官並欄干立，望江中有彩舫，傃亭而南，滿載皆婦女，嬉笑自若。謂爲貴富家人，方趨避之，舫已泊岸。十許輩袨服而登，徑詣亭上，問小史曰：「葉學士安在？幸爲入白。」葉不得已出見之，皆再拜致詞曰：「學士雋聲滿江表，妾輩乃真州妓也，常願一侍尊俎，愜平生心，而身隸樂籍，儀真過客如雲，無時不開宴，望頃刻之適不可得。今日太守私忌，郡官皆不會集，故相約絶江此來，殆天與其幸也。」葉慰謝，命之坐。同官謀取酒與飲，則又起言：「不度鄙賤，輒草具殽醖自隨，敢以一杯爲公壽。願得公妙語持歸，誇示淮人，爲無窮光榮，志願足矣。」顧從奴挈榼而上，饌品皆精潔，迭起歌舞。酒數行，其魁捧花牋以請，葉命筆立成，不加點竄，即今所傳《賀新郎》詞也。其詞曰：「睡起聞鶯語。點蒼苔、簾櫳晝掩，亂紅無數。吹盡殘花無人見，唯有垂楊自舞。漸暖靄、初回輕暑。寶扇重尋明月影，暗塵侵、尚有乘鸞女。驚舊恨，鎮如許。　江南夢斷横江渚。浪黏天、蒲陶漲渌，半空煙雨。無限樓前滄波意，誰采蘋花寄取。但悵望、蘭舟容與。萬里雲帆何時到，送孤鴻、目斷千山阻。重爲我，唱《金縷》。」卒章蓋紀實也。《夷堅丁志》卷十二。

4　葉石林有《賀新郎》詞，首曰「曉起啼鶯語」。或疑其誤，頗詰之，石林曰：「老夫嘗考之矣，《禽經》云，流鶯不解語。」《黄嬭餘話》卷五。

5　蔡元長既刻黨籍碑，在朝無敢言者。其後再相，葉左丞從容謂之曰：「夢得聞天下有道，則庶人不議。今舉籍上書之人刻之于石，以昭示來世，恐非所以彰先帝之盛德也。」蔡大感悟，其後黨禁稍解。《卻掃編》卷中。《何氏語林》卷十九。

6　蔡京初欲以童貫爲陝西宣撫，取青唐，公聞，見京問之曰：「貫以八寶恩除節使，已非祖宗法令，今又以執政之任付之。青唐，朝廷所必欲得也，使成功則何以處之乎？」京有愧色。既得青唐，公又見京，問何以賞貫。京沉思未有以答。公曰：「節度使上惟有開府儀同三司，不識朝廷遂與之否？」京曰：「恐未至是。」公曰：「幸甚！外人以爲必進此官矣。某憂不能寐，前爲節使，某不當制，無可言。今若進使相，萬一某當制，決不敢命辭，然亦不敢逃謫，勢必過嶺。倘相公念之，得一善地足矣。」京笑曰：「公慮事每過，好相戾，此人亦何可犯，衆窺公者多，何不自畏禍。」公曰：「幸不至此則已，設或有之，今日言與他日言，其受禍一也。」《宋名臣言行録》别集上卷四。

7　童貫以左璫幸大觀間。緣開邊功，建武康節鉞，公言弗與，而莫敢攖也。其三年二月，將行復洮州賞，石林葉少藴在北門，微聞當遂爲使相，懼當視草，不能自免，出語沮之。蔡元長頗愧於衆論，丁酉鎖院，迺自檢校司空、奉寧節度，進司徒，易鎖鎮、洮而已。少藴黽勉奉詔，制出告廷，鄭華原素不樂少藴，摘語貫曰：「葉内翰欺公，至託王言以寓微風。」貫問其故，華原曰：「首詞有云：『眷言將命之臣，宜懋旌勞之典。』凡今内侍省差一小中官降香，則當曰將命；修一處寺觀，造數件服用，轉官則曰旌勞。公以兩府故事爲宣威，麻辭乃爾，是以黄門輩待公也。又其末云：『若古有訓，位事惟能。德因敵以威懷，于以制四夷之命；賞眡功而輕重，是將明八柄之權。』《尚書·周官》分明上面有『建官惟賢』一句不使，卻使下一句，謂公非賢爾。『眡功輕重』之語，亦以公之功止於如此，不足直醲賞也。」貫初垂涎儀同，已大失望，聞之頳面，徑揖起歸，質諸館賓，俾字字解釋，而己聽之，其言頗符，則大怒，泣訴于祐陵，納告榻上，竟不受。其年五月戊午，遂以龍學出少藴汝州，繼又落職，領洞霄祠。少藴時得君甚，中以陰事，始克去之。華原意以軋異己，不知適以張閹宦之威也。《桯史》卷四。

8　吾守蔡州方三十九，明年作堂于州治之西廡，名之曰不惑，吾以爲僭，然吾有志學焉者。《石林避暑録話》卷四。

9　餘在許昌，歲適大水災傷，西京尤甚，流殍自鄧唐入吾境，不可勝計。餘盡發常平所儲，奏乞越常制賑之，幾十餘萬人稍能全活。惟遺棄小兒，無由皆得之。一日，詢左右曰：「人之無子者，何不收以自畜乎？」曰：「人固願得之，但患既長或來歲稔，父母來識認爾。」餘爲閲法例，凡因災傷遺棄小兒，父母不得復出。乃知爲此法者亦仁人也。夫彼既棄而不育，父母之恩則已絶，若人不收之，其誰與活乎？遂作空券數千，具載本法，印給内外廂界保伍，凡得兒者，使自言所從來，明書于券，付之，略爲籍記。使以時上其數，給多者賞，且分常平餘粟，貧者量授以爲資。事定，按籍給券凡三千八百人。皆奪之溝壑，置之襁褓。《石林避暑録話》卷一。

10　今列郡每夏歲支係省錢二百千，合藥散軍民，韓魏公爲諫官時所請也。爲郡者類不經意，多爲庸醫盜其直，或有藥而不及貧下人。餘在許昌，歲適多疾，使有司修故事，而前五歲皆忘不及舉，可以知其怠也。遂併出千緡，市藥材京師，餘親督衆醫分治，率幕官輪日給散，蓋不以爲職而責之，人人皆喜從事。此何憚而不爲乎！《石林避暑録話》卷一。

11　葉少藴既辭政路，結屋霅川山中。凡山中有石，隱于土者，皆穿剔表出之。久之，一山皆玲瓏空洞，挾策其間，自號石林山人。《五總志》。

12　葉氏石林，左丞葉少藴之故居，在卞山之陽，萬石環之，故名，且以自號。《癸辛雜識》前集。

13　葉少藴早年貴顯，退居石林累年，嘗以吟詠自娱。每遇風和日暖，輒以數婢子肩小車，且酒樽、食奩自隨，遇其意適處，即下車酌酒賦詩。有小吏稍慧，每使之檢書，薰染既久，亦能詩詞。《東南紀聞》卷一。

14　葉石林老日，以古銅鳩頭裝天台藤，又塗金兕觥，挾二物游山水間。《太平清話》卷下。

15　葉石林泛覽群籍，尤加意六經，每歲五月以後，天氣漸暑，不復概及他書，日誦六經一卷，謂之夏課。《東山談苑》卷六。

16　石林每夜必延諸子女兒婦列坐説《春秋》，聽者不悦，曰：「翁又請説《春秋》邪！」《野老記聞》。

17　石林作文必有格。昭慈上仙，石林入郡中制服，館於州北空相寺。方致思作慰表間，門人有見之者，方坐，復有謁者至，石林出迎接。案上有一編書，題云《文格十七》，啓之，乃唐人慰表十三篇，皆當時相類者。《野老記聞》。

18　靖康俶擾，中祕所藏與士大夫家者，悉爲烏有。南渡以來，惟葉少藴少年貴盛，平生好收書，逾十萬卷，寘之霅川弁山山居，建書樓以貯之，極爲華焕。丁卯冬，其宅與書俱蕩一燎。《揮麈後録》卷七。

19　葉少藴云：「某五十後不生子，六十後不蓋屋，七十後不作官。」然晚年以子舍之多，不免犯六十之戒，屋成而公死矣。《清波雜志》卷七。

汪　藻

1　龍溪先生汪公藻，字彦章，吾郡之德興人。幼年已負文名。作詩云：「一春略無十日晴，處處溪雲將雨行。野田春水碧於鏡，人影渡傍鷗不驚。桃花嫣然出籬笑，似開未開最有情。茅茨烟瞑客衣濕，破夢午雞啼一聲。」此篇一出，便爲詩社諸公所稱。晚年牢落，莫究所學。朱叔止題其墓云：「名高從者毁相隨，未免群兒著力擠。一日狼心萌偃月，十年豹霧隱愚溪。不逢華旦開昌運，終抱沈埋返故棲。已矣九原寧可作，蕭蕭古木亂蟬嘶。」亦爲諸公所稱。《游宦紀聞》卷三。

2　紹聖、元符間，汪内相彦章有聲太學。學中爲之語曰：「江左二寶，胡伸、汪藻。」伸字彦時，亦新安人，終符寶郎。《老學庵筆記》卷一。《何氏語林》卷十七。《宋詩紀事》卷一百。

3　汪彦章與王甫即黼字。太學同舍。甫貌美中空，彦章戲之爲「花木瓜」。及彦章罷符璽郎，甫正當國，以宣倅處之。宣州産花木瓜故也。《十駕齋養新餘録》卷下引周必大《游山録》。

4　〔公〕在江西，徐俯師川、洪炎、洪芻有能詩聲，自負無所屈。一日俯見公詩於僧壁，唶曰：「此我輩人也。」率二洪詣舍上謁。既去，公曰：「騷人墨客，撚鬚琢句，以自鳴其不平耳，烏足尚也。」至是數年，卒以大手筆稱天下。《宋名臣言行録》别集上卷七。

5　汪彦章爲豫章幕官，一日，會徐師川于南樓，問師川曰：「作詩法門當如何入？」師川答曰：「即此席間杯盤、果蔬，使令以至目力所及，皆詩也。君但以意翦裁之，馳驟約束，觸類而長，皆當如人意，切不可閉門合目，作鐫空妄實之想也。」彦章頷之。逾月，復見師川曰：「自受教後，准此程度，一字亦道不成。」師川喜謂之曰：「君此後當能詩矣。」故彦章每謂人曰：「某作詩句法得之師川。」《獨醒雜志》卷四。

6　大璫梁師成用事，小人朋附，目爲隱相。武人吴可者，師成許以能詩，至出入卧内。公罷符寶，可過公，致師成意曰：「聞名久矣，幸不鄙過我，禁從可拱而俟也。」公謝不往，客曰：「吾曹望隱相之門，如在天上，召而不往，何故？」公曰：「若使我與可輩爲伍耶！」《宋名臣言行録》别集卷七。《宋詩紀事》卷四十一。

7　見孫覿7。

8　靖康二聖北狩，皇屬畢遷，中原無主，惟高宗皇帝在外獨免。隆祐太后以書勸進，有曰：「獻公之子九人，惟重耳之獨在；漢家之厄十世，宜光武之中興。」此汪彦章詞也。《誠齋詩話》。《鶴林玉露》丙編卷三。

9　汪内相勸主上聽政表云：「漢家之厄十世，知光武之中興；獻公之子九人，念重耳之獨在。」蓋佳語也。或曰：「若移上句爲下句，則善不可加矣。」《隱窟雜志》。

10　汪彦章草赦書，叙軍興征歛，其詞云：「八世祖宗之澤，豈汝能忘；一時社稷之憂，非予獲已。」最爲精當。人以比陸宣公興元赦書。然議者謂自太祖至哲宗方七世，若并道君數之，又不應曰「祖宗」，彦章亦悔之。信乎文之難也。《老學庵筆記》卷四。

11　李綱罷相被謫，汪彦章行詞云：「朋黨罔上，有虞必去於驩兜；欺世盜名，孔子首誅乎正卯。」又云：「專殺尚威，傷列聖好生之德；信讒喜佞，爲一時群小之宗。」客有問彦章者曰：「内翰頃有啓賀伯紀拜相云：『孤忠貫日，正二儀傾側之中；凛氣横秋，揮萬騎談笑之頃。』又云：『士頌公冤，亟舉幡而集闋下；帝從民望，令免胄以見國人。』與今謫詞抑何反也？」彦章曰：「某此啓自直一翰林學士，渠不用我，故以後詞報之。」客又曰：「詞乃云：『乃傾家積，陰與賊通。』若行此言何從？」答曰：「某何從知得？但見渠兒子自虜中歸。」《誠齋詩話》。《鶴林玉露》乙編卷二。《宋稗類鈔》卷六。

12　見翁彦國2。

13　龍溪汪藻與薌林向子諲交游，情分甚厚。……汪爲湖州，納妾名娼周氏，而其妻不能容，汪置諸郡圃，時與之會。其妻瞰其往，即徑造其所而詬之。汪預戒十數卒布於道，俟其妻之來，則連聲大唱「喏」，其聲如雷，汪聞「喏」聲，即由他道以去。向平居，每議論慷慨，以功名自期，後知潭州，失守而歸。汪舉笏戲之曰：「君喜功名，今中興第一功也。」向答曰：「公喜佛，今十大弟子位也。」汪以是深怨之。《東南紀聞》卷一。

14　汪彦章視中書舍人韓公駒子蒼，前輩也。紹興初，韓寄寓臨川。汪來守郡，通啓曰：「承作者百年之師友，爲斯文一代之統盟。」别簡云：「僕知有公，而公不知有僕。藻老矣，願焚筆硯，以從公游。」蓋前輩相敬慕如此。《能改齋漫録》卷十四。

15　汪彦章在翰苑，屢致言者。嘗作《點絳唇》云：「永夜厭厭，畫簷低月山銜斗。起來搔首，梅影横窗瘦。　好箇霜天，閒卻傳盃手。君知否，曉鵶啼後，歸夢濃如酒。」或問曰：「歸夢濃如酒，何以在曉鵶啼後？」公曰：「無奈這一隊畜生聒噪何！」《能改齋漫録》卷十六。《堯山堂外紀》卷五十六。《堅瓠癸集》卷三。

16　汪彦章在京師，嘗作小闋云：「新月娟娟，夜寒江静山涵斗。起來搔首，梅影横窗瘦。　好箇霜天，闲卻傳杯手。君知否，亂鴉啼後，歸興濃如酒。」紹興中，彦章知徽州，仍令席間聲之。坐客有挾怨者，亟以納檜相指爲新製，以譏會之。會之怒，諷言者遷之於永。《玉照新志》卷四。

17　見秦熺4。

18　汪彦章舟行汴中，見岸傍畫舫有映簾而觀者，止見其額，有詞云：「小舟簾隙，佳人半露梅妝額。緑雲低映花如刻。恰似秋宵，一半銀蟾白。　結兒梢朶香紅扐，鈿蟬隱隱摇金碧。春山秋水渾無迹。不露牆頭，些子真消息。」寄《醉落魄》。《苕溪漁隱叢話》前集卷五十九。《浩然齋雅談》卷下。《堯山堂外紀》卷五十六。

19　汪彦章藻嘗因其子恪赴廣西機宜，臨行訓之曰：「自吾父及汝三世矣，未嘗與人通家往還，如妻者，自娶以爲後嗣計，豈可以娱他人？」《坦齋筆衡》。

20　見李邴7。

孫　覿

1　孫覿，字仲益。相傳東坡南遷時，一妾有娠不得偕往，出嫁吾常孫氏，比歸覓之，則仲益生六七齡矣。命名曰覿，謂「賣見」也。《堯山堂外紀》卷五十六。

2　元祐四年，東坡先生自翰苑出牧錢塘，道由毘陵之洛社。時孫仲益之父教村童於野市茅檐之下，仲益方七八歲，立於岸側。東坡望見，奇之，呼來前與語，果不凡，詢其所學，方爲七字對矣。與之題云「衡茅稚子璠璵器」，仲益隨聲應之云：「翰苑仙人錦繡腸。」大加賞歎，贈之以縑酒，囑其父善視之。後來果爲斯文之主盟。《玉照新志》卷一。《韻語陽秋》卷三。《宋詩紀事》卷三十八。《茶香室三鈔》卷十五。

3　孫仲益童子之年對東坡先生之句，始得之仲益之從子長文，云其家世居毗陵之洛社，蓋仲益之先人教村童於市中，東坡元祐四年自禁林出牧杭州時也。案仲益以辛酉生，是年八歲矣。《玉照新志》卷五。

4　東坡歸宜興時，道由無錫洛社，嘗至孫仲益家。仲益年在髫齓。坡曰：「孺子習何藝？」孫曰：「學對屬。」坡曰：「試對看。」徐曰：「衡門稚子璠璵器。」孫應聲云：「翰苑神仙錦繡腸。」坡撫其背曰：「真璠璵器也。」時天微雨，坡緋衣金帶，又命對曰：「雨濕紅袍蘇木氣。」仲益應聲曰：「風吹金帶荔枝香。」坡大奇之。《堯山堂外紀》卷五十六。

5　見王倫1。

6　孫覿辭免待制奏狀曰：〔靖康二年正月〕十四夜，中貴人劉當時傳旨召臣，臣亟往。方進晚餔，何侍傍，命臣坐賜以巵酒，上輟食語臣曰：「卿作即事詩，須用三百字。」臣言：「車駕未有還期，臣等憂懣無聊，而三百字非立談可辦，容臣退思，以候他日。」曰：「聖情不悦，群臣當有以娱侍帝者，賦詩不足辭。」上曰：「以『歸』字爲韻。」而内侍輩持燭操筆研摘紙，趣臣應詔。臣不獲已，以絶句一首詩成進御。又令賦「回」字一篇。上大悦，復賜臣酒。《三朝北盟會編》卷七十四。

7　上在青城齋宫無聊，何奏：「宜賦詩以遣興。」乃以孫覿、汪藻應製。上詩用「時」字韻，覿詩曰：「噬臍有愧平燕日，嘗膽無忘在莒時。」藻詩曰：「虜帳夢回驚日處，都城心切望雲時。」有以此達賊帥，酋見「在莒」之句，又斥其爲「虜帳」，因摭此爲名，遂遲留車駕。《三朝北盟會編》卷七十四。《宋詩紀事》卷三十八引吕本中《痛定録》。

8　上在虜寨宿郊宫，與二酋尚未相見。遣使議事索降表，上命孫覿草表，但言請和稱藩而已，使人齎草示粘罕，粘罕以爲未是。使人往來者數四，皆不中，而要四六對屬作降表。覿與吴幵互相推避不下筆。上曰：「事已至此，當卑辭盡禮，勿計空言。」促使爲之，於是覿、幵與何共草成之……上覽訖，謂孫覿曰：「對屬甚切，非卿平昔閒習，安能及此。」《三朝北盟會編》卷七十一。

9　〔紹興元年〕禮部尚書兼侍讀秦檜參知政事。龍圖閣待制孫覿時知臨安府，以啓賀檜，有曰：「盡室航海，復還中州，四方傳聞，感涕交下。漢蘇武節旄盡落，止得屬國；唐杜甫麻鞵入見，乃拜拾遺。未有如公，獨參大政。」檜以爲譏己，始大怒之。《建炎以來繫年要録》卷四十二。《咸淳臨安志》卷八十九。《南宋雜事詩》卷一。

10　見劉岑4。

11　孫仲益每爲人作墓碑，得潤筆甚富，所以家益豐。有爲晉陵主簿者，父死，欲仲益作志銘，先遣人達意于孫，云：「文成，縑帛良粟各當以千濡毫也。」仲益忻然落筆，且溢美之。既刻就，遂寒前盟，以紙筆、龍涎、建茗代其數，且作啓以謝之。仲益極不堪，即以駢驪之詞報之，略云：「米五斗而作傳，絹千匹以成碑，古或有之，今未見也。立道旁碣，雖無愧詞；諛墓中人，遂成虚語。」《揮麈後録》卷十一。

12　孫仲益覿《鴻慶集》，太半銘志，一時文名獵獵起，四方争輦金帛請，日至不暇給。今集中多云云，蓋諛墓之常，不足咤。獨有武功大夫李公碑列其間，乃儼然一璫耳，亟稱其高風絶識，自以不獲見之爲大恨，言必稱公，殊不怍於宋用臣之論謚也。《桯史》卷六。

張元幹

1　見李綱7。

左　譽

1　左與言，天台之名士大夫也。……承平之日，錢塘幕府樂籍，有名姝張足女名濃者，色藝妙天下，君頗顧之。如「無所事，盈盈秋水，淡淡春山」與「一段離愁堪畫處，横風斜雨摇衰柳」及「堆雲翦水，滴粉搓酥」，皆爲濃而作。當時都人有「曉風殘月柳三變，滴粉搓酥左與言」之對，其風流人物可以想像。俶擾之後，濃委身於立勳大將家，易姓章，遂疏封大國。紹興中，君因覓官行闕，暇日訪西湖兩山間，忽逢車輿甚盛，中覩一麗人，褰簾顧君而顰曰：「如今若把菱花照，猶恐相逢是夢中。」視之，乃濃也。君醒然悟入，即拂衣東渡，一意空門，不復以名利關心。老禪宿德，莫不降伏皈依。《玉照新志》卷四。

董　穎

1　饒州德興縣士人董穎，字仲達，平生作詩成癖，每屬思時，寢食盡廢，詩成，必徧以示人。嘗有警語云：「雲壑釀成千嶂雨，風蘋吹老一汀秋。」蒙韓子蒼激賞。徐師川爲改「汀」字爲「川」，汪彦章曰：「此一字大有利害。」目其文曰《霜傑集》，且製叙以表出之。然其窮至骨，他日入郡，爲人作秦丞相生日詩，窮思過當，遂得狂疾，走出，欲投江水。或爲遣人呼其子，買舟載以歸，歸數日而死。《夷堅乙志》卷十六。

張　嵲

1　秦會之當國，決意講和，虜俄背盟，秦不知所措。張巨山嵲時爲司勳郎，爲代作自解之奏，略曰……秦大喜，擢巨山爲右史，而不知所引皆誤也。時秘書省寓法慧寺，或大書于門云：「周任爲孔聖，太甲作成湯。」秦大怒，疑出于館職，相繼斥去。《賓退録》卷四。

2　〔秦檜〕力主和議，虜人以河南之地歸，未幾敗盟，大舉入寇。邊報既至，大恐不知所爲，顧盼朝士問以計策。時張巨山微誦曰：「德無常師，主善爲師；善無常主，協於克一。」檜心異之，衆人既退，獨留巨山，坐問適間之語。……召諸將爲戰攻之計，大喜，即命巨山爲奏稿，倉卒不子細，起頭兩句云：「伊尹告成湯曰：『德無常師，主善爲師。』孔子曰：『陳力就列，不能者止。』」遂急書進呈。會之復喜，遂播告天下，決策用兵。已而劉信叔順昌大捷，虜人遂退。檜復專其功，大喜，亟擢用巨山至中書舍人。有無名子作詩嘲之，一聯云：「成湯爲太甲，宣聖作周任。」《朱子語類》卷一百三十一。《宋稗類鈔》卷六。

3　秦會之丞相請先至江上，諭諸帥招討，其劄子云：「德無常師，主善爲師；善無常主，協於克一。此伊尹相湯，《咸有一德》之言也。」又其末云：「臣言如不可行，即乞罷免，以明孔聖陳力就列，不能者止之義。」誤以告「太甲」爲「相湯」；孔子引周任之言，直指爲孔聖。此乃中書舍人張嵲代作，當時朝士作詩譏之，事見《周益公詩話》。《潁川語小》卷下。《二老堂詩話》。

曾　幾

1　見李綱3。

2　紹興末，曾茶山卜居於越，得禹跡寺東偏空舍十許間居之，手種竹盈庭，日讀書賦詩其中。公平生清約，不營尺寸之産，所至寓僧舍，蕭然不蔽風雨。公詩有曰：「手自栽培千箇竹，身常枕藉一牀書。」蓋寓居時所賦也。公年雖高，吟詠猶不輟。莆田趙仲白讀公詩集，有詩云：「茶山八十二癯仙，千首新詩手自編。吟到瘴烟因避寇，貴登從橐只栖禪。新於月出初三夜，淡比湯煎第一泉。咄咄逼人門弟子，劍南已見祖燈傳。」蓋山陰陸務觀實從公學詩，陸有《劍南集》行於世，故末及之。《梅磵詩話》卷中。

3　曾文清夙興誦《論語》一篇，終身未嘗廢。《老學庵筆記》卷一。《何氏語林》卷九。

4　見韓駒4。

朱敦儒

1　見劉野夫5。

2　朱敦儒，字希真，洛陽人，紹聖諫官勃之孫。靖康亂離避地，自江西走二廣。紹興二年，詔廣西宣諭明橐訪求山林不仕賢者，橐薦希真深達治體，有經世之才，静退無競，安於賤貧，嘗三召不起，特補迪功郎，後賜出身。歷官職郎官，出爲浙東提刑，致仕居嘉禾。詩詞獨步一世。秦丞相晚用其子某爲删定官，欲令希真教秦伯陽作詩，遂落致仕，除鴻臚寺少卿，蓋久廢之官也。或作詩云：「少室山人久挂冠，不知何事到長安。如今縱插梅花醉，未必王侯著眼看。」蓋希真舊嘗有《鷓鴣天》云：「我是清都山水郎，天教懶慢帶疏狂。曾批給露支風勅，累奏留雲借月章。詩萬首，醉千場，幾曾著眼看侯王。玉樓金殿慵歸去，且插梅花醉洛陽。」最膾炙人口，故以此譏之。淳熙間，沅州教授湯巖起刊《詩海遺珠》，所書甚略，而云：「蜀人武横詩也。」未幾，秦丞相薨，希真亦遭臺評。高宗曰：「此人朕用橐薦以隱逸命官，置在館閣，豈有始恬退而晚奔競耶？」其實希真老愛其子，而畏避竄逐，不敢不起，識者憐之。《二老堂詩話》。《堅瓠戊集》卷三。《宋詩紀事》卷九十六。

3　朱希真居嘉禾，嘗有朋儕詣之。聞笛聲自煙波間起，問之，曰：「此先生吹笛聲也。」頃之掉小舟而至，則與俱歸。室中懸琴、筑、阮咸之類，平日所留意者，簷間畜珍禽，皆目所未睹。籃缶置菓實脯醢，客至挑取以奉客。其詩云：「青羅包髻白行纏，不是凡人不是仙。家在洛陽城裏住，卧吹鐵笛過伊川。」可想見其風致也。《堅瓠補集》卷五。《堯山堂外紀》卷五十八。《宋詩紀事》卷四十四引《澄懷録》陸放翁云。

4　〔朱〕希真有詞名，以隱德著。思陵必欲見之，累詔始至，上面授以鴻臚卿。希真下殿拜訖，亟請致其仕，上改容而許之。《四朝聞見録》丙集。

5　秦檜當國，有希真畫山水謁檜，檜薦於上，頗被眷遇。與米元暉對御輒畫，而希真恥以畫名，輒退避不居也。故常告親友曰：「吾非善畫者，所畫多出錢端回之手。」其實非也。《畫繼》卷三。《佩文齋書畫譜》卷五十一。

6　林子善家藏崔慤畫龜甚佳，朱希真作《贊》曰：「骨爲裘褐，氣爲餼饘。孰令汝壽？惟蟲知天。他日碧波蓮葉上，不知誰見小如錢。」《浩然齋雅談》卷上。

7　朱希真好作怪字，往往人多笑之。其小詞有云：「輕紅寫遍鴛鴦帶，濃緑争傾翡翠卮。」其怪字似不宜寫在鴛鴦帶上，則争傾翡翠卮恐未必然也。一日偶于江陰侯守坐上及之，坐客無不大笑。《甕牖閒評》卷五。

8　朱希真自謂：「加數年，吾書如鬼矣。」趙子固云：「書成鬼，當是楊風子鬼耳！」《研北雜志》卷下。

9　晏尚書景初作一士大夫墓志，以示朱希真。希真曰：「甚妙。但似欠四字，然不敢以告。」景初苦問之，希真指「有文集十卷」字下曰：「此處欠。」又問：「欠何字？」曰：「當增『不行于世』四字。」景初遂增「藏於家」三字，實用希真意也。《老學庵筆記》卷一。

康　倬

1　康倬，字爲章，元祐名將識之子。少日不拘細行，游京師，生計既蕩析，遂偶一娼。始來，即詭其姓名曰李宣德，情意既洽，婦人者亦戀戀不忍捨。爲章謂曰：「吾既無室家，汝肯從我南下爲偕老之計乎？」娼大然之，槖中所有甚富，分其半以遺姥，指天誓日，不相棄背。買舟出都門，沿汴行裁數里，相與登岸，小酌旗亭。伺娼之醉，爲章解纜亟發，娼拗怒戟手於河滸，爲章弗顧也。娼既爲其所紿，倉皇還家。後數年，爲章再到京師，過其門，娼母子即呼街卒録之，爲章略無憚色。時李孝壽尹開封，威令凛然。既至府，爲章自言：「平時未嘗至都下，無由識此曹，恐有貌相肖者，願試詢之。」尹以問娼，娼曰：「宣德郎李某也。」爲章遽云：「己即右班殿直康倬也。」尹曰：「誠倬也，取文書來。」爲章探懷中，取吏部告示文字以呈之。尹撫案大怒曰：「信知浩穰之地，姦欺之徒何所不有。」命重杖娼之母子，令衆通衢，慰勞爲章而遣之。李尹自以謂益顯神明之政矣。爲章自此折節讀書，易文資，有名於世。後來事浸露，李尹聞之，嘗以語外祖曰：「僕爲京兆，而康爲章能作此奇事，可謂大膽矣。」與之，其子也。《揮麈餘話》卷二。

康與之

1　建炎中，大駕駐維揚，康伯可上《中興十策》：「一請皇帝設壇，與群臣、六軍縞素戎服，以必兩宫之歸。二請移蹕關中，治兵積粟，號召兩河。爲雪恥計，東南不足立事。三請略去常制，爲馬上治。用漢故事，選天下英俊，日侍左右，講求天下利病，通達外情。四請河北未陷州郡，朝廷不復置吏，詔土人自相推擇，各保鄉社。以兩軍屯要害，爲聲援。滑州置留府，通接號令。五請删内侍、百司、州縣冗員，文書務簡實，以省財便事。六請大赦，與民更始。前事一切不問，不限文武，不次登用，以收人心。七請北人避胡挈郡邑南來以從吾君者，其首領皆豪傑，當待之以將帥，不可指爲盜賊。八請增損保甲之法，團結山東、京東西、兩淮之民，以備不虞。九請講求漢、唐漕運，江、淮道塗置使，以餽關中。十請許天下直言便宜，州郡即日繳奏，置籍親覽，以廣豪傑進用之路。」時宰相汪、黄輩，不能聽用，而伯可名聲由是益著。……然厥後秦檜當國，伯可乃附會求進，擢爲臺郎。值慈寧歸養，兩宫燕樂，伯可專應製爲歌詞，諛艷粉飾，於是聲名掃地，而世但以比柳耆卿輩矣。檜死，伯可亦貶五羊。《鶴林玉露》乙編卷四。《西湖游覽志餘》卷十。《宋詩紀事》卷四十四。《詞林紀事》卷九。

2　建炎中，駕駐維揚，康伯可上《中興十策》，名振一時。後秦檜當國，伯可乃附會求進，擢爲臺郎。檜生日，伯可壽以《喜遷鶯》詞云：「臘殘春早。正簾幕護寒，樓台清曉。寶運當千，佳辰餘五，嵩岳誕生元老。帝遣阜安宗社，人仰雍容廊廟。盡總道、是文章孔孟，勛庸周召。　師表。方眷遇，魚水君臣，須信從來少。玉帶金魚，朱顔緑鬢，占斷世間榮耀。篆刻鼎彝將遍，整頓乾坤都了。願歲歲、見柳稍青淺，梅英紅小。」又嘗與檜對局格天閣下，檜戲曰：「此卒渡河，是爾將軍之疥癩。」伯可徐曰：「今皇御極，視公宰相如腹心。」檜大喜，撤棋酣飲，終日而罷。《堯山堂外紀》卷五十八。《西湖游覽志餘》卷十。《宋稗類鈔》卷五。《堅瓠癸集》卷三。

3　康與之在高皇朝，以詩章應製，與左璫狎。適睿思殿有徽祖御畫扇，繪事特爲卓絶，上時持玩流涕，以起羹牆之悲。璫偶下直，竊至家，而康適來，留之燕飲，漫出以示，康紿璫入取殽核，輒泚筆几間，書一絶于上曰：「玉輦宸游事已空，尚餘奎藻繪春風。年年花鳥無窮恨，盡在蒼梧夕照中。」璫有頃出，見之大恐，而康已醉，無可奈何。明日伺間扣頭請死，上大怒，亟取視之，天威頓霽，但一慟而已。《桯史》卷四。《娱書堂詩話》卷下。《詩人玉屑》卷十九。《堅瓠戊集》卷二。《宋稗類鈔》卷五。《宋詩紀事》卷十四。案：《貴耳集》卷上作曾覿詩，云「《桯史》所載康與之，非也」。

4　重九日，常有疏風冷雨。……康伯可在翰苑日，嘗重九遇雨，奉勅撰詞，伯可口占《望江南》一闋進云：「重陽日，四望雨垂垂。戲馬臺前泥拍肚，龍山會上水平臍。直浸到東籬。　茱萸胖，菊蕊濕滋滋。落帽孟嘉尋箬笠，休官陶令覓蓑衣。兩个一身泥。」上爲之啓齒。《歲時廣記》卷三十五。《堯山堂外紀》卷五十八。

5　康伯可與蘇養直有溪堂之約，雪夜，作《采桑子》詞促之，曰：「馮夷剪破澄溪練，飛下同雲。着地無痕。柳絮梅花處處春。山陰此夜明如晝，月滿前村。莫掩溪門。恐有扁舟乘興人。」《堯山堂外紀》卷五十八。

6　〔秦〕檜死，與之坐罪流五羊。與之愛白雲山麓玉虹洞幽勝，築小屋，匾曰「順安」，以待游息。所著有樂府五卷，轉運使陶定序之以傳。《廣東通志》卷二百六十六。

陸升之

1　秦妙觀，宣和名倡也，色冠都邑，畫工多圖其貌，售於外方。陸升之仲高，山陰勝流，詞翰俱妙。晚坐秦黨，遂廢於家。嘗語明清曰：「頃客臨安，雨中見一老婦人，蓬頭垢面丐於市，藉檐霤以濯足，泣訴於升之曰：『官人曾聞秦妙觀名否？妾即是也。』雖掩抑困悴，而聲音舉措固自若也。多與之金而遣之去。」仲高言已，淚落盈襟，蓋自愴其晚年流落不偶，特相似爾。《玉照新志》卷二。

2　〔憲聖慈烈吴〕太后居中宫時，嘗臨《蘭亭》，山陰陸升之代劉珙春云：「内仗朝初退，朝曦滿翠屏。硯池渾不凍，端爲寫蘭亭。」刻吴琚家。《蘭亭考》卷二。《宋詩紀事》卷五十一。

李天才

1　李邦美過句容之村鄉，見酒肆粉壁明潔，題云：「青裙白面哄挑菜，茅舍竹籬疏見梅。」未及后聯，店翁怒曰：「我以此壁爲人塗污，方一新之，今爾又作俑也。」遂不書。有客續至，問翁，翁悔之。一日，李再過之，翁請足成。李笑取筆書云：「春事隔年無信息，一聲啼鳥唤將來。」往來知音皆愛之。《山房隨筆》。

許　顗

1　僕年十七歲時，先大夫爲江東漕，李端叔、高秀實皆父執也，適在金陵。二公游蔣山，僕雖年少，數從杖履之後。在定林説元微之詩，引事皆有出處，屈曲隱奥，高秀實皆能言之，僕不覺自失。因思古人讀書多，出語皆有來處，前輩亦讀書多，能知之也。《彦周詩話》。

2　夢中賦詩，往往有之。宣和己亥，僕在洪州，宿城北鄭和叔家。夜夢行大路中，寒沙没足，其旁皆田苗丘隴。一婦人皂衣素裳行田間，曰：「此中無沙易行。」僕從之不能登，婦人援僕手登焉。月明如晝，彌望皆野田麥苗。婦人求詩，引僕藉草坐。有矮磚臺一，上有紙筆，僕題詩四句云：「閒花亂草春春有，秋鴻社燕年年歸。青天露下麥苗濕，古道月寒人迹稀。」拍筆磚上有聲，驚覺宛然記憶，是歲大病，後亦無他故。《彦周詩話》。《夷堅乙志》卷四。

3　見翟耆年1。

張表臣

1　餘年十五時，感傷寒，至六七日，困重將斃，父母環而泣之。忽夢二皂持馬呼餘乘之，自成武東北，道濟兖郡縣，直抵嶽祠。入西偏門，列諸曹院，至一所，見紫衣人據案云：「爾安得殺某？」命取鏡燭之，非是，遣餘去。若一僧相引，巡觀諸院，囚徒甚衆。既而復出廟門，二皂持馬在焉。已據鞍，於街東民居若茶肆者，覩胥吏十輩，内一人乃姑丈惠澤，字慎微，亟下馬揖之。渠已蔽身簾箔間，挽而出之，問何似，且云：「姑丈棄世數年矣，安得在此爲吏？」渠唯唯。叩之主何事，曰户案。「還知某之壽命有官禄否乎？」曰：「非某所司。然嘗竊見之，公有年在，他日當來作監河侯。」乃相别上馬，復遵舊塗歸焉。至城北，墮一池，然寤，汗出徧體，而疾去矣。嘗志之。豈餘不偶于世，而將官于地下乎？今潦倒流離，從人貸粟，生不爲監河侯，而死乃爲之，可發一笑。《珊瑚鉤詩話》卷二。

2　靖康元年冬十一月，虜騎長驅薄王畿，無一障之阻。春，爲城下盟，歸渡大河，莫或邀擊。餘竊料其知我無謀，審我無勇，必且再至。冬十月，作《將歸賦》，以書投胡少汲，欲求侍養。公以啓事見答曰：「伏承主簿秘書，寵以華牋，副之佳什，屬詞近古，陳義甚高。横槊賦詩，不廢軍中之樂；登高舒嘯，少賒社下之歸。祝頌之深，敷染奚既。」遂堅留在帥幕下。數日，淵聖手詔沓至，曰：「金人分兩道深入，必犯京師，卿可提所部兵，前來捍虜。」又曰：「金人分兩道深入，已渡大河，卿可將見在兵，速來赴援。」公即日出次于郊，不三四日，遇敵于杞，力戰敗績。餘傷之以詩曰：「選將他年重，作師此日難。傷心閔東道，白首戴南冠。」《珊瑚鉤詩話》卷二。

3　李衛公鎮南徐，甘露寺僧有戒行，公贈以方竹杖，出大宛國，蓋公之所寶也。及公再來，問：「杖無恙否？」僧欣然曰：「已規圓而漆之矣。」公嗟惋彌日。餘近在沿江攝帥幕，暇日與同僚游甘露寺，偶題近作小詞于壁間云：「樓横北固，盡日厭厭雨。欸乃數聲歌，但渺漠、江山烟樹。寂寥風物三五。過元宵，尋柳眼，覓花英，春色知何處。　落梅嗚咽，吹徹江城暮。脉脉數飛鴻，杳歸期、東風凝佇。長安不見，烽起夕陽間，魂欲斷，酒初醒，獨下危梯去。」其僧頑俗且瞶，愀然謂同官曰：「方泥得一堵好壁，可惜寫了。」餘知之，戲曰：「近日和尚耳明否？」曰：「背聽如舊。」餘曰：「恐賢眼目亦自來不認得物事。壁間之題，謾圬墁之，便是甘露寺祖風也。」聞者大笑。《珊瑚鉤詩話》卷二。

陳之茂

1　見鄭后3。

謝　伋

1　宣和間，掌朝廷牋奏者，朝士常十數人，主文盟者集衆長合而成篇，多精奇對而意不屬，知舊事者往往傚之。韓似夬樞密《謝故相儀國公賜世濟厚德御書碑額表》，令數客爲之，「報行」者前一段用伋所爲，第一段用胡承公作。《四六談麈》。

2　叔祖逍遥公初不入黨籍，朱震子發内相，以初廢錮，乞依黨籍例，命一子宦，伋代作謝啓云：「念昔先人，親逢命世。升掌傳道，自有淵源；刻石刊章，偶逃黨部。上元豐太常之第，奉建中宣室之咨。忤彼權臣，斥從常調。」《四六談麈》。

3　見秦檜24。

4　見劉岑7。

謝　直

1　〔謝希孟〕在臨安狎倡，陸氏象山責之曰：「士君子乃朝夕與賤娼女居，獨不愧於名教乎！」希孟敬謝，請後不敢。他日復爲倡造鴛鴦樓。象山聞之，又以爲言，謝曰：「非特建樓，且有記。」象山喜其文，不覺曰：「樓記云何？」即口占首句云：「自遜、抗、機、雲之死，而天地英靈之氣，不鍾于世之男子，而鍾于婦人。」象山默然。希孟一日在倡所，忽起歸興，遂不告而行。倡追送江滸，泣涕戀戀。希孟毅然取領巾，書一詞與之云：「雙槳浪花平，夾岸青山鎖。你自歸家我自歸，説着如何過。　我斷不思量，你莫思量我。將你從前待我心，付與他人可。」《談藪》。《西湖游覽志餘》卷十六。《堯山堂外紀》卷六十。《堅瓠丙集》卷二。《宋稗類鈔》卷四。《詞林紀事》卷十一引《古今詞話》。

2　〔謝〕希孟與鄉人陳伯益好相調戲，伯益面黑而狹，多髯，希孟入其書室，見寫真挂壁上，題云：「伯益之面，大無兩指，髭髯不仁，侵擾乎其旁而不已，于是乎伯益之面，所餘無幾。」此語喧傳，伯益病之而莫能報。希孟後避寧宗諱，改名直，字古民。伯益于是以兩句詠其名：「炊餅擔頭挑取去，白衣鋪上喝將來。」聞者笑倒。伯益又嘗寫真，衣皂道服，躡僧鞋。希孟贊之曰：「禪鞋俗人鬚鬢，道服儒巾面皮。秋水長天一色，落霞孤鶩齊飛。」《談藪》。《堅瓠丙集》卷二。《宋稗類鈔》卷四。《宋詩紀事》卷五十五。

3　〔陳〕同甫之至台州，士子奔湊求見。黄巖謝希孟與同甫有故，先一日與樓大防諸公飲中山上以待之，賦詩有云：「須臾細語夾簾言，説盡尊拳并毒拳。」語已可怪。既而同甫至，希孟借郡中伎樂，燕之東湖。同甫在坐與官妓語，酒至不即飲，希孟怒，詰責之，遂相詈擊，妓樂皆驚散。明日有輕薄子爲謔詞，末云：「何時一樽酒，重與細論文。」一州傳以爲笑。《林下偶談》卷三。

吴　説

1　壽星寺寒碧軒詩。東坡既賦《寒碧》之句，吴説能草聖，行書尤妙，嘗書坡句于寺之髹壁。高宗命使詔僧借入宫中，留玩者數日，復命還賜本寺。説字畫遭際聖君如此。《四朝聞見録》甲集。

2　吴傅朋説知信州，朝辭上殿，高宗云：「朕有一事，每以自慊。卿書九里松牌甚佳。向來朕自書易之，終不逮卿所書，當令仍舊。」説皇恐稱謝。是日降旨，令根尋舊牌，尚在天竺寺庫堂中，即復令張挂，取宸奎榜入禁中。説所書至今揭於松門。《揮麈後録》卷十。《四朝聞見録》丙集。《行都紀事》。

3　或問予曰：「今九里松一字門扁，吴説所書也，字何以用金？」予謂之曰：高宗聖駕幸天竺，由九里松以入，顧瞻有扁，翌日取入，欲自爲御書，黼黻湖山，命筆研書數十番，歎息曰：「無以易説所書也。」止命匠就以金填其字，復揭之于一字門云。《四朝聞見録》甲集。

4　席大光以母葬，碑銘皆數千言，屬吴傅朋書之。大光立于碑側，不數字必請傅朋憇偃，終日不能兼備。傅朋病之，至夜分潛起，秉燭而書。大光聞之起，立以文房玩好之物盡歸之，預儲六千緡而潤毫，或曰：「傅朋之貧脱矣。」未幾而大光死，傅朋歎曰：「吾之貧，分也；大光之死，由我也。」《貴耳集》卷下。《佩文齋書畫譜》卷三十四。

蔣　璨

1　蔣宣卿待制璨，紹興中以善書著名，因救解岳侯，遂忤秦相，諷言者論罷，闲廢十年。一日，忽報有中使至其家，時秦尚當國，老幼驚惶，慮有不測，蔣神色不變，徐而言曰：「主上聖明，吾無大過咎，且既從罷免，縱有後命，不過符下州郡處分耳，亦何至遣中使？此必美意。不然，亦當任之。」既而中使納謁，具傳上旨，賜以香茶、湯藥、宫羅之屬，又頒下翰苑所撰《憲聖慈烈皇后之弟吴八郡王》，蓋神道碑，命蔣書之。蔣即奉敕，書以授中使而歸。憲聖及后族錫賚至數千緡縑帛文房之具。蔣久闲廢，頗窘匱，賴以少蘇。《負暄野録》卷上。

楊无咎

1　楊補之世家清江，所居蕭洲，有梅樹，大如數間屋，蒼皮斑蘚，繁花如簇。補之日臨畫之，大得其趣，間以進之道君。道君曰：「村梅耳。」因自署「奉勑村梅」。更作踈枝冷葉，清意逼人，而道君北轅，不及見矣。南渡後，宫中以其梅張壁間，蜂蝶集其上，始驚怪，求補之，而補之已物故。《六研齋二筆》卷一。《南宋雜事詩》卷五。

2　楊无咎，字補之，號逃禪老人，又號清夷長者。清江人，後寓豫章。高宗朝，以不直秦檜，累徵不起。《書史會要》卷六。《圖繪寶鑑》卷四。

3　楊補之，子雲之後，自蜀而移家清江。善畫梅，秦檜求，竟不與也。《畫品》卷一。《六研齋筆記》卷三。

4　清江楊无咎補之……世所傳「江西墨楊」，即其人也。《直齋書録解題》卷二十一。

李　唐

1　李唐初至杭，無所知者，貨楮畫以自給，甚困。有中使識其筆，曰：「待詔作也。」唐因投謁，中使奏聞，而唐之畫，杭人即貴之。唐嘗有詩曰：「雪裏煙村雨裏灘，爲之如易作之難。早知不入時人眼，多買胭脂畫牡丹。」《續書畫題跋記》卷一。《南宋雜事詩》卷五。《宋詩紀事》卷四十四。

2　予家舊有〔李〕唐畫《胡笳十八拍》，高宗親書劉商辭，每拍留空絹，俾唐圖畫。亦嘗見高宗稱題唐畫《晉文公復國圖》横卷，有以見高宗雅愛唐畫也。《畫繼補遺》卷下。《宋詩紀事》卷四十四。

趙　廣

1　趙廣，合肥人，本李伯時家小史。伯時作畫，每使侍左右，久之遂善畫，尤工作馬，幾能亂真。建炎中陷賊。賊聞其善畫，使圖所擄婦人，廣毅然辭以實不能畫，脅以白刃，不從，遂斷右手拇指遣去。而廣平生實用左手，亂定惟畫觀音大士而已，又數年乃死。《老學庵筆記》卷二。《六研齋二筆》卷二。《佩文齋書畫譜》卷五十二。《宋稗類鈔》卷八。

蕭　照

1　蕭照，濩澤人。頗知書，亦善畫。靖康中，流入太行爲盜。一日，掠至李唐，檢其行囊，不過粉奩畫筆而已。叩知其姓氏，照雅聞唐名，即辭賊，隨唐南渡，得以親炙。唐感其生全之恩，盡以所能授之。紹興中，補迪功郎、畫院待詔，賜金帶。《圖繪寶鑑》卷四。《西湖游覽志餘》卷十七。

2　孤山涼堂，西湖奇絶處也。堂規模壯麗，下植梅數百株，以備游幸。堂成，中有素壁四堵，幾三丈。高宗翌日命聖駕，有中貴人相語曰：「官家所至，壁乃素耶？宜繪壁。」亟命御前蕭照往繪山水。照受命，即乞上方酒四斗，昏出孤山，每一鼓即飲一斗，盡一斗則一堵已成畫，若此者四。畫成，蕭亦醉。聖駕至，則周行視壁間，爲之歎賞。知爲照畫，賜以金帛。蕭畫無他長，唯能使玩者精神如在名山勝水間，不知其爲畫爾。《四朝聞見録》丙集。

畢良史

1　〔畢〕良史，字少董，蔡州人。略知書傳，喜字學，粗得晉人筆法。少游京師，以買賣古器書畫之屬，出入貴人之門，當時謂之「畢償賣」。遭兵火後，僑寓於興國軍，江西漕運蔣傑喜其辯慧，資給令赴行在，遂以古器書畫之説動諸内侍，内侍皆喜之。上方搜尋古器書畫之屬，恨未有辯其真僞者，得良史甚悦。月給俸五十千，仍令内侍延請爲門客。又得束脩百餘千，良史月得幾二百千，而食客滿門，隨有輒盡。當時號爲「窮孟嘗」。有姓畢人合得文資恩澤，無宗族承受。良史邂逅得之，補文學。既得三京地，即擬官就禄於新復之地，留守司俾權知東明縣。良史到縣，乃搜求京城亂後遺棄古器書畫一應古今骨董，買而藏之。會金人敗盟，良史無所用心，乃教學，解《春秋》。及復得還歸，遂盡載所有骨董而到行在，上大喜。於是以解《春秋》改京秩，自此人號良史爲「畢骨董」。《三朝北盟會編》卷二百八。《六研齋二筆》卷四。《佩文齋書畫譜》卷三十四。

2　〔畢良史〕留北境三年，著《春秋正辭》、《論語探古》。有宋城哲夫、李師微願良，執經師之，宋執一卷書背立，且讀且止；李執一卷書，向其師若有問者。而良史坐一榻上，後有二女奴，各有所執，而阿冬者坐其間，良史之季子也。女奴之髽者曰孫壽，冠者曰馬惠真。好事者寫爲《翻經圖》。《吴中舊事》。

3　畢少董命所居之室曰「死軒」。凡所服用，皆上古壙中之物，玉如彼含蟬是也。《研北雜志》卷下。《南宋雜事詩》卷一。

4　洪州娉婷市，五代鍾傳侍兒所居，後以名市，畢少董謂可對「温柔鄉」。《研北雜志》卷下。

黄　振

1　見宋高宗98。

菊夫人

1　思陵朝，掖庭有菊夫人者，善歌舞，妙音律，爲仙韶院之冠，宫中號爲菊部頭。然頗以不獲際幸爲恨，即稱疾告歸。宦者陳源以厚禮聘歸，蓄於西湖之適安園。一日，德壽按《梁州曲》舞，屢不稱旨。提舉官關禮知上意不樂，因從容奏曰：「此事非菊部頭不可。」上遂令宣唤，於是再入掖禁，陳遂憾恨成疾。有某士者，頗知其事，演而爲曲，名之曰《菊花新》以獻之，陳大喜，酬以田宅金帛甚厚，其譜則教坊都管王公謹所作也。陳每聞歌，輒淚下不勝情，未幾物故。《齊東野語》卷十六。《西湖游覽志餘》卷二十三。

沈之才

1　見宋高宗99。

劉居中

1　劉居中，京師人，少時隱於嵩山，居山顛最深處，曰控鶴庵。初與兩人同處，率一兩月，輒下山覓糧，登陟極艱苦，往往躋攀葛藟，窮日力乃至。兩人不堪其憂，皆舍去，獨劉居之自若，凡二十年，遭亂南來。紹興間，嘗召入宫，賜沖静處士。《夷堅乙志》卷十三。

蘇雲卿

1　蘇翁者，初不知其何許人。紹興兵火末，來豫章東湖南岸，結廬獨居。待鄰右有恩禮，無良賤老穉，皆不失其懽心。故人愛且敬之，稱曰蘇翁，猶祖翁、婦翁云。身長七尺，美鬚髯，寡言笑。布褐草履，終歲不易。未嘗疾病，筋力數倍於人，食啖與人亦倍。巨鍤長柄，略與身等。披荆棘，轉瓦礫，闢廢地爲圃。或區或架，或籬且堘。應四時蔬菜，不使一闕。藝植耘芟，皆有法度，灌注培壅，時刻不差。雖隆暑極寒，土石焦灼，草木凍死，圃中根荄芽甲，滋鬱暢茂。以故蔬不絶圃，味視它圃蔬爲最勝。市鬻者，利倍而售速。每先期輸，直不二價，而人無異辭。晝爾治圃，宵爾織履。屨堅韌，革舄可穿，屨不可敗。織未脱手，人争貿之以饋遠，號曰蘇公屨。薪米不至匱乏，且有餘羡。喜周急，人有貸假，隨力所及應之，負償一不經意。閉門高卧，或危坐終日，人莫測識。先是高宗南渡，急賢如飢渴。時張公浚爲相，馳書函金幣，且移書屬豫章漕及帥曰：「餘鄉人蘇雲卿，管、樂流亞，遯跡湖海有年矣。近聞灌園東湖，其高風偉節，非折簡所能屈。幸親造其廬，爲我必致之。」漕、帥密諭物色，彼人曰：「此有灌園蘇翁者，無雲卿也。」漕、帥即相與變服爲游客，入其圃，翁運鋤不顧。二客前揖與語，翁良久問客何從來，乃延入室。土銼竹几，輝光溢然。地無纖塵，案上留《西漢書》一册。二客神融意消，恍若自失。默計曰：「此爲蘇雲卿也，必矣。」既而汲泉煮茗，意稍款接。客遂扣曰：「翁仙里何地？」徐曰：「廣漢。」客曰：「張德遠，廣漢人，翁當識之。」曰：「識之。」客遂泛問張公世系材品，翁歷歷陳叙，且曰：「不知張今何官？」蓋其初不料張公使其訪己，而欲致之也。二客遂笑謂翁曰：「某等備乏漕、帥，實非游者。張公今秉相權，今某等造廬，以禮致公，共濟大業。」出書函金幣於其案上。翁色遽變，喉中隱隱有聲，似怨張公暴己者。至是，始知翁廣漢人，即雲卿是已。然終不知雲卿其字邪，抑名邪？繼旌旗填委，堅請翁同載以歸。再三謝，不可，許詰朝上謁。越夕，遣吏迎伺，則扃户然。從他徑排闥入，惟書幣留案上，儼然如昨日。室空，而人不可得見矣。形迹遼絶，莫知所終。《游宦紀聞》卷三。《林下偶談》卷四。《宋稗類鈔》卷二。

2　蘇雲卿，廣漢人，隱東湖。張魏公爲相，使帥、漕挽其來。一夕遁去，不知所之。真文忠爲詩曰：「魏公孤忠如孔明，赤手能支天柱傾。蘇公高節如子陵，寸膠解使黄河清。等是世間少不得，問津耦耕各其適。後人未可輕雌黄，兩翁之心秋月白。」《困學紀聞》卷十八。

劉勉之

1　趙忠簡當國，以近臣薦，起處士劉致中，至則趙去，秦代之矣。劉報罷歸。尹少稷柬之云：「徒然五侍從，不辦一書生。」《後村詩話》前集卷二。

姚孝錫

1　姚孝錫，字仲純，豐縣人，登宣和六年第，調代州兵曹。金人寇雁門，州將恇怯議降，孝錫竟投牀大鼾，不與其議。既得脱去，遂往五臺薄移疾不仕，因家焉，時年方三十九。治生積粟至數萬石，遇饑歲，盡出以賑貧乏，鄉人德之。所居正據五臺之勝，亭榭數十，花木百畝。中歲，盡以家事付諸子，日與賓朋放浪山水詩酒間，自號醉軒。至八十三乃終。《齊東野語》卷十一。《宋詩紀事》卷三十九。

蔣　璯

1　慈溪蔣季莊，當宣和間，鄙王氏之學，不事科舉，閉門窮經，不妄與人接。高抑崇居明州城中，率一歲四五訪其廬。季莊聞其至，必倒屣出迎，相對小室，極意講論，自晝竟夜，殆忘寢食。告去則送之數里，相得歡甚。或問抑崇曰：「蔣君不多與人周旋，而獨厚於公，公亦惓惓於彼，願聞其故。」抑崇曰：「閌終歲讀書，凡有疑而未判，與所缺而未知者，每積至數十，輒一扣之，無不迎刃而解。」《容齋三筆》卷六。

王茂剛

1　王茂剛，居明之林村，在巖壑深處，有弟不甚學問，使顓治生以糊口，而刻意讀書，足跡未嘗妄出，尤邃於《周易》。沈焕通判州事，嘗訪之。其見趣絶出於傳注之外云。《容齋三筆》卷六。《延祐四明志》卷四。

周日章

1　周日章，信州永豐人。操行介潔，爲邑人所敬。開門授徒，僅有以自給，非其義一毫不取。家至貧，常終日絶食，鄰里或以薄少致饋。時時不繼，寧與妻子忍餓，卒不以求人。隆寒披紙裘，客有就訪，亦欣然延納。望其容貌，聽其論議，莫不聳然。縣尉謝生遺以襲衣，曰：「先生未嘗有求，吾自欲致其勤勤耳，受之無傷也。」日章笑答曰：「一衣與萬鍾等耳，儻無名受之，是不辨禮義也。」卒辭之。《容齋三筆》卷六。

顧主簿

1　顧主簿，不知何許人，南渡後寓於慈溪。廉介有常，安於貧賤，不蘄人之知。至於踐履間，雖細事不苟也。平旦起，俟賣菜者過門，問菜把直幾何，隨所言酬之。他飲食布帛亦然。久之人皆信服，不忍欺。苟一日之用足，則玩心墳典，不事交游。里中有不安其分、武斷强忮者，相與譏之，曰：「汝豈顧主簿耶？」《容齋三筆》卷六。

陸凝之

1　陸凝之，字永仲，號石室，餘杭人。丰神雋拔，論議倜儻，尤好爲詩。少年以計偕入汴郡，法從見之，疑其爲仙，邀陸雜坐，命相者某道人視之。道人于群官中指陸曰：「這官人只是秀才。」諸公因叩以科第，則曰：「且還山脩讀。」陸大不得意。道人臨别，揖贈以粒丹，曰：「緩急幸用之。」陸亦異其人，寘丹襦帶中。果報罷，垂翅南歸，舟循汴，風激浪怒，舟不能勝，亟抽帶中丹投舟外，風浪始帖息。陸舉手謝天，幸不葬魚腹。汴上有呼其姓名者，則道人也。丹粒炯然已在道人掌中，曰：「吾丹欲濟子之身，非濟舟用也。」陸方從道人再覓丹，汴流急，不得語，陸惘然而已。歸用其説，隱于大滌洞天之石室。人因以「石室」稱之。《四朝聞見録》乙集。《西湖游覽志餘》卷十五。《宋詩紀事》卷五十。

2　光堯退處北宫，思大滌雙逕之勝，先幸大滌，道流清宫以竢，時憲聖亦侍。……進主觀者，問以「山中頗有能詩客否」？觀師素憐陸，乃以陸對，進陸行卷。太上讀數首，太息曰：「布衣入翰林可也，歸當語大哥。」憲聖從旁贊曰：「太上只好休。既是山林隱士，必不要人知，他要官職做甚？看引得大哥定要他出山，卻是苦他。」太上深以爲然，遂不以語孝宗。《四朝聞見録》乙集。《宋詩紀事》卷五十。

張風子

1　張風子者，不知何許人。紹興中來鄱陽，止於申氏客邸，每旦出賣相，晚輒醉歸。與人言，初若可曉，忽墮莽眇中，不可復問。養一雞一畫眉，冬之夜，熾炭滿爐，自坐牀上，而置二蟲於兩旁，火將盡，必言曰：「向火已暖，可睡矣。」最善呼鼠，申媪以爲請，張散飯于地，誦偈數句，少頃，衆鼠纍累而至，或緣隙鑽穴，蓋以百數，聚於前，攫飯而食。食罷，張曰：「好去，勿得齧衣服損器皿，群鳴跳踉。在東歸東，在西歸西，勿得亂行。苟犯令，必殺汝。」鼠默默引去，不敢出聲。或請除之，則用誦呪而遣往官食中，云：「法不許殺也。」目光紺碧如鏡，旋溺時直濺丈許乃墮。好歌《滿庭芳》，詞曰：「咄哉牛兒，心壯力壯，幾人能可牽繫。爲愛原上，嬌嫩草萋萋。只管侵青逐翠，奔走後、豈顧群迷。争知道，山遥水遠，回首到家遲。　牧童，能有智，長繩牢把，短稍高。任從它，入泥入水無爲。我自心調步穩，青松下、横笛長吹。當歸處，人牛不見，正是月明時。」《夷堅丙志》卷十八。

耿聽聲

1　耿聽聲者，兼能嗅衣物以知吉凶貴賤。德壽聞其名，取宫人扇百餘，雜以上及中宫所御，令小黄門持扣之。耿嗅至后扇云：「此聖人也，然有陰氣。」至上扇，乃呼萬歲。上奇之，呼入北宫，又取妃嬪珠冠十數示之。至一冠，奏曰：「此有尸氣。」時張貴妃薨，此其故物也。《齊東野語》卷十五。

2　見夏震1。

釋宗回

1　僧宗回者，累建法席，最後住南劍之西巖，道行素高。寺多種茶，回令人芟除繁枝，欲異時益茂盛，實無它心。有僧不得志於寺，詣劍浦縣訴云：「回慮經界法行，茶税或增，故爾。」縣知其妄，撻逐之。僧復告于郡，郡守亦素聞回名，不然其言，復撻之。僧不勝忿，詣漕臺言所訴皆實，而爲郡縣抑屈如此，乞移考它郡。漕使下其事于建州，州遣吏逮回。吏至，促其行，回曰：「幸寬我一夕，必厚報。」吏許爲留。回謂其徒曰：「是僧已再受杖，吾若往自直，則彼復得罪，豈忍爲此！吾不自言，則罪及吾，吾亦不能甘，不如去此。」僧徒意其欲遁，或有束裝擬俱去者。明旦，回命擊鼓升座，慰謝大衆畢，即唱偈曰：「使命來追不暫停，不如長往事分明。從來一个無生曲，且喜今朝調得成。」瞑目而化。時紹興十九年。《夷堅甲志》卷五。

釋慧蘭

1　和州光孝慧蘭禪師，不知何許人也，自號碧落道人。嘗以觸衣書七佛名，叢林稱爲「蘭布裩」。……建炎末，逆虜犯淮，執師見酋長，長曰：「聞我名否？」師曰：「我所聞者，惟大宋天子之名。」長恚，令左右以鎚擊之，鎚至輒斷壞。長驚異，延麾下敬事之。經旬，師索薪自焚，無敢供者。親拾薪成龕，怡然端坐。煙焰一起，流光四騰，虜跪伏灼膚者多。火絶，得五色舍利，併其骨而北歸。所執僧尼，悉得自便。和人至今咏之。《五燈會元》卷十二。

釋浄師

1　釋浄師，住杭州臨平廣嚴院，善草聖，圓熟有法。紹興初，被召作草。首書「名花傾國兩相歡」，帝不悦，賜罷。《書史會要》補遺。《南宋雜事詩》卷六引《游名山記》。

釋法一

1　僧法一、宗杲，自東都避亂渡江，各一笠。杲笠中有黄金釵，每自檢視。一伺知之。杲起奏厠，一亟探釵擲江中。杲還，亡釵，不敢言而色變。一叱之曰：「與汝共學了生死大事，乃眷眷此物耶！我適已爲汝投之江流矣。」杲展坐具，作禮而行。《老學庵筆記》卷三。《宋稗類鈔》卷二。

釋宗杲

1　見釋法一1。

2　〔張公子韶〕與徑山主僧宗杲爲莫逆交。時緇流之赴宗杲者二千餘衆，徑山雖巨刹，至無所容，宗杲更敞千僧閤以居之，而公往來其間。〔秦〕檜恐其議己，於是言者論公與宗杲謗訕朝政。《宋名臣言行録》别集下卷九。

3　大慧名妙喜。張公九成，字子韶，自爲士時已耽釋學，嘗與妙喜往來，然不過爲世外交。張公自以直言忤秦檜，檜既竄斥張公，廉知其素所往來者，所善獨妙喜，遂杖妙喜背，刺爲卒于南海。妙喜色未嘗動。後檜死，孝宗果放還，復居徑山。有勸之去其墨者，妙喜笑拒不答。孝宗憐而敬之，寵眷尤厚，賜金鉢、袈裟，輿前用青蓋，賜號大慧。《四朝聞見録》甲集。

4　《江鄉志》末卷《雜記門》云：佛日大師宗杲，每住名山，七月遇蘇文忠忌日，必集其徒修供以薦。嘗謂張子韶侍郎曰：「老僧東坡後身。」張曰：「師筆端有大辯才，非老先生而何！」《賓退録》卷四。

釋宗昂

1　僧宗昂住會稽能仁寺。有故相寓寺中，已而復相，宗昂被敕住持。郎官馬子約題詩法堂壁間曰：「十年衰病卧林泉，鵷鷺群飛競刺天。黄紙除書猶到汝，固知清世不遺賢。」《老學庵筆記》卷四。

釋晞顔

1　〔晞顔〕文藻高妙，後進愛慕。……嘗步菜畦，見墾掘殺傷之多，遂不復茹蔬，惟買海苔三百六十斤，日取一斤供粥飯。《補續高僧傳》卷三。《宋詩紀事》卷九十三。

陳吉老

1　陳吉老，淮人，業醫，名動京師。開封府有富人，祗一子，忽見正物皆以爲偏，凡几案書册之類，排設整齊，必更移令斜，自以爲直，以至書寫尺牘，莫不皆然。父母甚憂之，歷聘醫者皆不曉。人以吉老爲言，遂子致懇。既告退，獨留其子。父怪久不歸，遣人詢之，則曰已辦筵設矣。聲樂頗盛，酬勸無算，酣醉乃罷，置卧轎中，使人扛之，高下其手，常令傾側，展轉久之，方令登榻，安寢達旦，酒醒，遣之歸。前日斜側物皆理之使正，父母再三試之，病已脱然矣。媪厚爲之謝，且問治之方。吉老云：「令嗣無他疾，醉中嘗閃倒，有肝一葉搭在肺上不能下，今復飲之醉，則肺脹，展轉之則肝亦垂，目視自如舊矣。」後過南方。紹興中，名傾浙右。《雲麓漫鈔》卷五。

王繼先

1　餘稚年入閩過福，聞有黑虎王醫師者，富甲一郡，問之，則繼先之别名也。繼先世業醫，其大父居京師，以黑虎丹自名，因號「黑虎王家」。及繼先幸於高宗，積官留後，通國稱爲醫師，雖貶猶得麗於稱謂焉。初，秦檜擅權而未張，頗賂上左右以固寵，繼先寔表裏之。當其盛時，勢焰與檜挈大，張去爲而下不論也。諸大帥率相與父事，王勝在偏校，因韓蘄王以求見，首願爲養子，遂帥金陵軍。聞者争傚，不以爲怪。檜欲貴其婣族，不自言，每請進繼先之黨與官，繼先亦乘間爲檜請，諸子至列延閣，金紫盈門。揜顧賕謝，攘市便腴，抑民子女爲妾侍，罪不可勝紀，而衣憑城社，中外不敢議者三十年。紹興辛巳六月，蜀人杜華老爲南牀，擬擊之而未發。會邊釁啓，繼先首輦重寶爲南遁計，都城爲之騷然。上聞之不樂。劉武忠錡帥京口，請以先發制人之策，決用兵。上意猶隱忍不決，亶欲以兵應。繼先素怯，猶幸和議之堅以竊安，因間言于上曰：「邊鄙本無事，蓋新進用主兵官，好作弗靖，欲邀功耳。各斬一二人，和可復固。」上不答，徐謂侍貂曰：「是欲我斬劉錡耶？」於是素軋其下而不得逞者，頗浸潤及之矣。逆亮索我大臣，廷遣徐嚞、張掄往聘，亮以非指，使諫議大夫韓汝嘉至盱眙止之，更令遣所索。奏至，上適在劉婕妤閣，當饋輟食，婕妤怪之，問諸侍貂而得其繇，進説寬譬，頗與繼先之言符，上大驚，問曰：「汝安得此？」婕妤不能隱，具以所聞對。遂益怒。丁未，詔婕妤歸别第。莘老遂上疏，列其十罪。初進讀，玉色猶怫然，莘老扣榻曰：「臣以執法事陛下，不能去一醫，死不敢退。」猶未許，因密言外議謂繼先以左道幸，恐謗議叢起，臣且不忍聽。上始變色首肯，罷朝，使宣旨曰：「朕以顯仁餌汝藥，故假爾寵，今言者如此，當不復有面目見朕，期三日有施行，其自圖之。」辛亥，遂詔繼先居于福，子孫勒停，都城田宅皆没官，奴婢之强鬻者從便。令下，中外大悦。《桯史》卷九。

2　王繼先以醫術際遇高宗。當高宗款謁郊宫，僅先期二日，有瘤隱於頂，將不勝其冠冕。上憂甚，詔草澤。繼先應詔而至，既視上，則笑曰：「無貽聖慮，來日愈矣。」既用藥，瘤自頂移於肩，隨即消，若未嘗有，上遂郊見天地。上嘗以瀉疾召繼先，繼先至則奏曰：「臣渴甚，乞先宣賜瓜而後静心診御。」上急召太官賜瓜。繼先先食之既，上覺其食瓜甘美，則問繼先：「朕可食此乎？」繼先曰：「臣死罪，索瓜固將以啟陛下食此也。」詔進瓜，上食之甚適，瀉亦隨止。左右驚，上亦疑，問繼先曰：「此何方也？」繼先曰：「上所患中暑，故瀉，瓜亦能消暑爾。」大率皆類此。其後久虚東宫，臺臣論繼先進藥無效，安置福州，因家焉。《四朝聞見録》丙集。

3　見宋高宗69。

4　醫官王繼先於宅傍創一别館，專以收蓄俳人。繼先則蓄臨安府名妓劉榮奴，其子悦道則蓄金盼盼，父子聚麀，傷風敗教。又令所買妓女時作歌舞。及聞淵聖皇帝升遐，舉家仍復燕飲，乃令妓女舞而不歌，舉手頓足爲戲，名爲啞樂。繼先又於湖州地名舊館别創大第，工畢之日，自都下載見錢二十萬貫，前往排垛，謂之「鎮宅錢」。《三朝北盟會編》卷二百三十。《南宋雜事詩》卷一。

5　〔王〕繼先於都城廣造第宅，多侵官司地分，如陶家巷寨屋、豐樂橋官地。……屋宇臺榭皆高廣宏麗，都人謂之「快樂仙宫」。《三朝北盟會編》卷二百三十。《南宋雜事詩》卷五。

6　紹興間，王繼先號王醫師，馳名一時。繼而得罪，押往福州居住。族叔祖宫教，時赴長沙倅，素識其人，適邂逅旅舍，小酌以慰薦之，因求察脈。王忽愀然曰：「某受知既久，不敢不告。脈证頗異，所謂脈病人不病者，其應當在十日之内，宜亟反轅，尚可及也。」因泣以别。時宫教康强無疾，疑其爲妄，然素信其術，於是即日回轅。僅至家數日而殂。《齊東野語》卷十八。

王　涇

1　見宋高宗69。

2　王涇亦頗宗〔王〕繼先，術亦有奇驗，然用藥多孟浪。高宗居北宫，苦脾疾，涇誤用瀉藥，竟至大漸。孝宗欲戮之市朝，憲聖以爲恐自此醫者不敢進藥，止命天府杖其背，黥海山。涇先懷金箔以入，既杖，則以傅瘡，若未嘗受杖者。後放還，居天街，猶揭榜於門曰「四朝御診王防禦」。有輕薄子以小楮帖其旁云：「本家兼施瀉藥。」王慙甚。《四朝聞見録》丙集。

詹　成

1　詹成者，宋高宗朝匠人，雕刻精妙無比。嘗見所造鳥籠，四面花版，皆於竹片上刻成宫室、人物、山水、花木、禽鳥，纖悉具備，其細若縷，而且玲瓏活動。求之二百餘年來，無復此一人矣。《南村輟耕録》卷五。

宋五嫂

1　宋五嫂者，汴酒家婦，善作魚羹，至是僑寓蘇堤。光堯召見之，詢舊淒然，令進魚羮，人競市之，遂成富媪。朱静佳六言詩云：「柳下白頭釣叟，不知生長何年。前度君王游幸，賣魚收得金錢。」《西湖游覽志餘》卷三。《武林舊事》卷三。

2　見宋孝宗27。

許叔微

1　許叔微，字知可，真州人。家素貧，夢人告之曰：「汝欲登科，須積陰德。」許度力不足，惟從事於醫乃可，遂留意方書。久之，所活不可勝計。復夢前人來，持一詩贈之，其詞曰：「藥有陰功，陳樓間處。堂上呼盧，喝六作五。」既覺，姑記之於牘。紹興壬子，第六人登科，用升甲恩如第五，得職官。其上陳祖言，其下樓材也。夢已先定矣。呼盧者，臚傳之義云。《夷堅甲志》卷五。

2　許叔微敬事白衣觀音，求登科第，夜夢觀音，謂之曰：「汝前生無恩德及人，如欲登第，以藥餌濟惠世人，必獲福報。」叔微敬信其言。將及二載，復夢觀音以偈贈之曰：「藥有陰功，陳樓間處。殿上呼臚，喝六得五。」其後以張九成榜中得第六名，以太學恩例陞第五名。《善誘文》。

3　〔張〕子韶榜中有許叔微，嘗夢有人告之曰：「汝無及第分。」……叔微曰：「行陰德可否？」其人頷首而去。叔微自此遂學醫，頗有得。無何，其鄉中大疫，叔微極力拯療之，往往獲全活者頗多。一夕，復夢其人唱四句云：「呼盧殿上，請何是主。王陳間隔，呼六爲五。」及是榜，子韶既魁，王郊第四人，陳祖吉第五人，叔微第六人。叔微又係該恩人，陞一名，遂得第五人恩例，所謂「王陳間隔，呼六得五。」其親切如此。「呼盧」者，傳臚之謂也。《北窗炙輠録》卷下。《古謡諺》卷六十二。

楊　邁

1　里諺有「張果老撑鐵船」之語，以爲難遇不復可見也。鄉人楊元臯爲舉子時，嘗夢人告之曰：「子欲及第，除是撞着張果老撑鐵船。」元臯心甚疑之。紹興初，以鄉舉就吉州類試，一禪刹爲試院。元臯試畢，忽回顧壁間有畫一老人撑船，旁題云「此是張果老撑鐵船處」。元臯喜，以爲符夢中之言。牓揭，吉州之士中者六七人，元臯預其一。元臯名邁。《獨醒雜志》卷十。

黄　豐　馮　諤

1　邵武士人黄豐、馮諤，一鄉佳士也。同謁本郡福□王廟求夢，夢有「黄三元、馮尚書」之語，皆喜自負。其後，豐以應武舉作解頭，又連魁文解，竟不第。所謂「三元」乃如此。諤試南省，名在第二，廷對中甲科，爲臨安府教授，攝國子正。與同年林大鼐梅卿厚善。林驟得位至吏部尚書，薦諤自代，未及用，卒於官。所謂「尚書」乃如此。《夷堅丙志》卷十六。

陳　脩

1　紹興間，黄公度榜第三人陳脩，福州人，解試《四海想中興之美賦》，第五韻隔對云：「葱嶺金堤，不日復廣輪之土；泰山玉牒，何時清封禪之塵。」時諸郡試卷多經御覽，高宗親書此聯於幅紙，黏之殿壁。及唱名，玉音云：「卿便是陳脩？」吟誦此聯，淒然出涕，問：「卿年幾何？」對曰：「臣年七十三。」問：「卿有幾子？」對曰：「臣尚未娶。」乃詔出内人施氏嫁之，年三十，貲奩甚厚。時人戲爲之語曰：「新人若問郎年幾，五十年前二十三。」《鶴林玉露》乙編卷六。《湖海新聞夷堅續志》後集卷二。《西湖游覽志餘》卷二。《堯山堂外紀》卷五十八。《堅瓠甲集》卷三。《宋稗類鈔》卷二。

方　翥

1　方翥，興化人，解試《中興日月可冀賦》，一聯云：「佇觀僚屬，復光司隸之儀；忍死須臾，咸泣山東之淚。」亦經御覽，親筆録記。唱名日，特命加一資。《鶴林玉露》乙編卷六。

2　莆田方翥試南宫，第三場欲出納卷，有物礙其足，視之，則一卷子，止有前二篇，其文亦通暢，不解何以不終卷而棄於地也。翥筆端俊甚，以其緒餘足成之，併出中門，投之幕中，一時不暇記其姓名，翥既中第，亦不復省問。他年，翥爲館職，偶及試闈異事，因及之。偶有客在坐，同年也，默不一語。翼日，具冠裳造方，自叙本末。言：「試日，疾不能支。吾扶拽而出，所謂試卷者，莫記所在，已絶望矣。一旦榜至，乃在選中。恍然疑姓名之偶同，幸未嘗與人言。亟入京物色之，良是，借真卷觀之，儼然有續成者，竟莫測所以。今日乃知出君之筆，君，吾恩人也。」方笑謝而已。《齊東野語》卷五。《宋稗類鈔》卷二。

楊汝南

1　清漳楊汝南，少年時，以鄉貢試臨安。待捷旅邸，夜夢有人以油沃其首，驚而寤。牓既出，輒不利，如是者三，竊怪之。紹興乙丑，復與計偕，懼其復夢也，榜揭之夕，招同邸者告以故，益市酒殽，明燭張博具，相與劇飲，期以達旦。夜向闌，四壁咸寂，有僕曰劉五，卧西牗下，呻呼如魘。亟振而呼之醒，乃具言初以執灸之勩，視博方酣，幸主之不呼，竊就枕。忽有二人者扛油鼎自樓而登，倉皇若有所訪，顧見主之在坐也，執而注之，我怒而争，是以靨。汝南聞之大慟，曰：「二千里遠役，今復已矣！」同邸亦相與嘆咤，爲之罷博。及明，漫强之觀榜，而其名儼然中焉。視榜陳於地，黯若有迹，振衣拂之，油漬其上，蓋御史涖書淡墨，以夜倉猝覆燈盌，吏不敢以告也。《桯史》卷二。《宋稗類鈔》卷二。

胡克己

1　胡克己，字叔平，温州人。紹興庚申應鄉舉，語其妻曰：「吾夢棘闈晨啓，它人未暇進，獨先入坐堂上，今兹必首選。」妻曰：「不然。君不憶《論語》乎？《先進》者，第十一也。」暨揭榜，果如妻言。《夷堅甲志》卷四。

徐　履

1　徐履，南省第一人。時秦檜欲妻以女，因陽狂，廷對不答一字，乃附第五甲末。時人爲之語曰：「殿榜若還顛倒挂，徐履依前作狀元。」終朝請郎。《紹興十八年同年小録》。

2　淳熙間，省元徐履，因功名之念太重，遂有心恙之疾。殿試，用卷子寫一枝竹，題曰：「畫竹一竿，送上試官。」朝廷亦優容之。以省元身後一官與其子。《貴耳集》卷下。

魯

1　紹興二十一年，秀州當湖人魯赴省試。第一場出，憶賦中第七韻忘押官韻，顧無術可取。次日，彷徨於案間，惘然如失。皂衣吏問知其故，言曰：「我能爲君盗此卷。然吾家甚貧，當有以報我。」丁寧至三四，許謝錢二百千，乃去。猶疑其不然。未幾，果取至，即塗乙以付之。詢其姓氏，曰：「某爲蔡十九郎，居於暗門里某巷第幾家。差在貢院，未能出。」且以批字倩達其家。試罷，持所許錢及書訪其家。妻見之，泣曰：「吾夫亡於院中，今兩舉矣，尚能念家貧邪？」是年登第，復厚恤之。《夷堅丙志》卷七。

王　益

1　王益，字茂升，崇仁士人也。紹興庚申，與其兄茂謙盈祈夢于仰山廟，夢人語之曰：「君姓名不在張九成下。」覺而甚喜，謂異時科第巍峨，當如張公。既獲薦，以壬戌春赴省。是時貢闈在下天竺寺，暨入試，其設案處有前人題名「張九成」三大字，適當坐右，意必符昔夢，愈益喜。然是歲乃不利，蓋神所告但指坐次云。初，茂升父國光尚賓嘗夢室中挂巨榜，一人從旁言曰：「此君家子孫及第時賦題也。」杳茫髣髴，不可盡睹，僅識其末一「美」字，乃諭子弟，凡「美」字可作題目者皆當牢籠。又作《適堯舜文王爲正道論》，意若未愜，更易者數四。茂升蹭蹬，至丙子歲旦得開元一錢于道中，光潔可愛，私念曰：「吾今年當免舉，而以元日得錢，豈省場策問及此邪？」於是精考錢幣本末，廣爲之備。丁丑到省試，其賦曰《兼聽盡天下之美論》，題正昔日所作，策首篇問泉貨，遂登科。《夷堅支志》乙卷二。

鍾炤之

1　鍾炤之，字彦炤，樂平湖圍人，長於詞賦。紹興己卯之春，夜讀書窗下，過三鼓，聞有吟哦詩句於外者曰：「霖作商巖雨，薰來舜殿風。」驚聽之，復誦至再。啓户視之，無人焉。以爲神物所告，謹志於策，祕不語人。至秋試，以「膏澤多豐年」爲詩題。鍾押「豐」字，用此二句入第五聯。考官讀之，擊節稱賞。批其側曰：「形容得膏澤意好。」竟置之巍級。《夷堅支志》癸卷一。《宋稗類鈔》卷二。《宋詩紀事》卷五十一。

辛　炳　常　同　魏　矼　明　縞　周　綱

1　臨安府城中有寶積山，車駕駐蹕時，御史中丞辛炳、殿中侍御史常同、監察御史魏矼、明縞、周綱皆居其上，人遂呼爲「五臺山」。《雞肋編》卷中。《西湖游覽志餘》卷二十三。

張　紘

1　張紘善滑稽，紹興初爲金壇丞，適當物價踴貴，鵝每隻三千，野鳬每隻八百，戲爲詩云：「時見空中飛八百，每聞岸上叫三千。」《可書》。

向宗厚　王　佾

1　向宗厚履方，建炎末爲樞密院計議官。履方美髯而若滑稽之狀，裹華陽巾，纏足極彎，長於鈎距。同舍王佾公爲嘗戲語之曰：「君唐明皇時四人合而爲一，何邪？」向曰：「願聞之。」公爲曰：「君狀類黄幡綽，頭巾類葉法善，脚類楊貴妃，心腸似安禄山。」席間一笑，履方不懽。後程致道行其祠部員外郎告詞云：「汝佩服高古，操履甚恭。」又以戲之。《揮麈餘話》卷二。《南宋雜事詩》卷三。《茶香室三鈔》卷六。

張常先

1　紹興間，張叔夜之子常先，爲江西常平使者，有小官上啓，其自序處云：「叔夜粗疏，次山漫浪。」常先大怒曰：「我爺何曾粗疏？」《誠齋詩話》。

趙　霈

1　見胡寅2。

韓之純　王　訓

1　韓之純爲荆湖北路轉運判官，輕薄不顧士行，平日以「浪子」自名，喜嬉游娼家，好爲淫媟之語，又刺淫戲於身膚，酒酣則示人。人爲之羞，而不自羞也。……有贜敗失官人王訓者，居於鄂州南草市賣私酒起家，妻女婢妾皆娼妓，結託總漕。兩司屬官時復群飲於訓家，訓出群娼以奉之，污穢靡所不至。兩司公事，獨訓占斷，鄂州人呼訓家爲「淫窟」，又呼爲「關節塌坊」。之純爲總領司屬官時，常往來訓家。《三朝北盟會編》卷二百三十六。

張　扶

1　紹興間，張扶少持繇右正言除太常卿。翌日，宰執奏太常卿班高，故事不除。改國子祭酒。時祭酒虚位亦久，前騶接呼，赴監供職。學前居民驚懼，曰：「官來捕私酒。」傳以爲笑。《清波雜志》卷六。

王獻臣

1　王彦國獻臣，招信人，居縣之近郊。建炎初，金人將渡淮，獻臣坐於所居小樓，望見一老士大夫彷徨阡陌間，一小僕，負一匣，埋於空迥之所。獻臣默識之。事定，往掘其地，宛然尚存。啓匣，乃白樂天手書詩一紙，云：「石榴枝上花千朵，荷葉杯中酒十分。滿院弟兄皆痛飲，就中大户不如君。」獻臣後南渡，寓居餘姚，嘗出以示餘，真奇物也。《玉照新志》卷三。

宋人軼事彙編卷三十三

史　浩

1　史丞相登科時，年恰四十矣。未策名之時，清貧特甚。嘗當歲除之夕，隨力享先，既罷，就寢，夢若在都城，二中貴人乘馬來，宣唤甚急，遂隨入大殿下。王者正坐，左右金紫侍立，容衛華盛。中貴引趨謁，稽首拜舞，類人間朝儀。殿庭兩旁，各設一案，金銀器皿，羅陳其上，晶熒奪目。未幾，殿上人傳呼，奉聖旨賜史某金器若干、銀器若干，凡四百七十件。史倥偬駭異，莫之敢承。兩青衣掖之使拜，乃跪謝而出。中貴復導之還，過巨川高橋，方陟數板，失足墜水，悸而寤。正旦日，以語其夫人。夫人笑曰：「昨夜大年節，民俗所重，我家尚無杯酒臠肉，虚度歲華，安得有金銀如是之富？真是姦鬼相戲侮耳！」史亦爲之解顔。已而擢紹興乙丑第。踰一紀，始充太學官。……際遇飛龍在天之恩，遂躋位輔相，窮富極貴三十餘年。計前後錫賚，正與夢中四百七十之數同。《夷堅甲志》卷六。

2　〔紹興〕十八年，史越王以餘姚尉攝昌國鹽監。三月望，偕鄱陽程休甫由沈家門泛舟風帆，俄頃而至。詰旦詣善財巖潮音洞。……公扳緣而上，忽見金色身照耀洞府，眉目了然，程所見亦同，唯公更見雙齒如玉雪。天將暮，有一長僧來訪，云：「公將自某官歷清要，至爲太師。」又云：「公是一好結果的文潞公，他時作宰相，官家要用兵，切須力諫。後二十年當與公相會於越。」遂辭去。送之出門，不知所在。乾道戊子，以故相鎮越。一夕，典客報有道人稱養素先生，言舊與丞相接熟，典客不肯通刺，疾呼欲入謁。亟命延之，貌粹神清，談論鋒起，索紙數幅，大書云：「黑頭潞相，重添萬里之風光；碧眼胡僧，曾共一宵之清話。」擲筆，不揖而行。公大駭，遍遣兵尋覓不復見。追憶補陀之故，始悟長身僧及此道人皆大士見身也。《寶慶四明志》卷二十。《湧幢小品》卷二十六。

3　小説稱史衛王浩爲尉時，至補陀見大士，云：「此文潞公後身，他時作宰相，官家要用兵，切須力諫。」其後浩兩授節鉞，遍歷三公，壽八十九。嘗曰：「吾口不言兵，後必有爲宰相者。」彌遠，乃其次子。《雨航雜録》卷上。《南宋雜事詩》卷三。

4　見宗高宗69。

5　見宋孝宗6。

6　劉藴古，燕人也。逆亮將南寇，使之僞降以覘國，而無以得吾柄，乃以首飾販鬻，往來壽春，頗言兩國事，見淮賈，輒流涕曰：「予何時見天日耶！」因縱譚亮國虚實，以啗朝廷，自詭苟見用，取中原，滅大金，直易事耳。邊臣不疑，密以名聞，時兵釁已啓，詔許引接。至行都，首言其二弟在北，皆登巍科，惟己兩薦禮部而未第，因謀南歸，以成功名。當國者喜之，遂授迪功郎、浙西帥司，準備差遺，時紹興三十一年九月癸巳也。藴古猶不厭意，日强聒于朝，辯舌泉涌，廷臣咸奇之。會亮誅，未得間以北，繼改京秩爲鄂倅。隆興初元三月，濠梁奏北方游手萬餘人，應募欲以營田，藴古聞而有請，願得自將以與虜角，毋使徒老耒耝間。左揆陳文正、參預張忠定、同知辛簡穆咸是之，次相史文惠獨不可，曰：「是必姦人，來爲虜間，國家隄防稍密，不得施其伎，欲姑以此萬人，藉手反國耳。」諸公雜然謂逆詐，文惠顧行首吏召之曰：「俟其來，嘗可見也。」相與坐堂中，俟久之，至，文惠迎謂曰：「昔樊噲欲以十萬衆，横行匈奴中，議者猶以爲可斬，子得萬烏合，何能爲？」藴古素謂廟議咸許，其來也，意得甚，卒聞此語，大駭失色。遽曰：「某意無他，此萬人家口皆不來，必不爲吾用。不如乘其未定，挾去爲一拍，事幸成，猶不可知耳。」文惠顧諸公曰：「已得之，

通判之言是矣。此萬人固不留，獨不知通判盛眷，今在何所？」時藴古家在幽、燕，自知失言，内愒不得對，比茶甌至，戰灼不復能執，幾墮地，遂退。諸公猶不然，然迄得不遣。既踰月，張忠獻奏改倅太平州，往來都督府，禀議軍事。後數載，藴古私使其僕駱昂北歸，有告者，及搜所遣家訊，則皆刺朝廷機事也，乃伏其誅，於是始服文惠之先識焉。初，吴山有伍員祠，瞰闤闠，都人敬事之。有富民捐貲爲扁額，金碧甚侈。藴古始至，輒乞靈焉，妄謂有心諾，輟俸易牌，而刻其官位姓名于旁。市人皆驚，曰：「以新易舊，惡其不華耳。易之而不如其舊，其意果何在？」有右武大夫魏仲昌者，獨曰：「是不難曉。他人之歸正者，僥倖官爵金帛而已。藴古則真細作也。夫諜之入境不止一人，榜其名，所以示踵至者，欲其知已至耳。」聞者憮然不信，後卒如言。《桯史》卷十。

7　史浩，淳熙四年以少傅除保寧軍節度使，奉祠，賜第都下。明年二月，孝宗自德壽宫回幸佑聖觀，蓋舊建邸也。召公同宴，曰：「去此十七年，今得與卿爲豐沛故人之飲，可謂盛事，昔甘盤卻無此樂。」公曰：「臣何人，敢比甘盤？」上曰：「朕心術之正，學有自得，實由卿力，此他人所不能知也。」公頓首謝。《雲谷雜紀》卷四。

8　淳熙五年二月初一日，上過德壽宫起居，太上留坐冷泉堂，進泛索訖，至石橋亭子上看古梅。……上皇因言多日不見史浩，命内侍宣召。既至，起居訖，賜坐，并召居廣、鄭藻，初筵，教坊奏樂呈伎。酒三行，太上宣索市食，如李婆婆雜菜羮、賀四酪面、臟三猪胰胡餅、葛家甜食等數種。太上笑謂史浩曰：「此皆京師舊人。」各厚賜之。史起謝。又移宴静樂堂，盡遣樂工，全用内人動樂，且用盤架，品味百餘種，酒行無算。又宣索黄玉紫心葵花大盞，太上親自宣勸，史捧觴爲兩宫壽，時君臣皆已霑醉。小内侍密語史相公云：「少酌。」上聞之，曰：「滿酌不妨，當爲老先生一醉。」太上極喜，賜史少保玉帶一條、冰片腦子一金合、紫泥羅二十匹、御書四軸。史相謝恩而退。《武林舊事》卷七。《西湖游覽志餘》卷三。

9　〔史〕越王自草表，中自序云：「逡巡歲月，七十有三。」而未得所對。有客以今余大參父能四六爲薦者，越王召見，試以表中語，俾爲屬對。余應聲曰：「此甚易。以『補報乾坤，萬分無一』爲對足矣。」越王大加賞識。《四朝聞見録》甲集。

10　史直翁爲相，非無一善可稱，子爲權臣而掩其父之美。《困學紀聞》卷十五。

11　見陳康伯6。

12　道隆觀在州之南，奉嶽行祠，往宋敕觀額。建炎間，金人入境，以斧斫殿柱，爲血流。金人乃亟遁去。一境生靈，藉以全活。觀舊有金闕寥陽寶殿。前忠定史越王嘗賦《臨江仙》詞云：「試凭闌干春欲暮，桃花點點胭脂。故山凝望水雲迷。數堆青玉髻，千頃碧琉璃。　我本清都閒散客，蓬萊未是幽奇。明朝歸去鶴齊飛。三山乘縹緲，海運到天池。」《大德昌國州圖志》卷七。《堅瓠乙集》卷二。案： 《堅瓠集》云詞爲史彌遠作，誤。

葉　顒

1　孝宗時，近習梁俊彦請税兩淮沙田，以助軍餉。上大喜，付外施行。葉子昂爲相，奏曰：「沙田者，乃江濱出没之地，水激於東，則沙漲於西；水激於西，則沙復漲於東。百姓隨沙漲之東西而田焉，是未可以爲常也。且辛巳兵興，兩淮之田租並復。至今未征，況沙田乎？」上大悟，即詔罷之。子昂退至中書，令人逮俊彦至，叱責之曰：「汝言利求進，萬一淮民怨咨，爲國生事，雖斬汝萬段，豈足塞責！」俊彦皇汗免冠謝，久乃釋之。《鶴林玉露》甲編卷六。

2　葉丞相顒與林安宅最厚，嘗有簡往來。丞相之子用林簡粘于壁，林後謁丞相，見之不樂而去。林後除察院，首章論丞相，由是去國。疏上，事以風聞。彼時君臣得以自通，葉抗章自辨。壽皇付棘寺窮究，林之所言，乃是葉衡丞相之事。林以誣罔得謫，葉再相。《貴耳集》卷上。

魏　杞

1　史丞相直翁代魏丞相南夫爲餘姚尉，方受代，魏夢與史同至一處，皆稱宰相，而己所服乃緋衣，覺以告史，殊不曉服章之説。後十五年，史公爲右相，魏公以工部郎中輪對，宰相奏事退，即繼上殿，正著緋袍，恍憶所睹，殆與夢中無異，謂已應之矣。史去位三年，而魏拜右僕射，正踐其處。《夷堅乙志》卷十八。

陳俊卿

1　宋陳僕射俊卿，謁九仙祠問功名，夢仙曰：「前程在黄公度口。」陳過黄，語其故。黄曰：「我狀元，子榜眼。」陳曰：「君何尊己而卑人？」黄曰：「然則狀元爾，榜眼我。」紹興八年廷試，黄果狀元，陳榜眼。及謁御，高宗問曰：「卿土何奇，輒生二卿？」黄曰：「披錦黄雀美，通印子魚肥。」陳曰：「地瘦栽松柏，家貧子讀書。」高宗曰：「公不如卿。」即改俊卿爲狀元。《堅瓠續集》卷一。《南宋雜事詩》卷七。

2　見黄公度4。

3　莆田陳丞相作小朝士時，顯仁太后之喪，嘗代宰相《乞皇帝御殿表》云：「雖天道何言，四時自然成歲；然太陽不照，萬物何以仰瞻？」識者已知其有宰相器。《誠齋詩話》。

4　陳俊卿，紹興三十一年爲殿中侍御史。金人將渝盟，時舊臣惟張忠獻公浚謫居湘湖。俊卿乞起浚禦敵。内侍張去爲陰阻其謀，俊卿抗言去爲阻撓，請按軍法斬之，以作士氣。上爲愕然，曰：「卿可爲仁者之勇。」遂以浚知建康。敵兵渡河，俊卿受詔旨，措置浙西水軍，于是李寶始有膠西之捷。《莆陽比事》卷六。

5　正獻陳公道德風烈，爲阜陵名相第一。……築第有訝其門太庳。公曰：「異時使竈婢乳媪可開乃佳耳。」薦紳傳誦。……其示二子詩曰：「興來文字三杯酒，老去生涯萬卷書。遺汝子孫清白在，不須厦屋太渠渠。」《西山文集》卷三十六。《堅瓠補集》卷四。參見陳康伯5。

6　陳丞相應求知福州日，親故干謁者沓至，公設會，置五百貫於前曰：「有一聯，能對者即席奉送：三山出守，應求何以應其求。」獨一後生對云：「千里遠來，公使盡由公所使。」昔日州郡，各有公使錢庫供太守支用。《庶齋老學叢談》卷下。

7　陳俊卿篤於宗黨。有南園義莊，族之貧者，歲分遺有常數，女未嫁者給以資，不能葵者助其費。至今行之不改。《莆陽比事》卷六。

虞　祺

1　故德陽縣男虞祺，字齊年，起陵州諸生中。初不知佛書也，每曰：「誠者天之道，思誠者人之道，其至則一也，吾知此而已。」當毒賦賸斂鞭箠馬牛其人之日，一漕夔，再漕潼，川民獨晏然倚以朝夕也。間屬微疾，凭几不言，忽顧坐客曰：「古佛俱來，吾亦歸矣。」男子允文旁立泣下。又笑曰：「人而爲佛，寧不可哉？」客異其非君平生之言，即之，已逝矣。明年，始有更生佛事。《邵氏聞見後録》卷二十八。

虞允文

1　虞并甫丞相仕未達，嘗調官臨安，所注《新唐書》以干秦丞相。書未上，會其同舟者竊得本以獻秦，并甫知之，乃更以它書爲贄。已而竊書者先去，疑并甫必怨己，遇士大夫輒詆之。并甫還知渠州，過夔，沈守約丞相爲帥，問并甫以同舟之爲人。并甫稱其美。守約屢詰之，并甫不變。守約曰：「是人毁君不容口，君毋爲過情。」并甫曰：「渠所長甚多，但差好駡耳！」守約太息，稱其長者。未幾，守約入參大政，白召并甫爲祕書丞，以至大用云。《建炎以來朝野雜記》甲集卷八。《吹劍四録》。

2　虞并甫，紹興二十八年自渠州守被召至臨安，憩北郭外接待院。因道中冒暑得疾，泄痢連月。重九日，夢至一處，類神仙居。一人被服如仙官，延之坐。視壁間有韻語藥方一紙，讀之數過，其詞曰：「暑毒在脾，濕氣連脚，不泄則痢，不痢則瘧。獨煉雄黄，蒸餅和藥，甘草作湯，服之安樂。别作治療，醫家大錯。」夢回，尚能記，即録之，蓋治暑泄方也。如方服之，遂愈。《夷堅甲志》卷十七。《游宦紀聞》卷一。

3　逆亮築臺江岸，刑白馬祭天，自執紅旗，麾諸軍渡江。行至中流，爲采石戰艦迎敵。時俊在舟中，令軍士以寸札弩射，虜人赴水者多，盡皆退走。亮知江岸有備，遂全軍過揚州。軍士奏凱，未及登岸，虞丞相允文以參贊軍事偶至采石，遂與王琪報捷于朝。《揮麈三録》卷三。

4　〔采石之役〕允文坐蛾眉臺中，戰灼幾不能止。《三朝北盟會編》卷二百三十八。

5　〔采石之戰〕允文撫勞將士，具捷聞朝廷。諸將環坐，見允文旁側樞府吏趨走甚恭。方愕詒，往往間起問吏：「舍人甚官職？」對：「此虞中書，朝廷侍從也。」諸將趨下拜曰：「曩意舍人是閤門宣贊爾，豈有文臣騎馬往來行陣乎？」允文執其手曰：「諸公何言？相與共安危，死生同之，期於破賊以報國家。」《采石瓜州斃亮記》。

6　虞雍公允文以西掖贊督議，既卻逆亮于采石，還至金陵，謁葉樞密義問于玉帳，留鑰，張忠定燾及幕屬馮校書方、洪檢詳邁在焉，相與勞問江上戰拒之詳。天風欲雪，因留卯飲，酒方行，流星警報沓至，蓋亮已懲前衂，將改圖瓜洲。坐上皆恐，謂其必致怨於我也。時劉武忠錡屯京口，病且亟，度未必可倚，議遣幕府合謀支敵。衆以雍公新立功，咸屬目，葉四顧久之，酌巵醪以前曰：「馮、洪二君雖參帷幄，實未履行陣，舍人威名方新，士卒想望，勉爲國家，卒此勳業，義問與有賴焉。」雍公受巵起立曰：「某去則不妨，然記得一小話，敢爲都督誦之。昔有人得一鼈，欲烹而食之，不忍當殺生之名，乃熾火使釜水百沸，横篠爲橋，與鼈約曰：『能渡此則活汝。』鼈知主人以計取之，勉力爬沙，僅能一渡。主人曰：『汝能渡橋甚善，更爲渡一遭，我欲觀之。』僕之此行，無乃類是乎！」席上皆笑。已而雍公竟如鎮江，亮不克渡而弑。自此簡上知，馴至魁柄。鼈渡，本諺語，以爲蟹，其義則同。《桯史》卷九。《何氏語林》卷五。《宋稗類鈔》卷六。

7　虞公允文在浙，先是，浙民歲輸身丁錢絹，細民生子即棄之，稍長即殺之。公聞之惻然，訪知江渚有荻場，其利甚溥，而爲勢家及浮屠所私，公令有司籍其數以聞，請以代輸民之身丁錢絹，以緡計者至一十三萬七千有奇，以疋計者一十六萬三千有奇。免符下日，諸州之民歡呼鼓舞，始知有父子生聚之樂。《言行龜鑑》卷七。

8　見楊萬里3。

9　見張栻3。

10　見宋高宗57。

11　虞丞相再撫蜀，壽皇以詩送之曰：「一德如公豈合閒，聊分西面欲憂寬。不辭論道虚台席，暫假宣威築將壇。風教已興三蜀静，干戈載戢萬方安。歸來尚想終霖雨，未許鄉人衣錦看。」其恩數之盛，自渡江以來，宰相去國所未有也。又用故事，賜家廟五室祭器，除其子公亮直祕閣。而給使費俊者，亦除閤門祗候，蓋非常典云。《建炎以來朝野雜記》乙集卷十二。

12　見趙雄7。

梁克家

1　梁鄭公克家未第時，爲潮州揭陽宰館客，寓縣治東齋。齋前有梅一株，忽于九月中盛開。嶺外梅著花，固早於江浙間，然必至冬方有之，邑人殊以爲異。時紹興二十八年也。邑士多賦詩，往往皆諂令君。梁公亦賦一篇云：「老菊枯殘九月霜，誰將先煖入東堂。不因造物于人厚，肯放南枝特地香。九鼎燮調端有待，百花羞澀敢言芳。看來冰玉輝相應，好取龍吟播樂章。」……明年還泉州，中解試首選。又明年廷對，魁天下。《梅磵詩話》卷中。《宋詩紀事》卷五十一。

曾　懷

1　紹興初，先人爲丹徒簿。曾魯公丞相時簿領金壇爲僚，意好甚篤。後曾待浙西帥幹闕，權嘉禾新塍税，復相邂逅，一日，語先人：「連夕夢有俾更名，云名更方貴。」曾元名偶有所避，改後名，蓋三十年前，已形於夢兆矣。自此參大政，再登宰席，一時僚舊無在者，深有推輓意。而先人故倦游，但欲廟令以俟老。平生往返書尺，束如牛腰，散失殆盡，獨餘許祠禄一帖。曾素善飲，每醉則命徹俎拭案，語客曰：「請桌子喫一服感應元。」復各舉一大白方散。《清波雜志》卷十。

葉　衡

1　葉相夢錫，嘗守常州。民有比屋居者，忽作高屋，屋山覆蓋鄰家。鄰家訟之，謂他日且占地。葉判曰：「東家屋被西家蓋，仔細思量無利害。他時折屋别陳詞，如今且以壁爲界。」《老學庵筆記》卷二。

2　葉丞相衡罷相，歸金華里居，不復問時事，但召布衣交，日飲亡何。一日，覺意中忽忽不怡，問諸客曰：「某且死，所恨未知死後佳否耳？」一士人在下坐，作而對曰：「佳甚！」丞相驚顧，問何以知之，曰：「使死而不佳，死者皆逃歸矣。一死不返，是以知其佳也。」滿坐皆笑。明年，丞相竟不起。《桯史》卷二。《東南紀聞》卷一。《五雜組》卷十六。《宋稗類鈔》卷六。

趙　雄

1　趙雄微時最貧，母在，無以卒歲，夫婦對泣。次日掃除，拾銀一錠，重二十五兩，由此稍活。後入相，例賜白銀百錠。既受而缺一錠，將以詰守藏吏，夢左藏庫神告曰：「某年月日已先借用一錠。」覺而憶，正掃除得銀之月日也。《南宋雜事詩》卷一引《夢占類考》。

2　趙雄，字温叔，資州人。嘗以薦舉，待命逆旅且半年矣。沽斗酒以碗飲，就盤中手攫猪頭肉卷餅而食，勢若風雨。術士見其飲啖異人，奏之，孝宗亟召見，奇其狀貌，且壯其言，遂自小官驟用爲左史。時有太守姓息，朝辭，閤門吏曰：「官人可謂詫姓。」守曰：「春秋有息嬀，漢有息夫躬，非詫也。」温叔聞其語。守對罷，温叔奏事。上曰：「適有息其姓者朝辭，可謂詫也。」温叔即曰：「春秋有息嬀，漢有息夫躬，非詫也。」上喜曰：「卿該博如此。」《西湖游覽志餘》卷二十三。《堯山堂外紀》卷五十九。

3　蜀士尚流品，不以勢詘。乾道間，楊嗣清甲有聲西州，清議推屬。初試邑，有部使者，不欲名，頗以繡衣自驕，怒其不降意，誣劾以罪。趙衛公方爲左史，聞之，不俟車，亟往白廟堂曰：「譬之人家，市猫于鄰，卜日而致之，將以咋鼠也。鼠暴未及問，而首抉雕籠，以噬鸚鵡，其情可恕乎！」當國者問其繇，告以故，相與大笑，劾牘竟格不下。……至今蜀人談謔，以排根善類者爲猫噬鸚鵡。《桯史》卷八。

4　乾道庚寅歲冬十月，金國主遣金吾衛上將軍、兵部尚書耶律子敬來賀會慶節，起居舍人趙雄假翰林學士充館伴使。丁卯引見，戊辰上壽，庚午花宴，癸酉入辭，乙亥發行在，温叔與子敬並馬自驛中同行。子敬望吴山曰：「好一帶山。」温叔云：「聞燕京萬歲山極佳，不減南京否？」謂東京。子敬云：「與南京一般。」温叔云：「萬歲山乃天生基阯，或但人力所致耶？」子敬云：「皆人作也。」温叔云：「聞燕京宫苑壯麗。」子敬云：「極壯麗。」温叔云：「周回有幾里？」子敬云：「只宫室自有二十餘里，見在歲時亦常修造。」温叔云：「盛哉！」子敬云：「内翰異時來奉使，可以恣看。」温叔云：「甚願再相見。」又云：「北邊此時想極寒。」子敬云：「寒甚，不可忍。」温叔云：「此時正宜畋獵。」子敬云：「北邊此時正是畋獵時節。」温叔云：「大金皇帝亦嘗出獵否？」子敬云：「一年須兩三度出獵。」温叔云：「一度出獵用得幾日？」子敬云：「往往亦須旬日，或二十日、一月不定。」温叔云：「頗聞北邊多名鷹、獵犬。」子敬云：「此間有否？」温叔云：「此有，然亦難得極好者。」子敬云：「北邊亦是難得好者，好者只是禁中有之。」温叔云：「大金皇帝有幾个皇子？+」子敬云：「煞多，有七个。」温叔云：「聞説越王甚英武。」子敬云：「煞勇猛可畏。」温叔云：「越王是長否？」子敬云：「是二。」子敬又云：「昨日押筵鄭樞密是簽書樞密院事否？」温叔云：「是也。」子敬云：「此間樞密使至簽書樞密院，是文官，是武官？」温叔云：「舊制文武通除。」子敬云：「本朝則專用武臣。」温叔云：「大金宰相今何姓？」子敬云：「兩人皆姓赫舍哩。」温叔云：「又有尚書令者行宰相事否？」子敬云：「在宰相之上。」温叔云：「大金今尚書令

何姓？」子敬云：「姓李。」温叔云：「聞是貴戚？」子敬云：「是外戚。」温叔云：「今年幾何？」子敬云：「六十餘。」温叔云：「赫舍哩宰相年幾何？」子敬云：「年甚少，一員五十餘，一員四十餘。」子敬又云：「内翰貴鄉只在此間？」温叔云：「在川中。」子敬云：「煞遠。」温叔云：「亦不過數千里。」子敬云：「從襄陽路來否？」温叔云：「是也。」子敬云：「川中聞説民間煞富。」温叔云：「有富者，有貧者。」温叔云：「尚書仙鄉？」子敬云：「在北京，舊日大遼所謂中京者。」温叔云：「去燕京遠近？」子敬云：「二千餘里，直向北邊。」温叔云：「去黄龍府遠近？」子敬云：「甚近，纔五、七百里。」温叔云：「見説大金皇帝每歲避署，常巡幸雲中，雲中是何處？」子敬云：「是西京。」温叔云：「西京、北京宫苑亦皆壯麗否？」子敬云：「皆不減南京。見今諸處亦不住修。蓋本朝法嚴，修蓋滅裂，有司得重罪。」舊例，館客者寒暄之外，勞問而已。至温叔始探賾虜中事宜以奏，上甚喜之。《建炎以來朝野雜記》乙集卷八。

5　趙温叔爲舍人，使北還，入見，上問：「朕何如葛王？」温叔奏曰：「臣觀葛王，望之不似人君，規模氣象不及陛下萬一，中原不日可復也。臣敢再拜賀。」上大悦。《建炎以來朝野雜記》甲集卷八。

6　見宋孝宗28。

7　虞公抵漢中，未踰年而没。上以屢趣師期而不應，甚銜之，凡宣撫使飾終之典，一切不用。後四年，門人趙温叔入相，數爲上言：「虞某有志恢復，不幸死不及事，嘗爲臣言：『吾老矣，功名當以相付，子其勉之！』」會上幸白石閲軍，温叔因奏：「昨日大閲十萬之軍，一一少壯。」上曰：「前此虞相行揀汰之法，今方見成效。只如采石一事，亦自奇絶。」明年夏四月，温叔因奏事從容言：「允文薨已久，未有以易其名者，惟陛下哀矜之。」上沈思良久，曰：「丞相雖允文所薦，後來皆朕自擢用。」温叔曰：「臣東蜀一布衣，未十年而待罪宰相，非陛下親擢，安得至此。然不遇允文，臣何由見陛下？」上曰：「卿可謂不背本矣。今欲何如，可具以進。」温叔退而擬入曰：「虞允文采石之功，未經顯賞，久在相位，實著勳勞，可特贈太師，諡忠肅。」上以筆抹去「久在相位，實著勳勞」八字。又改云：「虞允文舊於采石有勞，未曾顯録。」并易「太師」爲「太傅」。行下。上嘗謂大臣：「朝廷降指揮，如士人作文，須字字鍛煉乃可。」故前後批降，多經筆削云。《建炎以來朝野雜記》乙集卷八。

8　有蜀守當朝辭，素不能文，以爲憂。其家素事梓潼神，夜夢神謂之曰：「兩邊山木合，終日子規啼。」覺莫曉其故。會朝對，上問：「卿從峽中來乎？風景如何？」守即以前兩語對，上首肯再三。翼日，謂宰相趙雄曰：「昨有蜀人對者，朕問峽中風景，彼誦杜詩以對，三峽之景，宛在目中，可謂善言詩也。可與寺丞、寺簿。」雄退朝，召問之曰：「君何以能爾？」守不敢隱。雄曰：「吾固疑君不能及此，若留中，上再問，敗矣。不若歸蜀赴郡。」他日，上復問其人，雄對曰：「臣嘗以聖意語之，彼不願留。」上歎曰：「恬退乃爾，尤可嘉，可予憲節使。」其後神恃功爲祟，家遂索焉。《西湖游覽志餘》卷二十三。

9　阜陵在位，上庠月書前列試卷，時經御覽。辛丑大旱，七月私試，《閔雨有志乎民賦》。魁劉大譽，第六韻云：「雨暘固自於天，感召豈有所主。儻燮調得人，則斯可有節；而聚斂無度，則亦能不雨。此或未明閔之何補？不見商霖未作，相傅説於高宗；漢旱欲蘇，烹弘羊於孝武。」未幾，趙温叔罷相。《齊東野語》卷八。

10　〔孝宗時大旱〕有詔迎天竺觀音，就明慶寺請禱。有爲詩者曰：「走殺東頭供奉班，傳宣聖旨到人間。太平宰相堂中坐，天竺觀音卻下山。」〔趙〕温叔聞之，遂乞免。《堅瓠丙集》卷四。《宋稗類鈔》卷六。

11　趙温叔丞相形體魁梧，進趨甚偉，阜陵素喜之。且聞其飲啖數倍常人。會史忠惠進玉海，可容酒三升。一日，召對便殿，從容問之曰：「聞卿健啖，朕欲作小點心相請，如何？」趙悚然起謝。遂命中貴人捧玉海賜酒，至六、七，皆飲釂，繼以金柈捧籠炊百枚，遂食其半。上笑曰：「卿可盡之。」於是復盡其餘，上爲之一笑。其後均役南，暇日欲求一客伴食，不可得。偶有以本州兵馬監押某人爲薦者，遂召之燕飲，自早達暮，賓主各飲酒三斗，猪、羊肉各五觔，蒸糊五十事。趙公已醉飽摩腹，而監押者屹不爲動。公云：「君能尚飲否？」對曰：「領鈞旨。」於是再進數勺，復問之，其對如初。凡又飲斗餘乃罷。臨别，忽聞其人腰腹間然有聲，公驚曰：「是必過飽，腹腸迸裂無疑。吾本善意，乃以飲食殺人。」終夕不自安。黎明，亟遣鈴下老兵往問，而典客已持謁白曰：「某監押見留客次謝筵。」公愕然延之，扣以夜來所聞。局蹐起對曰：「某不幸抱饑疾，小官俸薄，終歲未嘗得一飽，未免以革帶束之腹間。昨蒙宴賜，不覺果然，革條爲之迸絶，故有聲耳。」《癸辛雜識》前集。《宋稗類鈔》卷四。《南宋雜事詩》卷一。

王　淮

1　見朱熹18。

2　見陳亮1。

3　壽皇問王季海曰：「『聾』字何以從『龍耳』？」對曰：「《山海經》云：『龍聽以角，不以耳。』」《鶴林玉露》甲編卷三。

4　大臣見百官，主賓皆用朝服。時伏暑甚，丞相淮體弱不能勝，至悶絶。上亟召醫疾，有間，復有詔，許百官以衩衣見丞相，自淮始。《四朝聞見録》甲集。

5　孝宗賜宴内朝，丞相王淮涕流於酒，已則復縮涕入鼻。時吴公琚兄弟亦預宴，上見其飲酒輒有難色，微扣左右知其故，後有詔滌爵。滌爵自淮始。《四朝聞見録》甲集。

周必大

1　余少時嘗夢至人家，其書室爲叢竹所蔽，殊不開爽，堂下皆古柳，鴉噪不止。夢中作詩云：「竹多翻障月，木老只啼烏。」意謂竹本清虚，延貯風月，今反窒塞如此。種木不棲鸞鳳，徒能集烏以聒耳，似譏其主人也。後數年，爲金陵教官，初入廨舍，則廳下及門外，古柳參天，鴉鳴竟日，廳傍小書室，叢竹蔽虧，恍如所夢。《二老堂詩話》。

2　紹興丙子六月，臨安火。先是，周必大任和劑局門官，適乳媪姚病甚，占之，其繇云：「藥不蠲疴，財傷官磨，困於六月，盍祈安和。」未幾，姚果卒。必大深以六月爲憂，迨晦日，以爲無恙矣，同僚舉酒相慶。宴畢而火隨作，所居在漾沙坑，與運屬王氏者連棟，王夜醉登圊，其婢插燈於壁首，焚必大之居，僅以身免。時臨安帥韓仲通知火自王氏，而王之妻弟馬舜韶方爲御史，畏不敢問，執必大及鄰比五十餘人皆下獄，奏行三省勘會。必大問獄吏曰：「失火延燒，在律云何？」吏曰：「當徒。」必大曰：「我以一身承之，以貸鄰比，罪居何等？」吏曰：「法止除籍爲民耳。」必大歎曰：「人果可救，吾何吝一官？且財傷官磨，占繇定矣。」遂自誣服，竟落職，依其婦翁王彦光於廣德。彦光前夕夢里人掃雪，云：「迎丞相。」明日，必大至，彦光歎曰：「失職子，寧應夢耶？」頃之，彦光强必大赴宏詞科，必大以未嘗經意辭，彦光激曰：「君懷安耳。」必大不得已，怏怏入行都，值秦檜死，高宗更化，湯鵬舉知貢舉，試法甚嚴，而必大首捷，馴登台輔，人謂救人陰德所至云。《西湖游覽志餘》卷二十五。《湖海新聞夷堅續志》前集卷二。

3　周益公以《交阯進馴象》首聯云：效牽靈囿，備法駕之前驅。已見象爲有用。……惟益公説出象之步趨來庭之意云：「名應周郊之五路，克協馭儀；耳聞舜樂之八音，能參率舞。靡憚奔馳，幸舍鳶飛之跕跕；無煩教擾，俾陪舞獸之般般。」曲盡馴象生意，遂中首選。《玉海》卷二百三。

4　周益公與韓无咎同試詞科，試《交趾國進象表》，有「備法駕之前陳」，此无咎句也。益公止改「陳」字作「驅」字，遂中大科。「陳」字不切，「驅」字，象上有用。《貴耳集》卷上。

5　〔周必大〕試博學宏詞科。子充之如京師也，寓一班直家，其妻一日小册自外至，借觀，則鹵簿圖也，悉録記之。及入試，果以此命題，中詞科。歷官至宰相，封益國公。先是，子充試前，夢入冥，見一判官拷掠一捻胎鬼，指子充曰：「此人有陰德，當位宰相。貌陋如此，奈何？」鬼請爲作帝王鬚，官首肯，鬼起摩子充頰，爲之種鬚。及覺，猶隱隱痛，數日始定。子充罷相私居，一相士挾貴人見子充，適邂逅於門外，相者問：「相公何在？」子充進揖曰：「某前此待罪宰相。」相者曰：「何物宰相，貌陋如此！得非誑我耶？」子充氣愈和，色愈温，延入上坐。相者復請見宰相，子充答如初。子充起，相者亦起，請捋其鬚，曰：「帝王鬚，真宰相也。」子充大驚服，厚贐之。蓋前此種鬚之事，子充雖妻子至親，亦不以告也。《湖海新聞夷堅續志》前集卷二。《樵書》初編卷二。

6　百官殿門侍班幕次，臺諫皆設倚，餘官則各以交牀自隨。周益公自殿院除起居郎，徐淳立戲曰：「罰卻倚子矣。」《鶴林玉露》丙編卷二。

7　逆亮窺江，劉錡已病，亦同扞禦。未幾，亮殲，錡亦殂，特贈太尉。周益公行詞云：「岑彭殞而公孫亡，諸葛死而仲達走。雖成功有命，皆莫究於生前；而遺烈在人，可徐觀於身後。」讀者服其的切。益公常舉似謂楊伯子曰：「起頭兩句，須要下四句議論承貼。四六特拘對耳，其立意措詞，貴於渾融有味，與散文同。」《鶴林玉露》甲編卷二。

8　乾道七年秋，余爲禮部侍郎，一時長貳每會食，多戲舉詩對。或云：「『薔薇刺刺花奴手。』刺刺皆側聲，人謂難對。」余云：「鴻雁行行鳥跡書。」又云：「『半夏禹餘糧。』借雨爲禹，涼爲糧也。宜以何對？」余云：「長春佛見笑。」蓋藥名及花名也。吏部張津子問侍郎因云：「此雅對耳，更有通俗之句。如往年胡邦衡多髯，初除吏部郎官，或以『胡銓髯吏部』爲戲，莫能對者。」是時姚憲令則以司農少卿兼權户侍在坐，余謂令則君嘗爲浙憲，豈復遠使，欲借以趁對云：「姚憲遠提刑。」蓋借姚爲遥也。坐皆大笑。淳熙六年，吏部尚書兼侍講程大昌泰之講筵退，入部，同官問：「今日講何經？」泰之云：「《尚書》。」或又曰：「尚書講《尚書》，亦詩句也。」屬余對之，余曰「行者留行者」，坐中復大笑。《二老堂詩話》。

9　孝廟欲除張説簽書樞密事，在廷諸儒力争。孝廟一日盛怒，與周益公言：「朕將用花臂膊者爲樞密使。」益公答云：「臣敢爲天下倡。」秘書省正字沈瀛當輪對，一奏札薦張説，反不稱旨，即自免。周益公後至宰輔，沈正字止如此。識見淺深，亦足以卜前程遠近。《貴耳集》卷中。

10　周益公參大政，朱文公與劉子澄書云：「如今是大承氣證，渠卻下四君子湯，雖不爲害，恐無益於病爾。」嗚呼！以乾、淳之盛，文公猶恨當國者不用大承氣湯，况下於乾、淳者乎！……益公初在後省，龍大淵、曾覿除閤門，格其制不下，奉祠而去，十年不用，天下高之。後入直翰林，覿以使事還，除節鉞，人謂公必不草制，而公竟草之。其詞云：「八統馭民，敬故在尊賢之上。」宜其不敢用大承氣湯也。《鶴林玉露》甲編卷二。

11　崔大雅在翰苑，夜值玉堂，忽有内降撰文字，秉燭視之，乃撰祭牀婆子文，恍然不知格式，又無舊案可據，甚以爲窘。忽思周丞相爲翰長，來早有朝見，使人邀過院中請問，云：「亦有故事，但如常式：皇帝遣某人致祭於牀婆子之神曰，汝典司牀簀云。」然則牀婆子名字與世俗同，而不可改也。《同話録》。

12　見宋孝宗25。

13　昔周益公、洪容齋嘗侍壽皇宴，因談肴核，上問容齋：「卿鄉里何所産？」容齋，番昜人也。對曰：「沙地馬蹄鼈，雪天牛尾狸。」又問益公，公廬陵人也，對曰：「金柑玉版筍，銀杏水晶葱。」上吟賞。又問一侍從，忘其名，浙人也，對曰：「螺頭新婦臂，龜脚老婆牙。」四者皆海鮮也。上爲之一笑。《鶴林玉露》乙編卷五。《堯山堂外紀》卷五十九。《宋稗類鈔》卷七。

14　周益公長身瘦面，狀若野鶴，在翰苑多年。壽皇一日燕居，歎曰：「好一箇宰相，但恐福薄耳。」蓋疑其相也。一老璫在傍徐奏曰：「官家所歎豈非周必大乎？」上曰：「爾何知？」曰：「臣見所畫司馬光像，亦如必大清癯。」上爲之一笑。未幾，遂登庸，爲太平宰相，與聞揖遜之盛。出鎮長沙，退休享清闲之福十有餘年。《鶴林玉露》甲編卷五。

15　淳熙間，周益公子充久在禁苑。及除右揆，李巘子山當制，詞中有「三毋」之戒，公力辭不拜命。壽皇宣諭，令改之。《西塘集耆舊續聞》卷五。

16　王丞相欲進擬辛幼安除一帥，周益公堅不肯。王問益公云：「幼安帥材，何不用之？」益公答云：「不然，凡幼安所殺人命，在吾輩執筆者當之。」王遂不復言。《貴耳集》卷下。《昨非庵日纂》二集卷十一。

17　見來梓1。

18　見宋孝宗52。

19　見楊萬里5。

20　慶元間，周益公以宰相退休，楊誠齋以秘書監退休，實爲吾邦二大老。益公嘗訪誠齋于南溪之上，留詩云：「楊監全勝賀監家，賜湖豈比賜書華。逥環自闢三三徑，頃刻能開七七花。門外有田供伏臘，望中無處不煙霞。卻慙下客非摩詰，無畫無詩只謾誇。」誠齋和云：「相國來臨處士家，山間艸木也光華。高軒行李能過李，小隊尋花到浣花。留贈新詩光奪月，端令老子氣成霞。未論藏去傳貽厥，拈向田夫野老誇。」好事者繪以爲圖，誠齋題云：「平叔曾過魏秀才，何如老子致元台。蒼松白石青苔徑，也不傳呼宰相來。」用魏野詩翻案也。《鶴林玉露》乙編卷五。《宋詩紀事》卷五十。

21　周益公退休，欲以「安樂直錢多」五字題燕居之室，思之累日，未得其對。一士友請以「富貴非吾願」爲對，公欣然用之。《鶴林玉露》乙編卷三。

22　周益公辭相歸，徜徉田里。日術者過十里外烏泥坑相地，見一農家住場曰：「此處山水環抱，將可爲樂丘乎？」言未幾，翁媪出迎曰：「夜來夢見婁至德佛來尋地，今日相公來，願以地獻。」公厚資别爲造屋。忽見二、三丈許有三所無主墓，左右者欲去之，公曰：「生有鄰，死亦如此。每年拜掃，當備酒三行、飲一盂、紙十束同祭。」仍鏤榜堂前，使子孫遵守。《湖海新聞夷堅續志》前集卷二。

23　周益公必大致仕後，出謁，道經巷陌間，遇一賣屨者，甚憐之。使問其命，則年、月、日、時與益公不差一字，於是取衣一襲賜之，俾食其家，廪之終身。其人更衣，受食一日，暴病而死。有知命者曰：其年五星聚江湖，益公生於舟中，故得鍾美，而業屨者不與焉。《東南紀聞》卷二。

24　周益公相兩朝。慶元間，以退傅居于吉，隱然有東山之望，當路忌之。時善類引去者紛紛，一皆指爲僞學。婺有吕祖泰者，東萊之别派也，勇義敢言，憤時事之日非，奮然投匭上書，力詆用事者，且乞以益公爲相。皂囊下三省，朝論雜然起，或以爲益公實頤指之，遂露章奏劾。且謂淳熙之季，王魯公爲首臺，益公嘗擠而奪之位，以身爲僞學標準，羽翼其徒，使邪説横流，以害天下。屏居田野，不自循省，而誘致狂生，扣閽自薦，以覬召用，乞加貶削。上不以爲然，言者益急，乃鐫一官爲少保，下祖泰于天府，杖而竄之。益公上表謝。……曰：「告老七年，宿愆故在，貶官一等，洪造難名。敢期垂盡之年，猶麗怙終之罪。中謝。伏念臣疏庸一介，際遇四朝。逮事高皇，已徧塵於臺省；受知孝廟，復久玷於機衡。不思勉效於同寅，乃敢與聞於異論，既肺肝衆所共見，豈口舌獨能自明。惟光宗興念於元僚，亦屢分於閫寄；肆陛下曲憐其末路，爰俾遂於里居。首將正於狐丘，巢忽危於燕幕。狂生妄發，姓名輒及於樵蘇；公議大喧，論罰蓋輸於薪粲。僅削司徒之秩，猶存平土之官。兹蓋恭遇皇帝陛下，崇德尚寬，馭民敬故。國皆曰殺，雖微可恕之情；耄不加刑，姑用惟輕之典。遂令衰朽，亦與生全。臣有愧積中，無階報上。省諐田里，視桑蔭之幾何；托命乾坤，比櫟材而知免。」初當路入浸潤，欲文致以罪，而難其重名，意或有辨論，乃寘於貶。及奏至，引咎紆徐，言正文婉，灑然消釋。既而東朝奉寶册，詔復其秩。《桯史》卷十一。

25　廬陵號多士，儒先名臣，今古輩出，里人圖所以尊顯風厲以垂無窮者。嘉泰四年八月，始爲堂，縣庠以祀三忠。時周益公在里居，春秋七十有九矣，是歲多不懌，稍謝碑版之請，不肯爲。一日，韋布款其門者百數，閽辭焉，弗可，乃强爲通。益公方卧，奮然起曰：「是當作。」即爲屬藁，文不加點而成，邑人愜望。四方聞其復秉筆，求者沓至，益公實病矣。其冬十月朔，遂薨，蓋絶筆焉。《桯史》卷十一。

26　周平園嘗出使，過池陽，太守趙富文彦博召飲。籍中有曹聘者，潔白純静，或病其訥而不頎，公爲賦梅以見意云：「踏白江梅，大都玉軟酥凝就。雨肥霜逗，癡騃閨房秀。莫待冬深，雪壓風欺後。君知否，卻嫌伊瘦，又怕伊僝僽。」酒酣，又出家姬小瓊舞以侑歡，公又賦一闋云：「秋夜乘槎，客星容到天孫渚。眼波微注，將謂牽牛渡。　見了還非，重理霓裳舞。雖無悮，幾年一遇，莫訝周郎顧。」范石湖嘗云：「朝士中姝麗有三傑。」謂韓无咎、晁伯如家姬及小瓊也。禁中亦聞之。異時有以此事中傷公者，阜陵亦爲一笑。《齊東野語》卷十五。《詞林紀事》卷十。

27　周益公夫人妬，有媵妾，公盼之，夫人縻之庭。公過之，當暑，媵以渴告，公以熟水酌之。夫人窺於屏曰：「好箇相公，爲婢酌水。」公笑曰：「獨不見建義井者乎？」《韋居聽輿》。《堯山堂外紀》卷六十。《南宋雜事詩》卷七。《詞林紀事》卷十。

28　〔樓〕攻媿嘗問〔真〕文忠：「近看誰四六？」以益公對。攻媿曰：「渠只會説大話，如『奄有萬方，君臨兆姓』爾。」蓋王言只當作「多方庶姓」，與臣下表語不同。《四朝聞見録》乙集。

29　宋孝宗曾賜周必大洮河緑石硯，有御筆「洮瓊」二字。《談薈》。

30　周益公硯作八封形，自爲銘。《南宋雜事詩》卷三引《硯譜》。

31　周益公必大有鶴飛琖，注酒則鶴飛，乾則就滅。《説略》卷二十二。《南宋雜事詩》卷七。

辛次膺

1　見岳飛21、22。

2　辛參政企李守福州，有主管應天啓運宫内臣武師説，平日郡中待之與監司等。企李初視事，謁入，謂客將曰：「此特竪璫耳，待以通判，已是過禮。」乃令與通判同見。明日郡官朝拜神御，企李病足，必扶掖乃能拜。既入，至庭下，師説忽叱候卒退曰：「此神御殿也。」企李不爲動，顧卒曰：「但扶，自當具奏。」雍容終禮。既退，遂奏待罪。朝廷爲降師説爲泉州兵官云。《老學庵筆記》卷三。

3　上方勵精政事，公每以名實爲言，多所裨益，眷遇隆厚，呼其官不名。太上曰：「朕知卿如在家僧，名利聲色，人所好色，卿皆不好。」《宋名臣言行録》别集上卷六。

4　鄱陽守程邁，遺果寘白金奩，公受果反金。邁遭白簡，公廉益著。《宋名臣言行録》别集上卷六。

王之望

1　近時〔《字説》〕此學既廢，予平生惟見王瞻叔參政篤好不衰。每相見，必談《字説》，至暮不雜他語。雖病，亦擁被指畫誦説，不少輟。《老學庵筆記》卷二。

錢端禮

1　錢處和參政好餌鼠。爲侍從居臨安，每日食畢，輒以大盆貯餘饌，三擊盆，則群鼠纍纍然來，食訖乃去，以爲常。洎遷政府，鼠復至，以其相距差近，不怪也。已而帥越、帥閩，繼挂冠歸里，鼠至如初。迨錢亡，乃不見。《談藪》。

林安宅

1　見葉顒2。

沈　夏

1　沈夏，德清人，壽皇朝爲版曹貳卿。一日登對，上問版曹財用幾何，舍催者幾何，所用幾何，虧羡幾何，夏一一奏對訖，於所佩夾袋中取小册進呈，無毫髮差。上大喜，次日問宰臣曰：「侍郎有過政府例否？」梁克家奏云：「陛下用人，何以例爲？」遂特除僉書樞密院事。《癸辛雜識》别集下。

黄　洽

1　見宋孝宗36。

曾　覿

1　思陵偶持一扇，迺祐陵御筆，畫林檎花，上一鸚鵒，令曾覿進詩，云：「玉輦神游事已空，尚餘奎藻寫春風。年年花鳥無窮意，盡在蒼梧落照中。」思陵感動出涕。《桯史》所載康與之，非也。《貴耳集》卷上。《詞林紀事》卷十二。

2　〔曾覿〕孝宗潛邸人，怙寵依勢，世號「曾龍」者也。《直齋書録解題》卷二十一。

3　孝宗一日内宴，史〔浩〕與曾覿皆預焉。酒酣，一内人以帕子從曾乞詞。時德壽宫有内人與掌果子者交涉，方付有司治之。覿因謝不敢曰：「獨不聞德壽宫有公事乎？」遂已。《齊東野語》卷十一。

4　見宋孝宗26。

5　見宋孝宗30。

6　見宋孝宗60。

7　曾覿，字純甫，偶歸正官蕭鷓巴來謁。既退，復一客至，其所狎也。因問曰：「蕭鷓巴可對何人？」客曰：「正可對曾鶉脯。」覿以爲嫚己，大怒，與之絶。然「鷓巴」北人實謂之「札八」。《老學庵筆記》卷五。《五雜組》卷十六。《宋稗類鈔》卷六。《宋詩紀事》卷五十七。《詞林紀事》卷十二。

張　説

1　見宋孝宗20。

2　見范成大4。

李顯忠

1　公之在母也，數日不能娩。有僧過門聞之，請觀之，曰：「所生乃男子，當以刀劍七、弓矢鎧甲各一，寘母左右，夜未半，雞鳴犬吠，乃生也。」果然。公生，立於蓐，火光燦然，一族異之。《宋名臣言行録》别集下卷十一。《悦生隨鈔》。

2　公智勇根於天性，自其兒時無他好，與鄉里同輩惟以馳射爲戲，不舍晝夜。夜則對燭二燈，人挾一矢射之，中者使不中者負而返。公常十中八九。一日行壽春道中，馬忽辟易，有虎自林間躍出。公背發一矢，中口貫頷於地，後騎争以戈斃之。《宋名臣言行録》别集下卷十一。

張　詔

1　淳熙中，張詔君卿守歷陽，被旨介聘，一日，虜人持所繪祐、獻二陵象至館中，皆北地之服。君卿嘗識列聖御容，心知其試己也，即向之再拜。館客者問之，君卿曰：「詔雖不識其人，但見龍鳳之姿，天日之表，疑北朝祖宗也，敢不下拜！」虜人無語。孝宗聞而大喜之，由此驟用。《建炎以來朝野雜記》乙集卷十二。

劉儀鳳

1　兵部侍郎劉韶美儀鳳，蜀之普州人，性酷嗜書，喜傳録。初以禮部郎兼攝秘書少監，後即真，凡秘府書籍，傳寫殆遍。如國史之類，又置副本，親自校讐，至杜門絶交。遷兵侍，猶傳寫不已。張持國之綱爲副端，言其書癖至曠廢職事，以是罷歸蜀。蜀人關壽卿耆孫爲著作佐郎，以詩餞行曰：「公議久不作，世無公是非。祇因翻故紙，不覺蹈危機。東壁夢初斷，西山蕨正肥。十年成底事，贏得載書歸。」《庚溪詩話》卷下。《宋詩紀事》卷四十六。

2　劉韶美在都下累年，不以家行，得俸專以傳書。書必三本，雖數百卷爲一部者亦然。出局則杜門校讎，不與客接。既歸蜀，亦分作三船，以備失壞。已而行至秭歸新灘，一舟爲灘石所敗，餘二舟無他，遂以歸普慈，築閣貯之。《老學庵筆記》卷二。

胡元質

1　胡元質，字長文，長洲人。父珣，治生大穰，所親爲之，宰負金萬數，珣焚其書，待之如常。元質少穎悟，年未冠，游太學。紹興十八年進士高第。亦有隱行。初，旅泊行都，聞隣有貧士夜哭。問之，乃爲人責，償鬻其女，相與别。元質慨然垂橐予之。壽皇即政，以薦者入爲太學正。《吴郡志》卷二十七。

2　成都新繁有藏藝祖御容者，莫知始何年，令長交事匵護，畀付惟謹。淳熙間，胡給事元質制置四川，聞之，謂偏陬下鄙，非所宜有，命歸之府。議以爲乾德平僭僞，雖鑾輿不親幸，而耆定一方，實爲雋功，欲扳援章武端命故事，建殿以嚴毖奉。遂斥羨財鳩工，伐巨木千章，卜地築宫有日矣。僚寀或謂郡國私建宗廟，誼盍先以聞，俟報可。胡竦然，乃暫輟役，驛書請于朝廷。議果不以爲然，弗之許。胡大沮，念木石已具，且動觀瞻，不容已，會貢院敝甚，因撤而新之，既畢工，壯麗甲西州焉。《桯史》卷十。

3　胡給事既新貢院，嗣歲庚子適大比，乃侈其事，命供帳考校者，悉倍前規。鵠袍入試，茗卒饋漿，公庖繼肉，坐案寬潔，執事恪敬，誾誾于于，以鬯於文，士論大愜。會初場賦題出《孟子》「舜聞善若決江河」，而以「聞善而行沛然莫禦」爲韻。士既就案矣，蜀俗敬長而尚先達，每在廣場，不廢請益焉。晡後，忽一老儒擿禮部韻示諸生，謂沛字惟十四泰有之，一爲顛沛，一爲沛邑，注無沛決之義，惟它有霈字，乃從雨爲可疑。衆曰：「是。」哄然扣簾請。出題者偶假寐，有少年出酬之，漫不經意，亶云：「禮部韻注義既非，增一雨頭無害也。」揖而退，如言以登于卷，坐遠于簾者，或不聞知，乃仍用前字。於是試者用霈沛各半。明日，將試《論語》，籍籍傳，凡用沛字者皆窘。復扣簾，出題者初不知昨夕之對，應曰：「如字。」廷中大諠，浸不可制，譟而入，曰：「試官誤我三年利害不細。」簾前闈木如拱，皆折，或入于房，執考校者一人毆之。考校者惶遽，急曰：「有雨頭也得，無雨頭也得。」或又咎其誤，曰：「第二場更不敢也。」蓋一時祈脱之辭。移時稍定，試司申鼓譟場屋，胡以不稱于禮遇也，怒，物色爲首者，盡繫獄，韋布益不平。既拆號，例宴主司以勞還，畢三爵，優伶序進。有儒服立于前者，一人，旁揖之，相與詫博洽，辨古今，岸然不相下。因各求挑試所誦憶。其一問：「漢四百載，名宰相凡幾？」儒服以蕭曹而下枚數之，無遺，群優咸贊其能。乃曰：「漢相吾言之矣，敢問唐三百載名將帥何人也？」旁揖者亦詘指英、衛，以及季葉，曰：「張巡、許遠、田萬春。」儒服奮起争曰：「巡、遠是也，萬春之姓雷，歷攷史諜，未有以雷爲田者。」揖者不服，撑拒滕口。俄一緑衣參軍，自稱教授，前據几，二人敬質疑，曰：「是故雷姓。」揖者大詬，袒裼奮拳，教授遽作恐懼狀，曰：「有雨頭也得，無雨頭也得。」坐中方失色，知其風己也。忽優有黄衣者，持令旗躍出稠人中，曰：「制置大學給事台旨，試官在坐，爾輩安得無禮。」群優亟斂容，趨下，喏曰：「第二場更不敢也。」俠戺皆笑，席客大慙，明日遁去。遂釋繫者。胡意其爲郡士所使，録優而詰之，杖而出諸境，然其語盛傳迄今。《桯史》卷十。

韓元吉

1　韓漕使元吉祖居京師之惠政坊，植桐于門，歲久，木大且異。人遂以「桐木韓氏」稱之。《藏一話腴》乙集卷上。

2　韓南澗元吉雖襲門蔭，而學問遠過于進士。孝宗謂「兩制之選，能者爲之。顧何擇于進士、任子？」嘗除韓權中書舍人。旋以稱職爲真，自以門蔭力辭，然恥于右之一字，微諷臺臣請進士去左，任子去右。上從之，至今著令云。時有士人朱游，頗任俠多記，閒因謁入語韓云：「中書誤了。以任子位中書，顧不榮于進士乎？削左右字則混然無别矣。」韓愕而悔其事云。《四朝聞見録》乙集。

3　見周必大26。

韓　淲

1　韓淲，字仲止，上饒人，南澗尚書之子。以蔭補京官，清苦自持。史相當國羅致之，不少屈。一爲京局，終身不出，人但以韓判院稱。南澗晚年有宅一區，伏臘粗給，至仲止貧益甚，客至不能具胡牀，只木杌子而已。長沙吴某得廣東憲，還至京，擁迓吏甚盛，道候仲止，立馬久之，聽事闃寂無人。未幾，一老嫗啓户出，吏亟以刺狀授之。抵於地，徑入去。吴慚退，訪樟邱文卿，亦故舊也，色尚未和。……樟邱曰：「是非君所知，且相與共食。食畢，與同往。」於是聯裾行至廳事，樟邱以杖叩屏者再，内徐問爲誰？樟邱自稱曰：「文卿。」復徐言：「吴某也在此。」仲止乃出，吴謝曰：「適候謁移時。」仲止笑曰：「松風吹耳，不聞喝道也。」時方暑，於是席地飲，極歡而去。次日，吴專狀遣吏送酒錢若干。仲止出問曰：「你官人交割了也？」吏錯愕曰：「本官方拜見，自此卻去上任。」仲止作色云：「便是近來官員不曾到任，先打動公使庫物色，韓某一生不會受此錢。」使吏領賫去。《東南紀聞》卷一。

王十朋

1　王龜齡詹事，記人説生前事，其略云：「予少時，有鄉僧每見必曰：『此郎嚴伯威後身也。』予訪諸叔父寶印大師，叔父曰：『嚴闍黎，汝祖母賈之兄也，博學工詩文，戒行修飭。汝父母昔以無子爲憂，政和壬辰正月吾師卒，汝祖夢吾師至，集衆花結成一大毬，遺汝祖曰：「君家求此久矣，吾是以來。」是月，汝母有娠。吾師眉濃黑而垂，目深而神藏，兒時能誦千言，喜作詩。人以汝眉目及趣好類之，故云。』」又《種蔬》詩云：「前身老闍黎，蔬氣端未除。」《愛日齋叢鈔》卷二。

2　王梅溪少時，有鄉僧每見必謂曰：「此郎，嚴伯威後身也。」王不曉所謂。既而訪諸叔父寶印大師，叔父曰：「嚴闍黎字伯威，汝祖母賈之兄，吾之舅氏，且法門之師也。博學工詩文，戒行修飭，有聲江浙間，爲士俗所推重。汝父母以無子爲憂，禱求甚力。至政和壬辰正月，師卒，汝祖一夕夢師至其家，手集衆花，結成一大毬，字汝祖而遺之曰：『孝祖，君家求此久矣，吾是以來。』忽不見。是月汝母有娠，至十月而汝生。師眉濃黑而垂，目深而神藏，兒時能誦千言，喜作詩。人以汝眉目及趣好類之，且符所夢。又謂師死之月，汝即受胎，故云。」王幼從學鹿巖，人有指其眉垂目藏而靳之者，表丈賈元達曰：「此子眉目類吾伯嚴闍黎，他日能文未可知。」王曰：「闍黎智慧，縱未脱輪逥，當復生人間，世爲大善知識。胡爲於滅度之後，現此窮薄困苦之相？」王嘗寫字作文詒寶印叔父，叔父曰：「人言汝吾師也，文僅似之，字乃爾不同，何耶？」嚴闍黎尤工筆札，王頗拙於書，故云。因自嘲曰：「嚴闍黎，汝前生食蔬何多智，予今生食肉何許迂。」《湧幢小品》卷二十四。《堅瓠丁集》卷二。

3　〔王十朋〕嘗作《天台石梁》詩曰：「石橋未到已先知，入眼端如入夢時。僧唤我爲嚴首座，前身應寫石橋碑。」《堅瓠丁集》卷二。

4　天台有石橋碑，乃五百尊羅漢洞口也，王十朋詩云：「石橋未到神先到，日裏還同夢裏時。僧教我名劉道者，前身曾寫石橋碑。」《堯山堂外紀》卷六十。

5　王梅溪嘗讀書温州江心寺，寺中住持真歇了禪師知其爲龍種。是時寺前埂子山門屢築不就，將成，即有龍攪波濤潰之。一日，梅溪大醉，禪師進曰：「公能捨山門前一塊土乎？公必中狀元無疑矣。」就之乞書券，梅溪醉中戲書與之。其後禪師坐山門乘涼，有一老人拄杖而來，一童子索地，出券示之，泣而去。至今寺中寶藏其券焉。《柳南續筆》卷一。《茶香室三鈔》卷九。

6　王狀元未第時，醉墮沛河，爲水神扶出，曰：「公有三百千料錢，若死於此，何處消破？」明年遂登第。士有久不第者而效之，陽醉落河，亦爲水神扶出。士大喜曰：「我料錢幾何？」曰：「吾不知也。但有三百甕黄虀，無處消破耳。」《五雜組》卷十六。

7　王梅溪文學行義，著於鄉里。執經從之者，常百餘人。其所居之巷，有大井。一夕，井中如流星者千百，光彩上燭。又一夕，山下有白虹，長亘山，爛然如晝。未幾，入太學，遂魁天下，蓋文字之祥也。唱名之日，衛士亦皆歡舞，謂爲得人。翌日有旨，宫中不得以銷金爲飾，行其對策之言也。《鶴林玉露》丙編卷五。

8　王十朋寓居臨安，偶值乍寒，諸生有陳元佐、劉士宗各借以衣，童生謝偉、謝侃濟以衾，因作二詩以贈。《南宋雜事詩》卷一。

9　王十朋與胡憲、馮方、查龠、李浩爲太學五賢。《堯山堂外紀》卷六十。

10　王龜齡年四十七魁天下，以書報其弟夢齡、昌齡曰：「今日唱名，蒙恩賜進士及第，惜二親不見，痛不可言，嫂及聞詩、聞禮可以此示之。」詩、禮，其二子也。於十數字之間，上念二親，而不以科名爲喜，專報二弟，而不以妻子爲先，孝友之意皆在焉。《鶴林玉露》甲編卷六。

11　紹興二十七年，御筵進士四百二十六人，温州王十朋爲之首，其鄉人吴已正綴末。特奏狀元則福州李三英，例賜出身，附名正奏之後。已正有詩：「舉頭不忍看王十，回首猶欣見李三。」《二老堂詩話》。《堯山堂外紀》卷六十。

12　舊傳鄭獬牓進士周師厚者，策名居五甲末，纔壓一人曰陳傳。師厚戲爲語曰：「舉首不堪看鄭獬，回頭猶喜見陳傳。」紹興二十七年，永嘉王十朋魁多士，同郡吴已正爲殿，李三英以特奏名得出身，列於吴下。吴效前語曰：「舉頭不敢攀王十，伸脚猶能踏李三。」其歇後體殆若天成云。《夷堅乙志》卷一。

13　見王公衮3。

14　見方滋5。

15　見朱倬1。

16　王梅溪守泉，會邑宰，勉以詩云：「九重天子愛民深，令尹宜懷惻隱心。今日黄堂一杯酒，使君端爲庶民斟。」邑宰皆感動。《鶴林玉露》甲編卷三。《堯山堂外紀》卷六十。

17　王嘉叟題王龜齡詹事祠堂詩……自註云：「始予與龜齡别，嘗謂：『吾輩會合不可常，但令常留面目，異時可復相見。』龜齡再三擊節，後一見必誦此言。」《貴耳集》卷下。《剡溪野語》。

18　〔梅溪〕往來常與妓錢玉蓮善，約富貴納之。梅溪登第後，三年不還鄉，玉蓮爲人逼嫁，自沈於桑門江口。蜀人破堂和尚爲錢先生湘靈述之如此。《柳南續筆》卷一。

19　《南窗閒筆》云：錢玉蓮，宋名妓，從孫汝權。某寺殿成，樑上題「信士孫汝權同妻錢玉蓮喜捨」。《聽雨增記》：孫汝權，乃宋朝名進士，有文集行於世。玉蓮，則王十朋之女也。十朋劾史浩八罪，乃汝權嗾之，理宗雖不聽，而史氏子姪怨兩人刺骨，遂作《荆釵記》，以玉蓮爲十朋妻，而汝權有奪配事，其實不根之謗也。《堅瓠丁集》卷二。

20　玉蓮者，王梅溪先生十朋之女，孫汝權，宋進士，與梅溪爲友，敦尚風誼。先生劾史浩八罪，汝權實慫恿之。爲史氏最切齒，遂妄作《荆釵傳奇》，謬其事以蔑之。《霞外攟屑》。《南宋雜事詩》卷一。

尹　穡

1　尹穡者，字少稷，嘗侍其父于桂官廨，故有《僊李銘》、《僊蹟記》，皆在栖霞洞中。龍隱亦有尹温叔所題字，云「子穡侍游」。温叔即其父也。穡後官殿中侍御史，歷遷諫議大夫，力主和議，論者多非之。《桂故》卷五。

2　少稷及接吕居仁、曾吉甫議論，在山中讀書二十年，名理極重。晚爲大坡，因符離之敗，攻張魏公父子，以附和議，遂爲公議所貶，甚可惜也。《後村詩話》續集卷三。《宋詩紀事》卷五十二。

3　尹穡，字少稷，博學工文，杜門讀書，不汲汲於仕進。諸公薦之，與陸務觀同賜出身。少稷言行有法，又通世務，時論翕然歸重。嘗論減年賞典，當與實歷對使。孝宗用其説，至今行之。後乃附麗湯思退，力排張魏公，以是除諫議，公論始薄之。厥後貶嶺南累年，蒙恩北歸。周益公素與之善，便道來訪。謂益公曰：「某三十年閉户讀書，養得少名望，思之不審，所得於彼者幾何？而破壞掃地，雖悔何及！」悵然者久之。益公每舉以爲士大夫之戒。《鶴林玉露》丙編卷一。《何氏語林》卷三十。《宋稗類鈔》卷六。

4　尹少稷强記，日能誦麻沙版本書厚一寸。嘗於吕居仁舍人坐上記曆日，酒一行，記兩月，不差一字。《老學庵筆記》卷五。《宋稗類鈔》卷五。

木待問

1　永嘉林某詩注：江心孤嶼，中界一川，龍居焉。宋紹興間，木待問讀書於中，老僧知其爲龍，時以酒脯相邀，求施其地。公戲書一券與僧，因填之，遂建室殿。後公登孝宗隆興癸未狀元，以學士卒。龍復起，江心寺僧焚香讀書券乃止。每歲中元日必建道場，然後風雨以時。《茶香室三鈔》卷十九引《語録》。

2　木尚書待問，癸未年爲狀元，孝宗問：「木姓出何代？」對曰：「容臣退思。」故永嘉有鬼魅魍魎之誚。《唾玉集》。

3　見甄龍友2。

4　永嘉木尚書待問，少從學於鄭敷文。敷文，大儒也，名伯熊，字景望。其弟名伯英，字景元，負氣尚義之士也，登甲科爲第四名，以母老不肯仕宦，奉岳祠養母。……敷文死，後木尚書造宅，侵鄭氏地界，景元不平，往與木詈詬而手擊之。景元亦大爲木之子弟所箠。明日，木訴之郡，逮景元。時景元待次教官，扶其母以出，木慚悚退縮而止。木素無聞望，止以大魁爲從官爾，因此事，永嘉人薄之。《林下偶談》卷四。《木筆雜鈔》。

張　震

1　見杜莘老1。

2　見朱倬1。

3　隆興初，張真父自殿中侍御史除起居郎，孝宗玉音云：「張震知無不言，言皆當理。」令載之訓詞。大哉王言！真臺諫之金科玉條也。《鶴林玉露》丙編卷二。

4　張真甫舍人，廣漢人，爲成都帥，蓋本朝得蜀以來所未有也。未至前旬日，大風雷，龍起劍南西川門，揭牌擲數十步外，壞「南」字，爪迹宛然，人皆異之。真甫名震。或爲之説曰：元豐末，貢院火，而焦蹈爲首魁，當時語曰「火焚貢院狀元焦」，無能對者，今當以「雷起譙門知府震」爲對。然歲餘，真甫以疾不起。方未病時，府治堂柱生白芝三，諂者謂之玉芝。予按《酉陽雜俎》「芝白爲喪」，真甫當之。《老學庵筆記》卷六。

王希吕

1　學士院東閣窗下，甃小池，久無雨則涸。傍植金沙、月桂之屬，又有海裳、郁李、玉繡毬各一株。西偏植金橘，逼城，根枝不能大。花開時，香滿院，結實雖小而甘，浙中未易得也。王仲行詩云：「玉堂晝永暑風微，簌簌飛花落小池。徙倚幽欄憑問訊，夏鶯飛出萬年枝。」《宋詩紀事》卷五十三引《玉堂雜紀》。

2　王希吕仲衡知紹興郡，舉進士。有爲二試卷，異其名，皆中選。黜者不厭，譁然訴之。王呼其首問曰：「爾生幾何年，凡幾試矣？」衆謂憐其潦倒，則皆以老於場屋對。王曰：「曾中選否？」曰：「正爲累試皆不利也。」王忽作色曰：「爾曹累試不一得，彼一試而兩得，尚敢訴耶！」叱而出之。《齊東野語》卷八。《宋稗類鈔》卷一。

范端臣

1　魏南夫與范元卿充殿試官，同一幕。范好書大字，於是内諸司祗應者，皆以扇乞題詩。范各爲采杜公兩句，或行或草，隨其職分付之。仍爲解釋其旨，無不歡喜而退。儀鸞司云：「曉隨天仗入，暮惹御香歸。」翰林司云：「春酒杯濃琥珀薄，冰漿盌碧碼碯寒。」御龍直云：「竹批雙耳駿，風入四蹄輕。」衛士云：「雨抛金鎖甲，苔卧緑沉鎗。」鈞容部云：「銀甲彈筝用，金魚换酒來。」御厨云：「紫駝之峯出翠釜，水晶之盤行素鱗。」惟司圊者别日致，仍致請，魏公曰：「正恐杜詩無此句。」范執筆沉吟久之云：「端臣思得之矣。」遂書「雨洗娟娟浄，風吹細細香。」相與一笑。内侍傳觀，亦皆啓齒。《夷堅三志》己卷七。

范端杲

1　范元章向在魏明己館中。嘗赴省試，夢至大宫殿，手執文書，歷階而上。自顧其身，則挂緑衣，既而有衣皂褙者亦欲進，爲左右所卻，以爲無緑衣而不可進。范遂脱所衣緑袍與之，其袍内乃著粉青戰袍，旁有嘲之者，答云：「無笑！此乃銀青袍也。」及寤，雖喜衣緑之吉，又有脱袍之疑。既而中第，辭魏氏館。《癸辛雜識》續集上。

宋之瑞

1　孝宗喜占對，宋之瑞面對，上問以所居。之瑞對曰：「臣家于天台。」上又曰：「聞彼多名山勝刹，孰爲之冠？」之瑞對曰：「唯是萬年、國清。」上大加賞歎，之瑞遂階兩制云。《四朝聞見録》乙集。

王　過

1　孝宗初臨御，萬機之餘，留心經術，無所不涉，百寮奏對，時有顧問，多致失措。有王過者，蜀人，著雋聲，猶在選調，宰相薦之上殿，孝宗驟問之，曰：「李融字若川，何謂？」過即對曰：「天地之氣，融而爲川，結而爲山。李融之字若川，如元結之字次山也。」上大喜，遂詔改舍人，官除密院編修。《坦齋筆衡》。《堯山堂外紀》卷五十九。

袁　孚

1　見宋孝宗16。

芮　燁

1　見宋孝宗15。

單　夔

1　乾道間，有一媵隨嫁單氏，而生尚書夔，又往耿氏，生侍郎延年。及死，尚書、侍郎争葬其母，事達朝廷，壽皇云：「二子無争，朕爲葬之。」衣冠家至今爲美談。《貴耳集》卷下。

2　單夔以家貧祈郡，孝宗聖聽高遠，知其所至，從中大書御札云：「單夔知夔州。」後竟不赴，易守建寧。《四朝聞見録》丙集。

崔敦詩

1　周益公以内相將過府，壽皇問：「欲除卿西府，但文字之職，無人可代。有文士，可薦二人來。」益公以龐祐甫、崔敦詩薦。上問：「曾見他文字否？」公云：「二人皆有所業，内鐃歌甚好，可進來。」是年適郊祀，公即日進入。壽皇后與公言：「龐之文不甚温潤，崔之文頗得體。」崔自運司斛面官，除秘書省正字，兼翰林權直。權直自崔始。《貴耳集》卷上。

2 見周必大11。

程宏圖

1　自紹興講和以來，金使經由官私牌額，悉以紙覆之，蓋常年之例也。隆興間，金使往天竺山燒香，過太學門，臨安尹命官吏持紙往羃「太學」二字。有直學程宏圖者，襴幞立其下，曰：「太學，賢士之關，國家儲材之地，何歉於遠夷？」堅執不令登梯。吏以白於尹，尹以上聞，阜陵嘉歎久之，遂免。至今循之。宏圖後登第，上記其姓名，喜其有守，擢大理司直，遷丞而卒。宏圖，番陽人，詞翰亦佳，然使酒難近，人多忌之。《玉照新志》卷四。

甄龍友

1　甄龍友雲卿，永嘉人，滑稽辯捷，爲近世之冠。樓宣獻自西掖出守，以首春觴客。甄預坐，席間謂公曰：「今年春氣，一何太盛！」公問其故，甄曰：「以果奩甘蔗知之，根在公前，而末已至此。」公爲罰掌吏，衆訾其猥率。游天竺寺，集詩句贊大士，大書于壁云：「巧笑倩兮，美目盼兮，彼美人兮，西方之人兮。」孝廟臨幸，一見賞之，詔侍臣物色其人。或以甄姓名聞，曰：「是温州狂生，用之且敗風俗。」上曰：「惟此一人，朕自舉之。」甄時爲某邑宰，趣召登殿，上迎問曰：「卿何故名龍友？」甄罔然不知所對，既退，乃得之曰：「君爲堯舜之君，故臣得與夔龍爲友。」由是不稱旨，猶得郡倅。《談藪》。《齊東野語》卷十三。《西湖游覽志餘》卷二。《堯山堂外紀》卷五十九。《宋稗類鈔》卷五。

2　永嘉甄雲卿，字龍友，少有俊聲，詞華奇麗。而資性浮躁，於鄉人無不狎侮，木待問藴之爲尤甚。木生朝，爲詞賀之，末云：「聞道海壇沙漲也，明年。」蓋諺云：「海壇沙漲，温州出相。」明年者，俗言且待也。又嘗損益前人酒令曰：「金銀銅鐵鋪，絲綿紬絹綱，鬼魅魍魎魁。」蓋木以癸未魁天下也。《齊東野語》卷十三。《古謡諺》卷四十八。

3　〔甄龍友〕嘗游僧舍，具饌延款。僧有雌雞久畜，甄請烹爲供。僧曰：「公能作頌，予當不靳也。」龍友援筆題曰：「頭上無冠，不報四時之曉；　脚根欠距，難全五德之名。不解雄先，促張雌伏。汝生卵，卵復生子，種種無窮；人食畜，畜又食人，冤冤何已？若也解除業障，必須割去本根。大衆煎取波羅香水，先與推去頭面皮毛，次運菩薩慧刀，劄去心腸肝膽。咄，香水源源化爲霧，鑊湯滚滚成甘露。飲此甘露乘此霧，直入佛牙深處去，化生彼國極樂土。」僧笑曰：「雞死無憾矣。」乃烹以侑酒，盡歡而去。《西湖游覽志餘》卷二十一。《堯山堂外紀》卷五十九。《宋稗類鈔》卷五。

彭仲舉

1　乾道間，林謙之爲司業，與正字彭仲舉游天竺。小飲論詩，談到少陵妙處，仲舉微醉，忽大呼曰：「杜少陵可殺！」有俗子在鄰壁聞之，遍告人曰：「有一怪事，林司業與彭正字在天竺謀殺人。」或問所謀殺者爲誰，曰：「杜少陵也，不知是何處人。」聞者絶倒。《鶴林玉露》丙編卷二。

趙彦端

1　趙介庵名彦端，字德莊，宗室之秀。能作文，西湖賦《謁金門》：「波底夕陽紅縐。」阜陵問：「誰詞？」答云：「彦端所作。」「我家里人也會作此等語。」喜甚。《貴耳集》卷上。《南宋雜事詩》卷五。《詞林紀事》卷十一。

2　見唐文若1。

3　見趙汝愚3。

蘇　諤

1　蘇伯昌初筮長安獄掾，令買魚飼猫，乃供猪襯腸。詰之，云：「此間例以此爲猫食。」乃一笑，留以充庖。同寮從而遂日買猫食。蓋西北品味，止以羊爲貴。《清波雜志》卷九。

胡　昉

1　隆興初，有胡昉者大言誇誕，當國者以爲天下奇才，力加薦引，命之以官。曾未數年，爲兩浙漕。一日語坐客云：「朝廷官爵，是買吾曹之頭顱，豈不可畏。」適聞人伯卿阜民在坐末，趍前云：「也買脱空。」胡默然。《揮麈三録》卷三。

丁常任

1　丁常任，毘陵人，淳熙間爲郎。冬至日，上殿奏對。玉音曰：「曉來雲物甚奇，卿曾見否？」常任實不曾見，即對曰：「豈惟臣見之，四海萬姓皆見之。」孝宗大喜曰：「卿對甚偉。」命除淮漕。《鶴林玉露》乙編卷一。《宋稗類鈔》卷五。

王　質

1　張説之爲承旨也，朝士多趨之。王質景文、沈瀛子壽，始俱在學校有聲，既而俱立朝，物譽亦歸之。相與言：「吾儕當以詣説爲戒。」衆皆聞其説而壯之。已而，質潛往説所，甫入客位，而瀛已先在焉，相視愕然。明日喧傳，清議鄙之，久皆不安而去焉。《齊東野語》卷十一。《宋稗類鈔》卷二。

沈　瀛

1　見王質1。

2　見周必大9。

李　石

1　李知幾少時，祈夢于梓潼神。是夕，夢至成都天寧觀，有道士指織女支機石曰：「以是爲名字，則及第矣！」李遂改名石，字知幾。《老學庵筆記》卷二。

2　李石，字知幾。……知幾爲人豪邁，然亦褊急。爲小漕日，有石監庫者入謁，知幾視其刺，大怒。典謁吏以監庫稱之，乃已。及罷去，成都有十還之謡。石監庫還姓，其一也。在眉山日，郡博士欲戲之，因命題云：「予擊石拊石，百獸率舞。」知幾語之曰：「君乃欲痛箠石，令畜輩喜悦耶？」聞者以爲善謔。《建炎以來朝野雜記》乙集卷十二。

3　蜀士李知幾，名石，乾道中守眉州，姓石者改爲右。教官命書題，以「予擊石拊石，百獸率舞」，知幾曰：「君欲箠石，使畜輩笑耶？」《吹劍四録》。

姚述堯

1　姚進道在學士日，每夜必市兩蒸餅，未嘗食，明日輒以飼齋僕，同舍皆怪之。子韶問曰：「公所市蒸餅不食，徒以飼齋僕，何耶？」進道曰：「固也。某來時，老母戒某云：『學中夜間饑，則無所得食，宜以蒸餅爲備。』某雖未嘗饑，然不敢違老母之戒也。」市之如初。《北窗炙輠録》卷上。《南宋雜事詩》卷七。

2　進道嘗渡揚子江，遭大風浪，舟人皆號呼。進道乃徐顧一親□徐德立，遽以名呼之，曰：「周公保取吾□來。」德立强忍爲取之，曰：「姚某平生不爲不義事，江神倘有知乎？使吾言不虚，風浪即止。不爾，請就溺死。」俄而風霽。《北窗炙輠録》卷上。

梁　介

1　梁子輔年且五十，中風，右臂不舉，乃習用左手。逾年，作字勝于用右手時，遂復起作郡。《老學庵筆記》卷二。

2　〔瀘州〕城上有來風亭，瞰二江合處，於納凉最宜，梁介子輔所作。子輔蓋得末疾於斯亭，竟以不起，亭名疑讖云。《吴船録》卷下。

彭　演

1　無諸彭演西游鄠縣，宿甘泉店，閒步原野，忽有一少年引至一古官舍，甚宏壯，梁上有紅絲羯鼓數條垂於地，一老人杖而守之，演問：「此何處？」老人曰：「開元興慶宫也。來此者，二百年中十二人爾，去時莫不爲詩。請書一絶，可乎？」演爲詩曰：「長安宫闕半蓬蒿，塵暗虹梁羯鼓。惟有水天明月夜，一條空碧見秋毫。」《詩話總龜》前集卷四十八。《堯山堂外紀》卷五十八。

鮮于廣

1　隆興間，有揚州帥，貴戚也。宴席間語客曰：「諺謂『三世仕宦，方解著衣喫飯』。僕欲作一書，言衣帽酒殽之制，未得書名。」通判鮮于廣，蜀人，即對曰：「公方立勳業，今必無暇及此。他時功成名遂，均逸林下，乃可成書耳。請先立名曰《逸居集》。」帥不之悟。有牛簽判者，京東歸正官也，輒操齊音曰：「安撫莫信，此是通判駡安撫飽食煖衣，逸居而無教，則近于禽獸。是甚言語！」帥爲發怒赧面，而通判欣然有得色。《老學庵筆記》卷五。

唐堯封

1　唐仲友之父侍御堯封，孝廟時以禮部侍郎大司成除侍御，有直聲。嘗論錢尚書禮，左遷小龍場，及去國，同朝送之，館學爲空。孝宗知之，歎曰：「遂爲唐氏百年口實。」初入言路，錢迎問第一人，答以「方思之」。歸語仲友，仲友曰：「大人失言，當云此行正爲公來也。」《癸辛雜識》别集上。

唐仲友

1　金華唐仲友，字與正，博學工文，熟於度數。居與陳同甫爲鄰，同甫雖工文，而以强辯俠氣自負，度數非其所長。唐意輕之，而忌其名盛。一日，爲太學公試官，故出《禮記》度數題以困之。同甫技窮，見黜。既揭榜，唐取同甫卷示諸考官，咸笑其空疎。同甫深恨。唐知台州，大修學，又修貢院，建中津橋，政頗有聲，而私於官妓。其子又頗通賄賂。同甫訪唐於台州，知其事，具以告晦翁。時高炳如爲台州倅，才不如唐，唐亦頗輕之。晦翁時爲浙東提舉，按行至台，炳如前途迓而訴之。晦翁至，即先索州印，逮吏旁午，或至夜半未已，州人頗駭。唐與時相王季海爲鄉人，先密申於朝，嫌省避晦翁按章。及後季海爲改唐江西憲，而晦翁力請去職。《林下偶談》卷三。

2　朱晦庵按唐仲友事，或云吕伯恭嘗與仲友同書會，有隙，朱主吕故抑唐，是不然也。蓋唐平時恃才輕晦庵，而陳同父頗爲朱所進，與唐每不相下。同父游台，嘗狎籍妓，囑唐爲脱籍，許之。偶郡集，唐語妓云：「汝果欲從陳官人邪？」妓謝，唐云：「汝須能忍饑受凍乃可。」妓聞，大恚。自是陳至妓家，無復前之奉承矣。陳知爲唐所賣，亟往見朱。朱問：「近日小唐云何？」答曰：「唐謂公尚不識字，如何作監司？」朱銜之，遂以部内有冤獄，乞再巡按。既至台，適唐出迎少稽，朱益以陳言爲信，立索郡印，付以次官，乃摭唐罪具奏，而唐亦作奏馳上。時唐鄉相王淮當軸，既進呈，上問王，王奏：「此秀才争閒氣耳。」遂兩平其事。《齊東野語》卷十七。《青泥蓮花記》卷三。《宋稗類鈔》卷四。

3　唐仲友開席授徒，學者雲集。時婺中儒者吕祖謙與朱熹、張栻論性理之學，陳亮論經濟，唐仲友論經史。各持門户，不相上下。仲友自恃博學，輕侮朱子。守台日，陳亮至治所，仲友竊論曰：「晦庵尚不識字，如何作監司？」亮與朱子學雖不同，而交誼甚篤，泄言於朱子。而同官高文虎適誣以奸贜事，朱子遂以部内有冤獄，乞再巡按。既至台，仲友出迎少稽，朱子益以亮言爲信，立索郡符付次官，乃摭仲友罪具奏。章凡六上，而以污染嚴蕊爲首。《金華徵獻略》卷四。

嚴　蘂

1　天台營妓嚴蘂，字幼芳，善琴弈歌舞、絲竹書畫，色藝冠一時。間作詩詞有新語，頗通古今。善逢迎，四方聞其名，有不遠千里而登門者。唐與正守台日，酒邊，嘗命賦紅白桃花，即成《如夢令》云：「道是梨花不是，道是杏花不是。白白與紅紅，别是東風情味。曾記，曾記，人在武陵微醉。」與正賞之雙縑。又七夕，郡齋開宴，坐有謝元卿者，豪士也，夙聞其名，因命之賦詞，以己之姓爲韻。酒方行，而已成《鵲橋仙》云：「碧梧初出，桂花纔吐，池上水花微謝。穿針人在合歡樓，正月露、玉盤高瀉。蛛忙鵲嬾，耕慵織倦，空做古今佳話。人間剛道隔年期，指天上、方纔隔夜。」元卿爲之心醉，留其家半載，盡客囊槖饋贈之而歸。其後朱晦菴以使節行部至台，欲摭與正之罪，遂指其嘗與蘂爲濫。繫獄月餘，蘂雖備受箠楚，而一語不及唐，然猶不免受杖。移籍紹興，且復就越置獄，鞫之，久不得其情。獄吏因好言誘之曰：「汝何不早認，亦不過杖罪。況已經斷，罪不重科，何爲受此辛苦邪？」蘂答云：「身爲賤妓，縱是與太守有濫，科亦不至死罪。然是非真僞，豈可妄言以汙士大夫，雖死不可誣也。」其辭既堅，於是再痛杖之，仍繫於獄。兩月之間，一再受杖，委頓幾死，然聲價愈騰，至徹阜陵之聽。未幾，朱公改除，而岳霖商卿爲憲，因賀朔之際，憐其病瘁，命之作詞自陳。蘂略不搆思，即口占《卜算子》云：「不是愛風塵，似被前緣誤。花落花開自有時，總賴東君主。　去也終須去，住也如何住。若得山花插滿頭，莫問奴歸處。」即日判令從良。繼而宗室近屬納爲小婦以終身焉。《齊東野語》卷二十。《夷堅志》卷十。《雪舟脞語》。《彤管遺編》别集卷十九。《青泥蓮花記》卷三。《堯山堂外紀》卷六十。《古今女史》卷十二。《詞苑叢談》卷六。《宋稗類鈔》卷四。《詞林紀事》卷十九。《金華徵獻略》卷四。

劉　朔

1　劉朔，字復之，與兄夙賓之齊名，時稱二劉。紹興乙卯，朔聚徒東巖院，一夕，夢青衣人文卷，上題「省元」二字。果繼其兄魁南省，號大小省元。《莆陽比事》卷二。

2　王參預帥閩，以貴倨御僚屬。正字劉公朔，時爲福清宰。初至，以法不當堦墀，令吏先白之，參預怒。劉公候客位，連日不得見，竟棄去，曰：「吾不妨教學子以活。」參預使吏覘之，則已過大義渡矣。不得已，使吏挽回，批報以省元特免堦墀，他不爲例。《林下偶談》卷三。《木筆雜鈔》卷下。

3　劉公在福清，每出，遇市巷小兒讀書者，必下車問其讀何書，爲解説訓誨之。市巷小兒皆相習爲士，而邑之士風特盛。《林下偶談》卷三。《木筆雜鈔》卷下。

張　甫

1　張冠之，名甫，號易足居士，有文集十卷。多從于湖交游，豪放飄盪，不受拘羈。淳熙間，淮有三士，舒之張用晦，和之張進卿，真之張冠之也。《貴耳集》卷中。

唐仲俊

1　從舅唐仲俊，年八十五六，極康寧。自言少時因讀《千字文》有所悟，謂「心動神疲」四字也，平生遇事未嘗動心，故老而不衰。《老學庵筆記》卷四。

史　千

1　史伯彊，蜀人，豪於詩酒，議論激烈，有戰國氣象。隻身往來江湖間，上書不偶，布衣皮冠，自放浪而已。時時醉中駡坐，語皆不徒發。湯朝美與之友善，時時與錢數十百千，伯彊隨用。見人貧苦，即解衣，或借人錢物與之。……平日不肯妄與人過從，世不識者，多怪其好駡也。《澗泉日記》卷中。

來　梓

1　來子儀與周洪道實布衣交。洪道既爲樞使，子儀入都訪洪道。洪道館於嘉會門外表忠觀，欲因閒薦之於上，特奏假。上問以爲何，洪道奏上以訪子儀。上首肯，不復問子儀爲誰。洪道與子儀置酒極歡，道故舊外，示以近詩。子儀盡卷，則笑曰：「周樞使詩也，非周洪道詩也。」洪道問所以然，子儀曰：「昔徐師川少年工詩，晚位樞府，浸以不逮於昔。人以爲向來自是徐師川詩，後來自是徐樞密詩。」洪道笑而容之。《四朝聞見録》丙集。《宋詩紀事》卷五十七。

鹿　何

1　孝宗朝尚書郎鹿何年四十餘，一日，上章乞致其事。上驚諭宰相，使問其繇，何對曰：「臣無他，顧德不稱位，欲稍矯世之不知分者耳。」遂以其語奏，上曰：「姑遂其欲。」時何秩未員郎，詔特官一子，凡在朝者，皆詩而祖之。何歸，築堂扁曰「見一」，蓋取「人人盡道休官去，林下何嘗見一人」之句而反之也。何去國時，齒髮壯，不少衰，居二年，以微疾卒。《桯史》卷五。《貴耳集》卷上。

賴文政

1　淳熙間，江湖茶商相挺爲盗，推荆南茶駔賴文政爲首。文政多智，年已六十，不從曰：「天子無失德，天下無他釁，將以何爲？」群兇不聽，以刃脅之，黽勉而從。文政知事必不集，陰求貌類己者一人，曰劉四，以煎油糍爲業，使執役左右。辛幼安爲江西憲，親提死士與之角。困屈請降，文政先與渠魁數人來見，約日束兵。既退，謂其徒曰：「辛提刑瞻視不常，必將殺我。」欲遁去，其徒不可。則曰：「寧斷吾首以降，死先後不過數日耳。」其徒又不忍，乃斬劉四之首，使僞爲己首以出，而文政竟遁去，官軍迄不知其首級之僞也。《鶴林玉露》甲編卷二。

汪　革

1　淳熙辛丑，舒之宿松民汪革，以鐵冶之衆叛，比郡大震。詔發江、池大軍討之。既潰，又詔以三百萬名捕。其年，革遁入行都，廂吏執之以聞，遂下大理。獄具，梟于市。……革未敗，天下謡曰：「有箇秀才姓汪，騎箇驢兒過江。江又過不得，做盡萬千趨鏘。」又曰：「往在祁門下鄉，行第排來四八。」首尾皆同，凡十餘曲，舞者率侑以鼓吹，莫曉所謂。至是始驗。革第十二，以四八合，其應也。《桯史》卷六。《古謡諺》卷六十二。

2　汪革僭據歙郡，與其妻巡行山川，堵築險要，以修四塞之固，出入張珍珠傘爲美觀。一日天驟大風，掣傘於雲表，良久墮下，珠悉迸落草間。因生草綴珠，至今人名爲珍珠傘。《閩小記》卷上。

宋人軼事彙編卷三十四

朱　熹

1　朱韋齋，晦庵先生父也，酷信地理，嘗招山人擇地，問富貴何如，其人久之答曰：「富也只如此，貴也只如此，生箇小孩兒，便是孔夫子。」後生晦庵，果爲大儒。文公爲同安主簿日，民有以力强得人善地者，索筆題曰：「此地不靈，是無地理；此地若靈，是無天地。」後得地之家不昌。《堯山堂外紀》卷六十。《堅瓠丁集》卷二。

2　朱文公《與慶國卓夫人書》云：「五哥嶽廟，聞尊意欲爲五哥經營幹官差遣，某切以爲不可。人家子弟多因此壞卻心性，蓋其生長富貴，本不知艱難，一旦仕宦，便爲此官，逐司只有使長一人可相拘轄，又多寬厚長者，不欲以法度見繩。上無職事了辦之責，下無吏民竊伺之憂。而州縣守令，埶反出己下，可以陵轢，故後生子弟爲此官者，無不傲慢縱恣，觸事懵然。愚意以爲可且爲營一稍在人下職事、喫人打駡差遣，乃所以成就之。若必欲與求幹官，乃是置之有過之地，誤其終身。」前輩愛人以德，至於如此。卓夫人乃少傅劉公子羽之妃，樞密共父之母，五哥即平甫，朱與劉蓋姻婭。初，文公之父韋齋疾革，手自爲書，以家事屬少傅。韋齋殁，文公年十四，少傅爲築室於其里，俾奉母居焉。少傅手書與白水劉致中云：「於緋溪得屋五間，器用完備，又於七倉前得地，可以樹，有圃可蔬，有池可魚，朱家人口不多，可以居。」文公視卓夫人猶母云。《鶴林玉露》甲編卷二。《宋稗類鈔》卷六。

3　晦庵省試，經題出「剛中而應」。連案者云：「此句凡七出。」先生嘿數止五出，乃據所記對義。及出院檢視，果只五出，乃悟同經者相忌。是年先生登科。《吹劍四録》。

4　朱子晚年書門符云：「佩韋遵考訓，晦木謹師傳。」上句謂韋齋先生，下句謂劉屏山也。朱子年十四，師事屏山，字之曰元晦，祝詞曰：「木晦于根，春乃曄榮；人晦于身，神明内膄。」故曰師傳。《茶餘客話》卷十。

5　考亭先生賦《武夷大隱屏》詩云：「甕牖前頭大隱屏，晚來相對静儀形。浮雲一任閒舒卷，萬古青山只麽青。」五峯胡氏得其詩而誦之，謂南軒張敬夫曰：「佳則佳矣，惜其有體而無用。」遂自爲詩以遺考亭先生，曰：「幽人偏愛青山好，爲是青山青不老。山中出雲雨太虚，一洗塵埃青更好。」胡公銓以詩薦先生于孝宗，召除武學博士，先生不拜。蓋先生之意，以爲胡公特知其詩而已。《四朝聞見録》甲集。

6　見胡銓22。

7　胡澹庵上章，薦詩人十人，朱文公與焉。文公不樂，誓不復作詩，迄不能不作也。嘗同張宣公游南嶽，唱酬至百餘篇。忽瞿然曰：「吾二人得無荒於詩乎？」……公嘗舉似所作絶句示學者云：「半畝方塘一鑑開，天光雲影共徘徊。問渠那得清如許，爲有源頭活水來。」蓋借物以明道也。又嘗誦其詩示學者云：「孤燈耽寒焰，照此一窗幽。卧聽簷前雨，浪浪殊未休。」曰：「此雖眼前語，然非心源澄静者不能道。」觀此，則公之所作又可概見矣。《鶴林玉露》甲編卷六。

8　晦翁與吕東萊同讀書雲谷，日夜鋭志著述。文公精神百倍，無少怠倦。東萊竭力從事，每至夜分，輒覺疲困，必息而後興。嘗自愧力之不及，爰詢文公夜坐時，書几下若有物抵其足，據踏良久，精神倍增。數歲後，一夕，文公忽見神人頭有目光百餘，云多目星現。嗣是後几下之物不至，而文公夜分亦必就寢。《湧幢小品》卷十六。

9　晦庵、象山二先生，不惟以書往復辨論無極，鵝湖倡和，尤見旨趣。象山詩云：「墟墓生哀宗廟欽，斯人千古最靈心。涓流積至滄溟水，拳石崇成太華岑。簡易工夫終久大，支離事業竟浮沈。欲知自下升高處，真僞先須辨古今。」晦庵次韻云：「德義風流夙所欽，别離三載更關心。偶扶藜仗過寒谷，又枉籃輿度遠岑。舊學商量加邃密，新知培養轉深沈。只愁説到無言處，不信人間有古今。」《庶齋老學叢談》卷二。《宋詩紀事》卷四十八。

10　朱紫陽嘗作一絶曰：「川源紅緑一時新，暮雨朝晴更可人。書册埋頭何日了，不如抛卻去尋春。」陸象山聞而喜之曰：「元晦至此覺矣。」《柳亭詩話》卷十四。

11　嘉、隆間，金陵沈越《聞見雜録》載：按江西時，過白鹿洞書院，内有諸葛孔明木刻小像，諸生焚香供之。詢其所以，皆云：「其來已遠，未知所由。」後觀《朱文公年譜》，言先生嘗作卧龍庵祀孔明，即其地。而木刻像乃文公所立，彼時門人言其微意有在。蓋朱子之意，以高宗南渡之後，偏安江左，委靡頽墜，不能振發恢復疆土以雪仇，故於孔明致意焉。《堅瓠餘集》卷四。

12　南康六老堂，因五老峯，祀宋守朱元晦，曰六老。《棗林雜俎》中集。

13　張南軒知星命，乃判朱晦翁「宦多禄少」四字。晦翁點首云：「老漢生平辭官文字甚多。」《太平清話》卷下。

14　見陳亮3。

15　見唐仲友2。

16　見嚴蘂1。

17　淳熙九年，晦庵爲浙東提舉。按台州唐仲友不法，丞相王淮與唐姻故，使察院陳賈彈之，侍郎鄭丙目爲僞學，遂以祠去。太學詩曰：「周公大聖猶遭謗，元晦真賢亦被譏。堪歎古今兩陳賈，如何都把聖賢非。」《吹劍四録》。

18　淳熙間，考亭以行部劾台守唐氏，上將寘唐于理。王〔淮〕與唐爲姻，乃以唐自辯疏與考亭章俱取旨，未知其孰是。王但微笑，上固問之，乃以「朱、程學，唐、蘇學」爲對。上笑而緩唐罪。時上方崇厲蘇氏，未遑表章程氏也，故王探上之意以爲解。考亭上書力辯以謂，至以臣得力于師友之學以中傷，不報。故終王之居相位，屢召不拜。考亭之子在，趨媚時好，遂階法從，視其父忤淮者異矣。予嘗與閩士同舟，相與歎息在之弗紹，且謂在盡根盡骨賣了武夷山。閩士謂予曰：「子之鄉蠧，只是賣了一座武夷山。我之鄉蠧，卻賣了三座山。」三座山，蓋指三山。鄉蠧，謂梁成大也。《四朝聞見録》乙集。

19　朱晦庵爲倉使時，某郡太守頗遭捃摭，幾爲按治，憂惶百端。未幾，晦庵易節他路，喜可知也。有寄居官署者因招守飲，出寵姬歌《大聖樂》，至末句云：「休眉鎖、問朱顔去了，還更來麽。」守爲之起舞也。《行都紀事》。

20　見胡紘1。

21　朱子帥潭，一日得趙丞相密報，已立嘉王爲今上，當首以經筵召。公閲過，藏簡袖中，秘其事，竟入獄取大囚十八人立斬之，才畢而登極赦至。人服其識量。此事甚奇，非中庸之道也。沈繼祖請殺朱子，朱子得朝報不語，散行庭中云：「我這頭，且暫戴在這裏。」移時又曰：「自古聖人不曾被人殺死。」蓋其自信如此，是聖賢本領。《茶餘客話》卷十。《木筆雜鈔》卷下。《林下偶談》卷三。

22　慶元初，趙子直當國，召朱文公爲侍講。文公欣然而至，積誠感悟，且編次講義以進。寧宗喜，令點句以來。他日，文公請問，上曰：「宫中常讀之，大要在求放心耳。」公因益推明其説曰：「陛下既知學問之要，願勉彊而力行之。」退謂其徒曰：「上可與爲善，若常得賢者輔導，天下有望矣。」然是時，韓侂胄自謂有夾日之功，已居中用事。公因進對面諫，又約吏部侍郎彭子壽請對，面發其姦。且以書白趙丞相，云當以厚賞酬其勞，勿使干預朝政。侂胄於是謀逐公。忽一日御批云：「朕閔卿耆老，當此隆冬，難立講，已除卿宫觀。」内侍王德謙徑遣付下，宰相執奏，臺諫給舍争留，皆不從。時子壽出護使客，回則公已去矣。《鶴林玉露》甲編卷三。

23　先是，考亭先生嘗勸〔趙〕忠定，既已用韓〔侂胄〕，當厚禮陳謝之，意欲忠定處以節鉞，居之國門外。忠定猶豫未決而禍作。先生對門人曰：「韓，吾鄉乳母也，宜早陳謝之。」建俗用乳母乳其子，初不爲劵，兒去乳，即以首飾羔幣厚遣之，故謂之陳謝。韓後聞其説，笑建俗而心肯之，故禍公者差輕。嘉定初，號爲更化，先生之子在，乃謂公嚐草數千言攻韓之惡，疏未上，門人蔡元定持耆以入，卜得《遯》卦，力止先生勿上。同時楊公誠齋之子長孺，謂其父因韓用兵，憂憤殊甚，遺書數千言，至以藁上。楊公既致爲臣而歸，雖不言事可也，誠有所論，何爲中輟？非二父之志也。元定蓋先生友，亦非門人。《四朝聞見録》乙集。

24　慶元間，朱熹以僞學之禁，避地至長溪。相其山川迴合，臨危不危，臨險不險，遂主於武曲朱氏，託宗人之分，爲題「文章華國，詩禮傳家」一聯於門。又爲一農家書「水雲長日神仙府，禾黍豐年富貴家」。皆有石刻。後爲一州取去。當宋、元之季，及嘉靖末倭亂，他縣殘破，州獨完，朱子之言驗矣。《長溪瑣語》。

25　慶元六年，公終于正寢。郡守傅伯壽以黨禁不以聞于朝，猶遣人以賻至，其家辭焉。時故舊莫敢致哀，陸公游僅以文祭云：「某有捐百身起九原之心，傾長河注東海之淚，路脩齒耄，神往形留。公殁不忘，庶其歆饗。」僅此六句，詞有所避而意亦至矣。《四朝聞見録》丁集。

26　孔應得云：朱晦庵之葬用懸棺法，術家云：「斯文不墜，可謂好奇。」《癸辛雜識》别集上。《韋居聽輿》。

27　朱子字元晦，一字仲晦，謚曰文。曾結草堂於建陽廬峯之雲谷，扁以悔庵，又號雲谷老人。既又創竹林精舍，更號滄洲病叟。晚因筮，遇《遯》之《同人》，更名遯翁。小名沈郎，小字季延。《茶餘客話》卷十。

28　朱子初居崇安五夫榜，讀書之室曰紫陽書堂，識鄉關常在目也。後築室建陽蘆峯之巔，號曰雲谷，其草堂曰晦庵，自號雲谷老人，亦曰晦庵，因自號晦翁。晚居考亭，作精舍曰滄洲，號滄洲病叟。最後號遯翁。《宋名臣言行録》外集卷十二。

29　門人以「考亭」號先生，世少知其然者。亭爲陳氏所造，本以寘其父之櫬，葬畢，因以爲祀塋之所，故曰「考亭」。其後，亭歸于先生，以「考亭」於己無所預，遂因陳姓易名曰「聚星」，參取《漢史》、《世説》陳元方事，事爲一段，段爲一圖，揭之於亭。而門人稱「考亭」之號已久，終不能遽易。故今稱先生皆以晦庵、晦翁，而考亭之稱亦並行云。先是，先生本字元晦，後自以爲元者乾，四德之首也，懼不足當，自易爲仲晦。《四朝聞見録》甲集、丙集。

30　宋本朱子《易學啓蒙》，序後題云「雲臺真逸」。《鈕非石日記》。《茶香室續鈔》卷四。

31　朱仲晦面有七星。《偃曝餘談》卷下。

32　朱文公有足疾，嘗有道人爲施鍼熨之術，旋覺輕安。公大喜，厚謝之，且贈以詩云：「幾載相扶藉瘦筇，一鍼還覺有奇功。出門放杖兒童笑，不是從前勃窣翁。」道人得詩徑去。未數日，足疾大作，甚於未鍼時。亟令人尋逐道人，已莫知其所往矣。公歎息曰：「某非欲罪之，但欲追索其詩，恐其持此誤他人爾。」《鶴林玉露》乙編卷五。《昨非庵日纂》一集卷二十。《堅瓠辛集》卷三。《宋稗類鈔》卷七。

33　見楊萬里12。

34　蔡元定之子沈，晦庵婿也。晦翁嘗訪沈不遇，其女出葱湯、麥飯，留飲食之。臨别，女謂以此二者簡褻不安。晦翁留詩曰：「葱湯麥飯兩相宜，葱養丹田麥療飢。莫謂此中滋味薄，前村猶有未炊時。」《堯山堂外紀》卷六十。《堅瓠丙集》卷三。

35　朱文公晚年，以野服見客，榜客位云：「滎陽吕公，嘗言京、洛致仕官與人相接，皆以閒居野服爲禮，而歎外郡之不能然。其旨深矣！某已叨誤恩，許致其事，本未敢遽以老夫自居，而比緣久病，艱於動作，遂不免遵用舊京故俗，輒以野服從事。然上衣下裳，大帶方履，比之涼衫，自不爲簡。其所便者，但取束帶足以爲禮，解帶足以燕居，且使窮鄉下邑，得以復見祖宗盛時京都舊俗如此之美也。」余嘗於趙秀仁處見其服，上衣下裳，衣用黄白青皆可，直領，兩帶結之，緣以皂，如道服，長與膝齊。裳必用黄，中及兩旁皆四幅，不相屬，頭帶皆用一色，取黄裳之義也。别以白絹爲大帶，兩旁以青或皂緣之。見儕輩則繫帶，見卑者則否。謂之野服，又謂之便服。《鶴林玉露》乙編卷二。

36　 朱文公每經行處，聞有佳山水，雖迂途數十里，必往游焉。樽酒，一古銀杯，大幾容半升，時引一杯。登覽竟日，未嘗厭倦。又嘗欲以木作《華夷圖》，刻山水凹凸之勢，合木八片爲之，以雌雄筍相入，可以折，度一人之力，足以負之，每出則以自隨。後竟未能成。《鶴林玉露》丙編卷三。

37　陳季陸嘗挽劉韜仲諸公同往武夷訪晦翁朱先生，偶張體仁與焉。會宴之次，朱、張忘形交談風水，曰如是而爲笏山，如是而爲靴山，稱賞蔡季通無已。季陸遂難云：「蔡丈不知是世代攻於陰陽，方始學此？」晦翁又從而褒譽之：「乃祖乃父，明於龍脈，季通尤精。」季陸復辨之曰：「據某所見，嘗反此説。若儒者世家，故能成效。若日者世家，便不足取信於人。何者？公卿宰相，皆自其門而出，他人何望焉。」周居晦應聲曰：「他家也出官，出巡官。陳嘗譬如燒金鍊銀之術，父可傳之於子，子可傳之於孫，孫何必教外人。古者人皇氏世，人有九頭，已無定形。未有百官，已有許多山了，不知何者爲笏山，何者爲靴山？」坐客皆笑。晦翁摇指向季陸道：「此説不可與蔡丈知。」僕親聞是語，故紀之以爲溺於陰陽者之戒。《螢雪叢説》卷上。

38　文公初卜劉夫人兆，因爲壽藏，嘗叩之名術者，有龍歸後唐之兆繇。一日，至麻沙鎮，睹一木牌自山溪販至者，問其所從來，以後唐龍鎮對，遂令導往，果得奇境。《韋居聽輿》。

39　晦翁中烏喙毒，頭涔涔，漸煩憊，遍體皆黑，幾至危殆。深山中又無醫藥，因思漢質帝「得水可活」之言，汲新水連飲之，大嘔而解。《湧幢小品》卷十六。

40　廖德明，字子晦，朱文公高弟也。少時夢謁大乾，夢懷刺候謁廟廡下，謁者索刺，出諸袖，視其題字云「宣教郎廖某」，遂覺。後登第，改秩，以宣教郎宰閩。請迓者及門，思前夢，恐官止此，不欲行。親朋交相勉，乃質之文公。公曰：「待徐思之。」一夕，忽叩門曰：「得之矣。」因指案上物曰：「人與器物不同，如筆止能爲筆，不能爲硯。劍止能爲劍，不能爲琴。故其成毁久速，有一定不易之數。惟人則不然，虚靈知覺，萬理兼該，固有朝爲跖而暮爲舜者，故其吉凶禍福，亦隨之而變，難以一定言。今子赴官，但當充廣德性，力行好事，前夢不足芥蒂。」子晦拜而受教。後把麾持節，官至正郎。《鶴林玉露》甲編卷三。《宋稗類鈔》卷五。

41　晦翁門人可考者三百三十八人，亡考者五十八人，得夫子十分之一。《湧幢小品》卷十六。

朱　松

1　見鄧肅1。

2　朱晦庵生，其父松於晬日亦作詩：「行年已合識頭顱，舊學屠龍意轉疎。有子添丁助征戍，肯令辛苦更冠儒。」《疑耀》卷五。

朱　浚

1　賈似道柄國時，浙漕朱浚每有劄子禀事，必稱「浚萬拜」，時人謂之「朱萬拜」。浚乃晦翁曾孫。後元兵入建寧，浚被執不降，曰：「豈有晦翁孫而失節者乎？」遂自殺。《堅瓠己集》卷三。《池北偶談》卷六。《餘冬序録》卷一引《姑蘇筆記》。《宋稗類鈔》卷二。《陔餘叢考》卷三十八。

2　〔朱浚〕酷嗜墨刻，人號之曰「朱古碑」。元兵至其家，浚曰：「豈有朱晦庵孫而失節者哉！」遂自縊死。《昭忠録》。

張　栻

1　見張浚5。

2　南軒先生張栻，字敬夫，穎悟夙成。既長，往從胡公仁仲問河南程氏學。先生一見，知其大器，即以所聞孔門論仁親切之指告之。公退而思，若有得也，益自奮厲，直以古之聖賢自期，作《希顔録》一篇，早夜觀省。《言行龜鑑》卷一。《宋名臣言行録》外集卷十三。

3　南軒質責虞丞相并甫不當用張説，至以京、黼面斥并甫，并甫曰：「先丞相亦有隱忍就功名處，何相非之深也。」南軒曰：「先公固有隱忍處，何嘗用此等狎邪小人？」并甫拱手曰：「某服矣，某服矣。」《鶴林玉露》甲編卷六。

4　南軒先生赴静江，至羊樓橋市，方食，吏執名紙立於庭下。食畢，先生呼吏見客，曰：「已留名刺去矣。」曰：「吾無語，爾輒遣之，速請來。」市僅數家，一呼皆至，衣冠鄙陋，舉止周章。先生歷問其讀何書，各勉以學而退。宇文正甫曰：「此輩便不請見亦何害。」先生曰：「吾親卻不知某意。荒涼小市，有此三兩人已自難得。彼以儒名於一市，見一官員不得，將揶揄於市人矣。誘而進之，亦勸之之道。」《庶齋老學叢談》卷下。

5　南軒自桂帥入朝，以平日所著之書并奏議講解百餘册裝以進，方鋪陳殿陛間，有小黄門忽問左司：「甚文字許多？」張南軒斥之曰：「教官家治國平天下。」小黄門答云：「孔夫子道：『一言可以興邦。』」孝宗聞此言亦笑。《貴耳集》卷上。

6　〔南軒〕先生赴江陵，僮僕僅二人。及入境又悉遣歸，或問：「親隨止二人，今若遣回，恐官所不可無親僕。」先生曰：「到官所何患無人？若帶親僕，稍防闲不謹，便生事端。」《庶齋老學叢談》卷下。

7　張宣公帥江陵，道經澧，澧之士子十數輩，執文書郊迎。公喜見鬚眉，就馬上長揖，索其文觀之，乃舉劉郡守政績。公擲其文于地曰：「諸公之來，某意其相與講切義理之是非，啓告閭閻之利病，有以見教。今乃不然，是特被十隻冷饅頭使耳！」躍馬徑去，澧守上謁，亦不請見。《鶴林玉露》甲編卷四。

8　張敬夫帥荆州，庚子春疾甚，數丐免，不許。將死，自作遺表來上。邸吏以庶寮不得上遺表，卻之。上迄不見也。其表曰：「再世蒙恩，一心報國。大命至此，厥路無由。猶有微誠，不能自已。伏望陛下親君子，遠小人，信任絶一己之偏，好惡公天下之見。永清四海，克鞏丕圖。臣死之日，猶生之年。」敬夫了然不亂如此，所謂古之遺忠矣。敬夫卒之四日，上聞知其疾病，乃拜右文殿修撰，奉祠。《建炎以來朝野雜記》甲集卷八。

9　公寢疾，微吟云：「舍瑟而作，敢忘事上之忠；鼓缶而歌，當盡順終之理。」疾革，定叟求教，公曰：「朝廷官爵，莫愛他底。」一朋友求教，力疾謂之曰：「蟬蜕人欲之私，舂融天理之妙。」《宋名臣言行録》外集卷十三。

10　張南軒晚得奇疾，虚陽不祕，每歎曰：「養心莫善於寡欲，吾平生理會何事，而心失所養乎？」竟莫能治，逾年而卒。就殮，通身透明，臟腑、筋骨歷歷可數，瑩澈如水晶。自昔醫書不載此疾之症。《養疴漫筆》引《坦齋筆衡》。《玉芝堂談薈》卷十二。《古事比》卷十一。

11　見朱熹13。

12　見劉過7。

吕祖謙

1　紹興末，有韓慥者，賣卜於臨安之三橋，多奇中。庚辰春，曾侍郎仲躬、吕太史伯恭至其肆，則先一人在焉。問其姓，宗子也。次第談命，首言趙可至郡守，卻多貴子，不達者亦卿郎。次及曾，則曰：「命甚佳，有家世，有文學，有政事，亦有官職。只欠一事，終身無科第。」次至吕，問何幹至此，吕曰：「赴試。」曰：「去年不合發解，今安得省試？」曰：「赴詞科。」曰：「卻是詞科人，但不在今年詞科，别有人矣。後三年，兩試皆得之，且不失甲科。」復扣其何所至，沉吟久之曰：「名滿天下，可惜無福。」已而其言皆驗。《齊東野語》卷八。

2　東萊與唐悦齋同試宏詞，問唐：「路鼓在寢門裏，寢門外？」曰：「在門裏。」及試出檢視，始知爲其所詒。既而悦齋中選，東萊語之曰：「只緣一个路鼓，被君掇在門裏。」《吹劍四録》。

3　東萊吕成公祖謙，娶後一月不出閨，人謂其色荒也。及出，乃成《左氏博議》一帖。《七修類稿》卷二十。

4　淳熙間，永嘉英俊如陳君舉、陳蕃叟、蔡行之、陳益之六七輩，同時並起，皆赴太學補試。芮國器爲祭酒，東萊爲學官，東萊告芮公曰：「永嘉新俊，不可不收拾。」君舉訪東萊，東萊語以一《春秋》題，且言破意。就試，果出此題。君舉徑用此破，且以語蕃叟。蕃叟，其從弟也。遂皆中榜。《林下偶談》卷四。《木筆雜鈔》卷下。

5　蔡行之本從止齋學，既以《春秋》爲補魁，止齋遂改爲賦以避之。東萊爲省試官，得一《春秋》卷甚工，東萊曰：「此必小蔡也，且令讀書養望三年。」以其草册，投之帳頂上。未幾，東萊以病先出院，衆試官入其室，見帳頂上有一草卷甚工，謂此必東萊所甚喜，而欲置前列者，遂定爲首選。《林下偶談》卷四。《木筆雜鈔》卷下。

6　孝宗命吕成公詮擇國朝文章，成公盡繙三館之儲，踰年成編，賜名《文鑑》。周益公承制譔序云：「建隆、雍熙之際，其文偉；咸平、景德之際，其文博；天聖、明道之詞古；熙寧、元祐之詞達。雖體制互興，源流間出，而氣全理正，其歸則同。」成公爲此書，朱文公、張宣公殊不以爲然，謂伯恭無意思承當，此事便好截下，因以發明人主之學。昔温公作《資治通鑑》，可謂有補治道，識者尚惜其枉費一生精力，况《文鑑》乎？《鶴林玉露》甲編卷一。

7　東萊吕成公祖謙，集《皇朝文鑑》既成，孝宗錫名《文鑑》，除公直祕閣，暨賜御府金帛。成公謝表云：「既叨中祕清切之除，復拜御府便蕃之賜。」陳騤時爲中書舍人，執奏以爲此特編類之勞，恐賞太厚。上不悦陳。成公遂力辭帖職，上不從。《文鑑》之成，考亭先生見之，謂公去取未善，如得潘某人詩數篇，已寘選中，後有語公以潘佳處甚多，恐不止如所選，公遂併去之。《四朝聞見録》乙集。

8　東萊修《文鑑》成，獨進一本于上前，滿朝皆未得見，惟大璫甘昺有之。公論頗不與，得旨除直祕閣，爲中書陳騤所繳。載于陳之行狀。《貴耳集》卷上。

9　吕東萊嘗自言，少時性氣粗暴，後因病中讀《論語》，至「躬自厚而薄責于人」，忽然覺得意思一時平了，遂終身無暴怒。晦庵作其贊曰：「以一身備四氣之和，以一心涵千古之秘。」可謂得變化氣質之法矣。《言行龜鑑》卷一。

吕延年

1　林靖之共甫初筮越之民曹，嘗直議舍，同幕東萊吕延年後仲在焉。有婦人來投牒，吏無在者，林欲前受之，吕自後止之曰：「男女授受不親。」林竦然而止，每稱以誨子孫云。《癸辛雜識》别集上。

陸九韶

1　陸象山家于撫州金溪，累世義居。一人最長者爲家長，一家之事聽命焉。逐年選差子弟分任家事。或主田疇，或主租税，或主出納，或主厨爨，或主賓客。公堂之田，僅足給一歲之食。家人計口打飯，自辦蔬肉，不合食。私房婢僕，各自供給，許以米附炊。每清曉，附炊之米交至掌厨爨者，置曆交收。飯熟，按曆給散。賓至，則掌賓者先見之，然後白家長出見。款以五酌，但隨堂飯食，夜則巵酒杯羹，雖久留不厭。每晨興，家長率衆子弟致恭于祖禰祠堂，聚揖于廳，婦女道萬福于堂。暮，安置亦如之。子弟有過，家長會衆子弟，責而訓之。不改，則撻之。終不改，度不可容，則告于官，屏之遠方。晨揖，擊皷三疊，子弟一人唱云：「聽聽聽聽聽聽聽，勞我以生天理定。若還惰懶必飢寒，莫到飢寒方怨命。虚空自有神明聽。」又唱云：「聽聽聽聽聽聽聽，衣食生身天付定。酒肉貪多折人壽，經營太甚違天命。定定定定定定定。」又唱云：「聽聽聽聽聽聽聽，好將孝弟酬身命。更將勤儉答天心，莫把妄思損真性，定定定定定定定，早猛省。」食後會茶，擊磬三聲，子弟一人唱云：「凡聞聲，須有省，照自心，察前境，若方馳騖速回光，悟得昨非由一頃，昔人五觀一時領。」乃梭山之詞也。近年朝廷始旌表其門閭。《鶴林玉露》丙編卷五。《賢弈編》卷二。《宋稗類鈔》卷四。

陸九淵

1　陸九淵，字子静，生有異禀……三四歲時，侍父賀行，遇事物，必致問。一日，忽問天地何所窮際，父笑而不答，遂深思至忘寢食。……初讀古書至「宇宙」二字，忽大省曰：「宇宙内事，即己分内事；己分内事，即宇宙内事。」又曰：「四方上下曰宇，古往今來曰宙。宇宙便是吾心，吾心即是宇宙。千萬世之前，有聖人出焉，同此心，同此理也。千萬世之後，有聖人出焉，同此心，同此理也。東海有聖人出焉，同此心，同此理也。西海有聖人出焉，同此心，同此理也。南海有聖人出焉，同此心，同此理也。北海有聖人出焉，同此心，同此理也。」《宋名臣言行録》外集卷十五。

2　陸象山少年時，常坐臨安市肆觀棋，如是者累日。棋工曰：「官人日日來看，必是高手，願求教一局。」象山曰：「未也，三日後卻來。」乃買棋局一副，歸而懸之室中。卧而仰視之者兩日，忽悟曰：「此《河圖》數也。」遂往與棋工對，棋工連負二局，乃起謝曰：「某是臨安第一手棋，凡來著者，皆饒一先。今官人之棋，反饒得某一先，天下無敵手矣。」象山笑而去。《鶴林玉露》丙編卷一。《西湖游覽志餘》卷二十六。

3　貴溪有山，先生登而樂之，結茅其上。山形如象，遂名曰象山，號象山翁。《宋名臣言行録》外集卷十五。

4　公與季兄復齋，講貫理學，號江西二陸。《宋名臣言行録》外集卷十五。

5　見朱熹9。

6　陸象山在荆門，上元不設醮，但合士民於公廳前，聽講《洪範》「皇極斂時五福」一段，謂此即爲民祈福也。《鶴林玉露》乙編卷三。

7　〔陸九淵〕嘗夜與僚屬坐，吏白有老者訴甚急。呼問之，體戰，言不可解，俾吏狀之，謂其子爲群卒所殺。先生判翌日呈，僚屬難之。先生曰：「子安知不至是。」凌晨，追究其子，蓋無恙也。《慈湖遺書》卷五。《昨非庵日纂》一集卷十五。

8　見謝直1。

袁　燮

1　公始遇象山于都城，一見即指本心，洞徹通貫……遂師事焉，而研精覃思，有所未合，不敢自信。居一日，豁然大明，因筆于書曰：「以心求道，萬别千差，通體吾道，道不在他。」此公自得之實也。慈湖楊公與公同師，造道亦同，而每稱公之覺爲不可及。《西山文集》卷四十七。《宋元學案》卷七十五。

2　袁和叔云：「非木非石，無思無爲。」楊敬仲深愛其語，故銘其墓曰：「和叔之覺，人所未知。非木非石，無思無爲。」蓋以爲造極之語也。《鶴林玉露》乙編卷六。

3　嘉定間，金虜交攻，廷臣有以和戰守三策爲言者。……是時胡榘侍郎專主和議，會入朝，四明袁燮侍郎與胡公廷争，專主戰守議，仍以笏擊胡公額，遂下侍從臺諫集議。後袁君以此辭歸，太學諸生三百五十四人作詩以送之。《白獺髓》。《宋詩紀事》卷九十六。

楊　簡

1　慈湖楊公簡，參象山學猶未大悟，忽讀《孔叢子》，至「心之精神是謂聖」一句，豁然頓解。自此酬酢門人，叙述碑記、講説經義，未嘗舍心以立説。慈湖嘗爲館職，同列率多譏玩之，亦有見其誠實而不忍欺之者。《四朝聞見録》甲集。

蔡元定

1　蔡元定，字季通，博學强記，通術數。游朱晦翁門，極喜之。詹元善尤重之，薦其傳康節之學，命使定歷密院，創令赴行在。蔡雖不應命，人猶以聘君稱之。晦翁以道學不容于時，胡閎章疏並及蔡，謂之妖人，坐謫道州以死。蔡喜地理學，每與鄉人卜葬改定，其間吉凶不能皆驗。及貶，有贈詩者曰：「掘盡人家好丘隴，冤魂欲訴更無由。先生若有堯夫術，何不先言去道州？」《談藪》。《昨非庵日纂》二集卷十八。

2　見朱熹37。

3　慶元丙辰，御史沈繼祖奏：「朱熹剽竊張載、程頤之餘論，寓以喫菜事魔之妖術，以簧鼓後進，張浮駕誕，私立品題，收召四方無行義之徒，以益其黨伍，相與餐粗食淡，衣褒帶博……潛形匿跡，如鬼如蜮。其徒蔡元定佐之爲妖，乞送别州編管。」郡縣捕元定甚急，元定色不爲變，毅然上道。晦庵與諸所從游百餘人送别蕭寺，坐客感歎，有泣下者。晦庵視元定不異平時，因曰：「朋友相愛之情，季通不挫之志，可謂兩得之矣。」杖屨同其子沈行三千里，脚爲流血。至舂陵，遠近從者日衆。或謂宜謝生徒，先生曰：「彼以學來，何忍拒之？若有禍患，亦非閉門塞竇所能避也。」貽書訓諸子曰：「獨行不愧影，獨寢不愧衾，勿以吾得罪故遂懈。」一日，謂沈曰：「可謝客，吾欲安静，以還造化舊物。」閲三日，卒于貶所。《宋名臣言行録》外集卷十七。《宋元學案》卷六十二。

4　晦庵書西山墓碣云：「嗚呼！有宋蔡季通父之墓。」效夫子之書延陵季子之墓也。《詩人玉屑》卷十九。

5　紹興辛巳，蔡元定在顯慶堂，推演後世子孫休咎，賦云：「顯慶堂將後世推，子孫紹復承吾書。四傳學業家還在，五世因貪人産除。纘俗流風六七代，繼興遺跡八九渠。數終輪奂猶有代，御史尹仁爲吹嘘。」厥後子沈集《書經傳注》，盛行於世，而孫模、杭輩相繼表揚，曾孫希仁以貪酷籍没。成化丙申，巡按御史尹仁入閩，夜夢一老人囑求棲身之地，叩其姓名，曰：「蔡某也。」及至建陽，訪蔡氏子孫，得其所傳家譜閲之，見西山推演後世詩中，預有姓名，不覺悚然，即捐俸爲建傳心堂。《湧幢小品》卷二十三。

李　燔

1　南康屬邑曰建昌，修水經焉。元祐尚書李公擇常居其上，宗派皆承素業，以儒名。有曰敬子燔者，登進士第，爲禮部《易經》魁，授岳陽郡博士。其祖母黄氏死，敬子請解官，與諸叔俱行喪，義聲振一時。既復分教襄陽，武帥某者敬禮之，敬子獨不答。適郡有醼，敬子預坐間，言及歲薦事，寮屬咸起囁嚅，帥曰：「郡有賢儒爲師楷，詎可舍不薦，皇及其它。」敬子作曰：「燔之無功名念久矣，此決不敢當。」帥怒罷酒，然終欲牢籠之，敬子岸然弗屈。郡庠有櫺星門，居營幕之左，昏夙啓閉之不時，軍士以爲病，請於前校官，削學地，置軍門。既數載矣，敬子顧必復之。軍吏讙呶不服，上之府帥，乘此欲擠之，文移頗侵學官。敬子解其意，一夕解印綬遁去，城閽以狀白帥，徑以聞，且劾擅去官守，有詔免所居官。敬子既歸，躬鋤耰，其樂不改，治廟祀，裁古今彝制爲通行，家事繩繩有法度。築室曰「耕讀」，以待學者，横經其間，士争趨之，輿議亟稱其賢。嘉定辛未，詔除大理司直，朝路欣欣望其來，敬子力辭，且曰：「燔苟固丘園，非所學，特冒焉立朝，懼越其分，請得以幕議贊。」澄清之最，遂添差江西漕屬。方其居鄉時，士子向風，不遠千里至，晦庵朱先生在建陽，敬子實師承之，其源流蓋有自云。《桯史》卷十五。

朱　震

1　朱震，字震之，安吉人。少好學，爲晦庵先生所賞，恬澹不仕。燈夕，里人招之不往，謝以詩曰：「賴有半窗知我月，已多一點讀書燈。」《湧幢小品》卷二十二。

廖德明

1　見朱熹40。

劉清之

1　四五歲讀李瀚《蒙求》，至「龔遂勸農，文翁興學」，誦不絶口，父母因語之曰：「此二君子教人讀書耕田也，人亦不過耕與學耳。」公聞之欣然，自是讀書勤甚。《宋名臣言行録》外集卷十四。

2　静春先生劉子澄，朱文公高弟也。病革，周益公往拊之曰：「子澄澄其慮。」静春開目微視曰：「無慮何澄？」言訖而逝。《鶴林玉露》丙編卷一。

劉光祖

1　簡池劉光祖，號後溪，朱文公高弟。平生好施，不顧家有無，來謁者皆周之。一日，晨坐暖閣，夫人方梳沐，有舊友來訪。公令夫人出閣，延士人者進，夫人遂挈妝具，偶遺金釵一。公適起入内，夫人從窗隙中見士人拾所遺金釵，入懷未穩。公將出，夫人掣公衣袖止之。少頃，公乃入。客退，問其故，夫人曰：「偶遺小釵，彼方收之，入未穩。士人以貧得之，可少濟，不欲遽恐之。」《瑞桂堂暇録》。《宋稗類鈔》卷三。

徐　逸

1　徐司户逸，字無競，天台人，號行溪，又曰抱獨子。少與朱文公爲友，公提舉浙東，常平日過天台訪其家，燃燈夜話，至鐘鳴而别。公嘗託無競作謝恩表，書云：「可放筆力稍低，使人見之，無假手之意也。」《稗史》。《宋詩紀事》卷五十七。

石斗文

1　〔石斗文〕與朱晦庵爲友，丞相史浩薦其學行，改樞密院編修。上書論朝政，言甚懇切，其曰：「朝廷辟如萬金之家，必嚴大門以司出入。一旦疑守者而創開便門，不知便門之私，乃復滋甚。」一時以爲名言，因目之曰「石大門」。《湧幢小品》卷十四。

石宗昭

1　石宗昭，字應之，新昌人，與兄斗文同問學于朱、吕、陸三氏之門。初爲象山所喜，復感于異説，而祭東萊之文以爲「石火電光，是區區者之不足恃」。象山見之，駭其迷繆，尋先生異時書問一束封之，題曰「石應之公案」。已而會于臨安，以公案示之，先生欲持去，象山曰：「不可。觀足下神思，今不能辦此。此書非吾相對剖決，亦長物耳。」以進士第授無爲軍教授，積官至侍從。象山謂高宗商曰：「觀應之容貌言論，與曩者判若二人，今遂居臺閣，益令人憐之耳。」《宋元學案》卷七十七。

陳孔碩

1　陳孔碩守贛，至仁王寺，見閣上有題絶句云：「不嫌夫婿醜，不畏住深村。但得一迴嫁，全勝不出門。」問誰所作，乃堂中一散僧也。即畀以一寺。既而不勝其任，遂以詩求去，云：「當初指望轉頭衔，轉得頭衔百不堪。何似仁王高閣上，倚樓時唱《望江南》。」陳在贛嘗作《望江南》數闋，膾炙人口，故末句云。《懷古録》卷上。

李　燾

1　眉山秀出岷峨，屬丹稜者，李文簡燾實家焉。邑有山曰龍鶴，文簡讀書其上，命曰巽巖，因以自號，士大夫至今以爲稱。嘗自爲記曰：「子真子三卜居，乃得此山，負東南，面西北，其位爲巽，爲乾。蓋處己非乾健無以立，應物非巽順無以行。《易》六十四卦，仲尼掇其九而三陳之，起乎覆，止乎巽，此講學之序也。語曰：『可與共學，未可與適道；可與適道，未可與立；可與立，未可與權。』夫人各有所履，善惡分焉。惟能謙，可與共學，惟能復，可與適道。知所適而無以自立，則莫能久，故取諸常使久於其道，或損之，或益之。至於困而不改，若井未始隨邑而遷，則所以自立者成矣。雖然，吉凶禍福，横髮逆起，有不可知，將合于道，其惟權乎！然非巽則權亦不可行，學而至于巽，乃可與權，此聖賢事業也。」文簡字仁父，一字子真，作記時，年二十四。《桯史》卷十二。

2　餘嘗聞李雙溪獻可云：昔李仁甫爲《長編》，作木厨十杖，每厨作抽替匣二十枚，每替以甲子志之，凡本年之事，有所聞必歸此匣，分月日先後次第之，井然有條，真可爲法也。《癸辛雜識》後集。

3　見韓彦古3。

程大昌

1　淳熙丙申八月庚辰，德壽宫遣大璫張去爲至都堂傳旨，立翟貴妃爲今上皇后。明日午後，執政奏事，皇后歸姓謝氏。乙酉晚，快行家來宣鎖院。是日，侍講刑部侍郎程泰之已宿直，呼馬而出。予至内前，適與之遇，泰之揚鞭云：「留詩案上矣。」酉時，出自東華門，入對選德殿。……吏呈泰之詩云：「抖擻身章卻冒塵，蹏顧影也逡巡。鑾坡寓宿非其地，蓮燭操文自有真。字直由來同古語，位高兼復見今人。迎潮有諾無輕爽，季老當年不諉貧。」謂賜金也。予次韻戲之。《淳熙玉堂雜記》卷中。《宋詩紀事》卷五十。

程　覃

1　程覃乃文簡公之子，尹京日，有治聲。唯不甚知字，嘗有道民投詞牒乞執狀造橋，覃大書「昭執」二字。斯人見其誤，遂白之：「合是『照執』，今是『昭執』，乃漏四點爾。」覃取筆，忽於「執」字下加四點，乃爲「昭熱」。庠舍諸生作傳以譏之。《白獺髓》。《五雜組》卷十六。《宋稗類鈔》卷六。

2　鄭昭先爲臺臣，倏當言事月，謂之月課。昭先純謹人也，不敢妄有指議，奏疏請京輦下勿用青蓋，惟大臣用以引車，旨從之。太學諸生以爲既不許用青蓋，則用皂絹爲短簷繖，如都下賣冰水擔上所用，人已共嗤笑。邏者猶以爲首犯禁條，用繩繫持蓋僕，併蓋赴京兆。時程覃實尹京，遂杖持蓋僕。翌日，諸生群起伏光範，訴京兆。時相戒閽者勿受謁。諸生至詣闕訴覃。覃亦白堂及臺自辨。諸生攻之愈急，至作爲《覃傳》云：「程覃，字會元，一字不識，湖徽人也。」「湖徽」者，覃本徽出，寓居于湖。俗諺以中無所有而敢于强聒，謂之「胡揮」。時相以爲：「前京兆趙師既因橝楚齋生罷去，亦諸生所訴也。既罷一京兆矣，其可再乎！且撻僕與撻生徒孰重孰輕？諸生得無太恣横！」堅持其議，不以諸生章白上。諸生計既屈，遂治任，盡出太學，寘綾卷于崇化堂，皆望闕遥拜而去。雲散霧裂，學爲之空。觀者驚惻，以爲百年所未嘗有。會永陽郡王楊次山本右庠經武諸生，偶遣餽舊同舍，介者寂無所睹，復持以歸，白王以兩學俱空。王遣二子往廉其事，具得實，因慈明啓于上。上即御批令學官宣諭諸生，亟就齋事，免覃所居官，仍爲農卿，諸生奉詔唯唯。……時即有輕薄子故爲一絶落韻詩云：「冠蓋如雲自古傳，易青爲皂且從權。中原多少黄羅繖，何不多多出賞錢。」《四朝聞見録》甲集。

陸　淞

1　南渡初，南班宗子寓居會稽爲近屬，士家最盛，園亭甲於浙東。一時坐客，皆騷人墨客，陸子逸實預焉。士有姬盼盼者，色藝殊絶，公每屬意焉。一日，宴客偶睡，不預捧觴之列，陸因問之，士即呼至，其枕痕猶在臉。公爲賦《瑞鶴仙》，有「臉霞紅印枕」之句，一時盛傳之，逮今爲雅唱。後盼盼亦歸陸氏。《西塘集耆舊續聞》卷十。《詞林紀事》卷十一。

2　陸辰州子逸，左丞農師之孫，太傅公之玄孫也。晚以疾廢，卜築于秀野，越之佳山水也。公放傲其間，不復有榮念。對客則終日清談不倦，尤好語前輩事，纚纚傾人聽。《西塘集耆舊續聞》卷二。《宋詩紀事》卷五十八。

陸　游

1　陸放翁名游，字務觀。「觀」字係去聲。或云其母夢秦少游至而寤，遂生放翁，因以其字命名，而名爲字。《後村詩話》載史相力薦放翁，賜第，其去國自是臺評，王景文乃云：「直翁未了平生事，不了山陰陸務觀。」放翁見詩，笑云：「我字務觀，乃去聲，如何作平聲押了？」《梅磵詩話》卷中。《後村詩話》前集卷二。《堯山堂外紀》卷六十一。

2　《列子》曰：「務外游，不如務内觀。」陸游，字務觀，本此。《困學紀聞》卷二十。

3　陸務觀初娶唐氏，閎之女也，於其母夫人爲姑姪。伉儷相得，而弗獲於其姑。既出，而未忍絶之，則爲别館，時時往焉。姑知而掩之，雖先知挈去，然事不得隱，竟絶之，亦人倫之變也。唐後改適同郡宗子士程。嘗以春日出游，相遇於禹跡寺南之沈氏園。唐以語趙，遣致酒餚，翁悵然久之，爲賦《釵頭鳳》一詞，題園壁間云：「紅酥手，黄縢酒，滿城春色宫牆柳。東風惡，歡情薄，一懷愁緒，幾年離索。錯！錯！錯！　春如舊，人空瘦，淚痕紅浥鮫綃透。桃花落，闲池閣，山盟雖在，錦書難託。莫！莫！莫！」實紹興乙亥歲也。翁居鑑湖之三山，晚歲每入城，必登寺眺望，不能勝情。嘗賦二絶云：「夢斷香銷四十年，沈園柳老不飛綿。此身行作稽山土，猶吊遺蹤一悵然。」又云：「城上斜陽畫角哀，沈園無復舊池臺。傷心橋下春波緑，曾是驚鴻照影來。」蓋慶元己未歲也。未久，唐氏死。至紹熙壬子歲，復有詩，序云：「禹跡寺南，有沈氏小園。四十年前，嘗題小詞一闋壁間。偶復一到，而園已三易主，讀之悵然。」詩云：「楓葉初丹槲葉黄，河陽愁鬢怯新霜。林亭感舊空回首，泉路憑誰説斷腸。壞壁醉題塵漠漠，斷雲幽夢事茫茫。年來妄念消除盡，回向蒲龕一炷香。」又至開禧乙丑歲暮，夜夢游沈氏園，又兩絶句云：「路近城南己怕行，沈家園裏更傷情。香穿客袖梅花在，緑蘸寺橋春水生。」「城南小陌又逢春，只見梅花不見人。玉骨久成泉下土，墨痕猶鎖壁間塵。」沈園後屬許氏，又爲汪之道宅云。《齊東野語》卷一。《西塘集耆舊續聞》卷十。《堯山堂外紀》卷六十一。《堅瓠乙集》卷二。《詞林紀事》卷十一。《宋詩紀事》卷五十二。

4　〔陸〕放翁少時，二親教督甚嚴。初婚某氏，伉儷相得，二親恐其惰於學也，數譴婦。放翁不敢逆尊者意，與婦訣。某氏改事某官，與陸氏有中外。一日通家於沈園，坐間目成而已。翁得年甚高，晚有二絶云：「腸斷城頭畫角哀，沈園非復舊池臺。傷心橋下春波緑，曾見驚鴻照影來。」「夢斷香銷四十年，沈園柳老不吹綿。此身行作稽山土，猶弔遺蹤一泫然。」舊讀此詩，不解其意，後見曾温伯，言其詳。温伯名黯，茶山孫，受學於放翁。《後村詩話》續集卷二。

5　陸游，字務觀，山陰人。名游，字當從觀平聲，至今謂觀去聲。蓋母氏夢秦少游而生公，故以秦名爲字而字其名。或曰公慕少游者也。……公紹興間已爲浙漕鎖廳第一，有司竟首秦熺，寘公于末。及南宫一人，又以秦檜所諷見黜，蓋疾其喜論恢復。紹興末，始賜第。學詩于茶山曾文清公，其後冰寒于水云。嘗從紫巖張公游，具知西北事。天資慷慨，喜任俠，常以踞鞍草檄自任，且好結中原豪傑以滅敵。自商賈、仙釋、詩人、劍客，無不徧交游。宦劍南，作爲歌詩，皆寄意恢復。書肆流傳，或得之以御孝宗。上乙其處而韙之，旋除删定官。或疑其交游非類，爲論者所斥。上憐其才，旋即復用。未内禪，一日上手批以出，陸游除禮部郎。上之除目，自公而止，其得上眷如此。公早求退，往來若耶、雲門，留賓款洽，以觴詠自娱。官已階中大夫，遂致其仕，誓不復出。韓侂胄固欲其出，落致仕，除次對，公勉爲之出。韓喜陸附己，至出所愛四夫人，擘阮琴起舞，索公爲詞，有「飛上錦裀紅縐」之語。又命公勺青衣泉，旁有唐開成道士題名。韓求陸記，記極精古，且以坐客皆不能盡一瓢，惟游盡勺，且謂挂冠復出，不惟有愧于斯泉，且有愧于開成道士云。先是，慈福賜韓以南園，韓求記于公。公記云：「天下知公之功而不知公之志，知上之倚公而不知公之自處。公之自處與上之倚公，本自不侔。」蓋寓微詞也。又云：「游老，謝事山陰澤中。公以手書來，曰：『子爲我作《南園記》。』豈取其無諛言、無侈辭，足以導公之志歟！」《四朝聞見録》乙集。

6　〔陸〕放翁在朝日，嘗與館閣諸人會飲于張功父南湖園。酒酣，主人出小姬新桃者，歌自製曲以侑尊，以手中團扇求詩于翁。翁書一絶云：「寒食清明數日中，西園春事又匆匆。梅花自避新桃李，不爲高樓一笛風。」蓋戲寓小姬名于句中，以爲一笑。當路有恚之者，遽指以爲所譏，竟以此去。《浩然齋雅談》卷中。

7　陸務觀以史師垣薦，賜第。孝宗一日内宴，史與曾覿皆預焉。酒酣，一内人以帕子從曾乞詞。時德壽宫有内人與掌果子者交涉，方付有司治之。覿因謝不敢曰：「獨不聞德壽宫有公事乎？」遂已。它日，史偶爲務觀道之，務觀以告張燾子宫。張時在政府，異日奏：「陛下新嗣服，豈宜與臣下燕狎如此。」上愧問曰：「卿得之誰？」曰：「臣得之陸游，游得之史浩。」上由是惡游，未幾去國。《齊東野語》卷十一。

8　〔陸游〕紹興末召對，賜出身。隆興初，爲樞密院編修官，鄉用矣，坐漏泄省中語，阜陵以爲反復，斥遠之。後以夔倅入蜀，益自放肆，不護細行，自號放翁。《直齋書録解題》卷十八。

9　陸放翁少時調官臨安，得句云：「小樓一夜聽春雨，深巷明朝賣杏花。」傳入禁中，思陵稱賞，由是知名。《後村詩話》前集卷二。《堯山堂外紀》卷六十一。《宋詩紀事》卷五十三。

10　陸務觀，農師之孫，有詩名。壽皇嘗謂周益公曰：「今世詩人亦有如李太白者乎？」益公因薦務觀，由是擢用，賜出身爲南宫舍人。嘗從范石湖辟入蜀，故其詩號《劍南集》，多豪麗語，言征伐恢復事。其《題俠客圖》云：「趙魏胡塵十丈黄，遺民膏血飽豺狼。功名不遣斯人了，無奈和戎白面郎。」壽皇讀之，爲之太息。臺評劾其恃酒頽放，因自號「放翁」。作詞云：「橋如虹，水如空，一葉飄然煙雨中，天教稱放翁。」《鶴林玉露》甲編卷四。《詞林紀事》卷十一。

11　見楊萬里8。

12　嘉泰壬戌九月，陸放翁夢一故人相語曰：「我爲蓮花博士，鏡湖新置官也。我且去矣，君能暫爲之乎？月得酒千壺，亦不惡也。」遂以詩紀之曰：「白首歸修汗簡書，每因囊栗歎侏儒。不知月給千壺酒，得似蓮花博士無。」《詩人玉屑 》卷十九。《堯山堂外紀》卷六十一。《宋詩紀事》卷五十三。

13　韓侂胄顓政，方修南園，欲得〔陸〕務觀爲之記，峻擢史職，趣召趣闕。務觀恥於附韓，初不欲出。一日，有妾抱其子來，前曰：「獨不爲此小官人地耶？」務觀爲之動，竟爲侂胄作記。由是失節，清議非之。《隱居通議》卷二十一。

14　韓平原南園既成，遂以記屬之陸務觀。務觀辭不獲，遂以其歸耕、退休二亭名，以警其滿溢勇退之意甚婉。韓不能用其語，遂致于敗。務觀亦以此得罪，遂落次對太中大夫致仕。外祖章文莊兼外制，行詞云：「山林之興方適，已遂掛冠；子孫之累未忘，胡爲改節？雖文人不顧于細行，而賢者責備于《春秋》。某官早著英猷，寖躋膴仕。功名已老，瀟然鑑曲之酒船；文采不衰，貴甚長安之紙價。豈謂宜休之晚節，蔽于不義之浮雲。深刻大書，固可追于前輩；高風勁節，得無愧于古人。時以是而深譏，朕亦爲之慨歎。二疏既遠，汝其深知足之思；大老來歸，朕豈忘善養之道。勉圖終去，服我寬恩。」《浩然齋雅談》卷上。

15　陸放翁一絶云：「老去元知世事空，但悲不見九州同。王師北定中原日，家祭無忘告乃翁。」忠憤之氣，落落二十八字間。林景曦收宋二帝遺骨，樹以冬青，爲詩紀之，復有歌《題放翁卷後》云：「青山一髮愁濛濛，干戈况滿天南東。來孫卻見九州同，家祭如何告乃翁。」每讀此，未嘗不爲滴淚也。《詩藪》雜編卷五。《東山談苑》卷八。

16　陸放翁宿驛中，見題壁云：「玉堦蟋蟀閙清夜，金井梧桐辭故枝。一枕淒涼眠不得，呼燈起作感秋詩。」放翁詢之，驛卒女也，遂納爲妾。方餘半載，夫人逐之。妾賦《卜算子》云：「只知眉上愁，不識愁來路。窗外有芭蕉，陣陣黄昏雨。　曉起理殘粧，整頓教愁去。不合畫春山，依舊留愁住。」《隨隱漫録》卷五。《宋稗類鈔》卷四。《宋詩紀事》卷八十七。

17　蜀娼類能文，蓋薛濤之遺風也。放翁客自蜀挾一妓歸，蓄之别室，率數日一往。偶以病少疏，妓頗疑之。客作詞自解，妓即韻答之云：「説盟説誓，説情説意，動便春愁滿紙。多應念得脱空經，是那箇先生教底？　不茶不飯，不言不語，一味供他憔悴。相思已是不曾闲，又那得工夫呪你。」或謗翁嘗挾蜀尼以歸，即此妓也。《齊東野語》卷十一。《宋稗類鈔》卷五。

18　陸務觀作書巢以自處，飲食起居，疾疴呻吟，未嘗不與書俱。每至欲起，書圍遶左右，如積槁枝，至不得行。時引客觀之，客不能入，既入不能出。相與大笑，遂名曰「書巢」。《史餘萃覽》。

陸子遹

1　溧陽宰陸子遹，放翁子也。窘無所措，乃以福賢鄉圍田六千餘畝，獻時相史衛王，王以十千一畝酬之。子遹追田主索田契，約以一千二畝，民衆相率投詞相府。訴既不行。子遹會合巡尉，持兵追捕，焚其室廬。衆遂群起抵拒，殺傷數十人。始則一豪婦爲之倡，勢既不敵，遂各就擒，悉寘囹圄，灌以尿糞，逼寫獻契，而一金不酬，就名福賢莊。……劉漫塘遺之詩曰：「寄語金淵陸大夫，歸田相府意何如。加兵殺僇非仁矣，縱火焚燒豈義歟。萬口銜冤皆怨汝，千金酬價信欺予。放翁自有閒田地，何不歸家理故書。」《吹劍四録》。

尤　輝

1　許舍山中祖基乃買江氏敝居而新之者也。東偏楠廳三間，壯偉高敞。玉蝶梅四十二樹，環繞之。待制公善書，書「環玉堂」三字於梁間。後文獻公於紹聖元年畢漸榜登第，四十二歲而入玉堂，四十二樹之兆也。《萬柳溪邊舊話》。

2　文獻公末年雖遷居東帶河上，世祠猶在許舍山。一日守第人聞祠堂中哭聲甚高，明日開户視之，神主前大銅爐裂爲八塊。人以爲不祥，至八月廿八日，文獻公無疾而薨。《萬柳溪邊舊話》。

尤　著

1　工部侍郎九龍公著，字少蒙，文獻公長子。生而右手六指，四歲時尚未能言。秋日從母張太夫人往東門回溪莊，途遇老僧，忽前抱公曰：「六指禪師，其生於此乎？又落富貴劫矣。」公曰：「别來安善。」相對而泣，自此能言。《萬柳溪邊舊話》。

尤　袤

1　尤延之袤，自號錫山，胸中甚富，本朝典故討論尤博。凡朝廷議論，多所裁定。其與人談，貫穿今古，每一事引證數十，悉存根據，年月姓名。一字不差，士大夫目之曰尤書厨，言其該洽也。持節治郡，所至稱最，纖悉民隱，無所不達，黎庶目之爲尤蠟燭，言其以明破暗也。《坦齋筆衡》。

2　禮部尚書錫山尤袤延之，家有遂初堂，藏書爲近世冠。《直齋書録解題》卷十八。

3　楊廷秀因舉河魨所原起，古書未見有載叙者，以問尤延之。曰：左太沖《吴都賦》叙：「王鮪鯸鮐。」劉淵林註：「鯸鮐，魚。狀如科斗。大者尺餘，腹下白，脰微，背上青黑有斑文。性有毒，雖水獺大魚，不敢啖之。蒸煮食之肥美。」以是考之河魨，本原莫明白于此。廷秀檢視之，言無殊。因嘆曰：「廷之真書府也。人目爲厨，何以胸中著數萬卷書乎。予不及！予不及！」《坦齋筆衡》。

4　見楊萬里4。

范成大

1　石湖范參政初官到任參州，在客位，其同參者聞爲吴郡人，即云「獃子」，石湖先生聞之在懷。後因醵會日云「請獃子」。《白獺髓》。《詞林紀事》卷八。《南宋雜事詩》卷一。

2　紹興要盟之日……禮文之際，多可議者，而受書之儀特甚。逆亮渝平，孝皇以奉親之故，與雍繼定和好，雖易稱叔侄爲與國，而此儀尚因循未改，上常悔之。……時范石湖自南宫郎崇政説書，爲右史侍講，天意攸屬。明年，亟欲遂前事，且將先以陵寢爲詞，而使使者自及受書。……范遷起居郎、假資政殿大學士、左太中大夫、醴泉觀使兼侍讀、丹陽郡開國公，爲祈請使以行。上臨遣之曰：「朕以卿氣宇不群，親加選擇，聞外議洶洶，官屬皆憚行，有諸？」范對曰：「無故遣泛使，近於求釁，不執則戮。臣已立後，乃區處家事，爲不還計，心甚安之。」玉色愀然曰：「朕不敗盟發兵，何至害卿？嚙雪餐氊或有之，不欲明言，恐負卿耳。」范奏乞國書併載受書一節，弗許，遂行。虜遣吏部郎中田彦皋、侍御史元顔温迓焉。范知虜法嚴，附請決不可達，一不泄語，二使不復疑。至燕，乃夜蔽帷秉燭，密草奏，具言他日北使至，欲令親王受書，其辭云云。大昕而朝，遂懷以入，初跪進國書，隨伏奏曰：「兩朝既爲叔侄，而受書禮未稱。昨嘗附元顔仲、李若川等口陳，久未得報，臣有奏劄在此。」笏出而執之，雍酋大駭，顧誶其宣徽副使韓鋼曰：「有請當語館伴，此豈獻書啓處耶？自來使者未嘗敢爾。」厲聲令綽起者三，范不爲動，再奏曰：「奏不達，歸必死，寧死於此。」雍酋怒，拂袖欲起，左右掖之坐。又厲聲曰：「教拜了去！」鋼復以笏抑范拜，范跪如初。雍酋曰：「何不拜？」范曰：「此奏得達，當下殿百拜以謝。」乃宣詔令納館伴處。范不得已，始袖以下，望殿上臣僚往來紛然。既而，虜太子謂必戮之以示威，其兄越王不可而止。頃之，引見如常儀，歸，館伴果宣旨取奏去。是日鋼押宴，謂范曰：「公早來殿上甚忠勤，皇帝嘉歎，云可以激厲兩朝臣子。」范唯唯謝。……十月，范還，虜之報章有曰：「抑聞附請之辭，欲變受書之禮，出于率易，要以必從。」上於是知其忠勤，有大用意。後八年，迄參大政云。《桯史》卷四。

3　淳熙中，范至能使北，孝宗令口奏金主，謂河南乃宋朝陵寢所在，願反侵地。至能奏曰：「兹事至重，合與宰相商量，臣乞以聖意諭之，議定乃行。」上首肯，既而宰相力以爲未可，而聖意堅不回。至能遂自爲一書，述聖語。至虜庭，納之袖中。既跪進國書，伏地不起。時金主乃葛王也，性寬慈，傳宣問使人何故不起。至能徐出袖中書，奏曰：「臣來時，大宋皇帝别有聖旨，難載國書，令臣口奏。臣今謹以書述，乞賜聖覽。」書既上，殿上觀者皆失色。至能猶伏地。再傳宣曰：「書詞已見，使人可就館。」至能再拜而退。虜中群臣咸不平，議羈留使人，而虜主不可。至能將回，又奏曰：「口奏之事，乞於國書中明報，仍先宣示，庶使臣不墮欺罔之罪。」虜主許之。報書云：「口奏之説，殊駭觀聽，事須審處，邦乃孚休。」既還，上甚嘉其不辱命。由是超擢，以至大用。至能在燕京會同館，守吏微言有羈留之議，乃賦詩曰：「萬里孤臣致命秋，此身何止一漚浮。提攜漢節同生死，休問羝羊解乳不。」《鶴林玉露》甲編卷一。《堯山堂外紀》卷六十。

4　石湖立朝多奇節。其爲西掖時，上用知閤門事、樞密都承旨張説爲僉書，滿朝譁然起争，上皆弗聽。范既當制，朝士或過問當視草與否，笑不應，獨微聲曰：「是不可以空言較。」問者不愜，又譁然謂范黨近習取顯位，范亦不顧。既而廷臣不得其言，有去者，范詞猶未下。忽請對，上意其弗繳，知其非以説事，接納甚温。范對久將退，乃出詞頭納榻前，玉色遽厲。范徐奏曰：「臣有引諭，願得以聞。今朝廷尊嚴，雖不可以下擬州郡，然分之有别，則略同也。閤門官日日引班，乃今郡典謁吏耳。執政大臣，倅貳比也。陛下作福之柄，固無容議，但聖意以謂有一州郡，一旦驟拔客將吏爲通判職曹官，顧謂何耶！官屬縱俛首，吏民觀聽，又謂何耶！」上霽威沉吟曰：「朕將思之。」明日，説罷。後月餘，范匄去，上曰：「卿言引班事甚當，朕方聽言納諫，乃欲去耶！」既而范竟不安於位，以集撰帥静江。明年春，説遂申命，實乾道八年也。《桯史》卷四。

5　壽皇欲除知閤張説簽書樞密院，在朝諸公力争，獨石湖不答，或者皆疑之。忽一日，壽皇語及張説，石湖奏云：「知閤如州郡典客，不應使典客便與知閤通判同列，何以令衆庶見？」壽皇感悟，遂寢此除。《貴耳集》卷上。

6　范石湖過萍鄉，道中乍晴，卧輿中困甚，小憇柳塘側，嘗賦《眼兒媚》云：「酣酣日脚紫煙浮，妍暖破輕裘。困人天色，醉人花氣，午夢扶頭。　春慵恰似春塘水，一片縠紋愁。溶溶曳曳，東風無力，欲皺還休。」詞意清婉，詠味之如在畫圖中。《詩人玉屑》卷二十一。

7　范成大帥廣西時，令諸猺圍長納狀云：「某等已充山職，今當鈐束家丁，男行侍捧，女行把麻，任從出入。上有太陽，下有地宿，翻背者生兒成驢，生女成猪，舉家絶滅。不得對好翻非，不得偷寒送暖。上山同路，下水同船，男兒帶刀，一點一齊，同殺盗賊。不用此款者，並依山例。」「山例」者，殺戮也。自是帥事二年，諸猺無及省界者。《西園聞見録》。

8　范至能在成都，嘗求亭子名，予曰：「思鱸。」至能大以爲佳，時方作墨，即以銘墨背。然不果築亭也。《老學庵筆記》卷五。

9　志酒。八桂有端露，石湖用其法，釀於成都，名萬里春。今法具存。《黄氏日抄》卷六十七。

10　范至能有萬里春酒，又有雲霞酒。《南宋雜事詩》卷一。

11　文穆范公成大，晚歲卜築於吴江盤門外十里。蓋因闔閭所築越來溪故城之基，隨地勢高下而爲亭榭。所植多名花，而梅尤多。别築農圃堂對楞伽山，臨石湖，蓋太湖之一派，范蠡所從入五湖者也，所謂姑蘇前後臺，相距亦止半里耳，壽皇嘗御書「石湖」二大字以賜之。公作《上梁文》，所謂「吴波萬頃，偶維風雨之舟；越戍千年，因築湖山之歡」者是也。又有北山堂、千巖觀、天鏡閣、壽樂堂，他亭宇尤多。一時名人勝士，篇章賦咏，莫不極鋪張之美。乾道壬辰三月上巳，周益公以春官去國，過吴，范公招飲園中。夜分，題名壁間云：「吴臺、越疊，距門纔十里，而陸沉於荒烟野草者千七百年。紫薇舍人始創别墅，登臨得要，甲於東南。豈鴟夷子成功於此，扁舟去之，天閟絶景，須苗裔之賢者，然後享其樂邪？」爲擊節，而前後所題盡廢焉。《齊東野語》卷十。《吴中舊事》。《宋詩紀事》卷五十一。《詞林紀事》卷十。

12　范石湖云：淳熙己亥重九，與客自閶門泛舟，經横塘，宿霧一白，垂垂欲雨。至彩雲橋，氛翳豁然，晴日滿空，風景闲美，無不與人意會。四郊刈熟，露積如繚垣，田家婦子着新衣，略有節物。挂帆溯越來溪，源牧淵澄，如行玻璃地上。菱華雖瘦，尚可采。檥棹石湖，扣紫荆，坐千岩觀下，菊之叢中，大金錢一種已爛熳穠香，正午，薰入酒杯，不待轟飲，已有醉意。其傍丹桂二畝，皆盛開，多欒枝，芳氣尤不可耐。壺度石梁，登姑蘇後臺，躋攀勇往，謝去巾輿筇杖，石稜草滑，皆若飛步。山頂正平，有坳堂，蘚石可列坐，相傳爲吴故宫閒臺别館所在。其前湖光接松陵，獨見孤塔之尖。少北，點墨一螺爲崑山，其後西山競秀，縈青叢碧，與洞庭、林屋相賓。大約目力逾百里，具登高臨遠之勝。始余使虜，是日過燕山館，嘗賦《水調》，首句云「萬里漢家使」，後每自和，桂林云「萬里漢都護」，成都云「萬里橋邊客」。明年徘徊藥市中，頗歎倦游，不復再賦，但有詩云：「年來厭把三邊酒，此去休哦萬里詩。」今者幸甚，獲歸故園，偕鄰曲二三子，醻酢佳節于鄉山之上，乃復用舊韻。首句云：「萬里吴船泊，歸訪菊籬秋。」《澄懷録》卷下。《宋詩紀事》卷五十一。《詞林紀事》卷十。

13　范石湖每歲家泛湖賞海棠。《太平清話》卷下。

14　孫大雅謂宋孝宗欲相范致能，以其不知稼穡之艱，遂中止。致能因賦《田園雜興》詩六十首。詳見湯廷尉《公餘日記》。《柳亭詩話》卷二十二。

15　范文穆愛談虎事，嘗構一軒，榜曰「説虎」。《山堂肆考》卷二百十七。《南宋雜事詩》卷一引《清賞録》。《詞林紀事》卷八。

16　〔范石湖〕所藏小峨眉，靈璧石也。煙江疊嶂，太湖石也。天柱峯，英石也。皆歸休時閒玩。《黄氏日抄》卷十七。《南宋雜事詩》卷一引《太平清話》。

楊萬里

1　楊誠齋爲零陵丞，以弟子禮謁張魏公。時公以遷謫故，杜門謝客。南軒爲之介紹，數月乃得見。因跪請教，公曰：「元符貴人，腰金紆紫者何限，惟鄒至完、陳瑩中姓名與日月争光。」誠齋得此語，終身厲清直之操。晚年退休，悵然曰：「吾平生志在批鱗請劍，以忠鯁南遷，幸遇時平主聖。老矣，不獲遂所願矣！」……孝宗嘗曰：「楊萬里直不中律。」光宗亦曰：「楊萬里也有性氣。」故其自贊云：「禹曰也有性氣，舜云直不中律。自有二聖玉音，不用千秋史筆。」《鶴林玉露》甲編卷一。《何氏語林》卷十九。《宋稗類鈔》卷六。

2　楊誠齋初欲習宏詞科，南軒曰：「此何足習，盍相與趨聖門德行科乎？」誠齋大悟，不復習，作《千慮策》，論詞科可罷曰：「孟獻子有友五人，孟子已忘其三。周室去班爵之籍，孟子已不能道其詳。孟子亦安能中今之詞科哉！」晚年作詩示兒云：「素王開國道無臣，一牓春風放十人。莫羡牓頭年十八，舊春過了有新春。」《鶴林玉露》甲編卷三。

3　虞雍公初除樞密，偶至陳丞相應求閣子内，見楊誠齋《千慮策》，讀一篇，歎曰：「東南乃有此人物，某初除合薦兩人，當以此人爲首。」應求導誠齋謁雍公，一見握手如舊。誠齋曰：「相公且仔細，秀才子口頭言語，豈可便信？」雍公大笑，卒援之登朝。誠齋嘗言：士大夫窮達，初不必容心。某平生不能開口求薦。然薦之改秩者，張魏公也；薦之立朝者，虞雍公也。二公皆蜀人，皆非有平生雅故。《鶴林玉露》乙編卷四。《賢弈編》卷二。

4　尤梁溪延之，博洽工文，與楊誠齋爲金石交。淳熙中，誠齋爲秘書監，延之爲太常卿，又同爲青宫寮寀，無日不相從。二公皆善謔。延之嘗曰：「有一經句，請祕監對，曰：『楊氏爲我。』」誠齋應曰：「尤物移人。」衆皆歎其敏確。誠齋戲呼延之爲「蝤蛑」，延之戲呼誠齋爲「羊」。一日，食羊白腸，延之曰：「秘監錦心繡腸，亦爲人所食乎？」誠齋笑吟曰：「有腸可食何須恨，猶勝無腸可食人。」蓋蝤蛑無腸也，一坐大笑。厥後闲居，書問往來，延之則曰：「恙兒無恙？」誠齋則曰：「彭越安在？」誠齋寄詩曰：「文戈卻日玉無價，寶氣蟠胸金欲流。」亦以蝤蛑戲之也。延之先卒，誠齋祭文曰：「齊歌楚些，萬象爲挫。瓌偉詭譎，我倡公和。放浪諧謔，尚友方朔。巧發捷出，公嘲我酢。」《鶴林玉露》丙編卷六。《何氏語林》卷二十七。《堯山堂外紀》卷六十。《宋稗類鈔》卷六。

5　德壽丁亥降聖，遇丙午慶八十，壽皇講行慶禮上尊號。周益公當國，差官撰册文，讀册書，册擬楊誠齋、尤延之各撰一本，預先進呈。益公與誠齋鄉人，借此欲除誠齋一侍從，爲潤筆。册文壽皇披閲至再，即宣諭益公：「楊之文太聱牙，在御前讀時生受，不若用尤之文温潤。」益公又思所以處誠齋，奏爲讀册官。壽皇云：「楊江西人，聲音不清，不若移作奉册。」壽皇過内，奏册寶儀節及行禮官，讀至「楊某」，德壽作色曰：「楊某尚在這裏，如何不去？」壽皇奏云：「不曉聖意。」德壽曰：「楊某殿册内比朕作晉元帝，甚道理！」楊即日除江東漕。誠齋由是薄憾益公。《貴耳集》卷下。

6　高廟配享，洪容齋在翰苑，以吕頤浩、趙鼎、韓世忠、張俊四人爲請。蓋文武各用兩人，出於孝宗聖意也，遂令侍從議。時宇文子英等十二人以爲宜如明詔，而識者多謂吕元直不厭人望，張魏公不應獨遺。楊誠齋時爲祕書少監，上書争之，以欺、專、私三罪斥容齋，且言魏公有社稷大功五：建復辟之勳，一也。發儲嗣之議，二也。誅范瓊以正朝綱，三也。用吴玠以保全蜀，四也。卻劉麟以定江左，五也。於是有旨再令詳議。越數日，上忽諭大臣曰：「吕頤浩等配享，正合公論，更不須議。洪邁固是輕率，楊萬里亦未免浮薄。」於是二人皆求去，容齋守南徐，誠齋守高安，而魏公迄不得配食。誠齋詩云：「出卻金宫入梵宫，翠微緑霧染衣濃。三年不識西湖月，一夜初聞南澗鐘。藏室蓬山真昨戲，園翁溪友得今從。若非朝士追相送，何處冥鴻更有蹤。」又云：「新晴在在野花香，過雨迢迢沙路長。兩度立朝今結局，一生行客老還鄉。猶嫌數騎傳書札，賸喜千峰入肺腸。到得前頭上船處，莫將白髮照滄浪。」此去國時詩也，可謂無幾微見於顔面矣。其冢嗣東山先生伯子跋其《論配享書稿》云：「覆羮真得皂囊書，錦水元來勝石渠。但寶銀鈎并鐵畫，何須玉帶與金魚。」蓋苗、劉作亂時，矯隆祐詔貶竄魏公，高宗在昇暘宫方啜羮，左右來告，驚懼，羮覆於手，手爲之傷。既復辟，見魏公，泣數行下，舉手示公，痕跡猶存。《鶴林玉露》乙編卷一。《宋詩紀事》卷五十一、卷六十二。

7　紹興庚戌十月，倪文節公思爲中書舍人，楊文節萬里自大蓬除直龍圖閣，將漕江東，朝論惜其去，公留録黄欲繳奏。或以語楊，楊亟作簡止之，倪公答云：「賢者去國，公論以爲不然，既辱寵喻，不敢復繳，卻當别作商量也。」楊公即以所答簡餘紙復止之，云：「死無良醫，幸公哀我，得併别作商量之説免之，尤荷。公孫黑辭職，既而又使子爲卿，子産惡之。至懇至叩，不勝激切。」至以恩府呼之，其欲去之意可見也。然倪公竟入劄留之。……蓋二公相知極深也。後二十年，楊公已亡，倪公得其當時手簡，不忍棄之，遂自録所上之劄，及往來之書，裝潢成卷，親叙其事於後。攻媿樓公嘗跋之云：「東坡賦屈原廟，云『雖不適中，要以爲賢兮。』誠齋有焉。昌黎留孔戣，事雖不行，陳義甚高，誠齋有焉。」尤爲確論。亦可概想前輩去就之道，交情之誼也。《癸辛雜識》前集。案：紹興庚戌，應是「紹熙庚戌」。

8　楊廷秀在高安，有小詩云：「近紅暮看失燕支，遠白宵明雪色奇。花不見桃惟見李，一生不曉退之詩。」予語之曰：「此意古已道，但不如公之詳耳。」廷秀愕然問：「古人誰曾道？」予曰：「荆公所謂『積李兮縞夜，崇桃兮炫晝』是也。」廷秀大喜曰：「便當增入小序中。」《老學庵筆記》卷一。

9　廬陵楊誠齋萬里罷官家居，有相者挾周益公書來訪。誠齋粗衣短裳，方負日而捫虱。相者不識，曰：「吾挾丞相書來謁學士，煩爲傳達。」誠齋曰：「君何幹？」曰：「我善相。」誠齋曰：「就煩一相。」相者曰：「老□更爲主翁求兩年飯喫死矣，求相何爲？」誠齋取書以入，更衣而出。相者慚而退。《江湖紀聞》卷六。

10　見周必大20。

11　楊誠齋自祕書監將漕江東，年未七十，退休南溪之上。老屋一區，僅庇風雨。長鬚赤脚，纔三四人。徐靈暉贈公詩云：「清得門如水，貧唯帶有金。」蓋紀實也。聰明强健，享清閒之福十有六年。寧皇初元，與朱文公同召。文公出，公獨不出。文公與公書云：「更能不以樂天知命之樂，而忘與人同憂之憂，毋過於優游，毋決於遁思，則區區者，猶有望於斯世也。」然公高蹈之志，已不可回矣。嘗自贊云：「江風索我吟，山月唤我飲，醉倒落花前，天地爲衾枕。」又云：「青白不形眼底，雌黄不出口中。只有一罪不赦，唐突明月清風。」《鶴林玉露》甲編卷四。

12　晦庵先生與誠齋吟詠甚多，然頗好戲謔。劉約之丞廬陵，過誠齋，語及晦庵足疾，誠齋因贈約之詩云：「忠顯聞孫定不虚，西樞猶子固應殊。鸞停梧上遺風在，鶩進松間得句無。賸有老農歌讚府，未多薦墨送清都。晦庵若問誠齋叟，上下千峯不用扶。」晦翁後視詩笑云：「我疾猶在足，誠齋疾在口耳。」《詩人玉屑》卷十九引《柳溪吕炎近録》。《堯山堂外紀》卷六十。

13　見朱熹23。

14　〔楊〕誠齋父子視金玉如糞土。誠齋將漕江東，有俸給僅萬緡，留庫中，棄之而歸。東山帥五羊，以俸錢七千緡，代下户輸租。其家采椽土階，如田舍翁，三世無增飾。東山病且死，無衣衾，適廣西帥趙季仁餽纈絹數端，東山曰：「此賢者之賜也，衾材無憂矣。」史良叔守廬陵，官滿來訪，入其門，升其堂，目之所見，無非可敬可仰、可師可法者所得多矣，因命畫工圖之而去。《鶴林玉露》丙編卷四。《昨非庵日纂》卷二。

15　楊誠齋退休，名酒之和者曰「金盤露」，勁者曰「椒花雨」，嘗曰：「余愛椒花雨，甚於金盤露。」心蓋有爲也。《鶴林玉露》丙編卷四。《何氏語林》卷十八。《堯山堂外紀》卷六十。《宋稗類鈔》卷五。

16　楊誠齋立朝時，計料自京還家之裹費，貯以一篋，鑰而置之卧所。戒家人不許市一物，恐累歸擔，日日若促裝者。《鶴林玉露》乙編卷一。《南宋雜事詩》卷四。

17　初，誠齋先生楊公考校湖南漕試，同寮有取《易》義爲魁，先生見卷子上書「盡」字作「尽」，必欲擯斥。考官乃上庠人，力争不可。先生云：「明日揭牓，有喧傳以爲場屋取得箇『尺二秀才』，則吾輩將何顔？」竟黜之。《履齋示兒編》卷九。

18　楊誠齋在館中，與同舍談及晉于寶，一吏進曰：「乃干寶，非于也。」問之何以知之，吏取韻書以呈，「干」字下注云：「晉有干寶。」誠齋大喜曰：「汝乃吾一字之師。」《鶴林玉露》甲編卷三。《古事比》卷二十八。《宋稗類鈔》卷五。

19　昔傳江西一士，求見楊誠齋，頗以該洽自負。越數日，誠齋簡之云：「聞公自江西來，配鹽幽菽，欲求少許。」士人茫然莫曉，亟往謝曰：「某讀書不多，實不知爲何物？」誠齋徐檢《禮部韻略》「豉」字示之，注云：「配鹽幽菽也。」《齊東野語》卷九。

20　楊誠齋云：「無事可看韻書。」《姚氏殘語》。《鶴林玉露》乙編卷五。

21　王允文，字文伯，豐城人，乾道中進士。從象山游，尤爲彭子壽所知。嘗介之于楊誠齋，示以所作《虞雍公碑》，有「諒彼高宗」之語，先生引《詩》「諒彼武王」正之，誠齋謝曰：「一字之師也。」《宋元學案》卷七十七。

22　楊誠齋詩，一官一集，每一集必變。《瀛奎律髓》卷一。《南宋雜事詩》卷六。

23　見秦檜95。

24　古今書畫名家而得仙者……楊廷秀爲「蓮花博士」。《清河書畫舫》卷四上。

25　楊誠齋帥某處，有教授狎一官妓。誠齋怒，黥妓之面，押往謝辭教授，是欲愧之。教授延入，酌酒爲别，賦《眼兒媚》：「鬢邊一點似飛鴉，莫把翠鈿遮。三年兩載，千撋百就，今日天涯。　楊花又逐東風去，隨分落誰家。若還忘得，除非睡起，不照菱花。」楊誠齋得詞，方知教官是文士，即舉妓送之。《貴耳集》卷下。

26　〔楊誠齋〕爲監司時，循歷至一郡，郡守盛禮以宴之。而適初夏，有官妓歌葉少藴《賀新郎》詞以送酒，其中有「萬里雲帆何時到」，誠齋遽曰：「萬里昨日到。」太守大慚，即監繫官妓。《行都紀事》。《茶餘客話》卷十二。《南宋雜事詩》卷六。《詞林紀事》卷十。

27　楊誠齋夫人羅氏，年七十餘，每寒月黎明即起，詣厨躬作粥一釜，遍享奴婢，然後使之服役。其子東山先生啓曰：「天寒何自苦如此？」夫人曰：「奴婢亦人子也。清晨寒冷，須使其腹中略有火氣，乃堪服役耳。」東山曰：「夫人老，且賤事，何倒行而逆施乎？」夫人怒曰：「我自樂此，不知寒也。汝爲此言，必不能如吾矣！」東山守吴興，夫人嘗於郡圃種紵，躬紡緝以爲衣，時年蓋八十餘矣。東山月俸，分以奉母。夫人忽小疾，既愈，出所積券，曰：「此長物也，自吾積此，意不樂，果致疾。今宜悉以謝醫，則吾無事矣。」平居首飾止于銀，衣止于紬絹。生四子三女，悉自乳，曰：「饑人之子以哺吾子，是誠何心哉？」……誠齋、東山清介絶俗，固皆得之天資，而婦道母儀所助亦已多矣。《鶴林玉露》丙編卷四。《湖海新聞夷堅續志》前集卷一。《昨非庵日纂》一集卷九、卷十一。《宋稗類鈔》卷三。

楊長孺

1　見趙謐1。

2　東山先生楊長孺，字伯子，誠齋之嫡也。學似其父，清似其父，至骨鯁乃更過之。守霅川時，秀邸横一州，廷相擇而使之，蓋欲其拔薤。一日，秀王袖緘招府公。公念不欲往，又無辭以卻，於是往赴。張樂開宴，水陸畢陳，帷幕數重，列燭如晝，酒半少休。已而復坐，乃知逾兩日夕矣。歸即自劾云：「祗赴嗣秀王華會，荒酒凡兩日夜，曠廢職事，願罰俸三月，以懲不恪。」自是終其去，秀邸不敢復招，亦斂手不敢撓政。一日，幹辦府捉解爬松釵人，公據案判云：「松毛本是山中草，小人得之以爲寶。嗣王捉得太吃倒，楊秀才放得卻又好。」闔郡傳之以爲笑。《東南紀聞》卷一。

3　嘉定間，楊伯子爲湖州守，彈壓豪貴，牧養小民，治聲赫然，爲三輔冠。郡之士相與肖像祠于學宫，與工部尚書戴少望並祠。伯子意不悦，會除浙東庾節，將行，辭先聖先師禮畢，與教官諸生坐于講堂，命取所祠畫像來，題詩其上云：「面有憂民色，天知報國心。三年風月少，兩鬢雪霜深。更莫留形迹，何曾廢古今。不如隨我去，相伴老山林。」遂卷藏而行。當時士子有戲和其詩者，末句云：「可憐戴工部，獨樹不成林。」《鶴林玉露》乙編卷一。《堯山堂外紀》卷六十。《雨村詩話》卷十一。《宋詩紀事》卷六十二。

4　楊東山帥番禺日，漕倉市舶三使者皆閩浙人，酒邊各盛言其鄉里果核、魚蝦之美，因問東山鄉里何産，東山曰：「他無所産，但産一歐陽子。」三公笑且慚。《堯山堂外紀》卷六十。《鶴林玉露》乙編卷五。

5　楊伯子嘗爲余言：「士大夫清廉，便是七分人了。蓋公忠仁明，皆自此生。」伯子，誠齋冢嗣，號東山先生，清節高文，趾美克肖。其帥番禺，將受代，有俸錢七千緡，盡以代下户輸租。有詩云：「兩年枉了鬢霜華，照管南人没一些。七百萬錢都不要，脂膏留放小民家。」又《别石門》詩云：「石門得得泊歸舟，江水依依别故侯。擬把片香投贈汝，這回欲帶忘來休。」蓋晉吴隱之守五羊，不市南物，歸舟有香一片，舉而投諸石門江中，用此事也。其帥三山，不請供給錢，以忤豪貴劾去。《鶴林玉露》甲編卷四。

6　見楊萬里14。

7　見楊萬里27。

辛棄疾

1　党承旨懷英、辛尚書棄疾，俱山東人，少同舍。屬金國初遭亂，俱在兵間。辛一旦率數千騎南渡，顯於宋。党在北方，擢第，入翰林，有名，爲一時文字宗主。《歸潛志》卷八。《宋詩紀事》卷五十二。《詞林紀事》卷十一。

2　〔辛幼安〕少與泰安党懷英友善。肅慎氏既有中憂，誓不爲金臣子。一日，與懷英登一大丘，置酒曰：「吾友安此，余將從此逝矣。」遂酌别而去。既歸宋，宋士夫非科舉莫進。公笑曰：「此何有？只消青銅三百，易一部時文足矣。」已而果擢第。孝宗曰：「是以三百青銅博吾爵者。」才其爲，授觀文殿修撰。及議邊事，主和者衆，公曰：「昔齊襄公雪九世之恥，《春秋》韙之。况我與金人不同戴天仇邪？今日之計有戰伐而已。」時丞相侂胄當軸，與公議合。自是敗盟開邊，用兵於江淮間數年，公力爲居多。……今《文集》中壽南澗翁者，蓋侂胄也。初，公在北方時，與竹溪嘗游泰山之靈巖，題名曰「六十一上人」，碎辛字也。至元二十年，予按部來游，其石刻宛在。《玉堂嘉話》卷二。

3　蔡光工於詞，靖康間陷於虜中，辛幼安常以詩詞參請之。蔡曰：「子之詩則未也，他日當以詞名家。」故稼軒歸本朝，晚年詞筆尤高。《懷古録》卷中。

4　辛稼軒初自北方還朝，官建康，忽得疝之疾，重墜大如杯。有道人教以取葉珠，即薏苡仁也。用東方壁土炒黄色，然後水煮爛，入砂盆内研成膏，每用無灰酒，調下二錢即消。《游宦紀聞》卷五。

5　見王佐5。

6　辛帥之客舟販牛皮過此，掛江西安撫占牌，以簾幕蒙蔽船艙甚密，而守卒僅三數輩。初不肯令搜檢。既得此物，則持帥引來，云發赴浙東總所。見其不成行徑，已令拘没入官。昨得辛書，卻云軍中收買。勢不爲已甚，當即還之，然亦殊不便也。《朱文公大全集》别集卷六。

7　辛幼安《晚春》詞云：「更能消、幾番風雨，匆匆春又歸去。惜春長恨花開早，何况亂紅無數。春且住。見説道、天涯芳草迷歸路。怨春不語。算只有殷勤，畫簷蛛網，盡日惹飛絮。　　長門事，準擬佳期又誤。娥眉曾有人妬。千金縱買相如賦，脈脈此情誰訴？君莫舞，君不見、玉環飛燕皆塵土。闲愁最苦。休去倚危欄，斜陽正在，煙柳斷腸處。」詞意殊怨。……愚聞壽皇見此詞，頗不悦，然終不加罪，可謂至德也已。《鶴林玉露》甲編卷一。《西湖游覽志餘》卷十。《詞苑叢談》卷三。

8　辛幼安在長沙，欲於後圃建樓賞中秋，時已八月初旬矣。吏曰：「他皆可辦，唯瓦難辦。」幼安命於市上每家以錢一百賃簷前瓦二十片，限兩日以瓦收錢，於是瓦不可勝用。《鶴林玉露》乙編卷六。《堯山堂外紀》卷五十九。《識小録》卷四。《宋稗類鈔》卷三。

9　辛稼軒帥湖南，有小官，山前宣勞，既上功級，未報而辛去，賞格不下。其人來訪，辛有詩别之曰：「青衫匹馬萬人呼，幕府當年急急符。愧我明珠成薏苡，負君赤手縛於菟。觀書到老眼如鏡，論事驚人膽滿軀。萬里雲霄送君去，不妨風雨破吾廬。」此篇悲壯雄邁，惜爲長短句所掩。上饒所刊辛集有詞無詩，惜無好事者搜訪補足之。《後村詩話》後集卷二。

10　〔辛幼安〕在上饒，屬其室病，呼醫對脈，吹笛婢名整整者侍側，乃指以謂醫曰：「老妻病安，以此人爲贈。」不數日，果勿藥，乃踐前約。整整既去，因口占《好事近》云：「醫者索酬勞，那得許多錢物。只有一箇整整，也盒盤盛得。下官歌舞轉悽惶，賸得幾枝笛。覷著這般火色，告媽媽將息。」一時戲謔，風調不群。《清波别志》卷下。《逸老堂詩話》卷下。

11　見周必大16。

12　見陳亮4。

13　見陳亮5。

14　見劉過6。

15　見劉過7。

16　見劉過10。

17　辛稼軒守南徐，已多病謝客，予來筮仕委吏，實總所，例於州家殊參辰，旦望贄謁刺而已。余時以乙丑南宫試，歲前涖事僅兩旬，即謁告去。稼軒偶讀余通名啓而喜，又頗階父兄舊，特與其潔。余試既不利，歸官下，時一招去。稼軒以詞名，每燕必命侍妓歌其所作。特好歌《賀新郎》一詞，自誦其警句曰：「我見青山多嫵媚，料青山、見我應如是。」又曰：「不恨古人吾不見，恨古人、不見吾狂耳。」每至此，輒拊髀自笑，顧問坐客何如，皆歎譽如出一口。既而又作一《永遇樂》，序北府事，首章曰：「千古江山，英雄無覓，孫仲謀處。」又曰：「尋常巷陌，人道寄奴曾住。」其寓感慨者，則曰：「不堪回首，佛狸祠下，一片神鴉社鼓。憑誰問，廉頗老矣，尚能飯否？」特置酒召數客，使妓迭歌，益自擊節，徧問客，必使摘其疪，孫謝不可。客或措一二辭，不契其意，又弗答，然揮羽四視不止。余時年少，勇於言，偶坐于席側，稼軒因誦啓語，顧問再四。余率然對曰：「待制詞句，脱去今古軫轍，每見集中有『解道此句，真宰上訴，天應嗔耳』之序，嘗以爲其言不誣。童子何知，而敢有議？然必欲如范文正以千金求《嚴陵祠記》一字之易，則晚進尚竊有疑也。」稼軒喜，促膝亟使畢其説。余曰：「前篇豪視一世，獨首尾兩腔，警語差相似。新作微覺用事多耳。」於是大喜，酌酒而謂坐中曰：「夫君寔中予痼。」乃味改其語，日數十易，累月猶未竟，其刻意如此。《桯史》卷三。《宋稗類鈔》卷五。

18　崇安彭應期止，自號漫者，所爲詩皆清麗典雅，有《刻鵠集》。嘗謁辛稼軒，值其晝寢，題一絶於書齋云：「碁子聲乾案接塵，午窗詩夢煖於春。清風不動階前竹，誰道今朝有故人。」稼軒覺，而遣人追之，去已遠矣。《堅瓠庚集》卷一。

19　彭止詩筆甚高，嘗謁辛棄疾，值其晝寢，題一絶于齋而去。稼軒覺，遣人追之，延留累月。《宋詩紀事》卷六十三引《建寧府志》。

20　許同知爲宰時，以詞投稼軒，蒙賞音，即同出訪梅。夜歸，過一人家，禮席華盛，客尚未集。兩人就坐索飲，主人奉之甚謹。許曰：「貴人入宅。」稼軒曰：「决無好事。」諺云：「破家縣令，滅門刺史。」其家乃邑胥之魁，未幾果及禍。《密齋筆記》卷四。

21　吕即吕正己之妻，淳熙間，姓名亦達天聽。……舊京畿有二漕，一吕，一吕正己。家諸姬甚盛，必約正己通宵飲。吕一日大怒，逾牆相詈，之子一彈碎其冠，事徹孝皇，兩漕即日罷。今止除一漕，自此始。吕有女事辛幼安，因以微事觸其怒，竟逐之。今稼軒「桃葉渡」詞因此而作。《貴耳集》卷下。《南宋雜事詩》卷六。

22　幼安有二妾，曰田田，曰錢錢，皆因其姓而名之，並善筆札，嘗代幼安答尺牘。《堯山堂外紀》卷五十九。《詞林紀事》卷十一。

23　辛稼軒印曰「六十一上人」，又以破其姓文。《水東日記》卷七。《南宋雜事詩》卷一引《名跡録》。

24　見趙方2。

陳　亮

1　龍川陳氏亮，字同甫，天下士也。嘗圜視錢塘，喟然而歎曰：「城可灌爾。」蓋以城中地勢下於西湖也。亮奏書孝宗，謂：「吴、蜀，天地之偏氣也；錢塘，又吴之一隅也。一隅之地，本不足以容萬乘，鎮壓且五十年，山川之氣，發泄而無餘。故穀粟、桑麻、絲枲之利，歲耗于一歲，禽獸、魚鱉、草木之生，日微于一日，而上下不以爲異。」力請孝宗移都建鄴，且建行宫于武昌，以用荆襄，以制中原。上韙其議，使宰臣王淮召至都省問下手處。陳與考亭先生游，王素不喜考亭，故併陳而嫉之。陳至都省，不肯盡言，度縱言亦未必盡復于上。翌日，上問以亮所欲言者，王對上曰：「秀才説話耳。」上方鄙遠俗儒，遂不復召見。《四朝聞見録》乙集。《湧幢小品》卷九。

2　見唐仲友1、2。

3　吕東萊祖謙居于婺，以講學唱諸儒，四方翕然歸之。陳同父蓋同郡，負才頡頏，亦游其門，以兄事之。嘗於丈蓆間，時發警論，東萊不以爲然。既而東萊死，同父以文祭之……朱晦翁見之，大不契意，遺婺人書曰：「諸君子聚頭磕額，理會何事，乃至有此等怪論。」同父聞之不樂。它日，上書孝宗，其略曰：「今世之儒士，自謂得正心誠意之學者，皆風痺不知痛癢之人也。舉一世安於君父之大讎，而方且揚眉拱手以談性命，不知何者謂之性命乎？陛下接之而不任以事也，臣以是服陛下之仁。」意蓋以微風晦翁，而使之聞之，晦翁亦不訝也。《桯史》卷十二。

4　陳同甫名亮，號龍川。始聞辛稼軒名，訪之。將至門，遇小橋，三躍而馬三卻，同甫怒，拔劍揮馬首，推馬仆地，徒步而進。稼軒適倚樓，望見之，大驚異。遣人詢之，則已及門，遂定交。稼軒帥淮時，同甫與時落落，家甚貧。訪稼軒於治所，相與談天下事。酒酣，稼軒言南北之利害，南之可以并北者如此，北之可以并南者如此。且言錢塘非帝王居，斷牛頭之山，天下無援兵，決西湖之水，滿城皆魚鼈。飲罷，宿同甫於齋中。同甫夜思稼軒沈重寡言，醒必思其誤，將殺我以滅口，遂盗其駿馬而逃。月餘，同甫致書稼軒，假十萬緡以濟貧，稼軒如數與之。《養疴漫筆》。《啽囈集》。《西湖游覽志餘》卷二十三。《湧幢小品》卷九。《宋稗類鈔》卷四。

5　龍川陳亮既以書御孝宗，爲大臣所沮，報罷居里，落魄醉酒，與邑之狂士甲命妓飲于蕭寺，目妓爲妃。旁有客曰乙，欲陷陳罪，則謂甲曰：「既册妃矣，孰爲相？」甲謂乙曰：「陳亮爲左。」乙又謂甲曰：「何以處我？」曰：「爾爲右。吾用二相，大事其濟矣。」乙遂請甲位于僧之高座。二相奏事訖，降階拜甲，甲穆然端委而受。妃遂捧觴，歌《降黄龍》爲壽。妃與二相俱以次呼「萬歲」，蓋戲也。先是，亮試南宫，何澹校其文而黜之。亮不能平，徧語朝之故舊曰：「亮老矣，反爲小子所辱。」澹聞而銜亮，未有閒。時澹已爲刑部侍郎。乙探知其事，遂不復告之縣若州，亟走刑部上首狀。澹即繳狀以奏，事下廷尉。廷尉，刑部屬也，笞亮無全膚，誣服爲不軌。案具，聞于孝宗，上固知爲亮，又嘗陰遣左右往永康，廉知其事。大臣奏入取旨，上曰：「秀才醉了胡説亂道，何罪之有？」以御筆畫其牘于地。亮與甲俱掉臂出獄。居無幾，亮又以家僮殺人于境外，適被殺者嘗辱亮父，其家以爲亮實以威力用僮。有司笞搒，僮氣絶復甦者屢矣，不服。讎家寘亮父于州圄，又囑中執法論亮情，重下廷尉。時王丞相淮知上欲活亮，以亮款所供嘗訟僮于縣而杖之矣。讎家以此尤亮之素計，持之愈急，王亦不能決。稼軒辛公與相婿素善，亮將就逮，亟走書告辛。辛公北客也，故不以在亡爲解，援之甚至，亮遂得不死。時考亭先生、水心先生、止齋陳氏俱與亮交，莫有救亮迹。亮與辛書，有「君舉吾兄，正則吾弟，竟成空言」云。《四朝聞見録》甲集。

6　陳龍川自大理獄出，赴省試。試出，過陳止齋，舉第一場《書》義破，止齋笑云：「又休了。」舉第二場《勉强行道大有功論》破云：「天下豈有道外之功哉？」止齋笑云：「出門便見『哉』，然此一句卻有理。」又舉第三場策，起云：「天下大勢之所趨，天地鬼神不能易，而易之者人也。」止齋云：「此番得了！」既而果中榜。《林下偶談》卷三。《木筆雜鈔》卷下。

7　龍川陳亮奏書阜陵，幾至大用，阨于卿相，流泊有年。光皇賜對，問以禮樂刑政之要，亮舉君道、師道以爲對。時諸賢以光皇久闕問安，更進迭諫。亮獨于末篇有「豈在一月四朝爲禮」之説，光皇以爲善處父子之間，故親擢爲第一。及發卷，首得亮，上大喜曰：「天下英才，爲朕所得。」命詞臣行亮制曰：「往贊侯藩，姑循近比；朕之待爾，豈止是哉！」蓋有意于大用也。《四朝聞見録》乙集。

8　陳同甫名亮，婺州人。紹熙癸丑大魁，作報家書云：「我第一，滕强恕第二，朱質第三，喬行簡第五。」是時，三魁與第五名皆婺人，盛哉！《湛淵静語》卷二。

9　紹熙癸丑，省元徐邦憲、狀元陳亮皆婺州人。《齊東野語》卷十六。

10　東陽陳同父資高學奇，跌宕不覊。常與客言，昔有一士，鄰於富家，貧而屢空，每羡其鄰之樂。旦日，衣冠謁而請焉。富翁告之曰：「致富不易也。子歸齋三日，而後予告子以其故。」如言復謁，乃命待於屏間，設高几，納師資之贄，揖而進之，曰：「大凡致富之道，當先去其五賊。五賊不除，富不可致。」請問其目，曰：「即世之所謂仁、義、禮、智、信是也。」士盧胡而退。同父每言及此，輒掀髯曰：「吾儒不爲五賊所制，當成何等人耶！」既魁癸丑多士，一命而卒。先一年，嘗以詿誤繫大理，光宗知其名，特詔赦之。是歲臚傳，有因廷策指時政之失，而及其事者，名亦在鼎甲，聯鑣入團司，同父見之不悦，終期集如始見云。《桯史》卷二。

11　〔葉〕水心少與陳龍川游，龍川才高而學未粹，氣豪而心未平。水心每不以爲然也。作《抱膝軒》詩，鐫誚規責，切中其病。是時水心初起，而龍川已有盛名。龍川雖不樂，亦不怒，垂死猶託銘於水心曰：「銘或不信，吾當虚空中與子辯。」《林下偶談》卷二。《木筆雜鈔》卷上。

12　見謝直3。

劉　過

1　劉過，字改之，襄陽人。雖爲書生，而貲産贍足。得一妾，愛之甚。淳熙甲午預秋薦，將赴省試。臨歧眷戀不忍行，在道賦《水仙子》一詞，每夜飲旅舍，輒使隨直小僕歌之。其語曰：「宿酒醺醺猶自醉，回顧頭來三十里。馬兒只管去如飛，騎一會，行一會，斷送殺人山共水。　是則青衫深可喜，不道恩情拚得未。雪迷前路小橋横，住底是，去底是，思量我了思量你。」其詞鄙淺不工，姑以寫意而已。到建昌，游麻姑山，薄暮獨酌，屢歌此詞，思想之極，至於墮淚。二更後，一美女忽來前，執拍板曰：「願唱一曲勸酒。」即歌曰：「别酒未斟心先醉，忽聽《陽關》辭故里。揚鞭勒馬到皇都，三題盡，當際會，穩跳龍門三級水。　天意令吾先送喜，不審君侯知得未。蔡邕博識爨桐聲，君揹負，只此是，酒滿金杯來勸你。」蓋賡和元韻。劉以龍門之句喜甚，即令再誦，書之於紙，與之歡接。但不曉蔡邕揹負之意。因留伴寢，始問爲何人，曰：「我本麻姑上仙之妹，緣度王方平蔡經不切，謫居此山，久不得回玉京。恰聞君新製雅麗，勉趁韻自媒，從此願陪後乘。」劉猶以辭卻之。然素深於情，長塗遠客，不能自製，遂與之偕東，而令乘小轎，相望於百步之間。迨入都城，僦委巷密室同處。果擢第，調金門教授以歸。過臨江，因游皂閣山，道士熊若水修謁，謂之曰：「欲有所言，得乎？」劉曰：「何不可者。」熊曰：「吾善符籙，竊疑隨車娘子，恐非人也，不審於何地得之？」劉具以告。曰：「是矣，是矣。俟兹夕與並枕時，吾於門外作法行持，呼教授緊抱同衾人，切勿令竄佚。」劉如所戒。唤僕秉燭排闥入，見擁一琴，頓悟昔日蔡邕之語。堅縛置于傍。及行，親自挈持，眠食不捨。及經麻姑，訪諸道流，乃云：「頃有趙知軍古琴過此，寶惜甚至。因搏拊之際，誤觸墮砌下石上，損破不可治。乃埋之官廳西邊，斯其物也。」遽發瘞視之，匣空矣。劉舉琴置匣，命道衆焚香誦經，呪泣而焚之，且作小詩述懷。《夷堅支志》丁卷六。

2　壽皇鋭意親征，大閲禁旅，軍容肅甚。郭某爲殿巖，從駕還内，都人昉見，一時之盛。〔劉〕改之以詞與郭云：「玉帶猩袍，遥望翠華，馬去似龍。擁千官鱗集，貂蟬争出，貔貅不斷，萬騎雲從。細柳營開，團花袍窄，人指汾陽郭令公。山西將，算韜鈐有種，五世元戎。旌旗蔽滿寒空，魚陣整，從容虎帳中。想刀明似雪，縱横脱矟，箭飛如雨，霹靂鳴弓。威撼邊城，氣吞胡虜，慘慘塵沙吹北風。中興事，看君王神武，駕馭英雄。」郭餽劉，亦踰數十萬錢。《游宦紀聞》卷一。《宋稗類鈔》卷五。

3　黄尚書由帥蜀，中閣乃胡給事晉臣之女。過雪堂，行書《赤壁賦》於壁間。〔劉〕改之從後題一闋，其詞云：「按轡徐驅，兒童聚觀，神仙畫圖。正芹塘雨過，泥香路軟，金蓮自拆，小小籃輿。傍柳題詩，穿花覓句，嗅蘂攀條得自如。經行處，有蒼松夾道，不用傳呼。　清泉怪石盤紆，信風景江淮各異殊。想東坡賦就，紗籠素壁，西山句好，簾捲晴珠。白玉堂深，黄金印大，無此文君載後車。揮毫處，看淋漓雪壁，真草行書。」後黄知爲劉所作，厚有饋貺。《游宦紀聞》卷一。

4　見宋光宗10。

5　劉過改之嘗游富沙，與友人吴仲平飲于吴所歡吴盻兒家，嘗賦詞贈之，所謂「雲一窩，玉一梭，淡淡衫兒薄薄羅，輕顰雙黛蛾」。盻遂屬意改之。吴憤甚，挾刃刺之，誤傷其妓，遂悉繫有司。時吴居父爲帥，改之以啓上之云：「韓擒虎在門，顧麗華而難戀；陶朱公有意，與西子以偕來。」居父遂釋之。然自是不複合矣。改之有「春風重到憑闌處，腸斷粧樓不忍登」，蓋爲此也。《浩然齋雅談》卷下。

6　嘉泰癸亥歲，〔劉〕改之在中都，時辛稼軒棄疾帥越，聞其名，遣介招之。適以事不及行，作書歸輅者。因傚辛體《沁園春》一詞，併緘往，下筆便逼真。其詞曰：「斗酒彘肩，醉渡浙江，豈不快哉！被香山居士，約林和靖，與蘇公等，駕勒吾回。坡謂西湖，正如西子，濃抹淡粧臨照臺。諸人者，都掉頭不顧，只管傳杯。白云天竺去來，圖畫裏，峥嶸樓觀開。看縱横二澗，東西水遶，兩山南北，高下雲堆。逋曰不然，暗香疏影，只可孤山先探梅。蓬萊閣，訪稼軒未晚，且此徘徊。」辛得之大喜，致餽數百千，竟邀之去。館燕彌月，酬唱亹亹，皆似之，逾喜。垂别，賙之千緡，曰：「以是爲求田資。」改之歸，竟蕩於酒，不問也。……余時與之飲西園，改之中席自言，掀髯有得色，余率然應之曰：「詞句固佳，然恨無刀圭藥，療君白日見鬼證耳！」坐中烘堂一笑。既而别去，如崑山，大姓某氏者愛之，女焉。《桯史》卷二。《詩人玉屑》卷二十一引《中興詞話》。《西湖游覽志餘》卷十。《堯山堂外紀》卷六十一。《堅瓠戊集》卷一。《詞苑叢談》卷七。《詞林紀事》卷十一。《宋稗類鈔》卷五。

7　辛稼軒帥浙東時，晦庵、南軒任倉憲使，劉改之欲見，辛不納。二公爲之地云：「某日公燕，至後筵便坐，君可來。門者不納，但喧争之必可入。」既而改之如所教，門外果喧嘩。辛問故，門者以告。辛怒甚，二公因言：「改之豪傑也，善賦詩，可試納之。」改之至，長揖。公問：「能詩乎？」曰：「能。」時方進羊腰腎羮，辛命賦之。改之對：「寒甚，欲乞巵酒。」酒罷乞韻，時飲酒手顫，餘瀝流於懷，因以「流」字爲韻，即吟云：「拔毫已付管城子，爛首曾封關内侯。死後不知身外物，也隨樽酒伴風流。」辛大喜，命其嘗此羮，終席而去，厚饋焉。席散，南軒邀至公廨，置酒語之曰：「先君魏公一生公忠爲國，功厄於命，來挽者竟無一篇得此意，願君有作以發幽潛。」改之即賦一絶云：「背水未成韓信陣，明星已隕武侯軍。平生一點不平氣，化作祝融峯上雲。」南軒爲之墮淚。……又云稼軒守京口時，大雪，帥僚佐登多景樓，改之敝衣曳履而前，辛令賦雪，以「難」字爲韻，即吟云：「功名有分平吴易，貧賤無交訪戴難。」自此莫逆云。《山房隨筆》。《堯山堂外紀》卷六十一。《堅瓠乙集》卷四。《陔餘叢考》卷二十四。《宋詩紀事》卷五十八。

8　廬陵劉改之過以詩鳴江西，厄於韋布，放浪荆、楚，客食諸侯間。開禧乙丑，過京口，余爲饟幕庾吏，因識焉。廣漢章以初升之，東陽黄幾叔機，敷原王安世遇，英伯邁，皆寓是邦。暇日，相與蹠奇弔古，多見於詩，一郡勝處皆有之。不能盡憶，獨録改之《多景樓》一篇曰：「金焦兩山相對起，不盡中流大江水。一樓坐斷天中央，收拾淮南數千里。西風把酒闲來游，木葉漸脱人間秋。關河景物異南北，神京不見雙淚流。君不見王勃詞華能蓋世，當時未遇庸人耳。翩然落托豫章游，滕王閣中悲帝子。又不見李白才思真天人，時人不省爲謫仙。一朝放迹金陵去，鳳凰臺上望長安。我今四海游將徧，東歷蘇杭西漢沔。第一江山最上頭，天地無人獨登覽。樓高意遠愁緒多，樓乎樓乎奈爾何。安得李白與王勃，名與此樓長突兀。」以初爲之大書，詞翰俱卓犖可喜，囑余爲刻樓上，會兵事起，不暇也。《桯史》卷二。《堯山堂外紀》卷六十一。

9　劉改之過以詩名江左，放浪吴楚間，辛稼軒守京口，登多景樓。劉敝衣曳履而來，辛命賦雪，以「難」字爲韻。劉吟云：「功名有分平吴易，貧賤無交訪戴難。」遂上武昌作《唐多令》云：「蘆葉滿汀州，寒沙帶淺流。二十年、重過南樓。柳下繫船猶未穩，能幾日，又中秋。　黄鶴斷磯頭，故人曾到否。舊江山、都是新愁。欲買桂花同載酒，終不似，少年游。」劉此詞，楚中歌者競唱之。《詞苑叢談》卷三引《山房隨筆》。

10　〔劉改之〕性疎豪好施，辛稼軒客之。稼軒帥淮時，改之以母病告歸，囊橐蕭然。是夕，稼軒與改之微服登倡樓，適一都吏命樂飲酒，不知爲稼軒也，命左右逐之。二公大笑而歸，即以爲有機密文書唤某都吏，其夜不至。稼軒欲籍其産而流之，言者數十，皆不能解，遂以五千緡爲改之母壽。請言於稼軒，稼軒曰：「未也。」令倍之，都吏如數增作萬緡。稼軒爲買舟於岸，舉萬緡於舟中戒曰：「可即行，無如常日輕用也。」改之作《念奴嬌》爲别稼軒云：「知音者少，算乾坤許大，著身何處。直待功成方肯退，何日可尋歸路。多景樓前，垂虹亭下，一枕眠秋雨。虚名相誤。十年枉費辛苦。　不是奏賦明光，上書北闕，無驚人之語。我自匆忙天未許，贏得衣裾塵土。白璧堆前，黄金買笑，付與君爲主。蓴鱸江上，浩然明月歸去。」《詞苑叢談》卷七引《江湖紀聞》。《絶妙好詞箋》卷一。《詞林紀事》卷十一。

11　韓侂胄欲遣使議和而難其人。……廬陵布衣劉過亦任俠能辯，時留崑山妻舍。韓頗聞其名，諭錢參政象祖風崑山令以禮羈縻劉，勿使去。令輕於奉行，遂親持圓狀見劉，目之以奉使，别設供帳精舍以俟之。劉素號揮喝，喜不勝情，竭奩資以結譽。後朝廷既用方〔信孺〕、王〔枏〕，令小官也，不復敢叩錢。劉賓客盡落，竟鬱鬱以終云。《四朝聞見録》乙集。

12　劉龍洲過，太和人。嘉定間客京師，因争競到府。趙尹師素不喜士，將杖之。其儕輩扣橐使王方岩居間。王不得已，折簡於趙云：「劉過生平違越事不止此，要當使俗子治之，勿出吾曹手也。」趙忻然，即釋其罪。《東南紀聞》卷一。

13　見真德秀18。

張　掄

1　張才甫太尉居烏戍，効遠公蓮社，與僧俗爲念佛會。御史論其白衣吃菜，遂賦《鵲橋仙》詞云：「遠公蓮社，流傳圖畫，千古聲名猶在。後人多少繼遺蹤，到我便、失驚打怪。　西方未到，官方先到，寃我白衣喫菜。龍華三會願相逢，怎敢學、他家二會。」《夷堅三志》己卷七。

2　紹興末，知閤門事張掄赴後殿起居，由隔門東沚道街趨下，霜滑失足，頓坐於地。在一司專治，閤門職主朝覲彈奏臣僚，若本司官則自舉劾。掄既放罪，高宗詔以階道高峻，令换作級道，于是前後殿諸階所，一切更新。《夷堅三志》辛卷七。《南宋雜事詩》卷六。

3　見宋孝宗26、27。

彭　止

1　見辛棄疾19。

胡時可

1　辛稼軒觴客滕王閣，詩人胡時可通謁，閽人辭焉，呵詈愈甚。辛使前曰：「既稱詩人，先賦滕王閣，有佳句則預坐。」即題云：「滕王高閣臨江渚。」衆大笑。再書云：「帝子不來春已暮。鶯啼紅樹柳摇風，猶似當年舊歌舞。」乃相與宴，而厚賙之。《隨隱漫録》卷五。《宋稗類鈔》卷五。《宋詩紀事》卷六十三。

劉　儗

1　廬陵在淳熙間，先後有二士，其一曰劉改之，余及識之，嘗書之矣。舊歲在里中，與張漕仲隆棟之子似仲游，因言劉叔儗詩句。叔儗，名儗，才豪甚，其詩往往不肯入格律。淳熙甲辰、乙巳間，余兄周伯持淛東庾節，待次，一日過仲隆，同登其家後圃快目樓。有詩楣間曰：「上得張公百八樓，眼高四海氣横秋。只愁笑語驚閶闔，不怕闌干到斗牛。遠水拍天迷釣艇。西風萬里襲貂裘。眼前不著淮山礙，望到中原天際頭。」周伯讀而壯之，問知其儗。居月餘，儗來謁仲隆，仲隆留之，因置酒北湖，招周伯曰：「詩人在此，亟踐勝約。」既至，一見如舊交。坐中以二詩遺周伯。其一曰：「昔年槌鼓事邊庭，公相身爲國重輕。四海幾人思武穆，百年今日見儀刑。筆頭風月三千字，齒頰冰霜十萬兵。天亦知人有遺恨，定應分付與中興。」其二曰：「已買湖山卜奠居，因君又復到康廬。十年到處看詩卷，一日湖邊從使車。南渡忠良知有種，中原消息定關渠。從今便是門闌客，時出山來探詔除。」詩成，風簷展讀，大喜，遂約之入淛。明年，叔儗過會稽，留連累月，餉之緡錢甚夥。……叔儗後亦終韋布，詩多散軼不傳。《桯史》卷六。

張　抑

1　見洪邁5。

俞國寶

1　見宋高宗67。

李獻可

1　〔李〕獻可六歲能詩，孝宗召入宫。時宫人正午睡，帝命爲詩，獻可即賦云：「御手指嬋娟，青春白晝眠。粉匀香汗濕，髻壓翠雲偏。柳妒眉間緑，桃嫌臉上鮮。夢魂何處是，知繞帝王邊。」帝拊其背曰：「何不作我家兒。」命宫人繡御掌于背以賜歸。《宋詩紀事》卷五十五引《吉安府志》。

何簑衣　獃道僧

1　姑蘇有二異人，曰何簑衣，曰獃道僧，蹤跡皆奇詭。淳熙間名聞一時。……孝宗在位，忽夢有簑而跣，哭而來弔，問之，曰：「臣，蘇人也。」詰其故，則不肯言。寤以語左璫，時上意頗崇緇抑黄，弗深信也。居月餘，成恭后上仙，莊文繼即世。璫因進勉釋而及之，意欲以驗前定寬上心，上矍然憶昨夢，輟泣而歎。璫進曰：「臣微聞蘇有何姓者，類其人，它日固未敢言。」因道其所爲，上大驚，有詔諭遣，不至。上嘗燕居深念，以規恢大計，累年未有所屬，且坤儀虚位，圖所以膺佐餕承顔之重者，焚香殿中，默言曰：「何誠能仙，顧必知朕意。」遂授璫以香茗，曰：「汝見何，則致贄而已。問所以來，則曰：『陛下自禱，我不及知。』視其何以復命？」璫承命惟謹。何忽掉首吴音曰：「有中國人，即有蕃人，有日，即有月，不須問。」趣之去，既復呼還曰：「所問者姓，我猶忘之，但言朱家例子，不可用也。」使者歸奏，上曰：「是能知我心。」遂賜號通神先生，築通神庵于觀之内，親御寶跗書扁以寵之。已而成肅正中宫，歸謝氏，蓋本朝故事。惟欽成本姓崔，後育任氏、朱氏，既而惟從朱姓，不復歸，上意嘗欲以爲比而未決也。北伐之議，亦少息焉。……獃道僧者，實本郡人，爲兵家子，少有所遇，何舊與之友狎。不知幾何時髠而髽，曰似道似僧，故曰道僧。狀不慧，而言發奇中，與何頡頏。……何既不趨召，它日璫或薦道僧，上欲見之，何挽呼不使去，曰：「是將捉汝、縛汝、監汝、不容汝來矣。」道僧來見于内殿，不拜，所言不倫。上狎之，使出入勿禁，且命隨龍人元居實總管者館之。元懼其逃，猝無以應上命，果日使十人從之，所至不舍。踰年歸見何，何以杖詬逐之，至死，訖不與接一談。重華倦勤，復使召之，不肯就，邀守萬端，三年而致之。紹熙甲寅春，道僧入北内，坐榻前曰：「今日六月也，好大雪。」侍璫咸笑，顧曰：「爾滿身皆雪，而笑我狂耶！」相與罔測，亦莫以爲意。至季夏八日，而至尊厭代矣，縞素如言焉。二人勇於肉，食至十數斤，獨皆不飲酒，亦不言其所以然也。……道僧先數年卒。何，慶元間猶在，相傳百餘歲矣。《桯史》卷三。《夷堅志再補》。

袁宗善

1　平江道士袁宗善，曾遇異人，得驗狀法，遭際三殿，賜通真先生。壽皇一日使中貴持白紙三幅，默禱在内，令通真書來。中貴先排定資次，第一紙書「不可行」，第二紙書「無分」，第三紙書「真真」二字，奏呈壽皇。隔數月，皆驗。「不可行」要請陵寢，北報不從。「無分」，迺小劉娘子要册后，半年而殂。「真真」二字，迺受禪光宗，後來光宗有心疾，壽皇宣通真私問二「真」字，通真奏云：「臣書先定，二真合成一字，即字。」壽皇大喜。《貴耳集》卷下。

孫守榮

1　　見史彌遠17。

2　　見賈似道33。

許翁翁

1　許翁翁，亳人，少嘗取隸軍籍，以功補官，遇異人，遂棄家人入襄漢山中學道，山上捕麛鹿如飛。乾道間來臨安，已年九十餘矣，雙眸炯然，飲啖異常，能針，出於方伎之外。史丞相苦脾氣痛，在經筵時，屢更醫矣，無效，聞許之名，招而使治之，一針而愈。自是聲動京師。好作詩，多言神仙劍術。嘗得其三詩：「九十餘年老古鎚，雖然鶴髮未雞皮。曾拖竹杖穿雲頂，屢靸藤鞋看海涯。志在鬼神欽仰處，心同天地未分時。匣中於越冰三尺，粲爛光輝説與誰。」「我疑麋鹿是前身，九十餘年作隱淪。飄瓦馭風離碧落，虚舟隨水到紅塵。無恩可報空磨劍，有道欲傳難得人。回首孤山無限好，不如歸去任天真。」「耳無風雨眼無花，九十餘年鬢始華。世味審知嚼素蠟，人情全似哈清茶。窮通偶耳非干志，進退因而熟處家。不得一生忠信力，卻歸山去卧烟霞。」後過常之宜興山間，不知所終。《雲麓漫鈔》卷一。《宋詩紀事》卷九十。

葉道人

1　老葉道人，龍舒人。不食五味，年八十七八，平生未嘗有疾。居會稽舜山，天將寒，必增屋瓦，補牆壁，使極完固。下帷設簾，多儲薪炭，杜門終日，及春乃出。對客莊敬，不肯多語。弟子曰小道人，極愿慤，嘗歸淮南省親。至七月望日，鄰有住菴僧，召老葉飯。飯已，亟辭歸。問其故，則曰：「小道人約今日歸矣。」僧笑曰：「相去二三千里，豈能必如約哉！」葉曰：「不然，此子平日未嘗妄也。」僧乃送之歸。及門，小道人者已弛擔矣。《老學庵筆記》卷三。

釋浄輝

1　孝宗幸天竺及靈隱，有僧浄輝者隨侍。上見飛來峯，問輝曰：「既是飛來，如何不飛去？」對曰：「一動不如一静。」又看觀音手持數珠，問曰：「何用？」曰：「念觀音菩薩。」問：「自念則甚？」曰：「求人不如求己。」孝宗大喜。《西湖游覽志餘》卷十四。《貴耳集》卷上。

蕭國梁

1　永福古有讖語曰：「天保石移，瑞雲來奇；龍爪花紅，狀元西東。」乾道間，福清天保瑞雲寺後石崖，横山而行，齧地成蹊。既而永邑東鄉石壁溪巖，松上産龍爪瑞花。其年蕭公國梁，果魁天下。次舉黄公定，臚唱第一。蓋瑞花生處，西之於蕭，東之於黄，各三十五里，此「狀元西東」之應也。又次舉鄭公僑，廷試復先多士。邑宰作詩云：「翀峯、龜嶺與龍嶼，三處家山一壯哉。相去未逾一百里，七年三度狀元來。」蓋蕭公翀峯，鄭公龜嶺，黄公龍嶼也。蕭公登科歲，第一人本丞相忠定趙公。故事，設科以待草茅士，凡預屬籍，掛仕板者，法當遜避。唱名日，陞蕭公爲榜首。故蕭公對御吟有「名傳玉階星辰曉；澤霈金枝雨露春」之句。其謝啓有云：「預飛龍之選，淮安論次以當先；無汗馬之勞，酇侯何功而居上。」蓋用宗室及蕭家事。至今膾炙人口。《游宦紀聞》卷四。《宋詩紀事》卷一百。

鄭　僑

1　乾道五年，鄭僑以興化人擢進士第一。先三年則永福蕭國梁，後三年則黄定。二邑相距只介一山，福人歌之曰：「相距都墟無百里，七年三度狀元來。」《莆陽比事》卷二。

蕭　軫　張任國

1　三山蕭軫登第榜下，娶再婚之婦。同舍張任國以《柳梢青》詞戲之曰：「掛起招牌，一聲喝采，舊店新開。熟事孩兒，家懷老子，畢竟招財。　當初合下安排，又不豪門買獃。自古道、正身替代，見任添差。」《古杭雜記》。《西湖游覽志餘》卷十六。《堯山堂外紀》卷五十八。

吴淑姬

1　湖州吴秀才女，慧而能詩詞，貌美家貧，爲富民子所據。或投郡訴其姦淫。王龜齡爲太守，逮係司理獄。既伏罪，且受徒刑。郡僚相與詣理院觀之。仍具酒，引使至席，風格傾一坐。遂命脱枷侍飲，諭之曰：「知汝能長短句，宜以一章自咏，當宛轉白待制爲汝解脱。不然危矣。」女即請題。時冬末雪消，春日且至，命道此景作《長相思》。捉筆立成，曰：「煙霏霏，雨霏霏。雪向梅花枝上堆，春從何處回。　醉眼開，睡眼開。疎影横斜安在哉，從教塞管催。」諸客賞歎，爲之盡歡。明日，以告王公，言其寃。王淳直不疑人欺，亟使釋放。其後無人肯禮娶。周介卿石之子買以爲妾，名曰淑姬。《夷堅支志》庚卷十。《青泥蓮花記》卷十二。

陶師兒

1　淳熙初，行都角妓陶師兒，與蕩子王生狎，甚相眷戀，爲惡姥所間，不盡綢繆。一日，王生拉師兒游西湖，唯一婢一僕隨之。尋常游湖者，逼暮即歸，是日王生與師兒有密誓，特故盤桓，比夜達岸，則城門鎖，不可入矣。王生謂僕曰：「月色甚佳，清泛不可。」再市酒殽，復游湖中，迤邐更闌，舉舟倦寢，舟泊浄慈寺藕花深處。王生、師兒相抱，投入水中，舟人驚救不及而死。都人作「長橋月，短橋月」以歌之，其所乘舟，竟爲棄物，經年無敢登者。居無何，值禁煙節序，士女闐沓，舟發如蟻。有妙年者，外方人也，登豐樂樓，目擊畫舫紛紜，起夷猶之興，欲買舟一游。會日已停午，雖蓮舫漁艇，亦無泊岸者，止前棄舟在焉。人有以王、陶事告者，士人笑曰：「大佳大佳，政欲得此。」即具杯饌入舟，遍游西湖，盡歡而歸。自是人皆喜談，争求售之，殆無虚日，其價反倍於他舟。《西湖游覽志餘》卷十六。

王　羽

1　王羽，宋乾道二年病革，夜半登樓，焚香叩天，祈母病愈，以利刀取腦調羹進食，繼有神人以火炬燭之，母病隨起，壽年至九十。《湖海新聞夷堅續志》前集卷一。

宋人軼事彙編卷三十五

留　正

1　見宋光宗11。

趙汝愚

1　隆興三年，趙丞相汝愚廷試第一。時外舅爲刑部侍郎，臚傳既歸，明清啟云：「適曾稱賀否？宗室魁天下，今日創見，可謂熙朝盛事，禮宜爲慶。」外舅擊節云：「班行中適無一人舉此，今無及矣。」太息久之。《玉照新志》卷四。

2　〔趙〕汝愚唱名時，洪文惠公适爲右相，侍立上側，奏言：「近歲宗子甚好學，前舉伯攄擢甲科，儒林以爲創見。今汝愚遂魁天下，可謂瞻前無鄰。本朝故事，科舉先寒畯，有官人退居第二。乞只依臚傳次序，勿令後來居上，以見麟趾之盛。」天顔有喜，良久曰：「姑循故事。」《雲谷雜紀》卷三。

3　趙忠定汝愚初登第，謁趙彦端德莊。德莊故餘干令，因家焉。故與忠定父兄游，語之曰：「謹毋以一魁寘胸中。」又曰：「士大夫多爲富貴誘壞。」又曰：「今日於上前得一二語奬諭，明日於宰相處得一二語褒拂，往往喪其所守者多矣。」忠定拱手曰：「謹受教。」《齊東野語》卷八。《宋稗類鈔》卷二。

4　趙汝愚初拜相，陳騤自參知政事除知樞密院。趙辭不受相印，乃改樞密使，而陳已供職累日。《容齋三筆》卷九。

5　見吴琚6。

6　寧宗既受禪，韓平原所望不過節鉞。知閤劉弼嘗從容告趙忠定曰：「此事侂胄不能無功，亦須分些官職與他。」忠定不答。由是漸有邪謀，迄逐衆君子。余友趙從道有詩云：「慶元宰相事紛紛，説着令人暗斷魂。好聽當時劉弼語，分些官職乞平原。」余亦作一篇云：「齋壇一鉞底須慳，坐見諸賢似煙。不使慶元爲慶曆，也由人事也由天。」《鶴林玉露》丙編卷六。《宋稗類鈔》卷三。

7　汝愚嘗云：「夢孝宗授以湯鼎，揹負白龍陞天。」又沈有開嘗在汝愚坐曰：「外間傳嘉王出判福州，許國公判明州，三軍士庶，已推戴相公矣。」又徐誼語人曰：「但得趙家一塊肉足矣。」蓋指魏王之子，徐國公柄也。樓鑰行辭免批答，有「親爲伯父，固非同姓之卿」之語。太學上書，乞尊汝愚爲伯父。周成子言「郎君不令」。田澹謂「寧宗非光宗子」。其説非一端。於是右正言李沐首疏其事，劾汝愚以「同姓居相位，非祖宗典故。方太上聖體不康之時，欲行周公故事。倚虚聲，植私黨，以定策自居，專功自恣」等事。遂罷汝愚相位，出知福州。既而臺臣合奏，罷郡與祠。《齊東野語》卷三。

8　貶趙〔忠定〕制詞，乃傅伯壽所草，韓〔侂胄〕亦先啗之以美官。詞曰：「屈氂與廣利妄議，武帝戮之于事聞之初；林甫輔明皇不忠，肅宗誅之于論定之後。是皆宗室之爲相，卒蹈譴呵而寘刑。」蓋竊東坡懼吕惠卿之故智也。趙聽制，手持象簡，不知輕重云。《四朝聞見録》乙集。

9　趙忠定横遭遷謫，去國之日，天爲雨血，京城人以盆盎貯之，殷殷然。《四朝聞見録》甲集。《南宋雜事詩》卷一。參見周端朝2。

10　見趙鼎25。

11　宋趙汝愚〔題福州鼓山〕詩：「幾年奔走厭塵埃，此日登臨亦快哉。江月不隨流水去，天風常送海濤來。」朱文公摘詩中「天風海濤」字題扁，嚴次山有《水龍吟》題于壁。《山堂肆考》卷一百七十四。《堅瓠戊集》卷四。

12　見韓侂胄4。

13　〔趙〕忠定季子崇實，閒因與予商榷駢儷，以爲：「此最不可忽。先公居政地，閒以此觀人，至尺牘小簡亦然，蓋不特駢儷。或謂先公曰：『或出于他人之手，則難于知人矣。』先公曰：『不然，彼能倩人做好文字，其人亦不碌碌矣。』此先公掄才報國之一端也。」《四朝聞見録》甲集。

14　豐樂樓舊爲衆樂亭，又改聳翠樓，政和中改今名。淳祐間，趙京尹與重建，宏麗爲湖山冠。又甃月池，立秋千，梭門植花木，構數亭。春時游人繁盛，舊爲酒肆，後以學館致争，但爲朝紳同年會拜鄉會之地。林暉、施北山皆有賦。趙忠定《柳梢青》云：「水月光中，烟霞影裏，湧出樓台。空外笙簫，雲間笑語，人在蓬萊。　天香暗逐風回。正十里、荷花盛開。買个小舟，山南游遍，山北歸來。」吴夢窗嘗大書所賦《鶯啼序》于壁，一時爲人傳誦。《武林舊事》卷五。《詞林紀事》卷十。

15　慶元黨論之興，中書舍人陳傅良追削家居。嘉泰會赦，復官予祠。制詞曰：「日者宗相當國，凶愎自用，論者指爲大姦，似矣。盍亦考其所以然，蓋一妄庸人耳。何物小子，敢名元惡。而一時士大夫逐臭附炎，幾有二王、劉、李之號，朕甚憫之。」其詞蓋皆順時好，指趙忠定汝愚也。《四朝聞見録》丁集。

16　嘉定初，趙忠定賜謚曰忠愍。大臣死非其罪，故以「愍」易名。其家上疏自列，以爲子孫所不忍聞，改「愍」爲「定」，然没其實矣。家集欲以「慶元丞相」爲名，又以慶元亦有他相，故但曰《趙忠定集》。《四朝聞見録》丁集。

趙崇模

1　〔趙〕忠定去國，藥局趙師劭上書寧皇，請斬忠定以謝天下，蓋欲媚韓也。忠定之事既白，後溪劉左史光祖適帥荆、襄，辟公之子崇模爲機幕。劉公未知師劭事，先辟其弟某。崇模與危公稹爲同年，囑危草牋以謝劉公云：「今聞其弟之當來，欲使爲寮而並處。念交游之讎不同國，而況天倫？無羞惡之心則非人，是乖風教。故勝母之里不可入，迫人之驛不可居。豈容同堂合席之至懽，乃有操戈入室之遺類？縱罪不相及，然水中之蠏且將避之；倘機或未忘，則海上之鷗不當下矣。竊謂父子之閒，寧閒于存没；賓主之際，則在于從違。且昔辱甄收，本見齒忠臣之後；若今惟苟合，是玷名惡子之中。得士如斯，在公焉用？」劉公得崇模牋，愕寘几上，即草檄勒回師劭弟。請斬忠定，師劭也，其弟固不預。崇模義不得與之同游。《四朝聞見録》甲集。

京　鏜

1　近時京丞相仲遠，豫章人也，崛起寒微，祖父皆火化，無墳墓，每寒食則野祭而已。《鶴林玉露》丙編卷六。

2　思陵之喪，北人來弔，京仲遠以中書門下省檢正諸房公事充報謝使，步軍司計議官劉端仁副之。仲遠至汴京，北人循例賜宴，仲遠辭樂，北人不從，相持凡十日，竟撤樂，乃赴。上甚器之。及還朝，上諭大臣曰：「鏜此節可嘉。尋常人多言節義，須遇事乃見。」及進呈，遷秩。上曰：「鏜專對可嘉，當轉兩官。端仁亦比類。」周子充等言：「不必問轉官，在聖意除擢可也。」上曰：「只依例轉官，便與除擢。」又曰：「此事全是京鏜，若劉端仁所謂因人成事者，鏜則毛遂也。鏜除侍從，端仁亦當稍旌别，可令樞密院進擬，除環衛官。」於是詔京鏜將命執禮可嘉，爲朝請郎、權工部侍郎。劉端仁爲修武郎、左驍衛郎將。而武經大夫、京畿第二將、國信所通事田愿亦遷武節大夫。十五年六月壬辰也。後四十日，蜀帥趙子直以疾求去。上諭大臣曰：「汝愚召赴行在，京鏜人才磊落，可除待制、四川制置。」子直聞之，謂人曰：「鏜望輕資淺，豈可當此方面。」由是兩人有隙。《建炎以來朝野雜記》乙集卷十二。

3　光堯之喪，金虜來弔祭，京仲遠以檢正假禮部尚書爲報謝使，康元弼館伴。虜錫燕汴京，仲遠與郊勞使康元弼言，請免燕，不許。請撤樂，如告哀遺留使，亦不許。至期，虜促入席，傳呼不絶。仲遠曰：「若不撤樂，有死而已，不敢即席。」元弼等知不可奪，乃傳言曰：「請先拜酒果之賜，徐議撤樂。」仲遠方率其屬拜受。北典簽者連呼曰：「北朝燕南使，敢不即席！」聲甚厲，仲遠趨退復位，甲士露刃閉門，仲遠命左右叱曰：「南使執禮，何物卒徒，乃敢無禮！」排闥而出，元弼等以聞其主。仲遠留館俟命，賦詩曰：「鼎湖龍馭去無蹤，三遣行人意則同。凶禮强更爲吉禮，夷風終未變華風。設令耳與笙鏞末，只願身麋鼎鑊中。已辦淹留期得請，不辭築館汴江東。」越七日，竟獲免樂之命。既還，孝宗勞之曰：「卿能執禮，爲朕增氣，何以賞卿？」對曰：「虜畏陛下威德，非畏臣也。正使臣死於虜，亦常分也，敢覬賞乎！」上喜，謂宰相曰：「京鏜，今之毛遂也。」除權侍郎，以至大用。《鶴林玉露》甲編卷五。《娱書堂詩話》卷下。《海湖新聞夷堅續志》前集卷一。《堯山堂外紀》卷六十二。《宋稗類鈔》卷三。

4　歐陽子諡文忠，京丞相鏜以善事韓〔侂胄〕，亦諡文忠。後以公論，謂不宜以諡歐陽者諡鏜，改諡文穆。無名子作詩曰：「一在廬陵一豫章，文忠文穆兩相望。大家飛上梧桐樹，自有旁人説短長。」《四朝聞見録》甲集。《堯山堂外紀》卷六十二。《宋詩紀事》卷九十六。

謝深甫

1　謝深甫，台州人，家本寒微，父母賃舂以食。父之友某，招深甫教子，一夕賓主對飲，夜半酒渴，無從得水，窗前有梨方熟，遂登樹啖之，群犬環吠，深甫不敢下。主人夢黑龍蟠樹上，爲犬所吠驚覺。開户視之，見樹上有黑物，訶問何人，深甫曰：「我也。」逐犬，深甫下，主人奇之，遂妻以女。深甫始不過讀《兔園》耳，得妻後，始學作程文，領鄉薦。妻家亦貧，但稍稍自給，深甫草履赴省，宿於逆旅，明發，不頮面而遁。至曹娥渡，渡子必得若干乃載，深甫予之錢少，渡子不肯，曰：「不怕汝作轉運黥我。」深甫乃從他處渡。至嵊縣，宿古廟中，祝遇之厚，又飲以酒，深甫訝之。祝曰：「夜夢神告我，明日當有宰相來宿，必官人也。」深甫焚香祝曰：「若成名，當爲縣官，使廟貌一新。」果登第，遂注嵊縣主簿，修廟焉。後爲浙漕，至曹娥，召渡子謂曰：「今竟何如？」渡子伏地請罪，深甫笑曰：「吾豈果黥汝。」厚賜之使去，曰：「台州秀才往來，勿取渡錢也。」《西湖游覽志餘》卷二十二。《堅瓠秘集》卷一。

2　台州舊有謡云：「下渡沙漲出宰相。」至謝子肅爲相，果驗。《林下偶談》卷二。

韓侂胄

1　王宣子嘗爲太學博士，適一婢有孕而不容於内，出之女儈之家。韓平原之父同鄉，與之同朝，無子，聞王氏有孕婢在外，遂明告而納之。未幾得男，即平原也。《癸辛雜識》續集下。

2　紹熙間，有醫邢氏，精藝絶異。時韓平原知閤門事，將出使，俾之診脈，曰：「和平無可言，所可憂者，夫人耳。知閤回軺日，恐未必可相見也。」韓妻本無疾，怪其妄誕不倫，然私憂之。洎出疆甫數月，而其妻果殂。《齊東野語》卷十八。

3　韓平原傾趙子直，罷政遠竄，薨於古酃。訃聞，有無名子作詩大書於朝天門下云：「兩手旋乾復轉坤，群邪何事肆流言。狼胡跋疐傷周旦，魚腹銜冤葬屈原。一死固知公所欠，孤忠猶賴史長存。九原若見韓忠獻，休説渠家末世孫。」《錢塘遺事》卷二。

4　韓侂胄用事，遂逐趙忠定。凡不附己者，指爲道學盡逐之。已而自知「道學」二字，本非不美，於是更目之爲僞學。臣僚之薦舉，進士之結保，皆有「如是僞學者，甘伏朝典」之辭。一時嗜利無恥之徒，雖嘗附於道學之名者，往往旋易衣冠，强習歌鼓，欲以自别。《齊東野語》卷十一。

5　見吴琚8。

6　〔韓〕侂胄知上之信用王德謙也，陽與之爲義兄弟，相得懽甚。一日謂德謙曰：「哥哥有大勳勞，宜建節鉞。」王曰：「我閹官也，有此例乎？弟弟毋誤我。」侂胄曰：「已奏之上，行且宣麻矣。」王唯唯，以爲疑。何澹時爲中丞，侂胄密諭之曰：「德謙苦要節鉞，上重違之，已草制。中丞宜卷班以出。」翌日廷播，何悉如所教，繼即合臺疏德謙罪，乞行竄殛。德謙猶持侂胄袖以泣，曰：「弟弟誤我。」侂胄徐謂曰：「哥哥放心，略出北關數里，便有詔追，只俟罷了何中丞耳。」德謙猶信其説，拜而囑之，竟死貶所。何遂遷政府，侂胄蓋嘗許之也。德謙既逐，自此内批皆侂胄自爲之矣。《四朝聞見録》乙集。

7　慶元間，有宿儒，以文名入鼇掖爲承旨，朝議謂且大用。會韓平原有歸子曰葎，先鈐吴門兵時，出妾方娠，鬻當湖臣室魯氏，得男焉，葎也。既貴，無他子，遂以重幣請于魯而歸之。始至，而平原適有恩制當降麻，偶不詳知，遂於廷綸中，用魯公拜後事，意蓋指忠獻耳。有欲進者忌之，摘其語，謂含譏刺。平原讀之，見其姓之偶符，大怒，不踰月，遂去國，終其身不復用。《桯史》卷九。

8　韓平原在慶元初，其弟仰胄爲知閤門事，頗與密議，時人謂之大小韓。求捷徑者争趨之。一日内燕，優人有爲衣冠到選者，自叙履歷材藝，應得美官，而留滯銓曹，自春徂冬，未有所擬，方徘徊浩歎。又爲日者弊帽持扇過其旁，遂邀使談庚甲，問以得禄之期，日者厲聲曰：「君命甚高，但於五星局中，財帛宫若有所礙。目下若欲亨達，先見小寒，更望成事，必見大寒可也。」優蓋以寒爲韓，侍燕者皆縮頸匿笑。余憶慶元己未歲，如中都，道徽之祁門，夜憇客邸，見壁間一詩，漫味語意，乃天族之誠南宫者所作，其辭曰：「蹇衛衝風怯曉寒，也隨舉子到長安。路人莫作親王看，姓趙如今不似韓。」旁有何人細書八字，墨蹟尚新，但云「霍氏之禍，萌於驂乘」而已。《桯史》卷五。《西湖游覽志餘》卷四。《堯山堂外紀》卷六十二。《堅瓠戊集》卷二。《宋稗類鈔》卷六。

9　嘉泰末年，平原公恃有扶日之功，凡事自作威福，政事皆不由内出。會内宴，伶人王公瑾曰：「今日政如客人賣傘，不油裏面。」《白獺髓》。《堅瓠乙集》卷四。

10　姑蘇地名韓墩，産梨爲天下冠，比之諸梨，其香異焉，中都謂之「韓墩梨」。後因光皇御諱，改爲「韓村梨」。至侂胄專國，餽之者不敢謂「韓村」，直曰「韓梨」。因此皆謂「韓梨」矣。《四朝聞見録》戊集。《南宋雜事詩》卷五。

11　〔韓〕侂胄有愛姬小故而出，錢塘知縣程松聞之，亟賂牙儈，以八百千市之。至則盛供帳舍之中堂，夫婦上食，事之甚謹。姬惶恐莫知所爲。居數日，侂胄意解，復召之，則知其事，大怒。松即上謁曰：「頃聞有郡守赴闕者，欲得斯人，懼遠方小吏不識事體，他日有誤鈞顔。某忝爲赤縣，職所當知，故爲王取之耳。」侂胄意稍解。姬既再入，侂胄尚未平，姬具言松所以謹待之禮。侂胄大喜，即日躐除太府寺丞，後兩旬遷監察御史，踰年擢右正言，數月遷右諫議大夫。既而滿歲未遷，殊怏怏，乃市一妾獻之，名松壽。侂胄遣問之曰：「奈何與大諫同名？」答曰：「欲使疵賤姓名常達鈞聽耳。」侂胄憐之，遂除同知樞密院事。《慶元黨禁》。《西湖游覽志餘》卷四。《堅瓠丁集》卷三。《宋稗類鈔》卷二。

12　韓侂胄卻生日賀儀，仰進奏官遍行關報。……時士大夫或獻紅錦壁衣，承塵地衣之屬，修廣高下皆與中堂等，蓋密量其度以爲之，又有獻紅牙果卓、珍珠搭幡。其後或遇侂胄生日，大臣以下皆排列所獻於天慶觀之廡下，都人競往觀焉。《續宋編年資治通鑑》卷十三。《南宋雜事詩》卷一。

13　丁巳歲，侂胄生辰，宰執侍從至四方牧守皆上禮爲壽。直寶文閣、四川茶馬獻紅錦壁衣、承塵地衣之屬，修廣高下皆與中堂等，蓋密量其度而爲之也。吏部尚書獻紅牙果卓十位，衆已駭之。權工部尚書獻真珠搭襠十副，光彩奪目，蓋大長公主奩中故物。司農卿兼知臨安府最後至，出小合，曰：「寒生無以爲獻，有少果核，姑侑一觴。」啓之，乃粟金蒲萄小架，上有大北珠百枚，衆皆慚沮。《慶元黨禁》。

14　《朝野雜記》所載韓平原送壽禮物，各列之天慶觀廊間，觀者爲之駭然。《癸辛雜識》後集。

15　高文虎之子似孫爲秘書郎，因其誕日，獻詩九章，每章用一「錫」字，侂胄當之不辭。《兩朝綱目備要》卷十。

16　寧宗恭淑后上仙，而曹氏爲婕妤。平原特以爲親屬，偶值真里富國進馴象至，平原語王公瑾曰：「不聞有真里富國。」公瑾曰：「如今有假楊國忠。」平原雖憾之，而無罪加焉。《白獺髓》。《南宋雜事詩》卷六。

17　〔婕妤曹氏〕姊妹，通籍禁中，皆爲女冠。賜號「虚無自然先生」者、「左右街道録」者，皆厚於韓侂胄，或謂亦與之。《朝野遺記》。《南宋雜事詩》卷六。

18　見趙師4。

19　侂胄所幸妾，同甘苦者爲三夫人，號「滿頭花」。新進者曰四夫人，至通宫籍，慈明嘗召入貌，賜坐以示優寵。四夫人者，即與慈明偶席，蓋騃也，慈明心銜之。迨韓爲鄭發所刺，諸婢皆遣還其父母，慈明特旨令京尹杖四夫人而遣之。《四朝聞見録》戊集。

20　南園，乃慈福所賜韓〔侂胄〕者，幽極深，凡三日而後徧。而掌園者金其姓，皆武爵之近上者。聽其滿口皆稱曰「師」、「王」。師謂太師，王謂郡王。韓居太室，三茅之旁，掃石壇以煆大丹，命余道人候火，人不得而見之，外疑其爲仙。《四朝聞見録》戊集。

21　〔韓侂胄南園〕中有亭曰「晚節香」，植菊二百種，亦取其祖詩句。《四朝聞見録》戊集。

22　韓侂胄閲古堂圖書，皆出于向冰若水鑒定。《研北雜志》卷上。

23　〔韓〕侂胄將舉兵，先以葉適直學士院，蓋借其名使草出師詔也。適喻其意，堅辭三四，不受，於是用李壁草之。《兩朝綱目備要》卷九。《筆麈》。《南宋雜事詩》卷一。

24　開禧兵端既啓，國用浸虧。侂胄上表，自請以家藏先朝錫予金器六千兩上之。寧皇優詔奬諭，仍允其請。天下皆笑韓之欺君。《四朝聞見録》戊集。

25　韓侂胄用兵既敗，爲之鬚鬢俱白，困悶莫知所爲。優伶因上賜侂胄宴，設樊遲、樊噲，旁有一人曰樊惱。又設一人揖問：「遲，誰與你取名？」對以「夫子所取」。則拜曰：「是聖門之高弟也。」又揖問噲曰：「爾誰名汝？」對曰：「漢高祖所命。」則拜曰：「真漢家之名將也。」又揖惱云：「誰名汝？」對以「樊惱自取。」又因郭倪，郭果敗，因賜宴以生菱進于桌。上命二人移桌，忽生菱墮地盡碎。其一人云：「苦苦苦，壞了許多生菱，一作「靈」。只因移果卓。」《四朝聞見録》戊集。《湖海新聞夷堅績志》前集卷一。《南宋雜事詩》卷五。案：郭果，疑爲「郭倬」。

26　韓用事歲久，人不能平，又所引用，率多非類，天下大計，不復白之上。有市井小人以片紙摹印烏賊出没于潮，一錢一本以售。兒童且誦言云：「滿潮都是賊，滿潮都是賊。」京尹廉而杖之。又有賣漿者，敲其盞以唤人曰：「冷底喫一盞，冷底喫一盞。」「冷」謂韓、「盞」謂斬也。亦遭杖。不三月，而韓爲鄭發所刺，及籍其家，得所收真聖語，末一句云「遭他羅網禍非輕」，又一句云「遠竄遐荒始得平」。韓嘗怪其言。《四朝聞見録》戊集。《古謡諺》卷六十二。

27　〔韓侂胄〕一日過南園山莊，趙師偕行。至東村别墅，桑麻掩映，雞犬相聞……一牧童騎犢且行且歌曰：「朝出耕田暮飯牛，林泉風月兩悠悠。九重雖竊阿衡貴，争得功名到白頭。」師呵曰：「平章在此，誰敢唐突。」牧童笑曰：「吾但識山中宰相，安知朝内平章？」胄曰：「宰相何人？奈未識荆。」童曰：「公如欲見，枉駕草廬。」欣然而行，至，則竹籬茅舍，石磴藤牀，書畫琴棋，亦甚整潔，屏間有二律詩，其一曰：「病國妨賢主勢孤，生民無計樂樵蘇。僞名枉玷朱元晦，謀逆空污趙汝愚。羊質虎皮千載恥，民膏血脈一時枯。若知不可同安樂，早買扁舟客五湖。」其二曰：「定策微勞總是空，一時狐假處威風。不知積下滔天罪，尚欲謀成蓋世功。披露姦心愚幼主，彰聞惡德辱先公。玉津園内行天討，怨血空流杜宇紅。」胄閲畢，勃然變色。方欲促駕，童報曰：「主人至矣。」乃見一叟龐眉鶴髮，深衣幅巾，扶笻而來，年可七八旬，態度閒雅，自稱袁處士，揖胄進曰：「貴人光賁，有失祗迎，乞恕不恭之罪。」揖遜而坐。胄徐曰：「屏間之詩，何人所作？」處士答曰：「老朽寫懷，不意見讓於貴人也。」胄曰：「軍國重事，誰敢私議？」處士笑曰：「太師挾振主之威，操不賞之權，群小盈朝，國事日非，土崩瓦解，可立而待。雖欲建恢復之功，誠恐北方未可圖，而南方已騷動矣。愚意勢倒冰山，危如朝露，誠孔子所謂不在顓臾，而在蕭牆之内也。太師其審圖之。」胄面色如土，左右欲兵之。胄歎曰：「真諒士也！」扶而去之。《問奇類林》卷八。《古謡諺》卷五十三。

28　韓平原嘗爲南海尉，延一士人作館客，甚賢而文。既别，音問杳不通。平原當國，嘗思其人。一日，忽來上謁，蓋已改名登第數年矣。一見歡甚，館遇極厚。嘗夜闌酒罷，平原屏左右，促膝問曰：「某謬當國秉，外間議論若何？」其人太息曰：「平章家族，危如累卵矣，尚復何言！」平原愕然問故，對曰：「是不難知也。椒殿之立，非出於平章，則椒殿怨矣。皇子之立，非出於平章，則皇子怨矣。賢人君子，自朱熹、彭龜年、趙汝愚而下，斥逐貶死，不可勝數，則士大夫怨矣。邊釁既開，三軍暴骨，孤兒寡婦之哭聲相聞，則三軍怨矣。并邊之民，死於殺掠，内地之民，死於科需，則四海萬姓皆怨矣。叢是衆怨，平章何以當之？」平原默然久之，曰：「何以教我？」其人辭謝再三，固問，乃曰：「僅有一策，主上非心黄屋，若急建青宫，開陳三聖家法，爲揖遜之舉，則皇子之怨，可變而爲恩，而椒殿退居德壽，雖怨無能爲矣。於是輔佐新君，涣然與海内更始。曩時諸賢，死者贈恤，生者召擢。遣使聘虜，釋怨請和，以安邊境。優犒諸軍，厚恤死士，除苛解嬺，盡去軍興無名之賦，使百姓有更生之意。然後選擇名儒，遜以相位，乞身告老，爲緑野之游，則易危爲安，轉禍爲福，或者其庶幾乎？」平原猶豫不能決。欲留其人，處以掌故，其人力辭，竟去。未幾禍作。《鶴林玉露》乙編卷二。《西湖游覽志餘》卷四。

29　韓以春日宴族于西湖，用土爲偶，名曰黄胖，以線繫其首，累至數十人。游人以爲土宜。韓售之以悦諸婢，令族黨仙胄賦之云云，「一朝線斷他人手，骨肉皆爲陌上塵。」侂胄大不悦。仙胄家于會稽，以侂胄故，有官不仕。韓敗，竟保其族云。《四朝聞見録》戊集。

30　韓侂胄暮年，以冬月游西湖，畫船花輿，遍覽南北二山之勝，末乃置宴于南園，族子判院與焉。席間有獻牽絲傀儡爲土偶負小兒者，名爲迎春黄胖。韓顧族子：「汝名能詩，可咏此。」即承命一絶云：「脚踏虚空手弄春，一人頭上要安身。忽然綫斷兒童手，骨肉都爲陌上塵。」韓大不樂，不終宴而歸，未幾禍作。《談藪》。《西湖游覽志餘》卷四。《昨非庵日纂》二集卷八。《堯山堂外紀》卷六十二。《宋稗類鈔》卷六。《宋詩紀事》卷九十六。

31　韓侂胄看弄傀儡，令包道成作詩：「一人頭上又安人，脚踏空虚舞弄春。莫教綫斷兒童手，骨肉都爲陌路塵。」《吹劍四録》。

32　楊次山與皇后謀，俾王子榮王曮入奏，言「侂胄再啟兵端，謀危社稷」，上不答。皇后從旁力請再三，欲從罷黜，上亦不答。后懼事泄，於是令次山於朝行中擇能任事者。時史彌遠爲禮部侍郎、資善堂翊善，遂欣然承命。錢參政象祖嘗以諫用兵貶信州，乃先以禮召之。禮部尚書衛涇、著作郎王居安、前右司郎官張鎡，皆預其謀。議既定，始以告參政李壁。前一日，彌遠夜易服，持文書往來二參第。時外間籍籍有言其事者。一日，侂胄在都堂，忽謂李參曰：「聞有人欲變局面，相公知否？」李疑事泄，面發赤，徐答曰：「恐無此事。」而王居安在館中，與同舍大言曰：「數日之後，耳目當一新矣。」其不密如此。彌遠聞之大懼，然未有殺之之意，遂謀之張鎡。鎡曰：「勢不兩立，不如殺之。」彌遠撫几曰：「君真將種也，吾計決矣。」時開禧三年十一月二日，侂胄愛姬三夫人號「滿頭花」者生辰。張鎡素與之通家，至是，移庖侂胄府，酣飲至五鼓。其夕，周筠聞其事，遂以覆帖告變。時侂胄已被酒，視之曰：「這漢又來胡説。」於燭上焚之。初三日，將早朝，筠復白其事，侂胄叱之曰：「誰敢？誰敢？」遂升車而去。甫至六部橋，忽有聲諾於道旁者，問爲何人，曰：「夏震。」時震以中軍統制權殿司公事，選兵三百俟於此。復問：「何故？」曰：「有旨，太師罷平章事，日下出國門。」曰：「有旨，吾何爲不知？必僞也。」語未竟，夏挺、鄭發、王斌等，以健卒百餘人，擁其轎以出，至玉津園夾牆内，撾殺之。是夕之事，彌遠稱有密旨。錢參政欲奏審，史不許，曰：「事留，恐泄。」遂行之。是夕，史彷徨立候門首，至曉猶寂然，至欲易衣逃去。而宰執皆在漏舍以俟。既而侂胄前驅至，傳呼太師來。錢、李二公疑事泄，皆戰慄無人色。俄而寂不聞聲，久之，夏震乃至，白二公曰：「已了事矣。」錢參政乃探懷中堂帖授陳自强曰：「有旨，太師及丞相皆罷。」陳曰：「何罪？」錢不答，於是揖二公，遂登車去。是夕，使侂胄不出，則事必泄矣。二參繼赴延和殿奏事，遂以竄殛侂胄聞，上愕然不信。及臺諫交章論列，三日後，猶未悟其死。蓋此夕之謀，悉出於中宫及次山等，宫省事祕，不能詳也。遂下詔暴侂胄首開兵端等罪，官籍其家。而夫人張氏、王氏聞變，盡取寶貨碎之。其後二人皆坐徒斷。《齊東野語》卷三。《宋稗類鈔》卷一。

33　開禧間，慈明陰贊寧皇誅韓侂胄，出御批三。其一以授錢象祖、衛涇、史彌遠，其一以授張鎡，又其一以授李孝純。二批俱未發，獨象祖亟授殿巖夏震。震初聞欲誅韓，有難色，及視御批，則曰：「君命也，震當效死。」翌日，震遂遣其帳下鄭發、王斌，邀韓車於六部橋，徑出玉津園夾牆，用鐵鞭中韓陰乃死。韓裹軟纏，故難中。地名磨刀坑。……御批云：「已降御筆付三省，韓侂胄已與在外宫觀，日下出國門，仰殿前司差兵士三十人防護，不許疎失。」後有虎符印，蓋牙章也，文曰「如律令」，本漢制云。震以御筆建爲巨閣，刻之樂石，命其屬爲之記。初時，御筆皆侂胄矯爲，及是皆慈明所書。發、斌排韓車，語以「有御筆押平章出國門」。韓倉忙曰：「御筆我所爲也。」行至玉津，許鄭發以節度使，鄭不從。又曰：「我當出北關門，如何出候潮門？」又曰：「我何罪？」又語發以「何得無禮大臣」？鄭叱以國賊而鞭之，歸報震。震直趨省中。時錢象祖、陳自强猶在省，震至，錢不覺起而問之曰：「了事否？」震曰：「已了事。」象祖始誦言韓已誅，陳作而再拜錢，且辭象祖，乞以同寅故，保全末路。象祖許之。……先是，有告御批之謀於韓者，韓答以當以死報國。及告之者甚苦，告者即周筠。侂胄始與自强謀。自强薦林行可爲諫議大夫，欲於誅韓日上殿，一網盡掃象祖以下出國門，韓居中應之。幸韓不得入内，若韓用私人小車徑自龢寧門入，斌、發必不覺，則謀韓者虀粉矣。然誅韓之計甚疎，王大受、趙汝談皆預始謀，至書所欲施行之事於掌，一有「記」字。幸不敗爾，敗則慈明、景憲殆哉。時寧皇聞韓出玉津園，亟用箋批殿司：「前往追回韓太師。」慈明持箋泣，且對上以「他要廢我與兒子」，又以「殺兩國百萬生靈，若欲追回他，我請先死」。寧皇收淚而止，慈明遂□箋云。《四朝聞見録》丙集。

34　或云韓信爲吕氏所殺，韓通爲杜后所殺，韓侂胄爲楊后所殺，韓震爲謝后所殺，四人皆將相，皆死於婦人之手，亦異矣。《癸辛雜識》前集。

35　韓平原被誅之夕，乃其寵姬四夫人誕辰，張功甫移庖大燕，至五更方散，大醉幾不可起。幹辦府事周筠以片紙入投云：「聞外間有警，不佳，乞關閤門免朝。」韓怒曰：「誰敢如此！」至再三，皆不從。乃盥櫛，取瑞香番羅衣一襲衣之，登車而往。旋即殿司軍已圍遶府第矣。是夕所用御前樂部伶官皆閉置於内，飢餓三日始放去。時趙元父祖母蘄國夫人徐氏，與其母安部頭皆在府中，目擊其事。其後斥賣其家所有之物，至於敗衣破絮亦各分爲小包，包爲價若干。時先妣母謾以數券得一包，則皆婦人弊鞋也。方恚恨以爲無用，欲棄之，疑其頗重，則内藏大北珠二十粒。蓋諸婢一時藏匿爲逃去之計，適倉惶遺之云耳。《癸辛雜識》後集。《西湖游覽志餘》卷四。《堯山堂外紀》卷六十二。《堅瓠癸集》卷三。

36　群婢放逐之時，韓門眷至有三數輩皆稱爲某妾某人父母者，蓋其宛轉而入皆爲父母。官中遂命願認爲父母者，聽除首飾衣服之外，不許以奩載出，金釵至滿頭，衣服至著數襲。市人利其物，而因可以轉貿其身，故相競相逐，願爲之父母。至有引群妾之裾、必欲其同歸者，亦足笑也。《四朝聞見録》戊集。《宋稗類鈔》卷二。

37　韓侂胄封平原郡王，而官至太師，一時獻佞過稱「師王」，晚年伏誅。錢伯通在政府，奉御筆施行。都下撰爲文言曰：「釋迦佛，中間坐。胡漢神，立兩旁。文殊普賢自鬬，象祖打殺師王。」象祖，乃伯通名也。《同話録》。《西湖游覽志餘》卷四。《堯山堂外紀》卷六十二。《宋稗類鈔》卷一。《宋詩紀事》卷一百。《古謡諺》卷七十。

38　韓〔侂胄〕敗，籍其家，卧内青紬帳後如用兵，用羅木自圍其寢，防刺也。《四朝聞見録》戊集。《南宋雜事詩》卷五。

39　右諫議大夫葉時、殿中侍御史黄疇若、監察御史章燮、余崇龜等上言侂胄專政無君，僭上不道，乞梟其首領，置之淮甸，積屍叢冢之間，以謝天下。三月二十六日乙未，詔臨安府遣東南第三副將尹明斲侂胄棺取其首，送江淮制置大使司。《慶元黨禁》。

40　開禧議和……迺薦王都廂柟代爲行人，王往返至四。虜有一伴使顔元者，問韓侂胄是甚麽人，答云：「魏公之孫，吴太后之肺腑，有擁佑之勳。」又問云：「宫裏如何信任他？不知去得他否？」王答云：「大臣去留，出自聖斷。」伴使就懷中取出本朝省劄：韓侂胄，軍怒已擊死。王爲之驚駭。《貴耳集》卷下。

41　王柟以出使在金虜帳。一日，金人呼柟問韓太師何如人？柟因盛稱其忠賢威略。虜徐以邊報示之曰：「如汝之言，南朝何故誅之？」柟窘懼不能對。於是無厭之求，難塞之請，皆不敢與較，一切許之，以爲脱身之計。及歸，乃以金人欲求侂胄函首爲辭，而葉時復有梟首之請，於是詔侍從兩省臺諫集議。先是諸公間亦有此請，上重於施行。至是，林樞密大中、樓吏書鑰、倪兵書思，皆以爲和議重事，待此而決，姦凶已斃之首，又何足惜？與其亡國，寧若辱國，而倪公主之尤力；且謂在朝有受其恩，欲爲之地者。蓋朝堂集議之時，獨章文莊良能於衆中以事關國體，抗詞力争。所謂欲爲之地者，指章也。葉清逸《聞見録》云：「良能首建議函首，王介以爲不可。」此非事實。於是遣臨安府副將尹明，斵侂胄棺，取其首，送江淮制置大使司，且以咨目諭諸路宣撫制置等以函首事。遂命許奕爲通謝使。王柟竟函首以往，且增歲幣之數。當時識者，殊不謂然。……至有題詩於侍從宅曰：「平生只説樓攻媿，此媿終身不可攻。」又詩曰：「自古和戎有大權，未聞函首可安邊。生靈肝腦空塗地，祖父冤讎共戴天。晁錯已誅終叛漢，於期未遣尚存燕。廟堂自謂萬全策，卻恐防胡未必然。」又云：「歲幣頓增三百萬，和戎又送一於期。無人説與王柟道，莫遣當年寇準知。」此亦可見一時公論也。明年，閤門舍人周登出使過趙州，觀所謂石橋者已具述其事。紀功勒銘，大書深刻橋柱矣。金主嘗令引南使觀忠繆侯墓，且釋云：「忠於爲國，繆於爲身。」詢之，乃韓也。《齊東野語》卷三。

42　金遣諭成使來。先是有旨，百官詣朝堂集議韓首事，樞密章良能建議，以爲姦凶已斃之首，又何足惜。時王忠簡公介抗議，以韓首固不足惜，而國體爲可惜。章以語侵公，公奮起曰：「今日敵要韓首，固不足惜。明日敵要吾輩首，亦不足惜耶？」會文節倪公思亦謂：「一侂胄臭頭顱，何必諸公争？」王議遂不勝。章竟呼省吏伸黄紙揭于象魏曰：「今據禮部侍郎倪思議到，姦凶已斃之首，又何足惜。」遂竟函韓首送金。諜者謂金既受韓首，諡之曰「忠繆侯」。《四朝聞見録》乙集。

43　〔韓侂胄〕函首纔至虜界，虜中臺諫交章言韓侂胄忠于其國，繆于其身，封爲忠繆侯。將函首袝葬于魏公韓某墓下，仍劄報南朝。《貴耳集》卷下。

44　開禧之舉，韓侂胄無謀浪戰，固可罪矣。然乃至函其首以乞和。何也？當時太學諸生之詩曰：「晁錯既誅終叛漢，於期已入竟亡燕。」《鶴林玉露》乙編卷二。

45　劉淮見之，建陽人。賦詩雖爲韓而發，其實嘉定用事者良劑也。「寶蓮山下韓家府，鬱鬱沈沈深幾許。主人飛頭去和虜，緑户空墻歎風雨。九世卿家一朝覆，太師宜誅魏公辱。後來不悟有前車，突兀眼中觀此屋。」《四朝聞見録》戊集。《西湖游覽志餘》卷四。

46　丁卯和議，虜索首謀，函首予之。或爲樂府云：「寶蓮山下韓家府，主人飛頭去和虜。」高九萬吴山絶句云：「拂曉官來簿録時，未曾吹徹玉參差。旁人不忍聽鸚鵡，猶向金籠唤太師。」《後村詩話》前集卷二。《西湖游覽志餘》卷四。

47　嘗偕京倅吴公鋼入天竺，聞〔韓〕侂胄功德寺之勝，甲于諸刹，相與游焉。……其金碧晃耀，真天帝釋之所居。……丙寅冬，又同吴倅復游韓寺，則佛像已輿他所，而金碧木石俱空。登其母魏國夫人冢，旁有蘆束，淺土半露，問之，乃韓之屍，其首已送之金也。《四朝聞見録》戊集。

48　韓侂胄平原甲第，即瑞石北阜爲第，後開禧末罪逐，後改爲寺。監齋捨生有題二絶于壁曰：「掀天聲勢只冰山，廣厦空餘十萬間。若使早知明哲計，肯將富貴博清閒。」「花柳依然弄曉風，才郎袖手去無踪。不知郿塢金多少，争似盧門席不重。」《白獺髓》。《堅瓠甲集》卷四。

49　〔侂胄〕身隕之後，衆惡歸焉。然其間是非，亦未盡然。若《雜記》所載，趙師犬吠，乃鄭斗所造以報撻武學生之憤。至如許及之屈膝，費士寅狗竇，亦皆不得志抱私讎者撰造醜詆，所謂僭逆之類，悉無其實。李心傳蜀人，去天萬里，輕信紀載，疎舛固宜。而一朝信史乃不擇是否而盡取之，何哉？《齊東野語》卷三。

50　事有一時傳譌，而人競信之者。閲古之敗，衆惡皆歸焉。然其間率多浮誕之語，抑有乘時以醜名惡聲，以詆平日所不樂以甘心者，如犬吠村莊等事是也。姑以《四朝聞見録》所載一事言之。謂蜀帥獻沈香山，高五丈，立之南園凌風閣下。今慶樂園，即昔之南園也。所謂香山，尚巍然立於閣前，乃枯枿耳，初非沈香也。……余嘗戲賦絶句云：「舊事淒涼尚可尋，斷碑闲卧草深深。凌風閣下槎牙樹，當日人疑是水沈。」《齊東野語》卷五。

51　〔韓侂胄〕善作水墨竹石，所畫大葉琅玕，自稱曰「太師竹」，卷軸上用「安陽開國」印記。《圖繪寶鑑》卷四。《居易録》卷二十七。《南宋雜事詩》卷六。

陳自强

1　〔陳〕自强本太學諸生，嘗居韓氏館，實訓侂胄。憲聖女弟魏夫人，實侂胄母，見其舉止凝重，交游不妄，嘗器重之，謂侂胄曰：「他日得志必用之。」陳登科，爲光澤丞，其年已六十矣。主簿張彦清登科最早，而其年方盛，嘗玩侮之。楊開國圭，彦清之友也，嘗訪彦清，因以識自强，每敬陳，不敢狎，因私語陳曰：「子姑自重，以相法論之，不十年爲宰相矣。」自强以爲彦清諷圭玩己，而又以圭平日無狎語，姑信之。及自强爲丞，去官調闕，知韓已得柄，漫往候之。刺入，侂胄約以來日從官來見，當延接。自强不測其意，明日又漫往。侂胄于群從官中，前設褥，拜自强云：「許多時先生在何處？」翌日，從官即交章特薦入臺，不期年，遂拜相云。自朝廷以岳侯賜第爲太學，有善司聽者聞鼓聲，謂學中永無火災，亦不出宰相。久之，自强破讖而相。自是以諸生致宰相者相望矣。……彦清亦往候，自强憐其選調，欲薦之韓。其子語之曰：「爺不記光澤之事乎？」《四朝聞見録》戊集。

2　陳自强，丙辰夏以選人入都，欲求諸州學官闕，見執政皆不遂。其所居逆旅主人善拂茶，自强一日見其出，問所之，曰：「某爲儀同擊茶，月給十千，日三往府中，每往擊茶一甌而已，餘無事也。」自强太息曰：「我嘗權儀同先生。」主人曰：「官人求闕不遂，盍見儀同乎？」自强曰：「吾貧，旅費垂盡，聞見儀同所費不少，安能辦之？」主人曰：「俟語次試爲拈出。」旬餘無耗。一日，自强方悶坐，有直省官持呼召來者，約來日午後至府相見。自强莫知所謂。比至，則侍從官以次畢集。謁入，傳令先召知丞，侂胄命設褥於堂上，鄉之再拜，次召從官同坐，從官踧踖，莫敢居上者。侂胄徐曰：「先生老儒，殊可念。」坐客唯唯。明日，連章薦其才，遂除太學録。未踰年，遷博士。數月，轉國子。又數月，爲祕書郎。入館半歲，除右正言、右諫議大夫、御史中丞。入臺半月餘，遂秉政。繇選人至樞府，首尾四年。《慶元黨禁》。

3　行在太學造工之初，鳴鼓集飯。有劉耆者，山東來，目雙瞽，善聽聲，過之，問曰：「此何地？適聞鼓聲，官氣甚旺。」勞人以建太學語之，耆曰：「若如此，則不出宰相，永無火災。」所以自中興以來，六七十載，絶無鬱攸之驚，而未聞有爰立者。嘉泰中，高文虎爲祭酒，欲爲陳自强之奉，遂謂鼓壞，請更鞔之。未幾，自强正拜，遂以爲更鞔堂鼓，而自强破揆席之荒也，名其鞔鼓之所曰鞔鼓橋。《西湖游覽志餘》卷二十二。

4　陳自强本太學服膺齋生，既當國，齋中爲立碑，刻「魁輔」二大字。雷參政孝友時爲學官，作記稱頌以諂之，刻大字之下。陳敗，雷欲磨去，以泯其迹，諸生不從。一日，諸生赴公試，雷遣人亟磨去之。《林下偶談》卷三。《木筆雜鈔》卷下。《南宋雜事詩》卷六。

5　嘉泰之火，自强爲右揆，火及其府，主帑吏請筦鑰於自强。自强聞變，口呿而不能言。鑰在其衣帶間，吏不敢解。由是囊槖無孑遺者。自强移居都亭驛，平旦，百僚往省之，自强大言曰：「郭殿前號令可謂不肅。」衆謂救火無策，未敢對。自强徐言曰：「昨從渠假五十兵般檐仗，遂失去一金注椀。」衆愕而退。事定，侂胄謂群公曰：「丞相生事一委於火，可憐，須當少助之。」於是侂胄首遺萬緡，已而餽者踵至。諸道及列城皆有助，不數月得六十萬緡，遂倍所失之數。《慶元黨禁》。

6　有選人，家閩中，其父與〔陳〕自强有舊，入都求爲掌故。自强對衆厲聲曰：「外間豈不知近旨，見闕方除，此何可得？」衆爲之踧踖。後旬日，竟除掌故。或疑其由徑而得者，問之，徐曰：「丞相耳。」或曰：「丞相前日之語甚峻，何以回造化耶？」其人即坐側取一幅示之，乃自强答書也。略曰：「珍貺鼎至，光耀老目。」或問珍貺之名，曰：「書生安得珍玩，比所請不遂，適從王家肆中見金粟臺盞十具，重百星，以四千緡得而獻之耳。」聞者歎息而去。《慶元黨禁》。

7　臣寮雷孝友上言：……如陳自强者，昏老庸繆，本無寸長可取。徒以嘗假館于侂胄，由州縣小官，數年間汲引拔擢，以致陛下過聽，用爲次相。附阿充位，不恤國事，不遵聖訓。中書機務，唯唯聽命，一無可否。侂胄曰「兵當用」，自强亦曰「當用」；侂胄曰「事可行」，自强亦曰「可行」。每對客言：「自强受恩深，只得從順。」《四朝聞見録》戊集。

8　〔陳〕自强自出國門，每朝必朝服焚香，自云：「從天乞一日之命。」行至浦城，其族人陳政和爲宰，迎勞于郊，自强太息曰：「賢姪，賢姪，大丈夫切不可受人大恩。」雪涕而去。《四朝聞見録》戊集。

錢象祖

1　錢象祖嘗獻珠搭當於韓侂胄，迨其致仕，詞臣草詔，進封珍國公。《四朝聞見録》丙集。

2　見韓侂胄37。

何　澹

1　孝宗將内禪，留正仲至自參知政事越次拜右揆，而周益公遷左揆。光宗登極，仲至以宫府舊僚爲上所厚，而益公適忤上旨。仲至引兵部侍郎何澹爲右諫議大夫，攻益公，罷之。王藺謙仲爲樞密使，素爲仲至所憚。後兩月，又攻謙仲，罷之，由是大爲清議所薄。既而澹有本生繼母喪，上疏自言不逮事，乞下給舍臺諫議。大學諸生喬嘉等移書責之，太常亦謂當申心喪，澹卒去位，時紹熙二年八月也。《道命録》卷七上。

程　松

1　見韓侂胄11。

許及之

1　〔韓〕侂胄嘗值生辰，群公上壽，既畢集矣。許及之爲吏部尚書，適後至，閽人掩關拒之，及之大窘，會門閘未及閉，遂俯僂而入。當時有「由竇尚書，屈膝執政」之語，傳以爲笑。《慶元黨禁》。《兩朝綱目備要》卷五。

2　許及之同知樞密院事。淳熙末，及之與薛叔似同擢補、遺，皆爲善類所予。黨事既起，叔似累斥逐，及之乃更遷給事中、吏部尚書。既而，踰二年不遷，乃間見侂胄，叙其知遇之意及衰遲之狀，不覺涕零，繼以屈膝。侂胄惻然，語之曰：「尚書才望，簡在上心，行且進拜矣。」不數日，遂有是除。《兩朝綱目備要》卷五。《古事比》卷三十五。

傅伯壽

1　見趙汝愚8。

2　傅伯壽爲浙西憲。韓侂胄用事，伯壽首以啓贄之曰：「澄清方効於范滂，跋扈遽逢於梁冀。人無恥矣，咸依右相之山；我則異歟，獨仰韓公之斗。首明趨向，願出鎔陶。」由是擢用至僉書樞密院事。韓敗，追三官，奪執政恩。《齊東野語》卷十三。《宋稗類鈔》卷二。

李　壁

1　蜀中類試，相傳主司多私意與士人相約爲暗號，中朝亦或有之，而蜀以爲常。李壁季章、季永，同登庚戌科，己酉赴類省試。二公皆以文名一時，而律賦非所長。鄉人侯某者以能賦稱，因資之以潤色。既書卷，不以詩示侯，侯疑其必有謂。將出門，侯故少留，李遂先出，而侯踵其後。至納卷所，扣吏以二李卷子，欲借一觀，以小金牌與之。吏取以示，則詩之景聯皆曰：「日射紅鸞扇，風清白獸樽。」侯即於己卷改用之。既而皆中選。二李謝主司，主司問：「此二句，惟以授於昆仲，何爲又以與人？」李怳然不知所以。他日，微有所聞，終身與侯不協。《齊東野語》卷八。《堯山堂外紀》卷六十一。

2　李季章奉使北庭，虜館伴發一語云：「東坡作文，愛用佛書中語。」李答曰：「曾記《赤壁詞》云：『談笑間，狂虜灰飛煙滅。』所謂『灰飛煙滅』四字，乃《圓覺經》語，云：『火出木燼，灰飛煙滅。』」北使默無語。《貴耳集》卷下。《東皋雜録》。

3　李季章壁，巽巖尚書之仲子，蓋賢良公垕之弟。開禧初，韓〔侂胄〕欲興兵未有間，既遣張公嗣古出使覘敵。嗣古使還，大拂韓旨，因復遣壁。壁還，與張異詞，階是遷政府。後又預誅韓之謀。壁使金詩云：「天連海岱壓中州，煖翠浮嵐夜不收。如此山河落人手，西風殘照嬾回頭。」《四朝聞見録》戊集。《南宋雜事詩》卷五。《宋詩紀事》卷五十六。

4　開禧初，降詔興師，李公壁草起句云：「天道好還，蓋中國有必伸之理；人心助順，雖匹夫無不報之讎。」累詞殆將數百。予侍叔父貢士泳自浦城行至都之玉津園前，售摹詔而讀之。叔父曰：「以『中國』而對『匹夫』，氣弱矣。其能勝乎？」已而兵果大敗。《四朝聞見録》戊集。

衛　涇

1　衛公涇，字清叔，吴門石浦人。先五世俱第進士，至公爲廷唱第一人。策中力陳添差贅員之弊，上敕授添差州僉幙。公即入剳廟堂，以爲「身自言而自爲可乎」？有旨待韶與僉幙正闕。公已赴越任，閒會親友玩牡丹，謂「第一花人尚貴之，吾亦宜自貴重可也」。先是廷唱一人任僉幕垂滿，必通書宰相爲謝，然後遇次榜廷唱攽召命，以某日降旨入修門。公以通書宰相非是，唯任其遲速可也。時王淮當國，殊以不通書爲訝，雖已降召命，而不與降入國門引入見指揮。公翺翔于江上六合塔下，幾三月不得見。適鄭公僑以吏郎召，與公遇塔下，鄭寒暄畢，即問曰：「清叔何爲在此？」公語之故。鄭引見畢，即直詣都省門面詰丞相。丞相情見詞屈，曰：「某幾乎忘了。」翌日，降旨趣公見。公既俱史相誅韓，旋用故智又欲去史。史爲景憲太子舊學，太子知其謀于内，遂以告史。御史中丞章良能彈公。良能，公所厚也。疏入猶未報，章用臺吏語，緘副疏以示公。公車至太廟下，得章所緘語，謂使云：「傳語中丞，我今即出北關矣。」史以公宿望，不敢貶置，唯秩以大閫，不復召矣。錢召文象祖以史故，于廣坐中及公云：「初謂衛清叔一世人望，身爲大臣，顧售韓侂胄螺鈿髹器。」然則公之罪亦微矣。《四朝聞見録》甲集。

2　〔衛涇〕取范文正之言，名其堂曰「後樂」……别號後樂居士。《姑蘇志》卷五十一。

3　浙右假山最大者，莫如衛清叔吴中之園，一山連亘二十畝，位置四十餘亭，其大可知矣。《癸辛雜識》前集。

樓　鑰

1　攻媿樓公，天性豁達，與物無忤。初嘗與韓侂胄善，獨因草制，以天下公論不予韓，故寧罷去。韓心敬之，亦不以憾也。攻媿久廢，韓亦迫于公論，欲起而用之，風公之親戚，諭公之子弟，但求寒暄一紙書，即召矣。親戚具道韓意于公之子弟，從容以白，公欣然命具紙札。子弟又以白，公曰：「已具矣。」公引紙大書《顔氏家訓》子弟累父兄事。子弟自此不復敢言通韓書矣。《四朝聞見録》乙集。

2　陶隱居《清異録》載：開元時，高太素隱商山，起六逍遥館，各製一銘。其三曰《冬日初出》，銘曰：「折膠墮指，夢想負背，金鑼騰空，映檐白醉。」樓攻媿嘗取「白醉」二字以名閣，陳進道爲賦詩，攻媿次之云：「處世難獨醒，時作映檐醉。年少足裘馬，安知老夫味。天梳與日帽，且復供酒事。謫居幸三適，得此更慙愧。向來六逍遥，特書見清異。君家老希夷，相求諒同氣。曲身成直身，朝寒俄失記。醉中知其天，不飲乃同意。書生暫寄温，難語純綿麗。」《齊東野語》卷四。

3　見李邴7。

樓　鏞

1　樓叔韶鏞初入太學，與同窗友厚善。休日……乃相率出城，買小舟沿葦行，將十里，舍舟陟小坡，行道微高下，又二里，得精舍，門徑絶卑小，而松竹花艸楚楚然。友款於門，即有小童應客，主人繼出，乃少年僧，姿狀秀美，進趨安詳，殊有富貴家氣象。揖客曰：「久别甚思款接，都不見過，何也？……」便起推西邊小户入，華屋三間，窗几如拭，玩具皆珍奇。唤侍童進點心素膳三品，甘芳精好，不知何物造。撤器，命推窗，平湖當前，數十百頃，其外連山横陳，樓觀森列，夕陽返照，丹碧紫翠，互相映發。漁歌菱唱，隱隱在耳。騁望久之，僧以麈尾敲闌干數聲，俄有小畫舫傍湖而來，二美人徑出登岸，靚妝麗質，王公家不過也。僧命具酌，指顧間，觴豆羅陳，窮極水陸。左右執事童皆姣好。杯行，美人更起歌舞，僧與友謔浪調笑，歡意無間。樓神思惝恍，正容危坐，噤不敢吐一語。伺僧蹔起，挈友臂扣所以，友愠曰：「子但飲食縱觀，何用知如許？」而觴十餘巡，夜已艾。僧復引客至小閣中，卧具皆備，曰「姑憩此」，遂去。壁外即僧榻，試穴隙窺，則徑擁二姬就寢。友醉甚大鼾，樓獨徬徨不寐，起如厠，一童執燭，密詢之：「此爲何地？」童笑曰：「官人是親戚，何須問？」樓反室，展轉通宵，時側耳聽聲，但聞鼻息齁齁而已。將曉……僧送之門，鄭重而别。由他徑絶湖而歸。樓惘惘累日，疑所到非人間。……其後出處參商，竟不克再諧。《談藪》。《南宋雜事詩》卷七。

雷孝友

1　見陳自强4。

2　見陳自强7。

章良能

1　外大父文莊章公，自少好雅潔，性滑稽。居一室必泛埽巧飾，陳列琴書，親朋或譏其齷齪無遠志。一日，大書素屏云：「陳蕃不事一室，而欲埽除天下，吾知其無能爲矣！」識者知其不凡。後入太學爲集正，嘗置酒，揭饌單於爐亭，品目多異。其間有大鶵卵者最奇，其大如瓜，片切餖飣大盤中，衆皆駭愕，不知何物。好事者窮詰之。其法乃以鳧彈數十，黄白各聚一器。先以黄入羊胞蒸熟，次復入大猪胞，以白實之，再蒸而成。嘗迎駕於觀橋，戲以書句爲隱語云：「仰觀天文，俯察地理，吾嘗終日不食，終夜不寢，以思無益，不如學也。」衆皆莫測，公笑云：「乃此橋華表柱木鸛爾。」其他善戲多類此。《齊東野語》卷十六。《宋稗類鈔》卷八。

2　湖州卜者牧羊子，識章文莊於未遇時。及仕再筮，皆不許其得禄，果連丁艱。既而曰：「今可仕矣，且不在外。」遂由掌故以致兩地。又嘗語醫者李垕父曰：「君當飯於省中。」鄉人傳以爲笑。後文莊貴，常招之胗脈，留與共飯於省閣，因舉舊話一笑。《癸辛雜識》别集上。

3　見鄧友龍1。

4　見韓侂胄41。

5　見韓侂胄42。

6　見陸游14。

7　吴興人談重元鼎少領鄉薦不第，晚就南廊，更數試，復不入等。章文莊兄弟皆與之同舍。嘉定戊辰，文莊兄弟在朝，談入京將更試，請曰：「二兄何以授我？」乃相與作備對數十付。已而文莊入爲考官，得談卷甚喜。所批稍高，編排當在上二等。已而曰：「名器不可以故人私之，但使脱助教足矣。」於是稍移向下。既而算計四等合放若干，而談之名適在末等之首，竟垂翅而歸。《齊東野語》卷十。

8　嘉泰間，文莊章公以右史直禁林。時宇文紹節挺臣爲司諫，指公爲謝深甫子肅丞相之黨，出知温陵。既而公入爲言官，遍歷三院，爲中執法。時挺臣以京湖宣撫使知江陵府，入覲，除端明學士，徑躋宥府。而挺臣懷前日之疑，次且不敢拜。文莊識其意，乃抗疏言：「公論出一時之見，豈敢以報私憾，乞趣紹節就職。」未幾，公亦登政地，相得甚驩。一日，宴聚，公出所藏玉杯侑酒，色如截虹，真于闐産也，坐客皆誇賞之。挺臣忽旁睨微笑曰：「異哉！先肅愍公虚中使金日，嘗於燕山獲玉盤，徑七寸餘，瑩潔無纖瑕，或以爲宣和殿故物，平日未嘗示人，今觀此色澤殊近似之。」於是坐客咸願快覩，趣使取之。既至，則玉色製作無毫髮異，真合璧也。蓋元爲一物，中分爲二耳。衆客驚詫，以爲干鎁之合不足多也。公因舉杯以贈挺臣，而挺臣復欲以盤奉公，相與遜讓者久之，不決。時李璧季章在坐，起曰：「以盤足杯者，於事爲順，僉書不得辭也。」公遂謝而藏之，以他物爲報。《齊東野語》卷十八。《宋稗類鈔》卷八。

9　章文莊參政與其兄宗卿，雖世家五馬，而清貧自若。少依鄉校，沈丞相該之家學相連，章日過其門。沈氏少年與客坐於廳事，時方嚴冬，二章衣不掩脛，沈哂之曰：「此人會著及時衣。」客儆之曰：「二章才學，鄉曲所推，不可忽也。」章亦微聞之。既而兄弟聯登第，駸駸通顯。沈氏之屋，適有出售者，宗卿首買之以居焉。宗卿滑稽善謔，與同舍聚話，吴棣調之曰：「鳥覆翼之。」翼之，宗卿字也。章若不聞，他語自若，良久，忽語衆曰：「頃與衆人會語正洽，俄聞惡臭，罔知所自。時舍弟達之亦在焉，久乃覺其自達之也，退而誚之曰：『吾弟！吾弟！衆皆在此説話，吾弟卻在此放屁。』」衆爲一笑。《癸辛雜識》别集上。

宇文紹節

1　見章良能8。

史彌遠

1　〔史彌遠〕父丞相浩與覺長老道契，握手入堂奥，問之曰：「和尚好，我好？」覺見堂奥中簾幕綺羅，榮華富裕，粉白黛緑，環列左右，乃應答曰：「大丞相富貴好，老僧何好之有？」既而曰：「此念頭一差，積年蒲圑工夫俱廢，未免墮落。」一日，浩坐廳上，儼然見覺長不揖突入堂内，使人往寺中請相見。人回報云：「覺長老坐化圓寂于法堂上。」頃間浩堂里弄璋。浩默然自知，後以覺字爲彌遠小名。《三朝野史》。《西湖游覽志餘》卷五。《玉芝堂談薈》卷十。《堯山堂外紀》卷六十二。《堅瓠集》卷三。《宋稗類鈔》卷一。《宋詩紀事》卷九十六。

2　〔史彌遠〕相兩朝二十六年，權震海内。時有人作詩規之曰：「前身元是覺闍黎，業障紛華總不迷。到此更須睁隻眼，好將慧力運金鎞。」《堯山堂外紀》卷六十二。《西湖游覽志餘》卷五。《堅瓠癸集》卷三。《宋稗類鈔》卷一。《宋詩紀事》卷九十六。

3　宋淳熙年間，史寺丞輪對，讀之半，正言先帝高宗某事，忽淚下，玉音問故，對曰：「思感先帝舊恩。」孝宗不覺亦淚下。寺丞至讀畢，淚下不已。退朝免冠，乃蜈蚣蟲頂齧之，頂肉腐矣。蓋其淚下，實爲頂痛。孝宗以爲忠，明日御批除吏部侍郎。頂瘡數月方愈。《湖海新聞夷堅續志》前集卷一。

4　見韓侂胄32。

5　見張鎡8。

6　嘉定間，寧皇賜史彌遠、趙師揆、楊次山等以玉帶，惟彌遠上所解賜，他皆取於内府。朝之仕者與四方之門生故吏，泛然啓賀。其賜帶，與趙、楊等混然無别。雖彌遠未嘗留意儷議，因覽衆啓畢，獨取一啓内「解賜」二字，曰：「此卻知彌遠是上解賜。」此啓紹翁爲人代作。《四朝聞見録》丙集。

7　嘉定初，吴畏齋帥成都，從行者多選人，類以京削繫念，伶知其然。一日，爲古冠服數人游於庭，自稱孔門弟子，交質以姓氏，或曰「常」，或曰「於」，或曰「吾」，問其所涖官，則合而應曰：「皆選人也。」固請析之，居首者率然對曰：「子乃不我知，《論語》所謂『常從事於斯矣』，即某其人也。官爲從事而繫以姓，固理之然。」問其次，曰：「亦出《論語》，『於從政乎何有』？蓋即某官氏之稱。」又問其次，曰：「某又《論語》十七篇所謂『吾將仕者』。」遂相與歎咤，以選調爲淹抑。有慫慂其旁曰：「子之名不見於七十子，固聖門下第，盍扣十哲而受教焉？」如其言，見顔、閔方在堂，群而請益，子騫蹙頞曰：「如之何？何必改。」兖公應之曰：「然，回也不改。」衆撫然不怡，曰：「無已，質諸夫子。」如之，夫子不答，久而曰：「鑽遂改火，急可已矣。」坐客皆愧而笑。《桯史》卷十三。

8　當史丞相彌遠用事，選人改官，多出其門。制閫大宴，有優爲衣冠者數輩，皆稱爲孔門弟子。相與言，吾儕皆選人，遂各言其姓曰：吾爲常從事，吾爲於從政，吾爲吾將仕，吾爲路文學。别有二人出曰：「吾宰予也。夫子曰：『於予與改。』可謂僥倖。」其一曰：「吾顔回也。夫子曰：『回也不改。』吾爲四科之首而不改，汝何爲獨改？」曰：「吾鑽故改，汝何不鑽？」回曰：「吾非不鑽，而鑽彌堅耳。」曰：「汝之不改，宜也，何不鑽彌遠乎？」《齊東野語》卷十三。

9　史彌遠爲相時，士夫多鑽刺得官。伶人俳優者，一人手執一石，用一木鑽鑽之，久而不入，其一人以物擊其手曰：「汝不去鑽彌遠，卻來鑽彌堅，可知道鑽不入事。」史公聽而不怒。《湖海新聞夷堅續志》前集卷一。

10　史彌遠初反韓侂胄所爲，時頗稱治。及濟王不得其死，論者紛起，遂專任憸壬以居臺諫，李知孝、梁成大等爲之鷹犬，搏擊善類。士流無恥者多以鑽刺進秩。宫宴時，有伶人執拳石，以大鑽鑽之，久而不入，歎曰：「鑽之彌堅。」一伶遽扑其首曰：「汝不去鑽彌遠，卻來鑽彌堅，可知道鑽不入也。」舉座齊栗。翌日，彌遠杖伶人而出之境。《堯山堂外紀》卷六十二。《西湖游覽志餘》卷五。《宋稗類鈔》卷六。

11　史同叔爲相日，府中開宴，用雜劇人作一士人，唸詩曰：「滿朝朱紫貴，盡是讀書人。」旁一士人曰：「非也！滿朝朱紫貴，盡是四明人。」自後相府有宴，二十年不用雜劇。《貴耳集》卷下。

12　史相生朝，寺觀皆有厚饋，獨無準獻偈云：「日月兩條燭，須彌一炷香。祝公千載壽，地久與天長。」史大喜。《隋隱漫録》卷三。

13　宋史彌遠嘗作半閒亭，每治事畢，即入亭中打坐。有佞人上《糖多令》詞，大稱其意。其詞曰：「天上摘星班，青牛度關。幻出蓬萊新院宇，花外竹，竹邊山。　軒冕倘來閒，人生閒最難。算真閒、不到人間。一半神仙先占取，留一半，與公閒。」《堅瓠丁集》卷四。案：此似誤。參見賈似道44。

14　〔史〕彌遠出入宫禁，外議譁然，有詩曰：「往來與月爲儔侣，舒卷和天也蔽蒙。」蓋以雲譏彌遠也。彌遠爲相十七年，如真德秀、魏了翁者，皆遭斥逐。楊后之事，濟王嫉之，一日，書于几上曰：「彌遠當決配八千里。」左右以告彌遠，彌遠銜之。及寧宗疾革，廢濟王而立理宗。《錢塘遺事》卷二。《西湖游覽志餘》卷五。《堯山堂外紀》卷六十二。

15　見劉克莊2、3。

16　或言湖州以潘丙之事，改名安吉州，乃寓潘丙二字，史相之狡獪也。《癸辛雜識》續集上。

17　寶慶間，有孫氏子名守榮，善風角鳥占，其術多驗，號富春子。……後登史衛王之門，頗爲信用。一日，聞鵲噪，史令占之，云：「來日晡時，當有寶物至，然非丞相所可用者。今已抵關，必有所礙，而未入耳。」翌日，果李全以玉柱斧爲貢，爲閽者遲留，質之於府而後納。史嘗得李全書，置之袖間，未啟也。因扣云：「吾袖中書，所言何事？」對曰：「假破囊二十萬耳。」剥封，果然，史以此深忌之。後以他故，黥至遠郡死焉。《齊東野語》卷九。

18　史彌遠欲占育王寺地作墳，衆僧俯首，莫敢誰何。有一小僧曰：「我有一策阻之。」作偈云：「寺前一塊地，常有天子氣。丞相要作墳，不知主何意。」用是題於通衢，史意遂息。《堯山堂外紀》卷六十二。《堅瓠乙集》卷三。

19　李全擾淮時，史彌遠在廟堂，束手無策。有訛傳全軍馬渡江過行在，京師人民惶惶。彌遠夜半忽披衣而起，有愛寵林夫人者，見其起，可疑，亦推枕而起，相隨于後。忽見彌遠欲投池中，林夫人急扶住，泣告曰：「相公且少耐區處。」數日後，得趙葵捷書。《三朝野史》。《宋稗類鈔》卷六。《南宋雜事詩》卷五。

20　紹定三年，上飲宴過度，史彌遠卧病中。時人譏之曰：「陰陽眠燮理，天地醉經綸。」《宋季三朝政要》卷一。

21　紹定辛卯，臨安大火，九廟俱燬，獨丞相史彌遠賜第以殿司軍救撲而存。洪平齋《吴都城火》詩云：「九月丙戌夜未中，祝融漲燄連天紅。層樓傑觀舞燧象，綺峯繡陌奔燭龍。始從李博士橋起，三面分風十五里。崩摧洶洶海潮翻，填咽紛紛釜魚死。開禧回禄前未聞，今更五分多二分。大塗小撤禁不講，拱手坐視連宵焚。殿前將軍猛如虎，救得汾陽令公府。祖宗神靈飛上天，痛哉九廟成焦土。」末意規諷時宰甚切，聞之者足以戒。《梅磵詩話》卷中。《鶴林玉露》丙編卷二。《堅瓠丁集》卷一。《宋稗類鈔》卷三。

22　〔陳〕篔窗初入館，史相極傾慕。未幾，意嚮不合，語人曰：「陳壽老好一臺諫官，只太執耳！」後又遣所親諭，意欲以爲權直學士院。篔窗答云：「某不能以文字與人改，不可爲權直。」史聞之不樂。篔窗遂久不遷。蓋史當國，凡代言者必進藁本。史或手自塗抺，或令館人删改。如辛卯火災，陳立道卓草《罪己求言詔》有云：「朕爲人子孫而不能保守宗廟，爲人父母而不能安全井邑。」儘有意味，史惡其太直不用，再具藁復不用，至三具藁復不付出。叩之，則曰：「令敷文竄改矣。」敷文，其子宅之也。陳但飲氣而已。《林下偶談》卷二。《木筆雜鈔》卷上。

23　袁彦純同知始以史同叔同里之雅，薦以登朝，尹京。既以才猷自結上知，遂繇文昌躋宥府，寖寖乎柄用矣。適誕辰，客有獻詩爲壽，云：「見説黄麻姓字香，且將公論是平章。十年舊學資猶淺，二紀中書老欲僵。刑鼎豈堪金鎖印，仙翁已在白雲鄉。太平宰相今誰是，惟有當年召伯棠。」刑鼎指薛，蓋以金科賜第。仙翁指葛，時已七十。舊學則鄭安晚也。此詩既傳，史聞惡之，旋即斥去。《癸辛雜識》前集。

24　史衛王挾擁立之功，專持國柄，然愛惜名器，不妄與人，亦其所長。嗣秀王師彌既爲嗣王，遂賜玉帶。其弟師貢亦已建節開府矣，亦覬望横玉圍腰之寵，屢有營求，皆不許。其後婿竃於史親幸之姬，必欲得之。史知其意，命取所有玉帶於内擇其最佳者與之。姬喜，亟報之，殊不知非出君賜，又無閤門許令服繫關子，安可自擅服繫。其吝惜名器皆此類，亦可尚也。《癸辛雜識》别集下。

25　〔史〕忠獻當國日，待族黨加嚴。猶子嵩之子申，初官棗陽户曹，方需遠次，適鄉里有佃客邂逅致死者，官府連逮急甚，欲求援於忠獻，而莫能自通，遂夤緣轉聞，因得一見。留飯終席，不敢發一語。忽問：「何不赴棗陽闕？」以尚需次對，忠獻曰：「可亟行，當作書與退翁矣。」陳賅時爲京西閫。子申拜謝，因及前事，公曰：「吾已知之，第之官勿慮也。」公平昔嚴毅少言，遂謝而退。少間，公元姬林夫人因招之，公曰：「勿輕此子，異日當據我榻也。」其後信然。《齊東野語》卷十八。《宋稗類鈔》卷三。

26　趙葵南仲通判廬州日，翟朝宗方守郡，〔史忠獻〕公素不樂之，遂千堂易合入闕，俟呼召於賓廡候見者數十人，皆謝去，獨召兩都司及趙延入小閤會食，且出兩金盒，貯龍涎、冰腦，俾坐客隨意爇之。次至趙，即舉二合盡投熾炭中，香霧如雲，左右皆失色。公亟索飲送客，命大程官俾趙聽命客次，人皆危之。既而出劄知滁州，填現闕命之任。《齊東野語》卷十八。《宋稗類鈔》卷三。

27　米南宫五世孫巨秀，亦善醫，嘗診史相脈，語未發，史謂之曰：「可服紅丸子否？」米對以「正欲用此」，亦即愈。史病手足不能舉，朝謁遂廢，中書要務運之帷榻。米謂必得天地丹而後可。丹頭偶失去，歷年莫可訪尋。史病甚，召米於常州。至北關，登舟買飯，偶見有售拳石於肆者，頗異，米即而玩之，即天地丹頭也。……米因問厥值，售者謾索錢萬。米以三千酬直持歸，調劑以供史。史疑而未敢嘗。適有閽者亦病痿，試服，即能坐起。又以起步司田帥之疾，史始信而餌，身即輕，遂内引。及史疾再殆，天地丹已盡，遂薨於賜第。《四朝聞見録》丙集。

28　〔史〕彌遠死已久，一夕，其家聞叩門聲，曰：「丞相歸。」舉家駭匿。比入門，燈轎紛紜，升堂即席，子婦皆出羅拜，訊慰平生，歷歷囑家事，索紙筆題詩云：「冥路茫茫萬里雲，妻孥無復舊爲群。早知泡影須臾事，悔把恩仇抵死分。」《西湖游覽志餘》卷五。《堯山堂外紀》卷六十二。《昨非庵日纂》卷八。《堅瓠庚集》卷二。《宋稗類鈔》卷六。《宋詩紀事》卷九十九。

鄭昭先

1　見程覃2。

曾從龍

1　曾參預從龍赴省時，館於衢之順溪，題一絶云：「紅照西沈暫解鞍，偶然假館豈求安。新豐獨酌誰爲侣，坐對窗前竹一竿。」識者已韙之矣。是年竟至大魁，致身政府，至今其館扁爲「狀元」。《娱書堂詩話》卷上。《宋詩紀事》卷五十八。

羅　點

1　羅點春伯爲浙西倉攝平江府。忽有故主訟其逐僕欠錢者，究問雖得實，而僕黠甚，反欲汙其主，乃自陳嘗與主饋之姬通，既而物色，則無有也。於是遂令僕自供姦狀，甚詳，因判云：「僕既欠主人之錢，又且汙染其婢。事之有無雖未可知，然其自供罪狀已明，合從姦罪定斷，徒配施行。所有女使，候主人有詞日根究。」聞者無不快之。《齊東野語》卷八。《宋稗類鈔》卷一。

倪　思

1　見楊萬里7。

2　先生孤行一意，其在乾、淳間，不爲周益公所喜。趙忠定公嘗稱先生爲真侍講，而先生亦以事忤之。陳止齋、章茂獻皆其所不咸也。朱子入朝，君子傾心歸之，先生亦落落，人頗疑之。及其爲周、趙、朱三公制詞，極其奬許，乃知其無私。《宋元學案》卷四十。

3　見真德秀1。

4　見韓侂胄41、42。

5　嘉定初元，史忠獻彌遠拜右丞相，相麻，翰林權直陳晦之筆也。有「昆命元龜，使宅百揆」之語。時倪文節思知福州，即具申朝省，謂「昆命元龜」，此乃舜、禹揖遜授受之語，見於《大禹謨》，非僻書也。據《漢書》，董賢爲大司馬册文云「允執其中」，蕭咸謂此乃堯禪舜之文，非三公故事。今「昆命元龜」，與「允執其中」之詞何以異？若聖上初無是意，不知詞臣何從而援引此言，受此麻者，豈得安然而不自明乎？給舍臺諫，又豈得不辨白此事乎？竊見曩之詞臣，以聖之清聖之和褒舉韓侂胄，以有文事有武備褒譽蘇師旦，然亦未敢用人臣不當用之語。……史相得之甚駭，遂拜表繳奏，且謂當時惟知恭聽王言，所有制詞，會合取會詞臣，合與不合貼麻。時陳晦已除侍御史，遂具奏之。其詞内云：「……國初，趙普拜相，制曰：『詢于元龜，歷選群后。』又有甚的切者，唐元和中，裴度拜相，制曰：『人具爾瞻，天子賚予，昆命元龜，爰立作相。』云云。古人舉事無大小，未嘗不命龜，如《洪範》、《周禮》、《左傳》，皆可考也。今思乃以董賢册文『允執其中』爲比，以聖上同之漢哀云云。……」繼得旨：陳晦援證明白，無罪可待，倪思輕侮朝廷，肆言誣罔，可特降兩官。其後文節作辨析一狀甚詳，又專作一書曰《昆命元龜説》，備載始末。然一時公論，多以文節出位而言，近於忿激。而陳之論辨雖詳，終不若不用之爲佳也。此事葉靖逸雖載之《聞見録》，略甚，今因詳書本末云。《齊東野語》卷十六。《四朝聞見録》甲集。

6　倪文節爲吾鄉一代名流，常與秀邸爲鄰，頗有侵越地界之争。常爲之語云：「住場好，不如肚腸好；墳地好，不如心地好。」蓋有爲而發也。或議其有窖藏之僻，然余未敢以爲信。既而子孫有分析窖藏不平之訟，頗爲前人之辱，余始疑而終未敢以爲信也。後納一婢，乃自其孫所來，備言其事，云：「一日驟雨，屋舍漏水，壅不洩，遂呼圬者整之。得大篋於簷溜中下，視之皆黄白也。或窖於牆壁間，凡數處。以此興訟，數年不已，盡爲刻木輩所有，正不救子孫之貧也，悲夫！」《癸辛雜識》别集上。

陳　晦

1　見倪思5。

2　見高文虎3。

黄　由

1　見宋孝宗23。

2　僕自幼嘗聞鄉中長老言，「潮至夷亭出狀元」，不曉所謂。己亥、庚子，連歲大旱，鹹鹵之水，果至崑山境上，所謂夷亭末地。是時，黄由魁天下。次舉，鄉中又籍籍言潮水至夷亭，未以爲信也。甲辰歲，衛涇又魁天下。蘇之爲州，自本朝開國以來，未有占大魁者。《野客叢書》卷十三。

黄由妻胡氏

1　見劉過3。

2　見趙師7。

沈　詵

1　户部尚書沈公詵，爲人寬厚。……致政歸苕溪，每值歉歲，公即發己家租米市中出糶，止依元價，公自當斛斗，每倍量與人。或以錢密寘米中，鄉人不識公，但云：「著青布衫道人，量得米好。」《葦航紀談》。

徐似道

1　竹隱徐淵子似道，天台人，名士也，筆端輕俊，人品秀爽。初官爲户曹，其長方以道學自高，每以輕脱目之。淵子積不能堪，適其長丁母憂去官，淵子賦《一剪梅》云：「道學從來不則聲，行也《東銘》，坐也《西銘》。爺娘死後更伶仃，也不看經，也不齋僧。　卻言淵子大狂生，行也輕輕，坐也輕輕。他年青史總無名，我也能亨，你也能亨。」能亨，鄉音也。《癸辛雜識》續集下。《堯山堂外紀》卷六十一。《堅瓠壬集》卷二。

2　〔徐〕淵子爲小蓬，朝聞彈疏，坐以小舟，載菖蒲數盆，翩然而去。道間争望，若神仙然。《貴耳集》卷上。《宋詩紀事》卷五十三。

3　寧皇立皇子洵，時上春秋猶盛。竹隱徐似道行制詞，内二句云：「爰建神明之胄，以觀天地之心。」真學士也，其意味悠長矣。《四朝聞見録》甲集。

4　徐淵子舍人，好以詩文諧謔。丁少詹與妻有違言，棄家居茶寮山，茹素誦經，日買海物放生，久而不歸。妻患之，祈徐譬解。徐許諾，出門見賣老婆牙者，買一巨籃餉丁，且作詞云：「茶寮山上一頭陀，新來學者麽。蝤蛑螃蟹與烏螺，知他放幾多。　有一物，似蜂窩，姓牙名老婆。雖然無奈得它何，如何放得它。」丁見詞大笑而歸。《説郛》卷三十一引《談藪》。《堯山堂外紀》卷六十一。《堅瓠丙集》卷二。《詞苑叢談》卷十一。

詹體仁

1　見劉德秀1。

曾　撙

1　見劉德秀1。

周端朝

1　慶元間，趙忠定去國，太學生周端朝、張衜、徐範、蔣傳、林仲麟、楊宏中，以上書屏斥，遂得六君子之名。《齊東野語》卷二十。

2　趙忠定横遭遷謫，去國之日，天爲雨血，京城人以盆盎貯之，殷殷然。太學諸生上封事，叩麗正甚急，侂胄欲斬其爲首者，寧皇只從聽讀。當時同銜上者六人，世號爲「六君子」：曰周端朝，曰張衡，曰徐範，曰蔣傅、林仲麟、楊宏中。皆併出，惟周受禍略備。後至不能嗣，韓亦慘矣。初自廷尉聽讀衢州，已次半道，有旨再赴廷尉，周始自分必死。時憲聖在上，韓猶不敢殺士，故欲以計殺之。周竟不死，復聽讀永州，杜門教授生徒。後以韓誅放還，復籍于學，爲南宫第一人，自外入爲國子録。以女妻富陽令李氏子。親迎之夕，有老兵持諸生刺以入，周曰：「正用此時來見耶？爲我傳語，來日相見於崇化堂矣。」諸生不肯退，曰：「我爲國録身上事來，有書在此。」書入，乃備述李爲史氏云云，「恐他時先生官職駸駸，天下以爲出于李氏」。周愕甚，入則已奏樂行酒。周亟起，告女以故。女以疾遽，冀展日定情。李氏子惘然登車去。富陽令大怒，訴于臺，因劾周去。復入爲太學博士。《四朝聞見録》甲集。

余　嶸

1　嘉定中，未嘗詔罷科目，凡以宏博應選者，有司承意，不敢以名聞。嘗用余嶸爲中書舍人，余素不習此。余表姪應子和鏞嘗試曾學有司，亦僅與申省文，得典誥體。時爲安吉宰，安吉去行都三日可達，余之草制，皆取之安吉。省吏趣請詞頭，余之左右必曉之曰：「安吉人未回。」《四朝聞見録》乙集。

胡　衛

1　胡衛、盧祖臯在翰苑，草明堂赦文云：「江淮盡掃於胡塵。」太學諸生嘲之曰：「胡塵已被江淮掃，卻道江淮盡掃於。」又曰：「傳語胡盧兩學士，不如依樣畫胡盧。」《鶴林玉露》甲編卷四。

2　胡衛道三子，孟曰寬、仲曰定、季曰宕，蓋悉從宀。其後悼亡妻，俾友人作志，書曰：「夫人生三子，寬定宕。」讀者爲之掩鼻。蓋當時不悟爲語病也。《癸辛雜識》前集。

盧祖臯

1　見胡衛1。

趙　鞏

1　趙鞏監昇暘宫酒庫，虜使至，問：「趙夫子今何官？」館伴問：「何人？」曰：「趙鞏，其《皇帝清問下民賦》，吾州後生以爲矜式，呼趙夫子。」館伴曰：「今爲郎官。」即日除司封郎中。《吹劍録》。《南宋雜事詩》卷三。

柴中行

1　南溪柴先生中行，字與之。吾鄉前輩也。……初仕臨川推官，戊午秋大比，漕司前期取脚色，必欲書「委不是僞學」五字。公得文移，即具申云：「自幼習《易》，讀程伊川之書，以收科第。於新制，未委是與不是僞學？如以爲僞，不願考校。」漕難其報。後有讒之者，内臺欲加論列。何公澹在諫省曰：「其人所守不變，可罪之乎？」《游宦紀聞》卷九。

謝岳甫

1　布衣謝岳甫，閩士也。當光宗久缺問安，群臣苦諫，至比上爲夏、商末造，上益不悦。岳甫伏闕奏書，謂：「父子至親，天理固在。自有感悟開明之日，何俟群臣苦諫？徒以快近習離間之意。但太上春秋已高，太上之愛陛下者，如陛下之愛嘉王。萬一太上萬歲之後，陛下何以見天下？」書奏，上爲動，降旨翌日過宫。當是之時，岳甫名震于京，同姓宰相有欲竢上已駕即薦以代己者。……先是，岳甫嘗上書孝宗請恢復，不報。謝聚孫氏，孫已死，謝發其線篋，乃謝所上書副本也。謝嘗以副本納要路，不知孫氏何自致之。謝益感愴。閩士林自知觀過，與謝同游于京學，以詩一絶爲紀其事，末二句云：「漢皇未下復讎詔，奈此匹夫匹婦何？」《四朝聞見録》甲集。

喻南强

1　初，當路欲排善類，指陳亮爲根，煅煉刺骨，罪且不測，門人畏其威焰，噤不敢出聲。南强義形辭色，貽書誚責，言：「先生無辜受罪，將賫恨入土，吾曹爲弟子，當怒髮衝冠，乃影響昧昧，是得爲士類邪！」復走東甌，見葉備陳冤狀。適曰：「子真義士也！」即秉筆爲作書數通。南强又持走越，袖見諸臺官，誦言無忌，卒直亮之冤。《文憲集》卷十。《宋元學案》卷八十九。

尹直卿

1　紹熙甲寅，光宗以疾不能過宫，吾郡尹德鄰初參太學，簾引詩題出「問寢龍樓曉」，德鄰詩云：「父母人皆有，儀刑自冕旒。問安趨燕寢，拂曉過龍樓。鶴駕嚴晨衛，鷄人徹夜籌。慈闈天語接，飛棟月華收。萬姓齊呼舞，三宫款獻酬。小儒憂國切，幾白九分頭。」學官擊節，一時傳誦。《鶴林玉露》乙編卷一。

胡　紘

1　初，〔胡〕紘試宰，還謁〔趙〕忠定。同時見者，忠定同郡人某，亦趙氏。趙知忠定不事修飾，故易敝巾、垢衫、敗屣以見，且能昌誦忠定大廷對策。忠定於稠人中首與之語，且恨同姓同郡而曾未之識。次至紘進，自叙科第嘗階上游，冀歸裏列。忠定愀然曰：「若廟堂盡以前名用士，則或非前名與不由科第者何由進？」神色不接。紘未謁忠定，嘗迂道謁考亭先生于武夷精舍。先生待學子惟脱粟飯，至茄熟，則用薑醯浸三四枚共食。胡之至，考亭先生遇禮不能殊。胡不悦，退而語人曰：「此非人情，隻雞樽酒，山中未爲乏也。」道出衢，從太守覓舟，客次偶與水心先生遇，時猶未第。紘氣勢凌忽，若宿與之不合者，厲聲問先生曰：「高姓仙里？」先生應之曰：「永嘉葉適。」紘又詰之曰：「足下何幹至此？」先生對曰：「親病求醫。」紘笑，以手自摇紫窄帶，歎曰：「此所謂親病在牀，入山采藥。」先生憮然，莫知其所以見訝者。會太守素稔先生名，遂命典謁語胡小竢，先請葉學士。即水心。胡尤不平。《四朝聞見録》甲集。

劉德秀

1　劉德秀仲洪爲桂陽教官，考校長沙回，至衡山，遇湖南撫幹曾撙節夫，亦自零陵考校回。曾，晦翁上足而劉之素厚善者也。同宿旅邸，相得甚歡。劉謂曾曰：「倉司下半年文字，聞君已覓之，信否？」曰：「不然。撙平生不就人求薦。」劉再三叩之，曾甚言所守端確，未嘗屈節于人。劉曰：「然則某欲得之，可乎？」曰：「君自取之，何與吾事？」劉至衡陽以告倉屬。倉屬曰：「長官已許曾節夫矣。」劉曰：「昨遇之于途，而曰未嘗覓文字于人。」倉屬曰：「不然。曾書可覆也。」取以示之，則詞極卑敬，無非乞憐之語。劉太息而去，曰：「此所以爲道學也歟！」及劉爲大理司直，會治山陵于紹興，朝議或欲他徙。丞相留公正會朝士議于其第，劉亦往焉。是早至相府，則太常少卿詹體仁元善、國子司業葉適正則先至矣。詹、葉亦晦翁之徒，而劉之同年也。二人方並席交談，攘臂笑語，劉至，顔色頓異。劉即揖之，叙寒温，葉猶道即日等數語，至詹則長揖而已。揖罷，二人離席默坐，凛然不可犯，劉知二人之不吾顧也，亦移席别坐。須臾，留相出，詹、葉相顧，厲聲而前曰：「宜力主張紹興非其地也。」乃升階力辯其非地。留相疑之曰：「孰能決此？」二人曰：「此有蔡元定者深于郭氏之學，識見議論無不精到，可決也。」劉知二人之意在蔡季通，則獨立階偶，默不發一語。留相忽顧之曰：「君意如何？」劉揖而進曰：「不問不敢對，小子何敢自隱？某少歷宦途，奔走東南湖湘、閩廣、江浙之間，歷覽盡矣。山水之秀，無如越地，蓋甲于天下者也，宅梓宫爲甚宜。且遷易山陵，大事也，況國步多艱，經費百出，何以堪此？」公慨然曰：「君言是也。」諸公復向趙汝愚第議之。至客次，二人忽視劉曰：「年丈何必爾耶？」劉對曰：「愚見如此，非敢異也。」既而劉辨之如初，易地之議遂格。劉因自念曰：「……曰曾，曰詹，曰葉，皆以道學自名，而其行事若此，皆僞徒也。謂之僞學何疑？」未幾，劉遷御史，于是悉劾朱氏之學者而盡逐之，僞學之名自此始。《四朝聞見録》丁集。

高文虎

1　高文虎，字炳如，號爲博洽名儒。疾程文浮誕，其爲少司成，專以藏頭策問試士，問目必曰有某人某事者。士不能應，但以「也」字對「者」字，士之憤高也久矣。會京尹趙師奏請盡以西湖爲祝聖池，禁捕魚者，作亭池上甚偉，穹碑摩雲。高實爲記，其文有曰：「鳥獸魚鱉，咸若商歷以興。」既已鐫之石。石本流傳，殆不可掩，改「商」爲「夏」，隱然猶有刊跡。無名子作爲詞以謔之云：「高文虎，稱伶俐。萬苦千辛，作箇放生亭記。從頭没一句説著朝廷，盡把師歸美。這老子、忒無廉恥，不知潤筆能幾。夏王説不是商王，只怕伏生是你。」《四朝聞見録》戊集。《西湖游覽志餘》卷二十四。《堯山堂外紀》卷六十三。《堅瓠癸集》卷一。《宋稗類鈔》卷六。

2　宋宰相韓侂胄嘗改諸州後園蓮沼爲放生池，詞臣高文虎作記有云：「鳥獸魚鱉，咸若湯王所以基商。」後高作主司，出硬題困舉子。一科生以高用事誤，作一小詞嘲云：「高文虎，誇伶俐。萬苦千辛，作箇放生池記。從頭無一字説及朝廷，只把侂胄歸美。夏王道我不是商王，鳥獸魚鱉是你。」《玉堂嘉話》卷四。

3　高文虎作《西湖放生池記》，以「鳥獸魚鼈咸若」爲商王事，太學諸生爲謔詞，哂其誤。陳晦行史集賢制，用「昆命元龜」字，閩帥倪侍郎駮論之，陳累疏援引唐人及本朝命相制皆用此語。史擢陳臺端，劾倪，削秩罷去。或爲一聯云：「舍人舊錯夏商鼈，御史新争舜禹龜。」聞者絶倒。《後村詩話》續集卷一。《堅瓠丙集》卷四。《宋詩紀事》卷一百。

4　高疏寮一代名人，或有議其家庭有未能盡善者，其父嘗作《蘭亭博義叙》，疏寮後易爲《蘭亭攷》，且輒改翁之文，陳直齋嘗指其過焉。近得炳如親書與其妾銀花一紙，爲之駭然，漫書於此，云：「慶元庚申正月，余尚在翰苑，初五日成得何氏女，爲奉侍湯藥。又善小唱嘌唱，凡唱得五百餘曲，又善雙韻，彈得五六十套。以初九日來余家。時元宵將近，點燈會客，又連日大雪，余因記劉夢得詩『銀花垂院榜，翠羽撼條鈴』。王禹玉《和賈直孺内翰》詩『銀花無奈冷，瑶草又還芳』。蘇味道《元宵》詩『火樹銀花合，星橋鐵鎖開』。《群仙録》姚君上昇之日，天雨銀花，繽紛滿地。宋之問《雪中應製》詩『章定少千人和，銀樹先舒六出花』。遂名之曰銀花。余喪偶二十七年，兒女自幼至長大，恐疎遠他，照管不到，更不再娶，亦不蓄妾婢，至此始有銀花，至今只有一人耳。余既老，不喜聲色，家務盡付之子，身旁一文不蓄，雖三五文亦就宅庫支。余不飲酒，待客致饋之類，一切不管。銀花專心供應湯藥，收拾緘護，檢視早晚點心，二膳亦多自烹飪，妙於調胹。縫補、漿洗、烘焙替换衣服，時其寒煖之節，夜亦如之。余衰老，多小小痰嗽，或不得睡，即徑起在地扇風爐，趣湯瓶，煎點湯藥以進。亦頗識字，助余看書檢閲，能對書劄。時余六十七歲焉，同往新安，供事三年，登城亭，覽溪山，日日陪侍，余甚適也。既同歸越，入新宅次家，親族以元宵壽予七十。時銀花年限已滿，其母在前，告某云：『我且一意奉侍内翰，亦不願加身錢。』舊約逐月與米一斛，亦不願時時來請。余甚嘉其廉謹，且方盛年，肯在七十多病老翁身傍，日夕擔負大公徒，此世間最難事，其淑静之美，雖士大夫家賢女有所不及也。丙寅春，余告以：『你服事我又三年矣，備極勤勞。我以面前洗漱等銀器約百來兩，欲悉與你。』對以不願得也。時其母來，余遂約以每年與錢百千，以代加年之直，亦不肯逐年請也。積至今年，凡八百千，余身旁無分文，用取於宅庫，常有推托牽掣，不應余求。……余謂服事七十七歲老人，凡十一年，余亦忝從官，又是知府之父，又家計盡是筆耕有之，知府未曾置及此也。況十一年間看承謹細，不曾有病伏枕，姑以千緡爲奩具之資，亦未爲過！但即未辦，候日後親支給。銀花素有盼盼燕子樓之志，而勢亦不容留。余勉其親，亦遲遲至今。今因其歸，先書此爲照。銀花自到宅，即不曾與宅庫有分文交涉，及妄有支用。遇寒暑本房買些衣著，及染物，余判單子付宅庫正行支破，銀花即無分毫干預。他日或有忌嫉之輩，輒妄有興詞，仰即此示之。若遇明正官司，必鑒其事情，察余衷素，且憫余叨叨於垂盡之時，豈得已哉！嘉定庚午八月丙辰押。」《癸辛雜識》别集下。

高似孫

1　程文簡著《演繁露》，初成，高文虎炳如嘗假觀，稱其博贍。虎子似孫續古，時年尚少，因竊窺之。越日，程索回元書，續古因出一帙曰《繁露詰》，其間多文簡所未載，而辨证尤詳。文簡雖盛賞之，而心實不能堪。或議其該洽有餘，而輕薄亦太過也。《齊東野語》卷十九。

2　見吴琚6。

3　〔高似孫〕上韓侂胄生日詩九首，皆暗用「錫」字，爲時清議所不齒。晚知處州，貪酷尤甚。其讀書以隱僻爲博，其作文以怪澀爲奇。《直齋書録解題》卷二十。《南宋雜事詩》卷一。《宋詩紀事》卷五十五。

4　高疎寮守括日，有籍妓洪渠者，慧黠過人。一日，歌《真珠簾》詞，至「病酒情懷猶困懶」，使之演其聲若病酒而困懶者，疎寮極稱賞之。適有客云：「卿自用卿法。」高因視洪云：「吾亦愛吾渠。」遂與脱籍而去，以此得嘖言者。《癸辛雜識》續集上。《宋詩紀事》卷五十五。

蘇師旦

1　初，蘇師旦本平江書吏，韓氏爲戎副，籍之于廳。韓用事，師旦實爲腹心。韓知閤門事，猶在韓側立侍。迨冒節鉞，韓則曰：「皆使相也。」始乃與之均席。由是海内趨朝之士，欲造其門而不得見。蘇林者，子由之孫也。師旦以微賤附之爲族，林遂以兄事之。師旦嘗以窘乏求金于韓。韓不知其受諸將賄動以億萬，每輟俸金與之，謂其出于真誠。及江上諸將致敗，而邱公崈爲督視，廉知敗將之賂師旦尺牘往來俱存，因作書以遺韓。韓大怒，遂竄師旦于海上。嘉定初，下所編郡取師旦首級，郡守召至客次，師旦以韓念己，必復召用。已而赴市，則曰：「太師亦如是忍耶？」蓋不知韓已誅矣。遂籍其家，得金箔金二萬九千二百五十片，金錢六十辮，馬蹄金一萬五千七百二十兩，瓜子金五斗，生金羅漢五百尊，各長二尺五寸，金酒器六千七百三十兩，釵釧金一百四十三片，金束帶十二條，他物稱是。《四朝聞見録》戊集。《西湖游覽志餘》卷四。

2　陳自强在禁林，事師旦尤謹。有愛妾曰蠟梅，以秀慧聞于東南。師旦至其家，則三人參坐縱飲。未幾，師旦除帶御器械，遷知閤門事、樞密都承旨，幹辦皇城司，權勢日盛，乃自名蘇氏之出子。陳韡總蜀計，爲建景蘇樓於眉州市以悦之。《慶元黨禁》。

鄧友龍

1　鄧友龍，長沙人。嘗從張南軒游，自詭道學。既登朝，時論方攻僞學，因諱而晦其事。時外祖章文莊公爲學官，喜滑稽。嘗以祀事同齋宿，談謔之際，友龍不能堪，以語及之云云。章戲之曰：「若然，則又是道學矣。」友龍面發赤，大銜之。未幾入臺，章公由學士院補外。公本謝丞相客也。會友龍爲右史，而宇文紹節自右史代之，於是召文莊爲宗政少卿，友龍不能平，以嗾紹節。紹節甫供職，未及受告，首論其事，語侵謝，蓋亦見厭於韓矣。章命既寢，謝遂去國，而友龍亦出爲淮西漕，日久，謀復入。時金人方困於北兵，且其國歲荐飢，於是沿邊不逞之徒號爲「跳河子」者，時時剽獵事狀，陳説利害。友龍得之以爲奇貨，於是獻之於韓。韓用事久，思釣奇立功以自蓋，得之大喜。附而和者雖不一，其端實友龍發之也。《齊東野語》卷十一。

2　嘉泰中，鄧友龍使金，有賂驛吏夜半求見者，具言虜爲韃之所困，饑饉連年，民不聊生，王師若來，勢如拉朽。友龍大喜，厚賂遣之。歸告韓侂胄，且上倡兵之書，北伐之議遂決。其后王師失利，侂胄誅，友龍竄。《鶴林玉露》甲編卷四。

3　開禧用兵，鄧友龍、程松爲宣撫、宣諭使，板授其屬，謂之「宣幹」。時政府惟有陳自强居相位，民謡謂之「天上台星少，人間宣幹多」。《四朝聞見録》丙集。《宋詩紀事》卷一百。

趙師

1　見韓侂胄13。

2　〔韓〕侂胄妻早死，有四妾皆得郡封，所謂四夫人也。其次又十人，亦有名位。丁巳秋冬之間，有獻北珠冠四枚者，侂胄喜，以遺四夫人，其十人皆愠曰：「等人耳，我輩不堪戴耶！」侂胄患之。趙師時以列卿守臨安，微聞其事。侂胄入朝未歸，京尹忽遣人致餽，啓之，十珠冠也。十人者大喜，分持以去。侂胄歸，左右以告侂胄，未及有言，十人者咸來致謝。翌日，都市行燈，群婢皆頂珠冠而出。明日，語侂胄曰：「我曹夜來過朝天門，都人聚觀，直是喝采，郡王奈何不與趙大卿轉官耶？」翌日，又言之。於是有工部侍郎之命。《慶元黨禁》。《兩朝綱目備要》卷五。《西湖游覽志餘》卷四。《宋稗類鈔》卷二。

3　出湧金門入，柳洲，上有龍王祠。開禧中，帥臣趙師重塑五王像，冕旒珪服畢具。其中三像，一模韓侂胄像，一模陳自强像，一模師像。時韓、陳猶在，臺臣攻師者，惟於疏中及師自貌其像，不敢斥韓、陳云。《四朝聞見録》甲集。《居易録》卷八。《南宋雜事詩》卷七。

4　韓平原作南園於吴山之上，其中有所謂村莊者，竹籬茅舍，宛然田家氣象。平原嘗游其間，甚喜曰：「撰得絶似，但欠雞鳴犬吠耳。」既出莊游他所，忽聞莊中雞犬聲，令人視之，乃府尹〔趙師〕所爲也。平原大笑，益親愛之。太學諸生有詩曰：「堪笑明庭鴛鴦，甘作村莊犬雞。一日冰山失勢，湯潯鑊煮刀刲。」《鶴林玉露》乙編卷三。《兩朝綱目備要》卷五。《古杭雜記詩集》卷二。《西湖游覽志餘》卷四。《堯山堂外紀》卷六十二。《昨非庵日纂》二集卷八。《宋稗類鈔》卷二。《宋詩紀事》卷九十六。

5　趙從善尹臨安，宦寺欲窘之。一日，内索朱紅卓子三百隻，限一日辦。從善命於市中取茶卓一樣三百隻，糊以清江紙，用朱漆塗之，咄嗟而成。兩宫幸聚景園回，索火炬三千枝，限以時刻。從善命於娼家取竹簾束之，頃刻而辦。《鶴林玉露》乙編卷六。《識小録》卷四。《宋稗類鈔》卷三。

6　趙師尚書尹臨安日，有賊每於人家作竊，必以粉書「我來也」三字於門壁，雖緝捕甚嚴，久而不獲。「我來也」之名哄傳，京邑不曰「捉賊」，但云「捉我來也」。一日所屬解一賊至，謂此即「我來也」，亟送獄鞫勘，乃略不承服，且無贜物可證，未能竟此獄。其人在禁，忽密謂守卒曰：「我固嘗爲賊，卻不是『我來也』，今亦自知無脱理，但乞好好相看，我有白金若干，藏於寶叔塔上某層某處，可往取之。」……卒從其計，得金大喜。次早入獄，密以酒肉與賊。越數日，又謂卒曰：「我有器物一甕，寘侍郎橋某處水内，可復取之。」卒曰：「彼處人閙，何以取？」賊曰：「令汝家人以籮貯衣裳，橋下洗濯，潛掇甕入蘿，覆以衣舁歸可也。」卒從其言，所得愈豐。次日，復勞以酒食。卒雖甚喜，而莫知賊意。一夜至二更，賊低語謂卒曰：「我欲略出，四更盡即來，決不累汝。」卒曰：「不可。」賊曰：「我固不至累汝，設或我不復來，汝失囚，必至配罪。而我所遺，儘可爲生。苟不見從，卻恐悔吝，有甚於此。」卒無奈，遂縱之去。卒坐以伺，正憂惱間，聞簷瓦聲，賊已躍而下。卒喜，復桎梏之。甫旦，啓獄户，聞某門張府有詞云：「昨夜三更被盜失物，其賊於府門上寫『我來也』三字。」師撫案曰：「幾誤斷此獄，宜乎其不承認也。」止以不合犯夜，從杖而出諸境。獄卒回，妻曰：「半夜後聞叩門，恐是汝歸，亟起開門，但見一人以二布囊擲户内而去，遂藏之。」卒取視，則皆黄白器也，乃悟張府所盜之物，又以賂卒。賊竟逃命。雖以趙尹之明特，而莫測其姦。《諧史》。《西湖游覽志餘》卷二十五。

7　黄子由尚書夫人胡氏，與可元功尚書之女也。俊敏强記，經史諸書略能成誦。善筆札，時作詩文亦可觀。於琴弈寫竹等藝尤精，自號惠齋居士，時人比之李易安云。時趙師從善知臨安府，立放生池碑於湖上，高文虎炳如内翰爲之作記，誤書「鳥獸魚鼈，咸若商曆以興」。既以鋟石分送朝行，夫人一誦，即知其誤。會炳如以藏頭策題得罪多士，而從善又以學舍張蓋毆人等，嘗斷其僕。諸士既聞其事，遂作小詞譏詆之：「作爲夏王道不是商王，這鳥獸魚鼈是你者。」乃胡氏首指其誤也。他日，胡氏殂，其婢竊物以逃，捕得之，送臨安府。從善銜之，遂鞫其婢，指言主母平日與弈者鄭日新通，所失物乃主母與之耳，因逮鄭繫獄黥之。未幾，子由以帷簿不修去國。事之有無固不可知，而從善之用心亦薄矣。後十餘年，從善死，其子希蒼亦死。其婦錢氏惸處，獨任一幹主家事。有老僕知其私，頗持之。錢氏與幹者欲滅其口，遂以他事繫官，竟斃於獄，且擅焚之。未幾，僕家聲其冤於憲臺。時林介持憲節方振風采，遂逮錢氏於庭，經營巨援，僅爾獲免，而幹者遂從黥籍。信人之存心，不可以不近厚，而報復之理，昭昭不容揜也如此。《齊東野語》卷十。

8　〔趙從善尚書子〕希倉公倅紹興日，令庖人造燥子茄子，欲書判食單，問廳吏「茄」字，吏曰：「草頭下著加。」即援筆書草下用家字，乃蒙字，郡人目曰「燥子蒙」。會稽郡治有賢牧堂，謂范文正公、趙清獻公、翟忠惠公、朱忠靖公、趙忠簡公、史越王、張毘陵守像，民祠之。從善嘗帥浙東日，使門吏諭耆宿經倉憲兩司陳乞，以州治賢牧堂增從善像。兩司一時奉承，從請既成，有郡士朱萬年題詩于堂曰：「師使衆作祠堂，要學朱張與鄭王。大家飛上梧桐樹，自有旁人説短長。」《白獺髓》。《雙槐歲鈔》。《堅瓠丁集》卷四。《南宋雜事詩》卷七。

9　宋太學生以詩譏趙師云：「堪笑明庭鴛鷺，甘作村莊犬雞。一日冰山失勢，湯剥鑊煮刀刲。」及侂胄敗，或又贈之曰：「侍郎自號東牆，曾學犬吠村莊。今日不須摇尾，且尋土窟深藏。」《堅瓠丁集》卷四。《識小録》卷四。

10　趙帥本權臣之死黨，奴事蘇〔師旦〕、周〔筠〕，賄結貪相，姦回駔儈，暴虐貪殘，實小人之渠魁，其視善類不啻冰炭。當時譏之者曰：「姦邪誰不附韓王，師於中最不臧。手拾骰錢諛寵婢，身當傳酒舞齋郎。叩頭雅拜尊師旦，畫膝爲書薦自强。更有一般人不齒，也曾學狗吠村莊。」《兩朝綱目備要》卷十二。

11　韓侂胄嘗會從官于南園，京尹趙師預焉。師因撻右庠士，二學諸生群起伏闕，詣光範訴師。時史相當國，不欲輕易京尹，施行稍緩。諸生鄭斗祥輩遂撰爲師嘗學犬吠于南園之村莊，又舞齋郎以悦侂胄之四夫人，以是爲詩，以擠師于臺諫。雖師固附韓者也，亦豈至是？李秀巖心傳不諳東南事，非其所目擊，乃載其事于《朝野雜記》，諸生「犬吠」、「齋郎」之詩特詳焉。後又作史者當考。或謂有穿狗竇而入見韓者，亦非。《四朝聞見録》戊集。

劉三傑

1　劉三傑，衢人也，與韓氏有故，用爲太守，朝辭寧皇。劉有疣疾，傴僂扶陛檻以下，上目之震怒，手自批出：「劉三傑無君，可議遠竄。」韓爲上前救解，竟免所居郡，斥三秩云。《四朝聞見録》甲集。

郭　倪

1　郭棣帥淮東，實築二城，〔郭〕倪從焉。……論議自負，莫敢攖者。一日，持扇題其上，曰：「三顧頻煩天下計，兩朝開濟老臣心。」意蓋以孔明自許。竊怪之，以爲少年戲劇，妄標置耳。嘉泰、開禧間，倪位殿巖，賓客日盛，相與慫恿，真以爲卧龍復出，遂逢當軸意，以興六月之師。吴衡守盱眙，過見之於揚，倪迎謂曰：「君所謂洗脚上船也。予生西陲，如斜谷祁山，皆陝隘，可守而不可出。豈若得平衍夷曠之地，掉鞅成大功，顧不快耶！」陳景俊爲隨軍漕先行，燕之。中席，酌酒曰：「木牛流馬，則以煩公。」衆咸笑之。余至泗，正暑，見其坐上客扇，果皆有此兩句，然後知所聞爲不誣也。〔郭〕倬既潰於符離，〔郭〕僎又敗於儀真，自度不復振，對客泣數行。時彭灋傳師爲法曹，好謔，適在坐，謂人曰：「此帶汁諸葛亮也。」傳者莫不拊掌。倪知而怒，將罪之，會罷去，遂止。《桯史》卷十五。《堯山堂外紀》卷五十七。《宋稗類鈔》卷六。《南宋雜事詩》卷七。

2　見韓侂胄25。

陳　讜

1　韓侂胄爲相時，嘗招致水心葉適。已在坐，忽門外以有漫刺求見者，題曰「水心葉適候見」，坐中恍然。胄以禮接之。歷舉水心進卷中語，其客皆曰：「某少作也，後皆改之。」每誦改本，精妙逾之。遂延入書院飯焉，出一楊妃手卷令跋其後，索筆即書曰：「開元天寶間，有如此姝，當時丹青不及麒麟、凌煙，而及諸此。吁！世道判矣。水心葉某跋。」又出米南宫帖，即跋云：「米南宫筆迹盡歸天上，猶有此紙散落人間。吁！欲野無遺賢，難矣。」如此數卷，辭簡意足。一坐駭然。胄大喜，密語之曰：「自有水心在此，豈天下有兩子張耶？」其人笑曰：「文人才士，如水心一等，天下不可車載斗量也。今日某不假水心之名，未必蒙與進至此。」胄然之，爲造就焉。其人姓陳名讜，建寧人，後舉進士。《湛淵静語》卷二。《西湖游覽志餘》卷二十一。

2　莆陽陳讜，文人也。輸靈璧以壽韓，至刻金字于石，稱之曰「我王」。又有某人以「錫」字分題，如錫福、錫爵之類爲詩以獻。韓敗，有爲陳瘞石于地者。會搜地窖，鏗然有聲，則陳石也，遂爲言者所彈。陳《留題吴山三茅觀梅亭》詩，有「竹密不知雲欲雨，山高盡見水朝宗」之句，繼是未有能和者。翰墨本於顔、蔡，世以不得其字爲憾。獨附韓一節爲可恨。《四朝聞見録》乙集。

易　祓

1　〔潭州〕三元坊：淳熙乙巳，上舍釋褐魁易祓，丁末，省元湯璹，狀元王容，皆邦人。《方輿勝覽》卷二十三。《堯山堂外紀》卷六十一。

2　易祓，字彦章，潭州人。以優校爲前廊，久不歸，其妻作《一剪梅》詞寄云：「染淚修書寄彦章。貪做前廊，忘卻回廊。功名成遂不還鄉。石作心腸，鐵作心腸。　紅日三竿懶畫妝。虚度韶光，瘦損容光。不知何日得成雙。羞對鴛鴦，懶對鴛鴦。」《古杭雜記》。《西湖游覽志餘》卷十六。《堯山堂外紀》卷六十一。《堅瓠丁集》卷二。《宋稗類鈔》卷四。

3　彦章名祓，長沙人。寧宗朝狀元。以優校爲前廊，久不歸，其妻作《長相思》詞寄之云：「朝有時，暮有時。潮水猶知日兩回。人生長别離。　來有時，去有時。燕子猶知社後歸。君行無盡期。」《林下詞選》卷三。

4　蘇師旦將建節，學士顔棫、莫子純皆莫肯當制。易祓彦章爲樞密院檢詳文字，師旦爲都承旨，祓與之昵，欣然願任責，遂以國子司業兼兩制，竟爲師旦草麻，極其謏佞。至用前人舊對，所爲「有文事有武備，無智名無勇功」者，蓋以孔子比之，子房不足道也。既宣布，物論譁然。亟擢祓左司諫。諸生爲之語曰：「陽城毁裴延齡之麻，由諫官而下遷於司業。易祓草蘇師旦之制，由司業而上擢於諫官。」既而韓誅，蘇得罪，祓遂遠貶。《齊東野語》卷十一。《西湖游覽志餘》卷四。《堯山堂外紀》卷六十一。

龔頤正

1　〔龔〕頤正著《續稽古録》，盛言侂胄定策之勳，由是擢兼資善堂小學教授，遷樞密院編修官。……及侂胄死，有詔毁其《續稽古録》焉。《建炎以來朝野雜記》乙集卷十二。

鄭　棫

1　有鄭棫者，嘗第進士，自作《南園記》，併礱石以獻。韓〔侂胄〕以陸〔游〕《記》爲重，仆鄭石瘞之地。後韓敗，鄭竟免。《四朝聞見録》乙集。《香祖筆記》卷五。《隨園隨筆》卷二十七。《南宋雜事詩》卷五。

葉　洪

1　〔葉〕洪，字子大，爲紹翁鄉人，且年少負才不羈。慶元間，疾侂胄而未有間，洪館於韓氏，即侂胄族子，蓋騃兒也。以后戚預内宴，洪代爲之書，徑入御寧宗，其最切至處云：「侂胄弄權不已，必至弄兵。」寧宗以示侂胄。侂胄迹所爲書則洪也，除名仕籍，編置邕管者十六年。嘉定初，盡復其官，并理編置年以爲實歷僉書邕管事。洪旋終於任。《四朝聞見録》丙集。

劉　淮

1　見韓侂胄45。

敖陶孫

1　慶元初，韓侂胄既逐趙忠定，太學諸生敖陶孫賦詩於三元樓云：「左手旋乾右轉坤，如何群小恣流言。狼胡無地居姬旦，魚腹終天弔屈原。一死固知公所欠，孤忠幸有史長存。九原若遇韓忠獻，休説如今有末孫。」陶孫方書於樓之木壁，酒一再行，壁已不復存。陶孫知詩必已爲韓所廉，則捕者必至，急更行酒者衣，持煖酒具下。捕者與交臂，問以「敖上舍在否」？敖對以「若問太學秀才耶？飲方酣」。陶孫即亡命歸走閩。捕者入閩，逮之入都。至都，以書祈哀於韓，謂詩非己作，韓笑而命有司復其貫。陶孫旋中乙丑第，由此得詩名。《四朝聞見録》丙集。《西湖游覽志餘》卷四。《堯山堂外紀》卷六十二。《宋詩紀事》卷五十八。

2　趙忠定既以議者之言去國，善類多力争而逐，韓平原之權遂張，公議譁然，日有懸書北闕下者，捕莫知主名。太學生敖器之陶孫亦有詩其間，曰：「左手旋乾右轉坤，群公相扇動流言。狼胡無地歸姬旦，魚腹終天痛屈原。一死固知公所欠，孤忠賴有史長存。九原若遇韓忠獻，休説渠家末代孫。」一時都下競傳。既乃知其出於器之，平原聞之，亦不之罪也。器之後登進士第，今猶在選調中。《桯史》卷十五。《堅瓠戊集》卷二。

華　岳

1　韓平原用事時，華岳子西爲武學生，嘗獻詩云：「漢地不埋王莽骨，唐天難庇禄山軀。」韓怒，羈管建寧。有詩號《翠微集》，大抵皆麤惡語。《浩然齋雅談》卷中。

2　華岳，字子西，右庠諸生，以武策擢第。爲人輕財好俠。未第時，以言語爲韓氏所貶，寘建寧圜土中。投啓建守傅公伯誠，傅公憐之，命出入毋繫。又以抵觸李守伯珍，名大異。復置圜土。有詩自號《翠微南征集》。韓誅，華放還，復籍于學，因擢第爲殿前司官屬。華鬱然不得志，有動摇大臣意。史命殿前卒圍其屋，逮岳，猶呼岳至庭下，曰：「我與爾有何怨尤，而欲相謀？」岳但對未嘗有是。史命拽之赴京兆獄。獄具，坐議大臣當死。史持牘奏寧皇。上知岳名，欲活之。丞相進而告上曰：「是欲殺臣者。」上曰：「教他去海南走一遭便了。」初以斬罪定刑，史對上曰：「如此，則與減一等。」上不悟，以爲減死一等，故可其奏。岳竟杖死于東市。岳倜儻似陳亮，惜乎不善用也。《四朝聞見録》甲集。

楊次山

1　見楊后1。

2　見韓侂胄32。

張　鎡

1　張鎡功甫，號約齋，循忠烈王諸孫，能詩，一時名士大夫，莫不交游，其園池聲妓服玩之麗甲天下。嘗於南湖園中作駕霄亭於四古松間，以巨鐵絙懸之空半而羈之松身。當風月清夜，與客梯登之，飄摇雲表，真有挾飛仙、遡紫清之意。王簡卿侍郎嘗赴其牡丹會，云：「衆賓既集，坐一虚堂，寂無所有。俄問左右云：『香已發未？』答云：『已發。』命捲簾，則異香自内出，郁然滿坐。群妓以酒肴絲竹，次第而至。别有名姬十輩皆衣白，凡首飾衣領皆牡丹，首帶照殿紅一枝，執板奏歌侑觴，歌罷樂作乃退。復垂簾談論自如，良久，香起，捲簾如前。别十姬，易服與花而出。大抵簪白花則衣紫，紫花則衣鵞黄，黄花則衣紅，如是十杯，衣與花凡十易。所謳者皆前輩牡丹名詞。酒竟，歌者、樂者，無慮數百十人，列行送客。燭光香霧，歌吹雜作，客皆恍然如仙游也。」功甫於誅韓有力，賞不滿意。又欲以故智去史，事泄，謫象臺而殂。《齊東野語》卷二十。《西湖游覽志餘》卷十。《堅瓠庚集》卷一。《宋稗類鈔》卷二。《詞林紀事》卷十二。

2　梅花爲天下神奇，而詩人尤所酷好。淳熙歲乙巳，予得曹氏荒圃於南湖之濱，有古梅數十，散漫弗治，爰輟地十畝，移種成列。增取西湖北山别圃江梅，合三百餘本，築堂數間以臨之。又挾以兩室，東植千葉緗梅，西植紅梅，各一二十章，前爲軒楹，如堂之數。花時，居宿其中，環潔輝映，夜如對月，因名曰「玉照」。復開澗環繞，小舟往來，未始半月，舍去。自是客有游桂隱者，必求觀焉。頃者，太保周益公秉鈞，予嘗造東閣，坐定者首顧予曰：「『一棹徑穿花十里，滿城無此好風光。』人境可見矣！」蓋予舊詩尾句，衆客相與歆豔。於是游玉照者，又必求觀焉。值春凝寒，又能留花，過孟月始盛。名人才士，題詠層委，亦可謂不負此花矣。《齊東野語》卷十五引張鎡文。《西湖游覽志餘》卷十。《宋稗類鈔》卷二。

3　張約齋鎡喜延湖海之士。一日，午酌數杯後，命左右作銀絲供，且戒之曰：「調和好，又要有真味。」衆謂鱠也。良久，出琴一張，請琴師彈《離騷》，始知銀絲，琴弦也；調和好，調弦也；有真味，蓋取淵明「琴中有真味」之意也。《南宋雜事詩》卷五引《雲薖淡墨》。

4　放翁在朝日，嘗與館閣諸人會飲於張功甫南湖園，酒酣，主人出小姬新桃者，歌自製曲侑尊。《浩然齋雅談》卷中。《詞林紀事》卷十二。

5　張功甫豪侈而有清尚，嘗來吾郡海鹽，作園亭自恣。令歌兒衍曲，務爲新聲，所謂海鹽腔也。《南宋雜事詩》卷五引《紫桃軒雜綴》。《詞林紀事》卷十二。

6　張約齋功甫初建園宅，傭工甚衆。内有一人，貌雖瘠而神采不凡者，張頗異之。因訊其所以，則云本象人，以事至京，留滯無以歸，且無以得食，故不免爲此。張問其果欲歸否，答曰：「雖欲歸，奈無路途之費。」張曰：「然則所用幾何？」遂如數賙之。且去，不復可知其如何也。未幾，張以罪謫象州，牢落殊甚。一日，忽有來訪者，審則其人也。於是爲張營居止，且貸以資，使爲生計，張遂賴以濟。《癸辛雜識》後集。

7　見韓侂胄32。

8　〔張〕鎡始預史〔彌遠〕議誅韓〔侂胄〕，史以韓爲大臣，且近戚，未有以處。張謂史曰：「殺之足矣。」史退而謂錢〔象祖〕、衛〔涇〕曰：「鎡，真將種也。」心固忌之。至是，鎡齎伐自言，史昌言於朝：「臣子當爲之事，何爲言功？」遂諷言者貶鎡於霅，自是不復有言誅韓之功者矣。……鎡後以旨放還，因史變□法，又欲謀史，故貶置象臺。《四朝聞見録》丙集。

夏　震

1　耿聽聲者，兼能嗅衣物以知吉凶貴賤。……夏震微時，嘗爲殿巖饋酒於耿，耿聞其聲，知其必貴，遂以其女妻其子，子復娶其女。時郭棣爲殿帥，耿謁之曰：「君部中有三節度使，他日皆爲三衙。」扣爲何人，則曰：「周虎、彭輅、夏震也。」《齊東野語》卷十五。

2　見韓侂胄33。

王　介

1　見韓侂胄42。

方信孺

1　方信孺，字孚若，莆田人。……自道州擢爲轉運判官。父崧卿，先爲運判，甚有治聲，桂人祠之。及信孺至，大爲增繕，請吴獵記其事，莆田柯夢得撰迎、送神曲。其褒揚先漕如不及，人以爲篤孝。他日，於西山擇最勝處，創起館宇，期欲奉母偕隱其下。名所營曰「碧桂山林」，自爲之銘，其文今尚在山中。又愛琴潭水石，題以示志，曰：「吾何得此？爲菟裘之地，乃漓山雲崖，則親築軒於崖之陽，乘興獨往，往則必留。」曾語守軒僧子真曰：「先祠在永寧，去此不遠，庶幾神靈謂不肖孤在近，或喜得暫依也。」間屏騶從，小休軒下。伸紙濡毫，有所撰述，不移時，草具，當其得意處，望崖而歎曰：「平生方提刑以好山水聞，孰信兹山寓筆研哉！」《桂故》卷五。

2　韓侂胄欲遣使議和而難其人，欲用吴門王大受。大受謂敵人以首謀爲言，通軍前書，宜勿用平章銜，以丞相代之，謂陳自强。敵問首謀，則答以今已避位。蓋至計也。韓疑其建明漸廣，不能從。用薦者言，召蕭山縣丞方信孺假檢詳出使。信孺途間具知金欲先遣使于我，此其力已困，與敵反覆論辯，凡稱謂、歲幣、土地一如舊。敵多爲術以困方，然欲遂和，不敢殺也。方恐我急于賣和，别遣使命，過有所許，誑敵以「歸報所索可否而後復來」。敵許而津之。韓懼方遲留，果議别遣使。方歸語韓，韓欲再遣。方謂韓曰：「信孺既爲朝廷萬里行矣，初不憚死。今具得敵要領，即再往亦決不死，惟稍遲信孺行，敵必遣使來報且議。平章聽愚計。」韓疑其重于再往，遂用大受里人王枏以代方。枏詣金庭，惟貶號、割地不從其説。及再往，韓已誅。凡函韓首與易弟爲姪、增幣重寶，皆從之。……方之在敵中也，金元帥責我失信，擅起兵端。方折之曰：「爾失信，故我失信。」帥曰：「我何爲失信？」方徐謂曰：「我之用兵在某月日，爾之誘逆曦在某月日。以日月先後計之，是爾先誘我叛臣也。」敵服其探伺精的類若此，故語塞。金元帥頗能詩，索方聯句。敵以失蜀調方云：「儀秦雖舌辨，隴蜀已唇亡。」方即應之曰：「天已分南北，時難比晉唐。」《四朝聞見録》乙集。

3　〔楊開國〕圭嘗與方始屬，能言其與僞元帥辯難者甚至。方見元帥，元帥叱問之曰：「前日何故稱兵？今日何故求和？」詞色俱厲。公從容對以：「前日主上興兵復讎，爲社稷也；今日屈己求和，爲生民也。二者皆是也。」元帥笑而不復詰。開國乃文忠真公之外舅，嘗對真歎息云：「我輩更喫五十年飯，也不會如此應對。」《四朝聞見録》丙集。

畢再遇

1　畢再遇，兖州將家也，開禧用兵，諸將多敗事，獨再遇累有功，金人認其旗幟即避之。《北軒筆記》。

2　〔畢〕再遇，臨安西溪人。淳熙間，以勇名于軍。精悍短小，蓋驍將也。開禧兵罷不支，再遇奮于行伍，年已六十，披髮戴兜鍪鐵鬼面，被金楮錢，建旗曰「畢將軍」。敵騎望其旗，已相顧愕視。再遇乘之，出入陣中，萬死莫敵。蓋先是敵中有畢將軍廟甚靈異，其後浸以不靈，其形又絶肖，且登其號于旗，敵兵以爲本國之神。湖海賊作，再遇爲淮東招撫使，建治于揚州，雖殺戮過當，而賊亦旋定。嘗延客高會，取賊肝胃烹而薦酒。又擒其魁，用火尺烙其背，爲棋笛琴絲之類。《四朝聞見録》戊集。

3　開禧用兵，諸將皆敗，唯畢再遇數有功。虜常以水櫃敗我，再遇夜縛藁人數千，衣以甲胄，持旗幟戈矛，儼立成行。昧爽，鳴鼓，虜人驚視，亟放水櫃。旋知其非真也，甚沮。乃出兵攻虜，虜大敗。又嘗引虜與戰，且前且卻，至于數四。視日已晚，乃以香料煮黑豆布地上，復前搏戰，佯爲敗走。敵乘勝追逐，其馬已飢，聞豆香，皆就食，鞭之不前，我師反攻之，敵人馬死者不勝計。又嘗與虜對壘，度虜兵至者日衆，難與争鋒，一夕拔營去，慮虜來相追，乃留旗幟於營，并縛生羊，置其前二足於鼓上，擊鼓有聲。虜不覺其爲空營，復相持竟日。及覺欲追，則已遠矣。近時沅州蠻叛，荆湖制司遣兵討之，蠻以竹爲箭，傅以毒藥，略著人肉血濡縷，無不立死。官軍畏之，莫敢前，乃祖再遇之智，裝束藁人，羅列焜耀。蠻見之，以爲官軍也，萬矢俱發，伺其矢盡，乃出兵攻之，直其穴，一戰而平。《鶴林玉露》乙編卷三。

4　畢再遇以老病致仕，始居於霅。有戰馬，號「黑大蟲」，駿駔異常，獨主翁能御之。再遇既死，其家以鐵絙羈之圉中。適遇嶽祠迎神，聞金鼓聲，意謂赴敵，於是長嘶奮迅，斷絙而出。其家慮傷人，命健卒十餘，挽之而歸。因好言戒之云：「將軍已死，汝莫生事累我家。」馬聳耳以聽，汪然出涕，喑啞長鳴數聲而斃。《齊東野語》卷七。《北軒筆記》。《宋稗類鈔》卷八。《南宋雜事詩》卷一。

周　虎

1　〔周〕虎，平江人。今有武狀元坊，則其家也。黄公由以進士第一人旌其坊爲「狀元」，故用「武」字以别之。虎倜儻有大將器，身兼文武，能賦詩，工大字。開禧間守和州，敵騎蔽野，居民、官軍無以爲食，城欲下者屢矣。其母夫人自拔首飾奩具，巡城埤，徧犒軍，使盡力一戰，命虎同士卒甘苦，與之俱攻圍以出戰。士卒感其誠意，遂以血戰，敵騎幾殲。上守城功歸于母，朝命封以「和國」，賜冠帔云。虎之居吴也，言者以爲韓黨，坐安置□州。虎既貧，不能將母以往。未幾，謫所聞訃，號慟，誓不復仕。放還，杜門托躄疾，屢召不起。雖舊所部候之，亦堅不與接，但喏于庭而去。《四朝聞見録》戊集。

吴　曦

1　〔吴〕曦年十許歲時，其父挺嘗問其志，曦有不臣之語，其父怒，蹴之爐火中，灼其面，號「吴巴子」云。《鶴林玉露》乙編卷一。《宋稗類鈔》卷二。

2　吴曦出蜀入朝，多買珍異，孔雀四、華亭鶴數十，金魚及比目魚等，及作粟金臺盞遺陳自强者。《癸辛雜識》後集。

3　今中都有豢魚者，能變魚以金色，鯽爲上，鯉次之。……又别有雪質而黑章，的皪若漆，曰玳瑁魚，文采尤可觀。逆曦之歸蜀，汲湖水浮載，凡三巨艘以從，詭狀瑰麗，不止二種。惟杭人能餌蓄之，亦挾以自隨。《桯史》卷十二。

4　逆曦既用，賂蘇師旦，遂舉全蜀以授之。其在殿巖也，嘗命工圖畫上乘輿、鹵簿，卷軸甚詳。人問曰：「太尉何用此？」曦紿之曰：「把歸去，教孩兒男女看了消災減罪。」及出北關，遂焚香拜天于鷁首云：「且得脱身歸去。」其反狀已萌於此矣。《四朝聞見録》戊集。《南宋雜事詩》卷四。

5　逆曦未叛時，嘗歲校獵塞上。一日夜歸，笳鼓競奏，轔載雜襲。曦方垂鞭四視，時盛秋，天宇澄霽，卬見月中有一人焉，騎而垂鞭，與己惟肖。問左右，所見皆符，殊以爲駭，嘿自念曰：「我當貴，月中人其我也。」揚鞭而揖之，其人亦揚鞭，乃大喜，異謀繇是益決。《桯史》卷八。《東南紀聞》卷二。《昨非庵日纂》一集卷二十。《玉芝堂談薈》卷十九。《宋稗類鈔》卷二。

6　逆曦將叛前事之數月，神思昏擾，夜數躍起，寢中叱咤四顧，或終夕不得寢，意頗悔，欲但已。其弟晛力慫慂之，曰：「是謂騎虎，顧可中道下耶？」曦家素事梓潼，自玠、璘以來，事必禱，有驗。乃齋而請。是夕，夢神坐堂上，已被赭玉謁焉。因告以逆，且祈卜年之脩永，神不答，第曰：「蜀土已悉付安丙矣。」既寐大喜，謂事必遂。時安以隨軍漕在魚關驛，召以歸，命以爰立。安顧逆謀堅決，觸之且俱靡，惟徐圖可以得志，不得已諾之。猶辭相印，遂以丞相長史權知都省事授之。居踰月而成獲嘉之績，梓潼在蜀，著應特異。《桯史》卷三。

7　開禧逆曦既誅，僞内史安公丙函其首與僞服、宫號來。……其物袍僭黄，領儗赬；袍僭赭，領儗黄。宫號用黄絹折角爲四，文曰「出入殿門」。金授以印，鑄用金文曰「蜀王之印」。僅如今文思給院降式。曦自鑄塗金印文云「蜀國制敕之印」。《四朝聞見録》丙集。

8　見李順3。

柳虚心

1　開禧有柳虚心，過北境，問其在南作何官，答云：「發兩解，博不得一官。」北云：「爾今要作何官？」曰：「要做翰林學士。」北即授此官。凡嫚書之來，皆其筆也。《貴耳集》卷中。

李　全

1　李全，淄州人，第三，以販牛馬來青州。在北永州牛客張介引至漣水。時金國多盗，道梗難行，財本寖耗，遂投充漣水尉司弓卒。因結群不逞爲義兄弟，任俠狂暴，剽掠民財，黨與日盛，莫敢誰何，號爲李三統轄。後復還淄業屠，嘗就河洗刷牛馬，於游土中蹴得鐵鎗桿，長七八尺。於是就上打成鎗頭，重可四十五斤。日習擊刺，技日以精，爲衆推服，因呼爲李鐵鎗，遂挾其徒横行淄、青間，出没抄掠。淄、青界内有楊家堡，居民皆楊氏，以穿甲製鞾爲業。堡主曰楊安兒，有力强勇，一堡所服。亦嘗爲盗於山東，聚衆至數萬。有妹曰小姐姐，或云其女。其後稱曰姑姑。年可二十，膂力過人，能馬上運雙刀，所向披靡。全軍所過，諸堡皆載牛酒以迎，獨楊堡不以爲意。全知其事，故攻劫之。安兒亦出民兵對壘，謂全曰：「你是好漢，可與我妹挑打一番。若贏時，我妹與你爲妻。」全遂與酣戰終日，無勝負，全忿且慙。適其處有叢篠，全令二壯士執鈎刀，夜伏篠中。翌日再戰，全佯北，楊逐之，伏者出，以刀鈎止，大呼，全回馬挾之以去。安兒乃領衆備牛酒，迎歸成姻。《齊東野語》卷九。

2　〔李〕全身長八尺，手執鐵槍。其妻亦勇而有力，少爲群盗，在山東聚衆萬人，能飛馬植槍，深入一尺，令全飛馬而拔之。全不能拔，下馬屈服，遂爲夫婦。《大金國志》卷二十五。

3　趙南仲兄弟平李全日，參議官則全子才，有蔣山僧見全喜甚，曰：「逆全誅矣。」問其故，曰：「公之姓，賊名也；公之名，賊姓而少一。合姓名而觀，是倒懸李全而無左臂也。」其説果驗。《庶齋老學叢談》卷一。

安　丙

1　見吴曦6。

2　安子文與楊巨源、李好義合謀誅逆曦，旋殺巨源而專其功。久之，朝廷疑其跋扈，俾帥長沙。子文盡室出蜀，嘗自贊云：「面目皺瘦，行步藞苴，人言託住半周天，我道一場真戲耍。今日到湖南，又成一話靶。」在長沙，計利析秋毫，設廳前豢豕成群，糞穢狼籍，肥腯則烹而賣之。罷鎮，梱載歸蜀。厥後楊九鼎在蜀，以刻剥致諸軍之怨，軍士莫簡倡亂，殺九鼎，剖其腹，實以金銀曰：「使其貪腹飽飫。」時子文家居，散財結士，生擒莫簡，剖心以祭九鼎，再平蜀難。《鶴林玉露》乙編卷四。《錢塘遺事》卷三。

趙善湘

1　趙清臣之父名不陋，使客吏整一漏處，呼而問之，答曰：「今次修了不漏。」遂黥客吏。《貴耳集》卷中。

王居安

1　方巖王侍郎江西破賊歸，小舟迫窄，自笑曰：「今爲摺疊侍郎矣。」《宋詩紀事》卷五十六引《北磵詩集》。

趙　方

1　趙方，字彦仁，長沙人。少業儒，館於岳富人胡氏，奇形古貌，眼有大小。有相者爲其贊曰：「一眼大，一眼小，大者觀天地，小者視四表。」貧困不遇。一日辭館歸，就鄉舉，翁謂嫗曰：「趙生雖貧，貴人也，吾女方擇婿，盍歸之？」嫗大吼，翁再三譬曉，嫗不得已，厚其裝資，妻之。其年領舉，次年曆官邊郡，名振華夏。《湖海新聞夷堅續志》前集卷二。

2　趙方，嘉定年間爲淮閫，威望表聳，金人相戒，不敢犯邊，皆以趙爺爺呼之。貌古怪，兩眼高低，一眼觀天，一眼觀地，人皆望而畏之，不敢仰視。一日浴湯，伏事祗窺見一巨蛇蟠于桶中，皆不敢漏泄。一夕，更鼓不鳴，詰朝申舉，當更軍人自分必死。及執覆，謂有巨蛇蟠于鼓，故不敢近。以故皆知謂蛇之精。鎮邊數年，一塵不驚。兩子六直閣、七直閣隨侍立，淮北人有「六隻角」、「七隻角」之呼，其威名已遠暢矣。後欲上武當山燒香，上真降筆曰：「襄陽趙方，欲上武當。酆都小卒，不請燒香。」方初登第作尉時，嘗訪辛稼軒，留三日劇談方略。辛喜之，謂其夫人曰：「近得一佳士，惜無可爲贈。」夫人曰：「我有絹十端尚在。」稼軒遂將添作贐儀，且奉以數書云：「諸監司覓文字。」趙極感之。后辛死，其子遇，趙作荆湖制置，適在幕下，僉屬謂趙以乃父曩疇之故，賜以提挈。不料待之反嚴，無時程督，幾不能堪，至與其母對泣。辛三年官滿，辭趙告歸，趙曰：「且可留一日。」即開宴，請其母夫人同來。樽前與其母子曰：「某三年非待令嗣之薄，吾受先公厚恩，正恐其恃此不留心職業故爾。今已爲經營，到諸監司，舉紙七狀皆足，并發放在省部訖。自即當奉少費，請直去改官。」辛母子方感謝無涯。《錢塘遺事》卷三。《湖海新聞夷堅續志》前集卷一、卷二。

3　趙忠肅開京西閫日，鄭忠定丞相清之初任夷陵教官，首詣臺參。鄭素癯瘁，若不勝衣，趙一見即異待之。延入中堂，出三子，俾執師弟子禮，局蹐不自安，旁觀怪之。即日免衙參等禮以行，復命諸子餞之前途，且各出《雲萍録》書之而去。他日，忠肅問諸郎曰：「鄭教如何？」長公答曰：「清固清矣，恐寒薄耳。」公笑曰：「非爾所知。寒薄不失爲太平宰相。」後忠肅疾革，諸子侍側，顧其長薿曰：「汝讀書可喜，然不過監司太守。」次語其仲范曰：「汝須開閫，終無結果。三哥葵甚有福，但不可作宰相耳。」時帳前提舉官趙勝，素與都統制扈再興之子不協，泣而言曰：「萬一相公不諱，趙勝必死於扈再興之手，告相公保全。」時京西施漕偶在旁，公笑謂施曰：「趙勝會做殿帥，扈再興安能殺之。」其後所言，無一不驗。《齊東野語》卷十八。《宋稗類鈔》卷三。

向　滈

1　向豐之，宋后之裔也，才調絶高，貧窘則甚。有「人情甚似吴江冷，世路真如蜀道難」之句，誠齋楊少監奇之。一日，婦翁惡其窮，奪其妻以嫁别人。豐之聽其去，作《卜算子》小詞在其篋中，後和云：「三歲學言兒，四歲嬌癡女，説著行人也自愁，你自思量取。」聞之令人鼻酸。後其妻見其詞，毅然而歸，與之偕老。《湖海新聞夷堅續志》前集卷一。

張巨濟

1　張巨濟，字宏圖，福清人。嘉泰間，上書寧宗，以「慈懿欑陵今在湖曲。若陛下游幸，則未免張樂。此豈履霜露之義？」寧皇感悟其言，旌轉一秩，由此湖山遂無清蹕之聲，非特儉德云。御鷁至沈於波臣，黄洪詩云：「龍舟太半没西湖，便是先皇節儉圖。三十二年安静裏，櫂歌一曲在康衢。」《四朝聞見録》丙集。《西湖游覽志餘》卷二。《宋詩紀事》卷六十三。

施　宿

1　施宿，字武子，湖州長興人。父元之，紹興張榜，乾道間爲左司諫。宿晚爲淮東倉曹，時有故舊在言路，因書遺以番葡萄。歸院相會，出以薦酒，有問，知所自，憾其不己致也。劾之無以蔽罪。宿嘗以其父所注坡詩刻之，倉司有所識。傅穉字漢孺，窮乏相投，善歐書，遂俾書之，鋟板以賙其歸。因摭此事，坐以贜私。《癸辛雜識》别集上。

周文謨

1　宋周文謨太守有愛姬善棋而絶色，史衛王以計取去，十年不見。一日，周謁衛王，忽見姬與衛王對局，四目相顧，驚喜不已，遂賦《念奴嬌》詞云：「棋聲特地，把十年心事，恍然驚覺。楊柳樓頭歌舞地，長記一枝纖弱。破鏡重圓，玉環猶在，鸚鵡言如昨。秦筝别後，知他幾换絃索。　誰念顧曲周郎，樽前重見，千種愁難著。猶勝玄都人去後，空怨殘紅零落。緑葉成陰，桃花結子，枉恨東風惡。盈盈淚眼，見人欲下還閣。」《珊瑚網》卷十引郭天錫《手録詩雜記》。

陳傅良

1　止齋年近三十，聚徒於城南茶院，其徒數百人，文名大震。初赴補試，才抵浙江亭，未脱草屨，方外士及太學諸生迓而求見者如雲。吴琚，貴公子也，冠帶執刺，候見於旅邸，已昏夜矣。既入學，芮祭酒即差爲太學舉録，令二子拜之齋序。止齋辭不敢當，徑遁之天台山國清寺，士友紛然從之者數月。其時止齋有《待遇集》板行，人争誦之。《林下偶談》卷四。《岐海瑣談》卷一。

2　止齋陳氏傅良，字君舉，永嘉人。早以《春秋》應舉，俱門人蔡幼學行之游太學，以蔡治《春秋》浸出己右，遂用詞賦取科第。詞賦與進士詩爲中興冠，然工巧特甚，稍失《三元衡鑒》正體，故今學子詞賦之失，自陳始也。奏疏洞達其衷，經義敷暢厥旨，尤長于《春秋》、《周禮》。考亭視爲畏友，嘗謂門人曰：「以伯恭、君舉、陳同父合做一个，方纔是好。」《四朝聞見録》甲集。

3　見吕祖謙4。

4　止齋倅福州……有富人訴僕竊盗，僕辭連其主之女。止齋必欲逮女以問。諸寓公營救不獲，於是有傅良之謗。《林下偶談》卷四。《木筆雜鈔》卷下。

5　光宗撰《壽皇聖政録序》，祕監陳君舉所作也。《建炎以來朝野雜記》乙集卷十一。

6　見陳亮6。

7　見李后3。

蔡幼學

1　見吕祖謙5。

葉　適

1　見陳亮11。

2　見胡紘1。

3　水心本爲第一人，阜陵覽其策，發有「聖君行弊政，庸君行善政」之説。上微笑曰：「即是聖君行弊政耶？即是庸君行善政耶？」有司遂以爲亞。《四朝聞見録》乙集。

4　紹熙末年，光廟不過重華宫，諫者盈庭，中外洶洶。未幾，壽皇將大漸，諸公計無所出。水心時爲司業，御史黄公度使其婿大學生王棐仲温密問水心曰：「今若更不成服，當何如？」水心曰：「如此卻是獨夫也。」仲温歸以告黄公，公大悟，而内禪之議起於此。《林下偶談》卷三。《木筆雜鈔》卷下。

5　紹熙末，光廟有疾，嘉王之立，起於水心先生與徐子宜之謀。趙忠定令水心草詔，序孝廟大漸，所以立嘉王之故，云：「病無嘗藥之人，崩乏居喪之主。」忠定不肯用，别爲之。水心曰：「禍將作矣，吾當亟去！」蓋爲立君王事，不明言其故，必有小人造謗興讒以禍諸君子者。水心竟不言功，隨即去國。徐子宜本爲都司，以功進從官，未幾，侂胄果造謗，忠定貶死，而子宜亦遠竄，水心既不言功受賞，亦不因功受禍。若水心，可謂知幾卓識之君子矣。《林下偶談》卷四。

6　見劉德秀1。

7　見陳讜1。

8　開禧間，廟堂欲以水心直北門，水心辭不能，且云：「某作一詔書，當用十日半月，恐不及事。」蓋是時國論已非，水心正慮墮此二者，故設辭耳。《林下偶談》卷二。《木筆雜鈔》卷上。

9　見韓侂胄23。

10　水心作《汪參政勃墓志》，有云：「佐佑執政，共持國論。」執政蓋與秦檜同時者也。汪之孫浙東憲綱不樂，請改，水心答云：「凡秦檜時執政，某未有言其善者，獨以先正厚德，故勉爲此，自謂已極稱揚，不知盛意猶未足也。」汪請益力，終不從。未幾，水心死，趙蹈中方刊文集未就，門下有受汪囑者，竟爲除去「佐佑執政」四字。《林下偶談》卷二。《木筆雜鈔》卷上。

11　葉水心并陳同甫、王道甫共作一墓志，二人者同稱並列，執古御今，都無此例。《無用閒談》。

12　水心於歐公四六，暗誦如流，而所作亦甚似之。……水心與篔窗論四六，篔窗云：「歐做得五六分，蘇四五分，王三分。」水心笑曰：「歐更與饒一兩分可也。」水心見篔窗四六數篇，如《代謝希孟上錢相》之類，深歎賞之。《林下偶談》卷二。《木筆雜鈔》卷上。

13　水心與篔窗論文至夜半……因問篔窗：「某文如何？」時案上置牡丹數瓶，篔窗曰：「譬如此牡丹花，他人只一種，先生能數十百種。」蓋極文章之變者。《林下偶談》卷三。《木筆雜鈔》卷上。

姜　夔

1　姜堯章學詩于蕭千巖，琢句精工。……堯章自號白石道人。潘德久贈詩云：「世間官職似樗蒲，采到枯松亦大夫。白石道人新拜號，斷無繳駮任稱呼。」時黄巖老亦號白石，亦學詩於千巖，詩亦工，時人號「雙白石」云。《鶴林玉露》丙編卷二。《堯山堂外紀》卷六十一。《宋詩紀事》卷五十三。

2　姜堯章夔居苕溪，與白石洞天爲鄰。潘轉翁字之曰「白石道人」，且畀以詩曰：「人間官爵似樗蒲，採到枯松亦大夫。白石道人新拜號，斷無繳駁任稱呼。」堯章報以長句，其詞云：「南山仙人何所食，夜夜山中煑白石。世人唤作白石仙，一生費齒不費錢。仙人食罷腹便便，七十二峯生肺肝。真祖只在南山南，我欲從之不憚遠，無方煑石何由軟。佳名錫我何敢辭，但愁自此長苦飢。囊中只有轉庵詩，便當掬水三嚥之。」《詩人玉屑》卷十九。《堯山堂外紀》卷六十一。

3　姜堯章自題畫像云：「鶴氅如煙羽扇風，賦情芳草緑陰中。黑頭辦了人間事，來看凌霜數點紅。」其風致如此。《研北雜志》卷下。案：前人辨明此詩爲姜夔題范成大畫像，見夏承燾《白石道人行實考》。

4　小紅，順陽公青衣也，有色藝。順陽公之請老，姜堯章詣之。一日授簡徵新聲，堯章製《暗香》、《疏影》兩曲，公使二妓肄習之，音節清婉。堯章歸吴興，公尋以小紅贈之，其夕大雪，過垂虹，賦詩曰：「自琢新詞韻最嬌，小紅低唱我吹簫。曲終過盡松陵路，回首煙波十四橋。」堯章每喜自度曲，吹洞簫，小紅輒歌而和之。堯章後以疾故，蘇石挽之曰：「所幸小紅方嫁了，不然啼損馬塍花。」宋時，花藥皆出東西馬塍。西馬塍，皆名人葬處。白石没後葬此。《研北雜志》卷下。《堯山堂外紀》卷六十一。《宋詩紀事》卷五。

5　慶元丙辰冬，姜堯章與俞商卿、銛朴翁、張平甫，自封禺同載，詣梁溪，道吴淞，既歸，各得詩詞若干解，鈔爲一卷，命之曰《載雪録》。《浩然齋雅談》卷中。

6　慶元間，有士人姜夔，上書乞正奉常雅樂，京仲遠丞相主此議，送斯人赴太常，同寺官校正。斯人詣寺，與寺官列坐，召樂師賫出大樂，首見錦瑟，姜君問曰：「此是何樂？」衆官已有謾文之歎，正樂不識樂器。又令樂師曰：「語云『鼓瑟希』，未聞彈之。」衆官咸笑而散去，其議遂寢。《白獺髓》。《南宋雜事詩》卷一引《宙合編》。

7　姜堯章從奉常議樂，以彈瑟之語不合，歸番陽。過吴，見陸務觀談其事，務觀曰：「何不憶『二十五弦彈夜月』之詩乎？」堯章聞之，不覺自失。《硏北雜志》卷下。《詞林紀事》卷十三。

8　白石道人姜堯章氣貌若不勝衣，而筆力足以扛百斛之鼎。家無立錐，而一飯未嘗無食客。圖史翰墨之藏，充棟汗牛。襟期洒落，如晉宋間人。《藏一話腴》甲集卷下。

9　《滿江紅》舊調用仄韻，多不協律。如末句云「無心撲」三字，歌者將「心」字融入去聲，方諧音律。予欲以平韻爲之，久不能成。因泛巢湖，聞遠岸簫鼓聲。問之舟師，云「居人爲此湖神姥壽也」。予因祝曰：「得一席風徑至居巢，當以平韻《滿江紅》爲迎送神曲。」言訖，風與筆俱駛，頃刻而成。末句云「聞佩環」，則協律矣。書以緑牋，沈于白浪。辛亥正月晦也。是歲六月，復過祠下，因刻之柱間。《白石道人歌曲》卷五。

10　姜堯章嘗寓吴興張仲遠家。仲遠屢出外，其室人知書，賓客通問，必先窺來札。性頗妒，堯章戲作《百宜嬌》以遺仲遠云：「看垂楊連苑，杜若侵沙，愁損未歸眼。信馬青樓去，重簾下，娉婷人妙飛燕。翠尊共款，聽艷歌、郎意先感。便手、月地雲階裏，愛良夜微煖。　無限風光疎散。有暗藏弓履，偷寄香翰。明日聞津鼓，湘江上、催人相還解春纜。亂紅萬點，悵斷魂、煙水遥遠。又争似相，乘一舸，鎮長見。」仲遠歸，竟莫能辨，則受其指爪損面，至不能出外去。《絶妙好詞箋》卷二引《耆舊續聞》。《詞林紀事》卷十三。

11　趙子固目姜堯章爲書家申、韓。《研北雜志》卷下。《佩楚軒客談》。《何氏語林》卷十八。《佩文齋書畫譜》卷三十五。

12　〔姜堯章〕有「白石生四屧」之印，又有「鷹揚周郊」、「鳳儀虞廷」印，甚奇，蓋宗姓名二字。《雲煙過眼録》卷上。《水東日記》卷七。

史達祖

1　〔蘇〕師旦既逐，韓〔侂胄〕爲平章，事無決，專倚省吏史邦卿，奉行文字，擬帖撰旨，俱出其手。權炙紳，侍從柬札，至用申呈。時有李姓者嘗與史游，于史几間大書云：「危哉邦卿，侍從申呈。」未幾，致黥云。《四朝聞見録》戊集。《居易録》卷八。

2　史達祖邦卿，開禧堂吏也。當平原用事時，盡握三省權，一時士大夫無廉恥者，皆趨其門，呼爲梅溪先生。韓敗，達祖亦貶死。善詞章，多有膾炙人口者。李和父云，其詩亦間有佳者。《浩然齋雅談》卷上。

戴復古

1　戴式之嘗見夕照映山，峯巒重疊，得句云：「夕陽山外山。」自以爲奇，欲以「塵世夢中夢」對之，而不愜意。后行村中，春雨方霽，行潦縱横，得「春水渡傍渡」之句，以對，上下始相稱。然須實歷此境，方見其奇妙。《歸田詩話》卷中。

戴復古妻

1　戴石屏先生復古未遇時，流寓江右。武寧有富家翁愛其才，以女妻之。居二三年，忽欲作歸計。妻問其故，告以曾娶。妻白之父，父怒。妻宛曲解釋，盡以奩具贈夫，仍餞以詞云：「惜多才，憐薄命，無計可留汝。揉碎花牋，忍寫斷腸句。道傍楊柳依依，千絲萬縷，抵不住、一分愁緒。捉月盟言，不是夢中語。後回君若重來，不相忘處，把杯酒、澆奴墳土。」夫既别，遂赴水死。《南村輟耕録》卷四。《堯山堂外紀》卷六十一。《彤管遺編》後集卷十三。《詩女史》卷十二。《宋稗類鈔》卷三。《詞林紀事》卷十九。

趙師秀

1　水心之門：趙師秀紫芝，徐照道暉，璣致中，翁卷靈舒，工爲唐律，專以賈島、姚合、劉得仁爲法，其徒尊爲「四靈」。《林下偶談》卷四。《宋詩紀事》卷六十三。

2　杜小山耒嘗問句法於趙紫芝，答之曰：「但能飽喫梅花數斗，胸次玲瓏，自能作詩。」《梅磵詩話》卷中。

余　儔

1　余儔，字季倫，號癡齋，吾鄉詩人也。章泉先生雅愛之。作書，使袖訪韓仲止，及門，候謁甚久。將命者出，扣所由來，久猶未出。余題二詩壁間云：「謁入久不出，兀坐如枯荄。蒼頭前致詞，問我何因來。士節久彫喪，人情易嫌猜。本無性命憂，不去安待哉。」其二云：「名聞由昔者，禮進合欣然。古有不屑教，意令加後鞭。尚書八座貴，吏部一燈傳。驚代文章伯，曾容賈浪仙。」已乃拂袖去。仲止見詩，遣人追之，余竟不返。《游宦紀聞》卷一。《宋詩紀事》卷五十九。

梁　楷

1　梁楷，東平相羲後。嘉泰年，畫院待詔賜金帶，不受，掛於院内，嗜酒自樂，亦號「梁風子」。《珊瑚網》卷三十。《南宋雜事詩》卷四引《圖畫寶鑒》。

馬　遠

1　見江萬里3。

2　評畫者謂〔馬〕遠畫多剩水殘山，不過南渡偏安風景耳。又世稱「馬一角」。《珊瑚網》卷二十九。

3　〔馬遠〕子麟，能世家學，然不逮父。遠愛其子，多於己畫上題「麟」字，蓋欲其章也。《西湖游覽志餘》卷十七。

王公瑾

1　見韓侂胄9。

2　見韓侂胄16。

章　康

1　章雪崖，平江隱君子也。不曾見晦翁，而時時有書問道，晦翁答書見存。有時常高聲云：「世紛如何没得自家！」所以見其胸中之所存也。《脚氣集》。

葛天民

1　葛天民，字無懷，後爲僧，名義銛，字樸翁。其後返初服，居西湖上，一時所交皆勝士。有二侍姬，一曰如夢，一曰如幻。一日，天大雪，方擁爐煎茶，忽有皂衣者闖户，將大璫張知省之命，招之至總宜園。清坐高談竟日，雪甚寒劇，且覺腹餒甚，亦不設杯酒，直至晚，一揖而散。天民大恚，步歸，以爲無故爲閹人所辱。至家則見庭户間羅列奩篚數十，紅布囊亦數十，凡楮幣、薪米、酒殽，甚至香茶適用之物，無所不具。蓋此璫故令先怒而後喜，戲之耳。《癸辛雜識》别集上。《西湖游覽志餘》卷二十三。《宋稗類鈔》卷四。

葛長庚

1　一人以《十八學士卷》獻豪貴，甚賞之，許以百金。及閲，畫中人止得十七，卻還之。其人持卷泣於途，遇白玉蟾問以故。玉蟾舉筆題其上曰：「臺閣峥嶸倚碧空，登瀛學士久遺踪。丹青想出忠良手，不畫當年許敬宗。」詩字皆佳，仍獲百金。《堅瓠甲集》卷一。

王克明

1　王大受之父克明，號名醫，遇病雖數证，亦只下一藥，曰：「此病之本也，本除而餘病去矣。」《四朝聞見録》丙集。

徐邦憲

1　見陳亮9。

蘇大璋

1　三山蘇大璋顒之，治《易》有聲。戊午鄉舉，夢爲第十一人，數爲人言之，以爲必如夢告。既試，將揭榜，同經人訴於郡，謂其自許之確如此，必將與試官有成約，萬一果然，乞究治之。及申號至第十一名，果《易》也。帥此狀入院，遍示考官，謂：「設如此言，諸公將何以自解？不若以待補首卷易之。」衆皆以爲然。既拆號，則自待補爲正解者，大璋也。由正解而易爲待補者，乃投牒之人也。次年，蘇遂冠南宫。《齊東野語》卷八。《宋稗類鈔》卷二。

羅　相　張次賢

1　嘉定中，察院羅相上言，越州多虎，乞行下措置，多方捕殺。正言張次賢上言，八盤嶺乃禁中來龍，乞禁人行。太學諸生遂有「羅擒虎，張尋龍」之對。《鶴林玉露》乙編卷六。《西湖游覽志餘》卷二十一。

張日新

1　嘉定間，宇文紹節爲樞密，樓鑰爲參政。宇文卧病，王醫師涇投藥而斃，史直翁帥宰執往祭之，命南宫舍人李師普爲文，末句曰：「云誰過歟？醫師之罪。」相府書吏張日新寫至於此，執白衛王曰：「既是誤投藥劑，豈可謂之醫師？只當改作庸醫之罪。」衛王首肯之。又，嘉定初，玉堂草休兵之詔，有曰：「國勢漸尊，兵威已振。」日新時在學士院爲筆吏，仍兼衛王府書司，密白衛王曰：「國勢漸尊之語，恐貽笑於夷狄，不當素以爲弱也。」衛王是其説，遂道意於當筆者，改曰：「國勢尊隆，兵威振勵。」蓋胥吏亦有識義理，文字之不可不檢點也如此。《癸辛雜識》别集下。

餘天錫

1　見宋理宗4。

薛　極　胡　榘　聶子述　趙汝述

1　理宗立，史彌遠獨相九年，最用事者，薛極、胡榘、聶子述、趙汝述，時號四木。《宋季三朝政要》卷一。

2　嘉定間禁止青蓋事，蓋起於鄭昭先無以塞月課。前録載其事。太學諸生與京兆辨，時相持之不下。薛會之極、胡仲方榘，皆史〔彌遠〕所任也。諸生伏闕言事，以民謡謂胡、薛爲「草頭古，天下苦」，象其姓也。謂「虐我生民，莫匪爾極」，象其名也。薛不安其位，力乞去。時相謂曰：「彌遠明日行，則尚書今日去。」薛不能不留。《四朝聞見録》丙集。

梁成大

1　初，〔史〕彌遠欲去魏了翁、真德秀，諭意有人敢言真德秀者，即除察院，無人忍言之。適梁成大參部聞之，日坐茶肆中，毁真公不直一錢。或以告彌遠，彌遠喜，遂擢用之，自小邑令除察院，首劾真德秀。尋以成大守建寧，毁其所建宏詞坊，可以捃摭者無所不至，遂躐取禁從，爲彌遠鷹犬。嘗貽書所親曰：「真德秀，乃真小人；魏了翁，乃僞君子。此舉大快公論。」中外藉藉，目之爲「梁成犬」，識者非之。《宋季三朝政要》卷一。

2　寶慶初，當國者欲攻去真西山、魏鶴山，朝士莫有任責，梁成大獨欣然願當之。遂除察院，擊搏無遺力。當時太學諸生曰：「大字傍宜添一點，曰『梁成犬』。」《鶴林玉露》丙編卷二。

3　見真德秀13。

宋人軼事彙編卷三十六

鄭清之

1　鄭安晚丞相未貴時，賦《冬瓜》詩云：「翦翦黄花秋後春，霜皮露葉護長生。生來籠統君休笑，腹内能容數百人。」宰相器寬，已於此詩見之。《梅磵詩話》卷中。

2　鄭丞相清之，在太學十五年，殊困滯無聊。乙亥歲，甫升舍選，而以無名闕，未及奏名，遂仍赴丁丑省試。臨期，又避知舉袁和叔親試别頭，愈覺不意。及試，《青紫明主恩》詩押「明」字。短晷逼暮，思索良艱。漫檢韻中，有頳字可用，遂用爲末句云：「他年蒙渥澤，方玉帶圍頳。」歸爲同舍道之，皆大笑曰：「緑衫尚未能得着，乃思量繫玉帶乎？」已而中選，攀附驟貴，官至極品，竟此賜，遂成吉讖。《齊東野語》卷八。《西湖游覽志餘》卷二十二。《堯山堂外紀》卷六十二。

3　見趙方3。

4　鄭清之，字德源，號青山，又號安晚，爲穆陵之舊學。端平初相，聲譽翕然。及淳祐再相，已耄及之，政事多出其姪孫太原之手，公論不與。……辛亥冬，祈雪，得雷電大作，而清之薨於位，恩數極厚。明年，傅端林彬之按太原公受賄賂竊取相權，凡所以誤故相者，皆太原之罪，乞罷其閣職，勒守故相之墓，上從之。初，清之之重來也，有作詩譏之云：「一劄未離丹禁地，扁舟已自到江干。先生自號爲安晚，晚節胡爲不自安。」及其薨也，又有詩云：「光範門前雪尺圍，火雲燒盡曉風吹。堪嗟淳祐重來日，不似端平初相時。里巷誰爲司馬哭，番夷肯爲孔明悲。青山化作黄金塢，可惜角巾歸去遲。」《癸辛雜識》别集下。

5　淳祐丁末，鄭清之再相，鄭震登門駡曰：「端平敗相，何堪再壞天下。」被執，女子俱下獄。京尹趙與縱之。《南宋雜事詩》卷四引《清雋集傳》。

6　〔鄭〕安晚當國時，一日退朝後，諸公造見，延之□□。時適秋晚，見一葉墜於金魚池中，風吹不定，因命諸公賦詩。其間律絶古體皆有之，多不愜其意，獨華谷嚴粲坦叔止得一句云：「風池行落葉。」安晚再三稱賞。次日有中舍之除。《梅磵詩話》卷中。

7　安晚鄭公私居青田。府鹿食民稻，犬噬殺之，府囑守黥犬主。幕官擬云：「鹿雖帶牌，犬不識字。殺某氏之犬，償鄭府之鹿，足矣。」守從之。《隨隱漫録》卷五。《宋稗類鈔》卷一。

8　國朝金之俊《游洞庭西山記》云：「自鄭涇灣東行數武，爲金家嶺，稍東爲東明山，有宋宰相鄭廉夫諱清之墓，古松二株，狀如虬龍干霄。又東爲疃里山，五義女墓在焉，即廉夫孫女，曰貞，曰素，曰淑，曰雅，曰新。德祐乙亥九月，金人濟江，自以美質，恐爲人所亂，豫築一大壙，因事亟，丙子二月八日，五女并生藏之。《茶香室四鈔》卷二十。

喬行簡

1　喬孔山平章，東陽人，未第時，每夜提瓶，沽油四五文，藏於青布禙袖中歸，然燈讀書。本縣周押司日見而揶揄之，故觸瓶污衣。孔山及第，不十年，爲浙東帥，本縣夏綱絲綿至，判云「排軍押出本縣押司周某，限幾日」。一邑驚駭何謂，其人自分必死，輕則黥籍。及至，呈到狀，公不判，亦無語；旬日再呈，亦然；月餘又呈，公令押出。公曰：「周押司無恙否？」周再拜告，乞免性命，公但指其座云：「此座，是秀才都有分來坐得，今後休欺凌窮秀才。」送一千貫壓驚，放之。《庶齋老學叢談》卷下。

2　文忠真公奉使金廷，道梗不得進，止于盱眙。奉幣反命，力陳奏疏，謂敵既據吾汴，則幣可以絶。朝紳三學主真議甚多，史相未知所決。喬公行簡爲淮西漕，上書廟堂云云，謂「强韃漸興，其勢已足以亡金。金，昔吾之讎也，今吾之蔽也。古人唇亡齒寒之轍可覆，宜姑與幣，使得拒韃。」史相以爲行簡之爲慮甚深，欲予幣猶未遣，太學諸生黄自然、黄洪、周大同、家、徐士龍等，同伏麗正門，請斬行簡以謝天下。《四朝聞見録》甲集。

3　〔嘉熙三年〕喬行簡用元祐故事，平章軍國重事。李宗勉左丞相。史嵩之入奏，就拜右丞相。嵩之獨當國，一時正人如杜範、游侣、劉應起、李韶、趙汝騰等皆以不合逐去。三相當國，時論謂喬失之泛，李失之狹，史失之專。然宗勉清謹守法，號賢相。《宋季三朝政要》卷二。

4　喬平章爲左相，時已年八十餘，因榜府門曰「七十者，許乞致仕」。爲一輕薄子書一詩于右曰：「左相門前有指揮，小官焉敢不遵依。若言七十當致仕，八十公公也合歸。」因是卷榜而入。《貴耳集》卷上。

5　喬文惠行簡，嘉熙之末，自相位拜平章軍國重事，年已八袠矣，時皆以富貴長年羡之。而公晚年子孫淪喪，況味尤惡，嘗作《上梁文》云：「有園有沼，聊爲卒歲之游；無子無孫，盡是他人之物。」又《乞歸田里表》云：「少、壯、老，百年已踰八袠；祖、子、孫，三世僅存一身。」聞者憐之。《齊東野語》卷五。

崔與之

1　宋丞相崔與之，號菊坡，理宗朝入相。歸蜀建造府第，極其壯麗。里中有豪商姓李，亦從而倣之，就倩崔府造屋匠人，一依崔府繩墨尺寸不差，造屋一所。落成之日，崔相親登其門借觀，李商大喜。既歸，崔相唤匠人來，問曰：「汝與某人竪此居，好則好矣，則少兩枝梁。」匠人云：「此一依相府規模，不知少兩枝梁在何處？」崔相曰：「一枝是没思量，一枝是没酌量。」《湖海新聞夷堅續志》前集卷一。

2　宋季崔丞相與之，號菊坡。至八世，其家有菊數本，皆一蒂兩蕊，人咸異之。《徐氏筆精》卷七。

李宗勉

1　先君子於紹定四年辛卯，出宰富春，九月到任。……壬辰歲，餘實生於縣齋。其時李文清方闲居於邑中，其家强幹數十，把握縣道，難從之請，蓋無虚月。先人惟理自循，不能一一盡奉其命也，以此積怨得罪焉。邑有官妓曰蔡閏，爲文清所盼，每欲與之脱籍而未能。一日，酒邊曰：「此妓，某未塵忝時，已見其在籍中矣。」意欲言其係籍已久矣。先子因顧蔡曰：「汝入籍幾何時？今幾歲矣？」蔡不悟，直述所以。攷之則李公登科之歲，此妓方生十年耳。李不覺面發赤，以爲先子有意於相窘，其實出於無心也，於是銜之。及入臺，先子已滿去，乃首章見劾焉。《癸辛雜識》後集。

2　見喬行簡3。

史嵩之

1　見史彌遠25。

2　近者己亥歲，史之爲京尹，其弟以參政督兵於淮。一日内宴，伶人衣金紫，而幞頭忽脱，乃紅巾也。或驚問曰：「賊裹紅巾，何爲官亦如此？」傍一人答云：「如今做官底，都是如此。」於是褫其衣冠，則有萬回佛自懷中墜地。其旁者云：「他雖做賊，且看他哥哥面。」《齊東野語》卷十三。

3　理宗朝，喬行簡拜平章事，史嵩之作相專政。時人語云：「橋老無人度，松枝作棟梁。」《古杭雜記詩集》卷四。《宋詩紀事》卷一百。

4　理宗朝，史嵩之當國，往往以深刻得罪公論。鹺之商運，自昔而然。嵩之悉從官鬻，價值低昂聽販官自定。其各州縣别有提領，考其殿最，以辦多爲優。於是他鹽盡絶，官擅其饒，每一千錢重有賣至三千足錢者。深山窮谷，數百里之錢，無不輻輳。收到見錢，就充糴本，順流而下，撥赴邊州。廟堂會計糴運到邊，每一軍斛止計本錢，十七界會一道。時江西十七界百五十錢，可不謂之深刻乎？有無名子以詩嘲之曰：「萬舸千艘滿運河，人人盡道相公鹺。相公雖是調羮手，傅説何曾用許多。」《東南紀聞》卷一。

5　淳祐初年，喬行簡拜辨章，李宗勉爲左相，史嵩之督視荆、襄，就拜右揆。既而二公皆去位，嵩之獨運化權。癸卯，長至雷，三學生上書攻之。明年，徐霖伏闕上書，疏其罪。是歲仲冬，嵩之父彌忠殂于家，不即奔喪，公論沸騰。未幾，御筆嵩之復起右丞相，於是三學士復上書，將作監徐元杰、少監史季温、右史韓祥皆有疏，言其不可。於是范鍾拜左，杜範拜右，盡逐嵩之之黨全淵、濮斗南、劉晉之、鄭起潛等。當時又爲詩誚之者曰：「嵩之乃父病將殂，多少憸人盡獻諛。元晉甘心持溺器鄭，良臣無耻扇風爐施。起潛秉燭封行李鄭，一薦隨司出帝都陳。天下好人皆史黨，不知趙鼎有誰扶。」嵩之之從弟宅之，衛王之長子也，與之素不咸。遂入劄聲其惡，且云：「先臣彌遠晚年有愛妾顧氏，爲嵩之强取以去。乞令慶元府押顧氏還本宅，以禮遣嫁，仍乞置嵩之於晉朱挺之典。」及丙午冬，終喪，御筆史嵩之候服闕日，除職，與宫觀。於是臺臣章琰、李昂英及學校皆有書疏交攻之。御筆始有史嵩之特除觀文殿大學士，許令休致。《癸辛雜識》别集下。

6　丞相史嵩之當國，正懷持禄顧位之心，而適憂去。欲以起復要君，遲遲吾行，有所待耳。昨馬光祖爲淮總，許堪爲許浦都統，時方多事，兵財重寄，不欲驟更數易，遂有起復之命。往往史欲援例，而三學叩閽，有民謡十七字詩曰：「光祖爲總領，許堪爲統制，丞相要起復，援例。」縷縷萬言，莫不切至。玉音有曰：「朕決不用史嵩之矣！」《湖海新聞夷堅續志》前集卷一。

7　史嵩之丁父彌忠憂，詔起復右丞相兼樞密使。……太學生黄愷伯、金九萬、孫翼鳳、何子舉等百四十四人上書，曰：「……近畿總餉，本不乏人，而起復未卒哭之馬光祖。京口守臣，豈無勝任，而起復未經喪之許堪。」故里巷爲十七字謡也，曰：「光祖爲總領，許堪爲節制。丞相要起復，援例。」《宋季三朝政要》卷二。《宋詩紀事》卷一百。

8　淳祐間，史嵩之入相，以二親年耄，慮有不測，預爲起復之計。時馬光祖未卒哭，起爲淮東總領。許堪未終喪制，起爲鎮江守臣。里巷爲十七字謡曰：「光祖做總領，許堪爲節制，丞相要起復，援例。」《堯山堂外紀》卷六十二。《堅瓠癸集》卷三。

9　史嵩之丁父憂，淳祐詔使起復，士論大譁，揭牓太學齋廊云：「丞相朝入，諸生夕出。諸生朝出，丞相夕入。」《燼餘録》甲編。《東山談苑》卷三。

10　見徐元杰1。

史宅之

1　史宅之，字子仁，號雲麓，彌遠之子也。穆陵念其擁立之功，思以政地處之，然思不立奇功，無以壓人望。會殿步司獄蘆蕩以爲可以開爲良田，裨國餉。時宅之爲都司，遂創括田之議，一應天下沙田、圍田圩、没官田等併行撥隸本所，名「田事所」。仍辟官分往江、浙諸郡，打量圍築。時淳祐丁未，鄭清之當國時也，遂以宅之爲提領官，右司趙與膺爲參詳官，計院汪之埜爲檢閲，趙與訔、謝獻子並爲主管文字。諸郡又各差朝士，分任其事。怨嗟滿道，死於非命者甚衆。分司安吉州榷轄毛遇順毅然不就；分司嘉禾奏院王疇刻剥太過，刑罰慘酷，詞訴紛然，隨即汰去。行之期年，有擾無補。朝廷亦知其不可行。乃以趙與膺爲浙西憲司嘉禾提領江浙田事，陳綺爲淮西餉置司會陵提領江淮田事，宅之遂除副樞。於是劉垣、趙汝騰、黄自然皆力陳其不可，皆以罪去。後一年，宅之終於位，趙與膺死於嘉禾，王疇、盛如杞，次第皆殂。其後應於官田，遂併歸安邊所，令都司提領焉。《癸辛雜識》别集下。

2　史宅之以簽書樞密院事領財計，建議括浙西圍田及湖蕩爲公田，置田事所，選差官屬。其嗜利亡恥者，經營争往……一路騷動，怨嗟沸騰。及次年結局，一水渰没，顆粒不收。是年科舉，平江府出《人情聖王之田賦》，有榜於簾前曰：「民怨已極，聖主不知。括天下之田也，咈人情而宅之。」又有詩曰：「朝廷結局收虚數，官吏歸裝載實錢。傳語簽書史雲麓，閻王來括爾心田。」其冬，宅之死，年四十五。《吹劍四録》。

史守之

1　仲父彌遠當國，先生心弗善也，作《升聞録》以寓規諫。退居月湖之陽，遂以朝奉大夫致仕，寧宗御書「碧沚」二字賜之。彌遠甚畏之，每有所作，輒戒其家，勿使十二郎知之。《宋元學案》卷七十四。《南宋雜事詩》卷一引《寧波志》。

杜　範

1　杜成己爲相，以爲宰相日見賓客，疲神妨務，無益於事，乃不復見客。但設青櫃於府門，有欲言利害者投之。越旬日，并櫃撤去。有題一聯于府門者曰：「杜光範之門，人將望而去矣；撤暗投之櫃，我且卷而懷之。」《鶴林玉露》丙編卷五。

趙　范

1　趙忠肅公方，開閫荆襄日久，軍民知其威聲。端平甲午冬，朝廷以其子范武仲爲荆湖制置大使，鎮襄陽，蓋欲其紹世勳，作藩屏也。至郡，則以王旻、樊文彬、李伯淵、黄國弼數人爲腹心，朝夕酣狎，了無上下之序。民訟邊備，一切廢弛。且諸將不能協濟，反自相忌嫉。而一時幕府，又袖手坐觀成敗而已。……先是郡廳相對，有雅歌樓，雄麗特甚。一日，趙方坐衙，忽覩樓中妓女人物，雜遝宴飲。趙怒，以爲僚屬置宴，略不避忌。亟遣人覘之，則樓門扃鐍甚嚴，凝塵滿室，識者已疑其不祥。章叔恭時爲倅，一夕，坐中堂閲案牘，至夜分，忽若有人自後呼之曰：「快去！快去！此地不久也。」心疑之而未深信，越月而亂作。《齊東野語》卷五。

2　趙文昌名范，弟丞相葵。凡姓范者皆曰花，因此易姓者號花范。有屬官范癸者，稱花癸。《吹劍四録》。

3　趙武仲在楚，趙倡家初至，問其何來，答曰：「因求得一碗飯方到此。」趙怒及其己名，又及其父名，立斬之。《貴耳集》卷中。

趙　葵

1　趙葵父爲蒲圻尉，鄰人夢南嶽神降其家，乃生葵。《玉芝堂談薈》卷五。

2　見史彌遠26。

3　趙南仲以誅李全之功見忌於趙清臣，史揆每左右之，遂留於朝。其後恢復事起，遂分委以邊圉。赴鎮之日，朝紳置酒以餞。適有呈緣竿伎者，曹西士賦詩云：「又被鑼聲送上竿，這番難似舊時難。勸君着脚須教穩，多少傍人冷眼看。」未幾，師果不競。《齊東野語》卷八。《宋稗類鈔》卷六。

4　趙南仲丞相入汴日，嘗經宿境，見奇石，不忍舍。其後治圃溧水第，因語曩事。時趙邦永在傍，退即負之而來，儼然昔所見也。蓋當時意公喜，即令人舁置，轉江而歸焉。公猶憶其左跗闕如，視之果然。適一匠睨而噩歎曰：「異哉！當年所失，某適得之。」取而脗合，渾然天成。公異其事而銘之。《浩然齋雅談》卷中。

5　趙邦永，本姓李，李全將也。趙南仲愛其勇，納之，改姓趙氏。入洛之師，實爲統軍。嘗過靈璧縣，道旁奇石林立，一峯巍然，崷崪秀潤。南仲立馬旁睨，撫玩久之。後數年家居，偶有以片石爲獻者，南仲因詫諸客以昔年符離所見者。邦永時適在旁，聞語即退。纔食頃，數百兵舁一石而來，植之庭間，儼然馬上所見也。南仲駭以爲神，扣所從來，則云：「昔年相公注視之際，意謂愛此，隨命部下五百卒輦歸，而未敢獻。適聞所言，始敢以進。」南仲爲之一笑。《齊東野語》卷五。《宋稗類鈔》卷二。

6　趙南仲丞相溧陽私第常作圈，豢四虎於火藥庫之側。一日，焙藥火作，衆砲儵發，聲如震霆，地動屋傾，四虎悉斃，時盛傳以爲駭異。《癸辛雜識》前集。

7　見馬光祖7。

8　〔淳祐三年〕召〔趙〕葵欲除右相，葵到京，言者謂宰相須讀書人，葵知之，乃逕出國門，上表辭相位，曰：「霍光不學無術，每思張詠之語以自慚；后稷所讀何書，敢以趙抃之言而自解。」歸領鄉郡。《宋季三朝政要》卷二。

9　〔趙葵〕除拜右相，葵屢上辭免，而朝旨促赴闕益急。後葵到京，時以宰相須用讀書人劾之。葵已知之矣，乃徑出國門，疾馳而歸，題《南鄉子》壁間云：「束髮領西藩，百萬雄兵掌握間。召到廟堂無一事，遭彈。昨日公卿今日閒。　拂曉出長安，莫待西風割面寒。羞見錢塘江上柳，何顔。瘦僕牽驢過遠山。」……歸領鄉郡，推心愛民，一鞭不妄施。暇日過嶽麓精舍，舍長劉某年差長，將坐，揖曰：「相公主席。」公摇手曰：「這裏説甚相公？」竟就賓席，取酒盡歡而去。《錢塘遺事》卷三。

10　長沙茶具，精妙甲天下。每副用白金三百星或五百星，凡茶之具悉備，外則以大縷銀合貯之。趙南仲丞相帥潭日，嘗以黄金千兩爲之，以進上方，穆陵大喜，蓋内院之工所不能爲也。《癸辛雜識》前集。《宋稗類鈔》卷七。

11　宋趙葵嘗避暑水亭，有詩云：「水亭四面珠闌遶，簇簇游魚獻萍藻。六龍畏熱不敢行，海水煎徹蓬萊島。身眠七尺白蝦鬚，頭枕一片紅瑪瑙。」六句已成，葵遂睡去，有侍婢續云：「公子猶嫌扇力微，行人正在紅塵道。」《小草齋詩話》卷四。《堅瓠丁集》卷四。《南宋雜事詩》卷七。《宋詩紀事》卷六十五。

12　趙葵同知樞密院，朝罷歸私第，而諸姬不見。葵往訪之，乃群聚摘青梅。有一姬善詩賦，葵責令賦詩，云：「柝聲默報早春回，滿院春風繡户開。怪得無人理絲竹，緑陰深處摘青梅。」《南宋雜事詩》卷七引《古今女史》。《宋詩紀事》卷八十七。

謝方叔

1　謝集賢一疏自解云：「臣自班行，叨塵相位，一命已上，皆出親擢。賦性僻介，素不與内侍往還，應干文字，悉由通進司投進。自知潔其身，而袖手旁觀之人，往往察臣之所避而趨之。比者〔洪〕天錫又論二璫。恭聞聖訓，以爲争田伐木皆王槦舊事。臣費盡心力，上則忠告陛下，量作處分，下則彌縫事體，安恤人言。不謂下石之人，撰造言語，鼓弄宦寺，曰『天錫攻汝，相君之意也，相君許其弟除朝士而嗾之也。』既誣臣以教天錫攻内侍之事，又誣臣以啓陛下遷天錫之説，必欲醜詆臣於不可辨白之地。但臣分量已盈，歸老山林，正其時矣。從此爲宰相者，必將共宦寺結爲一片，天下皆在籠絡中矣。惟望陛下早正右席之拜，使臣亟釋重負，退延殘生，實出保全之賜。」御筆慰之曰：「但安素志，奚足深辨。」越數日，除天錫太常少卿，而君疇已在汶上矣。《齊東野語》卷七。

2　謝方叔罷相歸豫章，一日以琴一張、丹藥一爐獻上，蓋以舊學故也。賈似道疑其有觀望再相之意，令全臺劾之，以爲不當誘人主爲聲色之好，欲謫遠郡。賴吕文德以己官職贖丞相之罪，遂得免。論者曰：「專權忌能，賈固不能無罪；居闲貢獻，謝亦有以取之也。」《宋季三朝政要》卷四。《湖海新聞夷堅續志》前集卷一。

3　謝方叔惠國，自寶祐免相歸江西寓第，從容午橋泉石，凡一紀餘。咸淳戊辰，朝會慶壽，爲子姪親友所誤，萃先帝宸翰爲巨帙，曰《寶奎録》，侑以自製丹砂、金器、古琴之類以進。當國者以爲意媒進，嗾言官後省交攻之，削其封爵，奪其恩數，且劾其姪常簿章，婿江州倅李鉦、客匠簿吕圻，至欲謫之遠外，禍且不測。荆閫吕武忠文德，平時事公謹，書緘往來，必稱恩府，而自書爲門下使臣。至是一力回護，幸而免焉。壬申正月，公燕居無他，忽報雙鶴相繼而斃，公喟然嘆曰：「鶴既仙化，余亦從此逝矣。」於是區處家事，凡他人負欠文券，一切焚之。沐浴朝衣，焚香望闕遥拜，次詣家廟祝白，招親友從容叙别，具有條理。遂大書偈曰：「罷相歸來十七年，燒香禮佛學神仙。今朝雙鶴催歸去，一念無慙對越天。」瞑目静坐，須臾而逝。遺表來上，特旨盡復元官，恩數贈恤加厚焉。《齊東野語》卷七。《堯山堂外紀》卷六十一。

董　槐

1　見丁大全1。

2　見丁大全4。

丁大全

1　丁大全，鎮江府金壇人。少出爲某寺行者，不律，長老撻以竹篦，歸咎伽藍，竟黥其面。神托夢主僧，哀祈湔洗。僧呼其前，責令揩拭，神復求謝，以故主僧加敬，待以客禮。久之還俗，處潘宅館，聯捷鄉書，既第，愈驕傲，人以「丁風子」目之。後至拜相，寶祐年間事也。董槐矩堂與丁氣味不合，董入相，丁在臺劾之，差數十人各持木棍，夜半扣府中，纔出，達入乘轎，急擡到大理寺前放轎，欲以此恐之。須臾，仍出北關門外，撇轎於地，發喊而散。矩堂徐步入接待寺，於是去國。即此舉措，非風而何！續丁入相，全臺論列，三學叩閽，舉民謡有「恨無漢劍斬丁公」之語，於是罷相南行。嘗語人曰：「自能談命，我不入臺則已，入臺則過府，過府則正拜。中間須南行一遭，而後再秉鈞軸。」始料固得，終爲捉月之歸，其能預知乎！《湖海新聞夷堅續志》前集卷一。

2　丁大全爲長溪主簿，因旱，令人以銀瓶乞水於百丈龍潭。既出，乃一瓦瓶，歸告大全。疑之，復自以銀瓶投入，復得瓦瓶。因祝之曰：「神龍有靈，幸示異相。」龍乃露爪水面，取水歸，果得大雨。大全後爲相，奏封龍王，建亭題詩，有「龍從百丈潭中起，雨向九重天上來」之語。《長溪瑣語》。

3　〔寶祐三年〕六月，丁大全除司諫，陳大方除正言，胡大昌除侍御，時目大全、大方、大昌爲「三不吠犬」。《宋季三朝政要》卷二。《古杭雜記》。《南宋雜事詩》卷六。

4　董槐罷相，時丁大全爲監察御史，奏槐章未下，先調臨安府隅兵百餘人，挺刃圍其第，以臺牒驅迫出之。時有詩云：「空使蜀人思董永，恨無漢劍斬丁公。」《宋季三朝政要》卷二。《古杭雜記詩集》。《宋詩紀事》卷九十六。

5　見董宋臣2。

6　開慶己未，丁大全因貂璫董宋臣得相，不愜人望。江西路分繆萬年作《釘》詩刺之云：「頑礦非銅鋼樣堅，寒坑纔離急趨炎。十來鎚打隨成器，一得人拈即逞尖。不怕斧敲惟要人，全憑鑽引任教嫌。休言深去難抽彼，自有羊蹄與鐵鉗。」丁見之大怒，繆竟以此科罪配化州。後丁果召庚申之變。《湖海新聞夷堅續志》後集卷二。《隱居通議》卷十。《堅瓠己集》卷三。

7　鎮江有讖云：「老虎逐鹿走，狀元出京口，丞相背後走。」寶祐戊午春，虎逐一鹿，自甘露寺後入城，突入故將李顯忠家。諸孫皆勇悍，攢槍拒之，鹿死，虎復從故道出城遁去。次年，三邑舉人入京赴省，集飲豐樂樓下，中間傑作者，醉中踴躍，自謂必應此讖。時丞相丁大全聞而惡之，意謂狀元應讖，丞相當走矣。丁，鎮江人也。陰囑省闈官吏，默識三邑試卷，皆不取。及揭曉，悉遭黜落。時丁之氣熖薰灼，邦人敢怒而不敢言。是年冬，丁罷相，出判鄉郡，繼而遭劾，代之守鎮江者乃焦炳炎，嘗爲武舉狀元，與丁素有深憾。到郡未幾，適丁有謫居之命。焦遣勇將數十輩押發，如捕强盗，丁狼狽就道，是知「狀元出，丞相走」，讖應乃如此。《東南紀聞》卷一。

8　〔丁〕大全，鎮江人，藍色鬼貌，小官時爲戚里婢婿。《宋季三朝政要》卷三。《錢塘遺事》卷四。

吴柔勝

1　宛陵吴勝之柔勝，淳熙辛丑得雋於南宫，將赴廷對，去家數十里，有地名曰朱唐，舟行之所必經。里之士夜夢有語之者曰：「吴勝之入都，至朱唐而反矣。」起而告諸人，時吴有親在垂白，意其或尼於行也，私憂之，既而無他。集英賜第，乃在第三甲，上曰朱端常，聯之者曰唐廙，始悟所夢。里士怒曰：「吴勝之登科，何與我事，鬼乃侮我耶！」《桯史》卷二。《宋稗類鈔》卷二。

吴　潛

1　宋丞相吴潛、吴淵居霅川，未第時，日侍其父讀書。食後徜徉門外，見一道人來訪，問曰：「先生有何術？」道人曰：「能墨。」戲曰：「得非梅竹乎？」曰：「非，可將小甕磨墨來，爲作小筆戲。」吴欣然從之。道人遂以椶箒滲墨刷一小壁，俟乾，腰下出銅篦劃開，引二吴來觀。中有五色祥雲，覆以寶殿，屏上金裝吴潛字，隨掩去。後潛大魁，登相位。《湖海新聞夷堅續志》後集卷一。

2　王臞軒清舉到省，道經建陽，謁夢蓋竹廟。夢至王者居，有五百人列坐，而虚其四。臞軒未至，有呼者曰：「官人位在此。」王既坐，舉首見席端乃一僧，王負氣怒甚，左右曰：「此陳憍如尊者。」遂寤，及廷唱，大魁乃吴潛也。《癸辛雜識》别集上。

3　見劉震孫1。

4　〔景定元年〕七月，貶吴潛建昌軍，尋徙潮州。潛爲人豪雋，其弟兄亦無不附麗。有讒於上者曰：「外間童謡云：『大蜈蚣，小蜈蚣，盡是人間業毒蟲。夤緣攀附有百尺，若使飛天能食龍。』」《宋季三朝政要》卷三。《錢塘遺事》卷四。《古杭雜記詩集》卷三。《西湖游覽志餘》卷五。《堅瓠癸集》卷三。《宋稗類鈔》卷二。《宋詩紀事》卷一百。《古謡諺》卷八十八。

5　吴履齋爲人豪雋，在相位，其兄弟多以附麗登庸。賈似道與隙，遂爲飛謡於上曰：「大蜈公，小蜈公，盡是人間業毒蟲。夤緣攀附百蟲叢，若使飛天能食龍。」語聞，謫循州中毒死。後似道遭貶，時人顯壁云：「去年秋，今年秋，湖上人家樂復憂。西湖依舊流。　吴循州，賈循州，十五年間一轉頭。人生放下休。」《堯山堂外紀》卷六十二。

6　詔〔賈〕似道移司黄州。黄在鄂上流中間，乃北騎往來之衝要。似道聞命，以足頓地曰：「吴潛殺我矣。」疑移司出潛意，故深憾之，遣武人劉宗申爲循守以毒潛。潛鑿井卧榻下，自作井銘，毒無從入。一日，宗申開宴，以私忌辭；再開宴，又辭；不數日，移庖，不得辭；遂得疾，以五月卒于循州。《宋季三朝政要》卷三。

7　見賈似道68。

8　〔吴潛〕安置循州，壬戌五月十八日卒。捐館之夕，作詩云「伶俜七十翁，閒關四千里」……又自銘其棺云：「生于霅川，死于龍水。大布深衣，緇冠素履。藉以紙衾，覆以布被。一物不將，斂形而已。其人伊誰？履齋居士。」翁嘗好老莊，善延方外友，與客談及死生事，曰：「某只消一箇倐然而逝。」時但以爲戲言。及至循，相國者所遣人迫翁已甚，翁處之裕如。作詩及銘之夕，忽空中雷聲轟然，翁形在而神去矣。先是，潛入相，以方甫、胡易簡爲腹心，二人輕儇，人嘲之曰：「甫易簡方。」上議立度宗爲太子，公意不欲，緩其事。上不悦，北軍退，即罷政，而似道由軍中入相，諷臺臣劾公罪，貶循州。先是詔似道移司黄州，黄在鄂下流，中間乃北騎往來之衝要。似道聞命，以足頓地曰：「吴潛殺我！」疑移司出潛意，故深憾之。《錢塘遺事》卷四。

9　宣城涇縣有琴高山、琴高溪，俗傳控鯉而升之所。每歲三月中，有小魚數十萬，一日來集，亦傳以爲投藥滓所化。至今人待此日，盡網之，曝以爲乾，味甚美。吴履齋嘗賦詩和人韻云：「仙人藥苗化爲魚，身雖纖細味豐腴。土人涉溪如採荇，以布爲網猶恐疏。不比吴王耽嗜鱠，松江千古留腥滓。好似春茶槍與旗，俯視銀條不足數。人生所樂在家鄉，何必定食河之舫。琴高仙游不可躡，自向崑崙朝玉皇。玉皇一笑倚天末，乞與五湖任囊括。扁舟煙雨歸去來，卧聽魚槎聲濊濊。」《吴禮部詩話》。《宋詩紀事》卷六十一。

陳貴誼

1　陳正甫，諱貴誼，以詞學中等。嘗考潘子高詞卷，六篇俱精博，惟《集賢院記》偶不用李林甫註《六典》書目事，陳以此爲疑而黜之，然心服其文。當其寓直玉堂，凡常行詞，皆屬潘擬稿。潘性至密，惟予知之。陳索潘文，晷刻不差，且遣皂衣立門以俟。陳每餽潘酒富甚，嘗與予共酌于糧料院之雲根云。《四朝聞見録》乙集。

金　淵

1　金淵叔參預日，一日，奏事下殿，與臺臣劉應弼邂逅。忽所持笏鏗然有聲，視之，有紋如線，上下如一，若墜於地者，殊不可測。甫退朝，則劉彈章已民出。《齊東野語》卷十二。

蔡　杭　余　晦

1　余晦，字養明，四明人，小有才，趙與之罷京尹，晦實繼之，此壬子四月也。後一月，上庠士人與市人有競，以不能奉學舍之意。既而齋生有斃於齋中者，遂命總轄輩入齋看驗，遂肆諸生之怒。時祭酒蔡杭入奏，三學捲堂伏闕上書，直攻晦爲僕。及晦轎出，將白堂，則諸生攔截於路，欲行打辱，於是晦即絶江以避之，遂以理少罷職，而杭亦除宗少府而去。京庠復上書留蔡，而太博黄邦彦、武博戴艮齋復劾晦而留杭，皆不報。未幾，晦知鄂州，杭以貳卿召。或有詩獻蔡云：「九曲灣頭是釣灘，先生何事放漁竿。長江流水滔滔去，落日西風陣陣寒。好把丹心裨聖主，休將素節换高官。想於獻納論思際，應説今來蜀道難。」後杭徑除僉樞，或有譏之云：「不因同舍之捲堂，安得先生之過府。」《癸辛雜識》别集下。

馬天驥

1　馬方山天驥，龍游人，家貧好學，行供衢庠，宿齋課業，學鄰郡之射圃。一日有箭射於齋中石榴樹上，馬曰：「吾甲子石榴木，今秋必發薦。」衆哂之。是年果預計偕，一舉及第，御試第二名。《庶齋老學叢談》卷四。

林　存

1　見趙抃45。

董宋臣

1　董宋臣，始爲小黄門，稍進東頭供奉官，極善逢迎。……理宗一日歎曰：「宫女翠花俱敝矣。」宋臣不數日即進翠花數千枝，蓋先鋪翠葉，匣貯以待上命。正月十四夜，蔣安禮進竹絲燈，其明過於栅子燈，上大喜。宋臣奏曰：「明日臣亦獻此燈。」安禮退而笑曰：「吾經年乃成，豈一夕可辦？」時有廣商販布竹至杭，宋臣即買數匹，剪以爲燈，頃刻而成，細而且薄，安禮駭服。《西湖游覽志餘》卷二。

2　〔董〕宋臣日進用事，内侍之勢益張。丁大全作相，與宋臣表裏，復以廟堂之力助之，有司奉行惟謹。修内司十百爲曹，望青采斫，雖勛舊之冢，亦不免焉。一日，内宴雜劇，一人專打鑼，一人朴之曰：「今日排當，不奏他樂，丁丁董董不已，何也？」曰：「方今事皆丁董，吾安得不丁董？」《西湖游覽志餘》卷二。

3　巨璫董宋臣迎逢上意，起梅堂、芙蓉閣，奪豪民田，引倡優入宫，招權納賄，無所不至，人以「董閻羅」目之。時閻妃怙寵，馬天驥、丁大全用事，有無名子書八字於朝門云：「閻馬丁噹，國勢將亡。」《宋季三朝政要》卷二。《宋詩紀事》卷一百。

4　當理宗時，禁苑漸頽，賞荷池宴，但張蓋設屏扆於烈日中，上意爲不然。〔董〕宋臣默會意，不日而成一亭於池傍。再宴，上大喜。未幾，冬月賞梅，園又有一亭，上意不樂，諭宋臣曰：「前所造荷亭，朕不以爲較，今復有此亭，半年之間，勞民動衆如此。」宋臣奏曰：「此梅亭，即前之荷亭也。」上問其故，宋臣奏曰：「此乃拆卸摺叠之亭。」上愈稱賞之。《西湖游覽志餘》卷二。

5　見宋理宗10。

孟　珙

1　寶祐中，孟無庵珙開閫荆、襄。嘗單馬出巡，見漢江一漁者，狀貌奇偉，提巨鱗，避於道左。無庵問其姓名與年庚，則年月日時皆與己同，異之。邀之俱歸，欲命以官，漁者不願，曰：「富貴貧賤，各有定分。某雖與公相年庚同，然公相生於陸，故貴。某生於舟，則水上輕浮，故賤。某日以漁爲活自足，若一旦富貴，實不能勝，必致暴亡。」再三强之，不可而去。孟悵然久之，曰：「吾不如也。」《湧幢小品》卷二十五。《堅瓠餘集》卷二。

2　孟珙，號無庵，兄弟中第四，故稱四孟。機略沈鷙，世罕能及。嘗攻大金，公統兵四萬，至蔡州滅之，由是威名浸盛。爲荆湖制帥，善御衆，得士卒心。……性好佛，夜則趺坐。召偏裨以下五七十人，施氊褥，俱席地，自上而下各舉一話，或目前事，或市井笑謔事，無不可言者。言有可笑，輒相與大噱。惟不得訐人陰私。于是上下之情無不通者，軍中私密，外間詭詐，皆入其耳。……兄璟稱三孟，嘗知鄂州，性寬厚。弟十孟，知岳陽。……理宗朝稱邊帥者，必曰「諸孟」云。《錢塘遺事》卷三。

3　孟珙，字璞玉，號無庵，隨州人。任四川宣撫使兼京都制使師。創南陽書院，以處襄漢流寓之士；竹林書院，以處四川流寓之士。每日見客，雖數十百人，一一接談，凡有投獻，並入袖中。客退，以所投獻文書令館客逐一朗讀而諦聽之，可行者付出，不可行者贐之行囊。嘗自作《無庵贊》云：「老拙愛游戲，忙裏放癡憨。正當恁麽持，無處見無庵。混沌庵之基，大朴庵之梁。大始庵之柱，大極庵之枋。西儀庵之户，三才庵之房。四象庵之壁，八卦庵之窗。白雲庵之頂，清風庵之牆。誰人運斤斧，大匠曰羲黄。明月爲伴侣，萬古共如常。欲知我富貴，秋水接天長。水雲不到處，一片玉壺光。」臨發又頌云：「有生必有滅，無庵無可説。踢倒玉崑崙，夜半紅日出。」《湖海新聞夷堅續志》前集卷一。《湧幢小品》卷二十二。《堅瓠癸集》卷一。

4　姚叔祥《見只編》云：……又有宋人《嘗后圖》，一婦人裸跣，爲數人擡。人皆甲胄帶刀，有嚙唇與乳及臂與股者，至有以口銜其足者。惟一大將露形近之，更一人掣之不就。又有持足帛履襪衵衣相追逐者，計十有九人。上有題云：「南北驚風，汴城吹動。吹出鮮花紅董董，潑蝶攢蜂不珍重。棄雪香，無處着這面孔。一綜兒是清風鎮的樣子，那將軍是報粘罕的孟珙。」此指宋、元滅金事也。但珙不至穢褻至此。……不知據何野史而作也。《椎書》二編卷九。

崔　福

1　崔福，故群盗也。嘗爲官軍所捕，會夜大雪，方與嬰兒同榻，兒寒夜啼，不得睡覺。捕者至，因以故衣擁兒口，兒得衣，身煖啼止，遂得逸去。因隸籍軍伍，累從陳子華捕賊，積功至刺史、大將軍。後從陳往江西，留南昌。既而子華易閫金陵，兼節制淮西，而崔仍留洪。時倅攝郡，一日，倅與郡僚宴滕王閣，崔怒其不見招，憾之。適至府治前，民有立牌訴寃者，崔乃其人，直至飲所，責以郡官不理民事。嗾諸卒盡碎飲器，官吏皆奔逸竄去，莫敢嬰其鋒。子華知之，遂檄還建康。《齊東野語》卷十三。

吕文德

1　〔吕〕文德，安豐人，魁梧勇悍，常鬻薪城中。趙葵於道旁見其遺履，長尺有咫，訝之。或云：「安豐鬻薪人也。」遣使訪其家，值文德出獵，暮負虎鹿各一而歸。留吏一宿偕見。趙留之帳前，在邊立功，遂至顯宦。《宋季三朝政要》卷一。

2　吕文德起土豪，〔賈〕似道始結之，爲大將，官至保傅。然文德愚鄙小民，不識字，每佯癡，好無禮士大夫。似道既入相，文德寫醜語駡，似道不敢怒。至郡，不肯禮先聖祭先聖，每云：「不曾教我識字。」《南宋雜事詩》卷三引《黄氏日鈔》。

3　見劉整3。

彭大雅

1　宋寧宗朝，彭大雅最豪傑而極貧者也。有富豪每資以金穀，待以飲饌，隨其所需，略無厭倦，大雅甚感之。一日，富者打死一鄰人，方倉皇間，大雅奮然出曰：「每荷公解衣推食，方有急難，而無人向前，此事無害，我自去擔當。」不使富者知之，入詞於官云：「此事是某，願下獄與供折官司。」遂收之。適其年科舉，州府監出大雅入貢院就試，是秋發解，次春登科，榮授官職，而此事不復問矣。《湖海新聞夷堅續志》前集卷二。

2　彭大雅守重慶時，蜀已殘破。大雅披荆棘，冒矢石，竟築重慶城，以禦利閬、蔽夔峽，爲蜀之根柢，自此支吾二十年，大雅之功也。然取辦促迫，人多怨之。大雅微時，有富民資以金穀，待以飲饌，隨其所需，略無厭倦。一日，富民毆死一鄰人，大雅奮然以身當之，自入詞於官，曰：「此事是某，願下獄供析。」富民賴之免。適其年大比，太守憐其才，俾之就試，是秋領舉，併釋之。次年登科，官至朝郎，出爲四川制置，甚有威名。識者謂其義氣滿胸，前程遠大，已見於此矣。其築重慶也，委幕僚爲記，不愜意，乃自作之曰：「某年某月某日，守臣彭大雅築此，爲國西門。」謁武侯廟，自爲祝文曰：「大國之鄉，不拜小國之大夫。今大雅拜矣，非拜公也，拜公之八陣圖，拜公之《出師表》也。」其文老成簡健如此，聞者莫不服之。後不幸遭敗而卒，蜀人懷其恩，爲之立廟。《宋季三朝政要》卷二。《錢塘遺事》卷三。

3　彭大雅知重慶，大興城築，僚屬諫不從，彭曰：「不把錢作錢看，不把人作人看，無不可築之理。」既而城成，僚屬乃請立碑以紀之，大雅以爲不必。但立四大石于四門之上，大書曰：「某年某月，彭大雅築此城，爲西蜀根本。」《三朝野史》。《雪舟脞語》。

4　張于湖代爲和州守，設廳題梁云：「宋乾道丁亥正月朔旦，郡守胡昉新作黄堂，其綏靖龢民，千萬年，永無斁。」詞翰奇偉，至今猶存。彭大雅帥蜀，築重慶城，幕客、門士各撰記誦，俱不當其意。雅乃自記十七字，云：「大宋嘉熙庚子，制臣彭大雅城渝，爲蜀根本。」大字深刻之，諸人歎服。……文本不工，然吐辭超勝，以少少勝多多，暗合于湖，想見豪氣。《姑蘇筆記》。

曹　豳

1　見趙葵3。

洪咨夔

1　洪平齋新第後，上衛王書，自宰相至州縣，無不捃摭其短，大概云：「昔之宰相，端委廟堂，進退百官。今日之相，招權納賄，倚勢作威而已。凡及一職，必如上式。」末俱用「而已」二字。時相怒，十年不調。洪有《桃符》云：「未得之乎一字力，只因而已十年閒。」《船窗夜話》。《稗史》。《南宋雜事詩》卷三。《宋詩紀事》卷六十一。

2　寶慶初元，洪舜俞爲考功郎，應詔言事，詞旨剴切。真西山謂陳正甫曰：「讀洪考功封事，某殊有愧色。」其封事中論臺諫失職云：「月課將臨，筆不敢下，稱量議論之異同，揣摩情分之厚薄，可否未決，吞吐不能。其相率勇往而不顧者，恭請聖駕款謁景靈宫而已。」臺臣摘以爲言，謂祗見宗廟，此重事也，而洪某乃言「款謁景靈宫而已」，詞語嫚易，有輕宗廟之意。遂遭罷黜，仍鐫三官。舜俞有詩云：「不得之乎成一事，卻因而已失三官。」《鶴林玉露》乙編卷二。《五雜組》卷十六。

3　見史彌遠21。

徐　瑄

1　永嘉徐瑄，字漢玉。治周成子獄，無所枉，自知必得罪，束擔俟命。忽夢神人驅之使去，答曰：「吾分宜去，不待驅逐，但未知當往何所？」神曰：「汝得嚴州。」覺與家人言：「夢真妄耳。吾得罪必南遷，安得在畿乎？」已而謫道州，又徙象州。行至來賓縣，得《圖經》視之，唐嚴州也。歎曰：「吾其不返乎？」果終焉。《齊東野語》卷八。案：徐瑄，底本作「徐宣」，據别本及《鶴山集》卷八十六《徐公墓志銘》改。

胡夢昱

1　〔寶慶間，〕大理評事廬陵胡夢昱季晦，應詔上書，引晉申生爲厲，漢戾太子，及秦王廷美之事，凡萬餘言，訐直無忌，遂竄象州。翁定、杜豐、胡炎，皆有詩送之。翁云：「應詔書聞便遠行，廬陵不獨説邦衡。寸心只恐孤天地，百口何期累弟兄。世態浮雲多變换，公朝初日合清明。危言在國爲元氣，君子從來豈顧名。」杜云：「廬陵一小郡，百歲兩胡公。論事雖小異，處心應略同。有書莫焚稿，無恨豈傷弓。病愧不遠别，寫詩霜月中。」胡云：「一封朝奏大明宫，吹起廬陵古直風。言路從來天樣闊，蠻煙誰使徑旁通。朝中競送長沙傅，嶺表争迎小澹翁。學館諸生空飽飯，臨分憂國意何窮。」竟殁於貶所。《齊東野語》卷十四。

2　近時，大理評事胡夢昱以直言貶象郡，過桂林，帥錢宏祖欲害之。未及有所施行，亦暴亡。《鶴林玉露》乙編卷二。《宋稗類鈔》卷七。

牟子才

1　牟存叟端明守當塗日，郡圃有脱靴亭，以謫仙采石得名，存叟繪以爲圖。又以山谷崇寧初守當塗，方九日而罷，蓋坐嘗作《荆州承天院塔記》，轉運判官陳舉承執政趙挺之風旨，摘其間數語以爲幸災謗國，除名謫宜州，遂作《返棹》一圖以爲對。各繫以贊，未幾流傳中都。時相丁大全、内侍董宋臣聞而惡之，遂捃摭其在都日餽遺過客錢酒等物，並指爲贜。下所居郡，監逮甚嚴。自此朝紳結舌，馴致開慶之禍焉。《齊東野語》卷十。

2　見宋理宗10。

3　牟存齋桂亭曰「天香第一」。《癸辛雜識》别集下。

趙　涯

1　理宗初郊，行事之次，適天雷電以風，黄壇燈燭皆滅無餘，百執事顛沛離次。已而風雨少止，惟子階一陪祠官，雖朝衣被雨淋漓，而儼然不動。理宗甚異之，亟遣近侍問姓名，則趙涯也。時爲京局官，未幾，除監察御史。《齊東野語》卷二十。

洪天錫

1　近世敢言之士……曰温陵洪公天錫君疇一人而已。方寶祐間，宦寺肆横，簸弄天綱，外閫朝紳，多出門下，廟堂不敢言，臺諫長其惡，或餌其利，或畏其威，一時聲燄，真足動摇山嶽，回天而駐日也。乙卯元正，以公爲御史，公來自孤遠，時莫知爲何如人。首疏以正心格君爲説，且曰：「臣職在憲府，不惟不能奉承大臣風旨，亦不敢奉承陛下風旨。」固已聳動聽聞矣。次月，囊封言：「古今爲天下患者三：宦官也，外戚也，小人也。謹按入内内侍省東頭供奉官幹辦内東門司董宋臣，宦寺之貪黠者也。並緣造寺，豪奪民田，密召倡優，入褻清禁，先是，正月内呼營妓數輩入内祗應。摟攬番商，大開賄賂。不斥宋臣，必爲聖德之累。將作監謝堂，外戚之貪黠者也。狠愎之性，善於凌物，攫拏之狀，旁若無人。不曰『以備中殿宣索』，則曰『當取教旨豁除』。椒德令芳，天下備頌，不去一堂，必爲宫闈之累。集英殿修撰、知慶元府厲文翁，小人之無忌憚者也。神皋流毒，屢玷抨彈，藉衣錦威，行攫金術。今又移其剥越者剥鄞矣！然民敢怨而不敢言者，以其依憑邸第耳。不去文翁，必爲王邸之累。臣恐社稷之憂，不止累陛下，累宫闈，累王邸而已。乞將宋臣逐出，堂姑予祠，文翁罷黜，臣雖九隕不悔。」疏上兩日不報，君疇徑出江干待罪。於是中書牟子才存叟、右史李昂英俊明，交章留之，乞行其言。乃令堂自陳乞祠，除職予郡，宋臣自乞解罷，令首尾了日解職，文翁别與州郡差遣。仍命臺臣吴燧勉回供職。……公在閩閫日，嘗書桃符云：「平生要識瓊崖面，到此當堅鐵石心。」蓋其剛勁之氣，未嘗一日少沮也。《齊東野語》卷七。

洪天驥

1　洪天驥，字逸仲，少有異質。……母疾甚，剔股肉，雜湯藥以進，疾遂愈。然終身不以語人。《宋史翼》卷十七。

趙汝騰

1　理宗淳祐戊申，工書趙汝騰有劄，言黄濤阿媚舊相。濤中省辯白。司諫陳垓、御史蔡榮連章按劾，二人章内言汝騰之過言。謗之者作詩曰：「汝騰元是杜鵑兒，身著金章口是非。自道長安春色好，聲聲卻只勸人歸。」《古杭雜記詩集》卷三。

2　趙汝騰嘗語於人曰：「丞相吾能詆之，給舍、臺諫吾能譏刺之。」有詩曰：「若要差除好，更兼言職牢。宰執與臺諫，從頭駡一遭。」《古杭雜記詩集》卷三。

3　見徐霖1。

徐元杰

1　〔史〕嵩之之起復也，匠監徐元杰攻之甚力，遂除起居舍人、國子祭酒，仍攝行西掖。未幾暴亡，或以爲嵩之毒之而死，俾其妻申省。以爲口鼻拆裂，血流而腹脹，色變青黑，兩臂皆起黑泡，面如斗大，其形似鬼，欲乞朝廷主盟，與之伸冤。侍御鄭寀率臺諫共爲一疏，少司成陳振孫、察官江萬里並有疏。遂將醫官、人從、厨子置嶽，令鄭寀督之，竟不得其情，止以十數輩斷遣而已。徐霖上書力詆寀不能明此獄之冤，不報，竟去。寀奏疏乞留霖，亦不報。先是侍御史劉漢弼盡掃嵩之之黨，至此亦以暴疾亡，或者亦謂嵩之有力，然皆無實跡也。朝廷遂各賜田五頃，楮幣五千貫，以旌其直。黄濤之試館職也，對策曆數史嵩之之惡，至是除宗正少卿，於對疏乃言元杰止是中暑之證，非中毒也。於是僉議攻之。而元杰之子直諒投匭扣閽，力辨此説，濤遂被劾去。《癸辛雜識》别集下。

章　鑑

1　章藝齋鑑宰德清時，雖槐古馬高，尤喜延客，然飲食多不取諸市，恐旁緣以擾人。《山家清供》。《宋詩紀事》卷六十二。

尹　焕

1　梅津尹涣惟曉未第時，嘗薄游苕溪籍中，適有所盼。後十年，自吴來霅，艤舟碧瀾，問訊舊游，則久爲一宗子所據，已育子，而猶掛名籍中。於是假之郡將，久而始來。顔色瘁赧，不足膏沐，相對若不勝情。梅津爲賦《唐多令》云：「蘋末轉清商，溪聲供夕涼。緩傳杯、催唤紅妝。焕綰烏雲新浴罷，拂地水沉香。　歌短舊情長，重來驚鬢霜。悵緑陰、青子成雙。説着前歡佯不采，颺蓮子，打鴛鴦。」《齊東野語》卷十。《詞林紀事》卷十二。

2　尹梅津焕無子，螟蛉羅石二姓名一，越人爲之語曰：「梅津一生辛勤，只辦得食籮一擔。」《癸辛雜識》别集上。《古謡諺》卷六十二。

鄭雄飛

1　鄭慥堂先生不信佛，老亦不廢施斛。《脚氣集》。

焦炳炎

1　〔焦炳炎〕理宗朝爲諫官，論奏累數百章。時宰主括田議，遠近騷動。炳炎痛疏其害，復面奏懇側，涕淚俱下。上爲動容，然未有寢命，炳炎論愈力。時宰語人曰：「焦生非攻括田，實攻我也。」炳炎聞之，不爲變，争之益力，必報寢而後已。《兩浙名賢録》卷五十四。《宋史翼》卷十六。

2　見丁大全7。

李　劉

1　〔李〕劉嘗從真德秀游，丐詞科文字，留飲書室。指竹夫人爲題曰：蘄春縣君祝氏可衛國夫人。劉援筆立成，末聯云：「於戲，保抱持，朕不忘乙夜之寢；展轉反側，爾尚形四方之風。」德秀擊節歎賞。嘉熙己亥四月，誕皇子告廟祝文，劉以學士當筆，以四柱作一聯云：「亥年巳月，無長蛇封豕之虞；午日丑時，有歸馬放牛之兆。」時方有蜀警，人咸賞其中的。《宋詩紀事》卷六十一引孫雲翼《李梅亭先生小傳》。《鶴林玉露》甲編卷四。

陳耆卿

1　見葉適12。

2　見葉適13。

3　見史彌遠22。

劉震孫

1　劉震孫長卿，號朔齋。知宛陵日，吴毅夫潛丞相方閒居，劉日陪午橋之游，奉之亦甚至。嘗具開宴，自撰樂語一聯云：「入則孔明，出則元亮，副平生自許之心；兄爲東坡，弟爲欒城，無晚歲相違之恨。」毅夫大爲擊節。劉後以召還，吴餞之郊外，劉賦《摸魚兒》一詞爲别，末云：「怕緑野堂邊，劉郎去後，誰伴老裴度。」毅夫爲之揮淚。繼遣一价，追和此詞，併以小匳侑之，送數十里外。啓之，精金百星也。前輩憐才賞音如此，近世所無。《齊東野語》卷二十。《庶齋老學叢談》卷三。

2　朔齋在吴日，有小妓善舞撲蝴蝶者，朔齋喜而納之矣。鄭潤父霖來守蘇，蓋舊游也。因燕集扣其人，知在劉處，亟命逮之。隸輩承風，徑入堂奥，竄取以去。劉大不能堪。未幾鄭殂，劉復取之以歸。時淳祐己酉也。《癸辛雜識》别集上。

3　魏鶴山之女，初適安子文家，既寡，謀再適人。鄉人以其兼二氏之撰，争欲得之，而卒歸於〔劉〕朔齋。以故不得者嫉之，朔齋以是多嘖言。晚喪偶於建寧。王茂悦橚自臺歸霅，繼而朔齋亦以口語歸，王輅之近郊。既而皆有伉儷之慽，語相泣也。王告别歸舟，得疾，竟至不起。王，劉所愛也。劉歸吴中，未幾亦逝。二人皆蜀之雋人，識者無不惜之。時戊辰、己巳之間也。《癸辛雜識》别集上。

陳　郁

1　庚申八月，太子請兩殿幸本宫清霽亭賞芙蓉、木犀。韶部頭陳盼兒捧牙板歌「尋尋覓覓」一句，上曰：「愁悶之詞，非所宜聽。」顧太子曰：「可令陳藏一譔一即景快活《聲聲慢》。」先臣再拜承命，五進酒而成，二進酒數十人已群謳矣。天顔大悦，於本宫官屬支賜外，特賜百疋兩。詞曰：「澄空初霽，暑退銀塘，冰壺雁程寥寞。天闕清芬，何事早飄巖壑。花神更裁麗質，漲紅波、一奩梳掠。涼影裏，算素娥仙隊，似曾相約。閒把兩花商略，開時候、羞趁觀桃堦藥。緑幕黄簾，好頓膽瓶兒著。年年粟金萬斛，拒嚴霜、綿絲團幄。秋富貴，又何妨、與民同樂。」明年，四月九日，儲皇生辰，令述《寶鼎現》，俾本宫内人群唱爲壽。上稱得體。《隨隱漫録》卷二。

2　姑蘇守臣進蟹，應製程奎草批答云：「新酒菊天，惟其時矣。」上曰：「茅店酒旗語，豈王言耶！令陳藏一擬聞。」先臣援筆立成，略曰：「内則黄中通理，外則戈甲森然。此卿出將入相，文在中而横行匈奴之象也。」上乃悦。《隨隱漫録》卷三。

3　見賈似道15。

袁　樵

1　寶慶丙戌，袁樵尹京，於西湖三賢堂賣酒。有人題壁曰：「和靖東坡白樂天，三人秋菊薦寒泉。而今滿面生塵土，卻與袁樵課酒錢。」《古杭雜記》。

馬光祖

1　〔馬光祖〕尹京之日，不畏貴戚豪强，庭無留訟，頗得包孝肅公尹開封之規模。福王府訴民不還房廊屋錢，光祖判云：「晴則雞卵鴨卵，雨則盆滿鉢滿。福王若要屋錢，直待光祖任滿。」《三朝野史》。《西湖游覽志餘》卷二十五。《堯山堂外紀》卷六十三。《堅瓠癸集》卷三。

2　裕齋馬樞密判臨安府，榮邸解偷山賊，逼令重罪。鞫之，乃拾墳山之墜松者。判云：「松毛落地是草，村人得之是寶。大王穩便解來，即時放了。」《隨隱漫録》卷五。

3　馬光祖，字華父，號裕齋，吏事强敏，風力甚著，前後麾節，皆有可觀。乙卯尹京，内引一劄云：「自後宣諭旨揮，容臣覆奏；戚里諸托，容臣繳進。」下車之後，披剔弊蠹，風采一新，時號名尹。未幾，有倉部郎中師應極之子，夜飲於市，碎其酒家器。詰朝，尹車過門，泣訴其事，光祖即償所直，追逮一行作閙僕從，仍牒問師倉郎。蓋光祖時領版曹，以倉部爲所屬，故牒問，殊不思京師無牒問朝士之理。師乃時相之私人，乃執縛持牒之卒，恣肆凌辱，又率諸曹郎官白堂，乞正體統。朝廷遂劄漕司，追出被打酒家，反加黥配。應極之子帖然無它，於是光祖威風頓挫，百事退縮。初，顔帥尹京之時，遇三學應有訟牒，必申國子監俟報，方與施行。學舍已不能堪。及光祖尹京，又創爲一議，應學舍詞訟，須先經本監用印保明，方許經有司。學舍尤怒之，作爲小詩曰：「幾年貪帥毒神京，虎視國家三學生。休道新除京尹好，敢將書鋪待司成。」未幾，察官朱應元劾李昂英，太學作書譏之，有云「何不移其劾昂英者劾光祖」等語，光祖愈不安。既而辟客參議薛垣以蹤跡詭秘罷，於是光祖力丐外任，出守留都焉。《癸辛雜識》别集下。

4　馬光祖尹京之日，有士人踰牆偷人室女，事覺到官，勘令當廳面試，光祖出《踰牆摟處子》詩，士人秉筆云：「花柳平生債，風流一段愁。踰牆乘興下，處子有心摟。謝砌應潛越，韓香許暗偷。有情還愛欲，無語强嬌羞。不負秦樓約，安知漢獄囚。玉顔麗如此，何用讀書求。」光祖判云：「多情多愛，還了平生花柳債。好个檀郎，室女爲妻也不妨。　傑才高作，聊贈青蚨三百索。燭影摇紅，配取媒人是馬公。」遂令女子歸生爲妻，且厚贈之。《誠齋雜記》。《三朝野史》。《西湖游覽志餘》卷二十五。《堯山堂外紀》卷六十二。《堅瓠甲集》卷四。《宋稗類鈔》卷四。

5　馬裕齋光祖之再尹京也，風采益振，威望凛然。大書一榜，揭之客次，大意謂僚屬自當以職業見知，並從公舉，若挾貴挾勢，及無益儷語以屬者，不許收受，違者則先斷客將。於是客之至者，掌客必各點檢銜袖，惟恐犯令得罪。余時爲帥幕，一日以公事至，見有薛監酒方叔在焉。薛雖進納，出入福邸貴家甚稔，余因扣其何爲，薛笑而不見答，覘袖間則有物焉。余指壁間文曰：「奈何犯初條乎！」薛笑曰：「非惟犯初條，將併犯所戒矣。」既而速客僚屬白事畢，薛出袖中函書，馬公顰蹙不語。既而又出儷卷，傍觀皆悚懼，而典客面無人色，謂受杖必矣。及退，乃寂然無所聞。又旬日，余復以事至，則薛又在焉。余因扣其所投何如，薛笑曰：「已荷收録矣，余袖中乃謝啓也。」扣其所主，則南陽貴人也。以是知人不可無勢，以馬公峻峭壁立，亦不能不爲流俗所移，況他人哉！《癸辛雜識》後集。

6　〔寶祐六年〕馬光祖、向士璧自捐軍費。《宋季三朝政要》卷二。

7　馬華父光祖知高沙日，戍軍叛，華父撫諭不從，遂藏身後圃亂荷中獲免。其家人散走藏匿，華父之妻則匿於都吏之家，遂爲所污。趙信國自維掦提兵至郡討叛，令王克仁入城撫諭，遂誅首謀者百餘人。趙遂繫吏者，纏以麻絙，漬之以油，用大竿稱於通衢而燃之。華父慚怒，以趙爲彰其家醜，遂搆大怨。其後華父開江閫，遂辟王容之子某爲溧水令，俾覘趙過，將甘心焉。趙公知之，遂首以外執政一削舉之，且爲宛轉料理改秩。馬知其故，遂劾去之。其後建清溪諸賢祠，凡仕於江淮者皆在祀列，獨信國之父忠肅公方不得預焉。《癸辛雜識》續集下。

8　開慶間，馬華父制置江閫日，嘗于青溪建祠以祀先賢，斷自吴泰伯以下，凡四十一人，皆嘗仕若居若游于此獲與焉。蓋華父之祖亦嘗仕于昇故也。祠成，命馮可遷贊之。其贊馬公末語，有「爾祖其從與享」之句。或摘以爲譏，華父遂去乃祖之祀焉。或謂劉子澄清叔與華父有宿憾，授意于馮云。《浩然齋雅談》卷上。

留元剛

1　見真德秀7。

2　留〔元剛〕以使酒任氣，爲言者屢以聞，然該敏貫洽，近代相門子弟未有也。……先是，永嘉劉錫祖父掩據羲之墨池且百年，後爲世僕所發，公斷其廬，得池于劉卧内，劉氏遂衰。其臨政操斷皆類是，故謗者亦不恕。嘗得方巖王公簡復士人周儀甫書云：「納去茂潛書，雖儀甫不待老夫之囑。茂潛永嘉之政，若干將、莫邪新發于硎，切不可干之以私。」又云：「近來墨池事最偉。」《四朝聞見録》甲集。

林興宗

1　宋嘉平寶紹間，叛將李全駐兵淮東之山陽，驕悍難制，戕許國，逐姚翀，殺命士荀夢玉、杜來，士大夫視山陽，不啻如蛇鄉虎落。時莆人林興宗景復授法曹以往，時論壯之。安晚鄭公在瑣闥餞行，有詩云：「淮海轅門立奇士，要看左袒爲劉時。」蓋勉其盡節也。景復到任後，改淮安令。辛卯春，全破通泰，犯揚州，爲王師掩擊，殪城下。其妻楊姑姑懼朝廷必討，遂掃衆盡俘執南官北去。景復羈囚山東凡十年，挺節無所污，安晚餞詩可無負矣。信菴趙公遣閒物色，捐金資得之以反，縣國印與告身俱存。趙公奏乞旌擢以勸盡節者，朝廷録用，官至曲江守。景復北地詩有「最是北來少許料，地寒難得見梅花」，又有「形容變盡頭如雪，不改當時一寸心」之句，江湖間多稱之。《梅磵詩話》卷下。

楊叔昉

1　寶慶丙戌，莆陽境内小民張氏至孝，家貧養母。嘗有所適，歸而母亡，張追慕不已，既祥而不除，欲喪之終其身。太守楊叔昉聞而哀之，賜以錢酒，且書其門曰：「何必讀書，只此便是讀書；何必爲學，只此便是爲學。」《癸辛雜識》後集。

胡　穎

1　胡石壁穎爲憲日，嘗出巡部。適一尉格目忘書名，胡大怒，遂批銀牌云：「縣尉不究心職事，至於格目亦忘署名，可見無狀。」追問。尉亦狡者也，遂作一狀，録憲狀判於前而空「署」字，以黄覆之。及就逮投狀，胡見益怒云：「汝尚敢侮我如此。」遂索元批銀牌觀之，則有「署」字，蓋一時盛怒中所書，忘其廟諱也。於是徑不敢問而遣之。《癸辛雜識》後集。

陳　詵　陸　叡

1　湘人陳詵登第，授岳陽教官。夜踰牆與妓江柳狎，頗爲人所知。時孟之經守岳，聞其故。一日，公燕，江柳不侍，呼至杖之，文其眉鬢間以「陳詵」二字，仍押隸辰州。妓之父母詣學官咎詵云：「自岳去辰八百里，且求資糧。」陳且泣且悔，罄其所有，及資衣物，得千緡，以六百贈柳，餘付監押吏卒，令善視。且以詞餞别云：「鬢邊一點似飛鴉，休把翠鈿遮。二年三載，千攔百就，今日天涯。　楊花又逐東風去，隨分入人家。要不思量，除非酒醒，休照菱花。」柳將行，會陸雲西以荆湖制司幹官霑檄至岳，與陳有故。將至，陳先出迎，以情告陸，陸即取空名制幹劄，填陳姓名，檄入制幕。既而並迎陸入，即開宴。陸曰：「聞籍中有江柳者善謳，誰是也？」孟即呼至，柳花鈿隱眉間所文。飲間陸戲語孟曰：「能以柳見予否？」孟曰：「唯命。」陸笑曰：「君尚不能容一陳教官，豈能與我？」孟因叙詵之過，陸歎慨。既而終席，陸呼柳問其事，柳出詵送别詞，陸大嗟賞，而再登席，陸舉詞示孟，且誚之曰：「君試目此作，可謂不知人矣。今制司檄詵入幕，將若之何？」孟求解於陸，並召詵同宴。明日列薦詵，且除柳名。陸遂將詵如江陵，見之閫公秋壑，俾充幕僚。《説庫》本《山房隨筆》。《青泥蓮花記》卷八。《宋稗類鈔》卷四。

姚　鏞　趙東野

1　姚鏞爲吉州判官，以平寇論功，不數年擢守章貢。爲人踈雋，喜作詩，自號雪蓬。嘗令畫工肖其像：騎牛於磵谷之間。索郡人趙東野題詩，東野題云：「騎牛無笠又無簑，斷隴横岡到處過。暖日暄風不常有，前村雨暗卻如何。」蓋規切之也。居無何，忤帥臣，以貪劾之。時端平更化之初，施行特重，貶衡陽，人皆服東野之先見。《鶴林玉露》丙編卷六。《堯山堂外紀》卷六十一。《宋稗類鈔》卷六。《宋詩紀事》卷六十二。

黄　炳

1　嘉熙間，江西峒丁反，吉州萬安宰黄炳鳩兵守備。一日五更，探報寇且至，炳亟遣巡尉領兵迎敵，衆皆曰：「枵腹奈何？」炳曰：「第速行，飯即至矣。」炳乃率吏輩，竹籮木桶沿市民之門曰：「知縣買飯！」時人家晨炊方熟，皆有熱飯熟水，厚酬其直，負之以行。於是士卒皆飽餐，一戰破寇，由此論功，擢守臨川，兼庾節。《鶴林玉露》乙編卷六。《宋稗類鈔》卷三。

王克謙

1　王克謙，號茂林，無子。後知永嘉，命立修竹爲子，時已二十，乃戊戌生，本姓林氏，正合茂林二字，非偶然也。《癸辛雜識》續集上。

蕭　崱

1　江西古喻蕭太山，好奇之士也。名其堂曰堂堂堂，亭曰亭亭亭。越陳持節某提舉江西日，蕭延飲，遍歷亭館，次觀其匾。至洞，公戲之曰：「此何不曰洞洞洞。」蕭爲不懌。《稗史》。

徐　霖

1　徐霖，字景説，號經畋，三衢人，爲南省第一人。首伏闕詆史嵩之，不報。嵩之謂人曰：「朝廷大比所費不知其幾，合天下士僅得一省元，乃是狂生，可以爲世道歎。」於是虚名頓增。未幾，有徐元杰之獄，上書攻鄭寀不明此冤，徑去國。寀上疏留之，於是傳旨俾宰執留之，又令左司尹焕面留，又令姚希得傳旨勉諭，毅然不從而去。往往沽激太過，人亦薄之。其居衢也，於所居畫諸葛武侯像，終日與之對坐，論天下事。諸閹畏其吻，競致金帛，皆受之。其回字有云：「承惠兼金束帛，足見尊賢崇道之意。」趙汝騰時爲從官，上疏力薦，至比之爲范文正公，屢有召命，皆不就。及除著作郎，則翻然而來，舉止顛怪，妄自尊大。凡士子之來受教，皆拜庭下，霖危坐受之，不發一語，瞑目坐移時，豁然而起。有黠者俟其瞑目，亦效之；俟其躍然而起，亦起從之。霖曰：「汝已得道矣。」夏月，京府命工搭蓋松棚，適一匠者衵服破綻，見其二子，霖竟牒天府云：「某人受役而不主一，合從重撻。」隨行一童，廳吏或以果餌與之，霖適見，併廳吏解天府，謂某吏壞其太極，都城無不傳以爲笑。甚至醉而入經筵，自稱爲宗師，及兼宰士，則妄有更改。未幾對輪，竟論乞劾罷臺諫，於是御筆有云：「徐霖以庶官而論臺諫、京尹，要朕必行，事關紀綱，前所未有。昨以去余晦爲是，今乃疏蔡杭爲奸，言及朝士，親填姓名，懷情不一，首鼠兩端，可與在外差遣。」尚遲回不去，趙汝騰往視，趣其出關。蓋霖之無忌憚，皆汝騰成其狂，至目汝騰爲太宗師，己爲小宗師，遞相汲引。霖既去，汝騰亦不自安，遂自補外。未幾，察官蕭泰來數其十二狂，不可治郡，於是聲名掃地矣。《癸辛雜識》别集下。

2　見留夢炎2。

3　見留夢炎3。

趙以夫

1　金陵帥閫趙以夫過衢州，訪祕書徐霖。相見後，覿面大慟，左右見者駭然，不知所哭何事。元來哭世道艱險，小人在朝，君子在野，生民不見太平之治。以夫與霖俱懷嫠婦之憂，故也。《三朝野史》。

秦九韶

1　秦九韶，字道古，秦鳳間人。年十八，在鄉里爲義兵首，豪宕不羈。嘗隨其父守郡，父方宴客，忽有彈丸出父後，衆賓駭愕，莫知其由。頃加物色，乃九韶與一妓狎，時亦抵筵，此彈之所以來也。既出東南，多交豪富，性極機巧，星象、音律、算術，以至營造等事，無不精究。邇嘗從李梅亭學駢儷、詩詞、游戲、毬馬、弓劒，莫不能知。性喜奢好大，嗜進謀身，或以曆學薦於朝，得對有奏藁，及所述教學大略。與吴履齋交尤稔。吴有地在湖州西門外，地名曾上，正當苕水所經入城，面勢浩盪，乃以術攫取之。遂建堂其上，極其宏敞，堂中一間横亘七丈，求海栰之奇材爲前楣，位置皆自出心匠。凡屋脊兩翬搏風，皆以塼爲之。堂成七間，後爲列屋，以處秀姬、管絃。製樂度曲，皆極精妙。用度無算，將持鉢於諸大閫，會其所養兄之子與其所生親子妾通，事泄，即幽其妾，絶其飲食而死。又使一隸偕此子以行，授以毒藥及一劒，曰：「導之無人之境，先使仰藥；不可，則令自裁；又不可，則擠之於水中。」其隸僞許而送之所生兄之寓鄂渚者，歸告事畢。已而寖聞其實，隸懼而逃，秦并購之。於是罄其所蓄自行，且求其子及隸，將甘心焉。語人曰：「我且齎十萬錢如揚，惟秋壑所以處我。」既至，遍謁臺幕，洪恕齋勳爲憲，起而賀曰：「比傳令嗣不得其死，今君訪求之，是傳者妄也。可不賀乎？」秦不爲答。久之，賈爲宛轉得瓊州，行未至，怒迓者之不如期，取馭卒戮之。至郡數月罷歸，所甚富。己未透渡，秦喜色洋洋然，既未有省者，則又曰：「生活皆爲人攬了也。」時吴履齋在鄞，亟往投之，吴時將入相，使之先行曰：「當思所處。」秦復追隨之。吴旋得謫，賈當國，徐摭秦事，竄之梅州。在梅治政不輟，竟殂於梅。其始謫梅離家之日，大堂前大楣中斷，人謂不祥。秦亡後，其養子復歸，與其弟共處焉。餘嘗聞楊守齋云：「往守霅川日，秦方居家，暑夕與其姬好合於月下。適有僕汲水庭下，意謂其窺己也，翌日遂加以盗名，解之郡中。且自至白郡，就欲黥之。」楊公頗知其事，以其罪不至此，遂從杖罪斷遣。秦大不平，然匿怨相交如故。楊知其怨己，每闞其亡而往謁焉。直至替滿而往别之，遂延入曲室，堅欲苛留。楊力辭之，遂薦湯一盃，皆如墨色，楊恐甚，不飲而歸。蓋秦向在廣中多蓄毒藥，如所不喜者必遭其毒手，其險可知也。《癸辛雜識》續集下。

趙孟奎

1　趙暨守衢日，所任都吏徐信，興建佑聖觀，歛民財甚夥。未幾，詹寇作，信以致寇抵罪而死。然民之詣祠如故，特太守不復往。趙孟奎春谷始至，以典祀亦往致敬。已而得堂帖，從前守陳蒙所申，命加毁拆。民投牒求免，而主祀祠黄冠遇大蛇於道，謂神所憑，率民以禱，曰：「果神也，蓋詣郡。」遂以蛇至倅廳，以白郡。趙曰：「此妖也。」以黄冠爲惑衆，械繫於獄，繼取蛇貯以大缶，加封閉焉。三日獄成，黄冠坐編置，而戮蛇於市，人咸狀之。《癸辛雜識》後集。

2　趙春谷梅亭曰「東風第一」。《癸辛雜識》别集下。

真德秀

1　真文忠公，建寧府浦城縣人，起自白屋。先是，有道人於山間結菴，煉丹將成。忽一日入定，語童子曰：「我去後，或十日、五日即還，謹勿輕動我屋子。」後數日，忽有扣門者，童子語以師出未還。其人曰：「我知汝師死久矣！今已爲冥司所録，不可歸。留之無益，徒臭腐耳。」童子村樸，不悟爲魔，遂舉而焚之。道者旋歸，已無及。繞菴呼號云：「我在何處？」如此月餘不絶聲，鄉落爲之不安。適有老僧聞其説，厲聲答之曰：「你説尋『我』，你卻是誰？」於是其聲乃絶。時真母方娠，忽見道者入室，遂産西山。幼穎悟絶人。家貧，無從得書，往往假之他人及剽學里儒，爲舉子業。未幾登第，初任爲延平郡掾。時倪文節喜奬借後進，且知其才，意欲以詞科衣鉢傳之。每假以私淑之文，輒一二日即歸，若手未觸者。文節殊不平，曰：「老夫固不學，然賢者亦何所見，遽不觀耶？」西山悚然對曰：「先生善誘後學，何敢自棄。其書皆嘗竊觀，特不敢久留耳。」文節謾扣一二，皆能成誦，文節始大驚喜。於是與之延譽於朝，而繼中詞科，遂爲世儒宗焉。《齊東野語》卷一。《宋稗類鈔》卷一。

2　真西山乃草庵和尚後身，見《癸辛雜識》。《説略》卷五。《堅瓠續集》卷四。《古事比》卷十一。

3　真德秀，字希元，本姓慎，避孝宗諱，改姓真。《氏族大全》卷四。《堯山堂外紀》卷六十。《五雜組》卷十三。《南宋雜事詩》卷一。《詞林紀事》卷十一。

4　〔真〕文忠始於舉子，命字之義非得於師友，故始字曰實夫。後鄉曲有輕薄子曰：「只恐秀而不實。」故易曰景元。《四朝聞見録》丙集。

5　文忠真公字景元，〔樓〕攻媿從容叩公曰：「何以謂之景元？」公對以「慕元德秀，故曰景元。」攻媿曰：「誤矣。」取《毛詩》「高山仰止，景行行止」註文以示公，曰：「景，明也。詩人以明行對高山，則景不可以訓慕。」遂爲公易曰「希元」。然天下稱「景元」已久，至今亦未有稱爲「希元」者。《四朝聞見録》甲集。《鶴林玉露》乙編卷五。

6　真西山未第時，將會試於行都。道吾栝，約友人鄭達道同祈夢於梓潼廟下。入謁於神，遂擊其鼓，題詩於上曰：「大叩則大應，小叩則小鳴。我來一叩動天地，四海五湖聞其聲。」是夜得吉夢，其年果中。《草木子》卷四上。《西湖游覽志餘》卷二十二。《堯山堂外紀》卷六十。

7　真文忠公、留公元剛字茂潛，俱以宏博應選。時李公大異校其卷，於文忠卷首批云「宏而不博」，于留卷首批云「博而不宏」，申都臺取旨。時陳自强居廟堂，因文忠妻父善相，識文忠爲遠器，力贊韓氏，二人俱寘異等。是歲，毛君自知爲進士第一人，對策中及「朝廷設宏博以取士，今謂之宏而不博，博而不宏，非所以示天下，然猶寘異等，何耶？」至文忠立朝，時御史發其廷對日力從臾恢復事，且其父閲卷，遂駁寘五甲，勒授監當，後廟堂授以江東幹幕。終文忠之立朝，言者論之不已，後終不得起。《四朝聞見録》甲集。

8　文忠真公嘗與趙公汝談相晤，趙公啓文忠曰：「當思所以謀當路者，毋徒議之而已。」文忠答以「公爲宗臣，固當思所以謀。如某不過朝廷一議事之臣爾。」趙公自失。《四朝聞見録》甲集。

9　真西山鎮温陵。春，講武，帳前將官王大受被甲三重，發百矢皆中帖。西山韙之，補充正將。後月餘，忽海寇猖獗，令大受將五百卒以擒之，獲趙某等三渠魁及從百餘輩。大受歸，傷重而没。趙，宗子也，始皆疑西山未易處。閲數日，獄成，西山引諸囚入教場，縛二渠魁于中，掩其心，令諸軍射箭如猬，而賊未死。或斬或捶，次第而畢，惟置趙于旁觀之。次陵遲二渠魁，且以心肝祭大受。訖，補其二子以指使，又配其二女以良婿。賞罰兼行，士民驚服，皆以爲趙可生也。事畢，西山呼趙而問之，趙稱宗室不絶。西山曰：「宗室爲賊首，則非宗室矣，宜正以王法。」决交脊二百，而卒衆無敢嘩，大略似誅少正卯時也。一時爲詩歌者百數，獨長溪丞王奕世一絶云：「憑陵海若玩波神，怙恃乾坤不殺身。刀鋸未加先自殞，陸梁未有白頭人。」西山大喜，薦之于朝。《藏一話腴》甲集卷上。

10　〔真〕西山初守泉南，士民愛之如父母。後帥隆興，頗抑强扶弱，謗譽幾相半。改帥潭，士民愛之復如泉南。後西山退居，書於册云：「洪之政駁，任氣爲之也。湘之政醇，任理爲之也。」《林下偶談》卷二。《木筆雜鈔》卷上。

11　真西山帥長沙，宴十二邑宰於湘江亭，作詩曰：「從來官吏與斯民，本是同胞一體親。既以脂膏供爾禄，須知痛癢切吾身。此邦素號唐朝古，我輩當如漢吏循。今日湘亭一杯酒，便煩散作十分春。」《鶴林玉露》甲編卷三。

12　真西山帥長沙，郡人爲立生祠。一夕，有大書一詩于壁間者，其辭云：「舉世知公不愛名，湘人苦欲置丹青。西天又出一活佛，南極添成兩壽星。幾百年方鍾間氣，八千春願祝脩齡。不須更作生祠記，四海蒼生口是銘。」《鶴林玉露》乙編卷四。《湖海新聞夷堅續志》後集卷二。《堅瓠丙集》卷二。《宋詩紀事》卷九十六。

13　紹定之末，史相薨，聖上親政，即日梁成大、李知孝出國門。西山在泉，聞之喜甚，曰：「二凶去矣，閩特犬豕，越乃虺蛇。」蓋梁閩人，李越人也。《林下偶談》卷四。《木筆雜鈔》卷下。

14　真西山負一時盛名，豈西山真欲愛名于天下，天下自聞名而起敬耳。及史同叔之死，天下之人皆曰：「真直院入朝，天下太平可望。」及其入朝，前譽小減。省試主文，爲輕薄子作賦曰：「誤南省之多士，真西山之餓夫。」都下諺曰：「若要百物賤，須是真直院。及至唤得來，攪做一鑊麵。」《貴耳集》卷下。

15　真文忠負一時重望，端平更化，人徯其來，若元祐之涑水翁也。是時楮輕物貴，民生頗艱，意謂真儒一用，必有建明，轉移之間，立可致治。於是民間爲之語曰：「若欲百物賤，直待真直院。」及童馬入朝，敷陳之際，首以尊崇道學，正心誠意爲第一義，繼而復以《大學衍義》進。愚民無知，乃以其所言爲不切於時務，復以俚語足前句云：「喫了西湖水，打作一鍋麪。」市井小兒，囂然誦之。士有投公書云：「先生紹道統，輔翼聖經，爲天地立心，爲生民立命。愚民無知，乃欲以瑣瑣俗吏之事望公。雖然，負天下之名者，必負天下之責。楮幣極壞之際，豈一儒者所可挽回哉？責望者不亦過乎！」公居文昌幾一歲，洎除政府，不及拜而薨。《癸辛雜識》前集。《西湖游覽志餘》卷二十一。《堯山堂外紀》卷六。《宋稗類鈔》卷六。《宋詩紀事》卷一百。

16　真文忠初諡也，諡議未上，有疑其太過者，欲以王梅溪之諡諡公。公之子志道以「政府祭公文，皆謂公無愧于歐陽，未嘗比予父以梅溪也」，政府無復辨，竟用初諡云。《四朝聞見録》甲集。

17　有士人投啓事於真西山，以「爵齒德」對「師尚父」，又用「運籌帷帳之中」，館客哂之。西山曰：「師尚父謂可師、可尚，可爲人父；《漢書》言『帷幄』，《史記》作『帷帳』，不可哂也。」《湛淵静語》卷一。

18　龍洲劉改之詩云：「退一步行安樂法，道三个好喜歡緣。」真西山喜誦之。《鶴林玉露》丙編卷四。

19　〔真西山〕越山新居成，名其齋曰「學易春」，貼子云：「坐看吴越兩山色，默契羲文千古心。」《氏族大全》卷四。《堯山堂外紀》卷六十。

20　姚文公燧爲翰林學士承旨日，玉堂設宴，歌妓羅列，中有一人，秀麗閒雅，微操閩音。公使來前，問其履歷。初不以實對，叩之再，泣而訴曰：「妾乃建寧人氏，真西山之後也。父官朔方時，禄薄不足以給，侵貸公帑無償，遂賣入娼家，流落至此。」公命之坐，乃遣使詣丞相三寶奴，請爲落籍。丞相素敬公，意公欲以侍巾櫛，即令教坊檢籍除之。公得報，語一小史曰：「我以此女爲汝妻，女即以我爲父也。」史忻然從命。《南村輟耕録》卷二十二。

魏了翁

1　〔魏〕鶴山先生母夫人方坐蓐時，其先公晝寢，夢有人朝服入其卧内，因問爲誰，答曰：「陳了翁。」覺而鶴山生，所以用其號而命名。陳瑩中前三名登第，後兩甲子，鶴山中第亦第三名，其出處風節相似處極多。在東南時，有了翁家子孫，必異遇之。《貴耳集》卷下。

2　〔魏〕了翁弱冠苦羸疾，因過汴河上，遇道人，云：「他日聲名滿天下。」又謂公曰：「曾讀《左氏》否？左氏諸大戰反覆熟讀，有快意處，便是得藥。」公如其言，誦之旬日間，氣體頓壯。《密齋筆記》卷三。

3　端平間，真西山參大政，未及有設施而罷。魏鶴山督師，亦未及有設施而罷。臨安優人裝一儒生，手持一鶴，别一儒生與之邂逅。問其姓名，曰：「姓鍾名庸。」問所持何物，曰：「大鶴也。」因傾蓋歡然，呼酒對飲。其人大嚼洪吸，酒肉靡有孑遺，忽顛仆于地，群數人曳之不動。一人乃批其頰大駡曰：「説甚《中庸》、《大學》，喫了許多酒食，一動也動不得。」遂一笑而罷。或謂有使其爲此以姗侮君子者，京尹乃悉黥其人。《鶴林玉露》丙編卷三。《湖海新聞夷堅續志》前集卷二。《西湖游覽志餘》卷二十一。《堯山堂外紀》卷六十。《宋稗類鈔》卷六。

林希逸

1　林竹溪希逸字肅翁，又號鬳齋，福清人。乙未，吴榜由上庠登第，凡三試，皆第四。是歲真西山知舉，莆田王邁實之亦預考校。西山欲出《堯仁如天賦》立説，堯爲五帝之盛，仁爲四德之元，天出庶物之首，西山以此題爲極大。實之云：「題目自好，但矮些箇。」西山默然。林居與王隔一嶺，素相厚善，省試前，林衣弊衣邀王車，密扣題意。王告以必用聖人以天下爲一家，要以《西銘》主意，自第一韻以後皆與議定，首韻用三極一家，次韻云「大聖人之立極，合天下爲一家」，四韻堯宅禹宫，大鋪叙《西銘》。至是西山局於無題可擬，乃謂實之曰：「日逼，無題奈何？」王以位下辭避，西山再四扣之不已，王久之若不得已，乃以前題進，并題韻之意大略，西山擊節。至引試日，題將揭曉，循例班列拈香，衆方對越，聞王微祝云：「某誓舉所知，神其鑒之。」是時鄉人林彬之元質亦在試中，上請，以鄉音酬答，亦授以意，亦預選云。《癸辛雜識》後集。

柴　望

1　先子向寓杭，收拾奇書。太廟前尹氏書肆中，有彩畫《三輔黄圖》一部，每一宫殿繪畫成圖，極精妙可喜，酬價不登，竟爲衢人柴望號秋堂者得之。《癸辛雜識》續集下。

柴蒙亨

1　柴蒙亨，長台人……以神童聞。……端平二年，初赴省。嘗從幸六和寺，上指塔云：「一塔七層八面，萬佛千燈。」蒙亨即應聲曰：「孤舟雙槳片帆，五湖四海。」《兩浙名賢録》卷四十六。

劉克莊

1　寶慶間，李知孝爲言官，與曾極景建有隙，每欲尋釁以報之。適極有春詩云：「九十日春晴景少，百千年事亂時多。」刊之《江湖集》中。因復改劉子翬《汴京紀事》一聯爲極詩云：「秋雨梧桐皇子宅，春風楊柳相公橋。」初，劉詩云：「夜月池臺王傅宅，春風楊柳太師橋。」今所改句，以爲指巴陵及史丞相。及劉潛夫《黄巢戰場》詩云：「未必朱三能跋扈，都緣鄭五欠經綸。」遂皆指爲謗訕，押歸聽讀。同時被累者，如敖陶孫、周文璞、趙師秀，及刊詩陳起，皆不得免焉。於是江湖以詩爲諱者兩年。其後史衛王之子宅之，婿趙汝楳，頗喜談詩，引致黄簡、黄中、吴仲孚諸人，洎趙崇和進《明堂禮成》詩二十韻，於是詩道復昌矣。《齊東野語》卷十六。

2　寶慶初，史彌遠廢立之際，錢唐書肆陳起宗之能詩，凡江湖詩人皆與之善。宗之刻《江湖集》以售，劉潛夫《南岳稿》與焉。宗之詩有云：「秋雨梧桐王子府，春風楊柳相公橋。」哀濟邸而誚彌遠，本改劉屏山句也。或嫁爲敖臞庵器之作。言者併潛夫《梅詩》論列，劈《江湖集》板。二人皆坐罪，而宗之流配。於是詔禁士夫作詩。如孫花翁季蕃之徒改業爲長短句。彌遠死，詩禁始開。潛夫爲《病後訪梅》詩云：「夢得因桃卻左遷，長源爲柳忤當權。幸然不識桃并柳，也被梅花累十年。」此可備梅花大公案也。《瀛奎律髓》卷二十。《宋詩紀事》卷六十六。《詞林紀事》卷十四。

3　渡江以來，詩禍殆絶。唯寶、紹間，《中興江湖集》出，劉潛夫詩云：「不是朱三能跋扈，只緣鄭五欠經綸。」又云：「東風謬掌花權柄，卻忌孤高不主張。」敖器之詩云：「梧桐秋雨何王府，楊柳春風彼相橋。」曾景建詩云：「九十日春晴景少，一千年事亂時多。」當國者見而惡之，並行貶斥。景建，布衣也，臨川人，竟謫舂陵，死焉。《鶴林玉露》乙編卷四。

4　劉克莊潛夫嘗賦《梅花百詠》，其間有云：「春風謬掌花權柄，卻忌孤高不主張。」當國者以爲譏己，遂以煩言去國。其後又作《訪梅》詩云：「夢得因桃數左遷，長源爲柳忤當權。幸然不識桃并柳，卻被梅花累十年。」《浩然齋雅談》卷中。

5　予少時有《落梅詩》，爲李定、舒亶輩箋註，幾陷罪罟，後見梅花輒怕，見畫梅花亦怕。《後村集》卷九十九。《古事比》卷五十一。

6　近楊平舟棟以樞掾出守莆田，劉克莊潛夫、弟希仁，俱以史官里居。郡集，寓公王曜軒邁戲之云：「大編修，小編修，同赴編修之會。」後村曰：「欲屬對不難，不可見怒。」王願聞之，乃云：「前通判，後通判，但聞通判之名。」蓋王凡五得倅而不上云。王又嘗調後村云：「十兄，二十年前何其壯，二十年後何其不壯。」劉應之曰：「二畫，二十年前何其遇，二十年後何其不遇。」此善謔也。《齊東野語》卷十七。《堯山堂外紀》卷六十一。

7　後村居鄉，不爲鄉人所與。父老傳其後村舍側有一井，汲其醫病輒愈，後村塞之。他事刻薄多類此。《居易録》卷三。

8　近時豫章嘗於孺子亭賣酒，劉潛夫題詩云：「孺子亭前插酒旗，游人哪解薦江離。白鷗欲下還飛起，曾見當年解榻時。」帥聞之，亟令住賣。《鶴林玉露》乙編卷五。《堯山堂外紀》卷六十一。

9　劉後村嘗爲吴恕齋作文集序云：「近世貴理學而賤詩賦，間有篇詠，率是語録、講義之押韻者耳。」《癸辛雜識》續集下。

王　邁

1　王邁，字實之，號臞庵，莆陽人，丁丑第四人及第。劉後村贈之詞云：「天壤王郎，數人物、方今第一。談笑裏，風霆驚坐，雲煙生筆。落落元龍湖海氣，琅琅董相天人策。」其重之如此。《詞品》卷四。《堯山堂外紀》卷六十一。《詞苑叢談》卷六。

2　余在星沙，以廉、仁、公、勤四事勉僚屬，王實之作《跋陳復齋爲王實之書四事箴》遺予，嘗揭之幕府之壁，與同僚共警焉。今復齋陳公師復又爲大書此本。實之之箴明厲峻切，讀者已知悚畏。《真西山文集》卷三十四。

3　理宗端平，興化王邁以召試館職，除秘省正字，後因投憲府副篇，遭論裭職，理宗亦以狂生稱之。後叙官復職，謝宰執啓有曰：「設有建明，又必以狂生斥，無補成敗，徒重爲詔子。雖其與仁宗之言柳三變令其且去填詞，三變遂自名云『奉旨填詞柳三變』，無以異也。」邁嘗賦《沁園春》上方大琮壽，末因以自喻。其詞曰：「三數年來，臺省好官，都做一回。雖有向前，未做底官職，不妨猛省，直恁歸來。甲第新成，名姬初買，脆管繁絃十二釵。細看來，這狂生無用，削盡官階。　狂生真箇狂哉，發生氣、元來猶未灰。有龍鱗鳳翼，不能攀附，牛蓑漁具，早已安排。爛煮園蔬，熟煨山芋，白髮蒼顔窮秀才。更有麽，狂生無着處，押去瓊崖。」《古杭雜記詩集》卷一。

4　見林希逸1。

5　庚子辛丑歲，先君子佐閩漕幕，時方壺山大琮爲漕，臞軒王邁實之與方爲年家，氣誼相好。用此，實之留富沙之日多，而壺山資給亦良厚，然亦僅資一時飲博之費耳。籍中有吴宜者，王所狎也。一日，三司燕集，大合樂於公廳。吴方舞遍，實之被酒，直造舞筵，之徑去，旁若無人，一座爲之愕然。壺山起謝曰：「此吾狂友王實之也。」時以爲奇事。實之，莆人，登甲科，甚有文名，落魄不羈。爲正字日，因輪對，及故相擅權。理宗宣諭曰：「姑置衛王之事。」邁即抗聲曰：「陛下一則曰衛王，二則曰衛王，何容保之至耶？」上怒不答，徑轉御屏，曰：「此狂生也。」邁後歸鄉里，自稱「賜狂生」。嘗有詩云：「未知死所先期死，自笑狂生老更狂。」又賦《沁園春》曰：「狂如此，更狂狂不已，押赴瓊厓。」《齊東野語》卷四。《宋詩紀事》卷六十一。

6　見劉克莊6。

曾　極

1　見劉克莊1。

陳　起

1　見劉克莊2。

潘　牥

1　富沙人紫巖潘牥庭堅，亦以豪俠聞。與〔王〕實之不相下。庭堅初名公筠，後以詔歲乞靈南臺神，夢有持方牛首與之，遂易名爲牥。殿試第三人。跌宕不羈，傲侮一世。爲福建帥司機宜文字日，醉騎黄犢，歌《離騷》於市，人以爲仙。嘗約同社友劇飲於南雪亭梅花下，衣皆白。既而盡去寬衣，脱帽呼嘯。酒酣客散，則衣間各濃墨大書一詩於上矣。衆皆不能堪。居無何，同社復置酒瀑泉亭。行令曰：「有能以瀑泉灌頂，而吟不絶口者，衆拜之。」庭堅被酒豪甚，竟脱巾髽髻，裸立流泉之衝，且高唱《濯纓》之章。衆因謬爲驚歎，羅拜以爲不可及，且舉詩禪問答以困之，潘氣略不懾，應對如流，然寒氣已深入經絡間矣。歸即卧病而殂。《齊東野語》卷四。《徐氏筆精》卷五。《宋詩紀事》卷六十五。

2　〔潘〕庭堅才高氣勁，讀書五行俱下，終身不忘。作文未嘗視草，尤長於古樂府。年六七歲時，嘗和人詩云：「竹纔生便直，梅到死猶香。」識者已知其不永。其論巴陵一疏，至今人能誦之，以此終身坎焉。劉潛夫志其墓云：「公論如元氣兮，入人之肝脾。有一時之榮辱兮，有千載之是非。昔在有周兮，觀孟津之師。於扣馬之諫兮，曰扶而去之。彼八百國之同兮，不能止一士之異。嗚呼！此所謂世教兮，所謂民彝。」正謂此也。《齊東野語》卷四。《宋詩紀事》卷六十五。

3　潘昉，字庭堅，號紫巖，有鶴字紫卿。《佩楚軒客談》。

嚴　粲

1　見鄭清之6。

李　演

1　禮部劉郎中莘老言，昔年鄆州進士李矩赴公試，問同人李演云：「堯舜如何，可以對天地否？」演對云：「似此疑惑事，切不可用。」聞者無不大噱。《文昌雜録》卷一。

李彭老　李萊老

1　秋厓李萊老，與其兄篔房競爽，號龜溪二隱。《浩然齋雅談》卷下。

方　岳

1　近世方巨山名岳，或謗其爲南仲丞相幕客，趙父名方，乃改姓爲万。既而又爲邱山甫端明屬，邱名岳，於是復改名爲方山。《齊東野語》卷四。

2　賈師憲淳祐己酉歲爲湖廣總領。時方岳巨山知南康軍。一日，總所綱運經從星江。押綱軍卒，驕悍繹騷，市民横遭其禍者甚衆。巨山大不能堪，遂擒數輩斷治之。賈公聞之，移文詰問，且追本軍都吏，巨山於是就判公牒云：「總領雖大，湖廣之尊；南康雖微，江東列郡。當職奉天子命來牧是邦，初非總領之幕客，亦非湖廣之屬郡。軍無紀律，騷動吾民，國有常刑，合從斷遣，此守臣職也，於都吏何與焉！牒報。」賈公得牒，不勝其憤，遂申朝廷，乞行按劾，於是朝廷俾岳易邵武以避之。去郡日，有士人作大旗，書一詩以送之，曰：「秋厓秋壑兩般秋，湖廣江東事不侔。直到南康論體統，江西自隔兩三州。」《齊東野語》卷四。《湛淵静語》。

3　〔方岳〕自謂秋崖，名所居堂宇曰「歸來館」。岳氣貌清古，音如鐘。《宋史翼》卷十七。

楊　纘

1　楊纘，字嗣翁，號守齋，又稱紫霞，本鄱陽洪氏，恭聖太后姪楊石之子麟孫早殀，遂祝爲嗣。時數歲，往謝史衛王，王戲命對云：「小官人當上小學。」即答云：「大丞相已立大功。」衛王大驚喜，以爲遠器。公廉介自將，一時貴戚無不敬憚，氣習爲之一變。洞曉律吕，嘗自製琴曲二百操。又常云：「琴一絃，可以盡曲中諸調。」當廣樂合奏，一字之誤，公必顧之。故國工樂師，無不嘆服，以爲近世知音無出其右者。任至司農卿，浙東帥，以女選進淑妃，贈少師。所度曲多自製譜，後皆散失。《浩然齋雅談》卷下。

2　楊纘繼翁大卿倅湖日，七夕夜，其侍姬田氏及使令數人，露坐至夜半，忽有一鶴西來，繼而有鶴千百從之，皆有仙人坐其背，如畫圖所繪者。綵霞絢粲，數刻乃没。楊卿時已寢，姬急報，起而視之，尚見雲氣紛郁之狀。《癸辛雜識》前集。

3　余向登紫霞翁門，翁妙於琴律，時有畫魚周大夫者善歌，每令寫譜參訂，雖一字之誤，翁必隨证其非。余嘗扣之，云：「五凡工尺，有何義理？而能暗通默記如此，既未按管色，又安知其誤耶？」翁嘆曰：「君特未深究此事耳！其間義理之妙，又有甚於文章，不然安能强記之乎？」《癸辛雜識》後集。

4　往時余客紫霞翁之門。翁知音妙天下，而琴尤精詣。自製曲數百解，皆平淡清越，灝然太古之遺音也。復考正古曲百餘，而異時官譜諸曲，多黜削無餘，曰：「此皆繁聲，所謂鄭衛之音也。」……翁往矣！回思著唐衣，坐紫霞樓，調手製閒素琴，作新製《瓊林》、《玉樹》二曲，供客以玻瓈瓶洛花，飲客以玉缸春酒，笑語竟夕不休，猶昨日事。《齊東野語》卷十八。

5　近代楊守齋精於琴，故深知音律，有《圈法周美成詞》。與之游者，周草窗、施梅川、徐雪江、奚秋崖、李商隱。每一聚首，必分題賦曲。但守齋持律甚嚴，一字不苟作，遂有《作詞五要》。《詞源》卷下。

6　端、淳間，薦紳四絶：楊嗣翁琴，趙中父棋，張温夫書，趙子固畫。嗣翁號守齋，即之字温夫，子固號彝齋。《佩楚軒客談》。《南宋雜事詩》卷一。

黄　蜕

1　見謝后6。

釋法辨

1　宋慶之寓永嘉時，遇詔歲，鄉士從之結課者頗衆。適逢七夕，學徒醵飲，有僧法辨者在焉。辨善五星，每以八煞爲説，時人號爲辨八煞。酒邊一士致仙扣試事，忽箕動，大書「文章伯降」，宋怪之，漫云：「姑置此，且求一七夕新詞如何？」復請韻，宋指辨云：「以八煞爲韻。」意欲困之也。忽運箕如飛，大書《鵲橋仙》一闋云：「鸞輿初駕，牛車齊發，隱隱鵲橋咿軋。尤雲殢雨正歡濃，但只怕、來朝初八。　霞垂彩幔，月明銀燭，馥郁香噴金鴨。年年此際一相逢，未審是、甚時結煞。」亦警敏可喜。《齊東野語》卷十六。

張防禦

1　杭醫老張防禦向爲謝太后殿醫官，革命後，猶出入楊駙馬家，言語好異，人目爲「張風子」。然其人尚義介靖，不徇流俗，其家影堂之上作小閣，奉理宗及太后神御位牌，奉之惟謹，以終其身焉。可謂不忘本者矣。《癸辛雜識》續集下。《志雅堂雜鈔》卷上。《南宋雜事詩》卷五。

邵　澤

1　時邵澤同廷對，有中貴人巡按，見邵澤所磨京墨甚佳，擬求之，澤與無吝色。中貴曰：「主上三日前御苑中方建一亭，命名曰定一。上曰：『若人用此立説，取爲狀元。』」邵得其説，揮毫如飛。中貴見其文字，回奏曰：「陛下三日前方建定一亭，士人用此立説。」上大喜，於是搜求此卷，遂得邵澤，欲寘首選。時已取周坦爲狀元，群臣賀曰：「喜陛下今日得周、邵。」於是澤爲榜眼。《宋季三朝政要》卷一。《湖海新聞夷堅續志》前集卷一。

方逢辰

1　淳祐十年，以盛暑非臨軒之時，改用三月。初，省試中秋日，廷試九月六日。唱名狀元嚴州方夢魁，賜名逢辰。右足跛，左目瞽。第四名川人楊潮，南省元泉州陳應雷，皆瞽一目。……盧仝詩：「孰謂人面上，一目偏可去。」方魁及同榜方登、方吉，皆唐詩人缺唇處士方干之後。《吹劍四録》。

周震炎

1　開慶元年，周震炎等及第，出身有差。時公主方選尚，丁大全欲用新進士爲駙馬，因命考官私寘震炎爲第一，倡太平狀元之説，以媚上。震炎草茅士，年幾三十矣。恭謝日，公主於内窺之，不悦，事遂寢。丁大全敗，震炎降第五甲出身。《宋季三朝政要》卷三。

2　宋理宗開慶元年，太平州人周震炎附丁大全，及省試得雋，大全竊御題示之，即豫構數千言，大全力薦，遂擢第一。既唱名，大全進賀曰：「此太平狀元也。」上大悦。公卿向嘗見其在大全私第執役如奴隸，物議喧駭而不敢言。是年大全敗，追奪震炎恩例，降名五甲。《雙槐歲鈔》卷十。

繆萬年

1　見丁大全6。

方大猷

1　楊駙馬賜第清湖，巨璫董宋臣領營建之事，遂拓四旁民居以廣之。其間最逼近者，莫如太學生方大猷之居。璫意其必雄據，未易與語。一日，具禮物往訪之。方延入坐，璫未敢有請，方遽云：「今日内轄相訪，得非以小屋近牆欲得之否？」璫愕不復對，方徐曰：「内轄意謂某太學生，必將梗化，所以先蒙見及，某便當首獻作倡。」就案即書契與之。璫以成契奏知，穆陵大喜，視其直數倍酬之。方作表謝，有云：「普天之下，莫非王土；一毫以上，悉出君恩。」自此擢第登朝，皆由此徑而梯焉。《齊東野語》卷十八。《宋稗類鈔》卷二。

彭晉叟

1　彭晉叟，福州侯官人，亦有學，文亦奇，肄業京庠，每試多居首選。胡穎爲浙西憲政，尚猛厲，物情不安，彭因僞作臺章以脅之，有尼僧爲之表裏，使以藁示之曰：「得之臺中，行且止矣。」胡懼，就致禱，約以獲免當以數萬爲謝。已而月課不及，胡遂作臺長，江古心書歷述所聞以謝之。古心下京府名捕，時政放堂試，賦題出「王言如絲」，彭爲首冠。破云：「王妙心緯，言關化機，於未布以先謹，如有絲之至微。」揭曉之際，彭已寘理，乃以次名代之。獄成，黥隸貴州，久之宛轉自如，得至静江。適當詔歲入貢闈，爲編欄，遇都吏一子於場中，日授三卷，得預薦送。吏深德之，未有以報，乃爲之謀曰：「經幹潘公諟，汝鄉人也，盍往歸之？」彭以呈面爲難。又命之作劄，吾當爲通。潘見其辭藻粲然，亟令來見，深愛其才，而革面無策，爲之重嘆，曰：「吾當思一策以處。」既數日，乃曰：「得其説矣。」使具戎服，介之經帥府，時姚橘洲希得領桂管，因從容爲地，且令修一儷語爲贄。彭退思數日，未能措詞，乃往見潘求教。潘爲之思有頃，附髀曰：「吾已得一聯矣，曰：『失邯鄲之步，爲吾黨羞；借荆州之階，以軍禮見。』」使緒成之，且爲點定，約日道之以前。橘洲庭見之，彭趨進入拜如彝，乃以贄上。橘洲觀之喜甚，詳詢始末，留之書院。授以文選，使分類之，以觀其能否，未幾書成，橘洲益喜，使諸子師之。資身之計漸裕，旋得勇爵，納妾有家，繼得兩子。橘洲入爲文昌，兼夕拜，使與俱行，繳駁之章多出其手。復出入無間，輒登市樓，恣肆無忌，爲人指目。聞於當路，於是逮治填配，押回元隸所，橘洲亦以此去國。彭後與黎峒通，爲具舟楫，盡室以行，莫知所之。《癸辛雜識》别集上。

2　姚橘洲尹臨安，時吴履齋拜相，姚語諸客作啓賀之，商量起句，彭晉叟云：「轉鴻鈞，運紫極，萬化一新。自龍首，到黄扉，百年幾見。」《山房隨筆》。《堅瓠己集》卷二。

李霜涯

1　宋嘉熙庚子，歲大旱，杭之西湖爲平陸，茂草生焉。李霜涯作謔詞云：「平湖百頃生芳草，芙蓉不照紅顛倒。東坡道，波光瀲灧晴偏好。」管司捕治，遂逃避之。《山居新話》。

趙師恕

1　趙季仁謂餘曰：「某平生有三願：一願識盡世間好人，二願讀盡世間好書，三願看盡世間好山水。」……季仁曰：「觀山水亦如讀書，隨其見趣之高下。」《鶴林玉露》丙編卷三。

徐　信

1　衢之常山有道院，三月三日上真誕辰，道侣雲集，吏魁徐信主此會。有一道人鬮得如意袋三，寄留徐家，約以四月八日合會復至以取，且贈以詩云：「一方眼目共推尊，禍福無門卻有門。夜半或傳人一語，明朝推背受皇恩。」徐大刻之石，及期，道人不至。未幾，詹峒作梗，諉其罪於徐，夜半省劄下，竟伏極刑。《癸辛雜識》續集下。

詹　玉

1　駙馬楊震有十姬，皆絶色，名粉兒者尤勝。一日，招〔詹〕天游玉宴，盡出諸姬佐觴。天游屬意於粉兒，口占一詞云：「淡淡青山兩點春，嬌羞一點口兒櫻。一梭兒玉一窩雲。　白藕香中見西子，玉梅花下遇昭君。不曾真箇也銷魂。」楊遂以粉兒贈之，曰：「請天游真箇銷魂也。」《詩詞餘話》。《堯山堂外紀》卷六十八。《堅瓠庚集》卷二。

毛惜惜

1　嘉熙間，高沙卒榮全據城叛，郡守馬公光祖聞變逃匿，僅以身免。有營妓毛惜惜者，全召之佐酒，惜惜怒之曰：「汝本朝廷健兒，何敢反耶？惟有死耳，不能爲反賊行酒。」全以刀裂其口，立命臠之，駡至死不絶聲。時臨川陳藏一在城中，目擊其事，作詩有「食禄爲臣無國士，捐身駡賊有官奴」之句。三山潘庭堅聞之，謂天壤間有如此奇特事，亦有詩云：「恨無匕首學秦女，向使裹頭真杲卿。」見潘公吟稾。《梅磵詩話》卷中。

徐　蘭

1　淳祐間，吴妓徐蘭擅名一時。吴興烏墩鎮有沈承務者，其家巨富，慕其名，遂駕大舟往游焉。徐知其富，初至則館之别室，開宴命樂，極其精腆。至次日，復以精縑製新衣一襲奉之。至于輿臺各有厚犒，如此兼旬日，未嘗略有需索。沈不能自己，以白金五百星并綵縑百匹饋之。凡留連半年，糜金錢數百萬而歸。於是徐蘭之聲，播於浙右，豪俠少年，無不趨赴。其家雖不甚大，然堂館曲折華麗，亭榭園池，無不具。至以錦纈爲地衣，乾紅四緊紗爲單衾，銷金帳幔，侍婢執樂音十餘輩，金銀寶玉器玩、名人書畫、飲食受用之類，莫不精妙，遂爲三吴之冠。《癸辛雜識》續集下。

陳彦章妻

1　宋嘉熙戊戌，興化陳彦章混補試中。次年正月往參大學，時方新娶，其妻作《沁園春》以壯其行，詞曰：「記得爺爺，説與奴奴，陳郎俊哉。笑世人無眼，老夫得法，官人易聘，國士難媒。印信乘龍，夤緣叶鳳，選似揚鞭選得來。果然是，西雍人物，京樣官坯。　送郎上馬三杯，莫把離愁惱别懷。那孤燈隻硯，郎君珍重，離愁别恨，奴自推排。白髮夫妻，青衫事業，兩句微吟當折梅。彦章去，早歸則个，免待相催。」一時傳播，以爲佳話。《湖海新聞夷堅續志》後集卷二。

宋人軼事彙編卷三十七

賈似道

1　隆國黄夫人，湖州德清縣人。……秦齊國夫人胡氏，亦同邑人，相去纔數里。賈涉濟川以制置，少日，舟過龜溪，見婦人浣衣者，偶盼之，因至其家。問夫何在，曰：「未歸。」語稍洽，調之曰：「肯相從乎？」欣然惟命。及夫還，扣之，亦無難色，遂以歸。既而生似道。未幾去，嫁爲民妻，似道少長，始奉以歸。性極嚴毅，似道畏之。當景定、咸淳間，屢入禁中，隆國至同寢處，恩寵甚渥。年至八十有三。上方賜祕器及冰腦各五百兩，賻銀絹四千兩疋，命中使護葬，帥漕供費，凡兩輟朝，賜諡柔正，又賜功德寺及田六千畝，可謂盛極矣。《齊東野語》卷十五。《宋稗類鈔》卷一。

2　〔賈〕似道母兩國夫人胡氏者，錢唐鳳口里人。賈涉至鳳口，見而悦之，戲曰：「汝能從我乎？」婦曰：「有夫，安得自由？待其歸，君自爲言。」夫歸，欣然賣與。嘉定癸巳，涉爲萬安丞，似道在孕，不容於嫡，縣宰陳履常者，涉與之通家往來，以情告之，遂相與謀。陳宰令其妻過丞廳，諸妾環侍。談話間，因語丞妻以乏使令，欲借一妾。涉妻云：「惟所擇用。」陳妻遂指似道之母，涉妻幸其去，忻然許之，即隨軒以歸縣衙。及八月八日，似道生於縣治，賈丞校事他郡，歸詣於宰，方始知之，終不以入涉家。後去任，雖似道歸鄉，而其母竟流落，嫁爲石匠妻。及似道鎮維揚，訪得其母，偕石匠來見。似道使石匠往江上興販，計沉之江，子母方得聚會。享富貴四十年。咸淳十年，以壽終。似道歸越治葬，太后以下及朝士貴戚，設祭饌以相高爲競，有累至數丈者，裝祭之次，至攧死數人。送葬者值水潦，不問貴賤，没及腰膝，不得遂便，雖度宗山陵，無以加此。《西湖游覽志餘》卷五。《古杭雜記》。

3　徐謂禮嘗涉獵袁、李之書，自誇閲人貴賤多奇中。與賈師憲丞相爲姻聯，賈時年少，荒於飲博，其生母胡夫人苦之。因扣徐曰：「兒子跌宕若此，以君相法言之，何如？」徐曰：「夫人勿多憂，異日必可作小郡太守。」母喜而記其言。他日，賈居相位，徐以親故求進，久之不遂。賈母爲言之，賈不獲已，答曰：「徐親骨相寒薄，止可作小郡太守耳。」遂以上饒郡與之，以終其身，蓋深銜前言也。然師憲日常馳馬出游湖山，小憇棲霞嶺下。忽有布裘道者瞪視曰：「官人可自愛重，將來功名不在韓魏公下。」賈意其見侮，不顧而去。既而醉博平康，至於破面。他日復遇道者，頓足驚歎曰：「可惜！可惜！天堂已破，必不能令終矣。」其後悉驗。《齊東野語》卷十七。《西湖游覽志餘》卷五。《何氏語林》卷二十三。《宋稗類鈔》卷七。

4　賈似道，嘉熙戊戌以其姊貴妃之故，得赴廷對。是時貴妃在大内。廷對之日，節次當事人供奉湯藥飲食。自庚申入相之後，躐拜平章，聯科必嚴過省及覆試之禁，或爲詩末聯云：「戊戌若還嚴覆試，如今安得有平章。」其意甚當。《錢塘遺事》卷四。

5　公太學出身，治書義號「鐵腳鷄」，決事判筆如飛。有蕭某者，吉州老儒，曾攝邑簿，二子儒業，行橐稍厚。晚納一婦，艷而黠，一日其貲同奸夫逃去，隨獲之。公已斷罪遣離，蕭簿復令二子陳詞，乞留其婦。公判云：「甑已破矣，視之何益？阿範之所爲如此，蕭某不得以爲妻，士俊兄弟得以爲母乎？恐是此狀出於蕭某之意，遣其子有請。果爾，真是日暮途遠，倒行而逆施者矣，蕭某非愛其身，士俊兄弟非愛其父。門示。」《庶齋老學叢談》卷下。

6　〔賈〕似道開閫日，有桃符一聯云：「笑迎珠履三千客，坐擁貔貅百萬兵。」人皆稱羡，一客獨嘆曰：「若是，則客居主位矣，何不曰『坐擁貔貅兵百萬，笑迎珠履客三千』？」賈大喜，厚贈之。《西湖游覽志餘》卷五。《堯山堂外紀》卷六十。

7　公自江陵易閫兩淮，方三十歲。有餞以詞者，後云：「握虎符、持玉節、佩金魚。三十正當方面，此事世間無。寄語東淮父老，奪我詩書元帥，於汝抑安乎。早早歸廊廟，天下盡歡娱。」亦當時之豪傑也。隨行銀數十萬兩，黄金數萬兩，皆其所蓄。沿淮巡警犒賞過半，如城海州，城通州，城寶應，朝廷科降不足，皆捐助之。惜乎拜相之後，恃功固位，怙寵專權，度宗待以師相，言聽計從，凡勛名相軋者，皆忌害之，子孫至於流離丐貸。不能防滿，不知歸老，以致亡國殺身。《庶齋老學叢談》卷下。

8　東淮飛蝗，公令驅逐過江。或曰：「朝廷恐有言語。」公曰：「無慮。」是日西北風大作，蝗皆入江矣。邦人至今神之。《庶齋老學叢談》卷下。

9　見羅椅1。

10　賈師憲景定庚申自江上凱旋歸朝，遂拜少師，賜玉帶。及入朝之日，馬蹶而墜，碎其帶焉，人人皆知爲不祥。《癸辛雜識》續集下。

11　理宗庚申，賈似道初入相。有人作詩云：「收拾乾坤一担擔，上肩容易下肩難。勸君高着擎天手，多少傍人冷眼看。」《古杭雜記》。《堯山堂外紀》卷六十二。《宋稗類鈔》卷六。《宋詩紀事》卷九十六。

12　見吴潛5。

13　見吴潛6。

14　似道欲行富國强兵之策。是時劉良貴爲都曹尹天府，吴勢卿餉淮東，入爲浙漕，遂交贊公田之事，欲先行之浙右，候有端緒，則諸路仿行之。於是以官品限田，立回買、派買之目，民間騷然，有爲詩云：「襄陽累載困孤城，豢養湖山不出征。不識咽喉形勢地，公田枉自害蒼生。」其後，又立推排打量之法，白没民産，有人作詩云：「三分天下二分亡，猶把山川寸寸量。縱使一丘添一畝，也應不似舊封疆。」又有作《沁園春》詞云：「道過江南，泥墻粉壁，右具在前。述何縣何鄉里，住何人地，佃何人田。氣象蕭條，生靈憔悴，經界從來未必然。惟何甚，爲官爲己，不把人憐。　思量幾許山川，況土地分張又百年。西蜀巉巖，雲迷鳥道，兩淮清野，日警狼煙。宰相弄權，奸人罔上，誰念干戈未息肩。掌大地，何須經理，萬取千焉。」樞密使文及翁作《百字令·詠雪》以譏之云：「没巴没鼻，煞時間做出，漫天漫地。不問高低併上下，平白都教一例。鼓弄滕六，招邀巽二，只憑施威勢。識他不破，至今道是祥瑞。　最苦是鵝鴨池邊，三更半夜，誤了吴元濟。東郭先生都不管，挨上門兒穩睡。一夜東風，三竿紅日，萬事隨流水。東皇笑道，山河原是我的。」《西湖游覽志餘》卷五。《錢塘遺事》卷五。《堯山堂外紀》卷六十二。

15　賈相當國，陳藏一作《雪詞》譏之，詞曰：「没巴没鼻，霎時間、做出漫天漫地。不論高低併上下，平白都教一例。鼓動滕六，招邀巽二，一任張威勢。識他不破，只今道是祥瑞。　卻恨鵝鴨池邊，三更半夜，誤了吴元濟。東郭先生都不管，關上門兒穩睡。一夜東風，三竿暖日，萬事隨流水。東皇笑道，山河元是我的。」《錢塘遺事》卷四。

16　成化初，邢公宥爲郡守……以郡中久荒，陂蕩起税，民心頗怨。有以舊詩刺之曰：「量儘沙邊到水邊，只留滄海與青天。漁舟若返閒洲渚，爲報沙鷗若浪眠。」邢聞之以爲劉廷美所作。……此詩乃宋人刺賈似道者。《寓圃雜記》卷六。

17　賈相當國，造金銀見錢關子。……其關子之制，上黑印如品字，中紅印三相連如目字，下兩傍各一小長黑印，宛然一「賈」字也。銀關之上，列爲寶蓋幢幡之狀，目之曰「金旛勝」，以「今代麒麟閣何人第一功」爲號。大兵下江南，如入無人之境，人以爲讖，信然。《錢塘遺事》卷五。《宋季三朝政要》卷三。

18　似道令人販鹽百艘，至臨安賣之。太學生有詩云：「昨夜江頭長碧波，滿船都載相公鹺。雖然要作調羹用，未必調羹用許多。」《西湖游覽志餘》卷五。《堯山堂外紀》卷六十二。《北窗瑣語》。《堅瓠甲集》卷三。《宋稗類鈔》卷六。《宋詩紀事》卷九十六。

19　景定三年正月，詔以魏國公賈似道有再造功，命有司建第宅家廟，賈固辭，遂以集芳園及緡錢百萬賜之。園故思陵舊物，古木壽藤，多南渡以前所植者。積翠回抱，仰不見日，架廊疊磴，幽逶迤，極其營度之巧。猶以爲未也，則隧地通道，抗以石梁。旁透湖濱，架百餘楹。飛樓層臺，涼亭燠館，華邃精妙。前揖孤山，後據葛嶺，兩橋映帶，一水横穿，各隨地勢以搆築焉。堂榭有名者曰蟠翠、古松。雪香、古梅。翠岩、奇石。倚繡、雜花。挹露、海棠。玉蘂、瓊花荼。清勝，假山。已上集芳舊物。高宗御扁「西湖一曲」、「奇勳」。理宗御書「秋壑」、「遂初容堂」。度宗御書「初陽精舍」、「熙然臺」、「砌臺」。山之椒曰無邊風月、見天地心。水之濱曰琳琅步、歸舟、早船。通名之曰後樂園。四世家廟，則居第之左焉。廟有記，一時名士擬作者數十，獨取平舟楊公棟者刊之石。又以爲未足，則於第之左數百步瞰湖作别墅，曰光禄閣、春雨觀、養樂堂、嘉生堂。千頭木奴，生意瀟然，生物之府，通名之曰養樂園。其旁則廖群玉之香月鄰在焉。又於西陵之外，樹竹千挺，架樓臨之，曰秋水觀、第一春、梅思、剡船亭，則通謂之水竹院落焉。後復葺南山水樂洞，賜園有聲在堂、介堂、愛此、留照、獨喜、玉淵、漱石、宜晚，上下四方之宇諸亭，據勝專奇，殆無遺策矣。《齊東野語》卷十九。《宋稗類鈔》卷二。《宋詩紀事》卷六十六。

20　〔賈〕似道既占湖山之勝，作半閒堂，延羽流，塑己像其中。《宋季三朝政要》卷四。《南宋雜事詩》卷二。

21　賈秋壑梅亭曰「第一春」《癸辛雜識》别集下。

22　〔賈〕似道敗後，有題其養樂園曰：「老壑曾居葛嶺西，游人誰敢問蘇堤。勢將覆餗不回首，事到出師方噬臍。廢圃久無人作主，敗垣惟有客留題。算來只有孤山耐，依舊梅花片月低。」養樂者，以其奉母而樂也，其賜第正在蘇堤、葛嶺、孤山之近，游人常盛。自賈據此，有游騎過其門，必爲偵事者察報，每爲所羅織，有官者被黜，有財者被禍。逮世變而後已。有人題葛嶺二詩云：「當年誰敢此經過，相國門前衛士多。諸葛功名猶未滿，周公事業竟如何。雕梁雨蠹藏狐鼠，花礎雲蒸長薜蘿。萬死莫酬亡國恨，空留遺跡在山阿。」又云：「樓台突兀妓成圍，正是襄樊失援時。王氣暗隨檀版歇，江聲流入玉簫悲。姓名不在功臣傳，家廟徒存御賜碑。誤國誤民還自誤，滿庭秋草露垂垂。」《山房隨筆》。《宋稗類鈔》卷一。

23　賈師憲當國日，卧治湖山，作堂曰半閒，又治圃曰養樂，然名爲就養，其實怙權固位，欲罷不能也。每歲八月八日生辰，四方善頌者以數千計。悉俾翹館謄考，以第甲乙，一時傳頌，爲之紙貴，然皆讇詞囈語耳。偶得首選者數闋，戲書於此。陳合惟善《寶鼎現》詞云：「神鼇誰斷，幾千年再、乾坤初造。算當日、枰棋如許，争一着、吾其袵左。談笑頃，又十年生聚，處處邠風葵棗。江如鏡，楚氛餘幾，猛聽甘泉捷報。　天衣細意從頭補，爛山龍、華蟲黼藻。宫漏永、千門魚鑰，截斷紅塵飛不到。街九軌，看千貂避路，庭院五侯深鎖。好一部、太平六典，一一周公手做。　赤舄繡裳，消得道斑爛衣好。儘龐眉鶴髮，天上千秋難老。甲子平頭纔一過，未説汾陽考。看金盤、露滴瑶池，龍尾放班回早。」廖瑩中群玉《木蘭花慢》云：「請諸君着眼，來看我，福華編。記江上秋風，鯨漦漲雪，雁徼迷煙。一時幾多人物，只我公，隻手護山川。争覩階符瑞象，又扶紅日中天。因懷，下走奉櫜鞬，磨盾夜無眠。知重開宇宙，活人萬萬，合壽千千。鳧鷖太平世也，要東還赴上是何年。消得清時鍾鼓，不妨平地神仙。」陸景思《甘州》云：「滿清平世界，慶秋成，看看斗三錢。論從來活國，論功第一，無過豐年。辨得閒民一飽，餘事笑談間。若問平戎策，微妙難傳。玉帝要留公住，把西湖一曲，分入林園。有茶爐丹竃，更有釣魚船。覺秋風、未曾吹着，但砌蘭、長倚北堂萱。千千歲，上天將相，平地神仙。」奚倬然《齊天樂》云：「金飈吹浄人間暑，連朝弄涼新雨。萬寶功成，無人解得，秋入天機深處。閒中自數，幾心酌乾坤，手斟霜露。護了山河，共看元影在銀兔。　而今神仙正好，向青空覓个，沖澹襟宇。帝念群生，如何便肯，從我乘風歸去。夷游洞府，把月杼雲機，教他兒女。水逸山明，此情天付與。」從槖《陂塘柳》云：「指庭前、翠雲金雨，霏霏香滿仙宇。一清透徹渾無底，秋水也無流處。君試數，此樣襟懷，頓得乾坤住。閒情半許，聽萬物氤氲，從來形色，每向静中覷。　琪花路，相接西池壽母，年年弦月時序。荷衣菊佩尋常事，分付兩山容與。天证取，此老平生，可向青天語。瑶巵緩舉，要見我何心，西湖萬頃，來去自鷗鷺。」郭應酉居安《聲聲慢》云：「捷書連晝，甘灑通宵，新來喜沁堯眉。許大擔當，人間佛力須彌。年年八月八日，長記他三月三時。平生事，想秪和天語，不遣人知。　一片閒心鶴外，被乾坤繫定，虹玉腰圍。閶闔雲邊，西風萬籟吹齊。歸舟更歸何處是，天教家在蘇堤。千千歲，比周公，多箇綵衣。」且侑以儷語云：「綵衣宰輔，古無一品之曾參；袞服湖山，今有半闲之姬旦。」所謂三月三者，蓋頌其庚申蘋草坪之捷，而歸舟乃舫齋名也。賈大喜，自仁和宰除官告院。既而語客曰：「此詞固佳，然失之太俳，安得有著綵衣周公乎？」《齊東野語》卷十二。《西湖游覽志餘》卷五。《宋稗類鈔》卷二。

24　賈似道以八月八日生辰。庚申鄂渚兵退，實似道許以歲幣，而後班師，時三月三日也。似道乃誣以己功，躐拜相位。有因其生日，賀以詞曲，甚逢其意，遂至超遷大僚，其警聯云：「年年八月八日，長記他三月三時。」《古杭雜記詩集》卷四。

25　賈平章始生之日，錢唐宰郭應酉以詞賀之，並頌其母。序語云：「……今有半閒之姬旦。」蓋賈有所生之母朝命封兩國，賜號「賢壽」。《佩韋齋輯聞》。《南宋雜事詩》卷一引《黄氏日鈔》。

26　賈師憲當柄日，尤喜苕溪之鯿魚，趙與可因造大盤，養魚至千頭，復作機使灌輸不停，魚游泳撥剌自得，如在江湖中，數舟上下遞運不絶焉。《癸辛雜識》後集。《南宋雜事詩》卷一引《貴耳集》。

27　嘗聞有閫帥饋師憲三十皮籠，扃鐍極嚴，誤留寄他家。《癸辛雜識》後集。

28　〔李芾〕嘗尹臨安，有能名。一日，因置水桶防虞，以油飾外，有請并油其内者，芾歎曰：「今日如何由得内。」賈似道方顓制弄權，事多不從中，復聞芾譏己，大怒，嗾言者論擊，遂被重劾，列之贜籍，坐廢十年。《昭忠録》。

29　賈秋壑會客食鱉，一客不食鱉，問之則曰：「奉祀真武。」秋壑曰：「真武之龜，不可以爲鱉也。龜鱉不辨，何以治民？」客乃求郡者也，遂不與郡。座客同戲之曰：「鰻與鰍皆不可食，象真武之蛇也；蔗筍亦不可食，象真武之旗竿也。」滿座皆笑，秋壑亦笑。《席上腐談》卷上。

30　賈似道柄國久，有故人於堂召見，相與款密，時月之初七日也。賈爲設饌，客筯不爲舉，問所以然，以齋七爲告。賈默顧左右，具素餔以易。退後屢謁不納，踰月始見，扣以陶鑄，則曰：「兄自有斗神，何必我？」竟不與缺。其人怏怏而歸。《湖海新聞夷堅續志》前集卷一。

31　省吏屠節嘗出知道州。太守省劄，其本房書吏以避賈相之名，遂書作某人知舂陵州事。賈見之大怒，批出云：「二名不偏諱，臨文不諱，皆見於《禮經》。今屠節乃敢擅改州名，可見大無忌憚，使不覺察，豈不相陷？」決欲黜之。《癸辛雜識》續集下。

32　故老言賈相當國時，内後門火，飛報已至葛嶺，賈曰：「火近太廟，乃來報。」言竟，後至者曰：「火已近太廟。」賈乘兩人小肩輿，四力士以鎚劍護轎。里許即易轎人，倏忽至太廟。臨安府已爲具賞犒，數勇士陛轎離地五六尺，前樹皂纛，列箭手，皆立具於呼吸閒。賈下令肅然，不過曰：「火到太廟斬殿帥。」令甫下，火沿太廟八風，兩殿前卒肩一卒，飛上斬八風板落，火即止。驗姓名，轉十官，就給金銀賞與。賈才局若此類，亦可喜。《遂昌雜録》。《宋稗類鈔》卷二。

33　宋末有富春子，能風角鳥占之術，名聞賈秋壑。一日，賈招之，叩以來日飲食之事。富寫而封之。明日，賈作宴於西湖舟中。至晚，賈行立於船頭，自歌「月明星稀，烏鵲南飛」之句。座客廖瑩中乃言：「此時日已暮，可以富所書觀之。」拆封，諸事不及，唯有「月明星稀，烏鵲南飛」八字，衆皆驚賞。《山居新話》。《西湖游覽志餘》卷十九。《堯山堂外紀》卷六十二。

34　賈似道當國，一日，退居湖山，有蜀僧襤褸徘徊，賈問之曰：「汝爲何僧？」對曰：「某詩僧也。」似道見湖中有漁翁，遂命賦之。僧請韻，賈以天字爲韻。僧應口對曰：「籃裏無魚欠酒錢，酒家門外繫漁船。幾回欲脱簑衣當，又恐明朝是雨天。」賈喜，厚贈之。《西湖游覽志餘》卷十四。《草木子》卷四上。《堯山堂外紀》卷六十二。《堅瓠甲集》卷四。

35　穆陵晚年苦足弱，一日經筵，宣諭賈師憲曰：「聞卿有長生酒甚好，朕可飲否？」賈退，遂修制具方併進，亦不過用川烏、牛膝等數味耳。内轄李忠輔適在旁，奏曰：「藥性涼燥未可知，容臣先嘗，然後取旨進御。」嫉之者轉聞於賈，賈深銜之，而未有以發也。先是北關劉都倉，家富無嗣，嘗立二子。劉先死，長者欲逐其後立子，於是託其所親檢詳所吏劉炳百萬緡，介謝堂節使，轉求聖旨下天府逐之，至是已涉數歲，賈始知之，時咸淳初年也。遂嗾其出子，以爲李忠輔僞作聖旨，訟之於官，詞雖不及謝，而謝甚窘懼，於是以實訴之於賈，賈笑曰：「節度無慮。」越日，則忠輔追毁遷謫之命下，以實非其罪也，蓋師憲借此以報其嘗藥之忿耳。《齊東野語》卷十八。

36　閩人馬都録者，號静齋，以道法際遇度宗。賈平章以海味進，謝后令啖之，洩瀉不止，馬進符水飲之而愈。后召馬賜與之，馬呆戇，因謝恩自致其言曰：「臣上告佛佛，繼今他人進飲食，不可造次供御。」言出口，而賈顧已知之。甫出禁門，即下臨安府獄，面刺雙旗，押赴酆都寨。《遂昌雜録》。《南宋雜事詩》卷一。

37　〔賈〕似道益自專，上稱之曰「師臣」，通國稱之曰「師相」、曰「元老」。《宋季三朝政要》卷四。

38　一日，壑翁招碧梧馬廷鸞、西磵葉夢鼎行令，舉一令要一物與人，得物者還以一聯詩。秋壑曰：「我有一局，付與棋師，棋師得之，予我一聯詩：『自出洞來無敵手，得饒人處且饒人。』」碧梧曰：「我有一釣竿，付與漁翁，漁翁得之，予我一聯詩：『夜静水寒魚不餌，滿船空載月明歸。』」西磵曰：「我有一張犂，付與農夫，農夫得之，予我一聯詩曰：『但存方寸地，留與子孫耕。』」似道不悦而罷。《錢塘遺事》卷三。《西湖游覽志餘》卷五。《堯山堂外紀》卷六十二。

39　賈似道之爲相也，學舍纖悉，無不知之。雷宜中長成均也，直舍浴堂久圮，遂一新之。或書其壁云：「碌碌盆盎中，忽見古罍洗。」雷未之見也。一日見賈，語次忽云「碌碌盆盎中」，雷恍然不知所答，深用自疑。久之入浴堂見之，乃悟。《癸辛雜識》别集上。《南宋雜事詩》卷五。

40　賈相患舉人猥衆，御史陳伯大請置士籍……復試之日，露索懷挾。辛末榜李鈁孫者，少時戲雕摩睺羅於股間，搜者視之駭曰：「此文身者。」事聞被黜。《宋季三朝政要》卷四。《南宋雜事詩》卷五。

41　御史陳伯大奏立士籍，似道毅然行之。凡應舉及免舉人，州縣給曆一道，親書年貌世系，及所肄業於曆首，執以赴舉，過省參對筆跡異同，以防僞濫。時人有詩譏之云：「戎馬掀天動地來，襄陽城下哭聲哀。平章束手全無策，卻把科場惱秀才。」又有爲《沁園春》詞云：「國步多艱，民心靡定，誠吾隱憂。歎浙民轉徙，怨寒嗟暑，荆襄死守，閲歲經秋。虜未易支，人將相食，識者深爲社稷羞。當今亟，出陳大諫，箸借留侯。　迂闊爲謀，天下士如何可籍收。況君能堯舜，臣皆稷契，世逢湯武，業比伊周。政不必新，貫宜仍舊，莫與秀才做盡休。勸吾元老，廣四門賢路，一柱中流。」又詞云：「士籍令行，條件分明，逐一排連。問子孫何習，父兄何業，明經詞賦，右具如前。最是中間，娶妻某氏，試問於妻何與焉。鄉保舉，那當著押，開口論錢。　祖宗立法於前，又何必更張萬萬千。算行關改會，限田放糴，生民雕瘁，膏血俱朘。只有士心，僅存一脈，今又艱難最可憐。誰作俑，陳堅伯大，附勢專權。」《西湖游覽志餘》卷五。《癸辛雜識》别集下。《堯山堂外紀》卷六十一。《堅瓠辛集》卷二。《宋稗類鈔》卷六。

42　元兵南侵，至鄂州，拜〔賈〕似道左丞相，御之。會理宗崩，似道請和，元人許之，兵解，遂上表以肅清聞。帝以其有再造功，寵用日盛，似道乃使門客廖瑩中、翁應龍等撰《福華編》，以紀鄂功。賜第葛嶺，大小朝政，就決館中，宰執充位而已。當時爲之語曰：「朝中無宰相，湖上有平章。」《西湖游覽志餘》卷五。《宋詩紀事》卷一百。

43　大石佛寺。考舊史，秦始皇東游入海，纜舟於此石上。後因賈平章住裏湖葛嶺，宋大内在鳳凰山，相去二十餘里。平章聞朝鐘響，即下湖船，不用篙楫，用大錦纜絞動盤車，則舟去如駛。大佛頭，其繫纜石椿也。《西湖夢尋》卷一。

44　〔賈似道〕日坐葛嶺，取舊宫人及娼尼淫戲無晝夜，惟故博徒得闌入，人無敢窺其第者。嘗與群妾踞地鬬蟋蟀，所狎客撫其背曰：「此平章軍國重事耶？」嘗作半閒亭，以停雲水道人，每治事畢，則入亭中打坐。有佞人上《糖多令》詞，大稱其意。其詞曰：「天上謫星班，青牛度關。幻出蓬萊新院宇，花外竹，竹邊山。　軒冕儻來間，人生閒最難。算真閒、不到人間。一半神仙先占取，留一半，與公閒。」《西湖游覽志餘》卷五。《古杭雜記詩集》卷二。《堯山堂外紀》卷六十二。《宋稗類鈔》卷二。《詞林紀事》卷十八。

45　《西湖志》曰：《宋元遺事》載張淑芳者，理宗選妃日，賈似道匿爲己妾。即德祐太學生《百字令》内所指新塘楊柳也。有題壁云：「山上樓台湖上船，平章高卧嬾朝天。羽書莫報樊城急，新得蛾眉正少年。」淑芳亦知必敗，營别業以遯迹焉。木棉之役，自度爲尼，鮮有知者。《古今詞話》卷上。

46　賈似道居西湖之上，嘗倚樓望湖，諸姬皆從。適二人道裝羽扇，乘小舟由湖登岸。一姬曰：「美哉二少年！」似道曰：「爾願事之，當令納聘。」姬笑而無言。逾時，令人持一合，唤諸姬至前曰：「適爲某姬受聘。」啓視之，則姬之頭也，諸姬皆戰慄。《錢塘遺事》卷五。《西湖游覽志餘》卷五。

47　賈相當國，東閣之客十餘人，陳淳祖乃其一也。淳祖端莊不通關節，内人多惡之。一日，賈諸姬有争寵者密竊一姬鞋，遣人置於淳祖坐下，淳祖目不妄視，不知下有此物。蓋其姬欲併中二人也。賈入館内，忽目有所睹，知其爲某姬之物，心疑之，蓋齋後有曲徑而至齋後門。令其叩門，百端挑誘，淳祖不答，繼以大怒，欲即申報平章，賈方知其無他。遂就府堂起獄勘問，盡得其情。由此極器淳祖，後有知南安軍之命。《湖海新聞夷堅續志》前集卷一。《南宋雜事詩》卷一引《警心録》。

48　陳容，字公儲……賈秋壑招致賓幕，無何，醉輒狎侮之。賈不爲忤。《圖繪寶鑑》卷四。

49　賈似道有異志，有一術士能拆字，賈以策畫地作「奇」字與之拆，術者曰：「公相之志不諧矣！道立，又不可。道可，又立不成。」公默不語，禮而遣之。恐泄其事，使人害諸途。《草木子》卷四上。《西湖游覽志餘》卷五。《堯山堂外紀》卷六十二。

50　上一日問似道曰：「襄陽之圍三年矣，奈何？」對曰：「北兵已退去，陛下得臣下何人之言？」上曰：「適有女嬪言之。」似道詰問其人，誣以他事賜死。自是邊事無人敢對上言者。《宋季三朝政要》卷四。

51　咸淳癸酉春，賈相連奏，乞出視師，且謂：「諸閫欲爲敗闕張本，每遣客游談，不曰無財力，則曰無兵力，不知臣之科錢招軍，悉有實狀，可以按覆。」奏罷歸府，合目静坐。忽夢有男子圑面方口突然而入，賈相叱之曰：「爾何人敢至此？」答曰：「我金主也，相公早間入奏太激，天下事不由相公，皆由我。相公好好做三年，我六年後亦不復顧人間事。」言訖，賈相且怒且醒，因與所親言之，漫不可曉。三年而賈相罷，六年而錢禁行。乃知男子，錢神也。《錢塘遺事》卷六。

52　咸淳末，賈似道以太傅平章軍國重事，禁天下婦女不得以珠翠爲飾。時行在悉以琉璃代之，婦人行步皆琅然有聲。民謡曰：「滿頭多帶假，無處不琉璃。」假，謂賈；琉璃，謂流離也。《佩韋齋輯聞》卷三。《南宋雜事詩》卷二。《古謡諺》卷四十八。

53　賈似道當國，京師亦有童謡云：「滿頭青，都是假。這回來，不是耍。」蓋時京妝競尚假玉，以假爲賈，喻似道之專權。而丙子之事，非復庚申之役矣。因記似道貶時，有人題壁：「去年秋，今年秋，湖上人家樂復愁，西湖依舊流。　吴循州，賈循州，十五年間一轉頭，人生放下休。」《東南紀聞》卷一。《西湖游覽志餘》卷二十三。《堅瓠己集》卷二。

54　宋之末年，有狂士人于市井賣小兒學書字本，一貫三張，每遇人問，即隨口成詩，亦張山人之類。時賈似道專政，每遭面駡，亦無如之何。《閒居録》。《茶香室四鈔》卷三。

55　〔賈〕似道又嘗齋雲水千人，其數已足，有一道士，衣裾襤褸，至門求齋。主者以數足，不肯引入，道士堅求不去，不得已，於門側齋焉。齋罷，覆其鉢於案而去。衆將鉢力舉之，不動，啓於似道，自往舉之，乃有詩二句云：「得好休時便好休，收花結子在綿州。」始知真仙降臨而不識也。其曰「綿州」者，蓋木綿庵之兆云。《西湖游覽志餘》卷二十六。《堯山堂外紀》卷六。《昨非庵日纂》一集卷八。

56　賈似道齋雲游道人於西湖道堂，齋辦，祗候平章未至。忽有一婦人抱一子至，曰：「平章設齋，豈不及我？」既與一分，持以遺子。乃頓子於齋堂桌上，復入求齋。衆厭之，又慮平章將至，萬一見婦人在此，豈不獲責，急取與之。未及，平章至，左右叱之去，無及。婦人抱子趨避小閣子，遺糞桌上，不暇揩拭，用鉢盂蓋覆。俟平章展拜後，衆欲除之，舉鉢不起，婦人亦不見，衆以爲怪。平章命左右併力撤之，亦不可得，於是焚香設拜，鉢乃舉，得片紙，有詩二句云：「得好休時便好休，收花結子在綿州。」衆以勉其退閒，而不知綿州之意。後德祐誤國遭貶，卒於漳州木綿庵，方應其讖。《湖海新聞夷堅續志》前集卷一。《堅瓠己集》卷二。

57　賈師憲甲戌歲《寒食日絶句》云：「寒食家家插柳枝，留春春亦不多時。人生有酒須當醉，青冢兒孫幾箇悲。」明年師潰身殞，遂成惡讖。《浩然齋雅談》卷中。《三朝野史》。

58　《寒食》詩云：「寒食家家插柳枝，戀春春亦不多時。兒孫只解花前醉，青冢能消幾箇悲。」此賈秋壑平章於德祐元年寒食上母墳回，至集賢堂所作。豈非亡國之讖。《詩話隽永》。

59　見汪立信1。

60　賈師憲平章，德祐乙亥正月十六日，親總大軍，督師江上，禡祭於北關外，而大帥之旗，適爲風所折，識者駭之，而一時游幕之賓，反傅會爲吉讖。《齊東野語》卷七。

61　賈似道出師敗走，有人爲詩曰：「丁家洲上一聲鑼，驚走當年賈八哥。寄語滿朝諛佞者，周公今變作周。」蓋時媚似道爲周公云。《磯園稗史》卷三。

62　德祐元年乙亥正月，賈平章似道督府出師時，平昔愛將已有叛去者，賈聞之，氣大餒。臨行，與殿帥韓震、京尹曾淵子約曰：「或江上之師設有蹉跌，即邀車駕航海至慶元，吾當帥師至海上迎駕，庶異時可以入關，以圖興復。」且留其二子於震家，使倉卒可以隨駕。時省吏翁應龍，實知其謀。至二月二十日，督府潰師於魯港，翁應龍得罪下獄，翁謂曾尹曰：「平章出師時，分付安撫道甚麽來？如今卻來罪應龍，何也？」於是淵子語塞，而震亦不自安。會似道以蠟書至韓，趣爲遷避，其間有云：「但得趙家一點血，即有興復之望。」震得之，即具申狀，親蠟書白堂、白臺，陳丞相宜中遂奏之太后，宫中爲之震動。時都民、戚里、官府往往皆欲苟安，疑惑撼摇，目之爲賊。宜中本爲似道所引，至是與編修官潘希聖謀，一反賈政，專以圖守爲説。震不察其意，乃堅持遷避之策。三月朔日，宜中召震會議於第五府，先已差天府增級顧信等數人以擬之，及震至，門闔，即以鐵撾擊其首。韓曰：「相公不當如此。」陳答曰：「此奉聖旨。」韓猶以坐椅格之，遂折其足脛而斃之。遂自后門轝出，揭其首於朝天門。省吏劉應韶即以黄榜自牕楹中遞出張挂，慰諭一行將士，謂罪止誅其首。《癸辛雜識》前集。

63　賈秋壑德祐乙亥八月生日，建醮青詞云：「老臣無罪，何衆議之不容；上帝好生，奈死期之已迫。適值垂弧之旦，預陳易簀之辭。竊念臣際遇三朝，始終一節。爲國任怨，但知存大體以杜私門；遭時多艱，安敢顧微軀而思末路。屬醜虜貪狼之犯順，率驕兵悍將以徂征。用命不前，致成酷禍；措躬無所，惟有後圖。衆口皆詆其非，百喙難明此謗。四十年勞悴，悔不爲留侯之保身；三千里流離，猶恐置霍光于赤族。仰慚覆載，俯愧劬勞。伏願皇天厚土之鑑臨，理考度宗之昭格。三宫霽怒，收瘴骨于江邊；九廟闡靈，掃妖氛于境外。」此時已無廖、王諸客矣，豈似道所自爲耶？《三朝野史》。《西湖游覽志餘》卷五。《宋稗類鈔》卷六。

64　官籍賈似道第果子庫，糖霜凡數百甕，官吏以爲不可久留，難載帳目，遂輦棄湖中，軍卒輩或乘時竊出，則他物稱是可想矣。「胡椒八百斛，領軍鞋一屋」，不足多也。《齊東野語》卷十六。《古事比》卷四十二。《宋稗類鈔》卷二。

65　賈師憲柄國日，嘗夢金紫人相迎逢，旁一客謂之曰：「此人姓鄭，是能制公之死命。」時大璫鄭師望方用事，意疑其人，且姓與夢合，於是竟以他故擯逐之。及魯港失律，遠謫南荒，就紹興差官押送，則本州推官沈士圭，攝山陰尉鄭虎臣也。鄭，武弁，嘗爲賈所惡，適有是役，遂甘心焉。賈臨行，置酒招二人，歷言前夢，且祈哀徼芘云：「向在維揚日，襄、鄧間有人善相，一日來，值其跣卧，因歎惜再三。私謂客曰：『相公貴極人臣，而足心肉陷，是名候形，恐異時不免有萬里行耳。』是知今日竄逐之事，雖滿盈招咎，蓋亦有數存焉。」及抵清漳之次日，泣謂押行官曰：「某夜來夢大不祥，纔離此地，必死無疑，幸保全之。」遂連三日，逗遛不行，而官吏追促之。離城五里許，小泊木綿菴，竟以疾殂。或謂虎臣有力焉。先是，林僉樞存孺父爲賈所擯，謫之南州，道死於漳。漳有富民，蓄油杉甚佳。林氏子弟欲求，而價窮不可得，因撫其木曰：「收取，收取，待留與賈丞相自用。」蓋一時憤恨之語耳。至是，郡守與之經營，竟得此物以歛，可謂異矣。《齊東野語》卷十九。《宋稗類鈔》卷一。

66　秋壑在朝，有術者言：「平章不利姓鄭之人。」因此每有此姓爲官者，多困抑之。武學生鄭虎臣登科，輒以罪配之，後遇赦得還。秋壑喪師，陳静觀諸公欲置之死地，遂尋其平日極仇者監押，虎臣遂請身爲之，乃假以武功大夫押其行。虎臣一路凌辱，至漳州木綿庵，病泄瀉，踞虎子欲絶。虎臣知其服腦子求死，乃云：「好教作只恁地死。」遂趯數下而殂。《山房隨筆》。《宋稗類鈔》卷一。

67　似道嘗夢術者言，平章不利姓鄭人，故朝士鄭姓者，多摧抑之。武學生鄭虎臣，素見憎於似道，廷議遂以虎臣爲押送官。似道瀕行，置酒飲虎臣，言前夢，且祈哀庇，虎臣微笑而已。途中備加窘辱。及抵清漳，似道泣曰：「夜夢不祥，離此恐無生理。」漳守趙分如者，似道門客也，宴虎臣，欲請似道偶坐，虎臣不許，似道亦固讓不敢當，口稱天使唯謹。分如察虎臣有殺似道意，挑之曰：「天使今日押團練至此，想無生理。曷令速殞，無受許多苦惱。」虎臣笑曰：「便是這物事受得許多苦惱，好死不死。」明日，促之行，離城五里，小憇木綿庵。似道知不可免，乃服腦子，踞虎子欲絶。虎臣曰：「好教祗恁地死。」大捶數下而殂。《西湖游覽志餘》卷五。

68　履齋吴相循州安置，以賈似道私憾之故。未幾，除承節郎劉宗申知循州。劉，江湖士，專以口舌嚇迫當路要人，貨賄官爵。士大夫畏其口，姑厚饋彌縫之，其得官亦由此。守循之除，似道欲其殺吴相。宗申至郡，所以捃摭履齋者無所不至，隨行吏僕以次病亡，或謂置毒所居井中，故飲水者皆患足軟而死，履齋亦不免。似道遭鄭虎臣之辱，其時趙介如守漳，賈門下客也，宴虎臣於公舍。介如欲客似道，似道不可，以讓虎臣，口口稱天使惟謹。虎臣不讓，似道遂坐於下。介如察其有殺賈意，命館人啓鄭，且以辭挑之。於時似道衣服飲食皆爲鄭減抑，介如作錦衣等饋之。見其行李輜重，令截寄其處，伺得命放回日取之。其館人語鄭云：「天使今日押練使至此，度必無生理，曷若令速殞，免受許多苦惱。」鄭云：「便是這物事，受得這苦，欲死而不死。」未幾，遂殞。趙往哭，鄭不許。趙固争，鄭怒云：「汝欲檢我邪？」趙云：「汝也宜得一檢。」然未如之何。趙經紀棺斂且致祭，其辭云：「嗚呼！履齋死循，死於宗申。先生死閩，死於虎臣。嗚呼！」云云。《山房隨筆》。《宋稗類鈔》卷一。

69　《桐江集·木綿怨序》云：賈似道南竄，猶所謂王生、沈生者自隨。二生，天下絶色也。木綿庵既殂，二生再展入北。後南還，善事貴人，巧伎藝，拙女功，願再鬻人爲妾。《南宋雜事詩》卷二。

70　宋文憲公云：「賈似道三朝宰輔，一旦敗亡，朝野俱勿之恤。惟承天主僧彬木禪火焚遺體，接其仲子歸葬會稽之附之崗。」仁恩斷江禪師《經似道墓》詩有云：「權握三朝位三事，祗應知己是僧彬。」《樵書》二編卷十。

71　賈秋壑敗師亡國，後有人刺以詩曰：「深院無人草已荒，漆屏金字尚輝煌。只知事去身宜去，豈料家亡國亦亡。理考發身端有自，鄭人應夢果何祥。卧龍不肯留渠住，空使晴光滿畫牆。」又云：「事到窮時計亦窮，此行難倚鄂州功。木綿庵上千年恨，秋壑堂中一夢空。石砌苔稠猿步月，松庭葉落鳥呼風。客來未用多惆悵，試向吴山望故宫。」又《傷西樓》詩云：「檀版歌殘陌上花，過牆荆棘刺簷牙。指麾已失鐵如意，賜予寧存玉辟邪。破屋春歸無主燕，壞池雨産在官蛙。木綿庵外尤愁絶，月黑夜深聞鬼車。」有人和云：「榮華富貴等浮花，膂力難爲國爪牙。漢世只知光擁立，唐朝誰識杞奸邪。綺羅化作春風蝶，弦管翻成夜雨蛙。縱有清漳人百死，碧天難挽紫雲車。」《山房隨筆》。《西湖游覽志餘》卷五。《堅瓠甲集》卷四。《宋稗類鈔》卷一。《宋詩紀事》卷九十六。

72　家之巽志行爲演福寺作觀音殿碑，所得幾何？乃大駡賈相以示高。殊不知其寺常住贍僧田一萬三千畝，乃賈相所捨也。其碑具銜云：「前朝奉大夫秘書省校書郎兼國史編修官實録院檢討官。」殊不知此二兼職，非卿監不可也，意者欲愚庸髠，眩俗眼，以爲榮耳。碑成，打造遍送當路。其後官司打勘，没官田土，則賈相所捨寺中萬三千畝，正在數中。省官呼釋髠問之，云：「賈似道既捨許多田與寺中，不知寺中呼之爲何稱？」曰：「大檀越也。」曰：「寺中亦感激他否？」曰：「大衆仰食於此田，安得不感激？」曰：「既是如此，何乃刻碑毁駡邪？」髠無以應之。《癸辛雜識》續集下。

73　賈似道乃父涉開閫淮東，爲國宣勞。似道閫帥兩淮，効父之故智，閫才有餘，相才不足。自當軸以來，收蓄古銅器、法書、名畫、玉器珍寶、金銀貨泉，用譚玉辨驗。以元老之尊，就與賤倡潘稱心褻狎。貪財好色，一至於此。《三朝野史》。《南宋雜事詩》卷六、卷五。

74　〔賈似道〕令陳振、譚玉、趙與楠等，廣收奇器異寶。聞余玠有玉帶，發塚取之。劉震孫有玉鈎桶本安丙家物，不獻，罷去。建多寶閣，日一登玩。《宋季三朝政要》卷四。《宋稗類鈔》卷二。

75　吴興向氏，后族也。其家三世好古，多收法書、名畫、古物，蓋當時諸公貴人好尚者絶少，而向氏力事有餘，故尤物多歸之。其一名士彪者，所畜石刻數千種，後多歸之吾家。其一名公明者，騃而誕，其母積鏹數百萬，他物稱是，母死專資飲博之費。名畫千種，各有籍記，所收源流甚詳。長城人劉瑄，字囦道，多能而狡獪。初游吴毅夫兄弟間，後遂登賈師憲之門。聞其家多珍玩，因結交，首有重遺。向喜過望，大設席以宴之，所陳莫非奇品。酒酣，劉索觀書畫。則出畫目二大籍，示之，劉喜甚，因假之歸，盡録其副。言之賈，賈大喜，因遣劉誘以利禄，遂按圖索駿，凡百餘品皆六朝神品。遂酧以異姓將仕郎一澤公明，稛載之，以爲謝焉。……景定中，其祖若水墓爲賊所劫，其棺上爲一槅，盡貯平日所愛法書、名畫甚多。時董正翁楷爲公田，分得其《蘭亭》一卷，真定武刻也。後有名士跋語甚多，其精神煜煜，透出紙外，與尋常本絶異，正翁極珍之。然尸氣所侵，其臭殆不可近，雖用沈腦薰焙，亦不能盡去。或教之以檀香能去尸氣，遂作檀香函貯之。然付之庸工裝潢，頗爲裁損，所謂金龜八字云。《癸辛雜識》後集。

76　似道留心書畫，家藏名蹟多至千卷。其宣和、紹興秘府故物，往往乞請得之。《清河書畫舫》卷五上。《南宋雜事詩》卷一、卷五。

77　〔《神仙起居法》思陵故物〕標綾上有曲脚封並「悦生」葫蘆印，是嘗入賈氏，蓋似道柄國時，御府珍秘多歸私家。《清河書畫舫》卷五上。

78　宋賈師憲所藏書畫，皆有古玉一字印，相傳是「封」字。又謂之屈角封，乃「長」字也。……「悦生」葫蘆印。都元敬云：「賈相似道所用，悦生，乃其堂名也。」《清河書畫舫》卷四上。《閒居録》。《南宋雜事詩》卷一。

79　崔白《五雀圖》，賈氏悦生堂物，其間一印云「賢者而後樂此」。《雲煙過眼録》卷上。

80　賈秋壑得一碔砆石枕，光瑩可愛。賈秋壑欲刻《蘭亭》，人皆難之。忽一鐫者曰：「吾能蹙其字法，縮成小本，體制規模，當令具在。」賈甚喜。既成，此刻果然宛如定武本而小耳，缺損處皆全，亦神乎技也。今所傳於世者，又此刻之諸孫也，世亦稱「玉枕蘭亭」。《至正直記》卷一。《南宋雜事詩》卷二。

81　賈師憲以所藏定武五字不損肥本禊帖，命婺州王用和翻開，凡三歲而後成，絲髮無遺，以北紙古墨摹榻，與世之定武本相亂。賈大喜，賞用和以勇爵，金帛稱是。又縮爲小字，刻之靈壁石，號「玉板蘭亭」。其後傳刻者至十餘，然皆不逮此也。於是其客廖群玉以淳化閣帖、絳州潘氏帖二十卷，並以真本書丹入石，皆逼真。又刻小字帖十卷，則皆近世如盧方春所作《秋壑記》，王茂悦所作《家廟記》、《九歌》之類。又以所藏陳簡齋、姜白石、任斯庵、盧柳南四家爲小帖，所謂世綵堂小帖者。世綵，廖氏堂名也。其石今不知存亡矣。《癸辛雜識》後集。《西湖游覽志餘》卷五。《宋稗類鈔》卷二。

82　賈師憲常刻《奇奇集》，萃古人用兵以寡勝衆，如赤壁、淝水之類，蓋自詫其援鄂之功也。又《全唐詩話》乃節唐《本事詩》中事耳。又自選《十三朝國史會要》。諸雜説之會者，如曾慥《類説》例，爲百卷，名《悦生堂隨抄》，板成未及印，其書遂不傳。其所援引，多奇書。廖群玉諸書，則始《開景福華編》，備載江上之功，事雖誇而文可采。……九經本最佳，凡以數十種比校，百餘人校正而後成，以撫州萆抄紙、油烟墨印造，其裝褫至以泥金爲簽，然或者惜其删落諸經注爲可惜耳，反不若韓、柳文爲精妙。又有《三禮節》、《左傳節》、《諸史要略》及建寧所開《文選》諸書。其後又欲開手節《十三經注疏》，姚氏注《戰國策》、注《坡詩》，皆未及入梓，而國事異矣。《癸辛雜識》後集。《志雅堂雜鈔》卷下。《宋稗類鈔》卷二。

葉夢鼎

1　葉丞相夢鼎，宋淳祐戊申知袁州，仁慈廉謹，任滿得替，士民攀轅卧轍以留之，旗幟甚盛。於内綵旗有一聯云：「關節一毫無地入，公廉兩字只天知。」隨從吏人插於歸舟，過袁河口大江中，忽大風掣去。衆見在空中飛舞，卻不知墜何所。此豈非「公廉只天知」之驗歟！《湖海新聞夷堅續志》後集卷二。

2　見賈似道38。

3　台州士人陳夢協，平生隱居不出仕。宋咸淳中，偶遇商人浮海，求從之，以縱觀覽。一日，遭颶風，漂至海中一山下。見山上喬松不可以萬計，望山巔只露些子樓閣，岸側有小茅庵，榜以「雪溪」兩字。檐下坐一老人，旁侍小童。陳與長揖，老人問曰：「汝何人而至此？」陳具以實告，老人曰：「既住天台，今葉夢鼎安樂否？」陳答曰：「已拜相。」老人曰：「煩拜意，亟投黄扉之榮，早尋緑野之樂。更踰十數年，宋鼎移矣，恐有後患。」陳曰：「先生是何神仙？」老人曰：「止可與言舊日同捨生，今主海上雪溪。」與茶一甌，撫手曰：「快循岸去，便可尋船。」陳歸，不敢與他人言，密以告葉。後葉罷相歸鄉，朝廷再召不赴者，以此信知大事神仙知之久矣！《湖海新聞夷堅續志》後集卷一。

江萬里

1　江丞相古心，淳祐辛丑知吉州，遇上元，喜放燈，與民同樂。適大雨作，有士人投詩云：「隱隱雷聲天鼓吹，熒熒燈火夜星辰。風流太守明如鏡，何用姮娥作主人。」古心喜而厚贈之。《湖海新聞夷堅續志》後集卷二。

2　江古心知吉州兼提舉，就任，改除江西漕使，舟經臨江慧力寺前，風濤大作，舟人大恐，請燒香許願。古心以胡牀坐於船頭，索紙筆書一詩，云：「萬里爲官徹底清，舟中行止甚分明。如今若有虧心事，一任碧波深處沉。」詩纔投江，旋即風恬浪静，徑至洪都。《湖海新聞夷堅續志》後集卷二。

3　理宗朝，有待詔馬遠畫《三教圖》。黄面老子則跏趺中坐，猶龍翁儼立於傍，吾夫子乃作禮於前。此蓋内璫故令作此，以侮聖人也。一日傳旨，俾古心江子遠作贊，亦故以此戲之。公即贊之曰：「釋氏趺坐，老聃傍睨。惟吾夫子，絶倒在地。」遂大稱旨。其辭亦可謂微而婉矣。《齊東野語》卷十二。《堅瓠甲集》卷一。

馬廷鸞

1　樂平鵝塘在潭水濱，其地萬山壁立，五水環聚。遇晚，舟楫皆泊其前，如戈戟然。廖金精瑀有記云：「龍尾掃天上，龍頭水底眠。有人能葬此，山河屬半邊。」宋度宗時，丞相馬翔仲廷鸞卜以葬母，請乩仙降筆云：「我是鵝塘真土地，丞相請我來問地。識地之人未曾生，得地之人未了未。」翔仲猶欲留以自葬。神復書云：「丞相好生多事，吾去矣。」翔仲遂不敢用其地。未了者，疑以「未」字上一畫加「了」字，則成李字也。未者，言識地得地者時尚未生也。《堅瓠庚集》卷一。

2　見賈似道38。

3　咸淳甲戌之夏，丞相番陽馬公廷鸞字翔仲，以翻胃之疾，乞去甚苦，凡十餘疏始得請，則疾已棘矣。以暑甚病危，不可即途，遂出寓於六和塔。余受公知，間日必出問之。時公偃卧小榻，素無姬妾，止一村僕煮藥其傍。嘗淒然謂余曰：「吾家素貧，少年應南宫之試，止草履襆被而已。一日道間餒甚，就村居買螺螄羹，泡蒲囊中冷飯食之，遂得此疾。既無力治藥，朋友憐之者以二陳湯服之，良愈。是歲竊冒省魁。後爲兩制日，疾復作，醫者復以丁香草果飲，亦三兩服即愈。因念前疾之所以不死者，蓋有後來之功名故也。今承乏廟堂，分量極矣，過矣。今疾復作而衆藥不效，勢無生理必矣。所恨者時事日異，無以報國，爲不滿耳。」因泣下數行。然賈師憲終疑其託疾引去欲相避者，因奏知自出關訪問之，其實覘之也。及見其骨立羸然，乃始驚曰：「碧梧乃真病也！」次日奏聞，以大觀文知鄉郡，以榮其歸，且特賜東園祕器，以爲沿途緩急之備。公即日輿疾以歸，及還番陽，疾乃安，閲月而全愈。未幾，以吴堅爲相。是冬北軍渡江，督府軍潰，而國墮以亡矣。使公不病，病不亟，則位不可釋，位不可釋則奉璽狩北之責，公實居之。今乃以疾而歸，歸而疾愈，安處山林，著書教子者，凡十四年而後薨。此非天相吉德，曲爲之庇，安能若是哉！《癸辛雜識》後集。

包　恢

1　包宏齋恢致仕後，歸作園於南城，題桃符云：「日短暫居猶旅舍，夜長宜就作祠堂。」年八十七薨。《癸辛雜識》别集上。

2　宏齋先生包恢，年八十有八，爲樞密陪祀登拜郊臺，精神康健。一日，賈似道忽問曰：「包宏齋高壽，步履不艱，有衛養之術，願聞其略。」恢答曰：「有一服丸子藥，乃是不傳之祕方。」似道欣然欲授其方，恢徐徐笑曰：「恢喫五十年獨睡丸。」滿座皆哂。《三朝野史》。《西湖游覽志餘 》卷二十五。

陳宜中

1　陳宜中之先爲吏，每以利物爲心，日計所及，以錢投火缶中，一錢爲一事，久而不可勝計，人多德之。嘗負官錢在圄，屬其孫往貸於葛宣義。葛居外沙，資累鉅萬，宿夢黑龍繞其廳柱，覺而異之，夙興未，徑至彷徨，若有所伺，家人呼之不顧。果有小兒來，年可十許歲，問爲誰，曰：「陳某孫。」又問來故，以實對。又問所需幾何，曰：「百千。」如數付之。陳既出，詣葛謝，葛曰：「汝肯以此見與否？」陳曰：「寒賤下吏，勢分遼絶，非所敢聞。」葛勉使就學，許以捐助，未幾，以長女許之。既而陳游上庠，上書攻丁大全，南遷數年。賈相牢寵，置之倫魁。陳在南日，葛以往江心寺設水陸供，盡室以往，獨長女居守。葛巨富，是夕寇夜至，遂席捲以去，長女亦被獲以往。至是尋盟，乃以幼女歸之。陳後以文昌出守七閩，遇巧節，諸吏各有所獻。陳妻忽識一柈，似其家物，審是果也。因語陳，陳乃召吏扣所從來，云海巡所遺也。亟發兵圍其寨，盡俘諸校，寘於理，悉得其情，正葛寇也。事已脗合，以次伏誅，無漏網者。葛女已有二子，初猶隱不言，其妹爲言委曲，執手相哭，乃斃其二雛焉。《癸辛雜識》别集上。

2　開慶間，丁大全用事，以法繩多士，陳宜中與權、劉黼聲伯、黄鏞器之、林則祖興周、曾唯師孔、陳宗正學，亦以上書得謫，號六君子。至景定初，時相欲收士譽，悉上春官，并擢高第，時議或有異論。既而林則祖、陳宗先死，曾屢遭黜。三公者，相繼召試，居言路，出藩入從。咸淳癸酉間，聲伯自海閫召爲從官翰苑，與權自閩帥擢秋官居鎖闥，器之起家知廬陵兼倉節。是歲六月，正言郭閶劾器之云：「虚名多足以誤世，實德乃可以服人。」又云：「黄鏞偶儕六士，遂得虚名，昨守吴門，怪狀百出。愧士不敢謁學，畏軍不敢閲武。暨綰郡符，復兼庾節，怪誕仍不可枚數矣。」越宿，陳與權入奏曰：「朝廷建官，本欲兼收實用；臣子事上，豈容徒竊虚名。倘公議有及於斯，雖頃刻難安於位。比觀諫坡造膝之抨彈，斥去廬陵治郡之無狀，一皆公論，何預孤蹤。但首發虚名之誤世，上係國家；而明指六士以修言，已形辭色。蓋亦謂忝論思之數，將使自知進退之謀，欲乞特畀闲廩，以穆師言。」詔不允，云：「虚名誤世，辭氣若過於抑揚；實德服人，指意則有所歸重。援是求去，非朕攸聞。」劉聲伯亦一再上疏求去，不允。郭不自安，乞罷言職者亦再，云：「真言無忌者諫之職，何敢容私；囀喉觸諱者語之窮，安能逆料。惟兹吉守，舊有直聲，惜其預六士之稱，不能終譽如此。今指其兩郡之政，謂之非虚名可乎？二臣何見，相繼引嫌。實自實，虚自虚，人品固難於論；聞所聞 ，見所見，事理委無以相干。」亦不允其請。而陳疏至四五，且引書牘之嫌。御批云：「卿以不必疑之言，而申必欲去之請，如國體何？前詔謂虚名實德，各有所指，蓋盡之矣。書牘引嫌，勿書可也，何以去爲。」於是侍御陳堅節夫、豸官陣過聖觀共爲一疏，乞申諭三臣，各安職守。而黄户書萬石、陳兵書存、常户侍楙、曹禮侍孝慶、倪刑侍曹、高工侍斯得、李右史珏、文左史復之共爲一疏調停之，久而方定。知大體者，殊不然之。《齊東野語》卷二十。

3　陳宜中、曾唯、黄鏞、劉黻、陳宗、林則祖，皆以甲辰歲史嵩之起復上書，倡爲期之論。一時朝紳如盧越、徐霖、元杰、趙無墮皆和之，時人號爲六君子。既貶旋還，時相好名，牢籠宜中爲倫魁，餘悉擢巍科，三數年間皆致通顯。然夷考其人平日踐履，殊有可議者，然同聲合黨，孰敢攖其鋒。郭方泉閶在臺日，嘗疏黄鏞之罪，因論虚名之弊。時宜中在政府，黻在從班，競起攻之，閶爲之出臺。及鏞知廬陵，文宋瑞起義兵勤王，百端沮之，遂成大隙。既而北兵大入，則如黄、如曾數公，皆相繼賣降。或言其前日所爲皆僞也。於是有爲之語云：「開慶六君子，至元三搭頭。」宋之云亡，皆此輩有以致之，其禍不止於典午之清談也。《癸辛雜識》續集上。《古謡諺》卷六十二。

4　見賈似道62。

留夢炎

1　留中齋所生，粗獲也。其父暮坐於庭，其獲過於前，兩目燦然如金，光采射人。問爲誰，左右以獲對。後生中齋……或者謂乃蝦蟆精，身頗充肥，中齋如之，其子叔子亦如之。《庶齋老學叢談》卷下。

2　留忠齋夢炎、徐經畋霖在衢校，俱受之於俞教任禮。俞善濮斗南，俞以二人屬之，徐魁南宫，留亦中選。每同詣濮，又同寓邸，而徐日湎於酒，無所聞知。時穆陵書「后乂」「克艱」二語以錫丞相史嵩之，謝表及記，皆濮所爲。留刺知之，不以語徐，遂以自擬對策，遂冠多士云。《癸辛雜識》後集。

3　淳祐甲辰，省元徐霖、狀元留夢炎，皆三衢人。一時士林歆羡，以爲希闊之事。時外舅楊彦瞻以工部郎守衢，遂大書狀元坊以表其閭，既以爲未足，則又揭雙元坊以誇大之，鄉曲以爲至榮。《齊東野語》卷十六。

4　文文山中狀元，一相者潛瞰歸曰：「某處立者大貴，末座年少者大兇。」立者留夢炎，末座即文山也。《茶餘客話》卷十八。

5　三衢留中齋，甲辰大魁。文山宋瑞，丙辰大魁。中齋作相，身享富貴三十年，仕北爲尚書。文山纔登第，丁父憂，仕途亦坎坷。乙亥糾義兵勤王，終以罔功，患難中倚之爲重。雖云爲相，黄扉之貴，萬鍾之奉，無有也。江西羅秋壹詩云：「囓雪蘇卿受苦辛，庾公老作北朝臣。當年龍首黄扉客，猶是衡門一樣人。」中齋物色將羅織之，亟歸而免。《山房隨筆》。《堅瓠己集》卷二。

6　文天祥有「黄冠故鄉」之言。王積翁欲合宋宦等十人，請釋天祥爲道士。留夢炎不可，云：「天祥出，復號召江南，置吾輩十人于何地！」事遂已，而天祥終有柴市之殉。孔公天胤曰：「兩浙有夢炎，兩浙之羞也。」蓋夢炎衢州人，與天祥俱宋狀元，而不同如此。歷明朝數百年，凡留氏子姓赴考，責令書一呈結曰：「並非留夢炎子孫。」方許入試。《樵書》二編卷九。

7　見趙孟頫7。

8　中齋自北歸，過嚴陵，就養於其子府判者。何潛齋遺之詩曰：「昆明灰劫化塵緇，夢裏功名黍一炊。鍾子不將南操變，庾公空抱北臣悲。歸來眼底湖山在，老去心期浙水知。白髮門生憐未死，青山留得裹遺屍。」《雪舟脞語》。《樵書》二編卷九。

文及翁

1　蜀人文及翁登第後，期集游西湖。一同年戲之曰：「西蜀有此景否？」及翁即席賦《賀新郎》云：「一勺西湖水，渡江來、百年歌舞，百年酣醉。回首洛陽花世界，煙渺黍離之地。更不復、新亭墮淚。簇樂紅妝摇畫舫，問中流、擊楫何人是。千古恨，幾時洗。　余生自負澄清志，更有誰、磻溪未遇，傅巖未起。國事如今誰倚仗，衣帶一江而已。便都道、江神堪恃。借問孤山林處士，但掉頭、笑指梅花蕊。天下事，可知矣。」《古杭雜記》。《錢塘遺事》卷一。《西湖游覽志餘》卷二十三。《堯山堂外紀》卷六十二。《堅瓠辛集》卷二。

2　見賈似道14。

3　文本心典淮郡，蕭條之甚，《謝賈相啓》中云：「人家如破寺，十室九空；太守若頭陀，兩粥一飯。」《山房隨筆》。

尤　焴

1　莊定公築圃臨安之西湖……宋度宗游湖上，幸其堂，御筆題楹間曰：「五世三登宰輔，奕朝累掌絲綸。」《萬柳溪邊舊話》。《南宋雜事詩》卷二。

廖瑩中

1　廖瑩中，字群玉，號藥洲，邵武人。登科，爲賈平章似道之客。嘗除大府丞知某州，皆以在翹館不赴。於咸淳間，命善工翻刻《淳化閣帖》十卷，《絳帖》二十卷，皆逼真。仍用北紙佳墨模拓，與元本並行於時。嘗撰《福華編》以紀鄂功，雖誇張過實，然其文古雅頗奇可喜。瑩中嘗爲園湖濱，有世彩堂、在勤堂、芳菲徑、紅紫莊、桃花流水之曲、緑蔭芳草之間。《宋稗類鈔》卷二。

2　見賈似道81。

3　見賈似道82。

4　宋廖瑩中群玉以賈相入幕之賓，例行推賞外，别賜上金百兩。廖以之鑄盤匜爲飲器，楊平舟棟爲作古篆，銘于器云：「皇帝御極之三十七年，國有大功，一相禹胼。曰余瑩中，與隨旆旃。余疐手扶，余後手牽。曰公何之，敵脅是穿。奇勝草坪，受降馬前。公一何勇，敵一何恐。余汔濟黄，公飯余共。挽漢倒江，盡洗羶湩。既清夷矣，公歸余從。内金惟精，上賞惟重。文昌孫子，是寶是用。誰其銘之，史臣楊棟。」《浩然齋雅談》卷中。《宋稗類鈔》卷二。

5　賈師憲還越之後，居家待罪，日不遑安。翹館諸客悉已散去，獨廖群玉瑩中館于賈府之别業，仍朝夕從不捨。乙亥七月一夕，與賈公痛飲終夕，悲歌雨泣，到五鼓方罷。廖歸舍不復寢，命愛姬煎茶以進，自於笈中取冰腦一握服之。既而藥力不應，而業已求死，又命姬曰：「更欲得熱酒一杯飲之。」姬復以金杯進酒，仍於笈中再取片腦數握服之。姬覺其異，急前救之，則腦酒已入喉中矣，僅落數片於衣袂間。姬於是垂泣相持，廖語之曰：「汝勿用哭我，我從丞相，必有南行之命，我命亦恐不免。年老如此，豈復能自若？今得善死矣。吾平生無負於主，天地亦能鑒之也。」於是分付身後大槩，言未既，九竅流血而斃。《癸辛雜識》後集。《西湖游覽志餘》卷五。《宋稗類鈔》卷二。《詞林紀事》卷十七。

翁孟寅

1　翁孟寅賓暘嘗游維揚，時賈師憲開帷閫，甚前席之。其歸，又置酒以餞，賓暘即席賦《摸魚兒》云：「捲西風、方肥塞草，帶鈎何事東去。月明萬里關河夢，吴楚幾番風雨。江上路，二十載、頭顱凋落今如許。涼生弄麈。歎江左夷吾，隆中諸葛，談笑已塵土。　寒汀外，還見來時鷗鷺。重來應是春暮。輕裘峴首陪登眺，馬上落花飛絮。拚醉舞，誰解道、斷腸賀老江南句。沙津少駐。舉目送飛鴻，幅巾老子，樓上正凝佇。」師憲大喜，舉席間飲器凡數十萬，悉以贈之。《浩然齋雅談》卷下。

羅　椅

1　羅椅，字子遠……以李之格薦登賈師憲之門。久之，賈惡其不情，心薄之。時在江陵，值庚申透渡之事，遂去賈往維揚，依趙月山日起，遂青鞋破褙、蓬頭垢面，儼然一貧儒也。月山得其銜袖之文甚喜，遂延之教子，賓主極相得。未幾，師憲移維揚，月山仍參閫幕。一日話間云：「兒輩近得一師，善教導，蓋廬陵羅兄也，才美可喜，但一貧可念也。」師憲先廉知爲子遠，紿月山云：「好秀才能教子弟，極難得，願見其人。」月山遂拉子遠出見之，師憲爲之絶倒。月山茫然問所以，師憲曰：「此江西羅半州也，其家富豪十倍於我輩，執事高明，乃爲所欺耶！」月山甚慚。子遠知蹤跡已露，遂告别而去。既而登丙辰第，以秉義郎换文林，爲江陵教，又改潭教。潭之士聞其來，先懷輕侮之意，乃至首講《中庸》，亹亹可聽，諸生乃無語。及宰贛之信豐，登畿爲提轄榷貨務，賈師憲既知其平生素詭詐，不然之，久而不遷。至度宗升遐，失於入臨，於是臺評論罷而去。《癸辛雜識》續集上。

王　橚

1　王橚，字茂悦，號會溪。初知彬州，就除福建市舶。其歸也，爲螺鈿卓面屏風十副，圖賈相盛事十項，各係之以贊，以獻之。賈大喜，每燕客，必設於堂焉。行將有要除，而茂悦殂矣。「度宗即位」、「南郊慶成」、「鄂渚守城」、「月峽斷橋」、「鹿磯奏捷」、「草坪決戰」、「安南獻象」、「建獻嘉禾」、「川獻嘉禾」、「淮擒孛花」。以上十事，製作極精。《癸辛雜識》别集下。

2　見劉震孫3。

鄭虎臣

1　鄭虎臣，宅在鶴舞橋東，居第甚盛，號鄭半州。四時飲饌，各有品目。《姑蘇志》。《南宋雜事詩》卷六。《宋詩紀事》卷六十五。

2　見賈似道66。

3　見賈似道67。

4　見賈似道68。

5　十月，至漳州木綿庵，虎臣曰：「吾爲天下殺似道，雖死何憾！」遂拘其子與妾於别館，即厠上拉其胸殺之。陳宜中至福州，捕虎臣，斃于獄。《山堂肆考》卷一三八。《古事比》卷四十。

龔孟鍨

1　癸酉歲，慶元秋試，兩浙運司幹官臨川龔孟鍨爲考官。龔道出慈溪，忽夢有人以杯湯飲之，且作「四」字於掌中。曉起，便覺目視。及入院發策，第一道中誤以一祖十三宗爲十四宗。於是士子大哄，徑排試官房舍，悉遭箠辱，至有負笈而逃者，龔偶得一兵負去而免。劉制使良貴親至院外撫諭，遂權宜以策題第二道爲首篇，續撰其三，久之始定。於是好事者作隔聯云：「龔運幹出題疏脱，以十三宗作十四宗；劉制使下院調停，用第二道爲第一道。」龔後爲計使所劾。明年秋，度宗賓天，於是十四宗之語遂驗。《齊東野語》卷十七。《西湖游覽志餘》卷二十二。《堯山堂外紀》卷六十一。《宋稗類鈔》卷二。

楊安宇　李　珏

1　漢嘉布衣楊安宇者，狂生也，自詭知兵，獻言於朝，遂送機速房看詳。都司許自書擬本房，知其狂妄，遂侮笑之。安宇不勝其憤，遂上書痛詆自書短，且謂其操鄉音穢談，一時傳以爲笑。會奉口有米局之變，京尹吴益區處失當，於是左史李珏自經筵直前論之，吴遂斥出。時好事者爲之語曰：「左史直前論大尹，草茅上疏詆都司。」《齊東野語》卷十七。《癸辛雜識》别集下。

丁野堂

1　丁野堂，名未詳，住廬山清虚觀。善畫梅竹，理宗因召見，問曰：「卿所畫者，恐非宫梅。」對曰：「臣所見者，江路野梅耳。」遂號「野堂」。《圖繪寶鑑》卷四。《南宋雜事詩》卷五。

陳　容

1　見賈似道48。

2　〔陳所翁〕詩文豪壯，善畫龍，得變化之意，潑墨成雲，噀水成霧，醉餘大叫，脱巾濡墨，信手塗抹，然后以筆成之。或全體，或一臂一首，隱約不可名狀者，曾不經意而皆得神妙。《圖繪寶鑑》卷四。《宋詩紀事》卷六十五。

李　瓘

1　咸淳戊辰，龍飛狀元興化陳文龍，同郡李瓘太學貫道齋内舍，係第三甲正奏名。唱名後，乞以本身致仕，合得恩例，盡以回贈父母。上書畢，辭先取及三魁同舍，出錢唐門，脱緑袍掛門上，泛舟而去。時三魁同舍皆送别，瓘有詩云：「人言學古思入官，我謂學易而官難。平生透出夢覺關，本來面目只儒酸。吾親不俟若爲觀，不如歸去卧林間。殿前三策罄忠肝，多謝皇恩天地寬。戲衫卸了白衣還，扁舟飛過子陵灘。前修亦有逋與摶，聖世待之俱寬閒。何物种放大厚顔，山鬼移文伐其奸。此行無復出閩山，休音息影谷之盤。今朝釃酒酹雲壇，便向錢唐門掛冠。」《錢塘遺事》卷六。《西湖游覽志餘》卷二十二。

2　莆田李瓘君瑞，號天隱，咸淳戊辰繇上庠舍選登第。即挂冠不仕，申尚書省，乞以合得官回贈其親，遂賦詩而歸。……按國史，紹興初，第士臨邛李僑以禄不及養，願以官回贈。淳熙初，策士昌元王昂既賜第，調潼川户曹，自言不願仕，上嘉之，特改承務郎致仕。嘉定間，眉人史公亮、史天應援故事有請，上并從之。宋朝三百年間，新進士即日挂冠者，惟李僑、王昂、史公亮、史天應、李瓘五人而已。余與君瑞爲同年生，故喜而書之。《梅磵詩話》卷下。

范天順　朱　富

1　荆、湖制司申：武功大夫帶右領衛將軍范天順，乃同張順、張貴運送軍需衣襖等物前進襄陽，留存在城守禦，立功尤多。城降之際，時在所守地，仰天大呼曰：「好漢誰肯降賊，死時也做大宋忠義鬼。」於二月二十七日就地分屋内自縊身死。右武大夫、湖北總管司馬統制朱富亦係續遣前往襄城戰禦，轉調過樊城，任責東北最緊地分。今年正月十一日，賊攻樊城，朱富拒敵死戰至二更，以身中鎗刀，不能支持，爲賊所得，義不受辱，就戰樓内觸柱，數四不死，遂投身赴火而殁。《癸辛雜識》别集下。案：朱富，《宋史》卷四百五十作「牛富」。

劉　整

1　襄陽遭端平甲午叛軍之禍，悉煨於火。直至淳祐辛亥，李曾伯爲江陵制帥，始行修復。時賈似道開兩淮制閫，心忌其功，嘗密奏於朝，謂孤壘綿遠，無關屏障。至開慶透渡之際，穆陵猶憶此語，欲棄襄陽而保鄂，而似道乃謂在今則不可棄矣。先是蜀將劉整號爲驍勇，庚申保蜀，整之功居多。吕文德爲策應大使，武臣俞興爲蜀帥，失禩孫爲蜀帥，既第其功，則以整爲第一。整恃才桀傲，兩閫皆不喜之，乃降爲下等定功。整不平，遂詬問禩孫其故，朱云：「自所目擊，豈敢高下其手？但扣之制密房，索本司元申一觀，則可知矣。」整如其説，始知爲制策二司降而下之，意大不平，大出怨詈之語。俞興聞之，以制劄呼之禀議，將欲殺之。整知不可免，叛謀遂決。遂領麾下親兵數千人，投北獻策，謂攻蜀不若攻襄，無襄則無淮，無淮則江南可唾手下也。遂爲鄉導，併力築堡，斷江爲必取之計，此咸淳丙寅、丁卯歲也。俞興父子致禍之罪莫逃，遂俱遭貶謫。《癸辛雜識》别集下。

2　咸淳戊辰，北兵圍襄陽。攻襄陽，劉整之計也。整，宋驍將，號鐵猢猻。己未，大兵渡江，止遷蹕之議，丞相吴潛也。盡守臣之力者，帥臣向士璧也。奏斷橋之功者，曹世雄其一，而整次之。似道功賞不明，殺潛、殺士璧、殺世雄，整守瀘州，懼禍及己，遂叛。《錢塘遺事》卷六。

3　吕文德復瀘州。文德號「黑灰團」。〔劉〕整叛，遂獻言：曰：「南人惟恃一黑團，可以利誘也。」乃遣使獻玉帶於文德。《宋季三朝政要》卷三。

吕文焕

1　諸吕家於江州，仕宋累朝，窮富極貴，中外鼎盛。及北兵至，自文焕而下，相率納款，無一人抗節報國。其後有題詩於琵琶亭者，一日吕老見之揮淚。其詩曰：「老大蛾眉負所天，尚留餘韻入哀弦。江心正好看明月，卻抱琵琶過别船。」語意深婉，信佳句也，且有關於世道。或云燕五峯右丞偕龍麟洲謁吕文焕，酒酣，命麟洲賦詩，以琵琶亭爲題，麟洲賦此譏之，吕老納賄請改。既而好事者流傳。《隱居通議》卷十。

2　吕文焕游潯陽琵琶亭，龍麟洲見之，吕令賦詩。麟洲即席爲詩曰：「老大娥眉負所天，忍將離怨寫哀絃。夜深正好看秋月，卻抱琵琶過别船。」吕見之大慙，蓋譏其負宋而降元也。《草木子》卷四。《堅瓠甲集》卷一。

夏　貴

1　〔夏左丞〕爲兩淮咨議。一日，出至市橋，有老嫗攔馬陳詞，視之大駭。嫗有夫，與公同姓名，爲金山水軍統制，下海不歸，人言公是也。俾之隨馬至家，公令子孫眷屬咸出，引此嫗認之，即拜謝曰：「老婦誤聽，早間衝馬，已知不是。欲收狀不能，甘伏罪。」公憐其情而厚贈之。秋壑聞之，笑謂公曰：「此嫗幸遇咨議而得錢物，此厚德也。」《庶齋老學叢談》卷四。

2　北軍未渡之時，守把統制官王順欲栅沙武口及沌口。以此二處江水極深，難於用工，遂用披搭敝舟百餘隻，載沙石沉之。繼以石篰土囊壓下，就用檣竿打爲樁栅，不兩日即辦。蓋長江之險，此二處最爲要害故也。夏貴乃以爲不然，遣人盡去樁栅，欲縱北船入口，然后與戰。順極以爲憂，請披搭船三百隻，左右前後皆置棹。先棹以迎之，俟彼船出口子，即以鐵猫兒罥定，復回棹拽其船以歸。蓋口子既小，自不容并進，不過盡入吾穽中乃已。夏老復忌其功，不以爲然。及北船盡出之后，散漫大江之中，守兵僅能與未去口子者相拒，而餘舟皆已飛渡滸、廣矣。《癸辛雜識》續集上。

3　有刺夏金吾貴云：「節樓高聳與雲平，通國誰能有此榮。一語淮西聞養老，三更江上便抽兵。不因賣國謀先定，何事勤王詔不行。縱有虎符高一丈，到頭難免賊臣名。」人謂北兵既至，許貴淮西一道與之養老，故戢兵不戰。《山房隨筆》。《堅瓠乙集》卷四。

4　至元丙子春，淮西閫夏貴歸附大元，宣授中書左丞。至元己卯薨。有人贈詩云：「自古誰不死，惜公遲四年。聞公今日死，何似四年前。」又有人弔其墓云：「享年八十三，何不七十九。嗚呼夏相公，萬代名不朽。」《三朝野史》。

范文虎

1　至元丙子，北兵入杭，廟朝爲墟。有金姓者，世爲伶官，流離無所歸。一日，道遇左丞范文虎，向爲宋殿帥時，熟其爲人，謂金曰：「來日公宴，汝來獻伎，不愁貧賤也。」如期往，爲優戲作諢云：「某寺有鐘，寺奴不敢擊者數日，主僧問故，乃言：『鐘樓有巨神，神怪不敢登。』主僧亟往視之，神即跪伏投拜，主僧曰：『汝何神也？』答曰：『鐘神。』主僧曰：『即是鐘神，如何投拜？』」衆皆大笑。范文虎不懌，其人亦不顧。《稗史》。《西湖游覽志餘》卷六。

洪起畏

1　瑞州高安縣旌義鄉鄭千里者，有女定二娘。己酉秋，千里抱疾危甚，女刲股和藥，疾遂瘥。至次年，女出汲水之次，忽雲涌於地，不覺乘空而去。人有見若紫雲接引而昇者，於是鄉保轉聞之縣，縣聞之州，乞奏於朝，立廟旌表以勸孝焉。久之未報，然鄉里爲立仙姑祠，禱祈輒應，遠近翕然，趍之作會，幾數千人。明年苦旱，里士復申前請。時洪起畏義立爲宰，頗疑其有他，因閲故牒，密遣縣胥亷其事。適新建縣有闕氏者雇一婢，來歷不明，且又旌義人，因呼牙儈訊，即所謂鄭仙姑也。蓋此女初已定姻，而與人有姦而孕，其父丑之，遂宛轉售之傍邑，乃設爲仙事以掩之，利其施享之入，以爲此耳。《癸辛雜識》前集。

2　洪起畏知京口日，乃北軍入境之初，嘗大書揭榜四境曰：「家在臨安，職守京口，北騎若來，有死不走。」其後舉郡以降。或爲人改其末句云：「不降則走。」《癸辛雜識》續集下。

3　臨安洪起畏前宋爲浙西憲，獲到海寇十四人，將坐以法。隔夜夢一神人曰：「第四人海東伯，將來有大事業，毋殺之。」翌早，引至庭下，問其姓名，果海東伯也。憲釋其罪。洪憲垂老，隱晦不仕。歸附後，洪有幹者爲管軍千户，一日招憲飲，俄報管軍萬户船至，千户延入，作大茶飲，憲亦預坐。憲因把盞酒，至萬户前。目視之，曰：「官人非舊日浙西提刑乎？」洪曰：「是。」萬户跪拜，謂其徒曰：「是我前生父母，若不遇此恩人，安能有今日富貴！」掖憲中坐，把盞周密，問勞浹洽，歷言危苦之狀。萬户且戒千户曰：「提刑固汝之舊主，是我之恩人，宜善看覷，候我五日後來。」至期，果裝數船，帶妻子俱來，命左右掖憲，老小羅拜，盡以數船遺憲。又與保奏授官職勾當，將理任而亡。《湖海新聞夷堅續志》前集卷二。

蹇材望

1　蹇材望，蜀人，爲湖州倅。北兵之將至也，蹇毅然自誓必死，乃作大錫牌，鐫其上曰：「大宋忠臣蹇材望。」且以銀二笏鑿竅，併書其上曰：「有人獲吾尸者，望爲埋葬，仍見祀，題云：『大宋忠臣蹇材望。』此銀所以爲埋瘞之費也。」日繫牌與銀於腰間，只伺北軍臨城，則自投水中，且遍祝鄉人及常所往來者。人皆憐之。丙子正月旦日，北軍入城，蹇已莫知所之，人皆謂之溺死。既而北裝乘騎而歸，則知先一日出城迎拜矣，遂得本州同知。《癸辛雜識》續集上。

劉裒然　陸威中

1　德祐之亡也，奉表等文，皆無肯任其責者。閩人劉裒然毅然自詭，遂以豐儲倉所檢察除太常丞翰林，權宜使之秉筆焉。其表云：「正月日，宋國主臣謹百拜奉表于大元尊兄皇帝陛下：臣昨嘗專遣侍郎柳岳、正言洪雷震捧表馳詣闕庭，敬申卑悃，伏計已徹聖德。臣眇然幼沖，遭家多難。權臣似道背盟誤國，臣不及知，至勤興師問罪，宗社阽危，生靈可念。臣與太皇日夕憂懼，非不欲遷避以求苟全，實以百萬生靈之命，寄臣一身。今天命有歸，臣將焉往？惟是世傳之鎮寶，臣不敢愛，謹奉太皇命戒，痛自貶損，削去帝號，併以兩浙、福建、江東西、湖南北、二廣、兩淮、四川見存州郡，謹悉奉上於聖朝，爲宗社生靈祈哀請命。伏望聖明垂慈，念祖母太皇耄及，卧病數載，臣煢煢在疚，情有足。不忍臣三百餘載宗社，遽至墜絶，曲賜裁處，特與存全。實拜皇帝陛下再生之賜，則趙氏子孫，世世有賴，不敢弭忘。臣無任瞻天，望聖激切屏營之至！」……時丙子二月也。裒然既隨入北，死於燕京。繼此行省奉表稱賀，求能爲表文者，有士人陸威中，亦閩人，欣然承命。其中一聯云：「《禹貢》之别九州，冀爲中國；《春秋》之大一統，宗亦稱臣。」自負得意。時行省在舊秘書省，威中候報於省前茶肆中，假寐案間。既呼之，則死已，可畏哉！《癸辛雜識》别集下。

潛説友

1　潛説友，縉雲人，甲辰得第，咸淳庚午尹京，凡四年。後因誤捕賈公私秫事去，語之同傅者吴元真，踰年起家守吴，聞北師至，計無所出。適時宰欲以金銀往舒城犒軍，會舒已下，不得進，寄吴門郡庫。潛因移爲撒花用，偕表同往。北師既退，自以全城爲功，未幾朝延知其事，遂罷去。文天祥實代之。後從二王入閩，二王入廣，留守閩中，更反覆隨之向背，末乃復爲北守。所共事王積翁因衆軍支米不得，王以言激之曰：「潛意也。」遂罹剖腹之酷，王復作文以祭之。《癸辛雜識》别集上。

宋人軼事彙編卷三十八

文天祥

1　予以五月二日子時生，大父夢予騰紫雲而上，命名雲孫，既長，朋友字曰天祥。後以字貢於鄉，字之者改曰履善。理宗覽對策，見其名曰：「此天之祥，乃宋之瑞也。」朋友遂又字之曰宋瑞。《文山集》卷二十一。《南宋雜事詩》卷七引《夢占類考》。

2　宋《寶祐四年登科録》，第一甲第一名文公天祥，第二甲第一名謝公枋得，第二甲第二十七人陸公秀夫，忠節萃於一榜，洵千古美談。《筠廊二筆》卷下。《南宋雜事詩》卷五。

3　歐陽巽齋爲朱門世嫡，其弟子爲文山。徐徑畈爲陸氏世嫡，其弟子爲疊山。二公爲宋之大忠，其生平未嘗有語録行世，故莫知其爲朱、陸之私淑者。文山尤不羈，留情聲色，而孰知其遠有源流也。《鮚埼亭集》外編卷四十七。

4　文時學昔爲祕書郎日，有金鉤相士，朝省會日擠於廳吏輩入省中，遍閲諸館職，繼而扣之云：「左偏坐二人，一月皆當補外。末坐一少年，最不佳，官雖極穹，然當受極刑。」扣其何以知之，云：「頂有拳髮，此受刑之相也。凡人若具此相，無得免者。」蓋文宋瑞時爲正字，居末坐也。……又嘗見宋瑞自云：「平生凡十餘次夢中見髑髏滿前後無數，此何祥也！」《癸辛雜識》續集下。《茶香室叢鈔》卷三。

5　文山天祥守宣城日，偶夜默坐於静室，止存燈一檠而已。略似睡間，忽神出於泥丸，玩弄久之，復從元處入。公平昔未嘗學仙，出神豈常人哉！忽然有此。《湖海新聞夷堅續志》前集卷二。

6　文山曾遭某人彈章，後爲交代，某官通啓云：「率爾而言，聊責《春秋》之備；所過者化，何傷日月之明。」文山回云：「人生何處不相逢，豈宜著意；世事轉頭皆是夢，便可忘言。」《庶齋老學叢談》卷四。

7　臨安將危時，文天祥語幕官曰：「事勢至此，爲之奈何？」客曰：「一圑血。」文曰：「何故？」客曰：「公死，某等請皆死。」文笑曰：「君知昔日劉玉川乎？與一娼狎，情意稠密，相期偕老，娼絶賓客，一意於劉。劉及第，授官，娼欲與赴任，劉患之，乃紿曰：『願與汝俱死，必不獨行也。』乃置毒酒，令娼先飲，以其半與劉，劉不復飲矣。娼遂死，劉乃獨去。今日諸君得無效劉玉川乎？」客皆大笑。《西湖游覽志餘》卷六。《宋稗類鈔》卷三。

8　宋將亡，文文山見真州樹紋生「天下趙」三字，心大喜，以爲是「蟲食葉，公孫病已立」之徵，卒不應。《隨園隨筆》卷二十八。

9　〔文〕丞相兵敗于吉之空坑，有石大如數間屋，忽然自山頂落，當路徑，元兵望而大驚，稍卻，公乃得脱去。《湧幢小品》卷二十。

10　空坑敗潰……夫人與佛生、柳小娘、環小娘、顔孺人、黄孺人皆爲俘虜……至元帥所，已失佛生，必有愛其後秀，養爲己子矣。《文山集》卷二十一。

11　〔文〕丞相既俘，其夫人歐陽氏爲大將軍將校所執。將逼而辱之，夫人曰：「吾有死耳，義不以潔白之軀辱於賤卒。夫，吾天也。夫既執，尚安所顧藉哉，夫不負國，我獨安忍負夫也。」遂自剄死。丞相聞之，哭而祭之。《宋遺民録》卷十。

12　文丞相既敗，元人獲置舟中，既而挾之蹈海。厓山既平，復踰嶺而北。道江右，作《酹江月》二篇，以别友人，皆用東坡赤壁韻。其曰「還障天東半壁」，曰「地靈尚有人傑」，曰「恨東風不借世間英物」，曰「只有丹心難滅」，其於興復，未嘗不耿耿也。《渚山堂詞話》卷二。

13　賈餘慶、劉岊相繼降元。一日，留遠亭夜集，北人然火亭前，聚諸公列坐行酒。賈有名風子，滿口駡坐，毁宋朝人物無遺，以此獻佞。北人惟亹亹笑。劉數奉以淫褻，諸酋專以爲笑具。於舟中取一村婦至亭中，使薦劉寢，據劉交坐。諸酋又嗾婦抱劉以爲戲。文山不勝悲憤，口占刺之。刺賈云：「甘心賣國罪滔天，酒後猖狂詐作顛。把酒逢迎酋虜笑，從頭駡坐數時賢。」刺劉云：「落得稱呼浪子劉，樽前百媚佞旃裘。當年鮑老不如此，留遠亭前犬也羞。」《堯山堂外紀》卷六十三。《堅瓠癸集》卷三。《文山集》卷十八。

14　文信國被執北行，次信安，館人供帳甚盛。信國達旦不寐，題詞於壁，調寄《南樓令》。詞曰：「雨過水明霞，潮迴岸帶沙。葉聲寒、飛透窗紗。懊恨西風吹世换，又吹我、落天涯。　　寂寞古豪華，烏衣又日斜。説興亡、燕入誰家。只有南來無數雁，和明月、宿蘆花。」《堅瓠補集》卷三。《詞苑叢談》卷七。《詞林紀事》卷十四。案：此詞一説鄧剡作。

15　方〔天祥〕過南安，時遣人告墓，以弟壁之子陞爲嗣。又寄弟詩曰：「親喪君自盡，猶子自吾兒。」《南宋雜事詩》卷七引《書繫》。

16　宋文文山《指南後録》云：從者七人，或逃、或死、或逐，今僅存一人，曰劉榮。按劉榮爲文山從者，世罕知之。又有孫禮，文山命其馳歸，以文告祖禰，以詩别諸友。而孫禮竟不曾往，則其人不足道也。《茶香室續鈔》卷四。《指南後録》卷一。

17　宋丞相文文山被執至燕京，聞軍中之歌《阿剌來》者，驚而問曰：「此何聲也？」衆曰：「起於朔方，乃我朝之歌也。」文山曰：「此正黄鐘之音也，南人不復興矣。」《至正直記》卷一。

18　見汪元量3。

19　見王昭儀3。

20　文信國既赴義，是日大風揚沙，天地盡晦，咫尺不辨。自後連日陰晦，宫中皆秉燭，群臣入朝亦列炬前導。世祖悔之，贈公太保、中書平章事、廬陵郡公，隨設壇致祭。丞相孛羅行初奠禮，忽狂旋地起，吹沙滾石，不能啓目。俄捲其神主於空中，隱隱雷鳴，如聞怒聲，天色愈暗。乃奏改前宋少保、右丞相、信國公，天復開霽。《堅瓠續集》卷三。

21　張毅父先生千載，廬陵人，而宋丞相文公友也。公貴顯時，屢以官辟不就。江南既内屬，公自廣還，過吉州城下，先生來見，曰：「今日丞相赴北，某當偕行。」既至燕，寓于公囚所側近，日以美饌餽。凡三載，始終如一。且潛製一櫝，公受刑日，即以藏其首。復訪求公之室歐陽氏於俘虜中，俾出焚其屍。先生收拾骸骨，襲以重囊，與先所函櫝南歸，付公家葬之。後公之子忽夢公怒云：「繩鋸髮斷。」明日啓視，果有繩束髮。其英爽尚如此。《南村輟耕録》卷五。《宋遺民録》卷七。《宋稗類鈔》卷三。《茶香室續鈔》卷四。

22　宋丞相文公天祥，其事載在史册，雖使三尺之童，亦能言其忠義。翰林學士徐威卿先生世隆有詩挽之曰：「大元不殺文丞相，君義臣忠兩得之。義似漢王封齒日，忠如蜀將斫顔時。乾坤日月華夷見，嶺海風霜草木知。只恐史官編不盡，老夫和淚寫新詩。」《南村輟耕録》卷四。《雪舟脞語》。《三朝野史》。

23　平江趙昇卿之姪總管號中山者云：近有親朋過河間府，因憩道傍，燒餅主人延入其家，内有小低閣，壁帖四詩，乃文宋瑞筆也。漫云：「此字寫得也好，以兩貫鈔换兩幅與我如何？」主人笑曰：「此吾傳家寶也，雖一錠鈔一幅亦不可博。咱們祖上亦是宋民，流落在此。趙家三百年天下，只有這一箇官人，豈可輕易把與人邪？文丞相前年過此與我寫的，真是寶物也。」斯人樸直可敬如此，所謂公論在野人也。《癸辛雜識》續集下。

24　江南十義士，舁柩藁都城小南門外五里道旁，志其處。大德三年，繼子陞至都順城門内，見石橋織綾人婦，公舊婢緑荷也，爲陞語劉牢子，乃引致柩處，大小二僧塔。其大塔，小石碑，刻「信公」二字柩塔南石址焉。至元二十年，歸葬廬陵。《帝京景物略》卷一。

25　世傳吉州泰和縣贛江濱黄土潭有神物棲其間。歲亢旱，邑民禱雨澤焉。自公之生，潭沙清淺。公殁之歲，潭近居民夢神物歸，騶從甚盛，即而視之，乃公也。……公家居，當暑月，喜溪浴，與弈者周子善，於水面以爲枰，行弈決勝負，他人久浸不自堪，皆走，惟公愈久愈樂，忘日早暮，或取酒炙就飲啖。是應神物出世，没而爲神，自其常也，潭是後深黑不可測矣。《文山集》卷二十一。《湧幢小品》卷二十。

26　公平生嗜象棋，以其危險制勝奇絶者命名，自「玉金鼎」至「單騎見敵」，爲四十局勢圖，悉識其出處始末。玉，公所居山名也。《湧幢小品》卷二十。《文山集》卷二十一。《茶餘客話》卷十九。《南宋雜事詩》卷一。

27　文信國緑端蟬腹硯，修廣各三寸餘，受墨處微凹，底圓而凸，象蟬腹。沿左邊至頂，刻謝皋羽銘，其文曰：「文山攀髯之明年，疊山流寓臨安，得遺研焉。憶當日與文山象戲，譜玉金鼎一局，石君同在座右。」銘曰：「洮河石，碧于血，千年不死萇宏骨。」款識「皋羽」二字，行書。隨園舊藏，以贈曾賓谷，吴山尊嘗爲賦詩紀事。《雪橋詩話》續編卷七。

28　元至元庚辰五月，文璧自惠州入覲，右丞相貼木兒不花曰：「此人是文天祥弟。」帝曰：「那个是文天祥？」博羅對曰：「即文丞相。」上嗟歎久之，曰：「是好人也。」次問壁，右丞相奏：「是將惠州城子歸附底。」帝曰：「是孝順我的。」當時有詩云：「江南見説好溪山，兄也難時弟也難。可惜梅花各心事，南枝向暖北枝寒。」《堯山堂外紀》卷六十三。

29　文文溪璧，文山胞弟也，仕宋爲惠州知州。宋亡降元，有譏之者曰：「江南見説好溪山，兄也難時弟也難。可惜梅花各心事，南枝向暖北枝寒。」又《輟耕録》載：至元間，文山有子出爲郡教授，行數驛而卒。士子作詩悼之，閩人翁某一聯云：「地下修文同父子，人間讀史各君臣。」獨爲絶唱，然考文山次子佛生、環生，皆被執道死。惟長子道生奔循州，次年八月復亡，家屬皆盡。遺命以璧子陞爲後。《七修類藁》亦載文山寄璧詩，有「親喪君所盡，猶子是吾兒」之句，爲教授者或其人歟。《堅瓠甲集》卷二。

30　文文山公少時作新居上梁文，有「抛梁南，説與山人住水南。江上梅花都是好，莫分枝北與枝南」。公殉節後，其弟文溪仕元爲縣令，或貽詩譏之，有「南枝向暖北枝寒」之句，前語遂成一讖。《堅瓠補集》卷二。

文天禎

1　文天禎，丞相天祥兄也。寶祐間鄉舉，署廣濟學諭。……宋亡，天祥死節，天禎不仕，寓廣濟五里橋東，家世業儒。《宋史翼》卷三十四引《湖廣通志》。

陸秀夫

1　宋衛王即位海上，秀夫爲首相。時播越海濱，庶事疏略，每朝會，秀夫獨儼然正立如治朝，雖流離中，猶日書《大學》章句以勸講。及厓山兵潰，秀夫先驅其妻子入海，即負帝同溺。或畫爲圖者，石田林景熙賦詩云：「紫宸黄閣共樓船，海氣昏昏日月偏。平地已無行在所，丹心猶數中興年。生藏魚腹不見水，死抱龍髯直上天。板蕩純臣有如此，流芳千古更無前。」《歸田詩話》卷中。

2　《名勝志》云：嘉靖末，潮州郡守葉元玉，得陸秀夫遺譜於其裔孫陸大策處，兵燹之餘僅存二葉。又云墓在澚山青徑口。又云公四子有曰繇者，好漁獵被逐，遂家于海濱島山。及崖山之變，秀夫盡驅妻子入海，而此支僅存。其後子孫散處郡境，大策嘗訪其族人于海邊沙岡。耆老引大策入左畔青麻園，指其地曰：「此學士館遺址也。」其蓮花石磉約丈許，天井階闌，次第如故。《樵書》初編卷一。

3　崖山舊有石，勒云：「元大將張弘範滅宋于此。」嘉靖中，督學陳塏磨去之，改曰「宋少帝及其臣陸秀夫死國于此」，並篆文丞相《正氣歌》，立碑于五坡嶺。《湧幢小品》卷二十。

張世傑

1　張世傑之戰海上也，嘗與祥興之主約曰：「萬一事不可爲，則老臣必死於戰，有沉香一株，重千餘兩，是時當焚此香爲驗，或香煙及御舟，可即遣援兵。或不然，宜速爲之所，無墮其計中也。」及厓山之敗，張儼然立船首，焚香拜天曰：「臣死罪，無以報國，不能翊運輔主，惟天鑒之。」尚有將佐三十餘人，亦立其後，如此者凡一晝夜，從者亦聳立不少動。既而北軍擁至，篙師亦皆以小舟逃去，風起浪湧，舟遂沉，溺者甚衆。《癸辛雜識》續集下。

2　「曾聞海上鐵斗膽，猶見雲中金甲神。」乃陸樞密君實挽張郢州世傑詩也。張公擁德祐、景炎、祥興於海上，各擁兵南北岸。一夕大風雨，皆不利，張舟覆而薨。翌早獲屍，棺殮焚化。其膽如斗大，而焚不化，諸軍感慟，忽雲中見金甲神人，且云：「今天亡我，關係不輕，後身當出恢復矣。」《山房隨筆》。《余子説史》卷九。《宋稗類鈔》卷三。

汪立信

1　咸淳年間，汪紫原立信，于衰危之際，以書抵賈相，陳三策。一謂内地何用乎多兵，宜盡抽之以過江。……二謂久拘使者在京湖何益，不如遣使偕行，啗以厚利，緩其師期。……三謂若此兩説不可行，惟有準備投拜。其意蓋以激賈行二説也。賈得書大怒曰：「瞎賊敢爾妄語。」迄諷臺諫罷紫原，歸金陵。不數月北兵渡江，九江以下皆失守，乃以端明招討起公，則已無席地矣。紫原以家囑愛將金明，而令金明以子從之。過淮時，賈出督相遇，拊紫原背而哭曰：「端明，端明，某不用公言，遂至此！」紫原對云：「平章，平章，今日瞎賊更説得一句否？」賈問紫原何説，對曰：「今江南無一寸趙家地，某去尋一片趙家土上死，也要死得分明。」後抵高郵，適巴延丞相駐蹕紫原之家，有告以紫原曾獻三策于賈者。丞相驚歎：「江南有這般人，這般話，若遂用之，吾安得至此？」即尊禮其家老小，甚至欲發兵迎取之。金明不敢告以在高郵，而密价以報。紫原拊案大哭曰：「吾猶幸得在趙家地上死也。」竟大慟而絶。時人有詩曰：「厚我藩垣長彼貪，不然銜璧小邦男。廟堂從諫真如轉，竟用先生策第三。」《錢塘遺事》卷四。《宋季三朝政要》卷四。《宋詩紀事》卷九十六。

陳文龍

1　陳丞相文龍，咸淳初爲太學生。是年學中引放，公試之，旦適奔馳弗及。既至公闈，則試者畢入，已扃鑰絶關矣。公既弗得入，亟陳於當國者，賈師憲特筆送入試。已而同捨生忌公才名，幸其不試；又以爲此賈相送至，有司必觀望私取，則有妨同進，競白於監試者，卒不啓關。公以此終不得試，惟以一啓謝廟堂，當時傳誦。未幾，公擢戊辰進士第一，歷清要。景炎死節，卒爲名臣云……此啓既上，賈師憲嘉其材，餽以瓊花露百瓶，蓋揚州名酒也。《隱居通議》卷二十一。

2　上試進士，賜陳文龍以下及第，出身有差。文龍元名子龍，唱第日賜今名。《宋季三朝政要》卷四。

3　度宗戊辰龍飛榜，其年省元胡躍龍、狀元陳文龍。於時有出對者曰：「龍飛取士，省元龍、狀元龍。」而其時殿帥則范文虎，步帥則孫虎臣。有對之者曰：「虎賁得人，殿帥虎、步帥虎。」可謂的對矣。《古杭雜記詩集》卷四。《齊東野語》卷十七。《堯山堂外紀》卷六十三。《堅瓠癸集》卷一。

4　陳文龍志忠，興化人，度宗朝狀元也。德祐末，歸守本州。北兵入閩，不屈，生縛之至杭，病卒于杭之苗兒橋巷。初，文龍入太學，累試不入格。太學守土之神，岳侯也。一夕，夢神請交代，意必老死于太學，常悒悒不樂。既而赴廷對第一，仕宦日顯，前夢不復記矣。及守鄉州，又夢神通書，閲書，前面曰交代，後書年月「至元」，心甚慢之。未幾，國亡城陷，家殘身俘，至杭，幽於太學之側。《三柳軒雜識》。《西湖游覽志餘》卷六。《堯山堂外紀》卷六十三。《宋詩紀事》卷七十五。

李　芾

1　見賈似道28。

趙昴發

1　〔元兵〕破池州。趙昴發，蜀人，以倅權守。兵至，與妻子訣，其妻曰：「爾能盡忠，吾獨不能爲忠臣之婦乎？寧相從於地下。」昴發大喜，具冠裳，大書十六字於倅廳春臺上，曰：「君不可負，臣不可降。夫妻俱死，節義成雙。」遂俱縊而死。學有二士哭其屍曰：「生爲大宋人，死爲大宋鬼。何以洗此污，清溪一泓水。」明日，伯顔丞相領兵入城，見而憐之，具衣衿葬焉。《宋季三朝政要》卷五。《湖海新聞夷堅續志》前集卷一。《古謡諺》卷十五。

2　德祐乙亥春二月，元兵至池州，通判權州趙卯發嬰城守御，度不能支。有弟在他州，卯發裂衣書一詩寄之，曰：「城池不高深，無財又無兵。惟有死報國，來生作弟兄。」又題於壁曰：「國不可負，城難已降。夫婦俱死，節義成雙。」遂與其妻雍氏俱縊。《昭忠録》。《宋詩紀事》卷七十九。

3　乙亥正月，大兵破饒州，遂至池州。時池州無守臣，蜀人趙昴發爲池州倅，權州事。措置備禦等官謂昴發曰：「州不可守，不如棄之。」昴發曰：「吾守土臣也，豈可媮生避死也者。」大兵至，留詩其第，夫婦遂自經而死。時人語之曰：「臣爲君死，妻爲夫亡。」《錢塘遺事》卷七。《古謡諺》卷十七。

周彦榮

1　〔周彦榮〕守節死於毘陵。昔在閩、廣時，有許夫人者聚兵立山寨甚盛，周每至其寨往來，許悦之，因嫁焉。遂闢諸山寨，最後至一寨，遇伏，前值水坎，周躍馬過之，許馬弱，墮坎，遂爲所烹。周遂據其所有云。《癸辛雜識》續集下。

謝公緒

1　謝公緒……謝太后侄也。三宫北行，公投安溪死，門人葬於鄉之金龍山。明太祖吕梁之捷，神顯靈，遂敕封金龍四大王，立廟於黄河之上。《南宋雜事詩》卷二引《金龍山聖跡記》。

家鉉翁

1　宋季，參政家公鉉翁於杭將求一容貌才藝兼全之妾，經旬餘，未能愜意。忽有奚奴者至，姿色固美，問其藝，則曰：「能温酒。」左右皆失笑，公漫爾留試之。及執事，初甚熱，次略寒，三次微温，公方飲。既而每日並如初之第三次，公喜，遂納焉。終公之身，未嘗有過不及時。歸附後，公入京。公死，囊櫜皆爲所有，因而巨富，人稱曰「奚娘子」者是也。《南村輟耕録》卷七。《西湖游覽志餘》卷十六。

2　元兵南下，次高亭，宋朝納降。吴堅爲左相，家鉉翁爲參政，與賈餘慶、劉岊爲祈請使北行。文天祥詩云：「當代老儒居首揆，殿前陪拜率公卿。」又云：「程嬰存趙真公志，賴有忠良壯此行。」前謂吴，後謂家也。至北，鉉翁抗節不屈，拘留河間。世祖崩，成宗即位，始賜衣服，遣還鄉里，年逾八十矣。林景熙有詩送之云：「瀕死孤臣雪滿顛，冰氈齧盡偶生全。衣冠萬里風塵老，名節千年日月懸。清唳秋荒遼海鶴，古魂春冷蜀山鵑。歸來親舊驚相問，禾黍離離夕照邊。」可謂不負文山所期矣。《歸田詩話》卷中。

謝枋得

1　謝君直先生枋得，號疊山，信州弋陽人。宋景定甲子，江東漕闈校文，發策問：「權姦誤國，趙氏必亡。」忤賈似道，貶興國軍。三年，遇赦得還。天兵南下，郡城潰，家入閩。至元二十三年，御史程文海、承旨留夢炎等交薦，累召不赴。二十六年春正月，福建行省參知政事魏天祐復被詔旨，集守令戍將，迫蹙上道。臨行，以詩别常所往來者曰：「雪中松柏愈青青，扶植綱常在此行。天下豈無龔勝潔，人間不獨伯夷清。義高便覺生堪捨，禮重方知死甚輕。南八男兒終不屈，皇天上帝眼分明。」夏四月，至京師，不食死。《南村輟耕録》卷二。

2　江東謝枋得率鄧傳二千人舉義，擢兵部架閣科，降招軍錢，給義兵米。〔賈〕似道打算招軍錢並徵所得米，枋得自償萬楮，餘無所償，乃上書賈相云：「千金爲募徙木，將取信於市人；二卵而棄于城，豈可聞於鄰國。」乃得免。《錢塘遺事》卷四。《宋四六話》卷九。

3　天兵南下時，疊山謝先生率衆勤王，潰散而遁。兵至上饒，拘謝母，必欲得其子。母曰：「老婦今日當死，不合教子讀書，知禮義，識得三綱五常，是以有今日患難。若不知書，不知禮義，不識三綱五常，那得許多事。老婦願得早死。」且語言雍容，略無愁歎之意。主者無如之何，遂釋之。《庶齋老學叢談》卷二。

4　〔元至元〕二十五年夏四月，徵故宋江西招諭使謝枋得。初，枋得遁入建陽，時程鉅夫至江南訪求人才，薦宋遺士三十人，枋得亦在列。枋得方居母喪，遺書鉅夫曰：「大元制世，民物一新；宋室孤臣，只欠一死。枋得所以不死者，九十三歲之母在堂耳。罪大惡極，天不憖厥命，而奪其所恃以爲命，枋得自今無意人間事矣。當執事薦士時，豈知枋得有母之喪，衰絰之服不可入公門。稽之古禮，子有父母之喪，君命三年不過門，所以教天下之孝也。」《宋史紀事本末》卷一百九。《宋元學案》卷八十四。

5　德祐丙子，元師入信州，謝枋得乃變姓名入建寧山。至元中，御史程文海等交薦，累召不赴。行省參政魏天祐復被旨，集守令戍將迫蹙上道。臨行，以詩别常所往來者，曰：「雪中松柏愈青青，扶植綱常在此行。天下豈無龔勝潔，人間何獨伯夷清。義高便覺生堪舍，禮重方知死甚輕。南八男兒終不屈，皇天上帝眼分明。」蔡正孫和云：「山色愁予渺渺青，平生心事杜鵑行。霜饕雪虐天終定，歲晚江空水自清。肩上綱常千古重，眼前榮辱一毫輕。離明坤順文箕事，此是先生素講明。」時士友詩盈几。張叔仁詩云：「打硬修行三十年，如今證驗作儒仙。人皆屈膝甘爲下，公獨高聲駡向前。此去好憑三寸舌，再來不直一文錢。到頭畢竟全清節，留取芳名萬古傳。」枋得會其意，甚稱之，至燕不食而死。《堯山堂外紀》卷六十三。《堅瓠辛集》卷二。

6　謝枋得，字君直，因蘇東坡有「溪上青山三百疊」之句，故號疊山。《堅瓠辛集》卷二。

7　謝疊山，字君直，妻李節婦，以君直故，與二子繫金陵獄。一將官欲納之，李紿曰：「爾能脱我械繫，乃可議此。」將以爲然，禱上下，釋其獄。李即具湯沐，約翼日出。是夕，伺二子熟寐，解衣帶自經死，藁葬城東壕。二子放還。後數年，子定之復往裹骨歸葬。《珊瑚網》卷十引郭天錫《詩文雜記》。《宋詩紀事》卷七十六。

鄧　剡

1　鄧中齋先生諱剡，字光薦，宋丞相信國公客也。宋亡，以義行著，其所賦《鷓鴣詞》，有曰：「行不得也哥哥，瘦妻弱子羸駝。天長地闊多網羅，南音漸少北音多。肉飛不起可奈何，行不得也哥哥。」其意可見。其所贊文丞相像有曰：「日煌煌兮疏星曉寒，氣英英兮晴雷殷山。頭碎柱兮璧完，血化碧兮心丹。嗚呼！孰謂斯人，不在世間。」《遂昌雜録》。《南村輟耕録》卷五。《堯山堂外紀》卷六十三。《宋稗類鈔》卷三。

謝　翺

1　謝翺，字臯羽，福之長溪人。……宋亡，文天祥被執以死，翺悲不能禁。隻影行浙水東，逢山川池榭，雲嵐草木，與所别處及其時適相類，則徘徊顧盼，失聲哭。嚴有子陵臺，孤絶千丈。時天涼風急，翺挾酒以登，設天祥主荒亭隅，再拜跪伏，酧畢，號而慟者三，復再拜起，悲思不可遏，乃以竹如意擊石，作楚歌招之，曰：「魂朝往兮何極，暮歸兮關水黑。化爲朱鳥兮，有咮焉食。」歌闋，竹石俱碎。聞者爲傷之。《宋遺民録》卷二。《西湖游覽志餘》卷八。《堯山堂外紀》卷六十三。《宋稗類鈔》卷三。

2　〔謝臯羽〕名會友之所曰汐社，期晚而信。集同好名氏作《許劍録》，取吴季子意。《宋詩紀事》卷七十八。

3　〔翺〕志益汗漫，浩不可御，視世間無足當其意者，獨好佳山水，遇即恣游，倦輒訪隱流方鳳、吴思齊輩，歌吟取適。……臨殁，囑其家曰：「慎收吾骨，與韶卿、子善。」已而鳳與思齊果至，與方幼學葬之子陵臺南。初，翺以朋友道喪，作《許劍録》未就，鳳等復爲作許劍亭於墓右，其徒吴貴，祠翺月泉書院。《西湖游覽志餘》卷八。《宋遺民録》卷二。

劉辰翁

1　〔劉辰翁〕其人好怪，父喪七年不除，以此釣名。《勤有堂隨筆》。

2　劉會孟嘗作月詩，六言，云：「霓裳聲裏一攧，如今是第幾輪。赤壁黄樓都在，古今多少愁人。」爲人所訐，幾殆。《癸辛雜識》别集上。

3　元人張孟浩贈須溪詩云：「首陽餓夫甘一死，叩馬何曾罪辛巳。淵明頭上漉酒巾，義熙以後爲全人。」蓋宋亡之後，須溪竟不出也，與伯夷、陶潛何異。《識小録》卷四。

趙孟僴

1　趙孟僴，宋之宗室，年十七，及胄舉，文天祥辟爲參謀。天祥北去，居吴，依親友以居。越十年，爲道士，名道淵，居松江北道堂。又五年，爲僧，名順昌，因自號三教遺逸，改道堂爲本一庵。臨終手辭以訣，有曰：「文山之客，千古忠貞。」《湧幢小品》卷二十。

王炎午

1　王炎午，字鼎翁，安福人，爲上捨生。會文山舉義兵，乃杖策謁見。尋以母憂家居。而文山被執，先生爲生祭文以速其死。《宋元學案》卷八十八。

2　王炎午謁軍門，勸天祥毁家産供給軍餉，以倡士民助義之心。又請購淮卒參錯戎行，以訓江廣烏合之衆。天祥嘉納，目爲小范老子。《宋史翼》卷三十四引《江西通志》。

3　〔王炎午〕以生祭文丞相得名。……晚以書干姚參政、貫學士，自比於爨下之焦尾，若惟恐其不己知者。志父之墓，又必於當世顯者。《居易録》卷十二。

滕　塛

1　汪幼鳳云：星崖常命其兄子舜父求文丞相遺墨，舜父得所書《過金陵驛》詩以歸，日懸于堂，焚香拜泣。又過西湖拜岳將軍墓，有「相對含悲石翁仲，老衰無淚落秋風」之句。《宋詩紀事》卷八十。

孟文龍

1　〔孟文龍〕始自咸淳以來被命主昭慈祀事。元兵壓吴，文龍奮激，有賈勇三軍之氣，與守臣議不合，遂返哭昭慈之廟。後平章史弼等薦起之，文龍致書曰：「文龍未死，慙負神明。群公相國以忠孝，文龍爲群公起，將何以令今之事君者？敢以死辭。」遂止。《姑蘇志》卷五十四。

周　泰

1　宋末，國子學正周泰，臨安人。元兵至，糾衆抗之不克，而志益奮，名其子曰「思岳」、「思李」、「思文」，謂武穆、忠節、信國也。《湧幢小品》卷十四。

許月卿

1　〔許月卿〕召試館職，罷歸。未幾，復召，而元軍已下錢塘。先生深居一室，但書「范粲寢所乘車」數字，五年不言而卒。《宋元學案》卷八十九。

2　官軍下新安，明年下錢塘，公深居一室，但書「范燦寢所乘車」數字，於是不言，五年而卒。疊山嘗書其門曰：「要看今日謝枋得，便是當年許月卿。」《新安文獻志》卷六十六。《宋史翼》卷三十四。

唐　珏

1　吴興王筠庵先生國器，示餘所藏《唐義士傳》，讀之，不覺令人泣下，謹録之。傳曰：……唐君名珏，字玉潛，會稽山陰人。家貧，聚徒授經，營滫瀡以養其母。歲戊寅，有總江南浮屠者楊璉真珈，怙恩横肆，勢燄爍人，窮驕極淫，不可具狀。十二月十有二日，帥徒役頓蕭山，發趙氏諸陵寢，至斷殘支體，珠襦玉柙，焚其胔，棄骨草莽間。唐時年三十二歲，聞之痛憤。亟貨傢具，得白金百星許，執劵行貸，得白金又百星許。乃具酒醪，市羊豕，邀里中少年若干輩，狎坐轟飲。酒且酣，少年起請曰：「君儒者，若是，將何爲焉？」唐慘然具以告，願收遺骸共瘞之。衆謝曰：「諾。」中一少年曰：「發丘中郎將，眈眈餓虎，事露奈何？」唐曰：「餘固籌矣。今四郊多暴骨，取竄以易，誰復知之？」乃斲文木爲匱，復黄絹爲囊，各署其表曰某陵某陵，分委而散遣之，蕝地以藏，爲文而告。詰旦，事訖來集，出白金羨餘酬，戒勿泄。越七日，總浮屠下令裒陵骨，雜置牛馬枯骼中，築一塔壓之，名曰鎮南。杭民悲慼，不忍仰視，了不知陵骨之猶存也。禍淫不爽，流傳京師，上達四聰，天怒赫赫，飛風雷號令，捽首禍者北焉。山陰人始有籍籍傳唐事者。由是唐之義風，震動吴越，聲生勢長，若胥江掀八月之濤。名雖高，困固自若。明年己卯後上元兩日，唐出觀燈歸，忽坐殞息奄奄，若將絶者。良久始蘇，曰：「吾見黄衣吏持文書來告曰：『王召君。』導我往，觀闕巍峩，宫宇靚麗，殆非人間。有一冕旒坐殿上，數黄衣貴人逡巡降揖曰：『籍君掩骸，其有以報。』唐乃陞謁，造王前。王謂曰：『汝受命窶且貧，兼無妻若子，今忠義動天，帝命錫汝伉儷、子三人、田三頃。』拜謝降出，遂覺，罔不知其何也。」踰時，越有治中袁俊齋至，始下車，爲子求師。有以唐薦者，一見，置賓館。一日問曰：「吾渡江，聞有唐氏瘞宋諸陵骨，子豈其宗耶？」左右指君曰：「此是已。」袁大駭，拱手曰：「君此舉，豫讓不能抗也。」曳之坐，北面而納拜焉。禮敬特加，情款益篤。叩知家徒四壁，惻然嗟矜，語左右曰：「唐先生家甚寒，吾當料理，使有妻有田以給。」左右逢迎，爰諏爰度。不數月，二事俱愜，聘婦偶故國之公女，負郭食故國之公田，所費一一自袁出。人固奇唐之節，而又奇唐之遇，兩高之，曰：「二公真義士。」義士爾後獲三丈夫子，鼎立頎頎。凡夢中神所許，稽其數，無一不合。咄咄怪事乃如此。唐葬骨後，又於宋常朝殿掘冬青樹，植於所函土堆上，作《冬青行》二首曰：「馬箠問髐形，南面欲起語。野麕尚純束，何物敢盜取。餘花拾飄盪，白日哀后土。六合忽怪事，蜕龍挂茅宇。老天鑒區區，千載護風雨。」又曰：「冬青花，不可折，南風吹涼積香雪。遥遥翠蓋萬年枝，上有鳳巢下龍穴。君不見犬之年羊之月，霹靂一聲天地裂。」復有夢中詩四首曰：「珠亡忽震蛟龍睡，軒弊寧忘犬馬情。親拾寒瓊出幽草，四山風雨鬼神驚。」「一抔自築珠丘土，雙匣親傳竺國經。只有春風知此意，年年杜宇哭冬青。」「昭陵玉匣走天涯，金粟堆寒起暮鴉。水到蘭亭轉嗚咽，不知真帖落誰家。」「珠鳧玉雁又成埃，班竹臨江首重回。猶憶年時寒食節，天家一騎奉香來。」……此雲溪羅先生有聞所撰也。《南村輟耕録》卷四。《堯山堂外紀》卷六十三。《西湖游覽志餘》卷六。《東南紀聞》。《宋詩紀事》卷七十九。《詞林紀事》卷十七。參見林景曦1。

2　元世祖二十一年甲申，桑哥爲相，與江南浮屠總攝楊輦真珈相表裏，嗾僧嗣古妙高上言：「欲毁宋諸，實利其徇寶也。」明年乙酉正月，桑哥矯制可其奏，於是發諸陵，又裒諸帝遺骼建白塔於杭故宫，曰鎮南，以厭勝之。截理宗頂以爲飲器。未幾，髠胡事敗，飲器亦籍入於官，以賜帝師。發陵時，義士唐珏玉潛雷門先生，與尚書省架閣林景熙竊痛之。陰相躬拾不盡遺骨，葬别山中，植冬青爲識，遇寒食則密祭之。珏後獲黄袍引兒報德之夢，果生子琪，爲名儒。羅雲溪爲傳其事。謝翱爲託穸詞，作《冬青引》曰：「冬青樹，山南垂，九日靈禽居上枝。白衣種年星在尾寅月也，根到九泉護龍髓。恒星晝殞夜不見，七度山南與鬼戰。願君此心慎勿移，此樹終有開花時。山南金粟光離離，白衣人拜地下起。」「靈禽啄粟枝上飛」，解者曰：「謂應在庚金竄甲木也。」元運絶於甲辰，已開先於貞白之詩。「宋烏啄粟於甲木，又開先於晞髮」之句。此豈偶然之作哉！輿鬼託枯骨之靈，靈禽託宋烏之子，果天意耶？人事也。《津逮祕書》本《南村輟耕録》華亭彭瑋跋。《宋稗類鈔》卷三。

林景曦

1　宋太學生東嘉林景曦，字霽山。當時楊總統發掘諸陵寢時，林故爲杭丐者，背竹籮，手持竹夾，遇物即以夾投籮中。林鑄銀作兩許小牌百十，繫腰間，賄西番僧曰：「餘不敢望收其骨，得高宗、孝宗骨，斯足矣。」番僧左右之，果得高、孝兩廟骨，爲兩函貯之，歸葬於東嘉。其詩有《夢中作》十首，其一絶曰：「一抔未築珠宫土，雙匣親傳竺國經。只有春風如此意，年年杜宇哭冬青。」又曰：「空山急雨洗巖花，金粟堆寒起暮鴉。水到蘭亭更哽咽，不知真帖落誰家。」又曰：「橋山弓劍未成灰，玉匣珠襦一夜開。猶記去年寒食日，天家一騎捧香來。」七首尤淒然，則忘之。葬後，林於宋常朝殿前，掘冬青樹一株，植於兩函土堆上。又有《冬青花》一首曰：「冬青花，冬青花，花時一日腸九折。隔江風雨清影空，五月深山落微雪。移來此種非人間，曾識萬年觴底月。」後忘之。又一首有曰：「君不見羊之年馬之月，霹靂一聲山石裂。」《遂昌雜録》。《南村輟耕録》卷四。《西湖游覽志餘》卷六。參見唐珏1。

鄧　牧

1　錢唐鄧牧心牧，性高潔，宋亡，與葉杰山俱隱大滌山。所居有超然館，或數日不食，一食兼人。清夜放游，不避豺虎，白晝危坐，則客至不起。吴真人奉詔徵之，不赴。《玉几山房聽雨録》卷上。

鄭思肖

1　鄭所南先生思肖，福州連江人。宋太學上舍，應博學宏詞科，剛介有立志。會天兵南，叩闕上疏，犯新禁，衆争目之，由是遂變今名。曰肖，曰南，義不忘趙，北面它姓也。隱居吴下，一室蕭然，坐必向南。歲時伏臘，望南野哭，再拜而返，人莫識焉。誓不與朔客交往，或於朋友坐上見有語音異者，便引去。人咸知其狷潔，亦弗爲怪。工畫墨蘭，不妄與人。邑宰求之不得，聞先生有田三十畝，因脅以賦役取，先生怒曰：「頭可砟，蘭不可畫。」嘗自寫一卷，長丈餘，高可五寸許，天真爛熳，超出物表，題云：「純是君子，絶無小人。深山之中，以天爲春。」過齊子芳書塾云：「此世但除君父外，不曾别受一人恩。」《寒菊》云：「禦寒不藉水爲命，去國自同金鑄心。」《南村輟耕録》卷二十。《宋詩紀事》卷八十。

2　所南，字憶翁……初諱某，宋亡，乃改今名思肖，即思趙。「憶翁」與「所南」皆寓意也。又著《大無工十空經》一卷，「空」字去「工」而加「十」，宋也。寓爲《大宋經》。自題其後曰：「臣思肖嘔三年血方能書此。」畫蘭不畫土，人詢之，則曰：「地爲番人奪去，汝不知耶？」題鄭子書塾曰：「此世只除君父外，不曾輕受别人恩。」題畫菊云：「寧可枝頭抱香死，何曾吹墮北風中。」《宋遺民録》卷十三。《宋詩紀事》卷八十。

3　閩人鄭所南先生……宋亡，遂客吴下。聞其有田數十畝，寄之城南報國寺，以田歲入寺，爲祠其祖襧。遇諱日，必大慟祠下，而先生併館穀於寺焉。先生自宋亡，誓不與北人交接，於朋友坐間，見語音異者，輒引起。人知其孤僻，故亦不以爲異。其上世本業儒者也，而先生於佛、老兩教，則皆喜其説，有祭鬼法。平日喜畫蘭，疏花間葉，不求甚工。其所自賦詩以題蘭，皆險異詭特，蓋所以輸寫憤懣云。《遂昌雜録》。

4　鄭所南每遇歲時伏臘，輒野哭，南向拜，聞北語必掩耳亟走。嘗題書塾云：「不知今日月，但夢宋山川。」題寒菊云：「寧可枝頭抱香死，何曾零落北風中。」《堯山堂外紀》卷六十三。

5　〔所南〕坐卧不向北，扁其室曰「本穴世界」，以「本」字之「十」置下文則大宋也。《宋遺民録》卷十三。

6　鄭所南嘗著《大無工十空經》卷。「空」字去「工」，而加「十」，寓爲大宋，造語奇澀。自書其後云：「當有巨眼識之。」《南宋雜事詩》卷六引《寶顔堂筆記》。《姑蘇志》卷五十五。

7　〔鄭思肖〕精墨蘭，自更祚後，爲蘭不畫土根，無所凴藉，或問其故，則曰：「地爲番人奪去，汝猶不知耶？」《宋遺民録》卷十三引盧熊《蘇州府志》。

8　鄭所南善墨蘭，獨不畫土，人問其故？答曰：「土爲番人奪去。」題詩其上云：「一國之香，一國之殤。懷彼懷王，於楚有光。」《堯山堂外紀》卷六十三。

9　貴要者求〔所南〕其蘭，尤靳弗與。庸人孺子頗契其意者，則反與弗計，然亦不畫土，人詢之，則曰：「一片中國地爲夷狄所得，吾忍畫邪？」凡平日所作詩，多寓於宋，若《題鄭子封書塾》曰：「天垂古色映柴門，千古傳家事具存。此世只除君父外，不曾重受别人恩。」譏宋之臣子復仕於元也。《宋遺民録》卷十三引佚名《宋鄭所南先生傳》。

10　〔所南〕有田三十畝，邑宰素聞其精墨蘭，不妄與人，因給以賦役取之。公怒曰：「頭可得，蘭不可得。」宰奇而釋之。《宋遺民録》卷十三。

11　趙子昂才名重當世，公惡其宗室而受元聘，遂與之絶。子昂數往俟之，終不得見，歎息而去。《宋遺民録》卷十三。

12　天目本中峯，禪林之白眉，聞公名，欲見未果。偶會於孝子梅應發家，一見各默不語，坐久之，本忽云：「所南何不説法？」曰：「兩眼對兩眼，無法可説。」及别去，本又云：「博學老子。」公即曰：「世法和尚。」《宋遺民録》卷十三。

13　〔所南〕疾亟時，屬其友唐東嶼曰：「思肖死矣，煩爲書一位牌，當云『大宋不忠不孝鄭思肖』」。語訖而絶。《宋遺民録》卷十三。

14　宋既亡，鄭所南改名思肖，隱居長洲之承天寺，終身不娶，時時向南慟哭，爰作《心史》，沉于寺之狼山房井中。歷四百餘年，至崇禎戊寅仲冬，僧浚眢井，而其書始出。鐵函重匱，錮以堊灰，啓之則楮墨猶新，有《咸淳》、《大義》、《中興》等集，《久久書》及雜文。《堅瓠丁集》卷四。

15　所南先生當宋社既墟，無策自奮，著《心史》六萬餘言，鐵函重匱。外著「大宋鐵函經」五字，内題「大宋孤臣鄭思肖百拜書」十字，沈於吴門承天寺眢井中。崇禎戊寅冬，寺僧達浚井得之。《宋稗類鈔》卷三。

16　〔所南〕有妹爲比丘，名普西。《宋遺民録》卷十三。

汪元量

1　汪元量，字大有，錢唐人。當度宗時，以善琴出入宫掖。元兵入城，賦詩云：「錢唐江上雨初乾，風入端門陣陣酸。萬馬亂嘶臨警蹕，三宫灑淚濕鈴鑾。童兒剩遣追徐福，癘鬼終須滅賀蘭。若説和親能活國，嬋娟應是嫁呼韓。」又曰：「西塞山前日落處，北關門外雨連天。南人墮淚北人笑，臣甫低頭拜杜鵑。」「亂點傳籌殺六更，風吹庭燎滅還明。侍臣奏罷降元表，臣妾簽名謝道清。」頃之，從三宫北去，留滯燕京。時有王清惠、張瓊英，皆故宫人，善詩，相見輒涕泣。元量嘗和清惠詩云：「愁到濃時酒自斟，挑燈看劍淚痕深。黄金臺迥少知己，碧玉調高空好音。萬葉秋聲孤館夢，一窗寒月故鄉心。庭前昨夜梧桐雨，勁氣瀟瀟入短襟。」世皇聞其善琴，召入侍，鼓一再行，駸駸有漸離之志，而無便可乘也，遂哀懇乞爲黄冠。世皇許之。瀕行，與故宫人十八人釃酒城隅，鼓琴叙别，不數聲，哀音哽亂，淚下如雨。張瓊英送之詩云：「客有黄金共璧懷，如何不肯贖奴回。今朝且盡穹廬酒，後夜相思無此杯。」元量既還錢唐，往來彭蠡間，風踪雲影，倏無寧居，人莫測其去留之跡，遂傳以爲仙也，人多畫像祀之。《西湖游覽志餘》卷六。《南村輟耕録》卷五。《宋遺民録》卷十一。《堯山堂外紀》卷六十三。《宋稗類鈔》卷三。《堅瓠戊集》卷三。

2　汪元量，字大有，爲詩感慨有氣節，嘗以善琴受知紹陵。宋亡，從三宫北去，留燕甚久。時故宫人王清惠、張瓊英皆善詩，相見輒共涕泣。或至文文山鋃鐺所，作《拘幽十操》。文山倚歌和之。元祖聞其名，召入鼓琴，一再行乞爲黄冠，歸錢塘。既歸，往來匡廬、彭蠡間，莫測其去留之跡，自號水雲子。《宋史翼》卷三十五引《錢塘縣志》。

3　庚辰中秋日，水雲慰予囚所，援琴作《胡笳十八拍》，取予疾徐，指法良可觀也。琴罷，索予賦胡笳詩，而倉卒中未能成就。水雲别去，是歲十月復來。予因集老杜句成拍，與水雲共商略之，蓋囹圄中不能得死，聊自遣耳，亦不必一一學琰語也。水雲索予書之，欲藏於家，故書以遺之。浮休道人文山。《文天祥全集》卷五。

4　文丞相被執在獄，汪上謁，且勉丞相必以忠孝白天下。予將及歸死江南，乃歸舊宫人會者十八人，釃酒城隅與之别，援琴鼓再行。《宋遺民録》卷十一引謝翺《續琴操哀江南四章》前記。

5　水雲以善琴供奉，國亡隨三宫入燕。久之，請爲黄冠南歸。藏有賜硯，背刻「天錫永寶」四字，八分書。右刻「水雲」二篆字。左刻楷書絶句云：「斧柯片石伴幽闲，堪與遺民共號頑。試憶當年承賜事，墨痕如淚盡成斑。」《南宋雜事詩》卷六。《宋詩紀事》卷七十八。《詞林紀事》卷十七。三書皆引《改蟲齋筆疏》。

吕徽之

1　吾鄉吕徽之先生，家仙居萬山中，博學能詩文，問無不知者。而安貧樂道，常逃其名，耕漁以自給。一日，楮幣詣富家易穀種，值大雪，立門下，人弗之顧。徐至庭前，聞東閣中有人分韻作雪詩，一人得滕字，苦吟弗就，先生不覺失笑。閣中諸貴游子弟輩聞得，遣左右詰之，先生初不言。衆愈疑，親自出見。先生露頂短褐，布韈草屨，輒侮之，詢其見笑之由。先生不得已，乃曰：「我意舉滕王蛺蜨事耳。」衆始歎伏，邀先生入坐，先生曰：「我如此形狀，安可厠諸君子間。」請之益堅，遂入閣。衆以「藤」、「滕」二字請先生足之。即援筆書曰：「天上九龍施法水，人間一鼠嚙枯藤。鶩鵝聲亂功收蔡，蝴蜨飛來妙過滕。」復請黏曇字韻詩。又隨筆寫云：「萬里關河凍欲含，渾如天地尚函三。橋邊驢子詩何思，帳底羔兒酒正酣。竹委長身寒郭索，松埋短髮老瞿曇。不如乘此擒元濟，一洗江南草木慚。」寫訖，便出門，留之不可得，問其姓字亦不答。皆驚訝曰：「嘗聞吕處士名，欲一見而不能，先生豈其人邪？」曰：「我農家，安知吕處士爲何如人？」惠之穀，怒曰：「我豈取不義之財，必易之。」刺船而去。遣人遥尾其後，路甚僻遠，識其所而返。雪晴，往訪焉，惟草屋一間，家徒壁立，忽米桶中有人，乃先生妻也，因天寒故坐其中。試問徽之先生何在，答曰：「在溪上捕魚。」始知真爲先生矣。至彼，果見之，告以特來候謝之意。隔溪謂曰：「諸公先到舍下，我得魚，當换酒飲諸公也。」少頃，魚與酒至，盡歡而散。《南村輟耕録》卷八。《昨非庵日纂》一集卷十九。《堅瓠丁集》卷三。《宋詩紀事》卷八十一。

2　〔吕徽之〕與陳剛中治中遇於道。治中策蹇驢，時猶布衣，見先生風神高簡，問曰：「得非吕徽之乎？」曰：「然，足下非陳剛中乎？」曰：「然。」握手若平生歡，共論驢故事。先生言一事，治中答一事，互至四十餘事。治中止矣，先生曰：「我尚記得有某出某書，某出某傳。」又三三十餘事。治中深敬之。《南村輟耕録》卷八。《宋稗類鈔》卷五。

石餘亨

1　石餘亨，字成己，新昌人也。石氏世爲講學家，先生守先緒，以咸淳進士官明、衢二州。見宋且亡，棄去，隱沃洲，自號休休翁。丙子之亂，轉徙萬山，歎曰：「吾家累世傳正學，至予身益窮。然不死于盜賊，得奉遺體以從先人于九原，幸矣！」又號遯翁，且爲銘曰：「膠膠乎，申申乎！將久存以瘁予形乎？寧亟歸以全吾真乎？悲夫！」《宋元學案》卷七十七。

龔　開

1　〔龔〕聖予嘗與陸秀夫同居廣陵幕府。宋亡，潛居深隱，立則沮洳，坐無几席。一子名浚，每令俯伏，就其背按紙作《唐馬圖》，風騣霧鬣，豪骭蘭筋，備盡諸態。一持出，人輒以數十金易之，藉是不饑。然竟以無所求而死。居吴之日，高郵龔璛爲忘年友，時人謂之「楚兩龔」，以比漢之兩龔。《宋詩紀事》卷八十引吴萊《桑海遺録序》。《宋遺民録》卷十引《姑蘇志》。

2　淮海龔翠岩先生開寓吴門日，一僧權道衡者，頗聰慧，識道理，先生與之游。偶市肆鬻漢印一顆，權嘗酬價，歸取鏹，先生適見，主人以實告，遂用十五緡買之，語諸女。女曰：「大人乃亦奪人所好。」先生驚悟，即持送權。遇諸道，權曰：「先生愛而收藏，奚以贈。」曰：「在彼猶在此也。」權固辭曰：「在彼猶在此也。」相讓久之，沉諸淵而别。《南村輟耕録》卷九。

3　見宋江1。

梁　棟

1　梁棟，字吉，鎮江人，登第，嘗授尉，與莫子山甚稔。一日，偶有客訪子山，留飲，作菜元魚爲饌，偶不及棟，棟憾之，遂告子山嘗作詩有譏訕語，官捕子山入獄。久之，始得脱而歸，未幾病死。余嘗挽之云：「秦邸獄成盃酒裏，烏臺禍起一詩間。」紀其實也。後十年，棟之弟投茅山許宗師爲黄冠，許待之厚。既而棟又欲挈妻孥而來，許不從，棟遂大駡之。許不能堪，遂告其曾作詩云「浮雲暗不見青天」，指以爲罪。於是捕至建康獄，未已病死。《癸辛雜識》續集上。《宋詩紀事》卷七十五。

2　宋末士人梁棟吉先生有詩名，以其弟中砥爲黄冠，受業三茅山，嘗往還，或終歲焉。一日，登大茅峯題壁賦長句，有云：「大君上天寶劍化，小龍入海明珠沉。」「安得長松撑日月，華陽世界收層陰。」吉先生每恃己才，藐忽衆人。衆人多憾之，且好多言。一黄冠者與吉有隙，訴此詩于句容縣，以爲謗訕朝廷，有思宋之心。縣上于郡，郡達于行省，行省聞之都省，直毁屋壁，函致京師，捄梁公繫于獄。不伏，但云：「吾自賦詩耳，非謗訕也。」久而不釋。及禮部官擬云：「詩人吟詠情性，不可誣以謗訕。倘使是謗訕，亦非堂堂天朝所不能容者。」于是免罪放還江南。《至正直記》卷二。《宋詩紀事》卷七十五。

莫　崙

1　莫子山暇日山行，過一寺，頗有泉石之勝，因誦唐人絶句以快喜之云：「終日昏昏醉夢間，忽聞春盡强登山。因過竹院逢僧話，又得浮生半日闲。」及叩其主僧，庸僧也，與語略不相入，屢欲舍去。僧意以爲檀施，苛留作午供，鬱鬱久之，殆不自堪，因索筆，以前詩錯綜其詞而書於壁曰：「又得浮生半日闲，忽聞春盡强登山。因過竹院逢僧話，終日昏昏醉夢間。」《湛淵静語》卷一。《宋詩紀事》卷七十五。

2　見梁棟1。

韓希孟

1　岳州破時，韓氏爲游卒所掠，以獻諸主將。韓知必不免，乘間赴水死。越三日，有得其屍，於練裙中題五言長句曰：「宋未有天下，堅正臣禮秉。開國百戰功，每陣惟雄整。及侍周幼主，臣心常烱烱。帝曰卿北伐，山戎今有警。死狗莫擊尾，此行當繫頸。即日辭陛行，盡敵心欲逞。陳橋忽兵變，不得守箕潁。禪讓法堯舜，民物普安静。有國三百年，仁義道馳騁。未改祖宗法，天胡肆大眚。細思天地理，中有幸不幸。天果喪中原，大似裂冠衽。君誠不獨活，臣實無魏丙。失人焉得人，垂戒當耿耿。江南無謝安，塞北有王猛。所以戎馬來，飛渡巴陵境。大江限南北，今此一舴艋。本期固封疆，誰謂如畫餅。烈火燎崑岡，不辨金玉礦。妾本良家子，性僻守孤梗。嫁與尚書兒，銜署紫蘭省。直以才德合，不棄宿瘤癭。初結合歡帶，誓比日月昺。鴛鴦會雙飛，比目願常並。豈期金石堅，化作桑榆景。旄頭勢正然，蚩尤氣先屏。不意風馬牛，復及此燕郢。一方遭劫虜，六族死俄頃。退鷁落迅風，孤鸞弔空影。簪堅折白玉，缾沉斷青綆。一死空冥府，憂心長炳炳。意堅志不移，改邑不改井。我本瑚璉器，安肯作溺皿。志節匪轉石，氣噎如吞鯁。不作爝火然，願爲死灰冷。貪生念麴蛾，乞憐羞虎穽。借此清江水，葬我全首領。皇天如有知，定作血面請。願魂化精衛，填海使成嶺。」此詩，士大夫多稱道之。韓名希孟，年十有八，魏公五世孫，襄陽賈尚書之子瓊之婦。《南村輟耕録》卷三。《宋詩紀事》卷八十七。

徐君寶妻

1　〔岳州徐君寶妻某氏〕被虜來杭，居韓蘄王府。自岳至杭，相從數千里，其主者數欲犯之，而終以巧計脱。蓋某氏有令姿，主者弗忍殺之也。一日，主者怒甚，將即强焉。因告曰：「俟妾祭謝先夫，然後乃爲君婦不遲也，君奚用怒哉！」主者喜諾，即嚴妝焚香，再拜默祝，南向飲泣，題《滿庭芳》詞一闋于壁上，已，投大池中以死。詞曰：「漢上繁華，江南人物，尚遺宣政風流。緑窗朱户，十里爛銀鈎。一旦刀兵齊舉，旌旗擁、百萬貔貅。長驅入、歌樓舞榭，風捲落花愁。　清平三百載，典章人物，掃地俱休。幸此身未北，猶客南州。破鑑徐郎何在，空惆悵、相見無由。從今後、斷魂千里，夜夜岳陽樓。」《南村輟耕録》卷三。《東園友聞》。《西湖游覽志餘》卷六。《堯山堂外紀》卷五十七。《堅瓠丙集》卷四。《詞苑叢談》卷七。《宋稗類鈔》卷三。《詞林紀事》卷十九。

王　氏

1　丞相偏師徇台。台之臨海民婦王氏者，美姿容，被掠至師中。千夫長殺其舅姑與夫，而欲私之，婦誓死不可。自念且被汙，因陽曰：「能俾我爲舅姑與夫服朞月，乃可事君。」千夫見其不難於死，從所請，仍使俘婦雜守之。師還，挈行至嵊，過上清風嶺，婦仰天竊嘆曰：「吾知所以死矣。」即嚙拇指出血，寫口占詩於崖石上曰：「君王無道妾當災，棄女抛男逐馬來。夫面不知何日見，此身料得幾時回。兩行清淚偷頻滴，一片愁眉鎖未開。迴首故山看漸遠，存亡兩字實哀哉。」寫畢，即投崖下以死。死之日，距今且將八九十年，石上血僨起，如始寫時，不爲風雨所剥蝕。予昔過其下，尚能讀所寫詩。嵊丞徐君端，樹石祠，刻碑於死所。浙東元帥白野泰不華公字兼善，狀元及第，守越日，爲立廟像。鄉之人私表曰貞婦。著作李五峯先生孝光爲記。《南村輟耕録》卷三。《宋詩紀事》卷八十七。

趙孟桂

1　乙亥歲，國事將危，忽傳當塗孟之妻趙氏孟桂見爲伯顔丞相次妻者，朝廷遂以太后命，遣人齎金帛與之，俾贊和議。繼得孟桂回奏云：「和議將成。」遂復賜手詔云：「勑孟桂，吾老矣，不幸遭家多難，嗣君在疚。不謂似道失信北朝，致開邊釁，生靈荼毒，宗社阽危，日夜思此，惟有流涕。忽覽來奏，知爾身在邊方，心存宗國，且拳拳以講信爲請，自非孝順一念，發於天性，疇克有此。得書喜幸，莫有云喻。已詔丞相遺使通問，以全兩國生靈之命。尚賴爾委曲贊助，速成議和，以慰老懷。」復遣人以金帛慰之，繼而寂然無報。及事定，孟桂南歸霅川，蓋未嘗爲伯顔次妻，亦未嘗得詔及賜物也。蓋奸人乘危造爲此説，以騙脱朝廷金帛耳。問探不明，有類兒戲，國安得不亡哉！孟桂乃趙忠惠與之妹，今爲尼，改名子桂，住湖州廣福寺云。《癸辛雜識》後集。

静順道人

1　静順道人，宋公主也。適駙馬戴氏，臨安再陷，徙避吴興，爲亂兵所掠，卒歸軍官張聿然，即少保族子。鼎革後，偕隱平江，築采香庵於東荷池畔，静順結茅於西荷池畔，削髮爲尼。能畫蘭竹，嗣有梅氏姊妹，爲達魯百花所偪，毁容依之，未一年同時化去。模按：南渡後無公主下降適戴氏者，是縣主。《燼餘録》乙編。

葉　李

1　中書左丞葉公亦愚李，錢唐人，宋太學生，上書詆賈似道公田、關子不便，專權誤國。似道怒，嗾林德夫告公泥金飾齋匾不法，令獄吏鞫之，云：「只要爾做一箇麻糊。」公即口占一詩曰：「如今便一似麻糊，也是人間大丈夫。筆裏無時那解有，命中有處未應無。百千萬世傳名節，二十三年非故吾。寄語長安朱紫客，盡心好上帝王書。」遂遭黥流嶺南。及蒙恩放還，與似道遇諸途，公以詞贈云：「君來路，吾歸路，來來去去何時住。公田關子竟何如，國事當時誰汝誤。　雷州户，厓州户，人生會有相逢處。客中頗恨乏蒸羊，聊贈一篇長短句。」《南村輟耕録》卷十九。《西湖游覽志餘》卷十二。《堯山堂外紀》卷六十二。《堅瓠己集》卷二、又《癸集》卷三。

2　葉亦愚上書後，朝廷捕之甚急。遂禱之霍山張王廟，是夕夢一白衣裹帽人，指庭下一雞爲蛇所纏，牢不可解。其後有黥而王之，驗二物，巳酉合也。《癸辛雜識》續集上。

3　葉公李爲宋太學生時，上書極言賈似道權姦誤國，幾爲所害。及世祖平江南，即召見，官之，至中書右丞。凡有軍國大事，必問曰：「曾與蠻子秀才商量否？」蓋指李也。一日，議事大廷，乃不在列。問其故，則病足，遂以所御五龍車召之至，命坐而諮決焉。嘗於其孫以道處，見當時所畫《應召圖》，五龍車中，坐一山野質朴之老。其遭遇有如此者。《南村輟耕録》卷二十六。

4　葉亦愚名李，先爲葉山所攻，後爲李性學所窘，遂以此飲恨而死，蓋二人正寓其姓名云。《癸辛雜識》續集上。

5　葉亦愚右丞辛卯八月初四日夜，忽夢一老人，曰：「汝前爲文昌相，坐漏泄天機遭謫，能悔過，當復職。」引之至通明、大明二殿，俾爲主殿之職，於是賦詩四章以謝。及覺，僅記其一，云：「通明殿逼紫微垣，一朵紅雲擁至尊。下土小臣勤稽首，願將惠澤溥元元。」於是作詩以記其事，云：「宋時豪士石曼卿，帝命作主芙蓉城。我才比石萬無一，半世虚負狂直名。年來似有喪心疾，薦共引鯀辜蒼生。天誅未加公論沸，日夕惟待鼎鑊烹。何哉異夢出非想，忽遇仙老談真情。謂予夙是文昌相，漏泄輕舉遭彈抨。帝令謫墮飽憂患，且使兩足蹣跚行。追思善步不可得，飛昇妙術矧敢輕。當時廷議祇如此，汝悔當復惟相迎。稽首老仙謝慈愍，臣罪當死天子明。久之寂滅一大樂，蓋棺待盡無他營。老仙笑許汝可教，引領直上朝玉京。通明大明二宫殿，林木蓊萃堦瑶瓊。芙蓉爛漫錦欲似，帝皇錫以主殿名。賦詩奏謝九拜起，玉音嘉奬傍觀榮。痴人説夢聊一快，我獨知命不少驚。只恐才非曼卿敵，相見慚汗應如傾。從今閉目需帝召，玉樓續記時當成。兒孫自有兒孫福，與農報國須勤耕。」明年壬辰二月初六卒。《癸辛雜識》續集上。

胡長孺

1　胡長孺，字汲仲，婺州永康人。少博經史，下逮百氏。宋咸淳中，監重慶府酒税。至元初，以知者薦入翰林修撰，出爲揚州教授，遷建康録事、台州寧海簿，所至輒有異政。以疾辭歸，寓武林城中。長孺爲人，光朗宏偉，明於心學，慨然以孟軻自許。……趙子昂嘗爲羅司徒奉鈔百錠爲潤筆，請作乃父墓銘，汲仲怒曰：「我豈爲近官作墓銘耶！」是日，汲仲絶糧，其子以情白，坐上諸客咸勸受之，汲仲卻愈堅。惟平生不苟取於人，故寧凍餒有所不顧。《西湖游覽志餘》卷八。《東園友聞》。《宋稗類鈔》卷三。

鄭陶孫

1　處州鄭陶孫與兄滁孫皆舉宋季進士。至元間，陶孫徵至闕下，奏對稱旨，授翰林國史院編修官，纂修國史。至德祐末年事，陶孫曰：「臣實事宋，宋是年亡，義不忍書，書之非義矣。」終不書。世祖嘉之。《樵書》二編卷九。

陳　諤

1　〔陳諤〕向在鄂渚，定值己未透渡之變。至辛酉閏十一月二十一日解圍，嘗作《鄂渚百詠》，以記一時之事，多歸功於賈老。中間有一首云：「久戍胡兒已念家，將軍何不奏胡笳。今朝忽報嚴圍解，白雪紛紛亦散花。」賈見散花之語大怒，捕陳甚急，陳窘甚，求救於趙晦巖。晦巖爲解釋，乃免。《癸辛雜識》續集下。

2　陳諤，字古直，號埜水，嘗爲越學正，滿替，往婺之廉司取解由。歸途偶憩山家，有長髯野叟方搗桕子作油，見客至，遂少輟，相問勞，曰：「君亦儒者邪？」持盃茶飲之，遂問今將何往。陳對以學正滿替，欲倒解由，别注他缺。髯叟忽作色而起，曰：「子自倒解由，我自搗桕油。」遂操杆臼，不復再交一談。陳異而詢於隣人，云：「此傅秀才，隱者也。惡君言進取事，故耳！」陳心甚愧之，因賦詩云：「忽遇深山避世翁，居然沮溺古人風。老來一出爲身計，不滿先生一笑中。」《癸辛雜識》續集下。《堅瓠壬集》卷二。

王應麟

1　陸子玄《聲雋》：宋鄞人王某，以販馬爲業。畜一獮猴，其妻夏日醉卧，適猴在側，因據腹而合焉。妻以爲夫，不之拒，及醒，乃大恚，捶殺之，埋於屋後。自是有娠，生二子，即應麟、應龍也。厥狀肖焉。長而精敏好學，不獲登第。一夕，二子夢白衣老父謂曰：「爾父葬處甚佳，能移上丈許，立至富貴。」二子以父尚在，不解其旨，以告其母。母夜半潛移其穴，如言葬之。未幾並登科，仕通顯，爲名臣。《堅瓠壬集》卷四。

2　〔王應鳳〕與應麟生同日，兄弟麗講矻矻忘寢食。……父性嚴急，每授題設巍坐，命與應麟坐堂下，刻燭以俟，少緩輒叱怒。由是爲文稱敏捷，援筆立就。《宋史翼》卷十六。

3　吾鄉盛時，比屋皆故家大官。咸淳，賈相擅國，絶惡四明，由是衣冠皆爲月集，悉不敢議時事，卒至國亡，無賣降於外者。當至元末年，諸老先生猶無恙。時則有深寧王先生師表模範，世倫雅集，猶有洛社耆英之遺意。甫三十有四年，風塵變更，乘虬上征，無有一人在者。覽先郡公之遺墨，不勝悲慕。《清容居士集》卷五十。《硏北雜志》卷上。

周　密

1　見趙孟頫15。

2　杭社試燈花詩，周弁翁擅場，云：「燈花不結三春夢，零落空餘寸草心。」《佩楚軒客談》。

3　余嘗於南濚作小日閣，名之曰獻日軒。幕以白油絹，通明虚白，盎然終日，四體融暢不止須臾而已。適有客戲余曰：「此所謂天下都綿襖者。」相與一笑。《齊東野語》卷四。

張　炎

1　錢塘張炎，字叔夏，自號玉田。長於詞曲，嘗賦《孤雁》詞，有云：「寫不成行，書難成字，只寄得相思一點。」人皆稱之曰「張孤雁」。《至正直記》卷四。《詞林紀事》卷十六。

2　鄧牧心云：「玉田《春水》一詞，絶唱今古，人以張春水目之。」《宋詩紀事》卷八十。《詞林紀事》卷八。

仇　遠

1　見方回1。

陳觀國

1　陳觀國，字用賓，永嘉勝士也。丙戌之夏，寓越，夢訪余於杭。壁間有古畫數幅，嚴壑聳峭，竹樹茂密，瀑飛絶巘，匯爲大池。池中菡萏方盛開，一翁曳杖坐巨石上，仰瞻飛鶴翔舞。煙雲空濛中，髣髴有字數行，體雜章草。其詞曰：「水聲兮激激，雲容兮茸茸，千松拱緑，萬荷奏紅。爰宅兹巖，以逸放翁。屹萬仞與世隔，峻一極而天通。予乃控野鶴，追冥鴻，往來乎蓬萊之宫。披海氛而一笑，以觀九州之同。」旁一人指云：「此放翁詩也。」用賓驚悟，亟書以見寄。《齊東野語》卷十九。

方　回

1　方回，字萬里，號虚谷，徽人也。其父南游，殂於廣中，回，廣婢所生，故其命名及字如此。魏明己遇爲守，愛而異遇之。忽與倡家有訟，遂俱至於庭，魏見之甚駭，而方力求自直，魏爲主張而敬則衰矣。後以别頭登第，爲池陽提領茶鹽所幹官。居與大家並，其家實寡婦主人，回以博游其家，且道其長，吕師夔亦往焉。旋以言去。喜作詩，以放肆爲高……其處鄉專以騙脅爲事，鄉曲無不被其害者，怨之切齒。遂一向寓抗之三橋旅樓而不敢歸。老而益貪淫，凡遇妓則跪之，略無羞耻之心。有二婢曰周勝雪、劉玉榴，方酷愛之，而二婢實不樂也。既而方游金陵，寄二婢於其母周姬之家，恣開杜陵之門，勝雪者竟爲豪客挾去。方歸，惟悵惋而已。遂作二詩云：「鸚鵡籠開綵索寬，一宵飛去爲誰歡。早知黠嫗心腸别，肯作佳人面目看。忍著衣裳辜舊主，便塗脂粉事新官。丈夫能舉登科甲，可得妖雛膽不寒。」「一牝猶嫌將兩雄，趨新背舊片時中。陟忘前主能爲叛，作事他人更不忠。玉碗空亡無易馬，絳桃猶在未隨風。何須苦問沙咤利，自是紅顔薄老翁。」自刻之梓，揭之通衢，無不笑者。既而復得一小婢曰半細，曲意奉之。每出至親友間，必以荷葉包飲食、肴核於袖中，歸而遺之。一日遇客於途，正揖間，荷包墜地，視之乃半鴨耳。路人無不大笑，而方略不爲耻。每夕與小婢好合，不避左右。一夕痛合，床脚摇拽有聲，遂撼落壁土。適隣居有北客病卧壁下，遂爲土所壓。次日訴於官，方爲追逮到官，朋友間遂爲勸和，始免。未幾，此婢滿，求歸母家，拳拳不忍捨，以善價取之以歸。時年登古希之歲，適牟獻之與之同庚，其子成文與乃翁爲慶，且徵友朋之詩，仇仁近有句云：「姓名不入六臣傳，容貌堪傳九老碑。」且作方句云：「老尚留樊素，貧休比范丹。」方嘗有句云：「今生窮似范丹。」於是方大怒，褒牟而貶己，遂摭六臣之語，以此比今上爲朱温，必欲告官殺之。諸友皆爲謝過，不從。仇遂謀之北客侯正卿，正卿訪之，徐扣曰：「聞仇仁近得罪於虚谷，何邪？」方曰：「此子無禮，遂比今上爲朱温，即當告官殺之。」侯曰：「仇亦止言六臣，未嘗云比上於朱温也。今比上爲朱温者，執事也。告之官，則執事反得大罪矣。」方色變，侯遂索其詩之元本，手碎之乃已。《癸辛雜識》别集上。

2　〔方〕回爲庶官時，嘗賦《梅花百詠》以諛賈相，遂得朝除。及賈之貶，方時爲安吉倅，慮禍及己，遂反鋒上十可斬之疏，以掩其迹。時賈已死矣，識者薄其爲人。有士人嘗和其韻，有云：「百詩已被梅花笑，十斬空餘諫草存。」所謂十可斬者，蓋指賈之倖、詐、貪、淫、褊、驕、吝、專、謬、忍十事也。以此遂得知嚴州。未幾，北軍至，回倡言死封疆之説甚壯。及北軍至，忽不知其所在，人皆以爲必踐初言死矣。徧尋訪之不獲，乃迎降於三十里外，韃帽氊裘，跨馬而還，有自得之色。郡人無不唾之。遂得總管之命，遍括富室金銀數十萬兩，皆入私槖。有老吏見其無耻不才，極惡之。及來杭，復見其跪起於北妓之前，口稱小人，食猥妓殘盃餘炙。遂疏爲方回十一可斬之説，極可笑。大略云：「在嚴日，虐斂投拜之銀數十萬兩。專資無益之用，及其後則鬻於人，各有定價。市井小人求詩序者酬以五錢，必欲得錢入懷，然後漫爲數語。市井之人見其語草草，不樂，遂以序還，索錢，幾至揮拳，此貪也。寓杭之三橋旅舍，與婢宣淫，撼落壁土，爲隣人訟於官，淫也。一人譽之，則自視天下爲無人，大言無當，以前輩自居，驕也。一人毁之，則呼號憤怒，略無涵養，褊也。在嚴日，事皆獨斷以招賂，不謀之同寅，專也。有鄉人以死亡告急者，數日略不之顧，吝也。凡與人言，率多妄誕，詐也。回有乞斬似道之疏以沽名，及北兵之來，外爲迎拒之説，而遠出投拜，是徼倖也。昔受前朝高官美職，今乃動輒非駡以亡宋稱之，是可忍也孰不可忍也？年已七旬，不歸田野，乃棄其妻子，留連杭邸，買少艾之妾，歌酒自娱。至於拜張、朱二宣尉以求保解，日出市中買果殽以悦其婢，每見猥妓，必跪以進酒，略不知人間羞耻事，此非老謬者乎，使似道有知，將大笑於地下矣。」《癸辛雜識》别集上。

趙孟堅

1　諸王孫趙孟堅，字子固，號彝齋，居嘉禾之廣陳。脩雅博識，善筆札，工詩文，酷嗜法書。多藏三代以來金石名蹟，遇其會意時，雖傾囊易之不靳也。又善作梅竹，往往得逃禪、石室之妙，於山水爲尤奇，時人珍之。襟度瀟爽，有六朝諸賢風氣。時比之米南宫，而子固亦自以爲不歉也。東西薄游，必挾所有以自隨。一舟横陳，僅留一席爲偃息之地，隨意左右取之，撫摩吟諷，至忘寢食。所至，識不識望之，而知爲米家書畫船也。庚申歲，客輦下，會菖蒲節，余偕一時好事者邀子固，各所藏，買舟湖上，相與評賞。飲酣，子固脱帽，以酒晞髮，箕踞歌《離騷》，旁若無人。薄暮，入西泠，掠孤山，艤櫂茂樹間。指林麓最幽處瞪目絶叫曰：「此洪谷子、董北苑得意之筆也。」鄰舟數十，皆驚駭絶歎，以爲真謫仙人。異時，蕭千岩之姪滚，得白石舊藏五字不損本《禊叙》，後歸之俞壽翁家。子固復從壽翁善價得之，喜甚，乘舟夜泛而歸。至霅之昇山，風作舟覆，幸值支港，行李衣衾，皆渰溺無餘。子固方被濕衣立淺水中，手持《禊帖》示人曰：「《蘭亭》在此，餘不足介意也。」因題八言於卷首云：「性命可輕，至寶是保。」蓋其酷嗜雅尚，出於天性如此。後終於提轄左帑，身後有嚴陵之命。其帖後歸之悦生堂，今復出人間矣。《齊東野語》卷十九。《南村輟耕録》卷九。《何氏語林》卷三十。《賢弈編》卷三。《堯山堂外紀》卷六十一。《西湖游覽志餘》卷十。《宋稗類鈔》卷八。《宋詩紀事》卷八十五。

2　趙子固，宋宗室也。入本朝，不樂仕進，隱居州之廣陳鎮。時載以一舟，舟中琴書尊杓畢具，往往泊蓼汀葦岸，看夕陽，賦曉月爲事。嘗到縣，縣令宣城梅黻到船謁公，公飛櫂而去。梅佇立岸上言曰：「昔人所謂名可聞，而身不可見，殆謂先生歟？」公從弟子昂自苕中來訪，公閉門不納，夫人勸之，始令從後門入。坐定，第問：「弁山、笠澤，近來佳否？」子昂云：「佳。」公曰：「弟奈山澤佳何？」子昂慚退。公便令蒼頭濯其坐具。《樂郊私語》。《識小録》卷三。《佩文齋書畫譜》卷三十五。《宋詩紀事》卷八十五。

3　趙子固清放不羈，好飲酒。醉則以酒濡髮，歌古樂府，自執紅牙以節曲，其風流如此。《研北雜志》卷下。《何氏語林》卷十一。《宋稗類鈔》卷四。

4　吾友趙子固以諸王孫負晉宋間標韻，少游戲翰墨，愛作蘭蕙。酒邊花下，率以筆硯自隨。《鐵網珊瑚》卷十二。

5　諸王孫趙孟堅，字子固，善墨戲，於水仙尤得意。晚作梅，自成一家。嘗作《梅譜》二詩，頗能盡其源委。《癸辛雜識》前集。

6　〔趙子固效湯叔雅〕又作水仙一百一窠，中一枝最大，號曰「百花朝王」。其後自跋云：「效湯所爲，流落北方，子昂得之。」《雲煙過眼録》卷三。

7　相傳紹興間，有海鹽丞簡傲不羈，志輕一世。嘗謁一鄉大夫，主人偶遲遲而出，丞故好睡，比主人出，則丞已鼾聲如雷矣。主人以客睡不敢呼，亦復就睡。及丞覺，亦以主睡不敢呼，更復就睡如初。究之主客更相卧醒，至日没，丞起而去，竟不交一言。趙子固愛其事，爲作圖，紀其説於上，置之座右曰：「此二人大有華胥風氣，足以箴世之責望賓主者。」《樂郊私語》。

8　朱希真自謂：「加數年，吾當如鬼矣。」趙子固曰：「書成鬼，當是楊風子鬼。」《研北雜志》卷下。

9　見楊纘6。

10　趙子固、向伯升，錢塘二佳士，其先太原人。靖康之初，家南渡，兩家各有中原田契兩籠。其初南渡時，日望恢復還中原，憑契書復故業，至今七十餘年，藏契待時，竟成無用。《經鉏堂雜志》卷一。《南宋雜事詩》卷四。

趙孟頫

1　謝后既北遷，其支裔在杭者固多，謝君退樂，一人也。退樂嘗言江南始内附，有所謂李信卿者自北來，謂其能相人，能望氣，崖岸倨甚。退樂以貴官咸敬之，亦設早饌以延致之。李至即中坐，省幕官皆下坐，不得其一言以及人禍福。時趙文敏公謂之七司户，固退樂姻戚也，屈公來同飯，時文敏風瘡滿面，李遥見，即起迎文敏，謂衆人曰：「我過江僅見此人耳。瘡愈，即面君，公輩記取。異時官至一品，名滿四海。」《遂昌雜録》。《南村輟耕録》卷四。

2　揚州有一趙氏，富而好客。家有明月樓，一時諸名公題詠，多未嘗其意。後趙子昂過揚，主人知之，迎至樓上，盛筵相欵，所用皆銀器。酒半，出紙筆求作春題。子昂援筆書曰：「春風閬苑三千客，明月揚州第一樓。」主人得之甚喜，撤酒器爲贈。《何氏語林》卷二十一。《堯山堂外紀》卷七十。《堅瓠補集》卷一。

3　趙子昂善書，有文名。元世祖聞而召見之。子昂丰姿如玉，照映左右。世祖心異之，以爲非人臣之相，使脱冠，見其頭尖鋭，乃曰：「不過一俊書生耳！」遂命書殿上春聯。子昂題曰：「九天閶闔開宫殿，萬國衣冠拜冕旒。」又命書應門春聯，題曰：「日月光天德，山河壯帝居。」因出宋藝祖神像命之題贊，以觀其志。子昂踧踖良久，題曰：「玉帶緋袍色色新，一回展卷一傷神。江南江北新疆土，曾屬當年舊主人。」世祖大喜。《堅瓠補集》卷五引《濯纓亭筆記》。

4　相傳松雪肌膚極細潤，常服止用軟綾絹，遇絺葛，肌即傷擦。元主以其儀觀非常，且宋宗室，懼爲衆望所歸，竊忌之。一日，步至館閣，松雪適據案書讀，乃默從後相其肩背，笑云：「此不過秀才官耳。」自是信任不疑。《堯山堂外紀》卷七十。

5　趙文敏公神觀焕爛，容儀軒舉。每一入朝，則光映殿廷。世祖常目送之，語左右曰：「此神仙中人。」《何氏語林》卷二十二。《山堂肆考》卷一百十三。

6　鮮于伯機目趙子昂神情闲遠，爲神仙中人。《研北雜志》卷下。

7　趙子昂入覲之初，上命作詩嘲留忠齋云：「狀元曾受宋朝恩，目擊權姦不敢言。往事已非那可説，好將忠孝報皇元。」留以此銜之終身云。《癸辛雜識》續集上。

8　錢塘老儒葉森景修，嘗登趙松雪之門。……家住西湖，婦女頗不潔，蓋杭人常習也。所藏王右軍《籠鵝帖》石刻，後有唐人復臨一帖副之，誠爲妙品。張外史每戲之，一日賦詩以貽之，有云：「家藏逸少籠鵝字，門繫龜蒙放鴨船。」世以鴨比喻五奴也。至正丁酉秋八月，予往錢塘訪妻母於西山普福寺，時景修數相過，每舉松雪遺事助笑談。有云：松雪一日以幅紙界畫十三行，行數十字，字各不等，問景修曰：「爾謂何物？」景修曰：「非律度式乎？」松雪曰：「也虧你尋思，惜太過耳。」乃臨《洛神賦》界式也。一日，又侍行西湖上，得一太湖石，兩端各有小竅，體甚平。松雪命景修急取布綫一縷至，扣於兩竅，而以石令人涤浄扶立矣。久之，清風颯至，其聲如琴，即命名曰「風篁」。他日歸霅川，當易以細絲縷上之，爲小齋前松下之玩。景修曰：「此是前人爲之，而相公見之乎？」松雪曰：「否！我自以意取之也。」其敏慧格物理、參造化之巧如此者。……但亦愛錢，寫字必得錢，然後樂爲之書。一日，有二白蓮道者造門求字。門子報曰：「兩居士在門前求見相公。」松雪怒曰：「什麽居士？香山居士，東坡居士邪？个樣吃素食的風頭巾，什麽也稱居士！」管夫人聞之，自内而出，曰：「相公不要恁地焦躁，有錢買得物事吃。」松雪猶愀然不樂。少頃，二道者入，謁罷，袖出鈔十錠，曰：「送相公作潤筆之資。有庵記，是年教授所作，求相公書。」松雪大呼曰：「將茶來與居士吃！」即歡笑逾時而去。蓋松雪公入國朝後，田産頗廢，家事甚貧，所以往往有人饋送錢米肴核，必作字答之。人以是多得書，然亦未嘗以他事求錢耳。《至正直記》卷一。

9　松雪晚年家居，名重四遠，有稱雪庵居士書刺謁公，公曰：「青蓮居士耶？香山、東坡耶？」不許見。公一日送客，不覺出門外，見一人伏於地，問之，局不敢言，但致願見之誠。公曰：「爾非昨來雪庵居士者乎？」遂呼便入，贄見之禮頗豐。又出彩筆兩枝，王右丞《雪裏芭蕉》一軸，公遽言：「爾來，欲吾題此畫耶？」濡筆題而歸之。《詞林紀事》卷二十一引《吴興掌故集》。《霏雪録》卷下。

10　趙子昂學士言，嵇侍中廟在湯陰縣西門外二里。延祐元年十一月十九日，彰德朱長孺，道邦人之意，求書「晉嵇侍中之廟」六字。趙每敬其忠節，不辭而書之，運筆如飛，若有神助。是夜，京口石民瞻，館於書室中，夢一丈夫，晉人衣冠，蓬首玄衣，血流被面。謂民瞻曰：「我嵇侍中，今日趙子昂爲餘書廟額，故來謝之。」言訖而去，有聲甚遠。民瞻既覺，猶汗流。《研北雜志》卷上。

11　〔趙魏〕公偶得米海岳書《壯懷賦》一卷，中闕數行，因取刻本摹搨，以補其闕，凡易五七紙，終不如意，乃歎曰：「今不逮古多矣！」遂以刻本完之。《南村輟耕録》卷七。

12　《十七帖》，其唐人所臨本，沈著清勁，蓋未易得，間缺數行，而吴興趙松雪補之。《清河書畫舫》卷二上。

13　趙〔子昂〕有琴曰「松雪」，但時出横牀，未嘗撫弄。《研北雜志》卷下。《何氏語林》卷十一。

14　趙子昂學士在京師得古玉辟邪二，製作精妙，世罕其比。一牡者爲李叔固藏去，遂失其偶，趙夫婦不懌者累日。一尚在其子雍處。《研北雜志》卷下。《吴興備志》卷二十五。

15　趙魏公刻私印曰「水晶宫道人」，錢唐周草窗先生密，以「瑪瑙寺行者」屬比之，魏公遂不用此印。後見先生同郡崔進之藥肆懸一牌曰「養生主藥室」，乃以「敢死軍醫人」對之，進亦不復設此牌。魏公語人曰：「吾今日方爲水晶宫吐氣矣。」《南村輟耕録》卷十。《何氏語林》卷二十七。《堯山堂外紀》卷七十。《堅瓠甲集》卷一。

16　趙仲穆者，子昂學士之子，宋秀王之後也，能作蘭木、竹石。有道士張伯雨題其墨蘭，詩曰：「滋蘭九畹空多種，何似墨池三兩花。近日國香零落盡，王孫芳草遍天涯。」仲穆見而愧之，遂不作蘭。《草木子》卷四。

管道昇

1　松雪夫人管仲姬，生泖西小蒸，至今其路名管道。工詩，善畫竹，亦能小詞，嘗題《漁父圖》云：「人生貴極是王侯，浮利浮名不自由。争得似，一扁舟，弄月吟風歸去休。」松雪和之云：「渺渺煙波一葉舟，西風木落五湖秋。盟鷗鷺，傲王侯，管甚鱸魚不上鈎。」《詞苑萃編》卷六。《太平清話》卷二。《詞林紀事》卷二十一。

2　趙魏公夫人管道昇善書畫，吾竹房嘗題其所畫竹石。竹房有一私印，是「好嬉子」三字，即以此印倒用於跋尾，人皆以爲竹房之誤。魏公見之曰：「此非誤也，這瞎子道婦人會作畫，倒『好嬉子』耳。」《荻樓雜鈔》。《何氏語林》卷二十一。

釋子温

1　宋僧温日觀，居葛嶺瑪瑙寺。人但知其畫蒲萄，不知其善書也。今世傳蒲萄多假，其真者枝葉鬚梗皆草書法也。酷嗜酒，楊總統以名酒啗之，終不一濡唇，見輒忿詈曰：「掘墳賊，掘墳賊！」惟鮮于伯機父愛之，温時至其家，袖瓜啗其大龜。抱軒前支離叟，或歌或笑。每索湯浴，鮮于公必躬爲進澡豆。其法中所謂散聖者。《遂昌雜録》。《南村輟耕録》卷五。《珊瑚網》卷三十一。《宋稗類鈔》卷六。

2　日觀僧子温善作墨蒲萄，時書詩文句於上，或有可喜者。嘗在朱宣慰家作畫，訖，遂寫一詩在上云：「昔有朱買臣，今有朱宣慰。兩箇擔柴夫，並皆金紫貴。」朱老欣然曰：「朱清果是賣蘆柴出身，和尚説得我着。」遂饋贐資五錠酬之。《癸辛雜識》續集下。《西湖游覽志餘》卷十四。

3　〔日觀〕好著恢帽、短衣，囊錢菓，猖翔街陌，探囊投市中人，問：「識温相公否？」由是進止輒擁，小兒呼「温相公」。時有賓肖羅漢，醉則繫筆竿杪，草聖芬媚。詩人遂有「長竿醉草賓羅漢，短褐佯狂温相公」之句。《珊瑚網》卷三十一。

4　〔日觀〕喜畫葡萄，鬚梗枝葉皆草書法也，世號「温葡萄」。《珊瑚網》卷三十一。《宋詩紀事》卷九十三。

蔡起莘　陳　壁

1　永嘉有蔡起莘，嘗爲海上市舶。德祐之末，朝廷嘗令本處部集舟檝，以爲防招之用。其處有張曾二者，頗黠健，蔡委以爲部轄。既而本州黠撞所部船，有違闕，即欲置張於極刑。蔡力爲祈禱，事從減。明年，張宣使部舟欲入廣，又以張不能應辦，欲從軍法施行。蔡又祈免之，遂命部舟入廣以贖罪。未幾，厓山之敗，張盡有舟中所遺而歸覲，驟至貴顯。蔡既歸温，遂遭北軍所擄，家遂破焉。因挈家欲入杭，謁親故，道由張家滨，偶懷張曾二部轄者居此，今不知何如，漫扣之酒家，云：「此處止有張相公耳。」因同酒家往謁之，張見蔡，即下拜稱爲恩府，延之入中堂，命兒女妻妾羅拜，白曰：「我非此官人，無今日矣。」遂爲造宅置田，造酒營運，遂成富人。張即今宣慰也，名瑄。同時繼蔡爲市舶者，姓陳，名壁，天台人。有方元者，世居上海，謹徒也。因事至官，陳遂槌折方手足，棄之於沙岸。後醫治復全，革世後，隸張萬下爲頭目。因部糧船往泉南，至台境值大風不行，遂泊舟山下。因取薪水登岸，望數里外有聚屋，扣之土人，則云：「前上海陳市舶家也。」方生意疑爲向所見殺者，即酒往訪之。陳出迎，已忘其爲人，扣所從來，方以阻風告。陳遂置酒，酒半酣，方笑曰：「市舶還記某否？某即向遭折手足方元也。」陳方愕，遜謝。三鼓後，方哨百人秉炬挾刃而來，陳氏一家皆不得免焉。《癸辛雜識》續集下。

楊璉真珈

1　乙酉楊髠發陵之事，起于天衣寺僧福聞號西山者，成於剡僧演福寺允澤號雲夢者。初，天衣乃魏惠憲王墳寺，聞欲媚楊髠，遂獻其寺。繼又發魏王之冢，多得金玉，以此遽起發陵之想，澤一力贊成之。遂俾泰寧寺僧宗愷、宗允等詐稱楊侍郎、汪安撫侵占寺地爲名，出給文書，將帶河西僧及凶黨如沈照磨之徒，部領人夫發掘。時有宋陵使中官羅銑者猶守陵不去，與之極力争執，爲澤率凶徒痛箠，脅之以刃，令人擁而逐之。銑力敵不能，猶拒地大哭。遂先發寧宗、理宗、度宗、楊后四陵，劫取寶玉極多。獨理宗之陵所藏尤厚，啓棺之初，有白氣竟天，蓋寶氣也。理宗之尸如生，其下皆藉以錦，錦之下則承以竹絲細簟，一小厮攫取，擲地有聲，視之，乃金絲所成也。或謂含珠有夜明者，遂倒懸其尸樹間，瀝取水銀，如此三日夜，竟失其首。或謂西番僧回回，其俗以得帝王髑髏，可以厭勝，致巨富，故盗去耳。事竟，羅銑買棺製衣收歛，大慟垂絶，鄉里皆爲之感泣。是夕聞四山皆有哭聲，凡旬日不絶。至十一月復發掘徽、欽、高、孝、光五帝陵，孟、韋、吴、謝四后陵。徽、欽二陵皆空無一物，徽陵有朽木一段，欽陵有木燈檠一枚而已。高宗之陵，骨髮盡化，略無寸骸，止有錫器數件，端硯一隻。孝宗陵亦蜕化無餘，止有項骨小片，内有玉瓶爐一副，及古銅鬲一隻。嘗聞有道之士能蜕骨而仙，未聞併骨而蜕化者，蓋天人也。若光、寧諸后，儼然如生，羅陵使亦如前棺歛，後悉從火化，可謂忠且義矣。惜未知其名，當與唐張承業同傳否？金錢以萬計，爲尸氣所蝕，如銅鐵，以故諸凶棄而不取，往往爲村民所得，間有得猫眼金剛石異寶者。獨一村翁於孟后陵得一髻，其髮長六尺餘，其色紺碧，髻根有短金釵，遂取以歸，以其爲帝后之遺物，庋置聖堂中奉事之，自此家道漸豐。其後凡得金錢之家，非病即死，翁恐甚，遂送之龍洞中。聞此翁今爲富家矣。方移理宗尸時，允澤在旁以足蹴其首，以示無懼。隨覺奇痛，一點起於足心，自此苦足疾，凡數年，以致潰爛雙股，墮落十指而死。天衣聞僧者既得志，且富不義之財，復倚楊髠之勢，豪奪鄉人之産，後爲鄉夫二十餘輩俱俟道間，屠而臠之。《癸辛雜識》别集上。

2　楊髠發陵之事，人皆知之，而莫能知其詳。余偶録得當時其徒互告狀一紙，庶可知其首尾，云：「至元二十二年八月内，有紹興路會稽縣泰寧寺僧宗允、宗愷，盗斫陵木，與守陵人争訴。遂稱亡宋陵墓有金玉異寶，説誘楊總統，詐稱楊侍郎、汪安撫侵占寺地爲名，出給文書，將帶河西僧人，部領人匠丁夫，前來將寧宗、楊后、理宗、度宗四陵，盗行發掘，割破棺槨，盡取寶貨，不計其數。又斷理宗頭，瀝取水銀、含珠，用船裝載寶貨，回至迎恩門。有省臺所委官攔擋不住，亦有臺察陳言，不見施行。其宗允、宗愷并楊總統等發掘得志，又於當年十一月十一日前來，將孟后、徽宗、鄭后、高宗、吴后、孝宗、謝后、光宗等陵盡發掘，劫取寶貨，毁棄骸骨。其下本路文書，只言争寺地界，並不曾説開發墳墓，因此江南掘墳大起，而天下無不發之墓矣。其宗愷與總統分贜不平，已受杖而死。有宗允者，見爲寺主，多蓄寶貨，豪霸一方。」《癸辛雜識》續集上。

3　西僧楊璉真伽啓掘宋帝諸陵寢。徽宗陵得走馬烏玉筆箱、銅涼撥、繡管，高宗陵得真珠戲馬鞍，光宗陵得交加百齒梳、香骨案，理宗陵得伏虎枕、穿雲琴、金貓睛爲徽，龍肝石爲軫。緑玉磬。楊貴妃物。度宗陵得五色藤絲盤、影魚黄瓊扇柄。《南宋雜事詩》卷七引《解酲語》。

4　至元十三年丙子，宋鼎北上，園林虚曠闕衛。越二年，羌僧賊楊萌惡，躪籍后妃皇族體魄，皆沈壓塔下。塔在臨安，密近故内。至正十九年己亥，雷火震燄壞塔，太尉海陵公飭勵徒旅，浚髮塔下深石，奉陟沈壓，疏理藻雪，潔嚴虔栗，設禮陳樂，扈送歸舊園陵，后妃皇族體魄皆往焉。《宋遺民録》卷六。

宋人軼事彙編卷三十九

李退夫

1　冲晦處士李退夫者，事矯怪，一子游京師，居北郊别墅，帶經灌園，持古風外飾。一日，老圃請撒園荽，即《博物志》張騫西域所得胡荽是也。俗傳撒此物，須主人口誦猥語播之則茂。退夫者固矜純節，執菜子於手撒之，但低聲密誦曰：「夫婦之道，人倫之性」云云，不絶於口。夫何客至，不能訖事，戒其子使畢之。其子尤矯於父，執餘子呪之曰：「大人已曾上聞。」皇祐中，館閣以爲雅戲，凡或淡話清談，則曰：「宜撒園荽一廵。」《湘山野録》卷中。

楊　異

1　楊叔賢，自强人也，古今未嘗許人。頃爲荆州幕，時虎傷人，楊就虎穴磨巨崖大刻《誡虎文》，如《鱷魚》之類。其略曰：「咄乎，爾彪，出境潛游。」後改官知鬱林，以書託知軍趙定基打《誡虎文》數本，書言「嶺俗庸獷，欲以此化之」。仍有詩曰：「且將先聖詩書教，暫作文翁守鬱林。」趙遣人打碑，次日，本耆申某月日磨崖碑下大蟲咬殺打碑匠二人。荆門止以耆狀附遞寄答。《湘山野録》卷上。《宋稗類鈔》卷六。

2　楊叔賢郎中異，眉州人，言頃有眉守初視事三日。大排，樂人獻口號。其斷句云：「爲報吏民須慶賀，災星移去福星來。」新守頗喜。後數日，召優者問：「前日大排，樂詞口號誰撰？」其工對曰：「本州自來舊例，只用此一首。」《湘山野録》卷上。《宋稗類鈔》卷六。

耿仙芝

1　大名進士耿仙芝，以詩著，其一聯云：「淺水短蕪調馬地，淡雲微雨養花天。」爲人所稱。《温公續詩話》。

張　湍

1　張湍爲河南司録，府當祭社，買猪以呈尹，而猪輒突入湍家，湍即捉殺之。湍對尹云：「律云，猪無故夜入人家，主人登時殺之，勿論。」尹笑之，爲别市猪。《中山詩話》。《宋朝事實類苑》卷六十六。《宋稗類鈔》卷六。

蔡　繩

1　京兆醴泉主簿蔡繩，餘友人也，亦得饑疾，每饑立須啖物，稍遲則頓仆悶絶。懷中常置餅餌，雖對貴官，遇饑亦便齕啖。繩有美行，博學有文，爲時聞人，終以此不幸。無人識其疾。《夢溪筆談》卷二十一。《墨客揮犀》卷六。

陳有方

1　太子中書舍人陳有方知蘄水縣，臨水創亭，名「必觀」，蓋取荀况「君子必觀於水」之義。或者解曰：「必觀亭者，必停官也。」後有方竟以罪免官而去。《青箱雜記》卷七。

郭　朏

1　郭朏，字景初，泉州人。少有才學，而性甚輕脱。嘗夜出，爲醉人所誣。太守詰其情狀，朏笑曰：「諺所謂『張公吃酒李公醉』者，乃朏是也。」太守怪其言不屈，命取紙筆，使作《張公吃酒李公醉賦》一首。朏操紙立就，其略云：「事有不可測，人當防未然。何張公之飲也，乃李老之醉焉。清河丈人，方肆酒盤之樂；隴西公子，俄遭酩酊之愆。」太守見而大笑，乃釋之。《墨客揮犀》卷六。《類説》卷四十七引《遯齋閒覧》。《何氏語林》卷二十七。

李居仁

1　進士李居仁與鄭輝爲友。居仁年踰耳順，鬚盡白，輝少年輕侮，乃呼之爲李公。居仁於是盡摘其鬚去之。輝一日見居仁，陽驚曰：「數日不見而風彩頓異，何也？」居仁整容喜曰：「如何？」曰：「昔日皤然一公，今日公然一婆矣。」《墨客揮犀》卷六。《類説》卷四十七引《遯齋閒覽》。《宋稗類鈔》卷六。

崔　球

1　池州崔球爲太學生，苦學久不歸。一日，晝夢至其家，見其妻正憑几寫字，呼之不應，與之言亦不答，若耳不聞焉。所書乃詩一首也，云：「數日相望極，須知意思迷。夢魂不怕嶮，飛過大江西。」既覺，歷歷憶其詩，乃書之藏於笥。後月餘，家問至，其妻寄此詩，一字無差，有其書之月日，乃球得夢之日也。《續墨客揮犀》卷二。

章　珉

1　章學士珉爲布衣，以宰相自許，高蓋大馬，盛服群從而後出，潤人謂之「三品秀才」。《後山談叢》卷二。

寇昌齡

1　寇昌齡嗜硯墨得名，晚居徐，守問之，曰：「墨貴黑，硯貴發墨。」守不解，以爲輕己。《後山談叢》卷二。

包　鼎

1　宣城包鼎，每畫虎，埽溉一室，屏人聲，塞門塗牗，穴屋取明，一飲斗酒，脱衣據地，卧起行顧，自視真虎也。復飲斗酒，取筆一揮，意盡而去，不待成也。《後山談叢》卷二。

張　鍔

1　祕書丞張鍔嗜酒，得奇疾，中身而分，左常苦寒，雖暑月，巾韈袍袴，紗緜相半。《後山談叢》卷二。

周　約

1　周約夢登科作尉，就舍，於堂牖間得女子隻履，竃間得筆墨。後數歲中第，爲延州一尉，既入廨舍，皆夢所見，求二物，皆得之於其處。《後山談叢》卷三。

侯　穆

1　侯穆有詩名，因寒食郊行，見數少年共飲於梨花下。穆長揖就坐，衆皆哂之。或曰：「能詩者飲。」乃以梨花爲題。穆吟曰：「共飲梨花下，梨花插滿頭。清香來玉樹，白蟻泛金甌。妝靚青娥妒，光凝粉蝶羞。年年寒食夜，吟繞不勝愁。」衆客擱筆。《雲齋廣録》。《堯山堂外紀》卷五十三。《宋詩紀事》卷三十。

曹　琰

1　曹琰郎中，滑稽之雄者，一日，因食落一牙，戲爲詩曰：「昨朝飯裏有粗砂，隱落翁翁一箇牙。爲報妻兒莫惆悵，見存足以養渾家。」《倦游雜録》。《宋朝事實類苑》六十七。《類説》卷十六。

2　郎中曹琰亦滑稽辯捷，嘗有僧以詩卷投獻，琰閲其首篇《登潤州甘露閣》云：「下觀揚子小。」琰曰：「何不道卑吠狗兒肥？」次又閲一篇《送僧》云：「猿啼旅思悽。」琰曰：「何不道犬吠張三嫂？」座中無不大笑。《青箱雜記》卷一。《堅瓠癸集》卷四。《宋稗類鈔》卷六。

曹　奎

1　有進士曹奎，屢掇上庠，南宫高選，居常自負，作大袖袍衣之，袖廣數尺。時有進士楊衛怪之，謂曰：「袖何廣耶？」奎曰：「要盛天下蒼生。」衛答曰：「此但能盛一箇耳。」《倦游雜録》。《宋朝事實類苑》卷六十五。《續墨客揮犀》卷六。

劉　稹

1　進士劉稹未第，居德州孔子廟中，嘗市一雁，翅雖折而尚生，不忍烹。聞自然銅治折傷，乃市數兩，燔而淬之末以飼焉。至春晚，遂飛去。是年秋深，忽有群雁集稹所居之後圃，家僮執梃往擊，諸雁悉驚飛，一雁不去，因棰殺之。燖剥毳羽，見翅骨肉壞，剖之，中皆若銀絲，乃向所養者。稹咨嗟累日。《倦游雜録》。

張退夫

1　張客省退夫自言，應舉時，因醉，乘驢過市，誤觸倒雜賣擔子，其人喧争不已，視擔中，只有《樂記疏》一册，遂五十錢市之，其人乃去。張初不文籍而行，遇醉醒，止閲所買《樂記疏》。無何，省試《黄鍾爲樂之末節論》，獨《樂記》爲詳，論擅場南省，遂高選，明年擢甲第。《倦游雜録》。

楊　孺

1　楊孺尚書以耳聾致仕，居鄠縣别業。同里高氏貲厚，有二子，小字大馬、小馬。一日，里中社飲，小馬酒一榼就楊公曰：「此社酒，善治聾，願持杯酌之無瀝。」楊書絶句與之云：「數十年來雙耳聵，可將社酒使能醫。一心更願青盲子，免見高家小馬兒。」《倦游雜録》。

楊獻民

1　關右人或有作京師語音，俗謂之獠語，雖士大夫亦然。有太常博士楊獻民，河東人，是時鄜州修城，差望青斫木，作詩寄郡中寮友。破題曰：「縣官伐木入煙蘿，匠石須材盡日忙。」蓋以鄉音呼「忙」爲磨，方能叶韻，士人而徇俗不典，亦可笑也。《倦游雜録》。《宋朝事實類苑》卷六十七。

史　沆

1　史沆以進士第，爲著作佐郎，累坐事羈房州，移襄以卒。沆仕不得志，好持人短長，世亦凶人目之，然亦竟以此敗。常過江州琵琶亭，作詩牓于棟，其略曰：「坐上騷人雖有詠，江邊寡婦不難欺。若使王涯聞此曲，織羅應過賞花詩。」《倦游雜録》。《宋朝事實類苑》卷七十。

于令儀

1　曹州于令儀者，市井人也，長厚不忤物，晚年家頗豐富。一夕，盗入其家，諸子擒之，乃鄰舍子也。令儀曰：「汝素寡悔，何苦而爲盗邪？」曰：「迫於貧耳。」問其所欲。曰：「得十千足以衣食。」如其欲與之。既去，復呼之，盗大恐，謂曰：「汝貧甚，夜負十千以歸，恐爲人所詰。」留之，至明使去。盗大感愧，卒爲良民。鄉里稱君爲善士。《澠水燕談録》卷三。《宋朝事實類苑》卷五十三。《厚德録》卷二。

張文寶

1　張文寶，永州人，博學有文。從子仲達以詩一軸示文寶，自衒《鷺絲》詩最爲得意，云：「滄浪最深處，鱸魚初得時。」文寶云：「更宜雕琢。」仲達云：「如何雕琢？」文寶云：「詩固佳矣，但鷺絲脚太長爾。」仲達赧服。《澠水燕談録》卷十。

張獻圖

1　有張獻圖者，應舉久不第，好嘲戲，以王年推恩，得三班奉職，以詩寄其妻云：「吾今爲奉職，子莫怨鸞孤。」《澠水燕談録》卷十。

2　張獻圖主簿，潁人，善嘲謔，以老榜得班行，寄書于家人曰：「汝作鸞孤，我爲奉職，不忝矣。」又譏州縣官之貪污者云：「棒頭舊血添新血，篋裏黄金壓白金。」《詩話總龜》前集卷四十。《唐宋分門名賢詩話》卷二。

李　譯

1　李譯諫議知鳳翔，卒，有蝴蝶之祥，自殯所以至府宇，蔽映無下足處。府官尊畢接武不相辨，揮拂不開，踐踏成泥，其大者如扇，喪行踰日方散。至今岐人能言之。《畫墁録》。

李　演

1　淳祐間，丹陽太守重修多景樓，高宴落成。一時席上皆湖海名流。酒餘，主人命妓持紅牋徵諸客詞。秋田李演廣翁詞先成，衆人驚賞，爲之閣筆。其詞云：「笛叫東風起。弄尊前、楊花小扇，燕毛初紫。萬點淮峯孤角外，驚下斜陽似綺。又婉娩、一番春意。歌舞相繆愁自猛，捲長波、一洗空人世。閒熱我，醉時耳。　緑蕪冷葉瓜洲市。最憐予、洞簫聲盡，闌干獨倚。落落東南牆一角，誰護山河萬里。問人在、玉關歸未。老矣青山燈火客，撫佳期、漫灑新亭淚。歌哽咽，事如水。」《浩然齋雅談》卷下。

楊大均

1　　道士楊大均，蔡州人。善醫，能默誦《素問》、《本草》及兩部《千金方》四書，不遺一字。與人治病診脈，不出藥，但云此病若何，當服何藥，是在《千金》某部第幾卷，即取紙書授之，分兩不少差。《石林避暑録話》卷一。

2　　《石林避暑録》載蔡州道士楊大均善醫，能默誦《素問》、《本草》、《千金方》，其問藥名分量皆不遺一字。因問其，此有何義理而可記乎？大均曰：「苟通其義，其文理有甚於章句偶儷，一見何可忘也。」《癸辛雜識》後集。《宋稗類鈔》卷七。

郎忠厚

1　　錢塘郎忠厚，游當塗諸公間，頗稔熟，好叙親舊，見勢位無不納拜者。至人失勢，則相疎。時人目之爲「富貴親情」。《萍洲可談》卷三。

任　昉

1　太學生任昉，字少明，□一官妓，五夜未嘗暫離。昉既善限所抱，而妓以老嫗間隔。妓曰：「吾二人情意若此，莫若尋一利刃共死處。」昉姑諾之。後以一木刀裹以銀紙，密卷紙數重，置於枕下，擇日就行，妓深諾之。昉遂遷延時日，妓乃生疑，開紙觀之，乃一木刀也，遂大慟絶昉。昉懷惓惓，遂作《雨中花》以貽妓曰：「事往人離，還似暮峽歸雲，隴上流泉。奈向分羅帶，已斷么弦。長記歌時酒畔，難忘月夕花前。相手處，瓊樓朱户，觸目依然。從來慣共，錦衾屏枕，長效比翼紋鴛。誰念我、而今清夜，長是孤眠。入户不如飛絮，傍懷争及爐煙。這回休也，一生心性，爲你縈牽。」妓得歌之，遂復如初。《古今詞話》。《緑窗新話》卷下。

楊端臣

1　楊端臣嘗買一妓，契約三年。二返而比鄰富者賂其父母，奪而有之。端臣追恨，作《漁家傲》曰：「有个人人情不久，而今已落他人手。見説近來伊也瘦。好教受，看誰似我能撋就。蓮臉能匀眉黛皺，相思淚滴殘妝透。總是自家爲事謬。從今後，這回斷了心先有。」嗣逢妓者，復有密會，再作《漁家傲》曰：「樓鼓數聲人跡散，馬蹄不響街塵軟。門户深深扃小院。簾不卷，背燈盡燭紅條短。　歸路恍如春梦斷，千愁萬恨知何限。昨夜月華明似練。花影畔，算來惟有嫦娥見。」其后主人稍知之，防閒甚嚴，絶無消息，遂作《阮郎歸》曰：「□□今日那人家，瑣窗紅影斜。髻雲散亂不勝花，偷匀殘臉霞。　梁燕老，石榴花。佳期今已差。憑欄思想入天涯，暮雲重疊遮。」《古今詞話》。《緑窗新話》卷上。

楊師純

1　廬陵楊師純，登第年，泊舟江岸。鄰舟有一姝，美而豔，與師純目色相投，未嘗有一語之接。一日，師純乘酒醉，跳爲鄰舟，徑獲一歡。因作《清平樂》詞以遣：「羞蛾淺淺，秋水如刀剪。窗下無人自針線，不覺郎來身畔。　相將手鴛幃，匆匆不許多時。耳畔告郎低語，共郎莫使人知。」後師純之官，復經故地，問其人，已生數子矣。師純感舊，再作《清平樂》以遣懷曰：「小庭春院，睡起花陰轉。往事舊歡離思遠，柳絮隨風難管。　等闲屈指當時，欄干幾曲誰知。爲問春風桃李，而今子滿芳枝。」《古今詞話》。《緑窗新話》卷上。

石藏用　劉　寅

1　石藏用、劉寅俱擅醫名，石喜用熱藥，劉喜用涼藥，京師爲之語云：「藏用篋中三斛火，劉寅匣内一壺冰。」《説詩隽永》。《苕溪漁隱叢話》前集卷三十六。《宋詩紀事》卷一百。

劉　皓

1　〔劉皓〕商父質直有守，初仕趙州林城令，決事嚴明。會鞫劫盜，獄吏令盜僞通買物者十數人以狀禀，乞追證，意欲乘時規利。商父佯爲無能者，判曰：「並要正身，違限重斷。」及期，如數勾至，皆衣服鮮潔，豪子也。商父命屏鞫獄吏，别以他吏引賊至庭下認之，皆無識者。商父曰：「爾能通姓名而有不識者乎？」賊愕然實告。命盡釋之，當行吏置重法，一境欽畏不敢欺。商公謂諸吏曰：「我河北村秀才，深知民間利病，爾乃敢爾，宜屏縮以俟來者。」《過庭録》。

2　劉皓商父，河北人，質直有守，爲耀之倚郭縣令。郡醫姚生，以術賂結權貴，豪恣莫比，監司憚之。郡縣僚吏居職能媚姚生者，雖上位有隙，亦必善終，或升改而去，反是者禍亦不測。遠邇畏恐。後，郡僚有老母疾篤，哀求冀一就視，姚漫不加恤，使人謂曰：「我不可往，可遣而母來。」群僚不得已舁母往。姚之田畝，貢賦未嘗納，商父聞其風久矣，至官深嫉之，檢姚所欠賦税，以公引追納，承行吏以死辭。劉怒叱曰：「有禍我當爾。」吏持引至其家。姚大怒，毁其公引，逕親訴於守。吏歸以告，劉笑曰：「何敢爾爾！」乃遣彎者四人令之曰：「知姚醫謁守，可以我命請至，不從則奪舁而來。爾等能辦此，吾爲爾惠，否則當挈而妻子出吾境爾。」彎者如其言，舁姚至縣。劉即戒閽者謹守不外通，立姚庭下，詰問曰：「爾庸醫，賦税敢不納耶！」姚厲聲與劉相抗。後問曰：「郡官母老病篤，汝寄跡郡中，不就視而使其來，此何理也？」遂命吏械之。姚虞勢弱，即解容俛首，曰：「某愚無知，爲上位優容至此，不意明公威嚴若是，幸見恕。」命綳於廡下，凡累日。姚以病告，劉曰：「爾罪人，不可歸。」家人欲視，令此來。其母八十餘，還追至視疾，僚屬咸快其事，就告劉曰：「此奇事也，然不爲已甚，幸容自新。」懇之再三，始從。太守與姚善，頗不自潔，怒劉之暴，欲劾，而劉先奏守過，伏辜，劉竟無罪。劉因慨然曰：「此何時哉，吾不可以居此。」即解印去。先子崇寧初官河北，見之，常衣布袍，往來閭里中，浩然自樂，竟不仕。而姚亦悔過自克，終身稱爲長者。《過庭録》。

方　偕

1　方偕善飲，酒後聰明過常時。宰福清，吏嘗乘醉白事，明日覆之，吏隱其一，偕曰「更有某事在」，吏叩頭謝罪。《莆陽比事》卷五。

朱希亮

1　朱希亮，潁川人，爲鄧州教官。有喬世賢者，恃才輕忽，偶與朱相值，遽問之云：「君名希亮，謂希何亮？」朱報云：「何世無賢？今未問君名，姓將何出？」喬愕然不能答。蓋古惟有橋姓，而省「木」莫知其由。《雞肋編》卷下。

李廷彦

1　李廷彦曾獻百韻詩于一上官，其間有句云：「舍弟江南没，家兄塞北亡。」上官惻然，憫之曰：「不意君家凶禍重併如此。」廷彦遽起自解曰：「實無此事，但圖對屬親切耳。」上官笑而納之。《遯齋閒覽》。《拊掌録》。

羅　可

1　〔羅可〕以踈放自適，鄉人共以師禮事焉。嘗有竊刈其園中蔬者，可適遇見，因躡足伏草間避之，以俟其去。又有攘殺其雞者，可乃壺就之，其人慙悚服罪。可執其手曰：「與子幸同里閭，不能烹雞以待子，我誠自愧。」乃設席，呼其妻孥環坐，盡醉而歸。終不語人，人由是相誡無犯。《遯齋閒覽》。《何氏語林》卷三。《宋稗類鈔》卷三。

楊　勔

1　陳正敏《遯齋閒覽》載：楊勔中年得異疾，每發言應答，腹中有小聲效之。數年間，其聲寖大。有道士見而驚曰：「此應聲蟲也。久不治，延及妻子。宜讀《本草》，遇蟲不應者，當取服之。」勔如言，讀至雷丸，蟲忽無聲。乃頓餌數粒，遂愈。《能改齋漫録》卷八。

危拱辰

1　元豐中，光禄卿危拱辰爲進士時，遇五臺山僧，號稱知人。拱辰以前程問之，僧以手帕裹一大錢贈之曰：「謹守終有所見。」拱辰秘而俟之。其後登第，死於饒州鑄錢監。《能改齋漫録》卷十八。《宋稗類鈔》卷八。

張孝基

1　許昌士人張孝基，娶同里富人女，富人只一子，不肖，斥逐之。富人病且死，盡以家財付孝基，與治後事如禮。久之，其子匄於塗，孝基見之，惻然謂曰：「汝能灌園乎？」答曰：「如得灌園以就食，何幸！」孝基使灌園，其子稍自力。孝基怪之，復謂之曰：「汝能管庫乎？」答曰：「得灌園已出望外，況管庫，又何幸也！」孝基使管庫，其子頗馴謹，無他過。孝基徐察之，知其能自新，不復有故態，遂以其父所委財産歸之。此似《法華》窮子之事。其子自此治家勵操，爲鄉閭善士。《泊宅編》十卷本卷六。《仕學規範》卷三十。《自警編》卷四。《言行龜鑑》卷三。

潘　勺

1　潘勺，字叔治。登進士第，爲吴興郡掾。後絶意禄仕，徧游天下佳山水，嘗爲《雁蕩百詠》，其末云：「都爲畫工圖不得，一時收拾作詩歸。」自號癸甲先生，或問其故，曰：「始終之義也。」後果以癸日亡，甲日殮。《中吴紀聞》卷三。

翟　超

1　崑山弓手翟超，數以勇力奮，而酷嗜《金剛經》，晝夜誦之不輟。邑有盜，尉責其巡警失職，撻之。退而憤然曰：「他人被盜，而我乃受杖！」不復還家，坐於一廟中，誦經達旦。至「應無所住，而生其心」，忽若有悟，遂棄俗而投禮東齋謙老，名之曰道川。俄爲僧，見處日明，因行脚江西。途中遇虎，無懼色，虎馴伏其旁，逡巡引去。晚注《金剛經》，超乎言句之外。名禪老衲，皆以爲不可及。其後圓寂之際，大書四句云：「我有一條鐵楖栗，縱横妙處無人識。臨行撥轉上頭關，轟起一聲春霹靂。」今葬於山中。《中吴紀聞》卷六。

釋智儼

1　承平時，有蝦子和尚，好食活蝦，乞丐于市，得錢即買蝦，貯之袖中，且行且食。或隨其所往，密視之，遇水則出哇，群蝦皆游躍而去。後不知所終。《中吴紀聞》卷五。

2　鰕子和尚名智儼，居華亭静安寺。七月十五日，村郭設盂蘭盆，寺僧赴請殆盡，惟儼在寺，有胥村人嗣來召僧，而無僧可召，欲拉儼往，儼曰：「但歸辦置，吾隨來也。」乘小舠而行，見捕鰕者，儼從買一斗，索水噉之無遺，謂漁者曰：「齋回，還汝直。」且叮嚀舟子勿泄。至村，舟子不能忍，齋家聞此，厭薄之，不請上坐，席地一飯而無襯，以辱焉。師懽然納受，還，見漁者，曰：「何饒舌，今日齋無錢，奈何？」漁者曰：「無錢，但還我鰕。」曰：「此易。」復索水飲，隨吐出活鰕盈斗，還之。人以爲異，因呼名鰕子和尚。儼異迹頗多，海濱人皆能言之。及將滅，斂蒲草爲萬餘繩，懸廊廡間，謂人曰：「與諸君作緣事。」遂坐脱。人争赴施錢，懸繩皆滿，用建佛閣於寺中。至今寺稱鰕子道場。《補續高僧傳》卷十九。

張　鼎

1　張鼎爲太常博士，用雞肋爲雞肘，時輩譏曰「雞肘博士」。《可書》。《茶香室叢鈔》卷三。

程　昶

1　程昶爲鎮江府節推，刻薄而不練，其形似猴、鼠，一時號爲「乙巳居士」。《可書》。

鄧知剛

1　鄧知剛任待制，守軍器監，形貌魁偉，每以横金衒衆，未嘗衣衫。京師諺曰：「不着涼衫，好个金稜快活三。」蓋一時目肥人爲快活也。《可書》。

胡卓明

1　里中士人胡卓明父祖好棋，挾此藝者日至。其母夜卧忽驚起，問其故，云：「夢吞一枯棋也。」初意日所嘗見，是以形於夢寐。已而生卓明，年至七八歲，厥祖與客對弈而敗，卓明忽從旁指曰：「公公誤此一著耳！」其祖敗而不平，怒謂曰：「小子何知！」推局付之，卓明布數着，果勝。厥祖大驚，因與對棋。其布置初若無法度，既合，則皆是。數日間，遽能與厥祖爲敵。迨十餘歲，遂以棋名，四方之挾藝者纔争先耳。《獨醒雜志》卷八。

孔仁謙

1　杭州有雕木匠孔仁謙，一時之絶手。嘗於杭州菩提寺造千手千眼大悲觀音像，既畢，度置千手不能盡。凡數日，沉思如醉，一夕夢沙門語之曰：「何不分形於寶燄之上？」仁謙豁然大悟，如其置列焉，特爲奇妙。後又於明州開元寺造一軀，如其法。千手之制，取於襄州畫像，凡五百手各持物器，五百手結印，本神迹也。《宋朝事實類苑》卷五十一。

李　某

1　李京兆諸父中，有一人嘗爲博守者，不得其名，其人極廉介。一日，迓監司於城門，吏報酉時，守急命閉關。已而使者至，不得入，相與語於門隙。使者請入見，曰：「法當閉鑰，不敢啟關。」請以詰朝奉迎。又京遞至，發緘視之，中有家問，即令滅官燭，取私燭閲書。閲畢，命秉官燭如初。當時遂有「閉關迎使者，滅燭看家書」之句。廉白之節，昔人所高，矯枉太過，則其弊遂至于此。《竹坡詩話》。

杜大中

1　杜大中自行伍爲將，與物無情，西人呼爲杜大蟲。雖妻有過，亦公杖杖之。有愛妾才色俱美，大中牋表，皆此妾所爲。一日，大中方寢，妾至，見几間有紙筆頗佳，因書一闋寄《臨江仙》，有「彩鳳隨鴉」之語，大中覺而視之，云：「鴉且打鳳。」於是掌其面，至項折而斃。《苕溪漁隱叢話》前集卷六十引《今是堂手録》。

丘舜元

1　殿中丞丘舜元，閩人也。舟泝汴，遇生日，艤津亭。家人酌酒爲壽，忽昏睡，夢登岸，過林薄至一村舍，主人具飲食。既覺，行岸上，皆如夢中所見。至村舍，有老翁方撤席，如賓退者。問之，曰：「吾先以是日亡一子，祭之耳。」舜元默然，知前身爲老翁子也，厚遺之以去。《邵氏聞見後録》卷三十。

韓南老

1　閩人韓南老就恩科，有來議親者，韓以一絶示之：「讀盡文書一百擔，老來方得一青衫。媒人卻問余年紀，四十年前三十三。」……或云陳君向也。《清波雜志》卷七。

張　珙

1　張廷老，名珙，唐安江原人。年七十餘，步趨拜起健甚。自言夙興必拜數十，老人血氣多滯，拜則支體屈伸，氣血流暢，可終身無手足之疾。《老學庵筆記》卷二。

釋行持

1　僧行持，明州人，有高行，而喜滑稽。嘗住餘姚法性，貧甚，有頌曰：「大樹大皮裹，小樹小皮纏。庭前紫荆樹，無皮也過年。」後住雪竇，雪竇在四明，與天童、育王俱號名刹。一日，同見新守，守問天童覺老：「山中幾僧？」對曰：「千五百。」又以問育王諶老，對曰：「千僧。」末以問持，持拱手曰：「百二十。」守曰：「三刹名相亞，僧乃如此不同耶？」持復拱手曰：「敝院是實數。」守爲撫掌。《老學庵筆記》卷三。

常　瓌

1　常瓌，字子然，河朔人，本農家。一村數十百家皆常氏，多不通譜。子然既爲御史，一村之人名皆從玉，雖走史鈴下皆然，無如之何。子然乃名子曰任、佚、美、向，謂周任、史佚、子美、叔向也，意使人不可效耳。《老學庵筆記》卷四。

但中庸

1　姓「但」者，音若「檀」。近歲有嶺南監司曰但中庸者是也。一日，朝士同觀報狀，見嶺南郡守以不法被劾，朝旨令但中庸根勘。有一人輒歎曰：「此郡守必是權貴所主。」問：「何以知之？」曰：「若是孤寒，必須痛治，此乃令但中庸根勘，即是有力可知。」同坐者無不掩口。其人悻然作色曰：「拙直宜爲諸公所笑！」竟不悟而去。《老學庵筆記》卷七。

蔣寧祖

1　蔣寧祖者，待制瑎之子，年四十，官至朝請郎。當遷大夫，不肯就。父母强之，不得已自列。既受命，即丐致仕，自是不御朝衣，常著綀布道服，請于下闕。《夷堅甲志》卷五。

趙公衡

1　宗室公衡居秀州，性質和易，善與人款曲，但天資滑稽，遇可啓顔一笑，衝口輒嘲之。里閭親戚以至倡優伶倫，無所不狎侮，見之者無敢不敬畏。素寡髮，俗目之爲趙葫蘆，遂爲好事者作小詞詠之曰：「家門希差，養得一枚依樣畫。百事無能，只去籬邊纏倒藤。幾回水上，軋捺不翻真箇强。無處容他，只好炎天作巴。」讀者無不絶倒。《夷堅支志》景卷四。《堯山堂外紀》卷五十九。《詞苑叢談》卷十一。《堅瓠乙集》卷四。案：《堯山堂外紀》、《詞苑叢談》「好事者」作小詞，改爲「洪景盧」。

江永之　劉文伯

1　劉文伯晚景次需之暇，於所居之側妝飾一軒，瀟灑可人，其中一壁但畫竹、石而已。劉酷愛之，日游其中。江永之一日來訪，劉乃具酒，拉親舊飲於是軒。永之既醉，忽舉筆題兩句於畫壁之旁云：「此石拳然，此君蕭然。」劉意殊不樂。江久乃再續云：「是謂歲寒之操，人與物以俱堅。」劉乃大喜，遂題兩句於江所題之後壁云：「壁上有人題好句，天應錫我老何難。」飲坐客，爛醉乃散。《新編醉翁談録》卷一。

徐觀國

1　江左士子徐觀國，就館于鄱陽尉王君家。以館翁被本部告訐，減請于州，連及觀國，被録到庭，遂作《驀山溪》詞曰：「儒官措大，是官曰都得做。宰相故崇下，呼召也須同。太原公子，能武又能文，闲暇裏，抱琴書，車馬時相過。樽開北海，減請還知麽。尀耐這點徒，剛入詞，把人點污。儒冠屈辱，和我被干連，累告訐，孟嘗君，帶累三千箇。」《白獺髓》。

游子西

1　龍溪游子西，赴江西漕試，登酒樓，逢諸少年聯座，不知其爲文人。酒酣，諸少年題詩於樓壁，旁若無人。子西起借韻，諸子笑之。既而落筆，詞意高妙，諸子恍然潛遁。「暑塵收盡，快晚來急雨，一番初過。是處涼飆回爽氣，直把殘雪吹破。星律飛流，銀河摇盪，只恐冰輪墮。雲梯穩上，瓊樓今夜無鎖。　便覺浮世卑沈，逥翔偃薄，似蟻空旋磨。想得九天高絶處，不比人間更大。獨立乾坤，浩歌春雪，可惜無人和。廣寒宫裏，有誰瀟灑如我。」《詩人王屑》卷二十一。

南嶽僧

1　嘗聞南嶽昔有住山僧，每夜必秉燭造林，衆生打坐者數百人，或拈竹篦痛箠之，或袖中出餅果置其前，蓋有以窺其中之静不静，而爲是懲勸也。《鶴林玉露》丙編卷三。

時　億

1　予來東湖，見時億一中者，修水人也，耿介尤可畏。家貧甚，或以數千楮售其文於科場者，辭焉。在學舍當得之物，亦恥於扣人而不取。臺府有饋，至再四而亦不受，其他可知。然稍裕財即樂予。布衣終歲，湛如也。《懷古録》卷中。

王　德

1　餘干有王德者，僭竊九十日爲王。有一士被執，作詔云：「兩條脛腚，馬趕不前。一部髭髯，蛇鑽不入。身坐銀校之椅，手執銅鎚之。翡翠簾前，好似漢高之祖；鴛鴦殿上，有如秦始之皇。一應文武百官，不許著草屨上殿。」王德就擒，此士人得以作詔免。《貴耳集》卷下。

謝　耘

1　謝耕道耘，天台人，自號曰「謝一犁」，有《犁春圖》。諸公喜于納交。善滑稽，三十年間，天下詩人未有不至其室。詩軸不知幾牛腰，巾高二尺餘，方口大面，行于市，孰不曰「謝一犂」，因是名滿京洛。《貴耳集》卷上。《宋詩紀事》卷六十九。

王萬年

1　王萬年副都統，因貽書岷峨山抝牛和尚，不答書，但與來人説：「傳語太尉早歸！」人至，問和尚有書無書，堅不肯説，萬年云：「我已知了，爾直説。」久而方云：「和尚請太尉早歸。」三日後，盥潄間即逝。人問抝牛，云：「王太尉是第六洞萬年鬼王，所以姓王名萬年。」《貴耳集》卷下。

許左之

1　吾鄉許左之、右之二公兄弟，落筆皆不凡。左之公一夕寓飲妓坊，醉欲狎之，妓密有所歡在矣。公提筆賦詞而起，云：「誰知花有主，誤入花深處。直放下，酒杯乾，便歸去。」又代他妓小詞：「憶你當初，惜我不去。傷我如今，留你不住。」去客聽此，戀戀踰時，妓迄後謝。《深雪偶談》。《堯山堂外紀》卷五。《南宋雜事詩》卷五。

釋寶鑑

1　平江有張省幹者，病傷寒，眼赤，舌縮有膏，唇口生瘡，氣喘，失音，臟腑利已數日，勢甚危。此证傷寒家不載，諸醫皆欲先止臟腑。忽秀州醫僧寶鑑大師者過，投以茵陳五苓散、白虎湯而愈。諸醫問出何書，僧曰：「仲景云：『五臟實者死。』今賴大腸通，若更止之，死可立而待也。五苓以道其小腸，白虎以散其邪氣也。」諸人始服。《雲麓漫鈔》卷五。

釋思業

1　〔思業禪師〕世爲屠宰。一日戮猪次，忽洞徹心源，棄業爲僧，述偈云：「昨日夜叉心，今朝菩薩面。菩薩與夜叉，不隔一條線。」《五燈會元》卷二十。

徐子勉

1　衢人徐子勉假館浙西，主人調官都城，與之偕。主人買妾以歸，舟中置酒奏伎，歌闌酒罷，深夜就寢。徐夢一士云：「君輩方盡歡，而鬼趣有苦饑者，獨不能以餘瀝見及乎？」因哦詩一章，徐驚寤忘之。已而復夢如初，乃盡憶其語云：「鬼嘯猩吟沸簧笛，碎板玉盤珠亂擲。二八佳人舞倦時，蝶困東風斂雙翼。」《浩然齋雅談》卷中。

樊　紀

1　岐山縣樊紀登第，其父亦以喜而頤脱，有聲如破甕。《齊東野語》卷六。

陳　愷

1　趙時杖爲平江僉幕，其訓名不雅。凡書判決杖，吏輩皆用紙貼之，此亦可笑。其押字，作一大口字，而申其下一畫。陳子爽愷作守，初到見之，書其側云：「僉判押字大空空，請改之，庶幾務實。仍請别押一樣來。」聞者無不大笑。《齊東野語》卷八。

王　叔

1　王叔知吴門日，名其酒曰徹底清。錫宴日，伶人持一樽誇於衆曰：「此酒名徹底清。」既而開樽，則濁醪也。旁誚之云：「汝既爲徹底清，卻如何如此？」答云：「本是徹底清，被錢打得渾了。」《齊東野語》卷十三。

張　乂　林叔躬

1　張乂，延平人。少負才入太學，有聲，爲節性齋長，既又爲時中齋長。其人眇小而好作爲，動以苛禮律諸生，同舍多不平之。莆田林叔躬，亦輕浮之士也，於是以其名字作詩賦各一首嘲之。其警聯云：「身材短小，欠曹交六尺之長；腹空内虚，乏劉义一點之墨。」詩警句云：「中分爻兩段，風使十横斜。文上元無分，人前强出些。」曲盡形容之妙，聞者絶倒。《齊東野語》卷十三。

陳無損

1　會稽有富人馬生，以入粟得官，號馬殿幹。喜賓客，有姬美豔能歌，時出佐酒。客有梁縣丞者頗黠，因與之目成。一旦馬生殂，姬出，梁捐金得之。它日，置酒觴客，陳無損益之在坐。酒酣，舉杯屬梁曰：「有儷語奉上。」梁諦聽之，即琅然高唱曰：「昔居殿幹之家，爰喪其馬。今入縣丞之室，毋逝我梁。」一坐大呼笑，而主人憮然不樂。無幾，梁亦死焉。《齊東野語》卷二十。

楊　昊

1　楊昊，字明之，聚江氏少艾，連歲得子。明之客死之明日，有蝴蝶大如掌，徊翔於江氏傍，竟日乃去。及聞訃，聚族而哭，其蝶復來繞江氏，飲食起居不置也。蓋明之未能割戀於少妻稚子，故化蝶以歸爾。李商嘗作詩記之曰：「碧梧翠竹名家兒，今作栩栩蝴蝶飛。山川阻深網羅密，君從何處化飛歸。」《癸辛雜識》前集。《宋詩紀事》卷七十七。

楊大芳

1　楊大芳娶謝氏，謝亡末殮，有蝶大如扇，其色紫褐，翩翩自帳中徘徊，飛集窗户間，終日乃去。……余嘗作詩悼之云：「帳中蝶化真成夢，鏡裏鸞孤枉斷腸。吹徹玉簫人不見，世間難覓返魂香。」《癸辛雜識》前集。

陳仲潛

1　永嘉平陽陳仲潛健啖過人，仕至邑宰。偶臨安，會北使至，亦健啖，求爲敵者，使與館伴，陳聞而自衒，因獲充選。食已，復索，乃各以半豚進。使者辭不能容，陳獨大嚼，由是得湘陰庾節。使還不爲生計，每飯必肉數斤，未幾所畜一空。其妻告以饑，愁中吐出一蟲，如小龜，金色，遂殂。《癸辛雜識》别集上。

鄭文妻

1　太學服膺齋上舍鄭文，秀州人。其妻寄以《憶秦娥》云：「花深深，一勾羅襪行花陰。行花陰，闲將柳帶，試結同心。　日邊消息空沉沉，畫眉樓上愁登臨。愁登臨，海棠開後，望到如今。」此詞爲同舍見者傳播，酒樓妓館皆歌之。《古杭雜記》。《西湖游覽志餘》卷十六。《宋稗類鈔》卷四。

劉鼎臣妻

1　宋時婺州劉鼎臣者，僦省試於行都，瀕行，其妻自製彩花一枝贈之，侑以《鷓鴣天》詞云：「金屋無人夜翦繒，寶釵翻過齒痕輕。臨行執手殷勤送，襯與蕭郎兩鬢青。　聽囑付，好看承，千金不抵此時情。明年宴罷瓊林晚，酒面微紅相映明。」《西湖游覽志餘》卷十六。《古杭雜記》。《宋稗類鈔》卷四。

陳襲善

1　宋有陳襲善游錢唐，與營妓周子文甚狎，挾之遍歷湖山。後襲善去爲河朔掾，宿奉高驛，夢子文搴幃嚬蹙，挽之不可，冉冉悲啼而没。久之，得故人書云：「子文死矣。」按其月日，則宿奉高驛時也。既歸，游鷲嶺，作《漁家傲》以寄情焉：「鷲嶺峯前欄獨倚，愁眉促損愁腸碎。紅粉佳人傷别袂。情何已，登山臨水年年是。　常記同來今獨至，孤舟晚颺湖光裏。衰草斜陽無限意。誰與寄，西湖水是相思淚。」《西湖游覽志餘》卷十六。《詞林紀事》卷十七。

2　見釋仲殊6。

趙不敏　盼　奴　小　娟

1　宋宗室趙不敏，與錢塘名娼盼奴甚洽。久之，不敏日益貧，盼奴周給之，使篤於業。遂捷南省，得官授襄陽府司户。赴官三載，想念成疾而卒。有禄俸餘資，囑其弟院判某均分之：一以膳院判，一以遺盼奴。且言盼奴有妹小娟，俊雅能詩，可謀致佳偶也。院判至錢塘，則盼奴亦以憶司户一月前死矣。小娟以於潛官絹誣攀繫獄。院判素與杭倅善，託倅從獄中召出，詰之曰：「汝誘商人官絹百匹，何以償之？」小娟叩頭言：「此亡姊盼奴事，乞賜周全。」倅喜其詞气婉順，以趙司户所寄付之。小娟啓柬，惟一詩云：「當時名妓鎮東吴，不好黄金只好書。借問錢塘蘇小小，風流還似大蘇無。」小娟得書默然。倅索和，援筆書云：「君住襄江妾住吴，無情人寄有情書。當年若也來相訪，還有於潛絹也無。」倅大喜，盡以所寄物與之。免其償絹，且言於太守，謀爲脱籍，歸院判，得偕老焉。《宋稗類鈔》卷四。《西湖游覽志餘》卷十六。《七修類稿》卷二十七。《宋詩紀事》卷九十七引《武林紀事》。

陳　蒙

1　宋國學正陳蒙，輕財尚義，家世清白。一日，有布衣持紙扇來謁，上書云：「出韻不駐思。」蒙以酸字爲韻，令賦梅花，輒應聲云：「影摇溪脚月猶冷，香滿枝頭雪未乾。只爲傳家太清白，致令生子亦辛酸。」蒙大悦，厚贈之。《宋詩紀事》卷九十六引《蓉塘詩話》。

吕洞賓

1　唐《異聞集》載沈既濟作《枕中記》云：「開元中，道者吕翁，經邯鄲道上邸舍中，以囊中枕借盧生睡事。」此之吕翁，非洞賓也。蓋洞賓嘗自序，以爲吕渭之孫。渭，仕德宗朝；今云開元中，則吕翁非洞賓，無可疑者。而或者又以爲「開元」想是「開成」字，亦非也。開成雖文宗時，然洞賓度此時未可以稱翁。案本朝國史稱：「關中逸人吕洞賓，年百餘歲，而狀貌如嬰兒。世傳有劍術，時至陳摶室。」若以國史證之，止云百餘歲，則非開元人明矣。《雅言系述》有吕洞賓傳云：「關右人，咸通初，舉進士不第。值巢賊爲梗，家隱居終南，學老子法」云。以此知洞賓乃唐末人。《能改齋漫録》卷十八。

2　吕洞賓嘗自傳，岳州有石刻，云：「吾乃京兆人，唐末，累舉進士不第。因游華山，遇鍾離，傳授金丹大藥之方；復遇苦竹真人，方能驅使鬼神；再遇鍾離，盡獲希夷之妙旨。吾得道年五十，第一度郭上竈，第二度趙仙姑。郭性頑鈍，只與追錢延年之法。趙性通靈，隨吾左右。吾惟是風清月白，神仙會聚之時，常游兩浙、汴京、譙郡。嘗著白襴角帶，右眼下有一痣，如人間使者筯頭大。世言吾賣墨，飛劍取人頭，吾聞哂之。實有三劍：一斷煩惱，二斷貪嗔，三斷色欲，是吾之劍也。世有傳吾之神，不若傳吾之法；傳吾之法，不若傳吾之行。何以故？爲人若反是，雖握手接武，終不成道。」《能改齋漫録》卷十八。

3　大梁景德寺峨眉院，壁間有吕洞賓題字。寺僧相傳，以爲頃時有蜀僧號峨眉道者，戒律甚嚴，不下席者二十年。一日，有布衣青裘，昂然一偉人來，與語良久，期以明年是日復相見於此，願少見待也。明年是日，日方午，道者沐浴端坐而逝。至暮，偉人果來，問道者安在，曰亡矣。偉人嘆息良久，忽復不見。明日書數語於堂壁間絶高處，其語云：「落日斜，西風冷。幽人今夜來不來，教人立盡梧桐影。」字畫飛動，如翔鸞舞鳳，非世間筆也。宣和間，余游京師，猶及見之。《竹坡詩話》。

4　見張洎12。

5　見丁謂9。

6　見黄覺1。

7　見滕宗諒10。

8　《東坡詩話》云：熙寧元年八月十九日，有道士過沈東老飲酒，用石榴皮寫絶句壁上，自稱回道人。出門，至石橋上，先度橋，數十步不知所在。或曰：「此吕洞賓也。」詩云：「西鄰已富憂不足，東老雖貧樂有餘。白酒釀來緣好客，黄金散盡爲收書。」此東坡倅錢塘之日，今在石村沈家，畫壁猶存，所畫之像，藤蔓交蔽其體，惟面貌獨出，余往來苕、霅，屢見之。《西塘集耆舊續聞》卷六。

毛　女

1　見陳摶27。

2　見陳摶28。

3　見蔡京20。

4　見蔡京21。

5　見蔡京102。

宋人軼事彙編卷四十

雜　録

1　國朝故事，天子誕節，則宰臣率文武百僚班紫宸殿下，拜舞稱慶。宰相獨登殿捧觴，上天子萬壽，禮畢，賜百官茶湯罷，於是天子還内。則宰臣夫人在内亦率執政夫人以班福寧殿下，拜而稱賀。宰臣夫人獨登殿捧觴，上天子萬壽，仍以紅羅綃金鬚帕繫天子臂，退復再拜，遂燕坐於殿廊之左。此儒臣之至榮。《鐵圍山叢談》卷二。

2　太祖初郊，凡闕典大儀，修講或未全備，至於勘契之式，次郊方舉。大禮畢，鑾輅還至闕門，則行勘箭之儀，内中過殿門，則行勘契之儀。勘箭者，其箭以金銅爲鏃，長三寸，形若鑿枘。其笴香檀木爲之，長三尺，金鏤飾其端，以絳羅泥金囊韜之，金吾仗掌焉。其鏃以紫羅泥金囊貯之，駕前司掌焉。每大駕還，闔中扇，駐蹕少俟，有司聲云：「南來者何人？」駕前司告云：「大宋皇帝。」行大禮畢，禮儀使跪奏曰：「請行勘箭。」金吾司取其笴，駕前司取其鏃，兩勘之罷，即奏曰：「勘箭訖。」有司又聲曰：「是不是？」贊喝者齊聲曰：「是。」如是者三，方開扇分班起居迎駕。大輅方進，勘契者以香檀刻魚形，金飾鱗鬣，别以香檀板爲魚形，坎而爲範。其魚則駕前司掌焉，其範則宫殿門司掌焉。鑾輿過宫殿門，以魚合範，然後開扇迎駕。其贊唱喝迎拜，一如勘箭之式。《玉壺清話》卷二。

3　舊制，郊祀禮成，駕還闕門，有勘契之儀。其制：以劄爲箭，長三尺，鏤金飾其端，緘以泥金絳囊，金吾掌之。金塗銅爲鏃，長三寸，其端所以合符者也，貯以泥金紫囊，駕前掌之。駕至端門，閽吏闔扉以問曰：「南來者爲誰？」駕前司告曰：「天皇皇帝。」奏請行勘箭之儀，交勘，奏曰：「勘訖。」又審曰：「是否？」贊者齊聲曰：「是。」三審，乃啓扉，列班起居，駕乃入。契刻檀爲魚，金飾鱗鬣。别刻檀板爲坎，足以容魚。駕前掌魚，殿前掌板，駕過殿門，合魚乃啓扉，其制如勘箭之儀。熙寧中，詔罷其制。《澠水燕談録》卷五。

4　熙寧以前，凡郊祀，大駕還内，至朱雀門外，忽有緑衣人出道上，蹯跚潦倒如醉狀，乘輿爲之少抳，謂之天子避酒客。及門，兩扇遽闔，門内抗聲曰：「從南來者是何人？」門外應曰：「是趙家第幾朝天子。」又曰：「是也不是？」應曰：「是。」開門，乘輿乃進，謂之勘箭。《畫墁録》。

5　竊按舊史，中書、門下、御史臺謂之三署，爲侍從供奉之官。今常朝之日，侍從官先次入殿庭，東西立定，俟正班入，一時起居，其侍從官則東西對拜，甚失北面朝謁之禮。今請准舊儀，侍從官先次入，起居畢，在左右分行，侍立於丹墀之下，故謂之蛾眉班。然後宰相率正班入起居，庶免侍從官有東西對拜之文，得遵正禮。《儒林公議》。

6　唐制：兩省供奉官東西對立，謂之蛾眉班。國初，供奉班於百官前横列。王溥罷相，爲東宫一品，班在供奉班之後，遂令供奉班依舊分立。慶曆，賈安公爲中丞，以東西班對拜爲非禮，復令横行。至今，初叙班分立，百官班定，乃轉班横行，參罷復分立，百官班退乃出。參用舊制也。《夢溪筆談》卷一。《宋朝事實類苑》卷二十五。

7　百官入殿門，閤門輒促之曰：「那行。」予去國二十七年復還，朝儀寖有不同，唯此聲尚存。《老學庵筆記》卷四。

8　〔元旦侵晨〕上御正衙，有緑衣吏執儀劍突趨殿前，聲誶厲不可曉，乃大璫走辦耳。宰執百僚聽召宣，領班蹈舞，皆稱壽再拜，聲傳折檻邊。禁衛人高聲嵩呼，聲甚震，名爲「繞殿雷」。《夢粱録》卷一。

9　德壽、孝宗在御時，閤門多取北人充贊喝，聲雄如鐘，殿陛間頗有京洛氣象。自嘉定以來，多是明、台、温、越人在閤門，其聲皆鮑魚音矣。《貴耳集》卷下。

10　舊傳三歲拜郊或明堂大禮，所有在前誤國姦臣首級在大理寺者，必以致祭。蓋訛傳謂以污穢之物祭之，其實乃少牢也。其文云：「國家於三年恩霈，汝雖誤國，然今亦不忘汝之舊，特用豕以祭。」《古杭雜記》。

11　朝，辨色始入，前此集禁門外。宰執以下，皆用白紙糊燭燈一枚，長柄揭之馬前，書官位於其上，欲識馬所在也。朝時自四鼓，舊城諸門啓關放入，都下人謂「四更時，朝馬動，朝士至」者，以燭籠相圍遶聚首，謂之「火城」。宰執最後至，至則火城滅燭。大臣自從官及親王駙馬，皆有位次，在皇城外仗舍，謂之待漏院，不與庶官同處。火城每位有翰林司官給酒果，以供朝臣，酒絶佳，果實皆不可咀嚼，欲其久存。先公與蔡元度嘗以寒月至待漏院，卒前白有羊肉酒，探腰間布囊，取一紙角，視之，臡也。問其故，云「恐寒凍難解，故懷之」。自是止令供清酒。《萍洲可談》卷一。

12　文德殿，百官常朝之所也。宰相奏事畢，乃來押班，常至日旰。守堂卒好以厚朴湯飲朝士，朝士有久無差遣，厭苦常朝者，戲爲詩曰：「立殘階下梧桐影，喫盡街頭厚朴湯。」亦朝中之實事也。《温公續詩話》。

13　元祐中，哲宗旬日一召輔臣於延英閣聽講讀。……邇英、延義皆祖宗所建講讀之所。記注官賜坐飲茶，將罷，賜湯，仍皆免拜，無復外廷之禮。故〔曾〕子開詩云：「二閣從容訪古今，諸儒葵藿但傾心。君臣相對疑賓主，誰識昭陵用意深。」邇英閣前槐後竹，雙槐極高，而柯葉拂地，狀如龍蛇，或謂之鳳尾槐。子開詩云：「鳳尾扶疎槐影寒，龍吟蕭瑟竹聲乾。漢皇恭默尊儒學，不似公孫見不冠。」〔蘇〕子由詩云：「銅瓶灑遍不勝寒，雨點匀圓凍未乾。回首曈曨朝日上，槐龍對舞覆衣冠。」並謂此也。《墨莊漫録》卷七。

14　邇英閣，講諷之所也。閣後有隆儒殿，在叢竹中，制度特小。王原叔久在講筵而身品短，同列戲之曰：「宜爲隆儒殿學士。」《春明退朝録》卷上。

15　禁中帝及兩宫，各有尼道并女冠各七人，選于諸寺觀年三十以上能法事者充，隨本殿内人居處。每早輪一尼一道，導上于佛閣前讚念。導上燒香佛道者各兩拜，又導下殿燒天香四拜，又導至殿門後殿出，視朝方退。《蘜堂野史》。《澗泉日記》卷上。

16　都下飛鳶至多，而大内中爲最。每集英殿下燕，則飛鳶動千百爲群，翔舞庭中，百官燕食至，則多爲所掠。故事，遇燕設，乃於隣殿置肉以賜鳶，後稍稍得引去，然尚多有之也。《鐵圍山叢談》卷六。

17　玉輅始作自唐高宗，繇高宗、武后、明皇及聖朝真宗皇帝，凡三至岱宗，一至崧高。然行道摇頓，仁廟晚患之，詔創爲一輅。及告成，因幸開寶寺，垂簾於寺門，命有司按行於通衢，親視之焉。新輅既先，次引舊輅，而舊輅輒有聲如牛鳴，不肯前，衆力挽之，堅不動而止。仁廟未幾登遐，終不克御前新輅也。其後，神祖苦風眩，每郊祀，益惡舊輅之不安。又詔别創之，乃更攷古制，加以嚴飭甚美。新輅既成，天子未及御。元豐八年之元日，適大朝會，有司宿供張，設輿輅、儀物於大慶殿下，新輅在焉。遲明撤去幕，屋壞，遂毁，玉輅爲之碎，因殺傷儀鸞司士數十人。未幾，神祖復登遐。是後有司乃不敢易，但進舊輅，以奉至尊。靖康中，議者將持玉輅以遺金人，然地遠不得聞厥詳，舊輅之能神否也。《鐵圍山叢談》卷二。《夢溪筆談》卷十九。

18　仁宗朝作新玉輅既成，與舊輅同呈於崇政殿，舊輅在後，忽有大聲隱隱如海獸狀。仁宗訝之，乃令新輅在後，遂無聲。既出殿門，舊輅復在後，又有大聲如前。《文昌雜録》卷三。

19　大駕玉輅，世傳爲唐高宗時物，堅壯穩利，至今不少損。元豐間，禮文既一新，有司請别造新輅，詔宋用臣董之，備極工巧珠寶之飾。既成，以正旦大朝會，宿陳於大慶殿庭，車人先以幕屋覆之。將旦徹屋，忽其上一木墜，盡壓而碎。一木之勢，蓋不能至此，人以爲異。自後竟乘舊輅。《石林燕語》卷五。

20　金明池，始太宗以存武備，且爲國朝一盛觀也。其龍舟甚大，上級一殿曰「時乘」。既歲久，紹聖末詔名匠楊談者新作焉。久之落成，華大於舊矣。獨鐵費十八萬斤，他物略稱是。蓋樓閣殿既高巨，艦得重物乃始可運。先是，池北創大屋深溝以貯龍舟，俗號「龍奥」者。既納新舟，而舊舟第棄之西岸而已。都城忽累夕大風，異常不止，衆懼爲烖，雖哲廟頗亦。頃風息，方知新舊二舟即池中戰，且三日矣。新龍毁一目，舊龍所傷尤甚。後得上達，哲廟怒，降敕悉杖之，始得寧帖。《鐵圍山叢談》卷四。

21　金明池龍舟，太宗時造，每歲春駕上池必登之。紹聖初，亦嘗命别造形制，有加於前，亦號工麗。……哲宗臨幸，是日大風晝冥，池水盡波，儀衛不能立，竟不能移跬步。自後遂廢不用。《石林燕語》卷五。

22　内中舊有玉石三清真像，初在真游殿。既而大内火，遂遷於玉清昭應宫。已而玉清又大火，又遷於洞真。洞真又火，又遷於上清。上清又火，皆焚蕩無孑遺，遂遷於景靈。而宫司道官相與惶恐，上言：「真像所至輒火，景靈必不免，願遷他所。」遂遷於集禧宫迎祥池水心殿。而都人謂之「行火真君」也。《歸田録》卷一。

23　治平甲辰歲，於景靈宫建孝嚴殿，奉安仁宗神御，乃鳩集畫手，畫諸屏扆、牆壁。先是，三聖神御殿兩廊，圖畫創業戡定之功及朝廷所行大禮，次畫講肄文武之事、游豫宴飨之儀，至是又兼畫應仁宗朝輔臣吕文靖已下至節鉞凡七十二人。時張龍圖燾主其事，乃奏請於逐人家取影貌傳寫之，鴛行序列，歷歷可識其面，於是觀者莫不歎其盛美。《圖畫見聞志》卷六。

24　賞花釣魚會賦詩，往往有宿搆者。天聖中，永興軍進「山水石」，適置會，命賦「山水石」，其間多荒惡者，蓋出其不意耳。中坐，優人入戲，各執筆若吟詠狀。其一人忽仆于界石上，衆扶掖起之，既起，曰：「數日來作一首賞花釣魚詩，準備應製，卻被這石頭擦倒。」左右皆大笑。翌日，降出其詩，令中書銓定。秘閣校理韓羲最爲鄙惡，落職，與外任。《東齋紀事》卷一。《詩話總龜》前集卷四十八。

25　皇朝追褒先賢，皆有所因。仁宗景祐元年九月，詔封扁鵲爲神應侯，以上疾愈，醫者許希有請也。徽宗崇寧元年二月，封孔鯉泗水侯、孔汲沂水侯，崇先聖之嗣也。六月，封伯夷爲清惠侯、叔齊爲仁惠侯，重節義之風也。宣和元年五月甲申，封列禦寇沖虚觀妙真君、莊周微妙元通真君，尚虚無之教也。《燕翼詒謀録》卷四。

26　宰相，自唐以來謂之禮絶百僚，見者無長幼皆拜，宰相平立，少垂手扶之。送客，未嘗下堦。客坐稍久，則吏從傍唱「相公尊重」，客踧踖起退。《涑水記聞》卷十五。

27　宰相禮絶庶官，都堂自京官以上則坐，選人立白事；見於私第，雖選人亦坐，蓋客禮也。唯兩制以上點茶湯，入脚牀子，寒月有火爐，暑月有扇，謂之「事事有」；庶官只點茶，謂之「事事無」。《萍洲可談》卷一。

28　百官於中書見宰相，九卿而下，即省吏高聲唱一聲「屈」，則趨而入。宰相揖及進茶，皆抗聲贊唱，謂之「屈揖」。待制以上見，則言「謂某官」，更不屈揖，臨退仍進湯。皆於席南横設百官之位，升朝則坐，京官已下皆立。後殿引臣寮，則待制已上，宣名拜舞，庶官但贊拜，不宣名，不舞蹈。中書略貴者，示與之抗也。上前則略微者，殺禮也。《夢溪筆談》卷一。

29　百官赴政事堂議事，謂之「巡白」。侍從即堂吏至客次請某官，既相見，讚曰：「聚廳請不拜就座。」則揖座，又揖免笏，茶湯乃退。餘官則堂上引聲曰「屈」，一啜湯耳。若同從官則侍湯。京官自下聲喏而升，立白事訖退，或有久次無差遣者，聞堂吏聲「屈」，乃曰：「不於此叫屈，更俟何所邪？」《麈史》卷下。

30　宗室至一品殯葬，朝廷遣禮官軷祭。舊制，知太常禮院官以次行事，得絹五十匹。陳侗、陳汝羲俱在禮院，因朝會，見一皇親年老行遲，侗私語曰：「可軷矣。」汝羲自後排之曰：「次未當公，此吾物也。」傳者以爲笑。自元豐官制行，太常博士專領軷祭，所得絹，四博士共之，行事十四匹，餘十二匹。有數皇親聯騎而出，呵殿甚盛，一博士戲謂同列曰：「此皆軷材也。」《孔氏談苑》卷一。

31　大臣及近戚有疾，恩禮厚者多宣醫。及薨，例遣内侍監護葬事，謂之「敕葬」。國醫未必皆高手，既被旨，須求面投藥爲功，病者不敢辭，偶病藥不相當，往往又爲害。「敕葬」，喪家無所預，一聽於監護官，不復更計費，惟其所欲，至罄家資有不能辦者。故諺云：「宣醫納命，敕葬破家。」近年「敕葬」多上章乞免，朝廷知其意，無不從者。《石林燕語》卷五。

32　貴臣有疾宣醫及物故勑葬，本以爲恩，然中使挾御醫至，凡藥必服，其家不敢問，蓋有爲醫所誤者。勑葬則喪家所費，至傾竭貲貨，其地又未必善也。故都下諺曰：「宣醫納命，勑葬破家。」慶曆中，始有詔：「已降指揮勑葬，而其家不願者聽之。」《老學庵筆記》卷九。

33　國朝翰林學士佩金帶，朱衣吏一人前道。兩府則兩人，笏頭帶佩魚，曰重金。居兩制久者則曰：「眼前何日赤，腰下甚時黄。」處内庭久者又曰：「眼赤何時兩，腰黄甚日重。」《孔氏談苑》卷四。

34　學士院第三廳學士閣子，當前有一巨槐，素號「槐廳」。舊傳居此閣者多至入相。學士争槐廳，至有抵徹前人行李而强據之者。予爲學士時目觀此事。《夢溪筆談》卷一。

35　内制名色不一。儤直時或未詳其體式，故凡詞頭之小者，院吏必以片紙録舊作於前，謂之屏風兒。《淳熙玉堂雜記》卷下。

36　周平園《玉堂雜記》云：草后妃、太子、宰相麻，硯匣、壓尺、筆格、糊板、水滴之屬，計金二百兩，既書除目，隨以賜之。乾道以後，止設常筆硯。退則有旨，打造不及，賜牌子金一百兩。立后升儲，則倍其數。紹興二十四年，王公綸暫權内制，草劉婉儀進位貴妃制，高宗稱其有典誥體，潤筆萬緡，賜硯尤奇。《庶齋老學叢談》卷二。

37　内外制，凡草制除官，自給諫、待制以上，皆有潤筆物。太宗時，立潤筆錢數，降詔刻石於舍人院。每除官，則移文督之，在院官下至吏人院騶，皆分霑。元豐中，改立官制，内外制皆有添給，罷潤筆之物。《夢溪筆談》卷二。《宋朝事實類苑》卷二十九。

38　沈存中云：館閣每夜輪校官一人直宿，如有故不宿，則虚其夜，謂之「豁宿」。故事，豁宿不得過四，遇豁宿，曆名下書「腸肚不安，免宿」。故館閣宿曆，相傳謂之「害肚曆」。餘爲太學諸生，請假出宿，前廊置一簿，書云「感風」，則「害肚曆」可對「感風簿」。《西塘集耆舊續聞》卷十。《夢溪筆談》卷二十三。

39　翰苑有雙鵲，嘗棲於玉堂後海棠樹，馴熟不畏人。每鳴噪，即有大詔令。晁迥詩云：「都聞靈鵲心驚喜。」錢思公詩云：「靈鵲先依玉樹棲。」謂此也。《金坡遺事》。

40　宋時紫微舍人謂之小鳳，翰林學士謂之大鳳，丞相謂之老鳳。《南宋雜事詩》卷三引《詞林海錯》。

41　舊制，直龍圖閣謂之「假龍」，龍圖閣待制謂之「小龍」，龍圖直學士謂之「大龍」，龍圖閣學士謂之「老龍」。然帶此職例呼「龍圖」。近歲，本閣學士朝廷尤重之，少曾除授，有授此職者，遂呼「龍圖」。近歲除直秘閣者尤多，兩浙市舶張苑進篤禄香得之，時號「篤禄學士」。運判蔣彝應副朱沖葬事得之，號「仵作學士」。越州通判魏志崇獲盗黄烏觜得之，號「賊學士」。《泊宅編》三卷本卷上。

42　龍圖閣學士世謂之「大龍」，直龍圖爲「假龍」，直學士爲「小龍」，或有得直閣久之不遷而卒，因曰「死龍」。《麈史》卷下。

43　狨座，文臣兩制、武臣節度使以上許用，每歲九月乘，至三月徹，無定日，視宰相乘則皆乘，徹亦如之。……政和中，有久次卿監者，以必遷兩制，預置狨座，得躁進之目，坐此斥罷。《萍洲可談》卷一。

44　元豐既新官制，建尚書省於外。而中書、門下省、樞密、學士院，設於禁中，規摹極雄麗。其照壁屏下，悉用重布，不糊紙。尚書省及六曹皆書《周官》，兩省及後省樞密、學士院，皆郭熙一手畫，中間甚有傑然可觀者。而學士院畫《春江曉景》爲尤工。後兩省除官未嘗足，多有空闲處，看守老卒以其下有布，往往竊毁盗取。徐擇之爲給事中時，有竊其半屏者，欲付有司，會竊處有刃痕，議者以禁廷經由，株連所及多，遂止。然因是毁者浸多，亦可惜也。《石林燕語》卷四。

45　政、宣間，除擢侍從以上，皆先命日者推步其五行休咎，然後出命。故一時術者，謂士大夫窮達在我可否之間。朝士例許於通衢下馬從醫卜，因是此輩益得以憑依。《清波雜志》卷三。

46　熙寧以前，臺官例少貶責，間有補外者，多是平出，未幾復召還。故臺吏事去官，每加謹焉，其治行及區處家事，無不盡力。近歲臺官進退既速，貶責復還者無幾，然吏習成風，獨不敢懈。開封官治事略如外州，督察按舉必繩以法，往往加以笞責，故府官罷，吏率掉臂不顧，至或欺侮之。時稱「孝順御史臺，忤逆開封府」。《石林燕語》卷十。

47　舊日官爲中允者極少，唯老於幕官者，累資方至，故爲之者多潦倒之人，近歲州縣官進用者多除中允，遂有冷中允、熱中允。又集賢殿修撰，舊多以館閣久次者爲之，近歲有自常官超授要任，未至從官者，多除修撰，亦有冷撰、熱撰。時人謂「熱中允不博冷修撰」。《夢溪筆談》卷二十三。

48　自元豐官制，尚書省復二十四曹，繁簡絶異。在京師時，有語曰：「吏勳封考，筆頭不倒。户度金倉，日夜窮忙。禮祠主膳，不識判硯。兵職駕庫，典了襏袴。刑都比門，總是寃魂。工屯虞水，白日見鬼。」及大駕幸臨安，喪亂之後，士大夫亡失告身、批書者多，又軍賞百倍平時，賂賄公行，冒濫相乖，饟軍日滋，賦斂愈繁，而刑獄亦衆，故吏、户、刑三曹吏胥，人人富饒，他曹寂寞彌甚。吏輩又爲之語曰：「吏勳封考，三婆兩嫂。户度金倉，細酒肥羊。禮祠主膳，淡喫虀麪。兵職駕庫，齩薑呷醋。刑都比門，人肉餛飩。工屯虞水，生身餓鬼。」《老學庵筆記》卷六。

49　七寺闲劇不同，太府爲「忙卿」，司農爲「走卿」，光禄爲「飽卿」，鴻臚爲「睡卿」。蓋忙卿所隸場務，走卿倉庾，飽卿祠祭數頒胙醴，睡卿掌四夷賓貢之事。《麈史》卷下。

50　世傳京師謂光禄爲「飽卿」，衛尉爲「煖卿」，鴻爲「睡卿」，司農爲「走卿」，宗正爲「冷卿」。煖卿，謂其管儀鑾供帳之類。冷卿，謂其管玉牒所。《東坡詩集注》卷十五。

51　先君言：鴻臚舊號爲睡卿，謂所掌止道、釋及四夷朝貢之事，極爲簡静也。政和以後，尊尚方士，建議者因謂：「釋教出於西域，鴻臚掌之可也；道教以黄帝、老子爲宗，豈夷狄耶！」於是改命秘書省掌之。其後，高麗屢入貢，於是又詔升高麗視夏國，隸樞密院，而鴻臚益無事，至終日不置一字，謂之夢中作夢。《家世舊聞》卷下。

52　三班院所領使臣八千餘人，涖事于外。其罷而在院者，常數百人。每歲亁元節醵錢飯僧進香，合以祝聖壽，謂之「香錢」，判院官常利其餘以爲餐錢。群牧司領内外坊監使副判官，比他司俸入最優，又歲收糞墼錢頗多，以充公用。故京師謂之語曰「三班喫香，群牧喫糞」也。《歸田録》卷二。

53　京師輦轂之下，風物繁富，而士大夫牽於事役，良辰美景，罕獲宴游之樂，其詩至有「賣花擔上看桃李，拍酒樓頭聽管絃」之句。西京應天禪院有祖宗神御殿，蓋在水北，去河南府十餘里。歲時朝拜，官吏常苦晨興，而留守達官簡貴，每朝罷，公酒三行，不交一言而退。故其詩曰：「正夢寐中行十里，不言語處喫三杯。」其語雖淺近，皆兩京之實事也。《六一詩話》。

54　京師百司胥吏，每至秋必醵錢爲賽神會，往往因劇飲終日。蘇子美進奏院會正坐此。余嘗問其何神，曰「蒼王」，蓋以蒼頡造字，故胥吏祖之，固可笑矣。官局正門裏，皆於中間用小木龕供佛，曰「不動尊佛」，雖禁中諸司皆然。其意亦本吏畏罷斥，以爲禍福甚驗，事之極恭。《石林燕語》卷五。

55　國初，州郡自置邸吏散在都下，外州將吏不樂久居京師，又符移行下率多稽遲，或漏泄機事。太平興國初，起居郎何保樞奏置鈐轄諸道都進奏院以革其弊，人給銅朱記一紐。院即石熙載舊第也。《澠水燕談録》卷五。

56　太祖既廢藩鎮，命士人典州，天下忻便。於是置公使庫，使遇過客，必館置供饋，欲使人無旅寓之歎。此蓋古人傳食諸侯之義。下至吏卒，批支口食之類，以濟其乏食。承平時，士大夫造朝不齎糧，節用者猶有餘以還家。歸途禮數如前，但少損。《揮麈後録》卷一。

57　宋京畿各郡激賞庫，郡有慈幼局。……貧家子多，輒厭之，故不育，乃許其抱至局，書生年月日時，局有乳媪鞠育之。他人家或無子女，卻來取於局。歲祲，子女多入慈幼局，故道無抛棄子女。《遂昌雜録》。

58　崇寧間……置居養院、安濟坊、漏澤園，所費尤大，朝廷課以爲殿最，往往竭州郡之力，僅能枝梧。諺曰：「不養健兒，卻養乞兒。不管活人，只管死尸。」蓋軍糧乏，民力窮，皆不問，若安濟等有不及，則被罪也。《老學庵筆記》卷二。《宋詩紀事》卷一百。

59　帝女號公主，婿爲駙馬都尉，近親號郡主、縣主，而婿俗呼郡馬、縣馬，甚無義理。近世宗女既多，宗正立官媒數十人掌議婚，初不限閥閲。富家多賂宗室求婚，苟求一官，以庇門户，後相引爲親。京師富人如大桶張家，至有三十餘縣主。《萍洲可談》卷一。

60　元豐間，駕往國子監，出起居，有旨：人賜酒二升。諸齋往往置以益之，曰：「奉聖旨得飲。」遂自肆，致有乘醉登樓擊皷者。因是遇賜酒即拘賣，以錢均給。以是知自昔國學有酒禁也。《清波雜志》卷四。

61　太學古語云：「有髮頭陀寺，無官御史臺。」言其清苦而鯁亮也。嘉定間，餘在太學，聞長上同舍言，乾淳間，齋舍質素，飲器止陶瓦，棟宇無設飾。近時諸齋，亭榭簾幕，競爲靡麗，每一會飲，黄白錯落，非頭陀寺比矣。國有大事，鯁論間發，言侍從之所不敢言，攻臺諫之所不敢攻，由昔迄今，偉節相望。近世以來，非無直言，或陽爲矯激，或陰有附麗，亦未能純然如古之真御史矣。《鶴林玉露》丙編卷二。

62　太學先達歸齋，各有光齋之禮，各刻于齋牌之上。宰執則送真金碗一隻，狀元則送鍍金魁星杯柈一副，帥漕新除，各齋十八界二百千、酒十尊。《癸辛雜識》後集。

63　學舍燕集必點妓，乃是各齋集正自出帖子，用齋印，明書「仰弟子某人到何處祗直本齋燕集」。專有一等野猫兒、卜慶等十餘人，專充告報，欺騙錢物，以爲賣弄生事之地。凡外欲命妓者，但與齋生一人相稔，便可借此出帖呼之。此事不知起於何時。《癸辛雜識》後集。

64　國學以古者五祀之義，凡列齋扁榜，至除夕，必相率祭之。遂以爲爐亭守歲之酌，祝辭惟祈速化而已。群儒執事者帽而不帶，以縚代之，謂之叨冒。爵中皆有數鴨脚，每獻則以酒沃之，謂之僥倖。《桯史》卷二。

65　太學除夜各齋祀神，用棗子、荔枝、蓼花三果，蓋取「早離了」之讖。遇出湖，則多不至三賢堂，蓋以樂天、東坡、和靖爲「落酥林」故也。《癸辛雜識》後集。

66　〔太學〕有鼓，占云：「此非宴游之地，乃是多文之所。」學中燕未嘗來巢，蚊獨多他處。《貴耳集》卷中。

67　京師試於禮部者，皆禱於二相廟，二相者，子游、子夏也。……今行都試禮部者，皆禱於皮場廟。皮場即皮剥所也。《燕翼詒謀録》卷四。

68　舊制，試院門禁嚴密，家人日遣報平安，傳數人口，訛謬皆不可曉，常苦之。皇祐中，王罕爲監門，始置平安曆，使吏隔門問來者，詳録其語於曆。傳入院中，試官復批所欲告家人之語及所取之物於曆。罕遣吏隔門呼其人讀示之，往來無一差失。自知舉至封彌、謄録、巡鋪共一曆，人皆見之，不容有私，人甚便之。是後遵以爲法。《涑水記聞》卷十四。

69　禮部貢院試進士日，設香案於階前，主司與舉人對拜，此唐故事也。所坐設位，供張甚盛，有司具茶湯飲漿。至試經生，則悉徹帳幕氈席之類，亦無茶湯，渴則飲硯水，人人皆黔其吻。非故欲困之，乃防氈幕及供應人私傳所試經義，蓋嘗有敗者，故事爲之防。歐文忠有詩：「焚香禮進士，徹幕待經生。」《夢溪筆談》卷一。《墨客揮犀》卷七。《東齋紀事》卷一。《古今詩話》。

70　景祐元年九月二日，詔先朝免解者，候將來省試，與特奏名。時有無名子，改王元之《昇平詞》以嘲曰：「舊人相見問行年，名説真宗更己前。但看緑衫包裹了，這迴含笑入重泉。」《倦游雜録》。《詩話總龜》前集卷三十七。《宋朝事實類苑》卷六十三。

71　餘見貢院謄録人説，每日抛下卷子若干，限以時刻，遲則刑責隨之。日夜不得休息，飢困交攻，眼目澀赤。見試卷有文省字大塗注少，則心開目明，自覺筆健，樂爲抄寫。《吹劍四録》。

72　本朝自祖宗以來，進士過省赴殿試，尚有被黜者。遠方寒士殿試下第，貧不能歸，多至失所，有赴水而死者。仁宗聞之惻然，自此殿試不黜落，雖雜犯亦收之末名，爲定制。《邵氏聞見録》卷二。

73　國初尚《文選》，當時文人專意此書，故草必稱「王孫」，梅必稱「驛使」，月必稱「望舒」，山水必稱「清暉」。至慶曆後，惡其陳腐，諸作者始一洗之。方其盛時，士子至爲之語曰：「《文選》爛，秀才半。」《老學庵筆記》卷八。《宋詩紀事》卷一百。

74　科舉自罷詩賦以後，士趨時好，專以三經義爲捷徑，非徒不觀史，而於所習經外他經及諸子，無復有讀之者。故於古今人物及時世治亂興衰之迹，亦漫不省。元祐初，韓察院以論科舉改更事，嘗言臣於元豐初差對讀舉人試卷，其程文中或有云「古有董仲舒，不知何代人」，當時傳者莫不以爲笑。此與定陵時省試舉子於簾前上請云「堯舜是一事，是兩事」絶相類，亦可怪也。《曲洧舊聞》卷三。

75　南渡以來，太學文體之變，乾、淳之文，師淳厚，時人謂之「乾淳體」，人材淳古，亦如其文。至端平江萬里習《易》，自成一家，文體幾於中復。淳祐甲辰，徐霖以書學魁南省，全尚性理，時競趨之，即可以釣致科第功名。自此非《四書》、《東西銘》、《太極圖》、《通書》、《語録》不複道矣。至咸淳之末，江東李謹思、熊瑞諸人倡爲變體，奇詭浮艷，精神焕發，多用《莊》、《列》之語，時人謂之换字文章，對策中有「光景不露」、「大雅不澆」等語，以至于亡，可謂文妖矣。《癸辛雜識》後集。

76　宋時狀元生多同歲，徐奭、梁固皆生於己酉，王曾、張師德皆生於戊寅，吕溱、楊寘皆生於甲寅，賈黯、鄭獬皆生於壬戌，彭汝礪、許安世皆生於辛丑，陳堯咨、王整皆生於庚午。《玉芝堂談薈》卷五。

77　宋制，薦舉限以五員。以初薦爲「破白」，末薦爲「合尖」，亦曰「合穎」。《四六標準注》。

78　本朝及五代以來，吏部給初出身官，付身不惟著歲數，兼説形貌，如云「長身品，紫棠色，有髭髯，大眼，面有若干痕記」；或云「短小，無髭，眼小，面瘢痕」之類，以防僞冒。至元豐改官制，始除之。靖康之亂，衣冠南渡，承襲僞冒、盗名字者，多矣，不可稽考，乃知舊制不爲無意也。《揮麈録》卷三。

79　初入仕，必具鄉貫户頭、三代名銜、家口年齒、出身履歷，若注授轉官，則又加舉主有無過犯。崇、觀間，即云：「不係元祐黨籍。」紹興間即云：「不係蔡京、童貫、朱勔、王黼等親屬，召保官結罪。」慶元間人，加「即不是僞學」，近漸次除去。《朝野類要》卷三。

80　皇祐、嘉祐中，未有謁禁，士人多馳騖請託，而法官尤甚。有一人號「望火馬」，又一人號「日游神」，蓋以其日有奔趨，聞風即至，未嘗暫息故也。《青箱雜記》卷二。

81　世語虚僞爲「何樓」，蓋國初京師有何家樓，其下賣物皆行濫者，非沽濫稱也。……世謂事之陳久爲「瓚」，蓋五代時有馬瓚，爲府幕，其人魯戇，有所聞見，他人已厭熟，而乃甫爲新奇道之，故今多稱瓚爲「厭熟」。《中山詩話》。

82　東坡詩注云：有一貧士，家惟一甕，夜則守之以寢。一夕，心自惟念，苟得富貴，當以錢若干營田宅，蓄聲妓，而高車大蓋，無不備置，往來於懷，不覺歡適起舞，遂踏破甕。故今俗間指妄想者爲「甕算」。《梅磵詩話》卷中。

83　汴渠舊例，十月閉口，舟楫不行。王荆公當國，欲通冬運，遂不令閉口，水既淺澁，舟不可行，而流冰頗損舟楫。于是以船脚數千，前設巨碓，以擣流冰，而役夫苦寒，死者甚衆。京師有諺語云：「昔有磨法磨漿水，今見巨碓擣冬凌。」《東軒筆録》卷七。《宋朝事實類苑》卷六十四。《宋詩紀事》卷一百。

84　俚語有「張、王、李、趙」之語，猶言是何等人，無足挂齒牙之意也。宣和間，王將明、張子能、王履道、李士美、趙聖從俱在政府。是時，「張、王、李、趙」之語，喧於朝野，聞者莫不笑之。《曲洧舊聞》卷七。

85　祖宗澶淵未修好以前，志在取燕，未嘗不經營。故流俗言其喜而不可致者，皆曰「如獲燕王頭」。宣和末，北方用師，其大酋夔離不，嘗王燕，爲邊患，朝論必欲取之。未幾，大將乃捕斬夔離不，函其首以獻，詔藏之太社頭庫，天下皆上表賀，而其實非也。士大夫爲慶者每相視笑曰：「遂獲燕王頭耶！」《石林避暑録話》卷三。

86　宣和末，有故契丹臣夔離不者，號四軍大王，或謂之燕王，收餘衆犯景、薊。朝廷命郭藥師出兵敗之，遂函夔離不之首來獻，以大旗引首函，曰：「僞燕王夔離不首級。」京師少年争往陳橋門觀之。大臣建言御殿受賀。然夔離不實未嘗死，雖部送諸卒，亦自竊笑。識者皆憤黠胡敢欺朝廷，而歎大臣之阿諛也、附會也。先君偶以書問晁叔用都城近事，叔用報曰：「亦别無他，但聞捉得燕王頭耳。」京師舊諺謂張大矜伐者曰「恰似捉得燕王頭」，初莫知何謂也。《家世舊聞》卷下。

87　大遼謂天使爲「赦例郎君」，依赦例，日行五百里也。《甲申雜記》。

88　唐人號武后爲「阿武婆」。婦人無名，第以姓加「阿」字。今之官府婦人供狀，皆云阿王、阿張，蓋是承襲之舊云。《雲麓漫鈔》卷十。

89　都城相國寺最據衝會，每月朔望、三八日即開，伎巧百工列肆，罔有不集，四方珍異之物悉萃其間，因號相國寺爲「破贜所」。《麈史》卷下。

90　天下苦蚊蚋，都城獨馬行街無蚊蚋。馬行街者，都城之夜市酒樓極繁盛處也。蚊蚋惡油，而馬行街人物嘈雜，燈火照天，每至四鼓罷，故永絶蚊蚋。上元五夜，馬行南北幾十里，夾道藥肆，蓋多國醫，咸巨富，聲伎非常，燒燈尤壯觀。故詩人亦多道馬行街燈火。《鐵圍山叢談》卷四。

91　京師溝渠極深廣，亡命多匿其中，自名爲「無憂洞」。甚者盗匿婦人，又謂之「鬼樊樓」。國初至兵興，常有之，雖才尹不能絶也。《老學庵筆記》卷六。

92　凡京師酒店，門首皆縛綵樓歡門，唯任店入其門，一直主廊約百餘步，南北天井兩廊皆小閤子，向晚燈燭熒煌，上下相照，濃妝妓女數百，聚於主廊槏面上，以待酒客呼唤，望之宛若神仙。《東京夢華録》卷二。

93　舊京工役，固多奇妙，即烹者槃案，亦復擅名。如王樓梅花包子、曹婆婆肉餅、薛家羊飯、梅家鵝鴨、曹家從食、徐家瓠羮、鄭家油餅、王家乳酪、段家熝物、石逢巴子南食之類，皆聲稱于時。若南遷，湖上魚羹宋五嫂、羊肉李七兒、奶房王家、血肚羹宋小巴之類，皆當行不數者。宋五嫂，餘家蒼頭嫂也，每過湖上時，進肆慰談，亦他鄉寒故也。《楓窗小牘》卷下。

94　閶闔門外通衢有食肆，人呼爲「張手美家」。水産陸販，隨需而供。每節則專賣一物，徧京輻湊，號曰「澆店」。偶記其名，播告四方事口腹者：元陽臠元日、油畫明珠上元油飯、六一菜人日、湼盤兜二月十五、手裏行厨上巳、冬凌粥寒食、指天餕饀四月八、如意圓重午、緑荷包子伏日、辣雞臠二社飯、摩羅飯七夕、玩月羹中秋、盂蘭餅餤中元、米錦重九糕、宜盤冬至、萱草麪臘日、法王料斗臘八。《清異録》卷下。

95　大駕初駐蹕臨安，故都及四方士民商賈輻輳，又創立官府，扁牓一新。好事者取以爲對曰：「鈐轄諸道進奏院，詳定一司勑令所」，「王防禦契聖眼科，陸官人遇仙風藥」，「乾溼脚氣四斤丸，偏正頭風一字散」，「三朝御裹陳忠翊，四世儒醫陸太丞」，「東京石朝議女婿，樂駐泊樂鋪；西蜀費先生外甥，寇保義卦肆」，如此凡數十聯，不能盡記。《老學庵筆記》卷八。

96　西湖天下景，朝昏晴雨，四序總宜，杭人亦無時而不游，而春游特盛焉。……而都人凡締姻、賽社、會親、送葬、經會、獻神，仕宦恩賞之經營，禁省臺府之囑託，貴璫要地，大賈豪民，買笑千金，呼盧百萬，以至癡兒騃子，密約幽期，無不在焉。日縻金錢，靡有紀極。故杭諺有「銷金鍋兒」之號。此語不爲過也。《武林舊事》卷三。

97　城中語音，好於他郡，蓋初皆汴人，扈宋南渡，遂家焉。故至今與汴音頗相似。《七修類稿》卷二十六。

98　錢塘男女尚嫵媚，號「籠袖驕民」。當思陵上太皇號，孝宗奉太皇壽，一時御前應製多女流也。《太平清話》卷上。

99　〔尤〕公每出，見杭士女出游，仍故都遺風，前後雜沓。公必停輿或駐馬戒飭之曰：「汝輩尚瞢瞢睡耶？今日非南朝矣。勤儉力作，尚慮不能供繇役，而猶若是惰游乎！」是時三學諸生困甚，公出，必擁遏叫呼曰：「平章今日餓殺秀才也。」從者叱之，公必使之前，以大囊貯中統小鈔，探囊撮與之。《遂昌雜録》。

100　湖州長興縣啄木嶺金沙泉，即每年造茶之所也。湖、常二郡接界于此。其上有境會亭。每茶節，二牧畢至。斯泉處沙中，居嘗無水，將造茶，太守具犧牲祭泉，頃之發源清溢。造御茶畢，水則微減。供堂者畢，水已半矣。太守造茶畢即涸矣。《詩話總龜》前集卷三十六。

101　熙寧後，茶禁日嚴，被罪者衆，乃目茶籠爲「草大蟲」，言其傷人如虎也。《拊掌録》。

102　前輩遇通家子弟，初見請納拜者，既受之，則設席望其家遥拜其父祖，乃始就坐。蓋當時風俗尚厚，雖執政之於庶官亦講此禮，不以爲異也。自南渡以後，則世道日薄矣。然餘幼時，猶見親舊通家初見日，必先拜其家影堂，後請謁，此禮今亦不復見也。《齊東野語》卷九。

103　茶褐、黑緑諸品間色，本皆胡服，自開燕山始有至東都者。《癸辛雜識》别集上。

104　禮文亡闕，無若近時，而婚喪尤爲乖舛。如親王納夫人，亦用拜先靈、合髻等俗禮。李廣結髮與匈奴戰，謂始勝冠年少時也，故杜甫《新婚别》云「結髮爲君婦」。而後世初婚嫁者，以男女之髮合梳爲髻，謂之「結髮」，甚可笑也。其不經不可以概舉。南方之俗，尤異於中原故習。如近日車駕在越，嘗有一執政家娶婦，本吴人也，用其鄉法。以灰和蛤粉，用紅紙作數百包，令婦自登輿，手不輟擲於道中，名曰「護姑粉」。婦既至門，以酒饌迎祭，使巫祝焚楮錢禳祝，以驅逐女氏家親。婦下輿，使女之親男女抱以登牀。尊章會客，三爵之後，其子出拜坐。人設席子父傍，飲三杯，乃行合髻等諸禮，頗多畢事。如民家女子，不用大蓋，放人縱觀。處子則坐於榻上，再適者坐於榻前。其觀者若稱歡美好，雖男子憐撫之，亦喜之而不以爲非也。喪家率用樂，衢州開化縣爲昭慈太后舉哀亦然。今適鄰郡，人皆以爲當然，不復禁之。如士族力稍厚者，棺率朱漆。又信時日，卜葬嘗遠，且惜殯攢之費，多停柩其家，亦不設塗甓，至頓置百物於棺上，如几案焉。過卒哭則不祭，唯旦望節序，薄具酒荈祭之，亦不哭，是可怪也。《雞肋編》卷上。

105　西北人生子，其儕輩即科其父，首使作會宴客而後已，謂之捋帽會。江、浙人家生女多者，俟畢嫁，亦大會親賓，謂之倒箱會。廣南富傢生女，即蓄酒藏之田中，至嫁方取飲，名曰「女酒」。貧家終身布衣，惟娶婦服絹三日，謂爲「郎衣」。《雞肋編》卷下。

106　陝西鳳州伎女，雖不盡妖麗，然手皆纖白。州境内所生柳，翠色尤可愛，與他處不同。又公庫多美醖。故世言鳳州有三出，謂手、柳、酒也。宣州士人李愈曰：「吾鄉有四出。」問何物，答云：「漆、栗、筆、蜜。」《墨客揮犀》卷六。《宋稗類鈔》卷六。

107　承平時，鄜州田氏作泥孩兒，名天下，態度無窮，雖京師工效之，莫能及。一對至直十縑，一床至三十千，一床者或五或七也。小者二三寸，大者尺餘，無絶大者。予家舊藏一對卧者，有小字云：「鄜畤田玘製。」紹興初，避地東陽山中，歸則亡之矣。《老學庵筆記》卷五。

108　建炎之後，江、浙、湖、湘、閩、廣，西北流寓之人徧滿。紹興初，麥一斛至萬二千錢，農獲其利，倍於種稻。而佃户輸租，只有秋課。而種麥之利，獨歸客户。於是競種春稼，極目不減淮北。《雞肋編》卷上。

109　饒州自元豐末，朱天錫以神童得官，俚俗争慕之。小兒不問如何，粗能唸書，自五六歲即以次教之五經，以竹籃坐之木杪，絶其視聽。教者預爲價，終一經償錢若干，晝夜苦之。流俗因言饒州出神童，然兒非其質，苦之以至於死者，蓋多于中也。《石林避暑録話》卷二。

110　江、浙間路岐伶女，有慧黠，知文墨，能於席上指物題詠，應命輒成者，謂之「合生」；其滑稽含玩諷者，謂之「喬合生」。蓋京都遺風也。《夷堅支志》乙卷六。《青泥蓮花記》卷十二。

111　嶺南風俗，相呼不以行第，唯以各人所生男女小名呼其父母。元豐中，餘任大理丞，斷賓州奏案，有民韋超，男名首，即呼韋超作「父首」，韋遨男名滿，即呼韋遨作「父滿」，韋全女名插娘，即呼韋全作「父插」，韋庶女名睡娘，即呼韋庶作「父睡」、妻作「嬸睡」。《青箱雜記》卷三。

112　蜀有痎市，而間日一集，如痎瘧之一發，則其俗又以冷熱發歇爲市喻。《青箱雜記》卷三。

113　余嘗行役，元日至鄧州順陽縣，家家閉户，無所得食。令僕叩門糴米，其家輒叫怒，謂驚其家親。卒不得。賴蔓菁根有大數斤者，煮之甘軟，遂以充腸。寧州臘月八日，人家競作白粥，於上以柿栗之類染以衆色，爲花鳥象，更相送遺。浙人七夕，雖小家亦市鵝鴨食物，聚飲門首，謂之「喫巧」。不慶冬至，惟重歲節。澧州除夜，家家爆竹。每發聲，即市人群兒環呼曰：「大熟。」如是達旦。其送節物，必以大竹兩竿隨之。廣南則呼「萬歲」，尤可駭者。寧州城倚北山，遇上元節，於南山巔維一繩，下達其麓，以瓦缶盛薪火，貫以環索，自上墜下，遥望如大奔星，土人呼爲「彗星燈」。襄陽正月二十一日，謂之「穿天節」，云交甫解佩之日。郡中移會漢水之濱，傾城自萬山泛綵舟而下。婦女於灘中求小白石有孔可穿者，以色絲貫之，懸插於首，以爲得子之祥。湖北以五月望日謂之「大端午」，泛舟競渡。逐村之人，各爲一舟，各雇一人凶悍者於船首執旗，身挂楮錢。或争駛敺擊，有致死者，則此人甘鬭殺之刑。故官司特加禁焉。成都自上元至四月十八日，游賞幾無虚辰。使宅後圃名西園，春時縱人行樂。初開園日，酒坊兩户各求優人之善者，較藝于府會。以骰子置於合子中撼之，視數多者得先，謂之「撼雷」。自旦至暮，唯雜戲一色。坐於閲武場，環庭皆府官宅看棚。棚外始作高橙，庶民男左女右，立於其上如山。每諢一笑，須筵中哄堂，衆庶皆噱者，始以青紅小旗各插於墊上爲記。至晚，較旗多者爲勝。若上下不同笑者，不以爲數也。浣花自城去僧寺忘其名。凡十八里，太守乘綵舟泛江而下。兩岸皆民家絞洛水閣，飾以錦繡。每綵舟到，有歌舞者，則鉤簾以觀，賞以金帛。以大艦載公庫酒，應游人之家，計口給酒，人支一升。至暮遵陸而歸。有騎兵善於馳射，每守出城，必奔驟於前。夾道作棚爲五七層，人立其上以觀，但見其首，謂之「人頭山」，亦分男左女右。至重九藥市，於譙門外至玉局化五門，設肆以貨百藥，犀麝之類皆堆積。府尹、監司，皆武行以閲。又於五門之下設大尊，容數十斛，置杯杓，凡名道人者，皆恣飲。如是者五日。云亦間有異人奇詭之事。方太平盛時，公私富實，上下佚樂，不可一一載也。如澧州作「五瘟社」，旌旗儀物，皆王者所用，唯赭傘不敢施，而以油冒焉。以輕木製大舟，長數十丈，舳艫檣柁，無一不備，飾以五采。郡人皆書其姓名年甲及所爲佛事之類爲狀，以載於舟中，浮之江中，謂之「送瘟」。成都元夕，每夜用油五千斤，他可知其費矣。《雞肋編》卷上。

114　《後漢禮儀志》：「立春之日，夜漏未盡五刻，京師百官，皆衣青衣。郡國縣道下至斗食令史，皆服青幘立青旛，施土牛耕人於門外，以示兆民。」而今世遂有造春牛毛色之法，以歲干色爲頭，支色爲身，納音色爲腹。立春日干色爲角耳尾，支色爲脛，納音色爲蹄。至於籠頭、繮索與策人衣服之類，亦皆以歲日爲别。州縣官更執鞭擊之，以示勸農之意。而庶民遂碎其牛，又不知何理所在。小人莫不争奪，而河東之人乃謂土牛之肉宜蠶，兼辟瘟疫，得少許則懸於帳上，調水以飲小兒，故相競有致損傷者。處處皆用平旦，而衢州開化縣須俟交氣時刻，有至立春日之夜。而土牛么麽，僅若狗大，其陋尤可笑也。《雞肋編》卷上。

115　寒食火禁，盛於河東，而陝右亦不舉爨者三日。以冬至後一百四日謂之「炊熟日」，飯麪餅餌之類，皆爲信宿之具。又以糜粉蒸爲甜團，切破暴乾，尤可以留久。以柳枝插棗餻置門楣，呼爲「子推」，留之經歲，云可以治口瘡。寒食日上冢，亦不設香火，紙錢挂於塋樹。其去鄉里者，皆登山望祭，裂冥帛於空中，謂之「擘錢」。而京師四方因緣拜掃，遂設酒饌，家春游。或寒食日陰雨，及有墳墓異地者，必擇良辰，相繼而出。以太原本寒食一月，遂謂寒食爲一月節。浙西人家就墳多作庵舍，種種備具，至有簫鼓樂器，亦儲以待用者。《雞肋編》卷上。

116　昔有爲河北三鴉鎮官者，宦況蕭條，僅有蒲藕可買，乃作詩曰：「二年憔悴在三鴉，無米無錢怎養家。每日兩餐都是藕，看看口裏出蓮花。」又有監吴中市征者，因羊價絶高，作詩曰：「平江九伯一斤羊，俸薄如何敢買嘗。只把魚蝦供兩膳，肚皮今作小池塘。」聞者捧腹。餘嘗過括之馮嶺，見旅舍壁間一絶，亦效前體爲之。詩云：「東甌倦客又西征，路入芝田已絶腥。每日三厨都是筍，看看滿腹萬竿青。」亦可一笑。《梅磵詩話》卷下。

117　李絢公素，有詩贈同姓人曰：「吾宗天下著。」王勝之輒取注之曰：「居甘泉者以謳著，京師名倡李氏居甘泉坊，善謳。賣藥者以木牛著，京師李家賣藥，以木牛自表，人呼爲李木牛。圍棋者以憨著，李乃國手，而神思昏濁，人呼李憨子。裁幞頭者以拗著，李家幞頭，天下稱善，而必與人乖剌，歲久自以拗李呼。作詩者以豁達著。豁達老人喜爲詩，所至輒自題寫，詩句鄙下而自稱豁達李老。嘗書人新素牆壁，主人憾怒，訴官杖之，拘執，使市石灰更杇漫乾，告官乃得縱舍，聞者哂之。」此數人因勝之有云，遂自託不朽。《中山詩話》。

118　皇祐中，長沙有三拗。開福寺長老有璉，每季一剃頭，而致仕樊著作，一日一開頂，一拗也。蘇推官居父喪，蹴踘飲樂，而林察推喪妻廬墓，二拗也。時有邊城爲郡守，非賂不行，孔目官陸静，平生不受賕遺，三拗也。《倦游雜録》。

119　熙寧三年，京輔猛風大雪，草木皆稼，厚者冰及數寸，既而華山震，阜頭谷圮折數十百丈，蕩摇十餘里，覆壓甚衆。唐天寶中冰稼而寧王死，故當時諺曰「冬凌樹稼達官怕」，又詩有「泰山其頽，哲人其萎」之説，衆謂大臣當之。未數年，而司徒侍中魏國韓公琦薨，王荆公作輓詞，略曰：「冰稼嘗聞達官怕，山頽今見哲人萎。」蓋謂是也。《東軒筆録》卷五。

120　熙寧中，京師久旱。按古法，令坊巷各以大瓮貯水，插柳枝，泛蜴蜥，使青衣小兒環繞呼曰：「蜴蜥蜴蜥，興雲吐霧。降雨滂沱，放汝歸去。」開封府准堂劄，責坊巷、寺觀祈雨甚急，而不能盡得蜴蜥，往往以蝎虎代之。蝎虎入水即死，無能神變者也。小兒更其語曰：「寃苦寃苦，我是蝎虎。似恁昏昏，怎得甘雨？」《墨客揮犀》卷三。

121　崇寧初，斥元祐忠賢，禁錮學術，凡偶涉其時所爲所行，無論大小，一切不得志。伶者對御爲戲，推一參軍作宰相據坐，宣揚朝政之美。一僧乞給公憑游方，視其戒牒，則元祐三年者，立塗毁之，而加以冠巾。一道士失亡度牒，問其披戴時，亦元祐也，剥其羽衣，使爲民。一士人以元祐五年獲薦，當免舉，禮部不爲引用，來自言，即押送所屬屏斥。已而主管宅庫者附耳語曰：「今日於左藏庫請得相公料錢一千貫，盡是元祐錢，合取鈞旨。」其人俯首久之，曰：「從後門搬入去。」副者舉所持挺扶其背曰：「你做到宰相，元來也只好錢。」是時至尊亦解顔。《夷堅支志》乙卷四。

122　崇寧間，立《元祐奸黨碑》於宣和殿，蔡京書立於諸長吏廳。事未幾，星變，一夕大雷雨，碎宣和殿碑石，遂並諸州者去之。《步里客談》卷上。

123　幽、薊數州，自石晉敗戎後，懷中華不已。有使北者，見燕京傳舍壁畫墨鴉甚精，旁題詩曰：「星稀月明夜，皆欲向南飛。」《古今詩話》。《詩話總龜》前集卷二十。

124　政和七年，詔脩神保觀，俗所謂二郎神者，汴人素畏之。自春及夏，傾城男女負土以獻，揭榜通衢云：「某人獻土。」又有飾形作鬼使巡門催納土者，或以爲不祥，禁之。後金人斡離不圍京師，其國謂之二郎君云。《汴京遺蹟志》卷十三。

125　宣和初，收復燕山以歸朝，金民來居京師，其俗有《臻蓬蓬歌》。每扣鼓和臻蓬蓬之音，爲節而舞，人無不喜聞其聲而効之者。其歌曰：「臻蓬蓬，外頭花花裏頭空。但看明年正二月，滿城不見主人翁。」本虜讖，故京師不禁。然次年正月，徽宗南幸，次年二聖北狩。又有伎者以數丈長竿繫椅於杪，伎者坐椅上。少頃，下投於小棘坑中，無偏頗之失。未投時，唸詩曰：「百尺竿頭望九州，前人田土後人收。後人收得休歡喜，更有收人在後頭。」此亦虜讖，而兆禍可怪。《宣政雜録》。《堯山堂外紀》卷五十五。《汴京遺蹟志》卷十三。

126　昔江南李重光，染帛多爲天水碧。「天水」，國姓也。當是時，藝祖方受命，言天水碧者，世謂逼迫之兆。未幾，王師果下建鄴。及政和之末，復爲天水碧，時争襲慕江南風流，然吾心獨甚惡之。未幾，金人寒盟，豈亦逼迫之兆乎？《鐵圍山叢談》卷三。

127　自宣政間，周美成、柳耆卿輩出，自製樂章，有曰《側犯》、《尾犯》、《花犯》、《玲瓏四犯》。八音雜律，宫吕奪倫，是不克諧矣。……宣和之曲皆曰犯，犯者，侵犯之義，二帝北狩。曲中之讖，深可畏哉！《貴耳集》卷上。

128　宣和之季，京師士庶競以鵝黄爲腹圍，謂之腰上黄。婦人便服不施衿紐，束身短製，謂之不製衿。始自宫掖，未幾而通國皆服之。明年，徽宗内禪，稱上皇，竟有青城之邀，而金虜亂華，卒于不能制也。斯亦服妖之比歟！《桯史》卷五。

129　宣和末，婦人鞵底尖以二色合成，名「錯到底」。竹骨扇以木爲柄，舊矣，忽變爲短柄，止插至扇半，名「不徹頭」，皆服妖也。《老學庵筆記》卷三。

130　宣和五六年間，上方織綾，謂之「遍地桃」，又名「急地綾」。漆冠子作二桃樣，謂之「並桃」，天下效之。香謂之「佩香」。至金兵犯闕，無貴賤皆逃避，多爲虜去。《汴京遺蹟志》卷十三。

131　靖康以前，汴中家户門神多番樣，戴虎頭盔，而王公之門至以渾金飾之。識者謂虎頭男子是虜字，金飾更是金虜在門也。《楓窗小牘》卷下。

132　宣和五年，初復九州，天下共慶而識者憂之也。都下盛唱小辭曰：「喜則喜，得入手。愁則愁，不長久。忻則忻，我兩个厮守。怕則怕，人來破鬭。」《苕溪漁隱叢話》後集卷三十九。《堯山堂外紀》卷五十五。

133　宣和五年間，每夜漏三鼓，街衢稍寂，滿耳聞犬吠聲，勢若舉禁城内百萬之犬俱吠，無復聞人聲。每深夜獨行，附近察遠，傾耳聽之，不見犬也，當時已爲異。及靖康末，虜犯京師，至今都人始悟其兆。《宣政雜録》。《汴京遺蹟志》卷十三。

134　靖康元年正月，金人犯邊，求言之詔凡幾下；往往事緩，則阻抑言者。當時民謡言：「城門閉，言路開；城門開，言路閉。」《宣和遺事》利集。《宋詩紀事》卷一百。

135　靖康初，京師織帛及婦人首飾衣服，皆備四時。如節物則春旛、燈毬、競渡、艾虎、雲月之類，花則桃、杏、荷花、菊花、梅花皆併爲一景，謂之一年景。而靖康紀元果止一年，蓋服妖也。《老學庵筆記》卷二。

136　金人今春既出境，朝廷措置多不急之務，如復《春秋》科，太學生免解，改舒王從祀之類，時爲語曰：「不管肅王，卻管舒王。不管燕山，卻管聶山。不管山東，卻管陳東。不管東京，卻管蔡京。不管河北界，卻管秀才解。」《避戎夜話》卷下。《堅瓠己集》卷二。《宋詩紀事》卷一百。

137　靖康初，罷舒王王安石配享宣聖，復置《春秋》博士，又禁銷金。時皇弟肅王使虜，爲其拘留未歸，种師道欲擊虜，而議和既定，縱其去，遂不講防禦之備。太學輕薄子爲之語曰：「不救肅王廢舒王，不禦大金禁銷金，不議防秋治《春秋》。」其後，胡人連年以深秋弓勁馬肥入寇，薄暑乃歸。遠至湖、湘、二浙，兵戈擾攘，所在未嘗有樂土也。自是越人至秋亦隱山間，逾春乃出。人又以《千字文》爲戲曰：「彼則寒來暑往，我乃秋收冬藏。」《雞肋編》卷中。

138　粘罕軍前禁不可殺人，故無人敢犯。其恣殺戮者，乃吾軍中人耳。高后宅掠去婦女七十餘人，左言妻被虜，以金百兩贖之。東北一帶殺傷頗多，乃黑衣人。城中不逞之徒，有髠首易衣爲番人而剽掠者，吏捕得之，梟首通衢。虜人見之曰：「此南人治犯法者。」《三朝北盟會編》卷七十。

139　太祖皇帝時封樁庫。太祖不忍燕雲之地陷於契丹，以每歲用度之餘，置封樁庫以貯之，欲俟貨財豐殖，即用賞戰士，以取燕雲之地。有詔誓子孫不得别用。後爲内藏庫。真宗皇帝有御制詩頌曰：「五季失圖，玁狁孔熾。藝祖造邦，基以募士。毋暢侈心，要遵遺業。予不勝兹，何以成捷。」「龍虎興昌運，山河鎮國都。龜疇延寶祚，鳳德顯靈符。道盛堯咨岳，功高禹會塗。九重方執象，萬里定寰區。」凡七十二字，每一字榜爲一庫之號，皆王章所書。金銀錦綺寶貨，積累一百七十年，皆充滿盈溢。金人遣使來檢視，吴幵、莫儔相引入庫中。使人唯看逐庫字號，方至「五季失圖，玁狁孔熾」即止，遽索馬歸。又二日，别遣使人來封閉諸庫，遂使燕人李縣丞坐庫中監搬運，提舉官内侍王若沖同官吏役、禁軍，津搬三日不絶。《三朝北盟會編》卷七十一。

140　金人索太學生博通經術者三十人……太學生皆求生附勢，投狀願歸金國者百餘人。元募八十人，而投狀者一百人，皆過元數。其鄉貫多係四川、兩浙、福建，今在京師者。比至軍前，金人脅而誘之曰：「金國不要汝等作大義策論，各要汝等陳鄉土方略利害。」諸生有川人、閩浙人者各争持紙筆陳山川險易，古今攻戰據取之由以獻。又妄指娼女爲妻妾，取詣軍前。後金人覺其無能苟賤，復退者六十餘人。委無才能，不足以爲師法。復欲入學，司業博士集衆榎楚而屏之。《三朝北盟會編》卷八十一。

141　金朝北京營制宫殿，其屏扆窗牗皆破汴都輦致。於此汴中工匠有名燕用者，製作精巧，凡所造，下刻其名，及用之於燕而名已爲先兆。《春明夢餘録》卷六。

142　曲阜先聖舊宅，自魯共王之後，但有增葺。莽、卓、巢、温之徒，猶假崇儒，未嘗敢犯。至金寇遂爲煙塵，指其像而詬曰：「爾是言夷狄之有君者！」《雞肋編》卷中。

143　自靖康丙午歲，金狄亂華，六七年間，山東、京西、淮南等路，荆榛千里，斗米至數十千，且不可得。盗賊、官兵以至居民，更互相食。人肉之價，賤於犬豕，肥壯者一枚不過十五千，全軀暴以爲臘。登州范温率忠義之人，紹興癸丑歲泛海到錢唐，有持至行在猶食者。老瘦男子，廋詞謂之「饒把火」，婦人少艾者，名爲「不羡羊」，小兒呼爲「和骨爛」，又通目爲「兩脚羊」。《雞肋編》卷中。

144　建炎後俚語，有見當時之事者。如「仕途捷徑無過賊，上將奇謀只是招」。又云「欲得官，殺人放火受招安。欲得富，趕著行在賣酒醋」。《雞肋編》卷中。

145　紹興間，盗賊充斥，每招至，必以厚爵。又行朝士子，多鬻酒醋爲生。故諺云：「若要富，守定行在賣酒醋。若要官，殺人放火受招安。」《可書》。

146　金人自侵中國，惟以敲棒擊人腦而斃。紹興間，有伶人作雜戲，云：「若要勝其金人，須是我中國一件件相敵乃可。且如金國有粘罕，我國有韓少保。金國有柳葉鎗，我國有鳳凰弓。金國有鑿子箭，我國有鎖子甲。金國有敲棒，我國有天靈蓋。」人皆笑之。《可書》。

147　宋南渡後，人主書「金」字俱作「今」，蓋與完顔世仇，不欲稱其國號也。至高宗之劉貴人、寧宗之楊后，所寫「金」字亦然。《萬曆野獲編》卷二。

148　向者黄河埽決，幾至汴京，都人欲導水入汴。謡語云：「天水歸汴，復見太平。」於此益可見遺民思漢之心。《清波雜志》卷十二。

149　宋淳熙中，河決入汴，梁、宋間爲之語曰：「黄河災，天水來。」天水，國姓也。遺黎以爲恢復之兆。《文獻通考》卷三百九。《宋詩紀事》卷一百引《古今風謡》。

150　大相國寺舊有六十餘院，或止有屋數間，簷廡相接，各具庖爨。每虞火災，乃分東西各爲兩禪兩律。自入金源，未知今存幾院。煇出疆日，往返經寺門，遥望浮屠峻峙，有指示曰：「此舊景德院也。」匆匆攬轡徑過，所可見者，棟宇宏麗耳，固不暇指顧問處所。紹興初，故老閒坐，必談京師風物，且喜歌曹元寵「甚時得歸京裏去」一小闋，聽之感慨，有流涕者。五六十年後，更無人説著。蓋耆舊日就淪謝，言之可勝於悒。《清波别志》卷中。

151　王叔明畫《憶秦娥》詞意：「餘觀《邵氏聞見録》，宋南渡後，汴京故老，呼妓於廢圃中飲，歌太白《秦樓月》一闋，坐中皆悲感，莫能仰視。」《趙氏鐵網珊瑚》卷十三。

152　驛路有白塔橋，印賣朝京里程圖，士大夫往臨安，必買以披閲。有人題於壁曰：「白塔橋邊賣地經，長亭短驛甚分明。如何只説臨安路，不數中原有幾程。」《古杭雜記》。

153　故都李和煼栗，名聞四方。他人百計效之，終不可及。紹興中，陳福公及錢上閣愷出使虜庭，至燕山，忽有兩人持煼栗各十裹來獻，三節人亦人得一裹，自贊曰：「李和兒也。」揮涕而去。《老學庵筆記》卷二。

154　南渡之初，中原士大夫之落南者衆，高宗愍之，昉有西北士夫許占寺宇之命。今時趙忠簡居越之能仁，趙忠定居福之報國，曾文清居越之禹跡，汪玉山居衢之超化。他如范元長、吕居仁、魏邦達甚多。曾大父少師亦居湖之鐵觀音寺，後選天聖寺焉。《癸辛雜識》後集。

155　朝廷在江左，典籍散亡殆盡。省曹、臺、閣，皆令老吏記憶舊事，按以爲法，謂之「省記條」。皆臨時徇私自便。而敵騎自浙中渡江北歸，官軍敗於建康江中，督將尚奏功，云其四太子幾乎捉獲，亦爲之推賞。時謂以「省記條」推「幾乎賞」。《雞肋編》卷中。

156　紹興和議既堅，淮民始知生聚之樂，桑麥大稔。福建號爲樂區，負戴而之者，謂之「反淮南」。或士民一至其地，其淮民遇夏則先以漿餽之，入秋剥棗則蒸以寘諸門，任南人食之，不取價。或遇父老烹牲于社，即命同坐，有留鏹者，即誚何爲留，堅卻不受。自開禧兵變，淮民稍徙入于浙、于閩，至閉肆窖飯以竢之。既歸而語故老，南人游淮者不復有壺漿、剥棗之供矣。《四朝聞見録》戊集。

157　臨安中瓦在御街中，士大夫必游之地，天下術士皆聚焉。凡挾術者，易得厚獲之來。數十年間，向之術行者皆多不驗，惟後進者，術皆奇中。有老於談命者，下問後進：「汝今之術，即我向之術，何汝驗，我若何不驗？」後進者云：「向之士大夫之命，占得禄貴生旺，皆是貴人。今之士大夫之命，多帶刑殺衝擊，方是貴人。汝不見今日爲監司、守帥閫者，日以殺人爲事，汝之術所以不驗也。」老者歎服而去。《貴耳集》卷下。

158　淳熙十六年二月登極赦，凡民間所欠債負，不以久近多少，一切除放。遂有方出錢旬日，未得一息，而並本盡失之者，人不以爲便。何澹爲諫大夫，嘗論其事，遂令只償本錢。《容齋三筆》卷九。《搜采異聞録》卷四。

159　嘉泰元年辛酉三月二十八日，寶蓮山下御史臺吏楊浩家失火，延燒御史臺、司農寺、將作監、進奏文思院、太史局、皇城司、法物庫，及軍民五萬二千四百家，綿亘三十里，凡四晝夜乃滅。其時術者言：年號嘉之文如三十五萬口，泰之文如三月二十八。又都民市語，多舉紅藕二字，藕有二十八絲，紅者火也，皆爲讖云。《西湖游覽志餘》卷二十五。

160　〔咸淳五年〕詔禁珠翠，都人以碾玉爲首飾，宫中簪琉璃花，都下人争效之。時有詩云：「京城禁珠翠，天下盡琉璃。」識者以爲流離之兆。《宋季三朝政要》。《宋詩紀事》卷一百。

161　餘曩在太學，嘗館于一貴人之門。一日，命市薪六百券，有卒微哂，謂其徒曰：「朝士今日不知明日事，乃買柴六百貫耶！」餘因竊歎：士大夫之見，有不如此卒者多矣。《露林玉露》乙編卷一。

162　趙丞相鼎，庚申生。繼之者韓平原，壬申生。繼平原者史衛王，甲申生。繼衛王者，鄭太傅清之，丙申生。每一相，各長一紀。《玉芝堂談薈》卷五。

163　本朝年號或者皆曰有讖諱于其間。太平有一人六十卒字，太宗五十九而止。仁宗、劉后並政，天聖曰二聖人，明道曰日月同道。徽宗崇寧錢上字，蔡京書崇字，自山字一筆下，寧字去心。當時有云：「有意破宗，無心寧國。」靖康曰十二月立康王。嘉泰曰士大夫皆小人，有力者喜。《貴耳集》卷中。

164　嘗聞吴興老儒沈仲固先生云：「道學之名，起於元祐，盛於淳熙。其徒有假其名以欺世者，真可以嘘枯吹生。凡治財賦者，則目爲聚斂；開閫扞邊者，則目爲麄材；讀書作文者，則目爲玩物喪志；留心政事者，則目爲俗吏。其所讀者，止《四書》、《近思録》、《通書》、《太極圖》、《東西銘》、《語録》之類，自詭其學爲正心、修身、齊家、治國、平天下。故爲之説曰：『爲生民立極，爲天地立心，爲萬世開太平，爲前聖繼絶學。』其爲太守，爲監司，必須建立書院，立諸賢之祠，或刊註《四書》，衍輯語録。然後號爲賢者，則可以釣聲名，致膴仕，而士子場屋之文，必須引用以爲文，則可以擢巍科，爲名士。否則立身如温國，文章氣節如坡仙，亦非本色也。於是天下競趨之，稍有議及，其黨必擠之爲小人，雖時君亦不得而辨之矣。其氣燄可畏如此。然夷考其所行，則言行了不相顧，卒皆不近人情之事。異時必將爲國家莫大之禍，恐不在典午清談之下也。」余時年甚少，聞其説如此，頗有嘻其甚矣之嘆。其後至淳祐間，每見所謂達官朝士者，必憒憒冬烘，弊衣菲食，高巾破履，人望之知爲道學君子也。清班要路，莫不如此，然密而察之，則殊有大不然者，然後信仲固之言不爲過。蓋師憲當國，獨握大柄，惟恐有分其勢者，故專用此一等人，列之要路，名爲尊崇道學，其實幸其不才憒憒，不致掣其肘耳。以致萬事不理，喪身亡國，仲固之言，不幸而中。嗚呼，尚忍言之哉！《癸辛雜識》續集下。《宋稗類鈔》卷六。

165　伊洛之學行於世，至乾道、淳熙間盛矣。其能發明先賢旨意，遡流徂源，論著講解卓然自爲一家者，惟廣漢張氏敬夫、東萊吕氏伯恭、新安朱氏元晦而已。朱公尤淵洽精詣，蓋以至高之才，至博之學，而一切收歛，歸諸義理。其上極於性命天下之妙，而下至於訓詁名數之末，末嘗舉一而廢一。蓋孔孟之道，至伊洛而始得其傳，而伊洛之學，至諸公而始無餘藴。必若是，然後可以言道學也已。此外有横浦張氏子韶、象山陸氏子静，亦皆以其學傳授。而張嘗參宗杲禪，陸又嘗參杲之徒德光，故其學往往流於異端而不自知。程子所謂今之異端，因其高明者也。至於永嘉諸公，則以詞章議論馳騁，固已不可同日語。世又有一種淺陋之士，自視無堪以爲進取之地，輒亦自附於道學之名。裒衣博帶，危坐闊步，或抄節語録以資高談；或閉眉合眼號爲默識。而扣擊其所學，則於古今無所聞知；考驗其所行，則於義利無所分别。此聖門之大罪人，吾道之大不幸，而遂使小人得以藉口爲僞學之目，而君子受玉石俱焚之禍者也。韓胄用事，遂逐趙忠定。凡不附己者，指爲道學盡逐之。已而自知道學二字，本非不美，於是更目之爲僞學。臣僚之薦舉，進士之結束，皆有「如是僞學者，甘伏朝典」之辭。一時嗜利無恥之徒，雖嘗附於道學之名者，往往旋易衣冠，强習歌鼓，欲以自别。甚者，鄧友龍輩，附會迎合，首啟兵釁。而向之得罪於慶元初者，亦皆從而和之，可嘆也已。《齊東野語》卷十一。

166　至元丙子，三宫赴北行者，俘三學生一百人從行，責齋臧足其數。時見機者悉已竄徒……諸生趦趄不行，人箠以棍棒三下。登舟餒甚，得飲一桶，無匕筯，乃於河邊拾蚌蛤之殻，争攫而飲之，飢寒困苦，道亡者多皆身膏草野。後放回，授諸路府教授，僅餘十七八人耳。《雪舟脞語》。

167　括之雲有葉醫，挾術頗精。一夕，忽夢追至城隍，主者戒云：「凡今北之人虐南人，蓋有數，若南人恃北勢以虐南人者，此神明之所甚怒，罪無赦。趙某者，昔在福州日，殺人至多，獲罪於天，今使之得瘖疾而死。或以穀二石、酒二斗、雞四隻相邀，汝慎毋往。不然，逆天之罪，不可違也。然於次日必有葉氏亦以此數相償，且有重獲也。」既覺，惴惴然遂往廟中炷香。甫歸家，而趙氏之家令人果以物至相邀，遂辭以疾，不往。次日，葉府召醫，疾愈，以物酧謝，乃鷄、酒、穀如夢中之數。收功獲謝，而趙則殂矣。《癸辛雜識》續集上。

168　天聖丁卯秋八月十五日夜，月有濃華，雲無纖迹，靈隱寺殿堂左右天降靈實，其繁如雨，其大如豆，其圓如珠，其色白者黄者黑者，殻如芡實，味辛。識者曰：「此月中桂子也。」……又張君房爲錢唐令，夜宿月輪山寺，僧報曰：「桂子下塔。」遽起望之，紛如煙霧，逥旋成穗，散墜如牽牛子，黄白相間，咀之無味。《西湖游覽志餘》卷二十四。

169　紹定間，舒岳祥讀書館中，會中秋月色皎然，聞瓦上聲如撒雹，甚怪之。其祖拙齋啓門視之，乃曰：「此月中桂子也，我嘗得之天台山中。」呼童子就西庭中拾得二升，其大如豫章子，無皮，色如白玉，有紋如雀卵，其中有仁，嚼之作芝蔴氣味。囊之，雜菊花作枕，清芬襲人。其收拾不盡，散落磚罅者，旬輒出樹，子葉柔長，經冬猶秀。《湧幢小品》卷二十七。

170　成都劉備廟側，有諸葛武侯祠，前有大柏，圍數丈。唐相段文昌有詩，石刻在焉。唐末漸枯，歷王建、孟知祥二僞國，不復生，然亦不敢伐之。皇朝乾德五年丁卯夏五月，枯柯再生，時人異焉。三國至乾德丙寅，歷年一千二百餘年，枯而復生。予皇祐初守成都，又八十年矣。新枝聳雲，拜舊枯干，存者若老龍之形。《儒林公議》卷下。

171　宋淳熙三年二月，如皋縣桑子河堰東孝里莊園，有牡丹一本，無種而生。明年三月花盛開，則紫牡丹也，過者皆往觀之。有杭州觀察推官東過，見花甚愛，欲移分一株，掘土深尺許，見一石如劍，長二尺，題曰：「此花瓊島飛來種，只許人間老眼看。」遂不敢移。以是鄉老有生旦值花開時，必造花下，飲酒爲壽。間亦有約明日造花所而花一夕凋者，多不吉。惟有李嵩者，三月八日初度，自八十看花直至一百九歲而終。《湧幢小品》卷二十七。

172　上虞釣臺山上雙筍石，其頂有杜鵑花，春夏照爛，望之若人立而飾其冠冕者。宋太祖、太宗、真宗遏密之時，花枯瘣三載乃復。仁宗崩，三年不榮。高宗崩，花忽變白。孝宗崩，三年若枯，既而復茂。《湧幢小品》卷二十七。

173　維揚后土廟有花潔白而香，號爲「瓊花」。宣和間，起花石綱，因取至御苑。逾年不花，乃杖之，遣還其地，花開如故。《獨醒雜志》卷九。

174　瓊花，海内無二本，唐人謂「玉蘂花」，乃比其色。……煇家海陵，海陵昔隸維揚，亦視爲鄉里。自幼游戲無雙亭，未見甚奇異處。不識者或認爲「聚八仙」，持以名品素高爾。后土祠前後地土膏腴，尤宜芍藥。歲新日茂，及春開，敷腴盛大，纖麗富豔，遂與洛陽牡丹並驅角勝。孔毅父嘗譜三十有三種。《清波雜志》卷三。

175　揚花瓊花，天下祇一株，晏元獻守揚，作無雙亭于其側。宋德祐乙亥，北兵至，花遂不榮。趙棠國炎有詩曰：「他年我若修花史，合傳瓊花烈女中。」《香祖筆記》卷七。

176　大庾嶺上有佛塔廟，往來題詩多矣，有婦人題云：「妾幼年侍父任英州司寇，既代歸，父以大庾本有梅嶺之名而反無梅，遂植三十株于道之右，因題詩于壁。今隨夫之任端溪，復至此寺，前詩已污漫矣，因再書之云：英江今日掌刑回，上得梅山不見梅。輟俸買將三十本，清香留與雪中開。」好事者因以夾道植梅矣。《倦游雜録》。《詩話總龜》前集卷二十。

177　鄜延境内有石油。舊説高奴縣出脂水，即此也。生於水際沙石，與泉水相雜，惘惘而出。土人以雉尾裛之，乃採入缶中。頗似淳漆，燃之如麻，但烟甚濃，所霑幄幕皆黑。予疑其烟可用，試埽其煤以爲墨，黑光如漆，松墨不及也，遂大爲之，其識文爲「延川石液」者是也。此物後必大行於世，自予始爲之。蓋石油至多，生於地中無窮，不若松木有時而竭。今齊、魯間松林盡矣，漸至太行、京西、江南，松山太半皆童矣。造煤人蓋未知石烟之利也。石炭烟亦大，墨人衣。《夢溪筆談》卷二十四。

178　熙寧九年，恩州武城縣有旋風自東南來，望之插天如羊角，大木盡拔。俄頃，旋風卷入雲霄中。既而漸近，乃經縣城，官舍民居畧盡，悉卷入雲中。縣令兒女奴婢卷去復墜地，死傷者數人，民間死傷亡失者不可勝計。縣城悉爲丘墟，遂移今縣。《夢溪筆談》卷二十一。

179　 治平元年，常州日禺時，天有大聲如雷，乃一大星幾如月，見於東南，少時而又震一聲，移著西南，又一震，而墜在宜興縣民許氏園中。遠近皆見，火光赫然照天，許氏藩籬皆爲所焚。是時火息，視地中只有一竅如杯大，極深，下視之，星在其中熒熒然，良久漸暗，尚熱不可近。又久之，發其竅，深三尺餘乃得一圓石，猶熱，其大如拳，一頭微鋭，色如鐵，重亦如之。州守鄭伸得之。送潤州金山寺，至今匣藏，游人到則發視。《夢溪筆談》卷二十。

180　嘉祐中，揚州有一珠甚大，天晦多見。初出於天長縣陂澤中，後轉入甓社湖，又後乃在新開湖中，凡十餘年，居民行人常常見之。予友人書齋在湖上，一夜忽見其珠甚近，初微開其房，光自吻中出，如横一金線，俄頃忽張殻，其大如半席，殻中白光如銀，珠大如拳，爛然不可正視，十餘里間林木皆有影，如初日所照，遠處但見天赤如野火，倏然遠去，其行如飛，浮於波中，杳杳如日。古有明月之珠，此珠色不類月，熒熒有芒焰，殆類日光。崔伯易嘗爲《明珠賦》。伯易高郵人，蓋常見之。近歲不復出，不知所往。樊良鎮正當珠往來處，行人至此，往往維船數宵以待現，名其亭爲「玩珠」。《夢溪筆談》卷二十一。

引用書目

二畫

二老堂詩話　〔宋〕周必大　中華書局《歷代詩話》本

二老堂雜志　〔宋〕周必大　《學海類編》本

二程外書　〔宋〕程顥、程頤　中華書局《二程集》本

二程遺書　〔宋〕程顥、程頤　中華書局《二程集》本

十國春秋　〔清〕吴任臣　中華書局排印本

十駕齋養新録　〔清〕錢大昕　江蘇古籍出版社排印本

丁晉公談録　〔宋〕丁謂　《百川學海》本

七修類稿　〔明〕郎瑛　中華書局上海編輯所排印本

入蜀記　〔宋〕陸游　江蘇廣陵古籍刻印社《筆記小説大觀》本

三畫

三柳軒雜識　〔元〕程棨　上海古籍出版社景印《説郛三種》之宛委山堂本

三朝北盟會編　〔宋〕徐夢莘　上海古籍出版社景印清刻本

三朝野史　〔元〕吴萊　《古今説海》本

大金國志　〔宋〕宇文懋昭　上海古籍出版社景印文淵閣《四庫全書》本

上庠録　〔宋〕吕榮義　上海古籍出版社景印《説郛三種》之宛委山堂本

上蔡語録　〔宋〕謝良佐　上海古籍出版社景印文淵閣《四庫全書》本

小草齋詩話　〔明〕謝肇淛　北京大學出版社《珍本明詩話五種》本

小畜集　〔宋〕王禹偁　商務印書館《四部叢刊》本

小學紺珠　〔宋〕王應麟　中華書局《四部備要》本

小隱書全帖　〔明〕敬虚子　《古今説部叢書》本

山谷詩話　〔宋〕黄庭堅　江蘇古籍出版社《宋詩話全編》本

山房隨筆　〔元〕蔣子正　上海古籍出版社《宋元筆記小説大觀》本

山居新語　〔元〕楊瑀　上海古籍出版社景印《説郛三種》之宛委山堂本

山家清供　〔宋〕林洪　上海古籍出版社景印《説郛三種》本附

四畫

王公四六話　〔宋〕王銍　《百川學海》本

王氏談録　〔宋〕王洙　《百川學海》本

王文正公筆録　〔宋〕王曾　《百川學海》本

王直方詩話　〔宋〕王直方　中華書局《宋詩話輯佚》本

王荆公詩箋注　〔宋〕李壁　上海古籍出版社景印明活字本

天中記　〔明〕陳耀文　上海古籍出版社景印文淵閣《四庫全書》本

元城語録　〔宋〕馬永卿　上海古籍出版社景印文淵閣《四庫全書》本

五代史補　〔宋〕陶岳　《豫章叢書》本

五燈會元　〔宋〕普濟　中華書局《中國佛教典籍選刊》本

五總志　〔宋〕吴炯　《知不足齋叢書》本

五雜組　〔明〕謝肇淛　上海書店出版社《歷代筆記叢刊》本

太平清話　〔明〕陳繼儒　《説庫》本

友古居士詞　〔宋〕蔡伸　《汲古閣六十名家詞》本

友會談叢　〔宋〕上官融　《宛委别藏》本

日損齋筆記　〔元〕黄溍　上海古籍出版社景印文淵閣《四庫全書》本

日聞録　〔元〕李翀　《守山閣叢書》本

中山詩話　〔宋〕劉攽　中華書局《歷代詩話》本

中吴紀聞　〔宋〕龔明之　上海古籍出版社《宋元筆記叢書》本

水東日記　〔明〕葉盛　中華書局《元明史料筆記叢刊》本

仇池筆記　〔宋〕蘇軾　上海書店出版社景印《宋人小説》本

月河所聞集　〔宋〕莫君陳　《吴興叢書》本

六一詩話　〔宋〕歐陽修　中華書局《歷代詩話》本

六研齋筆記　〔明〕李日華　上海古籍出版社景印文淵閣《四庫全書》本

文昌雜録　〔宋〕龐元英　《學津討原》本

文憲集　〔明〕宋濂　上海古籍出版社景印文淵閣《四庫全書》本

文獻通考　〔元〕馬端臨　中華書局景印本

方輿勝覽　〔宋〕祝穆　上海古籍出版社景印文淵閣《四庫全書》本

孔氏談苑　〔宋〕孔平仲　上海古籍出版社景印文淵閣《四庫全書》本

五畫

玉海　宋　王應麟　清　浙江書局刻本

玉堂嘉話　〔元〕王惲　中華書局《元明史料筆記叢刊》本

玉壺清話　〔宋〕文瑩　中華書局《唐宋史料筆記叢刊》本

玉照新志　〔宋〕王明清　上海古籍出版社《宋元筆記叢書》本

玉澗雜書　〔宋〕葉夢得　商務印書館張宗祥整理《説郛》本

古今詞話　〔宋〕楊湜　中華書局《詞話叢編》本

古今詩話　〔宋〕李頎　中華書局《宋詩話輯佚》本

古事比　〔清〕方中德　黄山書社《安徽古籍叢書》本

古杭雜記　〔元〕李有　商務印書館張宗祥整理《説郛》本

古杭雜記詩集　〔元〕佚名　《武林掌故叢編》本

古謡諺　〔清〕杜文瀾　中華書局排印本

可書　〔宋〕張知甫　中華書局《唐宋史料筆記叢刊》本

石林詩話　〔宋〕葉夢得　中華書局《歷代詩話》本

石林燕語　〔宋〕葉夢得　中華書局《唐宋史料筆記叢刊》本

石林避暑録話　〔宋〕葉夢得　上海書店出版社《宋人小説》本

北行日録　〔宋〕樓鑰　《知不足齋叢書》本

北狩行録　〔宋〕蔡鞗　《學海類編》本

北狩聞見録　〔宋〕曹勛　《學海類編》本

北軒筆記　〔元〕陳世隆　上海古籍出版社《宋元筆記叢書》本

北窗炙輠録　〔宋〕施德操　《學海類編》本

甲申雜記　〔宋〕王鞏　《知不足齋叢書》本

四六談麈　〔宋〕謝伋　《百川學海》本

四朝聞見録　〔宋〕葉紹翁　中華書局《唐宋史料筆記叢刊》本

史餘萃覽　〔清〕楊家麟　清光緒上海《申報》館本

仕學規範　〔宋〕張鎡　上海古籍出版社景印文淵閣《四庫全書》本

白石道人歌曲　〔宋〕姜夔　《彊邨叢書》本

白獺髓　〔宋〕張仲文　《歷代小史》本

六畫

老學庵筆記　〔宋〕陸游　中華書局《唐宋史料筆記叢刊》本

西清詩話　〔宋〕蔡絛　江蘇古籍出版社《稀見宋人詩話四種》本

西畲瑣録　〔宋〕孫宗鑑　《學海類編》本

西湖游覽志　〔明〕田汝成　上海古籍出版社排印本

西湖游覽志餘　〔明〕田汝成　上海古籍出版社排印本

西湖夢尋　〔明〕張岱　《武林掌故叢編》本

西塘集耆舊續聞　〔宋〕陳鵠　中華書局《唐宋史料筆記叢刊》本

西園聞見録　〔明〕張萱　哈佛燕京學社排印本

西溪叢話　〔宋〕姚寬　中華書局《唐宋史料筆記叢刊》本

有宋佳話　　〔宋〕佚名　上海古籍出版社景印《説郛三種》之宛委山堂本

成都文類　〔宋〕扈仲榮等　上海古籍出版社景印文淵閣《四庫全書》本

夷堅志　〔宋〕洪邁　中華書局排印本

至正直記　〔元〕孔齊　上海古籍出版社《宋元筆記叢書》本

曲洧舊聞　〔宋〕朱弁　《知不足齋叢書》本

吕氏雜記　〔宋〕吕希哲　上海古籍出版社景印文淵閣《四庫全書》本

同話録　〔宋〕曾三異　上海古籍出版社景印《説郛三種》之宛委山堂本

朱子語類　〔宋〕黎靖德編　中華書局《理學叢書》本

先公談録　〔宋〕李宗諤　商務印書館張宗祥整理《説郛》本

竹坡詩話　〔宋〕周紫芝　中華書局《歷代詩話》本

竹莊詩話　〔宋〕何汶　中華書局排印本

自警編　〔宋〕趙善璙　上海古籍出版社景印文淵閣《四庫全書》本

伊洛淵源録　〔宋〕朱熹　上海古籍出版社景印文淵閣《四庫全書》本

行都紀事　〔宋〕楊和甫　商務印書館張宗祥整理《説郛》本

行營雜録　〔宋〕趙葵　《古今説海》本

名臣碑傳琬琰集　〔宋〕杜大珪　上海古籍出版社景印文淵閣《四庫全書》本

名賢氏族言行類稿　〔宋〕章定　上海古籍出版社景印文淵閣《四庫全書》本

江西詩派小序　〔宋〕劉克莊　中華書局《歷代詩話續編》本

江西詩派宗派圖録　〔清〕張泰來　上海古籍出版社《清詩話》本

江行雜録　〔宋〕廖瑩中　商務印書館《叢書集成》本

江湖紀聞　〔元〕郭霄鳳　國家圖書館《中華再造善本叢書》本

江鄰幾雜誌　〔宋〕江休復　《寶顔堂秘笈》本

汲古閣書跋　〔明〕毛晉　上海古籍出版社《中國歷代書目題跋叢書》本

池北偶談　〔清〕王士禛　中華書局《清代史料筆記叢刊》本

七畫

攻媿集　〔宋〕樓鑰　商務印書館《叢書集成》本

折獄龜鑑　〔宋〕鄭克　上海古籍出版社景印文淵閣《四庫全書》本

投轄録　〔宋〕王明清　上海古籍出版社《宋元筆記叢書》本

志雅堂雜鈔　〔宋〕周密　《粤雅堂叢書》本

花草粹編　〔明〕陳耀文　陶鳳樓景印本

芥隱筆記　〔宋〕龔頤正　商務印書館《叢書集成》本

李希聲詩話　〔宋〕李錞　中華書局《宋詩話輯佚》本

步里客談　〔宋〕陳長方　上海古籍出版社景印文淵閣《四庫全書》本

吴中舊事　〔元〕陸友仁　《墨海金壼》本

吴郡志　〔宋〕范成大　中華書局《宋元方志叢刊》本

吴郡圖經續記　〔宋〕朱長文　中華書局《宋元方志叢刊》本

吴船録　〔宋〕范成大　《知不足齋叢書》本

吴禮部詩話　〔元〕吴師道　中華書局《歷代詩話》本

困學紀聞　〔宋〕王應麟　商務印書館《四部叢刊》本

吹劍録全編　〔宋〕俞文豹　中華書局上海編輯所張宗祥校訂本

秀水閒居録　〔宋〕朱勝非　上海古籍出版社景印《説郛三種》之宛委山堂本

何氏語林　〔明〕何良俊　上海古籍出版社景印文淵閣《四庫全書》本

言行龜鑑　〔元〕張光祖　上海古籍出版社景印文淵閣《四庫全書》本

冷齋夜話　〔宋〕釋惠洪　中華書局排印本

汴京遺蹟志　〔明〕李濂　中華書局《中國古代都城資料選刊》本

宋元學案　〔清〕黄宗羲原著　〔清〕全祖望補修　中華書局排印本

宋史紀事本末　〔明〕馮琦原編　〔明〕陳邦瞻增訂　上海古籍出版社景印本

宋史翼　〔清〕陸心源　中華書局景印清光緒刊本

宋四六話　〔清〕彭元瑞　上海古籍出版社《續修四庫全書》本

宋名臣言行録前集、後集　〔宋〕朱熹　上海古籍出版社景印文淵閣《四庫全書》本

宋名臣言行録續集、别集、外集　〔宋〕李幼武　上海古籍出版社景印文淵閣《四庫全書》本

宋季三朝政要　佚名　《粤雅堂叢書》本

宋朝事實類苑　〔宋〕江少虞　上海古籍出版社排印本

宋景文公筆記　〔宋〕宋祁　《百川學海》本

宋稗類鈔　〔清〕潘永因　書目文獻出版社排印本

宋詩紀事　〔清〕厲鶚　上海古籍出版社排印本

宋詩紀事補遺　〔清〕陸心源　上海古籍出版社《續修四庫全書》景印光緒刻本

宋詩鈔　〔清〕吴之振等編、管庭芬等補　中華書局排印本

宋遺民録　〔明〕程敏政　《知不足齋叢書》本

邵氏聞見録　〔宋〕邵伯温　中華書局《唐宋史料筆記叢刊》本

邵氏聞見後録　〔宋〕邵博　中華書局《唐宋史料筆記叢刊》本

八畫

武林舊事　〔宋〕周密　中華書局排印本

青泥蓮花記　〔明〕梅鼎祚　黄山書社《安徽古籍叢書》本

青瑣高議　〔宋〕劉斧　上海古籍出版社《宋元筆記叢書》本

青箱雜記　〔宋〕吴處厚　中華書局《唐宋史料筆記叢刊》本

長溪瑣語　〔明〕謝肇淛　清鈔本

坦齋筆衡　〔宋〕葉寘　商務印書館張宗祥整理《説郛》本

拙齋文集　〔宋〕林之奇　上海古籍出版社景印文淵閣《四庫全書》本

范文正公集　〔宋〕范仲淹　商務印書館《四部叢刊》本

直齋書録解題　〔宋〕陳振孫　上海古籍出版社校點本

苕溪漁隱叢話　〔宋〕胡仔　人民文學出版社《中國古典文學理論批評專著選輯》本

茅亭客話　〔宋〕黄休復　《説庫》本

林下偶談　〔宋〕吴子良　商務印書館張宗祥整理《説郛》本

林泉隨筆　〔明〕張綸言　商務印書館《叢書集成》本

林間録　〔宋〕釋惠洪　上海古籍出版社景印文淵閣《四庫全書》本

抒情録　〔宋〕盧懷　上海古籍出版社景印《説郛三種》之宛委山堂本

拊掌録　〔元〕元懷　《學海類編》本

東山談苑　〔明〕余懷　廣陵書社景印《福建叢書》本

東坡志林十二卷本　〔宋〕蘇軾　大象出版社《全宋筆記》本

東坡志林五卷本　〔宋〕蘇軾　中華書局《唐宋史料筆記叢刊》本

東坡詩話録　〔元〕陳秀明　《學海類編》本

東坡題跋　〔宋〕蘇軾　商務印書館《叢書集成》本

東京夢華録外四種　〔宋〕孟元老　中華書局排印本

東南紀聞　〔元〕佚名　《守山閣叢書》本

東都事略　〔宋〕王稱　上海古籍出版社景印文淵閣《四庫全書》本

東軒筆録　〔宋〕魏泰　中華書局《唐宋史料筆記叢刊》本

東原録　〔宋〕龔鼎臣　上海書店景印《宋人小説》本

東皋雜録　〔宋〕孫宗鑑　商務印書館張宗祥整理《説郛》本

東萊吕紫微師友雜志　〔宋〕吕本中　《十萬卷樓叢書》本

東園友聞　〔元〕佚名　《學海類編》本

東齋記事　〔宋〕范鎮　中華書局《唐宋史料筆記叢刊》本

雨村詩話十六卷本　〔清〕李調元　巴蜀書社本

雨航雜録　〔明〕馮時可　上海古籍出版社景印文淵閣《四庫全書》本

兩山墨談　〔明〕陳霆　明嘉靖李檗刻本

兩浙名賢録　〔明〕徐象梅　明天啓徐氏光碧堂刻本

明一統志　〔明〕李賢等　上海古籍出版社景印文淵閣《四庫全書》本

明道雜志　〔宋〕張耒　《學海類編》本

明詩紀事　〔清〕陳田　上海古籍出版社排印本

侍講日記　〔宋〕吕希哲　商務印書館張宗祥整理《説郛》本

佩文齋書畫譜　〔清〕孫岳頒等　上海古籍出版社景印文淵閣《四庫全書》本

佩韋齋輯聞　〔宋〕俞德鄰　《學海類編》本

佩楚軒客談　〔元〕戚輔之　商務印書館張宗祥整理《説郛》本

徂徠集　〔宋〕石介　中華書局排印本

金小史　〔明〕楊循吉　明萬曆十三年徐景鳳刻本

金石録　〔宋〕趙明誠　上海書畫出版社校證本

金坡遺事　〔宋〕錢惟演　商務印書館張宗祥整理《説郛》本

金華徵獻略　〔清〕王崇炳　《率祖堂叢書》附

采石瓜州斃亮記　〔宋〕蹇駒　《奇晉齋叢書》本

庚溪詩話　〔宋〕陳巖肖　中華書局《歷代詩話續編》本

泊宅編十卷本、三卷本　〔宋〕方勺　中華書局《唐宋史料筆記叢刊》本

宗門統要續集　〔宋〕釋宗永集、〔元〕釋清茂續集《嘉興藏》本

建炎以來朝野雜記　〔宋〕李心傳　中華書局《唐宋史料筆記叢刊》本

建炎以來繫年要録　〔宋〕李心傳　中華書局排印本

建炎時政記　〔宋〕李綱　嶽麓書社《李綱全集》本

建炎復辟記　〔宋〕佚名　《學津討原》本

居易録　〔清〕王士禛　上海古籍出版社景印文淵閣《四庫全書》本

陔餘叢考　〔清〕趙翼　江蘇古籍出版社排印本

姑溪題跋　〔宋〕李之儀　商務印書館《叢書集成》本

姑蘇志　〔明〕王鏊　上海古籍出版社景印文淵閣《四庫全書》本

姑蘇筆記　〔宋〕羅志仁　上海古籍出版社景印《説郛三種》之宛委山堂本

九畫

春明退朝録　〔宋〕宋敏求　中華書局《唐宋史料筆記叢刊》本

春明夢餘録　〔清〕孫承澤　上海古籍出版社景印文淵閣《四庫全書》本

春渚紀聞　〔宋〕何薳　中華書局《唐宋史料筆記叢刊》本

珍席放談　〔宋〕高晦叟　上海古籍出版社景印文淵閣《四庫全書》本

珊瑚鉤詩話　〔宋〕張表臣　中華書局《歷代詩話》本

珊瑚網　〔明〕汪砢玉　上海古籍出版社景印文淵閣《四庫全書》本

括異志　〔宋〕張師正　中華書局《古小説叢刊》本

草木子　〔明〕葉子奇　中華書局《元明史料筆記叢刊》本

茶香室叢鈔　〔清〕俞樾　中華書局《學術筆記叢刊》本

茶餘客話　〔清〕阮葵生　江蘇廣陵古籍刻印社《筆記小説大觀》本

南村輟耕録　〔元〕陶宗儀　中華書局《元明史料筆記叢刊》本

南宋市肆紀　〔宋〕周密　上海古籍出版社景印《説郛三種》之宛委山堂本

南宋書　〔明〕錢士升　清嘉慶掃葉山房刻本

南宋雜事詩　〔清〕厲鶚等　浙江古籍出版社《南宋文化叢書》本

南部新書　〔宋〕錢易　《學津討原》本

南游紀舊　〔宋〕曾紓　商務印書館張宗祥整理《説郛》本

南窗紀談　〔宋〕佚名　《知不足齋叢書》本

南濠詩話　〔明〕都穆　中華書局《歷代詩話續編》本

柳南隨筆、續筆　〔清〕王應奎　中華書局《清代史料筆記叢刊》本

柳亭詩話　〔清〕宋長白　上海古籍出版社《續修四庫全書》本

咸淳臨安志　〔宋〕潛説友　中華書局《宋元方志叢刊》本

研北雜志　〔元〕陸友　《寶顔堂秘笈》本

厚德録　〔宋〕李元綱　《百川學海》本

省齋集鈔　〔宋〕周必大　中華書局排印《宋詩鈔》本

昨非庵日纂　〔明〕鄭瑄　北京圖書館出版社景印明刊本

昭忠録　〔宋〕佚名　《粤雅堂叢書》本

香東漫筆　〔民國〕况周頤　《蕙風叢書》本

香祖筆記　〔清〕王士禛　上海古籍出版社《明清筆記叢書》本

秋澗集　〔元〕王惲　中華書局《元詩選》初集本

皇宋書録　〔宋〕董史　《知不足齋叢書》本

侯鯖録　〔宋〕趙令畤　《知不足齋叢書》本

後山詩話　〔宋〕陳師道　中華書局《歷代詩話》本

後山談叢　〔宋〕陳師道　上海古籍出版社《宋元筆記叢書》本

後村詩話　〔宋〕劉克莊　中華書局排印本

卻掃編　〔宋〕徐度　《津逮秘書》本

風月堂詩話　〔宋〕朱弁　中華書局排印本

負暄野録　〔宋〕陳槱　《知不足齋叢書》本

彦周詩話　〔宋〕許顗　中華書局《歷代詩話》本

帝京景物略　〔明〕劉侗　上海古籍出版社景印《説郛三種》之宛委山堂本

洛陽名園記　〔宋〕李格非　《學津討原》本

宣和畫譜　〔宋〕佚名　上海古籍出版社景印文淵閣《四庫全書》本

宣和遺事　〔宋〕佚名　《士禮居叢書》本

宣政雜録　〔宋〕江萬里　《古今説海》本

宣靖妖化録　〔宋〕孔倜　商務印書館張宗祥整理《説郛》本

郡齋讀書志　〔宋〕晁公武　上海古籍出版社校證本

退齋筆録　〔宋〕侯延慶　《歷代小史》本

韋居聽輿　〔宋〕陳直　商務印書館張宗祥整理《説郛》本

姚氏殘語　〔宋〕姚寬　上海古籍出版社景印《説郛三種》之宛委山堂本

癸巳類稿　〔清〕俞正燮　商務印書館排印本

癸辛雜識　〔宋〕周密　中華書局《唐宋史料筆記叢刊》本

十畫

華陽宫紀事　〔宋〕釋祖秀　《學海類編》本

西山文集　〔宋〕真德秀　上海古籍出版社景印文淵閣《四庫全書》本

桂故　〔明〕張鳴鳳　上海古籍出版社景印文淵閣《四庫全書》本

桐江集　〔元〕方回　《宛委别藏》本

桐江詩話　〔宋〕佚名　中華書局《宋詩話輯佚》本

桐陰舊話　〔宋〕韓元吉　《學海類編》本

軒渠録　〔宋〕吕本中　上海古籍出版社景印《説郛三種》之宛委山堂本

晁氏客語　〔宋〕晁説之　《百川學海》本

倦游雜録　〔宋〕張師正　上海古籍出版社《宋元筆記叢書》本

烏臺詩案　〔宋〕朋九萬　西南師範大學出版社《東坡詩話全編箋評》本

師友談記　〔宋〕李廌　中華書局《唐宋史料筆記叢刊》本

徐氏筆精　〔明〕徐福建人民出版社排印本

豹隱記談　〔宋〕佚名　商務印書館張宗祥整理《説郛》本

高齋詩話　〔宋〕曾慥　中華書局《宋詩話輯佚》本

高齋漫録　〔宋〕曾慥　上海古籍出版社景印文淵閣《四庫全書》本

席上腐談　〔宋〕俞琰　《寶顔堂秘笈》本

唐宋分門名賢詩話　〔宋〕佚名　江蘇古籍出版社《稀見宋人詩話四種》本

唐宋諸賢絶妙詞選　〔宋〕黄昇　商務印書館《四部叢刊》本

剡溪野語　〔宋〕程正敏　上海古籍出版社景印《説郛三種》之宛委山堂本

涑水紀聞　〔宋〕司馬光　中華書局《唐宋史料筆記叢刊》本

浩然齋雅談　〔宋〕周密　中華書局《唐宋史料筆記叢刊》本

海陵三仙傳　〔宋〕佚名　《古今説海》本

浮溪文粹　〔宋〕汪藻　上海古籍出版社景印文淵閣《四庫全書》本

浪語集　〔宋〕薛季宣　上海古籍出版社景印文淵閣《四庫全書》本

悦生隨抄　〔宋〕賈似道　商務印書館張宗祥整理《説郛》本

家世舊事　〔宋〕程頤　上海古籍出版社景印《説郛三種》之宛委山堂本

家世舊聞　〔宋〕陸游　中華書局《唐宋史料筆記叢刊》本

容齋隨筆　〔宋〕洪邁　中華書局《唐宋史料筆記叢刊》本

書史會要　〔元〕陶宗儀　上海古籍出版社景印文淵閣《四庫全書》本

書影　〔清〕周亮工　上海古籍出版社《明清筆記叢刊》本

孫公談圃　〔宋〕孫升述、劉延世録　《百川學海》本

娱書堂詩話　〔宋〕趙與虤　中華書局《歷代詩話續編》本

能改齋漫録　〔宋〕吴曾　上海古籍出版社《宋元筆記叢書》本

十一畫

捫虱新話　〔宋〕陳善　上海書店景印《宋人小説》本

萊公遺事　〔宋〕佚名　《歷代小史》本

黄氏日抄　〔宋〕黄震　上海古籍出版社景印文淵閣《四庫全書》本

黄嬭餘話　〔清〕陳錫路　《古今説部叢書》本

菊坡叢話　〔明〕單宇　齋魯書社《全明詩話》本

萍洲可談　〔宋〕朱彧　上海古籍出版社《宋元筆記叢書》本

梧溪集　〔元〕王逢　上海古籍出版社景印文淵閣《四庫全書》本

桯史　〔宋〕岳珂　中華書局《唐宋史料筆記叢刊》本

梅磵詩話　〔宋〕韋居安　中華書局《歷代詩話》本

堅瓠集　〔清〕褚人穫　江蘇廣陵古籍印社《筆記小説大觀》本

雪舟脞語　〔元〕邵桂子　商務印書館張宗祥整理《説郛》本

雪履齋筆記　〔元〕郭翼　《函海》本

雪橋詩話　〔民國〕楊鍾羲　北京古籍出版社排印本

虚谷閑鈔　〔元〕方回　《古今説海》本

野老紀聞　〔宋〕王大成　中華書局《學術筆記叢刊》本《野客叢書》附

野客叢書　〔宋〕王楙　中華書局《學術筆記叢刊》本

野説　〔宋〕佚名　商務印書館張宗祥整理《説郛》本

異聞總録　〔宋〕佚名　《稗海》本

鄂國金佗稡編續編　〔宋〕岳珂　中華書局排印本

國老談苑　〔宋〕王君玉　《百川學海》本

唾玉集　〔宋〕俞文豹　商務印書館張宗祥整理《説郛》本

過庭録　〔宋〕范公偁　《稗海》本

偃曝餘談　〔明〕陳繼儒　《寶顔堂秘笈》本

脚氣集　〔宋〕車若水　上海書店《宋人小説》本

庶齋老學叢談　〔元〕盛如梓　《知不足齋叢書》本

清夜録　〔宋〕俞文豹　《歷代小史》本

清河書畫舫　〔明〕張丑　上海古籍出版社景印文淵閣《四庫全書》本

清波别志　〔宋〕周煇　《知不足齋叢書》本

清波雜志　〔宋〕周煇　中華書局《唐宋史料筆記叢刊》本

清虚雜著補闕　〔宋〕王鞏　《知不足齋叢書》本

清異録　〔宋〕陶穀　《寶顔堂秘笈》本

清暑筆談　〔明〕陸樹聲　上海古籍出版社景印《説郛三種》之宛委山堂《續説郛》本

渚山堂詞話　〔明〕陳霆　中華書局《詞話叢編》本

淳祐玉峰志　〔宋〕凌萬頃、邊實　中華書局《宋元方志叢刊》本

淳熙玉堂雜記　〔宋〕周必大　《百川學海》本

深雪偶談　〔宋〕方岳　《顧氏文房小説》本

梁溪漫志　〔宋〕費衮　上海古籍出版社《宋元筆記叢書》本

十二畫

堯山堂外紀　〔明〕蔣一葵　泰山出版社《中華野史》本

搜采異聞録　〔宋〕永亨　《稗海》本

搜神秘覽　〔宋〕章炳文　上海古籍出版社景印《説郛三種》之宛委山堂本

揮麈録　〔宋〕王明清　上海書店出版社《歷代筆記叢刊》本

萬柳溪邊舊話　〔元〕尤玘　《知不足齋叢書》本

萬曆野獲編　〔明〕沈德符　中華書局《元明史料筆記叢刊》本

敬齋古今黈　〔元〕李治　中華書局《學術筆記叢刊》本

朝野僉言　〔宋〕夏少曾　大象出版社《全宋筆記》本

朝野遺記　〔宋〕佚名　《古今説海》本

朝野類要　〔宋〕趙升　中華書局《唐宋史料筆記叢刊》本

葦航紀談　〔宋〕蔣津　上海古籍出版社景印《説郛三種》之宛委山堂本

棗林雜俎　〔明〕談遷　中華書局《元明史料筆記叢刊》本

硯崗筆志　〔宋〕唐稷　上海古籍出版社景印《説郛三種》之宛委山堂本

雲谷雜記　〔宋〕張淏　中華書局張宗祥校録本

雲莊四六餘話　〔宋〕楊囦道　《宛委别藏》本

雲烟過眼録　〔宋〕周密　遼寧教育出版社《新世紀萬有文庫》本

雲齋廣録　〔宋〕李獻民　中華書局《古小説叢刊》本

雲麓漫鈔　〔宋〕趙彦衛　中華書局《唐宋史料筆記叢刊》本

紫微雜記　〔宋〕吕祖謙　上海古籍出版社景印《説郛三種》之宛委山堂本

棠陰比事　〔宋〕桂萬榮　上海古籍出版社景印文淵閣《四庫全書》本

閒窗括異志　〔宋〕魯應龍　《稗海》本

閒燕常談　〔宋〕董弅　《歷代小史》本

貴耳集　〔宋〕張端義　汲古閣《津逮秘書》本

啽囈集　〔元〕宋无　中華書局《元詩選》初集本

無用閒談　〔明〕孫緒　上海古籍出版社景印《説郛三種》之《説郛續》本

傅幹注坡詞　〔宋〕傅幹　巴蜀書社排印本

粤西金石略　〔清〕謝啓昆　清刊本

鈕非石日記　〔清〕鈕樹玉　《滂喜齋叢書》本

詞品　〔明〕楊慎　中華書局《詞話叢編》本

詞源　〔宋〕張炎　中華書局《詞話叢編》本

童蒙訓　〔宋〕吕本中　上海古籍出版社景印文淵閣《四庫全書》本

善誘文　〔宋〕陳録　《百川學海》本

道山清話　〔宋〕佚名　《百川學海》本

道命録　〔宋〕李心傳　《知不足齋叢書》本

遂昌雜録　〔元〕鄭元祐　《稗海》本

湛淵静語　〔元〕白珽　《知不足齋叢書》本

湖山便覽　〔清〕翟灝　上海古籍出版社《西湖文獻叢書》本

湖海新聞夷堅續志　〔金〕佚名　中華書局《古小説叢刊》本

湖壖雜記　〔清〕陸次雲　《古今説部叢書》本

湘山野録　〔宋〕文瑩　中華書局《唐宋史料筆記叢刊》本

湘山録　〔宋〕佚名　上海古籍出版社景印《説郛三種》之宛委山堂本

温公日記　〔宋〕司馬光　中國社會科學院出版社排印本

温公瑣語　〔宋〕司馬光　中國社會科學院出版社排印本

温公續詩話　〔宋〕司馬光　中華書局《歷代詩話》本

渭南文集　〔宋〕陸游　中華書局《四部備要》本

淵穎集　〔元〕吴萊　商務印書館《四部叢刊》本

游宦紀聞　〔宋〕張世南　中華書局《唐宋史料筆記叢刊》本

湧幢小品　〔明〕朱國楨　上海古籍出版社《明代筆記小説大觀》本

寓簡　〔宋〕沈作喆　《知不足齋叢書》本

畫品　〔宋〕李廌　《寶顔堂秘笈》本

畫墁録　〔宋〕張舜民　《稗海》本

畫繼　〔宋〕鄧椿　上海古籍出版社景印文淵閣《四庫全書》本

畫繼補遺　〔元〕莊肅　人民美術出版社排印本

絶妙好詞箋　〔宋〕周密輯　〔清〕查爲仁、厲鶚箋　〔清〕徐楙愛日軒刊本

十三畫

瑞桂堂暇録　〔宋〕佚名　商務印書館張宗祥整理《説郛》本

勤有堂隨筆　〔元〕陳櫟　《學海類編》本

幕府燕閒録　〔宋〕畢中詢　商務印書館張宗祥整理《説郛》本

夢溪筆談、補筆談　〔宋〕沈括　上海古籍出版社胡道静校證本

夢粱録　〔宋〕吴自牧　中華書局《東京夢華録外四種》本

蓉塘詩話　〔明〕姜南　齋魯書社《全明詩話》本

蓉槎蠡説　〔清〕程哲　康熙刻本

楊公筆録　〔宋〕楊彦齡　大象出版社《全宋筆記》本

楊文公談苑　〔宋〕楊億　上海古籍出版社《宋元筆記叢書》本

楓窗小牘　〔宋〕袁褧　《寶顔堂秘笈》本

歲時廣記　〔宋〕陳元靚　商務印書館《叢書集成》本

暇日記　〔宋〕劉跂　上海古籍出版社景印《説郛三種》之宛委山堂本

稗史　〔元〕仇遠　上海古籍出版社景印《説郛三種》之宛委山堂本

稗史彙編　〔明〕王圻　北京出版社景印明刻本

筠廊偶筆　〔清〕宋犖　上海古籍出版社《清代筆記小説大觀》本

鼠璞　〔宋〕戴埴　《百川學海》本

艅艎日疏　〔元〕凌準　上海古籍出版社景印《説郛三種》之宛委山堂本

愛日齋叢鈔　〔宋〕葉寘　泰山出版社《中華野史》本

詩律武庫　〔宋〕吕祖謙　《金華叢書》本

誠齋揮麈録　〔宋〕楊萬里　《學海類編》本

誠齋集　〔宋〕楊萬里　商務印書館《四部叢刊》本

誠齋詩話　〔宋〕楊萬里　中華書局《歷代詩話續編》本

誠齋雜記　〔元〕林坤　《津逮秘書》本

該聞録　〔宋〕李畋　上海古籍出版社景印《説郛三種》之宛委山堂本

靖康紀聞　〔宋〕丁特起　《學海類編》本

靖康稗史　〔宋〕確庵、耐庵　中華書局排印箋證本

靖康緗素雜記　〔宋〕黄朝英　上海古籍出版社《宋元筆記叢書》本

新編分門古今類事　〔宋〕委心子　中華書局排印本

新編醉翁談録　〔宋〕金盈之　《宛委别藏》本

慈湖遺書　〔宋〕楊簡　《四明叢書》本

溪山餘話　〔明〕陸深　《寶顔堂秘笈》本

群書類編故事　〔元〕王瑩　《宛委别藏》本

經鉏堂雜志　〔宋〕倪思　上海古籍出版社景印《説郛三種》之宛委山堂本

經筵玉音問答　〔宋〕胡銓　《知不足齋叢書》本

十四畫

碧雲騢　〔宋〕梅堯臣　《顧氏文房小説》本

碧湖雜記　〔宋〕謝枋得　《古今説海》本

碧鷄漫志　〔宋〕王灼　大象出版社《全宋筆記》本

嘉祐集　〔宋〕蘇洵　上海古籍出版社《中國古典文學叢書》本

嘉靖長沙府志　〔明〕張治、徐一鳴　中國書店景印《稀見中國地方志彙刊》本

嘉慶一統志　〔清〕潘錫恩、穆彰阿等　商務印書館景印清刻本

察寬夫詩話　〔宋〕蔡居厚　中華書局《宋詩話輯佚》本

摭青雜説　〔宋〕王明清　上海古籍出版社景印《説郛三種》之宛委山堂本

熙豐日曆　〔宋〕王明清　上海古籍出版社景印《説郛三種》之宛委山堂本

蓼花洲閒録　〔宋〕高文虎　《古今説海》本

槁簡贅筆　〔宋〕章淵　上海古籍出版社景印《説郛三種》之宛委山堂本

睽車志　〔宋〕郭彖　《稗海》本

聞見近録　〔宋〕王鞏　《知不足齋叢書》本

閩小記　〔清〕周亮工　《説庫》本

圖畫見聞志　〔宋〕郭若虚　商務印書館《四部叢刊》本

圖繪寶鑑　〔元〕夏文彦　上海古籍出版社景印文淵閣《四庫全書》本

遯齋閒覽　〔宋〕范正敏　上海古籍出版社景印《説郛三種》之宛委山堂本

疑耀　〔明〕張萱　上海古籍出版社景印文淵閣《四庫全書》本

説郛　〔元〕陶宗儀　上海古籍出版社景印《説郛三種》本

説略　〔明〕顧起元　上海古籍出版社景印文淵閣《四庫全書》本

説詩隽永　〔宋〕佚名　中華書局《宋詩話輯佚》本

齊東野語　〔宋〕周密　中華書局《唐宋史料筆記叢刊》本

養疴漫筆　〔宋〕趙溍　《古今説海》本

鄭思肖集　〔宋〕鄭思肖　上海古籍出版社排印本

滹南詩話　〔金〕王若虚　中華書局《歷代詩話續編》本

演繁露續集　〔宋〕程大昌　上海古籍出版社景印文淵閣《四庫全書》本

賓退録　〔宋〕趙與時　上海古籍出版社《宋元筆記叢書》本

實賓録　〔宋〕馬永易　上海古籍出版社景印文淵閣《四庫全書》本

隨手雜録　〔宋〕王鞏　《知不足齋叢書》本

隨園隨筆　〔清〕袁枚　江蘇古籍出版社《袁枚全集》本

隨隱漫録　〔宋〕陳世崇　中華書局《唐宋史料筆記叢刊》本

緑窗新話　〔宋〕皇都風月主人　上海古籍出版社《中國古典小説研究資料叢書》本

十五畫

增訂湖山類稿　〔宋〕汪元量　中華書局排印本

增訂遼詩話　〔清〕周春　嶽麓書社《全遼詩話》本

歐陽文忠公試筆　〔宋〕歐陽修　《百川學海》本

賢弈編　〔明〕劉元卿　《寶顔堂秘笈》本

醉翁談録　〔宋〕金盈之　《宛委别藏》本

賦話　〔清〕李調元　商務印書館《叢書集成》本

遺史記聞　〔宋〕詹玠　上海古籍出版社景印《説郛三種》之宛委山堂本

墨客揮犀　〔宋〕彭□　中華書局《唐宋史料筆記叢刊》本

墨莊漫録　〔宋〕張邦基　中華書局《唐宋史料筆記叢刊》本

樂郊私語　〔元〕姚桐壽　《寶顔堂秘笈》本

樂善録　〔宋〕李昌齡　《續古逸叢書》本

盤洲文集　〔宋〕洪适　上海古籍出版社景印文淵閣《四庫全書》本

潁川語小　〔宋〕陳昉　商務印書館《叢書集成》本

調謔編　〔宋〕蘇軾　上海古籍出版社景印《説郛三種》之宛委山堂本

談淵　〔宋〕王陶　商務印書館張宗祥整理《説郛》本

談輅　〔明〕張鳳翼　商務印書館《叢書集成》本

談撰　〔元〕虞裕　上海古籍出版社景印《説郛三種》之宛委山堂本

談録　〔宋〕李昉　商務印書館張宗祥整理《説郛》本

談藪　〔宋〕龐元英　《學海類編》本

慶元黨禁　〔宋〕佚名　《知不足齋叢書》本

遵堯録　〔宋〕羅從彦　大象出版社《全宋筆記》本

澗泉日記　〔宋〕韓淲　上海古籍出版社《宋元筆記叢書》本

澄懷録　〔宋〕周密　遼寧教育出版社《新世紀萬有文庫》本

潘子真詩話　〔宋〕潘淳　中華書局《宋詩話輯佚》本

履園叢話　〔清〕錢泳　中華書局《清代史料筆記叢刊》本

履齋示兒編　〔宋〕孫奕　《知不足齋叢書》本

豫章詩話　〔明〕郭子章　《豫章叢書》本

十六畫

隷釋　〔宋〕洪适　上海古籍出版社景印文淵閣《四庫全書》本

燕翼詒謀録　〔宋〕王栐　中華書局《唐宋史料筆記叢刊》本

翰苑群書　〔宋〕洪遵　上海古籍出版社景印文淵閣《四庫全書》本

翰苑遺事　〔宋〕洪遵　《知不足齋叢書》本

橋西雜記　〔清〕葉名澧　《滂喜齋叢書》本

樵書　〔明〕來集之　〔清〕乾隆刊本

歷代吟譜　〔宋〕佚名　中華書局宋陳應行編《吟窗雜録》本

霏雪録　〔明〕鎦績　明弘治刻本

默記　〔宋〕王銍　中華書局《唐宋史料筆記叢刊》本

儒林公議　〔宋〕田况　上海古籍出版社景印文淵閣《四庫全書》本

錢氏私志　〔宋〕錢世昭　《學海類編》本

錢塘遺事　〔元〕劉一清　上海古籍出版社景印文淵閣《四庫全書》本

獨醒雜志　〔宋〕曾敏行　上海古籍出版社《宋元筆記叢書》本

諧史　〔宋〕沈俶　《古今説海》本

麈史　〔宋〕王得臣　上海古籍出版社《宋元筆記叢書》本

龍川别志　〔宋〕蘇轍　中華書局《唐宋史料筆記叢刊》本

龍川略志　〔宋〕蘇轍　中華書局《唐宋史料筆記叢刊》本

螢雪叢説　〔宋〕俞成　《儒學警悟》本

澠水燕談録　〔宋〕王闢之　中華書局《唐宋史料筆記叢刊》本

避戎夜話　〔宋〕石茂良　《説庫》本

避戎嘉話　〔宋〕石茂良　《歷代小史》本

避暑漫鈔　〔宋〕陸游　《古今説海》本

隱窟雜志　〔宋〕温革　上海古籍出版社景印《説郛三種》之宛委山堂本

十七畫

藏一話腴　〔宋〕陳郁　《豫章叢書》本

舊聞證誤　〔宋〕李心傳　中華書局《唐宋史料筆記叢刊》本

韓忠獻公遺事　〔宋〕强至　《百川學海》本

韓魏公家傳　〔宋〕佚名　正誼堂刻本

臨漢隱居詩話　〔宋〕魏泰　中華書局《歷代詩話》本

磯園稗史　〔明〕孫繼芳　《涵芬樓秘笈》本

魏公譚訓　〔宋〕蘇象先　中華書局校點本《蘇魏公文集》附

輿地碑記目　〔宋〕王象之　上海古籍出版社景印文淵閣《四庫全書》本

優古堂詩話　〔宋〕吴中華書局《歷代詩話續編》本

鮚埼亭集　〔清〕全祖望　上海古籍出版社《全祖望集彙校集注》本

甕牖閑評　〔宋〕袁文　上海古籍出版社《宋元筆記叢書》本

十八畫

藝林伐山　〔明〕楊慎　商務印書館《叢書集成》本

雙槐歲鈔　〔明〕黄瑜　中華書局《元明史料筆記叢刊》本

歸田録　〔宋〕歐陽修　中華書局《唐宋史料筆記叢刊》本

歸潛志　〔金〕劉祁　中華書局《元明史料筆記叢刊》本

雞肋編　〔宋〕莊綽　中華書局《唐宋史料筆記叢刊》本

燼餘録　〔元〕徐大焯　傳鈔本

十九畫

蘆浦筆記　〔宋〕劉昌詩　中華書局《唐宋史料筆記叢刊》本

羅湖野録　〔宋〕釋曉瑩　《寶顔堂秘笈》本

籀史　〔宋〕翟耆年　上海古籍出版社景印文淵閣《四庫全書》本

識小録　〔明〕徐樹丕　《涵芬樓秘笈》本

識小録　〔清〕姚瑩　黄山書社《安徽古籍叢書》本

韻石齋筆談　〔清〕姜紹書　《知不足齋叢書》本

韻語陽秋　〔宋〕葛立方　中華書局《歷代詩話》本

類説　〔宋〕曾慥　上海古籍出版社景印文淵閣《四庫全書》本

懷古録　〔宋〕陳模　中華書局校注本

嬾真子録　〔宋〕馬永卿　上海書店景印《宋人小説》本

二十畫以上

蘜堂野史　〔宋〕林子中　上海古籍出版社景印《説郛三種》之宛委山堂本

蘭亭考　〔宋〕桑世昌　《知不足齋叢書》本

蘭亭續考　〔宋〕俞松　《知不足齋叢書》本

鐵圍山叢談　〔宋〕蔡絛　中華書局《唐宋史料筆記叢刊》本

鶴林玉露　〔宋〕羅大經　中華書局《唐宋史料筆記叢刊》本

續夷堅志　〔金〕元好問　中華書局《古小説叢刊》本

續東軒筆録　〔宋〕魏泰　上海古籍出版社景印《説郛三種》之宛委山堂本

續明道雜志　〔宋〕張耒　《學海類編》本

續書畫題跋記　〔明〕郁逢慶輯　清抄本

續湘山野録　〔宋〕文瑩　中華書局《唐宋史料筆記叢刊》本

續博物志　〔宋〕李石　巴蜀書社排印本

續資治通鑑長編　〔宋〕李燾著　〔清〕黄以周等輯補　上海古籍出版社景印本

續資治通鑑　〔清〕畢沅　中華書局校點本

續墨客揮犀　〔宋〕彭□　中華書局《唐宋史料筆記叢刊》本

攤飯續談　〔清〕崔應榴　《屑玉叢譚》二集本

聽雨紀談　〔明〕都穆　民國《説庫》本

鷗陂漁話　〔清〕葉廷琯　清同治刊本

巖下放言　〔宋〕葉夢得　大象出版社《全宋筆記》本

讀書鏡　〔明〕陳繼儒　《寶顔堂秘笈》本

欒城先生遺言　〔宋〕蘇籀　《百川學海》本

麟臺故事　〔宋〕程俱　中華書局《唐宋史料筆記叢刊》本

觀林詩話　〔宋〕吴聿　中華書局《歷代詩話續編》本

人名索引